
„Frica de Dumnezeu este începutul înțelepciunii” 


oum L 





Cermin 


(Pildele lui Solomon - 1, 7) 


În continuarea anchetei 
jurnalistice Recurs Eminescu. 
Suprimarea gazetarului, volum recent 


apărut la Editura Semnele Umpului, 


Călin L. Cernăianu încredințează 
acestui prim număr al publicației 
noastre noi secvenţe privind drama 
ultimilor ani din viața lui Mihai 
Eminescu. Ele fac parte din viitorul 
său volum, Recurs Eminescu. 
Calvarul Cetăţeanului, aflat în pregătire 
la aceeaşi editură. 


EMINESCU om şi cetățean al cetății 


Eminescu se găseşte la acest sfârşit de secol şi început de mileniu într- 
o situaţie aparte în cultura română. S-a încheiat ediţia academică integrală 
fondată de Perpessicius în 1939 şi finalizată de succesorii săi în 1993. O 
ediţie Opere, în cinci volume, retipăreşte scrierile originale: poezia, proza, 
dramaturgia, publicistica şi fragmentarium, în linia ediţiei academice integrale, 
cu un aparat ştiinţific mai restrâns şi câteva schimbări în succesiunea textelor. 
O ediţie în două volume, Sursele germane ale creației eminesciene, reuneşte 
textele din manuscrise niciodată descifrate şi publicate în totalitatea lor. O 
ediţie, Dulcea mea Doamnă, Eminul meu iubit, ne aduce corespondenţa lui 
Eminescu cu Veronica Micle, cu reproducerea lor şi după originale, 
înlăturându-se orice suspiciune privind autenticitatea lor. Asistăm, în sfârşit 
şi la un Recurs Eminescu, pledoarie pentru cunoaşterea circumstanțelor din 
acea zi nefastă din iunie 1883, când poetul este scos din viaţa publică. 

Maiorescu putea spune în 1889 că secolul al XX-lea începe sub 
auspiciile geniului lui Eminescu, ceea ce s-a adeverit. Sunt mărturii, precum 
cele de mai sus, care arată că şi noul mileniu începe tot sub auspiciile geniului 
eminescian. 

Ediţia integrală academică pune pe masa cititorului, cum spera 
Perpessicius să se întâmple în anul 2000, opera lui Eminescu în toată 
amploarea şi diversitatea sa. Această ediţie a devenit o arhivă naţională şi tot 
ce s-a tipărit după încheierea ei este preluat, mărturisit sau nu, de aici. Ediţia 
de Opere în cinci volume este remarcată prin ţinuta grafică de excepţie, iar 
peste ediţia textelor germane s-a trecut prea repede şi merită alt tratament. 
Corespondenţa şi Recursul stârnesc reacţiile cele mai neaşteptate. Pledoaria 
în favoarea lor se face protocolar, în vreme ce contestatorii se plâng de 
imixtiuni nepermise în viaţa intimă a poetului, de organizarea de grupări 
misterioase şi chiar de scenarii cu scopuri demolatoare. 

Eminescu este un mare creator, însă şi un cetăţean al cetăţii, iar prin 
activitatea sa de ziarist nu un cetăţean oarecare. A nu accepta decât prima 
dimensiune a personalităţii sale nu este lucrul cel mai bun. Cunoaşterea şi a 
celei de a doua dimensiuni a personalităţii sale nu impietează asupra operei 
eminesciene, indiferentă la laude sau contestări. Corespondenţa împlineşte 
cunoaşterea dimensiunii umane a lui Eminescu, despre care ştim prea puţine 
lucruri şi acelea preluate din memorialistica târzie, în care se fabulează fără 
măsură şi în care nu este oportun să ai încredere necontrolată. Apelativele 
schimbate între parteneri de dialog deranjează, evident, însă numai anume 
persoane care n-au iubit, cu adevărat, niciodată. Este de neînțeles, pe de o 
parte, pentru ce ar constitui o acţiune „grobiană” să cauţi să descurci iţele 
foarte încurcate dintr-o singură zi din viaţa lui Eminescu, zi de răscruce când 
este scos în condiţii misterioase şi prin mijloace violente din viaţa publică. 

Este neproductivă respingerea de plano a editării corespondenţei intime 
eminesciene şi a excursului privind scoaterea poetului din viaţa publică. Mai 
importante ar fi răspunsurile fără incriminări, indiferent de natura lor, cu 
trimiterea strictă la documente. Condamnările în gura mare, cu folos imediat 
pentru persoanele care le fac, sunt şi rămân fără relevanţă pentru cunoaşterea 
stărilor reale de lucruri. Sunt de aşteptat şi rezultatele altor investigaţii orien- 
tate în direcţia descurcării iţelor, cum arătam, foarte încurcate în cunoaşterea 
momentelor de răscruce din biografia poetului. 


D. Vatamaniuc 


a AES 


B3 è —— Sempeetinpului ———— Ne 


Absurdul unei diversiuni: 

Internat de trei ori 
? şadar, la 28 
iunie 1883, 
Eminescu a „înnebunit”. 
Simplu ca „bună ziua”! 
Despre momentul din zi în care ar fi avut loc nenorocirea, despre context, 
despre faptele lui Eminescu din acea zi şi felul în care ar fi reacţionat amicii 
şi autorităţile există doar câteva mărturii, pe cât de sumare, pe atât de 
derutante. Până acum, nu ştiu să fi fost prezentat în mod amănunţit filmul 
întregii zile, aşa cum rezultă el din lectura documentelor acreditate de biografii 
lui Eminescu şi de istoricii literari. La fel, nu există un rezumat al întregii 
tărăşenii, care să cuprindă o confruntare lucidă a variantelor aflate în liberă 
circulaţie — fiecare autor selecţionând, la bunul plac, pe cele care i s-au părut 
mai credibile şi care, bineînţeles, argumentau teoria sa. Dar câte nu lipsesc? 
Voi relua, deci, firul anchetei mele jurnalistice, rememorând momentele- 
cheie, unul câte unul, aşa cum ne apar ele în literatura amintită. Evident, nu 
am pretenţia că fixarea în timp ar fi strict exactă, dar, în fapt, acesta este — din 
păcate — nivelul întregului material documentar acreditat astăzi de cei care, 
fără a-şi justifica poziţia, se opun violent revizuirii dosarului Eminescu. Firul 
temporal va fi aproximat, în funcţie de mărturiile existente. Pentru simplificare, 
voi folosi, cu precădere, sfertul de ceas ca pe un fel de unitate de măsură 
aleasă ah-hoc. Nu contează foarte mult dacă anumite momente sunt prezentate 
cu un sfert de ceas mai devreme sau mai târziu decât în realitate, fundamentală 
fiind succesiunea lor cronologică, persoanele implicate, modul în care diverşi 
autori le relatează, precum şi data la aceştia îşi fac publice aducerile aminte. 
Acest subcapitol este (şi el) rodul amar al unor nedumeriri apărute în 
urma lecturii şi confruntării principalelor izvoare documentare cunoscute şi 
consacrate în literatura istoriografică de profil, date publicităţii într-o ciudată 
ordine cronologică: proces-verbal întocmit la 28 iunie 1883 de un comisar 
al Secţiei 18 Poliţie, din Capitală (document de negăsit astăzi; de altfel, 
implicarea Poliţiei nu a fost invocată nici de presa vremii, nici de Ciurcu, 
nici de Maiorescu, nici de Slavici); Alexandru Ciurcu (Din amintirile mele — 
ziarul Adevărul, 17 octombrie 1911; toate informaţiile privind implicarea lui 
Gr. Ventura provin din acelaşi text, publicat doar după moartea lui Ventura); 


NeT. aai Semele bulă ——— 5 


în aceeaşi zi 





Ioan Slavici (Amintiri — „Eminescu la Bucureşti, III Îmbolnăvirea lui” şi 
„Eminescu-omul” , 1924); Titu Maiorescu (Însemnări zilnice, 1931 — la 14 
ani de la moartea autorului), Ghe. Călinescu (Viața lui Mihai Eminescu, 1932); 
Augustin Z. N. Pop (Contribuţii documentare la biografia lui Mihai Eminescu, 
1962, şi Noi contribuţii documentare la biografia lui Mihai Eminescu, 1969); 
Vintilă Russu-Şirianu (Vinurile lor..., 1969). 

La încheierea unui cât de succint studiu comparat, te întrebi: cum este posibil 
ca, după ce s-au editat vagoane de cărţi privind biografia lui Eminescu, la o 
cercetare mai atentă a acestora, numărul necunoscutelor privind ultimii săi ani 
de viaţă, în loc să scadă, creşte? Şi cum este posibil ca existenţa unor versiuni 
diametral opuse, care se exclud reciproc, să nu fi fost semnalizată până acum? 
Cum este posibil ca, tocmai cazul celei mai luminate gândiri pe care am avut-o 
de când ne reprezintă memoria scrisă şi a uneia dintre cele mai alese conştiinţe 
ale neamului, să stăruie atâtea falsuri şi inadvertenţe? Cum este posibil ca unii 
biografi să se preocupe de lucruri nesemnificative, precum aflarea lacului care l- 
ar fi inspirat, în vreme ce importante secvenţe din viaţa acestuia continuă să fie 
neelucidate? Cum este posibil, în general, să nu fim capabili să ne scriem corect 
istoria trăită, lăsând urmaşilor certitudini, nu prejudecăţi sau subiecte de controversă? 
Adică, noi, cei de astăzi, nu mai avem nici o răspundere pentru adevăr? 

Sper că simpla aşezare cronologică a faptelor provenite din diversele surse 
nu va constitui un motiv suplimentar, pentru a fi, din nou, acuzat că am conceput 
„scenarii”. Sper că nu mi se va imputa mie faptul că, din totalul momentelor cert 
fixate în timp, doar trei au fost consemnate atunci, în ziua sau în preajma zilei de 
28 iunie 1883, celelalte fiind adăugate, uşor-uşor, vreme de aproape un secol. 
Concret, este vorba de orele 6 şi 10 (când, conform lui Maiorescu, acesta ar fi 
primit bileţelul doamnei Slavici şi, respectiv, vizita lui Eminescu) şi de ora 19 
(când comisarul Nicolescu, încheindu-și treaba, întocmea procesul-verbal). 

Inevitabil, de aici se naşte o întrebare tulburătoare: dacă ceea ce ştim noi 
acum este efectul depunerii lente a memoriilor unora şi altora, ce se ştia 
concret, în iunie 1883, despre soarta lui Eminescu? Care era motivul sub 
care Maiorescu i-a justificat lui Caragiale, bunăoară, internarea lui Eminescu 
la Şuţu? Pentru cine curgeau lacrimile lui Caragiale: pentru un om bolnav 
sau pentru unul sacrificat? 

Ora 5. 

Varianta Slavici: În locuinţa familiei Slavici, din strada Amzei numărul 
6, stăpâna casei se deşteaptă. Soţul ei, loan Slavici, este plecat din Capitală. 

(Slavici: „Când s-a întâmplat aceasta („îmbolnăvirea” lui 

Eminescu — n.ns.), eu nu mă aflam în Bucureşti, plecasem la Viena, ca 
să consult medicii în ceea ce priveşte o boală supărătoare de care 
sufeream” ). 

(Slavici, 25 iunie 1883: „Mai înainte de a pleca [la Halle — n.ns.] 
cred că trebuie să vă spun ce treabă s-a făcut ieri la societatea 
«Carpaţii».”-— scrisoare către T. Maiorescu.) 

Varianta Slavici contra Slavici: Şi, totuşi, loan Slavici este acasă! (Vezi 
ora 9.) 

Varianta Vintilă Russu-Şirianu: Pe lângă Ecaterina Slavici, acasă se mai 
află loan Russu-Şirianu (nepotul venit de peste munţi) şi slujnicele. (Numitul 
nepot a venit în Capitală abia în 1884!) 

Ora 5,15. 

Trimis de mătuşă-sa, lon Russu-Şirianu se urcă în căruţă şi pleacă la 
Bolintin, „după târguieli” (Vintilă Russu-Şirianu, Vinurile lor...) 

Ora 5,30. 

În casa şi/sau în curtea familiei Slavici, au loc unele evenimente care o 
determină pe proprietară să creadă că Eminescu, chiriaşul ei, ar fi înnebunit. 
Nici până astăzi nu se ştie cu precizie ce fapte anume a comis Eminescu ori 
ce vorbe a aruncat, prima explicaţie fiind dată, abia în 1969, de Vintilă Russu- 
Şirianu (care, ca strănepot al lui Slavici, a părut credibil). De la el au preluat-o şi 
alţii, popularizând-o prin scrierile lor. 

(Vintilă Russu-Şirianu: „a vrut să dărâme casa, că-i «urâtă şi 
umedă»...” ). 

Ora 5,45. 

Doamna Slavici scrie un bilet pe care îl trimite, prin Safta, una dintre 
slujnice, lui Maiorescu. Nimeni nu a căpătat vreodată o confirmare a acestui 
fapt din partea reclamantei, întrucât nici nu a fost vreodată întrebată ce s-a 
petrecut, de fapt, între dumneaei şi Eminescu. Până şi nepotul său Ioan, deşi 
se zice că era ţinut de ea în gazdă în acea perioadă, relatează spuse culese, 
exclusiv, din gura servitoarelor. 


Din acest moment şi până la ora 10, nimeni nu oferă vreo informaţie 
privitoare la Eminescu. 


Ora 6. 
Varianta Russu-Şirianu: Safta, slujnica doamnei Slavici, ajunge în strada 
Mercur 1, la Maiorescu, pe care nu îl găseşte acasă 

(Vintilă Russu-Şirianu: „Coana mare s-a înspăimântat, m-a trimis 
cu un răvaş la domnu’ Maiorescu, dar nu-l aflai acas.” ). 

Rezultă, aşadar, că Maiorescu a plecat spre ospiciul lui Şuţu simultan 
sau anterior trimiterii către el a Saftei, de către doamna Slavici. 

Varianta Maiorescu: Maiorescu primeşte (totuşi?) biletul de la Ecaterina 
Slavici. 

(Maiorescu: „Astăzi, Marţi, la ora 6 dimineaţa, o carte [de vizită] 
de la d-na Slavici, la care locuieşte Eminescu” ). 

În el se scrie: 

„Domnu Eminescu a înnebunit. Vă rog faceți ceva să mă scap de el că 
foarte reu”. 

Aceste 16 cuvinte constituie motivul formal pentru care Maiorescu decide 
internarea lui Eminescu în ospiciul doctorului Şuţu. Înainte de acest demers, el nu 
încearcă să vorbească nici cu doamna Slavici, nici cu Eminescu, pentru a se convinge 
asupra adevărului spuselor ei. Ulterior, în volumul de Amintiri, Slavici pare să nici 
nu fi auzit de existenţa acestui bilet, legând internarea lui Eminescu de o epistolă 
scrisă de el însuşi către Maiorescu, uitând că, într-o altă imprudentă mărturie, ne 
asigură că, la data de 28 iunie 1883, s-ar fi găsit tocmai în... Germania. 

Ora 6 — 6,15. 

Maiorescu primeşte vizita inginerului Constantin Simţion, care îl căuta, 
scrie dânsul, pentru prima dată la domiciliu. 

(Maiorescu: „Curând... Simţion la mine, întâia oară”). 

Scopul acestei vizite a rămas abscons — mai exact, nedeclarat, deoarece 
din derularea faptelor înţelegem că venirea lui avea un rost, deloc întâmplător, 
fiind fie planificată din timp, fie (puţin plauzibil) efect al unei apel făcut de 
Maiorescu, în dimineaţa aceleiaşi zile. Participarea lui Simţion rămâne învăluită 
în mister, neexistând vreo probă că ea a fost făcută publică în epocă. 

Ora 6,15. 

Maiorescu şi Simţion sar într-o birjă şi pornesc către ospiciu. 

(Maiorescu: „Mam dus cu el la Dr. Şuţu” ). 

Ora 6,30. 

Maiorescu şi Simţion ajung la ospiciul particular al doctorului Şuţu, situat 
în strada Plantelor numărul 9, unde era şi domiciliul numitului medic. 

Ora 6,30 — 7,30. 

Maiorescu şi Şuţu convin ca Eminescu să fie adus la cel din urmă, unde 
avea să fie ţinut cel puţin o lună. 

(Maiorescu: „...am pus să se pregătească în a sa «Casă de 


6  ——— Semnele Timpului —— Nr.1 


sănătate» o cameră pentru Eminescu; am luat asupra mea nota de 
plată pentru aceasta, 300 de lei pe lună”. 

Prin acest demers ilegal, avocatul Maiorescu acţionează contra 
principiilor fundamentale ale Dreptului, aranjând internarea lui Eminescu în 
lipsa garanţiei că „protejatul” s-ar fi alienat şi stabilind — pe ce criteriu? — o 
anume perioadă a şederii acestuia în ospiciu.) 

Ora 7,30. 

Maiorescu şi Simţion se despart de amabilul doctor Şuţu şi o apucă pe căi diferite. 

Simţion pleacă spre imobilul din strada Sfinţii numărul 14, unde urmează 
să aştepte venirea lui Eminescu, pentru a-l putea duce la ospiciu. 

(Maiorescu: „De acolo [de la Simţion] e vorba să fie dus la Dr. 
Şuţu” .) 

Maiorescu bate drumul înapoi şi, ajuns acasă, scrie două bilete. Primul 
are ca destinatar pe Theodor Rosetti (,,...apoi am venit acasă, am înștiințat 
încă pe Th. Rosetti despre aceasta”) şi ne confirmă faptul că estetul nu a 
acţionat de unul singur. Al doilea bilet conţine, de fapt, textul unei telegrame, 
pe numele Kremnitz, la adresa „Hotel Ragat (?)”, din Bucureşti: 

„Leider noch unbestimmt. Sonst (?) alles gut. Titus” (Din păcate, 
încă incert. Altfel, toate bune. Titus). 

Telegrama devine misterioasă din mai multe motive: 

1) este trimisă unuia dintre membrii familiei Kremnitz (Mite sau 
Wilhelm?), pe adresa unui hotel, nu la domiciliu, de unde şi impresia imediată 
că poartă un mesaj secret; 

2) conţinutul ei întăreşte bănuiala, întrucât cele 6 cuvinte nu au sens 
decât pentru destinatar şi pentru expeditor — uniţi de un interes comun, ambii 
sunt cunoscători ai unui context ştiut doar de ei. De altfel, în zilele precedente, 
însemnările lui Maiorescu nu cuprind nici o referire la Kremnitz, ultima datând 
din ziua de 1 iunie şi fiind lipsită de importanţă („Cină la Kremnitz cu al-de 
Negruzzi”). 

3) În manuscris, telegrama figurează înaintea menţiunilor referitoare la 
Eminescu, deşi acestea încep aidoma unui proces-verbal al Poliţiei: „Astăzi, 
Marti, la ora 6 dimineaţa...” De aici, se deschid două posibilităţi: a) telegrama 
a fost trimisă înainte ca Maiorescu şi Simţion să meargă la Şuţu, pe baza 
unor informaţii de care nu avem ştiinţă (versiune în care n-ar fi exclus ca 
unele ştiri — precum cea privind elementul „încă incert” — să fi fost aduse 
chiar de către Simţion) şi b) textul privindu-l pe Eminescu a fost adăugat 
după întoarcerea lui Maiorescu din voiajul în străinătate. 

4) Conţinutul acestei telegrame învăluite în mister nu mai apare în 
volumul Însemnări zilnice, publicat de I. A. Rădulescu-Pogoneanu. 

5) În manuscris, adresa (Hotel Ragat) este adăugată ulterior şi, se pare, 
fie a fost notată dintr-o poziţie incomodă, fie n-a fost scrisă de Maiorescu, 
întrucât, în vreme ce restul şirurilor sunt paralele şi orizontale, linia imaginară 
urmată de aceste cuvinte este destul de mult descendentă, dinspre centrul 
paginii, spre colţul din dreapta, jos, al caietului. 

În ceea ce priveşte cuvântul german „Sonst”, merită remarcat faptul că al doilea 
„s” este cu totul altfel caligrafiat decât de obicei, semănând mult cu un „£” sau cu 
grupul „iz”, amintind modul în care Maiorescu scria numele lui Şuţu („„Souzzo” ). 

Ora 8,00. 

Maiorescu înmânează cele două mesaje scrise unui curier, care porneşte 
către cele două adrese indicate. După ce îi vizitează pe Rosetti şi pe Kremnitz, 
acesta va merge la redacţia ziarului Timpul, pentru a-i transmite lui Eminescu 
că este rugat de Maiorescu să-i facă, urgent, o vizită — vizită fără de care 
Maiorescu nu putea respecta înţelegerea cu Simţion, faţă de care se angajase 
să i-l trimită pe Eminescu acasă 

(„Potrivit înțelegerei [ce avusesem cu Simţion], i-am spus că 
trebuie să se ducă la Simţion, pentru societatea «Carpaţii »”, 

scrie dumnealui, negru pe alb, în Însemnări zilnice.) 

Ora 9. 

Varianta Slavici: Slavici (aflat totuşi în Bucureşti!) scrie un bilet către 
Maiorescu şi i-l trimite prin Eminescu. 

[Slavici: „Când era să-mi iau rămas bun de la dânsul, el a început 
să-mi facă imputări pline de amărăciune, că profit de ocaziune ca să- 
l părăsesc în nişte împrejurări atât de grele pentru el. (...) Un singur 
mijloc îmi rămânea ca să-l liniştesc: să-i cer un serviciu prietenesc, o 
dovadă de dragoste. 

— Uite, — i-am zis — am să-l rog pe d-l T. Maiorescu ceva şi nu pot 
să mă duc acum pe la dânsul: te rog să-i duci un bilet din partea 
mea. Rugam în bilet pe d-l T. Maiorescu să-l observe bine pe 
Eminescu, căci mie mi se pare greu bolnav.” (Amintiri, Eminescu-omul).] 

Prima necunoscută: unde este biletul invocat? Fără să mai insist asupra 
modului jenant în care se manifesta aşa-zisa „prietenie” a lui Slavici, 
comentată de mine în Recurs Eminescu. Suprimarea gazetarului, atrag atenţia 
şi asupra frazei: „Nu pot să mă duc acum pe la dânsul”. „Nu pot”, în loc de, 


8 —— Semnele Timpului —— Nr.1 


eventual, „nu mai pot” (cu sensul de „nu mai am când”), ca şi prezenţa lui 
„acum” se află în totală contradicţie cu precizarea de la început („Când era 
să-mi iau rămas bun de la dânsul” ). În vreme ce „nu pot” indică o paralizare 
accidentală şi de scurtă durată a libertăţii de mişcare, cealaltă prezintă o plecare 
iminentă, pregătită din vreme. 

Ora 10. 

Varianta Slavici: Eminescu ajunge la Maiorescu şi îi predă biletul cu 
care acesta îl trimisese, fără a da semne de alienare. 

(Slavici: „La d-l T. Maiorescu el s-a stăpânit...” — Amintiri, 
Eminescu-omul). 

Varianta Maiorescu: Dând curs chemării lui Maiorescu, Eminescu ajunge 
la locuinţa estetului. 

(Maiorescu: „Pe la 10 veni cu trăsura la mine Eminescu, 
binecuvântă, cu privirea fixă, pe sotia mea şi pe Ilie Nicolescu care 
tocmai pleca, mă îmbrăţişă tremurând. Eu îi arătaiu pe Hermes şi pe 
Venus din Melos, la care el zise, cu privirea în extaz: «Lasă, că va 
reînvia arta antică!»” . Acest moment, în care Eminescu „binecuvânta, 
cu privirea fixă” „urmează, deci, pretinsului acces de violenţă din strada 
Amzei, unde voia „să dărâme casa, că-i «urâtă şi umedă»”, şi 
premerge o altă stare de iritare, în care nu va mai dori să distrugă un 
imobil, ci să-l asasineze pe rege. Dacă doar la atât s-a rezumat întâlnirea 
celor doi, în ce context a găsit Maiorescu prilejul de a-l trimite pe 
Eminescu „la Simţion, pentru societatea «Carpaţii»”? La tel, surpinde 
că Maiorescu nu menţionează şi prezenţa fiicei sale, cea care, ulterior, 
va relata diferit cele petrecute.) 

Trebuie reţinut faptul că nimeni nu pomeneşte că Eminescu ar fi avut 
asupra lui un revolver. De altfel, mărimea apreciabilă a armei din epocă, 
subţirimea hainelor purtate de viitorul „agresor” (dată fiind canicula din acea 
zi) precum şi pretinsa lipsă de discernământ a subiectului, făceau posibilă 
ascunderea ei — mai ales, pentru Maiorescu, pe care l-a şi îmbrăţişat? 

Ora 10,30. 

Varianta Maiorescu: Trimis de Maiorescu (care îi plăteşte birja), 
Eminescu pleacă în direcţia locuinţei lui Simţion. Nimeni nu pomeneşte ceva 
despre scopul real al drumului lui Eminescu la Simţion şi nu ni se spune nici 
dacă Eminescu a ajuns sau nu la destinaţie. Faptul apare cu atât mai anormal, 
cu cât între Maiorescu şi Simţion exista o „înțelegere”, conform căreia cel 
dintâi trebuia să îl îndemne pe Eminescu către locuinţa celui de-al doilea, de 

aici urmând să fie dus la Şuţu, care îi aştepta. Din jurnalul lui Maiorescu se 
înţelege că, din clipa în care s-au despărţit în strada Plantelor, el şi Simţion n- 
au mai luat legătura în acea zi. Oare? Până când a plecat la Gara de Nord (şi, 
de acolo, în străinătate), Maiorescu nu mai pomeneşte nimic despre reuşita 
sau eşecul aranjamentului, deşi relatarea faptelor depăşeşte cu mult momentul 
prânzului, apropiindu-se de cel al urcării în tren 

(Maiorescu: după masa de prânz şi înainte de 17,30, „...a trebuit 
să mă duc să pledez la Curtea de casație” ). 

De asemenea, nu se poate spune nici că a trebuit să plece pe fugă şi, în 
consecinţă, nu a mai notat faptele din acea zi, deoarece, imediat după ce 
pomeneşte drumul la Casaţie, el are timp berechet, ca să adauge şi lucruri 
nesemnificative: 

„Foarte cald! În zilele trecute încercări de aranjament Alex. Soutzo 
din Atena cu Vlahoutzi.” 

O dovadă în plus în acest sens o constituie chiar fraza de încheiere, din 
acea zi: 

„Ciudat că eu şi în acest an intru în călătoria de vacanţă cu o 
scenă de alienaţie; în anul trecut, scena de noapte cu Hella Herrmann, 
la laşi”. 

Deci (lucru natural), ideea alienării nu i-a dat pace toată ziua. Şi cu toate 
acestea, grijuliul Maiorescu nu scrie dacă a reuşit sau nu să-l ducă „fără 
greutate” pe Eminescu la Şuţu, aşa cum spera. Mai mult, el nu va mai reveni 
niciodată asupra faptelor din acea zi. 

Dar principalele întrebări rămase fără răspuns, datorită lăsării în suspans 
a modului în care Simţion a rezolvat sau nu internarea lui Eminescu, sunt 
ridicate de următoarele aspecte: 1) dacă Eminescu nu ar fi ajuns la el până 
înainte de amiază, Simţion s-ar fi agitat şi l-ar fi întrebat pe Maiorescu ce s-a 
petrecut cu „Înfelegerea” lor; 2) dată fiind importanţa acţiunii, Maiorescu 
însuşi ar fi fost nerăbdător să afle ce se întâmplă şi, în cazul în care Simţion 
nu i-ar fi trimis nici o veste, l-ar fi contactat el; 3) Şuţu nu putea nici el să stea 
degeaba legat de imobilul din Plantelor, 4) dacă povestea de la Capşa ar fi 
fost reală, Maiorescu (care avea pretenţia de a fi intuit primul „nebunia” lui 
Eminescu) ar fi folosit imediat prilejul, pentru a demonstra câtă dreptate a 
avut. 

Aşadar, oricum am interpreta lucrurile, absenţa oricărei menţiuni în 
Însemnări zilnice apare ca nefirească. Ea constituie unul dintre motivele pentru 
care putem crede că Eminescu, venit pe fugă la Maiorescu, a plecat de la 

acesta spre Simţion, unde a fost imobilizat şi dus la ospiciu. Numai astfel, la 
ora prânzului, Maiorescu îl putea informa (şi) pe Caragiale că Eminescu era 
deja internat la Şuţu — vezi ora 13). 

Lipsa oricărei menţiuni privind pretinsele ameninţări făcute de Eminescu 
cu revolverul, episodul de la Capşa, înfundarea lui la baia publică şi altele 
asemenea par să arate că toate acestea constituie zvonuri care nu fuseseră 
încă inventate la data la care Maiorescu şi-a completat jurnalul. 

Ora 10, 45. 

Varianta pregătită de Maiorescu: Eminescu ajunge la Simţion, unde îl 
aşteptau fie haidamacii lui Şuţu, fie câţiva „prieteni” (Simţion, Ocăşanu şi 
Siderescu), fie şi unii şi ceilalţi. Eminescu este imobilizat, urcat într-o trăsură 
(ori în duba ospiciului Mărcuţa, unde Şuţu era director) şi dus în strada 
Plantelor numărul 9. Acolo, nu va mai fi gazetar, ci numai biet smintit. Planul 
fusese îndeplinit cu succes. Gazetarul Eminescu era „ocrotit” într-o casă de 
sănătate. 

Una dintre cele mai clare mărturii în acest sens aparţine (involuntar!) 
fiicei avocatului, Livia Maiorescu: 

„Săracul de el, apoi a cerut 2 lei pentru birjă, a plecat şi de acolo 
l-au dus la Soutzo” ( scrisoarea către I. E. Torouţiu, 21 aprilie 1939). 

Din această mărturisire tardivă reiese fără dubii că Eminescu a fost 
arestat curând după ce a plecat de la Maiorescu. Mai exact, îndată ce a ajuns 
„acolo” (unde, potrivit înțelegerii, îl aştepta Simţion). „De acolo”, abia sosit, 
a fost înşfăcat de mâini zdravene, care „l-au dus la Soutzo”. 

Prin urmare, Eminescu a fost pus în cămaşă de forță după ora 10 şi mult 
înainte de ora 17,30, când Titu Maiorescu a părăsit Bucureştii pentru mai 
mult de o lună. Această versiune este cea mai credibilă. Ea demonstrează şi 
faptul că internarea lui Eminescu s-a derupat rapid şi fără problemele de care 
se temea Maiorescu. Inevitabil, acceptarea acestei variante impune declararea 
drept false a tuturor celorlalte. 


N.B. Aceasta ar fi prima internare a lui Eminescu, dîn ziua 
de 28 iunie 1883. 


Varianta Slavici: După discuţia cu Maiorescu, simțindu-se uşor nervos, 
Eminescu coboară spre Dâmboviţa, traversează râul şi intră în clădirea Băii 
Mitraşevski, la care avea abonament, sperând să se relaxeze. 

(Slavici: „La d-l T. Maiorescu el s-a stăpânit, dar s-a dus apoi să 

ieie o baie, ca să-şi potolească nervii...” ) 
Varianta Ciurcu: După ce l-a părăsit pe Maiorescu, Eminescu ar fi oprit 


la un magazin, ca să îşi cumpere un revolver. (Ipoteza potrivit căreia ar fi 
avut arma acasă nu rezistă. Acei autori care pretind că Eminescu ar fi fost 
înarmat încă din primele zile ale lui iunie uită că, dacă aşa ar fi stat lucrurile, 
Maiorescu ar fi profitat de ocazie, fie şi numai pentru a-şi argumenta propriile 
opinii referitoare la starea de sănătate a acestuia.) 


Cu revolverul la brăcinari, Eminescu ajunge la Capşa, intră în cofetărie, 


ţine un discurs şi agită arma, cu care o înspăimântă pe patroană. 


(Ciurcu: „Eminescu intrase în cofetăria Capşa şi, postându-se în 
fata biroului unde era instalată d-na Capşa, începu o tiradă politico- 
socială-naţională, ce puse pe gânduri pe Ventura, care se afla de față 
(şi de la care a aflat autorul faptele relatate — n.ns.). Pe d-na Capşa o 
interesau foarte puţin teoriile pe care i le debita Eminescu pe un ton 
violent, cu voce de tenor şi cu o aprindere care mergea tot crescendo. 
Dar n-avea încotro, era nevoită să asculte pe orator şi... să aprobe. 

La un moment dat, [Eminescu] începu să zbiere tare de tot şi îşi 
încheie tirada, scoțând din buzunar un revolver şi spunând: 

— Și la toate astea nu e decât un leac: să împuşc pe rege. 

Gluma se îngroşa. Cu atât mai vârtos, că Eminescu continua Să 
peroreze gesticulând cu mâna în care ținea revolverul pe dinaintea d-nei 
Capşa, care îngălbenise. Dar nu îndrăznea să se mişte de la birou de 
frică să nu irite şi mai rău pe orator. Ventura, văzând pericolul, dar mai 
ales spaima d-nei Capşa, se puse în fața lui Eminescu şi, aprobând toate 
nebuniile pe care le debita, gesticula şi el cu amândouă mâinile, învârtind 
braţele ca şi când ar înota şi formând astfel o pavăză pentru d-na Capşa. 
Dar gândul lui Ventura era să pună mâna pe revolver, lucru ce nu reuşi 
însă să facă, căci Eminescu învârtea revolverul cu multă energie şi iuțeală. 

Atunci Ventura recurse la o stratagemă. 

— Zici că vrei să împuşti pe rege, îi zise el lui Eminescu. Dar ştii 
unde e regele? 

— Știu, răspunse Eminescu, e la Palat. 

— E la Cotroceni, băiete, şi ca să mergi acolo trebuie să iei o birje. 
Ştii ce! Aşa m-ai însuflețit şi m-ai convins prin cuvântarea ta, încât mă 
unesc cu tine ca să mergem să împuşcăm pe Vodă. Hai cu mine!. 

Eminescu primi propunerea...” ) 

După cum spuneam, la vremea la care Ciurcu scria aceste rânduri, 


personajul Ventura era decedat. 

Ora 11,30. 

Însoţit de Gr. Ventura, Eminescu iese din cofetăria Capşa, apoi, împreună 
cu acesta, pleacă spre reşedinţa regală. 

(Ciurcu: „O dată în stradă, Ventura chemă un birjar şi suindu-se 
cu Eminescu în trăsură porniră spre Cotroceni.” ) 

Ora 11,45. 

Ventura şi Eminescu ajung la Cotroceni. După o scurtă staţionare, cei 
doi cer birjarului să întoarcă trăsura şi bat drumul înapoi, spre centru. 

(Ciurcu: „Bine înțeles, regele nu e la Cotroceni, dar socoteala lui 
Ventura era că făcând o plimbare mai lungă cu trăsura Eminescu se 
va calma, ceea ce s-a şi întâmplat. Ajungând la Cotroceni, Ventura se 
prefăcu că ia informaţii şi îi spuse lui Eminescu că regele a plecat de 
acolo de un sfert de oră.” ) 

Ora 12 

Ventura are ideea să-l ducă pe Eminescu la baia publică şi să-l instaleze 
acolo (unde, conform variantei Slavici, trebuia să se găsească, deja, de cel 
puţin un ceas!). 

(Ciurcu: „La înapoiere, venind pe Splaiul Dâmboviţei, şi trecând 
pe dinaintea băilor Mitraşevski, îi veni lui Ventura ideea că o baie i- 
ar face bine lui Eminescu şi-l duse acolo, cerând o baie de putină.” ) 

Ora 12,05. 

Eminescu rămâne să facă baie, iar Ventura merge la prefect, pentru a-l 
anunţa că acesta s-ar fi alienat. Aici, versiunea lui Ciurcu se încheie, urmând 
să fie înnodată cu precizările făcute de comisarul Nicolescu, în mult citatul, 
dar de negăsitul lui proces-verbal. 

Ora 12,10. 

Ioan Russu-Şirianu se întoarce de la Bolintin, cu cumpărăturile făcute. 
Abia intră în curte, şi Safta se şi repede la el, să-l informeze asupra necazului. 

(Vintilă Russu-Şirianu: — „E rău, domnu' Niță, conaşu Eminescu 
se pierde! Îi e mintea rătăcită.” ). 

Ora 12,15. 

Fără să schimbe vreun cuvânt cu mătuşă-sa Cati, tânărul o ia la fugă, 
încotro vede cu ochii. 

(Vintilă Russu-Şirianu: „Am luat-o, instinctiv, spre redacţie. Când 
ajung în dreptul uşii mici, cu gratii care dă spre scări, iese, năvală, 
Iancu Procopiu. În sfârşit, un amic! E fără surtuc, la chip, rătăcit. 

— Hai, Russule, strigă. Nenorocire cu Eminescu! 

— Știu, gâfâi, dar tu, de unde ştii? 

— Acu' a plecat de aici domnul Grigore Ventura. S-a dus la Clubul 

conservator să-i anunţe, zice. 

Şi mă trage după el. A stat. M-a privit scurt: 

— Eminescu e într-un acces de nebunie... Asta-i! (...) 

Procopiu porneşte şi vorbeşte întretăiat: 

— E teribil, Russule!... A dat peste dl. Ventura la cafeneaua aia 
boierească... 

— Capşa, îngân. 

— „..era cu un pistol mare în mână... De unde, dom le?... A ţinut, 
în vorbe rătăcite, un fel de discurs fulminant în contra liberalilor şi 
mai ales a regelui, marele vinovat de toate nenorocirile oamenilor. L- 
a tras pe Ventura după el ca să meargă la Palat să-l împuşte imediat 
pe Vodă... 

— Şi-acum? întreb, cu glas înecat, unde vrei să mergi? 

— Ventura a reuşit să-l amăgească şi să-l ducă la baia publică de 
pe cheiul Dâmboviţei... Între timp el s-a dus la cei în măsură să decidă 
ce e de făcut. 

— Hai mai repede, strig.” ) 

Ora 12,20. 
În timpul goanei prin oraş, Ion Russu-Şirianu se întâlneşte şi cu I. L. 
Caragiale, care aflase, deja, de incidentul de la baie. 

(Vintilă Russu-Şirianu: „Când ne lăsăm pe coborâşul spre 
Dâmboviţa, ne oprim surprinşi. Sub cei doi copaci de lângă o fântână, 
şade pe jghiabul de piatră, domnul Caragiale, cu o batistă udă pe 
cap. (... ) 

-Íl căutaţi? ne-a întrebat de-a dreptul, cu glas îndurerat. 

—Aţi aflat? zic. 

-Da... Eu nu mai pot, în Gheena asta... Umbli pe podeaua iadului. 
Duceţi-vă cât mai repede. Mi s-a spus că a venit poliția acolo, la baie... 
Vedeţi, poate îl puteți transporta acasă... Apoi, vom vedea... Eu rămân 
aici, până prind puţină putere... Apoi, la redacție. Veniţi, unul din voi, 
să-mi spuneți ce s-a făcut.” ) 

Ora 12,30. 
Ioan Russu-Şirianu ajunge la baia Mitraşevski, unde, chiar în acea clipă, 
Eminescu era urcat în mijlocul de transport al ospiciului. 

(Vintilă Russu-Şirianu: „L-au împins spre careta aceea cenuşie. 
El păşea încet, încurcat în târşâiala pantalonilor. Părea că împlineşte, 
cuminte, indiferent, un îndemn. Părea că nu mai suferă, că e mut de 
orice cuvânt, că nici un gest nu face... Dar eu, cum stăteam astfel... l-am 

văzut, parcă departe, într-o ceaţă rece, supt de nisipuri mişcătoare, 
înfundându-se în mlaştini negre, ridicând brațele. Şi am auzit glasul 
său, cel adevărat, strigând cu desnădejdea celui ce se îneacă: 
— Ajutor!” ) 
Ora 12,45. 
Eminescu este închis în ospiciul doctorului Şuţu. 


N.B. Aceasta ar fi a doua internare a lui Eminescu, din ziua 
de 28 iunie 1883. 


Ora 13. 

Caragiale merge la Maiorescu, ca să prânzească (venind de lângă fântâna 
de „pe coborâşul spre Dâmbovita”, unde, potrivit lui Vintilă Russu-Şirianu, 
tocmai se încheiase arestarea lui Eminescu şi de unde, iniţial, intenţionase să 
meargă „la redacţie”). Acolo află de la gazdă (din nou?) că, de fapt, Eminescu 
fusese internat... cu vreo două ceasuri în urmă, la cererea lui Maiorescu, şi îl 
podideşte plânsul. 

(Maiorescu: „A venit la mine Caragiali, la masă; a izbucnit în 
lacrimi când a auzit ce e cu Eminescu”). 

Ora 15,00. 

Maiorescu pledează la Curtea de Casaţie. 

(Maiorescu: „Eu a trebuit să mă duc să pledez la Curtea de 
casaţie.” ) 

Ora 17,30. 

Maiorescu pleacă în străinătate, pentru o perioadă de aproximativ o lună 
şi jumătate. Din această clipă şi până la revenirea lui din voiaj, Eminescu nu 
mai putea fi eliberat din ospiciu nici măcar la cererea rudelor, pentru că 
persoana care îl internase (ilegal!) era, potrivit Legii, singura care avea şi 
dreptul de a cere externarea lui. 

Ora 18,00. 

Varianta Poliţiei: D. Ocăşanu şi V. Siderescu ajung la una dintre secţiile 
de Poliţie ale Capitalei, unde reclamă faptul că Eminescu a refuzat să le 
deschidă uşa cabinei de baie, semn că ar fi alienat mintal. 

(Proces-verbal: „Noi C.N. Nicolescu Comisarul secțiunei 18 din 
Capitală fiind informat de D. D. Ocăşanu şi V. Siderescu că amicul lor 
d-l Mihail Eminescu, redactorul ziarului Timpul, ar fi fost atins d- 

alienațiune mintală, că s-a dus la stabilimentul de băi din strada Poliției 
nr. 4, de acum opt ore şi că, încuindu-se în baie pe dinăuntru, refuză a 
deschide.” ) 

Ora 18,05. 

Comisarul îi crede pe cuvânt şi, fără să le ceară declaraţia scrisă, pretinsă 
de Lege, pleacă împreună cu ei spre locul faptei. 

(Proces-verbal: ,„...la moment am mers la localitate în strada 
Poliţiei, n. 4, la stabilimentul de băi al casei Mitraşevski” ). 

Ora 18,15. 

Comisarul şi reclamanţii ajung la baia publică, unde, scrie polițistul în 
procesul-verbal, 

„am fost informat de oameni de serviciu că un domn se află închis 
în camera nr. 17 şi că a cerut zece ouă crude”. 

În mod neaşteptat, la baia publică îşi face apariţia şi C. Simţion, omul 
care, în dimineaţa aceleiaşi zile, îl însoţise pe Maiorescu la Şuţu, el contribuind 
decisiv şi în varianta primei internări a lui Eminescu (vezi ora 12, 45). 

Ora 18,25. 

Împreună cu un număr incert de persoane, comisarul ajunge la cabina 
numărul 17, în care se găsea Eminescu. 

Ora 18,30. 

Varianta Călinescu: La cererea comisarului este spartă uşa cabinei, fără 
ca vreunul dintre cei prezenţi să încerce, în prealabil, să intre în legătură cu 
Eminescu. 

(Ghe. Călinescu: ,,...continuă să stea culcat sub apă... până ce, 
spărgându-se uşa în prezența comisarului C. N. Nicolescu...” ) 

Varianta Poliţiei: Fără să ştie că acesta este însoţit de atâţia alţii, Eminescu 
îi deschide uşa lui Siderescu, pentru a primi de la acesta o pereche de pantaloni, 
solicitată anterior . Ceilalţi profită de ocazie şi, în ciuda opoziţiei disperate a 
lui Eminescu, dau buluc în cabină, provocându-i o reaţie de spaimă, 
amestecată cu furie. 

(Proces-verbal: „...ar fi rugat pe amicul său Siderescu să-i aducă 
o pereche de pantaloni negri, negri de tot — ceea ce se realiză acum. 
Cu această ocaziune, introducându-ne [întorcându-ne] cu mai toți 
amicii săi prezenţi |precizaţi] aici, am găsit pe nenorocitul M. Eminescu, 
dezbrăcat, silindu-se a deschide [închide] uşa, şi avea aerul d-a fi 

speriat de vederea noastră în număr de 4-5 persoane, între care şi 
Const. Simţion.” Cuvintele plasate între paranteze drepte sunt variante 
diametral opuse, aşa cum apar ele la diverşi autori.) 

Ora 18,35. 

Varianta Călinescu: Eminescu stă nemişcat în putină. Intrarea celorlalţi 
îl deşteaptă, dar este departe de a-l irita. 

(Ghe. Călinescu: „Crezându-se, probabil, decedat, el continuă să 
stea culcat sub apă, sub curgerea eternă a robinetelor, până ce... fu 
readus la suferinţi. Sub impresia unei idei funebre şi solemne, ceru lui 
Siderescu «o pereche de pantaloni negri, negri de tot»...” În minte îi 
veni acum stingerea fericită a călugărului Euthanasius...”) 

Varianta Poliţiei: Dat fiind numărul mare al celorlalţi, opoziţia lui 
Eminescu nu durează prea mult; detaliu semnificativ, el nu loveşte pe nici 
unul dintre agresori. Odată imobilizat, este transportat către ospiciul lui Şuţu. 

(Proces-verbal: „Am zis numitului Eminescu că n-are să sufere 
nici un dezagrement, că trebuie să se calmeze şi drept răspuns se repede 
la amicii săi şi la servitorii băei, îmbrâncindu-i spre uşe, apoi 
aruncându-se în baia plină cu apă, stropia p-orcine s-apropia să-l 
scoată afară. Am fost silit să-l îmbrăcăm în cămisolul de forță, şi astfel, 
l-am condus Institutului Caritatea” ). 

Varianta Ciurcu: Sosirea Poliţiei la baia Mitraşevski şi ridicarea lui 
Eminescu direct din putină ar fi fost un fapt notoriu, ca şi faptul că s-ar fi 
opărit. 

(Ciurcu: „Se ştie că Eminescu a stat mai multe ore în baie şi că a 
dat drumul la atâta apă fiartă, încât s-a opărit şi când au venit să-l 
scoată a eşit din putină roş ca un rac fiert.” ) 

Ora 18,55. 

Comisarul de poliţie îl predă pe Eminescu doctorului Şuţu. 

(Proces-verbal: „La Caritatea l-am confiat d-rului Şutu, rugându- 
l a-i da îngrijiri excepționale.” ) 


N.B. Aceasta ar fi, deci, a treia (şi, în sfârşit, ultima!) internare 
a lui Eminescu, din ziua de 28 iunie 1883. 


Ora 19. 
Comisarul C. N. Nicolescu întocmeşte procesul-verbal care prezintă 
cauza şi modul în care s-a implicat Poliţia în „cazul Eminescu”. In final, el 

precizează, referitor la obiectele găsite în cabina de baie din care a fost arestat 
Eminescu: 

„de tot ce s-a găsit acolo am făcut anexatul inventar, care la 
semnele acestea «X», începând de la nr. 9 până la nr. 32, indică 
obiectele găsite în baie” (proces-verbal). 

Deoarece ştim că Eminescu a plecat de la baie fără a lua vreun obiect cu 
sine, fiind pus în cămaşă de forţă, ne întrebăm: dacă obiectele numerotate 
„de la nr. 9 până la nr. 32, indică obiectele găsite în baie”, cele de la 1 la 9 
ce reprezentau? 


€ pa de mai sus (a 
căror paternitate nu-mi 


J 
Mica afacere Saron pate ; 
poate fi imputată!), respectă 
J e J w i i f 
meorialistica întocmai cele vehiculate în scris 


î cu privire la această nefastă zi 
ŞI de 28 iunie, demonstrând că ne 

aflăm în faţa unor elemente de 
gravă manipulare a opiniei 
publice. Ioan Slavici, încearcă 
să iasă basma curată, dar se 
contrazice. Biletul trimis de 
soţia sa o exista, ca probă 
materială, dar cine şi cum 
probează că e scris de ea şi, mai ales, cine şi cum dovedeşte că ar conţine un 
apel sincer şi întemeiat? Procesul-verbal al Poliţiei nu (mai?) există ca probă 
materială, şi, oricum, pare să conţină o povestioară pregătită de cineva mai 
puţin inspirat. 

Istorioara relatată de Ciurcu, bazându-se pe conţinutul procesului-ver- 
bal al Poliţiei şi însăilată pe hârtie după ureche şi la aproape trei decenii de la 
moartea lui Eminescu (1911), devine la fel de greu credibilă. În plus, textul 
lui începe astfel: „Să-l fi auzit pe Gr. Ventura istorisind cum a descoperit el 
primele simptome ale demenţei bietului Eminescu. Relata refero.” Cum nu e 
vorba de o mărturisire făcută lui Ciurcu la ceas de taină, de o spovadă, devine 
greu explicabil cum de toate acestea au devenit publice abia la aproape trei 
decenii de la producerea lor. Cum se face că, nici măcar în perioada imediat 
următoare decesului lui Eminescu, când se căutau cu mare interes fel de fel 

de mărturii despre defunct, Ventura nu a scos o vorbă despre rolul lui în 
episodul de la Capşa, deşi era lăudăros şi — Ciurcu însuşi precizează — „avea 
obiceiul să exagereze”? Ce l-ar fi făcut să tacă pe acest „nebun şi ticălos”, 
cum îl considera Maiorescu? 

Şi, în fond, de ce şi-ar fi tăinuit Ventura implicarea, dacă „nebunia” lui 
Eminescu ar fi fost reală? Ce ar fi putut fi de condamnat în atitudinea lui 
Ventura, dacă Eminescu ar fi fost un alienat autentic? Ventura nici măcar nu 
făcea parte din grupul lui Maiorescu — grup despre care unora le place să 
creadă că ar fi menajat imaginea lui Eminescu în ochii publicului, deşi, tot 
dumnealor afirmă sus şi tare că, până să-i publice Maiorescu volumul cu 
poezii, Eminescu ar fi fost un ilustru necunoscut publicului larg. 

Date fiind toate acestea, e greu de crezut că lucrurile s-au petrecut aşa 
cum pretinde Ciurcu că i-ar fi povestit Ventura. Apariţia după moartea lui 
Ventura a acestui nou episod în tot mai marea şi mai ceţoasa masă de informaţii 
confuz-contradictorii privindu-l pe Eminescu, în loc să întărească credinţa 
că acesta ar fi fost alienat, nu face decât să o zdruncine zdravăn. Chiar reală 
să fie relatarea, trecerea ei sub tăcere, atâta amar de ani, face ca muţenia lui 
Ventura să nu pară deloc rod al întâmplării ori al eleganţei colegiale (relaţiile 
sale cu Eminescu erau departe de a fi dintre cele mai bune). 

Dar Ciurcu nu constituie o excepţie, întrucât nici pe informaţiile provenite 
de la Vintilă Russu-Şirianu nu se poate pune mai mare preţ, căci, aproape 
sigur, şi ele sunt produsul imaginaţiei. În volumul Recurs Eminescu. 
Suprimarea gazetarului —, am atins în treacăt şi subiectul privind măsura în 
care amintirile numitului ar fi sau nu autentice. Pe atunci, nu m-aş fi gândit 
că voi fi eu însumi silit să aprofundez în continuare lucrurile, pe care biografii 
profesionişti le considerau clare şi, deci, încheiate. Şi încă o dată aveam să 
mă conving de faptul că mulţi scriu şi vorbesc despre Eminescu fără să 
ostenească (doar o fac pe bani, nu?), dar mai puţin dovedesc că îl cunosc. 
Culmea este că unii devin şi agresivi, ca o funcţionară aflată la vârste deli- 
cate, birocratizând şi obstrucţionând căile vii spre adevăr. 

Intrigat de cele scrise de Vintilă Russu-Şirianu, în contul tatălui său loan, 
am încercat să aflu detalii privind personalitatea sa creatoare. Astfel, am 
descoperit că este autorul următoarelor titluri: Biruitorul (realizat împreună 
cu Alex. Băbeanu, 1925), Teatru pentru muncitori. Piesete şi scenete (vol. I 
— II, Ed. Confederaţiei generale a muncii, 1947), Familia Thibaut (traducere, 
1947 — 1949), Aida (traducerea libretului — 1964), Vinurile lor. Ore trăite 
cu... (Bucureşti, EPLA, 1969), Îmi amintesc de aceste versuri (Cartea 

Românească, 1972). M-a frapat momentul tardiv în care a dat publicităţii 
lucrurile despre care ne asigură că le-a aflat de la tatăl său. În privinţa acestuia 
din urmă, mirarea nu mi-a fost mai mică, deoarece, deşi prezentat de către 
fiul autor în preajma lui Eminescu, nu pare să fi prins de la acesta decât un 
neaşteptat gust pentru taclale. Or, asta contrazicea părerea cvasi-unanimă, 
potrivit căreia Eminescu era un ascultător atent, dar numai cu condiţia ca 
tema conversaţiei să fie incitantă, pălăvrăgeala iritându-l. Tot ciudat mi s-a 
părut şi faptul că, deşi „scriitor şi gazetar”, Russu-Şirianu tatăl nu a lăsat 
nici un rând despre întâmplările pe care fiul memorialist pretinde că acesta i 
le-ar fi istorisit. 

Dar, din întreaga naraţiune, cel mai mult uimeşte nepăsarea lui loan 
Russu-Şirianu faţă de faptele concrete, care au determinat-o pe mătuşa lui, 
doamna Slavici, să scrie că Eminescu ar fi înnebunit. Nici o clipă, el nu-i 
povesteşte fiului său despre discuţia lămuritoare pe care te-ai aştepta să o fi 
avut cu mătuşa Cati, persoana cea mai în măsură să-i relateze ce anume se 
întâmplase, de fapt. Ba, nici cu unchiul său, loan Slavici, nu pare să fi avut o 
discuţie pe marginea teribilei întâmplări — care-o fi fost aceea. 

De fapt, în 1969, adică la aproape un secol (mai precis, la 87 de ani) de 
la data la care ar fi avut loc evenimentele prezentate, Vintilă Russu-Şirianu 
prezintă, în formă vădit literaturizată, câteva episoade din viaţa lui Eminescu, 
pe care pretinde că le-ar fi cules din gura tatălui său, Ioan (fiu al surorii lui I. 
Slavici, Maria), martor — zice-se — la ele. Potrivit numitului autor, tătâne-său 
ar fi venit în Bucureşti în toamna lui 1882 şi, abia sosit în Capitală, ar fi fost 
imediat introdus în mediul gazetăresc de la Timpul („Chiar de-a doua zi, 
Slavici şi Eminescu îl luaseră pe tata în redacția ziarului Timpul, ca practicant 
fără salar”). Aceasta l-ar fi încântat pe loan Russu-Şirianu, aflat mai mereu 
în apropierea lui Eminescu, care îl trata cu simpatie şi înţelegere. 

Ciudăţeniile mai sus exprimate au, însă, temei: loan Russu-Şirianu 
(născut la Şiria, Arad, la 22 iunie 1864) nici nu-l putea întâlni pe Eminescu 
înainte de internarea lui la Şuţu (dacă l-o fi văzut vreodată!). Spun aceasta, 
fiindcă, prin volumul Institutului de lingvistică, istorie literară şi folclor al 
Universităţii „Al. I. Cuza” — Iaşi (1979), Academia Română ne asigură: „După 
ce a absolvit şcoala normală din Arad, [loan Russu-Şirianu] a trecut munții, 
în România (1884). Slavici l-a recomandat lui T. Maiorescu, dar R.-Ş. a 
preferat cercurile liberale. A intrat în redacție la «Românul», condus de 
Vintilă C. A. Rosetti, şi a făcut aici o bună ucenicie în ziaristică. A publicat în 
„Voința națională” şi în acelaşi timp a trimis colaborările sale «Tribunei» 

din Sibiu” („Istoria literaturii române, de la origini până la 1900”). Faptul 
că din enumerarea gazetelor la care a colaborat I. Russu-Şirianu lipseşte 
Timpul (nici o altă sursă nu indică o colaborare la acest ziar), este de natură 
să convingă că, într-adevăr, acesta a sosit în Capitală după ce ziarul îşi încetase 
apariţia (17 martie 1884), şi, poate, chiar după fuzionarea lui cu Binele pub- 
lic. Intrarea lui I. Russu-Şirianu în redacţia Românului, principal adversar al 
Timpului nu sună deloc convergent cu afirmaţia fiului său, Vintilă, care, după 
ce susţine că tatăl lui ar fi lucrat la Timpul, simte nevoia să mai şi adauge că 
acest lucru i-ar fi produs o satisfacţie nebună: „Ce bucurie pe el!” 

Pe cine să crezi: pe Vintilă Russu-Şirianu (care, oricum, mai are şi alte 
inexactităţi în text) sau Institutul din laşi, care reprezintă Academia Română? 
Cu toate că nu mă număr printre cei cărora unele sigle le fură minţile, de data 
aceasta, sunt tentat să acord credit Academiei. Dacă greşesc, înseamnă că 
haosul în care lumea culturii pare a se complace, uneori, tinde să se 
cronicizeze. 

Faptul că, prin paginile sale „romanţate”, Vintilă Russu-Şirianu a reuşit 
atât de uşor să devină sursă de informaţie privind simptomele „bolii” lui 
Eminescu dovedeşte cât de uşor poate fi manipulată opinia publică. Cine 
anume a popularizat versiunea strănepotului lui Slavici? Din câte cunosc, 
primul autor mai important, care îl preia fără o reţinere manifestă, este doctorul 
Ion Nica. În cartea sa, (Eminescu — structura somato-psihică, publicată în 
1972, la Editura Mihai Eminescu), Nica scrie: „Eminescu devenise deja un 
caz medico-legal, fiind «cu mintea rătăcită şi vrând să dărâme casa, că-i 
urâtă şi umedă»” — expresie preluată aidoma din volumul lui Vintilă Russu- 
Şirianu. Stima de care s-a bucurat Nica a legitimat şi invențiile lui Noni 
(numele sub care semnează Vintilă Russu-Şirianu, în unele scrisori), devedind 
cu prisosinţă exerciţiul unui periculos automatism. 

Acestea fiind faptele, fragmentele încropite de Vintilă Russu-Şirianu 
referitorare la „înnebunirea” lui Eminescu, departe de a fi dezvăluiri autentice, 
nu ating nici măcar nivelul unei compilaţii şi ne dezvăluie încă o dată 
dimensiunea zvonisticii necontrolate. Prima întrebare ridicată de produsul 
imaginaţiei invocatului autor este, desigur: cum poate un om să pună pe 
hârtie fără să-i tremure mâna atari ficțiuni, pe care alţi autori de cărţi au 
neglijenţa — sau interesul — de a le lua chiar în serios. Dar, dacă existenţa 
unui mic infractor literar mai poate fi înţeleasă, faptul că procurorii literaturii 
fie nu sesizează înşelăciunea, fie — din superficialitate ori din alte pricini, 
care ne scapă — nu vor să avertizeze asupra faptului că respectivul imaginează, 

rămâne o fraudă şi mai mare. Cum se poate ca asemenea mistificări grosolane 
ale adevărului să fie folosite drept material bibliografic, tocmai de către acei 
biografi, care au pretenţia că ar opera în mod ştiinţific? Şi, dacă peste eroarea 
în sine încă s-ar mai putea trece, pe considerentul că un context nefavorabil 
îl poate face şi pe omul cel mai bine intenţionat să greşească, îţi mai vine să- 
i scuzi pe aceia care, deşi atenţionaţi asupra necesităţii reconsiderării unor 
prejudecăţi, continuă să persiste şi, departe de a-şi verifica, măcar, propriile 
cunoştinţe, trec la atac violent împotriva oricui i-ar contrazice? Constituie 
dumnealor o ipostază a stării ideale de sănătate morală şi mentală, pe care o 
caută la alţii? 

Situaţia în care mă aflu eu însumi, în calitate de gazetar dator să caute 
adevărul, îmi arată cât de nocivă poate deveni, uneori, infatuarea unora dintre 
cei ce s-au socotit şi ieri şi se socotesc şi astăzi un fel de brahmani ai literaturii 
şi ai celor care o produc. Asemenea domni, cu cărţi de vizită pentru toate 
anotimpurile politice, au respins violent şi global ancheta mea jurnalistică Re- 
curs Eminescu. Suprimarea gazetarului. Fără ca vreunul dintre dumnealor să 
îşi şi susţină opinia cu vreun fir, măcar, de argument valid, s-au mărginit la a 
eticheta în fel şi chip forma în care am prezentat fondul chestiunii. Nici unul 
dintre aceşti întârziaţi venerabili nu a sesizat, de pildă, că, atunci când eu însumi 
am apelat, cu rezerve, la un text semnat de Vintilă Russu-Şirianu, de fapt, am 
folosit un fals, pe care ochiul şi urechea unor specialişti distinşi ca dumnealor 
trebuiau să îl ştie ca atare încă de când a fost publicat pentru prima oară. De 
aceea, mă tem că nici dânşii n-au cunoscut adevărul despre amintita lucrare, 
un fel de glumă proastă, dar pe care dumnealor, prin cele ce continuă să propage 
o iau — din păcate — atât de mult în serios. De altfel, de la data apariţiei lucrării 
lui Vintilă Russu-Şirianu şi până în prezent, câţi critici şi-au exprimat (măcar) 
îndoiala privind autenticitatea faptelor istorisite de acesta? 


Cei doi Emineşti | B aa s-a văzut, 


onform mărturiilor, 


ai unicului Eminescu a fost ridicat şi 


internat la ore complet 


Gh. Călinescu diferite, de persoane şi din 


motive la fel de felurite. De 
aceea, putem spune că, 

potrivit variantelor de mai sus (care circulă simultan şi fără replică), ne sunt 
relatate destinele a trei oameni diferiţi, dintre care, obligatoriu, cel puţin două 
nu sunt reale, fiind personaje de zvon şi de literatură proastă. În general, 
fiecare autor al câte unui... Eminescu prezintă o unică variantă a faptelor 
petrecute în 28 iunie 1883, pentru care pare gata să bage mâna în foc. 
Gheorghe Călinescu face excepţie: el a preluat, singur, două versiuni. Poate 
şi din acest motiv, varianta Călinescu sună polisimfonic, determinând critica 
de specialitate să socotească Viața lui Mihai Eminescu drept lucrarea ce se 
apropie cel mai mult de adevăr. 

În prezentarea personală, biograful Ghe. Călinescu prezintă într-un mod 
absolut inedit evoluţia lucrurilor din ziua de 28 iunie 1883. El porneşte pe 
unul dintre drumurile bătute şi de alţii, dar, când ajunge spre capătul lui, face 
un spectaculos salt în timp şi reia povestea de la capăt, apucând-o, însă, pe 
altă cărare, ceva mai lungă, care începe în aceeaşi zi, dar mai devreme, şi se 
încheie tot în aceeaşi zi, dar mai târziu. Neavizat, cititorul nu (prea?) are cum 
să sesizeze topirea timpilor şi a persoanelor, fiind furat de falsa continuitate 
a faptelor şi de derutanta simultaneitate a unor acţiuni care, în realitate, sunt 
despărțite de intervale de timp, ajungând până la mai bine de o lună şi jumătate. 
Astfel, argumentele contradictorii devin convergente, iar rezultatul amestecării 
celor două ipoteze, ce se exclud reciproc, instituie un al treilea adevăr, 
proprietate exclusivă a autorului — adică, pură speculație, prin care acesta ne 
învaţă, concret, ce înţelege prin „asalt tumultuos al imaginaţiei ce voia să 
rupă zăgazul rațiunii”. 

Ghe. Călinescu nu pune la îndoială esenţa consemnările lui Maiorescu 
şi conţinutul procesului-verbal al Poliţiei, chiar dacă, pe ici, pe colo, le mai 
schimbă după nevoi. Prin urmare, putem deduce că el a acceptat ca reale 
singurele trei momente ale zilei clar precizate de cele două surse (Maiorescu 
— orele 6 şi 10 — şi comisarul Nicolescu — ora 19). Ţinând cont de acest fapt, 
dacă am folosi cronologia drept principal criteriu al prezentării faptelor relatate 
de Călinescu, filmul zilei, în viziunea lui ar apărea cam aşa: 

Ora H 

Eminescu (spirit autocritic!) ştie ce se petrece cu sine, fiind pe de plin 
conştient că va înnebuni şi, un timp, încearcă să se opună destinului: 

„conştiinţa lui Eminescu, obosită, mai luptă câtevă vreme 
împotriva asaltului tumultuos al imaginaţiei ce voia să rupă zăgazul 
rațiunii”. 

În cele din urmă, cedează: 

„În sufletul poetului însă ultimul zăplaz al judecății se prăbuşise 
şi închipuirea năvălea clocotitoare. Între omul din ajun şi cel de acum 
nu era nici o deosebire. Gândurile şi sentimentele erau aceleaşi, numai 
simțul compatibilităţii imaginaţiei cu realitatea fusese distrus. lată de 
ce putem păşi mai departe în cercetarea firii şi concepției eminesciene 
chiar pe acest teren sumbru şi aburos.” 

Demnă de reţinut ideea că, în cazul celor la care „simtul compatibilității 
imaginaţiei cu realitatea fusese distrus” , nimeni nu are de ce să se supere ori 
să se teamă, căci între omul care are respectivul simţ nealterat şi cel rămas fără 
el nu găseşti „nici o deosebire”. Cu alte cuvinte, după ce Lombroso a încercat 
să ne convingă că geniul şi infractorul sunt fraţi gemeni, Călinescu propune o 
altă egalitate, la fel de neaşteptată, între insul nebun şi cel sănătos — ceea ce 
înseamnă, evident, că nebunul nu-i nebun. Marile adevăruri sunt atât de simple! 

Ora 5,45. 

Soţia lui Slavici îi trimite lui Maiorescu biletul în baza căruia acesta va 
aranja internarea lui Eminescu: 

„D-na Catinca Slavici, n. Szöke, în casa căruia, din Piaţa Amzei 
nr. 6, locuia poetul, înspăimântată de turbulenta lui, scrisese, în zorii 
zilei de marți, 28 iunie/10 iulie1883, lui Titu Maiorescu un bilet care 
trădează o silă îndelung stăpânită şi o oroare burgheză, lipsită de 
orice eufemism: «D-l Eminescu a înnebunit. Vă rog faceți ceva să mă 
scap de el, căci e foarte rău»” 

Ora 6,30 — 8,00. 

Galant, Maiorescu dă imediat curs rugăminţii dumisale. Din călinescianul 
text s-ar putea lesne înţelege că Eminescu a fost dus la doctorul Şuţu de 
echipa lui Maiorescu, flancată de Ghe. şi Matei Eminovici, special veniţi la 
Bucureşti. Amicii — şi rudele? — bat drumul nu pentru că ar avea motiv, ci din 
prudenţă, temându-se ca, nu cumva, realitatea să contrazică „premoniţia” 
atât de frumos pusă în versuri de „bolnav”. Întrucât taxa la ospiciu a fost 
achitată de Maiorescu, bătrânul Eminovici s-a simţit dator să lase asupra 
acestuia (în schimb?) şi restul îngrijirii feciorului său, atât în plan material, 
cât şi spiritual. Matei, mic şi cu pupila mereu după căpătat, ochise imediat 
ornicul frăţâne-său şi, într-o clipă de neatenţie a estetului, i-l smulse din mână 
— după care, probabil, o luase la fugă, pierind în ceaţă. 

„Prietenii, în frunte cu Titu Maiorescu, care plăti 300 lei, îl 
internară pe dată în Sanatoriul «Caritas» al d-rului Şutu, din strada 
Plantelor, pentru ca profeția poetului să se îndeplinească: 

Unde-s şirurile clare din viata-mi să le spun? 

Ah! organele-s sfărmate şi maestrul e nebun! 

În schimb, Gh. Eminovici, venit la Bucureşti, declară că lasă asupra 
lui Maiorescu «toată îngrijirea materială şi morală», iar un frate, 
probabil Matei, smulse criticului ceasornicul de aur al poetului.” 


Aşadar, Primul-Eminescu a fost pus sub cheie. 


Ora 9,30. 
Cum Primul-Eminescu este prizonier într-o cămăruţă zăbrelită ca o celulă 
de puşcărie, dar naraţiunea nu s-a încheiat, 


apare Al-doilea-Eminescu. 


Acesta poartă cu loan Slavici o discuţie destul de aprinsă — probabil, din 
cauză că, la acea oră, Slavici pare să se fi găsit în străinătate. 

„Neliniştit de spumegarea lăuntrică şi de ideea unei cabale urzite 
împotrivă-i, acum când toţi îl părăseau spre a pleca la băi, poetul se 
prinse cu mâinile de Slavici, care, şi el bolnav, se pregătea să se ducă 
la Viena. Îi făcu mustrări amare că-l părăseşte în împrejurări grele 
pentru el şi încercă să-l înduplece să rămână pe loc.” 

Cum-necum, Slavici constată şi el alienarea interlocutorului şi, copiind 
modelul soţiei, scrie, la rându-i, un bilet către Maiorescu, după care îl 
expediază pe Eminescu la destinatar: 

„Spre a scăpa de el, Slavici îl rugă să se ducă la Maiorescu 
cu un bilet din parte-i”. 

Ora 10. 

Maiorescu primeşte vizita celui de Al-doilea-Eminescu, care semăna 
surprinzător de mult cu cel pe care abia îl internase la Şuţu. Socotindu-se 
satisfăcut de reuşita sechestrării Primului-Eminescu, îl lasă în pace pe 
Al-doilea, gândindu-se în taină că, din moment ce i se clatină, mai devreme 
sau mai târziu, mintea tot o să-i cadă ea, pe undeva, de la sine. 

„Maiorescu citi în scrisoare bănuiala lui Slavici că poetul ar fi 
grav bolnav, dar văzând pe Eminescu liniştit şi zâmbitor, nu crezu 
nimerit să-l iscodească mai departe. În fond, era încredinţat că mintea 
lui Eminescu se clatină”. 

Oare, dacă, în pofida evidenţelor, care prezentau un Eminescu „liniştit şi 
zâmbitor”, „în fond” , Maiorescu rămăsese „încredinţat că mintea lui Eminescu 

se clatină”, nu înseamnă că Maiorescu avea idei preconcepute în privinţa 
„protejatului” său? 

Ora 10,30. 

Al doilea Eminescu nu îşi vede de treabă şi, după prostul exemplu al 
Primului-Eminescu, deja sechestrat la Şuţu, creează la rândul lui probleme: 

„Eminescu îşi dădu numaidecât seama că durerile sale erau un 
ecou stins al suferințelor obşteşti, că acestea fuseseră pricinuite de 
deşănțarea demagogică a liberalilor, care sărăciseră țara cu reformele 
lor, şi cum regele era simbolul noilor stări de lucruri, față de 
patriarhialitatea vechilor domni săraci, soluția se impunea, putem 
spune, de la sine: regele trebuia împuşcat.” 

Tonul ironic — regăsit, uneori, atât în capitolele anterioare, cât şi în 
continuarea citatului invocat — nu ar suna strident, dacă lucrarea lui Călinescu 
nu ar fi prezentată drept una „riguros ştiinţifică” . Ciurcu, singura sursă care 
relatează „momentul Capşa”, nu a fost — precum am arătat — martor ocular 
şi, în plus, concentrează pretinsul discurs al lui Eminescu în numai patru 
cuvinte („tiradă politico-socială-naţională” ), pe care, Călinescu le înmulţeşte 
plin de avânt, cu drojdie stilistică. 

Ora 10,35. 

Al-doilea-Eminescu, ştiind că regele obişnuia să-şi facă veacul la Capşa, 
unde bea foarte puţin, dar îşi scurgea mult ochii de-a lungul şi de-a latul 
patroanei, a luat şi el calea numitei cafenele. 

(„...regele trebuia împuşcat. Poetul se duse, aşadar, la 
cafeneaua «Capşa»” — subl. ns.) 

Ora 10,45. 

Abia ajuns la cafeneaua Capşa, Al-doilea-Eminescu îşi face ochii roată, 
fără a-l zări, însă, pe rege. În aşteptare, şi nu mai puţin convins de ideea că 
„regele trebuia împuşcat”, el 

„încercă, vociferând din ce în ce mai tare, să convingă de acest 
silogism pe d-na Capşa, care şedea — înspăimântată, ca orice burgheză 
pașnică — la casă. Apoi scoase revolverul din buzunar, hotărât să se 
tie de cuvânt.” 

Când citeşti ultima frază, aflând că Al-doilea-Eminescu a dat la iveală 
arma ca „să se ţie de de cuvânt”, eşti tentat să ţi-l imaginezi pe rege, tocmai 
iţindu-se în pragul uşii. A fost alarmă falsă, datorată, probabil, cuiva care îi 
semăna regelui. 

Ora 11 — 11,30. 

Împreună cu Gr. Ventura, Al-doilea-Eminescu se dă cu trăsura până la 
Cotroceni, de acolo ajunge la baia Mitraşevski, unde Ventura îl lasă într-o 
cabină: 

„Gr. Ventura (...) propuse poetului să meargă împreună cu trăsura 
la Cotroceni, unde, desigur, regele nu se găsea. Întorcându-se pe splaiul 
Dâmboviţei, lui Ventura îi veni ideea că o baie ar fi prielnică lui 
Eminescu, şi de aceea îl lăsă la baia Mitraszewski, în str. Poliţiei nr. 
4.” 

Ora 11,45. 

Dând de bine la putină, Al-doilea-Eminescu 

„uitase acum de neajunsurile regalității şi, văzându-se în apă, fu 
năvălit de dorinţa talazurilor marine şi de voluptatea somnului veşnic 
pe țărmul mării: 

Mai am un singur dor : 

În liniştea serii, 
Să mă lăsaţi să mor 
La marginea mării...” 

Ora 12 - 13. 

Se apropie ora prânzului şi, potrivit jurnalului lui Maiorescu, Caragiale 
se grăbeşte spre locuinţa estetului, pentru ca acesta să-l informeze că 
Eminescu s-ar fi alienat şi el să plângă. Nu se ştie dacă Maiorescu i-a 
vorbit de Primul-Eminescu, închis deja la Şuţu, sau de Al-doilea-Eminescu 
(silit, la acea oră, să rămână blocat în cabina de baie, în aşteptarea comisarului, 
care, conform agendei sale de lucru, îl va aresta fix la ora 18,30). Lacrimile 
lui Caragiale miră cu atât mai mult, cu cât, aflăm, o mulţime de indivizi 
socoteau că „nebunia” lui Eminescu nu ar putea fi cu nici un chip ocolită. 

„Dacă Ion L. Caragiale plânse când auzi grozava ştire, ziarele 
vesteau pe Scurt şi cu cruzime un eveniment pe care foarte mulţi îl 
socoteau inevitabil, bizuindu-se pe manifestările artistice... nesănătoase 
ale poetului: «D-l Mihail Eminescu, redactorul ziarului Timpul, a 
înnebunit. D-l Paleologu va lua direcțiunea sus-zisului ziar.»” (subl. 
ns.). 

(Nu ştiu să existe vreo consemnare făcută anterior internării lui Eminescu 
sau imediat după moartea lui, din care să rezulte că autorul socotea 
„întunecarea” acestuia ca un „un eveniment... inevitabil”. Până şi Maiorescu 

s-a pronunţat categoric abia după decesul „protejatului” său. De altminteri, 
ziarele din România acelor vremi nu au folosit cuvântul „nebun” ; Telegraful 
şi Poşta, o foaie gălăţeană, au fost cele mai aspre în cuvinte, informând că 
Eminescu ar fi fost lovit „de alienațiune mintală”. Citatul la care apelează 
Ghe. Călinescu a apărut prima oară la 1 august 1883, într-o foaie de limbă 
română care apărea la Bruxelles, Dacia viitoare; articolul se intitula Mihai 
Eminescu şi era semnat Spancioc — pseudonim al lui V. G. Morţun, care, din 
câte ştiu, nu a fost gazetă, ci persoană. Ulterior, exact aceleaşi cuvinte, nici 
unul mai mult sau mai puţin, au fost folosite şi de Gala Galaction, care îşi 
începe cu ele capitolul intitulat Eminescu bolnav — ultimul din lucrarea Mihai 
Eminescu, publicată în 1914, cu ocazia împlinirii a 25 de ani de la moartea 
acestuia. Cât priveşte originalul, prezent în articolul lui V. G. Morţun — 
necunoscut, se pare, lui Ghe. Călinescu, acesta apare într-un context uşor 
patetic şi intens politizat: 

„Politică! Politică! Hidră cu zeci de capete, uriaşă, cu lungi braţe. 
Tot ce naşte, tot ce viază, tu pe dată îl înăbuși şi pe dată îl sugrumi. 
Eşti picingina vremurilor noastre. (...) 

Eminescu a înnebunit. — Şi de Eminescu, eată ce zic gazetele 
noastre, de la cea mai de frunte, până la cea din urmă: «DL Mihail 
Eminescu, redactorul ziarului Timpul a înnebunit. DI. Paleologu va 
lua redacțiunea sus zisului ziar.» Eată tot. Nici două rânduri.” — subl. 
ns.) 

Ora 18,30. 

În sfârşit, comisarul secţiei 18 ajunge la baia Mitraşevski şi, până să zică 
ceilalţi „Au!”, el a şi făcut fărâme uşa cabinei (pe care, la plecare, a încuiat- 
o, cu grijă, la loc). 

Al-doilea-Eminescu este arestat, şi el: 

„Crezându-se, probabil, decedat, el continuă să stea culcat în 
apă, sub curgerea eternă a robinetelor, până ce, spărgându-se 
uşa în prezența comisarului C.N. Nicolescu de la secția 18, a lui 
Const. Simţion, V. Siderescu, G. Ocăşianu şi a altora, fu readus la 
suferinţi. Sub impresia unei idei funebre şi solemne, ceru lui Siderescu 
«o pereche de pantaloni negri, negri de tot». În minte îi veni acum 
stingerea fericită a călugărului Euthanasius şi viața fără prihană a 
lui Ieronim din Cezara şi, cum ştia că aceste personaje nu sunt decât 
alte fețe ale persoanei sale, binecuvântă pe toată lumea, şoptind 
rugăciuni pentru fericirea ei.” 

Ora 19. 

Al-doilea-Eminescu este internat la doctorul Şuţu, lângă Primul- 
Eminescu, cu care, în sfârşit, se contopeşte din nou. 

Ora 20 (şi după aceea). 

La ospiciul privat al lui Şuţu, Primul-Eminescu sesizează că a rămas 
brusc fără strop de logică şi că nici cu stăpânirea asupra sinelui nu stă prea 
bine. Pentru a depăşi acest neplăcut moment, îşi trase o pernă sub cap, după 
care 

„se părăsi tot mai mult în voia fantasmelor” . 

Cam tot în vremea aceea, Al-doilea-Eminescu 

„Nu recunoştea pe prieteni sau se prefăcea, lăsând ochii în jos, 
că nu-i cunoaşte, manifestându-şi credința că boala nu-i va trece 
niciodată. Dar boala lui nu era şi aceea pe care şi-o închipuiau 
prietenii. El îşi simțea memoria strivită de acea apăsare în jurul 
craniului şi se plimba năvalnic în căutarea versurilor şi rimelor ce-i 
populase mintea până atunci. Îndurerat că uitase să vorbească toate 
limbile ce crezuse a şti până atunci... îşi făcea un răboj al lor.” 

Într-un colţ al cămăruţei, prindea contur Al-treilea-Eminescu, 
responsabil de scena finală: un inedit spectacol, de tipul cenaclurilor literare. 
Înarmat cu manuscrisul numărul 2281, căruia îi dăduse foile până la fila 76, 
el îşi făcea încălzirea în cursul căreia, 

„Ca să-şi încerce memoria, declama din Homer sau din Virgil, 
bunăoară din Odiseea: 

Spune-ne, muză divină, demult iscusitul bărbat ce 

Lung rătăci după ce-au dărâmat Troada cea sfântă, 

Multe cetăţi de oameni văzu şi daturi deprinse, 

Multe-n urma lui supărări pe mare avut-au, 

Chibzuind pentru sufletul lui, alor săi înturnare, 

Dar pe tovarăşi el nu mântui cu toată a lui etc. 

(ms. 2281, f. 76) 

până ce, întunecându-l uitarea, alerga pe goale hexametre, în 
vanitatea celei mai inextricabile elucubraţii” . 

Ca literatură, bună-rea, toate acestea n-ar îngrijora prea mult, dacă personajul 
central nu ar fi unul dintre rarii oameni, în care s-au îngemănat minte şi conştiinţă 
dintre cele mai alese. Ca fragment din „cea mai solidă şi plauzibilă biografie” 
(C. Stănescu), aparţinând „divinului critic” Ghe. Călinescu, produsul este absolut 
jenant — ca să nu spun „impertinent”. Într-un mod cu totul nepermis, „divinul” 

amestecă fapte şi identități diferite, chiar contradictorii. În încercarea de a 
recompune un pacient Eminescu, rupe bucăţi din personajele literare ale 
acestuia, de parcă proza eminesciană ar fi părţi dintr-un jurnal intim. 

Regret sincer că a trebuit să intru în asemenea amare detalii, la care m- 
au obligat acei specialişti, mai mari sau mai mici, care m-au acuzat că vreau 
să vatăm imaginea idolului dumnealor, Ghe. Călinescu. Fără agresiva şi 
nejustificata reacţie a unor domni, care apără anumite poziţii din reflex, 
rămânând inflexibili în faţa oricărui nou argument concret, aceste rânduri 
nici nu ar fi apărut. Există vicii peste care se poate trece cu vederea, atâta 
timp cât nu sunt prezentate drept virtuţi. Or, din nefericire, în paralel cu 
valoarea operelor sale, lumea noastră înalt culturală reprezintă şi un spaţiu 
moral, cam prea bogat în surprize neplăcute. 

e 

Şi, pentru ca toate cele de mai sus să nu dea din nou naştere la false 
probleme, îmi îngădui să reproduc aidoma cele câteva pagini atribuite de 
Ghe. Călinescu acestui tragic moment din viaţa lui Eminescu, când, potrivit 
numitului biograf, din dârzul gazetar nu mai rămăsese decât un nostalgic şi 
lăcrămos suflet în derivă. 

Aşadar, iată paragrafele care explică şi relatează faptele petrecute în ziua 
de 28 iunie 1883, în viziunea lui Ghe. Călinescu (Viaţa lui Mihai Eminescu): 

„AGONIA MORALĂ ŞI MOARTEA 
(1883-1889) 

Întocmai ca un dig de lemn putred, care-şi mai propteşte pieptul dospit 
de acreala umidității mugetelor năvalnice ale mării, lăsându-se străpuns ici 
şi acolo de mici suliți de apă, conştiinţa lui Eminescu, obosită, mai luptă 
câtevă vreme împotriva asaltului tumultuos al imaginației ce voia să rupă 
zăgazul rațiunii. Neliniştit de spumegarea lăuntrică şi de ideea unei cabale 
urzite împotrivă-i, acum când toți îl părăseau spre a pleca la băi, poetul se 
prinse cu mâinile de Slavici, care, şi el bolnav, se pregătea să se ducă la 
Viena. Îi făcu mustrări amare că-l părăseşte în împrejurări grele pentru el şi 
încercă să-l înduplece să rămână pe loc. Spre a scăpa de el, Slavici îl rugă 
să se ducă la Maiorescu cu un bilet din parte-i. Maiorescu citi în scrisoare 
bănuiala lui Slavici că poetul ar fi grav bolnav, dar văzând pe Eminescu 
liniştit şi zâmbitor, nu crezu nimerit să-l iscodească mai departe. În fond, era 
încredințat că mintea lui Eminescu se clatină, căci acesta, luând masa cu el, 
cu câteva zile înainte, se arătase, în nepotrivire cu firea sa, țanțoş, declarând 
că învaţă limba albaneză şi că vrea să se facă monah. În sufletul poetului 

însă ultimul zăplaz al judecății se prăbuşise şi închipuirea năvălea 
clocotitoare. Între omul din ajun şi cel de acum nu era nici o deosebire. 
Gândurile şi sentimentele erau aceleaşi, numai simtul compatibilităţii 
imaginaţiei cu realitatea fusese distrus. lată de ce putem păşi mai departe în 
cercetarea firii şi concepției eminesciene chiar pe acest teren sumbru şi 
aburos. 

Eminescu îşi dădu numaidecât seama că durerile sale erau un ecou 
stins al suferințelor obşteşti, că acestea fuseseră pricinuite de deşăntarea 
demagogică a liberalilor, care sărăciseră țara cu reformele lor, şi cum regele 
era simbolul noilor stări de lucruri, faţă de patriarhialitatea vechilor domni 
săraci, soluţia se impunea, putem spune, de la sine: regele trebuia împuşcat. 
Poetul se duse, aşadar, la cafeneaua «Capşa» şi încercă, vociferând din ce 
în ce mai tare, să convingă de acest silogism pe d-na Capşa, care şedea — 
înspăimântată, ca orice burgheză paşnică — la casă. Apoi scoase revolverul 
din buzunar, hotărât să se ţie de cuvânt. Gr. Ventura, care se afla acolo, se 
arătă cucerit numaidecât de această idee şi propuse poetului să meargă 
împreună cu trăsura la Cotroceni, unde, desigur, regele nu se găsea. 
Întorcându-se pe splaiul Dâmboviţei, lui Ventura îi veni ideea că o baie ar fi 
prielnică lui Eminescu, şi de aceea îl lăsă la baia Mitraszewski, în str. Poliţiei 
nr. 4. Poetul uitase acum de neajunsurile regalității şi, văzându-se în apă, fu 
năvălit de dorinta talazurilor marine şi de voluptatea somnului veşnic pe 
țărmul mării: 

Mai am un singur dor : 
În liniştea serii, 

Să mă lăsaţi să mor 
La marginea mării... 

Crezându-se, probabil, decedat, el continuă să stea culcat în apă, sub 
curgerea eternă a robinetelor, până ce, spărgându-se uşa în prezența 
comisarului C. N. Nicolescu de la secţia 15, a lui Const. Simţion, V. Siderescu, 
G. Ocăşianu şi a altora, fu readus la suferinți. Sub impresia unei idei funebre 
şi solemne, ceru lui Siderescu «o pereche de pantaloni negri, negri de tot». 
În minte îi veni acum stingerea fericită a călugărului Euthanasius şi viaţa 
fără prihană a lui leronim din Cezara şi, cum ştia că aceste personaje nu 
sunt decât alte fețe ale persoanei sale, binecuvântă pe toată lumea, şoptind 
rugăciuni pentru fericirea ei. 

D-na Catinca Slavici, n. Szöke, în casa căruia, din Piaţa Amzei nr. 6, 
locuia poetul, înspăimântată de turbulența lui, scrisese, în zorii zilei de marți, 

28 iunie/10 iulie 1883, lui Titu Maiorescu un bilet care trădează o silă îndelung 
stăpânită şi o oroare burgheză, lip[sită de orice eufemism: «D-l Eminescu a 
înnebunit. Vă rog faceţi ceva să mă scap de el, căci e foarte rău». Dacă Ion 
L. Caragiale plânse când auzi grozava ştire, ziarele vesteau pe scurt şi cu 
cruzime un eveniment pe care foarte mulţi îl socoteau inevitabil, bizuindu- 
se pe manifestările artistice... nesănătoase ale poetului: «D-l Mihail 
Eminescu, redactorul ziarului Timpul, a înnebunit. D-l Paleologu va lua 
direcțiunea sus-zisului ziar.» Poate nu mai crudă fu nefericita şi seaca 
epigramă a lui Al. Macedonski, care însă atrase autorului indignarea 
unanimă: 

Un X... pretins poet — acum 

S-a dus pe cel mai jalnic drum... 

L-aş plânge dacă-n balamuc 

Destinul său n-ar fi mai bun, 

Căci până ieri a fost năuc 

Şi nu e azi decât nebun. 

Chiar Veronica Micle, aflată de Iacob Negruzzi în societatea unui tânăr 
ofițer, ar fi primit ştirea cu nepăsare şi ironie. 

Prietenii, în frunte cu Titu Maiorescu, care plăti 300 lei, îl internară pe 
dată în Sanatoriul «Caritas» al d-rului Şuţu, din strada Plantelor, pentru ca 
profeția poetului să se îndeplinească: 

Unde-s şirurile clare din viata-mi să le spun? 
Ah! organele-s sfărmate şi maestrul e nebun! 

În schimb, Gh. Eminovici, venit la Bucureşti, declară că lasă asupra lui 
Maiorescu «toată îngrijirea materială şi morală», iar un frate, probabil Matei, 
smulse criticului ceasornicul de aur al poetului. 

La ospiciu, unde fusese transportat în chip brutal şi nu în veştmintele 
sale, rămase în apa băii, Eminescu se părăsi tot mai mult în voia fantasmelor, 
conştient că scăpase frânele din mâini şi că armăsarul logic zburase. Nu 
recunoştea pe prieteni sau se prefăcea, lăsând ochii în jos, că nu-i cunoaşte, 
manifestându-şi credința că boala nu-i va trece niciodată. Dar boala lui nu 
era şi aceea pe care şi-o închipuiau prietenii. El îşi simțea memoria strivită 
de acea apăsare în jurul craniului şi se plimba năvalnic în căutarea versurilor 
şi rimelor ce-i populase mintea până atunci. Îndurerat că uitase să vorbească 
toate limbile ce crezuse a şti până atunci, adică latină, italiană, spaniolă, 
română, franceză, germană, engleză, albaneză, lituană, paleoslavă, 
rusească, polonă, bulgară, sârbă, greacă, neogreacă şi turcească (ms. 2255, 
f. 375) îşi făcea un răboj al lor. Apoi, ca să-şi încerce memoria, declama din 
Homer sau din Virgil, bunăoară din Odiseea: 

Spune-ne, muză divină, demult iscusitul bărbat ce 
Lung rătăci după ce-au dărâmat Troada cea sfântă, 
Multe cetăţi de oameni văzu şi daturi deprinse, 
Multe-n urma lui săpărări pe mare avut-au, 
Chibzuind pentru sufletul lui, alor săi înturnare, 
Dar pe tovarăşi el nu mântui cu toată a lui etc. 

(ms. 2281, f. 76) 

până ce, întunecându-l uitarea, alerga pe hoale hexametre, în vanitatea 
celei mai inextricabile elucubraţii” . (subl. ns.) 

Să fie țesătura de mai sus rezultatul unei sume de simple erori? Oricare 
ar fi, răspunsul rămâne prea puţin important. Ceea ce contează cu adevărat 
este faptul că, oricât de „divin” ar fi socotit Ghe. Călinescu de către unii, 
paginile înfăţişate nu pot fi acceptate ca oglindă a realei biografii eminesciene. 
Am mai spus-o şi o repet: valoarea literară a unei scriituri nu oferă drepturi 
suplimentare autorului ei şi, în general, talentul şi geniul nu conferă, automat, 
moralitate celor care beneficiază de har. Dacă un roman este reuşit, autorul 
lui nu va fi îndrituit, prin Lege, să poată ieşi în stradă ca să tâlhărească — cu 
o mână în pieptul victimei, cu cealaltă pe stilou, dând autografe martorilor. 
La fel, oricât de fermecător, de aplaudat şi de inteligent ar fi cineva, el nu are 
dreptul să înlocuiască realitatea cu produsele fumigene ale propriei imaginaţii, 
fără a-l avertiza pe cititor, în chip explicit, asupra acestei substituiri a 
adevărului. 

În ceea ce priveşte strict lucrarea lui Ghe. Călinescu, ediţia princeps a 
cărţii sale (Viaţa lui Mihai Eminescu) a fost însoţită de un text explicativ, din 
care citez: 

„Sunt mulți aceia cari au crezut că o asemenea carte nu se poate scrie 
decât după lungi şi minuţioase căutări de documente şi că lipsa unei ştiri de 
amănunt zădărniceşte cartea. Nu aceasta este părerea noastră. Scopul 
biografiei este viața, nu faptele şi când sunt destule fapte spre a intui viaţa, 
biografia devine legitimă. De-altţel, pentru a ajunge la sinteză trebuie să 
porneşti tot de la sinteză, singura care-ţi dă tabloul golurilor de urmărit şi 
de umplut. De aceea, dacă această carte nu poate suferi mari schimbări în 
structura ei vitală, ea este menită, prin definiţie, să se prefacă şi să se 
îmbunătățească prin cercetările şi îndreptările ulterioare, meritul ei fiind 
deocamdată acela că există” — Gheorghe Călinescu, postfață la Viața lui 
Mihai Eminescu, Bucureşti, Ed. „Cultura Naţională, 1932 (subl. ns.). 

Ulterior, căzut victimă unor laude nemăsurate, autorul a renunţat la aceste 
precizări. Din acel moment, el nu a mai exprimat o opinie, ci a opus cunoaşterii 


adevărului sentinţa propriei plăsmuiri. 

Răpit În Însemnări zilnice, 
aiorescu mărturiseşte că 

i sechestrat medicul Şuţu a primit de la el 
S plata în avans pentru internarea 
a bd silită a lui Eminescu, fără ca 

de o mana de... măcar să-şi vadă pacientul. Câtă 
e „e onestitate şi câtă probitate 
AMICI profesională se află în spatele 
acestui gest, care seamănă cu 
executarea unei simple prestări 
de servicii plătite, precum spălatul rufelor ori coletăria rapidă, judece fiecare. 

Poate, unii, invocând prevederea legală potrivit căreia inclusiv vecinii 
unui bolnav psihic „sunt în drept a cere aşezarea unui smintit în spitalul de 
smintiţi” (Decretul 1012), vor presupune că achitarea în avans era normală, 
doctorul Şuţu fiind, potrivit uneia dintre ipoteze, proprietarul acelui ospiciu 
particular. Numai că procedura de aplicare a decretului citat era condiţionată 
de o lungă serie de obligaţii, dintre care vom vedea că nu a fost respectată 
nici una, măcar. 

În primul rând, la 28 iunie, lui Şuţu i-a fost achitată suma de 300 lei, 
reprezentând tariful pentru o lună de internare, fără ca acesta să constate 
dacă Eminescu era sau nu bolnav. De altfel, aşa cum ne vom convinge, nici 
celelalte două documente medicale eliberate ulterior pe numele lui Eminescu, 
în noiembrie 1886 şi în martie 1889, nu au fost rodul unei expertize temeinice 
asupra pacientului, timp de mai multe zile sau săptămâni, ci al unei examinări 
rapide, ale cărei concluzii se bazau foarte mult pe anamneză (fapte anterioare 
puse în seama bolnavului). Strict formal, măcar, acestea nu încălcau flagrant 
condiţia juridică de „certificat”. 

De aceea, dacă Eminescu chiar ar fi fost predat doctorului Şuţu de către 
Poliţie şi chiar dacă el s-ar fi găsit cu adevărat într-o stare obiectivă de alienare 
mintală, este mai mult decât ciudat că Şuţu nu pomeneşte nimic de episodul 
de la baia Mitraşevski, de motivele care au determinat arestarea şi de condiţiile 
exacte în care ar fi avut ea loc. De aici, deducem că fie nu i s-a spus (caz în 
care Şuţu şi comisarul devin în egală măsură suspecți), fie ştia că simpla 
şedere la baia publică nu era un motiv care să permită arestarea cuiva, fie 
povestea de la baia Mitraşevski nu se inventase încă. 

De vreun secol, diverse glasuri (nu o dată, paradoxal?, opuse în relatarea 
faptelor concrete) susţin că Maiorescu şi Şuţu ar fi acţionat în interesul lui 
Eminescu, uneori, mergându-se până la a sugera că, în mod deliberat, 

respectivii ar fi păstrat secrete anumite detalii, numai şi numai pentru a 
ascunde un adevăr compromiţător pentru imaginea „poetului naţional”. Oare? 
Dacă, într-adevăr s-ar fi dorit asta, n-ar fi fost încercat, mai întâi, un dialog 
pe această temă cu Eminescu însuşi şi n-ar fi avut, măcar doi dintre grijuliii 
amici, o consfătuire preliminară? Ar fi fost Eminescu ridicat, tam-nesam, cu 
Poliţia, ar fi fost el dat afară de la Timpul în cunoscutul mod mârşav, ar fi fost 
întocmite liste de subscripţie şi aşa mai departe? Dacă fiinţa lui le-ar fi fost 
atât de dragă aşa-zişilor „ocrotitori”, precum se pretinde, şi dacă „alienarea” 
lui era previzibilă şi de neocolit, de ce nu s-au făcut demersuri din timp, de 
ce nu s-au strâns bani pentru ca, odată izbucnită boala, el să fie cât mai bine 
îngrijit medical, în Țară sau în străinătate, mai ales că, atâta vreme cât se 
pretinde că boala era ereditară, se poate afirma şi că tratamentul putea preveni 
(sau întârzia, măcar) declanşarea ei? Ce l-a oprit pe marele lui „protector”, 
Maiorescu, să-şi rupă de la gură două din cele cincisprezece mii de lei, partea 
din profitul net pe 1883 — pe care a investit-o în afaceri, în anul următor? 

Pentru a avea o cât mai exactă imagine a veniturilor lui Maiorescu (venituri 
care nu ne-ar fi interesat dacă nu s-ar fi făcut atâta vâlvă cu pretinsele mari 
investiţii băneşti făcute de Maiorescu în „protejatul” lui), ajunge să precizăm 
că, la 19 august 1883 (deci, când Eminescu era în ospiciu), el şi T. G. Rosetti 
şi-au declarat disponibilitatea de a împrumuta Biserica Sfântul Nicolae din 
Braşov cu rotunjoara sumă de 165 000 lei, „pe termin de 5 ani”. Numai din 
aceşti bani, Statul Român i-ar fi putut plăti lui Eminescu o pensie de 250 de 
lei, vreme de 55 de ani — adică, până ce ar fi împlinit venerabila vârstă de 94 
de ani. 

Desigur, una e împrumutul, alta e dania; una este o instituţie bisericească, 
alta e o persoană civilă. La calcule precum cel de mai sus ne silesc, însă, 
aceia care îl mai prezintă şi astăzi pe Maiorescu drept marea şansă a vieţii lui 
Eminescu. Şi-atunci, te întrebi: la vremea lui, Mecena o fi fost şi el la fel de 
darnic? O fi avut şi el Junimea lui, de la care recupera paralele date lui 
Horaţiu şi Virgiliu? 

Flagrantele ilegalităţi comise pentru înlăturarea lui Eminescu din viaţa 
publică arată că liderii Junimii erau capabili să ascundă răpirea şi sechestrarea 
unei persoane, spre a o supune cu de-a sila unui tratament care nu-i era 
necesar, după care, tot ei, folosind falsuri şi dezinformări, creau victimei o 
imagine melodramatic deformată, dar suficient de credibilă, încât să reziste 
vreme de mai bine de un secol. Aşa s-a născut un veac de falsă compătimire, 
un veac în care abilitatea câtorva a facut ca revolta publică să fie înlocuită cu 
mila. În acest context, chiar este de crezut că, dacă Eminescu ar fi fost nebun 
cu adevărat, iar Junimea ar fi dorit să încerce recuperarea lui, nu ar fi fost 

capabilă de a-l interna fără tam-tam? Adică, reuşita datorată relei-credinţe şi 
sfidării legislaţiei şi bunului-simţ ar fi devenit imposibilă în cazul în care s-ar 
fi vrut, într-adevăr, binele lui Eminescu? 

e 

La vremea aceea, într-o epocă pe care atoateştiutorii de astăzi consideră 
că ar cunoaşte-o în exclusivitate, Decretul 1012 prevedea: „De câte ori o 
autoritate înaintează pe vre-un smintit la spitalul de smintiţi, trebue să l 
însoțească de o hârtie formală către medicul primar al stabilimentului, însoțit 
de actul medical în original sau în copie legalizată, iar dacă smintitul este 
interzis, în loc de act medical, el va fi însoţit de un extract de sentință 
judecătorească, prin care a fost interzis” (articolul 3). Totodată, Legea vremii 
făcea netă distincţie între spitale şi ospicii, spitalele neavând dreptul să 
interneze smintiţi decât în mod excepţional sau, tempotrar, înainte de a fi 
declaraţi ca atare. Primele prevederi din capitolul II al Regulamentului 
serviciului Ospiciului Mărcuţa, tratând „Despre primirea şi ieşirea smintiților 
din Ospiciu”, sună astfel: „Orice individ declarat de smintit prin vreun act 
medical subscris de doi Medici nu poate fi primit în spitalele din Capitală, 
ci se va înainta d'a dreptul la Ospiciul Mărcuţa spre căutare. Toate Spitalele 
civile şi districtuale sunt în drept să primească alienaţi pentru observația, 
pentru fixarea diagnosii ori ca tranzit (aflaţi în transportul la un Ospiţiu de 
alienați)” — articolul 5. 

Deci, din motive raţionale, o persoană bănuită că s-ar fi alienat nu putea 
fi dusă direct la ospiciu. De aceea, în urma sesizării scrise a unor persoane 
particulare sau a autosesizării autorităţilor, cel suspectat putea fi doar temporar 
internat într-un spital (sau închis în arestul Poliţiei, cum avea să se întâmple 
cu Eminescu la Iaşi, în 5 noiembrie 1886). Cei responsabili de locul în care 
respectivul era reţinut aveau obligaţia ca, în maximum 24 de ore, cazul să fie 
adus la cunoştinţa „administraţiei speciale de care depinde şi care orânduieşte 
o comisie medicală spre a examina starea mintală a individului” . Întregul 
demers, încheiat cu internarea (mai rar, cu eliberarea) celui în cauză trebuia 
să dureze maximum 3 zile. 

În cazul în care comisia hotăra că persoana necesită tratament, ea 
întocmea un certificat medical amplu, fără de care nimeni nu putea fi ţinut în 
ospiciu. Aşa cum s-a văzut, din clipa în care certificatul medical devenea 
realitate, pacientul nu mai putea fi găzduit în vreun spital obişnuit al 
Bucureştilor, trebuind să fie internat la un ospiciu. 

Lucrurile sunt cu atât mai clare, cu cât aceleaşi reglementări nu apar 
într-un singur act normativ al vremii. Regulamentul Ospiciului Mărcuţa, 
condus, repet, tot de către venerabilul doctor Şuţu, condiţiona şi el, în modul 
cel mai explicit cu putinţă, internarea cuiva la balamuc: 

„Articolul 9 — Rudele d' aproape, Curatorii, Epitropii şi chiar amicii ori 
vecini unui smintit Sunt în drept de a cere aşezarea lui în Ospiciu, însă, spre 
a fi admis el trebuie să fie însoţit: 

a) D'o cerere d' admitere înscrisă şi subscrisă de cei în drept, în 
care se va arăta numele, pronumele, profesiunea, religiunea, etatea, 
domiciliul atât al pătimaşului cât şi al petiționarilor, însemnându-se 
tot d'o dată şi gradul de rudenie ori felul de relațiune ce ar fi având 
aceşti din urmă. 

b) Şi d'un Certificat Medical subscris de doi Medici prin care să 
se constate felul şi gradul alienațiunii mentale, precum şi toate 
particularităţile ei. 

Articolul 10 — Toate petițiile numite în articolul 9 alin. a vor fi legalizate 
d Autoritatea administrativă locală.” 

Unde sunt aceste documente? De ce, tocmai în cazul lui Eminescu, nu 
au fost întocmite? Raţiuni umanitare? Iubire de aproape? Azi-mâine o să 
auzim, poate, de la tămâietorii de azi ai făptuitorilor de ieri, că, de fapt, lui 
Eminescu i-au fost asigurate toate acestea numai pentru a-l scăpa de chinul 
vieţii şi al suferinţei ereditare! 

Fapta lui Şuţu e cu atât mai gravă cu cât nu încalcă numai Legea bunului- 
simţ, ci şi pe cea scrisă. Ca medic primar (echivalentul de azi al funcţiei de 
director) al Ospiciului Mărcuţa, el cunoştea legislaţia în materie de sminitiţi 
şi de neputincioşi, concentrată, cum am arătat, în două acte normative: 
Decretul 1012 din 15 iulie 1867 şi Regulamentul care stabilea personalul şi 
detalii privind modul de funcţionare ale Mărcuţei. 

Deoarece în biletul (titlul de „certificat medical” a fost adăugat de A. Z. 
N. Pop) scris abia la o săptămână după internare se precizează că Eminescu 
a fost „adus în căutarea Institutului «Caritatea» din Bucureşti la 28 Iunie 
1883 de către Onor Prefectura Capitalei”, nu de particularii Maiorescu şi 
Simţion, constatăm, întâi de toate, că doctorul încearcă să-şi elibereze amicul 
(şi şeful?) de orice responsabilitate juridică. N-a văzut, n-a auzit! Ba, argu- 
ment suprem al nevinovăţiei, în aceeaşi zi, Maiorescu a sărit în tren, plecând 
în străinătate! Ghinionul lui Şuţu rămâne însă tot Regulamentul ospiciului 
Mărcuţa, care prevedea şi aceste îndatoriri: 

a) „De câte ori o autoritate administrativă înaintează pe Vr un Smintit 
la Ospiciu, trebuie să-l însoțească de o hârtie formală către Medicul primar 
al Ospiciului, însoțită de act medical în original” (articolul 7); 

b) „La casuri grave comise în public, smintitul se poate înainta la Ospiciu 
şi fără act Medical, însă atunci Autoritatea administrativă care va fi luat 
această măsură va arăta anume această împrejurare în adresa către Medicul 
Ospiciului” (articolul 8). 

Nici din procesul-verbal semnat de comisar, nici din vreun alt document 
nu reiese, însă, că predarea-primirea „bolnavului” s-a făcut pe baza vreunui 
act scris, care să-i indice lui Şuţu motivul care a determinat acţiunea Poliţiei 
sau care să constituie un document medical eliberat conform Legii. 

Neglijenţă sau rea-credinţă? Înainte de a răspunde, să mai frunzărim şi 
alte preveri legale eludate de proprietarul din Plantelor 9. De pildă: „Indată 
ce un smintit se primeşte în ospiciu..., medicul primar (care, atât la Mărcuţa, 
cât şi în Plantelor 9 era Şuţu — n.ns.) va face un buletin unde va descri causa 
admiterii..., pe care `l va înainta administraţiei superioare de care depinde 
stabilimentu” (Decretul 1012, articolul 16). De asemenea, în clipa în care o 
persoană intra pe poarta stabilimentului său, acest lucru trebuia consemnat 
într-un registru special: „Intendentul ospiciului va ținea o condică şnuruită, 
numerotată şi sigilată de administrația spitalicească superioară, de care 
depinde stabilimentu, în care va înscrie îndată după primirea unui smintit 
numele, prenumele, profesiunea, etatea, religiunea, naționalitatea şi 
domiciliul său, precum şi al aceluia care a cerut admiterea sa în ospiciu” 
(articolul 12). În cazul în care „bonavul este trimis de vrio autoritate, se va 
însemna aceasta, numărul hârtiei şi dosarul unde s-a depus hârtia... Se va 
mai însemna într-această condică, data admiterii bolnavului precum şi 
acele]a a eşirii lui sau a morții, cu arătare de numărul zilelor câte s'au aflat 
în spital”. 

Cum absolut nici unul dintre obligatoriile documente mai sus citate nu a 
fost vreodată invocat (barem, în treacăt!), putem trage concluzia că, în privinţa 
lui Eminescu, doctorul Şuţu a avut rolul unui patron de închisoare particulară, 
care poate primi şi ţine pe oricine era adus de un amic sau de un bun plătitor? 
Sub acest aspect, deja, contează mai puţin dacă Eminescu a fost adus, fedeleş, 
de poliţai sau de „prieteni”. Important este că el a fost dus şi încarcerat în 
mod absolut ilegal la Şuţu şi că un număr de aşa-zişi amici, în frunte cu 
„mentorul” şi „protectorul? Maiorescu nu numai că au cunoscut adevărata 
stare de lucruri, dar, fără contribuţia lor directă, ea nu ar fi fost posibilă. 

Codicele de procedură criminală din 1864, în Cartea a II-a, Secţiunea a 
VI-a, tratează „Arestațiuni ilegale, secuestraţiuni de persoane şi alte atentate 
la libertatea individuală” . Sub acest generic, se stipulează: 

Articolul 272 — „Se va pedepsi cu maximu închisorii ori cine, fără ordinul 
autorităţii competinte, şi afară de casurile unde legea ordonă sau permite 
anume arestarea unei persoane, va fi arestat, va fi detinut sau va fi secuestrat 
pe o persoană pentru un motiv oare-care şi fără scop de a comite un delict 
special. Se va pedepsi cu aceeaşi pedeapsă şi acela care va fi dat locuința 
spre a se essecuta arestuirea, închiderea sau secuestrarea persoanei.” 

Articolul 273 — „Culpabilul de infracțiunea prevăzută în art. precedent 

se va pedepsi cu reclusiunea* dacă: 

1) Dacă din faptul chiar al arestării victimei sau al tratamentului la 
care a fost supusă în timpul secuestrării sale, a rezultat o lesiune corporală 
gravă sau dacă va fi fost supusă la vreo tortură. 

2) Dacă secuestrarea a ținut mai mult de o lună. 

3) Dacă crima s-a comis asupra unui ascendent legitim sau natural; 

4) Dacă arestarea sau secuestrarea s-a essecutat cu port schimbat, cu 
nume mincinos sau cu vre un ordin ori mandat plăsmuit al autorităţii publice. 

5) Dacă individu arestat sau secuestrat a fost amenințat cu moartea.” 

*Recluziunea era o pedeapsă aflictivă şi infamantă, constând în 
închiderea condamnaților într-un penitenciar, pentru o perioadă variind 
între 5 şi 10 ani. Ea era impusă celor ce comiseseră infracţiuni calificate 
drept crime, privându-l pe condamnat atât de drepturile fireşti civile, 
cât şi de cele politice. Pe lângă recluziune, alte pedeapse aflictive (aflictiv 
însemnând „care loveşte direct într-o persoană” ) erau moartea, munca 
silnică şi detenţia (întemnițarea de la 3 la 10 ani). 

Aşa cum prea bine se ştie, perioada „internării” din 1883 a durat nu o 
lună, ci vreo nouă, transferul în Austria, la Döbling, efectuându-se tot graţie 
ilustrului doctor Şuţu, girat profesional de Maiorescu: „eu ştiu că Eminescu 
a fost bine îngrijit la doctorul Şuţu şi mai ştiu că ducerea sa la Viena este cu 
totul de prisos” (scrisoarea din 19 octombrie 1883, către sora sa, Emilia 
Humbel). Aşadar, dacă adevărul ar fi ieşit la iveală, între uşile la care ar fi 
bătut pericolul recluziunii se număra şi aceea din strada Plantelor 9. De aceea, 
putem lesne înţelege măsurile de maximă prudenţă luate de toţi cei implicaţi 
în această conspirație. Nu ştiu dacă a fost explicit interzis accesul la Eminescu, 
aşa cum reiese, conform lui Augustin Z. N. Pop, din scrisoarea adresată de 
Constantin Dimitriu lui Mihail Brăneanu, la 16 iulie 1883: „...doctoru' nu 
mai primeşte pe altcineva, zicând că face rău pacientului” . Cert este însă că 
nici unul dintre cei care nu au fost amestecați în ticăloşie nu a ajuns să-l 
vadă, cu toate că, măcar din politeţe ori din curiozitate, şi tot te aşteptai să-l 
viziteze. Spre deosebire de hepatită, care se manifestă în moduri relativ 
identice, alienarea cunoaşte o vastă paletă de forme, nu toate presupunând 
completa rupere a bolnavului de realitate. De aceea, putem bănui că nici 
unele persoane din familie (tatăl şi fratele mai mic, de pildă) nu l-au vizitat 
pentru că nu le-a fost permis. 

Una peste alta, între ilegalităţile comise de Şuţu în clipa preluării lui 
Eminescu sunt şi următoarele: 1) l-a primit pe Eminescu în ospiciul său (par- 
ticular?), cu toate că acesta, nesuferind o recidivă, boala lui era incertă şi, 
prin urmare, trebuia să stea fie la un spital, fie în arestul Poliţiei (cum avea să 
se procedeze, la 6 noiembrie 1886, la Iaşi); 2) l-a internat pe Eminescu în 


Ne L— Semnele timpului ————— 39 


lipsa unei cereri scrise de admitere, care să cuprindă „numele, prenumele, 
profesiunea, religiunea, etatea, domiciliul atât al pătimaşului căt şi al 
petiționarului” , alături de informaţii privitoare la „felul de relațiune ce ar fi 
având acesta din urmă cu smintitul” (Decretul 1012, articolul 8); 3) l-a 
acceptat fără „vreun act medical subscris de doi Medici”; 4) nu a respectat 
intervalul maxim în care medicii trebuiau să se pronunţe asupra stării sănătăţii 
pacientului (3 zile), semnând aşa-numitul lui certificat medical după o 
săptămână de la internare; 5) nu a înştiinţat „administrația specială” asupra 
internării; 6) nu a solicitat constituirea unei comisii care să-l examineze pe 
Eminescu; 7) nu a întocmit „buletinul unde va scri cauza admiterii” (Decretul 
1012, articolul 16). 

În plus, dacă la 28 iunie 1883 Eminescu a fost dus direct în Plantelor 
9, unde locuia Şuţu, acesta se face vinovat de complicitate, precum oricine 
„va fi dat locuința spre a se essecuta arestuirea, închiderea sau 
secuestrarea persoanei” (articolul 272 din Codul penal, prevăzut şi prin 
Legea din 17 februarie 1874). 

Cum ilegalitatea este la ea acasă, de la un capăt la celălalt, oricâtă 
bunăvoință am avea pentru savantul medic, nu putem accepta ideea că 
Eminescu a căzut victimă unei erori accidentale. Şi, întrucât procedura a fost 
viciată din prima clipă, avem toate temeiurile să primim cel puţin cu 
neîncredere ipoteza conform căreia doctorul Şuţu ar fi fost bine intenţionat, 
dar a greşit diagnosticul. De altminteri, în ceea ce-l priveşte, cele de până 
aici nu constituie singurele argumente incriminatoare. Şi nici cele mai grave. 


A 
RER pee n destinul lui Eminescu, biletul scris şi 
Crimă acoperită cu un 


semnat de doctorul Al. Şuţu la 5 iulie 


(J e 
Certificat 1883 şi acceptat drept „certificat medical” a 
è jucat un rol fundamental, fără el, lipsind 
medical 


absolut orice temei legal, care să justifice, cât 

de cât, internarea. (Degeaba şi-a pregătit 
fals avocatul Maiorescu un alibi atât de solid, ca 
plecarea din ţară, tocmai în acea zi?) În plus, 
acest fals document avea să fie folosit în viitor, simpla lui existenţă permiţând 
declararea unor „recidive” şi făcându-le credibile pentru publicul larg şi pentru 
amicii de bună-credinţă. Majoritatea biografilor lui Eminescu a tratat acest 
document ca pe un fel de înscris sacru, asupra căruia nu se poate face nici un 
comentariu. Ei nu au intrat la idei nici măcar atunci când diagnosticul iniţial, 

stabilit de Şuţu, a fost înlocuit cu altele, puse de alţi medici, sau când au 
văzut că a fost supus tratamentului folosit în altă boală decât cea declarată. 

Şi, totuşi, în ţară, Eminescu fusese internat pe baza unui document, pe 
care, s-ar zice, autorităţile locale l-au privit ca pe un autentic certificat medi- 
cal! Să readucem în atenţie textul acestui document atât de important şi atât 
de superficial privit de istoricii literari. Deşi cred că reprezintă una dintre 
principalele surse de dezinformare, citez varianta lui Augustin Z. N. Pop, 
care pare a fi cea mai favorabilă doctorului Şuţu (urmând să revin asupra ei, 
într-un alt context): 

„No. 12535 

11/83 

Certificat medical 

Subsemnatul doctor în medicină attest prin aceasta că dl. Eminescu 
adus în căutarea Institutului «Caritatea» din Bucureşti la 28 Iunie 1883 de 
către Onor Prefectura Capitalei este atins de alienaţție mintală în forma 
«manie acută», Stare care reclamă o căutare serioasă în un stabiliment spe- 
cial. 

Bucureşti, 5 iulie 1883 

Dr. Şutu” 

O primă remarcă: pentru a fi considerat legal, „certificatul” acesta nu 
putea fi singur, ci doar alături de alte documente, împreună cu care constituia 
„dosarul” pacientului. Ni se spune că lângă „certificat” s-ar mai fi găsit: 
procesul-verbal de arestare, o adresă a Poliţiei către Parchet, o alta, prin care 
primul-procuror cere preşedintelui Tribunalului Ilfov să aprobe instituirea 
curatelei. Personal, nu am ştiinţă ca vreunul dintre aceste documente să mai 
existe şi nici garanţia că ar fi existat vreodată. Or, în atare situaţie, încrederea 
în exactitatea şi/sau în autenticitatea citatelor provenind, se zice, din aceste 
pretinse probe materiale scade rapid şi drastic, cu atât mai mult cu cât este 
lucru dovedit că acelaşi document cunoaşte (şi) versiuni, variind de la autor 
la autor. Altfel spus, s-au scris cărţi din cărţi, cele dintâi fiind axiomatic socotite 
drept necesar exacte. 

Vrând-nevrând, trebuie însă să continuăm analiza cu puţina şi destul de 
dubioasa „documentaţie” existentă, sperând că vom reuşi să separăm în cât 
mai mare măsură adevărul de minciună. Aşadar, în cazul în care Eminescu 
ar fi fost adus de Prefectură, el trebuia predat simultan cu un document emis 
de aceasta ori de către secţia de poliţie direct implicată, în care se „va arăta 
anume” ce „împregiurare” a determinat arestarea. În mod normal, doctorul 

Şuţu era obligat (şi interesat) să menţioneze un asemenea obligatoriu docu- 
ment justificativ. Cum nu a făcut-o, avem motive serioase să credem că actul 
cu pricina n-a existat niciodată — ceea ce constituie o ilegalitate flagrantă, 
întrucât (fapt verificat pe prea „ocrotitul” Eminescu) în felul acesta se puteau 
comite abuzuri criminale. 

Dacă smintitul era adus la spital de Poliţie, trebuiau precizate — cel puţin 
— numele poliţistului şi secţia pe care o reprezenta. De asemenea, „Autorităţile 
administrative cari au ordonat aşezarea unui smintit major în spitalul de 
alienaţi, sunt datoare d'a încunoştiința fără întârziere (cel mult în termin de 
3 zile) pe procurorul local” (Decretul 1012, articolul 11). Acesta, în cazul în 
care socotea oportun şi avea un certificat medical acoperitor, putea cere 
preşedintelui Tribunalului punerea sub interdicţie a pacientului. 

În lipsa unei solicitări scrise exprese, venite fie din partea autorităților 
(Parchet, Poliţie, Administraţie), fie din partea acelei persoane particulare 
care îi plătea serviciile, avem surpriza să constatăm că, la 5 iulie 1883, doctorul 
Şuţu a emis un act medical, căruia îi spune „certificat”, fără ca acesta să-i 
fi fost cerut de cineva. Acest document, care a inaugurat şi a oficializat perioada 
aşa-zisei „întunecări” a lui Eminescu, apare, astfel, fundamental diferit de 
condiţia formală a celorlalte două certificate medicale existente încă la „dosarul 
Eminescu”: unul semnat, peste trei ani, de doctorii luliano şi Bogdan, care 
afirmă că acţionează „în urma requizițiunei d-lui prim-procuror” (5 noiembrie 
1886), şi altul, iscălit cu nici trei luni înainte de deces de doctorii Şuţu şi 
Petrescu, care precizează încă din primele rânduri că fuseseră „invitați de 
DI. prim-procuror prin adresa nr. 5717 a comunica starea facultăţilor mintale 
a lui M. Eminescu” (23 martie 1889). În absenţa unui alt document oficial, 
care să justifice necesitatea eliberării unui certificat de către Şuţu, şirurile lui 
— sumare, neargumentate şi infirmate ulterior — nu aveau nici o valoare 
Juridică, deoarece, lipsind temeiul reţinerii şi supunerii controlului pacientului 
Eminescu, se presupunea că acesta era liber — caz în care nu putea fi consultat. 
„Certificatul” lui Şuţu era ca o scrisoare trimisă sieşi. 

Deci, doctorul Şuţu afirmă că Eminescu ar fi fost „adus în căutarea 
Institutului «Caritatea» din Bucureşti la 28 Iunie 1883 de către Onor 
Prefectura Capitalei” . Desigur, era liber să afirme orice, inclusiv că i-a venit 
în poartă prefectul însuşi, cu instituţie cu tot; asta nu înseamnă, însă, că spune 
adevărul. În feluritele zvonuri de acum vreun veac, Prefectura apare cu o 
singură ocazie, în 1911, când Al. Ciurcu povesteşte că Gr. Ventura l-ar fi 
informat pe prefect asupra „ieşirii” lui Eminescu, la Capşa. Mai mult, în 


Ma Semnele timpului = Neal 


presa vremii, amestecul Poliţiei nu a fost niciodată amintit, deşi suspiciuni ar 
fi fost destule, întrucât, pe atunci, sănătatea publică se găsea aproape în 
totalitate sub autoritatea Ministerului de Interne. În schimb, România liberă 
din 2 iulie 1883 îi pomeneşte pe „Amicii săi îngrijoraţi” , care l-ar fi „condus 
Marţi la casa de sănătate” ! 

Cei mai suspicioşi, pot gândi: şi dacă prefectul a intervenit în mod ocult? 
Sigur că orice este posibil, dar, într-o atare ipoteză, ce rost mai avea amestecul 
lui Maiorescu şi al lui Simţion, la ce bun complicaţia inutilă cu biletul doamnei 
Slavici? La vremea respectivă, Codicele de procedură criminală (1864) 
prevedea, în Cartea I (Despre poliţia judiciară şi ofiţerii de poliţie care o 
exercită), următoarele: „În comunele (Capitala era şi ea socotită comună — 
n.ns.) despărțite în mai multe secţiuni (ocoale), comisarii de poliție vor 
îndeplini aceste funcțiuni în toată întinderea comunei unde sunt stabiliţi, 
fără a distinge dacă contravenţiunea s-a făcut în propriul lor ocol, sau în 
altul din aceeaşi comună” (articolul 17). Prin urmare, acel C. N. Nicolescu, 
autor al de negăsitului astăzi proces-verbal, putea să-l ridice pe Eminescu de 
la baia Mitraşevski chiar dacă el ar fi fost comisar într-o secţie din capătul 
celălalt al Bucureştilor. Această libertate de acţiune individuală reduce, aşadar, 
şi mai mult posibilitatea de a trece fapta sa în contul instituţiei la care lucra. 
Treptele ierarhice nu se pot substitui una alteia, pe criteriul că, toate, alcătuiesc 
o unică scară. Astfel, un poliţist încadrat la secţia X din Bucureşti nu poate 
să se prezinte ca fiind salariat al Poliţiei Capitalei, după cum un coleg de-al 
lui de la Capitală nu poate fi inclus în personalul IGP, doar pentru că IGP 
cuprinde şi Capitala, ambele fiind tutelate de aceeaşi structură superioară, 
ministerul. Responsabilitatea individuală a fiecărui palier ierarhic face ca, 
atâta timp cât nu există nici un document care să probeze că Prefectura 
Capitalei ar fi fost implicată direct şi explicit, procesul-verbal al comisarului 
C. N. Nicolescu să nu poată atrage răspunderea Prefecturii — şi, implicit, a 
prefectului. 

În consecinţă, faptul că C. N. Nicolescu se referă la predarea lui Eminescu 
direct către Şuţu („La Caritatea l-am confiat d-rului Şutu, rugându-l a-i da 
îngrijiri exceptionale” ), în vreme ce acesta din urmă afirmă că Eminescu ar fi 
fost adus „de către Onor Prefectura Capitalei” constituie o altă neconcordanţă 
flagrantă. (Posibil ca eroarea lui Şuţu să se fi datorat tocmai bunei cunoaşteri a 
Legii privindu-i pe smintiţi — Lege pe care, formal, el s-a ferit, astfel, s-o încalce.) 
Nepotrivirea arată fără doar şi poate că predarea-primirea lui Eminescu s-a 

făcut fără a se întocmi nici cel mai sumar document. De aici deducem, implicit, şi 
faptul că dacă, într-adevăr, Poliţia ar fi fost cea care l-a dus pe Eminescu în Plantelor 
9, în seara zilei de 28 iunie 1883, acţiunea ei a fost (de asemenea) ilegală. 

Revenind la formularea doctorului Şuţu, care pretindea în fiţuica lui că 
Eminescu ar fi fost predat la stabilimentul său din strada Plantelor de către 
Prefectură, iată o copie după un document în care prefectura obişnuia să se 
implice, potrivit Legii, în cazuri similare: „Ca rezultat al adresei dvs. nr. 
137, am onore a vă comunica că am dat ordin Dlui Comisar al Secsiei 4, a 
lua din Spital pe bolnavul Tudorache Moldoveanu şi a-l transporta la Dl. 
dr. Şutu; vă rog să binevoiţi a da ordin ca să dea numitul bolnav în primirea 
Dlui Comisar. Primiţi vă rog Dlor şi Epitropi asigurarea considerațiunii mele, 
Prefect (ss indescifrabil), Şef divizie (M. Georgescu)” (adresa nr. 13.546/28 
martie 1889, trimisă epitropilor Aşezămintelor Brâncoveneşti). Acest docu- 
ment lămureşte în trei privinţe: întâi, constituie o probă concretă a modului 
în care era respectată şi aplicată Legea vremii privindu-i pe smintiţi, aceştia 
fiind, la început, internaţi într-un spital obişnuit, de unde, în cazul în care 
comisia medicală stabilea că ar fi alienaţi, erau transferați la balamuc. În al 
doilea rând, el confirmă că orice mutare a unui bolnav se făcea pe baza unor 
documente clare. În fine, prin această adresă, constatăm că nici măcar prefectul 
nu semna singur o atare hotărâre, deşi în textul de mai sus e vorba de un 
banal transfer (asupra căruia voi reveni); prin urmare, un simplu comisar 
trebuia să aibă, şi el, o acoperire în acte, cel puţin egală. 

Şi-apoi, de ce să interneze Prefectura pe Eminescu într-un spital particu- 
lar, când ştia bine că n-are din ce fonduri să-i achite spitalizarea? Iar patronul 
spitalului, ar fi primit să întreţină, gratuit, un astfel de pacient? 

Aşa zisul „certificat medical” semnat de doctorul Şuţu pare legat de 
procesul-verbal al comisarului C. N. Nicolescu, deoarece medicul afirmă că 
Eminescu i-ar fi fost predat „de către Onor Prefectura Capitalei”, iar polițistul 
susţine, referitor la aceeaşi persoană, că ar fi confiat-o „d-rului Şuţu”, 
precizând, în plus, locul („La Caritatea” ) şi ora („orele 7 seara”). Mai mult, 
Augustin Z. N. Pop ne asigură că aceste două documente s-ar fi şi întâlnit la 
procuratură, între coperţile primului dosar de curatelă întocmit — se zice — lui 
Eminescu, în iulie 1883. 

Afirmațiile medicului şi ale poliţistului sunt contrazise de către fiica 
avocatului, Livia Maiorescu, în două dintre punctele lor esenţiale: persoanele 

implicate în internarea lui Eminescu şi momentul din zi, în care s-a derulat 
acţiunea. Reamintesc că, potrivit ei, după ce a părăsit casa familiei Maiorescu 
(curând după ora 10), Eminescu a mai făcut un singur şi scurt drum (probabil 
la Simţion), la capătul căruia a fost imobilizat şi „dus la Soutzo”. În 
consecinţă, el a fost încarcerat înainte de amiază. În plus, Livia Maiorescu 
pare să nu fi auzit nici măcar ca zvon de implicarea Poliţiei. Lucru firesc, 
întrucât, la urma urmei, dacă amestecul autorităţilor ar fi fost real, ce sens ar 
mai fi avut înţelegerea dintre Maiorescu şi Simţion? De ce s-ar mai fi complicat 
ei şi de ce ar fi avut estetul emoţii cu privire la reuşita predării lui Eminescu 
doctorului Şuţu („Numai, de s ar face asta fără greutate!” — Însemnări zilnice, 
28 iunie 1883)? 

Şi-apoi, intervine aspectul financiar, care naşte alte confuzii. Astfel, 
Maiorescu susţine că i-a plătit în avans doctorului Şuţu pentru internarea lui 
Eminescu, în vreme ce Şuţu, indirect, neagă acest lucru, căci dacă Eminescu 
îi fusese adus de „Onor Prefectura Capitalei”, aceasta nu-i dăduse nici un 
ban (şi, cu atât mai puţin, anterior predării „pacientului”). În consecinţă, 
deducem că Maiorescu se referă la un anume stabiliment medical (cu taxă de 
internare), Şuţu la altul (gratuit). Dacă Eminescu putea fi internat fără plată, 
cei 300 de lei achitaţi de Maiorescu în primă fază încep să capete miros de 
mită. Dacă, dimpotrivă, taxa era obligatorie, „Onor Prefectura” l-ar fi predat 
pe Eminescu unei alte instituţii spitaliceşti — de pildă, celei din cadrul 
Aşezămintelor Brâncoveneşti, unde mai fusese tratat de către cunoştinţa sa, 
doctorul Wilhelm Kremnitz. 

Din ce motiv să fi apelat, atunci, doctorul Şuţu la formularea prin care 
implică Prefectura Bucureştilor? În lipsa altor probe, găsesc o singură 
explicaţie: ca să se pună, post factum, în acord formal cu rigorile Legii. 
Concret, articolul 6 al Regulamentului privind funcţionarea Ospiciului Mărcuţa 
preciza: „Osebit de Direcţia generală a Serviciului Sanitar sunt în drept d'a 
trimite la Ospiciu din propria lor autoritate pe cei izbiţi de smintire de minte, 
alienaţia cărora s'a constatat de doi medici, Prefectura Poliţiei din Capitală, 
toate Prefecturile administrative din Districte, precum şi instanţiile 
judecătoreşti înştiințând despre această trimitere şi pe Direcţie” . Precum se 
vede, ca să iasă din încurcătură, Şuţu trebuia să aleagă între Direcţia generală 
a Serviciului Sanitar (în numele căreia nu îndrăznea să decidă şi la care nu a 
cutezat să apeleze nici spre a rezolva „chestiunea” pe cale ilegală — ceea ce 

reprezintă o bilă albă pentru Direcţie) şi Prefectură (cu care este cert că a mai 
conlucrat). Dar chiar presupunând că Eminescu ar fi fost, totuşi, adus la Şuţu 
de către Prefectură, faptul nu rămânea mai puţin ilegal, deoarece poliţia nu 
putea preda către ospiciu decât pe cei în mod cert „izbiți de smintire de 
minte” „adică pe cei a căror alineaţia „s-a constatat de doi medici” . Or, tocmai 
acest certificat medical legal, girat de doi specialişti, a lipsit în cazul lui 
Eminescu. În locul unui asemenea document cerut de Lege, Şuţu a semnat 
un bileţel fără valoare juridică (fapt dovedit, indirect, şi prin respingerea 
cererii de curatelă), dar care a putut acţiona atât de eficient la nivelul opiniei 
publice copleşite, în acea perioadă, de zvonuri privind gravitatea verdictului 
medical, iar după moartea lui Eminescu, de o iresponsabilă literatură 
memorialistică rămasă fără control atent asupra autenticităţii faptelor relatate. 

Din clipa în care mult lăudatul doctor Şuţu întocmeşte un document 
fals, el, tocmai el, directorul Mărcuţei, profesor la două catedre ale Facultăţii 
de Medicină şi proprietar al unui ospiciu comite o ilegalitate majoră. Nu 
cunoştea Legea? Putem să ne gândim că era naiv, că umbla cu capul în nori? 
Nu, nu putem, pentru că asta ar însemna, implicit, că nu avea habar de 
Regulamentul instituţiei pe care o conducea, fapt imposibil, întrucât Eminescu 
nu a fost primul lui caz. Şi-apoi, chiar să nu fi ştiut Şuţu, nu rămânea amicul 
lui, avocatul Maiorescu? Şi el era naiv? De unde atâta amar de inocenţă? 

Încercarea lui Şuţu de a induce în eroare, astfel încât, pe baza unei probe 
materiale plăsmuite, să obţină o decizie judecătorească, prin care Eminescu 
să fie privat de toate drepturile lui civile, mi se pare indiscutabilă. La toată 
această mizerie, l-a avut permanent alături pe Titu Maiorescu, omul care, 
avem motive s-o credem, a şi iniţiat acest demers odios. Potrivit jurnalului 
intim al acestuia din urmă, mai mult sau mai puţin conştienţi de ceea ce fac, 
doctorul Şuţu şi Simţion i-au devenit complici, într-o faptă necugetată; 
invocată a fi pornit din amiciţie, ea a avut urmări nefaste, medicul ajungând 
să comită, de fapt, o crimă, învăluită în ceţurile unei mediatizări viclene. 

Alături, se va vedea, a stat comisarul de poliţie C. N. Nicolescu, a cărui 
complicitate reiese cu pregnanţă. Dacă şi care anume dintre treptele ierarhice 
superioare comisarului Nicolescu au ştiut de fapta lui (ori i-au ordonat-o, în 
mod ocult) nu se ştie şi nici nu cred că se va afla vreodată cu certitudine. 
Acţiunile de acest tip nu se fac pe bază de comenzi scrise şi nici nu au o 
evidenţă clară, în care să fie consemnat, pas cu pas, modul în care se duc la 
îndeplinire şi mâna folosită în acest scop. 

Un stabiliment cu statut incert: 


Mi st eri o sul S e vorbeşte mult de stabilimentul 
imobil Şuţu 


condus de doctorul Şuţu, dar, 
afară de adresă (str. Plantelor nr. 9), 
nu ştim aproape nimic despre el. G. 


din strada Călinescu se referă atât la „Sanatoriul 


«Caritas» al d-rului Şutu, din strada 
Plantelor Plantelor”, cât şi la „Ospiciul 
«Caritas» al d-rului Al. Şuţu din 
strada Plantelor, nr. 9”, doctorul V. 
Vineş, care s-a ocupat direct de Eminescu, şi Anonimul (ajuns... celebru 
graţie lui G. Potra) se referă la „Institutul Caritatea” (asemenea comisarului 
C. N. Nicolescu, în procesul-verbal despre care se zice că ar fi fost întocmit 
de Poliţie la 28 iunie 1883) şi, respectiv, la „Institutul medical «Caritatea» 
din Bucureşti”, în vreme ce Maiorescu o numeşte, în 1883, „Casă de sănătate”, 
iar la 15 iunie 1889, „Institutul de Alienaţi al D-rului Şuţu”. La 8 aprilie 
1889, într-o adresă oficială, primul-procuror G. A. Mavrus invocă şi el „casa 
de sănătate a Dr. SUTZU din str. Plantelor nr. 1” (nu 9?). Şuţu însuşi vorbeşte 
de „Institutul «Caritatea»” . Precum se va vedea, în trecut, diferenţa era destul 
de mare. Sensul unor cuvinte a fost deturnat datorită, îndeosebi, radicalei 
modificări apărute în regimul proprietăţii. 

Concret: astăzi, sanatoriu este legat mai mult de aşezarea geografică a 
stabilimentului, în vreme ce, în trecut, desemna „Spital particular, casă de 
sănătate” (DEX). Dacă sanatoriu era sinonim cu spital particular, surprinde 
neplăcut faptul că majoritatea istoricilor nu a punctat clar acest aspect, extrem 
de important în orice legislaţie şi, mai ales, atunci când în el se decide soarta 
cuiva. Nicăieri nu am găsit informaţii bogate şi limpezi referitoare la acest 
sinistru imobil. 

Acum, ospiciu defineşte strict un anume fel de spital, cel aşa-numit „de 
nebuni”. Cu vreun veac în urmă, însă, prin ospiciu se înţelegea: „1. Casă de 
caritate în care se nutresc săraci, bătrâni şi infirmi; 2. casă în care călugării 
dau ospitalitate drumeților” (L. Şăineanu), cuvântul derivând din verbul a 
ospăta — „a primi (pe cineva) în casă ca oaspete, oferindu-i mâncare şi băutură, 
a da de mâncare, a trata; a cinsti” (DEX). Sinonimul lui, balamuc, provine 
de la numele Schitului Malamuc(i), aflat în apropierea comunei Gherghița, 

judeţul Ilfov. În 1838, aici au fost strânşi toţi alienaţii mintali aflaţi în îngrijirea 
călugărilor din mănăstirile Capitalei. În februarie 1845, ei au fost transferați la 
ospiciul de la Mănăstirea Mărcuţa din Bucureşti unde, de la vârsta de 30 de 
ani, timp de mai bine de patru decenii (1867 — 1909) a fost director doctorul 
Alexandru Şuţu (Sutzu, Soutzo sau Soutzu). 

Pe vremea lui Lazăr Şăineanu, casa de sănătate indica locul „unde se 
tratează bolnavii în pensiune” , astăzi fiind similară sanatoriului. Cât priveşte 
cuvântul institut, astăzi, acesta trimite cu gândul la elevate studii în varii domenii. 
La începutul veacului nostru, termenul desemna o şcoală, DEX precizând: 
„(În trecut) Şcoală particulară de grad secundar, de obicei cu internat”. (De 
pildă, în 1878, în Bucureşti este întemeiată prima şcoală de infirmiere, numită 
Institutul surorilor de caritate.) 

În Capitală, pe strada Plantelor, unde unii dintre biografii lui Eminescu au 
localizat Institutul Caritas condus de doctorul Şuţu, nu este marcată nici o 
clădire deosebită. În schimb, există Spitalul Caritas, dar la o cu totul altă adresă. 
Desigur, asta nu atestă inexistenţa stabilimentului Şuţu, ci doar faptul că imobilul 
cu pricina fie nu era socotit important pentru mulţimi, fie nu figura în scriptele 
autorităţilor, funcţionând clandestin. Din modul în care sursele din epocă leagă 
această clădire de numele lui Şuţu te poţi gândi că ea era proprietatea acestuia, 
fără a avea însă certitudinea că nu greşeşti. 

Cum am mai spus, doctorul Şuţu invocă Institutul Caritatea. Pentru a ne 
lămuri concret cam ce însemna un institut la acea vreme, să ne uităm printr-un 
document emis de Ministerul de Interne, Direcţia generală a Serviciului sanitar: 
Regulamentul serviciului ospiciului Mărcuţa, publicat într-un Supliment al 
Monitorului Oficial Nr. 14, din 1867. Aici, la secţiunea privind Serviciul Medi- 
cal, articolul 27 ne spune din cine se compunea personalul acestuia: 

„I d'un medic primar 

II d'un Medic secundar 

III d'un sub-pharmacist 

IV d'un număr d'elevi Interni în Medicină 

Sunt atașați pe lângă acest seviciu: 

I Preotul 

II supraveghetorul 

III un număr de veghetori, infirmieri şi băiaşi” (subl. ns.) 

Articolul 82 ne informează asupra îmbrăcăminţii-uniformă a celor internaţi, 
iar articolul 109 invocă şi el elevii: „Persoanele care doresc ca să visitese 
Ospiciul dacă nu sunt însoţite de Medicul primar, nu pot fi admise fără ştirea 

elevului de guardă şi fără să fie de faţă supra-veghetorul. În nici un caz, nici 
un vizitator rudă sau amic a vr unui Smintit nu se poate în relațiune cu dânsul 
fără Medicul primar.” (subl. ns.) 

Precum se vede, în epocă, nu orice vilişoară (cum e cea de pe strada 
Plantelor 9) putea deveni institut, prin simplă dotare cu câteva încăperi auxiliare. 

Din cauza neaşteptatelor nelămuriri de mai sus, până când vom obţine 
date suplimentare certe privind statutul stabilimentului patronat de doctorul 
Şuţu, cred că mai firesc ar fi ca acesta să fie numit, simplu, Imobilul din strada 
Plantelor 9. 


A 


D scriptele 
vremii, la 


e 
Emine scu adresa „strada Plantelor 


nr. 9” nu apare nici 


a fost pre dat Caritas, nici Caritatea, 
2 Si : A ceea ce nedumereşte şi 
E ep Are E DRE Ea sc: (9 bir mai mult. Să tie o 
è capcană a timpului? În 
Caritas? harta Bucureştilor din 
1895, spitalul Caritas 
se găseşte între Calea Dudeşti (Nord), strada Bradului (Sud) şi Crucea de 
piatră (Est). În Planul nr. 315 — 1891/iunie 8, aprobat de Consiliul Comunal 
în şedinţa din 30 oct. 1890, „Spitalul israielit «CARITAS »” figurează la adresa: 
strada Bradului 43 — 45, putând fi însă, la fel de bine, socotit pe Calea Dudeşti 
sau pe strada Crucea de Piatră. De altfel, până nu demult, adresa spitalului 
fusese Calea Dudeşti numărul 38 (vezi adresa numărul 12.734, din 6 aprilie 
1888, trimisă de Poliţia Capitalei către Primărie). La doi paşi, strada Nerva 
Traian taie Calea Dudești, unind-o, la nord, cu strada Plantelor, astfel încât 
Dudești, Traian şi Plantelor formează un „U”, cu baza (strada Traian) aşezată 
spre Răsărit. 

Este greu de presupus că, atâta vreme cât Şuţu, referindu-se la propriul 
imobil sanitar, afirmă că ar fi „Institutul Caritatea” , numele lui real să fi fost 
Caritas şi, în plus, funcţia lui să nu fie alta decât aceea de institut. Parcă spre 
a-i face în ciudă lui Şuţu şi celuilalt oficial important din acest dosar, comisarul 
Nicolescu, Ghe. Călinescu nu-i spune nici măcar o singură dată Caritatea, 
cum îl prezentau medicul şi polițistul amintiţi, ci numai Caritas. De ce doctorul 


Pus în cămaşă de forţă, 

Şuţu numea acest stabiliment „Institutul Caritatea” şi nu „Institutul Caritas”? 
Era Caritatea o subunitate a Spitalului Caritas ori o asociere în care Şuţu, 
proprietar al terenului, era parte? Se găsea în strada Plantelor un fel de secţie 
specială a Spitalului Caritas, profilată exclusiv pe suferinzii de boli psihice? 
Asta ar însemna, însă, că Eminescu a fost, de fapt, internat la „Spitalul israielit 
«Caritas»”! 

Şi, la urma urmei, de ce nu? Internarea în sine nu avea nimic ilegal, dar 
surprinde, întrucât se cunoaşte bine că Eminescu obişnuia să se trateze la 
Spitalul Brâncovenesc (de pe paturile căruia îi şi scrie Veronicăi Micle o 
scurtă epistolă şi unde îl cunoştea foarte bine pe doctorul W. Kremnitz, soţul 
lui Mite). O altă ciudăţenie ar fi aceea că, din câte se cunosc, Eminescu nu a 
fost niciodată prea simpatizat de evrei, reacţia unora dintre dumnealor faţă 
de el fiind atât de impulsivă chiar şi astăzi. 

În 1922, Radu D. Rosetti informa opinia publică: „Se ştie că Mihail 
Eminescu... între sfârşitul lui 1884 şi începutul lui 1889 părea vindecat — 
când în 1889 autorităţile sesizate de cei în drept l-au internat din nou în 
spitalul Caritas din Bucureşti.” (subl. ns.) În Capitală, „spitalul Caritas” 
avea, pe atunci, o adresă exactă: Calea Dudeştilor numărul 38 (ulterior, din 
motive ştiute doar de edili, ea va fi înlocuită). În paragraful imediat următor, 
Rosetti adaugă: „La 13 aprilie 1889, cu adresa No. 6794, procurorul Mavrus 
— azi consilier la Curtea de Apel din Bucureşti — cere primului preşedinte al 
Tribunalului Ilfov constituirea unei curatele pacientului Mihail Eminescu, 
aflat în casa de sănătate a doctorului Suţu din strada Plantelor.” (subl. ns.) 
La prima vedere, putem fi descumpăniţi. Rândurile lui Rosetti prezintă însă 
evenimente decalate în timp, între momentul internării şi cel al examinării 
medicale impuse de procuror trecând circa două luni. Prin urmare, putem 
înţelege că, la o dată incertă, în iarna lui 1889 (ianuarie — februarie), Eminescu 
a fost din nou ridicat şi dus la Spitalul Caritas. De aici, după o perioadă 
nedeterminată, va ajunge în strada Plantelor, acasă la ospitalierul doctor Şuţu, 
unde îl prinde adresa lui Mavrus. 

Problema este că, la 19 aprilie 1889, Curierul român din Botoşani 
informa: „Direcţiunea ospiciului Mărcuta, din Bucureşti, ne spune Epoca, a 
făcut cunoscut zilele acestea parchetului din capitală, că nu mai poate ținea- 
n căutare pe nenorocitul nostru poet Eminescu, pentru motivul că ospiciul 
nu poate hrăni decât pe bolnavii a căror întreţinere e plătită de primăria 
capitalei. Primul procuror, fată cu această invitaţiune puțin umanitară a 
direcțiunei ospiciului de alienaţi, a cerut de la o comisiune medicală un 

raport asupra stărei poetului Eminescu (este vorba de certificatul semnat de 
doctorii Al. Şuţu şi Z. Petrescu la 23 martie 1889; în cazul lui Eminescu, el 
reprezintă singurul document medical de acest tip care a fost întocmit potrivit 
Legii — n.ns.). Acest raport fiind depus, dintr-însul se constată că boala 
crudă care-a lovit pe ilustrul cugetător se agravează din zi în zi.” Greşeşte 
Rosetti, confundând Mărcuţa cu imobilul din Plantelor 9 sau Eminescu a 
fost iniţial internat la spitalul Caritas, de aici a ajuns la Mărcuţa şi, după ce a 
fost dat afară, a devenit chiriaşul lui Şuţu, în strada Plantelor? Traseul pare 
complicat, dar, dacă ţinem cont de legislaţia vremii, este mai mult decât posibil. 

Revin la întrebare: greşeşte Rosetti, atunci când indică adresa „din strada 
Plantelor”? La urma urmei, cine a prezentat primul această adresă, ca fiind 
legată de destinul lui Eminescu? Cum este posibil ca, până acum, traseul 
urmat prin ospicii de „bolnavul” Eminescu să nu fie cunoscut? Cum este 
posibil ca numele doctorului Şuţu să se substituie atât unor stabilimente 
medicale de stat, cât şi unora private? 

Cât priveşte strada Plantelor din Bucureşti, ca să epuizăm toate apariţiile 
numelui ei în biografia lui Eminescu, trebuie spus că, tot aici, dar la numărul 
12, avea să se afle şi sediul Societăţii „Eminescu”. Se zice că aceasta a fost 
întemeiată de elevii Liceului Matei Basarab, având susţinerea unora dintre 
profesori. Într-o istorie a acestui liceu, editată recent, nu se face nici o referire 
la numita societate — de aici, deducând că, probabil, societatea nu a implicat 
liceul. Ce se mai ştie despre ea? Nu mare lucru. Şi foarte probabil să nu se 
mai fi ştiut nimic, dacă nu ar fi rămas două epistole de câteva rânduri, trimise 
de Eminescu numitei societăţi la 30 septembrie 1887 („Domnul meu, / 
Aprobând intenţiunea dv. onoratoare de a pune unei societăţi tinere numele 
meu, vă doresc succes în întreprinderea dv. şi rămân al dv. | devotat, M. 
Eminescu”) şi, respectiv, la 2 noiembrie 1887 („Dragii mei, / În urma cererii 
d-voastre de la 27 octombrie a.c. am onoare a vă trimite fotografia cerută, 
mulțumindu-vă totodată pentru dortinţele ce însoțesc scrisoarea d-voastră. 
| M. Eminescu | Domniilor sale! Domnilor membri ai societăţii «Eminescu» 
/ Strada Plantelor N-o 12, Bucureşti”). Acordul pentru folosirea numelui 
său, a fost cu greu smuls lui Eminescu, în urma insistențelor surorii lui Aglaia 
şi a soţului acesteia, Ion Drogli. Cea din urmă referire scrisă la această 
societate aparţine Harietei, care îi scrie Corneliei Emilian, la 27 noiembrie 
1887 (deci, după trimiterea de către Eminescu a celei de-a doua epistole 
către societatea ce îi purta numele): „După expediare Mihai mi 'a zis: Îmi 
pare că scrisoarea este o înşălăciune, după adresa jurnalistului pe care îl 

cunosc de om necinstit. Dară era deja prea târziu.” Cine era acel jurnalist, 
care, s-ar zice, locuia în Bucureşti, pe strada Plantelor numărul 12? Au fost 
elevii de la liceul Matei Basarab doar un paravan? O provocare? Ce s-a 
urmărit şi ce s-a izbândit? 


> aiorescu notează în 
Caritas, M 


jurnal, marţi, 


Caritatea ianuarie 1886: „/2 4-1 h, 


experimente de hipnotizare... (...) 
sau amândouă? La Spitalul «Caritatea» [în] 
Dudeşti.” In realitate, Spitalul 
Caritatea din Dudeşti nu există, 
la adresa numită găsindu-se Spitalul Caritas. Celor care sunt gata să răspundă 
că nu contează, deoarece latinescul caritas este tradus în limba română prin 
caritate, le amintesc că şi franțuzescul Jean are corespundent românesc pe 
Ion, fără ca, în cazul unei singure persoane, asta să ducă la folosirea alternativă 
a celor două nume, alandala. Juridic vorbind, Caritatea şi Caritas sunt două 
entităţi, care nu se pot substitui una alteia. 

Fireşte, putem să luăm în calcul şi ipoteza că I. A. Rădulescu- 
Pogoneanu a greşit, plasând între cuvintele Caritatea şi Dudeşti pe în, 
în locul lui din (Maiorescu, scriind „Spitalul Caritatea Dudeşti”, avea 
în vedere „Spitalul Caritatea din Dudeşti” , pe care l-ar aşeza în opoziţie 
cu „Spitalul Caritatea din Plantelor”). Varianta ar putea fi acceptată cu 
condiţia ca pe strada Plantelor să se fi găsit un spital. Or, din datele 
existente reiese că proprietatea lui Şuţu avea dimensiuni mult mai 
modeste şi, în mod precis, nu oferea servicii medicale complexe — poate 
de aceea lipsind şi din hărţile vremii. 

O altă posibilitate ar fi fost aceea ca, în epocă, ospiciului de la 
Mărcuţa să i se fi spus Caritatea — nume foarte potrivit, de altminteri, 
fiind şi institut în toată puterea cuvântului, dotat cu internat pentru elevi 
şi locuinţe pentru personal, 

Prin urmare, putem concluziona că I. Rădulescu-Pogoneanu nu a 
greşit precizând „La Spitalul Caritatea [în] Dudeşti” . În această ipoteză, 
însă, Pogoneanu fiind un om al epocii, care cunoştea bine Bucureştii, 
devine clar că în Capitală nu exista decât un singur spital numit 

Caritatea şi că acesta era totuna cu „Spitalul israielit Caritas” . De aici, 
tragem concluzia că „institutul” la care fac atâţia referire fie era o secţie 
(anexă?) a numitului spital, fie acesta — ca şi Mărcuţa — avea şi internat 
(motiv pentru care era numit când „spital”, când „internat” ). 

Pe de altă parte, Maiorescu nu numeşte niciodată stabilimentul lui 
Şuţu (nici Caritas, nici Caritatea, nici altminteri) — de aici, putând de- 
duce că acesta nici nu avea un nume. Prin urmare, dacă nu era o secţie 
a Spitalului Caritas, sunt toate şansele ca el să fi funcţionat ilegal. În 
fapt, pare destul de probabil ca în Plantelor 9 să fi fost locuinţa doctorului 
Şuţu, locuinţă care avea şi nişte spaţii special amenajate, un fel de cuşti 
din zid şi gratii metalice în care intrai uşor, dar nu mai prea ieşeai. 


„Institutul” 
din Plantelor 9 


funcţiona ilegal? 





n „Tablou de stabilimentele de binefacere, de învățământ şi spitale 
din Capitală, întreținute din fonduri particulare” , Prefectura Poliţiei 
Capitalei comunică Primăriei, prin adresa numărul 12.734 din 6 aprilie 1888, 
următoarea listă: 
„Spitalul Xenocrat — Văcăresci 49, 
Azil — Dorobanţi 96 (fond Maria Slăniceanu); 
Azil — Griviței 153 (fond Elena Oteteleşanu); 
Pensionatul Gastăer — Luterană 12; 
Oficiul de infirmi — Radu Vodă (fond Comunitatea Israiliților); 
Azil de femei bătrâne — Delea nouă 16 (arhimandrit Calist); 
Caritas Spital — Dudeşti 38; 
Azil Elisabethan — Cotită 7; 
Azil — Udricani 14 (fond protopop T. Economu); 
Şcoala de băieţi israilită — Mircea Vodă 12 (fond Iacob şi Carolina); 

Institutul Israilit — Bravilor 12 (fond M. Blatt); 

Pensionat de fete israilit — Olteni 37 (fond Friederich Klainhain); 

Pensionat de fete israilit — Bradului 13 (fond m” Henriette Saphier).” 

Aşadar, Prefectura Poliției Capitalei, adică, aceeaşi instituție despre care 
doctorul Şuţu pretindea că i l-ar fi adus pe Eminescu în poartă, habar n-avea 
de „institutul” acestuia? Atunci, cum i l-a trimis, la 28 iunie 1883, „în căutare”? 


de „Am fost silit să-l 
Aveau Bucureştii îmbrăcăm în cămisolul de 
forță, şi astfel, l-am condus 
Institutului Caritatea... (...) 
La Caritatea l-am confiat d- 
rului Şutu, rugându-l a-i 
da îngrijiri exceptionale.” Comisarul C. N. Nicolescu nu afirmă că l-ar fi 
predat proprietarului, ci „d-rului Şuţu”, despre care, la fel de bine, ne-am 
putea gândi că se găsea pur întâmplător în Plantelor 9 ori că locuia acolo 
(desigur, cu condiția să acceptăm valabilitatea procesului-verbal din care am 
citat). Lipsa prenumelui lui Şuţu poate indica necunoaşterea lui de către 
comisar şi/sau o anume notorietate a doctorului — „la Şutu” fiind pentru 
bucureştenii acelor vremuri un fel de „la Capşa”. În acest al doilea caz, 
rugămintea comisarului devine şi mai improbabilă, căci, dacă documentul 
semnat de el nu este măsluit, cererea lui nu trebuia să se refere la un tratament 
deosebit, ci la acceptarea lui Eminescu fără plata vreunui ban şi împotriva 
prevederilor legale, care, repet, nu permiteau internarea în balamuc a unei 
persoane suspectate că s-ar fi alienat, înainte ca o comisie de medici să decidă 
acest lucru! Pe ce criterii s-ar fi milogit polițistul pentru un om ştiut — even- 
tual — din auzite, în timp ce autodeclaraţii amici ai acestuia se mulțumiseră să 
dea o mână de ajutor doar la punerea lui în cămaşă de forţă, neimplicându- 
se nici măcar atât cât prevedea Legea (adică făcând plângere scrisă), necum 
financiar, din buzunarul propriu?! 

Era imobilul din strada Plantelor numărul 9 proprietatea lui Şuţu? Fusese 
el construit cu banii altcuiva, pe un teren ce-i aparţinea lui Şuţu? Era 
„institutul” parte integrantă a locuinţei acestuia? Funcţionau pe atunci, la 
noi, ospicii private? Cum arătam, potrivit datelor oficiale, nu. 

ospicii private? 





Ştim însă că, din 1866, doctorul Şuţu a devenit unul dintre cei doi medici 
verificatori ai Capitalei. Potrivit Legii în vigoare, el nu putea să domicilieze 
decât într-unul dintre sectoarele care îi reveneau prin decizia Primăriei. Pe 
acest considerent, la 11 septembrie 1869, în calitate de doctor verificator, 
Şuţu a cerut medicului şef al Bucureştilor „serviciul culoarei de Negru” (în 
care se afla şi strada Plantelor), în schimbul celei „de Verde”. Solicitarea era 
motivată prin faptul că, locuind „în culoarea de Negru” şi, „neputând resilia 
contractul între mine şi proprietarul casselor” , se afla în imposibilitatea de a 
se „conforma Circularei”. Prin urmare, la acea dată, doctorul Şuţu nu era 
proprietarul imobilului din strada Plantelor numărul 9. 

Tot în arhiva Primăriei Capitalei există, însă, şi un „Plan de aliniere a 
stradei Planteloru din Callea Iancului până la str. Traian”, din care reiese 
că, peste 14 ani, situaţia era cu totul alta. Elaborat la 22 octombrie 1883, 
planul acesta este însoţit şi de o schiţă privind „Stradela Plantelor — ulicioara 
dintre str. Planteloru şi Şiosseaua Iancului” , pe care au fost consemnate 
două decizii: 

„1) Consiliul în şedinţa sa extraordinară de la 23 Aug. 1876, a examinat 
prezentul plan şi l-a aprobat astfel precum este projectat pe lărgimea 
însemnată cu albastru, variind între doi-spre-dece şi trei-spre-dece metri, cu 
obligațiunea de a se respecta casa cu nr. 8, dându-se în dreptul său o lărgime 
de doi-spre-dece metri prin alinierea făcută la locul de vis a vis. Primar”, 
(ss indescifrabil) şi 

„2) Consiliul în şedinţa sa extraordinară de la 11 sept. 1876, revizuind 
aquest plan şi având în vedere quă nu este aprobat încă de Minister, vedend 
arătările D-lui Dr. Şuţu şi prejuditiul que i se dă aquestei strade în alinierea 
în dreptul proprietăţii D-lui Şuţu prin linii paralele, trase cu creion negru, 
lăsându-se tot lărgimea de 12 metri. Primar.” 

Că s-a intervenit pe lângă primar este limpede, dar „proprietatea d-lui 
Şutu” nu e neapărat sanatoriu ori institut, putând fi un teren viran sau chiar 
un perimetru vecin imobilului, întrucât se precizează proprietarul, dar nu şi 
adresa exactă, care putea fi, de pildă, strada Plantelor 11 sau 7. (Păcat că nu 
ştim cine locuia pe Plantelor, la protejatul număr 8!) Mai mult, nu este complet 
exclus ca Şuţu să fi fost doar unul dintre proprietarii tuturor celor aflate la 
Plantelor 9. Dar, fireşte, potrivit documentului invocat, presupunerea cea 
mai plauzibilă este aceea că atât terenul, cât şi imobilul clădit pe dânsul şi 
folosit în scopuri medicale se aflau în proprietatea doctorului Şuţu. Principalele 
semne de întrebare ale acestei ipoteze privesc regimul juridic al „Institutului 

Caritatea” cu detaliile sale, inclusiv elementele constitutive ale patrimoniului 
propriu, sursa de finanţare etcetera, şi, cum am văzut, absenţa lui din lista 
oficială a clădirilor bucureştene ce aveau destinaţie medicală şi erau 
„întreținute din fonduri particulare” . 

Nedumerirea este cu atât mai mare cu cât apare drept improbabil că, de 
la bun început, s-ar „respecta casa cu numărul 8”, în dauna „Institutului 
«Caritatea»” , dacă acest institut ar fi fost, într-adevăr, un imobil mare şi 
cunoscut bucureştenilor. De asemenea, dacă institutul ar fi fost cu adevărat... 
institut, având elevi în pensiune, rămâne total improbabil ca acest fapt să nu 
fi fost cunoscut de vecini şi, mai ales, să nu fi fost consemnat de autorităţi. 
Apoi, rămân dimensiunile relativ reduse ale clădirii şi ale curţii sale. Un 
eventual ospiciu particular, „de lux”, trebuia să întrunească mai multe calităţi, 
între care şi aceea de a fi spaţios. Spre deosebire de prezent, când spitalul 
poate fi înconjurat numai de beton, pacientul fie zăcând în pat, fie plimbându- 
se pe culoarele lui, în secolul trecut, el trebuia să aibă şi un cât de mic spaţiu 
verde. Oricât de modest ar fi fost acesta în strada Plantelor 9, existenţa lui 
reducea dimensiunile clădirii, care, pentru a putea caza circa 25 de pacienţi, 
trebuia să aibă cel puţin două niveluri, deschiderea la stradă nefiind prea 
mare. Cei care plăteau sume importante pentru bolnavii internaţi aici erau nu 
doar interesaţi de traiul respectivilor, dar şi în drept să emită pretenţii privind 
calitatea acestuia. 

Cel mai straniu lucru, însă, rămâne acela că istoricii medicinii româneşti, 
care îi arată lui Şuţu mai multă sau mai puţină consideraţie (de la politeţea 
rece, la respectul nemărginit) şi care înşiră toate locurile în care acesta a 
practicat psihiatria, nu pomenesc nici un cuvânt despre institutul personal, 
aflat, teoretic, în concurenţă cu Mărcuţa! Făcea, acolo, Şuţu experimente 
care, îndeosebi astăzi, ne-ar umple de oroare? Avea clădirea respectivă, în 
mod formal, o altă destinaţie? Ce regim avea acest imobil, în care Veronica 
Micle nu numai că nu a putut pătrunde, dar nu a reuşit să afle nici măcar 
dacă, la 10 aprilie 1889, Eminescu era sau nu internat aici?! 

Din toată bibliografia parcursă, nu am întâlnit nici un autor care să ofere 
date despre „Institutul Caritatea” din strada Plantelor 9. Despre pacienţii 
cazaţi aici, extrem de sumare informaţii oferă Elena Popovici. În contextul 
în care se referă la ultima internare a lui Eminescu, cea din 1889, ea scrie că 
s-a făcut „la Sanatoriul dr. Şuţu, unde s-au mai chinuit suferinzi actorii comici 
Şt. Iulian şi M. Mateescu” . Aşadar, dintre toţi pacienţii ştiuţi a fi călcat pragul 

acelui imobil, doi au fost actori, unul (P. Poenaru) a fost tenor, iar al treilea a 
mânuit condeiul, atât în gazetărie, cât şi în toate soiurile literaturii. Ce dovezi 
avem că, în sinistrul stabiliment din strada Plantelor 9, doar Eminescu a fost 
internat în chip abuziv, implicarea autorităţilor transformându-l în deţinut 
politic? Cine şi cum demonstrează că amintiţii „actori comici” nu ajunseseră 
aici pentru că ironizaseră pe cine nu trebuia? 

Cât despre imobilul în sine, afară de faptul că avea o „curte mică” şi uşi 
din metal cu vizetă (ca la puşcărie) mare lucru nu mai ştim, câteva amănunte 
putând obţine doar prin deducție. Astfel, doctorul V. Vineş, care a practicat 
aici, afirmă că Petre Poenaru era „un bolnav, nu din cei furioși” . Rezultă că 
nu toţi pacienţii erau calmi, fapt care justifică, în general, existenţa uşilor 
metalice, însă nu şi în cazul lui Eminescu, a cărui comportare ni se spune că 
a fost mereu paşnică. De altfel, dacă ar fi fost un „furios”, nici nu putea fi 
lăsat liber între ceilalţi, fără riscul de a face rău vreunui dintre ei. 

Un oarecare Ion Popescu mai adaugă, descriind prima lui vizită în strada 
Plantelor 9 (făcută curând după ultima arestare a lui Eminescu): „Mi s'a 
deschis o uşe şi m'am aflat într'o sală lungă, în care erau cel puţin două- 
zeci de oameni, toți bolnavi: fie-care cu ticuri deosebite. (...) Trecurăm într’ o 
odăiță de lângă salon şi ne aşezarăm p'o canapea. (...) În vremea cât 
vorbeam, veneau mereu bolnavi, care se uitau la noi sau chiar se amestecau 
în vorbă. Puteam să fac comparații şi am făcut; rezultatul a fost convingerea 
deplină că meşterul era sănătos şi n'avea ce căuta în strada Plantelor” 
(Fântâna Blanduziei, 10 decembrie 1889). 

În pofida neclarităţilor menţionate până aici, Augustin Z. N. Pop, nume 
inclus între acelea ale autorilor „de referinţă”, prezintă plin de curaj nu numai 
clădirea în care ar fi fost dus prima oară Eminescu, ci şi punctul exact, de 
lângă poartă, în care s-ar fi găsit atunci când a fost lovit cu piatra. 

Autori frecvent citați, care invocă existenţa ospiciului din strada Plantelor: 

1) G. A. Mavrus, prim-procuror pe lângă Tribunalul Ilfov: 

„Domnule Prim-Preşedinte, | Am onoarea a vă înainta, pe lângă 
aceasta, raportul Medico-legal registrat la nr. 6033/89 privitor la 
alienatul MIHAIL EMINESCU şi ve rugăm să binevoiţi a dispune să se 
constituie curatelă care să administreze averea şi să îngrijească de 
persoana pacientului, care se află acum la casa de sănătate a Dr. SUIZU 
din str. Plantelor nr. 1, luându-se măsuri pentru a fi interzis” (adresa 
numărul 6794, din 8 (?) aprilie 1889, către preşedintele Tribunalului). 

2) Titu Maiorescu: 

„Pe la 6 ore a venit Stemill şi Vitzu la mine să-mi spună că astăzi 
pe la 3 ore a murit Eminescu în institutul de alienați al D-rului Sutzu 
(Strada Plantelor, Bucureşti), de o embolie” (Însemnări zilnice, 15 iunie 
1889). 

3) Ion Popescu: 

„Rămân încredințat că «catastrofa» n'a fost înainte de ducerea 
lui în strada Plantelor, ci s'a produs în vremea când se afla acolo. 
Mediul, groaznicul mediu în care era condamnat să trăiască şi care 
ar zdruncina p'un om cu totul sănătos — cu condiția să n aibă nervi 
ca odgoanele de la vapoare — acest mediu a provocat catastrofa” 
(Peste groapă — Fântâna Blanduziei, 10 decembrie 1889). 

3) AL. Vlahuţă: 

„...m-am dus într-o zi să văd pe Eminescu la ospiciul din strada 

Plantelor...” (Curentul Eminescu, 1892). 
4) Radu D. Rossetti: 

„La 13 aprilie 1889, cu adresa nr. 6794, procurorul Mavrus... 
cere primului preşedinte al Tribunalului Ilfov constituirea unei curatele 
pacientului Mihail Eminescu, aflat în casa de sănătate a doctorului 
Suțu din strada Plantelor” (Tragedia lui Eminescu. Documente inedite 
— articol apărut în Adevărul literar şi artistic, 17 septembrie 1922). 

5) Ghe. Călinescu: 

„...Drietenii, scotându-l de la Mărcuta, unde fusese dus întâi în 
februarie şi unde nu voiau să-l țină, îl internaseră din nou în Ospiciul 
«Caritas» al d-rului Al. Şuţu din strada Plantelor, nr. 9” (Viaţa lui Mihai 
Eminescu, 1932). 


(va urma) 


Călin L. Cernăianu 


a 


Redacţia mulţumete anticipat celor care vor contribui cu 
gânduri şi documente de natură să confirme, să completeze 
sau să corecteze, cu argument concret, „recursul” deschis de 
aceast anchetă jurnalistică. Adevărul este unul singur, calea 
spre el e liberă, oricui, dar îl preţuim numai împreună. 

„Frica de Dumnezeu este începutul înțelepciunii” 
(Pildele lui Solomon - 1, 7) 


This. kielo istarai 


Ancheta jurnalistică „Recurs 
Eminescu” supune atenţiei publice 
dovezi concrete privind fapte 
necunoscute din ultimii ani de viaţă 
ai lui Mihai Eminescu. 

Concluzia finală privind 
motivația şi/sau culpa celor 
responsabili de săvârşirea acestor 
flagrante încălcări ale legilor 
timpului nu pot aparține decât 
judecății morale a întregii societăți 
româneşti, a conştiinţei fiecăruia 
cun. temiam dintre cetăţenii eci. 





Maiorescu, sora sa Emilia Humpel 
Şi Alexandru Chibici-Revneanu 


ălin L. Cernăianu consacră acest al doilea caiet din Semnele timpului 

drumului în calvarul lui Eminescu de la scoaterea poetului din 
claustrarea la ospiciul doctorului Alexandru Şuţu, internarea în clinica de la 
Ober Döbling, lângă Viena, călătoria în Italia şi întoarcerea în ţară. Două sunt 
documentele fundamentale în demersul său: scrisoarea Emiliei Humpel, sora 
lui Maiorescu către acesta, trimisă din laşi în 2 septembrie 1883 şi răspunsul lui 
Maiorescu la această scrisoare din 19/31 octombrie 1883. Emilia îşi avertizează 
fratele că la ospiciul lui Alexandru Şuţu nu se putea face ceva pentru Eminescu 
şi manifestă neîncredere în competenţa doctorilor pe mâna cărora intrase poetul. 
Cere să fie trimis imediat la un institut din străinătate şi se oferă să contribuie cu 
o sumă importantă de bani şi era gata să pună la dispoziţie şi alte sume, dacă 
era nevoie. 

Scrisoarea se deschide cu o confesiune peste care nu se poate trece cu 
uşurinţă: „Îmbolnăvirea lui Eminescu a fost şi rămâne pentru mine ceva adânc 
tulburător”. Emilia Humpel (1838-1918) şi soţul ei, Wilhelm Humpel (1831-— 
1899 înfiinţează Pensionatul normal de domnişoare din Iaşi şi Eminescu participă 
la manifestaţiile culturale de la această instituţie de învăţământ. Redactor la 
„Curierul de laşi” în 1876-1877 elogiază activitatea Emiliei Humpel în fruntea 
instituţiei şi susţine că pensionatul condus de ea era „cel mai bun din toată 
România” şi că nici un institut din străinătate nu prezenta „mai mari garanții 
pentru dezvoltarea intelectuală” . 

Maiorescu răspunde la scrisoarea surorii sale, evident enervat şi nu ezită 
să-i aplice şi o lecţie pentru punerea la îndoială a competenţei sale ştiinţifice. 
Criticul respinge opinia surorii sale că Eminescu ar fi fost rău tratat la ospiciul 
doctorului Alexandru Şuţu şi îi atrage atenţia că trimiterea poetului la Viena era 
inutilă. O face numai la stăruința surorii sale. Şi mai departe, în scrisoare, atrage 
atenţia asupra competenţei sale în bolile mintale. 

Emilia Humpel are pentru Eminescu o evidentă compasiune, cum se 
desprinde din toate documentele invocate aici, în vreme ce Maiorescu invocă 
în conduita sa autoritatea omului de ştiinţă, mai presus de relaţiile umane. 

Persoana care stă la mijloc între aceste două extreme este Alexandru 
Chibici-Revneanu (1849-1917), coleg cu Eminescu la liceul german din 

Cernăuţi, la Universitatea din Viena, frecventator al cercului Junimii bucureştene 
şi omul de încredere al poetului şi după internarea sa. Dintre prietenii apropiaţi 
ai lui Eminescu, Alexandru Chibici-Revneanu este singurul pe care poetul îl 
evocă într-o poezie pregătitoare a Scrisorii III: 

Cu evlavie cumplită 

Înghițeam pe regii Iybici — 

Unde sunt acele vremuri 

Te întreb amice Chibici? 

Eminescu evocă anii de şcoală la lecţiile de istoria Egiptului. Poetul îi 
adresează lui Alexandru Chibici-Revneanu şi prima scrisoare din sanatoriul 
vienez şi tot pe el îl roagă să-i păstreze „aşa numita mea ladă”, fără să ştie că 
ea intrase în posesia lui Maiorescu, care nu i-o restituie. Junimiştii cunoşteau 
legăturile lui Eminescu cu Alexandru Chibici-Revneanu şi erau încredinţaţi, 
pe bună dreptate, că poetul nu reacţiona împotriva sa. Alexandru Chibici- 
Revneanu nu era lipsit de talent, cum se vede din însemnările sale din Războiul 
din 1877-1878 şi ar fi putut să ne lase amintiri despre Eminescu, prietenul său 
apropiat, cum a făcut T. V. Stefanelli, celălalt coleg al poetului. Nu putem decât 
să regretăm că nu ne-a lăsat măcar câteva pagini scrise de el din această epocă 
a calvarului lui Eminescu. 

Livia, fiica lui Maiorescu, îi relatează Emiliei Humpel, mătuşa sa, că la 
gară Eminescu rosteşte cuvintele: „Dr. Robert Mayer”. Poetul îl are în minte pe 
fizicianul german Iulius Robert Mayer (1814-1878), autorul unui eseu celebru, 
Bemerkungen über die Kräfte der unbelebten Natur, publicat în 1842. 

Eminescu îl traduce cu titlul Observaţiuni asupra puterilor naturii 
neviețuitoare, rămas în manuscrisele sale. Eseul lui Mayer este deschizător de 
drum în fizica modernă şi nici unul din cei care asistau la plecarea lui Eminescu 
la Viena nu ştia că poetul îl tradusese şi se păstra în manuscrisele sale. 


D. Vatamaniuc 


a da 


e i a, 
TENN Pe iai 

Nevoia de Dobling 


ată lumea vorbeşte şi scrie despre internarea lui Eminescu în ospiciul 

de la Döbling. La urma urmei, cum s-a ajuns şi ce s-a întâmplat, de fapt, 
acolo? Nimeni nu oferă un tablou detaliat al acestor luni de adevărată detenţie. De 
ce? Probabil, pentru că unora, ca şi în cazul sechestrării la Şuţu, le lipsesc documentele 
necesare. Altora, poate le este indiferent, iar unii, pur şi simplu, au interesul să se 
ştie cât mai puţin. Sigur este faptul că imaginea deosebit de ceţoasă a acestor aproape 
patru luni de nejustificată spitalizare a fost confuz conturată, exclusiv, pe baza 
câtorva piese disparate din corespondenţa lui Maiorescu. Călătoria spre Italia se 
întemeiază şi ea pe câteva scrisorele şi pe două-trei amintiri — acestea din urmă 
provenind, toate, dintr-o unică sursă: Chibici-Revneanu. Este de-a dreptul şocant 
faptul că, direct de la Eminescu, din această perioadă nu avem decât trei scrisori, şi 
ele concepute mai mult cu de-a sila, decât de bunăvoie. De aceea, este foarte 
probabil ca, scriindu-le, Eminescu să îşi fi jucat o ultimă carte — ce s-a dovedit a fi 
(într-un fel!) câştigătoare. 

L-am amintit pe Chibici-Revneanu. Cum el însuşi nu a pus pe hârtie nici 
povestea voiajului spre Viena, nici pe aceea a drumului de la Viena la Florenţa şi 
cum, conform lui E. Speranţia, el şi-ar fi motivat reținerea cu vorbele: „Europa 
braucht Ruhe” (Europa are nevoie de linişte), devine cel puţin straniu că, în pofida 
grijii lui pentru soarta continentului, s-a apucat să dezvăluie, totuşi, verbal, unele 
fapte. Sunt însă ele reale? Situaţia lui Chibici are ceva paradoxal: pe de o parte, 
puţinele povestioare pe care le-ar fi istorisit unor amici sunt de natură să probeze 
nebunia lui Eminescu, dar, pe de altă parte, prin cele trei cuvinte citate, el afirmă 
exact contrariul. Deşi mă îndoiesc că destinul lui Eminescu ar fi putut zdruncina 
pacea Europei atâta vreme cât alungarea domnitorului Al. I. Cuza nu stâmise decât 
un zefir prin presa internaţională, din cuvintele lui Chibici transpar două elemente: 
Eminescu era o problemă” nu atât internă, cât externă, el interesând (fapt dovedit) 
anumite mari cancelarii europene, şi, în al doilea rând, el nu era bolnav — un nebun 
autentic nefiind periculos decât pentru sine şi pentru cei din imediata lui apropiere. 
Pe de altă parte, nu putem să facem abstracţie de faptul că, „în vara 1915”, când 
Chibici a rostit cele trei cuvinte, acestea nu mai puteau explica tăcerea lui, deoarece 
primul război mondial începuse! 

Despre Al. Chibici-Revneanu nu se ştiu prea multe lucruri şi asta nu atât 
pentru că ar fi fost un personaj enigmatic, cât unul şters. Om de încredere al lui 
Maiorescu, „a(d)vocat şi impiegat la direcţia căilor ferate” (România liberă, 2 
septembrie 1883), poreclit „Pasăre turcească” (Eugeniu Speranţia, Un prieten al 
lui Eminescu), Chibici devine brusc personaj central în viaţa lui Eminescu, dar îşi 
pierde acest rol la fel de repede şi de neaşteptat. Numele său rămâne legat de 
ducerea lui Eminescu la Döbling şi de aşa-zisul voiaj către Italia. In tentativa de a 

limpezi cât de cât apele, voi încerca să reiau firul faptelor, pornind de la un moment 
anterior celui în care Eminescu este scos pe poarta zidirii în care tăia şi spânzura 
doctorul Şuţu. 


Su cr 
n e a lA ceret otic 


Tn bilețelul cu pretenţie de certificat medical şi semnat la 5 iulie 1883, 
doctorul Şuţu scrie că Eminescu ar fi suferit de „manie acută”. Şi 
totuşi, în ciuda acestui diagnostic, în întreaga perioadă în care l-a avut ca 
pacient (iulie-octombrie 1883), doctorul Şuţu i-a administrat acestuia 
tratament antiluetic. Faptul poate fi demonstrat — şi era de aşteptat ca probele 
care susţin această realitate să fie furnizate, în primul rând, de către cei care 
afirmă că Eminescu ar fi suferit de sifilis. Ocolirea acestei argumentaţii 
elementar-necesare arată fie viclenie, fie subţirimea documentării, nefiind 
însă exclus ca, în unele cazuri, ea să dea şi măsura exactă a puterii de pricepere 
a unora. 

Corespondenţa, atâta câtă ne-a parvenit, oferă o probă materială certă, 
care atestă că Eminescu a fost supus durului tratament cu mercur şi morfină. 

Încă din ziua imediat următoare internării lui Eminescu la Döbling, 
reuşita este raportată lui Maiorescu prin vărul lui, doctorul Popasu, care 
adaugă: un diagnostic va putea fi pus „abia după 10 zile... În tot cazul, 
cred că mai întâi de toate va fi de lipsă o cură anti-syphilitică ă” (subl. ns.). 
Precizarea este făcută după ce, în prealabil, printr-o altă epistolă, acelaşi 
Popasu îl rugase pe iubitul lui nene a-i „arăta care este diagnosa făcută” 
(8 octombrie 1883). Răspunsul lui Maiorescu nu a fost făcut public, dar, 
din moment ce Popasu aminteşte de probabilitatea întreruperii tratamentului 
antiluetic, până ce Obersteiner avea să-i stabilească propria diagnoză, rezultă 
limpede că, până atunci, Eminescu fusese obligat să urmeze „cura anti- 
syphilitică” impusă de Şuţu. Apariţia acestor texte, descoperite şi publicate 
în premieră de domnul George Muntean, asiduu partizan al bunei-credinţe 
maioresciene, arată — încă o dată — că Dumnezeu e mare, ajutând prin 
mâna cui te aştepţi mai puţin. 

O altă dovadă că Şuţu l-a supus pe Eminescu tratamentului anti- 
luetic ar putea fi notiţa făcută de doctorul Oberesteiner în extrem de 
sumarul... „Sumar din povestea bolii Domnului Eminescu Mihail”, în 
care menţionează: „în sanatoriul Dr. Souzo este tratat cu vezicătoare, 
băi de picioare, chloral, morfină, iodură de potasiu”. Nu ştim dacă 
vezicătorile aplicate lui Eminescu au fost volante (temporare) sau 
permanente, în acest al doilea caz, pansamentul făcându-se (şi) cu „alifie 

mercurială (cinereu)”. Băile de picioare sunt un subiect la fel de neclar. 
Dacă lui Eminescu i se făceau doar băi locale, pentru ectima de pe gambe 
— despre care însuşi medicul palatului regal, Wilhelm Kremnitz, afirma 
că nu este de natură luetică — înseamnă că şi Şuţu cunoştea că leziunile 
respective erau doar efectul unei supărătoare boli de piele. În acest ultim 
caz, Şuţu pierde şi cea din urmă umbră de explicaţie a motivului pentru 
care i-a prescris lui Eminescu pilule şi/sau băi în care cheia era argintul 
viu. 

Mă întreb, însă, dacă nu cumva „băile de picioare” sunt direct 
legate de „chloral”. Acest ultim cuvânt apare într-un text oferit de I. 
Grămadă (Mihail Eminescu, 1914), care afirmă că l-a copiat „din condica 
bolnavilor pe care i-a îngrijit” doctorul Obersteiner. I. Grămadă prezintă 
fragmentul în limba germană („In die Heilanstalt des Dr. Souzo 
[aufgenommen?], hier mit Vesicatoren, FuBbădern, Chloral, Morphin, 
Jo-kalium behandelt” ), fără să ofere propria traducere. Ulterior, termenul 
„chloral” a fost tradus în limba română prin „cloral” — şi aşa a rămas. 
În trecut, exista, într-adevăr, o substanţă astfel numită. În medicină, ea 
n-a avut însă nici o legătură cu tratamentul antiluetic, fiind: „Medica- 
ment calmant, somnifer (producător de somn), anestezic şi antiseptic”, 
folosit „în convulsiuni..., contra mâncărimilor de piele..., contra 
durerilor (nevralgiilor), a tusei măgăreşti, a palpitaţiilor..., contra răului 
de mare” (doctorii V. Bianu şi I. Glăvan, Dicționarul sănătăţii, 1929). 

În schimb, unul dintre medicamentele folosite contra sifilisului era 
clorura mercurică. Cunoscută şi sub numele de biclorur de mercur ori 
sublimat corosiv şi preparată „sub formă de pilule, sirop, soluțiune sau 
licoarea lui Van-Swieten”, aceasta făcea parte dintre medicamentele care 
se administrau pacientului „pe cale digestivă”. Totodată, însă, Bianu şi 
Glăvan scriu că sublimatul corosiv se folosea şi pentru a face băi, atenţionând 
că „nu trebue să uităm că nu e bine să punem în băi de metal soluțiuni 
mercuriale (sublimat corosiv)”, fiind preferabile căzile din lemn. 

Fără a mă pronunţa în vreun fel, atrag atenţia asupra faptului că, în 
limba română, asemănărea fonetică între cloral şi clorură este suficient de 
mare, pentru ca aceste două cuvinte să poată fi confundate de nemedici şi/ 
sau de nefarmacişti. (Nu ajunge să ştii ce reprezintă fiecare dintre ele din 
punct de vedere chimic, trebuind să cunoşti rolul lor în mecanismul uman 
viu.) De asemenea, nu putem să eliminăm cu totul posibilitatea ca I. Grămadă 
să fi greşit, ca el să fi fost incorect informat (în fond, singur scrie că 
Obersteiner i-a pus la dispoziţie doar anumite informaţii — bine strecurate, 
desigur) ori ca la mijloc să fie o eroare a tipografilor. La fel de bine, se 
poate şi ca greşeala să fi provenit încă din clipa în care lui Obersteiner i s- 
a transmis tratamentul aplicat lui Eminescu la Şuţu. Lipsa documentelor 

care să contrazică această ipoteză şi scurtimea prezentării făcute de 
Oberesteiner ne fac să credem că istoricul „bolii” lui Eminescu i-a parvenit 
prin gura lui Chibici. Şi nu ştiu în ce măsură acesta făcea distincţie între 
cloral şi clorură, după cum nu ştiu nici în ce măsură stăpânea termenii tehnici 
din limba germană. 

Prezenţa între medicamentele administrate lui Eminescu la Şuţu a iodurii 
de potasiu, care, în mod cert, se întrebuința în combaterea sifilisului prin 
tratamente mixte, întăreşte ideea că, de fapt, „chloral” definea un compus al 
mercurului. În trecut, despre „iodurul de potasiu” se ştia că „nu este 
indispensabil în tratamentul sifilisului, mai cu seamă în perioada primară”, 
dar că „are o acţiune minunată în contra accidentelor terțiare” (accidente 
între care se numărau şi leziunile din creier, a căror existenţă era obligatorie, în 
cazul în care Eminescu ar fi intrat în „eclipsă” datorită sifilisului). Medicii V. 
Bianu şi I. Glăvan sunt foarte limpezi: „dacă mercurul, care este medicamentul 
specific al infecțiunii, în toate perioadele ei, trebue să fie baza tratamentului, 
iodurul are şi el folosul lui şi nu trebuie părăsit”, datorită efectului lui benefic 
în ultima perioadă a luesului. Prin urmare, dacă în Eminescu era pompată şi 
iodură de potasiu, cu atât mai mult trebuia să i se administreze substanţe 
mercuriale, autorii citați subliniind că, în medicină, mercurul se întrebuința. „În 
diferite preparate şi în diferite moduri, ca specific al sifilisului, fiind un bactericid 
special al treponemei sifilitice, în toate perioadele infecțiunii” . lar din 
medicamentaţia consemnată de Obersteiner, numai „chloral”-ul putea fi un 
compus al mercurului. 

Poate, unii vor obiecta că, dintre toate întrebuințările medicale date 
iodurii de potasiu, am ales-o pe cea împotriva luesului, deşi aceiaşi medici 
Bianu şi Glăvan prezintă o mult mai largă arie de folosire, ea fiind şi un 
medicament „antiscrofulos, antireumatismal, antiasmatic, în contra 
arteriosclerozei, fondant rezolutiv”. În consecinţă, aş putea fi întrebat: de 
unde ştiu cu ce scop îi prescrisese Şuţu iodura de potasiu? De unde ştiu 
că şi „chloral” -ul nu era... cloral, fiind administrat spre a-l ajuta să doarmă 
ori spre a-i dezinfecta vreo zgaibă? 

Trec peste faptul că, la rândul meu aş putea pune acelaşi tip de întrebare, 
în sens invers. Fără a avea pretenţia că deţin adevărul absolut, la întrebări 
precum cele mai sus enunțate se poate răspunde cu argumente. În primul 
rând, este vorba de durata tratamentului. Din moment ce Obersteiner 
consemnează în ce a constat tratamentul aplicat de Şuţu lui Eminescu, fără a 
preciza că ar fi fost vreo clipă întrerupt, rezultă că acesta s-a întins de-a lungul 
celor aproape patru luni de spitalizare în Bucureşti. În al doilea rând, în mica 
lui fiţuică, Şuţu nu se referă decât la „manie acută”, care nu e provocată nici 
de scrofuloză, nici de astm, nici de ateroscleroză. În al treilea rând, dacă rolul 
medicamentelor date lui Eminescu era acela de a-i regla somnul de noapte 
sau de a-i domoli dureri reumatice, cum anume a fost tratată „mania acută”, 

invocată de Şuţu? În al patrulea rând, de ce ar fi fost nevoie de spitalizare — 
şi nu oriunde, ci taman la balamuc? În al cincilea rând, din actele medicale 
întocmite de Obersteiner lipseşte diagnosticul pus de Şuţu lui Eminescu. 

De altminteri, legat de diagnostic, departe de a recunoaşte că îl tratase 
pe Eminescu de sifilis, psihiatrul român ocoleşte cu deosebită grijă acest 
cuvânt, care parcă i-ar provoca frică. Când se referă la Eminescu, doctorul 
Şuţu nu scrie niciodată cuvântul „sifilis”. La mai bine de o sută de ani de la 
naşterea lui Eminescu, Augustin Z. N. Pop avea să noteze că, doar cu câteva 
zile înaintea morţii acestuia, doctorul Şuţu ar fi făcut unor ziarişti neidentificaţi 
declaraţii precise asupra viitorului „bolnavului” Eminescu. Unuia, „corespon- 
dent de presă din laşi”, i-ar fi spus că Eminescu ar suferi în mod cert „de 
boala aceasta” (?), căpătată din vina „unei prea mari frământări intelectuale” 
(sifilis... intelectual?). Pe alt ziarist, bucureştean, acelaşi Şuţu l-ar fi asigurat 
că, nu peste prea mult timp, „Eminescu nu va mai cugeta nimic”, va deveni 
incapabil să vorbească şi, mai apoi, „nici nu se va mai plimba”. 

Deşi tot ceea ce prorocul Şuţu vedea peste timp se regăseşte (şi) în 
tabloul evolutiv al luesului, spusele lui nu au absolut nici o valoare, 
întrucât se referă la posibile fapte viitoare, fără ca vreuna dintre ele să fi 
devenit realitate. Mai mult, Eminescu avea să-şi dea obştescul sfârşit la 
doar câteva zile după ce tot doctorul Şuţu afirmase sentenţios: „...acum 
starea sănătăţii sale nu permite în nici un chip să ne fie teamă de un 
sfârşit apropiat”, apreciind că, în lipsa unui accident cerebral, va mai trăi 
circa trei ani. 

Şuţu a vorbit mult, ca de la catedră, conturând un vast tablou clinic, 
dar nu a pus nici un diagnostic. O singură dată pare să se apropie de ceea 
ce se cheamă diagnoză: „Astăzi când [Eminescu] e nebun (subl. ns.), şi 
tot se vede într-însul cât a cetit”. Nebunia cunoaşte însă o multitudine de 
forme, marea lor majoritate neavând nici o legătură cu sifilisul! Cu altă 
ocazie, Şuţu nu mai foloseşte nici măcar acest cuvânt, nebunie, vorbind, 
s-a văzut, de „boala aceasta” (?) sau de... „această boală”, care i-ar fi 
lovit pe „toți poeții cei mari ai țării”! Pe politicieni, nu? Sau ei sunt tre- 
ponema însăşi? 

Sunt aceste citate oferite de A. Z. N. Pop reale? Discutabil, întrucât 
unul dintre ele nu are menţionată sursa, iar celălalt ar fi fost cules din 
Tribuna (Sibiu), unde influenţa junimiştilor era suficient de mare, pentru 
ca o atare ştire (care, lucru de mirare, nu a apărut şi în presa centrală!) să 
fie publicată, cu sau fără Slavici la cârma gazetei. (La data morţii lui 
Eminescu, Slavici încă se afla în detenţie, la Vaţ. Distanţarea lui de 
Maiorescu a fost pronunţată după eliberare şi reprezenta o poziţie 
personală, strict în plan politic: „Cu, ori fără de voia d-voastre, «Junimist» 
azi mai are şi un sens politic, şi e cestiune de onestitate să vă mărturisesc, 
că în înțelesul acesta noi, deşi amici literari ai «Junimiştilor» de peste 
Carpaţi, nu suntem «Junimişti»” — epistolă trimisă din Sibiu lui Maiorescu, 

la 2 noiembrie 1889). Ulterior, mulţi istorici literari au privit notele de 
tipul celor invocate de A. Z. N. Pop ca pe o dovadă a atenţiei cu care ar fi 
fost înconjurat Eminescu. În realitate, nici unul dintre aceste texte, culese 
după ureche, nu prin constatarea directă a autorilor, nu i-a fost favorabil 
lui Eminescu. Dacă, însă, Şuţu a rostit cu adevărat ceea ce îi pune Z. N. 
Pop în gură, atunci este limpede teama lui de a pronunţa cuvântul „sifilis”. 
Şi aceasta pentru simplul motiv că absența numitei boli putea fi lesne 
dovedită, în vreme ce dumnealui, Şuţu, nu avea absolut nici un argument 
pentru a justifica tratamentul anti-sifilis, la care-l supusese pe Eminescu. 
Cu alte cuvinte, tratamentul aplicat lui Eminescu de către doctorul 
Şuţu a fost păstrat în strict secret, dar nu pentru a menaja imaginea 
„bolnavului”, ci pentru a-i feri pe conspiratori de rigorile Legii. 


Vinovăţia de ieri continuă şi astăzi 


i mai precizez ceva: originalul... falsului certificat medical emis de 

Şuţu în primele zile ale lui iulie 1883 nu (mai?) este (nici el) de găsit. 
Mai mult, A. Z. N. Pop, care a publicat în facsimil o mulţime de documente, 
prea destule neinteresante, ignoră tocmai fotografierea acestui document fun- 
damental pentru destinul lui Eminescu. În mod similar procedează cu toate 
piesele dosarului de curatelă numărul 968/1883, procedura repetându-se şi cu 
dosarul 645/1889 (vezi Caietele Eminescu / Din ultimii ani). Dacă a existat 
vreodată cu adevărat, celebrul proces-verbal al comisarului C. N. Nicolescu, 
temelia primului dosar de curatelă, aproape cert, este un fals. 

În mod sigur, Gh. Călinescu a cunoscut acest document. Drept dovadă 
stau detaliile culese din el şi care nu apar în nici un alt izvor. Totodată, însă, în 
mod curios, Călinescu contrazice o parte a informaţiilor aflate în acest proces- 
verbal. De pildă, în timp ce Călinescu scrie că „Prietenii, în frunte cu Titu 
Maiorescu (subl. ns.), care plăti 300 lei, îl internară pe dată...” , comisarul 
Nicolescu susţine altceva: „Am fost silit să-l îmbrăcăm în cămisolul de forță, şi 
astfel, l-am condus Institutului Caritatea cu concursul d-lor G. Ocăşanu şi Const. 
Simţion. (...) La Caritatea l-am confiat d-rului Şutu...” . Folosirea selectivă a 
textului, coroborată cu faptul că Gh. Călinescu nu-şi devoalează sursa, legitimează 
întrebarea dacă, nu cumva, fie era înștiințat asupra lipsei de autenticitate a 
documentului, fie a ales din datele existente numai ceea ce i-a cerut condeiul. 
Această a doua variantă este mai puţin probabilă, deoarece nu răspunde la două 
întrebări: unde a fost acest proces-verbal până în 1932 şi cum i-a parvenit el 
criticului? Şi mai ciudat este faptul că autorul a păstrat discreţie totală faţă de 
procesul-verbal în discuţie atât înainte, cât şi după 23 august 1944. După moartea 


8 —————— Semnele timpului: —— Nr.8 


lui Călinescu, A. Z. N. Pop a dat la tipar textul lui integral (?), dar tot fără a 
preciza sursa. Primul şi ultimul mare beneficiar al acestei „dezvăluiri” a fost 
monografia lui Călinescu, întărită astfel, vezi Doamne, cu autoritatea 
„documentului” — document pe care l-or fi văzut unii „iniţiaţi”, dar pe care, la fel 
de bine, l-ar putea încropi oricine, oricând, oriunde. 

Dosarul Eminescu dezvăluie un număr incredibil de mare de cazuri con- 
crete de infracţionalitate la nivel înalt şi foarte înalt, care — insist asupra acestui 
aspect — merită un studiu amănunţit din partea specialiştilor. Cel mai interesant 
aspect rămâne faptul că vinovăția începută în 1883 continuă şi astăzi, după ce a 
traversat mai multe regimuri politice şi după ce România s-a aflat, mai mult sau 
mai puţin făţiş, sub influenţa ori chiar ocupaţia unor puteri declarate ca fiind 
adversare. 

Nu este momentul să discutăm când şi cum şi-a făcut Augustin Z. N. Pop 
(dar nu numai el!) propria colecţie de manuscrise, parte din ea prezentată în 
cărțile sale. Mai importantă decât regimul de proprietate este acum autenticitatea 
acelor documente. Să avem încredere în spusele lui Z. N. Pop? Să credem că el 
a avut în faţă acte oficiale, pe care le-a transcris? Unde sunt, atunci? El de la cine 
le-a primit? 

Mă tem că bunul renume de care se bucură A. Z. N. Pop în anumite 
cercuri nu ajunge pentru a-i acorda credit nelimitat. Imprudenţa ar fi cu atât 
mai mare, cu cât ştim precis că acesta a prezentat cel puţin un facsimil ciopârţit, 
fără să-şi anunţe intervenţia asupra originalului. 


„Apărat” împotriva propriei convingeri 
A 

n cazul doctorului Şuţu, se poate vorbi doar de o eroare de diagnostic, 

datorată faptului că a socotit leziunile de pe gambele lui Eminescu 
drept semne certe ale sifilisului, cum sugerează unii autori? Există motive solide 
să credem că Şuţu ştia că ectima nu era de natură sifilitică. Cei care susţin 
contrariul ating culmea penibilului, căci (poate, fără s-o ştie) ei îl „apără” pe 
Şuţu cu „„probe” pe care acesta însuşi nu numai că nu le-a folosit, dar, în mod 
implicit, chiar le-a contestat. 

Dacă mintea lui Eminescu s-ar fi înnegurat subit, impunând internarea 
lui urgentă, medicul în a cărui grijă ar fi ajuns trebuia să ceară o serie de informaţii 
despre trecutul noului pacient. Dintre întrebările puse „amicilor” acestuia, nu 
putea să lipsească cea privind leziunile (cicatricele?) de pe picioare. Dacă ar fi 
cerut explicaţii şi dacă i s-ar fi răspuns onest, ar fi aflat şi că: 

1) La Floreşti, unde a fost odihnit, bine hrănit şi unde s-a găsit în mijlocul 


Nr 2 ———— Semnele timpului ——— 9 


naturii, Eminescu se vindecase ca prin farmec, fără să urmeze vreun tratament 
special. În cazul în care acest lucru nu i-a fost comunicat doctorului Şuţu, 
responsabilitatea ar reveni lui Maiorescu. 

2) Doctorul Kremnitz, cumnatul vremelnic al lui Maiorescu şi, totodată, 
cel ales spre a-l „repara” pe rege îl avea de mult pe Eminescu „în tratament” şi 
era de părere că acesta nu suferea de sifilis — dovadă, şi curele pe care i le-a 
prescris pentru ectima de pe picioare: simple băi de mare. Pe lângă faptul că, 
orice s-ar spune, Kremnitz era mai priceput decât avocatul Maiorescu, rămân 
şi drumurile în localităţi balneare, de unde Eminescu se întorcea întremat. De 
altfel, şi mai târziu, după 1884, Eminescu va merge la băi nu pentru sifilis, ci 
pentru această boală de piele. 

3) Mărturia lui Eminescu (care, chiar să fi vrut, nu putuse face un secret 
din starea lui de sănătate) elimină ipoteza „ectimei sifilitice” . Probele materiale 
oferite în continuare sunt fragmente din scrisori către Veronica Micle, conţinând 
informaţii care trebuie să fi fost cunoscute şi în redacţie — inclusiv, pe 
considerentul că tratamentul a presupus deplasare în provincie şi internare (adică, 
absenţă de la Timpul). Iată câteva pasaje concludente: 

* „Dureri reumatice am început a simţi în picioare, însoțite ca totdeauna 
de dese bătăi de inimă” (31 octombrie 1879); 

° „Trebuie să ştii că de trei zile avem iarnă completă în ce s-atinge de 
frig, că piciorul meu drept e ca vai de el şi că pe deasupra am un junghi în 
partea dreaptă, drept care pun muştar şi piele de iepure la piept” (26 martie 
1882); 

* „Astăzi plec din nou la Giurgiu şi de-aici la destinaţie, adecă la băi”, o 
anunţă el în iunie 1882, după ce, nu cu mult înainte îi scrisese: „Nu ştiu încă 
bine unde să plec: la Pucioasa, la Strunga, la Balta Albă, la Lacul Sărat, dar 
destul că de plecat trebuie să plec căci picioarele mele au nevoie, fie de băi 
sărate, fie de băi alcaline, dar însfârşit de băi cari au un efect determinant 
asupra pielei (subl. ns.). Tratamentul intern e stabilit deja... Fier, fier şi iar 
fier (subl. ns.), în formă liquidă şi în forma de pilule” (6 iunie 1882). 

* „N-am avut îndestul timp să fac băi de mare şi ranele de la picior sunt 
în starea în care-a fost acum trei luni” (august 1882). 

Aşadar, nimic, absolut nimic care să trimită, cât de voalat, la sifilis. 
Citatele de mai sus probează că mult interpretatele cuvinte: „...viaţa mea 
compusă numai din suferinţe fizice şi rele morale...” nu au nici în clin, nici în 
mânecă cu bolile venerice. 

Odioasă lucrare: mai întâi s-a stabilit că Eminescu trebuie să fie prezentat 
ca bolnav de sifilis şi abia apoi au început să fie căutate... argumente, făcând 

pierdute documente şi încropind mii de pagini de falsă memorialistică. N-ar fi 
rău ca acest mecanism să fie atent studiat, pentru că el nu este un fenomen 
izolat, restrâns la cazul lui Eminescu, ci reprezintă esenţa nocivă a unui sistem. 

Detalii privind cele afirmate de Eminescu în epistolele invocate ar fi 
trebuit să se regăsească şi în arhiva Spitalului Brâncovenesc, unde acesta a fost 
de mai multe rânduri pacientul doctorului W. Kremnitz (la 14 ianuarie 1883, o 
înştiinţează pe Veronica: „Sunt în spitalul brâncovenesc, de unde şi scriu...”). 
Dată fiind legătura de rudenie a acestuia cu Maiorescu şi coabitarea familiilor 
lor, este cel puţin improbabil ca lucrurile să nu fi fost cunoscute şi de numitul 
avocat. 

Cele de până aici, chiar dacă nu l-ar fi convins întru totul pe Şuţu asupra 
naturii ectimei, trebuiau, măcar, să-l fi făcut mai prudent. Dar, să zicem, că 
toate acestea constituie fapte care, din felurite motive, i-ar fi putut fi ascunse lui 
Şuţu — ori, pur şi simplu, nu au ajuns la el (ipoteză în care responsabilitatea îi 
revine integral avocatului Maiorescu, „specialist” şi iniţiator al spitalizării). 


După 42 de ani, doctorul Vineş recunoaşte: 


La internarea lui Eminescu 
nu s-au intocmit documente 


U: diagnostic poate fi greşit în mod involuntar (nepricepere, neatenție 
etcetera) sau cu bună ştiinţă (cine stă să numere concediile medicale 
acordate pentru boli imaginare?). A fost Şuţu de bună-credinţă când l-a supus 
pe Eminescu unui tratament antiluetic? Un răspuns ferm este aproape imposibil 
de dat, convingerile intime fiind un bun la care nu are acces nimeni, fără voia 
noastră. lar Şuţu nu a vrut ca alţii să ştie nici măcar ce fel de medicamente şi în 
ce doze i-a administrat el lui Eminescu. Rămân însă destule elemente auxiliare, 
care, chiar dacă nu prezintă o garanţie absolută, vorbesc mai mult decât Şuţu, 
ajutându-ne să ne apropiem mult de adevăr. Lor li se adaugă şi un înscris 
oficial: certificatul medical eliberat de doctorii Al. Şuţu şi Z. Petrescu la 20 
martie 1889, urmare cererii primului-procuror. 

Şuţu ştia sau trebuia să ştie că sifilisul nu se manifestă brusc şi atât de 
violent, intrarea în faza terţiară având ea însăşi mici etape evolutive. În afară de 
aceasta, „ectima sifilitică constă în nişte pustule mari, înconjurate de o aureolă 
arămie şi împrăştiate pe tot corpul”. Or, ectima lui Eminescu era localizată la 
gambe. De altfel, ectima „comună”, nesifilitică, este „O boală de piele cu mersul 
repede care se arată sub formă de pete mici roşii, în număr mic, cari se 
transformă repede în nişte beşicuţe pline cu puroiu. Aceste beşicuţe (pustule) 
au o mărime dela aceea a unei gamălii de ac până la a unui bob şi după 

câteva zile se rup formând o coaje închisă sau gălbuie, în urma cărora rămân 
semne (cicatrice indelebile) ca după vaccinat. (...) ...se iveşte de obiceiu la 
mâni, picioare, fese.” În textul publicat în 1931, doctorul V. Vineş, medicul 
curant al lui Eminescu în ultimele luni de viaţă ale acestuia, notează că, la 
intrarea în ospiciu, pacientul „Prezintă pe ambele gambe cicatrice, urme ale 
unor ulcere vechi (sifilitice?)”. Paranteza adăugată de Vineş şi semnul de 
întrebare sunt cel puţin curioase, căci, dacă el nu era convins de natura luetică 
a semnelor, în temeiul căror alte semne i-a făcut injecții mercuriale? Vineş nu 
greşeşte când scrie că „Injecţiile mercuriale ce i s'au făcut nu au influenţat 
întru nimic mersul boalei”, întrucât, e drept, până acum nimeni nu a reuşit să 
influenţeze ceva inexistent. 

Paranteza interogativă a doctorului Vineş, care se întreba în 1889 dacă 
„ulcerele vechi” erau sau nu „sifilitice” dovedeşte, încă o dată, că, la internarea 
din 1883, lui Eminescu nu i s-a întocmit nici un act medical. (De altfel, nici 
măcar despre Vineş nu avem certitudinea că ar fi procedat altfel, în 1889.) 
Acest „fitil” al doctorului Vineş probează că în arhiva stabilimentului nu exista 
nimic scris despre Eminescu — şi, foarte probabil, nu a rămas nici după ce 
Vineş a devenit medicul curant al acestuia. Dacă în 1931 nici V. Vineş nu a 
putut folosi arhiva, cu atât mai puţin vom reuşi noi, care nu ştim cu precizie 
nici măcar unde a fost internat Eminescu în 28 iunie 1883: acasă la Şuţu, la 
Mărcuţa ori la „Spitalul izraielit Caritas”? 

Pentru a fi mai explicit, citez primul paragraf din articolul Câteva date 
asupra ultimelor zile ale poetului Mihail Eminescu, publicat de Vineş în România 
medicală (nr. 11/1 iunie 1931): „Am avut ocaziunea să îngrijesc, ca intern la 
«Institutul Caritatea» al regretatului profesor Al. Şutzu, pe marele nostru poet 
Mihail Eminescu, în ultimele luni ale vieţei sale (Martie-lunie 1889)*. Găsesc 
acum, printre hârtiile mele, notele pe cari le-am luat atunci şi care cred că 
prezintă un oarecare interes fiindcă ele cuprind date exacte despre ultimele 
zile ale boalei poetului (subl. ns.) despre cauza adevărată (?) a morței sale, 
asupra căreia s'a creiat o legendă. N'am regăsit printre hârtiile mele decât o 
parte din note şi de aceia rog pe cititori să scuze lipsurile fatale.” 

* O precizare: Eminescu nu a ajuns la ospiciu în martie 1889, cum s-ar 
putea înţelege, ci în ianuarie. 

Nu ştiu în ce măsură este recomandabil să se dea curs rugăminţii formale, 
pe care doctorul Vineş o formulează în 1931, dar se pare că „lipsurile” sunt cu 
adevărat „fatale” adevărului. Dacă aspectele despre care ne anunţă de la bun 
început că nu le mai poate reconstitui nu ar fi importante, ce rost avea 
menţiunea? Oricum, mai mult sau mai puţin sugestive, datele medicale trebuiau 
să se păstreze, obligatoriu, şi la spital — unde legislaţia impunea întocmirea de 
foi de observaţie şi înscrierea informaţiilor esenţiale în registre speciale. Dacă 
ar fi fost interesat, doctorul Vineş putea cere şi obţine şi opinia scrisă a doctorului 
Kremnitz, ultima consemnare a acestuia datând din prima lună a lui 1883, 
când, am arătat, Eminescu a fost internat la Spitalul Brâncovenesc. 

Dacă, aşa cum reiese din spusele doctorului Vineş, este vorba de note 
personale, devine mai greu de înţeles cum de a pierdut unele dintre ele, din 
moment ce şi-a păstrat restul, într-un dosar ce-i aparține. În fine, te întrebi: de 
ce au trebuit să treacă patru decenii până să apară toate acestea? Sau, altfel 
spus, ce anume s-a întâmplat în acest interval, de a făcut necesară apariţia 
amintirilor lui Vineş? Ce anume l-o fi îmboldit pe doctorul Vineş să-şi răsfoiască 
notițele taman în 1931, cu un an înaintea lansării pe piaţă a monografiei lui Gh. 
Călinescu şi a elucubraţiilor lui C. Vlad (un doctor, care, dacă e să ne luăm 
după ceea ce scrie, pare scăpat de după gratiile Mărcuţei, dar care, tocmai prin 
exagerările lui, sporeşte cota de credibilitate a lui Călinescu, acesta apărând, 
prin comparaţie, mai „obiectiv”)? De ce doctorul Vineş nu reacţionase în urmă 
cu 5 ani, când D. Cosmănescu, frizerul preferat al lui Eminescu, descrisese în 
Universul moartea violentă a lui Eminescu, ucis de un „bolnav d'acolo, unu 
furios, care a fost director sau profesor de liceu la Craiova” şi care i-a dat „lui 
Eminescu în cap cu o cărămidă pe care o avea în mână”? (Nu m-ar mira să 
aflăm că textul lui Vineş a apărut doar după decesul lui Cosmănescu, această 
metodă fiind frecvent utilizată în cazul lui Eminescu.) Cum se face că Vineş nu 
limpezeşte nici măcar aspectul formal, pe care, teoretic, trebuia să îl cunoască 
bine: Petre Poenaru, despre care el afirmă că se juca cu praştia în ospiciu (?), 
era „tenor” ori „director sau profesor de liceu”? Sau era, cumva, tenor... la 
un liceu? 

Dezvăluirea lui Dumitru Cosmănescu este rareori invocată, deşi ea co- 
incide în mare măsură cu afirmaţiile făcute de Harieta, la nici o săptămână 
după funeralii: „Atâta vă spun şi vă rog să spuneți la toți că nenorocitul meu 
frate a murit în cea din urmă mizerie şi moartea i-a fost cauzată prin spargerea 
capului ce i-a făcut-o un nebun, anume Petrea Poenariu. Să ferească D-zeu şi 
pe cei mai răi oameni din lume să fie instalaţi la D-rul Şuţu...” (scrisoare către 
Cornelia Emilian, 22 iunie 1883). În majoritatea bibliografiilor, numele lui D. 
Cosmănescu nu figurează şi în nici o carte dintre cele parcurse nu am găsit 
integral tipărite spusele lui, găzduite de gazeta Universul, la 28 iunie 1926, sub 
titlul „Cum a murit Eminescu”. Lucrul este mai mult decât suspect, fie şi numai 
pe considerentul că frizerul (invocat nu numai rar, dar şi sub un nume greşit: 
Comărnescu) nu este singurul care a declarat că Eminescu a murit de mână 
criminală. În pagini viitoare, voi încerca să completez această carenţă, aşezând 
afirmaţiile lui faţă în faţă cu versiunea doctorului Vineş privitor la acelaşi fapt. 
Fără voie, astfel, vom atinge un alt subiect fierbinte: cauza morţii lui Eminescu 
Şi tot ceea ce a implicat ea. 

Pentru a vedea câtă credibilitate îi poate fi acordată lui V. Vineş, să 
devansăm temporar ancheta noastră, zăbovind puţin şi în anul 1889, când el 
însuşi va fi implicat direct în tărăşenie. Să urmărim, în paralel, cele povestite de 
medicul curant şi obligaţiile impuse de Lege, prin Regulamentul serviciului 
ospiciului Mărcuţa, emis de Direcţia generală a Serviciului sanitar, din cadrul 
Ministerului de Interne, încă din anul 1867. 

Vineş: 

„Toate acestea au determinat pe prietenii săi să-l interneze la Institutul 
Caritatea al regretatului prof. Dr. Al. Sutzu, unde, în martie 1889, l am primit 
în biroul administrativ.” 

Legea: 

„Rudele d' aproape, Curatorii, Epitropii şi chiar amicii ori vecini unui 
smintit Sunt în drept de a cere aşezarea lui în Ospiciu, însă, spre a fi admis el 
trebuie să fie însoţit: 

a) D'o cerere d' admitere înscrisă şi subscrisă de cei în drept, în care se 
va arăta numele, pronumele, profesiunea, religiunea, etatea, domiciliul atât al 
pătimaşului cât şi al petiționarilor, însemnându-se tot d'o dată şi gradul de 
rudenie ori felul de relațiune ce ar fi având aceşti din urmă. 

b) Şi d'un Certificat Medical subscris de doi Medici prin care să se 
constate felul şi gradul alienațiunii mentale, precum şi toate particularitățile 
ei” (articolul 9 ). 

Chiar dacă doctorul Vineş nu recunoaşte explicit, e limpede că această 
prevedere fundamentală, menită să ferească insul de abuzul şi arbitrariul celor 
puternici, a fost — în cazul lui Eminescu — flagrant şi conştient încălcată. Fără să 
vrea, chiar şi Şuţu mărturiseşte acest lucru, într-un document oficial: 
„Subsemnaţii doctori în medicină, invitaţi de Dl. prim-procuror prin adresa 
nr. 5717 a comunica starea facultăţilor mintale a lui M. Eminescu, întrunindu- 
ne astăzi, 20 (23, în alte izvoare — n.ns.) Martie la Institutul «Caritatea», unde 
se află de aproape două luni, am procedat la cuvenita cercetare şi am constatat 
următoarele:...” (primul paragraf al Raportului medico-legal redactat de doctorii 
Al. Şuţu şi Z. Petrescu). Prin urmare, Eminescu fusese închis încă din jurul 
datei de 20 (23?) ianuarie 1889, fără ca el să fi fost supus expertizei medicale 
cerute de Lege. De respectarea celorlalte prevederi ce să mai vorbim! 

Intemarea făcându-se în mod ilicit de către „amici” şi Eminescu nefiind 
pus sub interdicţie, ridicarea lui abuzivă de pe stradă poate fi numită altfel 
decât răpire (a răpi = „A lua cu sila pe cineva, a duce cu sine în mod silnic pe 
cineva” — DEX)? Reţinerea lui forţată în ospiciu poate fi socotită altceva decât 
sechestrare, cât timp a sechestra înseamnă (şi) „A reține o persoană cu forța şi 
în mod ilegal”? Pentru domnii care nu pot crede că Şuţu şi/sau Maiorescu — 
adevăraţi îngeri ai Sănătăţii şi, respectiv, ai Justiţiei — ar fi putut comite o 
infracţiune, reamintesc că articolele 272 şi 273 din Codul penal prevedeau 
pedepsirea prin privarea de libertate a celor care sechestrau „pe o persoană 
pentru un motiv oare-care” , precum şi pe complicele „care va fi dat locuința 
spre a se essecuta arestuirea, închiderea sau secuestrarea persoanei”. (Textul 
integral al acestor articole de lege poate fi găsit în caietul anterior, p. 36.) 

Ilegalităţile acestea spun suficient despre cazul Eminescu şi arată că nici 
o conspirație nu este perfectă. Lor li se pot adăuga atâtea alte exemple, la fel de 
limpezi, dar nu este acum momentul cel mai potrivit, întrucât Vineş rămâne 
responsabil de cele petrecute în anul 1889, perioadă de care ne vom ocupa 

mai atent ulterior. Superficialitatea sau complicitatea lui profesională din ultimele 
luni din viaţa lui Eminescu i-a uşurat „regretatului profesor” Şuţu păstrarea 
secretului şi asupra faptelor din 1883. Dascăl şi elev se aflau în aceeaşi barcă şi 
nici unuia dintre ei nu-i venise chef să se înece. Viaţa poate fi atât de frumoasă! 

Desigur, pentru dobermanul citit, pus pe lanţ la intrarea în fortăreaţa 
doctrinară gândită (îndeosebi) de Maiorescu şi zidită de Junimea, nimic nu va 
fi suficient spre a-l convinge că „olimpianul” pe care îl apără a fost, uneori, 
profund imoral. El, dobermanul citit, acceptă ca firesc doar un Eminescu de- 
ment, deşi nu are nici o probă materială în acest sens, dar sare la gât dacă 
demonstrezi că, printre picături, stăpânul lui a fost şi niţel infractor. Extrem de 
sensibilă la întrebări, care-i trezesc reacţii feroce, această rasă de dulăi este atât 
de inflexibilă, încât l-ar lătra până şi pe Maiorescu însuşi dacă, prin absurd, 
acesta ar învia şi şi-ar recunoaşte păcatele. — Glumesc, se-nţelege: câinii nu ştiu 
să citească, dar pot avea rudimente de conştiinţă. 


Între incompetenţă şi premeditare 


D Şuţu l-a „spitalizat” pe Eminescu ca pe un ins a cărui alienare s- 
a datorat îmbolnăvirii de sifilis, el trebuia să pomenească, oricât de 
succint, formele de manifestare în public a respectivei nebunii. Nu a făcut-o, 
cu toate că Legea i-o cerea în mod expres. Mai mult, aşa cum am arătat, doctorul 
Şuţu a eliberat un fals certificat medical, substituindu-se comisiei medicale 
care, conform Legii, trebuia să stabilească dacă era sau nu cazul ca Eminescu 
să fie închis într-un ospiciu. Probabil că de aceea a şi sărit peste „cuvenita 
cercetare” a „simptomelor fizice”, ocolind trecerea în revistă a tuturor 
manifestărilor şi/sau a semnelor ce puteau fi percepute cu ochiul liber, la 
obligatoriul control medical. Capac la toate, deşi l-a condamnat definitiv şi 
pretins ştiinţific pe Eminescu, doctorul Al. Şuţu nu prezintă un singur simptom, 
barem, depistat de el însuşi, în urma internării „protejatului” lui Maiorescu. 
Prin urmare, în cel mai bun caz, Şuţu a stabilit diagnosticul exclusiv pe baza 
relatărilor altora şi înainte de a-şi vedea „bolnavul”. Oare, păstrând această 
diagnoză greşită şi după întâlnirea cu Eminescu, Şuţu nu îşi mărturiseşte 
complicitatea? 

Una dintre întrebările ce se pun în legătură cu internările lui Eminescu în 
Capitală priveşte, deci, măsura în care medicul Şuţu a acţionat deliberat sau 
nu. Teoretic, există trei mari posibile explicaţii ale ilegalităţilor comise de el: 1) 
a greşit diagnosticul; 2) a fost convins (de Maiorescu şi/sau de alţii) că eliminarea 
lui Eminescu de pe scena vieţii publice s-ar face spre binele Țării şi/sau chiar 
spre binele acestuia; 3) şi-a premeditat fapta, spre a realiza obscure interese de 
grup. Să le luăm pe rând. 

1) A comis Şuţu o eroare involuntară? Cine răspunde afirmativ la această 
întrebare acceptă, de fapt, că Şuţu a fost un medic de doi bani — ipoteză care s- 

ar putea dovedi nu prea depărtată de adevăr. Cu puţin efort, teoria „nefericite 
greşeli” ar putea fi valabilă, însă numai pentru vara şi toamna anului 1883. 
Dacă credem că a fost o greşeală în 1883, trebuie să recunoaştem că ea s-a 
repetat în 1889. Cicero era de părere că numai prostul stăruie în greşeală. Şuţu 
nu era prost. Şi-apoi, în cazul lui, nu ajungea să fii nărod, pentru că, dacă 
Eminescu ar fi avut un real protector în Maiorescu, acesta l-ar fi tras imediat de 
mânecă pe doctorul nostru. Or, departe de aşa ceva, Maiorescu l-a stimulat şi 
pe doctorul Isac din Botoşani, atunci când acesta mai avea puţin şi turna în 
Eminescu mercurul cu pâlnia. 

2) A fost Şutu indus în eroare de alții, crezând că ilegalităţile comise 
împotriva lui Eminescu ar sluji naţiunii? Să zicem că da. În acest caz, primul 
lucru pe care ar fi fost normal să-l ceară medicul din partea solicitanţilor era 
garanţia că încălcarea Legii nu va avea repercursiuni asupra lui, omul cel mai 
direct implicat. Această ipoteză ar explica absenţa documentelor din arhivele 
instituţiilor Statului, tăcerea autorităţilor atunci când au dispărut anumite 
documente şi, nu în ultimul rând, atitudinea Justiţiei. Dacă Şuţu a fost şi 
cointeresat material (sau în alt fel), nu mai contează aproape deloc. 

Rămâne însă un punct nevralgic: de ce a trebuit ca Eminescu să fie şi 
chinuit? Dacă se comitea o ilegalitate flagrantă, cu participarea unor oameni 
suficient de puternici pentru a-l putea proteja pe Şuţu de rigorile Legii, de ce a 
fost necesară cura cu mercur sau de ce i s-au dat halucinogene, în loc să fie, 
pur şi simplu, ţinut închis fie într-o încăpere bine zăvorâtă, fie chiar într-o 
clădire izolată, cu grădină în jur, prin care să se poată plimba? Găsesc un singur 
răspuns: pentru că sechestrarea era un scop în sine doar în măsura în care 
asigura şi distrugerea fizică a victimei, prin supunerea la un anume tratament 
medicamentos, despre care se pretindea că i-ar fi necesar. 

Din momentul în care asemenea ipoteze devin plauzibile, doctorul Şuţu 
nu mai are fărâmă de circumstanţă atenuantă, întrucât el nu se mulţumeşte 
doar să „închidă ochii” din datorie cetăţenească sau din înaltă pricepere a 
treburilor lumii (astăzi, fapta lui ar fi scuzată prin sinistrul concept de „pagubă 
colaterală” ). Poziţia lui Şuţu nu constă în atitudinea pasivă a celui ce se pref- 
ace a nu vedea unele lucruri. El se implică total şi, oricât de şocant ar părea, 
devine torționar. Cine nu crede să-şi facă o singură „injecție mercurială” şi, 
dacă va mai fi în stare, continuăm discuţia. („Tratamentul... prin injecțiuni 
intramusculare este cel mai bun, care prezintă cele mai multe avantaje, fiindcă 
absorbţiunea mercurului este mai sigură... Acest tratament are însă un cusur, 
este dureros şi produce nodozităţi” — Bianu şi Glăvan.) 

3) A vrut Şuţu să-l distrugă pe Eminescu? Aşa se pare, dacă ne gândim 
că, în mod deliberat, l-a supus unui tratament foarte toxic şi de care pacientul 
nu avea nevoie. Şuţu ştia că ectima de care suferea Eminescu era veche şi nu 
avea natură sifilitică, el, personal, nu a descoperit nici un simptom al sifilisului, 
iar „anamneza” era biletul trimis — se zice — lui Maiorescu de către soţia lui 
Slavici, care opina, scurt şi la obiect, că Eminescu înnebunise. Neinteresat să 

ştie cu ce anume o supărase pe femeie, Şuţu aerisise o cameră, înhăţase trei 
sute de lei de la Maiorescu şi trecuse la rezolvarea periculosului pacient, 
obligându-l să urmeze cura antiluetică. 

Oare, diagnosticul scris de Şuţu însuşi, acela de „manie acută”, nu este 
o probă suficient de limpede că lui Eminescu i-a fost „găsită” o boală, dar a fost 
tratat ca pentru alta? Putea fi socotită mania acută un „simptom” al sifilisului, 
atâta timp cât luesul este mai mult o stare morbidă, care, deşi provocată de 
aceeaşi cauză la absolut toţi bolnavii, evoluează şi se încheie în mod diferențiat? 
Nu acesta este şi motivul eliminării sifilisului dintre cauzele de moarte, în ciuda 
faptului că el este cel care provoacă prăbuşirea organului a cărui degenerare 
va duce la deces? 

In sifilis, afecțiunile psihice se ivesc numai spre finalul evoluţiei bolii şi 
se datorează leziunilor care pot să apară în creier, în ultima etapă. De aceea, 
dacă „nebunia” lui Eminescu s-ar fi datorat sifilisului, şansele de a-şi reveni 
erau zero. Odată produse leziunile din creier, nimic nu i-ar mai fi readus masa 
cerebrală la starea de dinaintea ivirii lor. Nu degeaba unul dintre medicii de la 
Viena îi scrie lui Maiorescu în legătură cu evoluţia lui Eminescu: „E un caz 
unic — că ameliorarea s'a făcut aşa de repede...” Explicaţia ne-o dă chiar unul 
dintre oamenii Junimii, D. Boghean, doctor şi el, care îl informează pe Missir, 
la cererea acestuia, că „Boala lui [Eminescu] era o pseudopsychosă syphilitică 
care a trecut cu jodul care l-a luat”, precizând şi că „Diagnoza nu era bine 
stabilită, se credea că ar fi fost «Progressive Paaralehse des Irren — Afecțiune 
progresivă specifică nebunilor»...” (scrisoarea din 1 februarie 1884). 

Detaliu important, leziunile creierului pot să genereze o boală psihică, 
dar nu orice boală psihică. În plus, chiar dacă sifilisul terțiar ar putea duce (şi) 
la o avarie precum mania, aceasta se deosebeşte de mania nesifiliticului prin 
faptul că trebuie să fie simultană cu formarea gomelor sifilitice şi ulterioară 
unor semne mai mult decât vizibile: „inflorescenţa” de plăci mucoase, care pot 
acoperi în întregime trupul bolnavului şi care nu se închid doar cu băi sărate ori 
stând la soare. 

Apărute în perioada secundară a sifilisului, sifilidele „sunt caracterizate 
prin coloarea lor arămie, prin lipsă de mâncărime, printr'o tendinţă naturală 
spre cicatrizare (vindecare), iar cicatricele ce lasă sunt de coloare închisă, şi 
aşezată în grupuri rotunde” (medicii V. Bianu şi I. Glăvan). Aceiaşi autori 
scriu despre cicatrice: „...rănile cu puroiu şi uimele, cari se sparg singure 
(cum se întâmplă la sifilis — n.ns.) lasă cicatrice mari şi urâte” . Am făcut toate 
aceste ultime precizări pentru că astăzi, când sifilisul se vindecă relativ uşor 
(dacă nu apucă să ajungă în faza terţiară), urâţenia acestei boli nu mai este, din 
fericire, decât extrem de rar vizibilă celorlalţi. Nu la fel stăteau lucrurile şi în 
anul 1880. 

La 20 martie 1889, solicitat de procuratură, împreună cu colegul Zaharia 
Petrescu, Şuţu avea să-l studieze pe Eminescu, constatând, între altele, că „Dl. 
Mihail Eminescu... nu prezintă pe suprafaţa corpului leziuni remarcabile” . 

Deducem aşadar că, în momentul arestării ultime, ectima lui Eminescu era 
vindecată — afirmaţie susţinută şi de mărturia doctorului V. Vineş. Raportul 
doctorilor Şuţu şi Petrescu are o importanţă deosebită datorită faptului că, în 
urma controlului efectuat, cei doi nu au găsit nici urmă de cicatrice de natură 
sifilitică. (Dacă le-ar fi descoperit, ei ar fi fost primii interesaţi să le menţioneze, 
pentru a-şi justifica decizia asta, ca să nu mai vorbim de obligația legală de a 
sesiza prezenţa acestor semne, care, de-ar fi existat, ar fi arătat că boala încă 
era în trupul lui Eminescu.) 

Absența vreunor cicatrice de natură sifilitică dovedeşte că Eminescu nu 
traversase nici una dintre primele două faze ale sifilisului — adică, n-a suferit 
nici o clipă de această boală! 

Lipsa oricărei menţiuni medicale privitoare la sifilide sau la urmele lăsate 
de ele este, aşadar, decisivă. Despre nici un bolnav care nu a parcurs perioada 
secundară a sifilisului nu se poate spune că ar fi ajuns în cea de a treia, singura 
în care apar şi dereglări psihice! Iar dacă aceste semne lipseau în 1889, devine 
cu atât mai clar că nici în vara lui 1883 nu erau prezente. În consecinţă, chiar 
admițând că Eminescu ar fi fost bolnav, lui trebuia să i se aplice un cu totul alt 
tratament, nu cel antiluetic. Dacă s-ar mai înghiţi ideea că, la prima internare, 
Şuţu a comis o „regretabilă eroare”, insistența cu care a repetat greşeala devine 
criminală. Concluzia este sprijinită şi de faptul indubitabil că, la Viena, 
miraculoasa „„vindecare” a lui Eminescu s-a datorat tocmai întreruperii curei 
antiluetice. Cum această realitate ar dovedi până şi unui copil că diagnosticul 
de sifilis era greşit şi că tratamentul aplicat îi dăuna lui Eminescu, nepăsarea cu 
care Şuţu va continua în 1889 să pompeze mercur în organismul pacientului 
chiar nu probează intenția de a-l distruge pe acesta sau... dementa medicului? 
Şi într-un caz, şi în celălalt, nu putem uita că, permanent, deciziile doctorului 
Şuţu au avut girul avocatului Maiorescu. 

Un argument suplimentar că Eminescu a fost eliminat conform unui 
plan abil elaborat rămâne şi dosarul de curatelă numărul 968/1883. Formal, 
prin el, s-ar fi cerut interzicerea lui Eminescu (care tocmai se „îmbolnăvise”) şi 
instituirea unui consiliu de familie care să decidă în numele lui. Cuprinzând 
doar 5 piese, dosarul pare să reprezinte fie o măsură de precauţie a conspiratorilor, 
pentru cazul în care un factor neprevăzut i-ar fi dat în vileag, fie un demers 
impus de intervenţia lui Matei, fie şi una şi alta. 

Pe scurt, printr-o adresă eliptică de subliect (numele lui Eminescu nefiind 
consemnat), primul-procuror îl roagă pe preşedintele Tribunalului să aibă 
amabilitatea de „a lua măsuri pentru regularea averei”. Curatela se motiva în 
două cazuri: cel al succesiunilor vacante (când subiectul era decedat) şi cel al 
punerii sub interdicţie — când subiectul era viu. De „regularea averii”, invocată 
de primul-procuror, putea fi vorba numai în cazul unei succesiuni vacante. 
Cum Eminescu nu murise, evident că solicitarea a fost respinsă. Deoarece nu 
s-a mai revenit cu o altă cerere, avem motive serioase să credem că, de fapt, 
asta se şi dorea: respingerea solicitării. La primă vedere, sună ciudat. Pentru 

conspiratori, însă, esenţial era ca, formal, numele lor să fie cât mai puţin (deloc, 
dacă se putea) legate de desfăşurarea cazului. Dosarul acesta, chiar respins, 
putea constitui însă o probă materială care, la nevoie, „dovedea” că Eminescu 
a fost ridicat de Poliţie de la baia publică. Implicarea lui Maiorescu? Doamne 
apără şi păzeşte, s-ar fi răspuns, nici nu era în Ţară la ora aceea! Dintre toţi 
conspiratorii, Şuţu se găsea în poziţia cea mai expusă, dar nici măcar situaţia 
lui nu era fără ieşire. 

Dar mă opresc aici, întrucât cererile de curatelă din dosarul Eminescu 
reprezintă un subiect prea important pentru a nu fi dezvoltat separat, într-un 
capitol viitor. 


Mihai Eminescu: , v 
„Deviza noastra este: a ui 
a nu sperd nimic şi a nu ne teme de nimic” 


ând îl aşezăm pe Eminescu faţă în faţă cu gruparea conservatorilor 

şi/sau cu Junimea, trebuie să stabilim poziţiile exacte pe care se 
aflau taberele. Eminescu nu era nici pe departe un simplu ins talentat, un geniu 
rupt în coate şi cu nădragii pătaţi de cerneală, un romantic oarecare, la care te 
răsteşti din trăsură, aşa cum ar vrea unii să se creadă. Eminescu era o stâncă. 
Posibil ca, iniţial, junimiştii să nu-şi fi dat nici ei seama că, aducându-l la Timpul, 
practic, îşi pun singuri bomba în casă, mizând pe faptul că, de obicei, fiecare 
om are un preţ, la care acceptă să se vândă. Ghinionul lor: Eminescu reprezenta 
o excepţie. 

Importanţa ziarului Timpul şi, prin aceasta, şi a lui Eminescu, este im- 
plicit recunoscută de Negruzzi: „Asemenea noi de aici credem că Timpul trebuie 
să urmeze cu orice preț. Încetarea acestui organ mai cu seamă acum înaintea 
alegerilor ar face efectul cel mai deplorabil şi mă tem că la o asemenea 
întâmplare am pierde 90 % din şansele ce le putem avea (subl. ns.) astăzi. Nu 
scriu aceste numai din capul meu ci după schimbarea de idei ce au avut mai 
mulți” (Negruzzi către Maiorescu — 25 februarie 1878). 

Primul membru al partidului conservator cu care Eminescu a intrat în 
conflict pare să fi fost Al. Lahovary. A. C. Cuza povesteşte ceea ce i-a istorisit 
I. Slavici, martor la incident: 

„Cu prilejul trecerii armatei peste Dunăre, Eminescu a scris un articol 
plin de avânt, slăvind acest mare eveniment. A venit Al. Lahovary în redacţie, 
zicând: «Se vede că nu mai suntem în opoziţie». 

—«În momentul când armata românească trece Dunărea, în adevăr noi 
românii nu mai Suntem în opoziţie». 

Lahovary i-a spus că armata aceasta rău instruită, de mămăligari, o să 
ne facă de ruşine. Eminescu a protestat. Şi din una, din alta, grozav de enervat, 
Eminescu i-a spus: 

«Dute-n...» 

Autentic! Politicianul în cauză, fiind membru în Comitetul de redacție, s- 
a dus la Catargiu. Comitetul de redacţie a fost convocat. Catargiu i-a spus 
«lăsaţi că băietul va scrie cum ştie şi dacă nu e bine să-l desminţim». Şi, 
adresându-se politicianului cu pricina, i-a spus să scrie el desmințirea în egal 
de fețe. Fireşte că nu i-a dat mâna şi a demisionat din comitet.” 

Acelaşi episod este relatat şi de Matei Eminovici, cu diferenţa că, potrivit 
lui, după o scurtă polemică, pornită de la o întrebare a lui Lahovary („Da ce, 
eu nu sunt român?” ), „se pomeneşte Lahovari cu vorbele: tată-tău nu ştia nici 
bine româneşte, ce-mi tot cânți tu de românism”. Sursa este tot Slavici. 

Intre liderii Junimii, P. P. Carp îl antipatiza, poate, cel mai mult, dar tonul 
cu care i se adresează arată pe ce înalt piedestal de demnitate se afla Eminescu 
atunci. Redau integral scrisoarea trimisă de P. P. Carp lui Eminescu: 

„laşi în 15 martie 1879 

Domnule Redactor 

În timpurile d-în urmă aţi crezut că este oportun de-a da sprijinul 
importantului ziar ce redactaţi, unor idei atât de opuse convicțiunilor a căror 
organ m-am făcut în Senat în cât mă văd cu părere de rău silit de-a afirma pe 
cale publicităţii adânca divergență de păreri ce ne desparte. 

Eu cred că în ori ce cazu şi în ori ce împregiurări responsabilitatea 
Domnitorului este acoperită prin Miniştrii săi, cred asemene că coaliţiunele 
împiedică funcționarea regulată a sistemului constituţional. 

Dvoastre păreţi astăzi inspirat de tendinţe opuse. 

Nu judec nici nu clarific, fiind însă că tăcerea ar pute fi interpretată ca 
o adhesiune ce ar implica din partea mea o schimbare radicală de vederi, Vă 
rog să dați acestor puţine rânduri ospitalitatea în ziarul Dvoastre. 

Primiţi vă rog încredințarea distinsei mele considerațiuni 

P. P. Carp 

Dsale Dlui Redactor al ziarului «Timpul».” (A. Z. N. Pop, Contribuții. ..). 

Pe aceeaşi temă, P. P. Carp i-a scris şi lui Maiorescu (în aceeaşi zi, se pare): 

„Dragă Titus 

Ce faceţi voi la Timpul şi cum credeți că are să meargă astfel înainte (?) 
Las cu totul la o parte unele articole prea violente ca de ex. acelea care tratează 
în două coloane pe adversari, ceea ce deşi-i adevărat ar fi putut fi zis într-un 
mod mai literar (subl. ns.) şi prin urmare mai demn de noi... 

Dar în care parte din lume partidul conservator a căutat să ajungă la 
putere prin pasionarea maselor? Sub punctul de vedere al desvelirei normale 
nu Cunosc nimic mai periculos decât apucăturile adversarilor noştri şi nimic 
mai trist decât de-ai imita. În asemene împrejurări, eu unul a trebuit să[-]mi 
pun întrebarea ce rol mai joc între contribuitorii Timpului?... Prin urmare te 
rog să notifici comitetului să mă şteargă din lista subscriitorilor. Nu vreau să 
prejudiciu ceea ce vrai să faci tu şi cu Rosetti... 

Jurnalul care mă represintă trebuie să ţie cont de mine şi îmi place a 
crede că zicând mine, zic si voi, căci nimic nu a slăbit încă comunitatea de idei 
dintre mine şi voi. Trebile stând astfel nu ar fi vremea să te gândesci serios la 

mijloacele necesare pentru un ziar al nostru. Tu ai o clientelă întinsă despre a 
cărei genesis mi-ai vorbit într-o zi. Sapienti Sit. 

For ever 

P. P. Carp.” 

Din aceste două scrisori, reiese cu pregnantă importanța pe care 
diplomatul junimist i-o acorda viitorului „nebun”. Faptul că, pe când reprezenta 
România la Viena, P. P. Carp şi-a făcut timp pentru a merge la Döbling, ca să- 
l viziteze pe Eminescu, indică un interes constant, care, nefiind născut din 
prietenie, denotă mai degrabă teamă. 

(P. P. Carp, deşi se găsea în teoretică opoziţie faţă de guvernul liberal 
aflat la putere, din noiembrie 1882, devine ambasadorul României la Viena. 
Situaţii similare aveau Mavrogheni — la Constantinopol — şi Kreţulescu — la 
Petersburg. Trebuie amintit că P. P. Carp era cumnat cu D. A. Sturdza, ambii 
fiind căsătoriţi cu câte o Cantacuzină. În 1882, la 1 august, liberalul Sturdza 
tocmai fusese numit ministru de Externe al României, în locul lui Eugeniu 
Stătescu — cel care avea să se dueleze cu Maiorescu, la 2 noiembrie 1885, pe 
hipodromul din Capitală.) 

Marea divergență dintre Eminescu şi Carp se născuse odată cu apariţia 
„cestiunii art. 7”, formula diplomatică pentru „cestiunea izraielită”, pe care 
Carp o vedea soluţionată prin modificarea Constituţiei — în acelaşi sens pledând 
guvernul liberal aflat la putere, cancelariile apusene, Alianţa izraelită şi unii 
evrei din România. La 15 martie, am văzut, Carp n-a mai rezistat şi s-a adresat 
atât lui Eminescu, cât şi lui Maiorescu. Timpul nu a reacţionat. Nu atunci. 

Unii conservatori erau de părere că modul în care Timpul abordează 
guvernarea liberală ar fi prea dur. Sub acest aspect, Eminescu îşi justificase clar 
poziţia: 

„Nu persoanele d-lor liberali sunt acelea ce nu ne convin, nu. Lipsa de 
conştiinţă unită cu lipsa de orice cunoştinţe serioase, superficialitatea cu care 
tratează orice cestiune cât de gravă, sistemul de-a face o mulțime de promisiuni 
amăgitoare alegătorilor pentru a le fura voturile, promisiuni ce nu le îndeplinesc 
nicicând, c-un cuvânt minciuna introdusă sistematiceşte în viaţa statului, iată 
ceea ce ne face să-i combatem din răsputeri. 

D-nia lor, în mare parte săraci de ştiinţă şi de bani, găsesc în organismul 
impersonal al statului singurul mijloc de trai, de aceea luptă fără scrupul, 
pentru noi însă lupta pentru ideea statului nu este o luptă pentru existența 
individuală. N-avem nevoie a ne căciuli la nimenea, nici a linguşi mulțimea 
sau tronul, nici a fi politicoşi cu oameni cari nu merită a fi trataţi mai bine. 
Spuind adevărul, verde şi fără încunjur, ne simţim în drept de a scrie cu litere 
de foc, şi dispensaţi de politeţe, datorită unui adversar de principii numai. 

Mizeria reală a populaţiunilor de jos, ameninţarea reală cu banca de 
fițuici, piederea reală a unei bucăţi din pământul strămoşesc nu sunt o materie 
pentru discuţiuni academice, pe cari, dacă le-am face, d-nia lor, în fundul 
inimii, ne-ar taxa de simpli. 

Într-un car de oale nu se dă cu argumente metafizice.” (Timpul, 19 
septembrie 1878) 

Împotriva lui Eminescu se plânge şi I. A. Cantacuzino (Zizin), care-i 
scrie tot lui T. Maiorescu: 

„Încă o dată mă văd obligat să apelez la intervenţia d-voastră. 

Ştiţi cu câtă sinceritate v-am arătat spontan simpatiile mele pentru 
Eminescu şi cât am fost de satisfăcut să-l pot număra printre colaboratorii 
noştri. Ei bine, tare mă tem că voi fi fortat zilele acestea să-mi impun o separație. 
Tânărul acesta e atât de pătruns de ură [...], încât cu toate sfaturile mele, ba 
ce e mai mult, desconsiderând şi ale d-voastră stăruie a face din Timpul organul 
personal al antipatiilor sale. 

Fiţi bun şi înnoiţi insistenţele; i-am vorbit şi eu astăzi, faceți-o şi d-voastră. 
Fără a-i spune ceva ce i-ar putea trezi susceptibilitatea sau sensibilitatea (subl. 
ns.), veți obține din partea lui nu ocolirea adevărului, ci prezentarea lui într-o 
formă mai domoală.” 

Se pare că forma era o adevărată obsesie a politicienilor. Livia, fiica lui 
Maiorescu, scrie peste decenii: „Cât despre articolele din Timpul erau scrise 
întotdeauna după convorbiri îndelungate spre pildă cu Titu Maiorescu. Tin 
minte vecinicul: «şi nu fii prea violent, rămâi politicos»” (scrisoare către I. E. 
Torouţiu, 21 aprilie 1939). 

La vreo două luni după intervenţia din martie a lui P. P. Carp, în numărul 
din 20 mai 1879, Eminescu îşi explică încă o dată agresivitatea verbală: 

„Dacă tonul foii noastre e uneori de-o estraordinară asprime, cititorii 
desigur că nu vor fi uitând ce cumplită e starea de lucruri în care se află ţara 
şi că pana lui Tacit şi limba Duhului Sfânt abia ar putea ajunge ca să 
zugrăvească estrema decădere socială a României şi primejdiile care atârnă 
deasupra ţării, nedându-i răgaz de-a-şi veni în fire. 

În altă ţară de am trăi, în care mai e credinţă, onestitate, respect ca 
bunuri obşteşti ale spiritului public, relele ni s-ar părea trecătoare şi nicicând 
condeiul nostru nu ar fi înmuiat în fiere; dar aici, unde, dacă-i vizita ministeriile 
sau Văcăreştii, aceleaşi fizionomii şi caractere întâlneşti, aici unde un parvenit 
bulgar ca d. I. C. Brătianu şi un grec parvenit ca d. C. A. Rosetti conduc 
destinele acestei nefericite ţări, aici unde oameni ca aceştia, fără pic de pa- 
triotism, radicali cosmopoliți, stăteau ieri la învoială cu Warszawsky ca să-i 
vânză sufletele din opt ținuturi, stau azi la învoială cu Alianţa izraelită ca să- 
i vânză țara toată şi să desființeze printr-un trafic mârşav o nație şi un stat pe 
care zeci de popoare barbare nu le-au putut desfiinţa, aici nici un cuvânt nu e 
destul de aspru, nici o lovitură nu e destul de tare, încât, am mai spus-o încă o 
dată, rolul scriitorului ar trebui să-nceteze şi să-nceapă rolul călăului. (...) 

Nu ştim încă ce ne păstrează viitorul cel mai apropiat chiar. Prin 
promisiuni şi ameninţări, prin introducerea în listele colegiului I a sute de 
amploiaţi fără de avere, înscrişi în mod fraudulos, prin cerşetoria sistematică 
de voturi, profesată săptămâni întregi de şeful cabinetului şi de colegii săi, 

prin mituire şi terorism roşii au ajuns să-şi înjshebe majorităţi servile, cu cari 
vor face tot ce vor voi. 

Aceste majorităţi vor fi în curând la un loc ca să se-nţeleagă cu ce pret 
se poate vinde țara aceasta, pe cât aur jidovesc trebuie vândut sângele eroilor 
căzuţi înaintea Plevnei şi Vidinului, pentru ca istoria să scrie că în suta a 
nouăsprezecea, sub guvernul d-lor Rosetti-Brătianu-Warszawski, regimentele 
munților şi şesurilor României s-au luptat cu frigul, foamea şi glonţii ca să 
treacă țara lor din stăpânirea nominală a vitejilor osmani sub stăpânirea reală 
şi ucigaşă a idrei jidoveşti.” 

Doar patru zile mai târziu, din data de 24 mai, urmează, în cinci numere 
(neconsecutive), serialul intitulat Cestiunea izraelită (o amplă analiză, clădită 
pe date şi cifre concrete), iar la 25 mai îşi încheie editorialul cu următorul 
paragraf: 

„In orice caz de la rezolvarea cestiunii sociale şi economice atârnă 
existenţa poporului românesc. Cine cu ocazia aceasta nu se va arăta cu inima 
bărbată, asupra aceluia cad cuvintele lui Vasile Lupu VV. «Cine-şi vicleneşte 
moşia şi neamul, mai rău decât ucigașii de părinţi să se certe».” (subl. ns.) 

Două zile mai târziu, Eminescu scrie un editorial care sperie, pur şi simplu, 
prin măsura în care anumite teme (folosite de autor şi în alte articole anterioare 
acestuia) par rupte din prezent. Spre final, Eminescu nu îl iartă nici pe Maiorescu, 
chiar dacă nu îi pomeneşte numele: 

„leamă ne e dar şi astăzi că asemenea o samă de advocaţi buni, cu 
darul vorbirii (subl. ns.) vor tranşa şi cestiunea arzătoare a evreilor, care poate 
deveni cestiunea complectei dezmoşteniri a poporului românesc, tot cu fraze 
umanitare şi cu fineţe de distincţiuni juridice, fără a se ținea seamă nici de 
trecutul acestui popor, nici de lipsa lui de experienţă şi de slăbiciunea lui 
economică, nici de lipsa lui de cultură. Ne temem în sfârşit că naţia cosmopolită 
a d-lui C. A. Rosetti să nu biruiască pe adevărata nație românească. 

Nu cu fraze şi măguliri, nu cu garde naţionale de florile mărului se 
iubeşte şi se creşte naţia adevărată. 

Noi o iubim aşa cum este, cum a făcut-o Dumnezeu, cum a ajuns prin 
suferințele seculare până în zilele noastre. O iubim sans phrases. În privinţa 
frazelor frumoase şi protestaţiunilor de uliţă şi de profesii de credinţă suntem 
atât de săraci, încât însuşi d. Simeon Mihăescu şi bancherul Warşawsky ne-ar 
putea da lecţii de retorică; dar o iubim fără a-i cere nimic în schimb, nici chiar 
încrederea ei, atât de lesne de indus în eroare, nici chiar iubirea, înădită azi la 
lucruri străine şi la oameni străini. Şi chiar dacă amintirea noastră ar pieri în 
umbra vremilor şi s-ar şterge din memoria tuturor, tot pe aceeaşi cale a 
conservării naţionalităţii şi țării vom stărui, fără a face în această supremă 
privire nici o concesie primejdioasă ideilor veacului. Cine în această privire 
nu e pentru noi e contra noastră.” 

Simţindu-se cu musca pe căciulă, la 1 iunie, Maiorescu notează în jurnal: 
„Grea epocă Eminescu. (...) Articol al lui în chestiunea evreiască în contra 

mea, şi după asta totuşi aceeaşi simpatie pentru el, poate mai puternică” (nu 
e vorba de simpatia lui, ci de aceea a lui Mite Kremnitz, pe care — prin gaura 
cheii? — ar fi văzut-o primind sărutul lui Eminescu). Fără a intra în detalii, iată 
câteva elemente necesare înţelegerii „grelei epoci”: 

1) Cine era A. M. Warszawsky? „Un bancher rus, evreu de origine, 
care s-a ocupat de aprovizionarea trupelor ruseşti deplasate, în timpul războiului 
din 1877, în Bulgaria. Bancherul a obținut, prin mituire, dreptul de-a cumpăra 
cu prețuri modice alimente şi grâne pe piaţa noastră şi chiar de a rechiziţiona 
în România care cu boi cu care îşi transporta proviantul. O molimă a lovit 
vitele de povară şi oamenii, provocând ţării mari daune” (Z. Ornea, Junimea 
şi junimismul). 

2) Despre Simeon Mihălescu (al cărui nume apare şi sub forma Simion 
Mihăilescu) aflăm chiar dintr-o scrisoare a lui Warszawsky, datată 1 decembrie 
1877 şi publicată de Eminescu în Timpul: 

„Execelentie Evsevie Andreivici (Rossisky), 

Din depeşa mea şi din depeşa ministrului Cogălniceanu vă este deja 
cunoscut că, după multe împrejurări, eu am profitat a birui toate împiedecările 
şi astăzi deja s-au dat porunci prin telegraf tuturor prefecților din opt districte, 
că să puie la dispozițiunea mea câte 1200 cară pe zi pentru Bucureşti şi 500 
pentru Frateşti... Mult m-au costat pe mine BANI, vreme şi trudă ca să împac 
pe directorul Ministerului de Interne, Simion Mihăilescu, cu prietenul nostru 
(„adecă Cogălniceanu” , precizează Eminescu — n.ns.) fiindcă numai el era, 
nu Brătianu era, care împiedica această cestie. (...) 

Eu oi avea oricâte căruţe va fi de trebuinţă pentru oricât transport şi 
oriunde veţi voi a transporta, măcar că până acuma cărăuşii de bună voie 
tocmiţi nu voiau a merge decât la Şiştov; acum însă s-a schimbat cestia şi 
merg siliți oriunde vreau.” 

3) Relaţia Maiorescu-Warszawsky: „Maiorescu devenise avocat cu luna 
al lui Warschawsky, Rafalovich, Boboritz, Hessen şi Kalinowsky, Rubinstein şi 
Hirschler, fapt atestat de Maiorescu însuşi” (1. Creţu, Mihail Eminescu). Z. Ormea 
adaugă că, în postura de avocat al lui Warszawsky, Maiorescu era „bine plătit”. 

Nu trec trei săptămâni şi, la 20 iunie, Eminescu scrie din nou despre 
discutarea în Camerele de revizuire a „cestiunii atât de importante a numirii 
unei comisiuni în cestia izraelită” . Referindu-se la poziţia conservatorilor, 
Eminescu remarcă: 

„Prin urmare opozițiunea n-avea nici un rol în acel consiliu de familie 
roşu ce se numeşte comisiunea Camerei şi a Senatului. Astfel totalitatea 
opoziţiunii din Senat a înţeles rolul său. Aşa nu numai n-a luat parte la vot, dar 
doi membri ai opoziţiunei, dd. N. Boerescu şi N. Cretzulescu, aleşi în acea 
comisiune, s-au grăbit a-şi da demisiunea. 

Astfel a lucrat şi opozițiunea din Adunare, cu o singură escepțiune. Onor. 
d. P. Carp, ales de majoritate în această comisiune fără concursul niciunuia 
din amicii săi politici, a crezut că trebuie să ia parte la aceste lucrări. 

Fără a osândi în mod absolut această linie de purtare a onor. d. Carp, 
fără a contesta câtuşi de puţin că dânsa a putut să-i fie inspirată prin 
consideraţiuni destul de puternice, cum de exemplu necesitatea de a 
supraveghea mersul guvernului şi al comisarilor săi în această afacere, 
orişicum nu mai puţin Stăruim a crede că d. P. Carp este în această afacere cu 
totul izolat şi în contradicțiune chiar cu amicii săi politici cei mai apropiaţi: d- 
sa nu reprezintă decât ideile sale personale, iar nu ale minorităţii Adunării.” 

Luni, 21 iunie, Eminescu publică ultima parte a studiului privind 
Cestiunea evreiască, pentru ca, în chiar ziua următoare, 22 iunie, editorialul lui 
să înceapă cu prezentarea unei noi intervenţii scrise, primite de la P. P. Carp. În 
întâmpinarea sa, referindu-se la situaţia din Adunare, Carp scrie, apelând la 
fraze spumoase şi demagogice, care ne mai îneacă şi astăzi: 

„Sub punctul de vedere deci al principiilor nu poate fi vorba de izolare, 
căci vă desfid să-mi arătaţi un program comun, afară numai dacă propunerea 
făcută de câtiva juni conservatori dimpreună cu câţiva juni liberali de-a nu 
revizui art. 7 constituie programul opozițiunii. Până acum nu avem nici o 
probă despre aceasta. 

Rămâne deci chestiunea de procedură constituțională, cum o numiţi nu 
prea ştim de ce. 

Dacă nu mă înşel, ţara ne-a trimes să dezlegăm chestiunea evreiască, şi 
a căuta în o chestiune de procedură un motiv de abstențiune este după mine a 
se gândi prea mult la guvern şi prea puţin la datoria ce avem în această tristă 
împrejurare.” 

lată şi câteva fragmente din răspunsul lui Eminescu: 

„D. P. Carp s-a crezut atins prin reflecțiunile ce foaia noastră a publicat 
în privinţa atitudinii sale în cestiunea izraelită. (...) Insă aceste reflecţiuni ne- 
au fost impuse printr-un caz de legitimă apărare. D. Carp este nu numai un 
membru însemnat din partidul conservator, dar încă o persoană care în toate 
cestiunile se pune cu curaj înainte şi nu suferă a rămânea vrodată în umbră; 
astfel dar partidul conservator, dacă ar tăcea, i s-ar putea cu drept cuvânt 
imputa de adversarii săi că opiniunile sale în cestiunea izraelită au fost 
reprezentate de unul dintre principalii săi membri, d. Carp. Asta nu este, şi era 
şi dreptul şi datoria noastră, ca organ al partidului conservator, a o constata. 
Nici unul dintre cei optsprezece senatori care reprezintă partidul conservator 
în Senat sau din cei douăzeci şi doi deputaţi care îl reprezintă în Cameră nu a 
fost de părere ca să luăm deocamdată parte la comisiunea fără nume, 
neprevăzută nici de Constituţiune, nici de regulament, care s-a substituit 
inițiativei guvernamentale şi care în spiritul ministerului trebuia să-i serve 
totdeodată de eco şi de perdea adică să-i traducă în mod fidel adevărata 
voinţă şi totdeodată să-i acopere responsabilitatea. (...) 

D. P. Carp ne mai face o întrebare. Care sunt opiniunile partidului con- 
servator în această cestiune? 

Ne pare rău că până acum onor. nostru amic n-a putut să-şi formeze o 
convicţiune în această privinţă. (...) 

Astfel partidul conservator a înţeles a nu face din cestia izraelită cestiune 
de partid, iar nu intrând în comisiuni neconstituţionale şi venind a mai adăoga 
o notă discordantă la haosul de opiniuni ce purtarea fără demnitate şi fără 
curaj a guvernului a lăsat să se producă în Adunările de revizuire. (...) 

Terminând, noi credem că onor. d. Carp, fără să sacrifice nimic din 
opiniunile sale personale, putea, cel puţin în privința procedurei, a nu se 
despărți cu zgomot de toţi amicii săi personali şi coreligionari politici. 

Liber a fost să o facă, şi iarăşi am fi tăcut şi aici; dar, când am văzut că 
adversarii noştri comuni, şi în presă şi în Cameră, esploatează această tăcere 
şi că un Dimancea ne strigă că minortitatea este reprezintată în comisiune 
prin d. Carp şi că d. Carp nu ia cuvântul spre a se ridica în contra acestei 
afirmări, a trebuit să vorbim; am făcut-o fără plăcere, dar fără şovăire.” 

La 14 iulie, Eminescu abordează modul în care era tratată problema 
evreiască de gazetele: Ștafeta (,„...un ziar când cogălnicenist, când fracţionist, 
şi n-a aruncat masca decât în timpul alegerilor. Abia atunci s-a văzut că e 
curat evreiesc”), Suceava (care „se mărgineşte deocamdată numai la 
reproducerea unor notițe favorabile evreilor”) şi Fraternitatea. Din ultima 
citează mai amplu, comentând, între altele: 

„Aşadar noi românii admitem teoria d-lui Schleiden, că într-adevăr 
evreii sunt un popor, adoptăm chiar şi că ei sunt cel mai remarcabil popor — 
din multe puncte de vedere — asemenea că sunt poporul ales al lui Dumnezeu, 
dar odată admise aceste teorii ad majorem Dei gloriam ni se va concede ca în 
asemenea condiţii să nu-i privim drept români şi să le refuzăm net drepturi cari 
în această țară nu li se cuvin decât numai românilor şi cari li s-au îngăduit, cu 
multă imprudenţă, şi străinilor creştini. 

Aşadar cu producţiuni intelectuale leal evreieşti discuţia e uşoară. N- 
avem decât a admite tot ce zic în acele producţiuni pentru ca concluzia de a nu 
li se da drepturi să reiasă de sine. 

În fine, nu negăm că tocmai ziarul acesta, puritan în felul lui, e moderat 
în espresiuni şi cuviincios. Nu criticăm aparițiunea lui din mai multe puncte de 
vedere, dar cel de căpetenie este desigur considerantul că prin fondarea unei 
foi esclusiv izraelite lupta de idei devine legală, pe când pân-acum ea se 
mărginea din partea adversarilor la denunţări oculte prin ziare străine, la 
reclamaţiuni oculte către consuli, adecă la acte cari prin minciună şi calomnie 
căutau a face rău ţării în care izraeliţii trăiesc.” 

În aceeaşi zi, Maiorescu apucă şi el pana, scriidu-i lui Eminescu: 

„Domnului redactor al «Timpului» 

Bucureşti, 14 iulie 1879 

Domnule Redactor, 

În mai multe ocaziuni am auzit că mi se atribuie când meritul, când 
responsabilitatea unor articole din «Timpul». 

Spre restabilirea adevărului mă cred dator a vă ruga să binevoiţi a 
publica prin ziarul d-voastră că de peste doi ani, de la finele lui aprilie 1877, 

m-am abținut de la orice participare activă la însăşi scrierea «Timpului» şi că 
de atunci încoace nici un singur articol din cele publicate de acest ziar nu este 
scris de mine. 

Primiţi, Domnule Redactor, încredințarea prea osebitei mele stime, 

T. Maiorescu 

deputat” 

Delimitarea marelui „protector” este făţişă, iar motivaţia ei pare destul 
de străvezie. Subliniez: toate cele mai sus s-au petrecut înainte de a se încheia 
anul 1879. Ulterior, miza jocurilor politice a tot crescut, iar modul în care 
guvernanţii se prezentau drept mari patrioţi, dar jucau după muzică străină, a 
sporit înverşunarea lui Eminescu. 


Mai greu descifrabilul Carp 


A e trecut, sub îngrijirea domnului G. Muntean, a apărut volumul 
intitulat „Eminescu. O sută de documente noi”. Trecem peste 
întrebarea „dar cele vechi unde sunt?”, dăm la o parte şi faptul că a numi „nou” 
un înscris semnat în urmă cu mai bine de o sută de ani şi făcut public acum 
aproape patru decenii rămâne o glumă şi ne oprim asupra unui detaliu privitor 
la Carp. Atunci când publică un fragment dintr-o scrisoare a acestuia către 
Maiorescu (5 februarie 1884), îngrijitorul ediţiei precizează în subsolul paginii: 
„Scrisoarea, indescifrabilă integral, a lui P.P. Carp (1837-1919), traducător 
şi critic literar” . Este drept că P. P. Carp a tradus Othello şi Macbeth (nu comentez 
calitatea demersului său scriitoricesc, care, oricum, nu interesează în dosarul 
Eminescu). O fi fost şi critic literar (cine nu e, dacă ţine morţiş?). Dar, când 
vorbim de relaţiile lui cu Eminescu, nu acest Carp trebuie scos în evidenţă, 
pentru că nu „traducătorul” şi nici „criticul literar” au scris cele două epistole, 
ci omul politic. Iar ca om politic, în februarie 1884, P. P. Carp era ambasadorul 
României la Viena — fiind, aşadar, un ciudat personaj politic: conservator (deci, 
opozant) aflat în slujba liberalilor (adică, a guvernanţilor)! Cazul Eminescu nu 
se rezumă doar la raporturile dintre acesta şi Maiorescu ori dintre el şi Junimea. 
Ba, nici măcar autorităţile române nu sunt aisbergul nevăzut din acest dosar. 
Iar asta demonstrează că Eminescu a avut perfectă dreptate atunci când a socotit 
că independenţa câştigată în 1877 era una aparentă, după acest moment scris 
cu sânge, Ţara capătând obligaţii pe care Poarta (care — în decembrie 1876 — 
declarase România „provincie privilegiată” ) nu le pretinsese niciodată. 

Unii autori afirmă că Eminescu ar fi scris la Timpul pentru a-şi câştiga o 
pâine. Nimeni nu contestă că primea un salariu, dar trebuie precizat că, la ziar, 
Eminescu a fost mult mai mult decât un slujbaş. El a fost un stăpân de idei, pe 
care le promova fără să ţină cont de sensibilităţile mai-marilor politici, fie ei 
liberali sau conservatori. Îşi onora munca de redactor, dar, totodată, îşi respecta 
propriul nume — una dintre dovezi fiind rândurile trimise lui Negruzzi, cu privire 

la demisia lui din 1877: „...Să se ştie deci că eu nu sunt redactorul ziarului 
Curierul de laşi şi că neroziile viitoare câte or apărea în acel ziar privesc pe 
secundo-geniturile greco-bulgăreşti din țară de la noi, iar cele din trecut pe 
mine...” (13 octombrie). Sigur că atitudinea lui independentă nu a trecut 
nesancţionată. Dacă primul lui incident mai serios, cel cu A. Lahovari, nu a 
avut urmări, inclusiv din cauză că acesta din urmă şi Junimea politică nu se 
găseau în relaţii dintre cele mai cordiale, atunci când liderii organizaţiei au 
început să se simtă ei înşişi tot mai atinşi de spusele lui Eminescu, s-au iscat 
reacţii precum cea a lui Carp. Iar când s-a socotit că Eminescu ar fi „irecuperabil” 
pentru interesele politice ale grupului, a apărut 28 iunie 1883. 

Asemenea lui Maiorescu, Carp a militat pentru alipirea României la Tripla 
Alianţă, dovedindu-se, în această privinţă, mai consecvent decât colegul estet: 
„În consiliul de coroană dela Sinaia, prezidat de reg. Carol I, la 3 august 
1914, numai P. C. a fost de părerea regelui de a intra imediat în luptă, alături 
de Germani, majoritatea fiind de cealaltă părere; dar la intrarea Rom. în răsboi 
la 1916, hotărâtă de consiliul de coroană la 14/27 August, sub prezidenţia 
regelui Ferdinand, C. suspendă apariția ziarului «Moldova», care în timpul 
neutralității dusese o politică germanofilă, spunând că va trimite în răsboiu 
pe cei trei fii ai săi, doreşte însă ca armata rom. să fie bătută (subl. ns.), căci 
numai aşa va scăpa Rom. dela peire! Nu prea a avut simţul realit. în politica 


externă.” (Text preluat din Enciclopedia „Minerva”, 1930). 


De ce la Viena? 


ă revenim la mijlocul toamnei lui 1883. Inevitabil, încercarea de a ne 

desluşi anumite decizii luate în privinţa lui Eminescu necesită 
divagaţii, bucle temporale, din care culegem nuanţe şi detalii ce pot limpezi şi 
întregi tabloul epocii, astfel încât fiecare dintre noi să poată recompune lumea 
în care acesta este subiect central. 

Când discutăm internarea lui Eminescu la Viena, una din componentele 
strict medicale ale chestiunii o constituie răspunsul la întrebarea: cine sau ce 
anume a determinat mutarea pacientului de la Şuţu la Obersteiner? Reamintesc 
ce-i scria Maiorescu surorii lui, la 19 octombrie 1883, ca răspuns la dojenitoarea 
epistolă a acesteia, din 2 septembrie: „Aşadar, eu ştiu că Eminescu a fost bine 
îngrijit la doctorul Şuţu şi mai ştiu că ducerea sa la Viena este cu totul de 
prisos. El a trecut din mania delirantă în aceea de demenţă. Dar, fiindcă erai 
de altă părere (subl. ns.) — şi o ducere a lui Eminescu la Viena nu-i strică — ți- 
am îndeplinit dorința fără împotrivire (subl. ns.), după cum ţi-am spus-o deja 
la Iaşi.” Dacă Maiorescu n-a minţit în rândurile de mai sus şi, într-adevăr, l-a 
internat pe Eminescu la Döbling doar pentru a-i face pe plac surorii sale, primul 
lucru pe care am fi obligaţi să îl remarcăm ar fi statutul de păpuşă al „bolnavului”, 
în ochii avocatului. Dacă, într-adevăr, Eminescu ar fi fost irecuperabil, cum 

susținea Maiorescu, el nu putea fi însănătoşit de nimeni. Numai că, în ipoteza 
în care Maiorescu chiar credea ceea ce spune, absenţa oricărei reveniri asupra 
dosarului de curatelă şi lipsa oricărei comunicări cu familia celui „pierdur” 
devin şi mai stranii. 

Incontestabil, Emilia Humpel a fost un suflet ales. Interesul ei deosebit şi 
pentru soarta lui Eminescu reiese din corespondenţa sa. De pildă, iată un frag- 
ment din primul paragraf al scrisorii datate 2 septembrie 1883: 

„Dragă Titus, 

Îmbolnăvirea lui Eminescu a fost şi rămâne pentru mine ceva adânc 
tulburător. Atunci am scris de îndată Clarei — tu erai deja plecat —, opinând că 
ar trebui imediat internat într-unul din spitalele cele mai bune din străinătate. 
M-am oferit să trimit imediat 200 de franci, iar la nevoie şi mai mult. Pot să-mi 
exprim acum aceeaşi părere? Oricât de bine ar fi el găzduit la Sutzo, pentru 
sănătatea lui nu se face nimic (subl. ns.). Clara mi-a scris deseori despre el, 
despre noile simptome (subl. ns.) şi despre faptul că este pierdut (subl. ns.). 
Dar ce ştim noi, ce ştiu de fapt toți medicii bucureşteni la un loc despre asta? 
Omul merită să se încerce orice ca să fie salvat. Clara mi-a scris că după 
întoarcerea ta se va face probabil ceva şi voi putea să contribui atunci cu 
partea mea de bani. Ar fi posibil să fiu înştiințată?” 

Rândurile acestea dovedesc nu numai că autoarea lor îl preţuia mult mai 
mult pe Eminescu decât fratele ei, dar şi că îl preţuia din cu totul alte motive. 
Faptul că, încă din ultimele zile ale lui iunie 1883 sau din primele zile ale lui 
iulie, ea îşi declarase disponibilitatea de a contribui financiar la internarea lui în 
străinătate o transforma, fără să ştie, într-un inamic al propriului frate. Indeplinirea 
dorinţei ei însemna eşecul planurilor fratelui său. 

Până unde putea merge falsitatea lui Maiorescu, ne spune şi Z. Ornea, 
care, în lucrarea Junimea şi junimismul, atenționează că biografia acestuia 
semnată de Simion Mehedinţi „e, de fapt, o autobiografie a criticului, lăsată 
să apară însă, din raţiuni tactice, sub semnătura biografului (am demonstrat 
aceasta în vol. I din cartea noastră «Viața lui Titu Maiorescu», vol. II, 1987). 
Al cui bine l-o fi urmărit magistrul, când a apelat la atari şmecherii, învăţate 
parcă la şcoala lui Tipătescu şi Farfuridi? 

Precizarea Emiliei că, la Şuţu, „pentru sănătatea lui [Eminescu] nu se 
face nimic” constituie o nouă dovadă că tratamentul antiluetic i-a fost administrat 
în secret. Nu ştim care erau „noile simptome” şi cine o informa pe Clara 
Maiorescu, dar ştim că, între altele, ea i-a scris Emiliei: Eminescu „nu recunoaşte 
pe nimeni, nu rosteşte o vorbă legată. E zguduitor, nici o urmă din ceea ce a 
fost. Băi calde îl liniştesc.” (Ultima precizare ne aminteşte că, în 28 iunie, 
potrivit discutabilului proces-verbal polițienesc, Eminescu ar fi fost arestat în 
timp ce făcea o atare „liniştitoare” baie caldă; ciudată coincidenţă! Coincidenţă?) 
După fermitatea tonului, ai crede că însăşi semnatara epistolei se deplasase la 
ospiciu, încercând să stea la taifas cu „bolnavul”, care mărise ochii, întrebând- 
o cum o cheamă. În fapt, ea transmitea ceea ce aflase de la Maiorescu (poate, 

şi de la Şuţu?), cel care o încredinţase şi că Eminescu ar fi fost definitiv „pierdut” . 
Convingerea Clarei şi a fiicei ei că Eminescu înnebunise era atât de solidă, 
încât, se va vedea, atunci când Livia Maiorescu îl va întâlni pe Eminescu faţă 
în faţă, va fi mirată că acesta are o purtare de om normal, dar nu-şi va duce 
gândul mai departe, spre ticăloşia căreia acesta îi căzuse victimă. 

Clara îi mai scrie cumnatei de la laşi şi că Maiorescu a primit vizita lui 
Matei, fratele mai mic al lui Eminescu, deoarece „a vrut să-l scoată [pe 
Eminescu] şi să-l ia la țară”. Prin urmare, familia Eminovici nu a fost deloc 
atât de insensibilă precum pretinde Maiorescu (şi cum ne învaţă unii istorici 
literari) şi nu avem de unde să ştim ce tertipuri a folosit acesta pentru a o ţine la 
distanţă. În jurnalul intim, la 17 august 1883, când relatează întâlnirea cu Matei, 
Maiorescu nu aminteşte decât că acesta s-ar fi „folosit de această ocazie spre 
a-şi anexa ceasornicul alienatului său frate”. La fel, el se preface a nu fi primit 
epistola din 18 iulie 1883, prin care Matei îl anunţa: „Sunt informat de la D-nul 
Căţă-Niculescu, că fratele meu Michai Eminescu este serios bolnav; vă rog 
din suflet răspundeți-mi urgent unde se găseşte (subl. ns.) ca să vin a-l lua la 
mine pentru vreun an şi dacă binevoiţi a-mi arăta adevărata stare materială a 
lui ca să vin pregătit, căci am vreo 200 galbeni într-un loc — îi iau şi-i cheltuiesc 
toți pentru el.” Departe de mine gândul de a susţine că Matei a fost un monu- 
ment de onestitate — deşi superiorii lui, chiar şi cei care îl antipatizau, îl prezentau 
ca fiind deosebit de corect. Nu pot însă nici să admit că ar fi fost un suflet mic 
şi găunos, doar pentru că, cerându-şi drepturile legitime, a intrat în conflict cu 
avocatul Maiorescu, care se afla în stare de flagrantă ilegalitate. 

De ce nu a putut Matei să-l ia pe Eminescu de la Şuţu — ba, nici să-l vadă 
la ochi nu a reuşit? Explică tot Clara, în aceeaşi epistolă către Emilia Humpel: 
„Cum însă Eminescu e înscris de Titus, doctorul nu-l eliberează decât după 
declaraţia acestuia” . (Această precizare apare la I. Creţu, dar nu şi la I. Nica, 
deşi ambii folosesc aceeaşi scrisoare.) Cum nu există nici cererea de înscriere 
la Şuţu, nici „declarația” necesară plecării la Döbling, din cuvintele Clarei 
aflăm (iar!) cât de departe mergea avocatul nostru cu minciuna. Aflăm, 
deopotrivă, că numai reaua-credinţă îl împiedica pe Şuţu să îl elibereze pe 
Eminescu şi ne explicăm de ce au fost planificate răpirea şi sechestrarea acestuia 
din urmă chiar în ziua plecării „protectorului” lui în străinătate: în lipsa mai- 
micului Mecena, s-a pretextat că, deoarece el l-ar fi internat, numai el ar fi avut 
dreptul să-l şi externeze, în absenţa sa, toţi fiind surdo-muţi legaţi de mâini şi 
de picioare! Această precauţie (de fapt, un abuz ordinar) este încă o dovadă de 
premeditare, căci, chiar bolnav să fi fost Eminescu, de unde putea Maiorescu 
să ştie că nu era vorba de o criză uşoară, care se rezolva după două-trei zile de 
odihnă? Prin urmare, de la Clara mai aflăm că Eminescu a fost internat înainte 
ca Maiorescu să se urce în tren (dovadă că procesul-verbal al Poliţiei este 
mincinos) şi că soţul ei, avocatul, a plecat la drum liniştit, în dulce vacanţă de 
aproape o lună şi jumătate, ştiind că, în tot acest răstimp, Eminescu va rămâne 
blocat la Şuţu, fără să poată primi vreo vizită... „inoportună”. 

Dacă Maiorescu l-ar fi trimis pe Eminescu la Viena numai de dragul 
surorii lui, ar însemna că el nu a folosit banii strânşi de la junimişti atât pentru 
„bolnav”, cât pentru a satisface un capriciu al Emiliei Humpel! Cum acest 
hatâr se făcea pe paralele altora, am constata că nimeni nu îi cerea socoteală lui 
Maiorescu pentru modul în care folosea sumele strânse de la ceilalți — sume la 
a căror completare nici măcar nu se ştie dacă a contribuit şi el. S-ar contura, 
astfel, figura unui lider care, în cazul de faţă, cel puţin, acţiona aproape dicta- 
torial. În consecinţă, Eminescu nu ar fi singura păpuşă cu care se jucau alde 
Maiorescu. 

Parţial, cred că percepţia ar fi corectă: rolul de vătaf cultural recunoscut, 
răspunzător şi de imaginea Junimii, clădită pe pretenţia că toţi membrii ei sunt 
şi profunzi oameni de cultură, îi venea mănuşă lui Maiorescu. Când ambiția lui 
nemăsurată de a se impune în plan politic [,,...fi-am spus de toate — şi despre 
politică (pentru mine importantă)” — scrisoare către Emilia Humpel, 19 
octombrie 1883] şi, în egală măsură, supraevaluarea puerilă [de exemplu: „Toate 
ziarele pline de scrisoarea mea către România liberă». De astă dată (subl. ns.) 
mare recunoaştere a importanței mele politice. Vorbe în lume despre intrarea 
mea în minister. Eu decis să nu primesc. — Lahovari a fost la mine să mă 
consulte” — Însemnări zilnice, 4 octombrie 1883] l-au împins prea departe în 
teritoriul politic stăpânit de P. P. Carp, a apărut pericolul unei rupturi între cei 
doi. Poate că Lahovary nu greşea (prea mult?), atunci când îl prezenta pe 
Maiorescu drept un „spirit absolut dominator şi exclusivist” (scrisoare către N. 
Filipescu, 1877). Dar, e drept, nici cu Carp nu avem a ne ruşina! 

Aşadar, în dimineaţa zilei de 20 octombrie, însoţit de un malac şi de 
Chibici, Eminescu avea să fie scos pe poarta unui imobil din Capitală 
(stabiliment sau locuinţă încă nedepistat cu certitudine) pentru ca, suindu-se în 
cupeu (trăsură?), să pornească spre Gara de Nord, unde trenul de Viena îşi 
aştepta călătorii. Călinescu explică plecarea prin faptul că „șederea la Sanatoriul 
«Caritas»... nu folosi lui Eminescu” şi, de aceea, „Maiorescu puse la cale... 
trimiterea lui la Viena”. Prezentarea constituie unul dintre multele falsuri 
deliberat comise de Călinescu, căci, am văzut, Maiorescu îşi justifică cu totul 
altfel hotărârea, precizând fără echivoc: „...ştiu că ducerea sa la Viena este cu 
totul de prisos”. Încercarea „divinului” de a-l prezenta pe „olimpian” ca fiind 
ros de grija lui Eminescu este pe cât de limpede, pe atât de departe de a-i ajuta 
lui Maiorescu. Despre deserviciul pe care şi-l face Călinescu nu mai vorbim, 
dar, probabil, el l-a luat în calcul şi a ajuns la concluzia că pierderea ar fi 
compensată de cine ştie ce alt câştig, doar de el ştiut. 

Care a fost cauza mutării lui Eminescu din Bucureşti — Plantelor 9 la 
Viena — Döbling? Ideea fluturată de Maiorescu, cum că şi-ar fi expediat 
„protejatul” în capitala Austro-Ungariei numai pentru a scăpa de gura Emiliei 
Humpel pare greu de acceptat. La fel, mă îndoiesc că mutarea s-ar fi efectuat la 
sugestia lui Şuţu, deoarece, în acest caz, indirect, el şi-ar fi recunoscut neputinţa 
profesională — gest frumos, de care nu îl putem suspecta însă. 


Nr 8 — Semnele umplu ——— 31 


Oare, motivul real al trimiterii lui Eminescu la Viena să fi fost teama? 
Întreb asta, deoarece, în 1883, Şuţu a interzis ca Eminescu să primească 
vizitatori. Întrucât în presa vremii nu există nici o relatare la zi, prin care autorul 
să afirme că l-ar fi zărit pe Eminescu ori că ar fi schimbat două vorbe cu el, 
deducem că accesul la acesta a fost blocat încă din clipa aducerii lui în 
stabiliment. 

Completa separare a lui Eminescu de cunoscuţi nu putea dura însă o 
veşnicie, fără să trezească suspiciuni. Se putea pretinde că interdicţia de a da 
ochi cu el avea drept scop binele „nebunului” numai atâta timp cât se mai 
spera recuperarea lui. Dacă, însă, fie spitalizarea se lungea prea mult, fie se 
ajunsese la concluzia că nu se va mai vindeca în veci, închiderea între patru 
pereţi nu mai avea nici un sens. Şi-atunci, obligatoriu, trebuia deschisă uşa 
celulei, pentru a face loc vizitatorilor, veniţi fie şi numai din milă ori din 
curiozitate. lar aceştia ar fi avut ocazia să se convingă că situaţia era alta decât 
cea prezentată prin ziare de diverşi anonimi, care nu-şi culegeau informaţiile 
pe viu, ci repetau mecanic ceea ce li se picura prin filtrul Maiorescu-Şuţu. 

A fost folosită sincera dorinţă a Emiliei Humpel de a-l vedea pe Eminescu 
„imediat internat într-unul din spitalele cele mai bune din străinătate” drept 
pretext? A dat ea, involuntar, idei celor de la Junimea? Nu cred că vom şti 
niciodată cu certitudine. Un lucru mi se pare indiscutabil: buna ei credinţă. 


Exterņarea ilegală 
confirma sechestrarea 


nii autori cred că simplifică lucrurile, afirmând că drumul la Viena 

ar trebui privit ca un banal transfer dintr-un ospiciu într-altul. Numai 
că, în acest caz, transferul se efectua de către autorităţi, la cererea scrisă a 
unităţii spitaliceşti. Drept mărturie stau alte cazuri. În numărul trecut, am 
prezentat adresa nr. 13.546/28 martie 1889, prin care, la solicitarea epitropilor 
Aşezămintelor Brâncoveneşti, Prefectura a dispus transportarea unui bolnav 
de la spital „la DI. dr. Sutu”. Această hârtie oficială este semnată de prefect şi 
de şeful de divizie, urmând să fie pusă în aplicare de un comisar. Chiar 
presupunând că Maiorescu, avocatul care aranjase pe vorbe (deci, ilegal) 
internarea lui Eminescu, ar fi dorit să-l mute la Döbling, la dosar trebuia ataşată 
cel puţin această cerere a lui, favorabil avizată. Documentul nu există, iar 
Maiorescu nu a consemnat în jurnalul intim nici măcar intenţia de a concepe o 
asemenea solicitare. 

Când analizăm situaţia creată în 1883 şi prelungită până în 1884, nu 
trebuie să uităm nici o clipă că, legal, Eminescu a avut în permanență Statut de 
om liber, cu drepturi civile intacte. Atât internarea de la Şuţu, cât şi cea de la 
Döbling s-au făcut, deci, ca şi cum aceasta ar fi fost voinţa lui! Această 
stratagemă demonstrează că Maiorescu minţea sfruntat atunci când afirma că 

Eminescu ar fi irecuperabil, căci, repet, dacă aşa ar fi stat lucrurile, s-ar fi întocmit 
dosarul de curatelă, prin care „bolnavului” i-ar fi fost stabilit un consiliu de 
familie. Numai că aşa ceva impunea o hotărâre judecătorească, iar decizia 
instanţei, la rândul ei, trebuia să se bazeze şi pe conţinutul interogatoriului luat 
lui Eminescu. Din cauza numărului mare de persoane implicate, situaţia ar fi 
devenit incontrolabilă, posibilitatea ca adevărul să răsufle fiind aproape 
certitudine. 

Dincolo de aspectul juridic, chestiunea are şi o componentă medicală: o 
dată cu bolnavul transferat trebuia prezentată şi fişa medicală a acestuia, care 
să cuprindă data internării, diagnosticul pus înaintea transferului, tratamentul 
aplicat şi rezultatele lui. Obersteiner a primit însă doar vorbe — şi acelea, venite 
de la nemedici. O probă în acest sens o constituie următoarea frază, aflată între 
primele rânduri ale fişei întocmite de medicul vienez lui Eminescu: „In die 
Heilanstalt des Dr. Souzo [aufeenommen?], hier mit Vesicatoren... behandelt” . 
Asta înseamnă: „(Primit?) în sanatoriul Dr. Souzo, este tratat cu vezicătoare...” 
Precum se vede, Obersteiner nu a fost informat asupra datei exacte în care a 
fost internat Eminescu la Şuţu — după cum nu i-a fost comunicat nici numele 
bolii pentru care a fost tratat. De aici, deducem că din stabilimentul din strada 
Plantelor 9 nu a plecat spre Dâibling nici un colţ de hârtie, cuprinzând date 
medicale referitoare la Eminescu. Totodată, mai înţelegem şi că Al. Chibici fie 
nu ştia când a fost predat Eminescu lui Şuţu, fie avea ordin să nu-i spună lui 
Obersteiner. 

Drept dovadă suplimentară pentru cele de mai sus stă şi modul jenant în 
care autori de talia lui Gh. Călinescu motivează cele două sechestrări ale lui 
Eminescu (într-un imobil despre care ştim mai puţin decât despre cultura Boian 
ori despre Sucidava). Astfel, referitor la iunie 1883, criticul scrie că „prietenii”, 
în frunte cu celălalt mare critic, „Îl internară..., pentru ca (subl. ns.) profeția 
poetului să se îndeplinească” — şi urmează cele două versuri cu care se încheie 
Satira IV şi pe care atât de mulţi le folosesc ca pe un adevărat autodenunţ;: 

„Unde-s şirurile clare din viaţa-mi să le spun? 

Ah! organele-s sfărmate şi maestrul e nebun!”, 
uitându-se, între altele, şi amănuntul că nebunii autentici se socotesc mereu 
sănătoşi. 

Dar răspunsuri nu trebuie date numai referitor la intrarea în ospiciu, ci şi 
la externare. Până acum, nimeni nu a explicat de ce şi cum a plecat Eminescu 
de la Şuţu (poate, şi pentru că nimeni nu a întrebat). Dacă, aşa cum rezultă, 
Eminescu a ieşit de la Şuţu fără acte, înseamnă că a intrat la fel. Iar dacă a fost 
Şi internat şi externat fără a se întocmi documentele impuse de lege, indiferent 
ce speculaţii s-ar face, juridic vorbind, Eminescu a fost şi rămâne o persoană 
răpită şi sechestrată. Dacă lipsirea de libertate s-a făcut sau nu spre binele lui, 
judece fiecare, în lumina probelor până acum tăinuite sau nebăgate în seamă. 

Plecarea la Döbling s-a făcut în taină 


Ta 20 octombrie 1883, Eminescu a plecat din Gara de Nord spre Viena, 
ar încă nu e desluşit deplin cum ajunsese el pe peron, în cupeul trenului, 
în tovărăşia vigilentului gardian. Aparent, lucrurile au fost simple: Chibici a 
mers în Plantelor 9, s-a întâlnit cu Şuţu, acesta i l-a predat (tot verbal!) pe 
Eminescu şi i-a făcut cunoştinţă cu un paznic specializat în „nebuni”, Chibici i- 
a mulţumit lui Şuţu, iar savantul i-a mulţumit lui Chibici, a fost chemată trăsura, 
Chibici, Eminescu şi paznicul au sărit în ea şi pe-aici ţi-e calea! La gară au 
coborât frumuşel, s-au urcat la fel de frumuşel în cupeu, după care au apărut 
Maiorescu şi fiică-sa, cărora, tot frumuşel, Chibici le-a povestit ce plăcut bătea 
soarele şi cum adia vântul când au venit ei cu trăsura, tropa-tropa! Lucrurile nu 
erau chiar atât de simple. 

Trecem peste faptul că nu ni spune dacă Eminescu a mers de bunăvoie 
sau nu (Chit că, după atâta recluziune, cred că ar fi fost dispus să meargă oriunde, 
numai să iasă dintre zidurile acelea blestemate). Nu se spune nici în ce măsură 
era coerent sau nu (alt aspect esenţial, pe care Chibici nu avea de ce să-l ascundă, 
dacă i-ar fi fost „prieten intim”), după cum nu se spune nici dacă i-a fost 
schimbată sau nu îmbrăcămintea (lipsa oricărei informaţii în acest sens ne face 
să credem că nu, Eminescu fiind lăsat în unicul rând de haine ce-i fusese adus 
de acasă, la 29 iunie). Şi acestea nu sunt decât câteva dintre necunoscutele 
semnificative, pe care biografii nu le-au socotit importante, lăsându-se atraşi în 
corul celor ce-l văicăreau pe Eminescu într-o falsă cauză. 

Nu ştiu ce prevedea legislaţia austro-ungară în materie de smintiţi, dar la 
noi medicul era obligat să respecte articolul 13 al Decretului 1012: „Îndată ce 
un Smintit "şi-a redobândit sănătatea şi medicul primar îl declară că este în 
stare a eşi din ospiciu, se liberează prin ordinul său fără nici o amânare, 
dându-i-se în mână un bilet de liberare din ospiciu, fără arătarea diagnozei 
bolii (subl. ns.) de care a suferit”. Prin urmare, emiterea unui „bilet de liberare 
din ospiciu”, din care ar fi lipsit numele bolii de care suferise, nu avea cum să 
afecteze imaginea lui Eminescu, atâta vreme cât, oricum, alţii avuseseră grijă 
să insiste asupra închiderii lui în stabilimente specializate. Dimpotrivă, un astfel 
de certificat medical l-ar fi „reabilitat” în mod oficial. Or, lui Eminescu nu i-a 
fost niciodată eliberat un asemenea document. De ce? Nu se „însănătoşise”? 
Atunci, de ce a fost externat şi de ce nu s-a cerut punerea lui sub interdicţie? 

Absența actului medical de externare probează încă o dată că Eminescu 
nu a fost bolnav. Nu s-a scris că şi-a recăpătat sănătatea, pentru că, de fapt, nu 
şi-o pierduse nici un moment. Să fi fost sentinţa iniţială de lichidare rapidă şi 
definitivă a lui Eminescu? Nu risc un răspuns ferm, dar constat că astfel ne-am 
putea explica de ce umblau printre junimişti şi pro-junimişti zvonuri ca: „Sutzo 
crede că nu prea e speranţă de îndreptare” (Livia Maiorescu) ori „Are insomnie 

— deci nu va suferi mult timp” (C. Dimitriu către M. Brăneanu). Şuţu declara că 
Eminescu nu se va mai „face bine”, în vreme ce Livia Maiorescu regăseşte, 
totuşi, în „bolnavul” de pe peronul Gării de Nord pe vechiul Eminescu! Încă o 
dată, devine de înţeles de ce Eminescu nu a fost condus la gară decât de Maioreşti, 
plecarea făcându-se, de fapt, în taină. La rândul ei, această plecare — pe care 
am putea-o numi fugă, dacă s-ar fi făcut cu acordul lui Eminescu — este urmare 
naturală a răpirii şi a sechestrării din 28 iunie, fiind o posibilă (poate, chiar 
singura) ieşire din situaţia ilegală creată. 

Duritatea şi intenţiile lui Maiorescu transpar şi din scrisoarea lui către 
tatăl lui Eminescu, pe care îl avertizează: „Dacă nu se va îndrepta până atunci 
(în interval de un an — n.ns.), va fi timpul venit să-l aşezăm la Golia sau la 
Mărcuţa, ca pe un bolnav fără leac”. Prin urmare, este limpede că Maiorescu 
nu avea de gând să-l lase în libertate, chiar dacă „nebunia” lui ar fi fost una 
paşnică şi chiar dacă familia lui şi/sau alţii s-ar fi arătat dispuşi să se zbată 
pentru a-l susţine material (cum a făcut Cornelia Emilian). Şi aici trebuie 
(re)subliniat că Legea prevedea posibilitatea scoaterii din ospiciu a unui alienat, 
pe baza autorizaţiei administraţiei, date în urma raportului înaintat de medicul 
primar, „şi după temeiul garanţiei formale ce va fi dată postulantului d'a îngriji 
ca smintitul să nu fie în poziție de a săvârşi nici un fapt vătămător” (Decretul 
1012, articolul 15). Cum nu există nici raportul lui Şuţu, nici autorizaţia şi nici 
garanţia formală a „amicilor”, rezultă că Legea nu a fost respectată nici măcar 
atunci când, teoretic, altminteri nu era posibil. Altfel spus, ce folos că se putea, 
dacă „„protectorul” manifesta o voinţă contrară? Detaliul este important, întrucât 
ajută la clarificarea realei imagini a avocatului Maiorescu, adevărat lup ajuns 
cioban la stâna de oi. Neinformându-i pe Eminovici, ponegrindu-i şi, mai apoi, 
dându-i la o parte, excluzând în mod deliberat participarea altcuiva, în afara 
oamenilor lui, la efortul de susţinere financiară a „bolnavului”, Maiorescu l-a 
izolat pe acesta cu bună ştiinţă de restul lumii şi, astfel, l-a făcut şi mai vulnerabil. 
Concomitent, toate informaţiile publice privind starea lui de sănătate proveneau 
din cercul închis al Junimii politice — o cu totul altă structură decât paravanul 
cu acelaşi nume, declarat „societate literară”. La final, ca bomboana pe colivă, 
grupajul informativ privind autopsia făcută — zice-se — lui Eminescu avea să 
apară întâi, în exclusivitate, într-un ziar al junimiştilor. 

Un alt motiv care explică de ce nimeni nu a iscălit vreun certificat de 
externare (obligatoriu prin Lege) este acela că nu poate fi declarată înzdrăvenirea 
unui bolnav, fără a preciza de ce maladie a suferit. Or, se va vedea, nu era 
productiv ca Eminescu să fie încadrat între cei suferinzi de o boală anume, ci 
sub vasta cupolă a „nebunilor” sau, mai elevat, a „alienaţilor” — din această 
poziţie, putându-se lesne fructifica simptomele tuturor bolilor psihice existente 
sau doar imaginate. 

În fine, lipsa documentului care să ateste „însănătoşirea” poate constitui 
unul dintre motivele pentru care, la întoarcerea în Ţară, unde opinia publică 
ştia că înnebunise, numirea „bolnavului” Eminescu într-un post oarecare era 

îngreuiată, mult timp fiind chiar imposibilă. Maiorescu şi toţi ceilalţi junimişti 
ştiau prea bine că Eminescu îşi dorea, între altele, două lucruri: independenţă şi 
posibilitatea să muncească. Deşi nu-l costa nimic să îi satisfacă aceste priorităţi, 
Maiorescu a preferat să-l lase fără slujbă, obligându-l să trăiască din mila unora 
şi făcându-l să se simtă inutil şi umilit. 

Revolta Emiliei Humpel arată că situaţia era corect percepută, chiar dacă 
alţii nu îndrăzneau să spună ce gândesc, supunându-se cerinţelor „centrului”. 
Încercarea de a-l ajuta pe Eminescu, venită din afara Junimii, a fost blocată în 
mod ocult, tocmai pentru a nu se pierde controlul asupra lui. Iar peste câţiva 
ani, atunci când — prin eforturile Comeliei Emilian, mai cu seamă — Eminescu 
a avut un suport bănesc independent de Junimea, a apărut ciudata internare de 
la Botoşani, urmată de cea mai criminală cură cu medicamente pe bază de 
mercur. Marea rezistenţă a organismului l-a ajutat pe Eminescu să depăşească 
şi acele momente, spre exasperarea făptaşilor. 

Istoricii literari pleacă de la ideea că, din moment ce a fost necesară 
internarea lui la Döbling, Eminescu nu putea fi sănătos atunci când a părăsit 
imobilul din Plantelor 9, cu destinaţia Viena. Raționamentul este de bun-simţ, 
dar, oare, bunul-simţ a dictat în cazul sechestrării lui Eminescu? Oare, bunul- 
simţ este cel care te face să-ţi baţi joc de Lege şi de viaţa altora? 


Prejudecata bate realitatea 


ronul Gării de Nord. Este joi, 20 octombrie 1883: „Astăzi, la ora 9 

dimineața, scrie Maiorescu în jurnalul intim, am fost la gară la 
plecarea la Viena a lui Eminescu cu Chibici şi cu un îngrijitor. — Soare admirabil, 
dar la ora 7 dimineaţa — 1 O R. Seara, J. Negruzzi, Gane, Missir, Anette, 
Caragiali. — Mai târziu Lecomte şi P. P Carp, ministrul nostru la Viena, sosit 
acum de la Viena.” Atât şi nimic mai mult. 

Noroc cu fiica lui, Livia, prezentă şi ea la plecarea trenului. Mai puţin 
zgârcită în a da informaţii, aceasta îi scrie mătuşii de la Iaşi, Emilia Humpel: 

„Dragă mătuşă Emilio, 

Azi-dimineaţă am văzut la gară pe Eminescu, care a plecat la Viena cu 
un păzitor şi cu d-l Chibici. El fusese adus în cupeu cu o oră înainte de plecarea 
trenului şi, după cum ne povesti Gh. (e vorba de Chibici — n. ns.), trecuse 
foarte încântat prin străzile puternic luminate de soare, îi făcuseră mai cu 
seamă mare plăcere numeroasele acoperişuri noi de tinichea. Când ne 
apropiarăm de cupeu, păzitorul (subl. ns.) deschise fereastra. Eminescu întinse 
îndată braţele afară, se puse la fereastră şi făcându-şi un «ochean» din degetul 
cel gros şi din arătătorul ambelor mâini ce-l ţinea la ochi şi râzând foarte 
înveselit spuse lui Papa: «Dr. Robert Mayer, marele moment, o conspirație şi 
acolo marea domnişoară» (subl. ns.); apoi scuipă de câteva ori, începu să 

râdă şi se aşeză. Păzitorul ridică geamul şi E. continuă să vorbească, scuipă 
apoi de două ori în geam. În momentul plecării îl nelinişti fiuieratul şi sunatul 
şi începu să strige «Argus» (subl. ns.); nu se ridică însă de pe canapea. A 
devenit ceva mai slab, ceea ce se vede cu deosebire la mâinile lui, reduse 
acum la mânuşițe de copilaş, cu păstrarea însă a gropitelor. E palid, ras ca şi 
mai înainte, numai mustaţa-i e lungă şi sprâncenele ciudat de stufoase. 
Unghiurile ochilor s-au lăsat în jos, ceea ce-i dă o înfăţişare de chinez. Expresia 
este de om obosit, nu mai e nimic din fixitatea ce o avea în ziua în care, deja 
nebun, a fost ultima oară la noi, chiar în ziua internării lui. În total, un aspect 
destul de liniştitor. La drept vorbind, nu prea voiam să merg la gară, te stăpâneşte 
un sentiment atât de dureros pentru el, acesta însă dispare cu totul la vederea- 
i (subl. ns.). Nu ştiu cum să mă exprim, la un om sănătos aş califica o asemenea 
atitudine drept exaltată veselie (subl. ns.). În tot cazul, el nu suferă de loc. 
Vocea-i şi râsul lui sunt exact ca mai înainte, când făcea mare haz de anec- 
dote, poveşti. Sutzo crede că nu prea e speranță de îndreptare. Acum s-a dus, 
fie spre a intra în Institutul de stat la Schlager, fie, de nu va fi loc acolo, la 
Leitersdorf, unde se află şi Cerchez. Papa i-a scris şi lui C. Popazu, care va fi 
la gară spre primire” — 21 octombrie 1883 (text preluat din lucrarea lui I. 
Nica). Cupeu desemna, la acea vreme, fie „trăsură de lux cu două locuri”, fie 
„Compartiment de vagon de clasa întâia” (L. Şăineanu). 

[Dacă a fost „Soare admirabil, dar la ora 7 dimineaţa” (Maiorescu), 
dacă Eminescu „trecuse foarte încântat prin străzile puternic luminate de soare” 
(Livia) şi dacă locomotiva a luat-o din loc la ora 9, înseamnă că Eminescu a 
fost adus la gară nu cu „cu o oră înainte de plecarea trenului” , ci cu cel puţin 
două ceasuri mai devreme. De asemenea, din încântarea lui la vederea soarelui 
şi a lumii deducem că se bucura de natură — stare doar accidental întâlnită la cei 
care au „trecut din mania delirantă în aceea de demenţă”, căci despre demenţă, 
numită şi „tâmpeală” , medicii scriau în trecut: „Această stare se confundă cu 
idioția, de care însă se deosebeşte prin aceea că demenţa vine cu timpul, în 
urma unei boli. Omul dement a fost cuminte în viaţa lui, ca toţi oamenii, pe 
câtă vreme idiotul se naşte tâmpit. Prin cuvântul demenţă de înțelege o slăbire 
a facultăților intelectuale şi morale, care merge până la suprimarea lor.” Reacţia 
lui Eminescu la scurtul drum cu trăsura este de natură să convingă că acesta nu 
se mai bucurase de multişor de soare. De altfel, nici un contemporan nu aminteşte 
că Eminescu s-ar fi plimbat în afara zidurilor ospiciului, situaţie ce avea să se 
repete şi la Döbling, unde va sta „la izolare” de la sosire, până 31 decembrie 
1883.] 

Cele relatate de Livia în scrisoarea către mătuşa ei Emilia sunt deosebit 
de importante, pentru că provin din observaţie directă. Când afirmă că gesturile 
şi spusele lui Eminescu, dacă ar fi venit de „la un om sănătos”, puteau fi 
socotite „drept exaltată veselie”, fiica magistrului ne asigură că, de fapt, nu 
găsea nimic anormal în comportamentul lui. Implicit, recunoaşte puterea 
propriei prejudecăţi, clădită pe relatări din auzite, dar atât de bine asimilate. 

Livia Maiorescu nu este singura persoană care creditează mai iute zvonurile, 
decât propria percepţie. Acesta pare să fie unul dintre motivele pentru care, în 
epocă, nimeni nu a încercat să verifice în ce măsură pretinsa alienare a lui 
Eminescu avea sau nu temei. 

Interesant în această relatare este faptul că nici Livia, nici tatăl ei nu au 
încercat să intre în dialog cu Eminescu. „Nebunul” era pentru ei un fel de 
exponat zoo, închis în cupeu şi păzit de un individ care deschide şi închide 
geamul la comanda celor din afară. Un exponat la care te uiţi, dar... fără să-l 
bagi în seamă. Pentru o domnişoară de 20 de ani, faptul nu este frapant, dacă 
ținem cont de momentul istoric, când, în general, copiii îşi respectau părinţii. 
Ea nu putea deschide vorba, câtă vreme Maiorescu tăcea. Atunci, însă, de ce 
mai veniseră la gară? Doar pentru a se convinge că Eminescu pleacă? Şi cum, 
după plecarea trenului, Livia nu pare să fi avut vreun schimb de păreri cu tatăl 
ei, referitor la situaţia lui Eminescu, încă o dată, te întrebi: pentru ce a mai 
cărat-o taică-său la gară? 

O altă mare nedumerire: de ce, în momentul expedierii lui Eminescu în 
străinătate, la Gara de Nord nu a fost prezent nici un alt „amic” al acestuia? 
Unde erau Ocăşanu, Simţion şi Siderescu? Unde erau toţi ceilalţi „grijulii” băieţi 
mari? Dacă Eminescu era cu adevărat alienat, nu aveau decât să se convingă 
cu toţii de acest lucru — lucru pe care Maiorescu, direct sau prin terţi, l-a transmis 
în repetate rânduri. Ar fi fost, deci, în interesul lui ca Eminescu să fie văzut de 
cât mai multe persoane. Avocatul a procedat însă invers. Pentru a-l menaja pe 
Eminescu? Ce mai era de menajat la un nebun autentic, devenit notoriu prin 
paginile jurnalelor şi care, dacă ar fi delirat, aşa cum pretinde Maiorescu, nici 
măcar nu i-ar mai fi recunoscut pe cei veniţi să-l conducă? Pentru a-i menaja 
pe „amici”, scutindu-i de vederea unui Eminescu „prăbuşit”? Atunci, de ce a 
mai cărat-o cu sine pe propria-i fiică, oricum, mult mai sensibilă? Cred că, 
dacă s-a urmărit protejarea cuiva, acela a fost Maiorescu însuşi, pentru că, 
dacă Livia pare să nu fi priceput nimic din spusele lui Eminescu, alţii, mai bine 
informaţi şi mai obiectivi (poate, şi mai subtili) decât ea, ar fi intrat la idei. Asta, 
ca să nu mai vorbim de pericolul ca Eminescu să intre în dialog cu vreunul 
dintre cei care ne-am fi aşteptat să-l conducă la gară! 

Dacă am încerca să punem în scenă cele relatate de Livia, am vedea că 
spusele citate ocupă circa 10 secunde, iar faptele, cel mult, un minut. Întrucât 
nu pot crede că Maioreştii au stat pe peron doar un răstimp atât de scurt, cât să 
vină, să arunce un ochi şi să se răsucească pe călcâie, mi se pare destul de clar 
că Livia nu povesteşte chiar totul mătuşii sale. În mod normal, ca „specialist 
în boli mentale, cum se prezenta, dacă Maiorescu îl socotea pe Eminescu alienat, 
el ar fi intrat în vorbă cu acesta, fie şi numai din curiozitate pseudo-ştiinţifică, 
să zicem. Dialogul ar fi fost uşurat de faptul că Eminescu însuşi deschisese 
discuţia. Să-l fi amuţit, oare, spusele lui pe Maiorescu? Să nu fi replicat el din 
teama că Eminescu ar fi putut rosti şi lucruri mai puţin încifrate, pe care să le 
priceapă şi fiica sa? 

Mă tem că s-a petrecut altceva. Mă tem că între cuvintele reproduse de 
Livia Maiorescu şi scuipăturile lui Eminescu a fost o legătură. Să refacem secvenţa: 
Chibici, Maiorescu şi fiica lui se apropie de cupeu. Paznicul lui Eminescu îi vede 
şi deschide fereastra — probabil, tocmai pentru a le putea înlesni comunicarea. 
Eminescu rosteşte cele câteva cuvinte, „apoi scuipă de câteva ori, începu să 
râdă şi se aşeză. Păzitorul ridică geamul şi E.. continuă să vorbească, scuipă 
apoi de două ori în geam.” Observăm că din povestire lipseşte motivul care l-a 
determinat pe malacul de pază să închidă din nou geamul. Faptul că Eminescu a 
scuipat doar după ce a spus cele 11 cuvinte şi că a continuat să scuipe şi după 
închiderea geamului, naşte întrebarea dacă el nu a scuipat în direcţia lui Maiorescu. 
În această ipoteză, geamul a fost închis fie la cererea lui Maiorescu ori a lui 
Chibici, fie paznicul s-a simţit dator să-i protejeze. Nu cu mult timp în urmă, la 17 
august, Maiorescu notase în jurnal: „Astăzi vizitat un minut (subl. ns.) împreună 
cu Wilhelm [Kremnitz] pe M. Eminescu, alienat, la Dr. Şuţu. Delirare neîntreruptă. 
Nu m'a recunoscut, vorbind într una, scuipând în toate părţile. O privelişte care 
te Întristează şi te desgustă, fără nici o atracţie.” Coincidenţa (?) mă face să 
repet întrebarea dacă nu cumva, Eminescu, furios şi dispreţuitor totodată, scuipa 
spre Maiorescu. Faptul că, după 28 iunie 1883, în pofida invitaţiilor primite, 
Eminescu nu a mai călcat niciodată pragul casei lui Maiorescu este un element 
de natură să susţină această ipoteză. 

Cuvintele rostite de Eminescu de la fereastra cupeului pot fi... bizare, să 
zicem, dovedind rupere de realitate, sau, din contră, pot conţine un mesaj ascuns, 
caz în care probează un plus de luciditate. În prima variantă, n-ar fi nimic de 
comentat asupra cuvintelor în sine, dar se impune, legitim şi necesar, observaţia: 
dacă ele probau „diagnosticul” pus lui Eminescu încă din luna mai, de ce 
Maiorescu nu le-a reprodus nici în jurnal, nici în vreo scrisoare? Le-a socotit 
lipsite de importanţă? Dacă „da”, să credem că spusele gospodinei Catinca Slavici, 
citeţ caligrafiate în jurnalul avocatului, aveau, din punct de vedere medical, o 
greutate mai mare decât vorbele lui Eminescu? Cum s-ar împăca o asemenea 
idee cu poziţia pretins ştiinţifică de pe care Maiorescu trata cazul „„protejatului” 
său? Adică, a putut să scrie — nu o dată — că Eminescu scuipa, oferind un spectacol 
care „te desgustă” şi a ştiut să sublinieze pentru posteritate zilele în care, pasămite, 
Eminescu i s-ar fi părut alienat, dar i s-a terminat cerneala şi i s-a rupt vârful la 
creion tocmai la vorbele „„bolnavului”, care, multe sau puţine, aberante sau nu, 
puteau constitui probe certe privind starea de sănătate a acestuia? De ce l-am 
crede pe alunecosul jurist Maiorescu, prins nu o dată cu ocaua mică, şi nu ne-am 
întreba: nu cumva, abilul avocat a ascuns aceste cuvinte tocmai pentru că înţelesese 
exact ce voia să spună Eminescu? Nu cumva, tocmai uşurinţa cu care le-a descifrat 
şi faptul că se ştia cu musca pe căciulă l-au făcut să se teamă că alţii decât juna lui 
fiică ar fi putut intra la idei, auzindu-le? 

Cu riscurile de rigoare şi fără a avea pretenţia că deţinem adevărul cu 
toate nuanțele lui, vom încerca să arătăm că, în dimineaţa zilei de 20 octombrie 
1883, Eminescu nu vorbea deloc în dodii. 

Voi începe cu numele lui Argus, strigat cu câteva clipe înaintea ca trenul 
să se pună în mişcare. Anca Balaci îl prezintă pe Argus astfel: „Monstru fabulos, 
născut din Agenor (sau Arestor). Avea o sută de ochi (conform altor surse, o 
mie — n.ns.), din care, atunci când dormea, se închideau doar o parte, ceilalți 
rămânând deschişi. A fost pus de Hera s-o păzească pe Io (nimfă iubită de 
Zeus, fiica lui Inachus, regele regiunii greceşti Argolida, cu capitala în oraşul 
Argos — n.ns.), care fusese metamorfozată în vacă. Ca să-şi scape iubita, Zeus 
l-a trimis pe Hermes să-l ucidă pe temutul ei paznic. După o legendă, Argus ar 
fi fost omorât de o piatră aruncată de la distanţă de Hermes; după alta, i s-ar 
fi tăiat capul, după ce zeul l-a adormit mai înainte cântându-i cu fluierul lui 
Pan. După moarte, se spune că Hera a semănat cei o sută de ochi ai lui Argus 
pe coada păunului, pasăre care îi era dedicată.” (George Lăzărescu prezintă 
personajul sub numele Argos şi completează că la fel se numea şi un „zeu 
grec”, care „îşi are originea în zeul egiptean Argos, frate cu Osiris, pus de 
acesta să o păzească pe Ísis, în prezența a o sută de paznici, care trebuiau să- 
i spună tot ce face zeița.” ) 

Invocarea numelui Argus, monstruosul paznic, se potriveşte mult prea 
bine cu situaţia lui Eminescu, aflat sub atentă urmărire şi în imposibilitate de a 
scăpa, pentru a o socoti întâmplătoare. De altfel, simbolul folosit de Eminescu, 
chiar dacă nu constituie continuarea uşor previzibilă a celorlalte cuvinte 
reproduse de Livia Maiorescu, nici nu vine ca nuca în perete. „Argus” şi 
„conspiraţie” au minimum două puncte comune. Întâi, aşa cum conspirația 
nu are scopuri filantropice, nici Hera nu l-a pus pe Argus în preajma lui Io, 
doar pentru a o feri de muşte. În al doilea rând, marele număr de ochi ai lui 
Argus aminteşte de complicii oricărei conspirații, dintre care cel puţin unul stă 
permanent de strajă. 

Aşadar, Eminescu i-a spus lui Maiorescu, râzând: „Dr. Robert Mayer, 
marele moment, o conspirație şi acolo marea domnişoară” . Pentru Livia, aceste 
11 cuvinte (între care nici un verb) n-or fi însemnat prea mult sau chiar nimic, 
din ele putând să se recunoască doar pe sine şi, eventual, să sesizeze ironia. 
Merită însă remarcat că, pe de o parte, ea le-a memorat şi că, pe de altă parte, 
nu le prezintă ca pe o dovadă certă de alienare, relatarea ei fiind neaşteptat de 
neutră. Ultimele două cuvinte, „marea domnişoară”, reprezintă o trimitere 
extrem de exactă, care dovedeşte că Eminescu ştia foarte bine cu cine stă de 
vorbă. Dacă Livia Maiorescu a fost pomenită din curtoazie ori ca element 
decorativ, aflat pur accidental în preajma tatălui ei, rămâne irelevant. Oricum, 
cuvintele „şi acolo” o separă pe fiica magistrului de tatăl ei şi de faptele pe care 
Eminescu i le atribuie acestuia. 

„Marele moment” ... De obicei, această formulare trimite cu gândul la 
cineva aflat în pragul unei reuşite ori al unui eveniment deosebit. În momentul 
în care sunt rostite cele două cuvinte, însă, în preajmă se află oameni care nu 
fac nimic ieşit din comun: Livia şi-a însoţit tatăl într-o plimbare la gară, Chibici 
pleca la cererea altora, vigilentul paznic era un necunoscut, iar Eminescu nu 

putea socoti o izbândă faptul că fusese scos dintr-un ospiciu, pentru a fi mutat 
într-altul. Devine clar, cred, că „marele moment” este legat strict de persoana 
lui Maiorescu, care, în acel moment, nu făcea altceva decât să se debaraseze 
de Eminescu, expediindu-l la Viena, sub pază. În acest caz, între „marele mo- 
ment” şi „România liberată!” — cuvinte rostite (se zice) la sosirea în capitala 
Imperiului — s-ar putea stabili o legătură directă, ironia din ambele formulări 
având aceeaşi ţintă: „marele moment” pregătit de Maiorescu era „liberarea” 
României de... prezenţa lui Eminescu. 

De altfel, prin plasarea între „doctor(ul) Robert Mayer” şi „conspiraţie” , 
„marele moment” rămâne legat de amândouă — putând fi socotit, aşadar, la o 
primă vedere, un mare moment pentru numitul doctor (prin care, se va vedea, 
Eminescu îl ţinteşte pe Maiorescu) şi pentru complicii cu care acesta pusese la 
cale „conspirația” . Rotiţă insignifiantă a ocultului mecanism, Chibici pare să 
nu fi fost băgat în seamă. 

„Conspiraţia” . Exista ea doar în imaginaţia lui Eminescu? Ni se cere să 
credem că da. Dovezile? Cuvântul de onoare al unuia şi al altuia, oameni de 
condei şi cu ochi frumoşi. Nu mai ajunge. Când ştim fie şi numai că Eminescu 
a fost răpit şi sechestrat, că „nebunia” lui a fost atestată pritr-un document fals, 
că în tărăşenie au fost implicate personaje cu funcţii în Stat, care, în cazul lui, 
au încălcat flagrant Legea de la un cap la altul, putem spune cu mâna pe inimă 
că Eminescu nu greşea cu nimic, vorbind de „conspiraţie” . Pentru el, înscenările 
nu erau ceva nou, de neconceput în România, el însuşi scriind despre falsul 
atentat regizat împotriva lui Brătianu, despre asasinarea lui Catargiu ori despre 
mişeleasca detronare a lui Vodă Cuza. Într-o ţară în care cele trei evenimente 
fuseseră posibile, garantarea drepturilor civile ale unui ziarist ar fi fost o pretenţie 
cam mare, mai ales când acel ziarist era, potrivit propriei descrieri, „unul din 
oamenii cei mai bine urâţi din România... Naturi ca ale noastre sunt menite 
sau să înfrângă relele sau să piară, nu să li se plece lor” (epistolă către Veronica, 
august 1882). Afirmațiile vin după ce, cu o lună înainte, îi scrisese: „«Timpul» 
acesta m-a stricat în realitate cu toatră lumea; sunt un om urât şi temut — fără 
nici un folos du reste.” 

Faptul că, auzindu-l pe Eminescu declarându-se victima unor aranjamente 
oculte, Maiorescu nu numai că nu a încercat să obţină explicaţii de la „nebun”, 
nu numai că nu i-a comentat spusele cu Chibici şi cu fiică-sa, dar nici măcar nu 
a tresărit, este mai mult decât elocvent. Aceeaşi reacţie o va avea şi câteva luni 
mai târziu, când va afla de la sora lui că Eminescu, menţinându-şi convingerea 
exprimată în Gara de Nord, afirmase la Iaşi, în repetate rânduri, că era „un om 
sacrificat” . 

Legat de aceste ultime trei cuvinte rostite de Eminescu, merită remarcate 
două aspecte: nimeni nu a încercat să afle direct de la acesta de ce anume se 
socotea „sacrificat”, cine şi de ce îl sacrificase etcetera şi, doi, nimeni nu l-a 
contrazis. Ipoteza că „amicii” nu ar fi cerut detalii din dorinţa de a-l menaja nu 
rezistă, deoarece, în acele clipe, nici măcar Maiorescu nu mai susţinea că 

Eminescu n-ar fi lucid. Scrisoarea prin care, odată cu trimiterea lui Eminescu la 
Iaşi (7 aprilie 1884), magistrul îşi informa sora că, „În ceea ce priveşte gândirea 
logică, şi-a revenit complet”, dar că finul lui spirit de observaţie, depistase 
„unele trăsături patologice” (în fapt, o întreagă listă) nu e decât o altă mostră 
de alibi prefabricat, destinat viitorimii. În primul rând, rămâne o enigmă cum a 
reuşit Maiorescu să tragă numeroasele-i concluzii referitor la starea sănătăţii lui 
Eminescu, cu care nu a schimbat nici două vorbe, după întoarcerea acestuia în 
Țară. În al doilea rând, într-o epistolă care începe cu semnificativa frază: „Trebuie 
să-ţi mărturisesc Titus, că am rămas cu totul încremenită când am citit în 
scrisoarea ta ce comedie se va pune la cale în legătură cu numirea lui Eminescu” 
Emilia Humpel îl va contrazice şi în ceea ce priveşte concluziile lui de ordin 
medical: „N-am aflat confirmarea a tot ceea ce ai scris despre el” (11 aprilie). 

În episodul descris de Livia Maiorescu, un gest important îl reprezintă 
reacţia paznicului: îndată ce Eminescu rosteşte puţinele lui cuvinte, gardianul 
de lângă el închide fereastra. I s-a ordonat acest lucru? Credem că da, deoarece, 
dacă ar fi acţionat din proprie iniţiativă şi contra voinţei lui Maiorescu, acesta 
ar fi intervenit imediat. Cum nu a făcut-o, deducem că Maiorescu era cel care 
dorea ca geamul cupeului să fie închis. De ce? Pentru că îi sunase în urechi 
ceva care nu era deloc nici nou, nici liniştitor? Şi, astfel, ne întrebăm iar ce o fi 
avut în minte C. Dumitriu, atunci când îi scria lui M. Brăneanu că Eminescu 
„tot aiurează despre câte în soare şi lună” (16 iulie 1883). Nu cumva, încă din 
prima clipă a sechestrării, Eminescu a invocat, existenţa conspirației împotriva 
lui, revolta sa fiind taxată drept probă de nebunie? 

Şi-apoi, există o evidentă continuitate a comportamentului lui Eminescu. 
Faptul că de la Döbling, cu toate insistenţele medicilor, nu s-a arătat dornic să 
scrie nimănui din Țară, chiar nu spune nimic? Chiar nu avem nimic de înţeles 
din refuzul lui constant de a lua legătura cu vreo cunoştinţă? Au nebunii autentici 
o atare constanţă a opiniei? Obsesie? Foarte bine, o putem lua în calcul, dar 
numai după ce ni se explică de ce nu s-a încercat tratarea ei şi de ce a impus 
aşezarea într-un balamuc. 

Cine era misteriosul „doctor Robert Mayer”? Este vorba de naturalistul 
şi medicul german Julius Robert von Mayer, născut la Heilbronn în 1814. În 
amuzantele noastre dicţionare, J. R. von Mayer începe prin a fi prezentat ca 
naturalist şi medic, dar, cu trecerea anilor, devine medic şi numic mai mult, 
medic şi fizician şi sfârşeşte prin a fi doar fizician. În 1841, la vreo sută de ani 
după ce, într-o epistolă din 1748 către matematicianul şi mecanicianul elveţian 
Leonhard Euler (1707-1783), M. V. Lomonosov (1711-1765) formulase 
principiul conservării materiei, este scrisă scurta lucrare (de 13 pagini, precizează 
Eminescu) intitulată Bemerkungen über die Kräfte de unbelebten Natur 
(publicată un an mai târziu, în Annalen der Chemie und Pharmacie). Autorul 
ei, Julius Robert von Mayer, avea atunci numai 27 de ani. Afirmând că aşa- 
numitele „forfe” (energii) prezente în căldură, în reacţiile chimice, în electricitate, 
în mişcarea mecanică etcetera sunt calitativ diferite şi se pot transforma una în 

alta, respectând anumite raporturi cantitative, von Mayer enunţă principiul 
conservării energiei, care nu poate fi nici creată, nici distrusă. Eminescu notează, 
invocând esenţa acestui principiu fundamental: „Aici vine J. Robert Mayer şi 
susține că întreaga energie cuprinsă în sistemul nostru solar este o sumă 
constantă, incapabilă de-a fi diminuată sau sporită, pururea aceeaşi, şi că 
toate manifestațiunile acestei singure puteri sunt termenii fenomenologici, cari 
adunaţi la un loc ne dau pururi acea sumă constantă” (manuscrisul 2267). 
„De la această dată — scrie el pe o altă filă — începe o nouă epocă în ştinţele 
naturale” (manuscrisul 2270). 

Ulterior, von Mayer a extins principiul mai sus enunțat şi la procesele 
din sânul materiei organice şi anorganice (lucru previzibil, dată fiind profesia 
lui de bază). Alte lucrări mai cunoscute ale acestui medic, care fie a fost pasionat 
de fizică, fie, mai degrabă, a pătruns în tainele ei pentru a descifra misterele 
lumii vii, sunt: Die organische Bewegung in ihrem Zusammenhang mit dem 
Stoffweschsel (1845); Bemerkungen über das mechanische Aequivalent der 
Wärme (1851) şi Die Mechanik der Wärme (1867). Ultima este socotită de 
multe izvoare drept cea mai importantă, autorul reuşind să determine destul de 
exact echivalentul mecanic al caloriei şi să demonstreze că lumina, căldura, 
magnetismul şi altele asemenea nu sunt „fluide imponderabile”, cum s-a 
considerat timp îndelungat şi că nu sunt nici independente una de alta. Referitor 
la această lucrare, Eminescu scrie: „Puntul de razim şi de învârtire al acestor 
nouă teorii despre raporturile reciproce dintre puterile naturii este doctrina 
despre căldură şi despre relaţiunile ei cu alte agenţii, mai cu seamă cu mişcarea 
mecanică, o învăţătură care se înseamnă cu numele de «teoria mecanică a 
căldurii»” (manuscrisul 2270). 

În întreaga publicistică eminesciană de la Timpul, numele lui J. R. von 
Mayer apare o singură dată, la un an de la decesul acestuia — şi atunci, la mâna 
a treia. Mai exact, sub titlul „Peste cât timp va pieri lumea?” , Eminescu scrie 
doar două rânduri introductive, prin care anunţă că urmează traducerea unui 
articol, preluat „după «Voss. Ztg.»” . Este vorba de un comentariu pe marginea 
unei conferinţe a profesorului Dubois Reymond, în cadrul căreia numitul ora- 
tor aminteşte şi de von Mayer: „Noi ne procurăm toată provizia de căldură de 
la Soare şi, după teoria lui lulius Robert Mayer asupra conservărei forței, 
fiecare mişcare, afară de forța atractivă a Lunei, care face fluxul şi refluxul 
apelor mărei, este numai o lumină solară transformată” (17 aprilie 1879). 
Atât şi nimic mai mult! 

Dar dacă numele lui J. R. von Mayer nu a apărut în Timpul decât prin 
această traducere, în schimb, îl întâlnim în manuscrisele Eminescu, care a nutrit 
faţă de lucrările neamţului un mare interes personal. O dovadă rămâne şi faptul 
că, aşa cum aflăm de la domnul D. Vatamaniuc, studiul din 1841 „este tradus 
de Eminescu şi se păstrează în manuscrisele sale (OPERE, XIV, 950-955)”. 
Alte probe pot fi descoperite răsfoind manuscrisele confiscate de Maiorescu, 
care dovedesc din plin că Eminescu nu era interesat de cercetările lui Mayer 

numai pentru a avea ce să traducă, ci le-a folosit spre a-şi spori propria putere 
de pricepere a mecanismelor existenţei materiale. Eminescu nu era ca 
dobermanul citit, care te îneacă în parafraze şi citate memorate ca la teatru. 
Lecturile nu se lipeau de Eminescu ca abţibildul de uşa frigiderului, să se 
uimească musafirii, ci deveneau argument ori explicaţie a gândirii lui, mereu 
dinamică. Eminescu nu era simplu difuzor, ci şi permanent producător de idei 
— idei pe care (asemenea caracudei din epocă, virtuoasă prin încetineala ei la 
minte!), unii nu le pricep nici astăzi. 

Să revenim la momentele de dinaintea plecării la Döbling. Aşadar, când 
îl zăreşte pe Maiorescu, Eminescu îşi face un „ochean” din degete şi rosteşte: 
„Doctorul Robert Mayer, marele moment, o conspirație...” . Fireşte, ne putem 
aştepta să-i auzim pe unii domni zicând: „Ce altă dovadă mai bună de nebunie 
trebuie, decât invocarea, tam-nisam, a unui medic decedat?” 

Este drept că, la primă vedere, pentru cel sumar informat, cuvintele lui 
Eminescu sună ciudat. Cititorul obişnuit trece uşor peste ele, între altele, pentru 
că nu ştie nici cine era von Mayer, nici nu cunoaşte în ce a constat, de fapt, 
implicarea lui Maiorescu. Faptul că în manuscrisele lui Eminescu găsim scris 
„genialul Julius Robert Mayer”, cu altă ocazie precizându-se că von Mayer 
deschisese „o nouă epocă în ştiinţele naturale”, arată sincera lui preţuire 
acordată medicului german. Acesta era neamţul. De cealaltă parte, Maiorescu 
era avocat, estet, logician şi om politic, numai că, în cerc restrâns de amici şi în 
familie, acesta mai pretindea că ar fi şi specialist în afecţiuni psihice (nu ştiu în 
ce măsură chiar credea ce spune, dar este sigur că nu s-a sfiit să-i scrie surorii 
lui, fără să-i tremure mâna: „bolile mentale sunt specialitatea studiilor mele” — 
19 octombrie 1883). Această pretenţie, pe care nu e rostul nostru să o etichetăm, 
nu avea de ce să-l supere pe Eminescu, până în clipa în care s-a poment el 
însuşi victima straniului medic de duminică. 

Foarte probabil ca Eminescu să fi ştiut încă din prima clipă că Maiorescu 
era cel căruia trebuia să-i „mulţumească” pentru faptul că fusese aruncat într-o 
cuşcă la Şuţu. Eminescu nu avea cum să uite că, în acea zi nenorocită de vară, 
Maiorescu, şi nu altul, fusese cel care îl trimisese în mod expres la Simţion, 
unde câţiva inşi vânjoşi îl aşteptau cu cămaşa de forţă spălată, călcată şi apretată. 
Cum el ştia bine că nu ar fi ajuns la Simţion dacă nu i-ar fi cerut Maiorescu şi 
cum „comandoul” nu l-ar fi pândit la punct fix dacă nu avea garanţia că va 
veni, nu trebuia să fii geniu ca să te convingi că „protectorul” era la curent cu 
ceea ce s-a întâmplat în 28 iunie şi după aceea. 

Dacă Eminescu n-ar fi fost sănătos psihic atunci când era dat pe mâna 
lui Şuţu, de ce Maiorescu, în loc să acţioneze pe faţă, ca orice om normal, bine 
intenţionat, a apelat la regia umbrelor? Şi, hai să zici, că, în 28 iunie, în clipa în 
care a plecat în concediu, el putea motiva că n-ar fi ştiut cât de ilegal a fost 
„internat” Eminescu. Dar după aceea? Dacă era cu adevărat „protectorul” lui 
Eminescu, de ce nu a reacţionat deloc faţă de absenţa atâtor şi atâtor documente, 
ce trebuiau întocmite în cazul unui smintit autentic? Nu avea obligaţia să dea 

în vileag ticăloşia? Iar dacă îl socotea pe Eminescu nebun şi, mai ales, dacă nu 
avea mari speranţe privind înzdrăvenirea lui, de ce nu a luat legătura cu 
Eminovicii, pentru a le propune să-l ţină la Ipoteşti ori în altă parte? De ce, de 
la bun început, a ameninţat cu internarea definitivă la Golia sau la Mărcuţa? Cu 
ce drept decidea el în locul familiei lui Eminescu? 

În acea primă zi, în care s-a jucat, de fapt, destinul lui Eminescu, lucrurile 
au fost bine puse la punct. În cazul în care, înțelegând ce se petrece, Eminescu 
l-ar fi acuzat încă de atunci pe Maiorescu de conspirația pusă la cale împotriva 
lui, nu reuşea decât să convingă că e nebun. Nu degeaba Maiorescu aranjase 
ploile în aşa fel încât, afară de Rosetti, de Simţion, de Şuţu şi poate de alţi 
câţiva, nimeni să nu mai ştie că el organizase răpirea şi sechestrarea. Şi nu 
degeaba, în aceeaşi zi, plecase în străinătate, făcând, astfel, ca orice acuzaţie 
privind amestecul lui să pară celorlalţi aberantă. Nu degeaba s-a substituit Şuţu 
comisiei medicale legale şi nu degeaba au fost viclean ocolite atât naturala 
preluare a „bolnavului” de către familie, cât şi punerea lui sub interdicţie (acest 
ultim demers presupunând interogatoriu luat bolnavului şi aducerea cazului în 
instanţă). Nu degeaba a interzis Şuţu accesul la „nebun”. Nu degeaba a fost 
scos la scenă deschisă Ocăşanu, cu întregul lui repertoriu de minciuni şi nu 
degeaba, mai târziu, Maiorescu îi trimitea bani lui Ocăşanu, la Paris! 

Dacă suntem atenţi, constatăm că, de fapt, încă din acele prime zile nu a 
fost citat (nici în presă, nici în corespondenţa cunoscută, nici ca zvon) vreun 
nume de „amic” despre care să se afirme că l-ar fi internat pe Eminescu. În 
prima zi, 1 iulie, s-a scris doar că acesta ar fi „căzut greu bolnav” (Românul — 
foaie guvernamentală) sau că ar fi „fost atins d-alienațiune mintală” 
(Telegraphulu — gazeta liberalilor radicali). Cine, când, cum şi unde constatase 
acest lucru? N-a interesat nici o clipă şi nu interesează nici astăzi, deşi faptul că 
ziarele Puterii au pus diagnosticul înainte ca Şuţu să apuce să se pronunţe a fost 
şi rămâne mai mult decât strident. În condiţiile în care, din handicap mintal ori 
cu bună ştiinţă, câteva ziare distrug un destin, nici nu trebuie să ne mai mirăm 
că nu a fost urmărită respectarea Legii. Numai România liberă din ziua 
următoare oferă ceva informaţii, extrem de vagi, despre ceea ce se petrecuse: 
„Amicii săi îngrijoraţi de zilele unui bun amic, l-au condus Marţi la casa de 
sănătate. Ei îl vizitează regulat şi fac totul pentru a lui însănătoşire.” Minciuna 
e la ea acasă! De unde aceste informaţii în exclusivitate? Simplu: România 
liberă era condusă de D. A. Laurian, apropiat al lui Maiorescu. De altfel, din 
1881, acest ziar fundat în 1877 şi-a pierdut independenţa, apropiindu-se tot 
mai mult de linia junimistă şi sfârşind prin a deveni chiar oficiosul Junimii 
politice. Redactor la România liberă a fost şi M. Brăneanu, individul care, la 21 
aprilie 1889 (de unde, oare?), a fost invitat de procuror „spre a da ori cari 
explicaţiuni relativ la familia alienatului M. Eminescu”. Din moment ce 
Eminovicii — Aglaia, Matei şi Harieta — nu au fost nici măcar înştiinţaţi de 
autorităţi, deducem că Brăneanu a pledat în mod interesat, procurorul alcătuind 
un consiliu de familie format numai din străini — între care, se-nţelege, M. 

Brăneanu, D. A. Laurian şi Maiorescu. Modul în care a fost „lucrat” şi acest 
dosar este jignitor de părtinitor şi de făţiş. 

Poate că tăcerea asupra amicalei... internări ar fi fost păstrată mai mult 
timp, dar ar fi bătut prea tare la ochi: totuşi, subit, Eminescu dispăruse fizic! 
Pauza din intervalul 28 iunie — 1 iulie a fost însă suficientă pentru a-l scoate cu 
totul din ecuaţie pe Maiorescu. EI scrie în jurnal că, la câteva ceasuri după 
„internare”, l-ar fi informat pe Caragiale asupra necazului ce lovise şi acesta ar 
fi lăcrimat, dar ce credibilitate mai are Maiorescu, când ştim că falsificarea 
unor informaţii din Însemnări zilnice este dovedită, iar Caragiale nu invocă 
niciodată acest moment? 

Cam acestea sunt datele principale de care cred că trebuie ţinut cont 
atunci când analizăm poziţia lui Eminescu faţă de Maiorescu, după 28 iunie. 

La 20 octombrie, pe peronul Gării de Nord, când se mai resemnase, lui 
Eminescu nu-i mai rămânea, se pare, decât să-l ia în zeflemea pe înfumuratul 
Maiorescu, care chiar se credea atotştiutor, umilindu-l cu numele cuiva care 
într-adevăr fusese savant: „doctorul Robert Mayer”. Folosirea poreclelor nu 
era ceva nou — la Junimea ieşeană mai toţi aveau câte una. Nu ştim dacă în 
perioada sechestrării la Şuţu „bolnavul” a mai apelat la asemenea adresare 
ironică, dar este clar că, din momentul descris de Livia Maiorescu, când tatăl ei 
este numit „Dr. Robert Mayer” şi, mai apoi, „Argus”, Eminescu renunţă în 
mod deliberat să folosească numele proprii ale celor din jur. De ce? Poate, 
pentru că îşi schimbase atitudinea, devenind chiar ostentativ de reverenţios 
faţă de cei pe care în sinea lui îi acuza, convins fiind că altfel, vorbind pe şleau, 
nu face decât să-şi agraveze situaţia. Afirmația făcută peste luni de zile, în 
scrisoarea către Chibici, „mi-e frică chiar de-a-mi plânge soartea, căci şi 
aceasta ar fi interpretat ca un semn de nebunie”, începuse, credem, să fie 
valabilă pentru el încă dinaintea plecării spre Döbling. 

(Un detaliu semnificativ: la 31 decembrie 1883, Maiorescu face o vizită 
la Döbling. În aceeaşi zi, Obersteiner îl scoate pe Eminescu de „la izolare” şi 
constată: „nu mai cântă, uşor deprimat, nu mai dă denumiri false, citeşte. 
Vizita lui Maiorescu nu-l influențează.” Obersteiner descrie o stare de fapt, dar 
nu o explică prin nimic, deşi este cel puţin curios că, brusc, Eminescu a încetat 
şi să cânte, şi să folosească porecle şi s-a apucat şi de lectură. În căutarea unei 
explicaţii, una dintre întrebări rămâne următoarea: făcuse Eminescu în acea zi 
un târg, pentru a fi scos „de la izolare”? 

Cea mai ciudată este renunţarea la porecle. Cum se explică? S-a trezit 
Eminescu în dimineaţa de 31 decembrie şi, dintr-o dată, şi-a dat seama că Fritz 
nu era „regele Norvegiei”, cum îl numise el până atunci? Ce anume a determinat 
schimbarea identităţii celorlalţi în mintea şi în dialogurile lui? Cine şi când l-a 
învăţat care erau adevăratele nume ale celor porecliţi? Dacă lucrurile s-ar fi 
petrecut peste noapte, mediul de la Döbling trebuia să-i pară lui Eminescu nou, 
aproape necunoscut. Un asemenea moment nu se depăşeşte foarte simplu, 
pentru că el presupunea ca, în acea clipă, Eminescu să conştientizeze că fusese 

grav bolnav, nemaiştiind de sine. Prin urmare, era de aşteptat ca el, alertat, să 
ceară lămuriri, inclusiv asupra locului în care se afla. În cazul în care, aşa cum 
pretinde Maiorescu, ar fi intrat în ospiciu delirând şi ar fi continuat să delireze 
până în ianuarie, el nu putea şti absolut nimic despre stabilimentul în care se 
pomenise — nici măcar în ce ţară se află. Dacă ar fi trăit într-o lume iluzorie, cu 
regi şi împărați, aterizarea în realitate trebuia să fie destul de dură. 

De la doctorul Obersteiner aflăm, însă, doar că Eminescu, parcă la 
comandă, „nu mai dă denumiri false”, spunând fiecăruia pe nume. Asta 
demonstrează că el cunoştea acele nume şi, implicit, arată că apelase la porecle 
din cu totul alte motive decât necunoaşterea numelor reale ori „nevoia de a 
trăi în mijlocul unei lumi alese”. De altfel, a afirma că poreclele ar fi fost date 
„din nevoie”, echivalează cu a recunoaşte că Eminescu folosea în mod deliberat 
o anumită strategie. Deci, el îi poreclea pe salariaţii ospiciului din raţiuni pe 
care nu le discutăm acum.) 


La masă cu baronii 


Fi să vrea, Maiorescu mai aruncă o geană de lumină asupra 
tenebroasei poveşti, consemnând într-una din paginile jurnalului său: 
„La ora 12, prânz la baronul Saurma (ministrul plenipotenţiar german), cu 
baron Mayer (ministrul plenipotențiar austriac) şi cu contele Monts şi 
consilierul aulic Metz” (vineri, 2 decembrie 1883). Aşadar, la numai 5 luni 
după eliminarea lui Eminescu din viaţa publică şi la nici o lună şi jumătate 
după trimiterea acestuia la Döbling, acţiunile lui Maiorescu urcă aproape 
instantaneu („mare recunoaştere a importanței mele politice”, notează el încă 
de la 4 octombrie) şi el ajunge să şadă la masă cu lumea bună din Imperiu. 

Ambiţia lui Maiorescu l-a dus până în pragul dorinţei de a înlătura 
cabinetul Brătianu, prin mijloace deloc elegante (şi în scopuri nu tocmai 
româneşti, apropierea de Viena făcându-se cu preţul „uitării” românilor din 
Transilvania), dar premierul liberal a devenit invulnerabil în urma întâlnirii de 
la Gastein (26 august), unde a discutat direct cu Bismarck, cancelarul prusac 
care promova ideea că tranşarea chestiunilor politice nu se face prin tratative, 
ci „prin fier şi sânge”. 

Putem, oare, să nu remarcăm şi coincidenţa (?) care face ca Maiorescu, 
autor al unui program axat pe ideea aşezării cu orice preţ a României sub 
umbrela Imperiului de la vest, să ajungă să petreacă cot la cot cu ambasadorul 
Vienei la Bucureşti, în vreme ce Eminescu, duşmanul neîmpăcat al acestei 
politici, gazetarul care susţinea că numai neutralitatea putea salva România de 
cele trei împărăţii care o înconjurau, era zăvorât în ospiciu? Mai pe şleau spus: 
putem să credem că în evoluţia lui Maiorescu pe scena politică nu a contat 
deloc sprijinul oferit de el Vienei? Să credem că el s-a numărat pur întâmplător 
printre puţinii politicieni care, dată fiind implicarea lor directă în satisfacerea 

dorințelor imperiale, au ştiut de existenţa şi de conţinutul Tratatului secret 
româno-austro-ungar? Putem să credem că poziţia obstrucţionistă a lui Eminescu 
nu a constituit un element decisiv în internarea lui la Şuţu şi, mai apoi, la 
Döbling? 

Între comesenii lui Maiorescu, din amintita zi de 4 decembrie, apare şi 
un aşa-numit „baronul Mayer” — persoană inexistentă, numele lui real fiind 
Mayr (Fleicher von Mayr). Prin greşita scriere a numelui acestui ambasador 
austro-ungar la Bucureşti, Maiorescu poate crea confuzii, substituindu-l, de 
pildă, lui J. R Mayer, medicul invocat de Eminescu la plecarea spre Döbling. 

Ce loc a ocupat ambasadorul Fleicher von Mayr în viaţa lui Eminescu? 
În loc de comentarii, voi prezenta unul dintre rapoartele secrete semnate de 
acest baron austro-ungar, cu care Maiorescu schimba elevate opinii, între două 
măsline: 

„Bukarest 

7, Juni 1882 

Prea nobile conte, 

«Societatea Carpaţilor» a ținut în 4 ale lunii în curs o întrunire publică 
cu un sens secret. Dintr-o sursă sigură, am fost informat despre această 
întrunire, după cum urmează: tema dezbaterii a fost situația politică. S-a stabilit 
ca lupta împotriva Austro-Ungariei să fie continuată, aceasta ar urma să se 
facă fără a se recunoaşte existența unei «Românii iredenta». S-a recomandat 
membrilor cea mai mare prudenţă. 

Eminescu, redactor principal la «Timpul», a făcut propunerea ca studenţii 
transilvăneni de naţionalitate română, care frecventează instituţiile de 
învățământ din România, pentru a se instrui, să fie puşi să acționeze în timpul 
vacanței în locurile lor natale pentru a orienta opinia publică în direcţia unei 
«Dacii Mari». 

Secăşanu, redactor secundar la «România liberă», a citit în plen câteva 
scrisori din Transilvania, adresate lui, din care a reieşit că românii de acolo și- 
ar aştepta fraţii cu braţele deschise. 

O epistolă a lui Bădescu, inspector şcolar din judetul Neamt, adresată 
unui jurnalist anume Miron, comunică că la Nasăud situaţia ar fi favorabilă. 

Permiteţi-mi Excelenţă să-mi exprim cel mai ales respect.” [von Mayr] 

Oare, „sursa sigură” îl cunoştea pe Slavici, omul infiltrat de Maiorescu 
în societatea Carpaţii? Oare, acea „sursă sigură” avea vreo legătură cu 
Ocăşanu, individul prezentat de Slavici, fără înconjur, drept „omul poliției”, 
unul dintre cei trei civili implicaţi direct în arestarea lui Eminescu şi, totodată, 
individul căruia, din motive necunoscute, Maiorescu îi trimitea bani la Paris, 
după expulzarea din 1885? Sau era vorba de o persoană sus-pusă, pentru care 
cei doi numiţi erau simpli informatori? Oare, Mayr îşi culegea informaţiile 
graţie naivităţii „sursei” sau aceasta îşi făcea o datorie de onoare, punându-l în 
curent cu noutăţile? 

În Timpul, Eminescu scrie o singură dată numele lui Mayr, într-un text 

scurt, care merită să fie prezentat integral. Nota, intitulată „Austria şi guvernul 
nostru”, a apărut la 26 iunie 1883, cu numai două zile înaintea sechestrării 
autorului. 

„«Neue freie Presse» de la 22 iunie vine şi confirmă ştirea că guvernul 
austro-ungar nu s-a multumit cu comunicatul din «Monitorul oficial» român 
privitor la rodomontadele roşii din Iaşi. Numita foaie scrie, între altele: 

Intâmplările de la banchetul din laşi preocupă necontenit lumea 
diplomatică. Cabinetul vienez a declarat oficial că nu se poate mulțumi cu 
comunicatul apărut în «Monitorul oficial» din Bucureşti şi, în sensul acesta, la 
20 iunie deja, ministrul de externe a însărcinat pe ambasadorul austro-ungar, 
baronul Mayr, să ceară de la guvernul român declaraţiuni pozitive şi precise. 

După cum ne încredinţează foaia vieneză, mai ales cei din Pesta sânt 
îndârjiți, nu atât contra celor vorbite de d. Grădişteanu, ci contra discursului 
pronunţat la laşi de d. C. A. Rosetti, care a numit pe regele Carol «Rege al 
românilor». Regele a răspuns la acest discurs, ce s-a reprodus în «Monitorul 
oficial», ca fiind unul din discursurile oficiale. 

Acum mărgăritarele d-lui Grădişteanu şi Rigatul d-lui Rosetti reclamă 
de la guvernanţii noştri tot atâtea genuflexiuni şi umile rugăciuni de iertare!” 

Este vorba de discursul rostit de P. Grădişteanu cu ocazia dezvelirii, la 
Iaşi, a statuii lui Ştefan cel Mare. Cu patru zile înaintea acestei note, Eminescu 
scrisese referitor la declaraţiile lui Grădişteanu: 

„La noi, o țară mică, înconjurată de puternici şi uneori indispuşi vecini, 
un Petre Grădişteanu îşi permite a atinge şi compromite cele mai delicate 
cestiuni ale politicei esterioare şi a le rezolva în faţa guvernului şi a regelui ex 
abrupto şi cu vreo zece pahare de şampanie în creieri. Şi aceia care înconjoară 
pe Regele, atât de severi asupra etichetei în alte împrejurări, în cari ar fi rezultat 
mult bine şi puţin rău a i se da o uşoară atingere, permite în faţa lui să se calce 
toate regulele, nu numai ale etichetei monarhice, dar chiar ale celei mai simple 
bune-cuviinţe; şi toată tagma oficială adunată în această sărbătoare găseşte 
firesc şi cuviincios ca să luăm Basarabia, Banatul, Bucovina, Transilvania la 
sfârşitul mesii, cu armata de sticle goale şi de pahare sparte. (...) Rezultatul cel 
întâi şi cel mai trist este de a profana şi pângări un ideal frumos, o idee patriotică 
şi măreaţă, care desigur pentru moment e respinsă de toţi oamenii politici şi 
Chiar de patrioţii înţelepti, dar care are dreptul să doarmă tainică şi liniştită în 
cugetul câtorva nobili visători. A o lua cu brutalitate din casta ei locuinţă şi a 
o da pe mâna oficialilor este tot atâta ca şi cum ai târă o vergină în saturnalele 
curtizanilor. Altă consecinţă este: de a reprezenta poporul român ca un popor 
revoluționar, neliniștit, care se uită necontenit peste hotarele vecinilor săi şi nu 
aspiră decât la răsturnări şi la anexiuni, pe când în adevăr acel popor pacinic 
n-are alte aspiraţiuni în afară decât a păstra ce are şi înăuntru de a fi ceva mai 
puțin jefuit de banda guvernamentală.” (Timpul, 22 mai 1883). 

Urmărirea a început din 1876 


ând am auzit prima oară că Eminescu ar fi fost urmărit de agenţi 

trăini, între care şi un anume Lachman, plătit chiar din punga 
Ambasadei vieneze la Bucureşti, n-am contestat posibilitatea ca informaţia să 
fie corectă, dar, în ciuda documentului de mai sus, am socotit-o prea riscantă 
pentru a o invoca. Dincolo de precizarea lui von Mayr, care scrie limpede că 
avea un „şoricel”, care l-a „informat despre această întrunire” la Societatea 
„Carpatii”, rămâne linia politică a guvernanţilor României, care dovedeşte 
prezenţa unor simpatii evidente pentru Austria şi Prusia. Spun „simpatii” şi mă 
opresc, căci a afirma că respectiva atracţie era complet dezinteresată, ea iscându- 
se din senin, în urma citirii lui Goethe ori a ascultării valsurilor lui Strauss, 
rămâne o copilărie, după cum a acuza pe cineva anume, în lipsa unor probe 
certe, devine necuviință. Există adevăruri la îndemâna tuturor, dar pe care nu 
le pronunţă nimeni. Cine, ce pierde? 

Mai nou, am avut ocazia să mă conving că von Mayr apare târziu între 
cei care urmăreau din umbră evoluţia lui Eminescu. Unul dintre primele rapoarte 
ale austriecilor, dedicat exclusiv lui Eminescu şi cuprinzând mai bine de 20 de 
pagini este cel din 5 ianuarie 1877 — deci, dinainte de venirea „ţintei” la Timpul. 
Semnat de consulul austriac la Iaşi, un anume Hanswenzl (sau Hans WenzI?), 
raportul este adresat lui Andrâssy Gyula (pe atunci, ministru de Externe al 
Austro-Ungariei). Faptul că o copie a acestui raport există la Arhivele Naţionale, 
fondul Casa Regală, arată că de la (cei din jurul lui) Hanswenzl (sau de la 
Andrassy?) s-a găsit un exemplar şi pentru Bucureşti — semn că, aici, Palatul 
era interesat de subiect (lucru firesc, dacă ne amintim poziţia pro-germană a lui 
Carol I, care îl obliga pe acesta să accepte că inamicii Vienei şi/sau ai Berlinului 
trebuiau priviţi ca duşmanii lui personali). 

Iată prima parte a invocatului Raport: 

„Mihai Eminescu, profesor universitar şi redactor la ziarul «Curierul de 
laşi» a inaugurat la sfârşitul lunii noiembrie 1876 un ciclu de conferințe publice. 

Tema aleasă de Eminescu se referea la situația românilor din Austro- 
Ungaria. Un numeros public a urmărit cu maximă atenţie prelegerea, 
recompensându-l pe vorbitor cu ropote de aplauze. 

Soluţia problemei orientale, care se răspândeşte la ora actuală în Pen- 
insula Balcanică, a constituit motivul alegerii acestei teme de către referent. 

Vorbitorul a subliniat în introducere că nu există altă soluţie, decât 
constituirea unei confederaţii care să cuprindă toate popoarele ce trăiesc acolo, 
unde egala îndreptăţire a tuturor naționalităților şi a limbilor să constituie 
factorul principal, pe când constituirea statelor, doar unul secundar, şi că 
această reformă se va săvârşi sub patronajul Rusiei şi al Austro-Ungariei, 
ultima reprezentând politica occidentală. 


50. —— Semnele: —— N.22 


Apoi a ridicat problema poziției pe care trebuie s-o adopte România. 

Referentul a subliniat că, pentru a ajunge la o concluzie se vede 
îndreptăţit să prezinte politica adoptată de Austro-Ungaria față de naționalități, 
în general şi faţă de români, în special. Această conferinţă a fost publicată în 
ziarul condus de el, şi pentru informarea Excelenței voastre îmi îngădui 
libertatea de a traduce în limba germană problemele esenţiale care au fost 
abordate.” 

Urmează traducerea, destul de corectă, dar nu integrală, a textului 
conferinţei (originalul poate fi găsit în Opere IX, Publicistica, p. 251-265). 
Raportul se încheie astfel: 

„Eminescu a susținut la 14 martie 1876 o prelegere despre influenţa 
austriacă asupra românilor din principate, încheindu-și expunerea cu 
următoarele cuvinte: 

Prin urmare ne sunt necesare trei elemente; 

Stabilitate, adică un regim monarhic ereditar, mai mult sau mai puţin 
absolutist. 

Munca, adică eliminarea proletariatului funcţionăresc din viaţa publică 
a statului şi îndreptarea acestora către o muncă productivă. 

Economia, adică un echilibru corect între folosul dobândit prin cheltuială 
şi sacrificiul făcut pentru aceasta. 

Altminteri va trebui să alegem între dominaţia austriacă şi cea rusească. 

În cazul primei variante, evreii s-ar îndrepta în număr mult mai mare 
spre sate, fată de cum se îndreaptă astăzi; țăranii ar deveni slugile acestora pe 
pământurile cumpărate de societăţi capitaliste, s-ar coloniza germani şi 
națiunea va fi redusă la proletariat; în cazul al doilea, un ordin ar interzice 
folosirea limbii în biserică şi stat, țăranul ar avea un trai mai bun, dar numai 
cu condiția rusificării sale; fiecăruia dintre noi care doreşte să scrie, i s-ar 
interzice de îndată meseria, iar cei mai curajoşi ar mări numărul celor duşi în 
Siberia, fără a fi judecaţi, ci doar în baza unei dispoziții administrative. 

Permiteţi... 

Hanswenzl.” 

(Augustin Z. N. Pop a cunoscut acest Raport. În lucrarea Noi contribuţii. . ., 
el prezintă doar primele rânduri, dar nu le traduce din germană şi nici nu scrie 
despre ce este vorba în text. Potrivit lui Z. N. Pop, numele consulului s-ar scrie 
despărţit: Hans Wenzl.) 

O dovadă care a crescut substanţial probabilitatea ca Eminescu să fi fost 
urmărit de un agent al Vienei (caz în care începe să se lumineze tot mai mult 
chipul beneficiarului real al „înnebunirii” lui Eminescu), a venit de unde mă 
aşteptam mai puţin: de la domnul N. Manolescu. Într-unul dintre _inevitabilele 
domniei sale editoriale, ne comunică: „Robert Darnton comentează rapoartele 
pe care un poliţist francez le-a consacrat scriitorilor vremii sale. Pe numele 
său Joseph d Hemery, inspectorul de poliţie cu pricina avea sub supraveghere 
negoțul cu cărţi din Paris. Nu se ştie dacă din ordin sau din proprie inițiativă, 

el a întocmit dosare tuturor literaţilor epocii, mai exact între 1748 şi 1753, cât 
s-a aflat în funcţie, însoţindu-le de fişe sintetice, asemănătoare celor de la 
cadre, de pe timpul comunismului.” In paragraful următor, autorul adaugă: 
„Rapoartele conţin informaţii succinte, ca de curriculum vitae, şi o parte 
intitulată Histoire, povestea pe scurt a fiecăruia, amoruri, favoruri, protectori, 
întâmplări picante, elemente fiziognomice.” (România literară, 2—8 august 
2000) 

Nu pretind că aş cunoaşte dacă, în vremea în care scriitorilor parizieni li 
se întocmeau primele dosare secrete la poliţie, în ograda Împăratului de la 
Viena se petrecea acelaşi lucru. (Asta era sarcina istoricilor noştri de ieri şi de 
azi.) Ştiu însă că, în 1848, revoluţia din Franţa a determinat abdicarea regelui 
Ludovic Filip şi proclamarea republicii („A doua republică” ), în vreme ce în 
Imperiul austriac, unde au avut loc răscoale mai peste tot (Praga, Milano, Viena, 
Cracovia etcetera), fuga lui Metternich şi renunţarea la tron a lui Ferdinand I au 
făcut ca, din punctul de vedere al monarhiei vieneze, revoluțiile să se soldeze 
doar cu o predare de ștafetă, al cărei beneficiar a fost Francisc Iosef I, nepotul 
fostului împărat. Mai ştiu că regimul lui Metternich a fost unul de teroare şi că 
teroarea, de când există tipăriturile, presupune şi controlarea apariţiei acestora 
şi urmărirea autorilor socotiți periculoşi. Dacă la aceste informaţii adăugăm şi 
concluzia domnului N. Manolescu, care s-a convins recent că, asemenea 
prostituţiei, cenzura e veche de când lumea, îmi vine şi mai greu să cred că 
Austria, deşi în regres (sau tocmai de aceea), nu a folosit poliţia secretă, nici 
după ce trecuseră peste o sută de ani de la vremea în care polițistul francez 
Joseph d'H&mery făcea „fişe sintetice, asemănătoare celor de la cadre, de pe 
timpul comunismului” . Iar dacă a folosit-o, nu văd de ce între ţintele ei nu s-ar 
fi aflat şi Eminescu, cel mai supărător ziarist din România acelor timpuri. 

Domnul Manolescu îşi încheie textul cu o concluzie: „Parcurgând schiţa 
despre cenzură a d-lui Marino, după ce am citit şi studiile pe aceeaşi temă 
care o preced, la noi, m-a frapat, în toate, convingerea că cenzura, ca şi 
prostituţia, e de când lumea şi că aceea comunistă a fost doar forma desăvârşită 
a unei instituţii străvechi. Eu am crezut mereu că numai insuficiența 
vocabularului ne determină să numim cu acelaşi cuvânt realităţi complet diferite: 
cenzura comunistă are altă natură decât toate cele de dinainte. Capitolul din 
cartea lui Darnton mă încurajează s-o ţin pe a mea: între rapoartele din Cartea 
albă a securităţii, privitoare la scriitori, şi rapoartele inspectorului francez de 
poliție din secolul XVIII e o deosebire de natură: supravegherea şi cenzura 
cărţilor nu sunt deloc acelaşi lucru în Vechiul Regim (sau în oricare altul) şi în 
comunism.” 

Fundamental, nu putea să existe vreo diferenţă, întrucât culegerea 
informaţiilor din cele 500 de dosare ale lui d'Hemery nu o putea face un om, ci 
o reţea, care, simbolic vorbind, constituie un pui de Argus. Dacă reţeaua este 
particulară ori de stat, dacă ea funcţionează într-o monarhie sau într-o republică, 
dacă slujeşte unui dictator sau democratului suprem nu contează, atâta vreme 

cât practica este aceeaşi. Sigur că cenzura comunistă a avut „altă natură”, din 
moment ce a slujit altei ideologii şi, implicit, altor structuri. Da, spre noi, răul 
a venit călare şi dinspre Moscova, dar a rămâne cu gâtul strâmbat numai în 
direcţia ei mi se pare cu atât mai bizar, cu cât se uită că fundamentul 
comunismului nu a fost conceput între graniţele Rusiei, iar banii pentru revoluţie 
nu i-a dat ţarul. Despre tendinţele expansioniste ale Rusiei s-a vorbit 
disproporționat de mult, dacă ne gândim câte imperii, mai mici şi mai mari, au 
creat statele Europei occidentale. Ar fi bine ca ruşii şi/sau comunismul să fie 
unica anomalie. În fapt, există popoare pentru care propriile frontiere sunt o 
provocare permanentă, astfel încât, pe măsură ce cresc, sporesc nesaţiul şi 
dorinţa stăpânilor de a le lărgi şi mai mult, şi popoare care nu-şi ies din matcă. 
Noi, istoria o dovedeşte, facem parte din a doua categorie. 

Unii cred şi astăzi că nouă, românilor, ne-ar fi grozav de bine dacă ne- 
am afla sub tutela unui stat occidental puternic. Ideea nu este deloc nouă. În 
epocă, P. P. Carp, liderul politic al Junimii, propunea în 1881: „Să jertfim unele 
din drepturile noastre suverane ca să obținem protecţiunea Europei întregi şi 
să nu ne aflăm izolați față cu doi vecini puternici”. 


Medicamentul poate fi şi otravă 


pisodul din Gara de Nord şi relatările Liviei Maiorescu implică şi o 

A_ altă abordare, din punct de vedere medical. 

Incepând din vara lui 1883, de la arestare până la moarte, lui Eminescu 
i-au fost aplicate, în trei mari reprize, tratamente cu produse mercuriale (prin 
injecții, frecţii sau băi), deşi se ştia că repetarea lor poate fi fatală. De aceea, 
putem spune că internarea la Döbling va fi mai puţin dăunătoare, deoarece 
Obersteiner, refuzând să-şi asume diagnosticul de sifilis, va sista cura antiluetică. 

La moartea lui Eminescu, s-ar fi constatat, între altele: „Inima în stare de 
ipertrofie pasivă cu degenerare grăsoasă a țesutului muscular”. Specialiştii 
consideră că degenerescenţa este o „acumulare (subl. ns.) anormală de diferite 
substanțe în celulele unor țesuturi sau organe, ducând la alterarea lor 
funcțională şi la simptome mai mult sau mai puțin grave” (Dicționarul sănătăţii, 
1978). Nici o mărturie şi nici un document nu arată că, în timpul vieţii, Eminescu 
ar fi avut probleme cu ficatul, de exemplu, în ciuda faptului că unii domni 
susţin că ar fi fost şi alcoolic. De asemenea, acelaşi dicţionar ne învaţă că 
degenerescența grasă („grăsoasă”, în trecut) vizează țesuturile conjunctive 
adipoase şi „interesează în special ficatul şi inima în intoxicații şi boli infecțioase, 
când poate produce moartea prin insuficiență a acestor organe” (subl. ns.). 

Dintr-o dată, avem alternativă la sifilis: intoxicația. Ce fel de intoxicație? 
Nu mă hazardez să propun un răspuns, dar constat un lucru: notiţa făcută de 
Maiorescu în jurnalul personal („Nu m'a recunoscut, vorbind într' una, 
scuipând în toate părțile”) şi povestirea fiicei lui (,„...apoi scuipă de câteva 

ori... [...] E. continuă să vorbească, scuipă apoi de două ori...”) au un punct 
comun, în ambele cazuri fiind sesizat faptul că Eminescu scuipa. Era acesta un 
obicei mai vechi? Nimeni nu-l pomeneşte, nici măcar duşmanii lui declaraţi. 

„Mai este un fel de otrăvire — scriu doctorii Bianu şi Glăvan — care se 
face pe încetul, în mod cronic, care s'ar putea numi mai bine intoxicație şi care 
rezultă din exercitarea unei profesiuni nesănătoase, cum este otrăvirea înceată 
produsă prin plumb la zugravi, la topitorii de litere etc., prin mercur la lucrătorii 
ocupați cu aurirea metalelor...” Mă întreb: aplicarea unui tratament care conţine 
şi produse pe bază de mercur nu poate fi socotită similară otrăvirii lente de care 
vorbesc cei doi medici? Nu tinde tratamentul să devină o otrăvire intensivă în 
cazul folosirii unor doze exagerat de mari, pe pielea persoanelor care nu au 
nevoie de el? 

Cei doi medici mai scriu că intoxicația acută cu mercur are următoarele 
„semne: inflamaţiunea gurii caracterizată printr'o durere la măselele din fund, 
din partea pe care bolnavul doarme de obiceiu, gust metalic, alenă urâtă, 
greutate la mâncare, gingiile umflate, moi, ulcerate, sângerează lezne; dinţii 
se clatină; salivă (bale) multă; palpitațiuni, respiraţiune grea, lipsă de poftă 
de mâncare, insomnie, paliditate la faţă, diaree, stare de toropeală (abatere)” 
— subl. ns. Dintre toate simptomele enumerate, cred că doar cele subliniate pot 
fi remarcate uşor, în urma simplei vederi a persoanei, celelalte putând fi verificate 
fie printr-o atentă urmărire a evoluţiei bolnavului, fie pe baza declaraţiilor 
acestuia. A fost o surpriză să constat că, în scurta descriere a lui Eminescu 
trimisă mătuşii ei, Livia Maiorescu adaugă: „A devenit ceva mai slab, ceea ce 
se vede cu deosebire la mâinile lui... E palid, ras ca şi mai înainte... Unghiurile 
ochilor s-au lăsat în jos... Expresia este de om obosit...” 

Aşadar, toate cele trei simptome prezentate de Bianu şi Glăvan nu numai 
că se regăsesc în descrierea Liviei, dar reprezintă principalele ei observaţii! 
Faptul că Eminescu slăbise indică, automat, şi lipsa poftei de mâncare — un alt 
simptom al intoxicației cu mercur. La rândul ei, absenţa apetitului se poate 
explica şi prin posibila inflamare a gingiilor, prin durere de măsele etcetera, 
simptome a căror existenţă nu putea fi depistată dintr-o simplă privire aruncată 
bolnavului. 

Existenţa insomniilor fusese şi ea atestată, prin scrisoarea trimisă la 16 
iulie 1883 de C. Dimitriu lui M. Brăneanu (unul dintre cei ce se vor vrea a fi 
curatorii lui Eminescu şi, potrivit lui I. Scurtu, pionul principal care ar fi aranjat 
ultima internare: „Înnebunind [Eminescu], a fost dus prin intermediul lui 
Brăneanu la Şuţu” ). În epistola invocată, C. Dimitriu scrie despre Eminescu: 
„Are insomnie — deci nu va suferi mult timp” (A. Z. N. Pop, Intregiri 
documentare...). 

Faptul că, la 12 ianuarie 1884, Eminescu avea să-i scrie lui Chibici că 
„foamea şi demoralizarea” erau „cele două stări continue” în care îşi petrecea 
timpul nu este o dovadă că, în urmă cu trei luni, nu i-ar fi lipsit complet pofta 
de mâncare. Mai mult, faptul că slăbise, atestat de Livia Maiorescu, nu indică o 

persoană hulpavă, mereu nesătulă. Foamea i-a revenit la Döbling, unde, o 
spune şi Eminescu însuşi, i-a fost fost întrerupt orice tratament medicamentos. 

De asemenea, medicina consemna şi prezenţa „otrăvirii încete” prin 
mercur. „În forma cronică” a acestei otrăviri, pe lângă tulburările mai sus enu- 
merate, apar şi „tremurături în membrele superioare, apoi în picioare, cap şi 
limbă, producându-se mai cu seamă când bolnavul face mişcări”. Doctorul V. 
Vineş va recunoaşte, abia în 1931: la intrarea în ospiciu (era în ianuarie 1889), 
Eminescu „scria perfect, fără tremurături, fără omisiuni de litere sau cuvinte. 
Mai târziu (?) apare o uşoară incoordinare a membrelor superioare şi 
tremurături (subl. ns.) ale degetelor, ale buzelor şi limbei.” Deci, după trei 
reprize de medicamentaţie mercurială (1883, 1887 şi 1889), organismul sănătos 
al lui Eminescu începea să cedeze. 

Pentru a nu fi acuzat că citez surse medicale vechi (la care apelez numai 
din dorinţa de a ne apropia cât mai mult de epoca în care a trăit Eminescu), voi 
oferi şi câteva cuvinte ale doctorului Vladimir Beliş, directorul Institutului de 
Medicină Legală, culese în timpul unei emisiuni televizate. Referitor la intoxicația 
cu mercur, domnia sa afirmă că aceasta „duce, mai ales, la nefrozele necrotice 
mercuriale” , nefroza necrotică fiind „o boală mortală... Acei intoxicaţi cu 
mercur mor în final prin anurie, deci, prin imposibilitatea funcţionării 
rinichiului...” 

Una peste alta, din rândurile de mai sus putem trage şi următoarea 
concluzie; medicamentele mercuriale (sau altele, cu o nocivitate potenţială la 
fel de mare) pot fi folosite pentru a combate o boală anume. Administrate, 
însă, în cantităţi prea mari şi/sau în cure repetate, ele nu mai vindecă, ci ucid. 
Dacă, în urma unei erori de diagnostic sau cu rea intenţie, un asemenea tratament 
este aplicat persoanelor sănătoase, el poate duce la moartea „naturală” a celor 
ce-i cad victimă. 


Scos din Ţară în mod clandestin 


Si admitem (din nou) că Eminescu ar fi fost, într-adevăr, alienat. Într- 
o atare ipoteză, cu atât mai mult, el nu putea să plece, pur şi simplu, 
la Viena. Dacă, să zicem, amici bine intenţionaţi, strângeau astăzi banii necesari 
intemnării lui la Viena, la Berlin sau în altă parte, ei nu puteau să meargă mâine, 
să-l ia de la Şuţu şi să se urce în tren cu el, chiar dacă Şuţu ar fi fost de acord şi 
chiar dacă le-ar fi pus în braţe un dosar medical gros de două palme, conţinând 
toate documentele şi avizele cerute de Lege. Viena nu era Chitila, ci capitala 
altei ţări. Iar ca să intri în altă ţară, îţi trebuia paşaport. De aceea, o întrebare 
poate şi mai neliniştitoare decât cele de până aici este următoarea: cine şi sub 
ce motiv i-a obținut lui Eminescu paşaportul şi viza necesară trecerii graniţei? 

Ca să obţii un paşaport, trebuia să faci o cerere în acest sens. Eminescu 
nu a scris şi nu a semnat un atare document (care, dacă totuşi ar exista, ar 


Nr.2 — Semnele timpului ———— 5 


dovedi o dată în plus că nu era alienat). Iar pentru ca o altă persoană să facă 
acest demers în numele lui, trebuia fie să aibă o procură, fie să-i fi fost numit 
tutore, prin sentinţă judecătorească. Eminescu n-a avut nici o clipă tutore, iar 
procură n-a dat nimănui (în 1883). Doar „delira”, nu? Cu toate acestea, a 
ajuns la Viena. Cum? 

Chiar acceptând ideea că Eminescu ar fi avut permanent la el paşaport şi 
viză pentru Austro-Ungaria, lucrurile nu s-ar schimba fundamental, căci dacă 
el ar fi delirat, aşa cum ne asigură Maiorescu, nici ai noştri, nici vameşii 
Imperiului nu l-ar fi lăsat să treacă fără documente medicale, emise de Şuţu şi 
de superiorii lui. De asemenea, cum un nebun nu este responsabil pentru faptele 
sale şi cum austriecii nu aveau nevoie de nebuni de import, Eminescu trebuia 
însoţit de cineva care să-l aibă sub tutelă şi care răspundea pentru faptele lui. 
Or, asta însemna un alt document (absent şi el). 

Din toate acestea, nu se desprinde decât o singură concluzie: Eminescu 
a fost trecut graniţa în mod clandestin. Dacă faptul s-a datorat Bucureştilor, 
Vienei ori fructuoasei lor colaborări, rămâne un detaliu semnificativ, dar nu 
esenţial. Cum sună puţin plauzibil ca Brătianu să fi căpătat brusc curaj ori ca 
Maiorescu şi Carp, ambasador la Viena, să îşi permită să se poarte în Austro- 
Ungaria ca la ei acasă, pare că acest drum nu era posibil fără acordul unor 
funcţionari ai guvernului austro-ungar. 

Oare, alegerea lui Chibici ca însoțitor să fi fost influenţată şi de trecerea 
pe care acesta o avea la Direcţia căilor ferate, unde era „advocat şi impiegat”? 
Posibil, dar mai puţin probabil. Mai degrabă ne-am aminti cele două jumătăţi 
ale zilei de 20 octombrie 1883, aşa cum au fost petrecute şi consemnate de 
Maiorescu. Dimineaţa, la ora 9, s-a aflat „la gară la plecarea la Viena a lui 
Eminescu”. Al doilea paragraf sună astfel: „Seara, J. Negruzzi, Gane, Misir, 
Anette, Caragiali. — Mai târziu Lecomte şi P. P. Carp, ministrul nostru la Viena, 
sosit acum de la Viena” (subl. ns.). Prin urmare, drumul lui Eminescu s-a 
intersectat cu acela al lui P. P. Carp. Unde? Pe la Predeal, pe la Braşov? A 
intervenit P. P. Carp, uşurând scoaterea lui Eminescu din Țară şi intrarea lui 
clandestină în Imperiu? 

Pare plauzibil. Cu atât mai plauzibil cu cât se încearcă acoperirea faptului 
că P. P. Carp nu venea de la Viena, ci de la... Sinaia. O spune Popasu, într-o 
scrisoare către Maiorescu: „DI ministru Carp plecase la Sinaia cu o zi mai 
"nainte de ce a primit epistola D-Iale” (22 octombrie). Cât de aproape este 
Sinaia de Predeal ştie oricine. În epocă, Predealul era punct de frontieră între 
România şi Austro-Ungaria — din 1882, aici s-a făcut joncţiunea căilor ferate 
din Transilvania cu cele din Muntenia, urmare Convenţiei româno-austro-ungare 
(19 mai 1874). 

Faptul că, în ciuda obişnuiţei, Maiorescu nu a menţionat în jurnal 
expedierea în acele zile a unei scrisori către Carp (despre conţinutul epistolei 
ce să mai vorbim!?) nu face decât să ne legitimeze suspiciunea. La fel, venirea 
lui Carp direct la Maiorescu, la ore târzii, pare să arate că aveau de discutat 


56 —— Semnedetmplui —— Nr.3 


lucruri serioase. Vorbeau despre Tratatul secret româno-austro-ungar, semnat 
cu doar două zile în urmă? În mod sigur au discutat şi despre el, bucurându-se 
împreună de reuşită, dar cum nu ei erau la guvernare, acest document rămânând, 
formal, opera lui Brătianu şi cum mă îndoiesc că Maiorescu nu fusese înştiinţat 
chiar din ziua semnării, nu putem scoate din calcul ipoteza că miezul conversaţiei 
l-a constituit scoaterea lui Eminescu din Ţară, trecându-l fraudulos frontiera. 


Formal, Eminescu nu a părăsit România 


ucureşti, 20 octombrie 1883, Gara de Nord. Bate de ora 9 punct. 
Locomotiva şuieră şi, curând, trenul se pune în mişcare. Una dintre 
întrebările pe care nu le-a pus nimeni este: încotro ştia Eminescu că se îndreaptă 
şi cum îi fusese explicată necesitatea acestei călătorii? Lângă el, simpaticul 
„păzitor” („îngrijitor”, în prezentarea lui Maiorescu). Ce sarcină avea acesta? 
Trebuia doar să-l ţină pe Eminescu sub control, nu cumva să scape şi să fugă la 
vreo oprire ori avea şi menire de infirmier? De cine era plătit: de Şuţu sau de 
Altcineva? Acest anonim a stat la acelaşi hotel cu Chibici şi s-a întors împreună 
cu acesta, la o dată pe care nimeni nu a avut amabilitatea să o prezinte, sau nici 
n-a ajuns la Viena, fiind înlocuit îndată ce a trecut Carpaţii? De ce nici Popasu, 
nici Chibici nu-l pomenesc? 
Întrebările sunt singurul lucru de care nu ducem lipsă în dosarul Eminescu. 
Dar, în acest moment, în care trenul părăseşte Predealul pentru a se apropia de 
Braşov, ieşind aşadar din Țară, fundamental este altceva: dacă Eminescu a trecut 
graniţa în mod legal, cu paşaport în regulă, înseamnă că respectivul document a 
fost obţinut în mod ilicit, fără ştirea şi fără acordul lui. Dacă, aşa cum este de 
bănuit, paşaportul nici nu a existat, putem spune că, potrivit vămii austro-ungare, 
în perioada 21 octombrie 1883 — 15 februarie 1884, Eminescu nici nu a fost, de 
fapt, la Viena, deoarece... nu intrase în Imperiu. 


Adevăr şi bezele 


d ja ajunge la Viena. „În gară, scrie persiflator Gh. Călinescu, 
amintindu-și poate că acolo luptase pentru înfăptuirea unitaţii mo- 
rale a românilor în pregătirea ştiutului congres de la Putna, [Eminescu] strigă, 
în clipa coborârii din tren: «România liberată! România liberată!», lăsându- 
se sprijinit de dr. C. Popasu, nepotul (în realitate, doctorul Popasu şi Maiorescu 
erau veri — n. ns.) lui Titu Maiorescu. Viena era plină de amintirea visurilor de 
tinereţe, de chipul dulcii Baudius sau al necunoscutei blonde cu păr de aur, al 
d-rei Rezi şi, poate, al Veronicăi. De aceea, în tot timpul mersului de la gară la 
sanatoriu, Chibici a avut de luptat cu poetul, căci acesta trimitea sărutări 
tuturor femeilor de pe drum, voind să sară din cupeu.” 

Nonşalanţa cu care Gh. Călinescu smulge din context pretinsele strigăte 
scoase de Eminescu pe scara trenului ar trebui să dea de gândit. Nu contest că 
Eminescu ar fi rostit aceste cuvinte, dar nici nu sunt deplin convins de adevărul 
lor. Chiar acceptându-le ca fiind reale, mă întreb de ce, oare, biograful se opreşte 
la copierea a două cuvinte, fără a preciza cu ce ton au fost ele rostite şi cui erau 
adresate. Au produs ele rumoare? S-a speriat călătorul austriac şi a cerut 
intervenţia poliţiei, pentru a-l imobiliza şi a-i pune căluş la gură lui Eminescu? 
S-au simţit Popasu şi Chibici făcuţi de râs? 

Dacă Eminescu, spunând „România liberată!”, s-a referit, ironic, la sine? 
Dacă aceste două cuvinte erau o acuză amară la adresa celor care îi răpiseră 
libertatea, sub pretextul că, astfel, anihilează un „pericol social”, precum avea 
să fie prezentat în raportul oficial întocmit, 6 ani mai târziu (martie 1889), de 
doctorii Şuţu şi Petrescu: „Dl. Mihail Eminescu este atins de alienaţie mintală 
în formă de Demenţă, stare care reclamă șederea sa într-un institut, atât spre 
îngrijire şi căutare, cât şi spre liniştirea publicului” (subl. ns.)? 

Am reprodus un citat mai mare din monografia lui Călinescu, deoarece, 
pe de o parte, el ne duce până dincolo de poarta ospiciului de la Döbling şi, pe 
de altă parte, constituie o nouă probă a faptului că autorul a folosit bibliografia 
existentă pe atunci ca materie primă pentru fabulaţiile sale, nicidecum pentru a 
jalona destinul lui Eminescu, căzut victimă verbului său gazetăresc. Despre 
cele petrecute pe drumul de la gară la ospiciu nu puteau relata decât Eminescu, 
Chibici, „păzitorul” anonim (pe care Călinescu îl face pierdut) şi, poate, Popasu, 
care îi scrie lui Maiorescu: „Pe Eminescu l-am (subl. ns.) internat imediat 
în...” (22 octombrie 1883). Cum nici unul dintre aceştia nu a lăsat vreun cuvânt 
scris referitor la traseul dintre gară şi ospiciu, devine evident că ultimele două 
fraze citate din cartea lui Călinescu sunt înflorituri, zambile sintetice, prin care 
încearcă să suplinească lipsa dovezilor medicale privind alienarea celui despre 
care scrie că s-ar fi aflat „sub imperiul otrăvii din sânge” — diagnostic ce avea 
să fie infirmat peste nici o lună. 

Lucrarea lui Călinescu (ca şi prozele lui Lovinescu) nici măcar biografie 
romanţată nu poate fi socotită — deoarece, pe lângă altele, de obicei, biografiile 
romanţate înfrumuseţează viaţa personajului central, nu o urâţesc. Frazele 
elogioase sunt tot atâtea capcane, menite să dea impresia unei grozave obiectivităţi 
a autorului. Opiniile ultra-favorabile cu care a fost primită monografia Viaţa lui 
Mihai Eminescu au fost intens mediatizate. Am avut surpriza să constat însă că, 
tot atunci, şi atacurile au fost pe măsură şi că, dacă elogiile veneau şuvoi de la 
alți critici, revolta provenea îndeosebi de la creatori (Eugen Ionescu era de părere 
că „d. G. Călinescu a scris o biografie romanţată în sensul cel mai peioratiov al 
cuvântului” ) şi de la persoane care (precum I. E. Torouţiu, de pildă) făcuseră 
pentru opera lui Eminescu şi pentru public lucruri mult mai utile decât subiectivul 
comentariu critic. Până la o amplă prezentare a marii bătălii pentru adevărul 
despre Eminescu, începute în 1932 şi încheiate după 23 august 1944, cu victoria 
taberei pro-călinesciene, iată un paragraf din Eugen Ionescu: 

„D-l G. Călinescu ne-a înfățișat un Eminescu elementar — în raport şi în 
conflict cu societatea. A ştiut să speculeze, — cu abilitate, cu inteligență momentul 
de efect, — situaţiile patetice, cu un dramatism realizat. A fost întristat cu dignitate, 
când Eminescu a fost nedreptăţit; ironic şi amar, când Eminescu a fost neînțeles, 
solemn, când vorbea de superioritatea olimpiană a poetului, pitoresc când îi 
descrie vagabondajul sau îmbrăcămintea, pe rând excitant, spiritual, picant, 
istet, sau iarăş amar în pasagiile despre dragostea marelui nostru poet — dar 
toate aceste calităţi, nu au făcut decât să fixeze cu mai deplină siguranță cartea 
în literatura minoră, — vulgară, dacă vreți, facilă în orice caz, — a biografiilor 
romanţate.” 

Am mai spus-o şi o mai spun: dacă monografia Viaţa lui Mihai Eminescu 
nu ar fi prezentată drept versiunea care recompune cel mai exact şi într-un 
mod ştiinţific destinul lui Eminescu şi dacă ea nu ar fi fost aproape oficializată, 
prin modul în care a fost impusă în şcoli, Călinescu rămânea unul dintre prea 
destuii biografi ai lui Eminescu. S-a supralicitat, însă. Moralitatea, inteligenţa şi 
talentul creator sunt tot atâtea haruri. Prea puţini le au pe toate. La noi, destul de 
mulţi sunt inteligenţi şi au talent, dar îşi uită principiile acasă. Ne putem bucura 
de prezenţa sau de opera lor, pe care este firesc să o admirăm, dar nu îi putem 
transforma, obligatoriu, şi în model moral. Din clipa în care a inventat prima 
scenă din viaţa lui Eminescu, Gh. Călinescu a denaturat în mod deliberat 
adevărul. Dar până şi acest lucru mai putea fi trecut cu vederea, dacă autorul ar 
fi avut sinceritatea să îl declare. În absenţa unei atari precizări, între Călinescu 
şi patronul care operează cu o contabilitate dublă nu există diferenţă 
fundamentală, chiar dacă eludarea fiscului este infracţiune, în vreme ce ocolirea 
adevărului în istoria literară, ca orice abatere morală, rămâne o încălcare a 
Bunului-Simţ, nesancţionabilă prin Lege. 


„Cine plăteşte pentru mine?” 


u toate că astăzi nu se poate vorbi de soarta lui Eminescu fără a 
C măcar o dată, de Döbling, nimeni nu lămureşte cine l-a 
internat acolo şi cum. Nepăsarea aceasta miră, pentru că a duce pe cineva la 
ospiciu nu este totuna cu a-l ajuta pe un om beat să ajungă acasă. Când internezi 
— poate, pentru totdeauna! — pe cineva, nu-l laşi între patru ziduri şi pleci, fără să- 
ti spui numele, pentru că închiderea la balamuc nu este totuna cu lepădarea unui 
nou-născut pe treptele bisericii ori la uşa cuiva. Or, avem surpriza să constatăm 
grija cu care doctorul Obersteiner a ocolit folosirea numelui cuiva în documentele 
medicale întocmite lui Eminescu. Nu se ştie cine l-a adus, precizându-se doar 
atât: „Pleacă cu domnul Chibici la Florenţa” (14/26 februarie). Menţiunea nu 
spune nimic, cât timp nu se ştie cine era „domnul Chibici” pentru Obersteiner şi 
cum ajunsese acesta din urmă să îl cunoască. „Domnul Chibici” putea fi oricine, 
de la majordom la ministru, de la austriac la tailandez. 

C. Popasu îi raportează lui Maiorescu, la 22 octombrie 1883: „Pe 
Eminescu l-am internat imediat în institutul lui Leidesdorf, nefiind la Schlager 
nici un loc liber. (...) DI ministru Carp plecase la Sinaia cu o zi mai "nainte de 
ce a primit epistola D-Tale.” Foarte interesantă este a doua frază. Ea permite să 
facem următoarea cronologie a faptelor petrecute în intervalul 18 — 22 
octombrie: 

1) marţi, 18 octombrie — La Viena se semnează Tratatul secret româno- 
austro-ungar, iar la Bucureşti, Maiorescu notează: „Încheierea socotelilor despre 
casa pentru susținerea lui Eminescu şi trimeterea lui la Viena într un institut de 
boale mintale” ; 

2) miercuri (sau joi) — ambasadorul P. P. Carp părăseşte Viena, 
îndreptându-se către Sinaia; 

3) joi (sau vineri) — lui P. P. Carp îi soseşte, la adresa din Viena, o scrisoare 
trimisă de Maiorescu; 

4) sâmbătă, 22 octombrie — C. Popasu îl anunţă pe Maiorescu că epistola 
lui ar fi ajuns la P. P. Carp. 

Întrebarea este: de unde ştia Popasu, un doctor oarecare din Viena, ce 
corespondenţă primeşte ambasadorul P. P. Carp, într-un moment în care acesta 
se găsea la circa de kilometri de reşedinţa legaţiei? Avea el şi însărcinări (oficiale 
sau nu) de care nu ştim? Sau fraza în discuţie, care îl contrazice pe Maiorescu 
(acesta susţine că amicul Carp, odată pornit din Viena, nu s-ar fi oprit decât la 
Bucureşti), are rolul de a convinge că P. P. Carp nu ar fi primit epistola lui 
Maiorescu înainte de 20 octombrie, deşi, de fapt, el a plecat la drum tocmai 
datorită ei? Dacă în scrisorile lui Popasu (cele care au ajuns până la noi, 
bineînţeles) am întâlni obiceiul acestuia de a-l informa pe Maiorescu asupra lui 
P. P. Carp, încă ar mai fi de înţeles. Dar aşa, care este rostul precizării că 
ambasadorul plecase înainte de a-i sosi epistola de la Maiorescu (epistolă care 
normal ar fi să se găsească în arhiva Ministerului de Exteme)? Ştia Popasu ce 
conţinea scrisoarea respectivă, ca să-i acorde o importanţă deosebită? 

„Deocamdată — îi mai scrie Popasu iubitului său nene, Leidesdorf nu 
pretinde nici o garanţă. Dacă va fi trebuinţă, uşor vom putea face aici această 
formalitate. Un pret mai mic de 5 fl. pe zi nu mi-a succes a scoate”. Am zice că 
Popasu a fost cel care a tratat cu Leidesdorf. Atunci, însă, rolul lui Chibici în ce 
a constat? Şi, totuşi, nici acesta nu pare să fi fost chiar doar ventil la roata de 
rezervă, căci, după îndeplinirea misiunii, el, nu Popasu, îi telegrafiază lui 
Maiorescu, dându-i raportul: „Prin concursul Popasu internat imediat pațientul 
Leidesdorf cu 150. Cu puţin escepțiuni paţientul fu liniştit în drum. | Stau hotel 
Royal.” Prin urmare, la predarea „bolnavului” şi la tocmeala pe costul internării, 
Popasu şi Chibici au fost împreună. Doctorul Popasu tratase... preţul (deşi, 
teoretic, pentru aşa ceva era mai indicat avocatul Chibici), dar paralele au fost 
scoase din chimirul tovarăşului său, lung, lat şi cu mustață. 

Dar actele de internare? Care dintre ei a îndeplinit formalităţile scriptice, 
punându-și semnătura: avocatul Chibici ori doctorul Popasu? Nici unul. Oare, 

în Austro-Ungaria nu era necesar avizul a cel puţin doi medici, pentru ca o 
persoană să poată fi internată la balamuc? Eminescu pentru ce a fost reţinut? 
Ca să mai slăbească? 

Deci, Popasu şi Chibici s-au aflat faţă în faţă cu Leidesdorf, pentru a 
stabili tariful lunar şi pentru a-i furniza informaţiile medicale necesare. Cine a 
oferit detalii despre „boala” noului pacient al Dâblingului? Salariatul căilor 
ferate române sau medicul oploşit la Viena? La Bucureşti, am văzut, tratamentul 
aplicat lui Eminescu era ţinut în secret, dar, dată fiind situaţia excepţională, 
poate, Chibici a aflat ceva mai multe decât ştia până atunci. Cunoaştem cu 
precizie că, pentru a putea aranja internarea la Viena, Popasu l-a întrebat pe 
Maiorescu ce diagnostic i s-a pus lui Eminescu la Şuţu („Mă rog a-mi arăta 
care este diagnosa făcută, pentru ca să cer sfatul prof. Meynert, pe care-l 
cunosc bine” — 8 octombrie). Mai ştim şi că din corespondenţa celor doi veri 
se poate deduce, fără mari ezitări, că Maiorescu l-a informat asupra tratamentului 
antiluetic. De aceea, rămâne posibil ca Leidesdorf şi/sau Obersteiner să fi aflat 
de la Popasu datele „tehnice” ale cazului, lui Chibici rămânându-i latura lui 
„poetică”. Oricare ar fi adevărul în această privinţă, merită remarcat că nu este 
nici prima, nici ultima oară când un duet avocat-doctor influenţează decisiv 
destinul lui Eminescu — dacă ne gândim bine, tandemul funcţionează extrem 
de eficient şi astăzi, în atâtea şi atâtea dosare dolofane. (Profesorul Meynert, 
invocat de Popasu, fusese elevul lui Leidesdorf, pompos — dar atât! — numit 
„profesor extraordinar în psihiatrie”, iar Obersteiner, potrivit lui O. Vuia, era 
„frate vitreg al ministrului Haymerle”. Să tot deschizi ospicii!) 

Din mai multe motive, C. Popasu reprezintă o figură interesantă, despre 
care nu se ştie însă decât foarte puţin. Privitor doar la relaţia lui cu Eminescu, 
din toamna lui 1883 şi iarna lui 1884, miră unele aspecte. De pildă, el îi scrie 
lui Maiorescu: „Am convenit cu Leidesdorf să am intrare liberă la Eminescu, 
aşa ca să-l pot vedea când voi vrea” (22 octombrie 1883). Se pare că verbul 
folosit, a vedea, are doar sensul de percepţie oculară, de urmărire cu ochii, nu 
şi pe acela — uzual în prezent — de a vizita un bolnav şi (dacă nu e în comă!) de 
a şi discuta cu el. Deoarece Popasu nu a încercat să stea de vorbă cu Eminescu 
nici măcar atunci când s-a întâmplat ca el să bată drumul până la stabiliment, 
dar să nu fie primit de Leidesdorf şi/sau de Obersteiner, deducem că rostul 
venirii lui la ospiciu era, îndeosebi, acela de a culege ultimele opinii ale medicilor 
şi ultimele lor decizii. Aşa se explică de ce Popasu nu povesteşte nimic din 
discuţiile lui cu Eminescu, de ce acesta nu a aflat nici măcar gradul lui de 
rudenie cu Maiorescu (ştia că ar fi nepot, nu văr — probabil, din cauza marii 
diferenţe de vârstă) ori de ce Eminescu nu se va referi niciodată la acest neam 
al lui Maiorescu. 

Da, se explică o seamă de mărunţişuri, dar ne lipseşte răspunsul la 
întrebarea fundamentală: ce diagnostic i-a pus Obersteiner lui Eminescu? 

Eminescu i-a scris lui Chibici: „Cine plăteşte pentru mine aici şi cine are 
grijă de mine? D. Maiorescu a trecut pe aici într-o zi, dar a stat mai puţin de 

un minut şi nu mi-a spus nimic în ce mă priveşte... (...) Fii bun, iubite Chibici, 
şi răspunde-mi cum stau lucrurile cu mine. Doctorii de aici vorbesc de d. 
Maiorescu şi de tine. Eu ştiu despre tine că tu n-ai mijloace pentru a îngriji de 
mine în starea în care sunt. Îmi sunt dar necunoscute măsurile pe cari d. 
Maiorescu va fi binevoit să le ia în privirea-mi şi văd pe de altă parte că 
doctorii de la institut nu Ştiu asemenea nimic, ci se mărginesc a-mi cita numele 
d-sale şi al tău, ceea ce — în izolarea în care mă aflu — nu e de natură a mă 
satisface” (12 ianuarie 1884). 

De ce Leidesdorf şi Obersteiner îl trimiteau pe Eminescu numai la 
Maiorescu şi la Chibici? De ce nu şi la Popasu, bunăoară, care era la doi paşi? 
Se pare că nu s-a dorit amestecarea acestuia (şi/sau a României june, pe care o 
prezida) în cazul Eminescu. Maiorescu nu putea fi scos din cărţi, deoarece 
etapa Döbling era şi continuă să fie prezentată ca un mare favor făcut lui 
Eminescu, iar Chibici era un banal executant. Apărut la rampă ulterior internării 
la Şuţu, el a găsit în această poveste — din care, în ciuda aparenţelor, nu cred să 
fi cunoscut prea multe dedesubturi — ceea ce unii numesc astăzi job suplimentar. 
În timpul spitalizării la Döbling, Chibici nici nu a scris medicilor, nici nu a 
primit scrisori de la ei. El pare să fi fost necesar nu numai pentru că se îngriijea 
de transportul „coletului” şi ţinea contabilitatea banilor adunaţi în numele lui 
Eminescu, ci şi pentru că acesta nu ar fi acceptat să-i scrie lui Maiorescu. 

Nu ştim nici măcar dacă, de la Bucureşti la Viena, Eminescu a discutat 
sau nu cu Chibici, acesta fiind foarte evaziv în telegrama trimisă lui Maiorescu, 
imediat după internare: „Cu puține escepţiuni paţientul fu liniştit în drum” (21 
octombrie 1883). Din motive mai mult sau mai puţin explicabile, Chibici nu a 
socotit oportun să comunice în ce au constat „escepțiunile” , cum au fost rezolvate 
ori ce s-a petrecut între ele. Lungile luni scurse între clipa predării lui Eminescu 
către Obersteiner şi prima scrisoare trimisă de „pacient” lui Chibici, arată că, 
după 28 iunie 1883, redactorul de la Timpul şi avocatul feroviar Chibici nu 
(mai?) erau prieteni la cataramă. Dacă Chibici ar fi fost mai apropiat sufletului 
său, nimic nu-l oprea pe Eminescu să-i scrie din timp, cerându-i şi căpătând de 
la acesta răspunsurile care să-i aducă liniştea interioară. Or, în întreaga perioadă 
de după 28 iunie, el nu îi adresează lui Chibici decât două epistole: una de la 
Döbling şi alta de la Iaşi, când spera să-şi recupereze manuscrisele. 

Dacă scrisoarea trimisă de Eminescu lui Chibici de la Döbling (12 ianuarie 
1884) ar fi fost concepută din proprie iniţiativă, încă se mai putea discuta de 
prietenia lor. Or, simplul fapt că este expediată după ce, timp de „mai bine de 
două săptămâni”, Eminescu sperase să nu fie silit să-i scrie, reprezintă un 
motiv serios pentru a pune sub un mare semn de întrebare amiciţia lor. Mai 
iute, pentru Eminescu, Chibici devenise doar un rău mai mic, nicidecum un 
„prieten intim”, la care trebuia să apeleze doar pentru că nu avea încotro. Dacă 
voia să scape de la Döbling, era obligat să ia legătura fie cu Chibici, fie cu 
Maiorescu, singurele persoane către care îl îndrumau constant medicii ospiciului. 

Postura de intermediar devine evidentă când Eminescu, care ştia că Al. Chibici 
era lipsit de orice putere de decizie în mediul junimist, în loc să se adreseze 
direct „protectorului” său, îi scrie mai puţin importantului „avocat şi impiegat” 
la căile ferate, cerându-i amănunte asupra măsurilor „pe cari d. Maiorescu va 
fi binevoit să le ia în privirea-mi”. Călătoria la Florenţa, departe a îmbunătăţi 
relaţiile lor, mai mult le-a stricat: Eminescu „priveşte însă călătoria în Italia ca 
cea mai nenorocită idee şi mă duşmăneşte că l-am adus aici” (Chibici către 
Maiorescu, 14 martie 1884). 

Dovezi indubitabile arată că, la Döbling, Eminescu nu s-a arătat deloc, 
dar absolut deloc dornic să corespondeze cu cineva din Ţară. De obicei, ni se 
scot ochii cu epistolele trimise de Eminescu lui Chibici şi, mai apoi, lui 
Maiorescu, afirmându-se că ele ar dovedi trainica prietenie care i-ar fi legat. În 
privinţa lui Maiorescu, faptele au demonstrat că lucrurile stăteau pe dos. Ul- 
tima dovadă, înaintea revenirii în Țară, rămâne faptul că Eminescu, o dată ce s- 
a văzut scăpat de la Döbling, nu i-a mai scris nici un rând. La întoarcerea în 
România, Eminescu nu a mers împreună cu cei care-l aşteptaseră pe peron, 
plecând într-o direcţie necunoscută. Cuminte, Chibici s-a dus acasă la 
Maiorescu, unde şi-a trecut vremea „povestind despre Eminescu”. 

Fără să insist acum asupra unor detalii, epistola trimisă la 12 ianuarie 
1884 lui Chibici pare expediată dintr-un spital psihiatric draconic, din care nu 
ieşi decât după ce îţi faci, în scris, mea culpa şi te recunoşti nebun. Sună aberant, 
dar comportarea lui Maiorescu, care l-a făcut pe Eminescu să scrie negru pe 
alb: „Maiorescu a trecut pe aici într-o zi, dar a stat mai puţin de un minut şi nu 
mi-a spus nimic în ce mă priveşte” a fost cumva mai firească? De ce a zăbovit 
Maiorescu atât de puţin şi, mai ales, de ce nu i-a răspuns la întrebări („Am 
vorbit cu Eminescu”, notează scurt Maiorescu, la 1 ianuarie, în jurnal)? Pentru 
că Eminescu trebuia să pună totul pe hârtie, într-un adevărat autodenunţ, valabil 
— eventual — în Justiţie? Aşa se pare, dacă ne gândim că, după acest moment, 
Eminescu a mai strâns din dinţi încă două lungi săptămâni. 

„Sper că nu voi fi condamnat a petrece aici ani întregi fără necesitate” 
este una dintre frazele elocvente din scrisoarea trimisă lui Chibici. Ea arată 
furie reţinută, dar şi o anume teamă, părând scrisă sub o teribilă presiune, în 
care pornirea lăuntrică trebuia domolită de prudenţă. Probabil, Eminescu a 
cedat şi a apucat pana, adresându-se lui Chibici, numai atunci când s-a convins 
că altminteri nu avea nici o şansă să mai scape din ospiciul lui Obersteiner. 

Totodată, citatul invocat (dar nu numai) dovedeşte lipsa totală a 
comunicării între Eminescu şi „amici”. Din Ţară, nici unul dintre ei nu s-a 
învrednicit să-i scrie. Nu ştiu dacă şi cât l-a consumat acest lucru pe Eminescu, 
dar cred că majoritatea celor puşi în situaţia lui s-ar simţi izolaţi şi fără rost. 
Adică, respinşi de ceilalți. 

Libertatea, între scrisori şi telegrame 


ând Eminescu a pus la poştă scrisoarea către Chibici, era 12 ianuarie. 

e 17 ianuarie, aceasta ajunge la destinatar, care merge cu ea în dinţi 

la Maiorescu. Maiorescu citeşte şi comentează, iar a doua zi, pretinde el, trimite 
la Döbling o telegramă în numele lui Chibici: 

„Telegramă. Eminesco, Wien Oberdâbling, Anstalt Leidesdorţ. 

Primit scrisoarea. Cea mai mare bucurie de însănătoşirea ta. Totul regulat 
bine pentru tine. Amănunte prin scrisoare. Chibici.” 

Mă îndoiesc că textul acestei telegrame a depăşit pragul casei lui 
Maiorescu, pentru că, potrivit ei, Eminescu ar fi fost asigurat că „Totul regulat 
bine” pentru el, detaliile urmând să-i parvină printr-o scrisoare a lui Chibici. 
Or, aceasta din urmă ori nu a fost trimisă, ori a fost pusă bine. Înclin să cred 
prima variantă, din două motive: în primul rând, dacă Chibici i-ar fi trimis lui 
Eminescu „Amănunte prin scrisoare”, cum anunţase Maiorescu, ar deveni 
mai greu de explicat următoarea scrisoare, expediată tot de Eminescu de la 
Dobling, la 4 februarie, pe adresa avocatului. În al doilea rând, dacă acesta sau 
Chibici i-ar fi scris lui Eminescu, Maiorescu ar fi punctat acest lucru în epistola 
sa din 10 februarie. 

Dar iată textul integral al scrisorii lui Eminescu (4 februarie): 

„Stimabile Domnule Maiorescu, 

Astăzi, ieşind din casa de sănătate pentru vro două ore, mă folosesc de 
vizita ce o fac nepotului d-voastre, d-lui Popasu, pentru a vă adresa aceste 
şiruri. Sunt mai bine de trei săptămâni de când au încetat toate simptomele 
boalei de care am suferit, încât dacă ar fi stat în putinţa mea, aş fi părăsit 
institutul, fie pentru a schimba mediul în care mă aflu, fie pentru a mă întoarce 
în țară. Cu toate acestea nu ştiu dacă, pentru un asemenea sfârşit, va fi cu 
putință a se realiza mijloacele necesare. 

Amintirea stării mele trecute e foarte slabă, încât pe mine însumi mă 
miră lungimea timpului în decursul căruia nu mi-am putut da seamă de nimic. 
Punând în socoteala acelei stări toate neajunsurile şi supărările pe cari le-am 
putut cauza atât d-voastre cât şi altor amici binevoitori, cutez a solicita din 
nou îngăduinţa d-voastre şi a vă cere ca, prin câteva şiruri, să mă lămuriţi 
dacă am perspectiva de-a mă întoarce curând în ţară. În aşteptarea unui 
răspuns, rămân al d-voastre 

cu toată supunerea (subl. ns.) şi stima 

M. Eminescu” 

Este aproape sigur că Maiorescu a aşteaptat ca Eminescu să fie cel care i 
se adresează. lar Eminescu, înțelegând acest lucru, dar ştiind şi câte i se trag de la 
acesta, o vreme, s-a încăpățânat să acţioneze invers, deşi o făcea pe pielea lui. 
Coincidenţă sau nu, în ziua în care lui Maiorescu i-a parvenit epistola de la 

Eminescu (8 februarie), avocatul a telegrafiat la Döbling, anunţându-l pe 
Obersteiner asupra sosirii lui Chibici, care urma să plece împreună cu Eminescu 
în Italia („Professor Obersteiner für Eminescu, Wien, Heilanstalt Oberdobling — 
Sonntag reist Chibici nach Wien zur Abholung Eminescus für italienische Reise” ). 

A avut ambiția lui Maiorescu ceva maladiv? A dorit el să-şi umilească 
„protejatul”, demonstrând că are asupra vieţii lui puterea unui mic dumnezeu 
de lut? De aceea să fi inclus între „dovezile” privind alienarea lui Eminescu şi 
aşa-numitul „sentiment al personalităţii exagerat” (Însemnări zilnice, 23 iunie 
1883)? Socotească fiecare. Poziţia lui ne aminteşte însă că Mite Kremnitz a 
notat, între altele: Maiorescu „mă întreba dacă nu care cumva uitasem să-l fac 
[pe Eminescu] să simtă distanţa socială care ne separa”. Să fi fost, oare, în 
sufletul lui, nepotul ţăranului Trifu, din Bucerdea Grânoasă (Alba), un mare 
estet, dar şi un mărunt parvenit cu alură solemnă? 

Aşa cum reiese din finalul scrisorii mai sus prezentate, tensiunea între 
cei doi este maximă, Eminescu conştientizând că drepturile lui civile — ba, 
chiar propria-i viaţă — erau, mai mult ca oricând, vorbă în vânt. Din clipa în 
care îi cere lui Maiorescu: ,„...să mă lămuriţi dacă am perspectiva de-a mă 
întoarce curând în țară”, devine evident că Eminescu se socotea surghiunit, 
chiar dacă exilul lui nu fusese stabilit printr-un act al Guvernului. 

Maiorescu îi va răspunde, la 10 februarie, cu falsa amabilitate a celui 
care se ştie ascultat. Înainte de a iscăli, el îndeamnă: „Mai scrie-mi câte un 
rând din Italia, dacă ai vreme în mijlocul impresiilor de acolo”. Eminescu nu 
i-a trimis nici o literă, barem — fapt care dovedeşte încă o dată că nici la 4 
februarie nu-i scrisese de plăcere, ci pentru că fusese silit de împrejurări. Aparent 
naiv, Maiorescu îl va întreba pe Chibici, la 14 martie: „De ce nu-mi răspunde 
Em. la scrisoarea mea, primită încă la Viena?” 

De ce a fost ţinut Eminescu, până în ultima clipă în balamucul lui 
Obersteiner? Din moment ce Maiorescu îl trimite pe Chibici să-l culeagă de la 
Döbling, fără vreun schimb prealabil de scrisori cu medicii ospiciului, înseamnă 
că el ştia cu certitudine că Eminescu putea fi, de fapt, externat oricând. Adică, 
ştia că nu era bolnav. Atunci, de ce s-a evitat ca Eminescu să doarmă la Viena 
într-un hotel şi unde a fost cazat când, în drumul spre Ţară, a poposit din nou 
în capitala Imperiului? 

O ciudăţenie priveşte relaţiile Obersteiner-Maiorescu. De unde, oare, 
ştia medicul vienez de Maiorescu, pe care — zice el — nici nu l-a primit, atunci 
când acesta a fost la Döbling (,,...am regretat viu de a nu vă fi primit personal 
cu ocazia vizitei dv. prieteneşti” — 9 ianuarie 1884)? Mi se pare ciudat că el l-a 
îndrumat constant pe Eminescu către Maiorescu, om pe care nu-l văzuse şi nu- 
l auzise, cu care nu ştim să fi corespondat intens şi al cărui nume nu îl scrie nici 
măcar în epistola pe care i-o adresează, „ca răspuns” la rândurile primite de la 
acesta. Să fi fost Maiorescu „girat” de vreo persoană influentă din Viena? Cine? 
De P. P. Carp, reprezentantul junimist la Viena al... liberalilor noştri? De vreun 
demnitar austro-ungar? Oare, din acelaşi motiv nu a pretins Leidesdorf „nici o 

garanță”? Din păcate, documentele sunt, şi în cazul acesta, foarte puţine şi 
evazive. Din câteva dintre ele, ne putem totuşi forma o imagine, ce urmează a 
fi întregită prin cercetări ulterioare. 

Date fiind cele de până aici, ne putem întreba dacă, în esenţă, în ziua de 
21 octombrie 1883, la Döbling nu s-au repetat cele petrecute în 28 iunie, marile 
diferenţe constând în înlocuirea lui Simţion cu Chibici (şi/sau Popasu?), în 
faptul că, între timp, Eminescu pare să se fi resemnat cu soarta sa sau să fi 
devenit mai prudent, precum şi în acela că Obersteiner avea despre el infinit 
mai puţine informaţii decât Şuţu. Din documentele medicale puse la dispoziţie 
de Obersteiner reiese că pe acesta nu l-au interesat amănunte ca vârsta 
pacientului, pe care nu uită însă să-l prezinte drept „prețuit şi eminent poet 
român”. Cel mai mult surprinde însă neprofesionalismul: nici la internare, nici 
după aceea, lui Eminescu nu i-a fost făcut un control medical amănunţit (ectima 
de pe picioare nici nu este amintită, iar despre starea generală de sănătate nu se 
suflă un cuvânt). Cum însă — bilă albă pentru Obersteiner! — nu l-a supus nici 
unui tratament chimic (zice pacientul însuşi) ori acesta a constat doar în iod 
(afirmă doctorul D. Boghean), n-am greşi prea mult dacă am afirma că, pentru 
Eminescu, între a fi sechestrat în cămăruţa de la Döbling sau într-o încăpere de 
motel nu erau decât deosebiri de suprafaţă. 

La 22 octombrie, Popasu îi scrie lui Maiorescu: „abia după 10 zile, 
după ce se va studia paţientul se va putea spune ceva”. Nu numai că, de fapt, 
nu s-a spus niciodată nimic, dar intervalul de 10 zile este mult prea mare pentru 
a se „putea spune ceva”, într-o afecţiune despre care am primit şi continuăm 
să primim asigurări că ar fi fost evidentă. Când a mers la Döbling după rezultat, 
Popasu nici nu a fost primit de doctori: „De două ori am fost la institut fără de 
a fi putut vorbi cu Leidesdorf sau Obersteiner” (4 decembrie 1883). În România, 
comisia de specialitate trebuia să se pronunţe asupra bolilor psihice în maxi- 
mum 3 zile (interval care cuprindea şi formalităţile de solicitare a comisiei şi de 
constituire a ei), iar certificatul eliberat de ea în urma consultului expira în 15 
zile. De aceea, dacă între legislaţia română şi cea austro-ungară, în materie de 
smintiţi nu existau deosebiri fundamentale (şi e greu de crezut aşa ceva, cât 
timp noi „importam” legi de la Paris, Viena şi Berlin), putem deduce că Eminescu 
nu a fost internat la Döbling ca bolnav ajuns în starea „de demență” (cum 
afirmă Maiorescu — în 1883 — şi Şuţu — doar 5 ani mai târziu, în martie 1889), 
ci ca un pacient adus mai degrabă pentru o verificare de rutină. 

Vreo două decenii după eliberarea lui Eminescu, I. Grămadă scrie, 
referindu-se la condica bolnavilor de la Döbling: „Jurnalul acesta — mi-a spus 
dl prof. Obersteiner — a fost cerut prin 1895 de un domn din Bucureşti, al cărui 
nume l-a uitat. Dsa n'a păstrat nimic din corespondenţa ce-a avut-o cu dl T. 
Maiorescu şi cu prietenii din ţară ai lui Eminescu; restul din jurnal nu poate fi 
dat publicităţii” (studiul Mihail Eminescu). Dacă între cei doi nu a existat o 
corespondenţă secretă, putem spune fără teama de a greşi că Obersteiner i-a 
scris lui Maiorescu o unică epistolă — şi aceea, concepută la cererea adresantului. 

Despre schimbul de scrisori „cu prietenii din țară ai lui Eminescu” nu poate fi 
vorba decât în glumă. Încercarea de a sugera că doctorul Obersteiner ar fi 
colaborat cu lumea „amicilor” lui Eminescu rămâne îndrăzneață, dar atât. 


Anonima: „argument” bun la toate 


reo lună şi jumătate după internarea lui Eminescu la Döbling, la 4 

decembrie 1883, Popasu îl anunţă pe Maiorescu că a primit ceruta 
„epistolă” explicativă de la Leidesdorf — pe care i-o şi trimite lui Maiorescu, 
dar pe care noi (tocmai de aceea?) nu o putem astăzi găsi. În locul ei, ni se 
propune un penibil bileţel, nesemnat şi nedatat, mai jenant chiar decât aşa- 
numitul „certificat medical” eliberat de Şuţu la 5 iulie, dar care, spre deosebire 
de acesta din urmă, are meritul de a nu fi la fel de nociv, întrucât nu a produs 
efecte. Iată conţinutul lui integral: 

„Domnia Voastră, | Domnul Eminesco suferă de o stare maniacală cu 
accese, a cărei cauză trebuie căutată într-o boală luetică. | În consecinţă nu 
este exclusă o posibilă ameliorare sau vindecare partială. | Al dvs. prea devotat.” 

În culegerea sa de o sută de noi... vechituri, domnul G. Muntean prezintă 
acest bilet astfel: „Este scrisoarea către C. Popasu a unuia dintre medicii 
sanatoriului în care era internat Eminescu, dacă nu va fi chiar de la Leidesdorf. 
Oare? Chiar acestea să fie rândurile la care se referă Popasu în misiva din 4 
decembrie? 

Câteva observaţii: 

1) Conţinutul biletului pare conceput la beţie, când autorul era atât de 
turtit, încât nu mai ştia nici în ce zi se află. 

2) „Doamnia Voastră” nu era neapărat domnia sa, C. Popasu, după 
cum biletul prezentat de domnul G. Muntean nu este neapărat biletul invocat 
de Popasu în epistola către Maiorescu. Eventuala prezumție că Leidesdorf nu 
ar fi cunoscut numele lui Popasu nu rezistă, întrucât avea cartea lui de vizită 
(drept dovadă, mărturia destinatarului — „Am lăsat carte, cerând informații, 
mai cu seamă diagnoza” — şi faptul concret: medicul vienez i-a trimis epistola 
acasă). 

3) Conform propriei mărturii, Popasu îi ceruse lui Leidesdorf, limpede, 
să-i spună care era diagnoza — adică, să determine precis „boala” de care suferea 
Eminescu. Or, prin bileţelul adus la lumină de domnul G. Muntean ce ni se 
spune? Că Eminescu ar traversa o „stare maniacală cu accese” (deşi, în textul 
original, cuvântul „accese” nu e de găsit!). În primele decenii ale secolului 
XX, doctorii Bianu şi Glăvan scriau despre manie: „În medicină se înțelegea 
prin cuvântul manie un fel de nebunie furioasă. Astăzi însă...” Să credem că 
Eminescu ar fi avut accese de „nebunie furioasă”? Obersteiner, medicul lui 
curant, pare să fi avut altă părere (consemnarea acestuia: „Uneori, mai iritat, 
bate în uşă”, fiind datată 21 octombrie, era valabilă pentru acea primă zi de 

internare, nu şi pentru viitor — drept dovadă, nici bătaia în uşă, nici alte manifestări 
similare nu vor mai fi menţionate). Popasu nu pomeneşte nici el vreo stare de 
nervozitate deosebită, iar D. Boghean îi aminteşte lui Missir, despre Eminescu: 
„Agressiv nu fusese niciodată” . 

4) Autorul biletului propus de domnul G. Muntean precizează că starea 
maniacală detectată de el şi-ar avea rădăcinile „într-o boală luetică” . Interesantă 
formulare, dar nu tocmai corectă, dacă ne gândim că nu prea există boli sifilitice, 
ci sifilis (zis şi lues). Să fi făcut un medic atari greşeli sau un nemedic plastograf 
avea în auz, de pildă, „leziuni de natură luetică” (ceea ce e cu totul şi cu totul 
altceva)? 

5) Anonimul vorbeşte de o „stare maniacală” provocată de o „boală 
luetică”, şi nu exclude o „posibilă ameliorare” . Observăm că prima treime 
din „diagnostic” confirmă „certificatul medical” scris de Şuţu, a doua treime 
vine să motiveze tratamentul cu mercur aplicat lui Eminescu, iar ultima explică 
„recidivele” şi face plauzibilă teoria celor care susţin că, o dată intrat în „eclipsă”, 
Eminescu nu s-ar mai fi luminat niciodată deplin. Ba, chiar ar fi rămas cu 
sechele despre care nu se ştie în ce au constat, dar precis au fost mari — suficient 
de mari ca să nu mai lege două vorbe pe hârtie. Să nu zâmbeşti când vezi cât 
de iscusit se aşează iţele? Chestiunea devine însă niţel mai delicată când 
rememorăm că, la Döbling, lui Eminescu i-a fost întreruptă cura antiluetică. 
Dacă Leidesdorf şi Obersteiner socoteau că Eminescu suferea de sifilis şi, cu 
toate acestea, îi dădeau doar ceva iod, să pricepem că au vrut să-i facă rău, 
lăsând boala să se agraveze? Şi dacă, spre ciuda lor, pacientul şi-a revenit ca 
prin farmec, să credem că între metodele de combatere a sifilisului s-ar număra 
şi aceea de a nu-l băga în seamă? 

Este remarcabil modul în care formulările din anonima victorios scoasă 
la iveală de G. Muntean ocolesc (şi ele) prezentarea unui diagnostic precis. Pe 
de o parte, astfel, nimeni nu îşi asumă vreo răspundere. Pe de altă parte, 
reamintesc, poate că evitarea folosirii numelui unei asemenea maladii, care ar 
restrânge drastic plaja de manevră, nu este întâmplătoare. Avocatul Maiorescu 
ştia prea bine că, atâta vreme cât evită să numească clar „boala” lui Eminescu, 
apelând la termeni vagi, dar sugestivi, va lăsa o portiţă deschisă oricărei 
interpretări posibile — deci, de facto, îşi va putea permite să folosească chiar şi 
radicale schimbări de diagnostic. Când zici despre cineva că este „alienat”, îi 
poţi pune în seamă, simultan sau succesiv, manifestările tipice oricăror afecţiuni 
psihice, bine determinate ca boli, cu simptome şi tratament caracteristic. Ai, 
astfel, posibilitatea să traversezi întreaga gamă de avarii ale minţii, cu un singur 
pacient. Poate, aceasta este şi una dintre explicaţiile numărului mare de 
diagnostice puse lui Eminescu de feluriţi autori — unii chiar medici, având ei 
înşişi evidentă nevoie de tratament. 

6) Dacă lui Maiorescu chiar i-a parvenit acest petecuţ de hârtie, e 
semnificativ că nu a notat în jurnal primirea unei asemenea atestări a „bolii” lui 
Eminescu — mai ales, dacă scrisoarea venea de la Leidesdorf. Avem toate 

motivele să credem că adevărata scrisoare de la Leidesdorf nu a fost cu totul 
alta şi deloc îmbucurătoare pentru Maiorescu. 

7) Certitudinea domnului G. Muntean (, Este scrisoarea către C. Popasu 
a unui dintre medicii sanatoriului în care era internat Eminescu” ) se află în 
stranie contradicţie cu nesiguranța („dacă nu va fi chiar de la Leidesdorf”). 
Faptul apare cu atât mai ciudat, cu cât Popasu nu lasă loc interpretărilor: „...am 
primit de la Leidesdorf (subl. ns.) epistola pe care....” Prin urmare, în cazul în 
care se admite că biletul aparţine unui medic de la Döbling, automat, trebuie 
acceptat că acesta este Leidesdorf (doar n-om şti noi mai bine decât C. Popasu?). 
Dacă, însă, se socoteşte că nu putem stabili cu certitudine cine a scris biletul cu 
pricina, suntem obligaţi să admitem şi ipoteza că destinatarul nu era Popasu. 
Şi, din acea clipă, n-am putea face abstracţie nici de posibilitatea ca biletul să fi 
fost scris mult mai târziu — poate, după decenii. 

Dar, fie că sunt caligrafiate de Leidesdort, de Împăratul de la Viena ori 
de un băcan dintr-o mahala a Bucureştilor, un lucru este cert: în nici un caz, 
rândurile respective nu pot fi socotite certificat medical. De aceea, mă întreb în 
ce măsură ajută biografului onest publicarea unor asemenea documente, însoţite 
de lămuriri cel puţin discutabile, dar având, aparent, precizie de ghilotină. Pentru 
cine nu ştie, textul bilețelului cu iscălitură (voit?) indescifrabilă a apărut pentru 
prima oară în Revista de Istorie şi Teorie Literară, condusă de Gh. Călinescu. 
Mi-e greu să cred că acesta din urmă nu a avut fărâmă de interes personal în 
tipărirea acestui bizar verdict medical, reprezentând singura probă materială 
în susţinerea principalei teze din monografia sa — monografie care, raportat la 
anul descoperirii biletului (1964), fusese scrisă cu mai bine de 30 de ani... în 
urmă. 

Nu este locul şi nu avem spaţiul necesar unui amplu comentariu pe 
marginea culegerii de texte publicate anul trecut de G. Muntean la Editura 
Eminescu — altă carte care „a apărut cu sprijinul Ministerului Culturii”. Mă 
rezum la doar câteva observaţii. 

Salut marele număr al facsimilelor neinteligibile ori neimportante ale 
lucrării, numai bune de făcut avioane de hârtie pentru nepoți (sau pentru copiii 
mai graşi din Ministerul Culturii), dar mă întreb de ce o lipsi dintre ele tocmai 
facsimilul a ceea ce domnul G. Muntean numeşte, fără să glumească, 
„scrisoarea către C. Popasu a unuia dintre medicii sanatoriului în care era 
internat Eminescu”. Dacă tot mă număr printre autorii care îi „cutremură 
conştiinţa” şi dacă tot a ţinut să anunţe public existenţa devastatorului seism 
interior (seism care începe să explice unele lucruri), era de aşteptat ca domnia 
sa să ofere şi probe că ar avea dreptate. Nu a făcut-o, după cum cum nu a dat 
la iveală nici acele documente despre care, mai an, vorbea atât de plăcut la un 
post de televiziune. Încă aşteptăm. ÎL înţelegem şi avem răbdarea necesară. În 
fond, e un domn simpatic şi — bun sau rău — e fratele nostru. 

Domnul G. Muntean ne mai învaţă că, în familia Kremnitz, cel alintat cu 
numele Baby ar fi soţul lui Mite, Wilhelm, medic personal al lui Carol I (p. 

123). Ne îndoim că acesta ar fi adevărul, Baby spunându-i-se unuia dintre 
băieţii Mitei (lui George, precizează alţi autori). De altfel, cine chiar citeşte 
Amintiri fugare despre M. Eminescu (octombrie 1893), îl găseşte pe Eminescu 
alăturat de numele lui Baby în fraze precum: „Era încântat să se joace cu 
Baby”; * „Cea din urmă după-amiază şi seară dinaintea plecării o petrecu la 
noi: povesti lui Baby basmul Capra cu trei iezi”; * „...apoi vorbi de Baby, pe 
care îl văzuse pe stradă şi de care zicea că se făcuse tare frumos”. Să se fi făcut 
„tare frumos” soţul Mitei? 

Nu greşeala în sine supără, ci dezinvoltura cu care este comisă. Pe domnul 
G. Muntean nu îl obliga nimeni să precizeze că Baby ar fi soţul Mitei Kremnitz. 
Şi totuşi o face. Mă tem că de vină este slăbiciunea care-i îndeamnă uneori pe 
oameni să arate cât de bine ar stăpâni anumite detalii. Atunci, insul devine 
periculos prin neştiinţă sau prin rea cunoaştere şi prin, repet, curajul nebun cu 
care etalează informaţii eronate, învăţându-i greşit pe cei care nu ştiu nimic 
despre respectivul subiect şi deconcertându-i pe cei care au o cu totul altă 
cunoaştere. 


Minciuni pentru posteritate 


| stea literară a consacrat ziua de 1 ianuarie 1884, ca dată la care 
aiorescu l-ar fi vizitat pe Eminescu la Döbling. De ce? Pentru că 
Maiorescu scrie în Însemnări zilnice, făcând deosebit de multe corecturi pe 
text: „Duminecă 1/13 Ianuarie 1884, am fost cu văru-meu C. Popazu afară 
[din Viena] la Oberdâbling, la Institutul de alienați Dr. Leidesdorf. Am vorbit 
cu Eminescu şi am văzut pe generalul] Cerchez. Prânzul la Breying, cu Popazu 
şi colegul său Brăescu-Filipescu din Roman.” 

Aşa să fi fost? 

Doctorul H. Obersteiner zice că nu, de vreme ce, în sumarul privind 
evoluţia „bolii” lui Eminescu, notează că respectiva întâlnire ar fi avut loc la 12 
ianuarie, stil nou („Este scos din secţia de izolare. Nu mai cântă, uşor deprimat, 
nu mai dă denumiri false, citeşte. Vizita lui Maiorescu nu-l influenţează” — 
subl. ns.). Pe vremea aceea, calendarul gregorian (aşa-numitul stil nou, adoptat 
în Europa occidentală) devansa cu 12 zile calendarul iulian (valabil în România 
până după primul război mondial). Prin urmare, o scădere simplă, 12 minus 
12, ne arată că Obersteiner afirmă că Maiorescu a fost la Döbling în ultima zi a 
anului 1883, nu în cea dintâi a anului următor. 

Poate că discuţia pe marginea acestui subiect pare neimportantă, între 
altele, şi pentru că ne aflăm în situaţia în care avem cuvântul lui Maiorescu 
contra cuvântului lui Obersteiner. De ce l-am crede pe vienez? Pentru că, într- 
o altă ocazie, îi dă dreptate chiar Maiorescu: 

„Dragă Emilie, 

Eminescu s'a trezit din visul urât al nebuniei sale; e în deplinătatea 

conştiinţei! Tensiunea nervoasă în care l-am văzut în ajunul Anului Nou (subl. 
ns.), a fost ca o trecere spre îndreptare” (scrisoarea din 23 ianuarie 1884). 

Aşadar, este limpede că Maiorescu s-a întâlnit cu Eminescu înainte de 
Anul Nou, nicidecum după acest moment. Ei, şi? ar putea zice unii, amintind 
imediat că nimeni nu e perfect, că omul mai poate să şi greşească. Numai că 
aici nu e o simplă eroare, ci încă o diversiune. Şi, ca să fiu mai explicit, iată ce 
scrie Maiorescu în acelaşi jurnal intim, cu o zi înainte: 

„Viena, Sâmbătă 31 Dec. 1883, 10 ore seara. 

Iubite vere (e vorba de doctorul C. Popasu — n.ns.), 

Scuză-mă că nu pot veni la petrecerea de astă-seară. Mă văd reţinut de 
alte obligaţiuni până în ultimul moment al anului (subl. ns.). Insă am scăpat 
cel puţin pentru mâine dimineaţă. Te rog dar să treci de dimineaţă (te aştept 
până la 12 ore) pe la mine, Hôtel Metropole, No. 95-96, ca să mergem la 
Eminescu (subl. ns.). Aşi dori asemenea să prânzim tot mâine împreună cu d. 
Brăescu. Vă rog înţelegeţi-vă asupra orei şi locului de întâlnire, — dacă nu aţi 
dispus altcumva de această parte a zilei de mâine. 

Petrecere bună şi la revedere în anul nou! 

T. Maiorescu 

Petrecut cea din urmă oră a anului 1883 în camera mea de otel, singur, 
aproape trist. Săptămâna aceasta trăită la Viena a fost parte muncă, parte 
timp de copil de şcoală, cu ciudată suferinţă.” 

Rândurile acestea reprezintă una dintre probele cele mai elocvente despre 
modul în care memorialistica, măsluită, poate servi intereselor autorului. Recitind 
textul de mai sus, descoperim un Maiorescu proletar, care nu se poate bucura 
nici măcar de petrecerea Reveionului, pentru că el munceşte pe brânci („reținut 
de alte obligaţiuni până în ultimul moment al anului”), numai o teribilă şansă 
făcându-i rost de două-trei ceasuri mai libere, în dimineaţa următoare, când, ca 
după chef, lumea sforăie de zumzăie geamurile. 

Impresia este îngroşată în ultimul paragraf, când Maiorescu capătă ceva 
dintr-un biet pui de mâţă, flămând şi rebegit, aruncat în zloată. Avocatul devine 
aproape uman. Brusc, el apare ca fiind nu numai singuratic şi trudit din greu de 
munca fizică, ci şi frământat şi ghinionist — încă puţin şi udăm batistele! Încă 
puţin şi îi cerem iertare! 

În fapt, realitatea pe care ne-o oferă este de mucava. Şi asta, pentru că, la 
ora la care pretinde că a scris acest bilet („1/0 ore seara”), prin care aranjează 
întâlnirea de a doua zi cu Eminescu, el deja îl văzuse! În momentul în care 
pretinde că ar fi scris mica epistolă, nu „obligațiunile” îl împiedicau să meargă 
la Popasu, ci propria voinţă — doar susţine că „ultima oră a anului 1883” l-ar 
fi prins singur! În cazul în care nu-şi găsise o slujbă temporară la hotel, ce l-ar 
fi oprit să participe la petrecerea de la Popasu? 

Dar parcă, după atâtea minciuni şi aranjamente frauduloase, mai poţi fi 
sigur că acest bilet chiar i-a fost trimis lui Popasu? După atâtea probe că jurnalul 
lui intim a fost grijuliu pregătit pentru uzul posterităţii, mai poate cineva să 

garanteze că Maiorescu nu s-a distrat de minune de Anul nou, eventual, la 
prietenul Carp ambasadorul, pentru ca a doua zi să compună sfâşietoarea 
relatare? În fond, dacă el ar fi scris că s-a întâlnit cu Papa într-o casă conspirativă 
ori că a spălat rufe împreună cu regele Angliei, chiar eram obligaţi să îl credem 
pe acest mare regizor, care, dacă ar fi trăit astăzi, ar fi cules Oscar-urile cu 
plasa? Ce altă dovadă mai bună vrem, când — de un secol! — avem statuia unui 
fals Eminescu, plăsmuit de interesele (şi de talentul) lui Maiorescu, dar noi 
continuăm să credem că ar fi real? 


Surghiunit în Imperiu 


ajoritatea autorilor afirmă că Eminescu ar fi fost trimis în Italia din 

dorinţa de a se respecta sfatul doctorului Obersteiner. Drept probă, 
este folosită epistola din 29 ianuarie 1884, adresată de acesta lui Maiorescu — 
epistolă care, este adevărat, conţine şi o asemenea sugestie. Dacă privim 
cronologia faptelor din ultima lună petrecută de Eminescu la Döbling, constatăm 
însă următoarea evoluţie: 

12 ianuarie — „Eu aş vrea să scap cât se poate de curând şi să mă întorc 
în țară” (Eminescu către Chibici). 

23 ianuarie — Maiorescu îşi înştiinţează sora că, după ce va fi externat 
de la Döbling, Eminescu va face „o călătorie, împreună cu Chibici, în Italia” 
(subl. ns.). 

28 ianuarie — „Ce crezi D-ta că e de făcut după ce va ieşi din institut? N- 
ar fi indicat un voiagiu?” (Popasu către Maiorescu). 

29 ianuarie — „Pe de altă parte, ar fi bine dacă s-ar găsi cineva care să 
se ducă cu d-l Eminescu pe câtva timp în Italia bunăoară, deoarece întoarcerea 
sa în țară din felurite puncte de vedere nu se poate încă recomanda. Asta îmi 
pare o transaţie mult mai preferabilă — având în vedere ocupaţiunea lui de mai 
înainte — decât să fie ţinut în institut peste timpul absolut trebuincios, unde, cu 
toate libertăţile ce i se înlesnesc, trebuie să se simtă strâmtorat” (Obersteiner 
către Maiorescu). 

1 februarie — „Mult mai bine ar fi dacă s-ar putea să fie scos din Döbling 
cât mai degrabă şi să petreacă câteva luni într-o climă caldă (subl. ns.) liniştit 
pentru a se putea restaura complet şi ieşi din stadiul de convalescență în care 
se află” (Boghean pentru Missir). 

5 februarie — P. P. Carp îi face o vizită lui Eminescu şi, ca orice venerabil 
politician, fiind (şi el) expert şi într-ale psihiatriei, constată că Eminescu n-ar fi 
„perfect vindecat. Ochiul este cam tulbure, mâinile slabe şi degetele ascuţite”. 
Indirect, opinia lui salută menţinerea lui Eminescu în străinătate, indiferent 
unde, până i se mai tocesc buricele degetelor. 

7 februarie — „Am citit cele ce îi scrie Boghean Dlui Jacob Negruzzi 
şi Doamnei Humpel, care au fost asemene de părere că trebuie de luat 

dispoziţiile spre a-l trimite cât mai curând într-o climă caldă” (subl. ns.) — 
Missir către Maiorescu. 

14 martie — Maiorescu adaugă o nouă variantă: Eminescu nu ar fi plecat 
în Italia la sugestia lui Obersteiner, ci „tot după sfatul lui Leidesdorf” (scrisoare 
către Harieta). 

După cum se vede, ideea drumului în Italia exista cu mult înainte ca 
doctorul Obersteiner să facă propunerea scrisă, din 29 ianuarie. Mai mult decât 
atât, încă de pe atunci se ştia cu precizie şi cine anume urma să-l însoţească pe 
Eminescu. Astfel, iese tot mai clar în relief puţinătatea ştirilor reale la care 
aveau acces junimiştii „de rând”. În ceea ce priveşte modul perfect în care se 
suprapune anunţul făcut de Maiorescu surorii sale la 23 ianuarie şi timida 
propunere venită, o săptămână mai târziu, din partea doctorului Obersteiner, 
mi se pare destul de limpede că vienezul nu a făcut decât să pună pe hârtie 
ideea lui Maiorescu. 

De ce a fost necesară această mică făcătură? O posibilitate de a ne apropia 
de adevăr ar fi să urmărim conţinutul scrisorii lui Obersteiner. Astfel aflăm că 
acesta îi prezintă lui Maiorescu două variante. Prima, era aceea ca Eminescu 
să-şi continue şederea după zăvor, rămânând la Döbling „peste timpul 
trebuincios” — soluţie pe care Obersteiner nu o respinge total, dar nici nu o 
recomandă, deoarece, scrie el, pacientul „trebuie să se simtă strâmtorat” în 
spaţiul închis al ospiciului. A doua variantă era plecarea de la Döbling, oriunde 
în lume, numai în România, nu (şi, ca într-o doară, Obersteiner opinează: „în 
Italia, bunăoară” ). 

Este aproape cert că Maiorescu a avut nevoie de această scrisoare pentru 
a motiva întârzierea lui Eminescu prin străinătăţuri — întârziere pe care, de fapt, 
el o dorea din cu totul alte motive decât acela de a-i oferi „protejatului” său o 
lună de concediu. Încă din 23 ianuarie (cel târziu!), Maiorescu (singur sau de 
comun acord cu Altcineva) stabilise ca Eminescu să nu vină direct în România, 
ci să mai zăbovească vreo lună şi jumătate lângă Viena („Îndată ce se permite 
ca Eminescu să părăsească institutul, trebue să stea liniştit 5-6 săptămâni în 
pensiune lângă Viena”), apoi un interval cam la fel de lung să-l petreacă în 
Italia şi, după revenirea în Țară, să fie câteva luni cazat fie la moşia lui Carp, fie 
la cea a lui Rosetti. Toate aceste întârzieri nu aveau vreun scop terapeutic — de 
altfel, Maiorescu nici nu se oboseşte să le justifice în vreun fel. 

Problema era că, dacă sugestia venea de la el, „băieţii” puteau ridica 
miraţi din sprânceană. Şi atunci, s-a apelat la doctor, al cărui verdict era suveran. 
Aranjamentul este devoalat şi de pretextul folosit: după externare, ar fi fost 
necesară o „transaţie”, prin care „să-l deprindem cu libertatea şi cu lumea din 
afară” — explică Obersteiner. Lămurire pe cât de tranşantă, pe atât de stupefiantă. 
Jocul argumentelor iese mai strident la iveală atunci când vienezul scrie, rezolut: 
„întoarcerea sa în ţară din felurite puncte de vedere nu se poate încă 
recomanda”. Ce însemna „din felurite puncte de vedere”? Poate mult, poate 
nimic. Greu de evaluat cu precizie. Lipsa documentelor conţinând diagnosticul 

şi cura prescrisă la Döbling este de natură să susţină afirmaţia prin care Eminescu 
îl anunţă pe Chibici că nu urmează nici un soi de tratament. 

Dacă îl credem pe Eminescu — şi nu văd de ce nu am face-o, îndeosebi 
în situaţia în care nu este contrazis de nimeni şi de nimic —, la Viena, încercarea 
de a-l „„vindeca” s-a rezumat la a-l ţine închis într-o cămăruţă cât celula puşcăriei. 
Într-o asemenea situaţie, însă, internarea lui Eminescu la Döbling capătă un 
caracter mai iute comercial, decât unul medical. Conjunctura era de aşa fel, 
încât Obersteiner nu avea de ce să se opună, dacă i s-ar fi sugerat să-l sfătuiască 
pe Maiorescu ca, înainte de a-şi readuce „protejatul” în Ţară, să-l plimbe câteva 
luni prin străinătate. La urma urmei, o călătorie obişnuită prin Italia, nu era 
cură balneară, dar nici nu dăuna sănătăţii. Ba, oricât de puţin ar fi agreat 
„pacientul” acest drum, el rămânea, indiscutabil, o soluţie preferabilă staţionării 
în balamuc. 

Una peste alta, tentativa „comitetului de amici” de a trage cât mai mult 
de timp, absenţa curei medicamentoase şi formidabila stăpânire de sine a lui 
Eminescu, care rabdă să stea cu de-a sila într-un loc mai mult decât neplăcut, 
fac ca şederea acestuia la Döbling să aibă toate datele tipice surghiunului. 


O plecare cu cântec 


Me 8 februarie 1884, Maiorescu telegrafiază la Viena, anunțând 
sosirea lui Chibici, pentru a-l prelua pe Eminescu şi a pleca 
împreună cu el în Italia: 

„Professor Obersteiner fiir Eminescu, 

Wien, Heilanstalt Oberdâbling. 

Sonntag reist Chibici nach Wien zur Abholung Eminescus für italienische 
Reise.” 

Punctual, peste patru zile, Chibici ajunge în capitala Imperiului, îşi 
schimbă manşetele şi îşi lustruieşte botinele, apoi ia drumul Döblingului. Este 
12 februarie. Cum din registrul lui Obersteiner rezultă că Eminescu a părăsit 
stabilimentul la 14 februarie, într-o marţi, ne închipuim că Eminescu şi Chibici 
îşi trec ziua de luni cu ceva palavre şi achiziţii de noi veştminte. În sfârşit, vine 
şi clipa eliberării. Chibici, convins că îndată ce îl va scoate pe Eminescu dintre 
zidurile mute ale ospiciului, vor pleca spre Italia, merge la Döbling, unde (poate 
chiar sub ochii lui), Obersteiner scrie în registru că fostul pacient şi amicul 
acestuia au pornit către Florenţa. 

Se pare că lucrurile nu s-au derulat tocmai uns. Brusc, odată depăşită 
definitiv poarta ospiciului, Eminescu se opune drumului în Italia. Poate pentru 
că se simte mai stăpân pe situaţie, o ţine una şi bună: vrea să se întoarcă acasă. 
Ideea nu era nouă, dar până atunci doar o sugerase, destul de timid (,,...dacă 
ar fi stat în putinţa mea, aş fi părăsit institutul, fie pentru a schimba mediul în 
care mă aflu, fie pentru a mă întoarce în țară” — Eminescu către Maiorescu, 4 

februarie; în aceeaşi zi, Popasu confirmă: „Cea mai fierbinte dorinţă-i este a 
se vedea ieşit din institut, pentru care a căpătat o mare aversiune” — epistolă 
către Maiorescu). Imediat după eliberarea din ospiciu, ître Eminescu şi Chibici 
începe o polemică, despre care nu ştim decât că a fost declanşată de opţiunile 
total diferite privind locul spre care urmau să plece. Influențat, probabil, de 
starea de spirit mărturisită în scrisoarea către Chibici (,,...mi-e frică chiar de-a- 
mi plânge soartea, căci şi aceasta ar fi interpretat ca un semn de nebunie!” ), 
Eminescu cedează, iar omniprezentul Popasu consemnează acest lucru în 
scrisorica-raport către Maiorescu: „Cred că DI. Chibici îti va fi dat informații 
despre Eminescu. Între altele, cred că îţi va fi scris că a avut o mică greutate 
până când l-a putut îndupleca pentru călătoria prin Italia” (19 februarie). 

De ce a refuzat Eminescu această călătorie, grăbindu-se spre casă? Oare, 
mai spera să poată dovedi că fusese victima unei înscenări? Popasu explică 
altfel: „Se opunea pentru că se temea că în Italia va fi iarăşi internat în vreun 
institut sau va fi lăsat să se piardă pe acolo pe undeva” (Textul, nesemnat, se 
întrerupe brusc, restul scrisorii neajungând până la noi). Plauzibil. Să ne amintim 
că, înainte de a pleca spre Döbling, Eminescu dovedise, în doar câteva cuvinte 
(sibilinice pentru Livia Maiorescu), că pricepuse foarte bine a cui victimă este. 
Să ne aducem aminte şi că Eminescu a ajuns la Viena fără documente de 
identitate astfel încât, formal, el pătrunsese în Imperiu fără acordul şi fără ştiinţa 
austriecilor. Deci, se afla într-o situaţie paradoxală, fiind, în egală măsură, Nimeni 
ŞI... infractor. Şi, ca şi când nu ar fi fost de ajuns, nu avea leţcaie. Şi, în atari 
condiţii, Chibici voia să-l ducă şi mai departe de România! Posibil ca mia de lei 
pe care Eminescu a avut-o în buzunar de-a lungul întregii călătorii să nu fi fost 
primită din iniţiativa lui Chibici, ci să fi fost cerută chiar de către cel voiajat cu 
de-a sila, pentru a se asigura că nu va rămâne complet la cheremul altora. 
Ipoteza este cu atât mai plauzibilă cu cât această sumă nu făcea parte din planul 
privitor la Eminescu. 

Cu minima garanţie în buzunar, miercuri 15 februarie, Eminescu îl 
urmează pe Chibici şi amândoi se suie în trenul de Veneţia. De voie, de nevoie, 
începea „călătoria de distracţie”. 


Enervare programată 


N: trebuie să fii spaima suferințelor psihice de toate soiurile şi de 
toate gradele, pentru a-ţi da seama că nici un pacient aflat în 
convalescenţă nu are cum să-şi găsească liniştea, atâta timp cât se acţionează 
constant împotriva voinţei lui. Şi-atunci te întrebi: de ce a fost, de fapt, Eminescu 
„târât” (cuvântul îi aparţine) prin Italia, câtă vreme el dorea cu ardoare să 
revină în România? Oare Maiorescu, omul care se declara specialist în boli 
mintale, să nu-şi fi dat seama că acţionând împotriva vrerii lui Eminescu, în loc 
să ajute sănătăţii acestuia (presupunând că ea era precară), îi dăuna? 

În scrisoarea din 23 ianuarie 1884 către sora sa, Emilia, Maiorescu 
prezintă următorul plan: 

„Îndată ce se permite ca Eminescu să părăsească institutul, trebuie să 
stea liniştit 5-6 săptămâni în pensiune lângă Viena, apoi va urma o călătorie, 
împreună cu Chibici, în Italia, nu chiar o călătorie de plăcere din cauza enervării 
(subl. ns.), ci mai bine un popas la lacul Maggiore. 

Prin mai sau iunie — întoarcerea în Patrie, dar încă nu între oameni, ci 
la țară — sau la Soleşti la Rosetti sau la Țibăneşti la Carp. Apoi la toamnă, în 
serviciu de bibliotecar la laşi.” 

Prin urmare, programul lui Eminescu era clar stabilit, cu mai bine de o 
lună înainte şi acoperea întregul an 1884! Lui Maiorescu puţin îi păsa de dorinţa 
lui Eminescu, singura lui problemă fiind aceea de a crea impresia că acţionează 
conform cerinţelor medicale. Ca să convingă, flutura epistola lui Obersteiner, 
cel pe care nu-l duruse mâna să i-o scrie. 

Din dorinţa de a-l izola pe Eminescu vreme cât mai îndelungată, 
Maiorescu îi pregătise acestuia „5-6 săptămâni în pensiune lângă Viena”, 
înaintea drumului „în Italia”. De ce „lângă Viena” şi nu „lângă Bucureşti”? 
Pentru că în Bucureşti apărea pericolul ca Eminescu să publice în foi aflate sub 
controlul altor grupuri de interes decât Junimea şi, astfel, să demonstreze că nu 
e alienat şi să-şi câştige râvnita independenţă materială, care ar fi adus numai 
necazuri lui Maiorescu — primul constând în obligaţia de a-i înapoia intacte 
lada cu manuscrise şi biblioteca? În plan psihologic, staționarea în Imperiu era 
bine gândită: constrâns să rămână „lângă Viena”, adică şi „lângă Döbling”, 
Eminescu s-ar fi simţit permanent sub ameninţarea unei noi internări, fiind 
convins că sechestrarea din 28 iunie 1883 se putea repeta oricând şi oriunde. 
În alt plan, să ne amintim zicala: „Boala lungă, moarte sigură”. Cu cât treceau 
mai multe luni fără ca Eminescu să se întoarcă în presă, cu atât se cimenta 
convingerea celorlalți că ar fi irecuperabil. 

Se conturează tot mai limpede o anume voinţă, pentru care întoarcerea 
lui Eminescu în Țară, deloc o bucurie, era acceptabilă doar cu două condiţii: 
nu înainte de finele lunii mai şi „nu între oameni”. Precizarea din urmă este o 
formă mascată de a spune „nu între bucureşteni”, pentru că întreb: adică, Italia 
era pustie, acolo nu se găseau „oameni”? Erau mai puţin populate Florenţa, 
Milano sau Veneţia decât o mahala a Bucureştilor? Nu, dar în fiecare dintre 
aceste oraşe, fiind străin, fără acte şi fără bani şi, mai ales, neavând cum să 
justifice credibil cum ajunsese acolo, Eminescu putea să vorbească liniştit, 
avea voie să spună orice despre oricine, căci nu-l ascultau decât zidurile, pomii 
sau câmpurile mărginașe. În actualul judeţ Vaslui, la Soleştii lui Rosetti, sau în 
preajma Iaşilor, la Ţibăneştii lui Carp, nu existau oameni? Ba da, dar numărul 
posibililor interlocutori şi aria subiectelor erau pentru gazetarulEminescu, în 
acel moment, exasperant de reduse. 

Cheltuielile pentru drumul în Italia nu s-au făcut pentru ochii lui frumoşi, 
după cum la moşiile din amintitele sate nu era invitat de dragul de a-i oferi un 

trai liniştit, în care cineva să-i ungă pâinea cu unt şi altcineva să-i şteargă galoşii, 
ci pentru a-l ţine sub strictă supraveghere şi, repet, „nu între oameni”. Ca la 
gherlă! Avem surpriza să constatăm că, oricât de diferite ar fi Florenţa şi Soleştii 
ori Milano şi Ţibăneştii, în cazul Eminescu, Junimea le găsise puncte comune. 
Între Italia şi „dulcele domiciliu forțat” pregătit în teritoriul închis al proprietăţilor 
fruntaşilor junimişti, existau şi alte asemănări decât lipsa unui partener de dialog. 

Nici în Italia, nici la Ţibăneşti, Eminescu nu cunoştea pe nimeni şi, dat 
fiind traiul lui din ultimele luni, nici nu cred că era dispus să-şi afle noi amici. 
(Încă de la 10 martie 1880 îi scria Veronicăi: „În orice caz nu există în lume 
amici, căci dacă-ţi fac vro îndatorire ţi-o scot mai târziu pe nas şi orice serviciu, 
cât de neînsemnat din parte-le, cată să-l plăteşti înzecit de cât face.” ) Nici în 
Italia, nici la Ţibăneşti nu avea liniştea oferită de câştigul obţinut prin propria 
muncă. Şi în Italia şi la Ţibăneşti ar fi simţit că felia lui zilnică de pâine depinde 
de voinţa celor care îi înscenaseră totul. Libertatea lui era iluzorie, trăind, de 
fapt, ca la azil. 

(Ca să putem înţelege mai bine cam ce trebuie să se fi petrecut în sufletul 
lui Eminescu după 28 iunie 1883, ajunge să cităm câteva fraze scrise în momente 
în care putea fi supărat sau putea fi obosit, dar avea speranţă şi o avea pe 
Veronica: „Am murit pentru toată lumea afară de tine” — 12 tebruarie 1882; e 
„“Timpul» acesta m-a stricat în realitate cu toată lumea; sunt un om urât şi 
temut — fără nici un folos du reste.” — iulie 1882; e „E cu putință în România 
de-a găsi o ocupaţie independentă, e cu putinţă a trăi cu condeiul făcând 
ştiinţă sau literatură, e în fine cu putință să mă umilesc la oamenii de azi să le 
cer un post — ca Bădescu ori ca alţii?” — 4 august 1882; e „...sunt unul din 
oamenii cei mai urâţi din România, precum tu eşti una din femeile cele mai 
bine urâte din laşi. Naturi ca ale noastre sunt menite să înfrângă relele sau să 
piară, nu să li se plece lor” — august 1882.) 

Fie că s-ar fi aflat la Florenţa, fie că stătea la Ţibăneşti, lada cu manuscrise 
şi biblioteca erau imposibil de folosit. La fel, nici acolo, nici dincolo, nu-i 
sosea presa cotidiană, iar ruperea lui completă de informaţia la zi făcea ca, pe 
măsură ce trecea timpul, mecanismul deciziilor politice să îi devină tot mai 
greu de stăpânit. În fine, dacă în Italia poliţia îl putea înhăţa de oriunde, spre a- 
l] preda, pachet, la punct fix (lucru verificat), la Ţibăneşti, era imobilizat de 
imensitatea câmpurilor neumblate şi de prejudecata oamenilor. Crede cineva 
că dacă Eminescu ar fi ajuns la Ţibăneşti şi dacă, după ce ar fi stat acolo două 
săptămâni, ar fi părăsit satul, (re)venind în Capitală, nu ar fi fost suspectat că a 
„înnebunit” iar? Suspiciune gratuită? Atunci, de ce nu i s-a permis să rămână 
în Bucureşti? Se înscrie, cumva, simpla şedere în Iaşi, între metodele de 
vindecare a sifilisului, ori adevăratul motiv al expedierii lui acolo era acela că, 
pentru Eminescu, Ţara întreagă devenise doar o temniţă mai largă, prin care nu 
se plimba în voie, ci după un orar şi un traseu stabilit de „ocrotitori”? 

Din scrisoarea lui Eminescu către Chibici, Maiorescu aflase că „protejatul” 
lui simte din plin „lovitura morală” dată de boală („o lovitură ireparabilă care 

va avea influenţă rea asupra întregului rest al vieţii ce voi mai avea-o de trăit”), 
trăind un acut sentiment de nesiguranţă. Faptul că, după întoarcerea lui 
Eminescu în Țară, Maiorescu, în loc să încerce să-l elibereze de această povară, 
nu a ştiut cum să-l facă să o simtă mai puternic, arată reaua lui credinţă, atât de 
abil înveşmântată în jocul cuvintelor mari. 

Când şi de ce s-a renunţat la planul cazării într-o pensiune vieneză (plan 
despre care ştim doar de la Maiorescu), nimeni nu spune. Mă întreb dacă motivul 
acestei decizii nu poate fi legat de cauza care pare să fi determinat şi mai rapida 
externare de la Döbling. Indiscutabil, lucrurile s-au precipitat după ce Eminescu, 
începând să fie scos „la preumblare”, a risipit teama că „zgomotul şi lumea de 
pe strade vor produce asupră-i vreo iritaţie” — fapt ce impunea îndesirea 
„preumblărilor” . În scrisoarea din 28 ianuarie 1884, după ce îl anunţă pe 
Maiorescu că Eminescu „Tot timpul a fost liniştit şi se vedea că se simte bine”, 
Popasu atenționează: „Deputaţii români de aici, care se interesează mult de 
Eminescu, doresc să aibă poeziile lui” (subl. ns.). Delimitarea interesului faţă 
de persoana autorului de acela stârnit de opera lui este netă. Dacă vânzarea 
cărţii nu supăra, curiozitatea de a afla cât mai multe despre Eminescu (even- 
tual, direct de la acesta) putea genera neplăceri. 

Nu afirm că Eminescu a fost externat spre a putea fi făcut dispărut înainte 
de-a apuca să intre în vorbă cu binevoitorii deputaţi, dar nici nu pot să nu 
remarc coincidenţa (?) care face ca externarea lui să aibă loc curând după 
scrisoarea lui Popasu. De asemenea, nu afirm nici că, din cauza aceloraşi curioşi 
bucovineni din inima Imperiului, s-ar fi renunţat la ideea rămânerii lui Eminescu, 
timp de „5-6 săptămâni în pensiune lângă Viena”, dar remarc noua coincidenţă 
şi adaug cuvenitul semn de întrebare. 


Medicină şi bun-simţ 


Mi ştia că drumul în Italia, aşa cum era programat, nu putea 
i „o călătorie de plăcere din cauza enervării” (fapt care nu-l va 
opri să-i scrie Harietei că fratele ei tocmai face o „călătorie de distracţie” ). 
Emilia Humpel, fără a avea pretenţia că ar fi la fel de pricepută ca Maiorescu, 
îl atenționează pe acesta, la 13 martie 1884: „Dragă Titus, / O astfel de călătorie 
în Italia cu distracţii impuse poate fi, ca orice mijloc universal, problematică; 
în acest caz orice efect terapeutic este la început paralizat de dorul lui Eminescu 
de ţară (subl. ns.). Tot timpul mi s-a părut că lucrul cel mai important ar fi să 
fie eliberat de probleme de viitor. (...) Cu toate acestea, există motive reale 
pentru îngrijorarea sa (subl. ns.) şi atât timp cât acestea nu vor fi înlăturate nu 
se poate aştepta să se liniştească sufleteşte. Ar trebui să i se facă acum rost de 
un serviciu şi totodată de un concediu de 2-3 luni. Acest lucru nu se va putea 
obtine repede pe drumuri obişnuite, prin intervenţia reginei însă în mod sigur. 
Mite îmi scrie adesea că regina are o simpatie deosebită pentru el.” 

Aceste rânduri dovedesc că nu nivelul scăzut al cunoştinţelor medicale 
din epocă a fost de vină în „cazul Eminescu”, aşa cum cer unii să credem. 
Atâta vreme cât bunul-simţ, el şi numai el, drăguţul, permitea o analiză atât de 
lucidă, înseamnă că profesioniştii trebuiau să se afle şi mai aproape de adevăr. 


Dreptul de a face ce vor alţii 


pe 1012, în vigoare în România anilor 1880, prevedea: „Îndată 
ce un un smintit "şi-a redobândit sănătatea şi medicul primar îl 
declară că este în stare a eşi din ospiciu, se liberează prin ordinul său fără nici 
o amânare” (articolul 13). Nu am acces la legislaţia care stabilea situaţia 
smintiţilor însănătoşiţi din fostul Imperiu austro-ungar, dar îmi vine greu să 
cred că aceştia erau mai slab protejaţi decât la noi. Când Eminescu a părăsit 
Doblingul, Obersteiner îl socotea apt să revină la „viața de dinainte”. El nu-i 
prescrie nici un tratament medicamentos, nu limitează efortul intelectual la 
care putea fi supus, nu sugerează schimbarea locului de muncă, iar interdicțiile 
sunt ca şi inexistente: „In privința dietei de urmat i-a recomandat D-rul 
Obersteiner ca să se abție de la băuturi aromatice şi alcoolice; până la o litră 
de vin însă poate să bea la masă” (Chibici către Maiorescu, 14 martie 1884). 
De asemenea, trebuie subliniat încă o dată că Obersteiner nu pomeneşte numele 
bolii (dar recomandă externarea), nu invocă pericolul unei recidive (aşa cum 
face anonimul care a scris bileţelul descoperit de domnul G. Muntean: „...nu 
este exclusă o posibilă ameliorare sau vindecare parţială” ) şi lasă la aprecierea 
lui Maiorescu intervalul ce urma să fie petrecut de Eminescu în străinătate. 
Formularea lui evazivă (potrivit căreia, nu ar fi fost oportună o „reîntoarcere 
prea curândă în țară”) putea justifica la fel de bine o întârziere de o săptămână 
sau una de o jumătate de an. 

Unii autori vorbesc de „călătoria prin Italia”, de parcă s-ar fi făcut un 
tur al întregii peninsule. Parte dintre ei fabulează, parte copiază ce-au citit de 
pe la alţii, dar mai toţi se străduie să reliefeze eforturile făcute de Junimea, care, 
vezi Doamne, uite, l-a trimis chiar şi în străinătate, într-un costisitor concediu. 
Nimic mai fals. Cum am arătat, Maiorescu ştia că drumul nu va fi „călătorie de 
plăcere, din cauza enervării”. 

Când scrie la Döbling, Maiorescu îl anunţă pe Eminescu că amicul 
Chibici îl va acompania într-o „excursiune de vro 6 săptămâni spre sudul 
Alpilor, poate până la Venezia, Padua sau Florenţa” . Nimic clar: cei doi, poate, 
urmau să meargă spre un vag punct cardinal, nu spre un loc bine stabilit. La 
primă vedere, îi putem ferici pe voiajori, care, poftim, pe banii fraţilor lor români, 
au plecat haihui prin Italia! În fapt, se va vedea, traseul fusese bătut în cuie, 
fără să li se ceară părerea. 

E. Speranţia susţine că a discutat mult cu Chibici între patru ochi 
(„Întâmplarea a făcut să-l cunosc personal pe Chibici şi timp de o lună să-l 

văd şi să stau de vorbă cu el zilnic. [...] În conversațiile lui, mi-a vorbit adesea 
despre Eminescu”), dar nu a reuşit să afle de la acesta ce traseu a urmat în 
călătoria spre Florenţa. De aceea, s-a mulţumit să-şi închipuie singur ruta aleasă: 

„Cele mai multe surse (subl. ns.) afirmă însă că prima escală a călătoriei 
în Italia a fost Veneţia, unde Eminescu a fost indispus, impacient şi a stăruit să 
plece imediat. Examinând harta vremii, se poate constata că, într-adevăr, calea 
ferată Viena-Triest, prin Semmering şi Graz, care era dată în exploatare din 
1854, era drumul cel mai uşor şi mai ales cel mai sigur, deoarece linia 
Innsbruck-Brener-Verona, construită mai de curând (1867), era mai lungă, 
iar în timp de iarnă suferea adeseori înzăpeziri şi întreruperi. Din Veneţia, 
drumul spre Milano, care trece prin Verona, era destul de scurt şi uşor. Chibici 
socotea, desigur, să nu-l supună pe bietul prieten al său, de la început, la 
eforturi prea extenuante.” 

Incă de la primele cuvinte, Speranţia ne face să tresărim: cum puteau fi 
mai multe surse, când lângă Eminescu a fost numai Chibici? În ceeea ce priveşte 
raţionamentul de mai sus, sigur că ruta Viena-Innsbruck-—Verona trebuie scoasă 
din calcul, ca şi Viena — Paris — Verona, de pildă, întrucât, pe de o parte, Innsbruck 
se află faţă de Viena, oraşul din care plecau cei doi, cam la aceeaşi distanţă la 
care se găseşte şi Veneţia şi, pe de altă parte, Verona este plasată cam la mijlocul 
distanţei dintre Milano şi Veneţia. În consecinţă, dacă ar fi trecut prin Verona şi 
doreau să ajungă la Milano, nu avea nici un sens să apuce calea inversă, spre 
Veneţia, doar pentru a avea de unde să se întoarcă. 

Tot E. Speranţia mai scrie şi că, la ieşirea de la Döbling starea mintală a 
lui Eminescu era „încă destul de şovăitoare” . Mă întreb: în ce consta „şovăiala” 
minţii lui? Cum de-a avut Chibici curajul... nebun să plece la drum alături de 
o persoană încă labilă psihic? Cum de i s-a cerut aşa ceva? Dacă o persoană cu 
mintea „şovăitoare” este lăsată să părăsească stabilimentul în care a fost închisă 
tocmai pentru a nu crea probleme altora sau a nu-şi face rău sieşi, medicul care 
îi deschide poarta poate fi socotit mai sănătos? Şi, apropo: la a cui solicitare l- 
au lăsat medicii de la Döbling pe Eminescu să plece cu Chibici? 

In lungile discuţii cu Speranţia, Chibici nu i-a istorisit nici o singură 
manifestare concretă de alienare a lui Eminescu. Tabloul prezentat este aburos, 
fără urmă de contur. Există, dar nu spune nimic: 

„In cele câteva reprize ale bolii, Eminescu nu avea propriu-zis manifestări 
de furie primejdioase. Delirul său nu avea alte descărcări de ordin muscular 
decât mişcările de expresie a intenselor lui procese afective. Acestea alternau 
între extreme, de la exaltarea triumfală, la adânca tristețe, de la spaimă, la 
beatitudine. Dar starea depresivă era predominantă.” 

Vorbe goale. Nimic mai mult. Vorbe ce par memorate în urma unei discuţii 
teoretice purtate cu un medic, dar dintre care, pe ici, pe colo, a mai fost omis 
câte un cuvânt. „Descărcările de ordin muscular” (?) se rezumau la „mişcările 
de expresie a intenselor lui procese afective”? E vorba de mimică? Bătea cu 
pumnul în masă? Mângâia pisica? Pentru asta a stat aproape un an în ospicii şi 

pentru asta i-a făcut Şuţu tratament cu mercur? Cine, unde şi când l-a văzut în 
stare de „beatitudine” după 28 iunie 1883 şi ce făcea, exact, în acele momente? 
„Spaimă”? Cum se manifesta? „Exaltare triumfală”? Ce anume făcea sau 
spunea Eminescu în clipele în care se găsea la această „extremă”? Apăreau, 
cumva, aceste „extreme” după ce i se dădea morfină? 

Chibici putea spune orice, greşind fără voie sau intenţionat. Putem noi 
admite ca bălmăjeala lui, lipsită de orice element concret, să atârne mai greu 
decât scrisoarea primită de la însuşi Eminescu — scrisoare despre care până şi 
Maiorescu recunoaşte că e concepută de un om perfect lucid („Eminescu s'a 
trezit din visul urât al nebuniei sale; e în deplinătatea conştiinţei!” — mărturisire 
către sora lui, 23 ianuarie 1884)? Este normal ca un document să fie negat pe 
baza sporovăielii unora, care aud ce-au auzit alţii de la alţii şi, când repetă, 
adaugă ceea ce le-ar fi plăcut să nu lipsească? Ne putem clădi convingerile pe 
baza unor informaţii la nu se mai ştie a câta mână şi care, în plus, nu numai că 
nu pot fi probate, dar nici măcar nu se înscriu într-un lanţ logic rezonabil? 

Dacă Maiorescu (şi nu numai el) a recunoscut „deplinătatea conştiinţei” 
lui Eminescu, pe ce temei vorbea Chibici de „şovăiala” minţii acestuia? S-a 
produs un regres, după 23 ianuarie? Când? Cine şi cum l-a constatat? De ce nu 
a fost iar internat? Întrebări fără răspuns. Pur şi simplu, s-a spus că Eminescu 
nu şi-ar mai fi revenit niciodată la starea dinaintea nenorocitei zile de 28 iunie! 
Şi aşa a rămas! 

Poveştile care s-au născut la întoarcerea în ţară sunt disproporționat de 
puţine, în raport cu durata şederii şi cu scopul ei declarat. Din mărturiile existente 
reiese că, de la Viena la Florenţa, Eminescu nu a mai fost însoţit de un infirmier 
musculos, unicul tovarăş de drum fiind Chibici. Iar Chibici nu a scris un rând 
de memorialistică, dar a şoptit, uneori, pe la colţuri. Urmare firească, din sămânţa 
„confidenţial” aruncată de el au crescut tot felul de zvonuri, murmurul lui la 
diverse urechi creând (şi el) „surse”, precum cele pomenite de Speranţia — 
surse pe care Chibici le-a lăsat să polemizeze. Şi astfel, din mai nimic, ficţiunile 
s-au înmulţit şi s-au tot înmulţit, căpătând diverse versiuni, după mintea fiecăruia. 
Mecanism vechi şi odios, dar mereu eficient. 

În toată această poveste, dubioasă prin însăşi existenţa sa în forma ştiută, 
nimeni nu prezintă punctul de vedere al lui Eminescu! Nimeni nu se referă la 
vreo amintire ori la vreo apreciere a acestuia asupra celor văzute şi petrecute în 
Italia! Poţi să ignori faptul că nimic din ceea ce a scris sau din ceea ce a 
comunicat Eminescu după revenirea în Ţară nu conţine vreun un amănunt, cât 
de mic, despre vreun fapt, vreo persoană sau vreo imagine din acel periplu 
italic? Totuşi, e vorba de o lună şi jumătate! Nu miră deloc că un om cu 
coordonatele lui intelectual-afective şi care avea acasă, în lada cu documente, 
un „inedit” şi „frumos sonet despre Veneţia” (Maiorescu către Emilia Humpel, 
6 decembrie 1883), scris fără a vedea acest oraş, nu aminteşte nimic, cât de 
fugar, despre orele petrecute acolo? Chiar absolut nimic din acest voiaj să nu fi 
produs ecouri? 

Şi, hai să zici, Eminescu nu vorbea din proprie iniţiativă. Dar ceilalţi 
chiar nu au fost deloc curioşi să afle cum au petrecut cei doi amici? Chiar 
nimeni nu l-a întrebat cum s-a simţit în Italia? Te întrebi: ce discutau, oare, cu 
el? Discutau? 

Emilia Humpel comunică lui Maiorescu: 

„El vorbeşte prietenilor săi intimi, repetând (subl. ns.) aşa: «Sunt încă 
atât de obosit, m-au târât prin Italia, prin Elveţia, apoi ne-am dus la Bucureşti, 
acum m-au târât din nou la laşi; pentru ce, când eu n-am nimic de făcut aici? 
Nu vreau să fiu o povară pentru nimeni, nu vreau să mai trăiesc din filantropie, 
mai bine să mor»” — scrisoare din 11 aprilie 1884. 

Două nelămuriri: de ce Eminescu repeta cele câteva idei invocate şi de 
unde a apărut Elveţia? Oare, Emiliei Humpel, i se spunea tot adevărul sau, 
după modelul fratelui Titus, ceilalţi o lăsau să afle doar ceea ce socoteau de 
cuviinţă? O fi ştiut ea că, vreo lună mai târziu, la 13 mai, Missir îi raporta lui 
Maiorescu: „Mai deunăzi îmi spunea că el este «ein aufgegebener Mensch» 
(un om sacrificat — n.ns.) şi în adevăr acesta este sentimentul ce pare că-l are 
despre sine”, sau acestea erau lucruri ce nu se comunicau decât bărbaţilor de 
soi, adică şefilor Junimii? 


Veneţia, o haltă impusă 


minescu este aproape acuzat pentru atitudinea pe care se spune că ar 

i avut-o în cursul „călătoriei prin Italia”. Unii domni voiau, probabil, 
să audă că fusese copleşit de minunăţiile întâlnite, ignorându-se că, oricât de 
vestite ar fi unele locuri, ele nu sunt agreate chiar în orice condiţii. Poate un om 
normal să se simtă în al nouălea cer, când are motive să se teamă pentru pro- 
pria viaţă, când se află într-un mediu străin şi când sufletul lui e stăpânit de 
dorul de alte locuri? 

La Döbling, Eminescu îşi dorea „a se vedea ieşit din institut, pentru care 
a căpătat o mare aversiune” (C. Popasu către vărul lui, Maiorescu — 16 februarie 
1884) nu din cauza tratamentului medical, ci datorită încarcerării, însingurării, 
înfometării şi (poate, mai ales) din cauza nesiguranţei privind ziua de mâine. 
Aşa cum se derulau lucrurile, nimic nu îi garanta că va mai putea ieşi vreodată 
viu din acel stabiliment. După ce trăise îndelunga experienţă a răpirii, a 
sechestrării şi a supunerii unui violent bombardament chimic, ce l-ar mai fi 
putut mira? 

Gh. Călinescu, amintind despre călătoria prin Italia, îşi îngăduie: Eminescu 
„..„păşi în reşedinţa dogilor cu sufletul stins şi obosit. Sosit noaptea şi dus de 
la Ponte di Ferro, în gondolă, spre hotel, Eminescu, a cărui inimă ar fi trebuit 
să tresalte de emoție, fu cuprins de neliniște şi frică la pleoscăitul surd al valurilor, 
la strigătul lopătarilor şi la tremurarea întoarsă de lumini şi umbre.” Cum să- 
i „tresalte” însă lui Eminescu inima de emoție, când el nu vizita Veneţia ca 

turist, ci ca persoană obligată să o viziteze, de către o forţă ocultă, despre care 
nu ştia cu precizie decât că este reprezentată şi prin anumite persoane, pe care 
le socotise prietene? Oare, nu avea motiv să se întrebe dacă, aşa cum 
„înnebunise”, nu avea să se şi „înece”, într-unul din canalele Veneţiei? De 
altminteri, repet, într-una dintre scrisorile lui către Maiorescu, Popasu este foarte 
exact: Eminescu „se temea că în Italia va fi iarăşi internat în vreun institut sau 
va fi lăsat să se piardă pe acolo pe undeva” (2 martie 1884). Din temerea lui 
Eminescu pricepem câtă încredere avea el, de fapt, şi în Chibici, prezentat de 
cei mai mulţi drept „prieten intim”! Cărui om aflat în situaţia lui i-ar mai arde 
de clipocitul valurilor? 

Plin de curaj, Gh. Călinescu scrie despre reacţia lui Eminescu, în urma 
opririi la Veneţia: „Fără să vrea să vadă pe cântatul San-Marc, nici să păşească 
măcar de două ori printre porumbei, în faţa Procuraţiilor şi a Campanilului, 
el ceru chiar din acea seară să plece dis-de-dimineaţă la Florenţa, ceea ce se 
şi întâmplă” . Relatare precisă, venită parcă din partea unei persoane care a tras 
cu urechea la discuţie. Aşadar, Veneţia ar fi fost părăsită la cererea lui Eminescu, 
Chibici, săracul, trebuind să asculte ordinele unui convalescent strivit de furie 
şi de spaimă. Iar cererea a fost exprimată seara, deşi ei au „sosit noaptea”! 

Cât timp a stat Eminescu la Veneţia? De obicei, se răspunde că numai o 
noapte. Ideea unui foarte scurt popas este susţinută de majoritatea autorilor, 
din considerente încă neîmpărtăşite marelui public. Probabil, un rol important 
în formarea acestei convingeri l-a avut menţiunea din registrul lui Obersteiner, 
care, la externarea lui Eminescu, scrie clar: „Pleacă cu domnul Chibici la 
Florenţa” . Numai că, dacă admitem intenţia ca de la Viena să se meargă întins 
până la Florenţa, trebuie să fim de acord şi că, în acest caz, încă dinaintea 
plecării din Viena, fusese stabilit ca Veneţia să nu fie decât o haltă ceva mai 
lungă. lar dacă aşa era programul, chiar să fi vrut Eminescu „să vadă cântatul 
San-Marc” ori „să păşească măcar de două ori printre porumbei”, nu i s-ar fi 
permis, căci ei aveau bilete pentru Florenţa, unde trebuiau să ajungă la vreme. 
Prin urmare, pentru a pleca a doua zi din Veneţia nu era necesară insistența lui 
Eminescu. De altfel, este îndoielnic că, indiferent de subiect, Eminescu şi-ar fi 
permis să fie prea stăruitor. Prudent, mereu atent ca, nu cumva, să-i dea prilej 
lui Chibici să-l taxeze drept alienat, Eminescu nu cred că ar fi riscat să fie 
persuasiv cu orice preţ, preferând să strângă din dinţi, strunindu-se permanent. 
La urma urmei, mai conta dacă era la Veneţia sau la Florenţa, atâta timp cât el 
ardea să meargă acasă? 

Părerea că la Veneţia ar fi poposit doar câteva ceasuri, cât să treacă 
noaptea, deşi nu este susținută cu dovezi, sună plauzibil, dar numai atâta vreme 
cât lipsesc probele materiale contrare. Mă tem însă că aceste probe există. 
Concret: E. Speranţia afirmă că Eminescu şi Chibici ar fi sosit la Milano sâmbătă 
seara — deci, când încă nu se încheiase ziua de 18 februarie („Sosind seara în 
Milano... A doua zi era duminică...” ). Cei doi părăsiseră Viena miercuri, 15 
februarie („Miercuri a plecat” Eminescu — Popasu către Maiorescu, 19 

februarie), în aceeaşi seară ajungând la Veneţia. Până sâmbătă, când se 
presupune că au luat trenul spre Milano, rămân două zile neacoperite: joi şi 
vineri. 

Aproape cert, informaţia lui Popasu este corectă (nu numai că e improbabil 
ca el să fi îndrăznit să-l mintă pe „nenea” Maiorescu, dar nici nu avea motiv să 
o facă). Greşeşte Chibici? Puțin plauzibil, dacă ne gândim că, deşi atare detaliu 
nu era cu nimic relevant în discuţia cu Speranţia, Chibici precizează totuşi ziua 
din săptămână în care avusese obligația să întâlnească pe Cineva la Milano 
(memorarea fiindu-i, probabil, înlesnită şi de faptul că era singura zi liberă a 
săptămânii). 

Dacă şi Popasu şi Chibici prezintă adevărul, rezultă fie că Eminescu a 
stat în Veneţia cel puţin două zile pline, fie că el şi însoţitorul au mai oprit şi în 
alt loc (variantă puţin credibilă, singurul oraş important între Veneţia şi Milano 
fiind Verona, unde, dacă s-ar fi dorit, s-ar fi putut ajunge direct de la Viena). In 
oricare dintre aceste ipoteze, deduse din documentele existente, teza conform 
căreia Eminescu nici nu sosise bine în Veneţia, că şi ceruse „să plece dis-de- 
dimineaţă la Florenţa, ceea ce se şi întâmplă” (Gh. Călinescu) este, evident, 
departe de adevăr. 


Florenţa, încă o enigmă 


in cele aproximativ 5 săptămâni petrecute, pare-se, la Florenţa nu se 

ştie mai nimic, afară de faptul că Eminescu s-ar fi îndrăgostit de o 
englezoaică şi că plecarea ei l-ar fi dezamăgit. Când relatează episodul, Gh. 
Călinescu prezintă un nou Eminescu, pueril, cam afemeiat şi destul de bine 
zdrenghea. Preluând informaţii de la 4 autori, toţi scriind după ureche, Călinescu 
compune un al cincilea sinopsis privind ceea ce pare să fi fost marele eveniment 
trăit la Florenţa. Un exemplu de „evoluţie” a informaţiei despre cele ce s-u 
petrecut la Florenţa îl reprezintă dataliile oferite, la interval de patru decenii, de 
N. Petraşcu şi de Gh. Călinescu. Astfel, în 1892, Petraşcu scrie: 

„Aici, o englezoaică care aflase cine era el şi care-l privea cu interesul 
ce inspira poetul în starea lui de atunci, îi deşteptă vechile lui sentimente de 
dragoste. În ziua în care plecă engleza, el umblă rătăcit şi nu se întoarse 
acasă până spre miezul noptii, hotărât să plece după ea” (Mihail Eminescu, 
Studiu critic). 

Peste ani, în 1932, Gh. Călinescu va descrie acelaşi episod, sporind, în 
stilul propriu, amănuntele: 

„Gândurile sale toate erau pentru o englezoaică de care se îndrăgostise 
şi a cărei urmă o pierdu. Neaflând-o, se hotărâ să se întoarcă în țară. Știind că 
România este la răsărit, ieşi afară din Florenţa, rătăcind o zi întreagă. Noaptea 
târziu, plin de răni la picioare, se întoarse la «Pensione Perra», unde locuia 
cu Chibici-Râvneanul. «Nu mi-ai spus tu — se scuză — că de aici ţara noastră 

se lasă drept la răsărit? Am mers şi eu spre răsărit.” (Oare, Eminescu chiar nu 
ştia încotro se afla România, în raport cu Italia? Trebuia să-i spună Chibici?) 

Şi de-ar fi doar aceste înflorituri, care-l caricaturizează pe Eminescu, 
transformându-l în penibil oligofren! 

Chestiunea se complică şi mai mult prin cele scrise de Eugeniu Speranţia, 
care, lăsând în plata Domnului enigmatica Florenţă, mută totul la... Milano şi, 
ca să ştim de-o treabă, schimbă unele personaje: 

„Milano, unde Chibici avea obligaţia (subl. ns.) să se oprească, avea să 
fie o escală comodă în drumul spre Florenţa (prin Bologna). Sosind seara în 
Milano, prietenii au ocupat o cameră de două persoane într-un hotel. A doua 
zi era duminică şi, cum urma ca amândoi să se ducă în vizită la locul indicat 
(subl. ns.), se impunea ca amândoi să fie îmbrăcaţi cât mai corect. (...) 

Ajunşi la destinație, Eminescu nu vrea să intre cu el: 

—«Du-te singur. Eu stau aici, în scuarul aista din fața casei. Aici e umbră 
şi frumos. Ce să caut eu acolo? Nu-i cunosc şi nici nu vreau Să-i cunosc. (...) 

Cât va fi zăbovit Chibici în casa vecină nu pot să ştiu, dar, după 
punctualitatea şi exigenta lui cu sine însuşi, nu cred să fi pierdut nici o clipă de 
prisos. Între timp, nu ştiu dacă Eminescu va fi văzut vreo «englezoaică», cum 
afirmă N. Petrașcu cu privire la o întâmplare din Florenţa, Chibici nu mi-a 
pomenit nimic despre un asemenea caz (subl. ns.). Faptul pozitiv e însă, că, 
întorcându-se repede la banca unde trebuia să fie aşteptat, nu l-a mai găsit pe 
Eminescu. 

Îşi poate închipui orişicine dezorientarea de moment şi spaima lui Chibici. 
L-a chemat, mai întâi, în toate direcţiile, a alergat pe la toate răspântiile 
strigându-l, dar zădarnic. «Imperturbabilul», cu judecata clară şi ponderată, 
şi-a dat seama că, în dedalul (labirint — n. ns.) acelui oraş necunoscut, Eminescu, 
în starea lui încă destul de crepusculară, ar fi fost imposibil să se descurce şi 
să se întoarcă la hotelul unde erau găzduiţi. Singura soluţie a fost să se adreseze 
organelor de pază ale oraşului, poliției. Personalul şi-a dat seama imediat de 
seriozitatea situației: un străin... abia ieşit din sanatoriu şi rătăcind prin oraş... 
Cercetările s-au început imediat, dar rezultatul n-a fost obţinut decât noaptea, 
târziu. Pe unde va fi rătăcit bietul suflet frământat al poetului cine mai poate 
să ştie! De la o vreme, însă, obosit, flămând, însetat, a intrat într-o «osterie» 
dintr-un cartier mărginaş. Împrejurarea aceasta a ajutat la găsirea lui. Din 
«mia de lei» care i se încredinţase, Eminescu se pare că nu avea asupra lui 
nimic; chiar să fi avut, era monedă românească, cu care nu putea să-şi plătească 
consumaţia. Cum era ora închiderii şi trebuiau trase obloanele, mai ales că 
observase că muşteriul avea o comportare cam ciudată, patronul a trebuit să 
se adreseze şi el aceloraşi organe. Cele două sesizări, a lui, şi cea de dimineaţă 
a lui Chibici, s-au conexat. Chibici a fost anunţat şi s-a dus cu un agent, la 
«osteria» cu pricina. La regăsire, prima întrebare a fost: 

—«Bine, Mihai, unde ai luat-o tu, aşa razna! » 

Iar răspunsul, înecat în lacrimi: 

—<Vreau să mă duc în țară, să mănânc mămăliga strămoşească».” 

[Textul este preluat din volumul Amintiri despre Eminescu, Editura 
Junimea, 1971. Relativ recent, Editura Viitorul românesc a lansat pe piaţă un 
volum cu acelaşi titlu, dar cu alt cuprins şi care, în plus, oferă o variantă ciuntită 
a relatării de mai sus, fără ca editorii să se fi obosit să marcheze acest lucru. 
Cea mai notabilă informaţie eliminată este aceea că Al. Chibici „avea obligația 
să oprească” la Milano. Coincidenţa (?) face ca editori de la Viitorul românesc 
să curețe textul de o precizare pe care o „uită” şi mulţi cercetători superficiali.] 

De ce era Chibici obligat să treacă prin Milano? Nu pretind că ofer un 
răspuns cert, dar trebuie să reamintesc un anumit context. 

In februarie 1883, consulul Austro-Ungariei la Milano era un anume 
Eduard Grisebach. Maiorescu îl cunoscuse pe Grisebach cel mai târziu în 1880, 
când acesta avea aceeaşi funcţie, dar la Bucureşti. Pe atunci, dacă e să ne luăm 
după notițele din jurnalul lui Maiorescu, cei doi par să se fi simţit foarte bine 
împreună. Faptul neaşteptat este acela că, puţin înainte ca Eminescu să plece 
spre Italia, Maiorescu a luat legătura cu diplomatul vienez: „Astăzi şi ieri scris 
consulului Grisebach la Milano (subl. ns.) şi lui W. v. Kotzebue la Reval” 
(Însemnări zilnice, 27 ianuarie 1884). Ce i-o fi transmis Maiorescu nu avem de 
unde să ştim, dar, dacă Austro-Ungaria avea o legislaţie similară celei adoptate 
de noi la 20 iunie 1880, firesc ar fi ca epistolele lui Maiorescu să fie şi astăzi de 
găsit în arhivele de la Viena (la noi, Regulamentul consular stipula: 
„Corespondenta expediată se va trece într-un registru special. Cea primită, se 
va conserva în original” — articolul 132). 

Dacă ne amintim că Eminescu a intrat în Austro-Ungaria fără documente, 
că România nu avea consuli nici la Veneţia, nici la Milano şi că Grisebach, în 
virtutea funcţiei sale, putea rezolva problema vizei şi a paşaportului, epistola 
lui Maiorescu şi obligația lui Chibici de a opri la Milano se leagă. Regulamentul 
nostru consular conţinea şi următoarea prevedere: „Consulii trec într-un registru 
toate aceste taxe (viză de paşaport) şi notează cazurile când nu s-a luat nici o 
taxă. La finele fiecărui trimestru, se înaintează Ministerului Afacerilor Externe 
atât taxele cât şi o copie după acest registru” — articolul 31). Dacă 
reglementările austro-ungare în domeniu impuneau şi ele asemenea obligaţii 
şi dacă acestea erau respectate, nu ar fi deloc de mirare ca în arhiva Ministerului 
de Externe austriac, să descoperim la fondul documentar al consulatului din 
Milano, în intervalul 15—20 februarie 1884, documente în care să figureze 
numele lui Chibici şi, poate, chiar al lui Eminescu. 

În relatarea lui E. Speranţia, este pomenită obligaţia celor doi de a face o 
„vizită la locul indicat”, unde „se impunea ca amândoi să fie îmbrăcaţi cât 
mai corect”. Prezenţa unui „loc indicat” arată că voiajorii dădeau curs unei 
cereri (unui ordin?) anterioare, venind din partea cuiva rămas în umbră, iar 
dacă li se impunea să poarte o vestimentaţie anume, ne putem gândi că acea 
misterioasă persoană era cineva sus-pus — din partea locului sau străin. 
Deoarece, exceptând solicitarea adresată de Chibici poliţiei, nu se face nici o 

altă referire la contactarea autorităţilor locale ori a vreunui aristocrat italian, ne 
putem întreba dacă, nu cumva, cei doi au mers la adresa consulului austro- 
ungar Grisebach. 

Faptul că la „locul indicat” nu trebuiau să zăbovească mult, arată că 
scopul vizitei nu era de a petrece. Cum nici de vreun comision nu se face 
vorbire, deşi Chibici ar fi avut interesul să folosească o atare explicaţie, capătă 
un solid temei întrebarea dacă, nu cumva, întâlnirea era impusă de necesitatea 
respectării unor formalităţi — precum obţinerea unei vize, să zicem. 

Relatarea lui E. Speranţia sună credibil, pentru că toate cele menţionate 
de el converg cu alte informaţii, despre care nu a ştiut nimic (de pildă, faptul că 
Grisebach era consul la Milano şi că se afla în bune relaţii cu Maiorescu, acesta 
din urmă scriindu-i cu puţin înainte ca Eminescu şi Chibici să plece spre Italia). 

Desigur, ipoteza poate fi contestată, spunându-se că nu era legal ca 
Grisebach să acorde viză unui român. Trec peste considerentul că tot ceea ce 
s-a pus la cale împotriva lui Eminescu şi-a avut rădăcinile în magnificul dispreţ 
cu care a fost încălcată Legea. Întreb doar atât: adică, între România şi Austro- 
Ungaria putuse fi încheiat un Tratat secret, semnat cu doar câteva luni în urmă 
(28 octombrie 1883), adică, Bucureştii îi vânduseră pe românii din Transilvania, 
dar nu se putea rezolva problema unei vize, a unei amărâte de ştampile, care 
împăca şi sensibilităţile Imperiului? 

Dacă supoziţia de mai sus pare hazardată, aşteptăm ca ea să fie infirmată, 
dar cu argument concret şi începând prin a ni se explica de ce nu s-a scris până 
acum deloc despre drumul la Milano şi despre relaţia dintre Maiorescu şi 
consulul austro-ungar de acolo. De asemenea, aşteptăm să fim lămuriţi cine, 
când şi unde a plătit taxa pentru paşaportul lui Eminescu, absolut necesar în 
Italia. 

De ce a fost aleasă Italia? Poate, pentru că acolo era mai cald şi pentru că 
oferea ochiului belşug de imagini plăcute ori pentru că, pur şi simplu, aşa a 
îndrumat gândul cel bun. Poate pentru că, la 20 mai 1882, Germania, Austro- 
Ungaria şi Italia se aliaseră, formând Tripla Alianţă, iar România, recent intrată 
şi ea în horă, prin amintitul Tratat secret, trebuia să se afle în bune relaţii şi cu 
Roma, fie şi numai pentru că ambele ţări se aflau pe „turnanta” germanică. 
Sau, de ce nu?, pentru că încă din 5 august 1880, între România şi Italia funcţiona 
o convenţie de extrădare — convenţie care, poate, explică şi viteza cu care 
poliţia italiană l-a descoperit pe Eminescu, după ce Chibici l-a dat dispărut. 
Este adevărat că acelaşi rezultat l-ar fi putut obţine şi Grisebach. 

Rostul drumului la Florenţa şi rezultatul lui, cine, când şi de ce a ales 
această destinaţie continuă să fie întrebări fără răspuns, puţinele explicaţii 
bălmăjite reuşind doar să sporească suspiciunile. Capac la toate stă epistola lui 
Chibici către Maiorescu: „Starea sănătăţii lui Eminescu s-a îndreptat mult la 
Florenţa şi cred că impresiile călătoriei la întoarcere în ţară o să aibă un efect 
şi mai salutariu; el priveşte însă călătoria în Italia ca cea mai nenorocită idee 
şi mă duşmăneşte că l-am adus aici. (...) 'Nainte de o săptămână era Eminescu 

doritor de Țară, acum, se pare, că s-a mai potolit această dorinţă, dar în 
schimb a devenit mai nervos, nu-i place nimic!” (14 martie 1884). Citeşti şi 
baţi iute în lemn: prin urmare, „Starea sănătăţii lui Eminescu s-a îndreptat 
mult la Florenţa”, drept dovadă stând faptul că „a devenit mai nervos”? 

În frazele lui Chibici găsim o recunoaştere a faptului că, în pofida spuselor 
unora, sentimentul de nesiguranţă al lui Eminescu era perfect întemeiat. 
Punctarea făcută de Chibici: „...mă duşmăneşte că l-am adus aici” indică 
neputinţa lui Eminescu de a decide în ceea ce-l privea şi străduinţa lui de a se 
tine în frâu, lăsându-se purtat prin lume ca un copil dus cu forţa să viziteze un 
muzeu care nu-l interesează deloc. 

La rândul lui, Chibici nu se află nici el într-o situaţie prea fericită. Departe 
de a avea iniţiativa propriilor fapte, la acest drum, el execută ordine clare, 
primite (de) la Bucureşti. A avut Chibici vreo vină? Cât de mare este ea? Greu 
de răspuns. Dar şi mai greu e să crezi că nu a înţeles, măcar în parte, ce fel de 
jocuri făcea. Avea obligaţia morală să dezvăluie secretele pe care este posibil 
să le fi ştiut? Pe de altă parte, ar fi nedrept să nu adaugi: cât ştia Chibici din 
întregul adevăr? cui să se fi adresat? ar fi fost crezut? putea demonstra cele 
afirmate? 


Poveşti de-a-ndoaselea 


. Petraşcu şi E. Speranţia sunt autorii principalelor variante ale 

episodului în care Eminescu ar fi evadat de lângă Chibici, rătăcind 
câteva ceasuri singur prin oraş. Potrivit lui Petraşcu, lucrurile s-ar fi petrecut la 
Florenţa, unde călătorii au ajuns fără vreun scop anume. Speranţia, bazându- 
se pe ceea ce a aflat direct de la Chibici, susţine că, de fapt, totul ar fi avut loc 
la Milano, unde însoţitorul lui Eminescu „avea obligația să se oprească”. 

O altă neconcordanţă esenţială apare în ceea ce priveşte cauza care a 
dus la regăsirea celor doi. Reiau fraza cu care Petraşcu încheie relatarea 
episodului: „În ziua în care plecă englez[oaic]a, el [Eminescu] umblă rătăcit 
şi nu se întoarse acasă până spre miezul nopţii, hotărât să plece după ea”. 
Trecem peste imaginea de melodramatic fustangiu a lui Eminescu, mereu inabil 
şi fără noroc la femei, oprindu-ne asupra unui detaliu: Eminescu s-a întors 
singur la hotel, caz în care nu se poate pune problema incapacității de a se 
descurca într-un spaţiu urban oricât de larg şi de vânzolit. Petraşcu nu ne lasă 
nici un cuvânt despre alarma lui Chibici, speriat de moarte, că îl scăpase pe 
Eminescu de sub control. 

În totală contradicţie, E. Speranţia scrie că amicul Chibici, disperat, ar fi 
cerut ajutorul poliţiei. Când au aflat că e vorba de „un străin... abia ieşit din 
sanatoriu”, oamenii legii ar fi intrat imediat în priză şi, „noaptea, târziu”, l-ar 
fi descoperit la un han. Principalul fapt prezentat (dispariţia lui Eminescu) şi 
momentul recuperării lui („spre miezul nopţii” ori „noaptea, târziu” ) fiind 

cam aceleaşi în ambele relatări, socotim că acest incident nu este inventat de la 
un capăt la celălalt. Pe cine să crezi, însă, dintre Petraşcu şi Speranţia? 

Când aşezăm faţă în faţă cele două versiuni, trebuie să avem în vedere, 
între altele, momentul în care a fost făcută publică fiecare dintre ele şi biografia 
autorului. În ceea ce-l priveşte pe E. Speranţia, acesta, fiind născut în anul 
1888, cunoştea cazul Eminescu doar din auzite. Numai întâmplarea pare să fi 
făcut ca el să-l întâlnească pe Chibici în vara lui 1915 şi să discute cu acesta. 

Există, e drept, şi întrebarea: cum de Chibici i-a istorisit lui E. Speranţia 
ceea ce ascunsese atâtor altora? Greu de răspuns. În orice caz, dacă Speranţia 
este singurul care a pus pe hârtie povestea în discuţie, nu înseamnă, musai, că 
a fost şi singurul care a cunoscut-o. În plus, în momentul în care a conversat cu 
Chibici, trecuseră 31 de ani de la călătoria acestuia în Italia şi un sfert de secol 
de la moartea lui Eminescu, iar timpul, lucru verificat, scoate la iveală tot felul 
de minunăţii. Versiunea lui E. Speranţia nu este doar mai spectaculoasă, ci şi 
mai plauzibilă, prin faptul că la „dosarul” Eminescu există piese de natură a o 
susţine — lucru care lipseşte alternativei Petraşcu, deşi, sub acest aspect, era de 
aşteptat ca lucrurile să fi stat taman pe dos, anii petrecuţi în diplomaţie şi în 
preajma şefilor Junimii apropiindu-l pe Petraşcu de mult mai multe informaţii 
confidenţiale decât cele la care putea spera... Speranţia. 

De ce a fost păstrată tăcerea asupra traseului real, urmat în Italia? De ce, 
amar de ani, nu s-a suflat o vorbă despre prinderea lui Eminescu cu poliţia? 
Probabil, din cauză că incidentul putea fi explicat doar în două moduri, ambele, 
neconvenabile. Dacă se admitea că Eminescu a încercat să evadeze, se isca o 
legitimă nedumerire: dar ce i-aţi făcut, de a vrut să fugă de voi? Dacă faptul ar 
fi fost pus în seama alienării, apărea pe drept cuvânt întrebarea: cum e nebun, 
când a trimis scrisoarea pe care ne-aţi citit-o şi când voi înşivă spuneaţi că şi-a 
revenit? De o „recidivă”, la nici o săptămână după ieşirea din ospiciu, iarăşi nu 
putea fi vorba, din mai multe motive. O dată, pentru a evita riscul de a genera 
acuza: de ce l-aţi externat înainte de vreme? A doua oară, pentru că, din mo- 
ment ce Chibici a fost de acord să intre singur la „locul indicar” din Milano, 
este clar că nu avea motive să se teamă de vreo faptă necugetată din partea lui 
Eminescu — ceea ce constituie o mărturisire implicită că acesta era perfect 
zdravăn. În fine, din gură se putea zice orice, dar Eminescu, odată întors în 
Ţară, ar fi dovedit netemeinicia unor astfel de zvonuri, a căror unică reuşită ar 
fi fost aceea de a naşte suspiciuni. 

Rândurile lui N. Petraşcu (frate al pictorului Gheorghe Petraşcu) au apărut 
când lucrurile încă erau calde şi când autorul lor nu avea independenţa de care 
s-a bucurat Speranţia, fiind direct şi zdravăn legat de şefii Junimii. Intrat în 
Junimea în 1883, ca fervent susţinător al tezelor maioresciene, curând el îşi va 
părăsi pentru ani buni profesia de critic literar şi scriitor, în perioada 1885-— 
1892, funcţionând ca ataşat la Ministerul Afacerilor Externe. Spre mijlocul 
acestei perioade, în 1888, a deţinut chiar postul de şef de cabinet al lui P. P. 

Carp (probabil, în timpul primului guvern Theodor Rosetti, când Carp a fost 
ministru de Externe — 22 martie-ll noiembrie). 

Studiul lui Petraşcu, din care am citat, reprezintă primul text mai consis- 
tent despre Eminescu. Lucrarea a văzut lumina tiparului în 1892 — an în care 
Petraşcu se retrage din diplomaţie. Ulterior, din cauze la fel de neclare ca şi 
renunţarea la cariera diplomatică, el se va depărta tot mai mult de Maiorescu, 
sporind numărul celor care, după o perioadă de entuziastă şedere în preajma 
acestuia, au încheiat prin a-l respinge aproape total. În 1892, când relaţiile lui 
Petraşcu cu Maiorescu prindeau a se răci tot mai mult, prietenul lui, Caragiale, 
mergea mai departe, rupând definitiv orice legătură cu avocatul-estet. Peste 
câţiva ani, Petraşcu va sfârşi — şi el — prin a-l ataca fățiş pe Maiorescu. 

Amintirea faptului că S. Mehedinţi a semnat la comandă întreaga biografie 
a lui Maiorescu, deşi nu contribuise cu un rând la cele scrise de magistrul 
însuşi, obligă să ne întrebăm: a fost sau nu şi N. Petraşcu influenţat de Maiorescu 
atunci când a conceput lucrarea Mihail Eminescu, studiu critic? A înlocuit el 
Milano cu Flortenţa şi a eliminat implicarea poliţiei italiene la cererea şi de 
dragul lui Maiorescu? De aceea să nu fi aflat Speranţia la Chibici confirmarea 
poveştii lui Petraşcu? Cu precizie cunoaştem ce a notat Maiorescu în jurnal: 
„Marţi 2/14 Oct. [18]90. ...Sara la masă la noi Zizin, Negruzzeştii, Lecomte şi 
Petraşcu. Apoi lectura primei părţi a disertaţiunii lui Petrașcu asupra lui 
Eminescu, bine scrisă, dar Petraşcu cam plouat...” De aici, din motive 
binecuvântate, pagina a fost tăiată, astfel încât nu ştim ce anume îi răpise lui 
Petraşcu buna dispoziţie. Faptul că, după 1892, Petraşcu a refăcut studiul, 
introducând în text şi acuze directe la adresa lui Maiorescu, demonstrează că 
prima variantă fie nu a fost scrisă cu inima împăcată, fie, la acea vreme, autorului 
îi lipseau anumite informaţii, căpătate ulterior. 

Teoretic, există şi o variantă pe care nu am luat-o în calcul: aceea ca atât 
Speranţia, cât şi Petraşcu să aibă dreptate. În acest caz, însă, ar însemna că ei 
relatează două episoade diferite. Cum în amândouă evoluează aceleaşi personaje 
principale, este evident că nu se puteau desfăşura simultan. Care dintre ele a avut 
loc înainte? Întrucât, înainte de a ajunge la Florenţa, Eminescu şi Chibici au trecut 
prin Milano, rezultă că incidentul transmis de Speranţia s-ar fi derulat primul. Numai 
că, în acest caz, devine de neînțeles cum de Chibici, după experienţa de la Milano, 
l-ar mai fi lăsat pe Eminescu singur vreo clipă. Şi dacă, totuşi, acesta i-ar fi scăpat 
de sub control, firesc era ca Chibici să apeleze din nou la poliţie. Nu a făcut-o. Mai 
mult, din sumara prezentare a lui Petraşcu nu reiese nici măcar îngrijorarea lui. 
Altfel spus, în versiunea lui Petraşcu, la acest drum, Eminescu apare ca o persoană 
liberă să facă orice pofteşte, în vreme ce Speranţia oferă un Eminescu permanent 
urmărit, sub pretextul că nu ar fi fost îndeajuns „vindecat”. Speranţia este cu atât 
mai credibil, cu cât stricta supraveghere a lui Eminescu a continuat şi după întoarcerea 
în România (unde, de altfel, începuse cu ani buni în urmă). 

Să fie doar o coincidenţă faptul că Petraşcu, salariat al Ministerului 
Afacerilor Externe la acea vreme, descrie incidentul în aşa fel încât explicaţia 

celor petrecute să cadă cu totul în seama lui Eminescu — furat, pasămite, de 
farmecele unei englezoaice? A fost, cumva, varianta Petraşcu o măsură 
preventivă, pentru eventualitatea în care Eminescu s-ar fi plâns în Țară că nu a 
avut voie să facă nici un pas fără însoţitorul lui, iar când a reuşit să scape de el, 
a intervenit rapid poliţia, care l-ar fi cules şi din gaură de şarpe? 

Sigur este un lucru: Eminescu ştia că este victima unei conjuraţii, nu a 
unei persoane. La 11 aprilie 1884, în scrisoarea către Maiorescu, Emilia Humpel 
redă parte din cele spuse de Eminescu unor junimişti mai destupaţi, rămaşi în 
Moldova: „...m-au târât prin Italia... acum m-au târât din nou la laşi...” (subl. 
ns.). Merită remarcat că nu îl acuză pe Chibici, nici pe vreun alt ins anume, ci 
îi face responsabili pe Alţii. În al doilea rând, prin vorbele citate, el transmite 
un mesaj clar: se află la discreţia respectivilor, care l-au „târât şi mai demult, 
şi recent şi, la fel de bine, l-ar putea târî şi mâine. În fine, tot de aici, rezultă că 
nu se referă la ieşeni, cărora li se adresează, deşi este mai mult decât probabil 
ca el să fi ştiut că fusese „târât” prin lume (şi) pe banii acestora. 

Oricum, fie şi graţie mamei coincidenţelor, trebuie să constatăm 
continuitatea spuselor lui Eminescu: el vorbeşte întâi de existenţa unei conspirații 
împotriva sa (20 octombrie 1883), declară că Alţii cu făcut ce-au voit cu el 
(aprilie viitor) şi încheie declarându-se „un om sacrificat” (mai 1884). Din păcate, 
avea dreptate. Din vara lui 1884, nimeni nu a mai consemnat asemenea detalii. 


Maigreşcu: , „, . 
„Cand l-oi şti pe Eminescu plecat...” 


rin scrisoarea din 14 martie 1884, Chibici îşi anunţa şeful de la 
Bucureşti că, peste numai trei zile, el şi Eminescu vor părăsi Florenţa, 
pornind spre Viena. Dacă au plecat din Florenţa sâmbătă, 17 martie, în capitala 
Imperiului trebuiau să ajungă cel târziu luni, 19 martie. De aici, până la Bucureşti 
mai era cale de o zi. Ei au sosit însă în Gara de Nord abia martea următoare (27 
martie). Unde, cum şi de ce au pierdut o săptămănă, despre care nimeni nu 
suflă o vorbă? 
După revenirea în Țară, Eminescu a rămas în Capitală doar câteva zile. La 
7 aprilie 1884, când a fost obligat să plece la Iaşi, însoţitorul lui, acelaşi Chibici, 
ducea cu sine o scrisoare adresată de Maiorescu surorii lui. Epistola începea 
astfel: „Dragă Emilie, / Cred că scrisoarea aceasta soseşte prin d-l Chibici deodată 
cu Eminescu. Spun «cred», deoarece Eminescu este lipsit de voinţă şi hotărâre, 
iar eu nu sunt tocmai sigur că-l voi putea duce la gară.” Reiese cu prisosinţă 
dificultatea cu care Eminescu a fost gonit din Capitală! Cum s-a reuşit acest 
lucru? Dumnezeu ştie, dar nu ar trebui să ne mirăm dacă am afla cândva de 
ameninţarea că, altminteri, va fi repus în cuşca savantului Şuţu. 
În penultima frază a lungii scrisori invocate, Maiorescu se confesează: 
„Când l-oi şti pe Eminescu plecat, ajuns cu bine şi aşezat la laşi, atunci abia 

îmi voi permite să mă gândesc la ale mele”. Un atare ton, de bunicuţă care şi- 
a cheltuit economiile de-o viaţă, ca să-şi aşeze nepotul într-o casă nouă, să nu 
te facă să juri că vorbitorul se sacrifica de dragul lui Eminescu? Din păcate, 
toiagul bunicuţei era ţeavă de carabină, iar sub basmăluţa dumneaei clocoteau 
ambiţii politice devoratoare, care o făceau să îşi respecte interesul mai mult 
decât pe sine. Maiorescu voia să scape de, nu să-l scape pe Eminescu. Cum 
vom constata şi în pagini viitoare, trimiterea lui Eminescu la Iaşi, deşi se ştia că 
nu-i place oraşul (sau tocmai de aceea?), poate fi privită ca o garare pe linie 
moartă, dar straşnic păzită. 

Impresia este întărită şi de alte rânduri ale lui Maiorescu, vizibil nuanţate 
faţă de oftatul din scrisoarea către sora lui, Emilia: „Acum azi, întâi să determin 
pe Eminescu să plece la laşi şi să-l însoțesc la gară. Apoi, de mâine încolo, 
[este] posibilă liniştea sărbătorilor. Timp de mare încordare, foarte obositor” 
(Însemnări zilnice, 6 aprilie 1884). Deja, preventivele semne de întrebare ridicate 
pe când discutam Suprimarea gazetarului încep să se estompeze ori chiar să 
dispară. Presiunea sub care se găsea Maiorescu nu poate fi socotită dovadă a 
sincerului său interes faţă de soarta „protejatului”, căci, dacă Eminescu ar fi fost 
cu adevărat îndrăgit, el n-ar fi fost „obositor” prin simpla-i prezenţă, provocând 
timpi „de mare încordare”. Dacă l-ar fi îndrăgit, Maiorescu, în loc să-i facă vânt 
de lângă el tocmai în preajma Sărbătorilor de Paşti, ar fi profitat de moment 
pentru a le petrece împreună. Era primăvară, era Invierea Domnului, iar Eminescu 
tocmai îşi „revenise” şi el. Totul renăştea. În loc să se bucure, Maiorescu devenea 
însă tot mai crispat. Nervozitatea ce pare să-l fi măcinat nu avea nimic patern. 
Din moment ce, pentru Maiorescu, „liniştea sărbătorilor” nu era posibilă atâta 
vreme cât Eminescu se mai găsea în Capitală, în ce să fi constat dovada 
„protectoratului”, căci de iubire nu mai vorbim, Maiorescu părând să nu cunoască 
acest sentiment. Cine nu crede să citească mai atent jurnalul lui, în care până şi 
soţia este când „o fericire albă”, când „alienată-idioată” . 

Să se fi datorat furia reţinută a lui Maiorescu şi răcelii (dispreţului făţiş?) 
manifestate de Eminescu faţă de el? Posibil. În orice caz, repet, nimic nu ne 
face să credem că, atunci când Eminescu a revenit în Ţară, la Gara de Nord ar 
fi avut loc o explozie de entuziasm. Din contră! După sosirea trenului, echipa 
de primire s-a îndreptat către locuinţa starostelui Maiorescu, în vreme ce 
Eminescu a plecat singur într-o altă direcţie, necunoscută. Şi nimeni, absolut 
nimeni, nu a făcut vreodată o cât de scurtă referire la modul în care s-a derulat 
revederea din Gara de Nord. Este total nefiresc că nici unul dintre amici nu-şi 
mai aminteşte nimic din acea clipă a revederii, deşi s-au scris destule poveşti, 
care umplu puzderie de volume, relatând conjuncturi mult mai puţin 
semnificative. Să fi trecut Eminescu pe lângă ceata de ocrotitori ca şi când nu 
ar fi existat? 

Contradictorii informaţii despre scurta şedere a lui Eminescu în Bucureşti, 
la sfârşitul lui martie şi începutul lui aprilie 1884, ne-a lăsat şi Mite Kremnitz 

„năsoasa” , cum îi zicea Veronica Micle). În broşurica intitulată Amintiri fugare 

despre M. Eminescu, ea dăruieşte posterităţii fapte la care ar fi fost martor ocular: 
„...„l-am dus [pe Eminescu] la Regina, care-l îmbărbătă din toată inima; el însă 
era foarte liniştit cu ea, ca şi cu mine, însă speranța că bucuria noastră caldă 
din cauza restabilirii sale l-ar însenina nu se îndeplini” (subl. ns.). În urmă cu 
numai câţiva ani, aceeaşi autoare îi scrisese lui I. Slavici (14 aprilie 1884) cu totul 
altceva: „D-l Eminescu a plecat în Vinerea Mare la laşi, joi după amiază avusese 
audienţă la regină. Ea a fost deosebit de fermecătoare şi i-a dat atâta curaj încât 
şi el zâmbea cu totul fericit” (subl. ns.). O fi glumit ori, pur şi simplu, de vină să 
fie raportul de invers proporţionalitatea pomenit în Dalila şi/sau relaţiile ei cu 
Carol I (Eminescu nu a apucat nici pensia de 250 de lei, în vreme ce regele i-a 
asigurat lui Mite una de 48 de ori mai mare: 12.000 lei!)? 

Una peste alta, în bibliografia privindu-l pe Eminescu, Mite Kremnitz 
nu se remarcă nici prin exactitatea informaţiilor, nici prin mulţimea lor şi nici 
măcar prin stil. Marele ei merit, pe lângă coc, pălăriuţă şi privire înţepată, rămâne 
caligrafia: nu grozav de frumoasă şi de citeaţă, dar atât de regulată, încât ar 
invidia-o şi o maşină de scris. 


(va urma) 


Călin L. Cernăianu 


Notă: 

1. Pentru cine n-a înţeles încă, în această anchetă jurnalistică faptele 
politicianului şi avocatului Titu Maiorescu nu au legătură cu doctrina estetului 
Maiorescu. 

2. Datarea documentelor la care apelăm se face conform calendarului 
folosit la acea vreme în România (calendarul iulian, aşa-numitul stil vechi). 

lată faimoasa fiţuică, despre care se E ade că ar fi 
„Scrisoarea (subl. ns.) către C. Popasu a unuia dintre medicii 
sanatoriului în care era internat Eminescu, dacă nu va fi chiar de 
la Leidesdorf”. Fără a mai reveni asupra detaliilor deja prezentate, 
atenționăm asupra faptului că forma franţuzită „Eminesco”nu ştim 
să fi fost folosită în spaţiul germanic. De altfel, Obersteiner scrie 
„Eminescu”. Un alt lucru ciudat este alternarea literelor alfabetului 

„mi-e frică chiar de-a-mi plânge soarta, 
căci şi aceasta ar fi interpretat ca un semn de 
nebunie!"(12 inauarie 1884) 


„Nu vreau să fiu o povară pentru nimeni, nu 
vreau să mai trăiesc din filantropie, mai bine să 
mor.” (aprilie 1884, citat de Emilia Humpel) 


DRAMA LUI EMINESCU 
ŞI LEGISLAŞIA VREMII 


Călin Cernăianu continuă cu acest volum examinarea 
documentelor oficiale şi a memorialisticii privind drama lui 
Eminescu, din ziua de 28 iunie 1883, când este declarat alienat 
mintal, şi până în ajunul trecerii sale în eternitate. Se prezintă 
acum ultima epocă ieşeană, fără episoadele Mănăstirea Neamţului, 
Botoşani şi venirea la Bucureşti, care vor forma obiectul 
cercetărilor viitoare. Nu este simplu şi nici plăcut, cum arată 
autorul, să constaţi că propunerile exegezei eminesciene, în care 
ai crezut o viaţă, sunt departe de a reprezenta realitatea. O realitate 
care se dovedeşte nu numai sumbră, ci şi adânc mâhnitoare şi 
dureroasă. 

Demersul autorului este orientat pe un drum care putea fi 
urmat şi de exegeţii biografiei şi operei lui Eminescu şi totuşi nu 
a fost urmat, poate nu întâmplător. Drama lui Eminescu este 
cercetată de astă dată în contextul legislaţiei din acea vreme, o 
legislaţie cu prevederi foarte riguroase, dar care sunt ignorate cu 
bună ştiinţă, pentru varii motive. Între acestea, dominantă rămâne 
preocuparea să se bareze reintrarea acestuia în publicistică şi în 
bună măsură şi în viaţa civilă. 

Eminescu este declarat alienat mintal de o persoană fără 
specialitate (chiar fără pregătire intelectuală), dar medicul 
Alexandru Şuţu preia diagnosticul şi impune tratamentul de 
rigoare, fără a respecta cele mai elementare prevederi ale legislaţiei 
în vigoare. Mai târziu, pus în situaţia să ofere informaţii asupra 
acestui moment din biografia poetului, se mărgineşte la 
consideraţii generale, din care specialistul în boli mintale, interesat 
de această problemă, nu are ce alege. Pentru a fi internat în ospiciul 
din Viena, Eminescu este scos din ţară, nu se ştie pe baza căror 
documente, deşi pentru trecerea graniţei se cerea paşaport; nu 
avem nici documentele pentru internarea şi externarea din ospiciul 
din Viena şi, ce este mai important, nu se cunoaşte fişa medicală 
cu privire la tratamentul pe care l-a urmat — dacă a urmat, în 
adevăr şi un alt tratament medical în afară de recluziune şi regimul 
restrictiv alimentar. Întors în ţară, se încalcă dorinţa sa de a rămâne 
în Bucureşti şi este trimis la Iaşi, de teamă să nu-şi reia activitatea 
publicistică la presa centrală — teamă sporită şi de faptul că, îndată 
după sosirea în Bucureşti, Eminescu vizitează redacţia „României 
libere”, la care se va reîntoarce câţiva ani mai târziu. 

Exegeza eminesciană vorbeşte îndeajuns de mult despre 
rămânerea lui Eminescu ca subbibliotecar la Biblioteca Centrală 
Universitară din laşi — pe care acesta o condusese cu câţiva ani 
mai înainte —, dar nu există o numire legală în acest post. Acceptat 
în post fără forme legale, Eminescu este eliberat din funcţie prin 
dispoziţia conducătorului instituţiei. În motivarea eliberării din 
funcţie se arată că serviciul avea de suferit din cauza lipsei de 
interes a poetului pentru obligaţiile administrative. În acest timp, 
Eminescu traducea gramatica sanscrită, mărturie elocventă a 
capacităţii sale intelectuale. Tot acum Eminescu este în mod le- 
gal numit profesor la Şcoala Comercială din laşi — instituţie aflată 
însă în afara influenţei cercului „Junimii” ieşene. Aceasta este 
schema traseului ilegalităţilor şi abuzurilor. 

Metoda adoptată pentru cercetarea documentelor oficiale 
şi a memorialisticii relevă aspecte noi cu privire la raporturile 
lui Creangă şi Caragiale cu „Junimea” şi cu contemporanii lor 
din afara societăţii ieşene. Ne aşteptam ca Alexandru Chibici- 
Revneanu, colegul lui Eminescu la Liceul german din Cernăuţi 
şi însoţitorul lui în călătoria din Italia, să ne lase mărturii despre 
raporturile sale cu poetul. Nu a făcut-o. Faptul apare cu atât mai 
neaşteptat cu cât Eminescu îl evocă în versurile sale şi îl consideră, 
cum se desprinde din corespondenţă, un apropiat al său în exilul 
de la Iaşi. N. Petraşcu îi consacră lui Eminescu, în schimb, un 
studiu monografic. În lucrarea de faţă, el este surprins 
modificându-şi opiniile de la o ediţie la alta, în funcţie de 
conjunctura politică. 

Exegeza eminesciană trece repede — nu fără motiv — peste 
dialogul epistolar dintre T. Maiorescu şi Emilia Humpel, sora sa, 
directoarea unei instituţii de învăţământ pentru fete, din Iaşi. 
Criticul invocă autoritatea sa în cunoaşterea bolilor mintale şi 
stăruie în convingerea că poetul era irecuperabil intelectual. Fără 
să facă paradă de erudiție, sora criticului priveşte boala poetului 
ca pe un accident, nu are nici o încredere în Alexandru Şuţu şi 
clinica sa. Pledează cu energie pentru trimiterea lui Eminescu în 
străinătate şi oferă pentru aceasta o sumă importantă de bani. 
Maiorescu cedează presiunilor surorii sale şi revenirea poetului 
din boală rămâne cea mai grea lovitură dată erudiţiei sale în 
materie de medicină. De aici înainte, în tot ce întreprinde, el caută 
să demonstreze că nu se înşelase totuşi în verdictul său iniţial. 

Autorul reproduce în Anexă studiul lui Marcel-Dumitru 
Ciucă, Mihai Eminescu. Profesor la Școala Comercială din laşi 
(1884-1685), însoţit de documentele oficiale privind numirea lui 
Eminescu ca profesor la această instituţie de învăţământ ieşeană. 
Lucrarea este chemată să demonstreze că numirile în funcţie şi 
destituirile se făceau cu respectarea strictă a legislaţiei de atunci. 

De altfel, Marcel-Dumitru Ciucă este şi coordonatorul ediţiei 
Mihai Eminescu şi documentele de arhivă. Catalog, tipărită la 
Bucureşti, în 2001. 

Călin Cernăianu examinează documentele oficiale şi 
memorialistica privitoare la această perioadă din biografia lui 
Eminescu în toate conexiunile politice, sociale şi culturale. 
Materialul documentar se va publica integral într-un volum separat 
pentru perioada 1883-1889. 

DOCUMENIE. 
Mihai EMINESCU 


Profesor la Şcoala Comercială din Iaşi 
(1884-1885) 


După ieşirea din Institutul „Leidesdort” din Viena şi după călătoria 
în Italia, care a urmat, Mihai Eminescu a revenit în ţară şi, în aprilie 
1884, a fost instalat la Iaşi, în casa lui Miron Pompiliu. Aici, s-au căutat 
soluţii pentru a-i oferi o slujbă care să-i asigure existenţa. Pentru început, 
în luna mai 1884, a fost numit în comisia pentru inventarierea 
documentelor aflate la biserica Sf. Neculai din Iaşi, iar în septembrie 
acelaşi an a fost recomandat de B. P. Hasdeu pentru postul de director al 
filialei Arhivelor Statului din Iaşi, fiind „foarte cunoscut nu numai ca 
scriitor, dar posedând, totodată, după cum a avut subscrisul ocaziunea de 
a constata însuşi, cunoştinţe serioase în istorie şi paleografia română”, 
însă nu a ocupat acest post. În schimb, la 24 septembrie 1884, prin Decret 
Domnesc, a fost numit ca subbibliotecar la Biblioteca Centrală din laşi, 
rămânând în această funcţie până în luna mai 1886. 

Concomitent, între 1 octombrie 1884 şi sfârşitul lui august 1885, a 
fost şi profesor suplinitor la catedra de Geografie şi Statistică a Şcolii 
Comerciale din Iaşi. Chiar dacă activitatea lui didactică, concretă, a durat 
puţin, doar până la 30 octombrie, când i s-a aprobat un concediu medical 
de două luni, care, în fapt, s-a prelungit până la sfârşitul anului şcolar, el 
a semnat în statele de prezenţă şi de achitarea salariilor cadrelor didactice 
ale şcolii până în luna august 1885. 

Dacă din activitatea poetului ca subdirector la Biblioteca Centrală din 
Iaşi s-au publicat unele documente! , din activitatea lui ca dascăl se 
cunoşteau până recent doar câteva informaţii. În excelentul volum XVI 
al lucrării M. Eminescu, Opere, coordonat de Dimitrie Vatamaniuc, este 
editată scrisoarea poetului adresată, la 20 octombrie 1884, prietenului 
său Alexandru Chibici Revneanu. Din epistolă aflăm că la această dată 
Eminescu era găzduit în hotelul „România”, „într-o hulubărie puţin 
recomandabilă din orice punct de vedere”, şi că „Sănătatea mea scârţâie 
întruna ca o moară de mult stricată, ba poate ireparabilă. Săptămâna aceasta 
am avut friguri şi dureri de cap; cât despre picioare, ele sunt într-o stare aşa 
de plâns, precum erau în Bucureşti”. Spre sfârşitul scrisorii, poetul arăta: 
„Am mai încăput — fără voie — într-o belea greu de descurcat. Fiind vacante 
mai multe catedre la Şcoala Comercială, cerusem suplinirea Istoriei. Dar 
catedra aceasta dându-se altuia, m-a însărcinat pe mine cu Geografia şi 
Statistica, cu un program foarte încărcat, obiect care are inconvenientul 
ca nici cărți nu există pentru studierea lui, iar el însuşi consistă dintr-un 
dicţionar de mii de nume proprii şi de cifre statistice”? . Din comentariile 
la scrisoare aflăm că : „Poetul figurează între cadrele didactice de la această 
şcoală în anul şcolar 1884 — 1885. Este suplinit de E. Gruber, care va 
ocupa prin concurs catedra de Geografie şi Statistică; catedra de Istorie 
la care reflecta poetul este ocupată de V. I. Radul, director, mai târziu, 
al Şcolii Comerciale ieşene”? . 

Din acelaşi volum mai rezultă că: la oct. 21/ nov. 2, „Familia” 
informa că Eminescu fusese numit profesor la Şcoala Comercială 





1 Vezi lista lor în M, Eminescu, Opere, XVI, Corespondenţă. Documentar, 


ediţie critică, coordonator Dimitrie Vatamaniuc, Bucureşti, Editura Academiei RSR, 
1989, p. XXXVIII -XL. 

2 Ibidem, p. 202, doc. nr. 191 (text integral, după Arhivele Naţionale Direcţia 
Judeţeană Iaşi, colecţia Documente, pachet 555, doc. 58); din comentariile la scrisoare 
(Ibidem, p. 733) rezultă că: a fost publicată de Gh. Teodorescu-Kirileanu, în „Convorbiri 
Literare”, XL, nr. 11, nov. 1906, p. 1013; a fost tipărită, în Mihai Eminescu, Opere 
complecte, laşi, Editat de Librăria Românească <şi> Institutul de Arte Grafie, 1914, 
p. 658 

3 Ibidem. p. 733. În notă este citat „Anuarul Şcolii Comerciale din Iaşi” 


(1894), p. 6. 

pentru Geografie şi Statistică; iar la nov. 25/ dec. 6, tot „Familia” 
anunţa că şi-a fracturat un picior, la coborârea din trăsură, şi a fost 
internat la Spitalul Sf. Spiridon. Aici era internat şi în ianuarie 1885. 
Cam atât se ştia despre Eminescu - profesorul. 

În timpul documentării pentru realizarea catalogului intitulat Mihai 
Eminescu în documente de arhivă” , iniţiat la Arhivele Naţionale pentru a 
marca Anul Eminescu, aşa cum a fost declarat anul 2000, am depistat 34 
de documente care se referă la perioada când M. Eminescu a fost profesor 
la Şcoala Comercială din laşi, pe care le-am făcut cunoscute prin 
rezumatele cuprinse în volumul respectiv. Acestea au fost descoperite în 
arhiva Regiei Exploatărilor Agricole şi Zootehnice, în care se află dosare 
cu documente referitoare la şcolile comerciale din ţară, subordonate 
Ministerului Agriculturii, Comerţului, Industriei şi Domeniilor. 

În continuare, publicăm textul integral al celor 34 documente. 

Primul dintre ele este cererea adresată de Mihai Eminescu, la 18 
septembrie 1884, ministrului Agriculturii, Comerţului, Industriei şi 
Domeniilor de a i se încredința suplinirea postului la catedra de Istoria 
Universală de la Şcoala Comercială din laşi. Pe cerere este o rezoluţie 
care stabileşte ca cererea poetului să fie pusă la dosar, deoarece, la această 
catedră, în urma concursului, a fost numit B. I. Radu, iar lui Eminescu i 
s-a acordat suplinirea celei de Geografie şi Statistică. În urma recomandării 
Comisiei Permanente din Ministerul Agriculturii, ca poetul să fie numit 
profesor cu titlu de suplinitor la catedra respectivă, urmând ca tocmai la 
23 iunie 1885 să se ţină concursul pentru ocuparea ei, la 4 octombrie s-a 
dat decizia de numire a lui, începând de la 1 octombrie. Pe 6 octombrie, 
lui Mihai Eminescu i s-a comunicat numirea în postul de profesor la 
Şcoala Comercială, pentru care a trebuit să depună şi un jurământ. Dar, 
la 30 octombrie noul profesor cerea ministrului Agriculturii să-i acorde 
un concediu de două luni, fiind bolnav, probând aceasta cu „alăturatul 
certificat medical”, din care rezultă că suferea de o „fractură maleolară”, 
pentru a cărei vindecare avea nevoie de două luni de zile. Surprinde faptul 
că deşi cererea este din 30 octombrie, pe lângă care era „alăturat” şi 
certificatul medical, acesta poartă data de 12 noiembrie. Din relatarea 





* Ibidem, p. XXXIX. 
5 Mihai Eminescu în documente de arhivă. Catalog, coordonator Marcel-Dumitru 


Ciucă, Bucureşti, Arhivele Naţionale ale României, 2001 , 208 p. 

„Familiei”, arătată mai sus, rezultă că poetul, coborând din trăsură, şi-a 
fracturat un picior. Deşi Eminescu a cerut să fie suplinit de Simion Crainic, 
student în anul al III-lea al Facultăţii de Litere din Iaşi, la propunerea 
directorului şcolii, I. G. Stravolca, a fost numit suplinitor Eduard Gruber. 
La 24 ianuarie 1885, „Domnul M. Eminescu aflându-se încă bolnav în 
spital”, I. G. Stravolca cerea Ministerului continuarea suplinirii sale, până 
la însănătoşire, tot prin E. Gruber. Acelaşi lucru îl face şi la 4 aprilie 
1885, când comunică Ministerului că „În temeiul declaraţiunei verbale 
făcute nouă de către Domnul M. Eminescu, cum că nu-şi poate reîncepe 
cursul” şi, în consecinţă, cere să se aprobe suplinirea lui până la sfârşitul 
anului şcolar. Pe lunile noiembrie 1884 — august 1885, avem şi statele de 
prezenţă şi plata salariilor cadrelor didactice din Şcoala Comercială din 
laşi, semnate de fiecare profesor şi chiar de M. Eminescu, din care se 
poate vedea ce salariu primea chiar şi atunci când nu a activat ca profesor, 
fiind bolnav. El apare deci prezent în statul de salarii şi în luna august, 
când, se ştie, se afla la Odessa la băi. Dintr-o scrisoare adresată lui Vasile 
Burlă la 12 august, de la Odessa, rezultă că se afla acolo de „peste două 
săptămâni” . Din luna septembrie, în statul de prezenţă şi salarii nu mai 
apare M. Eminescu şi în locul lui este E. Gruber”. 

Aceasta a fost scurta carieră de profesor a lui Mihai Eminescu, 
activitate concretă la catedră de numai o lună de zile, în octombrie 
1884, în restul anului şcolar, până în august 1885, poetul fiind în 
concediu medical. 


Marcel-Dumitru CIUCĂ 





6 M. Eminescu, Opere, XVI, p. 216, doc. 202. 
?D.A.N.I.C., R.E.A.Z., ds. 834/1885, f. 146-147, original. 

RHIVE UITATE 


sau 
NECERCETATE 





Dosarele 797/1884 şi 834/1885 
REGIA EXPLOATĂRILOR AGRICOLE | ZOOTEHNICE 


1. 1884 sept. 18, Iaşi. Mihai Eminescu cere ministrului Agriculturii, 
Comerţului, Industriei şi Domeniilor să-i încredinţeze suplinirea catedrei de 
Istorie Universală de la Şcoala Comercială din laşi. 


DIVIZIUNEA 
AGRICULTURII, INDUSTRIEI * I COMERCIULUI 
ÎNREGISTRAT la no. 4413 


1884, luna 19 sept. REGISTRATURA 
MINISTERULUI AGRICULTUREI, COMERCIULUI, 
INDUSTRIEI ° I DOMENIILOR 


No. 56056, 1884 sept. 19 


Iaşi, în 18 septembrie 1884 


Domnule Ministru, 

Aflând că catedra de Istoria Universală de la Şcoala de Comerţ din Iaşi este 
vacantă, vin prin aceasta a Vă ruga să binevoiţi a-mi încredința suplinirea acestui post 
până la concurs. 

Primiţi, Vă rog, Domnule ministru, asigurarea deosebitei mele consideraţiuni, 

M. Eminescu 
<Rezoluţii>: 
La dossar, 
Deoarece la această catedră în urma concursului, s-a numit DI B. I. Radu şi D-nului Eminescu i 
s-a acordat suplinirea catedrei de Geografie şi Statistică de la Şcoala Comercială din Iaşi. 
Aslan (?) 12 octobre 1884 
Asta 
La Onor. Comisiune Permanentă, pe lângă raportul juriului de la J. no. 4425. 
ss. indescifrabil 
Domniei sale, 
Domnului Ministru al Domeniilor 


D.A.N.I.C., fond Regia Exploatărilor Agricole şi Zootehnice (în continuare, 
prescurtat: R.E.A.Z.), ds. 800/1884, f. 150, original. 


2. 1884 sept. 26. Comisiunea Permanentă din Ministerul Agriculturii, 
Industriei, Comerţului şi Domeniilor propune Diviziunii Agriculturii, 

Industriei şi Comerţului, din acelaşi minister, numirea lui M. Eminescu 
ca profesor suplinitor la Catedra de Geografie şi Statistică de la Şcoala 
Comercială din Iaşi. 


MINISTERIUL AGRICULTUREI, INDUSTRIEI, COMERCIULUI ŞI DOMENIILOR 
COMISIUNEA PERMANENTĂ 
AVIZ 
No. 339 
Anul 1884, luna septembrie zile 26 
DIVIZIUNEA 
AGRICULTURII, INDUSTRIEI * I COMERCIULUI 
ÎNREGISTRAT LA No. 4261 
1884 luna septembrie 

Asupra raportului Juriului examinator instituit de Minister pentru examinarea 
concurenţilor la catedra de Geografie şi Statistică de la Şcoala Comercială din 
Iaşi, înregistrat la No 54520/ 4261; 

Având în vedere că pentru această catedră nu s-au prezentat nici un concurent; 

Având în vedere recomandaţiunea verbală, făcută de Domnul Director al acelei 
Şcoale în privinţa persoanei căreia ar trebui încredinţată suplinirea acelei catedre, pănă 
la ocuparea ei prin concurs; 

Având în vedere legea şi regulamentul pentru numirea profesorilor la şcoalele 
secundare, din 1879; 

Comisiunea este de părere: 

1. Să se numească Domnul M. Eminescu profesor cu titlu de suplinitor la catedra 
de Geografie şi Statistică de la Şcoala Comercială din Iaşi; 

2. Să se publice concurs pentru ocuparea acestei catedre pentru ziua de 23 iuniu 
1885, care se va ţine în localul Universităţii din laşi. 

ss. indescifrabil 
<Rezoluţie>: 
2 octombrie 1884 
Se aprobă 
ss. indescifrabil 


D.A.N.I.C., fond R.E.A.Z., ds. 800/1884, f. 34, original. 


3. 1884 oct. 4. Decizia ministrului secretar de Stat la Departamentul 
Agriculturii, Industriei, Comerțului şi Domeniilor prin care M. Eminescu a fost 
numit profesor suplinitor la catedra de Geografie şi Statistică de la Scoala 
Comercială din laşi, începând cu 1 octombrie, urmând ca pe 23 iunie 1885 să 
se dea concurs pentru ocuparea catedrei. 


VI Semnele impli —— w35 


DIVIZIUNEA 
AGRICULTURII, INDUSTRIEI * I COMERCIULUI 


ÎNREGISTRAT LA No. 4768 REGISTRATURA 
MINISTERULUI AGRICULTUREI, COMERCIULUI, 
INDUSTRIEI * I DOMENIILOR 


A EIR No. 59983, 1884 oct. 4 AS, 
Noi, Ministru Secretar de Stat la Departamentul Agriculturei, Industriei, 


Comerciului şi Domeniilor, 

Având în vedere că la concursul publicat a se ţine la 10 septembre 1884, pentru 
ocuparea cu titlu provizoriu a catedrei de Geografie şi Statistică de la Şcoala Comercială 
din laşi, nu s-a prezentat nici un concurent; 

Având în vedere recomandaţiunea verbală făcută de DI Director al acelei şcoale; 

Având în vedere avizul Comisiunei Permanente, cu no. 339, din 26 septembre 


1884, luna 4 octombrie 


1884; 

Având în vedere art. 20 din legea pentru numirea profesorilor la gimnazie, licee 
şi şcoale profesionale, din 17 martie 1879; 

Decidem: 

Art. I. Domnul M. Eminescu se numeşte profesor suplinitor la catedra de 
Geografie şi Statistică de la Şcoala Comercială din Iaşi pe ziua de 1 octombre 1884; 

Art. II. Se va publica concurs pentru ocuparea acestei catedre cu titlu provizoriu 
pentru ziua de 23 iuniu 1885; 

Art. III. Domnul Şef al Diviziunei Agriculturei, Industriei şi Comerciului este 
însărcinat cu executarea deciziunei de faţă. 

Dată în Bucuresti, la 4 octombre 1884 

Ministru, ss. indescifrabil 


D.A.NI.C., fond R.E.A.Z., ds. 800/1884, f. 37, original; f. 36, concept. 


4. 1884 oct. 6. Diviziunea Agriculturii din Ministerul Agriculturii, 
Industriei, Comerțului şi Domeniilor comunică lui M. Eminescu numirea sa 
ca profesor suplinitor la catedra de Geografie şi Statistică a Şcolii Comerciale 
din laşi. 


DIVIZIUNEA AGRICULTURII 
I. No 4768 No 59983 
1884 octombre 6 D. M. Eminescu 

În urma recomandaţiunei facută de DI Director al Şcoalei Comerciale din Iaşi, 
subsemnatul, auzind şi pe Comisiunea Permanentă, am onoare a vă face cunoscut că, în 
baza deciziunii cu no. 59983/84, Dv. sunteţi numit, pe ziua de 1 october 1884, profesor 
cu titlu suplinitor la catedra Geografie şi Statistică de la Şcoala Comercială din Iaşi, 
până la ocuparea acestei catedre prin concurs. 

Comunicându-vă cele ce preced, am onoare a vă ruga ca să binevoiţi a depune 

cuvenitul jurăment înaintea Dlui Director al acelei şcoale şi apoi să intraţi in exerciţiul 
funcţiunei ce vi s-a încredinţat. 

Primiţi etc. 

Ministru, ... 


D.A.NI.C., fond R.E.A.Z., ds. 800/1884, f. 38, concept. 


5. 1884 oct. 6. Diviziunea Agriculturii din Ministerul Agriculturii, 
Industriei, Comerţului şi Domeniilor comunică directorului Şcolii Comerciale 
din laşi numirea lui M. Eminescu pe post de suplinitor la Catedra de Geografie 
şi Statistică de la acea şcoală. 


No 59983 
<1884 octombre 6> D. Director al Şcoalei Comerciale din Iaşi 
Am onoare a vă face cunoscut că, în baza Deciziunei ministeriale cu no. 59983/ 
84, DI M. Eminescu este numit profesor cu titlu suplinitor la catedra de Geografie şi 
Statistică de la Şcoala ce derigeţi, până la ocuparea acestei catedre prin concurs. 
Comunicându-vă cele ce preced, am onoare a vă ruga să binevoiţi a instala pe D1 
M. Eminescu în atribuţiunile funcţiunei ce i s-a încredinţat, comunicându-i alăturatul 
ordin de numire şi, imediat ce va depune jurământul înaintea Dv., să înaintați Ministerului 
foaia sa de jurământ. 
Primiţi etc. 
Ministru, ... 


D.A.NI.C., fond R.E A.Z., ds. 800/1884, f. 38 r.-v., concept. 


6. 1884 oct. 6. Diviziunea Agriculturii din Ministerul Agriculturii, 
Industriei, Comerţului şi Domeniilor comunică directorului Domeniilor, Secţia 
Ordonanţare, numirea lui M. Eminescu pe post de suplinitor la catedra de 
Geografie şi Statistică de la Scoala Comercială din laşi. 


No 59983 
1884 octombre 6 D. Director al Domeniilor 
(Secţia Ordonanţare) 
Am onoare a vă face cunoscut că, în baza deciziunei ministeriale cu no 59983/ 

84, DI M. Eminescu s-a numit profesor cu titlu suplinitor la catedra de Geografie şi 
Statistică de la Şcoala Comercială din laşi, pe ziua de 1 octobre 1884. 

Primiţi etc. 

Şeful Diviziunii <Agriculturii>. 


D.A.NI.C., fond R.E.A.Z., ds. 800/1884, f. 38 v., concept. 

7. 1884 oct. 15. Directorul Şcolii Publice de Comerţ din laşi trimite 
Ministerului Agriculturii, Industriei şi Comertului foile de jurământ ale noilor 
profesori ai şcolii, între ei fiind şi Mihai Eminescu. 


ROMÂNIA 
Direcţiunea 15 octomber 1884 
SCOALEI PUBLICE DE COMERCIU 
din DIVISIUNEA 
IAŞI AGRICULTURII INDUSTRIEI ê I COMERCIULUI 
No. 448 ÎNREGISTRAT LA No. 5006 
1884 luna 16 oct 
REGISTRATURA 


MINISTERULUI AGRICULTUREI COMERCIULUI 
INDUSTRIEI * I DOMENIILOR 
No. 63293 1884 oct 16 
Domnule Ministru 
Am onorul a înainta D-voastre alăturat aci un no. de 5 foi de jurământ, şi 
anume: 
1). Foea de jurământ a D-lui profesor-suplinitor M. Eminescu, numit cu ordinul 
D-voastre no. 59983 a.c.; 
2). Foea de jurământ a D-lui profesor-suplinitor C. Vişinescu, numit cu ordinul 
D-voastre no. 60921 a.c.; 
3). Foea de jurământ a D-lui profesor-suplinitor Th. Buicliu, numit cu ordinul 
D-voastre no. 60921 a.c.; 
4). Foea de jurământ a D-lui profesor-suplinitor I. Caracicoveanu, numit cu 
ordinul D-voastre no. 60922 a.c.; 
şi 5). Foea de jurământ a D-lui profesor-suplinitor A. Averoff, numit cu ordinul 
D-voastre no. 59983 a.c.; 
Înaintând aceste foi de jurăminte, comunic că şi aceşti D-ni profesori au intrat în 
exerciţiul funcţiunei încredințate prin arătatele ordine. 
Binevoiţi, vă rog, Domnule Ministru, a primi încredințarea prea osebitei mele 
consideraţii. 
Director, 1.G.Stravolca Secretar, N.I.Climescu 
<Rezoluţie>: 
Se vor înainta Serviciului de Ordonanţare 
ss. indescifrabil 
17 octombre 1884 
Domniei-Sale 


Domnului Ministru <al> Agriculturei etc., Bucureşti 


D.A.N.I.C., fond R.E.A.Z., ds. 796/1884, f. 274, original. 

8. 1884 oct. 18. Nota Diviziunei Agriculturii din Ministerul 
Agriculturii, Industriei, Comerțului şi Domeniilor cu care înaintează 
directorului Domeniilor (Secţia Ordonanțare), din acelaşi minister, foile 
de jurământul depus de Mihai Eminescu şi alți profesori de la Şcoala 
Comercială din laşi. 


No 5006 
DIVIZIUNEA AGRICULTURII 
No 63293 
1884 octobre 18 D-lui Director al Domeniilor 
(Secţiunea Ordonanţare) 

Am onoare a vă înainta cu acesta, foile de jurământ depus de D-nii M. Eminescu, 
C. Vişinescu, Th. Buicliu, I. Caracicoveanu şi A. Averof, despre cari tratează notele 
noastre cu no. 59983 din 6, 60921 din 9, 60922 din 10 şi 59938 din 5 octobre curent. 

Primiţi etc, ss. indescifrabil 


D.A.NI.C., fond R.E A.Z., ds. 796/1884, f. 275, concept. 


9. 1884 oct. 30, Iaşi. Mihai Eminescu cere ministrului „Domeniilor, 
Comerţului, Agriculturii şi Industriei” aprobarea unui concediu de două luni, 


fiind bolnav. DIVIZIUNEA Iaşi, 1884 octombriu 30 
AGRICULTURII, INDUSTRIEI ŞI COMERCIULUI 
ÎNREGISTRAT LA No. 5486 REGISTRATURA 


MINISTERULUI AGRICULTUREI, COMERCIULUI, 
INDUSTRIEI ŞI DOMENIILOR 
No. 69505/1884 noembrie 14 


1884 luna 14 noiembrie 


Domnule Ministru, 

Subsemnatul, fiind bolnav după cum probează alăturatul certificat medical, Vă 
rog să binevoiţi a-mi acorda un congediu de două luni, timp pentru care Vă propun de 
suplinitor pe d. Simeon Crainic, student în anul al III-lea al Facultăţii de Litere din Iaşi. 

Primiţi, Vă rog, Domnule Ministru, asigurarea deosebitei mele consideraţiuni. 

M.Eminescu 
Consimt a suplini pe dl Eminescu pe timpul concediului său, 

Simeon Crainic 
<Rezoluţii>: 
Referat 
Dl. M. Eminescu e suplinitorul catedrei de Geografie şi Statistică de la Şcoala Comercială 
din laşi de la 1 octombre 1884 

ss. indescifrabil 


Se va cere telegrafic avizul Direcţiunei asupra persoanei recomandate de dl Eminescu 
16 nov. 84 
ss. indescifrabil 
Domniei Sale, 
Domului Ministru al Domeniilor, Comerţului, Agriculturii şi Industriei 


D.A.N.I.C., fond R.E.A.Z., ds. 797/1884, f. 11, original. 

10. 1884 nov. 9, Iaşi. I .G. Stravolca, directorul Şcolii Publice de 
Comerţ din laşi cere Ministerului Agriculturii, Industriei, Comerțului şi 
Domeniilor să-i comunice decizia luată în urma cererii lui Mihai Eminescu 
pentru un concediu de două luni, pe motiv de boală. 


ROMÂNIA Iaşi, 9 noiembrie 1884 
Direcţiunea 
ŞCOALEI PUBLICE DE COMERCIU DIVISIUNEA 
din AGRICULTURII INDUSTRIEI ŞI COMERCIULUI 
IAŞI ÎNREGISTRAT LA No. 5431 
No. 463 1884 luna 10 noembrie 
REGISTRATURA 


MINISTERULUI AGRICULTUREI, COMERCIULUI, 
INDUSTRIEI ŞI DOMENIILOR 
No. 68651/1884 noembrie10 


Domnule Ministru, 

De mai mult timp, Domnul suplinitor al Catedrei de Geografie de pe lângă această 
şcoală, M. Eminescu, ne-a făcut verbal cunoscut că a cerut de la Domnia Vostre, pentru 
caz de boală, un congediu pe două luni, cu condiţiune de a lăsa în locu-i, spre suplinire, 
altă persoană. 

În privinţa deciziunei ce veţi fi binevoit a lua asupra cererei în cestiune, neavând 
nici o cunoscinţă, şi pe lângă aceasta cursul de Geografie nefiind de nimeni predat, vă 
rugăm respectuos, Domnule Ministru, a ne comunica deciziunea Domniei- Voastre în 
cauză şi a ne da ordin de urmare. 

Binevoiţi, vă rog, Domnule Ministru, a primi asigurarea osebitei mele 
consideraţiuni. 

Director, I. G. Stravolca 
Secretar, Dim. Bodescu 
<Rezoluţie>: 
La dossar 
A se scrie lucrarea la 9 no. 5486/84 
ss. indescifrabil 
16 nov. 84 


Domniei-Sale, 
Domnul Ministru al Agriculturii, Ind. Com. şi Dom., Bucureşti 


D.A.N.I.C., fond R.E.A.Z., ds. 797/1884, f. 10 r., original. 
11. 1884 nov. 12. Certificatul medical dat de dr. Sculy, medic primar, 


conform căruia Mihai Eminescu suferă de o fractură maleolară, având nevoie 
de un concediu de două luni de zile. 

No 44 Certificat 
Subsemnatul, Doctor în Medicină, Medic Primar al Secţiunei Chirurgice, certifică 
că DI M. Eminescu suferă de o fractură maleolară şi pentru a cărei vindecare are necesitate 
de un timp de 2 luni de zile. 
Drept care i se eliberează acest certificat. 
1884 noembrie în 12 
Medic Primar, Dr. Sculy 


D.A.N.I.C., fond R.E.A Z., ds. 797/1884, f. 12, original. 


12. 1884 nov. 16. Telegrama Diviziunii Agriculturii din Ministerul 
Agriculturii, Comertului, Industriei şi Domeniilor prin care solicită directorului 
Şcolii Comerciale din laşi avizul în privința celui recomandat de Mihai Eminescu 
drept suplinitor al său pe timpul concediului. 


No. 5486 
Diviziunea Agriculturii 
No. 69505 Telegramă 
1884 noiembre 16 Direcţiunei Şcoalei Comerciale Iaşi 


DI Eminescu propunând a fi suplinit pe timpul concediului ce cere, prin DI Simeon 
Crainic, rog comunicaţi urgent avizul Dvs. în privinţa recomandatului. 


Şeful Diviziunii Agriculturii. 
D.A.NI.C., fond R.E.A Z., ds. 797/1884, f. 13, original. 
13. 1884 nov. 17. Directorul Şcolii Comerciale din laşi trimite Ministerului 


Agriculturii, Comertului, Industriei şi Domeniilor tabelul cu numărul şi data 
ordinului de numire a personalului didactic al şcolii. 


ROMÂNIA 1884 noiembrie 16, Iaşi 
Direcţiunea 
SCOALEI PUBLICE DE COMERCIU DIVIZIUNEA 
din AGRICULTURII, INDUSTRIEI ŞI COMERCIULUI 
IAŞI INREGISTRAT LA no. 5541 
No. 472 1884 luna 17 noiembrie 
REGISTRATURA 


MINISTERULUI AGRICULTUREI, COMERCIULUI, 
INDUSTRIEI ŞI DOMENIILOR 
No. 70038/ 1884 nov. 17 
Domnule Ministru, 
Am onoare a vă trimete, pe lângă aceasta, tabloul cerut cu telegrama Domniei 
Voastre No 69.178 din 12 noiembre a 

În acelaş timp, am onoare a vă înainta, în patru exemplare, şi statele personalului 
didactic şi servitorilor acestei şcoale pe curenta lună noiembrie /84, prelucrate conform 
ordinului 68.323 din 12 noiembrie a.c. şi vă rog să binevoiţi a ordona să ni se înapoieze 
statele în triplu exemplar pe aceeaşi lună, ale aceluiaşi personal, înaintate Domniei- 
Voastre cu raportul no. 465 din 11 noiembre /84. 

Binevoiţi, vă rog, Domnule Ministru, a primi asigurarea osebitei mele 
consideraţiuni. 

Director, I. G. Stravolca 
Secretar, Dim. Bodescu 

Domniei-Sale 
Domnului Ministru al Agriculturii, Com. Industr. şi Dom., Bucuresti 

Divis. Agriculturii 

Tablou cu 
Numărul şi data ordinului de numire a personalului didactic 
al Şcoalei Comerciale din Iaşii 








a E Catedra au) Data Observaţiuni 
1.|Dl. A. Bădărău Francesa | 51.786 |5 septembrie/84 

2.],, Dr. C. Thiron Higiena | 58.107 |2 octombrie/84 

3.|,„,B. I. Radu Istoria 59.822 |5 idem 

4.|,, M. Eminescu Geografie | 59.983 |6 idem 

5.|,, C. Vişinescu Fizica 60.921 |9 idem 

6.|,, Th. Buicliu Caligrafia JE 

7.],, A. Averoff Greaca | 59.938 |5 idem 

8.],, I. Caracicoveanu | Dreptul | 60.922 |10 idem 

9.,, Gh. Roşu Matematica | 63.363 |8 idem 
10.|,, I. Cotea Română 18.086 |31 martie/84  |Ordin de transferare 
11.|,, N. Dăncescu Germana Întărit din nou cu 
12.|,, M. Zancovici  |Comptabilit.| 10.169 |12 septembrie/84| ordinul 60.921 
13.|,, Am. Weitzsecker| Italiana |28.851 |1 iunie/84 Idem 


























Pentru Conformitate, 
p DIRECTOR, Dim. Bodescu 


D.A.NI.C., fond R.EAZ., ds. 79711884, f. 18-19, original. 
14. 1884 nov. 22. Comisiunea Permanentă din Ministerul Agriculturii, 


Industriei, Comerțului şi Domeniilor propune aprobarea concediului cerut de 
M. Eminescu şi suplinirea lui prin E. Gruber. 

MINISTERIUL AGRICULTUREI, INDUSTRIEI, COMERCIULUI ŞI DOMENIILOR 
COMISIUNEA PERMANENTĂ 
AVIZ 
No. 466 


Anul 1884, luna noembre, zile 22 

Asupra petiţiunei Domnului M. Eminescu, înregistrată la no. 69505/5486 din 
14 noiembrie, prin care cere să i se acorde un concediu de 2 luni; 

Având în vedere certificatul medical alăturat, prin care se arată că D-sa este 
bolnav de o fractură maleolară; 

Având în vedere raportul telegrafic al D-lui Director de la Şcola Comercială din 
Iaşi, prin care propune ca suplinitor în locul D-lui Eminescu pe D1 Gruber, licenţiat în 
Litere, 

Comisiunea este de părere a se aproba concediul cerut de Domnul Eminescu şi 
a se însărcina Domnul Gruber cu suplinirea catedrei ocupate de D-sa. 

D. Theodorescu 


<Rezoluţie>: 
Se aprobă 

22 nov. 84 

ss. indescifrabil 


D.A.N.I.C., fond R.E.A.Z., ds. 797/1584, f. 24, original. 


15. 1884 nov. 24. Telegrama directorului Şcolii Comerciale din laşi prin 
care roagă Ministerul Domeniilor să aprobe suplinirea lui M. Eminescu prin E. 
Gruber. 


Prezentată la Oficiul Iaşi. Transmisă de Oficiul Iaşi 


DIVIZIUNEA 
AGRICULTURII, INDUSTRIEI * I COMERCIULUI 
ÎNREGISTRAT LA no. 5673 REGISTRATURA 
1884 luna 24 noiembrie MINISTERULUI AGRICULTUREI, COMERCIULUI, 

INDUSTRIEI * I DOMENIILOR 
No. 71715 1884 noiembrie 24 

No. prezentat 52 Cl...... ROMANIA Expediată ......me cena eneneeee 

No. cuv. 21 Gr.....T...... Data cesoie E8 

Data 6 1884 Ore ....... Missin timpul ..... 

Ore9 m.10 timpul D SUBSTI S ainesse 

No. sosire ..sesessssesssseessee. 

Data 6/19 1884 TELEGRAMA 


Ore 10 m...... timpul D 

N 480 
Rog răspundeţi telegramei 473, aprobând suplinirea lui Eminescu cu Gruber, 
licenţiat Litere. 
Director, Stravolca 


<Rezoluţie>: 

La dosar 

A se vedea adresa noastră cu no 70256, din 24 noiembrie 1884 
Aslan, 26 noiembrie 1884 


D.A.N.I.C., fond R.E.A Z., ds. 797/1584, f. 53, original. 


16. 1884 nov. 24. Diviziunea Agriculturii, Industriei şi Comerțului 
comunică Direcţiei Şcolii Comerciale din laşi acordarea concediului de două 
luni lui M. Eminescu şi aprobarea suplinirii lui, în acest timp, prin E. Gruber. 


DIVIZIUNEA 
AGRICULTURII, INDUSTRIEI ŞI COMERCIULUI 
ÎNREGISTRAT LA No. 5556, 5486 

1884 luna noiembrie 


Direcţiei Şcoalei Comerciale din laşi 
1884 noiembrie 24 


La telegrama Dv. no. 473, am onoare a vă răspunde că Ministerul, pe baza 
certificatului medical alăturat pe lângă petiția registrată la no. 69505, acordă un concediu 
de două luni de zile D-lui M. Eminescu, profesor suplinitor la catedra de Geografie 
şi Statistică de la acea şcoală, şi înlocuirea D-sale, în acest interval de două luni, cu 
DI Gruber, licenţiat în Litere, rugându-vă să binevoiţi a comunica numiţilor această 
dispoziţiune. 

Primiţi etc. 

S.D. 


D.A.N I.C., fond R.E.A.Z., ds. 79711854, f. 25, concept. 


17. 1884 nov. 24. Diviziunea Agriculturii, Industriei şi Comerţului 
comunică Direcţiei Domeniilor (Secţia Ordonanţare) aprobarea concediului 
de două luni lui M. Eminescu şi a suplinirii sale prin E. Gruber. 


Nr. 8-5 —— Semnele impui —— XV 


No. 69505 
24 noiembrie <1884> 
Direcţiunei Domeniilor 
(Secţia Ordonanţare) 


Am onoare a vă comunica că Ministerul, luând şi avizul Comisiunei Permanente, 
a acordat un concediu de două luni de zile D-lui M. Eminescu, profesor suplinitor la 
catedra de Geografie şi Statistică la Şcoala Comercială din Iaşi, şi înlocuirea sa, în acest 
interval de două luni, cu D1 Gruber, licenţiat în Litere. 
Primiţi etc. 
S.D. 


D.A.NI.C., fond R.E.A.Z., ds. 797/1884, f. 25, concept. 


18. 1884 nov. 29. Telegrama directorului Şcolii Comerciale din laşi prin 
care cere Ministerului Agriculturii, Comerțului, Industriei şi Domeniilor să 
aprobe suplinirea lui M. Eminescu prin E. Gruber. 


DIVIZIUNEA 
AGRICULTURII, INDUSTRIEI ŞI COMERCIULUI 
ÎNREGISTRAT LA no. 5556 


1884 luna 29 noiembrie REGISTRATURA 
MINISTERULUI AGRICULTUREI, 
COMERCIULUI, INDUSTRIEI ŞI 
DOMENIILOR 
No. 70256/ 1884 noiembrie 19 


TELEGRAMA 
Prezintată la Iaşi Sosită la ........ceaeeeee 
1884, 29/11, ora 3 timpul ............. 1884, 29/11, ora 3 timpul 371 
N 473 


Răspund telegramei 69505 
Rog aprobaţi, în interesul învăţământului, suplinirea lui Eminescu prin Gruber, 
licenţiat in Litere. Am văzut pe Eminescu la spital, cu care m-am înţeles. 
Director, Stravolca 
La Comisiunea Permanentă, pentru aviz. 
29 nov. 1884 


ss. indescifrabil 


D.A.N.I.C., fond R.E.A.Z., ds. 797/1584, f. 23, original; datele de înregistrare 
sunt greşite (19). 

21. 1885 ian. 24, Ia“i. Directorul “colii Comerciale din la°i cere 
Ministerului Agriculturii, Industriei, Comerțului “i Domeniilor să aprobe 
continuarea suplinirii lui M. Eminescu, acesta fiind încâbolnav, în spital. 


ROMÂNIA 
MINISTERIUL AGRICULTUREI, INDUSTRIEI, 
COMERCIULUI ŞI DOMENIILOR Iaşi. Luna 24 ianuarie 1885 
Direcţiunea 
ŞCOALEI PUBLICE DE COMERCIU 
din 
IAŞI REGISTRATURA 
No. 513 MINISTERULUI AGRICULTUREI, COMERCIULUI, 


INDUSTRIEI ŞI DOMENIILOR 
No. 3967, 1885 Ianuarie 25 


DIVIZIUNEA 
AGRICULTURII,INDUSTRIEI ȘI COMERCIULUI 
ÎNREGISTRAT LA no. 464 
1885 luna 25 ianuarie 


Domnule Ministru, 

Domnul M. Eminescu aflându-se încă bolnav în spital şi, prin urmare, în 
imposibilitate de a-şi începe cursul său la această şcoală, am onoare a vă ruga să binevoiţi 
a aproba continuarea suplinirei sale până la însănătoşire, tot prin Domnul Gruber, ca 
până în prezent. 

Binevoiţi, vă rog, Domnule Ministru, a priimi asigurarea osebitei mele 
consideraţiuni. 

Director, I. G. Stravolca Secretar, Dim. Bodescu 
<Rezoluţii>: 
DI Eminescu, suplinitor la Catedra de Geografie de la Şcoala Comerc. din Iaşi, a avut concediu 
de 2 luni de zile, care a expirat la 24 ale curentei, în care timp a fost suplinit de un domn Gruber. 
Oprişan 


Se aprobă pentru 2 luni 
1 februarie 84 
ss. indescifrabil 


D. Sale, 
Domnului Ministru al Agriculturii, Ind., Com. şi Domeniilor, Bucureşti 


D.A.N.I.C., fond R.E.A.Z., ds. 797/1584, f. 114, original. 

23. 1885 febr. 4. Diviziunea Agriculturii comunică directorului Şcolii 
Comerciale din laşi că Ministerul Agriculturii, Industriei, Comerțului şi 
Domeniilor a aprobat prelungirea concediului lui M. Eminescu cu încă două 
luni. 


No. 464 
Diviziunea Agriculturii 
No. 4478 
1885 februarie 4 
D-lui Director al Şcoalei Comerciale, Iaşi 


Spre răspuns la raportul Dvs. 513 din 24 ianuarie 1885, am onoare a vă face 
cunoscut că Ministerul, în baza celor arătate de Dvs. prin citatul raport, acordă prelungirea 
concediului D-lui M. Eminescu, profesor la acea şcoală, încă cu 2 luni, cu condiţiunea 
de a fi suplinit prin D1 Gruber, care a suplinit şi până acum. 

Primiţi ... 

S. D... (indescifrabil) 


D.A.N I.C., fond R.E.A.Z., ds. 79711884, f. 115, concept. 


24. 1885 febr. 4. Diviziunea Agriculturii comunică Direcțiunii Domeniilor, 
Secţia Ordonantțare, prelungirea concediului lui M. Eminescu cu încă două 
luni şi suplinirea lui tot prin E. Gruber. 


No. 464 
4 februarie <1885> 
D-lui Director 
La Ordonanţare 
Referindu-mă la nota noastră No 69505/84, am onoare a vă face cunoscut ca s-a 
acordat prelungirea concediului D-lui M. Eminescu, profesor la Şcoala Comercială din 
Iaşi, încă cu 2 luni, fiind suplinit în acest timp tot prin D1 Gruber. 
Primiţi ... 
S. D... (indescifrabil) 


D.A.N I.C., fond R.E.A.Z., ds. 79711884, f. 115, concept. 

27. 1885 apr. 4. I. G. Stravolca, directorul Şcolii Comerciale din laşi, cere 
ministrului Agriculturii, Industriei, Comerţului şi Domeniilor să aprobe 
suplinirea lui Mihai Eminescu până la sfârşitul anului şcolar, prin Eduard 
Gruber. 


ROMÂNIA 
MINISTERUL AGRICULTUREI, COMERCIULUI 
ŞI DOMENIILOR Iaşi, luna 4 aprilie 1885 
Direcţiunea 
ŞCOALEI PUBLICE DE COMERCIU 
din REGISTRATURA 
IAŞI MINISTERULUI AGRICULTUREI, COMERCIULUI, 
No. 535 INDUSTRIEI ŞI DOMENIILOR 
No. 18732/1885 april. 5 
DIVIZIUNEA 


AGRICULTURII, INDUSTRIEI ŞI COMERCIULUI 
ÎNREGISTRAT LA no. 1674 
1885, luna 5 aprilie 


Domnule Ministru, 

În temeiul declaraţiunei verbale făcute nouă de către Domnul M. Eminescu, 
cum că nu-şi poate reîncepe cursul său de Geografie la această şcoală, din cauza 
nedeplinei sale însănătoşiri, am onoare a vă ruga se binevoiţi a aproba suplinirea D-sale 
— în interesul învăţământului — până la finele anului şcolar 84-85, tot prin Domnul 
Eduard Gruber. 

Binevoiţi, vă rog, Domnule Ministru, a primi asigurarea destinsei mele 
consideraţii. 

Director, I. G. Stravolca 


Secretar, Dim. Bodescu 

<Rezoluţii>: 
DI M. Eminescu, suplinitor la catedra de Geografie de la Şcoala Comercială din Iaşi, a avut 
concediu de 4 luni de zile, care a expirat la 24 martie trecut. În acest timp a fost suplinit prin dl 
Gruber. 
Direcţia şcoalei arată, prin prezentul, că dl Eminescu încă nu este pe deplin sănătos şi cere să se 
acorde prelungirea suplinirei prin d. Gruber până la finele anului şcolar curent. 

Oprişan 
Se aprobă 
11 apr. 1885 
ss. indescifrabil 


D. Sale, 
Domnului Ministru al Agriculturei, Ind., Com. şi Domeniilor, Bucureşti 


D.A.N.I.C., fond R.E.A Z., ds. 834/1585, f. 8, original. 

28. 1885 apr. 13. Direcţia Agriculturii din Ministerul Agriculturii, 
Industriei, Comerțului şi Domeniilor comunică Şcolii Comerciale din laşi că s-a 
aprobat suplinirea catedrei ocupate de Mihai Eminescu, prin E. Gruber, până 
la sfârşitul anului şcolar. 


No. 1674 

Divizia Agriculturii 
No. 17230 

1885 aprilie 13 


Şcoalei Comerciale din laşi 
Am onoare a vă face cunoscut că, potrivit celor arătate de Dv. prin raportul 
no. 535, Ministerul a aprobat suplinirea catedrei ocupate de DI M.Eminescu, prin 
DI Gruber, până la finele anului şcolar. 
Ss. indescifrabil 


D.A.NI.C., fond R.E A Z., ds. 834/1885, f. 9, concept. 


29. <1885 apr. 13>. Direcţia Agriculturii din Ministerul Agriculturii, 
Industriei, Comerţului şi Domeniilor comunică <Direcţiei Domeniilor> (la 
Ordonanţare) că s-a aprobat suplinirea lui Mihai Eminescu, prin E. Gruber, 
până la sfârşitul anului şcolar, la Şcoala Comercială din laşi. 


No. 1674 
<Divizia Agriculturii> 
<1885 aprilie 13> 


La Ordonanţare 
Am onoare a vă face cunoscut că Ministerul, în vederea celor arătate de 
Direcţiunea Şcoalei Comerciale din Iaşi prin raportul no. 535, a aprobat suplinirea 
DI profesor suplinitor M. Eminescu, prin dl Gruber, până la finele anului şcolar curent. 
In statele de lefi însă se va urma întocmai ca şi până acum. 
Ss. indescifrabil 


D.A.NI.C., fond R.E A Z., ds. 834/1885, f. 9, concept. 

CONJURAȚIA 


ANTI-EMINESCU 
(nr. 6-9) 


Călin L. Cernăianu 


NOI DEZVĂLUIRI DIN DOSARUL CRIMEI 





CINE ERA, DE FAPT, „ANONIMUL"”? 


Cu decenii în urmă, G. Potra a predat Bibliotecii Academiei Române 
cele 14 file (16 pagini scrise) ale unui manuscris descoperit de el în condiţii 
încă neclare. Nesemnat şi nedatat, acest document este frecvent folosit de 
către cei care se ocupă de biografia lui Eminescu. lată ce scrie Potra însuşi 
despre acest document: 


„Manuscrisul original este proprietatea mea şi îl am din hârtiile rămase dela regretata 
poetă Cornelia din Moldova. Am căutat în nenumărate rânduri şi pretutindeni, unde am 
avut bănuiala că aş putea da de numele autorului, dar mi-a fost imposibil, fiindcă timpul 
îndelungat care s'a scurs de atunci şi până acum, târâse în vecinicie pe aceia care mai 
puteau să spună, ceva, despre el. În orice caz, se vede că manuscrisul este al unui 
medic şi aceasta o dovedeşte caracteristica scrisului şi numeroșii termeni medicali 
întrebuințaţi în raport. 

Eu, aş propune ca autor al manuscrisului pe Dr. N. Tomescu, fost medic primar al 
Spitalului de Copii şi al institutului unde era internat M. Eminescu. El este acela care a 
pus diagnosticul sistemului circulator al poetului şi numai el singur, dintre medicii 
care l-au îngrijit nu a publicat nimic în legătură cu el; deci, ar fi exclus ca să nu-şi fi luat 
şi el notițe, ca şi ceilalți, de felul cum se manifesta boala şi viața poetului.” 


A fost destul ca Potra să sugereze numitul autor al manuscrisului (care 
numai raport nu este), pentru ca mai toată lumea să repete formule de genul: 
„se crede că buletinul ar fi fost întocmit de dr. Tomescu” . Între Potra crede şi 
se crede că este o mare diferenţă. Şi din asemenea confuzii se nasc convingerile 
colective greşite. Faptul că Tomescu (în unele lucrări medicale apare scris 
Thomescu) ar fi „pus diagnosticul sistemului circulator al poetului” ne este 
atestat de colegul său de breaslă V. Vineş, care, în singurul lui text despre 
Eminescu, insistă asupra acestui detaliu, repetat la distanţă de numai o pagină: 
1) „Din partea sistemului circulator, cordul prezinta o endocardită veche 
(diagnostic pus şi de profesorul N. Tomescu)” şi 2) „...este consecința unei 

endocardite mai vechi (diagnosticată de regretatul profesor N. Tomescu, 
medic primar al serviciului de boli interne de la spitalul de copii care era şi 
medic al Institutului)” — vezi România medicală, numărul 11/iunie 1931. Ei, 
şi? Oare, cei care-l consideră pe N. Tomescu drept autor al manuscrisului 
anonim nu s-au întrebat deloc cum se face că în paginile acestui document 
nu este prezentată ca sigură tocmai endocardita, pe care ni se cere să credem 
că ar fi diagnosticat-o numitul medic, personal? 
Citim din manuscris: 


„Această stare a lui Eminescu, d-apururea incurabilă se complică în ultimele 
săptămâni şi de sincope care au fost considerate ca rezultate ale unei circulaţiuni cardiace 
neregulate, ca nişte manifestaţiuni ale unei maladii a cordului, ce simptomele locale nu 
permiteau a o determina cu preciziune. 


S-a bănuit zicem o degenerescenţă cardiacă, poate chiar şi o endocardită vegetantă 
(subl. ns.). 


Din rândurile de mai sus rezultă că poziţiile lui Şuţu şi Vineş sunt opuse, 
ultimul contrazicându-şi fostul şef. Desigur, ca persoană direct răspunzătoare 
de decesul lui Eminescu, V. Vineş era interesat să-şi apere propria piele, iar 
faptul că „amintirile” lui au ajuns în presă doar după moartea lui Şuţu şi că, 
potrivit propriei mărturisiri, conţin anumite... „lipsuri fatale” nu-i sporesc 
credibilitatea. Dar asupra acestui personaj vom reveni cât de curând, cu o analiză 
amplă, care se impune, mai ales datorită modului superficial în care unii continuă 
şi astăzi să apeleze la „spusele” lui. 

Nu credem că un medic poate fi depistat cu precizie după caligrafie ori 
după faptul că foloseşte termeni specifici profesiei sale, chiar dacă prezenţa 
acestora ne poate face să bănuim profesia autorului. Afirmația lui G. Potra, 
potrivit căruia N. Tomescu ar putea fi o excepţie, deoarece „numai el singur, 
dintre medicii care l-au îngrijit nu a publicat nimic în legătură cu” Eminescu, 
nu are suport în realitate. 

Eminescu nu a fost nici o clipă pacientul lui N. Tomescu, care s-ar putea, 
eventual, număra doar între cei care au urmărit din curiozitate strict profesională 
evoluţia lui în ospiciu (psihiatria a fost exersată pe seama celor care, cu sau fără 
motiv, ajungeau prin ospicii, Eminescu era o persoană de excepţie şi, în plus, în 
perioada aceea, două dintre principalele lucrări ale lui C. Lombroso — Geniu şi 
nebunie [1864] şi Omul delincvent... [1874] — continuau să fie subiect de 
studiu şi de controverse, fiind, într-o oarecare măsură, „la modă”). 

Lucrurile stau exact invers faţă de modul în care le prezintă Potra, fiindcă, 
sfidând Legea, tocmai cei care l-au examinat şi care i-au impus anumite 
tratamente lui Eminescu nu au scris un rând referitor la cazul acestuia, în 
contrast cu tot soiul de neaveniţi (între care şi unii cărora, prin cele ce-au 
fantazat, pare să li se fi potrivit mai degrabă calitatea de pacienţi ai ospiciilor, 
nu de medici). În acest sens, principalul doctor care nu a dat publicităţii nici un 
rând despre situaţia medicală a lui Eminescu este Şuţu, omul fără de care răpirea 
şi sechestrarea lui Eminescu în ospiciu nu era posibilă, dar, culmea, tăcerea lui 
pare a nu surprinde pe nimeni! Al doilea este doctorul Obersteiner, iar lângă 
acesta stă Isac, atât de elogiat de biata Harieta, căreia îi făcuse promisiuni 
rămase neonorate: 


„Tot cu părerea de mai nainte a rămas, că [Eminescu] are să se vindece cu totul, 
zicându-mi că va da cu numele lui un articol, descriindu-i toată boala (subl. ns.) şi că 
profesorii ce lau căutat [la Viena] sunt în cea mai mare parte în eroare...” (Harieta către 
Cornelia Emilian, 16 septembrie 1887). 


Se impune o digresiune, pentru câteva precizări. Cum am mai spus-o, 
institutul doctorului Şuţu este invocat de mulţi dar, întrucât acest stabiliment 
nu figurează în listele oficiale ale vremii, deşi i se făcea o discretă publicitate, 
suntem siliţi să ne întrebăm dacă funcţiona legal sau nu şi dacă deservea ori ba 
autorităţile vremii. Oricum ar fi, de vreme ce Caritatea era un ospiciu privat 
condus de Şuţu (care avea şi calitatea de „Medic-Director” ), rezultă că, 
asemenea lui V. Vineş, şi N. Tomescu era salariat al acestuia. Dacă Şuţu era 
proprietar unic ori dacă el avea asociaţi persoane fizice şi/sau juridice (din cea 
de a doua categorie putând face parte inclusiv Poliţia), nu ştim încă şi nici nu 
există garanţia că situaţia se va mai limpezi vreodată complet. Acum însă ne 
interesează cu precădere altceva: ca angajat al lui Şuţu, de la care (mai?) primea 
un salariu, nu ştim câtă libertate de exprimare avea pediatrul Tomescu (în 
cazul în care inima i-ar fi dat ghes să-l contrazică pe patron) şi nici cât 
profesionalism avea, deoarece, oricât de mult am ţine cont de faptul că, la acea 
dată, specializările nu erau stricte ca astăzi, nici nu se putea spune că orice 
medic trata, la fel de eficient, pe oricine, de orice boală. Totuşi, între bolile 
copilăriei şi dereglările mintale ale adulţilor este o distanţă suficient de mare 
pentru ca un singur om să nu o poată acoperi, fiind la fel de priceput şi într-un 
domeniu, şi în celălalt. Şi, din curiozitate: cum o fi stabilit doctorul Tomescu, 
aşa de precis, că endocardita era una „veche” ? Din păcate, Vineş, cel care face 

precizarea, nu spune şi ce înţelegea el prin „endocardită veche” , astfel încât 
să putem astăzi risca o cât de aproximativă datare a instalării acesteia. 

Modul în care Potra a intrat în posesia documentului rămâne o temă de 
studiu. Deocamdată, reținem o singură întrebare: cum se face că nimeni din 
familia Corneliei din Moldova, din familia Conta (fratele Corneliei, Gheorghe, 
fusese însurat cu sora lui Vasile Conta) sau dintre prietenii „regretatei” nu a 
pomenit, măcar, de existenţa acestui manuscris, ajuns pe căi necunoscute 
„proprietatea” lui G. Potra? Sigur este faptul că decesul Corneliei din Moldova 
a survenit la 12 aprilie 1933, textul manuscrisului păstrat de ea fiind publicat 
de G. Potra în anul următor. 

Cine fusese Cornelia de la Moldova? Cei mai mulţi nu au auzit de ea, 
pentru majoritate fiind la fel de necunoscută ca Ioana din Ardeal sau Filofteia 
din Regat. Născută Kernbach (9 iunie 1866, la Botoşani) şi măritată Tatuşescu, 
ea era sora lui Gheorghe din Moldova — pseudonimul lui George Kernbach, 
născut tot la Botoşani, cu trei ani mai devreme (în 1859, după alţii) şi devenit, 
mai târziu, redactor al revistei Fântâna Blanduziei. Datele referitoare la 
familia celor doi fraţi sunt vagi şi, mai mult, puţina informaţie existentă este 
contradictorie. Unele izvoare ni-i prezintă drept copii ai lui G. Kernabach. 
Altele susţin că tatăl lor ar fi Iosif Kernbach, care în mod sigur a avut un frate, 
dar nu avem garanţia că acesta s-ar fi numit Gheorghe (George). Despre Iosif 
Kernbach ştim că a corespondat mult timp cu Maiorescu, care îl numea şi 
Kornbach — şi, pentru ca lucrurile să fie şi mai complicate, Kernbach însuşi se 
prezenta şi Cornea. Cum, conform lui Maiorescu, în toamna lui 1858, Iosif 
Kernbach era funcţionar — „adjunct la telegraf, la Botoşani (Moldova)” — şi 
cum atât Cornelia, cât şi fratele ei, George, au văzut lumina zilei în acest târg, 
putem fi tentaţi să socotim că „telegrafistul” era tatăl lor. (Desigur, dacă Iosif 
Kernbach a locuit în Botoşani, nu înseamnă că fratele lui nu putea domicilia în 
aceeaşi localitate.) 

Numele acestui Kernbach este invocat întâmplător şi de Eminescu, într-o 
epistolă către tatăl lui, căminarul Eminovici: 


„Sărut mânile mamei şi cred că veți tăinui încă această ştire (moartea lui Şerban, 17 
noiembrie 1876 — n. ns.). Eu n-am spus-o nimărui, căci uşor ar veni şi în Botoşani. Nu 
ştie decât Chernbach, care-acum e-aici (în laşi — n. ns.) la telegraf.” 


Este evident că numele lui Chernbach era cunoscut tuturor Eminovicilor. 
Una peste alta, Cornelia din Moldova era fiica sau nepoata unei persoane 

care, cel puţin până la un un punct, s-a numărat printre amicii lui Maiorescu 
şi care, cunoscând bine Botoşanii, rămâne foarte plauzibil să fi deţinut 
informaţii legate de familia Eminovicilor. 

Deşi figurează drept poetă în puţinele lucrări care îi amintesc numele, 
Cornelia din Moldova se numără printre primele femei-medic din România. 
Despre adevărata ei profesie, Gabriela Drăgoi precizează: „Funcționează ca 
intern şi apoi, după o specializare în străinătate, ca medic secundar al Eforiei 
Spitalelor civile. Fiind şi profesoară de igienă, publică pentru uzul şcolilor 
secundare de gradul al doilea manualul Noţiuni de medicină si farmacie 
populară (1912). După căsătorie, purta numele Tatuşescu.” Dacă soţul ei era 
una şi aceeaşi persoană cu medicul N. Tatuşescu sau se înrudea cu acesta, 
prezenţa în casa Corneliei din Moldova a documentului prezentat de G. Potra 
devine foarte plauzibilă, deoarece N. Tatuşescu a fost unul dintre asistenții 
psihiatrului Al. Obregia (1860 — 1937), iar acesta din urmă a avut, din 1893, 
şi calitatea de medic primar al Spitalului Mărcuţa — unde i-a urmat mai 
vârstnicului coleg Şuţu. 

Aşa stând lucrurile, am avea într-adevăr motive să nu ne mai mirăm că 
manuscrisul conţine „numeroşi termeni medicali” . La primă vedere, el putea 
să fie scris atât de Cornelia Kernbach, cât şi de N. Tatuşescu ori chiar de 
către A. Obregia. Aceste ipoteze trebuiau să fie de mult incluse între versiunile 
plauzibile, întrucât, din 1934, când a publicat Potra textul în discuţie, 
specialiştii au avut răgaz suficient (azi-mâine se fac 70 de ani!). Lipsa 
întrebărilor dovedeşte că documentarea prea multor biografi se rezumă la a 
citi paginile altora, multe cărţi „noi” fiind, de fapt, viziuni particulare asupra 
informaţiilor, preluate (de obicei, necritic) din cărţi mai vechi. De altminteri, 
numărul restrâns de citate folosite (frecvent aceleaşi) confirmă metoda. Mă 
întreb: ce au păzit colectivele care au fost plătite să se ocupe de Eminescu? 
Ce a lăsat în urmă „colectivul «Eminescu» al Academiei” sau catedra de la 
Universitate, înfiinţată în 1971? Oare, la o catedră Eminescu, studiul se 
rezumă la memorarea unui număr de fraze din „decretele” anumitor critici 
şi/sau istorici literari? Oare, în general, studenţii nu ar putea fi dirijaţi spre 
cercetarea directă, din document, în loc să fie făcuţi prizonieri de extrase 
mai mult sau mai puţin inspirate, impuse de profesor în cursul pe care îl 
predă? Se tem oare unii profesori că, dacă ar afla astfel ceva şi de la ucenicii 
lor, s-ar descalifica în ochii acestora? Oare, lucrul în echipă se potriveşte în 
construcţii sau în cercetare, dar nu şi în învăţământul superior? 

Senzaţional: psihiatrul Şuţu vorbeşte singur, 
la persoana a treia 


Să revenim însă la manuscrisul nostru, nedatat şi nesemnat. 

În mod absolut surprinzător, istoricii literarii nu au observat un detaliu 
esenţial: scrisul din acest document „anonim” este identic cu grafia folosită 
în cele două aşa-zise certificate medicale, atribuite doctorului Şuţu (unul fiind 
contrasemnat — se pare — şi de alţi doi colegi de breaslă). În felul acesta, se 
deschid trei căi: 

a) documentele nu sunt scrise de mâna lui Şuţu — caz în care toate sunt 
falsuri, comise nu se ştie de cine, dar, cunoscut fiind cel care le-a manevrat, 
se poate bănui (dacă nu preciza) cine le-a comandat; 

b) unul sau două dintre cele trei documente sunt puse pe hârtie de mâna 
lui Şuţu, restul — nu: 

c) Şuţu a scris atât documentele medicale, cât şi textul nesemnat dat 
publicităţii de G. Potra. 

Din multe motive, primele două variante sunt puţin plauzibile şi, dacă ar fi 
să se dovedească reale, cercul celor implicaţi s-ar lărgi, fără ca vreunul dintre 
vinovaţii deja ştiuţi să fie eliminat. Oricum, Şuţu nu se poate disculpa, fie şi 
numai pentru că, neîntocmind documentele de internare şi, respectiv, de 
externare a lui Eminescu, el rămâne persoana care a pus la dispoziţie spaţiul în 
care a fost sechestrat acesta. În plus, într-o asemenea ipoteză, cum Maiorescu 
şi ceilalţi junimişti de vază erau în 1889 membri ai Guvernului şi/sau ai Camerei, 
ar deveni şi mai evidentă implicarea autorităţilor Statului, scoţându-se astfel şi 
mai pregnant în relief imaginea de deţinut politic a lui Eminescu. 

În cazul în care nu ne aflăm în faţa unor măsluiri de proporţii, când 
certificatele medicale semnate de Al. Şuţu ar fi fost contrafăcute, o privire 
sumară ne convinge că documentul dat publicităţii de G. Potra şi predat 
Academiei este scris de mâna lui Şuţu însuşi. Grafia documentelor în cauză 
dovedeşte acest lucru. Spre edificare, alăturăm pe aceeaşi pagină pasaje 
din Certificatul medical (5 iulie 1883), din Raportul medico-legal (23 martie 
1889) şi din Manuscris (1889-1890), notându-le cu literele „C”, „R” şi, 
respectiv, „M”. 


6 n Semnele timpului =o 3 Nr. 3-5 


"3 


C adeant add, Poe fre EA 
Preia E aferd pir aceth 
f j ei ph, e” 


1883 pa a diiskeren pA 
dantai FA să i PR răi 


sotia sa me rars PA 
FE cairn AIS f ad — 
Pg P PAE PE (apelat, Pi 
wT ‘adet al md iha 


(n) oTo mi oheari Pakde. 
S 


ZA prnany Aiat, pe: sacii iat diana . 
es r ; ; 


mi ahini o 


BRI 


1889 ; 
dnei ate Pey mi ir alansa n 





JAAS gran reed arn E wë -FR r 
Pe căi PRI A ba P Foi pe ei ui 


find — 

CM oana Bah a i gha L2. Ea dna ac ie 
OP "ere a Fá ATEA ita PP 
1889/ 'ireenes” KE erener T Ade stele, 
1990 i E „NR frati em EEr aa a a g 

ERA F: aii E FA Petey i ram pas F 
a A EARN da asi a, a ip fait pana 
E E a And ertad. 


A A ME idea A PIE, A z ap "să catia 
Po, Ei gendere doi! Aiad miaka Fiii 


e haas kas FRU 


i PFEP, an, 
fi 


Nr. 3-5 = Semnele timpului 


Precum se vede în facsimilul prezentat, grafia din Manuscrisul descoperit 
de Potra acoperă întreaga foaie de hârtie, nelăsând spaţiul obişnuit în partea 
stângă, şi este mai rarefiată decât cel pe care îl găsim în Certificatul medical 
din 5 iulie 1883. Faptul că pare să fi fost aşternut pe hârtie la repezeală ne este 
dovedit şi de existenţa unor cuvinte legate pur întâmplător între ele. În cazul 
invocatului certificat, scrisul pare mai lăbărţat, iar distanţa dintre rânduri este 
mai mare, indicând intenţia autorului de a acoperi cu cuvinte puţine o cât mai 
mare suprafaţă de hârtie (documentul este penibil de scurt; nu ştim să mai fi 
existat unul la fel, în baza căruia să se ceară punerea cuiva sub interdicţie, dar 
putem dovedi că Şuţu însuşi îi acuza pe colegii care emiteau asemenea fiţuici). 
Se poate, însă, ca explicaţia să fie alta: cineva a încercat să imite scrisul lui 
Şuţu — poate, chiar prin meticuloasă copiere, literă cu literă. Suspiciunea este 
alimentată şi de existenţa unor litere care par a fi fost scrise cu o uşoară ezitare. 

Bineînţeles, un răspuns ferm ne pot da numai specialiştii. Şi nu este 
vorba de grafologi, cum cred unii, deoarece, până la noi ordine, grafologia 
rămâne ştiinţa (sau priceperea?) de a descifra caracterul şi aptitudinile unei 
persoane, prin analiza scrisului ei. Ideea centrală pe care se bazează grafologia 
este aceea că individul nu poate fi insensibil ca o maşină de scris, scrisul 
rămânând un mod de manifestare al conştientului şi subconştientului fiecăruia, 
dependente de factori precum gândurile şi starea de spirit din momentul în 
care aşterne cuvintele pe hârtie. Încărcătura de semnificaţii psihologice a 
scrisului este deosebit de mare, chiar dacă puţini sunt cei care reuşesc să o 
observe şi să o „traducă”. În dosarul Eminescu, specialiştii în grafologie 
patologică ar putea ajuta doar pentru a determina dacă ultimele mostre ale 
scrisului acestuia atestă sau nu pretinsa lui stare de alienare, gravitatea acesteia 
etcetera. Şi poate n-ar fi rău dacă cercetarea s-ar extinde, o analiză similară 
făcându-se şi unor texte redactate de personaje mai mult sau mai puţin direct 
implicate în destinul acestuia. 

În cazul de faţă, se impune însă o expertiză criminalistică a scrisului, care, 
departe de a urmări să descopere unghere nevăzute din sinea autorului, poate 
stabili dacă cele trei documente medicale la care ne referim au fost sau nu 
scrise de aceeaşi mână. Fără să avem pretenţia că am face o analiză ştiinţifică, 
semnalăm o serie de elemente, pe care le considerăm elocvente în cazul în 
speţă, exprimându-ne totodată convingerea că instituţiile depozitare ale 
documentelor în cauză (şi nu numai) ar trebui să apeleze constant la specialiştii 
capabili să efectueze expertiza criminalistică a scrisului. 

Cele trei documente conţin anumite litere puternic personalizate — cum ar 
fi „i, „L” sau „s” (îndeosebi, la sfârşit de cuvânt), precum şi „r”. Altă dovadă 
că ele sunt opera aceleiaşi persoane o constituie greşelile de scriere, precum 
incorecta aşezare a ghilimelelor şi chiar greşita despărţire în silabe. La fel, 
atrage atenţia dublarea unor consoane — care se regăseşte chiar şi în lucrările 
tipărite ale lui Şuţu (îndeosebi, în cazul cuvintelor preluate din limba franceză). 

Dată fiind lungimea atât de diferită a celor trei manuscrise, evident că 
minimumul de exemple de litere personalizate îl găsim la cel mai scurt dintre 
ele (aşa-zisul „Certificat medical”). Având un număr extrem de redus de cuvinte 
(53, cu semnătură şi cu datare cu tot), acesta este scris cu litere mai mari şi mai 
rare, spaţiul dintre rânduri fiind, de asemenea, mai mare. Când plecăm de la 
premiza (încă necontestată) că atât Certificatul medical, cât şi Rapportul medico- 
legal sunt scrise de Şuţu, compararea oricăruia dintre aceste documente 
medicale cu Manuscrisul descoperit de Potra se face (şi) pe baza faptului că 
dacă a=b şi b=c, invariabil, a=c. De aceea, în cazurile în care aceeaşi mostră 
nu există în fiecare dintre cele trei documente nu schimbă fundamental lucrurile, 
atâta vreme cât ea se regăseşte în Manuscris şi în unul dintre celelalte două 
acte oficfiale, indiferent dacă este vorba de Certificat sau de Raport. 

Deşi, din motive independente de noi, calitatea copiilor pe care le folosim 
nu este cea dorită, vom încerca să exemplificăm. Acolo unde am întâlnit cuvinte 
care încep pe un rând şi se termină pe următorul, alăturarea celor două părţi, 
păstrând şi cratima, are drept scop înlesnirea urmăririi elementelor grafice care 
ne interesează. 

Nu o dată, litera „i” apare destul de des ca un „j” fără buclă. Acest mod 
de a caligrafia este inconfundabil — cel puţin, în documentele din epocă, 
privitoare la Eminescu. 

Uneori, punctul lui „i” este înlocuit cu o linie curbă de diverse amplitudini 
sau chiar cu un inel, amintind de modul în care este caligrafiat „d” 

In alte pasaje se întâmplă invers, „căciula” lui „ă” fiind asemenea 
punctului lui „i: 


A 

In ceea ce priveşte semnele diacritice 
ale literelor „î”, „ă” şi „â”, acestea au forme 
variate, întâmplându-se ca, la distanţă de 


numai câteva cuvinte, autorul să folosească modele diferite. 

Litera „f (şi, 
mai puțin „â” 
cunoaşte o marel 
varietate de forme, 
dar fiecare dintrel 
acestea se regăseşte 
în cel puţin două din 
cele trei documente. 


În Raport şi în Manuscris, n s] 
pie le COSR gñ FF f jra 

aproape că se pot suprapune perfect. 

O simplă privire aruncată 


datelor prezentate în Certificat şi = -a i p 5, 
i Co A AF ki, 


în Manuscris este suficientă 
pentru a ne determina să 


acceptăm ca plauzibilă ipoteza M Fi w A da PE 3 
conform căreia acestea au fost |. i i - 

. . ALLY In Manuscris, majuscula ,„I”, se a > 
scrise de aceeaşi mână. i 


a d A a e găseşte şi sub forme precum: 
Indeosebi la sfârşit de 


cuvânt, minuscula „I” (mai rar, şi „d” sau „t”) este uneori caligrafiată într- 
un mod mai rar întâlnit, terminația nefiind un baston rotunjit, ci unghiular. 

Litera „d” apare în mai multe feluri, principalele deosebiri părând să se 

Spre deosebire de unele consoane, atunci când se află la sfârşit de cuvânt, 
vocalele se termină uneori cu o buclă amplă, care seamănă adesea cu „căciula” 
pusă de autor minusculei „ă” 

Caligrafia lui Şuţu este particularizată şi printr-un soi aparte de „r” (care 
alternează cu altele, mai „clasice”): 

Modul în care autorul celor trei documente olografe comparate 
construieşte uneori minuscula „s” face parte (ca şi în cazul literelor „i” şi 
„r”) din ceea ce unii specialişti prezintă drept „caracteristici speciale” ale 
scrisului unei persoane (după alţii, denumirea mai potrivită ar fi „caracteristici 
particulare”), spre a le deosebi de „caracteristicile generale” , care privesc 








grafia cuiva în ansamblu. 
Inevitabil, există o serie de cuvinte care se regăsesc în două sau chiar în 
toate cele trei documente. Unul dintre ele este, evident, numele lui Eminescu. 

Diagnosticul stabilit lui Eminescu în 1883 (manie acută) apare şi el în 

toate cele trei documente (ca şi cuvântul „este”), iar diagnoza pusă şase ani 
mai târziu (demenţă), doar în ultimele două (1889 şi, respectiv, 1889/1890). 

În Raport şi în Manuscris, numele Tribunalului Ilfov este şi el caligrafiat 

E E „iu mod,aproape identic, diferența apărută în cazul majusculei „7” nefiind 
CA Bănrifi fi vă AGGăstă literă este construită din aceleaşi componente: un 
baston (ca şi) vertical 
şi, deasupra lui, 
orizontal, o bară 
buclată. În Raport, 


*În raport, cuvintele sunt scrise pe două rânduri separate. | Originala bară a 
r majusculei „T” este 
M (Doo FA . AA Ca legată de minuscula 
„r”, care-i succede, 
bucla barei având, se 
pare, rostul de a 
înlesni continuitatea scrisului, diminuând, astfel, numărul punctelor de atac 
necesare. În Manuscris, autorul scrie majuscula „T” dintr-o singură trăsătură 
de condei (de unde şi asemănarea acesteia cu „0O”), dar nu o leagă de litera 
următoare. În Raport, însă, unde scrisul trebuia să fie cât mai lizibil, procedează 
invers şi, construind-o din două elemente distincte, îi face legătura cu „r”. 

Facsimilul din stânga reprezintă a doua pagină a Raportului, iar cel din dreapta, pagina numărul 
14 din Manuscris (în colţul din dreapta, sus, apare cifra 12, deoarece primele două file au fost scrise 
pe ambele feţe). Selecţia nu a avut la bază o mai mare asemănare între aceste două mostre decât cea 
existentă între altele, ci faptul că pagina din mijloc a Raportului este singura scrisă integral, iar 
fragmentul din Manuscris cuprinde şi mărturisirea scrisă privind pretinsul diagnostic de sifilis. 

Un element distinctiv al scrisului folosit de autorul celor trei documente 
îl constituie, aşa cum se vede în facsimilul de mai jos, şi greşita poziţionare 
a ghilimelelor. 

Semnătura lui Şuţu nu există în Manuscris, acesta nefiind un document 
oficial — precum actele eliberate în calitate de medic solicitat de autorități — ci 

Pentru a nu ocupa prea mult spațiu, liniile ornamentale 
de la sfârşitul semnăturilor au fost scurtate. 





unul privat. În facsimilul alăturat remarcăm marea similitudine între felul în 
care apare litera „S” (fie ea majusculă ori minisculă), atunci când autorul o 
leagă de terminația ultimei litere a cuvântului precedent. 

Când a fost scris acest document medical nesemnat, pe care l-am numit 
Manuscrisul? Data redactării lui poate fi aşezată între 17 iunie 1889 (ziua 
funeraliilor lui Eminescu) şi finele anului 1890, când N. Petraşcu a publicat 
în Convorbiri literare studiul Eminescu, inspirat şi din acest text. 

Mai mult sau mai puţin credibil, textul doctorului V. Vineş are meritul de 

a fi fost scris în nume propriu, asemenea unei declaraţii („Găsesc acum...”, 
„...rog pe cititori să...” etcetera). Spre deosebire de subalternul lui, Şuţu 
procedează altfel, evitând să se implice în mod explicit: 


„Autopsia, făcută 24 ore după moarte la amfiteatrul Spitalului Brâncovenesc, de 


domnii profesori Alecsianu şi Şuţu...” (subl. ns.). 


Astfel, textul lui putea fi atribuit oricui — cum, de altfel, s-a şi întâmplat. 
De ce aşa? Cine să mai ştie cu precizie de ce şi-a ascuns Şuţu identitatea? 
Poate, pentru a nu mai explica de ce a ocolit Legea, neîntocmind un raport 
oficial de autopsiere (dacă, într-adevăr, autopsia chiar a fost făcută). Poate, 
pentru a înlocui această carenţă printr-un document anonim, nu neapărat onest 
redactat şi pentru care nu îşi asuma nimeni responsabilitatea. Să ne amintim 
faptul că tot Şuţu a emis şi certificatul de moarte, dar că acesta a devenit — şi el 
— de negăsit. Întrucât manuscrisul a rămas, dar certificatul de moarte, pe baza 
căruia s-a întocmit actul oficial de deces, a dispărut, devine firesc să ne întrebăm 
dacă şi în ce măsură conţinutul lor semăna ori ba. Pentru că, totuşi, un act 
oficial este mai greu de distrus decât un manuscris personal. Or, în cazul de 
faţă, lucrurile s-au petrecut exact pe dos. 

Fără să aprofundăm acum conţinutul manuscrisului lui Şuţu, ne rezumăm 
la a spune că el conţine şi o contestare categorică a diagnosticului de sifilis pus 
de avocatul-estet şi de epigonii lui într-ale literaturii, precum şi o negare a 
zvonului otrăvit şi stupid că ar fi fost alcoolic: 


„S'a zis că Eminescu a devenit alienat în urma unei malatii sifilitice ce | ar fi isbit 
acum 10-12 ani. Erroare. Eminescu n’a fost sifilitic (subl. ns.). Idea aceasta s'a născut 
din doctrina erronată ce professă şcoala germană că paralisia generală este tot deauna 
o manifestațiune sifilitică, tot aşa de înşelată ca aceea care susține că toate sclerosele 


este ca cea d'întâia o supposițiune cu totul gratuită” (subl. ns.). 


Aceste rânduri contrazic flagrant şoaptele lui Maiorescu, numărându- 
se, poate, printre cauzele principale pentru care manuscrisul lui Şuţu nu a 
văzut lumina tiparului, fiind, după cum vom arăta, fructificat parţial şi fără a 
se declara sursa. 

Şuţu recunoaşte că Eminescu nu a suferit de sifilis, dar nu scrie nimic 
despre tratamentul pe care i l-a aplicat acestuia. Peste ani, în 1931, fostul lui 
subaltern, Vineş — omul cu a cărui mână şi ştiinţă i-au fost date lui Eminescu 
ultimele lovituri, sub formă de... medicaţie — avea să precizeze că, în 
stabilimentul din strada Plantelor, victimei i s-au făcut (şi) injecții mercuriale 
— deci, a fost tratat ca un bolnav de sifilis. Ne aflăm în situaţia de a trebui să 
alegem una dintre cele două concluzii care se impun: Şuţu fie a greşit 
diagnosticul, fie l-a stabilit în mod deliberat, ştiind bine că în felul acesta îşi va 
ucide pacientul. 

În faţa acestei dileme, formulăm doar două dintre multele întrebări 
existente: 

1) dacă Şuţu chiar ar fi crezut că Eminescu suferea de sifilis, de ce i-a pus 
un alt diagnostic? 

2) de ce a mai fost nevoie ca, de la decesul lui Eminescu până în prezent, 
ingi consideraţi „crema” istoricilor noştri literari (şi, implicit, modele sociale) 
să admită fără a protesta furtul unor piese din cele două dosare de curatelă 
deschise lui Eminescu? De ce respectivii domni nu au făcut public acest lucru, 
atunci când posibila teamă de represalii n-a mai avut temei şi, mai ales, de ce 
s-au ocupat ei înşişi de falsificarea — prin omisiune deliberată — a cel puţin 
unul dintre documentele rămase în Arhivele Naţionale? 

Atât de mult citatul doctor V. Vineş nu a contrariat pe nimeni, deşi tocmai 
el, medicul curant, nu invocă nici un diagnostic propriu, celebrul lui text fiind 
o simplă înşiruire de simptome, pe care pretinde că le-ar fi avut Eminescu, 
fără a demonstra acest lucru în vreun fel. Ca şi doctorii Juliano şi Bogdan, în 
privinţa diagnozei Vineş operează cu probabilităţi teoretice şi cu întrebări fără 
răspuns, însă, în ciuda acestor neclarităţi, el aplică tratamente dureros de con- 
crete. Dar sus, în sferele plutitoare ale şamanilor literaturii, asta nici măcar nu 
miră, necum să revolte. Acolo, sus, se creează. Acolo, însuşi Eminescu este 
tratat ca un fel de paradoxal material consumabil gratuit şi interminabil, din 
care fiecare se înfruptă după plac şi, după ce enzimele talentelor dizolvă totul, 
încheind digestia, rodul este împachetat pe hârtie spre a fi făcut cadou lumii 
banale crescute din glod. 

DIFICULIATEA DE A NUMĂRA 
PANA LA TREI 


Ca atâţia alţi români interesaţi să afle detalii despre ultimii ani din viaţa lui 
Eminescu, până de curând, din lectura lucrărilor de istoriografie, şi eu am ştiut 
că raportul medio-legal întocmit acestuia la 23 martie 1880 ar fi fost semnat de 
doctorii Al. Şuţu şi Z. Petrescu. Când am avut ocazia să văd cu proprii ochi 
acest document, stupoare: celor două semnături ultra-mediatizate li se adaugă 
o a treia, a doctorului Gh. Alexianu (nu mai puţin celebru, în epocă). Cazul 
este cu atât mai suspect, cu cât de la dosarul de curatelă deschis lui Eminescu 
în 1889 tocmai pe baza acestui document medical au fost sustrase piese. 

Lucrurile devin şi mai încâlcite, după ce parcurgi ştirile apărute în presa 
vremii. Bunăoară, rubrica „Informațiuni” a ziarului Epoca din 9 aprilie 1889 
anunţă (la pagina 3, unde, cu câteva zile înainte, apăruse o reclamă pentru 
avocatul T. Maiorescu, cu orele de consultaţie în strada Mercur 1): 


„Direcţiunea ospiciului Mărcuţa (având în frunte pe Şuţu — n. ns.) a făcut cunoscut 
parchetului că nu mai poate ţine în căutare pe nenorocitul nostru poet Eminescu... (...) 

Primul-procuror faţă de această invitaţiune puţin umanitară a direcțiunei ospiciului 
de alienaţi, a cerut de la domnii medici Nikita Alexianu şi Şuţu să i prezinte un raport 
asupra stărei poetului Eminescu. 

Acest raport a fost depus joi...” (subl. ns.) 


Precum se vede, nici urmă de doctorul Zaharia Petrescu! Cum şi de ce ar 
fi participat acesta la întocmirea amintitului raport, dacă, aşa cum susţine presa, 
primul-procuror desemnase doar pe Şuţu şi pe Alexianu? Iar dacă totuşi ar fi 
fost de faţă, de ce ar fi omis gazeta să-i pomenească numele? Situaţia este cu 
atât mai stranie, cu cât ziarul relatează fapte deja petrecute, nu intenţii. Raportul 
la care se referă ziaristul era, deci, depus la Parchet, iscăliturile fiind, dacă nu 
descifrafibile, măcar, lesne de numărat — pentru cine vrea. Atunci? Să fi apărut 

numele lui Petrescu mai târziu, fiind adăugat de cineva interesat, care nu 
ştia că o comisie medicală de tipul celei necesare în cazul lui Eminescu era 

Facsimilul ultimului paragraf al Raportului medico-legal emis la 23 martie 1889 





— de obicei — compusă numai din două persoane? Parcă sună a prea multe 
complicaţii inutile. 

Indiscutabil, facsimilul arată clar că pe document există o semnătură 
care n-ar fi exclus să aparţină unui „Petrescu”, chiar dacă nici una dintre 
literele iscăliturii nu aduce cât de vag aminte de „h”, a treia literă a 
prenumelui Zaharia. Cum anume a fost depistat numele acestui doctor? 
De ce Petrescu şi nu Petrini, să zicem (Paul Petrini, nu dermatologul Mihail 
Petrini-Galatz)? La urma urmei, trioul Alexianu-Şuţu-Petrini nici nu s-ar fi 
întâlnit pentru prima oară spre a colabora, la cererea autorităţilor. De 
exemplu, raportul medico-legal elaborat şi susţinut de ei în 1878 rămâne o 
realitate, pe care dacă dorim o putem studia şi astăzi. 

La data la care a fost pusă în paginile ziarului Epoca, informaţia mai sus 
invocată era „caldă” sau chiar „frigea”. Cum presa era pe atunci antedatată 

(numărul pe frontispiciul căruia scrie, de pildă, miercuri 17 iunie, apărând 
marţi, 16 iunie) şi cum 9 aprilie se nimerise să cadă într-o duminică, deducem 
că ştirea a fost scrisă joi sau vineri (6 ori 7 aprilie) — adică, dacă nu în aceeaşi 
zi în care a fost depus raportul, imediat după aceea. Interesul Cuiva ca informaţia 
să devină publică pare destul de evident, după cum evidentă este şi ciudăţenia 
care a făcut ca raportul redactat la 23 martie să fie depus doar două săptămâni 
mai târziu, la 9 aprilie, fără ca asta să-l agite pe primul-procuror, în ciuda 
faptului că, aşa cum este prezentată, rezolvarea situaţiei nu suferea amânare. 
Dacă Şuţu nu minte, înseamnă că invitaţia trimisă de primul-procuror medicilor, 
oricare ar fi fost aceştia, a dispărut de la dosar — bineînţeles, nu întâmplător. 
Dincolo de infracţiunea în sine, lipsa adresei sustrase face ca dosarul numărul 
645/1889, având scris pe prima copertă: „Mihail Eminescu. Interdicţie” , să 
înceapă în mod neobişnuit, cu un document medical. Şuţu afirmă în raport că 
primul-procuror al Tribunalului Ilfov i-ar fi cerut „prin adresa N°—5717 a 
examina starea facultăţilor mintale lui Mihail Eminescu” . Deducem că, pe 
lângă adresa 5717, de la dosar a mai dispărut una, semnată de Şuţu însuşi: 
aceea prin care, ca director al ospiciului Mărcuţa, a anunţat parchetul că îl va 
arunca pe Eminescu în stradă, deoarece nu ar fi avut suficienţi bani ca să îl... 
hrănească! Unde erau, oare, „protectorii”? 


Nepotul Radu consolidează lucrătura 
unchiului Titus 


Aşadar, importanţi istorici literari ne spun fără ezitare că raportul a fost 
semnat de Şuţu şi de Petrescu, în ziarele timpului se vorbeşte de Şuţu şi 
Alexianu, iar documentul (!) împacă pe toată lumea, indicându-i pe toţi trei. 
Dacă, în cazul ziaristului care a însăilat ştirea, am mai putea înţelege omiterea 
numelui lui Petrescu sau „botezarea” lui Alexianu, al cărui prenume era George, 
nu Nikita, ce explicaţie să mai găsim în cazul lui Radu D. Rosetti, cel care 
peste decenii, la 17 septembrie 1922, a „dezvăluit” prin presă existenţa 
dosarului de curatelă deschis lui Eminescu în 1889 (,...depunerea raportului 
medico-legal, iscălit de doctorii Şuţu şi Petrescu” — subl. ns.)? Sau cum s-ar 
explica aceeaşi omisiune, repetată peste fix o jumătate de secol de doctorul 
I. Nica (vezi Eminescu. Structura somato-psihică)? Acesta din urmă a văzut 
originalul certificatului în discuţie (la Arhivele Naţionale, numele său figurează 
pe mica listă olografă a celor care l-au parcurs). De ce, atunci, şi el îi indică 
doar pe Şuţu şi pe Petrescu? Ce anume l-o fi oprit să comunice toate numele 
pe care le-a văzut cu proprii ochi? E drept, cu Nica putem să fim mai puţin 
aspri, el nefiind un autor pe care elevii au fost vreodată obligaţi să îl citească. 

În plus, doctorul Ion Nica expune un punct de vedere care, la apariţia cărţii 
sale (1972), are — măcar — meritul de a contesta nejustificatul diagnostic de 
sifilis, sugerat de Maiorescu şi consacrat de Călinescu. Acest lucru face ca 
vocile care afirmă că lucrarea lui Nica ar fi fost primită cu încruntări de adepţii 
lui Călinescu să sune plauzibil. 

Ce ne facem însă cu acei istorici literari ale căror opinii sunt folosite în 
şcoli ca adevărate scripturi laice, temeinic repetate în decursul diferitelor trepte 
de studiu, tinerii fiind siliţi să memoreze informaţiile cuprinse în ele? Nu 
oficializează astfel minciuna? Dumnealor, biografi şi procurori literari preferaţi 
ai programelor analitice şcolare şi nu o dată profesori la catedre universitare, 
pe ce bază indică tot numai numele doctorilor Şuţu şi Petrescu, eliminându-l 
pe Alexianu? Cum de domniile lor nu i-au tras de mânecă pe alde I. Nica sau 
A. Z. N. Pop? Nu au sesizat că informaţiile din epocă erau incomplete? Sau 
nici nu au citit presa vremii? Să nu fi răsfoit nici dosarul de curatelă, în care 
trebuia să se găsească solicitarea primului-procuror? Preferăm să credem că 
nu s-au ostenit, căci, în caz contrar, ar însemna că au observat absenţa adresei, 
dar, din motive şi astăzi rămase secrete pentru marele public, nici nu au anunţat 
faptul ca atare, nici nu au căutat să-şi explice de ce a dispărut piesa fundamentală 
a dosarului, fără de care raportul celor trei medici nu are suport legal, fiind, 
formal, apărut din senin. 

Aşa stând lucrurile, nu ne mai miră că nimeni nu a sesizat (sau nu a făcut 
public) faptul că, la data la care Şuţu şi colegii îl „expertizau” pe Eminescu, 
acesta se afla de două luni în ospiciu, fără să-i fi fost întocmit vreun document 
de internare şi, mai ales, fără să-i fi fost stabilit un diagnostic, dar fiind supus 
unui tratament intensiv! Unul dintre subalternii lui Şuţu, doctorul V. Vineş 
invocă „Injecţiile mercuriale ce i s'au făcut” lui Eminescu (era a treia serie, în 
decurs de doi ani!). La rândul lui, Şuţu îşi învăţa studenţii că între varietățile 
demenţei se înscria şi aceea „prin intoxicațiune” , una dintre cauzele care o 
provoacă fiind „otrăvirea cronică prin plumb, prin mercur...” (vezi Alienatul 
în fata societăţii şi a ştiinţei, 1877). Doar atât de-ar fi să ştim, am mai putea 
crede necondiţionat că Şuţu a dorit binele lui Eminescu? 

Nepotul lui Maiorescu a anunţat public existenţa acestui dosar de curatelă 
la 17 septembrie 1922. Trei luni mai târziu, la 22 decembrie, dosarul era 
„numerotat, şnuruit şi sigilat” , iar la 30 octombrie 1923 Ministerul Justiţiei îl 
scotea definitiv din inventarul său. În presă şi, mai apoi, în repetatele ediţii 
ale volumului Eri..., Radu D. Rosetti afirmă: 


„Dându-ne seamă de discreţia cu care trebuie tratată chestiunea şi eliminând tot 
ce-ar putea să atingă dureros pe admiratorii genialului inspirat, dăm în vileag numai ce 

credem de cuviinţă, lăsând altora sarcina delicată de a complecta studiul medical şi 


599 


psihiatric al figurii marelui dispărut, cu nouile acte puse la îndemână” . 


Tragedia lui Eminescu 


— Dacumanta Ineadita — 
da RADU D. ROSETTI 


Un funcționar iela Sectia Îl-a a Tribunalulul Mia, ase- 
zâni arhiva, a dat pese un roanr rara va ihlerega, desigur, 
pa bibllografi! lui Fminesu, tirun mod densehit, E vorba 
ca ilnzarul minerii siih intar lirţir k] marelui paet en No. MI 
din J880, in care se ghizesle riepunsal ln inlerogalor al ares 
lula, precum şi raportul medlen-Iranl al specialiştilor numi! 
de Parehelul de Ifor să.] examineze. 

Dåndu-ne seamă de diserelia cu care trebue tralală eches- 
lunea şi aliminăna bot ce-ar pulea sh alingi durer pe arl- 


miralarii genialului inepiral, dàm În vileag numpal ce cre- 
dem de cmviință, Am] altora earcina delicati (fe a com- 
plecia sludiul medical şi peihialrie al figurii marelut dispi 
cul, cu nouile acte puže la imiemninä. 


Se elle ri Mihail Fminesru lovit în lunile 18RA ile „neml. 
loaza fatalitate aredilară”, cum o numeşte Maiorescu În pre- 
fata poeziilor publicate în 1500 În editnra Socec, a fost inter 
nat în «diferite sanatorii, făt în fari cl şi în străinătate şi 
intra stărailul lut 1885 si îmceplul lui 1980 părea vindecal 
— vărul în 4880 autoritățile srzizale de cel În drept l-au in 
ternat din nou în spitalul Carilas din Bucureghl 


Fragment din textul publicat de Radu D. Rosetti în Adevărul literar şi artistic, numărul 
95 (17 septembrie 1922). 





Sub acest pretext, este explicată nepublicarea textului raportului respectiv 
(„document prea trist pentru a-l reproduce în întregime” ), din care Rosetti 
citează fix şase cuvinte, nesemnificative pentru cauză („vocea cântătoare a 
bolnavului vecinic distrat”). Poate, Radu D. Rosetti a fost de bună-credinţă. 
La fel de bine, însă, nu este exclus ca, astfel, el să fi ocolit publicarea motivului 
oficial al ultimei internări a lui Eminescu, acuzat că ar fi comis „oare-cari 
fapte impulsive şi scandaloase”, care, vezi Doamne, ar fi „provocat 
reaşezarea sa într un asil special”. Dacă ar fi întrebat cineva, de pildă, în ce 
au constat respectivele „fapte impulsive şi scandaloase”, ce să fi răspuns 

Radu D. Rosetti? Că nu ştie, deoarece procesul-verbal, pe care autorităţile 
erau obligate să îl întocmească, nu (mai) există nici el la dosar? 

Radu D. Rosetti se declară plin de delicateţe faţă de memoria lui Eminescu, 
dar, pe de altă parte, dă publicităţii celebrul interogatoriu luat acestuia — se zice 
— cu două zile înainte de a se stinge. Trecem peste ciudăţeniile respectivului 
document şi presupunem că Radu D. Rosetti a fost inocent, operând selecţia 
citatelor folosite pe baza unor criterii pe care le considera de bun-simţ. Punem 
însă întrebarea: cum a depistat el, în 1922, că în spatele celei de-a treia semnături 
din raportul care a legalizat sechestrarea lui Eminescu s-ar fi găsit doctorul 
Zaharia Petrescu, decedat în 1901? A scotocit prin arhive după un specimen 
de semnătură al acestuia? Ca să-l caute, trebuia să aibă un indiciu; şi-apoi, 
dacă s-ar fi zdrobit atâta, ne-ar fi spus. L-a întrebat el pe Şuţu? Nu, pentru că şi 
acesta decedase, în 1919. L-a descoperit într-o altă piesă a dosarului găsit 
întâmplător de — zice Rosetti — „un funcționar de la secția II-a a Tribunalului 
Ilfov” , pe când aranja arhiva? Nu, pentru că în piesele care îl compun numele 
Petrescu nu figurează. Şi-atunci? De unde a apărut acest Petrescu? Cine putea 
deţine amănunte despre un dosar ca şi secret, dacă nu cei implicaţi direct în 
alcătuirea lui? Iar, între aceştia, unchiul Titus dovedise mult zel pentru punerea 
„protejatului” sub interdicţie, astfel încât pensia acestuia (votată de Camere 
din noiembrie 1888, pe când Eminescu mai era liber, dar aprobată de Carol I 
doar la 12 februarie 1889, după ce fusese sechestrat din nou), să fie destinată a 
acoperi costurile necesare recluziunii acestuia. Amară ironie: cu atâţia „amici” 
şi „ocrotitori”, era planificat ca Eminescu să-şi sfârşească zilele în balamuc, 
„Cazarea”, tainul şi ucigătoarele injecții cu derivați ai mercurului având să fie 
plătite din banul public! 

În contextul dat, putem avea garanţia că a treia semnătură din raportul 
medico-legal n-a fost adăugată ulterior închiderii cazului? 

Ipoteze sunt multe, dar, indiferent care dintre ele ar fi mai aproape de 
adevăr, tot mai rămâne o nedumerire, în ceea ce-l priveşte pe Radu. D. Rosetti: 
de ce a trecut sub tăcere numele doctorului Alexianu, cel de-al treilea semnatar? 
Ceea ce ştim sigur este faptul că toate mărturiile îi indică drept autopsieri 
ai lui Eminescu pe Şuţu şi pe Alexianu. Cum tot ei semnaseră şi raportul 
medico-legal, în cazul în care necropsia dovedea că stabilirea dianosticului 
fusese incorectă, iar tratamentul fixat în temeiul acesteia — funest, se năştea 
un vădit conflict de interese, ambii doctori fiind interesaţi să ascundă orice 
eventuală vină personală. Să se fi temut Cineva că dublul statut al celor doi, de 
diagnostician şi de legist al aceluiaşi pacient, putea atrage atenţia şi că, în cazul 
în care se cercetau detaliile cazului, apărea riscul ca aspecte bine protejate 
până atunci să iasă la iveală? 

Dacă da, trebuie spus că Maiorescu şi ceilalţi protagonişti ai înscenării 
decedaseră la data la care nepotul Radu D. Rosetti îl aruncă în scenă pe 
numitul Petrescu. În consecinţă, dacă omiterea lui Alexianu şi apariţia lui 
Petrescu au fost, aşa cum par, o manevră, putem înţelege că magistrul 
decedase, dar interesele apărate de el continuau să existe, fiind reprezentate 
de noi generaţii. Şi, de-ar fi doar atât nu ne-am alarma, căci am putea crede 
că vehementa proteguitoare a respectivilor este efect firesc al credinţei lor 
oneste că apără ceea ce lor li se pare a fi valoros. Chestiunea e că aceşti inşi 
nu se mărginesc la a-l apăra, de pildă, pe Maiorescu, ci îi şi denigrează pe cei 
cu care acesta nu s-a aflat în relaţii cordiale. Minimalizarea gazetarului 
Eminescu este un astfel de exemplu. 

Marea preocupare a anumitor domni nu constă atât în a planta în tot mai 
multe minţi opera lui Maiorescu, cât în a o contesta pe aceea a „protejatului” 
acestuia. Dar, cum nimic nu este veşnic, iar fapte incontestabile ale magistrului 
numai de laudă nu sunt, ne temem că Maiorescu va fi curând lăsat din braţe. În 
favoarea cui? Nu ne hazardăm să oferim un răspuns, dar, tot căutându-l, am 
sesizat neaşteptata importanţă a „dimensiunii politice” în evaluarea oamenilor 
de... cultură. De pildă, se găsesc inşi care să-i reproşeze unei valori 
incontestabile precum Mircea Eliade că ar fi simpatizat cu legionarismul 
(fenomen care, fără a fi dat exemplu, nu mai poate fi nici combătut cu ochii 
închişi din cauza asasinatului comandat de Carol al II-lea, care a rezolvat prin 
crimă ceea ce, probabil, nu putea reuşi prin Lege). Nici un cuvânt, însă, despre 
faptul că Gh. Călinescu a fost tolerant cu comunismul, fiind, la rândul lui, 
tolerat de aşa-numita „ciumă roşie”, adusă de ruşi, cu acordul (ca să nu spunem 
la propunerea) englezilor şi a americanilor. 

Când a încheiat cel de-al XII-lea volum intitulat Studii şi documente literare, 
cuprinzând o parte din corespondenţa membrilor Junimii şi a celor de la 
Sămănătorul, |. E. Torouţiu preciza că Simion Mehedinţi (om de încredere al 
lui Maiorescu) încă mai avea destule epistole, cu care el, editorul, ar mai fi 
putut umple două volume şi jumătate. (Desigur, această masă documentară nu 
constituia întreaga arhivă a Junimii, scrisorile cu adevărat importante rămânând 
secrete.) Din păcate, seria a doua n-a mai apărut, iar Torouţiu a sfârşit în mod 
tragic, sinucigându-se, împreună cu soţia, în 1953 — cel puţin, aşa s-a spus. 


Care Petrescu? 
sau 
Instituţionalizarea iresponsabilităţii 


Un alt aspect privind modul în care Radu D. Rosetti a prezentat publicului 
pentru prima oară dosarul 645/1889 este acela că el îi invocă pe „Şutu şi 
Petrescu”. Despre care Şuţu era vorba, ştim. Dar care Petrescu? Petrescu şi 

mai cum? Unii domni literați au ales prenumele Zaharia, întregindu-l astfel 
pe numitul Petrescu, pe care Rosetti îl identificase doar pe jumătate. De ce 
Zaharia? Nu neapărat pentru că nu ar fi plăcut cum sună Matei, Gheorghe, 
Inocenţiu sau Hasan, ci pentru că un medic numit Zaharia Petrescu existase 
aievea. Printr-o colaborare inconştientă (sperăm!), nepotul lui Maiorescu şi 
grosul istoricilor literari au rezolvat o problemă... inexistentă, creând, în felul 
acesta, una autentică: instituţionalizarea superficialităţii. 

În concluzie, referitor la semnatarii raportului medico-legal din 23 martie 
1889, cercetătorii au avut de ales între două variante. De o parte, se aflau 
ştirile din epocă, care precizau că documentul în cauză ar fi fost semnat de 
Şuţu şi Alexianu. De cealaltă parte, era Radu D. Rosetti, care îl înlocuia pe 
Alexianu cu un anume Petrescu. Mulţi istorici literari au mers pe mâna lui 
Radu D. Rosetti (în vârstă de 15 ani în 1889), în vreme ce alţii, mai prudenţi, 
au preferat să nu spună nici un nume. Dar, dacă ne gândim că alegerea celor 
dintâi nu a fost contestată de nimeni, putem spune că opţiunea acestora a 
aparţinut tuturor. Şi, dacă nu ar fi existat dosarul în sine, cu hârtiile lui palpabile 
şi foşnitoare, pe care să le poată consulta fiecare dintre dumnealor, poate că 
încă ar mai fi fost de înţeles. 

Radu D. Rosetti a trăit până în 1964, aşa că, de-ar fi dorit, cercetătorii 
puteau să se informeze direct de la el. Nu au făcut-o, deşi se ştia nu numai că 
era rudă cu unele persoane direct implicate în cazul Eminescu, ci şi că, 
născându-se în 1874, era posibil ca el să fi deţinut unele detalii privind soarta 
acestuia. De ce Rosetti nu a fost atent chestionat? Probabil, pentru că, pur şi 
simplu, ceilalţi au fost convinşi că ştiau totul (unii continuă şi acum să creadă 
acelaşi lucru). Drept dovadă, lipsa oricărei urme de îndoială. Ca să-l întrebe 
pe Radu D. Rosetti de unde-l scosese pe Petrescu şi unde-l pierduse pe 
Alexianu, era obligatoriu ca înainte ei înşişi să vadă documentul cu pricina. 
Complicat şi neplăcut! Culmea este însă alta: atunci când le sunt arătate 
nepotriviri flagrante, gogomănii medicale ori ilegalităţi strigătoare la cer, în 
loc să tresară şi să verifice veridicitatea celor semnalate, aceşti domni 
inflexibili ca ţeava de mitralieră devin agresivi. Mulţi dintre ei sunt cu atât 
mai tragici, cu cât nu apără altceva decât propriile erori, deja aşternute pe 
hârtie şi strânse între două sau mai multe coperţi. Incapabili să recunoască şi 
propria greşeală, sunt îndrăgostiţi de sine în asemenea hal încât îşi iubesc în 
mod egal, părintesc, fulgerările de talent şi prostiile. 

O REZOLUTIE TĂINUITĂ 
APROAPE 120 DE ANI 


În pagini precedente, exprimam serioase dubii privitoarela cele patru piese 
ale primului dosar de curatelă deschis lui Eminescu (numărul 968/1883), 
mergând până la a le pune la îndoială autenticitatea şi chiar existenţa. Ulterior, 
aveam să ne convingem de prezenţa lor materială în arhive, dar şi de faptul că 
simpla lor existenţă formală nu justifică în vreun fel fondul cazului Eminescu. 

Lipsa noastră de încredere a avut mai multe cauze, între care: 

1) constatasem că unele dintre informaţiile cu care operam, departe de a fi 
adevărate, aşa cum se vehicula, conţineau falsuri incredibile; 

2) chiar şi istoricii literari par să fi aflat de existenţa dosarului în discuţie 
abia în 1958; 

3) nu a fost publicat nici un facsimil al pieselor care îl compun; 

4) nu s-a precizat sursa documentelor. 

Lucrurile ne-au apărut cu atât mai suspecte, cu cât era vorba de acte oficiale 
fără de care destinul lui Eminescu ar fi fost altul. Dacă biografii acestuia nu 
s-au înghesuit să publice în facsimil dosarul 968/1883 sau să indice celorlalţi 
locul în care se află depozitat, faptul are cel puţin două explicaţii. Pe de o 
parte, oricine îl cercetează îşi dă seama că, potrivit numerotării originale, din 
el au fost sustrase cel puţin două file (lucru asupra căruia nici unul dintre 
dânşii nu îl avertizează pe cititor). Pe de altă parte, un eventual facsimil al 
adresei oficiale a Parchetului către Tribunal risca să dezvăluie publicului larg 
o fraudă a biografilor lui Eminescu de după 1958. De aici, automat, s-ar fi 
ridicat întrebarea: de ce? 

Cu neobrăzare calificată, falsul certificat medical emis de doctorul Şuţu a 
fost (şi continuă să fie) folosit ca argument indubitabil de adepţii teoriei privind 

„nebunia” lui Eminescu. Pe baza lui s-a încropit chiar şi un simulacru de 
dosar civil, pentru punerea „morbosului” sub tutelă (dosarul numărul 968/ 
1883, despre care cei mai mulţi istorici literari, când totuşi deschid gura, 
vorbesc rar şi în termeni vagi). Spunem „simulacru”, întrucât cele câteva 
piese care au mai rămas astăzi între coperţile dosarului arată că nu s-a dorit 
un proces public real, ci, probabil, doar înregistrarea cazului la Tribunal — 
şmecherie care, între alte avantaje aduse, făcea ca falsul certificat medical 
semnat de Şuţu să capete greutate, ca şi când ar fi fost legal. 

Astăzi, dosarul 968/1883 mai cuprinde doar patru piese: 

1) procesul-verbal al Poliţiei, privind ridicarea lui Eminescu de la baia 
publică (act oficial despre care s-ar zice că, înainte de 1958, nu au ştiut decât 
cei care l-au întocmit, acesta fiind involuntar contestat chiar şi de Livia 
Maiorescu, care pare să nu fi auzit de el nici ca zvon), 

2) aşa-zisul certificat medical eliberat de Şuţu, 

3) o stranie adresă trimisă de Tribunal lui Matei Eminovici, ca răspuns la 
o pretinsă petiție a acestuia, şi, în fine, 

4) o solicitare înaintată de primul-procuror preşedintelui Secţiei a II-a a 
Tribunalului Ilfov. 

Menită să acopere nereguli anterioare, adresa Parchetului are un conţinut 
semnificativ de bizar: 


„Domnule Prim-Preşedinte, 

Am onoare a Vă înainta un certificat medical [în]registrat la N°. 12535/83 şi un 
proces verbal primit cu adresa N° 21433 a Poliţiei şi Vă rog să bine voiţi a lua măsuri 
pentru regularea averei (subl. ns.). 

Primiți asigurarea distinsei noastre consideraţiuni.” (Semnează un ins al cărui nume 


pare a fi M. Vlădoianu.) 
Avem în faţă un aranjament, de care procuratura nu a fost deloc străină. 
Cea mai bună dovadă în acest sens rămâne faptul că, după ce primul 


preşedinte al Tribunalului a pus rezoluţia: 


„Se va întreba Parquetu ce persoane ar putea constitui consiliul de familie, cari 
sunt rudele interzisului şi dacă este în țară” (subl. ns.), 


primul-procuror a „uitat” să răspundă, făcând pierdut dosarul 968/1883. 

Astfel arată adresa prin care primul-procuror îi cere preşedintelui Tribunalului să ia 
„măsuri pentru regularea averei” lui Eminescu. În stânga, de-a lungul paginii, este nota 
unui anonim, mediatizată de A. Z. N. Pop drept „rezoluţie”. Rezoluţia autentică este scrisă 
pieziş, în partea din dreapta, sus, a paginii. 

Adevărata rezoluţie - poziționată orizontal, pentru a-i înlesni citirea. 
m 





Rezoluția prezentată mai sus în facsimil, esențială pentru cât mai corecta 
apreciere a celor petrecute în 1883, a fost cu bună ştiinţă ocolită de importanți 
istorici literari. Astăzi, ea vede pentru prima oară lumina tiparului. 

Dacă primul-procuror ar fi dat curs acestei rezoluţii, Eminescu ar fi fost 
rapid eliberat din ospiciu, întrucât, chiar şi în ipoteza în care s-ar fi alienat, 
Matei, fratele mai mic, se declarase gata să se îngrijească de sănătatea lui. 
Pentru aceasta, avea disponibilă o sumă de bani mai mare decât cea plătită 
de junimişti pentru a-l ţine închis la Şuţu şi la Obersteiner. 

Augustin Z. N. Pop, conştient de importanţa acestei decizii a 
magistratului din fruntea Tribunalului Ilfov, s-a prefăcut că nu o vede, 
substituind hotărârii acestuia părerea unui anonim, care, cu un tupeu 
stupefiant, îşi corectează superiorul: 


„Nu e tutelă de oare ce din procesul verbal nu se constată că Eminescu a încetat din 
viaţă ci [e] numai alienat” . 

Din aceste rânduri, reiese clar intenţia reală a primului-procuror şi a celor 
care îi cântau cum să joace. Într-adevăr, juridic vorbind, aşa cum am arătat în 
alte pagini, curatela se impunea în două situaţii: cea în care subiectul era viu 
(cazul punerii sub interdicție) şi cea în care era decedat (când se vorbeşte de 
aşa-numita succesiune vacantă). „Regularea averei” cerută de Parchet 
presupunea ca Eminescu să se fi stins, lucru pe care procurorul îl ştia foarte 
bine. Cea mai bună dovadă în acest sens este faptul că pe coperta dosarului 
înaintat de el Tribunalului scrie limpede: „Interdicția Mihailu Eminescu” 


DOSAR 
Lo erai vii „443 





De asemenea, chiar şi în adresa primului procuror, lângă numărul 
dosarului, scrie mare şi este subliniat cuvântul „/utelă” 

În plus, simpla existenţă a „Certificatului medical” arăta că Eminescu 
era viu, deci nu se putea vorbi de „regularea averei”, ci de interdicţie. Poate, 
preşedintele Tribunalului o fi crezut că cererea procurorului era o greşeală 
datorată neatenţiei şi a încercat să o repare din mers. Poate lucrurile sunt 
ceva mai complicate (în această direcţie ne trimite uşurinţa cu care a primit 
documentul medical al lui Şuţu, deşi, conform Legii, acesta nu avea nici o 
valoare juridică). De ce-de nece, magistratul a redactat rezoluţia, iar apariţia 
acesteia pare să fi produs panică în rândul celor care numai de un proces 
public şi de amestecul Eminovicilor nu aveau nevoie în planurile lor. Şi 
atunci, a apărut stupida formulare, potrivit căreia „nu e tutelă”, întrucât 
Eminescu ar fi „numai alienat” , de parcă tutela ar fi un mod de a-i proteja 
pe cei zdraveni la minte de vicleniile smintiţilor! 

Nimeni din vasta clasă a istoricilor literari nu a intervenit, spre a-l trage 
de mânecă pe A. Z. N. Pop. Dacă tăcerea colegilor se datorează necunoaşterii, 
foarte rău — dar, oricum, infinit mai bine decât în caz contrar. În ceea ce-l 
priveşte pe A. Z. N. Pop (dar nu numai), modul în care el a continuat cu 
orice preț o linie ce pare sacrosanctă pentru unii, mergând până la a falsifica 
documente (şi asta, inclusiv, în cărţi apărute cu sprijinul direct al Academiei 
Române!), precum şi suportul mediatic de care s-a bucurat şi încă se mai 
bucură, ne fac să credem că nu a acţionat doar pe cont propriu. 

O fariseică eleganţă face ca lucruri scandaloase în plan profesional 
petrecute în cercul restrâns al unor tot mai discutabile elite să fie păstrate în 
secret, ca nişte taine de natură mistică. 

Pentru a nu îşi crea probleme sau pentru a nu stârni replici, atunci când 

după care cele două pracese-verbale, lură Inaimiate primului procuror. Cum şelul pat- 


ehetului ze ginda la măsuri judiciare pentru „repularea awerel“ inexistente a lui 
Entineseu, primrul-preşadinta puse o rezolutie de cea mai înezperiă comoditate: 


Curate nr. 965) 1583 
Bucuresci 1853 Iulie 9 


Domnule Prim-Preşedinte, 


Am onbarea a vă inainie un certificat medical (inregistrat la nr. 
12535/88 şi un proces-verbal. primit cu adresa nr. 21409 a Poliţiei, 

Vă rugăm să binevoiți a lua măsuri pentru regularea avere. 

Primiți asigurarea distinsei noastre considerațiuni 


Prim-Procurar 
(indescifrabil) 


Rezolu ie: 

Nü este curatelă, de oare ce 
Eminescu nu a Imrelat din Dicții, 
ci numai e alienat. 


Prim Presedinte 
jindesciirabil) 


La 5 iulie Dr. Al. Sutu atesta „nene aculd", sindrom al alterațiii mentale a lwi 
Eminescu și opina pentru internarea intr-un „stabilimeni special”. 


Pasaj edificator din materialul Din ultimii ani, publicat de A. Z. N. Pop (Caietele Mihai 
Eminescu, II, 1974, pagina 200). 





nu tac, mulţi dintre oamenii de valoare bine informaţi asupra moralității unora 
dintre colegi, comentează cu nejustificată blândeţe faptele acestora din urmă, 
oricât de murdare ar fi. Compromis cu adevărul? I se poate spune şi aşa. I se 
poate spune şi auto-protecţie. Dar nu explicaţiile date sau eticheta pusă acestei 
tăceri contează, ci efectul ei. Parte a organismului social, elitele au şi ele 
obligaţia de a fi oneste. Pentru noi, pentru oamenii simpli, aristocratica lor 
muţenie este la fel de rea ca o trădare. 

COMPLICITATEA CELOR CARE TAC 


După apariţia celui de-al doilea caiet din seria Recurs Eminescu. Calvarul 
cetățeanului, unele voci şi-au cântat telefonic nemulţumirea, privind un aspect 
strict medical al chestiunii: diagnosticul de sifilis, susţinut de Gh. Călinescu 
(Viata lui Mihai Eminescu) şi răs-susţinut de G. Munteanu (Hyperion. I). Am 
fost aproape somaţi să demonstrăm cu probe materiale că marii critici au greşit. 
Aşa cum am mai spus, conform bunului-simţ şi principiilor fundamentale ale 
Dreptului, primii care aveau obligaţia să producă mult cerutele probe materiale 
erau (Şi) cei doi autori, căci nu absenţa „bolii” ar trebui demonstrată, ci existenţa 
ei. Călinescu nu şi-a susţinut teoria cu dovezi, pentru că adevărul lui e calp, 
dar pentru majoritatea colegilor critici asta n-a mai fost pricină de supărare — 
nu discutăm acum cine şi de ce a făcut bătături aplaudându-l. Prima probă 
materială pentru contestarea diagnosticului de sifilis o constituie chiar lucrările 
celor doi mari critici şi istorici literari invocaţi, din care lipseşte până şi cel mai 
mărunt document medical legal, pe baza căruia un profesionist să stabilească 
diagnosticul de lues, în cazul Eminescu. Gheorghe Călinescu face afirmaţii 
tranşante şi, încercând să ne convingă de natura luetică a „bolii”, manifestă o 
adevărată obsesie pentru asta („,...ebulițiunea de valuri înfuriate şi învinețite 
ale sângelui...” , „Spiritul obosit şi blazat al lui Eminescu, învrăjbit de un 
sânge veninos...” „..„sub imperiul otrăvii din sânge...” etcetera), dar nu ne 
„agresează” ochiul cu vreun diagnostic legal scris de un medic. Călinescu 
menţionează că diagnoza lui Şuţu era aceea de „manie”, dar uită să precizeze 
că documentul cu pricina nu avea valoare juridică, uită să spună la care dintre 
cele peste 20 de feluri de manii ştiute pe atunci se referea numitul doctor şi de 
ce el, „divinul”, era de altă părere. Din păcate, Gh. Călinescu şi G. Munteanu 
rămân doar două exemple dintr-o întreagă serie de nume, mai mult sau mai 
puţin importante, despre care se poate spune că îl denigrează pe Eminescu, 
băznind pe seama lui vrute şi nevrute. Ştim că sună aspru (ca orice adevăr 
neaşteptat şi neplăcut), dar noi om fi de vină? 

Întrucât unii insistă în a promova teza pretinsului sifilis, fără a avea 
pretenţia că noi am fi înţelepţii care caută piatra aruncată în lac , vom încerca 
să aducem şi alte argumente, în afara elementarei dovezi amintite. În acest 
scop, vom folosi şi pasaje din textul unei foarte lungi scrisori, expediate de 
noi cu vreun an în urmă unui domn profesor universitar. Unele pasaje ale 
acestei epistole au fost modificate şi/sau reorganizate şi, în plus, au fost 
adăugate subtitluri. Ne cerem iertare dacă, în încercarea de a recupera 
adevărul, va trebui să coborâm împreună în noroaiele batjocurii (interesate 
sau gratuite) ridicate la rang de operă de artă. 

e 

În cazul dezvăluirilor făcute în „dosarul Eminescu”, dacă tăcerea multora 
putea fi previzibilă, neangajarea unora surprinde şi îl descumpănegşte pe cel 
prea optimist. Bunăoară, e greu de înţeles tăcerea celui care, nu de mult, 
scria cuiva: 


„Eu (să nu iei asta drept trufie!), în [***], spun destule lucruri despre ticăloşia 
maioresciană, a altor junimişti, a masonilor de diferite apartenenţe din anii aceia. N-am 
spus tot ce ştiam, pentru că [***] era teză de doctorat şi prevedeam că Şerban Cioculescu, 
conducătorul lucrării, Piru, alţii, se vor scandaliza până acolo încât să-mi respingă 
lucrarea, la susținere (chiar aşa au voit să facă, dar i-a dat peste cap masa de studenţi 
care erau în sală şi care i-au fluierat — pur şi simplu)” . 


Autorul unor asemenea rânduri trebuie să fi cunoscut foarte bine asprimile 
luptei cu fanaticii pro-maiorescieni şi, în general, el trebuie să fi aflat ce 
înseamnă să mergi împotriva curentului — fie el natural sau determinat de te 
miri ce, de la naivitate la interes ocult. Dacă, să admitem, reținerea de acum 
câteva decenii mai avea unele explicaţii, ce-a mai putut-o justifica după 1990? 

Ceva mai combativă pe vremuri, persoana în cauză s-a numărat totuşi şi 
ea printre cei care şi-au argumentat convingerea că Eminescu ar fi fost bolnav 
de sifilis, apelând la un fragment dintr-o scrisoare a Veronicăi Micle către 
Eminescu, pe care critica şi istoria literară l-au interpretat aşa cum au vrut. 
Atât şi nimic mai mult! 

Cu toate acestea, autorul pretinde în amintita monografie că Eminescu 
„Şi-a descoperit boala şi i-a dedus consecinţele” cu mult timp în urmă: „încă 
de pe la 1872-1874”. De unde această estimare? De unde „curajul” de a-l 
sacrifica pe Eminescu, la o persoană care se temea să spună tot ce ştia, pentru 
a nu „scandaliza” o mânuţă de profesori? 

Să răsfoim câteva scrisori ale lui Eminescu către Veronica: 

+ 4aprilie 1880 — „O singură veste bună. // Fierul lui Russel îmi face 
bine şi-mi luminează capul. Dispar toate urmele fără excepție, încât deşi 
numai de 4 zile am început a lua, eu care n-am luat nici când medicamente 
(subl. ns.), resimt efecte miraculoase”. Dacă Eminescu însuşi declară că nu 
mai luase medicamente înainte de primăvara lui 1880, în ce temei am crede 
că pretinsa lui boală ar fi fost contractată în 1872? În cazul în care Eminescu 
ar fi descoperit-o, să înţelegem că o lăsase netratată? Putem lua în serios 
ipoteza că, fiind mai... poet, el se lăsase în voia sorții, când aflăm că o simplă 
stare de oboseală îl convinsese să apeleze la tonifiantele prescrise? 

+ 12 februarie 1882 — „Ieri mare adunare conservatoare, meeting, la 
Ateneu, care-a ținut de la 8-12, unde asemenea am fost obligat a mă duce. 
Încolo sunt sănătos...” (subl. ns.). 

+ 17 aprilie 1882 — „Numai afurisitele astea de picioare nu-mi dau 
pace, drăguța mea, şi întruna trebuie să le cârpesc sănătatea cu petece de 
bumbac. C’est à desesperer. Dar în sfârşit, bun e Dumnezeu şi meşteră-i Balta 
Albă. Frate-meu mă chiamă la el lângă Baltă, unde cred că vor dispărea pe 
de-a pururi urmele acestea care-mi încurcă zilele” (subl. ns.). Cum sifilisul 
nu se localizează pe picioare şi nici nu se combate „cu petece de bumbac”, 
acestea fiind folosite în cazul unor boli de piele, nu este limpede că singura 
suferinţă fizică era ectima de pe gambe? Sau mărturia lui Eminescu nu contează? 

În mod normal, aceste citate, alăturate celor invocate în pagini anterioare 
(ca să mă refer strict la documentele folosite de noi, în ancheta jurnalistică 
Recurs Eminescu) ar trebui să fie suficiente, dacă nu pentru a demonstra că nu 
îmbolnăvirea de sifilis a fost cauza pentru care Eminescu s-a trezit peste noapte 
sechestrat în ospiciul privat al lui Şuţu, atunci măcar pentru a determina 
reanalizarea dosarului. Nu este cazul, specialiştii preferând să răspundă printr- 
o muţenie convenabilă ori prin ocolişuri savante. 

De aceea, într-un context în care este respins documentul, sub pretextul 
că tonul cu care a fost prezentat nu ar fi elegant, chestiunea bolii psihice, în 
general, şi a sifilisului, în special, trebuie demontată piesă cu piesă. 

Deoarece astăzi manifestările sifilisului sunt mai puţin cunoscute pentru 
nemedici şi, totodată, pentru a tempera agresivitatea celor care, neavând 
argumente, speculează la nesfârşit o mână de citate alese de înaintaşii dumnealor 
într-ale profesiei, voi oferi fotografii aflate în Doctorul de casă. Semnată de 
medicii V. Bianu şi I. Glăvan, în anul 1911, lucrarea a primit Premiul Năsturel 
Herescu din partea Academiei Române (din păcate, nimeni nu s-a învrednicit 
să o concureze cu o alta, şi mai bună, sau să o completeze şi să o aducă la zi). 

Toate imaginile au fost preluate de către numiții autori din fototeca unui 
confrate, Dr. Cimoca. Ştim că nu sunt imagini plăcute, dar le folosim tocmai 
pentru a arăta foarte concret ce însemna să ai sifilis prin anii 1880-1890. 
Iată ce mai mărturiseşte, într-o epistolă din iulie 1999, stimabilul profesor 
universitar, care în tinereţe s-a temut să nu-şi scandalizeze dascălii: 


„lar pentru moment, — între noi fie vorba, — îţi voi spune de ce (fără a insista, de 
vreme ce un geniu bolnav, respectiv un bolnav de geniu, nu e pe priceperea psihiatrilor 
de peste veac), am optat eu pentru diagnosticul cu «luesul». Întâi, fiindcă un lues ereditar 
cu vechime de câteva generaţii duce la manifestări atipice, în raport cu inevitabilitatea 
«paraliziei generale progresive». Raluca, mama, a murit de cancer, fraţii, aproape toți, 
de boli care nu aduceau a paralizie generală progresivă — totuşi boli implacabile. Asta 
nu se poate explica prin genericul «fond ereditar». Şubred. Nu ştiu ce va mai fi bolmojit 
Ovidiu Vuia în cea de a doua carte a sa, care nu mi-a ajuns în mâini. Însă în [***], la 
p. [***], eu reproduc o scrisoare a Veronicăi Micle în care se spune că «dacă însă vreun 
rău a existat [la Eminescu], apoi pozitiv că s-a transmis»; se poate transmite altceva 
decât luesul, ori altă morbiditate ca asta, prin «psihoza maniacală» a spiritului, sau prin 
trupescul act sexual?... lată singurul punct — discutabil la infinit — unde eu, deşi ştiam 
deja din cartea doctorului Nica, nu am putut să mă raliez părerii lui” (***). 


De ce nu putea fi de acord cu I. Nica? Autorul explică: 


„Însă în scrisorile din 3 şi 7 noiembrie, confirmând o aprehensiune a poetului ce-i 
apăruse de neînțeles la 1876, Veronica se arăta speriată de unele penibile urmări fiziologice 
ale «lunii de miere» (cu atât mai mult, cu cât, bănuind ce putea să se întâmple, Eminescu 
scăpase nişte ciudăţenii într-un răspuns recent): «La informaţiile care mi le ceri prin 
scrisoarea ta din urmă, nu pot să-ţi răspund mai NIMIC, SUNT unele lucruri care cu 
greu le-aş putea confia unei scrisori; dacă răul n-a existat la tine, atunci e o închipuire a 
mea şi o frică, care m-a făcut să-mi imaginez cine ştie ce, dacă însă vreun rău a existat, 
apoi pozitiv că s-a transmis; în tot cazul, nu-i nimic, îți voi explica când vom fi împreună 
ce-i şi cum...». Acesta e pasajul edificator din [***]”. 


Un raţionament identic, bazat pe acelaşi fragment de scrisoare, oferă 
şi Gh. Călinescu. În bibliografia parcursă, nu am întâlnit o scrisoare datată 
3 noiembrie 1879, în care Veronica să facă referiri similare celor din epistola 
trimisă patru zile mai târziu, aşa cum se susţine în citatul de mai sus. În 
schimb, ştim că există două scrisori datate 7 noiembrie 1879, dar că, lucru 
ciudat, în nici una dintre ele Veronica nu o invocă pe cealaltă, cum ne-am fi 
aşteptat, în ipoteza în care, să zicem, ea ar fi apucat să scrie una dintre ele, 
după care ar fi sosit o epistolă de la Eminescu, căruia s-ar fi grăbit să-i 
răspundă în aceeaşi zi. În altă ordine de idei, după ştiinţa mea, între cuvintele 

pe care le-am scris cu majuscule nu se află o virgulă, ci punct şi virgulă — 
fapt care poate modifica radical înţelesul. 

Nu ştiu la ce anume se referă autorul când pomeneşte „ciudățeniile” pe 
care le-ar fi scăpat Eminescu. Ştiu însă că, la 31 octombrie 1879, deci, cu 
numai o săptămână înainte de a primi de la Veronica epistola în discuţie, 
Eminescu îi scrie acesteia: 


„De când ai plecat tu, n-a plecat numai fericirea ci şi liniştea şi sănătatea mea. 
Dureri reumatice am început a simţi în picioare, însoţite ca totdeauna de dese bătăi de 
inimă.” 


Precum se vede, nici o manifestare de natură sifilitică, în nişte relatări 
deloc codificate. Oare, în singurul context în care se referă la sănătatea sa, 
Eminescu ar fi ocolit problema cu adevărat gravă, adică, luesul de care este 
suspectat? lar dacă se ferea de adevăr, ar mai fi deschis subiectul? 

Să reluăm, pe rând, rău interpretatele afirmaţii din scrisoarea Veronicăi: 

1) „...unele penibile urmări fiziologice ale «lunii de miere»”. Încă de 
prin 1930, doctorii Bianu şi Glăvan scriau 
despre primele manifestări ale sifilisului: 
„Sancrul indurat (tare) nu se vede bine 
decât cam după 15 — 30 de zile după 
îmbolnăvire” . Întrucât Veronica a stat cu 
Eminescu în jur de 45 de zile (e vorba de 
perioada 5 septembrie — 18 octombrie 
1879), nu ar fi fost normal ca ea să ob- 
serve primul simptom pe când încă se mai 
afla la Bucureşti? 

2) „...nu pot să-ţi răspund mai nimic, 
sunt unele lucruri care cu greu le-aş putea 
confia unei scrisori.” Să zicem că reţinerile 
Veronicăi ar porni de la zona anatomică în 
care apăruse „şancrul indurat” . Numai că, 
într-o astfel de ipoteză, şancrul exista sau 
nu, prezenţa sau absenţa lui putând fi 
demonstrată (lucru ca şi imposibil în cazul 
durerii de cap, bunăoară)! Şancrul nu putea 
fi o părere, care să necesite o confirmare 
spre a deveni realitate („...dacă răul n-a 

T 


Şancăr, sau ulcer 
sifilitic 





existat la tine, atunci e 
o închipuire a mea..., 
dacă însă vreun rău a 
existat, apoi positiv că 


s-a transmis...” — subl. 
ns.). De aceea, 
răspunsul lui Eminescu 


nu avea cum să 
influențeze şancrul, 
producându-l sau, 
dimpotrivă, 
determinând resorbția 
lui. Să fi fost Veronica 
alertată de vreun un alt 
simptom? Nu, pentru 
că prima manifestare 
a sifilisului este 
şancrul, care are un 
caracter inconfundabil. 

Una peste alta, în 








Sifilis secundar corimbiform cazul în care „răul” 
este interpretat ca fiind 
neapărat de natură medicală, cred că incertitudinea Veronicăi („dacă..., 
dacă însă...” ) o apropie pe aceasta, eventual, de situaţia celui care se 
teme că ar avea halucinaţii şi, pentru a se convinge, întreabă şi pe altcineva 
dacă vede/aude/simte la fel ca el. 

3) „...dacă răul n-a existat la tine, atunci e o închipuire a mea şi o 
frică...” scrie Veronica. Oare „la tine” poate fi interpretat numai ca un 
similar al lui „în tine”? Prin „la tine” nu se poate înţelege şi „la tine în 
oraş”, „la tine la serviciu”, „la tine la cenaclu”, „la tine acasă”, „la tine în 
inimă”, „la tine în gând” etcetera? 

Veronica susţine sus şi tare: „dacă însă vreun rău a existat, apoi pozitiv 
că s-a transmis” . În cazul în care ea s-ar fi referit la starea de sănătate (mai 
precis, la infestarea ei), mai avea sens să îl întrebe pe Eminescu, atâta vreme 
cât ea ştia cu certitudine că „s-a transmis”? Fraza aceasta trimite cu gândul 
la un eveniment, la o faptă sau la altceva, despre care nu era nici un dubiu 
că s-ar fi produs („pozitiv că s-a transmis” — subl. ns.). Din scrisoarea 

Veronicăi este limpede că „răul” exista în mod cert. Singura necunoscută 
era răspunsul la întrebarea: a avut sau nu Eminescu vreun rol în transmiterea 
acelui „rău” şi prin cine ori pe ce cale s-a făcut respectiva transmitere? În 
cazul în care Veronica ar fi fost, pe de o parte, sigură că se căptuşise cu un 
sifilis, dar, pe de altă parte, avea îndoieli dacă o contaminase Eminescu, nu 
rezultă că, pe lângă el, în viaţa tinerei văduve ar mai fi existat la acea oră şi 
— cel puţin! — un alt bărbat? Altfel spus, descoperise ea că are sifilis, dar nu 
ştia cu precizie cui trebuia să-i fie „recunoscătoare” pentru el? 

Şi-apoi, „răul” este numai de natură fizică, iar răul fizic este, musai, 
sifilis? De ce „răul” n-ar viza relaţiile sociale sau nerezolvarea anumitor 
interese? De pildă, la 23 octombrie 1879, referitor la ceea ce numeşte „Suplica 
ta către Cameră”, Eminescu îi scrie: „Rău (subl. ns.) e pentru tine că roşii 
sunt asupra căderii, căci atunci până la venirea unui alt guvern i[-]ar întârzia 
citirea şi trecerea prin cameră” . 

În condiţiile în care prindem un crâmpei dintr-un dialog, dar nu ştim în ce 
constau problemele care au generat conversaţia respectivă, nu este riscant să 
pretindem că recompunem fidel o stare de lucruri ori o discuţie, pornind de la 
interpretarea la noroc a unui cuvânt anume, rostit de unul dintre vorbitori? 
Oare, se poate construi o certitudine, 
plecând doar de la o vorbă, care, pe 
lângă faptul că are nenumărate 
sensuri, mai e şi smulsă din context? 
Se poate face o afirmaţie certă, în 
absenţa vreunei probe materiale 
doveditoare? Oare, dacă Eminescu 
chiar ar fi fost bolnav de sifilis, ar 
mai fi fost doctorul Şuţu obligat să 
comită un fals grosolan, precum cel 
din 5 iulie 1883, iar anumiţi istorici 
literari mai trebuiau să falsifice ori 
să tolereze falsificarea rezoluţiei || na: z i | 
preşedintelui Tribunalului Ilfov, în | Sifilide tubero-ulceroase 
dosarul Eminescu, din 1889? Pot fi 
admise asemenea „probe” în istoriografia literară, fără a o compromite, 
coborând-o — în cel mai bun caz — la nivelul bârfei elevate? 

4) „...în tot cazul, nu-i nimic, îți voi explica când vom fi împreună ce-i şi 
cum...” Veronica este contradictorie, exprimarea ei liniştitoare venind imediat 

după ce se declarase înfricoşată! Oare, dacă avea în vedere posibila lor 
îmbolnăvire de sifilis, chiar ar fi socotit că „nu-i nimic”? 

Poate şi mai mult miră precizarea: „îți voi explica când vom fi împreună 
ce-i şi cum...” (subl.ns.). Ce avea Veronica de gând să-i explice? „Ce-i şi 
cum” e sifilisul? Cum să-i explice ceva necunoscut şi cu existenţă incertă? 
Trebuie cumva să ne imaginăm că, de fapt, ea îl îmbolnăvise pe el, nu invers? 
Ar fi aberant, deoarece dacă lucrurile ar fi stat aşa, îşi pierde sensul „frica” 
ei, iar incertitudinea devine inexplicabilă. 

Iubirea iartă multe, dar minciuna (fie ea şi prin omisiune) o zdruncină 
sever. Desigur, se poate trece şi peste ea, dar nu chiar imediat şi nu oricum. 
În orice caz, descoperirea minciunii anihilează entuziasmul, măcar pentru o 
vreme. Or, doar peste câteva zile, în 7 Noiembrie 1879, Veronica i se adresează 
tandru („Eminescule al meu iubit şi drăgălaş” ) şi, tot în acea zi, îi mai scrie, 
în cealaltă epistolă, datată tot 7 noiembrie: 


„Mâne e ziua numelui tău; îmi pare destul de rău că nu pot măcar să te sărut pe 
ochii tăi cei frumoşi; fă-mi să-i pot săruta cât mai în grabă şi să pot a-ţi cere iertare, 
dacă poate din prostie te-am jignit cu ceva, tu de mă iubeşti desigur că mă vei ierta, şi 
vei veni la laşi, să ne mai îmbătăm unul de altul” (subl. ns.). 


Se poate admite ideea că, într- 
un moment în care se temea că s-ar 
fi molipsit de sifilis de la Eminescu, 
tot Veronica era cea care îşi cerea 
iertare? Oare, în cazul în care 
Eminescu îi aducea în casă o boală 
venerică, reacţia ei n-ar fi fost, dacă 
nu agresivă, măcar ironică? Poate 
greşesc, dar eu mi-o imaginez prea... 
inimoasă şi prea geloasă, ca să tacă 
într-o atare situaţie, indiferent cât de 
mari ar fi fost urmările izbucnirii sale. 

5) „La informaţiile care mi le 
ceri prin scrisoarea ta din urmă...” 
Fraza conţine două aspecte 
insuficient de bine documentate: 





sensul real al cuvântului informații” şi înţelesul pe care Veronica îl dă scrisorii 
numite cea „din urmă”. 

Dacă „informaţiile” pe care Veronica scrie că i le-a cerut Eminescu 
ar fi privit starea ei de sănătate, să înţelegem că trebuie să fii prea inteligent 
pentru a-ţi da seama dacă eşti sănătos ori bolnav? Să mai credem că 
Eminescu era pentru ea un „punct luminos”, dar aducător de sifilis? Nu 
ştiu cum era definit termenul informaţți(un)e în anul 1879, dar ştiu că, la 
1930, acest cuvânt avea doar două sensuri, ambele, astăzi pierdute: „1. act 
judiciar care conţine depozițiunile marturilor, în materie criminală; 
2. pl. cercetări spre a afla ceva” (Lazăr Şăineanu). De altfel, şi într-un 
Mic dicționar francez (Larousse, 1936), „information” este astfel prezentat: 
„Acte judiciaire, qui contient les depositions des témoins sur un fait; 
informations politiques. Par ext. Enchete”. Precum se vede, termenul 
„informaţie” avea un sens mai restrâns şi, în bună măsură, diferit de 
înțelesurile pe care le citim astăzi în DEX: „1. Comunicare, veste, ştire 
care pune pe cineva în curent cu o situaţie; 2. Lămurire asupra unei 
persoane sau asupra unui lucru; totalitatea materialului de informare şi 
de documentare; izvoare, surse. 3. Fiecare dintre elementele noi, în raport 
cu cunoştinţele prealabile, cuprinse în semnificaţia unui simbol sau a unui 
grup de simboluri (text scris, mesaj vorbit, imagini plastice, indicație a 
unui instrument etc.).” 

Aşa stând lucrurile, se mai poate susţine că Eminescu i-ar fi cerut Veronicăi 
ştiri intime privind sănătatea? Se mai poate lua în calcul ipoteza că ea s-ar fi 
ruşinat să confieze hârtiei ipotetice simptome ale sifilisului? Şi nu devine greu 
de imaginat cam ce fel de întrebări îi putea pune Eminescu, pentru ca ea să-i 
trimită răspunsul ştiut, îndărătul căruia noi să întrezărim sifilisul? 

Dar să fiu şi mai exact. Fără a fi specialist, din Dicționarul sănătății 
(Editura Albatros, 1978) aflu despre sifilis următoarele: 


„...evoluează cronic în 3 perioade: perioada primară se caracterizează prin 
apariția la nivelul pătrunderii microbului a unei ulceraţii cu margini regulate, dură, 
nedureroasă, numită şancru de inoculare sau şancru dur. (...) Concomitent, ganglionii 
regionali (de cele mai multe ori ganglionii inghinali) se măresc în volum, fiind foarte 
duri dar nedureroşi şi fără aderenţe între ei (adenopatie sifilitică). Şancrul de inoculare 
ca limfangita (inflamaţia căilor limfatice care merg de la ulceraţie la ganglioni şi se 
simt ca nişte sfori sub piele) şi adenopatia satelită constituie complexul primar sifilitic, 
caracteristic perioadei primare.” 


Nr. 3-5 — Semnele Timpului —— 41 


Acestea sunt lucruri certe, valabile oriunde-n lume, şi astăzi şi acum un 
veac sau două. Ne-am putea imagina că Eminescu îşi chestiona iubita, de 
pildă, dacă i-au apărut „ulceraţii”, dacă i s-au inflamat „ganglionii regionali” 
ori dacă simte ceva „ca nişte sfori sub piele”? Şi de ce ar fi întrebat-o, dacă 
s-ar fi ştiut bolnav? De ce ar fi deschis discuţia tocmai el, cel care o infestase? 
Dintr-o anume... jenă? În nici un caz, căci, dacă Eminescul imaginat ar fi 
cunoscut acest sentiment, acesta l-ar fi oprit la timp. lar dacă i-ar fi lipsit 
ruşinea, ce-i mai păsa de soarta Veronicăi? 

Scrisoarea din 7 noiembrie 1879 conţine o formulare derutantă pentru 
oricine nu cunoaşte cu precizie tema schimbului lor de misive. Ea începe cu 
cuvintele: „La informațiile care mi le ceri prin scrisoarea ta din urmă...” 
(subl. ns.), pentru ca următoarea frază să aibă în cap pe „Însă” — „Însă, ca o 
afirmaţiune a presupunerei mele, şi a temerilor mele, primesc scrisoarea ta 
din 31. oct. care...” (subl. ns.). Exprimarea Veronicăi face ca, la primă vedere, 
să pară că ar fi vorba de două scrisori distincte: cea „din urmă”, adică ul- 
tima, şi cea de dinaintea ei, respectiv, „din 31 oct.”. În realitate, cred că 
Veronica nu se referă la două epistole, ci la una singură, datată chiar de 
Eminescu: „Bucureşti, 31 Oct. [1]879”. 

Să zicem ca alţii: prin „răul” pomenit, Veronica ar înţelege primele 
simptome ale sifilisului. Cine a adus primul vorba de acel „rău”, cerând cele 
dintâi desluşiri: Eminescu sau Veronica? Aşa cum am arătat, este dificil de 
presupus cam ce anume o putea el întreba în această imaginară şi ultra-delicată 
chestiune, dar modul în care începe scrisoarea Veronicăi („La informațiile 
care mi le ceri...) 
elimină automat ipoteza 
în care ea ar fi solicitat 
lămuriri — fapt straniu, 
câtă vreme temerile ei 
erau anterioare cererii lui 
Eminescu. De aceea, 
dacă am accepta şi că 
Eminescu, sub o formă 
oarecare, i-ar fi pus 
întrebarea-cheie, vrând, 
să spunem, să afle dacă 


Sifilis terțiar 
(gomă ulcerată profundă) se infectase şi ea, 

răspunsul Veronicăi („,...dacă răul n-a esistat 
la tine, atunci e o închipuire a mea şi o frică”) 
devine un nonsens. Mai mult, ipotetica lui 
întrebare nici măcar nu pare să o surprindă, iar 
gândul că s-ar fi căptuşit cu o boală venerică 
nu o sperie. Şi, detaliu extrem de important, 
Veronica nu oferă o confirmare. Pur şi simplu, 
nu răspunde la o întrebare privind o chestiune 
pe care dacă interpretarea dată cuvintelor ei de 
Călinescu et Comp. ar fi corectă — doar ea putea | 

să o dezlege. De aceea, în râdurile sale nici nu Sifilide terțiare 
găsim vreo exprimare din care să rezulte că ale limbii 
temerile i-ar fi fost întemeiate. Simplificând până | _(glosită scleroasă) 

la grotesc lucrurile, potrivit lui Călinescu şi şcolii acestuia, lucrurile ar sta cam 
ca în situaţia în care un bărbat o întreabă pe femeia cu care trăieşte: 

— Ai simptome de sifilis? 

— Nu pot să-ţi răspund, dar dacă tu n-ai sifilis, atunci mie mi-a fost 
degeaba frică. 

Încurcătura îmi pare a fi generată atât de exprimarea deficitară a Veronicăi 
Micle, cât şi de eronata înţelegere a sensului cuvântului „informaţii”. Numai 
ă, în această scrisoare, al cărei text 
s-a publicat abia în anul 2000, 
zi „Eminescu se referă succint doar la 
propria stare de sănătate, fără să 
acă nici cea mai voalată aluzie la 
ănătatea iubitei. 

De altminteri, epistola în cauză 
este compusă cu precădere din 
declaraţii — cele mai multe 
privitoare la starea emoţională a 
expeditorului. Frazele interogative 
sunt cinci la număr şi conţinutul lor 
nu are nici o legătură cu starea 
sănătăţii cuiva. Prin ele, Eminescu 
“priveşte relaţia şi sentimentele lor 
a pe posibile victime ale lumii şi 























ale relelor ei apucături, nicidecum ale unei spirochete, pe care, oricât am fi 
de suspicioşi, nu o putem întrezări îndărătul stării lui afective declarate. (La 
fel, în 1882, când ameninţă cu sinuciderea, Veronica anunţă şi ea: „...la 
moartea mea voi lăsa câteva cuvinte la 
adresa ta şi a lumei” , în seama căreia 
punea eşecul tentativelor lor de a se 
căsători, după ce, în decembrie 1878, 
scrisese că îi era „lehamite de lumea asta, 
care nu mă lasă în pace, şi care mă 
sfâşie...”) Ce a înţeles Veronica din 
zbaterea lăuntrică pusă de Eminescu pe 
hârtie la 31 octombrie 1879 rămâne cu 
atât mai greu de aflat, cu cât ea singură 
mărturiseşte: 


„În fine, scumpul şi iubitul meu, poate că 
sunt un cap atât de sec şi de nărod, de nu mai j 
înțeleg măcar cuprinsul scrisorilor, care-mi vin ii 


secundare 


: Sifilide 
rupioide 


de la fiinţa care o iubesc atâta pe pământ!” 





Deruta ei nu pare să fi fost cu mult 
mai mică decât este a noastră astăzi, căci, după ce citează pe sărite din 
amintitele întrebări puse de Eminescu, încheie intrerogativ: „ce înseamnă 
toate aceste?” . 

De ce am exclude ipoteza în care „răul” era, bunăoară, o intrigă, să 
zicem, de tipul celei prin care, în anul imediat următor, se va ajunge la ruperea 
relaţiei lor? Pentru ce motiv n-ar trebui să ne întrebăm dacă, în mintea 
Veronicăi, „răul” nu o fi fost reprezentat de şicane sau de nereuşite de tot 
soiul, aducătoare de indispoziţii trecătoare? 

Reamintesc din cele transmise de Veronica în anul 1879, după întoarcerea 
ei la laşi: 

è „În minutul în care-ţi scriu sunt atât de supărată cum nu-ţi poţi face idee; de 
când am sosit în laşi, necontenit am neplăceri şi certuri şi, pe lângă aceste toate, tăcerea 
ta mă omoară...” (subl. ns.) — 23 octombrie; 

+ „Ieri am fost la Judecătoria de pace să chem să ridice pecețile aplicate, pe drum m-am 


întâlnit cu Jacques Negruzzi” , care i-a spus: „— Am să viu să te văd. — Numai nu acum până nu 
mă voi muta, că nu am unde te primi. — Atunci după ce te vei muta” (subl. ns.) — 26 octombrie; 

+ „Aşa m-a cuprins urâtul de tare încât, pentru ca să scap de el, umblu câte patru, cinci 
ore pe zi... (...) Simt necesitatea de a mă duce şi a mă tot duce...” (subl. ns.) — 30 octombrie. 


Ar fi aberant să legăm aceste fragmente, care invocă clipe de tensiune 
stinse în plictis, de liniştitorul „nu-i nimic, îți voi explica când vom fi împreună 
ce-i şi cum”, consemnat câteva zile mai târziu? 

Dacă se caută neapărat o „traducere” a acestei scrisori, de ce nu ne-am 
imagina că şirurile lui Eminescu i-au provocat teamă Veronicăi, deoarece se 
gândea ca nu cumva ele să reprezinte o etapă pregătitoare a ruperii relaţiilor, 
sub ipocrita scuză că, în felul acesta, Eminescu i-ar face un bine? Oare, evoluţia 
ulterioară a lucrurilor nu este de natură să convingă că acest soi de frică avea 
atunci un temei real pentru Veronica? Pe ce considerent am elimina dintre 
multele ipoteze posibile pe aceea care porneşte de la ideea că „răul” ar fi, să 
zicem, zvonul — întemeiat sau nu — privind o altă legătură amoroasă a lui 
Eminescu? 

În fond, nu s-a jucat în acel an un prim şi tensionat act al poveștii lor de 
iubire? Nu a fost Veronica vizitată de Maiorescu, cam în ultimele zile ale lui 
aprilie şi primele zile ale lui mai 1879 şi nu s-a lăsat ea copilăreşte euforizată 
de prezenţa lui interesată (,,.. trebuie să mărturisesc că, precum era sărbătoare 
pentru mine când veneai tu să mă vezi, tot astfel, ba încă mai mult, am simțit 
când l-am văzut pe d-l M.” — 3 mai)? Nu ne încredinţează Mite Kremnitz că 
după această vizită, revenit în Capitală, Maiorescu „era foarte agitat din cauza 
unei ştiri pe care întâmplător o aflase acolo: doamna Miclea, o femeie putin 
onorabilă, zise el, este aceea pe care Eminescu a cântat-o în poeziile sale 
din tinerețe”? La 1 iunie, nu notează acelaşi Maiorescu (care pare să fi urmărit 
relaţia dintre Eminescu şi Mite inclusiv prin gaura cheii) în jurnalul intim: 
„Grea epocă Eminescu. | «Dacă ai fi fată, nu te-aş lăsa să trăieşti, ci te-aş 
ucide.» | Îngenunchiare. | Sărutare de [cuvânt şters] şi de mână. | Scoate un 
volum de poezii din bibliotecă şi zice [citind ceva acolo]: asta a făcut-o el 
pentru ea. «Când eu»... ş.a.m.d. | Să fugă cu el în Dobrogea.” ? În septembrie, 
înainte de a sosi în Capitală, nu-i imputa Veronica lui Eminescu, fără ocolişuri, 
că ar fi făcut o pasiune pentru principesă, versurile poeziei Atât de fragedă... 
trebuind să fi fost rodul unui „sentiment atât de înalt, atât de curat, atât de 
adânc — însă adresată unei fiinţi cu care din nefericire sau din fericire poate 
eu nu mă pot nici măsura, nici compara (Elisabeth)”? Peste numai câteva 
zile, nu avea să-l întâlnească pe Eminescu şi să-şi spulbere teama, care se va 

muta, însă, la Mite? Nu află aceasta din urmă de la I. Negruzzi „că a întâlnit 
pe Eminescu şi pe doamna Miclea pe stradă, că Eminescu i-a prezentat-o ca 
logodnica lui...” şi că numiții „îşi petreceau luna de miere”? În ce măsură 
faptul a afectat-o pe Mite aflăm chiar de la ea: „amorul propriu începu să mă 
turbure tare” , dar, mai zice ea, „Îmi înăbuşeam durerea” . Nu a fost influenţat, 
prin ricoşeu, şi Maiorescu, sensibil, pe atunci, ca o mimoză la tot ce era legat 
de cumnata lui? Era octombrie. În partea a doua a lunii, Veronica se întoarce 
la laşi, unde va avea de înfruntat un şir de „neplăceri şi certuri”, iar în penultima 
zi a lui octombrie nu este ea pradă singurătăţii şi unei chinuitoare stări de 
plictiseală? Graţie (şi?) intrigii junimiştilor, perechea despre care Negruzzi 
spunea cu trei luni în urmă că „strălucea de fericire” nu întâlneşte, încă din 
ianuarie următor, primul ei mare hop, fiind la un pas să devină trecut, când, 
după insinuarea din 17 ianuarie (,,...tiptil aş veni la tine şi te-aş surprinde în 
cine ştie ce flagrante delicte” ), Veronica îi scrie de-a dreptul: „..te rog, totul să 
fie de azi înainte, rupt şi stins între noi; cred că-ţi voi face [prin] aceasta un 
serviciu imens, te voi descărca de povara, de grija care-ţi apasă umerii şi te 
face să-ți iei lumea în cap. Fii liber de azi înainte...” (30 ianuarie)? 

Dacă aceste rânduri au fost dictate de ciudă, de frică, de calcul femeiesc 
(mai mult sau mai puţin pueril) ori de alte motive similare, rămâne cu adevărat 
relevant doar pentru biografii Veronicăi (care nu se prea înghesuie). Noi 
ştim cu precizie că, nici o lună mai târziu, Veronica se plângea soţilor Haşdeu: 


„D-l Maiorescu a trebuit până şi în privința căsătoriei mele cu Eminescu să-şi 
ilustreze ființa, căci după numeroase expediente a decis pe D-l Eminescu a renunţa la 
alianţa proiectată” (subl. ns.). 


Într-o asemenea dinamică a faptelor, mai putem crede că pentru o femeie 
„Superstițioasă şi fatalistă” , cum se autodefineşte Veronica la 12 decembrie 
1879, „răul” de care scrie ea la 7 noiembrie era, neapărat, de natură medicală? 
Mai putem crede că temerile ei nu erau îndreptăţite? Oare, măcar în ceea ce 
pare a fi clipa ruperii relaţiilor lor, nu i-ar fi „mulţumit” Veronica lui Eminescu 
pentru spirocheta primită în „dar”, spre a-i aminti mereu de el? 

Ştiind cum se fugăresc ideile în mintea omului şi necunoscând mai nimic 
din intrigile a căror existenţă este recunoscută, fără a se afla însă în ce au 
constat, concret, oare chiar trebuie să găsim o explicaţie (medicală sau nu) 

pentru această biată epistolă? Nu riscă să devină o ambiţie mai rău decât 
vană — chiar periculoasă? 

Pentru ca fiecare să poată judeca în cunoştinţă de cauză, iată alături pasajele 
care ne interesează din epistola lui Eminescu şi, integral, replica Veronicăi: 


EMINESCU : „Când gândesc la tine mi se umplu ochii de lacrimi şi nu mai găsesc 
cuvinte să-ţi spun ceea ce de-o mie de ori ţi-am spus: că te iubesc. Această unică gândire, 
care e izvorul fericirii şi a lacrimelor mele, această unică simţire care mă leagă de pământ 
e totodată şi izvorul îngrijirilor mele. 

Veronică dragă, au n-am fost noi doi prea fericiţi într-o lume, în care fericirea nu 
poate esista? Este în lumea asta destul loc pentru atâta iubire câtă o avem? Nu este 
amorul nostru o anomalie în ordinea lucrurilor lumii, o anomalie pentru care cată să fim 
pedepsiţi? Se potriveşte amorul şi suferințele noastre cu o lume în care basseta, invidia, 
răutatea domnesc peste tot şi pururea? 

Şi când gândesc că-n viața mea compusă din suferinţe fizice şi rele morale ca o 
excepţie tu mi-ai dat zile aurite, pot crede în dăinuirea acestei excepţii? 

Dulce şi dragă Veronică, doresc ca amorul unui nenorocit ca mine să nu fi aruncat 
o umbră în viaţa ta senină, în sufletul tău plin de veselie precât e plin de un gingaş şi 
nesfârşit amor. lubeşte-mă şi iartă-mi păcatele, căci tu eşti Dumnezeul la care mă închin. 

Deacuma-ţi voi scrie mai des, deşi sărmanele foi scrise sunt departe de-a plăti o 


s” 


singură îmbrățişare a ta — dulcea mea copilă.” (31 octombrie 1879) 


VERONICA : „Eminescule al meu iubit şi drăgălaş, 

La informațiile care mi le ceri prin scrisoarea ta din urmă nu pot să-ți răspund mai 
nimic; sunt lucruri care cu greu le-aş putea confia unei scrisori; dacă răul n-a esistat la 
tine, atunci e o închipuire a mea şi o frică care a făcut să-mi imaginez cine ştie ce, dacă 
însă vreun rău a esistat, apoi pozitiv că s-a transmis; în tot cazul nu-i nimic, îți voi 
explica când vom fi împreună ce-i şi cum. Însă, ca o afirmaţiune a presupunerei mele, şi 
a temerilor mele, primesc scrisoarea ta din 31 oct. care, iartă-mă, e o mărturisire tainică 
a multor lucruri: «viaţa ta compusă din suferinţi fizice şi rele morale, doreşti ca amorul 
unui nenorocit ca tine să nu fi aruncat o umbră în viata mea senină, iubeşte-mă şi-mi 
iartă păcatele», ce înseamnă toate aceste? Şi eu care descoperisem ceva nu aveam 
dreptul să cred că, deşi târziu, dar totuşi vii a-mi destăinui lucruri pe care din cine ştie ce 
cauze mi le-ai negat înainte? În fine, scumpul şi iubitul meu, poate că sunt un cap atât de 
sec şi de nărod, de nu mai înţeleg măcar cuprinsul scrisorilor, care-mi vin de la fiinţa 
care o iubesc atâta pe pământ! Am început a mă-ndoi de mine însumi, nu mai văd clar, nu 
mă pot bine orienta, vai de sufletul meu! E aşa de trist să fii singură, şi a avea în jurul tău 
fiinţi care-şi pun în tine toată speranța, şi când te simţi aşa de slabă de a-i putea ajuta! 

Eminescul meu, vom mai vorbi dacă va vrea bunul D-zeu, pentru care sfârşit te rog 
şi te rog şi iar te rog, să vii de aniversara Junimei, căci te aştept c-un dor nespus, te aştept 
ca pe singurul meu mângâăitor, căci, după cum ţi-am mai spus, eşti singurul punct luminos 
al vieţii mele întunecate de greutăţi, de griji şi de necazuri. În două scrisori nu te-ai 

iscălit «al tău pentru totdeauna» pentru ce? 
A ta pe vecie,” (7 noiembrie). 


Mă întreb: cum ar fi fost interpretată această scrisoare a Veronicăi, în 
absenţa sentinţelor formulate de Gh. Călinescu în Viaţa lui Mihai Eminescu? 
Şi care ar fi fost în cele din urmă destinul acestei monografii, în lipsa susţinerii 
ei politice? 

Teamă îmi este că versiunea îmbolnăvirii de sifilis a rezistat şi continuă să 
reziste numai pentru că, în cursul şcolarizării, acest verdict îi este prezentat 
tânărului încrezător ca un fapt indiscutabil, deşi nu este susţinută cu nici o 
dovadă credibilă. Mai exact spus, nici unul dintre documentele cerute de 
legislaţia vremii pentru un caz precum cel imaginat de anumiţi istorici literari 
lui Eminescu nu este de găsit. Timpul trece, iar numărul cărţilor care preiau 
fără discernământ ipoteza nebuniei sporeşte. Faptul că unele lucrări mai noi 
sugerează alte cauze ale „alienării” nu consolează. Cantitatea ajunge să altereze 
calitatea, devenind instrument de inoculare a prejudecăţii, de parcă ar exista 
un interes vădit necesar în acest sens. Chiar şi atunci când se descoperă 
diverse noi amănunte biografice legate de Eminescu, se manifestă tendinţa 
(involuntară?) de a le transforma în confirmare a „nebuniei” lui. Şi, dacă i-am 
mai înţelege, poate, pe cei cărora le vine greu să se dezică de ceea ce au apucat 
să scrie, cu nici un chip nu putem justifica atitudinea celor care îi copiază 
necritic — probabil, tot pentru a nu „scandaliza” nomenclatura culturală. Numele 
trec, relele apucături rămân? 

Suspiciunea se poate naşte din nimic, asta e natura umană! Este însă 
oare moral ca ea să dureze atâta timp, ca în cazul lui Eminescu, deşi nu 
numai că nu au fost descoperite posibile documente care să o susţină, dar 
acestea nici măcar nu au fost căutate? Oare, dacă poliţia reţine un suspect, ea 
are dreptul să îl ţină pe veci în puşcărie? Dezinteresul faţă de aflarea unor 
dovezi nu arată, el singur, că autorii acestei teze ştiu că mint? Este drept, este 
ştiinţific ca, în temeiul unei (să-i zicem, totuşi) suspiciuni, să punem etichete 
excesive precum „sifilitic” sau „alienat”, indiferent cui? 


O injurie: diagnosticul de sifilis ereditar 


În privinţa caracterului ereditar al aşa-numitei „boli”, acesta poate fi respins 
dacă ne gândim fie şi numai la faptul că nu degeaba sifilisului i se spune şi 


48s nE Semnele timpului — 3 Nre 3-5 


Sifilis ereditar tardiv, 
(nas în şea, osteoperiostită şi artrită sifilitică) 





„boală frantuzească”. Este uşor să scrii, invocând „un lues ereditar cu 
vechime de câteva generaţii”, care să ducă „la manifestări atipice” peste 
vremuri. Mai greu e să răspunzi la întrebarea: ajunsese sifilisul în România 
de suficient timp, pentru a putea vorbi de aşa ceva? Biografii lui Eminescu 
nu au apăsări de acest soi, dumnealor părând să nu ştie ce este îndoiala. 
Deoarece nu ne-ar mira ca vreunul să ceară probe materiale împotriva 
supoziţiei invocate, recunoaştem că nimeni nu poate să demonstreze cu acte 
în regulă că vreun strămoş de-al lui Eminescu nu a fost marinar pe caravela 
lui Columb, că nu el a fost primul beneficiar al treponemei sifilitice şi că nu 
el a fost primul care a făcut-o cadou Europei. Dar aceeaşi remarcă este, la fel 
de bine, valabilă şi în cazul oricărui domn critic şi/sau istoric literar, politi- 
cian etcetera — ba, chiar şi în cazul ipoteticului solicitant. 

E drept că, încă din 1539, la Braşov pare să fi existat un stabiliment destinat 
suferinzilor de sifilis. Pe atunci, însă, nu numai că Braşovul era în... străinătate, 


a Pipe: e Mp 


Sifilis terțiar varioliform 

dar, mai ales, asemenea instituţii medicale aveau doar câteva locuri. La 1655, 
în Letopisețul Cantacuzinesc este consemnată existenţa a „multe boli şi nevoi 
grele şi în tot chipul de bube”, fiind adăugat cu silă, ai zice, că „era spurcăciune 
multă de voie şi asemănară Sodomului şi Gomorului”. Posibil ca menţiunea 
să se refere la prezenţa sifilisului, dar autorul are în vedere doar două oraşe: 
Bucureşti şi Târgovişte, ambele, aflate la sute de kilometri de nordul Moldovei. 
La noi, boala pare să fi fost adusă de trupele străine (foarte probabil, după 
1770, când zâzania dintre cele trei imperii care ne înconjurau a luat amploare), 
pe la 1830-1840, fiind semnalată aproape exclusiv în târgurile mai răsărite şi 
luând proporţii îngrijorătoare doar în preajma primului război mondial. Or, 
căminarul Gheorghe Eminovici se născuse la 10 februarie 1812, iar viitoarea 
lui soţie, Raluca Iuraşcu, în 1816. 

În plus, rămâne aproape imposibil de conceput un sifilis ereditar lipsit 
de oricare dintre stigmatele ce apar în cazul transmiterii lui ereditare — 
deformări ale trunchiului, deformări dentare, surditate, deficienţe de vedere 
şi altele asemenea. În fine, mă întreb dacă nu cumva acceptarea tezei sifilisului 
ereditar transmis pe linie maternă echivalează cu a susţine, implicit, că ar fi 

fost posibili luetici şi familia stolnicului Vasile luraşcu (între ale cărui patru 
fiice se numărau şi două maici — Fevronia şi Olimpiada), şi cei trei nepoți 
dăruiţi stolnicului de Safta (Maria, Nicu şi Xenia — şi ea, maică la Agafton) şi 
tatăl lui Eminescu (pe care l-ar fi îmbolnăvit soţia sa, Ralu) şi Harieta şi 
Aglaia şi cei doi soţi ai Aglaiei şi Matei şi soţia lui Matei, precum şi 
descendenţii acestora din urmă. Sigur, nu era obligatoriu ca absolut toţi cei 
enumeraţi să aibă microbul în sânge, dar 84 % dintre ei (cifra o înaintează 
medicii), aveau această „şansă”. Se ştie bine, nici vorbă de aşa ceva. 

Dar iată ce scrie „Doctor I. Rottmann Cerna”, în Calendarul ziarului 
Universul (1926), despre sifilisul ereditar: 


„insuficient tratat, sau, cu atât mai mult, netratat de fel, sifilisul ucide pruncul 
concepțiunei la diferite vârste. Astfel: 

Îl ucide, cele mai adeseori, dela primele luni ale concepţiunei. De aici «avortul 
sifilitic», cunoscut prin frecventa sa. (...) 

Il ucide deseori... în ultimele luni ale sarcinei. De unde «facerile premature»... (...) 

Îl ucide la naşterea sa. (...) 

Îl ucide, deseori, şi în primii 2-3 ani. (...) 


timp oare-care, câţiva ani de exemplu, chiar până la adolescenţă...” (subl. ns.) 


Aşadar, până şi în varianta în care am face cu totul abstracţie de opera 
lui Eminescu, constatăm că, dacă acesta ar fi avut sifilis, în nici un caz nu 
putea fi unul ereditar şi, întorcând fraza, dacă ar fi suferit de vreo boală 
ereditară, aceasta nu avea cum să fie cea „frantuzească”. Chiar dacă, în 
timp, unele dintre informaţiile medicale citate mai sus s-ar fi dovedit parţial 
eronate, important rămâne faptul că ele existau la vremea la care s-a făcut 
cea mai mare vâlvă pe tema sifilisului şi a eredității „bolii” lui Eminescu, 
fiind socotite ca adevăruri indiscutabile. 

Literaţii care pretind că în familia Eminovici sifilisul s-ar fi transmis din 
tată-n fiu, confundă boala cu folclorul. 

MINCIUNI GROSOLANE 
ŞI VINOVAŢII DISCUTABILE 


Un nume sonor adus târziu la rampă: 
neurologul Gh. Marinescu 


Din 1962, este intens folosită drept probă a îmbolnăvirii lui Eminescu de 
sifilis şi o scrisoare, datată 29 iulie 1914, a marelui neurolog Gheorghe 
Marinescu, spre al cărei final autorul afirmă că Eminescu ar fi „murit de 
Paralizia generală” . 

Episodul implicării savantului neurolog în cazul Eminescu trebuie atent 
reconsiderat, fiindcă, iată cum este el prezentat de Augustin Z. N. Pop, în 
Contribuţii documentare... (1962) : 


„Doctorul G. Marinescu, care-l cunoscuse pe poet şi colaborase la revista Fântâna 
Blanduziei, a cerut autopsierilor de la Spitalul Brâncovenesc să-i dea spre studiu deosebit 
zonele creierului poetului. Doctorii Şuţu şi Alexeanu i-au transmis într-un recipient de 
sticlă cele două emisfere, fără cerebel. Marinescu îşi propusese ca prin secționări şi 
observaţii multiple să studieze particularităţile cerebralităţii din care luaseră viață poemele 
lui Eminescu. Emisferul stâng prezenta ulceratii în partea psihică şi în sectorul motrice; 
iar membranele creierului erau injectate şi aderente, semne clinice ale tabesului, 
diagnosticat după reflexe şi de către doctorul Şuţu cu câteva zile înainte, când, întrebat... 

(i) 

Accidentul s-a produs mai curând decât presupunea dr. Şuţu, în somn, urmând unei 
lucidităţi scurte din primele ore ale zilei de 16 iunie, când poetul raportase tânguitor 
doctorului de gardă în acea noapte la sanatoriul «Caritas», prin vizeta uşii de metal, că 
se simte năruit. Erau ultimele sale articulaţii. Sfătuindu-l să se culce, medicul i-a dăruit 
(?) un pahar cu lapte. Eminescu s-a supus. A urmat sincopa. Într-o comunicare de 
popularizare, neurologul a precizat că dorind să secţioneze pentru analize creierul 

poetului, intervenise ca el să fie adus la laboratorul Babeş. Din nebăgare de seamă, o 
îngrijitoare a uitat pe fereastră în bătaia soarelui de iunie creierul lui Eminescu, care s-a 
alterat, astfel încât a trebuit să fie aruncat în lada cu rămăşiţe, frunze şi ingrediente 
fetide. Unui ieşean care-l rugase în 1914 să-i transmită observaţiile sale de competenţă, 
Marinescu îi răspundea în scris: 

«Mult stimate Domnule, 

Din nefericire nu aş putea să vă dau multe informaţii în privința creierului marelui 
şi nefericitului poet Eminescu. Creierul mi s-a adus de la Institutul Şuţu într-o stare de 
descompunere, care nu permitea un studiu fin al structurii circonvoluţiunilor. Putrefacţia 
era datorită faptului căldurei celei mari şi probabil că s-a scos prea târziu după moarte. 
Creierul era în adevăr voluminos, circonvoluțiunile bogate şi bine dezvoltate şi prezintă 
ca leziuni microscopice o meningită localizată în lobii anteriori. 

Din nenorocire, creierul fiind, cum am spus, descompus, nu am făcut studiul istologic 
ceea ce e o mare lacună. 

Sărmanul Eminescu! Nu a avut parte nici de acest studiu anatomic, care fie zis în 
treacăt nu ştiu dacă s-a făcut în bune condițiuni altor literați distinși cari ca şi dânsul au 
murit de Paralizia generală (Nietzsche, Lenau, de Maupassant etc.). 

Primiţi vă rog, stimate dle, espresiunea sentimentelor mele cele mai devotate, 

Dr. G. Marinescu» 

Afirmațiile vor fi reluate în eseul Geniul şi nebunia lui Eminescu. 

În 1939, doctorul Marinescu comunică tinerilor de la liceul «Mihail Eminescu» 
din Bucureşti, ce se îndemnaseră să omagieze prin revista lor Extemporal amintirea lui 
Eminescu, câteva rânduri de prețuire pentru poet...” (sublinierile ne aparţin). 


Erorile din acest fragment tipărit într-un volum girat de Editura Academiei 
R.P.R. sunt atât de dese şi de flagrante, încât citatul aduce mai degrabă a fals 
deliberat. O simplă confruntare a celor puse în seama doctorului Gheorghe 
Marinescu cu cele aşezate în gura mai vârstnicului lui coleg, Alexandru Şuţu, 
este edificatoare, denunţând vădita încercare de a genera confuzie. 

1) În 1939, doctorul Marinescu nu putea „comunica” nimic, nimănui, 
nici prin viu grai, nici în scris, din simplul motiv că era mort de un an. 

2) Nu ştiu la ce „comunicare de popularizare” s-o fi referit A. Z. N. Pop, 
dar atrag atenţia că „popularizare” se poate face şi (de) la colţul blocului, 
răspândirea unei informaţii, cu scopul de a o „face cunoscută în masele largi 
ale poporului, într-o formă accesibilă” (DEX), nepresupunând strângerea 
întregii populaţii a Ţării într-un punct fix, în jurul unei mese pe care se cocoaţă 
vorbitorul. Informaţia, se ştie, pătrunde din aproape în aproape. Aşa stând 
lucrurile, în lipsa oricărui detaliu privind conţinutul aşa-zisei „comunicări de 
popularizare”, data şi locul în care a fost ea făcută şi ţinând cont de fraudele 
informaţionale ştiute ca fiind opera lui A. Z. N. Pop, aceasta rămâne 

contabilizată, cu un semn de întrebare agăţat de ea, şi nimic mai mult. Oricâtă 
bunăvoință am avea faţă de autor, nu putem uita că, la distanţă de câteva 
paragrafe, el a mai susţinut existenţa unei alte comunicări, făcute... după moarte! 

3) Neurologul Marinescu nu declară nici în somn, nici în stare de veghe 
că l-ar fi cunoscut personal pe Eminescu. El afirmă că a colaborat „la” 
revistă, nicidecum „cu” Eminescu, despre care scrie doar că „fundează ziarul 
Fântâna Blanduziei, la care am colaborat şi eu” (Geniul şi nebunia lui 
Eminescu — Universul, 1934). Dacă l-ar fi cunoscut personal, mai avea nevoie 
de poveştile altora? 

Singura cercetare directă, invocată de Gh. Marinescu în textul din 
Universul, priveşte ultimele trei articole publicate de Eminescu în Fântâna 
Blanduziei şi grafia autorului lor. Este vorba de, scrie Marinescu, „3 articole 
de fond semnate cu E sau E. M., eşite cu siguranță din pana lui Eminescu 
şi din care se desprind preocupările sale filozofice, politice şi sociale”. 
Apoi continuă: 


„Astfel într-un articol face o caracterizare justă a filozofiei lui Schopenhauer şi 
arată exagerările lui Hegel. 

În numărul din 25 decembrie 1888 găsim o revistă de sfârşit de an în care tratează 
Chestiunea agrară şi prevede furtuna viitorului. 

Toţi admiratorii lui Eminescu să citească aceste articole care reflectează cunoştinţele 
lui întinse şi analiza profundă ce o face vieţii sufleteşti. 

Am fost mirat de faptul că, examinând unele cărţi de vizită trimise de Eminescu cu o 
lună jumătate înainte de a fi dus la Institutul dr. Şuţu, d-lui N. Petrașcu, care a binevoit a-mi 
permite să le cercetez cu toată atenţia, n'am găsit nici o tulburare psihică (subl. ns.) sau 
caligrafică. (...) 

Am examinat cu toată atenţia şi această scrisoare, am recitit-o şi n am găsit nici cea 
mai mică greşeală de stil sau caligrafie. Totuşi, sănătatea lui nu fu de lungă durată căci 
(subl. ns.) curând a fost internat pentru a doua oară în Martie 1889 (de fapt, cel mai 
târziu, în februarie — n.ns.), în Institutul dr. Şuţu şi din anamneza luată de d. dr. V. Vineş, 
dela prietenii care l-au internat, rezultă că Eminescu abuza de alcool şi făcea excese 
veneriene.” 


Dacă articolele lui Eminescu reflectau „cunoştinţele lui întinse”, înseamnă 
că măcar memoria îi era neatinsă, iar dacă el reuşea să facă „analiza profundă” 
taman a „vieţii sufleteşti”, deducem că era perfect lucid. De altfel, doctorul 
Gh. Marinescu îndeamnă ca respectivele articole să fie citite şi, ceea ce este 
mai important, precizează: „n am găsit nici o tulburare psihică sau caligrafică” . 

Această mărturie a doctorului Marinescu se află în totală opoziţie cu părerea 
„doctorului” Maiorescu, ale cărui fapte, de-ar fi fost comise de alţii, ne-ar fi 

îndrituit să ne întrebăm dacă nu cumva aceia au nevoie de asistenţă medicală. 
În vreme ce autenticul neurolog nu descoperă „nici o tulburare psihică sau 
caligrafică” la 25 decembrie 1888, antenele lui Maiorescu depistează cu 
6 luni înainte, încă din 27 iunie 1888, că Eminescu n-ar fi „în starea sigură de 
a se îngriji însuşi” — motiv pentru care „amicii” îşi încordează din nou muşchii, 
pregătind ultimul atac, decisiv. Opinia lui Gh. Marinescu coincide însă cu 
afirmaţiile confratelui V. Vineş, care consemnează că, la internare, Eminescu 
„Nu prezenta dificultate în vorbire, nici tulburări în articularea cuvintelor şi 
scriere. Scria perfect, fără tremurături, fără omisiuni de litere sau cuvinte” şi, 
totodată, „nu manifesta nici un delir, vorbea însă foarte puțin” . 

Poate din exagerat spirit de breaslă, pentru marele savant internarea a 
constituit o dovadă că Eminescu ar fi fost suferind. Nici o clipă nu s-a întrebat: 
dar de unde ştiau „amicii” atât de precis că „bolnavul” făcea „excese veneriene”, 
dacă tot ei spun că îi ocolea? Şi de ce, oare, Vineş nu relatează fapte sau atitudini 
consumate în prezenţa lui, chiar în ziua internării ori în cele imediat următoare? 

4) Textul lui A. Z. N. Pop poate creea falsa părere că Şuţu şi Alexianu i-ar 
fi făcut un favor lui Marinescu, care, zice istoricul literar, „intervenise” pentru 
a primi spre studiu creierul lui Eminescu. La cine anume „intervenise” Gh. 
Marinescu? La ministrul de Interne, la Şuţu, la Justiţie, unde? Oare, chiar 
aşa, creierele decedaţilor umblau cu trăsura prin târg, de la un institut la 
altul, la simplă solicitare verbală, transmisă printr-un fecior bun la toate? 

De fapt, lucrurile stăteau exact pe dos, documentele semnate de medicul 
Gheorghe Marinescu infirmând spusele lui A. Z. N. Pop, care susţine şi că 
neurologul ar fi cerut „autopsierilor de la Spitalul Brâncovenesc” să-i fie trimis 
creierul lui Eminescu „spre studiu” şi că „îşi propusese ca prin secționări şi 
observaţii multiple să studieze particularităţile cerebralităţii din care luaseră 
viață poemele lui Eminescu” . Conform declaraţiei lui Marinescu, el nici măcar 
nu a dorit, din proprie iniţiativă, să-l cerceteze personal: 


„După 2 zile dela moarte s'a adus creeerul la Institutul prof. V. Babeş care m'a 
însărcinat să mă ocup de studiul acestui organ preţios” — subl. ns. 


Afirmația este parţial confirmată de revista Familia, care, în numărul din 
25 iunie 1889, citează un alt ziar: 


„«Democraţia» scrie : Ieri — vineri — la orele 3, remăşiţele mortuale ale poetului 


Eminescu au fost transportate dela ospiciul dlui dr. Suţu la spitalul Brâncovenesc şi depuse 
în camera mortuară, unde dnii doctori Suţu şi Alexian au făcut autopsia cadavrului. (...) 

Dnii doctori Alexian şi Suţu împreună cu alți medici au făcut la orele 11 o nouă 
esaminare a creerului ilustrului răposat. 
O parte din creer a fost dată în studiarea drului Babeş.” 


Cine şi de ce i-a dat „o parte din creer” lui Babeş, rămâne să ghicească 
fiecare dintre noi. Dar principala informaţie care lipseşte vizează rezultatul la 
care a ajuns Victor Babeş — sau Marinescu, pe care se pare că îl numise spre a 
efectua un studiu amănunţit. Şi nu ar trebui să fim surprinşi dacă am afla că 
siguranţa cu care Şuţu scrie că Eminescu nu a fost bolnav de sifilis îşi are 
rădăcinile şi/tocmai în această analiză, ale cărei constatări au rămas secrete — 
poate pentru a nu agita prea puternic publicul şi a nu strica imaginea de 
„protector” a magistrului. 

Merită remarcat modul impersonal de prezentare a felului în care ar fi 
ajuns creierul lui Eminescu la Institutul condus de Babeş: „s'a adus”. „S'a 
adus” de cine?—De vântoase, de talazurile mării, de zbuciumul întregii naturi? 
Nici în scrisoarea doctorului Marinescu către A. C. Cuza acest aspect nu este 
mult mai explicit (,...mi s'a adus...” ). 

De altfel, Gh. Marinescu oferă două variante: cea amintită în Universul şi 
cea subscrisă în epistola din 1914, în care nu face nici o referire la vreo sarcină 
de serviciu trasată de Babeş, care încă mai trăia pe atunci. 

În acest prim derutant context, să recitim următorul calup din textul lui 
Augustin Z. N. Pop: 


„Doctorii Şuţu şi Alexeanu i-au transmis într-un recipient de sticlă cele două emisfere, 
fără cerebel. Marinescu îşi propusese ca prin secţionări şi observaţii multiple să studieze 
particularităţile cerebralităţii din care luaseră viaţă poemele lui Eminescu. Emisferul 
stâng prezenta ulceraţii în partea psihică şi în sectorul motrice; iar membranele creierului 
erau injectate şi aderente, semne clinice ale tabesului, diagnosticat după reflexe şi de 
către doctorul Şuţu cu câteva zile înainte...” 


Fragmentul începe, deci, cu fapta lui Şuţu, îl aruncă în scenă pe Marinescu, 
după care, fără să atenţioneze asupra acestui lucru, continuă cu observaţii culese 
din... ziar. Ştirile lansate pe piaţa mediatică de Constituționalul (ziar aflat în 
mâna junimiştilor lui Maiorescu), par a dobândi, astfel, şi girul doctorului 
Gh. Marinescu — lucru total neadevărat. Greşeală nevinovată, datorată unei 
exprimări defectuoase? Nici vorbă! Drept mărturie stă conjuncţia „şi”, prin 
care autorul pretinde că înainte ca Marinescu să ajungă, vezi Doamne, la 
concluziile pe care A. Z. N. Pop le pune cu de-a sila pe seama lui Şuţu, acesta 
din urmă ar fi constatat acelaşi lucru, pe alte căi. 

Este, cred, evident că Augustin Z. N. Pop încearcă să atragă abuziv 
renumele doctorului Gheorghe Marinescu în această poveste urâtă. Tentativa 
poate să fie dovada că marele neurolog fie nu a fost deloc implicat, fie, din 
considerente doar de el ştiute, a acceptat compromisuri parţiale, pronunţându-se 
în maniera prezentată, în care sifilisul cert alternează cu cel... probabil. De-a 
dreptul şocant mi se pare şi faptul că doctorul Marinescu nu invocă nici o 
amintire proprie, de dinainte de 15 iunie 1889, care să aibă legătură cu Eminescu. 
Nici un titlu de gazetă, nici un zvon, nici o surpriză, nimic, de parcă n-ar fi trăit 
(ŞI) în acea epocă. 

Demn de reţinut rămâne şi faptul că Gh. Călinescu nu foloseşte 
afirmaţiile lui Marinescu, deşi el le-a parcurs, fie şi doar în urma lecturii 
cărţii lui A. Z. N. Pop, pe care o adaugă la impresionanta bibliografie, dar 
despre care precizează: „necitat de noi, dar folosit în unele detalii” . Este 
metoda frecvent folosită de Gh. Călinescu, şi nu numai în monografia 
Viața lui Mihai Eminescu, ci chiar şi în Istoria literaturii române, unde 
preia fraze din diverşi autori, fără a se osteni să le marcheze cu ghilimelele 
de rigoare. Dacă alţii ar fi procedat la fel, s-ar fi vorbit de plagiat sau de 
alt soi de fructificare ilicită a unei proprietăţi intelectuale. 

Aşa cum s-a văzut, A. Z. N. Pop precizează: „Doctorii Şuţu şi Alexeanu 
i-au transmis [lui Marinescu] într-un recipient de sticlă cele două emisfere, 
fără cerebel”. Fusese acesta afectat de lovitura dată lui Eminescu, conform 
lui D. Cosmănescu, „după ureche”, sfărâmându-i „osul capului” ? Sau Şuţu a 
reţinut cerebelul din motive de o cu totul altă natură, acesta putând dovedi 
absenţa sifilisului, căci nu degeaba scrie el într-una dintre lucrările lui: 
„„..Cerebelul, pe care Luys îl consideră ca alterat în paralisia generală” (vezi 
Alienatul în fața societăţii şi a ştiinţei)? 


Scrisoare măsluită 


În destul de multe lucrări, am întâlnit referiri la scrisoarea prin care, la 29 
iulie 1914, doctorul Gh. Marinescu ar răspunde unui „necunoscur”. Acest 
document prezintă unele ciudăţenii. În plan profesional, constatăm că autorul 
ei se contrazice, căci, după ce scrie că ar fi observat „ca leziuni macroscopice, 

o meningită” , doctorul Gh. Marinescu afirmă: „nu am făcut studiul istologic” 





al creierului — deci, nu l-a studiat la microscop! A greşit savantul Marinescu, 
scriind microscopice în loc de mAcroscopice? Nu este imposibil, după cum 
nu e imposibil nici să ne aflăm în faţa unui document ticluit (n-ar fi primul 
din acest dosar descompletat până aproape de dispariţie, inclusiv prin ciopârțire 
cu lama). 

Scrisoarea aceasta, aşa cum este reprodusă de Augustin Z. N. Pop, pare 
suspectă, înainte de toate, din cauză că nu se indică nici numele destinatarului 
— o impoliteţe pe care Marinescu nu şi-ar fi permis-o cu o persoană căreia îi 
acorda suficientă atenţie pentru a-i răspunde. Unele surse (Gheorghe Sărac, 
de pildă) precizează că epistola ar fi fost adresată „unui ziarist”, altele susţin 
că ar fi fost trimisă „unui ieşean” (Augustin Z. N. Pop). Cititorului grăbit, 
presupunând că parcurge lucrările ambilor şi că reţine tot ceea ce cuprind 
ele, ca să împace şi capra şi varza nu-i rămâne decât să-şi imagineze că 
destinatarul o fi fost un „ziarist ieşean”. 

De fapt, ne aflăm în faţa unui fals ordinar, comis sub înaltul gir al 
Academiei R.P.R., a cărei editură a publicat lucrarea lui Z. N. Pop (şi a 
cărei Bibliotecă i-a pus la dispoziţie o bună parte din materialul invocat). 
Se demonstrează, astfel — a câta oară? — că documentele privind cazul 
Eminescu trebuie analizate cu maximă prudenţă. Totodată, se pune întrebarea: 
de ce a fost nevoit Augustin Z. N. Pop să comită acest fals? Ce se întâmplă în 
lumea înaltă şi rarefiată a elitelor? 

Numele destinatarului este A. C. Cuza. Foarte probabil ca majoritatea să 
nu fi ştiut acest lucru, deoarece, în lucrarea lui A. Z. N. Pop, deşi epistola 
este prezentată în facsimil, lipseşte numele lui A. C. Cuza, fiind în mod deliberat 
eliminat. Aceasta dovedeşte, în cel mai bun caz, că se scriu cărţi din cărţi, 
fără urmă de spirit critic. Cred că, atunci când lipsesc probele indubitabile 
într-o privinţă oarecare, ar fi preferabil ca, din când în când, să mai fie emise 
şi teorii greşite, decât să fie urmată, cu moliciunea obedientă a oii, o singură 
cale, deschisă nu se ştie de cine şi bătută până devine văioagă. Eroarea unuia 
poate fi lesne îndreptată de ceilalți, pe când greşeala colectivă cu greu poate 
fi corectată de unul singur. Cazul lui Eminescu este mai mult decât elocvent. 

Dar, să revenim, prezentând partea care ne interesează din facsimilul 
lui A. Z. N. Pop. 

se 


Š Ñ 
D datare 





Între „Mult stimate Domnule” şi primul rând al scrisorii se poate observa 
o linie fină, marcând locul de îmbinare al celor două părţi, după prelucrarea 
epistolei. Iată şi originalul scrisorii doctorului Marinescu: 


Locul aproximativ al ştampilei 
Academiei. Imaginea ei fiind 
foarte ştearsă în copia pe care o 
deţinem, am sacrificat-o în 
favoarea unui scris cât mai lizibil. 





Se poate spune că ştergerea numelui destinatarului nu ar fi mare lucru şi, 
de aceea, nici nu ar fi un fals în adevăratul sens al cuvântului? Nu împărtăşim 
această ipotetică părere. De fapt, această măruntă contrafacere ne arată de ce 
sunt capabili unii dintre istoricii noştri literari şi ne face să ne întrebăm: cine 

şi cum garantează că acela care, tăind astăzi un cuvânt, din dorinţa clară de 
a convinge publicul că acel cuvânt nici nu ar fi existat vreodată, mâine nu va 
tăia o frază ori nu va face pierdute documentele care nu convin? Exemple 
concrete precum A. Z. N. Pop ar trebui să fie lecţii din care să învăţăm că 
acela care tolerează dezinformarea deliberată, oricât de mică şi indiferent de 
pretextele care o scuză, nu mai poate aştepta să i se spună vreodată adevărul. 

Faptul că A. C. Cuza i s-a adresat lui Gh. Marinescu ridică mai multe 
întrebări. Ce spera expeditorul să obţină de la cel chestionat şi de ce nu a făcut 
public răspunsul acestuia? Cine şi când a predat Academiei Române scrisoarea 
doctorului Marinescu? De unde ştia A. C. Cuza că Marinescu avusese în mână 
creierul lui Eminescu, atâta vreme cât faptul nu fusese mediatizat? A umblat 
zvonul acesta printre junimiştii ieşeni? Cine l-a lansat? Şi, dacă i-a cerut lui 
Marinescu informaţii „în privința creierului” lui Eminescu, să înţelegem că 
încă de pe atunci existau suspiciuni privind cauza reală a morţii acestuia? 

Răspunsuri parţiale găsim într-un manuscris aflat la Academie şi 
nepublicat până acum. Aici, A. C. Cuza consemnează, în legătură cu epistola 
primită de la neurolog: 


„La 16 Iunie 1889, după dorința dlui T. Maiorescu, la Spitalul Brâncovenesc s-a 
făcut autopsia corpului lui Eminescu, dând următoarele rezultate, după arătările ziarului 
«Constituționalul» organ al Junimei politice: 

«S-a constat că creeri ... degeneraţiune.» 

Aceasta e istoria oficială, cum am zice, povestindu-ne ultimul episod al existenței 
pământeşti a poetului. Şi ca mai totdeauna, şi de data aceasta, istoria povesteşte, dar nu 
reproduce întreaga realitate. Că să-mi dau seama încă şi mai bine despre aceasta — 
aflând că cercetarea anatomică a creerului lui Eminescu fusese făcută de d. Dr. 
G. Marinescu, acum profesor la Universitate şi Membru al Academiei române — m-am 
adresat ilustrului savant care a binevoit să-mi dea următoarele preţioase amănunte: 

«29 iunie (1914) Bucureşti 

Mult stimate domnule Cuza...» (Urmează restul scrisorii — n. ns.). » 

Aceste lămuriri ale dlui Prof. Dr. G. Marinescu ni arată: că nu putem înfiera de la 
starea anatomică a creerului lui Eminescu, aşa precum s-a găsit după moarte, la starea 
imediat anterioară morţei, pentru a zice că Eminescu ajunsese în stare de «ramoliţie». 
Ceea ce de altfel nu corespunde nici cu alte amănunte, pe care le cunoaştem. Aceea ce să 
reținem, e doar această constatare a dlui Prof. Dr. G. Marinescu «creerul era, în adevăr, 
voluminos, circonvoluţiunile bogate şi bine dezvoltate». Meningita constatată se datora 
desigur lovirei.” 


Faptul că în rândul meningitelor se înscrie, astăzi, şi cea traumatică 
ne obligă sau nu să luăm în considerare şi varianta în care meningita 

remarcată, se pare, de Gh. Marinescu „se datora desigur lovirei”, aşa 
cum afirmă A. C. Cuza? 

Atunci când ne referim la istoricii literari care s-au ocupat de destinul lui 
Eminescu, unul dintre aspectele neplăcut surprinzătoare constatate este acela 
că nimeni nu pare să fi fost interesat să înțeleagă ce anume se petrecuse. Toţi 
au preluat câteva cuvinte-cheie, pe care le-au perpetuat cu sfinţenie — şi, probabil, 
din cauza prea multelor repetări mecanice, azi le vine greu să accepte că în 
multe privinţe s-au înşelat. 

În timp, diverşi medici au publicat pe seama lui Eminescu studii atât de 
ştiinţific elaborate, încât nu găsim doi care să fi ajuns la aceeaşi concluzie. 
În mod normal, departe de a fi lămuritoare, opiniile lor profesioniste, 
dar... divergente trebuiau să atragă şi mai mult atenţia, dând de gândit. Nu 
s-a întâmplat aşa. A crede că de aproape o sută douăzeci de ani „dosarul” 
Eminescu a încăput numai pe mâini de naivi chiar că ar fi o naivitate. Din 
evoluţia lucrurilor, reiese pregnant faptul că Eminescu trebuia să fie socotit 
nebun. Că i se punea diagnosticul de schizofrenie, de sifilis sau de orice 
altceva, conta prea puţin. Esenţial era, repet, ca el, spiritul critic incoruptibil, 
să fie perceput ca un om cu mintea dusă. Şi asta, deoarece Cineva ştie bine 
că pe nebun îl compătimegşti, dar nu bagi în seamă ce-ţi spune. lar Eminescu 
supăra tocmai prin afirmaţiile lui. 

La o jumătate de veac de la decesul lui Eminescu, a apărut cartea lui 
Gh. Călinescu, obraznică şi vicleană. S-au stârnit polemici aprinse. Şi nu 
degeaba, căci atunci încă mai exiata o firavă legătură directă cu anii 1880, prin 
persoane mai vârstnice. De pildă, A. C. Cuza (cel care, vizitându-l în 1887 pe 
Eminescu la Botoşani, a descoperit trei noi poezii ale acestuia) a decedat în 
1947, iar doctorul Gh. Marinescu s-a stins în 1938. Alţii, precum I. E. Torouţiu, 
născut în 1888, nu-l cunoscuseră pe Eminescu în viaţă, dar strângeau documente 
legate de acesta — şi astăzi, volumele editate de 'Torouţiu (primul, în colaborare 
cu Gh. Cardaş) sunt un punct de referinţă pentru toţi cei interesaţi de Eminescu. 
Prezenţa în cele XII volume a unor poziţii subiective sau chiar a unor date 
eronate, nu justifică marginalizarea lui 'Torouţiu, care apare prea puţin, fiind 
găsit mai des în bibliografii de ordin... tactic. Mai că-ţi vine să te-ntrebi dacă, 
nu cumva, a supărat prin generozitatea cu care, într-un răstimp destul de scurt, 
a pus la dispoziţia publicului larg corespondenţă din care un anumit soi de 
istorici literari ar fi avut despre ce să scrie timp de mai bine de o sută de ani. 

Cartea lui Gheorghe Călinescu a revoltat prin conţinutul ei, declanşând un 
adevărat război, încheiat doar după 23 august 1944, chiar dacă verdictul lui 

fusese decis, practic, încă din 1936, când Academia Română i-a acordat lui 
Călinescu premiul „Hamangiu” pentru volumele cuprinzând Viaţa şi Opera 
lui Eminescu. Faptul că premiul pentru Viața lui Mihai Eminescu i-a fost acordat 
la patru ani de la data lansării pe piaţă a acestei lucrări argumentat contestată 
de importanţi oameni de cultură, dar imediat după încheierea tomurilor privind 
Opera (la o diferenţă de câteva luni), arată că monografia a fost premiată ca să 
se astupe gura celor care o combăteau. Şi, astfel, prin premiul Academiei 
Române, adevărul privind soarta lui Eminescu a fost ca şi tranşat, onorabila 
instituţie asumându-și rolul, nu tocmai academic, de gropar. Ne vine greu să 
credem că n-a ştiut ce face, inclusiv din motivul că unul dintre membrii ei era 
vestitul medic Gh. Marinescu. Desigur, ar fi injust să învinovăţim întreaga 
tagmă a academicienilor, mulţi — dacă nu majoritatea — mergând pe mâna 
colegului lor neurolog, care, în 1934 — deci exact la mijlocul intervalului dintre 
apariţia biografiei imaginate de Călinescu şi premierea ei — a dat publicităţii 
un text căruia îi vom acorda numaidecât atenţia cuvenită. 

În documentarea (?) lui, Gh. Călinescu nu a apelat la ştiinţa doctorului 
Marinescu (care, pe lângă faptul că era unul dintre cei mai proeminenţi 
specialişti români, se număra şi printre foarte puţinele persoane în viaţă, care 
fuseseră contemporane cu Eminescu). Evident, faptul nu constituie o crimă. 
El surprinde, însă, deoarece Marinescu era o avizată sursă de informaţii. 
Bunăoară, el trebuia să ştie care era statutul stabilimentului din strada Plantelor 
numărul 9, trebuia să ştie dacă existau ospicii particulare sau nu, dacă Şuţu era 
patron sau numai director, dacă Eminescu a fost sau nu internat la Spitalul 
Caritas şi multe alte asemenea necunoscute. Dar, şi mai important în cazul lui 
Călinescu, cel care a acreditat ideea infestării lui Eminescu cu sifilis, rămânea 
faptul că doctorul Gh. Marinescu putea oferi celor interesaţi răspunsuri privind 
măsura în care anumite simptome ale sifilisului puteau fi confundate cu acelea 
ale alienării mintale, putea trasa o limită relativă între normal şi starea de 
alienare etcetera. Mai mult chiar, miră faptul că Gh. Călinescu, cu toate că era 
şi gazetar, nu a încercat să ia legătura direct cu doctorul V. Vineş, de la care ar 
fi putut afla multe lucruri nu numai inedite, ci şi folositoare (ca să nu spun 
„obligatoriu necesare”). Orice s-ar spune, lipsa oricărui interviu luat celor care 
îl cunoscuseră pe Eminescu rămâne stranie. 

Lucrurile sunt cu atât mai ciudate, cu cât, încă din 1903, Ilarie Chendi 
anunţă că „renumitul neurolog şi acum academician dr. Marinescu prepară 
un Studiu complet” privind „boala lui Eminescu”. De ce o fi trebuit să treacă 

31 de ani până când Marinescu să scrie cele câteva pagini despre Eminescu 
— pagini din care mai mult de o treime sunt dedicate unor medici şi unor pacienţi 
celebri, iar restul rămâne o simplă alăturare de parafraze? Nu cumva în 1903 
Marinescu a renunţat la preconizatul studiu tocmai pentru că pricepuse ce s-a 
petrecut, în realitate? 

Să nu trezească suspiciuni faptul că în Constituționalul — foaia junimistă 
care, în mod inexplicabil, a deţinut exclusivitatea asupra informaţiilor privind 
rezultatele autopsiei — nu este pomenit şi numele doctorului Marinescu, deşi, 
într-o conjunctură încă tulbure şi dintr-un motiv şi mai incert, creierul lui 
Eminescu i-ar fi fost trimis lui, nu se ştie de către cine („Creierul mi s-a adus...” , 
scrie el) şi la îndemnul cui ? În numitul cotidian, „Ultimele informațiuni” 
încep cu paragraful: „Azi după amiazi d-nii doctori Şuţu şi Alexianu au făcut 
autopsia cadavrului lui Eminescu” şi se încheie cu precizarea că trupul acestuia 
„va fi depus în biserica Sf. Gheorghe-Nou, de unde...” Nici un cuvânt despre 
doctorul Marinescu, a cărui presupusă intervenţie ar fi avut loc între aceste 
două momente. În schimb, peste decenii, avem surpriza să constatăm că doctorul 
Gheorghe Marinescu apare, brusc, ca girant al diagnosticului pus de Şuţu, 
dascăl pe care, profesional vorbind, îl depăşise. 

Poate exagerez, dar, pe un teren încă atât de nesigur cum sunt ultimii ani ai 
vieţii lui Eminescu (unde atâţia nechemaţi par să fi fost încurajați să turbure 
apele), nu prea am de ales; prefer să înaintez cu paşi mici, iritant de prudenţi şi 
de lipsiţi de spectaculozitate, dar (cât de cât) siguri, decât să copiez modelul 
celor care fac salturi mari, dar care se prăbuşesc în genunea prejudecăţii. 

Doctorul Gheorghe Marinescu scrie cu regret şi convins de ignoranţa 
noastră: „Nu s'a păstrat nici craniul lui [Eminescu] ca să | putem studia, cum 
s'a făcut pentru Kant, Beethoven şi alți oameni superiori”. Sărmanii! Nu este 
o ironie ca tocmai „oamenii superiori” să fie înmormântați fără cap, doar pentru 
ca nişte mititei să aibă subiect de studiu? Cui ajută încercarea de a localiza 
reduta geniului, presupus ca fiind ascuns în anumite celule ale creierului, precum 
puiul în găoace? La ce bun l-am căuta şi l-am descoperi, dacă tot nu-l înţelegem? 
Că de respect, ce să mai vorbim! Savantul Marinescu îl căinează pe Eminescu 
pentru o vină care, conform acestei scrisori, îi revine integral, întrucât oricât de 
avansată ar fi fost starea de descompunere invocată, ea nu împiedica analizarea 
creierului şi depistarea, fără dubii, a eventualului sifilis. 

Contrazicerile unui savant 


Potrivit documentelor, situaţia doctorului Gheorghe Marinescu nu este 
tocmai confortabilă. Între altele, el prezintă creierul lui Eminescu în două 
moduri diferite: 

1914 — „Creierul... nu permitea un studiu fin al structurii 
circomvoluțiunilor. (...) Creierul era în adevăr voluminos, circomvoluţiunile 
bogate şi bine dezvoltate şi prezintă ca leziuni microscopice o meningită!” 
localizată în lobii anteriori. Din nenorocire... nu am făcut studiul istologic 
ceea ce e o mare lacună.” 

DÐ Cuvântul „meningită” poate fi doar dedus, grafia nefiind 
deloc lizibilă, dar, foarte probabil, asta a vrut savantul să scrie. PPE page z 

1934 — „Necropsia a fost făcută de prof. Suţu şi 
Alexianu. Creerul cântărea 1400 gr., iar circomvoluţiile şi șanțurile erau foarte 
bine pronunţate. (Ambele informaţii apar în Constituţionalul din 1889 — n.ns.) 

După 2 zile dela moarte s'a adus creerul la Institutul prof. V. Babeş care 
m'a însărcinat să mă ocup de studiul acestui organ prețios. El se afla într'o 
stare de putrefacție din cauza căldurei şi nu a putut fi utilizat pentru cercetări 
mai amănunțite. Trebuind să plec în străinătate, pentru a asista la 
inaugurarea Sorbonei, creerul s'a pierdut.” 

Principala deosebire dintre cele două fragmente constă, aşadar, în faptul 
că primul precizează existenţa unei „meningite”, în vreme ce al doilea se 
bazează, strict, pe informaţiile apărute în Constituționalul. Deşi afirmă despre 
creier că „nu a putut fi utilizat pentru cercetări mai amănunțite”, Gh. 
Marinescu nu oferă nici un detaliu observat de el cu ochiul liber. În plus, în 
scrisoare nu face nici cea mai vagă referire la obligația de a pleca în Franta, 
deşi o asemenea coincidenţă nu se uită uşor — dovadă, douăzeci de ani după 
ce a scris epistola, încă o avea vie în minte. 

De aici şi cea mai neliniştitoare întrebare care se pune privitor la doctorul 
Marinescu: a ținut el, cu adevărat creierul lui Eminescu în mână? L-a văzut, 
măcar? Este scrisoarea din 1914 autentică? Într-unul dintre manuscrisele lui 
aflate la Academie, A. C. Cuza ne asigură că da. Conţine ea însă adevărul? 
Putem crede că Marinescu a uitat de prezenţa „meningitei” sau ne putem 
gândi că, aşa cum el îl implică pe Babeş doar după moartea acestuia, şi alţii 
s-au folosit de numele său abia după anul 1938, când a decedat? 

Ce afirmă, în fond, neurologul Marinescu că s-ar fi petrecut la Institutul 
condus de Babeş? În 1914, când Babeş trăia, Marinescu susţine — în particular, 
nu public! — că ar fi văzut personal meningita şi că nu se grăbea nicăieri. 
Peste două decenii, relatarea se schimbă. Astfel, aflăm că Babeş (acum 
decedat) îl însărcinase pe Marinescu să studieze creierul lui Eminescu, fără 
a-i spune: 1) când şi de unde a aflat că acesta fusese autopsiat; 2) când, cum 
şi de ce luase legătura cu Şuţu şi cu Alexianu şi, mai ales: 3) de ce nu-i 
ceruse tânărului neurolog să participe nemijlocit la întreaga necropsie (unde, 
potrivit ziarului Constituţionalul, numai cine n-a vrut n-a venit) şi, apoi, să 
aducă creierul la institutul lor, pentru cercetări suplimentare. Dar Babeş fiind 
mort din 1926, însuşi ilustrul Gh. Marinescu putea acum să scrie orice 
despre acel Eminescu „sifilitic şi alcoolic, cel mai mare poet al neamului 
nostru, unul dintre cei mai adânci cugetători de care ne mândrim cu toţii...” 
etcetera. Oare, cum ar fi să schimbăm persoana şi să spunem: „sifilitic şi 
alcoolic, cel mai mare neurolog al neamului nostru, unul dintre cei mai 
marcanți savanţi ai plaiurilor româneşti..." ? 

Să încercăm să reconstituim implicarea doctorului Marinescu, aşa cum 
este ea relatată în perioada interbelică. Prin urmare, creierul a sosit într-un 
moment în care medicul tocmai trebuia să părăsească Țara. Deci, se grăbea. 
Se grăbea, se grăbea, dar cât de tare se grăbea? A plecat în străinătate chiar în 
acea zi? Unde era în clipa în care a venit „marfa”? Dacă era la Institut şi nu a 
văzut-o — după cum reiese din spusele lui, înseamnă că dezinteresul era 
covârşitor, de vreme ce nu a rezolvat sarcina primită. 

Şi-apoi, dacă Victor Babeş ştia că doctorul Marinescu urmează să reprezinte 
Institutul la Sorbona, cum l-ar fi desemnat tocmai pe el să analizeze creierul 
lui Eminescu? Şi de ce tocmai ultra-specialistul Victor Babeş nu ar fi luat nici 
o măsură pentru conservarea celor două emisfere? 

Atunci, cine a trimis creierul, de ce şi cu ce rezultat? 

Întru totul suspect, nici în amplul articol din 1934, Gh. Marinescu nu 
precizează cine a avut iniţiativa studierii creierului la Institutul Babeş şi, mai 
ales, nu lămureşte un aspect şi mai ciudat: data morţii lui Eminescu. Dacă 
acesta a murit pe 15 iunie, iar creierul lui a ajuns la Institut „după 2 zile dela 
moarte”, deducem că, din raţiuni care ne scapă, Eminescu a fost în mod 
deliberat îngropat fără creier? 

Revin la întrebarea: cum şi de ce a ajuns creierul lui Eminescu de la Spitalul 
Brâncovenesc la Institutul condus de Babeş? Cum de Gh. Marinescu nu a fost 
absolut deloc interesat de rezultatele amănunțite ale autopsiei, mărginindu-se 
să repete doar ceea ce a auzit la alţii? Cum de el, marele savant, nu a sesizat că 

lipseşte documentul obligatoriu, conţinând rezultatul necropsiei — consemnare 
de care ar fi avut mare nevoie pentru a se putea pronunţa (cât de cât) în cunoştinţă 
de cauză? Dacă lucrurile s-au derulat invers, cei de la Institutul lui Babeş 
trezindu-se, tam-nesam, cu creierul lui Eminescu în braţe, dar constatând că 
nu îl pot studia datorită stării avansate de degradare, de ce nu l-au trimis înapoi 
şi de ce nu au făcut public acest fapt? 

De asemenea, este bizar că, la rându-le, nici autopsierii Şuţu şi Alexianu 
nu au manifestat interes faţă de eventualele descoperiri ale colegului Marinescu. 
Nu în ultimul rând, trebuie să constatăm că o indiferenţă la fel de mare a 
dovedit şi Maiorescu, omul care se credea specialist în boli psihice şi care, 
încă de la 28 septembrie 1876, nota în jurnal: „una dintre cele mai animate 
convorbiri până pe la 12 1/2 noaptea. Despre creierul mare şi cel mic (ă 
propos de excitaţii ale poeziei şi Eminescu), apoi despre politică democratică 
şi liberală” (subl. ns.). 

O altă mare uimire stârneşte modul neaşteptat în care doctorul Gh. Marinescu 
stabileşte diagnosticul „bolii” lui Eminescu. 

1914 — În scrisoarea către A. C. Cuza, maladia este indicată în mod indirect: 
„literați distinşi cari ca şi dânsul au murit de Paralizia generală”. 

1934 — „...surmenat până la exces, sifilitic şi alcoolic, cel mai mare poet 
al țării...” bla-bla-bla. Ai zice că lucrurile sunt limpezi. Patru paragrafe mai 
jos, însă, Marinescu o întoarce: 


„Dacă s'ar fi urmat oarecare norme în studiul boalei lui Eminescu şi Sar fi consemnat 
toate particularităţile şi leziunile lui ne-am fi dat mai bine seama de cauza şi felul boalei 
lui. Din nenorocire, nu s'a putut face aceasta. 

Foarte probabil c'a suferit de paralizie generală atipică, cu remisiuni. Dar ceea ce 
este surprinzător este că unele turburări au lipsit chiar în faza terminală.” (subl. ns.) 


Ce anume îl putea determina pe un academician, pe un medic cu reputaţia 
lui Marinescu să facă asemenea viraje? Acum îl numeşte, ferm, pe Eminescu 
„Stfilitic şi alcoolic” , acum recunoaşte că, „din nenorocire” , încă nu sunt certe 
„cauza şi felul boalei lui”. 

Deci, „Foarte probabil c'a suferit de paralizie generală atipică, cu 
remisiuni”! „Atipismul” este convenabil, dar mă întreb dacă, totuşi, nu are şi 
el nişte limite. De pildă, forțând mult nota, nu cred că o hepatită se poate 
manifesta ca un infarct ori ca o colică biliară, oricât de atipică ar fi ea sau că, 
în general, omul sănătos poate să fie socotit un bolnav atipic. Mă întreb în ce 
a constat, concret, atipismul Paralaziei generale de care se spune că ar fi suferit 

Eminescu. Savantul Gh. Marinescu scrie că „unele turburări au lipsit chiar 
în faza terminală” (subl. ns.), dar uită să le enumere pe cele care s-ar fi 
manifestat şi pe baza cărora el a pus ştampila de Paralizie generală. 
Raționamentul meu nu este, subliniez, al unui medic şi, dacă pun aceste întrebări, 
nu o fac pentru a combate, ci în speranţa că lumea medicală — din care au făcut 
parte Şuţu, Vineş, Marinescu, Isac şi alţii — va lămuri odată, convingător, acest 
dosar pe care tocmai numărul exagerat de diagnostice contradictorii îl indică 
drept maculatură de presupuneri şi erori, care minează reputaţia unui om, pentru 
a permite câtorva pigmei să i se cocoaţe pe umeri. 

Să mergem pe firul „bolii”, de la începutul ei: deci, în iunie 1883, s-ar fi 
instalat Paralizia generală progresivă. Aceasta s-ar fi manifestat prin necontenit 
delir, timp de „vre-o 6 luni şi 8 zile” (Maiorescu, 18 ianuarie 1884), după care 
urmează o remisiune, Eminescu devenind perfect normal pentru mai bine de 
doi ani şi jumătate, când iar ar fi căzut pradă manifestărilor Paralizei generale, 
pentru nici două luni. Urmează altă remisiune, care durează nici o jumătate de 
an. Evadat din laşi, „pacientul” Eminescu ajunge la Botoşani, unde caută să 
scape de regimul cazon şi de teroarea sub care trăia între junimişti, ca orice om care 
se ştie permanent urmărit, permanent corectat, permanent îndrumat, dându-i-se peste 
degete ca unui copil, de căte ori dorea ceva, dar nu avea voie de la Împăratul. 
Şi unde, nu în ultimul rând, nimeni nu îl îndemna să scrie, ca să nu se surmeneze, 
vezi Doamne, şi unde nimeni nu îl ajuta să-şi recupereze manuscrisele şi 
bilbioteca, toţi tratându-l ca pe un alienat irecuperabil. Eminescu pare să se fi 
împăcat mai uşor cu atmosfera din ospiciu — unde, măcar, nu era cicălit fără 
încetare — decât cu traiul din Iaşi, oraş ce-i devenise nesuferit. La Botoşani, 
după ce petrece doar câteva zile de linişte şi pace, se pomeneşte subit luat pe 
sus şi internat în spitalul din localitate, din motive despre care nimeni nu a 
scris un cuvânt. Unii zic că se isprăvise iar remisiunea. Maiorescu, vorbind 
doar de două „recidive” , contrazice însă această opinie. Refuzul lui Eminescu 
de a mai primi hrană cât timp s-a aflat în spital (azi, i-am zice grevă a foamei) 
este numai unul dintre argumentele care arată că nu boala era de vină. Urmează 
cam o lună şi jumătate de „reintrare în drepturi” a Paraliziei generale, întreruptă 
de o nouă remisiune, de aproximativ un an şi jumătate. Starea de deplină sănătate 
dispare din nou, brusc, atunci când Eminescu revine în Bucureşti hotărât să 
redevină om de presă. Abia începuse să se reacomodeze cu mediul bucureştean, 
când este iar ridicat şi închis la Şuţu, de unde nu a mai ieşit decât mort. Totul a 
durat fix 6 ani, maximum de viaţă la care ar putea spera şi un adevărat suferind 
de Paralizie genererală, din clipa instalării acestei faze de încheiere. Din acest 
punct de vedere, lucrurile par a sta chiar ca la carte! 

Medicina poate însă admite alternanţa Paraliziei generale cu remisiuni, 
după tiparul mai sus prezentat? Întreb. 

Indiferent de răspuns, statistica rămâne inflexibilă. Ea ne arată că, în cazul 
lui Eminescu, „sifilisul” ar fi fost atât de atipic, încât, într-un interval de 6 ani, 
Paralizia generală ar fi fost activă cel mult un an şi patru luni, restul de 4 ani şi 
8 luni fiind trăit în remisiuni, în timpul cărora capacităţile intelectuale îi erau 
neatinse — de unde am putea deduce că Paralizia generală şi sănătatea au 
coexistat, ca două entităţi distincte, precum patentul şi şurubelniţa, distrugerea 
materiei nervoase nefiind decât aparentă sau temporară. Dacă Paraliziei generale 
i se spune şi „progresivă”, din cauză că ea este o boală (de fapt, o fază a unei 
boli) care se agravează continuu, numărul mare al „remisiunilor” detectate în 
cazul lui Eminescu şi impresionanta lor întindere în timp, aproape că ne-ar 
face să credem că, la nevoie, celula nervoasă seamăna cu tufişul şi, înmugurind 
sub mămoasa acţiune a treponemei, transformă creierul într-o pădure, care, 
ca-n poveste, creşte pe măsură ce-o defrişezi. 

Doctorul Marinescu mai scrie şi cuvântul „leziuni”. Deducem că, aşa 
cum era de bănuit, Marinescu era interesat să ştie dacă au fost descoperite 
ori ba leziuni de natură sifilitică. Cuvântul „leziuni” nu mai este folosit 
decât o singură dată în actele medicale, când, cu doar trei luni înaintea 
morţii lui Eminescu, doctorii Şuţu, Alexianu şi Petrescu (Petrini?) îl 
examinează, la cererea primului-procuror şi constată, între altele: „nu 
prezintă pe suprafata corpului leziuni remarcabile” (23 martite 1889). Ce 
ne-am putea dori mai clar? Cum putea cineva să ajungă în faza terţiară a 
sifilisului, fără a avea pe trup urmă de cicatrice tipică acestei stări morbide? 
Peste decenii, la 1 iunie 1931, V. Vineş va scrie, viclean, într-un articol 
publicat în România medicală: „Prezenta pe ambele gambe cicatrice, urme 
ale unor ulcere vechi (sifilitice?)”. Asupra acestor afirmaţii ale lui V. Vineş, 
prezentate mai amplu în pagini trecute nu mai revin, atenţionând doar asupra 
faptului că el însuşi, deşi îl îndopase pe Eminescu cu mercur, declară că nu 
ştia cu precizie dacă leziunile în cauză erau sau nu „sifilitice” . 

Bolile psihice curente sunt detectabile prin modul de percepere a realităţii 
înconjurătoare, prin relaţia insului cu sinele, prin tipul de legături dintre individ 
şi mediul în care trăieşte etcetera. Ele există, cunosc o multitudine de forme, 
dar nu pot fi depistate prin analiză anatomo-patologică simplă, cum se întâmplă 
în cazul sifilisului, în general (graţie aşa-numitului „sifilis florid” ), şi al Paraliziei 
generale, în special (care lasă în urmă şi gomele sifilitice — mici tumori). Spre 
deosebire de schizofrenie, bunăoară (concept introdus în 1901 de psihiatrul 
elveţian P. E. Bleuler, cu aportul lui H. Meier şi C. J. Jung — schizein = a 


Nr. 3-5 O O—————— Semnele Timpului — 69 


diviza, phrenos = spirit), unde dereglările — de un anume tip — sunt produse de 
cauze nici astăzi totdeauna cunoscute cu precizie, sifilisul, fiind o boală 
infecțioasă, nu este un „defect” al organismului, ca boala psihică „obişnuită”, 
ci efectul agresării lui de către o altă vieţuitoare, microscopică. Dacă schizofrenia 
nu poate fi depistată prin analiză anatomo-patologică, nu la fel stau lucrurile şi 
cu sifilisul, în general, şi cu Paralizia generală, în special. Spirocheta sifilisului 
produce leziuni vizibile, ale căror urme nu mai dispar în veci şi care, în faza 

terțiară, mai ales dacă apar în creier, nu se mai vindecă, dar de agravat se pot 
agrava continuu. De altfel, tocmai distrugerea unor centri nervoşi ai creierului 
este cea care poate produce paralizia propriu-zisă. De aceea, în cazul sifilisului 
cerebral, se poate, eventual, vorbi de perioade de staţionare, dar nu şi de reveniri 
spectaculoase la starea de dinaintea intrării în faza terţiară. 

Poziţia doctorului Gh. Marinescu pare cu atât mai şubredă, cu cât el 
mai precizează, legat (şi) de „foarte probabilul” atipism al sifilisului: „Dacă 

s'ar fi urmat oarecare norme în studiul boalei lui Eminescu şi s'ar fi 
consemnat toate particularitățile şi leziunile lui...” Prin urmare, „boala” 
lui Eminescu nu a fost urmărită conform „normelor” ? Prin urmare, deşi 
acest lucru era obligatoriu prin Lege, nu „s-au consemnat toate 
particularităţile şi leziunile”? Aflăm încă o dată că lui Eminescu nu i-a 
fost întocmită fişa medicală şi că nu au fost emise documente medicale în 
ceea ce-l priveşte. Desigur, apare întrebarea: şi-atunci, în ce temei vorbeşte 
Marinescu? Dacă nu a cunoscut „toate particularitățile şi leziunile lui”, 
cum s-a hazardat să pună diagnosticul de sifilis? 

Dar, mai ales, cum să-l credem pe doctorul Gh. Marinescu, când, aşa 
cum se vede în facsimilul de mai jos, Şuţu însuşi a scris cu mâna lui, fără să 
aibă pistolul la tâmplă: „Erroare. Eminescu nu a fost sifilitic”? 

De asemenea, repetăm, Şuţu contestă şi excesul de băutură , la care, 
potrivit câtorva voci răzlețe şi lipsite de orice argument, s-ar fi dedat Eminescu. 

Pe criterii pur subiective, Marinescu pare să aibă în aceştia din urmă încredere 
mai multă decât are musulmanul în strigătul muezinului. 


Poveşti de adormit copiii critici 


Diversiunea cu infirmiera neglijentă este o altă poveste... clasicizată, 
din păcate. Se pretinde că, într-o „comunicare de popularizare” , doctorul 
Marinescu ar fi declarat că n-a putut studia creierul lui Eminescu, din cauza 
unei greu credibile erori comise de o biată îngrijitoare anonimă! 

Să zicem că Augustin Z. N. Pop are dreptate şi să ni-i imaginăm pe Şuţu, 
Alexianu şi Petrescu (Petrini?) cum pun creierul „într-un recipient de sticlă” 

şi, prin Subaltern, i-l trimit lui Marinescu. Cum a ajuns însă recipientul pe un 
pervaz încins de soare? Oare, îl putem „vedea” pe Subaltern ajungând la 
Institutul condus de V. Babeş, predând „recipientul” primei îngrijitoare întâlnite, 
cea mai toantă, după care fuge la ştrand? 

Lucrul este cu atât mai derutant cu cât, conform lui A. Z. N. Pop, doctorul 
Marinescu era cel care apelase la Şuţu — fiind, prin urmare, direct interesat. 
Bun profesionist, el ştia că, după deces, creierul se alterează rapid, astfel încât, 
în mod normal, chiar dacă îngrijitoarea ar fi pus creierul în mod intenţionat pe 
pervaz, efectul nu putea fi prea grav, deoarece Gh. Marinescu, anunţat că i- 
a sosit „marfa”, ar fi apărut imediat, spre a o studia. 

Sigur că se pot găsi multe subterfugii convenabile, greu sau chiar imposibil 
de demontat cu probe materiale. Oricând pot fi invocate elemente de ordin 
subiectiv, precum neatenţia, prostia, întâmplarea nefastă şi altele. Dar nu cumva 
o atare scuză este, în fond, menită să ascundă nemedicilor (adică, majorităţii 
covârşitoare) faptul că în cazul lui Eminescu nu există nici un document oficial 
cerut de Lege pentru autopsii? Nu cumva s-a încercat să se stingă vina penală 
a doctorului Şuţu, pe seama neglijenţei unei anonime femei de serviciu din 
instituţia doctorului Marinescu? 

Şi cum se face că lipseşte orice reacţie din partea doctorului Şuţu sau a lui 
Maiorescu faţă de „nebăgarea de seamă” a salariaţilor din subordinea lui 
V. Babeş şi Gh. Marinescu? Cum de nu a avut loc nici un dialog pe această 
temă între cei doi medici? Cum de incidentul nu a fost consemnat nici măcar 
de atoateştiutorul Constituţionalul? Complicitate? De ce Eminescu a fost dus 
la biserică şi depus înainte ca Marinescu să returneze creierul defunctului? Era 
aceasta o practică a vremii? Era creierul lui Eminescu material didactic? Atunci, 
de ce nu a fost conservat? 

Dar, pe lângă toate considerentele mai sus exprimate, proba cea mai 
solidă că Augustin Z. N. Pop imaginează atunci când aruncă toată vina pe 
„nebăgarea de seamă” a unei îngrijitoare o constituie mărturia lui Marinescu 
însuşi. Deşi oferă două variante, nici una dintre ele nu concordă cu istorioara 
lui A. Z. N. Pop. Concret, în scrisoarea din 1914, Gh. Marinescu susţine că 
„Putrefacţia era datorită faptului căldurei celei mari şi probabil că s-a scos 
prea târziu după moarte”, iar în articolul Geniul şi nebunia lui Eminescu 
este foarte precis, menţionând, cum am mai arătat, că institutul lui V. Babeş 
ar fi primit creierul fix „După 2 zile dela moarte” , când „se afla într-o stare 
de putrefacție din cauza căldurei şi nu a putut fi utilizat pentru cercetări mai 
amănunțite. Trebuind să plec în străinătate, pentru a asista la inaugurarea 
Sorbonei, creerul s'a pierdut.” 

În cazul în care Marinescu ar fi primit creierul lui Eminescu „după 2 
zile dela moarte”, înseamnă că i s-a cerut părerea după ce defunctul fusese 
deja înhumat? Ultima frază citată pune şi ea pe gânduri. Dacă creierul s-a 
pierdut fiindcă profesorul doctor şi academicianul Gh. Marinescu a trebuit 
să plece la Sorbona, să înţelegem că acesta era şi un fel de coordonator al 
îngrijitoarelor? În lipsa lui se dădea totul peste cap în Institut? Oare, Institutul 
era pustiu? Oare, Marinescu era singurul medic? Oare, Babeş n-ar fi avut 
curiozitatea să afle verdictul lui Marinescu? Oare, Babeş nu ar fi lăsat nici 
un rând despre cele întâmplate? 


De ce a acceptat prof. dr. acad. Gh. Marinescu 
să se compromită? 


Aşadar, academicianul Gh. Marinescu îl infirmă pe Augustin Z. N. Pop în 
cel mai explicit mod cu putinţă. Istoriograful nostru nu poate invoca 
necunoaşterea, de vreme ce pomeneşte, concret, locul şi data apariţiei „eseului” 
(greşind doar anul!) şi de vreme ce publică scrisoarea în facsimil! Şi-atunci, te 
întrebi: care a fost scopul invențiilor sale? A fost ideea lui? Ca şi în alte cazuri, 
A. Z. N. Pop nu precizează de unde deţine datele acestea atât de ciudate. 

Întrebările se leagă de alta: cine ori ce l-a determinat pe Gh. Marinescu să 
semneze un articol, din care probitatea lui iese atât de şifonată? Obligaţii? 
Apartenenţe nebănuite? Poţi să nu te întrebi dacă, nu cumva, din punctul de 
vedere al marelui neurolog, articolul Geniul şi nebunia lui Eminescu nu 
reprezintă un compromis necesar Cuiva, care, avându-l la îndemână, să-l 
fructifice în mod viclean, asigurându-şi totodată spatele, graţie prestigiului lui 
Marinescu? 

Precizarea că doctorul Marinescu nu a analizat creierul primit de la Şuţu 
să fie, pentru public, un fel de mesaj subliminal, cu rostul de a convinge că s-ar 
fi efectuat autopsia (altminteri, neurologul neavând ce studia) şi că ea ar fi 
confirmat diagnosticul pus — dedusă din ceea ce am numi astăzi „transparenţa” 
autopsierilor? Ce i-a reţinut pe autopsierii Şuţu şi Alexianu „să secționeze 
pentru analize creierul poetului” , cum susţine A. Z. N. Pop că ar fi intenţionat 
Gh. Marinescu? În ce au constat, la urma urmei, investigaţiile făcute de cei doi 
medici amintiţi? Ce au învăţat studenţii (a căror prezenţă la autopsie este 
invocată de Anonimul mediatizat de G. Potra) de pe urma necropsiei efectuate 
de doctorul Al. Şuţu, profesorul de medicină legală al Facultăţii de Medicină 
şi care, din 1893, avea să deţină catedra de medicină legală şi boli nervoase? 

Povestea cu infirmiera neglijentă trebuia să abată atenţia de la necropsia 
propriu-zisă, mutând-o asupra unei imposibile cercetări suplimentare şi să 
explice, astfel, de ce nu a fost atent studiat creierul lui Eminescu? Ideea că s-ar 
fi dorit un studiu mai aprofundat trebuia să inducă publicului, încă o dată, 
convingerea că rezultatul necropsiei ar fi confirmat diagnosticul de sifilis? 

Surprinzător, în relatările doctorului Gh. Marinescu, numele confratelui 
său Al. Şuţu aproape că nu apare, cu toate că acesta era medicul cel mai profund 
implicat în cazul Eminescu. În schimb, când prezintă istoricul bolii lui 
Eminescu, Gh. Marinescu preia substanţial din ideile cuprinse în versiunea 
incontrolabilă ştiinţific a romancierului Gh. Călinescu, îngroşând şi mai mult 
tuşele acestuia. De pildă: 


„La 28 Iunie 1883 se ivesc primele semne de nebunie. Ameninţă cu revolverul la 
Capşa pe Regele Carol I; dus la baia Mitraşevsky lasă apa să curgă în neştire. Personalul 
sparge uşa pentru a împiedica un dezastru. 

Întors acasă rosteşte cuvinte fără şir, dar rimând între ele. Nu mai recunoaşte pe 
nimeni. Fu condus la Institutul Caritatea a[l] d-rului Şuţu. Avea 33 de ani. ” 


Penibil! În atât de puţine cuvinte, aşa potop de inepţii, sub semnătura lui 
Gh. Marinescu! Deci... însuşi Carol I ieşise la Capşa, ca să ia un suc? Care 
este temeiul documentar al acestui nefericit pasaj? Să luăm informaţiile, pe 
rând: 

a) Povestea de la Capşa este relatată de o singură sursă, nemedicul Al. Ciurcu, 
individ care, şi el, redă ceea ce pretinde că i-ar fi povestit Gr. Ventura, mort de 
doi ani la ora aşa-zisei dezvăluiri şi de un sfert de veac la data apariţiei textului 
lui Gh. Marinescu! 

b) Episodul „baia Mitraşevski” nu este povestit decât după mai bine de 
două decenii şi jumătate, de la momentul în care se pretinde că ar fi avut loc. 
Prima lui parte, conform căreia Eminescu „a dat drumul la atâta apă fiartă, 
încât s-a opărit” provine dintr-un unic izvor (acelaşi Al. Ciurcu), fiind, peste 
alte două decenii (deci, la aproape o jumătate de veac de la eveniment!), 
completată de Călinescu, care renunţă la opăreală, dar adaugă cu de la sine 
putere că ar fi fost spartă uşa. Singurul document din epocă, în care se face 
referire la intrarea în cabina de baie este procesul-verbal al Poliţiei (ale cărui 
informaţii Gh. Călinescu le foloseşte selectiv şi fără a le preciza proveniența). 
În acest act oficial, nu se spune nimic de spargerea uşii — ba, dimpotrivă: din 
moment ce a putut fi încuiată după ce „comandoul” şi-a încheiat misiunea, 
rezultă că fusese deschisă fără a folosi mijloace extreme. 

c) Nu „personalul” băii s-a ocupat de pătrunderea în forță, ci comisarul 
Nicolescu, ajutat de „amicii” lui Eminescu. 

d) Ce „dezastru” putea provoca scurgerea apei şi cum de nimeni din 
personalul băii nu a sesizat-o? Informaţia este, probabil, preluată din cartea lui 
Călinescu, dar nu a circulat în epocă. Cea mai bună dovadă rămâne faptul că 
aceasta nu a fost consemnată nici măcar în procesul-verbal al Poliţiei, cu toate 
că C. N. Nicolescu, comisarul semnatar, avea tot interesul să-şi legitimeze cât 
mai credibil intervenţia. 

e) Gh. Marinescu este singurul autor care — de unde oare? — susţine că, 
după ce s-ar fi spart uşa cabinei de baie, Eminescu s-ar fi întors acasă. Să fi 
umblat în epocă un astfel de zvon? Cei care l-au informat pe Marinescu că, 
odată revenit în cămăruţa lui din Amzei, Eminescu ar fi rostit „cuvinte fără şir, 
dar rimând între ele” nu i-au spus şi numele respectivilor martori şi cum 
ajunseseră dumnealor acasă la el? 

f) „Nu mai recunoaşte pe nimeni” , adaugă Gh. Marinescu, contrazicând 
întreaga memorialistică existentă, căci nimeni nu declară că, întâlnindu-l pe 
Eminescu, ar fi avut surpriza să constate că acesta nu îl recunoşte. Cu regret, 
trebuie să remarcăm că eminentul doctor fie nu a citit cu atenţie nici măcar 
lucrarea lui Călinescu, fie fabulează. 

2) „Prof. dr. GH. MARINESCU, Membru al Academiei Române”, cum 
semnează neurologul textul său din Universul, vorbeşte de „semne de nebunie”, 
fără a spune în ce constau ele. Referitor la faza în care se găsea „boala”, singura 
trimitere explicită o face în epistola către A. C. Cuza, când scrie fără ezitare că 
Eminescu ar fi „murit de Paralizie generală” — în articolul publicat în 1934, 
socotind însă acest diagnostic ca „foarte probabil”, dar nu cert! 

Şi mai curios rămâne însă faptul că doctorul Gh. Marinescu nici măcar 
nu aminteşte bileţelul cu pretenţie de certificat medical, semnat de Şuţu la 
5 iulie 1883 şi nu scrie nici un cuvânt despre tratament şi evoluţia bolii în 
această etapă. 

De-aici, deja, începe să se contureze latura imorală a implicării savantului, 
frizând tăinuirea infracţiunii, căci rămâne de necrezut ca doctorul Gh. Marinescu 
să nu fi ştiut, barem, că nimeni nu putea fi legal internat într-un ospiciu, în 
absenţa unui certificat medical eliberat de o comisie de medici. Prin urmare, 
nu se poate crede că el nu a văzut încă de atunci că se comite un abuz făţiş. 
Oare, din această cauză să fi trecut complet sub tăcere amestecul lui Şuţu? 

De altminteri, aşa cum am arătat, neurologul Gh. Marinescu recunoaşte 
că nici una dintre puţinele probe indubitabile la care a avut acces (conţinutul 
unor articole scrise de Eminescu şi probe ale grafiei acestuia) nu indica deloc 

sifilisul. Diagnosticul lui, rămas în coadă de peşte, a fost pus în temeiul câtorva 
consemnări ale unor persoane aparţinând unui singur grup de interese: Junimea. 

În fine, un alt argument că doctorul Gh. Marinescu n-ar fi tocmai inocent 
în această poveste rămâne faptul că, încă din iunie 1889, lipseşte cauza morții 
lui Eminescu. S-a vorbit despre ea — mai ales prin presă, s-a dat de înțeles că ar 
fi ba una, ba alta, dar nu există consemnată, concret, într-un document oficial, 
semnat de legiştii despre care ni se spune că ar fi făcut autopsia, iar certificatul 
de moarte (numărul 161/1889), pe baza căruia Primăria a eliberat actul de 
deces necesar înhumării, pare să nu fi fost văzut decât de Nicolae Hagi Stoica, 
„oficiar de stare civilă”, care a consemnat decesul lui Eminescu în Registrul 
pentru morți pe anul 1889. Gh. Marinescu nu numai că o scaldă, însă chiar şi 
atunci când se hazardează să scrie că Eminescu ar fi fost „sifilitic şi alcoolic”, 
o face după ce înşiră drept „probe” zvonuri şi păreri, venind, repet, dintr-un 
extrem de limitat număr de guri şi niciodată făcând trimitere la pionul principal: 
defunctul lui confrate, Al. Şuţu. 

La vremea apariţiei sale, articolul lui Gh. Marinescu nu a avut deloc un 
efect spectaculos. EI a început să stârnească valuri mai mari, doar după ce a 
fost pus pe tapet de A. Z. N. Pop, care l-a întrebuințat după cum i-au dictat 
propriile nevoi. Afirmațiile lui Augustin Z. N. Pop reprezintă o mare problemă, 
pentru că, până una-alta, ele există, sună grozav de ferm, sunt preluate de o 
mulţime de alţi autori şi, în consecinţă, continuă să influenţeze publicul, 
îndreptându-l şi mai stăruitor în aceeaşi direcţie greşită. 


In atenţia Academiei Române 

Academia Română a premiat (şi) monografia lui Gh. Călineascu, Viața 
lui Mihai Eminescu. Implicit, astfel, ea şi-a asumat versiunea acestuia, 
confirmând pentru opinia publică diagnosticul de sifilis pus de numitul autor 
lui Eminescu. Cu speranţa că nu sunt necesare cereri exprese în acest sens, 
Academia autosesizându-se într-o chestiune atât de importantă, în care este în 
joc şi prestigiul ei, aşteptăm ca renumita instituţie să-şi precizeze poziţia faţă 
de argumentele anchetei noastre, fie demonstrând că sunt inexacte, fie corectând 
eroarea comisă în urmă cu decenii. Dar, indiferent ce decizie va lua, aceasta 
trebuie anunţată în mod public. 


76 O——————— Semnele Timpului ——— m35 


MAIORESCU şi EMINOVICII 
$ T sau 
MAŞTILE INGERULUI PROTECTOR 


Falsuri noi pentru o minciună veche 


Ca şi cum n-ar fi prea de ajuns vechile neadevăruri sfruntate, domnul 
G. Muntean ne oferă o gogoaşă fierbinte. In volumul Eminescu. 100 documente 
noi (catalogat de Z. Ornea drept „o nestemată de pret”), G. Muntean scrie: 


„În Însemnări zilnice Maiorescu adaugă: «Luni 15/27 august 1883. Am fost la 
sanatoriul Soutzo să văd pe Eminescu. Deliriu necontenit. Nu m-a cunoscut. Trist aspect. 
Venise fratele său la mine — a profitat de ocazie ca să iee (subl. ns.) ceasornicul de aur a 
(sic!) sărmanului nebun. Şi tată-său (subl. ns.) a venit la mine.» Nici pe el (subl. ns.) nu 
l-a recunoscut Eminescu, pe care bătrânul sfâşiat de atâtea suferințe, l-a lăsat în seama 
lui Maiorescu.” 


Deşi această variantă a textului original cuprinde o sumă de scorneli greu 
calificabile, aparent, domnul Muntean nu ar fi, totuşi, decât pe jumătate vinovat. 
Într-adevăr, deşi nu mărturiseşte, rândurile de mai sus, pe care le prezintă ca 
fiind chiar din jurnalul lui Maiorescu, sunt preluate, de fapt, din I. E. Torouţiu 
(volumul IV). Dacă ne gândim însă că dumnealui a fost şi salariat al Institutului 
condus de Gh. Călinescu, participând la studierea ştiinţifică a patrimoniului 
Eminescu, nimic nu-l poate exonera de răspundere profesională. Este intolerabil 
ca o asemenea eroare (?) grosolană de text să persiste mai bine de o jumătate 
de veac, fiind cu elan „clasicizată” prin rutina autorilor de „cărţi din cărţi”! 
Cazul domnului G. Muntean, care împarte responsabilitatea cu alţi asemenea 
specialişti, ne arată, încă o dată, că, în cera ce-l priveşte pe Eminescu, 

superticialitatea crasă atinge cote imorale. Se impune tot mai acut o riguroasă 
reverificare a tuturor documentelor referitoare la Eminescu şi o atestare a 
pieselor autentice, separându-le de munţii de talaş pseudo-informativ. Dacă 
nu se va despărţi adevărul indubitabil de rest, se va continua să se parafrazeze 
după ureche şi după interese — caz în care, ce nevoie mai avem de arhive, ce 
nevoie mai avem chiar de adevăr? 

În citatul oferit de ofensivul cercetător G. Muntean, nici măcar datarea 
nu este conformă originalului, iar formule precum „să iee” („ee”, după 
Torouţiu) sau „tată-său”, de natură să creeze impresia de autenticitate, nu 
fac decât să-l înşele pe cititor. Oare, domnul G. Muntean nu ştie că fragmentul 
invocat din jurnalul lui Maiorescu este scris în germană şi că, traducerea 
efectuându-se după anii 1930, nu mai putea fi folosită forma populară 
(regională) a verbului a lua? 

Şi-apoi, nicăieri în jurnalul lui Maiorescu nu figurează formularea: „Luni 
15/27 august 1883.” În ziua la care se referă G. Muntean, primele cuvinte 
sunt: „Duminică 14/26 Aug. — până Miercuri 17/29 Aug”. 

In Însemnări zilnice, apărute sub îngrijirea lui Rădulescu-Pogoneanu, 
textul respectă manuscrisul şi sună astfel: 


„Astăzi vizitat un minut împreună cu Wilhelm [Kremnitz] pe M. Eminescu, alienat, la 
Dr. Şuţu. Delirare neîntreruptă. Nu m a recunoscut, vorbind într una, scuipând în toate 
părțile. O privelişte care te întristează şi te desgustă, fără nici o atracţie. Acum 2 zile 
(subl. ns.) a fost la mine tatăl său (anecdote din societatea moldovenească de odinioară) 
şi după aceea fratele său, locotenentul, care s'a folosit de această ocazie spre a-şi anexa 
ceasornicul alienatului său frate.” 


Diferenţa dintre traducerea domnului G. Muntean şi original este 
fundamentală. Maiorescu nu l-a vizitat pe Eminescu în aceeaşi zi în care i-a 
avut oaspeţi pe tatăl şi pe fratele acestuia (15 august), ci doar două zile mai 
târziu. Greşeşte involuntar venerabilul G. Muntean? 

Comprimând textul mistificat, obţinem: „Am fost la sanatoriul Soutzo să 
văd pe Eminescu... Nu m-a cunoscut. Venise fratele său la mine... Şi tată-său 
a venit la mine.” Aici, G. Muntean închide ghilimelele şi continuă pe cont 
propriu: „Nici pe el nu l-a recunoscut Eminescu”. Deci, căminarul s-ar fi 
văzut cu Eminescu, la 15 august, fără să fie recunoscut de fiu-său. Aşa cum 


738 ——————— Semnele Timpului ——— m35 


se succed frazele, te poţi gândi că această afirmaţie există şi în jurnalul lui 
Maiorescu, poate sub o altă formă, parafrazată de G. Muntean. Nici vorbă! 
Fratele Matei nu a fost lăsat să meargă la ospiciu, spre a-l vedea pe Eminescu, 
iar tatăl nu a trebuit să fie oprit, din simplul motiv că nici nu a venit în 
Bucureşti, afirmaţia lui Maiorescu fiind, şi ea, neadevărată. 

Greşeală? Adică domnul G. Muntean, scriitor de subsoluri de primă mână, 
nu ştie să citească? Mă tem că eroarea dumnealui miroase a premeditare. Şi 
iată de ce: în jurnalul lui Maiorescu, nu se face vorbire nici de drumul 
bătrânului Eminovici la ospiciul lui Şuţu, nici de întâlnirea lui cu Eminescu. 
Prin urmare, G. Muntean fie deţine informaţia din altă parte decât de la 
Maiorescu (caz în care avea obligaţia să menţioneze sursa), fie aceasta îi 
aparţine — situaţie în care se impunea să o susţină cu probe. Cum probe nu 
există, rezultă limpede că domnul G. Muntean are dreptul de autor asupra 
adăugirii cu pricina. În consecinţă, nu putem crede decât că a încercat să se 
folosească în mod oneros de spusele altcuiva, după ce, din slabă cunoaştere 
sau din interes, le adăugase informaţii ireale, produs al propriei fantezii. 

În fine, după pasajul citat, domnul G. Muntean nu se astâmpără şi mai 
adaugă un paragraf, ce pare scris de un om care s-a trezit brusc dintr-un somn cu 
visuri ciudate: „Deci (subl. ns.) ceasul a fost «reclamat» înainte de perioada 
«recluziunii acestuia la Viena», cum presupunea nu demult Augustin Z. N. Pop 
în citata sa lucrare (?) la p. 349-350”. Aproape că te sperii. Şi ce-i cu asta? E 
de rău, e de bine? Care este legătura şi, mai ales, care este relevanţa 
„presupunerii” lui A. Z. N. Pop, când acest lucru îl aflăm direct din jurnalul 
lui Maiorescu, unde este notat negru pe alb? Dacă asta e principala concluzie 
pe care o poate trage domnul G. Muntean, oftăm şi spunem şi noi, ca dumnealui, 
în originala-i traducere: „Trist aspect”. 

Ca orice anomalie, şi această fraudă informaţională ridică întrebarea: de 
ce a fost nevoie de ea? Din disperare? Maiorescu nu e astăzi apărat atât pentru 
ceea ce a scris, cât pentru sistemul pe care l-a creat? De ce domnul G. Muntean 
se străduieşte prin orice mijloace să dea legitimitate acţiunilor întreprinse de 
Maiorescu împotriva lui Eminescu? Rămâne un grav şi semnificativ indiciu 
că, undeva, s-a ştiut totuşi adevărul în legătură cu Eminescu. 

Oricât s-ar strădui, domnul G. Muntean şi alţii nu reuşesc să ne convingă 
că Gheorghe Eminovici şi-ar fi vizitat fiul la ospiciul lui Şuţu şi că acesta nu l- 
a recunoscut. Pretenţia Magistrului, care afirmă că ar fi primit dezlegare de la 
căminar să se ocupe de Eminescu rămâne o tentativă penibil eşuată. Maiorescu 
însuşi s-a împotmolit aici. 

O epistolă care n-a fost trimisă 


Anumite surse istoriografice pretind că, în ziua de 15 august, la el acasă, 
Maiorescu ar fi purtat cu Matei Eminovici o discuţie decisivă pentru destinul 
lui Eminescu. Sosit la Bucureşti special pentru a-şi scoate fratele de la Şuţu şi 
a-l lua pe Eminescu cu sine, la Râmnicu Sărat, în urma acestei conversații, din 
motive necunoscute, Matei ar fi renunţat la acest proiect. 

Pe de altă parte, avocatul Maiorescu susţine că, în aceeaşi zi, ar fi primit şi 
vizita bătrânului căminar Eminovici, cu care ar fi stabilit o înţelegere 
„paternalistă”, privitor la Eminescu. Gheorghe Călinescu prezintă acest episod 
cu siguranţa celui care preia informaţiile direct din Monitorul Oficial 
(„Gheorghe Eminovici, venit la Bucureşti, declară că lasă asupra lui Maiorescu 
«toată îngrijirea materială şi morală», iar un frate, probabil Matei, smulse 
criticului ceasornicul de aur al poetului” — subl. ns.). În realitate, cuvintele 
citate de Călinescu sunt culese din bine ticluitul jurnal al lui Maiorescu, singurul 
loc în care apar aceste informaţii. Cine le ia de bune poate crede că Eminovicii 
au aruncat în spinarea bietului Maiorescu povara obligaţiilor lor familiale şi s- 
au retras la umbră, să joace stos. Aceste informaţii false continuă să fie acreditate 
public, graţie superficialităţii (laşităţii?) unor istorici literari. 

Dar să derulăm itele pe îndelete. 

Despre pretinsa întâlnire Maiorescu — Gheorghe Eminovici există patru 
menţiuni scrise (trei ale lui Maiorescu şi una a Harietei). Două au fost făcute în 
1883, celelalte — în primăvara anului următor. lată-le, cronologic: 

17 august 1883 — Maiorescu consemnează în jurnalul intim: 


„Acum 2 zile a fost la mine tatăl său (anecdote din societatea moldovenească de 
odinioară) şi după aceea (subl. ns.) fratele său, locotenentul...” 


Atrage imediat atenţia faptul că, potrivit magistrului, cei doi Eminovici 
nu ar fi venit împreună, ci separat — ca la dentist. Coincidenţă? Oricum, merită 
reţinut faptul că Maiorescu nu se arată defel surprins de această neaşteptată 
potrivire a lucrurilor. 

18 octombrie 1883 — Potrivit unor lucrări de istorie literară, Maiorescu 
i-ar fi scris lui Gheorghe Eminovici (sublinierile îmi aparţin): 

„Stimate Dle, 

Starea fiului D-stră şi amicului nostru literar M. Eminescu nu s'a îndreptat încă, şi 
aşa am hotărât cu toții, cei de aici, să-l trimetem pe cheltuiala noastră la Institultu]l de 
alienaţi din Viena şi să-l lăsăm acolo vreme de un an. Dacă nu se va îndrepta până 
atunci, va fi timpul venit să-l aşezăm la Golia sau la Mărcuţa, ca pe un bolnav fără leac. 

Cu prilejul venirii D-voastre la Bucureşti, ne-aţi declarat că lăsaţi asupra noastră 
toată îngrijirea materială şi morală pentru nenorocitul D-voastră fiu. Cu toate aceste, 
m am crezut dator a vă da de ştire despre cele de mai sus. 

Primiţi, vă rog..." 


Scrisoarea în sine nu există. Textul este preluat din jurnalul lui Maiorescu, 
unde apare ca proiect de epistolă. De altfel, cuprinsul acestei aşa-zise scrisori 
este caligrafiat de altcineva (se pare că de fiica avocatului) şi ocupă o pagină 
care, lucru simplu de demonstrat, a fost în mod deliberat rezervată, fiind 
completată ulterior. 

(Cuvintele „am hotărât cu toții” sunt una dintre cheile textului de epistolă. 
Ele arată de ce a fost necesară şi această nouă măsluire olografă. Concret: 
avocatul Maiorescu ştia bine că, în cazul în care Eminescu ar fi fost declarat în 
mod oficial alienat, trebuia instituită curatela şi constituit consiliul de familie, 
din care tocmai el risca să nu poată face parte [„Acei care vor fi provocat 
interdicțiunea, nu vor putea face parte din consiliul de familie” — Codul civil, 
articolul 441]. Totodată însă, în lipsa curatelei, dispărea suportul juridic care 
să permită menţinerea lui Eminescu în balamuc. Şi-atunci, Maiorescu a întocmit 
documente astfel redactate, încât din ele să se poată crede că acţiunile sale s-ar 
derula cu ştirea şi cu acordul familiei Eminovici. Numai că, chiar să fi vrut, 
căminarul nu putea transmite nimănui drepturi de curator asupra lui Eminescu, 
atâta vreme cât acesta nu era pus sub interdicţie. Or, din punct de vedere 
juridic, până la moarte, Eminescu s-a aflat în deplinătatea capacităţii de 
exercitare a drepturilor lui civile. Pentru avocatul Maiorescu, esenţial era ca, 
într-un raft al arhivei Tribunalului Ilfov, să existe un dosar legal înregistrat, 
pe a cărui copertă să scrie: „Interdicţia Mihailu Eminescu” .) 

Deocamdată, lipseşte dovada că textul în discuţie ar fi fost expediat şi că 
ar fi ajuns la destinatar. O probă că misiva nu a depăşit niciodată filele jurnalului 
lui Maiorescu rămân şi epistolele Harietei. De pildă, la 7 martie 1884, ea scrie: 
„...Mihai, despre care n-am nici o ştire, decât acele ce se aud prin jurnale”. 
Dacă textul din jurnalul lui Maiorescu ar fi ajuns la Ipoteşti, sub forma unei 
scrisori, desigur că el ar fi fost invocat de Harieta. 

Tot la concluzia că textul n-a fost expediat conduce şi faptul că, dintre 
toate cuvintele care compun primul rând: 

„Dlui George Eminovici Bucureşti 18/30 Octombrie 83”, 
numele destinatarului este caligrafiat de Maiorescu într-un spaţiu lăsat liber 
de cel/cea care i-a slujit drept scrib. Să deducem că, atunci când a fost conceput 
textul, magistrul nu cunoştea cu precizie numele căminarului şi domiciliul 
lui exact, adresa fiind, şi ea, adăugată tot de Maiorescu? Dacă aceste elemente 

au fost completate ulterior conceperii amintitului text, mai putem accepta că 
Maiorescu chiar avusese o discuţie de o asemenea mare însemnătate, cu un 
om care i-ar fi lăsat în seamă „toată îngrijirea materială şi morală” a lui 

Eminescu, dar căruia nu-i cunoştea nici numele, nici adresa? 

7 martie 1884 — Harieta se adresează lui Maiorescu, printr-o scrisoare 
caligrafiată tot de o mână străină. Fragmentul care ne interesează acum este 
următorul: 


„Aflând încă de la răposatul tată că Domnia Voastră aţi fost totdeauna generos 
către sărmanul frate Mihai şi aţi luat asupra Dvoastră îngrijirea lui materială şi-l 
sprijiniți după cum se poate, Vă rog din toată inima a mă înştiinţa în ce grad se află 
boala fratelui meu în present şi ce ştiri aveţi D.Voastră despre sămanul Mihai, căci nu 
ştiu unde a mă adresa. 

Mulţumindu-Vă din toată inima pentru generozitatea [pe] care ați probat-o tot 
deauna cu nefericitul şi iubitul meu frate Mihai...” 


Acest pasaj constituie o probă de politeţe, care astăzi pare exagerată, 
dar care, în epocă, era frecventă în lumea oraşelor şi târgurilor noastre. În 
cazul de faţă, ea poate a fost uşor îngroşată, date fiind firea autoarei, interesul 
personal, diferenţa de vârstă şi distanţa socială, care o separa de fostul (şi 
viitorul) ministru. 

Formulări precum: „generozitatea [pe] care aţi probat-o tot deauna” au, 
aşadar, un suport pur axiomatic, neverificabil. Harieta nu avea de unde să ştie 
cât de generos era Maiorescu în realitate şi cum se manifesta acea generozitate, 
după cum nu ştia dacă, nu cumva, Eminescu plătise cu asupra de măsură 
pentru o dărnicie care nu subţiase defel punga magistrului, căci se bazase pe 
banii statului (în perioada studenţiei lui Eminescu) şi pe colecta publică (după 
28 iunie 1883). Mai mult, însuşi tatăl ei, cel de la care aflase toate acestea, nu 
era cu mult mai bine informat decât ea asupra relaţiilor Eminescu — Maiorescu. 

Faptul că şi anterior, precum la 5 noiembrie 1880, Harieta îi scria lui 
Maiorescu, sperând ca acesta s-o ajute („Mihai îmi datoreşte de 14 luni una 
sută galbeni” ) ne arată că, încă de pe atunci, în gândul ei, Maiorescu era un 
fel de şef al lui Eminescu — poate şi un Mecena. Astfel, cuvintele: „aţi fost 
totdeauna generos... şi ați luat asupra Dvoastră îngrijirea lui materială şi-l 
sprijiniți după cum se poate” nu se mai referă exclusiv la anul 1884, ci la o 
perioadă mult mai mare. (Aceeşi veche şi statornică percepţie asupra lui 


Nr. 3-5 O O——————— Semnele impui — 83 


Maiorescu o va determina pe Harieta să-i scrie acestuia şi la 19 octombrie 
1886, când zadarnic îl va ruga, cu cerul şi cu pământul, să o împrumute „cu 
600 franci pe termin de două luni” , pentru a-şi plăti medicul.) 

Nu este exclus ca buna părere a Harietei despre magistru să se fi datorat 
unor lucruri mărunte, de care noi nu avem habar. În fond, pentru ca un om 
obişnuit să devină erou nu e necesar să îl cunoască, personal, fiecare dintre toţi 
ceilalţi şi să îl măsoare. Ajunge ca în târg să i se dea drumul unui zvon favorabil 
Cuiva, pentru ca respectivul să devină faimos. Mulţi vor vorbi despre el cu 
aplomb, fără a-şi pune întrebarea elementară: individul chiar există şi chiar 
este ceea ce se spune despre el că ar fi? De aceea, părerea Harietei putea fi 
rezultanta unor informaţii aparent neimportante, dar care, alături de anumite 
altele, să schimbe semnul unei convingeri. De pildă, nu putem exclude ca 
însuşi Eminescu să fi contribuit, în mod involuntar, la conturarea unei imagini 
favorabile lui Maiorescu. Bunăoară, în epistola prin care anunţa părinţilor 
moartea unuia dintre fraţii lui (Şerban), Eminescu adăuga: „Maiorescu promisese 
ca, începând de la 1 ianuariu anul viitor, să-i facă un mic ajutor lui Şerban de 
60 franci pe lună. Acest ajutor se-nţelege că acum e de prisos” (scrisoare 
nedatată, expediată în a doua parte a lui noiembrie 1874). Avem vreun motiv 
să eliminăm aprioric ipoteza că Harieta a aflat şi ea de intenţia lui Maiorescu şi 
că a preţuit-o, aşa cum se cuvenea? Pentru logica ei era aberant să creadă că, 
din moment ce Maiorescu se arătase dispus să-l ajute pe Şerban, fără a-l cunoaşte, 
pentru Eminescu trebuia să fie numai lapte şi miere? 

La 7 martie 1884, Harieta afirmă, ce-i drept, că aflase de la defunctul ei 
tată de atenţia cu care Maiorescu l-ar fi înconjurat pe Eminescu, numai că ea 
nu face nici o referire la vreo înțelegere anterioară, în acest sens, între căminar 
şi Maiorescu. Ea nu invocă întâlnirea celor doi, deşi contextul era mai mult 
decât favorabil unei atari rememorări. Pur şi simplu, mulţumeşte pentru 
implicare, fără a preciza în ce consta aceasta. 

Şi mai elocvent este însă faptul că, atunci când răspunde Harietei (14 
martie 1884), nici măcar Maiorescu nu pretinde că ar fi avut o înțelegere cu 
căminarul. Această idee privind existenţa unei convenţii între cei doi apare 
numai în jurnalul lui Maiorescu, în suspectul text antedatat, pomenit mai sus. 

Harieta nu spune în mod explicit că Gh. Eminovici s-ar fi întâlnit special 
cu Maiorescu la Bucureşti, ci doar că Maiorescu ar fi luat asupra lui „îngrijirea 
materială” — fapt care oglindea opinia de mai largă răspândire, privind protecţia 
acordată de magistru lui Eminescu. După un prim anunţ apărut în România 

liberă din 2 septembrie, patru zile mai apoi, aceeaşi gazetă face loc unei ştiri 
concepute chiar de Maiorescu şi care începe aşa: 


„Notita luată după Națiunea, în care spuneam că mai mulți români de bine au 
contribuit să ajute pe iubitul şi nenorocitul nostru Eminescu, ne facem o plăcere 
modificând-o în sensul adevărului, căci nu oamenii de bine contribuiesc, ci prieteni, şi 


numai prieteni şi îndeplinesc o datorie către o fiinţă iubită” (subl. ns.). 

Aceasta este, aşadar, generozitatea la care se referă Harieta. 

De altfel, după ce Harieta îl roagă pe Maiorescu să-i transmită veşti noi 
despre Eminescu, îşi explică astfel propria necunoaştere: „căci nu ştiu unde a 
mă adresa”. Oare, dacă între tatăl ei şi Maiorescu chiar ar fi existat o înțelegere, 
nu ar fi fost căminarul înştiinţat unde e spitalizat fiul lui? 

Epistola în discuţie este ciudată şi în ceea ce priveşte grafia. În mod cert, 
ea nu a fost scrisă de mâna Harietei. Întrucât, potrivit datelor trecute în capul 
primei pagini, pare a fi fost concepută la Ipoteşti, unde atunci nu exista o a 
treia persoană care să i-o pună pe hârtie, este posibil ca această scrisoare să 
constituie ultimul document scris de fratele ei Nicu, înainte de a-şi face 
testamentul şi de a explica sumar ce l-a împins la sinucidere (9 martie 1884). 
Însă, la fel de bine, epistola poate fi un fals comis cu un scop anume. 

14 martie 1884 — Abil, când răspunde Harietei, Maiorescu o întreabă, 
între altele: 


„Bătrânul D-voastră tată, când a fost pe la mine la Bucureşti în August anul trecut, 
mi-a spus că tot capitalul său mobil era de 18.000 franci! Care este partea, care îi revine 
acuma lui Mihail, după moartea tatălui său?” (subl. ns.) 


Patru zile mai târziu, Harieta îi trimite o scrisoare de răspuns, din care 
lipseşte, însă, absolut orice referire, cât de aluzivă, la „capitalul mobil” ori la 
vizita tatălui ei la Bucureşti. E ca şi cum n-ar fi citit fraza subliniată. Ea nu 
pare să ştie nimic despre vreo înţelegere între tatăl ei (decedat cu vreo două 
luni în urmă, la 8 ianuarie) şi Maiorescu, căruia îi mulţumeşte din bun-simţ 
(poate, şi din calcul), pentru, credea ea, „părinteasca îngrijire a iubitului meu 
frate Mihai”. 

Atât de exacta dimensionare a capitalului mobil al căminarului nu constituie 
nici pe departe o probă indubitabilă că Maiorescu ar fi discutat cu Gh. Eminovici. 
Trecem peste absenţa oricărei garanţii privind precizia acestei informaţii şi 
ne amintim că, la fel de bine, ea îi putea parveni lui Maiorescu prin Matei 

sau prin „amicii” din laşi, care îl ţineau la curent cu toate cele. Sau, poate, în 
cine ştie ce context, ea a fost aflată în vara anului 1881, când Gheorghe 
Eminovici a venit în Bucureşti spre a fi examinat de doctorul Kremnitz (,,...de 
oarece — precizează nepotul său, Victor — suferea de băşică, boală de care a şi 
murit”). În plus, dacă cifra ar fi fost rostită chiar de căminar, în 1883, ar însemna 
că Maiorescu a minţit prin omisiune, în ziua de 17 august a aceluiaşi an, când, 
referitor la pretinsa vizită a lui Gheorghe Eminovici, a notat doar atât, într-o 
paranteză: „anecdote din societatea moldovenească de odinioară”, dând astfel 
impresia că musafirului nu-i păsa de soarta fiului lui, închis la Şuţu. Erau mai 
importante anecdotele, decât pretinsa înţelegere, referitoare la Eminescu? 

În fine, rămâne o nedumerire: dacă Maiorescu chiar ar fi trimis scrisoarea 
din 14 martie 1884, înseamnă că aceasta ar fi ajuns la Ipotești într-un moment 
în care Harieta era obligată să-şi facă bagajul şi să se mute definitiv, pentru a 
ceda locul noilor proprietari. Să zicem că a socotit scrisoarea lui Maiorescu 
suficient de importantă pentru a o lua cu sine. Dar, peste 6 ani, ea avea să 
moară singură, unii autori consemnând că puţinele ei lucruri s-au împrăştiat, 
care pe unde s-a nimerit. Citez din I. Păun-Pincio: 


„Câteva luni de la moartea poetului, într-o dimineaţă, pe strada Teatrului din 
Botoşani, se scoteau în vânzare câteva lucruri; o canapea, vreo două sofe şi niscaiva 
cărți. Era mobilierul lui Eminescu. Nefericita lui soră murise şi ea — şi acuma aceste 
câteva lucruri, toate vechi, toate hârbuite, grăiau lumei de sărăcia, de mizeria în care au 
trăit cei cari le-au avut...” 


Această epistolă a lui Maiorescu către Harieta nu a fost copiată în jurnalul 
autorului. Ce noroc orb a făcut ca textul ei să ajungă până la noi şi ce ghinion 
a lovit vraful de scrisori trimise de Cornelia Emilian aceleiaşi Harieta (care o 
asigura că nu a pierdut nici una dintre ele), de s-au dus toate pe Apa Sâmbetei?! 

Acestea sunt singurele „probe materiale” pe care istoricii literari îşi 
întemeiază certitudinea că Maiorescu şi căminarul s-ar fi întâlnit la Bucureşti, 
în miezul lui august '83, în casa celui dintâi. Precum se vede, lucrurile nu 
sunt tocmai simple. Existenţa unui document nu garantează, obligatoriu, şi 
autenticitatea lui, iar autenticitatea nu ajunge pentru a fi siguri că acesta 
cuprinde adevăruri. 

În analiza noastră, trebuie să mai luăm în calcul şi următoarea afirmaţie 
a Harietei: „...Matei, care este obligat a-l ţine, luându-i toată partea lui” 
(18 martie 1884). Aşadar, în mintea ei, Eminescu rămăsese în familie, nu 
fusese „înstrăinat”. Harieta nici nu-şi imagina că Maiorescu şi fratele ei 

mai mic ar putea fi rivali, în dorinţa lor de a se ocupa, care mai de care, de 
Eminescu. Scrisoarea avocatului Maiorescu, în care acesta, după ce se interesa 
de capitalul mobil al Eminovicilor, o întreba ironic: „Poate să vie la Ipotești? 
Sau aveți altă propunere?” deşi el avea „ploile” aranjate în acest sens, 
probabil că o şi speriase puţin — de aici, multele ei scuze şi explicaţii, 
referitoare la modul în care Matei a vândut totul la Ipoteşti, precum şi 
precizarea, perfect reală, că ea e „singură [şi] pribeagă”, lipsită de orice 
putere financiară. Şi-atunci, îl aruncă în faţă pe Matei: „iar că nu se 
interesează fratele Matei, vă rog să vă răspundă D-lui singur”. 


Clara contra Titus 


Ziua de 15 august, când prin casa lui Maiorescu s-ar fi perindat atât 
căminarul, cât şi mezinul familiei Eminovici, mai are o sumă de necunoscute. 
Prima vizează cauza care a provocat acea întâlnire. A fost ea rodul invitaţiei 
lui Maiorescu? În acest caz, înseamnă că Maiorescu avea un plan anume, despre 
care nu a menţionat nimic. Au sosit Eminovicii din proprie iniţiativă, acţionaţi 
de puteri telepatice nebănuite? Puțin plauzibil. 

Slavici notează o frază pe care căminarul i-ar fi scris-o lui Eminescu, prin 
primăvara-vara lui 1883, după îmbolnăvirea lui Nicu: „Mi s-a urât viața; fă ce 
faci şi vino de-l ia, ca să-l duci în vreo casă de sănătate” (Eminescu — omul). 
Dacă ar fi să-l luăm în serios pe şirian, ar trebui să admitem că starea fizică a 
bătrânului Eminovici era deosebit de precară — caz în care simpla idee că el ar 
fi bătut drumul până în Capitală fără scop şi fără a fi chemat ar deveni aberantă. 

Să-i dăm credit avocatului Maiorescu şi să încercăm să refacem „filmul” 
întrevederilor, folosind relatarea lui, de gazdă. Deci, Maiorescu se pomeneşte 
cu un bătrân la uşă. Află că îl cheamă Gheorghe Eminovici, îl pofteşte înăuntru, 
iar celălalt dă curs invitaţiei şi, odată pătruns în casă, începe să povestească 
„anecdote din societatea moldovenească de odinioară”. Aşa, tam-nisam? A 
intrat şi a început să spună snoave, întrerupându-se doar ca să guste din dulceaţă? 
Şi a spus şi a tot spus, iar când i s-a terminat repertoriul, musafirul de la Ipoteşti 
s-a ridicat brusc şi a plecat, să-i bucure şi pe alţii cu istorioarele lui? 

Nicăieri, versatul avocat Maiorescu nu afirmă că, în timpul acestei discuţii, 
ar fi fost analizată situaţia lui Eminescu. Această idee nu a fost nici măcar 
aluziv consemnată în vreuna dintre notițele lui, necum susţinută cu dovezi! Ea 
ar putea fi doar presupusă: o dată ce acceptăm că Maiorescu a primit vizita 

căminarului, în august 1883, bunul-simţ ne obligă să credem că, în timpul unei 
asemenea întrevederi, nu putea fi ocolit tocmai subiectul central: Eminescu. 

Dar să privim şi alte detalii privind presupusa tranzacţie patrimonială 
Maiorescu — Gh. Eminovici. Dacă venirea căminarului fusese neanunţată, 
normal era ca acesta să o motiveze într-un fel. Ce dorea căminarul, de fapt? 
Mister total! În nici un caz, nu se poate crede că scopul sosirii lui ar fi fost 
acela de a spune anecdote sau, în cel mai fericit caz, de a-l ruga pe Maiorescu 
să se ocupe în locul lui de soarta propriului fiu! Ce fel de discuţii s-au purtat? 
Cum s-a ajuns la — zice Maiorescu — declarația prin care căminarul lăsa asupra 
lui „toată îngrijirea materială şi morală” a lui Eminescu? Dacă înţelegerea de 
care vorbeşte Maiorescu chiar a fost încheiată, înseamnă că el avea nevoie de 
ea. Atunci, cum se explică faptul că, personal, nu făcuse nici un demers spre a 
o determina, totul datorându-se numai întâmplării? Ce valoare juridică avea o 
asemenea convenţie exclusiv orală şi care nici nu preciza drepturile şi obligaţiile 
fiecărei părţi? Cum putea Maiorescu să preia oficial „toată îngrijirea materială 
şi morală” a lui Eminescu, fără să-şi asume o răspundere, cât de mică? Şi-apoi, 
putea căminarul să-şi dea fiul pe mâna altuia, fără să încerce să îl revadă, 
măcar o clipă? O fi locuit Gheorghe Eminovici la Ipotești, dar numai prost nu 
era. Matei scrie despre tătâne-său: 


„Mulțumită însă memoriei uimitoare pe care o avea (calitate moştenită de Mihaiu), 
apoi din citit, şi din contactul cu lumea cultă, ştia de 300 de ori trei clase primare. Vorbea 
bine ruteneşte, leşeşte (=poloneşte), nemţeşte, muscăleşte şi pricepea şi franţuzeşte; cum 
zicem noi, nu-l puteau vinde Francezii.” ] 


Să zicem, însă, ca Maiorescu. Deci, căminarul îi oferă prin mandat vocal 
soarta propriului fiu şi pleacă. Maiorescu n-apucă bine să ia o lingură de 
supă, când, ca la ghişeele Primăriei, se aude iar „toc-toc” la uşă. În prag, un 
mustăcios, înalt de fix 1,68 m. Se prezintă: Matei Eminovici, locotenent, şi 
spune ce-l mânase într-acolo. Voia să-l scoată pe Eminescu din balamuc şi 
să-l ducă la Râmnicu Sărat. În urma conversaţiei care are loc, Matei este însă 
şi el determinat să renunţe la plan. Prin ce metode, nu ştim. În schimb, 
cunoaştem că, despre acest moment, Clara Maiorescu îşi informează cumnata 
de la Iaşi, în termenii următori: 


[Eminescu ] „Are un frate ofițer, care e țicnit; deunăzi a fost şi a vrut să-l scoată [de ia 
Sutu] şi să-l ia la țară. Cum însă Eminescu e înscris de Titus, doctorul nu-l eliberează decât 
după declaraţia acestuia. Natural că aceasta nu se poate întâmpla, decât la cererea tatălui, 
acesta însă n'a scris nimănui aici.” (Textul a fost publicat în Convorbiri literare, mai 1937.) 

Primul lucru care ne atrage atenţia este acela că soţia lui Maiorescu nu 
pomeneşte nimic de vizita tatălui lui Matei, petrecută — în versiunea magistrului 
cu doar câteva ceasuri înainte (dacă nu minute). Mai mult decât atât, ea se 
referă la căminar ca la o persoană aflată departe: „acesta însă n'a scris 
nimănui aici” (subl. ns.). În cazul în care bătrânul Eminovici ar fi fost în 
strada Mercur 1 la data pretinsă de Maiorescu, Clara ar fi vorbit, înainte de 
orice, de opinia exprimată oral de acesta, în dialog cu ea şi/sau cu soţul ei. 
„N-a scris nimănui aici” echivealează cu nu a luat legătura cu nimeni din 
familia ei. De asemenea, nici un cuvânt din relatările Clarei nu susţine teoria 
că bătrânul Eminovici i-ar fi dat mână liberă soţului ei, în privinţa îngrijirii 
„materiale şi morale” a lui Eminescu. Nici explicit, nici implicit. 

Un accent suplimentar îl pune cuvântul „însă” („acesta însă n-a scris...” ), 
care arată că Eminescu ar fi putut fi pus în libertate, însă tatăl lui, care avea 
dreptul să ceară acest lucru, nu a scris nimic în acest sens. 

Dacă Matei cel „ficnit” avea nevoie de avizul tatălui, i-l putea cere şi avea 
toate şansele să îl şi obţină. Ceva necunoscut nouă l-a făcut însă, repet, să 
renunţe la proiect. În orice caz, dacă Gheorghe Eminovici ar fi căzut la învoială 
cu Maiorescu, cu doar câteva ceasuri înainte de apariţia lui Matei, respectivul 
acord ar fi constituit principalul argument folosit de magistru pentru a respinge 
cererea locotenentului. Cel puţin pentru moment, ştiind că dreptul de decizie îi 
revenea tatălui său, Matei ar fi fost obligat să se supună. 

Din toate cele de mai sus rezultă că, în mod cert, căminarul Eminovici 
n-a păşit în casa lui Maiorescu la mijlocul lui august 1883 şi, pe cale de 
consecinţă, el nu avea cum să-l „mandateze” pe acesta, dându-i dreptul de a 
decide asupra lui Eminescu. În această situaţie, devine limpede că aşa-zisa 
„scrisoare” din 18 octombrie 1883 nu a fost expediată. Faptul este cu atât mai 
credibil, cu cât, aşa cum am dovedit cu altă ocazie, Maiorescu a mai comis un 
asemenea fals, atunci când a pretins că l-ar fi vizitat pe Eminescu la 1 ianuarie 
1884, la Döbling, după ce ar fi petrecut singur noaptea de Anul Nou, la hotel. 
Şi tertipuri similare mai întâlnim în practica „ocrotitorului” junimist. 


Ceasul rău al avocatului Maiorescu 


Pe scrisoarea primită de la Matei (data expedierii: 18 iulie 1883), Maiorescu 
notează, la o dată necunoscută: 


„NB I-am răspuns, a venit la Bucureşti, a luat din vechia locuinţă a lui Mih. Em. un 
ceasornic de aur, rămas în păstrare acolo, a venit să mă vadă promițând ajutor bănesc 

Din punct de vedere „tehnic”, se remarcă faptul că, în această notă, cuvintele 
„I-am răspuns” sunt scrise cu litere mai groase şi mai şterse. Asta mă face să 
cred că restul textului a fost adăugat mai târziu, cu alt instrument de scris sau 
cu cel vechi, recondiționat. În sine, consemnarea în doi timpi ar fi un lucru 
normal, dacă ne gândim că venirea lui Matei în Bucureşti s-a produs după ce- 
i răspunsese Maiorescu. Conţinutul completării o scoate însă din sfera firescului. 

Povestea acestui ceasornic ne interesează sub patru aspecte: 1) dacă Matei 
l-a luat cu adevărat, la 15 august; 2) motivul sub care şi l-a însuşit; 3) dacă l-a 
luat din proprie iniţiativă ori a fost îmboldit în acest sens şi 4) unde se afla 
ceasul când a sosit locotenentul în Capitală. 

Referitor la prima necunoscută, nu am ştiinţă ca Matei să fi destăinuit 
cuiva că, în acea zi, i-ar fi luat lui Eminescu tocmai acest ceasornic, primit 
cadou de la căminar. De fapt, afară de Maiorescu, nimeni nu mai relatează 
acest gest, deşi, dacă ar fi fost real, ar fi stârnit protestul multora, Maiorescu 
neavând nici un interes să-l păstreze secret. 

Un argument de natură să conteste afirmaţiile lui Maiorescu privitoare la 
ceasornic ne oferă şi Victor Eminescu (fiul cel mai mare al lui Matei), care îi 
scrie lui Corneliu Botez, la 13 aprilie 1909: 


„Când Gh. Eminovici a plecat în Bucureşti (începutul lui iulie 1881) a cumpărat din 
Bucureşti şi a dăruit lui Mihai un ceas de aur cu lanț de 40 de galbeni, ceas pe care l-a 
păstrat deşi a dus de multe ori lipsă. La moartea lui Mihai s-a găsit şi (subl. ns.) o mulţime 
de monede antice.” (Dacă informaţia privind ceasornicul nu este preluată chiar de la 
Caragiale, atunci confirmă spusele acestuia: „Peste câțiva ani a venit în Bucureşti tata lui 
Eminescu. Era un bătrân foarte drăguţ, glumeț şi original. Făcuse o bună afacere şi 
venise să-i cumpere fiului haine şi ceasornic...” — În Nirvana). 


Din amintita formulare a nepotului Victor, rezultă că, până după deces, 
atât ceasul, cât şi neaşteptata „mulțime de monede antice” (unde or fi acum?) 
au fost accesibile numai lui Eminescu. Cât de mult ţinea acesta la ceasul în 
discuţie, aflăm din scrisoarea lui către Chibici: 


„Ceea ce-aş voi să ştiu de la tine este dacă cărțile şi lada mea sunt în oarecare 
siguranţă şi dacă pot spera să le revăd. În ladă trebuie să se fi aflând şi ceasornicul pe 
care l-am scos de la Simţion. Încolo aş voi să ştiu dacă pot scăpa de aici, unde în adevăr 
îmi pare că stau fără nici un folos.” (12 ianuarie 1884). 


Este limpede că primele patru lucruri care îl interesau pe Eminescu în 
acel moment erau: libertatea, cărţile, manuscrisele şi ceasul. 

Sub ce pretext ar fi luat Matei ceasornicul? În două din cele trei locuri în 
care consemnează fapta atribuită lui Matei, Maiorescu nu specifică, preferând 
să ne lase să imaginăm tot ce e mai rău. În cel de-al treilea document, o epistolă 
către Emilia (4 iunie 1887), devine chiar agresiv, scriind în legătură cu banii 
strânşi de aceasta în numele lui Eminescu: 


„Numai de nu i-ar mânca soru-sa paralele, faimoasa Henrietta. Frate-său, Căpitanul 
Eminowitz (deci, Maiorescu era la curent cu avansarea acestuia, fiind interesat de soarta 
lui — n.ns.) a profitat de boala poetului pentru a i fura ceasornicul de aur. Aceasta este 
singura uşurare ce a adus-o situaţiunii” (subl. ns.). 


Întrucât lipseşte un răspuns ferm la întrebarea: când invocă „boala 
poetului” , Maiorescu se referă la episodul din 1883 sau la cel petrecut în 18877, 
acest citat poate fi interpretat în două moduri. 

Să le luăm pe rând, în ordine cronologică. 

Indiscutabil, ceasul putea fi furat doar o dată. De aceea, dintre posibilele 
argumente care pot conduce la concluzia că Maiorescu ar plasa fapta lui Matei 
în vara anului 1883, absenţa oricărei ştiri conform căreia acesta ar fi ajuns în 
1887 la Botoşani rămâne, poate, cel mai important. Un element similar este 
faptul că, în cazul în care căpitanul ar fi făcut, totuşi, acest drum şi ar fi încercat 
să-şi însuşească ceasornicul, Harieta ar fi reacţionat, măcar prin vaiete către 
Cornelia Emilian. Dacă plecăm de la premiza că, în scrisoarea în discuţie, 
Maiorescu s-ar referi la anul 1883, am avea trei documente maioresciene care 
incriminează acelaşi lucru. Două sunt din 1883 (jurnalul personal şi nota de pe 
scrisoarea lui Matei), iar altul din 1887 (epistola către Emilia). Sesizăm însă 
două detalii. Pe de o parte, scrisoarea din 1887 surprinde, fiind cel puţin ciudat 
ca Maiorescu să îşi anunţe sora despre pretinsul furt la patru ani de la comiterea 
lui şi fără a preciza când a avut loc! Pe de altă parte, verbele „a lua” şi a-şi 
„anexa” , folosite în 1883, au fost înlocuite cu „a fura”, patru ani mai târziu. 
(În vreme ce mulţi autori doar sugerează că Matei nu ar fi fost tocmai model 
de moralitate, domnul G. Muntean, mergând necondiţionat pe mâna lui 
Maiorescu, îl etichetează pe militar, scurt şi sigur de sine: „neonestul”. Fericiţi 
cei ce nu-şi pun întrebări!) 

Aceasta ar fi prima variantă. 

Dacă ne gândim însă că această scrisoare către Emilia a fost redactată la 
câteva zile după ce Eminescu fusese internat în spitalul din Botoşani şi că 
magistrul nu indică nici măcar anul în care ar fi fost furat ceasul, devine 
posibil ca afirmaţiile lui Maiorescu să privească „boala poetului” din 1887. 

Un alt argument în acest sens poate fi şi faptul că, în întreaga scrisoare, 
Maiorescu se referă numai la lucruri de strictă actualitate, „furtul” lui Matei 
fiind relatat imediat după exprimarea temerii că „faimoasa Henrietta” ar 
putea „mânca” cei 825 de franci abia colectaţi de Emilia. De aceea, pare 
improbabil ca atunci când scrie ironic că frauduloasa însuşire a ceasului ar 
constitui „singura uşurare” adusă de ofiţer „situațiunii” lui Eminescu, 
magistrul avea în vedere fapte petrecute cu ani în urmă, la o dată şi într-un context 
pe care nu le menţionează. În fine, chestiune de detaliu, Maiorescu scrie că 
ceasornicul ar fi fost furat de „Căpitanul Eminowitz” (până la 30 august 1886, 
Matei fusese locotenent). 

Evident, în clipa în care am admite această a doua variantă, am accepta 
că, la Botoşani, Eminescu avea ceasornicul cu el — deci, Maiorescu a minţit 
atunci când a scris în jurnal că Matei şi-ar fi „anexat” bunul fratelui lui cu 
ani în urmă. lar dacă a minţit în scris, evident că nu a făcut-o pentru sine, ci 
pentru cei cărora le-a fost destinat acest jurnal. De unde şi concluzia că ar 
trebui să mai reflectăm, înainte de a decide dacă asemenea foi scrise sunt sau 
nu de „inestimabilă valoare”. Putem avea surpriza să constatăm că sunt 
foarte... estimabile! 

Poate nu vom şti niciodată la ce moment anume s-a referit Maiorescu, în 
epistola lui. Poate, nici el însuşi nu avea ceva clar în minte, esenţială fiind 
încercarea de a denigra cu orice preţ. Din fericire, în judecarea problemei de 
fond contează mai puţin când şi cum a minţit Maiorescu ori dacă a încurcat 
minciunile. Oricum ar sta lucrurile, intervenţia lui olografă în jurnalul intim, 
pentru a adăuga că Matei şi-ar fi „anexat” ceasornicul lui Eminescu, este 
incontestabilă şi ea nu atestă onestitate. Dacă şi-a anunţat sora asupra acestui 
pretins furt cu patru ani întârziere, imaginea lui se umbreşte şi mai mult. 
Dacă, atunci când a „informat-o”, se referea la fapte din 1887, situaţia îi 
devine chiar şi mai precară, întrucât nici copiii nu l-ar crede pe cel ce pretinde 
că acelaşi eveniment a avut loc la două date diferite, între care nu se află o zi 
sau o lună, ci patru ani! 

Cu altă ocazie, Maiorescu afirmă că respectivul ceasornic ar fi „rămas în 
păstrare” la Slavici, unde rezultă că fusese lăsat în mod special. Să ne închipuim 
că, şi în august 1883, locuinţa lui Eminescu continua să se prezinte aşa cum o 
prinsese seara zilei de 28 iunie — adică inclusiv cu hainele (acum mucegăite?) 
azvârlite în mijlocul încăperii? Oare, casa Slăvicioaiei era muzeu, casă de 
amanet sau depozit de obiecte pierdute? 

Nimeni nu consemnează data la care camera închiriată, ştiută ca „locuința 
lui Eminescu” a fost golită de ultimele mărunţişuri aparţinând acestuia, 

redevenind una dintre odăile familiei Slavici. De ce? Oare, din cauză că 
averea cea mai de preţ a cămăruţei (manuscrise, bibliotecă, ceasul de aur) 
fusese transportată la Maiorescu, iar lui Slavici i-a fost ruşine să dezvăluie 
acest fapt, de care era parţial răspunzător? Să-i fi venit şirianului peste mână 
să spună că n-avusese răbdare nici măcar o lună, să vadă dacă, nu cumva, 
lucrurile reintră în normal? Nu ştiu dacă de aici putem concluziona că a ştiut 
dinainte ce avea să urmeze, Eminescu fiind condamnat fără drept de apel, 
dar îmi este limpede că acest mărunt aspect pune (şi el) în cu totul altă lumină 
„prietenia” lui Slavici faţă de Eminescu. Că, desigur, nu degeaba, ulterior 
zilei de 28 iunie 1883, cei doi nu au mai păstrat nici un fel de legătură! 

Pentru ca Matei să poată lua ceasornicul, el trebuia, în primul rând, să 
cunoască adresa lui Eminescu. Relaţiile locotenentului cu ceilalţi fraţi nu par 
să fi fost dintre cele mai strânse. Ştim, bunăoară, că, la 6 aprilie 1880, a avut 
loc a doua căsătorie a lui Matei (cu Ana Condeescu) şi că, a doua zi, Eminescu 
i-a scris Harietei: „Mateiu s-a însurat ieri. Mi-a trimis o invitaţie prin poştă (până 
în 1883, Eminescu avea să-şi schimbe însă de mai multe ori locuinţa — n. ns.), pe 
care am primit-o abia azi după amiazi. Dacă-i scrii, scrie-i că-l felicit — eu 
n-am nici vreme nici dispoziţie” . Într-o tonalitate asemănătoare se înscrie şi 
răspunsul lui Nicu, către Eminescu: „De la Mathe[i] n'am ştiri, nici cunosc 
adresa sa” (aprilie 1883). 

Să presupunem însă că, direct de la Eminescu sau printr-o terță persoană, 
Matei obținuse într-un fel oarecare ultima adresă a acestuia. Ca să intre în 
cameră, trebuia să aibă nu numai acceptul proprietăresei, ci şi pe acela al Poliţiei, 
care, conform documentelor din dosarul de curatelă 968/1883, ar fi sigilat uşa 
încăperii. Să zicem că ar fi trecut şi de aceste piedici şi iată-l pătrunzând în 
odaie! Este singur sau supravegheat? Dacă e întovărăşit continuu de cineva, 
înseamnă că alţii au responsabilitate pentru păstrarea bunurilor lui Eminescu — 
bunuri pe care nici măcar membrii familiei nu le pot prelua fără să se 
întocmească un act doveditor. Fireşte, în această ipoteză, Matei nu are cum 
să-şi „anexeze” vreun lucru din cameră, oricât i-ar sticli ochii după el. Dacă 
este singur şi bandit precum îl prezintă unii, înhaţă ceasul, îl scapă în buzunar, 
apoi îşi vede de drum. 

Dar, dacă ne uităm mai atent, mai zărim un detaliu: ceasornicul în cauză 
nu stă agăţat pe perete, să-l vezi şi din stradă, ci este închis în lada cu manuscrise 
(unde, probabil, Eminescu îl pusese pentru mai multă siguranţă). Să credem 
că Matei făcuse efortul de a pătrunde ilegal în locuinţa lui Eminescu doar 
pentru a scotoci printr-o ladă cu hârtii, în care nu ştia că s-ar afla ceasul? 

De-ar fi să ne luăm după Maiorescu, ar trebui să acceptăm că Matei ar fi 
ajuns acasă la dumnealui neinvitat şi fără motiv — ca şi căminarul şi, în general, 
ca orice necaz. Pur şi simplu, l-ar fi purtat picioarele în strada Mercur, înţepenind 
în dreptul casei de la numărul 1. Din fericire, chiar dacă nu oferă amănunte, 
scrisoarea Clarei dezvăluie mobilul acestei vizite: Matei nu se găsea în 
Bucureşti pentru a înhăţa lucrurile lui Eminescu şi a fugi cu ele într-o cazarmă 
de provincie, ci pentru a-l scoate pe frate-său de la balamuc şi a-l duce „la 
fară”. Soţia magistrului nu scrie însă nimic despre ceasornic. Să înţelegem 
că Matei, după ce şi-l însuşise, a simţit un subit imbold de a i se spovedi doar 
lui Maiorescu, la ureche? 

Mă întreb: cu ce scop ar fi mers Matei la „vechia locuință a lui Mih. Em.” 
(care numai sigiliu pare să nu fi avut, de intra şi ieşea cine vrei şi cine nu vrei)? 
Avocatul nostru nu spune, pe şleau, că rostul drumului ar fi fost acela de a 
pune mâna pe ceas, dar lipsa unei alte explicaţii o suplineşte cu brio. Adesea, 
exprimările eliptice sunt mai penetrante decât cele tranşante şi, mai ales, nu 
incumbă responsabilitate. 

Era capabil Matei să profite de „boala” fratelui său, pentru a-l uşura 
de un lucru la care acesta ţinea atât de mult? Ne lipseşte orice temei 
faptic pentru a crede că ofiţerul era în stare de asemenea meschinării. 
Dimpotrivă, avem în schimb certitudini privind modul în care era apreciat 
locotenentul Matei de către superiori. lată câteva exemple, decupate în 
viteză din „Registrul de personal al Dlui officier Eminovici Matei, născut 
la 1856 Noembr. 16 la comuna Cucoreni, județul Botoşani”, publicat de 
A. Z. N. Pop în Contribuţii documentare: 


„Tinută bună, inteligent; cunoaşte reglementele. Nu serveşte destul de bine fiind 
cam leneş” (1 ianuarie 1877); „...foarte harnic, de o capacitate reală şi foarte cinstit” 
( iulie 1878); „...cam îndărătnic, cred că este onest... Nu-i cunosc nici un viciu, datorii 
nu are, este un officer distins” (1 ianuarie 1879), acelaşi ofiţer precizând, în toamna aceluiaşi 
an: „...m-am convins că-i f. cinstit” (septembrie), „...ca cassier mi-a dat proba de o 
onestitate exemplară” (1 iulie 1880); „Caracter nobil şi foarte onest” (1 ianuarie 1883); 
„Foarte activ şi cinstit” (februarie 1883); „f. harnic şi f. cinstit, serios şi prevăzător” 
(septembrie 1885); „Foarte cinstit” (1888); „incapabil de a tăgădui un adevăr, chiar de 
i-ar fi nefavorabil” (1891-1892). 


Şi, pentru a avea un tablou cât mai complet, trebuie spus că militarul Matei 
Eminovici a ajuns nu o dată la arest. Prima pedeapsă, „închisoare patru zile 
pentru întărziere peste concediu”, a primit-o la 30 august 1876. Referitor la 
aceasta, A. Z. N. Pop scrie: „Matei, chemat lângă patul agoniei mamei sale, 

asistase la înmormântarea Ralucăi şi-şi prelungise primul său concediu ca 
ofițer” . Celelalte sancţiuni s-au datorat vorbelor sale: e ,„.. pentru că a calificat 
pe Lt. Col. Şerbănescu care urma să-l învoiască, străjer de la 11 Februarie şi 
colonel de contrabandă” (8 iunie 1881); e „...pentru răspuns indisciplinat 
către căpitan Eliad” (16 iunie 1881); e „...pentru mai multe lipsuri nemotivate 
de la instrucție, calificând-o în officeri prostie de nici un folos real” (octombrie 
1883); e „.. pentru cuivintele insultatuve aduse Administratorului Niculescu 
în fata gradelor inferioare, pe care l-a făcut pungaş, care deşi relativ 
adevărat, dar nu în fața gradelor inferioare” (16 februarie 1885); e 
„...Calificănd pe DI. General Pencovici civil în uniformă şi o calamitate pe 
capul Divisiei” (martie 1889); e „...pentru că a făcut raport necuviincios 
contra căpit. Pleşoianu” (ianuarie 1891). La 18 iunie 1892, Matei îşi 
înaintează demisia din Armată, cerând cu această ocazie să i se elibereze 
„un extract după calificativele ce le-am avut în timpul carierei mele militare, 
căci dacă prin felul caracterului meu eram incompatibil cu serviciul militar, 
în lumea civilă acestea sunt de o însemnătate terțiară, şi fiind că voesc a 
intra într-un serviciu privat, să nu se ia faptele mele din viața militară drept 
viciuri, incapacitate, cunoştinţe restrânse sau lene.” 

În sfârşit, citând din consemnările colonelului Gramont, privitor la „faptele 
de vitejie ale lui Matei Eminovici în timpul războiului de Independenţă” , 
A. Z. N. Pop adaugă: 


„A făcut campania ca sublocotenent cu Reg. 4. A luat parte în lupta de la Smârdan 
şi a fost decorat cu Steaua României cl. S-a. Assemine a luat parte la înconjurarea 
Plevnei şi a fost decorat cu Virtutea Militară. (...) A luat parte la intrarea în Plevna şi 
la bătălia de la Smârdan.” Acelaşi istoric literar completează: „Decorat de şase ori”, 
Matei „rămâne, dincolo de micimile omeneşti ale unor ofiţeri uitaţi, vrednic titular al 
următoarelor decoraţii şi medalii române şi ruse: «Virtutea militară, Crucea Trecerii 
Dunării, Steaua României cl. A V-a de Război, Crucea de aur cu spade a Sf. Stanislav, 
Comemorativa Rusă, Apărătorii Independenţei” . 


Pe cine să crezi? Pe ofiţerii din care am citat — toţi, dezinteresaţi (ba, unii, 
aflaţi chiar în conflict cu Matei) — sau pe Maiorescu şi pe urmaşii lui? 

Este adevărat că, după moartea lui Eminescu, prin câteva declaraţii 
hazardate, Matei a adus deservicii destul de importante imaginii acestuia, dând 
apă la moară detractorilor. Dar această vină, la care nimeni nu se referă, pentru 
că, prin uşurinţa cu care a scăpat unele cuvinte, Matei devenea util, rămâne 
departe de a ne îndritui să certificăm reaua lui credinţă şi, mai ales, nu permite 
să acredităm ideea că ar fi acţionat mânat doar de dorinţa câştigului material. 

Oare, dacă Matei ar fi fost atât de hrăpăreţ şi de incorect, ar mai fi aşteptat 
el până la 2 februarie 1895, ca să ceară — zadarnic — lui Maiorescu să-i predea 
biblioteca lui Eminescu? La data invocată, el scrie din Mizil: 


„Respectos vă rog să bine voiți a încredința biblioteca fratelui meu care a rămas la 
Dumneavoastră în urma morţii sale”. 


Pe colţul acestei epistole, Maiorescu a notat: 


„Răspuns oral aducătorului scrisorii, că în urma morţii lui M. Eminescu nu mi s'a 
remis nimic din partea lui Em. 5/17 Febr. 1895.” 

Sigur că nu i se putea remite nimic „din partea” lui Eminescu, abandonat 
în ospiciul lui Şuţu şi jefuit de magistru până şi de puţinele bunuri pe care le 
avea! Şi sigur că biblioteca nu şi-a însuşit-o „în urma morții” lui Eminescu 
(cum naiv crede Matei), ci încă din momentul primei sechestrări. Viclenia lui 
Maiorescu sare în ochi. Încercând să se joace cu cuvintele, el ocoleşte 
adevărul, răspunzând, practic, la o solicitare care nu-i fusese formulată. Mai 
exact, Matei se referă la acele cărți care, „în urma morții” lui Eminescu, au 
„rămas” (în continuare) la Maiorescu, nicidecum la unele care i-ar fi „fost 
remise” din partea defunctului, după decesul acestuia. Poţi să califici altfel 
decât drept mizerabil, aproape gangsteresc, modul josnic în care Maiorescu 
a furat biblioteca şi manuscrisele lui Eminescu, după care a încercat cu 
perseverenţă să-l denigreze pa Matei, moştenitorul de drept? 

Există domni care comentează laudativ şi aproape cu satisfacţie notiţa 
lui Maiorescu. Între ei, unii pretind chiar că minciuna ordinară, dacă e spusă 

de un om cu multă carte, slujeşte Patria şi Neamul. De pildă, G. Muntean 
scrie, referitor la invocata apostilă a lui Maiorescu: 


„Lucrurile n-au stat chiar aşa, însă, om cu experienţă şi cu destule date privitoare la 
ținuta fratelui poetului (?), Maiorescu a preferat o abatere de la adevăr pentru a evita 
fapte de care se temea, probabil: risipirea manuscriselor şi a cărţilor poetului” — pe care, 
ne-am convins, a preferat să le risipească personal. Domnul Muntean continuă: „Pe urmă, 
formal, va fi fost adevărat că «în urma morţii lui M. Eminescu nu i se remisese nimic din 
partea lui Em.(inescu)», deoarece cărţile şi manuscrisele erau, se pare, de mai demult la 
el. Nu-i exclus să se fi gândit a le pune la adăpost chiar de Eminescu, care, în timpul 
bolii, le-ar fi putut răvăşi sau distruge.” 


Fără comentarii! 


Logicianul Maiorescu îşi dă singur palme 


Dacă punem alături afirmaţiile lui Maiorescu însuşi, privind „anexarea” 
acestui ceas de către Matei, observăm că ele se contrazic cu frenezie: 

+ La 17 august 1883, magistrul scrie în jurnal (unde, completând la cald, 
nu greşeşte decât dacă vrea): „...a fost la mine... locotenentul, care s’a folosit 
de această ocazie (subl. ns.) spre a-şi anexa ceasornicul alienatului său frate” . 
Dacă Matei a profitat de vizita la Maiorescu pentru a lua ceasul, înseamnă că 
instrumentul se găsea în casa magistrului. Dacă aşa stăteau lucrurile, faptul 
constituie o dovadă că nu Matei furase ceasornicul (cum, reamintesc, o 
informează magistrul pe soră-sa). În cazul în care ceasornicul se găsea în casa 
din strada Mercur 1, înseamnă că Maiorescu însuşi era hoţ. Şi, într-o atare 
ipoteză, Matei, departe de a fura, devine recuperator al bunurilor fratelui său, 
ajunse în mâini străine, lipsite de orice drept de a le deţine. Cât de mare a fost 
neruşinarea, s-a văzut şi atunci când Maiorescu „a donat” Academiei 
manuscrisele lui Eminescu, asupra cărora nu avea nici urmă de drept de posesie. 
Chiar şi astăzi, în hârtiile onorabilei instituţii, se face vorbire de cărţi de-ale lui 
Eminescu, donate de Maiorescu! 

+ La o dată incertă şi în contrast cu consemnările din jurnal, Maiorescu 
schimbă scenariul, notând pe scrisoarea primită de la Matei: „...a luat din 
vechia locuinţă a lui Mih. Em. un ceasornic de aur” (subl. ns.). 

Cum „vechia locuinţă” a lui Eminescu nu era acasă la Maiorescu şi cum 
mă îndoiesc că acelaşi lucru poate fi luat, simultan, din două locuri diferite, 
chiar dacă am presupune că locotenentul ar fi suferit de cleptomanie, el nu 

avea cum să-şi „anexeze” din casa magistrului un obiect aflat la altă adresă. 
Concluzia e clară: Maiorescu iarăşi, şi iarăşi, minte! 

Manuscrisul jurnalului maiorescian ne oferă şi altă surpriză. În ziua de 
17 august1883, referitor la primirea lui Matei, magistrul a consemnat doar 
două-trei cuvinte: 


„Acum 2 zile a fost la mine tatăl său... şi după aceea fratele său, locotenentul”. 


Atât! Ulterior, poate peste o zi, poate peste un an, Maiorescu a apucat 
din nou pana, a şters discret punctul de după „locotenentul” şi a continuat: 
„care s'a folosit de această ocazie spre a-şi anexa ceasornicul alienatului 
său frate”. Este toarte posibil ca, tot în perioada în care a înghesuit acest 
rând între două şiruri scrise cu cel puţin câteva zile înainte, să fi completat şi 
nota făcută pe marginea scrisorii primite de la Matei, în iulie 1883. 


Consemnarea lui Maiorescu privind pretinsa vizită a a căminarului şi adăugirea prin care 
îl acuză pe fiul acestuia, Matei, că ar fi luat ceasornicul lui Eminescu. Punctul notiţei originale, 


tăiat de Maiorescu când a făcut adăugirea este marcat cu un cerc. 





Relele intenţii ale lui Maiorescu transpar cu atât mai evident, cu cât el se 
munceşte să-l compromită cu orice preţ pe Matei, dar nu suflă o vorbă despre 
scopul real al vizitei acestuia: acela de a-l duce pe Eminescu cu el, la Râmnicu 
Sărat. Vezi Doamne, Matei l-ar fi vizitat doar ca să-i calce covoarele, să-i 
mănânce dulceaţa şi să-i facă promisiuni pe care sigur le va încălca! 

Şi mă mai întreb: dacă Maiorescu, aşa cum susţine, s-ar fi angajat faţă de 
căminar să preia „toată îngrijirea materială şi morală”, cu ce obraz ar fi 
acceptat el oferta lui Matei, de a-i trimite bani? Ce obraz trebuia să aibă, 
pentru a nu-i spune mezinului Eminovicilor ce tocmai discutase cu tatăl lui? 

Şi aici, revenim la întrebarea: cum anume a reuşit Maiorescu să-l convingă 
pe Matei să-l lase pe Eminescu la Şuţu? Nu putem şti cu precizie ce tip de 
discurs a folosit Maiorescu în acea zi, dar putem bănui. De pildă, pare foarte 
probabil ca „argumentul” forte folosit de Maiorescu să fi constat în documente 
măsluite, precum procesul-verbal al Poliţiei şi fiţuica semnată de Şuţu — 

ambele, culese din dosarul de curatelă numărul 968/1883. Fireşte, aceste falsuri 
nu erau destinate numai lui Matei. Piesele acestui dosar rămâneau foarte eficiente 
pentru posteritate — când, de altfel, au şi fost date publicităţii, cu efectul scontat. 

Imediat după sechestrarea lui Eminescu, cu asemenea „documente” 
fabricate, Maiorescu putea reuşi două performanţe: pe de o parte, să îl 
convingă pe Matei de acuta „nebunie” a fratelui său (după care îi venea uşor 
să-l ţină la distanţă de ospiciu, sub diverse pretexte) şi, pe de altă parte, 
elimina complet din ecuaţie şi cea mai vagă urmă a ideii privind implicarea 
lui directă. Pentru Maiorescu, acest ultim aspect, al neamestecului său în 
acţiunea de internare a lui Eminescu, era extrem de important (nu degeaba, 
timp de decenii, publicul habar n-a avut că el a fost omul care aranjase ploile, 
împreună cu doctorul Şuţu). 

Deşi, repet, nu putem cunoaşte în ce a constat discuţia lui Maiorescu cu 
Matei, există indicii de natură să convingă că, la 15 august 1883, locotenentul 
părăsea Bucureştii convins că nu câştigase decât o amânare, speranţa „revenirii” 
lui Eminescu fiind prezentată ca infimă. Ne putem gândi că, la întâlnirea din 
august, conştient de slabele sale resurse băneşti (comparativ cu puterea 
financiară a Junimii) şi de nepriceperea într-ale medicinii, el să fi acceptat ca, 
într-o primă fază, Maiorescu şi „amicii” să se ocupe ei de chestiune, având 
şanse de reuşită mult mai mari decât putea spera el să rezolve de unul singur. 

Poate (şi) de aceea, după moartea căminarului, pe când Eminescu tocmai 
pleca de la Viena spre Italia, Matei a vândut totul la Ipoteşti, cu intenţia declarată 
ca părţile de bani ce li se cuveneau lui Nicu şi lui Eminescu să fie folosite de el 
pentru îngrijirea acestora. Harieta, deşi supărată (prin vânzare, rămăsese fără 
casă, fiind silită să-şi caute adăpost la mănăstirea Agafton), îi scrie lui Maiorescu 
că Matei şi-a luat angajament scris, privind obligaţia de a-i întreţine pe cei doi 
fraţi ai săi. Apoi, lucrurile s-au precipitat. La foarte scurt timp, Nicu s-a 
împuşcat, iar Eminescu, întors curând după aceea în ţară, s-a dovedit perfect 
zdravăn — motiv pentru care a şi fost izolat în perimetrul Iaşilor, bine controlat 
de oamenii Junimii politice. 


Un nou argument că Matei nu a fost hoţ 


Recent, Muzeul Literaturii Române din laşi, unde se află expus ceasul lui 
Eminescu şi inelul lui sigilar (ambele, din aur), a răspuns solicitării scrise, prin 
care rugam să ni se ofere „informații cât mai amănunțite, cuprinzând istoricul 
acestor două mărturii”. Din păcate, datele primite sunt extrem de sărace şi 

la mâna a doua. Mai exact, ne-a fost remisă copia xerox a unui articol (de 
fapt, o notă ceva mai amplă, nesemnată) publicat la 15 ianuarie 1993, în 
ziarul Evenimentul zilei. În ciuda asigurărilor că „datele ce le veți găsi acolo 
(în articolul cu pricina — n. ns.) sunt furnizate de muzeograful de atunci, 
adică din momentul achiziţionării obiectelor” , ne încearcă un sentiment amar, 
căci, dacă presa a ajuns să fie bază de date până şi pentru muzee şi dacă, în 
plus, sursa documentară mai bate şi câmpii, atunci chiar că nu ne mai mirăm 
de lipsa de interes faţă de aceste instituţii de cultură. 

Dar, pentru a nu lungi vorba, iată conţinutul integral al articolaşului în 
cauză, intitulat „Ceasul şi inelul de aur ale lui Eminescu”: 


„De la primele începuturi ale organizării muzeale a obiectivelor literare din cadrul 
Muzeului Literaturii Române din laşi, fiecare dintre cei puțin antrenați în acea muncă 
atât de captivantă visam să descoperim mari rarităţi, unicate de valori excepționale, 
manuscrise, documente, tipărituri sau alte piese reprezentative pentru istoria şi cultura 
acestui neam, care să poată constitui apoi puncte de atracţie deosebită în muzeele ce 
urmau să se deschidă. Şi am avut noroc, un noroc cum nici prin vis nu ne-am fi închipuit. 
S-au descoperit, de-a lungul anilor, şi s-au pus în lumină, valori inestimabile. Printre 
marile noastre bucurii în acest sens se numără şi cea oferită de descoperirea ceasului şi 
inelului, ambele din aur, ce au aparținut lui Mihai Eminescu. 

Ne obişnuisem să dăm crezare fiecărui zvon, oricât de aiurit ne-ar fi părut la început. 
Când am auzit de ceasul şi inelul marelui poet, ne nu-a venit să credem. Ar fi fost prea 
frumos să fie adevărat. Şeful nostru de atunci, Ion Arhip, a decis imediat că pleacă el să 
cerceteze. Şi a plecat la Câmpulung Moldovenesc, unde trăia doctorul Gareiss, rudă prin 
alianţă cu Eminescu. Mare noroc am avut atunci şi de faptul că proaspăta noastră colegă, 
Magda Jianu, angajată muzeografă îndată după deschiderea Casei «Dosoftei» şi rudă 
cu doctorul Gareiss, o mai veche cunoscătoare a tainei celor două valori, s-a oferit să ne 
ajute (subl. ns.). 

Doctorul Gareiss, destul de în vârstă şi cu sănătatea cam șubredă, urma să se 
stabilească definitiv în Germania. Magda Jianu şi lon Arhip au reuşit să-l convingă să 
doneze pentru muzeul din laşi cele două obiecte eminesciene. Când le-am văzut intrate în 
patrimoniul instituţiei noastre, am crezut că toată lumea ne aparţine. Aveam deja asigurată 
o vitrină care să prezinte vizitatorilor o amintire atât de prețioasă legată de Dumnezeul 
geniului românesc (?). Aveau să mai urmeze încă multe, foarte multe descoperiri uimitoare 
cu care ne mândrim, pe drept cuvânt, în faţa oricui. Dar parcă valorile adunate după 
aceea nu s-au mai bucurat de atâta cinstire ca ceasul şi inelul marelui poet...” 


Ca şi cum n-ar fi prea de-ajuns ea singură, inflaţia de cuvinte este dublată 
de lipsa ideilor legate de tema anunţată în titlu. S-a sleit atât de mult elanul, 
încât n-a mai rămas forţă decât pentru ostenite exaltări de tipul: Eminescu, 
„Dumnezeul geniului românesc” ? Suntem convinşi că mulţi muzeografi au ce 

povesti şi aşteptăm un volum care să cuprindă interesantele lor istorisiri, dar 
asta nu poate suplini informaţia substanţială şi la obiect. 

Textul de mai sus conţine o singură ştire într-adevăr importantă: ceasul lui 
Eminescu a ajuns în posesia unui anume doctor Gareiss, care l-a donat 
Muzeului. Când s-a întâmplat acest lucru, prin ce concurs de împrejurări a 
devenit Gareiss proprietarul lui, ce fel de rudă era numitul cu Eminescu ori la 
ce dată l-a predat prestigioasei instituţii nu se mai spune, deşi, extrem de rară 
întâmplare, unul dintre muzeografii care s-au ocupat de preluarea obiectului 
era rudă cu donatorul. Dacă despre o piesă „reprezentativă pentru istoria şi 
cultura acestui neam” se ştiu şi se comunică atât de puţine lucruri, ce să mai 
aştepţi în ceea ce le priveşte pe cele mai puţin importante? 

Câteva date orientative, pentru neavizaţi. Numele Gareiss este legat de 
Aglaia, sora lui Eminescu. Pe scurt: primul soţ al Aglaiei a fost Ioan Drogli, 
profesor în Cernăuţi, cu care a avut trei copii (Victoria, George şi loan — fata 
decedând la vârsta de numai doi ani). loan Drogli a murit pe neaşteptate, în 
noaptea de 10/11 noiembrie 1887, pe când Eminescu se găsea la Botoşani, 
împreună cu Harieta. După câţiva ani de văduvie, la 18 februarie 1890, Aglaia 
s-a recăsătorit (luând de soţ un militar, pe nume Heinrich Gareiss von 
Döllitzsturm), iar un deceniu mai târziu s-a stins şi ea. 

Reamintim că, potrivit lui Victor Eminescu (fiul lui Matei), „la moartea 
lui Mihai” s-ar fi descoperit „o mulțime de monede antice” şi, se poate deduce 
din text, fără a fi însă cert, ceasornicul. Apar o serie de necunoscute: cine şi 
unde anume le-a găsit? Erau monedele la un loc cu ceasornicul? Cine şi sub ce 
formă a intrat în posesia lor? Pentru a răspunde, se impune să aflăm cel puţin 
două lucruri : 

1) unde se găsea ceasornicul, în clipa în care Eminescu îşi dădea sufletul 
în ospiciul doctorului Şuţu; 

2) dacă şi care dintre rudele lui Eminescu s-a(u) aflat în Bucureşti la data 
decesului lui. 

Aşa cum am arătat, afirmaţiile potrivit cărora Matei ar fi furat ceasul 
propriului frate sunt neverosimile, Maiorescu însuşi, unică sursă a acestor 
informaţii, fiind cel care provoacă neîncredere. Lor li se adaugă atitudinea lui 
Eminescu. Ştiut fiind cât de mult ţinea la acest ceasornic (care nu avea doar 
valoare sentimentală, ci era şi un bun care, putând fi lesne gajat, la nevoie, îl 
putea ajuta să iasă dintr-o criză financiară), rămâne puţin plauzibil ca el să nu 
fi deplâns vreodată pierderea acestui obiect de mare valoare, aşa cum a făcut 
în cazul cărţilor şi în cel al manuscriselor (ultimele aflându-se, în clipa primei 

lui sechestrări, la un loc cu ceasul, în ladă). Atunci când glăscioare din 
redacţiile unor ziare dirijate îl căinau pe Eminescu pentru dezinteresul pe 
care l-ar fi arătat ceilalți Eminovici faţă de soarta lui (alte voci au aruncat 
vina pe Veronica), nimeni nu a afirmat că, în loc să-i dea, familia i-ar fi luat. 
De asemenea, cum nimeni nu-şi aminteşte ca Eminescu să fi întrebat ce se 
întâmplase cu acest dar primit de la căminar sau să fi umblat vorba că fratele 
lui ar fi pus mâna pe el, bănuim că lipsea temeiul unui astfel de zvon. În mod 
sigur, în timpul lungilor recluziuni la Şuţu şi la Obersteiner (iunie/iulie 1883 
— februarie 1884), ceasomnicul nu s-a aflat asupra lui Eminescu — drept dovadă 
stând faptul că primele informaţii pe care acesta i le cere lui Chibici în ianuarie 
1884 privesc soarta cărţilor, a manuscriselor şi a ceasornicului. Chibici nu i- 
a răspuns în scris, cum ar fi fost de aşteptat, dar nu ar fi exclus ca, atunci 
când a plecat spre Viena, să fi avut cu sine şi ceasornicul. 

Argumentul cel mai solid însă, care ne determină să credem că Eminescu 
şi-a recăpătat ceasornicul după eliberarea din ospiciul vienez rămâne 
corespondenţa. Aşa cum se cunoaşte, la 12 ianuarie 1884, Eminescu îi scrie 
lui Chibici: 


„Ceea ce-aş voi să ştiu de la tine este dacă cărțile şi lada mea sunt în oarecare 
siguranță şi dacă pot spera să le revăd. În ladă trebuie să se fi aflând şi ceasornicul pe 
care l-am scos de la Simţion” (subl. ns.). 


În scrisoarea prin care — la 10 februarie — îi răspunde în locul lui Chibici, 
Maiorescu nu pomeneşte nimic de cărţi ori de ladă, dar, din moment ce îl 
asigură că „a fost o adevărată exploziune de iubire” în sprijinul lui, vorbindu-i 
şi de ediţia a doua a recent lansatului volumului Poesii, „care va fi reclamată 
pe la toamnă şi în care vei putea face toate îndreptările ce le crezi de trebuinţă” 
(subl. ns.), rezultă că nu se punea problema ca lucrurile lui Eminescu să se fi 
pierdut, revenirea acestuia la masa de lucru presupunând recăpătarea lăzii cu 
întreg conţinutul ei. (Desigur, raţionamentul este valabil cu condiţia ca 
afirmaţiile lui Maiorescu să fi fost sincere.) 

Reţinerea în Capitală a bibliotecii şi a manuscriselor lui Eminescu putea 
fi justificată prin faptul că erau greu de transportat, că la laşi Eminescu nu 
avea un spaţiu optim pentru depozitare şi că, oricum, „bolnav” fiind, ar fi 
fost în interesul sănătăţii lui să lase scrisul şi să stea la umbră. În afară de 
aceasta, junimiştii ieşeni nu puneau prea mare preţ pe cărţile lui — pe 
manuscrise, nici atât. Nu la fel stăteau lucrurile şi cu ceasornicul lui, obicet 
MIC, ce nu ocupa nici întreg buzunăraşul vestei, dar lesne convertibil într-o 

sumă de bani deloc neglijabilă. De aceea, dacă rătăcirea cărţilor şi a manuscriselor 
ar mai fi fost trecută cu vederea, dispariţia ceasomicului era de natură să ridice 
întrebări cu atât mai neplăcute, cu cât se ştia că Eminescu stătuse în gazdă la 
Slavici. De asemenea, din moment ce Maiorescu îi scrisese surorii lui că în volumul 
Poesii, pe care îl pregătise, se găseau şi „Unele absolut inedite, mai ales un 
frumos sonet despre Veneţia şi o Glossă” (subl. ns.), era clar că el cotrobăise prin 
lada cu pricina, putând fi, la rândul lui, învinovăţit pentru dispariţia ceasornicului. 
Cum Maiorescu nu avea nici un interes să apară ca un hoţ în ochii junimiştilor 
ieşeni, în cazul în care ceasornicul ar fi fost luat de Matei, el avea tot interesul să 
facă public acest lucru. Nu a fost cazul, Maiorescu acuzând pretinsul furt al 
ceasornicului de către Matei abia la 4 iunie 1887, în scrisoarea către Emilia. 

Al doilea document pe care îl avem în vedere este scrisoarea trimisă de 
Eminescu lui Chibici, la 20 octombrie 1884, pe când stătea „la otel România 
(vechiul han al lui Bacalu), într-o hulubărie puţin recomandabilă din orice 
punct de vedere” . Cu acea ocazie, Eminescu îi scrie: 


„Te rog dar, să iei tu lada de la Simţion, dacă nu mai e cu putinţă să stea acolo, până 
ce starea mea se va-ndrepta, dacă e cu putinţă să se-ndrepte vrodată” . 


Cum, spre deosebire de epistola din 12 ianuarie, de data aceasta Eminescu 
nu mai invocă prezenţa ceasornicului în ladă şi, mai ales, nu solicită să-i fie 
trimis, deducem că, deja, acesta îi parvenise, într-un moment neprecizat. 

Se afla vreunul dintre fraţii lui Eminescu în Bucureşti, la data decesului? 

Istoria literară ne învaţă că, potrivit lui Maiorescu, nimeni din familie nu 
l-ar fi condus pe acesta pe ultimul drum. Aşa cum vom arăta ceva mai departe, 
avem motive să credem că notiţa din Însemnări zilnice („Nimeni din familia 
lui”, la înmormântare) este o altă minciună strategică a „olimpianului” . Deşi 
foarte puţine surse din epocă au consemnat prezenţa Harietei la funeraliile lui 
Eminescu, acestea sunt mai credibile decât Maiorescu. De altfel, această ştire 
nu a fost dezminţită de nimeni. 

Ca unică rudă de sânge participantă la funeraliile lui Eminescu, Harieta 
devine persoana căreia este cel mai plauzibil să îi fi fost înmânat ceasornicul 
fratelui dispărut. Victor Eminescu aminteşte câteva lucruri care s-ar fi 
descoperit după moartea lui Eminescu. Nu contestăm spusele lui, dar, ştiind 
bine că Eminescu locuia în gazdă, ne punem întrebarea: după închiderea lui 
la Şuţu, i-a mai plătit cineva chiria? Dacă „da”, cine, cum dovedeşte şi de ce 
nu s-a aflat până acum? Dacă „nu”, cine, când şi sub ce formă legală i-a golit 
locuinţa şi ce s-a ales de lucrurile existente în ea? Şi, nu în ultimul rând, de 

unde ştia Victor, fiul lui Matei, ce anume se găsise în locuinţa lui Eminescu, 
după decesul acestuia? 

Muzeul Literaturii Române din Iaşi a obţinut ceasornicul lui Eminescu de 
la medicul Gareiss. Dar Gareiss, când şi de la cine l-a primit? În mod normal, 
ar fi de aşteptat ca specialiştii care l-au „capturat” să ne poată răspunde. 
Minima curiozitate fiind general umană, nu o genă specifică muzeografului, 
bănuim că, fie şi extra-profesional, cei care au preluat ceasomicul i-au cerut 
lui Gareiss unele lămuriri. De ce nu ni le împătăşesc şi nouă? 

Dacă am lua de bune informaţiile lui Maiorescu, ar trebui să acceptăm 
că Matei, după ce şi-ar fi însuşit aproape banditeşte „ceasornicul alienatului 
său frate”, tam-nisam, i l-ar fi cedat surorii lui Aglaia, deşi, afară de 
Maiorescu, nimeni nu mai ştia că acesta s-ar fi găsit la el. Cât de strânse erau 
relaţiile dintre Aglaia şi Matei putem intui din scrisoarea celei dintâi către 
editura fraţilor Şaraga: 


„Repet încă o dată, cercetaţi imediat unde se află staționat în prezent fratele meu 
căpitanul Eminovici, căci sunt convinsă că vă va da şi el dreptul liber de a tipări, ca şi 
mine” (5 februarie 1893). 


Faptul că ceasornicul a fost donat Statului de către rude ale lui Heinrich 
Gareiss, nu de către descendenţi ai lui Matei Eminescu, constituie un nou 
argument că, atâta timp cât Eminescu a fost în viaţă, căpitanul nu a profitat 
nici o clipă de bunurile acestuia. Ba, mai mult, din evoluţia lucrurilor deducem 
că el şi-a exercitat drepturile succesorale legitime abia prin anul 1894 — când, 
probabil, cineva i-a atras atenţia asupra lor. 

În lumina informaţiilor actuale, traseul ceasornicului pare să fi fost 
următorul: 

e după decesul lui Eminescu, i-a revenit Harietei, ajunsă la Bucureşti 
(nefiind exclus nici ca el să-l fi lăsat la Botoşani, în aprilie 1888, când a plecat 
spre Capitală); 

+ câteva luni mai târziu, Harieta decedând şi ea, ceasul a ajuns la Aglaia 
[Augustin Z. N. Pop scrie: „Şi când această nefericită soră Harieta închise 
ochii la 24 decembrie 1889, puținele bunuri de familie, hârtiile şi amintirile 
simple se mutară în scrinul celeilalte surori...” (Noi contribuții. ..)]; 

+ când Aglaia s-a stins şi ea, ceasornicul a rămas soţului acesteia, Heinrich 
Gareiss, ale cărui rude de sânge l-au păstrat în familie, până în ziua (neprecizată) 
în care a fost cedat Muzeului Literaturii Române din Iaşi. 

Fără să fie cert, acest traseu rămâne cel mai plauzibil. Deocamdată. 

Aglaia, sora lui Eminescu, nu i-a scris 
lui Maiorescu 


Cui întreabă dacă Aglaia, sora lui Eminescu, s-a adresat vreodată în scris 
lui Maiorescu i se răspunde afirmativ. Cei mai insistenţi află însă că este vorba 
doar de o singură epistolă, redactată la 3 iulie 1889. Dacă este adevărat că 
Aglaia a trimis o scrisoare la acea dată, pretenţia că aceasta i-ar fi fost adresată 
magistrului rămâne o altă gogoaşă. Eroarea porneşte din două izvoare 
principale: un text al lui Maiorescu, din 1892, şi volumul V al colecţiei întocmite 
de I. E. Torouţiu (Studii şi documente literare, 1934). 

Pentru a reîmprospăta amintirile, să parcurgem textul acestei epistole, aşa 
cum apare el la Torouţiu (pagina 124). Reproduc conţinutul întregii pagini: 


„LV 
A.[glaie] Drogli cătră Titu Maiorescu 
STIMABILE DOMN, 

Conform dorinței D-voastre vă trimet «Familia» No. 2, anul 1885. Biografia fratelui 
Mihail este exactă, cu deosebire că s'au născut în satul Ipoteşti lângă oraşul Botoşani, 
depărtarea ] oară, proprietatea tatălui nostru. 

Gimnasiul superior nu l'a terminat aice din desperare că murise Pumnul. Îmi aduc 
aminte că după înmormântarea lui Pumnul ş' au depus cărţile sub un scaun în grădina 
publică ş au plecat spre casa părintească. Întrebat de părinţi de ce au fugit de la şcoală 
el plângând răspunse: «mai mult n'am ce face în Cernăuţi — Pumnul nu mai este, au 
murit». Părinţii în loc să-l mustre, au plâns şi ei; noi copiii văzând că plâng părinţii, 
începurăm şi noi — aşa că acea scenă nu se va şterge niciodată din memoria mea. 

Cum s'a desvoltat caracterul seu în urmă nu ştiu; ca copil şi băeat era foarte drept, 
blând, bun şi milos, totodată despot mare şi pesimist. 

În anul 1871 părăsii şi eu ţara el fiind la studii în Viena. La moartea mamei în 1876 
ľ am văzut pentru ultima oară ca bărbat sănătos; atunci era deja în Iaşi ca funcționar. 
Cred că de la 1871 încoace, d-l Maiorescu va şti mai bine viaţa lui activă (subl. ns.). 

Sunt multe scene din copilărie care mi le reamintesc, însă sunt de prisos a le spune, 
căci nu pot fi bune pentru biografie. 

A. Drogli 

Cernăuţi 3 Iuli 1889.” 

Dedesubt, Torouţiu precizează: 

„Izvoare: Autografe Titu Maiorescu. 

Copie încredințată de G. T. Kirileanu.” 

In textul ce prefaţează ediţia a VI-a a poeziilor lui Eminescu, Maiorescu 
lasă să se înţeleagă că această epistolă i-ar fi fost adresată lui: 


„din corespondenţa ce am avut-o în a. 1889 relativ la biografia lui Eminescu, am 
şi o scrisoare de la sora mai mare a poetului, doamna A. Drogli, din Cernăuţi, 3 iulie 
1889...” (subl. ns.). 


Abilă formulare, ce poate avea sensuri complet diferite, în funcţie de 
interpretarea care i se dă. Primul gând al cititorului este acela că Maiorescu a 
corespondat cu mulţi „relativ la biografia lui Eminescu” şi Că, între cei care i-au 
scris pe această temă, s-ar număra şi Aglaia. Fraza are însă deplin înţeles şi în 
cazul în care Maiorescu s-ar referi la o epistolă a Aglaiei către nu-contează-cine, 
obţinută nu-contează-cum de un terţ, care i-a trimis-o nu-contează-de-ce 
magistrului, ca material documentar. 

A fost Torouţiu păcălit de exprimarea lui Maiorescu? Mă îndoiesc, căci 
asta ar însemna că neatenţia (sau neştiinţa) lui ar fi fost atât de mare, încât să 
ne facă să ne întrebăm dacă a şi citit tot ceea ce a publicat. Scrisoarea Aglaiei 
nu putea fi destinată lui Maiorescu, de vreme ce ea îl pomeneşte pe acesta la 
persoana a treia: „Cred că de la 1871 încoace, d-l Maiorescu va şti mai bine 
viața lui activă” (subl. ns.). 

Acelaşi I. E. Torouţiu, într-un volum precedent (numărul III), publicase o 
scrisoare a lui Ioan Sbiera către Titu Maiorescu, datată tot 3 iulie 1889. Primul 
paragrat al acestei epistole trimise de Sbiera din Cernăuţi (unde locuia şi Aglaia) 
sună astfel: 


„Îndată după primirea răvaşului D-voastre, am fost la sora răposatului M. Eminescu, 
la doamna Aglaiea Drogli şi i-am comunicat dorința D-voastre. Mi-a răspuns că 
biografiea ce i-a făcut o I. Vulcan in numărul 2 din Familiea, anul 1885, ar conţine cam 
tot ce'şi aduce domniea sa aminte ca mai remarcabil din copilăriea lui, doară atât ar 
mai adauge că el, în vârsta de 16 ani a compus o dramă în cinci acte pe o singură coală 
de hârtie, pentru care mult ar da acum de s'ar mai găsi undeva. «Aceasta, zise ea mai 
departe, vădia de pe atunci talent literar». La stăruința mea mi-a promis că'mi scrie tot 
ce scie din copilăria frățini-său, ...dar' ...mi-a trimes numai scrisoarea pe care o alătur 
la a mea. Numărul din Familie nu Vi l trimet pentrucă sciu că | ai” (subl. ns.). 


Textul este prea clar, ca să mai necesite comentarii sau demonstraţii. 
Este evident că Maiorescu a ajuns la Aglaia pe ocolite, prin I. G. Sbiera, 
care îi fusese profesor lui Eminescu după moartea lui Pumnul, era coleg cu 

Maiorescu la Academie şi, mai ales, domicilia în acelaşi oraş cu Aglaia. La 
insistenţele lui Sbiera, aceasta a cedat (şi se pare că rău a făcut), acceptând să 
aştearnă pe hârtie câteva rânduri, pe care cernăuţeanul le-a pus în plic şi le-a 
trimis la Bucureşti. 

Dacă am trata lucrurile superficial, am putea spune: ei, şi?, ce mare lucru 
este că Maiorescu nu a căutat-o direct pe Aglaia şi că Aglaia i-a răspuns prin 
Sbiera? Nu ştia că, oricum, rândurile ei ajung la Maiorescu? Nu neapărat, dar, 
e drept, deşi i s-a adresat lui Sbiera, Aglaia a răspuns, de fapt, întrebărilor lui 
Maiorescu. Amănuntul este doar aparent insignifiant, el fiind o elocventă 
mărturie privind profunda ruptură existentă între Maiorescu şi toţi Eminovicii 
— ruptură pe care unii se feresc să o recunoască, deoarece ea ar pune sub semnul 
întrebării şi relaţiile magistrului cu Eminescu. De aceea, probabil, celor 
nedumeriţi de necesitatea prezenţei unui intermediar între Maiorescu şi Aglaia, 
istoricul literar Augustin Z. N. Pop le oferă o explicaţie foarte personală: 


„Harietei, căreia îi scrisese altădată (14/26 martie 1884) cu cuvinte de indignare, 
mai nenorocită acum sub aplecările dureroase ale sorții, nu i se putea adresa. 
Locotenentului Matei Eminovici mai puţin. Criticul scrise, încrezător, lui I. G. Sbiera, 
fost profesor al lui Eminescu la Obergymnasium, care, locuind în Cernăuţi, putea cere 
relaţii de familie de-a dreptul Aglaei. Dar, cercetată pripit, ea s-a mulțumit să recomande 
«cam tot ce-şi aduce ( ) aminte» schiţa biografică a lui Iosif Vulcan din Familia...” (Noi 
contribuţii...) — subl. ns. 


Aşadar, A. Z. N. Pop opinează că Aglaia s-ar fi „mulțumit să recomande 
«cam tot ce-şi aduce ( ) aminte»” , din cauză că ar fi fost „cercetată pripit” . 
Ciudată şi strâmbă frază! Nu pripeala a făcut ca informaţiile transmise de 
Aglaia să fie atât de sărace, căci Sbiera nu i-a dat un termen limită, în care să 
răspundă. De altminteri, Aglaia spune clar: „Sunt multe scene din copilărie 
care mi le reamintesc, însă sunt de prisos a le spune”. Poziţia ei este lipsită 
de orice echivoc. 

Mai dificil de înţeles este ce o fi vrut A. Z. N. Pop să spună atunci când a 
afirmat că Maiorescu se putea adresa „Locotenentului Matei Eminovici” chiar 
„mai puțin” decât Harietei. Ce anume îl reţinea pe magistru să i se adreseze şi 
ce îl făcea să îl denigreze cu orice preţ? Să fi fost o ură bezmetică? Să îl fi 
defăimat el pe Matei cu gândul că, astfel, justifica de ce nu îl lasă pe Eminescu 
în grija familiei? Câteva lucruri sunt sigure: cât timp a trăit Eminescu, Matei 
l-a căutat pe Maiorescu doar pentru a-l lua pe „bolnav” cu sine — deci, numai 

această intenţie îl putea deranja pe înaltul „protector”. La fel, Harieta nu l-a 
iritat pe Magistru până în clipa în care l-a primit pe Eminescu sub acoperişul 
ei. În fine, să ne amintim o parte din pretenţiile lui Maiorescu: „toată grija lui, 
eu, numai eu, am avut-o şi numai eu am pus-o la cale. Nimeni altul nu s'a 
interesat de el — nici familia şi nici cei mai apropiați prieteni ai lui” (epistolă 
către Emilia Humpel, 19 octombrie 1883). Aceste trei incontestabile realităţi 
dau naştere ipotezei că Maiorescu ar fi încercat să obţină un soi de monopol 
asupra lui Eminescu şi asupra operei acestuia, de care s-a slujit extrem de 
eficient. Direct sau prin şuşotitori, el a reuşit să creeze falsa impresie că 
Eminescu ar datora foarte mult „protecţiei” lui. Graţie eforturilor unei anumite 
„şcoli” de istorici literari, acest neadevăr a traversat diverse regimuri politice, 
continuând să fie acceptat şi promovat şi astăzi. 

În ceea ce priveşte explicaţia dată faptului că Maiorescu nu i s-a adresat şi 
Harietei, cu aceleaşi întrebări puse Aglaiei, bine-ar fi fost ca A. Z. N. Pop să 
aibă dreptate! Unde n-ar fi avut magistrul atâta inimă, că de multe rele am fi 
fost scutiţi! Din păcate, nu considerentul că Harieta era „mai nenorocită acum 
sub aplecările dureroase ale sorții” l-a oprit să-i scrie. Drept dovadă, nici la 
14 martie 1884, când magistrul i-a adresat „cuvinte de indignare” , Harieta nu 
avea motive să fie veselă: abia se împliniseră două luni de la moartea tatălui ei, 
căminarul Gheorghe Eminovici (8 ianuarie), şi trecuseră doar 5 (cinci) zile de 
când se sinucisese fratele ei Nicu (9 martie). 

Prin urmare, nici vorbă de menajamente! Ba, chiar dacă nu mergem cu 
gândul până la a ne imagina că Maiorescu înadins i-a scris „cuvinte de 
indignare” într-o clipă în care era atât de greu încercată, nu putem să nu 
remarcăm că magistrul nu îşi exprimă nici măcar în mod formal regretul faţă 
de cele două decese. La 14 martie, Maiorescu se referă atât de scurt şi sec la 
pierderea lui Nicu („Aud că şi fratele cel de la țară a murit” ), încât, în plan 
afectiv, între aceste cuvinte ca o mică rafală de mitralieră şi aud că v-a furat 
vulpea curcanul nu zăreşti nici o diferenţă. Mai mult, după ce minte cu sfruntare: 
„Despre paralizia la mână şi picior nu am aflat nimic, trebuie să fie scornituri 
absurde din provincie” (la 6 decembrie 1883, tot el, Maiorescu, îi scrisese 
surorii lui că Eminescu „are un «uşor acces de paralizie, cu crampe»...”), 
„milosul” avocat abordează chestiunea care-l frigea: 


„Încă o întrebare îmi permit. Bătrânul D-voastră tată, când a fost pe la mine la 
Bucureşti în August anul trecut, mi-a spus că tot capitalul său mobil era de 18.000 
franci! Care este partea, care îi revine acuma lui Mihail, după moartea tatălui său?” 

Cercul de fier 


Nu există nici un document referitor la ceva anume, care s-ar fi petrecut 
între magistru şi familia lui Eminescu înainte de moartea acestuia, declanşând 
ura lui Maiorescu. O informaţie incontestabilă este aceea că, în 1889, Maiorescu 
s-a adresat numai Aglaiei, deşi ştia foarte bine că şi Harieta şi Matei aveau 
propriile amintiri (fiind posibil chiar ca unul dintre ei, fie pentru că a fost 
prezent la evenimente la care lipsiseră ceilalţi doi, fie pentru că era înzestrat cu 
o memorie mai bună, fie din alte cauze să fi fost mai bine informat). Totodată, 
observăm că Aglaia este sora a cărei existenţă fusese complet ignorată de 
Maiorescu pe când mai trăia Eminescu. Prin urmare, ea nu avea cum să îl 
supere pe magistru. (Cu toate acestea, aşa cum am arătat, nici la ea Maiorescu 
nu a apelat direct.) 

Cu ce greşiseră Harieta şi Matei faţă de Maiorescu? 

Cu Matei, magistrul se întâlnise doar la mijlocul lui august 1883, când 
acesta venise la Bucureşti cu gândul de a-l scoate pe Eminescu de la Şuţu şi 
a-l lua cu sine, la Râmnicu Sărat. Faptul că notiţa privind pretinsul furt al 
ceasornicului de aur a fost inserată în jurnalul lui Maiorescu mai târziu, ne 
face să credem că, în urma vizitei locotenentului, cei doi s-au despărţit în relaţii 
normale, doar ulterior având loc un eveniment sau creându-se o situaţie care 
l-a determinat pe Maiorescu să întunece cu orice preţ imaginea lui Matei. 

Corespondenţa arată că magistrul şi-a înştiinţat sora despre pretinsul furt al 
ceasului abia la 4 iunie 1887 (lucru de mare mirare, dacă ne gândim că, în cazul 
în care un asemenea fapt ar fi fost real, el ar fi ajuns la urechile întregii familii 
Maiorescu şi că, într-una din multele lor scrisori trimise la Iaşi, fie matroana 
casei, fie fiica ei ar fi anunţat-o pe Emilia Humpel asupra unui gest atât de josnic). 
Acesta ar fi doar unul dintre considerentele care ar putea susţine ipoteza că 
Maiorescu a adăugat fraza cu pricina nu cu mult înaintea scrisorii din 4 iunie 
1887. Faptul devine cu atât mai plauzibil, cu cât el are loc la nici două luni după 
ce Eminescu refuzase să revină în laşi, iar sora lui, Harieta, acceptase să-i acorde 
„azil”. Tot în acest scurt interval, Eminescu reîncepuse să scrie versuri, şi avea 
deja o înţelegere cu V. G. Morţun, care se declarase interesat să i le publice. Prin 
urmare, astfel, Eminescu demonstra că numai „nebun” nu era. Recuperând încet- 
încet terenul pierdut în 28 iunie 1883, putea să câştige bani prin propria muncă 
şi, în plus, volumul preconizat ar fi eliminat fără doar şi poate ediţia Maiorescu. 


110 —————— Semnele Tompului ——— m35 


Mai ştim că Maiorescu şi-a minţit de multe ori familia (uneori, doar prin 
omisiune), dar ţinea ca relaţia cu sora lui să fie cât mai trainică, compensând 
labilitatea relaţiilor cu soţia — cea care i se părea astăzi magnifică, dar mâine se 
comporta „ca o furie, ochii învăpăiaţi, sprâncenele în goană de încruntare, 
mânele reci, etc.” pradă, de pildă, unui „adevărat acces de gelozie jumătăte 
alienată-idioată” (Însemnări zilnice, 15 iunie 1889). La fel, ştim cât de sensibilă 
era Emilia la tot ce era legat de Eminescu, acesta fiind unul dintre motivele 
pentru care Maiorescu încearcă să-i creeze iluzia că l-a trimis pe Eminescu la 
Viena doar pentru a-i face dânsei pe plac. 

Una peste alta, nu cred că greşim dacă analizăm cu mai multă atenţie 
cele petrecute în 1887, când apar câteva date concrete, care ne ajută să 
pricepem ce anume s-a întâmplat, de a stârnit reacţii atât de veninoase din 
partea lui Maiorescu. 

Corespondenţa Harietei deschide prima cale de cercetare. Înainte de a ne 
uita prin scrisorile ei, trebuie să precizăm că ea şi Matei au fost atacați în 
acelaşi timp de Maiorescu, care le aduce amândurora aceeaşi gravă acuzaţie: 
aceea că ar fi hoţi (locotenentul — avansat între timp la gradul de căpitan — ar fi 
furat ceasul lui Eminescu, iar „faimoasa Henrietta” ar fi fost capabilă să-i 
toace banii). Acuzaţia, repet, a fost formulată la foarte scurt timp după ce 
Harieta îşi „permisese” să îl primească pe Eminescu în locuinţa ei din Botoşani, 
în loc să-l alunge la Iaşi, aşa cum, probabil, ar fi vrut Miron Pompiliu şi şefii 
lui. Faptul avea loc după ce, cu vreun an în urmă, tot ea, încercase zadarnic să 
îl smulgă pe Eminescu din Iaşi, spre a-l lua cu sine la Botoşani (ne reamintim 
că o tentativă similară făcuse şi Matei). Atunci, „amicii” au respins rugămintea 
Harietei, deşi, în mai 1886, Miron Pompiliu i-a trimis lui Maiorescu o scrisoare 
disperată, cerându-i să-l (re)interneze pe Eminescu. 

Fapt de relativă mirare, Emilia Humpel va prelua formularea fratelui său, 
căruia îi scrie la 20 iunie 1887: „Şi noi ne ferim de faimoasa Henriette şi de dl. 
Eminovici” (subl. ns.). Aprecierea Emiliei este bizară, deoarece ea nu 
corespondase cu Harieta, iar aceasta nu a fost nici o clipă acuzată că ar fi 
prăpădit banii strânşi pentru Eminescu în alte scopuri decât cele stabilite de 
Comitetul din laşi. Fraza este cu atât mai suspectă, cu cât nu înţelegem de ce ar 
fi trebuit Emilia să se ferească de Matei, pe care nu avem ştiinţă să îl fi văzut, 
măcar, la chip. Pare o supralicitare, pe care preferăm să nu o comentăm acum. 

Să-i dăm cuvântul şi Harietei. După ce îi acuză de nepăsare pe „pretinşii 
amici” ai lui Eminescu, ea îşi aminteşte cu amărăciune: 

„Eu i-am propus de mult să-l iau la mine, ei au zis că la mine n'are distracţie, ba 
încă şi mai mult, m am dus să-l văz de două ori la laşi şi am şezut două zile în hotel până 
mi-au dat amicii voe să-l văd (subl. ns.). Nici o dată în vieaţa mea n oiu uita lovitura mea 
morală, când l am văzut aşa mizer...” (23 iunie 1887). 


Y 


Oare, această informație nu apare la biografi doar pentru că îl contrazice 
pe Maiorescu, demonstrând că familia a încercat să se ocupe de Eminescu, dar 
abia a obţinut o... audiență la el, din cauza „amicilor”, care îl „ocroteau”? 
Oare, faptul că „amicii” preferau să-l ştie pe Eminescu la ospiciu, decât liber şi 
alături de un membru al familiei sale nu spune nimic? Dacă Maiorescu chiar 
socotea că ar fi un alienat irecuperabil, ce sens mai avea să-i cenzureze până şi 
întâlnirile cu sora lui? 

Maiorescu pretinde că, la 18 octombrie 1883, i-ar fi scris lui Gheorghe 
Eminovici: „Dacă nu se va îndrepta până atunci, va fi timpul venit să-l aşezăm 
la Golia sau la Mărcuţa, ca pe un bolnav fără leac”. Peste patru ani, la 3 iunie 
1887, magistrul va scrie celor de la România jună: „Eminescu tot mai trăieşte, 
deşi este intelectual pierdut; fiindcă trăieşte, trebuie să figureze în almanah” 
(e vorba de Almanahul „României june” )— subl. ns. Dacă Eminescu chiar era 
un mort umblător, de ce nu a îndrăznit totuşi să-l aşeze „la Golia sau la Mărcuta, 
ca pe un bolnav fără leac” ? Chiar dacă ar fi să admitem că Eminescu ar fi fost 
bolnav şi ar fi avut o recidivă în vara lui 1887, era acesta motiv să-l prezinţi ca 
fiind iremediabil „pierdur”? Oare, la 19 octombrie 1883, Maiorescu nu îi scria 
Emiliei în termeni asemănători („Aşadar, eu ştiu că Eminescu a fost bine îngrijit 
la doctorul Şuţu şi mai ştiu că ducerea sa la Viena este cu totul de prisos”), 
pentru ca, la scurt timp, să se dovedească că greşise? Neputinţa lui Maiorescu 
de a-şi mărturisi flagranta eroare indică onestitate? Se poate vorbi de 
bunăvoință, măcar, atunci când „protectorul” perseverează în greşeli comise 
împotriva celui despre care pretinde că l-ar ocroti? 

Cum se face că, îndată ce începea să scrie, Eminescu... „înnebunea” 
subit? Reamintesc: la 25 octombrie a apărut poezia La steaua, iar la 5 
noiembrie a fost arestat, patru zile mai târziu fiind deja închis la Mănăstirea 
Neamţului. A ieşit de aici la 9 aprilie, plecând direct spre Botoşani. Scurt 
timp după sosire, a reînceput să scrie versuri, pentru ca, vreo lună şi jumătate 
după aceea, să devină iar „alienat”. În aprilie următor, a ajuns în Capitală. 
Peste câteva luni, publica articole în România liberă. Curând după aceea, lui 
Eminescui i s-a oferit o tribună de la care putea rosti oricând, orice: revista 
Fântâna Blanduziei. În decembrie 1888 a apărut primul număr al acestei 

publicaţii, iar în ianuarie 1889 Eminescu a fost din nou dat pe mâna lui 
Şuţu — de data aceasta, definitiv. Şi-acestea sunt tot coincidenţe? 


Amicii, mai răi ca lupii 


După ce Eminescu a părăsit Botoşanii, în aprilie 1888, Harieta nu a primit 
de la el scrisorile promise la despărţire, astfel că, în vara lui 1888, ea nu ştia 
nici măcar unde locuieşte: 


„De la cuconu Mihai nu am găsit nici o buche, lucru ce mă costă cum nu sunt în 
stare a vă descrie, căci nu pot să-mi fac o idee sigură, ce face şi de ce nu-mi scrie nimic? 
Bată-l Dumnezeu de Bucureşti, de n'ar fi aşa de mare, tot îl găsea un domn ce merge 
acolo foarte des, că-i este femeea bolnavă la spitalul d-lui Sutzu. Însă m'a asigurat c o zi 
întreagă l-a căutat şi n-a fost în stare să-i deie de urmă. (...) Poate mata, în absenţa me, 
vei fi aflat ceva de Mihai, căci eu parcă aşi fi în America”. 


Aceasta era situaţia la 10 iunie. Vreo două săptămâni mai târziu, am văzut, 
Maiorescu avea să declare în scris că Eminescu n-ar fi „în starea sigură de a 
se îngriji însuşi” şi că, în consecinţă, vrând-nevrând, cei care se stingeau de 
dragul lui întemeiaseră un „Comitet de amici care să l ia iarăşi sub un fel de 
tutelă”. 

Aproape completa rupere a lui Eminescu de Harieta, de Aglaia şi de Matei 
a fost unul dintre factorii care au făcut ca el să cadă mai uşor victimă în ianuarie 
1889 (cum se întâmplă, îndeobşte, cu cei singuri pe lume). Aşa se face că 
Harieta află de reinternarea lui Eminescu abia în martie 1889, când acesta se 
găsea de vreo lună şi jumătate în ospiciu. Sare în ochi faptul că, nici acum, 
autorităţile nu au înştiinţat familia „bolnavului”, aşa cum obliga Legea. Şi, 
de data aceasta, sub nici o formă, nu se mai poate admite ideea că „amicii” 
nu ştiau de unde să-i ia rudele. Pentru Maiorescu, adresa Harietei era bine 
cunoscută (doar era „faimoasă”, nu?), de Aglaia a dovedit că ştie cum să 
dea, dacă doreşte, iar Matei se afla într-o situaţie similară, din moment ce 
Maiorescu urmărea atent evoluţia lui. 

La 7 martie 1889, Harieta îi scrie Corneliei Emilian: 


„Ce rău a făcut ea [Veronica] de l-a luat pe Mihai de lângă mine. Mi s'a spus că este 


iarăşi plin de bube. De aceea ce m'am temut, n'a scăpat, pentru că n'a mântuit cura şi 
mizerabila boală s'a ivit cu putere de i-a luat iarăşi mintea. De ce nu-l caută ea acum?” 

Scrisoarea arată, fără dubii, un lucru extrem de important: pentru Harieta, 
apariţia leziunilor era semn sigur al smintelii. Eminescu nu trebuia să se 
comporte ca un alienat, pentru a fi socotit astfel. Ca de atâtea ori înainte, şi cu 
această ocazie, se spune că Eminescu şi-ar fi pierdut minţile, dar singurul 
simptom în acest sens rămân păcătoasele „bube” de pe gambe, care nu aveau 
nimic de-a face cu sifilisul, nicidecum fapte sau manifestări concrete de alienare. 

A fost confundată ectima cu sifilisul? Nu, deoarece se ştia că pentru ectimă 
Eminescu urmase mai multe tratamente prescrise de doctorul W. Kremnitz, 
care a contestat totdeauna caracterul luetic al bolii lui Eminescu. Şi, ca să 
eliminăm orice dubii, iată, integral, ce scrie Slavici referitor la această boală 
de piele: 


„El [Eminescu] s-a îmbolnăvit în cele din urmă — o boală care mie îmi părea foarte 
primejdioasă: i se umpluseră fluierele picioarelor de nişte bube urâte, care se întindeau. 
D-rul Kremnitz, care ţinea mult la el, l-a examinat însă şi ne-a încredințat că bubele 
acelea sunt cu desăvârşire nevinovate (subl. ns.), că le au adeseori oamenii care trăiesc 
în mizerie* şi că se vor vindeca ele de ele după ce Eminescu va fi trăit un timp oarecare 
mai regulat. 

A rămas deci ca el să plece la țară, şi răposatul Nicolae Mandrea i-a făcut rost să 
steie timp oarecare la moşia Floreşti din Valea Gilortului, unde avea şi aer curat şi apă 
bună. Pentru ca să nu steie de pomană, ceea ce el n-ar fi primit, comisiunea însărcinată 
cu publicarea documentelor rămase de la baronul Hurmuzaki i-a dat, în urma stăruinţelor 
lui Teodor Rosetti, un onorariu de câteva mii de lei pentru traducerea în româneşte a 
unui volum din Fragmente. A rămas însă ca aceasta să fie singura carte pe care o ia cu 
dânsul, căci cărţile pe care le cetea erau duşmanii lui. 

Am trecut peste câteva săptămâni şi eu pe la Floreşti şi l-am găsit acolo sănătos tun 
şi în voie bună. Era numai el la conacul moşiei, singur, adecă în foarte bună societate.” 

*În trecut, cuvântul mizerie nu avea şi conotaţia de murdar, adăugată cu timpul 
sensului său principal, acela de sărăcie lucie. Unii par să nu ştie acest lucru. 


Mărturia lui Slavici convinge că „amicii” ştiau foarte exact ce era cu bubele 
de pe gambele lui Eminescu. S-a profitat de asemănarea lor cu leziunile de 
natură luetică? Aşa s-ar zice. Sigur este că, în 1889, la Şuţu au fost reluate 
diagnoza şi cura prescrise de Isac, cu deosebirea că fricţiunile cu mercur au 
fost înlocuite cu „injecții mercuriale” (doctorul V. Vineş). Astfel, într-un 
răstimp de nici doi ani, organismul lui Eminescu a fost supus la trei tratamente 
cu derivați ai mercurului — cel puţin o dată, doza de argint viu depăşind orice 
închipuire. 

Cum, pe de o parte, Maiorescu a corespondat cu doctorul Isac şi, pe de 
altă parte, era complice cu Şuţu încă din 1883, a crede că el nu a ştiut ce se 

întâmplă ar fi naivitate. Lipsa oricărei intervenţii din partea lui şi garanţiile 
explicite acordate anterior priceperii lui Şuţu se extind, implicit, şi asupra lui 
Isac, ceea ce face să putem afirma că Maiorescu a fost întru totul de acord cu 
numiții medici. 

La 6 iunie 1889, Harieta îi transmitea Corneliei Emilian: 


„Venind azi în oraş, am găsit ziarul «Naţionalul» pe care mi l-ai trimes mata şi am 
cetit ce scrie despre bietul Mihai. Mi s'a umplut inima de durere, mai cu deosebire că 
acuză rudele că nu-l îngrijesc. Eu, care voiu să renunţ la Lacu-Sărat şi să pornesc la 
Bucureşti, să am numai cu cine să-l aduc. Mămuţă dragă, oare D-nu [Teodor] Lateş 
sigur că-l va aduce? Învaţă-mă să mă duc la Bucureşti cu banii ce-i am de la d-nu Nanu, 
şi îl voiu putea oare aduce singură? Aşa sunt de supărată, în cât nu ştiu ce să fac să-l 
scap de spital, căci ştiu bine că el se supără peste firea omenească când îşi vine în fire (?) 
şi se vede în spital. Singura mea speranţă eşti mata, scumpă mamă, ca să rogi pe studenţi 
să se grăbească a-l aduce, poate este încă timp. Vezi mata că nimeni nu plăteşte la 
spital, apoi de ce să-l las eu de batjocura nu ştiu cui? 

Mă las în deplină credinţă că mata vei avea bunătate să spui un cuvânt lui d-nu 
Lateş sau alt cuiva, să-l aducă la laşi” (subl. ns.). 


O dată ce a scris asemenea rânduri, este greu de presupus că „faimoasa” 
Harieta îl mai socotea pe Maiorescu binefăcător al fratelui ei. Evident, intenţia 
ei de a-l lua pe Eminescu din ospiciul lui Şuţu, nu-i putea rămâne străină lui 
Maiorescu. Rândurile Harietei prezintă o intenţie mai veche, lucru demonstrat 
de fraza: „Mămuţă dragă, oare D-nu Lateş sigur că-l va aduce?” , din care 
rezultă că soluţia Lateş fusese anterior propusă de C. Emilian, din moment ce 
Harieta o întreabă dacă e lucru sigur că acesta ,„’ l va aduce” pe Eminescu de la 
Bucureşti. 

Intenţia Harietei de a-l scoate pe Eminescu de la Şuţu nu era, deci, o noutate. 
Preconizata ei călătorie spre Capitală fusese anunţată încă din primăvară: 


„Direcţiunea ospiciului Mărcuţa, din Bucureşti, ne spune Epoca, a făcut cunoscut 
zilele acestea parchetului din capitală, că nu mai poate ţinea-n căutare pe nenorocitul 
nostru poet Eminescu, pentru motivul că ospiciul nu poate hrăni decât pe bolnavii a 
căror întreţinere e plătită de primăria capitalei. 

Primul procuror, față cu această invitaţiune puțin umanitară a direcţiunea de alienati, a 
cerut de la o comisiune medicală un raport asupra stărei poetului Eminescu (este vorba de 
certificatul semnat de doctorii Al. Şuţu, G. Alexianu şi Z. Petrescu la 23 martie 1889 — n.ns.). 
Acest raport fiind depus dintr-însul se constată că boala crudă care-a lovit pe ilustrul 
cugetător se agravează din zi în zi. 

În urma acesteia, primul procuror a cerut de la primul preşedinte al tribunalului de 

Ilfov să instituie o curatelă asupra averii bolnavului, adică asupra modestei pensiuni 
de 250 lei, pe care i-a acordat-o nu demult Camera. 

Pe de altă parte, e vorba de a se readuce nenorocitul bolnav la Botoşani unde se 
făcuse deja odată bine, subt cura veteranului şi-nvăţatului nostru medic d. Dr. Isaac. În 
acest scop, sora poetului va şi pleca zilele aceste la Bucureşti” — subl. ns.; (Curierul 
român, 19 aprilie 1889). 


Aşadar, primul act al unei înscenări a fost jucat de Şuţu, care a informat că 
Eminescu va fi dat afară din ospiciul Mărcuţa (unde Şuţu era director), sub 
penibilul pretext că nu s-ar fi găsit un tain tocmai pentru el, „poetul cel mai 
mare al ţării” şi omul care avea, nu-i aşa?, o „protecţie” atât de înaltă. De 
altfel, „motivul că ospiciul nu poate hrăni decât pe bolnavii a căror întreţinere 
e plătită de primăria capitalei” este cu atât mai dicutabil, cu cât Regulamentul 
de funcţionare al numitului ospiciu precizează: „Toţi cei admişi în Ospiciu 
sunt întreținuţi şi căutați cu cheltuiala Guvernului” (articolul 3). Dacă, aşa 
cum se pare, Şuţu a făcut apel la prevederile articolului 4 din Regulament („În 
despărțirea smintiţilor se pot primi şi indivizi de o condiţiune mai bună cu 
îndatorire d'a plăti o ipensiune potrivit cu cheltuielile Regimului Ordinariu; 
însă se vor ține într-o secțiune deosebită pentru fiecare sex” ), reaua lui credinţă 
este şi mai evidentă. 

Fără să ne propunem să epuizăm acum subiectul, remarcăm că, din 
moment ce Eminescu fusese acceptat în ospiciu, înseamnă că nu se punea 
problema banilor, acest jalnic pretext fiind enunțat aproape imediat după 
12 februarie 1889 — data la care regele a semnat decretul de acordare a 
pensiei viagere. De asemenea, reamintim că Eminescu a fost dus la Mărcuţa 
la o dată necunoscută şi de către persoane neidentificate. Şuţu l-a primit, 
încălcând grosolan prevederile articolului 7 din Regulamentul de funcţionare 
internă, care stipula: 


„De câte ori o autoritate administrativă înaintează pe Vr un smintit la Ospiciu, trebuie 
să-l însoțească de o hârtie formală către Medicul primar al Ospiciului, însoțită de act 
medical în original (subl. ns.), iar dacă smintitul se trimite de vr'un tribunal sau vr'o 
curte el va fi însoţit pe lângă hârtia formală şi d'un extract de sentință judecătorească 
prin care a fost declarat de smintit” . 


În disperare, unele voci dispuse să îl apere pe Maiorescu cu orice preţ au 
încercat să se agaţe de faptul că arhiva Mărcuţei fiind dată dispărută, nu s-ar 
mai putea şti cu precizie dacă respectivul document medical a fost sau nu 
întocmit. Răspunsul ni-l dă chiar Şuţu, atunci când afirmă că, împreună cu 

doctorii G. Alexianu şi Z. Petrescu, ar fi fost invitat „de DI. prim-procuror 
prin adresa nr. 5717 a comunica starea facultăților mintale a lui M. Eminescu”. 
Cum raportul semnat de cei trei este datat 23 martie şi cum în el nu se face nici 
o referire la vreun alt act medical similar emis în acelaşi an, este limpede că, în 
intervalul ianuarie — 23 martie 1889, Eminescu a fost dus şi ţinut la Mărcuţa cu 
forţa (adică, în termeni mai apropiaţi de dreptul penal, a fost răpit şi sechestrat). 

Doctorul Şuţu nu se putea prevala nici de prevederile articolului 12 al 
aceluiaşi Regulament, privind cazurile excepţionale („În caz de urgență, 
Medicul primar al Ospiciului poate primi provizoriu pe un individ şi fără 
certificat Medical, însă va raporta pe dată despre aceasta Direcţiunei Generale 
a Serviciului Sanitar, care orânduieşte o comisiune medicală spre a examina 
starea mentală a individului” — subl. ns.), întrucât, pe de o parte, el nu a anunţat 
Direcţia Generală a Serviciului Sanitar, şi, pe de altă parte, desemnarea comisiei 
s-a făcut împotriva Legii, primul-procuror neavând competenţa necesară şi 
trebuind să apeleze tot la conducerea Serviciului Sanitar. 

Desigur, Şuţu nu a acţionat de capul lui (la acea dată, la putere se afla un 
guvern junimist, în care Maiorescu deţinea portofoliul Cultelor). Demersul a 
fost un vicleşug, menit să provoace, pasămite, reacţia Parchetului şi să-l oblige 
să ceară punerea pacientului sub interdicţie (demers care, dacă Eminescu ar fi 
fost bolnav, trebuia făcut cu două luni în urmă). În felul acesta, între altele, se 
trecea peste multiplele şi gravele ilegalităţi comise împotriva acestuia, Parchetul 
„uitând” să întrebe, înainte de orice, în ce temei legal se afla Eminescu la 
Mărcuţa. De asemenea, primul-procuror se prefăcea a fi uitat conţinutul 
articolului 437 din Codul civil: 


„În caz de nebunie cu furie, dacă interdicţia nu este provocată nici de soț, nici de 
rude, ea trebuie să fie provocată de procuror, care în cazuri de imbecilitate sau de smintire 
poate asemenea a o cere în contra unei persoane, însă numai când n-are soţ, nici soție, 
nici rude cunoscute” (subl. ns.). 


Or, ştim bine, Eminescu avea rude în viaţă. Asupra acestui subiect voi 
reveni însă în pagini viitoare, demonstrând că dosarele de curatelă deschise lui 
Eminescu, nicicând „curate”, au fost (re),„aranjate” după 1958, anul în care 
Gh. Călinescu a fost oficial informat asupra existenţei unuia dintre ele. 

În ceea ce-l priveşte, Şuţu era cointeresat să îl dea afară pe Eminescu din 
ospiciul Statului, pentru a-l transfera în stabilimentul său, proprietate privată, 
având astfel nu numai un pacient în plus, ci unul de excepţie, pe care îl putea 
studia în voie şi asupra căruia era liber să încerce orice terapie. Mai mult, 

pentru strachina zilnică de mâncare gătită în plus, el urma să primească lunar 
cei 250 de lei, pe care, după mari eforturi, Camerele se deciseseră să îi acorde 
lui Eminescu. Impresia că transferul de la Mărcuţa în stabilimentul lui Şuţu ar 
fi fost un favor făcut lui Eminescu este total greşită, întrucât el nu a fost, astfel, 
dus de la rău la mai bine. La Mărcuţa, hrana putea fi mai proastă, dar acolo 
Şuţu nu putea face chiar orice. Pentru că era doar şef, nu şi patron, libertatea 
lui de acţiune era mult îngrădită nu numai de faptul că era mai mare numărul 
subalternilor (deci şi al ochilor şi urechilor curioase), ci şi de tipul de relaţie 
existent între el şi restul personalului. De altfel, faptul că lui Eminescu i-au 
fost administrate „injecții mercuriale” doar după ce a ajuns la „institutul” 
Şuţului vorbeşte de la sine. 


Maiorescu, recte Comitetul 


Cel puţin o vreme, Harieta l-a respectat pe Maiorescu. Dacă sentimentul 
ei provenea doar din credinţa că i-a ajutat fratele ori dacă se datora şi poziţiei 
lui sociale, nu putem şti. Când, împinsă de nevoia de a-şi respecta promisiunea 
făcută unui medic, a apelat ea însăşi la înţelegerea magistrului, cerându-i 600 
de lei cu împrumut, nici nu a fost băgată în seamă. Cum tonul scrisorilor ei 
către Cornelia Emilian nu arată vreo urmă de resentiment faţă de Maiorescu, 
deducem că, deşi nu i-o fi convenit, nici nu şi-a schimbat pe loc impresia 
despre el, conştientă fiind, probabil, că magistrul nu avea nici un fel de obligaţie 
faţă de ea. Se pare că, puţin înainte de moartea lui Eminescu, s-a petrecut ceva 
ce noi nu cunoaştem şi care a răvăşit-o cu totul. Spun înainte de moarte, pe 
considerentul că, în scrisoarea mai sus citată, ea invocă „mizeria” — or, aceasta 
nu putea fi observată la un cadavru aşezat într-o pivniţă de spital şi cu atăt mai 
puţin de la sute de kilometri depărtare. „Mizeria” cred că este unul dintre 
aspectele văzute, aşa cum spune Harieta, cu ochii ei. Şi unde altundeva să o 
fi văzut, dacă nu la ospiciul în care a murit Eminescu? 

Harieta îl socotea pe doctorul Şuţu principalul vinovat de moartea lui 
Eminescu. Cum era ştiut, însă, că la Şuţu se ajunsese prin „grija” lui Maiorescu, 
foarte posibil ca ea să îl fi considerat şi pe acesta din urmă parţial răspunzător, 
dacă nu de uciderea lui Eminescu, măcar de faptul că acesta fusese ţinut „în 
cea din urmă mizerie”. 

De asemenea, ea nu putea uita că, prin presa junimistă, întreaga familie 
Eminovici fusese acuzată că nu s-ar îngriji de soarta lui Eminescu. În ceea 

ce o priveşte pe Harieta, nedreptatea era flagrantă. Întâi, nu ea s-a arătat 
nepăsătoare faţă de soarta lui Eminescu, ci acesta nu a fost, în 1888, foarte 
doritor să o întâlnească: 


„La 23 August m'am dus la Lacul-Sărat şi am făcut numai 15 băi, pentru că la 5 
Septembrie s'au închis băile. De la Lacul-Sărat m am dus la Bucureşti să văz pe Mihai. 
Ce am întâmpinat, nu sunt în stare a-ţi descrie, lucru ce s'a însărcinat a-ți scrie buna şi 
nobila Domnişoară Adela Andrei. (...) Mihai este bine, dar am trebuit să fac multe 
închinăciuni adoratei lui până mi-a permis să-l văd” (Harieta către C. Emilian, 26 
septembrie 1888). 


În al doilea rând, reinternarea lui Eminescu la Şuţu s-a făcut într-un mod 
şi la o dată necunoscute nici astăzi, de către persoane rămase neidentificate. 
Ca şi în 1883, lipseşte orice document legal, ce trebuia emis în clipa închiderii 
cuiva în balamuc. În ciuda legislaţiei în vigoare, nimeni din familia lui Eminescu 
nu a fost înştiinţat asupra privării lui de libertate. Ba, mai mult, Maiorescu va 
recurge chiar la declaraţiile mincinoase ale lui M. Brăneanu, pus să-i inducă în 
eroare pe magistrați. 

Din punctul de vedere al Justiţiei, Eminescu fusese până în 1889 deplin 
sănătos, neexistând probe medicale legale contrare. Legea prevedea ca toţi 
smintiţii să fie obligatoriu puşi sub interdicţie, or, în cazul lui Eminescu, nu 
numai că Justiţia nu a dat o sentinţă în acest sens, dar nimeni nu a cerut ca el să 
fie interzis. Prin urmare, nu se putea pune nici problema recidivei, aşa cum a 
scris Maiorescu, întrucât, după 28 iunie 1883, când Eminescu, pur şi simplu, a 
dispărut brusc din mijlocul celorlalţi, despre el s-a spus că ar fi alienat, dar 
nimeni nu a văzut vreodată cum se manifestase invocata nebunie. 

Principalele încălcări ale Legii, comise în ianuarie 1889, când, repet, 
Eminescu a fost cules nu se ştie de unde (poate chiar de acasă) şi închis din 
nou la Şuţu sunt evidente: 1) nu a fost întocmit nici unul dintre multele 
documentele prevăzute de Lege în asemenea cazuri, Eminescu fiind transportat 
într-un loc închis, aşa cum un produs de contrabandă circulă de la contrabandist 
la beneficiar (neexistând documente, nu se poate preciza dacă a fost vorba de 
Mărcuţa, de balamucul privat al lui Şuţu, de alt stabiliment ori de vreo locuinţă 
personală, după cum nu se ştie nici cine, când şi de ce l-a dus acolo, ori în ce 
temei legal l-a primit Şuţu ori alt doctor, în cazul în care a fost dus la ospiciu); 
2) pentru a-şi duce planul la îndeplinire, complicii au comis infracțiunile de 
răpire şi sechestrare; 3) nu a fost numită comisia care, în maximum 3 zile, 
trebuia să se pronunţe asupra stării de sănătate a pacientului (fapt explicabil, 
dat fiind modul ilegal în care a fost „internat”). 

Deşi numele celor care l-au dus la Şuţu nu sunt ştiute, avem temei să 
credem că, şi acum, aranjorul operaţiunii a fost tot Maiorescu. lată ce îi scrie 
acesta lui Socec, la 27 iunie 1888, când Eminescu abia revenise în Capitală 
şi când, subliniez, nimeni, dar absolut nimeni nu îi pune în seamă vreo faptă 
concretă care să ateste alienare sau care să fie măcar neobişnuită: 


„Pentru Eminescu, care este aici şi nu e în starea sigură de a se îngriji însuşi, se 
formează un Comitet de amici care să?l ia iarăşi sub un fel de tutelă.” (subl. ns.). 


Această epistolă este o mărturisire aproape completă, care arată cine a 
organizat eliminarea lui Eminescu de pe scena vieţii publice — întâi, prin 

mijloace de forţă, iar mai apoi, prin permanentă urmărire şi obstrucţionare. 
Sub acest aspect, baronul von Mayr era un diletant, cu rezultate pe măsură! 
Principalii supraveghetori ai lui Eminescu au fost totuşi români, nu unguri, 
austrieci sau ruşi. 

Ştim bine că aşa-zisul „Comitet de amici”, de care vorbeşte Maiorescu, nu 
numai că nu a fiinţat practic, dar, afară de Maiorescu, nimeni n-a pomenit, 
măcar, necesitatea înfiinţării unui asemenea grup. Cum nici magistrul însuşi 
nu marchează momentul alcătuirii lui în jurnalul intim şi cum nici alţii nu îşi 
amintesc de existenţa lui, concluzia se impune de la sine: „Comitetul de amici” 
era, de fapt, Maiorescu. Acest paravan nu are, precizăm, nimic comun cu nucleul 
numit Comitet şi care, la 20 octombrie 1890, a început să cerşească parale, 
motivând că „Mormântul lui Eminescu are trebuință de un monument de piatră 
înconjurat de grilaj şi de plantaţii, care să însemneze locul ultimului repaus al 

marelui poet naţional”. În relaţia lui Maiorescu cu Socec, aburul numit „Comitet 
de amici” a fost util pentru a justifica preluarea de către magistru a drepturilor 
băneşti cuvenite lui Eminescu. 


Maiorescu şi „amicii” au minţit Tribunalul 


În vremea în care Harieta nu ştia cum să procedeze, doar-doar îl va scoate 
pe Eminescu mai iute de la Şuţu, nici Maiorescu nu stătea cu mâinile în sân. 
Astfel, el a folosit (sau chiar a provocat?) ameninţarea lui Şuţu, care 
anunţase că este obligat să-l arunce pe Eminescu în stradă şi împotriva 
„bolnavului” a fost pornit un nou proces de curatelă. În cursul acestui proces, 
în ziua de 6 iunie 1889, Tribunalul Ilfov s-a declarat de acord să-l lipsească 
pe Eminescu de posibilitatea exercitării drepturilor sale civile (documentul 
final nu a mai fost întocmit, întrucât, între timp, victima decedase). Această 
decizie luată împotriva lui Eminescu s-a bazat pe mărturia mincinoasă a lui 
M. Brăneanu. Cum Brăneanu era un, am zice astăzi, copil de mingi al lui 
Maiorescu şi cum, în plus, nu avea nici un interes personal care să+1 determine 
să+şi rişte nu numai poziţia, ci chiar şi libertatea, minţind Justiţia într-o chestiune 
gravă, care nu-l privea, avem motive să credem că neadevărurile rostite au fost 
un umil serviciu făcut „şefului”. De altfel, simplul fapt că Maiorescu nu l-a 
corectat pe Brăneanu, deşi cunoştea prea bine situaţia reală, arată la comanda 
cui a minţit redactorul de la România liberă. 

Concret, este vorba de următorul document, sunoscut şi ca „jurnalul nr. 
2783/1889”: 


„1889 luniu 6 

Având în vedere adresa cu cu nr 4446/89 a DI Prim Procuror prin care comunică 
Tribunalului că în privința persoanelor care pot compune consiliu de familie al Dlu 
Eminescu se poate lua informații dela DI Braneanu 

Având în vedere că dupe informațiile luate persoanele care pot compune consiliu de 
familie sunt Dni Titu Maiorescu, Dimitrie A. Laurianu L. Carageali, Brăneanu şi 
Valentineanu, ca prieten[i] cu Eminescu în lipsă de Rude (subl. ns.). 

Pentru aceste motive 

Tribunalul 

Constituie consiliul defamilie lui M. Eminescu din urmatoarele persoane DI Titu 
Maiorescu Dimitrie A. Laurian, L. Carageali, Braneanu şi Valentineanu, carora se[]va 
comunica numirea convocându-se pentru 10 luniu/89 aavisa conf. Art 440 C.C.” 

Aceste câteva rânduri ridică multe întrebări. Între ele, unele nu au nici 
acum răspuns, iar altele nici măcar nu au fost formulate („unde este adresa 
către primul-procuror?”, „de unde ştia acesta că «se poate lua informaţii 
dela DI Braneanu»Y”, „cum de l-a nominalizat Brăneanu şi pe I. L Caragiale, 
aflat, potrivit lui Al. Brătescu- Voineşti, în relaţii tensionate cu Eminescu, 
datorită intrigii lui Maiorescu?”, „cât de exact a fost informat Caragiale?” 
etcetera). Trecem însă peste toate acestea şi constatăm că decizia Tribunalului 
se bazează, exclusiv, pe o declaraţie mincinoasă: aceea că Eminescu nu ar 
mai avea rude în viaţă! 

Declanşat de declaraţia lui Şuţu, care avertiza că, din lipsă de bani, ospiciul 
Statului condus de el nu l-ar mai putea ţine şi pe Eminescu între ceilalţi pacienţi 
ai săi, acest nou abuz are ca principal autor tot pe Maiorescu. Şi iată de ce: 

1) la anunţul lui Şuţu, atât el, „protectorul” (re)devenit ministru, cât şi 
Junimea au rămas insensibili, singura reacţie, anonim exprimată prin presă, 
fiind aceea de a culpabiliza familia Eminescu; 

2) după ce procesul a demarat, magistrul s-a declarat de acord ca Eminescu 
să fie închis la Şuţu, care urma să primească, în schimb, pensia acestuia, recent 
votată (indicii: a) de la Mărcuţa, Eminescu a fost dus direct la Şuţu; b) la 
10 iunie 1889, Maiorescu a solicitat „rânduirea unui tutore care să poată 
primi de la Stat pensia lui viageră şi să poată îngriji de cuviincioasa întreținere 
a interzisului” şi c) pensia lui Eminescu era de 250 de lei, iar tariful aplicat de 
Şuţu la internarea anterioară fusese apropiat de această cifră — 300 de lei/lună); 

3) Maiorescu era mult mai bine informat în privinţa familiei lui Eminescu 
decât Brăneanu, el ştiind foarte bine că nu se putea vorbi de „lipsă de rude”; 

4) Maiorescu s-a ocupat personal de redactarea unor documente din dosarul 
de curatelă deschis lui Eminescu în 1889. 

Oricine îşi poate închipui ce scandal s-ar fi iscat o dată cu subita „înviere” 
a uneia dintre surorile lui Eminescu şi cu exprimarea pretenţiei acesteia de 
a-l lua acasă pe „bolnav”! Asta, ca să nu mai vorbim de Matei , care, potrivit 
Legii, trebuia să fie membru de drept în consiliul de familie: 


„Fraţii buni (adică frați de un tată şi o mamă) ai minorului şi bărbaţii surorilor 
bune sunt de drept membrii ai consiliului de familie, fără a fi mărginit numărul lor; de 
vor fi însă mai puţini la număr decât 5, alte rudenii vor fi chemate spre complectarea 
consiliului” [subl. ns.] — Codul civil, articolul 358. 


Aşa cum se ştie, la numai 9 zile după ce Harieta a pus la poştă epistola în 
care cerea sprijinul Corneliei Emilian, insistând că aceasta să îi roage „pe 
studenți să se grăbească a-l aduce, poate este încă timp”, brusc, Eminescu s-a 

stins. Coincidenţă? Posibil, dar nu sunt prea multe aruncate în seama 
întâmplării? „Poate este încă timp”, scrie Harieta. Să fi avut ea o stranie 
premoniţie, sau temerea a pornit de la informaţii care nu au mai ajuns până la 
noi? L-o mai fi prins Harieta pe Eminescu în viaţă? 


Istorici literari acoperă mărturii mincinoase 


„Jurnalul nr. 2783/1889” tace parte din dosarul numărul 645/1889. Cele 
mai multe dintre piesele acestuia au fost transcrise de A. Z. N. Pop în 1974. 
Probabil, tocmai fiindcă a observat motivaţia stranie a deciziei, istoricul nostru 
literar a decis să nu mai publice deloc textul acestui document. De asemenea, 
nu ne-a sesizat asupra faptului că o serie de documente au fost sustrase (între 
ele, şi declaraţia lui Brăneanu). Reamintesc că existenţa dosarului 645/1889 
era cunoscută încă din 1922 — deci, cu zece ani înainte ca Gh. Călinescu să 
scrie monografia lui. Astfel, avem (a câta oară?) motive temeinice să credem 
că, la nivel înalt, dezinformarea prin omisiune a fost o adevărată metodă de 
lucru în cazul Eminescu. Aşa cum se va vedea, cele două procese de curatelă 
deschise împotriva lui Eminescu în 1883 şi, respectiv, în 1889 spulberă şi 
ultima speranţă în buna-credinţă a lui Maiorescu şi a discipolilor lui, arătându- 
i aşa cum au fost: o gaşcă feroce. 

Din păcate, nu puţini istorici literari, adevăraţi lupi în piele de oaie, se 
văicăresc şi astăzi că, până în decembrie 1989, n-au avut condiţii de exercitare 
corectă a muncii lor ştiinţifice, din pricina intervenţiei nefaste a Partidului 
unic. Partidul Comunist nu mai e (cel puţin, nu în forma şi în componenţa 
ştiute), dar „elita” cea mult oprimată nu face nici completările, nici corecturile 
pe care le-am fi aşteptat şi care puteau fi strânse laolaltă, toate, într-un 
volum sau două, ca o erată la istoria scrisă în ultima jumătate de secol, 
ajutându-i pe români să capete imaginea reală a propriului lor trecut. Să nu 
ne întrebăm dacă (o parte din?) motivele invocate până mai ieri nu erau 
inventate? Să nu începem să ne uităm mai atent la asemenea „culturali” — 
soi de indivizi despre care T. Arghezi a prevăzut cu tristă exactitate că „îl 
vor face pe Eminescu odios” (Adevărul literar şi artistic, 26 august 1934)? 
Ce să mai crezi atunci când constaţi că faptul concret şi prestaţia morală a 
unor oameni consideraţi „de cultură” sunt cu totul altfel decât se spune? Să 
nu te întrebi dacă, nu cumva, şoaptele „conspirative” nu sunt, în cazul 
acestor chiriaşi de fotolii, fructul sterp al suficienţei pedante? Să nu te 

întrebi cine pe cine conduce de fapt: omul politic pe „cultural” sau, 
dimpotrivă, „culturalul” este cel care îl manevrează pe omul omul politic 
cu o asemenea virtuozitate, încât acesta chiar crede că e şeful tuturor? 


„FPaimoasa Henrietta” 


În epistola din 4 iunie 1887 către sora lui, Emilia Humpel, după ce o laudă 
că a strâns 825 de lei pentru Eminescu, Maiorescu scrie: „Numai de nu i-ar 
mânca soru-sa paralele, faimoasa Henrietta”. Când atirmă că Harieta ar fi 
hoaţă, ca şi frate-său Matei (Eminovici, neam de alienaţi şi de bandiţi!), în cel 
mai bun caz, magistrul confundă pofta cu infracţiunea. Unde şi cum putea ea 
să-i „mănânce” banii? Şi care erau marile sume de „mâncat”? Cele câteva sute 
primite cu ţârâita şi care, uneori, abia acopereau costurile tratamentului? 

Onestitatea Harietei a fost probată în repetate rânduri. lată, de pildă, ce 
i-a scris ea magistrului, la 19 

progres de cari nu am avut nici odată -reer mia pe SET, 
macar speranţa, sunt silită sî plătescu 
Doctorului care pleacă. Vă rog, din Scrisoarea din 19 oct. 1886 - fragment 

adâncu inimi, făceţimi acest bine de care vaş rămăne recunoscatoare tot restu vieţi mele: 
Inprumutaţimă cu 600 franci pe termin de două luni. 
Repet miile mele rugămint a nu mă refuza...” 


(Am reprodus acest text fără a-i corecta greşelile, deoarece cred că este bine 
ca lectorul să aibă o imagine cât mai exactă asupra Harietei. Aceasta îşi cunoştea 
bine limitele şi nu se sfia să le mărturisească, chiar dacă nu o făcea cu plăcere: 


„. -nu totdeauna [Eminescu] voeşte să scrie ceia ce zic eu zicându-mi că nici o regulă 
n'au scrisorile mele. Când ceteşte ce scriu eu, apoi sute de greşeli îmi găseşte, însă eu nu mă 
prea supăr, căci ştiu bine că ori ce lucru trebue să l înveţi, pe când eu singura carte ce am 
învățat e abecedariul. Cât am învăţat, atâta ştiu.” — 14 ianuarie 1888. 


În general, Harieta a recunoscut că avea o „educaţie de tot simplă” , de care 
nu cred că era responsabilă şi care nici nu constituia un păcat.) 

Dacă Harieta ar fi fost de rea-credinţă, dovedindu-se capabilă să fure, nu 
trebuia decât să conteste că starea sănătăţii ei s-a îmbunătăţit. Cum nu a procedat 
aşa faţă de un străin, ce ne-ar face să credem că, în schimb, ar fi fost capabilă să 
„toace” banii propriului frate? Putem să nu ţinem cont de faptul că Harieta a vrut 
să îl aducă pe Eminescu la ea acasă, într-un moment în care, n-avea de unde să 
ştie că se va găsi cineva care să îi susţină financiar (pe atunci, nu o cunoştea pe 
Cornelia Emilian, iar sprijinul Junimii încetase de mult)? 

Un exemplu asemănător îl constituie şi scrisoarea din 1 aprilie 1888, când 
Harieta îi scrie Corneliei Emilian: 


„De boală şi băile lui Mihai nu te îngriji scumpă mamă. Mihai este rugat să primească 
un post destul de însemnat, chiar de nu va avea pensie, nu mă tem că vom muri de foame. 
Ştiu acum cum să fac ca Mihai să merite stima prin purtare cum merită prin talent.” 


Oare, dacă „faimoasa Henrietta” ar fi fost gata oricând să „mănânce” banii 
altora, ar mai fi scris asemenea rânduri, prin care anunţă că, potrivit speranţelor 
ei, nu va mai fi nevoie să li se acorde sprijin financiar? 

În timp ce Maiorescu (de la care Harieta n-a văzut para chioară) îşi exprimă 
spaimele că aceasta ar putea împrăştia banii strânşi pentru Eminescu, familia 
Emilian, direct implicată în culegerea fondurilor şi mereu la curent cu modul în 
care acestea sunt folosite de Harieta, o vede pe aceasta cu alţi ochi. 


„Dacă Eminescu este mare ca poet prin genialul său talent — scrie Cornelia Emilian- 
mama- şi Henrietta sora lui e mare ca om prin sentimentele şi calităţile sale. Ea, prin înțeleapta 

sa îngrijire redădu-se pe Eminescu în stare de a mai împodobi salba terei cu stelele sale. 
Iar prin fineta şi tactica sa, reuşise să l statornicească la o viaţă mai liniştită. 
Henrietta n avea şcoală, dar era inteligentă, cunoştea limba germană, ea o învățase 
în Viena, în timpul cât a stat în clinica D-rului Bilroth, din cauza ologirei sale. Aşa dar nu 
public scrisorile Henriettei ca model de stil sau limbă, ci nu mai pentru a se şti viaţa lui 
Eminescu în anii sei din urmă şi ca să vadă ori şi cine, cum putrezeşte de viu pe om boala 
burlăcească. Un suflet ca al Henriettei, fiind un suflet simţitor, moartea lui Eminescu a 
fost şi moartea ei. Lovită de un junghiu, după cum am zis, S'a sfârşit din lume la câte-va 
septămîni în urma morţei fratelui seu Mihai, după cum îl numea ea” (,„,1893, Mart în 17”). 


Precum se observă, în vreme ce Maiorescu întunecă portretul Harietei, 
Cornelia Emilian îl luminează. Cui să dai dreptate? Mulţi s-au lăsat furaţi de 
celebritatea lui Maiorescu, uitând că, în perioada 1884-1889, magistrul s-a 
aflat o singurtă dată în legătură directă cu Harieta (în 1886, când aceasta l-a 
rugat să-i acorde un împrumut, pentru a-şi plăti medicul şi când el nici nu i-a 
răspuns). În schimb, Cornelia Emilian nu numai că a avut un intens schimb de 
scrisori cu Harieta, dar a şi urmărit constant modul în care aceasta cheltuia 
banii primiţi. De aceea, despre Maiorescu s-ar putea pretinde că, în cel mai 
bun caz, a fost victima unor dezinformări. Dezinformare, venind însă — din 
partea cui? Comitetul înfiinţat special pentru a putea lansa liste de subscripţie 
justifica prin documente sumele strânse şi trimise lui/pentru Eminescu. Acest 
Comitet era, la rândul său, supravegheat de o „comisie de gestiune”, între ai 
cărei membri se găseau trei junimişti de nădejde plus cumnatul lui Maiorescu. 
Cum nici unul dintre aceste izvoare de informare nu a sesizat vreodată risipirea 
ori deturnarea de la destinaţia stabilită a unor sume parvenite Harietei, spusele 
lui Maiorescu constituie o răutate cu scop vădit denigrator. 


Din nou Maiorescu şi minciunile lui 


Sprijinul financiar al Junimii destinat lui Eminescu nu numai că a încetat 
încă din 1884, dar lipseşte o contabilizare certă şi a sumelor date acestuia. 
Faptul că s-au cerut şi primit bani pentru Eminescu nu înseamnă că acesta s- 
a şi bucurat de ei ori că au fost cheltuiţi pentru ceva cu adevărat necesar. 

Dovezi de denaturare a adevărului? De pildă, nu plecase Eminescu spre 
Döbling, şi Maiorescu se împăunează faţă de sora Emilia: „...eu am adunat 
fondurile — până acum sunt disponibili 3000 franci, cea mai mare parte din 
ei dela mine” (19 octombrie 1883). Minţea! 

Paradoxal, adevărul este dat în vileag de Maiorescu însuşi. La 4 octombrie, 
el îi scrie aceleiaşi Emilia Humpel: „Pentru Eminescu se găsesc momentan în 
păstrarea mea 1140 franci (Regina a dat 500, încă înainte de a-i fi vorbit, 
deoarece este în Sinaia)” — subl. ns. Simple calcule aritmetice ne arată că, în 
acea zi, suma totală a cotizaţiilor junimiştilor era de 640 de lei. Aceşti bani 
puteau acoperi plata „cazării” pe două luni în ospiciul lui Şuţu. Cei 640 de lei, 
cum specifică Maiorescu singur, se aflau „în păstrarea” sa — deci, nu erau 
banii lui, scoşi din caseta personală. Diferenţa de la 1140 la 3000 a fost obţinută 
în urma conferinţei ţinute de Alecsandri la Ateneu. După Maiorescu, Alecsandri 
ar fi adus astfel 1860 de lei. Informaţia este confirmată de Alecsandri însuşi: 


„Tu me demandes de ť envoyer quelques tranches de ma conference? Je n'en 
possede une miette, le public ayant tout avale avec une grâce charmante; mais je puis 
te dire avec un certain orgueil que j'ai fait une recette de pres de 2000 francs pour le 
malheureux Eminesco... La malade sera prochainement transfere à Vienne dans une 
maison de santé. Dieu veuille qu'il sucrisse!” (scrisoare către Ion Ghica, aflat la Londra, 
22 octombrie 1883). 


Dar problema nu este dacă Alecsandri a adus, prin conferinţa lui, 1860, 
1900 sau 2000 de lei, ci contribuţia lui Maiorescu, pe care aritmetica simplă 
nu ne permite să-i depistăm: dacă 500 de lei i-a dat regina, dacă 640 de lei i- 
au lăsat alţii în păstrarea lui Maiorescu (Missir îi trimitea acestuia banii strânşi 
la Iaşi) şi dacă restul până la 3000 de lei i-a adus Alecsandri, unde este partea 
lui Maiorescu? Chiar admițând că toţi cei 640 de lei proveniţi din cotizaţii ar 
fi fost scoşi din buzunărelul de la jiletca lui Maiorescu, suma ar reprezenta 
cam 20 la sută din total, nicidecum „cea mai mare parte”. Una peste alta, 
oricum am suci-o, oricum am învârti-o, Maiorescu tot mincinos rămâne până 
şi faţă de propria soră. 

Cea mai neagră versiune este însă alta. Conform mai multor izvoare 
contemporane lui Eminescu, cu puţin timp înaintea sechestrării, acesta ar fi 
luat cu împrumut două mii de lei, necesari (în parte sau total) aducerii fratelui 
său, Nicu, la tratament la Şuţu. Despre soarta acestor bani nimeni nu a mai 
scris nimic. Coincidenţa face ca, la data la care Maiorescu trimite scrisoarea 
de mai sus, să se împlinească aproape patru luni de când Eminescu se găsea în 
adevărată detenţie la Şuţu. Patru ori 300 de lei, costul lunar al internării, fac 
1.200 de lei. Dacă le adăugăm cei 640 de lei aflaţi în păstrare la Maiorescu, 
ajungem la 1.840 de lei — adică, foarte aproape de 2.000 (diferenţa putând fi 
explicată prin cumpărarea de ţigări, produs pe care Maiorescu pare să-l fi luat 

în calcul şi altădată — vezi scrisoarea către Emilia, 4 iunie 1887). Oricare ar fi 
adevărul, trebuie specificat că, în clipa în care Poliţia pretinde că l-ar fi ridicat 
pe Eminescu de la Baia Mitraşevski, asupra lui nu s-a găsit absolut nici o para, 
de sămânță, măcar (iar acasă, la fel). Faptul constituie o dovadă în plus că 
procesul-verbal semnat de comisarul Nicolescu este plastografiat: cum era să 
ocupe Eminescu o cabină de baie timp de opt ceasuri, dacă nu avea cu ce plăti? 


Câte clase sociale, atâte coduri morale 


Dacă Maiorescu se temea, pasămite, că Harieta şi-ar putea lăsa fratele mai 
mare fără bani, alţii o acuză de... patetism. Trecem peste faptul că mulţi dintre 
cei din urmă nici nu i-au citit scrisorile de la un capăt la celălalt (n-au făcut-o 
ei, nici destui aşa-zişi specialişti!) şi întrebăm: putea ea să fie altfel decât patetică 
în acei ani, când şi Harieta a fost o victimă. 

Îi luceau Harietei ochii după bani? Se poate: care sărac nu i-ar căuta, ca 
să-şi stâmpere foamea? Poate n-ar fi rău să discutăm prin comparaţie. Deci, de 
o parte, o avem pe Harieta, ironizată în fel şi chip pentru că încerca să se 
ferească de traiul în mizerie, fără ca pentru a-şi atinge scopul să se arate 
capabilă de orice. Dar Maiorescu? Lua banii cu lopata, apărând de rigorile 
Legii infractori dovediţi (vezi, spre pildă, cazul Warszawsky ori cazul de 
contrabandă în care a fost implicat soţul Hellei Hermann). Multe dintre 
acumulările lui numai demne de un „olimpian” nu erau. Care este adevăratul 
etalon al normalităţii? Oare, chiar nu ar trebui să dea deloc de gândit faptul 
că acelaşi „olimpian” , care găsea natural să strângă cât mai mult pentru sine, 
invocă pretinsa avariţie lui Eminescu drept simptom al alienării? Poţi să nu te 
revolţi, când descoperi asemenea feţe ascunse ale unor indivizi, pe care laudele 
unor slugarnici şi mai flămânzi şi chiar şi mai răi decât ei, i-au transformat în 
figuri emblematice, aşezându-i alături de realele valori morale? 

Moralistul Maiorescu ştia să împletească bine vorbele, mânuind fraze 
generoase, şi avea suficient tupeu pentru a cere altora să facă sacrificii pe care 
el le-a ocolit în mod constant. Un model privind felul în care se slujea de 
anumite principii bine sunătoare, dar de a căror aplicare se ferea îl aflăm în 
corespondenţa sa din primii ani în care a fost ministru al Cultelor. 

Bunăoară, la 14 august 1874, Maiorescu îi scria lui Samson Bodnărescu: 


„Din bibliotecariat vei trebui să dimisionezei, însă mai târziu. Vreau să păstrez 
locul pentru vre unul din tinerii ce trebuie atraşi la laşi, fie Slavici, fie Eminescu sau 

altul. (...) 

Ianculescu nu va îndrăsni a nu eşi din casă. Cu poliția prin Negruzzi! 

Unde vor Lambr(ior) şi Panu să meargă în străinătate? La Moscova? Sau la 
Cracovia? Sau întâi un an la Berlin în Arhivă şi apoi de acolo? Pentru câţi ani? (...) 

Un sfat: nu deveni materialist ca Paicu. În poziţia d-tale de acum tentaţiunea e mare 
de a îngriji prea mult pentru strângere de bani. Nu uita că chiemarea d-tale este ideală 
(subl. ns.) şi că într-o viaţă aşa de scurtă, ca a noastră, averea nu are nici o însemnătate, 
nici una. Numai cei proşti cred că însemnează ceva (subl. ns.) de a fi ca Drosu. Înaintea 
celor cuminte însă aceasta nu înseamnă nimic. Fereşte-te mai ales de ilusia de a crede 
că trebuie să strângi bani acum pentru a trăi apoi independent (subl. ns). Când vei fi 
independent vei fi bătrân şi independenţa va fi fără valoare. Prin urmare, trăeşte acum” . 


Cuvintele lui Maiorescu sună patern, dar dau fiori. Ele amintesc sâsâitul 
şi privirea hipnotică a şarpelui. Dacă magistrul avea dreptate când afirma că 
„Numai cei proşti cred că [averea] însemnează ceva” , să pricepem că el însuşi 
nu era chiar sclipitor? 

Dar să vedem ce scriu şi alţii. De pildă, Z. Ornea: 


„...Eminescu, fără a fi un ascet, s-a mulțuimit întotdeauna cu puţin, mai niciodată 
netrecând de ceea ce era strictul necesar unei vieţi cu totul modeste. Pe când Maiorescu, 
şi el la origine un intelectual lipsit de avere, a preferat traiul unui om de lume, cu salon 
deschis persoanelor simandicoase, cu dese călătorii în străinătate, făcute neştirbit de 
trei ori pe an, mereu ocupat cu serate, recepții şi petreceri, izbutind, din 1877 încolo, să 
adune o avere frumuşică din avocatură, profesiunea cea mai detestată de poet. Şi la 
numai câțiva ani după 1876, când îndemna pe un tânăr junimist (Şt. Vârgolici) la aspirații 
ideale, de jertfire dezinteresată, potrivnice acumulării achizitive, Maiorescu începe să 
practice o nu tocmai «curată» avocatură mult solicitată (subl. ns.), notând scrupulos în 
jurnal, la încheierea fiecărui an, sumele agonisite de pe urma acestei îndeletniciri, 
plasamentul banilor, dobânzile şi rata creşterii averii sale care nu era deloc neînsemnată.” 
(Junimea şi junimismul.) 


Şi, în subsolul paginii, Z. Ornea devine şi mai concret: 


„Să transcriem, la întâmplare, câteva însemnări de acest fel. La sfârşitul anului 
1883, menţiona că a avut un an financiar extrem de bun, încasând în total 63.163 lei din 
avocatură (Ce sumă uriaşă era, în 1883, recolta aceasta adunată din avocatură înțelegem 
dacă reținem faptul că în 1892 diurna sa lunară de rector reprezenta în total 185 franci. 
Şi-a plătit datoriile, izbutind să depună la bancă 15 800 lei (Însemnări, II, p. 224). La 
sfârşitul anului 1893 nota: «finantțiar aşa de consolidaţi încât putem privi viitorul cu 
oarecare linişte» (Jurnal, Caiet 15, f. 20 verso). În 1894: «Am ajuns la cifra de 130 000 
franci capitalizaţi din economii şi mai am şi casa, după ce am plătit zestrea Liviei de 10 
000 fr.» (Idem, Caiet 16, foaia 26). La sfârşitul aceluiaşi an 1894: «Anul meu finanţiar 

încheiat bine, cu ceva peste 101 000 fr. la încasări şi 52 000 fr. nominal bonuri financiare 
rurale la sporul capitalizării». [(] Idem, foaia 29). În martie 1896: «Am mai putut pune 
4000 fr. nominal la economii la Germani; avem acum 68 000 fr. bonuri urbane 5%, peste 
8000 fr. pe an renta viageră comună de 100 000 fr. efectivi la Naţională». (Caiet 17, f. 8) 
Etc. etc. etc. De-abia în 1901 a renunțat 5 ani la avocatură (s-a reînscris în barou în 
1906), având asigurat un venit de 2000 fr. pe lună la care se adăugau alte încasări, 
totalizând un venit de 26000 fr. pe an, fără a consuma din capital.” 


Trai neneacă! Să nu te rogi să prospere Warszawsky? Să nu dai acatiste, 
ca familia Hermann să se ocupe de contrabandă în România? Să nu emiţi 
pretenţii de beizadea şi să nu capeţi alură de semizeu? 

Din ipocritele rânduri trimise lui Ştefan Vârgolici („Profesor la Universitate 
şi la Institutul Academic” ), la 7 octombrie 1875, desluşim adevărata calitate 
morală a lui Maiorescu, „lider spiritual al Junimii” . Anumite fraze şi idei ale 
„Olimpianului” constituie mostre de demagogie dusă până la sublim (răul s-a 
apropiat totdeauna mai uşor de perfecţiune, comparativ cu binele?), astfel încât, 
după 1866, cu greu le regăsim în întreaga istorie politică a Ţării, deşi lumea 
care populează partidele numai cristal nu a fost şi nu este. Întrucât epistola este 
elocventă din mai multe puncte de vedere, iată un amplu fragment din aceasta: 


„Iubite domnule Vârgolici, 

Am o rugăminte să ţi fac, şi apoi un şir de observaţii, despre care nu ştiu, dacă vor 
fi cu totul drepte şi cu totul bine primite. 

Rugămintea. A venit Challiol pe aici, l-am văzut, s'a rugat să nu '] nenorocesc cu 
familia lui, lovitura i-a venit pe neaşteptate, zice el; de la Liceul nou e retras de vre un 
an, altă existenţă n'are ; recunoaşte, că nu s'a purtat destul de bine şi că țara are un efect 
slăbitor asupra energiei omului, etc. În fine, omul era scăzut de tot şi cam miserabil. l-am 
făgăduit să intervin pe lângă D-ta, ca săi cedezi catedra dela şcoala militară (subl. ns.). 
Aceasta te rog să o priveşti aşa: în urma svonului prea mare ce s'a făcut cu Universit. din 
Cernăuţi, eu din parte mi sunt hotărât a nu mă împotrivi, dacă va cere Camera menţinerea 
facult. de litere în Iassi. E dar probabil că va rămâne Facult. D-ta vei fi numit atunci 
Profesor provizoriu şi vei rămâne dar la Facultate. E o functie, ce se potriveşte mai bine 
cu D-ta decât şcoala militară, şi a ţine atât Universit., cât şi Institutul, cât şi şcoala 
militară ar fi prea greu şi — propriu vorbind — imposibil, fără dauna învățământului. 
Despre aceasta mai mult la sfărșitul scrisorii. 

Dacă acceptezi polita morală ce am tras-o asupra Dumitale, te rog să faci lucrul 
aşa: propune şcoalei militare îndată cedarea Profesurei D-tale în favoarea lui Chaillol şi 
în acelaş timp îmi arăţi prin hârtie oficială mie, că — primind catedra Universităţii — 
cedezi acea catedră a şcoalei militare fostului profesor Chaillol. Pe baza acestei petiţii a 
D-tale eu intervin direct la Minist. de Resbel pentru confirmarea propunerii (subl. ns.). 

Acum observările. Cred că restrângerea activităţii D-tale la Universit. şi la Instit, 
este foarte bună şi că va da rezultate mai folositoare pentru toată viața noastră intelectuală 

în Iassi. Îți mărturisesc, că direcţia apucată de fundatorii Instit. Acad. este cam 
neliniştitoare. Oare nu se apropie prea mult de interesele materiale şi — cel puţin — nu 
se depărtează prea mult de la acea lucrare mai ideală, care este meritul Junimii şi 
singurul tiltu de onoare ce ni se cuvine a contribui la regenerarea morală a României 
(subl. ns.)? D-ta ştii că, din parte-mi, sunt un adevărat şi sincer inimic al frazelor celor 
mari (subl. ns.), şi dacă totuşi vorbesc de neapărata trebuinţă a idealismului (subl. ns.), 
este din convingerea înrădăcinată că altfel nu ne putem susține şi nu merităm a ne susţine 
în lupta pentru existenţă — luptă, tot aşa de energică în lumea morală, ca şi în cea materială. 

D-ta eşti tânăr (Vârgoloci era cu doar trei ani mai mic decât Maiorescu, care devenise 
ministru la 24 de ani — n. ns.) şi pentru tinereţea d-tale ai câştigat destul şi câştigi destul 
(subl. ns.). A câştiga prea mult, ar fi o adevărată pierdere. Ştii că Pascu e un om moraliceşte 
ruinat; Bodnărescu Îmi face asemenea impresia a fi pierdut pentru poesia, care îi da 
totuşi adevărata lui rațiune de a fi în mijlocul acelui grup de tineri, care a ajuns a juca un 
rol însemnat în viața intelectuală a poporului nostru. Ştii asemenea, cât rău şi-a făcut 
Jaques Negruzzi preferind un meschin advocatlăc carierei sale politice în Cameră. Prin 
ce ne deosebim noi de belferi? Care e raţiunea, temelia existenţei noastre? Jertfa ideală 
şi nimic alta (subl. ns.). Este vederat, că jertfa ideală nu poate să meargă până a nimici 
cu totul substratul material fără care nu poate trăi nimic într-un Stat. Dar est modus in 
rebus. Jertfa trebue să fie totuşi o jertfă, şi trebue să se simtă din viața, din toată activitatea 
cuiva, că ceea ce aduce pe altarul patriei (1), este o emanaţie curată, a sufletului său. A 
lucra numai pe bani, aceasta ştie şi Dr. Fetu cu 2800 frci de la grădina botanică, cu tot 
atâta de la Societ. Acad, cu mult mai mult de la Sf. Spiridon etc. şi apoi cu titlu de mare 
patriot. A lucra degeaba, uneori chiar cu perdere materială, este lucrul, care înalță inima 
şi se simte în popor. Căci degeaba e numai material, dar moral este mult. Şi măsura 
mărimei fiecăruia din noi este suma de sacrificii ce a adus şi ce este gata a mai aduce. 

Fă D-ta din cursul literar francez la Universit. un curs de ridicare a nivelei 
intelectuale a ascultătorilor D-tale, consacră mult timp şi câştigă-ți l prin mai multă 
libertate. A îşi obosi creerii cu prea mult, e o sinucidere morală şi nu conduce decăt la 
plăcerile mesei în ultimă instanţă. De aceasta însă să ne ferească D-zeu (Maiorescu era 
ateu convins — n. ns.) pre noi toți, care lucrăm în «Junimea». Destul, că avem între noi pe 
bancherul Melik, pe ruinatul Xenopolu, pe mârşevitul Pascu şi pe lenevitul Bodnărescu. 
Nu ne mai trebue saci de balast, pânze ne trebuesc la corabia noastră ! 

De ce nu mai scrii nimic în «Convorb.» ? De ce nu mai scrie Jaques ? Nimic nu mai 
scrie nici Bădnărescu. Şi Eminescu e maniac.” 


Desigur, trebuie să luăm în calcul şi varianta conform căreia Maiorescu o fi 
fost sincer în 1874 şi în 1875, când, poate unde nici el nu stătea prea roz cu banii, 
poate din alte motive, îi dădea mâna să vorbească de jertfă în numele idealurilor. 
Nu respingem ipoteza că, în plan moral, Maiorescu o fi cunoscut un proces de 
degradare. În acest caz, drama lui ar fi cu atât mai mare, transformarea insului 
în mercenar, capabil de orice pentru a obţine o mână de arginţi, nefiind de 
invidiat. Dar, chiar şi aşa, vinovăția faţă de Eminescu nu s-ar diminua cu nimic. 

Om bun, pus pe rele 


A. C. Cuza o creionează pe Harieta în câteva cuvinte: „...oloagă ca vai 
de dânsa, slabă şi nervoasă la culme” — epistolă adresată lui Negruzzi în 
1887, urmare vizitei făcute lui Eminescu la Botoşani (probabil, în luna iunie). 
Luată peste picior de unul şi de altul, Harieta este folosită ca argument de cei 
care susţin teza îmbolnăvirii lui Eminescu de sifilis, pentru că ea îşi exprimă în 
scris convingerea că aceasta ar fi fost boala de care suferea Eminescu. Dacă ar 
fi fost aşa, ar însemna că Harieta i-a făcut un mare bine fratelui său. În realitate, 
lucrurile stau pe dos, răul principal pe care cu adevărat i l-a făcut lui Eminescu 
(desigur, fără să-şi dea seama), constând în repetarea curei cu mercur. 

În alte planuri decât cel medical, dacă ar fi să i se impute ceva Harietei, 
am invoca faptul că, mai mult ori mai puţin conştient, a stimulat lansarea 
de noi liste de subscripţie pe numele lui Eminescu, deşi ştia cât îl necăjea 
pe acesta cerşetoria centralizată („Ceia ce-l supără mult este că a văzut 
din scrisoarea lui Moţoc că s'a mai făcut încă o partidă, care să facă 
liste” — 20 noiembrie 1887). Dar şi aici se impune precizarea că Harieta 
era convinsă că procedează corect, păcătoasă fiind firea lui Eminescu. De 
aceea, ea oftează: „...căci el mai are încă un defect în natura sa (subl. ns.), 
căci după ce-i sărac, apoi e şi mândru de nu mai are pereche” (3 februarie 
1888). Cuvintele ei contrazic flagrant afirmaţiile unor junimişti, între care 
şi Maiorescu, privind ticăloşirea „protejatului”, care, vezi Doamne, ar fi 
devenit avar şi ar fi cerut bani de la primul întâlnit. Şi, pentru a nu rămâne 
lucrurile nelămurite, să ne amintim, cuvânt cu cuvânt, ce i-a scris Maiorescu 
surorii sale, referitor la acest aspect: 


„2). Bolnăvicioasă preocupare de mijloace pentru existență, imposibil de înlăturat 
nici (?) cu argumente raţionale. Trebuie să aşteptăm, aşadar, refacerea sistemului său 
nervos în starea normală. 

3). Zgârcenie şi lăcomie de bani cu totală lipsă a oricărei demnități personale. 
Primeşte de la oricine câțiva franci şi se plânge oricui ca să-i capete, deşi poartă cu 
dânsul încă din Viena 850 franci, pe cari îi tăinuieşte față de oricine e dispus să creadă şi 
din cari nu vrea să scoată nici 50 bani pentru bărbierit. Simţul de jenă că ar cădea 
sarcină prietenilor ş. a. au dispărut. Prin urmare, să nu vă înșele idealismul. Cum am mai 
spus, mai stăruie o rămăşiţă patologică. 

Poate ar fi chiar bine ca din când în când să fie de-a dreptul forțat (subl. ns.) să dea 
ici colea din cei 850 franci — ca un exerciţiu pentru completa revenire” (7 aprilie 1884). 

Oricât de mult ai dori, nu poţi să acorzi credit constatărilor lui Maiorescu, 
întrucât acesta a scris rândurile citate fără să fi schimbat o vorbă, măcar, cu 
Eminescu. Prin urmare, în cazul în care magistrul nu a inventat totul, el s-a 
bazat pe terţe izvoare, necunoscute şi nesigure. Neîncredrea noastră este sporită 
de faptul că autorul a prezentat lucrurile ca şi când ar fi rezultatul propriilor 
observaţii. În al doilea rând, faptul a fost contestat chiar de sora lui Maiorescu: 
„N-am aflat confirmarea a tot ceea ce ai scris despre el, aşa de ex. faptul că ar 
fi lacom de bani într-un mod nedemn. Dimpotrivă...” (11 aprilie 1884). Emilia 
Humpel nu este singura care contestă spusele fratelui ei. Până la 28 iunie 1883, 
despre Eminescu se zicea la unison că era mână spartă şi, urmare „îmbolnăvirii”, 
în afara magistrului, nimeni nu a remarcat vreo modificare în această privinţă, 
dublată de „totală lipsă a oricărei demnități personale” . Missir sesizează că 
Eminescu îşi drămuieşte foarte atent banii, dar nu găseşte în asta o 
„bolnăvicioasă preocupare de mijloace pentru existență” şi, mai ales, el nu 
confirmă că acesta s-ar „plânge oricui ca să-i capete” . Într-un mod prudent, 
Missir contrazice şi el afirmaţiile lui Maiorescu, sugerându-i o explicaţie a 
reţinerii cu care „protejatul” îşi cheltuieşte paralele: „Eminescu este foarte 
econom sau mai bine zis zgârcit, poate fiindcă se jenează să cheltuiască 
banii despre a căror origine nu-şi face iluziuni” (30 august 1884). 

De pornirea lui Eminescu către risipă se va plânge şi Harieta, în repetate 
rânduri. De pildă, ea scrie: „...avea două zeci franci din banii de la Mile şi 
nu i-a cheltuit, însă cum are mai mulți, apoi are un fel de patimă de a-i 
nimici...” (3 februarie 1888). Ne oprim aici, deoarece asupra afirmațiilor 
complet gratuite făcute de Maiorescu în epistola din 7 aprilie 1884 am zăbovit 
mai mult în alte pagini. 

Am insistat asupra acestui aspect deoarece, conform relatărilor doctorului 
V. Vineş, avariţia ar fi constituit principalul motiv pentru care Eminescu a fost 
din nou sechestrat în 1889. Formal, se susţine că, atunci, Eminescu ar fi prezentat 
„0oarecari tulburări morale: intra în diferite localuri şi consuma fără să 
plătească; cerea bani de la toţi pe cari îi întâlnea” . Precum s-a observat din 
rândurile de mai sus, aceasta era teza lui Maiorescu — în fapt, o minciună 
repetată papagaliceşte de câţiva dintre cei pe care îi domina cu „prestanţa” lui. 
Niciodată nu s-a spus, concret, când şi unde ar fi refuzat Eminescu să achite 
nota de plată ori care au fost urmările, după cum nu a fost nominalizată o 
singură persoană, măcar, la a cărei filantropie să fi apelat acesta. S-a făcut 
mult zgomot cu câteva chitanţe, prin care Eminescu declară că a primit ceva 
mărunţiş de la Petraşcu, dar nu se spune că fiecare leu din acei bani era un 
drept al lui. Însă asupra acestei hoţii ordinare vom reveni pe larg. 

În sfârşit, rămâne ceea ce putem numi perseverarea în rău. În studiul 
Eminescu şi poeziile lui, scris după moartea „ocrotitului” său, Maiorescu 
întăreşte această idee şi sporeşte insulta: „Numai după izbucnirea nebuniei, 
în intervalele lucide, în care se arătau însă felurite forme de degenerare 
etică, obişnuite în asemenea stări, devenise lacom de bani” . Cu alte cuvinte, 
cât timp se manifesta „nebunia”, Eminescu era mai moral decât atunci când 
era lucid?! Mă tem că, într-adevăr, putem vorbi de o gravă „degenerare 
etică”. Dacă aceasta nu este probată în cazul lui Eminescu, în schimb, 
precum se vede, există probe materiale indubitabile privind dramatica 
„alunecare” a magistrului. 

Un alt lucru care i s-ar putea reproşa Harietei ar putea fi acela că s-a ferit 
de Eminescu, tăinuindu-i lucruri care îl priveau direct. Astfel, nu e sigur nici 
măcar faptul că Eminescu a ştiut de la ea — dacă o fi ştiut vreodată — că i se 
administrează tratament antiluetic. Orientativ, iată câteva pasaje din care putem 
deduce cam cum descria Harieta relaţiile ei cu Eminescu: e „Ori cât l'aşi 
menaja a nu înțelege, totuşi simte că cura lui ţine foarte mult” (26 noiembrie 
1887); e „În fine tot nuvele de tot dureroase pentru mine, care mă lupt cu 
toate greutăţile, fără ca bietul Mihai să le înțeleagă, că-l crut de ori-ce apăsare 
morală” (28 octombrie 1887); e „Până azi încă n'am putut să iau banii de la 
Mihai, căci nu voesc să înțeleagă că' l ţin din scurt: dacă nu ar fi fost perdut 
de minte (?!), apoi aşi putea găsi multe cuvinte de zis, dară aşa nu voesc să 
presupue că nu-l cred cuminte şi-l epitropisesc” (20 ianuarie 1888). Deşi nu o 
spune explicit, Harieta este ea însăşi un soi de curator al lui Eminescu şi, mai 
mult, pare a socoti firesc ca Eminescu să nu poată decide asupra sa decât în 
problemele minore ale vieţii: „De-ar avea el noroc să-i pot cumpăra casa 
până la 9 Fevruarie, apoi vei vedea mata ce condiţii de cumpărare-i voiu face, 
ca nici odată să nu o poată vinde, sau să se îndatorească pe ea, fără 
consimțământul comitetului întreg al D-voastre” (3 februarie 1888). 

Din păcate, la un moment dat, Harieta a ajuns să aibă prea mare încredere 
în propria pricepere în chestiuni medicale, diminuând, totodată, creditul acordat 
lui Eminescu — slăbiciune de care se vor folosi din plin anumiţi istorici literari. 
Cum s-a văzut, ea îl prezenta pe acesta „perdut de minte”, fără a furniza însă 
vreo informaţie concretă privind modul de manifestare a nebuniei invocate de 
ea. În încercarea de a-i face un bine, Harieta a purtat în spatele lui Eminescu 
tot soiul de discuţii, cu diverse persoane, luând împreună decizii care îl priveau 
doar pe acesta. Ea era convinsă că, astfel, îl protejează. De fapt, nu a reuşit 
decât să îi reducă şi mai mult posibilitatea de a se apăra. 

La 5 februarie 1888, Harieta îi scrie Corneliei Emilian: 


„După expedierea epistolei lui Mihai cătră mata a venit doctoru Isack aducând o 
scrisoare de la d-nul Maiorescu adresată lui... (...) Către Mihai scrie relativ la tipărirea 
ediției a treia a poesiilor lui, cerându-i şi ce a mai scris nou să trimeată la tipar. De 
scrisoarea doctorului încă nu pot să-ţi spun nimic, până nu voiu putea rămânea singură 
cu doctorul” (subl. ns.). 


Cinci zile mai târziu, după ce avusese, probabil, aşteptata discuţie între 
patru ochi cu Isac, oferă informaţii despre conţinutul epistolei lui Maiorescu 
către acesta: 


„D-nu Maiorescu scrie doctorului ce crede de boala lui Mihai şi de garantează să-l 
facă sănătos, sau este numai o ameliorare care poate mai târziu să se ivească cu şi mai 
mare furie şi dacă s'a lăsat de băut (subl. ns.). Doctorul i-a răspuns frantuzeşte, el 
româneşte nu se poate exprima bine, că se va face cu totul bine făcând şi la vară 30 băi 
la Halle, numai pentru evaporarea mercurului ce este în corpul său. Despre băut, atârnă 
de banii cari îi va avea.” 


Nu putem fi siguri că acesta a fost răspunsul lui Isac, deoarece Harieta se 
putea uita o viaţă la epistola acestuia către Maiorescu, fără să priceapă boabă 
(ea ştia doar ceva germană), iar doctorul nu a uimit pe nimeni prin corectitudine. 

Mărturia Harietei naşte nedumeriri. De ce Maiorescu nu a dat publicităţii 
epistolele primite de la Isac? De ce în jurnalul lui nu apar propriile scrisori, 
trimise acestuia şi nici cea adresată lui Eminescu, via Isac? De ce magistrul 
purta o corespondenţă secretă cu Isac? 

Din întreaga scrisoare mai sus citată, cei mai mulţi istorici literari rețin 
doar acele câteva cuvinte, prin care Maiorescu se interesa „dacă s'a lăsat de 
băut” Eminescu. Din această curiozitate a magistrului, pe care nu ştiu să o fi 
citit cineva în original, dumnealor deduc rapid şi sentenţios că Eminescu, dacă 
nu a fost chiar alcoolic înrăit, cum susţin câţiva, atunci, precis a avut perioade 
în care ar fi băut peste măsură. Aşa o fi fost, dar cum se face că nimeni, nici 
duşmanii lui măcar, nu descriu vreun moment în care l-au întâlnit beat sau 
afumat, barem? Da, Harieta scrie că Eminescu ar bea, dar se uită două aspecte: 
în primul rând, ea nu se referă la ceva cronic. Eminescu nu trăgea spre birt ca 
musca la bec. În accepțiunea Harietei, problema nu era că Eminescu ar fi băut 
din proprie iniţiativă, din viciu, ci aceea că el ceda aluziilor sau insistențelor 
altora. (Ne-o spune foarte limpede: „...simt frica de două ori pe zi, când ese 
la plimbare, să nu abuzeze de el vre unu ca Bădescu” — 8 decembrie 1887); 

e „...Bădescu, când îşi închipui că-l va prinde pe Mihai undeva pe uliţă cu 
bani şi va be 8 butelci de şampanie, apoi este deplin satisfăcut” — 4 februarie 
1888). În al doilea rând, Harieta nu priveşte faptul atât prin litrul de vin, cât 
prin polul de lei plătit pentru a-l obţine. 

Detaliu semnificativ, dar neluat în seamă, Eminescu nu şi-a dat niciodată 
ultimii bani pentru o cană cu vin. Pe de o parte, Harieta se vaită: 


„Dacă oamenii ce-l întâlnesc ar fi oameni de inimă, nu mi-ar fi frică că i-ar pierde, 
însă lucrurile sunt cu totul alt-fel, persoane de felul lui B.[ădescu], profită îndată de un 
om care nu gândeşte ce poate ajunge şi la care totul este nimic” (20 ianuarie 1888). 


Ai zice că Eminescu nu putea ieşi din casă, de liota de lihniţi care-l aştepta 
la uşă şi care, cum îl vedea, cum îl lua pe sus, spre a-l înfunda în primul local. 
Pe de altă parte, însă, tot Harieta mai scrie: 


„5 apoi curioasă natură are, scumpă mamă. Până a nu-i veni în mână banii scrişi 
mai sus, avea două zeci franci din banii de la Mile şi nu i-a cheltuit, însă cum are mai 
mulți, apoi are un fel de patimă de a-i nimici, par că banul ar produce un rău nemărginitului 
său talent. Alţi bani nu-i la ştirea mea să fi primit de unde-va, căci Mihai nu-mi tăgădueşte 
când primeşte bani de unde-va, numai nu voeşte să mi-i deie spre păstrare”. 


Şi, la urma urmei, de unde interdicţia de a bea o cană-două cu vin? Se 
pare că totul are la bază următoarea frază, scrisă de Chibici drept răspuns la 
insistenta întrebare a lui Maiorescu: 


„În privinţa dietei de urmat i-a recomandat D-rul Obersteiner ca să se abţie de 
la băuturi aromatice şi alcoolice; până la o litră de vin însă poate să bea la masă” 
(14 martie 1884). 


Chestiunea rămâne discutabilă din două motive. Întâi, o litră de vin însemna 
380 de grame (deci, nu chiar o guriţă). Apoi, este îndoielnic că medicul vienez 
chiar i-a prescris această „dietă”. Ştim bine că Obersteiner nu l-a supus pe 
Eminescu nici unui soi de tratament. Lipsa tratamentului echivalează cu lipsa 
bolii, iar lipsa bolii nu poate atrage, în mod normal, impunerea unei „diete”. 

În sfârşit, exagerarea Harietei este cu atât mai limpede, cu cât, la 20 
noiembrie 1887, ea însăşi anunţă începerea unei noi cure, stabilite lui 
Eminescu chiar de doctorul Isac: „mâncare bună, vin vechi o litră, în restul 
zilei de câte ori poate, bea lapte crud”. Disperarea cu care ea strângea ban 
pe ban (explicabilă, poate, şi prin handicapul ei fizic, care îi limita acţiunile) 


Nr. 3-5 O O—————— Semnele Timpului: — 137 


nu se putea împăca defel cu ideea ca fratele ei să-şi treacă timpul 
consumând ceva care costă. Pentru ea, plăcerea lui Eminescu de a „cinsti” 
pe unul sau altul discutând în faţa unei stacane cu vin era o absurditate, o 
adevărată dovadă de nebunie. 


Palma de pe urmă 


Ultimul atac al lui Maiorescu la adresa Eminovicilor se consumă cu ocazia 
morţii lui Eminescu. Atunci, magistrul consemnează în jurnal, referitor la 
participarea la funeraliile acestuia: „Nimeni din familia lui” (18 iunie 1889) şi 
posteritatea — căreia, de altfel, îi şi erau destinate aceste patru cuvinte — îl va 
crede pe cuvânt. Vreo jumătate de secol după magistru, Gh. Călinescu întăreşte 
acest neadevăr: 


„Un bandaj negru în jurul capului, ce acoperea linia secţionării craniului, fu 
probabil pentru unii dovada grozavă că Eminescu murise ucis, aşa cum Harieta însăşi, 
țintuită departe, crezu” (subl. ns.). 


Inteligent, dar veninos, dintre toţi Eminovicii, „divinul” aminteşte doar 
numele Harietei, precizând însă că ea, unicul membru al familiei despre care 
există mărturii că a fost prezent la funeralii, ar fi fost „țintuită departe” de 
Capitală. Abilă formulare: pentru a-şi spori credibilitatea, autorul invocă subtil 
neputinţa Harietei de a se deplasa uşor! 

Dotat cu o rezervă de tupeu ceva mai modestă, Augustin Z. N. Pop scrie: 


„Presa vremii informează că, «de departe», «o doamnă în cupeu» însoțea tristul 
cortegiu. Veronica? Harieta?” 


Cumplită dilemă: „Veronica? Harieta?” Sare în ochi faptul că, deşi făcea 
notă discordantă cu toţi ceilalţi (între care şi primul-ministru, al doilea om în 
Stat), venind în urma tuturor, aşezată-ntr-un cupeu, misterioasa „doamnă” pare 
să nu fi fost identificată (potrivit Curierului român, cortegiul ar fi fost urmat de 
mai multe trăsuri, alte surse — cele mai numeroase — nepomenind însă nici 
cupeul, nici trăsurile). Dar acest detaliu nu-i suprinde pe alde Z. N. Pop, care 
nu se întreabă de ce gazetarii nu au dezvăluit numele femeii în cauză, inhibându- 
şi obişnuita curiozitate stârnită de o asemenea prezenţă singulară. 

„Veronica? Harieta?” Unul dintre motivele pentru care nu credem că în 
enigmaticul cupeu se afla Veronica este acela că ea era bine cunoscută de 
ziarişti. Spre deosebire de Veronica, până atunci, pe Harieta o mai întâlniseră 
doar câţiva apropiaţi ai lui Eminescu, ea putând fi, pentru majoritate, „o 
doamnă” şi nimic mai mult. Un alt argument care ne face să credem că în 
cupeu se găsea Harieta, este faptul că aceasta, având mari dificultăţi la deplasare, 
era chiar obligată să tocmească un mijloc de transport, pentru a putea face faţă 
lungului şi obositorului drum („Cortegiul a pornit din biserică pe la 6 ore, a 
sosit la cimitir pe la 7 | ” — Maiorescu către Emilia Humpel, 21 iunie 1889). 

Dubitativa formulare a lui A. Z. N. Pop nu constituie, credem, exprimarea 
unei incertitudini autentice, ci o metodă prin care istorici obedienţi 
„polemizează” cu cei de care se tem. Un posibil mod protocolar de a aborda 
veridicitatea afirmației lui Maiorescu („Nimeni din familia lui”), ocolind 
discuţia onestă şi confruntarea directă a argumentelor şi a contraargumentelor. 
Este, de fapt, o practică jenantă şi păguboasă, un menuet de salon literar, 
dominat de elastice plecăciuni executate în piaţa publică, după o muzică 
auzită doar de dansatori. Nu ne-ar fi interesat asemenea interpreţi, dacă 
lucrările lor (în fapt, o partitură a intereselor de grup) nu ar fi fost destinate să 
influenţeze opinia publică într-un sens prestabilit de Cineva. 

„Veronica? Harieta?” Aceste cuvinte constituie modul (nici măcar origi- 
nal) în care A. Z. N. Pop găseşte cu cale să răspundă, vădit evaziv, la întrebările: 
se găsea Harieta în Bucureşti în ziua decesului lui Eminescu? a participat ea la 
funeraliile acestuia? Până acum, nu am întâlnit nici un autor care să privească 
critic afirmaţia lui Maiorescu. Extrem de rar, adevărul s-a mai rostit însă. 
Bunăoară, lonel Maftei scrie (Personalităţi ieşene): 


„În ziua de 17 iunie 1889, prietenii din Bucureşti în frunte cu criticul literar Titu 
Maiorescu, Mihail Kogălniceanu, sora poetului — Harieta, cea care îi dăduse îngrijiri 
devotate la Botoşani în greaua perioadă 1587-1588, Veronica Micle, «îngerul blond» al 
poeziei lui, câțiva studenţi şi elevi de liceu i-au urmat sicriul...” (subl. ns.). 


În lucrările majorităţii autorilor care au scris despre viaţa lui Eminescu, 
când vine vorba de înmormântarea acestuia, numele Harietei este ignorat, 
ocolindu-se a se spune tranşant că ar fi participat sau că ar fi lipsit. Între 
gazetele care s-au abătut de la această regulă, se numără şi Curierul român, 
care ne asigură că Harieta şi-a condus fratele mai mare pe ultimul drum: 


„Înmormăntarea poetului Eminescu s-a făcut pe cheltuiala statului. Coroana presei, 
la care-au cotizat mai toate ziarele din capitală, a costat 300 lei. Într-una din trăsurile 

(subl. ns.) ce urmau lungul cortegiu, se remarca, ni se scrie, nenorocita soră a poetului, 
d-şoara Henrietta Eminescu (subl. ns.), cu totul consternată” (Botoşani, 18 iunie 1889). 


De ce am acorda acum mai mult credit Curierului român decât jurnalului 
lui Maiorescu? Pentru bunul motiv că este simplu să te prefaci că nu vezi pe 
cineva. Dar să afirmi în mod mincinos că acea persoană ar fi participat la un 
eveniment anume nu îşi îngăduia nimeni. Dacă nu ar fi corespuns realităţii, 
ştirea din gazetă, fiind dată publicităţii, putea fi oricând contestată şi corectată, 
în vreme ce notițele personale nu puteau fi verificate de nimeni. (Poate nu 
degeaba Însemnări zilnice a apărut postum.) 

Presa nu este singurul indiciu privind participarea Harietei la funeraliile 
lui Eminescu. Aşa cum ştiu să citeze pasajele care-i servesc din cele consemnate 
de Maiorescu în jurnal, istoricii literari ar trebui să amintească şi de scrisoarea 
trimisă de acesta la 21 iunie 1889 surorii lui, când autorul nu mai pretinde că 
Harieta n-ar fi fost de faţă la înmormântare. Delicateţe? Putea fi vorba de aşa 
ceva, cât timp, cu doi ani în urmă, Maiorescu îi scria tot Emiliei: „Numai de nu 
i-ar mânca soru-sa paralele, faimoasa Henrietta”? Nepăsare? Notiţa din 
jurnal pare să arate altceva. Să nu te întrebi dacă nu cumva, în scrisoarea 
către sora lui, magistrul evită subiectul, din cauză că adevărul era altul şi că, 
fiind „ştiut publicamente” , Emilia nu putea fi dusă de nas? 

Incontestabil, Harieta a avut intenţia de a-l scoate pe Eminescu din 
ospiciu, spre a-l duce din nou la Botoşani. Venirea ei în Capitală doar a 
coincis cu moartea lui Eminescu sau între aceste două evenimente există o 
legătură de cauzalitate? Dacă rezumăm în câteva cuvinte o stare de lucruri 
deosebit de complexă, amintim că Maiorescu aranjase la Tribunalul Ilfov ca 
lui Eminescu să-i fie stabilit un consiliu de familie (din care făcea parte). 
Deoarece reuşita lui se bazase pe minciuna că Eminescu nu ar mai fi avut 
rude, sosirea Harietei putea declanşa un scandal de proporţii, ultima 
sechestrare a lui Eminescu având loc pe când la cârma Statului se afla guvernul 
junimist condus de Th. Rosetti. Acestea sunt date sigure privind starea 
lucrurilor în 1889, anul suprimării lui Eminescu. 

La fel de sigur este însă şi faptul că, ulterior, anumiţi istorici literari au 
falsificat până şi documente oficiale. De asemenea, ei au făcut „uitată”, în 
primul rând, decizia prin care Tribunalul stabilea componenţa consiliului de 
familie menit să reprezinte interesele cetăţeanului Eminescu (repetăm, hotărârea 
a fost posibilă doar datorită unei mărturii mincinoase, de care Maiorescu nu 
era deloc străin). Aceiaşi domni, specializaţi în a scrie istoria din foarfecă şi 

lamă, s-au străduit să convingă publicul că Harieta nu ar fi ajuns în Bucureşti, 
în iunie 1889. Constatăm, aşadar, că respectivii istorici literari şi magistrul nu 
sunt uniţi atât prin profesie, cât prin faptul că apără aceleaşi interese, 
muşamalizând împreună o crimă. 

Toţi aceştia ascund şi faptul că, la 6 iunie 1889, într-o epistolă către 
Cornelia Emilian, Harieta îşi declară intenţia de a pleca spre Capitală, pentru 
a-l readuce pe Eminescu la Botoşani: „voiu să renunt la Lacu-Sărat şi să 
pornesc la Bucureşti”. Nici trei săptămâni mai târziu, în ziua de 22 iunie, 
sfârşită, ea îi transmite aceleiaşi: 


„Nu sunt în stare a vă descrie nici ce am privit cu ochii mei, nici ce am întâmpinat, 
de nu am fost în stare a vă scrie nimic” (subl. ns.). 


Harieta nu putea privi „cu ochii” ei oroarea, imaginile care o îngroziseră, 
fără să fie în Bucureşti. „Am întâmpinat” este un verb cu multiple interpretări 
plauzibile, toate valabile însă numai în ipoteza în care Harieta ar fi fost lângă 
trupul defunctului ei frate, înainte ca acesta să fie depus la biserică Sfântul 
Gheorghe — nou. În continuare, ea o roagă pe destinatară: 


„Spuneți la toţi că nenorocitul meu frate a murit în cea din urmă mizerie şi moartea 
i-a fost cauzată prin spargerea capului ce i-a făcut-o un nebun, anume Petrea Poenariu. 
Să ferească D-zeu şi pe cei mai răi oameni din lume să fie instalaţi la D-rul Şuţu” . 


Sunt cuvinte care explică multe lucruri, între care şi interesul magistrului 
de a induce părerea că nimeni din partea familiei nu l-ar fi condus pe Eminescu 
pe ultimul lui drum. Pretinsa absenţă a Harietei la înmormântare convenea 
istoricilor literari amnezici. Acest neadevăr îi ajută: 

1) să elimine din discuţie ipoteza morţii violente; 

2) să păstreze secret faptul că fostul şi viitorul ministru Maiorescu a încercat 
să devină în mod fraudulos curatorul lui Eminescu; 

3) să suprime orice comentariu pe marginea condiţiilor cumplite în care 
şi-a trăit Eminescu ultimele zile şi, implicit, să conserve legenda conform căreia 
acesta s-ar fi bucurat din plin de sprijinul dezinteresat al lui Maiorescu. 

În realitate, afirmaţiile Harietei s-au bazat pe percepţie nemijlocită, nu 
pe zvonuri, cum se dă de înţeles (nici măcar Călinescu nu a îndrăznit să 
afirme acest lucru foarte explicit). Prezenţa ei în Capitală în acele zile teribile 
pentru ea ne-o arată şi precizarea: „nu am fost în stare a vă scrie nimic”. 
Harieta îşi explică neputinţa de a înşira două vorbe pe hârtie tocmai prin 

şocul produs asupra ei de cele ce văzuse şi întâmpinase în mod direct, nu 
prin parcurgerea ştirilor de ziar. 

Un alt element important din această impresionantă relatare este faptul că 
Harieta, pe de o parte, invocă moartea „cauzată prin spargerea capului” (deci, 
ne obligă să luăm în calcul uciderea sau chiar asasinarea lui Eminescu) şi, pe 
de altă parte, ea este prima persoană din afara ospiciului lui Şuţu care 
pomeneşte numele lui Petre Poenaru, ucigaşul. Acest din urmă amănunt rămâne 
extrem de important, deoarece, dacă nu ne confruntăm cu alte documente 
contrafăcute, acelaşi nume îl rosteşte şi Eminescu, atunci când, conform deciziei 
preşedintelui Tribunalului, este interogat „în ospiciul Dlui Dr Sutzu” (13 iunie 
1889, cu numai două zile înaintea morţii). Cu acea ocazie, fără să fi fost întrebat, 
Eminescu afirmă că a „fost rănit la cap de către Petre Poenaru”. Deoarece 
nici judecătorul şi nici procurorul prezenţi nu au cerut „adjutorului de Grefă” 
venit cu ei să consemneze că rana invocată de Eminescu ar fi imaginară, 
concluzia este că ea exista — fapt care contrazice flagrant declaraţiile interesate 
ale lui Şuţu şi Vineş. 

Cum interogatoriul nu a fost cunoscut publicului înainte de 1922, cum 
nu s-a spus niciodată că Harieta i-ar fi cerut amănunte lui Şuţu şi cum nu se 
ştie ca numele lui P. Poenaru să fi fost făcut public în acele zile de către 
altcineva, putem crede că identitatea tenorului (?) i-a fost dezvăluită Harietei 
chiar de Eminescu, pe care ea a apucat să-l vadă într-una din ultimele lui 
clipe. Dar, viu sau mort, ea trebuie să-l fi găsit pe Eminescu la Şuţu, din 
moment ce a constatat că fratele ei murise „în cea din urmă mizerie” . Pentru 
Harieta, şocul trebuie să fi fost cu atât mai mare, cu cât o vreme chiar crezuse 
că Maiorescu i-ar purta de grijă fratelui ei. 

Credibilitatea Harietei este cu atât mai mare, cu cât, în mod natural, ştirea 
pe care ea i-a transmis-o Corneliei Emilian s-a răspândit de la aceasta la tot 
mai mulţi, în cele din urmă devenind publică, prin tipărirea textului scrisorii. 
Cu toate acestea, nimeni nu a cutezat să o treacă şi pe Harieta în rândul 
„nebunilor”. În lipsa oricărei contestări directe, făţişe, poţi să crezi altceva 
decât că spusele Harietei aveau suport în realitate? Faptul că, mult după moartea 
ei, s-au găsit inşi literari care s-au străduit să diminueze importanţa acestei 
epistole, prin nebăgare în seamă, indică perpetuarea unor interese obscure, 
mai presus de persoana fiecăruia dintre cei puşi în slujba lor. 

Deşi este încă prematur pentru a ne pronunţa, nu putem exclude ipoteza 
că Maiorescu a comandat (şi) autopsia tocmai pentru a muşamaliza o crimă. 
Aşa cum vom arăta, asupra efectuării necropsiei planează mari dubii. A 
avut autopsia rolul de a explica de ce, pe catafalc, craniul lui Eminescu 

avea jur-împrejur o bandă textilă neagră, bandă care, de fapt, ascundea a 
spărtură a osului? Nu este imposibil. Un lucru rămâne cert: rezultatele expertizei 
medico-legale nu au fost consemnate într-un document care să devină public. 
De aici, şi întrebarea dacă acel document a existat vreodată. 

Gh. Călinescu, continuând probabil logica lui Maiorescu sau deţinând 
informaţii accesibile numai anumitor „iniţiaţi”, încearcă să-l susţină pe 
magistru, afirmând că bandajul din jurul capului i-ar fi făcut pe „unii” să 
creadă „că Eminescu murise ucis”, când, de fapt, acesta doar „acoperea 
linia secționării craniului” . Raționamentul, singurul la îndemână în disperata 
situaţie dată, are mari hibe. 

În primul rând, cine erau acei „unii”, care nutreau convingerea că 
Eminescu fusese ucis? Dacă au existat aievea, cum suntem tentaţi să credem, 
de ce istoria literară nu numai că nu prezintă poziţia lor, dar nici măcar nu le 
menţionează existenţa, lăsând să se creadă că asupra cauzei decesului nu a 
planat nici o bănuială? De ce, oare, mărturia lui Dumitru Cosmănescu, omul 
care a declarat în Universul că Eminescu aproape că i-ar fi murit în braţe 
(vezi „Cum a murit Eminescu — Ultimele ceasuri, povestite de un martor 
ocular, 28 iunie 1926) nu a fost inclusă în grosul volum XVII al OPERELOR, 
conţinând Bibliografia? 

În al doilea rând, de ce oare domnii care citează din Maiorescu ca din 
Scriptură nu spun şi că, în aceeaşi zi în care acesta consemna: „Nimeni din 
familia lui”, el notase şi că Eminescu era „desfigurat de nu se mai cunoştea, 
numai sprâncenile negre îl aminteau”? Putea fi desfigurarea produsă doar 
prin secţionarea craniului? Tăierea frunţii cuiva după ce trăsăturile i-au fost 
îngheţate prin moarte nu schimbă fizionomia respectivului. Iar dacă desfigurarea 
nu era de dată foarte recentă, cum de nimeni nu a mai observat-o până atunci? 
Unde erau „protectorii” lui Eminescu? Ce tratament i-a fost aplicat acestuia? 
Dacă Eminescu era atât de tras la chip precum îl arată fotografia măştii mortuare, 
prezentată în facsimilul alăturat, nu suntem îndrituiţi să credem că şi restul 
trupului îi era slăbit pe măsură? Cine şi cum ne convinge că smintiţii şi lueticii 
sfârşesc piele şi os, din cauza bolilor mintale şi, respectiv, a sifilisului? De ce 
nu s-a scris un cuvânt, măcar, despre o asemenea cumplită prăbuşire fizică? 
Oare, pentru că nici unul dintre diagnosticele inventate nu o poate justifica? 
Masca mortuară din imagine aminteşte mai degrabă de cele mai sărace ţări 
africane în timpul marilor secete ori de supraviețuitori de la Auschwitz. 
Eminescu ajunsese de nerecunoscut la chip doar ca urmare a unei endocardite 
sau a unei accidentale lovituri, sau din cauza unui tratament de severă 
exterminare fizică? 

În al treilea rând, Eminescu nu era nici primul om autopsiat în Capitală şi 
nici cel dintâi căruia, potrivit practicii vremii, urma decupării craniului îi era 
acoperită cu un material negru. Deci, dacă au existat nedumeriri, nu simpla 
existenţă a bandajului le-a provocat. 


1878, curând 
după venirea la 
Timpul 


1887, i 
Botoşani j „i în af Bucureşti 





În sfârşit, chiar dacă am admite că Harieta, deşi prezentă la funeralii, nu 
ar fi văzut de aproape trupul lui Eminescu, tot ar rămâne fără răspuns 
întrebarea: de unde ştia ea, încă de atunci, numele lui Petre Poenaru şi de ce 
îl lega de decesul lui Eminescu? 

Dintr-o dată, calea ce părea a fi definitiv închisă devine o mare şi agitată 
răspântie a necunoscutelor, care mai de care mai neliniştitoare. Între acestea, 
coincidenţa care a făcut ca toate sufletele apropiate lui Eminescu — Veronica, 
Harieta, Creangă — să piară în acelaşi an cu el, în decurs de mai puţin de şase 
luni, impune — şi ea — justificată atenţie. 

RUPEREA DIN CONTEXT 


În perioada 1877-1883, articolele apărute în Timpul şi versurile semnate 
în Convorbiri literare şi în Familia oglindesc marea putere de muncă a lui 
Eminescu. De ce nu se poate spune acelaşi lucru şi după reîntoarcerea acestuia 
la Iaşi, măcar în domeniul creaţiei poetice? Autorităţi ale istoriografiei literare, 
susţinute de varii autorităţi politice pretind, în ciudat consens, că explicaţia 
s-ar datora „bolii” — misterioasa boală care, la rându-i, ar veni dintr-un trecut 
insondabil. Nimeni dintre aceştia nu pare să fie dispus a recunoaşte condiţiile 
suspecte ale autenticului exil impus cătăţeanului Eminescu. Înhăţat şi dus pe 
ascuns la balamuc, sechestrat şi injectat nimeni nu mai ştie precis cu ce (căci 
dosarul medical a dispărut, dacă o fi existat vreodată!) şi, după aproape un an 
(timp în care a fost complet lipsit de posibilitatea de a lua legătura cu cei din 
afara ospiciului), miraculos „tămăduitul” Eminescu este expediat în provincie, 
la laşi, cât mai departe de viaţa politică a Capitalei, între nişte oameni care par 
a-l compătimi, dar fără să înţeleagă ce se petrece. 

Cum s-ar simţi orice om dacă, după asemenea experienţe, vorbele lui ar 
continua să fie motiv de alarmă şi suspiciune a celor din jur, care veghează 
asiduu, impunându-i cadrul de existenţă, stabilind ce să facă şi ce nu şi care, 
acţionând mai satrapic decât un consiliu de familie, nu i-ar permite decât cu 
greu să fie vizitat de propria soră? Ce stare sufletească putea avea în asemenea 
condiţii gazetarul îndepărtat de la menirea lui şi expus acum zâmbetului şi 
milei publice? Desigur, mereu au existat şi oameni care au folosit suferinţe 
trecute (reale sau inventate) ca pe o investiţie, încercând să câştige pe baza lor 
foloase sau faimă. Fără a-i judeca pe toţi aceştia, amintim că Eminescu nu a 
fost un astfel de om. 

De ce nu s-a întors curând Eminescu la poezie? Pentru că el era mult mai 
mult decât un poet. Pentru că, oricum, creaţia lui era subsumată unei 

inconfundabile conştiinţe creatoare, unei mult mai complexe viziuni privind 
specificul realităţii româneşti. Şi, în plus, Eminescu era unul dintre rarii creatori 
care, sub semnul exigenţei, urmăriţi de mereu neîmplinitul vis privind 
perfecțiunea, îşi pot sacrifica propria muncă, atunci când rezultatele ei nu îl 
satisfac pe deplin. Câţi poeţi ţin ani în şir încuiate în sertar cinci, şase, ori chiar 
mai multe versiuni ale unui poem, precum Eminescu? Câţi autori s-ar putea 
rosti despre Venere şi Madonă sau Epigonii atât de aspru ca Eminescu: „ce 
greşeli de ritm şi rimă, câte nonsensuri, ce cuvinte stranii! E oare cu putinţă a 
le mai corija, a face ceva din ele?” (scrisoare către Veronica, 8 februarie 1882)? 
În general, câţi poeţi îşi mai cizelează poemele, după ce au apucat să le publice 
într-o formă anume? 

Şi-apoi, ca să scrie poezie, Eminescu avea nevoie nu numai de linişte, ci 
şi de intimitate. Or, în 1884, la laşi, numai de aşa ceva n-a avut parte, „amicii” 
preocupându-se să urmărească doar cât e de „cuminte” şi cât mai are prin 
buzunare. Şi de ce versuri? Ca să aibă avocatul Maiorescu ce să taie şi ce să 
corecteze, fără să-l întrebe? 

Oricât de mult s-ar fi străduit să minimalizeze ori să uite încercările la 
care fusese supus în ultimele luni, Eminescu nu putea avea o stare sufletească 
normală. Era prins într-o capcană din care nu putea nici să iasă singur, nici să 
ceară ajutor, fără ca situaţia să devină şi mai rea. A spune întregul adevăr 
despre Maiorescu şi despre toate cele îndurate ar fi însemnat să se întemniţeze 
cu bună ştiinţă în ospiciu. Atitudinea celor din jur, un soi de poliţie cicălitoare, 
animată de falsă compătimire, nu făcea decât să instituie între el şi „amici” un 
compromis tot mai greu de vindecat. 

În biografii ipocrite, încă recomandate şcolarilor, se spune că, mai ales în 
aceste clipe, Maiorescu ar fi fost înaltul „protector” al lui Eminescu, că el, şi 
numai el (ca să-l citez chiar pe magistru), i-ar fi adus binele, pe tăviţa de argint 
a împărtăşaniei întru Junimea. În schimb, toţi adversarii personali ai magistrului, 
pe care acesta şi-i crea datorită trufiei şi modului răzbunător de a fi, sunt 
prezentaţi — mai mult sau mai puţin explicit — şi drept duşmani ai lui Eminescu, 
în cel mai bun caz ei apărând drept nepăsători faţă de soarta acestuia. Dacă 
ne-am lua după asemenea binevoitori „memorialişti” şi după majoritatea 
amnezică a istoricilor literari, ar trebui să credem că, în toţi anii în care a fost 
şi „sănătos” şi „bolnav”, Eminescu nu a conversat decât cu un număr foarte 
restrâns de personaje limbute (mult sub cincizeci) şi că toate ar fi apărat aceeaşi 
baricadă. Lucrurile nu stau deloc aşa. 

Prezenţa chiar a unei cenzuri, impusă de grupul „amicilor”, pe diferite 
căi şi din felurite interese, este dovedită inclusiv de faptul că, în ceea ce 
priveşte perioada 1884 — 1886, relaţiile lui Eminescu cu Veronica, cu Creangă 
sau Caragiale sunt, în cel mai bun caz, expediate în două-trei fraze. Prin 
această omisiune deliberată, se încearcă acreditarea ideii că tot „boala” l-ar fi 
depărtat pe Eminescu de vechii lui prieteni. 

Cine citeşte din amintirile lui Negruzzi, poate crede că Veronica n-ar mai 
fi fost deloc interesată de Eminescu, flirtând cu întreaga Armată română. Or, 
dimpotrivă, tocmai acum, la 28 august 1885, ea îi închina acestuia „un omagiu 
pur” — cum avea să recunoască însuşi G. Munteanu. Este vorba de poezia care 
avea să apară la 1 ianuarie 1886, în Convorbiri literare, cu titlul Lui X... : 


„Vârful nalt al piramidei ochiul meu abia-l atinge... 
Lâng-acest colos de peatră vezi tu cât de mică sânt 
Astfel tu-n a cărui minte universul se răsfrânge, 

Al tău geniu peste veacuri rămâne-va pe pământ, 


Şi doreşti a mea iubire... Prin iubire pân-la tine 

Să ajung şi a mea soartă azi de soarta ta s-o leg, 

Cum să fac! Când eu micimea îmi cunosc atât de bine, 
Când măreaţa ta fiinţă poate nici n-o înţeleg. 


Geniu tu, planează-n lume! Lasă-mă în prada sorții 
Şi numai din depărtare când şi când să te privesc 
Martora măririi tale să fiu pân-la pragul morții 

Şi ca pe-o minune-n taină să te-ador, să te slăvesc.” 


Nici un verb la timpul trecut în aceste versuri, care reprezintă prima 
recunoaştere publică şi fără echivoc a geniului eminescian! (Dacă Eminescu 
s-ar fi aflat în pretinsă „eclipsă” , asemenea şiruri puteau fi privite ca o adevărată 
batjocură, de tipul epigramei lui Macedonski.) Nici urmă de nostalgie după 
vremuri mai bune, apuse! Dimpotrivă, primele cuvinte ale strofei a doua, „Și 
doreşti a mea iubire...” , ne fac să credem că relaţia celor doi fusese reînnodată, 
nefiind imposibil ca ei să se fi gândit din nou la căsătorie. 

Aşa cum se ştie, la 27 mai 1886, din motive greu de descifrat, Maiorescu 
a notat în jurnal, după o vizită făcute la Iaşi: „...Am văzut şi pe Eminescu, care 
devine din nou direct alienat” . Dată fiind lipsa oricărui alt indiciu, să fi aflat 
magistrul că Eminescu intenţionează iar să se însoare cu Veronica? Ce putea 
să însemne „direct alienat” ? 

Fără subtilităţi filozofice, poezia Lui X... constituie un fel de replică la 
Luceafărul. Orice dimensiune cosmică dispare. Proporţiile lumeşti domină totul. 
Dacă la Eminescu nemuritorul Hyperion se lasă furat de chemările Cătălinei şi 
coboară în iatacul acesteia, unde este respins, Veronica inversează rolurile: 
Cătălina ei, fragilă, însingurată şi copleşită de propria micime, priveşte cu 
adoraţie către cel inaccesibil. În versurile ei, Veronica nu se sperie de măreţia 
adoratului, ci de propriile limite, pe care le conştientizează; pornirea către 
sacrificiu nu mai vine din partea lui, ci din partea ei. Ea, neînsemnata fărâmă 
se dăruieşte uriaşului, chiar fără ca aceasta să ştie. Dacă în Luceafărul Cătălina 
îi cere lui Hyperion să renunţe la nemurire, Veronica preferă ca ea să nu fie un 
balast, fără ca asta să o facă nefericită. Ei îi ajunge că îl iubeşte şi că el este 
ceea ce este. 

Peste vreun an şi jumătate, la 6 februarie 1887, Veronica avea să-i trimită 
lui Eminescu volumul ei de poezii, abia apărut şi pe care scrisese următoarea 
dedicație: 


„Scumpului meu Mihai Eminescu, ca o mărturisire de neştearsă dragoste 
Bucureşti 6 februarie 1887 
Veronica Micle”. 


Ce alte documente ne-ar trebui pentru a ne convinge că Veronica l-a iubit 
continuu pe Eminescu? Îşi putea ea mărturisi dragostea neştearsă către o 
persoană ruptă de realitate? Sau ar trebui, cumva, să ne gândim dacă nu cumva, 
după Maiorescu, devenise şi Veronica „direct alienată”? 

Potrivit lui Ion Nica, pe când se afla la Mănăstirea Neamţului, Eminescu 
i-ar fi trimis Veronicăi următoarele rânduri: 


„Vei fi aflat lovitura ce a zdrobit creierul meu. Singur, fără un ajutor şi o mângâiere, 
îmi duc zilele de azi pe mâine. Numai privindu-ţi portretul, în sufletul meu blazat se 
coboară o rază de lumină din ochii tăi. Vestea că vei veni să mă vezi, aici, în casa de 
nebuni, mă face să mai supraviețuiesc clipelor [în care-mi doresc ?] de a sfârşi cu viata.” 


Dacă aceste rânduri sunt autentice, între altele, din ele am putea deduce, 
fie că Eminescu avea permanent cu sine o fotografie a Veronicăi (arestat direct 
de pe stradă, el a fost trimis de „amici” la ospiciu „într-o complectă lipsă. Cu 
cât era pe el. Într-o aşa mizerie de nedescris” — Leon Onicescu, 1890), fie că 
Veronica îi trimisese o poză a ei la Mănăstirea Neamţului. Dar informaţia 
principală din şirurile de mai sus rămâne intenţia Veronicăi de a-l vizita pe 
Eminescu la balamuc. 

Există multe motive pentru care suspectez această scrisoare că ar fi un 
fals. Bunăoară, probabilitatea din prima frază — „Vei fi aflat lovitura ce a zdrobit 
creierul meu” — se află în contradicţie cu certitudinea din ultima, căci, dacă 
Veronica îl anunţase că intenţionează să îl viziteze, înseamnă că ştia unde se 
află — caz în care, evident, aflase ce se întâmplase. 

De la A. Z. N. Pop aflăm: 


„Apăruse în acelaşi an 1887 placheta ei Poesii în editura Haimann din Bucureşti şi 
primul exemplar Veronica l-a expediat la Botoşani lui Eminescu, cu dedicaţia iubirii 
sale... 

De-atunci provine şi închinarea aşternută de poetă pe reversul fotografiei mai 
vechi a lui Eminescu şi publicată în Familia: 

Mă pierd uitându-mă la tine; 

Cuprinsă ca de-un farmec sfânt 

Şi-n sufletul meu reînvie 

Dorul ce-avui pe-acest pământ. 


Şi c-un amor peste măsură 
Desmierd frumosul chip al tău. 
Şi uit c-a fost între noi ură 

Şi uit de câte sufăr eu. 


Şi te iubesc ca şi atunce 
Cu tot avântu-nchipuirii 
Şi cu acea simtire dulce 
Ce-o dă trecutul amintirii. 
(La un portret)” 


Aceste versuri, scrise cam o dată cu dedicaţia mai sus prezentată, nu fac 
decât să confirme că dedicaţia nu are nimic formal şi că dragostea Veronicăi 
pentru Eminescu era la fel de vie, ca şi înainte de aşa-numita lui „înnegurare”. 

În spusele lui A. Z. N. Pop există o afirmaţie care dă de gândit: aceea că 
volumul păstrat pentru Eminescu ar fi fost „expediat la Botoşani” . Pare complet 
ilogic, întrucât Eminescu nu mai stătuse în Botoşani din adolescenţă şi, astfel, 
s-ar fi depărtat şi mai mult de Capitală! Să fi fost, încă dinainte de arestare, 
exasperarea lui Eminescu atât de mare, încât să-l determine să plece, totuşi, la 
Botoşani, dând curs invitaţiei repetate a Harietei? Să o fi informat el pe Veronica 
asupra acestui fapt? Sau hotărârea i-a fost transmisă acesteia prin Creangă, 
care îl vizitase la Neamţ, în zilele de 2 şi 3 februarie ale aceluiaşi an? 

De obicei, dedicaţiile poartă data zilei în care sunt scrise. Să credem că, 
la 6 februarie 1887, când Veronica a scris dedicaţia pentru Eminescu, prin 
Iaşi umbla, încă din ianuarie, zvonul că Eminescu va fi curând externat, dar 
cănu va mai reveni la laşi — cum s-ar putea înţelege şi din informaţia transmisă 
de Ştefan Vârgolici: 


„Eminescu, care e la Neamţu, e cu totul bine, dar dacă ar veni la laşi n-ar avea cu 
ce trăi”? 


„Indată ce voi afla precis unde se află, 
voi căuta să-l văd” 


Un alt aspect care surprinde este acela că nu s-a vorbit clar nici despre 
încercarea zadarnică a Veronicăi de a afla unde se găsea Eminescu 
internat în 1889. Iată ce scrie ea într-o epistolă trimisă unui necunoscut, 
la 10 aprilie 1889: 


„Regret că nu vă pot [da] alte detalii despre starea lui Eminescu decât cele pe care 
le găsesc şi eu prin jurnale, şi aceasta din cauză că nu ştiu unde se află internat, la 
Mărcuţa sau la Şuţu. Îndată ce voi afla precis unde se află, voi căuta să-l văd (subl. ns.) 
deşi drept să vă spun îmi este destul de dureros a mă duce să-l văd într-o casă de sănătate.” 


Asupra manevrelor făcute de Şuţu şi de Maiorescu vom reveni, pe larg, în 
pagini următoare, dedicate acestui subiect. Până atunci, pentru a înţelege cam 
cât preţ se putea pune pe informaţiile din presă, ajunge să dăm un exemplu. La 
9 aprilie, rubrica „Informațiuni” a gazetei Epoca anunţa că, urmare a deciziei 
direcţiei ospiciului Mărcuţa (deci, a lui Şuţu) de a-l arunca pe Eminescu afară, 
întrucât nu avea bani să-l hrănească, primul-procuror ar fi „cerut de la domnii 
medici Nikita Alexianu şi Şutu să i prezinte un raport asupra stărei poetului 
Eminescu” . Numai că, la data apariţiei ziarului, raportul exista de aproape trei 
săptămâni, prenumele lui Alexianu nu era Nikita, iar Eminescu se găsea, de 
mai bine de două luni, în ospiciul particular al lui Şuţu, nicidecum la Mărcuţa 
(cel puţin, aşa pretinde raportul medicilor!). 

În acest context, nici nu este de mirare că Veronica habar nu avea unde se 
găseşte Eminescu — şi, de altfel, chiar să fi ştiut, este greu de crezut că ar fi 
reuşit să pătrundă până la el. În aceeaşi epistolă mai sus invocată, ea afirmă: 

„Lumea m-a acuzat de lipsă de simtire şi de umanitate faţă de Eminescu”. 


Care să fi fost acea „lume” care o acuzase, dacă nu cea a presei? Dar cine 
anume alimenta presa, în mod ocult? Intenţia de a o transforma pe Veronica în 
tap ispăşitor, pentru a nu lăsa publicului răgaz să se gândească şi la alţii este 
limpede. De altminteri, până şi Gh. Panu recunoaşte că a fost o intrigă: 


„Aşa trebuie să se explice şi cabala în contra Veronicăi Micle, relativ la amorul ei 
cu Eminescu (subl. ns.). 

De unde s-a născut această chestie? Un ziarist francez într-o revistă, La penseur, 
probabil servindu-se de izvoare germane şi probabil şi româneşti, se lasă înduioşat de 
sfârşitul tragic al lui Eminescu şi alunecă pe povârnişul incriminărilor până la a afirma 
că nebunia poetului se datoreşte zguduielei morale ce a resimţit, văzându-se trădat de 
Veronica Micle. 

În adevăr, nimic nu e mai duios, poetic şi romantic decât a dramatiza sfârşitul unui 
poet nenorocit, atribuindu-i nebunia şi moartea tot escesului său de simţiminte, tot 
naturei sale pasionate. Tabloul e frumos, dacă — o mai repet — o femeie, poeta Veronica 
Micle, n-ar ieşi ponegrită. (...) 

Este un fapt însă pozitiv, că Veronica Micle nu părăseşte pe poet, pe cât îi era cu 
putință, în toată această perioadă.” 


Panu se declară convins că „biata femeie vinovată sau nu de trădare — iar 
nu ştiu — nu l-a părăsit până la sfârşitul vieții, arătându-i aceeaşi dragoste.” 
Tot în scrisoarea din 10 aprilie, Veronica mai spune: 


„Sunt lucruri mai presus de puterile cuiva, vă mărturisesc sincer, nu pot să-l văd 
lipsit de minte, eu care am cunoscut pe Eminescu în cea mai splendidă epocă a vieții sale 
intelectuale. Şi aşa sunt fără nici o lege şi fără nici un Dlumne]zeu, — să-mi rămâie cel 
puțin acel al poeziei, care pentru [mine] s-a fost întrupat în fiinţa lui Eminescu.” 


În aceste ultime cuvinte descoperim o mărturisire extrem de importantă: 
„nu pot să-l văd lipsit de minte, eu care am cunoscut pe Eminescu în cea mai 
splendidă epocă a vieţii sale intelectuale”. De aici înţelegem că Veronica nu 
avusese nici un prilej să-l vadă „lipsit de minte”, căci, de-ar fi fost aşa, imaginea 
lui Eminescu „în cea mai splendidă epocă a vieţii sale intelectuale” trebuia 
să-i fie deja umbrită. Implicit, din spusele ei rezultă că, nici atunci când l-a 
vizitat la Botoşani, nu îl găsise schimbat. Prin urmare, şi în 1883 şi în 1886 şi 
în 1889, ca toţi ceilalţi, ea dăduse crezare zvonurilor, lipsindu-i inspiraţia, tăria 
sau îngăduinţa din partea „ocrotitorilor” de a merge pe urmele lui, îndată ce 
aflase că fusese internat. 

Junimea, în general, şi Maiorescu şi Negruzzi, în special, au fost principalii 
duşmani ai Veronicăi. Pentru a-şi împlini dorinţa de a o denigra cu orice preţ 
în ochii publicului şi de a o păstra departe de Eminescu, nimic n-a fost prea 
mult. În Amintiri din Junimea, I. Negruzzi minte de îngheaţă apele. Bunăoară, 
în străduinţa orbească de a convinge că Eminescu ar fi fost nebun el pretinde 
(primul, se pare) că Eminescu ar fi trăit într-o murdărie de nedescris: 


„Poate că de luni de zile nu se mai măturase şi curăţise acea odae, căci nu mi-aduc 
aminte să fi văzut în toată viaţa mea, până chiar şi prin bordee ţigăneşti aşa o murdărie” . 


Despre Veronica, după ce precizează că „a murit în anul 1889 chiar când 
începusem a scrie aceste amintiri” , va afirma fără ezitări că ar fi avut o „natură 
uşoară”, fiind... „una din causele pentru care societatea Junimea se hotărâ 
să trimeată pe Eminescu cu contribuția membrilor ei la Berlin”. După ce 
pângăreşte tot ce se putea pângări privitor la memoria familiei Micle — „Fiind 
dat şi caracterul uşuratic al acestei tinere femei (abia îngropată, când el 
scria aceste cuvinte — n. ns.), nu e de mirat că ea să nu se creadă legată prin 
lanţurile căsătoriei până într-atâta încât să păzească cu stricteţă credinţa 
conjugală bătrânului Micle” —, Negruzzi contestă şi sinceritatea sentimentelor 
Veronicăi pentru Eminescu: 


„D-na Maiorescu Îmi cerea să încunoştiinţez pe rudele lui Eminescu despre această 
mare nenorocire. Eu, ştiind că rudele lui Eminescu nu trăesc prin laşi şii neavând o 
idee care din fraţii sau surorile lui sunt în viaţă şi unde se găsesc, m'am dus chiar în 
seara când am primit scrisoarea la Veronica Micle, spre a cere desluşiri, închipuindu- 
mi că ea trebue să-i cunoască bine pe toţi. Am găsit pe Veronica jucând cărți cu un 
tânăr ofițer. Eu totuş căutam să o pregătesc cu încetul cu vestea nenorocită despre 
boala prietenului ei pentru a nu o impresiona din cale afară, când spre uimirea mea 
văzui că Veronica ia lucrul foarte uşor, aproape cu indiferență. A nebunit Eminescu? 
Se vedea de mult că merge pe calea aceasta. — Apoi schimbând vorba, trecu la un subiect 
de conversaţie mai veselă...” 


Mai lipsea ca Negruzzi să spună că i-ar fi văzut şi condicuţa! 

În general, este foarte greu să demonstrezi că o relatare este neadevărată, 
când ea priveşte persoane de mult decedate. Din fericire, acest şarpe cu mustață, 
numit academicianul Iacob C. Negruzzi, nu avea excedent de neuroni. Cum 
s-a văzut, el scrie cu propria mână că ar fi căutat-o pe Veronica pentru a-i cere 
adresa unuia dintre Eminovici, dar din rândurile lui nu reiese deloc că ar fi 
deschis, măcar, vorba despre subiectul care pretinde că l-ar fi mânat într-acolo. 

De altminteri, cea mai bună dovadă în acest sens rămâne faptul că Negruzzi 
nici nu i-a scris Harietei. Veronica avea în mod cert adresa acesteia, cu care 
schimba, când şi când, câte o scrisoare, relaţiile lor deteriorându-se vădit doar 
după ce Eminescu a mers la Botoşani. Drept probă, într-o epistolă din august 
1881 către Eminescu, Veronica inserează şi informaţia: 


„Hanrieta îmi scrie că nu vrei cu nici un chip să-i răspunzi. De ce eşti rău cu ea care 
t-a fost totdeauna bună şi de care până vei muri nu ştii cât te poate încă îndatori...” 


Ba, cu altă ocazie, aflăm că relaţiile erau şi mai strânse: 


„...poate aş fi aşteptat până acum fără ca să-ţi scriu ceva dacă Henrietta n-ar fi 
venit la mine şi nu m-ar fi provocat să-ţi scriu o epistolă încărcată de răutăţi.” 


Din situaţia dată putem deduce şi altceva decât că Negruzzi minte, 
inventând un pretxt pentru o vizită imaginară? Trecem peste amănuntul 
că, orice s-ar fi întâmplat, Negruzzi nu i-ar fi făcut Veronicăi „onoarea” de 
a-i călca pragul şi subliniem că, admițând că o atare minune s-ar fi produs, 
motivul vizitei putea fi oricare, mai puţin dorinţa de a afla unde stau „frații 
şi surorile” lui Eminescu. Cum era să folosească Negruzzi ipotetica adresă 
obţinută de la Veronica, când Maiorescu nu numai că nu a încercat să anunţe 
pe cineva din familia lui Eminescu, ci, mai mult, nu a ştiut cum să-i ţină mai 
departe pe toţi Eminovicii? 

În lumina unor asemenea informaţii, care nu sunt singulare, începem să 
întrezărim cine erau cei care organizaseră şi „cabala în contra Veronicăi 
Micle” , constând în a o acuza de „lipsă de simtire şi de umanitate față de 
Eminescu” şi a-i pune în sarcină pretinsa nebunie a acestuia. În epocă, 
„explicaţia” a prins la public. 

Într-una din ultimele lui lucrări, dând cu drept cuvânt la o parte relatările 
mincinoase ale lui I. Negruzzi, Augustin Z. N. Pop invocă doar adevărul 
(Caleidoscop eminescian, 1987): 


„În 1883, Veronica Micle, atunci la Iaşi, aflând despre îmbolnăvirea lui Eminescu, 
scrie poezia Să pot întinde...., patetic mesaj adresat Prometeului înănţuit: 


Să pot întinde, mâna s-o pun pe fruntea ta 
Încetul la o parte şuviţele le-aş da, 
Senină să rămâie, curată ca un crin, 
Icoană de iubire la care să mă-nchin. 

Dar tu ca un luceafăr departe străluceşti, 
Abea câte o clipă în cale-mi te iveşti, 

Apoi dispari; — şi-n urmă rămâi în gândul meu 
Vedenie iubită la care mă-nchin eu.” 


Femeie îndrăgostită, Veronica era pentru Şuţu şi pentru Maiorescu mai 
periculoasă decât toţi ceilalţi la un loc, „amici” şi neamici, pentru că, dacă ar fi 
avut posibilitatea să se convingă că despre sănătatea lui Eminescu se spun 
minciuni, putea reacţiona cu totul altfel decât Livia Maiorescu sau decât 
Harieta. Şi credem că, mai ales în ultimul an, ea şi Eminescu au avut tainele 
lor, care i-au făcut să fie mai apropiaţi chiar decât în urmă cu aproape un 
deceniu, când îşi doreau să întemeieze o familie. Altfel spus, dragostea 
Veronicăi pentru el a sporit pe măsură ce zvonurile privind sănătatea lui erau 
mai alarmante. Acum, când se poate demonstra că Eminescu nu a cunoscut 
căderile pretinse de unii, faptul trebuie, cred, altfel citit. 

Dar, oare, cabala „în contra Veronicăi” s-a organizat doar în epocă? 

G. Munteanu opinează că „în versiunea lui Brătescu-Voineşti, ori a altora, 
legenda amestecului brutal şi decisiv maiorescian în relaţiile poetului cu 
Veronica trebuie să cadă” . Autorul argumentează astfel: 


„Într-o scrisoare de tardive explicaţii, justificări şi vorbe de împăcare, poetul arată 
cum «calomniile prietenilor au influențat caracterul meu împăciuitor» şi că «toți mi- 
au interzis ca să-ţi scriu». Aceşti «toţi» puteau fi Slavici, lacob Negruzzi, chiar buna 
doamnă Humpel, femeie totuşi cu dispoziţii cam oscilante, eventual şi Mite Kremnitz... 
şi câți alţii.” 


De acord, dar fiecare dintre aceşti „toți” trebuia să aibă argumente. Or, 
bunăoară, Slavici sau Mite (şi, în general, cei care locuiau în Bucureşti), de 
unde să se fi informat, dacă nu de la Maiorescu? Mite singură recunoaşte cum, 
în perioada în care dumneaei avea fluturi lirici, magistrul a vizitat-o pe Veronica 
acasă, pentru ca apoi, sosit în Capitală, să o facă de două parale! I. Negruzzi 
trebuie scos din calcul, la fel ca şi Emilia Humpel, deoarece, locuind la câteva 
sute bune de kilometri depărtare, nu prea vedem cum ar fi reuşit să facă 
propagandă anti-Veronica la urechea lui Eminescu. De aceea, fără să contestăm 
că o fi existat un cor al sfătuitorilor, care l-au determinat pe acesta să-i 
mărturisească femeii iubite: 


„Ascultă, dragă, toți mi-au interzis ca să-ți scriu, ziceau că purtările tale sunt nedemne 
pentru un răspuns din partea mea!” (ianuarie 1881), 

credem că principalul personaj asupra căruia trebuie să ne îndreptăm atenţia 
este dirijorul acestor concertate îndemnuri. Ne temem că proasta părere a unora 
despre Veronica a început încă din ziua în care aceasta, la cei numai 14 ani ai 
ei, a depus mărturie împotriva lui Maiorescu. 

O dovadă că Maiorescu pare să fi fost interesat să-i prezinte pe Eminescu 
şi Caragiale ca aflându-se în conflict o găsim şi în jurnalul intim al magistrului, 
care consemnează, în iarna lui 1881: 


„Pom de Crăciun la Kremnitz. Încântători d-na Rosetti, Teodor R., Anette şi Chibici, 
Slavici (adus novelele lui), dimpotrivă Eminescu şi Caragiale, certându-se unui cu 
altul...” (subl. ns.). 


Câteva zile mai târziu, Eminescu scrie altceva: 


„Pe domnul în chestiune l-am bruscat în societate, dar a tăcut (subl. ns.) frumuşel 
ca un om de nimic ce este” (scrisoare către Veronica, 28 decembrie 1881). 


Amănuntul acesta constituie o probă de natură să convingă că Alexandru 
Brătescu-Voineşti nu a imaginat esenţa conversaţiei lui cu Maiorescu. Şi în 
1881, şi în 1892, magistrul prezintă aceeaşi stare tensională între Eminescu şi 
Caragiale. Textul lui Brătescu-Voineşti, a cărui veridicitate a fost contestată de 
G. Munteanu, se încheie astfel: 


„Aceasta este destăinuirea pe care mi-a făcut-o Maiorescu, într'o dimineaţă de iunie 
de acum patruzeci şi doi de ani, cu rugămintea de a o păstra pentru mult mai târziu, 
care am socotit că a sosit” (subl. ns.). 


Evident, solicitarea lui Maiorescu nu avea nimic comun cu vreunul dintre 
cei la care se referă, căci, în acest caz, ar fi cerut tânărului lui confident 
(Al. Brătescu-Voineşti avea doar 24 de ani la acea dată) discreţie totală. 

La unii autori, descoperim o nenaturală mânie împotriva Veronicăi, chiar 
la mai multe decenii de la moartea ei. Trecem peste Lovinescu, om nu cu totul 
lipsit de merite, şi ne oprim asupra unui oarecare Ion Nuță, care a publicat prin 
Editura Junimea o, zice dumnealui, „ediție critică” a prozelor lovinesciene, 
Mite şi Bălăuca, unindu-le într-un singur volum. Om cu iniţiativă, numitul 
domn a adăugat la finalul cărţii două anexe: Amintiri fugare despre Eminescu 
(opera lui Mite Kremnitz) şi un text mult mai scuirt, Bălăuca, semnat de 
Cornelia Emilian. La primă vedere, ar trebui să-i fim recunoscători, pentru că 
oferă date documentare suplimentare. În realitate, nu a făcut decât să adauge 

un surplus de venin, venit din partea unor femei, care au invidiat-o profund pe 
Veronica, dar care nu au îndrăznit să o atace public decât după deces. Nu ele 
ne interesează însă, ci Ion Nuță. Şi nici Ion Nuță nu ne interesează altfel decât 
ca model de abordare părtinitoare a istoriei. Dacă de la Mite Kremnitz erau de 
aşteptat „amintiri” precum cele cunoscute, dacă pe C. Emilian, femeie ştearsă, 
dar ambițioasă am mai putea-o înţelege, pe Ion Nuță, născut şi crescut la atâta 
vreme după ce Veronica era oale şi ulcele — nu îl mai putem pricepe cu nici un 
chip, căci nu oferă nici un argument sau raţionament personal, ascunzându-se 
îndărătul unor aprecieri străine, ştiute ca fiind extrem de subiective. 

I. Nuță nu este însă unicat. Ne întrebăm, nu tocmai retoric: de ce or simţi 
unii nevoia presantă de a-i terfeli cât mai mult amintirea, atâta vreme cât nu 
pot să probeze că ea i-ar fi făcut lui Eminescu vreun rău deliberat, după cum 
nu pot să conteste că acesta a iubit-o cu adevărat? Lovind nejustificat în ea, 
nu se loveşte şi în el? Cine, ce câştigă de-aici? Oare, în mintea unora, a lovi 
pe cineva este echivalent cu a-i mângâia pe duşmanii respectivului? 


Creangă - un erudit al satului 


Dacă Veronica este ignorată sau incorect prezentată de majoritatea 
biogratilor lui Eminescu, ce explicaţie găsim pentru absenţa, tot în această a 
doua perioadă ieşeană, a oricărei relatări semnificative privind relaţia lui 
Eminescu cu Creangă? Până şi în Istoria literaturii române, când se referă la 
perioada ulterioară anului 1882, Gh. Călinescu foloseşte numele lui Creangă 
doar pentru a „dovedi” că Eminescu „dădea semne de rătăcire”. Deşi 
niciodată în timpul vieţii lui Eminescu, nici măcar nu s-a sugerat că acesta ar 
fi fost vreo clipă înarmat (fapt care i-ar fi permis lui Maiorescu să adauge un 
posibil simptom real, celor născute din păreri), Călinescu predinde: „Creangă, 
la care dormi [Eminescu], îl văzu punând pe măsuţă un revolver, de teamă 
să nu-l ucidă cineva” . Iar alţii, cu mintea ca oglinda, capabilă doar să reflecte 
ceea ce-i vine — dacă-i vine — de-aiurea, repetă şi astăzi această stupizenie — 
unii, punând-o în gura Tincăi Vartic, femeia cu care şi-a împărţit Creangă 
amarul şi bucuria. Azi-mâine, ni se va comunica şi seria armei! 

Tot Călinescu, în monografia Ion Creangă, scrie despre relaţia celor doi, 
în perioada ulterioară anului 1884: 


„Avar este şi Creangă, şi nu se vede nicăieri că i-ar fi dat vreun ajutor. El însuşi 
bolnav rău, nu se duce la băi decât atunci când capătă gratuitate. Eminescu nu 

locuia la el, ci schimbase felurite locuințe, trecând la Burlă, apoi în curtea hanului 
lui Bacalu, atunci «Hotel România». Nu se vedeau deci la tot pasul, şi e probabil, 
cum se-ntâmplă adesea, că dacă Creangă căina din tot sufletul pe Eminescu, el 
însuşi bolnav şi cu necazurile şi cu egoismul său (cămaşa fiind mai aproape de 
piele), îşi vedea de treburile lui.” 


Numai că, dacă în acelaşi pasaj precizează că Eminescu „se preumbla 
prin oraş şi prin împrejurimi” , nu vedem de ce preumblările nu l-ar fi dus şi 
acasă la Creangă. De altminteri, cu doar vreo două pagini în urmă, 
contradictoriul şi mult inventivul Călinescu însuşi avea altă părere: 


„Acum Creangă îl vedea desigur mereu, şi Eminescu venea des în bojdeucă 
(subl. ns.). Amândoi erau trişti. Creangă fusese rău în primăvară şi prin iulie avusese un 
atac în somn. Întâlnirile între cei doi trebuie să fi fost jalnice. Eminescu avea obiceiul să 
stea mut, cu ochii pierduţi în gânduri, şi să fluiere la nesfârşit un cântec, sau numai să 
ofteze. Creangă, sentimental exacerbat de boala nervoasă, plângea, gândindu-se la 
nefericirea aceluia pe care-l socotea cel mai mare poet.” 


Este neclar dacă Gh. Călinescu foloseşte în exces imaginaţia sau dacă, el 
însuşi amendat încă din tinereţe de un nerv niţel fisurat, scrie din proprie 
experienţă. Oricum, „divinul” se preface a nu-şi da seama că autocenzura pe 
care Eminescu trebuia să şi-o impună faţă de „amici” nu era necesară şi în 
cazul lui Creangă, singurul prieten din laşi. 

Tot Călinescu mai povesteşte, de data aceasta, în Viața lui Mihai Eminescu: 


„În jurul acestui om petrificat, Creangă, om simplu, dar adânc, se învârtea cu 
clătinări din cap şi iubire evlavioasă. În bordeiul din strada Ţicăul-de-Sus, Eminescu 
mai suia şi acum să stea pe patul de scânduri din cerdac, dar fără volubilitatea 
confesională ce făcea farmecul întâlnirilor de altădată” (subl. ns.). 


Iată că, pe aceeaşi temă, Gh. Călinescu desenează un cu totul alt tablou. El 
admite din nou că Eminescu îl vizita pe Creangă, care, de data aceasta, nu mai 
„Plângea”, ci s-ar fi învârtit în jurul lui, dând polivalent din cap, ca orice „om 
simplu, dar adânc”, trezit brusc în faţa unui prieten transformat în piatră 
umblătoare de blestematele vrăji ale unui şaman literar. La rândul lui, al doilea 
Eminescu al aceluiaşi Gh. Călinescu nu mai fluieră şi nu mai oftează, 
mulţumindu-se să stea tăcut pe pat. 

Şi mai alarmant rămâne însă altceva: Călinescu, obsedat de sifilisul altora, 
pe care îl adaptează mereu necesităţilor lui scriitoriceşti, nu este o excepţie, 
în acest sens, ci 0... metodă, preluată de toţi colegii şi subalternii de breaslă, 

care l-au elogiat uneori într-un mod cu nimic diferit de linguşirile greţoase 
din lumea politică. 

Mă rog, Gh. Călinescu a scris şi el ce-a scris! Nu ne vom bate acum capul 
încercând să aflăm de ce istoricul nostru l-a socotit pe Creangă avar şi egoist. 
Până şi A. Z. N. Pop afirmă că Creangă ar fi cotizat „câte 6 galbeni pe lună”, 
pentru a-l ajuta pe Eminescu. Pe lângă Creangă, numitul istoric literar mai 
numeşte doar pe Alecsandri şi, generic, pe „învățători şi profesori”, care 
„cotizau din salariul lor mic, interesându-se de soarta poetului uitat de 
convorbirişti” . Strict orientativ, 6 galbeni însemnau 120 lei, într-o perioadă în 
care salariul net al unui subbibliotecar era de aproximativ 170 lei. Dacă a plăti 
pentru ca un prieten să meargă la băi, unde tu însuţi nu îţi permiţi să ajungi 
decât atunci când beneficiezi de gratuitate, se cheamă avariţie, ne cerem scuze 
pentru necunoaştere! 

Ceea ce ştim, totuşi, cu precizie este faptul că, aşa lacom şi preocupat doar 
de sine cum îl prezintă biograful Călinescu, Creangă a fost unul dintre foarte 
puţinii care au mers să-l vadă pe Eminescu la ospiciu, unde a stat două zile. Şi 
mai ştim că nimeni nu a afirmat despre Creangă că ar fi fost un om bogat. 
Dimpotrivă. Ne întrebăm, atunci: toţi săracii lumii or fi avari, pentru că nu 
cumpără îngheţată pe băț celor bogaţi? De pildă, la 10 noiembrie 1876, Creangă 
îl anunţa pe Maiorescu, făcând haz de necaz: 


„Povăţuitorul la cetire prin scriere, ce l-am alcătuit şi l-am tipărit din îndemnul 
d-voastră (subl. ns.), nu ştiu dacă l-aţi văzut; ce-i drept, prostişor lucru am făcut, dar s-a 
luat plata, căci, înapoiat de Onor. Ministeriu actual, şede la răcoare în pod la părintele 
Ienăchescu, tovarăș la pagubă. Vro 30—40 de galbeni, nu-i mai mulţi. Un exemplar însă 
l-am vândut d-lui Sigara, avocat, care mi-a arătat că are dorință de a se ocupa şi el cu 
didactica. Cal bătrân să învețe la umblat. 

Dar nouă nu ne pasă; l-am zmomit, de ni-am scos 1 franc, şi pace bună. 

De acum poate să se povățuiască cu dânsu cum ştie şi la ce ştie. 

Iertaț-mi, vă rog, îndrăzneala!” 


Zadarnice aluzii, căci punga lui Maiorescu era mai bine strânsă la gură, 
decât cea a „avarului” Creangă! 

Cu toate că se ştie bine că Creangă l-a vizitat pe Eminescu la bolniţa 
Mănăstirii Neamţului, relatările despre această întâlnire sunt sumare, lipsite 
de consistenţă. Ele ar fi fost poate total ascunse, dacă n-ar fi fost, întâmplător, 
implicate şi unele persoane din afara Junimii. De altfel, unele mărturii, precum 
cea a lui Leon Onicescu, tăinuită vreme de decenii, au fost doar parţial folosite 
de anumiţi prim-procurori ai istoriei literare, adică de acei oameni care, în 

pofida talentului lor de a răsuci cuvinte (unii, chiar şi idei), au creat în juru- 
le o clică de adoratori profesionişti. 

Cum Creangă a bătut nechemat drumul până la ospiciul mănăstiresc, nu 
putem deduce decât că prietenia lui pentru Eminescu era aceeaşi, ca şi înainte 
de 1877, când acesta a părăsit Iaşii, ca să ajungă jurnalist la Timpul. În 
consecinţă, este vădit improbabil ca, în perioada 1884 — 1886, cei doi buni 
prieteni să nu se fi întâlnit, aşa cum lasă a se înţelege falsa memorialistică. 
Cât priveşte amintita vizită făcută la ospiciu, unde Creangă a ajuns însoţit de 
V. G. Morţun, nu credem că ea ar fi fost pur accidentală. De la Creangă, a 
rămas doar următoarea amintire, notată cu creionul, pe ultima pagină a 
volumului Poezii populare, semnat de Vasile Alecsandri: 


„În 2 februarie, dimineaţa, pe la vr-o şase şi jumătate ceasuri, am văzut un curcubeu 
frumos înspre răsărit, privindu-l din coridorul arhondaricului de la mânăstirea Neamţului, 
când am fost cu V. G. Morţun să vedem pe M. Eminescu...” 


Dintr-o mărturie ulterioară a lui Eminescu, aflăm: „Încă pe când eram 
în laşi, domnul V. G. Morţun, actual deputat în Adunare, [î]lmi făcuse 
propunerea de a scoate la lumină a treia ediție...” (epistolă către Maiorescu, 
14 martie 1888). Evident, Creangă nu l-a însoţit pe Morţun pentru a-i arăta 
drumul (ospiciul se afla nu foarte departe de Humuleşti), din Târgu Neamţ 
putând fi închiriat unul dintre multele mijloace de transport, care, din 
primăvară până-n toamnă, făceau în mod obişnuit legătura între oraş şi celebra 
mănăstire. La rândul lui, Morţun nu era atât de ataşat de Eminescu, încât 
să-l viziteze iarna la ospiciu, unde, potrivit autorităţilor, era de aşteptat să 
întâlnească un om suferind de „alienațiune mentală cu accese acute”. 

Oare faptul că, în scurtul răgaz petrecut împreună la Mănăstirea Neamţului, 
Eminescu şi Morţun au convenit asupra editării unui volum de poezii, a fost cu 
totul întâmplător sau poate fi temei altei supoziţii? Nu e oare mai plauzibil ca 
Morţun să fi fost socotit de Creangă drept o şansă de a-şi scăpa prietenul din 
cleştele în care fusese prins la laşi? Nu ştia Creangă, de pe proprie piele, cum 
Maiorescu te poate lăsa baltă? Este exclus ca mult încercatul Creangă să fi 
aflat de la Eminescu, încă de la Iaşi, detalii pe care le-a ţinut pentru sine — sau 
care, chiar presupunând că vor fi fost consemnate, fie au fost distruse, fie zac 
cine ştie pe unde? 

Trebuie adăugat că, aşa cum procedase cu Eminescu, V. G. Morţun avea 
să-l amăgească şi pe Creangă. Dacă un om bogat ca Morţun şi-a călcat 
promisiunea pentru că nu avea cuvânt ori din raţiuni politice, pentru a nu-şi 

strica relaţiile cu Maiorescu, nu ne interesează. Ştim însă că raporturile lui 
Creangă cu Maiorescu nu erau, în fond, mult diferite de acelea dintre Eminescu 
şi magistru. Neangajat politic şi loial lui Eminescu, Creangă pare să-şi fi atras 
şi el mânia „olimpianului” , care, în toamna-iarna anului 1888, a refuzat să îl 
primească, atunci când acesta i-a bătut la uşă. (Gh. Călinescu însuşi recunoaşte 
că relaţiile dintre magistru şi Eminescu nu mai erau de mult bune.) Când 
Eminescu mai era ziarist la Timpul, Creangă a venit în Capitală de trei ori: în 
1880, în 1881 (când s-a şi internat scurt timp la Spitalul Brâncovenesc) şi în 
1882. Se recunoaşte că, de fiecare dată, a locuit la Eminescu, adăugându-se 
imediat şi că a profitat de ocazie pentru a frecventa şedinţele literare ale Junimii 
(care se desfăşurau acasă la Maiorescu). Despre ultimul drum făcut de Creangă 
în Capitală, în 1888, nu s-a mai comunicat însă aproape nimic — probabil, 
tocmai pentru a nu fi puse în adevărata lor lumină raporturile acestuia cu estetul. 
Implicit, absentează şi mărturiile privind fireasca întâlnire a lui Creangă cu 
Eminescu în Capitală, afirmaţiile celor care susţin că, în februarie 1887, Creangă 
l-ar fi văzut pentru ultima oară pe Eminescu fiind vizibil de ordin... tactic. 

Cum „amicii” junimişti nici măcar nu pomenesc drumul făcut de Creangă 
la Mănăstirea Neamţului, cum V. G. Morţun, însoţitorul acestuia şi omul care 
l-a dus cu vorba pe Eminescu în privinţa editării volumului preconizat, nu 
scoate nici el un cuvânt, nu devine legitimă întrebarea: ne aflăm în faţa unei 
conspirații a tăcerii? Putem să nu fim surprinşi când observăm că istoricii 
literari şi scriitorii care s-au încumetat să pună pe hârtie biografiile lui 
Eminescu şi Creangă nu atrag cititorului atenţia — măcar — asupra lipsei de 
informaţii referitoare la statornica prietenie dintre cei doi? 

Pentru anumiţi domni, adevărul rămâne o chestiune secundară, căreia îi 
acordă timp şi spaţiu pe dischetă doar în măsura în care nu compromit, astfel, 
pseudo-filozoficul lor joc de idei, cu vagi irizări poetice. Dovadă că n-ar 
înţelege mare lucru din prietenia Creangă — Eminescu, nici dacă vreo minune 
le-ar pune sub ochi tot filmul ei, dumnealor sugerează că, înainte ca Eminescu 
să plece spre Bucureşti, în 1877, raporturile lui cu Creangă şi Veronica ar fi 
fost de o factură cu totul specială. Mai exact, se afirmă că Eminescu şi 
Veronica s-ar fi întâlnit în bojdeauca lui Creangă chiar şi atunci când acesta 
nu era acasă. Bârfa este făţişă. Oricum ai suci-o, asemenea întâlniri nu puteau 
avea decât un anume motiv. Iar acesta nu era dorinţa de a discuta, căci pentru 
a schimba două vorbe nu era nevoie să se complice, mergând în bojdeauca 
lui Creangă şi atrăgând, astfel, şi mai mult atenţia, atâta vreme cât Eminescu 

avea, oricum, deschisă uşa casei familiei Micle — unde, de altminteri, a şi 
mers, nu o dată. Şi-apoi, chiar să credem că prietenul Creangă ar fi fost un 
soi de codoş? Pretinsele întâlniri secrete or da ele bine într-un roman ieftin, 
dar ce acoperire au în realitate? 

Nici măcar E. Lovinescu nu a îndrăznit să sugereze aşa ceva. Imaginaţia 
lui, mai mult sau mai puţin sănătoasă, a folosit „hanul lui Nastasache, locuit 
mai mult de femei uşoare şi cu odăi de închiriat cu ceasul”. Oare, „spirit 
erotic, de altfel mereu insatisfăcut” să fi fost autenticul Eminescu, aşa cum 
susţine Călinescu, ori anumiţi vechili literari, torturați de micile lor obsesii şi 
neputinţe? Până mai ieri-alaltăieri, cei mai suspicioşi dintre aceştia stabiliseră 
că Veronica i s-ar fi dăruit lui Eminescu la data de 27 octombrie 1878 (deci, 
ulterior plecării la Bucureşti). În acest caz, cum se mai întâlneau cei doi acasă 
la Creangă, în lipsa acestuia? Ce făceau acolo? Cântau la pian? 

Ca scriitor, Creangă a trezit multe invidii, găsindu-se voci subţiri care 
să-l acuze că n-ar fi făcut altceva decât să pună pe hârtie diverse istorioare 
culese pe ici, pe colo. Acest aspect n-ar merita să ne oprim asupra lui. Dacă 
o facem, rostul este acela de a lumina o cât mai mare parte din scena pe care, 
un timp, s-a aflat şi Eminescu. lată un pasaj din monografia Ion Creangă, a 
lui Gh. Călinescu: 


„Un disprețuitor prost — dacă nu duşman — avu Creangă chiar pe lângă sine, şi 
se pune întrebarea dacă şi-a dat seama despre asta vreodată. Acesta era părintele 
Gh. lenăchescu, colaborator al său şi fost coleg de seminar şi de şcoală normală. 
Dispret față de compunerile lui Creangă arătă înfumuratul preot chiar în timpul vieții 
lui Creangă, dar se putea crede atunci că glumeşte. (...) Apoi îşi lămuri sentimentul 
într-o scrisoare în care totul zugrăveşte puținătatea omului şi reconstruieşte adevărata 
condiţie a prieteniei dintre el şi Creangă: 

«Lumea nu ştie ca mine despre caetul manu-scris cu poveşti, pe care Ion Creangă 
l-a luat de la un bătrân Costache Bută şi pe care nu i l-a dat bătrânului nici în ziua de 
astă-zi. 

Nu se ştie că lon Creangă trăia cu o oare care Tinca Vartic ce era de o deşteptăciune 
foarte cu mult superioară lui Ion Creangă. Aceasta ştia poveşti şi anecdote şi câte şi mai 
câte. Aşa în cât, când venea să-mi citească câte ceva, eu îi ziceam : măi, asta ai auzit-o de 
la Tinca ; el răspundea : ei, n-am mai auzit-o de la Tinca, dar i-am cetit-o ei şi mi-a 
aprobat-o. Apoi aşa făcea Schiller, marele scriitor german — mi-a spus Eminescu — că 
orice scria nu da la tipar până nu cetea bucătarului lui ; şi dacă bucătărița râdea cu 
Iacrimi ori plângea de cele ce auzea, Schiller înțelegea că lucrarea e savantă. 

Eu, Constantin Gregorescu, preşedintele primei case de economie, Vasile Receanu, 
B. Conta, venea şi ne toca capul Ion Creangă cu cele ce urzea ori copia ci-i îndreptam îi 


Nr. 3-5 O O—————— Semnele Timpului — 161 


indicam îi ajutam fără a avea pretenţii, aşa că până să ducea el să cetească în Junime, 
era sucite şi resucite de noi smeriţii, tot ce se vede scris de lon Creangă. (...) 
Dacă pentru nişte aseminea trebue a se râdica Busturi ori Statui, e altă vorbă.» 
Aşa judeca un contemporan îngust la minte şi la suflet opera unui scriitor de 
valoare universală.” 


Acuzaţia de plagiat a fost formulată şi în ceea ce priveşte una dintre cele 
mai bine vândute lucrări didactice elaborate cu participarea lui Creangă 
(manuale despre care nu se mai aminteşte mai nimic!). De data aceasta, pentru 
edificare, vom folosi o altă mnonografie, loan Creangă, semnată de Pompiliu 
Caraioan: 


„Profesorul universitar Aron Densuşianu, la congresul didactic din 1587 de la laşi, 
aruncase insinuarea că «Metoda nouă este copiată de pe cartea unui evreu M. Schwartz». 
Obiecţia este reluată, amplificată şi adăugită altor obiecţii pe care le formula în mai 
multe numere ale ziarelor locale «Liberalul» şi «Lupta» un poligraf al timpului, el însuşi 
autor de cărți didactice pentru învățămîntul elementar , loan Pop Florantin. Aşadar, 
iarăşi Creangă este încolțit de invidioşii pe gloria lui şi setoşi la rîndu-le de glorie dar 
mai ales de bani. Scos din fire, omui îşi întrerupe lucrul, pune mâna pe un condei şi, în 
numele său şi al tovarăşilor săi, scrie dintr-o răsuflare o broșură — Răspuns Ia criticile 
nedrepte şi calomniile înverşunate îndreptate contra cărţilor noastre de şcoală, de către 
D-l loan Pop Florantin, laşi, 1888, pentru a combate atacurile «minţiosului filozof», 
«izvorâte din patimă şi rea credință». Problema plagierii Cursului de scriere şi citire al 
lui Schwartz e limpezită lesne: Metoda nouă era gata de tipar înaintea apariţiei cărţii lui 
Schwartz. Acest Schwartz era un orn cu pregătire pedagogică şi întocmise un abecedar 
pentru coreligionarii lui. Abecedarul era bun sub unghi metodologic dar stâlcea îngrozitor 
limba — cam astfel : «mama dete mie pâne», «vara e verde», «Domnul face milă de noi», 
«lacob a visat de o scară» etc. Schwartz se dusese la Maiorescu, rugându-l să corecteze 
limba abecedarului, dar acesta ştiind că elevii lui pregătesc ceva mai bun nu l-a ajutat. 
Abecedarul lui Schwartz apăru în 1864, dar nu corespunse, «Dacă Abecedarul răposatului 
Schwartz ar fi fost bun, — scrie Creangă în Răspunsul lui, — să fie siguri domnii Florantin 
şi Densuşianu că o mie de Metode nouă de-ar fi apărut, nu i-ar fi putut lua locul. Şi ca 
dovadă, când a apărut ediţia I-a a Metodei nouă, ce s-a tipărit în, patru mii de exemplare, 
s-a vândut numai în câteva săptămâni, introducîndu-se în foarte multe şcoli din ţară. Ba 
chiar şi coreligionarii lui Schwartz de Ia şcolile israelite, văzând superioritatea Metodei 
nouă, au înlăturat cartea lui Schwartz şi au introdus în locu-i Metoda nouă. De asemine, 
Ia şcoala protestantă din laşi de 20 de ani se predă limba română de pe cărţile noastre. ..»” 


Aşa cum se ştie, Creangă nu a fost singurul prieten al lui Eminescu, acuzat 
de plagiat, la fel păţind şi Caragiale. De Eminescu însuşi nu mai vorbim! 

„Pare că s-ar fi temut...” 


În cazul lui Caragiale, alt mare necunoscut integral al programelor noastre 
şcolare, pare a se profita de ştirea privind ruperea legăturilor ce-i uniseră. Dar, 
chiar şi aşa, este greu de crezut că înțeleptul Caragiale, un atât de dârz apărător 
post-mortem al fostului lui prieten, nu comenta cu nimeni soarta acestuia, mai 
ales după reintrarea lui Eminescu în presă. De altminteri, în epistola trimisă de 
acesta lui Vlahuţă din ospiciu, la 26 ianuarie 1887, citim următoarele cuvinte: 


„Ie rog ca în scrisoarea ta viitoare să-mi comunici de se poate adresa lui lancu 
Caragiale, căci am a-i aduce aminte o promisiune care mi-a făcut-o”. 


Ce promisiune şi de când data ea, cu greu s-ar mai putea afla doar pe baza 
documentelor date publicităţii până acum. Dar, în fond, asta contează mai puţin. 
Fapt esenţial, după câţiva ani, în care relaţiile lor fuseseră mai încordate, se 
pare că lucrurile reveniseră sau tindeau să revină la normal, promisiunea la 
care se referă Eminescu fiind făcută înainte de arestarea din laşi. Ciudat, 
foarte ciudat, mai nimeni nu vorbeşte de asta! G. Ibrăileanu, unul dintre rarii 
autori care invocă fraza în discuţie, scrie doar atât: 


„Ce promisiune îi va fi făcut nu ştim. Ştim însă că, în calitate de director al Teatrului 
Naţional, Caragiale a dorit să reprezinte Laïs de Eminescu, după La joueur de flûte de 
Augier, piesă dată ca originală” (aici, Ibrăileanu trimite la o notă, din care aflăm: „Lucrul 
ne-a fost comunicat oral de Paul Gusty” — subl. ns.). 


Atât şi nimic mai mult! Nici o nedumerire, nici o curiozitate legată de 
clipa şi de motivul care dusese la reînnodarea relaţiilor dintre Eminescu şi 
Caragiale! Cât priveşte sugestia că totul s-ar fi datorat piesei Lais, pe care 
Caragiale ar fi vrut să o pună în scenă, reamintim că scrisoarea lui Eminescu 
datează din ianuarie 1887, iar Caragiale a devenit director al Teatrului Naţional 
abia în vara lui 1888. De altfel, nici un indiciu nu ne îndeamnă să credem că 
Laïs (subiect asupra căruia vom reveni) ar fi fost începută încă din iarna lui 
1887, pe când Eminescu se afla la ospiciu. 

Tăcerea păstrată şi asupra acestei încercări de recuperare a unei vechi şi 
solide prietenii este cu atât mai neaşteptată, cu cât Slavici ne-a lăsat mărturie 
că Eminescu şi Caragiale erau „prieteni în cel mai bun înțeles al cuvântului”, 

adăugând că în perioada de la Timpul, „ei erau oarecum nedespărțiți şi mereu 
doritori de a se lumina unul pe altul” (observăm că Slavici nu vorbeşte de 
existenţa unui trio, din care să fi făcut şi el parte, aşa cum ne învaţă istoria 
literară). Impresia că, prin metode deloc ortodoxe, Junimea s-a substituit 
adevăraţilor prieteni ai lui Eminescu devine tot mai pregnantă. 

Fraza desprinsă din epistola lui Eminescu către Vlahuţă oferă şi o altă 
informaţie fundamentală: nu ştim dacă, înaintea acestei scrisori, Vlahuţă îi mai 
scrisese ori ba lui Eminescu, dar aproape sigur avea să-i răspundă după 26 
ianuarie 1887, cel puţin o dată. Unde sunt scrisorile lui Vlahuţă? Toate aceste 
frânturi ne fac să credem că, de la ospiciu, „alienatul” Eminescu a purtat o 
corespondenţă incomparabil mai intensă decât cea din intervalul aprilie 1884 
— noiembrie 1886. Bunăoară, din moment ce el se adresează lui Socec astfel: 


„Vă rog a mi se trimite, conform promisiunii d-voastre, numerii pe ianuarie şi 
fevruarie ale «Convorbirilor literare»” , 


concluzionăm că el i s-a mai adresat acestuia, iar editorul i-a răspuns, din 
moment ce îşi luase un angajament De ce nu şi-a respectat cuvântul nici 
după intervenţia Veronicăi? De vină să fi fost grosimea propriului obraz? 
(Din 1885, Convorbiri literare apare în Bucureşti, iar Negruzzi scrie în 
amintirile lui: „în Bucureşti asociația Socec şi Teclu îmi propunea să ia asupra 
ei administrația revistei pe care vrea să o scoată pe riscul ei propriu într o 
ediție mult mai frumoasă decât înainte” .) Să fi intervenit patronii revistei? 
Dar şi aceste întrebări sunt mai puţin semnificative, până când nu se lămureşte 
cine şi de ce a tăinuit acest schimb de scrisori. 
Să revenim la Caragiale, care relatează (Ironie, iulie 1890): 


„A trecut apoi câtva timp (după 28 iunie 1883 — n. ns.) şi l-am revăzut. Întâia criză 
trecuse; nu mai era acelaşi om, dar era un om ca toţi oamenii, cu mintea normală, şi 
tocmai de aceea nu mai era acelaşi om. 

Era liniştit, trist, sfios şi, o probă mai mult că devenise iar cuminte, era cam ruşinos, 
având conştiinţa deplină de tot ce i se întâmplase. Acum încalte, nu mai poate încăpea 
vorbă, era în completă mizerie. 

Iată ce scria el către un amic — scriptura este excesiv de îngrijită, pare că s-ar fi 
temut ca nu cumva, din vreo aruncătură mai liberă a condeiului, să iasă bănuiala că 
mintea i-ar fi câtuşi de puţin nestăpânită...” (subl. ns.). 


Aşadar, nici Caragiale nu a avut vreodată ocazia să îl vadă pe Eminescu 
manifestându-se în mod anormal, „criza” de care vorbeşte (dar despre care 

nu pare să fi cunoscut detalii) fiind o informaţie acceptată doar pentru că aşa 
se pronunţaseră alţii, iar el nu avea argumente spre a contrazice preetinse 
fapte la care nu fusese martor. De aceea, el explică sfiala lui Eminescu prin 
conştientizarea „bolii” abia încheiate. Ne îndoim că avea dreptate. Eminescu, 
scrie el, devenise „un om ca toți oamenii, cu mintea normală, şi tocmai de 
aceea nu mai era acelaşi om”. Aşa se vedea din afară. Dar Caragiale nu avea 
de unde să ştie nici ce se întâmplase, de fapt, la 28 iunie 1883, nici din ce 
motiv îi scrisese Eminescu lui Chibici şi, mai apoi, când se convinsese că 
atât nu ajunge, se adresase direct lui Maiorescu, nu ştia nici de ce şi cum 
decursese drumul în Italia, nici cine şi de ce îl închisese pe Eminescu în 
perimetrul Iaşilor, unde se afla sub continua supraveghere a „amicilor” (mulţi, 
repet, manipulaţi de şefii lor). Insuficient informat, Caragiale doar a intuit 
teroarea în care a trăit Eminescu după vara lui 1883, când prudenţa l-a obligat 
să-şi reprime impulsurile fireşti, calculându-şi vorba şi fapta după mintea 
celor din jur. Această necontenită încordare a atenţiei, nu cumva să i se pară 
vreunui guguştiuc ceva nelalocul lui, cred că nu a fost îndestul luată în calcul 
de medici. Căci ne întrebăm: dacă „nebunia” lui Eminescu o dată declanşată 
nu ar fi făcut decât să se agraveze (cum pretinde Raportul medico-legal scris 
de Şuţu) şi dacă, în pofida acestui fapt, „bolnavul” îşi stăpânea imboldurile 
pentru a nu fi socotit ieşit din rândul lumii, nu rezultă că Eminescu ar fi fost 
un „smintit” care şi-a conştientizat „boala” şi, mai mult, a şi învins-o? lar 
când suferindul îşi biruie boala el nu devine ceea ce se cheamă om sănătos? 
Mare păcat că I. L. Caragiale nu şi-a urmat pornirea declarată public: 


„Am de mult intenţia să dau publicului o sumă de note asupra vieţii lui Eminescu — 
fiindcă inexactităţile, nimicurile născocite, neadevărurile absurde ce se spun de trei ani 
de zile pe socoteala lui mă revoltă (subl. ns.) tot atât cât mă revoltă şi scandalul cu 
portretele şi busturile puse fără sfială în circulaţie ca fiind ale lui, ca şi cum ar fi vorba, 
încă o dată zic, de un tip din evul mediu, iar nu de cineva care a trăit în mijlocul nostru 
atâta vreme” ! (Două note, 1892) 


Se pare că Eminescu şi Caragiale au reînnodat relaţiile încă din 1885. În 
orice caz, în acel an s-a întâmplat ceva curios. La 1 iunie, gazeta Drepturile 
omului, al cărui prim număr fusese scos cu numai 4 luni în urmă, la 1 februarie, 
a publicat următoarea ştire: 


„Epuisându-se întâia colecție din poesiile lui Mihail Eminescu, s-a început tipărirea 
ediției a II-a sub îngrijirea dlui T. L. Maiorescu şi a d-lui I. L. Caragiale. 
Până acum s-a tipărit prima coală în imprimeria Socec şi Teclu” (subl. ns.). 

A. Z. N. Pop crede despre această ştire: 


„Contribuţia lui Caragiale la truda reeditării florilegiului liric al marelui lui prieten 
nu corespunde realităţii, după atestările de până acum” . 


Întru totul de acord, în ceea ce priveşte lipsa unor probe materiale. Pe de 
altă parte, însă, nu putem face abstracţie de faptul că ştirea nu a fost dezminţită 
nici de magistru, nici de Caragiale — adevăr care dă apă la moară suspiciunii 
Că, în toată povestea, ceva-ceva trebuie să fi fost adevărat. Faptul că în acel an 
chiar a fost retipărit volumul Poesii rămâne o certă dovadă în acest sens. 

Un alt argument că informaţia este plauzibilă îl constituie precizarea că, 
încă din prima zi a verii anului 1885, prima coală a celei de-a doua ediţii 
fusese deja tipărită. Era, deci, vorba de acţiuni încheiate, nu de intenţii. O 
coală tipărită este o probă materială, o realitate incontestabilă şi simplu de 
verificat de către gazetari, informaţia netrebuind să provină de la patroni, ci 
de la oricare dintre angajaţii lor (de la contabil, la tipografi sau la femeia de 
serviciu). Desigur, nu este exclus ca ştirea să fie, deliberat sau nu, eronată. 
Nu vedem însă cine şi ce ar fi avut de câştigat ori de pierdut de pe urma ei 
şi nu credem nici că, în situaţia dată, în care, pentru publicul larg, Caragiale 
nu era prieten nici cu Eminescu, nici cu Maiorescu, cineva şi-ar fi imaginat 
că „olimpianul” i-ar face „grecului” cinstea de a-l lua co-editor, din 
considerente tactice. Fiindcă, nu putem să nu ne amintim că Mite Kremnitz 
îi scrie Emiliei că Eminescu „e amarnic de supărat pe Titus, fiindcă i-a 
publicat poeziile” (epistolă ulterioară datei de 7 aprilie 1884). Mai ştim şi 
că unul dintre principalele scopuri al lui Maiorescu era acela de a menţine 
în mintea oamenilor impresia că Eminescu ar fi neputincios. De aceea, ne 
putem întreba dacă nu cumva, alarmat, în primă fază, de intenţia acestuia 
de a-şi tipări singur poeziile, într-o formă nouă şi necontrolată de el, a 
încercat să scoată a doua ediţie în tovărăşie cu Caragiale, pentru a nu se 
spune că acţionează arbitrar. A încercat magistrul să şi-l apropie pe Caragiale, 
deoarece ştia că acesta pricepe uşor şi, faptele au dovedit-o, tace cu greu? 
Nu este imposibil, răspunsurile la aceste întrebări depinzând foarte mult de 
informaţii de culise, despre care nu avem ştire. Incontestabil rămâne faptul 
că, întâmplător sau nu, la 1 septembrie 1885, în Convorbiri literare a apărut 
studiul lui Maiorescu, Comediile dlui I. L. Caragiale. 

Dacă dăm timpul înapoi, constatăm că, la 2 decembrie 1883, Maiorescu 
scria în jurnal: „Corectând aproape zilnic, până pe la orele 2 şi 3 noaptea, la 
repedea tipărire a poeziilor lui Eminescu, pe care le editez la Socec-Teclu”. 

Cum se cunoaşte, numărul greşelilor din această ediţie a fost, într-adevăr, 
impresionant. Peste doi ani, când a apărut următoarea ediţie, lucrurile s-au 
repetat. Cităm din Pericle Martinescu: 


„Ediţia a doua este identică cu prima prin conținut, prin grafică... Până şi greşelile 
de tipar sunt aceleaşi (subl. ns.), deşi Maiorescu nota în Însemnări zilnice, la 19 septembrie 
1885: «Multă corectură de tipar la Poesiile lui Eminescu, ediția a doua. Acum patru 
coale tipar zilnic». Pesemne că era vorba mai mult de un control în pagină pentru «bun 
de tipar», căci corecturi propriu-zis nu se constată a se fi făcut” (Odiseea editării 
«Poeziilor» lui Eminescu, 2000). 


Între data la care apare ştirea că ediţia îngrijită de Maiorescu şi de Caragiale 
ar fi deja în lucru şi momentul în care Maiorescu notează că ar face „multă 
corectură de tipar la Poesiile lui Eminescu” este un interval de trei luni şi 
jumătate. Faptul sporeşte credibilitatea ştirii, autorii ei neavând cum să ghicească 
intenţiile viitoare ale lui Maiorescu. Dacă, într-adevăr, prima coală a fost 
imprimată la 1 iunie, ce anume a întârziat atât de mult publicarea celei de-a 
doua ediţii? Să fi fost coala gata imprimată la 1 iunie 1885 altfel decât în prima 
ediţie? Să fi acceptat Maiorescu unele mici amendamente venite din partea lui 
Caragiale, dar insistența acestuia de a se respecta manuscrisul eminescian şi 
de a produce, astfel, modificări substanţiale în conţinutul cărţii să-l fi determinat 
pe magistru să renunţe la „colaborare”? Repetarea greşelilor să se fi datorat 
faptului că Maiorescu (presat de timp?) i-a cerut lui Socec să folosească 
şpalturile primei ediţii? Sau ştirea despre implicarea lui Caragiale a fost un 
simplu zvon, folosit de Maiorescu spre a atenua supărarea lui Eminescu? 

Cum acest soi de întrebări speculative poate continua mult şi bine, fără a 
duce însă la vreun rezultat cert, preferăm să revenim pe terenul faptelor precise. 
Din 1890, Caragiale a devenit un din ce în ce mai vehement apărător al creaţiei 
artistice în general, folosind exemplul particular a celei eminesciene. Să ne 
amintim câteva idei fundamentale, pe care le regăsim în Două note: 


„Versurile citate la pagina 19 sunt exact acele pe cari Eminescu le-a citit în «Junimea». 
Mai târziu s-a făcut modificarea lor după observaţiile şi cererea câtorva persoane din cercul 
acela, a căror sensibilitate extremă se simţea jignită de expresiile prea viguroase, prea crude 
ale poetului. EI — se ştie bine aceasta — a făcut concesiune delicateţii acelora şi a-ngăduit să 
se toarne în veninul lui nativ şi sincer puţină apă de trandafir... să i se schimbe Famenii în 
Oamenii şi scârbi în mâhni, dar nu din toată inima a făcut această concesiune, deşi, în 
discuţia fără şir nici căpătâi ce se iscase, ca de obicei, după citirea poemei, stăruise şi 
«votase» pentru modificarea anodină şi o damă la care el ținea foarte mult în acel timp. 


Nr. 3-5 O O——————— Semnele Timpului: — 167 


(...) Eminescu nu era androgin, era bărbat; el pe impotenţii intelectuali nu-i 
considera ca oameni, ci ca fameni, şi de aplauzele Ior nu s-ar fi mâhnit — se scârbea. 

Dar la varianta aceasta cedase el cel puţin, sub ce influenţă nu ne pasă... Mai târziu, 
însă, s-a petrecut ceva mai rău... mai târziu, pe când artistul era cu mintea bolnavă, s-a 
făcut în opera lui publicată în volum îndreptări, purgări şi omisiuni cu desăvârşire 
arbitrare (subl. ns.). Eu crez că asta trebuie relevat. 

Editorii sunt liberi să tragă câte exemplare vor, să le vânză cum şi cât le place, să 
profite de munca şi de pe urma sărmanului pierdut cât pot, sunt liberi; să rămână 
negustorul cinstit, şi câştig bun să-i dea Dumnezeu; dar să stea la taraba lui şi să nu s- 
amestece a poci opera artistului (subl. ns.). 

Criticii, din parte-le, «cu flori deşarte, cari roade n-au adus», sunt liberi să judece 
după cum îi taie capul acea operă, să dezbată, să analizeze, să explice, să comenteze, să 
interpreteze şi câte toate — tot lucrări de seamă şi de fond... (...) 

De această onoare postumă nu poate scăpa nici un om de talent, şi orice generaţie 
e mai mult sau mai puţin bogată de aşa grindini de opiniuni, de teorii şi de «note prizărite 
sub pagini»... savante. 

Biblioteci întregi s-au scris numai despre Hamlet... Liber încă o dată oricine să-şi 
alăture pe o bucată de hârtie numele-i de o zi cu un nume pe veci trainic, cum se aprinde 
un chibrit în faţa soarelui; liber e oricine să spună despre o operă de artă şi ce ştie şi ce 
nu, şi dacă o pricepe şi dacă nu... (...) Însă a ciunti cu conştiinţa limpede şi cu sânge rece 
o operă de artă?... Şi de asta e vorba aici. 

(...) Lucrarea ce un mare artist ca Eminescu o lasă este, cu toate calităţile şi defectele 
ei, ceva sfânt, fiindcă-n ea se întrupează pipăit, şi pentru o viaţă mai durabilă decât chiar 
a neamului său întreg, gândiri şi simţiri de veacuri ale acestuia, şi de aceea, fără teamă 
de exagerare, s-a putut zice că o aşa lucrare este patrimoniul omenirii întregi, nu numai 
a unui neam. 

Şi, aşadar, a pune mâna fără sfială pe o asemenea lucrare cu calităţi eterne şi a 
cuteza s-o potriveşti sau s-o mai ciopleşti, după trecătorul tău gust şi cu competenta ta 
discutabilă — discutabilă pentru că e negativă faţă cu realitatea evidentă şi palpabilă a 
monumentului ce-l judeci, discutabilă fie ea cât de autorizată în părerea-ți proprie şi a 
câtorva clienţi — va să zică, a mutila lucrarea de artă pentru restul fără capăt cunoscut 
al lumii şi vremii, este a te face vinovat de o faptă reprobabilă, este, cu un cuvânt, o 
profanare... Iar de profanare nu e capabil decât un orn fără inimă şi cu spiritul îngust 
(subl. ns.), un om care niciodată nu se poate uita pe sine, care nu poate avea nici o 
ridicare de suflet pe d-asupra egoismului strâmt, nici o emoție... cum să zic? impersonală 
— ca să întrebuinţez şi eu nişte platitudini platonice scoase de curând iar la modă, — nici 
un fel de respect chiar când se află în fata lucrurilor sfinte... fiindcă n-are, fiindcă nu 
poate avea nimica sfânt pe lume (subl. ns.). 


Noi, românii, avem pretenţia îndreptăţită şi interesul a ne pune în rândul acestor 
neamuri, alături cu popoarele moderne; trebuie dar să înţelegem că nu putem asista 
nepăsători la alterări voite sau nevoite făcute sub ochii noştri în textul celui mai mare 
scriitor român; şi astfel, oricine e dator, credem, a denunța opiniei publice luminate 

falşificarea copiei — atât mai rău dacă de fapta lui neiertată copistul nu s-ar putea 
scuza numai cu ignoranţa.” 


Textului de mai sus i-am acordat un spaţiu atât de amplu, pentru că, deşi 
nu se recunoaşte acest lucru, el rămâne o dezvăluire de senzaţie, cuprinzând 
acuzaţii extrem de grave. Pe măsură ce parcurgi tot mai multe texte semnate 
de Caragiale, înţelegi din ce în ce mai bine rostul declaraţiilor de tipul celei 
făcute de Maiorescu către Al. Brătescu-Voineşti: 


„Caragiale e un mare talent, dar sub raportul moralității nu este un exemplu de 
urmat” . 


Afirmațiile lui Caragiale nu au fost de nimeni contrazise cu argumente. 
Toate cele de mai sus sunt vizibile pentru orice ochi curat, care nu refuză să 
le vadă. De asemenea, prea stăpân pe sine, Caragiale nu putea fi acuzat şi el, 
ca Eminescu, de nebunie. Şi-atunci, a rămas ultima alternativă: reducerea 
prin orice mijloace a staturii lui morale, demolarea ei, dacă se putea. De 
imoralitate a fost acuzată chiar şi opera lui. În studiul Comediile domnului 
Caragiale, Maiorescu scrie: 


„Citim pe a doua pagină a unui ziar liberal din Bucureşti, de la 13 aprilie 1885, 
despre comedia D-ale carnavalului: 

«Şi ce piesă! O stupiditate murdară, culeasă din locurile unde se aruncă gunoiul. 
Femei de stradă de cea mai jopasă speţă, bărbieri şi ipistaţi, în gura cărora se pun 
cuvinte insultătoare pentru mişcări ca cea de la 1] fevruarie, pentru libertate şi egalitate, 
cari sunt baza organizaţiunii noastre politice. 

Palma primită de la public, care a fluierat, nu ne mulţumeşte; e de datoria ministrului 
instrucţiunii să puie în vederea direcţiunii ce carageliadă a făcut, şi pe acest temei s-o 
schimbe, ca incapabilă şi nedemnă. Voim un teatru naţional, nu o gaşcă de opoziţie 
nedemnă, în care se insultă poporul şi instituţiile țării.»” 


Referitor la invocata „palmă” dată de „public”, Ş. Cioculescu denunţă 
existenţa unui complot, care ar fi funcţionat la fel, indiferent de valoarea piesei: 


„La căderea cortinei se aud şuierături şi fluiere. Cabala, condusă din umbră de 
tânărul cronicar dramatic D. D. Racovitză-Sphinx — în ceasurile lui libere, veleitar 


“y 


labruyerist — triumfă” (vezi I. L. Caragiale). 


Ulterior studiului lui Maiorescu, teatrul lui Caragiale avea să devină miezul 
unui scandal public, declangat de Constantin Al. Ionescu (cunoscut drept 

Caion) şi alimentat din umbră de Macedonski. Întâi, Caion pretinsese, nici 
mai mult, nici mai puţin, decât că Năpasta ar fi: „...o plagiatură după o 
dramă ungurească intitulată Nenorocul şi datorită unui Kemeny Istvan, 
dramă tălmăcită pe româneşte de către Alexandru Bogdan în anul 1848, la 
Braşov” (Revista literară, 30 noiembrie 1901). A urmat procesul, în care 
Caion a folosit şi mai apoi şi-a recunoscut falsul folosit — Istvan Kemeny era 
un nume fictiv, Caion (sau echipa care s-a „ocupat” de Caragiale?) mergând 
până la a îngălbeni filele cu flacăra, pentru a le da aparenţa de mare vechime. 
Înainte de sentinţa finală (condamnat într-o primă fază, Caion a fost în cele 
din urmă achitat, la 10 iunie 1902), în Forța morală a mai apărut o ştire 
asemănătoare (pusă de mulţi în seama condeiului lui Macedonski): 


„Ni se semnalează că De-ale carnavalului, piesă semnată de d-l Caragiale-Kemeny, 
este copiată din piesa franceză : Le Carnaval d'un Merle Blanc, de Chivot et Duru” . 


În toată această acţiune, în care ticăloşia şi dezechilibrul mintal par să fi 
fost reprezentate în mod... echilibrat, a surprins încrederea de care micul 
detractor s-a bucurat din partea unor persoane precum A. D. Xenopol şi 
Gr. Tocilescu (ultimul, un nume implicat până peste cap în povestea numirii 
formale a lui Eminescu la Iaşi). Dar direct responsabil a fost Macedonski. 
Şerban Cioculescu scrie că acesta, sub pseudonimul Luciliu, a făcut afirmaţii 
similare despre Eminescu: 


„.„.N-a fost decât un plagiator aproape din cuvânt în cuvânt al poeţilor germani... 
stricător al versului şi al limbii şi o ruşine pentru epoca actuală” (vezi Forţa morală, 
27 ianuarie 1902). 


In pledoaria lui, Delavrancea, avocatul lui Caragiale, face câteva afirmaţii 
care, dacă schimbăm unele elemente de suprafaţă, se potrivesc şi în cazul 
Eminescu: 


„A muncit din greu; şi-a robit tot talentul şi toată inteligenţa lui pentru fala noastră a 
tuturora, şi trăind din greu, n-a întins mâna nimănui şi nu s-a plâns niciodată de ingratitudinea 
acelora de care a depins soarta poporului român, nici de rătcicirea multora care n-au înţeles că 
viața unui popor nu atârnă numai de dezvoltarea lui materială, ci şi de înălţarea geniului lui. 
Şi când Caragiale stă resemnat la o parte şi trăieşte din muncă aspră, cinstită şi demnă... să- 
l izbim, să-l pătăm... să-l înfățişăm lumii ca pe un fur ordinar?... Îi produce ceva teatrul, — 
teatrul lui care a înveselit şi însănătoşit, — să-l calomniăm. . . să comitem falsuri. . . să-l jecmănim 
şi de acest venit, pentru care şi-a jertfit viaţa întreagă!... Caragiale a prezentat chiar în anul 
acesta un volum la Academie. ..pe el!... Să convingem pe toți că e un scriitor de contrabandă...” 

Şi, într-adevăr, la 23 martie 1902, Academia Română — prin comisia special 
desemnată — a respins propunerea ca pentru volumul Momente, lui Caragiale să 
i se acorde Premiul Năsturel Herăscu. Academia recidiva: la 14 aprilie 1891, în 
şedinţă publică, fuseseră respinse de la un premiu academic volumul Teatru şi 
broşura în care era tipărită Năpasta. Sub ce pretext? Citez din Cioculescu: 


„Motivele respingerii ? Aşa-zise «tendinte antinaționale», prin zugrăvirea excesivă 
a unor «tipuri imorale». Raportul este susținut de influentul D. A. Sturdza, secretar perpetuu 
al Academiei şi şef al partidului liberal, un spirit strâmt şi vindicativ, care recunoaşte 
talentul scriitorului, dar, ca un teolog, îi impută reaua lui întrebuințare, irespectul faţă de 
națiunea sa, înfăţişată «într-un mod nereal şi neadevărat şi ceea ce poate contribui la 
corupţiune». Mentorul încheie grandilocvent că va vota în contra acordării premiului 
«atît ca român cât şi ca membru al Academiei». Îi urmează în această atitudine injustă 
nouăsprezece votanti. Pentru Caragiale votează numai trei membri ai Academiei, printre 
care lacob C. Negruzzi, care a vorbit călduros în favoarea lui, sprijinindu-se pe «spiritul 
public» şi pe tinerele generaţii care-i recunosc şi-i apreciază meritele. Să fi absentat 
Maiorescu de la această dezbatere? Să fi aşteptat Caragiale concursul său, mai autorizat 
decît acela al lui Negruzzi?” 


A fost, însă, Caragiale un om imoral? Mulţi contemporani sunt convinşi 
că da, însă dacă îi întrebi de unde li s-a născut această părere, răspund toţi că 
aşa au citit. lată, deci, ce efect devastator pot avea 15 cuvinte, rostite de 
Maiorescu, după ce relaţiile lui cu Caragiale s-au rupt! Ceea ce nu reuşise 
furibundul atac invocat de Maiorescu, a izbutit magistrul însuşi. De ce? Pentru 
că în cazul articolului din ziar ajunge să vezi piesa incriminată, ca să te 
convingi de contrar, pe când Maiorescu lansează o „şopârlă”, a cărei 
veridicitate este imposibil de verificat, neavând precizat suportul unui argu- 
ment anume. Caragiale a murit fără să ştie că Brătescu-Voineşti îşi notase 
această frază, pe care avea să o dea publicităţii abia în 1934 — adică, la 42 de 
ani după ce fusese rostită (după o viaţă de om, dacă ne gândim că Eminescu 
n-a apucat vârsta asta)! 

De acord, Caragiale era poreclit „cinicul” — el însuşi, înainte de a semna o 
epistolă către Maiorescu, se prezintă astfel (în glumă, desigur). Cinismul lui 
Caragiale consta în modul (poate, prea?) direct de a fi — „am groază de «apa de 
trandafir»” , declară el în Două note. Nu confundăm, oare, pe cel care spune 
lucrurile verde-n faţă cu cinicul? Reamintesc că, în DEX, cinicul este definit 
astfel: „Care dă pe față, cu sânge rece, fapte sau gânduri condamnabile, care 
calcă, fără sfială, regulile moralei, de conviețuire socială şi de bună-cuviinţă” . 
Care au fost „gândurile condamnabile” date pe față de Caragiale? În ce au 

constat faptele lui reprobabile? Unde sunt exemplele concrete de neruşinată 
încălcare de către el a regulilor morale? Dar, ca să punem punct, mai întrebăm 
doar atât: dacă un om cu capacitatea lui intelectuală ar fi avut caracterul unui 
cinic, ar mai fi ajuns să vândă chiftele în gara din Buzău? 

De acord, într-o anumită perioadă, Eminescu nu îl vorbeşte deloc de bine 
Veronicăi (,„... e de absolută rea-credinţă” — 28 decembrie 1881), convingând-o 
că îl judecă drept: „Într-adevăr, recunosc că fiinţă mai arhicanalie după 
cum ai numit-o tu (d. Car.) nici că mai poate să existe vreuna” (Veronica, 
23 februarie 1882). Dar unde este, totuşi, marea imoralitate a lui Caragiale? 
Unde sunt exemplele concrete, pe care un jurnalist imoral nu avea cum să nu 
le ofere prin scrierile lui? Caragiale n-o fi fost un sfânt, dar nici un imoral. 

Mulţi folosesc drept argument al pretinsei ticăloşii faptul că „grecul” l- 
ar fi înşelat, furându-i iubita. Oare? Relaţia la care se face trimitere într-un 
mod vulgar şi superficial argumentat a fost de cu totul altă factură decât ne- 
o prezintă unii istorici sau literaturizatori ai istoriei, care par să creadă că, 
dacă dumnealor au anumite practici aproximativ erotice, acestea ar fi 
universale. Eugen Lovinescu pare să nu-şi fi imaginat femeia altfel decât 
trântită în pat, cu el alături — motiv pentru care nici relaţia Eminescu- Veronica 
nu poate fi închipuită de el decât în plan orizontal. 

Povestea celor trei : Eminescu, Veronica şi Caragiale nu este deloc atât de 
simplă, pe cât ar vrea unii să fie. Nu s-au pus nici măcar întrebările elementare: 
este sigur că, în această poveste încă tulbure, Caragiale nu fusese realmente 
îndrăgostit de Veronica? Dacă, atunci când se spune că ar fi intrat în viaţa 
Veronicăi, aceasta era certată cu Eminescu, fără mari speranţe de împăcare, 
mai este Caragiale vinovat moral faţă de prietenul lui? 

Cititorul mai trebuie avertizat asupra unui fapt: în monografia Viaţa lui 
I. L. Caragiale (ediţia princeps a apărut în 1940), Şerban Cioculescu face o 
afirmaţie care merită toată atenţia: 


„Până mai deunăzi, cercetările biografice n-au oferit nici un document care să 
ateste că ar fi intervenit un prilej de ruptură între cei doi mari scriitori. Ar mai fi trecut 
poate multă vreme până la descoperirea faptului, fără interesanta comunicare a lui 
Ioan Al. Brătescu-Voineşti” (datând din 1934). 


Detaliul este fundamental, întrucât rămâne foarte greu de crezut că relaţiile 
dintre Eminescu şi Caragiale ar fi încetat brusc, fără ca acest fapt să fie observat 
de ceilalţi. Şi, în realitate, chiar ştie cineva ce anume s-a întâmplat cu exactitate? 
Dacă da, de ce nu a spus în mod tranşant? Afirmațiile unora şi altora, despre 

legăturile dintre cei trei se bazează pe (cam) aceleaşi cioburi de fraze, care 
nici măcar nu sunt interpretate în mod original, diferită fiind doar forma sub 
care sunt repetate câteva idei bine învăţate. 


Când doi se împacă, al treilea... plăteşte! 


Nimeni nu s-a învrednicit să confrunte, cronologic, pasajele din scrisorile 
Veronicăi şi ale lui Eminescu, privind neplăcuta situaţie creată la sfârşitul anului 
1881. Din dorinţa de a recupera această carenţă, pentru documentarea 
cititorului, dar şi din obligaţia de a verifica dacă, nu cumva, obrazul lui 
Caragiale este pătat în mod complet nejustificat, vom face noi acest oficiu, 
atât de mult întârziat. Nu ne vom rezuma doar la pasajele în care este vorba 
de Caragiale, prezentând, pentru mai buna cunoaştere a contextului, şi 
evoluţia raporturilor dintre Eminescu şi Veronica, din clipa în care în 
corespondenţa lor apare numele acestuia. Unele scrisori vor fi prezentate 
integral, pentru a înlesni apropierea de amănuntele „chestiunii”. 
Metamorfozarea cuiva din prieten comun în duşman comun constituie o 
dramatică involuţie, care merită să fie următită din aproape în aproape. 

1880 

30 ianuarie — Veronica: „Domnule Eminescu, / Graţie intervenirei d-lui 
Carageale (subl. ns.), am căpătat după 2 săptămâni un răspuns de la d-ta. 
(...) Creangă de liliac, într-o zi cu bună dispoziţie de voi fi, o voi trimite d-lui 
Caragiale (subl. ns.), cu care ocazie îi voi mulțumi de nespusa înrâurire pe 
care a întrebuințat-o asupra d-tale (subl. ns.) pentru a mă îndatori”. 

Aşadar, să reținem că primele rânduri ale Veronicăi către Caragiale datează 
de prin această perioadă, în care ea, bazându-se pe influenţa acestuia asupra 
lui Eminescu, a apelat la el ca la o „pilă”. 

27 martie — Veronica: „Afară plouă, eu stau perdută pe gânduri, ura şi 
indiferența oamenilor, lipsa şi depărtarea ta, iubirea mea nespunsă, toate aceste 
îşi împart rând pe rând fiinţa mea, şi în mijlocul unui vârtej în care mă pierd 
mă întreb tainic şi acum te întreb pe tine oare această tristă stare de lucruri 
se va schimba vreodată ? 

Şi te întreb acum... şi te rog să-mi răspunzi face-mă-vei fericită, adecă 
să ne înțelegem, eu înteleg fericirea în aceea să fiu lângă tine, să fiu în fine 
a ta. (...) 

Poţi tu măsura, poti tu judeca dureroasa mea poziție, nu întâlnesc în orice 

parte decât indiferență; decât întrebări ca din treacăt : Da când faci nunta? 
Da ce vă mai scrie D-l Erninesco ? Şi toate acestea rostite cu zâmbetul amar 
al ironiei astfel că mă doare în suflet că nu pot să le răspund decât cuvinte 
aproape fără sens, căci sensul nici eu nu-l am încă clar. 

Eminescule, te întreb cu durere, cum poti tu trăi în Bucureşti când în 
Septembrie jurai că n-ai putea trăi un moment fără mine ? (...) 

Recunoaşte, scumpul meu, că legătura mea cu tine în condițiunile în care 
mă aflu e din cele mai triste, o țară întreagă ne desparte, încât în momente de 
amare decepţiuni şi de durere nu am mangâiere să te pot vedea, astfel că 
trebuie numai să plâng singură şi să confiez hârtiei câte ceva din câte se 
petrec în sufletul meu şi care poate tu nici le mai ceteşti.” 

27 iunie — Veronica: „Domnule / De azi până-ntr-o lună scrisorile dumitale 
vor fi distruse. Găsesc printre hârtiile mele poezii de-ale dumitale, îmi fac o 
datorie de a vi le trimite.” 

Peste un an, în iulie 1881, Eminescu o va anunţa, ironic, că i-a fost peste 
putinţă să-i păstreze „manuscrisele novelei «Branche de lilas» şi a Morellei”, 
ultima fiind aruncată în foc chiar de el. 

1-10 octombrie (dată probabilă) — Veronica: „Domnule Eminescu, 

Să nu credeti că aţi scăpat de mine, nu; întocmai după cum eu nu am 
scăpat de Dta chiar după doi ani de absenţă, după cum eu nu am scăpat de 
Dta până nu V-aţi îndeplinit scopul meschin şi infernal de a mă face de râsul 
şi despretul lumei. Ce să fac, Domnul meu, dacă nu mă pot înălța până la 
Dumnezeeştile precepte ale lui Christ şi a da cu pâne în acei care aruncă cu 
petre în mine. Ca şacalul în pustiu am gemut şi am suspinat singură asupra 
relelor pe care mi le-ai făcut Dta, şi astăzi toate acele simţiri s-au prefăcut 
într-un Singur gând cu o singură dorinţă: Dorul unei răsbunări tot atât de 
puternice şi vindicative ca nenorocirea pe care mi-aţi făcut-o D. Voastră în 
acord cu Mite Kremnitz, pe care mi-ai descris-o că e odalisca lui Maiorescu, 
asupra lui Maiorescu şi mai cu seamă asupra Dtale. Eu nu voi face nimic altă 
decât voi publica din vorbă în vorbă descrierea care mi-aţi făcut-o despre 
faimosul cerc literar din Bucureşti sub titlul: [«]Haremul lui Jupiter sau 
Misterele unui cerc literar[»]. E trist că Dta vei fi victima încrederii ce ai avut 
în mine, vei purta însă consecvenţele după cum am purtat eu consecvenţele de 
mii de ori mai fatale ale încrederii ce am pus în Dta şi cuvântul Dtale. Eu, 
oricare ar fi urmările ce ar atrage după sine publicarea care o voi face, nu am 
nimic de perdut, din contra, totul de câştigat, căci am afirmarea Dtale prin 
două scrisori cum că în adevăr aţi avut nefericirea a-mi face acea destăinuire 

prin urmare dacă vor fi urmări de calomnie, nu eu voi fi calomniatoarea ci 
acel ce mi-a comunicat acele frumoase lucruri. Am jurat cu foc şi amar 
răsbunare, şi voi lucra din răsputeri să-mi ajung scopul după cum Vi l-aţi 
ajuns D.V. et Companie. 

Îți va fi lecţiune, Domnule Eminescu, Dta, care scrii cu predilecțiune 
cuvântul de Caracter şi Onest că nu nepedepsit face cineva răul altuia. Dna 
Mite Kremnitz se va convinge că limba unei femei e puternică, pentru mine, 
recunosc că a fost a Dtale, DI Maiorescu îşi va da seamă, încă odată, că nu 
trebuieşte cuiva multe elemente oneste şi morale pentru a arunca pulberea 
degradării în ochii altora, căci din spusele Dtale se va vede că nu omul cel 
moral par excelence va fi personificat în el. Să nu credeţi că nu cuget la altceva 
în momentul în care vă scriu, căci am mai multă energie decât zece ființe ca 
Dta şi o calitate pe care mulți nu o au şi care Dtale îți lipseşte de tot, este 
curajul faptelor mele, de aceea am crezut că nu fac rău anunțându-vă încurânda 
aparitiune a unei scrieri culese din gura Dtale. Până la ce grad pot fi acele 
cuprinse adevărate, aceea vă priveşte pe D.Voastră, nu pe mine. Terminând 
această scrisoare, Vă rog să vă aduceți aminte că singur ați venit ca o napastă 
în casă la mine, adus de vântul nenorocirii ca să mă zdrobiţi, ați făcut-o, 
puteti fi veseli şi fericiți. D. Maiorescu a râs, râsul lui Satan cu Dna Kremnitz, 
las să râdă şi de scandalul care mi l-ai povestit Dta. Serbaţi împreună Sabatul 
unui proces de calomnie, care mi l-ar intenta, căci nu perd nimic, şi nici nu-mi 
pasă. Eu le țin de la Dta toate câte le public.” 

Epistola este nedatată. Potrivit editorului, ar fi fost scrisă în 1881. Credem 
că anul 1880 este mult mai plauzibil, textul fiind probabil pus pe hârtie în 
prima decadă a lunii octombrie. Conţinutul scrisorii următoare, pe care o socotim 
răspuns din partea lui Eminescu, pledează în acest sens. Un alt argument este 
faptul că, încă din primele zile ale lunii decembrie 1880, ameninţarea Veronicăi 
va fi transpusă în practică, ea scriind familiei Haşdeu, între altele: 

„Nu e nici locul nici timpul aci pentru a face comentariu şi asupra Liricului 
Poet, destul că s-a purtat față cu mine aşa cum numai persoane din cercul 
literar al D-lui Maiorescu putea(u) să se poarte, Cerc care de altmintrilea 
însuşi Eminescu îi dă grațiosul nume de: Haremul lui Maiorescu, în care 
ilustrisima M-me Kremnitz e sultana favorită.” 

12 octombrie — Eminescu: „Doamna mea, | Îmi permiteți a nu mai şti ce 
să Vă răspund. După ce singură aţi rupt relaţiile cu mine, după ce le-aţi dat o 
publicitate, pe care eu nu le-o dădusem nicicând, după ce în sfârşit prin 
nenorocita comunicare a unor mărturisiri, ce avusesem imprudenţa de-a Vi le 

face ați făcut ca în adevăr întregul cerc de cunoştinte de care mă bucuram 
să fie revoltat în contra mea, veniți acum a adăuga tuturor grijilor mele 
zilnice o nouă grijă, atribuindu-mi o responsabilitate, pe care oricât de drept 
aş fi, n-o pot recunoaşte în măsura în care mi-o atribuiți. 

Niciodată Doamnă, desfacerea noastră, de-ar fi trebuit să aibă loc, nu s-ar 
fi căzut a se face cu atâta amărăciune, cu care aţi făcut-o DVoastră. După ce 
dar veninul acestei amărăciuni m-a desiluzionat cu desăvârşire asupra 
suportabilităţii unor relaţiuni între noi, după ce am judecat că continuarea lor 
ar fi o nenorocire pentru Dta şi pentru mine, după ce astfel, zdrobit de această 
convingere care mi se impune prin deosebirea caracterelor noastre, m-am 
mulțumit cu visul unei fericiri trecute, ştiind bine că alta viitoare nu mai e cu 
putință, DVoastră pare că găsiți o deosebită plăcere de-a mă tortura cu 
destăinuirea unor hotărâri, copilăreşti şi condamnabile, la care nu m-aş fi 
aşteptat (subl. ns.) din partea unei femei atât de inteligente, atât de grațioase 
precum sunteţi DVoastră. 

Doamnă, crede-mă odată că ceea ce Dta presupui că e amor din partea 
Dtale nu e decât îndărătnicie. Dacă această îndărătnicie s-ar putea înlătura 
prin declararea că eşti frumoasă, inteligentă, demnă de-a fi iubită de alți oameni 
superiori nimicniciei mele, ţi-aş face-o bucuros. Fii bună şi nu te crede 
disprețuită de mine. Dar sentimentul meu nu mai poate fi de acum înainte 
decât stimă şi amiciţie, nicicând acela care a fost atât de adânc turburat, fie 
de împrejurări, fie de noi înşine.” 

1881 

19/20 februarie — Veronica: „Domnul Eminescu, / Nu sunt în stare să-mi 
măsor nenorocirea pe care mi-a pricinuit-o cunoştinţa şi relaţiunea D-tale, 
ruşinea, despretul oamenilor, desesperarea, toate, toate m-au cuprins astfel 
încât nici ştiu pe ce lume mă aflu. (...) ...m-ai făcut (abuzând de încrederea 
mea) să devin o groază pentru toată lumea, căci m-ai făcut ca fără ruşine să 
afişez relația mea cu D-ta şi multe alte pe care de mai ai puţină conştiinţă 
trebuie să te îngrozeşti când îti vei aduce aminte de ele, şi care îti mai repet nu 
le-ai făcut decât cu scopul să-ţi bati joc de mine... 

D-le Eminescu, n-aş vroi să-ti răpesc aşa mult timp cu scrisoarea mea, însă 
trebuie să-ti spun că o datorie de onoare, dacă mai ştii D-ta întelesul măcar al 
acestui cuvânt, o datorie de onoare, zic, îti impun şi ce e mai mult eu o reclam : 
este să-mi înapoieşti toate scrisorile mele dimpreună cu fotografia mea, şi eu la 
rândul meu vă voi înapoila] tot bagajul D-Voastră de scrisori care nu cuprinde 
decât minciuni pe care ai talentul de-a le scrie în mod foarte frumos. (...) 

Zdrobită de amar şi de desesperare încă odată te mai rog să-mi trimiţi 
în plic toate scrisorile mele, eu imediat la rândul meu le voi trimite pe-a[le] 
dumitale.” 

Iulie sau august — Eminescu: „Doamna mea, / Cu părere de rău cată să 
Vă mărturisesc că oricât de plăcută mi-ar fi fost ocazia de-a Vă trimite 
manuscrisele novelei «Branche de lilas» şi a Morellei, mi-a fost peste putinţă 
de-a preserva de soarta tipăriturilor pe cea dintâi, iar pe a doua am pus-o 
însumi pe foc. 

Deşi, cum zic, aceasta e soarta tuturor manuscriselor câte se tipăresc 
în ziare, mă cred dator a Vă ruga să scuzaţți dacă nu le-am dat acea 
importanță, pe care pare că le dați DVoastră acuma. Dacă aş fi ştiut că le 
dăduserăţi o altă destinațiune decât aceea de a fi tipărite, m-aş fi crezut 
dator a le păstra” (iulie). 

Tonul răutăcios al epistolei zgârie urechea. Să fi ţinut minte Eminescu că, 
în ianuarie trecut, Veronica îi scrisese: „Creangă de liliac, într-o zi cu bună 
dispoziție de voi fi, o voi trimite d-lui Caragiale”? Deşi nu se cunoaşte cu 
precizie data la care Caragiale a părăsit Timpul, aceasta este plasată în primele 
zile ale lui iulie — Şerban Cioculescu precizează că desprinderea lui de gazetă 
s-ar fi produs înainte de 7 iulie 1881, din motive incerte. Cioculescu scrie că, 
potrivit unui anume D. Scureiu, ieşirea lui Caragiale de la Timpul ar fi „fost 
silită” (vezi Viaţa lui I. L. Caragiale). În tentativa de a-şi explica motivul 
acestei plecări, invocatul biograf citează din amintirile lui G. Panu: „Eminescu 
avea de colaborator între alții şi pe d. Carageale [sic]; întrebaţi-l pe acest 
simpatic şi limpede scriitor care îi erau relaţiile cu Eminescu, întrebaţi-l să vă 
spună cât a suferit în contactul unui om care trei părți nu era din această 
lume” . Din păcate, Cioculescu nu atenționează asupra adversităţii declarate a 
lui Panu faţă de Eminescu, nu pare să observe că acesta nu exemplifică prin ce 
anume i-ar fi făcut Eminescu lui Caragiale viaţa imposibilă la Timpul şi abia 
după mai bine de o sută de pagini după ce prezintă citatul de mai înainte scrie 
explicit: „De bună seamă că Eminescu nu a jucat nici un rol în această plecare, 
pe care o va fi regretat cel mai mult” . De altfel, în cu totul alt context, Cioculescu 
mai notează: „17 martie, la şedinţa «Junimii», în prezenţa lui Alecsandri, 
[Caragiale] îşi mărturiseşte agresiv preferința pentru poeziile lui Eminescu” . 
Agresivitatea opiniei lui Caragiale se manifesta în anul 1884, la nici trei luni 
după lansarea volumului Poesii şi cu numai zece zile înainte ca Eminescu să 
revină în Ţară, după internarea la Döbling! Convingerea lui Caragiale în ceea 
ce priveşte valoarea lui Eminescu era, aşadar, mai veche şi profundă. 

Iulie sau august — Veronica: „Biata Morella!! Tu ai pus-o pe foc? Şi 
asta pentru ce? Ţi-a făcut cumva vreun rău? (...) Cu ce te-am păgubit că m- 
ai aruncat în disperarea cea mai crudă pe care vreodată [ cineva? un suflet? ] 
a cunoscut-o pe lumea asta? 


Dacă îți aminteşti de câte ori ţi-am spus: «Emin, Emin, vei ajunge să mă 
urăşti». Erai minunat zicând «Niciodată, te voi iubi din recunoştinţă cât m-ai 
făcut tu de fericit». 

Şi eu, eu te iubesc fără nici o perspectivă, fără nici o nădejde, şi fără 
mângâiere, eu te iubesc chiar pentru nefericirea pe care mi-ai dat, te iubesc 
cum îndrăgeşti amintirea unei singure fericiri pe astă lume.” 

1 septembrie — Veronica: „Domnul meu, / Iarăşi vă scriu şi vă scriu 
numai şi numai pentru a vă ruga să-mi reînapoiaţi corespondența mea. (...) 

Am rugat chiar şi pe d-l Bădescu, confidentul d-voastră, să vă vorbească 
de acele scrisori şi să vă roage şi dânsul ca să nu le mai păstraţi, căci toată 
fericirea mea atârnă de ele. Cred, domnule Eminescu, că nu vei avea cruzimea 
de suflet de a-mi refuza singurul bine care eşti în stare să mi-l faci şi îmi vei 
retrimite scrisorile.” 

1 octombrie — Caragiale se găseşte la Piatra-Neamţ, unde ocupă o cameră 
„din dosul şi curtea băcăniei Dornescu et C. Ionescu” . Desemnat provizoriu 
revizor şcolar în judeţele Suceava şi Neamţ, iscăleşte prima lui rezoluţie în 
această calitate. 

16 octombrie — Regele semnează decretul de numire a lui Caragiale în 
postul de revizor. Fără a face speculaţii, subliniem că, atunci când Caragiale a 
ajuns la Piatra-Neamţ (de unde, a făcut un număr incert de drumuri la Iaşi), 
singura punte de legătură reală dintre Eminescu şi Veronica rămăsese 
încăpăţânarea cu care, din vreme în vreme, ea îşi cerea scrisorile. Ce s-a 
petrecut în intervalul octombrie-—decembrie, între Caragiale şi Veronica? De 
la Ş. Cioculescu aflăm doar că Veronica ar fi fost „adesea vizitată în cursul 
iernii la laşi” de către Caragiale. Nu ştim nici ce înţelege biograful prin 
„adesea”, nici dacă îşi întemeiază afirmaţia şi pe alte probe decât corespondenţa 
Veronicăi cu Eminescu (scrisorile acestora, cu o singură excepţie, nu permit 
decât să deducem că aceasta l-ar fi avut oaspete pe Caragiale). Ni se pare 
ciudat că lipseşte contextul care a determinat respectivele vizite. 

9 decembrie — Veronica (aflată în Capitală): „Amicul meu, / Puteți veni 
mâine seară, 10 decembrie, de la 7 oare seara înainte; ziua, mai nu sunt 
deloc acasă.” 

Nu există nici un indiciu că Eminescu a dat sau nu curs invitaţiei. 

23 decembrie — Veronica: „Binecuvântez fatalitatea care, după ce m-a 
făcut să vărs lacrimi amare, mă lasă acum să nu mai îmi stăpânesc lacrimile 
de fericire, care sunt cu mult mai rebele decât cele din alte dăti. (...) 

Pentru un om care are ambiția cavalerismului (se referă la Caragiale — 
n. ns.) încetarea unei corespondențe trebuie să fie foarte semnificativă; eu 
nu voi face nici un demers ca să-mi capăt scrisorile (subl. ns.), lucrul trebuie 
să vie de la sine. (...) 

artă şi iubeşte-mă (subl. ns.).” 

Notă: Data acestei scrisori, redactate la Iaşi, se află în contradicţie cu 
menţiunea făcută de Veronica pe o scrisoare primită de la Eminescu, în ianuarie 
1882: „...ne-am împăcat în Bucureşti la 23 Decembrie 1881”. 

Până în acest moment, Caragiale nu este incriminat în nici un fel. lertarea 
cerută de Veronica priveşte, exclusiv, schimbul ei de scrisori cu Caragiale. 
Aşa cum se va vedea din corespondenţa prezentată, ea va cere să îi fie înapoiate 
scrisorile mai mult la insistenţele lui Eminescu: „Te rog, dar, cere-i scrisorile 
şi răspunde-mi apoi dacă ţi le-a trimis sau nu”, scrie acesta la 28 decembrie, 
când, pentru a obţine epistolele cu pricina se declară gata să îl provoace pe 
Caragiale la duel. 

25 decembrie — Veronica: „D-l în chestiune (Caragiale — n. ns.) poate să 
zică orice-i va plăcea, eu am băgat de curând seamă că el e de rea-credință. 

Tu ştii, amicul meu, cât ştiu ceti în suflete: el regretă mai mult decât îţi 
poți închipui, căci el mi-a mărturisit că-i este ruşine să-mi spună până la ce 
punct mă iubeşte şi e gelos şi se teme că mă va pierde (subl. ns.) 

Mă întreb de vei avea tu în sufletul tău atâta generozitate să ierţi o vină 
mărturisită”. 

Se pare că, de acum, micul scandal tindea să se amplifice. Ce anume spusese 
Caragiale şi cui? Potrivit lui Eminescu, acesta „s-a lăudat față de Bădescu” 
(vezi 28 decembrie), colegul amândurora la Timpul şi, spune Veronica, confi- 
dent al lui Eminescu. Să zicem că Bădescu are dreptate. Cu ce „s-a lăudar” 
însă Caragiale? A fost lăudăroşenie sau confidenţă, scăpată într-un moment de 
mare bucurie? În cazul în care Caragiale — aşa cum dau unii de înţeles — s-ar 
fi grozăvit prin târg că ar fi cucerit-o pe Veronica, nu ar fi fost ştirea confirmată 
şi de altcineva? În plus, cum Caragiale nu era ştiut ca un asemenea soi de om, 
n-ar trebui să dea mai mult de gândit faptul că, potrivit unora, şi-ar fi încălcat 
principiile tocmai faţă de un prieten — şi nu oricare, ci exact acela pe care îl 
aprecia cel mai mult? 

Cum ruperea relaţiilor dintre Eminescu şi Veronica devenise publică şi 
cum atât de mulţi doreau ca această stare să se permanentizeze, ce anume l-a 
împins pe Bădescu să-i transmită imediat lui Eminescu cele aflate de la 
Caragiale? Putem exclude cu totul ipoteza în care Caragiale s-a mândrit sincer 
cu respectivele scrisori? Mai ales, date fiind precizările Veronicăi („mi-a 
mărturisit că-i este ruşine să-mi spună până la ce punct mă iubeşte şi e gelos 
şi se teme că mă va pierde” ), putem să nu ne întrebăm dacă, nu cumva, intenţiile 
lui Caragiale faţă de ea erau extrem de serioase? Este cinstit ca unii istorici 
literari să lase să se înţeleagă că Veronica şi Caragiale ar fi fost scurt timp 
amanți, câtă vreme documentele existente nu atestă acest lucru, iar logica nu 
conduce spre o asemenea concluzie decât dacă smulgem anumite cuvinte din 
contextul general, dându-le anumite sensuri, insinuante? 

O întrebare colaterală: unde sunt scrisorile pe care Caragiale i le-a trimis 
Veronicăi şi pe care aceasta nu i le-a înapoiat? În ce depozit or fi zăcând şi de 
ce nu or fi fost date publicităţii? 

26 decembrie — Veronica: „Da, am voit să mă înşel pe mine însumi şi, 
prin o prostie, am voit să cred că te-am uitat; însă dorința nespusă ce aveam 
de a te întâlni şi regretul că nu te zărisem măcar, în timp de două săptămâni, 
era o dovadă vie şi puternică că sufletul meu era încă plin de tine. Prostia 
însă era făcută (subl. ns.). Să nu mă acuzi, căci eu sunt atât de dreaptă încât 
nici ţie nu voiam să-ți aduc bănuieli şi imputări (subl. ns.), aşa a fost să fie, 
era scris, era destinat. 

Dacă tu m-ai fi părăsit, încetând de-a mă iubi, poate te uitam şi eu de 
mult, dar niciodată nu m-am crezut victima ta cât victima altora, de aceea 
toată ura mea a fost îndreptată contra acelora care, voindu-mi răul, mult bine 
nu ț-au dorit nici ţie. 

Eminul meu, când ai şti ce urât îmi este Iaşul, j étouffe, nu mai pot trăi 
departe de tine, s-a isprăvit— ori tu vii în laşi ori eu vin în Bucureşti, nici nu se 
poate altmintrilea, tu trebuie să fii mon petit bébé, căutat şi dezmierdat şi 
îngrijit şi sărutat şi cajolat şi dorlotat şi alintat, şi trebuie să fac să mai slăbeşti, 
ştii că te-ai făcut prea gras, nu merge, poeții trebuie să fie mai afumaţi niţel, 
să aibă puţin aerul de suferinzi, atunci devin mai interesanti. (...) 

Mimi, nu ştiu unde să scriu acelui domn. Voiesc să-i scriu cu retour recipis, 
ca să nu zică că nu i-am scris. Eminescul meu, fii liniştit şi cu sânge rece față 
de el, căci prin aceasta o să-l dezarmezi — eu îl cunosc de-ajuns. (...) 

Tu crezi că regret pe d. C. Te înşeli, regret ce-am făcut.” 

„Prostia” invocată este interpretată de mulţi ca o recunoaştere a faptului 

că Veronica ar fi fost ibovnica lui Caragiale. Aparent, „Prostia era însă 
făcută” sună limpede, fără a lăsa loc vreunei îndoieli. Să credem însă că 
Veronica îi mărturiseşte lui Eminescu — omul cu care intenţiona să se mărite 
— că l-a înşelat cu Caragiale, după care, mai în glumă, mai în serios, îl 
atenționează că s-a „făcut prea gras”? Dacă „prostia” ar fi depăşit nivelul 
conversaţiei şi al schimbului de scrisori (care puteau fi două sau două sute), 
ar mai fi acceptat Eminescu ca Veronica să fie vizitată de Caragiale şi după 
aceea şi s-ar mai fi crezut aceasta obligată să îi scrie, „ca să nu zică că nu i- 
am scris”? Oare amanţii se despart prin notariat? 

Pentru a înţelege cât de cât ce anume se putea petrece între Caragiale şi 
Veronica, ar trebui să ţinem cont şi de alte experienţe sentimentale ale acestuia. 
De pildă, referitor la o altă iubire a lui Caragiale, tot din Iaşi, Cioculescu notează: 


„Caragiale era în vârstă de 31 de ani. Numele persoanei care-i inspirase o simţire 
atit de vehementă era Fridolina — evident, un nume dat în glumă, după o romanţă de pe 
atunci. Ea era pomenită în acelaşi timp cu Caudella, compozitorul, şi cu alte personaje 
ieşene, unele cu numele în iniţială sau prescurtate altminteri. Acelaşi ton al disperării ca 
şi în scrisoarea, nepăstrată, la care răspunsese Gabrielescu. Astfel, la 31 martie, joi 
(1883), în drum spre Bucureşti, Caragiale îi scrie lui Missir că a «plâns toată noaptea în 
vagon ca un mizerabil» şi că, scriindu-i, plânge iarăşi (subl. ns.). Avea la el un portret al 
persoanei cu «nasul asa», pe care-l privea mereu, dar care portret era «rece şi nu vrea să 
răspundă la nici una din mângâieri»... Apelul e disperat : «Te rog scrie-mi. Sunt pierdut. 
Ce am să mă fac într-o lună de zile? Dacă nu-mi scrii tu, dacă îmi lipseşte şi trăsura asta 
de unire între Craiova şi laşi, ori mă împuşc, ori rămâi cel mai ticălos om din lume.» 
Caragiale îi cere lui Missir să mijlocească pe lângă mai multe persoane, împlinindu-şi 
astfel făgăduiala făcută la gară, înainte de plecarea lui: «...că o să studiezi bine terenul, 
că ai să informezi exact despre toate, că ai să obţii o viză femenină pe una din scrisorile 
tale, că poate o să obţii o scrisoare de la nasul cel momos, că poate să capeți pentru mine 
autorizarea să scriu însumi doamnei Reineke»” (subl. ns.). 


Acesta e „cinicul” Caragiale? Acesta e nepăsătorul şi neruşinatul? Desigur, 
se poate spune că fiecare îşi are slăbiciunile lui şi că un om poate fi chiar bestie 
cu toţi ceilalţi, mai puţin persoana cu iubită. Este adevărat, numai că, dacă 
putem accepta că un cinic autentic este capabil să plângă din cauza unei 
femei, ne îndoim că el va recunoaşte acest fapt, altfel decât constrâns. Mă 
tem că se face o mare confuzie între Caragiale şi personajele lui. 

Precizarea privind „autorizarea” de a scrie cuiva ne arată că, în epocă, 
schimbul de scrisori avea o mult mai mare importanţă decât i se acordă astăzi, 
corespondenţa având nu doar prin conţinutul mesajelor, ci şi prin sine 
semnificaţii pe care astăzi cu greu le înţelegem. Ni se pare plauzibil ca, pentru 

Veronica (dar nu numai), „prostia” să fi fost comisă în clipa în care a acceptat 
să-i scrie lui Caragiale. 

28 decembrie - Eminescu: „Nu trebuie să te superi, ba să plângi, 
pentru că eu sunt supărat. N-are a face una cu alta. Dacă-ţi scriu cam 
ursuz nu trebuie să crezi că supărarea mea se îndreaptă în contra ta, 
căci ştiu bine că în contra ta nu am nimic. Faţă cu tine caut să-mi port 
vina mea proprie (subl. ns.). 

Pe domnul în chestiune l-am bruscat în societate, dar a tăcut frumuşel ca 
un om de nimic ce este. Am consultat pe un om cunoscător de afaceri ce 
trebuie să fac pentru a putea cere scrisorile tale. El mi-a spus că tu trebuie 
să-i ceri. În caz când nu ar voi să le dea, căci e liber a nu voi aceasta, pot 
să-l silesc a-mi da satisfacție. (...) 

Te rog, dar, cere-i scrisorile şi răspunde-mi apoi dacă ţi le-a trimis sau 
nu. Dacă s-ar lăuda cumva la Maiorescu, precum s-a lăudat faţă de Bădescu, 
o poate în orice caz. (27?) Nu te mai îndoi că e de absolută rea-credinţă. E un 
om care nici nu poate fi altfel. Dragă Nicuţă, fii bună şi gentilă şi lasă-mă să 
te sărut, căci parcă te văd înaintea mea. Şi nu fii supărată deloc — vrei să mă 
Supăr şi eu — tu n-ai nimic de acolo. (...) 

N.B. Îmi scrii că regretă. Nu regretă nimic, te asigur, nu e gelos deloc şi, 
după spusa lui, nu se teme de a te pierde (subl. ns.). Fii convinsă de asta. 
Pentru întâia dată te-ai înşelat cu totul în privirea unui om. Încă o dată, nu 
plânge, micul meu porumb, fii rezonabilă. Crede-mă că ceea ce mă supără 
momentan nu este vina ta, care-n ochii mei nu e decât răsplata pentru vina 
mea şi mai mare (subl. ns.), ci le point d'honneur care mă obligă a te reabilita 
în ochii tăi şi ai mei”. 

Dacă Veronica l-ar fi înşelat în modul ordinar în care „oameni de gust” 
pretind că ar fi făcut-o, ar fi fost Eminescu doar „cam ursuz” ? Dar, mai ales, 
care este vina lui şi în ce putea ea să constea, astfel încât să fie „şi mai mare” 
decât insinuatul ei amor cu Caragiale? Să se fi gândit Eminescu, atunci când 
invocă : „vina mea proprie” , la uşurinţa cu care a încetat a-i mai scrie Veronicăi, 
deoarece a dat crezare unuia şi altuia, ascultând de multele poveţe care par să- 
i fi fost date? În ipoteza unui răspuns afirmativ, mai putem să credem că 
„prostia” comisă şi recunoscută de ea avea gravitatea unei „aventuri” cu 
Caragiale, în cel mai murdar sens al cuvântului? 

Detaliu tragi-comic, Eminescu este gata să îl provoace pe Caragiale la 
duel, pentru a obţine scrisorile Veronicăi, uitând că, atunci când aceasta le 
ceruse pe ale lui, vreme îndelungată procedase în mod similar. 

1882 

Ianuarie — Eminescu: „Dragă Veronica, / lartă-mă, iartă-mă, iartă-mă! 
Sunt un laş, care într-o clipă de nebunie am uitat tot ce-ţi datoresc, iubirea, 
nemărginita ta iubire. (...) 

AZI, ca prin minune, primesc o nouă scrisoare care cred că ar fi ultima, 
dacă eu nu-ţi răspundeam. 

Motivele, iubite judecător, sunt numeroase; voi înşira pe cele principale: 
lipsa de timp, petrecerile, calomniile prietenilor cari au influențat caracterul 
meu împăciuitor. 

Ascultă, dragă, toți mi-au interzis ca să-ți scriu, ziceau că purtările tale 
sunt nedemne pentru un răspuns din partea mea! 

Fiecare scrisoare a ta redeşteaptă în mine o revoltă în potriva acestei 
inconşțienţi, dar... eram abrutizat, lipsit de voinţa pentru a îndepărta aceste 
sfaturi neprieteneşti”. 

3 ianuarie — Eminescu: „Va veni o vreme, Nicuţă, o sper că o veni, în 
care tu vei uita toate durerile ce ţi le-am cauzat (subl. ns.) şi-n care vom 
începe ceea ce eu am numit viaţa noastră nouă”. 

6 ianuarie — Eminescu: „Musiu în chestie e, îmi pare, tot în Bucureşti. 
Dar nu l-am mai văzut”. 

2 februarie — Veronica (telegramă): „Grecul şi Miron (Pompiliu, fost 
secretar al lui Ştefan Micle, pe când era rector — n. n.) fost la mine, toți acasă, 
n-am putut nu primi. Salutare.” 

7 februarie — Eminescu: „Pe pezevenchiul cel de grec nu-l mai primi, te 
rog; sau — dacă-l primeşti — te oblig să fie şi Câmpeanca de față, pentru că nu 
voi să rămâi tu, om sincer şi adevărat, incapabil de viclenie şi minciună, sub 
impresia acestui şarpe veninos, acestei arhicanalii ingrate, mincinoase şi 
spioane. — Eine schwache Stunde — zici tu că e partea slabă a femeilor. De 
aceea mă tem şi eu mai mult decât de orice şi de aceea găsesc preferabil să 
nu-l primeşti de loc şi să-i ceri prin madame Câmpeanu scrisorile, dacă va 
veni. Ce mai are a-ţi spune azi, când [a] aruncat asupra fericirii noastre cea 
mai neagră injurie? Eu nu ştiu cum tu nu [ai] sentimentul pe care-l am eu şi 
nu recunoşti că apropierea acestui mizerabil de tine e o injurie mortală pentru 
noi amândoi? Din purtarea ta în această cestiune delicată voi face un merit, 
dacă va fi bună, un merit pentru care îți voi fi recunoscător toată viața mea. 

Nicuţă, fii cuminte. Pe mine m-apucă iar furia înnăscută caracterului 
meu, gelozia, cea mai rea şi mai amară din toate patimele. Te rog să n-o 

hrăneşti, dacă nu vrei să-mi iei liniştea trebuincioasă pentru a iubi atât de 
senin, precum te-am iubit în momentele cele mai bune ale vieții.” 

Pentru cel ce priveşte derularea faptelor de la distanţă şi fără a cunoaşte 
anumite detalii, învinovăţirea lui Caragiale că ar fi „aruncat asupra fericirii 
noastre cea mai neagră injurie” pare cel puţin pe jumătate nedreaptă, întrucât, 
în momentul în care „pezevenchiul cel de grec” i-a atras mai mult atenţia 
Veronicăi, invocata fericire nu mai exista — neputând fi, prin urmare, murdărită 
de vreo injurie, oricât de „neagră” . Mai mult, fără apariţia lui Caragiale, care 
a stârnit gelozia lui Eminescu, nu se ştie dacă sau când acesta s-ar fi împăcat 
cu Veronica, după o despărţire violentă, în care se răniseră reciproc. Foarte 
probabil, Eminescu ştia prea bine aceste lucruri, chiar dacă îi venea peste mână 
să le recunoască. Mărturisirea lui din ultimul paragraf atenuează însă exagerările 
din pasajele precedente sau, mai bine zis, le explică. 

9 februarie — Veronica: „Iubitul meu, / Eu ştiu foarte bine ce ar dori 
domnişorul şi măsor toată adâncimea temerii tale că eu în Eine schwache 
Stunde (un moment de slăbiciune — n. ns.) aş putea să te fac jertfa lui. Îmi 
pare destul de rău, scumpul meu, că nu crezi în curăția sufletului meu față de 
tine. Apoi făptuit-am vreodată ca cochetă cu tine? Şi m-ai crede tu pe mine în 
stare de vreo înjosită răzbunare ca să te nesocotesc faţă de cineva şi să-mi fac 
o glorie din faptul că mai sunt şi alţii cărora pot să plac? (...) Miţicule, dacă 
prin o Sfântă mărturisire, care pot să ț-o fac, acea de a-ţi jura o absolută 
credinţă trupească şi sufletească (subl. ns.), aş putea să-ți redau liniştea, eu 
cu drag t-o fac şi, ceva mai mult, te rog să fii sigur că, deşi m-ai făcut să sufăr, 
deşi m-ai uitat de tot odată, niciodată eu nu te voi face să suferi nimic şi nici 
nu voi pune nimic mai presus de tine. Je Caime tant que je suis incapable, 
tant que je suis avec toi, d'étre abjecte. Domnului [Caragiale] îi voi scrie să- 
mi trimită scrisorile prin poştă, îi voi spune că e superfluu de a mi le remite 
personal, şi presupune-mi, te rog, atâta tact de femeie de a şti cum să-l pun 
în respect când întâmplător ar veni fără veste la mine. Dragul meu, am 
nesocotit persoane influente, jur pe cruce, pentru tine de care atârnă soarta 
mea şi a copiilor mei, şi te-aş uita, crezi tu, pentru domnul Cutare?” 

21 februarie — Eminescu: „Apropos! D-nul în cestiune aud că, după 
cererea sa proprie, va fi permutat la Curtea de Argeş în aceeaşi calitate în 
care e la Neamţ. Această cerere a făcut-o de acum opt sau zece zile la Ministeriu 
şi i s-a acordat. Signe de la profondeur du sentiment? Vorbă să fie. Asta încă 
o dată pentru a arăta că nu există un sâmbure solid în acest om”. 

Eminescu exagerează. Cererea lui Caragiale este de natură să ne convingă 
că Veronica a intuit bine, atunci când i-a spus lui Eminescu că acesta „regretă 
mai mult decât îți poti închipui” . Înclinăm să credem că cererea lui Caragiale 
de a fi mutat în alt judeţ îşi are explicaţia în sinceritatea sentimentelor lui faţă 
de Veronica. Să ne amintim vorbele acesteia: „mi-a mărturisit că-i este ruşine 
să-mi spună până la ce punct mă iubeşte şi e gelos şi se teme că mă va pierde”. 
Faptul că Eminescu contestă onestitatea unor asemenea declaraţii nu trebuie 
să mire, date fiind firea lui dominată de gelozie şi — se pare — subita rivalitate 
născută între cei doi. Nu putem împărtăşi părerea lui Eminescu, potrivit căreia 
Caragiale ar fi plecat din Iaşi, din cauză că în el n-ar fi existat „un sâmbure 
solid” . Credem că, dacă l-a gonit ceva de acolo, aceasta trebuie să fi fost tocmai 
conştientizarea zădărniciei sentimentelor lui, neîmpărtăşite. Căci, dacă în 
puţinele luni petrecute în Iaşi ar fi tratat-o pe Veronica ca pe o femeie oarecare, 
ce motiv ar fi avut să părăsească Iaşii, unde avea amici, ca să se mute la Curtea 
de Argeş, între străini? Dacă brusca revenire a Veronicăi la Eminescu l-ar fi 
lăsat rece, ce rost avea să-i păstreze corespondenţa, creând tensiuni gratuite? 
Lucrurile s-au derulat aşa cum se ştie nu pentru că lui Caragiale i-ar fi lipsit 
„un sâmbure solid” , ci, dimpotrivă, pentru că tocmai acel sâmbure i-a dat tăria 
necesară. Şi trebuie să fi fost nevoie de mare putere interioară. 

23 februarie — Veronica: „Într-adevăr; recunosc ca fiinţă mai arhicanalie, 
după cum ai numit-o tu (d. Car.) nici că mai poate să existe vreuna. L-am 
întâlnit azi pe stradă, i-am cerut din nou scrisorile şi mi-a răspuns categoric 
că nu vrea să mi le înapoiască,; mai mult, mi-a zis cum că eu nu ț-am spus, nu 
t-am mărturisit păcatul meu decât ca să mă fac mare în ochii tăi şi ca să 
sfarăm prietenia ce exista între tine şi el, et il m’a traite un peu par dessus la 
jambe, după cum zice francezul, la un loc oarecare ne-am întâlnit cu Pompiliu 
şi cu un alt domn şi el atunci îmi zice: puteţi, M-me să vă continuaţi 
primblarea, să nu vă mai deranjaţi căci eu mă duc la gară. Il en rage. Eu m- 
am făcut că nu ştiu ca el a clămpănit pe la uşă la mine şi l-am întrebat: «Ce 
v-aţi mai făcut aseară? »; el mi-a răspuns: «Nu se spune»; eu lui nu i-am 
mai zis nimic. A propos, zice: «Hei, ai să-l faci pe Eminescu să se bată cu 
mine să mă-npuşte...» şi câte alte prostii. Nu vreau nimic, domnule, voi 
scrisorile mele să mi le înapoieşti. «Nu vreu — salutare», i-a fost ultimul 
cuvânt. Mi-a mai zis că mi-am pierdut toată logica. 

Brigadier ne-a întâlnit şi mi-a făcut ochi dulci; el zice: «Acesta îţi face 
curte. nu-i aşa?» şi «D-tale nu-ţi place». «Da, nu-mi place», i-am răspuns. 

E un adevărat spion. Mi-e groază de tot ce poate fi capabil acest om, dar... 
să-l lăsăm dracului.” (23 tebruarie) 

26 februarie — Veronica: (Telegramă) „Tăcerea ta m-au neliniștit foarte 
mult, scrisorile nu mi le-a înapoiat. Scrie” (26 februarie). 

August — Eminescu: „Dragă Veronică, | Nu mai primi nici [cuvânt şters], 
nici [cuvânt şters], nici în genere oameni cari-ţi fac curte sau măcar nu-mi 
mai scrie lucruri cari mă supără. Se-nţelege că un om nu poate intra în casa 
unei femei fără a fi invitat, fără a i se da un semn măcar că vizita lui e 
agreată. lartă-mă, dar acest lucru mi se pare elementar. Dacă în adevăr 
însă ti-i atât de urât, încât simţi necesitate de curtea acestor oameni, încai 
nu-mi mai scrie şi nu-mi mai face ceasuri amare. Destule am pe capul meu şi 
n-aş dori să am mai multe. 

Societatea Doamnei C... [nume şters] ar trebui asemenea evitată, căci 
presupun că dumneaei trebuie să-ţi fi recomandat pe noul adorator. În genere, 
Veronică, dacă ţii la mine câtuşi de puţin, aş dori să devii ca mine: să nu mai 
ai nici gustul de-a primi curte fie-n aparenţă, fie-n realitate. Degeaba s-ar 
susține contrarul. O femee care nu vrea ca cineva să se apropie de ea, se 
poartă instinctiv astfel încât în adevăr nimeni nu cutează a se apropia. Tu ai 
fost o copilă nebună, ironică, plăcându-ți să-ţi bati joc de o lume întreagă — şi 
rezultatul care a fost? Că ea a aruncat cu pietre în tine, că toate neroziile ei 
le-a reflectat asupra ta. 

Fii dar, copilul meu, cum te voi eu. Fii copil în adevăr, trăieşte pentru 
mine singură ca să-mi dai curajul să trăiesc pentru tine. O fi rău aşa cum este, 
am fost ingrat fată cu tine şi vinovat, dar iertarea ta va consista în schimbarea 
manierei tale de a fi. Pot fi bărbaţi cărora să le pară bine că femeia lor e 
curtenită. Nu sunt şi nu mai pot fi dintr-aciia. Invidia altora nu mă bucură, din 
contra mă supără. 

Astfel îmi faci inima grea, Momoţi, şi eu aş vrea din contra ca scrisorile 
tale să mă-nsenineze. Tu nu ştii, nici poți şti că eşti singura mea bucurie în 
lume, tu nu vrei să ştii că eu mai țin la semne de la tine, tu nu înţelegi câtă 
linişte revarsă în mine un singur cuvânt al tău ; dar un cuvânt nevinovat, un 
cuvânt departe de C... (nume şters; potrivit unor repere grafice, este vorba de 
aceeaşi doamnă, pe care îi cere să o evite —n. ns.), departe de curtezani, departe 
de mizerii. Veronică, te conjur, fii altfel. E condiţia cu care îmi lipesc sufletul 
de sufletul tău, e condiţia cu care pot uita tot, tot ce-a amărât amorul meu, 
tot ce-a întunecat viața mea, e conditia renaşterii mele. Nu zice să vin, căci 

ştii că momentan nu pot veni ; ştii că n-am ce căuta în laşi ; că sunt unul din 
oamenii cei mai bine urâţi din România, precum tu eşti una din femeile cele 
mai bine urâte în laşi. Naturi ca ale noastre sunt menite sau să înfrângă 
relele sau să piară, nu să li se plece lor. Te sărut, sufletul meu cel dulce, te 
sărut de mii de ori şi nu mai... nu mai... nu mai face nerozii, căci te roagă 

Emin al tău în genunchi.” 

7 octombrie — Veronica: „Greşelile mele sunt multe faţă cu d-ta, în aceea 
că am divulgat lucruri pe care d-ta mi le-ai confiat, da, ştiu, eu le ştiu şi le voi 
şti chiar în momentul morţii mele cumpăni. Le vei măsura d-ta vreodată pe ale 
d-tale după justa lor valoare?” (7 octombrie) Epistola începe cu avertismentul: 
„Domnul meu, | Citeşte-mă, căci am să mor!” şi se încheie cu o frază prin 
care îl asigură că se va sinucide („e sărut pentru ultima oară cu nestrămutata 
hotărâre de-a muri” ). 

Aici pare să se încheie unul dintre ciclurile care au marcat nuanţata relaţie 
a lui Eminescu cu Veronica. Nu ştim cine îi turna lui Eminescu venin în urechi 
în Capitală, dar este limpede că reuşea mereu să-i strice liniştea — performanţă 
nu foarte greu de obţinut, în cazul unui om atât de gelos pe cât pare să fi fost el. 

e 

Mulți istorici literari atacă chestiunile de supremă intimitate ale celor trei 
(şi o fac după ureche), dar nu consemnează nimic despre, bunăoară, ceea ce 
Caragiale numeşte „scandalul cu portretele şi busturile puse fără sfială în 
circulaţie ca fiind ale lui” Eminescu. Oare, tăcerea să se explice printr-un 
sentiment de ruşine pentru mai puţin pudicul „protector” Maiorescu, care nu a 
intervenit în nici un fel? 

Cum am mai spus, dezvăluirile lui Caragiale nu au produs agitația la care 
ne-am fi aşteptat. Faptul că Maiorescu a intrat cu propria opţiune şi, la nevoie, 
chiar cu foarfeca, în versurile lui Eminescu este consemnat de comentatorii mai 
riguroşi, dar atât! Implicit, în felul acesta, atitudinea mult prea slăvitului Maiorescu 
este nu doar acceptată, ci şi promovată ca metodă de lucru şi ca paragraf esenţial 
din ceea ce pare a fi un adevărat regulament de funcţionare al cercului de istorici 
şi critici literari. Țăranii aveau Legea pământului, şamanii literaturii au legea 
foilor scrise, care le oferă drepturi absolute asupra creaţiei autentice, fără să le 
impună şi obligaţii. Un scriitor rău văzut de dumnealor poate plăti cu nedifuzarea 
produselor gândirii lui, din cauza cronicilor nefavorabile. Justificate ori ba, 
atacurile împotriva lucrărilor lui, indiferent de ce soi ar fi acestea, aşează între 
acesta şi public un zid, care, uneori, se întâmplă să nu fie niciodată escaladat. 

Se poate pune întrebarea: sunteţi de acord cu libera exprimare a opiniei 
fiecăruia? Suntem. Dacă sunteţi, trebuie să acceptaţi şi faptul că orice cronică 
literară nu este altceva decât o părere pusă pe hârtie. Bine, am întreba la rându- 
ne, dar poate oricine să-şi facă publice asemenea opinii? Nu — ni se răspunde. 
Păi, dacă numărul celor care au libertatea să scrie ce cred — şi, astfel, să 
influenţeze părerea publicului — este limitat şi dacă, aşa cum se întâmplă, ei 
sunt selecționați pe baza unor criterii (nu discutăm care), nu ne aflăm în faţa 
unei false libertăţi a opiniei? Nu credibilitatea diferită a puţinilor ajunşi la 
tribună este cea care face ca o gazetă să se vândă mai bine decât alta? Dar 
erorile? Pentru ele nu plăteşte nimeni? Creatorii care cad victimă relei-credinţe 
ori prostiei unor critici literari (nu degeaba, una dintre conferințele ţinute de 
Caragiale s-a numit Gaşte şi gâşte literare!) pot fi socotiti „pagube colaterale”? 
Se include destinul sau respectabilitatea unui creator în această categorie, a 
pierderilor nedorite şi pentru care nimeni nu este tras la răspundere? Tocmai 
el, cel fără de care nu ar exista nici istorie, nici critică literară poate fi sacrificat 
fără clipire, în vreme ce responsabilii de drama lui beneficiază de o 
inamovibilitate la care ar jindui şi cei mai înalţi magistrați ai Ţării? 


„Bătrâna proxenetă” 


Când analizăm destinele lui Eminescu, Creangă şi Caragiale (implicit, şi 
Veronica) constatăm că nici unul dintre ei nu a avut relaţii cordiale nici cu Junimea, 
nici cu partidul liberal, care a guvernat mult timp Ţara. Cu alte cuvinte, toți trei 
s-au aflat, mai mult sau mai puţin făţiş, pe poziţii contrare Puterii. Şi, faptele o 
dovedesc, toţi au avut de suferit. Eminescu a fost în mod cert victimă a celei 
mai negre spume a clasei politice. Deoarece referitor la Creangă şi la Caragiale 
nu deţinem probe la fel de concludente precum cele din dosarul Eminescu, nu 
avem temeiul pentru a susţine că şi împotriva lor ar fi acţionat aceeaşi clică. Un 
lucru însă este indiscutabil: în timpul vieţii, nici unuia, nici celuilalt nu i-a fost 
recunoscută valoarea adevărată, iar după ce s-au stins, din întregul geniului lor, 
criticii partizani au reţinut numai ceea ce a fost pe gustul dumnealor. De aceea, 
nici astăzi, Creangă şi Caragiale nu sunt cunoscuţi şi recunoscuţi prin întreaga 
lor personalitate. Bomfaierul limitării şi al intereselor politice a desprins din 
întregul Eminescu doar poetul, din Caragiale — numai dramaturgul, iar Creangă 
a fost redus la dimensiunea unui hâtru care ştie şi spună snoave. 

Legarea celor trei de Junimea este evident forţată, sfidând adevărul. De 
aici, o nedumerire: în epocă, mai înţelegeam că interesul personal îl determina 
pe Maiorescu să se afişeze alături de tot ceea ce era, deja, valoare constituită. 
Dar astăzi? Cine mai are şi astăzi ceva de câştigat de pe urma acestei strategii, 
care nu excelează prin rigoare şi prin bun-simţ? Au fost Eminescu, Creangă şi 
Caragiale ucenicii lui Maiorescu? Nu. Este Maiorescu autorul unei concepţii 
estetice foarte limpezi şi originale, care i-a entuziasmat pe cei trei? Nu. Studiul 
Direcţia nouă, de pildă, socotit de unii drept un fel de călăuză în lumea literaturii, 
nu reprezintă altceva decât o sumă de constatări făcute într-un moment istoric 
dat, asupra unei stări de fapt întru totul independente de (contribuţia majoră a 
lui) Maiorescu. Direcţia nouă nu este un drum deschis de Maiorescu, ci o cale 
aleasă de alţii şi pentru care a optat şi el — fapt care, inevitabil, l-a dus la 
contestarea celor care aveau alte preferinţe. În livada creaţiei celor trei mari 
spirite, Maiorescu a fost doar culegătorul. Şi, adesea, vicleanul arbitru! 
Maiorescu nu a fost un personaj „de direcție” decât pentru critici — care, desigur, 
trebuie să se revendice şi dumnealor de la cineva. Maiorescu nu a făcut muncă 
de creaţie, ci a dat note marilor lui contemporani. Mişcările lui studiate, vorbele 
controlate şi rostite scandat, l-au transformat într-un personaj de teatru şi nu ne 
ajută dacă ne prefacem a uita că, oricât de talentat ar fi actorul şi oricât de 
sclipitoare i-ar fi replicile, el joacă — totuşi — un rol. 

Când Maiorescu, în prefața primului volum de Discursuri parlamentare, 
îi foloseşte numele, prezentându-l drept membru al aşa-numitei Junimi literare, 
Caragiale reacţionează prompt, corectându-l pe magistru: 


„Ce-o fi căutând numele meu aci, atâta nu-nţeleg...” 


Caragiale afirmă că a ajuns „din întâmplare” în casa magistrului, unde 
l-a dus Eminescu, „într-o seară din toamna anului 1877”, precizând: 


„De atunci n-am mai avut nici o atingere cu acea societate literară, decât, poate, 
vreodată-n treacăt, lucru de care nu-mi pot aduce aminte; căci n-am jucat absolut nici 
un rol deosebit în «Junimea» (subl. ns.), afară doar de rolul de naiv din seara aceea, 
singura de care mi-aduc aminte, având de ce.” (Vezi Exces de onoare). 


Rândurile acestea au fost scrise în 1897. Câţiva ani mai târziu, la 18 
decembrie 1906, Caragiale i s-a adresat din exil prietenului lui, M. 
Dragomirescu, referindu-se la Maiorescu în următorii termeni: „Ie mai felicit 
apoi că-n fine ai divorțat. Eu eram sigur că aşa o să se isprăvească dragostea. 

Trebuia odată onestul june ageamiu să-şi deschidă ochii şi să vază cât e de 
falsă bătrâna proxenetă, sulemenită, cănită şi magiunită (subl. ns.) şi să 
se hotărască odată a-i da un categoric adio-oriental, precum merită o aşa 
paciaură lipsită de cea mai elementară omenie (subl. ns.), şi precum i s-a 
mai întâmplat de atâtea ori”. 


I. C. Negruzzi — un bicisnic bârfitor 


Relaţiile lui Creangă cu Junimea nu au fost nici ele dintre cele mai strânse 
şi mai fericite. Şi, în mare măsură, era firesc să fie aşa. Creangă nu cunoştea 
sisteme filozofice sofisticate, nu mitralia cu noţiuni, nume şi citate. Cu toate 
acestea, puterea lui de a descoperi şi a înţelege esenţele era mult mai mare 
decât a majorităţii celor trecuţi prin prestigioase universităţi străine. El a avut 
harul, atât de rar întâlnit, de a putea dezlega şi mânui mesajele aparent banale 
închise în exprimări ţărăneşti, prea puţin cizelate din punctul de vedere al 
orăşeanului şcolit — cum era grosul ciurdei de sfertodocţi din Junimea. Ca 
formă, la Creangă totul este simplu şi concis, iar ca fond, poveştile lui sunt 
coduri pentru adevăruri verificate de multe generaţii înaintea lui. Creangă este 
unul dintre puţinii autori a căror operă rămâne valabilă pentru toate vârstele şi 
ale cărei profunzimi, oricât ar părea de paradoxal, sunt mai lesne absorbite de 
copii, chiar dacă nu în mod conştient. 

Erudiţia lui Creangă era de cu totul altă factură decât erudiţia obişnuită. E1 
a avut harul de dezlega şi mânui străvechi mesaje aparent banale, aşezându-le 
în exprimări surprinzătoare pentru gustul lumii culte. Dacă ar fi să simbolizăm 
cultura română printr-un arbore, aşa-numitul „om citit” ar fi frunza — bine 
individualizată şi sensibilă, dar uşoară şi fragilă, plăcută ochiului şi frumos 
şoptitoare la adierea vântului, dar efemeră. Masă compactă, în care vremurile 
topesc continuu anonimi, rădăcina unei culturi trece tăcută şi nevăzută (poate, 
din cauza permanenţei ei, greu de acceptat alături de tot ceea ce trăieşte sub 
semnul vremelniciei). Lipsită de strălucirea clipei, rădăcina dă stabilitate 
întregului şi extrage tot ceea ce este de extras din frunzele moarte, pentru a le 
hrăni pe cele vii, spre perpetuarea generaţiilor. Ea este începutul şi semnul 
de statornicie, fără de care nimic nu există. 

Pentru junimiştii cu ifose, Creangă era doar un element exotic, un fel de 
recipient plin cu poveşti hazlii, preferate fiind cele „corosive”. Deşi nici unul 
nu îl putea imita, nimeni nu socotea asta o pierdere. A fi „povestitor popular” 
nu era nici o scofală, pentru că nu aducea nici bani, nici faimă. Mulţi sunt 

sincer convinşi că, dacă ar vrea, ar putea să imite întru totul un ţăran, de la 
coarnele plugului, la horă sau la şezătoare — semn că nu ştiu despre ce vorbesc. 
Creangă a fost în mod deosebit pasionat de politică, dar nu s-a ţinut 
de „politicale” decât, scrie el, „de la 1866 până la 1872” . Naționalist 
până în măduva oaselor şi adept al „Fracțiunii libere şi independente”, 
aflate sub influenţa lui S. Bărnuţiu, Creangă avea drept principal duşman 
Junimea — „...închipuindu-şi — scrie I. Negruzzi — că noi voim să vindem 
țara nemților şi jidanilor”. (Nu ştim dacă asta era pe atunci în mintea lui 
Creangă, dar cert este că, peste vreun deceniu, Junimea a sprijinit guvernul 
liberal când a încheiat Tratatul secret cu Austro-Ungaria şi Prusia, lăsând de 
izbelişte Transilvania, şi a susţinut modificarea Constituţiei, în favoarea 
evreilor.) Prin anii '70, în disputele politice, junimiştii se fereau de Creangă, 
a cărui poziţie fermă şi ironică îi punea în mare dificultate. I. Negruzzi 
relatează un astfel de moment, în care a constatat pe pielea lui uşurinţa cu 
care acesta îl putea pune la punct. Concret, când Negruzzi, „candidat la 
deputăţie”, i-a amintit unui alegător că îi făcuse un serviciu şi, spre 
compensare, i-a cerut să-l voteze, Creangă s-a amestecat în vorbă: 


„N'are aface una cu alta, domnule Negruzzi, d-ta i-ai făcut un serviciu privat, şi 
aici e vorba de trebi publice. Bate dumneata la alte uşi, noi oamenii cei mici, votăm pe- 
ai noştri” 


Foarte succint, părerea lui Creangă despre politicieni o găsim şi în epistola 
trimisă lui Slavici, la 21 octombrie 1878: 


„Stimabile domnule şi frate Slaviciu, 

Îți mulțumesc din suflet pentru broşura ce mi-ai trămis. — 

Ca fiiu din popor, admit în totul părerile D-voastră; nu m'am putut opri de a 
vărsa lacrămi, văzând nenorocirea ce ne ameninţă în viitoriul ţărei şi al copiilor ei ! Şi 
cu atâta mai mult am simţit, cu cât de mic copil am văzut vicleşugul acestui neam (este 
vorba de evrei — n. ns.) ... îndărătnic şi risipitoriu la ce ținteşte... 

Dar oamenii noştri de stat ! ... Ochi au şi nu văd ; urechi au şi nu aud, căci totdeauna au 
luat cărbunele cu mâna sărmanului țăran, care la urma urmelor tot el a plătit gloaba. Vorba 
ceea, «Capra b... şi oaea trage ruşine». — De-ar şti boii din cireadă, ce mână becisnică îi duce 
la tăetoare ! — Dar nu ştie sermanul dobitoc şi de aceea tace şi rabdă ; duce în spate toate 
sarcinele şi hrăneşte pe netrebnicii, cari îşi râd de dânsul ! Păstori nu-s şi cânii lipsesc. Ş' apoi 
ştii că într un sat fără câni, se primblă mişeii fără băţ.. 

Noi cari am gustat amarul, să desprețuim pe oamenii cei ce lucrează fără de lege, şi să 
nu ne însoțim cu aleşii lor — pentru a lua pânea din gura fiilor şi a o arunca Cânilor. — 

Cred că-i destul o măciucă la un car de oale.” 

Că Eminescu şi Creangă au fost trataţi la fel de mizerabil de Junimea 
ne-o dovedesc chiar unii junimişti, negri la suflet, dar — slavă din nou Cerului! 
— nu şi inteligenţi. Pentru I. Negruzzi, membru fondator al organizaţiei şi 
redactor al Convorbirilor literare, Creangă a fost doar unul dintre cei pe 
care numitul nu i-a avut la inimă şi împotriva cărora a folosit absolut orice 
armă, inclusiv calomnia ordinară: 


„Din nenorocire, el [Creangă] n'a sfârşit amintirile sale! Şi Creangă ca şi Xenopol 
s“a pus în salce la o babă din mahalaua Păcurari şi când a eşit deacolo după şase 
săptămâni n'a mai putut redobândi sănătatea (subl. ns.). Un leşin l'a apucat odată în 
clasă pe când da lecţie şcolarilor, şi vreo două ceasuri a fost crezut mort. 

După o lungă cură Creangă a scăpat, dar el nu şi-a mai putut recâștiga puterile 
perdute până la moartea lui (subl. ns.), urmată în 31 Dechemvrie 1889. 

Prieten intim cu Eminescu, Creangă plângea în zilele sale de sănătate nebunia 
poetului şi Eminescu în momentele lucide vărsa lacrămi după boala povestitorului 
popular. Moartea timpurie a acestor doi bărbaţi, unici în specialitatea lor a fost o perdere 
mare pentru literatura naţională.” 


Aşadar, Eminescu ar fi fost „nebun”, iar Creangă ar fi avut sifilis! Dar de 
ce să ne mirăm? Lui A. D. Xenopol, pentru că a rupt-o cu Junimea, Negruzzi 
nu i-a schimbat originea? 


„Alexandru şi Nicu Xenopol sunt fiii unui evreu botezat care era director al 
penitenciarului din Iaşi şi se însurase cu o româncă. Bătrânul Xenopol nu era de felul 
lui din capitala Moldovei, dar nici din Grecia nu venise, şi numele cu terminația în 
opulo îl alesese numai pentru a face să se creadă că originea sa era grecească iar nu 
jidovească. Însă oricine vorbise odată cu dânsul nu putea avea nici o îndoială despre 
neamul din care se trăgea: şi tipul şi vorba sa îi dovededau originea mai limpede decât 
ori ce document.” 


Deci, trebuie să ne hotărâm cui acordăm încrederea noastră: urechii lui 
Negruzzi ori documentelor? (A. D. Xenopol afirmă altceva: tatăl său, un 
anglo-saxon adus de soartă la Galaţi, se lăsă „botezat de colonelul Schelety... 
care-i dădu numele de Dimitrie şi-i schimbă tot odată şi familia din Brunswick 
în Xenopol, adică fiul străinului” , ocazie cu care a trecut de la cultul protestant 
la cel ortodox. „EI — continuă Xenopol — se strămută la laşi, unde fu mai 
mult timp dragomanul consulatului prusac de aici, încă o dovadă că el nu 
era Evreu, de oare ce pe atunci Evrei[i] nu erau primiţi în funcțiile prusiene. 
În Iaşi el se căsători cu Maria Vasiliu, fiica unui fabricant de ţigle din 
Păcurari...” — vezi Istoria ideilor mele. În ultimele pagini ale acestei lucrări 


192 —— Semnele Timpului ———— m35 


neterminate, Xenopol precizează: „Nu sunt antisemit, dar nu pot nici măcar 
gândi de a da drepturi unei mâni de oameni ce şi păstrează caracterul străin 
în țara noastră. Mai ales care nu vorbeşte româneşte” .) 


Dar atacul cu adevărat neruşinat dat de Negruzzi împotriva marelui istoric 
este următorul: 


„De altminteri el se deosebi şi ca scriitor şi ca conferenţiar în prelecțiunile populare 
ce tinu cu noi împreună şi de sigur ar fi devenit cu timpul un autor însemnat dacă o boală 
care luă proporţii îngrijorătoare nu ar fi oprit desvoltarea normală a talentului său. În 
desperare de a se mai îndreptă cu doctorii, Xenopol se puse în salce la o babă unde stătu 
6 săptămâni într’ o căldură constantă de aproape 30 grade — ceea ce-i pricinui un fel de 
transport la creeri (?). El se ridică de pe această boală cu desăvârşire schimbat. Ochii 
săi erau stinşi, el clipea fără întrerupere din pleoape, vorbea îngdimat, era totdeauna de 
părerea orişicui, pe scurt avea aşa de evidente semne ale unei boli mentale, încât îl 
crezurăm pierdut. Însă încetul cu încetul se îndreptă din starea aceasta. El redobândi 
uşurinţa vorbirii, se puse din nou pe lucru cu vechea sa hărnicie, dar niciodată n'a putut 
redeveni omul ce fusese odată. Ce deosebire între discursurile şi scrierile sale de odinioară 
şi cele de acum! Mai trist este că din cauza se vede a slăbirii inteligenţei, el nu mai putu 
masca oarecare manifestări ale caracterului; el deveni rău camarad, invidios şi doritor 
de câştiguri materiale. (...) Fără alt motiv decât de a fi bine văzut de cei tari, el se puse să 
scrie articole anonime îndreptate contra Junimii şi chiar contra lui Maiorescu personal...” 


Prin urmare, ca şi Creangă, şi Xenopol ar fi fost atins de sifilis şi, după 
tabloul clinic confecţionat şi lui Eminescu, alt pretins luetic, şi el ar fi suferit 
o prăbuşire în plan moral, devenind rău camarad şi avar. Şi, cum altfel?, s-ar 
fi prostit, sclipirile inteligenţei lui rămânând, pasămite, simple amintiri. Să 
înşiri baliverne, calomniind pe toţi cei ce nu gândesc ca tine, spurcând în 
stânga şi în dreapta, e uşor, dacă ai obrazul gros! Unde n-ar fi dat Dumnezeu 
ca „sănătosul” Negruzzi să lase în urmă o operă cel puţin egală cu aceea a 
„bolnavului” A. D. Xenopol! 


„Maiorescu a căutat să-mi impue 
modul său de a vedea” 


În cazul lui Eminescu, versiunea Junimii referitoare la raporturile în care 
s-ar fi aflat cu acesta, o cunoaştem. Pentru a înţelege mai bine în ce măsură 
Eminescu împărtăşea sau nu aceeaşi opinie, vom cita din monografia lui 
Gheorghe Călinescu: 

„Privind lucrurile în această lumină, unele rânduri, adevărate sau apocrife, 
atribuite lui Eminescu, din care unii vor să tragă o concluzie defavorabilă lui Maiorescu, 
şi anume că nu el a descoperit şi călăuzit geniul lui Eminescu, ne apar sau ca un efect 
al unei supărări trecătoare, sau ca o intrigă deşănțată. Fraze ca acestea, luate în 
cuprinsul lor direct, ne-ar umple de uimire : 

«Tot acum pricep de ce Jaques Negruzzi îmi da a-nţelege că d. Maiorescu m-a ajutat 
mult, făcând să fiu cunoscut, adică un fel de celebritate, pe care eu n-am râvnit-o nicicând, 
dar mai ales din partea d-lui Maiorescu care s-o fi lăudând cu talentul meu, fără să ştie 
că mie nu-mi prea place lauda d-sale lipsită de sinceritate, având tot interesul să câştige 
cu numele meu un credit moral revistei Convorbiri literare... Am fost condus, cu toate că 
aveam dreptul să conduc, fiind superior multor din acel cerc literar... D. Maiorescu a 
căutat să-mi impue modul său de a vedea (subl. ns.), dar eu îl priveam în ochi fix, aşa ca 
să creadă că-l înțeleg, pe când de fapt sburam cu gândul în alte părţi... Din îndemnul lor 
n-am scris nici un rând (subl. ns.), nici n-am fost inspirat... Acum, când sunt departe, îmi 
sună în urechi sfaturile spuse pe un ton dulce, ademenitor, cu scopul de a mă atrage, ca 
păianjenul prada ; apoi satisfăcut, dacă se poate, prin umilire, iată cine e chemat să 
stăpânească. Mărire, cât se poate ; prin ce mijloace nu-ntreba, sunt mai murdare şi mai 
negre decât glodul...» 

Dacă Eminescu le-a scris într-adevăr, el era prada unei furii spumegânde, unei fobii 
maladive, scuză poate a unor atari violenţe şi ingratitudini. Şi într-adevăr, pe măsură ce 
boala poetului înaintează, caracterul omului se face tot mai bănuielnic şi mai violent, 
sfârşind cu mania persecuției (subl. ns.). Această împrejurare cât şi intervenţia «Junimii» 
în legăturile poetului cu Veronica Micle explică, aşadar, unele ieşiri pătimaşe, dar în 
stările sale potolite suntem încredinţaţi că Eminescu vedea în Moiorescu nu un 
«păianjen» prădalnic, ci pe strălucitul intelectual (subl. ns.) pe care îl apărase la Viena 
de «scuipatul» lui I. Bumbac.” 


Călinescu vorbeşte, deci, de „rânduri, adevărate sau apocrife, atribuite 
lui Eminescu” . Rămâi interzis. Cum se poate ca lumea criticii literare să accepte 
vreme de decenii ca un text să fie suspectat că ar fi un fals, folosindu-l fără 
ca nenumăraţii literați care au ţinut să-şi spună părerea să nu apeleze la 
profesioniştii care pot efectua o expertiză criminalistică a scrisului — singurii 
care pot avea un cuvânt important de spus? Convine cuiva această stare de 
incertitudine? Se teme cineva că, dacă s-ar dovedi că fragmentul a fost scris de 
mâna lui Eminescu, raporturile lui cu Junimea ar trebui revizuite? 

Poziţia partizană a lui Călinescu este limpede. El susţine două 
neadevăruri profunde: 1) Maiorescu ar fi „descoperit şi călăuzit geniul lui 
Eminescu”; 2) dacă Eminescu a avut vreun cuvânt greu la adresa numitului, 
faptul s-ar explica exclusiv prin nebunie. Punând el însuşi pe gânduri, 
Călinescu afirmă (de unde le-o scoate?) că, „pe măsură ce boala poetului 
înaintează, caracterul omului se face tot mai bănuielnic şi mai violent, 

sfârşind cu mania persecuției” . În alte capitole, Călinescu se va referi la o 
formidabilă apatie a lui Eminescu — apatie care nu se potriveşte deloc cu 
un caracter „tot mai bănuielnic şi mai violent”. 

Capabil, dar nu pe măsura orgoliului său nemăsurat, în loc să încerce 
să crească el însuşi, Călinescu se străduieşte să micşoreze cu orice preţ 
statura morală a lui Eminescu, aducând-o la nivelul său. În octombrie 1877, 
Eminescu demisionează de la Curierul de laşi. Motivul îl găsim într-unul 
din manuscrisele sale: 


„Misiunea mea după contractul verbal ce l-am avut cu asociaţii e să relatez fapte, 
nu Să apăr persoane sau să atac persoane, căci pe terenul afacerilor publice persoana a 
fost şi este lucru secundar. Dacă în notițe literare am citat numele, simpla cauză e că pe 
acest teren terminul hotărâtor e talentul individual, pe când nu se cere nici un talent 
individual pentru a repara o uliţă sau a drege fânare. 

D. Mircea a recurs atunci la o insinuaţiune şi mai meschină pentru d-sa, şi mai 
desgustătoare pentru mine. 

D-sa să scrie laude primarului şi să treacă în public ca fiind scrise de mine. Aceasta 
îmi convenea şi mai puţin, de vreme ce n-aş fi voit cu nici un pret ca stilul unui om, care 
nu ştie să scrie, să treacă drept stil al meu şi idee a mea.” 


Date fiind toate acestea, Eminescu anunţă: 


„Să se ştie deci că eu nu mai sunt redactorul ziarului Curierul de laşi şi că neroziile 
viitoare câte or apărea în acel ziar privesc pe secundo-geniturile greco-bulgăreşti din 
tară de la noi, iar cele din trecut pe mine.” 


Pentru Călinescu, solicitarea numitului „D-l Mircea” (directorul 
Tipografiei Naţionale, unde, informează Călinescu, „se imprima Curierul” ) 
era firească, întrucât, precizează el, jignind întreaga tagmă a jurnaliştilor, „Tori 
redactorii din lume au făcut asemenea servicii inofensive prietenilor şi 
cunoscuţilor”. Să fie un atare aranjament un biet „serviciu inofensiv”? Cine 
trasează linia dincolo de care textele scrise la comandă (şi, poate, pe bani) 
devin altceva decât „serviciu inofensiv”? Câte asemenea servicii inofensive 
a făcut Gh. Călinescu şi cui? 

Dar să continuăm a cita din monografia Viaţa lui Mihai Eminescu: 


„Şi totuşi, în această atitudine, se ascunde un aspect al poetului nebănuit de mulţi. 
Maiorescu şi alţii ne-au învățat să vedem un Eminescu naiv ca un copil, nepăsător la 
laudă ca şi la injurie, lipsit de orice vanitate de autor, până într-atât încât să trebuiască 
a i se smulge manuscrisul din mână spre a fi publicat, senin, într-un cuvânt, şi abstract. 

Imaginea este strâmbă. Eminescu nu era un vanitos mărunt, de felul celor care abundă 
în lumea literelor, avea însă un sentiment înaintat despre sine şi nu mai este îndoială că 
se socotea cel mai mare poet al vremii (subl. ns.). Părerea lui despre toată lumea literară 
înconjurătoare era detestabilă iar critica îl irita. Si dacă el, din sentimentul superiorității, 
rămânea aparent rece la ironii sau atacuri, în hârtiile sale îşi vărsa necazul în chip de 
epigrame : 

Critici, voi, cu flori deşerte, 

Care roade n-aţi adus — 

E uşor a scrie versuri 

Când nimic nu ai de spus.” 


Teamă mi-e că, prin rândurile mai sus citate, Călinescu apără inclusiv 
propria poziţie. În vreme ce „olimpianul” a avut puterea de a include poezia 
Criticilor mei încă din prima ediţie a poeziilor lui Eminescu, „divinul” abia 
reuşeşte să o citească, fără să se inflameze. 

Să frunzărim mai departe: 


„Poetul se înăsprea în liniştea odăii sale împotriva grozavei dominaţii culturale 
a lui Maiorescu, ce i se părea că absoarbe şi deviază atenţia opiniei publice de la 
opera sa creatoare la sterilitatea plină de recompense a criticului şi, poate în rătăcirea 
premergătoare morţii morale, gândea serios că strălucirea aceluia şi a Convorbirilor 
se construise pe bazamentul poeziei sale. EI înşiră în deriziune titlurile lui Maiorescu 
(ms. 2256,f.74v): 

«Excelenţa Sa D. Titu Liviu de Maiorescu, Ministru secretar de Stat la Departamentul 
Cultelor şi Instrucţiei publice, Ministru plenipotențiar al Maiestăţii [-sale] regelui 
României pe lângă Curtea Maiestăţii-Sale Imperatorelui Germaniei şi Regelui Prusiei, 
Comandor şi al Marelui Cordon al Stelei României in spe, Cavaler al Ordinului 
Benemerenti, clasa I, de facto, Dr. în filosofie şi magistru al artelor liberale, De utriusque 
iuris, Membru al Academiei Române, Rector magnificus al Universităţii din laşi, membru 
al Societăţii geografice din Paris, prezident al ilustrei societăţi «Junimea» şi al multor 
alte ilustre şi învăţate societăţi membru, membru al Societăţii filosofice din Berlin, 
Redactor en-chef al jurnalului Timpul, Director al Institutului pentru înalte învățături al 
Regelui Moldav Vasile Lupu, şef al Partidului Conservator din România, Director al 
răspânditului organ european Convorbiri literare, profesor universitar de metafizică, 
estetică, logică, morală, psicologie şi istoria filosofiei, profesor de altfel de istorii la 
şcoala centrală de fete etc.. etc., etc.» 

Despre P. P. Carp io părere mai bună (ibid.). Pe lacob Negruzzi. om intrepid şi autor 
copios, îl privea cu închideri ironice din ochi şi, într-o vreme, chiar cu oarecare dușmănie. 
Puţina prețuire ce-i dă ca scriitor se vădeşte din chiar rezerva îndrăzneață pe care o face 
asupra operei acestuia în corespondenţa sa cu el. lar în câte o înțepătură încredinţată 
hârtiei ironiza plagierea din spanioleşte, făptuită de Negruzzi în Amor şi viclenie, punând 
pe Donna Diana, eroina piesei spaniole plagiate, să se plângă: 

— Neci n-aş plânge, caro mio, 

De ar fi traducțiune — 

Rea ori bună, ea nu schimbă 

Din valoarea mea internă. 

Dar Negruzzi, mio caro, 

EI a scris o comedie, 

Comedie-originală ; 

Viclenie şi amor. 

Acolo mă văd pe mine 

Figurând sub nume — Elena. 

lar pe Manuel il caro 

Văd că mi-l numesc Costică. 

Dară cum c-a imitat-o 

Nici n-o spune, nici n-o scrie, 

Ci pe mine mă sileşte 

Să recit la versuri rele. 

Dar, culme a spiritului de frondă, Eminescu disprețuieşte până şi Convorbirile 
literare, care-i publicau poeziile (ms. 2262, f. 102 v.) : 

Tu revistă ageamie, Convorbiri mult lăudate. 

O. tu, moară de palavre, ce lucrezi atât de harnic, 

Contra oamenilor vrednici al tău glas este zadarnic ; 

Sumuţind a tale javre, tu la capăt n-o vei scoate. 


Vânt şi pleav-a ta ştiinţă, visul tău e o nălucă, 

Rătăceşti pe pârtii veche vrând să scoţi din rătăcire, 

Dar menit îţi este capul, tonții sunt meniti din fire 

Flori să poarte la ureche, şarlatani de nas să-i ducă. 

Câtă vreme a stat la laşi, poetul a fost totuşi nelipsit de la reuniunile societăţii, 
devenind stilpul ei central. 


Cu Pogor, Eminescu avea şi alt măr de discordie. Pogor, cosmopolit şi zeflemist, lua 
în râs istoria românilor, gândindu-se că, atunci când Franţa dădea pe Molière şi pe 
Racine, românii erau într-o stare de barbarie completă. La o astfel de afirmaţie uşuratică, 
Eminescu se sculă o dată, vânăt de indignare, şi spuse cu glasul grav cu care salutase 
Blajul: 

« — Ceea ce numeşti d-ta barbarie, eu numesc aşezarea şi cumințenia unui popor, 
care se desvoltă conform propriului său geniu, ferindu-se de amestecul străinului. După 
d-voastră, atunci, Statele-Unite sunt idealul unui popor, iar epoca cea mai glorioasă o 
poporului nostru este a Fanarioţilor?»” 


În ceea ce-l priveşte pe Eminescu, punctul lui de vedere pare limpede. 
Faptul că Eminescu a participat la şedinţele Junimii nu înseamnă că ar fi 

fost un junimist. De altminteri, ce se înţelege prin „Jjunimist”, afară de 
„persoană care gravitează cuminte în jurul nucleului format din Carp, 
Maiorescu şi Th. Rosetti”? Nimic! Junimea nu a avut o doctrină clară nici 
măcar în plan politic, jocurile ei fiind pur conjuncturale. În ceea ce priveşte 
linia culturală, aceasta a fost extrem de simplistă şi, dacă elementele creatoare 
ar fi fost produsul ei, un mare număr din valorile de astăzi nu ar fi existat. 
Din fericire, aşa cum am mai spus, Junimea (de fapt, Maiorescu, creierul 
„departamentului” de cultură, sectorul politic fiind condus de P. P. Carp) s-a 
pliat pe ceea ce exista independent de ea. De aceea, nu ea „a dar” ceva 
literaturii române, cum se obişnuieşte a se spune, ci literatura, bună-rea, a 
oferit Junimii un material fără de care Convorbiri literare ar fi sucombat 
rapid. A spune că Maiorescu „a descoperit şi călăuzit geniul lui Eminescu” 
este un neadevăr flagrant, o obrăznicie. 
e 

Care e rostul ultimelor pagini? Ancheta noastră jurnalistică nu urmăreşte 
să impună opinii, chiar dacă, uneori, contextul ne obligă să exprimăm explicit 
ori doar să sugerăm şi părerea strict personală. Rolul principal al acestui demers 
este de a furniza o documentare cât mai bogată şi cât mai corect sistematizată, 
astfel încât fiecare să poată trage nemijlocit concluzii. Pentru aceasta, însă, nu 
ajunge ca noi să eliminăm anumite lucrări sau teorii, doar pe considerentul că 
suspectăm falsitatea lor. Eroarea din dosarul Eminescu este atât de profundă şi 
are o vechime atât de mare, încât nu ajunge să fie contestată cu câteva argumente, 
oricât de puternice ar fi acestea. Spre a convinge, în primă instanţă, că 
adevăratul chip al lui Eminescu se impune să fie revăzut de specialişti (şi, în 
nici un caz, doar de literați), copleşitorii munţi da talaş informaţional trebuie 
eliminaţi încet-încet — cu lopata, nu cu buldozerul. 

° 

În locul izvoarelor autorizate, editorii au acceptat lucrări însăilate simplist 
sau falsificator-lacrimogene, invocând martori de-acum dovediţi ca mincinoşi. 
În lucrările celor mai mulţi biografi sunt invocate numele a tot felul de pretins 
amici, despre care nu ar fi auzit nimeni, dacă ei înşişi nu s-ar fi erijat în 
„memorialişti”, având drept unică acoperire faptul că întâmplarea a făcut să-i 
fie colegi de şcoală lui Eminescu, să locuiască în apropiere de casa lui, să 
primească două-trei rânduri de la acesta şi aşa mai departe. Inşi care fie nu au 
avut cu Eminescu decât legături tangenţiale, fie s-au agăţat de el ca scaiul au 
construit hectare de maculatură, creând un cumplit vălmăşag de informaţii 
contradictorii. De exemplu, crede cineva că, dacă familia Emilian nu ar fi 

acţionat în forţă, lansând liste de subscripţie în pofida voinţei lui Eminescu, 
despre care se ştia că refuza asemenea ajutoare, s-ar mai fi vorbit astăzi de 
Cornelia-mama şi Cornelia-fiica? Celor tentaţi să răspundă că, totuşi, fără 
Emiliani nu am fi avut scrisorile Harietei, le amintesc două lucruri: acea 
corespondenţă nu a fost niciodată publicată integral, fiind folosită numai pentru 
a valida „boala” lui Eminescu şi, doi, a obliga pe cineva să trăiască din mila ta 
şi-a altora ca tine nu este deloc faptă creştinească, căci o felie de pâine dată 
trupului nu compensează zdrobirea sufletului. 

Aşa cum este prezentat de cam prea mulţi, Eminescu rămâne „veşnic” 
prin două elemente: versurile şi „boala”. Complet ruptă de lumea vie în care a 
trăit şi, sub pretextul că s-ar acţiona dintr-un mare respect pentru „poetul 
naţional”, o pretinsă copie a lui Eminescu a fost ridicată pe un soclu de osanale 
gratuite, înalt de nu mai vezi bine chipul statuii. Asupra creaturii de mucava 
poleită au fost puse tot soiul de lumini înşelătoare, venind din unghiurile cele 
mai neaşteptate, astfel încât, privind acest monument clădit din hârtie lucitoare 
şi elogii venite din logoree, nu din inimă, Eminescu însuşi nu s-ar recunoaşte. 
Cu excepţia statuii, oriunde te-ai uita, în sus sau în jos, de-a dreapta sau de-a 
stânga monumentului, nu zăreşti decât vălătuci groşi de ceaţă, ce acoperă un 
vast spaţiu minat. Eminescu pare să fi fost (şi continuă să fie) singur pe lume, 
un soi de Adam de laborator, surprins chiar în clipa de dinaintea prinderii în 
şuruburi a Evei. De jos, de pe pământ, pierdut în mulţimea de trecători şi de 
gură-cască, adevăratul Eminescu priveşte prin ochii românilor truda zidarilor 
de nimic şi, ca odinioară, zâmbeşte în colţul gurii. 

EXILAT DIN CAPITALĂ 


Eminescu în „Iaşii nesuferiţi” 


La 31 martie 1889, un ins care răspundea la numele Mihail Chintescu a 
ţinut la Ateneu conferinţa intitulată /ncercări asupra poetului Eminescu. Cu 
această ocazie, personajul a afirmat, între altele: 


„El fu silit să cerşească o slujbă şi, poate cu multă greutate, dobândi postul de 
sub-bibliotecar de la Iaşi remunerat cu 150 lei pe lună” (subl. ns.). 


Neadevărul este flagrant şi vom demonstra acest lucru. 

Din păcate, mai sus numitul nu constituie decât parţial o excepţie. Când 
invocă „protecția? pe care Maiorescu i-ar fi acordat-o cu paternă grijă lui 
Eminescu, cei mai mulţi istorici literari folosesc drept argument faptul că 
acesta l-ar fi sprijinit financiar şi i-ar fi găsit un loc de muncă, în 1884. În cor, 
domniile lor vorbesc de funcţia de subbibliotecar pe care Eminescu ar fi 
deținut-o la Iaşi, graţie intervenţiei lui Maiorescu. Din păcate, greşesc şi ne 
place să credem că, în cele mai multe cazuri, de vină este insuficienta sau 
incorecta informare, nu reaua-credinţă. 

Dacă derulăm „filmul” faptelor de la început, din zilele în care Eminescu 
încă mai era prizonierul lui Obertseiner, observăm că momentul numirii, oraşul 
şi postul pe care l-ar fi ocupat Eminescu din toamna lui 1884 erau precizate de 
Maiorescu cu opt luni înainte. Primă dovadă, el îşi anunţă sora încă de la 
23 ianuarie 1884: 


„Prin Mai sau Iunie — întoarcerea în Patrie, dar încă nu între oameni, ci la ţară — 


sau la Soleşti la Rosetti, sau la Țibăneşti la Carp. Apoi, la toamnă, în serviciu de bibliotecar 
în Iaşi” (subl. ns.) 

Două-trei săptămâni mai târziu (10 februarie), magistrul îi dă asigurări 
similare lui Eminescu însuşi, aflat atunci la Döbling: 


„După aceasta, aşa dar pe la August, în urma intervenirei Reginei, care îţi poartă 
cel mai sincer interes, vei fi numit în vre o funcţie care să-ţi convie, d.e. ca Bibliotecar al 
Universităţii laşi. De aici înţelegi, că despre vre o îngrijire pentru existența D-tale materială 
în viitor nu poate fi vorba.” 


Ciudată siguranţă de sine! Magistrul nu făcea parte din guvern, iar 
Eminescu nu era amintirea cea mai dulce a liberalilor (care-l târâseră într-un 
proces penal chiar şi înainte ca acesta să-şi înceapă seria rechizitoriilor de 
presă împotriva politicii şi afacerilor lor murdare). Cu toate acestea, Maiorescu 
se pronunţă cu neaşteptată fermitate şi exactitate. Şi, mai ciudat, vorbele lui 
se vor adeveri. 

Referitor la locul în care trebuia să stea Eminescu, după întoarcerea de la 
Döbling, s-a văzut că, iniţial, moşiile lui Carp şi Rosetti erau socotite ideale, 
pentru că acolo Eminescu nu se afla „între oameni”. De acolo, trebuia să 
meargă la laşi. Intenţia de a-l ţine cât mai departe de Bucureşti este incontestabilă 
şi nejustificată credibil de galeria Maiorescului. Şederea în Capitală, oraş mare 
şi pestriţ, genera pericolul ca Eminescu să fie găzduit de altă gazetă, asigurându-şi, 
astfel, pâinea şi continuând să îşi exprime opiniile. 

La 6 aprilie 1884, Maiorescu notează: „Acum azi, întâi să determin pe 
Eminescu să plece la Iaşi şi să-l însoțesc la gară. Apoi, de mâine încolo, 
[este] posibilă liniştea sărbătorilor.” Nu ştim ce soi de argument a folosit 
Maiorescu pentru a-l determina pe Eminescu să plece din Bucureşti către 
„laşii nesuferiţi”, pe care bucuros îi părăsise în 1877 şi a cărui evoluţie 
economică avea să o prezinte, doi ani mai târziu, în Timpul (Cestiunea 
izraelită, III, 13 iunie 1879): 


„La 1849 erau în Moldova încă 10695 de familii de negustori şi meseriaşi pământeni 
ortodocşi, iar în laşi erau 33 de corporaţii de comercianţi şi industriaşi pământeni 
ortodocşi cu 1661 de patroni şi calfe. După comunicările obținute prin actuallul] 
d. primar al oraşului laşi, în acest oraş erau: 

în 1866, patentabili români 613, izraeliți 2909; 

în 1877, patentabili români 486, izraeliţi 2326; 

în 1866, patentabili ambulanți români 187, izraeliți 1092. 

Aceste cifre dovedesc, aceea ce este deaminteri destul de cunoscut, că în laşi, ca şi 
în alte oraşe ale Moldovei comerţul şi industria sunt concentrate în mâinile izraeliţilor.” 

Au fost laşii aleşi în urma unor... tratative, constituind varianta de 
compromnis, între Soleşti/Ţibăneşti şi Capitală? Cert este doar faptul că 
Eminescu va sta pretuntindeni împotriva voinţei lui, într-un adevărat climat de 
domiciliu forţat. 

De ce laşi? Pentru că acolo existau oamenii docili şi în mare măsură naivi. 
Bine preparaţi mintal în acest scop, ei aveau să îl ţină pe Eminescu sub control 
din convingere şi, totodată, să îl informeze permanent pe magistru asupra 
evoluţiei situaţiei. Ideea că s-a acţionat aşa din grijă pentru soarta „bolnavului” 
nu rezistă, întrucât revenirea la laşi nu i-a adus absolut nimic bun lui Eminescu. 
Dacă s-ar fi dorit cu adevărat liniştea lui, i s-ar fi dat din timp un meritat post 
rezonabil şi i s-ar fi pus la dispoziţie manuscrisele şi biblioteca. Cum nu s-a 
procedat aşa nici măcar atunci când Eminescu şi-a călcat pe inimă, cerându-i-le 
personal lui Maiorescu, este limpede că la mijloc a fost un motiv temeinic — 
altul, oricum, decât dorinţa de a-i menaja sănătatea. Disperarea cu care acest 
aspect este ocultat de peste un veac ne obligă să căutăm cauza reală ţinând 
cont de contextul politic şi de atitudinea lui Eminescu, reamintindu-ne că ultimul 
poem scris în deplină libertate s-a numit Doină. 

Pentru a nu fi iar acuzaţi de interpretări părtinitoare, iată ce scrie însuşi 
I. Negruzzi, şeful revistei junimiste, despre Iaşii anului 1884 („Amintiri din 
«Junimea»” >: 


„Maiorescu mă îndemna mult să vin în Bucureşti; eu însumi cu toată neplecerea 
unei părăsiri a centrului în care trăisem şi lucrasem, vedeam bine că totul se centralizează 
la Bucureşti şi că Iaşul e pierdut pentru ori ce viaţă deosebită şi neatârnată, atât politică 


x» 


cât şi intelectuală” (subl. ns.). 


Prin urmare, Eminescu fusese cu bună-ştiinţă alungat din Capitală, 
pentru a fi cazat într-un oraş şters, „pierdut” . De altfel, în paragraful următor, 
Negruzzi, întăreşte această realitate, consemnând părerea unanimă a 
junimiştilor pe care-i lăsa în urmă: 


„Dispărând Convorbirile care îi dădeau încă puţină strălucire, Iaşul va fi mort ca 


ori ce oraş de provincie” (subl. ns.). 


Pare destul de clar! 

Psihologie şi arta distrugerii 


Una dintre atât de puţinele persoane care i-au purtat lui Eminescu o grijă 
reală a fost Emilia, sora lui Maiorescu. După externarea de la Döbling, pe 
când se pare că Eminescu s-ar fi aflat undeva în Italia, ea îi scria magistrului 
(13 martie 1884): 


„Tot timpul mi s-a părut că lucrul cel mai important ar fi să fie eliberat de probleme 
de viitor. (...) Cu toate acestea, există motive reale pentru îngrijorarea sa şi atât timp cât 
acestea nu vor fi înlăturate nu se poate aştepta să se liniştească sufleteşte. Ar trebui să i 
se facă acum rost de un serviciu şi totodată de un concediu de 2-3 luni. Acest lucru nu se 
va putea obține repede pe drumuri obişnuite, prin intervenţia reginei însă în mod sigur. 
Mite îmi scrie adesea că regina are o simpatie deosebită pentru el” (subl. ns.). 


În acel moment, poate nici nu era neapărată nevoie de intervenţia reginei, 
pentru o numire într-un post atât de neînsemnat, deoarece relaţiile politice 
dintre liberalii lui Brătianu şi junimiştii lui Carp se „încălzeau” de la lună la 
lună. De altminteri, încă de la 4 octombrie 1883, Maiorescu îi scria Emiliei: 


„Din umbra proectată a figurii mele politice observ că am crescut mai mult decât 
bănuiam. Ar trebui să fiu prea naiv, ca să primesc portofoliul ce mi se oferă. In prezent, 
pentru acest minister, sunt prea bun, deaceea refuz şi din calcul.” 


Cum spuneam, o vorbă bună din partea reginei nu putea să strice, dar nu 
era imperios necesară atunci. Chestiunea e că nu s-a dorit. Nici măcar nu s- 
a încercat. 

La 7 aprilie, Emilia are surpriza să citească următoarele rânduri, venite de 
la frate-său, prin Chibici-Revneanu: 


„Ieri am fost împreună cu Mite la regina, care s-a arătat plină de atenţiune faţă de 
el. Ce folos că regina aproape n-are nici o putere, să obțină ceva de la stat.” 


Automat, ne amintim rândurile de la 10 februarie ale aceluiaşi Maiorescu 
(,„...în urma intervenirei Reginei, care îți poartă cel mai sincer interes, vei fi 
numit în vre o funcţie care să-ţi convie...” ). Răsucirea este spectaculoasă şi 
nu trebuie să fii istoric literar de talie groasă, ca să vezi cu propria minte cât 
preţ se putea pune pe cuvântul magistrului şi cât de uşor îşi călca promisiunile. 

Să credem că de vină ar fi neştiinţa, Maiorescu aflând abia în primăvara lui 
1884 că regina „aproape n-are nici o putere”? Mai degrabă, magistrul uzează 
de această motivaţie jenantă pentru a-şi putea explica decizia, păstrând, 
totodată, aparenţa de maxim şi afectuos interes pentru „protejat”: 


„Am vorbit cu Ministrul Cultelor, care în curând (în vreo zece zile, probabil) va 
emite un decret de numire a lui Eminescu, numai de formă, ca bibliotecar al Universităţii 
din laşi, cu un salar efectiv de 285 franci lunar. Postul de bibliotecar îl ocupă acum 
profesorul Carajani... De bună voie nu va ceda. Te rog comunică tuturor cunoştinţilor 
că eu am aranjat cu ministerul în următorul mod: el, Carajani, îşi dă demisia numai de 
formă, Eminescu este numit de asemeni numai de formă, nu-şi ia slujba în primire sau se 
prezintă numai din când în când, fiind în concediu. Aşa că de fapt tot Carajani rămâne 
bibliotecar şi continuă să-şi încaseze salarul. Salarul lui Eminescu însă, de 285 franci 
lunar, îl plătim noi” (subl. ns.). 


Citind acest dubios scenariu, în care Maiorescu, pe lângă toate celelalte, îi 
mai cere şi să facă publică manevra lui şi a ministrului, Emilia rămâne 
consternată şi, în prima clipă, ezită să răspundă. Trei zile mai târziu, însă, îşi 
pune pe hârtie replica şi, după o altă ezitare, la 11 aprilie, o expediază: 


„Trebuie să-ţi mărturisesc Titus, că am rămas cu totul încremenită când am citit în 
scrisoarea ta ce comedie se va pune la cale în legătură cu numirea lui Eminescu. Dar aşa 
ceva ar fi avut rost atâta timp cât s-a crezut Budha; azi, capul îi este cu siguranţă prea 
limpede încât să nu-şi dea seama, în cel mai scurt timp, de amăgirea grosolană. Ce 
influență ar putea avea asupra lui? Cea mai vătămătoare ce se poate închipui. Şi noi 
înşine să-i spunem basmul din laşi, să facem din el un nărod ridicol şi, pentru a-i menaja 
ideea fixă, să-l acoperim cu o falsă demnitate? Nu, el este prea scump: atunci mai bine 
adevărul gol şi foarte trist. 

Deci, cel mai mare poet al ţării — cum îl numiţi — trebuie sau să piară de mizerie în 
România sau să fie obiectul filantropiei particulare? Nu, asta nu o cred niciodată! 

Dacă am vorbit mereu de postul de bibliotecar, este pentru că tu l-ai propus. Dacă 
însă, nu se putea obţine, atunci întreaga propunere cădea şi trebuia găsit altceva. De ce 
nu l-a numit regina secretarul ei particular? De ce nu i-a încredinţat vreo misiune ştiinţifică 
oarecare, pe care s-o remunereze din casa ei particulară? Aceasta, în orice caz, i-ar fi 
stat în putință. O asemenea ocazie nu i se va mai oferi ei în viaţă! (...) 

Eu încă nu sunt convinsă că el nu poate obține postul de biblotecar, în mod serios. 
Caragiani să se dea la o parte. Dacă ar fi vorba de un om sărac, care prin asta ar rămâne 
fără pâine, atunci procedeul ar fi inadmisibil. Dar domnului Caragiani, profesor 
universitar şi în acelaşi timp profesor la Institutele Unite, acestuia să nu i se poată lua 
această sinecură? Ar fi foarte bine. Nici un om n-ar fi împotrivă, peste tot s-ar în cuviința.” 

Revolta este cu atât mai întemeiată, cu cât planul lui Maiorescu îi punea 
pe alţii în situaţia penibilă de a-l minţi pe Eminescu în faţă, în vreme ce el, 
omul umbrelor, îşi păstra statutul de binefăcător. Din păcate, afară de Emilia, 
nimeni nu a mai judecat cazul Eminescu prin prisma atât de legitimei întrebări: 


„Deci, cel mai mare poet al ţării — cum îl numiţi — trebuie sau să piară de mizerie în 
România sau să fie obiectul filantropiei particulare?” 


Mai ales atunci când nu provine din sentimente profunde de dragoste sau 
de repect, filantropia trâmbiţată la colţuri de stradă şi prin jurnale devine, de 
fapt, afacere. Filantropul-de-ochii-lumii are apucături de tiran, trăind cu impresia 
că banul, obţinut de el pe căi nu mereu oneste, poate cumpăra şi sufletul altuia. 

După şocul iniţial, produs la aflarea scenariului pus la cale de fratele ei, 
Emilia pare să se fi împăcat cu ideea că Maiorescu nu va face nimic pentru 
a-l ajuta pe Eminescu. La Iaşi, junimiştii mai importanţi au dezbătut 
„chestiunea” Eminescu şi, cum era de aşteptat, în cele din urmă a biruit punctul 
de vedere al magistrului: 


„Eminescu a locuit până acum la Pompiliu, zilele astea va pleca la Burlă. S-a hotărât 
să i se trimită lunar 280 franci, adică suma pe care ar fi primit-o ca bibliotecar. (...) S-a 
hotărât să-i trimitem lui însuşi de-aici încolo banii drept ca o remuneraţie lunară pentru 
poeziile lui, pentru vreo a doua ediţie sau ceva similar. Pentru această a doua lună probabil 
că chestiunea va trece tot prin mâna mea” (Emilia Humpel către Maiorescu, 30 aprilie 
1884). 


Este limpede că Emilia se împăcase cu ideea că lipseşte voinţa necesară 
pentru a-i face lui Eminescu un mic bine, atât de uşor realizabil. Probabil, şi-a 
dat seama că se înfurie zadarnic şi că, în vreme ce ea polemizează, timpul 
trece, iar Eminescu continuă să rămână fără serviciu. Pe un ton rece, câteva 
zile mai târziu (4 mai), ea îl ţine pe magistru la curent cu evoluţia lucrurilor, 
dirijate aşa cum ordonase acesta: 


„Missir mi-a spus că în laşi se strâng lunar 200 fr. aşa încât din Bucureşti nu mai 
trebuiesc decât 80. Dacă va sosi mai mult, va fi pus de-o parte pentru Eminescu. 

Pentru luna viitoare — 8 mai până la 8 iunie — nu este necesară nici o expediere din 
Bucureşti. Missir tocmai mi-a dat 200 fr.; 70 au rămas din luna trecută; iar 10 fr. lipsă îi 
adaug eu.” 


Sare în ochi proporţia contribuţiilor: din Bucureşti, unde se aflau liderii 
avuţi ai Junimii, venea de două ori şi jumătate mai puţin decât se strângea de 
la „filiala” ieşeană. Halal „protecţie”! 

Maiorescu încearcă să recapete afecțiunea surorii lui, scriindu-i la 5 mai: 


„Primul proiect cu numirea pro-forma a lui Em. ca bibliotecar, contra căruia te-ai 
pronunțat aşa de hotărât, era singurul lucru cu putinţă cu actualul ministru (este vorba 
de Petre S. Aurelian, înlocuit cu Gh. Chițu, la 23 iunie 1884 — n. ns.). O numire serioasă 
cu salar e pentru moment nerealizabilă. Cu vremea, da. 

De ce nu face nimic Regina, de ce şi de ce ? 

Da, de ce ! 

S'a dat aceasta destul a înţelege şi ei, şi Regelui, şi guvernului. 

Tocmai că nu se poate face ceva decât atunci, când poți face singur. 

Ca să-ţi explic, care-s piedicile, e zadarnic. 

Verbal odată despre aceasta.” 


Unii autori îl căinează pe Maiorescu, încercând să ne convingă că acesta 
n-ar fi avut nici o putere. Simplul fapt că el putea aranja un fals precum „numirea 
pro forma” , arată că ministrul Cultelor era în relaţii suficient de apropiate cu 
bietul estet, ajuns să fie „miluit” de guvernul liberal. O lună mai târziu, el, 
Carp şi Brătianu se vor întâlni la hotelul Broft nu pentru a bea o cafea, ci 
pentru a pune ţara la cale. 

Aşa cum în octombrie 1883 încercase să-şi convingă sora că l-a expediat 
pe Eminescu la Döbling numai şi numai de dragul ei, acum, Maiorescu se 
străduieşte să scoată cât mai mult în relief pretinsa lui zbatere, pe aceeaşi temă: 


„De altfel, l-am putut îndupleca pe ministru să-i dea o misiune oficială (gratuită) la 
Iaşi, anume de a cerceta documente (împreună cu Burlă).” 


Şi, într-adevăr, cu două zile în urmă, la 3 mai, directorul general din 
Ministerul Cultelor, Gr. Tocilescu, şi mai micuțul lui subaltern I. Vlădoianu 
(nume pe care le vom reîntâlni curând) redactaseră adresa numărul 4219, 
trimisă lui Burlă (directorul liceului din Iaşi şi „amicul” la care tocmai fusese 
mutat Eminescu): 


„Am onoare a vă notifica că am însărcinat şi pe d-l Eminescu, care se găseşte în 
Iaşi, a lua parte în Comisiunea pentru inventarierea documentelor istorice găsite la 
Sf. Nicolae.” 


Zece zile mai târziu, într-o lungă epistolă-raport către Maiorescu, dedicată 
exclusiv persoanei lui Eminescu, Missir scrie, între altele: 


„În fine credeam că ocupaţia ce i s-a dat îi va deştepta amorul propriu, ca să facă 
ceva, pentru ca să arate lumii că poate. Credeam că este necăjit de frică că lumea nu s-ar 

încrede în el şi pentru a-l vindeca de o asemenea grijă, facerea acelui inventar de 
documente era ceva. În adevăr le-a căutat, dar a venit înapoi descurajat şi desgustat că 
nu poate face nimic, că e mult de lucru, că hârtiile nu sunt de nici o valoare” (subl. ns.). 


Aşadar, în locul unei slujbe retribuite, care să-i ofere certitudinea că îşi 
poate plăti singur chiria şi hrana, lui Eminescu i s-a dat o „ocupație” — în fapt, 
o muncă nu doar voluntară, ci şi complet neinteresantă, orice ins alfabetizat 
fiind capabil să întocmească o listă cu bunurile ce i se trec pe sub nas. Eminescu 
a respins această muncă derizorie nu pentru că n-ar fi putut să o ducă la capăt, 
ci pentru că nu găsea utilă înregistrarea unor hârţoage „de nici o valoare”. De 
aceea, se poate ca oferta să fi acţionat asupra „amorului propriu” exact invers 
decât gândea Missir, lipsa de importanţă a documentelor ce-i fuseseră date pe 
mână putând fi socotită ca probă a neîncrederii în el sau chiar ca o „ocupație” 
oferită în zeflemea de oamenii guvernului liberal. Multele interpretări posibile 
puteau să-i arunce noi lumini asupra propriului destin. Sechestrarea de la Şuţu 
şi de la Döbling nu mai apăreau doar ca avertisment, ci ca început al sfârşitului, 
manevra privind tragerea lui pe linie moartă părând definitivă. Ştiind bine că 
ministrul Cultelor era Chițu, omul care încercase să-l bage la zdup, numirea 
devenea şi mai nefirească. De aici — sau şi de aici? — în gândul lui Eminescu se 
puteau naşte alte întrebări legate de identitatea exactă a tuturor celor care, pe 
lângă cei evident implicaţi în răpirea şi sechestrarea lui, se făceau răspunzători 
de abuzurile comise împotriva lui. El ştia de mult că are duşmani foarte 
puternici, îndeosebi între liberali („sunt un om urât şi temut — fără nici un 
folos du reste” , îi scria el Veronicăi, încă din vara anului 1882), adevărurile 
spuse de el în presa vremii coalizându-i pe cei vizaţi, împotriva lui. 

Într-o asemenea viziune asupra celor petrecute la Iaşi în 1884, nu trebuie 
deloc să ne mire precizarea lui Missir, făcută în prima jumătate a lunii mai: 


„Mai deunăzi îmi spunea că el este «ein aufgegebener Mensch» (un om sacrificat — 
n. ns.) şi în adevăr acesta este sentimentul ce pare că-l are despre sine.” 


Şi cum să fi gândit Eminescu altfel, când era limpede că forţele care îi 
înscenaseră totul încercau să îl menţină într-o sufocantă inactivitate? Posibil 
ca, în acele luni, să se fi întrebat dacă şi în ce măsură vibranta lui Doină nu 
fusese cea care determinase violenta declanşare a abuzurilor comise împotriva 
persoanei lui fizice. Posibil să se fi gândit că Maiorescu nu o fi eliminat pe 
degeaba versul „Şi cum vin cu drum de fier” (trimitere directă la bănoasa 
afacere, dar nu numai). Posibil să se fi întrebat dacă versurile 

„Cine-au îndrăgit străinii 

Mâănca-i-ar inima căinii” 
nu or fi provocat reacţie oarbă şi la Palat. La urma urmei, de unde până unde 
simţise Maiorescu nevoia să-l convingă de subita apreciere a reginei, gata să-l 
sprijine? Când ştia bine că, atunci când vrei să distrugi pe cineva, tactic e să 
începi prin a-l elogia („Măguleşte pe cine vrei să pierzi!” , citim în manuscrisul 
2257), ce-l oprea să se-ntrebe de două ori ce atâta „simpatie” o apucase pe 
regină? Posibil să se fi întrebat dacă nu cumva ropotele de aplauze cu care 
Doina tost primită la Junimea au dat de gândit liderilor acesteia, vederile lor 
fiind deschise către cu totul altor perspective. Dar câte nu erau posibile? 

În aceeaşi scrisoare a lui Missir găsim şi o propunere privind modul de 

rezolvare a situaţiei lui Eminescu: 


„Iubite domnule Maiorescu! Dacă nu va fi şi nu va fi de chip să i se dea postul lui 
Caraiani (directorul Bibliotecii Centrale ieşene — n. ns.), i se poate găsi un alt post. La 
1 septemvrie e pusă la concurs catedra de limba română la liceu, fostă a lui Lambrior. 
Pentru această catedră se prezintă la concurs junimistul nostru Filipide (Al. Philippide 
— n. ns.), cel cu cronica lui Hur, şi e foarte probabil că va reuşi. În acest caz, se face 
vacant postul de subbibliotecar ocupat acum de Filipide. Aflu că e plătit cu 200 fr. pe 
lună şi d-l Culianu i-a putea da o odaie în casele universităţii, şi până una alta ar fi 
cred bine pentru Eminescu mai ales că dacă ar fi complet restabilit, ar putea să aibă 
lecțiuni particulare.” 


Missir îl invocă pe N. Culianu, deoarece, din punctul lui de vedere, acesta 
avea cel puţin două calităţi: era junimist şi rector al Universităţii din laşi — post 
pe care, în 1874, la numirea lui Eminescu ca director al Bibliotecii, îl ocupa 
Ştefan Micle. 

Pare evident că tânărul Filipide (la acea dată, viitorul filolog avea doar 25 
de ani) era mai bine susţinut decât Eminescu. Şi dacă el avea prioritate, ce să 
mai fi vorbit de şeful lui, Caragiani, despre care Emilia opina aproape furioasă 
că s-ar putea lipsi de „această sinecură” „care era funcţia de director al Bibliotecii 
Centrale din laşi? Ce folos că, zice Emilia, nimeni din laşi „n-ar fi împotrivă” 
ca în locul lui Caragiani să fie numit Eminescu, că „peste tot s-ar în cuviinta” 
această schimbare, dacă înlocuirea nu s-a dorit de către cei care o puteau 
determina? Maiorescu motivează menţinerea lui Caragiani în post cu argumentul 
pueril că acesta nu ar putea fi înlocuit, întrucât „De bună voie nu va ceda”. 
Dar ce, Caragiani hotăra sau superiorii? Atunci când, ajuns ministru, suspendase 
cursul de Filologie comparată al lui Haşdeu (14 octombrie 1874), Maiorescu îl 
întrebase pe acesta dacă este sau nu de acord? De altfel, dacă s-ar fi temut 

cineva cu adevărat de rezistenţa opusă de Caragiani, mai putea Maiorescu să- 
i scrie Emiliei: „eu am aranjat cu ministerul”? 

Prin vara anului 1884, lucrurile par să se agraveze. Vlahuţă, la 20 iunie, 
se adresează aceluiaşi Maiorescu: 


„În tot casul — grăbiţi a”l numi undeva. Altfel ’l pierdem — fără nădejde de întoarcere. 

«Sunt grozav de demoralizat — mi-a spus de nenumărate ori cât am stat cu el, — aş 
vrea s-adorm şi să nu mă mai diştept. — Cum nu poate să moară omul când vrea! — 

Nu mă *nduplec la acte de violenţă cu mine însu'mi.» — 

E nespus de sfâşietor” (subl. ns.). 


Unde e, şi de data aceasta, „protectorul” Maiorescu? 
e 
Curând după epistola lui Vlahuţă, brusc, Emilia s-a supărat atât de rău pe 
fratele ei Titus, încât a încetat să-i mai scrie. Maiorescu, simțindu-se cu musca 
pe căciulă, nu a insistat. El a reînnodat corespondenţa doar după 24 septembrie, 
ziua în care Eminescu fusese numit, provizoriu, subbibliotecar. Trei zile după 
aceea, folosind această aşa-zisă victorie, Maiorescu îi scrie soră-sii: 


„...Nu mi-ai mai răspuns de trei luni de zile. 

Eu ţi-am scris adică în luna Iunie cu rugămintea să-mi comunici planurile tale de 
vacanţă, în speranţa că ne-am putea întâlni undeva în străinătate. 

La aceasta nici un răspuns din parte-ți. (Erai pesemne supărată pe mine din cauza 
lui Eminescu, cea mai stranie, nemotivată, nedreaptă supărare ce mi-o pot închipui).” 


Referindu-se la cea de a doua jumătate a anului 1884, elogiatul biograf 
Gh. Călinescu afirmă (vezi Ion Creangă): 


„Aici Eminescu începuse a fi mai voios şi umbla din nou prin crâşme, purtat de 
câțiva prieteni nechibzuiţi. Se îngrăşase şi se preumbla prin oraş şi prin împrejurimi cu 
priviri inspirate. Frecventa «Junimea» şi aştepta să fie numit subbibliotecar la Biblioteca 
Universităţii, ceea ce se întâmplă la 24 septembrie 1884, fiind de la 1 octombrie 1884 şi 
profesor de geografie şi statistică la Şcoala comercială. Avea deci mijloace satisfăcătoare 
de existență, la care se adăugau contribuţiile junimiştilor. Devenise însă avar, dintr-o 
temere bolnăvicioasă de viitor.” 


Câteva observaţii: 
„Umbla din nou prin crâşme” (subl. ns.). Formularea este tendenţioasă, 
pentru că din ea se înţelege că Eminescu avea obiceiul de a bate cârciumile, 

doar sechestrarea în ospiciu întrerupându-i temporar acest pretins viciu. Ideea 
că Eminescu ar fi băut peste măsură (după unii, ar fi fost chiar alcoolic!) a fost 
abil susţinută din umbră de Maiorescu. 

Istorici al căror obraz de tablă nu roşeşte nici când îl prinde rugina, au 
dovedit o miopie dusă până în pragul orbirii faţă de orice document, care le 
contrazicea teoria. În schimb, au ochit rapid şi au fructificat cu exces de zel 
câteva cuvinte din scrisoarea prin care Harieta o informa pe Cornelia Emilian, 
la 10 februarie 1888, că Maiorescu l-ar fi întrebat pe doctorul Isac „dacă s'a 
lăsat de băut” Eminescu. Simpla întrebare a magistrului, reală sau nu, justificată 
ori ba, a fost folosită drept „probă” că Eminescu ar fi băut peste măsură. De 
asemenea, au fost strâmb interpretate pasaje din alte epistole, în care Harieta 
se plângea că fratele ei ar chetui mult, neputând să-i refuze pe cei botoşăneni 
care apelau la el ca să le facă cinste. Nimeni nu spune însă că niciodată Eminescu 
nu a tras pe cineva după el în crâşmă şi că nici nu a venit vreodată acasă ameţit 
măcar. Aspect esenţial, Harieta îl socotea risipitor, nu bețiv! 

În acest soi de dezinformări, frecvent, mecanismul este următorul: cineva 
(uneori, neidentificat) spune primul minciuna, altcineva o preia, al treilea o 
repetă şi el, invocându-i pe amândoi, al patrulea se bazează pe cei trei 
dinaintea lui şi tot aşa, până când se creează greşita convingere că minciuna 
în cauză trebuie să fie adevăr, deoarece, aparent, prea sunt mulţi care declară 
acelaşi lucru. În fapt, „bibliografia” unui neadevăr constă într-o unică 
prostie, cu dramatic de multe ecouri, care depun mărturie toate pentru 
unul şi unul pentru toate celelalte. 

Iuliano şi Bogdan, când au scris certificatul din 6 noiembrie 1886, pe 
baza căruia Eminescu a fost internat la ospiciul de la Mănăstirea Neamţului, 
pun penibilul diagnostic: 


„alienaţiune mentală cu accese acute, produse probabil de gome syphilitice la creer 
şi exacerbate prin alcoolism” (subl. ns.). 


Cu alte cuvinte, existenţa gomelor este pusă sub semnul îndoielii, dar ele 
precis fuseseră... „exacerbate prin alcoolism”! 

Cum spuneam, toate informaţiile privind „alcoolizarea” lui Eminescu 
provin de la Maiorescu şi de la oamenii apropiaţi lui. După 1932, Gh. Călinescu 
a devenit insul care a strâns între două coperţi cele mai multe murdării spuse 
sau scrise despre Eminescu, închegând acest amestec cu fermecătoarea lui 
otravă personală. În Viaţa lui Mihai Eminescu, citim: 

„Dar pe încetul țesătura fină a instinctelor morale se destrămă, şi bolnavul alunecă 
pe povârnişul lung al înjosirilor. Bea fără măsură şi, împins de un instinct erotic congenital, 
bântuie cafeurile-chantante...” 


Păcat că „divinul” s-a stins fără ca vreun fan să-l întrebe ce înţelegea prin 
„instinct erotic congenital”, scutindu-ne pe noi de întrebarea: oare, instinctul 
erotic călinescian, care bănuim că a existat, era căpătat prin exerciţiu? 

Afirmațiile lui Călinescu sunt contrazise de majoritatea autorilor: 


e  „Plecau amândoi şi se înfundau pe la vreun crâşmar... Acolo nu se puneau pe 
băut, cum se pretindea, sau cum se crede, — căci mulți cred că aceasta ar fi ruinat sănătatea 
lui Eminescu şi a lui Creangă...” (G. Panu). 

+ „Niciodată nu a fost vorba la Eminescu de sensibilitate şi vițiu” (A. C. Cuza). 

+ „S'a mai zis, şi de unii s'a lăsat numai a se înţelege că el era viţios, alcoolic. 
Este iar o părere gratuită. Timpul cât l-am cunoscut noi, n-am surprins la el vițiul acesta. 
L-am văzut bând la masă un pahar două de vin şi tot aşa la o întâlnire cu un prieten, dar 
atâta tot” (Petraşcu-—1934). 

+  „Băutor n-a fost Eminescu. Bea numai ademenit de prietenii cu care stătea de 
vorbă, puțin câte puţin, şi numai vinuri uşoare, curate şi bune” (I. Slavici). 


Şi asemenea exemple mai sunt. Intre ele, o importanţă deosebită o are 
mărturia doctorului Şuţu: 


„Alţii au zis că el se alcooliza. Şi această idee este ca şi cea dintâi o supoziţiune cu 
totul gratuită. Dacă Eminescu a abuzat de băuturi alcoolice, aceasta a făcut-o când 
maladia deja începuse” (subl. ns.) 


Aşadar, la autopsie, psihiatrul şi legistul Şuţu s-a convins că Eminescu nu 
„se alcooliza” . Faptul că medicul l-a introdus pe „dacă” , se explică prin dorinţa 
de a evita contestarea frontală a celor ce pretindeau contrariul — între ei, 
numărându-se şi avocatul Maiorescu. În clipa în care, urmare necropsiei, Şuţu 
declară că a vorbi de consum excesiv de alcool în cazul lui Eminescu constituie 
„O supoziţiune cu totul gratuită”, lucrurile nu mai permit variaţiuni pe această 
temă, întrucât se presupune că autopsierii nu au găsit nici una dintre urmele 
clasice, pe care alcoolul băut în cantităţi mari le lasă asupra organelor interne 
(în special, asupra ficatului). 

2) „Se îngrăşase”. Da, dar nu în laşi, cum s-ar putea înţelege, şi nici de 
prea bine. Probă indubitabilă în acest sens, la 11 aprilie 1884, deci, imediat 
după sosirea lui Eminescu în Iaşi, Emilia îi scrie lui Maiorescu: 

„fizic îl găsesc foarte rău. Ai observat expresia bătrânicioasă a feţei lui, şi 
tendința tuturor liniilor feței de a se lăsa în jos? Mi-a sărit în ochi pântecul său 
umflat” (subl. ns.). 


Cu toate acestea, în alt loc, Călinescu insistă asupra ideii: 


„Să nu fii în stare să scrii sau să munceşti, să vegetezi într-o linişte fără sens, învăluită 
în compătimire şi dispreț, acestea erau gândurile ce munceau pe poet atunci când Vlahuţă 
veni să-l vadă, prin iunie 1884. Şederea zadarnică şi trândăvia minţii îl îngrăşaseră în 
Chip penibil.” 


Dacă, într-adevăr, omul se poate îngrăşa „în chip penibil” şi din cauza 
trândăviei minţii, să credem că, atunci când a ajuns să fie cu mult mai gras 
decât fusese Eminescu vreodată, „divinul” încetase să cugete? Întrebarea este 
în mod voit răutăcioasă, pentru a atrage atenţia asupra uşurinţei dușmănoase 
cu care criticul exagerează şi găseşte explicaţii nefondate. 

Călinescu confundă în mod deliberat pe a fi în stare să munceşti cu a avea 
un loc de muncă. Dacă Eminescu nu a lucrat un timp, explicaţia nu a stat în 
neputinţa lui, ci în faptul că nu a avut unde să activeze. 

Emilia Humpel îi amintea cu drept cuvânt fratelui Titus, în legătură cu 


Eminescu: 


„Tot timpul mi s-a părut că lucrul cel mai important ar fi să fie eliberat de probleme 
de viitor. (...) Cu toate acestea există motive reale pentru îngrijorarea sa şi atât timp 
cât acestea nu vor fi înlăturate nu se poate aştepta să se liniştească sufletește” (13 
martie 1884). 


Ştia şi el toate astea. Tocmai asta a fost problema lui Eminescu! 

3) „Frecventa «Junimea»” . Aşteptăm cu interes şi alte dovezi în acest 
sens, afară de menţiunea făcută de Missir în scrisoarea către Maiorescu 
(14 mai 1884): „Asară a venit la Junimea şi era iar întunecat la faţă”. 
Apariţia lui Eminescu la Junimea era ulterioară mai multor zile de bună 
dispoziţie, petrecute de acesta în compania familiei Dogaru (familie în care 
soţul, profesorul Dogaru, era nejunimist şi rudă cu unul dintre marii inamici 
ai lui Maiorescu, V. A. Urechia). 

4) „Aştepta să fie numit subbibliotecar la Biblioteca Universităţii” . Dacă 
ar fi fost aşa, Eminescu nu ar mai fi participat la concursul de la Şcoala 
Comercială (ţinut cu doar 6 zile înainte numirii). 

5) „Avea deci mijloace satisfăcătoare de existenţă, la care se adăugau 
contribuţiile junimiştilor. Devenise însă avar.” De unde ideea privind pretinsa 
avariţie a lui Eminescu? De la „olimpian”, de la Maiorescu! După întoarcerea 
„protejatului” în Țară, magistrul observă — zice el — unele „trăsături patologice” 
la acesta, între care : „Zgârcenie şi lăcomie de bani cu totală lipsă a oricărei 
demnități personale” (scrisoare către Emilia, 7 aprilie 1884). Iar Călinescu, 
aşa cum ştia să citească, ştia să şi copieze. 

Să facem o mică socoteală: dacă Eminescu ar fi primit, simultan, 226 de 
lei pentru postul de profesor, 171 pentru cel de biliotecar şi dacă de la junimişti 
ar mai fi încasat alţi 280 de lei, ar fi însemnat că venitul lui lunar trebuia să fi 
fost de 677 de lei (mai mult decât dublul salariului lui Caragiani)! Era posibil 
aşa ceva? Mă îndoiesc. În noiembrie 1877, V. Pogor îi scria lui Maiorescu, 
opinând că intenţia de a le asigura câte un salariu de 300 de lei era irealizabilă 
(„Am râs mult de chimera ce urmăreşti în privința celor 600 de franci ai lui 
Slavici şi Eminescu”), e în 1885, şeful de diviziune din minister avea leafă 
600 de lei, iar şeful de cabinet, 500 lei (cât un comisar-director din poliţia 
Capitalei şi cât prefectul de poliţie din Iaşi); e magistrul notează că zestrea 
fiicei lui, Livia, era de 10.000 de franci — deci, ceva mai mult decât venitul 
pe care l-ar fi avut Eminescu, în condiţiile în care Călinescu ar fi spus adevărul. 

În realitate, cei 280 de lei strânşi de la junimişti au ajuns la Eminescu doar 
până în luna septembrie, când acesta a devenit salariat la Stat. În legătură cu 
restul banilor, vom încerca să vedem, într-un alt capitol, cam cum au stat 
lucrurile. Până atunci, notăm o altă invenţie călinesciană, lansată, de astă dată, 
prin paginile monografiei Viaţa lui Mihai Eminescu. „Divinul” susţine că, după 
ce lui Eminescu i s-a întremat piciorul fracturat, „a fost dus de prieteni într-o 
nouă locuință, plătită din contribuţiile lor, o odăiță la etajul al III-lea din 
casele Lepădatu de pe str. Lăpuşneanu, simplă ca toate celelalte prin care îşi 
purtase osânda (gura păcătosului adevăr grăieşte! — n. ns.). Se mai vorbeşte 
iarăşi de o mansardă a caselor Iby-Succesori, unde avea ca vecină pe o bătrână 
pianistă engleză, ce făcea să răsune podul de ruladele ei sentimentale.” 

Prin urmare, nu se ştie exact unde a fost transportat, dar se cunoaşte cu 
precizie nu numai Că, în acest scop, s-ar fi făcut o chetă ad-hoc, ci şi cine ar fi 
participat la ea? Pretinsa contribuţie are drept unic suport o frază dintr-un text 
semnat de o anume Maria Gavrilescu (rudă cu „doctorandul care îl căuta” >: 


„La ieşirea lui din spital prietenii îl duseră la noua lui locuinţă: o odăiţă în ogradă 
la etajul al III-lea din casele Lepădatu, str. Lăpuşneanu, locuinţă pe care tustrei 
(Pompiliu, Burlă şi Humpel — n. ns.) o plăteau lunar, precum şi întreținerea, după 
mărturisirea însăşi a poetului.” 

Nu ştim când ar fi declarat Eminescu aşa ceva şi în faţa cui, dar afirmaţia 
surprinde. Pe de o parte, lipseşte orice probă în acest sens. Pe de altă parte, 
Missir afirmă că Eminescu ar fi avut la 13 mai 1884 „cel putin 1.500 fr. asupra 
sa”. Dacă era avar, cum zice Călinescu, înseamnă că nu cheltuise decât foarte 
puţin din aceşti bani — cărora, din octombrie, li se alăturaseră, nu-i aşa?, salariile 
primite de la Şcoala Comercială şi de la Bibliotecă. Chiar crede cineva că, 
ştiut fiind acest lucru, cei trei junimişti şi-ar fi rupt de la gură doar ca să-şi 
păstreze Eminescu paralele de care, pasămite, nu-i venea să se dezlipească? 
De altfel, Missir chiar sugerează: 


„Acum eu deşi strâng înainte, nu ştiu dacă este de vrun folos să-i dăm acum aceşti 
bani şi cei ce se vor mai strânge, sau dacă nu ar fi mai bine să-i dăm pe urmă în timpul 
vacanţțelor sau şi mai târziu, când ar fi nevoie.” 


Aşa cum simplul fapt că banii se strângeau nu reprezenta o garanţie că ei 
ajungeau la Eminescu, nici această declaraţie stingheră nu spune, musai, 
adevărul. Călinescu foloseşte informaţia Mariei Gavrilescu doar pentru că se 
înscrie scenariului lui. Căci, întreb din nou: omul sărac este avar? 

e 


Dar nu toată lumea îl zugrăveşte pe Eminescu în culori atât de sumbre. 
Nu toţi se tem atât de mult pentru sufletul lui şi nu toţi îl văd la fel de 
fragil şi de singuratic. Pentru comparaţie, vom folosi mai multe relatări 
ale aceluaişi eveniment. 

Gh. Călinescu: 


„La banchetul de la hotelul «Traian», cu prilejul centenarului morţii lui Horia (21 
oct. 1784-1884, dar amintirea ori serbarea însăşi se bizuie pe o eroare, căci Horia a 
murit la 28 februarie 1785), la care luară parte şi cei doi tovarăşi, după cuvântări 
entuziaste şi închinări de pahare în sănătatea tuturor bunilor români, şi îndeosebi a celor 
de peste munţi, în toiul petrecerii, când capetele erau mai înfierbântate, mătăhălosul 
fost diacon se urcă pe masă şi ținu cu glas tare şi apăsat această mustrare : «D-apoi bine, 
domnilor, s-a băut în sănătatea cutăruia... şi cutăruia... Să-mi daţi voie să amintesc că 
numai în sănătatea aceluia care a făcut poezia [şi cită o cunoscută compunere în stil 
popular] nu s-a băut. Beau deci în sănătatea lui Mihai Eminescu.» Aplauze şi urale 
furtunoase zguduiră deodată sala, şi toți începură să strige : «Trăiască Eminescu ! 
Eminescu... Eminescu să vorbească.» Dar Eminescu, nepăsător, ca şi când ar fi asistat 
la un spectacol străin, îndepărtat, încreţi de cîteva ori fruntea într-un zâmbet silnic şi 
rămase placid, cu privirea pironită în farfurie. În cele din urmă se ridică şi, in ovaţiile 


yn 


celor de față (subl. ns.), bău pentru țărănimea românească. 

Relatarea lui Călinescu are drept temei documentar rândurile scrise de 
un anume Gh. Popa Radul (pe care, în Bibliografia monografiei lui, „divinul” 
îl botează Rădoi): 


„Acum era pe la sfârşitul banchetului, şi mesenilor li se cam suise nectarul la cap; 
de-o dată văd pe cine-va că se suie în picioare pe masă. Era mult regretatul lon Creangă, 
care începuse să strige în gura mare, cu aerul lui obicinuit comic, cam ast-fel: «D-apoi 
bine Domnilor, s-a băut în sănătatea cutăruia..... şi cutăruia..... Să-mi daţi voie să vă 
amintesc, că numai în sănătatea aceluia care a făcut poesia <De la Nistru pân la Tisa, 
tot Românul plânsu-mi-s-a etc.>, nu s-a băut. Beau deci în sănătatea lui Mihai Eminescu.» 
Ei bine, ca şi cum un curent electric ar fi trecut prin vinele fie-căruia, cu toții la o laltă, 
am început să strigăm: Trăiască Eminescu ! Eminescu..... Eminescu să vorbiască 
Eminescu. ..... Nemuritorul poet pare că nici nu auzea, nici nu vedea ce se petrece în jurul 
lui, atât era de indiferent la entuziasmul conmesenilor lui. Numai din când în când zâmbea 
câte puţin, încrețindu-şi fruntea cea lată, dar fără să vorbească un cuvânt; era trist, 
melancolic. După ce ne scularăm cu toții de la masă pentru a ne duce pe acasă, văzui un 
grup de domni pe terasa hotelului; mă apropiai de acel grup şi văd la mijloc Creangă, 
care spunea de Eminescu, că nu-i pare de loc sănătos, şi că încă atât de abătut ca astă 
seară nici o-dată nu l-a văzut.” 


Atacul împotriva lui Creangă, care acum toastează pentru Eminescu, acum 
îi atenționează pe ceilalţi că, pasămite, „nu-i pare de loc sănătos” este mizerabil 
şi calculat. Creangă nu a fost ales la întâmplare, veninosul „memorialist” ştiind 
bine că publicul are încredere în spusele singurului prieten ieşean al lui 
Eminescu. Viperele pot fi mortale, dar, din fericire, nu sunt şi inteligente. Chiar 
dacă am presupune că scena descrisă ar fi avut loc, prima întrebare pe care şi- 
ar pune-o oricine ar fi: cum se face că, dintre toţi cei 150 de participanţi, numai 
lui Creangă i s-ar fi părut că Eminescu n-ar fi sănătos şi, mai mult, tocmai el, 
atât de discret în privinţa lui „bădia Mihai”, a şi declarat în gura mare aşa 
ceva? Dacă Popa Radul nu privea lumea prin fundul sticlelor golite, dacă era 
de bună-credinţă, dacă participase la banchet şi dacă îl percepuse pe Eminescu 
altfel decât Creangă (el îl prezintă ca fiind „trist, melancolic”, nu nesănătos), 
de ce nu a contestat părerea lui Creangă (părere pe care, în treacăt fie spus, 
numai el pretinde că ar fi auzit-o şi pe care a făcut-o publică la un deceniu 
după ce Creangă răposase)? Când un om ajunge să dea mai multă crezare 
spuselor cuiva decât percepţiilor lui nemijlocite, o fi bine, o fi rău? 

Părerile consemnate la acea dată despre sănătatea lui Eminescu sunt 
diametral opuse neadevărului din insinuantul text semnat de Popa Radul. 
De pildă, la 30 august, Missir îi scrie lui Maiorescu: 

„Reîntorcându-mă în laşi... l-am găsit pe Eminescu mai bine decât l-am lăsat. E mai 
vesel, vorbeşte şi râde mai mult, adecă spune în formă veselă ceea ce înainte tăcea cu 
resignaţie şi ceea ce-l roade încă la inimă: starea în care se află şi viitorul său.” 


Nici o consemnare ulterioară nu atestă că starea lui Eminescu s-ar fi 
schimbat. Scrisoarea către Chibici, pusă de Eminescu la poştă chiar în preziua 
serbării, nu conţine nici un element din care să deducem că acesta ar fi fost 
furat de melancolie. Dimpotrivă, ne arată că, deşi postul de profesor de geografie 
şi statistică îl obliga la un efort suplimentar, faptul nu îl demoraliza. În plus, 
prin această epistolă, Eminescu testează terenul în vederea tentativei de a-şi 
recupera manuscrisele. 

Evenimentul descris a avut loc la un an şi ceva după dezvelirea Statuii lui 
Ştefan cel Mare la Iaşi, când Eminescu citise junimiştilor Doina, poezie care 
pare să fi fost pentru el o adevărată condamnare la eliminare din viaţa publică 
şi, nu peste multă vreme, chiar la lichidare fizică. Gh. Popa Radul a relatat 
totul din memorie, la 16 ani după petrecerea faptelor, dar asta nu l-a oprit pe 
Călinescu să ia de bun tot ce pusese pe hârtie. Istoricul şi marele anonim de 
care se slujeşte dau de înţeles că toastul lui Creangă şi uralele care i-au urmat 
ar fi fost provocate de băutură, capetele înfierbântate fiind capabile de tot 
felul de minuni. 

Din fericire, Popa Radul şi Călinescu nu sunt singurele izvoare. Unul dintre 
cei prezenţi la serbarea în discuţie a fost A. C. Cuza. Cităm dintr-unul dintre 
manuscrisele lui Cuza, aflate în Biblioteca Academiei: 


„D. Popa Radul ne spune că la aclamaţiile comesenilor Eminescu a rămas indiferent: 
«numai din când în când zâmbea câte puţin, încrețindu-şi fruntea cea lată, dar fără să 
vorbească un cuvânt; era trist, melancolic» 

Pot spune — şi memoria nu mă înşeală — că nu e tocmai aşa. După toastul lui Creangă, 
poetul, rezervat cum era a rezistat într-adevăr fără să voiască a răspunde dar în urmă a 
mai venit şi Gheorghe Negruzzi, unul din fiii lui Costache Negruzzi închinând pentru 
poeții români, şi încă o dată pentru Mihai Eminescu, şi atunci la aclamaţiile repetate 
ale celor de faţă Eminescu s-a rădicat sau mai bine zis a fost rădicat de noi, cari doream 
să-l auzim şi a rostit cu tonul său profund melancolic, în adevăr, care-i era particular, 
cam aceste cuvinte, al căror text va fi fost altul dar, al căror înțeles îl garantez: 

«S-a vorbit de toţi şi numai de mulțimea cea mare, obijduită şi harnică a acelor 
cari poartă toate sarcinile şi toată munca nu s-a vorbit. Rădic, aşadar, paharul meu în 
sănătatea țărănimei române.» 

Acest toast al poetului, rostit cu evlavie adâncă, a produs o impresie covânşitoare, 
mărturisesc — după impresia ce mi-a rămas — nu lipsită de oarecare durere. Era nota cea 

profund serioasă, sentimentală pe care poetul o introdusese în mijlocul entuziasmului 
obştesc zgomotos. 

La sfârşit, pe la ora 1 noaptea — s-a cântat încă că e patria română — banchetul 
lui Horia sfârşindu-se cu acelaşi avânt înnălțător, care însufleţise întreaga 
serbare...” (subl. ns.). 


A fi nepăsător sau apatic (Gh. Călinescu) este una, a fi rezervat (A. C. Cuza) 
este alta (în anumite accepţiuni, chiar cu totul altceva). De pildă, un diplomat 
autentic este mereu rezervat, fără a fi vreodată nepăsător sau apatic. 

Referitor la acelaşi eveniment, A. C. Cuza mai notează: 


„Serbarea lui Horea s-a ţinut în adevăr duminică 21 octombre 1884 şi a avut un 
strălucit succes. La ora 6 p.m. un important cortegiu compus din mai multe mii de oameni 
a pornit de la Universitate, în frunte cu comitetul organizator, cu studențimea, cu muzica 
Regimentului XIII, cu purtători de facle mergând la statuia lui Ştefan cel Mare, unde s-au 
ținut mai multe cuvântări şi trecând apoi la Monumentul din grădina Barnovski, unde a 
comemorat amintirea voievodului martir Grigore Ghica. După aceste manifestări, 
cortegiul s-a dus la sala festivă de la hotelul Traian, oferită gratuit de proprietarul 
binecunoscut şi fost primar al Iaşului, Scarlat Pastia, unde avea să aibă loc banchetul. 
La banchet — la care am putut lua parte şi eu ca şi la întreaga manifestaţie să zicem 
«incognito», îmbrăcat civil căci îmi făceam serviciul militar — au asistat între alții: 
Mihail Eminescu, Ion Creangă, Miron Pompiliu, Gh. Negruzzi, Gh. Panu, A. D. 
Holban, Th. Speranța, Gavril Muzicescu. S-au ţinut, fireşte, mai multe tuasturi între 
care tuasturile lui Ion Creangă şi al lui Gh. Negruzzi pentru Eminescu, căruia i s-a făcut 
o strălucită ovaţie. Poetul, profund emoţionat, a răspuns zicând: «Să ridicăm paharul 
pentru acei pe umerii cărora apasă toată greutatea neamului nostru, pururi obijduiţi: 
pentru țărănimea românească» Cu entuziaste strângeri [de mâini] şi aplauze nesfârşite 
marele poet a fost aclamat, îmbrăţişându-l cu lacrimi în ochi bunul său prieten Ion 
Creangă. Au urmat cântecele însufleţite ale tuturor: Deşteaptă-te Române. Cântecul 
lui Horia. Patria Românească (subl. ns.). 

Ba, nu, nu, măr frăţioare 

Pentru că Românul are 

Patria mai mare... 

La această sărbătoare cu adevărat naționalistă a intervenit şi un mic incident — 
să zicem «diplomatic» — cuprinzând o idee mare ce era să se readeverească mai în 
urmă. La banchet a asistat şi cunoscutul reprezentant al marei boierimi moldovene, 
N. Rossetti-Roznoveanu, din casele căruia numai cu 18 ani mai în urmă pornise mişcarea 
separatistă de la 3 martie 1866, instigată de Ruşi. Luând cuvântul, Roznoveanu a cetit o 
scrisoare de scuze, că nu a putut să asiste, a Prințului Emanuel Conaki-Vogorides.” 


Între un Creangă care ar face declaraţii şocante pe terasa hotelului, unde 
şi-ar bârfi prietenul, afirmând că „nu-i pare de loc sănătos”, şi celălalt Creangă, 

care îl îmbrăţişează pe Eminescu „cu lacrimi în ochi”, după ce acesta toastase 
pentru ţărani, este distanţă ca de la cer la pământ. 

De ce i-am acorda — în această privinţă — mai mult credit lui A. C. Cuza, 
decât lui Popa Radul? O parte a motivelor pentru care avem mari suspiciuni 
în ceea ce priveşte exactitatea spuselor celui din urmă am arătat-o mai sus. 
Lor li se adaugă felul partinic în care a fost tratat fondul A. C. Cuza, existent 
la Biblioteca Academiei Române. Mulţi l-au parcurs şi s-au folosit de el, 
puţini au recunoscut asta. Chiar presupunând că A. C. Cuza ar spune 
baliverne, paginile lui există şi dacă specialiştii fac abstracţie de ele fără să 
demonstreze înainte că nu avem motive să le luăm în serios, nu reuşesc decât 
să nască suspiciunea că ar conţine adevăruri care nu convin celor ce pot 
înlesni sau bloca accesul la documente (şi, poate, chiar aşa este!). Invențiile 
lui V. Russu-Şirianu, temelii debile pe care s-au zidit multe cărţi, ne-au părut 
suspecte de când le-am parcurs prima oară, dar, până în clipa în care am 
reuşit să demonstrăm cu probe indubitabile că tot ceea ce scrie acesta despre 
Eminescu este minciună, nu ne-am putut preface că n-am auzit de el. De 
aceea, cu oricâtă prudenţă ar trebui preluat, A. C. Cuza trebuie să fie inclus 
în bibliografia oficializată (şi asta, cu atât mai mult cu cât atâtor bezmetici 
le-au fost publicate cărţi, broşuri sau şiruri de articole de ziar). 

În relatări făcute la cald prin presa vremii, numele lui Eminescu este trecut 
în rând cu altor persoane care au toastat sau au ţinut mici discursuri, în mod 
distinct fiind precizat numai atât (Noua revistă, 30 octombrie 1884): 


„La tuastul d-lui Gh. Negruzzi, rădicat pentru poeţii români în genere şi `n special 
pentru D. Eminescu, asistenţa făcu o strălucită ovatiune distinsului poet.” 


Să revenim la portretul făcut lui Eminescu, de Gh. Popa Radul, întrucât 
el ne interesează în mod deosebit. Deci, Eminescu era melancolic... Trebuia, 
cumva, să fie de o veselie debordantă? Pentru a putea răspunde, să încercăm 
să refacem, succint, firul celor petrecute, folosindu-ne de prezentarea din 
Noua revistă (unde găsim cam aceleaşi informaţii ca şi în manuscrisul lui 
A. C. Cuza). 


„Duminică [2] octombrie 1884], la 2 oare p. m. spacioasa sală a Universităţei nu 
mai putea cuprinde numeroasa mulțime de doamne şi domni ce veniseră să asculte istoria 
revoluţiunei lui Horia din gura simpaticului orator D. George Panu... Serbarea fiind 
pură istorică, D. Panu n'a părăsit în tot timpul conferinţei sale, un singur moment terenul 
istoric pentru a se rătăci în cel politic.” 

Pe la ora 17,30, ieşenii, „tineri şi bătrâni”, încep să se îndrepte către 
Universitate, loc de întâlnire, „unde musica regimentului XIII de dorobanţi 
intona diferite arii naționale şi marșuri”. O dată strânsă, lumea se pune în 
mişcare. Cortegiul face popas la statuia lui Ştefan cel Mare şi în grădina de la 
Barnovsky, „unde sunt aşezate bustul şi peatră mormântală a celui ce-a fost 
decapitat de Turci pentru că avusese bărbăţia a protesta contra nedreptei răpiri 
a Bucovinei. De pe peatra mormântală din Beilic, D. Gh. Marcu declamă 
strofele din poesia Un devotament familiei Humuzachi, de A. Mureşanu”, 
după care, oamenii se urnesc spre punctul final: „Marele Hotel Trajan” . 


„Cu toată ploaea torențială ce curgea, lume multă se grăbisă a participa la retragere 
la care domni cel mai mare entusiasm. 

Una din sălile otelului Trajan, oferită gratis de D. Scarlat Pastia, era frumos 
împodobită cu ghirlănzi de brad, cu stindarde triculore, şi cu portretele M. M. LL. Regele 
şi Regina, Cuza-Vodă, Ştefan-cel-Mare, Avram lancu, Tudor Vladimirescu, etc. 

La opt oare începu banchetul în sunetul mai multor arii naţionale intonate de-o 
bandă de lăutari. 

Pe la 9 oare şi jumătate, d. Pompiliu deschisă seria tuastelor printr” un tuast ridicat 
în memoria lui Horia. Lăutarii cântară cântecul lui Horia, pe care asistenții îl aplaudară 
cu multă frenesia silind pe lăutari să l biseze.” 


Din acest moment, se pare că despre Horea nu a mai venit vorba. Despre 
celelalte toasturi, putem citi în aceeaşi publicaţie: 


„D. G. Marcu râdică un tuast pentru memoria lui Tudor Vladimirescu, după care 
musica cântă cânticul lui Tudor Vladimirescu 

D. Al. Bădărău, printr' un discurs de multă valoare, şi aplaudat mult de asistenţă, 
rădică un tuast pentru revoluţia românilor din Transilvania de la 1848, bând în memoria 
lui Barnuţ şi Avram Iancu. Musica intonă marșul lui lancu. 

D. M. Pompiliu rădică un tuast în memoria fostului Domnitor Vcuza-Vodă, care 
simbolizează unirea... 

Cu aceasta se încheiă seria tuastelor comitetului” organizator. 


Au urmat diverşi, între care şi Eminescu. Gh. Popa Radul recunoaşte că 
toasturile rostite în partea a doua a banchetului (care „tinu până la ora 1 după 
mezul nopței” ) au fost în cinstea unora dintre contemporani (altfel, cum s-a fi 
închinat „în sănătatea” lor?). Slaba reacţie a lui Eminescu l-a surprins neplăcut 
pe autorul nostru, care. probabil, se aştepta ca acesta, auzind toastul lui Creangă, 
să sară şi el pe masă. Trebuia să gesticuleze ori să întoarcă urarea? Să fie atât 
de greu de înţeles că nu toţi oamenii îşi doresc să fie ridicaţi pe braţe de ceilalţi? 

Şi-apoi, motivul formal al marii sărbători, din timp pregătită şi desfăşurată 
în trei acte („o conferinţă publică în sala universităţei, o retragere cu facle şi 
un banchet” ), era răscoala de la 1784. Să nu ai un gust amar, când vezi cum 
paharele se ciocnesc vesel în cinstea lui Cutărescu şi Cutărică, dar nu şi în a 
celor fără de care nu aveai ce celebra? Poţi fi foarte vesel când vezi că sacrificiul 
a atâtea şi atâtea mii de ţărani anonimi trece nebăgat în seamă, înghiţit de 
egocentrismul nemăsurat al micuţului prezent? În fond, nu răzbiseră toţi, de la 
Ştefan cel Mare la Carol I, datorită ţăranilor, care la război apărau Țara şi la 
vreme de pace îi dădeau pâinea? Şi, dacă ne gândim doar la căpetenii, oare 
Horea singur, fără Cloşca şi fără Crişan (ori alţii ca ei), ar fi avut aceiaşi sorţi 
de izbândă? Dacă nu, de ce pe pereţi nu se găseau portretele tuturor celor trei, 
ci doar al lui Horea? Dacă pentru Crişan şi Cloşca nu se găsise om dispus să 
toasteze (şi teamă ne e că ştim de ce!), mai poţi aştepta ca participanţii să se 
gândească la ţăranii care şi-au dat sângele, fără a avea pretenţia ca numele lor 
să mai fie consemnate de cineva? Iar dacă privim lucrurile prin prisma aceasta, 
rămâne oare imposibil ca Eminescu să se fi ridicat şi pentru a le reaminti 
comesenilor ce anume îi strânsese laolaltă în acea seară? Nu cumva, „impresia 
covârşitoare” produsă de toastul lui simplu s-a explicat şi printr-un senti- 
ment comun de ruşine? 

Ar mai fi un detaliu. Călinescu scrie că banchetul ar fi avut loc cu prilejul 
„centenarului morţii lui Horia (21 oct. 1784—1884, dar amintirea ori serbarea 
însăşi se bizuie pe o eroare, căci Horia a murit la 28 februarie 1785)”. Are 
dreptate doar în ceea ce priveşte ziua morţii lui Horea, căci întrunirea nu avea 
drept scop să serbeze „centenarul morţii lui Horia”, cum afirmă „divinul” şi 
cum greşit au preluat atâţia. Cităm din Noua revistă, publicată curând după 
eveniment: 


„Duminică s'au implinit o sută de ani de la proclamarea revoluţiunei românilor 
din Transilvania sub Neculai Ursu al Floarei (subl. ns.), zis şi Horia, Crişian şi Cloşca 
(sic!). Iaşul a serbat această aniversară cu mai multă strălucire de cât ori care al oraş a 
fărei.” 


Data de 21 octombrie stil vechi corespunde cu 2 noiembrie stil nou. Să 
rememorăm: la 1 noiembrie stil nou, autorităţile au încercat să-l aresteze pe 
Crişan, dar tentativa a fost zădărnicită de ţăranii înfuriaţi. În acea zi, fiind ucişi 
un gornic şi doi solgabirăi, evenimentele erau ca şi pornite. Decisivă a fost 
însă ziua următoare, 2 noiembrie stil nou, când a avut loc întâlnirea de la 
Curechiu, în urma căreia, practic, a izbucnit răscoala: de la Curechiu, ţăranii 

s-au îndreptat spre Crişcior, au incendiat curţile nobililor şi au ucis primele 
17 persoane, după care s-au împărţit în două grupe, una pornind spre Brad, 
cealaltă — către Mihăileni. Răscoala se declanşase. Conform calendarului 
românesc vechi, era 21 octombrie 1874. 

Aşadar, nici „amintirea” „nici „serbarea însăşi” nu „se bizuie pe o eroare”, 
cum ne învaţă Călinescu, ci pe fapte istorice certe. Eroarea îi aparţine lui 
Călinescu, care nu a ştiut despre ce anume scrie. 


A fost Eminescu subbibliotecar? 


În lucrarea doctorului I. N ica, referitor la starea lui Eminescu în anul 1886, 
putem citi: 


„Ameliorarea s-a dovedit însă de scurtă durată. Poetul n-a mai depus nici o activitate 
oficială de la jumătatea anului 1886, când nu se mai observă nimic scris de el în 
cataloagele sau registrele bibliotecii. Aceasta este cea din urmă funcţie ocupată la Stat 
de către Eminescu, care, înlocuit din postul de subbibliotecar, rămăsese literalmente 
fără mijloace de existenţă” (subl. ns.). 


Doctorul nostru îşi explică lipsa consemnărilor „în cataloage sau registre” 
prin ceea ce el crede a fi „dezechilibrul psihic şi moral tot mai accentuat al 
poetului, care aluneca implacabil într-i singurătate fără sfârşit, fără speranță, 
în care sentimentul morţii stăruie obsesiv şi definitoriu” . Ion Nica scrie că 
Eminescu fusese „înlocuit din postul de subbibliotecar” , dar nu se întreabă 
nici o clipă când se produsese acest lucru şi prin a cui mână. Unde este actul 
prin care Eminescu a fost eliberat din funcţie? Oare, din noiembrie 1884, 
Eminescu chiar a mai funcţionat, în mod oficial şi legal, ca subbibliotecar la 
Iaşi? Istoriografia literară aşa zice, dar, cu n-ar fi pentru prima oară când s-ar 
înşela? 

Care sunt demersurile oficiale pe care se întemeiază părerea că Eminescu 
ar fi fost numit subbiliotecar la Iaşi? Iată-le, în ordine cronologică: 

24 septembrie — Carol I semnează, se zice, Decretul numărul 2532; 

26 septembrie — Ministerul Cultelor informează Universitatea ieşeană 
asupra deciziei regelui; 

30 septembrie — „Monitorul Oficial” consemnează numirea, prin Înalt 
Decret al M. S. Regelui. 

Să privim atent documentele în cauză. 

Monitorul Oficial numărul 142/30 septembrie 1884, în care este anunțată şi numirea lui 
Eminescu în postul de subbibliotecar. 

1) Decretul regal. Precum se vede, acest document este prezentat drept 
fundament al întregii numiri. Toate ar fi bune şi frumoase, dacă nu ar exista 
un mic detaliu: decretul cu pricina nu există. În mod obişnuit, inexistenţa 
acestui decret ar trebui să fie suficientă pentru a proba lipsa de valoare juridică 
a oricărui act emis în temeiul lui. 

2) Monitorul Oficial (numărul 142). De obicei, informaţiile inserate în 
filele acestei publicaţii se bucură de întreaga noastră încredere. Textul apărut 
la 30 septembrie sună astfel: 


„Bucureşti, 29 septembrie 

Ministerul Cultelor şi Instrucțiunii Publice 

Prin decretul regal cu N-o 2532 din 24 septembrie 1884, după propunerea făcută de 
d. ministru secretar de stat la Departamentul Cultelor şi Instrucțiunii Publice prin raportul 
N-o 10519 d. M. Eminescu, absolvent al facultăţii filozofice din Viena, s-a numit în postul 
de subbibliotecar al Bibliotecii Centrale din Iaşi în locul d-lui A. Filipide (Philippide 
după alţii — n. ns.), demisionat.” 


Aparent, lucrurile ar fi în regulă. Doar aparent, însă. 

În „Sumar” „Monitorul oficial prezintă rândurile mai sus citate ca fiind o 
„prescurtare de decret”. După cum arată şi numele, „prescurtarea de decret” 
era o prezentare mai concisă, într-un unic paragraf, a principalelor decizii 
cuprinse într-un decret regal deja semnat de monarh. În cazul lui Eminescu, 
însă, la data apariţiei Monitorului Oficial, nu se putea vorbi de o „prescurtare 
de decret”, din bunul motiv că, neexistând decretul cu semnătura regelui, nu 
era nimic de prescurtat. Cu alte cuvinte, ne aflăm în faţa unui fals. 

Pretinsul decret 2.532, din 24 septembrie 1884, prin care Eminescu ar 
fi fost numit subbibliotecar a fost emis exact în ziua în care monarhul 
părăsea Ţara, pentru mai bine de o lună. Înaintea plecării, Carol I iscălise 
un Decret autentic (numărul 2.520), care fie nu este cunoscut, fie este ocolit 
cu bună-ştiinţă. Iată-l: 


„CAROLI, 

Prin grația lui Dumnezeu şi voința națională, Rege al României, 

La toți de față şi viitori, sănătate : 

Având a pleca peste hotar pentru un scurt timp, 

Am decretat şi decretăm ce urmeză: 

Art. I. În lipsa Noastră din țară, toate lucrările administrațiunei publice cari cer 
întărirea regală, se vor supune aprobărei consiliului de miniştri de către fiecare ministru 
în parte şi li se vor da curs, sub reserva sancțiunei Noastre ulteriore (subl. ns.). 

Art. II. Numirile sau destituirile de funcționari publici, cari se vor face dupe găsirea 

cu cale a consiliului Nostru de miniştri, vor fi cu titlu provisoriu până la întoarcerea 
Noastră (subl. ns.). 
Art. III. Consiliul Nostru de miniştri este însărcinat cu aducerea la îndeplinire a 
disposițiunilor acestui decret. 
Dat în Bucuresci, la 24 Septembre 1884". 


Semnează regele şi cei 6 miniştri aflaţi în funcţie (I. C. Brătianu, G. Chițu, 
D. Sturdza, G. Lecca, I. Câmpineanu şi Şt. Fălcoianu). 

Aşadar, Guvernul putea să facă numiri, dar numai „cu tiltu provizoriu”, 
documentul fiind adoptat „sub reserva Sancțiunii” regelui. Altfel spus, fără 
decret, numirea aprobată de Consiliul de Miniştri nu avea valoare juridică 
decât până la întoarcerea regelui în ţară (30 octombrie 1884). Pentru Maiorescu, 
situaţia nu era nouă, întrucât şi în 1874 se nimerise ca regele să absenteze din 
Ţară când Eminescu fusese desemnat bibliotecar la Iaşi, dar atunci decizia 
consemnată în jurnalul Consiliului de Miniştri preciza explicit: 


„Domnul Mihail Eminescu este numit provizoriu în postul de bibliotecar al 
Bibliotecii centrale din Iaşi, în locul d-lui Samson Bodnărescu, trecut într-alt post şi sub 
rezerva confirmării ulterioare a acestei numiri de către Măria Sa Domnitorul, după 
întoarcerea în ţară.” 


În 1884, însă, precizările privind provizoratul postului şi posibilitatea 
regelui de a anula numirea nu mai sunt prinse în textul apărul în Monitorul 
Oficial, omisiunea fiind, bineînţeles, deliberată. Intenţia este probată (şi) de 
faptul că decretele sunt numerotate — lucru nepermis, deoarece, existând 
posibilitatea ca regele să respingă unul sau mai multe dintre ele, fie trebuia 
să se renunţe la numărul în cauză, fie s-ar fi prejudiciat corelarea dintre numărul 
decretului şi data semnării lui, numere mai mari apărând ca fiind emise înaintea 
unora mai mici. În alte situaţii, între care şi cazul lui Eminescu, s-a mers chiar 
mai departe, pe lângă numărul decretului, figurând şi data emiterii lui. Or, 
aceasta nu putea fi precizată din cel puţin două motive: întâi, pentru că nu era 
cert dacă regele avea să fie sau nu de acord; în al doilea rând, chiar presupunând 
că ar fi confirmat numirea, era imposibil de prevăzut când anume avea să se 
întâmple aceasta. 

Cazul lui Eminescu nu a fost unic, dar se pare că regele, atenţionat din 
Ţară că se profită de absenţa lui, a intervenit. Mai exact, imediat după plecarea 
regelui, ca aduse de viitură au apărut o serie de decrete gata numerotate. Ultimul 
asemenea document cu număr cert (2536) a fost publicat la 3 octombrie (e 
vorba de o numire în post de medic, la plasa Medgidia). Din acest moment, 

lucrurile şi-au reintrat în normal, numirile făcându-se legal, la propunerea 
ministerelor, prin jurnale ale Consiliului de Miniştri, în care se precizează 
„sub rezerva sancţiunei ulterioare a M. S. Regelui” . Un decret regal autentic 
reapare abia la 31 octombrie (numărul 2556). 

Potrivit Legii, la revenirea în Ţară, regele avea să analizeze numirile 
făcute în lipsa lui şi să se pronunţe asupra lor. Fiecare caz confirmat de el era 
anunţat, separat, în Monitorul Oficial. Eminescu nu s-a bucurat de acordul 
lui Carol-Îngăduitorul, cum l-a numit de atâtea ori pe când mai scria la Timpul, 
îngăduinţa acestuia fiind şi ea limitată. Iar dacă regele nu scrisese „Se aprobă” 
pe colţul cererii ministrului de resort, rezultă că respectiva solicitare fusese 
respinsă. În concluzie, din ziua întoarcerii regelui, Eminescu nu mai putea 
funcţiona la Biblioteca din laşi decât în mod ilegal. Ar fi riscat cineva atât de 
mult? Ne îndoim, căci, dacă acea persoană ar fi existat, nu ar fi fost nevoie 
de o atât de mare întârziere. 

A fost anunţul privind numirea lui Eminescu publicat cu complicitatea 
directorului Monitorului Oficial? Greu de spus. În mod normal, el tipărea 
asemenea texte ca urmare a unor solicitări exprese, venite din partea 
ministerelor, care anexau cererii lor copia decretului regal în cauză. De pildă, 
la 24 august 1874, Maiorescu redactează conceptul adresei 7819, prin care 
cere să fie publicat „anexatul în copie jurnal al Consiliului de Miniştri nr... 
relativ la numirea dlui M. Eminescu...” (subl. ns.). 

Pentru ca în Monitorul Oficial să apară precizarea că Eminescu ar fi fost 
numit subbibliotecar „prin decretul regal cu N-o 2532 din 24 septembrie 1884”, 
fie Gh. Chițu comitea un fals, inventând „copia” unui document inexistent, fie 
el sau altcineva îl convingea pe directorul publicaţiei să se prefacă a greşi. 

e 

În acest context, amintindu-ne cât de exact precizase Maiorescu când, 
unde şi la ce instituţie va fi încadrat Eminescu după ° în toarcerea de la Döbling, 
apar semne de întrebare. A existat un plan, având câteva puncte fixe, bine 
determinate? Maiorescu a fost cel care a profitat de plecarea regelui sau acestuia 
i-a căzut bine aranjamentul magistrului? Maiorescu şi Guvernul l-au minţit pe 
rege ori demersul lor a beneficiat de acordul Palatului? Cum plecările regelui 
peste hotare erau cunoscute cu mult timp înainte (mai ales în 1884, când părinţii 
monarhului îşi celebrau nunta de aur) şi cum Maiorescu ştia care e procedura 
în asemenea situaţii, monarhul delegând temporar puterea Guvernului, este 
exclus ca el să fi urmat un adevărat grafic? 

La ideea unei premeditări ne duce şi scrisoarea magistrului către Harieta: 


„Intrebarea este acum, în ce mod să trăiască vreo 4 sau 5 luni la ţară, cât îi mai 
trebuie pănă se va întrema pe deplin? După acest timp ne vom îngriji noi, ca să aibă o 


>» 


funcţiune mai liniştită” (subl. ns.) —14 martie. 


Prin urmare, cu toate că doctorul Obersteiner nu prescrisese un repaus 
îndelung, Maiorescu avea planificat ca Eminescu să nu capete serviciu, 
decât „după acest timp” de câteva luni — deci, tot spre sfârşitul verii şi 
începutul toamnei. O altă epistolă, către Emilia, expediată prin Chibici, la 
7 aprilie, întăreşte ipoteza că, odată începută, acţiunea demarată în 
„chestiunea” Eminescu a urmat un curs prestabilit, chiar dacă unele detalii 
au fost rezolvate din mers: 


„..- mâncarea, aerul, mişcarea, liniştea vor desăvârși în 4-6 luni cura.” 


Toate acestea arată că principala persoană care a tergiversat pe cât a putut 
numirea lui Eminescu — într-un post anume! — a fost Maiorescu. Cât de sinceră 
e scrisoarea trimisă de el Emiliei, la 5 mai („De ce nu face nimic Regina, de ce 
şi de ce ? Da, de ce !"), nimeni nu ştie, rămânând incert dacă, direct sau prin 
interpuşi, magistrul chiar a dat „destul a înțelege şi ei, şi Regelui, şi guvernului” . 
La urma urmei, ce şi cum putea da „a înțelege”, câtă vreme nu numai regina, 
regele şi guvernul, ci întreaga Țară primise de la el asigurări ferme că Eminescu 
s-ar afla sub îngrijirea maternă şi exclusivă a Junimii (septembrie 1883): 


„Căci nu oamenii de bine contribuiesc, ci prieteni, şi numai prieteni, şi 
îndeplinesc o datorie către o fiinţă iubită. În adevăr, ne-am asigurat că nimeni, oricât 
de mare sumă ar da, nu este îngăduit a subscrie pe listă, dacă n-a fost dintre prietenii 
lui Eminescu” (subl. ns.). 


Pe de altă parte, perechea regală nu îl simpatiza pe Eminescu (în orice caz, 
nu în măsura în care afirmă Mite Kremnitz, care, pentru a crea o imagine cât mai 
favorabilă celui care o plătea gras, recurge şi la minciună). În diverse scrisori, s- 
a vorbit despre pretinsa disponibilitate a reginei de a-l ajuta pe Eminescu, dar 
sigur este doar că această disponibilitate nu s-a materializat niciodată, deşi e 
imposibil ca Palatul să nu fi ştiut nimic de adevărata soartă a acestuia. De 
altfel, chiar dacă nu a ştiut la acea vreme, trebuie să fi aflat ulterior: 


„Tot numai d-nul Franck a stăruit, ca şi data trecută la Mai, numai cu deosebire că 

m'a pus să dau din parte' mi două petiţii: una la Ministru şi una către Regina” (Harieta 
către C. Emilian, 18 octombrie 1887). 

Lipsa de reacţie a reginei aruncă asupra Palatului o umbră cu atât mai 
puternică, cu cât ea se prezenta drept poetă. Aristocraţii importaţi de policienii 
noştri spre a constitui Familia regală din România nu au avut niciodată 
inteligenţa de a a-l ajuta pe Eminescu cât timp acesta a fost în viaţă sau de a-i 
promova opera, după ce s-a stins. Sub acest aspect, nu au fost cu nimic mai 
înţelepţi decât „tovarăşii” veniţi pe tancuri din Uniunea Sovietică. 

Cât priveşte cabinetul Brătianu, să zicem că aşa o fi fost, că magistrul o fi 
bătut şaua să priceapă iapa, dar că iapa era din lemn. Din martie 1888, însă, la 
putere nu se mai aflau liberalii, ci un guvern junimist. Nici atunci nu se mai putea 
găsi o slujbă pentru Eminescu? Ba da, dar nu s-a dorit. De exemplu, prin primăvara 
lui 1888, lui Slavici i s-a propus să fie „director de studii la Asilul «Elena 
Doamna»” (post pe care îl va ocupa din 1890). Slavici a refuzat numirea, dar 
nici măcar atunci nu s-a pus problema ca oferta să-i fie făcută lui Eminescu, deşi 
acesta tocmai venise în Capitală. În schimb, „protectorul” Maiorescu i-a răpit 
prin înşelăciune drepturile de autor, pe care trebuia să i le achite Socec! 

Dacă tragem linie şi adunăm, constatăm că pe nici unul dintre palierele 
Puterii nu a existat minima dorinţă sinceră de a-l ajuta pe Eminescu. Maiorescu 
& Co. au fost siliţi de împrejurări să facă un pic mai mult, deoarece, altfel, ar 
fi fost taxaţi drept ingraţi şi lipsiţi de inimă. 

3) Adresa Ministerului Cultelor către Biblioteca Centrală din Iaşi. 
Înregistrată sub numărul 10875/26 septembrie 1884, hârtia este semnată în 
numele ministrului, de către un director: 


„Domnule Director, 

Domnul A. Filipide demisionând din postul de subbibliotecar, am onoare a vă notifica 
că s-a numit în locu-i prin Înaltul decret al M. S. Regelui, no. 2532 din 24 curent, domnul 
Mih. Eminescu, absovent al Facultăţii de filosofie din Viena, fost revizor şcolar (de ce nu 
se invocă şi calitatea de fost bibliotecar? — n. ns). 

Primii, domnule Director, asigurarea deosebitei mele considerațiuni. 

p. Ministru, Gr. Tocilescu 

p. şef Divizie, I. Vlădoianu” 


Am publicat textul integral, pentru a se vedea, pe de o parte, cât de 
„operativă” este această „numire” şi, pe de altă parte, pentru a sublinia că nici 
măcar nu este semnată de Gh. Chițu, ministrul Cultelor de la acea vreme. De 
altminteri, ar fi fost şi greu de crezut că lui Chițu nu i-ar fi înţepenit mâna, în 

clipa în care cineva i-ar fi cerut să iscălească o asemenea decizie. Cât de proaste 
erau relaţiile dintre acesta şi Eminescu nu constituie o noutate, ştiindu-se bine 
că, sub un alt mandat la acelaşi minister, Chițu a fost cel care, în iulie 1877, a 
tras sforile pentru ca Eminescu să fie chemat în instanţă, sub acuzaţia de furt. 

În consecinţă, pare destul de puţin probabil ca Gh. Chițu să fi fost de 
acord cu numirea lui Eminescu. Documentul emis la 26 septembrie 1884 poate 
fi suspectat, dacă nu drept fals (ca atâtea altele, din dosarul Eminescu), atunci 
drept document cu valoare juridică efemeră, valabil doar până la întoarcerea 
monarhului din străinătate — când, nefiind validat de acesta şi întărit printr- 
un decret regal, devenea nul. (El poate fi socotit, totuşi, un fals, dacă ne 
gândim că aceeaşi persoană care l-a emis a trimis şi Monitorului Oficial un 
anunţ „aranjat” astfel încât să pară legal, deşi face trimitere la un document 
inxistent.) Nu contestăm prezenţa în arhivele ieşene a unei adrese înregistrate 
sub acest număr şi având conţinutul mai sus citat, dar ne întrebăm dacă şi cât 
timp ea a produs efecte juridice în mod licit. 

e 


Acestea sunt, deci, documentele „oficiale” privind numirea lui Eminescu. 
Două, mari şi late — şi acelea cu valoare juridică temporară, deoarece regele 
nu a confirmat niciodată numirea. De ce nu a semnat regele? Cum nu există 
nici o solicitare a ministrului către rege, pe care acesta să fi pus rezoluţia „se 
respinge”, rămâne fără răspuns clar chiar şi întrebarea dacă monarhului i-a 
fost sau nu cerută confirmarea în post, pentru Eminescu. Puțin plauzibilă, 
ipoteza că lucrurile s-ar fi derulat fără ştiinţa monarhului nu este însă absolut 
imposibilă. 

Subţirimea dosarului conţinând piesele pe baza cărora Eminescu a fost 
numit subbibliotecar este evidentă, din el lipsind majoritatea actelor 
obligatoriu cerute de Lege. Pentru o bună orientare, în loc de comentarii, să 
răsfoim documentele întocmite cu zece ani înainte (când Eminescu a fost 
numit director al aceleiaşi biblioteci), citând doar acele acte oficiale emise 
de Ministerul Cultelor în 1874 şi care sunt de negăsit în 1884 . Iată-le, în 
ordine cronologică (sublinierile ne aparţin): 

1) Maiorescu se adresează Consiliului de Miniştri (7719, concept): 


„Domnilor Miniştri, 

Prin trecerea d-lui Samson Bodnărescu într-un alt post, devenind vacant postul de 
bibliotecar al Bibliotecii centrale din Iaşi, subsemnatul are onoarea a propune 
d[omnii]lor voastre numirea în arătatul post vacant a d-lui Mihail Eminescu, pentru 

care finit vă rog ca, în caz de a încuviinta d[omnii]le voastre această propunere, să 
binevoiți a semna anexatul jumal. 
Ministru instrucţiunii publice şi al cultelor” (23 august). 


S. Bodnărescu a părăsit postul la cererea lui Maiorescu, care îl dorea 
liber pentru Eminescu sau pentru Slavici. Despre această numire se face 
vorbire şi într-o notă ministerială, din care A. Z. N. Pop prezintă fragmente, 
afirmând că datează din 1876: „Mihail Eminescu, bucovinean, doctor în 
filosofie, a fost numit la 24 august bibliotecar la laşi în locul lui Samson 
Bodnărescu, bucovinean, trecut fără concurs şi fără avisul consiliului 
profesor de pedagogie la institutul Vasile Lupu din laşi”. 


2) Jurnalul numărul 20, al Consiliului de Miniştri: 


„Astăzi 23 august 1874, Consiliul Miniştrilor luând în deliberare referatul d-lui 
Ministru (al) Cultelor şi al Instrucțiunii Publice sub nr. 7719, prin care se propune numirea 
d-lui M. Eminescu, doctorand în filozofie, în postul de bibliotecar al Bibliotecii centrale 
din laşi. 

În virtutea dreptului ce ni se acordă prin Înaltul Decret al Mării Sale Domnitorului, 
nr.l382, de la 3 iulie expirat: 

Decide: 

Domnul Mihail Eminescu este numit provizoriu în postul de bibliotecar al Bibliotecii 
centrale din laşi, în locul d-lui Samson Bodnărescu, trecut într-alt post şi sub rezerva 
confirmării ulterioare a acestei numiri de către Măria Sa Domnitorul, după întoarcerea 
în țară. 

L. Catargi, G. Gr. Cantacuzino, Al. Lahovari, T. Maiorescu” 


3) Maiorescu către rectorul Universităţii ieşene (Ştefan Micle): 


„Domnul Mihail Eminescu, cu începere de la 1 septembrie viitor, fiind numit, prin 
jurnalul Consiliului de Miniştri, nr. 20, în postul de bibliotecar al Bibliotecii Centrale din 
Iaşi, în locul d-lui Samson Bodnărescu, trecut în alt post, subsemnatul are onoare a 
recomanda d-voastră pe d-nul M. Eminescu spre a-l introduce în postul ce i s-a încredințat, 
după ce mai întâi îl veti supune la jurământul legiuit.” (adresa 7818/24 august) 


4) Ministerul Cultelor către Monitorul Oficial (adresa 7819, concept): 


„Directorului Monitorului Oficial 

Domnule director, 

Am onoare a vă invita să binevoiţi a dispune de a se publica în Monitorul Oficial 
anexatul în copie jurnal al Consiliului de Miniştri nr... relativ la numirea dlui M. Eminescu 
în postul de bibliotecar al Bibliotecei Centrale din Iassi.” 

5) Maiorescu către Eminescu (conceptul adresei 7816): 


„Domnule, 

În urma propunerii făcută de subtsemnatul prin referatul nr. ... [7719], Consiliul 
Miniştrilor prin Jurnalul nr..., încheiat în şedinta de la ... [23] ale curentei şi pe 
baza dreptului ce-i acordă înaltul decret al Măriei Sale Domnitorul, nr. 1382 din 3 
iulie expirat, v-a numit provisoriu în postul de bibliotecar al Bibliotecei Centrale 
din Iaşi, în locul d-lui Samson Bodnărescu, trecut într-alt post şi sub reserva 
confirmării ulterioare a numirii dv. de către Măria Sa Domnitorul, după 
întoarcerea în ţară. 

Comunicând d-voastră această numire, am onoare a vă invita să intraţi în 
atribuţiunile postului ce vi s-a încredinţat la 1 septembrie viitor [...], de când va începe 
onorariul cuvenit d. voastre după buget, însă mai înainte de aceasta veţi depune jurămîntul 
legiuit în prezența d-lui rector al Universităţii din laşi şi veţi primi apoi de la predecesorele 
d-voastre, în vedere cu cataloagele existente, opurile ce apartin acelei biblioteci, dota, 
mobilierul şi cancelaria ei.” 


6) Concept trimis în Minister, „La comptabilitate”: 


„Domnule Coleg, 

DI. M. Eminescu fiind numit în postul de bibliotecar al Bibliotecei Centrale din 
Iassi, cu începere de la 1 septembrie viitor, de când a demisionat dl. Samson Bodnărescu, 
în urma trecerii sale într-alt post, am onoare a vă comunica această disposiţiune spre 
ştiinţă şi regula dv.” 


7) Rectorul Universităţii răspunde ministrului (adresa 411/31 august): 


„Conform ordinului dlomniei] voastre, nr.7817, d-l Mihail Eminescu depuind 
jurământul cerut de lege pentru funcțiunea de bibliotecar al Bibliotecii centrale din 
Iassy, subsemnatul cu onoare vă înaintează exemplarul jurământului.” 

Textul jurământului este următorul (vezi Gh. Ungureanu, Eminescu în documente 
de familie): 

„Jur în numele lui Dumnezeu şi declar pe onoare şi conscința mea 

Credință domnitorului românilor Carol I şi Constituţiunei ţărei mele 

De a-mi împlini cu sînţenie datoriile ce-mi impune funcțiunea mea. 

De a aplica legile şi de a mă conforma legilor întru toate şi pentru toţi : fără 
pasiune, fără ură, fără favoare, fără consideraţiune de persoană, fără nici un interes 
direct sau indirect. 

Aşa să-mi ajute Dumnezeul, 

Mihaiu Eminescu 

Jurământul de faţă s-a săvârşit în prezența subscrisului. 

A. Iconom 

Rectorele Universităţii de lassy 

Astăzi în treizeci august anul una mie opt sute şaptezeci şi patru, jurământul de faţă 
s-a săvârşit în aula Universităţii de lassy. 

Rector, Ştefan Micle.” 


8) Maiorescu se adresează lui Carol I (adresa 9250/3 octombrie): 


„Prea Înălțate Doamne, 

D-nul Mihail Eminescu, doctorand în filosofie, prin jurnalul Consiliului de Miniştri 
nr. 20 de la 23 august trecut, încheiat în virtutea dreptului ce i s-a acordat prin decretul 
măriei voastre, nr. 1382, a fost numit în mod provizoriu în postul de bibliotecar al 
Bibliotecii Centrale din laşi în locul d-lui Samson Bodnărescu, trecut în alt post şi sub 
rezerva confirmării ulterioare a acestei numiri de către măria voastră. 

Subsemnatul aducând la cunoştinţa măriei voastre această dispozițiune a Consiliului 
de Miniştri, vine cu cel mai profund respect a vă ruga să binevoiţi a o confirma prin 
semnarea anexatului proiect de Decret” (subl. ns.). 


Rezoluţia regelui: „Se aprobă. Carol.” 
9) Regele semnează decretul solicitat: 


„CAROL I 

Prin graţia lui Dumnezeu şi voința națională 

domn al românilor. 

La toți de faţă şi viitor sănătate 

Asupra raportului Ministrului nostru Secretar de Stat la Departamentul Instrucțiunii 
Publice şi al Cultelor, nr. 9250. 

Am decretat şi decretăm: 

Art. 1. D-nul Mihail Eminescu, doctorand în filozofie, care prin jurnalul Consiliului 
Nostru de Miniştri, nr. 20, de la 23 august trecut, a fost numit provizoriu în funcțiunea de 
bibliotecar al Bibliotecii Centrale din Iaşi, în locul d-lui Samson Bodnărescu, trecut în 
alt post, este confirmat în zisa funcțiune (subl. ns.). 

Art. II şi ultim: Ministrul Nostru Secretar de Stat la Departamentul Instrucțiunii 
Publice şi al Cultelor este însărcinat cu executarea acestui Decret. 

Dat în Sinaia, la 16 octombrie 1874 

CAROL 

Ministrul Instrucțiunii Publice şi al Cultelor 

Maiorescu 

Nr. 1748” 


10) Maiorescu concepe a doua adresă către Monitorului Oficial (9927 
din 23 octombrie), expediind-o două zile mai târziu: 

„Directorului Monitorului Oficial 
Înaintînd d-voastră în copie Decretul Domnesc nr. 1748 relativ la confirmarea 
d-lui Mihail Eminescu în postul de bibliotecar al bibliotecii din Iassi, am onoare a 
vă invita să binevoiţi a dispune publicarea acelui decret în extenso în Monitorul 
Oficial” (subl. ns.). 


11) Maiorescu către Eminescu (adresa 9926 / 25 octombrie): 


„Domnule bibliotecar, 

Prin Înaltul Decret al Măriei Sale Domnitorul nr. 1748 de la 16 ale curentei, dv. 
fiind confirmat în postul de bibliotecar al acelei biblioteci ce vi s-a încredinţat provisoriu 
prin Jurnalul Consiliului de Miniştri nr. 20 de la 23 august trecut, am onoare a comunica 
d-voastră această disposiţie spre ştiinţă. 

Ministru, 


CAROL I, 


Pria gratia lui Damndni gi inința națin= 
Balo, Doma al Homiânilar, 


La toți de faci și uiituri, anuale i 


Prin decret ca No. 4,749, din 16 Ot- 
tumbre 1874, după propunerea lzută | 
prin raport ile același D. ministra, I. dn, 


Välind raportul mimisirului Nostru 
gecretar de Stat la departamental justi- 
tieli, Mo, 10734, 

Am decretat gi dacretim ce urméz# = 

Art. L D. Leonida Paciurea, doctor 
ln drept da la ficulta ten din Paris, fost 
procuror general zi director de minig- 
ter, se numezce director general mii- 
misterului justiției, in locul DAut N. L 


Costacopolu, trecut în alt post 
Ari. II. Ministru Mostru secretar dq 
Stat la departamentul justiției este an 
loriat cu esecutarea arestul decret, 
Dat in Sinaia, la %5 Ootombre 1474. 
IA TUL. 


Hirisi neereiar En Stnt 
În dapariuzraniul jnarizial, 


Al. Lahovari, Nea. 1,725. 


M. Fontaninu, profesor la catedra de 
limba zi literatura latino romāni la Iy- 
peal din ran, targ prin jurnalul GiH- 
siliului de ministri Wo. 1%, de la 29 Au- 
gust trecut, a fost mamit provigorid in 
postal de director al acelui Ieri, sa 
conhernai in neal post. 


Prin denret cu No, 1,748, din 16 0C 
tiombre LS7Ă, după propunerea Paculi 
prin rapari de acalagi D- ministru, D. 
Ahal Emimesai, dogtorand iri liloamiie, | 
care prin jurnalul consiliului da minis- | 
iri No, 2), de la 28 August trecut, a beat 
numit provizorii în funcțiunea de bi- 
blintecar al biblintecei cemirale iliri Insă, | 
în locul D-lui Samgon Boilnareseu, tre 
cut în alt post, sa contirmat in gisa 
wocjinna, 





D-lui Mihail Eminescu, bibliotecar al Bibliotecei Centrale din Iassy” (subl. ns.). 
12) Monitorul Oficial anunță confirmarea lui Eminescu în postul de 
bibliotecar (1 octombrie): 

„Prin decret cu No. 1,748, din 16 Octombre 1874, după propunerea făcută prin 
raport de acelaşi D. ministru, D. Mihail Eminescu, doctorand în filozofie, care prin jurnalul 
consiliului de miniştri No. 20, de la 23 August trecut, a fost numit provisoriu în funcțiunea 
de bibliotecar al bibliotecei centrale din Iaşi, în locul D-lui Samson Bodnarescu, trecut în 
alt post, s“a confirmat în zisa funcţiune” (subl. ns.). 


Cele 12 documente de mai sus, reprezentând formalităţile obligatorii în 
1874 spre a alcătui „dosarul” lui Eminescu, dovedesc că în 1884 s-a petrecut 
ceva necurat. Dacă în 1874, ministrul Maiorescu a semnat 9 (nouă) 
documente, iar regele un altul, în 1884, ministrul Chițu nu a iscălit nici o 
hârtie, iar regele, aşişderea. Diferenţa este ca de la cer la pământ. Faptul că la 
Iaşi au fost întocmite o serie de documente de natură să ateste că Eminescu 
ar fi îndeplinit muncă de subbiliotecar nu schimbă fundamentul chestiunii, 
fiind limpede că „numirea” a avut la bază o înşelăciune. 


Vorbe, ciorne şi ipocrizie 


Cum spuneam, arhivele ieşene deţin câteva documente oficiale scrise de 
mâna lui Eminescu, din postura, ni se spune, de subbibliotecar. Simpla lor 
existenţă nu poate suplini lipsa unei autentice numiri definitive — şi vom arăta 
de ce. De asemenea, există epistole din care s-ar putea deduce că Eminescu ar 
fi fost salariat al Bibliotecii. Pentru a nu fi acuzaţi că le ocolim, să le parcurgem. 

1) Maiorescu îi scrie surorii lui (27 septembrie 1884): „Eminescu e numit 
subbibliotecar, el însuşi a consimțit să accepte acest post” (subl. ns.). Când 
şi în faţa cui (sau prin ce document şi-a declarat Eminescu acordul? Nu există 
nici o dovadă că Eminescu ar fi primit să revină în aceeaşi instituţie, dar pe o 
treaptă ierarhică inferioară celei deţinute cu zece ani în urmă. 

2) Epistola lui Eminescu către Chibici (20 octombrie 1884): 


„Cât despre onorata bibliotecă, e atât de încurcată şi îngrămădită, încât ar trebui 
un an sau doi pentru a introduce orânduială în acest haos ereditar.” 


Chiar presupunând că Eminescu s-ar fi referit la o sarcină de serviciu, 
afirmaţia era valabilă la 20 octombrie, când numirea ca subbibliotecar, 
admițând că fusese decisă de Consiliul de Miniştri, era doar provizorie, 
aşteptându-se confirmarea regelui — confirmare care nu a mai venit. De 

asemenea, fraza de mai sus este o simplă constatare, care nu denotă dorinţa 
sau obligativitatea unei implicări directe în rezolvarea problemelor Bibliotecii. 

3) Jurământul depus de Eminescu (1 octombrie 1884). Observăm că, 
în 1884, acesta este ulterior Decretului regal şi publicării anunţului din 
Monitorul Oficial. Cu zece ani înainte, lucrurile se petrecuseră invers, întâi 
fiind jurământul celui propus pentru numire, apoi adresa ministerului care 
îl recomanda şi, abia la sfârşit, Decretul lui Carol I (această ordine pare 
naturală, dacă ne gândim că jurământul era un soi de garanţie morală, pe 
care regele trebuia să o aibă înainte de a-şi numi în mod oficial slujbaşii). 
De asemenea, sesizăm că, spre deosebire de numirea din 1874, când o 
adresă a Ministerului Cultelor anunţă rectoratul Universităţii, şi, totodată, 
precizează că intrarea acestuia în post se va face „după ce mai întâi îl veți 
supune la jurământul legiuit” (vezi adresa semnată de Maiorescu, la 24 
august 1874), în 1884, această formalitate de neocolit lipseşte. 

4) Conceptul adresei trimise de directorul Bibliotecii către preşedintele 
Curţii de apel Iaşi (30 noiembrie 1884): 


„Între persoanele desemnate a forma juriul Curţei cu Juraţi din sesiunea care 
începe de mâne, este şi dl. Petru Gârcineanu, custode la Biblioteca Centrală din Iaşi. 

Serviciul zilnic se face numai de doi funcționari, adecă de subbibliotecar şi de 
custode. Subbibliotecarul fiind bolnav în spitalul Sf. Spiridon, unde după prescrierea 
doctorilor e constrâns să stea cel puţin pînă la Anul nou, serviciul Bibliotecii sufere 
deja din această cauză. Acum dacă ar mai lipsi şi d-l P. Gârcineanu, care ţine şi locul 
subbibliotecarului, funcționarea regulată a Bibliotecii ar fi cu neputinţă. 

Vă rog, deci, domnule Preşedinte, ca în interesul acestei biblioteci să binevoiţi a 
dispensa (scoate) pe dl. P. Gârcineanu pe tot timpul cât va dura această sesiune a juraţilor.” 


Documentul este mai puţin relevant, deoarece a fost emis înainte de 
întoarcerea regelui în Țară — deci, într-o perioadă în care, cu multă bunăvoință, 
s-ar mai putea accepta ideea că Eminescu funcţiona legal, dar în mod provizoriu, 
ca subbibliotecar. Aspect esenţial, Caragiani nu deţinea informaţii oficiale despre 
Eminescu, deoarece acesta nu a solicitat concediu şi, implicit, nu a probat 
superiorilor ierarhic starea de boală printr-un certificat medical şi nu a 
recomandat pe cineva care să-l înlocuiască. De aceea, dacă Eminescu ar fi fost 
angajatul legal al Bibliotecii Centrale din laşi, am putea spune că, peste noapte, 
ar fi încetat să mai vină la serviciu — caz în care şi-ar fi pierdut automat postul, 
indiferent ce relaţii ar fi avut. Se puteau comite falsuri şi abuzuri, existau traficul 
de influenţă şi altele de acest soi, dar în cadrul instituţiilor Statului Legea nu 

putea fi sfidată de nimeni într-un asemenea mod. Nimeni nu putea ocupa un 
post „sciut publicamente” , fără a se prezenta zilnic la slujbă. 
5) Intr-o notă a atât de binevenitei lui lucrări, Gh. Ungureanu scrie: 


„La 11 oct. 1884, Biblioteca din Iaşi trimite Ministerului statele de plată pe luna 
octombrie. Atât raportul, cât şi statele, sunt scrise de Eminescu (f. 101-103). Personalul 
bibliotecii la acea dată era următorul: I. Caragiani, bibliotecar, primea bugetar 333 lei 
şi 33 bani, M. Eminescu, subbibliotecar, primea bugetar 200 lei — în realitate pe octombrie 
a primit 85 lei 50 bani, avînd rețineri 110 lei, P. Gârcineanu, custode, cu 147 lei bugetar, 
şi L. Sevescu cu 60 lei. Pe luna noiembrie Eminescu primea 171 lei. Pe decembrie statul 
de salar nu mai este scris de Eminescu, dar iscăleşte pentru primirea a 171 lei. Statul pe 
ianuarie 1885 nu este iscălit de Eminescu. Pe luna februarie îl iscăleşte. Toate rapoartele 
Bibliotecii pentru înaintarea statelor pe lunile martie-noiembrie sînt scrise de Eminescu. 
La fel şi statele. Pe luna decembrie este trecut Eminescu, dar nu iscăleşte el.” (Vezi 
Eminescu în documente de familie, 1977.) 


Nu contestăm realitatea celor descoperite de Gh. Ungureanu. Din păcate, 
însă, fericita inspiraţie care l-a determinat pe autor să publice facsimile din 
ultra-mediatizata perioadă în care Eminescu era revizor şcolar l-a părăsit brusc 
când a venit rândul invocatelor state de plată, scrise şi/sau semnate pentru 
Bibliotecă. De aici, neclaritatea unor lucruri. Bunăoară, aflăm că salariul de 
bibliotecar era de 200 de lei (cifră care coincide cu aceea aflată de Missir 
direct de la predecesorul lui Eminescu, Filipide, şi transmisă lui Maiorescu, 
încă din 13 mai 1884), dar că semna de primirea a doar 171 de lei — deci, cu 
mai puţin de 14,5 procente, oprite nu ni se spune pentru ce. Bănuind că 200 de 
lei trebuie să fi fost salariul brut, ne-am interesat şi am aflat explicaţia modului 
în care, de la 200, se ajunge la 171 de lei: din salariul brut se scădeau, întâi, 10 
procente (reprezentând „rețineri afectate la fondul Casei pensiunilor — după 
art. 14 din legea de la 1868 şi art. 3 din legea de la 1872” , cum scria pe multe 
state de plată ale epocii), iar restul era impozitat cu aşa-numita „facsă de 5%". 

Mai puţin clară este situaţia din luna octombrie 1884, principala 
necunoscută fiind data de la care Eminescu ar fi început să fie remunerat, ca 
salariat al Bibliotecii (nici un document nu o precizează, aşa cum ar fi fost 
normal). Dacă numirea lui Eminescu fusese semnată la 24 septembrie, de 
la ce dată putea fi acesta plătit, astfel încât, la prima leafă, să i se reţină 
circa 64 la sută din salariul net (57 la sută din cel brut)? În ipoteza în care 
ar fi intrat în pâine chiar de a doua zi, procentul este mult prea mic. Dacă, 
aşa cum se obişnuia, numirea devenea efectivă din prima zi a lunii următoare, 

adică, de la 1 octombrie, reținerea nu avea justificare decât în două ipoteze: 
fie i s-a reţinut o jumătate din salariul net drept garanţie, fie în acea lună, din 
26 de zile lucrătoare, Eminescu nu trecuse pe la slujbă decât în 11 zile. În 
cea de-a doua variantă, ne-am întreba: de ce? În cealaltă, am vrea să ştim când 
i-a fost returnată suma reţinută şi prin ce documente. 

6) Adresa prin care directorul Bibliotecii solicită ministerului înlocuirea 
lui Emienescu. Într-o lucrare apărută în anul 2000, (Mihai Eminescu o 
monografie în imagini), este prezentată cererea „adresată de loan Caragiani 
Ministerului Cultelor şi Instrucțiunii pentru înlocuirea lui Eminescu, care se 
îmbolnăvise din nou”. Facsimilul reprodus este insuficient de clar pentru a- 
l descifra în totalitate, dar principalele fraze le desluşim: 


„Domnul Mihail Eminescu, subbibliotecarul acestei Biblioteci, atins *** de boala 
de care suferea şi mai nainte, după un consult medical a fost transportat la ospițiul de 
alienaţi de la Mănăstirea Neamţu. Postul rămâind vacant şi lucrările din această Biblotecă 
fiind multe şi urgente, ca să nu sufere *** precum a suferit până acuma din cauza stării 
sănătăţii Dlui Eminescu am onoare a vă recomanda în locul Dlui Eminescu pe actualul 
custode al Bibliotecei, Domnul Petre Gârcineanu, absolvent al Facultăţii de Litere...” 
(Vezi Biblioteca Centrală Universitară Mihai Eminescu — laşi, secţia MANUSCRISE.) 


Înainte de toate, consemnăm că o recomandare asemănătoare trebuia 
să fie redactată de Caragiani şi atunci când demisionase Filipide, dar că 
aceasta nu e de găsit. 

Ion Caragiani (care, folosind o limbă aproape stearpă, a tradus în proză 
Odyseea şi Batrachomyomachia — editura H. Goldner, 1876) afirmă că 
Biblioteca ar fi avut de suferit din cauza lui Eminescu, dar nu spune în ce 
constă acea suferinţă, care s-ar fi întins de-a lungul a mai bine de doi ani. 
Dacă instituţia pe care o conducea ar fi avut treburi atât de „multe şi de 
urgente” şi dacă Eminescu nu le-ar fi făcut faţă, ar fi însemnat că, încă de la 
numire, şubrezenia sănătăţii l-ar fi împiedicat pe acesta să facă faţă postului. 
Simpla existenţă a traducerii Gramaticii sanscrite arată că (şi) directorul 
Caragiani minte. Fără să facem speculaţii, amintim doar că acesta avea dublă 
subordonare: pe de o parte, ca junimist cuminte, trebuia să ţină mereu cont 
de „centru” şi, pe de altă parte, era dator să dea ascultare ministrului. 

Cât se poate de tendenţioasă, „adresa” (în fapt, o ciornă oarecare) a fost 
scrisă la comandă. Şi iată de ce. Ca superior al lui Eminescu, Caragiani trebuie 
să fi conversat cu acesta, având astfel posibilitatea să constate nemijlocit care 
era adevărul în privinţa acestuia. Prin urmare, nu se poate spune că ar fi fost 
victima zvonurilor (aşa cum s-a întâmplat cu opinia publică). Până în clipa în 


Nr. 3-5 O O—————— Semnele Timpului — 237 


care Eminescu a fost arestat, Caragiani nu s-a plâns niciodată că precaritatea 
sănătăţii acestuia ar fi cauzat probleme Bibliotecii. Se deschid două căi: 1) 
Caragiani minte, Eminescu fiind perfect sănătos şi îndeplinindu-şi conştiincios 
îndatoririle; 2) Caragiani are dreptate, anterioara lui lipsă de reacţie datorându- 
se — să zicem — intervenţiei Junimii, care, din dorinţa de a-l proteja pe 
Eminescu, i-ar fi cerut să se abţină. În prima variantă, este limpede că I. 
Caragiani îl învinovăţeşte pe Eminescu de fapte imaginare. În cea de-a doua 
ipoteză lucrurile stau la fel, deoarece dacă Junimea chiar ar fi fost ocrotitoarea 
lui Eminescu, ea l-ar fi menajat cu atât mai mult în clipele în care, 
„îmbolnăvindu-se”, ar fi avut mare nevoie de sprijinul ei. În plus, dacă 
directorul Bibliotecii şi-ar fi reprimat timp de doi ani iritarea, nu şi-ar fi dat în 
petic tocmai la sfârşit, când, scăpând de Eminescu, avea motiv de linişte (sau 
chiar de bucurie). Şi dacă totuşi ar fi făcut-o, documentul lui trebuia să aibă 
cel puţin dată şi număr de înregistrare oficială. Nu este cazul. 

Dacă „adresa” ar fi mai mult decât o fiţuică veninoasă, ea trebuia să 
primească un răspuns. Unde este rezoluţia? Cine şi când a semnat-o? Ciorna 
cu care opinia publică este indusă în eroare nu poate ţine locul documentelor 
oficiale care, potrivit Legii, ar fi trebuit să fie întocmite, dar pe care nimeni 
nu le-a găsit până acum. Iar dacă nu există, de ce am crede orbește în orice 
maculatură? Istoria se scrie exclusiv pe baza relatărilor membrilor unui 
grup de interese? 

Se formează următorul lanţ logic: 1) putându-se demonstra că Eminescu 
nu a ajuns la Mănăstirea Neamţului din cauza sănătăţii, este limpede că textul 
„adresei” conţine neadevăruri; 2) o hârtie care cuprinde falsuri — şi cu atât mai 
puţin una despre care se pretinde că ar fi oficială — nu se redactează fără un 
anume scop; 3) directorul Caragiani nu vădeşte un interes personal deosebit 
în această chestiune (deci, nu a acţionat pur formal şi din proprie iniţiativă); 
4) arhivarea fiţuicii arată deosebita grijă a „altora” pentru informaţiile pe 
care aceasta le conţine; 5) cum aceste informaţii denaturează adevărul, deducem 
că unul dintre scopurile „adresei” în cauză a fost dezinformarea deliberată şi, 
astfel, justificarea anumitor documente (poate şi a unor evenimente) care, toate, 
trimit pe o pistă greşită. De pildă, o dată ce Monitorul Oficial informase în 
1884 asupra numirii lui Eminescu, devenea obligatoriu ca acesta să fie şi scos 
public din funcţie, în 1886 — fapt care nu se făcea verbal, ci prin documente. 
Cu toate că are girul lui Maiorescu şi deşi îngroaşă teoria nebuniei, primul 
studiu despre Eminescu (1890) nu pomeneşte un cuvânt despre cei doi ani de 
pretinsă funcţionare a lui Eminescu la Biblioteca Centrală din Iaşi. Faptul este 

cu atât mai suspect cu cât Maiorescu nu suferea de modestie, iar episodul 
putea reliefa aşa-numita lui protecție, servind şi ca argument al pretinsei 
alienări. Necazul era însă că, în epocă, dosarul de subbibliotecar al lui 
Eminescu putea fi lesne verificat, existând astfel şi riscul apariţiei unor întrebări 
incomode — neplăcere de care istoria literară a ultimei jumătăţi de veac a fost 
scutită, astfel încât ne-a turna pe gât toate tezele ştiute, fără să ne înecăm. 

Şi-apoi, nu se impunea oare ca înainte să afirme că postul lui Eminescu 
devenise vacant directorul Caragiani să aibă o dovadă scrisă în acest sens, 
venind de la medici, de la Eforia Sfântul Spiridon sau de la Poliţie? O 
informaţie poate produce efecte juridice într-o instituţie, fără să fie 
consemnată şi confirmată într-un document oficial emis de personal 
competent, special desemnat? 

7) I. Caragiani se adresează „domnului Director al Ospiciului de la 
Monastirea Neamţ” (5 decembrie 1886): 


„Domnule Director, 

D. Eminescu, care se află în cură medicală la ospiciu pe care-l dirigeaţi, are a lua 
leafă pe luna noiemvrie, ca fost (subl. ns.) subbibliotecar al acestei biblioteci. Însă când 
s-au trimis statele de prezență la minister, domnia sa n-a fost aici să iscălească, şi la 
casierie se cere iscălitura d-sale în stat, ca statul să fie achitat. Deci vă alăturăm pe 
lângă aceasta statul în chestiune, rugându-vă să binevoiţi a pune pe d. Eminescu să 
iscălească la locul respectiv şi a ne înapoia statul ca să putem lua paralele.” 


Nici acest document nu există însă în original, textul fiind transcris ulterior 
tot dintr-un „concept” , care putea fi redactat oricând, de oricine şi despre care 
nu avem nici o garanţie că, într-adevăr, ar fi fost expediat, ca act oficial. 
Această hârtie fără importanţă juridică se leagă de cea prezentată înaintea ei, 
numai Că, aşa cum am arătat, pe solicitarea de disponibilizare a lui Eminescu, 
întocmită la o dată incertă, nu este pusă nici o rezoluţie — deci este lipsită de 
efecte juridice. 

În ceea ce priveşte statul de plată la care se face referire, ne îndoim că el 
chiar a fost trimis cu poşta, la ospiciul de la Mănăstirea Neamţului. De altfel, 
dacă o asemenea adresă chiar ar fi existat, înseamnă că, după internarea în 
ospiciu, Eminescu trebuia să primească măcar o parte din salariu (nu ştim din 
ce zi anume ar fi devenit fost subbibliotecar). Aceşti bani nu i s-au dat niciodată. 
Ne-am putea gândi că i-o fi oprit Caragiani sau alt nesătul, dar numai cu o 
condiţie: statul de plată din decembrie 1886 să aibă semnătura beneficiarului. 
Or, Gh. Ungureanu ne asigură că ultimul document de acest fel ar fi fost semnat 

de Eminescu în urmă cu un an, în noiembrie 1885. 

În plus, nu reiese de nicăieri că balamucul de la Mănăstirea Neamţului ar 
fi avut şi un director. Câtă vreme medicul venea în răstimpuri, iar administratorul 
era „şef”, în afara lui nefiind decât „personal inferior”, cui anume i-a scris 
Caragiani şi cu ce rezultat? În sfârşit, în amintirile consemnate după moartea 
lui Eminescu, administratorul stabilimentului (Leon Onicescu) nu pomeneşte 
nimic despre vreo adresă de tipul celei puse în discuţie. Oare, şi acesta să fi 
fost unul dintre motivele pentru care textul lui Onicescu nu a fost dat publicităţii 
decât după trei sferturi de veac şi, chiar şi atunci, fără a se spune unde se află 
manuscrisul original? 

În conceptul către „directorul” ospiciului, Caragiani se referă la Eminescu, 
„ca fost (subl. ns.) subbibliotecar”. De ce „fost”? Cine, când şi de ce îl 
destituise? Putea Caragiani să acţioneze după bunul plac? Lucru ştiut, cel care 
numeşte acela şi demite. Cum numirea se face prin decret regal, eliberarea din 
funcţie nu o poate hotărâ un slujbaş mărunt, altminteri, decizia regelui 
nemaiavând nici o valoare. În 1976, după venirea la putere a liberalilor, 
Eminescu a fost disponibilizat, împreună cu alte şapte persoane, prin următorul 
decret (sublinierile ne aparţin): 


„Carol I-iu, (...) 

Asupra raportului Ministrului nostru secretar de stat la Departamentul Instrucțiunii 
Publice şi Cultelor nr. 4802. 

Am decretat şi decretăm : 

Art. I. Se pun în disponibilitate, cu începere de la 4 iunie 1876, revizorii şcolari şi 
anume : (...) 

DI. M. Eminescu, de la districtele laşi şi Vaslui, (...) 

Art. II. Ministrul nostru secretar de stat la Departamentul Cultelor şi Instr. Publice 
este însărcinat cu executarea decretului de faţă. 

Dat în Bucureşti, la 3 iunie 1876” 


De ce în arhive nu se găseşte un document similar, privind desărcinarea 
din 1886? Există un singur răspuns: pentru că Eminescu nu avea din ce post să 
fie pus „în disponibilitate” , la acea dată fiind şomer sau, cu ori fără ştiinţa lui, 
ocupând postul în mod ilegal. 

Să revenim asupra unui aspect: în pofida straniului certificat medical pe 
baza căruia a fost din nou închis în ospiciu (6 noiembrie 1886), nimeni nu a 
îndrăznit să pretindă că Eminescu n-ar mai fi ştiut pe ce lume se găsea, atunci 
când a fost ridicat de Poliţie. Dimpotrivă, I. N. Roman ne relatează cum l-ar fi 

„împrumutat” din arest, ca să traverseze împreună strada şi să mănânce o 
friptură. Cum ieşirea dintr-o funcţie nu se face pe vorbe, Caragiani lua decizii 
în funcţie de ce băznea gura târgului sau avea nevoie de un act oficial, care să 
ateste că Eminescu devenise indisponibil? Unde este acest din urmă certificat? 
De ce nu şi-a asumat nimeni riscul de a-l redacta şi semna? Şi unde este 
procesul-verbal privind arestarea şi motivele care au impus-o? Unde este 
adresa Poliţiei către Parchet? Unde este solicitarea Parchetului către medicii 
care au emis penibilul certificat din 6 noiembrie 1886? Unde este adresa 
Poliţiei către Harieta sau către alt membru al familiei Eminovici? Unde este 
cererea Parchetului de punerea sub interdicţie? Şi întrebările pot continua. 

Într-o atare conjunctură, să nu ţi se pară formularea adresei lui Caragiani 
către directorul ospiciului cu atât mai tendenţioasă şi mai dubioasă, cu cât, 
repetăm, acesta nu primise aprobarea superiorilor pentru eliberarea lui Eminescu 
din funcţie? Să nu te întrebi dacă fiţuica lui nu avea, cumva, rolul de a da doar 
impresia că Eminescu chiar fusese subbilotecar? Iar faptul că I. Caragiani nu i 
s-a adresat direct lui Eminescu, ci unui director inexistent, să nu fie suspectat 
de intenţia de a induce ideea că „pacientul” ar fi fost lipsit de discernământ? 

Cum era perceput Caragiani de către junimişti? Sub titlul „Bine hrănitul 
Caragiani”, G. Panu scrie despre acesta: 


„DI. Caragiani, profesor de literatură elină la Universitatea din laşi, este 
macedonean de origină. Era pe atunci — şi este încă — un tip foarte simpatic şi original. 
Crescut în plin orient, el rezuma tradiţiile şi anecdotele tuturor popoarelor din penin- 
sula balcanică şi din restul imperiului turcesc, plus cunoaşterea clasicilor eleni, din 
care îşi făcuse o specialitate. 

De aceea era cel mai bogat anecdotist de la «Junimea». Însuşi dl. Iacob Negruzzi îi 
recunoştea superioritatea. 

Cu dl. Caragiani şedinţele nu s-ar mai fi isprăvit, la fiecare pas d-sa întrerupea ca 
să spună o anecdotă, — o anecdotă cu un sârb, cu un bulgar, cu un grec, cu un turc, cu un 
țigan etc. Caragiani le istorisea cu un farmec nespus; accentul care trăda origina sa 
exotică dădea istorisirei sale un gust mai mult. 

«Junimea» îşi ținea coastele de râs, iar anecdotele cam pipărate înnebuneau de 
plăcere pe dl. Pogor. Ca şi la teatru, de multe ori noi ceream la altă şedinţă ca să repete 
o anecdotă care ne plăcuse, iar dl. Caragiani, ca un artist binevoitor, se executa. şi, ca 
surprindere plăcută, mai adăuga încă una nouă. 

Erau clasice anecdotele d-lui Caragiani. Mai ales țiganul şi perjele a rămas 
legendară. Îmi pare rău că e greu de spus. 

De ce i se zicea lui Caragiani Bine-hrănitul Caragiani? Din cauza traducerilor 
sale din Homer. După cum în Homer, Achil este denumit Cel iute de picior, iar Minerva, 

Minerva cu ochi de bou, tot aşa dl. Pogor, prin imitație, văzându-l într-o seară pe dl. 
Caragiani intrând pe uşă, plin la fată, gras şi gros, a strigat: 

— Iată şi bine hrănitul Caragiani ! 

DI. Caragiani a dat Convorbirilor traduceri din Theocrit (câteva idile) din Iliada, 
din Bathrahomyomachia. 

Acest simpatic junimist a ţinut şi o conferință, dacă nu două; dar aici s-a văzut 
deosebirea între un povestitor drăguţ în intimitate şi între un conferenţiar. 

Anecdotele sunt făcute ca să fie spuse în cerc intim, în dispoziţii de a le asculta; 
spuse însă într-o sală mare cu sute de ascultători, anecdotistul fiind îmbrăcat în frac şi cu 
mănuși albe, ele pierd tot farmecul lor.” 


Dintre actele emise pentru numirea din 1874, o bună parte se regăsesc, 
fireşte, la Arhivele Statului din Capitală, în fondul Ministerului Cultelor. Cum 
se face că această procedură firească a fost ocolită zece ani mai târziu, astfel 
încât nici o copie a documentelor care atestă numirea lui Eminescu ca 
subbibliotecar nu se află şi în Bucureşti, în arhiva Cultelor, toate găsindu-se 
doar în arhiva Universităţii ieşene? Poţi să nu te întrebi dacă explicaţia nu 
constă (şi) în faptul că rectorul Universităţii era Nicolae Culianu, un junimist 
docil? Suspiciunile sunt sporite inclusiv datorită portretului pe care I. Negruzzi 
i-l face acestuia (1834—1915): 


„Tace mult, nu scrie nimic. E totdeauna vesel şi e în genere foarte tolerant. Cuvintele 
cele mai aspre ce le-a pronunţat vreodată şi cu care îşi exprimă indignarea sunt: acestea’ s 
prostii, încet şi cu blândețe rostite. Chiar când e vorba de a califica un omor, o tâlhărie, 
etc., Culianu zice încet: a fost o prostie. Pe de o parte din această causă, pe de alta din 
causa aerului său venerabil el a fost poreclit: papa, după unii încă din vremea când era 
student, după alții după invenţia lui Vârgolici. Unii susțin că vorbele de indignare: 
acestea s prostii, au fost pronunțate de Culian numai de două ori, 1) când a fost arestat 
de Grigoriţă Sturza sub cuvânt că complotează ca să ucidă Jidani, 2) când guvernul roş 
dădu în judecată criminală pe Eminescu, Bodnărescu, şi alţi amici sub acuzarea născocită 
de repos. Petrino că au furat cărti şi manuscripte din biblioteca Universităţii.” 


Din rândurile de mai sus, Culianu ne apare oricum, numai ca un om tare 
ca piatra de moară, nu. La rândul lui, directorul Bibliotecii, loan Caragiani, 
era vechi junimist. Fostul subbibliotecar, aşişderea. Prin urmare, se poate spune 
că Eminescu nimerise într-o... familie. Cu toate acestea, nu este deloc 
obligatoriu ca rectorul N. Culianu sau directorul Bibliotecii să fi cunoscut 
adevărul despre situaţia juridică în care s-a găsit Eminescu. 

O altă informaţie de natură să susţină, mai degrabă, ideea că Eminescu nu 
a fost angajatul legal al Bibliotecii este şi faptul că, aşa cum îi scrie Missir lui 

Maiorescu, rectorul Universităţii „i-a putea da [lui Eminescu] o odaie în 
casele universităţii” (13 mai 1884) — desigur, cu condiţia ca acesta să devină 
subbiliotecar. Nici măcar nu pare să se fi pus problema, neexistând nici o 
relatare care să amintească aşa ceva. În schimb, ştim de la Eminescu însuşi că, 
în octombrie 1884, acesta locuia „la otel România (vechiul han al lui Bacalu), 
într-o hulubărie puțin recomandabilă din orice punct de vedere”. 

Prudenţa cu care privim numirea lui Eminescu în postul de la Bibliotecă 
se datorează, în mare măsură, şi liderilor Junimii. Concret, la doar trei zile 
după numire, Maiorescu îi scrie împăciuitor Emiliei. Din această epistolă, doar 
12 cuvinte privesc situaţia lui Eminescu, referindu-se, strict, la acordul prin 
care Eminescu ar fi acceptat postul de subbibliotecar. 

În Amintiri din «Junimea», I. Negruzzi nu este nici el mai dispus să dea 
amănunte, deşi în 1884 încă se afla la Iaşi, fiind informat cu toate cele: 


„Întors în ţară el [Eminescu] se aşăză la laşi unde după stăruinţele noastre fu numit 
subbibliotecar pentru a avea un mic salariu din care să poată trăi. După câtva timp însă un 
alt acces de nebunie îl lovi şi el fu condus în institutul de alienaţi de la Mânăstirea Neamţu.” 


Cum se vede, dacă ar fi să ne luăm numai după cei invocaţi ca „ocrotitori” 
ai lui Eminescu, în perioada 1884—1886, singurul post ocupat de acesta în 
laşi ar fi fost acela de subbibliotecar (obţinut, subliniază Negruzzi, prin 
„stăruințele” lor, vârfurile Junimii). Neadevărat! Şi, cum se va vedea, nu 
este o omisiune accidentală, ci una planificată. 


Prizonierul birocraţiei stupide şi prost plătite 


Cum am mai spus, Gh. Ungureanu afirmă că ultima iscălitură a lui 
Eminescu pe statul de plată al Bibliotecii din Iaşi ar data din noiembrie 1885. 
Cu totul altceva aflăm din OPERE, volumul XVI, unde citim: „Semnează 
Statul de prezență pe lunile iunie-octombrie 1886” (pagina XL). Lucrarea 
Mihai Eminescu. O monografie în imagini (Editura Junimea, 2000) prezintă o 
variantă de mijloc: Eminescu ar fi funcţionat la Bibliotecă „cu intermitențe 
(?), până în noiembrie 1886” . Cine are dreptate? 

Documentele întocmite de Eminescu în perioada în care se zice că ar fi 
funcţionat ca subbibliotecar sunt de trei feluri: 1) state de prezenţă, 2) rapoarte 
prin care aceste state erau trimise Ministerului Cultelor şi Instrucțiunii Publice 

şi 3) „circulare” (OPERE, volumul XVI). Fără să punem la îndoială existenţa 
lor materială, avem mari rezerve în privinţa conjuncturii reale în care au fost 
elaborate. Despre rapoarte nu pare să se cunoască mare lucru. În absenţa 
până şi a transcrierii conţinutului unui asemenea document, nu ştim dacă 
„raportul prin care se trimite Statul de prezență” era o dare de seamă mai 
amplă sau o simplă adresă de două rânduri, dar socotim mai plauzibilă cea 
de-a doua variantă. Cât priveşte circularele, acestea sunt concepute după un 
unic şi extrem de simplu model: 


„Circulară 
Domnii: ... (urmează o serie de nume — n. ns.) — sunt rugați a înapoia cărţile 
împrumutate de la Biblioteca Centrală.” 


Semnează — pentru bibliotecar — Eminescu. 

Pentru a înţelege cât mai bine lucrurile, iată cum ar putea arăta 
prezentarea sintetică a documentelor redactate de Eminescu pentru 
Biblioteca din Iaşi, după „eclipsă”: 


11 octombrie 
februarie 


Raport + Stat 
Raport + Stat + Circulară 








5 martie Stat 
7 aprilie 

15 mai 

13 iunie 

13 iulie 

18 septembrie 





Raport + Stat + Circulară 
Raport + Stat 

Raport + Stat 

Raport 

Raport + Stat 














POI e jo > 





7 octombrie Circulară 
15 octombrie 


15 noiembrie 





Raport + Stat 
Raport + Stat 








9 ianuarie 


Raport 





13 februarie 


Raport 





10 martie 


Raport 





5 aprilie 


Raport + Stat 





9 mai 


Raport 





Aşadar, avem un număr de 13 Rapoarte, 10 State şi 3 Circulare, care, 


însumate, alcătuiesc 26 de documente. Cum mulţi afirmă că Eminescu ar fi 
fost angajat ca subbibliotecar al Bibliotecii din laşi vreme de 25 de luni şi 
câteva zile (octombrie 1884 — noiembrie 1886), rezultă că acesta ar fi redactat, 

în medie, cam un document pe lună. Nu este prea puţin pentru un angajat 
permanent? De altfel, dacă lui Eminescu îi revenea, prin fişa postului, sarcina 
de a scrie invocatele rapoarte şi statele de plată, în arhive trebuiau să se 
găsească astăzi 50 asemenea documente — adică dublul numărului existent. 
Documentele prezente sunt concepute în numai 16 date diferite. Deci, din 
25 de luni, având peste 600 de zile lucrătoare (52 săptămâni/an x 6 zile/ 
săptămână x 2 ani = 624 zile, plus o lună pe care o socotim ca fiind alcătuită 
doar din zile de sărbătoare), pretinsul subbibliotecar Eminescu ar fi avut griji 
numai în 16 zile — care reprezintă 2,66 la sută din timpul total. Dacă mai 
luăm în calcul şi faptul că pentru a scrie toate hârtiile în discuţie nu era 
necesară nici măcar o jumătate de zi de lucru (adică, în jur de 0,08 la sută din 
totalul orelor de muncă) reiese şi mai frapant cât de subţiri sunt „probele” pe 
care se întemeiază opinia că Eminescu ar fi fost subbibliotecar la Iaşi! 

Deşi leafa se plătea la date fixe, rapoartele sau statele mai sus invocate 
nu sunt redactate la date riguros respectate. Departe de fi datate cam din 
aceeaşi zi a lunii, unele provin din prima decadă (5 aprilie), altele de la sfârşitul 
celei de-a doua (18 septembrie). Acest amănunt rămâne o curiozitate, care 
arată însă cât de puţin interesa identitatea persoanei care scria documentele 
ori data la care erau întocmite, esenţială fiind semnătura celui răspunzător 
de conţinutul lor. 

În cazul în care raportul se trimitea o dată cu statul de plată, scrierea lor 
fiind o sarcină de serviciu care îi revenea lui Eminescu, pare destul de nefiresc 
că în foarte multe cazuri (7 din 15) acesta nu a redactat decât unul dintre cele 
două acte oficiale (de obicei, raportul). În 9 din cele 25 de luni de aşa-zis 
subbibliotecariat (adică, în 36 la sută din timpul total) Eminescu nu a mai 
scris nici măcar o adresă conţinând câteva cuvinte. Pentru perioada noiembrie 
1884 — ianuarie 1885, lipsa oricărei activităţi s-ar explica prin internarea lui 
în spitalul Sfântul Spiridon. Ce acoperire s-ar mai găsi însă pentru intervalul 
iunie-noiembrie 1886? 

Ce responsabilităţi concrete avea fiecare dintre cei patru salariaţi ai 
Bibliotecii? Nu se ştie (sau nu se spune). Specialiştii trebuie să răspundă măcar 
la întrebarea: avea Eminescu obligaţia să întocmească documentele mai sus 
pomenite sau nu? Dacă da, n-ar trebui să atragă atenţia lipsa oricărei reacţii 
din partea „colegilor de serviciu”, siliţi să îndeplinească şi sarcinile lui? De 
asemenea, n-ar trebui să ştim cu ce se ocupa Eminescu în momentele în care ni 
se dă de înţeles că alţii munceau în locul lui şi cum de această pretinsă indolenţă 
nu a fost pomenită nici de cei mai mari duşmani ai lui? Dacă nu, ne putem 

gândi, bunăoară, că rapoartele, statele de plată şi cele trei circulare despre 
care se vorbeşte atât de insistent au fost scrise de Eminescu la rugămintea 
unui (alt?) angajat al Bibliotecii, căruia, din motive strict personale, i-a făcut 
astfel un serviciu. Ca să dea curs unei asemenea solicitări, Eminescu nu trebuia 
să fie salariatul instituţiei. 

O altă posibilă explicaţie s-ar putea să găsim într-un citat din amintirile 
lui I. N. Roman (1866 — 1931), menţionat de I. Nica: 


[pe Eminescu] „Îl văzusem ca toată lumea, pe străzile Iaşilor, şi-l mai văzusem în 
biblioteca Universităţii vechi (astăzi Facultatea de medicină), cetind tot timpul, la biroul 
lui din fund, în fața intrării, după ce servea celor 4-5 vizitatori cărţile dorite. Şi mi-a 
făcut impresia unui om absolut normal şi a unui funcționar conştiincios, care-şi face 
slujba aproape cu plăcere. Bibliotecarul titular, profesorul de greacă Gârcineanu, dădea 
foarte rar pe la bibliotecă” (subl. ns.). 

Pasajul este extrem de interesant. Biografii lui Eminescu au fructificat 
destulele neadevăruri scrise de I. N. Roman despre Eminescu, dar nu le-au 
atras atenţia tocmai aceste cuvinte, care pot să lămurească multe necunoscute. 
Autorul afirmă că Eminescu lucra la Bibliotecă, dar nu spune în mod explicit 
ce funcţie deţinea. EI îl introduce în peisaj pe Petre Gârcineanu şi precizează 
că acesta era „bibliotecarul titular” , imediat după ce relatează modul amabil 
în care Eminescu îi „servea” pe cititori. Concluzia care se desprinde din aceste 
rânduri: Gârcineanu era cel care deţinea, de fapt, postul de subbibliotecar, iar 
Eminescu îl suplinea. 

Frazele citate atrag însă atenţia în primul rând prin faptul că ele contrazic 
conţinutul fiţuicii prin care Caragiani ar fi propus ministrului Cultelor 
înlocuirea lui Eminescu. În vreme ce Caragiani se plânge că Biblioteca 
ar fi avut de suferit „din cauza stării sănătăţii Dlui Eminescu” , involuntar, 
I. N. Roman depune mărturie că, dimpotrivă, „bolnavul” era singurul dintre 
cei patru semnatari ai statului de plată care putea fi găsit în incinta instituţiei, 
în cursul zilei. Implicit, I. N. Roman arată că pretinsele piedici generate 
bunului mers al Bibliotecii de ceea ce Caragiani numeşte vag starea sănătăţii 
lui Eminescu sunt invenţii. 

Gârcineanu! I. N. Roman ne readuce în atenţie un nume pe care, câteva 
pagini mai înainte, l-am întâlnit în ancheta noastră jurnalistică scris în două 
ciorne (nici una devenită document oficial). În prima, adresată preşedintelui 
Curţii de Apel din Iaşi (30 noiembrie 1884), Caragiani afirmă că Gârcineanu 
este custode al Bibliotecii şi că ţine „şi locul subbibliotecarului” , internat în 


246 — Semnele mpl 2 = Nr. 3-5 


spital în acel moment. Al doilea document în care apare numele Gârcineanu 
este conceptul de adresă prin care I. Caragiani îl recomanda „în locul Dlui 
Eminescu” pe „Petre Gârcineanu, absolvent al Facultăţii de Litere”. (Nu 
este exclus ca „profesorul de greacă Gârcineanu” să fi fost promovat de 
Caragiani şi pentru că acesta din urmă era, zice G. Panu, „profesor de literatură 
elină la Universitatea din laşi”, specializarea lor putându-i apropia.) 

Prin aceleaşi puţine cuvinte aparent nesemnificative, I. N. Roman pune sub 
semnul întrebării şi alte afirmaţii ale lui Caragiani. De pildă, pe când Eminescu 
avea piciorul în gips, Caragiani îl informează pe preşedintelui Curţii de Conturi 
că la Bibliotecă „Serviciul zilnic se face numai de doi funcţionari, adecă de 
subbibliotecar şi de custode” (subl. ns.). Care erau cei doi? I. N. Roman nu-l 
pomeneşte pe Caragiani, despre care avem temei să credem că nu trecea pe la 
Bibliotecă decât pentru a-şi ridica leafa. El scrie însă negru pe alb că Gârcineanu 
„dădea foarte rar pe la bibliotecă”, cu toate că era „titularul” postului de 
bibliotecar (de fapt, subbibliotecar). Cum Eminescu, deşi nu avea o numire 
legală în postul de subbibliotecar, de câte ori este prezentat în clădirea Bibliotecii 
apare singur, niciodată în compania unui „coleg de slujbă”, şi cum I. N. Ro- 
man afirmă că titularul postului era Gârcineanu, să înţelegem că Eminescu 
ţinea locul acestuia, ocupat să predea limba greacă la liceu? Dacă „bibliotecarul 
titular” era Gârcineanu şi dacă Eminescu nu îl suplinea pe acesta, să deducem 
că îndeplinea rolul de custode? Dar al patrulea funcţionar al Bibliotecii, 
misteriosul L. Sevescu (nu Săvescu?), cu ce se ocupa, dacă, aşa cum declară 
chiar directorul Caragiani, instituţia nu avea nevoie decât de doi salariaţi 
(experienţa dovedind că ajungea şi o singură persoană)? Când a fost angajat 
acest Sevescu şi în ce post? În mod curios, Gh. Ungureanu îl prezintă, adaugă 
că primea 60 de lei pe lună, dar nu precizează ce funcţie deţinea sau ce trebuia 
să facă pentru a obţine acei bani. A fost Sevescu un paravan? A avut vreo 
legătură de rudenie cu Coralia Sevescu, sora mai mare a soţiei lui Negruzzi? 

Insistăm asupra precizării lui Caragiani privind permanenta prezenţă în 
Bibliotecă a subbibliotecarului şi a custodelui. I. N. Roman nu este o excepţie 
atunci când îl prezintă pe Eminescu singur cuc în Bibliotecă, la fel povestind şi 
M. Pompiliu. Pe de altă parte, dacă Eminescu era singurul salariat al Bibliotecii 
care îşi trecea timpul în sălile ei, cum se explică faptul că nu toate documentele 
banale emise în acest timp au fost scrise de el? Oficiale sau nu, aceste hârtii 
trebuie analizate cu mare atenţie şi comparate cu cele dinaintea venirii lui 
Eminescu la Bibliotecă, întrucât ar putea oferi surprize. Dar, desigur, pentru 
aceasta conţinutul lor trebuie să devină public. 

Potrivit schemei de organizare a Bibliotecii, instituţia era condusă de un 
bibliotecar. În perioada care ne interesează, ştim cu precizie că această funcţie 
de conducere revenea lui I. Caragiani. Oare atunci când se referă la 
„Bibliotecarul titular... Gârcineanu” , I. N. Roman îl confundă pe acesta cu 
Caragiani? Nu credem. Când se revoltă la aflarea scenariului gândit de 
Maiorescu (care îi propunea ca Eminescu să fie numit „numai de formă”), 
Emilia Humpel scrie (11 aprilie 1884): 


„Dar domnului Caragiani, profesor universitar şi în acelaşi timp profesor la Institutele 
Unite, acestuia să nu i se poată lua această sinecură? Ar fi foarte bine. Nici un om n-ar 
fi împotrivă, peste tot s-ar în cuviința” (subl. ns.). 


Întrucât Iaşii aveau la acea vreme numai 66.000 locuitori (fiind deci, sub 
aspect demografic, cam cât oraşul Sfântu Gheorghe de astăzi), situaţia lui 
Caragiani trebuie să fi fost suficient de bine cunoscută în oraş, toată lumea 
ştiind că el conducea Biblioteca — instituţie unică în urbe, ca Primăria 
sau Universitatea. Cu atât mai puţin Caragiani putea fi confundat cu un 
subaltern al lui de către cineva ca I. N. Roman, care, chiar prin acea perioadă, 
era redactor-şef al ziarului local, Liberalul (1885-1887), fiind deci foarte 
bine informat asupra funcţionărimii locale. 

Şi-atunci? 

Prin decretul regal din 1875, Eminescu era numit în postul de bibliotecar. 
Cum Biblioteca, deşi tutelată de Universitate, avea o mare autonomie şi cum 
instituţiile erau conduse şi pe atunci de directori, în mod uzual oamenii îl numeau 
director pe bibliotecar, iar subbibliotecarului îi spuneau bibliotecar. Bunăoară, 
Familia anunţă la 7 octombrie 1884 că Eminescu va deveni directorul 
Bibliotecii ieşene.* Şi dacă Familia, fiind publicată la Oradea, ar putea fi acuzată 
de necunoaşterea în detaliu a structurilor administrative din România acelor 
vremuri, ce să mai spui când Eminescu însuşi se prezintă ca „fost director al 
Bibliotecii Centrale din laşi” (vezi documentul înaintat preşedintelui Înaltei 
Curți de Conturi din laşi, în 1876)? Ba mai mult, chiar adresa prin care se 
înştiinţa că Eminescu ar fi fost numit subbibliotecar este expediată — de însuşi 
“Ministerul Cultelor! — „Domnului Director al Bibliotecii Centrale din laşi” 
(26 septembrie 1884). Strict formal, acest document fusese trimis aşadar 
deţinătorului unui post inexistent în Bibliotecă — deci nimănui. 

* Foarte succinta prezentare a vieţii lui Eminescu semnată de Iosif Vulcan 
în numărul din 13 ianuarie 1885 al revistei cuprinde şi informaţia: „...ear 
actualmente este earăş bibliotecar al bibliotecei centrale din laşi” (vezi articolul 
Mihail Eminescu). Precizarea se impune deoarece Aglaia afirmă că spusele lui 

Vulcan ar fi întru totul adevărate (vezi scrisoarea către I. Sbiera, prezentată 
de unii că fiind adresată lui Maiorescu). În mod cert, Aglaia nu a cunoscut 
anumite detalii ale situaţiei lui Eminescu (de pildă, chiar şi în Monitorul 
Oficial, acesta nu apare ca bibliotecar, cum îl prezintă Vulcan, ci 
subbibliotecar). Probabil şi ea a fost indusă în eroare — ca atâţia alţii — de 
situaţia creată prin publicarea anunţului privitor la numirea lui Eminescu, 
neştiind că o asemenea numire nu putea opera decât scurt timp şi fără să 
cunoască funcţia exactă deţinută de acesta în cadrul Bibliotecii. 

În ce perioadă anume îl văzuse I. N. Roman pe Eminescu împărțind cărţi 
sau citind în incinta Bibliotecii? Autorul nu precizează. Probabil, nu-şi amintea 
cu precizie. Un indiciu am putea afla în spusele Corneliei Emilian. La 17 martie 
1893, când încheie paginile introductive ale volumului Scrisori către Cornelia 
Emilian şi fiica sa Cornelia, aceasta scrie: 


„În anul 1886 Eminescu, găsindu-se în laşi, ocupa un loc la biblioteca Universităţei, 
dar n'a ținut mult timp, din cauză că la picioare, avea nişte răni pe care medicul le 
închisese şi boala mentală imediat i-a revenit a doua oară” (subl. ns.). 


Din formulare reiese că Eminescu ar fi fost angajat al Bibliotecii doar în 
1886 (poate, începând cu sfârşitul anului precedent), ideea fiind susţinută de 
întreaga relatare. Într-adevăr, în august-septembrie 1886 Eminescu fusese la 
băi la Liman, lângă Odesa, de unde se întorsese cu ectima vindecată. C. 
Emilian condiţionează revenirea „bolii” tocmai de acest tratament, din cauza 
căruia — zice ea— „n'a ținut mult timp” nici slujba lui Eminescu de la Bibliotecă. 
În orice caz, când afirmă că Eminescu nu a făcut „mult timp” parte din 
personalul Bibliotecii, C. Emilian nu avea în vedere perioada de 25 de luni, 
propusă de istoriografia oficializată. Această ieşeancă cu ambiţie şi cu anumite 
pretenţii ştia că Eminescu îşi găsise „un loc” la Bibliotecă, că puţin după aceea 
plecase la băi, că acolo îi fuseseră închise leziunile provocate de ectimă şi că 
din această cauză, la scurt timp după întoarcerea la Iaşi, ar fi „înnnebunit” iar. 
Explicaţiile ei medicale contează mai puţin, fiind rod al unor informaţii prim- 
ite la a nu se mai ştie câta mână (pe atunci, C. Emilian nu îl cunoştea pe 
Eminescu şi habar n-avea despre ce boală era de fapt vorba). Dacă îi acordăm 
un oarecare credit, o facem pentru că ea era un exponent al lumii de mijloc — 
nici prea bine informată, nici complet ignorantă. Mediocră, ea reprezenta o 
anume majoritate. Şi cred că este extrem de important să cunoaştem ce 
convingeri avea această mulţime dominantă măcar numeric, deoarece fără 
credulitatea masei de manevră scenariul „nebuniei” lui Eminescu nu ar fi 

avut sorţi de reuşită. În plus, invocatele rânduri ale Corneliei Emilian rămân 
plauzibile, Eminescu însuşi părând să le confirme, atunci când scrie caligrafic pe 
prima pagină a traducerii Gramaticii sanscrite: „1886. În biblioteca de Iaşi”. 

Dacă Eminescu ar fi fost salariat (provizoriu sau definitiv) al Bibliotecii, 
acest lucru ar fi fost cunoscut de mai toţi ieşenii, cu precizia pe care o oferă de 
obicei numărul minim al alternativelor: [sub]bibliotecar sau custode (directorul 
se exclude, iar al patrulea salariat nu ştim ce rol avea). Cu toate acestea, 
asemenea lui I. N. Roman, Cornelia Emilian nu specifică postul ocupat de 
Eminescu sau conjunctura în care acesta ajunsese să lucreze la Bibliotecă. Nu 
ştia? Posibil, dar improbabil, dacă ne gândim la interesul atât de zgomotos 
manifestat pentru persoana acestuia. De aceea, credem că atunci când autoarea 
substituie funcţiei concrete atât de vagul „un loc” de vină nu este necunoaşterea. 
Întrucât tot „un loc” ocupa şi cel care suplinea pe un altul, devine legitim să ne 
întrebăm dacă nu cumva C. Emilian evită să intre în detalii care — poate — 
compromiteau imaginea altora. 

e 

Cum s-a văzut, există voci care afirmă că Eminescu ar fi semnat statele de 
plată până în toamna lui 1885, altele adaugă un an, iar o altă categorie acceptă 
cea de a doua versiune, precizând însă că funcţionarea s-ar fi făcut „cu 
intermitențe”. Oricât le-ar părea unora de exagerat, încă nu putem elimina 
complet ipoteza unei contabilităţi duble. Iată doar câteva dintre motivele care 
impun prudenţă: 

1) ne aflăm în faţa a trei variante, deschise pe baza unei arhive unice; 

2) nu există nici o solicitare scrisă a lui Eminescu pentru a primi postul de 
subbibliotecar, nici o propunere a Bibliotecii din laşi către Minister pentru 
numirea lui şi nici o înştiinţare oficială trimisă beneficiarului; 

3) documentele prin care s-a făcut numirea lui Eminescu există în arhivele 
ieşene, dar temeiurile lor nu se regăsesc şi în cele din Bucureşti; 

4) chiar şi la Iaşi, arhivele nu păstrează unele documente esenţiale cerute 
de numirea lui Eminescu ca subbibliotecar, disponibilizarea lui fiind consemnată 
doar într-un banal şi stingher „concepr”, dar în nici un document oficial (din 
ciorne se poate întocmi oricui un dosar, din care să reiasă orice se doreşte); 

5) atunci când Maiorescu i-a vorbit Emiliei de numirea lui Eminescu 
„numai de formă” , avea în vedere tocmai o asemenea rezolvare: 

„el, Carajani, îşi dă demisia numai de formă (subl. ns.), Eminescu este 
numit de asemeni numai de formă, nu-şi ia slujba în primire sau se prezintă 
numai din când în când, fiind în concediu. Aşa că de fapt tot Carajani rămâne 

bibliotecar şi continuă să-şi încaseze salarul. Salarul lui Eminescu însă, de 
285 franci lunar, îl plătim noi” (subl. ns.); 

6) aranjamentul propus de Maiorescu se baza pe complicitatea ministrului 
Cultelor, care acceptase să emită „un decret de numire a lui Eminescu, numai 
de formă” (subl. ns.), fapt care arată că în acea epocă „liniştită” nu era o 
problemă să obţii un document fals, semnat de un demnitar; 

7) aşa cum se va vedea, în primul lui studiu despre Eminescu, elaborat şi 
publicat cu sprijinul lui Maiorescu, însuşi N. Petraşcu nu numai că nici măcar 
nu aminteşte Biblioteca Centrală din Iaşi, dar, după ce minte că Eminescu ar fi 
refuzat „să se facă profesor la o şcoală secundară”, îl prezintă pe acesta ca 
fiind şomer în timpul celei de-a doua perioade ieşene; 

8) chiar admițând că Eminescu ar fi fost numit în mod legal, prin decizia 
Consiliului de miniştri (lucru neadevărat, cât timp nu se prezintă probe 
materiale), numirea avea „titlu provisoriu” , fiind făcută „sub reserva sancțiunei 
Noastre ulterioare”, după cum prevedea Înaltul decret regal semnat de Carol 
I „în Bucuresci, la 24 Septembre 1884” — deci exact în ziua în care se spune că 
l-ar fi numit şi pe Eminescu. Regele nu a emis însă niciodată obligatoriul decret 
de numire al lui Eminescu în funcţia de subbibliotecar. 


Un raport ministerial făcut dispărut 


Paginile scrise până aici despre aşa-zisa numire a lui Eminescu în funcţia 
de subbibliotecar au avut la bază documentele „rulate” în bibliografiile celor 
mai importanţi biografi şi, nu în ultimul rând, lucrări într-adevăr ştiinţific 
elaborate, cuprinzând strict documente transcrise. Nicăieri nu am întâlnit însă 
actul de eliberare din funcţie. Ciorna ipoteticei propuneri a lui Caragiani de 
înlocuire a lui Eminescu cu P. Gârcineanu nu putea avea nici un efect juridic. 
Cine susţine că această fiţuică a devenit document oficial, fiind cu adevărat 
transmisă ministrului Cultelor, trebuie să admită că era obligatoriu ca şi un 
răspuns, de asemenea oficial, să se întoarcă la Iaşi, unde l-am fi găsit şi noi 
astăzi. Or, un astfel de răspuns neexistând, putem crede că nici hârtiuţa lui 
Caragiani nu a ieşit din biroul acestuia decât pentru a fi anexată la dosarul lui 
Eminescu, bine „garnisit” pentru viitorime? 

Faptul că afară de fiţuica lui Caragiani nici o altă sursă parcursă nu invocă 
documentul şi motivul oficial de destituire a lui Eminescu m-a condus la 
opinia că acesta nu fusese disponibilizat — ceea ce convergea cu absenţa 

decretului regal de numire sau de confirmare în funcţie. Când am făcut o verificare, 
surpriză! Oricine cercetează Monitorul Oficial din acea vreme, descoperă şi 
următoarea ştire, publicată în numărul 191, din 26 noiembrie 1886: 


„Prin decretul regal cu No. 2.860 din 19 Noembre 1886, dupe propunerea făcută de 
D. ministru secretar de Stat la departamentul cultelor şi instrucţiunei publice, prin raportul 
cu No. 16.248, se numesc: 

D. Petru Gărcineanu, actual custode la biblioteca centrală din Iaşi, sub-bibliotecar 
la acea bibliotecă în locul D-lui Mihail Eminescu. 

D. Petru Pop, licenţiat în drept, custode la biblioteca centrală din Iaşi în locul D-lui 
P. Gărcineanu.” 


În clipa în care am obţinut acest neaşteptat text, puteam să operez direct 
modificările necesare, ştergând două-trei rânduri anterioare şi adăugând altele. 
Nu am ales această variantă deoarece, pe de o parte, anunţul din Monitorul 
oficial nu schimbă radical datele problemei şi, pe de altă parte, cred că nu-i 
dăunează cititorului să fie cât mai aproape de surprizele oferite de o anchetă 
jurnalistică aflată în derulare şi, totodată, să înţeleagă mai bine cum de a fost 
posibil ca atâta vreme calea spre adevăr să fie obturată. 

Anunţul de mai sus aminteşte de o relatare a Harietei, care, înainte de noiembrie 
1886, mersese „de două ori la laşi” (vezi scrisoarea din 23 iunie 1887), sperând 
că se va întoarce la Botoşani împreună cu Eminescu. De fiecare dată însă au 
intervenit „amicii”, care „au zis că la mine n'are distracţie” — scrie ea. Dacă 
distracţia era singura pierdere, deducem că Eminescu nu avea atunci o slujbă care 
să-l oblige să rămână în laşi pentru a-şi asigura venitul necesar traiului zilnic. Dacă 
Eminescu ar fi fost salariat, este îndoielnic că însăşi Harieta i-ar fi cerut să-şi 
părăsească postul, doar pentru a flămânzi în doi la Botoşani. Din păcate, Harieta 
nu oferă şi datele aproximative ale vizitelor ei. În cazul în care cele două tentative 
nu s-au consumat în perioada cuprinsă între lunile aprilie (când Eminescu a ajuns 
la Iaşi) şi septembrie 1884 (când a fost numit profesor suplinitor), mărturia Harietei 
constituie o nouă probă de natură să infirme veridicitatea anunţului publicat în 
Monitorul Oficial, la 26 noiembrie 1886. Oricum, tăcerea păstrată de „amici” 
asupra motivelor încercărilor Harietei pentru a-şi aduce fratele sub acelaşi acoperiş 
nu indică inocenţă. 

Descoperirea anunţului de mai sus, lipsit — ca şi cel privind numirea din 
septembrie 1884 — de orice suport în arhiva Ministerului Cultelor, ne obligă 
să dezvoltăm unele aspecte. Prima conexiune pe care o facem este cu aşa-zisa 
adresă prin care Caragiani ar fi cerut ministrului înlocuirea lui Eminescu. 

Monitorul Oficial numărul 191 /26 noiembrie 1886. Am marcat anunţul privind înlocuirea 
lui Eminescu cu P. Gârcineanu (coloana din stânga) şi pe cel care informează asupra destituirii 
protosinghelului Ghelasie Ionescu (coloana din centru) 

O dată tipărit acest anunţ, se impunea ca el să nu rămână complet stingher 
şi — probabil — astfel a apărut ciorna lui Caragiani. Ceea ce surprinde este, 
cum spuneam, absenţa unui răspuns din partea Ministerului. Din moment 
ce Monitorul Oficial informează că „D. ministru secretar de Stat la 
departamentul cultelor şi instrucțiunei publice” ar fi iscălit „raportul cu 
No. 16.248”, firesc era ca acelaşi onorabil demnitar să semneze şi restul 
documentelor care se întocmeau în asemenea situaţii (între care aprobarea 
„propunerii” lui Caragiani). Or, numele lui nu apare pe absolut nici un act 
oficial emis de Culte privitor la Eminescu. 

Oricine îşi dă seama că anunţul în discuţie slujeşte de minune celor care 
afirmă că Eminescu ar fi fost subbiliotecar. Din acest motiv, prima întrebare 
care se impune este: de ce, în pofida acestei evidențe, anunţul nu a fost 
invocat tocmai de către persoanele direct interesate, precum biografii? N-au 
ştiut de existenţa lui? Nu au dorit să atragă atenţia asupra raportului „cu No. 
16.248"? Foarte probabil, dacă ne gândim că simpla lui pomenire nu răspunde 
la cel puţin două întrebări fundamentale: pe baza căror informaţii a fost el 
întocmit şi de la cine au provenit acestea? În mod normal, sursa trebuia să fie 
Biblioteca din laşi sau Universitatea. Cum Caragiani nu oferă detalii nici 
măcar în fiţuica lui cu pretenţie de „adresă”, este limpede că el nu avea ce 
transmite nici ministrului. În consecinţă, raportul acestuia se întemeia pe 
informaţii provenind din altă parte. De unde, dacă nici o altă instituţie nu s- 
a adresat în mod oficial Cultelor, în cazul Eminescu? 

Pe când Eminescu trăia, C. Mille face următoarea trimitere: 


„Şi ca ultim ecou, Monitorul oficial publică numirea d-lui X în locul d-lui Eminescu, 
în postul de sub-bibliotecar la Universitatea din laşi...” 


Prin urmare, pe lângă indiciile raţiunii, exista şi această precizare foarte 
exactă, inserată într-un text care merită să fie prezentat integral şi asupra 
căruia vom reveni. Este încă unul dintre motivele care ne determină să 
acordăm mai multă atenţie lui C. Mille şi cercului în care acesta se învârtea 
la acea vreme (1886 — 1887). 

Aşadar, potrivit Monitorului oficial, P. Gârcineanu (Gărcineanu, în 
anunţul citat) ar fi fost succesorul lui Eminescu. De aici am putea 
concluziona că I. N. Roman greşeşte atunci când îl prezintă pe Gârcineanu 
bibliotecar titular, înainte de noiembrie 1886. Deşi am învăţat să privesc cu 
maximă prudenţă „amintirile” celor care au scris despre Eminescu, de data 
aceasta cred că dreptatea este de partea lui I. N. Roman, Monitorul oficial 
alunecând iar pe lângă adevăr. Şi îmi voi argumenta părerea. 

Anunţul publicat în Monitorul oficial din 26 noiembrie 1886 nu poate 
avea mai multă acoperire legală decât cel găzduit de aceeaşi publicaţie cu 
doi ani în urmă, la 30 septembrie 1884, căci dacă numirea nu s-a făcut în 
mod legal (şi nu s-a făcut), demiterea este şi ea lipsită de valoare juridică. 
Sau, mai direct spus, este încă un fals. 

Un alt aspect important este acela că, împotriva uzanțelor, înlocuirea lui 
Eminescu din pretinsa funcţie de subbibliotecar s-a făcut fără un motiv declarat. 
Căci iată cum sună un alt anunţ, imediat următor celui destinat lui Eminescu, 
provenind tot de la Ministerul Cultelor: 


„Prin decretul regal cu No. 2.861 din 19 Noembre 1886, dupe propunerea făcută de 
acelaşi D. ministru prin raportul cu No. 16.249, protosinghelul (vicar de episcop —n. ns.) 
Ghelasie Ionescu, directorul seminarului din Buzău, se destituie din acest post pentru 
motivele arătate în citatul raport” (subl. ns.). 

Şi în cazul lui Eminescu este pomenită existenţa unui raport, i se publică 
şi numărul, dar nu se face precizarea că explicaţia înlocuirii s-ar afla în paginile 
acestuia. De asemenea, se ocoleşte cuvântul destituire, deşi Eminescu neprimind 
un alt loc de muncă în schimb, înlocuirea lui era de fapt dare afară. Dacă luăm 
însă de bună varianta conform căreia Eminescu ar fi înnebunit, ar fi mai potrivit 
să ne referim la vacantarea funcţiei lui, din motive de sănătate. Dar, indiferent 
cum am privi lucrurile, anunţul din Monitorul Oficial tot trebuia să cuprindă 
cauza pentru care, brusc, Gărcineanu a fost avansat „în locul” lui Eminescu 
— loc rămas vacant nu se spune din ce motiv. (Văzând că în decretul regal din 
1876 Carol I îl trece pe Eminescu între cei care „se pun în disponibilitate, cu 
începere de la 4 iunie”, observăm acum o altă lipsă a pretinsei prescurtări de 
decret din 1886: absenţa datei de la care devine operant.) Deşi nu avem garanţia 
că Eminescu ar fi fost salariat titular al Bibliotecii, pentru a nu complica 
lucrurile, vom accepta că a fost destituit. 

Se observă că atât demiterea protosinghelului Ghelasie, cât şi aceea a lui 
Eminescu s-au făcut în urma a două rapoarte cu numere consecutive 
(coincidenţă?). Ce a cuprins „raportul cu No. 16.245”, prin care s-ar fi cerut 
înlocuirea lui Eminescu? Cine să mai ştie? La Arhivele Naţionale este de 
negăsit, dar din fericire pierderea nu este atât de grea pe cât ar fi putut să fie, 
alte documente ajutându-ne să înţelegem ce s-a petrecut la acea vreme. Textul 
trimis spre publicare Monitorului oficial tructifică ceea ce am putea numi 
rațiunea subconştientă a fiecăruia. El se bazează pe faptul că, în absenţa 
unei justificări explicite, opinia publică formulează propriile ei explicaţii, 
pornind de la informaţia-cheie că Eminescu ar fi fost atins de alienare. Când 

tratăm însă chestiunea coroborând toate informaţiile existente (la care cititorul 
obişnuit nu are acces decât în mod teoretic, în schimbul unui efort uriaş 
depus strict pentru propria mulţumire), lucrurile se modifică. De pildă, 
aparenta certitudine că eliberarea lui Eminescu din aşa-zisa funcţie de 
subbibliotecar s-ar fi făcut din considerente de natură medicală se află în 
contradicţie flagrantă cu absenţa cererii de concediu a acestuia, pe durata 
internării lui în spital (unde a stat cel puţin două luni şi jumătate). 

În mod normal, raportul 16.248 semnat — conform textului din Monitorul 
Oficial — de ministrul Chițu trebuia să justifice într-un fel oarecare propunerea 
de înlocuire şi, dacă motivul era de ordin medical, trebuia să fie întărit de 
raportul unor specialişti. Chițu era membru al Guvernului, iar Guvernul avea 
sub control Poliţia (care l-a arestat pe Eminescu, fără a întocmi vreun document) 
şi Parchetul (care atât de prompt a apelat la medicii Iuliano şi Bogdan). Pe 
atunci nu exista un minister al Sănătăţii, Serviciul sanitar fiind tot sub tutela 
Internelor. Imaginea inamicilor lui Eminescu prinde să se nuanţeze, căci oricât 
de influentă ar fi fost Junimea în laşi, ea nu-i putea determina pe poliţişi şi pe 
procurori să acţioneze împotriva voinţei cabinetului de la Bucureşti şi, 
presupunând că s-ar fi găsit şi unii care să o facă, gestul lor nu rămânea fără 
consecinţe. De altfel, fie şi doar prin emiterea unor documente false, Poliţia şi 
procuratura au fost implicate şi în sechestrarea din 1883 şi în cea din 1889. În 
poveste au fost atraşi şi demnitari (precum ministrul Aurelian, care şi-a declarat 
disponibilitatea de a semna o falsă numire a lui Eminescu, sau succesorul lui, 
Chițu — omul sub al cărui mandat a fost aranjată publicarea anunţurilor din 
Monitorul Oficial). Asta ca să nu mai vorbim de Maiorescu ori Carp, care se 
aflau la guvernare în clipa ultimei arestări a lui Eminescu! (Este vorba de 
Executivul condus de unul dintre cei cinci întemeietori ai Junimii, Th. Rosetti, 
ceilalţi membri ai cabinetului fiind: M. Ghermani, Al. Lahovari, generalul 
G. Manu, Al. Marghiloman, Al. Ştirbei, G. Vernescu.) Şi, capac la toate, 
apropierea junimiştilor de liberali s-a produs chiar în 1883, curând după 
„poprirea” lui Eminescu, primul pas important făcându-se cu ocazia semnării 
Tratatului secret de alianţă româno-austro-ungar (18 octombrie 1883), la care 
— în aceeaşi zi! — a aderat şi Prusia, ţara de baştină a regelui. Măcar pentru 
faptul că liderii Junimii fuseseră făcuţi părtaşi la această taină, nu credem că 
regele ar fi refuzat să-i ofere o funcţie atât de măruntă lui Eminescu, dacă 
acesta nu ar fi fost crunt duşmănit pe toate palierele Puterii. 

Aceasta, lapidar, în ceea ce priveşte autorităţile. 

Celălalt plan pe care s-a acţionat a fost cel mediatic. Aspectele referitoare 
strict la cele petrecute în 1886, vor fi abordate pe larg atunci când ne vom 
referi la lunile petrecute de Eminescu în balamucul din imediata vecinătate a 
Mănăstirii Neamţului. Cu acea ocazie, vor fi aduse la rampă personaje precum 
C. Mille sau G. Panu, cititorul având ocazia să judece singur rolul pe care l-au 
jucat în destinul lui Eminescu, dacă şi în ce măsură a greşit fiecare (inclusiv 
Eminescu, când îi analizează pe alţii). Atacul la persoană (am zice astăzi) pus 
pe hârtie la 14 ianuarie 1887 de C. Mille cu acordul lui Panu, dreptul la replică 
obţinut de Eminescu cu lucidă abilitate şi tipărit două zile mai târziu în două 
publicaţii constituie momente esenţiale. Ele luminează neaşteptat de puternic 
întreaga „asistenţă”, care priveşte încremenită cum se înfruntă un poltron liber 
şi înarmat şi „nebunul din Mănăstirea Neamtului” , care va învinge deşi se află 
în cămaşă de forţă. Dar să nu anticipăm. 

Să revenim la prescurtarea de decret prin care se anunţă înlocuirea lui 
Eminescu cu Gărcineanu. Monitorul Oficial inspiră multă încredere, dar 
pentru a greşi nu trebuie să fii de rea-credinţă. Pe de altă parte, este limpede 
că dacă nu directorul Monitorului Oficial, atunci cei care i-au cerut acestuia 
să insereze anunţul cu pricina au comis un fals. Cine erau respectivii? Dacă 
putem afirma că în atâtea alte situaţii Maiorescu a fost capabil să tragă multe 
sfori fără să dea socoteală cuiva, ne îndoim că îşi permitea chiar orice. Cum 
anunţurile din Monitorul Oficial implică Guvernul, nu putem crede că 
Maiorescu sau junimiştii ar fi angajat Executivul sau chiar numele regelui 
într-o făcătură de asemenea soi, fără ştirea acestora (care, în plus, la acea 
vreme aveau şi mai multă trecere la numita publicaţie decât Maiorescu). De 
asemenea, deşi participarea lui Maiorescu în prima etapă a conjuraţiei 
împotriva lui Eminescu este limpede, nu putem şti nici dacă nu a avut el 
însuşi şi nebănuiţi susţinători sau chiar şefi rămaşi în umbră, nici dacă în alte 
ocazii nu a fost amestecat decât superficial, „în virtutea inerţiei”. Bunăoară, 
arestarea de la Iaşi, unde e drept că Eminescu ajunsese din cauza magistrului, 
constituie o manevră reuşită graţie Poliţiei şi Parchetului. Iar acestea, chiar 
admițând că ar fi fost bine împănate cu junimişti, rămâneau totuşi instituţii 
ale Statului, supuse, repet, voinţei de la Bucureşti. De aceea, luând în 
considerare şi aspectele mai sus invocate, pe măsură ce ancheta noastră 
jurnalistică avansează, avem tot mai multe motive să credem că dincolo de 
ceţurile dezinformării se găseşte o mai complexă colaborare în rău. 

„Rampsinit Îngăduitorul” 


Descoperirea anunţului inserat în Monitorul Oficial din 26 noiembrie 1886 
ne obligă să insistăm asupra unor aspecte de natură să dovedească neadevărul 
conţinutului acestuia. Unele vizează anul 1886, altele anul 1884. 

Informaţia în cauză, privind eliminarea lui Eminescu din rândul 
personalului Bibliotecii ieşene, nu are la bază documente oficiale emise de 
Ministerul Cultelor sau de numita Bibliotecă — documente care, la rândul lor, 
trebuiau să fie întărite măcar cu un proces-verbal polițienesc (cuprinzând faptele 
care impuseseră arestarea lui Eminescu spre binele obştei) sau cu un raport 
medico-legal. Asemenea documente lipsesc. La fel, nu e de găsit adresa prin 
care Parchetul trebuia să ceară Tribunalului punerea lui Eminescu sub 
interdicţie, conform articolului 435 din Codul civil, care stipula că orice smintit 
„trebuie a fi interzis, chiar şi când are intervale lucide” . De ce nu s-a ajuns 
până aici? Explicaţia o găsim tot în Lege, care impunea audierea celui a cărui 
interzicere se cerea, decizia luându-se de judecător în şedinţă publică. Modul 
în care Eminescu i-a pus la punct pe C. Mille şi G. Panu în ianuarie 1887 
constituie un exemplu sufiecient de edificator pentru a înţelege de ce duşmanii 
nu au îndrăznit să întreacă măsura, mulţumindu-se să-l ştie departe de lume, 
închis alături de nebuni autentici. 

Aşa cum am mai spus, Eminescu nu putea fi demis de la Bibliotecă fără ca 
anterior să fi fost numit într-o funcţie oarecare — în consecinţă, prescurtarea de 
decret din 30 septembrie 1884 trebuia să fie validă din punct de vedere juridic. 
Dacă în 1884, la întoarcerea lui Eminescu în Ţară, regele şi Guvernul ar fi fost 
de acord ca acesta să devină funcţionar al Statului, lucrurile nu s-ar fi tergiversat 
din aprilie până în septembrie, iar justificările lui Maiorescu faţă de sora lui, 
privind pretinsa neputinţă a reginei, nu şi-ar fi aflat rostul. În ipoteza fantezistă 
în care monarhul, capul guvernului sau alte persoane influente ar fi fost mereu 
pisate cu rugămintea să accepte să-i facă o favoare lui Eminescu, atunci când 
regele ar fi semnat decretul, Maiorescu n-ar fi uitat să-i spună Emiliei că el era 
cel care ar fi trebuit felicitat pentru reuşită. Or, nici vorbă de aşa ceva: 


„Bucureşti, Joi seara, 27 Septembrie 1884. 


Onorată soră, 
Eşti în viaţă? Presupun că da, că de altfel căpătam de sigur un bilet de faire-part. 

Dar îți merge suportabil cu urechea, cu capul şi cu inima? 

În privința aceasta nu ştiu nimic, decât doar că în cap cam lipseşte o doagă, deoarece 
nu mi-ai mai răspuns de trei luni de zile. 

Eu ţi-am scris adică în luna Iunie cu rugămintea să-mi comunici planurile tale de 
vacanţă, în speranța că ne-am putea întâlni undeva în străinătate. 

La aceasta nici un răspuns din parte-ţi. (Erai pesemne supărată pe mine din cauza 
lui Eminescu, cea mai stranie, nemotivată, nedreaptă supărare ce mi-o pot închipui). 

(Urmează lista localităţilor dintre străinătate şi din ţară cutreerate de Maiorescu — n. ns.) 

Iar tu? 

Eminescu e numit subbibliotecar, el însuşi a consimţit să accepte acest post. 

Ceea ce s'a scris şi se scrie în ziare referitor la mine, din punct de vedere politic, e 
născocire sadeă. 

Nu mă gândesc şi nu m-am gândit nici la Domeniile Coroanei, nici la Legația din 
Berlin, nici la un Minister, sunt şi rămân avocat particular şi cel mult voi vedea de se află 
undeva în țară un număr de alegători prostuţi, cari să-mi acorde din nou aşa zisa lor 
încredere pentru Cameră. Atunci m aş vedea iar deputat. 

Şi aşa se scurge viaţa zi de zi, iar eu îmbătrânesc şi tu şi mai şi. 

Est-ce que tout cela vaut la peine? 

Titus” (subl. ns.). 


Cum vedem, Maiorescu o informează abia la 27 septembrie pe Emilia că 
Eminescu ar fi fost numit subbibliotecar. Mulţi au consemnat această dată fără 
ca ea să le ridice vreun semn de întrebare. Începând din iunie 1884, după cum 
singur mărturiseşte, relaţiile lui Maiorescu cu sora sa deveniseră tot mai reci. 
Emilia ştia bine că personajele importante din fruntea Statului (regele, regina, 
guvernanţii şi chiar şi Maiorescu, care pactizase cu liberalii) nu făcuseră 
minimum de efort pentru a-i asigura lui Eminescu liniştea, oferindu-i o slujbă. 
Asta, pe de o parte. 

Pe de altă parte, pentru ca regele să fi putut semna decretul de numire la 
24 septembrie, obligatoriu demersurile în acest sens trebuiau să înceapă cu 
circa două săptămâni înainte. Dacă — aşa cum ni se spune — de obţinerea 
acestui post la Bibliotecă s-ar fi ocupat Maiorescu, atunci el trebuia să fi aflat 
primul că ministrul Chițu s-ar fi declarat de acord cu numirea. De aceea, cine 
acceptă varianta oficială trebuie să admită şi că Maiorescu ar fi cunoscut 
intenţia Guvernului cu câteva zile bune înainte ca regele să aprobe 
propunerea. În acest caz însă, era de aşteptat ca el să îşi informeze imediat 
sora. Or, Maiorescu a lăsat să treacă trei zile chiar şi după momentul în care, 
pasămite, regele iscălise decretul, scriindu-i Emiliei doar după ce Gr. Tocilescu 
îl anunţase pe Caragiani că Eminescu ar fi devenit subbibliotecar. Afară de 

faptul că ipotetica acceptare a numirii lui Eminescu în rândul salariaţilor Bibliotecii 
din laşi era o ocazie ideală pentru împăcare (împăcare către care magistrul tânjea), nu 
cred că Maiorescu ar fi lăsat altora plăcerea de a-i face Emiliei o asemenea surpriză. 

Şi-apoi, să privim lucrurile şi din alt unghi: de ce i-ar fi făcut Maiorescu 
surorii lui propunerea iniţială, de numire a lui Eminescu „numai de formă”, 
dacă ar fi dorit sau dacă ar fi sperat să obţină iscălitura regelui pe decret? Degeaba 
încearcă Maiorescu să arunce vina pe ministrul Petre S. Aurelian, scriindu-i 
Emiliei — după vehementul ei protest — că „numirea pro-forma a lui Em. ca 
bibliotecar” ar fi „singurul lucru cu putință cu actualul ministru” (5 mai 1884), 
deoarece nu putem fi atât de naivi încât să credem că Aurelian (insul care acceptase 
să comită un fals, la cererea lui Maiorescu!) ar fi îndrăznit să se opună ipoteticei 
voințe a regelui, a reginei sau a lui I. C. Brătianu de a-i asigura lui Eminescu o 
altă slujbă decât cea funerară. De altfel, cum am mai spus, la vreo lună după ce 
Maiorescu îl prezentase ca piedică a mai-binelui lui Eminescu, Petre S. Aurelian 
a şi fost schimbat fără ca înlocuirea lui să aducă ceva nou. 

O altă dovadă că regele nu a semnat decretul de numire la 24 septembrie 
o constituie şi numărul acestui document inventat. În Monitorul Oficial scrie 
că numirea „în postul de subbibliotecar” s-ar fi tăcut „Prin decretul regal cu 
No. 2.532”. Aşa cum am arătat, la 24 septembrie 1884, Carol I a emis decretul 
numărul 2.520, prin care anunţa că va părăsi temporar Ţara şi stabilea cum 
urma să se procedeze în lipsa sa. Dacă acest ultim document semnat de Carol 
în luna septembrie purta numărul 2.520, este clar că acela având numărul 
2.532 nu putea fi iscălit decât după întoarcerea regelui din străinătate (cel mai 
devreme la 31 octombrie). În consecinţă, afirmaţia din Monitorul Oficial este 
mincinoasă. Cum decretul 2.520 impunea unele schimbări temporare în practica 
administraţiei, toate documentele oficiale emise ulterior trebuiau să fie conforme 
prevederilor acestuia. Iar Carol I stabilise că în lipsa lui nu puteau fi făcute 
decât numiri provizorii, pe care el îşi rezerva dreptul de a nu le recunoaşte. 

Carol I nu fusese numit şi Îngăduitorul datorită deosebitei lui bunătăţi 
faţă de norod, ci pentru că a tolerat faptele unor politicieni şi ale unor oameni 
de afaceri, frecvent dezvăluite de Eminescu. Un exemplu despre ceea ce 
înţelegea Eminescu prin „Îngăduitorul”: 

„Un învățat german, dr. Reinisch, în cercetările sale asupra Egipetului 
spune că acum 3700 ani, cultura acestei ţări a avut o tranziţie spre coruptie, 
demoralizare şi desfrânare. Cea dintâi cauză a corupției erau numeroșii 
negustori semiți: fenicieni, arabi, evrei, cari se aşezaseră în Egipet şi au zguduit 

conştiinţa de drept şi stricta ordine a poporului prin uzanţele lor de afaceri şi 
prin vînătoarea de câştig. Întâi s-au demoralizat servii şi sclavii, apoi veni un 
regim al metreselor, căci cei mari cumpărau sclave siriene şi etiopiene, le 
încărcau cu bogății şi-şi neglijau soțiile proprii. Pofta desfrânată de câştigare 
de averi, o nemărginită goană de plăceri a adus o deplină răsturnare a 
raporturilor sociale. Familii celebre se ruinară şi sărăciră, iar în locul lor se 
iviră parveniţi fără ruşine. Oameni ce nu avuse[se]ră nimic ajunseră să 
posedeze bogății, palate, grădini, sclavi şi comori, se îmbulziră în toate sferele 
şi câştigară până şi intrarea la Curte. Cine simţea în sine instinctul irezistibil 
de-a fura, dar vrea să practice acest instinct în mod cuviincios, n-avea decât 
să meargă la percepție, să-şi ia patent de hoț şi să se înscrie în breasla 
pungaşilor. Aceştia aveau un staroste, la care se depuneau toate lucrurile furate 
în Egipetul întreg şi cine voia să reintre în posesiunea lucrurilor sale mergea 
la staroste, care-i restituia lucrurile după ce plătea o provizie pentru hot. Ba 
regele Rampsinit însuşi dete mâna fiicei lui iubite celui mai mare hot din ţară 
care ducea de nas şi poliția publică şi cea secretă şi, deşi în Egipet nu erau 
Juraţi, scăpase de condamnare şi era recunoscut ca omul cel mai cu minte din 
țară. Atât de jos căzu Egipetul, acest străvechi leagăn al culturii, care prin 
hărnicie şi muncă ajunsese la cea mai mare înflorire. 

Câştigul fără muncă intelectuală sau fizică, fără administrarea unui 
capital moştenit, e un furt făcut în condiţii cuviincioase. Breasla a cărei 
meserie e a îmbla după asemenea câştiguri e breasla roşie. Semiţii contraccii 
asemenea nu lipsesc, iar starostele breslei e ministru de interne şi reversibil. 
D-rul Reinisch ar putea să facă cercetări egiptiologice şi în România sub 
Rampsinit Îngăduitorul” (Timpul, 27 iunie 1881). 

De aceea, ipoteza că monarhul nu a fost de acord ca Eminescu să fie 
salariat al Statului în fruntea căruia fusese el adus pare mai plauzibilă, fiind 
susţinută şi de realitatea că tot regele Carol I a întârziat şi semnarea decretului 
de acordare a micuţei pensii viagere până în clipa în care Eminescu, fiind din 
nou îndărătul gratiilor şi a uşilor metalice, nu mai putea beneficia de ea. Există 
totuşi o îndoială: să fi coborât regele atât de jos, încât să accepte să fie implicat 
de Maiorescu (care nici nu avea cine ştie ce trecere la Palat — spre deosebire de 





* Întrucât spaţiul nu ne permite, ne rezumăm la a aminti că în perimetrul românesc cataloagele 
de bibliotecă s-au tipărit cu mai multe decenii înainte de a apare în Occident şi că unele biblioteci 
domneşti, precum cea a Mavrocordaţilor, erau cunoscute şi apreciate până pe țărmurile vestice 
ale Europei. 

Mite Kremnitz, bunăoară) într-un asemenea joc, în care Monitorul oficial 
anunţa numiri şi eliberări din funcţie ireale? Un lucru este cert: exemplul lui 
Maiorescu arată că nimic nu era imposibil. 


Dezinvolt şi echivoc 


Ni se dă frecvent de înţeles că Eminescu ar fi fost menajat, întrucât, 
pasămite, iubirea „amicilor” şi neputinţa lui ar fi fost una mai mare decât cealaltă. 
În realitate, atâta timp cât a lucrat la Bibliotecă, Eminescu a făcut ceea ce îi 
cerea (am zice astăzi) fişa postului. Nu datora nimănui, nimic — nici recunoştinţă, 
nici bani. Nu datora recunoştinţă, pentru că, în general, şederea în Bibliotecă 
nu-l încânta. Reţinerea cu care Eminescu privea munca în bibliotecă se remarcă 
şi în 1874, când nu a condus Biblioteca decât 7 luni, după care a preferat să 
devină revizor: 


„Mult stimate domnule ministru, 

La scrisoarea D-voastre din 15 |. c. am onoarea a răspunde, că primesc bucuros 
funcţia de revizor şcolar (subl. ns.) peste districtele Iaşi şi Vasluiu, nu că prin asta aş 
adăoga ceva la bună-starea mea materială, căci în faptă câştig pe loc cu lecţiile de la 
institutul academic şi şcoala normală impreună 367 l. n. astfel încât adaosul nu este 
considerabil în vederea cheltuelelor, ce le-aş ave cu drumul. 

Punctul meu de vedere este, că aş intra in contact cu populația rurală, singura care 
mă interesează în deosebi” (18 iunie 1875). 


(Oare un pesimist autentic — cum cu mare insistenţă a fost prezentat 
Eminescu de unii — arde de dorul de a „intra în contact cu populatia rurală” 
şi se arată dispus să bată necontenit drumurile pentru a cunoaşte cât mai bine 
„talpa țării” ?) 

În ceea ce priveşte banii, se ştie că pentru orice sumă primită, în diverse 
perioade, Eminescu a semnat chitanţe, pe care „filantropii”, spre deosebire 
de alte documente, cu adevărat importante, le-au păstrat cu grijă, dându-le 
la iveală după moartea lui. Mai mult, unii nu s-au sfiit să se laude cu ele, deşi 
sumele trecute în chitanţă erau, de fapt, drepturile băneşti ale lui Eminescu! 

În capitolul rezervat lui Eminescu în primul volum al lucrării T. Maiorescu 
şi contemporanii lui, E. Lovinescu separă net profesoratul lui Eminescu de 
slujba de la Bibliotecă. Despre primul scrie: 


„Nu ştim care e participarea, dar se poate bănui, a lui T. Maiorescu şi în numirea 

poetului ca suplinitor de geografie şi statistică al şcoalei comerciale, unde a funcționat, 
cu destulă neplăcere, în anul şcolar 1 Oct. 1884 — 1 Sept. 1885.” 

Nu cunoaştem ce bănuia Lovinescu în legătură cu „participarea” lui 
Maiorescu, dar documentele dovedesc cu prisosinţă că magistrul a aflat de 
numirea lui Eminescu doar după ce acesta fusese deja desemnat profesor. 

Referitor la cealaltă slujbă, Lovinescu fabulează dezinvolt: 


„2. Numit la Biblioteca Universităţii tot prin mijlocirea lui T. Maiorescu, purtarea 
lui devine deplorabilă. Dintr' o scrisoare din 14 Mai 1886 a lui Miron Pompiliu către 
T. Maiorescu vedem că sănătatea i se înrăutăteşte.” (Urmează pasaje din epistola invocată.) 


La primă vedere, am crede că Lovinescu nu cunoştea momentul în care 
Eminescu ar fi devenit slujbaş al Bibliotecii ieşene. Greşit! Cartea lui, tipărită 
în 1943, face nu o dată trimiteri la monografia lui Călinescu, iar acesta 
precizează data aşa-zisei numiri şi funcţia. 

Şi la Călinescu remarcăm că numirile lui Eminescu sunt prezentate distinct, 
ca şi cum una dintre ele ar fi fost făcută după expirarea celeilalte. E drept că 
autorul le datează pe amândouă, dar numai cititorul atent îşi poate da seama că 
ele se suprapuneau în timp şi chiar şi acesta poate rămâne descumpănit, 
întrebându-se dacă nu se află în faţa unei greşeli de tipar (vezi cronologia 
datelor subliniate în citatul de mai jos). Ca şi Lovinescu, Călinescu nici măcar 
nu ridică problema modului în care „bolnavul” Eminescu s-ar fi descurcat cu 
două posturi deodată şi, în plus, între aceste două informaţii a intercalat un 
pasaj care acţionează ca o barieră (ca să nu spunem mică îmbrobodeală 
scriitoricească): 


„Cerând să suplinească orele vacante de istorie la şcoala comercială, îi fură 
date orele de geografie şi statistică, al căror program se compunea «dintr-un dicţionar 
de nume proprii şi de cifre.» Cum n-avea cărţi de specialitate şi putere de muncă, 
însărcinarea aceasta i se părea o «belea». A profesat totuşi un an şcolar, de la 1 oct. 1884 
la 1 sept. 1885. 

În această toamnă spirituală, cu ceaţă subţire şi ploaie tristă şi măruntă, petrecu 
Eminescu încă un an. În vara următoare, 1885, îl găsim la Andrejevsky Liman, lângă 
Odesa, trimis de prieteni prin cotizaţii să facă băi la stabilimentul d-rului Jachimowicz. 
La Odesa nu fusese decît pentru medicamente şi tutun, iar aci se plictisea de moarte. 
Vântul şi valurile lacului îi măsurau cu freamătul lor golul zilelor, care i se scurgeau 
«uniforme şi monotone ca bătăile unui ceasornic de perete». Aci nu cunoştea pe nimeni, 
toți vorbind ruseşte sau leşeşte, şi singura-i lectură era o ediţie a lui Heine, rătăcită prin 
terfeloagele doctorului secundar. Băile de nămol spălară întrucâtva de ulcere pe acest 
lov al poeziei, care cerea acum, de la prieteni, spre a se întoarce acasă, vremea devenind 

ploioasă, „nervus rerum”, adică bani. La 2 septembrie scria din Odesa, unde trăsese la 
un hotel de mîna a treia, «Hotel Strassbourg». 

Pe ziua de 24 septembrie 1884, i se dăduse lui Eminescu postul de subbibliotecar, 
părăsit de A. Philippide (M. 0., nr. 142 din 30 sept. 1854), în aceeaşi Bibliotecă a 
Universităţii unde cu zece ani mai înainte fusese bibliotecar. Superiorul său era acum 
I. Caragiani.” (Sublinierea datelor ne aparţine.) 


Lui Gh. Călinescu nu i se poate imputa ascunderea informaţiei că Eminescu 
a obţinut „orele de geografie şi statistică” de la Şcoala Comercială. Formal, 
istoricul este obiectiv, chiar dacă nu oferă detalii. Primul paragraf citat este 
însă singurul loc în care se referă la acest post — spre deosebire de cel de 
subbibliotecar. Faptul iese suficient de pregnant în evidenţă atunci când, 
invocând accidentul suferit de Eminescu, biograful aminteşte că „I. Caragiani 
raportează că poetul era internat la Sf. Spiridon”, dar nu pare să observe că 
lipseşte cererea de concediu — cerere înaintată de Eminescu altui minister decât 
cel al Cultelor şi care, în plus, era susţinută de un certificat medical eliberat 
spre a-i sluji acestuia la Şcoala Comercială, nu la Bibliotecă. 

Lovinescu şi Călinescu procedează în mod similar în acest caz, metoda 
lor aducând a măsură de precauţie. Nu ştim dacă cei doi au folosit în 
monografiile lor toate informaţiile importante pe care le deţineau în legătură 
cu Eminescu. Deoarece ei nu se referă la simultaneitatea celor două slujbe, 
putem să ne întrebăm şi dacă nu cumva fie nu credeau în autenticitatea 
documentelor folosite, fie încercau să minimalizeze reuşita lui Eminescu 
— reuşită care aruncă o nouă lumină asupra relaţiilor lui cu Junimea. 

G. Munteanu nu este nici el departe de sus-numiţii colegi: 


„A trebuit deci din nou să se pună în mişcare solicitudinea maioresciană, care, 
Chiar şi atunci când era dublată de porniri mai puțin lăudabile, le reprima adesea, 
rămânând tenace şi eficientă. Deşi relaţiile sale cu Ministerul Învăţământului nu erau 
bune, iar cumularzii de posturi din laşi nu păreau de fel dispuşi să-şi restrângă veniturile, 
criticul obținu pentru Eminescu o numire de subbibliotecar la 24 septembrie 1884, 
insistând probabil să i se dea şi suplinirea unei catedre.” 


Pasajul nu conţine nici o informaţie verificată, ci numai presupuneri lipsite 
de temei. „Solicitudinea maioresciană” , aşa cum s-a manifestat în cazul 
concret al lui Eminescu sună a glumă lugubră, nefiind de dorit nici duşmanilor. 
„Cumularzii de posturi” sunt Bine hrănitul Caragiani şi este clar că, dacă i 
s-ar fi cerut să cedeze postul (obţinut tot prin aranjamente), nu conta deloc 
dacă era sau nu dispus „să-şi restrângă veniturile” . Organizaţia avea reguli 

foarte ferme, voinţa liderilor fiind impusă până şi în problemele cele mai 
intime ale membrilor ei de rând. Relaţiile lui Maiorescu cu responsabilii de la 
Culte nu puteau fi rele, atâta timp cât ministrul însuşi era gata să comită un 
fals pentru magistru. În ceea ce priveşte ipotetica insistenţă necesară pentru 
ca lui Eminescu „să i se dea şi suplinirea unei catedre”, simpla ei invocare 
ridică întrebarea dacă G. Munteanu ştia sau nu că Şcoala Comercială nu 
aparţinea de Ministerul Cultelor şi Instrucțiunii Publice, pe care îl botează 
Ministerul Învăţământului (titulatură căpătată oficial de instituţia preocupată 
de educația naţională abia la 9 iunie 1962). 

Despre perioada în care Eminescu a fost subbibliotecar se afirmă şi astăzi 
lucruri ciudate, care nefiind argumentate, devin compromiţătoare pentru faima 
unor anumiţi domni istorici literari. 

I. Creţu: „A funcționat mai ales la serviciul de înregistrare. Inventarierea 
făcută în 1885 arată aceeaşi grijă de precizie şi de ordine ca în 1874-1876, 
când era director al aceleiaşi biblioteci. De la un timp a îndeplinit roluri mai 
mici: scria statele de plată ale personalului, adresele care însoțeau aceste 
state şi diferite circulări privitoare la restituirea cărţilor împrumutate, el fiind 
şi gestionarul garanţiilor depuse de cititori pentru cărțile luate acasă cu 
împrumut”. 

Gh. Călinescu: „Din scripte rezultă că funcționa mai ales la serviciul de 
înregistrare, îndeplinind şi unele mărunte sarcini birocratice.” 

G. Munteanu: „Anul 1885, până la jumătate, Eminescu şi l-a petrecut 
între şcoala comercială şi bibliotecă, unde a primit îndeletniciri mai curând 
derizorii. Era folosit la lucrări de inventariere, alcătuia statele de salarii, 
primea în păstrare garanţiile pentru cărțile împrumutate” (subl. ns.). 

Pe lângă activităţile mai sus înşirate (înregistrare, inventariere, 
gestionarea garanţiilor şi scriere a statelor de plată, a adreselor către Minister 
şi a circularelor), ce mai avea de făcut un subbibliotecar şi nu a putut face 
Eminescu? Trebuia cumva acesta să spele şi geamurile, să şteargă praful 
ori să frece podelele? 

Preocupat să minimalizeze munca lui Eminescu, ciudatul soi de biografi 
care s-a ocupat şi continuă să se ocupe de viaţa lui nu numai că aruncă în 
derizoriu activitatea de bibliotecar*, dar uită să reliefeze adevărul adevărat: în 
loc să-l îndemne să revină la creaţie, „amicii” ajunşi în lumea bună s-au străduit 
din răsputeri să-l ţină cât mai departe de arena cuvântului tipărit, să-l lege de 
obligaţii administrative mărunte, de simpla contabilitate a cărților împrumutate. 

Peste această realitate a fost tras un linţoliu de vorbe, şuşoteli despre o pretinsă 
asigurare a liniştii şi a timpului necesar meditaţiei sau creaţiei. Vedea-i-am pe 
toţi susţinătorii acestei teze în situaţii identice? 

Mai mici sau mai mari, mai timid sau mai impetuos, biografii lui 
Eminescu afirmă că acesta ar fi funcţionat „mai ales la serviciul de 
întregistrare” (Gh. Călinescu şi I. Creţu). Ce înseamnă „mai ales”? De fapt, 
nimic cert, asemenea formulare fiind menită să mascheze necunoaşterea, 
astupând cu ambiguităţi golurile informaţionale, acoperind semnele de 
întrebare şi creând iluzia că lucrurile sunt limpezi şi adevărul e bine stăpânit. 
Abuzând de generalităţi şi de cuvinte interpretabile, pentru a induce cititorului 
idei pe care s-ar zice că nu îndrăzneşte să le formuleze explicit, biograful I. 
Creţu face chiar o ştiinţifică distincţie calitativă între munca la aşa-numitul 
„serviciu de înregistrare” şi scrierea rapoartelor şi a statelor de prezenţă. 
Într-o românească mai veche, pomeneşte existenţa a „diferite circulări”, 
cititorul fiind cu generozitate invitat să îşi imagineze câte pofteşte. În fapt, au 
fost trei circulare mari şi late. 

Potrivit lui I. Creţu, Eminescu „scria statele de plată” şi „adresele care 
însoțeau aceste state” . Precis ca micrometrul, rigurosul biograf stabileşte fără 
drept de apel şi momentul exact în care au început să fie scrise aceste hârtii: 
„De la un timp”. Aşa cum s-a văzut în tabelul de mai sus, primul raport şi 
primul stat de plată scrise de Eminescu datează din 11 octombrie 1884, fiind 
deci redactate la nici două săptămâni după ce Monitorul Oficial anunţase 
numirea lui. De aceea, dacă ţinea morţiş să-şi etaleze ştiinţa, autorul nostru 
putea să informeze că, „De la un timp” (după 9 mai 1886, se pare), Eminescu 
a încetat să mai pună pe hârtie rapoarte şi să completeze state de plată. 

„Inventarierea făcută în 1885 arată aceeaşi grijă de precizie şi de ordine 
ca în 1874—1876” , aşa cum mai spune acelaşi? Posibil, dar, câtă vreme nu este 
susţinută cu probe concrete, această simplă afirmaţie nu poate depăşi nivelul 
de opinie strict personală (de altfel, pur informativ, date certe referitoare la 
pretinsa inventariere operată de Eminescu nu există nici în culegerea de 
documente a lui Gh. Ungureanu, nici în OPERE, XVI sau în alte lucrări). 
Deci, o aserţiune alunecoasă, de soiul celor care nu atrag responsabilitatea 
autorului nici atunci când sunt folosite pentru denigrarea cuiva. 

Eminescu ar fi fost şi „gestionarul garanțiilor depuse de cititori pentru 
cărțile luate acasă cu împumut” (I. Creţu). Oare? Şi în ce perioadă primea 
Eminescu „în păstrare garanţiile pentru cărțile împrumutate” , cum pretinde 
şi G. Munteanu? Există dovezi în acest sens sau spusele autorilor citați se 

bazează doar pe o epistolă a lui Miron Pompiliu, care la 14 mai 1886 se 
plânge lui Maiorescu că Eminescu ar împrumuta cărţile Bibliotecii „fără să 
le noteze în registru” ? Numai că, din moment ce Eminescu nu scria în registru, 
înseamnă că lipseşte şi proba materială că el s-ar fi ocupat într-adevăr con- 
stant de primirea garanţiilor pentru cărţi. Şi, în circumstanţele ştiute, de ce 
să-l credem fără ezitare pe M. Pompiliu? 

Iar dacă i-am da totuşi crezare, de ce să nu cităm şi epistola trimisă de 
acesta tot lui Maiorescu câteva luni mai târziu, când îl anunţă: „Eminescu e 
mult mai bine” (12 septembrie). Alăturate, cele două scrisori ale aceluiaşi 
M. Pompiliu nasc însă o altă ciudăţenie: ultimul document redactat de 
Eminescu pentru Bibliotecă este datat 9 mai, fiind conceput cu doar câteva 
zile înaintea primei scrisori (14 mai) prin care Pompiliu îl atenţiona disperat 
pe Maiorescu că „trebuesc numaidecât luate măsuri pentru a veni în ajutorul 
lui Eminescu”, aflat — zice el — în pericolul de a ajunge „în starea celui mai 
decăzut şi mai ticălos om din lume”. Ce să înţelegem? Că în plină manifestare 
a „bolii” Eminescu scria rapoarte şi state de plată, dar nu şi-a mai îndeplinit 
această ipotetică obligaţie după „însănătoşire”? 

G. Munteanu pare convins că Eminescu a petrecut anul 1885 făcând 
naveta între Şcoala Comercială şi Bibliotecă. Întrucât documente asupra cărora 
nu mai revin demonstrează limpede că, din clipa în care şi-a rupt piciorul 
(noiembrie 1884), Eminescu nu a mai fost deloc la catedră, spusele biografului 
indică două mari absenţe: a verificărilor elementare şi a unei cât de firave 
îndoieli. Nefastă combinaţie! 

G. Munteanu ne mai învaţă că Eminescu „a primit îndeletniciri”, că acestea 
erau „mai curând derizorii” şi că „Era folosit”, inclusiv „la lucrări de 
inventariere” . De la cine oare „a primit îndeletniciri” Eminescu? De către 
cine anume era el „folosit”? Din moment ce declară că Eminescu ar fi acţionat 
doar la comanda cuiva, că ar fi făcut numai lucruri „derizorii” , ca orice om 
care îndeplineşte „roluri mai mici”, presupunem că autorii unor asemenea 
afirmaţii deţin probe în acest sens — între care şi exemple de comparaţie. Există 
în arhivele Bibliotecii din laşi mărturii scrise ale laborioasei trude a celorlalţi 
salariaţi? Cine şi cum dovedeşte că Eminescu ar fi fost „folosit”? Istoricii 
literari pomeniţi mai sus îl prezintă pe Eminescu ca pe un fel de rudă săracă 
a portarului, tocmită cu ziua, când, de fapt, pe scara ierarhică (cu doar patru 
trepte, ce-i drept) Eminescu ocupa — dumnealor zic — poziţia a doua, după 
directorul Caragiani. Cum acesta din urmă nu intra în Bibliotecă decât dacă-l 
prindea ploaia când era pe-aproape, subbibliotecarul — indiferent cum s-ar fi 
numit — îi ţinea locul, ceilalţi doi angajaţi din schemă fiindu-i subalterni. 

Regele — o „vamă” care putea fi evitată 


Rezumarea celor de mai sus într-o ipoteză de lucru este hazardată, dar îmi 
asum riscul, cu speranţa că astfel îi voi provoca pe documentarişti, 
determinându-i să ofere mărturii care să susţină sau să conteste supoziţiile, 
limpezind lucrurile. 

Aşadar, în luna octombrie 1884, Eminescu deţine formal două funcţii, 
nici una foarte stabilă: la Şcoala Comercială este profesor suplinitor, iar la 
Bibliotecă este numit provizoriu, titularizarea urmând să se facă atunci când 
regele, acceptând ipotetica propunere a Consiliului de miniştri, avea să semneze 
decretul de numire. Regele nu a semnat decretul, iar la Şcoală nu s-a mai dus 
Eminescu, din proprie voinţă, deşi, teoretic, acolo putea căpăta numirea 
definitivă pe post. 

Dacă atunci când îl prezintă pe P. Gârcineanu ca „bibliotecar titular” 
I. N. Roman se referă, de fapt, la postul de subbibliotecar şi dacă are dreptate 
când afirmă că titularizarea acestuia se făcuse cu mult înainte ca Eminescu să 
fi fost trimis la Mănăstirea Neamţului, devine posibil ca Gârcineanu să-i fi 
urmat lui Filipide, care obținuse catedra de limbă română la liceu (fostă a lui 
A. Lambrior, decedat la 10 septembrie 1883). La fel de bine este însă posibil 
ca el să fi obţinut acest post după ce ipoteticul provizorat al lui Eminescu — de 
o lună-două — se încheiase altfel decât prin confirmarea lui în funcţie prin 
decret regal. Când plecăm de la astfel de premize, prima concluzie importantă 
la care ajungem este aceea că, în realitate, cu sau fără ştiinţa lui, Eminescu a 
ținut locul lui Gârcineanu (aflat, de exemplu, în concediu — voit sau impus). 

În mod cert, din toamna lui 1884 Eminescu a devenit profesor suplinitor. 
Cititorul atent a remarcat că această numire nu s-a făcut prin decret regal 
— deci exista posibilitatea ca o persoană să devină temporar slujbaş al Statului, 
fără avizul regelui. Pentru a vedea temeiurile legale care au permis numirea 
şi pentru a dovedi că suplinitorul era una, angajatul provizoriu alta, deşi cel 
dintâi funcţiona pe un timp scurt (deci, tot... provizoriu), iată documentul 
care ne interesează: 


„Noi, Ministru Secretar de Stat la Departamentul Agriculturei, Industriei, Comerciului 
şi Domeniilor, 

Având în vedere că la concursul publicat a se ţine la 10 septembre 1884, pentru 
ocuparea cu titlu provizoriu a catedrei de Geografie şi Statistică de la şcoala Comercială 
din laşi, nu s-a prezentat nici un concurent; 

Având în vedere recomandaţiunea verbală făcută de DI. Director al acelei şcoale; 

Având în vedere avizul Comisiunei Permanente, cu no. 339, din 26 septembre 1884; 

Având în vedere art. 20 din legea pentru numirea profesorilor la gimnazie, licee şi 
şcoale profesionale, din 17 martie 1879; 

Decidem: 

Art. I. Domnul M. Eminescu se numeşte profesor suplinitor la catedra de Geografie 
şi Statistici de la şcoala Comercială din laşi pe ziua de 1 octombre 1880; 

Art. II. Se va publica concurs pentru ocuparea acestei catedre cu titlu provizoriu 
pentru ziua de 23 iuniu 1885; 

Art. III. Domnul şef al Diviziunei Agriculturei, Industriei şi Comerciului este 
însărcinat cu executarea deciziunei de faţă. 

Dată în Bucureşti, la 4 octombre 1884 

Ministru” (subl. ns.). 

Semnătura este indescifrabilă, dar 


ştim că la acea dată ministru al i i 
Agriculturii era Ion Câmpineanu. pa Intocmindu-ae conform art. 17 die 
a A pe $ gea peniru numirea profesorilor la 
Ministerul nu avea nici doi ani vechime, gimnami, licee şi acâla profesionalo dia 
fiind înfiinţat la 1 aprilie 1883. 17 Martis 1879, programele de caliti= 
tile şi enncecințale dape cari urmâză a 
Aşa arată numirea semnată de | se ţine concursurile pentru catedrele de 
ministrul Agriculturii. Pentru ln sedlela cnmereiala din laşi, Galaţi și 
i bi E Uraiora, cari nu s'ai putut ocupa În 
comparaţie, amintim conţinutul | mad prorisoriti în urma concursului ție 
adresei emise cu nici două | nut la 10 Septembre 1884, minis 
săptămâni mai înainte în numele paa spre tunoacința rd pei 
omologului lui de la Culte: oboi 1885, orele 12 din gi, se 
$ ' conguraur] pentru ocuparon cu 
ul prorisoriă a următârelar catedre 

„Domnule Director, anume ! 

Domnul A. Filipide demisionând din 
postul de subbibliotecar, am onoare a vă 
notifica că s-a numit în locu-i prin Înaltul Catedra de comptubilitate gi et 
decret al M. S. Regelui, no. 2532 din 24 mârfurilor ; pi TTAN 
curent, domnul Mih. Eminescu, absovent Catedra de geografia şi atatiatică i 


al Facultăţii de filosofie din Viena, fost Catedra de seiințala sico-chimiosj 
. drepinl comercial, 8 





No. 65.002. 714. 1884, Noembrė î 


I. La sidla comerciale din Iaşi: 





revizor şcolar.” nistrațiv şi constituțional 4 
Catedra de matemabist y 
Orice comentarii devin de 5 „ limba italiani; 
prisos. 3 „ desema şi caligrafia 
Ministrul Agriculturii s-a ţinut Anunţul prin care Ministerul Agriculturii, 


de cuvânt şi în numărul 184 al (industriei, Comerţului şi Domeniilor informează 

; a : . asupra concursurilor organizate „ocuparea cu titlul 
Monitorului Oficial (21 noiembrie provizoriu” a unor catedre (Monitorul Oficial, 
1884), apare un anunţ prin care se |9 noiembrie 1884). 

„publică spre cunoscința aspiranţilor că, la 23 Iunie 1885, orele 12 din zi, 
se vor ţine concursuri pentru ocuparea cu titlul provizoriu a următoarelor 
catedre...” — urmează numele a şapte materii de predare, între care şi 
„geografie şi statistică”, la poziţia a doua. 

Faptul că Eminescu a renunţat pentru totdeauna la profesorat tocmai în 
momentul în care se ivise posibilitatea de a-şi schimba statutul de profesor 
suplinitor cu acela de profesor numit provizoriu, urmând ca apoi să fie definitiv 
confirmat pare ciudat. Una dintre ipoteze ar fi aceea că Eminescu era convins 
că regele nu va accepta în vecii vecilor să-l confirme în funcţie. Ideea este cu 
atât mai plauzibilă cu cât povestea cu postul de la Bibliotecă tocmai îi oferise 
un argument suplimentar. Este însă posibil ca într-o conjunctură încă neclară 
Eminescu să fi căpătat o anumită siguranţă financiară, deşi atunci nu primea 
ajutor nici de la Junimea, nici de la viitorul Comitet înfiinţat de C. Emilian 
pentru a strânge parale în numele lui, nici de la alţi „amici” sau străini. Foarte 
probabil ca volumul pe care îl va încheia la Botoşani să fi fost început de la 
Iaşi. Dacă Eminescu nu a mai trimis poezii spre publicare la Convorbiri literare, 
nu înseamnă că n-a mai scris. De altfel, chiar şi La Steaua şi De ce nu-mi vii 
par să fi fost date publicităţii doar pentru a anihila cu maximum de eleganţă 
zvonurile lansate de „amici” pe seama lui. Şi se pare că reuşise, din moment ce 
o săptămână după apariţia celei dintâi a şi fost arestat. Avea voie să fie liber, 
dar numai cu condiţia să tacă. 

Documentul prin care Eminescu a fost numit profesor suplinitor este 
semnificativ pentru faptul că evidenţiază felul în care, pentru o perioadă limitată, 
cineva putea căpăta o slujbă la Stat fără ca regele să ştie măcar. Cazul ne 
aminteşte de un alt suplinitor: Gruber — licenţiatul în litere care a ţinut locul 
lui Eminescu la catedra de la Şcoala Comercială. Gruber fusese acceptat în 
post printr-un document chiar şi mai simplu, prin care se aprobă lapidar 
înlocuirea Dsale (e vorba de Eminescu — n. ns.) în acest interval de două 
luni cu DI Gruber” (24 noiembrie 1884). Aşa cum am arătat, când cele 
două luni au expirat s-a formulat o nouă cerere, apoi o alta, astfel încât, 
aproape un an de zile, Gruber a fost suplinitor al... suplinitorului! Şi dacă 
acest mecanism funcţiona la Agricultură, de ce nu ar fi mers şi la Culte? 
Rămâne de neconceput ca Petre Gârcineanu să fi fost pentru Eminescu 
cam ce fusese acesta pentru Gruber? 

Să zicem că la 24 septembrie 1884 Eminescu a fost numit subbibliotecar 
în mod provizoriu. Evident, el nu a cunoscut acest detaliu (în caz contrar, nu 
avea nici un rost complicaţia cu anunţul fals din Monitorul Oficial, urmându-se 

limpedea cale legală). Cum regele nu l-a confirmat în funcţie şi cum postul 
trebuia să fie ocupat, Caragiani a fost obligat să propună pe altcineva. Alesul 
a fost Gârcineanu. Toate acestea s-au petrecut fără ca Eminescu să fie pus în 
temă. Dovadă în acest sens rămâne faptul că, din moment ce Gârcineanu 
figurează în postul de custode în statele de plată redactate de Eminescu, 
înseamnă că acesta din urmă nu cunoştea situaţia reală. De aceea, rapoartele 
şi statele de plată scrise de el nu erau conforme cu realitatea. În consecinţă, 
la contabilitate nu ajungeau documentele redactate de el, ci altele. Asta ar 
însemna că ar fi existat o contabilitate dublă. Astfel, ajungem din nou la o 
ipoteză enunțată mai sus, când am şi enunțat o parte a argumentelor care nu 
permit să renunţăm încă la ea, doar pentru că pare fantezistă. De asemenea, 
dacă s-ar fi copiat modelul care a permis ca Eminescu să fie înlocuit la Şcoala 
Comercială de Gruber, erau obligatorii documente precum: numirea lui 
Gârcineanu (provizorie sau nu), cererea acestuia de a i se acorda un concediu 
şi propunerea ca în locul lui să fie acceptat Eminescu (varianta aminteşte de 
scenariul iniţial, propus de Maiorescu). 

Deşi către ea par să ne conducă documentele existente, o atare versiune 
are şi un punct slab: dacă Gârcineanu fusese în mod oficial numit subbibliotecar, 
cui revenea postul de custode, rămas liber în urma acestei promovări? Tentaţia 
de a găsi unele explicaţii plauzibile — care şi există, de altfel — este mare. 
Cum pericolul nu este însă nici el mai mic, prefer să nu mai înaintez pe 
teritoriul minat al speculațiilor, zorul prea mare fiind nejustificat. Sunt convins 
că răspunsul se află în arhiva Universităţii din laşi, unde trebuie să se găsească 
„dosarele” celor care au funcţionat la Bibliotecă în acea perioadă: I. Caragiani, 
Al. Filipide, P. Gârcineanu, P. Pop şi L. Sevescu. Informaţiile referitoare la 
aceştia pot limpezi şi situaţia lui Eminescu chiar şi dacă... lipsesc! 

Pe tema în discuţie poate fi imaginată o lungă serie de variaţiuni, mai mult 
sau mai puţin diferite. Astfel, nu poate fi exclusă nici ipoteza că Eminescu ar fi 
înţeles ce se petrece, dar a lăsat lucrurile să curgă aşa cum doreau ceilalţi. Nu 
este imposibil nici ca el să fi acceptat să-i ţină locul lui Gârcineanu din cauză 
că tocmai îşi propusese să traducă Gramatica sanscrită (intenţie care se împăca 
destul de bine cu obligaţiile slujbei de la Bibliotecă, oricare ar fi fost aceasta) sau 
pentru că în liniştea Bibliotecii scăpa de zumzăiala „amicilor”. Un adevăr 
incontestabil privitor la ultimul aspect rămâne acela că tinerii strânşi în jurul lui 
la Fântâna Blanduziei povestesc în numărul din 1 octombrie 1889 al revistei lor: 


„Cât l-a mai plictisit pe Eminescu această simpatie pe care o inspira ori-cui? De 
câte ori nu fugea, ca să scape de prietenii a căror prezenţă nu o putea suferi, — el, atât de 

rezervat, atât de retras de sgomot, care nu petrecea decât singur cu gândurile, sau 
ascuns, la vorbă şi la glumă, cu unul, doi sau trei prieteni de aproape.” 


Cum spuneam, arhivarii şi documentariştii ieşeni ar putea fi de mare folos 
celor care încearcă să descurce itele dosarului Eminescu, publicând documentele 
legate de postul de subbibliotecar: demisia lui Filipide, adresa prin care Caragiani 
anunţă Ministerul asupra acestei demisii şi propune un înlocuitor, răspunsul primit, 
un stat de plată de dinaintea venirii lui Eminescu şi altul de după arestare, numirea 
succesorului acestuia de către Ministerul Cultelor, schema personalului şi statutul 
Bibliotecii, concediile cerute şi obţinute de salariaţii instituţiei în perioada 
august 1884 — ianuarie 1887, precum şi orice alte informaţii legate de subiectul 
în discuţie. Paginile noastre, mereu deschise oricăror documente relevante, 
reprezintă doar una dintre ofertele între care au de ales. 

Deocamdată, departe de a fi socotite probe indubitabile în susţinerea teoriei 
că Eminescu ar fi fost subbibliotecar, documentele scrise de acesta pentru 
Bibliotecă rămân piese care trebuie să fie folosite cu mare prudenţă. Dacă 
rândurile de mai sus nu sunt îndestul de convingătoare în acest sens, amintesc 
că hârtii cu rol administrativ întocmite de Eminescu au existat şi la ospiciul de 
la Mănăstirea Neamţului! Şi acolo, casierul stabilimentului l-a rugat să 
completeze nişte „tabele de nutriment”, care ajungeau la contabilitate. Simpla 
existenţă a acestor hârtii sau a registrelor completate de mâna lui trebuie să ne 
facă să credem că a fost (şi) salariat al balamucului? 


Zvonuri care au făcut istorie 


Să lăsăm o vreme ipoteza mai sus avansată şi să ne întoarcem la varianta 
clasicizată a perioadei în care Eminescu ar fi fost subbibliotecar, dând citire 
pasajelor mai importante din „raportul” lui M. Pompiliu către Maiorescu. 

În timp ce Gh. Ungureanu, singurul autor care pare să fi văzut cu ochii 
lui statele de plată ale Bibliotecii Centrale din Iaşi, susţine că ultima semnătură 
pusă de Eminescu în coloanele acestora datează din noiembrie 1885, scrisoarea- 
raport a lui M. Pompiliu către Maiorescu (primăvara lui 1886) pretinde altceva: 


„Nu mai puţin a perdut conştiinţa de împlinirea datoriei şi simțul de onestitate. 

În timpul ce-şi face serviciul la bibliotecă, ese în oraş, lăsând uşile deschise şi cărţile 
în voea întămplării; liberează cărți fără să le noteze în registru. Şi mai pre sus de toate 
aceste, cheltueşte toate depositele de bani ce'i se lasă pentru cărţi. La mustrările ce-i fac 

uneori în această privință, răspunde că nu-i adevărat, şi dacă n'are în cotro în faţa 
dovezilor ce-i aduc, întreabă: S'a plâns cineva că nu i-am dat paralele înapoi? 

Într un cuvânt e de tot prăpădit nu numai în privinţa intelectuală şi a îngrijirii de 
sine, dar şi în privința morală” (14 mai 1886). 


Înainte de orice, trebuie subliniat că, în timpul vieţii lui Eminescu, atari 
informaţii nu au parvenit şi pe alte căi, singurul izvor (preluat mai apoi de 
mulţi alţii) fiind M. Pompiliu. EI îl acuză pe Eminescu de foarte multe lucruri, 
dar spusele lui au doar aparent susţinere şi în paginile altor autori, aceştia 
nefăcând, de fapt, decât să preia zvonuri precum cel citat. Cum nimeni nu i-a 
aşezat vreodată pe Eminescu şi pe Pompiliu faţă în faţă şi cum acesta din urmă 
poate fi cu temei suspectat că nu i-a fost tocmai prieten, a ne baza numai pe 
declaraţia lui devine extrem de riscant. Să nu uităm că, în primele zile după 
reîntoarcerea lui în Iaşi, Eminescu a locuit la Pompiliu, dar pentru foarte scurt 
timp. Nu ştim ca în laşi Eminescu să îşi fi petrecut mai mult timp cu Pompiliu 
decât cu atâţia alţii, cu care era obligat să îşi treacă vremea. De altminteri, ne 
vine greu să credem că Pompiliu i-ar fi fost prea simpatic, atâta vreme cât 
acesta fusese desemnat spre a-i urmări fiecare mişcare şi, în plus, privea pierit 
după Veronica. (Probabil, sentimentul era reciproc, Eminescu fiind, în ochii 
lui Pompiliu „pe zi ce merge mai nesuferit” .) Fără să ştim ce anume avea în 
vedere Eminescu, cităm dintr-o veche scrisoare către Veronica: 


„Tu ai destul bun simt ca să-nţelegi că nu-mi putea fi indiferent dacă acel om (Caragiale?) 
pleacă la laşi de paşti, el care are familia aci şi asemenea vei găsi natural dacă eu, 
predispus de natură a admite totdeauna eventualitatea cea mai rea din toate, a trebuit să 
te ţin de rău că l-ai primit. Împrejurările în care l-ai primit sunt în adevăr alarmante, o 
recunosc, şi văz că onor. Miron Pompiliu e aci mai de vină decât tine” (21 martie 1882). 


Să revenim însă la textul citat din epistola lui M. Pompiliu, care scrie: 

„În timpul ce-şi face serviciul la bibliotecă, ese în oraş, lăsând uşile 
deschise şi cărţile în voea întâmplării”. 

Dar, oare, Eminescu era singur în bilbiotecă? Dacă I. Caragiani, ca mulţi 
directori de teapa lui, nu venea la serviciu decât în vizită, custodele Gârcineanu 
şi anonimul L. Sevescu absentau şi ei? Dacă „nu”, ce îi împiedica să închidă 
acele uşi, pe care Pompiliu pretinde că le-ar fi lăsat vraişte Eminescu? Cât 
timp aceştia doi se găseau în clădire, erau cărţile în pericol? Aparent, detaliul 
este nesemnificativ. În fapt, el ne atrage atenţia asupra faptului că Pompiliu 
pune în seama lui Eminescu toate relele pe care îşi imaginează că le-ar putea 
comite un subbibliotecar, mai puţin furtul. 


Nr. 3-5 O O—————— Semnekletimplui — 273 


„Cheltueşte toate depositele de bani ce'i se lasă pentru cărți.” 

Şi acum, ca şi în istoria cu apucarea damelor de turnură, presupunând că 
Eminescu chiar a luat vreodată din banii lăsaţi drept garanţie de cititori, M. 
Pompiliu exagerează mult sau chiar inventează. În primul rând, el recunoaşte 
implicit că nimeni nu s-a plâns vreodată că nu i s-au returnat banii sau că i s-au 
dat înapoi cu întârziere. Prin urmare, el nu îşi susține afirmaţia cu probe. În al 
doilea rând, apare o nelămurire: dacă, pe de o parte, Eminescu prăpădea „toate 
depositele de bani”, dar, pe de altă parte, nimeni dintre cei care contribuiseră la 
formarea acelor depozite nu fusese păgubit, cum anume se refăceau sumele 
respective? M. Pompiliu nu îndrăzneşte să pretindă că el sau alt „amic” ar fi 
trebuit să scoată bani din buzunar, pentru a acoperi pretinsele „găuri” lăsate de 
Eminescu. Deci, dacă Pompiliu n-ar minţi, tot Eminescu punea paralele la loc. 
De unde? Din propriul buzunar, desigur. Dar, dacă Eminescu avea banii lui, nu 
dispare motivul pentru care el ar fi apelat la banii Bibliotecii? 

Povestea cu pretinsa cheltuire a banilor altora dezvăluie însă un alt fapt, 
mult mai important: vigilența cu care era urmărit Eminescu, Pompiliu 
verificându-l până şi la locul de muncă, unde-i făcea (cu ce drept?) casa. Nuanţă 
esenţială, Pompiliu că nu îl informează şi pe Caragiani, superiorul lui Eminescu, 
dar el nici nu afirmă în mod explicit că Eminescu ar fi recunoscut acuzaţiile. 
Replica: „S'a plâns cineva că nu i-am dat paralele înapoi?” poate fi socotită 
şi mărturisire implicită, dar, la fel de bine, şi modalitate de a încheia un subiect, 
înainte ca discuţia să degenereze. A doua versiune pare mai plauzibilă: 

1) de fiecare dată, Eminescu începuse prin a nega; 

2) după experienţele de la Şuţu şi de la Döbling, el se ferea să dea 
prilej de a fi etichetat drept alienat, aşa că ocolea cu grijă motivele de 
enervare sau de controversă; 

3) cum am arătat, cauza pentru care Eminescu ar fi apelat la banii strânşi 
din garanţii este şubredă (ca să nu spunem că lipseşte cu totul). 

Informaţia lui Pompiliu va fi preluată de Chibici, care o va populariza: 


„Eminache a fost de paşti în Bucureşti, dar nu-i merge prea bine cu sănătatea, l-a 
apucat un fel de nepăsare, de cheltuieşte fără nici o mustrare de cuget banii ce i se 
încredințează ca garanţie pentru cărţile împrumutate de la bibliotecă, şi când 'i poftit 
undeva la masă, se descalță ca şi când ar fi la dânsul acasă; cu un cuvânt i merge rău” 
(scrisoare către I. Slavici — 30 aprilie 1886). 


Prin urmare, Eminescu a fost extrem de darnic până la 28 iunie 1883, s-a 
făcut zgârcit după 26 februarie 1884 (după cum pretind Maiorescu şi 

Călinescu — ultimul îl numeşte chiar „avar”), din 1886, a devenit şi hoţ, 
cheltuind „fără nici o mustrare de cuget” banii altora, pentru ca în 1887 să o 
exaspereze pe Harieta prin uşurinţa cu care topea banii? Nu e cam mare 
nehotărârea autorilor? Dacă am mai înţelege că un avar poate ajunge să fure, 
ciudatul mixaj propus, acela privind imaginara creatură cheltuitoare şi avară, 
totodată, rămâne mai greu de acceptat. 

Chibici este singurul „amic” care susţine că Eminescu ar fi obişnuit să se 
descalţe atunci când mergea în vizită la cineva. Dacă acestei realităţi îi adăugăm 
faptul că, domiciliat la sute de kilometri de Iaşi fiind, Chibici nu putea vorbi 
despre Eminescu decât din auzite, suntem obligaţi să ne întrebăm dacă nu 
fabulează. Chibici! Niciodată el nu a pus la îndoială spusele celorlalţi şi niciodată 
nu a încercat să discute cu Eminescu despre „ororile” povestite de unul sau de 
altul, după cum, ulterior anului 1883, nu l-a îndemnat niciodată să scrie. 

În istoria literară, Al. Chibici-Revneanu este prezentat la unison drept 
„prieten intim” al lui Eminescu. Nu contestăm că, poate, cândva, Eminescu i- 
o fi acordat lui Chibici ceva mai multă atenţie decât altora, dar asta nu dovedeşte 
că ar fi fost mereu apropiat sufletului lui. În fond, ce motive concrete ar fi avut 
Eminescu pentru a-l (mai?) simpatiza pe Chibici în mod deosebit? Faptul că 
nu-i răspunsese la epistolele trimise în cele mai grele clipe ale vieţii lui? Desigur, 
deşi nu credem deloc într-o asemenea variantă, admitem că nu este, totuşi, 
sută la sută imposibil ca, din motive care ne scapă, Eminescu să fi gândit altfel 
(comiţând, astfel, o mare eroare). În ciuda celor ce se lasă a se înțelege prin 
cărţi, numitul Chibici nu a avut nici o ocazie să constate nemijlocit aşa-zisa 
„alienare” a lui Eminescu. Faptul că, departe de a mărturisi acest lucru, el a 
încercat să sugereze cu totul altceva, nu poate să nu contrarieze, pentru că, mai 
ales în momentele în care imaginea lui Eminescu era terfelită de te miri cine, 
muţenia lui Chibici numai dovadă de moralitate nu era. 

Una dintre scrisorile incluse în volumul IV al culegerii de Studii şi 
documente literare (1933) editat de I. E. Torouţiu, este cea despre care ni se 
spune că ar fi fost trimisă de Chibici lui Maiorescu, de la Florenţa, la data de 
14 martie 1884. De aici, din vasta lucrare a lui Torouţiu, epistola a fost preluată 
de majoritatea autorilor. Faţă de această scrisoare păstrăm unele rezerve, întrucât 
Torouţiu nu menţionează sursa de la care a preluat-o (şi de-ar fi doar atât!). 
Posibil să se fi folosit de colecţia revistei Convorbiri literare, unde a apărut în 
1906. Să zicem însă că reținerea noastră este neîntemeiată şi să cităm fraza 
care ne-ar putea interesa acum: 

„Starea sănătăţii lui Eminescu s-a îndreptat mult la Florența şi cred că impresiile 
călătoriei la întoarcere în ţară o să aibă un efect şi mai salutariu...” 


Deci, sănătatea lui Eminescu s-ar fi „îndreptat mult la Florenţa” , dar, 
zice Chibici în mod indirect, nu chiar de tot, fiind loc de şi mai bine. Ce 
repere medicale folosea Chibici, ca să poată aprecia starea sănătăţii lui 
Eminescu? Se referea la sănătatea psihică (pe care, cum o stabilea?) sau la 
cea fizică? Ce anume îl convinsese pe „amic” că ar fi avut loc un progres şi 
cum îl măsurase? Mister! Mister la fel de adânc, precum cel ce învăluie 
resortul intim care, de-a lungul anilor, i-a determinat pe unii să ia în serios 
vorbe goale culese de la te miri ce gospodină sau avocat şi să le transforme 
în diagnostice ferme. Oare, respectivii domni chiar cred sincer că este înţelept 
să îi acordăm mai mult credit lui Chibici, decât lui Obersteiner? Este benefic 
şi onest ca oralitatea lui Chibici să fie mai credibilă până şi decât probele 
materiale, precum scrisorile lui Eminescu? 

Să ne întoarcem la punctul de plecare: acuzaţia că Eminescu ar fi cheltuit 
sumele lăsate garanţie pentru cărţile împrumutate. Departe de noi gândul de 
a sugera că, la urma urmei, dacă Eminescu ar mai fi luat întâmplător bani cu 
împrumut din fondurile pe care le gestiona la Bibliotecă, n-ar fi fost nici o 
tragedie! Ne întrebăm, însă, cum i-o fi dat prin cap lui Pompiliu să facă 
asemenea controale. Ce anume se urmărea? Se căutau neapărat noi motive? 
Nu ştim, dar din ciudăţenia unor asemenea relatări prinde contur o atmosfera 
de riguroasă supraveghere, aproape de teroare, în care Eminescu a fost silit să 
trăiască la Iaşi, după 1883. Încet, încet, faptul că, o dată scăpat din Mănăstirea 
Neamţului, Eminescu a plecat nu la Iaşi, ci la Botoşani îşi pierde caracterul 
de opţiune aleatorie. Când ne amintim şi că, încă de la 12 octombrie 1877, el 
îi scria lui Slavici: „A-ți spune pe larg câte împrejurări contribuie a-mi face 
laşii nesuferiţi ar însemna a scrie volume” , alegerea Botoşanilor seamănă tot 
mai mult cu o evadare. 

e 

Poate, unii vor zice: ce contează atât de mult dacă Eminescu a funcţionat 
în mod legal sau nu, din moment ce şi-a primit banii? Tuturor acestora le-am 
aminti că, dacă banul ar fi fost principalul lucru pe care îl respecta, Eminescu 
ar fi putut să devină foarte bogat — mai bogat chiar decât Maiorescu. Şi, dacă 
tot n-ar fi suficient, i-am povăţui să mai citească o dată ce scria Emilia, fratelui 
ei, Titus: 


„Zi, capul îi este cu siguranță prea limpede încât să nu-şi dea seama, în cel mai 
scurt timp, de amăgirea grosolană. Ce influenţă ar putea avea asupra lui? Cea mai 

vătămătoare ce se poate închipui. Şi noi înşine să-i spunem basmul din laşi, să facem din 
el un nărod ridicol şi, pentru a-i menaja ideea fixă, să-l acoperim cu o falsă demnitate?” 


Poate, alţii vor zice: banii nu au miros. Nu-i adevărat. Cazul Eminescu ne 
arată şi prin acest episod ce falsuri ordinarea putea fi comise de către cei care 
conduceau Statul şi cât de bine se înţelegea Guvernul cu Opoziția, când aveau 
interese comune. 


Profesor, prin puteri proprii 


Istoricii literari vorbesc de varii perioade petrecute de Eminescu la băi. În 
1884 fusese la Repedea, în 1885 — la Liman, lângă Odesa, iar în 1886, puţin 
înainte de a „înnebuni” a doua oară, a mers din nou la Repedea („Eminescu e 
mult mai bine. A fost câteva săptămâni la Repedea unde a făcut băi regulate. 
EI continuă băile şi acum” — M. Pompiliu către Maiorescu, 12 septembrie 
1886). Deci, dacă a părăsit laşii, Eminescu n-a mai putut merge la Bibliotecă. 
Şi-o fi luat concediu? Prima constatare este aceea că, potrivit arhivelor, 
Eminescu nu a depus nici o cerere de concediu — nici către directorul Caragiani, 
nici către rectorul Culianu, nici către ministrul Cultelor. Ba, mai mult, din 
amintita arhivă lipseşte până şi cererea de concediu medical, obligatorie în 
toamna lui 1884, când Eminescu şi-a rupt piciorul. Era, pe atunci, mai 
îngăduitoare legislaţia? Nu. Drept dovadă, Eminescu scrie în acea perioadă 
cereri pentru aprobarea unor concedii, dar nu le adresează Bibliotecii Centrale 
ieşene, ci... Şcolii Publice de Comerţ din laşi (numită în continuare Şcoala 
Comercială, unde semna, de altfel, şi statele de plată. 

Rareori invocată, această perioadă de profesorat a lui Eminescu este trecută 
în plan secund, importanţa ei fiind minimalizată. De ce, oare? 

Eminescu a devenit profesor prin proprie voinţă şi prin propriile puteri. 
Spre deosebire de funcţia de bibliotecar, cea de profesor a fost deţinută în mod 
perfect legal, iar salariul de profesor suplinitor era mai mare decât cel de 
subbibliotecar. Reuşind pe cont propriu, gestul lui Eminescu a surprins şi a 
diminuat vădit monopolul intervenţiei magistrului, care, în lumea umbrelor 
lui, avea, desigur, relaţii mult mai influente, pe care nu le-a folosit, însă, interesul 
lui fiind acela de a-l menţine pe Eminescu în starea de dependenţă totală faţă 
de înalta lui „mărinimie”. 

Pentru a elimina comentarii gratuite, vom răsfoi documentele oficiale 
existente, privitor la obţinerea de către Eminescu a mult râvnitului post, 

capabil să-i asigure independenţa financiară şi, prin ea, libertatea. 

La 18 septembrie 1884 Eminescu se adresează Ministerului Agriculturei, 
Comerciului, Industriei şi Domeniilor (minister înfiinţat cu un an în urmă, 
condus pe atunci de Ion Câmpineanu şi numit de noi în continuare Ministerul 
Agriculturii). El solicită să i se încredinţeze suplinirea postului de profesor la 
catedra de Istorie Universală a Şcolii Comerciale (şcoală patronată de Ministerul 
Agriculturii). Cererea poartă o notă prin care se dispune includerea 
documentului la dosar, solicitantul fiind ulterior numit profesor suplinitor, la 
catedra de geografie şi statistică. Această iniţiativă a lui Eminescu este în contrast 
cu următorul fragment, din scrisoarea lui Missir către Maiorescu (13 mai 1884): 


„La 1 septemvrie e pusă la concurs catedra de limba română la liceu, fostă a lui 
Lambrior. Pentru această catedră se prezintă la concurs junimistul nostru Filipide, cel 
cu cronica lui Hur, şi e foarte probabil că va reuşi. În acest caz, se face vacant postul de 
subbibliotecar ocupat acum de Filipide.” 


Concursul invocat de Missir având loc la 1 septembrie, este limpede că 
Filipide a ştiut încă din primele zile ale lui septembrie că a obţinut postul dorit. 
Implicit, era cunoscut şi faptul că devenise vacant postul de subbibliotecar, 
deţinut de acesta până atunci. Documentele, autentice sau false, precizează 
încă din 24 septembrie că Filipide ar fi demisionat. Ne întrebăm: dacă s-a 
dorit cu adevărat ca Eminescu să-i succeadă lui Filipide, de ce nu a fost 
anunţat că va primi postul eliberat de acesta? Devine limpede că Eminescu a 
cerut catedra de istorie de la Şcoala Comercială pentru că nu avea o slujbă şi 
nici nu se întrevedea nimic la orizont. În cazul în care ar fi obţinut în mod 
legal mult trâmbiţatul post de subbibliotecar, oferit, se zice, graţie supremei 
griji a lui Maiorescu, probabil că Eminescu ar fi renunţat la profesorat atunci 
când, în locul istoriei, catedra pe care o solicitase, a primit-o pe cea de 
geografie şi statistică, ambele materii fiind „cu un program foarte încărcat” 
şi lipsite de manuale şi biliografie lesne de cercetat. 

În sfârşit, dar nu în ultimul rând, merită să observăm că Eminescu nu a 
candidat pentru catedra scoasă la concurs de Liceul Naţional, unde a concurat 
şi Filipide şi unde era director V. Burlă, alt «amic intim». El a preferat Şcoala 
Comercială şi, mai mult, şi-a păstrat secret demersul faţă de junimişti. Să fi 
contat în alegerea lui faptul că Şcoala în cauză nu se afla sub tutela Cultelor, 
unde Maiorescu avea relaţii, ci sub umbrela Ministerului Agriculturii, pentru 
ai cărui funcţionari numele Eminescu nu avea de ce să fie semnal de alarmă? 

O săptămână după ce Eminescu a depus cererea către Ministerul 

Agriculturii, la 26 septembrie, se petrec două lucruri, simultan: pe de o parte, 
Comisia Permanentă din acest minister trimite raportul prin care se propune 
numirea lui Eminescu ca profesor suplinitor la catedra de Geografie şi de 
Statistică, ale Şcolii de Comerţ şi, pe de altă parte, Ministerul Cultelor anunţă 
Universitatea ieşeană că regele l-ar fi numit pe Eminescu în postul de 
subbibliotecar al Bibliotecii Centrale din Iaşi, în baza unui decret (inexistent, 
de fapt!) despre care se afirmă în mod mincinos că ar fi fost semnat de rege cu 
două zile în urmă. La 30 septembrie, „Monitorul Oficial” anunţă că Eminescu 
a fost numit subbibliotecar, iar două zile mai târziu ni se spune că acesta a 
depus jurământul legal, pentru amintitul post, fără ca Ministerul să mai emită, 
însă, vreun alt document oficial. 

Trebuie reţinute, aşadar, două lucruri. Primul este acela că, dacă Eminescu 
a depus într-adevăr jurământul pentru angajarea lui la Bibliotecă, a făcut-o 
într-un moment în care nu avea încă garanţia că de la Ministerul Agriculturii 
va primi un răspuns favorabil. Al doilea detaliu, şi mai important, îl 
dezvăluie scrisoarea trimisă de Maiorescu surorii lui, Emilia, la 27 
septembrie. Atunci, magistrul invocă numirea lui Eminescu în postul de 
subbibliotecar, dar nu scrie nici un cuvânt despre catedra de geografie, 
obţinută de acesta la Şcoala Comercială. Explicaţia este una singură: 
Maiorescu nu a aflat de acest demers al lui Eminescu decât după ce „abulicul” 
Eminescu reuşise — repetăm: prin forţe proprii — să obţină o slujbă. Şi, dacă 
nu a ştiut el, este foarte probabil să nu fi ştiut nici majoritatea «amicilor» 
din laşi, care, altminteri, l-ar fi anunţat pe magistru. 


Refrene în ceaţă 


La 4 octombrie, este semnată decizia prin care Eminescu este numit profesor 
suplinitor la catedra de Geografie şi Statistică, începând cu 1 octombrie, iar 
două zile mai târziu Ministerul Agriculturii face cunoscut acest fapt atât 
directorului Şcolii Comerciale, I. G. Stravolca, cât şi lui Eminescu. Câteva 
zile după aceasta, la 15 octombrie, conducerea Şcolii trimite Ministerului 
tutelar „Foea de jurământ a dlui profesor suplinitor Mihai Eminescu, numit 
cu ordinul D-voastre N 59983 a.c.”. 
Nu trece săptămâna, şi Eminescu îi scrie lui Chibici (20 octombrie): 


„Am mai încăput — fără voie — într-o belea greu de descurcat. Fiind vacante mai 
multe catedre la şcoala comercială, cerusem suplinirea istoriei. Dar catedra aceasta 

dându-se altuia, m-a însărcinat pe mine cu geografia şi statistica, cu un program foarte 
încărcat, obiect care are incovenientul că nici cărți nu există pentru studiarea lui, iar el 
însuşi consistă dintr-un dicționar de mii de nume proprii şi de cifre statistice. Cât despre 
onorata bibliotecă, e atât de încurcată şi îngrămădită, încât ar trebui un an sau doi 
pentru a introduce orânduială în acest haos ereditar” (subl. ns.). 


Pornind de la acest paragraf, Călinescu amplifică: 


„Cum n-avea cărți de specialitate şi putere de muncă, însărcinarea aceasta i se părea 
o «belea». A profesat totuşi un an şcolar, de la 1 oct. 1884 la 1 sept. 1885” (subl. ns.). 


Iată, încă o dată, cu câtă dezinvoltură „divinul” făcea adăugiri, cu de la 
sine putere, atunci când trebuia să demonstreze un anumit lucru. Pasajul din 
epistola către Chibici contrazice afirmaţiile lui Călinescu, căci numai un om 
cu o deosebit de mare putere de muncă se putea înhăma la un asemenea travaliu, 
care consta în culegere de informaţii din diverse lucrări, nici una de specialitate, 
fiind, în plus, obligat să memoreze şi un mare număr de date exacte. Nu ştiu 
câţi istorici literari s-ar încumeta la aşa ceva, când destui dintre ei dovedesc 
lipsă de hărnicie şi de probitate elementară chiar în propria materie! 

„Belea” era întreaga situaţie în care se găsea Eminescu, ţinut cu sila într- 
un mediu pe care nu-l mai suferea. Merită să remarcăm că feluriţi istorici 
literari îl consideră pe Eminescu lipsit de putere de muncă, dar, pe de altă 
parte, nici unul dintre ei nu se miră că acesta putea avea două slujbe! 

În scrisoarea către Chibici, prin comparaţie cu postul de profesor, pe care 
îl comentează ca pe ceva ferm, referirea lui Eminescu la Bibliotecă este foarte 
vagă şi nu îl angajează în nici un fel. El scrie despre situaţia de acolo în treacăt, 
la „şi altele” şi nu este complet exclus ca trimiterea să fie făcută în legătură cu 
necesarul documentării pentru catedra de la Şcoala Comercială, Eminescu 
găsind cu greu în rafturile ei publicaţiile căutate. Când afirmă că biblioteca, 
„încurcată şi îngrămădită, încât ar trebui un an sau doi pentru a introduce 
orânduială în acest haos ereditar” (subl. ns.), el nu leagă în nici un fel starea 
respectivă de propriile obligaţii profesionale, ca posibil subbibliotecar, ci se 
situează pe poziţia celui dinafara bibliotecii, care face o simplă constatare. 
Oare, prezenţa lui „ar trebui”, în loc de „va trebui”, este accidentală? Eminescu 
observase dezorganizarea cărţilor din bibliotecă de pe poziţia angajatului obligat 
să se descurce între ele sau de pe cea a cititorului venit să caute diferite lucrări, 
prin care spera să compenseze lipsa manualelor de geografie şi statistică? Era 
scrisoarea lui Eminescu un mod voalat de a respinge numirea ca subbibliotecar, 
sub pretextul că Şcoala i-ar ocupa tot timpul? 

În ultima decadă a lunii octombrie 1884, Eminescu a alunecat pe gheaţă 
şi şi-a rupt piciorul. Detalii despre acest moment am găsit în manuscrisele 
lui A. C. Cuza, aflate la Biblioteca Academiei Române. Faptul că ele nu-i 
interesează pe unii istorici literari arată că dumnealor îşi cern informaţia în 
funcţie de culoarea politică a autorului — obicei nejustificat, care provoacă 
mari îndoieli în ceea ce priveşte caracterul obiectiv al studiilor lor. Situaţia 
devine şi mai jenantă atunci când din atari fonduri sunt preluate şi publicate 
diverse informaţii, fără a se preciza proveniența lor. 

Despre momentul şi locul în care s-a petrecut accidentul, A. C. Cuza scrie: 


„În Noiembrie 1884, Eminescu, alunecând într-o noapte în poarta otelului «România» 
— istoricul «Petrea Bacalul» — unde locuia, în «hulubăria» din fundul curței aşa cum am 
văzut, şi-a rupt piciorul, aşa că a fost nevoie să fie internat în spitalul Sf. Spiridon, unde 
mă duceam foarte des să-l văd, găsindu-l cetind (îmi aduc aminte că i-am procurat între 
altele, romane de-ale lui Alexandre Dumas tatăl), sau jucând şah-ul cu un domn Saint 
Pierre, profesor pensionar de limbi moderne, înzestrat cu o aleasă cultură şi care a murit 
deunăzi la laşi.” 


Referitor la context, Cuza notează: 


„Accidentul lui Eminescu s-a tras de la o petrecere — după cum mi-a amintit 
d. profesor P. Novleanu, unul din cei mai buni foşti prieteni din laşi ai poetului. Într- 
o seară de la restaurantul P. Barothy din strada Lăpuşneanu — local ocupat acum de 
gravorul Sternberg şi care pe atunci era locul de întâlnire a câtorva prieteni — Eminescu 
a plecat în tovărăşia lui Petru V. Grigoriu («Buduşcă») poetul cunoscut şi a profesorului 
G. Vârgolici supranumit «Spaniolul», tovarăşi nedespărţiţi de petrecere, ca să meargă 
la Tătăraşi pe la miezul nopţei pentru a mânca mămăliguţă cu ochiuri.” 


Barothy era patronul ungur al unei ospătării; implicat în revoluţie, el fusese 
deţinut în timpul domniei lui Al. I. Cuza. Într-o scrisoare trimisă lui Novleanu 
de la Liman, Eminescu se referă la birtul lui Barothy, în care se pare că 
obişnuia să mănânce — asemenea celor cărora la scria, precum şi altor junimişti. 

Data exactă a accidentului nu este cunoscută. Întrucât ştim, însă, că la 
30 octombrie 1884, Eminescu a solicitat ministrului Agriculturii să-i aprobe 
un concediu de două luni, fiind bolnav, putem presupune că accidentul 
se produsese cu o zi, două în urmă (ceea ce ne conduce la concluzia 
că A. C. Cuza greşeşte, atunci când îl plasează în luna noiembrie — eroare 
mai mică, însă, decât cea comisă de I. Creţu, care mută accidentul în 1885): 


„Subsemnatul fiind bolnav după cum probează alăturatul certificat medical. Vă 
rog să binevoiţi a-mi acorda un congediu de două luni, timp pentru care Vă propun de 


Nr. 3-5 O O——————— Semnekletimplui —— 281 


suplinitor pe d. Simeon Crainic student în anul al III-lea al Facultăţii de litere din laşi” 
— în josul paginii, fiind trecut acordul lui Crainic: „Consimt a suplini pe Dl. Eminescu pe 
timpul congediului său”. 


Întrucât timpul trecea fără ca Ministerul să răspundă, la 9 noiembrie, 
directorul Şcolii Comerciale s-a adresat şi el aceluiaşi ministru: 


„De mai mult timp, Domnul suplinitor al Catedrei de Geografie de pe lângă această 
şcoală, M. Eminescu, ne-a făcut verbal cunoscut că a cerut de la Domnia Voastră, pentru 
cas de boală, un congediu pe două luni, cu condiţiune de a lăsa în locu "i, spre suplinire, 
altă persoană. 

În privința decisiunei ce veţi fi binevoit a lua asupra cererii în cestiune, neavând 
nici o cunoscinţă, şi pe lânga aceasta cursul de Geografie nefiind de nimeni predat, vă 
rugăm respectuos Domnule Ministru, a ne comunica decisiunea Domniei-Voastre în causă, 
şi a ne da ordine de urmare.” 


Imediat după accident, Eminescu fusese internat în Spitalul Sfântul 
Spiridon, unde, conform lui Augustin Z. N. Pop, „i se puse piciorul în ghips 
de către doctorul Ludovic Russ-senior şi de doctorandul Gavrilescu” (vezi 
Pe urmele lui Mihai Eminescu). Probabil la solicitarea indirectă a Ministerului, 
la 12 noiembrie, un medic al cărui nume pare să fi fost Sculy a eliberat un 
document medical (numărul 44), care sună astfel: 


„Certificat 

Subsemnatul, Doctor în Medicină, Medic Primar al Secţiunei Chirurgice, certifică 
că DIM. Eminescu suferă de o fractură maleolară şi pentru a cărei vindecare are necesitate 
de un timp de 2 luni de zile. 

Drept care i se eliberează acest Certificat. 

p Medic Primar” 


Urmare unei telegrame a ministrului, I. G. Stravolca, directorul Şcolii 
Comerciale, îi expediază acestuia „tabloul” cuprinzând: „Numărul şi data 
ordinului de numire a personalului didactic al şcoalei Comerciale din laşi” 
(aici, la poziţia a patra, apare Eminescu, numit la catedra Geografie, prin 
ordinul 59983 / 6 octombrie 1884), precum şi statul „constatând presenta şi 
achitarea personalului şcoalei comerciale” — mai simplu numit astăzi statul 
de plată. Încadrat cu un salariu brut de 252 de lei, Eminescu primea în mână 
215 lei şi 46 de bani (25,20 lei fiind opriţi pentru „fondul Casei pensiunilor”, 
iar 5 la sută din rest, reprezentând „tacsă”). 

În noiembrie, Stravolca a corespondat cu Ministerul, pentru a se stabili 
persoana care avea să-l suplinească pe Eminescu, până la vindecarea fracturii. 

Cum s-a văzut, Eminescu propusese pe S. Crainic, un tânăr student. În cele 
din urmă, după ce îl vizitează pe Eminescu la spital, Stravolca telegrafiază 
la Bucureşti: 


„Răspund telegramei 69505 (din 16 noiembrie — n. ns.) 
Rog aprobaţi în interesul învățământului suplinirea lui Eminescu prin Gruber, licenţiat 
în litere. Am văzut pe Eminescu la spitral, cu care m am înțeles.” 


Cine era acest misterios „domn Gruber”, al cărui prenume nu apare în 
documentele existente, singurul lucru care se ştie despre el fiind acela că era 
„licenţiat în litere”? Posibil să fie vorba de Eduard Gruber, viitorul soţ al 
uneia dintre fiicele Veronicăi Micle (Virginia, mezina). E. Gruber a absolvit 
Facultatea de litere din laşi în 1884, în anii studenţiei fiind şi profesor suplinitor 
la Liceul Naţional din Iaşi. 

În ultimele zile ale toamnei, Comisia permanentă din cadrul Ministerului 
Agriculturii avizează cererea lui Eminescu, privind acordarea concediului, iar 
două zile mai târziu, la 24 noiembrie, Divisiunea Agriculturii anunţă Şcoala 
Comercială: 


„La telegrama Dv. No 473 am onoare a vă răspunde că Ministerul, pe baza 
certificatului medical alăturat pe lângă petiția registrată la No. 69505, acordă un congediu 
de două luni de zile Dlui M. Eminescu, profesor suplinitor la catedra de Geografie şi 
statistică de la acea şcoală şi înlocuirea Dsale în acest interval de două luni cu DI Gruber, 
licenţiat în litere, rugându-vă să bine voiţi a comunica numiţilor această dispoziţiune.” 


Anul 1884 se încheie fără alte probleme cu Şcoala Comercială. 

În ceea ce priveşte raporturile lui Eminescu cu Biblioteca Centrală, faptul 
că nici un document al acestei instituţii nu consemnează absenţa lui Eminescu 
de la serviciu rămâne cel puţin straniu. Aşa cum am arătat, în decembrie 1886, 
după internarea la Mănăstirea Neamţului, directorul Bibliotecii ar fi cerut rapida 
înlocuire a lui Eminescu, „lucrările din această Biblotecă fiind multe şi 
urgente” . Oare, în ultimele luni ale anului 1884, nu erau la fel de „multe” şi de 
„urgente”? Oare, atunci Eminescu nu era firesc să fie suplinit, până la 
vindecarea fracturii? Dar, mai ales, ce să înţelegem din faptul că Eminescu a 
cerut concediu de la ministerul care tutela Şcoala Comercială, nu de la cel de 
care depindea Biblioteca? Nedumerirea este cu atât mai mare, cu cât, dacă ar fi 
să ne luăm după cele scrise în documentele (vădit ticluite!) emise de Ministerul 
Cultelor, Eminescu fusese întâi numit subbibliotecar şi abia apoi profesor 
suplinitor. Oare, Eminescu ştia cu totul altceva, decât găsim noi, acum, în arhive? 

Se pare că da. 

La urma urmei, putem face abstracţie de faptul că, aşa cum am mai spus, 
„angajarea” lui Eminescu la Biblioteca Centrală s-a petrecut exact aşa cum 
dorise Maiorescu încă de la început, când nu se aşteptase la reacţia vehementă 
a surorii lui? După ce a anunţat-o că ministrul Cultelor „va emite un decret de 
numire a lui Eminescu, numai de formă, ca bibliotecar al Universităţii din 
laşi”, Maiorescu, reamintesc, a dat şi următoarele detalii (7 aprilie 1884): 


„. -eu am aranjat cu ministerul în următorul mod: el, Carajani, îşi dă demisia numai 
de formă, Eminescu este numit de asemeni numai de formă, nu-şi ia slujba în primire sau 
se prezintă numai din când în când (subl. ns.), fiind în concediu.” 


Aşadar, atât numirea formală, cât şi demisia celui pe care, pasămite, avea 
să îl înlocuiască Eminescu, erau nişte falsuri care se puteau comite fără teamă. 

Documentele ne dovedesc că, la 24 septembrie 1884, un subaltern al 
ministrului chiar a semnat „un decret de numire a lui Eminescu, numai de 
formă”, căci regele nu a semnat decretul (dacă acesta i-o fi fost înaintat). În 
consecinţă, situaţiile din aprilie şi septembrie 1884 diferă doar prin faptul că, 
iniţial, Maiorescu a fost sincer faţă de sora lui, dar, văzând neaşteptata ei reacţie 
vehementă, pentru a elimina orice polemică, atunci când propunerea a fost 
pusă în practică, a minţit-o şi pe ea, după cum îi minţise pe cei mai mulţi, încă 
de la bun început. 

Dacă Eminescu şi-ar fi luat „slujba în primire”, el n-ar mai fi putut să 
predea la Şcoala Comercială. De aceea, aşa cum preconizase Maiorescu cu 
luni bune în urmă, Eminescu nu putea ajunge la Bibliotecă decât „din când 
în când” şi nu se ştie cu ce scop. Cum ultimul stat de plată cu numele lui 
Eminescu (dar nesemnat de el) datează din decembrie 1885, rezultă că, 
indiferent ce s-ar fi petrecut până atunci, cel mai târziu din această lună, din 
motive rămase necunoscute, Eminescu a renunţat la postul de subbibliotecar 
— pe care, repetăm, cu excepţia primei luni (octombrie 1883), nu îl putea 
ocupa decât în mod ilegal). 

În anul 1885, la 24 ianuarie (ziua în care „espira” concediul lui 
Eminescu), directorul Stravolca se adresează ministrului: 


„Domnul M. Eminescu aflându-se încă bolnav în spital, şi prin urmare în 
imposibilitate de a-şi începe cursul său la această şcoală, am onoare a vă ruga să 
binevoiţi a aproba continuarea suplinirei sala până la însănătoşire, tot prin Domnul 
Gruber, ca pănă în prezent.” 


Prin urmare, la 24 ianuarie Eminescu se găsea tot în spital, documentul 
citat infirmând spusele celor care susţin că Eminescu ar fi fost externat încă de 
la 1 ianuarie. (La 27 decembrie, într-o scrisoare către Maiorescu, Vlahuţă îl 
anunţă pe acesta că Eminescu, „La 1 lanuar iese din spital”, dar, probabil, au 
intervenit unele complicaţii.) Prompt, Ministerul răspunde a doua zi, anunțând 
că ministrul „acordă prelungirea concediului Dlui M. Eminescu, profesor la 
acea şcoală, încă cu 2 luni.” 

Se pare că invocata temere a lui Eminescu, privind vindecarea fracturii nu 
a fost neîntemeiată („Hei, hei, domnule Gavrilescu — ar fi spus el —, nu mai 
calcă iarbă verde piciorul lui Eminescu”), căci acesta nu se întremase nici 
după scurgerea altor două luni. Aşa se face că, la 4 aprilie, directorul Şcolii 
Comerciale informează Ministerul că Eminescu „nu-şi poate reîncepe cursul 
[...] din cauza nedeplinei sale însănătoşiri” , motiv pentru care solicită ca acesta 

să fie suplinit de E. Gruber până la finele anului şcolar. O săptămână mai 
târziu, un funcţionar al Ministerului Agriculturii va pune pe document o 
rezoluţie favorabilă: „Se aprobă. 11 apr. 1885”. 

Din documente, constatăm că Eminescu s-a aflat în incapacitate de a lucra 
nu numai la sfârşitul anului 1884, ci şi în prima jumătate a lui 1885, nefiind 
deloc limpede când anume a părăsit spitalul şi în ce stare se afla piciorul în 
momentul externării. Întrucât, atunci când solicită noua prelungire a concediului, 
Stravolca nu mai menţionează că Eminescu s-ar găsi în spital, ci doar că 
însănătoşirea lui nu ar fi deplină, putem crede că la 4 aprilie Eminescu fusese, 
deja, externat. Ipoteza pare a fi confirmată de Gh. Ungureanu, potrivit căruia, 
în perioada martie—noiembrie 1885, rapoartele Bibliotecii au fost scrise de 
mâna lui Eminescu. Chiar dacă asta nu demonstrează şi unde anume au fost 
ele redactate (puteau fi scrise şi acasă), putem afirma fără mari temeri că am 
greşi că, în martie, Eminescu părăsise patul spitalului, dar că problemele 
create de fractura suferită nu se încheiaseră. În consecinţă, cred că G. 
Munteanu greşeşte profund când scrie, ca despre un fluture: „Anul 1885, 
până la jumătate, Eminescu şi l-a petrecut între şcoala comercială şi 
bibliotecă”. 

În ceea ce priveşte strict aspectul pecuniar, este sigur că în statele de plată 
apar numele şi semnătura lui Eminescu, dar nu este la fel de clar şi câţi bani a 
primit el, efectiv, de pe urma postului de profesor, deoarece nu ştim dacă şi în 
ce proporţie îşi împărțea banii cuveniţi lunar cu Gruber, cel care îl suplinea. 

În condiţiile prezentate, în care, din cauze de forţă majoră, Eminescu nu 
a predat nici o lună încheiată la Şcoala Comercială, devine (aproape) impropriu 
să vorbim de anul lui de profesorat. Rămâne însă fundamental faptul că, prin 
numirea în postul de profesor suplinitor, el a funcţionat ca salariat legal al 
Statului — lucru care nu se poate spune despre postul de subbibliotecar. 

Cum am arătat, Gh. Ungureanu ne asigură: „Toate rapoartele Bibliotecii 
pentru înaintarea statelor pe lunile martie-noiembrie (1885 — n. ns.) sunt 
scrise de Eminescu” (subl. ns.). Ciudat! Chiar foarte ciudat! Mai întâi, pentru 
că în arhivele din Capitală, aparţinând Ministerului Cultelor, nu se regăsesc 
copii ale acelor state şi, în al doilea rând, pentru că la 1 august 1885 Eminescu 
deja plecase spre Liman, lângă Odesa, iar la 2 septembrie încă mai era acolo, 
anunțând că va mai întârzia vreo două zile. Aşa stând lucrurile, când anume 
a redactat Eminescu statul pentru luna august? L-a scris în avans? Dacă „da”, 
de ce nu ne-am gândi că toate au fost puse pe hârtie în aceeaşi zi, pentru a 
scăpa de-o grijă? Şi, mai mult, de unde am şti că, astfel, şi-a îndeplinit o 

sarcină de serviciu ori doar a răspuns unei rugăminţi? Reamintesc că 
Eminescu a scris cu mâna lui şi o serie de hârtii ce priveau administrarea 
ospiciului de la Mănăstirea Neamţului, fără a-l fi obligat cineva. Pur şi 
simplu, a dat curs solicitării intendentului! 

Ion Creţu opinează, în cor cu alţii: 


„Inventarierea făcută în 1885 arată aceeaşi grijă de precizie şi de ordine ca în 
1874-1875, când era director al aceleiaşi biblioteci.” 


În ce lună anume a anului s-a făcut inventarierea şi în ce anume constau 
probele participării lui Eminescu la efectuarea ei? În orice caz, în contextul 
prezentat până aici, posibila existenţă a unor pagini scrise de Eminescu nu 
mai pot constitui probe indubitabile că acesta ar fi fost salariatul Bibliotecii. 
Argumentul forte ni l-a furnizat mărturisirea lui Maiorescu însuşi (epistola 
către Emilia, 5 mai 1884). De la magistru am aflat că, în urma intervenţiei lui 
oculte, Ministerul Cultelor a redactat adresa către Burlă, prin care Eminescu 
era „însărcinat” să ia „parte în Comisiunea pentru inventarierea 
documentelor istorice găsite la Sf. Nicolae”. Aidoma documentului de 
„numire” în postul de subbibliotecar, şi adresa citată este semnată, pentru 
ministru, de Gr. Tocilescu, iar pentru şeful Diviziei, de I. Vlădoianu. Aşa 
cum se ştie, o vreme, Eminescu şi-a luat în serios însărcinarea, muncind 
fără să fie salariat şi fără să fie retribuit, doar pentru a-l ajuta pe „amicul” 
Burlă, cel răspunzător de inventarul respectiv. Acest fapt, cumulat cu 
evidenta falsificare a deciziei de numire în schema Bibliotecii Centrale, ne 
obligă să fim suspicioşi. Deocamdată, nimic nu ne dovedeşte că implicarea 
lui Eminescu în inventarierea Bibliotecii şi a documentelor de la biserica 
Sfântul Nicolae nu s-au făcut în condiţii similare — poate, chiar identice. 


Haşdeu forţează mâna lui Maiorescu 


Cam acestea sunt datele privitoare la a doua perioadă ieşeană a lui 
Eminescu, din perspectivă administrativă, birocratică. Din păcate, istoria literară 
nu a prezentat niciodată, amplu şi critic, acest episod. Mai mult, aşa cum se 
vede, unii dintre meseriaşii ei n-au pregetat să eludeze adevărul. Noroc cu 
arhivarii, care, spre marea lor cinste, şi-au făcut datoria, punându-ne la îndemână 
probe zdrobitoare, privind perioada în care Eminescu a figurat în statele de 
plată ale Şcolii Comerciale, ca profesor suplinitor de geografie. 

Lucrurile nu se opresc însă aici. Într-o volum editat de Direcţia Generală 
a Arhivelor Statului din România, cuprinzând o culegere de 200 de documente, 
selectate de Lidia Brânceanu sub genericul „B. P. Haşdeu. Mărturii” (1993) 
am dat de o informaţie de-a dreptul senzaţională. Nici autoarea, nici D.G.A.S. 
nu au făcut vâlvă în jurul descoperirii (ba, textul care interesează, o rezoluţie a 
lui Haşdeu, este cules cu un corp de literă mai mic şi inclus între explicaţii). Şi 
dacă noutatea mai putea trece neobservată de biografii lui Eminescu, surprinde 
că ea a scăpat celor care au încercat să scrie viaţa lui Haşdeu. Dar, probabil că 
Lidia Brânceanu are dreptate atunci când îl prezintă pe acesta din urmă între 
personalităţile „despre care istoricii şi literaţii s-au ocupat încă prea puţin” . 
Descoperirea constă în faptul că, înainte ca Eminescu să fie numit în 
postul de subbibliotecar, se crease oportunitatea ca el să devină directorul 
Arhivelor din laşi — funcţie onorabilă şi bine venită în acel moment. Dacă nu 
s-a pus în aplicare, de vină a fost, ca şi până atunci, tot lumea politică. 
e 
Precum am arătat în alte pagini, Eminescu s-a întors de la Viena (prin 
Italia?) la sfârşitul lunii martie 1884, iar la laşi a ajuns la 7 aprilie. Din acel 
moment, el a fost ţinut fără slujbă cât de mult s-a putut. Nu degeaba i-a scris 
Maiorescu Harietei, la 14 martie 1884: 


„Intrebarea este acum, în ce mod să trăiască vreo 4 sau 5 luni la ţară, cât îi mai 
trebuie până se va întrema pe deplin? După acest timp ne vom îngriji noi, ca să aibă o 
funcţiune mai liniştită” (subl. ns.). 


Aparent, magistrul avea mare grijă de sănătatea lui Eminescu, nu cumva 
acesta să se epuizeze. În realitate, el nu ştia cum să-l ţină cât mai departe de 
Capitală şi de masa de lucru. De altminteri, constatăm că argumentul folosit 
pentru Harieta (dorinţa de a se „întrema pe deplin” Eminescu) nu apare şi în 
corespondenţa cu Emilia, care era mai greu de păcălit, inclusiv, pentru că avea 
ocazia să-l vadă pe „bolnav” cu ochii ei şi să discute cu el. (O vreme, sora 
magistrului a fost cel mai îndârjit şi mai eficient apărător al intereselor lui 
Eminescu.) Punctul comun al scrisorilor lui Maiorescu către Harieta şi către 
Emilia rămâne tergiversarea. Pentru Harieta oferă drept explicaţie starea de 
convalescenţă a lui Eminescu, în vreme ce pe Emilia încearcă să o liniştească, 
dând vina pe ministrul Cultelor. În mod paradoxal, Maiorescu susține în 
scrisorile către sora lui că Petre S. Aurelian ar refuza să-l desemneze pe 
Eminescu în mod legal bibliotecar, dar s-ar arăta dispus să comită pentru binele 
acestuia o... infracţiune, precum „numirea pro-forma” a unui salariat! 

În general, când se vorbeşte despre Eminescu şi de B. P. Haşdeu, se 
spune, scurt şi sec, că între ei nu ar fi existat nici o legătură. Principalul 
argument: modul ironic, zeflemisitor uneori, în care Haşdeu tratează adesea 
opera poetică a lui Eminescu. Dacă a fost sută la sută sincer ori dacă, prin 
Eminescu, Haşdeu credea că îi plăteşte unele poliţe lui Maiorescu, duşmanul 
lui neîmpăcat, este o chestiune căreia nicicând nu i se va mai găsi un răspuns 
precis. Ştim doar că, spre deosebire de Haşdeu, Eminescu nu i-a răspuns 
acestuia nici cu patimă, nici cu venin, recunoscându-i meritele şi punctând 
ceea ce el socotea a fi imperfect ori chiar greşit. 

Dacă trecem peste bogata gură a lumii şi ne uităm iar prin documente, 
descoperim o informaţie care îl pune pe Haşdeu într-o lumină nouă, neaşteptată 
pentru cei care trăiesc numai cu zemuri stătute de istorie literară. Este vorba de 
adresa cu numărul 10.230, emisă la 17 septembrie 1884 de Ministerul Cultelor, 
sub semnătura directorului general Gr. Tocilescu şi primită de B. P. Haşdeu, 
pe atunci, director al Arhivelor Naţionale, a doua zi: 


„Domnule director 

Având în vedere repetitoarele Domniei voastre raporturi relative la reaua conducere 
a serviciului Arhivei Sucursalei din laşi şi considerând că prin adresa dvs. nr. 146 din 
1883 aţi arătat că aceasta provine din cauză că şeful acelei arhive a ajuns la o aşa 
bătrâneţe încăt este şi surd şi slab de vedere, astfel că nu mai poate fi la înălțimea unei 
asemenea funcțiuni, subsemnatul în vederea acestor consideraţiuni şi în interesul 
serviciului, are onoare a vă invita să binevoiţi a recomanda altă persoană în locul D-lui 
Tăutu care va rămâne a-şi regula drepturile la pensiune.” 


Pe acest document, Haşdeu a pus următoarea rezoluţie: 

„Rugând pe Ministeriu a regula cât mai curând la pensie pe Dl. Tăutu, 
subscrisul recomandă în locu-i pe DI. Eminescu, foarte cunoscut nu numai 
ca scriitor, dar posedând totodată, după cum a avut subscrisul ocaziunea de a 
constata însuşi, cunoştinţe serioase în istoria şi paleografia română” (subl. ns.). 

Nu ştim dacă Eminescu a aflat vreodată de această propunere a lui 
Haşdeu. Cert este doar faptul că, tot la 18 septembrie (deci, chiar în ziua în 
care Haşdeu scria rezoluţia citată), Eminescu înainta ministrului Agriculturii 
solicitarea de a-i încredința postul de profesor suplinitor la Şcoala Publică 
de Comerţ din laşi, unde dorea să predea istorie. Aşadar, într-o singură 
săptămână, s-ar fi creat trei fronturi, dintre care, primele două s-au deschis 
simultan: 1) Eminescu a făcut demersuri pentru a obţine o catedră, 2) Haşdeu 
a încercat, fără ştirea acestuia, să intervină în favoarea lui, propunându-l să 

preia Arhivele ieşene; 3) nici o săptămână mai târziu, a apărut „fumigena” 
cu numirea ca subbibliotecar. 

Eforturile personale, depuse de Eminescu pe cont propriu, fără a cere şi 
fără a beneficia de sprijin din partea lui Maiorescu sau al Junimii şi chiar fără 
a-i fi înştiinţat pe „amici”, au fost doar pe jumătate încununate de succes, căci 
el solicitase una, dar avea să primească alta. De bine, de rău, îşi asigurase însă 
un venit lunar. 

Referitor la rezoluţia prin care Eminescu a fost propus pentru postul de 
director al Arhivelor ieşene, am arătat cum o primă coincidenţă este aceea că, 
în ziua în care Haşdeu făcea această recomandare, beneficiarul ei tocmai 
cerea să participe la concursul pentru o catedră la Şcoala Comercială. Dar 
această potriveală nu este singura. O a doua coincidenţă, mult mai ciudată, 
se petrece la 26 septembrie 1884, când Comisia Permanentă din Ministerul 
Agriculturii propune numirea lui Eminescu ca profesor la Şcoala Comercială 
ieşeană, iar Ministerul Cultelor anunţă Universitatea din Iaşi că Eminescu ar 
fi fost, deja, numit subbibliotecar al Bibliotecii Centrale. În vreme ce 
documentul emis de Ministeriul Agriculturii nu surprinde, fiind doar o verigă 
într-un lanţ firesc, celălalt pune pe gânduri, căci decizia respectivă avea la 
bază un Decret regal... inexistent. 

În sfârşit, există şi o a treia coincidenţă (?): atât adresa prin care Haşdeu 
a fost invitat să propună un nou director pentru Arhivele din laşi, cât şi 
numirea lui Eminescu în funcţia de subbibliotecar poartă semnătura aceluiaşi 
om: Grigore Tocilescu! Lucrurile devin cu atât mai dubioase cu cât Tocilescu, 
când i-a cerut lui Haşdeu să binevoiască „a recomanda altă persoană” în 
locul directorului existent, depăşit de vârstă, a scris negru pe alb că schimbarea 
s-ar impune, relativ urgent, „în interesul serviciului” . Cu toate acestea, după 
ce Haşdeu a răspuns indicându-l pe Eminescu, demersurile au îngheţat, pur 
şi simplu. Chestiunea a mai fost (re)deschisă abia un an mai târziu, în august 
1885, şi chiar şi atunci datorită unui caz de forţă majoră: 


„4/16 septembrie 1885 

Ministerului Cultelor, 

DI. G. Tăutu, şeful Arhivei Sucursalei din Iaşi, încetând din viaţă (subl. ns.), precum 
am avut onoarea a vă face cunoscut prin adresa nr. 215 din 16 ale expiratei luni august, 
subsemnatul, în conformitate cu art. 5 din Regulamentul Arhivelor recomandă în acea 
funcțiune cu începere de la 1 ale curentei luni pe dl. N. Roiu...” 

Multe considerentele puteau să-l determine pe Haşdeu să-l propună pe 
Eminescu director la Arhive, dar, în nici un caz, el nu a acţionat la intervenţia 
lui Maiorescu, care nu şi-ar fi călcat pe mândrie pentru a-i asigura lui Eminescu 
liniştea zilei de mâine (şi aceasta cu atât mai puţin, cu cât putea ajunge şi pe 
alte căi la acelaşi rezultat). Să ne amintim că Mite Kremnitz şi-a... amintit şi 
ea cum Maiorescu (un parvenit mai abil decât alţii) o îndemna să nu uite a-l 
face pe Eminescu „să simtă distanţa socială care ne separa, spunând că aceşti 
boemi uită adesea cuviinţa” (subl. ns.). 

Ce s-a întâmplat, de fapt? De ce înlocuirea lui Tăutu a fost amânată sine 
die după ce Eminescu căpătase funcţie la Stat? De unde ştia Haşdeu, la 18 
septembrie, că Eminescu era fără slujbă în acel moment şi/sau că ar fi acceptat 
să fie director la Arhive? S-a interesat Haşdeu în mod special de Eminescu 
ori a fost rugat de un terţ să îl ajute? Cine să fi intervenit? 

Şi în această împrejurare, istoricii literari fac cu totul abstracţie de Veronica. 
Este, repet, o adevărată conjurație a tăcerii, deoarece nu cred că îşi imaginează 
cineva că, bune sau rele să fi fost relaţiile acesteia cu Eminescu, ele nu trebuiau 
cercetate mai atent. 


Gest prietenesc anihilat printr-o ilegalitate 


Povestea celebrei suplici a Veronicăi, prin care aceasta încerca să rezolve 
problema pensiei de urmaş, s-a derulat în două acte. Întâi, pentru rezolvarea 
respectivei petiţii, ea apelase încă din octombrie 1879 la Eminescu, iar acesta, 
la rândul lui, rugase mai mulţi junimişti să îl ajute. Sub diverse pretexte, lucrurile 
s-au tergiversat, apoi Eminescu şi Veronica s-au certat. A urmat actul al doilea, 
în care Veronica a cerut ajutorul familiei Haşdeu (decembrie 1880), pe care, 
profitând de ocazie, o anunţa cu năduf: 


„D-lMaiorescu a trebuit până şi în privinţa căsătoriei mele cu Eminescu să-şi ilustreze 
ființa, căci după numeroase expediente a decis pe D-l Eminescu a renunța la alianţa 
proiectată. Nu e nici locul nici timpul aci pentru a face comentariu şi asupra Liricului 
Poet, destul că s-a purtat față cu mine aşa cum numai persoane din cercul literar al D-lui 
Maiorescu putea(u) să se poarte, Cerc care de altmintrilea însuşi Eminescu îi dă grațiosul 
nume de: Haremul lui Maiorescu, în care ilustrisima M-me Kremnitz e sultana favorită. 
Dar ce vreţi, scopul scuză mijloacele, acolo se face De Part pour Part, adică înaltă 
Literatură. Într-una din Novelele M-mei Kremnitz publicate sub numele Georges Allan 
veți găsi foarte bine zugrăvit şi pe profesorul de Arheologie Maiorescu şi pe cumnata 
D-sale, iar bărbatul un pedant, dacă nu un nătâng!” 

Izbucnirea urma după o serie de intrigi şi după răutăţi complet gratuite ale 
Mitei Kremnitz (pe care Veronica o socotea, fără a greşi prea mult, o „literată 
snoabă germană, fără valoare şi fără merit” — epistolă către Eminescu, au- 
gust 1881). Deşi preocupată să-şi croiască culoar de liberă intrare la rege, Mite 
a găsit timp şi pentru a-i scrie lui N. Gane, la 2 octombrie 1880: 


„E mult mai greu să fii curajos când bate vântul şi ploaia, mai cu samă pentru un 
poet. Astfel, pentru a vă da un exemplu, Eminescu a fost ieri cu totul disperat, dacă aşi fi 
răutăcioasă ca D-v., aşi spune că absenţa stăpânei inimei lui i-ar explica melancolia. 
Bietul băiat! Cred că dânsa a răspuns la declaraţia lui cu un hohot de râs şi el, după 
câte se spun, spera să fie primit de soț. Doamne, pentruce vă bateţi joc de gustul lui! 
Oamenii sunt inexplicabili, acesta este dreptul lor, sfințit de obiceiu.” 


Invocata epistolă a Veronicăi către familia Haşdeu se încheie astfel: 


„...mă voi ruga lui D-zeu pentru fericirea Lelicăi, pe care din suflet o sărut, pre cum şi pe 
Doamna, pe care o rog să-mi scrie; iar D. Voastră, D-l meu, primiţi cordialele mele salutări” . 


Din întreaga scrisoare, dar, poate, mai ales din aceste rânduri finale, reiese 
că relaţiile autoarei cu Haşdeu nu erau pur formale. Cum, totodată, există 
dovezi certe că iubirea Veronicăi pentru Eminescu nu se stinsese (ba, n-ar fi 
exclus ca ducerea lui la Iaşi să fi fost benefică în ceea ce-i priveşte), nu 
putem face abstracţie de ipoteza în care ea l-ar fi rugat pe Haşdeu să afle o 
ieşire din criză, iar Haşdeu, la rândul lui, ar fi apelat la Tocilescu. 

Ipoteza este plauzibilă. Dar, bineînţeles, la fel de bine putea interveni şi 
altcineva, după cum nu trebuie exclus nici hazardul. Oricare ar fi adevărul în 
această privinţă, rămâne cert că Gr. Tocilescu motivează emiterea acestei adrese 
prin „repetitoarele. .. raporturi relative la reaua conducere a serviciului Arhivei 
Sucursalei din laşi”, dar în culegerea de documente a Direcţiei Generale a 
Arhivelor Statului (B. P. Haşdeu. Mărturii), invocata avalanşă de plângeri nu 
este de găsit. Adresa „nr. 146 din 1883” nu constituie „repetitoare” sesizări. 
Ea a fost trimisă Ministerului într-un moment în care Arhivele ieşene se aflau 
în plină operaţiune de reorganizare şi de mutare. Un anume C. D. Mumuianu, 
trimis de Haşdeu în control la sucursala din Iaşi, îi sugerează acestuia, „pentru 
îndreptarea răului” descoperit la faţa locului, mai multe măsuri. Între ele, şi 
trimiterea la laşi a unui „funcționar special şi mai energic” , deoarece „Domnul 
şef al Sucursalei dacă nu din rea-credinţă cel puţin din cauza bătrânetelor 
fiind surd şi cu vederile slabe nu poate conduce lucrările cele dificile prin 

care trece arhiva Sucursalei...”. Problema e că raportul din care am citat a fost 
întocmit la 28 februarie 1883, deci cu mai bine de un an şi jumătate înainte ca 
Tocilescu să semneze adresa pentru schimbarea directorului Arhivelor din Iaşi! 

În plus, Tocilescu nu a aprobat, dar nici n-a respins recomandarea făută 
de Haşdeu pentru numirea lui Eminescu, directorul Tăutu rămânând în post 
până la moarte, aşa surd şi cu vedere slabă cum era! De ce? Cred că există 
două explicaţii mai credibile: fie de undeva, de deasupra lui Tocilescu, a 
venit ordinul ca Eminescu să fie numit subbibliotecar în condiţiile arătate 
(caz care presupunea şi respingerea recomandării lui Haşdeu), fie, pur şi 
simplu, Tocilescu s-a pomenit în mod neaşteptat cu apariţia în Monitorul 
Oficial a anunţului încadrarea lui Eminescu în schema personalului Bibliotecii, 
fapt care a stopat demersurile de instalare în fruntea Arhivei. 

e 

Poate, unii se vor gândi că citarea mai multor variante vizând obţinerea 
unui post pentru Eminescu ar dovedi, toate interesul sincer de care s-a 
bucurat acesta şi marele ajutor primit. Fals! În contextul dat, aşa-zisa numire 
a lui Eminescu ca subbibliotecar apare ca măsură de contracarare a 
posibilităţii de a prelua direcţiunea Arhivelor din Iaşi. Lucrurile sunt simple. 
Atât numirea ca subbibliotecar, cât şi cea în postul de director al Arhivelor, 
treceau prin mâna aceluiaşi om: Gr. Tocilescu (şi, desigur, a ministrului 
Gh. Chițu). Diferenţa dintre cele două propuneri era foarte mare — nu numai 
prin nivelul retribuirii, ci şi prin efectul psihologic, una fiind să te întorci ca 
subaltern într-o instituţie pe care ai condus-o şi alta să primeşti şefia unei 
alte instituţii cu un profil pe sufletul tău. 

Aparent, Cultele au avut de ales între două posturi : unul solicitat pe căi 
oculte de magistru, celălalt, mult mai bun, propus în mod oficial de Haşdeu. 
Foarte probabil ca la Minister să se fi purtat oarecari discuţii pe această temă, 
Tocilescu nefiind în postura care să-i permită să decidă singur. Rivalitatea 
dintre Maiorescu şi Haşdeu, bine cunoscută, a acţionat şi acum. Magistrul, 
dovedind orice altceva afară de dorinţă de a sluji interesele lui Eminescu, a 
profitat de înțelegerile politice secrete dintre liderii Junimii şi (cabinetul) 
Brătianu şi şi-a impus punctul de vedere. De aceea, chiar dacă, iniţial, Haşdeu 
părea să aibă mari şanse de a-l numi pe Eminescu în fruntea Arhivelor din Iaşi, 
lucrurile s-au schimbat în clipa în care intenţia a ajuns la urechile lui Maiorescu. 
Faptul că propunerii lui Haşdeu nu numai că nu i s-a dat curs, dar Tocilescu a 
acţionat ca şi când altcineva, nu el, i-ar fi cerut acestuia să desemneze 

înlocuitorul lui Tăutu ne face să credem că lucrurile au fost blocate în mod 
aproape violent, printr-o „înaltă” intervenţie verbală. 

Aşa s-ar explica şi de ce Tocilescu nici măcar nu a răspuns lui Haşdeu, 
stopând fără explicaţii un demers pe care îl demarase chiar el, şi întocmind, în 
schimb, actul de aşa-zisă numire a lui Eminescu ca salariat al Bibliotecii. În 
situaţia dată, eventuala apropiere a lui Eminescu de Haşdeu putea fi extrem de 
periculoasă pentru magistru. Înainte de orice, oricât de reci ar fi fost relaţiile 
acestora, era imposibil ca Haşdeu să nu-şi dea seama că sănătatea lui Eminescu 
nu era deloc afectată. În al doilea rând, cu Eminescu stăpân pe sine şi având 
în Haşdeu un potenţial susţinător, chiar dacă Eminescu s-ar fi prefăcut că 
uită modul banditesc în care fusese răpit, sechestrat şi supus unui tratament 
violent, atât lada cu manuscrise cât şi biblioteca luate cu japca de Maiorescu 
trebuiau înapoiate, până la ultima filă şi până la ultima carte. Mai departe, 
devenea posibil orice. 


Naşii 


Numirea lui Eminescu, în 1884, în postul de subbibliotecar a fost o iluzie, 
pe care istoria literară a perpetuat-o cu abnegaţie şi talent. În schimb, anul lui 
de profesorat din aceeaşi perioadă a fost şi este trecut cu vederea din motive 
incerte. Probabil, între explicaţii ar trebui să includem şi faptul că obţinerea 
postului de profesor nu s-a datorat în nici un fel „paternului” Maiorescu. 

G. Munteanu supralicitează: Maiorescu „obținu pentru Eminescu o numire 
de subbibliotecar la 24 septembrie 1884, insistând probabil să i se dea şi 
suplinirea vreunei catedre” . Drept sursă documentară, G. Munteanu invocă 
scrisoarea magistrului către sora lui, din 27 septembrie. În respectiva epistolă, 
Maiorescu nu numai că nu se referă la vreun efort de a obţine pentru Eminescu 
o catedră, dar este limpede că, la acea dată, nici măcar nu era la curent cu o 
asemenea intenţie! 

La Şcoala Comercială, catedra de istorie, cerută şi de Eminescu, a revenit 
unui anume B. I. Radu, cel dintâi alegându-se cu catedra de geografie şi 
statistică, inclusiv, pentru că nu a avut contracandidat — deci, juriul era obligat 
să îl acccepte. 

În Istoria literaturii române, Gh. Călinescu scrie despre perioada imediat 
următoare întoarcerii de la Döbling, via Italia: 

„Prietenii îi dădeau bani şi-l înconjurau cu mare atenţie, însă Eminescu devenise 
avar dintr-o frică maladivă de viitor. I se dădură ore de suplinit la Şcoala comercială, 
apoi, la 24 septemvrie 1884, sub direcţia lui I. Caragiani, postul de sub-bliotecar la 
Biblioteca centrală, părăsit de A. Philippide” (subl. ns.). 


Asupra pretinsei avariţii nu mai revenim. De asemenea, doar reamintim 
că Eminescu nu a fost niciodată confirmat în postul de subbibliotecar şi că la 
Şcoala comercială nu „i se dădură” ore de suplinit, ca un fel de pomană, ci 
le obţinu singur, fără ştirea „amicilor”. 

Cât despre banii pe care i-a primit Eminescu de la junimişti timp de câteva 
luni, cred că lucrurile ar trebui privite mai atent. Sumele investite şi pentru 
acest autentic exil ieşean nu au fost folosite pentru binele lui Eminescu, ci 
pentru a-l distruge, în mod... „filantropic”. 

Indiferent ce credeau junimiştii mărunți despre destinaţia cotizaţiilor 
lor, Maiorescu nu avea să li se spovedească lor. De aceea, esenţială este 
atitudinea „centrului”, acolo unde s-au luat toate deciziile cruciale pentru 
destinul lui Eminescu, precum şi modul şi indivizii prin care acestea au 
fost puse în aplicare. 

A stat Eminescu la laşi de bunăvoie? Aşa cum prea bine se ştie, Maiorescu 
a făcut mari eforturi pentru a-l expedia în acest oraş de provincie, care, vorba 
lui Negruzzi, murea de la zi la zi. Se lăuda „ocrotitorul” că ar purta grijă 
permanentă lui Eminescu? Dar cărei persoane lipsite în mod abuziv de liberatate 
reală i se cere să vină cu mâncare de acasă, să-şi plătească întreţinerea ori să-şi 
cumpere singură celula? Nu temnicerul acestuia trebuie să ia asupră-şi şi sarcina 
hrănirii şi adăpostirii? În consecinţă, dacă Eminescu a fost expediat la Iaşi 
împotriva voinţei lui, contribuţia bănească a celor care îl găzduiau nu poate fi 
socotită gest filantropic. Ba, dimpotrivă! 

Poate, unii vor socoti rândurile de mai sus o exagerare şi vor întreba: dar 
ce, l-a oprit cineva pe Eminescu să plece din laşi? Reamintim că nici la Döbling 
Eminescu nu a mers de plăcere şi că şi acolo s-a întâmplat uneori să părăsească 
singur ospiciul, având astfel ocazia să fugă. Dacă a revenit de fiecare dată în 
stabiliment, explicaţia stă în faptul că, altminteri, risca să fie tratat ca un „alienat” 
evadat (deci, şi mai periculos şi mai grav bolnav), singurul efect al unei 
asemenea tentative constând în prelungirea duratei internării. La fel, şi în Italia 
a fost dus cu de-a sila, deşi avea — zice Chibici — asupra lui destui bani pentru 
a-şi plăti trenul spre Ţară. O singură dată a încercat Eminescu să scape de sub 
supravegherea lui Chibici, dar, după câteva ceasuri de libertate a fost adus 

înapoi de poliţia italiană. De aceea, dacă — îndeosebi în lunile imediat următoare 
eliberării — Eminescu a stat unde i s-a spus, aceasta s-a datorat, probabil, şi 
temerii că orice opoziţie a lui putea fi taxată drept revenire a „nebuniei” şi, 
astfel, va ajunge din nou între zidurile unui ospiciu. Eminescu nu a făcut decât 
ceea ce îşi permitea să facă. Atunci când a fost întrebat unde anume ar vrea să 
locuiască, şi-a spus sincer dorinţa, indicând Capitala, dar nu a insistat să i se 
facă pe voie. Simplul fapt că alţii au decis unde să locuiască arată că se găsea 
sub control. Sub un control care, poate, avea şi aspecte care nouă ne scapă. 

Nu întâmplător, Maiorescu îi scrie Emiliei o frază paradoxală: „Eminescu 
este lipsit de voință şi hotărâre, iar eu nu sunt tocmai sigur că-l voi putea 
duce la gară” (7 aprilie 1884). Cum un om lipsit de voinţă este lesne 
manevrabil, de ce avea Maiorescu temeri că nu-l va „putea duce la gară”? 
În privinţa hotărârii, nu se poate spune că Eminescu ezita, neştiind ce oraş să 
aleagă: Bucureşti ori laşi, opţiunea lui pentru Capitală fiind recunoscută, ca 
şi adevărata repulsie ce pare să o fi căpătat pentru Iaşi. Ce s-ar fi întâmplat, 
oare, în cazul în care Maiorescu n-ar fi izbutit să-l convingă pe Eminescu 
(cum, oare?) că trebuie să plece la Iaşi? Reamintim că, la o dată incertă, 
anterioară întoarcerii lui Eminescu, Clara Maiorescu îi scrie Emiliei Humpel: 
„E speranţă că se va lăsa convins pe urmă pentru [cuvânt neceteț, pe semne] 
Iassy” . Nu mult după aceea, la 6 aprilie 1884, Maiorescu notează în jurnal: 
„Acum azi, întâi să determin pe Eminescu să plece la Iaşi şi să-l însoțesc 
la gară. Apoi, de mâine încolo, [este] posibilă liniştea sărbătorilor. Timp 
de mare încordare, foarte obositor” (subl. ns.). 

Date fiind toate acestea, şederea lui Eminescu în laşi nu poate fi privită 
ca una obişnuită, efect al unei simple şi fireşti alegeri, ci al unei constrângeri. 
De altfel, faptul că, peste nici trei ani de şedere în laşi, odată eliberat de la 
Mănăstirea Neamţului, Eminescu va merge direct şi pe neaşteptate la 
Botoşani, probează acelaşi lucru. 

Sub ce titlu i s-au dat bani, în prima perioadă a reîntoarcerii lui Eminescu 
la Iaşi: mai-septembrie 1884? Nu ştim. Singurul detaliu cunoscut, extrem de 
vag, parvine prin Missir (epistolă către Maiorescu, 30 august): 


„Eminescu este foarte econom sau mai bine zis zgârcit, poate fiindcă se jenează să 
cheltuiască banii despre a căror origine nu-şi face iluziuni”. 


Dacă Eminescu era „econom”, întrucât ştia sau doar bănuia că banii 
daţi lui proveneau din altă sursă decât cea declarată şi i se plăteau sub un 

fals pretext, zgârcenia cu care îi cheltuia se explică nu prin avariţia presupusă 
de Călinescu, ci prin bun-simţ şi prin dorinţa de a se îndatora cât mai puţin 
faţă de „amici”. Să ne aducem aminte că, în scrisoarea de la Döbling, după 
ce solicită detalii privind „cărțile şi lada” cu manuscrise, prima întrebare 
importantă a lui Eminescu este: „Cine plăteşte pentru mine. ..?” De asemenea, 
să ne reamintim că Chibici nu a răspuns deloc, iar Maiorescu, urmare unei 
epistole trimise de Eminescu lui, personal, nu îi va scrie nici un cuvinţel 
despre cărţi şi manuscrise, pe care, devine evident, încă de la bun început nu 
intenţiona să i le mai înapoieze. În aceste condiţii, pare plauzibil ca modul 
relativ tainic în care a obţinut catedra de profesor la Şcoala Comercială să 
fi fost determinat de dorinţa de a trăi prin puteri proprii şi de a se asigura că 
nu va fi împiedicat, într-un fel oarecare, sincer sau prefăcut, să îşi câştige 
singur pâinea cea de toate zilele. 


Sluga intelectuală 


O vreme, N. Petraşcu a fost unul dintre oamenii obedienţi ai lui Maiorescu, 
de al cărui sprijin s-a bucurat nu o dată. În prima variantă a studiului lui despre 
Eminescu (publicat în 1892, dar despre care autorul scrie că ar fi fost dat tiparului 
un an mai târziu vezi Biografia mea), acest tânăr într-adevăr protejat de 
Maiorescu şi de Carp, scrie: 


„În intervalul acesta (1884-1888 — n. ns.) se duse la Iaşi. Aici fu vorba să se facă 
profesor la o şcoală secundară, dar el refuză, simțind că nu poate să-şi încordeze puterile 
pentru preocupări intelectuale (subl. ns.).” 


La polul opus lui Petraşcu, A. C. Cuza susţine acelaşi neadevăr, dar cu 
alte argumente: 


„Nu de aceea [n-ar fi fost profesor], ci pentru că prietenii săi nu l-au lăsat, gândind 
că ar fi o adevărată crimă de a-l supune la tortura unor lecţii obositoare abia rădicat de 
pe boală. Şi au căutat şi mai departe să-i procure mijloacele necesare ca să poată trăi 
liniştit până la întremarea deplină (subl. ns.).” 


Afirmația că Eminescu ar fi fost şi după toamna anului 1884 susţinut 
băneşte de „amici” sună generos, însă nu prezintă realitatea. 
Să nu ne depărtăm însă de N. Petraşcu şi de studiul lui, conceput cu 


Nr. 3-5 O O—————— Semnele Timpului: — 297 


asentimentul (sau chiar la iniţiativa) lui Maiorescu. Minciuna flagrantă, potrivit 
căreia Eminescu ar fi refuzat postul de profesor, constituie, aşa cum dovedesc 
documentele din arhive, una dintre cele mai elocvente probe că textul acestui 
Petraşcu a fost scris la comandă şi a urmărit o certă dezinformare. De altfel, 
peste patru decenii, în 1934, revizuindu-şi studiul, N. Petraşcu va înlocui 
frazele iniţiale cu o alta, complet diferită: 


„Peste câteva zile, [Eminescu] sosi în ţară într'o stare relativ mai bună şi în 2 
Septembrie 1884, fu numit subbibliotecar la biblioteca centrală din laşi” (versiunea va 
fi repetată peste 3 ani, în lucrarea intitulată Biografia mea). 


Aşa cum se observă, în varianta din 1892, acelaşi Petraşcu nu scrie nimic 
de postul de subbibliotecar, în care ar fi fost numit Eminescu. Faptul miră cu 
atât mai mult, cu cât se ştie că lucrarea lui Petraşcu a apărut întâi în mai multe 
numere din Convorbiri literare (1890-1891). Prin urmare, toţi junimiştii au 
putut să citească minciuna referitoare la pretinsul refuz al lui Eminescu de a 
primi postul de profesor, precum şi absenţa oricărei referiri privind angajarea 
lui ca subbibliotecar. Cu toate acestea, nici unul dintre „amicii intimi” nu a 
reacţionat. Nici ei, nici „protectorul” Maiorescu — care, în mod cert, a cunoscut 
şi el cât de neadevărate erau afirmaţiile lui Petraşcu. Cu toate acestea (sau 
tocmai de aceea), le-a susţinut prin tăcerea lui de aur. 

Dacă Petraşcu ar fi fost o inocentă victimă a dezinformării magistrului, 
atunci când şi-a rescris studiul ar fi dat adevărul pe faţă. Corecturile lui privesc 
însă doar părţi neesenţiale sau prea evident eronate din biografia lui Eminescu, 
fiind operate nu de dragul adevărului, ci pentru că aşa îi cereau mai noile 
interese (între timp, autorul abandonându-l pe magistrul rămas fără putere 
politică). Reformulările lui au căpătat, pe ici, pe colo, câteva accente aproape 
duios anti-maioresciene. Dar, la început, Petraşcu a operat la ordin (fie acesta 
explicit sau implicit) şi a făcut-o într-un mod greţos de linguşitor. Bunăoară, 
când Eminescu citeşte Laïs la o şedinţă a Junimii bucureştene, Petraşcu ajunge 
să picure „o lacrimă”, „în ochii Doamnei şi Domnului Maiorescu” . Doamna 
ca doamna, dar domnul, a cărui răceală ar fi îngheţat şi un crocodil, nu poate fi 
imaginat lăcrimând nici dacă i-ar fi aruncat cineva sare în ochi! De altfel, în 
ediţia din 1934, intrusul strop de sub distinsa pleoapă maioresciană a şi secat. 

Vinovăţia cea mai gravă în ceea ce-i priveşte pe Maiorescu şi (mai puţin?) 
pe Petraşcu constă în faptul că ei, în mod planificat, au încercat să mintă nu 
atât pe contemporani, cât posteritatea. Şi, pentru un timp, au reuşit să întreţină 
vie o iluzie. 

Prezentat drept critic literar demn de toată cinstea, N. Petraşcu se numără 
printre „memorialiştii” socotiți credibili. Nu puţini sunt cei care îl citează cu 
plăcere şi încredere deplină. În realitate, în ceea ce priveşte viaţa lui Eminescu, 
lucrarea lui rămâne un simplu şi periculos extemporal, în care elevul a fost 
lăsat de profesor să copieze din maculator. 

Petraşcu scrie şi că Eminescu „Zi cu zi însă, părea a degenera mai mult”, 
dar nu spune ce criterii foloseşte ori cum a măsurat pretinsa decădere progresivă. 
Dacă Petraşcu, date fiind sutele de kilometri care îl despărțeau de Eminescu, 
poate fi socotit neruşinat când face asemenea afirmaţii, ce părere să avem 
despre cei care, în ciuda acestei realităţi stridente, nu i-au pus nici o clipă 
spusele la îndoială? Putem, oare, să spunem că dumnealor ar fi mai stimabili? 

Petraşcu încearcă să creeze impresia că se întâlnea frecvent cu Eminescu, 
acesta căutându-l acasă, de obicei dimineaţa, „câteodată seara” . În 1837, el pretinde: 

„La mine acasă, Eminescu îmi spunea proectele lui literare şi-mi promise că într'o 
zi va veni cu un monolog de teatru. Intr adevăr, după vre’ o săptămână, aduse un monolog 
care era cu drept cuvânt frumos” (Biografia mea). 


Petraşcu prezintă lucrurile ca şi când Eminescu ar fi fost plin de plăcerea 
să stea la taclale cu el şi să-i facă destăinuiri despre care, în 1892, nu pomeneşte 
nimic. El afirmă simplu că Eminescu l-ar fi pus în curent cu „proectele lui 
literare”, dar nu ne oferă nici un exemplu de asemenea „proect”. Adevărul 
este exact pe dos, Petraşcu fiind cel care, dacă nu la solicitarea lui Maiorescu, 
atunci cu ştiinţa acestuia, l-a pisat pe Eminescu, cerându-i ceva scris. Maiorescu 
nu putea să nu aibă cunoştinţă de demersul lui Petraşcu, cât timp acesta îl 
invita pe Eminescu în casa lui. Dar iată fragmente elocvente din textul primului 
bilet pe care Eminescu i-l scrie curierului Petraşcu (septembrie — octombrie 
1888): 

„Pe la 11 !/, o să vă caut acasă, însă nu cred să fiu în stare de-a mă duce la d. 


Maiorescu. (...) Vă rog dar să mă scuzaţi dacă n-aş putea da urmare unei invitaţiuni 
care, desigur, mă onorează, dar pe care, pentru mii de împrejurări, n-o pot urma” (subl. ns.). 


Referitor la întreaga perioadă cuprinsă între revenirea lui Eminescu în 
Bucureşti (1888) şi momentul lecturării piesei Lais la Maiorescu acasă, Petraşcu 
nu a avut nici o clipă ocazia să-l suspecteze pe Eminescu de lipsă de sănătate 
mintală. Cu toate acestea, ca păpuşă care — contra cost — s-a lăsat cu plăcere 
manevrată de Maiorescu, a acceptat să facă jocul murdar al acestuia, furând, 
practic, la comanda magistrului, drepturile de autor cuvenite lui Eminescu, 
pentru cea de a treia ediţie a volumului Poesii. 

Nu ne vom opri acum asupra tuturor neconcordanţelor dintre cele două 
versiuni ale lucrării lui Petraşcu, rezumându-ne la a prezenta câteva opinii 
critice, găsite în manuscrisele lui A. C. Cuza, personaj care, în pofida erorilor 
lui, nu poate fi acuzat de rea-credinţă faţă de Eminescu: 


„Credem că în aceste impresii ale lui N. Petraşcu este multă exagerare. Şi când d-sa 
spune că Eminescu rămânea tăcut, refuzând să răspundă la întrebări — mi se pare că 
aceasta nu era decât expresia cea mai legitimă a sentimentului de demnitate întru totul 
conform cu firea mândră, şi având conştienţă de soarta sa tristă a poetului (sic!). (...) 

E de regretat numai că d. N. Petraşcu nu-şi dădea seama cât de dureros trebuiau să-l 
atingă, după boală — investigaţiile sale pe nefericitul poet.” 


La urma urmei, de ce îi aminteau de trecut, mai ales când se convinseseră 
că, oricât ar insista, Eminescu va refuza să comenteze? Ce aşteptau, de fapt, de 
la el? Ce să le fi răspuns? Ce mistere nedesluşite le frământau curiozitatea, 
întreţinând vie speranţa că Eminescu, provocat, „poate va ridica puțin vălul 
tainelor sale”? Este nebunia o taină, pe care să vrei s-o descoperi cu orice 
preţ? Ce speri să afli? 

A. C. Cuza mai avertizează: 


„E însă o altă eroare a dlui N. Petraşcu, foarte gravă şi care trebuie să o rectificăm. 
D-sa zice (pagina 95 — n. ns.) «din faza aceasta a boalei adică din faza oarecum negativă 
a fiinţei sale, intră în a doua fază când sensualitatea şi vițiul se manifestară în el în plină 
lumină, fără grijă de nimeni, şi fără ruşine. Se ţinea după femei ordinare, înşăla lumea, 
fura mici lucruri ca un copil, cerea bani şi, în rare momente lucide, se simțea umilit de 
ceea ce făcuse mai înainte.» 

Totul e fals în aceste brutale afirmări dureroase. Fals în mod absolut: niciodată nu 
a fost vorba la Eminescu de sensibilitate şi viţiu. Fals din punct de vedere cronologic, 
căci din faza descrisă a boalei Eminescu — trecând printr-o perioadă de deprimare morală 
firească — a intrat într-o perioadă de însănătoşire aproape deplină, după cum eu însumi 
am avut prilej să-l cunosc, pe vremea aceea, la Iaşi, şi după cum rezultă din fapte, pe care 
le ştim mai precise decât aceste simple impresii.” 


Într-adevăr, „impresii” ! Şi, întrebăm, impresii formate cu care ocazie? 
Chiar l-a cunoscut N. Petraşcu pe Eminescu atât de bine, în acea perioadă? 
Nici vorbă. Textul lui este profund neadevărat, autorul amestecând, ca pe o 
mămăligă literară, zvonuri răspândite în diverse perioade ale ultimilor şase ani 
din viaţa lui Eminescu şi invenţii privind aceeaşi etapă. Aşa s-a ajuns la situaţia 
în care N. Petraşcu, omul care scrisese în 1892 despre Eminescu că, 
„Ssensualitatea şi vițiul se manifestară în el în plină lumină, fără grijă de 

oameni şi fără ruşine” (subl. ns.), avea s-o întoarcă fără jenă, patru decenii 
mai târziu, Petraşcu recunoscând în 1934: 


„S'a mai zis, şi de unii s'a lăsat numai a se înţelege că el era viţios, alcoolic. Este 
iar o părere gratuită” (subl. ns.). 


Ce credit să acorzi unui asemenea condeier tocmit? 


Gaşca. Dintr-o minciună-ntr-alta 


Cât neadevăr conţin afirmaţiile lui N. Petraşcu, care în mod interesat îl 
prezintă pe Eminescu ca pe un neputincios, ca pe un bolnav mintal irecuperabil, 
ne-o atestă şi statele de plată din arhiva Şcolii Comerciale, în care întâlnim 
semnăturile lui Eminescu, impecabil caligrafiate. Marea îngrijorare nu este 
atât însă minciuna lui Petraşcu, cât faptul că ea nu a fost sancţionată de specialişti. 
Mulţi istorici literari folosesc dezinvolt versiunea din 1892, nepăsători la 
modificările operate de Petraşcu în varianta ulterioară a studiului lui. 

Un exemplu elocvent priveşte cauza primei internări a lui Eminescu la 
doctorul Şuţu. În 1892, referitor la aceasta, Petraşcu întrece orice limită, 
pretinzând, cu acceptul (la cererea?) lui Maiorescu (cel care i-a asigurat apariţia 
pe piaţa zvonurilor), că Eminescu ar fi ajuns în ospiciul Caritatea, deoarece 
s-ar fi înarmat „cu un revolver” şi ar fi tras „în unul din vechii şi cei mai 
buni prietini ai săi”. 

Vedem, aşadar, că povestea cu revolverul (poveste, repetăm, supervizată 
de Maiorescu!) nu a fost lansată de Al. Ciurcu, care, în 1911, a prezentat-o ca 
pe un secret aflat de la defunctul Gr. Ventura (şi cum greşit am consemnat şi 
noi, iniţial), ci de N. Petraşcu. A inventat-o Petraşcu? Chiar aşa să fi fost, 
faptul că Maiorescu a acceptat acest fals (aflat în contradicţie cu ceea ce citim 
astăzi în Însemnări zilnice) arată că liderii Junimii au fost de acord cu 
mistificarea. În jurnalul personal, Maiorescu scrie la 2 octombrie 1890: 


„Sara la masă la noi Zizin, Negruzzeştii, Lecomte şi Pătraşcu. Apoi lectura primei 
părți a disertaţiunii lui Pătraşcu asupra lui Eminescu, bine scrisă, dar Pătraşcu personal 


cam plouat...” (aici, pagina a fost ruptă). 


Peste 42 de ani, N. Petraşcu va schimba placa cu revolverul, preluând 
noua diversiune maioresciană, „adăugită şi îmbunătăţită”: 

„Întors la Bucureşti, în ziua de 28 iunie, după câteva nopţi de insomnie care îl 
neliniştiră şi îl obosiră, Eminescu dădu cel întâi semn de nebunie, vorbind cuvinte fără 
şir, făcându-le să rimeze între ele şi nemai recunoscând pe nimeni. 

Gazda lui, alarmată încă dela 5 ore dimineata, îi înştiință amicii care văzându-l 
pierdut, îl conduseră şi-l instalară în ospiciul Caritatea al d-rului Şuţu din Bucureşti.” 


Precum se vede, versiunea este acum cu totul alta, decât cea din 
„studiul” din 1892, Petraşcu renunțând şi la revolver şi la pretinsa intenţie 
de a face o baie, cărora le substituie o confuză stare de nebunie. De ce a 
schimbat Petraşcu motivaţia arestării lui Eminescu şi în temeiul căror 
informaţii a făcut-o? Involuntar, Petraşcu ne dovedeşte că lumea ocultă 
care, din teamă şi din duşmănie, l-a sacrificat pe Eminescu şi-a schimbat 
opţiunea în ceea ce priveşte modul de manifestare al „nebuniei” acestuia. 
Iniţial, s-a încercat prezentarea lui drept ins stăpânit de violenţă extremă. 
Deoarece o astfel de imagine era opusă părerii generale (inclusiv 
Maiorescu scrie: „chiar forma nebuniei lui era o veselie exultantă” — 
vezi Eminescu şi poeziile lui, 1889), ea a fost înlocuită cu o alta, diametral 
opusă, dar nu mai puţin deformată, preluată din jurnalul magistrului: cea 
în care Eminescu apare dând binecuvântări, „cu privirea fixă” şi în care, 
„tremurând” , îl îmbrăţişează pe „olimpian” . 

Versiunea conform căreia soţia lui Slavici ar fi apelat la Maiorescu, 
spre a o scăpa de Eminescu, care, zicea ea, ar fi înnebunit, a fost dată 
publicităţii în 1906, prin oficiosul Junimii, revista Convorbiri literare. lată 
fragmentul esenţial al acestei... dezvăluiri, aşa cum a fost prezentat şi de 
I. E. Torouţiu: 


„La 28 Iunie/10 Iulie 1883 ora 5 dim., d-l Titu Maiorescu primeşte un bilet de la d- 
na Catinca Slavici, născută Szöke, la care locuia Eminescu, în următorul cuprins: 
«D-l Eminescu a înebunit. Vă rog faceți ceva să mă scap de el că e foarte rău.»” 


Subliniez, aceste rânduri au fost scrise în anul 1906, adică, după 23 de ani 
de la pretinsa redactare a biletului, când, poate, pretinsa semnatară nici nu mai 
era în viaţă! Dacă Petraşcu ar fi fost de bună credinţă, era de aşteptat ca el să 
rămână interzis la aflarea acestei surprinzătoare şi nemotivate răsturnări de 
situaţie, care îl punea în situaţia penibilă de a putea fi declarat mincinos. De 
aceea, în mod normal, el însuşi ar fi trebuit să atenţioneze asupra ciudăţeniei 
create şi fie să-şi recunoască greşeala de a fi scris, în 1892, că Eminescu ar fi 
tras în Chibici (dând la iveală şi numele celui care îl dezinformase — dacă de 

dezinformare a fost vorba), fie să conteste noul scenariu, în cazul în care, aşa 
cum era de aşteptat, ar fi deţinut probe pentru afirmaţiile lui anterioare. În 
lipsa acestei erate foarte explicite, s-a deschis nefasta posibilitate (fructificată 
de unii) de a amesteca după bunul plac informaţii cuprinse în ambele variante 
ale aceleiaşi diversiuni. Probabil, aşa ceva s-a şi urmărit. 

Şi-a însuşit Petraşcu noua variantă, preluată cu doi ani în urmă şi de Gh. 
Călinescu, pentru a întări monografia acestuia? Posibil să fi avut şi o atare 
intenţie, căci, în 1934, când Petraşcu şi-a revizuit pe neaşteptate studiul, iar 
Potra a publicat manuscrisul doctorului Şuţu, scandalul iscat în lumea literară 
de apariţia monografiei lui Călinescu era în plină desfăşurare (s-a încheiat — 
cu victoria lui Călinescu — doar după venirea la putere a culturnicilor 
Chişinevschi şi Răutu, spre ideologia cărora, ştim toţi, „divinul” s-a orientat 
urgent). În orice caz, Petraşcu, în loc să îşi spele obrazul prin modificărea 
versiunii din 1892, n-a reuşit decât să şi-l păteze cu o alta, în care gospodina 
Slavici este pusă să joace rolul de pistol. Uşurinţa cu care a preluat noul 
scenariu nu mai are nici o scuză. N. Petraşcu nu numai că nu a spus niciodată 
adevărul, ci a contribuit din plin la înlocuirea unei minciuni cu alta, fiind, 
astfel, el însuşi o unealtă ieftină a dezinformării concertate. 

Există, în plan moral, o diferenţă esenţială între cei care acum mai bine de 
un secol promovau asemenea dezinformări şi cei care le mai întreţin şi astăzi, 
inclusiv, prin muţenie şi pasivitate? 

Concludente, cele două versiuni ale lucrării lui Petraşcu devoalează — in- 
direct — doi dintre complicii lui Maiorescu: Petraşcu însuşi şi surdo-mutul 
Chibici, în care ni se spune că Eminescu ar fi tras cu arma de foc. 


Cooperativa Şuţu & Petraşcu 


Textele lui Petraşcu nu atrag atenţia numai prin faptul că introduc în recuzita 
spectacolului regizat de Maiorescu şi un revolver. Istoricii literari nu au vrut să 
vadă un aspect şocant: Petraşcu pretinde că arestarea lui Eminescu ar fi avut 
loc în primele zile ale lunii iulie, nu la sfârşitul lui iunie. Cităm: 


„Spre începutul lui Iulie 1883 însă, poetul nostru simţi oarecare anomalii în fisicul lui 
robust, un număr de nopți de insomnie care-l neliniştiră şi-l obosiră. La 8 Iulie, un vânt 
puternic se abătu asupra acestui creere-lume, desrădăcinând orice vegetaţie şi astri, şi 
lăsând în urmă-i pustiul şi umbra în care nu mai încolți decât sămânța morţii. 

Se înarmă des-de-dimineaţă cu un revolver şi plecă să ia o baie. Când voi să se coboare, 
descărcă revolverul în unul din vechii şi cei mai buni prietini ai săi, D. Chibici-Râvneanu. 
Atunci fu condus şi instalat în ospiciul Caritatea din Bucureşti, unde stătu mai bine de două 
luni într'un delir liniştit, neîntrerupt decât de rare momente lucide şi în care momente 
reminiscenţele literare, politice, ştiinţifice i se încurcau fără nici o legătură” (subl. ns.). 


Aşadar, potrivit lui Petraşcu-—1 892, Eminescu ar fi ajuns la Şuţu în ziua de 
8 iulie, nu la 28 iunie! Greşeală? Nu! Această datare mai există într-un singur 
loc: într-un manuscris al doctorului Şuţu! 

Este vorba de textul nesemnat şi nedatat, prezentat în premieră de G. 
Potra, în 1934. Spicuim din primele rânduri ale până acum misteriosului 
manuscris, presupus a fi redactat de doctorul N. Tomescu, dar aparţinând, în 
realitate, aşa cum am demonstrat, doctorului Şuţu: 


„La 8 iulie 1883, Mihail Eminescu a fost isbit într un mod quasi subit şi mai mai 
fără prodrom de o malatie mintală care a întristat şi a surprins pe amicii şi cunoscuţii săi 
(subl. ns.). Irritabil numai şi muncit de o insomnie ținând cu câte va zile mai nainte, el se 
armă (urmează două sau trei cuvintele ilizibile, interpretate de Potra drept „în invidia lui” 
— n. ns.) de un revolver şi ameninţă, fără motiv pe unul dintre cei mai devotați ai lui amici. 
Cu multă difficultate el fu stăpânit în agitațiunea sa şi dus la Institutul medical «Caritatea» 
din Bucuresci. (...) 

În timp de două luni, abea de trei ori el avu câteva momente de luciditate. Restul îl 
petrecea într'o aiurare, căreea politica, şciinţa, litteratura îi oferea elementele variate 
combinându-se, amestecându-se şi isbindu-se între elle, fără ca cugetările frasele şi chiar 
cuvintele să fie câtuşi de puţin intelligibile, aşa de puţină legătură logică exista între ele.” 


Asemănarea dintre textul lui Petraşcu şi cel al lui Şuţu este evidentă şi, în 
faţa unei asemenea realităţi, primul gând al oricărui om de bun-simţ poate fi 
acela că tocmai similitudinea lor ar fi cea care demonstrează veridicitatea celor 
afirmate. Din păcate, această ipoteză trebuie părăsită, întrucât se poate dovedi 
că atât Şuţu, cât şi Petraşcu inventează. Dintre probele care pledează în acest 
sens, amintim: 

1) pretinsul revolver nu apare nici în falsul raport al Poliţiei, nici în jurnalul 
intim al lui Maiorescu; 

2) nu există revolverul, ca probă materială; 

3) nu există nici un martor ocular al pretinsului incident (şi, implicit, nici 
o depoziţie în care să fie relatat); 

4) înaintea lui Petraşcu, nici „amicii”, nici duşmanii lui Eminescu nu au 
afirmat public că l-ar fi văzut vreodată înarmat sau că ar fi auzit, măcar, de o 
asemenea intenţie a lui; 

5) în cazul în care varianta „cu revolver” ar fi fost reală, ce sens avea să 
fie schimbată cu o alta, în care manifestările „nebuniei” sunt diametral opuse? 
De ce o ipotetică probă reală ar fi fost înlocuită cu una măsluită spre a dovedi 
acelaşi lucru? 

6) Petraşcu supralicitează: ca şi când nu ajungea că imaginaţia bolnavă (a 
altora!) îi punea lui Eminescu o armă de foc în mână, el afirmă că ar fi şi 
folosit-o. Prin urmare, Petraşcu acţionează în mod evident cu rea-intenţie. 

7) Procesul-verbal al Poliţiei, iscălit de comisarul Nicolescu şi, se pare, 
antedatat, a fost redactat cel târziu la 8 iulie 1883, întrucât a doua zi, la 9 
iulie, primul-procuror al Parchetului s-a folosit de el în modul fraudulos în 
care am arătat. Prin urmare, acest proces-verbal mistificat conţine prima 
versiune a scenariului, în care Eminescu ar fi fost arestat la baia Mitraşevski, 
întrucât ar fi stat la putină opt ceasuri şi ar fi refuzat să deschidă uşa cabinei 
unor „amici”. Din această variantă, lipseşte revolverul. Rezultă că, ulterior, 
din motive necunoscute, peste mai bine de şase ani, cei care l-au sechestrat 
pe Eminescu au înlocuit această poveste cu o alta, în care se păstrează doar 
pretinsa intenţie a acestuia de a face o baie, într-un stabiliment nespecificat 
de data aceasta, locul prelungitei şederi în putină fiind luat de un revolver, pe 
care i-l pune în mână Şuţu, pretinzând că l-ar fi folosit împotriva lui Chibici. 
În 1904, la 6 aprilie, D. Teleor îl introduce pe Maiorescu între personajele 
principale ale mereu modificatei istorii, scriind în Țara că acesta „a dat în 
ziua întâi trei sute de lei, bani pe cari i-a încasat imediat d. d-r. Sutzu, pentru 
întreținerea poetului” . Doi ani mai târziu, prin scribii lui, magistrul va prezenta 
un al treilea scenariu, în care schimbă decorul, locul declanşării „nebuniei” 
lui Eminescu fiind acum casele Slăvicioaiei şi „alienatul” fiind dat pe mâna 
lui Şuţu de către „amicii” alertaţi de numita gospodină. Va urma a patra 
variantă, a lui Ciurcu (1911), în care primele două scenarii formează unul 
singur, Eminescu fiind, pasămite, şi înarmat şi rămânând şi opt ore la putină. 

8) Dacă am mai înţelege că lipseşte explicația medicală a pretinsului gest 
criminal, lucrurile nu stau la fel şi în cazul contextului în care s-ar fi produs 
acea faptă: în ce moment al zilei s-a petrecut evenimentul, unde se găseau cei 
doi, ce îi adusese în respectivul loc, dacă şi ce cuvinte schimbaseră înainte ca 
Eminescu să descarce arma? Ce minune l-a scăpat pe Chibici cu viaţă? În plus, 
cum este limpede că nu Chibici l-a pus pe Eminescu în cămaşa de forță, 
predându-i-l lui Şuţu, întrebăm: cine, unde şi când l-a imobilizat pe „violent”? 
A ripostat Eminescu, atunci când s-a trezit luat pe sus? Cum? Cine, când şi 
unde a făcut împotriva lui plângerea fără de care nu se putea declanşa acţiunea 

legală de internare, unde a fost aceasta înregistrată şi aşa mai departe? Întrebări, 
întrebări şi iar întrebări, pe care mulţi istorici literari nu le pun din comoditate, 
iar alţii, întrucât ştiu că nu există răspunsuri, din simplul motiv că fapta pusă 
pe seama lui Eminescu — portul şi folosirea armei — este ireală. A încerca să dai 
replică la atare chestionar presupune să inventezi un nou scenariu, mai penibil 
decât toate celelalte de până acum. 

Cum Şuţu şi Petraşcu spun aceeaşi minciună, apare un tulburător semn de 
întrebare: când şi-a scris studiul, Petraşcu a primit spre „documentare” (şi?) textul 
lui Şuţu? Credem că da. Un alt argument care susţine această afirmaţie îl găsim 
într-o precizare aparent banală, din studiul lui Petraşcu (în fapt, o „scăpare”): 


„Greutatea creerului, în stare ramolită deja, trase 1490 grame, adică mai-mai de-o 
potrivă cu greutatea creerului lui Schilfl]er” . 
Referitor la acelaşi aspect, Şuţu notează identic: 


„Greutatea encefalului a fost de 1490 gramme, adică superioară cellei din starea 
normală şi egală, după un doctor care asistă la autopsie, cu acea a encefalului cerebrului 
poetului german Schiller”. 


Ciudat, ambii autori prezintă aceeaşi greutate a masei cerebrale: 1490 de 
grame. Ei constituie, astfel, două excepţii, căci ziarul junimist Constituționalul, 
singura publicaţie care, nu se ştie din ce surse, a publicat detalii privind 
rezultatele autopsiei, oferă o altă cifră: 


„S'a constatat că creerii aveau o greutate de 1400 de grame...” (17 iunie 1889). 


Cifra „1400” a fost preluată şi de restul presei şi, mai târziu, de Călinescu, 
pe care l-a corectat doar Potra, o dată cu publicarea manuscrisului dovedit de 
noi a fi al lui Şuţu. (Potra scrie, într-un subsol de pagină: „G. Călinescu în 
«Viața lui M. Eminescu» arată în mod greşit greutatea encefalului de 1400 
gr”. Siguranţa lui Potra surprinde cu atât mai mult, cu cât el însuşi declară că 
paternitatea manuscrisului nu i-ar fi fost cunoscută — caz în care eroarea lui 
Călinescu era posibilă, dar nu certă. Să fi glumit, aşa, ca atâţia alţi istorici?) 

Aşadar, în cazul în care datele referitoare la rezultatele autopsiei ar fi fost 
preluate de Petraşcu din presă (cum ar fi fost de aşteptat), acesta nu ar fi scris 
1490, ci 1400. Observaţia, conexată cu faptul că tot el rămâne şi singurul autor 
care informează că Eminescu ar fi fost internat la 8 iulie, nu la 28 iunie 1883, 
indică fără dubii că Petraşcu a avut acces la manuscrisul lui Şuţu — document 
ţinut secret în perioada 1890-1934 şi ştiut până în prezent (adică, alţi 68 de ani) 

ca având un alt autor decât cel real. Uşurinţa cu care a operat modificări în cea 
de-a doua versiune a studiului lui (când dispare revolverul) şi ascunderea realităţii 
ne fac să ne întrebăm în ce măsură Petraşcu a fost într-adevăr certat cu 
Maiorescu sau, în cazul în care acest lucru este adevărat, cărui cerc de interese 
s-au subordonat amândoi. 

Aspectele prezentate sunt de natură să ne convingă (a câta oară?) că, în 
cazul Eminescu, nimic din spusele lui Petraşcu nu trebuie acceptat fără a fi 
verificat. N. Petraşcu face parte dintre acei oameni care, fără a fi scriitori, căci 
le lipseşte harul necesar, manevrează o parte a armelor acestora cu suficientă 
îndemânare pentru a induce în eroare. Folosit de ei, cuvântul devine stilet, 
ascuns într-o teacă de pluş. Cu o mână victima este mângâiată, cu alta — 
înjunghiată. Puzderia de false elogii face ca până şi cele mai negre calomnii 
ascunse între omagii să fie transmise publicului, fără a-l şoca prea puternic. 

În manuscrisul anonim dat publicităţii de G. Potra şi identificat de noi ca 
aparţinând doctorul Şuţu, acesta susţine că, în 1883, Eminescu ar fi fost 
internat la 8 iulie, adică, într-o zi ulterioară celei în care a iscălit primul lui 
certificat medical (un fals), în care a pus diagnosticul de „manie acută” 
(5 iulie 1883). Cel puţin una dintre datări este, aşadar, eronată. S-ar putea 
spune că este mai plauzibil să credem că a scris corect data la care a eliberat 
certificatul, greşind peste 6 ani, în 1889-1890, când, să zicem, a rememorat 
cele petrecute. De acord, numai că o atare gândire, valabilă pentru un dosar 
întocmit şi soluţionat conform Legii, devine extrem de riscantă într-un caz 
precum cel al lui Eminescu, în care abundă ilegalităţile de toate felurile. Cum 
certificatul în sine este un fals, nu mai este deloc musai ca acest document 
medical, din 5 iulie, chiar să fi fost emis la acea dată. Ajunge să ne amintim că 
el a fost ataşat unui dosar de curatelă descoperit tardiv şi despre care istoricii 
par să nu fi ştiut nimic până în 1958. În plus, un asemenea raţionament porneşte 
de la o ipoteză nu numai nedemonstrată, ci şi puţin plauzibilă: aceea că 
manuscrisul lui Şuţu ar fi fost scris pentru... nimeni. Numărul destul de mare 
de pagini (16), felul în care e structurat materialul şi încheierea (,,...el fu un 
geniu pe cari toți îl admirăm şi înaintea memoriei căruia toţi ne închinăm” ) 
ne fac să credem că textul a fost conceput cu intenţia de a fi dat publicităţii. Or, 
într-o asemenea ipoteză Şuţu nu îşi putea permite să rişte să facă o gafă care l-ar 
fi costat nu doar ironii din partea unor gazetari, ci şi întrebări din partea 
procurorilor. Posibil ca Şuţu, din proprie iniţiativă sau la sugestia complicilor, 
să fi renunţat la hotărârea de a publica textul sub proprie semnătură după ce 
Maiorescu a găsit, în persoana lui Petraşcu, un „negru” suficient de fraier şi 

de lacom, ca să accepte să prezinte unele informaţii ca provenind de la el şi, 
totodată, să creeze din cuvinte meşteşugite ceea ce nu reuşise secul text al lui 
Şuţu: o cât mai credibilă şi mai impresionantă atmosferă, în relativă consonanţă 
cu unele dintre datele medicale de referinţă. 

e 


Acum, când am demonstrat că ziua de 5 iulie este precizată chiar de 
Şuţu ca dată a internării, când mai ştim că Maiorescu nu a contestat-o nici 
atunci când Petraşcu i-a citit studiul acasă, nici după ce lucrarea a apărut în 
Convorbiri literare şi, mai apoi, graţie magistrului, în volum, şi, în fine, când 
mai ştim şi că nici unul dintre ziarele care, în primele zile ale lui iulie 1883, 
au anunţat „alienarea” lui Eminescu nu a precizat unde fusese acesta internat, 
punem apăsat întrebarea: unde a fost închis Eminescu în cele zece zile scurse 
între 28 iunie, data dispariţiei lui subite, şi 8 iulie? 

Iar dacă este adevărat că, aşa cum pretinde mult invocatul proces-verbal 
al Poliţiei, datat 28 iunie 1883, Eminescu a ajuns la Caritatea în cămaşă de 
forţă şi dezbrăcat de orice haină a lui, în ce condiţii a petrecut primele zece zile 
de detenţie şi la ce tratamente a fost supus? 

Prima întrebare capătă şi mai multă greutate, dacă ne gândim că 
procesul-verbal al Poliţiei, măsluit, a fost datat 28 iunie (oare, tocmai pentru 
a „proba” faptul că, în acest interval, Eminescu s-ar fi găsit tot la Şuţu?). 
Procesul-verbal iscălit de comisarul Nicolescu conţine prima versiune a 
scenariului, din care lipseşte revolverul. 

Aşa-numitul „certificat medical”, semnat de Şuţu la 5 iulie 1883, nu a 
fost numai fără valoare juridică, ci şi antedatat? 


Chibici — informatorul surdo-mut 


Un alt lucru pe care istorici literari pro-maiorescieni s-au prefăcut a nu-l 
observa este acela că „împuşcatul” Chibici, în versiunea Şuţu — Petraşcu, nu a 
contestat nici el ordinara lor minciună. Lipsa de reacţie publică a acestuia ne 
obligă să constatăm cu amară suprindere că acest pretins „amic intim” al lui 
Eminescu a fost, în fapt, un şarpe veninos care nu degeaba avea potecă bătută 
spre casa lui Maiorescu. Prin această nouă dezvăluire, Chibici nu mai este un 
simplu avocat, care străluceşte doar prin ghiul, ci membru de bază al unei găşti 
dispuse să facă absolut orice compromis pentru a-şi atinge scopurile. 

În această lumină, posibilii ani frumoși din tinereţe, când o fi fost cu 


8308 ——— Semnele timpului —— w35 


adevărat amic cu Eminescu, nu fac decât să accentueze dimensiunea trădării 
din anii din urmă, când Chibici a fost înregimentat Junimii politice. În 1887, 
de pildă, chiar jurnalul lui Maiorescu ne arată că relaţiile acestuia cu Chibici 
erau cu mult mai strânse decât ipotetica lui amiciţie cu Eminescu: 


„Chibici a dejunat cu mine. Pleacă deseară la Viena, părăsind tara. (I-a rupt inima, 
presupun eu...). Eu i-am spus lui tot, despre cauza divorţului meu... Şi el mi-a spus 
(numai mie) că vrea să se facă actor (la Karltheater sau altundeva la Viena); dacă nu 
isbuteşte, merge în America kellner sau aşa ceva” (1 februarie). 


În bibliografia privind viaţa lui Eminescu, autorul D. Teleor rămâne printre 
indivizii ieşiţi din cea mai puturoasă mocirlă morală şi intelectuală, care, 
după ce că mint cu neruşinare, nici măcar nu au stil. Privitor la susţinerea 
financiară a lui Eminescu, Teleor publică „un model de chitanță pentru 
perceperea banilor”, având următorul conţinut („Tara”, 6 aprilie 1904): 


„Am primit de la d-l Gh. Ocăşanu suma de lei 5 pentru M. E., prin care s'a achitat 
de rata pe luna Septembrie 883.” Semnează: „Casier A. Chibici-Râvneanu” . 


Ne întrebăm: de unde avea 'Teleor textul acestei chitanţe, emise cu 21 ani 
în urmă, pentru o sumă derizorie, cu care, în epocă, puteai cumpăra un sfert de 
kilogram de carne de vițel sau ceva mai mult de jumătate de kilogram de crap? 
Păstrase expulzatul Ocăşanu o asemenea fiţuică, ducând-o cu el la Paris şi 
revenind cu ea în Țară (dacă s-o mai fi întors vreodată)? Să credem fără rezerve 
într-o atare posibilitate sau să ne întrebăm dacă nu cumva, mai degrabă, datele 
proveneau de la Chibici, omul care se ocupase de strângerea paralelor? 

Suspiciunea noastră este întărită şi de faptul că, în aceeaşi notă, Teleor 
mai scrie că Eminescu ar fi primit la Viena, înainte de a pleca spre Italia „o mie 
de galbeni”. Întrucât, în acel moment, lângă Eminescu nu era decât Chibici, 
iar majoritatea junimiştilor, zice Teleor, cotizau fără a şti pentru cine, avem un 
motiv în plus să credem că textul povestitorului nostru s-a bazat măcar parţial 
pe relatări ale lui Chibici (care, lucru foarte ciudat, nu a făcut niciodată declaraţii 
în nume propriu şi nu a scris nici un rând de „amintiri”, dar, mai mult sau mai 
puţin ocult, i-a alimentat pe alţii cu tot soiul de informaţii, reale sau imaginare). 
Cum galbenul valora pe atunci 20 de lei, dacă 'Teleor ar avea dreptate, ar însemna 
că Eminescu ar fi dus cu sine echivalentul a 20.000 de lei — lucru imposibil nu 
doar pentru că suma reprezenta dublul zestrei date de Maiorescu fiicei lui, ci şi 
pentru că, dacă fiecare galben avea măcar un gram, însemna că Eminescu 
purta cu sine un kilogram de monede. 


Nr. 3-5 O O—————— Semnele Timpului — 309 


În cazul nostru însă, nu prostiile lui Teleor interesează cu precădere, ci 
lipsa de reacţie a lui Chibici, aşa-zisul „amic intim” al lui Eminescu, faţă de 
asemenea bazaconii. Neaşteptata lui tăcere constituie un indiciu suplimentar 
că nu Ocăşanu, ci Chibici i-a pus la dispoziţie lui Teleor invocatul „model de 
chitanţă” . În povestirile lui, Teleor invocă adesea, drept sursă de informaţii, 
pe un misterios „d. R...”. Oare, inițiala „R”, să fi provenit de la numele 
(Chibici-)Revneanu? Din marea masă de minciuni puse pe hârtie de Teleor, 
cât a inventat acesta şi cât a inventat „izvorul”, care-i susura discret la ureche? 


Ce ni se cere să credem 


Cu mult înainte ca Eminescu să-şi dea sufletul, atotştiitorul Maiorescu 
stabilise propriul diagnostic, tratat de istoricii literari cu respectul şi încrederea 
datorate unei sentinţe judecătoreşti. În studiul Eminescu şi poeziile lui (1889), 
Maiorescu nu lasă loc nici unui dubiu: 


„Dacă a înnebunit Eminescu, cauza este exclusiv internă, este înnăscută, este 
ereditară.” 


Evidenţa faptelor îl obligă însă să recunoască, în aceeaşi ordine de idei: 


„Eminescu este o aşa de covârşitoare inteligență, ajutată de o memorie căreia 
nimic din cele ce-şi întipărise vreodată nu-i mai scăpa (nici chiar în epoca alienației 
declarate)” — subl. ns.. 


Temându-se să facă afirmaţii tranşante, Maiorescu apelează la voci străine, 
cărora le dictează ce să spună. Astfel, el scrie despre Eminescu: 


„lovit în iunie 1883 de izbucnirea nebuniei, al cărei germen era din naştere (se 
remarcă repetarea ideii — n. ns.), îndreptat întrucâtva la începutul anului 1884, dar 
degenerat în forma lui etică şi intelectuală, apucat din nou de nemiloasa fataliatate 
ereditară (insistent, avocatul! — n. ns.), Eminescu moare la 15 iunie 1889 într-un institut 
de alienaţi.” 


Aici este pusă o steluţă, care face trimitere la subsolul paginii, unde citim: 


„Amănunte exacte asupra fazelor din urmă ale vieței lui Eminescu le dă un articol 
al d-lui G. Kirileanu, publicat în Convorbiri literare, la 1907”. 

Dar Kirileanu, fiind născut în 1872, avea doar 11 ani când s-a produs 
„eclipsa” lui Eminescu. Prin urmare, informaţiile furnizate de el în 1907 erau 
obţinute, în cel mai bun caz, la mâna a doua. Faptul că Maiorescu îl socoteşte 
autor de referinţă în ceea ce priveşte „fazele din urmă ale vieței lui Eminescu”, 
departe de a fi o garanţie, impune prudenţă. Să ne amintim că acelaşi Maiorescu 
l-a pus pe S. Mehedinţi să-i semneze autobiografia, şi-a minţit propria familie, 
a indus Justiţia în eroare şi, în general, dacă poate fi invidiat pentru averea lui 
frumuşică, în plan moral, nu este deloc un model demn de urmat! 

Ideea că Eminescu nu şi-ar mai fi revenit niciodată era indispensabilă lui 
Maiorescu, numai ea justificând abuzurile comise împotriva celor mai 
elementare drepturi civile ale „protejatului” său. Ulterior, tot soiul de pribegi 
prin viaţă şi de prăbuşiţi intelectual aveau să se pronunţe cu teribilă competenţă. 
Între ei, pacienţi deghizați în medici. Bunăoară, doctorul A. Şunda, în loc să se 
caute pe sine, va scrie (Nevroza lui Eminescu, 1903): 


„Din informaţiile noastre particulare (?!) reese că mai multe creaţiuni artistice ale 
lui Eminescu au fost făurite în stare de sub conştienţă ca Ruga unui dac, La steaua care 
a răsărit, prima parte din Scrisoarea a III-a, articolul program din revista «Fântâna 
Blanduziei» etc. etc.” (subl. ns.). 


Faptul că doctori ca A. Şunda nu au beneficiat de tratament medical este, 
desigur, regretabil. Şi mai trist rămâne însă faptul că dintre colegii unor 
asemenea nefericiţi nu s-a găsit nimeni care să le corecteze aberaţiile, făcând 
discret cu ochiul cititorului nedumerit. Tăcerea dumnealor a stimulat apariţia 
de sub tipar a tot mai multe şi mai năstruşnice diagnostice medicale puse lui 
Eminescu — toate, stabilite fără ca vreunul dintre domnii care le-au emis să 
efectueze verificări deontologice elementare. 

e 

Cine crede că dezvăluiri precum cele de mai sus ori cele care urmează 
oferă ziaristului vreo satisfacţie se înşeală. Nu este deloc simplu ori plăcut să 
fii pus în situaţia de a trebui să negi ceea ce credeai de o viaţă că ar merita 
respect. Cazul Eminescu este senzaţional inclusiv prin faptul că dă la iveală 
faţa nebănuită a personajelor care, mai mult ori mai puţin conştient, au contribuit 
la distrugerea programată a acestuia. Tocmai de aceea, elementele de senzaţie 
nu au nimic triumfalist pentru ancheta jurnalistică, fiind profund tragice şi 
revoltătoare. Mârşăviile comise împotriva lui Eminescu într-o perioadă extrem 
de aspră şi de agitată (dar pe care unii încearcă să ne-o prezinte drept calmă şi 
generoasă) au fost atât de mari, încât acesta nu trebuia să fie genial, pentru 

ca nedreptăţile petrecute să provoace o indignare pe măsură — greu de reprimat. 
Şi dacă e tot mai limpede că nu doctrina estetului, ci viclenia avocatului şi 
omului politic Maiorescu a patronat complotul împotriva lui Eminescu, măcar 
de acum înainte să ne resemnăm cu ideea că nici inteligenţa sclipitoare, nici 
chiar geniul nu presupun, automat, virtute. Omul poate fi una, opera lui — alta. 


Şuţii 
Suntem obligaţi să-l cităm iar pe D. Teleor: 


„D. N. Pătraşcu, cunoscutul critic, îi ţinea drumul lui Eminescu ca să-i dea bani 
pentru hrană. D-sa era casier, însărcinat de «Junimea» în acest scop, căci Eminescu 
dacă avea o mie de lei în mâna lui, o cheltuia pe toată într-o singură zi.” 


Acesta era formidabilul „avar” , care-l lovise pe Călinescu în sensibilitate? 
Fantasmagoriile lui D. 'Teleor sunt ordinare şi prin formă şi prin conţinut, dar, 
afară de Caragiale, care şi-a manifestat public revolta (,...inexactitățile, 
nimicurile născocite, neadevărurile absurde ce se spun de trei ani de zile pe 
socoteala lui mă revoltă...” — Două note), ele nu par să fi supărat pe nimeni 
altcineva. Am citat şi minciunile lui Teleor deoarece, ele fiind publicate în 
primii ani ai secolului XX, conchidem că zvonul privind un ajutor bănesc 
acordat de Junimea lui Eminescu era un neadevăr care circula cu mult înainte 
ca Petraşcu să pritocească varianta din 1934. Faptul că acesta l-a preluat în 
ediţia prin care spera să îşi „îmbunătăţească” minciunile, ne îndreptățește să 
credem că tot el îl şi lansase. Indiferent de asemenea detalii, faptul ne arată că 
exista o anume dinamică a modificărilor de scenariu şi că, aşa cum spusese 
Caragiale, mulţi încercau să câştige câte ceva de pe urma lui Eminescu. 

Regretabil — şi exasperant — este faptul că minciunile spuse sau scrise despre 
Eminescu par să fie inepuizabile. În 1933, în introducerea volumului IV al colecţiei 
Studii şi documente literare, I. E. 'Torouţiu scrie despre oamenii Junimii: 


„Grija continuă de a nu-l lăsa pe Eminescu în lipsă de bani, a făcut ca într un 
moment dat acesta să poarte asupra sa 2500 franci, ceea ce astăzi ar fi mai mult de 
100.000 lei. Dar şi aici politicianismul interesat a căutat să denatureze faptele şi să 
lovească indirect în Maiorescu, lansând acuzaţia că Eminescu s'ar fi pierdut din cauza 
neajunsurilor şi mizeriei. Maiorescu a răspuns doar printr un senin şi liniştit: nu-i 
adevărat...” 

De ce trecea timpul, de aceea creştea pretinsa sumă dată lui Eminescu! 
Orientativ, precizăm că şederea la Döbling costa 12,5 lei/zi, costul total al 
internării lui Eminescu în acest ospiciu fiind de maximum 1.500 lei. 

Cât priveşte „acuzaţia că Eminescu s'ar fi pierdut din cauza neajunsurilor 
şi mizeriei”, nu subscriem ideii că neajunsurile şi mizeria l-ar fi îmbolnăvit, 
cum se spune, dar afirmăm cu tărie că s-au depus mari strădanii pentru a-l 
menţine într-o stare financiară cât mai precară. Nici Maiorescu, nici epigonii 
lui, nici alţi junimişti şi nici vreun istoric literar devotat Junimii nu au demonstrat 
contrariul, din bunul motiv că adevărul a fost altul. De aceea, simpla contestare 
de către Maiorescu a acuzaţiei invocate de Torouţiu nu ajunge pentru a-l dis- 
culpa. În situaţia dată, răspunsul lui „senin şi liniştit” nu are nimic „olimpian”. 
Este o simplă şi tristă combinaţie de indolenţă şi aroganță. 

Să revenim la N. Petraşcu. 

În Biografia mea, acesta mărturiseşte că studiul lui, Eminescu, nu ar fi 
fost publicat de Socec, dacă nu ar fi intervenit Maiorescu. Cu acea ocazie, 
scrie el, magistrul l-ar fi recomandat „bătrânului librar” . Petraşcu minte din 
nou, căci nu atunci l-a recomandat Maiorescu, ci încă din 1888. Într-o zi din 
vara acelui an, Maiorescu l-a trimis ca pe un băiat de casă (ceea ce, de altfel, 
atunci chiar era), să ia banii cuveniţi lui Eminescu, pentru a treia ediţie a 
volumului Poesii. Dar despre acest episod Petraşcu nu suflă un cuvânt în 
lucrările (sau, mai bine zis, în „lucrăturile” lui) — fapt care lui îi măreşte vina, 
iar nouă, suspiciunile. 

Se ştie că, pentru fiecare sumă de bani primită — sub un titlu sau altul — 
după 28 iunie 1883, Eminescu a semnat chitante. Spre deosebire documentele 
cu adevărat importante, „rătăcite” până şi din doarele aflate în arhiva 
Tribunalului, aceste chitanţe au fost păstrate cu grijă, fiind date la iveală 
după moartea lui. Şi, cum era de aşteptat, unii nu s-au sfiit să se laude cu ele, 
pozând în filantropi, deşi sumele trecute în unele dintre aceste hârtii scrise pe 
colţul mesei erau, de fapt, drepturile băneşti ale lui Eminescu. 

Să urmărim în detaliu ce destinaţie au căpătat veniturile cuvenite lui 
Eminescu de pe urma primelor trei ediţii ale volumului Poesii şi cum a contribuit 
Petraşcu la deturnarea unora dintre ele. 

Într-o scrisoare ca o declaraţie politică, pe care este evident că Maiorescu 
a scris-o spre a fi dată cândva publicităţii, magistrul îi scrie lui I. V. Socec, 
negru pe alb: 


„De venitul acelui volum, pe care fireşte l-aţi dat în primirea lui Eminescu, s'a putut 
bucura poetul în cei din urmă ani ai vieţei sale” (17 decembrie 1892). 

Chiar să fi dat Socec venitul „în primirea lui Eminescu”? Tot Maiorescu 
zice că nu! De pildă, la 5 mai 1884, îi scrie Emiliei: 


„Potrivit îndemnului meu, Socec trimite azi lui Missir peste 600 de franci pentru 
casa de întreținere a lui Eminescu. Banii sunt din vânzarea poeziilor. Pentru 8 Mai 
până la 8 Iunie aţi şi primit bani, cu aceşti 600 e asigurată întreţinerea până la 8 August. 
Între timp merg contribuţiile înainte” (subl. ns). 


Deci, intenţia lui Maiorescu era ca banii să ajungă la „gospodina” Missir, 
care urma să-i drămuiască cum dorea şi cum se pricepea. Pare destul de limpede 
că ne aflăm în faţa unui caz în care tutela nu fusese decisă de drept, dar se 
exercita de fapt. În gândirea lui Maiorescu, cei 600 de franci, constituind 
drepturile de autor cuvenite lui Eminescu pentru prima ediţie, trebuiau să asigure 
existenţa acestuia pe cel puţin două luni — respectiv, iulie şi august. Se pare 
însă că s-a întâmplat ceva neprevăzut, care a dat peste cap acest plan, obligându-l 
pe Missir să-i dea cei 600 de lei lui Eminescu. Pentru că, iată ce-i scrie Missir 
şefului lui din Bucureşti: 


„Am primit de la Chibici un mandat de 170 de fr. pentru Eminescu şi nu Ştiu dacă e 
bine să-i dau acum toţi banii. Trebuie să ştiţi că el are acum cel puțin 1.500 fr. asupra sa, 
deoarece 600 de la Socec (subl. ns.), 200 de aice, a primit acum în urmă şi Pompiliu îmi 
spune că dinainte avea alţi 800 (îl controlase, în zilele în care locuise la el? — n. ns.). 
Acum eu deşi strâng înainte, nu ştiu dacă este de vrun folos să-i dăm acum aceşti bani şi 
cei ce se vor mai strânge, sau dacă nu ar fi mai bine să-i dăm pe urmă în timpul vacanţelor 
sau şi mai târziu, când ar fi nevoie” (13 mai 1884). 


Să fi intervenit Emilia, prin mâna căreia au trecut un timp sumele destinate 
lui Eminescu? Este plauzibil. Din întregul mediu junimist ieşean, ea era cea 
care opunea rezistenţă maximă şmecheriilor de orice fel, fie şi bine intenţionate. 
Cert rămâne că Socec nu a dat banii „în primirea lui Eminescu” , ci i-a predat 
lui Maiorescu. lar acesta nu i-a expediat nici el direct lui Eminescu, cum ar fi 
fost normal, încercând să-i amestece, la grămadă, cu sumele colectate. Prin 
urmare, dacă cei 600 de lei au ajuns, totuşi, la Eminescu, faptul s-a datorat 
unei intervenţii despre care nu deţinem detalii. 

Din moment ce Missir propunea ca, temporar, lui Eminescu să nu i se mai 
dea nici o para din banii strânşi, deducem că nu fusese găsit un pretext sub 
care să îi fie înmânată cu regularitate o anumită sumă. Totodată, devine clar că 
nu vom afla niciodată cu precizie câţi bani din totalul colectelor au ajuns cu 
adevărat la Eminescu. Potrivit informaţiilor furnizate de A. Z. N. Pop, din 
2.432 de lei strânşi, nu se ştie cu precizie cum au fost cheltuiţi decât 507 (adică 

mai puţin de 21 la sută din total), care apar ca fiind direct „daţi lui Eminescu”, 
în două tranşe inegale (200 + 307), stabilite Dumnezeu ştie pe ce criterii (vezi 
Contribuţii...). Peste 21 de ani, acelaşi A. Z. N. Pop va publica o completare 
a acestor informaţii, din care rezultă limpede că Missir, casierul, avea chitanţe 
pentru toate cheltuielile (sau plăţile), mai puţin pentru cei 500 de lei, despre 
care ni se spune că i-ar fi fost daţi lui Eminescu sub semnătură! 

Pentru ediţia a doua a volumului Poesii, Eminescu a primit o mică sumă: 


„500 cinci sute lei noi am primit prin d. T. Maiorescu de la d. Socec ca a compte 
pentru edițiunea a doua a poesiilor mele. 

Iaşi 14 septemvrie 1885. 

M. Eminescu” (subl. ns.). 


Această chitanţă arată că este vorba de un acont, nu de plata integrală a 
drepturilor băneşti. A mai primit Eminescu şi restul? Nu există nici un 
document care să ateste aşa ceva. In schimb, de la Leon Onicescu aflăm că: 


„Eminescu foarte indiferent răspundea că a avut bani dar i-a cheltuit cu boala şi a 
zis : Nu vroiesc să cer nimănui şi ştiu că n-am. Am Să iau de la unii chiar pentru o editură 
şi nu-mi trimite (subl. ns.). 

Îl îndemnam să scrie la acei de la cari are să ieie bani şi n-a voit. Totdeauna indiferent: 
Las-că-mi or da iei.” 


Editura la care se referea Eminescu o fi fost Socec? Credem că da. Drept 
posibil argument prezentăm epistola trimisă de Eminescu magistrului, la 
14 martie 1888, când îi scrie: 


„Dacă însă d-l Morţun ar fi renunțat la ideea de a scoate ediţiunea a treia, atunci vă 
rog a da urmare binevoitoarelor d-voastre intențiuni şi a încheia cu d-l Socec, iar prisosul 
eventual de la ediţia a doua sau un acont asupra ediției a treia, vă rog să binevoiţi a le 
trimete (subl. ns.) sub adresa mea prin mandat poştal (M. Eminescu, Botoşani).” 


(În ediţia din 1892, Petraşcu scrie: „...şi a i se trimite prisosul de bani 
eventual dela ediția a doua sau un acont pentru ediţia a treia...” — subl. ns. 
Cum cuvintele subliniate reproduc aproape identic textul lui Eminescu, 
credem că epistola citată a fost una dintre cele pe care Maiorescu i le-a pus la 
dispoziţie lui Petraşcu, din propria arhivă. Aceasta, desigur, cu condiţia ca 
paginile privind viaţa lui Eminescu să fi fost scrise chiar de Petraşcu, nu de 
Maiorescu, magistrul experimentând, astfel, metoda pe care avea să o 
folosească şi în cazul lui S. Mehedinţi, căruia i-a cerut să-i semneze 
autobiografia, pentru a o face mai credibilă!) 

Maiorescu nu i-a răspuns lui Eminescu, dar a folosit aceste rânduri pentru 
a publica a treia ediţie a Poesiilor (pe care Eminescu, amăgit de Morţun, o 
întârziase degeaba, sperând să înlocuiască ediţia maioresciană, cu o alta, gândită 
de el). Cum bani nu i-a trimis nici atât, rezultă că, pentru Maiorescu, „prisosul 
eventual” era zero. Lucrul este ciudat, deoarece ediţia se epuizase — deci, 
editorul recuperase cheltuielile şi încasase profitul integral —, iar singurii bani 
ajunşi la Eminescu în contul acestei ediţii erau cei 500 de lei, plătiţi cu ani în 
urmă, la 14 septembrie 1885, „ca a compte”. Prin urmare, pe lângă această 
sumă, obligatoriu, Eminescu trebuia să mai primească o diferenţă. Cine a luat 
restul? Socec? Ne îndoim că şi-ar fi permis să-l fure pe Maiorescu. Maiorescu 
însuşi? Foarte probabil, din moment ce, în 1888, avea să procedeze la fel. Se 
pare că, atunci când l-a acuzat că ar câştiga bani de pe urma lui Eminescu, 
Caragiale a ştiut ce spune. Dacă Maiorescu a folosit banii luaţi de pe urma 
tipăririi poeziilor lui Eminescu ca să-şi plătească trenul până la Viena ori dacă 
i-a dat de pomană nu ne interesează. Important rămâne faptul că el a mers 
până la a-l fura în mod deliberat pe Eminescu, pentru a-l menţine în stare 
pauperă şi de dependenţă. 

În sfârşit, pentru cea de a treia ediţie (ultima apărută cât timp Eminescu 
a fost în viaţă), banii nu i-au revenit nici măcar pe căi ocolite, necum direct 
de la Socec, cum pretinde Maiorescu atunci când interesele i-o cer. 

Iată ce minunăţii scrie magistrul, la 27 iunie 1888: 


„Stimate Domnule Socec, 

Pentru Eminescu, care este aici şi nu e în starea sigură de a se îngriji însuşi, se 
formează un Comitet de amici care să’l ia iarăşi sub un fel de tutelă. Din acest Comitet 
face parte şi d. N. Pătraşcu, Secretar de Legaţiune ataşat acum la Ministeriul de Externe. 

Vă rog, daţi d-lui Pătraşcu acomptul de 500 lei noi pentru ediţia a treia a poeziilor 
lui Eminescu şi priviți deocamdată această scrisoare drept chitanţă. 

Cu deosebită stimă 

T. Maiorescu.” 


Pe verso, N. Petraşcu (pe atunci, subaltern al lui P. P. Carp) scrie şi 
semnează: 


„Suma din faţă de cinci sute de lei, 1500/ am primit o”. 


În culegerea sa de texte, grijuliul, dar uşor întârziatul post-junimist 
G. Muntean, prezintă de trei ori această misivă: o dată, transcrisă, şi de două 
ori în facsimil (o fotografie a textului ocupă întreagă coperta a patra a volumului 

Epistola prin care Maiorescu recunoaşte că, fără moltiv şi fără împuternicire legală, 
acţiona asupra intereselor lui Eminescu, neţinând seama de voinţa acestuia. 


Nr. 3-5 —— Senne a — 3 





Eminescu — 100 documente noi). Într-o explicaţie a acestui document, distinsul 
autor de subsoluri scrie cu legendaru-i avânt: 


„Formarea Comitetului de tutelă şi mişcarea banilor care-i reveneau lui Eminescu 
de pe urma editării versurilor sale.” 


În energica etalare a ignoranței domniei sale, G. Muntean crede că această 
scrisoare reprezintă o bilă albă pentru Maiorescu. În fapt, epistola este una 
dintre probele materiale cele mai compromiţătoare pentru avocatul nostru, căci 
astfel se dovedeşte că Maiorescu se substituia Justiţiei, folosind în mod abuziv 
puterea de influenţă pe care i-o dădea funcţia de ministru al Cultelor. Ca şi 
înainte şi ca şi după aceea, şi în iunie 1888, Eminescu era perfect sănătos, 
numitul „Comitet de amici” fiind o ficţiune, la care Maiorescu a apelat cu 
scopul clar de a-şi însuşi drepturile altcuiva. Cât priveşte „mişcarea” banilor 
cuveniţi lui Eminescu, este limpede că aceştia circulau prin diverse buzunare 
străine, dar asta rămâne departe de a fi motiv de laudă pentru Maiorescu, 
pentru Petraşcu ori pentru Socec. De altfel, merită să remarcăm că, poate 
fără să-şi dea seama, Socec tinde tot mai mult să devină părtaşul lui Maiorescu 
şi al acoliţilor lui. 

Complicitatea lui Petraşcu este, cred, indiscutabilă, deoarece el ştia 
foarte bine că aşa-zisul „Comitet de amici” (scris cu majusculă pentru a 
induce în eroare) era o ficţiune şi că el, fireşte, nu putea fi membru a ceva 

ce nu există. Petraşcu era, asemenea lui Maiorescu şi lui Chibici, avocat. 
Cunoscător al Legii, când a semnat pentru primirea celor 500 de lei, el era 
perfect conştient de faptul că, astfel, comite o infracţiune şi că acţionează 
împotriva intereselor lui Eminescu. Cum, la întâlnirea directă cu acesta 
nu sesizase nimic neobişnuit, Petraşcu ştia fără doar şi poate că Maiorescu 
minţea cu neruşinare atunci când îi scria lui Socec că Eminescu n-ar fi „în 
starea sigură de a se îngriji însuşi”. 

Cei 500 de lei înhăţaţi de Petraşcu nu i-au fost niciodată numărați în mână 
lui Eminescu, cu titlu de drepturi de autor. Şi, dacă ar fi fost, pur şi simplu, 
făcuţi pierduţi, mai era cum mai era. Se vede însă treaba că nici o ticăloşie nu 
este suficient de mare pentru a nu putea fi depăşită de o alta. 

După moartea lui Eminescu, printre „documentele” inedite apărute pe 
piaţa editorială din arhiva lui Petraşcu s-au numărat şi patru chitanţe, pe care 
acesta le semnase în diferite ocazii. Unii entuziaşti pretind că aceste chitanţe, 
care nici măcar nu acoperă în întregime cei 500 de lei, ar dovedi ajutorul 
bănesc de care s-ar fi bucurat Eminescu din partea Junimii. Nimeni nu pare 
surprins nici de faptul că în chitanţe nu se specifică titlul cu care au fost 
primiţi banii — aceştia putând fi, bunăoară, ceruţi cu împrumut. Să lăsăm 
însă deoparte asemenea amănunte şi, pentru a elimina orice dubii, iată toate 
sumele cuprinse în chitanţele pe care se spune că le-ar fi deţinut Petraşcu 
(toate datează din anul 1888): 

septembrie — Eminescu semnează două asemenea hârtii, una pentru 
primirea a 136 de lei, cealaltă pentru 70 de lei; 

5 octombrie — Petraşcu îi dă lui Eminescu 117,50 lei; 

9 decembrie — „Am primit suma de una sută douăzeci franci de la 
D-nul Nicolae Petraşcu. | M. Eminescu” (şi facsimilul acestei fiţuici este 
prezentat de G. Muntean tot de două ori în aceeaşi culegere de documente: o 
dată chiar pe copertă, să sară bine în ochi şi a doua oară în interior, ca nu 
cumva să o uite cititorul). 

Aritmetica elementară ne arată că, din cei 500 de lei care i se cuveneau, 
Eminescu ar fi primit, cu ţârâita, numai 443 de lei şi 50 de bani, tranşele începând 
a fi achitate abia din septembrie, deşi Petraşcu înhăţase întreaga sumă încă din 
iunie, la ordinul lui Maiorescu şi cu acordul lui Socec! 

Şi să nu uităm un lucru: cei 500 de lei erau, ca şi în cazul ediţiei a doua, 
doar un avans din preţul integral pe care Socec i l-a achitat lui Maiorescu. 
Avem motive temeinice să credem că, pentru fiecare ediţie, Socec i-a plătit 

lui Maiorescu o sumă totală de circa 2.000 de lei — din care, Eminescu abia 
dacă a primit un sfert (asupra acestei teme, vom reveni în alte pagini). 

Maiorescu nu s-a mulţumit doar să ia banii lui Eminescu. I Grămadă a 
publicat un studiu pe marginea relaţiei dintre Eminescu şi România jună, 
între ai cărei membri fondatori se număra şi Carol I. lată un extras din 
prezentarea lui Grămadă („Societatea Academică social-literară «România 
Jună» din Viena — 1871-1911. Monografie istorică”; publicată de Editura 
societăţii „România jună”, în 1912): 


„Nu putem spune că el [Eminescu] a fost prețuit după merit de «România Jună» 
încă pe când trăia, căci abia cu ocazia serbărilor date de societatea noastră în onoarea 
«Convorbirilor literare» în 1882 a fost declamată pentru prima dată în public o poezie 
de Eminescu, anume partea primă din «Scrisoarea a treia». 

El însă ne-a sprijinit societatea noastră cât a putut; pentru primul nostru almanah 
literar din 1883, poetul ne-a trimis un strălucit cap de operă, poezia sa «Luceafărul», 
care a fost mai târziu declamată în «Convorbiri litarare» din acelaşi an. Din nefericire 
originalul acestei măestre poezii a dispărut înainte de vr’ o câţiva ani din arhiva societăţii, 
şi acum se va fi aflând la vre' un amator de astfel de rarităţi. Pentru almanahul al doilea 
din 1888 el nu ni-a mai putut trimite nimic, căci era greu bolnav, şi de aceea dl. Maiorescu 
ne-a dat sfatul ca să reproducem din «Convorbiri literare» două poezii de ale nefericitului 
poet: «De ce nu-mi vii? » şi «Kamadeva».* 

Un an mai târziu Eminescu închise ochii pentru totdeauna, şi sufletu-i chinuit de durerile 
lumii acesteia părăsi haina de lut, care-l ținea încătuşat, ca să intre în Nirva cea atât de 
dorită de dânsul. În acelaşi an cu Eminescu au mai murit câţiva membri fondatori şi onorari 
ai Societăţii: eppul I. Popasu, Neculai cav. De Grigorcea, B.G. Poppovits şi generalul 
român Adrian. «R. Jună» a trimis cununi de flori pentru mormintele lor şi a pus de s-a 
oficiat câte un parastas pentru sufletele celor răposați; pentru Eminescu însă, care prin 
numele său a dat societăţii noastre toată strălucirea şi numele cel bun de care se bucură 
azi, «R. Jună» n-a aflat nici o floare, şi n-a pus nici un cleric ca să-şi înalțe rugăciunile 


» 


către D-zeu pentru sufletul celui mai genial membru ce l-a avut ea...” (subl. ns.). 


* Este vorba, probabil, de scrisoarea trimisă de Maiorescu la 3 iunie 
1887, în care acesta scria: „Eminescu tot mai trăieşte, deşi este intelectual 
pierdut; fiindcă trăieşte, trebuie să figureze în almanah” (subl. ns.). 
Reamintim că, un an mai târziu, avea să-i spună cam acelaşi lucru şi lui 
Socec, pentru a obţine drepturile de autor cuvenite lui Eminescu. Cu toate 
acestea, în toamna lui 1888, Eminescu a citit Lais, piesă abia încheiată. 
Din formulare, Maiorescu apare aproape iritat de faptul că Eminescu nu 
dădea semne că ar intenţiona să moară mai repede. 

Diplomaţie şi fărădelege 


Până unde merge neruşinarea? 

În articolul intitulat Ironie (iulie 1890), Caragiale a făcut o dezvăluire pe 
care criticii, socotind-o nepotrivită cu obrazul fardat al marelui lor înaintaş, nu 
o iau în seamă decât tangenţial — unii folosind-o chiar în favoarea lui Maiorescu, 
ca pe o pildă de, vezi Doamne, atac nefundamentat împotriva acestuia: 

+è „...astăzi se mănâncă mulţi bani — direct, cu opera lui, indirect, sub 
pretextul numelui lui...”; 

+è „S-aziscăerarisipitor şi că, orice sumă ar fi trecut prin mână-i, el tot 
nefericit ar fi fost, de vreme ce nefericirea lui era de un fel curat moral. Minunată 
judecată, dar ieftină scuză pentru acei ce l-au lăsat totdeauna în lipsă, deşi-l 
puteau ajuta cu toată dignitatea, deşi apropierea lui le-a făcut cinste şi... 
profit — şi încă le face” (subl. ns.). 

Greşeşte Caragiale? Paginile de până aici demonstrează din plin că, aşa 
cum scrie acesta, exista posibilitatea ca Eminescu să fie ajutat „cu toată 
dignitatea” , dar nu s-a dorit acest lucru. „Apropierea lui” Eminescu i-a făcut 
cinste lui Maiorescu? Credem că nimeni nu poate să conteste acest lucru, atâta 
vreme cât, de decenii, pentru public, numele magistrului nu este legat atât de 
propria lui operă, cât de aşa-numita „protecţie” pe care i-ar fi asigurat-o lui 
Eminescu. Relaţia cu acesta din urmă l-a păstrat mult mai viu în memoria 
colectivă, decât au reuşit să o facă volumele Critice ori culegerile cu Discursuri 
parlamentare. Şi aceasta, deoarece Maiorescu a fost — în toate, se pare — omul 
conjuncturii, cu fler, dar lipsit de scânteia geniului. 

Caragiale mai afirmă că aceeaşi „apropiere” a lui Eminescu ar fi adus unora 
profit. Suntem convinşi că spune adevărul. Chiar dacă anumite documente au 
dispărut, din cioburile de informaţie existente se va putea reconstitui în destul de 
mare măsură adevărul în această privinţă. Până atunci, oferim un mic exemplu. 

Într-o notiţă de subsol a variantei din 1934 a studiului Eminescu, N. Petraşcu 
oferă o informaţie unică în întreaga bibliografie privitoare la viaţa lui Eminescu: 


„Vorbind lui Carp, care era ministru de Externe, el îmi dădu din cheltuelile 


Ministerului de câteva ori câte 300 lei, cu care putui câtva timp să înlesnesc primele 
necesităţi ale lui Eminescu şi să-i cumpăr un rând de haine”. 

Citeşti şi-ţi cauţi imediat batista. Dacă stai să şi gândeşti, îi recunoşti pe 
acei istorici literari care operează după principiul dubios că o ştire este sau nu 
reală în măsura în care slujeşte teoriilor dumnealor, îţi explici, astfel, şi de ce 
spusele lui Petraşcu nu au fost infirmate atâta amar de ani, deşi omul nostru 
minte sfruntat, şi-atunci plângi de-a binelea. 

Dacă Petraşcu ar fi primit de la Carp, pentru Eminescu, „de câteva ori 
câte 300 lei”, ar însemna că, în perioada mai 1888 — ianuarie 1889, 
„protejatului” i-ar fi fost daţi cel puţin 900 de lei (deci, o medie de 100 de lei 
pe lună). Să zicem că aşa ar fi fost. Cum chitanţele lui Petraşcu acoperă numai 
443,5 lei, întrebăm: cine a tocat diferenţa de minimum 456,5 lei (dacă luăm în 
calcul şi cei 500 de lei primiţi de la Socec, suma lipsă creşte la 956,5 lei)? 

Nu spunem că nu or fi fost manevrate parale în numele lui Eminescu (cum 
acuză Caragiale, fără să nominalizeze), dar ne surprinde faptul că această 
informaţie nu există în ediţia Petraşcu-1892, trebuind să treacă jumătate de 
secol, pentru ca autorul să-şi aducă aminte de un element atât de important. 
Susţinem însă ferm că, în cazul în care Petraşcu nu ar minţi din nou, banii 
respectivi au fost utilizaţi în mod fraudulos, ei neajungând la destinatar. 

Celor care, poate, ne vor cere să demonstrăm acest lucru le amintim că nu 
noi trebuie să prezentăm dovezi, ci aceia care susţin că Eminescu ar fi fost 
finanţat şi de Ministerul de Externe. Dar, pentru a-i tempera pe acei procurori 
literari agresivi, care spun prostii, după care au pretenţia ca toţi ceilalţi să-şi 
piardă vremea cu ei, spre a le demonstra că au rostit inepţii, oferim câteva 
prilejuri de reflecţie. 

Ministerul Afacerilor Străine nu dădea bani „cu titlul milei” (cum 
inventează A. Z. N. Pop, parcă din spaima că Petraşcu ar putea minţi mai 
mult decât el), nici dacă te vedea murind la poarta lui. Dacă, totuşi, ar fi 
făcut-o, suma respectivă trebuia justificată la contabilitate. Or, nimeni nu a 
pretins — deocamdată — că ar fi văzut astfel de acte oficiale. Cel care lua 
paralele trebuia să dovedească că, într-adevăr, le-a folosit pentru a achita 
chiria lui Eminescu, nu pentru a trage un şnaps (caz în care, cele patru 
chitanţe cu patos invocate ar fi trebuit să se găsească în arhiva Externelor, 
nu în cămara lui Petraşcu). 

Din primăvara până în toamna lui 1888, Ţara a fost condusă de primul 
guvern Theodor Rosetti (unul dintre cei cinci întemeietori ai Junimii). În cazul 
în care acest guvern ar fi intenţionat să-l ajute pe Eminescu, mă îndoiesc că ar 
fi acţionat în mod ocult şi prin Externe, unde se afla P. P. Carp, care numai 

simpatie nu avea pentru Eminescu. Mult mai plauzibil ar fi sunat dacă Petraşcu 
şi toţi cei care l-au luat şi continuă să îl ia în serios pe acesta ar fi pretins că 
ajutorul ar fi venit de la Maiorescu, şi el ministru pe-atunci, la Culte şi 
Instrucţiune Publică — şi ad-interim la Agricultură, Industrie, Comerţ şi 
Domenii. De bine, de rău, lumea ştia — greşit, dar ştia — că „protectorul” lui 
Eminescu ar fi Maiorescu, iar ministerul condus de el era direct interesat de 
oamenii de cultură ai Țării. Maiorescu nu a mişcat un deget pentru a-l ajuta pe 
Eminescu, dar, consecvent acţiunii începute în iunie 1883, şi-a agitat energic 
ambele mâini pentru a-l distruge. 


Judecata netratată a unor istorici literari 


A. Z. N. Pop îi acordă credit total lui N. Petraşcu, cu toate că informaţia 
acestuia, privind ajutorul bănesc dat de Carp lui Eminescu, era neverificabilă 
şi provenea dintr-un singur izvor — şi acela viciat. Fără urmă de ezitare, istoricul 
scrie în lucrarea Pe urmele lui Mihai Eminescu: 


„În etapa primăvara 1888 — ianuarie 1889, după care a fost internat fără întoarcere, 
[Eminescu] locui o «odăiţă sărăcăcioasă situată într-o cotitură întunecoasă din fundătura 
unui coridor din etajul al III-lea al vastului labirint al hodorogitei case Mercuş din Piaţa 
Teatrului Naţional», închiriată de domnul Herman Weinberger. Chiria i-o plătea criticul 
literar Nicolae Petrașcu, tânăr diplomat, din ce putea obține cu titlul milei de la Ministerul 
Afacerilor Externe prin Petre P. Carp. S-a păstrat o chitanţă din trista durată din urmă a 
zilelor poetului: 

«L.N. 50 Am primit suma de lei noi cincizeci de la d. M. Eminescu, plata chiriei de la 
5 iuliu până la 5 august 1888. 

Herman Weinberger»." 


Augustin Z. N. Pop este considerat ca fiind un profesionist într-ale istoriei 
literare, un om care a luminat multe cotloane umbrite din biografia lui Eminescu. 
Fără să-i contestăm anumite merite, adaugăm: dar a şi ascuns şi falsificat destul. 
Prea destul! A strâns în sute de pagini informaţii neesenţiale, care buimăcesc 
cititorul obişnuit, răpindu-i posibilitatea de a-şi forma singur o privire critică 
de ansamblu, şi, pe de altă parte, a eliminat sau a prezentat trunchiat date 
fundamentale. Sau, ca şi în textul mai sus invocat, A. Z. N. Pop a prezentat drept 
certe informaţii ireale, pe care nu s-a ostenit să le verifice. Cine-l ia în serios, şi- 
l imaginează pe N. Petraşcu — o vreme, şeful de cabinet al lui P. P. Carp — 

bătând la uşa acestuia şi cerându-i ceva parale, întrucât se apropia data de 5 a 
lunii şi trebuia plătită chiria lui Eminescu. Or, asemenea secvenţă poate fi întâlnită 
într-un film de ficţiune, dar nu are ce căuta într-o biografie a lui Eminescu, 
care se mai vrea şi ştiinţifică. Să admitem că A. Z. N. Pop a greşit (cine nu 
greşeşte?). Dar ceilalţi colegi ai lui? Ce să înţelegi atunci când vezi cum se 
depune o adevărată strădanie de consolidare a neadevărului, de protejare a lui, 
chiar şi prin violenţă? Eroarea profesională a unui om este firească. Atunci 
când ea se extinde însă, cuprinzând majoritatea celor care practică aceeaşi 
meserie, şi când comentariul critic asupra ei este ca şi interzis, lucrurile se 
schimbă, luând o turnură periculoasă. Greşeala capătă greutatea unui element 
de doctrină religioasă, iar susţinătorii ei, datorită inflexibilităţii lor, devin fanatici. 

A.Z. N. Pop repetă aceeaşi dezinformare în mai multe dintre lucrările lui, 
dar în nici una dintre acestea nu spune de unde aflase el că Petraşcu era cel 
care plătea chiria pentru locuinţa lui Eminescu. În schimb, un răspuns la această 
întrebare găsim la unul dintre colegii săi de breaslă, G. Munteanu: 


„De-ar fi avut şi continuitate, îndeletnicirile sazetăreşti ar fi asigurat prin urmare, 
de bine, de rău, «mijlocul sigur de existenţă» ce determinase pe poet să vină în Capitală. 
Că nu va fi fost totuşi aşa şi că salariul de la România liberă i se va fi plătit cu 
intermitențele din epoca Timpului o arată un număr de chitanţe din care rezultă că un 
ajutor paralel îi oferea Nicolae Petraşcu. O asemenea dovadă, din 27 iulie 1888, reprezintă 
plata chiriei de către Eminescu — de la 5 iulie la 5 august — pentru odaia ce ocupa în 
locuinţa unui anume Herman Weinberger. Faptul că chitanta aceasta s-a păstrat în arhiva 
lui Petraşcu, alături de altele două din septembrie, una din 5 octombrie, iar alta din 9 
decembrie 1888, arată că tânărul critic ținea la dispoziția poetului sumele de bani pe 
care le reclamau trebuinţele cotidiene” (subl. ns.) 


Interesantă logică! Potrivit lui G. Munteanu, dacă pui mâna pe chitanţele 
care dovedesc că o persoană şi-a achitat întreţinerea, poţi să pretinzi că 
respectivul a fost întreţinut de tine? Prin urmare, dacă respectiva chitanţă ar 
fi ajuns la Nicu Xenopol, la Macedonski ori la Şuţu, trebuia să credem că 
respectivul a plătit din caseta personală chiria locuinţei lui Eminescu? 

Poziţia lui G. Munteanu surprinde cu atât mai mult cu cât Weinberger 
scrie în chitanţa eliberată că a primit banii de la Eminescu, nu de la Petraşcu. 
Iar dacă, aşa cum pretinde Petraşcu (pe care istoricii literari par să îl creadă în 
bloc), banii ar fi provenit de la Ministerul Afacerilor Străine, cum justifica 
Petraşcu (sau Carp) cheltuirea lor? Oare, Externele aveau posibilitatea de a 
deconta orice, oricum? 

Şi-apoi, după ultima arestare a lui Eminescu, petrecută la o dată încă 
incertă (fapt care arată cât de legală a fost), crede cineva că „amicii” nu i-au 
cotrobăit prin casă? Chiar nu e de mirare că de la ultima lui adresă din 
Bucureşti nu ne-a parvenit absolut nici un manuscris eminescian? 

Ideea că Petraşcu ar fi plătit chiria lui Eminescu o susţine şi I. E. Torouţiu, 
care poartă o mare responsabilitate pentru popularizarea acestui neadevăr. Într-un 
grupaj de opt documente, publicate sub genericul „Mihai Eminescu cătră 
Nicolae Petraşcu” (Studii... VI), Torouţiu a inclus şi această chitanţă, deşi 
singura ei legătură cu Petraşcu constă în faptul că, într-un mod oarecare, 
necunoscut, a ajuns în arhiva acestuia. Poziţia lui Torouţiu este cu atât mai 
ciudată, cu cât, în acelaşi volum, mai publică şi lucrarea Biografia mea (1937), 
în care Petraşcu nu mai scrie nimic despre pretinsele ajutoare date lui Eminescu, 
singurele cheltuieli cu acesta reducându-se la a-l invita „de câteva ori la Teatrul 
Naţional” şi de două-trei ori „la Restaurantul Hugues, vizavi de teatru”. În 
nici una dintre scrierile lui Petraşcu nu găsim elemente care să convingă că 
acesta a fost vreodată la sufletul lui Eminescu şi invers. Totul este rece, formal, 
Petraşcu tratând „chestiunea” de pe poziţii de superioritate. 


P. P. Carp sau cum se inventează un „protector” 


În aceeaşi lucrare, tipărită în 1978, A. Z. N. Pop reia ideea dependenţei 
financiare: 


„Eminescu în ultimul popas bucureştean nu şi-a dobândit nici însănătoşire şi nici n- 
a putut să-şi câştige existenţa”. 


Dacă nu şi-a putut „câştiga existența”, cum a trăit, totuşi? 

Când încercăm să căutăm un răspuns la această întrebare, trebuie să ţinem 
cont de realităţile vremii. În epocă, unii oameni îşi duceau viaţa cu câţiva poli 
pe lună. Chiar salariul unui subbibliotecar, să ne amintim, era de numai 171 de 
lei — bani buni, dacă ne gândim că un ajutor de subprefect primea doar 110 lei 
leafă, iar în ministere, un sub-şef de birou primea 200 de lei. Tot pe atunci, 
însă, un litru de vin vechi de Odobeşti costa 60 de bani (vinul nou, doar 40 de 
bani), oul de găină era 5 bani, franzela de 1 kilogram costa 25 de bani, kilogramul 
de brânză era cam un leu, cel de carne de porc sub 75 de bani, iar cel de mălai, 
12-13 bani. La asemenea preţuri, ca să bei zilnic un litru de vin bun, să mănânci 

un kilogram de pâine şi altul de carne, trebuia să plăteşti lunar 48 de lei (18 + 
7,5 + 22,5). Desigur, toate aceste cifre sunt pur orientative. A subzista, în orice 
condiţii, nu este un deziderat decât pentru oameni prea disperaţi şi, pentru 
unii, starea de comă poate deveni uneori preferabilă vieţuirii lucide, mereu la 
limită, sub permanenta teroare a necunoscutei zile de mâine. 

Nu deţinem documente privind veniturile lui Eminescu în acel an, dar 
ştim că supraviețuirea lui, îndeosebi în acea perioadă, nu a fost deloc 
costisitoare. Dacă Eminescu a scris şi pentru alte gazete afară de România 
liberă, dacă din jurnalistică a câştigat mult sau puţin, nu cunoaştem. Cert 
este că Junimea politică nu avea numai amici în Capitală şi că participarea 
lui Eminescu la România liberă (ziar devenit junimist din 1885) continuă să 
fie învăluită în ceaţă, deşi necunoscutele puteau să fie simplu aflate, dacă 
Maiorescu ar fi fost un protector real, iar M. Brăneanu (redactorul foii) şi 
D. A. Laurian (patronul ei şi secretar general la Ministerul Cultelor, în timpul 
mandatului lui Maiorescu) i-ar fi fost prieteni. Cazul Vernescu, asupra căruia 
nu insistăm acum, precum şi faptul că, la comanda lui Maiorescu, într-o 
conjunctură şi la o dată necunoscute, Brăneanu s-a ocupat de predarea lui 
Eminescu către Şuţu şi, mai apoi, i-a minţit pe magistraţii Tribunalului, pentru 
a înlesni punerea acestuia sub tutela unui consiliu de familie (alta decât cea 
naturală), din care făcea şi el parte, arată că atât acesta, cât şi şeful lui, Laurian, 
i-au fost lui Eminescu inamici zâmbitori. Necunoscutele problemei salarizării 
lui Eminescu sunt prea numeroase şi nu li se poate da de cap decât dacă s-ar 
descoperi eventuale documente de plată concludente. Curios lucru, s-ar zice 
că nimeni nu a încercat să afle cu cât era plătit Eminescu de Fântâna 
Blanduziei, iar I. Scurtu, singurul care pare să fi discutat mai serios cu 
Brăneanu despre acesta, nu l-a întrebat şi cu cât îl remunera. 

În schimb, a aflat altceva: 


„In 1858, după convalescenţa din nebunie, [Eminescu] a fost angajat de Carp, 
prin Brăneanu, la «România liberă», să scrie un articol pe săptămână. Scria regulat, 
dar nu mai avea vechea vigoare; era logic, dar cam şters.” 


Din nou, Carp! Dacă am pune cap la cap informaţiile lui N. Petraşcu şi 
M. Brăneanu şi dacă le-am da crezare, ar trebui să fim convinşi că, după 
revenirea în Bucureşti, Eminescu ar fi dus-o ca în rai, liderul politic al Junimii 
implicându-se direct pentru a-i creşte nivelul de trai. Dacă ar fi fost aşa, 
faptele ar deveni ilogice. Şi vom explica de ce. Eminescu a mers la Iaşi doar 
pentru că nu a fost lăsat să stea (liber) în Bucureşti. El nu se resemnase cu 

ideea că va rămâne în Iaşi nici după ce fusese numit profesor. Încă de la 27 
decembrie 1884, Vlahuţă îi scria lui Maiorescu, despre Eminescu: „Ar vrea 
să vie în Bucureşti” (semn că Vlahuţă nu ştia în ce condiţii ajunsese acesta la 
Iaşi). Dacă, auzind din nou această iritantă pretenţie, magistrul şi-o fi spus 
sau nu în barbişon: „să-i fie de bine!”, nu ştim, dar este cert că nici măcar nu 
s-a ostenit să-i răspundă lui Vlahuţă în această chestiune. Mai târziu, când se 
afla la Botoşani, Eminescu îi mărturisea Harietei aceeaşi dorinţă: 


„Mihai îmi zice că preferă în oraş mare să-şi câştige hrana cu o sută de franci pe 
lună, de cât să trăiască în provincie, fie chiar cu o sumă mult mai mare” (epistolă către 
Cornelia Emilian, 3 februarie 1888). 


Eminescu nu era o „problemă” strict personală a magistrului, ci a Junimii 
întregi (şi nu numai), care hotărâse că acesta nu mai are ce să caute în Capitală. 
Prin urmare, Maiorescu a fost executantul unei decizii comune. În acest context, 
a crede că P. P. Carp, colegul de guvern al magistrului şi şeful lui în ierarhia 
politică a Junimii, ar fi intervenit pentru a susţine şederea lui Eminescu în 
Bucureşti devine o absurditate, pe care numai cel care nu vrea nu o remarcă. 

Şi, totuşi, din ce bani şi-a dus Eminescu traiul în Bucureşti? 

Indiciile în care putem avea încredere sunt destul de vagi şi lasă loc pentru 
interpretări. Bunăoară, este sigur că, atunci când a plecat din Botoşani spre 
Bucureşti, Eminescu avea ceva bani cu el şi, foarte probabil, alţi bani erau încă 
depuşi la Casa de economie şi împrumut. De exemplu, A. Z. N. Pop pomeneşte 
o „adeverinţă” semnată de Eminescu la 19 decembrie 1887: 


„Am primit prin Dnii Alexandru Vlădicescu şi I. Bădescu suma de şase sute patruzeci 
şi şase franci, dintre cari 246 în numerar şi patru sute în chitanța Casei de economie şi 
împrumut din Botoşani, ca produs al reprezentaţiunii de marţi 15 decembrie dată de 
trupa dramatică a Doamnei Fany Vlădicescu pentru folosul meu”. 


Nu era pentru prima (Şi, poate, nici pentru ultima) oară când Eminescu 
avea bani în cont la Casa de economie. Deşi niciodată nu a dispus de prea 
mulţi bani, Eminescu a ţinut aici diverse sume. Ce-i drept, este vorba de sume 
modeste, dar suficiente pentru a-l scoate dintr-un impas. Faptul este important, 
întrucât conturează un alt Eminescu: deloc abulic, el apare drept foarte prudent. 
De altfel, dacă ne gândim, o asemenea imagine se află în deplină consonanţă 
şi cu tipul de gazetărie pe care l-a profesat. Puterea de a-i ajuta pe alţii din 
puţinul personal şi de a răbda în tăcere poate fi, la fel de bine, calitate a unui 
boem sau a unui om foarte calculat. Harieta este contradictorie când îl 

caracterizează pe Eminescu. Pe de o parte, o asigură pe Cornelia Emilian că 
Eminescu „niciodată n'a ştiut a se chivernisi” (8 decembrie 1887), că ar fi 
„un Om care nu gândeşte ce poate ajunge şi la care totul este nimic” (20 
ianuarie 1888) şi că „este lucru de mirare cui seamănă Mihai de-i aşa de 
risipitor” (3 tebruarie 1888). Pe de altă parte, tot Harieta scrie: 


„$' apoi curioasă natură are, scumpă mamă. Până a nu-i veni în mână banii scrişi 
mai Sus, avea două zeci franci din banii de la Mile şi nu i-a cheltuit, însă cum are mai 
mulți, apoi are un fel de patimă de a-i nimici, par’ că banul ar produce un rău nemărginitului 
său talent” (3 februarie 1888). 


Prin urmare, Eminescu păstra mereu o rezervă, socotită de el suficientă 
pentru a se descurca. Nu era, aşa cum reiese din lucrările unora, simbolul 
risipei. Din relatarea Harietei înţelegem că Eminescu cheltuia fără să îşi facă 
probleme până când ajungea la acel nivel minimal, să spunem, la care se oprea 
brusc, nedepăşindu-l decât în situaţii cu totul deosebite. El şi Harieta priveau 
în moduri complet diferite banul şi rostul acestuia. Multe soţii sunt iritate de 
simpla idee că bărbaţii lor cheltuie bani pe un pahar cu vin, în vreme ce aceştia 
privesc lucrurile taman pe dos. Harieta pare să fi semănat acestui gen de femeie, 
bună gospodină, dar insistentă, să zicem, sau chiar dominatoare. De partea 
cealaltă, Eminescu privea banul ca pe o marfă a unui anumit soi de negustori, 
pentru care nu avea respect nemărginit. Credem că Harieta a intuit bine că 
fratele ei nu iubea banii, dar ne îndoim că acesta ar fi avut „un fel de patimă de 
a-i nimici”. Mai degrabă, Eminescu pare să fi tratat banii cu nepăsare sau 
chiar cu dispreţ. Şi aceasta, poate, pentru că valoarea lor era prea mare, în 
raport cu uşurinţa cu care erau obţinuţi de cămătari, sau, poate, pentru că el 
însuşi se simţea, într-o oarecare măsură, dependent de ei. 

Pe lângă cei 646 de lei primiţi de la trupa lui Fany Tardini-Vlădicescu, 
Eminescu mai avea la Casa de economie alţi bani, într-un alt cont, din care 
nu putea ridica însă decât maximum o sută de lei lunar — suficient, însă, 
pentru a-şi plăti chiria şi o parte din hrană. În afară de aceasta, să nu uităm că 
Eminescu a plecat din nou spre Capitală la insistenţele Veronicăi — care nu 
era chiar lefteră, astfel încât, la nevoie, Eminescu putea cere un împrumut de 
la cineva apropiat şi, în nici un caz, nu era obligat să se umilească, trăind din 
ce i-ar fi dat un străin ca Petraşcu. 

Toate acestea sunt realităţi la îndemâna oricărui cercetător. Din păcate 
însă, s-ar zice că lumii istoricilor literari îi lipseşte interesul de a afla altceva 
decât doreşte să audă. Nimeni nu şi-a pus întrebări prea multe, pornind de la 

faptul că, din moment ce Veronica a insistat ca Eminescu să meargă cu ea, 
iar acesta a acceptat, devine limpede că decizia nu fusese luată pentru a se 
dedulci împreună cu o prăjitură la Capşa ori pentru a viziona un spectacol la 
Teatrul Naţional. Ce intenționau? Au avut cei doi un plan al lor, o taină? Aşa 
se pare (lucru unanim recunoscut, Eminescu a plecat din Botoşani spre 
Bucureşti la insistența Veronicăi — insistenţă care trebuie să fi avut argumente, 
despre care habar nu avem). Nu degeaba scribul Petraşcu-—1892, în pofida 
tuturor evidenţelor, s-a străduit să depărteze cât mai mult imaginea Veronicăi 
de Eminescu. El pretinde: 


„Între acestea, Veronica M., amica dulce de altă dată, devenise văduvă prin moartea 
bătrânului M., şi aducându-și aminte de făgăduinta lui Eminescu de a o lua de nevastă, 
veni în Bucureşti, după el. Era însă prea târziu, Eminescu nu mai avea nimic pentru ea. 
Dimpotrivă, el cunoscuse în Bucureşti pe o altă femeie, de «pe lângă plopii fără soț», 
Doamna P.[oenaru], persoană plăcută mai mult decât frumoasă... (...) Tot cam prin 
epoca aceasta, el avu un fel de sentiment (?) depărtat pentru Doamna K.[remnitz], ea 
însăşi asemenea poetă... 

Toate aceste femei s'au apropiat de prototipul mistic al lui Eminescu, şi la vederea 
lor simţurile lui au fost agitate.” 


Că pentru Eminescu şi Veronica niciodată nu a fost „prea târziu” ne-o 
arată faptul că el a (re)venit în Capitală numai la insistenţele ei. Din fericire, 
acest adevăr a fost consemnat de Harieta (care, nu ştim de ce, după o perioadă 
de foarte bună înţelegere cu Veronica, a sfârşit prin a socoti că aceasta ar fi fost 
o „mare nenorocire” pentru fratele ei): 


„...Doamna M..[icle] care a venit şi, până n'a pus mâna pe el, nu s'a lăsat”. 


Cinci zile mai târziu, la 20 aprilie 1888, Harieta adaugă: 


„În a doua scrisoare vă miraţi cum crede Mihai pe Doamna M... Nu vă miraţi. Acest 
om iubeşte pe femeea asta că numai moartea ar putea să l desfacă, iară în vieaţă nimeni 


nu i în stare să l facă s'o urască. $' apoi dacă 'ţi-aşi putea eu descrie cu ce fel de maniere 
ľa luat, declarând față cu persoane de cea mai bună condiţie din Botoşani, că preferă 
să fie metresa lui Mihai de cât femeea unui prinţ. El, de la venirea ei aicea, era aşa de 
emoţionat, de m'a băgat în toate spaimele.” 


Chiar dacă asemenea informaţii nu erau publicate în ziare, în mod sigur 
ele erau cunoscute în cercurile interesate de soarta lui Eminescu. Declaraţia 

făcută de Veronica în public arată că ea nu-l iubea mai puţin decât era iubită 
şi, în plus, această mărturisire rămâne unul dintre cele mai credibile 
„certificate” privind starea reală a sănătăţii lui Eminescu (stare despre care, 
poate, ea ştia mult mai multe decât bănuim). Nu putem crede că Maiorescu, 
atât de bine informat în chestiuni mult mai mărunte, nu a avut ştiinţă şi de 
această realitate, pe care Petraşcu-—1892 o face uitată. În schimb, Petraşcu- 
1934 îşi recapătă parţial memoria: 


„Neavând cu ce trăi acolo şi ademenit de Veronica Micle... el veni după puţin timp 
la Bucureşti.” 


Ideea privind „prototipul mistic al lui Eminescu” îi aparţine lui Maiorescu 
şi va fi folosită şi de Călinescu. Întrucât prototipul are, prin definiţie, 
caracteristici foarte bine definite şi de neînlocuit, ne întrebăm cum reuşea 
„prototipul mistic al lui Eminescu” să fie şi drăguţ şi gingaş (ca Veronica) şi 
urât (ca doamna dindărătul plopilor) sau cum putea avea caracteristici 
contradictorii, precum entuziasmul şi voioşia nestăpânită a Veronicăi şi 
băţoşenia Mitei Kremnitz, a cărei rigiditate rivaliza, la nevoie, cu aceea a 
unui terasament de cale ferată. 

Petraşcu scrie că Eminescu ar fi avut proiecte, dar nu dă nici un detaliu — 
semn că acesta nu îi împărtăşise nimic din ceea ce intenţiona să facă. Tot el 
relatează că „Lui Carageale, care venea şi el uneori cu noi (la restaurantul 
Hugues — n. ns.), nu-i făcea plăcere să vadă pe Eminescu în starea de acum, el 
care îl văzuse altădată altfel”. La ce tel de „stare” se referă Petraşcu? La aceea 
că Eminescu, omul care — pe când lucra la Timpul — avea 10-15 cămăşi de 
schimb, ajunsese să poarte haine vechi, cum precizează autorul? ÎL necăjea pe 
Caragiale „starea” care îl silea pe Eminescu să nu poată respinge amabilitatea 
agresivă a unui fluture ca Petraşcu, ins uşurel, dar insistent şi ambițios, care 
încerca să compenseze prin bani deficitul de minte şi de morală? Cine să mai 
ştie? Un lucru este incontestabil: Eminescu continua să îi sperie atât de rău pe 
Maiorescu şi pe ciracii acestuia, încât i-a determinat să-l lichideze. 


Memoria labilă a găinarului citit 


Petraşcu invocă pretinsa lipsă de ruşine a lui Eminescu, uitând că el 
însuşi, în clipa în care publica o astfel de infamie, era mai mult decât neruşinat. 

Dacă a acţionat la ordin ori dacă, asemenea lui Simţion, Ocăşanu şi altor mititei 
funeşti, s-a înregimentat turmei conduse de lideri de talia morală a lui Maiorescu, 
rămâne să clarifice alţii, în viitor. Lucru cert, însă, Petraşcu nu a fost nici pe 
departe „prieten intim” al lui Eminescu, elocventă dovadă în acest sens 
rămânând contradictoriile lui „amintiri”, din cele două ediţii ale lucrării în 
discuţie, cât şi mult fluturatele bileţele primite de la Eminescu (în intervalul 
septembrie—octombrie 1888, se pare). Două dintre acestea încep cu neutra 
adresare „Mult stimate domnule” , iar celui de-al treilea îi lipseşte până şi aceasta, 
tustrele datorându-se insistențelor lui Petraşcu, care urmărea să-l determine pe 
Eminescu să revină în casa lui Maiorescu, pentru a citi una dintre noile lui 
creaţii. 

Dar să parcurgem mai atent cele două variante ale studiului Eminescu, din 
1892 şi, respectiv, din 1934. Petraşcu-1892 îşi aminteşte: 


„De câte ori în adevăr, fisura originală a lui Eminescu nu mi se arată aşa cum Pam văzut 
întâia seară, cu vorba lui înceată şi gândită, cu mişcările lui stângaci, cu râsul plin şi naiv. Era 
într un restaurant, atunci în toată frumuseţea bărbăţiei lui; poate avea 30 de ani şi se găsea în 
unul din momentele lui de bună dispoziţie” (subl. ns.) 


Referitor la aceeaşi primă „vizionare”, Petraşcu-1934 are cu totul alte 
amintiri, în care Eminescu nici nu vorbeşte, nici nu râde, ba nici bine dispus 
nu este, dar, spre compensare, fumează: 


„Prin anii aceştia, 1880-81, l-am văzut şi eu pentru întâia oară pe Eminescu. (...) 
Era într’ o seară de toamnă, într” un restaurant din josul Teatrului Naţional. În sala plină, 
zgomot mare, căldură, fum de tutun, miros greu de mâncări. Ca prin ceaţă se vedeau în 
fund lăutarii care cântau. Eminescu sta singur la o masă în fața unei oglinzi. El părea 
absent, se gândea aiurea. Din când în când, aprindea o țigară, aruncând privirea în 
stânga lui, unde erau doi inşi... (...) L’ am privit aşa mai bine de o oră” (subl. ns.). 


Verbul care trebuie reţinut din relatarea aceasta este a privi. Un client aflat 
singur la o masă este urmărit de un altul, tot singur (Petraşcu nu invocă tovărăşia 
unuia sau mai multor amici, a căror prezenţa, de altfel, nici nu i-ar fi permis să- 
l studieze cu atenţie pe Eminescu „mai bine de o oră”). Fără să ne spună cum 
l-a recunoscut pe Eminescu, pe care îl vedea „pentru întâia oară”, Petraşcu l- 
a privit pe acesta, dar nu a intrat în discuţie cu el. Urmează o aiurare destul de 
lungă a memorialistului, care are ambiția să dea tot felul de detalii despre victimă 
— de la adresă, la discreţia cu care se comporta şi, în general, la felul lui de a fi. 
De nicăieri, însă, subliniem, nu rezultă că i-ar fi fost prezentat lui Eminescu ori 
că ar fi schimbat vreo vorbă cu acesta, înainte de arestarea din 28 iunie 1883! 

Cu toate acestea, graţie tupeului care, mereu, i-a depăşit cu mult talentul, 
Petraşcu-1892 se va strădui să dea de înţeles altceva, într-un pasaj pe care îl va 
exclude (!?!) din versiunea ulterioară, altminteri mai extinsă: 


„Peste câteva zile, sosi în țară, neştiind în ce parte se îndreptase engleza. 

Când l-am văzut atunci, nu mai recunoscui pe poetul de odinioară. El era micşorat, 
scăzut sufleteşte. Figura i sta extatică, vrednică de milă şi capul i părea părăsit de 
gânduri... Paloarea i se accentuase ca un văl cernit; numai fruntea şi ochii mai aveau 
ceva din flacăra lor divină. Intra şi stătea în mijlocul cunoscuţilor într un mutism com- 
plet, într’ o absenţă totală de inteligenţă şi voinţă. Din cătare i se resfrângea o dureroasă 
tristețe a unei îmbătrâniri fără vreme, a unei stingeri fără veste, iar ca dorinți, nişte 
lucruri comune, mici, de simplu trai, lucruri ce nu mai puteau avea ca odinioară, nici 
natura, nici puterea de a se înălța în iluzii de poet. Zi cu zi însă, părea a degenera mai 
mult şi se arăta obosit la întrebările ce i se făceau (subl. ns.). Foarte arareori, după 
străduinţele de tot felul, puteam smulge câteva cuvinte din gură-i, cari nu însemnau mai 
mult decât tăcerea. Câte un da, sau câte un nu, cari păreau a veni de la distanţe enorme. 
Când îi aduceam aminte de tablourile din versurile lui, de episoade din copilărie, de 
momente dulci ce-l inspiraseră şi-i dăduseră cele dintâi emoţiuni... el, cu privirea plecată 
în jos, primia vorbele acestea ca nişte greutăţi ce-i apăsau sufletul, ne voind par că a-şi 
întoarce gândul spre timpuri şi emoții, stinse pentru totdeauna. Dupe o pauză de tăcere, 
când socotiam că poate va ridica puţin vălul tainelor sale, vedeai o singură clătinare din 
cap, rece, exterioară şi generală, întovărăşită de o mişcare de mână înceată, care însemna: 
«Să le lăsăm uitate, pe toate»; iar pe figura lui devenită mai palidă, o contracție de 
suferinţă, ce te obliga să schimbi vorba.” 


Din toate rândurile de mai sus, credibilă poate fi doar tentativa imbecilă de 
a-l forţa pe Eminescu să făcă te miri ce mărturisiri ori să povestească unor 
maimuţoi curioşi cum „petrecuse” în Italia. Dacă Eminescu cerea: „Să le lăsăm 
uitate, pe toate”, înseamnă că le şi uitase sau că era conştient de ceea ce i se 
înscenase, inclusiv de faptul că, dacă ar face public adevărul, nimeni nu l-ar 
crede, ba, mai mult, prea destui ar găsi în aceasta un pretext pentru (re)internare? 

Aşadar, Petraşcu pretinde că l-ar fi întâlnit pe Eminescu imediat ce acesta 
a revenit în Ţară (deci, în intervalul 27 martie — 6 aprilie 1884) şi că, atunci, ar 
fi constatat că era atât de schimbat spiritual („era micşorat, scăzut sufletește” ), 
încât dumnealui nu l-ar mai fi recunoscut! Cum era să-l recunoască, din 
moment ce nu îl cunoscuse înainte? 

În varianta Petraşcu-1934 citim noutăţi: 


„În dorinţa noastră de a-l revedea, ne-am dus împreună cu Vlăhuţă la Iaşi cu prilejul 
unui congres studenţesc şi l-am găsit într o cameră din fundul unei curți de otel.” 

A mers Petraşcu la laşi mânat de dorul lui Eminescu? Ne îndoim, căci 
din nici una dintre atât de diferitele lui mărturii nu reiese că l-ar fi cunoscut 
ori că ar fi schimbat vreo vorbă cu acesta înainte de 1884 (în cel mai bun 
caz!). De altfel, în versiunea din 1892 a „studiului” lui, când memoria îi era 
mai proaspătă, Petraşcu nici nu invocă acest pretins drum la Iaşi. De asemenea, 
în cele două scrisori trimise lui Maiorescu la 20 iunie şi, respectiv, la 27 
decembrie 1884, în urma unor vizite făcute la Iaşi, Vlahuţă scrie că s-a întâlnit 
cu Eminescu, dar nu pomeneşte nimic de prezenţa lui Petraşcu. 

Ceva mai răsărit decât alţii, Petraşcu face parte dintre aceia care, atunci 
când au avut ceva de câştigat din asta, s-au lăudat că i-ar fi fost amici lui 
Eminescu. Mânuit de o morală şchioapă, harul lui, atâta cât era, a infestat 
bezmetic, în serviciul unor interese care i-au dominat fiinţa meschină. Mereu 
de închiriat, sufletul lui Petraşcu a aparţinut când unuia, când altuia, numai 
lui — niciodată. 

Doar cu mare îngăduinţă criticul nostru ar putea fi asimilat, în cel mai bun 
caz, acelui model uman, despre care Caragiale îi scrie lui Vlahuţă următoarele: 

„În genere, un om de mare valoare în orice activitate intelectuală alta 
decât politica va rămânea toată viața neluat în seamă; iar un tinerel, fără 
prea mult merit, trepădând stăruitor în politică, încet-încet va ajunge să fie 
chemat la cele mai înalte situațiuni şi onoruri” (Universul, 17 aprilie 1909). 


Petraşcu nu a slugărit pe gratis 


Să-l recitim pe N. Petraşcu, din 1937: 


„Pentru mine personal, la început, Maiorescu a fost foarte bun. Fiind ministru de 
Instrucție în 1888 îmi zise în primele zile că el contează pe ajutorul ce am să i-l dau la 
acel minister şi că, dacă primesc, mă va numi director al învățământului secundar, loc 
pentru care, drept vorbind, nu aveam nici o pregătire.” 


Înduioşătoare sinceritate! P. P. Carp, care era la Externe, unde lucra şi tânărul 
Petraşcu, l-a sfătuit pe acesta să stea cuminte acolo unde se află şi, pentru a-l 
convinge că nu spune prostii, l-a numit „secretar de legație la Belgrad şi mă 
detaşă în minister ca şeful său de cabinet. Maiorescu recomandă decretul dar 
ca să-mi dovedească bunătatea lui mă numi membru în comitetul teatrelor.” 

Timpul a trecut în mod plăcut (şi cu câştig frumuşel, din moment ce, 
aşa cum singur declară, dintr-un talent atât de fragil, Petraşcu şi-a construit 
trei case — două, în anul 1907, la Piaţa Romană, una, şi mai şi, în 1913, pe 

Bulevardul Lascăr Catargiu). În ceea ce priveşte raporturile lui cu Maiorescu, 
Petraşcu mai declară: 


„În 1893 editai în volum lucrarea mea «Eminescu», publicată în mai multe numere 
consecutive din Convorbiri Literare. Deşi ea nu era, la drept vorbind, un studiu, ci mai 
mult o evocare admirativă a marelui poet, — a doua zi după moartea lui nici nu puteau 
fi la îndemână cuiva datele trebuincioase asupra vieţii lui, — Maiorescu totuşi a binevoit 
să meargă cu mine la Socec şi să mă recomande bătrânului librar, propunându-i să- 
mi tipărească volumul, pe care fără recomandarea lui, nu mi l-ar fi tipărit. În semn de 
recunoştinţă, am închinat lucrarea aceea lui Maiorescu, care a cetit dedicaţia şi a 
acceptat-o. 

Tot în anul acela, în urma avizului consiliului Facultăţii de Litere din Bucureşti, în 
fruntea căruia era Maiorescu, ministrul Instrucţiei, Tache Ionescu, mă însărcină să fac 
un curs liber de istoria literaturii române moderne. Ca obiect al cursului am ales viaţa 
şi opera lui V. Alecsandri. 

Puțin după publicarea volumului Eminescu, probabil tot prin bunăvoința lui 
Maiorescu, fui decorat cu medalia Bene Merenti cl. I-a. Când mă dusei să-i mulțumesc, 
el, omul discret de totdeauna, îmi răspunse : «Meritele d-tale». 

Cred, de asemenea, că prin mijlocirea lui la ministrul de finanţe Ghermani, un 
junimist, fui numit tot în 1893, profesor de limba franceză la şcoala Superioară de Finanţe. 

Pe de altă parte, conferințele mele ținute la Ateneu atunci : Carmen-Sylva, Educaţia 
femeii române şi Noi în 1892, au făcut că am fost ales membru al Ateneului Român. În 
ultima conferință, cercetând viaţa poporului român, luam o poziţie mijlocie între 
optimismul Iui Hasdeu şi pesimismul lui Odobescu din conferințele Ior cu acelaşi titlu. În 
vremea aceea Ateneul Român, sub preşedenţia Iui Exarcu, era considerat ca un fel de 
Institut al Franţei prin distincţia şi numărul restrâns al membrilor lui. 

Într'o zi, Maiorescu îmi dădu o nouă dovadă de bunăvoința Iui, recomandându- 
mă unui inginer Dendrino pentru a mă lua în procesul lui cu nişte locuitori vecini. Procesul, 
mare şi foarte interesant, a fost pledat la Curtea de Casaţie, începând cu pledoria mea şi 
sfârşind cu a lui Maiorescu. 

În fața acestor atenţii ale lui îmi arătam şi eu devotamentul scriind regulat în 
Constituţionalul, fie foiletoane semnate, fie articole editorial fără semnătură, în pagina 
întâia a ziarului, acestea mai rar şi mai ales Ia zile însemnate. Astfel, de pildă, am scris 
sub titlul «Înaintea mirilor», un lung articol în ajunul nunţii Prințului Ferdinand cu 
Prințesa Maria, în care prevedeam măreţia faptelor viitorului Rege Ferdinand I şi a 
viitoarei Regine Maria” (subl. ns.). 


Indiscutabil, Petraşcu ştia să se învârtă, fiind mereu alături de cel care îl 
poate privilegia şi ţintind continuu în sus. Chiar dacă Maiorescu a făcut la viaţa 
lui lucruri mult mai grave, parcă ne încearcă un ciudat sentiment de compasiune 
dacă nu de revoltă atunci când urmărim cum Petraşcu, produs al lui Maiorescu, 
pentru a urca şi mai sus decât unde-l dusese acesta, nu se sfieşte să-l conteste: 

„...un gând mă urmărea de mai mult timp, să scriu un studiu asupra criticei lui 
Maiorescu. Ştiam pe de rost Direcţia nouă, frazele lui îmi păreau aşa de alese. Dar de 
câtva timp nu mă mai împăcam cu principiile criticei lui.” 


Desigur, se poate spune: foarte bine că are curajul să-şi rostească opinia! 
De acord, dar nu contează oare şi cine este „curajosul”, când se manifestă el 
şi de ce? Maiorescu fusese ministru până spre finele anului 1891, când 
pierduse funcţia de decizie şi nu erau deloc semne că ar mai fi cineva dispus 
să i-o acorde prea curând. Şi chiar aşa a fost, căci, dacă trecem peste cele 
câteva luni în care, 7 ani mai târziu, Maiorescu a deţinut portofoliul de la Justiţie 
(7 iulie 1900 — 13 februarie 1901), abia 17 ani mai încolo magistrul va reintra 
serios în politică, întâi ca ministru de Externe (29 decembrie 1910 — 27 martie 
1912), apoi ca prim-ministru, formând două cabinete consecutive, în perioada 
28 martie 1912 — 31 decembrie 1913. 

Într-o scrisoare datată 14 aprilie 1895, Matei îi exprima lui Maiorescu 
neplăcuta surpriză de a fi aflat că acesta, în loc să-l ajute să intre în posesia 
cărţilor lui Eminescu (al cărui moştenitor era), l-a „tratat aspru” pe cel 
împuternicit să preia de la magistru „byblioteca lui Mihai” , spunându-i „şi că 
sunteţi tare prevenit pe mine, căci am acţionat pe Dnii Socec, Morţun şi în 
special pe evreii Şaraga din laşi...” În aceeaşi epistolă, Matei aminteşte în 
termenii următori întâlnirea lui Petraşcu: 


„Am căutat în urmă şi am întâlnit pe D. Patraşcu, dar pe acesta lam găsit adept 
credincios al Secolului în care trăim (calificat de Mihai într o scrisoare cătră tata «Secolul 
perversităţii») căci prin cărţi vi le dedică şi vă face elogii şi din gură vă înjură, şi dacă 
am văzut aşa am scurtat vorba.” 


Domnul G. Muntean notează (evident, în josul paginii care găzduieşte 
transcrierea acestei scrisori, pe-acolo pe unde stă numărul): nu e vorba de 
oricare Petraşcu, ci de Nicolae, apoi, sub copleşitorul impuls de a face 
dreptate, adaugă că acesta ar fi fost „acuzat abuziv, evident spre a fi îndepărtat 
de Maiorescu, ceea ce nu avea să se întâmple, echilibratul critic ştiind să 
aleagă”. Este greu de crezut că Matei, cazat împărăteşte în metropola Mizil, 
trăgea sfori şi ațe în cătunul Bucureşti, din diabolica plăcere de a-l rupe cu 
dinţii pe magistru de amicii sinceri iubitori. Cu toată stima pe care o purtăm 
emeritului autor de subsoluri G. Muntean, credem, totuşi, că Petraşcu a ştiut 
ceva mai bine decât dumnealui care era adevărul. De aceea, îndrăznim să 
cităm câteva rânduri din scurta autobiografie a acestuia din urmă: 

„Tot în anul 1894 am tipărit în volum şi rezumatul cursului meu «Vasile Alecsan- 
dri», făcut la Universitatea din Bucureşti, şi l-am depus la Academia Română pentru 
un premiu, fiind susținut acolo de Ollănescu şi combătut pe dedesubt de Maiorescu. 
Ollănescu mi-a spus că l-a auzit zicând unui academician junimist: «Domnul acesta nu 
va intra în Academnie». 

Supărarea lui era dar mai mare decât mi-o închipuisem” (subl. ns.). 


Dacă se admite că anul 1894 a început şi s-a terminat înaintea lui 1895, 
înseamnă că scrisoarea lui Matei către Maiorescu a fost ulterioară concursului 
la care se referă N. Petraşcu. In acest caz, afirmaţia conform căreia Matei l-ar 

Pasajul în care Matei Eminovici, scriindu-i lui Maiorescu, invocă întâlnirea lui cu N. Petraşcu 


336 — Semnele timpului =~ Nr. 3-5 


i ce Peya: 





fi „acuzat abuziv” pe Petraşcu, cu scopul de „a fi îndepărtat de Maiorescu” 
(lucru care „nu avea să se întâmple, echilibratul critic ştiind să aleagă” ) devine 
o nouă glumă a jovialului domn G. Muntean. Cu tot regretul de a pierde un 
conflict care avea şansa să devină promiţător, din „Matei contra Petraşcu” 
putând lesne obţine „Armata, cu tunurile pe Cultură”, trebuie să recunoaştem 
că, de fapt, nu căpitanul, ci chiar „olimpianul” Maiorescu l-a „lucrat” subtil pe 
concurent şi că, stupefacţie!, în lumina mărturiilor lui Petraşcu, relatarea acestuia 
devine mai mult decât plauzibilă! 

Privitor la ruperea de Maiorescu, N. Petraşcu dezvăluie singur ce gânduri 
i-au zdruncinat fiinţa în acele clipe de mare tangaj sufletesc: 


„A trece sub tăcere astfel de lucruri şi altele ca ele era ceva nepotrivit cu timpul. A 
le spune îmi era teamă că voiu supăra pe Maiorescu, căruia îi datoram respect şi 
recunoştinţă, că voiu sfărâma pentru totdeauna bunăvoința lui, că voiu pierde avantajele 
pe care o persoană ca el putea să mi le ofere. Eram prin urmare între două greutăţi 
sufleteşti. Luai totuşi hotărârea de a scrie portretul lui şi de a-mi arăta şi ideile noi pe 
care le credeam întemeiate, încercând totuşi de a o face cu prevenire şi cu delicateţe. 

Începui atunci lucrarea aducând mai întâi elogii mari Direcţiei noi preconizată de 
dânsul cu 20 de ani în urmă...” Şi mai departe, tot aşa! 


Pe prima pagină a aceluiaşi text autobiografic, Petraşcu scrie: 


„Părinţii mei erau oameni fără vreo învățătură, neştiind să vorbească decât 
româneşte; dar, în mijlocul lor, oameni de seamă, recunoscuţi printr'o moralitate 
exemplară, cu credinţă în Dumnezeu şi în biserica lui, la care se duceau cu sfinţenie în 
fiecare Duminică.” 


Suntem convinşi că, de data aceasta, Petraşcu spune adevărul. Cu atât 
mai trist: ce folos că fiul acestor oameni curaţi vorbea mai multe limbi şi 
executa critică literară, dacă nici una dintre virtuțile lor nu s-a lipit şi de el? 


Maiorescu, şi mai doctor decât Şuţu! 


Eminescu „intra şi stătea în mijlocul cunoscuţilor” , cum pretinde Nicolae 
Petraşcu? Care cunoscuți şi unde se petrecea minunea? Dovedea Eminescu 
„absenţă totală de inteligenţă şi voință” ? Să fi fost şi Petraşcu, ca Maiorescu, 
un psiholog... neînțeles, ori, pur şi simplu primul a scris după dictarea celui 
de-al doilea (sau nici atât, asemenea lui S. Mehedinţi)? Două lucruri sunt 

certe. Întâi, ştim că Maiorescu, deşi nu consemnează în jurnal că ar fi discutat 
cu Eminescu după revenirea acestuia în Ţară, şi-a anunţat sora, la 7 aprilie: 
„Eminescu este lipsit de voinţă şi hotărâre...” Al doilea aspect este acela că, 
o dată sosit în Gara de Nord, Eminescu pare să fi trecut pe lângă grupul care 
îl aştepta cu Maiorescu în frunte, fără să bage pe cineva în seamă. Nimeni nu 
a dovedit că ar cunoaşte unde anume a dormit Eminescu în cele 11 nopţi 
petrecute în Capitală, înainte de a pleca la Iaşi. Un fapt este însă precis: încă 
din Italia, „amicul” Chibici l-a anunţat pe Maiorescu că, la reîntoarcerea în 
Bucureşti, în pofida stăruinţelor lui, Eminescu „se vede însă că preferă a sta 
la hotel” (14 martie 1884). 

Cu toate acestea (sau tocmai de aceea?), circulă falsa informaţie potrivit 
căreia Eminescu ar fi stat în acest răstimp la Simţion. Faptul că s-a dorit acest 
lucru nu înseamnă că el s-a şi realizat. Eroarea (?) este lesne de demontat. Între 
probele pe care se bazează cei care susţin că Eminescu ar fi locuit la Simţion în 
acele zile, se numără şi două epistole trimise Emiliei Humpel. Una a fost 
expediată de Mite Kremnitz (26 martie 1884): 


„Eminescu soseşte aici mâne sară, amicul său Simţion a pregătit o cameră pentru 
dânsul (invitaţia noastră a fost refuzată) şi domnii se duc fireşte cu toții la gară ca să- 
l primească. 


Aici trebuie să facem o remarcă. Mite scrie: „invitația noastră a fost 
refuzată” şi o credem pe cuvânt. Problema este că în nici una dintre epistolele 
date publicităţii nu apar nici invitaţia, nici respingerea ei. Să fi pierdut Maiorescu 
scrisori atât de multe? Nu ne vine să credem, ştiută fiind acribia cu care a 
păstrat tot soiul de hârtii şi hârtiuţe, conţinând felurite informaţii despre 
Eminescu, scoase din context, prin decuparea documentelor. Iar dacă cenzura 
Maiorescului a operat atât de eficient într-o chestiune minoră, precum invitaţia 
la care se referă Mite, putem fi siguri că ea a funcţionat şi mai abitir în 
problemele cu adevărat importante. În consecinţă, a analiza drumul lui 
Eminescu în Italia, situaţia lui generală şi, mai ales, starea sănătăţii sale numai 
pe baza corespondenţei existente devine o eroare, întrucât, din cauza selecţiei 
efectuate de cei interesaţi, aria căutării a fost restrânsă la mai nimic. Faptele 
petrecute au fost mult mai numeroase şi impactul lor mult mai puternic decât 
se pretinde. Dacă Eminescu ar fi fost „legumă” în toată acestă călătorie, cum 
ne dau de înţeles mai toţi autorii (Maiorescu pretinde că ar fi fost în această 
stare chiar şi după revenirea în Bucureşti), în nici un caz, el nu ar fi ajuns la 
redacţia României libere, chiar în dimineaţa imediat următoare sosirii în 

Capitală, şi nu ar fi reuşit să respingă — se pare, într-un mod nu tocmai politicos 
— invitaţiile primite şi să se facă nevăzut, undeva, nu se ştie unde, în Bucureşti. 
Cealaltă scrisoare adresată Emiliei Humpel provine de la Clara Maiorescu: 


„Eminescu a hotărât, după cum scrie Chibici, să vie la Bucureşti, scrisoarea nu dă 
altă lămurire, însă dorința hotărâtă a lui Eminescu fiind să vie aici, se va face potrivit 
voinței lui. Va locui deocamdată la un amic [al său] Simţion, cărțile şi manuscrisele lui, 
împachetate în lăzi, au fost duse acolo.” (Scrisoarea este nedatată, ştiindu-se doar că a 
fost trimisă „Joi”; cum Eminescu a sosit în Capitală marţi, 27 martie, putem bănui că ea 
a fost redactată fie la 22 martie, în cazul în care acesta ar fi venit mai repede decât se 
credea, fie la 15 martie, în ipoteza contrară. Cum scrisoarea prin care Chibici anunţa că 
Eminescu alesese Capitala a fost scrisă la 14 martie 1884 şi cum ea nu putea ajunge în 
Bucureşti a doua zi, credem că rândurile de mai sus au fost pus pe hârtie la 22 martie 
1884.) 


Pasajul citat din epistola soţiei magistrului informează că, la acea dată, „cărțile 
şi manuscrisele” lui Eminescu fuseseră transferate de la Maiorescu la Simţion — 
probabil, pentru a se evita posibile tensiuni şi responsabilităţi. Pe de altă parte, 
ştim că atunci când i-a scris lui Chibici de la Döbling (12 ianuarie '84), primele 
lucruri despre care Eminescu a cerut relaţii au fost: 


„Ceea ce-aş voi să ştiu de la tine este dacă cărţile şi lada mea sunt în oarecare 
siguranţă şi daca pot spera să le revăd. În ladă trebuie să se fi aflând şi ceasornicul pe 
care l-am scos de la Simţion. Încolo aş voi să ştiu daca pot scăpa de aici, unde în adevăr 
îmi pare că stau fără nici un folos. Tratamentul pare a consista în mâncare puţină şi 
proastă şi în recluziune, încolo n-am observat nimic în maniera de-a mă trata.” 


Deci, interesul lui Eminescu pentru cărţi şi manuscrise era indubitabil. 
În cazul în care Eminescu ar fi acceptat găzduirea lui Simţion, este limpede 
că el ar fi aflat că biblioteca şi lada cu manuscrise se găsesc la acesta şi, 
foarte probabil, şi-ar fi căutat şi ceasul de aur, pe care-l lăsase între hârtii. 
Or, patru luni mai târziu, Missir îi scrie lui Maiorescu cu totul altceva (laşi, 
13 mai 1884): 


„Regretă că n-are biblioteca lui lângă dânsul; îi spun să scrie el să i se trimeată sau 
să scrim noi; el ne obiectează însă că degeaba scrim, că s-a împrăștiat totul şi nu se mai 


ştie ce s-a făcut” (subl. ns.). 


De altfel, şi ieşenii trebuie să fi ştiut acelaşi lucru, din moment ce şi Missir 
sugerează, în aceeaşi epistolă: 

„Despre partea cărţilor lui n-ar fi rău dacă s-ar da de urma lor şi s-ar aduna la un 
loc, d. ex. la Chibici şi i s-ar scri lui de-a dreptul că i se ţin cărțile la dispoziţie şi că le 
poate avea oricând va voi.” 


În consecinţă, nu se poate răspunde la întrebarea „unde a locuit Eminescu 
în cele câteva zile din primăvara anului 1884, petrecute în Bucureşti?” şi, foarte 
probabil, nici nu se va mai afla vreodată cu precizie. De asemenea, nu se 
cunoaşte mare lucru nici despre ceea ce a făcut în acel răstimp, singura 
informaţie, vagă şi aceea, fiind furnizată de România liberă, pe care Eminescu 
a vizitat-o chiar în ziua următoare sosirii: 


„Bucureşti, 29 martie, 1884. Azi amicul nostru Eminescu ne-a făcut deosebita plăcere 
a ne vizita la redacţie”. 


Să credem că la sediul României libere a mers pretinsul Eminescu aflat 
„într'o absență totală inteligenţă şi de voință” (Petraşcu-1892) şi că, o dată 
ajuns, s-ar fi exprimat printr-un... „mutism complet” , care ar fi făcut colegilor 
ziarişti deosebită plăcere? Sau să ne întrebăm dacă, nu cumva, încercând să reintre 
în circuitul din care fusese eliminat atât de brutal, Eminescu a speriat pe Unii? 

Deşi începuse să se apropie de junimişti încă din 1881 (după ce vreme 
de patru ani îi combătuse energic), în iunie 1883, când Eminescu fusese în 
mod violent smuls de pe scena vieţii publice, România liberă nu era încă un 
ziar al Junimii — cum avea să devină din 1884. De aceea, este posibil ca 
Eminescu să fi fost luat pe neaşteptate de schimbările descoperite. 

Când îl anunţă pe Chibici: 


„De «Timpul» nu mai poate fi vorba, fiindcă toată această întreprindere ziaristică 
e în momentul de a înceta sau a se contopi cu «Binele public» şi în alte asemenea idei” 
(8 martie 1884), 


Maiorescu pare să plece de la premiza că ziaristul Eminescu nu ar fi 
putut să scrie decât la foaia conservatorilor. Faptele acestuia (care nu a călcat 
pragul noii redacţii a ziarului conservator România) arată că lucrurile nu 
stăteau deloc aşa. Cât timp lucrase la Timpul, Eminescu nu se lăsase intimidat 
nici de Carp, nici de Lahovari şi cu atât mai puţin de vreun alt politician mai 
mărunt. Şi, aspect important, pe atunci Junimea nu trecuse atât de evident în 
tabăra liberalilor. Doar după răpirea şi sechestrarea lui Eminescu la Şuţu, 
Junimea şi-a arătat cealaltă faţă, implicându-se inclusiv în semnarea Tratatului 
secret cu Austro-Ungaria (din partea României, cu două zile înainte ca 

Eminescu să fie expediat la Döbling, Tratatul fusese iscălit de P. P. Carp, 
numit ambasador al României la Viena). 

Maiorescu ştia bine că, dacă ar fi fost lăsat să se exprime, Eminescu nu ar 
fi pregetat să atace şi Junimea — care, încă de la 22 martie 1883, făcuse în mod 
făţiş jocul liberalilor, dându-i lui Al. Lahovari motiv pentru a o eticheta drept 
„opoziţia miluită” . Situaţia politică se deteriorase în asemenea hal, iar interesul 
naţional fusese atât de mult compromis, încât un gazetar ca Eminescu ar fi 
avut „materie primă” pentru a comenta gesturi politice comise în premieră la 
noi. Neaşteptata părăsire de către junimişti a taberei conservatoare şi alierea 
lor cu „roşii”, pe care îi huliseră atât, reprezintă la noi prima trădare a unei 
grupări politice faţă de o alta şi ea a fost aranjată în secret de Carp, Maiorescu 
şi Brătianu. Trădarea Junimii venea la nici două decenii după ce, în urma unei 
alte trădări, şi mai murdare şi mai grave, însuşi domnitorul Al. I. Cuza fusese 
silit să abdice, fiind mai apoi expulzat), spre a putea fi instalată în Ţară o 
monarhie străină, după modelul implanturilor politice practicate în lumea 
colonială. Brătianu era obişnuit (aproape versat) cu loviturile de palat şi cu 
comploturile în general, iar numele a trei dintre fondatorii Junimii rămân legate 
de evenimentele din 1866 şi de protagoniştii lor. Dintre întemeietorii Junimii, 
P. P. Carp şi V. Pogor (fiul comisului cu acelaşi nume) participaseră direct la 
lovitura de stat, iar al treilea, Th. G. Rosetti (omul care a stabilit numele 
Junimii) era cumnat cu Vodă. 

Pentru că nici nu a ieşit la rampă, făcând zgomot cu declaraţii politice 
deosebite, nici nu s-a remarcat cu vreo creaţie literară sau ştiinţifică, 
Th. Rosetti pare inocent şi inofensiv. Din păcate, nu era deloc un „bunicuţ” 
liniştit şi mereu zâmbitor. Nu de pomană Th. Rosetti este prima persoană 
căreia i-a raportat şi Maiorescu, în 28 iunie 1883, imediat ce a pus la cale 
răpirea şi sechestrarea lui Eminescu: 


„M am dus cu el (cu Simţion — n. ns.) la Dr. Şuţu şi am pus să se pregătească în a sa 
«Casă de sănătate» o cameră pentru Eminescu; am luat asupra mea nota de plată pentru 
aceasta, 300 de lei pe lună, apoi am venit acasă, am înştiinţat încă pe Th. Rosetti despre 
aceasta” (subl. ns.). 


Ulterior, Clara Maiorescu o asigură pe Emilia că, la scurt timp după 
internarea lui Eminescu, acelaşi Th. Rosetti făcuse o scurtă „inspecţie” în 
ospiciul patronat de doctorul Şuţu (text preluat aşa cum a fost prezentat de 
C. Meissner, care a intrat în posesia unor frânturi din scrisori grijuliu decupate, 
parcă de un serviciu secret): 


Nr. 3-5. O——————— Semnele timpului — 341 


„Privitor la Eminescu (îți comunic că), alaltăeri a fost Rosetti la Soutzo; i-a 
făcut şi lui bună impresie acest om ca şi institutul său şi el i-a repetat lui Soutzo că 
«für Eminescu nichts geschont wird» (nici o economie nu se face, când e vorba de 
Eminescu).” 


Th. Rosetti a fost interesat de persoana lui Şuţu şi de calitatea serviciilor 
prestate de acesta, dar nici măcar nu a încercat să comunice cu Eminescu, 
deşi, formal, se arăta teribil de darnic, din preaplinul respectului şi iubirii 
lui. În fapt, cele câteva cuvinte atât de mediatizate: „fiir Eminescu nichts 
geschont wird” (adică: pentru Eminescu nu se face nici o economie) sunt 
pur formale, căci taxa de 300 de lei era fixă, astfel că a pune problema unor 
favorizante costuri suplimentare rămâne împăunare de sine. În plus, oricât 
de scumpă ar fi fost această internare, nu îi afecta pe Rosetti, Maiorescu sau 
Carp, a căror contribuţie era disproporționat de mică, în raport cu cotizaţiile 
junimiştilor de rând. 

După externarea de la Döbling, aparent, Maiorescu era dispus să-l susţină 
pe Eminescu să se stabilească oriunde i-ar fi poftit inima (scrisoare către Chibici, 
8 martie 1884): 


„Te rog acum de un lucru. Fiindcă amicul nostru E[minescu] pare aşa de doritor de 
Țară, întreabă-l unde anume şi cum vrea el să trăiască aici? (...) 

Ştii că Teod. Rosetti a oferit d-lui Eminescu să şadă la ţară la d-sa, la Soleşti câtva 
timp. Nu ştiu, dacă d-l Em. va fi mulțumit de singurătatea aceea completă la Soleşti. 

Vrea să meargă deocamdată la Iaşi la Creangă? Noi am despăgubi pe Creangă în 
asemenea caz de cheltuiala sa, şi am continua a da d-lui Em. un ajutor lunar până va 
găsi o ocupaţie definitivă care să-i convie. 

Vrea să meargă la Râmnicul-Sărat la fratele său ofițerul? 

Poate să meargă la Botoşani la căsuta (!) părintească? 

Fă bine şi răspunde-mi, pentru a-ţi mai scrie atunci şi eu un rând poste-restante la 
Viena. Căci d-ta de la Viena vei avea a hotărâ (deci, Eminescu alegea locul şi Chibici... 
decidea? — n. ns.), dacă te întorci direct la Bucureşti cu Em. sau mergeţi întâi împreună la 
Iaşi, şi te întorci singur la Bucureşti” (subl. ns.). 


Să nu lăcrimezi de la atâta amabilitate? 

În realitate, Maiorescu stabilise că Eminescu va merge la Iaşi (aşa cum, 
repetăm, anunţase încă din ianuarie), în acest scop, dându-i lui Missir misiunea 
de a-i găsi acestuia o locuinţă. Aşa se face că, la 25 martie 1884, Missir i-a 
raportat: „Mă iertaţi că am întârziat a vă face cunoscut rezultatul însărcinării 
ce mi-aţi dat în privința lui Eminescu. Ştiam însă că d-na Humpel v-a făcut 
cunoscut acest rezultat” — vezi scrisoarea Emiliei, din 13 martie). 

Contrar celor stabilite de Maiorescu în Ţară şi în pofida străduinţelor lui 
Chibici de a-l determina să ceară el însuşi să locuiască în laşi, atunci când a 
fost întrebat, Eminescu a optat pentru alt oraş. Când s-a convins că decizia lui 
Eminescu era de nezdruncinat, Chibici l-a informat pe Maiorescu: 


„astăzi s-a hotărât definitiv pentru locul care-i este mai puţin priincios, adecă 
pentru Bucureşti. În zadar i-am demonstrat că ar fi pentru dânsul mult mai bine ca să 
stea la Iaşi; nici amintirile neplăcute ale boalei, nici căldurile grozave ale Bucureştilor, 
care, desigur, au contribuit foarte mult la declararea boalei, nici alte considerente... n-au 
putut schimba această a lui hotărâre” (14 martie 1884). 


Argumentele lui Chibici sunt ciudate şi şubrede. „Amintirile neplăcute 
ale boalei”? Care erau ele? Putea fi mai uşor suportat la Iaşi, decât la 
Bucureşti, ceva ce nu exista? Cuvintele lui Chibici sunt cu atât mai 
nejustificate, cu cât Eminescu, din motive tactice, credem, încercase să-l 
convingă de contrariu („Nu sunt deloc în stare să-mi dau seama de boala 
cumplită prin care am trecut” — epistola din 12 ianuarie 1884), iar Obersteiner 
a preluat această afirmaţie, circa două săptâmâni mai târziu (29 ianuarie), 
când i-a scris lui Maiorescu : 


„El nu-şi poate încă da seama asupra stării prin care a trecut”. 


Cât priveşte misterioasele „alte considerente...” , ne întrebăm dacă, pentru 
a-l momi pe Eminescu la laşi, Junimea nu a apelat la numele Veronicăi. 

În aceeaşi zi în care Chibici anunţa că Eminescu se hotărâse să meargă în 
Bucureşti, Maiorescu trimitea în sens invers propria epistolă, care conţinea şi 
următoarele cuvinte: 


„Ie rog, vino cu Em., dacă starea sa continuă a se îndrepta (subl. ns.), direct la laşi”. 


Deci, cu cât Eminescu se simţea mai bine, cu atât trebuia să fie ţinut mai 
departe de Capitală? Oricum am suci lucrurile, temerea trebuie să fi fost mare, 
căci, la 23 martie, Maiorescu insista: 


„Dacă nu posibil altfel, veniți Bucureşti” (subl. ns.). 
Şi, pentru mai multă siguranţă, în aceeaşi zi, magistrul cheamă întăriri: 


„Carp, laşi 
Dacă permite starea sănătăţii în familie, rog vino îndată în Bucureşti.” 

Semnează Juvenis, nume despre care I. Rădulescu-Pogoneanu ne spune 
că era „Termin de recunoaştere şi de solidaritate (?) între membrii «Junimei»” . 
Astăzi i-am spune „nume conspirativ”. Oare, să-l fi chemat Maiorescu pe 
Carp pentru că aveau de luat decizii importante? Se simţea Cineva în pericol? 

Aşa s-ar zice căci, din punctul de vedere al lui Maiorescu, lucrurile par să 
fi fost grave. Peste alte două zile, magistrul a trimis următorea telegramă: 


„Doctor Greceanu, lassy. Mă interesez continuu la chestie. Marţi sara se decide. 
Maiorescu” — duminică, 25 martie 1884. (Scrisul destul de puţin lizibil ne obligă să fim 
prudenţi în ceea ce priveşte numele Greceanu, acesta putând fi confundat cu Grecescu. Să 
fie vorba de D. Grecescu, tânărul faţă de care Al. Davila a manifestat o deosebită simpatie?) 


Acest mesaj aparent banal ne interesează din cel puţin două două motive. 
Întâi, deoarece singurul eveniment care s-a petrecut „marți sara” a fost venirea 
lui Eminescu. În al doilea rând, pentru că, din motive necunoscute, textul acestei 
telegrame nu a fost publicat în Însemnări zilnice. Cine era misteriosul doctor 
Greceanu, care era „chestia” şi ce anume avea să se decidă? 

În jurnalul intim, Maiorescu scrie că vrea să-l determine pe Eminescu să 
plece la Iaşi, dar nu spune nici cum are de gând să încerce, nici în ce fel a 
reuşit. Ba, nu ştim cu precizie nici măcar dacă el şi Eminescu s-au aflat vreo 
clipă faţă în faţă, ori doar şi-au transmis mesaje prin intermediarul Chibici! 
Pare neverosimil, dar nu e chiar aşa. În mod similar procedaseră şi când s-a 
pus problema oraşului în care avea să locuiască Eminescu după întoarcerea în 
Ţară, Maiorescu avansând propuneri, iar Chibici transmiţându-i reacţia acestuia 
faţă de oferte („Dar amicul Em. de ce nu-mi răspunde la scrisoarea mea...?”, 
îl întreabă Maiorescu pe Chibici, la 8 martie 1884). Atitudinea lui Eminescu 
este elocventă în ceea ce priveşte adevăratele lui relaţii cu „protectorul” 
Maiorescu şi cu aşa-numiţii lui „amici intimi” : 

+ cu toate insistenţele medicilor în acest sens, a refuzat să scrie celor din 
Ţară (îndeosebi lui Slavici: ,,...tot îmi răspunde că n-are ce scrie d-lui Slavici”, 
transmite Chibici), 

+ a respins invitaţiile famiilor Kremnitz şi Maiorescu, gata să îl găzduiască 
(ca şi „amicul” Slavici, de altfel) pe timpul şederii în Bucureşti, 

+ în seara sosirii, nu a primit să stea cu ei la masă. De aceea, la 27 martie 
1884, Maiorescu a consemnat: 


„Sara la 8, Eminescu reîntors cu Chibici, din Florenţa. Eu la gară, cu mai mulți. 
Mai pe urmă Chibici la noi, cu Rosetti şi nevastă-sa, Kremnitz cu Mite, Burghele, 
Jacques, Slavici, povestind despre Eminescu” (Însemnări zilnice). 

Mai mult, pentru ultimul refuz menţionat, acela de a cina împreună cu 
numiții, lipseşte până şi o scuză formală, în care să fie invocată oboseala, de 
pildă. De aici, suspiciunea că Eminescu nu a schimbat nici o vorbă cu trupa 
de „amici”, venită să-l primească. Cum am mai spus, nici o mărturie nu 
menţionează că pe peronul Gării de Nord ar fi avut loc un cât de scurt dialog 
între Eminescu şi măcar unul dintre cei care îl aşteptau! Tăcerea de mormânt 
păstrată în privinţa momentului revederii (nu se cunoaşte nici măcar 
componenţa grupului care l-a întâmpinat) este cel puţin stranie, dar, poate, 
îşi găseşte explicaţie (şi) într-o altă scenă, petrecută pe acelaşi peron, cu 
câteva luni în urmă, când Maiorescu şi fiica lui, Livia, asistaseră la plecarea 
trenului care îl ducea pe Eminescu la Viena, spre a fi internat în ospiciul 
privat al lui Leidesdorf, ca pacient al doctorului Obersteiner (rudă prin alianţă 
cu Leidesdorf şi viitor coproprietar al stabilimentului). Reluăm acel 
semnificativ fragment din epistola trimisă de Livia Maiorescu mătuşii ei, 
Emilia, la 21 octombrie 1883: 


„Când ne apropiarăm de cupeu, păzitorul deschise fereastra. Eminescu întinse îndată 
brațele afară, se puse la fereastră şi făcându-şi un «ochean» din degetul cel gros şi din 
arătătorul ambelor mâini ce-l ţinea la ochi şi râzând foarte înveselit spuse lui Papa: «Dr. 
Robert Mayer, marele moment, o conspirație şi a*colo marea domnişoară», apoi scuipă 
de câteva ori, începu să râdă şi se aşeză. (...) În momentul plecării îl neliniști fluieratul şi 
sunatul şi începu să strige «Argus», nu se ridică însă de pe canapea” (subl. ns.). 


Vorbele lui Eminescu explică de ce Maiorescu a dorit ca plecarea spre 
Döbling să se facă „în familie”, fără participarea unor intruşi. Secretul păstrat 
asupra datei plecării a fost o măsură de prudenţă, iar mesajul semi-cifrat al lui 
Eminescu arată că temerea magistrului era justificată. Poate, dacă ar fi fost şi 
alţii de faţă, Eminescu nu s-ar fi rezumat la aceste cuvinte. Dar chiar şi aşa, 
dacă ironia lui s-ar fi răspândit prin inoportuni martori oculari, nu ar fi fost 
exclus ca în mintea unora să se nască suspiciuni. Să nu uităm că trecuseră doar 
trei luni de la neaşteptata „întunecare” şi nimeni nu îndrăznise încă să afirme 
că aceasta ar fi ireversibilă! (Primul autor care scrie că Eminescu [s-]ar fi 
„întunecat” este Maiorescu, în epistola din 23 ianuarie 1884, trimisă Emiliei.) 

Nu mai revenim asupra sensurilor spuselor lui Eminescu, pe care le-am 
analizat în altă parte (caietul numărul 2). Dar, pentru că vorbele lui sună ciudat 
pentru cei mai mulţi, care sunt tentaţi să afle în ele doar o dovadă de alienare, 
iată ce am descoperit recent că scrie doctorul Şuţu despre starea sănătăţii 
pacientului, în clipa plecării din Bucureşti: 

„La Sfârşitul lunii a treia, pe când se afla în convalescenţă, amicii săi în nerăbdarea 
lor de a-l vedea cu o oră mai înainte vindecat se hotărâră a-l conduce afară din ţară şi 
a-l aşeza la o casă de sănătate din Viena.” (subl. ns.) 


Concluzia care se desprinde din această frază este năucitoare: deci, dacă 
nu ar fi fost trimis la Döbling, Eminescu ar fi fost externat de Şuţu la 
sfârşitul lunii octombrie 1883 sau în primele zile ale lui noiembrie! 

Pentru a elimina posibile interpretări speculative, iată ce se înţelegea prin 


“yy 


„convalescență” în primul deceniu al secolului al XX-lea: 


„Convalescenţă (lat. covalescentia, dela convalere, a câştiga putere), întremare. — 
Când un om a fost bolnav de o boală grea, cum este febra tifoidă chiar şi după ce a trecut 
boala nu se poate socoti îndată ca deplin sănătos. Dela trecerea boalei, până la 
recâştigarea deplină a sănătăţii, trebue să treacă un timp oarecare, mai mult sau mai 
putin lung, după natura boalei. Acest timp, sau această perioadă, se chiamă convalescenţă. 
Mare lucru ţi se pare când ai un bolnav iubit şi a cărui boală te-a ținut într' o continuă 
neodihnă şi frică, să auzi pe doctor zicând că de astăzi înainte boala a trecut şi bolnavul 
a intrat în convalescenţă. Cu toate acestea tot n' ai scăpat de orice grijă, căci convalescenţa 
trebuie păzită, având şi ea regulele ei.” 


Am citat mai amplu pentru a fi limpede că, de vreme ce Eminescu se afla 
în convalescenţă la 20 octombrie 1883, înseamnă că, în acel moment, doctorul 
Şuţu nu mai putea pretinde că acesta suferea de „manie acută” (diagnosticul 
folosit pentru a justifica sechestrarea). Prin urmare, chiar dacă am admite că în 
iulie 1883 fusese cu adevărat bolnav, sub nici o formă nu se mai poate pretinde 
că ar fi delirat şi atunci când a rostit cuvintele citate de Livia Maiorescu. Iar 
dacă nu delira, înseamnă că ştia ce spune, cu atât mai mult cu cât Maiorescu 
pare să nu se fi arătat deloc surprins de cele auzite. De altfel, Livia Maiorescu 


se miră şi ea de ciudatul soi de „nebun”: 


„Nu ştiu cum să mă exprim, la un om sănătos aş califica o asemenea atitudine 
drept exaltată veselie. În tot cazul, el nu suferă de loc. Vocea-i şi râsul lui sunt exact ca 
mai înainte, când făcea mare haz de anecdote, poveşti. Sutzo crede că nu prea e speranță 
de îndreptare.” 


Cum putea Şuţu să scrie că Eminescu se găsea în convalescenţă, dacă 
nu-i dădea „speranţă de îndreptare” ? Această neconcodanţă poate fi explicată 
într-un singur mod plauzibil: asupra prognozei privind evoluţia „bolii” lui 
Eminescu, Livia nu fusese informată de către Şuţu însuşi (care nu călcase 
niciodată pragul casei Maioreştilor şi cu care ea nici nu prea avea cum să se 

întâlnească), ci de către propriul ei tată, care, pentru a fi mai credibil, a inventat 
opinia sceptică a lui Şuţu. El, Maiorescu, a fost cel care, pe diferite căi, a indus 
tuturor ideea că Eminescu ar fi irecuperabil. 

Avem motive temeinice să credem că Eminescu a fost dus la Döbling nu 
pentru ca Maiorescu să-i facă, astfel, pe plac surorii lui („„Dar, fiindcă erai de 
altă părere — şi o ducere a lui Eminescu la Viena nu-i strică — ţi-am îndeplinit 
dorinţa fără împotrivire” — epistolă către Emilia, 19 octombrie 1883), ci pentru 
a prelungi cât mai mult şederea acestuia prin ospicii. În contextul dat, nu ne-ar 
mira să aflăm că decizia a fost luată tocmai pentru că Şuţu îl informase pe 
magistru că, în curând, Eminescu avea să fie externat. 

Documentele atestă că Maiorescu a prezentat şederea la Döbling ca pe o 
continuare firească şi disperată, totodată, a — zicea el — zadarnicei internări la 
Şuţu. Când garantează în faţa surorii lui pentru calitatea tratamentului aplicat 
de Şuţu, Maiorescu nu face decât să-şi justifice decizia, căci, pe de o parte, el 
îl internase pe Eminescu acolo (deci, o parte din răspundere îi revenea) şi, pe 
de altă parte, pentru a convinge că medicii ar fi făcut tot ceea ce era omeneşte 
posibil, dar că ştiinţa era neputincioasă în cazul „protejatului”. 

Să rememorăm jocul părerilor despre starea sănătăţii lui Eminescu: 

30 mai 1883 — „Astăzi la 6 '/, la cină la mine ministrul americal E. Schuyler, 
Beldimano, Gane, Jacques [Negruzzi] şi doamna, al-de Kremnitz, Annette, 
Eminescu. Rămas cu toții în cea mai plăcută atmosferă până la 11 */,. [La] 
Eminescu, început de alienaţie mintală, după impresia mea” (Maiorescu) — 
subl. ns.). 

23 iunie — „Seara Th. Rosetti cu doamna şi tânărul Beldimano la noi la 
masă. Şi Eminescu, care devine, din ce în ce mai evident, alienat (subl. ns.). 
Foarte excitat, sentiment al personalităţii exagerat (să învețe acum albaneza!), 
vrea să se călugărească, dar să rămână în Bucureşti” (Maiorescu). 

26 iunie — „Eminescu e vorba să plece astăzi la Botoşani, ieri era însă 
moleşit şi mult mai liniştit” (Maiorescu). Din motive ştiute doar de Maiorescu, 
cuvântul „moleşit” este subliniat în jurnal. Cât priveşte tendenţioasa precizare 
„mai liniştit”, nu ştim în comparaţie cu ce fapte concrete anterioare face 
Maiorescu această apreciere. 

28 iunie — Eminescu dispare subit, nu se ştie unde. Trei documente indică 
faptul că Eminescu ar fi fost internat în ospiciul privat al doctorului Şuţu: 

1) procesul-verbal al Poliţiei (falsificat); 

2) certificatul medical emis de Şuţu (falsificat, şi el); 

3) jurnalul lui Maiorescu (care, fapt probat, conţine şi neadevăruri). 

1 iulie — „...a căzut greu bolnav” (Românul). e „...a fost atins d- 
alienaţiune mintală alaltăeri” (Telegraphul). 


2 iulie — „,...a fost lovit subit de un atac de alienațiune mintală” (Poşta). 
e „.. este greu bolnav” (România liberă). e „.. a căzut greu bolnav” (Națiunea). 
3iulie — ,,...atins fiind în mod subit de o gravă boală” (Timpul) e ,„.. atins 


în mod subit de o gravă boală” (Războiul) è ,„...a căzut repede bolnav sub 
impresiunea unei mari nenorociri ce i s-a vestit din sânul familiei” (Binele 
public) e „.. fuse atins de o gravă maladiă” (Poporul). 

5 iulie — „...este atins de alienaţie mintală în forma «manie acută», stare 
care reclamă o căutare serioasă în un stabiliment special” (Şuţu). 

8 iulie — Potrivit declaraţiei olografe a lui Şuţu, aceasta ar fi (de fapt!) data 
la care l-a internat pe Eminescu. 

18 iulie — Matei Eminovici, către Maiorescu: „Sunt informat de la D-nul 
Căţă-Niculescu, că fratele meu Michai Eminescu este serios bolnav...” 

17 august — Maiorescu: „Astăzi vizitat un minut împreună cu Wilhelm 
[Kremnitz] pe M. Eminescu, alienat, la Dr. Şuţu. Delirare neîntreruptă. Nu 
m'a recunoscut, vorbind într' una, scuipând în toate părţile” (Însemnări zilnice) 

1-8 octombrie 1883 — „La sfârşitul lunii a treia, pe când se afla în 
convalescenţă...” (Şuţu) 

4 octombrie — „...este încă neschimbat, în starea aşa numitei «manii 
delirante»” (Maiorescu). 

19 octombrie — „El a trecut din mania delirantă în aceea de demenţă” 
(Maiorescu). 

20 octombrie — „Sutzo crede că nu prea e speranţă de îndreptare” (Livia 
Maiorescu). 

21 octombrie — La plecarea din Bucureşti, „rămâne în continuare delirul” 
(Obersteiner). 

22 octombrie — „O diagnoză şi o prognoză încă nu i'a putut face; abia 
după 10 zile, după ce se va studia paţientul se va putea spune ceva. În tot cazul, 
cred că mai întâi de toate va fi de lipsă o cură anti-syphilitică” (C. Popasu). 

27 octombrie — „Criză cu pierderea cunoştinței, uşoare convulsii şi mai 
pe urmă vărsături” (Obersteiner, conform I. Grămadă). 

6 decembrie — ,,...aceleaşi deliruri în conversaţie” (Maiorescu). 

31 decembrie — „Tensiunea nervoasă în care l-am văzut în ajunul Anului 
Nou, a fost ca o trecere spre îndreptare” (Maiorescu către Emilia). e „Am 
vorbit cu Eminescu” (Însemnări zilnice). 

1 ianuarie 1884 — „Este scos din secția de izolare. Nu mai cântă, uşor 
deprimat, nu mai dă denumiri false, citeşte” (Obersteiner). 

12 ianuarie —,,...mi-e frică chiar de-a-mi plânge soarta, căci şi aceasta 
ar fi interpretat ca un semn de nebunie!” (Eminescu) 

18 ianuarie — „eri am conversat cu el aproape o oră. Tot timpul a fost 
liniştit şi clar. M'a întrebat cu mult interes cine îngrijeşte de el şi cine plăteşte 
pentru el, cum era în iritațiune, căci el presupune că era foarte rău. (...) Cu un 
cuvânt merge spre bine...” (Popasu). 

23 ianuarie — „Eminescu s'a trezit din visul urât al nebuniei sale; e în 
deplinătatea conştiinţei! Tensiunea nervoasă în care l-am văzut în ajunul Anului 
Nou, a fost ca o trecere spre îndreptare” (Maiorescu) 

24 ianuarie — „...am văzut şi cuprinsul scrisoarei D-voastre şi copia de 
pe scrisoarea amicului nostru am luat-o şi am arătat-o imediat D-lui Negruzzi 
şi cu toții nu ne încredem că a fost cu putință o prefacere atât de grabnică” 
(Missir). 

28 ianuarie — „Sunt mai bine de trei săptămâni de când au încetat toate 
simptomele boalei de care am suferit, încât dacă ar fi stat în putinta mea, aş fi 
părăsit institutul, fie pentru a schimba mediul în care mă aflu, fie pentru a mă 
întoarce în țară. Cu toate acestea nu ştiu dacă, pentru un asemenea sfârşit, va 
fi cu putință a se realiza mijloacele necesare. (...) Punând în socoteala acelei 
stări toate neajunsurile şi supărările pe cari le-am putut cauza atât d-voastre 
cât şi altor amici binevoitori, cutez a solicita din nou îngăduința d-voastre şi a 
vă cere ca, prin câteva şiruri, să mă lămuriţi dacă am perspectiva de-a mă 
întoarce curând în țară” (Eminescu, către Maiorescu). 

În prima epistolă trimisă de la Döbling, Eminescu îl anunţase pe Chibici: 

„D. Maiorescu a trecut pe aici într-o zi, dar a stat mai puţin de un 
minut şi nu mi-a spus nimic în ce mă priveşte, încât, de şi mi-am venit în 
fire de mai bine de două săptămâni, nu ştiu absolut nimic asupra sorții 
care mă aşteaptă, căci sper că nu voi fi condamnat a petrece aci ani întregi 
fără necesitate” (12 ianuarie). 

e „Nu ştiu ce să zic despre starea lui psihică. Primeşte a intra în orice 
conversație, vorbeşte clar şi mi se pare că memoria i-a rămas neatinsă. 
Ceea ce mi se pare curios e interesul ce-l arată de a şti, dacă se plăteşte 
pentru el la institut şi cine plăteşte. Este o deosebită dispoziție, care-l 
preocupă în momentele când vorbeşte despre asta — o îngrijire, o întristare” 
(C. Popasu). 

29 ianuarie — e „...starea d-lui Eminescu se îndreaptă încet dar 
statornic. (...) Nu mai este aşa de închis în sine şi se poate discuta cu el 
asupra tuturor chestiilor ce nu-l privesc personal...” — subl. ns.; 

(Obersteiner — scrisoare datată 10 februarie, stil nou). e „...ai avut un 
deliriu continuu de peste 5 luni” (Maiorescu). 

1 februarie — „Las la apercepția ta plină de tact, dacă cele ce sunt 
constrîns, sper în interessul lui Eminescu, a-ţi comunica aici sunt susceptibile 
de a fi cetite în totalul «junimei» întregi ori comunicate numai parțial unor 
Jjunimişti aleşi, pentru un scop anumit. 

Agressiv nu fusese niciodată. Diagnoza nu era bine stabilită, se credea că 
ar fi fost «Progressive Paaralehse des Irren — Afecţiune progresivă specifică 
nebunilor» şi se aştepta o schimbare, numai pentru a se pute confirma 
această dyagnosă ori modifica. Mă exprimasem îndată la doi sau trei 
junimişti — junimişti încă, pe cât ştiu eu — că de se confirmă suszisa dyagnosă, 
casul era prognostic tare dubios, deşi sonațiunea* tare rară era de tot esclusă. 

Azi însă Eminescu e de câteva septămâni complect restabilit. Vin chiar 
acum de la Döbling, unde m-am întreținut cu dînsul o jumătate de oră fără a 
fi putut descoperi în vorba lui nici o urmă cit de palidă de demenţă. Boala lui 
era o pseudopsychosă syphilitică care a trecut cu jodul care l-a luat. Nu-i 
melancolic, dar psychic deprimat. Grija lui este sărăcia. Nu ştie cine l-a trimis 
şi în ce condiţii se află în ospițiu şi mai ales cine are să-l scoată. Mi mărturissea 
că grija asta nu-l lasă să doarmă noaptea. Când i-am spus că ar fi bine să 
eassă — o dată a venit la Viena — mai ades, el' mi mărturissi că e tare sărac, n- 
are nici un ban, [ceea ce] e momentan realitate.” (Boghean către Missir). 

*Cuvântul „sonațiune” este de negăsit în majoritatea dicţionarelor 
parcurse, cu o singură excepţie: în 1996, cuvântul apare în ediţia revăzută şi 
adăugită a Dicţionarului universal al limbii române (L. Şăineanu): „(fam.) 
(om) nebun. [Din it. sonato; cf. sona]”. Fără să contestăm posibilitatea ca 
acesta să fie, totuşi, adevărul, precizăm că în Dicţionar italian — român al lui 
Alexandru Balaci (1998), italienescul sonato înseamnă „Împlinit”, nu (şi) 
nebun, şi nici un alt cuvânt cu rădăcina sona nu are vreo legătură cu starea 
psihică a omului. La noi, îl urmă cu circa trei decenii, termenul sonat (ca şi 
soneală) era întrebuințat de tineri, mai mult în glumă, ca un soi de sinonim al 
lui „dilimache” (respectiv, ţicneală), fără a avea însă un sens foarte precis. 

Deşi nespecialişti, ne întrebăm dacă, nu cumva, sonațiune provine din 
lexicul german, unde sonne înseamnă soare, iar sonnenseite — insolaţie. (Ştim 
că, în cazurile de insolaţie, „Starea bolnavului se poate agrava, îşi poate pierde 
cunoştinţa şi — fără ajutor — poate muri” — doctor Andrei Vitâlyos). Cum 
doctorul Boghean studiase la Viena, în a cărei Facultăţi de medicină nu se 
prea vorbeşte italiana, avem un motiv în plus să credem că termenul 

„sonațiune” , folosit — poate — într-un sens medical mai mult sau mai puţin 
diferit de insolație, ar proveni din limba germană. De altfel, chiar dacă sonato 
ar face parte din bagajul lingvistic al limbii italiene, el nu este, automat, de 
origine italiană, putând fi împrumutat. 

Ne amintim că în epistola din 14 martie 1884 către Maiorescu, Chibici 
invocă şi „căldurile grozave ale Bucureştilor, care, desigur, au contribuit foarte 
mult la declararea boalei” lui Eminescu. De asemenea, Maiorescu însuşi îi 
scrie lui Eminescu: „din cauza căldurilor mari, ce erau pe la noi în Iunie 
1883, D-ta ai început să suferi de o meningită sau inflamare a învelitoarei 
creerilor” (10 februarie 1884). Prin urmare, în epocă, căldura excesivă — 
produsă de soare — era socotită ca posibil factor declanşator al unor boli care 
produceau şi dereglări psihice. 

Oricum ar fi, fraza lui Boghean: Mă exprimasem îndată... că de se confirmă 
Suszisa dyagnosă, casul era prognostic tare dubios, deşi sonaţiunea tare 
rară era de tot esclusă” rămâne o construcţie de cuvinte tare ciudată.] 

5 februarie — P. P. Carp îl ajută pe Maiorescu să-şi susţină teoriile: 

„Tocmai vin din Döbling unde l-am văzut pe Eminescu. După cât pot 
aprecia nu este încă perfect vindecat. Ochiul este cam tulbure, mâinile slabe 
şi degetele ascuţite, de asemenea are o anumită sfiiciune în a ieşi din camera 
sa şi... Leiderdorf a vrut să-l atragă la masă la mine” (subl. ns). Numai 
medici în Junimea! 

7 februarie — „Am primit alaltăeri alăturata scrisoare de la Boghean din 
Viena, în privința lui Eminescu. Veţi vedea din această scrisoare cât de 
necesară este scoaterea lui Eminescu din ospiciu (subl. ns.). Am citit cele ce 
îi scrie Boghean D-lui lacob Negruzzi şi Doamnei Humpel...” (Missir). 

10 februarie — Maiorescu îi scrie lui Eminescu: 

„Vezi, D-le Eminescu, diagnoza stării D-tale trecute este astăzi cu putinţă 
şi este absolut favorabilă. Se vede că din cauza căldurilor mari, ce erau pe la 
noi în Iunie 1883, D-ta ai început să suferi de o meningită sau inflamare a 
învelitoarei creerilor, mai întâi acută, apoi chronică, din care cauză (precum 
se întâmplă totdeauna în asemenea cazuri, ca adese şi la typhus) ai avut un 
deliriu continuu de peste 5 luni, până când s'a terminat procesul inflamațiunii. 
În tot timpul acestui vis îndelungat, ai fost de o veselie exuberantă, încât e 
păcat că nu ai păstrat nici o aducere-aminte a trecutului imediat. Was niitz die 
Heiterkeit, wenn sie nur im erinnerungslosem Traum verläuft? 

Ei, acum ai eşit din vis, precum trebuia să ieşi, şi ţi-ai recâștigat conştiinţa.” 

14 februarie — Eminescu părăseşte ospiciul din Döbling. 

Şi acum, să privim mai atent evoluţia celor mai importante declaraţii. 

Un diagnostic politic: boala-lui-Eminescu 


Perioada 1-8 octombrie 1883, ne spune doctorul Şuţu, este ultima 
săptămână de la „sfârşitul lunii a treia” de internare a lui Eminescu, când 
acesta „se afla în convalescenţă” . În consecinţă, era de aşteptat ca „pacientul” 
să fie externat înainte de încheierea lunii octombrie. 

În acelaşi paragraf, cu două fraze mai înainte, acelaşi Şuţu scrie: 


„În fata unei atare stări patologice ce nu putea fi altfel denumită decât o manie 
acută, medicii care îl îngrijeau aşteptau cu impacienţă evoluţiunea naturală a maladiei 
spre un sfârşit fericit, convinşi prin experiență că această psihoză este o maladie care 
isbucneşte brusc, durează 2-3-5 luni şi apoi se vindecă, fără să lase de [cele] mai multe 
ori urmări definitive, defavorabile organismului mintal” (subl. ns.). 


Deoarece ni se spune că „medicii” (care or fi fost aceştia?) „aşteptau cu 
impaciență evoluțiunea naturală a maladiei spre un sfârşit fericit” (subl. ns.), 
deducem că în mersul lucrurilor nu apăruse nici o clipă vreun element care să- 
i alarmeze, Eminescu aflându-se la un pas de deplina „„vindecare”. 

Şuţu mai afirmă însă că nu este regulă ca mania acută, de care pretinde că 
ar fi suferit şi Eminescu, să nu aibă „urmări definitive” , lipsa acestora fiind 
constatată „de [cele] mai multe ori”, dar nu totdeauna. De unde ştim că 
Eminescu nu a fost excepţia? Răspunsul ni-l dă tot Şuţu, când declară: 


„...convalescenţa a fost adessea întreruptă de accesse de agitațiune maniacă şi că 
restabilirea fu anevoioasă şi nici o dată completă” . 


Prin aceste cuvinte, implicit, Şuţu elimină ideea unor „urmări definitive, 
defavorabile organismului mintal” şi, contrazicându-se, lasă să se înţeleagă 
că pretinsa manie s-ar fi permanentizat. Aşa cum ne-am obişnuit, însă, în întregul 
caz Eminescu, doctorul nu descrie cum anume s-ar fi manifestat „boala” 
nevindecată, în intervalul 1884 — 1889. 

În schimb, Şuţu susţine: 


„După malatia din 1883, Eminescu scade şi scade mereu, steaua se întunecă, cu tot 
focul ce încercă a i insuffla amicii şi admiratorii săi” . 


Ne este servit un paradox. Pe de o parte, se pretinde că „boala” ar fi fost 

ameliorată în aşa de mare măsură, încât, dacă Eminescu nu ar fi fost externat 
„Cu o oră mai devreme” , acesta precis s-ar fi vindecat. Aşadar, în plan medical, 
situaţia a cunoscut un indiscutabil şi spectaculos progres. Pe de altă parte, 
însă, ni se cere să credem că, după încheierea tratamentului, Eminescu „scade 
şi scade mereu”, fără să ni se arate ce anume făcea ca steaua să se întunece, în 
ce a constat „focul” insuflat de „amici” sau cum a constatat profesionistul 
Şuţu această prăbuşire lentă, de la sute de kilometri distanţă. Oricum, potrivit 
lui, în urma externării starea sănătăţii lui Eminescu ar fi cunoscut un regres 
constant, care nu s-ar fi încheiat decât o dată cu decesul. 

Nemedici fiind, ne întrebăm: ce anume înţelegea Şuţu prin restabilire 
incompletă, în cazul de faţă? Vrea să spună că maladia respectivă a lăsat sechele? 
Dacă „da”, de ce nu a prezentat, concret, acele ipotetice urmări şi, în plus, 
puteau fi acestea mai grave decât maladia însăşi? Dacă „nu”, să înţelegem că, 
în cazul lui Eminescu, mania acută a fost atipică (cum, potrivit unora, ar fi fost 
şi pretinsul lui sifilis ereditar!), astfel că nu s-a mai „vindecat”? Sau aceste 
ciudăţenii sunt doar alibiuri medicale, menite să susţină teza lui Maiorescu, 
conform căreia Eminescu nu s-ar fi vindecat niciodată? Nu cumva, boala-lui- 
Eminescu este „diagnosticul” pus celor care incomodează puterea politică? 

Ne mai întrebăm: se cronicizase „boala”? Şuţu şi Obersteiner nu scriu 
nimic în acest sens, documentele provenind de la cei doi medici afirmând 
contrariul. Atunci, de ce Maiorescu îl informează invers pe Eminescu, la 
10 februarie 1884: „...din cauza căldurilor mari... D-ta ai început să suferi 
de o meningită..., mai întâi acută, apoi chronică” ? Acum un secol, se socotea 
că „Trecerea dela starea acută la cea cronică este un fel de terminaţie a boalelor 
acute, cari se mai pot termina prin vindecare, sau prin moarte” (Bianu şi 
Glăvan) şi că o boală poate deveni cronică în două situaţii: rea îngrijire sau 
persistare a cauzelor care au produs-o. 

În cazul Eminescu, despre ce a fost vorba? De rea îngrijire? Nu se poate, câtă 
vreme tot Maiorescu pretinde în epistola trimisă surorii lui, la 19 octombrie 1883: 


„Aşadar, eu ştiu că Eminescu a fost bine îngrijit la doctorul Şuţu” . 


Au persistat cauzele bolii? Nici asta, căci, dacă ne luăm după ce-i scrie 
Maiorescu lui Eminescu, „îmbolnăvirea” s-a produs „din cauza căldurilor 
mari...” — călduri care au dispărut, cel târziu, o dată cu venirea toamnei, fără 


ca „vindecarea” lui Eminescu să progreseze însă vreun pic. Din contră, în 
miez de toamnă, Maiorescu îşi anunţă sora că s-ar fi agravat. 

Ceva mai târziu, imediat după moartea lui Eminescu, simțind probabil 
că explicaţiile referitor la motivul „îmbolnăvirii” acestuia sunt nesigure, 
Maiorescu a schimbat placa: boala ar fi fost produsă de „viața neregulată”, 
iar aceasta, la rândul ei, nu era decât un efect al moştenirii ereditare. Cum din 
toţi Eminovicii nu mai era în viaţă decât Matei şi cum hămăiala elevată a 
unora ca Petraşcu se auzea mai tare, deoarece acestor indivizi li se asigurau 
pagini în care să-şi verse otrava, nu trebuie să ne mire că această minciună a 
indus în eroare generaţii după generaţii. Să ne amintim, succint: în perioada 
interbelică, Academia Română aproape a oficializat monografia lui Călinescu, 
în care regăsim versiunea maioresciană, încărcată cu un plus de venin. Apoi 
a fost cel de-al doilea război mondial, după care, Călinescu a devenit 
principalul simbol al criticii şi istoriei literare din vremea lui. Polemicile au 
încetat brusc. „Divinul” a devenit pentru literați cam ceea ce era Gheorghiu- 
Dej pentru politicieni şi, desigur, din această postură, nu-i şedea frumos să se 
plângă, atunci când elevilor, în locul lecturii articolelor gazetarului Eminescu, 
li s-a cerut să memoreze citate din opera sacră a literatului deputat. 

Un alt argument că în cazul lui Eminescu nu s-ar putea vorbi de ipotetica 
manie cronică ni-l aduce (tot) Şuţu, care îi învăţa pe studenţi şi următoarele 
(Alienatul în fața societăţii şi a ştiinţei, 1877): 


„Maniacii cronici, de şi au hallucinaţiuni şi illusiuni sensoriale numeroase cari 
devin punctul de plecare la diferite conceptiuni delirante şi la determinaţiuni primejdioase, 
se bucură însă de uă sănătate fisică destul de bună. Ei mănâncă regulat, dorm de obicei 
bine şi unii chiar se îngraşă. Din când în când, sub influenţa unei indispoziţiuni oare-care, 
unei indigestiuni cu deosebire, au perioade de agitaţiune sau chiar de furie, care cedează 
cu facilitate unui tratament raţional, ca să cadă din nou în cercul din zi în zi mai restrâns 
al delirului, care în unele casuri rămâne ani îndelungaţi în stare cronică, şi în cele mai 
multe isbutesce la uŭ stare de demenţă completă” (subl. ns.). 


Deşi există câteva scrisori şi „amintiri” destul de abil concepute de inşi de 
teapa lui Petraşcu, Russu-Şirianu sau Simţion, în care sunt îndesate o parte din 
simptomele sifilisului, meningitei şi mai multor feluri de manie (în 1877, Şuţu 
prezenta şaptesprezece „varietăţi şi tipuri” de manie), ele nu sunt credibile 
(de altfel, unora le-am dovedit, deja, falsitatea, iar altele vor urma). În mania 
cronică, mai scrie Şuţu, „Delirul general nu lipsesce nici uă-dată...” De aceea, 
adaugă el, „Maniacul cronic aiurează asupra diferitelor subiecte într un mod 
incoherent, fără ca să putem surplrlinde uă idee, uă frasă sănătoasă şi 
rațională în limbagiul lui” . A aiurat Eminescu în cei doi ani în care se pretinde 

că ar fi fost subbibliotecar? Aiura Eminescu atunci când traducea Gramatica 
sancrită”? Aiura el atunci când scria La steaua sau Kamadeva? Aiura el când 
încheia traducerea piesei Laïs ori când scria ultimele lui articole, publicate în 
România liberă şi în Fântâna Blanduziei? Până şi duşmanii lui de moarte 
recunosc că nu. Practic, nimeni nu descrie o scenă credibilă în care Eminescu 
ar delira şi la care respectivul să fi fost martor. Nici măcar pentru clipa primei 
sechestrări nu s-a găsit o explicaţie cât de rezonabilă! 
De exemplu, în manuscrisul publicat de G. Potra, doctorul Şuţu scrie: 


„Restul îl petrecea într’ o aiurare, căreia politica, ştiinţa, literatura îi oferea elemente 
între ele, fără ca cugetările, frazele şi chiar cuvintele, să fie câtuşi de putin inteligibile, 
aşa de puţină legătură logică exista între ele.” 


Trecem peste faptul că, dacă vorbele nu erau inteligibile, nu se putea stabili 
dacă între ele exista sau nu „legătură logică” şi remarcăm că acest text, conceput 
pentru folosinţa personală, conţine detalii care lipsesc atât din certificatul 
medical emis în 1883, cât şi din raportul medico-legal redactat şase ani mai 
târziu, cu toate că situaţia trebuia să se prezinte exact pe dos, amintitele 
documente medicale fiind menite să provoace consecinţe juridice dintre cele 
mai grave. Fraza lui Şuţu, mai sus citată, pare să spună totul, dar, de fapt, ea 
rămâne o simplă afirmaţie denigratoare, care este departe de a îndeplini rigorile 
pe care Şuţu însuşi le cerea oricărui coleg medic, care atesta alienarea cuiva. În 
cazul Eminescu, Şuţu descrie o boală, nu evoluţia situaţiei unui pacient anume. 

Dacă Şuţu s-ar fi mulţumit să declare, evaziv, că întremarea ar fi fost 
parţială, minciuna lui ar fi fost mai abilă şi mai greu de demontat. Din fericire, 
el a supralicitat, pretinzând că degradarea sănătăţii lui Eminescu ar fi fost 
continuă — neadevăr contrazis, în primul rând, de manuscrisele eminesciene, 
atâtea câte au scăpat de „grija protectorilor”, şi, în al doilea rând, chiar de către 
Şuţu, care, după ce Eminescu s-a stins, a mărturisit că, de fapt, nu a ştiut ce 
s-a petrecut cu acesta după toamna anului 1883. 

Şuţu depune mărturie că, la 20 octombrie 1883, când, „în tovărăşia 
prietenului său Chibici şi a gardianului dela Șutu” (Maiorescu, 19 octombrie) 
a plecat spre Döbling, Eminescu intrase în convalescență, suferinţa lui 
îndreaptându-se „spre un sfârşit fericit” . Ce s-ar fi putut petrece după această 
dată, astfel încât să anihileze complet bunele rezultate medicale obţinute până 
atunci? Şuţu nu sugerează nici un răspuns, pentru că o situaţie precum cea 
descrisă de el nu îşi găsea explicaţii în medicină. Eminescu nu a fost un autentic 
pacient, ci o victimă. Un condamnat politic. 

Unde „vindecă” unul, „îmbolnăveşte” altul 


4 octombrie 1883 — Maiorescu o anunţă pe Emilia, despre Eminescu: 

„...este încă neschimbat, în starea aşa numitei «manii delirante»” . 

Aceasta este prima mare şi esenţială neconcordanţă între spusele medicului 
Şuţu şi zvonurile răspândite de avocatul Maiorescu. 

Tehnic vorbind, la acea vreme nu exista o boală numită manie delirantă 
(în lucrările lui Şuţu întâlnim însă, între alienațiunile simple, şi melancolia 
delirantă, care era cu totul altceva şi care va fi eliminată — vezi Clasificațiunea 
psichoselor, 1900). Mania presupunea delir. Nu degeaba Şuţu citează din 
Esquirol, „părintele psichiatriei” , care scrie: „Illusiunile şi hallucinațiunile 
sunt caracteristice şi nelipsite în mania acută; ele aduc uă vicioasă 
asociațiune a ideilor, care se reproduc fără legătură şi cu uă repeziciune 
nespusă. Delirul lor este general...” (Traité des maladies mentales, De la 
mania). De aceea, îl suspectăm pe Maiorescu că a folosit această diagnoză 
inexistentă fie din neştiinţă, fie pentru a impresiona nemedici precum familia 
lui sau junimiştii din Iaşi şi a convinge că Eminescu chiar ar fi fost „nebun”. 
Dacă Maiorescu ar fi fost onest, cum se face că el nu a prezentat niciodată 
clar tocmai diagnosticul pus de Şuţu? 

Chiar pentru cei care pornesc de la prejudecata că Eminescu s-ar fi 
alienat, cuvintele lui Maiorescu sunt, în cel mai bun caz, deconcertante. 
Cum Eminescu intrase în convalescenţă cu aproape două săptămâni în urmă 
şi cum medicul nu pomeneşte nimic de înrăutățirea sănătăţii acestuia, rezultă 
că situaţia evolua cel puţin mulţumitor, Şuţu aşteptând „cu impaciență” 
depăşirea definitivă a bolii. (Pe atunci, „impaciență” însemna doar nerăbdare, 
nu şi neliniște, îngrijorare, ca astăzi.) Cu alte cuvinte, Eminescu se afla la un 
pas de libertate. 

În pofida acestei realităţi, Maiorescu a afirmat contrariul. 


Doctorul Şuţu — ucenic al avocatului vrăjitor 


19 octombrie 1883 — Departe de a-i scrie Emiliei că Eminescu a intrat în 
convalescenţă, cum spunea Şuţu, Maiorescu lansează zvonul că situaţia acestuia 
s-ar fi agravat: 

„bolile mentale sunt specialitatea studiilor mele (subl. ns.). Oricum m ai privi tu, 
mai mult sau mai puţin stăpân pe ştiinţa mea, asta nu o ştiu. Psihologia şi latura ei 
patologică este, odată pentru totdeauna, specialitatea mea (subl. ns.) şi eu mă ţin «au 
courant». (...) Tu ştii că eu nu mă laud cu ştiinţa mea şi nu-mi dau «des airs d érudition», 
dar ceea ce ştiu — ştiu (subl. ns.). Că tu eşti fără nicio încredere în ştiinţa mea, în acest 
caz, te înțeleg, dar eu nu pot să mi-o tăgăduiesc mie însumi. Aşadar, eu ştiu că Eminescu 
a fost bine îngrijit la doctorul Şutu şi mai ştiu că ducerea sa la Viena este cu totul de 
prisos. El a trecut din mania delirantă în aceea de demenţă” (subl. ns.). 


Frapează faptul că Maiorescu a ocolit diagnoza „mania acută”, stabilită 
de Şuţu. Ba, lucrurile stau chiar pe dos: Şuţu l-a ascultat cuminte pe 
„medicul” Maiorescu, cel periculos ca o molimă, care îi pusese lui Eminescu 
diagnosticul de manie dinainte ca acesta să vină la Timpul (vezi scrisoarea 
lui Maiorescu către Şt. Vârgolici — 7 octombrie 1874)! La fel, peste 15 ani, 
într-un context plin de ilegalităţi şi fără urmă de justificare medicală (adică, 
invers faţă de frumoasele învățături trâmbiţate de Şuţu însuşi, de la catedra 
lui universitară), medicii Şuţu, Alexianu şi Petrescu (sau Petrini?) vor stabili 
la ultima internare a lui Eminescu, cea din 1889, „boala” finală: „alienaţie 
mintală în formă de Demenţă". 

Şi acest ultim diagnostic (care, o dată pus, anticipa că Eminescu nu va 
mai ieşi viu din ospiciu) era ecoul a ceea ce stabilise Maiorescu cu ani în 
urmă, încă din 1883. Şuţu scrie despre demenţă că este „ud infirmitate prin 
care se termină cele mai multe morbe mintale devenite incurabile” (Alienatul 
în fața societăţii. ..). Maiorescu, care se fălea: „bolile mentale sunt specialitatea 
studiilor mele”, nu putea să nu ştie că demenţa este nevindecabilă. De aceea, 
atunci când i-a scris Emiliei că Eminescu ar fi dement, magistrul cunoştea cel 
puţin două lucruri: că adevărul era altul şi că demenţa tinzând mereu să se 
agraveze, el va trebui să promoveze teoria permanentei deteriorări a sănătăţii 
„protejatului” lui, pentru a-şi susţine propria diagnoză — pe care s-ar zice că nu 
o alesese chiar la întâmplare. 

Întrebăm: ce anume putea face ca o manie acută, care mai avea doar „o 
oră” până la vindecarea deplină, să devină incurabilă peste noapte? Şi, mai 
ales, cum poate fi luată în serios o asemenea teorie, nu numai lipsită de 
cea mai măruntă probă, dar şi contrazisă de versiunea lui Obersteiner, 
celălalt specialist, solicitat tot de Maiorescu şi care socotea că „boala” 
fusese... vindecată? 

Doctorul Vineş mărturiseşte că, în 1889, la ultima lui internare, Eminescu 
„cunoaşte chiar persoane care erau atunci (în 1883 — n. ns.) în Institut”. Pe 

de altă parte, Şuţu ne asigură, în cărţile lui de specialitate: 


„Între simptomele iniţiale ale demenţei senile (despre care acelaşi autor scrie că nu se 
remarcă între celelalte feluri de demenţă decât prin „diferențe de mică însemnătate” — n. ns.) 
vom aşeza debilitatea memoriei” (Alienatul...) 


Oare, un om cu memorie debilă, care, în plus, ar mai şi delira, ar fi capabil 
să îşi amintească persoane pe care le întâlnise întâmplător în urmă cu şase ani? 


Izolat de familie 


15 august. Când Matei Eminovici vine în Bucureşti, cu scopul de a-l lua 
pe Eminescu cu sine la Râmnicu-Sărat, este respins de îngrijoratul avocat. 
Rău informată la rândul ei, Clara împrăştie zvonuri false şi în ceea ce priveşte 
aspectul juridic al chestiunii. Într-o epistolă către Emilia, Clara o informează 
că a primit vizita locotenentului, care, cu vreo lună în urmă, la 18 iulie 1883, îi 
scrisese magistrului: 


„...Vă rog din suflet răspundeţi-mi urgent unde se găseşte ca să vin a-l lua la mine 
pentru vreun an şi dacă binevoiţi a-mi arăta adevărata stare materială a lui ca să vin 
pregătit, căci am vreo 200 galbeni într-un loc — îi iau şi-i cheltuiesc toţi pentru el” (subl. ns.). 


Rezerva de 200 de galbeni a lui Matei reprezenta echivalentul a 4.000 de 
lei. Cum spitalizarea lui Eminescu în Bucureşti şi în Viena a costat, în total, 
circa 2.700 de lei, este limpede că, dacă nu s-ar fi urmărit cu totul alte interese, 
chiar în cazul în care Eminescu ar fi fost bolnav, problema lui se putea rezolva 
în familie, fără umilitoarele liste de subscripţie. Numai că, în versiunea în care 
Eminescu şi-ar fi avut familia alături, el ar fi fost cu adevărat protejat de 
abuzurile găştii politico-literare conduse de Maiorescu. 

Nereuşita demersului locotenentului este astfel explicată de Clara: 


„Cum însă Eminescu e înscris de Titus, doctorul nu-l eliberează decât după declarația 
acestuia”. 


Asupra amănuntelor de ordin juridic vom reveni pe larg, aşezând faţă în 
faţă bruma de documente existente şi Legea vremii. Până atunci, punem 
întrebarea: de ce Maiorescu a refuzat să-l elibereze pe Eminescu? Pentru că, în 
acele clipe din august 1883, Eminescu încă nu se resemnase cu ideea că era, 


358 ———— Semneletimpului — w35 


cum singur avea să declare, „un om sacrificat”, iar opinia publică nu se 
obişnuise cu gândul că acesta ar suferi de o „boală” incurabilă? De aceea, în 
ipoteza eliberării lui Eminescu, încă era posibil ca acesta să dezvăluie întregul 
scenariu şi să fie crezut — ceea ce ar fi însemnat ca Maiorescu să rişte să ajungă 
la gherlă, braţ la braţ cu Şuţu? 


Basmele lui Obersteiner 


21 octombrie. Transportat la Viena, Eminescu este internat în ospiciul 
privat al doctorului Leidesdorf. Medicul lui curant, H. Obersteiner, notează 
despre evoluţia „bolii” noului pacient, până la sosirea acestuia la Döbling: 


„Sumar din povestea bolii Domnului Eminescu Mihail 

Pacientul a dus un fel de viaţă spirituală obositoare şi dezordonată. El este unul dintre 
cel mai prețuit şi eminent poet român. De 6 luni, survine o viaţă neregulată, irascibilă, de 4 
luni violentă stare de iritare, delir, diverse halucinaţii, insomnie, comportare agresivă, 
vociferări. În sanatoriul Dr. Souzo este tratat cu vezicătoare, băi de picioare, chloral, morfină, 
iodură de potasiu. Se ameliorează, rând pe rând, stările de iritare violentă, rămâne în 
continuare delirul.” (Traducerea textului original aparţine medicului Silvia Degeratu.) 


Să începem cu sfârşitul. Aşadar, „Rămâne în continuare delirul”. La 
primă vedere, aceste cuvinte sunt de natură a susţine afirmaţiile lui Maiorescu. 
Da, dar cine le rosteşte şi în temeiul căror informaţii? Ca medic salariat al 
ospiciului vienez în care a fost internat Eminescu, Obersteiner era obligat să 
prezinte o justificare a reţinerii acestuia, iar „delirul” pretins de el constituie 
o explicaţie extrem de vagă, manifestările lui putând fi foarte variate. Mai 
mult, în lipsa unor documente care să ateste contrariul, Eminescu se găsea în 
Austro-Ungaria, repetăm, în mod ilegal. Cum a fost el trecut frontiera? Nu 
cunoaştem, dar bănuim că de acest lucru nu au fost străini P. P. Carp, 
ambasadorul nostru la Viena, şi Chibici-Revneanu, care lucra la Căile Ferate. 

Şi-apoi, dacă citim atent, observăm că şi din textul lui Obersteiner lipseşte 
ziua exactă a internării la Şuţu. Într-un caz obişnuit, derulat în mod legal, 
poate că această absenţă nu ar fi atras în mod deosebit atenţia. Astăzi, însă, 
când ştim că se confruntă două date, una susţinută de un proces-verbal al 
Poliţiei şi de jurnalul lui Maiorescu (documente care se exclud reciproc!), 
iar o alta oferită chiar de către Şuţu şi când mai ştim că această neconcordanţă 
poate ascunde o răpire chiar şi mai banditească decât am socotit-o iniţial, 
datele problemei se complică. 

De asemenea, în „sumarul” lui Obersteiner nu regăsim diagnosticul pus 
de Şuţu. Vienezul afirmă că acesta ar fi ameliorat, una după alta, simptomele 
care au determinat internarea, mai puţin delirul. Nu ştim ce înţelegea 
Obersteiner prin ameliorare, gradul acesteia putând fi foarte variat. Ca să 
folosim chiar lista prezentată de el, între 28 iunie (8 iulie) şi 20 octombrie 
1883, colegul Şuţu ar fi luptat, pe lângă delirul pacientului, şi cu: „stare de 
iritare..., diverse halucinaţii, insomnie, comportare agresivă, vociferări”. 
Să înţelegem că toate acestea, inclusiv insomnia, compuneau „stările de iritare 
violentă” rezolvate, rând pe rând (şi doar parţial?) de Şuţu? 

Interesant de remarcat este şi faptul că, în notițele personale privind 
evoluţia „bolii” lui Eminescu la Döbling, Obersteiner nu foloseşte niciodată 
cuvântul „delir” şi nici nu marchează clipa în care el ar fi eliminat complet 
manifestările maladive, pe care, în varianta comunicată lui I. Grămadă, susţine 
că Şuţu ar fi reuşit doar să le amelioreze (datarea este făcută potrivit stilului 
nou — care, în secolul XIX, devansa cu 12 zile calendarul oficial din România): 


„Starea şi decursul bolii 

[2 noiembrie 1883] Foarte confuz, vorbeşte şi cântă, total dezorientat. Numeşte 
diverse persoane mereu cu aceleaşi nume (subl. ns.): regele Norvegiei, regele evreilor, 
Heinrich Heine, împăratul Chinei şi aşa mai departe. Uneori, mai iritat, bate în uşă. 

8. noiembrie 1883. Criză cu pierderea cunoştinței, uşoare convulsii şi mai pe urmă 
vărsături. 

10. noiembrie. Deseori repede iritat, vorbeşte neîntrerupt în ton de predică, cu pătura 
în cap, lucruri absurde: Abra-Kadabra. Prin vorbe însufleţite de încurajare, poate fi 
adus la răspunsuri raţionale. 

26. decembrie. De un timp, secreție uşoară a urechii drepte. 

10. ianuarie. De două zile, mai liniştit. 

12. ianuarie. Este scos din secția de izolare. Nu mai cântă, uşor deprimat, nu mai dă 
denumiri false, citeşte. Vizita lui Maiorescu nu-l influențează. 

24. ianuarie. Pare destul de bine, dă răspunsuri corecte, îşi aminteşte de începutul 
bolii, ia parte la discuţii, serios, prietenos, doreşte informații în legătură cu situația lui. 

8. februarie. Destul de bine, dar rezervat, tăcut, se interesează foarte mult de mâncare, 
nu se poate preocupa de nimic, citeşte puţin. 

26. februarie. Pleacă cu domnul Chibici la Florenţa.” 


Să pricepem că „stările de iritare violentă” — sau atât cât mai rămăsese 
din ele — s-au manifestat doar în prima zi de internare şi s-au rezumat la câteva 
bătăi în uşa camerei în care fusese izolat? 

În ceea ce-l priveşte pe Chibici, suprinde faptul că Obersteiner nu a fost 
deloc interesat să afle de la acesta ce reacţie a avut Eminescu atunci când, după 

aproape patru luni de recluziune, a fost urcat într-un cupeu, spre a fi transportat 
la Gara de Nord, de unde a luat trenul spre Viena. Şi, când spunem aceasta, 
avem în vedere faptul că, peste câteva luni, medicii vor acorda importanţă 
primei reveniri a lui Eminescu în mediul firesc. C. Popasu îi mărturiseşte vărului 
din Bucureşti că a avut oarecari emoţii: 


„Astăzi am scos pe Eminescu la preumblare. Teama că zgomotul şi lumea de pe strade 


vor produce asupră-i vreo iritaţie din fericire a rămas neîndeplinită” (28 ianuarie 1884). 
O zi mai târziu, Obersteiner îl va anunţa pe Maiorescu că a constatat efectul 
imediat al plimbării cu trăsura, adevărată metodă terapeutică: 


„...d-l Popasu a făcut ieri o mică plimbare cu Eminescu, cu trăsura, care l-a înveselit 
în chip vădit şi de atunci s-a hotărât a lua parte la masa familiei mele, ceea ce mai 
înainte mereu a refuzat. În chipul acesta dorim să-l deprindem cu libertatea şi cu lumea 
din afară” (subl. ns.). 


Amănunt interesant, precizarea lui Popasu, care îşi asigură vărul mai mare 
că, de-a lungul primei plimbări cu trăsura, Eminescu „Tot timpul a fost liniştit 
şi se vedea că se simte bine”, se află în deplin consens cu ceea ce afirmase 
Livia Maiorescu, în urmă cu mai bine de trei luni: 


„EI fusese adus în cupeu cu o oră înainte de plecarea trenului şi, după cum ne 
povesti Gh. (e vorba de Chibici — n. ns.), trecuse foarte încântat prin străzile puternic 
luminate de soare, îi făcuseră mai cu seamă mare plăcere numeroasele acoperișuri noi 
de tinichea” (scrisoare către Emilia Humpel, 21 octombrie 1883). 


Şi în Bucureşti şi în Viena Eminescu a avut reacţii emoţionale aproape 
identice atunci când a fost scos din ospiciu pentru a se plimba cu trăsura. Să se 
datoreze această asemănare (şi) faptului că în ambele situaţii traversa stări de 
sănătate similare? În cazul unui răspuns afirmativ, indirect, Obersteiner ar 
recunoaşte că, la ieşirea de la Şuţu, Eminescu a fost la fel de... „convalescent”, 
precum era şi în clipa în care a părăsit închisoarea de lux de la Döbling, pentru a 
pleca (se zice) spre Italia. 

Un alt detaliu de care trebuie să ţinem seama este faptul că, în ceea ce 
priveşte istoricul „bolii” lui Eminescu până la 21 octombrie 1883, spusele 
doctorului Obersteiner contează — totuşi — prea puţin, întrucât nimic din ceea 
relatează despre perioada anterioară internării la Döbling nu a fost constatat 
de el, nemijlocit. Informaţiile i-au provenit, cel mai probabil, de la Chibici — 

care, la rândul lui, le primise de la altcineva. Întrebarea este: cine îl instruise 
pe Chibici la Bucureşti, învăţându-l ce să spună la Viena? În loc de răspuns, 
să rememorăm succint: 

1) nici măcar în certificatul medical datat 5 iulie 1883 Şuţu nu invocă 
vreuna dintre datele pe care le regăsim în anamneza lui Oberteiner; 

2) Maiorescu a răspândit ştiri false, care contraziceau cu patos o parte a 
afirmațiilor din viitorul manuscris al doctorului Şuţu; 

3) Chibici (amicul pe care Eminescu ar fi vrut să-l împuşte!) s-a dovedit 
unul dintre oamenii de încredere ai magistrului. 

În plus, mai trebuie făcute câteva precizări. Atât „sumar(ul) din povestea 
bolii” lui Eminescu, cât şi „starea şi decursul” acesteia provin dintr-o unică 
sursă: I. Grămadă (Mihail Eminescu), neexistând vreun facsimil al 
documentelor originale de care s-a folosit numitul autor. Despre modul în care 
acesta a ajuns în posesia acestor date, I. Grămadă relatează: 


„DI consilier aulic şi profesor universitar Dr. Obersteiner, care ne-a dat informația 
aceasta, a binevoit să ne puie la dispoziţie şi următorul fragment, relativ la boala lui 
Eminescu, scos din condica bolnavilor pe cari i-a îngrijit dsa...” 


Grămadă nu a avut, deci, acces direct la condica respectivă, ci a primit un 
extras oferit de Obersteiner, fără a vedea, personal, originalul! De aceea, cunoscând 
faptul că Obersteiner era interesat să prezinte lucrurile într-o lumină favorabilă lui, 
nu putem băga mâna în foc, pentru a garanta că pasajele date publicităţii au fost 
sau nu singurele existente în acea condică. Mai mult, suntem sceptici chiar şi în 
ceea ce priveşte existenţa acestor consemnări în registrul stabilimentului vienez. Şi 
reținerea noastră sporeşte când, în introducerea studiului lui I. Grămadă, citim că 
prima personalitate care l-a ajutat pe acesta să se documenteze a fost acelaşi 
Maiorescu — pe atunci, şef al Guvernului şi al Externelor. 

De asemenea, trebuie ţinut seamă de faptul că, pe când Simion Mehedinţi 
(omul care acceptase să „semneze” autobiografia lui Maiorescu) conducea 
revista Convorbiri literare, |. Grămadă îi trimitea rânduri ca acestea: 


„Onorate domnule profesor, 

Am primit ieri, a doua zi după Paşti, primele două sute de franci din ajutorul bănesc 
de 400 ce aţi binevoit a mi-l pune în vedere. Sâmbătă înainte de Paşti mi-am terminat şi 
eu lucrarea despre Eminescu, pe care o voi trimite, îndată ce va sosi d-l Meyer-Liibke din 
Florenţa, la tipografia din Germania unde va apărea anuarul institutului românesc din 
Viena” (29 aprilie 1913). 

Suspiciunea este cu atât mai neplăcută, cu cât se poate dovedi nefondată. 
Putem însă să ne permitem luxul de a fi încrezători în toate cele care ni se 
spun, după ce avem dovezi certe privind o serie de fraude care până mai ieri 
erau socotite de neconceput? 

La urma urmei, dacă Eminescu a putut fi internat la Şuţu fără documente, 
ce ne-ar face să credem că la Döbling nu s-a întâmplat la fel? Oare, faptul că 
Eminescu a fost transportat prin Imperiu fără paşaport nu ridică nici un 
semn de întrebare privind ciudata îngăduinţă cu care Austro-Ungaria urmărea 
drumul prin balamucuri al gazetarului care, după ce îi dăduse atâta bătaie de 
cap, fusese scos din viaţa publică prin trădarea „amicilor”? 

Şi-apoi, Eminescu însuşi declară că fusese supus unei cure, care se rezuma 
la înfometare şi privare de libertate („Tratamentul pare a consista în mâncare 
puțină şi proastă şi în recluziune; încolo n-am observat nimic în maniera de- 
a mă trata”), iar medicul vienez confirmă prin tăcere. Obersteiner nu numai 
că nu i-a prescris pacientului dietă sau cură medicamentoasă ori de alt fel, dar 
nici măcar nu i-a pus vreun diagnostic! Cu toate acestea, însă, aşa cum 
mărturiseşte aulicul nostru, în intervalul 21 octombrie — 31 decembrie 1883, 
Eminescu a fost ţinut la izolare. De ce? A fost vreodată zăvorârea între patru 
ziduri metodă terapeutică? Noi ştim că, din contră, ea poate fi folosită pentru a 
lua minţile cuiva, nu pentru a i le da înapoi. 

Aceeaşi procedură fusese urmată şi de Şuţu, Eminescu ieşind pentru prima 
oară în curtea ospiciului din strada Plantelor după mai bine de două luni de 
încarcerare, dovadă că metodele „curative” folosite la Bucureşti şi la Viena au 
fost (cam) aceleaşi. Putem crede că intenţiile au diferit ori că medicii pe mâna 
cărora a încăput Eminescu au fost oameni de bună-credinţă? 

Nu, pentru că nu ne lasă însuşi doctorul Şuţu. Cităm dintr-o lucrare a lui: 


„Secuestraţiunea riguroasă a smintiţilor ce constată nu numai în asilul nostru (este 
vorba de Mărcuţa — n. ns.) şi în celle mai multe asile din străinătate, este un adevărat 
obstacol la însănătoşirea acestor morboşi. Estensiunea libertăţii alienaţilor este uă 
indicaţiune therapeutică pe care tot medicul de asil are să împlinească. Acei morboşi 
care n'au perdut noţiunile celle mai simple a timpului, spaciului, a personalităţii, toți 
acei cari n'au căzut în demenţă se află rău affectaţi văzându-se sechestraţi în locuri aşa 
de limitate ca secţiunele asilului nostru.” (Vezi Ospiciul Mărcuţa — Relaţiuni clinice şi 
medico-legale, 1869) 


De bine ce „estensiunea libertăţii” smintiţilor era recunoscută drept „uă 
indicaţiune therapeutică”, fiind verificat că închiderea în spaţii strâmte îi 

afectează în mod deosebit pe pacienţi, Şuţu şi Obersteiner l-au ţinut pe Emi- 
nescu la izolare! 


Oralitatea şi urechismul în medicină 


Din „Sumar din povestea bolii Domnului Eminescu Mihail” , desprindem 
noi informaţii care dau de gândit. Acest „sumar” este, repetăm, încă o probă 
materială că doctorul Obersteiner nu a primit informaţiile citate de la Şuţu, 
care i-a pus lui Maiorescu la dispoziţie doar un „gardian”, fără a emite însă un 
document însoțitor pentru „bolnav”. 

Şuţu susţine că, atunci când a părăsit ospiciul lui, Eminescu ar fi fost în 
pragul „vindecării” depline. Obersteiner, însă, a găsit de cuviinţă să-l interneze 
pe convalescent „la izolare” — deci, spre deosebire de colegul Şuţu, l-a socotit 
foarte grav bolnav (atât de „bolnav”, încât, până la externare, nu i-a pus nici un 
diagnostic!). Dacă ar fi să acordăm credit ambilor medici, ar trebui să luăm 
în calcul şi o... recidivă a „bolii” lui Eminescu, declanşată pe traseul de o zi, 
cât a durat drumul din Bucureşti la Viena. 

Ne atrage atenţia succintul sumar al „bolii”, aşa cum ar fi figurat el 
— potrivit lui I. Grămadă — în registrul lui Obersteiner: 

„De 6 luni, survine o viață neregulată, irascibilă...” 

Ştirea că „viața neregulată” a lui Eminescu ar fi început doar pe la sfârşitul 
lunii aprilie 1883 se găseşte în contradicţie totală cu imaginea creionată de 
acei „memorialişti” care o prezintă ca pe o permanenţă. Prin excepţie, Slavici 
sugerează că, din primăvara lui 1883, Eminescu ar fi început, mai mult sau 
mai puţin brusc, să ducă o viaţă neregulată. 

Să rememorăm însă ce scrie Maiorescu despre Eminescu: 


„Viaţa lui era neregulată; adesea se hrănea numai cu narcotice şi excitante; abuz de 
tutun şi cafea, nopţi petrecute în citire şi scriere, zile întregi petrecute fără mâncare, şi 
apoi deodată la vreme neobişnuită, după miezul nopţii, mîncări şi băuturi fără măsură, 
aşa era viața lui Eminescu” (Eminescu şi poeziile lui). 


Oare, pentru Maiorescu, hrănirea „doar cu narcotice şi excitante” era totuna 
cu „zile întregi petrecute fără mâncare” ? Dacă magistrul nu ar fi invocat „abuz[ul] 
de tutun şi cafea” separat, ca pe o altă anomalie, încă ne-am mai fi putut gândi 
că, poate, prin narcotice se referea la fumat, iar prin excitante avea în vedere 
consumul de cafea — cafeina conținută de aceasta fiind tot un alcaloid, asemenea 

nicotinei, morfinei, stricninei etcetera. (În contradicţie cu Maiorescu, Slavici 
acceptă că Eminescu „bea multe cafele” , dar precizează că „fuma puţin” .) Întrucât 
narcoticele şi excitantele au acţiune diametral opusă, să înţelegem că Eminescu 
lua un narcotic, după care, făcându-i-se somn, servea un excitant sau viceversa, 
îşi mai tempera energia produsă de excitante, hrănindu-se cu narcotice? Oare, 
în cazul în care Eminescu ar fi consumat frecvent narcotice, care provoacă 
somn, ar mai fi fost capabil să ţină ziarul Timpul la aceeaşi cotă foarte înaltă sau 
ar mai fi avut forţă să încheie Luceafărul şi Doina? 

Chiar aşa, „după miezul nopții” , Eminescu ieşea din casă, ca să consume 
„mincări şi băuturi fără măsură”? Unde, mă rog? Şi cine-l însoțea, astfel 
încât să-l informeze (şi) pe Maiorescu? Caragiale scrie şi el că Eminescu se 
arăta „...aici de o abstinenţă de pustnic, aici apoi lacom de plăcerile vieţii”, 
dar nu pretinde că bucuria de a gusta „plăcerile vieții” ar fi apărut la ore mici, 
când mai aţipeşte până şi poliţia. 

Caragiale îşi mai aminteşte: 


„Si au fost oameni, nu de rând, oameni de seamă, cărora le-a plăcut să facă sau să 
lase a se crede că nenorocirea lui Eminescu a fost cauzată de viţiu. Era, în adevăr, un om 
dezordonat, dar nicidecum vițios” (n Nirvana). 


Când spune că Eminescu era „un om dezordonat” Caragiale îl confirmă 
pe Maiorescu sau afirmaţia lui are alt sens decât acela de viată neregulată? De 
pildă, ştim că un copil poate să fie dezordonat, fără să ducă o viaţă neregulată, 
după cum un matur poate să aibă viaţă neregulată, fără să trăiască în dezordine. 
Prin „om dezordonat” Caragiale înţelegea un ins cu viață neregulată sau doar 
un neglijent? În vorbirea curentă, „viaţă neregulată” priveşte mai ales orarul 
zilnic al fiecăruia (deci, are drept axă principală timpul), în vreme ce „om 
dezordonat” se referă cu precădere la atitudini, la poziţia insului în lumea 
materială. Desigur, neglijenta este un cuvânt care îşi poate extinde aria de 
cuprindere şi asupra programului de zi cu zi, dar nu credem că asta a vrut să 
spună Caragiale, care, în acelaşi text, invocă şi „disprețul lui [Eminescu] pentru 
disciplina socială”. 

Petraşcu-—1934 notează despre Eminescu lucruri pe care (auto?)cenzura i 
le interzisese în 1892: 


„Părinţii, profesorii, amicii, protectorii îl voiau, se trudeau să-l ţie în făgaşul comun 
al omenirii, să fie un om disciplinat, să înveţe ca oricine, toate obiectele de studii, să-şi ia 
bacalaureatul, să-şi iee titluri universitare, să fie ordonat, cum erau ei în mediocritatea 
lor trecătoare...” (subl. ns.). 

Aşadar, „protectorul” se multiplicase şi strălucea prin mediocritate 
trecătoare? 

„Nu această viaţă i-a cauzat nebunia, ci germenele de nebunie înnăscut a 
cauzat această viață”, mai pretinde Maiorescu, omul care a lansat primul 
(şi) teza privind caracterul ereditar al „bolii”. Potrivit lui Maiorescu, vreme 
de 33 de ani, Eminescu ar fi purtat în sine sămânţa nebuniei, care ar fi răsărit 
în aprilie 1883, prima ei formă de manifestare fiind viața neregulată. Teoria 
aceasta, preluată de mulţi, va fi negată de ucenicul Petraşcu abia în 1934, când 
Maiorescu devenise de multişor oale şi ulcele: 


„S'a spus de mulţi că boala lui a fost o moştenire de familie. E însă o afirmare 
nedovedită, repetată de toți, unii după alții. În familia lui un frate s'a sinucis. Acesta e 
singurul stigmat. Dar sinuciderea lui a fost urmarea boalei venerice incurabile şi cu 
perspectivele ei înspăimântătoare. Câţi oameni nu s'au sinucis fără a fi dat vre’ un semn 
de nebunie înainte?” 


Şuţu nu a fost nici el adeptul ideii că „boala” lui Eminescu ar fi avut 
caracter ereditar. Admiţând că, poate, aveau dreptate acei autori care îl includeau 
pe Eminescu între oamenii „predispuşi prin hereditate la o maladie nervoasă”, 
Şuţu îşi exprimă şi propria opinie, contestându-l pe Maiorescu, cu multe 
menajamente: 


„Adevărata cauză a maladiei lui Eminescu pare a fi surmenajul cerebral, oboseala 
precoce şi intensă a facultăţilor sale intelectuale” . 


Din păcate, vreme de o jumătate de veac, această opinie a doctorului Şuţu 
nu a fost făcută publică, iar când a văzut lumina tiparului textul manuscrisului 
lui Şuţu a fost în mod greşit declarat ca fiind opera unui necunoscut. Acum, 
când taina acestui document a fost dezlegată, nu facem decât să contabilizăm 
încă un posibil motiv care să fi oprit tipărirea lui în epocă, sub semnătura 
autorului, doctorul Şuţu. rămas atâta amar de timp... „anonim”. 

În anamneza de care s-a folosit doctorul Obersteiner, se mai specifică: de 
prin aprilie-mai 1883, viaţa lui Eminescu nu era numai neregulată, ci şi 
irascibilă. Ne vine cam greu să-i credem pe „amicii” care l-au informat pe 
Obersteiner, deoarece, cu excepţia lui Slavici, nu ştim ca alt contemporan al 
lui Eminescu să mai fi pretins că acesta ar fi avut o stare de nervozitate deosebită, 
în prima jumătate a anul 1883. În plus, chiar şi Slavici a pus pe hârtie 
„memoriile” la vreo 40 de ani de la petrecerea faptelor. Dar să recitim din 
amintirile acestuia: 

„..elaţiunile dintre noi erau din ce în ce mai încordate. Eu eram din ce în ce mai 
stăruitor, iar el se făcea tot mai îndărătnic şi zicea în cele din urmă că abuzez de afecțiunile 
lui şi-l terorizez.” 


Cine şi cum ne dovedeşte că Slavici nu era mai „stăruitor” doar pentru 
că, de fapt, el însuşi devenise mai irascibil? Fiindcă, tot în memorialistica lui 
Slavici, întâlnim şi următoarele precizări privind propria stare de sănătate în 
vara lui 1883: 


„În primăvara anului 1883, însă, el a început să se îndărătnicească şi nu mai eram 
nici eu tot cel de mai nainte. Sufeream de câţiva ani acum de o hiperclorhidrie, ale cărei 
simptome, interpretate de medici drept manifestațiuni ale unei alte boli, mai grave, mă 
umpluseră de îngrijare şi mă făcuseră nerăbdător” (subl. ns.). 


Din câte cunoaştem, „Îngrijarea” şi nerăbdarea nu sunt de natură să calmeze, 
ci să sporească irascibilitatea insului. Pe măsură ce cresc, acestea îl fac, între 
altele, să perceapă tot mai deformat atitudinile celor din jur — fapt care ne 
îndreptăţeşte să ne întrebăm dacă Eminescu chiar începuse „să se 
îndărătnicească” , aşa cum scrie Slavici, ori era numai o impresie a acestuia, 
agitat de problemele personale (pe lângă sănătate, avea ceva probleme şi cu 
consoarta). Dacă raporturile dintre ei s-au deteriorat, nu mai este deloc sigur că 
vina i-ar aparţine lui Eminescu —în nici un caz, nu în mod exclusiv. Escaladarea 
tensiunilor apare naturală, explicând intenţia acestuia de a-şi schimba gazda. 

În Amintiri, Slavici pretinde că, la 25 iunie 1883, Eminescu l-ar fi implorat 
să nu plece în străinătate, lăsându-l singur la greu: 


„Când era însă să-mi iau rămas bun de la dânsul, el a început să-mi facă imputări 
pline de amărăciune că profit de ocaziune ca să-l părăsesc în nişte împrejurări atât de 
grele pentru el. În zadar îi spuneam că sunt alţii care ţin la el şi pot să-i fie de mai mare 
ajutor decât mine; el nu mă lăsa să plec.” 


De aici, Slavici ar fi dedus, zice el, că Eminescu era „grav bolnav” — primul 
semn al „bolii” fiind refuzul de a-i da ascultare şi a se culca la ora stabilită de 
el. Cel mai potrivit ajutor i s-a părut a fi trimiterea acestuia la „expertul” 
Maiorescu, pe care l-ar fi rugat în câteva rânduri scrise la repezeală pe colţul 
mesei „să-l observe bine” pe aducătorul biletului. Numai că, adaugă Slavici, 


„Era prea târziu. 
La d-l T. Maiorescu el s-a stăpânit, dar s-a dus apoi să ieie o baie, ca să-şi potolească 
nervii, şi de la baie a fost dus la casa de sănătate.” 


Nr. 3-5 O O—————— Semnele Timpului — 367 


Relatarea este puerilă şi nu doar neconfirmată de Maiorescu, ci chiar 
contrazisă de acesta, care pretinde că semnalul de alarmă nu ar fi fost tras de 
şirianul nostru, ci de nevasta acestuia. Oricum, merită remarcat că Slavici nu 
scrie o vorbă despre varianta Petraşcu ori despre faptul că „amicul” Chibici 
nu l-a contrazis pe acesta, contestând informaţia potrivit căreia Eminescu ar fi 
tras în el cu revolverul. Slavici prezintă versiunea existentă în procesul-verbal 
al poliţiei — document despre a cărui existenţă, până în 1958, nu au ştiut decât 
câţiva „iniţiaţi”. Întrebarea: „de ce nu a fost sincer Slavici?” se impune de la sine. 

„Împrejurări atât de grele” pentru Eminescu? Posibil, dar în ce constau 
ele? Slavici nu furnizează nici un amănunt. El susţine că aprecierea i-ar 
aparţine lui Eminescu însuşi. Fusese acesta ameninţat? Oare de aceea a publicat 
Timpul, chiar în ziua de 28 iunie 1883, un articol în care invoca „urâta pornire 
a guvernului asupra presei” şi „monstruoasa sa pornire de a-şi subjuga 
presa”? De aceea, oare, autorul textului (pe care destui îl pun în seama lui 
Eminescu) scria că, din acel moment, de la regim erau de aşteptat „alte măsuri 
şi mai odioase, pentru că panta este alunecoasă şi nu are piedică până-n 
prăpastie”? Posibil. Sigur este că autorul articolului nu se arată deloc dispus 
să facă vreun compromis, cât de mic: 


„Cât pentru presă, am putea să-l asigurăm pe regim că oricât de cumplite ar fi 
actele sale de răzbunare, nu va fi în stare nici el a abate unele caractere tari ce se 
găsesc într-însa...” 


Oare, atunci când scrie că l-ar fi asigurat pe Eminescu că: „sunt alții care 
țin la el şi pot să-i fie de mai mare ajutor decât mine” , avea în vedere Opoziția 
politică, din care făcea parte şi Junimea? Ajutorul la care se referă privea 
stoparea unor acte „de răzbunare” ale Guvernului şi susţinerea oricăror 
„Caractere tari” ce se găseau în presă? 

Lucrurile par să se lege, dar, cât timp încă rămâne greu de spus ce anume 
este adevăr în spusele lui Slavici şi ce, nu, considerăm hazardat să tragem 
concluzii. În schimb, avem motive prea destule pentru a ne îndoi că Eminescu 
ar fi fost atât de disperat pe cât ni-l prezintă acesta şi, mai ales, pentru a nu 
accepta fără rezerve ideea că ar fi cerşit ajutorul cuiva, în general, şi al lui 
Slavici, în special. Ştiut fiind că Eminescu avea în plan să-şi schimbe gazda, 
este limpede că era cel puţin la fel de iritat de schimbarea produsă în atitudinea 
„amicului” la care locuia. Slavici ne-a lăsat impresii. Putem să îl credem sau 
nu. De la Eminescu ne-a rămas, din aceeaşi zi, rămăşagul scris (manuscrisul 

2292), făcut cu Simţion, „la una oră şi 23 de minute după miezul noptii”, 
când „Mihai Eminescu a susținut că, amândoi viețuind încă, Simţion va lucra 
la podul care se va dura între Giurgiu şi Rusciuc, într-un timp în care Carol 
I, rege al României, va fi ales de bulgari principe al Bulgariei”. 

Simpla existenţă a acestui pariu, redactat în termeni mai degrabă glumeţi, 
arată un cu totul alt Eminescu, decât cel pe care Slavici ni-l prezintă ca proptit 
în uşa casei, într-o deznădăjduită tentativă de a nu-l lăsa să plece. Mai mult 
sau mai puţin voalat, unii autori au interpretat acest document ca pe o dovadă 
de alienare, ca şi cum numai un nebun s-ar fi putut gândi că regele Carol I 
ar putea deveni şi principe al Bulgariei. În realitate, peste doar câţiva ani, 
în primăvara lui 1887, lui Carol I chiar i s-a făcut — în secret — această 
propunere, pe care a analizat-o cu mare atenţie, împreună cu premierul I. 
Brătianu şi, foarte probabil, cu trimişi ai unor cancelarii apusene. Faptul 
(asupra căruia vom reveni într-un alt context) dovedeşte cel puţin două 
lucruri: Eminescu avea o deosebită intuiţie politică şi, doi, el a fost şi a 
rămas o căciulă mult prea mare pentru un literat obişnuit, care jonglează 
destul de abil cu frazele, dar cam atât. 

Un ultim aspect, privind anamneza de care s-a slujit Obersteiner. Între 
întrebările pe care mulţi istorici literari refuză să şi le pună rămâne şi aceasta: 
cine şi cu ce suport probatoriu i-a furnizat doctorului vienez istoricul „bolii” 
lui Eminescu? Cine „sesizase” că Eminescu ar da semne de alienare, înainte 
de clipa în care acesta a fost imobilizat şi sechestrat? Un singur om: Maiorescu, 
în jurnalul său, la 30 mai: 


„Rămas cu toții în cea mai plăcută atmosferă până la 11 . [La] Eminescu, început 
de alienaţie mintală, după impresia mea.” 


Prin urmare, Chibici şi Popasu nu au fost decât ecoul „impresiei” acestuia. 
Şi dacă Popasu ar mai avea scuze, întrucât, locuind la Viena, putea fi mai uşor 
păcălit, Chibici a ştiut foarte bine că minte. 


Cât mai departe de Ţară! 
Faptul că, potrivit extrasului dat lui Grămadă spre publicare, ultima notă a 


lui Obersteiner (făcută la 14 februarie — stil vechi) informează despre Emi- 
nescu: „Pleacă cu domnul Chibici la Florenţa” pare ciudat, dacă ne gândim 

că, atunci când Eminescu a părăsit Dâblingul, era incertă nu numai destinaţia 
exactă (Italia e mare), ci însăşi călătoria în această ţară fusese pusă sub semnul 
întrebării, „convalescentul” insistând să se întoarcă în Ţară. Florenţa nu era 
un oraş ales pentru calităţile lui terapeutice. De altfel, reamintim că, în 
programul transmis Emiliei, Maiorescu scrie că Eminescu ar urma să facă 
„...0 călătorie, împreună cu Chibici, în Italia, nu chiar o călătorie de plăcere 
din cauza enervării, ci mai bine un popas la lacul Maggiore” (aflat la o 
zvârlitură de băț de Milano), în vreme ce „protejatului” îi sugerează să meargă 
„poate până la Venezia, Padua sau Florenţa” (subl. ns.). 

Este adevărat că, în scrisoarea către „protejat”, magistrul precizează că 
„amicul” Chibici va decide ţinta călătoriei lor, „în înțelegere cu Dr. Obersteiner 
şi după sfatul lui”. Astfel, aparent, încheierea din (să zicem ca I. Grămadă) 
condica stabilimentului vienez ar fi justificată. În realitate, prin aceste cuvinte, 
Maiorescu nu face decât să motiveze în ochii lui Eminescu „„voiajul”, pe care 
i-l impunea din alte raţiuni şi asupra căruia propria-i soră îi atrăsese atenţia că 
va fi lipsit de orice valoare terapeutică. Emilia nu-i spusese o noutate: cunoscând 
foarte bine cât de mult dorea Eminescu să revină cât mai curând în Ţară, 
Maiorescu ştia şi că acesta va uri în egală măsură drumul cu pricina — nu 
degeaba a recunoscut că nu programase „o călătorie de plăcere din cauza 
enervării” (subl. ns.). 

Aşa cum am arătat în alte pagini, în unica lui scrisoare către Maiorescu, 
Obersteiner nu a făcut decât să pună pe hârtie ideile cerute de oamenii care 
plăteau cazarea lui Eminescu. Dar, chiar făcând abstracţie atât de faptul că nu 
Obersteiner propusese primul ca Eminescu să facă această călătorie (anunţată 
de Maiorescu înainte să primească epistola de la Döbling), cât şi de acela că, 
din punct de vedere medical, nu conta dacă Eminescu mergea la Veneţia, la 
Florenţa sau dacă bătea ţărmul lacului Maggiore, tot rămân destule argumente 
pentru a arăta că Obersteiner nu avea cum să ştie încotro se vor îndrepta Chibici 
şi Eminescu, după externarea celui din urmă. De altminteri, dacă ne gândim 
bine, pe vienez nici nu-l interesa acest lucru şi, în general, când cineva părăseşte 
un spital, nimeni nu menţionează încotro o apucă respectivul. Şi, oricum, 
eventuala prezenţă în registrul stabilimentului a locului spre care plecase 
Eminescu nu dovedeşte (aşa cum s-ar zice că dorea Maiorescu) că acesta 
fusese recomandat în mod expres de medicii ospiciului din Döbling. 

În epistola către Maiorescu, din punctul de vedere al lui Obersteiner, nici 
măcar ţara nu era obligatoriu să fie Italia: „...ar fi bine dacă s-ar găsi cineva 
care să se ducă cu d-l Eminescu pe câtva timp în Italia bunăoară” (subl. ns.). 
Esenţial era un singur lucru: Eminescu să revină în România cât mai târziu cu 

putinţă! Nu conta pe unde era purtat în acest timp, putându-se afla, la fel de 
bine, printre foci, în deşert ori în jungla amazoniană. În acest context, a 
crede că „amicul” Chibici chiar avea să aleagă ruta „în înțelegere cu Dr. 
Obersteiner şi după sfatul lui” devine o naivitate. 

Avem motive temeinice să credem că traseul era mult mai precis stabilit 
de liderii Junimii. Scrisorile despre care ni se spune că i-au fost trimise de 
Maiorescu lui Chibici au o serie de ciudăţenii. De exemplu, la 14 martie, 


Maiorescu afirmă negru pe alb: 


„La toată întâmplarea îti scriu, după indicarea d-tale, la Viena poste-restante” 
(subl. ns.). 


La primă vedere, nimic deosebit, magistrul căutându-l pe Chibici la adresa 
indicată de acesta. Dacă ne uităm însă şi peste epistola anterioară, din 8 
martie, avem surpriza să citim: 


„Fă bine şi răspunde-mi, pentru a-ţi mai scrie atunci şi eu un rând poste-restante 
la Viena”. 


Prin urmare, nu Chibici, ci Maiorescu decisese unde să-i scrie. Ceea ce 
surprinde este faptul că Maiorescu vorbeşte de Viena încă din primul sfert al 
lunii martie, când, potrivit tuturor declaraţiilor, Eminescu şi Chibici s-ar fi aflat 
spre mijlocul perioadei pe care ni se spune că au petrecut-o în Italia. Poate 
exagerăm, dar ne aducem din nou aminte de faptul că Eminescu nu a povestit 
nimănui nici un cuvânt despre această călătorie, care, în bine sau în rău, era 
imposibil să nu-l marcheze. De asemenea, Chibici prea nu a povestit nici el 
nimic coerent — şi nu se poate spune că tăcerea lui ar fi fost din dragoste pentru 
Eminescu. Ceva pare să nu se potrivească în această poveste a călătoriei în Italia, 
care a fost şi continuă să fie, de fapt, încă o pată albă în biografia lui Eminescu. 

Apoi, scrisorile lui Maiorescu conţin neaşteptat de multe repetări. El insistă, 
bunăoară, asupra ideii că n-ar fi primit prima scrisoare a lui Chibici, „cea din 
Viena” , repetând acest lucru de două ori la 8 martie („Prima scrisoare a 
d-tale, cea dela Viena nu am primit-o” şi, respectiv, „...fiindcă s-a pierdut 
scrisoarea din Viena” ) şi reluându-l la 14 martie („cea dintâi [scrisoare] a 
d-tale din Viena n-am primit-o”). 

Şi, parcă pentru a se asigura că tot omul va pricepe că epistola din Viena s- 
ar fi pierdut, în ambele scrisori Maiorescu menţionează că a primit „numai o 
scrisoare din Florența” . Unde-o fi această epistolă, despre care scrie la 8 martie: 
„Nu am trebuință să-ți spun impresia ce ne-a făcut-o”? 

Teoretic, era de aşteptat ca prima scrisoare a lui Chibici, cea (declarată) 
pierdută, să conţină multe detalii despre starea sănătăţii lui Eminescu, culese 
de expeditor direct de la Obersteiner. În plus, în ea trebuia să fie menţionat 
oraşul din Italia spre care porneau cei doi, deoarece, dacă ne-am lua după 
magistru, ar trebui să presupunem că ţinta călătoriei ar fi fost aleasă în preziua 
plecării din Viena şi că, prin urmare, Maiorescu nu ştia încotro hotărâseră 
Eminescu şi Chibici să se îndrepte, chiar dacă putea bănui. 

Câteva zile după plecarea acestora, la 19 februarie 1884 (stil vechi), 
doctorul Popasu l-a informat pe Maiorescu doar că Chibici „a avut o mică 
greutate până când l-a putut îndupleca [pe Eminescu] pentru călătoria prin 
Italia”, fără a preciza însă oraşul spre care se îndreptau, dacă intenționau să 
oprească pe traseu şi unde anume. Ne vine greu să credem că, mai ales după ce 
Popasu invocase evaziv „mica greutate” dinaintea urcării în tren, Maiorescu 
a stat în incertitudine câteva zile bune, cât a durat drumul până la Florenţa 
plus timpul necesar sosirii scrisorii redactate în Italia (asta, presupunând că 
Chibici a raportat îndată ce au descins în oraş). La fel, pare puţin plauzibil 
faptul că, atunci când, după o perioadă de tăcere totală din partea lui Chibici, 
i-a sosit prima epistolă din Florenţa, Maiorescu nu s-a grăbit să răspundă, 
menţionând că le pierduse urma. Totul s-ar explica, însă, în cazul în care ruta 
fusese stabilită încă din Bucureşti, astfel încât, aşa cum bănuim, magistrul a 
fost permanent la curent cu fiecare pas al celor doi. 

Între altele, suspiciunea este întreținută şi de evidenţa că Maiorescu a ascuns 
cel puţin o (altă) scrisoare trimisă de Chibici, cu prilejul călătoriei acestuia 
alături de Eminescu — ca să nu mai vorbim de abilitatea cu care şi-a cenzurat 
întreaga corespondenţă, intervenind chiar şi asupra unor scrisori aparţinând 
altora. Oare, dacă ar fi aflat că prima lui scrisoare n-a ajuns la Maiorescu, 
Chibici nu i-ar fi prezentat principalele idei din ea, într-o altă misivă? Oare, 
dacă ar fi pierdut pe neaşteptate orice legătură cu Chibici (şi, implicit, cu 
Eminescu), Maiorescu nu ar fi notat absolut nimic în jurnal? Mai mult, în 
Însemnări zilnice, la 8 şi, respectiv, la 14 martie 1884, nu numai că Maiorescu 
nu prezintă textul epistolelor trimise de el lui Chibici, dar nici măcar nu 
pomeneşte că le-ar fi redactat. 

O altă repetare a lui Maiorescu priveşte regimul care, spera el, doctorul 
Obersteiner ceruse să-i fie impus lui Eminescu. Astfel, la 8 martie, citim: 


„Mai scrie-mi totodată... care este părerea lui Obersteiner asupra dietei de urmat 
mai departe”. 

Cam o săptămână mai târziu, reformulează: 


„Nu ar fi mai bine să întrebi la Viena pe Obersteiner cum să fie dieta lui Em. mai 
departe? Şi ce ocupațiune sfătuieşte el?” 


Nefiind medic, la prima întrebare, Chibici a dat replica pe care a socotit-o 
mai verosimilă, după ce, probabil, a făcut un scurt inventar al relelor mai 
cunoscute: 


„În privinţa dietei de urmat i-a recomandat D-rul Obersteiner ca să se abție de la 
băuturi aromatice şi alcoolice; până la o litră de vin însă poate să bea la masă” (subl. ns.). 


Ăsta da, regim! 

La cea de a doua chestiune, Chibici a preferat să tacă — după cum nu a 
spus nimic nici la altă insistenţă a lui Maiorescu, doritor să afle de ce „amicul 
Em.” nu se grăbea să răspundă scrisorii lui. 

Un alt unghi de vedere asupra celor două scrisori ale lui Maiorescu oferă 
o nouă surpriză. Pe de o parte, prin epistola datată 8 martie, magistrul îl anunţă 
pe Chibici că, până în acea clipă, primise de la el o unică scrisoare, din Florenţa. 
În consecinţă, deducem că, înaintea acestei scrisori, Maiorescu nu îi mai scrisese 
nici una. Pe de altă parte, în aceeaşi scrisoare, el scrie: 


„Ştii că Teod. Rosetti a oferit d-lui Eminescu să şadă la țară la d-sa, la Soleşti 
câteva timp. Nu ştiu, dacă d-l Em. va fi mulțumit de singurătatea aceea completă la 
Soleşti.” 


În primul rând, nu există nici o dovadă că Rosetti i-ar fi făcut lui Eminescu 
oferta de mai sus, deşi Obersteiner îi scrie lui Maiorescu că „D-/ Rosetti a 
vizitat o dată pe d-l Eminescu”, fără a preciza data şi în ce au constat eventualele 
discuţii. În al doilea rând, faptul că vârfurile Junimii discutau de mult timp 
variantele „la Soleşti la Rosetti, sau la Țibăneşti la Carp”, care le erau lor 
dragi, rămânea problema lor. 

Ceea ce ne interesează aici este faptul că, înainte de a pleca din Bucureşti 
spre Viena, Chibici fusese făcut părtaş al intenţiilor şefilor Junimii faţă de 
viitorul apropiat al lui Eminescu. Şi, cum Maiorescu avea tendinţa manifestă 
de a-l ţine cât mai mult pe Eminescu în străinătate sau în locuri izolate, întrebarea 
dacă una dintre sarcinile lui Chibici nu consta în a-l convinge pe Eminescu să 
renunţe la şederea în Capitală nu este neîntemeiată. Deocamdată, nimic nu 

contrazice ipoteza că aceste instrucţiuni i s-ar fi dat o dată cu cele privind — 
se pare — popasul obligatoriu făcut la Milano. 

În sfârşit, există problema sursei care a făcut publice cele două scrisori 
trimise de Maiorescu lui Chibici, la 8 şi la 14 martie 1884. Din câte cunoaştem, 
ele au fost publicate pentru prima oară de I. E. Torouţiu, în 1933. Numai că 
renumitul autor n-a precizat şi izvorul care i le-a pus la dispoziţie. Apoi, 
firesc, ne întrebăm de ce oare nu le-a publicat Maiorescu însuşi, în Convorbiri 
literare (prin oameni ca Mehedinţi sau Kirileanu) sau de ce nu i le-a pus la 
dispoziţie lui N. Petraşcu? Nu cumva nu existau la acea dată? 

Când punem această întrebare, avem în vedere şi faptul că, în studiul lui 
Petraşcu, călătoria în Italia este comprimată în câteva fraze (pe care Călinescu 
doar că nu le copiază!). Cităm integral: 


„Ajungând noaptea în Veneţia — Veneţia atât de scumpă lui Byron, cântata cetate 
a patricianilor, a curtezanelor şi gondolierilor, — i se făcu frică. Strigătele lopătarilor, 
care-l aduceau la hotel, valurile apei, umbra palatelor proectată pe canal, poate şi 
oboseala drumului, îi făcură o impresie penibilă. El ceru decuseară chiar, să plece dis- 
de-dimineaţă spre Florenţa, ceea ce şi făcu. În Florenţa se găsi mai bine. Aici, o engleză 
tip romanesc de al lui Shakespeare, care auzise de cine era el şi care-l privea cu interesul 
ce inspira poetul în starea lui bolnavă, îi deşteptă vechile lui sentimente. În zioa în care 
plecă Engleza, el umblă rătăcit şi nu se întoarse acasă până spre miezul nopții hotărât 
să plece şi el adouazi, după ea. Peste câteva zile, sosi în țară, neştiind în ce parte se 
îndreptase engleza.” 


În rândurile de mai sus regăsim un tablou pe placul lui Maiorescu. Cum ni 
se pare o făcătură de prost gust, continuăm să ne întrebăm: dacă Eminescu era 
„în starea lui bolnavă”, cum de-l lăsa Chibici singur, cum de nu l-a dus din 
nou la Obersteiner şi cum de s-a însănătoşit brusc, îndată ce a trecut frontiera 
României? Şi-apoi, dintr-o călătorie de o lună şi jumătate asta era singura 
amintire? Dacă am admite că din Viena Eminescu şi Chibici ar fi plecat aţă 
spre Florenţa şi că acolo, abia ajunşi, Eminescu ar fi ochit-o pe „engleza” cu 
pricina, cu care şi-ar fi trecut tot timpul, fie discutând, fie admirând-o în tăcere, 
ei bine, într-o asemenea ipoteză fantezistă, cum se face că Chibici nu i-a scris 
lui Maiorescu nimic despre această — ni se dă de înţeles — obsesie „tip 
romanesc”? Şi cum se potriveşte invenţia lui Petraşcu cu afirmaţia din scrisoarea 
lui Chibici, care îl asigură pe magistru, la 14 martie: „Starea sănătăţii lui 
Eminescu s-a îndreptat mult la Florența”? 

Familia, involuntară sursă de dezinformare 


Verdictul medical maiorescian e reînoit şi la 6 decembrie 1883, când 
avocatul scria surorii Emilia (care, la rândul ei, informa şi pe alţii, răspândind, 
astfel, involuntar, minciunile fratelui ei): 


„Despre Eminescu o notiță de la doctorul Obersteiner, asistentul doctorului 
Leidesdorf. El are un «uşor acces de paralizie, cu crampe», care deşi n'a lăsat urme, 
înrăutăţeşte şi mai mult prognosa. 

Altminteri aceleaşi deliruri în conversaţie” (subl. ns.). 


Citatul folosit de Maiorescu nu provine din nici o „notiță de la doctorul 
Obersteiner”, aşa cum pretinde magistrul. Obersteiner nu i-a acordat 
importanţă zisului avocat decât o singură dată, cu puţin înainte de externare 
(la 29 ianuarie, după calendarul nostru, 10 februarie stil nou). Maiorescu 
primise informaţia transmisă Emiliei de la cu totul altcineva: de la vărul lui, 
C. Popasu. Acesta, şi nu Obersteiner, îi scrie la 14 noiembrie (epistola e 
datată 26 noiembrie, Popasu folosind stilul nou): 


„...4 patra zi după ce l-am internat [Eminescu] a fost lovit de un atac de paralysie 
cu crampe...” 


Mai târziu, Popasu avea să rectifice, fără ca Maiorescu să transmită acest 
lucru Emiliei: 


„Atacul, care | a avut se vede că n'a fost de paralysie, căci după atâtea săptămâni a 
rămas fără urmări. Poate a fost numai o iritațiune mai mare a centrelor motorice, care a 
trecut imediat” (16 decembrie 1883, stil vechi). 


Privitor la precizarea lui Maiorescu: „aceleaşi deliruri în conversaţie”, 
punem cu mai mult temei o întrebare, pe care în trecut am formulat-o cu rezervă: 
„delirurile” lui Eminescu constau în acuzaţii la adresa celor care îl răpiseră şi, 
mai apoi, îl ţinuseră sechestrat? De ce a ţinut Maiorescu să precizeze că 
pretinsele deliruri s-ar fi evidenţiat numai „în conversaţie”? 

Mărturia lui Eminescu ne obligă să ne întrebăm în ce măsură spusele lui 
au fost sau nu interpretate greşit, fiind (în mod deliberat?) folosite drept pretext 
pentru a justifica, înainte de orice, reținerea lui în ospiciu. Cel care ajunge să 
scrie cuiva pe care, în sinea lui, nu-l mai socoteşte prieten: 

„...mi-e frică chiar de-a-mi plânge soartea, căci (chiar, cuvânt tăiat — n. ns.) şi 
aceasta ar fi interpretat ca un semn de nebunie!” , 


este un om care a trecut prin multe şi care a obosit să depindă de prostia sau de 
reaua-credinţă a unora şi de puterea altora, care manevrează ameninţător o 
cămaşă de forţă. Şi acest lucru se cunoştea, fiind remarcat şi de alţii, chiar în 
modul în care Eminescu îşi scria epistolele. Bunăoară, de Caragiale: 


„.- pare că s-ar fi temut ca nu cumva, din vreo aruncătură mai liberă a condeiului, 
să iasă bănuiala că mintea i-ar fi câtuşi de puţin nestăpânită...” (Ironie). 


Ca şi fiica ei Livia, Clara Maiorescu, soţia magistrului, a fost un canal 
involuntar de dezinformare. De pildă, ea îi transmite cumnatei Emilia că 
Eminescu „nu recunoaşte pe nimeni, nu rosteşte o vorbă legată. E zguduitor, 
nici o urmă din ceea ce a fost”, dar nici un element documentar nu ne convinge 
că observaţia ei ar fi fost făcută în mod nemijlocit. Ba, dimpotrivă, faptul că, 
într-o altă episolă, anterioară, ea anunţă: „Mâine îi voi scrie (subl. ns.) lui 
Soutzo; de vrei îţi voi da veşti despre el”, adică, despre Eminescu, arată pe ce 
cale (şi cât de rar) îi parveneau informaţiile. Faptul că nici un cuvânt din 
răspunsurile lui Şuţu nu a scăpat cenzurii magistrului nu mai miră, atâtea şi 
atâtea documente similare fiind ciopârţite (Maiorescu însuşi recunoaşte că a rupt 
o scrisoare trimisă de Emilia soţiei lui, întrucât a socotit-o nepotrivită). 

Fără să-l vadă pe Eminescu, Clara scrie: „Fiziceşte e de tot desfigurat” . I-a 
parvenit această informaţie de la Şuţu? De ce nu i-o fi trimis Emiliei chiar 
scrisoarea lui Şuţu, cum se proceda frecvent în epocă? A aflat Clara de 
„desfigurare” de la fratele ei, Wilhelm Kremnitz, soţul Mitei? Asta ar însemna 
că acesta a fost mai implicat în „chestiune” decât bănuim. Ciudata telegramă 
trimisă de Maiorescu pe numele Kremnitz (Wilhelm sau Mite?) chiar în ziua de 
28 iunie 1883 („Din păcate, încă incert. Altfel, toate bune. Titus” ), la adresa 
unui hotel din Bucureşti, contribuie la deschiderea unor noi ipoteze, care sunt de 
natură să conteste data consacrată a internării lui Eminescu în ospiciul lui Şuţu. 


Jucăria „doctorului” Maiorescu 


Cum spuneam, şi scrisoarea adresată de Eminescu lui Chibici la 12 ianuarie 
1884 îndeamnă la o mai profundă analiză: 


„Neavând nimic de lucru, închis alături cu un alt individ, hrănit rău, precum se 
obicinuieşte în spitale şi lăsat în prada („plata” , în unele versiuni — n.n.) celor mai omorâtoare 

grije în privirea viitorului, mi-e frică chiar de-a-mi plânge soartea, căci (chiar, cuvânt 
tăiat — n. ns.) şi aceasta ar fi interpretat ca un semn de nebunie!” (Eminescu). 


Teama lui Eminescu de a-i fi răstălmăcite cuvintele sau de a nu i se da 
crezare este incontestabilă şi are la bază experienţe trăite. Faptul că, în prima 
formă a frazei subliniate, a existat şi un al doilea „chiar”, menit să accentueze 
până la ce limite ajunsese starea de teroare în care trăia, ne arată, pe de o parte, 
uşurinţa cu care vorbele lui erau transformate în simptome ale alienării şi, pe de 
altă parte, ne fac să credem că nici în Chibici nu mai avea prea mare încredere, 
adresându-i-se acestuia numai pentru că Obersteiner îi lăsase să aleagă doar 
între el şi Maiorescu. În mod neplăcut surprinzător, Torouţiu a eliminat complet 
cel de-al doilea „chiar”, iar despre primul a precizat că ar fi fost tăiat. În contextul 
dat, în care Torouţiu „retuşează” portretul lui Maiorescu — inclusiv, prin publicarea 
unor texte denaturate — faptul nu mai pare o eroare accidentală. 

În pofida lungimii scrisorii, dorinţele lui Eminescu se rezumau doar la: 
„răspunde-mi cum Stau lucrurile cu mine”, restul textului fiind, în cea mai 
mare măsură, argumentaţie cu care îşi susţine cererea de a fi eliberat din ospiciul 
vienez. Dacă cele notate de Maiorescu în jurnal, la 18 ianuarie 1884, nu sunt 
născociri, în această zi magistrul i-a trimis lui Eminescu o telegramă în numele 
lui Chibici: 


„Telegramă. Eminesco, Wien Oberdăbling, Anstalt Leidesdorf. 
Primit scrisoarea. Cea mai mare bucurie de însănătoşirea ta. Totul regulat bine 
pentru tine. Amănunte prin scrisoare. Chibici.” 


Care scrisoare? Chibici nu i-a trimis „amicului” lui „intim” nici un cuvânt. 
Când, forţat de îndelunga tăcere a celor din Bucureşti şi împins de la spate de 
Popasu, i-a scris direct lui Maiorescu (28 ianuarie 1884), Eminescu a avut o 
singură solicitare, foarte precis exprimată: 


„...Cutez a solicita din nou îngăduința d-voastre şi a vă cere ca, prin câteva şiruri, 
să mă lămuriți dacă am perspectiva de-a mă întoarce curând în țară” (subl. ns.). 


La această rugăminte atât de simplă, Maiorescu a conceput o adevărată 
pledoarie învăluitoare şi justificativă, în care prezintă în mod evident 
propagandistic implicarea lui şi a Junimii în întreaga tărăşenie. Răspunsul a 
fost expediat peste circa două săptămâni şi nu este cert dacă „protectorul” cu 
apucături de patron ar fi răspuns chiar şi atunci, în lipsa anunţului formulat de 
văru-său, Popasu, care l-a informat că deputaţii români din Viena „se interesează 

mult de Eminescu” . Este evident că nu ar fi fost deloc în interesul magistrului 
şi al ciracilor săi ca lumea să afle că Eminescu, deşi perfect sănătos, nu putea 
părăsi balamucul, pentru că nu se primise „undă verde” de la Bucureşti. 

În scrisoarea magistrului către Eminescu avem surpriza să citim: 


„...Vă veți întoarce împreună în ţară, unde trebuie să te mai odihneşti câteva luni, 
pentru a te întrema fiziceşte pe deplin” (10 februarie 1884). 


Intenţia lui Maiorescu de a amâna cât se poate de mult reintrarea în 
normalitate a vieţii lui Eminescu este evidentă, căci Obersteiner recomandă 
drept „transație mult mai preferabilă” spre ultima zi de convalescenţă drumul 
în Italia şi nimic mai mult. Maiorescu, însă, mai adaugă alte „câteva luni”, 
necesare recuperării, în opinia lui de „specialist”, care, repetăm, de-a lungul 
primelor două internări ale „protejatului”, nu l-a văzut pe acesta decât de două 
ori şi chiar şi atunci doar pe fugă (câte un minut, de fiecare dată!), fără a intra 
în conversaţie cu el (dacă un dialog a avut totuşi loc, el a rămas secret). 

S-ar putea spune că explicaţia ar sta în grija deosebită pentru sănătatea 
lui Eminescu. Trecem peste faptul că grija excesivă poate sufoca chiar 
atunci când este autentică şi întrebăm: oare, tot de „grijă” a schimbat 
Maiorescu diagnosticele medicilor? Tot din „grijă”, falsele lui diagnoze 
indicau un Eminescu irecuperabil? 


Şmecherii ieftine 


La 23 ianuarie 1884, Maiorescu îşi dezvoltă din nou propria teorie: 


„De asemenea este de mirare, că nu-şi aminteşte deloc de vizita mea şi de colecţia 
poeziilor sale. Pe atunci era încă pe jumătate întunecat, cu toate că a făcut observaţia că 
a devenit lucid înainte de scrisoarea sa, de acum 14 zile. O scrisoare alăturată a doctorului 
spune: numai de 8 zile. Şi aceasta se potriveşte mai bine” (scrisoare către Emilia). 


Eminescu n-a spus niciodată că nu şi-ar aminti de vizita lui Maiorescu, 
remarcând doar că acesta a stat mai puţin decât cioara pe un gard: 


„D. Maiorescu a trecut pe aici într-o zi, dar a stat mai puţin de un minut şi nu mi-a 
Spus nimic în ce mă priveşte...” (12 ianuarie 1884). 


Ce credit să-i mai acorzi lui Maiorescu? 

În aceeaşi scrisoare către sora lui, magistrul pretinde şi că ar fi primit o 
epistolă de la Obersteiner, din care susţine că i-ar şi cita. Invocata misivă nu 
există, sursa fiind cu totul alta. În esenţă, magistrul repetă metoda folosită la 6 
decembrie 1883, când, preluând două-trei cuvinte dintr-o informare venită 
de la văru-său Popasu, a inventat o „notiță de la doctorul Obersteiner”, 
minţindu-şi sora şi, prin ea, pe toţi ieşenii. Acum, la 23 decembrie, folosind 
informaţiile dintr-o altă scrisoare trimisă de acelaşi Popasu cu 5 zile în urmă 
(18 decembrie 1883, stil vechi), născoceşte un nou mesaj, venit, pasămite, 
de la Döbling. Dacă nu ar fi generată de dorinţa de a face rău unui nevinovat, 
disperarea cu care Maiorescu încearcă să pozeze în ochii celor apropiaţi sau 
mai mărunți decât el ar provoca milă. 

Să alăturăm cele două texte. 

Maiorescu către Emilia: 


„Din scrisoarea doctorului copiez următoarele rânduri: «E un caz unic — că 
ameliorarea s'a făcut aşa de repede şi că ea e de dată recentă. Şi tocmai acest lucru ne 
face să fim prevăzători: o posibilitate a întoarcerii răului nu este exclusă». 

Fireşte. Totuşi cuvintele «unic» şi chiar cuvântul «prevedere» sunt pentru viitor foarte 
îmbucurătoare şi liniştitoare” (subl. ns.). 


C. Popasu către Maiorescu: 


„Starea lui se ameliorează din zi în zi şi dacă progresul spre bine se va face tot aşa 
de grabnic ca până acum, atunci este bună speranţă, că peste puţin timp va putea eşi din 
institut... (...) Şi dacă nu va veni ceva la mijloc, de pe acum trebue gândit, ce este de 
făcut cu el imediat dupăce va eşi din institut...” (subl. ns.). 


Din neutra şi preventiva condiţionare „dacă nu va veni ceva la mijloc”, a 
vărului Popasu, Maiorescu a scos o avertizare mult mai serioasă: „o posibilitate 
a întoarcerii răului nu este exclusă”. Formularea avocatului reprezintă o 
prelucrare abilă, făcută cu scopul de a spori spaţiul de manevră necesar sieşi şi 
aranjamentelor lui şi spre a pregăti terenul pentru următoare acte în forţă, 
îndreptate împotriva gazetarului Eminescu. 

În finalul scrisorii, Maiorescu revine obsesiv asupra pretinsei incertitudini 
privind „vindecarea” lui Eminescu: 


„Ar fi minunat, dacă omul acesta şi-ar reveni într-adevăr” (subl. ns.). 


Relatarea lui Maiorescu se află în frapantă contradicţie cu afirmaţia pe 
care avea să o facă Obersteiner o săptămână mai târziu, când îi va scrie acestuia: 

„Starea d-lui Eminescu se îndreaptă încet dar statornic” (subl. ns.). 


Cu toate că între fraza inventată („E un caz unic — că ameliorarea s'a 
făcut aşa de repede” ) şi spusele lui Obersteiner (,,...starea d-lui Eminescu se 
îndreaptă încet dar statornic” ) este, credem, o distanţă suficient de mare pentru 
ca ea să fi justificat, dacă nu să fi impus, o analiză mai atentă a informaţiilor, 
biografii şi diverşi autori de studii, cu care medicina se poate mândri mai mult 
sau mai puţin, nu au găsit cu cale să o propună, măcar. Să înţelegem că, pentru 
dumnealor, între rapid, dar incert şi lent, dar sigur chiar nu este nici o diferenţă? 

y» 


Să revenim la mesajul imaginarului medic vienez, din care „citează 
Maiorescu în epistola din 23 ianuarie, dezinformându-şi propria soră: 


„E un caz unic — că ameliorarea s'a făcut aşa de repede şi că ea e de dată recentă.” 


Deci, ameliorarea s-ar fi produs în luna ianuarie 1884, când se împlineau 
două luni şi jumătate de la internarea lui Eminescu la Döbling şi peste şase 
luni de la ziua sechestrării sale în Bucureşti. Reamintim că Şuţu, în consens cu 
mari medici ai vremii, afirma că mania acută „durează 2-3-5 luni şi apoi se 
vindecă” . Prin urmare, Eminescu nu avea cum să apară drept „caz unic” prin 
iuţeala cu care s-ar fi „vindecat”. Dimpotrivă, făcea parte dintre cei a căror 
întremare a durat mai mult chiar decât de obicei. 

A doua frază „citată” în scrisoarea către Emilia: 


„Și tocmai acest lucru ne face să fim prevăzători: o posibilitate a întoarcerii răului 
nu este exclusă” (subl. ns.). 


Ce să înţelegem de aici? Că toţi cei care se vindecă mai rapid au şanse 
sporite de a fi întorşi de boală? 

Misterioasa scrisoare din care Maiorescu pretinde că ar fi copiat nu a fost 
niciodată văzută de cineva (ba, mai mult, cu excepţia Emiliei, nici măcar el 
însuşi nu a mai invocat-o şi cu altă ocazie), iar pe fiţuica prezentată nu dăm doi 
bani, socotind-o o plastrografie, care a avut şansa să fie depozitată la Arhivele 
Naţionale — spre ghinionul posterităţii. 

Astfel, la mesajul final de „avertizare” pare să se fi ajuns în trei etape: 
întâi a fost nevinovata exprimare a lui Popasu: „Şi dacă nu va veni ceva la 
mijloc...” Apoi, aceasta a fost transformată în: „o posibilitate a întoarcerii 
răului nu este exclusă”. În sfârşit, printr-o nouă distilare, s-a ajuns la 
versiunea ideală pentru scopul lui Maiorescu: „o posibilă ameliorare sau 
vindecare parțială”. 

Cum ultima variantă a fost pe placul istoricilor literari, ea a fost adoptată 
ca formulă unică, apoi, prin asiduă repetare, a fost ridicată la rang de adevăr. 

Asemenea deformări nu puteau sluji cu nimic interesului lui Eminescu. 
Dimpotrivă. Şi, dacă au fost necesare neadevăruri, devine clar că lipsea 
argumentaţia reală privind pretinsa stare de alienare mintală a acestuia. Ticăloşia 
lui Maiorescu, demonstrată cu asupra de măsură, se află ascunsă în spatele 
unui fals respect şi a unei imaginare simpatii pentru „protejat”, dindărătul cărora 
el nu face altceva decât să aprindă împotriva lui Eminescu „fitile” pregătite pe 
îndelete, în „olimpiana” linişte a sacrului său birou. 

Dar dacă această scrisoare a lui Obersteiner — cu care se laudă Maiorescu 
— nu există, pentru că nu a fost scrisă, s-a găsit un alt mod de a transmite 
posterităţii mesajul dorit, astfel încât să pară că vine de la un terţ: contrafacerea 
de tipul cărţii de vizită prin care Slavicioaia îi chema în ajutor pe „amici”. Aşa 
a apărut cunoscuta fiţuică anonimă, nedatată, nesemnată şi nu se ştie cui 
adresată (care nu este exclus să fi fost scrisă chiar de către Maiorescu): 


„Domnia Voastră, | Domnul Eminescu suferă de o stare maniacală cu accese, a 
cărei cauză trebuie căutată într-o boală luetică. In consecinţă nu este exclusă o posibilă 
ameliorare sau vindecare parțială. Al dvs. prea devotat” (subl. ns.). 


Urmează o semnătură ilizibilă. Asupra ciudăţeniilor din această anonimă 
(care conţine prima referire scrisă la pretinsa infectare a lui Eminescu cu sifilis) 
nu mai insistăm, întrucât le-am prezentat pe larg anterior (caietul 2). Dar, chiar 
şi fără o analiză aprofundată, simplul fapt că Maiorescu, care obişnuia să noteze 
pe scrisorile primite diverse mărunţişuri legate de corespondenţa respectivă, 
şi-a încălcat obiceiul şi nu a trecut pe un colţ al „documentului” nici numele 
expeditorului, nici data la care i-a parvenit respectiva hârtiuţă, ar fi trebuit — şi 
el — să atragă atenţia domnilor care au cercetat biografia lui Eminescu. 


Diagnoze în viziune avocăţească 


Dacă textul scrisorii consemnate în jurnalul lui Maiorescu chiar i-a fost 
trimis lui Eminescu, atunci magistrul şi-a informat „protejatul” că, din cauza 
căldurii, acesta s-ar fi căptuşit cu o „meningită” care se cronicizase. Meningita 
şi sifilisul sunt boli niţel diferite şi, chiar dacă la acea vreme între ele nu se 
făcea distincţia netă de astăzi, o diferenţă destul de substanţială trebuia să 
existe, fie şi datorită căilor atât de diferite de îmbolnăvire. 

În propria şi imaginativa lui strategie medicală, Maiorescu nu prezintă 
un diagnostic personal unic. Numai în primele opt luni de după sechestrare, 
avocatul polivalent i-a descoperit lui Eminescu patru „boli”, în următoarea 
ordine cronologică: 

alienare (fără a defini maladia) 

manie delirantă (inexistentă, ca boală), 

demenţă (inexistentă), 

meningită (nesusţinută nici de Şuţu, nici de Obersteiner). 

Ne-am putea gândi că, cine ştie, din noiembrie 1883 până în februarie 
1884, Maiorescu şi-o fi schimbat părerea despre „boala” lui Eminescu. 
Numai că: 

1) pentru a-şi modifica opinia, trebuia să fi primit informaţii noi şi 
concludente (nu este cazul); 

2) în situaţia în care şi-ar fi constatat propria eroare, firesc era să o 
recunoască — măcar faţă de propria familie (nu a făcut-o); 

3) nu a consemnat niciodată diagnosticul medicilor (nici măcar în propriul 
jurnal); 

4) diagnoza de demenţă este pusă „din burtă”, pentru publicul ieşean. 

Din multiple motive, curând după moartea lui Eminescu, Maiorescu avea 
să invoce în mod deschis nebunia ereditară a acestuia şi, cum de slugi 
intelectuale nu se duce lipsă, papagalii şi-au îndeplinit menirea, repetând cu 
patos cele auzite, cei mai talentaţi adăugând şi de la ei. 

În plus, de la o dată incertă, a început să acţioneze şi bileţelul contrafăcut, 
prin care se deschidea, practic, un număr nelimitat de variante. Formularea 
„posibilă ameliorare sau vindecare parțială” anunţa că, din acel moment, 
totul devenea cu putinţă. Indiferent ce s-ar fi spus despre ea, „boala” n-ar 
mai fi trezit îndoială sau uimire, deoarece căpătase, astfel, o premeditată 
explicaţie medicală, care pregătea publicul pentru orice rău, fie el cât de 
mare. (Bineînţeles, toate acestea erau destinate numai mediului din imediata 
apropiere a lui Eminescu, publicul larg căpătând, cât timp a trăit acesta, 
informaţii infinit mai vagi.) 

Poate şi mai importantă rămâne însă cealaltă precizare din această fiţuică 
anonimă, prin care presupusul medic vienez face o primă şi insidioasă 
trimitere la sifilis: 


„Domnul Eminescu suferă de o stare maniacală, a cărei cauză trebuie căutată într- 
o boală luetică”. 

Încet-încet, începem să ne explicăm cum de până şi Harieta a acceptat 
atât de uşor diagnosticul de sifilis, pus în circulaţie de Maiorescu, pe asemenea 
abile căi, încă din primele luni ale anului 1884. În fraza sus citată, surprinde 
faptul că anonimul personaj inventat de scenaristul Maiorescu a căutat o 
formulare ocolită („stare maniacală, a cărei cauză trebuie căutată într-o boală 
luetică” ), când, mult mai simplu, putea invoca mania sifilitică. Să vedem, 
însă, ce scria Şuţu despre mania sifilitică, în 1877: 


uă iritațiune a nervilor vasomotori care aduc anemia cerebrului, origina depresiunei 
melancolice, alternând cu agitaţiune, şi observată în prima perioadă a infecțiunei sifilitice. 


insomnie, febre, etc. 3. Ca un ramolisment cerebral, care, după locul mai mult sau mai 
putin întins ce ocupă în creeri, aduce paralisii generale sau partiale, convulsiuni 
epileptiforme, perderea memoriei, idei de grandoare, etc.” (Alienatul...) 


Să luăm pe rând cele trei posibilităţi, reamintind că tratăm lucrurile de pe 
poziţia ingrată a nemedicului, pe care numai frapantele şi nesfârşitele contradicții 
ale specialiştilor îl obligă să încerce să găsească şi propria explicaţie: 

1) „Iritațiune a nervilor vasomotori.” Nu credem că putea fi vorba de aşa 
ceva, deoarece efectul ar fi trebuit să fie — zice Şuţu — „anemia cerebrului”. 
Depresiunea melancolică, alternând cu agitațiune provocată de această anemie 
era, în fond, un soi de manie alternantă — boală asemănătoare (dacă nu chiar 
identică) cu psihoza maniaco-depresivă de astăzi, despre care Şuţu scrie: 


„Uneori mania şi melancolia, adică excitațiunea şi depressiunea sistemului nervos 
alternă între ele, fără transițiune, fără intercalare a unui interval lucid. Un individ spre 
ex., se află uă zi, uŭ săptămână, uă lună în stare de agitațiune maniacă, apoi cade în 
stupoare melancolică care durează asemenea zile, săptămâni sau luni, ca apoi fără 
transiţiune să reintre în starea de excitațiune. Aici avem uă manie alternantă.” 


“yy 


Când între „agitațiunea maniacă” şi „stupoarea melancolică” intervenea 
un interval de „luciditate perfectă”, diagnosticul era de „manie în îndoită 
formă” (denumire dată de Baillarger) sau „manie circulară” (după Falret). 
Acesta ar fi, foarte succint, aspectul tehnic al chestiunii. În ciuda faptului că 
unii medici au avansat diagnosticul de psihoză maniaco-depresivă în cazul 
Eminescu, nu l-au şi susţinut cu argumente concrete şi, mai ales, credibile. 
Dacă diagnoza ar fi fost reală, trecerea bruscă de la volubilitate şi voioşie, 
la depresia cea mai adâncă nu putea să nu lase nici o urmă în scriitura lui 
Eminescu. Or, nu ştim ca vreun autor să fi încercat, măcar, să probeze 

acest diagnostic (psihoză maniaco-depresivă) cu pasaje elocvente din 
jurnalistica eminesciană (probă indubitabilă, singura mai presus de orice 
suspiciune). În schimb, au fost în mod abuziv folosite creaţiile lui literare şi, 
mai ales, „amintiri” pe care nu ziariştii trebuiau să le descopere ca fiind 
mincinoase. S-a ajuns, astfel, la aberaţii, în care realităţi din viaţa lui Eminescu 
se împletesc cu ficțiuni din Sărmanul Dionis, bunăoară. Chiar şi în pretenţioasa 
monografie a lui Gh. Călinescu întâlnim formulări precum: 


„Prietenii, în frunte cu Titu Maiorescu, care plăti 300 lei, îl internară pe dată în 
Sanatoriul «Caritas» al d-rului Şuţu, din strada Plantelor, pentru ca profeția poetului 
să se îndeplinească (subl. ns.): 

Unde-s şirurile clare din viața-mi să le spun? 

Ah! organele-s sfărmate şi maestrul e nebun!” 


Sau, şi mai rău: 


„Boala cauza poetulului o copleşire şi o silă de sine şi de viaţă, doborându-l în cele 
din urmă sub deprimatoare turburări psihice. Visa, de pildă, că l-a lovit apoplexia, care-l 
împiedica să se ridice din pat, într-o agitație grozavă a inimii. O încercare de nuvelă din 
această vreme dezvăluie ebulițiunea de valuri înfuriate şi învinețite a sângelui. Eroul, 
Ioan Vestimie, impiegat monoton, circulând zilnic întrre căsuţa sa, cancelarie, birt 
economic şi cafeneaua cu jurnale ilustrate, simte deodată o turburare înlăuntrul său, 
prevestită prin pulsaţiuni şi bătăi ale inimii tot mai neregulate. Memoria, până atunci 
aşa de strălucită, îl părăsi deodată, încât pentru a găssi numele unei «fetiţe blonde, pe 
care o iubea cu credinţă de 16 ani», trebui să caute în dicţionar. Începu să creadă că 
fusese lovit de o afazie sau că o tumoare sub oasele craniului îi apasă creierul. (...) 
Suferințele lui Vestimie sunt, fără îndoială, acelea ale lui Eminescu” (subl. ns.). 


La fel de adevărat, pe cât „divinul” a fost, de fapt, Biata-Otilia-din-Scrin! 

2) „Meningită sau uă meningoencefalită sifilitică.” Conform aceluiaşi 
Şuţu, principalele simptome în aceste variante sunt: „hallucinațiuni, delir, 
insomnie, febre” . De febră, nici vorbă nu poate să fie. Despre insomnii, nu 
pomeneşte nimeni dintre cei cunoscuţi. Nici măcar Maiorescu, atunci când 
notează că Eminescu s-ar aliena sub ochii lui, nu face vreo legătură între strania 
lui impresie şi ipoteticele insomnii de care ar fi suferit Eminescu. Halucinaţiile 
şi delirul au cel puţin un punct comun: acela că bolnavul crede cu tărie în 
lucruri false — idei (în cazul delirului) sau percepții (în cazul halucinaţiilor, 
când insul aude, vede sau simte fenomene imaginare, imperceptibile pentru 
ceilalţi). Nu putem să dovedim cu probe că Eminescu nu ar fi delirat ori nu ar 
fi avut halucinaţii, dar nici Şuţu & Co. nu ne conving de contrar, iar lipsa 

oricărei exemplificări referitoare şi la pretinsul delir şi la halucinaţii ne face 
să fim şi mai reţinuţi în a da crezare unor afirmaţii neacoperite. Dacă Maiorescu 
ar fi fost inocent, atunci când Eminescu a rostit pe peronul Gării cuvântul 
„conspiraţie” (cuvânt socotit de fiica magistrului rod al „delirului”), era de 
aşteptat ca el, autodeclarat specialist în psihologie, să caute explicaţii pentru 
ciudata direcţie a „aiurării”. Or, el nu a încercat decât să ascundă măruntul, dar 
foarte semnificativul incident. 

3) „Ramolisment cerebral.” Cum acesta aduce cu sine „paralisii generale 
sau parțiale, convulsiuni epileptiforme, perderea memoriei, idei de grandoare, 
etc.” şi cum — cu excepţia unui „atac cu crampe” (şi el, dovedit ca fiind 
înşelător: „Atacul care l-a avut se vede că n-a fost de paralysie, căci după 
atâtea săptămâni a rămas fără urmări” — Popasu), nimic din toate acestea nu 
s-a regăsit în starea sănătăţii lui Eminescu, şi această ipoteză se elimină singură. 

În sfârşit, un ultim argument că nu se putea vorbi de manie sifilitică ni-l 
oferă însuşi doctorul Şuţu — întâi, prin faptul că diagnosticul lui era: „manie 
acută” şi, apoi, prin mărturisirea tranşantă (făcută după autopsiere) că ipoteza 
celor care au susţinut îmbolnăvirea lui Eminescu de sifilis s-a dovedit eronată. 

În 1900, în lucrarea Clasificaţiunea psichoselor, Şuţu avea să adauge despre 
mania sifilitică: 


care tinde a se localisa în encefal este cefalalgia. Ea nu cedează altei medicaţiuni de cât 
mercurul şi iodurul de potasiu; este remitentă, începe spre seară şi îşi capătă cea mai 
mare intensitate în timpul noptii. Insomnia o însoţeşte tot-d auna. Împreună cu cefalalgia 
apar şi vertige, furnicături la membre, curbătura.” 


Eminescu nu avea dureri de cap (cum susţine V. Russu-Şirianu, dovedit 
de noi ca penibil falsificator de biografie) şi am arătat că, după moartea 
pacientului său, Şuţu însuşi a scris, negru pe alb, că acesta nu a suferit de 
sifilis. Atunci, de ce l-a supus chinuitorului tratament cu injecții mercuriale? 
Putem încuviinţa că această otrăvire lentă a fost cauzată fără voie? 

De unde cuvântul luetic? Lues este un cuvânt latinesc, care se traduce prin 
„molimă” . Acum vreun secol şi jumătate, îndeosebi medicii germani au început 
să-l folosească (Lues) pentru a evita să apeleze la termenul sifilis — după 
cum, de exemplu, epilepsiei îi spuneau Lues divina. 

La 8 octombrie 1883, doctorul Popasu îi cere lui Maiorescu să-i comunice 
diagnosticul exact pus de Şuţu lui Eminescu. Răspunsul magistrului nu a 
ajuns până la noi. Deţinem însă date care ne ajută să ne apropiem de adevăr. 

Concret, ştim că, a doua zi după internarea lui Eminescu la Döbling, Popasu 
îi scrie lui Maiorescu: 


„O diagnosă şi o prognosă încă nu s'a putut face; abia după 10 zile, după ce se va 
studia paţientul se va putea spune” (scrisoare datată 3 noiembrie — stil nou). 


Prin urmare, el, medicul, accepta ca firească pronunţarea medicilor în urma 
unui examen, care nu se făcea de azi pe mâine. Pe de altă parte însă, cum 
acelaşi Popasu se pronunţă pe loc, fără să-l examineze pe Eminescu: „...cred 
că mai întâi de toate va fi de lipsă o cură anti-syphilitică”, avem temei să 
bănuim că diagnoza lui se baza pe informaţii venite de la vărul Maiorescu 
(informaţii pe care, de altfel, le şi ceruse în cel puţin o epistolă anterioară). 

Când afirmă că, timp de peste 5 luni, Eminescu ar fi căzut pradă 
„dezechilibratei sale stări sufleteşti stăpânite de animalitate” (epistolă către 
Emilia, 23 ianuarie), Maiorescu contestă că, la plecarea spre Döbling, 
manifestările pretinsei „manii acute” dispăruseră. Starea sufletească era singura 
despre care se putea spune orice, fără ca Eminescu sau altcineva să poată 
contrazice cu probe irefutabile. O persoană bine dispusă nu poate proba că 
veselia ei nu este o mască, îndărătul căreia se ascunde un ocean de tristeţe. 

Insul are păreri, vrând-nevrând. Existenţa naturală a jocului ideilor face ca 
orice om să aibă dreptul legitim de a pune oricâte şi orice soi de întrebări, indiferent 
de domeniu. Asta nu înseamnă, însă, că poate da şi verdicte în chestiuni pe care 
nu le stăpâneşte şi cu atât mai puţin în probleme de viaţă şi de moarte. 

Atunci când se dezvăluie că un profesionist a nesocotit cu bună ştiinţă sau 
a măsluit adevărul, spre a-l face să servească anumitor interese oculte, indiferent 
de reputaţia de care se bucură respectivul la un moment dat, el devine, în fapt, 
infractor. Din păcate, codul penal nu sancţionează crimele care se produc în 
planul adevărului istoric. Dezintormarea deliberată a publicului, cu scopul de 
a denigra sau culpabiliza persoane ori grupuri, pentru a minimaliza drepturi 
sau răspunderi colective etcetera constituie o înşelăciune infinit mai gravă decât 
cele obişnuite, în care, cel mai adesea, există un unic păgubaş, iar pierderea 
— materială — mai poate fi recuperată. Deformarea istoriei este o spălare 
planificată a creierelor dublată de însămânţarea unei memorii fictive şi, implicit, 
a unor scări valorice noi. Iar aceasta constituie o certă şi violentă agresiune 
asupra entității numită neam, căruia i se retează, astfel, rădăcinile în timp şi i 
se interzice să vieţuiască după coordonatele lui interioare, tipice. Asemenea 
constrângeri, menite (formal) să civilizeze, nu fac decât să creeze în mod 
artificial monştri şi suferinţe, iar elementul de forţă, care îşi impune prin 

ameninţări sau prin braţ armat limitata lui percepţie dovedeşte că el însuşi 
este departe de a fi civilizat. 

Maiorescu nu a greşit din ignoranță, ci a dezinformat în mod conştient. 
Ipoteza unei „erori” este infirmată şi prin faptul că, în momentele în care până 
şi el era obligat să recunoască public starea de sănătate psihică a lui Eminescu, 
magistrul l-a împiedicat pe acesta în mod constant să creeze, l-a lipsit în mod 
fraudulos de drepturi băneşti şi, în general, l-a denigrat, prezentându-l ca pe 
un ins irecuperabil, pierdut pentru societate. 

Concludent în acest sens este şi fragmentul din scrisoarea adresată de 
Missir şefului din Bucureşti, la 24 ianuarie 1884: 


„Prin bunătatea d-nei Humpel am aflat astăzi îmbucurătoarea veste despre Eminescu, 
am văzut şi cuprinsul scrisoarei D-voastre şi copia de pe scrisoarea amicului nostru am 
luat-o şi am arătat-o imediat D-lui Negruzzi şi cu toții nu ne încredem că a fost cu 
putinţă o prefacere atât de grabnică” (subl. ns.). 


Acest pasaj arată cât de bine manipula Maiorescu opinia celorlalţi şi, pe 
de altă, parte, constituie o probă suplimentară privind faptul că magistrul a 
prezentat în mod constant situaţia lui Eminescu drept deosebit de gravă — poate, 
de nerezolvat. Tot de aici, reiese şi marea încredere pe care i-o acordau ceilalţi, 
care, fără să îl vadă pe Eminescu, şi-l imaginau aşa cum li se cerea să şi-l 
închipuie. Nu degeaba la Junimea se făceau informări în grup, membrii de 
rând ascultând cu gura deschisă şi cu un pişcot în mână noutăţile transmise de 
la „centru”! Sub multe aspecte, Junimea rămâne unul dintre primele exemple 
de organizaţie care apelează la ceea ce numim astăzi îndoctrinare. 


Avocatul plăteşte, medicul execută 


Exasperat de faptul că, în ciuda deplinei stăpâniri de sine auto-impuse şi 
în ciuda compromisului făcut cu sine, atunci când îşi călcase pe inimă şi îi 
scrisese lui Chibici, nu se întrevedea nici o şansă ca porţile ospiciului să se 
deschidă pentru el, la 28 ianuarie 1884, îndemnat şi de Popasu, Eminescu 
pune pe hârtie câteva rânduri destinate lui Maiorescu. În foarte scurta epistolă, 
el îl anunţă: 


„dacă ar fi stat în putinţa mea, aş fi părăsit institutul, fie pentru a schimba 
mediul în care mă aflu, fie pentru a mă întoarce în țară”. 

De dincolo de protocolul care încarcă finalul acestei scrisorele, răzbate 
starea de iritare, reprimată doar cu mare efort: 

„Cutez a solicita din nou îngăduinţa d-voastre şi a vă cere ca, prin câteva 
şiruri, să mă lămuriţi dacă am perspectiva de-a mă întoarce curând în ţară”. 

Ultimele cuvinte, „să mă lămuriți dacă am perspectiva de-a mă întoarce 
curând în țară”, prezintă foarte clar adevăratele gânduri ale lui Eminescu şi, 
probabil, tocmai de aceea, răspunsul lui Maiorescu aduce, repetăm, a pledoarie 
pro domo. Eminescu nu cere explicaţii medicale, pentru că ştie că nu starea 
sănătăţii îl adusese în acel ospiciu, ci, pur şi simplu, îl întreabă pe cel pe care-l 
socotea gardian-şef dacă îi va permite sau nu să mai fie vreodată liber. 

Pe aceeaşi linie se înscriu şi rândurile trimise lui Chibici, cu circa două 
săptămâni înainte: 

„Fii bun, iubite Chibici, şi răspunde-mi cum stau lucrurile cu mine. 
Doctorii de aici vorbesc de d. Maiorescu şi de tine. Eu ştiu despre tine că 
tu n-ai mijloace pentru a îngriji de mine în starea în care sunt. Îmi sunt 
dar necunoscute măsurile pe cari d. Maiorescu va fi binevoit să le ia în 
privirea-mi...” (subl. ns.). 

La fel, „Te rog să-mi lămureşti poziția în care mă aflu” nu are, de fapt, 
nici o legătură cu „boala” sau cu doctorii, ci cu insul nevăzut de care ascultau 
aceştia din urmă. Cu toate acestea, deşi ştia că Maiorescu lua „măsurile” în 
ceea ce-l priveşte, Eminescu nu s-a adresat acestuia — fapt care numai dovadă 
de prietenie nu este. Şi nici de recunoştinţă! Un indiciu destul de limpede în 
acest sens îl reprezintă şi una dintre frazele scrise la 12 ianuarie: 

„Sper că nu voi fi condamnat a petrece aci ani întregi fără necesitate”. 

Perfecta conştientizare de către Eminescu a faptului că nu trebuia deloc să 
fie nebun autentic pentru ca „amicii” să-l condamne să fie „ani întregi” clientul 
ospiciului nu credem că mai trebuie demonstrată. Totodată, el nu excludea complet 
posibilitatea ca tocmai aceasta să-i fie soarta pregătită în Ţară, de puternicii zilei. 
Dacă aceştia erau doar români sau doar politicieni conta mai puţin. 

Sar în ochi câteva lucruri. Atunci când vrea să afle „cum stau lucrurile” 
cu el, Eminescu nu se adresează medicilor, ci unor... avocaţi (profesie comună 
lui Maiorescu şi Chibici). Aspect semnificativ, din nici una dintre aceste scrisori 
ale lui Eminescu nu răzbate nici cea mai palidă grijă în ce priveşte starea sănătăţii 
lui sau asupra a ceea ce spun medicii. 

De obicei, pacienţii scriu acasă ca să-şi anunţe familia sau prietenii că 
medicii care îi tratează îi socotesc ca vindecaţi şi, prin urmare, se impune ieşirea 
lor din spital. Or, în cazul lui Eminescu, avem surpriza să constatăm că acesta 

îl tratează pe Obersteiner ca pe un fel de recepţioner de hotel, iar pe sine ca pe 
un client încuiat într-una din camere, la comanda unui terţ care plăteşte cazarea. 
Eminescu nu scrie nici un cuvânt despre părerea lui Obersteiner privind starea 
lui de sănătate şi nu face vreo referire la posibile urmări ale bolii, la dietă, 
interdicții temporare şi altele asemenea. El nu e niciodată îngrijorat de „boala” 
pe care ştie bine că nu o are. Scrisoarea lui Obersteiner către Maiorescu nu 
cuprinde nici ea datele la care ne-am fi aşteptat, conţinând, în esenţă, o unică 
atenţionare, pe care, aşa cum am arătat, avem motive să o suspectăm ca fiind 
scrisă dacă nu la cererea, atunci la sugestia destinatarului: 


„Întoarcerea sa în ţară din felurite puncte de vedere nu se poate încă recomanda” 
(subl. ns.). 


Care erau aşa-numitele „felurite puncte de vedere”? Obersteiner nu mai 
spune, din bunul motiv că acestea nu erau de natură medicală. Fără să fi fost 
doctor, Emilia Humpel îşi atenţiona savantul frate, la 13 martie 1884: 


„O astfel de călătorie obligatorie în Italie cu distracţii impuse poate fi, ca orice 
mijloc universal, problematică; în acest caz, orice efect terapeutic este de la bun început 
paralizat de dorul lui Eminescu de țară” (subl. ns.). 


Ei, şi? 
În prima epistolă trimisă de la Döbling, Eminescu îl anunţă pe Chibici: 


„D. Maiorescu a trecut pe aici într-o zi, dar a stat mai puţin de un minut şi nu mi-a 
spus nimic în ce mă priveşte, încât... nu ştiu absolut nimic asupra sorții care mă 
aşteaptă...” (12 ianuarie). 


Răgazul extrem de redus al întâlnirii dintre Eminescu şi Maiorescu, 
precum şi faptul că primul nu a solicitat informaţiile dorite atunci când 
magistrul s-a găsit, „mai puţin de un minut” în faţa lui spun multe. De aici, 
înţelegem că sentimentele lui Eminescu pentru magistru nu erau deloc 
dintre cele mai calde. Ne îndoim că, dacă nu i-ar fi impus-o situaţia 
extremă în care se găsea, Eminescu i s-ar mai fi adresat vreodată celui 
care, ştia prea bine, se străduise să-l distrugă. 

Informat probabil direct de magistru, Petraşcu-—1892 scrie: 


„În timpul acesta D. Maiorescu i publică volumul de poesii şi când, în o călătorie a 
sa la Viena, i-l presentă, Eminescu se uită puţin deasupra lui şi-l puse deoparte fără a 
zice nimic” (subl. ns.). 

Unii, ca Mite, au încercat să pună răceala lui Eminescu pe seama faptului 
că acesta era „amarnic de supărat pe Titus” , deoarece magistrul îi publicase 
poeziile, fără să-l întrebe. În realitate, Petraşcu scrie — şi Maiorescu admite — 
că Eminescu nici măcar nu a deschis volumul în prezenţa magistrului. Publicarea 
poeziilor era un aspect secundar, un rău care putea fi reparat — spre deosebire 
de acreditarea ideii false că Eminescu ar fi fost alienat (asta ca să nu mai 
vorbim de atât de concretele suferinţe îndurate). 

Fiecare dintre scrisorile trimise de Eminescu lui Chibici şi Maiorescu după 
1883 sunt, cu adevărat, „un minunat document psihologic”, cum îi scrie 
magistrul surorii lui, la 23 ianuarie. Numai că, până acum ele nu au fost analizate 
tocmai sub acest aspect. De pildă, faptul că prima epistolă către Chibici începe 
cu cuvintele: „Nu sunt deloc în stare să-mi dau seama de boala cumplită prin 
care am trecut, nici de modul în care am fost internat aici în ospiciul de alienaţi” 
a fost folosit drept un soi de mărturisire a propriei „nebunii”, fără a se ţine cont 
de detalii esenţiale din textul scrisorii şi de informaţii colaterale. Dar, întrucât 
felul în care Eminescu a încercat să se autoprotejeze nu poate fi analizat în 
câteva cuvinte, asupra acestui aspect vom reveni. 


Psihoza zvonistică, eterna boală molipsitoare 


La cererea lui P. Missir, doctorul D. Boghean, aflat la Viena, merge 
la Döbling, discută cu Eminescu, apoi îşi redactează scrisoarea-raport 
din 1 februarie 1884. El este primul (şi ultimul, se pare) care afirmă că 
psihoza sifilitică sugerată în bileţelul anonim şi nedatat (dar bine mediatizat) a 
fost o diagnoză falsă: 


„Azi însă Eminescu e de câteva septămâni complect restabilit. Vin chiar acum de la 
Döbling, unde m-am întreţinut cu dînsul o jumătate de oră fără a fi putut descoperi în 
vorba lui nici o urmă cît de palidă de demență. Boala lui era o pseudopsychosă syphilitică 
care a trecut cu jodul care l-a luat” (subl. ns.). 


Reamintim că Boghean era medic, nu avocat, inginer sau agricultor. De 
aceea, spusele lui au altă greutate decât părerile Slăvicioaiei sau chiar ale lui 
Maiorescu. Pasajul este foarte important, deoarece el provine de la un martor 
ocular care, în plus, avea şi calitatea de medic adevărat, nu închipuit, ca alţii. 
Precizarea „Eminescu e de câteva septămâni complect restabilit” contrazice 

afirmaţiile lui Şuţu, care, fără a-l vedea vreo clipă pe Eminescu în perioada 
1883 — 1889, afirmă că „restabilirea fu anevoioasă şi niciodată complectă” . 
În cine să ne încredem? 

Alte detalii, care merită atenţie, se desprind din atenţionarea cu care 
Boghean începe epistola către Missir: 


„Las la apercepția ta plină de tact, dacă cele ce sunt constrâns, sper în interessul lui 
Eminescu, a-ţi comunica aici sunt susceptibile de a fi cetite în totalul «junimei» întregi ori 
comunicate numai parțial unor junimişti aleşi, pentru un scop anumit” (subl. ns.). 


Fragmentul relevă foarte multe. Boghean declară că este „constrâns” de 
realitate să spună că Emienescu nu era dement. Totodată, deşi speră ca adevărul 
va fi „în interessul lui Eminescu” , el nu se arată convins de acest lucru! Pentru 
că, mai zice el, n-ar şti precis dacă era sau nu nimerit ca adevărul constat de el, 
personal, să fie spus integral şi tuturor junimiştilor sau dacă nu trebuia adaptat 
după interesele şefilor organizaţiei, ştirile fiind comunicate „numai parțial” 
(astăzi, formula sugerată s-ar numi dezinformare prin omisiune) şi doar „unor 
Jjunimişti aleşi”, Dumnezeu ştie pe ce criterii. Cu alte cuvinte, doar naivii nu 
ştiau că la Junimea informaţiile nu se găsesc la liber, ca prăjiturelele în serile 
în care se desfăşurau şedinţe mai mult sau mai puţin literare. Deşi avea doar 
câteva zeci de membri, organizaţia beneficia de plăcerile perverse ale cenzurii. 
(Oare, Boghean şi-o fi pus vreodată întrebarea în ce grupă l-au încadrat 
mai-marii de la Bucureşti?) 

Te întrebi: de ce trebuiau făcute atâtea socoteli atente, alegându-se cu grijă 
dacă să se spună sau nu un adevăr care, în mod normal, ar fi trebuit să-i bucure 
pe toţi? Răspunsul îl găsim în cuvântul „demenţă”. 

În momentul în care redacta epistola către Missir, Boghean ştia precis că 
informaţiile transmise de el erau deosebit de importante şi că ele le contraziceau 
pe cele care circulau, deja, prin laşi, graţie lui Maiorescu. Dovadă în acest 
sens este precizarea lui Boghean, care afirmă că n-a descoperit „nici o urmă 
cît de palidă de demenţă” (subl. ns.). Or, diagnoza de demenţă nu a fost 
stabilită decât de Maiorescu, care a transmis-o surorii lui, ca şi cum ar veni 
din partea medicilor. Medic fiind, Boghean ştia că demenţa nu are cale de 
întoarcere şi că, aşa cum scrie şi Şuţu în lucrările lui, „este uă afecțiune a 
căreea diagnosă nu presintă dificultăți serioase” (Alienatul...). Prin urmare, 
pentru el era clar că Maiorescu greşise (nu credem că l-a suspectat vreo clipă 
de rea-credinţă). Pentru Boghean, chestiunea mai delicată era: va accepta 
Maiorescu să-şi recunoască greşeala? Nici vorbă! Doar nu era...nebun! 

„Delir” cu diagnostic pus după... „vindecare” 


Potrivit jurnalului lui Maiorescu, la 10 februarie 1884, acesta îi scrie 
lui Eminescu o lungă şi mult cizelată scrisoare. În volumul în care o publică, 
I. E. Torouţiu opinează: 


„S au găsit oameni, cari au lansat ideea că scrisoarea lui Titu Maiorescu adresată 
lui Eminescu la Ober-Dâbling, după însănătoşirea poetului şi înainte de plecarea sa în 
Italia, ar fi apocrifă. De aceea credem că şi d-l I. Al. Rădulescu-Pogoneanu, care şi-a 
luat însărcinarea să publice «Însemnările zilnice» ale lui Titu Maiorescu, nu va ezita să 
dea şi facsimilate unele pagini, pentru ca astfel odată pentru totdeauna să se spulbere 
neadevărurile, cari tind să întunece figura impunătoare şi dominantă din perioada literară 
şi culturală a secolului trecut” (|. E. Torouţiu, Studii şi documente literare, vol. V). 


Nu ştim în ce măsură 'Torouţiu a scris aceste rânduri fiindcă era cuprins 
de reală revoltă sau doar s-a folosit de vorbele care circulau la vremea lui 
pentru a spune ceea ce credea. Ne gândim că, din moment ce şi el publică 
unele scrisori ale lui Maiorescu şi în facsimil, Torouţiu însuşi putea face 
serviciul cerut lui Rădulescu-Pogoneanu, tipărind măcar o pagină din 
scrisoarea în discuţie. Nu a făcut-o şi nu avem ştire să o fi făcut nici editorul 
Însemnărilor zilnice. 

De asemenea, nu este foarte limpede dacă Torouţiu spera ca Pogoneanu 
să publice facsimile din manuscrisul jurnalului lui Maiorescu (unde se găseşte, 
într-adevăr, textul scrisorii) sau chiar originalul disputatei epistole. Cum aceasta 
din urmă nu (mai?) există şi cum o ciornă poate proba o eventuală intenţie, dar 
nu şi materializarea ei, deocamdată nu se poate spune dacă rândurile respective 
au fost ori nu expediate lui Eminescu. Dar, pentru că majorităţii istoricilor 
literari le sunt foarte dragi aceste pagini, vom pleca şi noi de la premiza că 
ele au ajuns şi sub ochii lui Eminescu, aduse de Chibici. Ne pare rău că 
trebuie să fim atât de prudenţi, dar Maiorescu ne obligă să fim astfel, prin 
multele lui minciuni dovedite ca atare. 

Între atâtea altele, magistrul îi spune lui Eminescu: 


„Se vede că din cauza căldurilor mari, ce erau pe la noi în Iunie 1883, D-ta ai 
început să suferi de o meningită... ai avut un deliriu continuu de peste 5 luni, până când 
s'a terminat procesul inflamaţiunii. În tot timpul acestui vis îndelungat, ai fost de o veselie 
exuberantă...” (subl. ns.). 

„Deliriu continuu de peste 5 luni...” Dacă delirul a început în ultimele 
zile ale lunii iunie, înseamnă că, până şi după Maiorescu, el s-a încheiat în 
primele două săptămâni ale lunii decembrie. Dar dacă, probabil, pe Eminescu 
nu îşi permitea să îl mintă în faţă într-o chestiune în care acesta avea martori, 
în jurnalul personal, compus mai mult pentru alţii decât pentru uz propriu, 
Maiorescu scrie altceva, la 18 ianuarie 1884: 


„Ieri mi-a adus Chibici scrisoarea cu totul cu minte a lui Eminescu către el. Şi-a 
revenit deci pe la 5/17 Ianuarie, după vre-o 6 luni şi 8 zile.” 


Dintr-o simplă trăsătură de condei, în jurnal, Maiorescu a „umflat” cu 
încă o lună durata „bolii”. Dincolo de faptul că, spre deosebire de un întrerupător, 
care ţăcăne de câte ori aprinzi sau stingi lumina, starea maladivă nu se încheie 
chiar la fel, rămâne stupefianta uşurinţă cu care magistrul manipula cifre, 
diagnostice şi diverse alte informaţii nu o dată divergente, fără a recunoaşte 
vreodată că a greşit. Şi nu mai puţin miră tăcerea celorlalţi, care n-or fi fost 
chiar tâmpiţi cu toţii. La 12 ianuarie, Eminescu scrie: „mi-am venit în fire de 
mai bine de două săptămâni” — adică, dinainte de 31 decembrie 1883, când îl 
vizitase Maiorescu. Cum nu l-am crede pe Eminescu, mai ales când ştim că 
despre această întrevedere magistrul nu a consemnat decât patru cuvinte: „Am 
vorbit cu Eminescu”. Păi, dacă putuse să converseze în mod normal cu 
Eminescu, nu înseamnă că acesta îşi „revenise” încă de atunci? 

Afirmația că, timp de cinci (sau şase) luni, Eminescu ar fi delirat fără 
întrerupere se găseşte în flagrantă contradicţie nu numai cu spusele lui Şuţu, 
care susţine că, atunci când a părăsit ospiciul lui, Eminescu era în convalescenţă, 
ci şi cu realitatea medicală. Dar, cum am arătat mai înainte, Maiorescu a invocat 
şi mania cronică şi demenţa şi boli nedefinite, care se vindecă miraculos de 
repede, băgând groaza în medici. 

În epistola din 10 februarie, Maiorescu se autodemască: 


„Vezi, D-le Eminescu, diagnoza stării D-tale trecute este astăzi cu putinţă” 
(subl. ns.). 


Rezultă clar că, vreme de câteva luni, până prin februarie 1884, „diagnoza 
stării” lui Eminescu ar fi fost imposibil de stabilit. De aici, câteva concluzii: 

1) Maiorescu recunoaşte, involuntar, că nu a avut nici un temei atunci 
când i-a scris Emiliei că, până prin octombrie 1883, Eminescu ar fi suferit de 
„manie delirantă” şi după aceea de „demență”, ambele diagnostice fiind 
inventate de el; 

2) implicit, magistrul contestă „mania acută” stabilită de Şuţu la 5 iulie 
(Şi reţinută prin raportul medico-legal din 23 martie 1889, contrasemnat de 
colegii Alexianu şi Petrini / Petrescu). În consecinţă, rezultă că Maiorescu 
însuşi considera ireal respectivul document medical. 

3) Diagnosticul vehiculat de vârfurile Junimii a fost determinat de 
Maiorescu, nu de Obersteiner, care, repetăm, în cazul lui Eminescu, nu a 
descoperit nici o suferinţă psihică concretă. 

4) Pentru „deliriul continuu de peste 5 luni” (sau de „vre-o 6 luni şi 8 
zile” ) nu s-a găsit o justificare medicală decât după ce „boala” ... dispăruse. 

5) Întrucât Obersteiner nu i-a prescris lui Eminescu nici un tratament, 
înseamnă că „meningita” s-ar fi vindecat de la sine — caz neverosimil, unic 
în istoria medicinii. 

Într-un cuvânt, Maiorescu îi cerea lui Eminescu să creadă că ar fi suferit 
de o „meningită” aparte, pe care medicii nu o depistaseră decât târziu, prin 
ianuarie-februarie 1884. Atunci, pe ce bază a fost ales tratamentul la care a 
fost supus Eminescu în stabilimentul lui Şuţu, în intervalul 5 iulie — 20 
octombrie 1883? 

De ce a ales Maiorescu meningita? Poate, pentru că între cauzele care o 
produc se numără şi insolaţia, zisă şi soare sec (atât Maiorescu, cât şi Chibici, 
invocă teribilele călduri, care, din toată Capitala, l-ar fi înnebunit numai pe 
Eminescu), dar şi bolile infecțioase, între care şi sifilisul. Pentru a fi mai 
precişi, iată câteva cuvinte despre manifestările meningitei (vezi Doctorul 
de casă, 1910): 


„Meningita începe în mod brusc şi de obiceiu prin febră (căldură), care este precedată 
de fiori (temperatura poate fi de 39-40” şi mai mult), apoi se iveşte durerea de cap, care 
este foarte mare şi constantă (neîntreruptă). Ea se simte mai mult la frunte şi este aşa de 
puternică încât bolnavului i se pare că-i crapă capul. Durerea vine sub formă de svâcnituri, 
cari silesc bolnavul să țipe şi să geamă, rămânând nemișcat în pat, ferindu-se de lumină, 
nesuferind sgomotul şi evitând să răspundă la întrebări. (...) Alt semn al acestei boli este 
delirul (aiurarea), care se arată prin vorbe neînţelese, prin ţipete, prin halucinațiuni 
(vedenii), prin dorinta de a sări din pat. Fălcile sunt încleştate şi dinţii scrâşnesc, iar 
bolnavul nu poate să bea şi trebuie să-i introducem cu multă greutate băuturile în gură. 
Afară de acestea bolnavul mai are vărsături repetate, compuse la început de alimente, 
apoi de bilă (fiere) şi de lichide groase. Constipaţia (încuietura) este îndărătnică şi se 
combate cu anevoinţă prin purgative (curăţenii) şi clizme. Înţepenirea gâtului cu capul 
dat pe spate se observă dela începutul boalei, apoi strabismul (privirea încrucişată) sunt 
semnele de căpetenie ale meningitei.” 

Autorii subliniază, privitor la simptomele de mai sus: „toate trebuie să 
fie unite pentru ca să putem afirma că avem a face cu o meningită” . 

Ajunge să aşezăm acest tablou simptomatologic alături de o precizare 
făcută de magistru în epistola către Eminescu: „În tot timpul acestui vis 
îndelungat, ai fost de o veselie exuberantă” , pentru a înţelege că diagnoza 
de meningită este inacceptabilă în cazul acestuia. 

Există şi alt soi de meningită? Are acest cuvânt, meningită, şi alte sensuri 
decât acela care trimite la boala mai sus descrisă? Se pare că şi da şi nu. În 
fond, meningita este o inflamare a cămăşii protectoare a creierului şi a măduvii 
spinării — meningele, şi cum cauzele care o produc pot fi multiple, astăzi sunt 
cunoscute mai multe feluri de meningită (epidemică, virotică, cerebro-spinală, 
traumatică, purulentă etcetera). Convinşi că orice epocă trebuie analizată în 
funcţie de propriile-i etaloane şi întrucât ne îndoim că amintita clasificare 
stufoasă a meningitelor exista în 1880, nici nu o vom folosi în continuare, 
încercând să ne apropiem de adevăr folosind cu precădere datele aflate la 
îndemâna oricărui medic contemporan cu Eminescu. 

În lucrarea Alienatul în fața societății şi a ştiinţei (1877), atunci când 
prezintă „lesiunile organice care însoțesc dementa, de ori ce natură ar fi ea”, 
doctorul Şuţu afirmă: 


„Pe lângă aceasta se observă o meningită cronică caracterisată prin îngroşarea 
arachnoidei, prin nisce plăci lăptoase care o acoperă, prin liquidul seros care umple 
cavitățile ei, meningită care se observă în mai toate maniile şi melancoliile cronice, ca şi 
în paralisia generală...” (subl. ns.). 


La rândul lui, într-o epistolă prin care îi răspundea lui A. C. Cuza, marele 
neurolog Gh. Marinescu declară: 


„Creierul era în adevăr voluminos, circumvoluţiunile bogate şi bine dezvoltate şi 
prezinta ca leziuni microscopice o meningită (subl. ns.) localizată în lobii anteriori” 
(29 iulie 1914). 


Savantul invocă boala numită meningită, dar nu se pronunţă ferm asupra 
etiologiei acesteia. Precizarea privind localizarea „în lobii anteriori” are 
tocmai rostul de a separa meningita pe care pretinde că a descoperit-o la 
Eminescu de alte meningite? Nemedici fiind, nu ne hazardăm să răspundem, 
dar asta nu ne împiedică să ne gândim că, oricât cât de mare ar fi numărul 
cauzelor care provoacă meningita şi oricât cât de deosebite ar fi acestea între 
ele, manifestarea bolii ar trebui, totuşi, să fie (cam) aceeaşi, altminteri fiind 

vorba de maladii distincte. Deci, indiferent care ar fi etiologia meningitei, pe 
lângă delir, simptomele ei ar trebui să cuprindă şi febră, cumplită durere de 
cap, strabism, vărsături, înţepenirea gâtului, fotofobie etcetera. Diagnoza de 
„meningită” stabilită (şi) de Gh. Marinescu pare să fie în contradicţie cu 
ceea ce este consemnat privitor la „boala” lui Eminescu, în ultimele luni de 
viaţă. Mai exact, ceea ce ar fi găsit Marinescu înăuntru, nu corespunde cu 
ceea ce ni se spune că ar fi fost vizibil în afara trupului defunctului. 

Remarcăm şi curioasa coincidenţă (?) care face ca Gh. Marinescu să 
pomenească, fără a da detalii, numele aceleiaşi boli despre care i-a scris şi 
Maiorescu lui Eminescu, la Döbling. Şi mai ciudat este faptul că această 
informaţie, furnizată pe când Maiorescu trăia, a fost eliminată dintr-un text 
ulterior, amplu, publicat de Gh. Marinescu în ziarul Universul. 

De asemenea, trebuie menţionat un amănunt important: Gh. Marinescu se 
bâlbâie atunci când afirmă că Eminescu ar fi suferit de sifilis, el mărturisind că 
a stabilit acest diagnostic în urma unei simple priviri aruncate în fugă asupra, 
zice marele neurolog, creierului aflat „într-o stare de descompunere, care nu 
permitea un studiu fin al structurii circonvoluţiunilor”.. În consecinţă, 
mărturiseşte el în epistola către A. C. Cuza, „nu am făcut studiul istologic 
ceea ce e o mare lacună” (29 iulie 1914). În schimb, Şuţu — care susţine că a 
efectuat autopsia, împreună cu doctorul Alexianu — declară cu tărie că sub nici 
o formă nu se poate vorbi de sifilis în cazul Eminescu. 

Fapte indubitabile sunt de natură a convinge că meningita a fost diagnoza 
preferată de magistru, întrucât se cunoştea că „această cumplită boală nu iartă 
mai niciodată”. Mai ştim că, înainte să îi scrie lui Eminescu despre pretinsa 
lui meningită, Maiorescu îi informase pe cei din Iaşi (şi, poate, nu doar pe ei) 
că acesta ar fi „trecut din mania delirantă în aceea de demență” . lar demenţa 
nu numai că era ireversibilă, dar, în lucrarea Alienatul în fața societăţii şi a 
ştiinţei, Şuţu zice că, uneori, duce rapid la moarte: 


„Dementa îşi percură adesea foarte repede fasele ei, altă-dată durează ani întregi, 
desorgațiunea cerebrală făcându-se încet şi prin nisce gradațiuni neperceptibile. În 
casul de d întâi, când dementa îşi percură perioadele în câte-va săptămâni sau luni, se 
poate considera ca o demenţă acută...” (subl. ns.). 


Există şi o serie de alte argumente, care ne determină să credem că 
Maiorescu nu a apelat la diagnosticul de meningită din delicateţe faţă de 
Eminescu. De exemplu: 

1) precizarea că diagnoza ar fi devenit „cu putință” doar la data la care i 

se adresează el lui Eminescu este neadevărată. Singurul ei rost plauzibil pare 
să fie acela de a justifica nepermis de îndelungata sechestrare, zisă spitalizare. 

2) În mod constant, avocatul Maiorescu s-a străduit să-i convingă pe ceilalţi 
că starea sănătăţii lui Eminescu s-ar agrava permanent, chiar şi atunci când 
medicii îl socoteau pe acesta convalescent. 

Dar elementul cel mai important, care elimină complet ipoteza că s-ar fi 
vrut să fie cruţată sensibilitatea lui Eminescu rămâne faptul că acesta şi 
Maiorescu ştiau la fel de bine când, cum şi de ce ajunsese primul în ospiciu. 
După ce s-a întors din Italia, Eminescu a spus celor din laşi că este „un om 
sacrificat”. Prin aceste cuvinte, nu a făcut decât să repete sub altă formă 
acuzaţia adusă lui Maiorescu în Gara de Nord (cu ocazia transferării lui în 
Austro-Ungaria), când, prefăcându-se că panoramează peronul, a „zărit”, pe 
rând, fantoma unui reputat savant, „marele moment” şi „o conspirație”. De 
altminteri, primele cuvinte ale epistolei expediate lui Chibici la 12 ianuarie 
1884 („Nu sunt deloc în stare să-mi dau seama de boala cumplită prin care 
am trecut, nici de modul în care am fost internat aici în ospiciul de alienați. 
Ştiu numai atât că boala intelectuală mi-a trecut, deşi fizic stau îndestul de 
prost” — subl. ns.) arată că Eminescu ştia foarte bine cum îl socoteau „amicii” 
şi ce anume voiau să audă de la el. Aceste fraze au fost preţul fără de care, se 
convinsese, nu putea spera să-şi recapete libertatea. 

e 

Maiorescu a lucrat pe două planuri: celor precum soră-sa, Emilia, nu le-a 
vorbit niciodată de o manie, nici cronică, nici acută, întrucât, în condiţii 
normale, mai devreme sau mai târziu, o atare diagnoză însemna, de obicei, 
vindecare deplină. Or, Maiorescu a ţinut să inducă ideea diametral opusă. Pe 
de altă parte, lui Eminescu nu a cutezat să-i spună că ar fi dement, ba, nici 
măcar nu i-a sugerat că „boala” ar putea să-i revină. A fost o dovadă de delicateţe 
a magistrului? Nici vorbă, din moment ce s-a străduit din răsputeri să îi creeze 
şi apoi să îi menţină un cât mai viu complex de inferioritate, din zadarnica 
dorinţă de a-l dirija ca pe o păpuşă. 

În felul acesta, Eminescu a fost tot mai izolat de ceilalţi, care, 
compătimitori sau nu, credeau sincer că starea lui de normalitate (perfect 
firească) era un accident şi-i vânau orice vorbă sau faptă cât de cât ciudată, 
pentru a-şi întări propriile convingeri privind „nebunia” lui. În mijlocul lor, 
Eminescu credea, poate, că este doar compasiune pentru „boala” încheiată şi 
pentru starea lui de sărăcie. Sau, şi mai plauzibil, nu putea decât să constate, 
cu mirare şi cu disperare, probabil, cât de uşor manevrabilă este mintea unora, 

fiind capabilă să îngheţe în neadevăruri de la cele mai mărunte, până la 
inegalabile inepţii, datorită lenei de a raţiona, cumulată cu acea docilitate 
nativă, care provoacă nesăbuita încredere într-o anumită autoritate. 


Dobling: Pacientul care nu lasă urme 


La 14 februarie (26 februarie stil nou), Eminescu este externat din 
balamucul din Döbling, iar a doua zi, după o zadarnică polemică cu Chibici, 
porneşte spre Italia. 

Elementul care trebuie remarcat este absenţa oricărui document, întocmit 
în relaţia pacientului cu stabilimentul medical vienez. Eminescu fusese dus 
acolo de Chibici şi de C. Popasu, dar nici unul dintre ei nu a afirmat vreodată 
că ar fi semnat vreo cerere de admitere a „amicului” lor. Chibici îi trimite însă 
lui Maiorescu o telegramă chiar în acea zi, la 21 octombrie 1883: 


„Prin concursul Popasu internat imediat paţientul Leidesdorf cu 150” (suma este 
prezentată în florini, fiind echivalentul a 375 de lei). 


A doua zi, raportează şi Popasu: 


„Deocamdată, Leidesdorf nu pretinde nici o garanţă. Dacă va fi trebuinţă, uşor vom 
putea face aici această formalitate.” 


Internarea s-a făcut, aşadar, fără să se întocmească documente. Din 
corespondenţa lui Popasu nu există nici o informaţie că, ulterior, Obersteiner 
ar mai fi cerut numita „garanță” . 

La plecarea din Döbling, informaţiile sunt chiar şi mai puţine. De la Chibici 
nu ne-a rămas nici un cuvânt, iar din epistola lui Popasu către Maiorescu s-au 
păstrat doar primele două pagini, care se referă la starea de spirit a lui Eminescu: 


„Cred că DI. Chibici îţi va fi dat informaţii despre Eminescu. Între altele, cred că îţi 
va fi scris că a avut o mică greutate până când l-a putut îndupleca pentru călătoria prin 
Italia. Mă aşteptam la aceasta, căci de când am început a vorbi cu Eminescu despre o 
atare călătorie îmi spunea că i-ar mai conveni a se întoarce în țară.” 


Ca şi în cazul internării, nici o altă mărturie nu face referire la întocmirea 
vreunui act oficial (medical, ori de altă natură), cu ocazia externării lui 
Eminescu. Cum la internare lucrurile s-au derulat în mod identic, devine 

aproape cert că, în cel mai fericit caz, Eminescu a stat la Döbling într-un 
mod semi-legal, neavând statutul unui pacient obişnuit, autentic. Suspiciunea 
este întărită de faptul că Obersteiner nu pomeneşte numele celui/celor care 
i-l aduseseră pe pacient şi apoi îl externaseră şi nu precizează nici starea lui 
Eminescu la plecarea din ospiciu. Din fericire, ne-a rămas amintitul raport al 
doctorului D. Boghean către Missir, prin care primul atestă starea de deplină 
sănătate psihică a lui Eminescu. Cu toate acestea, aşa cum am mai spus, 
după un scurt interval în care se va mulţumi să susţină — vag şi neargumentat — 
că „mai stăruie o rămăşiţă patologică”, evidenţa faptelor îl va sili pe 
Maiorescu să „treacă în rezervă” teza proprie, conform căreia Eminescu ar fi 
iremediabil pierdut. Dar nu pentru mult timp. 


Eşec protocolar pe peronul Gării 


26 martie 1884. Mite Kremnitz îi scrie Emiliei Humpel: 


„Eminescu soseşte aici mâne sară... (...) Adese ori sunt şi eu la fel, găsesc că Titus 
e prea lăsător, prea filosof; aş voi să se puie mai mult suflet în această chestie spre a salva 
sufleteşte pe Eminescu. Titus zice că-i zadarnic. Dar vezi că de cele mai multe ori a avut 
Titus dreptate în vieaţă, iar nu noi femeile” (subl. ns.). 


Aşadar, „Titus zice că-i zadarnic”! Mite ne convinge o dată în plus de 
reaua-credinţă a lui Maiorescu. Cum s-a văzut, la 1 februarie, doctorul 
Boghean l-a anunţat pe Missir că Eminescu era „complet restabilit” şi că nu 
a „putut descoperi în vorba lui nici o urmă cât de palidă de demenţă” . Nici 
o săptămână mai târziu, la 7 februarie, Missir i-a trimis lui Maiorescu raportul 
lui Boghean, însoţit de câteva rânduri, din care cităm: 


„Am primit alaltăeri alăturata scrisoare de la Boghean din Viena, în privința lui 
Eminescu. Veţi vedea din această scrisoare cât de necesară este scoaterea lui Eminescu 
din ospiciu.” 


Cu toate acestea, magistrul continua să inducă celorlalţi părerea că nici un 
tratament nu l-ar mai putea ajuta pe Eminescu! Prima întrebare pe care credem 
că trebuia să şi-o pună orice istoric literar este: în baza căror informaţii decreta 
Maiorescu ireversibilitatea „bolii” lui Eminescu? Că Maiorescu a minţit mult 
sau că nu a dezvăluit oricui întreaga lui corespondenţă ne-am convins, căci 
el făcea un joc politic, al cărui rezultat îi putea afecta propriile interese. Rămâne 

însă inexplicabil cum s-a putut lua de bună părerea acestui ins, care punea 
diagnostice de la mai bine de o mie de kilometri depărtare, trecându-se în plan 
secund anunţul diametral opus, venit din partea unor doctori autentici, între 
care şi medicul curant al „bolnavului”. 

Este semnificativ, de pildă, faptul că, încă din ziua de 29 ianuarie 1884 
(stil vechi), Obersteiner îi transmisese „specialistului” Maiorescu: 


„Spre răspuns la scrisoarea Dv. vă aduc vestea îmbucurătoare că starea d-lui 
Eminescu se îndreaptă încet dar statornic” . 


De cu totul altă părere decât Maiorescu, Obersteiner anunţa că 
Eminescu „Nu mai este aşa de închis în sine şi se poate discuta cu el 
asupra tuturor chestiilor ce nu-l privesc personal” (subl. ns.). În 
consecinţă, el apreciază că „ar fi bine dacă s-ar găsi cineva care să se 
ducă cu d-l Eminescu pe câtva timp în Italia bunăoară”. Mai mult, 
medicul vienez chiar cerea în mod delicat „amicilor” din România să 
vină să îl ia pe Eminescu din ospiciu: 


„Asta îmi pare o transaţie mult mai preferabilă — având în vedere ocupaţiunea lui de 
mai înainte — decât să fie ţinut în institut peste timpul absolut trebuincios, unde, cu toate 
libertăţile ce i se înlesnesc, trebuie să se simtă strâmtorat” (subl. ns.). 


Din aceste rânduri deducem că, potrivit lui Obersteiner, în cel mai rău 
caz, Eminescu se afla atunci la Viena în aceeaşi situaţie în care fusese şi la 
Bucureşti, cu patru luni în urmă: era în convalescenţă, „timpul absolut 
trebuincios” şederii în ospiciu fiind depăşit. Încă un pas şi devenea deplin 
sănătos până şi pentru Obersteiner! Doar la Bucureşti, în strada Mercur 
numărul 1, cineva nu accepta vindecarea lui şi-i îndemna şi pe alţii să fie la 
fel de sceptici cu privire la starea pacientului Eminescu, cel care, declarat 
bolnav prin grija altora, fireşte că nu avea după ce să se întremeze. 


„Nu vreau să fiu o povară pentru nimeni” 


Obersteiner nu scrie nici un cuvânt despre posibile sechele şi nu face nici 
un fel de recomandare în ceea ce priveşte dieta sau renunţarea la practicarea 
unor anumite profesii. Chiar şi la intervenţia lui Maiorescu, din 8 martie 
1884 („Mai scrie-mi totodată, fiindcă s-a pierdut scrisoarea din Viena, care 

este părerea lui Obersteiner asupra dietei de urmat mai departe” ), răspunsul 
lui Chibici, expediat la 14 martie 1884, este, repetăm, extrem de lapidar: 


„In privinta dietei de urmat i-a recomandat D-rul Obersteiner ca să se abție de la 
băuturi aromatice şi alcoolice; până la o litră de vin însă poate să bea la masă.” 


Cum doctorul vienez nu-i prescrisese lui Eminescu o dietă propriu-zisă şi 
cum pacientul venise în Țară, paradoxalul şi incurabilul avocat nu mai putea 
inventa, ca până atunci, diagnoze precise, dar neverificabile. De aceea, el trece 
acum pe panta denigrării morale a lui Eminescu. Maiorescu îi va trimite Emiliei, la 
7 aprilie 1884, indicaţii precise şi — cum altfel? — preţioase (sublinierile ne aparţin): 


„Dragă Emilie, 

Cred că scrisoarea aceasta soseşte prin d-l Chibici deodată cu Eminescu. Spun 
«cred», deoarece Eminescu este lipsit de voinţă şi hotărâre, iar eu nu sunt tocmai sigur 
că-l voi putea duce la gară. 

În ceea ce priveşte gândirea logică, şi-a revenit complet. Extraordinara lui memorie 
de totdeauna, aceeaşi desăvârşită şi evidentă. Mai observ însă unele trăsături patologice: 

1). Lipsă de voinţă; nu face nimic neîndemnat, nechemat, neadus la masă, la bărbierit etc. 

Aşadar, de toate acestea trebuie să se îngrijească cineva zilnic sau aproape zilnic. 
Dimineaţa i se va da regulat cafea cu lapte, apoi i se va servi masa. Regim: vinul nu-i 
exclus, însă puțin, cafeaua neagră şi ceaiul oprite. Fumatul permis. Plimbări. 

2). Bolnăvicioasă preocupare de mijloace pentru existenţă, imposibil de înlăturat 
nici (?) cu argumente raţionale. Trebuie să aşteptăm, aşadar, refacerea sistemului său 
nervos în starea normală. 

3). Zgârcenie şi lăcomie de bani cu totală lipsă a oricărei demnități personale. 
Primeşte de la oricine câţiva franci şi se plânge oricui ca să-i capete, deşi poartă cu 
dânsul încă din Viena 850 franci, pe cari îi tăinuieşte față de oricine e dispus să creadă şi 
din cari nu vrea să scoată nici 50 bani pentru bărbierit. Simţul de jenă că ar cădea 
sarcină prietenilor ş. a. au dispărut. Prin urmare, să nu vă înșele idealismul. Cum am mai 
spus, mai stăruie o rămăşiţă patologică. 

Poate ar fi chiar bine ca din când în când să fie de-a dreptul forțat să dea ici colea 
din cei 850 franci — ca un exercițiu pentru completa revenire. 

4). Nu-l interesează de loc chestiunile spirituale, nici familiare ş.a.m.d. E tăcut şi 
liniştit, nu vorbeşte neîntrebat, când îl întrebi însă ceva, răspunde cu toată luciditatea. 

Aşadar: mâncarea, aerul, mişcarea, liniştea vor desăvârși în 4-6 luni cura.” 


După cum se vede, Maiorescu insista cu încăpățânare patologică asupra 
ideii că Eminescu nu s-ar fi însănătoşit pe deplin nici după drumul în Italia, 
trebuind aşteptată „refacerea sistemului său nervos în starea normală”. 
„Dovada” că sistemul nervos al lui Eminescu n-ar fi funcţionat normal era, 

după Maiorescu, „Bolnăvicioasa preocupare de mijloace pentru existență, 
imposibil de înlăturat nici (?) cu argumente raționale”. Cum însă în aceeaşi 
epistolă magistrul recunoaşte: „În ceea ce priveşte gândirea logică, [Eminescu] 
şi-a revenit complet” , rezultă că „argumentele” care s-ar fi dovedit ineficiente 
pentru a-l convinge pe Eminescu să uite grija zilei de mâine nu erau, totuşi, chiar 
„raționale”. Şi Maiorescu întăreşte această convingere, atunci când precizează 
că Eminescu „nu vorbeşte neîntrebat, când îl întrebi însă ceva, răspunde cu 
toată luciditatea”. Deci, „preocuparea” respectivă era perfect naturală. 

De unde aceste contradicții? Răspunsul este simplu. Pe de o parte, 
Maiorescu ştia că Eminescu, venind în contact direct cu Emilia, aceasta şi-ar fi 
dat imediat seama că era perfect lucid. Pe de altă parte însă, el trebuia să găsească 
motivații pentru a susţine că, pasămite, „mai stăruie o rămăşiţă patologică”. 
EI îşi pregăteşte terenul pentru neprevăzutul viitor, în aşa fel încât, dacă s-ar 
impune rearestarea lui Eminescu, faptul să nu surprindă opinia publică, acesteia 
argumentându-i-se că, dimpotrivă, „pacientului” i se făcea un mare serviciu. 

În vreme ce medicii îl prezintă pe Eminescu drept convalescent sau chiar 
vindecat, Maiorescu nu numai că are o altă părere, dar chiar reuşeşte să impună 
propria lui judecată, aşa strâmbă cum era. Pe criterii care ne scapă, Maiorescu 
decretează că, pe lângă cele 7 luni şi jumătate petrecute în ospicii, la izolare, ar 
mai fi necesar un răstimp de „4-6 luni” pentru, zice el, a desăvârşi cura. lar 
asta urma să se facă prin: mâncare, aer, mişcare şi linişte. Dar, ne întrebăm, 
de ce aceste patru elemente... curative nu i-au fost asigurate lui Eminescu, 
îndeosebi, la Döbling? Cât timp grija lui Eminescu era sărăcia („Mi mărturissea 
că grija asta nu-l lasă să doarmă noaptea” — raport al junimistului Boghean, 
1 februarie), cum putea spera Maiorescu să-i redea liniştea, în lipsa unui serviciu 
care să-i asigure traiul prin proprii puteri? 

În ce consta „rămăşița patologică” invocată? În „Zgârcenie şi lăcomie 
de bani”, care l-ar fi făcut pe Eminescu să poarte „cu dânsul încă din Viena 
850 franci, pe cari îi tăinuieşte față de oricine e dispus să creadă” şi într-o 
„totală lipsă a oricărei demnități personale” , care l-ar face să primească „de 
la oricine câțiva franci şi se plânge oricui ca să-i capete”? 

Să privim mai atent fiecare dintre aceste afirmaţii. 

„Zgârcenie şi lăcomie de bani” . Remarcăm că acest „simptom” se află în 
relaţie cu cel anterior: „Bolnăvicioasă preocupare de mijloace pentru existență” . 
Oare, grija cuiva pentru ziua de mâine poate fi socotită „bolnăvicioasă” sau, 
dimpotrivă, absenţa ei este cea care indică stare de inconştienţă? Şi-apoi, 
după experienţele trăite, nu era firească îngrijorarea lui Eminescu? Ba da, 
neliniştea lui este socotită justificată chiar şi de un junimist care, pe furiş, 

l-a urmărit o vreme, la Döbling. Acesta, medicul D. Boghean, îi scrie lui 
P. Missir, la 1 februarie 1884, răspunzând astfel solicitării acestuia: 


„Nu-i melancolic, dar psychic deprimat. Grija lui este sărăcia. Nu ştie cine l-a trimis 
şi în ce condiţii se află în ospiţiu şi mai ales cine are să-l scoată. (...) Când i-am spus că 
ar fi bine să eassă — o dată a venit la Viena — mai ades, el'mi mărturissi că e tare sărac, 
n-are nici un ban, [ceea ce] e momentan realitate” (subl. ns.). 


La rândul ei, Emilia Humpel contestă afirmaţia lui Maiorescu (11 aprilie): 


„N-am aflat confirmarea a tot ceea ce ai scris despre el; aşa de ex. faptul că ar fi 
lacom de bani într-un mod nedemn. Dimpotrivă, de îndată ce-a ajuns, a vrut să-şi cumpere 
haine, şi azi şi-a cumpărat câte ceva plătind fără întârziere; trebuie să ne dăm zilnic 
osteneala să-l avem la masă, căci se teme mereu să nu fie o povară...” 


Cum putea Maiorescu să constate lipsa „oricărei demnități personale” a 
lui Eminescu, din moment ce nu este dovedit că l-ar fi întâlnit şi că ar fi discutat 
cu el înainte de plecarea acestuia la Iaşi? 

De altminteri, Emilia, care a avut ocazia să vorbească în repetate rânduri 


cu „protejatul” în acele zile, îşi contrazice fratele şi în această privinţă, 
transmiţându-i cuvintele lui Eminescu: 


„Nu vreau să fiu o povară pentru nimeni, nu vreau să mai trăiesc din filantropie, 
mai bine să mor” (scrisoarea din 11 aprilie 1884). 


Credem că această atitudine a lui Eminescu nu era o noutate, ea fiind, 
foarte probabil, discutată de acesta şi cu Chibici, în timpul călătoriei în Italia. 
Nu este exclus ca Maiorescu să fi primit informaţii similare de la Chibici. 

„Poartă cu dânsul încă din Viena 850 franci.” Câţi şi-au pus întrebarea: 
cu ce titlu i-au fost daţi aceşti 850 de lei lui Eminescu? Poate cineva să 
demonstreze că „amicul” Chibici nu i-a spus că banii ar proveni din vânzarea 
volumului Poesii, despre care Maiorescu îi scrie cu mâna lui că „a avut cel 
mai neaşteptat succes, aşa încât Socec stă încă uimit”? Ce ar fi trebuit 
Eminescu să creadă, când află de la magistru că „În aceste 7 săptămâni de 
la aparițiunea lui, s' au vândut 700 de exemplare” , dintr-un tiraj de o mie de 
bucăţi, astfel încât, adăuga expeditorul, „de pe acum trebuie să te gândeşti 
la ediția a doua”? 

Tăinuia Eminescu acei 850 de lei „faţă de oricine e dispus să creadă”, 
doar pentru a cerşi oricum „câțiva franci”? Unde se petrecea acţiunea şi 
cine erau cei păcăliţi de „avarul” Eminescu? Maiorescu nu precizează, pentru 

simplul motiv că minte. În realitate, el nu ştia nici măcar unde trăsese 
„protejatul” lui în gazdă, de-a lungul celor câteva zile petrecute în Capitală, 
necum să aibă un control atât de strict asupra faptelor sale zilnice. Cu excepţia 
anunţului suspect de sec, făcut de România liberă („Azi amicul nostru 
Eminescu ne-a făcut deosebita plăcere de a ne vizita la redacțiune” ), nimeni 
nu mai pretinde că l-ar fi întâlnit pe Eminescu în perioada în care ni se spune 
că ar fi stat la Bucureşti. 

„Totală lipsă a oricărei demnități personale.” Dacă Eminescu ar fi fost 
decăzut moral, aşa cum îl descrie Maiorescu, provocând contestarea Emiliei, 
ar mai fi fost atât de măcinat de dorinţa de a şti cine plăteşte pentru el? În 
scrisoarea către Chibici, lucrurile sunt limpezi: 

„Cine plăteşte pentru mine aici şi cine are grijă de mine? D. Maiorescu a 
trecut pe aici într-o zi, dar a stat mai puţin de un minut şi nu mi-a spus nimic 
în ce mă priveşte...” 


Scaiul otrăvitor 


Maiorescu mai scrie: „Simţul de jenă că ar cădea sarcină prietenilor ş. 
a. au dispărut.” Citeşti şi-ţi faci cruce. Cum poate fi cineva atât de neruşinat? 
Deci, Eminescu se lăsase să cadă „sarcină prietenilor” ? Poate cineva să probeze 
că Eminescu ar fi cerut ajutorul junimiştilor, când el nu ştia cum să scape de 
acest scai otrăvitor, care se ţinea de capul lui? Şi-apoi, să fim serioşi: care 
„prieteni”? Aceia care, pentru a păstra controlul total asupra persoanei lui, 
asigurându-se că va fi complet izolat de restul societăţii, se pronunţaseră că 
„nimeni, oricât de mare sumă ar da” nu va fi acceptat să participe cu bani 
pentru a-l ajuta? De ce acest principiu nu a funcţionat şi mai târziu? Simplu: 
deoarece izolarea a fost obligatorie doar pentru ca alţii să nu intre în contact 
direct cu Eminescu, convingându-se personal că acesta nu era deloc alienat. 
Ea s-a impus ca măsură absolut necesară numai atâta timp cât opinia publicului 
încă putea fi ezitantă şi a încetat în clipa în care, prin mediatizare insistentă, 
oamenilor le-a fost inoculată convingerea că Eminescu ar fi într-adevăr un 
bolnav irecuperabil, dar că va mai avea şi clipe de luciditate. Diversiunea 
vindecării parţiale a creat aproape un reflex condiţionat publicului, care, în 
clipa în care a aflat de o altă internare a lui Eminescu a rămas lipsit de orice 
reacţie, socotind faptul tragic, dar inevitabil. 

Nedumeririle iscate de atitudinea lui Maiorescu ne readuc în gând faptul 
că, potrivit lui Şuţu, Eminescu ar fi fost internat în stabilimentul lui privat doar 

după ce, vreme de circa 10 zile, fusese sechestrat la o adresă necunoscută. În 
primul rând, nu putem să nu ne gândim că, poate, asupra acestui detaliu, Şuţu 
nu a fost informat. Apoi, dacă, într-adevăr, între 28 iunie şi 8 iulie 1883 Emi- 
nescu s-a aflat în alt loc decât în ospiciu, neputând şti cum şi cu ce a fost tratat 
în acest interval, deocamdată trebuie să luăm în considerare şi ipoteza în care, 
atunci când Eminescu i-a fost adus lui Şuţu, medicul să fi fost parţial indus în 
eroare de posibilele reacţii ale noului pacient — reacţii provocate, repetăm, de 
un necunoscut şi ipotetic tratament fizic şi/sau medicamentos, aplicat anterior. 
Desigur, toate acestea nu ar micşora cu mult vina lui Şuţu, căci ele nu sunt de 
natură să explice şirul de ilegalităţi comise de acesta împotriva lui Eminescu. 
Există informaţii potrivit cărora Şuţu şi Poliţia ar fi cooperat mult mai strâns 
decât bănuim. Dar asupra acestor aspecte vom reveni. 


Maiorescu — drumul cel mai scurt spre Morgă 


În general, magistrul s-a folosit de mulţi medici, dar pentru a-i informa 
pe apropiaţi (inclusiv, pe membrii familiei sale) a apelat mereu doar la propria 
şi funesta lui „ştiinţă”. De ce? Pentru că „boala” de care avea el nevoie spre 
a motiva public „cazul Eminescu” nu exista în cărţile de medicină, iar 
complicitatea lui Şuţu nu era chiar necondiționată? 

Cert este că, referitor la momentul în care Eminescu părăseşte ospiciul 
privat al lui Şuţu pentru a fi dus la Döbling, afirmaţiile lui Maiorescu se bat 
cap în cap cu spusele şefului balamucului românesc. Medicul scrie că Emi- 
nescu ar fi fost luat din grija lui cu un ceas înainte de a fi complet vindecat 
(învinovăţindu-i, mai mult sau mai puţin voalat, pe „amici”). De cealaltă parte, 
avocatul care s-ar fi lăsat dominat de „impaciență” îşi anunţă sora, insistând 
asupra ideii: „Am găsit şi găsesc ducerea lui la Viena cu totul nefolositoare”. 
Cu toate că amândoi, medicul şi avocatul, joacă aceeaşi carte, fiecare încearcă 
să se acopere pe sine. 

Probă de complicitate între Şuţu şi Maiorescu rămâne şi faptul că, pentru 
a-l scoate pe Eminescu din puşcăria medicală din strada Plantelor, Maiorescu 
nu a făcut nici o cerere scrisă (cum prevedea Legea) şi nu şi-a asumat în nici 
un fel răspunderea pentru viitorul „bolnavului”, deşi atât Decretul 1012/1867, 
cât şi Regulamentul ospiciului Mărcuţa (vezi articolul numărul 15 şi, respectiv, 
articolul 16) prevedeau: 

„Dacă veri-uă rudă, curator sau epitrop al unui smintit sau chiar şi particular, care 
va fi cerut admiterea lui, reclamă d'a se libera acel individ înainte d'a fi vindecat, se 
poate elibera d'a dreptul, dându-se în seama reclamantului după cererea lui înscrisă şi 
formală; dacă însă pacientul ar fi primejdios pentru el însuşi, atunci medicul ospiciului 
va raporta despre aceasta administraţiei şi nu l va libera de cât după autorisatie şi după 
temeiul garanţiei formale ce va fi dată postulantul d'a îngriji ca smintitul să nu fie în 
posiţie de a săvârşi nici un fapt vătămător.” 


Regulamentul de funcţionare al institutului privat Caritatea era mai evaziv 
în această privinţă („Eşirea bolnavului înainte de termen nu dă familiei drept 
la nici o reclamațiune” — articolul 16), tocmai pentru că detaliile erau cuprinse 
în normele legale general valabile, pe care nu avea rost să le repete. 

Când scrie că „amicii” l-ar fi scos pe Eminescu din ospiciul lui datorită 
nerăbdării „de a-l vedea cu o oră mai înainte vindecat”, Şuţu se auto-inculpă, 
pentru că, într-un asmenea caz, el trebuia să primească drept acoperire o cerere 
„înscrisă şi formală”, semnată de Maiorescu. Această solicitare nu există, din 
simplul motiv că Eminescu nu fusese internat la Şuţu pe căi legale. Formal, el nu 
exista în ospiciul Caritatea! În afară de aceasta, şi doctorul Şuţu şi avocatul 
Maiorescu ştiau că vindecarea unui convalescent nu depindea de meridianul 
pe care acesta ar fi fost transportat. Recuperarea forţelor fizice şi psihice slăbite 
de maladie se făcea în stare de libertate şi presupunea hrană bună, (frecvent) 
tonice şi multă linişte. Or, la Döbling, Eminescu a fost din nou azvârlit şi zăvorât 
într-o cămăruţă, cum îi confirmă şi Missir lui Maiorescu, la 24 ianuarie 1884: 


„Boghean la ultima vizită făcută lui Eminescu îl găsise deja în stare mai liniştită, 
dar că şi lui i se pare că e prea mică odăiţa în care era aşezat” (subl. ns.) 


După ce că i se dăduse o încăpere ca o celulă, şi acea mică odăiță trebuia 
s-o împartă „cu un alt individ”, cu care fusese „închis alături” . Cum, capac la 
toate, hrana era şi ea insuficientă, Eminescu încheie mult invocata, dar strâmb 
înţeleasa epistolă către Chibici, reamintind că e „hrănit rău”: 


„Eu aş vrea să scap cât se poate de curând şi să mă întorc în țară, să mă satur de 
mămăliga strămoşească, căci aici, de când mă aflu, n-am avut niciodată fericirea de-a 
mânca până la saţiu. Foamea şi demoralizarea, iată cele două stări continue în care 
petrece | Nenorocitul tău amic.” 


Cum se poate pretinde că „prietenii” ar fi dorit să-l vadă „vindecar” cât 
mai devreme, când, de fapt, ei nu au ştiut ce să facă pentru a-l transforma într- 
un suferind de/în perpetuă... convalescenţă? 

S-ar putea pune întrebarea: dacă Şuţu a ascuns adevărul în anumite 
privinţe (cum ar fi, să zicem, data reală a internării ori încălcarea grosolană a 
Legii), ce garanţie avem că el a fost mai sincer atunci când a afirmat că 
Eminescu se afla în convalescenţă în clipa plecării spre Döbling? Primul 
argument este chiar faptul că Eminescu a ajuns în ospiciul lui Şuţu în urma 
răpirii lui şi după ce, se pare, timp de zece zile, fusese sechestrat într-un loc 
necunoscut. Din moment ce împotriva lui Eminescu nu s-a putut acţiona decât 
în mod ilegal, apelându-se la brutala forţă fizică, conchidem că starea sănătăţii 
lui psihice rămăsese încă foarte bună, altminteri nici una dintre multele 
alunecări pe lângă Lege neavându-şi rostul. Cum „alienarea” a fost trâmbiţată 
imediat şi s-a făcut publicitate strângerii de fonduri pentru ca Junimea să- 
l poarte „pe iubitul şi nenorocitul nostru Eminescu” prin ospicii (iniţial, 
private), nu se poate spune nici că ilegalităţile ar fi avut drept scop 
„protejarea” imaginii acestuia, prin ascunderea adevărului în faţa publicului. 

Al doilea argument este faptul că Şuţu, precizând că Eminescu ar fi fost 
convalescent, nu făcea nici sieşi, nici altcuiva vreo favoare, întrucât externarea 
nu era condiţionată de acest aspect. În schimb, contrazicea, astfel, toate mesajele 
mincinoase transmise de Maiorescu, în 1883. De aceea, amănuntul privitor la 
starea de convalescenţă pare a fi o „scăpare” a medicului nostru, care, bănuim, 
n-avea de unde să ştie ce bazaconii împrăştia Maiorescu în laşi. Poate această 
„neatenţie” a condus — şi ea — la decizia ca textul lui Şuţu să nu devină public 
sub numele acestuia, fiind folosit însă de Petraşcu, în modul atât de bine 
cunoscut. Şuţu ar fi fost mai credibil dacă nu preciza că Eminescu intrase în 
convalescenţă, deoarece, măcar formal, ar fi justificat transferarea acestuia la 
Döbling, ştergând, astfel, mai bine urmele ticăloşiei. Din fericire, a încurcat 
minciuna cu adevărul şi, tot graţie norocului, textul lui, considerat timp de 
şapte decenii ca aparţinând unui anonim, a ajuns până la noi, făcând posibilă 
folosirea lui ca probă palpabilă a mârşăviilor petrecute în cazul Eminescu. 

În acest manuscris publicat de G. Potra în 1934 şi identificat de noi ca 
aparţinând doctorului Şuţu, acesta din urmă mărturiseşte : 


„Nu putem cunoasce ultimile fase ale malatiei din 1883; Scim însă că, convalescenta 
a fost adessea întreruptă de accesse de agitaţiune maniacă şi că restabilirea fu anevoioasă 
şi nici o dată completă. După o şedere de câte-va luni în cassa din Vienna, şi după o 
călătorie de câte-va săptămâni în mai multe localităţi din Europa Eminescu reveni în 
1884 la locul său natal, unde a încercat a reîncepe să lucreze. Însă el ducea o viaţă din 
care activitatea de odinioară era cu totul absentă. Amicii săi ne pot spune care a fost 
adevărata sa stare mintală; prin ce producțiuni litterare sau politice s'a manifestat în 

acea perioadă a vieţei salle, acea genială intelligență care fu capabilă a îmbrăţişa în 
sânul ei universalitatea cunoscințelor omeneşti. Amicii săi ne pot spune dacă lucra după 
prima sa malatie şi cum lucra şi dacă lucrările salle au putut vre o dată attinge înălțimea 
cellor dinainte; dacă în fine esista o concordanţă o continuitate logică între debutul 
acellei strălucite carriere şi mersul ei ulterior. Lăsăm zic amicilor şi criticilor în litteratură 
să răspundă la aceste întrebări. Ne este teamă însă, că Eminescu seamănă cu acel turist 
care pleacă plin de inimă şi entusiasm, dar care se opreşte în drum şi în loc să ajungă la 
vârful muntelui unde plecase, se scoboară obosit, incapabil chiar de a se menţine în 
regiunea ce o attinsese” (subl. ns.). 


A 


Dacă Şuţu nu cunoaştea „ultimele faze... din 1583”, în ce temei a afirmat, 
cu atâta siguranţă, că vindecarea ar fi fost „adesea întreruptă de accese de 
agitațiune maniacă” ? Răspunsul ni-l dă singur, când ne trimite la „amicii” lui 
Eminescu, pentru a obţine de la aceştia relaţii precise. Pe de o parte, Şuţu 
declară sentenţios despre perioada de după întoarcerea lui Eminescu de la Viena 
(1884): „restabilirea fu anevoioasă şi niciodată complectă” , dar, pe de altă 
parte, tot el, prefesionistul „urechist” ca un lăutar, lasă „amicilor şi criticilor” 
dreptul de a stabili dacă, după trimiterea la Iaşi, lucrările lui Eminescu „au 
putut vreodată atinge înălțimea celor dinainte” . Diletantism? 

Şi-apoi, dacă Şuţu a subscris în final la ideea că Eminescu nu s-ar fi 
„însănătoşit” deplin niciodată, Obersteiner declară altceva. La 14 februarie, 
când Eminescu îşi face bagajele pentru a părăsi stabilimentul din Viena, 
Obersteiner nu îi recomandă (mai?) nimic „amicului” Chibici şi, îndeosebi, 
nu îl avertizează asupra unor posibile reacţii ciudate din partea lui Eminescu 
ori a existenţei unor sechele. 

Bolboroseala lui Şuţu din documentul considerat până astăzi „anonim” arată 
că el era totuşi la curent cu creaţiile eminesciene din perioada 1884—1889 şi că 
era perfect conştient de valoarea lor. Din acest motiv, nici nu îndrăzneşte să 
le minimalizeze, ci lasă aceasta în seama „amicilor”. Să fi fost acesta un 
mod subtil de a se disocia de acţiunile „amicilor”? Nu este imposibil. 
Indiferent însă ce a avut în gând, atunci când sugerează că, poate!, Eminescu 
n-ar fi reuşit să se menţină până la sfârşit la aceeaşi mare altitudine, 
involuntar sau în mod deliberat, psihiatrul nostru oferă un cec în alb criticilor 
(şi, prin ei, istoricilor), cărora le dă ocazia să spună absolut orice despre 
„maladia” lui Eminescu. 

De altminteri, putem dovedi cu documente că Şuţu a făcut jocul Cuiva, 
încălcând codul deontologic al profesiei şi Legea. Aşadar, la sfârşitul anului 
1889 sau în primele luni ale lui 1890, el scrie, fără să-i tremure mâna: 

„Amicii săi ne pot spune care a fost adevărata sa stare mintală... (...) Amicii săi ne 
pot spune dacă lucra după prima sa malatie şi cum lucra şi dacă lucrările salle au putut 
vre o dată attinge înălțimea cellor dinainte...” 


Să cităm acum şi din ultimul certificat medical, semnat de medicii Şuţu, 
Alexianu şi Petrini (Petrescu?) cu doar câteva luni înainte (23 martie 1889), în 
urma solicitării Parchetului: 


„Din anamnesă aflăm că sunt 6 ani [de] când a fost isbit de o manie acută, pentru 
care a fost căutat şi aci şi în străinătate, de unde s’a întors calm, însă cu debilitate 
intelectuală. De atunci a mers, urmându-se debilitatea crescând, până acum două luni, 
când oare-cari fapte impulsive şi scandaloase, au provocat reaşezarea sa într-un asil 
special” (subl. ns.). 


=I) 


Păi, dacă despre „adevărata sa stare mintală” nu aveau ştiinţă decât 
„amicii” , în ce temei au semnat bravii noştri doctori certificatul medical 
fără de care Eminescu ar fi rămas liber? Sunt ei mai puțin vinovați decât 
avocatul Maiorescu, pe care l-au slujit cu jenantă obediență sau din 
considerente care nouă ne scapă? 

Este adevărat că precizarea „din anamnesă” pare a fi de natură să 
disculpe pe medici, întrucât ne-am putea gândi că nu li se poate reproşa 
inexactitatea datelor culese de la „amici”. În majoritatea situaţiilor, un 
asemenea raționament o fi corect. Cazul nostru, însă, are cel puțin două 
elemente care îl particularizează. Întâi: la prima lui „îmbolnăvire”, Eminescu 
fusese tratat de Şuţu, unul dintre semnatarii raportului medico-legal la care 
ne referim. În al doilea rând, în ziua în care cei trei doctori pun diagnostic pe 
baza anamnezei invocate, Eminescu se afla — în mod ilegal! — pe mâna 
aceluiaşi Şuţu. Cu toate acestea (sau tocmai de aceea?), în raportul din martie 
1889 nu se furnizează nici cele mai sumare informaţii despre prima internare, 
deşi, în mod normal, cazul trebuia să se regăsească în arhiva ospiciului. Ba, 
mai mult, din raport nu aflăm nici în ce constaseră pretinsele fapte „impulsive 
şi scandaloase”, nici când anume fuseseră ele comise. Contrar prevederilor 
Legii, neprecizată rămâne şi identitatea celor care i-l predaseră pe Eminescu 
lui Şuţu. Aşa stând lucrurile, menţiunea „Din anamnesă aflăm că...” devine 
lipsită de orice acoperire. Este ca şi când, în locul semnăturilor celor trei 
doctori, am fi citit: Un-grup-de-povestitori. 

Când parcurgem acest raport medico-legal întocmit la comandă, parcă 
spre a justifica o viitoare crimă, mai avem şi surpriza să aflăm că, la data 
redactării lui, Eminescu era încarcerat de două luni în balamuc, fără ca în acest 

răstimp să îi fi fost pus vreun diagnostic! Or, Legea prevedea că o persoană 
poate (sau nu) să fie declarată smintită în interval de maximum trei zile de la 
internare — probabil, inclusiv pe considerentul că şederea unui om sănătos 
între bolnavi psihic riscă să-l alieneze. În plus, certificatul medical eliberat cu 
o atare ocazie „nu poate servi de cât 15 zile de la eliberarea lui” (Decretul 
1012/1867, articolul 9). 

În schimb, în manuscrisul „anonim”, pe care i l-a dat spre folosinţă (şi?) lui 
Petraşcu, Şuţu oferă detalii pe care trebuia să le regăsim în raportul medico-legal: 


„La 3 februarie 1889 Eminescu fu adus prin ordinul poliției Capitalei la Institutul 
«Caritatea», unde fu supus supravegherii şi tratamentului medical, şi motivele care au 
ocazionat izolarea sa au fost de un ordin cu totul moral” (subl. ns.). 


Evident, ţinând cont de puzderia de minciuni şi inadvertenţe cu care ne 
confruntăm în ancheta noastră, nu putem accepta orbeşte toate aceste informaţii, 
dar — deocamdată — nu putem elimina nici ipoteza că ele ar fi un fel de 
spovedanie a lui Şuţu. Iar dacă este adevărat că Eminescu a ajuns la Şuţu „prin 
ordinul Poliţiei Capitalei”, în primul rând constatăm implicarea autorităţilor 
Statului, condus pe atunci de un guvern junimist din care făcea parte şi 
Maiorescu. În al doilea rând, constatăm că respectivele autorități au acţionat în 
mod ilegal, ceea ce face ca, de data aceasta, Eminescu să nu mai fie doar 
victima unui grup de adversari, statutul lui fiind acela de deţinut politic. În al 
treilea rând, remarcăm că el a fost supus unui „tratament medical” şi claustrării 
— elemente despre care aşa-numita „anamnesă” nu menţionează nimic. În al 
patrulea rând, atenţionăm că Şuţu, cel care îşi învăţa studenţii că 
„Ssecustrațiunea” nu este benefică în cazul smintiţilor, a apelat, ca şi la prima 
internare a lui Eminescu, la completa izolare a acestuia. Pretenţia medicului 
profesor că măsura ar fi fost luată datorită demenţei pacientului nu rezistă, 
întrucât, până mai ieri, „dementul” scrisese articole în Fântâna Blanduziei 
fără ca vreo persoană, medic sau nemedic, să găsească ceva anormal în 
comportarea şi în scrisul lui. În sfârşit, pentru a nu insista acum prea mult 
asupra acestui aspect, atragem atenţia şi asupra faptului că nu este imposibil ca 
doctorii Alexianu şi Petrini (Petrescu?) să fi fost induşi în eroare de halul în 
care, poate, ajunsese Eminescu în urma celor două luni de tratament aplicat 
fără motivaţie medicală reală. 

Cu apucături de lup moralist, acelaşi psihiatru Şuţu, care semna singur 
sub cele nici 50 de cuvinte ale certificatului medical fals, din 5 iulie 1883, se 
văita în lucrarea Alienatul în față societăţii şi a ştiinţei (1877): 

„...4m avut ocasiunea uneori să deplâng uşurinţa cu care sunt redigiate unele 
certificate medicale (a redija sau a redige era un franţuzism, însemnând a redacta —n. ns.), 
din acele mai cu seamă cari ne vin din districte, şi cari nu corespund de loc cu textul 
regulamentului. Aşi fi dorit, pentru a împlini această lipsă, ca redactorii regulamentului să 
fi prevezut, afară de condițiunile ce prescrie art. 9, şi aceste două următoare : ca certificatul 
medical să fie subsemnat de trei doctori şi să fie redigiat după un formular special depus în 
mare număr de exemplare la diferitele autorităţi prefectorale şi comunale” (subl. ns.). 


Reamintim că, potrivit Regulamentului invocat de Şuţu (Decretul 1012 
din anul 1867), administraţia specială era cea „care orânduesce uă comisie 
medicală spre a examina starea mintală a individului” (subl. ns.). Cum 
niciodată nu a fost imaginată o comisie alcătuită dintr-o singură persoană, 
devine cu atât mai limpede că, atunci când a iscălit de unul singur aşa-zisul 
certificat medical prin care Eminescu a fost aruncat în ospiciu, Şuţu ştia prea 
bine ce face. EI, practicianul şi profesorul care îi acuza pe alţii că nu ar redacta 
corect certificatele medicale, motiv pentru care socotea că un asemenea 
document ar trebui „să fie subsemnat de trei doctori”, ei bine, tocmai el a dat 
exemplul invers, semnând de unul singur! Mai mult, tot el, omul care scria că 
„Medicul nu va fi acusat nici ca complice al familiei, nici ca organ al vre 
uneia autorităţi, dacă în certificatul ce subscrie se văd cu deamănuntul 
causele, simptomele, diagnosa, felul şi gradul alienațiunii de care este atins 
pacientul” (subl. ns.), în primul certificat eliberat pe numele lui Eminescu a 
atestat, lapidar, doar că acesta ar suferi de manie acută, „causele, simptomele... 
şi gradul alienaţiunii” rămânând în ceaţă. În consecinţă, Şuţu însuşi se 
incriminează, obligându-ne să-l bănuim că a fost „complice” şi/sau „organ 
al vre uneia autorităţi” . 

Dar asupra mizeriilor de natură profesională vom reveni cu detalii din 
lucrările numitului doctor — pe care, nu ştim de ce, nimeni nu le-a invocat 
vreodată, deşi acest lucru se impunea, fie şi numai pentru a aşeza faţă în faţă 
fiţuicile emise de Şuţu în cazul Eminescu şi rapoarte medico-legale redactate 
cu seriozitate, numărând zece, douăzeci sau chiar mai multe pagini. 

Încercarea lui Şuţu de a justifica indirect internarea lui Eminescu la 
Döbling este penibilă. El nu se miră nici o secundă că fostul lui pacient, pe 
care îl adusese în ultima etapă a „vindecării”, aceea a convalescenţei, ar fi 
fost subit şi în mod misterios întors de „boală”, reluând întregul ei ciclu, ca 
şi cum „boala” ar fi izbucnit abia atunci, în octombrie 1883 — deci, cam tot la 
vremea când, potrivit aceluiaşi Şuţu, Eminescu ar fi trebuit să fie externat, 
ca deplin sănătos, de la Caritatea. 

Cum în 1883, la ieşirea din institutul Caritatea Eminescu era convalescent, 
îndelungata lui şedere la Viena, într-un alt balamuc, nu s-ar mai justifica decât, 


Nr. 3-5 O O——————— Semnele Timpului — ui 


să zicem, prin invocarea unei recidive, declanşate într-un moment şi din pricini 
necunoscute. Aceasta, în plan pur teoretic, deoarece, practic, nici Chibici, nici 
Popasu sau Obersteiner nu se referă la aşa ceva. Şi, în lipsa unor dovezi 
privind ipotetica recrudescenţă a „bolii”, devine limpede că, potrivit mărturiei 
lui Şuţu, Eminescu a stat şi la Döbling doar pentru că aşa a vrut Maiorescu. 
Desigur, acest lucru a fost cu putinţă numai cu acceptul lui Şuţu, care, repetăm, 
chiar şi în cazul în care Eminescu ar fi fost bolnav, nu îl putea externa fără 
cererea scrisă a celui (celor?) care i-l încredinţaseră pentru tratament. 
Neadevărul diagnosticului pus de Şuţu cu ocazia ultimei internări a lui 
Eminescu în funestul edificiu din strada Plantelor (încă nu este clar la ce număr 
a fost sechestrată victima — 1 sau 9) reiese şi din manuscrisul numitului psihiatru: 


„Dementa dar, era din primele zile observată şi stabilită... La acea epocă a malatiei, 
simptomele somatice sunt încă rău desemnate şi nu permit încă diagnosa varietăţii de 
demenţă de care era isbit.” 


Deci, diagnoza de demenţă era indubitabilă, rămânând să fie determinat 
doar ce anume o provocase. Situaţia ne obligă să cităm iar dintr-o lucrare 
ştiinţifică a lui Şuţu (Alienatul...): 


„Demenţa este într adevăr uă infirmitate prin care se termină cele mai multe morbe 
mintale devenite incurabile...” (subl. ns.). 


Nu discutăm acum dacă şi în ce măsură afirmaţia are suport în realitate, pe 
noi interesându-ne preponderent convingerile din epocă. Pe de altă parte, ştim 
că tot el îi pusese lui Eminescu primul diagnostic de manie acută, pe care îl va 
reaminti inclusiv în Rapportul medico-legal din 23 martie 1889, unde 
precizează că pretinsa boală ar fi avut drept urmare o „debilitate intelectuală”, 
care ar fi crescut de la an la an. Prin urmare, mania acută nu numai că se 
vindecase, dar „boala” progresa. De altminteri, nu era neapărată nevoie de 
această deducție, căci acest lucru este afirmat tranşant chiar în manuscris, unde 
Şuţu scrie negru pe alb că „restabilirea fu anevoioasă şi niciodată completă” . 

Şi-apoi, mai este un aspect. Şuţu pretinde că „diagnosa varietății de 
demenţă” n-ar fi fost mult timp permisă, deoarece „simptomele somatice 
sunt încă rău desemnate” . Deşi mai toată lumea ştie ce însemană „somatic”, 
pentru a evita orice risc, iată cum defineşte acest cuvânt Dicţionarul limbii 
române contemporane, editat de Academie: „(Med.; în opoziție cu psihic) 
Care se referă la corp, al corpului, de corp”. Cum psihosomatica a apărut 
doar după 1900, este limpede că Şuţu nu avea în vedere, de pildă, teoria lui 

Freud, privind inconştientul (limitat, la începuturile psihanalizei, la 
„Dulsiuni” — retulate — spre plăcere şi situate de Freud chiar pe graniţa 
dintre somatic şi psihic), şi nici acea orientare din medicină, inspirată de filozofia 
lui M. Heidegger (născut în 1889). 

În consecinţă, afirmaţia potrivit căreia a trebuit să treacă mai multe luni 
până a se putea şti ce soi de demenţă l-ar fi „isbit” pe Eminescu este 
mincinoasă, rostul fiind acela de a motiva internarea fără documente şi ilegala 
absenţă a unei diagnoze, neexistând nici o probă că Şuţu ar fi fost preocupat 
de stabilirea acesteia. 

În mod cert, Şuţu a comis fapte penale, care au dus la distrugerea unui om 
nevinovat. Are el circumstanţe atenuante? Aşa cum am mai arătat, în cazul în 
care Eminescu ar fi fost dus la Caritatea în ziua de 8 iulie 1883, adică la 9 zile 
după ce fusese imobilizat şi sechestrat în altă parte, nu ar fi imposibil ca, parțial, 
Şuţu însuşi să fi fost indus în eroare de Maiorescu, întrucât, în această variantă, 
nu am şti în ce stare i-a fost predat „pacientul”. Un anume tratament 
medicamentos sau fizic aplicat în această perioadă putea provoca oricui reacţii 
neobişnuite. În plus, Şuţu putea fi păcălit şi de prestigiul de care se bucura 
Maiorescu, de interesul lui pentru anumite zone ale psihiatriei şi, nu în ultimul 
rând, de influenţa lui în sfera Puterii. 

Coincidenţă sau nu, se pare că sechestrarea din 1889 a urmat cam acelaşi 
scenariu. Mai exact, în manuscrisul lui Şuţu citim, referitor la situaţia lui 
Eminescu, în clipa în care în care i-a fost adus, la 3 februarie (sublinierea 
ne aparţine): 


„El vorbeşte clar, fără ezitaţiune, fără dificultate în limbajiu, dar el cere mâncare şi 
băutură, căci nu mâncase, zicea el, nici nu băuse de două zile”. 


Şuţu prezintă spusele lui Eminescu ca pe o dovadă de alienare — cuvântul 
„dar”, intercalat între cele două jumătăţi ale frazei, conducând la această 
concluzie. Şi dacă, totuşi, Eminescu chiar nu mâncase şi nu băuse nimic în 
ultimele două zile, pe care nu ştim unde şi cum le petrecuse? Chiar mai 
alarmant decât necunoaşterea în sine rămâne faptul că mulţi istorici literari 
nici nu dau semne că ar dori să afle detalii despre aceste necunoscute esenţiale 
în destinul lui Eminescu. 

Tot o dovadă de inconştienţă vede şi medicul V. Vineş, salariatul lui Şuţu, 
atunci când scrie, la rândul lui, despre acelaşi moment : 


„Nu era de loc impresionat de aducerea lui în Institut căci nu întreba nici cel puţin 
pentru ce a fost adus” (subl. ns.). 

Fără voie, ne reamintim că, între altele, Eminescu i-a scris lui Chibici, 
de la Döbling: 


„...mi-e frică chiar de-a-mi plânge soartea, căci (chiar, cuvânt şters — n. ns.) şi 
aceasta ar fi interpretat ca un semn de nebunie!” 


De ce am acorda credit absolut tuturor, mai puţin lui Eminescu? 

În pofida evidenţelor, Maiorescu a susţinut că „boala” lui Eminescu ar fi 
fost incurabilă şi ereditară. În esenţă, Şuţu acceptă doar prima jumătate a 
acestei sentinţe. Întâi, doctorul îşi acoperă spatele, declarând că Eminescu 
era mai-mai să se „vindece” sub tratamentul lui. Apoi, explică eşecul curei 
prescrise de el prin lipsa de răbdare a unor amici fără nume, al căror zor ar fi 
întrerupt procesul de „însănătoşire” înainte de a fi complet, şi, astfel, iacă-l 
pe pacient devenit irecuperabil (teză care servea de minune lui Maiorescu)! 
În felul acesta, destinul lui Eminescu era pecetluit. 

Eminescu a fost internat şi externat fără a se întocmi vreun document 
scris şi fără a-i fi înştiinţată familia (Matei a aflat pur întâmplător de reținerea 
fratelui său). Ilegalităţile nu s-au oprit aici. Aşa cum am arătat, în primul dosar 
de curatelă întocmit pe numele lui (numărul 968/1883), primul-procuror, făcând 
nişte jocuri asupra cărora vom reveni, a nesocotit rezoluţia preşedintelui 
Tribunalului Ilfov, iar un slujbaş din subordinea respectivului magistrat a 
intervenit în mod abuziv (şi stupid), oferindu-i primului-procuror pretextul 
pentru a bloca dosarul. În fine, anumiţi istorici literari au ascuns în mod deliberat 
adevărul, comiţând propriile falsuri. În slujba cărei cauze se găsesc aceşti domni, 
care, în ciuda pretenţioaselor lor cărţi de vizită, se dovedesc a fi autori de 
biografii strâmbe? 

Nu chiar în ultimul rând, merită observat că nici în timpul claustrării lui 
Eminescu la Şuţu, nici după plecarea lui la Viena, ziarele nu au furnizat 
detalii legate de „boala” acestuia. Nici un gazetar — şi cu atât mai puţin 
intelectuali cu alte profesii — nu pare să fi discutat direct cu medicul, pentru 
a afla amănunte. Asupra cauzelor concrete care au impus recluziunea lui 
Eminescu în ospiciul din strada Plantelor (şi/sau în altă parte?), s-a păstrat o 
tăcere suspectă, de mormânt timpuriu. 


(va urma) 


Călin L. Cernăianu 

„Frica de Dumnezeu este începutul înţelepciunii” 
(Pildele lui Solomon — 1, 7) 


„Sunt nepractic, sunt peste voia mea grăitor de adevăr, mulţi mă urăsc 
şi nimeni nu mă iubeşte afară de tine. Şi poate nici tu nu m-ai fi iubit 
câtuşi de puţin, dacă nu [era] acest lucru extraordinar în ființa mea care e 
totodată o extraordinară nenorocire. Căci e bine ca omul să fie tratabil, 
maniabil, să se adapteze cu împrejurările şi să prinză din zbor puţinul 
noroc care îl dă o viaţă scurtă şi chinuită, şi eu nu am făcut nimic din 
toate acestea, ci te-am atras încă şi pe tine în cercul meu fatal, te-am făcut 
părtaşă urei cu care oamenii mă onorează pe mine. Căci acesta e singurul 
reazim al caracterului meu — mă onorează ura lor şi nici nu mă pot închipui 


altfel decât urât de ei.” = 


fu, 


(Epistolă către Veronica, februarie 1880.) 


Conjuratia Conjurat 


Do i LETTE] 





„Stau dar şi mă întreb care ar fi putut fi strâmtorările de care ar fi putut 
să profite cineva pentru a-l determina pe Eminescu să facă ceea ce el 
însuşi nu voia? (...) Aş vrea să ştiu de unde ai fi putut să-l apuci pe 
omul acesta ca să-l scoţi din ale lui şi să-l faci să intre şi el, cum intrăm 
noi ceilalţi, în jug.” 


i 
(Convorbiri literare, 1 aprilie 1902.) 


O LUME BOLNAVĂ DE MINCIUNĂ 
ŞI UN DESTIN DEVENIT 
SCENARIU INTER ACTIV 


În pagini trecute, anunţam că ne vom referi pe larg „la lunile petrecute de 
Eminescu în balamucul din imediata vecinătate a Mănăstirii Neamtului”. La 
acea dată, socoteam indubitabilă şederea lui Eminescu între zidurile numitului 
ospiciu, astfel încât credeam că duşmanii lui s-au mulţumit „să-l ştie departe 
lume, închis alături de nebuni autentici” . Ne temem că am comis o eroare de 
proporţii, existând posibilitatea ca Eminescu să nu fi fost internat în balamucul 
de lângă Mănăstirea Neamţului nici măcar o zi. Sună aiuritor, căci, de-ar fi 
adevărat, atunci Eminescu a fost lichidat mai mult de presă, printr-un foarte 
viclean război dus împotriva imaginii lui de către forţe malefice, implicarea 
celor de bună-credinţă fiind limitată (adesea, din motive obiective). 

Cum am mai spus-o, situaţia este de asemenea natură încât repetarea 
anumitor citate se impune cu necesitate. Este vorba, în primul rând, de mărturii 
care fie n-au fost folosite deloc, fie au fost menţionate în fugă, cât să 
impresioneze prin numărul mare al paginilor de bibliografie. Anumite informaţii 
conţinute de asemenea documente se află în „luptă” cu altele, intens vehiculate 
de decenii şi, de aceea, bine cunoscute de publicuri, în conştiinţa cărora sunt 
aproape de neclintit, din cauza frecventei lor repetări. Cu rare excepţii, 
biografiile lui Eminescu şi studiile privind ultimii lui ani de viaţă diferă doar 
prin ton, dimensiune şi, pe ici pe colo, prin jocul umbrelor, fiind, în fapt, 
versiuni ale unei unice litanii. O altă explicaţie a repetării unor citate este 
aceea că, spre deosebire de majoritatea anchetelor jurnalistice, prezenta lucrare 
încearcă să analizeze un mare număr de fapte fără legătură directă prin ele 
însele ori prin autorii lor. Întrucât acelaşi citat, conţinând o sumă de idei 
felurite, poate demonstra mai multe lucruri, folosirea lui în împrejurări diferite 

devine obligatorie. Şi, pentru a elimina obositoare trimiteri la pagini trecute, 
preferăm să reactualizăm fragmentele edificatoare. 
+ 

Dintotdeauna, minciuna a fost un fel de descendent al adevărului, care 
este primordial. Nu există minciună care să nu conțină şi ceva elemente ale 
adevărului, minciuna putând fi socotită o ipostază a adevărului denaturat, dar 
credibil. Mereu la marginea adevărului, minciuna se inspiră din realitate, dar 
nici nu om din lume nu are suficientă imaginaţie şi memorie pentru a putea 
minţi perfect şi continuu. Cei versaţi în arta manipulării concetrează ideea 
falsă în câteva cuvinte, pe care fie le insinuează, fie le înfăşoară într-o mulţime 
cât mai mare de alte vorbe, care ori sunt nesemnificative, ori sunt adevăruri 
notorii. La polul opus, se găsesc aceia care spun neadevăruri fără să vrea şi 
fără să ştie, ei înşişi fiind victimele dezinformării sau ale relei înţelegeri. Până 
la un punct, uşurinţa cu care aceştia cred zvonurile cele mai stupide poate fi 
socotită benefică, reprezentând, în esenţă, un mod involuntar de punere în 
practică a ceea ce în Drept se numeşte prezumția de nevinovăție. Dincolo de 
anumite limite, însă, încrederea orbească în spusele cuiva denotă altceva. De 
asemenea, nu trebuie uitat că, acelaşi lucru fiind perceput în mod nuanţat de 
fiecare, uneori, chiar acţiunea funestă poate fi rodul dorinţei sincere de a ajuta. 

În ceea ce priveşte strict cazul Eminescu, nu ne-am propus să analizăm în 
detaliu pe fiecare „amic” al acestuia (şi cu atât mai puţin să dăm sentinţe). De 
altfel, chiar să putem face acest lucru, el nu ar ajuta demersului nostru. Dacă 
vorbim uneori de vinovăția unuia sau altuia, rezultată din faptele respectivului, 
nu înseamnă că, prin asta, spunem şi că personajul în cauză nu a produs nimic 
de valoare ori că viaţa lui întreagă ar fi o uriaşă pată, însumând doar erori şi 
culpe. S-ar putea ca la sfârşitul anchetei noastre jurnalistice să constatăm că, 
exceptându-i pe cei direct implicaţi în prima sechestrare a lui Eminescu, marii 
responsabili de drama acestuia nu sunt atât persoane izolate (supuse, fără 
excepţie, slăbiciunilor omeneşti), cât organizaţii şi instituţii ale Statului care 
le-au promovat cu orice preţ, din interes imediat, şi care, de peste un veac, 
persistă în greşeli ce par planificate. O canalie care scrie la comandă este o 
canalie şi nimic mai mult, azi trăieşte, mâine moare. Greşelile canaliei nu vor 
putea fi niciodată cu drept cuvânt puse în seama urmaşilor ei, zestrea fiecăruia 
neincluzând şi faptele înaintaşilor lui. 

Există însă şi vinovăţii moştenite, cum ar fi în cazul Statului. Marile erori 
nerezolvate ale unui guvern trec şi asupra celui care îi urmează şi aşa mai 
departe, ca o povară morală în continuă creştere, până când un executiv destul 

de încrezător în propria onestitate va avea tăria să recunoască oficial culpele 
grave ale antecesorilor — şi asta nu pentru a avea cu cine umple închisorile, cât 
pentru a curăța de impurități setul de principii aplicate, în imperiul cărora ne 
ducem traiul. Dacă am mai admite ideea de prescripţie, care face ca nu orice 
generaţie să poată trimite în instanţă trecutul, a nu reabilita imaginea celor 
nedrept condamnaţi rămâne un fapt intolerabil, ca orice complicitate. 


De ce a tăcut Eminescu?! 


Când lui Eminescu i-a fost impus un adevărat domiciliu forţat la Iaşi, 
relaţiile lui cu liderii Junimii erau reci (ca să nu folosim cuvântul „duşmănie”), 
dar acest lucru pare să nu fi fost cunoscut celor mai mulţi dintre junimiştii 
mărunți. Unii dintre cititorii acestei anchete jurnalistice întreabă: „de ce nu a 
încercat să evadeze Eminescu?” Alţii sunt nedumeriţi de altceva: „dacă 
Eminescu chiar a fost victimă politică, cum de a tăcut, cum de nu a dezvăluit 
adevărul?” (În fond, prima întrebare o presupune şi pe a doua, evadarea trebuind 
să fie urmată de o explicaţie, adică de demascarea vinovaţilor.) Fireşte, 
răspunsuri precise şi complete nu putea oferi decât Eminescu însuşi. Dar, 
pentru că se insistă asupra acestor întrebări, vom încerca să le răspundem, 
spunându-ne părerea. 

De ce nu a evadat? Întrebarea are ceva juvenil în ea, dar nu-i mai puţin 
adevărat că nu-i lipseşte o anume doză de legitimitate: la urma urmei, de la un 
om sechestrat, care nu are nici o garanţie că va mai apuca ziua de mâine, nu 
trebuie să te aştepţi la absolut orice, din dorinţa de a-şi recăpăta libertatea şi, 
poate, de a-şi salva viaţa? Ba da, dar nu toţi oamenii reacţionează la fel în 
situaţii identice. În cazul Eminescu, acesta era prea lucid ca să nu-şi dea seama 
că n-ar fi reuşit decât să-şi agraveze situaţia. Experienţa din Bucureşti, când 
fusese închis în ospiciul privat al lui Şuţu, fără ca vreunul dintre gazetarii care 
au anunţat peste câteva zile că ar fi suferit de o „boală gravă” să încerce să îl 
vadă măcar, îi arătase în ce mare măsură era la cheremul celor puternici, cât de 
puţin îi interesa, de fapt, soarta lui pe ceilalţi şi ce uşor putea fi manipulată 
opinia publică. În plus, era experienţa din Italia. Atunci, perfecta lui sănătate 
psihică era recunoscută nu numai de Obersteiner, care-l externase, ci chiar şi 
de Maiorescu. Apoi, se găsea într-o ţară străină, în care autorităţile nu aveau 
nimic împotriva lui (cu excepţia cazului în care călătoria s-a făcut exclusiv în 
acea parte a Italiei ocupate de austrieci). Cu toate acestea, nu putuse să se 

despartă de „amicul” Chibici decât câteva ceasuri, până când poliţia locală îl 
căutase şi îl reţinuse în urma unei intervenţii politice. 

Potrivit intendentului Leon Onicescu, Eminescu ar fi încercat să fugă şi 
din ospiciul de la Neamţ, dar a ajuns numai „până la un sat din apropiere şi, 
fiind recunoscut după haine, a fost adus la ospiciu”. Presupunând că 
într-adevăr ar fi avut loc un asemenea episod, în care Eminescu a părăsit 
ţarcul ospiciului, cum dovedeşte Onicescu că el încercase să fugă, când n-a 
avut curiozitatea minimă de a-l întreba încotro ar fi avut de gând să plece? 
De altfel, un alt romancier fără operă, Rudolf Şuţu, imaginează chiar că ieşirile 
lui Eminescu în afara aceluiaşi ospiciu ar fi fost ceva obişnuit, departe de a-i 
speria pe ţărani: „Peste zi, dacă-l apuca foamea, se pitula pe din dosul spitalului, 
sărea gardul, apuca pe câmp, trecând Nemţişorul...” (Eminescu la M-rea 
Neamţ — vezi Evenimentul, 29 iunie 1904, Arhiva, iunie 1906 etcetera). 

Şi-apoi, evadare-evadare, dar după ea ce ar fi urmat? Fuga în străinătate, 
ca să i se piardă urma? Sună a glumă (deşi Veronica îi scrisese: „Am auzit ca 
tu eşti hotărât să treci în Asia, în America, dar cum rămâne istoria cu mine, pe 
mine cui mă laşi...” — 3 mai 1879), fie şi numai pentru că îi lipseau banii 
necesari. lar dacă ar fi rămas în Ţară, ipotetica evadare ar fi constituit un capăt 
de acuzare real, ale cărui urmări nu ar fi diferit prea mult de cele din cazul unei 
sminteli autentice. 

Eminescu nu putea fi Papillon. Nu avea nici firea acestuia, nici acelaşi 
statut juridic şi nici aceeaşi imagine în ochii celorlalţi. De aceea, a făcut singurul 
lucru pe care-l putea face un om cu mintea întreagă: atunci când Lupta a sărit 
calul, acceptând textul în care C. Mille îl numea „nebunul din Mănăstirea 
Neamţului”, i-a cerut lui Panu — conducătorul publicaţiei — să-i publice un 
drept la replică, în care asigura că zvonurile potrivit cărora ar fi „grav bolnav” 
erau „lipsite de orice fundament”. În timpul campaniei denigratoare (dusă 
împotriva lui sub aparenţa admiraţiei şi compasiunii), un alt răspuns — indirect, 
dar poate şi mai convingător — dat de Eminescu inamicilor a fost poezia De ce 
nu-mi vii..., pe care i-a trimis-o lui Negruzzi spre publicare. 

De ce nu a dezvăluit Eminescu adevărul privind abuzurile comise împotriva 
lui? Răspundem printr-o altă întrebare: cui să dezvăluie acel adevăr? 

În primul rând, din 28 iunie 1883 şi până în februarie 1884, Eminescu a 
fost complet izolat, în toate aceste luni de zile lumea fiind convinsă că el se 
află în ospiciu spre a fi ajutat. Anumiți biografi afirmă că Eminescu ar fi fost 
deseori vizitat în ospiciu de „amici”. De unde acest basm frumos? Din două 
surse: o scrisoare a lui Simţion către Maiorescu (datată 12 iulie 1883) şi 

România liberă, care, la 2 iulie 1883, anunţă că Eminescu ar fi „greu bolnav” 
şi că amicii care „l-au condus Marţi la casa de sănătate”, l-ar vizita „regulat” 
şi — cum altfel? — „fac totul pentru a lui însănătoşire” , de parcă balamucul era 
atelier mecanic. La România liberă era redactor Mihail Brăneanu, individul 
care, şase ani mai târziu, într-o ultimă încercare de a-l pune pe Eminescu sub 
tutela lui Maiorescu, va minţi Tribunalul, declarând că „bolnavul” n-ar avea 
rude în viaţă. (Potrivit lui G. Munteanu, ştirea din care am citat a fost redactată 
chiar de Mihail Brăneanu.) Sare în ochi faptul că România liberă (foaie care, 
la acea dată, apăra cauza junimistă) este singura gazetă care precizează — fără 
a fi contrazisă — cine l-a dus pe Eminescu la ospiciu. Mai toată presa scrie că 
Eminescu ar fi căzut grav bolnav, dar nimeni afară de România liberă nu 
adaugă că a fost dus la casa de sănătate de către „amicii săi îngrijorați” , care 
l-ar şi vizita (unele publicaţii nu par să fi ştiut nici măcar data exactă a 
evenimentului). Oricum, ştirea contrazice documentele preparate de Poliţie 
(este vorba de celebrele procese-verbale ale comisarului C. N. Nicolescu, 
decenii în şir ascunse prin arhive) şi nu conţine nici cea mai voalată informaţie 
privind manifestările „bolii”. 

Cât priveşte epistola scrisă (sau nu) de mâna lui Simţion, o socotim o 
făcătură (asupra căreia vom reveni). Dincolo de conţinut, biografii nu s-au 
întrebat un lucru elementar: unde să-i fi trimis Simţion această scrisoare lui 
Maiorescu, aflat la acea dată în voiaj peste hotare? De unde ar fi avut Simţion, 
un străin pentru Maiorescu, date atât de precise privind locurile prin care 
călătorea acesta? În plus, în epocă, magistrul nu era socotit marele „protector” 
al lui Eminescu, acest statut fiindu-i atribuit ulterior de critici şi de istorici 
literari care au ambiția să citească printre rânduri, mai ales atunci când le cam 
fug de sub ochi. De altfel, Negruzzi scrie caligrafic că iniţiativa colectării de 
bani de prin buzunarele „amicilor” i-ar aparţine lui Maiorescu, pe Simţion 
părând să nici nu-l cunoască. Aşa stând lucrurile, de ce l-ar fi căutat tocmai pe 
Maiorescu, şi nu (şi) pe Negruzzi, Carp sau orice alt lider junimist? Cum de 
„prietenul intim” Simţion nu a intrat în legătură cu Ocăşanu, vagabondul agresiv 
care pretindea că Eminescu i-ar fi şoptit rugător la ureche, în cafenea, la Union: 
„Eu mă apropii cu paşi repezi de nebunie, să aveți grijă de mine”? Cum de 
Carpaţii, societatea iredentistă a românilor ardeleni, de care unii mai pretind 
şi astăzi că Eminescu ar fi fost deosebit de legat, nu apare în această urâtă 
poveste decât ca posibil loc în care Eminescu să fi fost atras ca în cursă, spre 
a fi înşfăcat şi dus la ospiciu? Dar nu este acum momentul să mai insistăm 
asupra acestei epistole concepute atât de inabil, încât se auto-desfiinţează în 

faţa oricui o citeşte atent (şi pe care, de altfel, am prezentat-o încă din primele 
pagini ale Recursului nostru). 

Că Eminescu a fost ţinut „la secret”, ferit de orice contact cu alte persoane 
în afară de temnicerii lui, ne-o dovedesc faptele. Doctorul Şuţu scrie negru pe 
alb: „pe la începutul lunii a treia, Eminescu începu a avea ore liniștite şi lucide, 
îşi regăsi somnul, întreba de amicii săi, se preumbla prin institut şi afară din 
institut fără pericol” (subl. ns.). (Iniţial, am crezut că „afară din institut” 
însemna „în oraş”, se pare că ne-am înşelat, „afară” însemnând „în grădina” 
balamucului.) Asta se petrecea, aşadar, prin primele zile ale lui septembrie. La 
sfârşitul aceleiaşi luni, adaugă Şuţu, Eminescu „se afla în convalescență” . 
Era de aşteptat ca, atunci când a plecat spre Viena, să fie condus la Gară de 
acei „mai mulți” , care — zice Simţion — îl internaseră şi care l-ar fi vizitat în 
ospiciu. În locul lor, surpriză, nu au mers decât Maiorescu şi fiica acestuia. 
Oare, întâmplător? Oare, întâmplător, odată ajuns la Viena, Eminescu a fost 
preluat de Popasu, vărul lui Maiorescu? Câtă vreme nu i s-a permis lui Matei, 
fratele lui, să-l viziteze la ospiciu, deşi venise în Bucureşti special pentru asta, 
cum am putea crede că, acolo unde n-a reuşit să pătrundă familia lui Eminescu, 
ar fi ajuns cine ştie ce anonim? 

Iar în aceste condiţii, către cine să se fi confesat Eminescu? Către Şuţu, 
care încasase paralele înainte să-l vadă şi care, după ce l-a primit în 
stabilimentul lui privat, a „uitat” să anunţe Direcţia sanitară, pentru ca aceasta 
să numească, aşa cum cerea Legea, comisia menită a stabili diagnosticul şi 
dacă este sau nu cazul să fie internat? Sau să i se fi destăinuit lui Chibici, sluga 
docilă a magistrului şi paznicul lui în drumul spre Viena? 

În al doilea rând, dacă s-ar fi destăinuit cuiva, ce garanţie avea că individul 
în cauză nu ar fi socotit spusele o dovadă supremă a nebuniei şi, vrând poate 
să-i facă un pustiu de bine, i-ar fi informat şi pe alţii, efectul ultim al rostirii 
adevărului fiind alertarea lui Maiorescu (căruia, călcându-şi pe inimă, Eminescu 
încercase să-i domolească temerile, asigurându-l în scris că nu mai ştie ce s-a 
întâmplat cu el)? Dar chiar admițând că respectivul confident l-ar fi şi crezut, 
cum l-ar fi putut ajuta cineva fără nici o putere, depedent în şi mai mare măsură 
decât el de buzduganul politic, în care Maiorescu era doar unul dintre ghimpi? 
Bunăoară, Ştefan G. Vârgolici. Profesor la Universitatea din laşi, a fost un om 
onest şi, zic voci neutre, nu numai că l-a apreciat pe Eminescu, dar a şi ţinut la 
el (N. A. Bogdan îl prezintă „ca cel mai prietenos pentru Eminescu” — Amintiri 
despre Eminescu, 1909). Să zicem că Eminescu i-ar fi împărtăşit lui toată 
tărăşenia; ar fi putut Vârgolici să schimbe lucrurile, altfel decât devenind colegul 

lui de cameră într-un balamuc? Reamintim ce scrie G. Panu în legătură cu 
situaţia lui Vârgolici însuşi: 


„În timpul când şi eu făceam parte, un membru — pot să-i spun numele fiindcă e 
mort — Ştefan Vârgolici, avea relaţii amoroase cu o tânără văduvă. Un copil se naşte 
din această legătură; Vârgolici se crede dator a-şi legitima pozitia lui şi a doamnei 
prin căsătorie. 

Nu ştiu dacă Vârgolici a consultat pe şefii Junimei sau aceştia s-au amestecat 
direct în afacere, auzind din întâmplare de intenţia lui Vârgolici; ceea ce ştiu e că 
Junimea s-a ocupat imediat de această eventuală căsătorie. Eu care eram tânăr şi n-aveam 
însemnătate la Junimea... prindeam fără voia mea bucăţi de fraze schimbate între d-nii 
Maiorescu, Negruţi şi Pogor, conversaţie în care figura înăcrită şi severă a d-lui 
Maiorescu trăda o dezaprobare formală. 

Cunoşteam familia tinerei văduve, prin urmare aveam ocazia să văd bucuria şi 
fericirea pe care Vârgolici o adusese în sânul acestei familii, toţi erau veseli, toţi 
considerau lucrul ca absolut hotărât. Când însă am început a simţi cele ce se petreceau 
la Junimea cu privire la această chestie, atunci am crezut de datorie de a avertiza pe 
tânara văduvă. Întâi ea n-a luat lucrul în serios având mare încredere în dragostea lui 
Vârgolici, pe urmă văzu la el o oarecare schimbare şi mai cu seamă o mare preocupare. 

Ea mă chemă şi-mi spuse temerea ei, recunoscu că aveam dreptate când am prevenit- 
o, acuzând formal Junimea şi mai ales pe d. Maiorescu că voieşte să o facă nenorocită. 

Faptul era adevărat. Şefii Junimei, nu ştiu din ce cauză, sfătuiră şi insistară pe 
lângă Vârgolici să nu contracteze această căsătorie, şi acesta, cu toată dragostea ce 
avea pentru tânăra văduvă, se supuse Junimei şi legăturile fură rupte definitiv...” 


Situaţia lui Eminescu era de aşa natură încât nimeni nu putea să afirme că 
fusese victima „protectorilor” şi a medicilor, fără a risca el însuşi să primească 
o bursă într-un ospiciu. Chiar dacă ne-am imagina, bunăoară, că Eminescu i- 
ar fi povestit lui Creangă d-a fir-a păr tot ce i se întâmplase în 28 iunie 1883 
(ceea ce e foarte probabil), acesta nu putea nici el să mai repare lucrurile. Dacă 
astăzi, când deţinem documente privind falsurile comise în dosarul Eminescu, 
şi tot nu reuşim să clintim nimic în buncărul zis Academia Română, ce ar fi 
putut spera Creangă sau Eminescu să reuşească în epocă? Academia nu s-a 
ostenit (sau nu a îndrăznit?) nici măcar să analizeze într-adevăr ştiinţific „boala” 
lui Eminescu, spre a elimina definitiv aberantul diagnostic de sifilis ereditar. 
Mai pe şleau spus, în cazul Eminescu, Academiei îi cam lipseşte simţul 
răspunderii. Nepăsarea suverană a unora faţă de memoria concretă pe care o 
gestionează această curioasă întreprindere şi dorinţa disperată a altora de a-şi 
apăra propriile statui a favorizat muşmalizarea unor fraude medicale şi 
informaţionale, ducând la perpetuarea unor neadevăruri. 

Academia, care atunci când vine vorba de manuscrisele eminesciene, 
pretinde şi acum că acestea i-ar fi fost „donate” de Maiorescu (ca şi când, 
făcând cadou un lucru furat, s-ar spăla infracţiunea), se preface a nu şti că 
junimiştii mărunți au crezut în nebunia lui Eminescu doar din cauza lui 
Maiorescu, care îi atenţiona: 


„Prin urmare, să nu vă înşele idealismul. Cum am mai spus, mai stăruie o rămăşiţă 


“s 


patologică” (scrisoare către Emilia, 7 aprilie 1884). 


Chiar dacă lui Eminescu nu i-a fost dat să citească asemenea rânduri, oare 
el nu ştia în ce lume trăieşte? Oare lui îi erau străine toate cele cunoscute de 
Panu şi de ceilalți? Oare el nu sesiza dacă şi când „protectorul” se rostea din 
inimă şi când încerca să-l atragă, „ca păianjenul prada” ? În loc de răspuns, 
deşi nu ne plac repetările, preferăm să cităm din Slavici (Amintiri) şi să reluăm 
alături câteva rânduri ale lui Eminescu, aşa cum apar în monografia lui 
Călinescu: 


Slavici: Eminescu „îi cunoştea pe toți (junimiştii — n. ns.), era dumirit atât asupra 
păcatelor, cât şi asupra bunelor însuşiri ale fiecăruia dintre dânşii...” 

Eminescu: „Tot acum pricep de ce Jaques Negruzzi îmi da a-nţelege că d. Maiorescu 
m-a ajutat mult, făcând să fiu cunoscut, adică un fel de celebritate, pe care eu n-am 
râvnit-o nicicând, dar mai ales din partea d-lui Maiorescu care s-o fi lăudând cu talentul 
meu, fără să ştie că mie nu-mi prea place lauda d-sale lipsită de sinceritate, având tot 
interesul să câştige cu numele meu un credit moral revistei Convorbiri literare... Am fost 
condus, cu toate că aveam dreptul să conduc, fiind superior multor din acel cerc literar... 
D. Maiorescu a căutat să-mi impue modul său de a vedea (subl. ns.), dar eu îl priveam 
în ochi fix, aşa ca să creadă că-l înţeleg, pe când de fapt sburam cu gândul în alte 
părți... Din îndemnul lor n-am scris nici un rând (subl. ns.), nici n-am fost inspirat... 
Acum, când sunt departe, îmi sună în urechi sfaturile spuse pe un ton dulce, ademenitor, 
cu scopul de a mă atrage, ca păianjenul prada ; apoi satisfăcut, dacă se poate, prin 
umilire, iată cine e chemat să stăpânească. Mărire, cât se poate; prin ce mijloace 
nu-ntreba, sunt mai murdare şi mai negre decât glodul...” 


În contextul prezentat de însuşi Eminescu, ce loc mai putea ocupa 
Adevărul? Dacă astăzi, când oferim probe materiale zdrobitoare, totuşi, mulţi 
continuă să-l aplaude pe magistru, socotindu-l „protector” al lui Eminescu, ce 
putea spera acesta să reuşească atunci, în epocă, singur, neavând nici 1 la sută 
din informaţiile de care dispunem noi şi, în plus, trebuind să se confrunte cu 
martori mincinoşi? Pe cine ar fi crezut publicul, într-o ipotetică înfruntare? Pe 
el, „nebunul” abia ieşit din ospiciu, după trei lungi anotimpuri petrecute între 

zidurile acestei puşcării medicale, sau pe venerabilul Maiorescu? Presa din 
epocă apucase să îl jeluiască pentru aşa-zisa lui moarte civilă, dar nici un 
ziarist nu s-a ostenit să ia o birjă, care să-l ducă până în strada Plantelor 9, 
pentru a culege personal informaţii, gazetele făcând jocul gangsterilor politici. 
Chiar admițând că presa ar fi avut destulă moralitate pentru a-şi recunoaşte 
greşeala, ca să facă acest pas trebuia convinsă de propria eroare. Cum era să 
demonstreze Eminescu, post-factum, că fusese perfect sănătos, într-o perioadă 
în care guri spurcate de bani umpluseră târgul cu tot felul de aiureli despre 
„boala” lui? 

În contextul prezentat de însuşi Eminescu, ce loc mai putea ocupa 
Adevărul? Dacă, repetăm, astăzi oferim probe materiale zdrobitoare (de care 
el nu dispunea spre a dovedi că fusese victima unei conspirații), şi, totuşi, 
mulţi continuă să-l aplaude pe magistru, socotindu-l „protector” al lui 
Eminescu? Pe cine ar fi crezut publicul, într-o ipotetică înfruntare? Pe el, 
„nebunul” abia ieşit din ospiciu, după trei lungi anotimpuri petrecute între 
zidurile acestei puşcării medicale, sau pe venerabilul Maiorescu? Presa din 
epocă apucase să îl jeluiască pentru aşa-zisa lui moarte civilă, dar nici un 
ziarist nu s-a ostenit să ia o birjă, care să-l ducă până în strada Plantelor 9, 
pentru a culege personal informaţii, gazetele făcând jocul gangsterilor politici. 
Chiar admițând că presa ar fi avut destulă moralitate pentru a-şi recunoaşte 
greşeala, ca să facă acest pas trebuia convinsă de propria eroare. Cum era să 
demonstreze Eminescu, post-factum, că fusese perfect sănătos, într-o perioadă 
în care guri spurcate de bani umpluseră târgul cu tot felul de aiureli despre 
„boala” lui? 

Cât de prompt şi de aspru era sancţionată în epocă orice ieşire din tipar 
ne-o spune chiar Maiorescu: 


„Mi-a furat la Curtea de Apel pălăria, şi am fost silit să mă întorc cu capul gol 
acasă. Tot oraşul plin [de zvonul] că am [în]nebunit (M”™! Zozo Sturdza: «Aş înțelege să 
fi [în]nebunit Carp, dar M.[aiorescu] nu»” (Însemnări zilnice, 17 octombrie 1885). 


Cu atât mai uşor lucrul necunoscut sau neînțeles putea deveni expresie a 
nebuniei. Un astfel de exemplu îl aflăm şi din ziarul Timpul (vezi rubrica 
„Varietăţi” a numărului editat în ziua sechestrării lui Eminescu): 


„Egiptenii şi telefonul. — Acum în urmă s'a întâmplat un incident dintre cele mai 


comice într un stabiliment financiar din Alexandria. Un felah (ţăran din Siria, Arabia, 
fosta Palestină şi Egipt — n. ns.) se afla pentru afaceri la biroul directorului, pe când 

acesta fu chemat la telefonul instalat de curând în acea cameră. Directorul se sculă 
îndată şi începu convorbirea telefonică. Felahul, pe care acest fenomen cu totul nou 
pentru el îl făcuse să fie foarte neliniștit, se grăbi să iasă din biurou, spunând tuturor 
cari’ l întâlniau în calea sa, că directorul şi-a perdut capul şi că a început să vorbească 
cu zidurile.” 


Mulţi felahi mai are istoria noastră literară! 

Pe lângă cele de mai sus, trebuie ţinut cont şi de faptul că Eminescu ştia 
bine că politicienii Puterii şi Opoziţiei strângeau rândurile la greu (cel mai 
notoriu exemplu fiind cel din 11 februarie 1866, când, împreună, l-au silit pe 
Cuza Vodă să abdice). Şi mai ştia că nu ajunge să spui adevărul, pentru a 
corecta o nedreptate sau pentru a impune Legea. Bunăoară, el publicase în 
Timpul, la 15 aprilie 1879: 


„Atragem atenţiunea tuturor asupra importantei scrisori ce publicăm astăzi, precum 
şi a documentelor de cea mai mare gravitate cari se cuprind într-însa. Aceste documente 
sunt legalizate şi subscriitorul răspunde de autenticitatea lor. Încetul cu încetul vălul 
care-a ascuns criminalele şi întunecoasele procedări ale guvernului roşu se ridică. Faptele 
vorbesc aşa de tare încât orice comentariu ar fi de prisos. 

În contra convenţiunii de la aprilie, ţăranii români cu carăle şi cu vitele lor au fost 
transportați între cazaci peste Dunăre în toiul iernei pînă la poalele Balcanilor, de unde 
nu S-au mai întors decât cu braţele. Aceasta s-a făcut, după cum reiese din aceste 
documente, nu după impunerea unui guvern puternic ca cel rusesc, ci după simpla 
mijlocirea unui contracciu ovrei. Ce i-a trebuit acestuia pentru a izbuti acolo unde statul 
major rusesc fusese neputincios? Nimic altceva decât acea cheie de aur care, după Filip 
al Macedoniei, deschide porţile de fier ale celor mai tari cetăţi. Ministrul care refuzase 
cu mândrie rechiziţiile de peste Dunăre când i se cereau de capii armatei imperiale 
se-nchină înaintea ovreiului Warszawsky; dânsul subsemnează fără sfială şi fără 
mustrare de cuget sentința de moarte a agriculturii române şi decretează sărăcia, pe 
timp îndelungat, a unui întreg popor. 

Citească oricine aceste acte cari nu destăinuiesc, se zice, decât o mică parte din 
jafurile petrecute în acest an de nenorocire, 1877. El va rămânea îngrozit de lăcomia 
oamenilor de la putere pe care numai un lucru o întrece: îndrăzneala lor.” 


În ciuda probelor evidente pe care Eminescu le-a oferit când a prezentat 
celebra „afacere Warszawsky”, urmările au fost ca şi nule, marea „victorie” 
constând în demisia unui director din Ministerul de Interne. Cum ar fi putut el 
spera să obţină dreptatea de la acelaşi „guvern roşu”, ale cărui ticăloşii le 
prezentase vreme de şase ani publicului, fără ca dezvăluirile lui să aibă vreun 
efect notabil (inclusiv din cauza conservatorilor, tari şi ei în clanţă, dar deloc 
dispuşi să meargă până la capăt doar de dragul principiilor cu care, altminteri, 

erau mereu pe buze)? Asta ca să nu mai vorbim de faptul că Guvernul a ştiut 
de manevrele dirijate de Maiorescu, dar s-a prefăcut că nu le vede. În 
contrapartidă, când Bucureştii au semnat tratatul secret cu Austro-Ungaria 
(trei-patru luni după sechestrarea lui Eminescu), guvernul plutitor pe Dâmboviţa 
abandonându-i pe românii din Ardeal, liderii Junimii, între care şi Maiorescu, 
au susţinut poziţia lui Brătianu (şi a regelui Carol I). 

Care erau firele subterane atât de trainice, care-i legau pe junimişti de 
liberali într-o chestiune evident putredă, precum sus invocatul caz Warszawsky? 
Departe de a epuiza acum chestiunea, amintim că o parte a răspunsului la 
întrebare o găsim în OPERE, volumul X. Aici, comentariile lui D. Vatamaniuc 
oferă una dintre explicaţiile de esenţă (sublinierile ne aparţin): 


+ „A.M. Warszawsky... este cunoscut prin afacerile sale oneroase pe seama statului 
român. Făcea parte din acei intermediari între organele administraţiei româneşti şi 
comandamentele armatei ruseşti care ştiură să tragă profituri din ambele părţi” . 

+ „Eminescu insistă asupra afacerii Warshawsky, în care erau implicaţi unii membri 
ai Partidului Naţional Liberal. Nu este însă de pierdut din vedere nici faptul că Maiorescu 
se angajează ca avocat al lui I. A. Warshawsky (subl. ns.) şi este plătit de acesta cu 
luna (44 I, p. 284, 281, 309, 314).” 


Dată fiind amploarea afacerii, este limpede că plata lui Maiorescu nu s-a 
redus la doi poli. Fără să-l atace frontal, Eminescu a scris atunci un editorial în 
care trimiterea la Maiorescu este evidentă. În articol, Eminescu acuză ceea ce 
el numeşte „americanism introdus ca sistem în viața statului nostru”, arată că 
„civilizația şi umanitarismul” sunt numai „masca şi pretextul sub cari Apusul 
se luptă cu toate civilizațiile rămase îndărăt sau eterogene” . În această luptă, 
„tinerii noştri” , înghițind pe nemestecate feluriţi „autori franceji şi germani”, 
nu mai pot fi de folos neamului, deoarece s-au dispensat „cu desăvârşire de a 
mai gândi şi ei înşii ceva” , înlesnind astfel, între altele, şi introducerea „cu 
toptanul” a unor „legi străine în toată puterea cuvântului” . Pornind de la 
experienţele de până atunci, Eminescu aruncă o mare parte din vină asupra 
acelor „advocaţi buni, cu darul vorbirii”, care, „cu finețe de distincțiuni 
juridice” şi „cu fraze umanitare” pot duce la ruină poporul românesc, biruit 
de „naţia cosmopolită a d-lui C. A. Rosetti”. 

Încheierea articolului: „Cine în această privire nu e pentru noi e contra 
noastră” explică consemnarea făcută de Maiorescu în jurnal, cam o săptămână 
mai târziu, la 1 iunie 1879: „Grea epocă Eminescu. (...) Articol al lui în 
chestiunea evreiască în contra mea, şi după asta totuşi aceeaşi simpatie pentru 

el, poate mai puternică”. (Credem că atunci când invocă „aceeaşi simpatie 
pentru el”, magistrul nu se referă la sine, ci la Mite Kremnitz, pe care cumnatul 
Titus pare să o fi urmărit pe gaura cheii. 

În atare context, care dintre puternicii zilei l-ar fi ajutat pe Eminescu, 
încercând să impună adevărul, în ipoteza în care acesta l-ar fi rostit cu 
voce tare? 

Şi, totuşi, Eminescu nu a tăcut cu totul. El pare să-şi fi jucat singura carte 
posibilă în condiţiile date: ştiind — probabil — cum se lăţeşte vorba, a spus 
cuiva că este „un om sacrificat” (,...şi în adevăr acesta este sentimentul ce 
pare că-l are despre sine” — Missir către Maiorescu, 13 mai 1884). O asemenea 
afirmaţie produce nedumerire şi stârneşte întrebări. Nu avem ştiinţă ca vreun 
„amic intim” să fi încercat să afle ce anume înţelegea Eminescu prin aceste 
cuvinte, deşi, chiar dacă despre un bolnav s-ar mai putea spune că este victima 
maladiei lui, el nu este şi sacrificatul acesteia. De aceea, pare plauzibil ca 
aceste cuvinte să fi fost rostite cu gândul că, din mulţime, s-o găsi cineva care 
să aibă urechi de auzit. 


Industria de amintiri 


Biografii lui Eminescu au folosit personajele din epocă ca pe nişte piese 
ale unui joc cu cuburi pentru maturi. La birou, în bucătărie, pe bancă în parc 
sau la baie,* după felurite tabieturi, ei au trudit, încercând să spună în cuvinte 
cât mai inspirate ceea ce mai spuseseră şi alţii. Din falsul bun-simţ numit 
laşitate, nu au îndrăznit să privească în mod critic lucrările predecesorilor, 
actele de eroism cultural, să-i zicem, nedepăşind nivelul unor rutiniere reluări 
şi adăugiri literaturizate. 

Fără a-şi pune prea multe întrebări, biografii lui Eminescu l-au înlocuit pe 
Creangă cu „prieteni intimi” „născuţi ca din neguri, doar după... „întunecare” . 
În şcoli se învaţă de un fericit trio Eminescu — Caragiale — Slavici, dar nu se 
precizează şi cât de puţin a dăinuit acesta. Afară de Creangă şi (cu unele pauze) 
de Veronica, a mai avut Eminescu în laşi „prieteni intimi” autentici? Ne îndoim. 

Prietenia nu este ca o conservă — o ai sau nu. Sentimentele, în general, 
cunosc, poate, cea mai largă paletă de nuanţe, fiecare dintre ele fiind şi 
irepetabil. Dacă nu toţi oamenii sunt prieteni, explicaţia constă (şi) în 
nepotrivirea dintre aşteptările fiecăruia şi ofertele celorlalți. Faptul că, la Iaşi, 
Eminescu era în bune relaţii cu Novleanu, de exemplu, căruia i-a şi scris de la 

Liman, nu înseamnă, musai, că acesta îi era prieten intim. Că, asemenea 
majorităţii oamenilor, Eminescu a conversat adesea cu mulţi cunoscuţi şi 
necunoscuţi, ni se pare mai mult decât plauzibil; că pe unii dintre ei şi i-o fi 
avut şi la suflet — la fel. (Slavici scrie: „Îi plăcea fără-ndoială să steie de 
vorbă cu cei ce îi căutau societatea, fie chiar şi dacă aceştia nu îi erau simpatici, 
dar cele mai frumoase clipe ale vieţii sale tot numai singur le-a petrecut” ). 

Ajutorul financiar pe care cineva îl acordă altcuiva nu probează neapărat 
prietenie între respectivii, căci, de-ar fi aşa, ar însemna că fiecare dintre cei 
care au răspuns cu un bănuţ listelor de subscripţie lansate în numele lui 
Eminescu ar fi îndreptăţit să afirme că i-ar fi fost prieten, când, de fapt, fuseseră 
doar prietenoşi (adică normali). Toţi oamenii normali sunt amabili şi săritori, 
dar asta nu îi tranformă în prieteni, ci în fiinţe sociabile — deci, în potenţiali 
prieteni. Ideile sau principiile comune pot face agreabilă o conversaţie (vezi 
grupurile din Cişmigiu), dar, singure, nu sunt temelie serioasă pentru o prietenie, 
deşi convergenţa gândirilor pare o punte serioasă şi trainică. În relaţiile 
interumane, nu funcţionează legi matematice, de tipul dacă A este egal cu B şi 
cu C, atunci B şi C sunt egali, la rândul lor. În mod obişnuit, mai mulţi maturi 
constituie un nucleu rezistent numai cu condiţia ca ei să aibă nu atât idei, cât 
interese comune. Numai că relaţia născută din interes are la bază raţiunea, nu 
sentimentul, motiv pentru care nu poate fi substituită prieteniei. De aceea, a 
vorbi de grupuri de prieteni pare cu atât mai impropriu, cu cât numărul 
membrilor acestora este mai mare. Nu se spune chiar degeaba că, pe măsură 
ce un om are mai mulţi prieteni, el este mai singur. 

Născută din necesităţi sufleteşti, prietenia se clădeşte cu încetul şi fără 
premeditare (cea spontană fiind, asemenea dragostei la prima vedere, extrem 
de rară). Ea este direct proporţională cu încrederea pe care două persoane şi- 
o acordă reciproc şi, pe măsură ce creşte această încredere, se întăreşte şi 
sentimentul, fără de care prietenia rămâne simplă simpatie. În general, doi 
prieteni discută cam despre orice subiect, fără a se feri unul de altul, relatându-şi 
lucruri pe care nu le-ar spune altora, oricât de deschişi ar fi aceştia. Prietenii 
intimi sunt aceia care, cu excepţia unor detalii a căror transmitere este stopată 
de pudicitatea înnăscută sau de mecanismele interioare de fină autoprotecţie, 
nu îşi ascund nimic din calcul. Ştim toţi că au existat, există şi vor exista 
oameni cărora ajunge să le dai „bună ziua”, pentru ca, de le va fi necesar, 
mâine să spună altora că ţi-ar fi buni prieteni. Aproape în totalitate, amintitorii 
de Eminescu relatează fapte mărunte, care nu demonstrează deloc că vreunul 
din ei ar fi fost măcar prieten cu Eminescu, necum unul intim. 

Pe lângă Veronica (un capitol distinct din multe puncte de vedere), există 
alte trei excepţii: Slavici, Caragiale şi Creangă. Primilor doi, în momente istorice 
diferite, Eminescu pare să le fi spus unele lucruri de natură personală. Prietenia 
lui cu Slavici fusese însă zdruncinată încă dinainte de 28 iunie 1883 (în acest 
sens, rămâne elocventă consemnarea prin care Eminescu îşi propune să-l 
părăsească brusc pe „leni”, fără să-l anunţe, mutându-se la altă gazdă) şi s-a 
rupt pentru totdeauna după sechestrarea la Şuţu. Relaţia cu Iancu”, după o 
scurtă perioadă de mare apropiere, a traversat momente deosebit de grele, 
nefiind clar când şi de ce s-au împăcat ori pentru câtă vreme. În orice caz, 
atunci când Eminescu se stinsese, Caragiale şi-a riscat propria poziţie pentru 
a-i apăra opera şi, implicit, personalitatea. E drept că nu a mers până la capăt, 
dar cât a făcut a fost suficient pentru a atenţiona posteritatea, dacă aceasta ar fi 
avut urechi de auzit (de pildă: „...inexactitățile, nimicurile născocite, 
neadevărurile absurde ce se spun de trei ani de zile pe socoteala lui mă revoltă 
tot atât cât mă revoltă şi scandalul cu portretele şi busturile puse fără sfioală 
în circulaţie ca fiind ale lui...” — Două note, 1892). 

Apărut mai târziu în destinul lui Eminescu, Creangă pare să fi fost unicul 
şi constantul lui prieten adevărat, relaţia lor necunoscând întreruperi. I-au unit 
idealurile? Au semănat mai mult la fire? Să fi contat modestia lui Creangă? Să 
fi descoperit că se completează şi susţin reciproc, bădia Mihai fiind pentru 
Creangă puntea spre oceanele astrale, Eminescu având în Creangă temeinic şi 
liniştit reazem terestru? Cine să mai ştie? 

Cu excepţia câtorva epistole în care alţii îl invocă în treacăt, numele lui 
Eminescu apare extrem de rar în uriaşa masă a corespondenţei celor printre 
care a trăit. Spre compensare, stingerea lui va fi startul unei tragice curse, în 
care mulţi vor asuda scriind despre el. Când vorbim de amintirile despre 
Eminescu, plecăm de la faptul că acestea se pot împărţi în trei categorii, în 
funcţie de perioada la care se referă: copilăria, studenţia sau intervalul 
1874 — 1889. Printre relatările despre primele două perioade, s-a mai strecurat 
şi câte-o aberaţie. De exemplu, în monografia lui Călinescu citim şi 
asemenea bazaconii: 


„În privinta asta, rudele sau câte un om bătrân îşi amintesc pozne ciudate, greu de 
crezut. Eminescu, fiind de şase ani, ar fi prins şi tăiat un cârd de gâşte din curtea lui 
Balş Dumbrăveanu, făcându-l purcoi în mijlocul ogrăzii...” 


Sărmanele gâşte! Mai lipsea să se spună că Eminescu, pe atunci nu cu 
mult mai înalt decât ele, le-ar fi băut sângele, din pocale de argint, în cadrul 

unui ritual satanic! Dar, în ciuda unor asemenea aiurări (cu pozne atât de 
ciudate, încât autorul însuşi trebuie să se căznească spre a-şi crede scornirea), 
amintirile despre copilul şi studentul Eminescu se numără, la o primă vedere, 
printre cele mai lapidare şi cumpănite. Eminescu însuşi n-a bătut niciodată 
toba despre trecutul lui. Aşa se face că informaţiile certe deţinute de Negruzzi 
„despre întâile tinerețe ale lui Eminescu” încap într-o jumătate de pagină şi 
nu conţin nimic care să atragă atenţia. 

Un mare neajuns îl provoacă existenţa câtorva condeie care, vrând să 
acopere mari pete albe din viaţa lui Eminescu, se dovedesc incontrolabil de 
imaginative, refuzând să se resemneze cu ideea că dacă Eminescu nu a vrut să 
se ştie chiar tot ce a făcut el în cutare sau cutare perioadă, cu nici un chip nu 
vor descoperi dumnealor adevărul ascuns de el. Se pare însă că, undeva, dincolo 
de aceşti rebusişti de destine, există interesul de a (re)crea greşita impresie că 
despre Eminescu s-ar şti absolut totul, blocând în mod deliberat şi abuziv 
cercetările altora. De pildă, Theodor Vârgolici îi povesteşte lui I. Oprişan 
următoarele: 


„— Zece ani am fost secretar de redacţie şi făceam revista numai cu profesorul 
Călinescu. Ce dicta el, aia era... Era alergătură, corectură, adunarea materialului. Sigur 
că am avut şi atunci probleme cu dumnealui... 

— Spuneți, dacă tot aţi evocat acest moment! 

— Da, de exemplu, eu strângeam materialele şi îi prezentam sumarul. La un moment 
dat, vede în sumar un articol despre Eminescu şi... cutare. «Ce, există cineva în țara 
românească care să se mai ocupe de Eminescu? Scoate articolul din revistă!» Am 
încremenit” (subl. ns.). 


Şi dacă, în cazul relatat, textul a trecut totuşi, printr-o mică viclenie a lui 
Th. Vârgolici, situaţia în sine rămâne relevantă privitor la politica (mai nouă 
sau mai veche, culturală ori ba) dusă la nivel înalt faţă de patriomoniul 
Eminescu, pe care numai ea l-a transformat în cazul Eminescu. 

Să ne întoarcem la memorialişti. În general, autorii care îl prezintă pe 
elevul sau pe studentul Eminescu nu îl smulg pe acesta din mediul vârstei 
respective pentru a-l pune, ca să ne treacă vremea, sub microscopul curioşilor. 
În schimb, îndeosebi în relatările privind fapte (reale sau nu) petrecute ulterior 
venirii lui la Timpul, Eminescu apare aproape mereu singur — un soi de exponat 
exotic, analizat şi pe faţă şi pe dos, de ochi vigilenţi şi competenţe pe măsură. 
Cât timp a fost în viaţă, ceilalţi nu au îndrăznit să scrie chiar orice despre el (a 
încercat doar C. Mille, dar a fost pus imediat la punct de Eminescu, prin 

scrisoarea trimisă de la Mănăstirea Neamţului, şi nu de la ospiciul din 
apropiere, unde au încercat să-l „cazeze” biografii nevolnici). 

După moarte însă, experţii din stirpea lui Matache Literatul au putut 
măcelări în linişte şi pe bani frumuşei. Întâi au separat omul de opera lui şi 
gazetarul de poet. Apoi din om au făcut ne-om, punându-i în cârcă ce le-a 
trăznit prin minte şi neluând în seamă afirmaţiile lui, decât dacă, putându-le 
răstălmăci, le-au fost trebuitoare. L-au judecat şi răs-judecat, fără a-l asculta 
vreodată, ca şi când Eminescu-cetăţeanul ar fi fost un concept sau o existenţă 
virtuală, nu o fiinţă vie, cu obligaţii, dar şi cu drepturi. Nu s-a rostit nici un 
cuvânt privind brutala lui eliminare din publicistică ori despre frauduloasa 
însuşire de către Maiorescu a tuturor bunurilor lui de preţ (manuscrise, 
bibliotecă şi corespondenţă), ca şi cum toate acestea n-ar fi existat vreodată 
(storia literaturii lui Călinescu, carte groasă ca omătul din 1953, nu aminteşte 
nici în treacăt că Eminescu a profesat jurnalistica — şi faptul nu supără pe 
nimeni). 

În pofida unor aparențe, de-a lungul timpului, opera n-a avut nici ea o 
soartă mai bună. Tranşată în câteva părţi mai mari, din care cele mai multe au 
fost făcute uitate, unele pe considerentul viclean că n-ar fi briliante îndeajuns 
şlefuite (nimeni nu arată însă spre Maiorescu, cel care în mod deliberat l-a 
împiedicat să-şi cizeleze lucrările, sechestrându-i-le), iar altele au fost declarate 
chiar periculoase pentru cititor şi, prin urmare, făţiş interzise sau doar ascunse 
ochiului public, care nici nu le bănuia existenţa. Cât priveşte corespondenţa 
privată, în cea mai mare parte, aceasta a dispărut, pur şi simplu. În locul ei, cei 
interesaţi au decupat cu profesionalism pasaje convenabile din scrisorile în 
care alţii se refereau la Eminescu. 

Când foarfecile croitorilor de destine şi de istorie au fost lăsate niţel să se 
mai răcească, principale rămăşiţe ale travaliului lor rămăseseră versurile 
(rezumate — coincidenţă! — la cele cuprinse în ultima variantă a aşa-numitei 
„ediţii Maiorescu”) şi zisa nebunie, condimentate cu câteva mărunţişuri 
melodramatice. Şi, pentru că nu se mai putea spune chiar că Eminescu n-a 
existat, publicului i-a fost dezvelită o statuie pe care scrie „poet național”. De 
atunci, la umbra bronzului ei mort fojgăie specialişti dotați de natură cu antene 
de detectare şi măsurare a fiorului artistic din cuvântul scris, asudând din greu 
în complicate lucrări de decriptare, convinşi, pesemne, că fără ei Eminescu 
n-ar fi pe înţelesul oricui. Dar deceniile se scurg şi şantierul se tot lăţeşte fără 
a aduce ceva nou. Promovând o instinctivă şi tragi-comică political 
correctness autohtonă, inginerii de metafore care s-au ocupat în mod... adecvat 

de opera lui au devenit la fel de notorii ca el — ba unii dintre ei chiar şi mai 
importanţi, de vreme ce în şcoli câştigi mai mult memorând viziunile lor, 
decât dacă l-ai citi pe Eminescu însuşi. 

Sigur că oricine este îndreptăţit să aibă şi să-şi exprime opinia critică. De 
vreun veac şi jumătate, numărul indivizilor care îşi fac o profesie din a jongla 
cu cioburi din operele altora, dând cu îndrăzneală note unor creaţii pe care ei 
pot să le admire şi, în cel mai bun caz, să le priceapă, dar în nici un caz să le 
producă, este în continuă creştere. Laşitatea, oportunismul şi sistemul de 
recompense i-a strâns pe unii dintre ei într-un corp rezistent ca structurile Mafiei, 
o gânganie socială cu tendinţe monopoliste. Oricât l-ai compătimi pentru 
infirmităţile lui, agresivitatea, nesaţiul şi trufia acestui zgomotos şi mereu 
flămând purice şchiop rămâne o permanentă provocare pentru spiritul de 
legitimă apărare. 

Indiferent sub ce regim politic s-au exprimat, criticii şi biografii lui 
Eminescu s-au prefăcut a nu observa că nici un contemporan al acestuia nu se 
referă la impactul articolelor publicate de el în Timpul, deşi colecţia ziarului 
guvernamental (Românul), prin frecvenţa cu care citează din aceste texte, stă 
dovadă indubitabilă a importanţei pe care le-o acorda Puterea. Chiar şi Negruzzi 
recunoaşte: „...presa sa violentă dar puternică din «Timpul» făcea numele 
său cunoscut şi lumii politice” (Convorbiri literare, 1 iulie 1889). Mai mult, 
în Amintiri din „Junimea” , Negruzzi precizează: 


„Câte odată, când îl apuca indignarea, el scriă câte unul din acele articule polemice 
violente pe care le admirau nu numai partisanii, dar chiar şi adversarii săi şi mai ales 
C. A. Rosetti, şeful partidului de la putere. Ştiu de la intimi de-ai lui Rosetti că acesta în 
momentul când îi soseau gazetele, luă totdeauna întâi «Timpul» în mână şi citea 
articulele lui Eminescu de la un capăt la altul, declarând despre poetul nostru că are 
cea dintâi pană de jurnalist în România, deşi era cel mai înverşunat duşman al său” 
(subl. ns.). 


În ipoteza în care, aşa cum afirmă astăzi unii, Eminescu ar fi fost pueril în 
chestiunile de ordin economic şi politic, ce-ar mai fi de spus despre cei care îi 
acordau atâta atenţie? Deci, departe de a fi mai breji, Rosetti, Brătienii şi cu, 
atât mai mult, conservatorii şi junimiştii, pe care liberalii i-au ţinut mult timp 
în frâu, erau cel puţin la fel de... infantili în politică? 

Dacă Eminescu ar fi fost poet-şi-nimic-mai-mult, cum din 1876 a scris 
aproape zilnic în gazetă, „aiurelile” lui trebuiau să fie stivă, neştiind pe care 
s-o alegi mai întâi. Cu toate acestea, nici unul dintre denigratorii lui nu îşi 

susţine afirmaţiile cu probe, de parcă istoria literară ar funcţiona ca o reţea 
de informatori, pe care nimeni nu-i obligă să-şi dovedească spusele din 
rapoarte. Uşurinţa cu care asemenea modeşti berbeci fără coarne judecă fără 
apel opera jurnalistică eminesciană nu constituie doar o ridicolă pretenţie că 
ar fi mai pricepuţi decât un biet „idealist”, ci şi o dovadă că nu au citit decât 
parţial şi superficial texte pe care le ignoră cu atâta dezinvoltură. De ce? 
Poate şi pentru că: 

„Prăsirea culturei intelectuale însă prin cei culți se întâmplă întotdeauna 
într-o măsură numai mică şi adesea într-un mod întors, dacă nu s-asociază 
ştiinţa. Unde numai cei culți singuri vor să producă şi să prăsească fie-n 
educaţiunea copiilor ori în influența literară asupra publicului, acolo 
semidoctismul şi secăciunea (fraza goală) e aproape; orice răsad al culturei 
trebuie să pornească însăşi de la ştiinţă, nu se poate semăna făină ci numai 
grâu din care se face făina.” (Eminescu, manuscrisul 2258, fila 182) 


Orbul criticii 


Un lucru pe care n-au vrut să-l sesizeze nici criticii, nici biografii lui 
Eminescu este faptul că în vasta corespondenţă existentă încă numele acestuia 
apare doar într-un număr extrem de mic de scrisori, „prietenii intimi” şi „amicii” 
părând să fie doar accidental interesaţi de soarta lui. 

În perioada 1874-1877, nici cei mai prolifici autori de amintiri nu par 
să-l fi întâlnit pe Eminescu altfel decât întâmplător şi fără a provoca efuziuni. 
De altfel, dacă ne gândim bine, nici nu prea aveau când: câtă vreme a fost 
directorul Bibliotecii, Eminescu a muncit pentru organizarea acesteia, pe 
urmă a fost revizor şcolar peste două judeţe (iar rapoartele către Minister 
arată limpede ce volum mare de muncă desfăşura), după care, scurt timp, a 
fost redactorul Curierului de laşi. Şi dacă aceste argumente pot fi socotite 
discutabile, corespondenţa lui în perioada 1877 — 1883 convinge că, afară 
de Creangă şi de Veronica (aflaţi în relaţii strânse), nimeni altcineva din laşi 
nu se topea de dorul lui şi că, la rându-i, nu ducea decât lipsa celor doi. Dar 
jeşenii nu au fost o excepţie. Aşa cum ei nu i-au scris lui Eminescu pe când 
acesta se găsea la Bucureşti, nici puzderia de „amici” din Capitală nu i-a 
scris atunci când s-a găsit cu „domiciliu forţat” la Iaşi. 


„A-ți spune pe larg cîte împrejurări contribuie a-mi face Iașii nesuferiţi ar însemna 
a scrie volume; destul că-i Krâhwinkel, unde toată lumea se ocupă de un om, oricât de 

călugăr ar fi, oricum mi-ar semăna mie”, îi scrie Eminescu lui Slavici, la 12 octombrie 
1877, cu câteva zile înainte să plece spre Bucureşti. 


Trei ani mai târziu, „dulcele târg al leşilor” pare a se fi schimbat şi pentru 
Creangă, care se va tângui într-o epistolă trimisă lui Eminescu: „Vino, frate 
Mihai, vino, că fără tine sunt străin” (decembrie 1880). 

Triste şi grele cuvinte, dar, spune involuntar Călinescu, pline de adevăr: 


„Războiul (din 1877 — n. ns.) întărise familia domnitoare şi arătase tuturor că 
adevărata viaţă e la Bucureşti. Scârbit de intrigile ieşene, Maiorescu se mutase în capitală 
(magistrul a părăsit definitiv Iaşii în 1874, an în care, la 7 aprilie, a fost numit ministru al 
Cultelor — n. ns.), şi odată cu el şi «Junimea», ceea ce rămăsese la laşi nemaiavând 
importanţa de altădată.” 


Junimiştii rămaşi la Iaşi erau, aşadar, un fel de musculiţe ale organizaţiei, 
a căror importanţă nu se datorase niciodată valorii reale a fiecăruia dintre ei, ci 
simplei prezenţe a omnipotentului avocat cu rol de bec? „Cum s'o stinge, totul 
piere ca o umbră 'n întuneric”? Oare până la venirea lui Maiorescu în Iaşi, 
acesta fusese un târguşor prizărit, nu capitala Moldovei? Oare Maiorescu a 
fost chiar singura persoană luminată, care, prin venirea sau prin plecarea sa, 
dădea sau ştergea importanţa unui oraş de talia Iaşilor? 

După întoarcerea de la Döbling, problema „prietenilor intimi” ieşeni nu 
se mai pune nici atât. Cine nu-i fusese prieten înainte de 1877, cu atât mai 
puţin îi putea deveni acum deosebit de apropiat (între altele, şi pentru că o 
prudenţă firească îl făcea pe Eminescu să fie şi mai reţinut în relaţiile cu ceilalţi). 

Cu toate acestea, oglinzile istoriei literare ne arată o imagine răsturnată. 
Dacă ne-am lua după memorialişti şi biografi, ar trebui să concluzionăm că, în 
cea de-a doua perioadă ieşeană, Creangă ar fi lipsit complet din viaţa lui 
Eminescu (asemenea Veronicăi). O dată cu eliminarea lui Eminescu din viaţa 
publică, Creangă pare şi el a fi ca şi mort. Vieţile celor doi prieteni au fost 
subiectul mai multor monografii, dar autorii acestora i-au privit izolat, 
mărginindu-se să afirme că au fost uniţi sufleteşte şi că între ei nu mai încăpea 
un al treilea. Din întreaga lor corespondenţă, toţi fructifică puţinele scrisori 
care-au scăpat până la noi (trei ale lui Creangă şi una a lui Eminescu), mulţi 
scăpărând metafore şi devenind filozofi când invocă modul de adresare folosit 
de Creangă — Bădie Mihai... Pe nimeni nu pare să intereseze cum şi la cine au 
ajuns celelalte epistole, după cum pe nimeni nu interesează ce s-a ales de 
bunurile şi înscrisurile lui Eminescu după ultima lui sechestrare, căci de-ar 
interesa, pe lângă sentinţe, ar formula şi întrebări. 

Un manuscris care dă frisoane 


În 1988, Constantin Th. Botez şi Adrian N. Pricop au publicat la Editura 
Litera cartea intitulată Bolta rece. Piesa de bază a lucrării o constituie „un 
manuscris inedit despre Bolta rece” , pe care autorii îl prezintă astfel: 


„Fondul documentar al Muzeului de literatură a Moldovei s-a îmbogăţit recent cu 
un manuscris inedit. 

El conține 225 de pagini scrise cu creionul, dar fără a purta semnătura autorului. 
Din analiza făcută asupra textului şi în urma consultării profesorului universitar, 
Dr. Augustin Z. N. Pop, se pare că autorul ar putea fi Constantin Meissner (1554 — 1942), 
unul dintre membrii activi ai Junimii. 

Mulţumind şi pe această cale directorului Muzeului, prof. Constantin Parascan, 
pentru bunăvoința de a ne semnala şi încredința spre studiu amintitul manuscris — 
transcriem în continuare conţinutul acestuia, păstrând cât mai fidel formula de redactare 
autentică cu excepţia câtorva mici intervenţii, marcate prin [], impuse de redactarea 
unor norme gramaticale elementare.” 


Urmează transcrierea manuscrisului, care se referă la Junimea din laşi 
— personaje, obiceiuri, întâmplări amuzante şi altele asemenea, majoritatea 
celor relatate petrecându-se în crâşma Bolta Rece, prezentată ca adevărată 
sală de şedinţe a Junimii. Detaliu important, nu este vorba de nişte simple 
însemnări, ci de un text redactat astfel încât mâine să fie dat la tipar. Se pare 
că un element neprăvăzut l-a obligat pe autor să se abţină de la publicarea 
unor amintiri (?) care nu converg peste tot cu marea masă a „memoriilor” 
privindu-i, îndeosebi, pe Eminescu şi Junimea şi care, în măsura în care sunt 
reale, rămân cel puţin interesante. 

Nu vom insista acum asupra acestui document, pe care îl inserăm nu ca 
pe un argument cert, ci ca pe unul posibil, urmând să analizăm altă dată, pe 
îndelete, manuscrisul din care a fost desprins. O foarte sumară documentare 
ne-a convins că informaţiile cuprinse în acest document sunt contestate 
aproape cu furie de unii contemporani, însă fără probe serioase. Pur şi simplu, 
nu place ce scrie în el. 

Ultimul capitol (al XVI-lea), este intitulat Condica de prezenţă şi se încheie 
cu un set de cinci scrisori, grupate sub genericul: „Spiritualitate şi umor”, 
fiind alese doar pentru că expeditorii lor invocă în text Bolta Rece. Penultima 
dintre ele, aflată între o epistolă a lui Maiorescu şi alta a lui Pogor, sună astfel: 

„Frate Ionică, 

Chelbosului tichie de mărgăritanr îi trebue. Aşa se întâmplă şi cu mine. Boerii au 
hotărât să mă trimeată la laşi ca să-i reprezint la Serbările inaugurărei statuie[i] lui 
Ştefan cel Mare. Altfel nu puteam să scap de salahoria gazetărească. Numai când mă 
gândesc la tine, la belferii dela Bolta Rece, simt că numai sunt singur pe lume, că odată 
şi odată voi avea parte şi de bucuria adevăratei prietenii. Cucoana Tinca, cred că nu se 
va supăra aflând că pentru două, trei zile, te voi răpi Sultanule din seraiul tău plin de 
mâţe şi vom porni colindul prin Iaşul îndătinat: cu crâşme şi crâşmulițe, cu grădini şi 
grădiniţe, cu cotloane cu obloane şi sprijiniți pe «Boltă» stinchiul nostru de altădată, 
măreț numai prin Cotnarul cel vechiu dătător de inspiraţii, vom încheia astfel revederea 
noastră. Pregăteşte-te părinţele, că împărtăşania o vom lua împreună, pentru izbăvirea 
şi ertarea păcatelor ce le-am făcut şi le vom face! 

Mihai” 


Repetăm: nu putem spune cu precizie dacă acest text a fost transcris 
după o epistolă scrisă de Eminescu sau dacă este o făcătură. Cert este că, pe 
de o parte, tonul ei vesel contrastează frapant cu afirmaţiile făcute de Slavici 
într-una din contradictoriile — dar des folositele — lui variante, dovedită ca 
fiind, în cel mai bun caz, nepermis de mult exagerată: 


„În timpul acesta a scris Doina, anume pentru inaugurarea statuei lui Ştefan cel 
Mare, la care a şi asistat în o stare sufletească care a pus pe mulți pe gânduri”. 


Divergente faţă de spusele lui Slavici, amintirile lui Negruzzi, scrise imediat 
după moartea lui Eminescu (vezi Convorbiri literare, 1 iulie 1889) nu întăresc 
explicit informaţiile din epistola de mai sus (nici nu prea aveau cum), dar nici 
nu le contrazic: 


„La 5 Iunie 1883 se făcu în laşi cu mare pompă inaugurarea statuei lui Ştefan Cel 
Mare. Suveranul, toate autoritaţile statului, corpurile legiuitoare şi un public foarte 
numeros se adunară în laşi din toate părţile ţării şi chiar din provinciile române ale 
impe-riilor invecinate. Profitând de împrejurarea că un mare număr de membri vechi ai 
societăţii literare, printre care şi Eminescu, se găsea cu acea ocasiune în laşi, «Junimea» 
tinu o mare întrunire. 

În acea sară Eminescu ne ceti cunoscuta sa Doină populară scrisă cu ocasiunea 
serbării şi care începe cu cuvintele: 

De la Nistru păn la Tisa 
Tot Românul plânsu-mi-s a 
Că nu mai poate străbate 
Deatăâta străinătate 

Şi sfârşeşte în modul următor: 


Stefane, Măria Ta 

Tu la Putna nu mai sta 
Las’ Archimandritului 
Toată grija schitului, 

Lasă grija sfinților 

În seama părinților ; 
Clopotele să le tragă 

Zioa "'ntreagă, noaptea 'ntreagă 
Doar s'a 'ndura Dumnezeu 
Ca să-ţi mântui neamul tău. 
Tu te 'nalţă din mormânt 
Să te-aud din corn sunând 
Şi Moldova adunând ! 
De-i suna din corn odată 
Ai s aduni Moldova toată. 
De-i suna de două ori 

Îți vin codri "n ajutor, 

De-i suna a treia oară 

Toţi duşmanii or să peară 
Din hotare în hotare. 
Îndrăgi-i-ar ciorile 

Şi spânzurătorile ! 


Efectul acestor versuri pesimiste care contrastau aşa de mult cu toate celelalte ode 
ce se compusese cu ocasiunea acelei strălucite serbări, fu adânc, indescriptibil. Încontra 
obiceiului «Junimii», căreia nu-i plăcea să-şi manifeste entusiasmul, pentru întâia dată 
de 20 de ani de când exista societatea, un tunet de aplausuri isbucni la sfârşitul cetirii 
şi mai mulţi dintre numeroşii membri presenti, îmbrăţişară pe poet. 

Această cetire a fost cea de pe urma a lui Eminescu, căci încă în acea lună, la 
întoarcerea sa în Bucureşti, boala se declară grozavă, aşa încât prin o colectă făcută de 
prietenii poetului după iniţiativa d-lui T. Maiorescu, el a putut fi trimis la Viena într’ un 
institut cunoscut de boale mentale.” 


Negruzzi este foarte limpede: „la întoarcerea sa în Bucureşti, boala se 
declară grozavă” (subl. ns.), fără ca ea să fi alarmat pe cineva cu ocazia serbării 
de la laşi. Am citat amplu din necrologul lui Eminescu, din cauză că în acest 
text abaterile de la adevăr sunt ceva mai mici. Şi asta, nu doar pentru că memoria 
faptelor era mai proaspătă, ci şi pentru că a fost scris pe când mai trăiau Harieta, 
Veronica şi Creangă, care, exceptând „nebunia”, puteau să reacționeze 

imprevizibil la eventuale minciuni lansate prin presă. În nici şase luni, însă, 
au murit toţi! 

Să nu fi cunoscut Slavici cum se petrecuseră lucrurile la Junimea din Iaşi, 
când Eminescu citise Doina? Ne-ar veni greu să credem una ca asta, atâta 
vreme cât ştim că el era printre oamenii cei mai bine văzuţi şi informaţi. Şi nu 
mai credem deloc o asemenea scuză, când ştim că faptul a fost făcut public şi 
pe alte canale, afară de Convorbiri literare, fiind, deci, notoriu măcar în lumea 
presei. Bunăoară, tot în 1889, în Fântâna Blanduziei citim, referitor la prima 
lectură a Doinei, la laşi: „Această poesie când a fost citită în societatea 
«Junimea» a produs adevărate tunete de aplause şi o mare mulțime dintre 
membrii se grăbiră să felicite pe poet”. 

Spuneam mai sus că rândurile lui Negruzzi ar contrazice afirmaţia lui 
Slavici, potrivit căreia, la serbarea de la Iaşi, Eminescu s-ar fi aflat într-o „stare 
sufletească care a pus pe mulți pe gânduri”. Şi, totuşi, dacă reflectăm mai 
adânc, recitind Doina (decenii întregi eliminată din opera eminesciană, 
împreună cu textele din Timpul), este foarte posibil ca Slavici să fi avut dreptate. 
Depinde însă pe cine şi în ce sens a pus Eminescu atunci pe gânduri... Cert 
este că respectivii n-au rămas mult aşa, trecând rapid la acţiune hotărâtă. 


Cuvântul, ca o cărămidă: zideşte sau ucide 


Întrucât urmează să ne referim şi la povestea cu arestarea lui Eminescu în Iaşi 
(noiembrie 1886), spre a nu fi acuzaţi de părtinire vom începe printr-o evocare 
documentară, cuprinzând fragmente din scrisoarea lui M. Pompiliu către Maiorescu 
(14 mai 1886) şi relatări semnate de feluriţi „memorialişti”, privind perioada 
anterioară acestei arestări. Subliniem că, în afară de un potop de „rememorări” cel 
puţin discutabile, în desişul cărora cu greu se poate găsi calea spre adevăr, nu am 
găsit nici un document oficial care fie să susţină vreuna dintre afirmaţiile 
care urmează, fie să constate fapte necunoscute până acum şi aflate în contradicţie 
cu Legea sau cu normalitatea. Altfel spus, este vorba de afirmaţii incontrolabile, 
făcute public fie după moartea lui Eminescu, fie pe la spatele acestuia, astfel încât 
el nu a avut niciodată ocazia să explice sau să respingă cele ce i se puneau în 
seamă. De altfel, în marea masă de „amintiri” şi zvonuri care privesc destinul lui 
Eminescu, unele sunt dovedite a fi pure invenţii. Acest amalgam a fost însă 
iresponsabil folosit drept sursă de inspiraţie pentru colportori, cum ar fi State 
Dragomir şi aşa-zişi biografi ai lui Eminescu. 

Miron POMPILIU 


„De un timp în coace, deşi nu mai prăpădeşte nopţile pe la cafenelele chantante, 
deşi nu-l stăpâneşte patima băuturii ca mai înainte, dar a contractat alte apucături nu 
mai puţin înjositoare. Aşa de pildă cere cu stăruință parale nu numai de la prieteni, dar 
şi de la persoane pe cari le-a văzut odată sau de două ori, mai departe, ca un om care 
ş'a perdut bunul simț şi buna cuviinţă ce se cere de la fie-care între oameni, pe ulițele pe 
unde trece, loveşte cu băţul în zaplazuri şi ziduri. Mai zilele trecute, spărgând nişte oale 
de pe un zid, feciorii de la casă dimpreună cu un sergent l-au dus la comisie, de unde se 
înțelege, recunoscându' se cine e, i s'a dat îndată drumul. Într' o sară fiind la teatru 
în parter, după un interval de timp, s'a culcat pe bancă, spre cea mai mare surprindere 
a publicului. 

De asemenea nu mai ştie nimic de respect şi de ruşine. Damele i-au luat frica, în cât 
de departe îl încunjură, când îl văd pe stradă, căci nu mai e chip să treacă în linişte şi 
nesupărate de dânsul.” 


Aşadar, dacă ar fi să ne luăm după Pompiliu, atunci când Eminescu ar fi 
scăpat de, zice el, „patima băuturii” şi când ar fi renunţat la plăcerile oferite 
de „cafenelele chantante” , brusc, ar fi contractat noi vicii, „cu nimic mai 
înjositoare”? Altfel spus, pe trezie făcea mai multe rele decât atunci când 
avea „patima băuturii” şi a... cafenelei? 

Cerea bani... Pompiliu, care mărturiseşte că Eminescu „se face de pe zi 
ce merge mai nesuferit” (la sosirea în laşi îi fusese „simpatic”, deoarece era 
„melancolic, dezgustat şi vecinic tânguitor” ), ne propune un lucru interesant: 
să credem că, atunci când era aburit de alcool, Eminescu avea mai multă pudoare 
decât în restul timpului. Ce-o fi asta: sublimă naivitate sau tupeu? Minciuna 
cu banii constituie un capitol care trebuie abordat separat şi cu mare acribie, 
pentru că, aşa cum am arătat şi aşa cum se va vedea şi în pagini viitoare, 
măsura şi modul în care Eminescu a fost ajutat de antrepriza zisă Junimea sunt 
pline de surprize. 

Natura informaţiilor din scrisoarea lui M. Pompiliu chiar putea justifica 
închiderea lui Eminescu în balamuc, cum cerea distinsul, dar cam speriosul 
„amic”? Să le luăm pe rând. 

1) A spart „nişte oale de pe un zid”. Nu contestăm posibilitatea, dar ne 
miră faptul că, urmare a acestui gest, Eminescu a ajuns „la comisie”, însă nu 
i s-a cerut să plătească nici un ban, deşi prompta intervenţie a „feciorilor de la 
casă” şi a sergentului a fost determinată numai de paguba materială, care, 
voluntar ori ba produsă, trebuia acoperită. Prezenţa „feciorilor” ne face să 
bănuim că păgubaşul nu era un biet sărac — care nu şi-ar fi ţinut oalele „pe un 

zid”, inclusiv din motivul că, de-ar fi fost sărac, nu avea acel zid. Iar dacă 
proprietarul era o persoană avută, apariţia şi intervenţia sergentului, precum şi 
gravitatea reală a faptei imputate lui Eminescu devin detalii de care nu se 
poate face abstracţie. Nu vrem să spunem că toţi oamenii bogaţi sunt influenţi 
şi se folosesc în mod ticălos de acest atu. Eminescu reprezintă însă un caz 
aparte, în care această ipoteză nu poate fi trecută cu vederea. Eminescu nu se 
afla la Iaşi pentru că aşa dorea („În Iaşi am stat trei zile, pe care le-am petrecut 
mai mult cu Eminescu. — L'am găsit mult mai bine. — Ar vrea să vie în 
Bucureşti” . — Vlahuţă către Maiorescu, 27 decembrie 1884) şi ne îndoim că 
el, care — ni se spune de alţii — ar fi ajuns la ospiciu purtând haine ponosite, 
avea prieteni în pătura bogată a oraşului. 

(Mai târziu, binevoitorul Călinescu va „studia” atent chestiunea, ajungând 
pe căi ştiinţifice la concluzia că oalele cu pricina nu erau strict oale, ci doar 
rude mai mici cu acestea, iar gardul nu era din zid, cum se crezuse prosteşte 
vreo juma” de secol, ci avea „pari”, precizia matematică a „divinului” 
identificând fără dubii victimele şi născând personal păgubaşa: „ulcelele 
înşirate de o bătrână pe parii unui gard” — deci, în mod cert, bâta mânuită 
de Eminescu nu a mai lăsat nici una întreagă. Să nu-ţi imaginezi instantaneu 
o bătrânică simpatică, dar necăjită, eventual infirmă, care aşeza vasele în 
țepuşele unor pari special comandaţi, pentru că n-avea parale nici de-un 
suport omenesc, pe care să le pună la uscat? Să nu-l distrugi pe criminalul 
care, doar ca să se distreze, o lasă şi fără putinul pe care-l avea?) 

Pompiliu nu spune nimic despre contextul în care ar fi avut loc incidentul 
(fraza anterioară din epistola lui se încheie cu informaţia: „...pe ulițele pe 
unde trece, loveşte cu bățul în zaplazuri şi ziduri” — care băţ?). Cât priveşte 
eliberarea de la „comisie”, Pompiliu explică: „„...recunoscându' se cine e, i 
s'a dat îndată drumul”. Ambiguitatea prezentării este de natură să lase loc 
speculaţiei că Poliţia nu l-ar fi reţinut, deoarece l-ar fi ştiut alienat, nicidecum, 
bunăoară, datorită respectului care îi era purtat sau modului în care Eminescu 
şi-ar fi susţinut cauza. Atare insinuare are forţă doar pentru cel în mintea căruia 
este deja sădită şi bine întreţinută ideea „nebuniei” lui Eminescu — nebunie 
care, de-ar fi fost reală, ar însemna că tătucul Titus şi grădiniţa de scribi pe 
care a patronat-o (şi încă o mai patronează) s-ar fi zbătut să acorde prin Junimea 
postul de sub-bibliotecar unui alienat, făcându-l salariat al Statului. Tocmai el, 
„salvatorul” manuscriselor eminesciene, să fi periclitat cu bună-ştiinţă soarta 
celei mai mari biblioteci a Iaşilor? 

2) „S'a culcat pe bancă”, la parterul teatrului. Chiar admițând că s-ar fi 
comis, fapta nu spune mare lucru, atât timp cât nu se adaugă ce anume a 

determinat-o, contextul exact şi durata. Un lucru e clar: dacă a avut unde să 
se lungească, sala nu gemea de lume. 

3) Damele „nu mai e chip să treacă în linişte şi nesupărate de dânsul”. 
M. Pompiliu nu spune ce anume le făcea sau le spunea respectivelor, dar, 
cum alţi câţiva grijulii îl compătimesc pe Eminescu că le-ar fi prins de turnura 
rochiilor ( Turnură — „Bucată de stofă sau perniță ce puneau femeile sub 
rochie, în partea dindărăt, sub talie” — I. A. Candrea), să zicem că şi el se 
gândea la acelaşi lucru. Despre ce soi de Eve era însă vorba? În contradicţie 
cu principiul potrivit căruia toate femeile ar 
fi egale, mă îndoiesc că o „fetiţă” din 
„cafenelele chantante” gusta prăjiturele şi 
dulceaţă la aceeaşi masă cu soţia prefectului 
sau cu Cornelia Emilian. Dispreţul lui 
Maiorescu faţă de asemenea femei este 
limpede: 


„...Duminică prânzit la Emilia. Eminescu 
decăzut cu fete de la Cafe chantant” (Însemnări 
zilnice, 26 octombrie 1885). 


PRR eta lo a ilustrat i Întrucât, sa excepţia lui Kauffman, 
„Cartea Românească” - 1931) nimeni nu relatează cum Eminescu ar fi 
apucat de turnură o femeie aşa-zis serioasă, 
ne întrebăm: care sunt argumentele de natură să elimine complet ipoteza că 
gestul atât de incriminat era o simplă glumă, care le privea numai pe fetele 
cu care ar fi „decăzut” ? Iar dacă acestea, aşa cum scrie Kauffman, „nu se 
supărau pe dânsul”, ce junghi nu-i dădea pace lui Pompiliu, care le 
prezintă ca pe nişte victime? 

Din rândurile lui M. Pompiliu rezultă că, în cel mai bun caz, din mai 
1886 (nu ştim precis ce înțelegea autorul prin „De un timp în coace”), 
Eminescu ar fi dat „patima băuturii” şi nopţile nedormite, pierdute „la 
cafenelele chantante” , pentru „alte apucături nu mai puţin înjositoare” , care 
îl determinau pe el, „prietenul intim” , să facă apel disperat la Maiorescu: 





„Deci vă rog pe Dvoastră cu toată stăruința, să închipuiți vr’ un mijloc ca să fie 
trimis într'un stabiliment de cură, într' un stabiliment, unde să fie liber, dar privighiat 
de aproape de cătră medic şi supus unui regim de cură potrivit cu relele de care sufere” 
(subl. ns.). 

Panicardul M. Pompiliu pretinde, aşadar, spre satisfacția (sau la comanda) 
lui Maiorescu, că, de prin primăvara lui 1886, Eminescu ar fi avut o perioadă 
în care cel mai bun lucru care i se putea întâmpla ar fi fost o internare. În 
toamnă, însă, cu nici două luni înaintea pretinsei expedieri la balamucul de 
lângă Mănastirea Neamţului, acelaşi Pompiliu constată: „Eminescu e mult 
mai bine” (12 septembrie). Cum după această informare nu a revenit cu alte 
pagini de îngrijorare „amicală”, deducem că n-a mai avut motiv. În consecință, 
indiferent ce ar fi făcut Eminescu înainte de septembrie 1886, respectivele 
fapte — ipotetice, şi ele — nu puteau servi pentru internarea lui în noiembrie, 
acelaşi an. 

Influenţa lui Maiorescu asupra lui M. Pompiliu reiese şi din jurnalul celui 
dintâi. Nici două săptămâni după ce Pompiliu pusese pe hârtie rândurile din 
care am citat, în urma vizitei făcute la Iaşi în 24 şi 25 mai, Maiorescu avea să 
scrie în jurnal: ,„.. Am văzut şi pe Eminescu, care devine din nou direct alienat” 
(27 mai 1886). Cu alte cuvinte, şi după ştiinţa magistrului, cei care renunţă 
brusc la băutură şi la „cafenelele chantante” nu dovedesc voinţă de fier, ci 
nebunie? Cum se manifestase respectiva directă alienare în timpul pretinsei 
întâlniri a magistrului cu Eminescu şi unde avusese loc întrevederea lor? 

În Amintiri din „Junimea”, Negruzzi scrie: „După câtva timp însă un alt 
acces de nebunie îl lovi şi el fu condus în institutul de alienați de la Mănăstirea 
Neamţu”. Invocând drept cauză a plecării lui Eminescu la Mănăstirea 
Neamţului un acces, iar accesul fiind un „Ansamblu de tulburări clinice ale 
organismului care se manifestă brusc, în stare de sănătate aparentă, şi care 
se repetă de obicei la intervale variate” (DEX), Negruzzi îi contrazice pe 
Maiorescu şi pe Pompiliu, care insinuează că „boala” ar fi izbucnit cu mai 
multe luni de zile înainte de plecarea lui Eminescu la Neamţ. De aceea, chiar 
dacă, pe de o parte, informaţia lui Negruzzi cuprinde şi afirmaţia implicită că 
Eminescu nu s-ar fi însănătoşit, de fapt, niciodată, pe de altă parte, rezultă 
că, din moment ce până în noiembrie 1886 acesta avusese o „sănătate 
aparentă”, toate manifestările anormale puse în seama lui până la acea dată 
sunt minciuni. 

Suntem ultimii care am băga mâna în foc pentru autenticitatea relatărilor 
lui Negruzzi, dar, cum şi pe Pompiliu îl vedem contradictoriu, am prezentat 
relatările amândurora, pentru o cât mai completă clarificare. 

Indiferent care dintre cei doi ar avea mai multă dreptate, pe noi ne 
interesează cu prioritate altceva: absenţa documentelor care să ateste că 
Eminescu ar fi comis o faptă care să impună reținerea lui în arestul Poliţiei, 
intervenţia Procuraturii, expertiza medicală, expedierea la balamuc şi 

menţinerea lui acolo chiar şi după ce se însănătoşise. Toate acestea, desigur, 
cu condiţia ca Eminescu să fi ajuns cu adevărat la ospiciul de lângă Mănăstirea 
Neamţului. Dar să nu anticipăm. 

[Soarta lui Miron Pompiliu a fost, poate, chiar mai cruntă decât a lui 
Eminescu, dacă ne gândim că a ajuns să se sinucidă. El, care în primăvara 
lui 1886 cerea internarea lui Eminescu, pe care-l socotea prăbuşit moral şi 
fizic, a suferit într-adevăr de sifilis. Ironia sorții, la câteva luni după ce 
Eminescu a părăsit Botoşanii, Harieta era anunţată că Pompiliu este bolnav 
(„Domnișoara Andrei, mi-a spus o tristă veste, că d-nu [Miron] Pompiliu 
este foarte bolnav...” — 26 septembrie 1888). O lună şi ceva mai târziu i s-a 
cerut Harietei să-l ia în grijă şi ea a acceptat: „Îmi vine foarte greu a'l căuta 
pe D-nul ... fiind că îmi este străin, al doilea e timp de iarnă şi n'am de cât 
două odăi, dintre cari una e tot rece. Cu toate aceste însă, să vie la mine 
pentru dou sau trei luni, căci nu pot şti cât va dura cura” (10 noiembrie). 
Vreo două săptămâni mai încolo, Harieta informează Iaşii: „Cred că ştiţi că 
azi opt zile a venit d-nul ... într'o stare de m'am speriat. Întâia noapte am 
plâns de mila lui. El este foarte greu bolnav şi ceia ce'i mai de temut, este că 
e de o constituţie mai slabă de cât mine. (...) Boala lui este localizată la 
rărunchi. Se miară doctorul cum de medicii din laşi au lăsat să ajungă la un 
aşa grad un om, care probabil s'a căutat de sifilis, însă se vede n'a fost 
căutat cu seriozitate. Poate să aibă noroc să scape!” (27 noiembrie 1888). 
M. Pompiliu a mai stat la Harieta încă două luni, plecând cam în perioada în 
care Eminescu era sechestrat definitiv la Bucureşti: „Aseară, cu trenul de 5 
oare, a plecat pacientul meu. Doi doctori 'mi-au zis că boala lui s'ar fi 
pronunțat la cap inflamăndui-se pelita pe crieri; însă eu sper că medicii 
se'nşală, fiind că şi de Mihai ziceau că creerul îi este paralisat şi astăzi este 
sănătos” (30 ianuarie 1889).] 


I. N. ROMAN 
sau Cum se sminteşte un om zdravăn. 

Dacă doctorul P. Zosin nu minte, în ziua de 5 noiembrie 1886, Eminescu 
trebuia să se afle în arestul Poliţiei. Biografii şi istoricii literari, afirmând explicit 
ori doar sugerând, leagă acest posibil fapt (dovedit doar cu pretinsa transcriere 
a unui document inexistent) cu un pasaj dintr-o mărturie a lui I. N. Roman, 
care, într-un interviu acordat Adevărului literar şi artistic (vezi O pagină inedită 
din viaţa lui Eminescu, numărul 535 din 8 martie 1931), povesteşte de o arestare 
a lui Eminescu, din ordinul prefectului Poliţiei ieşene. Pasămite, declaraţia lui 
I. N. Roman ar dovedi, aproape cinci decenii post factum, autenticitatea unor 

„documente” publicate de P. Zosin. Înainte de toate, acolo unde încape o 
minciună, se găseşte loc şi pentru altele, aşa că existenţa a două variante 
complementare, provenind din tot atâtea surse, nu este, obligatoriu, dovadă 
indubitabilă că ambele ar spune adevărul. În al doilea rând, detaliu foarte 
important, cu 44 de ani înainte, pe când conducea ziarul Liberalul, acelaşi 
I. N. Roman afirma în paginile numitei gazete lucruri complet diferite. 

Să aşezăm faţă în faţă afirmaţiile făcute de I. N. Roman în 1887 şi în 1931: 


1887, iulie 18. Eminescu la spitalul din Târgu Neamţ 

„Earna trecută, poetul nostru M. Eminescu căzuse greu bolnav de picioare. 
Epitropia Ospitalului Sf. Spiridon, văzându-l lipsit de mijloacele necesară, l-a trimes la 
spitalul din Târgu-Neamţ. Aflându-se aceasta, toate ziarele noastre fără deosebire de 
culoare politică, precum şi multă lume orăşenească pretinsă «cultă», manifestară 
necontenit compătimirea şi îngrijirea lor pentru marele poet. Îndemnuri, care de care 
mai patriotice-naţionale, nu lipseau. Unii tineri studenţi universitari de aice, şi ei foarte 
hotărăţi să vie în ajutorul D-lui Eminescu, anunțaseră urbi et orbi că vor da o 
representaţie teatrală în benmeficiul acestui geniu. Se adresară chiar către el şi primiră 
consimţirea lui, ceea ce se anunţase imediat prin toate ziarele. Se mai glăsuia, că d-lor 
nu se vor mulțumi numai cu laşii, ci vor da representaţii teatrale şi prin judeţe. Publicul 
văzând atâta ardoare din partea tinerilor iniţiatori îi aplaudă. Se vede însă că o comedie 
nu trebuie aplaudată înainte de representaţie, căci — cu toate aplausele publicului, — 
concursul teatralic buciumat în toate părțile cu atâta hotărâre, a rămas baltă. Eminescu, 
lăsat fără sprijin, era nevoit, ca de la Neamt să se ducă la Botoşani punându-se sub 
îngrijirea surorei sale Henrieta, care, fiind şi ea bolnavă, abia dacă dispuse de mijloacele 
cele mai restrânse pentru viaţa ei. 


1931. „Eminescu în arest 

O dată l-am văzut la vechiul teatru de la Copou, la o reprezentaţie. Era abătut, 
nepăsător de ce era în jurul său, îngrijindu-şi rănile dela picioare, nepăsător faţă de 
privirile spectatorilor. 

Uneori — poate din instinct erotic, sau poate fiindcă moda i se părea ridicolă, — 
apuca femeile de «turnură» pe stradă... 

În cele din urmă G. Morţun, prefectul poliţiei, — om cult, mai târziu secretar la 
Interne sub Anastase Stolojan — se văzu nevoit să dispue arestarea poetului. Eminescu, 
bolnav, cu mintea rătăcită, fu reținut într-o cameră mică la comisariatul Despărţirii I. 
(...)// După vre-o trei zile m-am dus să-l văd. (...) I| Am rugat pe comisarul Dioghenide, 
să-l lase să dejuneze cu mine ... Am obținut învoirea ... (...) [| O friptură, suculentă, de 
muşchiu, puţină brânză, câteva fructe, un pahar de vin şi o cafea l-au înviorat 
numaidecât. (...) 

Mi-a mai cerut vin. l-am răspuns că nu mai am parale şi că nu-l cunosc pe cârciumar 
ca să-i cer pe datorie... S'a recules îndată şi, par' că ruşinat, mi-a spus: 

— Păcat, măi frate Roman, că oameni ca noi n-au avere!... 

(Aici, toţi autorii întrerup citarea — n. ns.) 

Apoi după o pauză: 

— De ce nu-i scrii Nababului? Eu socot că ți-ar trimite imediat câteva mii de lei... 
Ala — n'auzi? — are atâtea bogății c'ar putea să pardosească tot oraşul c'un strat de 
aur... 

Nu mult după aceea Eminescu a fost dus la Botoşani (subl. ns.), unde soră-sa, 
Henrietta, bolnavă şi ea, paralitică, l-a îngrijit...” (Textul integral se află în Anexa 17). 


[De ce majoritatea specialiştilor omit să publice ultimele rânduri citate? 
Unii poate că nu s-au deranjat să caute textul orginal prin arhive, preluând 
ceea ce le oferiseră alţii. Alţii, mai documentaţi, au epurat frazele finale nu 
atât din cauza întrebării: „De ce nu-i scrii Nababului?” (care, în fond, putea fi 
eficient fructificată şi împotriva lui Eminescu), cât din cauza cuvintelor 
subliniate, care elimină din poveste pretinsa trecere prin ospiciul de lângă 
Mănăstirea Neamţului. Cât priveşte persoana numită Nababul, aceasta nu 
era o ficţiune. Din amintirile lui Moses Gaster aflăm însă că „unul din 
marii noştri moşieri pe pământul cărora s-au descoperit mari resurse de 
petrol”, G. Gr. Cantacuzino, „Era poreclit Nababul”.] 

Diferenţa dintre cele două texte, scrise, repetăm, la distanţă de mai bine de 
patru decenii, este şocantă. Practic, se contrazic două ipostaze ale aceluiaşi 
personaj: gazetarul şi memorialistul. În 1887, când trăiau toţi cei menţionaţi 
de el şi când relatează fapte recent petrecute, I. N. Roman-gazetarul invocă 
trimiterea lui Eminescu „la spitalul din Târgu Neamt” (care nu era ospiciu!), 
dar între explicaţiile acestei hotărâri nu figurează şi aşa-zisul „instinct erotic”, 
care l-ar fi determinat pe Eminescu să apuce „femeile de «turnură» pe stradă”. 
Pur şi simplu, în toamna lui 1886 acesta „căzuse greu bolnav de picioare” şi 
era „lipsit de mijloacele necesară” tratamentului. De aceea, în 1887, când tot 
ceea ce a scris se baza pe date certe, culese poate personal, nu a amintit nici un 
cuvânt despre pretinsa arestare şi, lucru la fel de important, din relatarea lui nu 
reiese că Eminescu ar fi plecat din Iaşi împotriva voinţei lui şi însoţit de un 
jandarm (cum apare în poveştile altora). 

Când e I. N. Roman de bună-credinţă? În interviul din 1931 el povesteşte 
că prefectul ar fi fost obligat să-l reţină pe Eminescu „într-o cameră mică la 
comisariatul Despărţirii I”, deoarece acesta ar fi fost „bolnav, cu mintea 
rătăcită” — diagnostic care n-are nimic comun cu boala „de picioare” şi cu 
sărăcia, invocate în 1887. S-a numărat şi el printre acei „memorialişti” cărora, 
pe măsură ce trece timpul, li se limpezeşte mintea, ca vinul în damigeană. 
Drept dovadă, tot în interviul din 1931, I. N. Roman mărturiseşte: 

„Eu l-am cunoscut pe Eminescu la ultimul banchet al «Junimei» de la Iaşi, după 
un an de la strămutarea «Convorbirilor Literare» la Bucureşti. Poetul era după prima 
criză a bolii sale. Asta nu înseamnă că nu-l mai văzusem pân’ atunci. ÎI mai văzusem ca 
toată lumea, pe străzile Iaşilor, şi-l mai văzusem la biblioteca Universităţii vechi, citind 
tot timpul la biroul lui din fund, în fata intrării, după-ce servea celor 4-5 vizitatori 
cărțile dorite. Şi mi-a făcut impresia unui om absolut normal şi-a unui funcționar 
conştiincios, care-şi făcea slujba aproape cu plăcere” (subl. ns.). 


Mai mult, în pasajul subtitrat „Boala poetului” , când reporterul îl întreabă 
dacă ştie „vre-o întâmplare caracteristică din viața poetului”, |. N. Roman 
răspunde senin că sănătatea acestuia „părea bună” (deci, el nu observase 
nimic suspect în comportarea lui Eminescu). Spre edificare, iată în întregime 
răspunsul la întrebarea citată: 


„Mai nimic care să merite a fi relevat. Sănătatea lui Eminescu părea bună. Mulţi 
îl credeau chiar cu desăvârşire vindecat şi destoinic pentr'o nouă activitate literară. 
Boala însă îl submina continuu], pe nesimţite. Manifestările ei se accentuau zilnic. 
Pentru el şi pentru sănătatea sa Eminescu era de o indiferenţă de necrezut. El îşi trăia, 
în cea mai pregnantă realitate, filosofia inertă din «Glossa»: nu spera nimic, n avea 
teamă de nimic şi rămânea la toate rece! Mânca, dacă avea ce; bea, dacă i se oferea 
— şi dacă i se oferea mult, bea fără măsură... Dormea unde apuca... 

Îngrijirile unei mame iubitoare, ale unei surori sau ale unei soţii devotate — de care 
ar fi avut atâta nevoe — i-au lipsit. Şi ceiace e revoltător, aşi putea zice criminal, e că 
nimeni nu i-a venit, atunci, în ajutor: nici Statul, nici prietenii politici şi literari — nimeni! 

Am avut întotdeauna, am şi astăzi convingerea nestrămutată că poetul care a 
luptat cu mizeria şi cu foamea ca «să toarne "n formă nouă limba veche şi "nţeleaptă» 
şi să dea simţirilor celor mai înalte şi cugetărilor celor mai adânci atâta gingăşie, 
avânt şi conciziune, a murit cu zile... 

Eminescu avea nevoe de un tratament serios şi de lungă durată. Cum se vindecase 
după primul tratament, s'ar fi vindecat de bună seamă şi acum, în urmă, dacă ar fi fost 
luat în pripă. Diagnozele postume ale incurabilităţii sale seamănă mai mult a scuze 
tardive şi slabe pentru o nepăsare condamnabilă. Adevărul e că îngrijirile şi tratamentul 
medical de care poetul avea nevoe cereau oarecare sacrificii pe care nu s'a găsit nimeni 
dispus să le facă... 

Înlocuit din postul de sub-bibliotecar, Eminescu rămăsese literalmente fără 
mijloace de existenţă. E drept că vreo câțiva prieteni căutau să-i vie în ajutor, 
întrebuințând tot felul de «trucuri» pentru a nu-i jigni susceptibilitatea... Şi fiindcă e 
interesant a cunoaşte câte ceva din viaţa lui Eminescu din această perioadă, amintesc 
unul din aceste «trucuri» spre a dovedi că poetul le înțelegea şi că numai sărăcia şi 
nevoia, în definitiv, îl siliră să accepte...” 

Ca om de presă, I. N. Roman se număra printre ieşenii cei mai bine 
informaţi. Dacă nici el (redactor-şef al unui ziar al liberalilor, atât de sever 
sancţionaţi în Timpul), nici prietenii lui nu sesizaseră că Eminescu ar avea 
atitudini ciudate, reiese fără dubii că acestea nu au existat decât în închipuirea 
unora. Paradoxal, însă, I. N. Roman afirmă: „Boala însă îl submina continulu], 
pe nesimţite. Manifestările ei se accentuau zilnic” . Aceste cuvinte sunt, credem, 
rodul prea marii lui încrederi în scenariile deja scrise pe marginea destinului 
eminescian. Situaţia lui ne aminteşte de Livia Maiorescu: atunci când, pe 
peronul Gării de Nord, îl întâlneşte pe acelaşi Eminescu de dinainte de 28 
iunie 1883, ea pune mai mic preţ pe propriile constatări nemijlocite, decât pe 
zvonurile vehiculate în presă. La fel pare să se fi întâmplat şi cu I. N. Roman. 
În 1887, el a pus în paginile ziarului Liberalul adevărul, aşa cum îl percepuse 
nemijlocit. Peste 16 ani, medicul P. Zosin avea să publice textele a două pretinse 
documente, care contraziceau declaraţiile din Liberalul, oricum, de mult uitate. 
Presupunând că ar fi citit aberaţiile lui Zosin imediat ce au apărut, într-o 
publicaţie totuşi de specialitate şi, deci, cu circuit restrâns, ce era să facă I. N. 
Roman (şi alţii ca el)? Putea el să conteste spusele lui Zosin, care avea şi atuul 
de a fi de profesie medic şi pe acela de a pretinde că ar fi putut cerceta arhivele 
ospiciului de lângă Mănăstirea Neamţului? Putea I. N. Roman să ştie dacă nu 
cumva fuseseră întocmite şi documente de care nu avusese habar la vremea 
respectivă? Asta, ca să nu mai vorbim de inevitabila amnezie, care, la mai 
bine de un deceniu şi jumătate de la consumarea „faptelor” sugerate de Zosin, 
îşi făcea din plin simţite efectele şi asupra lui. 

Deoarece tot mai multe lucrări biografice se refereau la „alienarea” lui 
Eminescu, devine foarte probabil ca I. N. Roman să fi fost el însuşi una dintre 
multele victime ale acestei uriaşe dezinformări, care a făcut ca lumea întreagă 
să se uite la alb şi să fie convinsă că e negru. Faptul că, în 1887, el nu relatează 
vreo faptă ciudată comisă de Eminescu de care să fi auzit sau la care să fi fost 
martor îi oferă un spor de credibilitate. Cele câteva confuzii pe care le face în 
1931 au la bază informaţii ulterioare lui 1889, preluate din prea multa încredere 
acordată unor oameni care nu o meritau. Inclusiv amintirea potrivit căreia 
Eminescu „apuca femeile de «turnură» pe stradă” (la care Liberalul nu face 
nici o referire în 1887) poate să se datoreze mediatizării intense a acestei 
calomnii, pe de o parte, şi uitării lui I. N. Roman, pe de altă parte. Auzind din 
prea multe guri acelaşi neadevăr, a ajuns să creadă sincer că Eminescu ar fi 
trecut prin ospiciul de lângă Mănăstirea Neamţului, din cauză că se lega de 
femei pe stradă, ignorând (sau neştiind?) că, atunci când C. Mille a folosit 

exact acest pretins simptom de „nebunie lucidă”, Eminescu i-a răspuns 
imediat acestuia în scris, închizându-i gura şi obligând ziarul care îl găzduise 
să se delimiteze de aberaţiile lui duşmănoase. 

Cum spuneam, biografii leagă declaraţia lui I. N. Roman de emiterea 
aşa-numitei constatări medicale, semnate de doctorii Iuliano şi Bogdan, 
deoarece, dacă este „periată” de unele afirmaţii, relatarea lui Roman cade 
mănuşă tezei adepților lui Zosin, ca atestare suplimentară a veridicităţii 
acesteia. Ea poate să inducă în eroare cu atât mai mult cu cât I. N. Roman s- 
a întâlnit nu o dată cu Eminescu pe străzile Iaşilor şi, deci, cititorul poate 
presupune că ştie ce spune. În realitate, istoria literară a făcut abstracţie de 
unele afirmaţii din mărturia lui, preluând doar ceea ce i-a convenit. În plus, 
nu se poate admite ideea că afirmaţiile făcute de I. N. Roman în 1931 ar fi 
argumente care susţin teoria lansată de Zosin în 1903, din simplul motiv că 
evoluţia contradictorie a mărturiilor lui I. N. Roman probează că acesta a 
fost influenţat de Zosin şi de alţii ca el, nu invers. 

I. N. Roman, chiar dacă îşi însuşeşte şi varianta celorlalți, măcar are 
meritul de a nu-şi şterge cu buretele — voluntar şi în întregime — propriile 
amintiri, modificându-le sau renunțând complet la ele, în favoarea prejudecăţii 
generale. Cu toate acestea, frazele citate mai sus conţin o informaţie care 
pune sub semnul îndoielii onestitatea relatării privind întâlnirea autorului cu 
Eminescu, în arestul Poliţiei. Dar asupra ei vom reveni la momentul potrivit. 


Em. Al. MANOLIU 
Em. Al. Manoliu a fost un alt gazetar plătit pe statele ziarului ieşean 
Liberalul. În articolul intitulat Din timpul când Eminescu locuia în laşi (Oraşul 
nostru, 11 iulie 1928), citim între altele: 


„Prietenii îl cercetau regulat, dar nu-l puteau opri de la unele isprăvi, fiindcă 
devenise foarte îndărătnic. Singurul om care avea asupra lui un ascendent mai mare 
era Titus Maiorescu, dar de la Bucureşti nu se putea ocupa de dânsul decât prin Creangă 
sau Miron Pompiliu şi prin ei îi trimetea lunar, sub cuvânt de onorar de la redacția 
«Convorbirilor literare», un mic ajutor...” 


„Unele isprăvi”? Care anume? Ascendentul lui Maiorescu? Cum îşi 
exercita, concret, magistrul această pretinsă autoritate morală? Noi ştim 
că, referitor la Maiorescu, Eminescu nu invocă o desăvârşită etică, ci: 

„sfaturile spuse pe un ton dulce, ademenitor, cu scopul de a mă atrage, ca păianjenul 
prada; apoi satisfăcut, dacă se poate, prin umilire, iată cine e chemat să stăpânească. 
Mărire, cât se poate; prin ce mijloace nu-ntreba, sunt mai murdare şi mai negre 
decât glodul...” 


Bani trimişi prin Creangă „sub cuvânt de onorar” ? Onorariu pentru ce, 
când Eminescu nu mai publicase nimic? Şi dacă ar fi fost onorariu, care ar fi 
motivul pentru care nu i-ar fi fost trimişi direct lui Eminescu? A fost Manoliu 
indus în eroare? Poate. Asemenea cuvinte pot sluji în mod cert nejustificatei 
îmbunătăţiri a imaginii lui Maiorescu, însă sunt extrem de periculoase pentru 
Adevăr, căci, dacă n-ar fi contrazise de documente a căror autenticitate se află 
mai presus de orice îndoială, ar fi aproape imposibil de contestat. 

Manoliu încearcă să convingă că îl respecta pe Eminescu şi că i-ar fi fost 
apropiat, dar nimic din ceea ce spune nu arată că ar fi schimbat două vorbe, 
căci relatează doar ceea ce acesta făcea sau discuta cu alţii, niciodată cu el. 
Când Eminescu ar fi fost arestat, mai mulţi ar fi alergat „spre a interveni să nu 
i să facă vre'-un rău”, dar dintre toţi, tocmai el, Manoliu, i-ar fi cerut — cu 
succes — comisarului să-l lase în libertate. 

Deşi aminteşte şi el de trecerea lui Eminescu pe la Poliţie, relatarea lui 
Em. Al. Manoliu se deosebeşte de a lui I. N. Roman. Iată spusele lor, aşezate 
faţă în faţă: 


I. N. Roman: „Am rugat pe comisarul Dioghenide, să-l lase să dejuneze cu mine la 
o «locantă» din apropiere, peste drum de «Tufli». Am obținut învoirea, cu obligaţia 
să-l aduc înapoi îndată după dejun, «ca să nu-şi găsească beleaua cu prefectul». 1] 
Eminescu m-a urmat bun, bucuros. I/I La «locantă» s'a întâmplat să fim singuri, într’ o 
cameră de subsol.” 

Em. Al. Manoliu: „Comisarul Deoghenide, era un om subţire şi avea multă stimă 
pentru marele poet, aşa că la cererea mea el îl lăsă liber pentru a-l duce la redactia 
«Liberalului» care se afla atunci în apartamentul de alăture de farmacia de azi a d-lui 
dr. Căpăţână. Acolo ľ am găzduit cinci zile împreună cu d. loan Roman, redactor şi el la 
ziar, servindu-i masa cucoana Maria birtăşița studenţilor Universitari şi a micilor 
funcţionari, care se afla în aceiaşi curte.” 


Cele două versiuni par să semene, iar precizarea numelui comisarului 
sporeşte aparenţa autenticităţii. Desigur, două persoane nu percep acelaşi fapt 
în mod identic, din varii motive. Până unde pot să meargă însă diferenţele 
dintre relatările aceluiaşi eveniment, în situaţia în care cei care îl povestesc 
au fost direct implicaţi? Credem că între varianta Şniţel, care durează în jur 

de un ceas şi constă în a-i oferi lui Eminescu ceva de mâncare în condiţii 
paralele cu Legea, după care este din nou predat Poliţiei, şi varianta Motelul, 
în care acesta este cazat aproape o săptămână în redacţia ziarului la care 
lucrează povestitorii este o deosebire prea mare pentru a putea fi justificată 
prin individualitatea percepţiei ori prin intervenţia uitării. 

Motivul pentru care Eminescu ar fi ajuns la Poliţie diferă şi el, Manoliu 
pretinzând că ar fi avut loc un unic şi nelămurit incident (Eminescu „atăcă pe 
o doamnă bine-cunoscută în societatea ieşană” ), în vreme ce I. N. Roman 
fredonează refrenul prinderilor de turnură, prezentând gestul drept obişnuit. 
Ambii autori cunosc lucrurile în dataliu, dar nici unul n-a fost martor la 
petrecerea evenimentelor! Şi, mai mult, când Eminescu trăia, n-au îndrăznit 
să-i pună în seamă astfel de fapte, ziarul la care lucrau pe atunci relatând cu 
totul altceva. 

De ce în lucrările de specialitate Manoliu nu este citat la fel de frecvent ca 
I. N. Roman? Poate pentru că în mica lui naraţiune personajul central nu este 
abandonat la Poliţie, să poată veni medicii luliano şi Bogdan să-l examineze. 
Ba, mai mult, prin ultimul paragraf al textului său, el contestă vreo implicare 
a autorităţilor ieşene: 


„Cu faptul acesta (atacarea bine cunoscutei doamne — n. ns.) s'a răspândit şi în 
Bucureşti ştirea despre agravarea boalei genialului Eminescu şi mem-brii marcanţi ai 
Junimei înțelegându--se între ei Pau luat din Iaşi spre a-l îngriji într un sanatoriu din 
străinătate” (subl. ns). 


Cum I. N. Roman, şeful de-atunci al lui Manoliu, afirmă că Eminescu ar 
fi „fost dus la Botoşani” şi cum între Botoşani şi „sanatoriu din străinătate” 
diferenţa este substanţială, era de aşteptat ca biografii să o observe şi ei. Cele 
două destinaţii atât de diferite susţinute de Manoliu şi de Roman arată că nici 
unul dintre ei nu a auzit la vremea respectivă de internarea lui Eminescu 
în ospiciul de lângă Mănăstirea Neamţului. Şi asta în pofida faptului că 
erau jurnalişti la Liberalul şi că au contribuit la naşterea debordantului folclor 
care l-a îngropat pe Eminescu pentru a doua oară. De altfel, Liberalul din 18 
iulie 1887 nu invoca nici Botoşanii, nici vreun „sanatoriu din străinătate”, 
oferind o a treia variantă, asupra căreia vom reveni. În plus, fără să vrea, chiar 
contestă că Eminescu ar fi fost internat în balamucul de la Neamţ, scriind că 
acesta, rămas „fără sprijin, era nevoit ca de la Neamţ să se ducă la Botoşani” 
(dacă Eminescu ar fi fost bolnav şi internat în balamuc, nu ar fi avut nevoie 
de un „sprijin” pentru a rămâne acolo). 

Matilda CUGLER(-PONI) 
În numărul din 11 iulie 1928 al ziarului ieşean Oraşul nostru, Matilda 
Cugler(-Poni) semnează articolul intitulat Când ľ am văzut pe Eminescu întâia 
dată. Cităm: 


„Era după marea serbare de la Putna (14 august 1871 — n. ns.), când s'a strâns 
acolo o imensă mulțime de oameni, din toate părțile locuite de români. (...) 

În una din zile Scipione Bădescu, redactorul Curierului de Iaşi, singura gazetă 
locală pe vremea aceia, a întrebat pe mama mea, dacă-i permite să-i prezinte pe câţiva 
tineri literați din Bucovina şi Transilvania. Între ei era şi Eminescu, care începuse să fie 
cunoscut ca poet” (publicase 5 poezii în Convorbiri literare — n. ns). 


Nu ştim ce calităţi avea mama Matildei (o altă Matilda, născută Herfner, 
soţie a arhitectului austriac Carol von Cugler), pentru ca acei „tineri literați 
din Bucovina şi Transilvania” să vrea s-o cunoască şi, dată fiind scăzuta 
credibilitate a întregului text, nu excludem varianta în care solicitarea să fi 
venit din sens invers, din partea cuiva din familia Cugler (poate prin mijlocirea 
lui V. Burlă, cu care Matilda Cugler e posibil să se fi aflat în relaţii mai strânse, 
dacă ne gândim că în anul următor s-au căsătorit). De asemenea, nu ştim ca 
Slavici să pomenească această vizită, deşi în Amintiri acordă mult spaţiu serbării 
de la Putna. 


„Când a intrat grupul de tineri în casă, s'a făcut tăcere şi Bădescu a făcut 
prezentările. Era ceva cu-rios! Eminescu, elegant, ținându-se foarte drept, cu capul 
ridicat şi părul lung dat înapoi, avea aerul unui prinţ însoţit de suita sa. 

Cu dânsul au venit Slavici, Miron Pompiliu şi alții pe care i-am uitat, toți literați 
din Bucovina şi Transilvania.” 


Ce zvârcoliri de gânduri or fi avut loc în sinea tinerei Matilda, ca să-i pară 
„curios” faptul că Eminescu era „elegant” şi că se ţinea „foarte drept, cu 
capul ridicat”? 

O anume „Madame Peretz” , aflată în vizită la gazdă i-a cerut lui Eminescu 
să recite una dintre poeziile lui, iar Matilda însăşi a ales Epigonii. 


„Fără să se ridice în picioare, cum fac toți care declamă ceva, Eminescu a început 
să spue «Epigonii». N’ am auzit nici odată declamând aşa de rău.” 


Ceva mai jos, când se referă la revederea ei cu Eminescu, Matilda Cugler 
scrie: 

„Incă ceva era schimbat la dânsul: citea admirabil şi spunea versurile ca un mare artist. Cum 
s'a făcut acest lucru nu ştiu.” 


Nici noi nu ştim, dar dacă autoarea spune adevărul, ne întrebăm dacă nu 
cumva Eminescu a cam luat-o peste picior pe franţuzoaica Peretz, care vorbea 
stâlcit româneşte, dar ţinea morţiş să i se recite în această limbă. 

Cum orice întâlnire se încheie odată şi-odată, şi Eminescu trebuia să şi 
plece: 


„Când a luat ziua bună a spus «Plec în străinătate. — Cred că am să stau trei ani, 
dar nu sunt sigur. Când mă voi întoarce vin la laşi. Să ne vedem sănătoşi![ »] A plecat! 
Când a revenit la laşi, nu mi aduc aminte câtă vreme trecuse de la întâia venire, — doi 
sau trei ani, — nu mai era acelaş om. Mai slab şi nu mai purta capul sus, cu aerul 
mândru şi rece, ca în trecut, ci umbla cu capul în jos şi părea obosit. Cineva din cunoscuţi 
ne-a spus că Eminescu a fost greu bolnav de tifos într'un sanatoriu din Berlin. Mai 
târziu s'a aflat însă că fusese nebun.” 


Aşadar, Eminescu intrase în casă mergând „cu capul ridicat” , luase loc şi 
recitase Epigonii, după care rolul i se terminase, în scenă începând să se agite 
ceilalţi „literaţi”, toţi „veseli şi vorbăreți” (spre deosebire de el, care „părea 
gânditor şi cam trist”), ultimele lui replici rostindu-se la plecare, când 
raportează asupra unui viitor despre care el însuşi nu ştia mai nimic? La data 
la care plasează Matilda Cugler întâlnirea ei cu „literaţii”, Eminescu era de 
doi ani student la Viena. El a întrerupt studiile prin mai-iunie 1872, din cauza 
lipsei de susţinere materială — deci s-a întors în Ţară la numai câteva luni după 
serbarea de la Putna, nu după „doi sau trei ani” . Câteva luni a stat într-adevăr 
în laşi, de unde într-adevăr a plecat la Berlin (în octombrie), dar cu nici un 
chip el nu putea să ştie în august 1871 că va începe această experienţă. 

Dacă unele inexactităţi sunt explicabile şi dacă modul în care Matilda 
Cugler dramatizează scena despărțirii ne poate face să zâmbim, încheierea 
pasajului nu mai e nici justificată, nici amuzantă. Cineva ar fi lansat zvonul că 
Eminescu s-ar fi îmbolnăvit de tifos la Berlin, dar „Mai târziu s'a aflat... că 
fusese nebun”, zice femeia cu versuri şi vedem încă o dată cât de periculos 
pentru adevăr poate deveni cineva care, având o precară dotare artistică şi 
atracţie către morbid nimereşte într-o intersecţie a zvonurilor. 


„Îmi mai aduc aminte de ceva straniu. Era într’ o zi de toamnă întunecoasă şi tristă. 
La noi era şi multă lume între care Eminescu, Slavici, Pompiliu, Butnărescu, Pictorul 
Verussi şi câteva Doamne. Se vorbea de tot soiul de lucruri însă de loc vesele. Din una în 
alta a început să se vor-bească de moarte şi Verussi se adresă lui Butnărescu spunându-i: 

«ce moarte ţi-ai alege tu Samsoane?» El ştiea că Butnărescu e foarte fricos şi nu-i 
plăceau aşa vorbe. Atunci Eminescu cu glasul lui liniştit a spus: «Eu aşi dori să mor 
nebun... E cel mai bun lucru, fiindcă perzându-ţi personalitatea, nu-ți mai dai 
seama de nimic».” 


Semnatara acestor rânduri nu era nebună, dar cele de mai sus ne conving 
că nu-şi dădea seama de multe. Cetăţean harnic la stricat peniţe şi hârtie, Matilda 
Cugler n-a avut nimic special împotriva poeziei, deşi opera ei poate crea uneori 
această impresie. Ea produce metodic versuri şterse, bibiluri nici urâte, nici 
frumoase, dar goale şi frecvent cu note amare, părând aproape obsedată de 
tema iubitei părăsite — fapt de natură să dea o umbră de credibilitate şi zvonului 
cules de Călinescu despre ea: 


„.„„bârfitorii spun că umbla să se însoțească chiar cu Eminescu, ceea ce acesta 
dezmințea” (Istoria literaturii române). 


Dac-o fi fost aşa, să nu-l socotească nebun? 


RIRIA 


„Nu a trecut mult şi-l văzui coborând anevoie calea către rotundul, unde stătusem 
atât de des şi vorbisem atât de multe. Se aşeză cu greu pe banca din faţa mea şi-mi zise: 

— Ehei, se apropie funia de par! Ce rău îmi pare că mă duc! Mi se pare că las în 
locurile astea tot ce mai rămăsese viu în sufletul meu; şi amara singurătate mă va 
curpinde iar. 

— De ce zici astfeliu? Nu ai să fii tot între oameni? 

— Eşti vecinic singur când eşti împreună cu acei ce nu simţesc la feliu cu tine. [...] 

— La anul ai să mai vii pe aice? 

— Aşa cred, în lunile de vară. 

— Eu însă sunt sigur că n-o să mai viu niciodată. Pentru mine ce are să fie e scurt de 
măsurat... Cred că în curând o să-mi sune oara plecării, pe care o doresc tare. [...] 

— De-mi va şti un spital de ştire, să nu-mi ştie lungă vreme. 

— Ce deznădăjduit eşti! Se vede că sufletu-ţi sărmanul e atât de plin de amar, că nu 
mai încape în el nici o picătură de mângăiere. 

— Paharul când e plin, o picătură de întrece se varsă, fie de miere sau de fiere...” 


Citeşti şi, dacă eşti binevoitor, poţi găsi o scuză: dialogul ar fi reprodus 
cu aproximaţie, căci Riria nu l-a scos de pe reportofon. În cazul de faţă, 
interpretări putem da din belşug, dar certitudini nu avem deloc. Pentru ca 
Riria să merite atenţia noastră, ea trebuie, înainte de toate, să ne convingă că 
nu spune decât adevărul. Faptul că, într-un fel sau altul, l-a convins pe 

Eminescu să-i scrie într-un caiet poezia La steaua nu reprezintă o garanţie, 
iar excesiva şi grosiera literaturizare a întâlnirilor şi a conversaţiilor pe care 
le-a avut sau doar pretinde că le-ar fi purtat cu Eminescu rămâne neinspirată 
şi ca opţiune tehnică, şi ca formă. 


„— Ce zici de oamenii noştri de la sate? Au şi ei acum bonton! Nu-i auzi vorbind 
sărmanii decât madam (interpela el plin de amărăciune si dezgust), mersi, pardon... Şi 
plecându-se spre cel mai apropiat de el, luându-i plosca din mâni, îi zise: «la dă-mi, 
bade, plosca-ncoace ca să beau puţin rachiu; căci în biata noastră țară doară el mai 
este viu!» Şi mergând din când în când, mai dădea câte o zdravănă ciupitură femeilor, 
iar bărbaţii, făloşi că le ţinea în seamă, îi dădeau mereu plosca la gură. 

Peste o oră, când hotărâsem să plecăm spre Bârnova, îl găsirăm culcat cu capul pe 
piatra unui mormânt uitat... L-au ridicat cu greu şi l-au pus în car, unde el însă nu se 
deşteptă, până ce ajunserăm acasă” (subl. ns.). 


Neaşteptată abordare a infracţiunii „ciupirea femeilor” ! Localizarea nu 
se mai limitează la inerta turnură, ciupitorul învineţind derma — mai fină sau 
mai bătătorită, de la o zonă la alta a trupului. Şi mai ciudat este însă faptul că 
bărbaţii fericitelor femei erau atât de încântați de bunăvoința lui Eminescu, 
încât nu ştiau ce să facă pentru a prelungi plăcerea şi mândria pe care 
înţelegem că le trăiau cu toţii, la cote înalte. Numai Riria, săraca, n-a avut 
parte. Tocmai ea, femeia cu rimă! 

Ririei îi cam fug ideile şi ea, dulce, se preface a nu observa cum firul 
narativ i se taie brusc, tocmai când Eminescu asudase ciupind tot cuconetul 
din zonă. Nu ştim de ce, în plină campanie de ciupire a sexului — mai mult 
sau mai puţin — frumos, Eminescu se desparte de grup (altfel, cum l-ar 
mai fi „găsit ceilalţi?) şi, într-un moment astral neprecizat, adoarme 
profund (dar nu oriunde şi oricum, ci „cu capul pe piatra unui mormânt” , 
care era unul special, „uitar” de lume), pentru a se mai trezi fix în clipa 
în care boii care-l tractau s-au oprit „acasă”. Ce (n-)o fi fost în mintea 
Ririei atunci când scrie că Eminescu ar fi adormit într-o nefirească poziţie? 
Melodramă şi imaginaţie morbidă! 


Al. CHIBICI-REVNEANU 
„Numai în epocile surescitării sale patologice aluneca în atitudini prea îndrăznețe, 
ofensatoare. În cele câteva reprize ale bolii, Eminescu nu avea propriu-zis manifestări 
de furie primejdioase. Delirul său nu avea alte descărcări de ordin muscular, decât 
mişcările de expresia a intenselor lui procese afective. Acestea alternau între extreme, 
de la exaltarea triumfală, la adânca tristețe, de la spaimă, la beatitudine. Dar starea 
depresivă era predominantă.” 

Chibici uită să menţioneze un lucru deosebit de important: la ce perioadă 
se referă şi, în cazul în care nu a făcut personal constatările invocate, de la 
cine a cules aceste informaţii. După 28 iunie 1883, exceptând implicarea 
directă în internarea la Döbling şi participarea la călătoria în Italia, Chibici 
nu a mai avut decât foarte rare ocazii să-l întâlnească pe Eminescu — niciodată 
între patru ochi. Prin urmare, şi el vorbeşte după ureche. 

Extrem de important este şi faptul că el nu precizează faţă de cine ar fi 
avut Eminescu „atitudini prea îndrăzneţe, ofensatoare”. Bunăoară, când 
Eminescu i-a aruncat din tren lui Maiorescu: „Argus!”, docilul Chibici l-o fi 
socotit altfel decât îndrăzneţ şi ofensator? 

La 7 aprilie 1884, îndată ce ajung în Iaşi, Chibici, ca „prieten intim” al 
lui Eminescu, îi trimite lui Maiorescu următoarea telegramă: 


„Eminescu instalat la Pompiliu. În drum a avut semne foarte suspecte de recidivă. 
Doresc sărbători fericite (cu ocazia Paştilor — n. ns.). 
Chibici” 


Nimeni nu a aflat vreodată în ce au constat acele „semne foarte suspecte 
de recidivă”, dar consemnarea lor, precum se vede, a rămas şi este fructificată. 
E drept, fără a se face abuz de ea, căci prea e cusută cu aţă albă! 

În lucrarea lui George Muntean, Eminescu. O sută de documente noi, 
din care am preluat-o, autorul precizează în subsolul paginii: 


„Telegrama, trimisă la 7 aprilie 1884 din Iaşi, de către Alexandru Chibici Revneanu 
lui Maiorescu, a fost publicată de G. Teodorescu-Kirileanu în «Convorbiri literare», 
1906, p. 997.” 


Cum în 1906 Chibici încă trăia (a murit în acelaşi an cu Maiorescu: 1917), 
cine sau ce i-a reţinut pe biografi, istoricii literari sau literați mai puţin clar 
profilaţi să-i ceară amănunte? Să nu te gândeşti că subiectul fusese închis 
încă de pe atunci şi că Gheorghe Călinescu nu a făcut decât să perpetueze o 
stare de fapt preexistentă, atunci când interzicea subalternilor să se 
documenteze şi să scrie despre Eminescu? Să nu-ţi aminteşti de neputinţa 
Academiei Române în faţa aceluiaşi Călinescu, care „Nestrămutat chiar în 
fața evidenţei”, a continuat să reproducă o falsă fotografie a lui Eminescu 
chiar şi „după publicarea unor argumente peremptorii ale neautenticităţii 
ei, fiind reluată de editori şi în ediţiile postume criticului” ? 

De asemenea, reamintim că de la acest „prieten intim”, zis Chibici, nu 
ne-au rămas referitor la Eminescu decât două, trei rânduri, şi acelea preluate 
de la alţii. Şi asta, în pofida faptului că A. Chibici-Revneanu figurează în 
istoria literaturii române ca... memorialist (unica lui lucrare se numeşte: Din 
viața mea de voluntar. 1877-1878). 


CHIBICI contra POMPILIU 
Când răsfoim corespondenţa „amicilor”, aflăm că în aprilie 1886 Chibici 
îi scrie lui Slavici: 


„Eminache a fost de paşti în Bucureşti, dar nu-i merge prea bine cu sănătatea; l-a 
apucat un fel de nepăsare, de cheltuieşte fără nici o mustrare de cuget banii ce i se 
încredințează ca garanţie pentru cărţile împrumutate de la bibliotecă, şi când 'i poftit 
undeva la masă, se descalță ca şi când ar fi la dânsul acasă; cu un cuvânt i merge rău” 
(30 aprilie 1886). 


Deci, în 1886, „Eminache a fost de paşti în Bucureşti...”? Când află de 
la Chibici — „prieten intim”, nu-i aşa? — că Eminescu ar fi fost în Capitală, 
cititorul se gândeşte că respectivii s-au şi văzut. La baza acestei păreri stă 
neostoita repetare a unui neadevăr: marea prietenie care i-ar fi legat pe cei 
doi. Convins de trăinicia şi profunzimea ei, cititorul nu concepe ca Eminescu 
să vină în Bucureşti şi să nu se întâlnească şi cu „amicul” Chibici. Om de 
bună-credinţă, el îşi imaginează că, de s-ar fi întâmplat una ca asta, Chibici 
precis l-ar fi informat pe Slavici asupra acestei teribile surprize: Eminescu 
venise în Bucureşti, dar îl ocolise tocmai pe el! 

Toate acestea pot fi conexiuni pe care cititorul le face aproape fără voie. 
Ele sunt nişte simple concluzii tranzitorii, deduse pe cale logică şi folosind 
exclusiv bunul-simţ. De aceea, este posibil ca mulţi să nu observe că textul 
nu conţine nici o constatare directă, făcută de Chibici. Nici urmă de 
impresie personală (vizuală sau de altă natură), rezultată în urma unei 
conversații nemijlocite cu Eminescu! Ba, Chibici nu oferă nici măcar numele 
altor persoane, care l-ar fi întâlnit pe Eminescu şi de la care el ar fi aflat de 
trecerea acestuia prin Capitală. Unica frază referitoare la Eminescu începe 
cu enunţul că acestuia „nu-i merge prea bine cu sănătatea” şi se încheie 
repetând ideea: „cu un cuvânt i merge rău”. Mesajul este limpede, intenţia 
— la fel. 

Să citim acum şi ce-i scrie M. Pompiliu lui Maiorescu, două săptămâni 
mai încolo: 

„De Paşti aflându-mă la Bucureşti, mi-a părut foarte rău că nu v am putut întâlni 
pentru ca să ne înțelegem ce s'ar mai pute face în interesul lui Eminescu. Am vorbit cu 
Doamna, şi mi-a promis că îndată ce aveţi să vă întoarceţi, are să se înţeleagă cu Dvoastră. 
Am vorbit cu D. Nica, şi în mai multe rânduri cu Domnii Ganea şi Negruzzi, şi cu alții, 
şi cu toţii mi-au spus că vor stărui să i se voteze de Cameră o pensiune viageră sau o 
recompensă națională. Dar pănă azi încă nu văd nici un semn că se face ceva. 

Daţi-mi voie să vă arăt în următoarele rânduri, că trebuesc numaidecăât luate 
măsuri pentru a veni în ajutorul lui Eminescu, dacă nu voim ca să-l vedem earăşi în 
starea nenorocită în care a fost, sau în starea celui mai decăzut şi mai ticălos om din lume” 
(14 mai 1886). 


Dacă luăm de bune ambele epistole, ar înseamna că în 1886, de Paşti, atât 
Eminescu cât şi „amicul” Pompiliu ar fi sosit în Bucureşti, fără să ştie unul de 
altul. Să fi venit Eminescu fără ştirea lui Pompiliu, omul ales să îl supravegheze? 
Să nu-şi fi trecut vremea împreună, pe drum? Teoretic, n-ar fi imposibil, dar 
ce-ar mai rămâne în cazul acesta din intima lor „amiciţie”? Şi-atunci? Să se fi 
întâlnit M. Pompiliu cu Chibici, căruia i s-a spovedit (cum avea s-o facă în 
curând şi faţă de Maiorescu), iar avocatul Căilor Ferate să fi sporit originalitatea 
povestirii? Posibil, dar credem că, mai degrabă, Chibici a preluat zvonul la a 
treia ureche. Şi vom explica de ce. 

Prima întrebare obligatorie (dar pe care nu pare să şi-o fi pus nimeni) este: 
în ce scop venise Eminescu la Bucureşti? Urmează, firesc: unde a locuit? Cum 
nu aflăm nici un capăt de răspuns la aceste întrebări, nedumerirea sporeşte şi 
ne amintim că, pentru a fi de Paşti în Capitală, Eminescu trebuia să-şi cumpere 
bilet de tren. Numai că acesta costa foarte mult, preţul lui ridicat fiind una 
dintre cauzele pentru care Eminescu şi Veronica nu s-au putut vedea mai des, 
atunci când el era salariat la Timpul. (La fel, când Slavici l-a chemat la Bucureşti, 
pentru a lucra la Timpul, Eminescu îi răspunde că ar da bucuros curs invitaţiei, 
dar, scrie el, „n-am cu ce veni”; apoi adaugă: „100 de fr. am pe lună; din ce 
dracu să plec?” — 12 octombrie 1877) Prin urmare, pentru ca Eminescu, a 
cărui situaţie financiară nu era tocmai roză în primăvara lui 1886, să facă 
drumul până la Bucureşti şi înapoi, el trebuia să-şi rupă de la gură 99,8 lei, 
dacă mergea cu clasa II, şi 133,1 lei, dacă alegea clasa I. Dacă ne gândim cât 
tam-tam s-a făcut pentru cele două sute de lei primite de Eminescu de la 
Morţun (în două tranşe!) devine şi mai limpede că motivaţia unei asemenea 
călătorii trebuia să fie foarte solidă. Or, deocamdată, ea lipseşte. 

În plus, cum am arătat, Pompiliu se dovedeşte străin de această călătorie 
a lui Eminescu. Şi nu doar el: nimeni dintre ieşeni nu pretinde că, înainte de 
a ajunge la Mănăstirea Neamţului, Eminescu ar fi făcut o plimbărică prin 

Capitală. Ba, mai mult, Pompiliu a schimbat idei cu mai mulţi ingi din anturajul 
lui Maiorescu, dar nici unul nu i-a spus că l-ar fi văzut pe Eminescu bătând 
Podul Mogoşoaiei sau că ar fi auzit, măcar, de venirea lui în Bucureşti. Din 
primul paragraf al epistolei lui Pompiliu aflăm că ar fi vorbit „cu D. Nica (ins 
profund implicat în ticăloşia din 28 iunie 1883 — n. ns.), şi în mai multe 
rânduri cu Domnii Ganea şi Negruzzi, şi cu alții”, toţi promiţându-i „că vor 
stărui să i se voteze de Cameră o pensiune viageră sau o recompensă 
naţională” . Ce îl apucase, brusc, pe Pompiliu de dorea cu atâta ardoare să-l 
asigure financiar pe Eminescu, tocmai într-un moment în care, mărturiseşte 
el, acesta îi devenea „pe zi ce merge mai nesuferit” şi când problema unei 
sinecure nu se mai punea de mult? 

De aici încolo, suspiciunea devine legitimă. 

În fond, ce află Slavici de la Chibici? Întâi, că Eminescu ar fi cheltuit 
„fără nici o mustrare de cuget banii ce i se încredințează ca garanție” . Peste 
14 zile, Pompiliu va transmite lui Maiorescu acelaşi mesaj, dar în mai multe 
cuvinte: 


„În timpul ce-şi face serviciul la bibliotecă, ese în oraş, lăsând uşile deschise şi 
cărţile în voea întâmplării, liberează cărţi fără să le noteze în registru. Şi mai pe sus de 
toate aceste, cheltueşte toate depositele de bani ce'i se lasă pentru cărţi.” 


Cum faptele se petreceau (dacă se petreceau) la Iaşi, unde locuia Miron 
Pompiliu, nu Chibici, şi cum Pompiliu este singurul care pretinde că ar fi şi 
discutat cu Eminescu pe marginea acestui subiect, rămâne mai plauzibil ca 
prima sursă a informaţiei să fi fost ieşeanul Pompiliu, nu bucureşteanul Chibici. 
Faptul că Chibici pune noutatea pe hârtie înaintea lui Pompiliu nu spune mare 
lucru, deoarece respectiva epistolă a fost redactată doar după ce Pompiliu 
trecuse prin Bucureşti, unde acesta pretinde că ar fi conversat pe tema Eminescu 
cu Nica, cu Gane, cu Negruzzi „şi cu alții” — între care, de ce nu?, şi Chibici. 

Apoi, ca să afirmi despre cineva că „l-a apucat un fel de nepăsare” , se 
impune să îl întâlneşti, nepăsarea cu greu putând fi constatată altfel decât în 
mod nemjlocit. Cât despre disconfortul, să-i zicem, produs de pretinsa descălţare 
la masă, faptul că Chibici nu spune în a cui casă s-ar fi petrecut evenimentul 
dă de gândit. Lucrurile sunt cu atât mai suspecte, cu cât omul lui Maiorescu 
afirmă că Eminescu s-ar descălţa „când'i poftit undeva la masă”. Formularea 
elimină varianta conform căreia ar fi vorba de un accident, lăsându-se să se 
înţeleagă că ar fi un obicei. Asta, însă, presupunea ca gestul să se fi repetat 
de mai multe ori, de-a lungul unui interval destul de lung. Chiar admițând că 

Eminescu ar fi fost în Capitală şi că el s-ar fi descălţat o dată sub privirile 
îngrozite ale lui Chibici, dat fiind faptul că Eminescu nu avea cum să stea în 
Bucureşti mai mult de două-trei zile, generalizarea „prietenului intim” nu 
este defel o mostră de exactitate (de eleganţă nu mai vorbim). 

În sfârşit, dacă Eminescu ar fi ajuns în Bucureşti, nu era normal să se 
vadă cu Mecena-local, marele lui „protector”, sau, măcar, nu era de 
aşteptat ca acesta să fi fost informat asupra neaşteptatei lui apariţii? Cum 
de în jurnalul lui Maiorescu nu apare nici o menţiune în acest sens? De 
altfel, în cazul în care ei s-ar fi întâlnit, ce nevoie mai era de raportul lui 
Pompiliu, când, din simpla întrevedere cu „maladul”, Maiorescu putea 
trage propriile concluzii? Pompiliu dorea să discute cu Maiorescu despre 
Eminescu, el apărând în text ca un soi de mesager disperat, ce apără 
interesele cuiva care nu poate fi de faţă. 

Iar dacă Eminescu ar fi sosit în Capitală şi l-ar fi ocolit pe magistru, n-ar 
trebui să conexăm faptul cu refuzul de a-l băga în seamă la întoarcerea din 
Italia şi cu relatarea Liviei Maiorescu, potrivit căreia, la 20 octombrie 1883, 
pe peronul gării de Nord, din trenul care avea să-l ducă la ospiciul din 
Viena, „făcându-şi un «ochean» din degetul cel gros şi din arătătorul 
ambelor mâini ce-l ţinea la ochi şi râzând foarte înveselit”, Eminescu îi 
spusese tatălui ei: „Dr. Robert Mayer, marele moment, o conspirație (subl. ns.) 
şi acolo marea domnişoară”? 

De ce în cazul Eminescu a fost nevoie de atâtea epistole false, multe 
(dacă nu toate) preparate după moartea acestuia? De ce a trebuit Chibici să 
inventeze venirea lui Eminescu în Bucureşti? De ce a transmis în Ardeal, 
unde se afla Slavici la acea dată, informaţia că Eminescu n-ar sta bine cu 
sănătatea, girând autenticitatea ştirii cu propriul obraz? Cum de, tot pe atunci, 
Miron Pompiliu scrie epistola cunoscută, cerând ca Eminescu „să fie trimis 
într un stabiliment de cură, într un stabiliment, unde să fie liber, dar privighiat 
de aproape de cătră medic şi supus unui regim de cură potrivit cu relele de 
care sufere”? 

Faptul că scrisorile celor doi „amici” , au fost redactate doar după ce Vlahuţă 
şi Delavrancea „cârtiseră” împotriva operei lui Alecsandri, ambii elogiindu-l pe 
Eminescu, să fie o întâmplare sau era o contra-măsură, a cărei explicaţie stă în 
obiceiul junimiştilor de a citi în grup epistolele socotite importante, toţi cei prezenţi 
devenind propagatori ai ştirilor auzite în astfel de ocazii? 

+ „Când'i poftit undeva la masă, se descalță ca şi când ar fi la dânsul 
acasă”, zice Chibici în aprilie 1886, iar peste decenii Em. Al. Manoliu ne 
arată cât de inventivă e posteritatea: 

„Într'o seară ducându-se la Teatru (e vorba de teatrul dela Copou), pe la actul al 
doilea Eminescu îşi scoase încălțămintea din picioare întinzâdu-şi ciorapii sau obelele 
pe speteaza stalului din fata lui. 

La coborârea cortinei, un polilist îl rugă cu blândeţă să se încalțe şi apoi cu mult 
tact îl făcu să pără-sească sala, îl puse într’ o trăsură şi îl duse acasă.” 


Şi ajunşi acolo, nu i-a făcut patul şi nu i-a servit un ceiuţ călduţ? Nu, 
pentru că de asta se ocupa altcineva: 


„Poetul stătea în str. Sf. Teodor într’ o anexă a unei bucătării, unde o doamnă evreică 
îl adăpostea fără plată, servindu-i pe deasupra, în fiecare dimineaţă, şi o cafea cu lapte 
şi o bu-cată de pâne” (vezi Din timpul când Eminescu locuia în laşi). 


Povestea cu ciorapii devine fascinantă. Aşteptăm cu sufletul la gură 
momentul în care va sugruma pe cineva cu ei. 


I. KAUFFMAN-GALAŢI 


„Într-o zi, când boala i se agravase, îl văd intrând buzna spre mine şi strigând: 
«Rettung, Die wollen mich umbringen» [ajutor, vor să mă nimicească]. 

În adevăr, o mulțime de ingi staționau în faţa magazinului din strada Lăpuşneanu şi 
discutau cu aprindere cele întâmplate. — Ce era? În ultimul timp, Eminescu avea mania 
de a apuca cucoanele de turnùri — era moda turnărilor cu toată partea lor de ridicol. 
Poetul făcea aceasta inconştient şi ieşencele nu se supărau pe dânsul; evitau însă pe cât 
le era cu putinţă astfel de scene. 

Trecuse însă un străin cu soția sa şi Eminescu, fără multă precauţie, o apucase pe 
doamnă de turnără. Soţul, indignat, alergase după poet, care s-a refugiat la noi. După 
puţine explicaţii, străinul şi-a cerut scuze.” (Text preluat din lucrarea lui I. Nica, acesta 
indicând drept sursă primară „Amintiri, în vol. Omagiu lui M. Eminescu, [1909]” şi 
prezentându-l pe Kauffman drept proprietar al unui „magazin de arte şi muzică” .) 


Înainte de toate observăm că autorul nu a participat direct la incident, ci 
doar la ceea ce pretinde a fi fost urmarea acestuia. Kauffman invocă „boala”, 
fără a-i cunoaşte numele, dar e gata să jure că aceasta „se agravase”. Posibil 
ca şi în epocă orăşenii să se fi fugărit pe străzi ca adolescenţii din cartierele cu 
blocuri, dar că Eminescu ar fi strigat: „Ajutor, vor să mă nimicească”, nu 
mai credem. 

Relatarea lui Kauffman conţine şi o posibilă indavertenţă. El scrie: 
„ieşencele nu se supărau pe dânsul” (în schimb, îl cuprindeau fiorii pe Miron 
Pompiliu). De aici, înţelegem că eventuala prindere de turnură a uneia dintre 
ele nu era motiv de agitaţie socială, nefiind suficientă pentru a... coagula 

masele. Ce anume a determinat în acea zi apariţia bruscă a „o mulțime de 
inşi” şi ce generase înfocarea cu care discutau un fapt — se zice — devenit 
aproape banal, prin frecvenţa cu care l-ar fi repetat Eminescu? Oare, cei 
câţiva gură-cască strânşi în faţa vitrinei lui Kauffman „discutau cu aprindere 
cele întâmplate” pentru că împărtăşeau aceeaşi părere sau, dimpotrivă, în 
stradă avea loc o mică polemică? În cazul în care incidentul era comentat în 
contradictoriu, nu trebuie să ne întrebăm dacă lucrurile se derulaseră chiar 
atât de simplu pe cât ni se dă de înţeles de către o persoană care a preluat 
doar poziţia uneia dintre părţi şi nici pe aceea în amănunt? 


Cornelia EMILIAN 


„În anul 1886 Eminescu, găsindu-se la laşi, ocupă un loc la Biblioteca Universităţii, 
dar n-a ținut mult, din cauză că la picioare avea nişte răni pe care medicul le închisese 
şi boala mentală imediat i-a revenit a doua oară. | În nebunia sa nu făcea alt rău decât, 
cum întâlnea vreo tânără o apuca de turnără, iar când a stricat două fanare de la uliţă, 
autoritatea îndată l-a închis şi l-a trimis la Neamţ, în casa de alienaţi.” 


Categorică şi lapidară ca o exprimare de dicţionar. Dar impertinentă! 

Deci lui Eminescu nu-i cădeau victime decât tinerele? Regreta madam 
C. Emilian că nu mai era şi dânsa ceea ce fusese? Care „autoritate” anume 
„îndată l-a închis şi l-a trimis la Neamt, în casa de alienați”? 

Cum am subliniat şi în alte împrejurări, intervenţia autorităţilor nu se 
putea face decât pe baza unor documente obligatorii (în prima fază, a unui 
proces-verbal prin care să fie motivată reținerea în arestul Poliţiei). Unde 
sunt adresa Poliţiei către Parchet, unde este solicitarea Parchetului către medicii 
Iuliano şi Bogdan şi, în general, unde este dosarul care, în mod obligatoriu, 
trebuia să-i fie deschis lui Eminescu? (Vezi şi 6 noiembrie.) 

E uşor să născoceşti poveşti, când nimeni nu-ţi cere socoteală. Bunăoară, 
fanare, fanare, dar de pe care uliţă? Stricate când şi cum? Era ziua, era noaptea? 
Distrugerea (cât de gravă?) a fost deliberată? Au existat martori? Cine a plătit 
reparația? Şi, nu în ultimul rând: cum de ceilalţi „memorialişti” nu şi-au amintit 
că Eminescu a(r fi) distrus două felinare, mai ales în ipoteza în care autorităţile 
s-ar fi decis să îl aresteze tocmai datorită acestei fapte? 


Nicolae PETRAŞCU 


+ „S'amaizis, şi de unii s'a lăsat numai a se înțelege (cum a făcut I. N. Roman în 
textul anterior — n. ns.) că el era viţios, alcoolic. Este iar o părere gratuită. Timpul 
cât l-am cunoscut noi, n'am surprins la el vițiul acesta. L-am văzut bând la masă un 

pahar două de vin şi tot aşa la o întâlnire cu un prieten, dat atât era tot. Carageale, 
care a trăit alături de el în tinereţea lor, spune curat că nu era nici decum viţios. Tot aşa 
mărturisesc şi cei care l-au cunoscut în adolescenţă.” 


Această mărturie nu pare să intereseze nici astăzi pe unii, care rețin din 
rândurile lui Petraşcu doar afirmaţiile incriminatoare. De pildă, preferă să 
folosească afirmaţia diametral opusă, semnată tot de N. Petraşcu, pe când 
gravita flămând în jurul lui Maiorescu („Din faza aceasta a boalei... intră în 
a doua fază, când sensualitatea şi vițiul se manifestară în el în plină lumină” 
— 1893). Poate că respectivii domni chiar cred că poetul ar trebui să fie, prin 
structură, un tip de beţiv simpatic şi valoros, adică un tip cu care merită să 
dai mâna. 

Când rememorează clipe petrecute cu Eminescu în 1888, după apariţia 
Fântânei Blanduziei, Petraşcu povesteşte: 


„Rămaşi singuri, Eminescu clătină din cap râzând şi pronunțând exclamativ câteva 
nume clasice: «Omèr; Sophocle; Virgiliu; Orațiul!... Spiritul lor nu-l pot înțelege toţi...» 
Şi râzând şi mai tare: «Mulţi dascăli traduc pe in vino veritas cu vorbele: când eşti beat 
spui adevărul!»”. 


Privea, cumva, Eminescu dintr-o perspectivă mistică, având drept punct 
de sprijin faptul că Iisus, care este şi Adevărul, a spus că vinul este sângele 
Lui? Ne putem gândi la multe, dar merită, atâta timp cât nu avem garanţia că 
relatarea este adevărată? 


„În 1886, boala lui se arată din nou cu accese mai grave decât oricând, 
manifestându-se prin acte contrare firii lui de altădată: se ținea după femei („ordinare” , 
adaugă Petraşcu într-o ediţie anterioară — n. ns.), înşela lumea, fura mici lucruri ca un 
copil, cerea bani şi în momentele lucide se simţea umilit de ceea ce făcuse.” 


În ciuda preciziei acestei enumerări, făcută parcă la o percheziţie, nu 
aflăm totuşi care a fost „lumea” pe care ar fi înşelat-o Eminescu (cu ce?), nu 
ştim ce lucruri a furat, cui „cerea bani”, în faţa cui „se simțea umilit de ceea 
ce făcuse” şi ce înţelege autorul prin „se ținea după femei”. Alerga după ele, 
ca să le apuce de turnură? („Divinul” aşa susţine — „Eminescu alerga să 
pedepsească pe Dalila, apucând pe doamne de turnura învoaltelor lor 
rochii...” — şi cine are timp să-l creadă îşi poate imagina că pe Copou se 
desfăşurau curse teribile, ca pe hipodrom, şi că pe margini lumea chibiţa şi 
făcea pariuri: ăsteia îi ia turnura sau i-o mai lasă?) 

Până una-alta, atenţionăm că şi noi ne putem juca cu verbele şi că, de-ar 
fi să sucim şi noi axele logicii şi bunului-simţ, am putea face caz din faptul 
că, întrucât nu există o demonstraţie contrară, am avea dreptul să scornim că 
N. Petraşcu, deloc înger faţă de Eminescu, suferea clipe de pierdere a 
controlului, când ciupea femeile de unde apuca, se bătea cu ţăranii în piaţă 
ori urina pe garduri. 


State DRAGOMIR 

Barfa m. |: 

„Parcă mă văd, înşiraţi doi câte doi, urcând dealul spre Copou, unde se afla 
teatrul cel vechi. În seara aceea se juca Veneţiana, în care rolul principal era ţinut de 
d. Popescu, unul din actorii favoriţi ai lui Eminescu. Era o seară de toamnă ploioasă... 

Ajunşi la teatru, trei sau patru sergenţi târau în piaţa din fată un om, care se zbătea 
în mâinile lor. Auzeam desluşit: 

— Lăsaţi-mă, vreau să privesc şi eu, ce-aveți cu mine? 

— Ai privelişte şi la comisie... 

În timpul acela o cupea se opri chiar în dreptul grupului, şi din ea se coborâ un 
domn, care strigă la cei cari-l întindeau aşa pe acel necunoscut. 

— ...Lăsaţi-l — daţi-i drumul... voi nu ştiţi cine-i ăsta... E Eminescu. 

— Ştim noi, dar dacă e nebun... ce-i de făcut? Nu poate sta lumea la teatru, din 
pricina lui. 

Peste puţin, domnul care se coborâ din cupeu trecea pe lângă noi, întovărăşit de 
Eminescu — care nu ştiu ce-i tot spunea, arătându-i un volum... «Vezi să fii cuminte... 
Lasă c-ai să-mi vorbeşti mai târziu...» 

«Nu, nu, îți spun că-i un dobitoc... Auzi!... Uite, asta mă supără...» 

„„„Noi ne-am suit la galerie, ocupând locurile din stânga publicului de lângă 
scenă. Chiar în banca întâia, în stal, Eminescu răsfoia volumul ce-l arătase domnului 
care-l scăpase din mâinile sergenţilor... 

Cortina se ridică... Eminescu, tot întorcând filele cărţii, nu mai dădea nici o 
importanţă actorilor de pe scenă! Mai mult, atât îl enerva, se vede, cuprinsul că reflecţiile 
lui tari se amestecară cu glasul lor. Lumea începu a-l ţâstui. El însă rupea filă cu filă şi 
spunea şi mai tare: «Dobitoc... ce dobitoc!...» Şi întorcându-se la cei de lângă dânsul 
şi la cei din spatele lui: 

— Ei mă rog ce zici de ăsta! Auzi dobitoc! 

Din actul I din drama Veneţiana nimeni cred că n-a înţeles nimic, fiindcă drama ce 
se petrecea în stal cu una dintre cele mai mari minţi pe care le-a avut până acum neamul 
românesc era mai interesantă şi mai îngrozitoare decât cea de pe scenă... lar la căderea 
cortinei la actul I a fost amăgit să iasă din teatru... şi sergenţii de data aceasta şi-au 
făcut datoria. Era privelişte şi la comisie!” 


Nu deţinem probe imbatabile că acest text — întâmplător sau nu pus pe 
hârtie în acelaşi an în care a apărut şi articolul lui Zosin — ar conţine 

neadevăruri. Asupra detaliilor, amuzante (State se rememorează... „doi 
câte doi”) sau stridente (Eminescu, rupând cărţi!), nu ne oprim. Avem 
însă nişte nelămuriri. 

Aşadar, frumuşel „înşirați doi câte doi”, un grup de tineri, din care făcea 
parte şi amintitorul, urcau dealul, în drum spre teatru. Când ajung la destinaţie, 
ce le văd ochii? Doi caralii devotați binelui naţional îl târau pe Eminescu, 
deoarece „Nu poate sta lumea la teatru, din pricina lui” . Dacă falnicul State 
mergea încolonat spre teatru, rezultă clar că spectacolul nu începuse (fapt 
întărit de precizarea că, abia după scena descrisă, ar fi început actul I al piesei). 
În acest caz, cum îi deranja Eminescu pe ceilalţi privitori? Să înţelegem că 
poliţia îl aresta preventiv? Dacă „da”, cine şi cum separă intervenţia legală de 
cea abuzivă? Cine şi cum mai probează că Eminescu nu era în mod frecvent 
victima ambițiilor sau prostiei unor poliţai uitaţi în bocanci ori a duşmăniei 
şefilor acestora? 

Ni se mai cere să credem că un necunoscut, apărut ca un Făt-Frumos 
erudit şi cu papion, dar fără cal, ar fi intervenit în favoarea lui Eminescu şi că, 
la solicitarea lui, poliţiştii nu numai că l-au eliberat pe acesta, dar i-au şi permis 
accesul în sală. Iar Omul-din-cupeu, generos până la capăt, l-ar fi condus 
personal pe turbulent în sală, vreme în care parabolicele lui State (viitorul 
actor şi om de teatru) ar fi captat îndemnul patern al salvatorului: „Vezi să fii 
cuminte...” şi alte câteva cuvinte, toate compromiţătoare pentru imaginea lui 
Eminescu — altminteri, tămâiat de puerilul (dar şi vicleanul) autor, care, ca 
atâţia alţii, l-au numit (spre a-l putea înjura cu deplină... obiectivitate) „una 
dintre cele mai mari minţi pe care le-a avut până acum neamul românesc”. 
Din cele relatate de State, s-ar părea că misteriosul personaj era unul important 
în laşi — supoziţie întărită nu numai de lipsa de reacţie a spectatorilor mai 
nervoşi, care-ar fi constatat brusc că pot sta „la teatru” şi cu Eminescu în 
preajmă, ci şi de faptul că folosea cupeul (care, la acea vreme, era un mijloc de 
transport de negăsit în parcări, ca birja, putând fi adus la scară doar în urma 
unei comenzi speciale). Numai că, dacă nu era fitecine, cum de nu-l cunoştea 
„memorialistul” nostru, ştiut fiind faptul că în oraşele din provincie nu e 
funcţionar sau negustor mai răsărit despre care să nu poată ţină conferinţe şi 
copiii de 5 ani? (În anul 1885, Iaşii numărau 66.393 de suflete — cam o 
treime din întreg judeţul, fiind cu o idee mai mare decât Mediaşul de astăzi.) 

Pentru ca elevul State Dragomir să fi urmărit lucrurile în derularea lor, 
trebuia să fie liber să facă ce pofteşte. Or, în acel moment, el se afla într-o 
coloană disciplinată care, odată ajunsă la ţintă, adică la teatru, nu avea nici 

un răgaz să zăbovească la intrare sau pe holuri, de unde ar mai fi fost posibil 
să poată prinde ceva crâmpeie de frază. M. Pompiliu îi scrie şi el lui Maiorescu 
că, prin primele zile ale lui mai 1886, Eminescu ar fi fost „dus la comisie”, 
dar nu pentru că ar fi deranjat spectatorii la teatru, ci pentru că ar fi spart 
„nişte oale de pe un zid”. Să pricepem că Eminescu stătea mai mult pe la 
secţia de Poliţie? 

Observăm că, în cele câteva amintiri prezentate, care sunt mai mult sau 
mai puţin deformate de timp, de rea-credinţă sau de neputinţă oligofrenă, 
Eminescu apare de trei ori la teatru. O dată, şi-ar fi îngrijit „rănile de la 
picioare, nepăsător față de privirile spectatorilor” (|. N. Roman), altă dată 
s-ar fi „culcat pe bancă” (M. Pompiliu), iar a treia oară ar fi fost eliberat din 
ghearele Poliţiei de un necunoscut care, prin gestul său de totală inconştienţă, 
i-ar fi permis să tulbure grav publicul, care „începu a-l ţâstui” (S. Dragomir). 

Unii au sugerat că ne-am afla în faţa unei dovezi privind evoluţia „bolii” 
— din rău în mai rău. Cititorului, om de bună credinţă, i se induce ideea că 
sergenţii văzuţi de State în vis ar fi acţionat deoarece ar fi existat precedente, 
în care Eminescu deranjase spectatorii. Nici măcar M. Pompiliu nu pretinde 
una ca asta, ci relatează un incident petrecut — zice el — „într'o sară” la 
teatru, când s-ar fi întins pe-o bancă, „spre cea mai mare surprindere a 
publicului”; era 14 mai 1886, iar M. Pompiliu depunea eforturi susţinute 
spre a convinge că „amicul” Eminescu ar fi atins cea mai înaltă culme a 
degradării. Memoria belalie a lui State pretinde că istorioara născocită de el 
sau auzită cine ştie de la cine s-ar fi petrecut într-o „seară de toamnă 
ploioasă...” Cu voia biografilor lui Eminescu, toamna începe în luna 
septembrie. Tot în septembrie, M. Pompiliu îi scrie lui Maiorescu: „Eminescu 
e mult mai bine” (12 septembrie 1886). 

Multe, mult prea multe a fost silită hârtia să rabde pentru ponegrirea 
imbecilă a lui Eminescu! 


Barfa m. 2: 


„De atunci sunt optspezece ani (...) 

Era într-o după-amiază rea, umedă, de octombrie şi citeam tare, cum aveam obiceiul 
[...] la o cameră de la catul de jos (al Hotelului Vanghelia — n. ns.), [când] am auzit un 
schimb de voci între nişte cântărețe şi un om de statură potrivită, cu ochii mari, negri, 
visători, cu o mustață neagră, groasă, trasă pe oală, c-o pălărie-naltă, tot neagră, şi 
îmbrăcat c-un palton bătând într-o culoare verzie ce scotea în evidență superioritatea 
vechimei lui, din buzunarul căruia scotea nişte alune şi le mânca. 

«Fräulein... frăulein, machen sie auf geh... zum... teifeil...» 

Întrebarea iarăşi se repetă, cu aceleaşi replici din partea lor, însă de data asta cu 
tonul mult mai ridicat. Asta mă făcu să ies din odăița mea şi să iau parte la scena care 
a urmat. Una dintre ele văzând că supărăciosul musafir nu se mai îndepărta, a ieşit 
foarte furioasă afară, într-un neglijeu nepermis, şi a început a-l îmbrânci de la uşă, 
țipând şi înjurând. El însă nu se da dus, ci voia cu orice pret să intre. Era în vocea lui 
ceva rugător şi melancolic: «frăulein... frăulein... bitte sie.» 

Interveni un chelner: «Ce vrei, d-le... ce cauţi... nu vezi că nu se poate... du-te!» El, 
drept răspuns, ridică bastonul: «Parcă nu te văd că eşti o liftă spurcată.... pleacă de-aici 
că-ţi sfarm capul!...» 

Chelnerul începu a alerga în spre strada Baston, la deal, chemând un sergent... 
«Sergent... Sergent, iaca Eminescu nebun...» 

De sus, de unde priveam la scena aceasta, vorba chelnerului mă ului. Mi-am luat 
repede pălăria şi m-am scoborât. 

Un sergent şi cu chelnerul se luptau să-l scoată din camera cântărețelor, unde izbutise 
a intra. Se încinse o luptă, din care am putut observa că bastonul lui Eminescu nimerise 
bine de câteva ori pe sergent, care l-a lăsat pentru moment şi-a început a fluiera până 
când i-au venit şi alţii în ajutor. Încăput pe mâna a trei sergenţi (la alţii „pe mâini 
zdravene de poliţişti” — n. ns.), de data aceasta Eminescu a trebuit să cedeze (...) 

Mă tineam de convoiul acesta, dimpreună cu o altă droaie de lume, femei şi foarte 
mulți copii. Eminescu de la o vreme, când urcam strada Lozonski, se rugă de dânşii 
să-l lase că merge el... 

.. fascinat de ochii lui cei mari şi de chipul cum de la o vreme se ruga de sergenţi 
să-l lase în pace [...] precum şi de atitudinea de adâncă melancolie şi tristeţă ce-o luase 
fizionomia-i, mă ţineam de dânşii. Ajunşi în dreptul magaziei lui Scharage, care pe 
atunci mai ținea librărie [...] să opri la vitrină şi privi lung, dispretuitor la nişte cărți, 
apoi repede se furişă înăuntru, le luă şi începu a le rupe furios. Băietul din librărie 
începu a striga, sergenţii de-abia-l liniştiră şi-l scoaseră afară. Una din cărţi nu i-o 
putură scoate din mâini, şi ieşind afară cu ea urma a o sfâşia în mii de bucățele c-o 
durere şi nişte gemete surde, care-ţi făceau o milă de neînchipuit. 

M-am plecat şi am luat mai multe foi; erau din volumul lui de versuri! Citii pe una 
din file: «Cobori în jos luceafăr sfânt...» [nu blând? — n. ns.] Într-adevăr c-avea nevoie 
de lumină, acum, această viaţă care crease în para gândurilor ce-l chinuiau. 

L-au dus la comisie, şi aici cerea necontenit de la toţi să se ducă cineva pân’ la 
Vasile Burlă să vină la el. Am alergat... Peste câteva minute, după ce m-am întors cu 
Vasile Burlă, i-am văzut pe amândoi ieşind [...] iar Eminescu povestindu-i ceva foarte 
hazliu [...] şi Burlă părând a-l mustra.” 


Incapacitatea veselului State Dragomir de a se smulge din decorurile 
autumnale rele şi umede pare născută dintr-o obsesie de reumatic şi, dacă pe 
el nu l-a supărat, pe noi de ce nu ne-ar amuza? În imaginativa lui relatare, 
prima intervenţie a chelnerului are loc în interiorul clădirii. Văzând că nu o 
scoate la cap cu Eminescu, acesta părăseşte imobilul, pentru a căuta un sergent. 

Evenimentele se desfăşoară, astfel, pe două scene: una în interiorul imobilului 
şi o alta în afara lui. Ambele sunt însă la fel de bine monitorizate de vigilentul 
şi omniprezentul State, care pare să aibă atuul unei dereglări de tipul 
„personalitate multiplă”, manifestată nu prin trecerea din Ionescu în Georgescu 
ori din om în câine, ci prin clonarea sinelui, copiile părăsind trupul şi plecând 
la plimbare în direcţii opuse, să tragă cu ochiul. 

Eminescu s-ar fi străduit să rămână în „camera cântărețelor” şi pentru 
asta, zice State, îl „nimerise bine de câteva ori pe sergent” cu bastonul (cum 
n-am mai întâlnit la nimeni informaţia că Eminescu ar fi folosit bastonul şi, 
nici atât, pe aceea că ar fi lovit vreodată pe cineva, şi cum Kauffman prezintă 
un Eminescu diametral opus, nu m-ar mira ca pretinsul baston al lui State să 
fie, de fapt, „bărul” cules de autor din epistola lui M. Pompiliu). Pocnit, 
polițistul i-ar fi dat o clipă drumul lui Eminescu, cât să-şi îndese în guriţă 
jumătate din fluierul primit pe inventar de la Stat, iar acesta a şuierat ca sirena 
de la Griviţa Roşie, astfel încât, curând, omului Legii „i-au venit şi alții în 
ajutor” (probabil, nu numai din laşi). 

State afirmă: „mă ţineam de dânşii”. De ce? Pentru că, vezi Doamne, ar 
fi fost „fascinat de ochii lui cei mari şi de chipul cum de la o vreme se ruga 
de sergenţi să-l lase în pace [...] precum şi de atitudinea de adâncă melancolie 
şi tristeță ce-o luase fizionomia-i”. Atât ochii cuiva, cât şi întreagă 
„Jizionomia-i” nu pot impresiona decât pe cel care le priveşte. Or, cum State 
se ţinea de ei, deducem că el mergea în urma lui Eminescu — doar nu le 
deschidea drumul, mergând de-a-ndăratelea? 

Tânărul State pretinde că ar fi fost cu „convoiul”, cu „o altă droaie de lume, 
femei şi foarte mulți copii” şi că ar fi intrat „la comisie” . Dar, oare, „la comisie” 
pătrundea oricine? Îşi avea aceasta sediul într-un gang de trecere? Să zicem că 
State a fost o excepţie şi că, aşa cum susţine, Eminescu ar fi formulat rugămintea 
invocată, iar el i-ar fi dat curs. „Am alergat...” scrie State şi parcă-l şi auzi cum 
gâfâie. O fi alergat, dar unde? De unde l-o fi cules pe Burlă? Să admitem că 
acesta era acasă şi că State, fiind elevul lui, ştia unde locuieşte. Numai că, la 
întoarcere, State pare să fie brusc cuprins de sfiiciune şi nu mai intră „la comisie”, 
deşi trebuie să fi fost curios nevoie mare, de vreme ce a aşteptat afară, 
râzându-şi de acea „după-amiază rea, umedă”. Şi ne mai întrebăm: chiar 
director la Liceul Naţional fiind, avea oare Burlă suficientă putere pentru a-l 
scoate pe Eminescu din ghearele unui poliţist, după ce „protejatul” îl bătuse pe 
Omul Legii? Şi, dacă un asemenea incident chiar ar fi avut loc, ar fi scăpat el de 
pompele folcloriştilor locali, care „umflă” tot ce le pică în ureche? 

Pasajul în care State Dragomir descrie evenimentele din librărie sperie la 
fel de mult. În primul rând, e de necrezut că, după ce l-ar fi lovit „bine de 
câteva ori pe sergent”, Eminescu şi-ar mai fi permis să se oprească şi „la 
vitrină” şi să privească „lung”. Cu atât mai puţin credibilă este fuga lui de sub 
escortă, năvălirea în librărie şi ruperea mai multor cărţi. Incidentul poate fi o 
scenă de film, dar nici măcar ficţiunea artistică nu se poate desprinde complet 
de realitate. Or, în cazul librarului, realitatea era de natură economică: în 
respectivele cărţi se investiseră bani pentru a-i înmulţi, nu pentru a-i pierde, 
lăsând trecătorii să-şi descarce nervii, rupându-le fără a şi plăti. 

„Băietul din librărie începu a striga” (ce?), dar nimic mai mult. El nu i-a 
însoţit pe poliţişti spre a rezolva chestiunea la secţie şi nici aceştia nu au dresat 
pe loc un proces-verbal şi nici nu s-a găsit vreun State II care să pretindă că 
„amicii” ar fi acoperit paguba. 

Dar de ce ne-am mira? State, viitor actor profesionist, era la pubertate, 
mergea pe stradă numai „doi câte doi” , pentru ca, dacă era să se piardă, baremi 
să nu se piardă unul singur. Problema lui State nu este aceea că în 1886 era 
adolescent, ci aceea că, odată ajuns în această etapă a vieţii, n-a mai părăsit-o 
întreaga lui viaţă. 


Leopold HAX 

După amintirile (?) de mai sus, spusele lui Leopold Hax surprind, dar ne 
ajută să înţelegem cauza neconcordanţelor: autorii fabulează, folosind fie 
material produs în regie proprie, fie combinând în mod cât mai original cioburi 
de svonuri culese la mâna a şaptea. Leopold Hax a fost ieşean, dar, la vremea 
în care Eminescu era în dealul Copoului, la urechile lui n-a ajuns nimic din 
ceea ce am citit mai sus. Spre deosebire de autori care îşi fac un titlu de 
glorie din a-l fi văzut şi admirat pe Eminescu, Leopold Hax reprezintă o 
categorie total opusă (şi — foarte probabil — mai numeroasă), mărturisind 
despre sine şi colegii lui: 


„când cetiam «Convorbiri Literare» sau «Contemporanul» treceam peste versuri 
şi n aveam curiozitatea să vedem măcar iscălitura. 

Eminescu ne era necunoscut. 

O singură dată în anul 1883 în grupul prietenilor Saechetti, Petre Liciu, cu care 
făceam teatru de copii, am auzit de la Saechetti că cel mai mare poet este Eminescu. 
N'am replicat nimic, am holbat ochii şi am rămas convins, fără însă să caut a-i vedea 


mutra căci ştiam că este în laşi cus-tode la Biblioteca Centrală” (vezi ziarul local 
Oraşul nostru, Ce-mi amintesc despre Eminescu, 11 iulie 1928). 

L. Hax mai ţine minte că Eminescu era prieten cu Burlă, pe care-l vizita 
la liceu: 


„Când ieşea dela Burlă cumpăra alune dela ghereta «Olteanului cu trei ochi» şi 
împărțea la toţi cei găsiţi acolo câte o măsură de alune...” 


Nedumeririle lui Hax apar când adolescenţa era amintire: 


„Mai târziu când am frecventat ca radical vechea «Bolta rece» — templul 
inteleclualilăţii de-odinioară, am avut ocazia să vorbesc cu amici intimi de-ai lui 
Eminescu: Guţă Gorovei, Petru V. Grigoriu, traducătorul lui Alfred de Musset şi alți 
câțiva şi chiar cu Panciu Amira, care nu mi-au putut da alte detalii despre viaţa intimă 
a poetului de cât acelea că era taciturn, asculta pe toți şi nu i se dezlega limba decât 
abea după a patra ocă, când în adevăr devenea extraordinar. 

EI şi-a făcut în vremuri o cură la băile Răpedea. Acolo, a mai cunoscut pe alți amici 
de-ai mei, dela care am aflat c'ar fi lăsat un album dedicat doamnei Riria. 

E curios că nici prietenul meu d-rul Lambrior, cu totul („tatăl”, probabil — n. ns.) 
căruia Eminescu se găsise în strânse legături de prietenie şi nici G. Panu şi nici Caragiale, 
pe cari i-am cunoscut de aproape, nu mi-au vorbit nimic despre Eminescu. Aceasta 
dovedeşte că felul de viaţă al marelui poet şi solitudinea în care trăia, au aşezat asupra 
lui un văl de mister pe care nu-l vom mai putea pătrunde nimeni.” 


Asupra concluziei finale avem reţineri. Pe lângă faptul că Eminescu este 
prezentat de apropiaţi ca fiind volubil (ceea ce nu-i totuna cu limbut), 
raţionamentul în sine este eronat, căci a nu vorbi despre cineva nu înseamnă 
a-l caracteriza în vreun fel. Dacă Eminescu ar fi fost taciturn, măcar unul 
dintre cei înşiraţi i-ar fi spus asta în mod explicit. Ne temem că n-au povestit 
nimic, pentru că n-au avut ce-şi aminti, dar asta nu pentru că Eminescu ar fi 
fost un posac, ci pentru că din 1884 el n-a mai însemnat mare lucru pentru 
ei. Fulminanta ascensiune a faimei lui după 1889 i-a surprins, iar mai târziu, 
când cineva mai tânăr îi întreba despre ultimii lui ani de viaţă, erau puşi 
într-o situaţie delicată. Când ceilalţi au dedus (precum Hax) că Eminescu 
ar fi fost o persoană cu care nu se putea comunica lesne, mulţi au tăcut, 
căci le convenea. 


Intoxicările şi romanţța jegoasă 
compromit Istoria literară 


Rânduri ca ale autorilor de mai sus ar fi rămas amuzante compoziţii de 
şcolari ambiţioşi, dacă nu ar fi produs mari daune odată ce au fost preluate 

de istorici literari şi de unii medici, care le-au folosit în fel şi chip. De exemplu, 
doctorul Ion Nica (socotit de mulţi drept bun cunoscător al cazului Eminescu) 
schiţează următorul tablou: 


„Stadiul de exaltare emoțională recidivantă, prelungit în toamna anului 1886, 
alarmează acum prin semnal-simptome în comportament şi prin idei insolite, care 
inaugurează o nouă criză. Eminescu şochează anturajul său şi opinia publică, prin abuz 
de alcool, atitudini de libido necontrolat, violență în limbaj şi mişcări. Furia neputincioasă 
este urmată de crize de deprimare.” 


Vorbe, vorbe, vorbe, şiroaie ce curg şi pe gură şi prin peniță! Exaltare 
emoțională recidivantă? În ce consta zisa „exaltare emoţională” şi de unde 
până unde „recidivantă”? Când şi cum se mai manifestase ea şi cine depune 
pentru aceasta mărturie demnă de luat în seamă? Nimeni! Nici măcar poliţiştii 
„bătuţi” de Eminescu! Dar trebuie să fie şi exaltare şi recidivantă, pentru a da 
continuitate scenariului şi a-l face să pară cât mai natural, pentru ca Nica însuşi 
să poată înghiţi ceea ce scrie. 

Aşadar, „semnal-simptome în comportament” şi „idei insolite” sunt cele 
care anunţă „o nouă criză”? Care sunt acele „semnal-simptome” ? Faptul că 
ar fi prins pe cineva de turnură? Dar chiar nu miră pe nimeni că mulţi vorbesc 
de aceste presupuse fapte, mai puţin victimele? Chiar nu miră pe nimeni că 
nici un memorialist nu furnizează identitatea unei singure femei măcar, căreia 
Eminescu să-i fi atins turnura? Iar pe istorici şi biografi chiar nu-i interesează 
că această poveste, privind ciupitul femeilor pe stradă (de turnură sau de orice 
altceva le-ar aparţine), a fost lansată public de duşmănosul socialist C. Mille, 
la 15 ianuarie 1887, dar că până şi ziarul Lupta, în paginile căruia îşi vărsase el 
veninul, recunoaşte că era o minciună? 

Un alt semn al apropierii unei noi prăbuşiri ar fi fost acela că pe Eminescu 
ar fi prins a-l fulgera „idei insolite”? Adică? Nu ştim ce vrea să spună medicul 
I. Nica prin idei neobişnuite, deoarece nu oferă nici un exemplu. Oricum, 
însă, reamintim că întreaga operă eminesciană este insolită şi că, în general, 
multe dintre produsele gândirii au acest caracter, care îi deosebeşte pe marii 
creatori de ceilalţi. 

I. Nica susţine că ar fi avut loc şi „o nouă criză”. În ce a constat ea, când 
şi unde a avut loc? Nu ne spune. Poate, I. Nica o fi avut în vedere spusele 
Corneliei Emilian, care afirmă că Eminescu ar fi fost arestat, deoarece „a 
stricat două fanare de la uliţă” . Chiar aşa de-ar fi fost, de când deteriorarea 
unui felinar (nesancţionată de Poliţie!) este simptomul unei boli anume? Dacă 

plecăm de la premiza că orice rău, orice abatere de la normalitate constituie, 
obligatoriu, alienare, n-ar fi mai oportun ca Justiţia să nu mai fie slujită de 
magistrați, ci de medici, iar penitenciarele să se transforme în ospicii? 

„Eminescu şochează anturajul său” , conchide naiv doctorul Nica, la 83 
de ani de la moartea acestuia. Din cine era compus respectivul anturaj... şocat? 
Oare, temnicerul face parte din anturajul celui trimis la gherlă, doar pentru că 
îl vede zilnic? Socotim că anturajul lui Eminescu reprezintă de abia de acum 
încolo o adevărată temă de studiu, asupra căreia cercetătorii nu s-au aplecat cu 
suficientă atenţie. Să-i credem necondiţionat pe cei care s-au declarat drept 
prietenii lui după 16 iunie 1889 sau să ne amintim că Eminescu îi mărturisea 
necăjit lui V. G. Morţun că se simte „Părăsit de toţi ca o corabie care se 
îneacă” (epistola din 22 noiembrie 1887)? Peste ani, când prezintă trei 
epistole trimise de Eminescu lui Petre Novleanu de la Liman, în intervalul 
15 august — 2 septembrie 1885, A. Z. N. Pop recunoaşte că „peste toate 
străbate ca un laitmotiv preocuparea chinuitoare a obligaţiilor presante, 
lipsa veștilor din patrie şi a banilor” (subl. ns.). 

Doctorul Nica a mai înţeles că, între altele, Eminescu şoca prin „abuz de 
alcool”. Este bătător la ochi felul în care I. Nica încearcă să cumuleze cât mai 
multe anomalii, spre a justifica arestarea lui Eminescu. Aşa cum am arătat, 
până şi iezuitul M. Pompiliu recunoaşte, încă din prima jumătate a lunii mai, 
că „de un timp în coace”, pe Eminescu „nu-l stăpâneşte patima băuturii” , iar 
Petraşcu, după ce n-a mai avut obligaţii faţă de Maiorescu, a mărturisit cât se 
poate de explicit că Eminescu nu a fost vicios. În ce temei mută atunci doctorul 
Nica pretinsul alcoolism înspre toamna lui 1886? Doar pentru a justifica 
cititorului următoare măsuri represive? 

Ni se mai spune că Eminescu băga spaima-n populaţie şi prin „violență 
în limbaj şi mişcări”. Când şi cum? Măscărea lumea pe stradă? Sărea la 
bătaie? Probabil că, şi aici, |. Nica ia de bune „amintirile” şcolarului întârziat 
State Dragomir, violenţa în limbaj fiind pretinsa etichetare a unui chelner 
drept „liftă spurcată” şi ameninţarea lui cu sfărâmarea capului, precum şi 
pretinsa ciomăgire a unui poliţist (vorbe şi atitudini care numai de Eminescu 
nu amintesc). 

„Libido necontrolat” ...? Câteva date asupra acestei noţiuni, prezentate 
de doctorul Leonard Gavriliu: 


„În concepția lui Freud, libido reprezintă forta cu care se manifestă instinctul sau 
impulsul sexual. Jung a încercat să «desexualizeze» libidoul, considerând că acest 
termen desemnează o valoare energetică comunicabilă oricărui domeniu de activitate. 


Nr. 6-9, ——— Semnele Timpului —— 57 


În zilele noastre (1980, adică la 8 ani de la apariţia lucrării lui I. Nica — n. ns.) Jacques 
Lacan, care dă o interpretare intelectualistă psihanalizei freudiene, crede că poate vorbi 
despre libido ca despre o «energie psihică a dorinţei». Accepţiile sexualizante au fost 
dezvoltate în special de şcoala britanică a Melaniei Klein şi de unele orientări influențate 
de Th. Reik.” 


În contextul dat, doctorul Nica apare, în această chestiune, ca discipol al 
lui Freud, nu al lui Jung. Regretabil, el nu specifică în ce anume consta această 
dorinţă de satisfacere e instinctului sexual şi cum i-a măsurat-o lui Eminescu 
unul ca dânsul, nenăscut la data morţii acestuia. Turnura fiind o perniţă, a 
cărei atingere putea supăra din cauza locului în care era plasată, nu a faptului 
în sine (atingerea manşonului unei dame era motiv de şoc?), gestul lui 
Eminescu, admițând că l-ar fi comis, pare mai mult o joacă, o glumă pe seama 
unei mode penibile, care transforma şoldurile femeii în crupă de cal învelită în 
cearceaf colorat. Sugerata mulţumire pe care Eminescu ar fi simţit-o ciupind o 
perniţă este o ipoteză hilară, astfel încât cred că ar fi bine să ne mai gândim 
dacă faptul în sine era sau nu efectul unei porniri sexuale necontrolate, cum 
pretinde I. Nica. Altminteri, riscăm să devenim noi înşine necontrolaţi în 
afirmaţii. 

Oricum, dacă femeia nu ţipa, turnura — nici atât, nu era normal ca doctorul 
Nica să se întrebe pe cine apără, de fapt, M. Pompiliu şi dacă nu cumva s-a 
făcut prea mare caz de un lucru minor, dacă nu inventat, atunci deformat de 
gura lumii, uneori prea slobodă? 

Dar toate acestea ar fi valabile în cazul în care, cu adevărat, Eminescu ar 
fi înşfăcat orice turnură îi pica în raza vizuală. Aşa a fost însă? Cei câţiva care 
— numai după moartea lui Eminescu — se referă la fapte similare ne-ar putea 
face să credem că, poate, un sâmbure de adevăr o exista în aceste relatări? În 
alte condiţii, poate, dar nu şi în cazul nostru. În mod normal, lipsa totală a 
vreunei „victime” concrete, cu nume şi... turnură, a vreunei intervenţii a 
Poliţiei, precum şi faptul că mulţi folclorizează acest pretins gest al lui 
Eminescu, fără ca măcar doi dintre „memorialişti” să se refere vreodată la 
aceeaşi femeie (nimeni nu dă vreun nume) şi fără ca vreunul dintre ei să fi 
fost vreodată martor, ei bine, toate acestea trebuiau să-i oblige pe specialiştii 
secolului XX (secol care a excelat în dezinformări asupra lui Eminescu) să 
se întrebe dacă nu cumva ne aflăm în faţa roadelor unui zvon. Un zvon care, 
repetăm, are la bază o falsă ştire lansată de C. Mille la 15 ianuarie 1887 prin 
ziarul Lupta. Aşa cum vom arăta pe larg, Mille este singura persoană care, în 
timpul vieţii lui Eminescu, a prezentat în scris şi a dat publicităţii pretinsul şi 

unicul simptom al „nebuniei” acestuia. Concret, el da de înţeles că, „pe 
stradă sau într'un local”, Eminescu ar fi ciupit femei care nu-i erau nici 
soţii, nici amante, ca să aibă acest drept asupra lor, cum precizează autorul, 
parcă înciudat că n-avea şi el o turnură de pus la bătaie. În rest, recunoaşte 
Mille, Eminescu era perfect normal: 

„De sigur că această nebunie, e o nebunie lucidă, o nebunie care te 
face să ştii că eşti nebun...” 

+ 

Gh. Călinescu ne oferă un tablou şi mai dramatic decât I. Nica, acesta 
din urmă utilizând însă mătrăguna celui dintâi în asfixiantele sale speculații 
medicale. Punctată cu ironii, dat fiind faptul că autorul încearcă să ne convingă 
că Eminescu a fost nebun, panorama călinesciană devine mizerabilă, căci 
numai ultima canalie poate batjocori un smintit. Această descriere de coşmar 
vizează întreaga perioadă 1884-1886: 


„Poetul fusese până aci numai un om cu mintea întunecată la răstimpuri şi cu 
chinul surd al acestei nefericiri. Dar pe încetul țesătura fină a instinctelor morale se 
destrămă şi bolnavul alunecă pe povârnişul lung al înjosirilor. Bea fără cumpăt şi, 
împins de un instinct erotic congenital, bântuia cafeurile-chantante, pierzând nopțile 
şi istovind ultimele energii sufleteşti. Lăsa biblioteca cu uşile deschise în voia 
întâmplării, nu însemna cărţile eliberate în registru şi-şi însuşea garanţiile băneşti 
pentru cărți. Ba cerea bani — dintr-o teroare lăuntrică de lipsuri — nu numai prietenilor, 
ci şi necunoscuţilor (221). Îmbrăcat într-un palton livid, din buzunarele căruia — veche 
obişnuinţă de vaga-bond — scotea alune spre a le ronțăi — şi cu o pălărie înaltă pe cap, 
era văzut asediind femeile, de pildă pe curtezanele germane de la Hotelul Vanghele, pe 
care le implora pe nemțeşte, «Fräulein... Fräulein, ma-chen sie auf», aşa cum chemase 
o dată, cu versuri de foc, femeia ideală: 

Vino ! Joacă-te cu mine... cu norocul meu... mi-aruncă 
De la sânul tău cel dulce floarea veştedă de luncă. 

Dar cum femeile nu-i aruncau decât ocări şi expedițiile se terminau cu intervenţia 
poliției, vechiul misoginism al poetului se traduse în acte reale şi Eminescu alerga să 
pedepsească pe Dalila, apucând pe doamne de turnura învoaltelor lor rochii, convins 
probabil, după o logică absconsă, că rochiile lungi erau un semn al minţilor scurte, 
precum în versurile : 

Aşadar, cînd plin de visuri urmăreşti vreo femeie, 
Pe cînd luna, scut de aur, străluccştc prin alee 
Şi pătează umbra verde cu fantasticele-i dungi: 
Nu uita că doamna are minte scurtă, haine lungi. 


Când vezi piatra ce nu simte nici durerea şi nici mila, 
Dac-un demon ai în suflet, feri în lături, e Dalila! 

Toate gîndurile şi impulsiunile lui de altă dată gâlgâiau acum în prezent, ca apa 
turburată a unui puț, scoasă afară de un trăsnet. Cerea vin şi cânta cu sentiment 
Cucuruz cu frunza-n Sus, bătea cu bastonul în zăplazuri şi ziduri sau spărgea ulcelele 
înşirate de o bătrînă pe parii unui gard (90), fără îndoială din nevoia interioară de a 
vedea dacă lumea pe care o trăieşte e aievea sau este o proiecţie a fanteziei sale 
somnambulice. La teatru se întindea pe bancă spre a figura efectul firesc al unor atari 
spectacole şi făcea zgomotos şi obstinat observaţii critice, determinat de instinctul 
dreptăţii eterne (52, 77, 221 ). Şi, cu toate ocestea, gândurile lui erau mereu limpezi, dar 
când voia să ia parte la discuţii rotiţele minţii îi sfârâiau mărunt în cap şi se încurcau, 
împingîndu-i sângele în obraji şi atunci poetul întristat se lăsa în voia memoriei şi 
declama cu ochii în tavan, din versurile sale (46) : 

Şi privind painjenişul din tavan, de pe pilaştri, 
Ascultam pe craiul Rhamses şi visam la ochi albaştri. 

Mintea subțiată de cultura germană îşi găsea mai repede expresia în nemţeşte, 
pentru care motiv poetul intra în magazinul de muzică al lui Kaufmann-Galaţi, unde 
putea schimba câteva vorbe nemţeşti şi asculta romanțe pe versurile sale (159). O tristă 
notorietate învăluia pe omul blând, zâmbitor, cu plete pe spate. Sergenţii de stradă îl 
târau ca pe un Christ domol, când ordinea publică li se părea primejduită (68, 221). 
Lumea şi copiii se ţineau droaie şi poetul tindea să devină un fel de atracţiune a urbei. 
Câte un burghez profita atunci de accastă scenă — care-i răscolea vechi orori — spre a 
face didactic o demon-straţie morală odraslei sale : «Uite aşa păţesc — zicea — toţi cei 
care fac poezii, înnebunesc ca dînsul» (52). Firea sa idilică, reîntoarsă prin acțiunea 
boalei, îi redobândea repede buna dispoziţiune şi un somn pe canapeaua desfundată a 
comisariatului şi o ţigare îi redau zîmbetul luceferian şi regatul de himere. 

Într-acestea însă gloria, ajutată de nefericiri, se ridica puternică pe orizontul 
zilei. Poeziile poetului aşa de semnificative, profetice, chiar pentru viaţa sa, circulau 
prin băncile liceelor, şi nu toți tinerii priveau tragedia lui Eminescu din simplă 
curiozitate. Nicoloe Iorga, elev în clasa o VI-a la liceul din Botoşoni, citea cu colegii 
săi Poeziile (97), iar cei de la Liceul Naţional din laşi, unde era director Vasile Burlă, 
vedeau cu bucurie pe omul cu palton vechi, mâncând alune de la dughenița lui Ghiţă 
Olteanu de lângă liceu, fiindcă el căpăta pentru ei de la prietenul său Burlă învoirea 
de a merge la teatru (52). La şcoalele de fete reputaţia era cu atât mai mare cu cât fetele, 
mai duioase, găseau în versurile sale un aliment sen-timental dătător de fiori. Cîte una 
ofta în versuri naive de dorința de a-l cunoaşte (77) : 

Ah ! unde eşti, poete, să-ţi spun adevăratul 
Că tu cu-a tale versuri eşti tainic adoratu! 

O dată Miron Pompiliu duse pe poet la o expoziţie a şcoalei centrale de fete, la 
care acela preda limba română şi-i prezentă pe una din adoratoare, autoarea versurilor 
de mai sus. Înaltul poet, privind aspru şi distrat pe fata, mirată puţin de dezordinea 
hainelor lui pătate şi boțite, după câteva observaţiuni asupra albăstrimiii ochilor şi a 
luciului de aur al părului, întreba sever dacă avea turnură, urmărind sever şi implacabil 
pe Dalila (77). 

Peste vară, Eminescu fu dus iar de prieteni la băile Repedea de lângă laşi (224, V). 
Purtările sale dușmănoase față de femei dăinuiră şi aici, îndreptățite în parte de teroarea 
admiratoarelor de felul cunoscutei Riria, care îl urmărea cu asiduitatea ei, în fraze 
convertite apoi în astfel de proză ritmică : 

«Poetul : — Hai să trecem peste punte ; n-auzi crângul cum te cheamă? Ca să 
mergem înspre dânsul inima nu te îndeamnă? În pădurea înverzită şi sub coama ei cea 
deasă, ţi se şade mult mai bine ca-n această strâmtă casă, unde stai cu toţi la vorbă şi 
te uiţi pe tine toată, şi laşi să se irosească gând şi inimă bogată. 

Riria : — Te înşeli, zilele acestea am vorbit vorbe puţine; am visat şi zi şi noapte tot 
gândindu-mă la tine; dar izvorul şi pădurea, cu toţi cântăreții săi, mă ademeneau într-una 
să mă duc iarăşi la ei. Plângeau frunzele cu dor, căci lipsia poetul lor 1!» 

Eminescu dovedi o luciditate deosebită, răspunzând admiratoarei inoportune cu 
aceste ironice incoerente hamletiene: «Frumos glas ai. Nu cumva eşti Mama-Pădurii, 
care ai împrumutat glasul vreunei zâne, să vii să ademeneşti strigoii?» 

În noiembrie, noile atentate împotriva doamnelor şi stricarea a vreo două felinare 
orăşeneşti hotărâră pe părinţii urbei să interneze pe poet într-un ospiciu (61).” 


Sursele indicate de Călinescu prin numere sunt: Maria Costăchescu (46), 
State Dragomir (52), Cornelia Emilian (61), I. P. Florantin (68), Maria Dr. 
Gavrilescu (77), loan S. Ionescu (90), N. Iorga (97), Omagiu lui Eminescu 
(159), Gh. Teodorescu-Kirileanu (221), I. E. Torouţiu (vol. V). Câţi dintre 
aceştia sunt cunoscuţi ca fiind amici ai lui Eminescu? 

Asemenea infecte şi imorale colaje compuse din cele mai defavorabile 
şi mai necontrolate mărturii asupra cuiva, în care datele compromiţătoare 
despre o persoană rămân unic material de lucru, sunt de natură să încânte, 
îndeosebi, pe bolnavii de ură, pe cei invidioşi sau pe mercenarii intelectuali. 
Maiorescu a pus la cale izolarea fizică a lui Eminescu. Urmașul lui într-ale 
criticii şi-ntr-ale... psihiatriei, Gh. Călinescu, a fost propagandistul care a 
menţinut păianjenii magistrului şi l-a zugrăvit pe „poetul național” în aşa fel 
încât, din nesăbuinţă sau în mod planificat, s-a aflat exact pe linia dorită de 
interesele lumii politice. Pentru că Gh. Călinescu a avut şi are un statut 
privilegiat în literatura română, pentru că în cursul acestei anchete jurnalistice 
am fost obligaţi să cităm amplu din scrierile lui privind ultimii ani din viaţa 
lui Eminescu şi, mai ales, pentru că nu ne-am inhibat revolta şi nici n-am 
căutat formulări academice atunci când am descoperit în lucrările lui denigrări 
prezentate ca produse ale ştiinţei, promitem să aprofundăm implicarea 
„divinului” în dosarul Eminescu — marea lui victimă, de talia căruia i-ar fi 
plăcut să fie, dar n-a avut parte. 

Nu am intenţionat şi nu intenţionăm să-l „demolăm” pe marele critic, 
cum se agitau iniţial unele voci (evidenţele din documentele prezentate treptat 
de noi i-au făcut pe cei mai mulţi să devină mai prudenţi). Şi asta din bunul 
motiv că, din punctul nostru de vedere, nici n-am prea avea ce demola. Nu 
vedem în Călinescu un geniu, dar nici nu contestăm dreptul altora de a-l 
socoti valoarea valorilor, iar moralmente, am mai spus-o, nu credem că 
este un exemplu demn de urmat. În esenţă, lucrările lui privind viaţa lui 
Eminescu dezvăluie un caracter mârşav şi de cras narcisism literar (dacă se 
poate spune aşa). Cel care foloseşte cuvântul ca pe o bâtă nu numai împotriva 
unuia ca Eminescu (cetăţean nevinovat, devenit simbol naţional exclusiv 
prin sine, nu prin mediatizări excesive ori prin propagandă, opera lui fiind 
receptată pentru că publicul a avut ce recepta, prin cuvântul lui, auzindu-se 
pe sine), ci şi împotriva tuturor celor care, în băncile şcolilor, erau obligaţi 
să-i memoreze ifosele rămâne un individ care, din păcate, poate influenţa 
cursul istoriei, fără ca asta să îl facă pozitiv. Şi Stalin (pe care veşnicul deputat 
Călinescu îl vedea ca având un „profil fin şi blând” şi pe care, după ce îl 
compară întâi cu Octavian August, îl numeşte „un Richelieu care zideşte 
statul sovietic”) a făcut istorie, după inima şi mintea lui... Şi se vede că a 
făcut-o bine, din moment ce pe Călinescu l-a convins nu numai că ar fi plin 
de „suavă timiditate” , ci şi că avem a-i mulţumi (vezi Anexa 18): 


„Noi românii datorăm mareşalului Stalin, acestui mare om al ultimelor veacuri, 
nu numai ruseşti dar şi europene, gratitudine pentru generozitatea cu care ne-a 
absolvit de trecutele erori. Viteaza armată rusească a dezrobit Transilvania 
noastră” (subl. ns.). 


Să nu se răscucească morţii-n morminte? 

Nu am fost şi nu suntem propovăduitorii ideii că Eminescu ar fi fost fără 
greşeală. Atenţionăm însă că trebuie să fim extrem de prudenţi atunci când 
facem aprecieri la adresa lui, pentru că el este tot ceea ce a dat mai complet şi 
mai bun neamul românesc. În consecinţă, cu cât este el denigrat şi înfățișat 
mai mic şi mai netrebnic, cu atâta scădem şi noi în scara morală a lumii. 

+ 

Când se referă la aprecierile făcute asupra operei eminesciene, Mihail 

Dragomirescu remarcă (sublinierile ne aparțin): 


„Se împart în două categoriile de scriitori, cari ocupându-se cu Eminescu, i-au 
vătămat, cu voe sau fără voe, personalitatea lui artistică. Mai întâi aceia cari 

contestându-i valoarea poetică şi morală, au acuzat pe amicii lui literari, că l au 
ridicat pe un piedestal nemeritat, pentru ca astfel să se ridice ei înşişi. Apoi prietenii 
lui post-mortem, cari recunoscându-i marele talent poetic, au susținut că el ar fi putut 
fi un mare poet, dacă aceiaşi amici, nu i-ar fi sfârâmat iluziile şi nu i-ar fi istovit 
puterile, prin culpabila lor indiferenţă. Astfel şi de o parte şi de alta, Eminescu n'a 
devenit un obiect de studiu, de cât pentru a servi de armă de atac în contra acelora ce, 
timp de de mai bine de două decenii, au fost în fruntea literaturii române, şi care l au 
prețuit şi l au cultivat cu stăruinţă, pe când postumii lui apărători şi acuzatori, nici nu 
voiau să ştie despre dânsul. Negreşit, cu o astfel de procedare interesată, cel ce era să 
sufere cel mai mult, eră poetul însuşi, — şi ceea ce e mai instructiv pentru posteritate, — 
nu atât din partea vrăjmaşilor, cât din partea pretinşilor săi prieteni. Căci pe când 
vrăjmaşii, osândind cu furie tot ce a scris Eminescu, cu toată precauţiunea lor de a se 
pune sub paza cuvântului cu multă trecere: ştiinţă, — au rizicat să nu fie crezuţi 
chiar acolo, unde poate ar fi avut dreptate; pretinşii lui prieteni, osândind cu 
prudenţă, şi luând aceeaşi precauţiune, au fost crezuţi, chiar când acuzarea lor 
constituia o nedrepate strigătoare” (vezi O. Minar, Eminescu comemorativ. Album 
Artistic-Literar, 1909). 


Aparent, situaţia de mai sus ar fi cea mai defavorabilă cu putinţă. Dar 
mereu e loc de şi mai rău. Aşa cum remarcă M. Dragomirescu, amici şi duşmani 
ai lui Eminescu au scris în fel şi chip despre opera lui. Dar au scris, au purtat 
zgomotoase polemici pe marginea unor texte ale lui, cărora, astfel, nu au făcut 
decât să le sporească popularitatea. În schimb, în ceea ce priveşte viaţa civilă 
a autorului, s-a instituit o tăcere comandată — nici astăzi nu se ştie prea bine de 
cine. Mai mult, din dosare întocmite cetăţeanului Eminescu şi ferite timp de 
decenii de ochii publicului au început să dispară file, iar o parte din mărturii, 
aşa cum am exemplificat şi noi, au fost falsificate de personaje încadrate în 
rândul marilor experţi ai istoriei literare. Aşa s-a făcut că, dacă opera îi poate 
fi comentată cu textul în faţă, fără putinţa de a înlocui o silabă măcar, viaţa lui 
Eminescu a rămas un zvon naţional lăsat la voia imaginaţiei te miri cui. 
Biografiile scrise pe seama lui sunt în flagrantă contradicţie cu datele realităţii 
biografice, dar, în proporţie covârşitoare, au găsit consensul în minciună. De 
aceea, principalul criteriu de apreciere al unui astfel de produs rămâne valoarea 
lui strict literară, dar la „bursa” criticii literare şi asemenea cotaţii sunt evident 
influențate de apartenenţa sau non-apartenenţa autorului la cutare elită. 

Ca orice grupări de inteligenţă (har care nu presupune şi înţelepciune), 
elitele s-au aflat mereu în profundă divergență — de unde şi constatarea că, în 
ipoteza în care vreuna dintre ele chiar este autentică, n-avem criterii pentru a o 
depista. Zornăitoare, pretenţioase şi mereu încercând să capteze şi să 

monopolizeze atenţia, ele constituie — chiar de n-ar vrea! — un aparat 
propagandistic a cărui mentalitate este diametral opusă generosului şi 
naturalului anonimat popular. Nu o dată, între elite şi regimul politic care le 
cultivă au existat legături obscure, de întrajutorare bilateral-avantajoasă, o parte 
contribuind cu posturi gras plătite, burse şi fundaţii dispuse să ajute valorile, 
iar cealaltă plătind, cel mai adesea, prin nepăsarea faţă de mersul Ţării şi prin 
laşă tăcere. 


Un „nebun” liniştit într-o lume agitată 


Despre Eminescu s-au scris multe. Citite pe fugă, unele, cu cât sunt mai 
plauzibil meşteşugite, sunt şi mai periculoase. Biografia ultimilor lui ani 
seamănă foarte mult cu un teren minat şi cotropit de buruieni, în care, oricând, 
în încercarea de a-l plivi, buna ta credinţă poate fi aruncată în aer de 
accidentala atingere a unei informaţii ce pare inofensivă. Toate falsele piese 
folosite — direct sau aluziv — spre a deforma adevărul despre Eminescu trebuie 
descoperite şi eliminate una câte una. De aici, precauţia unei cât mai ample 
şi mai minuţioase analize. 

Potrivit biografilor, la doi ani după revenirea în Țară, Eminescu s-ar fi 
„întunecat” din nou, silindu-i pe „amicii” îndureraţi să-l lase pe mâna Poliţiei, 
Parchetului şi a psihiatrilor. Iată cam cum s-ar fi derulat evenimentele, în 
variantele dumnealor, în anul Domnului 1886: 


6 mai 
Emilia Humpel, nedrept de superficial abordată în biografiile Eminescu, 
mai ales prin comparaţie cu agitata şi zgomotoasa Cornelia Emilian, îi transmite 
fratelui Maiorescu: 


„Eminescu sigur că nu merge bine. E mai mult o decadenţă morală decât o reducere 
intelectuală ce-ţi bate la ochi în timpul din urmă. Dacă vorbeşti cu el ai răspunsuri 
corecte, raţionale; dar e cinic, nepăsător la culme, încât îl suporţi cu greutate. Asta e 
ceva nou în el, cred, şi desigur nimic bun.” 


Ea invocă, deci, decandența morală a lui Eminescu. De unde această 
impresie? „E cinic”, zice ea. Ce a vrut să spună prin asta? Unul dintre 
înțelesurile cuvântului cinic este: „[Persoană] care sfidează normele morale 
şi regulile de convietuire socială susținând deschis şi fără sfială o asemenea 

atitudine” — MDE. Să fi folosit Emilia acest cuvânt într-un sens apropiat 
celui pe care îl dă Haşdeu, atunci când scrie: „Tit-Liviu Maiorescu este cel 
mai cinic avocat al evreimii” (Columna lui Traian, 24 mai 1871)? Să dea, 
astfel, Emilia credibilitate zvonurilor spuse pe seama lui Eminescu, între care 
şi acuzaţiile că ar dormi la teatru, că ar stresa „fetele” de la cafenea, că ar bea 
peste măsură ori ar prinde femeile de turnură? Biografi improvizaţi aşa par 
să fi socotit, prefaţând cu spusele ei calea către „boala ce îl va izbi din nou”. 

Suntem de cu totul altă părere. 

În primul rând, Emilia nu se referă la gesturi (cu atât mai puţin la unele 
brutale), invocatul cinism manifestându-se în timpul conversaţiei: „Dacă 
vorbeşti cu el ai răspunsuri corecte, raționale; dar e cinic, nepăsător la culme, 
încât îl suporţi cu greutate” (subl. ns.). Dialogul cu Eminescu se purta, aşadar, 
în mod normal, cu menţiunea că acesta nu-şi prea băga în seamă interlocutorii. 
Nu spusele sau faptele lui făceau să „îl suporţi cu greutate”, ci atitudinea lui 
generală, caracterizată printr-un singur cuvânt: nepăsare. Din păcate, neştiind 
nici la ce soi de conversații era Eminescu provocat, nici ce comportare aveau 
celeilalți faţă de el, nu putem cunoaşte dacă purtarea lui era complet nejustificată. 

În al doilea rând, faptul că nimeni altcineva n-a mai spus că Eminescu ar 
fi devenit cinic (cum se spunea despre Caragiale) ne aminteşte că înţelesul 
cuvântului cinic nu este strict peiorativ şi, cronologic vorbind, a început prin a 
desemna un om profund etic. Iniţial, cuvântul cinic îi desemna pe membrii şcolii 
cinice, întemeiată în secolul 4 î.Hr. de Antist(h)ene(s) (449/435? — 399 î. Hr.) şi 
de discipolii lui, „cari profesau în gimnasiul Kynosarges la Athena, despre 
virtuțile etice. «Cinicii» erau prin excelenţă filosofi etici. Ei reduceau la Etică 
filosofia întreagă, cerând omului o purtare lipsită de trebuinți şi retrasă, 
care te lipseşte de neplăcerile crude ale vieții” (Enciclopedia Minerva). Lucru 
atestat, Eminescu era lipsit de trebuinţi şi retras, nicidecum un ins obscen. 
Şcoală filozofică socratică, cinismul combătea sclavagismul, promovând 
„reîntoarcerea la natură”, prin maximă simplificare a vieţii (îndemn pe care 
zadarnic îl va rosti Însuşi Iisus Hristos). Emilia Humpel, persoană cu temeinică 
pregătire, conducătoare a unui institut de învăţământ de prestigiu, mult 
apreciat de Eminescu, recunoaşte: „Dacă vorbeşti cu el ai răspunsuri corecte, 
raționale” . Unde e cinismul, în sensul: „(Despre oameni, adesea substantivat) 
Care dă pe fată, cu sânge rece, fapte sau gânduri condamnabile, care calcă, 

fără sfială, regulile moralei, de convietuire socială şi de bună-cuviință” (DEX)? 
Care erau acele „fapte sau gânduri condamnabile” , pe care Eminescu (descris 
de atâţia alţii ca fiind pe-atunci „tăcur” şi „retras” ) le-ar fi dat „pe fată, cu 

sânge rece”? Dacă la aşa ceva s-ar fi referit Emilia, îi mai putea califica ea 
răspunsurile drept „corecte, raționale”? 

Se poate replica: dacă Emilia Humpel ar fi avut în vedere şcoala cinică, 
de ce ar mai fi invocat ceea ce numeşte „decadență morală”? Cum se împacă 
impresia ei de prăbuşire morală a lui Eminescu cu şcoala ai cărei membri 
„erau prin excelenţă etici” (cu vremea, cinicii aveau să devieze de la linia 
iniţială, apucând-o în sens invers)? Nu avem un răspuns precis, dar observăm 
că Emilia ezită, ca şi când i-ar lipsi cuvintele cele mai potrivite. Respectiva 
stare „bate la ochi” (orice noutate atrage atenţia, iar Emilia chiar scrie: „e 
ceva nou în el”, deci fără vreo legătură cu „boala”), dar rămâne înceţoşată: „E 
mai mult o decadență morală decât o reducere intelectuală...” (subl. ns.). 
Morala se reflectă prin moravuri, care cuprind atât relaţia insului cu lumea, cât 
şi cu sine, existând astfel posibilitatea ca nepăsarea acuzată la Eminescu să fie 
în raport cu el însuşi. Moral mai desemnează şi o anumită stare afectivă sau 
un anumit tonus, fiind arhicunoscute expresiile „a ridica/scădea (cuiva) 
moralul”, adică, a(-l) îmbărbăta sau, respectiv, a(-l) demoraliza. Credem că, 
rostit sentenţios şi într-o formulă mai puţin academică, mesajul Emiliei ar 
suna cam aşa: „Eminescu stă prost cu moralul”. 

Oricare ar fi adevărul, sigur este că în lume n-a existat niciodată o singură 
morală şi că fiecare dintre ele a fost aplicată în mod diferit, de la ins la ins. 
Poate Emilia Humpel credea în morala vremurilor ei (care, poate, nu accepta 
descurajarea), orice abatere de la aceasta fiind şi pentru ea un semn de ieşire 
din normalitate, de decădere etică. De celebrul Diogene din Sinope (aprox. 
404/412? — 323 î.Hr.) se învăţa în şcoli şi nimeni nu avea a-i imputa ceva 
concret, dar câţi ar fi fost dispuşi să doarmă ca el, într-un butoi ori să se lase cu 
totul în voia soartei? Oare, dacă Diogene — unul dintre cinicii cei mai vestiți — 
ar fi fost contemporan cu Eminescu şi dacă ar fi umblat ziua cu lampa aprinsă, 
căutând un „om”, ar mai fi rămas el liber sau ar fi sfârşit la Mărcuţa? 

+ 

Scrisoarea Emiliei Humpel trebuie conexată cu celelalte informaţii despre 
Eminescu, puse pe hârtie în aceeagi lună. Este vorba de scrisoarea lui Pompiliu 
către Maiorescu (14 mai) şi de consemnările din jurnalul acestuia din urmă 
(27 mai). Când scrie: „E mai mult o decadență morală” , Emilia nu se gândeşte 
nici la oale sparte, nici la ciomege plimbate pe uluci ca pe țambal, nici la 
tolăniri „pe bancă”, la teatru, nici la plimbări pe la comisii. Ea nu pomeneşte 
nici aluziv, ca Miron Pompiliu, că Eminescu şi-ar fi „perdut bunul simt şi 
buna cuviinţă ce se cere de la fie-care între oameni” ori că „nu mai ştie nimic 

de respect şi de ruşine. Damele i-au luat frica, în cât de departe îl încunjură, 
când îl văd pe stradă...” 

În mod evident, Emilia Humpel şi M. Pompiliu sunt două izvoare care 
transmit mesaje complet diferite — diametral opuse, am zice. Dacă zicerile lui 
Pompiliu ar fi fost reale, era imposibil ca Emilia Humpel să nu fi fost informată, 
caz în care n-ar mai fi fost vorba „mai mult” de o „decandență morală”, ci 
de o cumplită „decadență morală” . Iar decadenţa morală, nefiind ca răceala 
— astăzi vine, mâine trece — în lipsa intervenţiei celor din anturajul lui Eminescu 
(intervenţie care n-a avut loc), n-ar fi făcut decât să se accentueze de la zi la 
zi. De asemenea, este exclus ca toate cele spuse de M. Pompiliu să se fi 
derulat în numai 8 zile. Prin urmare, avem de ales între Emilia Humpel şi 
M. Pompiliu, neputându-i accepta pe amândoi, oricât ar dori unii. 

Unul dintre motivele pentru care M. Pompiliu este suspect rămâne faptul 
că întreaga lui scrisoare către Maiorescu se axează pe abordarea simplistă a 
ceea ce Emilia numeşte, în termeni poate nu tocmai inspirați, „decadență 
morală”, el amplificând în mod cinic această idee. Dacă îi fusese sugerat (cerut) 
sau nu să facă o asemenea „adresă” către „centru”, nu ştim, însă nu ne-ar mira 
un răspuns afirmativ, el având, aşa cum vom arăta în alte pagini, ciudate 
intervenţii şi când Eminescu se afla la Botoşani. 

Sigur este un lucru: Maiorescu, deşi a făcut posibilă publicarea scrisorii 
lui Pompiliu, se teme să folosească el însuşi informaţia din ea. Mai mult, aproape 
o contrazice, căci Pompiliu prezintă „decăderea” lui Eminescu ca fiind mai 
veche şi cunoscând diverse stadii. Dacă avocatul Titus i-ar fi dat crezare, de ce 
a preferat să apeleze la strania formulare „Eminescu devine direct alienat” 
(adică brusc, pe neaşteptate, aşa cum despre un sergent am spune că a devenit 
direct general)? Avem un singur răspuns: pentru că ştia care e adevărul şi mai 
ştia că acel adevăr este cunoscut de întregul Iaşi. 


14 mai 
Pompiliu îi scrie lui Maiorescu, cerându-i „cu toată stăruința” să găsească 
„vr'un mijloc” prin care Eminescu „să fie trimis într’ un stabiliment de cură”. 


27 mai 
Maiorescu notează în jurnal, referindu-se la evenimente petrecute sâmbătă 
şi duminică (24 şi 25 mai), la Iaşi: 


„...Am văzut şi pe Eminescu, care devine din nou direct alienat” . 

In ciuda acestei consemnări a magistrului, nimeni din laşi nu a 
încercat să-l „ajute” pe cel „direct alienat” , punându-l în cămaşă de forţă. 
Minte cineva? 


9 iunie 
„La 9 iunie 1886, Eminescu se întunecă a doua oară. În vara acestui an, iulie ŞI 
septembrie, nefericitul om de geniu face hidroterapie, la băile Repedea, din județul laşi” 
(Gala Galaction, Mihai Eminescu, 1914). 


Hidroterapia nu era tratament specific smintiţilor, cum am putea crede 
din spusele scriitorului GaGa, în timpul liber, zis Pişculescu. De altfel, la 
Repedea au mers şi Chibici-Revneanu sau Riria, viitoarea soţie a lui Xenopol, 
fără a fi nebuni — deşi, uite, mai ştii? 

Nu cunoaştem cum s-a manifestat noua „întunecare” a lui Eminescu şi 
de unde a obţinut autorul informaţii atât de precise şi de bine argumentate, încât 
să le folosească într-o biografie ca puncte de reper, dar garantăm că G. Galaction 
avea o foarte mare barbă... 

Notă: Posibil ca falsa informaţie a lui Galaction despre „„întunecarea” 
lui Eminescu în ziua de 9 iunie 1886 (de neregăsit la alţi autori) să fi stat la 
baza afirmației anonimului care, în pagina românească a site-ului Wikipedia 
(unde e ceva „trafic”), între altele, îl „alienează” pe Eminescu cu cinci luni 
mai iute decât alţii: 


„În timpul verii Eminescu devine din nou alienat. La 9 noiembrie este înlocuit în 
postul de la bibliotecă...” (http://ro.wikipedia.org/wiki/Eminescut1 886) 


Fiindcă Wikipedia are pretenţii (e „The free Encyclopedia” , care poate fi 
accesată şi de pe site-ul Bibliotecii Academiei Române — vezi Referinte 
on-line, la www.bar.acad.ro), ne-am uitat în fugă şi peste pagina în engleză. 
Acolo, oricine află că despre ultimii şase ani din viaţa lui Eminescu, n-ar 
merita reţinut decât atât: == 


Yaar of inact 


„Years of illness 

In his last years, he suffered from manic- 
depressive psychosis. In 1883, in Romania, he was 
diagnosed with syphilis and George Călinescu 
wrote in the poeť s biography that he had the illness 
since he was 20; however, a separate diagnosis 
done in Vienna, also from 1883, mentioned his 











depression but did not mention syphilis. In 1884, he returned to Romania and appeared 
generally healthy. Starting in 1886, he received a few injections with mercury, which 
was at that time the usual treatment for syphilis.” 





Dacă Eminescu chiar ar fi fost socotit bolnav de sifilis în epocă, dacă cel 
mai celebru biograf al lui confirmă acelaşi lucru şi dacă şi în ultimii ani i-a 
fost administrat tratament anti-luetic, în temeiul căror informaţii schimbă 
„enciclopediştii” de la Wikipedia.org diagnoza? Doar din ştirea că la Viena 
i-ar fi fost pus un alt diagnostic? Care? Din nici un document aflat la vedere 
nu reiese că Obersteiner ar fi pronunţat sau ar fi scris numele unei boli anume. 
Şi chiar de-ar fi făcut-o, în orice caz, ipotetica boală depistată de el nu putea 
fi depresiunea, care se manifestă printr-o „Stare de tristețe intensă... Totul 
este văzut şi trăit sub impresia unui profund pesimism... Unul din cele mai 
mari pericole este impulsul pentru sinucidere” (Dicţionarului sănătății). Or, 
printre puţinele informaţii privind constatările lui Obersteiner, se numără şi 
aceea că noul pacient adus de la Bucureşti — îndeosebi în ziua internării 
(20 octombrie 1883) — „Uneori, mai iritat, bate în uşă” (câţi ar rămâne pasivi 
în cazul în care ar fi cu forţa închişi într-o încăpere?), iar peste o săptămână 
ar fi consemnat că era „Deseori repede iritat”. Şi cum această stare venea 
— citim în Sumar din povestea bolii Domnului Eminescu Mihail — după „4 
luni violentă stare de iritare”, unde e pretinsa depresiune a „bolnavului”? 

Întrucât tot i s-a oferit spaţiu pentru liberă manifestare, iluzionistul care a 
scris sus-citatul text, atât de mediatizat prin Internet, a scos din manşetă şi o 
psihoză maniaco-depresivă, să fie acolo, că nu strică. Chiar nici o ezitare în 
stabilirea unei diagnoze post-mortem, de nu se spune cine, la mai bine de o 
sută de ani după slujba de la 
Bellu, îndoiala apărând doar FE 
în afirmaţii precum: „Mihai 


bagat fe! 


Eminescu..., probably (subl. A PaE 
ž Prr on i a a 

ns.) the best-known Romanian o J PER 

A amd e PRATAN 
poet”? În cazul în care umbrele ir: gel >>, ga 

f . z i : Pi timida da aa EI E 
care bântuie Internetul se mai per AL le Pa 

si e N a Iris N A fai pa ——— 

uită şi pe coală tipărită, nu er mt A aa aa 

dispoziţia autorului facsimilul 
documentului medical emis de 
Şuţu imediat după internarea 
din 28 iunie 1883, spre a se 

Diagnosticul în baza căruia doctorul Al. Şuţu 
l-a sechestrat pe Eminescu în ospciul lui privat 





convinge că în Ţară Eminescu was NOT diagnosed with syphilis, ci... with 
„manie acută” , care e cu totul altceva, deosebindu-se în considerabilă măsură 
chiar şi de zisa psihoză maniaco-depresivă, deşi E. Kraepellin (cel care a 
inventat conceptul, pe la 1900) le prezintă ca părţi ale unei unice boli. 

Pe acelaşi site apare şi un chip care se vrea 
a fi al lui Eminescu. Imaginea, dovedind un 
prost-gust total, reprezintă prelucrarea color 
a „astralei fotografii” (Călinescu). Studentul 
Eminescu pare făcut din plastic, de un 
cooperator care produce şlapi, iar părul de 
deasupra frunţii şi dinspre tâmple are 
neaşteptate sclipiri roşcate. Aceeaşi făcătură 
se găseşte în variantele biografiei din limbile 
daneză, engleză şi română. Versiunea 
germană oferă fotografia adevărată (preluată, 
se pare, după o reproducere nu tocmai bună), 
dar „scăparea” este compensată de versiunea 
esperanto (prezentată în facsimil), care 
şochează prin „portretul” unui Eminescu 
desenat de un individ care, dacă nu lucrează 
stând pe burtă, are probabil handicap la 
ambele mâini, fiind discutabil dacă poate sau nu să mănânce singur. Faptul 
nu constituie însă o noutate. Colectivul de autori ai Bibliografiei Eminescu 

= EF (1999) constată cu deplină îndreptătțire: 
ka rapa PRĂ 

„Din nenorocire, cel puţin până în 1938 (perioada 
acoperită de prezentul volum), artişti ori practicienii 
penelului/creionului care l-au zugrăvit pe Eminescu sau 
au creat compoziții al căror motiv principal a fost poetul 
au fost neinspirați, lipsiți de talent ori pur şi simplu 
autorii unor lucrări care viciază imaginea acestuia.” 


De ce asemenea batjocuri? Probabil pentru 
că în cazul artiştilor autohtoni nu am avut tăria să le 
; respingem nereugitele, iar față de străini nu ne-am 
Cine-o fi pe copertă? Eminescu, învrednicit să răspundem cu aceeaşi monedă. 
Călinescu sau directorul Editurii Curioşi să ştim cine dezinformează astfel 

Litera (Chişinău)? folosind Internet-ul, am încercat să aflăm autorul 

textului în limba română. Şi, cu voia lui Dumnezeu, am reuşit. Este vorba 
de un anume Ion Creţu. Într-o carte din Biblioteca şcolarului (!) publicată 
de Editura Litera la Chişinău în 1997 (Mihai Eminescu între Scylla şi 
Carybda), acest individ — care la primă vedere pare să nu-l fi citit decât 
pe Galaction — semnează un Tabel cronologic, pe care Wikipedia l-a 
preluat aproape în întregime: 


„1886 

Este menţinut în serviciul bibliotecii, unde îndeplineşte roluri şterse: scrie statele de 
plată, adresele pentru înaintarea lor, diverse circulare pentru restituirea cărţilor 
împrumutate şi pentru convocarea comisiei bibliotecii. «Epoca ilustrată» din 1 ianuarie 
publică Dalila (fragment). În întregime poezia a apărut postum în «Convorbiri literare» 
la 1 februarie 1890. [,„]Albumul literar al societăţii studenţilor universitari «Unirea»[ “], 
cu data de 15 martie, îi publică poezia Nu mă înţelegi, iar «Convorbirile literare» din 
decembrie poezia La steaua... «România liberă» din 2 martie informează despre o 
conferinţă publicată [de fapt, publică —n. ns.] lui Vlahuţă asupra lui Eminescu, lăudând 
poeziile şi criticând aspru pe cei care au avut alte păreri asupra lor. În timpul verii 
Eminescu devine din nou alienat. La 9 noiembrie este înlocuit în postul de la bibliotecă 
şi, în urma unui consult medical, este transportat la ospiciul de la Mânăstirea Neamţ.” 


Posibil ca acest I. Creţu care învaţă rău şcolarii să fie una şi aceeaşi persoană 
cu autorul biografiei Mihail Eminescu. Biografie documentară (1968), căci şi 
acolo găsim scris, cu siguranţa celui care a participat direct la evenimente: 


„Spre o nouă cădere. Sunt numeroase relatările unor contemporani din laşi ai lui 
Eminescu asupra alunecărilor sale spre fapte indecente, ceea ce-i aducea dese reţineri 
la comisariatele poliţiei. Starea lui de decădere morală era cunoscută în marele public. 
Nimeni nu-l mai putea opri de la excese, nici chiar cei cari aveau sarcina să-l 
supravegheze de aproape. Maiorescu afirmă că la 27 octombrie 1885, la o aniversare 
a Junimii, a auzit că Eminescu petrece cu fete de la Cafe-chantant. La sfârşitul lui mai 
1886, acelaşi constata personal (?) că nefericitul poet devenea din nou alienat” (subl. ns.). 


Ce să mai zici? În mintea autorului, încă de prin 1885, Eminescu devenise 
un fel de buldozer căruia nu-i stătea nimic în cale şi care de obicei era parcat 
la Poliţie. Dacă Eminescu a fost decăzut moral, ce cuvinte s-ar mai găsi 
pentru cei care îl denigrează astfel? 


12 septembrie 
De la Iaşi, Miron Pompiliu îl anunţă pe Maiorescu: „Eminescu e mult 
mai bine. A fost câteva săptămâni la Repedea unde a făcut băi regulate. El 
continuă băile şi acum.” 

25 octombrie 
In România liberă, la rubrica „Mai nou” (pagina a treia), citim: 


„Primim de la un prietin din laşi următoarele versuri, ca fiind ale lui Eminescu şi 
indicând reînceperea activităţii sale literare: 


La steaua care a răsărit 
E-o cale atât de lungă 
Că mii de ani 'i-a trebuit 
Luminei să ne-ajungă. 


Poate de mult s'a stins în drum 
În depărtări albastre, 
Iar raza ei abia acum 
Luci privirei noastre. 


Icoana stelei ce-a murit 
Încet pe cer se suie. 

Era pe când nu s-a zărit, 
Azi, O vedem şi nu e. 


Tot ast-fel când al nostru dor 
Peri în noapte-adâncă, 
Lumina stinsului amor 

Ne urmăreşte încă.” 


Cum am arătat şi în Recurs Eminescu. Suprimarea gazetarului, unii au 
opinat că „prietinul” ar fi Maiorescu, D. Murăraşu dezvoltând chiar un fel 
de raţionament, cu o logică foarte bine personalizată, ca atâtea alte ticăloşii 
de om citit. Ideea (despre care Maiorescu afirmă că i-ar fi aparţinut — gura nu 
doare) se regăseşte şi într-unul dintre ultimele articole publicate de Eminescu 
la Timpul, după scandalul provocat de nesăbuitul toast al lui P. Grădişteanu, 
cu ocazia dezvelirii statuii lui Ştefan cel Mare la Iaşi: 


„În adevăr lipseşte Basarabia din acea coroană ! 

Şi tu, Doamne Ştefane, stăteai mult şi rece asupra acestei adunări de precupeți de 
hotare şi n-ai izbit cu ghioaga Ta răpuitoare de eroi în capetele acestor reptile, acestor 
agenţi provocatori ai străinătăţii. 

O Doamne, Doamne, că mare mult ne-ai uitat ! 

Tu, scutul Creştinătăţii şi cetatea Crucii, ai ascultat pe un C. A. Rosetti care-şi bate 
joc de legea Ta strămoşească şi care ca mâni se va îngropa ca patrupedele, fără preot şi 
fără lumină. 

Tu, care de patruzeci de ori, în patruzeci de bătălii te-ai aruncat în rândul întâi al 
oștirii, căutând martiriul pentru ţară, asculți oameni pentru cari patria şi naționalitatea 
sunt o marfă pe care-o precupeţesc ? 

Tu, ale cărui raze ajung până la noi ca şi acelea ale unui soare ce de mult s-a stins, 
dar a cărui lumină călătoreşte încă mii de ani prin univers după stingerea lui, tu, care, 
însuţi nemuritor, ai crezut în nemurire şi, lumină din lumină, ai crezut în Dumnezeul 
luminii, S asculți pe aceşti oameni incapabili de adevăr şi de dreptate, pe aceşti traficanţi 
de credinţe şi de simţiri?” (subl. ns.). 


Era 18 iunie 1883. 

A.Z. N. Pop pare să fi fost cel care a descoperit că această idee apare şi 
într-o conferinţă ţinută de Maiorescu cu un an înainte şi a cărei înregistrare, 
afirmă istoricul, „este cuprinsă în foiletonul României libere, an. 6, nr. 1491 
(marti 20 apr. 1882), p. 2, semnată Hermes, ceea ce pare a se datora lui M. 
Brăneanu”.. Cu toate acestea, recunoaşte Z. N. Pop, nu se poate spune că 
magistrul l-ar fi inspirat pe Eminescu, întrucât primele forme ale poeziei La 
steaua datează de prin anii 1876-77. Deci, dacă magistrul şi „protejatul” lui 
nu au ajuns la aceeaşi adevăr pe căi diferite, devine mai plauzibil ca Eminescu 
să-l fi inspirat pe Maiorescu, nu invers. Este atât de important, însă, un atare 
detaliu? Cu o tenacitate pe care nu o regăsim în chestiunile esenţiale privind 
destinul lui Eminescu, A. Z. N. Pop, răscoleşte bibliotecile, căutând o anume 
„Jiliație” a poeziei La steaua şi descoperă ceea ce el numeşte „datorințele 
izvoristice”: P. S. Laplace, G. Keller, A. Dorchain, Flaubert, Saint-Beuve, 
Sully Prudhomme, Octave Houdaille, Léon Dierx şi, bineînţeles, Eminescu. 
Incapabil să demonstreze că Eminescu ar fi fost într-adevăr bolnav psihic 
(cum pretinde), dar în stare să comită falsuri precum cele pe care le-am arătat 
în pagini anterioare, istoricul nostru o ia pe câmpuri, în căutarea a ceva ce nu 
interesează şi care, în nici un caz, nu poate fi dovedit, căci, chiar admițând 
că Eminescu i-a citit pe toţi cei înşiraţi, nimeni n-ar putea proba că el nu 
întâlnise prima oară ideea centrală din La steaua la un alt autor decât cei din 
pomelnicul prezentat. Mai mult, n-ar putea convinge nici măcar că Eminescu 
nu intuise singur ceea ce Laplace (să zicem) avea să-i şi demonstreze. În 
fond, viteza luminii fusese măsurată încă din 1675 de danezul Olaus Römer 
(rezultatul acestuia — 280.000 km/s — fiind confirmat în 1727 de J. Bradley), 
iar în secolul al XIX-lea, s-au efectuat trei măsurători importante: în 1849, 
prin A. H. L. Fizeau (315.000 km/s), în 1852, prin A. A. Michelson, zece ani 
mai târziu, J. B. L. Foucault apropiindu-se cel mai mult de adevăr: 298.000 
km/s. Nu conta că Römer nu fusese foarte exact. Simpla existenţă a vitezei 

luminii, indiferent cât de mare sau de mică ar fi fost, presupunea timp pentru 
străbaterea unei anumite distanţe. Iar când aceste distanţe erau foarte mari 
(şi se ştia că vastele spaţii interstelare sunt greu de imaginat de om), timpul 
necesar parcurgerii lor creştea pe măsură, scurgerea lui aducând şi inevitabile 
modificări ale respectivei surse de lumină. 

Şi-apoi, La Steaua nu este manual de fizică, ci un original mod de 
convertire a severelor legi ale fizicii în metafore de puternic şi inconfundabil 
impact afectiv. 


4 noiembrie (marţi) 
La 4 noiembrie, care se zice c-ar fi fost ultima zi petrecută de Eminescu la 
Iaşi în libertate, Maiorescu îi scrie surorii lui, Emilia. Intre altele, precizează: 


„lti trimit în alăturare admirabila poesie nouă a lui Eminescu (este vorba de La 
steaua — n. ns.). Idea este luată dintr un discurs al meu, dar ce formă frumoasă!” (subl. ns.). 


[Scrisoarea a fost dată publicităţii de Gh. T. Kirileanu, abia în 1941, 
adică, la 55 de ani de la data la care a fost scrisă!]. 


Logica manivelei istorice şi estetice 

Nici o nuanţă din epistola magistrului nu îndrituieşte bănuiala că 
manuscrisul poeziei ar fi trecut pe la el, înainte de a ajunge la România 
liberă. Cu toate acestea, biografii şi majoritatea istoricilor literari pretind 
altceva. Ei exprimă interesul prost disimulat de a promova cu orice preţ ideea 
că, din 28 iunie 1883, Eminescu ar fi fost incapabil să raţioneze, să creeze şi, 
în general, să se mişte singur în societate. Îndrăzneala lor merge până acolo 
încât, deşi La steaua a devenit publică odată cu apariţia ei în numărul din 25 
octombrie al României libere, din motive de clan, ei adaptează realitatea 
nevoilor proprii, unii prezentând această poezie ca fiind publicată întâia oară 
în Convorbiri literare, la 1 decembrie 1886, iar alţii, precum D. Murăraşu, 
încercând să dreagă busuiocul: 


„România liberă la «mai nou» arată că poezia [La steaua] i-a fost trimisă de un 
prieten al lui Eminescu şi că ea marca reînceperea activităţii literare a poetului. Cum în 
scrisoarea lui Maiorescu către sora sa Emilia, trimisă la 4/16 noiembrie 1886, se vorbeşte 
şi despre poezia care ne preocupă — «Îţi trimit în alăturare admirabila poezie nouă a lui 
Eminescu. Ideea este luată dintr-un discurs al meu; dar ce formă frumoasă!» — putem 
socoti ca aproape sigur că prietenul care-a trimis României libere poezia este însuşi 
Maiorescu.” 

Ceea ce nu se întreabă Murăraşu este însă: de ce Maiorescu şi-ar fi văduvit 
propria publicaţie de un asemenea mărgăritar, spre folosul altei gazete? 
Maiorescu nu numai că nu l-a mai îndemnat pe Eminescu să scrie, dar a 
făcut tot ce i-a stat în putinţă pentru ca rânduri mai noi ale acestuia, versuri 
sau proză, bune sau rele, să nu mai apară în Convorbiri şi, în general, 
Eminescu să facă orice, numai să nu scrie. Ce l-ar fi putut determina pe 
magistru ca, sub nejustificata acoperire a anonimatului, să fi trimis ziarului 
România liberă poezia La steaua (versuri noi, neaşteptate pentru cei mai 
mulţi)? Credem că, dimpotrivă, poezia La steaua mai degrabă l-a speriat 
(aşa cum, vom vedea, l-au speriat De ce nu-mi vii ori Kamadeva). Şi nu 
numai pe el, căci altfel nu ne explicăm cum de „memorialiştii” ieşeni, atât de 
pricepuţi în a-l transforma pe Eminescu în erou al faptelor scandaloase, nu-şi 
amintesc şi un astfel de eveniment, care marca reluarea creaţiei lui literare, 
dar ne spun că, la 11 zile după apariţia poeziei, „genialul” Eminescu ar fi 
fost... arestat, spre a fi reinternat în balamucul de lângă Mănăstirea Neamţului. 

Pentru ca Maiorescu să poată trimite, din umbră sau nu, poezia La steaua 
redacţiei României libere, el trebuia să deţină textul respectiv. I l-a trimis 
Eminescu, adică, tocmai cel care era „amarnic de supărat pe Titus, fiindcă 
i-a publicat poeziile” (Mite către Emilia, conform revistei Convorbiri literare, 
din luna mai a anului 1937)? Şi, admițând că aşa ar fi fost, Maiorescu n-ar fi 
notat evenimentul în jurnalul intim, deşi este limpede că versurile l-au 
încântat? În afară de acestea, faptul că de la Mănăstirea Neamţului Eminescu 
i-a expediat lui Negruzzi, nu lui Maiorescu, un grup de poezii noi (între care 
şi De ce nu-mi vii, singura care a fost publicată) este şi el de natură să convingă 
că, potrivit obiceiului vechi, Eminescu se adresa direct celui care se îngrijea 
personal de Convorbiri literare. 

Un argument că Maiorescu a fost luat prin suprindere de apariţia poeziei 
La steaua ni-l oferă chiar el, acum, la 4 noiembrie, când îi scrie surorii Emilia: 
„Iti trimit în alăturare admirabila poesie nouă a lui Eminescu. Ideea este 
luată dintr' un discurs al meu; dar ce formă frumoasă!” Lucrurile sunt, deci, 
clare: 1) Este vorba de o poezie „nouă”, pe care magistrul nu o găsise (în 
această formă) între manuscrisele din lada lui Eminescu; 2) indiferent cui 
i-ar fi fost trimise, versurile trebuiau însoţite de o cât de scurtă epistolă 
explicativă — epistolă care lipseşte, ca şi orice referire a destinatarului privind 
primirea ei; 3) Maiorescu recunoaşte valoarea versurilor şi, implicit, 
capacitatea creatoare a autorului (capacitate pe care o va nega în lucrările lui 

destinate publicului larg); 4) Maiorescu prezintă lucrurile ca şi când ar fi 
vorba de rodul gândirii lui, de o proprie descoperire ştiinţifică, pe care 
Eminescu ar fi pus-o în versuri. De la această infatuare, probabil, D. Murăraşu 
a dedus, cu utilajul propriu, că ar fi „aproape sigur că prietenul care-a trimis 
României libere poezia este însuşi Maiorescu”. 

Culmea este că nici Maiorescu nu pretinde că Eminescu i-ar fi expediat-o lui 
(detaliu pe care nu l-ar fi omis, el având tot interesul să arate că ar exista o 
punte între ei). Ca de atâtea ori, şi aici, avem surpriza să constatăm că Cineva 
l-a apărat pe Maiorescu mai ceva decât a făcut-o el însuşi, punându-i în 
seamă gesturi frumoase, la care el nici nu s-a gândit. 

Faptul că revista Junimii a refuzat să-i mai publice lui Eminescu cele mai 
multe dintre poeziile scrise după 1883 dezvăluie tentativa de a-l ţine pe acesta 
rupt de lume (în pagini viitoare vom prezenta o neaşteptată probă materială 
privind poziţia deloc prietenească a lui Negruzzi). De aici îndreptăţirea să ne 
întrebăm dacă nu cumva acesta se afla sub cenzura camuflată cu zâmbete a 
„amicilor” lui influenţi. Într-o astfel de ipoteză, în funcţie de context, n-ar fi 
exclus ca acel misterios „prietin din laşi” să fi fost fie cineva precum Creangă, 
Veronica ori Novleanu, fie o invenţie a unui binevoitor din redacţie, care dorea 
să justifice astfel publicarea poeziei (România liberă era pe atunci tribuna 
Junimii), fie chiar Eminescu însuşi. Numărul variantelor plauzibile este foarte 
mare, dar ele îl exclud pe Maiorescu. 

Nota bibliografică dedicată de D. Murăraşu poeziei La steaua se încheie 
cu o amuzantă deducție: 


„În articolul din Timpul, 18 iunie 1883, Eminescu glorifică pe Ştefan cel Mare. 
«Tu, ale cărui raze ajung până la noi ca şi acele ale unui soare ce de mult s-a stins, dar 
a cărui lumină călătoreşte încă mii de ani prin univers după stingerea lui...» 

Nu este de mirare că în 1586 Eminescu a putut să transcrie din memorie o poezie 
făcută cu mulţi ani înainte.” 


Se pare că Murăraşu nu prea ştie ce-i aceea a „transcrie”.. Efectuată din 
memorie ori cu originalul sub nas, o atare operaţiune presupune redare fidelă, 
copiere, scrierea pe o altă coală a unui text, fără a-i aduce modificări. 
Dacă prin transcriere orice articol de gazetă devine poezie, chiar că suntem 
neam de poeţi! 

Din nefericire, D. Murăraşu nu a fost singurul critico-istoric literar care 
ne învaţă că, după 1883, Eminescu ar fi fost inapt să creeze, tot ceea ce a mai 
publicat fiind transcrieri din memorie. Teza este pe cât de mincinoasă, pe atât 

de răuvoitoare şi de interesată. Pentru ca domnii care o promovează să poată 
fi crezuţi, dumnealor trebuie să demonstreze că în lada cu manuscrise, furată 
de (oamenii lui) Maiorescu, se aflau variante identice cu acelea date spre 
publicare de Eminescu, după iunie 1883. Aceste versiuni nu există. O dovadă 
zdrobitoare o oferă însuşi Maiorescu, cel care a scotocit-o atent, extrăgând 
ce i-a convenit dintr-un fond a cărui existenţă nu a declarat-o (un exemplu 
este poezia Glossă). El fie nu a găsit nici o versiune a poeziei La steaua, fie 
variantele din manuscrise i s-au părut magistrului insuficient cizelate, spre a 
le include în volumul din decembrie 1883. În schimb, după apariţia în 
România liberă, a socotit-o „admirabilă”, trimiţând-o imediat Emiliei. Nu 
este însă cazul să ne entuziasmăm: buna apreciere poate avea (şi?) scopul de 
a-i arăta acesteia (un real apărător al lui Eminescu) un frate echilibrat şi 
binevoitor în raporturile lui cu „protejatul”, mai ales când acesta îi şi 
„poetizează” ideile. 

Am insistat asupra acestor detalii legate de publicarea poeziei La steaua, 
întrucât ele relevă dedesubturi mult mai adânci ale idolatrizării lui Maiorescu. 
Când îi scrie Emiliei, el precizează că-i trimite „în alăturare” scrisorii şi 
„admirabila poezie nouă a lui Eminescu”. Implicit, magistrul recunoaşte astfel 
că acesta continua să creeze. Cu tupeu, acest fapt evident va fi contestat peste 
ani de D. Murăraşu sau de biografi precum Călinescu şi Munteanu. 

Dintre toţi, G. Munteanu merge cel mai departe, sugerând că Eminescu 
nici măcar n-ar fi ştiut când i-au fost trimise unele poezii spre publicare, de 
toate acestea ocupându-se Maiorescu: 


„Exceptând o menţiune din 27 mai /8 iunie 1886, potrivit căreia în recentul drum 
la laşi «am văzut şi pe Eminescu, care devine din nou direct alienat», Însemnările 
zilnice nu mai cuprind vreme îndelungată nici o referire la soarta poetului (trebuie spus 
Că şi notiţa invocată apare după o pauză de circa doi ani — n. ns.). De nu opera, atunci 
persoana acestuia ieşise din raza interesului «Junimii». În Epoca ilustrată (1 ianuarie 
1886), Maiorescu publica un fragment din Scrisoarea V. Acelaşi, într-un Album literar 
din 15 martie 1886, făcea să apară poemul Nu mă înţelegi, iar La steaua o încredința 
Convorbirilor literare din 1 decembrie. Se cheamă că, având acum la el acasă 
manuscrisele eminesciene, criticul le răsfoia metodic şi da la iveală ceea ce se potrivea 
gusturilor lui.” 


Imaginaţie bolnavă? Fixuri regretabile, autorul nemaiştiind ce face? Ar 
fi bine, dar nu credem într-o atât de fericită ipoteză. În cangrena numită 
Cazul Eminescu orice a devenit posibil. Nu ne-ar mira ca azi, mâine, să 
auzim că De ce nu-mi vii a fost trimisă de un cumnat al intendentului ospiciului 

de lângă Mănăstirea Neamţului, care a tradus-o din sanscrită, iar Kamadeva 
ar fi creaţia primarului Botoşanilor. Nu vrem să fim răutăcioşi, dar nici miloşi 
nu putem fi când un specialist ofensează doar pentru a apăra inexistenta 
onoare a unor şefi de gaşcă literară (dacă cineva se simte onorat când este 
numit nebun sau sifilitic să ne spună, ca să-i facem pe plac!) şi, totodată, îşi 
bate joc de public, inducându-l în mod intenţionat în eroare. 

O atare inexactitate privind cronologia publicării poeziilor lui Eminescu 
poate să scape unui cercetător amator, dar nu-i poate fi iertată unui profesionist, 
care pretinde a scrie biografia lui Eminescu. Perseverarea în această greşeală 
(?) grosolană denotă existenţa unui interes ascuns, care, pentru anumiţi istorici 
literari, rămâne mai presus de adevăr şi care este apărat „cu sistem”. 

O a doua dovadă o oferă Iacob Negruzzi, în prima variantă a amintirilor 
lui (ulterior, avea să „uite” detalii ca acela că primise nu una, ci un set de 
poezii de la Eminescu, aflat atunci la Mănăstirea Neamţului): 


„După îmbolnăvirea sa, Eminescu a petrecut cât-va timp la mănăstirea Neamţului, 
unde se găseşte cunoscutul institut de alienaţi. Eminescu avea săptămâni întregi de 
deplină luciditate. Aşa se explică cum a putut scrie câte-va poesii frumoase în acea 
epocă” — subl. ns. (vezi Convorbiri literare, 1899, XXXIII). 


Deci, cel puţin până în 1899, şi Negruzzi a recunoscut că Eminescu a 
mai creat şi după iunie 1883, fără ca noile lui poezii să mai fie „vămuite” şi 
de Maiorescu. În cazul în care magistrul ar fi fost verigă intemediară între 
Eminescu şi Convorbiri literare, putem fi siguri că Negruzzi ar fi menţionat 
acest lucru. Dar nici măcar lui nu i-au trecut prin cap poveşti atât de gogonate, 
semn că, în ciuda talentului real arătat în acest sens, nu era la fel de priceput 
în dezinformare ca procurorii literari care, din perioada interbelică încoace, 
se aşează la coadă la rampă şi nu se mai sfârşesc. 

Nu ştia G. Munteanu nici de această mărturisire a lui Negruzzi? Ba da! 
Prin nota cu numărul 506 a lucrării Hyperion. I, istoricul trimite la primul din 
cele 13 volume editate de I. E. Torouţiu. La adresa indicată, găsim scurta 
epistolă cu care Eminescu şi-a însoţit poeziile trimise lui Negruzzi în ianuarie 
1887. Din moment ce G. Munteanu a citit scrisoarea, evident că el a aruncat 
un ochi şi peste notele explicative ale lui Torouţiu, aflate două file mai încolo. 
Iar prima dintre acestea constă exact în mai sus citatul pasaj din Negruzzi. 
Mai poate fi invocată prezumția de nevinovăție? 

5 noiembrie (miercuri) 

Pe prima pagină a ziarului Epoca, titlu mare: „Terorismul la Botoşani”. 

Potrivit unei anume folcloristici, la această dată, Eminescu s-ar găsi reţinut 
în arestul poliţiei Iaşilor. Când anume fusese arestat, cauza oficial declarată a 
acestei măsuri şi numele celor implicaţi sunt complet necunoscute. Legat de 
destinul lui Eminescu, ziua de 5 noiembrie apare într-un singur document 
(citat în 1903 de doctorul P. Zosin, dar neprezentat vreodată în facsimil). 
Potrivit acestui document, la această dată, primul-procuror al Iaşilor ar fi 
cerut misterioşilor medici luliano şi Bogdan să-l consulte pe arestat 
(„Subsemnaţții... în urma requizițiunei d-lui prim-procuror, din 5 noiembrie 
1886, de a constata starea mintală a lui Mihai Eminescu, mergând la arestul 
preventiv al Despărţirii I, unde se afla pacientul...” — subl. ns.). 


6 noiembrie (joi) 

Medicii Iuliano şi Bogdan ar fi semnat o „Constatare medicală” 
(document de negăsit), prin care atestă că Eminescu „sufere de o alienațiune 
mentală cu accese acute”, fiind periculos „pentru societate” . În consecinţă, 
ei afirmă că „este neapărată nevoie de a fi internat în o casă specială spre 
cercetare şi observare”. 

Nu se uscase cerneala pe acest document, când Epitropia generală a 
casei Sfântul Spiridon s-ar fi adresat ospiciului de lângă Mănăstirea Neamţului, 
pe care îl anunţă că îi trimite un nou pacient, numit Mihail Eminescu, cerând: 
„la prezentarea lui să binevoiţi a-l interna”. 


7 noiembrie (vineri) 
In jurul orei prânzului, Maiorescu ajunge la laşi. Drept dovadă, stă epistola 
lui, expediată marţi, 4 noiembrie: 


„Eu am să plec de aici deja poimâine Joi sara, pentru a fi cu o zi mai nainte în laşi, 
adecă Vineri la 1, ca să pot vorbi cu Creditul Urban; căci Sâmbătă e sărbătoare.” 


In aceeaşi zi, România liberă anunţă: „Mâine seară «Junimea» sărbătoreşte 
la Iaşi, în saloanele otelului Traian, a 23-a aniversară a societăţii literare” . 


8 noiembrie (sâmbătă) 
Sfinţii Arhangheli Mihail şi Gavriil (ziua onomastică a lui Eminescu). La 
Hotelul Traian din Iaşi, are loc ultimul banchet al junimiştilor. În mod 

surprinzător, biografii lui Eminescu nu pomenesc nimic despre acest 
eveniment. A participat şi Eminescu la banchet sau era la drum cu gardianul? 
Nici o mărturie explicită nu contestă participarea lui, iar de-ar fi lipsit, era de 
aşteptat să fi fost văicărit că, uite, bietul, tocmai în preajma marii sărbători a 
Junimii, s-a „îmbolnăvit” din nou. În schimb, I. N. Roman ne asigură că a 
fost prezent la banchet: „Eu l-am cunoscut pe Eminescu la ultimul banchet 
al «Junimei» de la laşi”, adică, la 8 noiembrie 1886. Ce să mai înţelegem? 
Că abia a doua zi, după „sărbătoare”, la 9 noiembrie, Eminescu ar fi fost 
expediat, sub escortă, către „acel ospiciu” — adresă în spatele căreia specialiştii 
au întrezărit balamucul de lângă Mănăstirea Neamţului? Cine l-ar fi internat 
acolo? Într-o Dare de seamă despre mişcarea şi asistența bolnavilor sin 
ospiciul Mănăstirea Neamţu (1903), Zosin scrie că, la balamucul de la Neamţ, 
„serviciul medical” se îndeplinea „de către medicul spitalului din Tg. Neamtu” . 
La rândul lui, A. Z. N. Pop, se arată convins că medicul pe mâna căruia ar fi 
încăput Eminescu în „acel ospiciu” se chema N. Ursulescu. Indubitabil, deci, 
acest Ursulescu funcţiona, prioritar, ca medic al spitalului din Târgu Neamţ. 
În biografia lui Eminescu, nu există însă nici un document care să facă o 
cât de firavă legătură între el şi Ursulescu (medic priceput, sub a cărui 
atentă priveghere şi-a dat duhul Veronica). Şi, chiar dacă s-ar accepta că 
Eminescu s-ar fi aflat pentru un timp în grija respectivului medic, nu putem 
şti dacă acesta l-a tratat la ospiciu ori la spitalul din Târgu Neamţ, în al cărui 
paraclis slujea ca preot cine noi nu am gândit, iar alţii nu au spus: popa 
Gheorghe, unchiul lui Ion Creangă! 


9 noiembrie 1886 (duminică) 

Varianta oficializată prin repetare şi prin includere în manualele şcolare 
ne învaţă că în această zi Eminescu ar fi fost predat de gardianul (jandarmul, 
după unele voci) care-l însoțea, cuiva din ospiciul de lângă Mănăstirea 
Neamţului 


10 noiembrie 
Maiorescu părăseşte Iaşii. 


14 noiembrie 
Epoca („ziar ciocoiesc” , cum îl numesc redactorii de la Națiunea) anunţă 
la „Ultime informații” (pagina 3): 

Sănătatea d-lui Eminescu merge din ce în ce mai rău. In urma avizului unui consiliu 
medical, şi prin îngrijirea administrației județului laşi, nenorocitul poet a fost 
transportat acum trei zile la mănăstirea Neamţu.” 


De ce să fi trecut cel puţin cinci zile de la data pretinsei arestări a lui 
Eminescu şi patru de când s-ar fi întrunit „consiliul medical” (compus din 
cine?) fără ca presa să scrie vreun cuvânt despre Eminescu? Cum se face că nu 
este amintită nici una dintre aşa-zisele lui fapte antisociale, care ar fi impus 
arestarea şi „avizul” psihiatric? 

Recitind ştirea, observăm că, de fapt, informaţia este foarte vagă, lipsind 
numele bolii. „Sănătatea lui Cutare merge din ce în ce mai rău” se poate 
spune şi în cazul unui hepatic, a unui tebecist sau, de ce nu?, în cel al cuiva 
care, asemenea lui Eminescu, suferă de o ectimă rebelă. Formularea sună 
alarmant, dar nu presupune prăpădul, un astfel de rău progresiv (care, în cazul 
nostru, iar nu se ştie în ce consta) putând fi adesea stopat în scurt timp, fără 
internare în ospiciu. 

Precizarea „din ce în ce mai rău” indică agravare. Dacă o boală internă 
nu poate fi descrisă de nespecialişti, inclusiv pentru că nimeni nu poate 
prezenta exact măsura în care cuiva îi este greață, de exemplu, şi nimeni nu 
vede ce se întâmplă în interiorul altuia, bolile psihice au frecvent manifestări 
exterioare, care constituie simptomele lor. Gravitatea multor afecţiuni psihice 
se determină tocmai prin aceste simptome, adică prin faptele bolnavilor. Ştirea 
de mai sus nu a fost redactată de cineva care îl văzuse pe Eminescu şi, cu 
atât mai puţin, de un medic. Este o informaţie prinsă de o ureche cuplată la 
un cap lipsit de întrebări, dar îndestul de şmecher ca să nu menţioneze șanțul 
din care a cules această şoaptă veninoasă. 

Singurul document care, la o privire superficială, ar putea părea că susţine 
informaţia din Epoca este un pasaj dintr-o epistolă a Harietei (16 iulie 1887), 
cuprinzând părerea doctorului Isac: 


„El susține că cu rana ce-o are la cap, este expus a se paraliza creierul. De doctorii 
din laşi mai zice că sunt..., o ştie de când l-a trimis la Neamţ şi nu s-a interesat nici unul 
de boala lui, care chiar de nu se suia la crier şi totuşi era perdut. “ 


Dincolo de faptul că se impune găsirea şi studierea grafologică a tuturor 
epistolelor publicate până acum ca fiind ale Harietei, pasajul citat aparţine, 
înainte de toate, unui profan într-ale medicinii, uşor de indus în eroare. Dar 
Chiar şi aşa, din spusele Harietei nu rezultă că Eminescu ar fi fost dus cu 

gardianul (jandarmul după unii) la Neamţ, „l-a trimis” fiind o simplă 
recomandare pentru odihnă ori tratament şi nu verdict legal de internare în 
ospiciu. De altfel, de n-ar fi fost aşa, Isac nici nu-i putea învinovăţi pe medicii 
din laşi că „nu s-a interesat nici unul de boala lui”, întrucât la balamuc 
exista medic specializat în boli nevoase. În plus, din rândurile Harietei reiese 
fără dubii că, la plecarea din laşi, nu se punea problema sănătăţii mintale a 
lui Eminescu, căci, din moment ce Isac i-ar fi acuzat pe medicii ieşeni „chiar 
de [boala] nu se suia la crier...”, rezultă că suirea la creier, să-i zicem, ar fi 
avut loc ulterior plecării din laşi, ca urmare a netratării ectimei, în care el 
vedea sifilis. Iar dacă până atunci „boala” nu afectase „crierul”, nu era nevoie 
de internare în balamuc. Atunci când afirmă că, indiferent dacă „boala” se 
suia sau nu „la crier” , Eminescu „totuşi era perdut” , Harieta se face ecoul 
altora. Ea are în vedere agravarea unei stări de care nu ştia decât din auzite şi 
care, în opinia ei, avea drept principală cauză faptul că dintre „doctorii din 
laşi”, „nu s-a interesat nici unul de boala lui” . Nu ştim dacă doctorul Isac 
chiar nu-i avea la suflet pe confrații din laşi, dacă vehemenţa lui era determinată 
de spiritul concurenţial sau dacă găsea vinovăţii pentru a motiva propriile 
insuccese. Remarcăm însă rolul lui decisiv în a o convinge greşit pe Harieta 
că fratele ei ar suferi de sifilis şi că aceasta, până şi despre şederea lui Eminescu 
la Neamţ pare să fi avut detalii tot de la el, un intermediar posibil interesat, 
nu de la „pacient”. 

Aşa stând lucrurile, nu ne mai miră că biografii care-l declară pe Eminescu 
luetic nu invocă şi acest pasaj din epistola Harietei — singurul în care ea se 
referă la Neamţ, fără a pomeni însă cuvântul ospiciu. Posibila recomandare 
a medicilor făcută lui Eminescu de a merge la Mănăstirea Neamţului nu avea 
de ce să o surprindă, pentru că asemenea „tratament” nu era ceva neobişnuit 
— în primăvara lui 1888, ei însăşi având să i se recomande să stea „la mănăstire, 
la aer curat”. 

Să ne întoarcem la anunţul din Epoca, o nouă formulare abilă, menită să 
inducă ideea că Eminescu ar fi fost internat în ospiciu, dar care, totodată, nu 
permite acuzarea autorului ei de rea-credinţă, deoarece: „Sănătatea lui 
Eminescu” se putea referi la ectimă (şi, într-adevăr, de la Mănăstirea 
Neamţului, Eminescu se va plânge de ceea ce el numeşte „suferința mea de 
picioare”), aşa-numitul aviz (nu raport, nu expertiză!) al „unui consiliu 
medical” — alcătuit din anonimi — putea fi o simplă certificare formală, iar 
„îngrijirea administraţiei județului laşi” se putea rezuma la o intervenţie 
(reală sau nu) spre a-i uşura transportul „la mănăstirea Neamţu”, care nu-i 
totuna cu ospiciul aflat la 500 de metri de aceasta. 

Cel mai curios aspect rămâne acela că Epoca, deşi îşi avea sediul în 
Capitală, pretinde să fi fost mai bine informată decât jurnalele locale. Ba, 
mai mult, „ştia” şi ceea ce nu aflase nici măcar Creangă! Pentru că, în aceeaşi 
zi, ajuns în Capitală, Creangă i se adresează lui Slavici, aflat la Sibiu: 


„Bucureşti 14/26 noiembrie 1886 

Iubite Domnule Slavici, 

Te rugăm să primeşti, prin delegaţiunea noastră, şi să împărtăşeşti şi amicilor 
D-tale, subscriitori ai depeşei pentru aniversarle]a «Junimei», cele mai cordiale 
mulțumiri. Primiţi, totdeodată, şi urările noastre pentru succesul D-vstră în lupta mult 
mai grea ce aţi întreprins-o în Sibiu. 

Nu V-am răspuns prin depeşă din laşi la binevoitoarea D-vstră felicitare, fiindcă în 
Iaşi erau togmai în Sâmbăta şi Dumineca trecută mari agitări politice şi nu am crezut de 
cuviinţă, nici pentru D-vstră, nici pentru noi, ca în asemenea momente să ne servim de 
un mijloc de comunicare aşa de indiscret precum este Telegraful în România şi în Ungaria. 

Şi, ca să o sfârşim cu bine, să zicem unii altora: Sursum corda!” 


Textul este semnat de mai multe persoane, între care şi Maiorescu, Gane, 
Missir şi Negruzzi. 

14 noiembrie a picat într-o vineri. Deci, sâmbăta şi duminica de dinainte 
fuseseră zilele 8 şi, respectiv, 9 noiembrie. Să credem că Creangă ar fi relatat 
despre „mari agitări politice” şi ar fi încheiat cu urarea: „sus inimile!” fără a 
pomeni un singur cuvânt despre drama lui Eminescu, care, în mod normal, 
i-ar fi stricat cheful de petreceri? Să credem că pentru el chestiunile politice 
aveau prioritate faţă de suflet? Ciudat, foarte ciudat! Avem impresia că există 
ceva care ne scapă. 

+ 

„Mari agitări politice” ? Într-adevăr, care era contextul politic în care ar 
fi avut loc această expediere la balamuc, expediere care, de-ar fi fost reală, 
nu ar face decât să convingă că Eminescu a fost victima unui continuu şir de 
abuzuri exercitate împotriva lui de anumiţi exponenţi ai lumii politice, 
Maiorescu însuşi, înainte de a fi estet sau avocat, fiind politician? Biografii 
nu-şi pierd vremea cu aşa detalii, socotind probabil că, din moment ce scriu 
despre o singură persoană, ar fi neeconomic, contradictoriu şi contraproductiv 
să se refere şi la altele. 

Spre sfârşitul lui octombrie, România liberă constata că în ţara noastră 
„lumea se conduce după aparentțe şi minciuna formează crezul tuturor 
oamenilor noştri şi pretinşi politici şi nepolitici”. Două zile mai târziu, sub 
titlul „Transilvania sau Basarabia?” , Românul, ziarul guvernului cita pe 

prima pagină din „Organul d-lui Tisza, Nemzet”, care, între altele, afirma că 
„Existenţa Transilvaniei şi împreunarea ei cu Ungaria este o necesitate 
europeană”. Acelaşi ziar, „spre a arăta absurditatea ilusiunilor române”, 
declara: „Noi nu ne putem închipui nici o înfrângere atât de grozavă, încât 
să ne facă să renunțăm la Transilvania”. 

În penultima zi a lui octombrie 1886, Epoca scrie despre „Poliţia în 
România” , acuzată că la Bucureşti „a devastat casa d-lui Staicovici, partisan 
al opoziţiei” (motiv pentru care, aşa cum a anunţat Românul, „D. Maiorescu 
s-a dus în str. Măcelarilor, la prăvălia d-lui Staicovici, să constate de visu 
actele de sălbăticie comise” ). Către sfârşitul lunii, Epoca relatează modul în 
care „cinci arestaţi politici” din Râmnicu Vâlcea „sunt torturați într-un mod 
din ce în ce mai neomenos de către Administraţie” şi anunţă că, din dorinţa 
de a câştiga alegerile cu orice preţ, „Guvernul ... a hotărât să pornească pe 
d. Radu Mihai în capitala Moldovei, ca să organizeze lupta, aplicând şi la 
Iaşi metoda pe care d-sa a experimentat-o în Bucureşti.” 

Noiembrie începe în forţă, N. Filipescu, proprietarul zgomotoasei gazete 
Epoca, încasând o bătaie pe cinste în plină zi. De partea Puterii, nimic nou, 
afară de faptul că „D. I. C. Brătianu a plecat ieri la Florica” — Florica nefiind 
amantă, ci moşie. Peste vreo două zile, se anunţă că la laşi „colectiviştii cu 
bătăuşii în cap instigaţi de Prefectul Poliţiei” provoacă lupte în jurul urnelor 
de vot, iar în ziarul din 5 noiembrie este denunţat un fapt de spaimă: 
„Terorismul la Botoşani”. În zilele următoare, în acest oraş se fac „70 de 
arestări”, iar tensiunile, cunoscând fireşti fluctuații, se vor menţine până 
spre Crăciun (în numărul din 19 decembrie, Epoca va scrie că „spiritele sunt 
atât de surescitate la Botoşani încât d. senator Arapu ... a fost scuipat la 
gară de o damă din societatea botoşăneană” ). La 8 noiembrie Epoca preia 
din România liberă un articol scris de Maiorescu sub pseudonimul Un 
craiovean. Textul începe cu afirmaţia: „La alegerile din Botoşani s-a vărsat 
sânge” şi continuă cu o întrebare („Cine este de vină pentru vărsarea de 
sânge?” ), la care autorul va răspunde acuzând pe toţi şi pe nimeni. 

De Sfinţii Voievozi, situaţia la Iaşi nu putea fi cu mult mai calmă, din 
moment ce, aşa cum spuneam, Creangă, ajuns în Capitală, îi scrie lui Slavici, 
scuzând întârzierea cu care răspunde: „Sâmbăta şi Dumineca trecută mari 
agitări politice”. Şi-apoi, n-a vrut să apeleze la „un mijloc de comunicare 
aşa de indiscret precum este Telegraful în România şi în Ungaria”. E 14 
noiembrie 1886, ziua când, în pagina a doua, Universul tratează „Afacerea 
atentatului de la 4 Septembrie”, comis împotriva lui I. C. Brătianu. (Pentru 
detalii privind această perioadă, vezi Anexa 4.) 

Într-o perioadă atât de agitată, în care Poliţia era ocupată cu culegerea de 
pe stradă a clienţilor politici, vreme în care presa vuieşte, denunţând abuzurile 
autorităţilor, unele mergând până la „vărsarea de sânge”, şi caută mereu noi 
subiecte de scandal, ar fi trecut neobservată eventuala arestare a lui Eminescu, 
fie ea motivată sau nu? 

Tot la 14 noiembrie, Universul mai informează, referitor la soarta Bisericii 
Ortodoxe Române, al cărei patriarh decedase de curând: „Sâmbătă se întruneşte 
Sinodul. Se crede că primat va fi ales mitropolitul Moldovei” . Estimarea se 
bazează, probabil, pe litera Legii şi pe ceea ce în presă este numit „practica 
tradițională”: mitropolitul Moldovei fiind desemnat prin Decretul domnesc 
semnat de Carol I la 14 decembrie 1872 drept locţiitor al Patriarhului, când, 
din varii motive, acesta nu putea fi prezent, se socotea firesc ca el să-i urmeze 
după deces, în scaunul patriarhal. În 1886, n-a fost aşa. Şi din acest motiv, 
scandalul, marele şi adevăratul scandal, sta să izbucnească. 

Biserica Ortodoxă Română traversa o perioadă de tensiune crescândă, 
încă din vară, când Universul anunţa, la 9, 11 şi 18 iunie: „Mitropolitul 
primat iar nu este sănătos. Luni, mitropolitul va pleca la Fundeni, la aer 
curat.” + „Mitropolitul primat e tot bolnav. leri i s'a făcut un consult.” 
+ „Mitropolitul primat ar fi mergând mai bine.” Apoi, cu o zi înainte de 
ştirea că „Mitropolitul primat va pleca la Călimăneşti la 4 ale lunei iulie”, 
acelaşi ziar scrie: „O polemică s'a deschis zilele acestea între capul bisericei 
ortodoxe autocejale* române, I. P. S. S. mitropolitul Ungro-Vlahiei şi primat 
al României, şi S. S. Arhiepiscopul latin de Bucureşti, monseniorul lozef 
Palma” (Biserica română, editorial). 


* Autocefalia Bisericii Ortodoxe Române a fost recunoscută de Patriarhia Ecumenică 
la 25 aprilie 1885. Cu mai bine de un veac înainte, „În anul 1752 s'a adunat un Sinod în 
Jaşi, sub Mitropolitul Iacov Putneanul, şi s'a stabilit cu mari blesteme, ca la scaunele 
Mitropoliei şi Episcopielor Moldovei să nu se râdice vre-o-dată persoane de alte națiuni. 
S'a declarat din nou şi autocefalia Bisericei Moldovei, contra ingerințelor străine dela 
Constantinopole. La acest Sinod au participat, pre lângă Mitropolitul, patru Episcopi 
Moldoveni, şi toți Egumenii români ai monastirilor din Moldova (Uricar. Part. I. p. 
236-241).” (Comisiunea Sântului Sinod, Studiu despre ierarchia şi instituțiunea 
sinodală în Biserica Ortodoxă...) La 1752 nu existau nici rege, nici Consiliu de miniştri. 
Ba, Iorgu Iordan ne asigură că nu exista nici România, al cărei nume „apare pentru 
prima oară în lucrarea La Romanie, Paris, 1844, al cărei autor, J. A. Vaillant, a trăit 
multă vreme la Bucureşti, în calitate de profesor de limba franceză la liceul Sf. Sava, 
unde a avut ca elevi pe Bălcescu şi alți viitori fruntaşi ai mişcării revoluționare de la 
1848" (Influente ruseşti). 

Polemica dintre mitropolitul Ungro-Vlahiei şi primat al României, şi 
S. S. Arhiepiscopul latin de Bucureşti ne aminteşte de anul 1883. Atunci, 
referitor la relaţia Bisericii naţionale cu Vaticanul, cu nici o lună înainte de a 
fi eliminat din viaţa publică, Eminescu a scris în Timpul: 


„+... episcopatul nostru este hotărât a începe o acţiune anticatolică. 

Fără îndoială preoţii sunt cei dentăi chemaţi a apăra biserica; nu putem însă 
aproba hotărârea episcopatului nostru de-a se pune el însuşi în fruntea mişcării. Lupta, 
după părerea noastră, trebuie să fie purtată de credincioşi, cu binecuvântarea numai 
a capilor bisericeşti (subl. ns). Aceasta cu atât mai mult cu cât capul statului este 
catolic. Popor ortodox în puterea cuvântului, noi nu voim să ştim nici de cezarismul, în 
care biserica nu are nici o importanţă în viaţa politică, nici de cezaro-papismul 
muscălesc. Avem doi capi, unul lumesc, altul bisericesc; fieştecare independent, nici 
unul slugă celuilalt, şi ordinea publică a ţării noastre ar fi amenințată când aceşti 
capi ar începe a se combate (subl. ns) unul pe altul. (...) 

Iată, după «Ortodoxul», informaţiunile pe care i le dă capul nostru bisericesc 
Sfântului Sinod în cestiunea în care noi suntem acuzaţi de perfidie: 


Cu această ocaziune socot de datoria mea a informa pe Sf. Sinod că eu, din motivul celor 
publicate în jurnale, respectiv de impunerea unei jurisdicțiuni papale în capitală sub titlu de 
arhiepiscopat, în contra tratatelor din vechime şi a uzului ţării, am abordat pe d. ministru preşedinte 
al Consiliului şi am espus drepturile sfintei noastre biserici, apărate energic chiar de sultanii 
Imperiului otoman, şi l-am rugat să-mi dea informaţiune dacă este vreo stăruinţă oficială în 
această afacere şi dacă nu cumva guvernul a luat vreun angajament. D. ministru m-a asigurat că 
nu este nimic şi nu se face nimic. (...) 


Guvernul nu ştie aşadar nimic. 

Fără de ştirea şi învoirea lui se fac toate. 

Dar cine ştie atunci ? 

Maiestatea Sa Regele, ar zice cei perfizi, carele cu ocaziunea revizuirii voiește 
să-i deschiză catolicismului o poartă largă în Constituţiunea noastră. 

Acum catolicismul, mai târziu coloniile străine; încet-încet țara aceasta trebuie să 
fie pătrunsă de-un spirit mai sănătos şi altoită cu elemente mai sănătoase. (...) 

Papa ne împinge — din nefericire — spre Rusia şi sileşte pe un rege catolic să lupte 
de 'mpreună cu noi contra bisericii al cărei fiu este — ori să se despartă de-o ţară care 
l-a iubit şi-a fost totdeauna gata să-şi dea sângele pentru mărirea lui.” 


Asta afirmă Eminescu la 29 mai 1883, iar o lună mai târziu, este sechestrat. 

Prin toamna anului 1886, lucrurile s-au înrăutățit, din cauza decesului 
Mitropolitului Primat. Atunci s-au derulat evenimente faţă de care polemica 
anunţată de Universul, dintre defunctul Patriarh al României şi S. S. 
Arhiepiscopul latin de Bucureşti, devenea eveniment secundar. 

O fugară trecere prin presa vremii ne arată că unele publicaţii (bunăoară, 
Epoca, din 22 noiembrie 1886) acordă spaţii destul de importante alegerii 
noului patriarh. Dacă la 14 noiembrie Universul informa: „Se crede că primat 
va fi ales mitropolitul Moldovei”, o săptămână mai târziu, anunţă că „s-a deschis 
sesiunea de toamnă a Sinodului Bisericei române, de către d. ministru al 
cultelor” şi că „Episcopul care are mai mulţi sorţi de a fi ales mitropolit primat 
pare a fi episcopul Dunării de jos” , a cărui candidatură, „propusă de deputatul 
C. Dumitrescu la o întrunire de la Senat, a fost primită cu aplause” . Despre 
candidatul propus de numitul Dumitrescu, Românul va scrie, între altele, că e 
„Jrate cu d. Ghiorghiu, deputatul din laşi” (5 decembrie). 

Peste vreo săptămână, la 2 decembrie, se anunţă că „Ceremonia instituirei 
noului Mitropolit Primat săvârşită eri a fost foarte palidă” (Epoca), deoarece 
„IPSS Mitropolitul Iosif al Moldovei n-a luat parte la ceremonia investiturei 
noului Mitropolit Primat” , spre „vădita nemulțumitre a suveranului” . Aceeaşi 
foaie află că Kogălniceanu, regretă „foarte mult că din cauza sănătăței n-a 
putut lua parte la alegerea Mitropolitului Primat” şi atenționează că „la 
alegerea ce se va face pentru episcopi ... va da pe față toate netrebniciele 
[făcute?] în numele Bisericii şi religii”. 

A doua zi, 3 decembrie 1886, încep să cadă capete; Epoca include între 
Ultime informații: 


„M. S. Regele a lucrat azi cu d.. D. Sturza, Ministrul Cultelor şi Instrucțiunii 
Publice. D. Sturza a prezentat semnăturii M. S. trei proecte de lege privitoare la acordarea 
unor pensiuni viagere pentru P.S. Episcopul de Huşi, P.S. Episcopul de Vâlcea şi Arhiereul 
Botoşăneanu, care se retrag la mănăstiri” (subl. ns.). 


Deşi nici o clipă nu se va recunoaşte deschis acest lucru, astfel se încheie 
o confruntare între unii ierarhi ai Bisericii Ortodoxe Române, de o parte, şi 
politicieni şi rege (care, fiind de altă confesiune decât cea ortodoxă, putea fi pe 
drept suspectat că înlesneşte pătrunderea catolicismului în România), de 
cealaltă parte. „Rebeliunea” celor dintâi fusese înnăbuşită, clasa politică 
impunându-şi opţiunea — evident, nu dezinteresat, căci, altminteri, nu s-ar fi 
amestecat în treburi care, teoretic, nu o privesc şi, practic, o depăşesc. Anumiți 
ierarhi acţionaseră în singurul mod în care îşi puteau exprima revolta faţă de 
supralicitările găştilor politice, care o tratau ca pe un soi de departament al 
unui minister. 

Pentru noi, Biserica Naţională este singurul organism social stabil, peren 
sub toate aspectele, în vreme ce clasa politică este definită prin efemeritate şi 

lipsă de responsabilitate. Faptul că şedinţele Sinodului erau deschise de 
conştiinţe precum Maiorescu (ajuns, ca o ironie, taman la cârma Cultelor) 
arată ce piatră de moară atârnă de gâtul Bisericii noastre, mai ales de la 1850 
încoace. La fel de elocventă este şi ştirea că Mitropolitul Primat a fost ales de 
„13 Prelaţi, 90 d-ni senatori şi 135 d-ni deputaţi” (Românul, 5 decembrie). 
Dacă facem suma, rezultă că au fost exprimate 238 de voturi, dintre care 
numai 5,46 la sută erau ale ierarhilor, restul fiind acoperit de politicieni. Am 
râde, dacă nu ar fi de plâns. În locul stabilului Divan boieresc a apărut efemerul 
Guvern, structură eterogenă şi fără rădăcini, alcătuit preponderent din indivizi 
uşurei şi mereu flămânzi, însămânţaţi cu morbul politicianismului. Frecvent 
ateu, adică fără Dumnezeu, acest soi de vietate nu are decât un singur inamic 
de care se teme şi pe care, din această cauză, de câte ori are ocazia, se 
străduieşte să-l distrugă: Biserica străbună. 

Am insistat ceva mai mult asupra acestor evenimente, din multiple 
motive. Unul dintre ele este acela că momentul încleştării dintre Stat şi Biserică 
coincide cu acela în care Eminescu, care respecta mult ierarhii Bisericii noastre 
şi a cărui poziţie pro-ortodoxă nu mai trebuie demonstrată, părăseşte Iaşii. 
Vlahuţă găseşte explicaţia acestei decizii în ceea ce numeşte „desgust de om 
superior nedreptăţit”, adăugând că acest sentiment „l-a făcut să se retragă 
din mijlocul nostru” (4 ianuarie 1887). Credem că Vlahuţă are dreptate în 
ceea ce priveşte existenţa dezgustului. Posibil ca, în sinea lui, Eminescu să fi 
privit victoria politicului asupra Bisericii la fel de vehement ca în 1883, dar 
cu tristă neputinţă. Acelaşi sentiment trebuie să-i fi încercat şi pe cei trei 
ierarhi pe care Carol I şi A. D. Sturdza, ministru al Cultelor, i-au determinat 
— prin mijloace pe care doar le bănuim — să se retragă brusc „la mănăstiri”. 
Regele, măcar, nici nu ştia româneşte (ajunsese monarhul României nu pentru 
meritele lui, ci pentru că un alt „os domnesc” respinsese oferta politicienilor 
noştri). Dar D. A. Sturdza? 

Despre plămada din care era croit acesta aflăm detalii interesante de la 
diverşi autori. De pildă, după ce fostul ministru al Cultelor ajunsese premier, 
Barbu Delavrancea dezvăluie de la tribuna Parlamentului, la 21 martie 1898, 
ordinara şi calomnioasa dezinformare, menită să ascundă pe adevărații 
trădători ai românilor din Ardeal: 


„Când am auzit, domnilor, pe fostul şef al partidului național-liberal declarând, în 


numele nostru, că eroii ţăranilor de peste Carpaţi au intrat în temniţele de la Seghedin 
şi Var, ademeniţi şi corupți de banii din Bucureşti şi Budapesta (subl. ns.), am părăsit 

sala cutremurat. Mi se părea, de ruşine şi de durere, că ne vom scufunda cu toţii ca 
dreaptă răsplată a unei asemenea acuzaţiuni. (Aplauze.) (...) 

Iacă însă ceea ce i se transmisese domnului prim-ministru, şi din care ar fi putut să 
simţă ce inimă bate în eroul care şi-a închinat viaţa cauzei sfinte a fraţilor noştri. În 
seculara pădure de lângă Sibiu se susţinea lui Raţiu teza domnului prim-ministru, 
voind a-l convinge că nu este în interesul românilor să-şi înfunde zilele în întunecimea 
temnițelor (subl. ns.). El, privind cu o privire de sus, încărcată de milă pentru omulețul 
pe care-l credea un răsfăţat al libertăţei şi al norocului din România, răspunde: «Sunt 
bătrân; nu pot să încalec calul ca un voinic de 20 de ani, jandarmii mă priveghează 
d-aproape. Spune d-ta, n-ar fi o ruşine neştearsă ca eu, Raţiu, să fiu împuşcat şi suflarea 
românească să afle că glontul a intrat prin spate, cum numai fugarilor laşi le este dat să 
piară?» (Aplauze.) (...) 

Ceea ce m-a impresionat şi mai mult când am auzit defăimându-se virtutea celor 
din temniță a fost următoarea judecată: Europa întreagă luase act de bărbăţia lor. 
Opinia publică din Occident era cu ei, era pentru noi. Jurnale, albumuri, broşuri, 
reviste erau pline de dovezi de simpatie pentru aceia pe cari noi îi adoram. Publicişti, 
literați, artişti, istorici, oameni de stat, oratori iluştri, toţi îşi aruncau cuvântul în 
favoarea lor. Femeile chiar începuseră a fi mişcate de suferințele martirilor osândiţi cu 
atâta cruzime. Două domnişoare, una la Oxford, alta la Paris, ţinură două conferințe în 
cari descriseră în colori vii durerea celor de peste Carpaţi. De pretutindeni, din Francia, 
din Germania, din Italia, din Anglia, se ridică o protestare de o înălțime morală demnă 
de răbdările şi de sfânta dreptate a robilor noştri frați. Şi tocmai când se prepara un 
verdict mântuitor în Europa civilizată, în numele partidului naţional-liberal din 
România fură denunţaţi cei cari intraseră bolnavi în temniţele Ungariei, ca nişte 
mizerabili, cumpăraţi ca să joace comedia dezgustătoare a unor eroi fără curaj, a 
unor martiri fără ideal şi fără de virtute (subl. ns.)! (Aplauze prelungite şi îndelung 
repetate.) (Text preluat din lucrarea Barbu Delavrancea. Discursuri parlamentare, 
apărută sub îngrijirea lui Constantin Călin, în 1977.) 


Asupra calităţii morale a politicienilor cu care s-a confruntat şi Eminescu 
vom fi obligaţi să revenim, analizând fapte concrete, pentru a vedea dacă 
şi în ce măsură jurnalistica acestuia merită sau nu să fie terfelită. Până 
atunci, constatăm o evidenţă: copleşitorul „patriotism” dovedit de D. A. 
Sturdza în „cestiunea naţională” ne arată măsura în care am fi sau nu 
naivi, crezând că a fost de bună-credinţă şi în relaţia cu Biserica. A fost 
instruit? Cinste lui! A fost bun orator? Aidoma. Noi însă aveam nevoie, 


înainte de toate, de un bun român. 

FABRICA DE DOCUMENTE 
ŞI PERSONAJE 


Primejdiosul visător paşnic 


Aşadar, Eminescu ar fi ajuns în ospiciul de lângă Mănăstiresa Neamţului. 
Cum îşi trecea el vremea acolo? In acest sens, cea mai vânturată sursă pentru 
luminarea publicului este doctorul Zosin: 


„Un gardian de pe acele vremi, care este şi astăzi (30 Mai 1903 — n. ns.) în serviciu 
şi care l-a îngrijit de aproape, ne relatează că Eminescu avea perioade de mare agitatie, 
se lovea de pereţi şi de balcoane, îşi cauza răni, nu dormea, une-ori mânca foarte puţin, 
se murdărea, făcea figuri şi murdărea pereții cu escremente, etc. Aproape toată iarna a 
fost aşa; către primăvara anului 1887 se făcuse bine, după care timp a şi plecat la 
data arătată. 

Nimic mai mult nu se ştie asupra vieţei po-etului în ospiciu.” 


[Şi totuşi, Ion Nica (medic specializat în stabilirea diagnosticelor pe bază 
de amintiri, fie ele şi evident mincinoase) pretinde că, încă de la internare, 
„Poetul nu-şi dădea seama unde se găseşte şi voioşia sa iresponsabilă se 
continuă până în ianuarie 1887...” Deci, în sinea doctorului Nica se plimba 
convingerea că Eminescu se izbea „de pereți şi de balcoane” şi „îşi cauza 
răni” cu mare entuziasm sau, ca să-l cităm pe autor, cu voioşie iresponsabilă? 
(Vezi Eminescu, structura somato-psihică, 1972.)] 

Mărturia gardianului este atât de imbecilă, încât, în cazul în care Zosin nu 
l-a confundat cu unul dintre pacienţi, ne putem întreba dacă, atunci când l-a 
intervievat, nu l-a ţinut legat de scaun, în timp ce el lua notițe şi se juca cu un 
brici pe la beregata lui. Când citeşti o sentinţă atât de aspră, fără voie, ţi-l 
imaginezi pe emitent ca pe un ins născut cu creţuri adânci între ochi, un 
bulgăre de lut uscat, incapabil să zâmbească ori să mângâie, dar numai bun 
de spart capete şi de rănit suflete. Când lucid, când apatic sau abulic, el te 

face să te cutremuri prin cumplita descriere şi (poate, mai ales) prin 
implacabila adăugare că la spusele sale nu există nici o cale de atac, relatarea 
lui înghesuind întregul adevăr. 

Fără să polemizeze cu Zosin, Rudolf Şuţu îl contrazice. În articolul intitulat 
Eminescu la M-rea Neamt (vezi Anexa 15), R. Şuţu afirmă că, dimpotrivă, 
„Se povestesc multe pe socoteala lui Eminescu, cât timp a stat la Neamt”, 
după care exemplifică: 


„Aşa, în privința chipului cum îşi petrecea zilele, se dau amănunte, ce până acuma 
nu şi au luat încă chip de adevăr. La 5 dimineata era treaz. Se îmbrăca aşa pe tăcute, 
umbla atât de încet, parcă i-ar fi fost necaz să trezească pe ceilalți bolnavi, cât era de 
bun în nebunia sa. Nu putea suferi odaia. Îi plăcea aer, lumină, natura. leşea în cerdac 
şi se plimba de-a lungul lui ceasuri întregi, recitând versuri, ori, poate, şi versuri, pe 
care nici nu le-am văzut publicate. 

Această plimbare, dimineaţa, ținea neîntrerupt vreo 5 ceasuri, fără nici o clipă de 
odihnă, fără nici un popas în mersu-i nervos, până ce, în cele din urmă, de oboseală 
trebuia să se supuie clopoțelului, care striga pe bolnavi la dejun. Eminescu mânca 
foarte puţin. Fire blândă şi împăciuitoare, dânsul de multe ori din mizerabila lui porție 
da acelor bolnavi lacomi, ca să nu audă glasuri de protestare, ori sfezi. Peste zi, dacă- 
l apuca foamea, se pitula pe din dosul spitalului, sărea gardul, apuca pe câmp, trecând 
Nemţişorul şi fuga-fuga se abătea la crâşmă de-şi lua o jumătate de pâine şi un pahar 
de vin... După așa-zisul dejun, se culca până la 4, când se trezea şi îşi începea iarăşi 
plimbarea prin cerdac. 

Şi pe când dimineaţa străbătea de-a lungul cerdacului, ceasuri întregi, şoptind 
mereu, după-amiază se aşeza pe un scaun, cu picioarele întinse peste coloanele 
cerdacului, cu mâinile încrucişate şi privirea rătăcită în văzduh. Clopoţelul de masă 
apuca pe Eminescu în acelaşi loc, cu aceeaşi privire îndreptată spre aceeaşi parte. Se 
povesteşte că, într-una din zile, pe când sta el aşa, un bolnav, dar rău de tot, scăpase 
din fiare şi o luase la sănătoasa... Nebunul, ieşind, dete peste Eminescu. Trânti scaunul 
său, trânti la pământ şi pe Eminescu şi o şterse înainte. Lui Eminescu nici nu-i păsa. El 
rămase aşa cum a vrut nebunul. 

Suna ceasurile 6, când mizerabila masă, cum o poreclise genialul poet, aduna 
iarăşi pe toţi bolnavii împreună, ca să-i mai liniştească hrana. 

De la 8 seara, Eminescu, liniştit şi tăcut cum era, se ducea în cerdac şi, în puterea 
nopții, se lăsa legănat de cele mai dulci visuri şi iluzii. [...] 

Căuta luna, care însă la munte se ivea ceva mai târziu, ceea ce şi făcea pe Eminescu 
să plângă uneori... De abia la 2 după miezul-nopții, îl fura somnul. Până s-adoarmă, 
însă, cerca versuri.” 


Cui să acorzi încredere? Durului care îţi loveşte simţirea, vorbindu-ţi de 
excremente şi de izbiri de balcoane, sau celui care, duios, invocă plimbări şi 

concursuri de recitat versuri? Dar şi mai trist este faptul că istoricii literari 
nici măcar nu sesizează uriaşele diferenţe dintre asemenea scribi, folosindu-i cu 
egală încredere drept argument în propriile lor scrieri, în care conturează, 
astfel, un Eminescu care nu a existat niciodată. 

Asupra prostiilor lui Zosin vom reveni. 

În ceea ce priveşte romanţata zumzăială a lui R. Şuţu, remarcăm că la 
peste 15 ani de la trecerea anonimului Eminescu prin stabiliment, salariaţii 
locului, oameni simpli, încă mai ţineau minte orarul acestuia, cu care, probabil, 
cineva mai puternic îi bătuse bine în cap. Plimbările par să fi fost cronometrate, 
iar Eminescu urmărit până spre dimineaţă, când adormea pentru vreo două 
ceasuri şi jumătate, ochi vigilenţi şi prietenoşi ştiind cu precizie ce şi când 
scria. Şi înţelegem că „bolnavul” trebuie să fi stat bine cu banii şi cu condiţia 
fizică, dacă sărea frecvent gardul, mergând „fuga-fuga” să-şi cumpere, ca 
orice nebun cumsecade, „o jumătate de pâine şi un pahar de vin” . Gardienii 
balamucului, aflând de la R. Şuţu ce uşor i-a păcălit Eminescu, trebuie să se 
fi înverzit de turbare şi spaimă că vor fi penalizaţi. Din fericire, dintr-o reflexă 
solidaritate de breaslă, peste trei sferturi de veac, doctorul Nica va depune 
mărturie în favoarea lor, arătând că, de fapt, Eminescu ar fi fugit o singură 
dată din balamuc şi nici atunci n-ar fi ajuns mai departe decât „într-un sat 
vecin, de unde gardienii l-au readus într-o «mizerie de nedescris»”. 

De parcă n-ar fi fost prea de-ajuns textierii P. Zosin & R. Şuţu, câţiva ani 
mai încolo au fost confecţionaţi şi lansați alţi doi autori — ambii, martori 
oculari ai celor relatate: L. Onicescu şi inexistentul Gh. Bojeicu. 


Leon Onicescu - slăbiciunea lui A. Z. N. Pop 


O relatare pe care unii istorici literari o ţin la mare preţ este cea semnată 
de un anume Leon Onicescu, auto-prezentat drept „Casieri Administrator” 
la ospiciul de lângă Mănăstirea Neamţului. Amintirile numitului au fost 
publicate de Augustin Z. N. Pop, care le-a schimbat titlul, din „Eminescu la 
M-rea Neamţului” în „Avataruri”, incluzându-le în volumul Întregiri 
documentare... Vom parcurge împreună acest text, oprindu-ne asupra 
pasajelor care ni se par semnificative. Dacă vom găsi împreună neconcordanţe 
ori neadevăruri, posibilitatea ca materialul lui Onicescu să fie încă o făcătură 
ne va deveni limpede tuturor. Dacă nu, eliminăm o bănuială gratuită. 

Începem cu prezentarea făcută de A. Z. N. Pop textului scris, zice el, de 
L. Onicescu: 


„AVATARURI 

Suplimentar şi esenţial peste ceea ce se cunoaşte asupra pacienţii lui Eminescu 
între 1586-1887 comunică memoriul autograf al fostului casier al bolniței de la Neamt, 
Leon Onicescu, redactat la un an după moartea poetului şi ajuns înaintea primului 
război mondial în revista «Flacăra», în mîinile lui N. Locusteanu, care nu l-a publicat, 
rămânând inedit până la publicarea de faţă. Provenit de la un martor de fiece zi al 
stagiului poetului la Mănăstirea Neamţ, el concordă şi amplifică amănuntele de viaţă a 
poetului în nefericita lui agonie morală.” 


A. Z. N. Pop ne atenționează că textul ar fi „provenit de la un martor de 
fiece zi al stagiului poetului la Mănăstirea Neamţ". Posibil, dar îl vom crede 
doar după ce se vor proba câteva lucruri: 

1) că un domn pe nume Leon Onicescu a trimis revistei Flacăra un text 
cuprinzând amintirile lui despre Eminescu „la Mănăstirea Neamț”; 

2) că acel domn a funcţionat un intendent la ospiciul de lângă Mănăstirea 
Neamţului, în perioada noiembrie 1886-aprilie 1887; 

3) că textul scris de Onicescu, personal, şi nepublicat vreme de un secol, 
este identic în conţinut cu misteriosul document fără adresă şi fără dată, pe 
care ni-l oferă A. Z. N. Pop; 

4) că Onicescu nu fabulează. 

Dacă textul a fost scris „la un an după moartea poetului” cu scopul de a 
fi dat publicităţii, de ce a trebuit să treacă 25 de ani până ce autorul l-a predat 
unei redacţii, oricare ar fi fost aceasta? Şi, în cazul în care „amintirile” ar fi 
fost aşternute pe hârtie atunci când pretinde A. Z. N. Pop, ce l-ar fi reţinut pe 
Onicescu să copieze datele exacte din registrul pe care, de-ar fi fost intendent, 
iar Eminescu pacient, Legea îi cerea să îl aibă în grijă? Cum de tocmai el 
n-a fost în stare să precizeze ziua internării? Până când vom reveni asupra 
datării manuscrisului lui Onicescu, amintim un lucru cert: tehnologia de 
fabricare a hârtiei nu a stat niciodată locului. Prin urmare, în 1914, structura 
şi aspectul ei erau substanţial diferite de cele ale hârtiei existente înainte de 
1900. Nu degeaba anumite instituţii... agere au în depozit hârtie din diferite 
perioade istorice. 

Manuscrisul, zice Augustin Z. N. Pop, a rămas „inedit până la publicarea 
de față”, adică până în 1983. N-a avut cunoştinţă istoricul de el? Ba da, din 
moment ce îl invocă încă din 1962 (vezi Contribuţii documentare...). De ce 

oare nu a citat însă nici una dintre afirmaţiile acestuia, mulţumindu-se să le 
parafrazeze, timp de mai bine de două decenii? Nu ştim, dar un răspuns am 
putea afla atunci când documentul original va putea fi parcurs de oricine, nu 
doar de o mână făcătoare de minuni. S-au publicat la grămadă toate notițele 
lui Eminescu, fie ele şi simple copieri de texte, şi s-au repetat obositor câteva 
zeci de locuţiuni sau pasaje agreate politic, dar s-a păstrat o suspectă precauţie 
în tipărirea documentelor pe baza cărora s-au scris biografiile „nebunului” 
Eminescu. S-ar zice că, undeva, Cineva preferă ca lumea să fie preocupată 
cu tot soiul de mărunţişuri speculative, în loc să cerceteze atent evenimentele 
concrete, care i-au determinat tragicul destin. Dacă despre opera lui Eminescu 
se poate vorbi şi subiectiv (în contradictoriu sau nu), destinul cetăţeanului 
cu acelaşi nume nu mai permite aceeaşi libertate. Faptele lui şi faptele comise 
împotriva lui pot fi judecate obiectiv, în funcţie de criterii stabile şi obligatorii, 
precum Legea. 

Documentul lui Onicescu, mai zice A. Z. N. Pop, „concordă şi amplifică 
amănuntele de viaţă a poetului în nefericita lui agonie morală”. Nu credem 
că spusa lui L. Onicescu poate concorda cu ceva, deoarece numai el ne este 
recomandat a fi scris ca martor despre perioada în care Eminescu ar fi dat 
semne de alienare, pe când se găsea la Neamţ. Şi dacă nu concordă, nici 
nu amplifică. 

Cât priveşte „agonia morală” , aceasta rămâne o locuţiune adesea folosită. 
Sună bine, pentru cei cu o dezvoltată senzualitate telectualo-poetică, dar nu 
a fost vreodată susţinută cu fapte concrete şi probate. Premiza „nebuniei” lui 
Eminescu nu este, aşa cum le-ar conveni unora, un soi de constantă 
matematică. Atâta timp cât o asemenea stare nu este dovedită, ea rămâne 
ficţiune. Şi, cum ficţiunile de acest fel se mai numesc şi calomnii, istoria 
noastră literară nu poate clădi din ele catedrale ale regretului ipocrit, ci 
biete şoproane, pe care orice simplu oftat al adevărului le culcă la pământ, 
spulberându-le. 

Nu contestăm că, pentru societate, în ultimii lui şase ani, Eminescu a 
trăit un fel de agonie. Dacă un om imobilizat cu forţa nu se mişcă, nu înseamnă 
că el ar fi paralitic. Dar, dacă e nepotrivit să vorbim de „agonie morală” în 
cazul Eminescu, în schimb, avem prea destule ipochimene naţionale care se 
nasc şi trăiesc într-o neîntreruptă stare de comă etică; lor da, locuţiunea le 
pică mănuşă! 

Să-i dăm însă cuvântul numitului Leon Onicescu, că stă de mult la rând 
(pentru textul integral vezi Anexa 19): 

„Era în toamna anului 1886, şi mă aflam ca Casieri Administrator ospiciului de 
alienați din Mănăstirea Neamţ, când într-una din zile, un gardian din laşi a adus şi 
internat în ospiciu pe Eminescu, trimis pe cale administrativă cu formalităţile obişnuite. 
Eu eram la laşi aşa c-a fost internat în lipsa mea. Personalul inferior al ospiciului nu 
cunoştea cine-i Eminescu şi l-a internat într-o cameră cu mai mulți alienaţi şi fără nici 
o excepțiune de tratament.” (Reţinem că textul nu are titlu, că începe abrupt şi că nu se 
adresează nimănui, iar despre autor nu se ştie absolut nimic, nici măcar ce vârstă avea.) 


Din aceste prime cuvinte poţi înţelege că, de-ar fi fost prezent intendentul 
Leon Onicescu, Eminescu ar fi fost primit cu flori şi fanfară şi cazat într-un 
conăcel de protocol. Să vedem ce scrie Gh. Ungureanu în bine documentata 
lui lucrare: 


„Dintr-un raport (f. 60) aflăm că se aflau acolo 59 bolnavi, care erau îngrămădiţi 
în 7 camere. În prima cameră erau 12, în camera a doua erau 11 epileptici, în a treia 
erau 2, în camera a patra erau 10, în a cincea tot 10, în a şasea erau 9 şi în ultima, a 
şaptea, erau 5. Nu ştim în ce cameră a fost ținut Eminescu. Din rapoarte nu reiese dacă 
li se făcea sau nu vreun tratament.” 


Prin urmare, chiar să fi dorit, Onicescu nu ar fi avut cum să-l favorizeze 
pe Eminescu. Ne îndoim însă că l-ar fi bântuit vreo clipă astfel de idei, faptul 
că — zice el — nu l-a scutit nici măcar de portul bonetei fiind dovada cea mai 
măruntă în acest sens. Asta nu-l împiedică să declare: 


„Am regulat să-i deie o cameră deosebită şi o îngrijire specială. La câteva zile a 
venit medicul ospiciului, dl. dr. Ursulescu şi i-a prescris cuvenitul tratament. Pe lângă 
boala mentală, Eminescu avea o rană la un picior.” 


Ştiind care era situaţia reală a stabilimentului, poţi să nu te întrebi prin ce 
era „deosebită” camera dată lui Eminescu? Avea geamurile puse în tavan şi 
tavanul în podea? Era deosebită pentru că era alta decât celelalte? Şi îngrijirea 
specială în ce anume consta? Nu-l bătea la fel de des ca pe ceilalţi? Şi-apoi, 
de ce ar fi făcut Onicescu astfel de gesturi, într-un moment în care singur 
recunoaşte că nu dădea „destulă însemnătate aceluia care mai târziu a fost 
recunoscut geniul poesiei române”? (Mărturisirea parvine tot prin 
inepuizabilul A. Z. N. Pop, harnicul modelator al trecutului necunoscut, şi 
asupra ei vom reveni.) Nu ne interesează din ce buzunăraş al minţii scosese 
micul şi dinamicul intendent camera deosebită şi îngrijirea specială, dar ne 
priveşte teribil de mult faptul că istoria literară pare să-i fi dat crezare 
necondiţionat. 

Ni se mai spune că Eminescu nu ar fi beneficiat de „nici o excepțiune de 
tratament”, autorul referindu-se, bănuim, la atitudinea salariaţilor din 
sobordinea lui. Numai că bolnavii nu se vindecă doar prin bunul 
comportament al cadrelor sanitare, ci şi prin „cuvenitul tratament” medical. 
Or, despre acesta autorul nu suflă o vorbă. Faptul că, aşa cum se va vedea, 
peste ani, doctorul Zosin va fi la fel de „reţinut” în această privinţă, deşi 
putea scotoci în voie prin arhiva ospiciului (la care nimeni altul nu a avut 
acces), nu indică decât un lucru: absenţa tratamentului medical şi, mai ales, 
absenţa unei fişe medicale întocmite pe numele Eminescu. 

Precizarea: „Eminescu avea o rană la un picior” (subl. ns.) nu este tocmai 
conformă cu realitatea, căci în acea perioadă ectima îi creea într-adevăr 
probleme lui Eminescu, dar nu era vorba de „o rană”, ci de mult mai multe 
pustule care „au o mărime dela acea a unei gămălii de ac până la a unui 
bob”. Aspectul acestei puzderii de bubiţe este substanţial diferit de ceea ce 
îţi imaginezi atunci când te gândeşti la „o rană”. Ne agăţăm de nimicuri? 
Poate da, poate nu, dar nu e din vina noastră. Sigur că, în ipoteza în care 
Onicescu a fost intendent şi Eminescu i-a căzut pe mână, teoretic există 
posibilitatea ca pentru el mulţimea pustulelor să fi reprezentat „o rană”. 
Chestiunea e că boala nu afecta un picior, cum scrie Onicescu, ci pe 
amândouă. De aceea, suspiciunea că Onicescu (sau cine-o fi autorul textului) 
a auzit ceva despre ectima lui Eminescu, dar n-a avut ocazia să o vadă cu 
ochii lui, aşa cum pretinde, devine legitimă. 

Să trecem la alt pasaj: 


„Cum am ajuns din laşi la Mănăstire, m-am dus să văd pe Eminescu. L-am găsit 
culcat, îmbrăcat cu haine de spital cu boneta pe cap. l-am dat bună ziua şi l-am întrebat 
cum se află şi dacă este mulțumit de tratament. Eu îl cunoşteam din copilărie de la 
Botoşani. El nu mă cunoştea.” 


Prima frază subliniată ne obligă să ne întrebăm: de ce Onicescu, ajuns la 
ospiciu, s-a dus aţă către încăperea în care era Eminescu? (Oare din cauza 
acestei puternice emoţii să fi uitat el să facă însrierea ilustrului „pacient” în 
evidenţa ospiciului?) Intendentul susţine că aflase de internarea lui Eminescu 
de la „personalul inferior” . Posibil, dar improbabil, deoarece câteva rânduri 
mai sus se plânge că acesta „nu cunoştea cine-i Eminescu”. Ba, mai mult, 
chiar el însuşi mărturiseşte că la acea vreme nu conştientiza ce favoare îi 
făcuse soarta, dându-i-l pe Eminescu spre îngrijire. Şi dacă Eminescu nu 
reprezenta (mai) nimic în ochii lui, ce motiv îl putea determina ca să dea 
fuga la acesta, lăsând orice altceva la o parte? 

Să-l credităm când susţine că îl cunoştea „din copilărie”? Aparent, e 
plauzibil. În realitate, prin ce anume se reliefase Eminescu la acea vârstă şi 
cât timp stătuse el în Botoşani, astfel încât să rămână, icoană, în memoria lui 
Onicescu? Cum de ţinuse Onicescu minte o persoană cu care nu-i făcuse 
nimeni cunoştinţă, despre care nu avea nici o amintire concretă (deosebită, 
nici atât) şi care, în plus, îşi schimbase nu numai aspectul, ci şi numele? În 
ipoteza în care Onicescu era un om cumsecade, care-şi trecea vremea stând 
la taclale şi cu bieţii smintiţi, era de aşteptat ca el să-i spună lui Eminescu că 
îl ştia „din copilărie de la Botoşani” şi, dacă nu aveau de depănat amintiri 
comune, măcar erau legaţi de oraşul în sine, care putea deveni subiect de 
discuţie. Or, aşa cum se va vedea şi în continuare, Leon Onicescu afirmă că 
s-ar fi dus gâfâind să-l caute pe Eminescu, că ar fi vorbit cu acesta, dar nu dă 
nici un detaliu privind tema conversaţiei. 

Onicescu pretinde că primele întrebări pe care i le-ar fi pus lui Eminescu 
ar fi vizat starea generală a clientului şi măsura în care îl mulțumea tratamentul. 
Unui bolnav autentic, diagnosticat cu „manie furibundă” , cum va pretinde 
ulterior doctorul Zosin, i se cere oare părerea privitor la calitatea tratamentului? 
Iar dacă acest diagnostic ar fi fost corect, mai era Eminescu, maniacul furibund, 
„foarte mulțumit şi vesel”? (Furibund = „Plin de furie, foarte furios, mânios 
la culme; turbat” — DEX.) 

În întreaga lui relatare, Onicescu nu invocă prezenţa altui medic, afară de 
Ursulescu, cel care, din când în când, mai trecea pe la ospiciu. Să vedem ce ştie 
în acest sens doctorul Zosin, care scrie în a lui Dare de seamă despre mişcarea şi 
asistența alienaţilor din ospiciul Mănăstirea Neamţu pe anul 1903: 


„Astfel că vreme de aproape 40 de ani, adică până la 1898, acest ospiciu n'a avut 
medicul său propriu; conducătorul de fapt a fost intendentul; partea medicală era 
încredințată unui profan cu titlul de medic secundar” (subl. ns.). 


Profan sau nu, acesta avea în mâinile lui „partea medicală”. Onicescu 
nu scrie nici un cuvânt despre acest nepriceput înarmat, care, bun sau rău, 
exista şi se făcea simţit pe pielea pacienţilor. De asemenea, vom vedea că 
textul intendentului nu conţine nici măcar diagnoza stabilită în cazul lui 
Eminescu, nici informaţii în ceea ce priveşte tratamentul aplicat acestuia. De 
altfel, el nu scrie nici cum erau, în general, trataţi medical cei aduşi în 
stabilimentul pe care-l gospodărea. 


[Notă: Afirmația lui Onicescu, precum că în 1886 era salariat al ospiciului „din 
Mănăstirea Neamţ” nu este tocmai exactă. Un asemenea stabiliment nu mai exista de 

mult. Ca plasament geografic, ospiciul nu mai era în Mănăstirea Neamţului încă din 
1864, când fusese mutat în incinta vechii tipografii a acesteia — tipografie aflată la circa 
500 de metri de mănăstire. Din punct de vedere juridic, din 1866, balamucul se găsea 
„sub d'a dreptul administrare a onor. Epitropiei generale a casei Sft. Spiridon din laşi”. 

În vechime, epitropia era „corporaţiunea instituită pentru administrarea averei 
bisericeşti dintr'o parohie, eparhie, mitropolie, etc. Membrii E.-ei sunt preoți şi laici, 
aleşi din partea credincioşilor” (Enciclopedia Minerva). La primă vedere, s-ar zice că, 
în fond, tot Mănăstirea Neamţului conducea ospiciul, mai ales că unul dintre epitropii 
locali era ieromonah. În realitate, sub anumite aspecte, în raport cu Statul laic, Biserica 
nu mai era decât aparent ceea ce fusese odinoară, când, ca să-l cităm pe Creangă, mănăstiri 
ca Secu şi Neamţ erau „a doua visterie a ţării”. Cum am mai spus, în 1885, Patriarhia 
Ecumenică a recunoscut autocefalia Bisericii Ortodoxe Române. A fost un câştig? 
Într-un fel, da. Pe de altă parte, dacă ne întrebăm cine anume decidea alegerea 
Mitropolitului Primat al României (vechea denumire pentru Patriarhul Ţării), căpătăm 
unele îndoieli, „tutela” Ţarigradului având avantajul de a-i ţine în frâu pe politicieni.] 


Dacă Onicescu nu aminteşte de profanul „cu titlu de medic secundar”, 
o va face Bojeicu, pretinsa lui rudă: „În stabiliment funcţiona ca un fel de 
medic, în permanenţă, Balomir” . Şi nu numai el. Când se referă la pretinsa 
internare a lui Eminescu în ospiciul de la Neamţ, Călinescu foloseşte deloc 
ortodox şi un text al lui Vlahuţă, încercând să sugereze că şi acesta i-ar 
împărtăşi opinia (în paranteze drepte am trecut sursele informaţiilor de 
dinaintea lor): 


„În noiembrie, noile atentate împotriva doamnelor şi stricarea a vreo două felinare 
orăşeneşti hotărâră pe părinţii urbei să interneze pe poet într-un ospiciu. [C. Emilian] 
În urma unui raport medical semnat de d-rii Iuliano şi Bogdan, poetul fu predat de un 
gardian din laşi, în ziua de 9 noiembrie 1886, Ospiciului de alienaţi de lângă Mănăstirea 
Neamţului. I. Caragiani se grăbi să ceară înlocuirea lui din postul de subbibliotecar 
(19 noiembrie). [P. Zosin] A. Vlahuţă vizită spitalul patru ani mai târziu şi-l găsi curat 
şi în ordine, sub îngrijiorea casierului Bontăş, aşezat într-o veche zidire de vreo 20 de 
încăperi cu cerdac, în spatele mănăstirii, ce servise pe vremuri de tipografie. În curtea 
mare, verde, împrejmuită cu zăplazuri, şi pe săli, se învârteau vreo 60 de pacienţi, 
contemplaţi, în lipsa îndelungă a medicului, de ochiul vigilent al unui moş Balomir, 
alienist improvizat şi năstruşnic. [Vlahuţă] Pacienţii, români, țigani, evrei, mistici, 
epileptici sau furibunzi, se arătau în toată împestritarea lor la masă, pe care, la sunarea 
unui clopot, o luau fie în refectoriu, fie afară, în grădină, după anotimp. O cană cu apă 
şi o lingură de lemn alcătuiau tacâmul fiecărui pacient. [R. Şuţu] Aci petrecu Eminescu 
vreo cinci luni, îngrijit însă cu mai multă băgare de seamă, medic fiind un dr. Ursulescu. 
Leon Onicescu, casier administrator, în lipsa căruia intrase, îl găsi în haine ospitaliceşti 
şi cu bonetă pe cap...” [Călinescu/Onicescu ]. 

Dintre cele cinci izvoare, în bibliografia monografiei nu sunt menţionaţi 
explicit decât Vlahuţă şi R. Şuţu. Numele Corneliei Emilian nu apare deloc, 
căci informaţiile ei privind stricarea unor felinare au apărut în introducerea 
volumului care cuprinde corespondenţa Harietei (detaliu necunoscut celor 
mai mulţi). Zosin poate fi găsit în bibliografie, dar, nefiind marcat în text, nu 
se poate şti care sunt informaţiile preluate de la el. (Probabil, a fost ocolit 
pentru a nu se atrage atenţia asupra faptului că este singurul autor care ar fi 
văzut pretinsa constatare medicală.) Cât despre Onicescu, acesta lipseşte cu 
totul din bibliografie — şi nu numai de-acolo, textul original nefiind „văzut” 
decât de Călinescu, A. Z. N. Pop şi, poate, cel/cei care a/au preluat ştafeta de 
la aceştia. 

Aşadar, Călinescu ştia că personajul Balomir fusese descoperit cu mai 
bine două decenii înainte ca Bojeicu (sau cine s-a prezentat astfel) să-şi pună 
pe hârtie „amintirile”, fiind foarte probabil ca acesta din urmă să se fi inspirat 
de la Vlahuţă. Când citeşti doar monografia „divinului”, îţi poţi pune unele 
întrebări. Bunăoară: ce să fi căutat Vlahuţă în 1891 la ospiciul de lângă 
Mănăstirea Neamţului? De ce să fi vizitat el stabilimentul doar după moartea 
lui Eminescu? De ce nu i-o fi întrebat pe intendent şi pe alţi salariaţi ai 
ospiciului, cum se comporta „nebunul”? Cum de nu a găsit el, primul, registrul 
din care Zosin pretinde că ar fi transcris data internării şi diagnosticul pus 
pacientului Eminescu? 

Când depăşeşti sfera (intenţionat) atât de limitată a monografiei lui 
Călinescu, lucrurile se simplifică. În realitate, Vlahuţă a vizitat Mănăstirea 
Neamţului doar din întâmplare, ca să-şi treacă timpul, ca atâtea alte mii şi mii 
de alţi români care treceau anual pe acolo („Pipirig, 7 august 1891. Azi 
dimineaţă am fost la Mănăstirea Neamtului, de-aici cale de-un ceas cu 
trăsura” — vezi Din goana vieţii, File rupte), iar dacă tot ajunsese atât de 
aproape de acel balamuc despre care se spuneau numai lucruri rele, cumplite, 
fireasca curiozitate a scriitorului l-a determinat să vrea să-l vadă cu ochii lui. 

În pasajul sus citat, Călinescu a plasat în aşa fel datele culese de la Vlahuţă 
încât să dea iluzia că şi acesta ar depune mărturie că Eminescu ar fi fost 
internat în ospiciul de la Neamţ. Este o viclenie. Iată ce scrie Vlahuţă referitor 
la ospiciul de lângă Mănăstirea Neamţului: 


„După dejun mă duc să văd ospiciul de nebuni. In spatele mănăstirei e o curte mare 


împrejmuită cu zaplaz înalt, ş' o construcţie veche cu vre-o 20 de încăperi, în care a fost 
pe vremuri tipografia mănăstirei. Aici se adăpostesc 60 de nenorociţi, sub cinstita 

îngrijire a casierului Bontăş, un om foarte de treabă, care conduce singur toată 
administraţia ospiciului. În toate odăile o curăţenie ş”o ordine, care ia localului ori-ce 
aspect de casă de nebuni. Pe săli întâlnesc figuri palide, de-o melancolie sfâşietoare; 
un tânăr bine 'mbrăcat, stă cu capul în mâni, ceasuri întregi în picioare, îmărmurit aşa 
într’ o atitudine de-o nespusă suferință, fără să spue o vorbă, fără să facă o mişcare. Un 
leah bătrân, cu un sarcom colosal în spate, se precipită vesel să ne deschidă uşa şi mă 
salută c'o gentileţă ş' o ceremonie, de care "i-aşi fi foarte recunoscător să mă scutească. 
Un orator, bine făcut, gesticulează solemn într” un colț şi strigă mereu: «Bine "ţi-a făcut, 
Bine "ţi-a făcut.... Cuvântul meu a fost cuvânt de prooroc!» lar persoana, care primia 
aceste amicale mustrări, pentru noi era invizibilă. Am aşteptat până a sunat clopotul 
pentru masă. Din toate părțile îi vedeai alergând în sufragerie. M'am dus să'i văd pe 
toți mâncând la un loc. Ce varietate de figuri şi mai cu seamă de ochi curioşi! Un ovrei 
strigă la mine, cu gura plină, să es afară. Un ţigan lacom înfulică coşcogea halcă de 
mămăligă din trei îmbucături, şi îndesând cu degetul pe cea din urmă, se repede şi 
însfacă altă portie. Erau asupra borşului: lingurile şi leorpăitul atâtor guri, dădeau 
sgomotul fuselor dintr'o fabrică de tors. Mâncarea e îndestulătoare şi bine pregătită. 
În timpul mesei un nebun e apucat de epilepsie. Un gardian îl ia în braţe, ca pe un copil, 
şi fuge cu el afară. Sunt mulţi epileptici aici. Câti-va nebuni sunt furioși. Unul din 
aceştia, mai deună-zi, a scos ochiul şi a ucis, dintr'o lovitură, pe un coleg al său de 
suferinţi. Altă dată un ţigan a rupt cu dinţii degetul unui alt nebun şi imediat "l-a 
înghiţit. Nenorociri de acestea se întâmplă foarte rar, mai ales în admirabila disciplină, 
pe care nu-mi esplic cum a ştiut s'o introducă aici inteligentul şi activul conducător al 
ospiciului, d. Bontăş. Ce rău e că nu se rândueşte un medic permanent, care să observe 
şi să studieze zilnic suferințele acestor nenorociţi! Cu vizitele rari şi pe fugă ale 
doctorului din Târgu-Neamţu şi cu inspiraţiile năbădăioase ale lui moş Balomir, nu se 
mai sdrăvenesc, cât 'i hău, nebunii de la mănăstirea Neamţului” (subl. ns.). 


Precum se vede, nici o referire la Eminescu. 

Remarcăm o precizare: casierul „Bontăş... care conduce singur toată 

administraţia ospiciului”. Cuvintele subliniate ne ajută să aflăm care a fost 
sursa de inspiraţie a lui Onicescu sau a celui care l-a prezentat pe acesta drept 
fost „Casieri Administrator” al ospiciului. Doctorul Zosin ne întăreşte această 
părere, deoarece în „schema” stabilimentului prezentată de el într-o Dare de 
seamă către superiori apare un „intendent”, nu un „casier administrator”, 
iar un fost angajat în acest post s-ar fi prezentat cu titulatura oficială. 
Fraza „În toate odăile o curățenie ş'o ordine, care ia localului ori-ce aspect 
de casă de nebuni” numai cu gândul la bătăi cu frânghia udă ori la sinistre 
încarcerări în subsol nu te duce. Pe de altă parte, nu putem să nu ţinem cont şi 
de spusele lui Zosin, care ar explica altfel de ce două luni după anchetă, în 
ospiciu era „curățenie” şi „ordine” : 

„«În urma unei denunţări prin care se arată că la ospiciu s'ar fi comis de către 
gardieni maltratări asupra bolnavilor şi din care cauză unii din ei ar fi murit» prefectura 
județului Neamţu face o anchetă la 13 Iunie 1891 şi după ce arată cari ar fi «măsurile 
de îndreptare» şi încheie astfel raportul: «Este cu totul insuficient ca bolnavii să fie 
văzuţi de medic de 3-4 ori pe lună şi să fie lăsaţi a fi trataţi de un om care n' are nici cea 
mai mică noţiune de posiția sa” (probabil, „moş Balomir” ), 


Dar toate acestea constituie detalii. Fundamental rămâne faptul că vizitarea 
ospiciului nu-i aduce lui Vlahuţă deloc aminte de Eminescu — fie şi doar 
pentru a-l consola că, măcar, acesta ar fi fost închis într-un mediu foarte 
apropiat de cel normal. Sceptica încheiere întăreşte ideea că el n-a crezut 
niciodată că Eminescu ar fi fost internat în acel balamuc. 

De altfel, chiar în perioada în care unii zic că Eminescu ar fi fost pacient 
al ospiciului de la Neamţ, Vlahuţă afirmă public: 


„Adesea ori mă iau de vorbă cu prietinii mei despre starea şi soarta literaturei 
noastre. Sunt lungi şi amărâte discuţiile acestea. Ne plângem de multe neajunsuri şi în 
totd' a-una e o vădită sfială şi mâhnire în încurajările pe cari ni le facem unul altuia. 
Ce păcat că nu mai avem între noi pe cel mai puternic şi mai luminat talent, ce ne-a fost 
dat s' avem, pe fratele Eminescu, al cărui desgust de om superior nedreptăţit — ` l-a făcut 
să se retragă din mijlocul nostru, tocmai atunci când ne era mai scump şi mai necesar! 
— Puţini sunt oamenii luminaţi şi drepți, de cari să ne fie dor când nu "i-ai văzut o 
săptămână, a căror vorbă bună, cinstită şi înţeleaptă să "ţi răcorească inima şi să "ţi 
însenineze gândurile, a căror prietenie să 'ţi potolească necazurile şi să te întărească 
în dureroasa luptă a vieţei. Când ’ ti-ai pierdut toate iluziile cu cari ai eşit din şcoală, 
când tot restul vieţei tale se încheie într'o biată muncă de condei, strâmtorată şi 
anevoioasă, când te simţi aşa de mic, aşa de slab şi de prăpădit în fața acestei colosale 
nepăsări de mort, care te înspăimântă, şi împotriva căreia tot risipindu-ţi puterile şi 
răsvrătindu-te mereu, fără nici o isbândă, ajungi să te întrebi singur uneori dacă nu 
cum-va ai înebunit, — când toate, toate, de câte încerci să te reazimi, să rup, şi începi a 
şovăi, obosit, trist şi fără noroc, singura mângăere ce te mai leagă de vieaţă, singurul 
sprijin ce te mai ţine în picioare, sunt câţi-va prietini, cari ’ ți ascultă păsul şi ţi-l cred, 
— câţi-va oameni buni, sinceri şi inteligenți, care "ţi ştiu suferința, şi 'ți dau răsplata 
morală şi încurajarea pe care indiferența celor-l' alţi "ţi-o refuză.” 


O întrebare neplăcută rămâne, totuşi: atunci când au ieşit pe piaţă 
băznelile lui P. Zosin şi ale lui R. Şuţu (ale căror scorneli, culmea, se mai şi 
contrazic cu frenezie), de ce nu s-a auzit glasul lui Vlahuţă, spre susţinerea 
unuia şi combaterea celuilalt sau a amândurora? Nu insistăm acum asupra 
acestei chestiuni. Vom redeschide subiectul, atunci când vom demonstra că 
nu toţi contemporanii lui Eminescu erau convişi de „nebunia” acestuia. 

Să ne întoarcem la textul lui Leon Onicescu: 

„Eminescu s-a arătat foarte mulțumit şi vesel. Observ însă din convorbirea cu el că 
nu-şi dădea socoteala unde se afla şi nici nu era în stare să spuie voiajul din Iaşi la 
Monastire. Pe lângă aceste comisese şi mai multe necuviinţi şi mă conving că rațiunea-i 
lipseşte. Din simplul răspuns al lui Eminescu, că era mulțumit de tratament, se vedea că 
aiureşte. Căci, cum poate fi mulțumit cineva, păzit de gardieni la un loc cu alți 
unsprezece, din care unii furibunzi, şi cari comit tot felul de necuviinţi. 

Am regulat să-i deie... (...) ...Eminescu avea o rană la un picior.” 


Logica lui L. Onicescu este curioasă, fără a fi, însă, aberantă: în opinia lui, 
argumentul suprem al faptului că Eminescu aiura era acela că se declarase 
mulțumit cu situaţia în care se afla. Păi, în cazul în care Eminescu era „mulțumit 
şi vesel”, dar, totodată, era şi inconştient („mă conving că rațiunea-i lipseşte” ), 
cum de n-a observat acest lucru din prima clipă? Ce anume conversaţie au mai 
avut cei doi? 

Mulţumirea şi veselia lui Eminescu par să-l fi surprins pe Onicescu, încât 
ai zice că, atunci când a pornit spre salonul în care se afla şi Eminescu, 
intendentul nostru se aştepta să întâlnească un om perfect sănătos sau un bolnav 
închipuit, dar spre mirarea lui („Observ însă...” ), din discuţii, se convinsese 
de contrariu. Elementele principale care l-ar fi dus la constatarea că Eminescu 
„diureşte” sunt: 1) „nu-şi dădea socoteala unde se afla” , 2) „nu era în stare 
să spuie voiajul din laşi la Monastire” şi 3) „comisese şi mai multe necuviinţi” . 

Să începem cu sfârşitul. Necuviinţele imputate (constând în ce anume?) 
se petrecuseră anterior (revenirii lui Onicescu în ospiciu şi, potrivit propriei 
relatări, nu-i fuseseră prezentate acestuia înainte de a merge la „bolnav”. 
Atunci, cum aflase de ele, pentru ca energica lui rațiune să le arunce în 
ecuaţie? Modul în care aduce vorba de „necuviinți” , alăturându-le o dată lui 
Eminescu, apoi celor „furibunzi”, demenţii în toată regula, reprezintă o 
modalitate vicleană de a-l include pe acesta în rândul furibunzilor, „uitând” 
sau nevrând să ştie că un furibund numai „foarte mulțumit şi vesel” nu este. 
„Necuviinţile” invocate de Onicescu nu sunt ceva inedit. Primul care a scris 
despre ele a fost doctorul P. Zosin. Cum lucrarea lui a fost tipărită şi a stârnit 
ceva valuri, este, deci, posibil ca şi această informaţie să fi fost culeasă de 
Onicescu din respectiva sursă. 

„Nu era în stare să spuie voiajul din laşi la Monastire”? Adică, să spună, 
ce? Nici până astăzi, detractorii lui, altminteri imaginativi, n-au găsit o formulă 
care să explice când, cine, cu ce şi cum l-ar fi transportat pe Eminescu la un... 
„acel ospiciu”. Ce aştepta, de fapt, Onicescu să afle de la Eminescu? Despre 
cum şi cu ce mijloace de transport a călătorit? Nici la acest capitol Onicescu 

nu oferă amănunte privind răspunsul sau reacţia lui Eminescu. Ce înseamnă 
„nu era în stare”? Că a tăcut? Că i-a răspuns că nu ştie? Că relatarea nu era 
coerentă? Versiuni sunt nenumărate şi cel/cei care a/au redactat şi mediatizat 
„memoriul” au ştiut mai bine acest lucru decât ipoteticul Onicescu. 

Cum şi-a dat Onicescu seama că Eminescu n-ar fi ştiut „unde se afla” ? ÎL 
întrebase direct şi nu-i răspunsese sau răspunsese greşit? Nici vorbă. Intendentul 
„vedea că aiureşte” , deoarece „era mulțumit de tratament” . Autocritic vorbind, 
după capul lui Onicescu, avea motive să nu fi fost? De ce să ni-l imaginăm ca 
A. Z. N. Pop, care-l vede bătut la trei coaste cu frânghia udă şi stropit cu găleți 
de apă rece, aruncate în faţă? Prin anumite amănunte, relatarea lui Onicescu 
ne aminteşte atât de textul lui I. N. Roman, care, atunci când l-ar fi întrebat pe 
Eminescu — aflat în arestul Poliţiei — cum se simte, aceasta i-ar fi răspuns: „Nu 
se poate mai bine! Dacă aşi avea jurnale şi cafea, aş fi omul cel mai fericit din 
lume!” , cât şi de inflaţia mărturiilor privind plăcerea lui Eminescu de a fuma 
şi de a bea cafea. 

Să citim mai departe: 


„După câteva zile de tratament Eminescu se simţea mai bine, începuse a-şi reveni 
în cunoştinţă. Atunci a văzut unde se afla şi a fugit din ospiciu îmbrăcat în hainele 
spitalului. A fost până la un sat din apropiere şi, fiind recunoscut după haine, a fost adus 
la ospiciu. 

De atunci începuse a deveni trist, melancolic. Arăta mirare pentru ce-a fost adus la 
Mănăstire şi cerea să i se permită sa îmbrace hainele lui. Nu i se putea însă da hainele 
de teamă să nu fugă. 

Eminescu a fost adus la Mănăstire într-o complectă lipsă. Cu cât era pe el. Într-o 
aşa mizerie de nedescris. 

Graţie tratamentului medical şi îngrijirilor particulare Eminescu din zi în zi mergea 
mai bine şi devenea raţionabil, aşa că-şi putea da socoteala de starea lui. Medicul îi 
interzisese băuturile alcoolice, cafea şi tutun, — îi limitase numărul țigărilor, treptat 
însă, i se permise tot mai mult, dându-i şi chiar câte puţin vin. Mâncare îi dădeam din 
masa mea şi mai totdeauna îl luam la mine la masă. Când era dispus, cânta, recita 
versuri, spunea anecdote, nu te mai urai cu dânsul. 

Cea mai mare pasiune era tutunul, pentru tutun se lipsea de mâncare. Când avea o 
țigară şi o cafea neagră spunea că-i cel mai fericit. Tutun îi dădeam eu fiind că ospiciul 
nu dădea, ceea ce era o cheltuială simţitoare.” 


Aşadar, evoluţia favorabilă a sănătăţii lui Eminescu s-ar fi datorat unui 
anume tratament. În ce a constat acesta? Cum se face că Onicescu, un individ 
care se pretinde a fi extrem de bine informat asupra acestui subiect, nu oferă 
chiar nici un detaliu medical, rezumându-se la a menţiona că i s-a interzis 


Nr. 6-9 O O——————— Semnele Timpului — 103 


consumul de alcool, cafea şi tutun? Dieta lui Ursulescu aminteşte de indicaţiile 
„psihiatrului” Maiorescu, care admitea aceleaşi produse, cu deosebirea că 
regimul prescris de magistru era ceva mai puţin sever, întrucât Eminescu se 
afla, la acea dată, după 6 luni de aşa-zis tratament: 

„Regim: vinul nu-i exclus, însă puţin, cafeaua neagră şi ceaiul oprite. 
Fumatul permis” — 7 aprilie 1884. 

Mai aflăm şi că Eminescu ar fi încercat să evadeze, tocmai pentru că 
între timp devenise conştient, înțelegând unde se află (dar nefiind interesat 
să afle când, cum şi de ce ajunsese acolo!). Dacă era conştient, n-ar fi ştiut 
şi la ce riscuri l-ar expune o tentativă de evadare? Pentru ce să fi evadat? Se 
mai îndrugă şi că l-ar fi capturat localnicii. Oare? Erau ţăranii din acel „sat 
din apropiere” (probabil, Vânători) atât de curajoşi şi cu un simţ civic atât de 
puternic încât să-l ducă din proprie iniţiativă înapoi, cu juvăţul de gât şi 
mâinile legate la spate? Cum de nimeni altcineva nu a mai auzit de aşa ceva 
— nici măcar aşa-numitul Gh. Bojeicu, alt nefericit povestitor fără chip, care 
pretinde că era rudă cu Onicescu? 

[Medicul I. Nica, simțind că implicarea ţăranilor nu este credibilă, îi 
înlocuieşte precaut cu gardienii: „Sub scrutările conştiinţei, fugi cum era 
îmbrăcat, în haine vărgate, într-un sat vecin, de unde gardienii l-au readus” . 
Şi, ca să întărească ideea alienării „fugarului” Eminescu, I. Nica precizează 
că acesta ar fi fost „readus într-o «mizerie de nedescris».” E drept că Onicescu 
invocă şi el o anumită „mizerie de nedescris” , dar o face într-un cu totul alt 
context: „Eminescu a fost adus la Mănăstire într-o complectă lipsă. Cu cât 
era pe el. Într-o aşa mizerie de nedescris.” Intervenţia paramedicală a avut 
două efecte: a resubliniat „nebunia” lui Eminescu şi a şters de pulbere onoarea 
„protectorilor” junimişti, folosind pentru aceasta blazonul autorului Nica, 
devenit un fel de fată în casă. Asemenea imixtiuni ne dovedesc că biografia 
lui Eminescu a fost şi rămâne un „scenariu interactiv”, la care, ca în folclor, 
fiecare îşi aduce obolul.] 

Informaţia lui Onicescu privind evadarea lui Eminescu va căpăta la unii 
autori şi forme care sperie. Săluc Horvat mai pune de la el, mai pileşte pe ici, pe 
colo şi iacă informaţia nouă, strălucind de profesionalismul celui ce-a moşit-o: 


„ian. [1887] Revenindu-şi după mai multe luni de întuneric mintal, Eminescu, 
aflat în ospiciul de la Mănăstirea Neamţului, dezertează în starea vestimentară în care 
se afla, fiind descoperit într-un sat vecin şi readus, într-o stare deplorabilă, la mănăstire” 
(Eminescu — Dicţionar cronologic). 

Să admitem că, aşa cum povesteşte Onicescu, Eminescu ar fi mers la 
„Mănăstire într-o complectă lipsă. Cu cât era pe el. Într-o aşa mizerie de 
nedescris”. Numai că, dacă Eminescu a „fost adus” şi predat ospiciului în 
absenţa intendentului, care l-a găsit gata îmbrăcat în uniforma locului, de 
unde ştia acesta din urmă că sosise doar „cu cât era pe el”? Se interesase 
mai apoi? Din ce motiv, dacă, pe atunci, nu-i dădea nici o importanţă? Ce-l 
făcuse să-i cerceteze cu atâta atenţie hainele, încât să poată spune fără ezitare: 
„erau cu totul uzate”? 

Onicescu mai pretinde: „mai totdeauna îl luam la mine la masă” şi, 
pentru a suna cât mai credibil, adaugă că atunci când Eminescu „era dispus... 
nu te mai urai cu dânsul” . Dar iată ce scrie Zosin într-un document oficial, 
redactat la cald, la 11 februarie 1904 (Dare de seamă...): 


„Cei patru-zeci de ani de paşalâc intendenţesc într atât au influenţat şi după ce 
s'a luat disposiția de-a se numi un medic anume pentru ospiciu, că cei 2 predecesori ai 
mei medici primari n'au putut face nimic pentru îmbunătăţirea soartei bolnavilor. 
Numit medic primar al ospiciului în Mai 1903, am resimţit adânc influența acelui 
paşalâc, dar hotărât a nu ceda, am realizat parte din ceea ce credeam că-i bine şi 
posibil de realizat. Mărturisesc că tot ce-i posibil n' am realizat, fiind-că ospiciul ca şi 
acum 40 de ani, este sub o epitropie locală şi ca şi acum 40 de ani, intendentul este un 
personaj, atât de important că nu se sfieşte de a-mi pune alternativa sau de a-l agrea 
necondiționat sau de-a pleca!” (subl. ns.). 


Crede cineva că astfel de inşi, care nu se sfiau să dea cu tifla medicului, ar 
fi stat la masă cu un pacient evadat? Onicescu o fi fost o excepţie? Dacă ar fi 
fost dintr-o cu totul altă plămadă, ar mai fi ajuns el să ocupe un post pe care nu 
puneau mâna decât cei pentru care insensibilitatea... polivalentă era virtute? 

De altfel, în lucrarea Eminescu în documente de familie, Gh. Ungureanu 
arată că, în perioada în care se zice că Eminescu ar fi fost internat în ospiciul 
de la Neamţ, au existat plângeri chiar împotriva casierului (deci, a lui 
Onicescu): 


„Grădina ce era destinată plimbării bolnavilor a fost luată şi folosită pentru 
agricultură, lăsând pentru ospiciu doar o mică curte străjuită de gard înalt. Această 
neomenie o făcuse casierul, spre marea supărare a infirmierului ce locuia acolo şi care 
denunța aceasta «cinstitei Epitropii» (f. 84 v.)” — subl. ns. (vezi „Arh. St. Iaşi, fond 
Epitropia generală a spitalelor «Sf. Spiridon» din Iaşi, dosar 556"). 


Ce făcea Eminescu, atunci când prânzea cu Onicescu? „Cânta, recita 
versuri, spunea anecdote”. Aşadar, nu comenta, nu polemiza şi, mai ales, 

nu discuta politică. Altfel spus, se purta ca un elev la serbarea de sfârşit de 
an. Frapează faptul că Onicescu are despre Eminescu impresia tipică 
cititorului de presă, a omului care nu l-a întâlnit niciodată în carne şi oase: el 
vede numai poetul — şi acela, născocit de condeiele altora. 

Abureala lui Onicescu are ceva nefiresc. Nu discutăm cât de plauzibilă 
ar fi (sau nu) naraţiunea în sine. Mai important ni se pare faptul că, atunci 
când se aşează pe sine în centrul acţiunii, autorul nu se bâlbâie, oferind 
relatări exacte, ca şi cum ar fi asistat la evenimente parcă mai ieri. În schimb, 
nicăieri nu dă detalii concrete (inclusiv de ordin medical), posibil de verificat. 
Astfel de lacune nu se justifică prin ipoteze de soiul: autorul era un om simplu 
şi, oricum, n-ar trebui să aşteptăm procese-verbale de la memorialişti. Simplu 
sau complex, el trebuia să ofere măcar câteva probe credibile, care să-i susţină 
țesătura de afirmaţii. A intervenit uitarea? Întâi, când uitarea este selectivă se 
numeşte altfel. Apoi, dacă se poate spune cu temei că memoria umană nu e 
bandă magnetică şi că a încurca lucrurile sau a omite unele aspecte nu 
dovedeşte automat delict ori premeditare, la fel de adevărat este şi că această 
realitate nu face ca pe lume să nu existe minciună deliberată. Dar, ca să nu 
riscăm, să zicem că e vorba doar de nişte noi ciudăţenii, să le marcăm existenţa 
şi să trecem mai departe. 


„Stăteam de vorbă cu Eminescu şi-l întrebam: cum se face ca dintr-atâţi amici 
nimenea nu se interesa de soarta lui, îi ziceam: bine, Domnule Eminescu, D-ta care ai 
scris atâtea şi atâta de bine, ţi-ai făcut un renume şi acum să n-ai D-ta un ban în pungă 
şi părăsit de toți ? 

Eminescu foarte indiferent răspundea că a avut bani dar i-a cheltuit cu boala şi a 
zis: Nu vroiesc să cer nimănui şi ştiu că n-am. Am să iau de la unii chiar pentru o editură 
şi nu-mi trimite. 

Îl îndemnam să scrie la acei de la cari are să ieie bani şi n-a voit. Totdeauna 
indiferent: Las-că-mi or da iei. 

Trecuseră trei, patru luni şi nimeni nu se interesa de soarta lui Eminescu, el însă 
devenise cu totul raţionabil, dar melancolic. Simţea lipsa şi mizeria, îi făgăduisem că 
dacă va fi corect şi nu va fugi din ospiciu să-i dau hainele lui şi el, în aceasta speranţă, 
într-una din zile când servitorul meu îmi scosese hainele să le şteargă afară, Eminescu 
s-a desbrăcat de hainele spitalului şi a îmbrăcat pe-ale mele. Servitorul, îngrijat, vine 
şi-mi spune ce-a făcut Eminescu; şi i le-am lăsat să le poarte, căci hainele proprii ale lui 
Eminescu erau cu totul uzate.” 


Citeşti şi mai că-ţi dau lacrimile, când vezi cum nesimţirea „amicilor” 
face să crească cotele emoţiei în sufletul blajinului intendent! Când auzi că 

discută de renumele lui Eminescu şi face straşnice judecăţi de valoare 
(„D-ta care ai scris atâtea şi atâta de bine” ), să nu ţi-l imaginezi pe Onicescu 
declamând din Glossa, înainte de cină şi având sub pat colecţia cu 
editoriale de la Timpul, pe care-o răsfoia spre alinare de două ori pe săptâmână, 
la ore fixe? 

Ni se dă de înţeles că la Neamţ Eminescu n-ar fi avut para chioară cu el. 
Posibil, dar — iarăşi, şi iarăşi — improbabil. (Dacă ar fi fost sub-bibliotecar, aşa 
cum în mod eronat afirmă biografii lui, ar fi avut un salariu — modest, dar din 
care ar fi putut supravieţui în limitele decenţei.) Pe lângă mulţii duşmani, în 
laşi se găsea şi Creangă, prietenul la care ar fi găsit nu numai găzduire în caz 
de forţă majoră ori un sfat bun pentru ieşire din impas, ci şi un imediat ajutor 
bănesc. Căci Eminescu, ne-o spune chiar Harieta, putea fi cheltuitor, dar nu 
era omul care să se lase complet descoperit, existând un minim, o rezervă de 
care nu se mai atingea pentru a-şi satisface o plăcere, ci doar dacă altminteri 
nu se mai putea cu nici un chip. De aceea, nu-i de crezut că Eminescu ar fi 
ajuns la Mănăstirea Neamţului complet lefter. Putem însă accepta ideea că 
unul dintre motivele care l-au determinat să meargă acolo a fost sleirea aproape 
completă a rezervelor sale băneşti. Dacă ideea i-a aparţinut lui ori lui Creangă, 
dacă a acţionat singur ori cu sprijinul acestuia, care încă avea relaţii în lumea 
preoţilor, cine s-o mai ştie? 

Onicescu insistă mult asupra lipsei de bani a lui Eminescu, îndemnându- 
l să fie mai bătăios pentru a-şi smulge drepturile pe care ceilalţi nu i le dau de 
bună voie. O astfel de... presiune pozitivă ar fi naturală în cazul a doi prieteni, 
aflaţi într-o situaţie obişnuită. Dacă Eminescu ar fi fost însă alienat, cum se 
afirmă, mai putea Onicescu (om zdravăn, nu-i aşa?) să-l îndemne să ceară 
paralele de pe la datornici? Chiar să fi vrut aceştia să i-i dea, ar fi făcut-o 
tocmai într-un astfel de moment, când, găsindu-se în ospiciu, Eminescu nu 
era „în starea sigură de a se îngriji însuşi” (ca să-l cităm pe Maiorescu)? 
Şi-apoi, la ce i-ar fi servit acei bani în ospiciu, adică într-un loc ca o puşcărie 
uitată de lume? Şi unde mai pui că acolo însuşi intendentul Onicescu îl ospăta, 
invitându-l cu dânsul la masă! 

Dacă Eminescu n-ar fi avut ce face cu banii în balamuc, nu la fel stăteau 
lucrurile şi în cazul în care ar fi fost găzduit la mănăstire. El nu se culca o dată 
cu găinile, adesea intrând mult în noapte, iar toamna şi iarna sunt anotimpurile 
cu nopţile cele mai lungi. Pentru ca la Neamţ să nu-şi fi schimbat acest obicei, 
avea nevoie de gaz pentru lampă, care costa 0,40 lei litrul, sau de lumânări 
— cele mai ieftine erau 7 lei/kilogram. Cum orice învăţ are şi dezvăţ, să zicem 

că în lunile petrecute la Neamţ Eminescu şi-a schimbat vechile obiceiuri. 
Pentru a putea să scrie, îi trebuia însă şi... hârtie. Abordarea poate părea 
astăzi derizorie. Nu la fel stăteau lucrurile şi în trecut. Amintim că Eminescu, 
când lucra, consuma foarte multă hârtie, şi că, de exemplu, Harieta s-a aflat 
la un moment dat în situaţia de a „fura” o coală de hârtie de la un vecin, 
pentru a putea răspunde la o scrisoare, că altă dată, o anunţă pe C. Emilian 
că „Hârtia se găteşte, alta zău nu am” (27 noiembrie 1887), iar la 3 februarie 
1888 face un mic decont: „suta luată la 1 Fevruarie şi cu suta primită de la 
d-nu Mortun, s'a ales că şi-a cumpărat hârtie pentru lucru şi alte mărunțişuri 
cari îi trebuiau” (subl. ns.). 
[Referitor la acelaşi aspect, Slavici îşi aminteşte: 


„Ca scriitor, Eminescu strica multă hârtie, căci făcea multe corecturi, mai ales în 
ceea ce privea alegerea vorbelor, şi ținea să deie la tipografie manuscript curat şi citeț. 
(...) Împrejurul mesei lui de scris era deci mereu plin de hârtii rupte.” ] 


Hârtia nu pare să fi fost foarte ieftină pe-atunci, iar ospiciul administrat 
de Onicescu avea probleme băneşti pentru a căror rezolvare lua din porţile 
zilnice ale bolnavilor. Cât priveşte punga personală a lui Onicescu, şi aceasta 
trebuie să fi fost destul de strânsă, dacă e să credem mărturia lui: „La plecare 
am dat lui Eminescu 5 lei de buzunar...” (aceeaşi sumă i-ar fi dat-o şi 
Maiorescu, la 28 iunie 1883, pentru birjă). Un ins care nu a avut de unde 
să-i dea bani de drum, i-ar fi asigurat necesarul de hârtie, care, potrivit Harietei, 
sărea de sută? 

Sunt asemenea amănunte nesemnificative? Atunci, ce caută în literatura 
denigratorilor citați încă în bibliografii de istorie literară? Dacă biograful nu 
reuşeşte să se transpună cât de cât în condiţia reală a celui a cărui viaţă are 
cutezanţa să o pună în cuvinte, va reuşi el să creioneze altceva decât o 
caricatură? 

În sfârşit, indiferent ce răspunsuri s-ar da la astfel de întrebări, credem că 
există şi o dovadă certă că Onicescu minte şi atunci când afirmă că Eminescu 
ar fi fost fără „un ban în pungă”. Ne vom referi la aceasta atunci când vom 
vorbi despre momentul plecării spre Botoşani. 

Eminescu ar fi spus că ar avea de luat bani „chiar pentru o editură”. 
Este informaţia corectă? Următoarea chitanţă scrisă şi semnată de Eminescu 
(la o cu totul altă dată, însă) atestă, surprinzător, că da: 

„Iaşi, 14 septemvrie 1885 

Chitanţă 

L.n. 

500 cinci sute lei noi am primit prin d. T. Maiorescu de la d. Socec ca à compte 
pentru edițiunea a doua a poeziilor mele. 

M. Eminescu” 


Banii au fost primiţi pentru tipărirea ediției a doua a volumului Poesii, 
apărută spre sfârşitul aceluiaşi an (Maiorescu scrie în jurnal, la 19 septembrie: 
„Multă corectură de tipar la Poesiile lui Eminescu, ediția a doua”, dar nu 
prea vedem în ce a constat truda lui, cât timp greşelile din prima ediţie se 
repetă cu scrupulozitate). Dacă cei 500 de lei reprezentau un acont, este 
limpede că suma totală ce trebuia să-i revină autorului era mai mare. Cu 
toate acestea, în următorii doi ani şi jumătate nu i-a mai achitat sfanţ. De 
aceea, în scrisoarea din 14 martie 1888, Eminescu (elegant până în ultima 
clipă) îi spune lui Maiorescu: „iar prisosul eventual de la ediţia a doua sau 
un acont asupra ediţiei a treia, vă rog să binevoiţi a le trimete sub adresa 
mea” (subl. ns.). Ediţia a doua se epuizase, aşa că „prisosul” trebuie să fi 
existat, dar a rămas în alte buzunare. Oricum, acest rest (mare, mic?) nu 
trebuie confundat cu acontul „asupra ediţiei a treia” — alţi 500 de lei, şi 
aceştia furaţi de Maiorescu prin mâna slugarnicului N. Petraşcu şi cu acceptul 
tacit al lui Socec, la sfârşitul lui iunie 1888. 

Relatarea modului în care Eminescu ar fi îmbrăcat hainele intendentului 
este şi ea greu de înghiţit, deoarece el era atât de departe de a fi luat vreodată 
cu japca un lucru care nu-i aparţinea! Câţi scriitori ar renunţa fără luptă la 
biblioteca şi la totalitatea manuscriselor lor, furate de un amic? Gestul de a 
folosi hainele altuia fără ca măcar să-i ceară permisiunea rămâne o minciună 
cu atât mai neruşinată, cu cât ni se precizează că ar fi fost comis atunci când 
Eminescu „devenise cu totul raționabil, dar melancolic” . Teoretic, toţi ştim 
ce este aceea melancolie şi produsul ei, melancolicul. A lua cu de-a sila 
hainele altcuiva şi a le îmbrăca o fi oare tipic melancolicului? Şi, după ce am 
văzut din ce aluat afirmă Zosin că erau croiţi intendenţii ospiciului de lângă 
Mănăstirea Neamţului, chiar poţi accepta ideea că Onicescu ar fi avut o reacţie 
paternă faţă de o asemenea forţare a notei? 

[Remarcăm că pretinsa melancolie face casă bună cu „foarte indiferent” 
şi cu „totdeauna indiferent” față de bani, împreună sprijinind temeinic ideea 
de nepăsare propusă şi susţinută de însuşi Maiorescu („prea nepăsător de 
soarta lucrărilor sale” — prefața la prima ediţie a volumului Poesii, 1883; 
„Să fi avut ca redactor al Timpului mai mult decât a avut, să fi avut mai 

putin, pentru micile lui trebuințe materiale tot atât era” — Eminescu şi 
poeziile lui, 1889).] 

Patru paragrafe după ce afirmă că Eminescu ar fi fost „părăsit de toți”, 
Onicescu îşi revizuieşte spusele: 


„Eminescu nu era însă cu totul uitat, căci la câtva timp în două rânduri, M. Vasiliu 
a trimis mi se pare 70 lei pentru a-i procura tutun, bani strânşi prin subscripţiuni de la 
amicii cei mici.” 


Oare Onicescu a uitat c-a spus: „Tutun îi dădeam eu fiind că ospiciul nu 
dădea, ceea ce era o cheltuială simțitoare” ? Cei 140 de lei (70 x 2) veniţi „de 
la amicii cei mici” erau suficienţi ca să-i asigure tutunul, care putea fi scump 
comparativ cu alte produse, dar nu într-atât încât să nu poată fi accesibil şi cu 
atât mai puţin să devină o „cheltuială simțitoare” pentru buzunarul lui Onicescu. 
Eminescu avusese şi venituri chiar mai mici de 140 de lei (la 12 octombrie 
1877, el îi scrie lui Slavici: „100 de fr. am pe lună”). Cu toate acestea, şi 
atunci fuma la fel de mult şi, în plus, avea de plătit chiria pentru locuinţă, îl 
costa destul de mult hrana zilnică (inclusiv cafeaua) şi trebuia să-şi cumpere 
sau să-şi dea la spălat haine (de diverse mărunţişuri necesare întâmplător nu 
mai vorbim). De altfel, în acea perioadă, în Ţară, „una zi de lucru cu mâinile” 
era plătită cu doi lei, câştigul lunar total fiind aşadar de maximum 62 de lei 
(dacă se lucra şi în zilele de sărbătoare). Şi muncitorii încă aveau un câştig 
lunar mare, dacă ne gândim, bunăoară, că preotul paraclisului ospiciului de 
lângă Mănăstirea Neamţului primea 30 de lei (ca băiaşul), că spălătoreasa 
câştiga fix un pol, iar rândaşul era plătit cu 18 lei. Oare între cei care trudeau 
din greu nu se găsea nici un fumător? 

Nu ştim cine era misteriosul M. Vasiliu, după cum nu ştim nici care erau 
„amicii cei mici”, invocaţi de Onicescu. În mod surprinzător, numele lui 
apare şi în textul lui Bojeicu, care ar fi scris: „Nu l-am mai văzut (pe Eminescu 
— n. ns.) până în 1875 la Iaşi. Locuia în casele foastei M-me Alexandru din 
Strada Lăpuşneanu (foaste Lepădatu, actuale Pollak). Mă duceam adeseori 
la Mihai Vasiliu, care locuia alături.” Din nou coincidenţă sau minte slabă? 
Să fie, cumva, autorul scrisorii-lui-Bojeicu una şi aceeaşi persoană cu cel 
care deţine şi copy-right-ul textului lui Onicescu? Oare, vrând să facă ambele 
plăsmuiri mai credibile, le-a găsit asemenea puncte comune? 

La primă vedere, lucrurile par foarte limpezi: nişte cunoştinţe, oameni de 
suflet, instituie chetă pentru Eminescu, ca să-i asigure măcar tutunul. În fapt, 
deşi se face referire la nişte „subscripțiuni”, nu se spune nimic despre vreo 

epistolă, telegramă sau mesaj de alt soi din care să reiasă când, cum şi de la 
cine anume au fost colectaţi banii. În aceste condiţii, ne întrebăm: cum şi pe 
a cui adresă din ospiciu au fost trimişi acei bani şi cine i-a gestionat? Dacă 
erau expediaţi prin mandat poştal, i-ar fi putut ridica Eminescu, despre care 
ni se dau asigurări c-ar fi fost îmbrăcat în uniforma specifică nebunilor? 

Cum această informaţie nu mai apare nicăieri şi cum „compunerea” lui 
Onicescu este lipsită de limpezimea şi de informaţia inedită pe care am fi 
aşteptat-o de la cineva care pretinde că, timp de mai mult de cinci luni, s-a 
găsit zi de zi lângă Eminescu, nu este deloc nefiresc să luăm în calcul şi ipoteza 
în care aceste rânduri (care amintesc de jocul de maus din Iaşi, prin care — zice 
I. N. Roman — unii amici i-ar fi băgat lui Eminescu câţiva poli în buzunar, 
lăsându-l să câştige la cărţi) ar fi doar încă o tristă pată de culoare într-un 
peisaj ceţos. 


„Într-o vreme a venit la Mănăstire D. V. G. Morţun, şi regretatul profesor Creangă 
să vadă pe Eminescu şi au stat cu el două zile — singurii dintre prietenii lui Eminescu — 
mi-aduc aminte că era o iarna mare şi gre. Morţun şi Creangă au adus din partea 
studenţilor din laşi o scrisoare către Eminescu prin care-i cer învoiere, să deie un şir de 
reprezentații în folosul lui Eminescu şi el a refuzat, cu toată mizeria în care se afla. 

Iată conţinutul scrisorii studenţilor a căror prevederi s-a realizat pe deplin cu 
ridicarea monumentului lui Eminescu : 


Ilustre poet, 

Iartă năzuinţa noastră dacă ea te-ar jigni întru ceva. Curăţenia gândului ce 
urmărim vorbească-ţi în numele şi în ajutorul nostru. 

Văzut-am cu întristare în istoria vremurilor apuse cum poeţii şi geniile, cu cari 
Omenirea se mândreşte astăzi, trăit-au în restriște traiul lor lumesc. Văzut-am apoi 
marmora şi bronzul nălțându-se falnic întru amintirea şi nemurirea acelor eroi ai gândirei 
şi zisu-ne-am că mult mai bine-ar fi priit acelor oameni fără samăn un trai mai lin în 
vremea vieţei decât măreţele statui ridicate-n urma lor. Zisu-ne-am şi la tine am gîndit. 

Restriştea nu e ruşinoasă în nişte vremi de sbucium, cum e vremea noastră, stăvileşte 
rodnicia unui poet ca tine. 

Vroim, dar numai cu încuviințarea ta să dăm un şir de reprezentații pentru a-ţi 
strâge un avut care să-ţi uşureze traiul, să-ţi adăpostească bătrâneţele pe care le dorim 
cât mai mândre şi mai strălucite. 

Vroiam ca slobod de grijele şi neajunsurile vieţei, să te îndeletniceşti în voie cu 
idealurile ce ţi-au şoptit viersurile, cari ne-au mişcat atât de-adânc şi ne-au stors 
atâtea lacrimi. 

Pleacă-te rugăminţei noastre şi învoieşte pe admiratorii tăi să-ţi dovedească 
nemărginita dragoste care mişcă țara-ntreaga pentru strălucitul ei poet. 

Comitetul studenţilor : A. Conta, Th. Stratilescu, N. Lateş, George Vasiliu, D. A. Teodoru, 
Turcanovici, D. Neculau, Gr. Guţu, L. Grigorescu, St. Nedelcu, J. Panaitescu” (subl. ns.). 


Textul este prea „altfel” şi prea lipsit de informaţii inedite, pentru a crede 
că a fost scris de o persoană precum intendentul Onicescu. A nu consemna 
nici un cuvânt despre reacţia lui Eminescu la apariţia celor doi vizitatori ori 
despre ce au făcut împreună este suspect. Cu atât mai suspect cu cât unicul 
detaliu pe care şi l-ar aminti Onicescu este unul aparent puţin semnificativ 
pentru noi („era o iarnă mare şi gre”), dar care, accidental?, poate fi parţial 
atestat de mărturia olografă a lui Creangă (,...când am fost cu V. G. Morțun să 
vedem pe Eminescu!... Era şi omăt de vro palmă domnească de gros în una şi 
noaptea 2 Fevruarie 1887"), mărturie publicată de Gh. Teodorescu-Kirileanu 
în Şezătoarea din 12 decembrie 1899 — deci, cu puţin înainte ca Onicescu 
să-nceapă a memorisi. 

Coincidenţa care face ca amănuntele prezentate de Onicescu să fi fost 
publicate anterior (îndeosebi) în ziare sau broşuri ne obligă (şi ea) să avem în 
vedere ipoteza că textul lui este opera unui „iscusit” compilator al poveştilor 
scrise pe marginea vieţii lui Eminescu, el însăilând încă o făcătură menită să 
susţină anumite teorii mincinoase. 

În ceea ce priveşte scrisoarea studenţilor, aceasta reprezintă o informaţie 
contradictorie, deoarece, în cazul în care aceştia l-ar fi ştiut pe Eminescu rupt 
de realitate, nu i-ar mai fi cerut acordul. Epistola trimisă de studenţi rămâne 
una dintre cele mai elocvente dovezi că Eminescu nu se afla internat în ospiciu, 
fiind găzduit în Mănăstire (dacă nu în arhondaric, atunci în bolniţa mereu 
deschisă oricărui sărman). 

A copiat Onicescu textul scrisorii după originalul acesteia sau l-a preluat 
din presă? Nu ne pronunţăm. Două lucruri ştim însă cu precizie. Primul este 
acela că intendentul afirmă că scrisoarea studenţilor s-ar fi pierdut — deci, 
dacă i s-ar fi cerut, nu şi-ar fi putut susţine afirmaţiile cu probe. A doua 
certitudine este aceea că despre o scrisoare trimisă de studenţi lui Eminescu 
s-a scris şi în presă. lată, bunăoară, ce se putea citi la 8 februarie 1887, în 
rubrica Ultime informaţii a ziarului Lupta: 


„Restriştea în care se găseşte strălucitul poet Eminescu, hotărâ pe studenţii 
Universităţii din laşi, să organizeze o serie de reprezentații teatrale, produsul cărora să 
facă lui Eminescu un trai liniştit, fără nuori şi griji. Întruniţi în ziua de 30 Ianuarie la 
Universitate, studenţii aleseră un comitet alcătuit din 10 studenţi şi 2 studente, care fu 
însărcinat cu alegerea piesei ce se va juca, a persoanelor ce li se vor încredința roluri, 


112 —— Semnele timpului — w6- 


etc. Studenţii însă cerură mult să aibă încuviințarea poetului, către care voeau să-şi 
dovedească recunoştinţa şi admiraţiunea lor; pentru aceasta, comitetul studenţilor îi 
trimise o scrisoare foarte măgulitoare, scrisă în un stil admirabil de frumos, scrisoare 
vrednică de persoana căreia îi era adresată. Eminescu încuviință cele cerute de 
studenţi, aşa că foarte curând va avea loc I-a representaţie pe care studenţii o vor 
da în laşi. De aci se va duce şi prin cele-l'alte oraşe ale ţărei, pentru a putea 
strânge ilustrului poet, câte-va mii de lei, cu care să poată trăi câți-va ani. lată 
pilde vrednice de imitat, iată fapte ce trebue să ridice pe studenţii de la Iaşi în ochii 
lumei care ştie cine este Eminescu.” 


Ştirea din Lupta se deosebeşte de textul lui Onicescu cel puţin prin două 
lucruri. Întâi, Onicescu înşiră numele a 11 semnatari, toţi bărbaţi, în timp de 
Lupta susţine că invocatul comitet era alcătuit din 12 persoane, dintre care 
două studente. Apoi, intendentul afirmă că Eminescu ar fi respins oferta 
studenţilor, în vreme ce ziarul susţine contrariul. Nu avem suficientă 
informaţie pentru a putea da crezare deplină uneia sau alteia dintre părţi. 
Despre Lupta ştim că a publicat articolul infect al lui Mille şi că tot ea a 
promovat apelul lui Vlahuţă, provocând a doua reacţie a lui Eminescu. Prin 
urmare, n-ar fi curat imposibil să fi „greşit”, atunci când scrie: „Eminescu 
încuviinţă cele cerute de studenţi” . Cât priveşte afirmaţia lui Onicescu, privind 
refuzul lui Eminescu, aceasta pare credibilă, întrucât nu există indicii că 
iniţiativa ar fi fost pusă în aplicare şi se ştie că Eminescu avea oroare de 
asemenea ajutoare. Pe de altă parte, însă, poziţia lui Eminescu faţă de cerşetoria 
coordonată a devenit publică târziu, dar cu un an înainte ca Onicescu să-şi 
scrie „amintirile”. Concret, este vorba de numărul din 16 iunie 1913 al 
publicaţiei Universul literar, unde apare post factum scrisoarea prin care 
Eminescu îi ceruse lui Vlahuţă să renunţe la ideea de-a apela pentru el la 
mila lumii, explicându-i: „...odioasă e pentru mine această specie de 
cerşetorie, deghizată sub titlul de subscripţie publică...” (26 ianuarie 1887). 
Aşa stând lucrurile, nu este deloc cu neputinţă ca Onicescu să-şi fi adaptat 
relatarea şi după această probă indubitabilă. 

Rămâne totuşi întrebarea: cum a ajuns epistola studenţilor în mâinile 
intendentului? Să zicem că a lăsat-o Eminescu în „rezervă”, la „externare”? 
Am zice-o şi pe-asta, dacă nu ne-am aminti că, la plecarea din Mănăstirea 
Neamţului, Onicescu era departe de a pune preţ pe Eminescu, el scriindu-şi 
„memoriile” abia după 27 de ani, în 1914! În atari condiţii, ce resort interior l-ar 
fi făcut să conserve, mai multe decenii, această epistolă, care nici măcar nu 
era scrisă de Eminescu? 

De asemenea, aşa cum am mai arătat, ştirea din Lupta apărând la câteva 
zile bune după ce Creangă şi Morţun trecuseră pe la Mănăstirea Neamţului, în 
cazul în care epistola i-ar fi parvenit lui Eminescu prin aceştia doi (cum pretinde 
Onicescu), faptul ar fi fost pomenit în ştire, fie şi numai pentru că primul era 
celebru, iar Morţun avea prieteni la Lupta. 

Parcă pentru a domoli orice curiozităţi incomode, într-o epistolă din 1919 
Onicescu afirmă că nu poate arăta vreuna din cele două scrisori prezentate de 
el (cea a studenţilor şi un răspuns dat de Morţun lui Eminescu), întrucât le-ar 
fi lăsat „lui Locusteanu şi Galaction”, iar primul hotărâse să moară peste 
noapte, păgubindu-l definitiv. Ca de obicei, morţii, ce-i mai salvează pe 
impostori! 


„La plecare Morţun mi-a dat lei 100 — pentru Eminescu — cu care i-am cumpărat un 
rând de haine, căciulă şi ghete şi a făgăduit că va mai trimite.” 


Posibil, dar nu prea înţelegem de ce Morţun i-ar fi dat banii lui Onicescu 
şi nu lui Eminescu, despre care chiar intendentul ne asigură că era perfect 
lucid la acea dată. Chestiunea îmbrăcăminţii provoacă şi ea nedumeriri. 

Dacă Eminescu avea nevoie de haine, înseamnă că acelea luate de la 
Onicescu nu erau tocmai bune? Ba trebuie să fi fost ceva de ele, căci altfel le-ar 
mai fi scos servitorul la periat şi la aerisit? Atunci de ce să mai fi fost nevoie 
de altele? Pentru ca Eminescu să nu fie obligat să poarte haine de căpătat? 
Sună plauzibil, dar dacă acesta ar fi fost motivul, îndată ce s-ar fi înnoit, 
Eminescu trebuia să înapoieze proprietarului ţoalele împrumutate. Or, 
Onicescu lasă să se înţeleagă contrariul. Asta ca să nu mai vorbim de 
faptul că hainele şi mai ales încălţările nu se prea cumpără fără să ai măsurile 
celui care le va purta. 

Cum i-a primit Eminescu pe Creangă şi pe Morţun? În uniformă de smintit 
sau îmbrăcat în ţoalele smulse din garderoba lui Onicescu? Logică ar fi cea 
de-a doua variantă, dar apare o neconcordanţă. Onicescu afirmă că Eminescu 
i-ar fi luat hainele când „trecuseră trei, patru luni” de la internare — adică 
după ce Eminescu fusese vizitat de Creangă şi Morţun, sosiți cu doar circa 
două luni şi jumătate în urma lui. Dacă din primele zile ale lui februarie 
Eminescu ar fi avut un „rând de haine” noi, cumpărat din banii lui Morţun, 
cum ar mai fi râvnit el la costumul lui Onicescu, prin februarie-martie? 

Şi, la urma urmei, ce l-ar fi apucat pe Onicescu să-i cumpere lui Eminescu 
haine, când, zice el, tocmai i le oferise pe-ale lui? Să-i fi cerut Morţun aşa 
ceva? Din rândurile lui Onicescu nu rezultă una ca asta. De altfel, el nu 

indică nici o destinaţie a banilor, stabilită de Morţun, mulţumindu-se să spună 
că ar fi primit de la acesta „lei 100 — pentru Eminescu”. Fraza pledează 
pentru dărnicia lui Morţun şi onestitatea lui Onicescu, dar îl pune sub tutelă 
pe Eminescu, care apare ca un bebeluş aflat în grija intendentului, cu care 
Unchiul-din-laşi tratează spre binele „protejatului”. 

Onicescu nu scrie nimic despre reacţia lui Eminescu, atunci când s-a 
trezit că-i pune în braţe toate cele sus înşirate. Şi ar mai fi un detaliu: intendentul 
pretinde că l-ar fi întâlnit pe fostul pacient în Capitală, peste un an. Cu acea 
ocazie, ar fi observat că acesta purta acelaşi palton vechi cu care ar fi venit la 
ospiciul de la Neamţ. Ochiul lui atât de ager nu (re)descoperă însă nici propria 
îmbrăcăminte, dăruită lui Eminescu, nici acel „rând de haine” pe care susţine 
că i l-ar fi cumpărat personal, fără să-i ia măsura! De căciulă, ce să mai 
vorbim, căci ea se metamorfozase de mult. Ne-o spune poetul I. Păun-Pincio, 
personaj neutru, complet dezinteresat în afacerea Eminescu, şi-l aminteşte 
pe acesta la Botoşani, „îmbrăcat într-un palton terfelit şi cu aceeaşi pălărie 
în cap, cu care venise de la monastirea Neamţului” (subl. ns.). Doar nu ni s- 
o cere să credem că Onicescu într-adevăr i-ar fi cumpărat şi căciulă, dar 
Eminescu a schimbat-o în tren pe-o pălărie! 

Morţun, mai zice Onicescu, ar fi „făgăduit că va mai trimite” bani. Şi- 
asta sună bine, dar nu prea credem că Morţun, un om foarte bogat, plecase la 
drum doar cu mărunţiş. De aceea, dacă ar fi intenţionat să-i mai dea bani lui 
Eminescu, ar fi făcut-o pe loc. 


„Totdeauna Îîndemnam pe Eminescu să scrie şi el pretexta că nu-i dispus. Ca să-i 
fac ocupaţiune îi dădeam de scris în cancelarie şi scria cu multă bunăvoință. Mi-aduc 
aminte într-o zi îi dădusem să copieze nişte tabele de nutriment şi el a greşit rubricile 
unde se menţiona alimentele întrebuințate şi vine la mine îngrijat şi spune c-a greşit 
tabelele fiind că a amestecat mazărea cu fasolele. 

După stăruințele mele — îmi făgăduise în fine că va face nişte versuri şi într-o 
dimineaţa îmi aduce versurile «Vezi rândunelele se duc» să le văd dacă-s bune şi să le 
corectez. 

Le-am cetit şi nu credeam că le-a scris atunci, fiind că încă nu era deplin restabilit. 
A scris două exemplare cu acele versuri, — unul l-am trimis, cu o scrisoare a lui Eminescu, 
d-lui lacob Negruzzi, care le-a pus în «Convorbiri literare», cunoscute acum şi căutate 
de toți, şi altul scris şi subscris de Eminescu îl păstrez şi acum. 

L-am îndemnat să mai facă versuri, dar n-a mai făcut. Se restabilise cu totul şi grija 
nevoiei îl preocupa. 

Voia să iasă din ospiciu şi medicul nu-i permitea încă.” 

„Totdeauna îndemnam pe Eminescu să scrie...” Să râzi, să plângi? 

Afirmația vine curând după ce autorul ne povesteşte cum îl mângâiase pe 
creştet, ca pe un nepot cuminte şi promiţător: „D-ta, care ai scris atâtea şi atât 
de bine...” (mai lipsea mărturisirea că, înainte de culcure, Onicescu recita 
Somnoroase păsărele). Sunt toate acestea inabilităţi ale unui om nu prea şcolit 
sau, dimpotrivă, autorul a fost un mare şmecher şi, pe alocuri, un hazliu 
mânuitor de cuvinte, dovadă, destul de inspirata poveste a amestecării boabelor 
de mazăre cu cele de fasole? 

Când susţine că Eminescu i-ar fi cerut nu doar să se pronunţe asupra calităţii 
versurilor, ci să le şi... corecteze, intendentul Onicescu se întrece cu gluma, 
supralicitează şi pierde, deoarece până şi Negruzzi recunoaşte că poezii precum 
De ce nu-mi vii nu puteau fi scrise decât într-o stare de perfectă limpezime a 
gândului. Pretinsa invitaţie de a fi „cenzurat” nu poate fi privită nici măcar 
ca o ironie, pentru că, pe de altă parte, nu era nici genul care să-şi bată joc de 
cei simpli şi nevinovaţi. Cu toată modestia lui, Eminescu nu era omul care 
să-şi lase în mod conştient opera la cheremul unui intendent de balamuc. Nu 
luase el în seamă păreri autorizate! În februarie 1878, de exemplu, îi adresează 
lui Negruzzi „trei rugăminți cât se poate de stăruitoare, a căror împlinire 
voi privi-o totdeuna ca un deosebit semn de prieteşug: 1) Să nu se schimbe 
nimic din ceea ce am scris, căci, îndată ce ies tipărite cu iscălitura mea, 
răspunderea greşelelor mă priveşte pe mine...” (subl. ns.). 

[Posibil ca Onicescu să se fi inspirat din spusele lui Slavici: 


„Articolele pentru Timpul, de exemplu, le scria de obicei acasă, le cetea cu glas 
tare, apoi le scria. Mai nainte apoi de a le da la tipar le citea apoi cuiva şi, dacă nu era 
mulțumit cu ele, le prescria din nou” (subl. ns.). 


Numai că Timpul nu era balamucul de la Neamţ, iar Onicescu — nici atât 
— nu era Caragiale.] 

Onicescu mai afirmă şi că, atunci când Eminescu i-a prezentat poezia 
De ce nu-mi vii, lui i s-au făcut ochii cruciş, nevenindu-i să creadă „că le-a 
scris atunci”. Versurile nu l-au convins, aşadar, că autorul ar fi zdravăn, ci 
doar l-au mirat — dar nu prea mult, intendentul ştiind şi el, de mic, că toamna 
rândunelele se duc şi că se scutură nu numai nucii. Să pricepem că pentru 
Onicescu poezia şi alienarea nu erau deloc incompatibile? N-ar fi fost singurul 
care ar fi socotit că poeţii ar fi niţel zdrenghea. Această opinie, destul de 
răspândită în mulţimi, pare să fi fost preluată chiar de la unii specialişti. 
Astfel, în broşura intitulată Despre mecanismul alienaţiunii mintale (1880), 

doctorul Şuţu scrie negru pe alb: „Poesia şi alienațiunea mintală se ating; 
uă imaginațiune vie şi poetică este deja uă congestiune cerebrală, 
congestiunea poate să devie inflamațiune” . Interesantele cuvinte citate pot 
să spună multe despre medicul Şuţu şi părerea lui despre poeţi şi alţi creatori 
din spaţiul artelor. Explicaţia generală dată de doctorul Şuţu „inflamațiunii” 
(„uă imaginațiune vie şi poetică este deja uă congestiune cerebrală” , care, 
la rându-i, „poate să devie inflamatiune” ) se regăseşte şi la Maiorescu, care, 
din motive proprii lesne de înţeles, în loc de „imaginațiune vie şi poetică”, 
invocă temperaturile ridicate: „Se vede că din cauza căldurilor mari, ce 
erau pe la noi în Iunie 1883, D-ta ai început să suferi de o meningită sau 
inflamare a învelitoarei creerilor, mai întâi acută, apoi chronică” — subl. ns. 
(scrisoare către Eminescu, 10 februarie 1884). 

Pasajul de mai sus arată cât de uşor îi puteai despica mintea în viu, 
căutând-o de congestiune şi de inflamațiune, apoi lipind-o la loc. Estimări 
de soiul acesta, dar mai vagi, găsim şi la I. Negruzzi. În pauza dintre două 
mandate de vicepreşedinte al Academiei Române, deşi nu l-a văzut pe 
Eminescu în acea perioadă, Negruzzi încearcă să convingă că ar şti totul 
despre acesta: „Eminescu avea săptămâni întregi de deplină luciditate” 
(subl. ns.). În realitate, acest impecabil papagal de Moldova rămâne la fel 
de confuz ca Onicescu, care nu spune nici ce făcea, nici ce nu făcea Eminescu 
pentru a fi socotit un alienat care „nu era deplin restabilit”. Alttel spus, în 
vreme ce „deplina luciditate” a „bolnavului” este probată cu argumente 
indubitabile (poeziile şi corespondenţa), pretinsa stare maladivă rămâne 
o simplă afirmaţie fără acoperire, profund denigratoare. 

Parte din cele de mai sus ar mai putea fi socotite de unii interpretări 
discutabile. Iată însă şi câteva argumente zdrobitoare, care atestă falsitatea 
variantei Onicescu, preluată, cu toate inepţiile ei, în pseudo-ateliere de istorie 
literară dedicate pretinsei cunoaşteri a biografiei eminesciene. 

Un exemplar al poeziei De ce nu-mi vii, scrie Onicescu, „I-am trimis, cu 
o scrisoare a lui Eminescu, d-lui Iacob Negruzzi” . Fals! Eminescu nu a trimis 
o singură poezie, ci mai multe (cât a stat la Mănăstirea Neamţului, Eminescu 
„a putut scrie câte-va poesii frumoase” — vezi Negruzzi, în Convorbiri 
Literare 1899 XXXIII pg. 10, conform lui I. E. Torouţiu). Ba, ca să nu rămână 
urme de îndoială că Eminescu ar fi fost incapabil să realizeze noi creaţii, în 
textul lui Onicescu (sau doar pus în seama numitului personaj), chiar se şi 
precizează explicit că acesta l-ar fi „îndemnat să mai facă versuri, dar n-a 
mai făcut” (subl. ns.). 

Presa vremii îl contrazice şi ea pe intendent. Într-o ştire preluată şi de 
Universul, ziarul Lupta prezintă lucrurile taman pe dos (21 ianuarie 1887): 


„Am publicat mai zilele trecute o scrisoare de la Eminescu prin care restabilea el 
singur adevărul în privinta stărei lui de sănătate. 

Astă-zi primim o altă scrisoare de la o persoană din Neamţu în care scrisoare ni se 
spune că Eminescu a început a se ocupa serios şi a compus deja câte-va poezii” 
(subl. ns.). 


Diferenţa dintre ceea ce afirmă Onicescu („l-am îndemnat să mai facă 
versuri, dar n-a mai făcut” ) şi conţinutul ştirii din Lupta („Eminescu a început 
a se ocupa serios şi a compus deja câte-va poezii” ) este flagrantă. Cum 
Lupta nu era atât de prietenoasă cu Eminescu încât să mintă în favoarea lui, 
cum Eminescu însuşi scrie că a trimis mai multe poezii şi cum destinatarul, 
Negruzzi, recunoaşte — implicit — acest lucru, rezultă că neadevărul îl rosteşte 
Onicescu. Amnezie? Nu, căci varianta Onicescu prea insistă asupra faptului 
că Eminescu ar fi scris la Neamţ o unică poezie. Nu trebuie să fii deosebit de 
suspicios pentru a-ţi pune întrebarea: ce interes putea să aibă acest anonim, 
pentru a reduce creaţia lui Eminescu din acea perioadă doar la versurile pe 
care a avut amabilitatea să le găzduiască Convorbiri literare, deşi primise 
mai multe? Lui Onicescu, din contra, interesul propriu i-ar fi dictat să arate 
că, uite, el, micul administrator, i-a oferit „poetului național” condiţii optime 
pentru a crea! 

Ipoteza că Onicescu este doar un nume-paravan pentru măsluitorii istoriei 
devine tot mai legitimă. Ea se transformă aproape în certitudine când 
argumentului de mai sus îi adăugăm un altul: Onicescu nu scrie nici un 
cuvânt despre articolele publicate în Lupta la 15 şi 25 ianuarie 1887 ori 
despre reacţia „pacientului” faţă de ele. Mai mult, Onicescu nu afirmă 
nicăieri că Eminescu ar fi citit vreun ziar, în lungile luni petrecute în balamucul 
administrat de el. În scenariul lui, acesta apare închis ermetic într-o cutie 
plină cu nebuni, fiind complet rupt de restul lumii. Probe materiale mai presus 
de orice îndoială demonstrează însă contrariul. Deci, încă o dată, Onicescu 
— sau cine i-a ţinut condeiul în mână — minte cu premeditare. 


Minciună, circ şi prăjiturele 


Cum au ajuns ziarele la Eminescu sau cum a ajuns el la ele? Iată o întrebare 
pe care specialiştii o ocolesc, presupunând, probabil, că balamucul de la 


118 —— Semnele timpului —— w6- 


Neamţ, care n-avea bani ca să cumpere cearceafuri şi unde se făceau 
„economii” din mâncarea bolnavilor (vezi Gh. Ungureanu), avea în schimb 
bibliotecă şi abonamente la ziarele importante! N. Georgescu, încercând să 
explice cum a reuşit Eminescu să răspundă atât de prompt articolelor din 
Lupta, scrie: 


„Trebuie să presupunem — realitatea ne obligă — curieri, oameni care mergeau la 
poet, îl informau şi preluau de la el răspunsul. Nu-i cunoaştem — şi nu credem să-i 
descoperim vreodată. Singurul lucru cert pe care-l putem afirma este că drumul de la 
Bucureşti la Târgu Neamt era bine bătut. Un lanț viu de prieteni ai lui Eminescu se lega, 
verigă cu verigă, pe acest drum — la un capăt fiind centrul ţării cu ziarele şi intrigile lui, 
la celălalt, poetul însuşi” (Moartea antumă a lui Eminescu). 


Aşadar, un fel de maraton-ştafetă, cu pingele de schimb în buzunar? Aşa 
ceva n-ar fi imaginabil nici presupunând o prealabilă organizare, necum un 
şir de reacţii spontane, în care o „verigă” sleită de fugă, cu ziarul în dinţi, se 
ciocneşte de o alta, care preia jurnalul şi tot aşa, până sub zidurile Mănăstirii, 
de unde ultima ştafetă este recuperată de călugări, mai mult moartă decât 
vie. Autorul uită că pe atunci exista telegraful, în ipoteza în care interesele 
lui Eminescu chiar ar fi avut apărători în Capitală, fiind suficiente două 
persoane: una care să anunţe apariţia articolului şi foaia care l-a găzduit, 
cealaltă, din Târgu Neamţ, neavând decât să aştepte sosirea presei. Şi, oricum, 
ne îndoim că se creează un lanț viu pentru a informa pe un smintit că tocmai 
a fost scris un articol în care se spune adevărul despre el (N. Georgescu, 
în ciuda unor notații contradictorii, continuă să susţină teoria alienării a 
lui Eminescu). 

Credem că lucrurile sunt mult mai simple. 

La întrebarea: cine şi cum l-a informat pe Eminescu despre mizeriile 
care se scriu pe seama lui, există mai multe răspunsuri plauzibile. Vom 
prezenta doar două, ambele excluzând varianta internării lui în ospiciu. 

La mijlocul lui ianuarie, când a apărut articolul lui C. Mille, Eminescu se 
afla la Mănăstirea Neamţului. Ar fi imposibil ca acest lăcaş cu impresionantă 
tradiţie culturală să fi fost conectat la lumea din afară şi prin abonamante la 
gazete, între care şi Lupta? Am încercat să aflăm de la actualul stareţ al 
Mănăstirii dacă există sau nu vreo probă în acest sens, dar prea cucernicul 
părinte Arhimandrit Benedict ne-a comunicat că „arhivele mănăstirești din 
această zonă au fost preluate de către Arhivele Statului, Bacău şi P. Neamt”. 
Totodată, însă, am aflat şi lucruri încurajatoare: 

„Referitor la marele poet Mihai Eminescu nu este menţionat nici într-un loc faptul 
că el ar fi fost bolnav şi că a venit la această mănăstire pentru tratament. 

Este de menţionat faptul că la această mănăstire s-au perindat foarte multe 
personalităţi, venind aici mai mult pentru linişte, aer curat şi un loc de o înaltă ţinută 
spirituală.” 


Eminescu de ce nu s-ar fi numărat printre cei care mergeau la Neamţ 
„pentru linişte, aer curat şi un loc de o înaltă ţinută spirituală”? Cercetarea 
atentă se impune cu atât mai mult, cu cât este ştiut că, într-una din epistolele 
către Cornelia Emilian, Harieta scrie: 


„Trebue să sfârșesc scrisoarea că mi tremură mâna prea tare şi doctorul zice să nu 
mă obosesc, nu mă lasă nici a vorbi. De s'a încălzi vremea, mă trimite la mănăstire, la 
aer curat” (1 aprilie 1888). 


Convalescenta Harieta putea fi trimisă de medic la mănăstire, spre deplină 
vindecare, dar Eminescu n-avea voie să meargă acolo? La fel, este ştiut că 
Veronica stătea o bună parte din an la Văratec (în 1886 — şi poate nu numai — 
ea figurează chiar ca având „domiciliul în Sf. Măn. Varatic”). Mai mult, 
după moartea ei, una dintre fiice (Virginia), împreună cu soţul (Eduard Gruber), 
i-au urmat exemplul. Dovadă, Gruber îi scrie lui N. Iorga, la 9 august 1893: 


„Stăm, aici la Văratec până la 1 Septembrie. Scrie-mi încă la Văratec când 
pleci şi unde”, 


iar într-o altă epistolă, datată tot 9 august, oferă detalii care ne interesează: 


„Noi am stat la Iaşi vre-o 6 zile şi am şters-o cât mai curând la mănăstire, căci nu 
era de chip. Aici duc viaţă de adevărat far nient(e): nu citesc nimic, stau toată ziua în 
pădure. Şi e atât de bine, după ce ai muncit mult şi încordat!” 


Acestor indubitabile exemple concrete le alăturăm o frază din răspunsul 
primit recent de la actualul părinte stareţ al Mănăstirii Neamţului: 


„această mănăstire a fost ajutată atât de domnitori cât şi de boieri, pentru acest 
lucru mulţi dintre ei îşi petreceau vacanţele în acest loc” (subl. ns.). 


V. G. Morţun, de pildă, care l-a vizitat pe Eminescu la Neamţ, împreună 
cu Creangă, se trăgea dintr-o veche şi bogată familie din Moldova. De ce am 
elimina — înainte de-a o verifica — ipoteza că şi el ar fi putut contribui la şederea 
lui Eminescu la Neamţ, într-o perioadă care cuprinde cele mai mari sărbători 
ale creştinătăţii? De ce nu am face o legătură între plecarea lui Eminescu din 

laşi, spre a veni în acest loc liniştit şi apropiat de Dumnezeu, şi motivele care 
ne fac să credem că pe-atunci intenţiona să pregătească un nou volum de poezie, 
ce urma să fie editat de Morţun? 

Ca o explicaţie a stării de fapt prezentate, cităm din Cantemir: 


„Purtarea de grijă pentru cheltuielile mănăstirii se încredinţează celor mai bătrâni, 
care au dovedit stareţului cinstea lor şi bune năravuri. Altminteri, nu avem încotro şi 
trebuie să lăudăm chipul cum sunt primiți oaspetii în toate mănăstirile din Moldova. 
Căci orice drumeţ care se opreşte acolo — fie el drept credincios ori evreu, ori turc, ori 
armean — nu numai că este bine primit, ba chiar, dacă ar voi să zăbovească acolo un an 
întreg, cu toate carele şi dobitoacele sale, i se dă de mâncare şi i se poartă de grijă 
— după puterile mănăstirii — cu cinste, cum se cuvine şi fără murmur” (Descrierea 
Moldovei). 


O mărturie elocventă ne-a lăsat şi Vlahuţă: 


„Pipirig, 7 August 1891. Azi dimineaţă am fost la Mănăstirea Neamtului, de-aici 
cale de-un ceas cu trăsura. Nu mi se pare o posiție aşa minunată, după cum mi se 
spunea. Stau şi mă uit din vatra mănăstirei în toate părțile, ca să văd ce-a găsit lumea 
aşa de uimitor pe-aici... două dealuri pleoştite, acoperite de pădure, dar aceasta e cam 
depărtişor, — trebue să dispui de câte-va ceasuri, ca să-ţi poți permite plăcerea unei 
plimbări pe sub ştraşina brazilor. Încolo... aer curat, fireşte, — răcoare, chirii eftine-aud, şi 
probabil vor mai fi şi alte agremente, pe cari nu le gustă de cât cei cari se instalează pe 
mai multă vreme-aici. În nici o vară n'a fost îmbulzeală ca anul acesta. M’ agez şi eu 
pe-un colț de laviţă sub şandramaua din poarta mănăstirei. Pe cât înţeleg, aci e locul 
de 'ntâlnire. Număr vr'o 25 de capete, majoritatea femei. Nu cunosc pe nimeni. O 
doamnă guralivă şi sulemenită perorează într un accent cam jidovesc: 

— «...Avem în vara asta oaspeți însemnați, persoane mari... prințul şi prențesa 
Vogoridi, generalul Ipătescu, Mitropolitul»” (vezi File rupte). 


Prin urmare, chiar dacă n-o fi fost ca Snagovul de astăzi şi chiar dacă nu 
era an de an „îmbulzeală”, Mănăstirea Neamţului primea continuu vizitatori, 
fiind încă de pe atunci şi punct de atracţie turistică. Observăm o modificare 
importantă faţă de cele relatate de Cantemir: în 1891, apuseseră vremurile în 
care „orice drumeț” putea „să zăbovească acolo un an întreg”, de-ar fi 
dorit, fiind îngrijit „cu cinste, cum se cuvine şi fără murmur” . În mod sigur 
încă se mai găzduia şi gratuit în arhondaric şi în bolniţa special destinată 
primirii celor bolnavi sau fără adăpost, dar începuseră să se perceapă şi „chirii 
eftine” . În ce măsură acest fapt fusese determinat de secularizarea averilor 
mănăstireşti sau de alte realităţi obiective nu cunoaştem, dar credem că merită 
să încercăm să aflăm (evident, nu acum). 

Aşa stând lucrurile, care ar fi motivele pentru care ideea că Eminescu a 
fost unul dintre nenumăraţii vizitatori anonimi care au stat cu chirie la 
Mănăstirea Neamţului ar trebui respinsă, ca fiind aberantă? Faptul că Zosin 
afirmă altceva, fără să aducă însă nici o probă materială în susţinerea 
spuselor lui? Este textul acestuia impecabil măcar din punct de vedere strict 
profesional, ca să mergem orbește pe mâna lui? Înaintea lui, zeci (dacă nu 
sute) de glasuri au afirmat cu totul altceva. Pe ce criteriu respingem ca nefondate 
toate afirmaţiile făcute pe când Eminescu trăia, acordând credit nelimitat 
acestui individ care, interpretând tendenţios (uneori, la limita imbecilităţii) 
pasaje din câteva scrisori, stabileşte penibile diagnostice post-mortem, 
imposibile din punct de vedere medical, dacă ţinem cont de succesiunea şi 
de durata „bolilor” puse în seama victimei lui? Cine şi ce argumente are, ca 
să ne determine să-l credem pe Zosin, dar pe Eminescu însuşi, nu? Sau de ce 
n-am lua în considerare, de pildă, inclusiv faptul că în epocă şederea la 
Mănăstirea Neamţului era medical indicată pentru: reumatism, „ficat, 
umflătură, învârtoşare”, „emoroizi” şi „splină, înflată” (vezi „Băile ţărei 
noastre”, în Fântâna Blanduziei din 23 iulie 1889 — nr. 28)? 

Două lucruri sunt certe: pe de o parte, în noiembrie 1886, nu a fost 
întocmit pe numele Eminescu obligatoriul dosar cerut prin Lege pentru 
internarea oricărui smintit. Pe de altă parte, se dovedeşte cu documente un 
fapt pe care nu degeaba Zosin îl ascunde: Eminescu a purtat corespondenţă 
din Mănăstirea Neamţului — unde vedem că putea să vină oricând şi să stea 
oricât, plătind o chirie modestă. Mai ştim că, venind aici, la Mănăstire, scăpa 
de un mediu nesuferit, trăia în linişte şi la aer curat, avea la dispoziţie bogata 
bibliotecă a Mănăstirii, plătea mai puţin pentru cazare şi pentru masă şi, dacă 
bănuiala lui Vlahuţă avea temei, cum se instalase „pe mai multă vreme” 
acolo se bucura şi de „alte agremente”. 

+ 

Biografii nu s-au complicat, formulând întrebări şi făcând stresante 
verificări de rutină, care le-ar slei fiorul artistic din peniță. Când făureşti 
ştiinţific destine, te poți lăsa influențat de nişte petice de hârtie? De aceea, 
autobuzul cu cercetători ai Institutului academic condus de Călinescu a umblat 
destul de mult prin Țară „pe urmele scriitorilor” (sună convingător pentru 
contabilitate) şi Ovidiu Papadima nu este singurul care are amintiri plăcute 
când îi răspunde lui I. Oprişan: 


„Primirile erau memorabile. Nu voi uita cum a fost sejurul nostru la mănăstirile 
Neamt, sau Secu. Nimerisem într-o zi de post şi, mărturisesc, a fost foarte frumos, nu 

numai în privința slujbelor religioase la care am asistat toți, în frunte cu Călinescu, şi 
cu doamna Călinescu... Dânsa, mai ales, participa cu foarte multă credință. El — mai 
puțin... Era liber cugetător şi aşa a rămas până în clipa morţii. La aceste mănăstiri, în 
timpul postul ui, se serveau numai mâncaruri de post. Nu a fost un meniu mai delicios 
decât acest meniu de post, făcut special pentru stareţ şi pentru Călinescu, şi de care au 
beneficiat toţi cei din Institut. Toate aceste mâncăruri de post au fost făcute cu măiestrie 
şi aveau un gust nemaipomenit!” 


Pântecul a fost satisfăcut. Alte rezultate? 

Să luăm drept exemplu concret pe cel amintit cu plăcere şi de O. 
Papadima. Prin urmare, tropa-tropa după scriitori, să-i înhaţe de secrete, 
furgonul cu membri de Institut s-a vărsat şi la Mănăstirea Neamţului. Era în 
1958, când unii mai singurei priveau lăcrămos cum sovieticii îşi făceau 
tancurile, ca să se mai ducă şi pe-acasă, când o mână nevăzută i-a întins lui 
Călinescu aşa-zisul manuscris al lui Onicescu şi, în sfârşit, când o binevenită 
„defecţiune” a făcut să fie descoperit dosarul de tutelă întocmit lui Eminescu 
în 1883. Ajunşi la Neamţ în primăvara acelui an bogat în evenimente, turiştii 
literari au mâncat memorabil şi — unii spre documentare, alţii din alte 
considerente — au trecut pragul bisericii, ca elevii duşi de dirigintă la muzeu. 
Cea mai exactă probă a cantonării lor acolo stă epistola de mulţumire adresată 
de însuşi Călinescu stareţului de atunci al Mănăstirii, Dionisie Velea (vezi 
I. Oprişan, G. Călinescu. Spectacolul personalității): 


„Vă mulțumim călduros pentru ospitalitatea plină de înțelegere față de munca 
noastră ştiinţifică, pe care mănăstirea Neamt a acordat-o membrilor Institutului de 
Istorie Literară şi Folclor al Academiei R.P.R., în cursul campaniei de cercetări din 
31 martie — 9 aprilie 1958. 

Nu uităm a-i mulțumi şi părintelui Policarp, pentru deosebita osârdie arătată în 
organizarea bunei găzduiri. 

Având ca punct central de odihnă, în deplasările noastre, mănăstirea Neamt, 
găzduirea plină de solicitudine pe care ne-aţi acordat-o ne-a îngăduit să îndeplinim, în 
bune condițiuni, programul de cercetări ştiinţifice în Moldova de nord-vest, pe urmele 
scriitorilor: Ion Creangă, Vasile Alecsandri, Alecu Russo, C. Hogaş, Mihail Sadoveanu 
şi alții. 

DIRECTORUL INSTITUTULUI, // Acad. prof. G. Călinescu // 15 aprilie 1958" 
(subl. ns.). 


Observăm că din lista scriitorilor menţionaţi de Călinescu lipseşte 
Eminescu, deşi numele acestuia era cel mai puternic legat de Mănăstirea 
Neamţului. Ce fel de cercetări făceau Călinescu şi cei peste 20 de subordonați 

ai lui? De pildă, O. Papadima rememorează fapte pe care nu şti dacă să le 
socoteşti infantile sau altfel: 


„...Mergând în zona Moldovei de nord, pe Valea Bistriţei, am ajuns la Broşteni, 
unde am consumat foarte mult timp pentru identificarea exactă a locului unde fusese 
coliba Irinucăi (din Amintirile lui Creangă), calea pe care o luase piatra la vale şi care 
dintre pietre ar fi putut fi aceea care distrusese coliba femeii. 

Îmi amintesc că, atunci când am ajuns la Piatra Teiului, a lui Russo, l-a pus pe 
Teodor Vârgolici să citească povestirea lui Russo. Când am fost în Şcheii Braşovului, 
ne-am dus la biserica Sfântul Nicolae, unde fusese Anton Pann, o perioadă, cântăreț. 
Acolo l-a pus pe Teodor Vârgolici să stea în strană şi să cânte, ca să vedem şi noi cum 
suna cântarea lui Anton Pann în această biserică. Există şi o fotografie ce a surprins 
acest moment. Mai sunt şi alte fotografii, de exemplu de la Piatra Teiului, care 
completează celebrele relatări ale lui Călinescu din «Cronicile optimistului» din 
Contemporanul, în care sunt înfăţişate pe larg toate peripețiile acestor excursii.” 


Am râde, dacă nu ar fi de plâns. Aşadar, 25 de ipochimeni (cum îşi alinta 
Călinescu subordonații) bine hrăniţi au putut să caute un bolovan şi au putut 
participa la penibile scenete desfăşurate chiar în biserică (Călinescu nu era 
doar academician, ci şi influent om politic), dar n-au fost capabili să încerce să 
afle vreun posibil detaliu despre şederea lui Eminescu la Mănăstirea care le 
oferise şi dumnealor cazarea şi masa! „Divinului” îi lipseau dubiile, iar celorlalţi 
le lipsea curajul de a formula cu glas tare anumite întrebări, a memora fiind 
mult mai simplu decât a pricepe. Călinescu socotind că monografia lui, Viaţa 
lui Mihai Eminescu, ar fi prin exactitatea afirmațiilor aproape un document 
oficial, orice întrebare care ieşea din limitele stabilite de el devenea un afront 
personal — care, desigur, îl enerva pe deputat. Iar asta costa. Şi nimeni, absolut 
nimeni, nu şi-a riscat situaţia, de dragul demnităţii sau al profesiei. Adică să-şi 
piardă şansa de a merge în grupuleţ „la Capşa, sau la Nestor”, unde — zice 
cu nostalgie Cornelia Ştefănescu — generosul Călinescu le dădea să mănânce 
„lucruri bune”? Ce vremuri, Doamne! 

+ 

Când încercăm să aflăm cum ori de către cine a fost informat Eminescu 
asupra publicării în Lupta a articolului lui C. Mille, o variantă de care nu 
putem încă face abstracție îl are ca ipotetic personaj central pe unchiul lui 
Creangă, preotul paraclisului spitalului din Târgu Neamţ (în Amintiri din 
copilărie, Creangă plasează în timp inaugurarea paraclisului: „La 1852, în 
ziua când s-a sfințit paraclisul spitalului din Târgu-Neamţului şi s-a deschis 
şcoala domnească de acolo...” ). Prezenţa lui Eminescu în zonă putea produce 

oarecare emoție, aşa cum s-a întâmplat şi la Botoşani, după cum relatează 
I. Păun-Pincio: 


„Fiecare se grăbea să-l vadă” (22 ianuarie 1895). 


Direct sau de la cunoscuţi, preotul Gheorghe Creangă putea să afle de apariţia 
articolului lui C. Mille — caz în care, fireşte, l-ar fi informat imediat pe Eminescu 
(reamintim că distanţa dintre oraş şi Mănăstire era foarte mică). Dar, sigur, o 
reacţie similară putea avea oricine altcineva din împrejurimi, care, revoltat de 
neadevărul semnat de Mille, i-a atras atenţia lui Eminescu. Mai mult, nu-l 
putem exclude din calcul nici pe Ion Creangă (ori alt cunoscut ieşean), care în 
mod cert a citit articolul din Lupta chiar în ziua în care a apărut, asemenea 
texte stârnind uimire. 


Alarmă: 
„Eminescu a început să se ocupe serios...” 


De la omiterea de către Onicescu a „polemicii” Eminescu-Lupta, facem 
pasul următor, spre o la fel de flagrantă dezinformare a zisului intendent 
Onicescu: corespondenţa lui Eminescu, pe care acesta o reduce la o singură 
epistolă, cea trimisă lui Negruzzi. În realitate, în intervalul dintre noiembrie 1886 
şi aprilie 1887, Eminescu a trimis şi a primit scrisori de la diferite persoane, 
schimbul epistolar fiind mai intens chiar decât cel din perioada în care se 
găsea în laşi. Această realitate incontestabilă, dublată de cunoaşterea faptului 
că Eminescu a fost „tot-deauna greu la scris epistole” (Harieta, 19 mai 1887), 
arată că se petrecea ceva aparte şi că Eminescu era deosebit de activ. Intrarea 
lui în legătură directă cu Socec, intenţia de a lua legătura cu Iancu Caragiale, 
căruia, îi scrie el lui Vlahuţă, „am a-i aduce aminte o promisiune care mi-a 
făcut-o”, încheierea unui număr de poezii şi altele asemenea indică nu numai 
voinţă, ci şi existenţa unui plan. 

Ziarul Lupta nu precizează de la cine a primit informaţia că „Eminescu a 
început să se ocupe serios şi a compus deja câte-va poezii”. Acea „persoană 
din Neamţu” care i-a scris nu poate fi Onicescu (sau, mai exact, nu acel 
Onicescu pe care ni-l prezintă A. Z. N. Pop). Şi asta nu atât pentru că intendentul 
nu ar fi uitat să precizeze un asemenea gest, dacă l-ar fi făcut, cât din cauză că 
spusele lui se bat cap în cap cu afirmaţiile anonimului, care, corect, invocă 

mai multe poezii, nu una singură. Pe de altă parte, dacă Eminescu ar fi fost 
închis în ospiciu, afară de Onicescu nimeni altcineva „din Neamţu” nu avea 
cum să ştie că Eminescu ar fi (re)început să scrie. Concluzia este una singură: 
Eminescu nu era în ospiciu, ci, aşa cum scrie cu mâna lui, în „Monastirea 
Neamţului”, pe care rău-voitorii au înlocuit-o cu ospiciul din apropiere, 
profitând de faptul că în mintea publicului „nebunia” lui era vie, graţie 
presei. De altfel, dacă Eminescu s-ar fi aflat în ospiciu, dar ar fi dat adresa 
Mănăstirii, el nici nu ar fi putut coresponda. 

Necunoscuta „persoană din Neamţu” să fi fost un monah? Improbabil. 
În general, istoricii literarii par să uite că locaţia Neamţ reprezintă, în funcţie 
de context, Mănăstirea Neamţului, ospiciul de lângă aceasta, oraşul Târgu 
Neamţ sau (mai rar şi precis nu în cazul nostru) ruinele cetăţii Neamţului. 
Toţi autorii se referă, exclusiv, la ospiciu, care pare să-i atragă ca un magnet, 
în ciuda faptului că scrisorile lui Eminescu indică limpede că în ianuarie '87 
se găsea la Mănăstirea Neamţului, unde pare să fi ajuns după ce a trecut prin 
spitalul din Târgu Neamţ. Am mai spus şi repetăm: sursele de cea mai mare 
încredere nu sunt cele de după moartea lui Eminescu, când feluriţi indivizi 
au inventat ce le-a dictat fantezia sau ce le-au cerut alţii, ci acelea din timpul 
vieţii lui. Or, în intervalul noiembrie 1886 — aprilie 1887, numai Mille a scris 
că s-ar afla într-o „casă de sănătate”, dar afirmaţia lui a fost contestată de 
însuşi Eminescu, presa recunoscând că era „o ştire greşită” (Universul), 
corectată printr-o „scrisoare de la Eminescu prin care restabilea el singur 
adevărul în privința stărei lui de sănătate” (Lupta). Aşadar, teza conform 
căreia Eminescu s-ar fi aflat vreo clipă în ospiciul de la Neamţ cade, nefiind 
susţinută de absolut nici o dovadă, afară de târziu „descoperitele” 
documente plăsmuite de medicul P. Zosin. 

În schimb, există probe care atestă şederea lui la Mănăstirea Neamţului. 
Când anume a ajuns acolo nu este deloc clar şi, repetăm, sunt indicii că înainte 
a trecut prin Târgu Neamţ, unde a stat un timp nedefinit, liber să plece oricând, 
oriunde. Principalul argument în acest sens este textul din Liberalul, ziar ieşean, 
care anunţa în numărul din 18 iulie 1887: 


„Earna trecută, poetul nostru M. Eminescu căzuse greu bolnav de picioare. Epitropia 
Ospitalului Sf. Spiridon, văzându-l lipsit de mijloacele necesare, l-a trimes la spitalul 
din Târgu-Neamţ” (subl. ns.). 


Aşadar, faptul că boala din toamna-iarna lui 1886 n-a fost psihică, ci „de 
picioare” (vechea lui ectimă) era de notorietate publică. Intervenţia Epitropiei 

s-a produs din cauză că bolnavul nu avea nici slujbă, nici banii necesari 
tratamentului, iar pentru vindecare nu a fost internat în ospiciul de lângă 
Mănăstirea Neamţ, ci în spitalul din Târgu Neamţ — unde nu putea ajunge 
împotriva propriei voințe. Poveştile cu arestarea, examinarea şi transportarea 
lui sub paza unui gardian nu mai fac doi bani în lumina acestei informaţii, 
apărute în presă la doar trei luni după plecarea lui Eminescu spre Botoşani 
— adică, atunci când amintirile erau vii şi, de-ar fi fost mincinoase, puteau 
fi infirmate. 

Informaţia din Liberalul, ziar care, în ciuda aparenţelor, nu simpatiza cu 
Eminescu, nu a fost contestată de nimeni în epocă. Dacă pentru unii „bolnav 
de picioare” chiar înseamnă „alienat mintal”, asta rămâne problema lor. 

O altă informaţie care mai luminează situaţia este şi aceea că la paraclisul 
spitalului din Târgu Neamţ (aflat în incinta stabilimentului, la etaj) slujea 
nimeni altul decât Gheorghe Creangă, fratele Smarandei, mama lui lon 
Creangă. Ce anume a provocat reacţia omenoasă a Epitropiei ieşene? S-a 
autosesizat aceasta? Teoretic, n-ar fi imposibil, dar cel puţin la fel de plauzibilă 
ni se pare şi ipoteza intervenţiei lui Ion Creangă. Pe de o parte, deşi exclus 
din rândurile preoţimii, acesta în mod cert mai avea relaţii personale de amiciţie 
cu diverşi clerici, şi, pe de altă parte, unchiul lui era preot activ tocmai într-un 
spital — adică exact acolo unde Eminescu, rămas de multişor fără slujbă, îşi 
putea trata suferinţa. 

De ce şi cum a ajuns Eminescu să stea apoi la Mănăstirea Neamţului? La 
prima întrebare, unul dintre răspunsuri ar putea fi impresionanta bibliotecă a 
lăcaşului, însă, probabil, a fost un concurs de împrejurări. Cum? Poate, tot 
prin intervenţia preotului Gheorghe Creangă. Nu putem şti cu precizie dacă 
acesta avea sau nu vreo influenţă pe lângă cei din conducerea Mănăstirii 
Neamţului, dar informaţiile existente par să ne indice un răspuns mai degrabă 
afirmativ. Pentru o cât de sumară orientare, iată ce scriu I. Iordan şi E. Brâncuş 
despre acest unchi al marelui pedagog şi povestitor şi prieten de suflet al lui 
Eminescu (Jon Creangă. Opere, republicată de Academia Română în Colecţia 
„Opere fundamentale”): 


„Pentru a putea intra în rândul clericilor, Gheorghe Creangă urmează cursurile 
Şcolii bisericeşti din Piatra-Neamt, pe care o termină în 1850, dând examen la catihis, 
aritmetică, citire şi orânduiala bisericii. 

Pentru hirotonire avea nevoie de un atestat de la Socola, pe care îl obține în urma 
unui examen sumar şi care se arată că la învățăturile preoteşti a răspuns «de mijloc», 
iar în 1850, iulie 26, Departamentul bisericesc recomandă locţiitorului de mitropolit, 

Apamias, pe candidatul Creangă Gheorghe pentru a fi hirotonit diacon la paraclisul 
spitalului din Tg. Neamţ. Recomandarea este susținută şi de locuitorii din satul Pipirig, 
proprietatea mănăstirii Neamţ, care în 1852, octombrie 20, depun mărturie pentru 
diaconul Gh. Creangă şi cer numirea lui ca preot, întrucăt: «Viața sa au petrecut-o 
cinstită, n-au fost niciodată pârât cu vreo faptă de furtişag, sau de bătăuş, beţiv sau 
martor n-au fost la nici un feliu de pricini. La alcătuirea trupului şi la simţire este întreg 
şi sănătos, la credință pravoslavnic, drept fiu al sfintei biserici a Răsăritului, supus 
canoanilor şi învățăturilor şi în toate, atât el, cât şi casnicii lui». 

Ani în şir preotul Gheorghe Creangă... face slujbă la paraclisul spitalului, fiind 
duhovnicul bolnavilor, iubit şi stimat de toți. Corespondenta lui Creangă cu «mogul» 
său ne dezvăluie afecțiunea statornică a povestitorului pentru cei rămaşi acasă. În desele 
reveniri pe locurile copilăriei şi ale adolescenţei, cu atmosfera lor aşa de potrivită 
sufletului său, nepotul era adăpostit cu mare bucurie în liniştita căsuţă din Tuţueni a 
preotului Gheorghe. (...) 

În perioada 1882-1889, Gheorghe Creangă era tot preot la Neamţ, la paraclisul 
spitalului de acolo. A murit în noiembrie 1897" (subl. ns.). 


Ţuţueni este acum numele unui cartier din Târgu Neamţ. Cum am spus cu 
altă ocazie, medicul Zosin estimează distanţa între Târgu Neamţ şi Mănăstirea 
Neamţului ca fiind de circa 14 kilometri. Asta, dacă mergi pe şosea. Localnicii 
ne asigură că din 'Ţuţueni până la Mănăstire, dacă o iei pe scurtătura existentă, 
sunt în jur de 6-7 kilometri, distanţa putând fi parcursă, la pas şi cu scurte 
popasuri, în maximum două ceasuri. 

Creangă era foarte strâns legat sufleteşte de unchiul lui din Târgu Neamţ. 
Pentru unii poate părea ciudat ca el să meargă adesea la acesta, în loc să se 
ducă în Humuleşti, satul în care se născuse şi în care trebuie să fi avut rude şi 
prieteni. Călinescu zice despre „cumintele” preot Gheorghe Creangă că era 
pentru povestitor „ruda cu care se-nvoia mai mult” (Ion Creangă). O fi fost 
şi asta. Cert este însă că, atunci când ajungea în Târgu Neamţ, putea spune 
că se află în Humuleşti şi invers, într-atât de apropiate erau aceste două 
localităţi, între care curgea Ozana. Astăzi, Humuleştii lui Creangă constituie 
un cartier al oraşului Târgu Neamţ. 

Există vreun argument solid, care să ne împiedice să credem că Eminescu 
a mai venit uneori de la Mănăstire la Târgu Neamţ, la preotul Gheorghe Creangă 
(căsătorit cu fiica preotului Răzmiriţă, „lelița Ecaterina” , cum îi spunea Ion 
Creangă, acesta avea două fiice — Aneta şi Elena — şi un băiat — Vasile)? Noi 
nu cunoaştem. Dar socotim că nu este deloc neîntemeiată ipoteza că misterioasa 
„persoană din Neamţu” , care a scris celor de la Lupta şi pe care specialiştii nu 
s-au străduit s-o identifice, a fost chiar acest preot ori cineva apropiat lui. 

De asemenea, dacă într-adevăr „pe o carte de rugăciuni” stă scris de o 
mână necunoscută (după cum — zice N. Georgescu — pretinde Paul Miron): 
„Pe ziua de sf. Voievozi la anul 1856 m-au chemat la M-rea Neamţu, la bolniţă, 
şi l-am spovedit şi l-am împărtăşit pe poetul M. Eminescu” şi dacă acesta a 
fost adevărul, ne putem gândi că necunoscutul solicitat a fost unchiul lui 
Creangă. Drept argument, ar mai putea sluji faptul că Eminescu a chemat pe 
cineva anume, iar Gheorghe Creangă era singurul preot (monah) cunoscut de 
Eminescu în zonă. Avem totuşi mari reţineri faţă de autenticitatea notiţei 
prezentate de P. Miron. 

Ni l-am putea imagina pe Eminescu plimbându-se liber prin Târgu 
Neamţ? Da! Un indiciu în acest sens ni-l oferă zisul Bojeicu, care, în 
confecţionarea altui scenariu, comite (involuntar, desigur) o mare imprudenţă 
atunci când afirmă că atât el, cât şi Onicescu, aveau credinţa că poezia De ce 
nu-mi vii i-ar fi fost „inspirată de o doamnă a unui farmacist din localitate, 
Doamna Czenkli” . „„Localitatea” la care face referire este, neîndoielnic, Târgu 
Neamţ, nu vreun cătun din vârf de munte. Pentru ca Eminescu să fie inspirat 
de soţia farmacistului din Târgu Neamţ, el trebuia să ajungă în preajma ei 
— lucru imposibil în ianuarie 1887 (sau înainte), când Onicescu nu ştie cum 
să ne mai convingă că pacientul ar fi fost departe de a fi „deplin restabilit” . 
Deşi suntem convinşi că scrisoarea lui Bojeicu este şi ea o făcătură, ideea că 
Eminescu ar fi ajuns în preajma unui farmacist ne pare foarte plauzibilă, 
arătându-ne, totodată, că neştiinţa unor istorici literari este doar aparentă, 
ei ascunzând informaţii şi validând minciuni cu scopuri foarte clar definite 
— şi, probabil, retribuite pe măsură. Faptul că în lucrarea Contribuţii... A. Z. 
N. Pop vorbeşte de soţia „farmacistului sas Czenkli” (subl. ns.), deşi Bojeicu 
îi scrie numele, dar nu şi etnia, ne face să credem că nu Bojeicu informează 
pe A. Z. N. Pop, ci invers. Sau, ca s-o spunem de-a dreptul, tare ne temem că 
Bojeicu este doar un personaj inventat de numitul istoric. 

Ectima lui Eminescu era veche şi, ani în şir, şi-o tratase singur. Dacă a 
acceptat în primă instanţă să stea în spitalul din Târgu Neamţ, explicaţia ar 
rezida mai iute în costul ridicat al medicamentelor necesare, decât în nevoia 
de a apela la cineva de specialitate. În plus, pe lângă faptul că, internat fiind, ar 
fi însemnat o gură în plus, ocupând locul altuia, care chiar trebuia spitalizat, 
nici lui nu credem că i-ar fi convenit să-şi treacă toată ziua plimbându-se pe 
coridoarele unui spital sau moţăind în vârful patului. Explicații posibile sunt 
nenumărate şi tocmai de aceea, în lipsa unor detalii, nu merită să pierdem 
timpul cu ele. De reţinut este doar informaţia că, într-un context necunoscut, 

Eminescu a trecut (pentru o oră? pentru o zi? pentru o lună?) prin spitalul 
din Târgu Neamţ, de unde, nesilit de nimeni, a plecat la Mănăstirea Neamţului. 
Tratarea supărătoarelor leziuni de pe gambe aproape sigur l-a obligat să apeleze 
şi la un farmacist. Dacă acesta se chema Czenkli ori ba, dacă era sau nu însurat 
sau dacă Eminescu i-a cunoscut soţia rămân amănunte la care nu se poate 
răspunde pe baza documentelor existente. 

Cât priveşte corespondenţa, este cert că Eminescu a scris la Mănăstire mai 
multe scrisori. Cum au ajuns acestea la poşta din Târgu Neamţ, nu ne hazardăm 
să răspundem. Putem spune doar că, în nici un caz, prin intermediul lui 
Onicescu, deoarece acesta nu se referă decât la una dintre ele şi chiar şi pe 
aceea o prezintă deformat. Rămân două variante: fie Eminescu a apelat la 
amabilitatea cuiva care pleca de la mănăstire spre oraş, fie le-a dus personal, 
ştiut fiind că Târgu Neamţ nu se găsea la marginea lumii şi că lui, eliberat de 
orice obligaţii pe-atunci, îi plăcea să se plimbe şi să stea cât mai mult în 
mijlocul naturii, indiferent de anotimp. 


Doi prieteni ignoraţi: Veronica şi Creangă 


Preotul Gheorghe Creangă nu era însă singura persoană din Târgu Neamţ 
pe care avem toate temeiurile să credem că Eminescu a cunoscut-o în perioada 
în care a stat la Neamţ. În acest oraş mai avea o casă şi... Veronica Micle! În 
prima lui carte, A. Z. N. Pop îi şi prezintă fotografia, însoţind-o de explicaţia: 


„Casa din Tg. Neamţ, situată lângă Spitalul de Stat din localitate, adăpost al 
Veronicăi Micle câteva veri consecutive” . 


Este un imobil mic şi simplu, nici țărănesc, nici urban. Uşa — flancată de 
ferestre dispuse simetric, în stânga şi-n dreapta ei — se află în centru, acoperişul 
este în patru ape, cu o lucarnă, iar faţada are o prispă îngustă, dincolo de care 
se află trotuarul. 

Ceva mai multe informaţii despre această locuinţă aflăm de la George 
Sanda (Veronica Micle): 


„Rămasă fără sprijin material (soţul îi murise luptând „sub flamurile lui Avram 
Iancu” — n. ns.), Ana Câmpeanu şi-a luat cei doi copii (Radu şi Veronica, abia 
născută — n. ns.) şi, prin pasul Dornei, a trecut munţii în Moldova. Deoarece auzise că 
Mânăstirea din Târgu Neamţ vinde o parte din casele humuite de pe «Uliţa Mare, 

capătul Târgului despre Cetatea Neamţ», a părăsit drumul Iaşului şi a cumpărat cu o 
sută de galbeni aproape de Humuleştii lui Creangă o casă acoperită cu draniţă...” 


Era 10 august 1850. 


„La Târgu-Neamţ a rămas numai doi ani. O rudă îndepărtată, Petru Câmpeanu, 
jurist universitar, locuia de mulți ani la laşi. Cu speranța că va primi din partea lui un 
ajutor, şi-a lăsat casa în grija maicilor de la mânăstire şi s-a stabilit în Tătăraşi, în 
apropierea altor transilvăneni care îşi întemeiaseră acolo gospodării. Atât la Târgu-Neamţ, 
cât şi la laşi nu s-a sfiit să spele rufe în casele mai înstărite sau să se ocupe cu moşitul, 
meşteşug cu care se îndeletnicise şi la Năsăud.” 


Referitor la casa din Târgu Neamţ, G. Sanda mai notează: 


„În anul 1886, casa a fost dăruită de Veronica Micle Mânăstirii Văratic, ca să fie 
metoc maicilor care lucrau în spital sau se ocupau cu alte activităţi în oraş. În primii 
ani a fost locuită de maica Fevronia Sârbu (ştiută drept Sârboaica — n. ns.), iar apoi a 
intrat în proprietatea lui Grădinariu Ioan. Din inițiativa lui Nicolae Iorga, în 1915 a 
fost aşezată o placă de marmură pe care se poate citi: «În această casă a locuit vremelnic 
Veronica Micle, 1850-1889»." 


Cu altă ocazie, G. Sanda scrie că Veronica, „Împreună cu fiica sa Virginia, 
s-au îndreptat spre primăvara anului 1889 din Bucureşti, mai întâi spre Târgu- 
Neamţ, unde a locuit în casa pe care o dăruise în 1886 Mănăstirii Văratic...” 

Aşadar, Veronica a donat locuinţa, dar, date fiind destinaţia de metoc şi 
bunele relaţii ale fostei proprietare cu Stăreţia Văraticului, atunci când a avut 
drum prin Târgu Neamţ, a avut unde să tragă, câteva nopţi. În articolul 
Mormânt uitat (Ramuri, 1 martie 1913), Emil Gârleanu relatează despre locul 
de veci al Veronicăi, aflat la mănăstirea Văratic: 


„Călugăriţele trec nepăsătoare pe lângă locul acesta; unele (?) mi-au şi spus că 
nu-l mai îngrijesc fiindcă: «răposata n-a lăsat doar nimic mănăstirii ».” 


De asemenea, E. Gârleanu invocă şi el numele maicii Fevronia Sârbu, 
dar nu pentru a spune că aceasta ar fi locuit în casa din Târgu Neamţ a 
Veronicăi, ci, dimpotrivă, că Veronica ar fi fost cea găzduită de Sârboaică, la 
Văratic. Cum Emil Gârleanu scrie după ureche şi cum el este cel care pare să 
fi inventat şi revolverul lui Eminescu, automat spusele lui trebuiau primite 
cu prudenţă. Cu puţină şansă, ne-am putut convinge că şi în privinţa Veronicăi 

a acreditat neadevăruri, căci, graţie Internet-ului, am obţinut următoarele 
pasaje din actul de donaţie: 


„Eu subsemnata Doamnă Veronica Micle cu domiciliul în Sf. Măn. Varatic | ... I 
donez de a mea bună voie Sf. Măn. Varatic | ... | casa mea mobilată, cu toate atenansele 
situată în Târgu Neamt pe Uliţa Mare (Str. Ştefan cel Mare nr. 12) | ... ! în bună stare de 
locuit, în curtea casei se află fântână cu apă, beci, grajd şi locul cu pomi fructiferi, 
împrejmuit cu gard de scândură, după întinderea şi stăpânirea veche şi actuală. Casa o 
am proprietatea mea ca zestre şi moştenire de la defuncţii mei părinţi | ... | lar pe 
peretele casei să fie afişat o placă de marmură pe care va fi scris pentru pomenire de 
generaţia actuală şi viitoare «Casa Veronica Micle» | ... | Semnat proprie de mine 
Veronica Micle. Făcut la Măn. Văratic, anul 1886 octombrie 12.” 


(Actul acesta nu se află în Târgu Neamţ. Probabil, el ar trebui căutat fie 
la Complexul Muzeal Judeţean, de pe al cărui site am copiat acest pasaj, fie 
la Arhivele Statului din Piatra Neamţ.) 

Două lucruri atrag în mod deosebit atenţia în actul de donaţie: întâi, 
Veronica figurează ca având domiciliul la mănăstirea Văratic şi, doi, 
documentul a fost întocmit cu numai vreo lună înainte ca Eminescu să 
părăsească Iaşii, pentru a merge la Neamţ. Coincidenţă? 

Donată sau nu, casa din Târgu Neamţ era oricum o realitate, iar Veronica, 
dacă avea nevoie, îşi găsea un loc sub acoperişul ei. A trecut şi Eminescu pe 
acolo? Faptul că această casă era amplasată în imediata apropiere a spitalului 
a avut vreun rol în zvonistica timpului? În perioada în care Eminescu s-a aflat 
la Mănăstirea Neamţului, Veronica a venit vreodată în această casă? Bună prietenă 
cu Creangă, îl cunoştea ea pe unchiul acestuia, preotul de la paraclisul spitalului? 
Au jucat ei, Creangă şi Veronica, vreun rol atunci când Eminescu s-a decis să 
meargă la Neamţ, locul pe care amândoi îl cunoşteau atât de bine şi în care 
amândoi aveau câte un acoperiş sub care să stea? 

Dincolo de incertitudini, însă, este sigur că în epocă au trăit oameni care 
cunoşteau adevărul în ceea ce-l priveşte pe Eminescu, fiind bine informaţi asupra 
datei, a cauzelor şi a locului în care a mers acesta după ce a părăsit Iaşii. Unii 
dintre ei, anonimi şi neavând acces la presă, n-au putut să comunice şi altora 
cele ştiute şi văzute. Alţii, uniţi de interese comune, aveau posibilitatea să 
mediatizeze adevărul, dar nu au făcut-o, întrucât nu servea scopurilor lor ascunse. 

Un nefericit exemplu în acest sens îl reprezintă şi soarta creaţiilor lui 
Eminescu, poeziile scrise de el în perioada nemţeană. Aşa cum am arătat, 
Junimea (prin Negruzzi şi Maiorescu) a făcut tot ce i-a stat în putinţă pentru 

a minimaliza producţiile lui literare — măsura extremă aplicată fiind refuzul 
de a-i publica lucrările. Dintr-un număr incert de titluri, a fost ales doar De 
ce nu-mi vii. Alde Bojeicu leagă aceste versuri de numele unei soţii de 
farmacist, parcă special pentru a nu aduce vorba de Veronica, spre care se 
duce mai întâi cu gândul orice cititor onest. Dintre marii biografi, G. Munteanu 
opinează că poezia respectivă ar fi „o foarte veche invocaţie a iubitei din 
adolescenţă şi a fost transcrisă desigur din memorie” , iar Călinescu evită să 
aleagă vreun nume feminin, dar nu uită să strecoare şopârla: „E adevărat că 
poezia De ce nu-mi vii... nu poate fi scrisă acum, prin însuşi conţinutul ei 
liniştit-erotic. Poetul punea pe hârtie versuri vechi...” Pentru astfel de autori, 
Eminescu ar fi scris totul din memorie, ca şi cum memoria ar fi un hard de 
PC, din care scoţi la imprimantă fişirele care te interesează. Nici o secundă 
nu par să se fi întrebat: dacă lucrurile ar fi stat aşa, ce nevoie mai avea 
Eminescu de lada cu manuscrise? 

Majoritatea istoricilor literari se prefac a uita zilele de 1 februarie (data 
apariţiei poeziei De ce nu-mi în vii) şi de 6 februarie 1886 — când Veronica 
va răspunde chemării, scriindu-i următoarea dedicație pe volumul ei de 
versuri: „Scumpului meu Mihai Eminescu, ca o mărturisire de neştearsă 

dragoste”. A. Z. N. Pop, glumeţ cum îl ştim, afirmă că Veronica i-ar fi trimis-o la 
Botoşani, într-o perioadă în care nimic nu arată că Eminescu însuşi ar fi ştiut 
dacă şi când va ajunge acolo. După ce prezintă dedicaţia, A. Z. N. Pop adaugă 
(sublinierile ne aparţin): 


„De-atunci provine şi închinarea aşternută de poetă pe reversul fotografiei mai 
vechi a lui Eminescu şi publicată în Familia: 


Mă pierd uitându-mă la tine; 
Cuprinsă ca de-un farmec sfânt 
Şi-n sufletul meu reînvie 

Dorul ce-avui pe-acest pământ. 


Şi c-un amor peste măsură 
Desmierd frumosul chip al tău. 
Şi uit c-a fost între noi ură 

Şi uit de câte sufăr eu. 


Şi te iubesc ca şi atunce 
Cu tot avântu-nchipuirii 
Şi cu acea simţire dulce 
Ce-o dă trecutul amintirii. 
(La un portret). 


De la acest repetat „Și uit...” să se fi inspirat cel care a plăsmuit epistola 
prin care, pasămite, în decembrie 1888, când era în Capitală, Eminescu ar fi 
chemat-o pe Veronica din... Botoşani: „Dragă Veronică, uită totul. 
Nenorocirea care m-a lovit e destulă...” ? (Din moment ce Veronica îi declara 
„heştearsă dragoste”, devenea absurd ca, peste doar câteva luni, Eminescu 
să-i mai fi cerut să uite totul.) 

De ce afirmă A. Z. N. Pop că Veronica ar fi expediat volumul ei de 
poezii „la Botoşani lui Eminescu”, cu câteva luni înainte ca acesta să se 
decidă să meargă în acest oraş? Ne închipuim că i-au lipsit alte opţiuni. Să fi 
spus: Mănăstirea Neamţului, adresă pe care chiar Eminescu o indica în 
corespondenţa lui de atunci, nu se brodea cu pretinsa şedere în ospiciu. Să fi 
ales Târgu Neamţ, era şi mai dezavantajos pentru biografii de partid, căci 
acolo se găseau locuinţa unchiului lui Creangă şi casa Veronicăi Micle. 

Bălmăjeli de casier încurcat în socoteli 


Să continuăm să cităm din textul lui Onicescu, de unde rămăsesem: 


„S-apropiau sărbătorile Paştelor în 1887 şi Eminescu vroia să iasă, medicul chiar 
îi permise. Mai mulți prieteni îi făgăduise că vor veni de Paşti la Mănăstire să petreacă 
cu el, între care Morțun, şi n-au venit. Trecuse Paştele şi Eminescu era nerăbdător să 
iasă, n-avea însă bani de drum. Am cerut 40 lei formal la Epitropia Generală ca ajutor 
şi i-a acordat, dar din pricina formalităţilor a întârziat trimiterea sumei. 

L-am îndemnat să scrie lui Morţun să-i ceară bani şi a scris cu mare greutate. 
Morțun întârzie răspunsul şi tocmai după plecarea lui Eminescu de la Mănăstire vine 
o scrisoare a lui Morţun către Eminescu şi cu un mandat poştal de 100 sau 200 lei. 
Scrisoarea am oprit-o şi mandatul l-am restituit şi mi se pare c-am şi scris imediat o 
carte d-lui Morțun despre plecarea lui Eminescu” (subl. ns.). 


„Mai mulți prieteni îi făgăduise că vor veni de Paşti la Mănăstire să 
petreacă cu el”? Sună frumos, dar cine crede, câtă vreme acei „mulţi prieteni” 
nu se obosiseră să facă gesturi mai simple, precum trimiterea unui răvaş? 
O iniţiativă de felul acesta, în care o trupă de fix „mai mulți prieteni” se 
hotărâse să spună în acel an „Hristos a-nviat!” la Mănăstirea Neamţului, 
ar fi scăpat neconsemnată? 

E drept că Onicescu îl include la un moment dat şi pe socialistul Morţun 
între acei „prieteni” , dar modul în care o face nu ne lasă deloc să deducem că, 
la 3 februarie 1887, când părăsea arhondaricul Mănăstirii Neamţului, acesta 
ar fi ştiut că se va întoarce peste vreo două luni ca să petreacă Paştele împreună. 
Numele lui Morţun pare aruncat mai mult din disperare, pentru ca „mai mulți 
prieteni” să nu fie chiar vorbă în vânt. 

Dacă, în scenariul lui Onicescu, lui Eminescu i se permisese să părăsească 
ospiciul înainte de Paşti, rezultă că acei „mai mulți prieteni” care ar fi venit 
la Mănăstire cu ocazia Învierii, la plecare l-ar fi luat cu ei, întorcându-se toţi, 
nu-i aşa?, într-o mare veselie. Potrivit intendentului însă, ei l-ar fi lăsat să 
zacă în acel cumplit loc, fără a-i mai da vreun semn de viaţă. Dacă relatarea 
lui Onicescu ar fi exactă, n-ar trebui să concluzionăm că „amicii” erau cam 
din topor, ca să nu spunem nesimțiți? 

Când a picat Paştele în 1887? Iată o altă întrebare care nu pare să fi 
tulburat liniştea biografilor lui Eminescu, deşi exacta ei stabilire putea întări 

sau contrazice anumite mărturii. Cum, urmare primului Sinod ecumenic de 
la Niceea (325), deschis chiar de împăratul Constantin cel Mare, bisericile 
creştine încetaseră polemicile pe tema datei Sfintelor Paşti, stabilind ca aceasta 
să fie mereu după 21 martie, putem fi siguri că în 1887 erau 5 duminici în 
care putea să cadă: două în martie (22 şi 29) şi trei în aprilie (5, 12 şi 19). În 
care dintre ele se celebrase Învierea Domnului? Acelaşi Sinod mai hotărâse 
ca Paştele să fie în prima duminică de după apariţia Lunei Pline (într-o perioadă 
nedefinită de timp, sărbătoarea putea fi amânată cu o săptămână numai în 
cazul în care cădea simulatan cu Paştile evreeşti). Am apelat la un institut de 
specialitate, pentru a afla când a fost Lună Plină în martie şi în aprilie 1887. 
De aici, pe baza datelor existente într-un program primit de Institut de la 
NASA (cel puţin, aşa ni s-a spus), ne-au fost indicate zilele de 9 martie şi, 
respectiv, 8 aprilie. Posibil, dar nu concordă zilele săptămânii, 8 aprilie 
figurând în programul respectiv ca fiind într-o sâmbătă, pe când în calendarul 
nostru a căzut miercuri. 

De la Patriarhia Română am primit copia unui text intitulat Elemente de 
Paschalie. Redactat în 1884 şi publicat în numărul 6 al revistei Biserica 
Ortodoxă Română, acesta prezintă o metodă de calcul a datei Paştelor, 
prezentată ca „perpetuă sau pururelnică”. Aplicând-o, am aflat că în 1887 
Paştele s-a nimerit la 5 aprilie. Plauzibil. Dacă ar fi fost 12 sau 19 aprilie, 
cum este cert că la 10 aprilie Eminescu se afla deja în Botoşani, minciunile 
lui Onicescu ar fi devenit cu atât mai evidente. 

Dacă Paştele a fost Duminică (şi nu putea să nu fie) şi dacă — aşa cum 
susţine Bojeicu — joi Eminescu a plecat, ar însemna ca adresa prin care 
Onicescu cerea parale Epitropiei să fi fost scrisă aproape simultan cu 
pretinsa scrisoare a lui Eminescu către Morţun, adică miercuri (luni şi 
marţi continuase sărbătoarea Paştelor, care pe-atunci avea altă importanţă). 
Trecând peste faptul că e foarte puţin plauzibil ca Eminescu să se fi lăsat 
influenţat de Onicescu şi să-i scrie lui Morţun, întrebăm: dacă, totuşi, ar 
fi făcut-o, mai pleca el a doua zi? 

Funcționarea concomitentă a două stiluri calendaristice a complicat foarte 
mult situaţia, pentru că unii români au simţit nevoia imperioasă de a-şi data 
scrisorile şi, în general, manuscrisele, folosind ambele date calendaristice. 
Într-adevăr păgubitori au fost însă acei autori mai noi, care, din atari date 
duble, au ales-o pe cea conformă stilului nou, deşi în România de atunci era 
în vigoare stilul vechi. Datarea istorică a fost astfel dată peste cap, obsesia 
„alinierii” propriului trecut la calendarele străine schimbând, practic, adevărul 
şi creând confuzie. 


186 O ————— Semnele timpului — w6- 


+ 

Indiferent ce-ar bâigui Onicescu, este clar pentru oricine că Eminescu 
dovedise tuturor că nu există nici un motiv pentru care să fi fost ținut închis în 
ospiciu. După ce el însuşi dezminţise afirmaţiile calomnioase apărute în Lupta, 
ziarul se dezisese, practic, de spusele lui Mille. Urmase intervenţia lui Ştefan 
Vârgolici, care, la 25 ianauarie, după ce îl anunţase pe Negruzzi că „Eminescu, 
care e la Niamţu, e cu totul bine, dar dacă ar veni la laşi n ar avea cu ce trăi”, 
adăuga revoltat: „E o adevărată ruşine pentru țară”, şi, în sfârşit, Convorbiri 
literare, de voie, de nevoie, publica poezia De ce nu-mi vii. În asemenea condiţii, 
crede cineva că adevăratul lui prieten, Creangă, chiar ar fi rămas de piatră 
dacă, într-adevăr, Eminescu ar fi ajuns în ospiciu? Ar fi tăcut el, de l-ar fi 
găsit pe „bădia Mihai” cu boneta pe cap, printre nebuni? 

La insistenţele lui Onicescu, Eminescu ar fi apelat la generozitatea lui 
Morţun. Atunci, ce rost ar mai fi avut ca acelaşi Onicescu să fi „cerut 40 lei 
formal la Epitropia Generală ca ajutor şi i-a acordat”? lar dacă ar fi tăcut 
acest gest fără să-l anunţe pe „beneficiar”, de unde ştim că Eminescu nu era un 
pretext, banii urmând să fie reţinuţi de intendent? (Reamintim că în acea 
perioadă, din lipsă de bani, tainul devenise mai mic; 40 de lei era suma alocată 
de Epitropie pentru hrana unui bolnav, timp de 80 de zile.) 

Pretinsul îndemn adresat lui Eminescu, îmboldit să ceară bani de la străini, 
frapează şi prin faptul că nici o clipă Onicescu nu ia în calcul şi familia 
acestuia, pe care nici măcar nu o pomeneşte. Acest lucru cu totul nefiresc li 
s-a părut perfect normal biografilor şi istoricilor literari. După modelul 
Maiorescu, aceştia l-au rupt constant pe omul Eminescu de mediile apropiate 
prin rudenie sau prietenie. De ce i-ar fi sugerat Onicescu să-i scrie lui Morţun, 
nu lui Creangă? Credem că există un singur răspuns: către Morţun mai există 
două epistole de acest soi, cu grijă conservate şi mediatizate, în vreme ce, cu 
o excepţie, scrisorile lui către Creangă au fost făcute pierdute. Deoarece la 
25 februarie 1890, N. Iorga invocă aceste epistole trimise de Eminescu lui 
Creangă, rezultă că la acea dată încă mai existau. Astăzi, n-a mai rămas 
decât una, fără importanţă deosebită. 

Între Eminescu şi Morţun exista o înțelegere privind editarea volumului 
Poesii. Probele materiale existente converg spre concluzia că Eminescu şi-a 
dorit din suflet să se scuture de această ultimă punte de legătură cu magistrul 
— „ediția Maiorescu” a poemelor lui. Pentru început, voia să elimine din 
ecuaţie editura lui Socec, care răspundea cuminte solicitărilor influentului 
politician Maiorescu. O dată înlocuit investitorul, se schimbau şi termenii 


Nr. 6-9 O——————— Semnele Timpului — 137 


contractului şi, mai ales, se întocmea un contract semnat de Eminescu însuşi, 
nu de „protectori”. 

Nu degeaba, la 27 februarie 1888, Harieta îi scrie Corneliei Emilian, 
despre intenţiile lui Eminescu: „...D-lui Maiorescu nu i-a scris să-i tipărească 
a treia ediţie, zicându-mi că, de nu va putea căpăta pensie, va tipări o ediție 
nouă şi atunci îşi va procura mulţi bani” (subl. ns.). 

S-a spus de mulţi că, în general, scriitorii nu puteau trăi pe atunci din 
publicarea propriilor creaţii, dar nimeni nu a oferit informaţii concrete şi nu 
a spus nici ce nivel de trai avea în vedere atunci când făcea astfel de afirmaţii. 
(Reamintim că în lada cu manuscrise a lui Eminescu, obţinută de Maiorescu 
în modul ştiut, se găsea un impresionant număr de lucrări aflate în stadii 
avansate, publicate după 18809 sub genericul „Postume”.) 

În viaţă fiind, Eminescu reprezenta o excepţie, fiind un autor citit de tot 
mai multă lume, iar clauzele din contractele lui Maiorescu cu Socec n-au 
fost făcute publice, astfel încât să ştim cu precizie cine şi câţi bani avea de 
primit, de pe urma fiecărei ediţii. Ştim doar că lui Eminescu i s-a dat un unic 
acont de 500 de lei, pentru rest neexistând dovezi că ar fi fost plătit — ba, 
dimpotrivă, documentele probează că i-au fost furate drepturile de autor la a 
treia ediţie, de către acelaşi „mărinimos” magistru. 

Eminescu nu se afla sub contract cu nimeni, dar, de fapt, avea stare de 
rob, munca lui fiind arbitrar fructificată de cel ce-i devenise stăpân prin forţă 
brută şi prin viclenie. 


Un geamantan gol, la domnu”, s-aibă ce pierde! 


Mică plăsmuire epistolară într-o urzeală mai mare. 
Din nou Onicescu: 


„lată conţinutul scrisorii d-lui Morţun către Eminescu: 

Scumpe şi ilustre prieten, 

De vreo douăzeci de zile sunt la țară, de aceea nu am putut să-ţi răspund îndată la 
răvaşul ce mi-ai trimis, răvaş care m-a îmbucurat foarte mult aflând că în curând vei 
veni spre laşi, şi că te afli bine şi sănătos. 

Eu unul regret că nu am putut veni pe acolo de Paşti, dar nădăjduiesc că d-ta vei 
putea veni pe aci, la ţară, unde voi căuta să ai cât se vor putea mai multe distracţii, aer 
curat... etc. 

Dari orişicum, ne vom întâlni în curând. Cu poşta de azi îţi trimit mica sumă ce-mi 
ceri şi te îmbrăţişez din toată inima. 

Vecinic şi devotat prieten, 

V. G. Morțun lI Cuciulaţi 8 april, 87" (subl. ns.). 

Legat de această scrisoare invocată de Onicescu vom face două precizări, 
care ar putea limpezi lucurile şi fără alte comentarii. 

Prima precizare: scrisoarea mai sus citată nu există. Într-un text ulterior, 
Onicescu ar afirma că ar fi „făcut greşeala” de a o lăsa, împreună cu alte 
scrisori şi cu „un manuscris al lui Eminescu”, „la revista «Flacăra» lui 
Locusteanu şi Galaction”, de la care nu le-a mai putut recupera. Pe baza 
acestei afirmaţii, cei de teapa lui A. Z. N. Pop se socotesc eliberaţi de obligaţia 
de a dovedi că Morţun chiar este autorul pretinsei epistole. Din fericire pentru 
noi, cititorii, A. Z. N. Pop a comis însă şi el cel puţin alte două greşeli 
elocvente. Prima, când a precizat că textul lui Onicescu ar fi fost găsit „postum 
în arhiva lui N. Locusteanu” (de fapt, e vorba de Petre, nu de Nicolae 
Locusteanu, acesta din urmă murind în 1901, cu 10 ani înainte de apariţia 
revistei Flacăra). Întrebăm: când au fost găsite aceste „câteva amintiri, 
expuse greoi” (postum e şi astăzi şi va fi şi mâine, până la sfârşitul veacurilor), 
de către cine şi unde se află acum? Nu se spune, probabil, pentru a nu ne 
complica existenţa. Dacă ar fi fost aşa cum povesteşte Augustin Z. N. Pop, 
atunci, alături de manuscrisul lui Onicescu trebuiau să fie şi respectivele 
scrisori, plus poezia De ce nu-mi vii, scrisă de mâna autorului. N-a fost cazul. 

Morţun s-ar fi „îmbucurat foarte mult aflând că în curând” Eminescu va 
„veni spre laşi”. Cum se ştie, de la Mănăstirea Neamţului, Eminescu a plecat 
direct la Botoşani. L-a minţit el pe Morţun? N-avea de ce. Şi-a schimbat decizia? 
Posibil, dar multe lucruri nu sunt imposibile, fără ca asta să le facă reale. 

A doua precizare priveşte epistola prin care Eminescu, aflat la Neamţ, i-ar 
cere bani lui Morţun: nici aceasta nu există. Ba, mai mult, probă indubitabilă 
că scrisoarea prezentată de Onicescu este o contrafacere, Morţun însuşi s-a 
fălit cu doar două scrisori primite de la Eminescu, ambele trimise din Botoşani, 
în 10 şi, respectiv, 22 noiembrie 1887. Prin urmare, neexistând scrisoarea lui 
Eminescu, nu putea exista nici răspunsul la ea. 

Precisa localizare a casei de „la țară” a lui Morţun (în Cuciulaţi) constituie 
un element de natură să sporească credibilitatea textului lui Onicescu. Dar 
este un cuţit cu două tăişuri, căci, din clipa în care încrederea în autenticitatea 
scrisorii se pierde, devine (din nou!) clar ca lumina zilei că acela care a inventat 
scrisoarea lui Morţun nu-i un ins oarecare, ci o persoană bine informată, 
cineva căruia îi place o anumită... istorie şi care are ambiția să o (re)ymodeleze, 
după propriul chef. 

„Mi se pare c-am şi scris imediat o carte d-lui Morțun despre plecarea 
lui Eminescu”, mai zice abilul individ ascuns sub numele Onicescu şi, de 

data aceasta, băgăm mâna în foc pentru spusele lui, convinşi fiind că are 
dreptate: într-adevăr, i „se pare”! 
+ 


Din nou Onicescu: 


„Am zis că banii de la Epitropie şi de la Morțun au întârziat. Eminescu însă stăruia 
să plece cu orice chip. 

S-a întâmplat c-atunci un prieten al meu, G. Buzescu, să plece din Monastire şi l-a 
luat cu el până la Paşcani, înlesnindu-i voiajul până la Botoşani. La plecare am dat lui 
Eminescu 5 lei de buzunar şi i-am oferit un geamantan al meu ca să-şi puie lucrurile.” 


Banii Epitropiei, ca şi cei ai lui Morţun, ar fi întârziat. Poate da, poate nu. 
Pentru noi este cert doar faptul că Eminescu nu a primit parale nici de la 
numita instituţie, nici de la „amicul” Morţun, pentru a putea părăsi Neamţul. 
Dacă Gane de la Spiridonie şi Morţun din Cuciulaţi într-adevăr i-au trimis 
bani, aşteptăm să ni se demonstreze. Până atunci, afirmaţia lui Onicescu rămâne 
la fel de plauzibilă precum ştirea că şi împăratul Japoniei a trimis un curier cu 
ceva parale, dar că acesta a greşit drumul, nimerind în America de Sud, unde 
a pierdut banii, jucând maus cu un văr de-al doilea al regelui Franţei şi care se 
prezenta drept nepot al lui Goethe. 

Cât priveşte pretinsa nerăbdare a lui Eminescu, nu era obligatoriu să fii 
intendent al ospiciului ca să-ţi dai seama că, din clipa în care medicul i-ar fi 
permis, orice pacient recuperat ar fi stăruit „să plece cu orice chip” . Înainte de 
a crede că şi Eminescu s-ar fi găsit într-o astfel de situaţie, aşteptăm probele că 
acesta at fi fost internat în balamucul în care tăia şi spânzura cineva numit 
Leon Onicescu. Deocamdată, acestea lipsesc cu desăvărşire. 

Onicescu scrie, fără să-l doară mâna: „...i-am oferit un geamantan al meu 
ca să-şi puie lucrurile...” Care lucruri, dacă Eminescu fusese adus „cu cât 
era pe el”? Hainele cu care sosise la ospiciu nu erau „cu totul uzate” — deci, 
bune de făcut cârpe din ele? Hainele noi, cumpărate din banii daţi de Morţun, 
nu erau pe el? Atunci, ce mai avea de împachetat? Amintiri? Că doar nu s-o 
gândi careva că a luat cu el şi hainele date cu împrumut de Onicescu, astfel 
încât să părăsească ospiciul mai bogat decât la venire!? 

Spuneam mai sus că Eminescu nu a ajuns la Neamţ lefter, cum încearcă 
să-l prezinte Onicescu (mai târziu, şi Bojeicu) şi că există şi o dovadă că avea 
proprii bani la el. Intendentul nostru afirmă că amicul lui, Buzescu, l-ar fi luat 
pe Eminescu „cu el până la Paşcani, înlesnindu-i voiajul până la Botoşani” . 
Aşadar, Buzescu a plecat împreună cu Eminescu şi, ducându-l gratis până 

la Paşcani, i-a uşurat „voiajul până la Botoşani”. Dar biletul de tren cine l-a 
plătit? Buzescu? De unde şi până unde, dacă nici nu-l cunoştea? Iar dacă 
Eminescu a avut bani de tren, cum ar fi de crezut că a primit ofensatorul 
mărunţiş pe care Onicescu se laudă că i l-ar fi dat, ca unui copil trimis pe jos la 
naşul lui de la oraş, ca să aibă din ce-şi cumpăra un corn şi-un suc? 


„Ela plecat sănătos, mulțumit şi vesel şi eu am rămas satisfăcut că am avut ocaziune 
de a îndulci câteva luni de trai din viaţa a mai tristă a lui Eminescu, atunci când 
gazetele-l numeau «ilustrul poet» şi el era părăsit într-un ospiciu în cea mai neagră 
mizerie şi de unde, numai graţie doctorului Ursulescu şi îngrijirilor mele particulare, a 
ieşit cumplect vindecat. 

Şi dacă Eminescu ar fi avut tot acea îngrijire şi tratament la cel din urmă acces al 
boalei, şi un trai cum îi recomandase d-rul Ursulescu, desigur nu se stingea aşa de timpuriu.” 


Intendentul nu spune limpede nici în ce ar fi constat „acea îngrijire” , nici 
care era acel „tratament” , nici care era traiul recomandat de Ursulescu. Şi, 
dacă totul n-ar fi născocire, nu se putea ca el să nu fi cunoscut şi relatat detalii 
despre toate acestea. Şi asta nu numai în virtutea funcţiei pe care afirmă că ar 
fi deținut-o, cât pentru că trebuie să-l fi interesat mult soarta lui Eminescu, din 
moment ce îl invita mai mereu la prânz („Mâncare îi dădeam din masa mea şi 
mai totdeauna îl luam la mine la masă”) şi, mai mult, Eminescu a „ieşit 
cumplect vindecat” — zice el — „numai graţie doctorului Ursulescu şi îngrijirilor 
mele particulare” . Prin urmare, ar fi fost direct implicat în opera de tămăduire 
a lui Eminescu, pacientul inexistent. 

Şi-apoi, dacă ştia că gazetele (pe care deducem că le citea cu nesaţ) îl 
numeau pe Eminescu „ilustrul poet”, ce neuron fracturat l-a oprit să înţeleagă 
că a sta de vorbă cu acesta era un privilegiu („n-am dat la vreme, destulă 
însemnătate celui care...” )? 


„Sfârşind sunt silit să fac o rectificare la o cronică a d.lui Leon Nicoleanu din 
«Gazeta gazetarilor» de la Botoşani, intitulată «Paltonu lui Eminescu». 

Istoria paltonului spusă de Nicoleanu este inventată. 

Paltonul ce-l purta Eminescu în urma ieşirii lui de la Mănăstirea Neamtului şi 
care, în adevăr, că era lung peste genunchi, larg în spate, i-a fost dat lui Eminescu 
de D. Burlă, când Eminescu a fost trimis din laşi la Mănăstire. Se ştie ca Eminescu era 
robust, dar se ştie ca dl. Burlă e mai corpolent decât Eminescu, aşa că paltonul trebuie 
să fie peste genunchi. 

În iarna 1888 am fost în Bucureşti, am văzut pe Eminescu tot cu acel palton — tocmai 
în timpul când dl. Nicoleanu spune că s-a întâmplat istoria paltonului. 

Leon Onicescu». 

1890 sept.” 

„Istoria paltonului” rămâne penibilă în toate variantele ei. S-au zornăit 
multe cuvinte, dar s-a ocolit o întrebare elementară: de ce i-a dat Burlă lui 
Eminescu vechiul său palton? Probabil, pentru că era frig, se apropia iarna, 
îţi vine să răspunzi. Dar, oare, frig era numai la Mănăstirea Neamţului, nu şi 
la laşi? Dacă generosul Burlă ar fi fost atât de grijuliu cu sănătatea lui 
Eminescu, de ce ar fi aşteptat ca acesta să fie expediat la Neamţ, pentru a-i 
face pretinsul cadou, atât de necesar şi până atunci? Despre calitatea paltonului 
în discuţie, I. Păun-Pincio, care l-a văzut pe Eminescu îmbrăcat cu el, afirmă 
că era „terfelit”. Ar fi primit Eminescu, ca pomană, un lucru la care şi o 
chivuţă mai pricopsită s-ar uita strâmbând din nas? Dar, mai ales, ar fi 
îndrăznit Burlă să-i facă asemenea „daruri”? 

Între donatorul Nicoleanu — cel contestat — şi Onicescu, pe cine să creadă 
publicul? Părând să fi făcut o adevărată pasiune din studierea vestimentaţiei 
lui Eminescu, Onicescu ţine să precizeze despre paltonul cu pricina: „În iarna 
1858 am fost în Bucureşti, am văzut pe Eminescu tot cu acel palton”. Nu 
avem cum să dovedim contrariul, dar ne întrebăm prin ce vitrină l-o fi zărit pe 
Eminescu, de n-au schimbat nici un cuvânt, în amintirea lunilor de vis în 
care-ar fi prânzit împreună. 

+ 

Cele de mai sus impun o primă concluzie: indiferent cine a redactat textul 
declarat ca fiind al lui Onicescu, a mințit. Cine e farsorul? Nu ne putem 
pronunța doar pe baza textului analizat, dar putem spune cu precizie că, în 
pofida aparențelor, nimic nu dovedeşte că acesta ar fi Onicescu. Ca de atâtea 
alte ori, ni se cere să-i credem pe cuvânt pe autori. Din păcate, mulţi ne-au 
înşelat nu o dată încrederea. 

Dacă nu ştim cine a scris textul lui Onicescu (îi vom spune aşa, pentru a 
uşura exprimarea), pare aproape cert că Augustin Z. N. Pop l-a antedatat 
(sau a acceptat antedatarea operată de altcineva), încercând să-l plaseze cât 
mai aproape de momentul pretinsei treceri a lui Eminescu prin ospiciu. Aşa 
cum am arătat, la încheierea textului scrie: „1890 sept.” . Data apare cu acelaşi 

In iarna 1888 am fost în București, um văzut pe 


Eminescu tot cu acel palton — tocmai în timpul cind 
di. Nicoleanu spune că s-a întîmplat istoria pultonului. 


Leon Onicescu 


1890 sept, 


A. Z. N. Pop, Pe urmele lui Eminescu 

tip de literă folosit şi în transcrierea manuscrisului, diferit de cel al prezentării 
pe care o face A. Z. N. Pop în introducere. Este adevărat că ghilimele se 
închid după numele lui Onicescu, dar pentru cititor aceasta poate să pară o 
greşeală de tipar. 

Numele lunii este prescurtat, ca şi când ar fi scris pe fugă, şi afară de 
datare, pe rândul respectiv, care încheie materialul, nu există nici un alt cuvânt. 
Şi-atunci, ce ar putea să reprezinte menţiunea „1890 sept.” (în care nu 
degeaba anul este trecut înaintea lunii, lipsind însă ziua — lucru mai puţin 
obişnuit în cazul unui „memoriu”)? Aşa cum vom arăta, cu altă ocazie, 
Onicescu relatează amplu cum şi din ce motiv a redactat el textul în 1914 şi 
ce s-a petrecut după aceea. Prin urmare, până ce nu se va dovedi că datarea 
i-ar aparţine, el este scos din cauză. Mai rămân trei posibilităţi: Locusteanu, 
Galaction sau Z. N. Pop. Numai că, dacă intervenţia ar fi fost a unuia dintre 
primii doi, Z. N. Pop, editorul textului, ar fi observat imediat că este vorba de 
alt scris şi de altă cerneală — situaţie în care fie nu mai transcria „1890 sept.”, 
fie atenţiona că este vorba de o notiţă care nu trebuie să inducă în eroare. În 
absenţa unei astfel de precizări, nu ne rămâne decât să-i atribuim lui 
paternitatea antedatării (sau cuiva pe care l-a acoperit cu bună-ştiinţă). Rostul 
cel mai probabil al faptei? Obţinerea unei prime „probe” materiale cât mai 
credibile, care să ateste că Eminescu ar fi trecut prin ospiciul de la Neamţ. 

Dovadă că aşa stau lucrurile ne oferă chiar A. Z. N. Pop, care se încurcă 
în propriile minciuni. În timp ce în 1983, când publică însemnările lui 
Onicescu, pretinde că acestea ar fi fost „redactate la un an după moartea 
poetului”, cu 21 de ani înainte, într-o altă carte (Contribuţii...), plasează mult 
mai târziu comiterea „amintirilor” (sublinierea ne aparţine): 


„Solicitat în preajma primului război mondial să comunice din observările lui 
asupra lui Eminescu, Leon Onicescu a pus pe hârtie câteva amintiri” . 


Dacă istoricul nostru a încercat să deruteze introducând o dată falsă, ce 
ne-ar face să credem că s-a oprit la atât, mai ales că nici n-ar fi prima oară? 
Apar astfel două antedatări (1890 şi 1914) între care se află nu mai puţin de 
24 de ani. Neatenţie? Nu. Anul 1890 fiind apropiat de 1887 este de natură să 
sporească credibilitatea autorului, care avea încă proaspătă memoria faptelor 
relatate, iar 1914 a fost obligatoriu (se va vedea de ce). 

Conţinutul manuscrisului declarat ca fiind al lui Onicescu l-am văzut. 
Este pe lângă adevăr, dar aceasta constituie numai o jumătate a întregului. 

Pentru a cunoaşte şi cealaltă jumătate trebuie să răspundem la întrebări 
precum: cine l-a lansat, când, de ce şi prin ce mijloc de informare? 
Cum a apărut textul lui Onicescu? Cităm din contradictoriul A. Z. N. Pop: 


„În arhivele personale din Biblioteca Academiei R.P.R. Serv. Manuscrise, se găseşte 
răspunsul lui Leon Onicescu la un chestionar trimis din laşi, scrisoare în care el declară, 
la 21 iunie 1919, din Vaslui: 

<Îmi pare bine că a venit prilejul să-mi reamintesc de ilustrul poet. Regret însă că 
n-am avut prevederea sau, şi eu, ca toată lumea, n-am dat la vreme, destulă însemnătate 
aceluia care mai târziu a fost recunoscut geniul poesiei române. Mai târziu văzând din 
reviste că în scrierile despre Eminescu nu se vorbeşte nimic despre timpul petrecut de 
poet la M-rea Neamţului — memorisindu-mi am scris nişte însemnări «Eminescu la 
M-rea Neamţului» şi aflândumă în Bucureşti (în 1914), le am dat la revista «Flacăra» 
lui Locusteanu şi Galaction să le revadă (în sensul de a revizui — n. ns.) şi să le publice. 
A trecut mult timp şi văzând că nu se mai publică, am scris lui Locusteanu şi-mi răspunde 
(«carta p. din 25 August 1914[»]), că însemnările sunt la Galaction. Am scris lui 
Galaction şi-mi răspunde prin revista «Cronica» (No. 35 din Oct. 1915) că sunt la 
Locusteanu. 

În 1916, aflândumă în Bucureşti, m-am dus acasă la Locusteanu şi mi a spus că au 
rămas în biroul de la «Flacăra». A vinit pe urmă răsboiul şi n-am mai putut face nimic. 
Şi când acum mă gândeam să-i mai întreb, cum ştiţi, unul a murit (P. Locusteanu a 
decedat în martie 1919 — n. ns.) şi eu am rămas păgubaş. 

Ceea ce pot face acum pentru Dvoastră este să-mi reamintesc şi să reconstitui întru 
cât va acele însemnări — căci am făcut şi greşeala de a nu-mi opri copie — pe lângă că 
am lăsat şi nişte scrisori, din care un manuscris a lui Eminescu, — să-mi lăsaţi însă 
timpul necesar. 

Cu poesia «Vezi rândunelele se duc» este adevărat, că după ce au scris-o mi-au 
dat-o mie s-o văd dacă-i bună; şi am trimis-o Dlui lacob Negruzzi la Convorbiri literare. 

De o cam dată am început să-mi adun oare care date — căci de la 1887 sunt 32 ani 
şi se fac mai mult o povestire, de când a intrat şi până a eşit poetul din Ospiciu>” 
(Contribuţii.... 

Notă: Acest răspuns „la un chestionar” nu trebuie confundat cu „memoriul” în 
care Onicescu ar relata pretinsa şedere a lui Eminescu în ospiciul de la Neamţ şi al cărui 
loc de depozitare nu este nicăieri precizat. A. Z. N. Pop afirmă că scrisoarea sus citată 
s-ar găsi la „Biblioteca Academiei R.P.R. Serv. Manuscrise” . Posibil, dar greu de crezut, 
câtă vreme în Bibliografia publicată de însăşi numita Bibliotecă — volumul XVII al 
OPERE - nu figurează. 


Remarcabilă abilitate: cuvântul „ospiciu”, ocolit de-a lungul întregului 
text, şi din cauză că titlul original, Eminescu la M-rea Neamţului, apucase să 
fie recunoscut public de G. Galaction, apare brusc exact la încheiere, provocând 
impactul maxim. Atrage atenţia şi titlul: Eminescu la M-rea Neamţu. Articolul 

lui R. Şuţu se numea la fel, iar formularea se regăseşte la foarte mulţi autori. 
Teoretic, toţi cei care relatează despre Eminescu la Mănăstirea Neamţu, dar 
invocă fapte petrecute în ospiciul de lângă Mănăstire pot fi suspectaţi de 
viclenie. Practic, numeroase indicii ne conving că majoritatea preiau fraze 
gata mestecate de alţii. În orice caz, cititorul este astfel derutat, în dosarul 
Eminescu ajungând să substituie automat ospiciul din apropierea Mănăstirii 
Neamţului, mănăstirii însăşi. Deliberat sau nu, adevărul este astfel minat chiar 
prin rostirea lui, însă într-un fals context, tendenţios sugerat. 

O scurtă privire critică asupra citatului din Z. N. Pop. 

+ Începem prin a ne întoarce la exigentul DEX, care explică astfel cuvântul 
chestionar: „Listă de întrebări alcătuită cu scopul de a obține, pe baza 
răspunsurilor date, informaţii asupra unei persoane sau a unei probleme”. 
Cine şi ce informaţii despre Eminescu dorea să obţină de la Onicescu, în 1919? 
Unde şi cui a mai fost trimis acel chestionar şi cum se face că în însăilarea lui 
Onicescu nu găsim nici o referire la acesta şi nici vreun răspuns clar, dat la o 
întrebare anume, ci nişte explicaţii ciudate şi o promisiune nu doar vagă, ci şi 
neîndeplinită? 

Pretinsul răspuns la chestionarul „trimis din laşi” este fără adresă, fără 
dată şi neiscălit, numele lui Onicescu figurând doar în comentariul lui A. Z. 
N. Pop. Singura frază ce ar putea fi socotită drept răspuns dat unei întrebări 
lesne de intuit — „Cu poesia «Vezi rândunelele se duc» este adevărat, că...” — 
este însă mincinoasă, întrucât s-a dovedit (şi A. Z. N. Pop ştia asta) că Eminescu 
a trimis de la Mănăstire mai multe poezii, nu doar una singură, şi că în perioada 
în care a stat la Neamţ a corespondat intens. În rest, acestui Onicescu îi ,, pare 
bine că a venit prilejul” să-şi amintească de „ilustrul poet” şi regretă că n-a 
fost mai deştept decât alţii. 

Pentru ca Leon Onicescu să răspundă la acel chestionar „trimis din laşi”, 
era obligatoriu ca persoana care a apelat la serviciile lui să-i cunoască adresa. 
Oare Flacăra şi Galaction, care refuzaseră să dea publicităţii informaţiile 
autentice primite de la Onicescu, bătuseră toba pe această temă, de se auzise 
până la laşi? Cine şi de ce să fi avut nevoie de mărturiile lui, ocolindu-i însă 
pe doctorul Ursulescu — care în 1886-87 răspundea şi de ospiciul de lângă 
Târgu Neamţ — şi pe cei trei „oameni de bine” fără de care, în varianta Zosin, 
Eminescu nu ar fi fost internat în balamuc: Nicolae Gane şi medicii G. Iuliano 
şi G. Bogdan? 

Personajul Onicescu povesteşte cu suspect de multe amănunte lucruri 
petrecute cu cinci ani în urmă, când ar fi depus/trimis la Flacăra textul pe 

care A. Z. N. Pop îl numeşte „memoriu” . Relatarea este nemotivată, deoarece 
se presupune că aceia care l-ar fi chestionat în 1919 cunoşteau bine toate 
acestea, ajungând la el fie prin Locusteanu, fie prin Galaction. (De altfel, 
referirea la aceştia se face ca şi cum ar fi fost vorba de cunoştinţe comune.) 
Asemenea „logoree” — lipsită de orice element care să facă posibilă verificarea 
spuselor lui — pare să aibă un unic scop: acela de a spori credibilitatea 
„memoriului” formulat cu 5 ani în urmă. 

+ De ce ar fi scris Onicescu acel „memoriu” ? Pentru că ar fi văzut „din 
reviste că în scrierile despre Eminescu nu se vorbeşte nimic despre timpul 
petrecut de poet la M-rea Neamţului” . Pueril, neadevărat şi în contradicţie 
cu alte afirmaţii ale aceluiaşi A. Z. N. Pop. La câte ziare şi reviste era abonat 
pensionarul Onicescu, din Vaslui, ca să ştie cu precizie ce s-a publicat şi ce 
nu? Monitoriza el presa şi, de la an la an, devenea tot mai palid şi mai nervos, 
văzând că nimeni nu se referă la şederea lui Eminescu în balamucul pe care 
îl condusese el, cu mână de fier şi gând sublim? Atunci, de ce a trebuit să 
treacă decenii, până când să se hotărască să umple acest gol informativ? Şi-apoi, 
tocmai el să nu fi ştiut că, încă din 1903, „despre timpul petrecut de poet la 
M-rea Neamţului” se spuseseră chiar prea multe, prin „studiul” lui Zosin 
şi — după vreun an — prin săcoteiul cu „amintiri” al talentatului R. Şuţu, doi 
autori care, deşi povestesc lucruri diametral opuse pe marginea aceluiaşi 
subiect, sunt folosiţi cu egală încredere de specialişti, socotindu-se probabil 
că se... echilibrează reciproc, ca roţile maşinii de minţit? 

+ Autor al unui bizar bileţel către Nimeni-de-Niciunde, numitul Onicescu 
nu recompune un adevăr, ci alătură câteva crâmpeie de informaţii, rămase în 
râşniţa uitării: „Ceea ce pot face acum pentru Dvoastră este să-mi reamintesc 
şi să reconstitui întru cât va acele însemnări...” . Spre final adaugă încurajator: 
„De o cam dată am început să-mi adun oare care date...” De ce trebuia să- 
şi reamintească „acele însemnări”, când şi acestea fuseseră descărcate pe 
hârtie printr-un eroic efort al memoriei, singura care-l putea ajuta? Ce date 
să-şi adune şi de unde anume, când — dacă într-adevăr fusese intendent al 
ospiciului de la Neamţ — faptele pe care le istoriseşte puteau fi cunoscute 
numai de el, efortul care i se cerea fiind doar de memorie? Să zicem că am 
înţeles noi greşit, fiindcă (prudentul Z. N. Pop ne-a atras atenţia!) exprimarea 
autorului este „greoaie”? Se potriveşte însă asemenea vorbire unui cititor 
constant al presei de pretutindeni? 

Oricum ar fi, o întrebare rămâne: a mai reconstituit Onicescu vreodată 
textul trimis/predat în 1914 lui Locusteanu? Dacă „da”, unde este? Dacă 

„nu”, ce l-a împiedicat? Până una-alta, însă, aşteptăm să fie dată publicităţii 
măcar «carta p. din 25 August 1914[»], prin care Locusteanu l-ar anunţa pe 
Onicescu că „însemnările” lui „sunt la Galaction”. Dacă despre scrisorile 
inserate în „memoriu” Onicescu a mai putut spune că nu i-ar mai fi fost 
returnate de Locusteanu, cartea poştală — unică dovadă că nu minte de la un 
capăt la celălalt — trebuia să fie la el. În mod suspect, din cartea poştală 
datată «25 August 1914[»] nu citează nici un cuvânt al expeditorului! 

+ După ce declară că ar fi aflat de la Locusteanu că „însemnările sunt la 
Galaction”, Onicescu continuă: „Am scris lui Galaction şi-mi răspunde prin 
revista «Cronica »...”. Din această frază se înţelege că l-a căutat la redacţia 
săptămânalului Cronica, unde Gala Galaction împărțea conducerea cu I. N. 
Teodorescu (Arghezi). Da, numai că revista Cronica nu exista în 1914, ea 
apărând abia la 12 februarie următor. Şi-atunci, ce rezultă? Că Onicescu i-a 
scris lui Galaction la adresa unei gazete şi că acesta i-a răspuns, dar vreun an 
mai târziu şi în paginile altei publicaţii? Ideea că Onicescu ar fi luat singur 
urma lui Galaction nu rezistă decât dacă admitem că ex-intendentul din Vaslui 
avea sub control toată presa română. Or, ajunge să-ţi scape ochiul pe ortografia 
lui ca să te convingi că era om serios, care nu se ţinea de şotii de-astea! 

Una peste alta, privite de sine stătător, declaraţiile lui Onicescu nu stau 

picioare, decât trase de păr. Ele par a fi mai mult o acoperire formală 
cropită de cineva pentru cazuri disperate. 

Unii pot considera asemenea aspecte drept nesemnificative. Ce contează 
dacă intendentul a înmânat personal manuscrisul sau l-a trimis cu poşta şi ce 
importanţă are dacă i l-a dat lui Locusteanu sau lui Galaction? se pot întreba 
aceştia (şi cam aşa se pare că a raţionat istoria literară în cazul Eminescu). Ce 
contează cum şi când a aflat Onicescu că Galaction lucrează la Cronica? Ce 
contează dacă a fost sau nu un chestionar, atâta vreme cât există textele lui 
Onicescu? Fi, aici e aici, căci nimeni nu a prezentat public documentul 
olograf şi nimeni nu a demonstrat cu documente oficiale că ar fi existat 
un intendent de balamuc pe nume Onicescu, care ar fi comis cu proprie 
mână şi din proprie iniţiativă un manuscris în care ar relata lucruri necunoscute 
privind şederea lui Eminescu în ospiciul de la Neamţ, în 1886-1887! Dar, 
mai ales, aşa cum am mai spus, nimic nu ne dovedeşte că acest ipotetic text 
ar fi totuna cu ceea ce ne-a prezentat A. Z. N. Pop, pe care, cu regret, noi 
nu-l mai credem de mult pe cuvânt. 


în 
în 

„Biografiştii” 


Leon Onicescu, intendent al ospiciului de lângă Mănăstirea Neamţului, ar 
fi scris, aşadar, după capul lui, nu doar unul, ci două texte. Primul a fost 
„memoriul”, al doilea — zice A. Z. N. Pop — răspuns „la un chestionar”. 
Când analizezi atent „operele” lui Onicescu şi prezentarea lor de către unii 
specialişti, nu trebuie să fii influenţat de existenţa atâtor altor fraude 
informative comise în cazul Eminescu de personalităţi cu mare faimă, ca să 
ajungi la o concluzie neplăcută: totuşi, cineva minte. 

Ipoteza că textele lui Onicescu ar fi contrafaceri este parţial susţinută şi 
de următorul raţionament: dacă Onicescu a fost cine se pretinde că ar fi fost, 
dacă el, personal, a scris un text privind şederea lui Eminescu la Neamţ şi 
dacă acel text nu a fost publicat la vremea potrivită (1914), ne putem gândi 
că anumite informaţii pe care le conţinea nu conveneau editorului. Aşa cum 
a fost transcris ulterior de A. Z. N. Pop, „memoriul” nu conţine însă nimic 
deosebit, care să justifice nepublicarea — adică, cenzurarea lui. Şi-atunci, de 
ce n-a fost dat imediat tiparului? De ce a apărut atât de târziu şi fără explicaţii 
credibile, dar a fost iute impus ca incontestabilă piesă de bază a bibliografiei 
eminesciene? Pentru că este o plăsmuire, pe care cineva, care ţine cu orice 
preţ să cârpească tot mai şubreda teză a „nebuniei” lui Eminescu, a substituit-o 
variantei originale a lui Onicescu? Mai pe şleau spus, să fie „amintirile” 
acestuia, în forma ştiută, doar (încă) o venală acoperire scriptică? 

Situaţia atât de ceţoasă impune verificarea ipotezei dacă nu cumva textele 
puse în seama lui Onicescu sunt nişte falsuri mai elaborate, bazate pe realitatea 
că, la data cutare, în revista Cronica, Galaction a răspuns unui anume Leon 
Onicescu, pe acest temei de necontestat clădindu-se minciuna credibilă privitor 
la existenţa unui „memoriu” şi a unui răspuns „la un chestionar”. 

Mulţi au invocat răspunsul dat de Galaction lui Onicescu în Cronica, la 
poşta redacţiei, dar în nici o lucrare nu l-am întâlnit publicat integral. Iată-l: 


„L. Onicescu, Vaslui. — Am pus deoparte cu luare aminte, scrisorile Dv., cu gând să 
vă răspund cât mai de grabă... Dar zilele au venit, zilele au trecut, — cu fel de fel de 
treburi şi nevoi, şi n am mai ajuns la scrisoarea pe care v'o datoresc. Sunt gata şi azi să 
mă folosesc de însemnările Dv. şi să scriu ceva despre Eminescu la M-rea Neamţu. Dar 
însemnările au rămas şi sunt şi azi la prietenul L.! Ar vrea să le utilizeze el. N’ am niciun 
drept să i le cer. Şi îmi vine şi greu să i le cer... Cu toate astea, îi voi arăta scrisorile 

Dv. (pe cari, iată, le iau la mine, în buzunar) şi vă voi scrie, tot aici, ce-a ieşit. O 
strângere de mînă.” (Din nou, „zilele au venit, zilele au trecut”, iar onorabilul Galaction a 
uitat să-i mai „scrie, tot aici, ce-a ieşit”.) 


CORESPONDENŢA 


L. Onicescu, Vaslui. — Am pus deoparte cu luare aminte, seri- 
sorile Dv., cu gind să vă răspund cit mai de grabă... Dar zilele 
an venit, zilele au trecut, — cu fel de fel de treburi şi nevoi, şi 
Ham mal ajuns la scrisoarea pe care va dataresc. Sint gata şi 
azi să mă folosesc de Insemnările Dv, şi să scriu ceva despre 
Eminescu la M-rea Neamţu. Dar însemnările au rămas și sint şi 
azi la prietenul L.l Ar vrea să le utilizeze el, Nam niciun drept 
să i le cer. Şi imi vine gi greu săi le cer... Cu toate astea, îi voi 
arăta scrisorile Dy, (pe cari, iată, le iau la mine, în buzunar) si 
vă vâi scrie, tot aici, ce-a begit O strângeră de mină. 


Cronica, nr. 35, 11 octombrie 1915 





Înainte de orice, remarcăm că nu este invocată nici măcar aluziv profesia 
lui Onicescu ori vreo legătură a acestuia cu ospiciul de lângă Mănăstirea 
Neamţului. De asemenea devin aproape incontestabile două lucruri: existenţa 
unui text atribuit unei persoane numite Leon Onicescu, precum şi faptul că 
în revista Cronica, la poşta redacţiei, s-a dat răspuns autorului. (Spunem 
aproape incontestabil, deoarece, aşa cum vom vedea, onestitatea lui Galaction 
mai avea sincope.) Dar numai aceste două realităţi pot demonstra, prin sine, 
autenticitatea textului transcris de A. Z. N. Pop? Nu. Răspunsul nostru este 
ferm, căci nimeni n-a indicat locul în care ar fi depozitate „însemnările” 
lui Onicescu (ceea ce înseamnă — implicit — că nu a putut fi demonstrată nici 
autenticitatea lor). Asemenea falsurilor lui Zosin, şi acest text circulă fără ca 
autorii care îl folosesc drept unic reazem al vaporoaselor dumnealor 
raționamente să-l fi văzut vreodată. Ba şi mai rău, fără ca măcar să-şi fi 
exprimat o astfel de dorinţă. În timp, mulţi s-au obrăznicit şi, punând pe 
hârtie zvonuri vechi (sau chiar invenţii personale), le-au ridicat la rang de 
certitudini. (Faptul că nu găsim doi care să relateze acelaşi lucru, vorbeşte de 
la sine.) De aceea, bibliografia folosită cu incredibilă uşurinţă de biografi 
este asemenea culegerilor de folclor. Informaţiile folosite de mulţi istorici 
spre a rescrie viaţa lui Eminescu având, în esenţă, caracter oral, le înţelegem 

furia împotriva documentelor! Desigur, nu recunosc acest lucru (prea destui 
nici nu-l conştientizează, demonstrând o năucitoare superficialitate). 

Galaction declară că n-avea nici un drept să-i ceară lui Locusteanu 
„însemnările” lui Onicescu. Prin urmare, acestea nu îi fuseseră adresate 
lui şi, dacă erau o reacţie la apariţia monografiei Mihai Eminescu, 
publicată de el, ne îndoim că îi erau favorabile. Cum respectiva biografie 
a apărut la editura Flacăra, în colecţia Românii celebrii, şi cum Onicescu 
nu-i cunoştea nici pe Locusteanu, nici pe Galaction, pare foarte plauzibil 
ca el să se fi adresat redacţiei/editurii. Din ce cauză însă? Şi cerând, ce? 
În mod suspect, „amintirile” (varianta A. Z. N. Pop) încep abrupt, fără 
vreo explicaţie şi fără vreo adresă anume. 

+ 

În lipsa informaţiilor, situația începe să aducă a fundătură. Ce scrie Gala 
Galaction în monografia lui despre perioada petrecută de Eminescu la Neamț, 
încât provoacă ecouri? Să recitim: 


„La 9 iunie 1886, Eminescu se întunecă o doua oară. În vara acestui an, iulie şi 
septembrie, nefericitul om de geniu face hidioterapie, la băile Repedea, din județul 
Iaşi. La 6 noiembrie 1856, Eminescu fu cercetat, în arestul preventiv al Despărţirei I «în 
urma rechiziţiunii d-lui Prim-procuror, din 5 noiembrie», de către doctorii Juliano şi 
Bogdan, cari constatară că poetul suferă de alienaţie mintală «cu accese acute produse, 
probabil, de gome sifilitice la creier şi exacerbate prin alcolism» şi declarară, prin 
proces-verbal, că «starea lui e periculoasă atât pentru societate cât şi pentru el însuşi, 
şi este neapărat [«]nevoie de a fi internat într-o casă specială»... 

La 9 noiembrie 1866, Eminescu fu internat în fostul spital de nebuni de la M-rea 
Neamţu, acolo unde astăzi petrec coloniile şcolare. Ca o bestie sângeroasă şi perfidă, 
care se joacă îndelung cu victima până s-o sugrume, nebunia îl slăbeşte încă o dată. 
Eminescu se Simte iar om întreg, e liber să se plimbe prin potecile aşternute cu frunzele 
căzute astă toamnă, îşi aduce aminte, cu nespusă duioşie, de Veronica Micle şi de 
iubirea ei. 

La 10 aprilie 1887, Eminescu iese, zice-se vindecat, din ospiciul de la M-rea Neamţu 
şi se duce la Botoşani...” 


În mod evident, Galaction preia fără reţinere teoria lui Zosin — teorie repede 
culeasă (şi mediatizată) de iniţiaţi din publicaţia cu mică audienţă (Spitalul), 
în care a apărut iniţial. De ce ar fi reacţionat L. Onicescu din Vaslui la cuvinte 
precum cele de mai sus? A întărit el spusele lui Galaction? În acest caz, Flacăra 
ar fi fost interesată să-l publice integral, căci, dacă Onicescu s-ar fi prezentat 
într-adevăr drept fost „Casieri Administrator ospiciului de alienaţi din 

Mănăstirea Neamţ” şi dacă mai şi putea dovedi acest lucru, revista devenea 
posesoarea mărturiilor singurei persoane care s-ar fi aflat continuu lângă 
Eminescu de-a lungul lunilor în care acesta stătuse la Neamţ. Jurnalistic vorbind, 
ar fi fost ceea ce astăzi unii numesc „exclusivitate”. Reţinerea celor din 
conducerea revistei ne face să credem că lucrurile au stat pe dos, Onicescu 
contestând spusele lui Galaction privitor la perioada nemţeană. 

Câteva cuvinte despre broşura Mihai Eminescu, scrisă de Galaction. 
Aproape cert, ideea unei astfel de lucrări a fost dată de realitatea că 1914 era 
„an comemorativ Eminescu” , împlinindu-se 25 de ani de la stingerea lui (cifră 
„rotundă”). Într-o carte de format obişnuit şi cu o literă de mărime medie, 
lucrarea ocupă cam 60-70 de pagini, din care capitolului Eminescu bolnav 
(1883 — 1689) — remarcăm precizarea perioadei, nu cumva să creadă cineva 
că, odată „îmbolnăvit”, „pacientul” şi-ar mai fi revenit vreo clipă! — îi revin 
mai puţin de 6 pagini. Este un fel de reportaj scris pe genunchi în tren şi 
completat acasă cu câteva date cronologice preluate din prima sursă care-a 
picat în mâna autorului. „Am scris-o sus la Academie — îşi aminteşte Galaction 
în 1945 —, în sala de lectură, într-un timp când irişii din grădina Institutului 
erau în floare... Aveam la îndemână puţine cărţi informative, dar în inimă 
adunam, de ani de zile, aleanul şi farmecul poeziei eminesciene.” Cum irişii 
(stânjeneii) înfloresc în mai-iunie şi cum la 15 iunie broşura trebuia să fie gata 
tipărită, înţelegem că redactarea ei n-a luat prea mult timp. De documentare 
ce să mai vorbim! 

Banu şi Locusteanu apelaseră la Galaction pentru că, apreciau ei, acesta 
„ştie să povestească cu căldură şi sinceritate”. Flacăra, direct interesată de 
vânzarea broşurii, măcar pentru a-şi scoate banii, prezintă monografia drept 
„scriere populară” în care „Romanul trist al vieţii lui Eminescu e pentru 
întâia oară” pus pe hârtie. Apoi recunoaşte: 


„D-l Galaction a rămas la cel dintâi stadiu al cercetărilor; d-sa a căutat în viaţa 
aşa după cum au povestit-o alţii sau a mărturisit-o arareori Eminescu însuşi, să desvăluie 
sufletul poetului şi să fixeze câteva dintre trăsăturile sale caracteristice. (...) D-l Galaction 
n’a făcut studii directe asupra isvoarelor, ci a cules, selecționând, din cele relatate de 
alții...” (subl. ns.). 


Era asta rău? Dimpotrivă: 
„Oarecare exagerări de preciziune şi de detalii ale savanților «istorişti» intră 


deadreptul în categoria acestor inutile indiscreţiuni. În afară de acestea însă, viaţa 
unui autor subiectiv este cel dintâi element necesar pentru înțelegerea operii sale; mai 

interesantă decât simpla biografie e desigur istoria ideilor şi a dispozițiunilor de spirit 
ale unui poet de concepţii profunde; aceasta ne-ar explica opera vie în evoluţia sa intimă 
şi ne-ar reda personalitatea creatorului în însăşi fazele formațiunei sale...” (subl. ns.). 


Ambiţia de a recupera „istoria ideilor şi a dispozițiunilor de spirit ale 
unui poet de concepţii profunde” cu care n-ai schimbat două vorbe poate fi un 
capăt de drum. Are însă motoraşul voinţei personale forţa necesară atingerii 
unui asemenea deziderat sau este gata calat chiar şi pentru cei mai încăpăţânaţi? 

Scopul lucrării lui Galaction? Acela de a strânge „în câteva pagini datele 
biografice cunoscute din viaţa poetului, punând astfel la îndemâna tuturora 
un însemnat mijloc pentru înțelegerea operei” . Noroc că fineţuri intelectuale 
precum legătura de cauzalitate între operă şi destinul autorului rămân în 
emițătoare, căci, de-ar deveni realitate, am mai avea literatură contemporană? 

Aceasta fiind optica editorului, să vedem pe scurt ce spune şi autorul şi 
cam ce soi de om a fost. În Cuvânt introductiv la ediţia din 1914, Gala Galaction 
îşi prezintă opera: „o broşură uşoară, menită celor mulți cari încep să citească 
sau cari citesc cu drag, când îi lasă munca grea şi nevoile” (astăzi i-am spune 
literatură de metrou). Peste decenii, la 9 august 1945, mărturiseşte în Drapelul: 


„Am scris broşura mai mult din amintirile şi pentru duioşia mea, decât pentru 
editorul şi cititorii mei. Era o datorie intimă de care mă plăteam acum, om în rândul 
lumii, ca să acopăr reveriile copilăriei şi adorația adolescentului faţă de geniul 
nefericitului poet. Eu povesteam mai mult gândurile şi simţirea mea în fața dureroasei 
vieți a poetului” (subl. ns.). 


Care „reverii ale copilăriei” trezite de Eminescu, când Galaction s-a 
născut în 1879? Gh. Cunescu — prin grija căruia a apărut ediţia din 1987 (din 
al cărei aparat critic am preluat şi noi câteva citate) — este categoric, iar diverse 
indicii din scrierile lui Galaction atestă valabilitatea afirmațiilor lui: 


„Astfel, Gala Galaction, în anii copilăriei sale, n-a auzit de Eminescu — nici numele! 
Răsfoia cărţile şi se uita la ilustraţii. Şi-a amintit de ele când a evocat anii copilăriei. A 
pomenit «Voința naţională» şi pamfletul efemer «Toroipanul», pe care vedea două bâte 
serioase, simbolul concret al argumentelor electorale. (...) 

Deşi elevul de la Roşiorii de Vede, viitor scriitor, începuse să citească cărţi cu 
haiduci (chiar se gândise să scrie şi el, «cu foc», un roman despre Iancu Jianu şi altul 
despre Tudor Vladimirescu) şi Poeziile lui V. Alecsandri, împrumutate de la Biblioteca 
«Profesorilor Asociaţi», şi a rămas admirator fidel «acelui rege-al poeziei», n-a citit 
nici o carte de Eminescu! În iunie 1890, la terminarea şcolii primare, directorul ei, 
institutorul I. Ionescu (autor de manuale şcolare), în cuvântul de rămas-bun de la 

absolvenţi, s-a referit la noul poet român, cu sfârşit trist: Mihai Eminescu (altă dată a 
afirmat că a văzut, în acest an, pesemne tot în Biblioteca «Profesorilor Asociaţi», cartea 
de poezii eminesciene, editată de Titu Maiorescu). Atât!” (subl. ns.). 


„Adoraţia adolescentului” ? Posibil, dar de ce l-am crede acum? Cunescu 
— care ar trebui să fie în temă — scrie, vrând probabil să arate cât de profund ar 
fi fost legat Galaction de Eminescu: 


„deseori a reprodus strofe din poeziile lui Eminescu în scrierile sale literare şi în 
articole. 

Din stihuri eminesciene a făcut titluri de articole, precum : «Printre tomuri 
brăcuite» (Scrisoarea I), generic al unui şir de recenzii despre cărți; «Dintr-un <Carmen 
Saeculare> ce-l visai şi eu odată» (Scrisoarea IV); «Fericească-l scriitorii, toată lumea 
recunoască-l» (Scrisoarea 1); « Batalioane a plebei proletare» (Împărat şi proletar); 
«La ce zădărnicia (!) părerilor de rău» (Despărţire) ş.a. S-a referit nominal la M. Eminescu 
în numeroase contexte (articole de critică socială, despre scriitori, limbă literară, poezii). 
Încât se poate risca afirmaţia, cu multe şanse de certitudine, că Gala Galaction este 
scriitorul român care a apelat cel mai mult la numele, autoritatea şi poezia lui Mihai 
Eminescu” (Gh. Cunescu, Eminescu în conştiinţa lui Gala Galaction — text care precede 
biografia Mihai Eminescu, ediţia 1987). 


Niciodată însă, adăugăm noi, nu a aprofundat nici opera acestuia, 
nici viaţa. Pur şi simplu l-a folosit ca pe o unealtă de mare „autoritate”, 
cum bine observă editorul lui. Cuvintele elogioase? Frişca de pe tort. 
Italienii au cuvântul panciafichista (pacifist profitor), am putea inventa 
şi noi un termen asemănător: „biografist”. 

Din răspunsul dat de Galaction în Cronica rezultă că Leon Onicescu a 
fost foarte insistent, bombardându-l cu scrisori. Ce conţineau acestea şi cum 
de Gala Galaction, care declara melodramatic că simte că are de achitat o 
„datorie intimă” față „geniul nefericitului poet” şi care constatase cât de 
săracă era informaţia privind viaţa acestuia, n-a băgat în seamă un document 
atât de preţios? Cum de petele albe din copilăria lui Eminescu l-au atras mai 
mult decât perioada în care, nu-i aşa?, acesta era atacat de acea „bestie 
sângeroasă şi perfidă” zisă nebunie? Cum de şi el şi cei de la Flacăra, 
altminteri interesaţi de „istoria ideilor şi a dispozițiunilor de spirit ale unui 
poet de concepții profunde” (subl. ns.), n-au vrut să cunoască detalii despre 
contextul în care apăruseră La steaua şi De nu-mi vii (de celelalte poezii 
trimise lui Negruzzi nu ştiau) sau despre activitatea creatorului care 
pregătea Kamadeva? 

Galaction se declară gata oricând să folosească însemnările primite de la 
Onicescu ca să scrie „ceva despre Eminescu la M-rea Neamţu” , piedica fiind, 
pasămite, amicul Locusteanu, căci „Ar vrea să le utilizeze el”. Lucrurile sunt 
prea cusute cu aţă albă pentru a fi luate în serios. Locusteanu a murit la scurt 
timp, aşa că, de-ar fi fost sincer în răspunsul din Cronica, după aceea, Galaction 
putea să preia în linişte datele din manuscrisul lui Onicescu. Sau măcar în a 
doua ediţie a monografiei, apărută în 1924 cu titlul Viaţa lui Mihai Eminescu, 
putea aduce vorba fie şi numai de simpla existenţă a unor martori oculari 
identificaţi, rezumând întreg conţinutul însemnărilor lui Onicescu într-o frază, 
două (cum a procedat A. Z. N. Pop în 1962). N-a făcut-o, deşi, spre exemplu, 
la 15 iunie 1924, acelaşi Galaction se arată dispus a-i fi recunoscător 
unui fost „conşcolar” al lui Eminescu „dacă s-ar hotărâ să adune, în câteva 
pagini de caiet, şi să ne dăruiască amintirile sale” despre Eminescu 
(Adevărul literar şi artistic). De ce n-o fi reacţionat la fel şi în cazul lui 
Onicescu? Din nou ajungem la suspiciunea legitimă că textul trimis de 
Onicescu revistei Flacăra cuprindea amintiri care stricau scenariul lui 
Galaction, Zosin şi alţii ca ei, deja bătut în cuie. 

Ce conţineau notele lui Onicescu, de-au speriat critica şi pe unii ziarişti? 
În orice caz, nu varianta A. Z. N. Pop, care respectă atât de cuminte „linia” 
încât putem spune chiar că e prea limpede că textul a fost elaborat cu scopul 
de a o întări. 

De la un moment dat, Călinescu a început să ciugulească şi el informaţii 
din manuscrisul lui Onicescu (versiunea A. Z. N. Pop). Când îl introducem în 
ecuaţie şi pe „divin” , apar ciudăţenii noi, dar lucrurile prind să se mai lumineze. 

În ediţia întâi a Vieţii lui Mihai Eminescu, Călinescu nu a preluat nici o 
informaţie din manuscrisul Onicescu. Concret, iată principalul pasaj introdus 
de „divin” după 1932, marcat cu litere italice: 


„Se însenină ca prin farmec şi scrisorile sale sunt o dovadă de aceasta. Când poetul 
se desmetici, ar fi fugit într-un sat din apropiere, în hainele spitalului. Fusese adus la 
mânăstire într-o completă lipsă, într-o «mizerie de nedescris». Burlă îi dăduse un palton 
lung până peste genunchi. Casierul, spre a distra pe poet, îl puse să copieze nişte tabele 
de nutriment şi Emi-nescu mărturisi disperat că a greşit, amestecând ma-zărea cu fasolea. 
Ca şi când nici un văl nu ar fi trecut asupra minţii sale...” 


Surprinzător, „divinul” nu a adăugat sursa la bogata bibliografie a lucrării 
sale. La fel, atrage atenţia faptul că varianta Z. N. Pop a textului a apărut doar 
după moartea lui Călinescu. Până atunci singurele citate pe care şi le-a îngăduit 

Augustin Z. N. Pop însumau 10 cuvinte, prezentate în următoarea ordine: 
„Casieri-Administrator”,, „se însenină ca prin farmec” şi „mizerie de 
nedescris” (Contribuţii..., 1962). Nici o literă în plus! Din cauza acestor cuvinte 
însă, mult timp l-am crezut pe A. Z. N. Pop a fi primul istoric literar care a 
invocat numele lui Onicescu, prezentând vag şi conţinutul „memoriului” lui. 
Adevărul este altul. 

În 1958, la rubrica Cronica optimistului, sub titlul Eminesciene, Călinescu 
scrie şi următoarele rânduri (Contemporanul, nr. 3 din 24 ianuarie): 


„Mi s-a comunicat un ms. semnat Leon Onicescu, din sept. 1890, cu titlul Eminescu 
la Mănăstirea Neamţu. Subscriitorul declară a fi fost în toamna 1886 «Casieri 
Administrator ospiciului de alienaţi». Folosesc din el ceea ce mi se pare util.” 


Cu câteva excepţii, ceea ce urmează nu sunt pasaje din textul lui Onicescu, 
ci parafrazări pe care Călinescu le dicta cititorului român. S-ar părea că 
„divinul” chiar era convins că fiecare va lua repede Viaţa lui Mihai Eminescu, 
operând în text modificările anunţate de el atât de sentenţios, imaginându-şi, 
probabil, că tot românul are opera lui sub pernă, cu un pix de busuioc alături. 
Dar iată textul: 


„La p. 404: «...poetul fu predat de un gardist din Iaşi în ziua de 9 noembrie 1886, 
Ospiciului de alienaţi de lângă Mânăstirea Neamţului. I. Caragiani se grăbi să ceară 
înlocuirea lui din postul de subbibliotecar (19 noiembrie)». «Aci petrecu Eminescu vreo 
cinci luni îngrijit însă cu mai multă băgare de seamă, medic fiind un dr. Ursulescu. Leon 
Onicescu casier-administrator, în lipsa căruia intrase, îl găsi în haine ospitaliceşti şi cu 
bonetă pe cap într-o cameră cu încă unsprezece alienaţi, unii furibunzi, şi fără nici o 
excepție de tratament. Poetul era totuşi mulțumit şi vesel, nedându-şi socoteală unde se 
află. În primele luni de iarnă...» P. 405: «Din ianuarie se însenină ca prin farmec şi 
scrisorile sale sunt o dovadă de aceasta»” (urmează pasajul citat de noi mai sus). 


Aşadar, de o jumătate de secol, istoricii literari cunosc şi folosesc textul 
unui manuscris despre care prea puţini au aflat că i „s-a comunicat” lui 
Călinescu pe căi ferite ochiului public, majoritatea ştiind doar că a fost publicat 
de A. Z. N. Pop. Formularea lui Călinescu este de-a dreptul aiuritoare şi nu 
are nici o justificare. Nimeni nu poate pretinde că aici ar fi fost intervenţia 
ocultă a Partidului unic. Şi-atunci, de către cine i „s-a comunicat” acel 
manuscris şi, mai ales, unde este acesta acum? 

Poate pentru că ştia mai bine decât noi care e adevărul, titlul următoarei 
cronici din Contemporanul (publicaţie din al cărui comitet director 

Călinescu făcea parte din aprilie 1957) este: „Despre biografie”. Cităm 
chiar de la început: 


„Foarte mulţi socotesc că pentru a scrie biografia unui scriitor este trebuinţă de 
cât mai multe documente şi că o biografie se vulnerează dacă, după aparitia ei, într-un 
timp dat, ies la iveală noi hârtii: corespondență, acte publice sau alte asemenea. Sunt 
persoane suferind de o adevărată anxietate când află că în vreun fond a intrat o piesă 
informativă nouă şi se tem chiar să încheie cartea. Personal, am uzat atât de mult de 
documentaţie, uneori punând chiar voluptate în a descoperi imposibilul, şi nu fără 
succes, împingând şi pe alţii din apropierea mea la astfel de desfrâuri, încât nu pot să 
declar în chip simplist că cercetarea exhaustivă este de osândit. Ba chiar îmi displace 
informaţia repezită şi un demon interior mă împinge să tulbur pe alții cu alte amănunte 
pe care le dibui, maliţios, când totul părea încheiat. Când nu mai găsesc o hârtie, mă 
duc la locul de naştere, să zicem, al scriitorului, îl descriu ca-ntr-un roman, şi iată un 
document nou, la care arhivistul nu se gândea. Totuşi, îmi exprim adesea scepticismul 
asupra arhivisticei excesive, ocolind voluntar unele mărunţişuri, şi prietenii mei se 
miră de această contradicţie paradoxală.” 


În ceea ce priveşte exactitatea biografiilor sesizăm apropierea opiniilor lui 
Călinescu şi a celor de la Flacăra anului 1914 (reamintim părerea revistei: 
„Oarecare exagerări de preciziune şi de detalii ale savantilor «istorişti» intră 
deadreptul în categoria acestor inutile indiscrețiuni” ). 

În anumite privinţe, subscriem la spusele lui Călinescu. Acele „noi hârtii” 
de care ne îndeamnă să nu ne speriem pot fi într-adevăr irelevante şi, în 
consecinţă, tratate ca atare. Dar oricât de nesemnificative ar fi, ele au prioritate 
în faţa unor zvonuri aberante, precum acela că în copilărie Eminescu ar fi 
decapitat un cârd de gâşte. Cine se încumetă (precum Călinescu) să menţioneze 
toate tâmpeniile debitate de unul şi de altul, are obligaţia să contabilizeze şi 
fiecare „hârtie” existentă. Tentativa de a prezenta integral informaţiile despre 
viaţa cuiva răpeşte libertatea (oricum foarte limitată) de a compensa petele 
albe cu descrieri „ca-ntr-un roman” , vehiculând imagini din stocul personal, 
căci una e să fie ceva frumos, alta e să fie (şi) adevărat. 

De asemenea, nu credem că se poate face abstracţie de nici o „hârtie” de 
soiul „corespondență, acte publice sau alte asemenea” nou descoperită, dacă 
aceasta contrazice cu temei ceea ce au apucat unii să spună sau ceea ce este 
„publicamente sciut”, ca să folosim termeni din epocă. 

Nu ştim precis ce a vrut „divinul” să spună prin arhivistică excesivă, dar 
socotim că tocmai slaba documentare şi excesiva implicare a romancierului 
(deci, inversarea raporturilor fireşti în elaborarea unei monografii veridice) au 

produs trista lui monografie. Degeaba „sună” aceasta bine, dacă nu 
recuperează adevărata imagine a celui căruia îi este dedicată, producând o 
proiecţie mult prea personală şi, uneori, de-a dreptul iresponsabilă. În 
recuperarea trecutului, forma literar-artistică poate fi binevenită, însă niciodată 
prioritară. Istoria nu-i beletristică, iar biografiile marilor personalităţi umane 
trebuie să rămână puncte de reper în istorie, nu obiect de divertisment al 
unor guralivi care în exces de metafore nu ştiu cum să le cheltuie. 

Un lucru este cert: arhivistica (excesivă sau nu, dar obligatoriu autentică) 
este singura în măsură să stopeze campaniile injuste împotriva sau în favoarea 
cuiva. S-a temut Călinescu de lumina rece a informaţiei din documente? De 
aici şi transformarea lui în sită exclusivă pentru documentele mai vechi şi 
mai noi? 

Astfel de opinii privind arhivistica au fost exprimate la o săptămână 
după ce Călinescu tocmai invocase pretinsa existenţă a manuscrisului lui 
Onicescu Era, repetăm, anul 1958. „Divinul” nu a mai revenit asupra 
misteriosului document ce-i fusese „comunicat” de nu se ştie cine şi care se 
găsea nu se ştie unde (cu excepţia lui Z. N. Pop, starea se perpetuează şi 
astăzi), lăsând lumea să creadă ce-o vrea. Dată fiind imposibilitatea celorlalţi 
de a vedea şi ei pretinsul manuscris, nimeni nu putea fi acuzat dacă s-ar fi 
întrebat: şi dacă totuşi tovarăşul deputat de la Academie minte? Câţi au însă 
îndrăzneala de a se purta firesc? De exemplu, conform notelor de la sfârşitul 
lui Hyperion. I (1973), G. Munteanu preia câteva informaţii din manuscrisul 
acesta plin de mistere, dar o face indirect, indicând drept sursă lucrarea lui 
A. Z. N. Pop. Medicul I. Nica (Mihai Eminescu. Structura psiho-somatică, 
1972) se află în situaţie identică, de cuminte copiator, care, la simplă apăsare 
pe buton, funcţionează chiar şi dacă nu-i aşezi nimic pe ecran. Asemenea 
specialişti sunt vehiculul ideal al insinuării şi al neadevărului. 

În 24 ianuarie 1958, când Călinescu a anunţat că ar exista „un ms. semnat 
Leon Onicescu, din sept. 1890, cu titlul Eminescu la Mănăstirea Neamţu”, 
un nou Cui al lui Pepelea a fost bătut şi de-atunci mulţi istorici literari şi-au 
legat de el sforile pe care-şi întind frazele. 

Patru ani după aceea, Editura Academiei Republicii Populare Române 
avea să publice lucrarea lui A. Z. N. Pop, Contribuţii documentare la biografia 
lui Mihai Eminescu (1962). În clipa lansării acestei cărţi, lucrurile au părut a 
fi limpezite pe neaşteptate, căci autorul prezintă în premieră o altă piesă 
interesantă: 


„Un document nou confirmă amintirile lui Onicescu” (subl. ns). 

În mod normal, din acest moment, eventualele suspiciuni care ar fi planat 
asupra lui Călinescu trebuiau să dispară. Este însă o problemă: nici acest 
document, care „confirmă amintirile lui Onicescu” nu poate fi văzut. Când 
indică locul în care s-ar găsi respectivul „document nou”, A. Z. N. Pop parcă 
transmite în direct un reportaj de pe Lună: „În colecţie particulară, de unde-l 
transcriu”. Altfel spus, cele două documente (apărute nu se ştie când, de unde 
şi în ce context) s-ar confirma reciproc, singurul neajuns fiind acela că nici 
unul dintre ele nu există! 

Manuscrisul atribuit lui Onicescu şi aşa-numitul „document nou” (este 
vorba de textul semnat Gh. Bojeicu, pe care îl vom prezenta îndată) sunt siamezi. 
Prin botezul documentar săvârşit de Călinescu (cu ştiinţa lui A. Z. N. Pop, 
bănuim), lucrurile iau o turnură nouă, neaşteptată. Brusc, devine mai puţin 
propriu să vorbim de varianta A. Z. N. Pop a însemnărilor lui Onicescu (cum 
am făcut-o până acum), mai plauzibilă părând a fi varianta Călinescu, dar 
nefiind exclus ca lucrurile să fie şi mai complicate. 

În versiunea consacrată, textul lui Onicescu vine mănuşă celor care susţin 
teoria lui Gala Galaction, Călinescu sau Augustin Z. N. Pop. Dar la fel de 
bine i-a servit şi pe G. Munteanu ori I. Nica. Starea de lucruri ne aminteşte 
de Logica lui Kant, unde acesta scrie referitor la „prejudecata față de 
autoritatea persoanei”: 


„Cînd ne clădim cunoaşterea, referitoare la obiecte, care se bazează pe experienţă 
şi mărturie, apelând la autoritatea altor persoane, nu ne facem vinovaţi prin aceasta 
de nici o prejudecată. În aceste cazuri, autoritatea personală trebuie să constituie 
într-adevăr fundamentul judecăților noastre, căci nu putem experimenta şi nici cuprinde 
chiar totul cu propriul nostru intelect. — Dacă facem însă din autoritatea altora motivele 
asentimentului nostru în scopul cunoaşterii raționale, atunci admitem aceste cunoştinţe 
din simplă prejudecată. Căci adevărurile raţionale sunt valabile anonim; aici nu ne 
întrebăm: cine a spus aceasta, ci ne întrebăm ce anume a spus? (...) La aceasta se 
adaugă faptul că autoritatea persoanei serveşte indirect şi spre a ne măguli vanitatea. 
Aşa cum supușii unui despot puternic sunt mândri de faptul că acesta îi tratează pe toţi 
în mod egal, astfel încât persoana cea mai neînsemnată se poate crede egală cu 
persoana cea mai distinsă, căci ambele, faţă de puterea nemărginită a suveranului, nu 
valorează nimic, tot atât de egali se socotesc şi admiratorii unui mare om, căci avantajele 
pe care ei inşişi ar putea să le aibă unul asupra celuilalt sunt apreciate ca nesemnificative 
față de meritele marelui om. — Din această cauză, marii oameni proslăviţi nu oferă 
altceva decât motivul înclinaţiei pentru prejudecata autorităţii persoanei.” 


De ce a fost ţinută ascunsă mărturia lui Onicescu? Din moment ce era 
socotit element „suplimentar şi esenţial peste ceea ce se cunoaşte asupra 

pacienţii lui Eminescu între 1886-1887" (A. Z. N. Pop), nu era firesc să vadă 
lumina tiparului îndată ce a fost recuperată din — zice acelaşi — „arhiva lui 
N. Locusteanu”? De ce nu s-a întâmplat aşa? Pentru că autentica mărturie a 
lui Onicescu contrazicea teoriile existente privind internarea lui Eminescu la 
Neamţ, iar varianta Călinescu/Z. N. Pop încă nu fusese concepută, ea apărând 
mult mai târziu, după 1932 (foarte probabil, în 1958)? Un prim argument în 
acest sens stă însuşi faptul că „divinul”, deşi avea pe mână un Institut al 
Academiei şi o publicaţie profilate chiar prin titulatură pe „istorie şi teorie 
literară”, nu a tipărit el însuşi manuscrisul ce-i fusese „comunicat” (de 
facsimil ce să mai vorbim?). 

Scopul acestor documente nevăzute, dar cu sârg folosite? Confecţionarea 
unor „probe materiale” privind pretinsa internare a lui Eminescu în ospiciul 
de la Neamţ. Nu ştim dacă şi în ce măsură a fost implicat şi Călinescu, dar e 
clar că „divinul” fie a fost păcălit de plăsmuitor (deşi atari tentative erau 
extrem de riscante în anul 1958), fie s-a complăcut, prefăcându-se că nu 
vede cum este dus de nas, fie... mult mai rău. 

Faptul că în „Bibliografie eminesciană: viaţa” Călinescu nu indică explicit 
existenţa „memoriului” lui Leon Onicescu are o unică explicaţie rezonabilă: 
ştia bine că dacă-l trece trebuie să indice şi sursa. (În Bibliografia monografiei, 
la poziţia 247 citim: „G. Călinescu, Eminesciene, în Contemporanul, nr. 3 
din 24 ianuarie 1958", dar asta rămâne o acoperire pur formală, întrucât 
prea puţini ştiu că în acel articol Călinescu îl invocă şi pe Leon Onicescu. În 
plus, aceasta nu rezolvă problema sursei: unde este documentul în sine?) 
Cum se cunoaşte, tema de cercetare privind viaţa lui Eminescu a fost decenii 
bune monopol călinescian (îndeosebi, după pirueta de la 23 august 1944). 
Şi asta cu acordul tacit al Academiei Române, care, vom vedea, nu a 
reacţionat nici atunci când ilustrul ei premiat a publicat falsa fotografie a lui 
Eminescu, deşi îi fuseseră aduse „argumente peremptorii ale neautenticităţii 
ei”, ba nici când aceeaşi falsă fotografie a fost „reluată de editori şi în ediţiile 
postume criticului” . Să mai fi avut Călinescu şi alte încăpăţânări de acest soi, 
de prea ambițios Goe al literaturii române? Ne este cu atât mai greu să ne 
pronunţăm, cu cât nici cu A. Z. N. Pop nu ne e ruşine, falsuri de-ale lui fiind 
prezentate chiar în paginile acestei anchete jurnalistice. S-au potrivit cei doi, 
ca sacul şi peticul? A căzut măgăreaţa pe A. Z. N. Pop, pentru că el a fost cel 
care a publicat „memoriul” lui Onicescu, în 1983 (vezi Întregiri documentare 
la biografia lui Eminescu)? 

Dar Galaction? 

Din Scriitori români (1978) aflăm — între altele — că Gala Galaction era 
„Fiul arendaşului Nicolae Pişculescu şi al Chiriachiei” , că a urmat „şcoala 
elementară în satul natal (Dideşti, Teleorman — n. ns.) şi la Roşiorii de Vede”, 
iar liceul în Bucureşti, că a devenit „doctor în Teologie la Cernăuţi (1909)” şi 
că „se preoțeşte în 1922". Mai aflăm că acest „Prof. de teologie (1926)” afost 
şi un „militant democrat şi antifascist”, care „după Eliberare activează 
susținut în pag. presei progresiste”. Şi se pare că a acţionat convingător: 
„Deputat în Marea Adunare Naţională (1946), Vicepreşedinte al S[ocietatea] 
S[criitorilor] R[omâni] (1946); membru al Acad. ([24 mai] 1947). Ordinul 
muncii, clasa I (1954). MDE ne informează că ar fi primit „Premiul național” 
(1935), nu se ştie nici de cine acordat, nici pentru ce şi neconfirmat de alte 
izvoare, iar de la Gh. Cunescu aflăm că „G. Ibrăileanu l-a de-clarat, de la 
primele titluri, «scriitorul român cel mai însemnat care o apărut în regat de 
la Sodoveanu în-coace»”. Gusturi şi gusturi. 

A avut teologul Gala Galaction şi un crez socio-politic? Dacă „crez” e 
prea mult spus, o „simpatie” se pare că a existat. În Dicţionar enciclopedic 
român (1964), unde i se acordă neaşteptat de mult spaţiu tipografic, fraza de 
încheiere sună aşa: 


„După Eliberare, G[alaction]. a sprijinit prin scris şi prin activitatea sa obştească 
opera de construire a socialismului” . 


Din acest punct de vedere (şi poate nu numai), a fost apropiat de „divin”, 
care scrie cu mâna lui într-o foarte scurtă „Autobiografie” că a „combătut 
direcţia pro-germană şi legionarismul, fiind citat de M. Roller în Istoria 
României”, a „militat neîntrerupt în presă la gazete şi reviste supravegheate 
de Partidul Comunist” , în încheiere menţionând efectul: „Dealtfel sunt de la 
crearea Adunării Naţionale deputat, precum şi din decembrie 1950 deputat al 
Sfatului Regional Galaţi” (16 iunie 1951). 

Nu acuzăm şi nici nu ironizăm. Libertatea de opţiune a fiecăruia 
trebuie respectată (cât timp nu se demonstrează că exercitarea ei dăunează 
altora). Nu înţelegem de ce unii caută să ascundă aceste realităţi. Dacă 
Galaction sau Călinescu s-ar fi ruşinat de ele, de ce au acţionat precum se 
ştie? Iar dacă lor nu le-a fost ruşine, cum de îndrăznesc alţii să-i prezinte 
aşa cum le-ar conveni dumnealor astăzi, căci ieri au tăcut mâlc? A critica 
drept „nepotrivite” editările unor astfel de realităţi istorice indubitabile, 
constituie nu doar o sfidare a adevărului, ci şi o neruşinată tentativă de 
prostire în faţă a întregii societăţi româneşti. 

De unde lipsa de nuanţe? De unde consensul în lumea literaţilor, de 
obicei destul de dezbinată? Răspunsul pare să-l dea tot Călinescu, care, fără 
pistol la tâmplă şi ştiind că nu mai avea prea mult de trăit a scris rânduri 
precum următoarele: 


„În august 1944 nu eram voios, eram totusi încrezător. Cu câțiva ani în urmă, când 
țărâna patriei noastre fusese cotropită, mă hotărâsem să lepăd nepăsarea detestabilă 
la unii scriitori de atunci pentru res publica şi să lupt din toate puterile mele, cu 
condeiul, prin viu grai şi chiar cu fapta spre a ajuta pe patrioți să ferească patria 
noastră de nenorociri şi să aducă o rânduială nouă. Am «trădat», cum se zicea pe 
atunci, impasibilitatea artei, adică nepăsarea ei olimpică de cele temporale, dar azi 
sunt mândru de această trădare, cu care am fost consecvent şi care socotesc că în loc să 
dăuneze operei artistice a dat, la cei care au făcut acest lucru, mai multă viaţă. Nu eram 
singur. În jurul meu s-au strâns îndată o ceată de tineri care, toți, au devenit combatanți 
ai ideii democratice şi azi sunt nume notorii în echipa de lucru a frontului socialist” — 
subl. ns.; (Douăzeci de ani, Revista de istorie şi teorie literară, nr. 3-4, din anul 1964). 


Aici, în ultimele cuvinte subliniate, să stea explicaţia vehemenţei cu care 
— prin tăcere — Călinescu este „periat” de propriile convingeri, „dezinfectat” 
ideologic cu de-a sila, pentru a fi apoi tras la ţiplă şi expus în muzeu? Acum ne 
interesează mai puţin care erau acele „nume notorii în echipa de lucru a frontului 
socialist”. Ajunge să citim presa de după 1989 spre a înţelege de ce apropierea 
lui Călinescu de fosta putere politică îi albeşte pe unii. 

Problema nu este atât una personală, a fiecăruia în parte. 

Dacă panoramăm evoluţia cercetărilor asupra fenomenului Eminescu, 
constatăm că — întâmplător sau nu — principalii artizani au, într-un fel sau 
altul, un „ceva” care-i uneşte: Academia Română. 

Am invocat mai sus un premiu primit — potrivit MDE — de Gala Galaction 
în 1935, precizând că alte surse nu confirmă informaţia. Aflăm în schimb că 
în 1915, adică în anul imediat următor apariţiei monografiei Mihai Eminescu, 
Academia a găsit de cuviinţă să îl premieze pentru Bisericuța din Răzoare, 
volumul de nuvele cu care Gala Galaction a debutat editorial (Dicţionar 
cronologic. Literatura română). (Fără voie ne amintim că tot Academia l-a 
premiat şi pe Călinescu.) Strict informativ, recitim că în anul 1915, Negruzzi 
s-a aflat în conducerea Academiei Române: până la 30 mai 1915 a fost 
vicepreşedinte, iar din 28 mai acelaşi an a devenit secretar general. (Maiorescu 
a fost şi el vicepreşedinte al Academiei, în perioada 1880-1884 şi din 
primăvara lui 1886 până în cea a anului următor.) De asemenea, tot strict 
informativ, amintim că prima lucrare serioasă a lui A. Z. N. Pop a apărut la 

Editura Academiei, iar N. Zaharia, autorul monografiei denigratoare intitulate 
Mihai Eminescu, viaţa şi opera lui (1912) a fost custode al Bibliotecii 
Academiei Române. Academicieni au fost şi I. D. Caragiani şi N. Gane, 
personaje-cheie în sceneta lui P. Zosin, care au acceptat ca numele lor să fie 
folosit de acesta, spre a „demonstra” că Eminescu ar fi fost internat la Neamţ. 
Academician a fost şi Barbu Lăzăreanu (care, în plus, a ajuns şi director al 
Bibliotecii Academiei). Atunci când a intervenit atât de penibil în cazul 
Eminescu, neurologul Gh. Marinescu a ţinut să sublinieze sub semnătura 
din ziar că este şi academician. Academician era şi I. E. 'Torouţiu, care în 
cazul Eminescu a fost evident împotriva adevărului. Academician este şi 
N. Manolescu (recent înscăunatul preşedinte al Uniunii Scriitorilor), care, 
ca şi Călinescu, „orientează” o revistă de cultură (instrument ideal pentru 
cine ar dori să limpezească incertitudinile), dar care, când e vorba de viaţa 
lui Eminescu, în loc să ne zdrobească cu probe materiale, ne face să 
zâmbim şi când tace imperial, şi când combate cu simpatica vehemenţă a 
necunoscătorului tenace (afirmaţiile sale sunt pe hârtie, dar se plimbă vioaie 
şi pe Net). Întreg Institutul condus de Călinescu a fost înfiinţat de Academie 
(pentru „divin”, zic mulţi dintre cei bine informaţi şi avem temeiuri să îi 
credem — cu un mic amendament, care nu-şi are aici locul). Volumul XVII al 
ediţiei Mihai Eminescu. OPERE a apărut sub coordonarea directorului 
Bibliotecii Academiei Române şi academicianului „de onoare”, Gabriel 
Ştrempel. Mai nou, Eugen Simion, preşedintele Academiei se prezintă şi 
dânsul drept coordonator, dar al costisitoarei ediţii Manuscrisele Mihai 
Eminescu. Îndeosebi după „înghiţirea” ediţiei lui Perpessicius, s-a instaurat 
un — să-i zicem — monopol academic asupra lui Eminescu. Un monopol 
exercitat prin diverse persoane, alese ori doar susţinute de Academie pe 
criterii de ea cunoscute. Nu insinuăm nimic, punctând, pur şi simplu, nişte 
coincidenţe care, cine ştie?, ne-ar putea ajuta cu altă ocazie. 

Să revenim la Onicescul nostru. Ce să se fi întâmplat, totuşi, în 1914-1915 şi 
de ce? Oare Leon Onicescu avusese ocazia să îl întâlnească pe Eminescu, pe 
când acesta era găzduit la Mănăstirea Neamţului? Citise peste vreo trei decenii 
biografia scrisă de Galaction şi, văzând că acesta spune cu totul altceva decât 
văzuse el cu ochii lui la Neamţ, adresase Editurii (sau revistei) Flacăra un 
text prin care contesta internarea lui Eminescu în ospiciul de lângă Mănăstire? 
Cei de la Flacăra, prinşi între ciocan şi nicovală, să-şi fi declinat orice 
răspundere şi, scuturându-se de Galaction (care nici nu mai colabora la ei), 
să-l fi îndrumat să se adreseze acestuia, la Cronica? N-ar fi imposibil, numai 

că asta ar însemna că reacţia autenticului Onicescu s-a produs în 1915, după 
apariţia revistei Cronica. Pare mai plauzibil decât versiunea lui A. Z. N. Pop, 
conform căreia Locusteanu i-ar fi răspuns lui Onicescu în august 1914, iar 
Galaction abia în octombrie următor. Cum data răspunsului lui Galaction nu 
poate fi pusă la îndoială, nu ne-ar mira deloc să aflăm că într-adevăr 
Locusteanu i-a scris lui Onicescu (ce anume? de ce oare nu se spune?) în 
august, dar în august 1915, nu 1914. 

Subiectul rămâne deschis. 

+ 

Cam atât despre textul semnat Leon Onicescu. Parcurgerea lui integrală 
ne-a arătat că această încropire de fapte nu se aseamănă deloc cu ceea ce scrie 
Zosin, dar nici cu narațiunea pusă pe hârtie de Rudolf Şuţu (textul acestuia, 
Eminescu la M-rea Neamt poate fi citit în Anexa 15). Compunerea semnată 
Onicescu de încă nu se ştie a cui mână nu conţine exagerări cu „escremente” 
întinse pe ziduri ori cu izbiri „de pereți şi de balcoane”, dar nici nu are drept 
personaj central pe cineva apatic. Altfel spus, este între aceste două extreme. 
Linia de mijloc pe care o trasează din necesitate va fi îngroşată printr-o nouă 
„descoperire”: povestea pusă în seama zisului Gh. Bojeicu. 


Copiii din flori ai Istoriei literare 


Istorici literari ne învaţă că despre plecarea lui Eminescu de la Mănăstirea 
Neamţului ar oferi unele detalii şi un anume Gheorghe Bojeicu. Vom prezenta 
textul în cauză, aşa cum apare în lucrarea lui A. Z. N. Pop (Contribuţii...). 
Privitor la sursă, am mai spus, numitul notează laconic că documentul s-ar 
găsi într-o „colecție particulară”. Nu ne mai spune şi a cui era respectiva 
colecţie ori, măcar, dacă se găseşte în Ţară sau în străinătate (în vreo... bancă 
elveţiană, cum s-a mai întâmplat). Puţinele-i cuvinte au însă şi partea lor bună: 
ne asigură că responsabilitatea privind exactitatea transcrierii şi autenticitatea 
documentului revin exclusiv lui Augustin Z. N. Pop. 

Iată textul, împreună cu fraza introductivă a istoricului: 


„Un document nou confirmă amintirile lui Onicescu. Sunt comunicările scrise ale 
lui Gheorghe Bojeicu, fost coleg de şcoală cu Eminescu la Botoşani, avocat mai târziu 
şi într-o vreme director la «Spiridonie» : 

«Am cunoscut pe Mihai Eminescu cam prin 1864, în <Gimnaziul> din Botoşani. 
Eram unsprezece elevi între cari loan Vrânceanu, fost preşedinte la Curtea de Apel, 

Alecu Carp, neam al lui Pilat, Filotescu, Ţintă, Moira, Zota, Mureşianu, de la Dorohoi, 
Licu, avocat la Botoşani şi Argenti, inginer la Botoşani, aceşti doi din urmă cari singuri 
trăiesc astăzi. 

Era cuminte, liniştit, retras, puțin cam misantrop şi se înfuria când nu i se dădea 
pace. La o grevă nu a voit să la parte. 

Nu l-am mai văzut până în 1875 la laşi. Locuia în casele foastei M-me Alexandru 
din Strada Lăpuşneanu (foaste Lepădatu, actuale Pollak). Mă duceam adeseori la 
Mihai Vasiliu, care locuia alături. 

La 1887, l-am regăsit prin Martie, în Mânăstirea Neamt, unde fusese internat încă 
din Noembrie 1886, cum îmi spunea el singur. Intendent era o rudă a mea Leon Onicescu, 
acum pensionar la Vaslui, şi care l-a tratat foarte bine. Se plângea că a fost internat ca 
nebun, protestând că n-a fost nebun. Doctor era, titular, Dr. Ursulescu, care însă venia 
odată sau de două ori pe săptămână. În stabiliment funcţiona ca un fel de medic, în 
permanenţă, Balomir. Cât am stat eu, în casă chiar la Onicescu, unde Eminescu lua 
masa regulat, am avut impresia că era perfect sănătos. Doctorul spitalului declarase şi 
el că poate să părăsească oricând asilul — însă nu avea mijloace cu ce să plece. În 
April, în septămâna luminată, Joi, am tocmit o trăsură şi am plecat cu dânsul şi am 
venit până la Paşcani cu gând de a veni cu dânsul în laşi. În drum, de la Mânistire la 
Târgu-Neamțului, mi-a arătat locul în care pierduse geamantanul, la venirea sa, 
întovărăşit de un sergent. 

La Paşcani s-a întâlnit cu loan Creangă şi Miron Pompiliu, cari veniau de la un 
Congres didactic de la Brăila. Toţi trei stăruiam de dânsul să vină la laşi şi să nu se 
ducă la Botoşani, unde are să dea peste Scipione Bădescu, cu care are să se apuce iar 
de chefuri. Eminescu mi-a spus că se duce la Botoşani ca să vadă pe sora sa Doamna 
Aglae Drogli şi că pe urmă se întoarce imediat la laşi. Ne-am despărțit cu această 
promisiune din partea lui, însă de atunci eu nu l-am mai văzut. 

Tot timpul cât am stat cu dânsul la Neamţ, vre-o zece zile, ne duceam aproape în 
fiecare zi în pădurea din apropiere, tolonindu-ne pe iarbă şi Eminescu cânta cântece 
eroice şi de jele, cu voace foarte frumoasă, aşa că găsiam o adevărată distracţie în 
societatea lui. Tot de-acolo, mai înainte, a dat poezia «Vezi rândunelele se duc» 
intendentului Onicescu, după cum mi-a spus acesta, ca să o trimeată la «Convorbiri 
literare». Credinţa mea şi a lui Onicescu era că această poezie îi fusese inspirată de o 
doamnă a unui farmacist din localitate, Doamna Czenkli. 

Luni, 16 iunie 1919.” 


Aceste rânduri nu au apărut niciodată în facsimil (şi, foarte posibil, nici 
nu o să le vedem vreodată) şi nici nu avem ştiinţă ca documentul să fi fost 
contestat de biografii lui Eminescu, de istoricii sau de criticii literari. 
Informaţiile par neutre (ba, într-o oarecare măsură, chiar favorabile lui 
Eminescu, prin precizarea că acesta a contestat starea de alienare pe care i-ar 
fi dibuit-o procurorul şi medicii). Dar şarpele cu clopoței nu pare natură 

moartă, până când te muşcă? Narațiunea dată publicităţii de versatul 
descoperitor A. Z. N. Pop are datele de bază ale oricărei întâmplări fericite: 
iacă Eminescu la ospiciu, sănătos şi susţinând gratuit spectacole „în pădurea 
din apropiere”, dar neavând parale de drum, şi iacă Bojeicu, trimis ca de 
Pronie, gata să facă o faptă bună! 

Despre autor nu se ştie, practic, nimic cu certitudine (ba, potrivit lui 
N. V. Bălan, numele lui nici n-ar figura în documentele şcolii în care pretinde 
că ar fi fost coleg cu Eminescu). Putem bănui că el trebuie să fi fost de vârstă 
apropiată cu Leon Onicescu, cu care susţine că s-ar fi înrudit. Faptul se deduce 
din declaraţiile celor doi, ambii întâlnindu-l pe Eminescu pe când şi ei şi el 
erau elevi în Botoşani. (L. Onicescu: „Eu îl cunoşteam [pe Eminescu] din 
copilărie de la Botoşani. El nu mă cunoştea”. Gh. Bojeicu: „Am cunoscut 
pe Mihai Eminescu cam prin 1864, în «Gimnaziul» din Botoşani. Eram 
unsprezece elevi...” ). Oare Leon şi Gheorghe, s-or mai fi văzut vreodată (de, 
ca neamurile) după 10 aprilie 1887? Un lucru este sigur: pentru ca Bojeicu 
să ştie că Onicescu devenise pensionar şi că locuia în Vaslui, nu era musai să 
fie rudă cu el, informaţia fiind la îndemâna celor cărora acesta din urmă 
afirmă că le-a trimis „memoriul”, adică a acelui grup din care au făcut parte 
şi Galaction, Călinescu şi A. Z. N. Pop. Asta ca să nu mai spunem că nu e 
obligatoriu să fie reală. 

Oricât de superficial ai citi textul şi oricât credit ai acorda celor care ţi-au 
pus la dispoziţie acest „document nou” despre Eminescu, îţi sar în ochi nişte 
ciudăţenii, să le zicem. Presupunând că documentul există şi că a fost scris de 
cine se pretinde, publicarea şi conţinutul lui iscă mai multe nedumeriri şi ne 
obligă să facem o serie de observaţii şi precizări. 

1) De unde se ştie cu precizie cine e autorul, dacă acesta nici nu se 
prezintă, nici nu semnează? 

2) Ce vor să fie, în fond, aceste rânduri atribuite acestui Bojeicu? 
Scrisoare, mărturie smulsă la Poliţie, memoriu, poem în proză? În 
Contribuţii..., la Indice, A. Z. N. Pop le prezintă drept: „Scrisoarea-memoriu 
a lui Gheorghe Bojeicu cu comunicări despre viaţa lui Mihai Eminescu la 
ospiciul de la Mânăstirea Neamţului” . Aşadar, scrisoare-memoriu! Din ce 
reiese că ar fi aşa ceva? Cui i-a fost adresat acest document, ce context aparte 
l-a împins pe autor să-l redacteze în 1919, la 32 de ani de la consumarea faptelor, 
şi, nu în ultimul rând, ce spera să obţină prin aşa-zisa „scrisoare-memoriu”? 
Unde a stat pitită această hârtie alte decenii, astfel încât, în 1962, adică, 
după alţi 43 de ani (în total, 75 de ani după evenimentele relatate), acest 

Columb al literaturii române, zis şi A. Z. N. Pop să o publice ca pe un 
„document nou” , aflat în neprecizata „colecție particulară”? 

Întrebări fără răspuns. Şi de-ar fi singurele! 

3) Autorul nu spune nici un cuvânt despre vântul care-l împinsese spre 
balamuc, acesta fiind, totuşi, un loc în care nu se prea înghesuie cei care vor 
să se recreeze. Că o fi existat, cândva, un avocat cu numele Gh. Bojeicu, 
rudă cu L. Onicescu? Dumnezeu să-l odihească! Că o fi ajuns dumnealui 
„într-o vreme director la «Spiridonie»” ? Cinste lui! Nici una, nici alta dintre 
aceste două posibile realităţi nu demonstrează că numitul s-ar fi întâlnit cu 
Eminescu în ospiciu şi că au petrecut împreună o oră, o zi sau zece. Ancheta 
noastră jurnalistică ne-a convins de câteva lucruri neaşteptate, între care şi 
acela că, în cazul Eminescu, folosirea numelor defuncţilor pentru a lansa 
informaţii ireale este o practică. De asemenea, am dovedit că anumite 
documente (unele, redactate de bărbaţi iluştri) conţin neadevăruri bine ticluite 
înainte de a fi puse pe hârtie. De aceea, real să fi fost Bojeicu şi cu mâna lui 
să fi scris textul în discuţie, în circumstanţele ştiute, oricum l-am trata cu 
prudenţă. 

4) Bojeicu susţine că ar fi fost găzduit de Onicescu („Cât am stat eu, în 
casă chiar la Onicescu”). Posibil şi-aceasta, numai că Onicescu nu numai 
că nu-i pomeneşte numele, dar precizează că, la plecare, persoana care „l-a 
luat cu el” pe Eminescu „până la Paşcani”, a plecat „din Monastire” (de 
unde deducem că fusese cazată în arhondaric sau într-o chilie închiriată) şi, 
în plus, se chema Buzescu, nu Bojeicu. 

Strict informativ, conform unor documente oficiale din acel timp, 
„stabilimentul băilor de la ospiciul alienaţilor din m[ănăsti]rea Neamt din 
punct de vedere al întreţinerilor lasă mult de dorit, cantitatea alimentelor 
bolnavilor din acel ospiciu se pare insuficientă” (vezi raportul către Direcţia 
sanitară a Ministerului de Interne, datat 19 iulie 1886, publicat de Gh. Ungureanu 
— Eminescu în documente de familie). Cum în vara anului 1891 Vlahuţă 
găseşte un ospiciu căruia curăţenia şi ordinea îi răpeau orice „aspect de casă 
de nebuni”, deducem că neajunsurile semnalate se remediaseră. 

5) Câtă determinare îţi trebuie ca să te prefaci a nu observa că în relatările 
zisului Bojeicu, afară de ştirea că Eminescu se socotea internat fără motiv, 
nu găseşti nici cea mai măruntă informaţie despre tema vreunei conversații 
pe care cei doi ar fi avut-o, în cursul celor zece zile petrecute împreună? 
(Contabiliceşte vorbind, dintr-un total de 473 de cuvinte, câte conţine textul, 
cu dată cu tot, numai 246 se referă la fapte petrecute în ospiciul nemţean, în 
prezenţa autorului.) 

În schimb, surpriză, Bojeicu susţine că s-ar fi băgat în vorbă şi ar fi dat 
sfaturi bătrâneşti taman la Paşcani, unde, dacă Eminescu s-ar fi întâlnit cu 
Creangă şi M. Pompiliu, el trebuia să fie mai mult element decorativ. 

6) Şederea lui Eminescu în ospiciul de lângă Mănăstirea Neamţului a avut 
doar doi martori oculari, care ar fi pus pe hârtie amintiri legate de acest moment: 
Bojeicu şi ruda lui Onicescu. Nici unul, nici celălalt nu se referă la formalităţile 
de externare, impuse prin Decretul 1012/1867, care stipulează: 


„Îndată ce un smintit "şi-a redobândit sănătatea şi medicul primar îl declară că 
este în stare a eşi din ospiciu, se liberează prin ordinul său fără nici o amânare, 
dându-i-se la mână un bilet de liberare din ospiciu, fără arătarea diagnosei boalei de 
care a suferit” (articolul 13). 


Oare medicul primar trebuia să completeze chiar degeaba acel „bilet de 
liberare din ospiciu” sau din cauză că, în lipsa acestui act, o persoană abia 
ieşită din balamuc risca să fie adusă înapoi de către cei care o internaseră? 

Nici Bojeicu, nici Onicescu nu precizează ce diagnostic i-a fost pus lui 
Eminescu şi/sau în ce a constat tratamentul. Să facem apel la secretul 
profesional? Am fi acceptat o asemenea explicaţie, în cazul în care textele 
celor doi ar fi fost redactate curând după moartea lui Eminescu. N-a fost cazul, 
atunci când s-au aşternut şi ei pe scris acesta având puse în seamă nu unul, ci 
un snop de diagnostice aberante. De aceea, dacă Eminescu ar fi fost la ospiciu 
şi dacă ei ar fi fost cine pretind că sunt, cunoaşterea acestor detalii ar fi făcut 
chiar necesară limpezirea lucrurilor, punându-i la punct pe cei de teapa lui 
Zosin sau Şunda. Or, pe cât se vede, nu fac decât să-i susţină implicit. 

Bojeicu susţine că medicul a declarat că Eminescu „poate să părăsească 
oricând asilul” . Cui a declarat? Lui Bojeicu? Vorba-i vorbă, înscrisu-i înscris, 
iar medicul nu elibera pacienţii prin ordin verbal. 

7) Se mai susţine în această epistolă care ne-a păcălit destul timp că 
Bojeicu şi Eminescu ar fi dat concerte-n luncă, mergând „aproape în fiecare 
zi în pădurea din apropiere, tolănindu-ne pe iarbă...” (subl. ns.). Reamintim 
că faptele se petreceau în prima decadă a lui aprilie, într-o zonă răcoroasă. 
Dacă am crede că numitul Bojeicu a existat, ne-am spune că ar fi posibil ca el 
într-adevăr să se fi tolănit în acele zile reci de cap de primăvară în iarba din 
pădure şi să fi răcit. Nefiind cazul, nu putem decât să ne gândim că autorul 
scrisorii se credea prea bine protejat, pentru a se mai osteni să mintă credibil. 

8) Eminescu ar fi continuat să rămână în balamuc, doar pentru că „nu 
avea mijloace cu ce să plece”. Cu alte cuvinte, să credem că tocmai lui, 

obişnuit să bată drumurile, calea către libertate i-ar fi fost barată cu succes de 
un drum pe care, pe jos să fi mers, îl putea parcurge în nici două zile? Dacă 
ar fi să-l credem pe R. Şuţu, care afirmă că Eminescu se trezea pe la 5 
dimineaţa, după care începea o plimbare prin cerdac, care „ţinea neîntrerupt 
vre-o 5 ceasuri, fără nici o clipă de odihnă, fără nici un popas în mersu-i 
nervos”, ar trebui să admitem şi că, numai în intervalul dintre clipa deşteptării 
şi dejun, el parcurgea zilnic vreo 25 de kilometri (se ştie că, atunci când 
merge cu pas normal, un om parcurge aproximativ 5 kilometri într-o oră). 

9) Bojeicu declară şi că l-ar fi acompaniat pe Eminescu „până la Paşcani 
cu gând de a veni cu dânsul în laşi”. S-a petrecut la Paşcani ceva ieşit din 
comun, care i-a determinat să îşi modifice traseul? Ar fi precizat Bojeicu. Să 
ne gândim că Eminescu îi ascunsese proaspătului „amic” destinaţia lui? De 
ce-ar fi făcut-o? Din prudenţă? Nu. Oricât de suspicios ar fi fost Eminescu şi 
oricât de bine organizaţi ar fi fost cei care i-au vrut răul, nu putem merge cu 
bănuiala atât de departe. 

O explicaţie trebuie, totuşi, să existe. 

Oare atunci când a părăsit Mănăstirea Neamţului, Bojeicu nu-şi întrebase 
tovarăşul de drum încotro vrea să meargă? Ba da, era obligatoriu. Şi iată de 
ce. Bojeicu susţine că Eminescu avea acceptul medicului pentru a părăsi 
stabilimentul, dar că îi lipseau banii de drum. Atunci ar fi intervenit el, zâna 
bună, care ar fi tocmit o trăsură. Putea s-o ia fără să ştie unde vrea să ajungă? 

Să admitem că în mintea lui Bojeicu era atât de bine imprimat gândul că 
Eminescu trebuie să meargă la Iaşi, încât nu l-a mai întrebat? De-ar fi fost 
aşa, în primul rând, omul nostru trebuia să aibă o cât de mică surpriză, aflând 
că Eminescu avea cu totul altceva de gând. Nici vorbă! În relatarea lui, 
individul trece direct la scena în care, zice el, „Toți trei stăruiam de dânsul 
să vină la laşi”. În al doilea rând, lipseşte menţionarea celeilalte surprize, 
întâlnirea lui Eminescu cu Creangă şi cu Pompiliu, ca şi cum revederea fusese 
planificată! În al treilea rând, aspectul pecuniar ne obligă să ne întoarcem 
din nou la buzunarele lui Eminescu, prin care se zică că sufla vântul: Bojeicu 
vorbeşte de trăsură, dar nu mai spune nimic de biletul de tren, pe care 
Eminescu era obligat să-l cumpere. Scăpare măruntă, dar fatală. 

10) Individ care pare venit de nicăieri, ca să plece niciunde, necunoscutul 
Gh. Bojeicu scrie: 


„In April, în septămâna luminată, Joi, am tocmit o trăsură şi am plecat cu dânsul 
şi am venit până la Paşcani cu gând de a veni cu dânsul în laşi”. 

Pricepem că, în mod normal, el n-ar fi avut de ce să ajungă în Iaşi, dar 
că, tot de dragul lui Eminescu, ar fi făcut-o şi pe-asta. Precizarea zilei de 
„Joi” atrage atenţia asupra unei alte neconcordanţe. Zosin, ancora cea mare 
a scenariului... sifilitico-alcoolic, scrie că Eminescu ar fi părăsit ospiciul în 
ziua de 10 aprilie. Precum ştiu şi ateii, Paştele cade mereu Duminica. Dacă 
Joia Luminată s-a nimerit pe 10 aprilie, automat Paştele s-ar fi sărbătorit pe 6 
aprile. Problema este că 6 aprilie 1887 a picat într-o zi de luni, nu de duminică. 
În consecinţă, trebuie să alegem între Zosin şi Bojeicu, deoarece, cât timp 
calendarul nu se fixează prin tragere loto, nu există posiblitatea să aibă dreptate 
şi unul şi celălalt — ceea ce, bineînţeles, nu înseamnă că n-ar putea greşi 
amândoi. 

11) Aşa cum s-a văzut, textul este datat 16 iunie 1919, fiind redactat, 
repetăm, la nu mai puţin de 32 de ani de la petrecerea evenimentelor pe care 
le evocă. Dacă putem admite că, datorită importanţei sărbătorii, autorul a 
reţinut că era Săptămâna Luminată, dacă mai acceptăm şi că, pornind de la 
acest reper, a stabilit şi luna, aprilie, ne vine mult mai greu să credem că ar fi 
memorat şi ziua săptămânii. O putere de rememorare ieşită din comun este 
capabilă să deruleze role întregi de „film”, în vreme ce amicul Bojeicu oferă 
doar două-trei fotograme, şi-alea şterse. Mezilicul informativ cu care a ieşit 
la rampă nu se evidenţiază prin detalii, conţinând doar generalităţi şi date 
neverificabile. Şi totuşi există o informaţie care lipseşte din textul lui Onicescu: 
referirea la prezenţa unui anume Balomir, care „funcționa ca un fel de medic, 
în permanență” . Numai că, ne asigură Călinescu, de existenţa acestui „alienist 
improvizat şi năstruşnic”, Vlahuţă scrisese încă din 1889. Deci informaţia 
nu este inedită. 

12) Bojeicu scrie că ar fi petrecut cu Eminescu „vre-o zece zile”, din 
care o treime o reprezentau cele închinate Învierii, moment cu totul aparte în 
cursul unui an. Or, potrivit lui, zilele ar fi fost ca trase la ştanţă, cu drumuri în 
pădure, tolăniri în iarbă şi audiții muzicale. Nici o vorbă despre noaptea 
Învierii, atât de impresionantă, mai ales într-un lăcaş ca Mănăstirea 
Neamţului — unde, scrie Onicescu, „amicii” ar fi intenţionat să vină ca „să 
petreacă cu el”. 

Încotro a pornit Bojeicu de la Paşcani? La Botoşani nu, la Iaşi iarăşi nu, 
pentru că singur declară că la laşi n-ar fi mers decât pentru a nu-l lăsa pe 
Eminescu singur, iar, dacă şi-ar fi schimbat decizia, ar fi spus că a făcut 
drumul în compania lui Creangă şi Pompiliu. Plecând din aceeaşi gară, dar 
în direcţii diferite, Eminescu şi Creangă nu puteau porni simultan. Cum pe 
Eminescu nu l-a urmat, Bojeicu mai avea trei posibilităţi: să rămână în Paşcani, 
să plece cu Creangă şi Pompiliu, ori să o apuce într-o direcţie necunoscută, 

ducându-se Dumnezeu ştie unde. Indiferent care variantă ar fi ales-o, era de 
aşteptat ca „memorialistul” nostru să adauge câteva cuvinte, fie şi doar pentru 
a spune în ce ordine au părăsit gara cei trei. „Ne-am despărțit” , scrie el, fără 
să menţioneze cine a rămas pe peron să aştepte trenul următor. 

Subconştientul îl împinge pe autorul acestui text contradictoriu să facă şi 
alte greşeli. Iată câteva exemple: 


„La Paşcani s-a întâlnit cu loan Creangă... Toţi trei stăruiam de dânsul... Eminescu 
mi-a spus că se duce la Botoşani... Ne-am despărţit cu această promisiune din partea 
lui, însă de atunci eu nu l-am mai văzut” (subl. ns.). 


În prima frază, Bojeicu se uită pe sine, afirmând: „La Paşcani s-a întâlnit”, 
nu „ne-am întâlnit”, cum era firesc, dacă relatarea nu era una imaginară. În 
fraza următoare, numără mai bine şi se include în discuţie prin formularea 
„toți trei”, după care îi mătură din scenă pe Creangă şi Pompiliu, dând un 
recital solo: „Eminescu mi-a spus...” nu „ne-a spus” şi „ne-am despărțit” 
(„ne-am” nu îi include şi pe Creangă ori Pompiliu, promisiunea privind 
revenirea în laşi fiind făcută doar lui Bojeicu). Aşadar, junele Bojeicu îl văzuse 
pe Eminescu în 1864, îl mai întâlnise în 1875, iar în 1887 îi smulgea 
promisiuni, ca unui copil, înainte de a-i da drumul să plece la joacă? 

13) De ce mergea Eminescu la Botoşani? „Ca să vadă pe sora sa Doamna 
Aglae Drogli”, răspunde bine informatul Bojeicu, după care adaugă, spre 
liniştirea publicului: „pe urmă se întoarce imediat la laşi.” De unde ştia 
Eminescu că Aglae s-ar afla la Botoşani? Corespondenţa lui Eminescu în 
timpul pretinsei internări a fost mult mai bogată decât se recunoaşte? Noi 
suntem convinşi că da, dar de ce alţii nu acceptă acest lucru nici ca ipoteză, 
deşi citează cu hărnicie din textul lui Bojeicu? 

I-a scris Eminescu Harietei, pentru a-şi anunţa venirea sau pentru a o 
întreba dacă mai este valabilă invitaţia făcută pe când locuia în Iaşi? Posibil, 
însă nu obligatoriu, deoarece, aşa cum scrie presa vremii, la sosirea în Botoşani 
el n-ar fi intenţionat să stea acolo prea mult timp: 


„Marele Bard va petrece 'n mijlocul nostru câte-va zile” (Curierul român din 
12 aprilie 1887). 


14) Creangă, Pompiliu şi Bojeicu ar fi dorit să-l ia pe Eminescu cu ei, la 
Iaşi, doar pentru ca acesta să nu se-ntindă la băutură în Botoşani. Suspectă 
afirmaţie, care a devenit literă de lege doar pentru că ea convine unor reputați 
biografi şi epigonilor acestora! În ceea ce ne priveşte, nu credem că I. Creangă 

şi-ar fi amintit cu teribilă spaimă de ceea ce Bojeicu prezintă cu abilitate ca 
fiind notorii chefuri trase de Eminescu în compania lui Bădescu. Şi asta pentru 
că tot bibliografia vânturată de specialişti ne-o arată. 

Întâi, în acea perioadă (1884-1886), Bădescu nu locuia în Iaşi. În al 
doilea rând, se zice şi se scrie că tot pe atunci Eminescu stătea unde îl puneai 
şi nu vorbea neîntrebat, fiind, aşadar, inapt pentru ceea ce se cheamă 
„Chefuri” [chef = „petrecere zgomotoasă cu mâncare, băutură (şi cântec)” 
- DEX]. În al treilea rând, nu e de acceptat ideea că sindicatul local de „amici”, 
de o parte, şi fiara Bădescu, de cealaltă, şi l-ar fi disputat pe Eminescu, 
câştigând mai mereu cel din urmă. În al patrulea rând, lipseşte orice informaţie 
care să facă plauzibilă ideea că tocmai discretul Creangă ar fi manifestat 
vreodată faţă de „bădia Mihai” nedelicateţea care i se pune în seamă. În 
sfârşit, dacă Bojeicu mărturiseşte că, după 1875, l-a mai revăzut pe Eminescu 
abia în 1887, de unde ştia el că în intervalul 1884—1886 Eminescu mergea 
deseori cu Bădescu la băutură? 

În această pretinsă teamă că, o dată ajuns în Botoşani, Eminescu ar putea 
„Să se apuce iar de chefuri” stă cheia, care, ca şi în alte aşa-numite amintiri, 
a dus la apariţia unei false păreri despre „chefliul” Eminescu. 

Se impun câteva precizări. 

A fost Eminescu un mare băutor, care pierdea măsura? Afară de câteva 
mizerabile şi confuze bârfe post-mortem, din intervalul 1884—1886, istoria 
literară nu a reţinut nimic în acest sens. Cu excepţia lui Negruzzi, care, când 
descrie prima apariţie a lui Creangă la Junimea, invocă o unică asemenea 
stare, nimeni nu a mai îndrăznit să spună că l-ar fi întâlnit vreodată pe 
Eminescu beat. lar Negruzzi scrie: 


„Eminescu veni cu el într'o Sâmbătă seara la mine acasă, dar la intrarea lor în 
Junimea un zâmbet a sburat pe buzele tuturora. Şi Creangă şi Eminescu erau roşi[i] la 
față, aveau ochii tulburi, şi rideau liniştit cu fericirea omului beat (subl. ns.): ei veneau 
împreună direct dela Borta Rece, o cârciumă vestită pentru vin vechi de Cotnar. 
Intrarea aceasta în Junimea i-a fost spre bine lui Creangă! Tot ce s'a cetit şi discutat în 
acea seară el le-a auzit mult mai frumoase prin perdeaua beţiei, a visat de ele noaptea 
şi a doua zi dimineața s'a deşteptat Junimist înfocat, precum a şi rămas până la 
moarte” (subl. ns.). 


Aserţiunea nu numai că se referă la un moment izolat, petrecut înainte 
ca Eminescu să intre în jugul de la Timpul, dar reprezintă şi o percepţie vădit 
partizană a momentului relatat. Cum am arătat cu altă ocazie, alţii, chiar 

adversari ai lui, susţin exact contrariul: Eminescu şi Creangă ar fi stat destul 
de mult prin cârciumi, dar şi-ar fi trecut timpul nu bând, ci discutând — nimeni 
nu ştia despre ce, toţi fiind curioşi să afle. De altfel, în paginile dedicate 
exclusiv lui Eminescu, Negruzzi nu mai invocă vreun alt moment similar — nici 
măcar în perioada aşa-zisei „întunecări”. 

Slavici îşi aminteşte: 


„După spusa unora, Eminescu a fost om nesăţios, pornit spre îmbuibări, ba chiar 
şi spre desfrâu. 

Eu nu pot să spun decât că nu-l ştiu aşa nici din timpul pe care l-am petrecut împreună 
la Viena şi-n urmă la laşi, nici mai ales de la Bucureşti, unde numai rar de tot trecea ziuă 
fără ca să ne-ntâlnim, şi mi-e greu să cred că față cu mine a fost mai fătarnic decât fată cu 
alții. Îl ştiu om cu deosebire cumpătat în ceea ce priveşte orişice trebuinţă trupească, 
câteodată chiar pornit spre asceză, şi nu o dată l-am văzut supărat de obscenitățile altora. 


Apoi, evitând să pomenească numele lui Negruzzi ori al lui M. Pompiliu, 
cele mai probabile surse ale informaţiei, Slavici continuă: 


„Se zice, îndeosebi, că la laşi făcea cu Creangă chefuri pe la «Bolta-Rece». Se 
poate. Creangă era fără îndoială om de dragul căruia bei bucuros un pahar mai mult 
decât de obicei şi nu-ţi părea în urmă rău c-ai făcut-o. Eu n-am fost însă acolo şi ştiu 
numai că cu mine n-a chefuit niciodată, iar cu alţii nu l-am văzut chefuind. 

De băut bea, ce-i drept, şi el, ca orişice om cuminte. E plăcută starea sufletească în 
care te afli după ce ai băut — aşa, mai pe gustate -câteva păhare de vin bun şi ţi se pare 
că e o mulțumire să trăieşti în această lume de altminteri plină de neajunsuri. De 
asemenea mulțumiri nu putem însă noi oamenii să avem parte decât păstrând măsura 
cuvenită. Eminescu nu bea decât rar, când se nimerea ca cineva să-i închine un pahar 
de vin bun, şi de la felul vinului atârna câte pahare bea. Eu o singură dată l-am văzut 
amețit de băutură, dar tot nu beat” (subl. ns.). 


Există însă şi două-trei relatări tendenţioase (la care, probabil, se referă 
şi Slavici), ai căror autori, profitând în mod ticălos de încrederea cititorului, 
mizează pe faptul că imaginaţia acestuia va suplini ceea ce ei nu au îndrăznit 
să spună ei. 

În scrisoarea-raport din 14 mai 1886, Miron Pompiliu îl înştiinţează pe 
Maiorescu despre „amicul” comun: 


„De un timp în coace, deşi nu mai prăpădeşte nopţile pe la cafenelele chantante, 
deşi nu-l stăpâneşte patima băuturii ca mai înainte, dar a contractat alte apucături nu 
mai puțin înjositoare”. 


172 —————————— Semnele timpului — wr 6-9 


Curios cum acele pretinse apucături înjositoare, mai uşor explicabile în 
cazul unui alcoolic, ar fi apărut doar după ce Eminescu ar fi scăpat de „patima 
băuturii” ! De asemenea, este de mirare că lipseşte orice semnal de alarmă tras la 
vreme, adică atunci când Eminescu tocmai ar fi început să bea peste măsură. 

Am auzit exprimată şi opinia că istoricii literari nu au spus anumite lucruri 
despre Eminescu, din prea multă... pudoare! Bancuri. Cei la care ne referim 
sunt din soiul celor acuzaţi de Eminescu că 


„prin sute de mii de coli de hârtie tipărite au corupt definitiv bunul simţ atât de 
caracteristic al românului, făcând, din oameni cuminţi şi aşezaţi, oameni cari nu mai 
pot înțelege nimic din câte-i încunjură, nici legi, nici limbă, nici obiceiuri. Espresia 
cristalizată a acelor epidemii spirituale şi fizice sunt temniţa şi spitalul. În caracterele 
degenerate ale celei dintâi vezi lipsa de religie, lipsa de conştiinţă de drept, născute 
prin subminarea bisericei, 

în organismele decrepite ce ni se prezintă "n spital, ni se arată jărtfele presiunii 
economice” (Revista statistică, august 1876). 


Unul dintre cei mai furibunzi susţinători ai teoriei privitor la „alcoolicul” 
Eminescu a fost doctorul P. Zosin. Spirit accentuat iresponsabil, el a scris 
încă din 1903 că, în ceea ce-l priveşte pe Eminescu, „fondul său originar de 
bizarerie se manifesta mai cu putere, relevând ceea ce alieniştii francezi 
numesc degenerescenţă"” , precizând mai încolo că degenerescenţa asta, oricât 
de avansată ar fi fost şi oricât s-ar fi încordat, „nu lar fi putut scoate din 
mijlocul societăţei, dacă nu se alăturau alți doi capitali factori morbizi : 
al-coolismul şi sifilisul” (vezi revista Spitalul, articolul Nebunia lui Eminescu, 
1903 — textul integral se află în Anexa 13). 

Calm şi precis ca lama bisturiului, afirmă că abuzul „de băuturi 
spirtoase” comis de Eminescu, dacă te uiţi bine la el, „reese din numeroase 
do-cumente” . Atât de multe sunt acele documente, încât doctoraşul nostru, 
neştiind pe care să-l apuce mai întâi, nu ne mai prezintă nici unul. În locul 
lor, o citează pe C. Emilian, cântând însă o arie dintr-o altă operă, pe celebrii 
medici Iuliano & Bogadan, cu diagnosticul lor stabil ca zefirul („alienațiune 
mentală cu accese acute, produse probabil de gome sy-philitice la creer şi 
exacerbate prin alcoholism” — subl. ns.), ba chiar şi pe un gardian (crescut 
dintr-una din multiplele şi inventivele personalităţi ale lui Zosin), apoi 
parafrazează diagnoze aberante ce ar fi figurat într-un registru pe nu care nu 
l-a văzut decât el singur şi, în fine, îl cheamă la bară pe Maiorescu, ca să 
depună mărturie, deşi, în 1886, se împlineau mai bine de trei ani de când 
acesta nu mai vorbise cu „alcoolicul” Eminescu. 

În pagini trecute, când nu puneam la îndoială internarea lui Eminescu în 
ospiciul de lângă Mănăstirea Neamţului, ne-am exprimat supriza faţă de 
prezenţa a două diagnosticuri — întâi manie furibundă, apoi delirium tremens 
(delir alcoolic acut). Acum, când informaţii noi ne obligă să verificăm mai 
atent pe ce anume elemente concrete se sprijină această poveste şi dacă 
interpretarea dată unor documente conţinând formulări eliptice nu a fost cumva 
greşită din cauza inerţiei atât de greu de stăpânit, nepotrivirile ne apar şi mai 
evidente. Cum nu este aici locul unei analize mai ample, ne mulţumim să 
spunem că prezenţa diagnosticului: delirium tremens nu este întâmplătoare, 
alcoolismul şi sifilisul fiind pe atunci cele mai raţionale şi mai comune 
explicaţii care se puteau da unei stări de alienare (reale ori pretinse). 
Publicând mizerabilul lui articol, socialistul P. Zosin a făcut un imens serviciu 
detractorilor lui Eminescu, în rândul cărora s-a înscris voluntar. 

Mesajul este cam acesta: Eminescu trăsese tare la măsea înainte de a merge 
la Neamţ şi se afla în permanent pericol de a redeveni „alcoolic”. Dovadă? 
Zădărnicia încercării „amicului” Pompiliu, care vrea să-l întoarcă de pe calea 
pierzaniei. Pentru cei mai suspicioşi, în scenă a fost inclus şi prietenul Creangă, 
care n-a avut nici el mai mult spor în aceeaşi tentativă. Remarcăm că, brusc şi 
pentru scurt timp (nici un minut peste strictul necesar!), lui Eminescu îi revine 
voinţa, pierdută prin paginile lui Maiorescu şi ale Emiliancei. 

De ce pretinsul exces de băutură este legat de numele lui S. Bădescu 
sau, mai româneşte spus, de ce a căzut măgăreaţa pe el? Credem că explicaţia 
se află în epistolele Harietei, publicate în volum încă din 1892 — de unde 
vrăbiuţele aspirante la titlul de „biograf” au ciugulit şi următoarele informaţii: 


8 decembrie 1887: „Al 3-lea iarăşi simt frica de două ori pe zi, când [Eminescu] 
ese la plimbare să nu abuzeze de el vre unu ca Bădescu...” 

4 februarie 1888: „...dar Bădescu, când îşi închipue că-l va prinde pe Mihai undeva 
pe uliţă cu bani şi va be 8 butelci de şampanie, apoi este deplin satisfăcut.” 

10 februarie 1888: Maiorescu l-ar fi întrebat pe doctorul Isac, despre Eminescu, 
„dacă s'a lăsat de băut”. 


Observăm că întrebarea lui Maiorescu, folosită de mulţi drept dovadă că 
Eminescu ar fi fost şi alcoolic, a fost formulată doar după ce Harieta se 
văicărise că pe fratele ei l-ar vâna jumătate din Botoşani, pentru a-i bea banii. 
De aceea, nu e complet exclus nici ca magistrul însuşi să fi fost indus în eroare. 

Încet-încet, probabilitatea ca textul lui Bojeicu să fie unul plăsmuit creşte 
şi tot creşte, sporind şi legitimitatea întrebării dacă nu cumva, ca respectabil 

producător de falsuri, autorul rândurilor în cauză preia elemente din 
documentele de a căror autenticitate nu se îndoieşte nimeni. Dacă se va dovedi 
că este aşa, simpla cunoaştere a unor informaţii puţin vânturate ne-ar arată 
că individul nu e un ignorant în materie. Indiferent de părerea finală însă, 
este cert că naivităţii sărmanei Harieta i s-a răspuns prin exploatarea cu o 
neruşinare fără margini a scrisorilor ei — pe de o parte, se spune că avea 
dulceaţa supremei ignoranţe, pe de altă parte, cum e nevoie de-o spirochetă, 
cum apelează la convingerile ei că Eminescu ar fi suferit de sifilis. 

15) „Mi-a arătat locul în care pierduse geamantanul...” , venind dinspre 
Iaşi spre ospiciu. Ce geamantan avea Eminescu, căruia Burlă trebuise să-i 
cedeze propriul palton? Cine i-a pregătit respectivul geamantan pentru 
„excursie” şi cum a pătruns acela, singur, în locuinţa lui pentru a-l lua, te 
întrebi dacă nu l-ai citit pe L. Onicescu. Apoi: cum adică, pe bucăţica de 
drum dintre Târgu-Neamţului şi Mănăstire, a pierdut geamantanul (care, 
oricine ce-ar zice, e ceva mai mare decât un breloc)? L-a scăpat din mână şi 
nu şi-a dat seama? S-a aşezat pe el la un popas şi a plecat, uitând să-l ia? 
Atenţia distributivă a poliţaiului dat cu împrumut de Prefectură era 
decuplată? Şi-apoi, pierderea unui lucru este fapt voluntar, ca să-ţi poţi aminti 
exact ce, unde şi când ai pierdut? 

N. Georgescu cată să o dreagă: 


„Din relatarea lui Leon Onicescu aflăm că, pe drum, poetul a pierdut geamantanul 
— l-a uitat undeva, iar gardianul a refuzat să se întoarcă şi să-l recupereze: pierdeau 
timpul şi... sărbătoarea care se apropia” (Sfinţii Arhangheli Mihail şi Gavril — n. ns.). 


Trecem peste faptul că Onicescu era, de fapt, Bojeicu şi remarcăm uşurinţa 
cu care oameni care pretind că ar vrea să ne prezinte un Eminescu autentic, în 
loc să semnaleze falsurile, inadvertenţele şi golurile existente, continuă să le 
colporteze şi să le dezvolte după propria fantezie. Este — ai zice — o mare spaimă, 
o disperare în demersul celor care nu vor să accepte că „nebunia” lui Eminescu 
a fost dintotdeauna o minciună cusută cu aţă albă. În faţa acestei încăpăţânate 
poziţii infirmate prin atâtea şi atâtea dovezi indubitabile, te întrebi din ce în ce 
mai îngrijorat dacă Eminescu a fost şi continuă să fie sacrificat doar pentru a 
menţine nealterat prestigiul câtorva biografi sau dacă, nu cumva, imensul efort 
de a muşamaliza cu orice preţ murdăriile comise în cazul gazetarului Eminescu 
nu este menit să protejeze chiar o anumită politică, căreia — se pare — el îi dăduse 
de capăt. O politică faţă de care cel care o slujeşte, cu voie sau fără de voie, 
oricum s-ar numi el, rămâne un simplu pion. 

Despre Leon Onicescu, confundat de N. Georgescu cu Bojeicu, Augustin 
Z. N. Pop spune că ar fi scris următoarele, privitor la prima lui discuţie cu 
Eminescu, la ospiciu: „Ob-serv însă din convorbirea cu el că nu-şi dădea 
socoteala unde se afla şi nici nu era în stare să spuie voiajul din laşi la 
Monastire” . Păi, dacă — în varianta Onicescu — Eminescu nu ştia cum ajunsese 
acolo şi nici nu-l interesa, fiind complet rupt de realitate, cum ar fi ştiut că pe 
drum îşi pierduse geamantanul (ba mai preciza şi locul exact!)? În ciuda lui 
N. Georgescu probabil, Onicescul lui A. Z. N. Pop nu invocă geamantanul 
sau vreo bocceluţă, măcar, nici atunci când vorbeşte despre îmbrăcămintea 
lui Eminescu, rezumându-se la a afirma contrariul: acesta fusese adus cu ce 
avea pe el — şi avea haine „cu totul uzate” . Un obiect de îmbrăcăminte poate 
arăta mai rău decât atunci când îndelunga folosire îl face să fie „cu totul” 
degradat? Dacă Eminescu sosise îmbrăcat în haine atât de prăpădite, ce putea 
să care în geamantan? Smokingul, grijuliu împăturit de „amici”? 

Altă faţetă: dacă Eminescu ar fi avut cu sine un geamantan şi dacă l-ar fi 
pierdut, Leon Onicescu ar fi aflat acest lucru înaintea lui Bojeicu şi, aproape 
sigur, în relatarea scrisă l-ar fi folosit ca dovadă suplimentară că noul pacient 
„nu-şi dădea socoteala” de nimic sau pentru a justifica de ce ar fi fost nevoie 
să-i împumute el propriul geamantan. 

N. Georgescu întăreşte şi folclorizează o informaţie, despre care, cum 
arătam, nu ştie nici măcar din ce sursă provine. Şi-atunci, a operat o logică 
personală, de tipul: fraţilor, dacă şi-a pierdut geamantanul (şi trebuie să-l fi 
pierdut, pentru că declar sub jurământ că eu, personal, am citit pe undeva 
chestia asta), este clar că nu l-a pierdut pentru c-a vrut. Şi dacă nu l-a pierdut 
pentru c-a vrut, e clar, ţipător de clar, lucrul s-a petrecut împotriva voinţei 
lui. Dar dacă voinţa lui era să nu piardă geamantanul, pe care totuşi ni se spune 
că-l pierduse, de ce nu s-a întors ca să-l recupereze? Simplu: pentru că 
Eminescu nu era singur. Era cu un dobitoc de gardian, care mai şi puţea a 
transpiraţie şi care, fiind cu gândul la beţia ce avea s-o tragă a doua zi pe 
banii lui cumnată-său, pe care probabil că sigur că-l chema tot Mihai, l-a dus 
în marş forţat la destinaţie. E logic, e normal e... e cum trebuie! 

Invocarea pretinsei pierderi a geamantului ne indică însă şi altceva mult 
mai important: legătura nevăzută dintre producţia lui Onicescu şi cea a lui 
Bojeicu. Spunem asta întrucât Onicescu declară că „Eminescu a fost adus la 
Mănăstire într-o complectă lipsă. Cu cât era pe el. Într-o aşa mizerie de 
nedescris”, pentru ca mai apoi, când vine vorba de „externarea” pacientului, 
să scrie: „La plecare am dat lui Eminescu 5 lei de buzunar şi i-am oferit un 

geamantan al meu ca să-şi puie lucrurile”. De unde avem certitudinea că 
Bojeicu a folosit în încropeala lui informaţii din textul lui Onicescu? 
Răspunsul e simplu: urmărit doar de gândul folosirii acestui detaliu, Bojeicu 
afirmă că Eminescu şi-ar fi pierdut geamantanul la venire, când nu-l avea. 
+ 

Există şi o a treia treaptă de informaţii, care ne conving că scrisoarea lui 
Bojeicu (să-i zicem aşa, spre a simplifica lucrurile) nu conţine adevăruri. 

16) L. Onicescu declară că Eminescu ar fi părăsit ospiciul în tovărăşia 
altcuiva decât (pretinsa?) lui rudă, Bojeicu: 


„S-a întâmplat c-atunci un prieten al meu, G. Buzescu (subl. ns.), să plece din 
Monastire şi l-a luat cu el până la Paşcani, înlesnindu-i voiajul până la Botoşani. La 
plecare am dat lui Eminescu 5 lei de buzunar (ca şi Maiorescu pentru trăsură, în 28 iunie 
1883! —n. ns.) şi i-am oferit un geamantan al meu ca să-şi puie lucrurile.” 


Citeşti şi te-ntrebi şi mai apăsat: Gheorghe Bojeicu, ăsta, chiar o fi existat 
sau e unul dintre mulţii copii din flori al Istoriei literare? Observăm că el şi 
Buzescu, amicul lui Onicescu au aceleaşi iniţiale şi, mai mult, numele lor 
sunt formate din acelaşi număr de litere, 4 dintre ele (B, E, C, U.), adică 
jumătate, ocupând aceeaşi poziţie, ca într-un joc cu cuburi pentru copii uituci. 

BOJ EI 
B UZES CU 

Oricum, ambii G. B. s-ar fi despărțit de Eminescu la Paşcani, fapt care, 
departe de a mai descâlci ițele, le încurcă şi mai rău. 

Cu câteva zile înainte de a trimite textul la tipar, am intrat în posesia 
studiului Eminescu şi Botoşanii, semnat de N. V. Bălan. Între altele, acesta scrie: 


„În documentele publicate de Augustin Z. N. Pop apare o informaţie presupusă a unui 
oarecare Gheorghe Bojeicu, care — după cum se afirmă, ar fi fost avocat şi, într-o vreme, 
director la Spiridonie. Bojeicu pretinde că ar fi fost coleg de clasă cu Eminescu în 1864 la 
gimnaziul din Botoşani şi dă chiar amănunte despre poet. Dar această relatare a cărei 
existență Augustin Z. N. Pop a semnalat-o într-o «colecţie particulară» se contrazice cu 
documentele liceului din Botoşani, în care numele de «Bojeicu Gheorghe» nu apare nici în 
anul şcolar 1863-1864, nici în anii următori. De asemenea, numele lui Mihai Eminescu nu 
apare în nici un catalog sau în vreo matricolă a acestei şcoli. În schimb, în catalogul clasei 
a III-a din anul şcolar 1863-1864 apare numele de «Buzescu Gheorghe», care bănuim că a 
fost transcris greşit de Augustin Z. N. Pop în «Bojeicu Gheorghe».” 

Precum se vede, timide semne de întrebare privind autenticitatea scrisorii 
lui Bojeicu au fost formulate încă din 1964. Dar ce folos, dacă nu s-a mers 
până la capăt, cerându-i-se imperativ lui A. Z. N. Pop să prezinte originalul 
sau facsimilul pretinsului manuscris, precum şi explicaţii privind proveniența 
acestuia! Iar astăzi, cui să-i mai ceri? Cum Leon Onicescu şi Gh. Bojeicu se 
contrazic, nu se impunea un studiu aprofundat, spre a elimina cel puţin pe 
unul dintre ei, ca mincinos? Dar chiar şi aşa, existenţa unor poziţii precum cea 
a lui N. V. Bălan rămâne reconfortantă. Când a scris cele de mai sus, Călinescu 
trăia, avea ambiția de a deţine monopolul asupra cazului Eminescu şi nu-i 
lipsea nici influenţa necesară pentru a exercita acest monopol. 

17) Bojeicu vorbeşte liniştit despre un congres didactic derulat la Brăila, 
aruncă în scenă numele lui M. Pompiliu şi Creangă, iar biografii neatenţi iau 
notițe şi scriu cărţi care se vor temeiuri de istorie literară. A verificat cineva 
dacă la acea dată a avut într-adevăr loc invocatul congres? N-am întâlnit nicăieri 
confirmarea acestei frumoase speranţe. A încercat cineva să explice de ce 
Creangă şi M. Pompiliu, dascăli în şcoli de grade diferite, au mers de mână la 
această — ai zice — întrunire naţională a celor ce educă în sistem instuţionalizat? 

Şi asta, treacă-mergă. Când deschidem însă volumul Jon Creangă. Opere, 
inclus de Academia Română în Colecţia „Opere fundamentale”, la Repere 
biografice (semnează Fănuş Băileşteanu) citim, între altele: 


„1886 

Boala se agravează. 

iunie. Căsătoria fiului său Constantin cu Olga, fiica lui Neculai Petrea. 
iulie. Merge pentru a treia oară la cură balneară la Slănic. 

septembrie 25. lon Creangă ia un concediu medical pe 6 luni. 


1887 

februarie 25. I se acordă prelungirea concediului medical până la sfârşitul anului. 

— Scriitorul are necazuri cu vecinul său Vasile Coca, împotriva căruia se plânge 
Primăriei Iaşilor. 

— Părăseşte cariera didactică şi vine la Bucureşti să-şi definitiveze formalităţile de 
pensionare” (subl. ns.). 


Aşadar, la 9 aprilie, când a părăsit Eminescu Mănăstirea Neamţului, 
Creangă era în concediu medical de vreo 7 luni de zile şi, cum nici n-avea să 
mai apară vreodată în sălile de curs, este limpede că fie nu-l mai interesa 
activitatea didactică, fie boala şi-a văzut de drum, obligându-l să stea liniştit. 
Să credem că, deşi atât de bolnav, lui Creangă i-a ars totuşi de congrese 

obositoare şi inutile, că s-a târât cum a putut până la Galaţi, numai pentru a 
avea de unde să se întoarcă? 

Am crede-o, căci, orice fiind posibil, suntem dispuşi să credem totul, după 
cum suntem oricând gata să ne recunoaştem posibilele erori. Cu o singură 
condiţie: vrem dovezi! Dar acestea ni se refuză, chiar violent, încă de la apariţia 
primelor pagini ale anchetei noastre! 

Până atunci, remarcăm că venerabili „prof. dr.” sau „acad.” (datori — între 
altele — să depisteze şi „inexactităţile” aruncate, ciclic, în sacul cu minciuni 
şi falsuri materiale ordinare spre a ni-l înstrăina tot mai mult pe gazetarul şi 
gânditorul Eminescu) se fac că plouă. Rectificarea neadevărurilor spuse de 
un coleg întru elită pare mai presus de puterile dumnealor. Personaje din 
această elită cu suflet de tinichea uită că există numai datorită naivităţii 
celor pe care, cu strâmbă judecată complice, îi batjocoresc din frică, neştiinţă 
sau oportunism. 

+ 

Ce nevoie a fost de falsul cunoscut drept „scrisoarea lui Gh. Bojeicu” ? 
Ne spune Augustin Z. N. Pop, cel atât de bine documentat în chestiune. Întâi, 
„confirmă amintirile lui Onicescu” . Cum şi acestea sunt cu cântec, trebuie să 
recunoaştem că ne aflăm în faţa unei manevre eficiente, în care două falsuri 
vor să se susţină reciproc. Ce altceva mai face „memoriul lui Bojeicu”? Să 
cităm din acelaşi distins eminescolog (sublinierile ne aparţin): 


„a)reactualizează problema şcolarităţii poetului la Gimnaziul din Botoşani în 1864; 

b) aduce caracterizări vii (?) pentru psihologia lui Eminescu şcolar, ce concordă 
cu amintirile conşcolarilor de la Cernăuţi pentru perioada 1858-1863; 

c) rememorează una din locuințele ieşene ale poetului; 

d) fixează temerile apropiaților lui Eminescu că, după stagiul de la ospiciul nemțean, 
îndreptându-se spre Botoşani, unde în această vreme făcea gazetărie Scipione Bădescu, 
cu care era prieten de peste douăzeci de ani, el avea să-şi pericliteze iarăşi sănătatea. 
Şi temerea se va dovedi îndreptăţită, după cum vedem din scrisorile Harietei trimise 
Corneliei Emilian; 

e) dă indicaţii asupra condiţiilor patetice în care liricul a trimis Convorbirilor 
literare poezia De ce nu-mi vii, care apăru în numărul revistei din 1 februarie 1887. De 
fapt, Eminescu memorase, acolo la sanatoriu, conceptele romanței (?) lucrată înainte 
de 28 iunie 1883. Atribuirea mobilului sentimental soției farmacistului sas Czenkli 
constituie un dublet, explicabil prin circumstanțele vieţii lui Eminescu în 1887 (?) şi de 
acelaşi fond bipolar (?) cu Pe lângă plopii fără soţ... raportată afectiv (?) şi dedicată 
pe rând Veronicăi Micle în 1876, Cleopatrei Poenaru Leca în 1880 şi poate şi altora” 
— între care, de ce nu?, şi lui A. Z. N. Pop. 

Dacă punctul „d” parcă te face să întrezăreşti între posibilii autori ai 
scrisorii-lui-Bojeicu şi umbra lui A. Z. N. Pop, punctul „e” te lasă gură căscată 
prin atât de subtilele şi de complicatele lui interpretări. Aici ni se dezvăluie, de 
fapt, ce anume şi-a propus să transmită insul care a redactat această epistolă 
nepriceput fabricată. Explicaţiile lui A. Z. N. Pop aduc a măsuri suplimentare 
de siguranţă, luate parcă pentru a garanta că, în ipoteza în care nu va fi integral 
şi bine decriptat prin simpla lectură a scrisorii, mesajul acesteia va ajunge, 
totuşi, la cititor pe căi ocolite, dar şi fără riscul de a se înţelege altceva decât 
trebuia să se înţeleagă. 

Bojeicu afirmă că avea credinţa că poezia De ce nu-mi vii „îi fusese 
inspirată [lui Eminescu] de o doamnă a unui farmacist din localitate, Doamna 
Czenkli” . Aici nu mai e henţ discret, ci e fault grosolan. Poezia invocată a fost 
trimisă spre publicare în ianuarie 1887, când Bojeicu nu era la Neamţ. Dacă 
Eminescu ar fi fost externat pe 10 aprilie şi dacă Bojeicu ar fi stat „cu dânsul 
la Neamţ, vre-o zece zile” , înseamnă că acesta din urmă a apărut în zonă în jur 
de 1 aprilie. Ce manifestări putea să aibă Eminescu faţă de acest individ, astfel 
încât acesta să facă legătură între poezia De ce nu-mi vii şi madam Czenkli? 
Dacă i-ar fi vorbit de ea, normal era ca insul să spună acest lucru. Dacă ar fi 
mers împreună în Târgu Neamţ, unde ar fi întâlnit-o, la fel. Nu s-a întâmplat 
nici asta. Şi-atunci? Răpunsul e unul singur: autorul a intenţionat să convingă, 
vorba lui Z. N. Pop, că „Atribuirea mobilului sentimental soţiei farmacistului 
sas Czenkli constituie un dublet... de acelaşi fond bipolar cu Pe lângă plopii 
fără sot...” dar n-a găsit cuvintele potrivite. 

+ 

Cititorul atent a remarcat că, potrivit datărilor oferite de A. Z. N. Pop, 
textul lui Bojeicu ar fi fost scris cu numai cinci zile înainte de răspunsul dat de 
Onicescu la un „chestionar trimis din Iaşi”. De asemenea, a observat şi că 
„divinul” invocă aşa-zisul memoriu al lui Onicescu (pe care nu-l include în 
bibliografie şi din care preia neaşteptat de puține informaţii), dar nu spune 
nimic despre respectivul chestionar, referindu-se doar la „un ms.” . Prin urmare, 
se deduce că şi răspunsul la chestionar ar fi fost descoperit tot de A. Z. N. Pop. 
Unde şi când? Dar, mai ales, de ce A. Z. N. Pop nu prezintă şi această piesă 
ca pe o noutate? De ce nu oferă numele celui care a formulat chestionarul, 
precum şi întrebările acestuia? Când şi pe ce cale a ajuns răspunsul lui 
Onicescu în fondul de manuscrise al Academiei? 

Când luăm în calcul toate posibilităţile, se impune şi întrebarea: în 1962, 
când publică textul lui Bojeicu, avea A. Z. N. Pop acces liber la „memoriul” 

lui Onicescu? Aparent da, deoarece citează 10 cuvinte din el. Le reamintim: 
1) „Casieri-Administrator” ; 2) „mizerie de nedescris” şi 3) „se însenină ca 
prin farmec”. Dacă privim mai atent aceste citate, observăm că toate sunt 
preluate din articolul lui Călinescu din Contemporanul şi că — detaliu esenţial 
— ultimul („se însenină ca prin farmec” ) lipseşte din ceea ce se pretinde a fi 
originalul manuscrisului lui Onicescu. De ce l-a folosit A. Z. N. Pop? 
Probabil, pentru că a fost indus în eroare de Călinescu. În articolul din 
Contemporanul, acesta, anunţă că i s-ar fi „comunicat un ms. semnat Leon 
Onicescu, din sept. 1890", precizează: „Folosesc din el ceea ce mi se pare 
util”, după care indică „P. 404" şi „P. 405", precum şi citatele care urmau să 
fie inserate în fiecare dintre ele. Paginile respective nu erau însă ale 
manuscrisului, ci ale uneia dintre ediţiile monografiei sale (a treia, după cum 
precizează încă din primele fraze ale articolului), iar pasajele puse între 
ghilimele erau parafrazări în care nu apăreau decât accidental şi cuvinte preluate 
din manuscrisul atribuit lui Onicescu. S-ar zice că A. Z. N. Pop a uitat precizarea 
de la începutul articolului lui Călinescu („găsesc cu cale a da câteva îndreptări 
biografice” ) sau a interpretat greşit sensul în care acesta folosea un document 
„util”. De ce, de ne-ce, atunci când — spre sfârşitul articolului — a citit: 


„P. 405: «Din ianuarie se însenină ca prin farmec şi scrisorile sale sunt o dovadă 
de aceasta»” (subl. ns.), 


A.Z. N. Pop pare să fi priceput că acesta este fragment din „memoriul” lui 
Onicescu, pe care Călinescu l-ar fi socotit „util” şi l-ar fi citat. 

Eroarea este majoră nu pentru că Onicescu n-ar folosi exact aceste cuvinte, 
ci pentru că informaţia din „memoriul” lui sună diametral opus, Eminescu 


fiind — zice el — „senin” de la sosire, iar revenirea „în cunoştinţă” producându- 
se după doar câteva zile: 


„Cum am ajuns din laşi la Mănăstire, m-am dus să văd pe Eminescu. L-am găsit 
culcat, îmbrăcat cu haine de spital cu boneta pe cap. (...) I| Eminescu s-a arătat foarte 
mulțumit şi vesel. (...) // La câteva zile a venit medicul ospiciului, dl. dr. Ursulescu 
şi i-a prescris cuvenitul tratament. (...) I| După cîteva zile de tratament Eminescu se 
simţea mai bine, începuse a-şi reveni în cunoştinţă” (subl. ns.). 


Afirmația lui Călinescu: „Din ianuarie se însenină ca prin farmec” are 
cu totul alte temeiuri. Întâi, sunt aberaţiile lui Zosin, care ar fi aflat de la un 
subaltern că Eminescu „se murdărea, făcea figuri şi murdărea pereții cu 

escremente, etc. Aproape toată iarna a fost aşa; către primăvara anului 
1887 se fă-cuse bine...” (subl. ns.). Scorneala lui Zosin nu mai putea fi însă 
integral susţinută după mijlocul veacului trecut, între timp apărând dovezile 
materiale ale corespondenţei purtate de Eminescu de la Mănăstirea Neamţului. 
Şi cum în ianuarie 1887 Eminescu îl „executase” public pe Mille pentru 
calomnie, Călinescu a apelat la formula înseninării „ca prin farmec” , pentru 
a putea folosi, totuşi, şi mizeriile doctorului P. Zosin. În Viaţa lui Mihai 
Eminescu, „divinul” foloseşte orice i se pare a fi „dovadă” de nebunie, 
ajungând să alăture mărturii care se exclud reciproc (vesel după Onicescu şi 
furibund potrivit lui Zosin): 


„Leon Onicescu... îl găsi în haine ospitaliceşti şi cu bonetă pe cap... Poetul era 
totuşi mulțumit şi vesel, nedându-şi socoteală unde se află. In primele luni de iarnă fu 
agitat, având perioade de furie, cu loviri de pereţi şi alte inconştiențe mai joase...” 
(subl. ns.). 


Greşeala lui A. Z. N. Pop ne ajută mult, căci aruncă o nouă lumină asupra 
straniilor „documente” semnate, se zice, de Leon Onicescu şi de Gheorghe 
Bojeicu. Cele cinci cuvinte puse în mod eronat de el în seama lui Onicescu ne 
conving că, până în 1962 (cel puţin), nici A. Z. N. Pop nu a avut ocazia să 
vadă misteriosul text ce i-ar fi fost „comunicat” lui Călinescu, acesta 
păstrând doar pentru sine atât documentul în sine, cât şi secretul provenienţei 
acestuia. Când şi cum i-a parvenit lui A. Z. N. Pop întregul manuscris (pe 
care l-a publicat în 1983) nu avem de unde să ştim, după cum nu ştim nici 
unde se află depozitat în prezent, căci nici el, nici Călinescu nu au precizat 
vreodată sursa. 

Dar în acest moment asemenea necunoscute nu au prioritate. 

În situaţia în care A. Z. N. Pop n-a văzut „memoriul” lui Onicescu decât 
după 1962, el nu mai poate fi făcut răspunzător nici de datarea acestuia. În 
schimb, ar deveni limpede că a vrut să-l acopere pe Călinescu, deoarece în 
1983, când publică textul integral, se preface a uita de celălalt „document”, 
asupra căruia tot el ne atrăsese atenţia: răspunsul la chestionar, al aceluiaşi 
Onicescu. Iar acolo s-ar găsi trecut negru pe alb: „...memorisindu-mi am 
scris nişte însemnări «Eminescu la M-rea Neamţului» şi aflândul-]mă în 
Bucureşti (în 1914), le am dat la revista «Flacăra»...” (subl. ns.). De altfel, 
poşta redacţiei din Cronica (octombrie 1915) atestă (cam) acelaşi lucru. Să fi 
fost acest răspuns „la un chestionar” o piesă necesară doar pentru moment, 
cât să creeze greşita impresie de coerenţă a evenimentelor? Să fi fost o simplă 


182 O —————— Semnele timpului — N 6-9 


punte scriptică menită să facă legătura cu răspunsul dat de Galaction 
autenticului Onicescu în Cronica, după care, cum s-a şi întâmplat, urma să 
fie dată uitării? 

De asemenea, dacă A. Z. N. Pop nu a văzut manuscrisul lui Onicescu 
înainte de a publica Contribuţii..., problema autorului celuilalt „document”, 
semnat Gh. Bojeicu, se complică şi mai mult. Că acesta e o făcătură, credem 
că este destul de limpede. Dar cui să-i mulţumim pentru asta? Ar fi îndrăznit 
A. Z. N. Pop, mai ales în situaţia în care, nevăzând textul original, nu-i 
cunoştea conţinutul? Era sinucidere curată. Dar dacă nu ştia ce scrisese 
Onicescu, cum putea să afirme că Bojeicu îl confirmă pe acesta? I-a cerut 
cineva să o facă? 

Să fi fost şi manuscrisul lui Bojeicu „comunicar”, dar nu lui Călinescu, 
ci lui Z. N. Pop? „Comunicat de cine? Ne îndoim că A. Z. N. Pop era atât 
de puternic pe vremea aceea, încât să fie preferat „divinului”. Şi-atunci? 

Reacţia lui Călinescu la publicarea cărţii lui Z. N. Pop, în 1962, a fost cel 
puţin ciudată. El nu a contestat valabilitatea manuscrisului lui Bojeicu, 
„descoperit” de A. Z. N. Pop, însă nici l-a luat în seamă. Mai mult, chiar l-a 
contrazis, dar diplomatic. Concret, Călinescu a adăugat lucrarea lui A. Z. N. Pop 
în bibliografie, cu precizarea: „necitat de noi, dar folosit în unele detalii”, 
însă în monografie a scris că Eminescu ar fi fost „condus de un G. Buzescu 
până la Paşcani”, nu de Gh. Bojeicu. Nici un cuvânt despre pretinsa întâlnire 
a lui Eminescu cu Creangă şi cu Miron Pompiliu ori despre încercarea acestora 
de a-l feri de Bădescu. Altfel spus, pentru el Bojeicu nu exista. Şi acesta era 
adevărul, Bojeicu fiind o plăsmuire. Călinescu cunoştea acest lucru chiar de 
atunci, dar a tăcut mâlc, deşi A. Z. N. Pop publicase informaţii pe care el le 
socotea false şi care contestau adevărul din „documentul” acreditat de el în 
mod public ca fiind autentic. Nu înseamnă toate acestea că, de fapt, divinul” 
avea nevoie de acea informaţie falsă? 

Să fi fost A. Z. N. Pop folosit doar pentru ca aşa-zisa confirmare a textului 
lansat de Călinescu în urmă cu patru ani să vină — mai plauzibil — printr-o 
altă filieră? Călinescu a aflat de existenţa acestui „document nou” citind 
cartea lui A. Z. N. Pop sau îl parcursese în original? Acea „colecţie 
particulară” din care l-ar fi copiat A. Z. N. Pop nu cumva era chiar a lui 
Călinescu? Au fost manuscrisele lui Onicescu şi Bojeicu supuse şi atenţiei 
altor cercetători? A. Z. N. Pop a apelat din întâmplare la serviciile Editurii 
Academiei sau a fost îndrumat într-acolo, unde o binevoitoare mână nevăzută 
i-a deschis uşa? 

Întrebările pot să pară tendenţioase. Poate chiar sunt, dar cum să nu le pui în 
contextul existent? Când devine limpede că eşti minţit, dar nu şti cu precizie 
care este întregul adevăr, poţi să omiţi vreuna dintre ipotezele plauzibile? 


Notă: În interes medico-ştiinţific, doctorul Ion Nica a publicat şi dânsul scrisoarea lui Bojeicu 
(vezi Eminescu. Structura somato-psihică). În Note bibliografice, indică drept sursă numărul din 
24 ianuarie 1958 al publicaţiei Contemporanul, precizând şi titlul: Eminesciene. În realitate, la acea 
dată, în publicaţia şi sub titlul invocat, Gh. Călinescu se referă la Onicescu, nu la Bojeicu. De unde 
eroarea? Credem că răspunsul se găseşte lucrarea lui A. Z. N. Pop: Contribuţii... Aici, la pagina 467, 
autorul încheie prezentarea textului semnat de L. Onicescu, după care trece la cel al lui Bojeicu. 
Subsolul paginii conţine şi două trimiteri către „izvoară”. Prima dintre acestea [„„Eminesciene, în 
Contemporanul, nr. 3 (589), din 24 ianuarie 1958, p. 2"] sună aproape identic cu adresa oferită de 
I. Nica, dar se referă la textul lui Onicescu. Bănuim că I. Nica a greşit... adresa (risc asumat de 
oricine face cărţi din cărţi şi bibliografii din bibliografii — pentru care păgubesc alţii).] 


STASUL „nefericitului poet” EMINESCU 


Contradicţiile dintre P. Zosin, R. Şuţu, L. Onicescu şi Gh. Bojeicu arată 
limpede că şi legat de „episodul Neamţ” minciuna are picioare scurte. 
„Mărturiile” în sine, le-am văzut. Ce spun biografii — aşişderea. Peste un 
singur lucru poate că am trecut prea repede: peste documentele care ar fi 
făcut posibilă închiderea lui Eminescu în balamucul de lângă Mănăstirea 
Neamţului. Să ne întoarcem la ele, parcurgându-le pe îndelete. 

Potrivit istoriei literare, la 6 noiembrie 1886, Eminescu se găseşte în 
arestul Poliţiei din Iaşi. În această zi, el primeşte vizita lui Iuliano şi Bogdan, 
doi medici cărora Parchetul, din motive nici astăzi ştiute, le ceruse să-i facă o 
expertiză medicală. Dând curs cererii, ei redactează următorul buletin medical: 


„Constatare medicală 

Subsemnaţii doctori în medicină de la facultatea din Paris, etc., în urma 
requisițiunei D-lui Prim Procuror din 5 Noembre 1586 de a constata starea mentală a 
lui Mihail Eminescu, mergând la arestul comisiei al desp.[ărțiturii] I unde se află 
pacientul, din interogatorul şi conversaţia avută cu Eminescu, am putut constata că el 
sufere de o alienaţiune mentală cu accese acute, produse probabil de gome syphilitice 
la creer şi exacerbate prin alcoholism; starea lui este periculoasă atât pentru societate, 
Cât şi pentru el însuşi şi este neapărată nevoie de a fi internat în o casă specială spre 
cercetare şi observare pe un timp limitat, după socotința medicului curant. 

Dr. Iuliano, dr. Bogdan 

Iassy, 1886, noembrie 6.” 

Că starea lui Eminescu nu era „periculoasă atât pentru societate, cât 
şi pentru el însuşi”, astfel încât să fie „neapărată nevoie de a fi internat 
în o casă specială spre cercetare şi observare”, o recunoaşte până şi 
Chibici-Revneanu: 


„In cele câteva reprize ale bolii, Eminescu nu avea propriu-zis manifestări de furie 
primejdioase”. 


Deci, pe lângă contestarea rândurilor de mai sus, Chibici rămâne martor şi 
că Eminescu nu a folosit niciodată un revolver, în tentativa de a ucide pe cineva 
(unii l-au transformat chiar pe Chibici în pretinsă victimă). Ce folos, însă, 
dacă piaţa istoriei literare cere altceva? 

+ 

De o sută de ani, documentul de mai sus este preluat aidoma, ca adevăr 
incontestabil, în felurite studii cu pretenţii de exigență ştiinţifică. Lumea 
istoricilor literari nu s-a complicat făcând proprii cercetări sau conexiuni între 
cele atribuite acestor doi medici şi alte mărturii, contradictorii. lar detractorii 
lui Eminescu (căci, din păcate, asta sunt biografii lui — unii, poate, fără voie) 
nu aveau nici un interes să trezească suspiciuni. În toate lucrările care tratează 
ultimii ani din viaţa lui Eminescu surprinde absenţa interogaţiei. În pofida 
lipsei totale a documentelor autentice, toată lumea ştie totul, neexistând fir 
de dubiu. Aşa s-a inventat şi s-a cimentat un adevărat stas Eminescu. Tot 
ceea ce a fost viu şi supărător a fost eliminat prin hoţii şi pliviri viclene, iar 
produsul rezultat, graţie unor condeie mai mult sau mai puţin talentate, dar 
spectaculos superficiale sau vădit imorale, a suferit o sublimă standardizare. 

În ţara asta s-au ţinut multe colocvii pe tema Eminescu, s-au consumat 
fonduri importante pentru tot felul de necuviinţe comise sub pretextul că, 
prin ele, acestuia i s-ar aduce încă un omagiu. Cum am mai spus, pe nimeni 
nu a interesat aspectul moral-juridic al chestiunii şi nimeni nu a urmărit de la 
un capăt la altul firul vieţii reale, inclusiv medicale, a lui Eminescu. Autorii 
lucrează cu aceleaşi segmente şablon, pe care le înnoadă în ordine diferită, 
dar toţi plecând de la un unic prim nod de sugrumare a adevărului. 

Să începem însă a da câteva exemple de criminală inabilitate din partea 
biografilor. A fost vorba de intenţie? Nu ne putem pronunţa, deoarece, chiar 
dacă există elemente care ne fac să-i suspectăm de rea-credinţă, deocamdată 
nu o putem proba până la capăt. 

Micuța Riria preia toate calomniile murdare ştiute şi, sub patronajul lui 
A. D. Xenopol, soţul ei, încearcă să le dea luciu: 

„Si mergând din când în când, mai dădea câte o zdravănă ciupitură femeilor; iar 
bărbaţii, făloşi că le ținea în seamă, îi dădeau mereu plosca la gură” (Ultima rază din 
viața lui Eminescu — vezi Arhiva („Organul Societăţii ştiinţifice şi literare” , 1902]. 


Medicul ideolog Zosin susţine că ar fi descoperit sus-pomenitul certificat 
medical, în care se atestă că Eminescu era alienat, cauza probabilă fiind nişte 
„gome syphilitice la creer”. Aruncând întreaga responsabilitate a celor 
afirmate în spinarea unui subaltern anonim, acelaşi Zosin adaugă „folcloric”, 
că Eminescu ar fi fost un „psihopat alcoolic şi sifilitic” , zguduit de „perioade 
de furie, de inconştiență”, decăzând „până la gradul de a utiliza 
ex-crementele, etc.” 

Şmecheria e veche; ea prinde când ai un nivel de informare mediu sau 
sub-mediu. Luat în sine, pasajul nu conţine nici o precizare pe care să o poţi 
dovedi, cu probe materiale la îndemâna oricui, ca fiind mincinoasă. Şi, cum 
nimeni nu ajunge să parcurgă articolul lui Zosin decât după ce ştie încă din 
şcoală că Eminescu ar fi fost nebun, rămâne o singură concluzie: Zosin are 
dreptate. Biografii nu s-au întrebat însă: oare în arestul Poliţiei din laşi s-or fi 
petrecut lucruri asemănătoare? Oare şi acolo Eminescu avea „perioade de 
furie, de inconştienţă” şi „utiliza ex-crementele” ca să scrie pe pereţi? (Sună 
scârbos, nu-i aşa?, e complet neacademic!) Dacă „da”, cum de toate acestea 
n-au fost confirmate sau, dimpotrivă, contestate? Dacă „nu”, cum rămâne cu 
credibilitatea lui Zosin? De ce el nu a fost inclus între marii denigratori ai lui 
Eminescu? Pentru că a fost necesar. În ce mod? Se va vedea. 

Să mergem mai departe, recitind ce scrie în anul 1893 şi acea maşteră 
topită de grija lui Eminescu şi de pomenile pentru el, numită Cornelia Emilian: 


„În anul 1886 Eminescu, găsindu-se în Iaşi, ocupa un loc la biblioteca Universităţei, 
dar n'a ţinut mult timp, din cauză că la picioare avea nişte răni pe care medicii le 
închisese şi boala mentală imediat i-a revenit a doua oară. În nebunia sa nu făcea alt 
rău de cât, cum întâlnea vre-o tânără, o apuca de turnură, iar când a stricat două 
fanare de la uliţă, autoritatea îndată l'a închis.” 


“yy 


A „apuca de turnură” tot tineretul feminin de pe Copou şi a strica (când? 
cum? în ce context?) două felinare să fie totuna cu a fi furios şi inconştient şi 
cu a „utiliza excremente” ? Ni se sugerează cumva că turnurile în cauză erau 
apucate cu furie — poate şi scuturate, până pârâia stamba? Şi, dacă la atât se 
rezumau manifestările „nebuniei” lui Eminescu, cum au ajuns cei doi doctori 
la diagnosticul citat doar în urma unor taclale? 


186 O—————— Semnele timpului — w6- 


Nu susţinem — Doamne fereşte! — că Emilianca ar spune adevărul, întrucât 
numita, reactivând peste ani o minciună dovedită ca atare pe când trăia 
Eminescu, ne-a arătat fără să vrea cât de oneşti erau ea şi grupul socialist cu 
care bea ceaiul şi ţesea intrigi. Ceea ce supără este faptul că istoricii literari 
nu şi-au dat osteneala nici măcar să aşeze faţă în faţă aceste afirmaţii 
divergente, încercând să descopere care dintre ele ar putea fi socotită adevărată 
sau să demonstreze că ambele sunt la fel de mincinoase. Ori, măcar, să se- 
ntrebe: totuşi, ce s-a întâmplat la Iaşi, în noiembrie 1886? Nu numai că acest 
lucru nu s-a făcut, dar, culmea „cercetării ştiinţifice”, aceste două argumente 
de semn contrar sunt folosite alături, ca piese de bază în „demonstrarea” 
tezei privind pretinsa nebunie a lui Eminescu. 

Într-o situaţie similară se află şi C. Mille, care lăcrimează şi mai profund 
avizat: 


„Tot ce a rămas din Eminescu, e animalul care "şi îndeplineşte funcțiunile. Maşina 
omenească, pe care nu o mai însufleţete suflul cugetărei” , 


după care dă de înţeles că Eminescu ar trăi o necurmată poftă de a „poseda” 
femeile întâlnite pe stradă sau în local, dând în public, fără vreun pic de 
ruşine, „curs liber dorințelor năutrice” . 

Poate că unii au tresărit voioşi: uite, şi Mille vorbeşte de „animalul” 
Eminescu (ca Zosin), şi el se referă la atacurile lui la dame, ca Emilianca. 
În realitate, Mille intră în contradicţie cu Cornelia Emilian, apriga 
apărătoare a turnurilor din România, deoarece turnurile sunt aşezate 
deasupra feselor, care sunt niţel altceva decât sânii. Dar, de dragul unor 
biografi, am putea pune semnul egalităţii chiar şi între a atinge o țesătură 
moartă şi a ciupi un sân. Am putea accepta multe, de n-ar exista o 
problemă: toate sus citatele spuse ale lui Mille au fost contestate la numai 
două zile după ce apăruseră în Lupta, iar el, Mille, n-a mai îndrăznit să 
zică nici câr! Mai mult, câteva zile după aceea, presa vremii a afirmat 
foarte explicit că Eminescu însuşi a restabilit adevărul: 


„Am reprodus scrisoarea adresată unui confrate de d. Mihail Eminescu, prin care 
rectifica o ştire greşită ce se răspândise asupra sănătăţii sale” — subl. ns.; (Universul, 
Ştiri, 22 ianuarie 1887 — anunţ similar a apărut şi în Lupta). 


Dacă guraliva C. Emilian afirmă peste ani acelaşi lucru ca Mille şi dacă 
se recunoaşte explicit că spusele acestuia sunt neadevărate, contestate inclusiv 

de Eminescu, automat, eticheta de răspândac veninos devine valabilă pentru 
amândoi. Bineînţeles, faptul că Mille şi Cornelia Emilian mint nu 
demonstrează deplin că nici Zosin n-ar spune adevărul. Cel puţin, nu în mod 
direct. Ştim însă cu precizie că Zosin a citit „amintirile” Emiliancei, din care 
utilizează chiar pasajul citat şi de noi. De altfel, principala „documentare” a 
acestui medic pare să fi constat în cărţile editate de aceasta la Şaraga. În 
pofida acestui fapt, Zosin nu scrie nimic despre pretinsele apucături ale lui 
Eminescu faţă de doamnele Iaşului. De ce? Cum de el, care face analiza 
„bolnavului” Eminescu, omite „simptome” atât de importante, atunci când îi 
stabileşte acestuia diagnosticul? Cum de el, medicul studios, care ia interviuri 
celor din subordine, aflând cu ştiinţific interes că Eminescu s-ar fi dat de 
pereţi şi de balcoane şi că ar fi manipulat excremente, omite huliganicele 
fapte comise în laşi de Eminescu? Avem un singur răspuns: atari „simptome” 
erau insuficient de „tari” pentru public (mai ales, după demontarea intrigilor 
lui Mille), între apucatul de turnură şi excremente fiind, totuşi, o mai pregnantă 
diferenţă. Şi-atunci a apărut o nouă „nebunie”, care s-ar fi exprimat strict în 
ospiciu, zgâriind, sub privire anonimă, ochiul de sticlă al gardianului. 

Am folosit un limbaj trivial, dar acesta consonează cu gunoiul din spusele 
lui Zosin despre Eminescu — spuse care nu deranjează pe nimeni dintre cei 
ce înghit scabroasa lui literaturizare medicală. 

Şi, pentru ca erudiţii care dau culoare istoriei literare să nu mai strice 
hârtia cu noi abureli, reamintim ce consemna Liberalul din laşi la 18 iulie 
1887, adică peste nici un an de la data încropirii constatării medicale semnate 
de alţi doi medici cititori de ziare, Iuliano şi Bogdan, deveniți şi ei, cu sau fără 
ştiinţă, actori în scenariul anti-Eminescu: 


„Earna trecută, poetul nostru M. Eminescu căzuse greu bolnav de picioare. 
Epitropia Ospitalului Sf. Spiridon, văzându-l lipsit de mijloacele necesară, l-a trimes la 
spitalul din Târgu-Neamţ. Aflându-se aceasta, toate ziarele noastre fără deosebire de 
culoare politică, precum şi multă lume orăşenească pretinsă «cultă», manifestară 
necontenit compătimirea şi îngrijirea lor pentru marele poet. Îndemnuri, care de care 
mai patriotice-naţionale, nu lipseau” (subl. ns.). 


Urmând să revenim asupra acestor informaţii, subliniem deocamdată 
doar că redactorii ziarului liberalilor, care nu ştim să-i fi fost prieteni lui 
Eminescu, nu spun nimic nici de apucatul de turnură, nici de ciupitul damelor 
pe stradă, nici de distrugerea felinarelor şi, în general, nu amintesc de pretinsa 
alienare din noiembrie 1886. Culmea este că articolul din care am desprins 

fragmentul de mai sus a fost şi republicat chiar şi de Cornelia Emilian, care 
demonstrează astfel că a cunoscut adevărul, dar a fugit de el. De asemenea, 
ştiind că şi Zosin a citit cărţuliile apărute sub îngrijirea acesteia, rezultă că 
nici el nu era în necunoştinţă de cauză. Concluzia o trage fiecare. 

În vremuri normale, cele mai sus arătate ar trebui să fie arhisuficiente 
pentru a determina redeschiderea şi reanalizarea Dosarului Eminescu. Din 
păcate, trăim zile încă dominate de neadevăr, care este apărat fie cu 
agresivitatea ieşită din comun a mârlanului lipsit de argumente, dar plin de 
venin, fie printr-o lene greu imaginabilă. De aceea, până când procurori 
literari oneşti se vor autosesiza, nu vom conteni a denunța, numai cu 
documentele alături, impurităţile acestora şi efectele lor în acele lucrări 
ipocrite, care au fixat în mintea mulțimilor imaginea unui fals Eminescu. 
Pentru noi, adevăratul Eminescu se impune tot mai evident drept victimă nu 
doar a unor grupuri în stare de orice, ci şi a unor idei preconcepute, care, 
dacă nu s-au născut din neştiinţă, atunci îşi află explicaţia în ingratitudine 
sau chiar duşmănie — povară ale cărei meandre chiar nu ne mai interesează. 


Medicul — deus ex machina în regia conjuraţiei 


Să ne întoarcem la aşa-numita „constatare medicală”. 

Conţinutul acestui bileţel inexistent, ridicat la rang de raport medical, a 
fost pentru prima oară dat publicităţii de doctorul P. Zosin, în articolul Nebunia 
lui Eminescu, apărut la 15 iunie 1903, în numărul 11 al revistei Spitalul. 
(Ulterior, când ospiciul de la Mănăstirea Neamţului nu mai exista, avea să fie 
republicat în diverse publicaţii — de exemplu, revista Convorbiri ştiinţifice şi 
filozofice, din aprilie 1912.) 

Până în prezent, nu cunoaştem nici lucrări care să fi reprodus documentul 
autentic şi nici biografi care să afirme că l-ar fi văzut cu ochii lor — amănunt 
care nu îi opreşte să îl folosească. Straniu lucru, dacă ne gândim la acribia cu 
care au fost fotocopiate tot soiul de chitanţe, cărţi de vizită şi hârtiuţe, prin 
nimic relevante în ceea ce priveşte destinul lui Eminescu şi, mai ales, dacă 
ţinem seama de faptul că textul înscrisului medical semnat de Iuliano şi 
Bogdan a fost publicat şi răs-publicat, dar niciodată în facsimil. De asemenea, 
n-am întâlnit nici o informaţie relevantă despre cei doi doctori semnatari. 

Şi, capac la toate, numele doctorilor Iuliano şi Bogdan nu figurează nici 
între ale celor cinci medici care aveau să-l „expertizeze” pe Eminescu câteva 
luni mai târziu, la 14 iunie 1887, în căsoiul Emilianilor. 

Biografii au mers orbeşte pe mâna socialistului Zosin, care vreme de 9 
luni (din mai 1903 până în februarie 1904) a funcţionat ca medic al ospiciului 
de lângă Mănăstirea Neamţului. Cum a ajuns Zosin la documentul pe care 
pretinde că îl transcrie? Simplu, vor zice unii: s-a uitat prin arhivă. Trecem 
peste faptul că numirea lui s-a produs la 17 ani de la consumarea faptelor şi 
întrebăm: de unde ştia doctorul Zosin de existenţa acelui document, câtă 
vreme, atunci când şi-a redactat el articolul, nici supraveghetorul Maiorescu, 
ale cărui informaţii le ţine la loc de cinste, nu a cutezat să afirme că Eminescu 
ar fi trecut prin ospiciu în 1886? Dar să admitem că totul s-ar fi datorat 
întâmplării sau unor fantome binevoitoare. În acest caz, unde este însă acum 
ipotetica arhivă? Nici unul dintre cei atât de interesaţi să culeagă de la te miri 
cine cât mai multe „amintiri” despre „nebunul” Eminescu nu pare să fi fost 
interesat să afle. A fost arhiva distrusă după dezafectarea stabilimentului? Şi 
asta ar suna plauzibil, dar numai aparent, căci în acele vremuri, în care se 
umbla cu limba scoasă după orice mărturie despre „nebunul” Eminescu, 
ideea că tocmai astfel de documente-cheie ar fi fost lăsate pradă focului 
rămâne inacceptabilă. Iar în absenţa documentelor, devine cel puţin riscant 
să reclădeşti diagnostice, având drept temelie doar spusele unui ins care nu 
numai Că nu s-a remarcat în plan profesional, dar, mai ales în tinereţe, când 
a pus pe hârtie şi articolul în discuţie, nici cu morala nu stătea prea bine. Cu 
toate acestea, specialiştii au procedat pe dos, ca şi cum ar fi aşteptat un 
personaj ca Zosin şi „dezvăluirile” lui. 

În varianta Zosin, decizia medicală din 6 noiembrie privind internarea lui 
Eminescu a fost luată cu o zi înainte ca Maiorescu să ajungă la Iaşi şi ca România 
liberă să anunţe că se va sărbători: „a 23-a aniversară a societăţii literare” 
Junimea. În volumul Hyperion. 1, G. Munteanu, după ce recunoaşte că nu există 
un răspuns satisfăcător la întrebarea dacă nu cumva Maiorescu o fi distrus o 
parte din manuscrisele eminesciene (desigur, e vorba de cele compromiţătoare 
pentru el şi pentru Junimea), oferă şi o informaţie ce pare certitudine: 


„Sigur e că, în afara oricărei intervenţii maioresciene, diriguitorii Iaşilor (între 
care N. Gane, de mai multe ori primar, rămânea unul dintre cei mai influenţi — n. ns.) 
puseră pe doctorii Iuliano şi Bogdan să demonstreze printr-un raport ceea ce oamenii 
respectabili doreau de mult. Iar când avură asemenea document trebuincios, l-au pornit 
pe Eminescu spre ospiciul de la Mănăstirea Neamţului, sub pază.” 


Istoricul afirmă că neamestecul lui Maiorescu ar fi indubitabil, dar simplul 
fapt că se gândeşte la el arată că, în sinea lui, nu socoteşte intervenţia 
magistrului chiar o absurditate. Mulţumim pentru atenţionare. 

Mai aflăm de la George Munteanu că autorităţile locului „puseră” pe 
numiții medici „să demonstreze” că Eminescu ar fi alienat, între altele şi 
pentru că asta aşteptau anumiţi „oameni respectabili” să audă din partea 
autorităţilor. Cu alte cuvinte, nu medicii au fost primii care au stabilit că 
Eminescu ar fi „alienat mintal”, ci „diriguitorii Iaşilor” la a căror comandă 
au lucrat şi care, la rându-le, făceau astfel pe plac acelor anonimi „oameni 
respectabili” cu drept de vot. 

Certificatul medical o fi fost el dorit şi „trebuincios” pentru a-l interna 
pe Eminescu „la nebuni”, dar a fi „trebuincios” unei minorităţi de „oameni 
respectabili” nu este totuna cu a fi legal. Din păcate, aspectul legalităţii celor 
întreprinse împotriva lui Eminescu nu i-a interesat pe biografi, care n-au 
găsit timp şi suflu ca să se întrebe: dacă Eminescu chiar înnebunise, de ce a 
fost nevoie să fie aruncat la peste o sută de kilometri de Iaşi, când oraşul 
avea propriul ospiciu, la Mănăstirea Golia? Aşa de mare era ura unor 
„oameni respectabili” faţă de el? Ar însemna că nu se schimbase nimic faţă 
de februarie 1880, când, (re)amintim, Eminescu îi scrie Veronicăi: 


„acesta e singurul reazim al caracterului meu — mă onorează ura lor şi nici nu mă 
pot închipui altfel decât urât de ei”. 


+ 

Pentru cel care redactează un raport medico-legal, doctorul Zosin are 
sfaturi înțelepte: „datoria lui cată să fie de a nu neglija nici un element ce-ar 
putea veni în sprijinul părerilor sale sau care mai ales ar putea să-l 
contrazică” (subl. ns.). Această obligaţie nu o aveau şi Juliano şi Bogdan? 
Ei nu trebuiau să apeleze şi la doctorul Şuţu, şi la memoria „amicilor” lui 
Eminescu, şi la Creangă sau la Harieta, care locuia la Botoşani, putând fi 
uşor contactată, deoarece oraşul (în care Zosin se dovedise de mic un bun 
activist de partid) era legat la reţeaua de telegrafie? La loc de cinste în lucrările 
pur teoretice, anamneza n-a mai făcut doi bani în practică. 

Să reanalizăm textul „documentului” invocat de Zosin. Aşadar, la pretinsa 
cerere a Parchetului, medicii Juliano şi Bogdan, „de la facultatea din Paris” 
sar în trăsură şi pornesc spre arestul Poliţiei, spre a face „Constatări medicale” 
asupra lui Eminescu. Ajung la destinaţie, studiază pacientul şi decid că acesta 
ar suferi „de o alienaţie mintală cu accese acute, produse probabil de gome 
sifilitice la creier şi exacerbate prin alcoolism” . Voința oamenilor respectabili 
erau satisfăcută. 


Nr. 6-9 O—————— Semnele Timpului — 191 


Dacă numiții medici chiar bănuiau că Eminescu ar fi bolnav de sifilis, ei 
trebuiau să facă una dintre cele mai simple verificări, încercând să descopere 
dacă cel dat lor spre examinare are pe trup sifilide (sau urmele acestora). A-l 
dezbrăca pe pacient în acest scop era inevitabil. Dovadă că aşa se proceda, 
chiar la începutul raportului medico-legal întocmit la 23 martie 1889 — două 
luni după ultima internare a lui Eminescu — putem citi: 


„...4m procedat la cuvenita cercetare şi am constatat următoarele: 
D-ul Mihail Eminescu, ca de ani 45, constituţie forte, nu prezintă pe suprafața 
corpului leziuni remarcabile” (subl. ns.). 


Şi, pentru ca lucrurile să fie cât mai limpezi, iată ce ştia şi doctorul Zosin 
că ar trebui să facă „expertul” , după precizarea primei impresii: 


„...apoi va trece la descrierea tulburărilor corporale, cu specială insistenţă 
asupra acelora ce-ar putea avea vre-un răsunet asupra vieţei psihice sau ar putea sta 
în oare-care raport (greutatea corporală, tremor, reflexe pupilare, reflexe patelare, 
sensibilitate, traume, semne sifilitice, simptome pelagroase, alcoolice, infecțioase, etc.) 
Cu deosebire anomaliile sistemului nervos se vor indica cât mai amăşnunţit. Apoi se va 
indica starea psihică sub toate punctele de vedere, arătându-se cât mai complect posibil 
facultăţile psihice alterate, pe cari expertul urmează să se întemeeze în concluzia 
raportului său. Spre acest scop se vor da dovezi de sine vorbitoare, cum ar fi răspunsurile 
la anumite întrebări, fragmente de scrisori, etc.” — subl. ns. (vezi Expertiza psihiatrică, 
1902 — lucrare încheiată de Zosin la Heidelberg şi dedicată lui Spiru Haret, pe atunci 
ministru al Cultelor şi al Instrucțiunii publice, chirurgului C. Angelescu, neurologului 
G. Marinescu şi chimistului A. Urbeanu). 


Se mai poate vorbi de neştiinţă? 

Într-un text plin de minciuni, publicat de Familia în 1902, un trist 
sfertodoct pe nume N. A. Bogdan (s-o fi înrudit cu doctorul Bogdan?) îşi 
„aminteşte”: 


„O boală crudă, rezultatul traiului singuratic şi al lipsei de care neîncetat suferea, 
se acapară de el; corpu-i întreg se acoperi de răni; suferința şi dezgustul curând îi 
copleşi creierul şi geniul” (subl. ns.). 


Folosirea minciunii subliniate indică interesul ca lipsa certificatelor 
medicale legale să fie suplinită cu „amintirile” unora şi altora, în care să 
apară şi simptome ale sifilisului (boală care, am mai spus, nu putea sări peste 
faza a doua, când contagiozitatea este sporită, din cauza feluritelor leziuni, 

ivite pe o suprafaţă considerabilă a trupului). Altfel spus, în locul mărturiei 
profesionistului, se apelează la „proba cu martori” ignoranţi şi corupți. 

Sifilisul florid — la care trimit cuvintele lui N. A. Bogdan — apare la scurt 
timp după îmbolnăvire (mai puţin de jumătate de an) şi durează doar câteva 
luni (dar cicatricele rămân). Or, dacă bubele pretinsului sifilisul ar fi „înflorit” 
pe trupul lui Eminescu în 1886, ar însemna că el contractase boala fie chiar în 
acel an, fie spre sfârşitul celui precedent. Într-o atare situaţie, însă, nu se mai 
susţine deloc teoria sifilisului nervos care — zic autorii vastei diversiuni a 
partiturii luetice — s-ar fi manifestat la Botoşani şi nici atât nu s-ar mai putea 
pretinde că Eminescu a fost sechestrat la Şuţu datorită luesului. 

În al doilea rând, oricât şi-ar dori unii, „traiul singuratic” nu duce la 
sifilis — ba, putem spune că, ştiind pe ce căi se capătă această boală, acţionează 
invers, ferind organismul de mica, dar nervoasa treponemă. În mintea lui 
N. A. Bogdan, sifilisul pare să fi fost un ceva invizibil, care bântuie ulițele 
şi se uită pe ferestrele caselor şi, cum vede pe cineva singur şi flămând, cum 
sare la el! 

În urma examenului medical direct, atât Şuţu, cât şi Vineş ne furnizează 
dovezi indubitabile împotriva spuselor lui N. A. Bogdan. Cei doi medici- 
temniceri recunosc că, în 1889, pe trupul lui Eminescu nu erau decât urmele 
neimportante lăsate pe gambe de pustulele sparte şi cicatrizate ale ectimei, 
Şuţu precizând cât se poate de explicit că a fost o „erroare” să se creadă că 
Eminescu ar fi suferit de sifilis. 

Întrebarea: de ce minte N. A. Bogdan? rămâne una secundară. Principala 
nelămurire este alta: de ce nu au intervenit ceilalţi? De ce mai bine informaţii 
„amici” şi „protectori” nu l-au contrazis pe N. A. Bogdan? Cei mai mulţi or fi 
tăcut pentru că nici nu ştiau prea bine ce se întâmplase, fiind ei înşişi manipulaţi. 
Afirmațiile lui N. A. Bogdan nu se mai regăsesc la nici un alt autor şi nu ştim 
unde şi când ar fi putut face numitul respectiva constatare, care a rămas însă, 
repetăm, neamendată public. 

Revenim la certificatul medical din 6 noiembrie. 

Chiar de-am admite ipoteza existenţei unor gome, rămâne întrebarea: de 
unde ideea că acestea ar fi „exacerbate prin alcoolism” ? Ca să faci o asemenea 
afirmaţie, trebuie să ştii cu precizie că respectivul obişnuieşte să bea peste 
măsură. Cine le-a oferit celor doi medici franţuziţi această informaţie, când 
ei singuri declară că întreaga lor constatare se bazează strict pe conversaţia 
cu Eminescu? Era acesta beat? Nu, pentru că, potrivit scenariului lui Zosin, 
fusese reţinut cu o zi în urmă, iar în secţia de poliţie bănuim că nu se serveau 

vinuri şi rachiuri. Avea Eminescu simptome de delirium tremens? Dacă ar fi fost 
aşa, de ce nu au pus acest diagnostic? Şi cum astfel de întrebări fără răspuns 
există din belşug, „constatarea” celor doi medici ieşeni devine, şi ea, încă o 
sentinţă bazată pe o ipoteză, care, la rândul ei, este clădită din şi pe nimic! 

Cine erau aceşti doi doctori fără prenume, care, la cererea autorităţilor, 
şi-ar fi făcut de râs profesia şi blazonul, stabilind că se impunea cu necesitate 
internarea lui Eminescu într-un ospiciu, pe baza unui diagnostic... inexistent? 
În produsul zis Mihai Eminescu. O monografie în imagini (Olga Rusu şi 
Constantin-Liviu Rusu), întâlnim şi fotografiile celor doi, care sunt prezentaţi 
drept „Medici care au îngrijit pe poet în diferite perioade” . Afirmația nu are 
absolut nici un temei documentar. Cu excepţia certificatului emis la pretinsa 
solicitare a procurorului-şef ieşean — text care este formulat în aşa fel încât te 
întrebi dacă respectivii chiar l-au văzut pe Eminescu —, ce altă asistenţă medicală 
i-ar fi acordat cei doi? Care sunt acele „diferite perioade” în cursul cărora l-ar 
fi avut pacient, ce diagnostic i-au pus şi ce tratament i-au recomandat? Dacă ar 
fi fost medici curanţi ai lui Eminescu, ar însemna că ei cunoşteau foarte bine 
starea sănătăţii acestuia. În atare ipoteză, introducerea sinistrei constatări că 
Eminescu ar avea tulburări psihice fără cauză concretă arată fie rea-credinţă, 
fie incompetenţă, de vreme ce se dovediseră incapabili să stabiliească o 
diagnoză, cu toate că îl examinaseră pe „bolnav” în „diferite perioade”. 

Din aceeaşi Monografie în imagini mai aflăm că ambii medici ar fi avut 
prenumele George. Despre vreun George Iuliano nu am obţinut informaţii 
suplimentare, iar invocata Monografie precizează doar că a trăit în perioada 
1841-1911. În schimb, a existat un George Bogdan, care a avut o bună faimă. 
Minerva (1930) îl prezintă în următorii termeni: 


„Prof. de Medicină legală la Univ. din Iaşi. Fost rector al Univ. şi decan al Fac. de 
Med., fost senator. A publicat numeroase lucrări valoroase de specialitate de mare valoare 
(sic) şi un apreciat «Curs de medicină legală» (5 vol. [4 conform altor surse, adevărul 
fiind lucrarea a rămas neterminată, apărând 4, din cele 6 volume proiectate — n. ns.]). A 
condus mult timp Soc. de medici şi naturalişti din laşi.” 


În condiţiile în care Iuliano şi Bogdan se prezintă ca fiind „doctori în medicină 
de la facultatea din Paris, etc.” , să înţelegem că erau salariaţi ai unei facultăţi 
pariziene aflaţi în vacanţă sau că aveau cabinet în laşi şi făceau naveta la Paris? 
De unde această precizare stranie, care nu făcea parte din uzanţele vremii şi 
care, mai ales, nu îi identifică clar din punct de vedere profesional? Să consultăm 
şi un alt izvor, mai bogat în informaţii despre doctorul G. Bogdan: 

„Născut în laşi la 18 mai 1859, George Bogdan urmează cursul primar şi secundar 
în oraşul natal, luând bacalaureatul în 1876, la Liceul Naţional. Studiile universitare 
le face la Facultatea de medicină din Paris, obținând doctoratul în 1885. Reîntors în 
țară, îşi începe cariera ca medic la Spitalul Sf. Spiridon din laşi, din 1885 pînă în 1897, 
când se dedică numai activităţii didactice. Cariera didactică o începe ca profesor de 
igienă la Liceul Naţional din laşi, în 1889. Este numit profesor suplinitor de medicină 
legală în 1891, profesor provizoriu în 1892 şi profesor titular în 1895. Astfel, a condus 
catedra de medicină legală de la Universitatea din laşi timp de peste trei decenii, predând 
cursul atât la Facultatea de medicină cât şi la cea juridică, fiind totodată medic legist 
al Iaşului. George Bogdan este printre primii profesori din România care a vorbit 
studenţilor săi despre ştiinţa datoriei. Personalitate cunoscută Iaşului de odinioară, 
de o prestanță memorabilă...” (vezi Ionel Maftei, Personalităţi ieşene, volumul III). 


Din cele de mai sus rezultă că, la data la care ar fi semnat certificatul 
medical privindu-l pe Eminescu, Bogdan avea doar un an de practică medicală, 
fiind proaspăt reîntors în Ţară. Cum la acea vreme Zosin împlinea doar 12 ani 
şi cum în 1897, pe când medicul G. Bogdan a renunţat să mai fie practician, 
dedicându-se „numai activității didactice” , era student cu intense preocupări 
de activist socialist, devine foarte probabil ca Zosin să nu fi cunoscut cu 
exactitate perioada în care G. Bogdan practicase medicina la Spitalul Sfântul 
Spiridon, fiind deci abilitat să emită documente precum constatarea medicală 
emisă — zice el — pentru pacientul Eminescu. Şi-atunci, l-a identificat cu singura 
informaţie certă pe care o deţinea (şi care impunea): acesta îşi făcuse studiile 
la Paris. De ce (şi) Bogdan? Poate pentru că era „de o prestanță memorabilă” 
şi, specializat în medicină legală fiind, prezenta o garanţie în plus. Din păcate, 
constatăm astăzi cât de relative sunt asemenea calităţi dacă nu le însoțesc 
permanent şi altele, întrucât prestanţă a avut şi Maiorescu, dar ce folos, 
dacă a folosit-o împotriva dreptăţii?, iar profesionist de excepţie a fost şi 
Gh. Marinescu, fără ca asta să-l împiedice să se implice în mod atât de nefericit 
în Cazul Eminescu. 

Cum se explică faptul că numele acestor două personaje, cu care istoria 
literară completează regimentul de medici personali puşi pe capul lui Eminescu, 
au apărut abia când colegul lor P. Zosin a prezentat public certificatul criminal, 
pe care l-ar fi emis şi semnat cei doi? Cum de până la Zosin nu mai ştiuseră de 
expertiza lor decât procurorul şi cei care-l „găzduiau” pe reţinut în arest (cu toţii, 
anonimi şi muţi ca zăbrelele arestului, bineînţeles)? Cum de la 14 iulie 1887, 
când Eminescu a fost examinat de nu mai puţin de 5 medici, nici Iuliano, nici 
Bogadan nu s-au numărat printre ei? 

Apreciind starea lui Eminescu drept „periculoasă atât pentru societate, 
cât şi pentru el însuşi”, cei doi medici conchid: „este neapărată nevoie de a fi 
internat în o casă specială spre cercetare şi observare” . Aşadar, scopul prioritar 
al reţinerii lui nu era tratamentul unei anumite boli, ci cercetarea şi observarea 
— pentru ce altceva, dacă nu spre a stabili cu precizie o boală anume sau, 
dimpotrivă, starea de sănătate perfectă? De altfel, insistăm asupra acestui fapt, 
„alienaţiune mentală cu accese acute” n-a constituit niciodată o diagnoză, 
fiind denumire generică pentru felurite afecţiuni psihice. Cu alte cuvinte, medicii 
nu fac decât să constate o stare maladivă, fiind asemenea internistului care 
declară că un pacient este bolnav, fără a preciza dacă e vorba de hepatită, de 
gingivită, de osteoporoză etcetera. Prostie periculoasă, fals sau altceva? 
Biografii se mulţumesc să ateste că internarea s-ar fi produs, dar care au fost 
roadele cercetării şi observării noului pacient fie uită să spună, fie recită din 
Zosin. Cine l-a avut pe Eminescu în grijă şi la ce concluzie a ajuns în urma 
consultării lui? În ce a constat tratamentul şi cum a evoluat boala? Cum s-a 
făcut că, abia vindecat de „manie furibundă”, a şi fost lovit, scurt, de boala 
beţivilor, delirium tremens? Întrebări sâcâitoare şi tendenţioase, nu-i aşa? 

Întrucât invocata „Constatare medicală” precizează că internarea urma 
să se facă „pe un timp limitat, după socotința medicului curant”, avem un 
motiv în plus să suspectăm că fie a fost vorba de un aranjament, prin care doi 
medici au legitimat sechestrarea unui nevinovat, fie ne aflăm în faţa unui fals, 
comis de cineva care nu era foarte bine documentat şi, de aceea, n-a vrut să 
rişte, făcând afirmaţii ce puteau fi lesne contrazise cu probe de existenţa cărora 
el nu avea habar. 

Detaliu esenţial, Iuliano şi Bogdan nu invocă procesul-verbal al Poliţiei, 
pe baza căruia Eminescu ar fi fost reţinut la laşi — dovadă că acesta nu a 
existat, după cum nu a existat nici adresa Poliţiei către procuratură. Prin 
urmare, Eminescu nu ajunsese în „arestul comisiei (preventiv, după I. 
Nica — n. ns.) al desp.[ărțiturii] I” din cauză că ar fi comis o faptă anume, 
pedepsită de Lege. Poate şi de aceea, în aşa-numita „constatare medicală” 
se vorbeşte de „interogatorul şi conversaţia avută cu Eminescu”, dar nu se 
spune nici în ce au constat acestea, nici motivul care le-ar fi impus, nici dacă 
şi cum şi-a justificat arestatul presupusa faptă criminală. 

De asemenea, din constatarea lui luliano şi Bogdan rezultă că, anterior, 
lui Eminescu nu-i mai fusese pus diagnosticul de sifilis, deoarece, altminteri, 
numiții l-ar fi folosit imediat. A-l socoti pe Eminescu posibil bolnav de sifilis 
e una, a şti cu precizie acest lucru e cu totul alta. 

La boală inexistentă, diagnostic inexistent 


„...Cine va zice: nebunule!, vrednic 
va fi de gheena focului” (Matei, 5, 22). 


Se spune că în adresa semnată de N. Gane scrie negru pe alb că Eminescu 
ar fi suferit de „alienațiune mintală”. Diagnosticul este ciudat, întrucât 
documentul pretinde că aceasta ar fi diagnoza stabilită de medici. În fiţuica 
doctorilor Iuliano şi Bogdan, care îl prezintă ca pe un pericol social („starea 
lui este periculoasă atât pentru societate”), diagnosticul este diferit: 
„alienațiune mentală cu accese acute” (subl. ns). Din spusa medicilor 
„parizieni” deducem că alienarea ar putea fi cu sau fără accese acute. În 
acest fel, diagnoza Spiridoniei devine şi mai vagă decât cea a lui Iuliano şi 
Bogdan. Cum se explică faptul că Spiridonia şi-a permis să înlocuiască părerea 
specialiştilor cu propria opinie? 

Dar nu numai atât. Apar şi alte fireşti întrebări. 

Ce e acela un acces? În principiu, ştim cu toţii, dar, pentru a nu ne încurca 
în nuanţe, să răsfoim lucrări de specialitate. Dicţionarul sănătăţii din 1978 
prezintă accesul (atacul) ca „manifestarea bruscă şi intensă a unei boli, care 
apare intermitent (pe fond patologic sau sănătos) şi este însoțit de febră 
ridicată” . În lucrarea lui Bianu şi Glăvan (1910) citim: 


„Acces (accessus dela accedere, a se apropia, a ajunge, a sosi), apucat. — O stare 
bolnăvicioasă care vine şi încetează la intervale mai mult sau mai puţin îndepărtate. 
Fiecare acces este despărțit de accesul premergător prin un timp (interval) de sănătate 
aparentă. Cuvântul acces, întrebuințat singur n”are nici un înţeles (subl. ns.), de aceea 
el trebuie să fie urmat în totdeauna de un alt cuvânt care să-l lămurească, prin urmare 
vom zice că cutare persoană a avut un acces de friguri (l-a apucat frigurile), un acces 
de delir, un acces de epilepsie.” 


Demnă de interes este atenţionarea: „Cuvântul acces, întrebuințat singur 
n'are nici un înţeles” . Deci, în cazul nostru, unei boli nedefinite (alienațiune 
mintală) i s-au adăugat doi termeni („accese acute”) care pot face impresie 
necunoscătorului, dar care, medical, nu înseamnă nimic. Diagnosticul celor 
doi este pentru electoratul cui? 

Poate, unii ne vor trage de mânecă, atrăgându-ne atenţia că tandemul 
Iuliano & Bogdan nu greşeşte cu nimic, deoarece nu invocă nişte accese 
oarecare, ci unele „acute”. La primă vedere, aşa ar putea să pară, numai că 
acut rămâne un simplu adjectiv, opusul lui cronic („În terminologia medicală 
alcut]. se referă la boli cu evoluţii scurte şi manifestări clinice intense” 
— Dicţionar de psihologie, 1978). Acut nu lămureşte cuvântul acces, în sensul 
la care se referă Bianu şi Glăvan. Ba, dacă ne uităm în Dicționarul sănătăţii 
(1978), avem surpriza să constatăm o foarte mare asemănare între acces 
şi acut: 


Acces, „manifestarea bruscă şi intensă a unei boli, care apare intermitent (pe fond 
patologic sau sănătos) şi este însoţit de febră ridicată”. 

Acut, „simptom brusc şi foarte intens a unui proces maladiv. Poate avea o durată 
variabilă şi se poate repeta, având intervale de acalmie care variază cu natura bolii.” 


Cele două noţiuni au drept caracteristici comune trei componente, toate 
esenţiale: apariţia neaşteptată, intensitatea deosebită şi repetabilitatea. Pentru 
un ne-medic ca noi, s-ar zice că accesul nu prea poate fi altfel decât acut 
(caz în care acces acut ar aduce a pleonasm). 

Să ne gândim că pe vremea lui Iuliano şi Bogdan mediciniştii gândeau 
altfel? Ca să nu existe dubii, haideţi să deschidem iar cartea lui Bianu şi Glăvan: 


„Acută (dela acutus, acuta, acutum). — Vorbind de boală acest cuvânt înseamnă 
grabnic, adecă boală grabnică, venită repede, boală de curând venită, proaspătă, spre 
deosebire de boala cronică (învechită). Orice boală care a trecut de treizeci de zile se 
zice cronică.” 


Prin urmare, şi acum un veac, acut era tot doar un atribut al bolii, care 
arăta că aceasta abia debutase. Astfel, 6 noiembrie 1886 este o repetare a lui 
28 iunie 1883, o reîmbolnăvire la fel de subită? Majoritatea istoricilor literari 
pretinde că, odată izbucnită, „nebunia” nu l-ar mai părăsit nici o clipă pe 
Eminescu, cu toate că, mai zic dânşii, lungi perioade de timp nu se făcea prin 
nimic remarcată. Dacă lucrurile chiar ar fi stat astfel, pretinsele accese din 
1886 ar fi fost ale unei boli acute, sau ale uneia de mult cronicizate? 

Se poate spune acces acut pentru a-l deosebi de accesul cronic? Să cităm 
din nou din Bianu şi Glăvan: 


„Cronică ( dela grec. chrânos, timp). — Acest cuvânt însemnează durata lungă a 
unei boale, boală lungă, boală învechită, care a trecut de 30 de zile. Sunt boale cronice 

prin natura lor şi boale acute, cari au devenit generale şi locale, aceste din urmă pot să 
atârne de o stare generală, de o discrazie (scrofule), de o cachexie (scorbut, sifilis).” 


Ca şi în pasajul de dinainte, autorii prezintă numai boala ca fiind acută, nu 
şi accesul — care este un anumit mod de manifestare a maladiei. De aceea, 
dacă se poate vorbi de apendicită acută, accesului, în înţelesul pe care îl 
prezintă specialiştii citați, nu-i prea poate fi alăturată caracteristica acut, 
deoarece o deţine prin sine. 

Care era cauza invocatelor accese acute? Aici, precizia duetului Iuliano şi 
Bogdan ne taie cu totul răsuflarea, când afirmă că acestea ar fi „produse probabil 
de gome syphilitice la creer şi exacerbate prin alcoholism” . 

Cum au făcut toate aceste grave constatări? Simplu, ni se spune: „din 
interogatorul şi conversaţia avută cu Eminescu”. Deci l-au surprins în 
mijlocul... accesului sau el le-a mărturisit că tocmai avusese unul, model acut? 
Ce anume din acel pretins interogator şi din acea zisă conversaţie i-a convins 
că este „neapărată nevoie de a fi internat în o casă specială spre cercetare şi 
observare”? Ce a comis sau ce a spus Eminescu, încât ei să tragă concluzia că 
„starea lui este periculoasă atât pentru societate, cât şi pentru el însuşi” ? A 
sărit la bătaie? Le-a declarat că intenţionează să pună bombe în intersecţii ori 
să-l asasineze pe Gane? Voia să se sinucidă? 

Numiţii doctori nu par interesaţi de astfel de nimicuri, fiind prea grăbiţi să 
semneze şi să plece acasă. În cazul de faţă, simpla absenţă a anamnezei ar fi 
trebuit să dea de mult de gândit. Orice medic chemat să se pronunţe asupra 
sănătăţii mintale a unei persoane întreabă: dar ce-a făcut? A mai avut astfel de 
probleme? Şi, de câte ori poate, apelează la memoria rudelor sau a prietenilor 
respectivului pacient. Şi o face atât pentru siguranţa diagnosticului, cât şi pentru 
propria acoperire morală. Iuliano şi Bogdan nu amintesc nimic nici de 
internarea din 28 iunie 1883, cu toate că orice astfel de antecedente le-ar fi 
folosit ca argument. 

Ce depistaseră, de fapt, Iuliano şi Bogdan? Am văzut: nimic, în afară de 
„probabil” ! Şi încă ar mai fi fost de înţeles ca un asemenea certificat medical 
pe baza căruia cineva este trimis la balamuc să fie mai succint, cu condiţia ca 
informaţii mai ample despre pacient să existe într-un alt document anexă. 
Altminteri, cum accesul vine şi trece, în ce fel ar mai putea fi dovedit un 
ipotetic abuz? Cum ar mai putea fi tras la răspundere un medic ticălos, dacă 
fapta lui se rezumă la a declara că într-o zi şi la o oră anume, persoana X, 
aflată în detenţie, ar fi alienată? Şi cum să-şi demonstreze victima inocenţa? 

Întrebarea e gravă, câtă vreme chiar şi doctorul Şuţu incriminează teoretic 
asemenea cazuri în lucrările lui de specialitate. Nu mai redăm în întregime 
citatele reproduse în alte pagini, amintind doar că însuşi Şuţu deplângea 
„uşurinţa cu care sunt redigiate unele certificate medicale... şi cari nu 
corespund de loc cu textul regulamentului” ; de aici, şi posibilitatea ca medicului 
semnatar să i se impute „uă rea credință, poate chiar şi insuficiența 
cunoscințelor seala speciale” . Mai mult, Şuţu ar fi dorit „ca certificatul medical 
să fie subsemnat de trei doctori şi să fie redigiat după un formular 
special”. Era anul 1877, când Eminescu tocmai intra în redacţia ziarului 
Timpul. În 1883, acelaşi Şuţu avea să încalce grosolan Legea, subsemnând 
de unul singur fiţuica care justifica sechestrarea lui Eminescu în ospiciul lui 
privat, din strada Plantelor. 

Deşi semnat de doi medici, cum cerea Legea, documentul redactat trei 
ani mai târziu, în noiembrie 1886, la Iaşi, este la fel de infirm şi din punct de 
vedere juridic, ca şi cel emis în 1883 la Bucureşti. Motivul? Înainte de orice, 
îi lipseşte... diagnosticul. În acest nou simulacru de hârtie oficială, care 
ar fi justificat (re)internarea lui Eminescu în balamuc, nu se precizează 
simptomul vreunei „boli”. Începem, astfel, să înţelegem de ce a fost nevoie 
de atâta memorialistică, de ce, fără nici un discernământ, tot neavenitul a 
fost invitat să scrie ce-şi aminteşte despre Eminescu. Acum putem pricepe 
mai bine de ce s-a pus preţ atât de mare şi pe scrisoarea lui Miron Pompiliu 
către Maiorescu: acolo stau îndesate manifestările „bolii”, nedepistate de 
Iuliano şi Bogdan (Eminescu plimba băţul peste ulucile gardurile, a spart o 
oală şi celelalte aiureli mai sus arătate). Cu alte cuvinte, reîntâlnim o reţetă 
veche: aşa cum în 28 iunie 1883 s-a apelat la serviciile de diagnostician ale 
gospodinei Slavici, pentru negurile din noiembrie 1886 a fost folosit Miron 
Pompiliu, autentic bolnav de sifilis, „prieten intim” al celui sacrificat şi slugă 
devotată „protectorului” Maiorescu. 

Foarte probabil ca unora să li pară nesemnificative toate aceste abordări, 
socotind că „alienaţiune mintală cu accese acute” ar fi, totuşi, o exprimare 
foarte limpede. De acord, când ţi se spune despre cineva că e alienat mintal, 
nu vei căuta să-i dai medicaţia specifică hepatitei sau tuberculozei. În 
principiu, se înţelege că „buba” lui se află în altă parte, nu la ficat sau la 
plămâni. Dar ajunge ca o expertiză medicală să fie doar orientativă? Conţine 
fițuica lui Iuliano şi Bogdan un real diagnostic, atâta vreme cât nu identifică 
o anumită boală? Poţi să tratezi un pacient despre care ştii doar că ar avea 
„alienaţiune mintală cu accese acute”? Şi, mai ales, poţi să-l închizi în 

balamuc, pe baza unor informaţii atât de vagi? Dacă „da”, ce nevoie mai e 
să se vorbească de manie, de schizofrenie, de depresie, de paranoia şi de 
altele asemenea, când limbajul străzii ar putea reduce totul la un singur 
cuvânt: nebunie? 

Şi, dacă tot am apelat atâta la dicţionare, să nu schimbăm tocmai acum 
obiceiul: 


„Diagnostic, totalitatea procedeelor de analiză şi sinteză a simptomelor pe care le 
prezintă un bolnav, pentru a putea stabili care este boala de care suferă (subl. ns.), 
astfel ca să i se poată institui tratamentul cel mai adecvat. Un d.liagnostic] bun ține 
seama de etiologia bolii şi de patogenia ei şi se face pe baza multor analize morfologice, 
funcţionale şi chimice” (Dicţionarul sănătăţii, 1978). 

„Diagnostic sau diagnoză (dela grec. dia, între, prin, şi gnosis, cunoaştere). — 
Cunoaşterea boalelor şi deosebirea lor (subl. ns.), unele de altele, după semnele fiecăreia” 
(Vasile Bianu şi Ioan Glăvan, Dicționarul sănătăţii, 1910). 

Ca şi nebunia, „alienațiunea mintală” , acută ori ba, nu constituia o maladie 
anume, ci 


„un grup de boale (subl. ns.) ale creerilor (cerebrale), cari de obicei sunt cronice, 
caracterizate prin dezordini inconştiente ale senzibilităţii, ale inteligenţei şi ale voinții, 
fără febră (căldură) şi adeseori fără o tulburare aparentă a funcţiunilor nutritive. Aşa 
dar numirea de alienaţie mintală se aplică la orice pierdere de minte (de inteligență), 
fie temporară sau definitivă, cum sunt: demenţa, idioția, imbecilitatea, mania propriu 
zisă şi melancolia, cari sunt tot atâtea forme de turburare mintală, în cari rătăcirea 
ideilor se arată în moduri diferite (subl. ns). Însă aceste forme deosebite au un 
caracter comun, care constitue semnul esenţial al nebuniei, care este turburarea 
inteligenţii (a minţii), a simțului moral şi (subl. ns.) a aşa ziselor afecțiuni ale 
sufletului...” (Bianu şi Glăvan). 


Aşa sunau convingerile medicilor la începutul secolului trecut, când se 
socotea că nebunia se manifestă pe trei fronturi: inteligenţă, etică şi „afecțiuni 
ale sufletului” (patimi, ură, iubire etcetera). Spre sfârşitul aceluiaşi veac XX, 
opinia nu era cu mult diferită: 


„Alienaţie mintală, denumire generală, dată tuturor bolilor mintale. Termenul nu 
are o semnificaţie precisă (subl. ns.); în general, este folosit pentru a denumi acele 
afecțiuni mintale la care bolnavii sunt incapabili să ducă o viaţă socială normală şi 
care necesită o supraveghere permanentă (subl. ns.). După H. Ey, a.m. reprezintă o 
destructurare a eului, «nebunia fiind inconştientă de ea însăşi»; în a.m. bolnavul îşi 
pierde eul său ontogenetic împrumutând un altul sau — prin inversarea conţinuturilor 

conştiinţei şi inconştientului — îşi construieşte un eu inadecvat social, în virtutea 
iraționalităţii şi fantasmelor de origine inconştientă ce se impun. Alienatul este un 
inadaptat şi nu comunică normal cu alții pentru că, aşa cum arată E. Pamfil şi D. Ogodescu 
(1972) este închis în propriul univers informaţional, se confundă cu acesta şi nu poate 
judeca obiectiv” (Dicţionar de psihologie). 


Pentru a opri orice mârâială elevată, precizăm că şi în epocă lucrurile 
erau văzute în mod similar. Astfel, într-una dintre cele mai cunoscute lucrări 
ale lui, Alienatul în fața societății şi a ştiinţei, Şuţu face „clasificațiunea 
morbelor mintale” , pe care le împarte în „alienațiuni simple” (patru feluri 
de manii — acută, cronică, parţială şi alternantă — şi trei de melancolie — simplă, 
delirantă şi cu stupoare), „alienațiuni complicate” (13 feluri de manie, aşezate 
în 4 sub-grupe) şi „infirmități”. Simplul fapt că Şuţu foloseşte pluralul 
„alienațiuni” arată că acest concept definea o serie de boli, mai mult ori mai 
puţin asemănătoare. 

Dacă ne-am opri aici şi am trage linie, cele de mai sus ar fi suficiente spre 
a ne convinge că, indiferent cine şi când l-a scris, documentul medical în 
temeiul căruia Eminescu ar fi fost internat în ospiciul de lângă Mănăstirea 
Neamţului nu are nici valoare medicală, nici valoare juridică. 

Prin conţinutul ei derizoriu, lapidara constatare medicală semnată de 
Iuliano şi Bogdan ar fi trebuit să atragă imediat atenţia specialiştilor (unii dintre 
cei preocupaţi de destinul lui Eminescu au fost sau sunt medici). Nu poţi interna 
pe cineva în ospiciu, exclusiv pe baza unor însemnări care încap şi pe o carte 
de vizită, fără o diagnoză adevărată. 

Spre comparare, iată textul primului aşa-zis „certificat medical” emis la 
Bucureşti, textul „constatării medicale” făcute la Iaşi şi un mic fragment dintr- 
un raport similar, elaborat de Şuţu într-un dosar de punere sub interdicţie. 


Şuţu, 5 Iulie 1883: „Subsemnatul doctor în medicină attest prin aceasta că dl. Eminescu 
adus în căutarea Institutului «Caritatea» din Bucureşti la 28 Iunie 1853 de către Onor 
Prefectura Capitalei este atins de alienație mintală în forma «manie acută», stare care 
reclamă o căutare serioasă în un stabiliment special.” (Remarcăm formularea: „alienație 
mintală în forma «manie acută»” , care arată — şi ea — că „alienaţie mintală” şi „alienaţie 
mintală cu accese acute” nu numesc o maladie, constituind, de aceea, un fals diagnostic, 
la fel de vag ca termenul „bolnav”.) 


Iuliano şi Bogdan, 6 noiembrie 1886: „Subsemnaţii doctori în medicină de la 
facultatea din Paris, etc., în urma requisițiunei D-lui Prim Procuror din 5 Noembre 
1886 de a constata starea mintală a lui Mihail Eminescu, mergând la arestul comisiei 
desp.[ărțiturii] I unde se află pacientul, din interogatorul şi conversaţia avută cu 

Eminescu, am putut constata că el sufere de o alienaţiune mentală cu accese acute, 
produse probabil de gome syphilitice la creer şi exacerbate prin alcoholism; starea lui 
este periculoasă atât pentru societate, cât şi pentru el însuşi şi este neapărată nevoie 
de a fi internat în o casă specială spre cercetare şi observare pe un timp limitat, după 
socotința medicului curant.” 


Şuţu, 1873: „Differitele simptome ale demenţei se pot ast-fel formula: uă stare 
mintală, cronică, caracterisată prin slăbiciunea memoriei, a judecății şi a voluntăţii, 
precum şi prin lipsa de spontaneitate intellectuală şi morală. Această stare oare nu este 
tabloul acelora pe cari vechii autori defineau subt numele de mente capti, stare care 
corespunde cu uğ lesiune anatomo-patologică caracterisată prin ramolițiunea 
substanţei corticale a creerilor? Cum aceşti indivizi vor putea să şi administreze bunurile, 
când ei au uitat şi nu sciu la ce sumă se urcă ele, cum vor putea arenda cutare sau cutare 
proprietate, când nu cunosc valoarea lor, şi când sunt incapabili de a raționa asupra 
condiţiunilor neapărate pentru aceasta? Cum vor putea ei să se apere în fața unei 
perderi materiale, dacă n'au nici uă idee despre natura şi calitatea acelor perderi, şi 
când sunt lipsiţi de inițiativă şi de voluntate ? 

Când ni se spune că un individ, părinte de mai mulţi copii, foarte debilitat şi în 
etate de 75 ani, contractă căssătorie cu servitoarea sa, ce putem oare conchide? Ori-cine ar 
avea puţin obiceiul morbelor mintale, va conchide că acel individ este lovit seu de 
manie paralitică, sau de demenţă. În mania paralitică scim că există iliusiuni morbide 
asupra personalităţii şi exagerațiunea satisfacțiunei şi încrederei în forțele sale, singure 
capabile de a sugera assemenea acţiuni; iară în demenţă în care omul este lipsit de 
voință şi de libertate morală, uă assemenea acţiune nu poate fi decât effectul unei 
captațiuni din partea servitoarei în interesul ei propriu.” 


Precum observă oricine, dacă primele două documente sunt sentinţe scurte 
şi seci ca ale unui tribunal extraordinar, amintind mai mult de o reţetă sau de 
o scutire medicală pentru pruncii din şcoala primară, fragmentul citat din cel 
de-al treilea tratează lucrurile argumentat. Medicii nu se mai grăbesc să 
tranşeze chestiunea într-o frază, două, ci ţin magistraţilor adevărate prelegeri, 
în tentativa de a-i convinge. Magistratul trebuia să înţeleagă ce se petrece cu 
omul pe care urma fie să îl elibereze din balamuc, fie să îl ţină pe mai departe 
acolo, lipsindu-l şi de posibilitatea exercitării drepturilor lui civile. 

Din punctul nostru de vedere, lucrurile sunt clare. Experienţa ne-a învăţat 
însă că o anchetă jurnalistică trebuie să fie mai bine susţinută cu probe decât 
un rechizitoriu, devenind implacabilă ca o ghilotină. De aceea, pentru cei 
mai cârcotaşi, vom alătura pasaje şi dintr-un alt raport medico-legal, elaborat 
de doctorii A. Şuţu, G. Alexianu şi P. Petrini în 1878. (Cel puţin doi dintre 
aceşti medici — Şuţu şi Alexianu — aveau să colaboreze şi în cazul Eminescu, 

când Şuţu a scris cu mâna lui concluziile expertizei medico-legale datate 
23 martie 1889.) Este vorba de raportul „Asupra stării mintale a lui Ştefan 
Logotetopulo” , personaj „Acusatu de omoru”, cei trei medici fiind „Numiţi 
esperti în această afacere de primul preşedinte al Curţei cu jurați din Ilfov”. 
(Textul integral, aşa cum a apărut într-o broşură având nu mai puţin de 23 de 
pagini format A5, se găseşte în Anexa 1). 


„Subsemnaţii, doctori în medicină, G. Alexianu, profesoru la facultatea de medicină, 
medicu alu spitaleloru, medicu legistu alu Capitalei; A. Sutzu, medicu primaru alu 
spitaleloru civile, şi Petrini P., medicu alu spitaleloru civile, invitaţi de D. Preşedinte 
alu Curţei cu Juraţi Ilfov, sesiunea din Martiu 1878, cu adressa No... spre a esamina 
starea facultăţiloru mintale ale lui Stefan Logotetopulo, acusatu de omoru, după ce am 
luatu cunoscinţă de cele conţinute în dosarulu sus-zisului, amu mersu în trei rânduri la 
penitenciarulu Văcăresci unde elu se află, şi am procedatu la cercetarea directă a 
facultăţiloru selle mintale. Resultatulu investigațiuniloru nâstre, ľ amu consemnatu în 
aceste 5 capitole privitore: 1, fapteloru petrecute; 2, commemorativeloru procurate de 
martori; 3, cercetării noastre directe; 4, discuţiuni medico-legale, şi 5, conclusiuniloru 
acestui raportu. 

$ 1. Faptele 

Stefan Logotetopulo, domiciliatu în strada, Lucaci 61, aceeaşi casă cu concubina 
sa, Veta Stefăneasca şi muma sa Maria Logotetopulo, după ce în sera de 20 Ianuariu 
1878, s'a certatu mai multu de uă oră cu muma sa, a intratu a doua zi, pe la 8 ore 
dimineța, în camera sa şi după uă 
întârziere de uă jumetate de oră, a 
eşitu palidu, turburatu, spunrendu RAP PU RTU 
către concubina lui că a sugrumatu 
pe muma sa. A doua zi după acesta 


elu a redus cadavrulu mamei salle M E D I G 0 -L E e A L U 


în zece bucăţi, iar în a treia a atr 


aruncatu intestinele şi capulu STARA MINTALE A LEI STEFAN LOGOTETOPULA 
într'unu putu, trunchiulu însă 


mânile şi piciorele le a pusu într’ uă 


ACCESATI TE whia 


ladă. Acestă ladă, a încredinţat o ELABORATU 

unui omu de la țérra spre a o duce a. 

la Stefănesci şi a o preda unui frate | DAN: G, ALEXIANU, A. SUTAL SL PETRUS PAUL 
presupusu ale seu. Aceste fapte EAM ATEEN IN ACEI ATAZIRE PE 


resultă atâtu din interogatorulu PRIBICIE POEȘEDIETE AL EUEŢEI CU FURAR Trs LPO 
luatu de d. jude instructoru, câtu şi 
din propriile lui spuse precum şi din 
zisele femeei Veta Ştefănescu către subsemnații. Ele sunt prin urmare autentice şi 
necontestabile.” 

Aparent, raportul privindu-l pe Logotetopulo ar fi unul aparte, întrucât 
aici e vorba şi de o crimă, deci de o faptă extremă. Da, numai că gravitatea 
faptei nu medicul o stabileşte, ci judecătorul, şi nu este deloc obligatoriu ca 
un gest sau o vorbă care are greutate în ochii magistratului să fie foarte 
semnificativă pentru medic — şi invers. Apoi, între a trimite la puşcărie sau la 
ospiciu nu e diferenţă prea mare: ambele sentinţe presupun privarea de 
libertate şi obligarea persoanei să trăiască între borfaşi sau demenţi, sub 
anumite aspecte puşcăria fiind preferabilă, mai ales pentru un om sănătos. 
De asemenea, medicul nu face nici anchetă poliţienească, chiar dacă fireasca 
aprofundare a unor cazuri mai dificile, prin solicitarea de amănunte privind 
faptele sau atitudinile incriminate, poate crea această impresie. De aceea, 
raportul citat mai sus rămâne un simplu document medical întocmit după 
cerinţele Legii. Un document exemplar, care încearcă să demonstreze dacă 
pacientul era sau nu alienat. Atât şi nimic mai mult. Medicul nu răspunde de 
hotărârea luată de Justiţie după ce îi citeşte rapoartele, el fiind responsabil 
doar de diagnoza pusă celui care îi este predat spre expertizare. 

În consecinţă, chiar dacă în cazul Eminescu nu se impunea ca raportul să 
aibă cinci capitole şi să ocupe fix 23 de pagini, prezentarea pe larg a faptelor 
care-l făcuseră suspect de nebunie, a declaraţiilor martorilor la acele fapte, 
relatarea discuţiei avute cu „bolnavul”, cu rudele şi cu prietenii acestuia şi 
explicarea cauzelor care ar fi determinat comisia să îi stabilească un diagnostic 
anume erau obligatorii. 

Or, ce constatăm? Că aceste reguli de bun-simţ nu mai funcționau şi în 
cazul lui Eminescu. Bunăoară, în dosarul lui Logotetopulo, dialogurile 
reproduse arată minuţiozitatea comisiei şi abilitatea cu care este interogat 
criminalul, felul în care este prezentată „discuțiunea medico-legală” indicând 
profesionalism şi bună-credinţă (de aici, şi credibilitatea precizării: „Nu voim 
să dăm acestui rapport forma unui recui-sitor care ar avea tendința de a agrava 
situațiunea inculpatului. Trebue să se scie însă...” ). Medicii nu fac doar 
afirmaţii, de soiul „Subsemnatul... attest prin aceasta că dl. Eminescu... este 
atins de alienaţie mintală în forma «manie acută»” ori „Subsemnaţii... am 
putut constata că el sufere de o alienațiune mentală cu accese acute”, ci 
demonstrează cele spuse, abordând lucrurile din toate unghiurile de vedere. 

Cele peste 20 de pagini ale raportului medico-legal privind crima lui 
Logotetopulo constituie o mărturie indirectă a faptului că Eminescu a fost 
victima unor abuzuri. Pentru a concluziona că ucigaşul: 1) „n'a presintat în 
nici uă epocă a vieţei salle semne de smintire” ,2) „n a fost atins de smintire... 

în momentul când a commis crima” şi 3) „este responsabil de fapta sa”, cei 
trei medici semnatari au demonstrat pe larg că acesta era sănătos. În dosarul 
Eminescu nu trebuia să fie probat contrariul, de-ar fi fost cazul, bineînţeles? 
Ce fel de lume este aceea în care se cer studii aprofundate pentru a demonstra 
normalitatea intelectuală şi psihică a insului, în vreme ce alienarea lui nu 
necesita decât un simplu verdict de câteva rânduri? O lume în care nebunia 
se prezuma, iar sănătatea mintală era excepţie? Dacă individul care îşi ucide 
mama, după care o tranşează şi îi aruncă „intestinele şi capul într un putu”, 
iar restul trupului făcut bucăţi îl trimite „într-uă ladă” fratelui său chiar putea 
fi socotit sănătos mintal, ce anume făcuse Eminescu, pentru a fi declarat 
nebun? Pentru Logotetopulo au existat martori — pro şi contra. De ce în 
cazul lui Eminescu aceştia au lipsit? De ce (în 1883 şi în 18809) la Eminescu 
n-a mai putut pătrunde nimeni, din clipa sechestrării? De ce transportarea lui 
în străinătate (1883) s-a făcut pe furiş şi fără documentele legale? În 1878, 
medicii au început prin a lua „cu-noscinţă de cele conținute în dosarulu 
sus-zisului” Logotetopulo. Unde este dosarul Eminescu, întocmit în 1886 
de autorităţile ieşene şi conţinând relatări privitor la faptele care ar fi impus 
reținerea lui în arestul Poliţiei? În lipsa unor fapte concrete, ce anume 
expertizau doctorii luliano şi Bogdan la 6 noiembrie 1886? 

Modul în care Logotetopulo îşi plănuieşte crima denotă, zic medicii, 
„existenţa unei puteri intelectuale remarcabilă”. Din mărturiile celor 
interogaţi, nimic nu arată „uă perdere fie momentană a raționamentului său” . 
De asemenea: 


„Memoria lui este perfectă... Percepțiunea este intactă..., ideaţiunea normală, 
raționamentul perfect, fără a se observa vre uă lacună în associațiunea ideilor lui sau 
un delir în cuvintele lui. (...) Din partea organelor physice, aceeaşi constatare nu ne-a 
dovedit nici uă lesiune a cranului sau a vre unei părţi a corpului, nici un semn de vre uă 
malatie nervoasă, de alcoolism, de meningoencefalită cronică etc. Atât dară sub raportul 
intelectual cât şi subt cell physic, inculpatul se bucură de uă perfectă sănătate mintală.” 


Ce anume din toate acestea se „defectase” la Eminescu? Puterea 
intelectuală? Memoria? Percepțiunea? Ideațiunea? Raționamentul? La 28 iunie 
1883, când a fost sechestrat, toate funcționau fără greş, dovadă zdrobitoare în 
acest sens rămânând editorialul publicat chiar în acea zi. Chiar dacă am face 
abstracţie de lipsa oricărui document oficial care să relateze fapte sau atitudini 
anormale ale lui Eminescu ori de contradicţiile flagrante din „memoriile” unora 
şi altora, împotriva aşa-zisei constatări medicale de la Iaşi, din 6 noiembrie 

1886, stau mărturie poezia La steaua (publicată de România liberă cu doar 
câteva zile înainte, la 25 octombrie) şi traducerea Gramaticii sanscrite (mai 
exact, Gramatica critică abreviată a limbii sanscrite, pe coperta ediţiei a 
doua a originalului lui Franz Bopp — Berlin, 1845 — scriind: Kritische 
Grammatik der Sanskrita-Sprache in Kiirzerer Fassung). 

Doctorul Şuţu declară de bună-voie şi nesilit de nimeni că a închide un 
nevinovat la nebuni este o crimă. Tocmai pentru ca asemenea abuzuri să nu 
aibă loc, rapoartele medico-legale nu trebuiau să fie simple bileţele, de câteva 
rânduri, şi acelea girate de o singură persoană, ci lucrări de amplă şi minuțioasă 
cercetare medicală, cele mai inspirate putând fi folosite ca material didactic 
şi argumentând profesional, de la caz la caz, pledoaria acuzării sau a apărării. 

Oare Iuliano şi Bogdan ori doctorul Zosin aveau o altă părere despre 
expertiza psihiatrică? Şi, indiferent care le-ar fi fost crezul personal, puteau 
ei să acţioneze împotriva legilor în vigoare, pe care erau obligaţi să le cunoască 
de-a fir-a păr? Din fericire, doctorul Zosin a comis o serie de lucrări de 
specialitate, pe care ne-am permis să le parcurgem, deşi metoda ştiinţifică 
folosită de şamanii istoriei literare pare să conteste necesitatea unor asemenea 
expediţii, din moment ce ei înşişi nu-şi pierd vremea cu ele. (Pentru detalii, 
vezi Anexa 12). 

Zosin şi cei doi medici invocaţi de el nu au diagnosticat „maladia” lui 
Eminescu după faptele lui. Minunea aceasta nu se întâmplă nici măcar astăzi, 
când atâtea fideluţe îi contestă jurnalistica — şi, în general, gândirea exemplară 
— fără a oferi vreo mostră din miile de pagini pe care le au la îndemână. Noi 
nu incriminăm arbritrar, ci căutăm să descoperim şi urme cât de vagi ale 
aşa-numitei „protecţii” de care s-ar fi bucurat Eminescu ori dovezi ale ajutorului 
material ce i-ar fi fost acordat din prietenie sau din mărinimie autentică. Dacă 
asemenea dovezi nu există, a noastră să fie vina? 


Trimis spre un ospiciu care n-are adresă 


„„Contribuţiile” lui Panait Zosin la (i)luminarea istoriei literare nu se reduc 
la certificatul medical sus prezentat. De la el mai aflăm că, tot la 6 noiembrie 
1886, în baza constatării doctorilor Iuliano şi Bogdan, Epitropia generală a 
Casei Sfântul Spiridon ar fi trimis o adresă conducerii ospiciului de pe lângă 
Mănăstirea Neamţului. În acest „document inedit” — şi el de negăsit în original 
sau în facsimil şi văzut numai de Zosin — s-ar spune: 

„Iassy, 1886 Noembre 6 

Domnilor Epitropi, 

În urma adresei parchetului de Iaşi şi în baza alăturatului Certificat medical, prin 
care se atestă că pacientele Mihail Eminescu sufere de alienaţiune mintală, avem onoare 
a vă face cunoscut că Epitropia generală a admis internarea citatului pacient în acel 
ospiciu şi deci la prezentarea lui să binevoiţi a-l interna. 

Primiţi, etc. 

Epitropi, N. Gane Director (x) Şef (x) 


Precum observă oricine, mai puţin biografii lui Eminescu, trioul expeditor 
(Gane, Director şi sublimul Şef) formulează solicitarea, dar nu numeşte 
destinatarul. Trimiterea lui Eminescu se face către o instituţie medicală 
nemenţionată, pe care o invita cu aceeaşi precizie să îl interneze în „acel 
ospiciu”, nicidecum în celălalt şi cu atât mai puţin în altul ori în acesta şi 
care putea fi foarte bine şi Golia (care era în laşi!). După mai bine de un 
secol de aiureli repetate, în care s-a insistat cu remarcabilă perseverenţă asupra 
ideii că, în perioada noiembrie 1886 — aprilie 1887, Eminescu ar fi stat în 
ospiciul de lângă Mănăstirea Neamţului, cititorul care ajunge întâmplător să 
parcurgă acest document semnat şi de Gane completează de la sine că „acel 
ospiciu” ar fi ospiciul nemţean (mulţi nici nu cunosc altul). 

Cui e adresată solicitarea? Fix „Domnilor epitropi” . Care epitropi, dacă 
nu-i cu supărare? Epitropi, unde? Cum domni epitropi nu se găseau numai la 
ospiciul nemţean, identitatea celor la care se referă adresa citată poate fi doar 
dedusă, pe baza unor alte mărturii, care, la rândul lor, culmea aberaţiei 
(ştiinţifice), se susţin prin acest document! 

Al treilea element care face ca trimiterea să fie dubioasă este prezenţa 
unei neverosimile funcţii: aceea de „şef -şi-nimic-mai-mult — şef care n-a 
avut şi nu are nume. 

În concluzie maliţioasă, putem spune că, potrivit documentelor oficiale 
inexistente, cert este numai faptul că Eminescu ar fi fost internat de Gane 
acolo unde ştim cu toţii, adică în „acel ospiciu”, şi că acţiunea s-a derulat cu 
concursul Ălora, adică, pentru a fi foarte clar înţeleşi, acei domni epitropi. 
Bietul Gane!, îţi vine să zici, dar, când te gândeşti ce mulţimi uriaşe au fost 
prostite (şi) prin acest document, nu poţi spune decât: biată Românie! 

Revenim asupra întrebării: dacă Eminescu ar fi fost alienat, de ce nu a 
fost internat în balamucul oraşului, unde medicii erau prezenţi zilnic (nu 
săptămânal ori şi mai rar, ca la Neamţ) şi unde „amicii” îl mai puteau înviora 
din când în când cu plăcuta şi duioasa lor prezenţă. Este cel puţin ciudat că 

biografii lui Eminescu nici măcar nu şi-au pus o asemenea întrebare, ca şi 
când, de la naştere, Eminescu ar fi fost destinat prin contract balamucului de 
lângă Mănăstirea Neamţului. 

Cum se ştie, mai toţi maioresciano-călinescienii susţin cu ardoare că 
Junimea şi şefii ei i-ar fi făcut mari favoruri lui Eminescu. Mereu, însă, 
dumnealor uită să spună în ce au constat acestea. Banii? Aşa cum am 
demonstrat, Maiorescu i-a furat lui Eminescu o parte din drepturile lui băneşti; 
de aceea, câtă vreme nu se va proba, tot cu documente, că acestuia i-ar fi 
fost înmânate toate sumele pe care se spune că le-ar fi primit pentru publicarea 
edițiilor volumului Poesii ori ca ajutor de la „amici”, asemenea afirmaţii rămân 
simple baliverne, ştiut fiind, pe de o parte, că nu i s-au dat bani decât contra 
unei chitanţe şi, pe de altă parte, că toate aceste chitanţe au fost grijuliu 
păstrate. Nimic nu dovedeşte că sumele strânse pentru Eminescu (mici sau 
mari, nimeni nu ştie) chiar au ajuns la destinatar. Ştim însă că Maiorescu 
prezenta inclusiv o parte din banii veniţi de la regină ca fiind scoşi din propriul 
buzunar. Mai ştim că după 28 iunie 1883 el şi Eminescu nu şi-au mai vorbit 
şi că nici Maiorescu, nici altcineva din Junimea, nu l-a ajutat să obţină o 
slujbă. În schimb, acelaşi Maiorescu i-a furat în mod banditesc manuscrisele 
şi biblioteca (alt fapt căruia nu numai că nu i se spune pe nume, dar, culmea 
tupeului, este prezentat chiar ca o favoare şi ca un act de generozitate faţă de 
posteritate). Şi-atunci, în ce a constat „protecţia”? 

Unii sugerează că tot „protecţie” ar fi şi faptul că nu s-ar fi făcut public 
diagnosticul de sifilis. Evident că nu s-a făcut, din moment ce n-a existat nici 
sifilisul, nici vreun document medical legal, care să ateste acest lucru. În 
epistole către Cornelia Emilian, Harieta — aflată sub influenţa nefericită a 
doctorului Isac — scrie negru pe alb că Eminescu ar suferi de sifilis. Dar, în 
aceeaşi corespondenţă, găsim şi afirmaţii care ne asigură că, de fiecare dată 
când primea bani de la aşa-numitul Comitet din laşi, la rându-i, expedia pe 
adresa acestuia un certificat medical emis de doctorul Isac. Unde sunt (şi) 
acele documente medicale? Dacă tot au fost publicate spusele Harietei (deci, 
dacă tot s-a vorbit de sifilis), de ce nu le-au fost alăturate şi opiniile 
specialiştilor care l-au supus pe Eminescu fără motiv la tratamente de-a dreptul 
criminale, inoculând şi în mintea Harietei ideea că acesta ar suferi de sifilis? 
De ce întreaga responsabilitate a fost lăsată pe umerii Harietei, atât de uşor 
manevrată? Unde este acea foaie de observaţie, să-i zicem, cu care Isac a tot 
păcălit-o pe Harieta, amăgind-o că o va publica? 

Ne oprim aici cu întrebările, întrucât ne propunem ca în pagini viitoare 
să încercăm să facem o reconstituire a faptelor. Până atunci, cu speranţa că, 
mai devreme sau mai târziu, vor sări dopurile de ceară din urechile 
academicienilor, repetăm: Şuţu însuşi mărturiseşte că Eminescu n-a suferit 
de sifilis. Şi această declaraţie n-a parvenit prin terţi, ci se află consemnată 
într-un document olograf identificat de noi, căruia, timp de circa trei sferturi 
de veac, mulţii noştri specialişti n-au reuşit să-i stabilească paternitatea (sau 
n-au vrut s-o facă publică). Cităm esenţa mărturisirii doctorului Şuţu: 


„Erroare. Eminescu n-a fost sifilitic... Alţii au zis că el se alcooliza. Şi această idee 
este ca şi cea dintâi o supozițiune cu totul gratuită.” 


r 

Mărturia olografă a lui Şuţu, atribuită în mod inexplicabil 
timp de decenii unui medic cu care colabora. 





Din momentul în care ni se spune că au fost semnate cele două documente 
date publicității de Zosin (certificatul medical şi trimiterea la ospiciu), în 
orice clipă Eminescu putea fi expediat spre „acel ospiciu” . Cum data precisă 
a plecării nu se cunoaşte şi cum nu ar fi complet exclus ca plecarea să fi fost 
în aceeaşi zi, reamintim legenda lacrimogenă despre Burlă, pusă în circulație 
de diverşi autori, toți, absolut toți bazându-se pe manuscrisul lui Onicescu, 
„comunicat” lui Călinescu pe căi oculte şi până astăzi inaccesibil altor 
cercetători. În volumul Contribuţii..., sub o fotografie făcută de N. A. Bogdan, 
istoricul A. Z. N. Pop scrie: 


„Arcul Academiei Mihăilene din laşi, sub care, în 6 noiem. 1886, prof. Vasile Burlă 
şi-a dăruit paltonul său lui Eminescu, sumar îmbrăcat şi condus de un gardian spre 
Spitalul de la M-rea Neamţu”. 


Câtă precizie! Să înţelegem că Burlă, staționat la cotitură, le-ar fi tăiat 
celor doi calea, brusc, ca haiducii? Că A. Z. N. Pop inventează şi aici ne-o 
dovedeşte chiar manuscrisul lui Onicescu. Acesta afirmă, ce-i drept, că 

paltonul în cauză „i-a fost dat lui Eminescu de D. Burlă, când Eminescu a 
fost trimis din laşi la Mănăstire” , dar nu precizează unde s-ar fi făcut „donaţia”. 
Onicescu fiind singurul izvor prin care parvine această informaţie, rezultă că 
locul atât de exact indicat („Arcul Academiei Mihăilene din laşi” ) este scornit 
de imaginaţia lui A. Z. N. Pop. 

Cum am arătat în pagini anterioare, avem motive extrem de puternice să 
credem că, la data la care a făcut aceste precizări, A. Z. N. Pop nu văzuse 
„memoriul” lui Onicescu, aflat încă în posesia exclusivă a lui Călinescu. 
Este greu de crezut că, în 1962, A. Z. N. Pop, aproape anonim pentru publicul 
larg, ar fi riscat soarta unei lucrări atât de importante de dragul unei minciunele. 
De asemenea, tăcerea lui Călinescu faţă de acest neadevăr pe care numai el 
îl putea dovedi apare complet nefirească. Cu o singură excepţie: cazul în 
care ar fi existat un interes ascuns, pe care doar îl bănuim. 

Prezenţa „gardianului” este preluată tot din relatarea falsului Onicescu. 
Aparent, Gh. Bojeicu ar întări spusele acestuia, căci el afirmă că, „la venirea 
sa” la Neamţ, Eminescu ar fi fost „întovărăşit de un sergent” — de aici, 
subconştientul cititorului urmând să extragă singur încă o „probă” că nebunia 
ar fi fost reală şi că internarea s-ar fi făcut potrivit Legii, ceea ce este complet 
fals. Nicicând persoană, ci doar personaj plăsmuit în laboratoarele unei 
anumite Istorii literare, infestate de interese politice, Bojeicu face însă o 
greşeală, care-l dă — şi ea — de gol. El confundă cuvântul gardian (funcţie 
reală, existentă în schema ospiciilor) cu gardist, scriind că Eminescu ar fi 
mers la Neamţ în compania unui „sergent”, adică a unui agent polițienesc. 
Indiferent ce variantă s-ar alege, tot rămâne o întrebare: la ce spital (sau 
secţie de Poliţie) lucra gardianul (respectiv, sergentul)? Şi de-aici, altele: care 
era temeiul legal? Unde este solicitarea Epitropiei generale către ospiciul 
Golia din laşi (singura instituţie care putea oferi personal medical specializat) 
sau către Poliţie? Cine a plătit călătoria celor doi? Unde sunt documentele 
oficiale legale în care a fost consemnată? 

Pe pagina următoare, A. Z. N. Pop revine asupra informaţiei, întărind-o: 


„Văzându-şi prietenul îmbrăcat cu un pardesiu subțire, vechi şi hărtănit, Burlă s-a 
dezbrăcat pe loc, sub arcul Academiei, în plină stradă, dându-și paltonul gros 
nenorocitului escortat”. 


Deci, în aceeaşi zi, s-a făcut examenul medical, N. Gane a formulat adresa 
către negurosul „acel ospiciu” şi Eminescu a şi fost expediat într-acolo? 


Nr. 6-9, ——— Semnele Timpului — M 


Ţinând cont de faptul că A. Z. N. Pop pretinde că acelaşi Eminescu ar fi fost 
în mod sigur internat la Neamţ în ziua de 9 noiembrie (dată preluată din 
versiunea Zosin), ne întrebăm: dacă Eminescu şi gardianul (sau sergentul) 
au plecat din laşi pe 6 noiembrie şi au ajuns la ospiciu trei zile mai târziu, să 
înţelegem că au mers pe jos, înnoptând pe sub glugile de coceni ale ţăranilor? 

Încâlcite mai sunt itele minciunii, când se vrea credibilă! 

Şi încă ceva: oare, până atunci Eminescu nu avusese acelaşi „pardesiu 
subțire”? Oare, Burlă nu îl mai văzuse îmbrăcat cu el? De ce nu îi dăruise 
propriul palton anterior acestui moment? Ce coincidenţă formidabilă a făcut 
ca drumul lui Burlă să se încrucişeze cu acela al lui Eminescu, tocmai în clipa 
în care acesta din urmă, escortat de gardian (sergent), lua drumul ospiciului? 
Să admitem însă că în privinţa lui Burlă ne-am mai putea amăgi, zicându-ne 
că, poate, acesta o fi fost anunţat în ultima clipă că „amicul” Eminescu tocmai 
era dus la gară şi, într-o pornire creştinească, ar fi alergat după el, cu palton cu 
tot. Cum rămâne însă cu Junimea şi cu Maiorescu? 

Reamintim: era, ni se spune, 6 noiembrie. Au urmat 7 noiembrie 
(Maiorescu ajunge la Iaşi), 8 noiembrie (data ultimului banchet anual al 
Junimii) şi 9 noiembrie, ziua în care Eminescu ar fi fost dus la ospiciul de 
lângă Mănăstirea Neamţului, cum zic unii, în „spitalul din Târgu Neamt”, 
cum ne învaţă alţii, sau ar fi ajuns singur chiar la Mănăstirea Neamţului, 
cum declară el însuşi, fără a fi contrazis de cineva, pe când mai trăia. 

+ 

„Lume, lume şi iar lume!” 

De obicei, se socoteşte suficientă menționarea numelui balamucului în 
care ar fi fost internat Eminescu. Pentru o cât mai completă documentare, am 
făcut o scurtă incursiune în trecutul locului, întrucât asemenea precizări ne pot 
ajuta să recompunem şi să înţelegem cât de cât cele petrecute în epocă. Pentru 
că prezentarea, destul de întinsă, ar putea impieta asupra cursivităţii relatării 
din ancheta noastră jurnalistică, am plasat-o între anexe (vezi Anexa 21). 

Aici reamintim alt soi de informaţii, înfăţişate mult mai măiestrit, în 
începutul părţii a treia din Amintiri din copilărie, splendidul cântec al sufletului 
lui Creangă: 


„— Nu mi-ar fi ciudă, încaltea, când ai fi şi tu ceva şi de te miri unde îmi zice 
cugetul meu, dar aşa, un bot cu ochi ce te găseşti, o bucată de humă însufleţită din sat 
de la noi, şi nu te lasă inima să taci; asurzeşti lumea cu țărăniile tale! 

— Nu mă lasă, vezi bine, cugete, căci şi eu sunt om din doi oameni, şi satul Humuleştii, 
în care m-am trezit, nu-i un sat lăturalnic, mocnit şi lipsit de priveliștea lumii, ca alte 

sate; şi locurile care înconjură satul nostru încă-s vrednice de amintire. Din sus de 
Humuleşti vin Vânătorii-Neamţului, cu sămânță de oameni de aceia care s-au hărțuit 
odinioară cu Sobietzki, craiul polonilor, şi mai din sus, monăstirile Secu şi Neamţul, 
altădată fala bisericei române şi a doua visterie a Moldovei (subl. ns.). Din jos vin 
satele Boiştea şi Ghindăoanii (locul de naştere al lui Vasile Conta, coleg de şcoală 
primară cu Creangă — n. ns.), care înjugă numai boi ungureşti la carăle lor; unde 
plugurile rămân singurele pe brazdă în țarină, cu săptămânile, prisăcile fără prisăcar, 
holdele fără jitar, şi nime nu se atinge de ele; iar oamenii din aceste sate nu ştiu ce-i 
judecata. Aproape de Boişte vine satul Blebea, care mai mult de jumătate, după ce-şi 
scapă căciula pe baltă, zice: «Să fie de sufletul tatei!» 

Înspre apus miazăzi vin monăstirile: Agapia, cea tăinuită de lume; Varaticul, unde 
şi-a petrecut viaţa Brancoveanca cea bogată şi milostivă, şi satele Filioara, hățaşul 
căprioarelor cu sprâncene scăpate din monăstire; Bălţăteştii, cei plini de salamură, şi 
Ceahlăieştii, Topolița şi Ocea, care alungă cioara cu perja-n gură tocmai dincolo, 
peste hotar ; iar spre crivăț, peste Ozană, vine Târgul-Neamţului, cu Mahalalele Pometea 
de sub dealul Cociorva, unde la toată casa este livadă mare; Tuţuienii, veniţi din 
Ardeal, care mănâncă slănina râncedă, se ţin de coada oilor, lucrează lână şi sunt 
vestiți pentru teascurile de făcut oloiu; şi Condrenii, cu morile de pe Nemţişor şi piuăle 
de făcut sumani. lar deasupra Condrenilor, pe vârful unui deal nalt şi plin de tihărăi, 
se află vestita Cetatea Neamţului, îngrădită cu pustiu, acoperită cu fulger, locuită 
vara de vitele fugărite de streche şi străjuită de ceucele şi vindereii care au găsit-o 
bună de făcut cuiburi într-însa. 

Dar asta nu mă priveşte pe mine, băiet din Humuleşti: Eu am altă treabă de făcut, 
vreu să-mi dau samă despre satul nostru, despre copilăria petrecută în el, şi atâta-i tot. 

Câţi domnitori şi mitropoliți s-au rânduit la scaunul Moldovei, de când e tara 
asta, au trebuit să treacă măcar o dată prin Humuleşti spre monăstiri. Apoi unde pui 
cealaltă lume care s-a purtat prin satul nostru, şi tot lume mai multă bogată şi aleasă. 
Mă rog, la Monăstirea Neamţului: icoană făcătoare de minuni, casă de nebuni, hram de 
Ispas şi iarmaroc în târg, tot atunci; apoi tot pe aici, treacăt spre iarmaroace: la Peatră 
de Duminica Mare, şi la Folticeni de Sânt-llie, la Secu, hram de Tăierea capului sf. loan 
Botezătorul, la Agapia-n deal, hram de Schimbarea la față; la Agapia-n vale, hram de 
Sf. Voievozi; şi la Varaticu, hram de Sântă Măria Mare; lume şi iar lume! 

Şi câte târnosiri şi sfinţiri de biserici din nou; şi câte soboare şi revizii de fețe 
bisericeşti şi politiceşti; şi câţi străini din toată lumea, şi câte inimi purtate de dor, şi 
câte suflete zdrobite şi rătăcite n-au trecut prin satul nostru spre monastiri! Lume, lume 
şi iar lume!” 


[Jitar — paznic de ogoare şi/sau îngrijitor de grânare ? Hăţaş — cărare făcută de animalele 
sălbatice în pădure sau potecă între ogoare. ? Tihăraie — râpă ? Ceucă — specie de cioară (zisă şi 
cioară de clopotniţă), cioacă ? Vindereu — specie de şoim.] 

Zosin, bucuria nebunilor 


„„Internat” într-o Duminică 

9 noiembrie, aşadar. Avem două mari întrebări: când a părăsit Eminescu 
Iașii şi unde a mers de acolo? Simpla lor existenţă impune o a treia întrebare, 
socotită până acum inutilă: de ce? Formal, există răspunsuri partizane, simple 
afirmaţii, lipsite însă de orice susţinere probatorie. 

De unde consacrarea zilei de 9 noiembrie, ca dată precisă a internării lui 
Eminescu în balamucul de lângă Mănăstirea Neamţului? Tot de la inventivul 
medic Panait Zosin, venit la ospiciu după 17 ani de la prezumtiva internare 
aici a lui Eminescu, preluat apoi frenetic de romancierul Gh. Călinescu, care 
a bătut în cuie această zi. lată ce scrie la 30 mai 1903 numitul Panait Zosin 
(medic primar al ospiciului de pe lângă numitul lăcaş mănăstiresc, în perioada 
mai 1903 — februarie 1904): 


„Eminescu fu adus la ospiciu în ziua de 9 Noembre 1886 (subl. ns). În registrul din 
acel timp, nu sunt trecute alte indicaţiuni de cât cele următoare: 

34 ani (?), ortodox; român; profesiunea liberă; din urbea Iaşi; boala: Manie 
furibundă, care diagnoză e ştearsă şi pus alături: Delirium tremens; eşit vindecat în 
ziua de 10 aprilie 1887" (Nebunia lui Eminescu, Spitalul, nr. 11, 1903; textul a fost 
republicat până şi în Convorbiri ştiinţifice şi filozofice, aprilie 1912, după care informaţiile 
conţinute n-au mai lipsit din aproape nici o lucrare, deşi, ciudat, unii biografi s-au ferit 
să-i treacă numele în bibliografie). 


P. Zosin, Nebunia lui Eminescu (Spitalul, nr. 11, 1903) 





Prima întrebare pe care ţi-o pui după ce citeşti aceste rânduri este: unde 
sunt registrele similare de la Mărcuţa şi de la ospiciul privat al lui Şuţu (de 
Leidesdorf nu mai vorbim, căci acesta, măcar, nu era în Ţară)? 

Precum se vede şi în facsimil, doctorul Zosin nu foloseşte pentru acest 
pasaj nici ghilimele, nici un corp de literă diferit, nici nu apropie mai mult 
rândurile, aşa cum procedează în restul cazurilor în care citează din alte 
surse. Probabil că, tocmai de aceea, ziua internării nici nu apare în paragraful 
care zici că e copiat aidoma din registru (deşi nici el nu e pus între ghilimele 
şi nu e scris cu italice). Greu să poţi bănui că ai de a face cu o simplă creaţie 
a lui Zosin, bazată nu se ştie pe ce. Dacă data de 9 noiembrie ar fi fost 
consemnată în presupusul registru, corect ar fi fost ca doctorul Zosin să scrie: 
„În registru... nu [MAI] sunt trecute alte indicațiuni de cât...” Or cuvântul 
„mai” lipseşte. În consecinţă, devine legitimă suspiciunea că data „internării” 
a fost trecută din burtă. De altfel, 9 noiembrie 1886 a picat într-o duminică, 
a doua zi după Sfinţii Arhangheli Mihail şi Gavriil, iar Eminescu nu reprezenta 
o urgenţă, care să motiveze deplasarea în unica zi liberă a săptămânii, când 
nimeni nu muncea şi mai toţi mergeau la biserică. La Iaşi, documentele pentru 
internare ar fi fost întocmite încă de joi şi, aşa cum aşteptaseră trei zile, mai 
puteau aştepta încă una. Să nu-şi fi dat Zosin seama de „amănuntele” acestea? 

„Exactitatea” informaţiilor grăbitului medic Zosin este cu mult mai nocivă 
decât la primă vedere. Vom vedea de ce. 

+ 

La nevoie, îi destituim şi pe liber-profesionişti 

Când s-a scris pentru prima oară în presa că Eminescu ar fi la Mănăstirea 
Neamţului? Sarcina aceasta şi-a asumat-o Epoca, la 14 noiembrie 1886. 
Atunci a anunţat că „Sănătatea d-lui Eminescu merge din ce în ce mai rău”, 
motiv pentru care „a fost transportat acum trei zile la mănăstirea Neamţu” . 

În pasajul citat din articolul lui Zosin, Eminescu este prezentat ca având 
„profesiunea liberă” [adică „profesiune exercitată de o persoană pe cont 
propriu (fără să fie angajată permanent într-o instituţie sau întreprindere)” 
— DEX]. Aşa era, în noiembrie 1886 Eminescu nu avea slujbă, cum am dovedit 
şi noi în pagini anterioare. Acum stau mărturie în acest sens şi afirmaţiile lui 
I. N. Roman, care, pe de o parte, informează că „Bibliotecarul titular, 
profesorul de greacă Gârcineanu, dădea foarte rar pela bibliotecă” şi, pe 
de altă parte, scrie: 


„Înlocuit din postul de sub-bibliotecar, Eminescu rămăsese literalmente fără 
mijloace de existenţă”. 


Prin urmare, la 9 noiembrie 1886, Eminescu era şomer. Şi doctorul 
Zosin ştia acest lucru, din moment ce scrie cu mâna lui că profesiunea 

acestuia era „liberă”. Paradoxal însă, tot el încurcă din nou lucrurile, 
notând în subsolul paginii: 


„În 1886, Eminescu se afla ca sub-bibliotecar la biblioteca centrală din Iaşi, 
precum reese dintr’ o adresă din 5 Decembrie 1886, pe care D-l Caragiani, bibliotecarul 
de atunci, o face către directorul ospiciului de la Neamţ, unde se afla intemat Eminescu, 
trimițându-i statul, ca să subscrie de primirea lefei.” 


Cum putea Eminescu să primească leafă în decembrie, dacă în noiembrie 
nu mai era salariat? Se putea el „afla ca sub-bibliotecar la bib-lioteca centrală 
din Iaşi” , simultan fiind şi șomer? De altminteri, Zosin aminteşte de existenţa 
pretinsului document emis de Caragiani, dar pe acesta nu-l prezintă nici măcar 
în aşa-zisă transcriere. Potrivit literaturii de specialitate, care a vehiculat intens 
spusa lui Zosin, o ciornă a acestui document ar fi fost descoperită ulterior. 
De către cine? Nu se mai ştie. Ce îl îndemnase pe respectivul scotocitor să o 
caute? Iar nici un răspuns. 

+ 

Venit de nicăieri 

Să recitim informațiile despre Eminescu, pe care Zosin susține că le-ar fi 
descoperit în registrul ospiciului (şi acesta de negăsit astăzi): 


„34 ani (?), ortodox; român; profesiunea liberă; din urbea laşi; boala: Manie 
furibundă, care diagnoză e ştearsă şi pus alături: Delirium tremens; eşit vindecat în 
ziua de 10 aprilie 1887". 


Acum, să aruncăm o privire peste Legea din acea vreme (1012/1867): 


„Art. 12. Intendantul ospiciului va ținea u condică şnuruită, numerotată şi 
sigilată de administrația spitalicească superioară, de care depinde stabilimentul, 
în care va înscrie îndată după priimirea unui smintit numele, prenumele, profesiunea, 
etatea, religiunea, naționalitatea şi domiciliul său, precum şi al aceluia care a 
cerut admiterea lui în ospiciu; dacă bolnavul este trimis de veri-uă autoritate, se va 
însemna aceasta, numărul hârtiei şi dosarul unde s'a depus hârtia, se va menţiona 
sentința judecătorească de interdicţiune, dacă esistă, şi numele epitropului, 
asemenea şi certificatul medical de priimire. 

Se va mai însemna într’ această condică, data admiterii bolnavului precum şi aceea 
a eşirii lui sau a morii, cu arătare de numărul zilelor câte s'au aflat în spital” (subl. ns.). 


Dacă aşezăm faţă în faţă informaţiile lui Zosin şi pe cele pe care Legea 
impunea să fie trecute în condica şnuruită, numerotată şi sigilată, constatăm 

că ordinea lor este diferită. Acest amănunt poate fi important, deoarece 
respectiva condică era un tipizat, iar tipizatele se întocmesc ţinându-se seamă 
de litera legii. Prin urmare, dacă lui Zosin nu îi săreau ochii ba la stânga, ba 
la dreapta, ba în buzunarul de la ceas, el ar fi cules şi reprodus datele lui din 
„registrul din acel timp” în ordinea cerută de Lege. Or, iată cum stau lucrurile 
sub acest aspect. 

Legea — profesiune — etate — religiune — naţionalitate — domiciliu. 

Zosin — etate — religie — naţionalitate — profesia — domiciliul, 
după care, în plus faţă de formularul oficial, este adăugat şi diagnosticul. 

Aceste detalii explică de ce Zosin nu a folosit nici ghilimele, nici alt corp 
de literă, atunci când — zice el — ar fi copiat (deci, ar fi reprodus exact) din 
„condica şnuruită” a ospiciului. Ce l-a oprit? Nu putem spune cu precizie, 
dar ştim un lucru: spre deosebire de constatarea medicală semnată de Iuliano 
şi Bogadan şi de trimiterea iscălită de Gane, ambele, două fiţuici despre care 
se putea spune oricând că s-au „rătăcit” (şi atunci, ca şi astăzi, la nevoie, 
fugeau din rafturi dosare întregi), condica de internări constituia un document 
oficial, a cărui distrugere era socotită infracţiune. În plus, era ţinută sub 
cheie de intendent, deci de altă persoană decât medicul — persoană cu care 
Zosin afirmă că s-a aflat în cele mai rele relaţii. În sfârşit, nu este deloc 
limpede unde se găsea respectiva condică în 1903, când, să nu uităm, trecuseră 
aproape două decenii de la pretinsa internare a lui Eminescu. Zosin nu invocă 
praful arhivei, nici efectuarea vreunei alte cercetări proprii. Să înţelegem că 
l-a căutat condica pe el, nu invers? 

Dar acestea nu sunt singurele argumente care ne împing spre concluzia 
că Zosin a fost (în ceea ce-l priveşte pe Eminescu, cel puţin) încă un 
plăsmuitor, chitit să „demonstreze” aşa-zisa nebunie a acestuia. El afirmă că 
în registru ar fi figurat şi diagnosticele bolilor de care ar fi suferit Eminescu 
în cele câteva luni de şedere la Mănăstirea Neamţului: 


„boala: Manie furibundă, care diagnoză e ştearsă şi pus alături: Delirium tremens” . 


Zosin greşeşte iar, deoarece diagnosticul nu trebuia să figureze aici, în 
„condica şnuruită, numerotată şi sigilată”, dată în păstrare intendentului. 
Grija pentru confidenţialitate era mare, legiuitorul specificând în mod expres 
că, la externare, pacienţilor li se va da câte un „bilet de liberare din ospiciu, 
fără arătarea diagnosei boalei de care a suferit” — subl. ns. (Cum bine 
remarca un prieten, legea vremii era mai mărinimoasă decât inimile de câine 

ale celor care au batjocorit memoria lui Eminescu, afimând că ar fi suferit de 
toate bolile lumii.) 

Spre compensare, parcă, Zosin inventează o rubrică inxistentă, dar, 
în schimb, nu scrie nimic despre autoritatea care l-ar fi trimis pe Eminescu 
la ospiciu, nu comunică „numărul hârtiei” şi nici pe cel al dosarului, nu 
oferă numele epitropului, nu spune nimic despre obligatoriul certificat 
medical de priimire şi nu transcrie nici „numărul zilelor câte s'au aflat 
în spital” (i-o fi fost lene să le calculeze?). De altfel, dacă ne uităm bine, 
nici unul dintre documentele prezentate de Zosin nu răspunde cerinţelor 
textului de Lege sus-menţionat. 

O altă absenţă fundamentală găsim la rubrica privind domiciliul 
pacientului. Precum alte zeci de mii de oameni, Eminescu figurează ca fiind 
„din urbea laşi”, la tel de bine putându-se scrie „din România”, „din Europa” 
sau „de pe Terra”. O scăpare? Posibil, dar n-ar fi cam prea multe? Oare 
trebuie să fii deosebit de suspicios pentru a te întreba dacă, nu cumva, adresa 
lipseşte pentru că nu era cunoscută? Necunoscută de cine? De Poliţia şi de 
Parchetul din laşi, care s-ar fi ocupat de reținerea şi de înaintarea lui către un 
spital de smintiţi fără nume şi fără locaţie determinată sau de plăsmuitorul 
fiţuicilor semnate Iuliano şi Bogdan şi, respectiv, Gane? Cine-a fost acel 
Eminescu despre care se pretinde că ar fi fost expertizat în arestul Poliţiei, 
dacă nici unde locuia nu ni se indică? 

Întrucât asupra aspectului legal al chestiunii vom reveni, deocamdată ne 
oprim aici. 

+ 

În prima lui lucrare importantă, Contribuții documentare la biografia 
lui Eminescu, Augustin Z. N. Pop transcrie un mare număr de documente. 
Dintre acestea, unele sunt lipsite aproape de orice relevanță în ceea ce 
priveşte destinul celui „biografiat”, dar, spre compensare, lipsesc cu totul 
altele, care ar fi edificatoare. Atunci când se referă la închiderea lui 
Eminescu în ospiciul de lângă Mănăstirea Neamţului, Augustin Z. N. Pop 
se vaietă, ca vânturile toamnei: 


„Despre pacienţa lui Eminescu la Mănăstirea Neamţului între 9 noiembrie 1586 şi 
9 aprilie 1887 ştirile nu abundă. Citeva amintiri literaturizate, scrisori, adnotări de 
cărţi răzleţesc informaţia ce înaintează cu greu. Scriptele fostei bolniţe rudimentare 
s-au distrus şi zidăria ei ruinată a făcut loc altui edificiu. Panait Zosîn,. care i-a fost 
câtva timp medic, a schițat trecutul «spitalului de pădure». Alt istoric, mai dezvoltat, i-l face 
în zilele noastre doctorul Aurelian Grigorescu. 

Într-un articol al lui R. Şuţu, publicat în Evenimentul, nr. 112/1904, p. 1, se citesc 
elemente descriptive, care susțin evocarea perioadei respective. 

Se ştie că (?) în lipsa metodelor medicale mai înaintate, fără instalații şi fără 
medicamentaţie, la Neamt Eminescu a fost tratat cu găleți de apă rece aruncate pe 
spinare şi în cap, cu cufundări în putină — tratament rudimentar hidroterapic — şi cu 
bătăi cu frânghia udă. Medicul curant venea de două ori pe săptămînă de la oraş şi se 
numea Neculai Ursulescu” (subl. ns.). 


În lucrarea lui Augustin Z. N. Pop urmează informaţii despre şcolarizarea 
lui Ursulescu, dar nu găsim nimic despre motivul pentru care Eminescu ar fi 
ajuns în acel ospiciu şi despre îndreptăţirea medicală şi juridică a celor 
care l-ar fi trimis acolo. Faptul miră, deoarece, aşa cum arătam, doctorul 
Zosin publicase încă din 1903 transcrierea a ceea ce prezintă drept certificat 
medical emis de doctorii luliano şi Bogdan şi trimitere semnată de Gane. 
Într-o carte de 600 de pagini, A. Z. N. Pop aminteşte numele lui Zosin într- 
un singur loc (în contextul de mai sus), dar nu face absolut nici o legătură 
între acesta şi Eminescu. Lucrul este cu atât mai straniu, cu cât numitul 
biograf se declară convins că Eminescu ar fi fost internat în ospiciul de la 
Neamţ; or, această variantă nu numai că a fost lansată de Zosin, dar singurele 
argumente pe care se sprijină rămân cele două „documente” — zice-se — 
transcrise de acesta în articolul din publicaţia Spitalul (articol pe care 
biograful îl găsea măcar în bibliografia monografiei lui Călinescu, pe care 
trebuie s-o fi citit). Prin urmare, este exclus ca A. Z. N. Pop să nu fi avut 
cunoştinţă de documentele despre care Zosin susţine că ar fi fost emise la 
Iaşi, în ziua de 6 noiembrie 1886. Atunci, de ce s-o fi prefăcut că n-ar avea 
habar de existenţa lor? Să i se fi părut până şi lui prea cusute cu aţă albă? 


Azi la banchet, mâine la balamuc 


Să-l cităm din nou pe doctorul Zosin: „Eminescu fu adus la ospiciu în 
ziua de 9 Noembre 1886". Oare? Chiar a ajuns Eminescu la ospiciu în acea 
zi? P. Zosin, vedem bine, aşa susţine. Dar alţii? Cei mai mulţi tac. Din fericire, 
nu chiar toţi. 

De pildă, I. N. Roman scrie: 


„Eu l-am cunoscut pe Eminescu la ultimul banchet al «Junimei» de la Iaşi, după 
un an de la strămutarea «Convorbirilor Literare» la Bucureşti” (O pagină inedită din 
viața lui Eminescu — vezi Adevărul literar şi artistic din 8 martie 1931). 

Cum data la care s-a petrecut „strămutarea «Convorbirilor Literare» la 
Bucureşti” este 1 aprilie 1885, rezultă că I. N. Roman şi Eminescu s-au 
cunoscut în 1886 („după un an”). De altfel, şi Z. Ornea ne ajută indirect să 
probăm că serbarea din toamna anului 1886 a fost şi „ultimul banchet al 
«Junimei» de la laşi” (aşa cum precizează I. N. Roman): 


„Deteriorarea era atât de evidentă încât în octombrie 1857 Gane, fiind solicitat 
de Maiorescu să organizeze (ca în 1885 şi 1886) banchetul anual, îi comunica de astă 
dată decis o opinie negativă: «Mă întrebi cum rămâne cu aniversarea Junimii în anul 
acesta. Răspund cu francheță că eu, unul, nu găsesc nimerit a se mai ţinea în laşi, 
pentru rezonul că aici abia de mai există o fărămătură din vechea Junime literară, s-au 
împrăştiat toţi ca puii de potârniche din cauză că Junimea, de un timp încoace şi-a 
pierdut cu totul caracterul ei literar, vârându-se prea din cale-afară în politică, o 
politică de care cu sau fără cuvânt mulți din noi s-au despărțit (repetăm, Gane trecuse 
în partidul liberal în 1885, n.n.), şi care a adus ruina Societăţii din Iassi chiar şi ca 
grup literar. Astăzi nimene nu mai scrie în lassi, nu se mai ţin sâmbetele întruniri, nu 
mai avem Convorbirile, care erau cheagul ce ne lega, prin urmare aniversarea în lassi 
ar fi a căuta a se aprinde o candelă a cărei untdelemn a ars.» Se pare că opinia lui 
Gane a fost luată în seamă. Jurnalul lui Maiorescu nu mai consemnează plecarea sa la 
banchetul aniversar (în 1886, la 6 noiembrie, aniversarea fusese menţionată). Probabil 
că în noiembrie 1886 Iaşul a găzduit, tot la hotelul Binder, ultima aniversare. Era la 
număr cea de a 23-a” (Z. Ornea, Junimea şi junimismul). 


(Ipoteza lui Z. Ornea privind locul în care a avut loc banchetul din 1886 
este contrazisă de presa din epocă, aceasta indicând „saloanele otelului 
Traian” . Cât priveşte poziţia lui Gane, nu este exclus ca ea să fi fost influenţată 
şi de faptul că, după mutarea în Capitală a revistei Junimii, în textele lui au 
început să fie operate tot mai multe modificări, fără a fi consultat — vezi 
corespondenţa cu Negruzzi.) 

Dacă I. N. Roman l-a cunoscut pe Eminescu cu ocazia banchetului ţinut 
la 8 noiembrie 1886, nu e necesară o prea mare încordare a minţii ca să 
deduci că, în acea zi, Eminescu era un om liber. Iar dacă era liber în ziua de 
sâmbătă, 8 noiembrie (care, repetăm, coincide cu ziua lui onomastică), 
petrecând împreună cu junimiştii, nu prea vedem cum şi sub ce pretext ar 
fi putut fi predat a doua zi, duminică, la balamuc, cu certificatul medical gata 
întocmit şi semnat şi cu gardianul alături. 

Să zicem şi că I. N. Roman n-o fi ţinut minte bine? Dacă îl cunoscuse pe 
Eminescu în timpul unei sărbători atât de importante în laşi, putea să o 
confunde cu cine ştie ce alt prilej? Fie şi asta, dar chiar şi aşa, ne atrage 

atenţia un fapt mai mult decât dubios: marii biografi ai lui Eminescu pretind 
că acesta ar fi fost internat în ziua de 9 noiembrie 1886, însă, subliniem, nu 
scot un cuvânt despre cheful pe care l-a tras Junimea cu numai o zi înainte 
şi care fusese anunţat şi prin România liberă. Evident, nu e vorba de o scăpare, 
dar care să fie motivaţia ei? Teama de a alătura două evenimente aproape 
simultane, dar atât de diferite, cum sunt închiderea cuiva în balamuc şi 
benchetuirea celor care îl „protejau” pe respectivul „nebun”? În acest caz, 
cum mai rămâne însă cu aspectul „riguros ştiinţific” al preţioaselor biografii 
strunjite până acum de feluriţi artizani? Ce să mai credem despre onestitatea, 
despre obrazul autorilor lor? 
+ 

Mai nou, N. Georgescu lansează o altă teorie, care contrazice implicit 

(şi) afirmațiile lui I. N. Roman: 


„Într-adevăr, nu pe 9 noiembrie 1886 a fost internat Eminescu, ci cu o zi înainte, pe 
8, de ziua lui onomastică. Ar fi fost oarecum dificil pentru poliție să aibă un Mihai atât 
de important în laşi de sfântul Mihail!” 


Nu ştim de ce „într-adevăr”, dar probabil că nici nu trebuie, autorul 
având dreptul la intimitate cu ideile sale mai ales(e). Şi-apoi, cu adevărat 
important este altceva. P. Zosin scrie negru pe alb nu numai că „Eminescu fu 
adus la ospiciu în ziua de 9 Noembre 1886", ci şi că ar fi fost alcoolic şi 
bolnav de sifilis, iar eminescologii nu-l contrazic. Lui P. Zosin i se acordă 
atât de multă încredere, încât pretinsele transcrierieri făcute de el după două 
fiţuici descoperite nu ne spune unde se includ în lista documentelor 
fundamentale privindu-l pe Eminescu. Dacă unii dintre noi ajung la concluzia 
că a greşit data internării (admițând că de greşeală ar fi vorba), ce ne-ar face 
să credem că aceasta ar fi singura eroare? Acolo unde există eroarea şi unde, 
în plus, lipseşte susţinerea probatorie, chiar nu apare nici un semn de întrebare? 

Aşadar, înţelegem de la N. Georgescu, poliţia ar fi năduşit de emoţii, cu 
„un Mihai atât de important în laşi de sfântul Mihail!” De ce? Îi trimisese 
Ciurcu, prin coletărie rapidă, revolverul din '83? (Faptul că, aşa cum îi scrie 
Creangă lui Slavici, în laşi au avut loc „mari agitări politice” nu avea legătură 
cu „sfântul Mihail” şi nici pe Eminescu nu-l vedem în fruntea unor mulţimi 
tulburate, cu un pistol într-o mână şi cu o proclamaţie într-alta.) Astăzi e limpede 
că „amicii” aveau să afle tot de la Zosin că, în noiembrie 1886, Eminescu ar 
fi fost arestat şi internat. În atari condiţii, câtă vreme se acordă încredere 
totală zisului medic, a spune că Eminescu ar fi fost un „Mihai atât de 

important în laşi” aduce fie a ironie, fie a altceva. Pentru unii ieşeni, el 
devenise marfă sau personaj de melodramă. Mai toţi „memorialiştii” s-au 
pus pe scris târziu şi doar unul, doi au făcut-o dintr-o convingere mai veche, 
pe care o avuseseră şi pe când Eminescu mai trăia. Majoritatea lor a reacţionat 
pentru că asta li s-a cerut şi pentru că au văzut că asta le creează o anume 
faimă (prestigiu ar fi prea mult spus). Aşa cum meseriaşii de la cooperativa 
Metalo-casnica produceau acasă plicuri sau papuci din plastic, la fel, grosul 
„memorialiştilor” s-a apucat să croiască istorie proprie la domiciliu. Ca la 
comandă, târgoveţii intelectualităţii au început să dea extemporale după 
extemporale. Între ei, L. Onicescu pare un om simplu şi înduioşător de sincer: 


„Imi pare bine că a venit prilejul să-mi reamintesc de ilustrul poet. Regret însă că 
n-am avut prevederea sau, şi eu, ca toată lumea, n-am dat la vreme, destulă însemnatate 
aceluia care mai târziu a fost recunoscut geniul poesiei române.” 


Multe pot spune aceste rânduri! Problema este: a fost Onicescu sincer? 
A ajuns la noi autenticul Onicescu sau — aşa cum am arătat — o formă 
„îmbunătăţită? 

Oricât de neplăcut ar fi, adevărul este că, din păcate, în dramatica lui 
existenţă, Eminescu a fost realmente important doar pentru duşmani. 

Când constatăm ce angrenaje s-au pus în mişcare pentru a-l elimina în 
mod viclean din viaţa publică şi cu câtă atenţie au operat şi operează acestea, 
distrugând probe compromiţătoare pentru unii, înţelegem că nu degeaba cei 
mărunți erau stimulaţi să-l compătimească, dar opriţi să-l cunoască şi 
înţeleagă. Pentru cei „puternici”, Eminescu continua să fie un om teribil de 
important. Un om de care se temeau şi se tem, căci, dincolo de talent, de 
inteligenţă şi de vastă cunoaştere, nu ştia ce-i acela compromisul. Pentru 
aceştia era important, deoarece, din clipa în care i se puneau la dispoziţie 
cerneală şi spaţiu tipografic, devenea şi periculos. Fără acestea, era cea mai 
inofensivă persoană — drept dovadă, nu s-a zbătut nici măcar pentru a-şi 
recupera bunurile furate de Maiorescu, deşi avea nevoie de ele ca de aer. 

+ 

Nefiind specialişti în arta cioplirii istoriei literare „la comandă”, ne 
mărginim la a pune întrebări. Ele se impun firesc, prin simpla alăturare a 
informaţiilor contradictorii (toate, tipărite şi aflate în biblioteci), cu privire la 
data certă la care Eminescu a ajuns la Mănăstirea Neamţului. Iată versiunile 
de care avem deocamdată ştiinţă: 

8 noiembrie (sau anterior) — „Pe ziua de sf. Voievozi la anul 1886... la 
M-rea Neamtu, la bolniță ... l-am spovedit şi l-am împărtăşit pe poetul 
M. Eminescu”, (consemnare anonimă, pe care n-am văzut-o în facsimil). 

9 noiembrie — „Eminescu fu adus la ospiciu în ziua de 9 Noembre 1886" 
(doctorul Panait Zosin, citând, pretinde el, ceea ce ar fi fost scris în registrul 
ospiciului). 

11 noiembrie — „...nenorocitul poet a fost transportat acum trei zile la 
mănăstirea Neamţu” — Epoca, 14 noiembrie 1886 (Epoca se număra printre 
zirele care nu erau antedatate). 

12 noiembrie — Epoca reia cuvânt cu cuvânt ştirea din ziua anterioară, 
iar România liberă din 15 noiembrie 1886 copiază mecanic ştirea din Epoca 
— ştire preluată în ziua următoare şi de Universul, fără a preciza însă data). 

Decembrie (sau ulterior) — „FEarna trecută”, Epitropia „l-a trimes la 
spitalul din Târgu-Neamţ” (Liberalul, 16 iulie 1887). 

Nu-s cam multe şase variante, fiecare având pretenţia că ar fi adevărată? 

Toate aceste variaţiuni pe temă incertă sunt involuntar contestate, în 
primul rând, de junimiştii care, înainte de cumpăna Zosin (1903), par să nu 
fi auzit niciodată de internarea la Neamţ. O altă mărturie, tot indirectă, vine 
de la I. N. Roman, contemporan al lui Eminescu care, aşa cum am arătat, îşi 
aminteşte emoţionat că în ziua de 8 noiembrie (zi în care un duhovnic anonim 
susţine că l-ar fi spovedit şi împărtăşit pe Eminescu la Mănăstirea Neamţului), 
acesta se găsea (de fapt) la Iaşi, la balul Junimii, unde el, I. N. Roman, a avut 
ocazia să-i fie prezentat. Deşi în laşi la vremea aceea, deşi redactor-şef al foii 
Liberalul, Roman nu îşi aminteşte nici că Eminescu ar fi fost expertizat 
medical la cererea Parchetului, nici că ar fi fost expediat în vreun ospiciu. 
Un element suplimentar care ne determină să-l credem mai degrabă pe 
Roman rămâne contextul politic foarte tensionat din acele zile. Conflictul 
era acut şi nerezolvat. Pare improbabil ca Eminescu să fi părăsit Iașii înainte 
ca lucrurile să se decidă, indiferent în ce sens. 

Alte două mărturii provin de la persoane care pretind că s-ar fi aflat în 
preajma lui Eminescu, pe când acesta era internat la Mănăstirea Neamţului: 

L. Onicescu, intendentul ospiciului: „Era în toamna anului 1886, şi mă 
aflam ca Casieri Administrator ospiciului de alienati din Mănăstirea Neamt, 
când într-una din zile, un gardian din laşi a adus şi internat în ospiciu pe 
Eminescu...” (subl.. ns.). Reamintim că textul lui Onicescu este citat fără a se 
comunica sursa, accesul la ipoteticul manuscris original fiind permis numai 
unui grupuscul de aleşi, nu se ştie de cine şi pe ce criterii. 

Gh. Bojeicu, care se prezintă drept rudă a intendentului: „...fusese internat 
încă din Noembrie 1886, cum îmi spunea el singur” (subl. ns.). 

Cum despre datele lansate prin presa junimistă (Epoca şi România liberă) 
nu e mare lucru de spus şi întrucât, oricum, ne-am mai aplecat şi vom mai 
reveni asupra lor, să privim mai atent varianta lui P. Zosin. 


Neurologul care consultă defuncţi 


Chiar dacă uneori am invocat motive care ne fac să credem că articolul 
lui Zosin conţine o gogonată minciună fundamentală, învăluită într-o sumă 
de adevăruri prea puţin semnificative, în rândurile de până aici unele 
raționamente pornesc de la premiza: „dacă doctorul Zosin nu minte...” De 
aceea, spre a înţelege cât mai exact rolul pe care l-a jucat acesta în 
schimonosirea portretului eminescian, să parcurgem, cu creionul în mână, 
pasajele mai importante din funestul său articol Nebunia lui Eminescu, 
adevărat „cal troian” în bibliografia încă acceptată de experţi ai istoriei literare. 
Aici găsim, de fapt, şi singurele „probe materiale” privind recluziunea 
lui Eminescu la Neamţ, ca pacient al ospiciului (pentru textul integral 
vezi Anexa 13). 

Utilizând arma perfidă a minciunii îmbrăcate în halat medical, Zosin a 
smintit pe mulţi, îndepărtându-i de adevăr. Pe de altă parte, el însuşi a fost 
puternic influenţat. Pentru că, dacă el este singurul care „găseşte” fără să 
caute aşa-zisele documente pe baza cărora ar fi fost internat Eminescu, nu-i 
mai puţin adevărat că prima persoană care, după 1880, a scris într-o carte că 
Eminescu ar fi fost la ospiciul de lângă Mănăstirea Neamţului este Cornelia 
Emilian (ale cărei însăilări documentare sunt, alături de posibile taifasuri cu 
alți socialişti — ca Mille — baza documentară a lui Zosin). Ea face această 
afirmaţie încă din 1893, în introducerea volumului cuprinzând scrisorile 
trimise de Harieta ei şi fiicei ei şi, totodată, dă spre tipărire Fraţilor Şaraga 
textul aşa-numitei „consultaţii” din 14 iulie 1887. De aceea, mai direct spus, 
este foarte probabil ca, fără C. Emilian, să nu fi apărut niciodată articolul 
mincinos al doctorului P. Zosin. 

Să parcurgem câteva dintre afirmaţiile celui din urmă. 


„Pe lângă scrisorile surorei lui Eminescu pe cari le-am utilizat în teza mea de 
doctorat (Substratul patologic în Pesimismul Contimporan.) vorbind de fondul morbid 
al lui Eminescu...” 

Prin urmare, în clipa în care a fost numit medic al balamucului de lângă 
Mănăstirea Neamţului, Zosin avea bine înfiptă între neuroni o anume poveste 
privind destinul lui Eminescu. Cum a ajuns el la documentele” pe care pretinde 
că le-ar fi transcris şi la care nici un alt contemporan nu mai face referire? I-au 
sărit singure în braţe? Le-a adus cu sine când a fost numit medic al ospiciului? 

La data la care Zosin scrie articolul în discuţie, cea mai vehiculată părere 
era a lui Maiorescu, care invoca ereditatea, dar nu şi sifilisul — ba, nici măcar 
alcoolismul. Prin urmare, pentru ca Zosin să afirme la 14 ani după moartea 
„pacientului” că „opiniunea D-lui Maiorescu ... trebueşte modificată”, în 
sensul că fondului morbid moştenit, i-ar trebui adăugăte sifilisul şi alcoolismul, 
căpătate de-a lungul vieţii, el trebuia să aibă argumente extrem de solide, 
care să-i fi scăpat magistrului şi tuturor „amicilor”. 

Reamintim că nici Maiorescu, nici cei din apropierea lui, nu au invocat 
(nici în mod expres, nici aluziv) vreo haltă făcută de Eminescu în ospiciul de 
lângă Mănăstirea Neamţului. De aceea, în mod normal, eventuala descoperire 
a unor documente medicale privind şederea secretă a lui Eminescu într-un 
ospiciu trebuia să fie o surpriză, un factor care să dea peste cap tot ceea ce se 
ştia până atunci. Nici vorbă de aşa ceva. Departe de a fi surprins de propria 
„descoperire”, Zosin prezintă „documentele” ca şi când ar fi fost notorii, fiecare 
român având acasă câte o copie a acestora. 


„Că Eminescu era o întruchipare particulară care cel puţin pe trei sferturi se 
înfățișa cu un caracter bizar şi excepţional, chiar patologic în sensul strict utilitarist 
al cuvântului, nu mai încape îndoială” , 


zice Zosin şi mulţi istorici literari folosesc cuvântul „patologic” din această 
frază în sens medical, nepăsători la faptul că autorul se referă la caracterul lui 
Eminescu, pe care îl priveşte „strict” prin prisma doctrinei utilitariste. Dusă 
de unii autori până la limita unei stupidităţi absolute, această gândire aparent 
gospodărească promova prin J. Bentham (poate, cel mai popular dintre 
promotorii ei) ideea că o acţiune este sau nu morală în măsura în care suma 
plăcerilor pe care le produce este mai mare decât cea a necazurilor pe care le 
provoacă, balanţa plăcere-suferinţă fiind criteriu suveran. În consecinţă, din 
pasajul citat rezultă că, în opinia lui Zosin, Eminescu nu a avut un caracter 
care să-i fi fost „util” — nici lui nu i-a produs plăceri personale, nici nu l-a 
ajutat să comită acte aşa-zise de „utilitate reciprocă”. Şi are dreptate: dacă ar 
fi acceptat compromisurile cerute de alţii, Eminescu ar fi ajuns în Parlament, 
nu în ospiciu. 

„Biografiile sale indică primele simptome de nebunie în anul 1871, adică pe la 
20-21 de ani, considerând anul său de naştere 1850.” 


„Biografiile sale”? Care-or fi acele biografii studiate de P. Zosin la data 
comiterii articolului? Până în 1903, când el trânteşte acest formidabil fals, cele 
mai importante lucrări apărute despre viaţa lui Eminescu sunt: 

1889 — Maiorescu, notiță biografică (ed. 4) şi Eminescu şi poeziile lui; 

1891 — Al. Grama, Mihail Eminescu. Studiu critic; 

1892 — N. Petraşcu, Mihail Eminescu. Studiu critic; 

1892 — Maiorescu, notiță biografică şi post-scriptum (ed. 6); 

1900 — Notiţă biografică la un volum de poezii, semnată de Matei, fratele 
mai mic al lui Eminescu; 

1902 — Riria, Ultima rază din viata lui Eminescu; 

1903 — Radu I. Sbiera, Amintiri despre Eminescu. 

Nici una dintre aceste lucrări nu poate fi socotită biografie, cea mai bogată 
în informaţii specifice genului fiind micul studiu al lui N. Petraşcu şi, în plus, 
o mare parte din cele afirmate privitor la perioada 1877-1889 sunt neadevăruri. 

Folosirea de către Zosin a plurarului şi trimiterea la informaţia conform 
căreia „biografiile” ar indica „primele simptome de nebunie în anul 1871" 
sunt o ticăloşie ordinară. Domnii istorici literari nu şi-au îndeplinit o obligaţie 
de bun simţ. Pe de o parte, Maiorescu, pe care dumnealor îl socotesc mare şi 
tare în psihologie şi psihiatrie, „olimpian” pe de-a-ntregul, pretinde că ar fi 
observat primul semn de alienare abia în luna mai 1883. (Afirmația din 
epistola trimisă lui Şt. Vârgolici la 7 octombrie 1876: „De ce nu mai scrii 
nimic în «Convorb.» ? De ce nu mai scrie Jaques ? Nimic nu mai scrie nici 
Bădnărescu. Şi Eminescu e maniac. // Unde mergem?” este clar cănu vizează 
sensul medical al cuvântului maniac.) Pe de altă parte, vine acest medic de 
grup socialist cu probleme şi pretinde că alţii (care?) ar fi spus că Eminescu 
ar fi dat semne de nebunie (ce fel de semne?) încă din 1871. Dacă Zosin ar 
avea dreptate, să înţelegem că timp de 12 ani, Maiorescu (şi nu numai) fusese 
indus în eroare de „nebun”? 

De unde afirmaţia că Eminescu ar fi manifestat „primele simptome de 
nebunie în anul 1871", dacă sursele indicate de Zosin sunt inexistente? O 
explicaţie primim de la I. Grămadă, în studiul Mihail Eminescu: 


„Care să fi fost cauza acestei întreruperi a studiilor sale printr un interval de un 
an şi jumătate? Probabil că ocupaţia cu serbările dela Putna, deoarece-l vedem luând 
parte foarte activă la pregătirea lor; e probabil însă ca, el să fi căzut jertfă boalei 

venerice, care i-a fost aşa de fatală mai târziu, prin lunile April sau Mai din 1870. În 
«Diverse»* se spune că el s'a îmbolnăvit greu în 1871 «şi de aceea fu luat de fratele său 
Şerban, care tocmai terminase studiul (la Berlin) şi dus a casă la Ipoteşti, unde, după o 
cură mai îndelungată şi îngrijit de aproape de fratele său, s'a restabilit pe deplin.» 
Domnu Scurtu crede că boala l-a atins în toamna anului 1571**, ceea ce nu corespunde 
însă adevărului, deoarece chiar în toamna acestui an s'a înscris din nou la universitate. 
Pentru ipoteza noastră, că adecă Eminescu a părăsit Viena prin April sau Mai 1870, 
vorbeşte şi faptul că dela 14 April 1870 înainte nu mai aflăm, aproape un an întreg, 
nici un cuvânt în arhivele «României June» despre participarea sa la şedinţele 
comitetului central pentru serbarea dela Putna, nici la cele ale societăţii «România» 
sau la ale «Societăţii literarie şi ştiinţifice». Trebuie deci că în acest răstimp va fi fost 
atins de nemiloasa boală, iar prin April 1871, când a fost ales bibliotecar al «României 
June», se va fi întors din nou la Viena, fără ca să se mai înscrie la universitate până în 
toamna anului 1871.” 

* Diverse este tiltul unui volum, conţinând diferite texte, între care, la încheiere, se 
află şi cel invocat de Grămadă (articolul Memoriu asupra lui Eminescu, apărut — zic 
autorii — în Fântâna Blanduziei, nr. 27 din 1889). 

** Pentru I. Scurtu, I. Grămadă citează lucrarea Mihail Eminescu’ s Leben und 
Prosaschriften, apărută la Leipzig, în 1904 — adică, în anul imediat următor tipăririi 
textului lui P. Zosin, atât de lesne preluat de toţi specialiştii. 


Referitor la I. Grămadă spunem scurt că, pe când redacta textul din care 
am citat, era dependent material de Maiorescu şi de Junimea, care-l ajutau 
băneşte licit şi ilicit, în momente de disperare. Nu o spunem acuzator, dar 
nici nu ne putem preface că nu cunoaştem care erau raporturile reale dintre 
Grămadă şi Maiorescu (via S. Mehedinţi). Starea de lucruri ne atrage cu atât 
mai mult atenţia şi ne face cu atât mai prudenţi, cu cât aparent atât de precisa 
datare a lui I. Grămadă nu a fost contestată de junimişti, care ştiau prea bine 
că adevărul este altul. De aceea, având experienţe precum Petraşcu şi 
Simion Mehedinţi (care, reamintim, a semnat autobiografia lui Maiorescu) 
şi cunoscând noianul de falsuri din Dosarul Eminescu, ne rezervăm şi în 
cazul Grămadă dreptul de a nu elimina (încă) ipoteza că anumite concluzii 
ale acestuia i-ar fi fost sugerate. 

Aşadar, la baza intoxicării se află un articol din Fântâna Blanduziei — articol 
care ar fi trecut însă neobservat, revista având viaţă scurtă, redactori fără 
faimă şi tiraj pe măsură, dacă nu ar fi fost publicat şi în volumul Diverse, 
editat de fraţii Şaraga. Mulţi autori şi-au bazat afirmaţiile pe cele două cărțulii 
apărute la editura lor, cu concursul Corneliei Emilian: scrisorile Harietei şi 
acest amestec ciudat de informaţii, numit Mihail Eminescu. Diverse. Acest 

al doilea volum conţine şi un bileţel de care se face mare caz. Intitulată 
„consultaţie” şi purtând cinci semnături (doctorii Bottez, Filipescu, Negel, 
Otremba şi Rigler), fiţuica aceasta pe care, potrivit stilului binecunoscut, nu 
a văzut-o nimeni afară de Cornelia Emilian, conţine anumite păreri privind 
tratamentul ce s-ar impune, dar nu prezintă nici un diagnostic explicit şi nu 
precizează la a cui cerere a fost emis şi în ce scop. Ea ne mai arată că nici 
unul dintre medicii ieşeni nu a îndrăznit să se lege la cap cu Cazul Eminescu, 
luându-l în grija lui. Neştiinţă, nepăsare, rea-voinţă sau intuirea a ceea ce 
era, de fapt, boala-lui-Eminescu, devenită incurabilă graţie viermelui politic? 
Legat de textul din Fântâna Blanduziei, trebuie spus şi că acesta nu face 
nici cea mai vagă trimitere la internarea „bolnavului” în ospiciul de la 
Mănăstirea Neamţului — detaliu nesesizat de unii cercetători. 
Chiar şi G. Munteanu, adeptul teoriei conform căreia Eminescu ar fi 
fost bolnav de sifilis, înțelegând că trimiterea la anul 1870 este o invenţie, 
într-o notă din Hyperion. I atenționează: 


„Fantezista ştire aparține căpitanului Matei”. 


Oare? Urmând să revenim asupra contextului în care a fost formulată 
această afirmaţie, deocamdată spunem doar că, probabil, G. Munteanu se 
bazează pe faptul că, în introducerea articolului din Fântâna Blanduziei, 
autorul anonim îşi asigură cititorii că foloseşte numai informaţii „culese din 
isvoarele cele mai sigure”, după care, precizează: 


„Mult avem de a multămi în această privință fratelui lui Eminescu, d-lui căpitan 
Matei Eminovici, care cu o bună voinţă îndatoritoare ne-a dat toate lămuririle de care 
am putut avea nevoie.” 


Întrucât nu ştim, concret, care sunt „lămuririle” date de căpitan ziaristului 
şi cum Matei era doar unul dintre „isvoarele cele mai sigure”, simplul fapt 
că numele lui este pomenit, iar ceilalți rămân neidentificaţi, nu înseamnă că 
lui i-ar aparţine „fantezista ştire”, privind data „îmbolnăvirii” lui Eminescu. 
În schimb, ne putem întreba dacă numele lui Matei nu a fost folosit în mod 
deliberat, pentru a da greutate unor „şopârle” strecurate în textul din gazetă. 

Oricare ar fi adevărul, uşurinţa cu care s-a pronunţat biograful Munteanu 
este cu atât mai ciudată, cu cât asupra acestui aspect Augustin Z. N. Pop 
atrăsese de mult atenţia, în prima şi cea mai valoroasă lucrare a sa despre 
Eminescu şi familia lui (sublinierile ne aparţin): 

„Confruntând autografele scrisorilor lui Matei Eminescu, cu pseudobiografiile 
lui Eminescu puse pe seama sa, oricine îşi dă seama că intervenţiile altor contemporani 
prin note şi memorii de autoîncadrare în aria apropiaților poetului, aparțin 
improvizaţiilor publicate fără discernământ de către gazetari şi cunoscuţi din preajma 
liricului defunct” (Contribuţii..., 255). 


În subsolul paginii, A. Z. N. Pop oferă un exemplu de alți contemporani 
de teapa celor la care se referă. Coincidenţă, îl alege exact pe autorul textului 
din Fântâna Blanduziei, adică al sursei primare pe baza căreia G. Munteanu 
afirmă că Eminescu s-ar fi îmbolnăvit „prin 1870-1871": 


„Memoriu asupra lui Eminescu, în Fântâna Blanduziei, nr. 27/1889, reprodus în 
Mihai Eminescu, Diverse, cu o prefață de I. L. Caragiale, Iaşi, f. a., p. 122-127 şi în 
Eminescu (ziar comemorativ), sept. 1890, p. 4.” 


[Asemenea lui G. Munteanu, A. Z. N. Pop pomeneşte o inexistentă 
„prefață de I. L. Caragiale”. După cum se vede în facsimilele alăturate, 
invocata prefaţă este anunţată pe pagina de gardă şi figurează în Tabla de 
materie, dar acolo unde ar trebui să se afle 
găsim un înlocuitor de prefaţă (sub 
genericul În loc de prefață, sunt prezentate 
articolele În Nirvana, Ironie şi Două note). 
De aici, şi întrebarea: oare toţi autorii care 
amintesc „prefaţa” lui Caragiale chiar au 


F, La CARAGIALE 





* PREFAŢĂ văzut cartea ori doar au citit despre ea? 

. Că editorii apucaseră să îl conteze pe 
cifrei d Caragiale şi să obţină de la acesta 
Rai angajamentul că va scrie un text nou, 
IN MIRVANA special, o prefaţă autentică, este cert, 


-— - = dovadă stând faptul că au tipărit 

TALLA DE MATERIE coperta şi paginile în care este 

tagisa | anunțat respectivul text. Ce factor 

jnetaa da |. le arigi neprevăzut a intervenit, dând 


n N PANA 





totul peste cap? Credem că 
răspunsul se găseşte în primele cuvinte ale articolului Două note — ultimul text 
despre Eminescu, scris de Caragiale din proprie iniţiativă. Acesta începe astfel: 


„Am de mult intenţia să dau publicului o sumă de note asupra vieţii lui Eminescu 
— inexactităţile, nimicurile născocite, neadevărurile absurde ce se spun de trei ani de 

zile pe socoteala lui mă revoltă tot atâta cât mă revoltă şi scandalul cu portretele şi 
busturile puse fără sfială în circulaţie ca fiind ale lui, ca şi cum ar fi vorba, încă o dată 
zic, de un tip din evul mediu, iar nu de cineva care a trăit în mijlocul nostru atâta vreme; 
până atuncea este, crez, aici locul să spun următoarele...” (subl. ns.). 


Este lipsită de legitimitate întrebarea dacă nu cumva Caragiale, profitând 
de solicitarea fraţilor Şaraga, a încercat să dea cu această ocazie o anumită 
„Sumă de note asupra vieţii lui Eminescu”, dar că dezvăluirile lui n-au mai 
văzut lumina tiparului pentru că stricau imaginea Nu-ştiu-cui?] 

În ciuda realităţii probate de facsimilele alăturate, pe site-ul 
www.mihaieminescu.ro/ bibliografie.htm, volumul Diverse este şi astăzi 
prezentat astfel: 


„Cu o prefata de I. L. Caragiale. lasi, Editura Librariei Scoalelor „Fratii Saraga”, 
1891.” 


Dar de ce ne-am mira, când ambele Bibliografii Eminescu, editate de 
Biblioteca Academiei Române (1976) şi, respectiv, de aceeaşi instituţie în 
colaborare cu Academia însăşi (volumul XVII al ediţiei M. Eminescu. OPERE 
— 1999) conţin aceeaşi incredibilă greşeală, dovedind pentru a nu se mai ştie 
câta oară cât de păgubos este să faci cărţi din cărţi. Facsimilele alăturate ne 
arată până unde se poate ajunge când se lucrează în dorul lelii. Bibliografia 
din 1976 precizează greşit: „Cu o prefață de I. L. Caragiale” şi, dovadă 
indubitabilă că nu au 
za) OT Gniverse. {Cri vederile sale politiek Cu 0 văzut cartea despre care 
prelață de 1. 1.. Caragiale. Iași, Fit. Tilini Senale ko í o A 
Frail garaga”. [LBB5]*, XX + 127 [—130] p. (Cuterţia| ne informează, autorii 
„Fara. RE pat, i . SA 

includ pretinsa prefață în 
=) Taj Erein uf, Da, "w. aT èr. d) L i ranka 3 T $ 
B Evim, Teal LEL EGN, pr elir. dh m. 3. Dron cuprins, ca piesă de sine 


eei Viri pagina [I] stătătoare. Colegii lor din 
Cuprinde: Preikja dè L L. Caragiall; În Nirvana, LII; X qi i 
ironie, 1X ; Doud note, XV : Neviata externa, 1; Iefluența| 1999 PTOCedează Şi mai 

ciudat. În prima parte 


1 9 9 9 1893 preiau eroarea, dar se şi 

contrazic câteva cuvinte 
Să Diverse (Critici, vederile sale politice). Cu [mai încolo, obligându-ne 
preligă de ILL. Curapinle. laşi, Edit. Librăriei Şcoalelar 
„Fraţii Sauraga”, Mabilimeniul Grane Miron Cosim ; J 
[1595], XX + 127 1-130] p. (Colecţia „Şaraga” p38), [Cumva au folosit două 
versiuni diametral opuse 





să ne întrebăm dacă nu 


Cuprinde: În loc de prefață: În Nirvana, II; Ironie, 
IX; Două mate. XV, de |. L. Carapiale; Revina |în scop strict preventiv. 

Penibilă pentru profesionişti, situaţia rămâne o explicaţie concretă a veacului 
de neadevăruri spuse pe seama lui Eminescu. 

Revenim la aşa-numitul memoriu din Fântâna Blanduziei. 

Lucrurile au fost şi mai mult 
complicate de Călinescu, care, în 
bibliografia monografiei lui merge 
până la a prezenta textul din 
Fântâna Blanduziei ca fiind chiar 
al lui Matei: „58. [MATEI EMINESCU], Memoriu asupra lui Eminescu, în 
Fânt. Bland., 1889, nr. 27, (Reprodus şi în M. E. Diverse, laşi.)” . Nu spunem 
că Matei ar fi rostit numai 


G. Călinescu, Viaţa lui Mihai Eminescu, 
bibliografie, ediţia princeps 





adevăruri ori că ar fi fost * Memoriu asupra lul Eminescu 
un continuu exemplu de Text preluat din volumu Eee 
moralitate, dar nici nu| |; 895 anduziel, 


a > cătani | Diverse nr. 27, 1889) 
putem TARANG nepasatori Am promis că vom publia un memoriu asupra lui 
atunci când i se pun în | Eminescu. Acum venim să pe implimim promisiunea gi 
sarcină lucruri nefăcute. |putem să asigurăm pa onor cititori că cale ce inaizniău 

; în privința lul Eminescu sun! culese din iswvoarele cele 
A-l feri de povara unor | mal sigure, Mult avem da a mulțimi in această privință 
nedreptăți este totuna cu |izătelut ini Emise, d-lui căpitan Mata Eminorizi, care 

parepta Cae 0 ala m ò kună voima iodatariteare ne-a dat Loate lămuaririle 

ri b Memariu misessa bn a A putul avea nevoe. Nu voim si zicem -c 
ini Diem. 1869 nr. 23, (Heprotua pi în M. E a gorim mil despre Eminercu ele o operă com- 
las nisi deliberată r=” Si bună, dnr ageastā scriere poala servi ca mii- 
plus, injustețea deliberata | feria] peniru acela cara s'ar apuca ma vorheavdă mal pe 
de astăzi poate avea cele |larg despre Eminem. IMA ca avem nol de zis: 


mai neaşteptate ecouri mâine, când s-ar putea ajunge la aiureli tot mai mari, 
în cele din urmă aflând că, de fapt, articolul din Fântâna Blanduziei ar fi 
mărturisirea lui Eminescu însuşi. 

Mai nou, am avut ocazia să observăm cum un text prezentat în 1962 de 
către A. Z. N. Pop drept epistolă a lui Matei către Corneliu Botez devine în 
1999, în volumul Memorialistică. Mărturiile contemporanilor, din corpus-ul 
generic intitulat Eminescu — Înfăşurat în manta-mi..., nici mai mult, nici mai 
puţin, decât... Memoriu asupra familiei Eminescu! Să fie o greşeală? Nu, 
pentru că C. Crăciun şi V. Crăciun precizează că aşa-zisul „memoriu” este 
transcris (şi) după lucrarea lui A. Z. N. Pop. Cum s-a transformat o scrisoare 
în memoriu? Simplu, prin înlocuirea primelor cuvinte cu un titlu născocit. 

Este drept că noi nu am văzut originalul acestui text, dar dacă A. Z. N. Pop 
ar fi adăugat aceste cuvinte de la sine (fapt care nu ar fi chiar incompatibil cu 
numitul), C. şi V. Crăciun trebuiau să spună şi să probeze — lucru pe care nu 

SE [Harm EMINESCU Mamariu saupre lui Ai 


l-au făcut. În plus, întrucât Matei scrie la un moment dat: „Din viaţa tatei îți 
voi spune două împrejurări...” rezultă limpede că rândurile sunt adresate 
unei singure persoane şi că nu reprezintă un demers (semi-)oficial sau către 
oficialități. De altfel, cu două zile înainte, Matei îi scrisese aceluiaşi Corneliu 
Botez, anunţându-şi „memoriul”: 


„Din cauza întârzierei la fotograf «cu reproducerea» am întârziat şi eu. Marţi 14 
curent sunt gata şi le trimet. // Salutări amicale.” 


În sfârşit, în ziua următoare, Bucureşti, 1962 
pe 15 aprilie 1909, Matei revine 
cu o altă epistolă, în care face 
unele completări mărunte, de 
soiul: 


„Am uitat Să-ţi spun că tata avea —— 
e i A. Z. N. Pop, Contribuţii documentare... 
nas acvilin, nas pe care l-a avut 


numai Ilie, care-i semăna perfect şi Memoria aspra famiha Emineic 
Şerban. // Cei-l-alți am avut nasul 


í rH Am fma 10 iag dma. Chişinău, 1999 
mamei. II Or ce alte desluşiri sunt la |. Berkan, map fri op 


dispoziţie. — pe Donţu (poreclă dată | Bara. În Wa, ca sbasdene in ukimul an, pnea de casa ursi 


A aidia medicina la Vigna şi la Erlangen in 


Biede eremi pe siunt, anume Lipni. A menl de alesi in 
Herlră, dide se duser gi pa caure in (674 


lui Potroff — n. ns.) îl chema ca nume 
de botez Alexa. — 1 Tot ce ţi-am narat 


despre el este absolut autentic din C. şi V. Crăciun, Eminescu - Înfăşurat în manta-mi, II 


gura mamei.” 





Faptul că epistola în cauză conţine şi expuneri detaliate asupra familiei 
Eminovici (lucru care ar putea să o apropie de un anume fel de memoriu) 
nu justifică intervenţia. Înainte de orice, pentru că nimeni nu are dreptul 
să modifice textele originale la care apelează (în nici un caz, fără să anunţe 
schimbările operate). Apoi, pentru că titlul ales seamănă suspect de mult 
cu acela la care se referă Călinescu. Nu în ultimul rând, pentru că Matei 
însuşi o prezintă astfel: „Ca urmare cărței poştale anterioare acestei scrisori...” 

Regretăm că suntem siliţi să facem ocoluri atât de mari, însă starea de 
fapt a istoriografiei literare, capitolul Eminescu, ne obligă. Este vorba de 
metoda de lucru a multor specialişti, care nu are nimic comun cu ştiinţa. De 
la ediţie la ediţie, intervenţiile personale neanunţate nu fac decât să erodeze 
tot mai mult realitatea, împingând fatalmente spre neadevăruri atât de mari, 
încât nici nu mai contează prea mult care dintre ele ne este servit. 

Adus în rând cu idioţii 


Să revenim la articolul Nebunia lui Eminescu, al doctorului Zosin. 

Pornind de la enunţarea existenţei unor imaginare „biografii” ale lui 
Eminescu (din care însă nu citează, ba, nici măcar nu numeşte vreuna!), 
Zosin trage de concluzii ca de funia clopotului: 


„Cum se vede Eminescu prezenta stigmatele psihice ale degenerescenței, şi de 
sigur că ceea ce se notează în viaţa lui ca simptome de nebunie, până pe la vârsta de 30 
ani, nu erau de cât accese episodice ale acelei stări morbide constituționale. Cu toate 
aceste Eminescu nu era implicit condamnat să devie ce-a devenit câtre sfârşitul zilelor 
sale. El putea fi prea bine socotit ca un degenerat superior, după înţelesul şcoalei 
psihiatrice franceze şi totuşi să vieţuiască mult şi bine, mărind numărul operelor ce 
lau imortalizat. Starea lui de degenerescenţă nu lar fi putut scoate din mijlocul 
societăţei, dacă nu se alăturau alți doi capitali factori morbizi: alcoolismul şi sifilisul. 
Dacă cumva Eminescu ar fi scăpat acestor din urmă două influenţe vitruitoare, poate şi 
astăzi s'ar afla printre noi, aşa distins şi bizar precum era. 

Cari să fi fost caracterele acelei nebunii, nu putem şti cu siguranță. Se pare că 
fondul său originar de bizarerie se manifesta mai cu putere, relevând ceea ce alieniştii 
franceji numesc degenerescenţă, adică o stare de desechilibru congenitală ori ereditară. 
«Atmosfera locuinţei lui Eminescu, relatează un coleg al său (care? — n. ns.), era infernală, 
căci lui îi plăcea prea mult cafeaua neagră şi când lucra maşina funcţiona fără 
întrerupere. Mirosul cafelei, al spirtului dela maşină, împreună cu fumul tutunului care 
umplea casa cu o ceaţă de nu puteai vedea obiectele cele mai aproape din casă, îl 
alunga pe fiecare curând dela Eminescu.» Ceea ce coroborează perfect cu ceea ce zice 
şi d. Maiorescu (care relatează doar din auzite — n. ns.) : «Viaţa lui era neregulată, 
adesea se hrănea numai cu narcotice şi excitante, abuz de tutun şi de cafea, nopți 
petrecute în citire şi scriere, zile întregi petrecute fără mâncare şi apoi deodată la vreme 
neobişnuită, după mie-zul nopții, mâncare şi băutură fără alegere şi fără măsură».” 

Maiorescu continuă, dar Zosin nu-l mai citează: „...şi fără măsură; aşa era viaţa lui 
Eminescu. Nu această viaţă i-a cauzat nebunia, ci germenele de nebunie înnăscut a 


“s 


cauzat această viaţă” (subl. ns.). 


Deci, Eminescu „prezenta stigmatele psihice ale degenerescenței” . Care 
erau acestea şi cine le-a consemnat? Cum se face că în nici unul dintre 
sumarele (şi ilicitele) documente medicale eliberate — zice-se — pe numele 
lui nu este invocat nici un astfel de stigmat psihic şi nici de degenerescență 
nu se aminteşte? Care sunt faptele care ne-ar putea face să credem că 

Eminescu avea „accese episodice ale acelei stări morbide constituționale” ? 
Nici una, aserţiunile lui Zosin având la temelie doar relatarea unui anonim 
miop, care, uitându-şi acasă monoclul, nu mai „vedea obiectele cele mai 
aproape din casă”, şi spusele lui Maiorescu, privind existenţa unui soi de 
alienare fără nume, transmisibil de la părinţi la copii şi care se manifestă prin 
consum de cafea şi tutun, prin „nopți petrecute în citire şi scriere” şi, capac 
la toate, prin nerespectarea orelor de masă („zile întregi petrecute fără 
mâncare” rămâne o exagerare evidentă, dar explică de ce uneori, când foamea 
îl biruia, Eminescu mânca fără măsura obişnuită — precizăm că nu există 
nici un indiciu că Eminescu ar fi suferit de vreo boală de stomac, boală la 
care un astfel de trai ar fi trebuit să ducă). A spune că asemenea program ar 
fi produsul unui germene de nebunie este simplu, dar şi cu atât mai stupid cu 
cât Zosin recunoaşte că nu ştie „cari să fi fost caracterele acelei nebunii”. 
Păi, dacă lipsesc dovezile în acest sens, în ce temei se afirmă că „nebunia” ar 
fi fost reală? Singurul lui răspuns este un sec şi primejdios „se pare”, prin 
care se contrazice, în lucrările-i teoretice văzând cu totul altfel lucrurile. 

Curios: „nu putem şti cu siguranță” , dar, întrucât ni „se pare că” „ridicăm 
această discutabilă impresie strict personală la rang de adevăr incontestabil? 
Şi-apoi, chiar să fi avut Eminescu un „fond de bizarerie” , unde este dovada 
că respectivul „fond” era ereditar? (În DEX, bizareria este definită drept 
„Ciudățenie, extravagantă” , dar în Dicţionarul lui Şăineanu cuvântul „bizar” 
apare ca având şi sensul de „fantastic şi caprițios” .) Faptul că Zosin dezvoltă 
o întreagă teorie, pornind de la o premiză pe care o declară, dar uită să o 
demonstreze nu e îmbucurător, însă nici tragic n-ar fi, dacă atâţia şi atâţia 
autori nu l-ar fi folosit drept piatră de temelie în lucrările lor, culmea fiind 
atinsă atunci când Academia Română a premiat monografia „ştiinţific” 
elaborată de Călinescu (şi) pe baza elucubraţiilor numitului medic. 

Zosin repetă cuvântul „degenerescență” şi este foarte explicit în privinţa 
sensului pe care i-l dă: „adică o stare de desechilibru congenitală ori 
ereditară” . În lucrarea Alienatul în faţa societăţii..., Al. Şuţu tratează 
chestiunea degenerescenţei la subcapitolul „Infirmități cerebrale” (pagina 
211). Prezentăm mai amplu, pentru că merită să vedem cam cum se gândea 
pe atunci: 


„Acelle patru stări amintite (surdimutitatea, imbecilitatea, idiotismul şi demenţa — 
n. ns.) mai sus sunt nisce manifestaţiuni ale unei degenerescențe mintale şi fisice 
desvoltate, aici într'un mod direct, aici indirect pe calea heredităţii. Ideea de 
degenerescenţă desceaptă în spiritul fie-căruia aceea a perfectibilităţei; ea presupune 

una din aceste două proposițiuni: sau că nu există un tip normal primitiv de unde omul 
e descins, sau că există un tip de perfecțiune la care omul poate să ajungă. Lucrările 
fisiologiştilor moderni între cari vom cita în cap pe Flourens, şi pe Darwin, profesă 
această după urmă doctrină care pare mai conformă adevărului, doctrină fiolosofică de 
mare valoare care vine să dea moralei un sprijin, şi să arate omului şi popoarelor că le 
este permis, dacă voesc, să atingă plenitudinea facultăţilor lor, desvoltarea aptitudinilor, 
a sănătăţii şi a fortelor. «Geniul, a zis Sainl[t]e-Beuve, pare că se accumulă, într” un mod 
hereditar în timp de mai multe generaţiuni în aceeaşi rasă prin nisce predisposițiuni şi 
manifestaţiuni de talent, mai mult sau mai puçin perfect, până la gradul unde el 
isbucnesce în perfecțiunea sa într' un ultim copil al generaţiunei predestinatre geniului. 
Un om ilustru prin urmare nu este în realitate de cât uă familie acumulată şi resumată 
în el, cell după urmă product al acellei seve care a curs în vinele salle. Fenomenul 
geniului hereditar crescând şi fructificându-se într un om mare isbesce spiritul, care se 
silesce să descopere în istoria sea biografia oamenilor, cari au fost originile lor morale. 
Uă familie nu ajunge de uă dată la glori; este u progresiune în familie ca şi la 
indivizi; natura procedă printr uă desvoltare lentă şi succesivă, iară nu prin esplosiuni 
repezi. Un geniu care se crede format de el însuşi este resultatul timpului.» 

Dară dacă omul, familia sau poporul pot să atingă acell ideal de perfecţiune, tot 
aşa se şi pot depărta printr ud progresiune aici repede aici indefinită, până la nimicirea 
şi stingerea lor desăvârşită. Această depărtare sau deviare de acell tip normal, deviare 
care are facultatea de a se transmite de la ascendinţi la descendinţi, constitue ceea-ce 
se numesce degenerescenţă. Consecințele acumulaţiunei elementelor morbide, care se 
transmit prin generaţiune, sunt cunoscute sub numele de idiotism, imbecilitate, 
surdimutitate etc. Aceste stări nu sunt de [cele?] mai multe ori decât celle după urmă 
manifestaţiuni vitale ale unei familii sau rase în care s'a săvărşit scăderea ei intellectuală, 
morală şi fisică, printr u accumulare hereditară de rea natură. Natura, în aceste casuri, 
ajunge, din transmisiuni morbide în transmisiuni morbide, la un ultim resultat, acella 
al oprirei desvoltărei cerebrale cu consecinţele salle firesci, adică cu isbirea facultăţilor 
intellectuale şi affective. 

Recunoascem că surdimutitatea, imbecilitatea, idiotismul nu sunt totd auna 
productul direct al heredităţii accumulate. Scim foarte bine că aceste stări sunt une-ori 
congenitale, altă dată accidentale. Vă emoţiune foarte încercată de mumă, lovituri 
priimite în timpul sarcinei, căzături, pot modifica într' un mod deplorabil conditiunile 
vieţii foetale. Mai pe urmă, diferitele morbe infantile, febra tifoidă, epilepsia, pot avea 
uă acţiune simpatică asupra cerebrului, oprindu-i desvoltarea funcţiunilor. Aceasta 
este necontestabil. Dară tot aşa de necontestabil este că hereditatea îşi păstrează toată 
acțiunea sa în formarea unor tipuri sau rase malative, ai căror membrii se presintă 
ochilor noştri cu nisce caractere intellectuale şi fisice cu totul speciale. Toţi vor avea 
aceeaşi formă de cap, acelleaşi tendințe morale şi intellectuale, acelleaşi instincte, 
acelleaşi manifestaţiuni stranie, pe care cu greutate educaţiunea le va putea modifica. 
Iară differința între idioții hereditari şi acei cari au devenit imbecili în urma unor 
malatii intercurente, va consista, că aceştia nu vor presinta nimic în forma capului, în 
expresiunea figurei care să denote uă origină congenitală sau hereditară” (subl. ns.). 

În primul rând, observăm cât de periculoase pot să devină ideile. Citatul 
Sainte-Beuve, deşi a fost într-o vreme student la medicină, nu ştim să o fi 
practicat vreodată, el profesând critica literară şi, în general, scrisul. Trecem 
şi peste dinamica convertirilor şi reconvertirilor lui, care face ca, privit în 
ansamblu, el să pară multora contradictoriu, oprindu-ne asupra părerii lui 
evoluționiste, prin care, între altele, explică şi apariţia şi raritatea geniilor. 
Sainte-Beuve a privit doar de jos în sus. Psihiatrii au simplificat esenţa ideii 
lui, schematizând truda Timpului printr-o pantă ascendentă, căreia, ca să nu 
cadă sau ca să nu se plictisească singură, i-au opuns o alta, obţinând un „V” 
întors, un fel de reprezentare bidimensională a „teoriei” spiralei, după care, 
ca în traficul rutier, au stabilit un sens unic pentru scurgerea secundelor. E 
„uman”, se va zice. Umani sunt şi copiii, se poate răspunde. 

În al doilea rând, textul lui Şuţu contrazice afirmaţia lui Zosin, care afirmă 
ca degenerescenţa ar fi „o stare de desechilibru congenitală ori ereditară” 
(subl. ns.). Dezechilibrul poate fi trecător, sub diverse forme şi pentru diferite 
intervale de timp, el apărând şi dispărând frecvent în viaţa celor mai mulţi 
dintre oameni. Ca fenomen simetric greoiului urcuş al generaţiilor către câte 
o explozie a genialităţii, imaginat de Sainte-Beuve, degenerescenţa ar trebui 
să fie la fel de lentă şi, mai ales, să se încheie nu cu o boală psihică, oricare 
ar fi aceasta, ci cu o secare a capacităţilor intelectuale (sau, mai exact, cu o 
funcţionare a lor după cu totul alte coordonate). 

Prezentată de doctorul Şuţu drept „accumulare hereditară de rea natură”, 
degenerescenţa produce ceea ce acesta numeşte „idioții hereditari” , pe care 
ajunge să-i vezi, ca să ştii că au mintea goală. Au avut fraţii Eminovici „nisce 
caractere intellectuale şi fisice cu totul speciale” ? Au avut ei „aceeaşi formă 
de cap, acelleaşi tendinţe morale şi intellectuale, acelleaşi instincte, acelleaşi 
manifestaţiuni stranie” , precum idiotul-model? Au fost ei idioţi, demenţi 
sau imbecili? A avut vreunul dintre ei „infirmităţi cerebrale”? 

Nu. Şi-atunci, ce să credem? Că Zosin era un slab profesionist? Că nu 
cunoştea „ceea ce alieniştii franceji numesc degenerescenţă” decât în mod 
superficial? Nu s-ar zice, deoarece în Expertiza psihiatrică el afirmă: 


„Ca să poată fi vorba de-a conchide către o probabilă înrâurire ereditară sau 
de-a considera cel puţin ereditatea ca un element mai mult în sprijin, trebueşte încă să 
se vadă dacă acuzatul prezintă anumite semne (stigmate ereditare sau de degenerescenţă), 
cari sunt aşa zicând o confirmare a morbidităţei ereditare, ce încă nu poate fi luată ca 
probă peremtorie, dacă nu se vede o legătură cauzală între faptul comis şi meteahna 
ereditară (subl. ns.). 

În ori-ce caz, semnele de degenerare, fără să poată câtuşi de puțin îmbrăca un 
caracter patognomonic, sunt un element mai mult în interpretarea antecedentelor 
ereditare şi ca atare indicarea lor în raportul psihiatric se impune.” 


În Dosarul Eminescu, care este „faptul comis”? În ce constă „meteahna 
ereditară” şi cum se dovedeşte că aceasta a fost reală, nu inventată? Întrebări 
fără răspuns, pe care Zosin le pune numai când ţine predici, nu şi în practică. 

Invocatele „semne de degenerare” nu sunt totuna cu „degenerescenţa”, 
pe care, în articolul despre Eminescu, Zosin o defineşte drept „stare de 
desechilibru congenitală ori ereditară”. În sensul folosit de el, 
degenerescenţa este prezentată ca un proces deja început şi care se întinde 
pe mai multe generaţii, în timp ce „semne de degenerare” oferă, la un moment 
dat, oricare om, în unele cazuri existând posibilitatea re-generării. În afară 
de aceasta, degenerescenţa presupunea ca, de la generaţie la generaţie, 
capacitatea intelectuală să scadă. A fost cazul Eminovicilor? 

De unde ideea de degenerare? De la Maiorescu. Folosit de Zosin ca 
martor principal, alături de Harieta, acesta invocă aşa-numita „degenerare 
etică” (sau afirmă că „protejatul” era „degenerat în forma lui etică şi 
intelectuală” — subl. ns.), dovada lui fiind: Eminescu „devenise lacom de 
bani” (să-l fi întrecut chiar şi pe el?). În pofida asemănării cuvintelor, între 
ceea ce voia Maiorescu să spună prin „degenerarea etică şi intelectuală” 
(manifestare a sifilisului) şi „degenerescența” diagnosticată de Zosin este 
diferenţă ca de la cer la pământ, prima fiind provocată de un microb, deci de 
un factor extern, cealaltă fiind efectul unor fine mecanisme interioare, nici 
astăzi prea bine cunoscute. Ce folos însă, atâta vreme cât istoria literară, 
furată de rădăcina unei familii de cuvinte şi nepăsătoare faţă de sensul 
exact al unor termeni specioşi din ştiinţa medicinii, nu face nici o distincţie 
între acestea? 

+ 


Ne întoarcem la articolul lui Zosin, Nebunia lui Eminescu: 


„Că Eminescu făcea abuz de băuturi spirtoase (subl. ns.) şi că devenise sililitic 
reese din numeroase do-cumente” , 


mai afirmă numitul. Numeroasele documente provin dintr-o unică sursă: 
C. Emilian, care mediatizase cinic epistolele Harietei (indusă în eroare) şi 
care nu se zgârceşte când e să ne servească prostii, dar nu îndrăzneşte să 
scrie cu mâna ei că Eminescu ar fi avut sifilis. Intrigantă abilă, ea a publicat 

şi transcrierea unui — zice-se — document medical iscălit de cinci medici 
pe un ciudat bileţel numit „consultație”. Chiar dacă a existat aievea, 
acesta nu conţine un diagnostic anume, dar, prin ambiguitatea formulării, 
ar putea fi interpretat şi ca dovadă că semnatarii bănuiau că Eminescu ar 
fi fost bolnav de sifilis, de parcă medicina adevărată se practică „printre 
rânduri”, iar diagnosticul ar fi supoziţie. 

Invocatul „abuz de băuturi spirtoase” se întemeiază pe „probe” la fel de 
„hnumeroase”: două. Întâi, pretinsul diagnostic de delirium tremens, pus 
— zice Zosin — în ospiciul de lângă Mănăstirea Neamţului, după ce Eminescu 
ar fi fost vindecat de manie furibundă. Evident, nici documentul cu acest 
diagnostic nu a mai fost văzut de altcineva şi nu există nici alte dovezi care 
să-l susţină. Dac-ar fi să-l credem pe Zosin, pentru ca Eminescu să aibă 
delirium tremens la o lună, două după internare, trebuia să fi consumat chiar 
în ospiciu vinuri sau rachiuri — fapt hilar, ca orice imposibilitate. Al doilea 
„argument” este, nici mai mult, nici mai puţin, decât „o scrisoare a D-lui 
Maiorescu către sora lui Eminescu din 10 Februar 1588, prin care întreabă. 
«dacă s'a lăsat de băut»...” Aşadar, atât psihiatrul Zosin, cât şi exigenţii 
biografi au transformat o întrebare într-o acuzaţie precisă, pe baza ei stabilind 
un diagnostic medical! 

Halal profesionalism! Cât tupeu trebuie să ai sau ce dezechilibre trebuie 
să te marcheze pentru a folosi asemenea logică, făcând complet abstracţie 
de faptul că nici în jurnalul intim (unde citim doar: ,„...Duminică prânzit la 
Emilia. Eminescu decăzut cu fete de la Cafe chantant” [26 octombrie 1885] 
Şi „... Am văzut şi pe Eminescu, care devine din nou direct alienat” [27 mai 
1886]), nici în vreo altă scriere, Maiorescu nu îndrăzneşte să-l prezinte pe 
Eminescu ca fiind alcoolic? Mai mult, cât timp a fost Eminescu la Botoşani, 
Maiorescu nu i s-a adresat nicidată Harietei. În schimb, la data menţionată 
de Zosin, aflăm de la aceasta că magistrul i-a scris doctorului Isac: 


„D-nu Maiorescu scrie doctorului ce crede de boala lui Mihai şi de garantează 
să l facă sănătos, sau este numai o ameliorare, care poate mai târziu să se ivească cu 
şi mai mare furie şi dacă s'a lăsat de băut” (10 februarie 1888). 


Faptul că Maiorescu îl întreabă pe Isac dacă „garantează să l facă 
sănătos” pe Eminescu, după ce încercase (şi reuşise) să-i convingă pe „amici” 
că acesta ar fi iremediabil pierdut, arată teamă. Dar să nu anticipăm. 

Dacă există, unde sunt documentele? 


Când se referă la locul pe care, potrivit propagandistei Cornelia Emilian, 
Eminescu l-ar fi ocupat „la Biblioteca Universităţei”, Zosin explică într-o 
notă din josul paginii: 


„În 1886, Eminescu se afla ca sub-bibliotecar la biblioteca centrală din Iaşi, 
precum reese dintr’ o adresă din 3 Decembrie 1886, pe care D-l Caragiani, bibliotecarul 
de atunci, o face către directorul ospiciului de la Neamt, unde se afla intemat Eminescu, 
trimițându-i statul, ca să subscrie de primirea lefei.” (Asta, în pauza dintre câteva 


“s 


„găleți de apă rece aruncate pe spinare şi în cap, cu cufundări în putină” şi o bătaie 
„Cu frânghia udă” , cum pretinde A. Z. N. Pop!) 


N-am fi acordat atenţie acestui pasaj, întrucât socoteam că argumentele 
prezentate în pagini trecute, în care am arătat de ce nu se poate pune temei pe 
spusele celui căruia — îşi aminteşte Negruzzi — „i se zicea ... Bine-hrănitul 
Caragiani” , erau suficient de convingătoare. Întrucât se pare că unii, deşi fără 
vreun argument, se declară încă de altă părere, revenim asupra acestui subiect, 
chiar cu riscul inevitabil de a repeta unele informaţii. 

De ce Zosin nu a transcris aidoma, cuvânt cu cuvânt, această adresă 
inedită şi neaşteptată, dacă într-adevăr a avut-o sub nas? De ce nici alţii nu i-au 
cerut să o facă? 

În bibliografia de specialitate este consemnat un asemenea document, textul 
lui fiind dat publicităţii de Gh. Ungureanu, dar el apare numai ca un concept, 
despre care nu avem nici o garanţie că ar fi devenit document oficial şi nu e 
probat nici măcar că ar fi fost scris de mâna lui Caragiani. Deşi l-am mai 
prezentat, situaţia ne obligă să reamintim textul în discuţie, spre 
reîmprospătarea memoriei: 


„Nr. 21/1886. S/12 

Domnule Director, 

D. Eminescu, care se află în cură medicală la ospiciu pe care-l dirigeaţi, are a lua 
leafă pe luna noiemvrie (subl. ns.), ca fost subbibliotecar al acestei biblioteci. Însă 
când s-au trimis statele de prezenţă la minister, domnia sa n-a fost aici să iscălească, şi 
la casierie se cere iscălitura d-sale în stat, ca statul să fie achitat. Deci vă alăturăm pe 
lângă aceasta statul în chestiune, rugându-vă să binevoiţi a pune pe d. Eminescu 
să iscălească la locul respectiv şi a ne înapoia statul ca să putem lua paralele.” 

(Gh. Ungureanu, Eminescu în documente de familie) [Biblioteca Centrală Universitară 
«Mihai Eminescu», laşi, Arhiva de cancelarie, dosar 2/1886, f. 53. Concept.] 


O asemenea fiţuică putea concepe oricine, oricând. Pentru a-i acorda 
atenţie, ar trebui să fie susţinută cu dovezi materiale care să ateste că, într-adevăr, 
Biblioteca i-a trimis lui Eminescu pretinsul salariu ori că, în decembrie 1886, 
cineva — contează mai puţin cine anume — a primit de la casierie banii care i 
se cuveneau (ilegal?) lui Eminescu. De asemenea, ar trebui să existe un stat 
separat („statul în chestiune”, alăturat pretinsei adrese), numai pe numele 
acestuia. Cine l-a văzut? Şi cine a văzut numele sau semnătura lui Eminescu 
în stat? Ştiut fiind că în acea clipă era închis în ospiciu, mai avea vreo 
valabilitate semnătura lui? 

Reamintim că Gh. Ungureanu, care a scotocit arhiva Bibliotecii din laşi, 
notează în lucrarea Eminescu în documente de familie (1977): 


„Statul pe ianuarie 1885 nu este iscălit de Eminescu. Pe luna februarie îl iscăleşte. 
Toate rapoartele Bibliotecii pentru înaintarea statelor pe lunile martie—noiembrie sînt 
scrise de Eminescu. La fel şi statele. Pe luna decembrie (1885! — n. ns.) este trecut 
Eminescu, dar nu iscăleşte el.” 


(Gh. Ungureanu nu scrie explicit că statul din decembrie 1885 ar fi fost 
iscălit de Altcineva, dar asta se deduce, din moment ce nu afirmă că statul ar 
fi neiscălit, ci doar că „nu iscăleşte el”, Eminescu.) 

Aşadar, ultima dată la care numele Eminescu apare în statele Bibliotecii 
este decembrie 1885 (fix un an înainte de pretinsa adresă a lui Caragiani), iar 
ultima semnătură a lui Eminescu în statul de plată este chiar şi mai veche, 
datând din februarie 1885 — deci, cu mai bine de un an şi jumătate înainte ca 
Eminescu să părăsească laşii. 

Avem două date asemănătoare: decembrie 1885 şi decembrie 1886. În 
decembrie 1885, apare numele lui Eminescu în stat, dar nu şi semnătura, iar 
în decembrie 1886 nu găsim nici una, nici alta, dar, spre compensare, avem 
aşa-zisa adresă a lui Caragiani. Poţi să nu te întrebi dacă şi ce soi de 
coincidenţă o mai fi şi asta sau dacă, departe de a fi vorba de o întâmplare, 
cineva a „îmbogăţit” arhiva cu un fals document, dar fie a greşit anul, fie n-a 
avut de ales (ultimul salariu primit de Eminescu de la Bibliotecă, cel din 
februarie 1885, era cu mult anterior lui decembrie 1886, pentru a se mai 
putea face o legătură între aceste date, creând aparenţa continuității)? 

În pretinsa adresă a lui Caragiani, se menţionează că Eminescu n-a fost 
în laşi „să iscălească, şi la casierie se cere iscălitura d-sale în stat, ca statul 

să fie achitat”. Deduci că statul a fost trimis fără semnătura lui Eminescu, 
pentru acesta fiind întocmit un document separat. La primă vedere, pare 
firesc. Apoi te-ntrebi: dar în decembrie 1885 cum de-a fost posibil, cum de 
s-a putut să semneze Altcineva în locul lui, pentru ca un anonim să poată 
„lua paralele”? 

Întrucât ultima semnătură a lui Eminescu în statul de plată al Bibliotecii 
datează din februarie 1885 şi cum în 1886 numele lui nu a mai apărut nici o 
dată în documentele instituţiei, avem toată îndreptăţirea să credem că între 
menţionarea lui în decembrie 1885 şi pretinsa adresă a lui Caragiani din 
decembrie 1886 există o legătură, o punte creată de necunoscuţi cu intenţii 
foarte bine conturate. Variante posibile sunt mai multe, dar pentru a ne putea 
pronunţa ar trebui să cunoaştem detalii precum poziţia numelui în tabel, 
grafia, semnăturile, tipul de cerneală etcetera (indicii preţioase s-ar putea 
obţine şi din atenta studiere a elementelor de identificare ale documentului: 
„Nr. 21/1886. S/ 12" — existent, resubliniem, doar în concept). Oricum, modul 
în care au raţionat cei care au încercat să creeze iluzia că în noiembrie 1886 
Eminescu era salariatul Bibliotecii ieşene rămâne mai puţin important, 
esenţial fiind faptul în sine, căci acesta ne arată cât de morali erau respectivii 
(dându-ne de înţeles cam cât credit merită) şi ne convinge că a existat interesul 
de a oculta ceva. 

Am arătat că Eminescu nu putea fi angajat legal al Bibliotecii, mărturie 
stând legislaţia vremii şi toate documentele publicate în Monitorul oficial, nu 
doar unele dintre acestea, şi acelea de o legalitate cel puţin discutabilă. 
Reamintim că I. N. Roman, pe atunci redactor-şef al ziarului Liberalul, din 
laşi, precizează că bibliotecar titular era un anume Gârcineanu (care „dădea 
foarte rar pe la bibliotecă”), după care face şi următoarea afirmaţie, pe cât 
de importantă, pe atât de neluată în seamă de specialişti (fie şi numai pentru 
a o combate): 


„Înlocuit din postul de sub-bibliotecar, Eminescu rămăsese literalmente fără mijloace 
de existenţă” . 


Că înlocuirea la care se referă I. N. Roman s-a produs înainte de noiembrie 
1886 (foarte probabil, încă din februarie 1885) este un fapt la care ne conduc 
mai multe elemente: autorul nici măcar nu aminteşte de internarea în balamucul 
de lângă Mănăstirea Neamţului, din spusele lui nu reiese că Eminescu şi-ar fi 
pierdut postul din motive de sănătate şi, în plus, după această decizie, el a 
mai stat în laşi o perioadă nedeterminată, Roman însuşi declarând că l-a 

cunoscut pe Eminescu la 8 noiembrie 1886 (adică două zile după aşa-zisa 
lui arestare şi în preziua pretinsei lui predări la ospiciu), la balul Junimii. 

Zosin afirmă că directorul Bibliotecii s-ar fi adresat directorului ospiciului, 
căruia i-ar fi trimis statul de plată al propriei instituţii, pentru ca pacientul 
Eminescu „să subscrie de primirea lefei” (subl. ns). Cu alte cuvinte, alături 
de adresa lui Caragiani şi de invocatul stat, trebuia să fie şi un mandat de 
plată sau bani gheaţă. 

În textul adresei, am văzut, găsim însă o altă motivaţie: 


„când s-au trimis statele de prezenţă la minister, domnia sa n-a fost aici să iscălească, 
şi la casierie se cere iscălitura d-sale în stat, ca statul să fie achitat” (subl. ns.). 


În aceste rânduri, explicaţia este mutată pe lipsa semnăturii lui Eminescu 
din stat, în clipa în care acesta a fost expediat ministerului. Să înţelegem 
că salariaţii semnau de primire înainte ca ministerul de resort să le vizeze 
favorabil statele de plată? Ultima coloană a statului era ea rezervată pentru: 
„Semnătura. Constatând prezenţa şi achitarea celui în drept” (subl. ns.), 
dar asta nu înseamnă că iscălitura fiecăruia era cerută înaintea banilor, ci 
doar că, semnând, salariaţii depuneau „mărturie” că: numărul de zile lucrate 
în luna respectivă fusese cel trecut la rubrica „zile” (împărţită în „servite” şi 
„vacante”), că, într-adevăr, „cuantumul pe lună a sumei din bughet” era cel 
menţionat în tabel, că ştiu că li se opresc diferite sume (taxe şi „rețineri 
pentru Casa Pensiunilor” ) şi că, în concecinţă, li s-a numărat în palmă suma 
X, motiv pentru care, iată, iscălesc. Dovadă că, atunci când plecau către 
minister, statele nu aveau cum să fie gata iscălite, stă şi faptul că în partea de 
jos a tipizatelor era scris: „Se certifică prezenţa în serviciu a personalului în 
acest Stat şi exactitatea cifrelor” (subl. ns.), dedesubt iscălind directorul şi 
secretarul instituţiei în cauză, care îşi asumau astfel întreaga responsabilitate. 
În consecinţă, Eminescu nu avea nimic de semnat atunci când se trimiteau 
„Statele de prezenţă la minister” (subl. ns). 

Găselniţa din adresa lui Caragiani (Eminescu ar fi lipsit „când s-au trimis 
statele de prezenţă la minister” ) este cusută cu aţă albă şi din alt motiv: potrivit 
Legii, casierul nu elibera banii decât după ce salariatul semna de primire. Să 
zicem că persoana care ocupa acest post respecta cu atâta rigurozitate Legea, 
încât nu accepta abateri nici în cazuri de forţă majoră (chit că existenţa 
semnăturii străine, descoperită de Gh. Ungureanu în dreptul numelui lui 
Eminescu pe statul din decembrie 1885 arată că nu era cazul nostru). Dar, 
aşa cum casierul nu plătea decât după ce primea semnătura beneficiarului, la 

fel, el nu înmâna paralele decât persoanei nominalizate în stat, un străin 
putându-le obţine numai dacă avea o procură din partea titularului. (În 1889, 
cu toate că avea din partea lui Eminescu o astfel de delegaţie legalizată, 
Veronica tot nu a reuşit să recupereze banii pe care Primăria din Botoşani i-i 
datora acestuia.) 

Aşa stând lucrurile, ce legătură are ministerul cu toată această poveste, în 
care cu adevărat importantă putea fi doar casieria Bibliotecii (Universităţii)? 
Fără să ştim dacă asta s-a intenţionat, constatăm că implicarea înaltei instituţii 
a Statului este de natură să inducă şi falsa idee că, într-adevăr, Eminescu ar fi 
fost salariat bugetar în noiembrie 1886. Fiţuicile lui Caragiani sunt singurele 
„probe” în acest sens, căci, repetăm de câte ori va fi nevoie, nici măcar 
Maiorescu nu a susţinut acest lucru. În studiul lui Petraşcu (1892), scris sub 
atenta supraveghere a lui Maiorescu şi în care sunt fructificate toate elementele 
de natură să convingă că Eminescu ar fi fost nebun, în legătură cu perioada 
1884 — 1888, aşa cum citam şi cu alt prilej, autorul scrie numai următoarele, 
dovedite de noi ca fiind neadevăruri: 


„În intervalul acesta se duse la laşi. Aici fu vorba să se facă profesor la o şcoală 
secundară, dar el refuză, simțind că nu poate să-şi încordeze puterile pentru preocupări 
intelectuale. Din faza aceasta a boalei, adică din faza oare-cum negativă a fiinţei sale, 
intră în o a doua fază când sensualitatea şi viţiul se manifestară în el în plină lumină, 
fără grijă de nimeni şi fără ruşine. Se ţinea după femei ordinare, înşăla lumea, fura mici 
lucruri ca un copil, cerea bani, şi, în rare momente lucide, se simțea umilit de ceea ce 
făcuse mai înainte. 

Această stare tristă dură câteva luni, când începu să revie la prima fază a boalei 
sale, adică i se îmbunătăţi starea şi rămase numai într un fel de apatie. 

Într'o dimineaţă, din August 1888...” 


Nimic despre funcţionarea lui ca sub-bibliotecar, nimic despre ridicarea 
şi depunerea în ospiciul de la Neamţ, nimic chiar despre episodul Botoşani, 
care a fost fructificat şi excesiv dramatizat numai după publicarea scrisorilor 
Harietei. De asemenea, cu voia lui Maiorescu, Petraşcu invocă „sensualitatea 
şi vițiul”, scrie şi ce anume înţelege prin acestea, dar nu pomeneşte şi 
darul beţiei. 

Pe lângă toate aceste consideraţii, un element extrem de elocvent rămâne 
lipsa din arhiva Bibliotecii a certificatului medical, care, atestând starea de 
sminteală a lui Eminescu, ar fi permis înlocuirea lui din funcţie. Inexistenţa 
documentului şi menţionarea de către Zosin a conţinutului unei fiţuici la 
care nu avea acces (şi, mai mult, a cărei existenţă nu avea motiv să o bănuiască, 

măcar) constituie aspecte care pot trimite cu gândul la o legătură nevăzută 
între Zosin şi Caragiani. 
+ 

Readucem în atenție o nedumerire formulată şi mai sus: de unde ştia 
Zosin de existenţa adresei lui Caragiani (semnalată de Gh. Ungureanu a exista 
doar în concept), pe care o invocă drept act oficial? Însuşi faptul că nu o 
transcrie poate dovedi lipsa acesteia din arhiva ospiciului, deoarece atunci 
când Zosin a ajuns medic al balamucului de la Neamţ (17 ani după pretinsa 
internare a lui Eminescu), se intrase de multişor într-o epocă în care orice 
document inedit al lui sau despre Eminescu era vânat cu maxim interes. Unii 
îl doreau spre a-l publica, alţii tocmai pentru a evita acest lucru. 

Dacă articolul Nebunia lui Eminescu ar fi fost scris în urma cercetării 
minuţioase a arhivei balamucului, Zosin trebuia să găsească şi condica 
cuprinzând înregistrarea documentelor primite sau emise de conducerea 
ospiciului, din care scrisoarea lui Caragiani nu putea lipsi decât în situaţia în 
care care „adresa” lui s-ar înscrie în categoria corespondenţă particulară. 

Să zicem că textul cu pricina chiar ar fi fost expediat de Caragiani. 
Ce s-a întâmplat însă mai departe? Sunt două variante. Dacă Biblioteca a 
primit din partea Ospiciului un răspuns oarecare, acesta, împreună cu statul 
semnat de Eminescu, trebuiau să se regăsească prin arhive, unde nu sunt. 
Dacă răspunsul nu a venit, Biblioteca ar fi fost obligată să insiste, revenind 
cu o altă adresă, având un alt număr de înregistrare, dat într-o altă zi decât 
5 decembrie 1886. Aşa cum se prezintă lucrurile astăzi, situaţia lui Eminescu 
rămâne confuză: ce s-a întâmplat cu pretrinsele sume pe care el trebuia să le 
mai primească de la Stat şi care lui nu i-au parvenit niciodată? Cum a rezolvat 
Caragiani problema, dacă aceasta a existat? Este astăzi Statul Român şi sub 
acest aspect datornicul lui Eminescu? 

Un alt argument că inventivul doctor Zosin nu avea cum să descopere în 
1903, în arhiva ospiciului, un document de factura citatei adrese a lui 
Caragiani este unul de bun-simţ. El se bazează pe faptul că scotocitorul Zosin 
nu scrie nici un cuvânt despre tratamentul aplicat lui Eminescu în ospiciu ori 
despre modul în care a evoluat starea acestuia. Chiar este de crezut că arhivele 
păstrau documente fără valoare, precum apelul la amabilitatea directorului 
(?) balamucului, dar distrugeau, bunăoară, tocmai fişele de observaţie şi orice 
alte consemnări privind pacienţii? 

La întrebarea „de unde ştia Zosin de existenţa ciornei lui Caragiani?”, 
aflată tocmai în arhiva Bibliotecii Centrale din laşi, găsim mai multe posibile 
explicaţii, între care şi aceea că textul privind Nebunia lui Eminescu şi adresa 

lui Caragiani sunt rodul unei unice gândiri. Faptul că aberaţiile lui Zosin nu 
au provocat reacţia celor nominalizați în articol (medicii Iuliano şi Bogdan, 
precum şi academicienii N. Gane şi I. D. Caragiani), dar nici n-au dus la 
dezvăluiri suplimentare vorbeşte de la sine. Necunoaştere? Nimeni nu o poate 
invoca, căci, în ciuda reţinerii cotidianelor la apariţia textului în Spitalul, 
despre articolul lui Zosin — devenit rapid piesă de bază în bibliografia 
Eminescu — s-a sporovăit prea destul în „lumea bună” a celor patru sus numiţi. 

Pentru postumitatea lui Eminescu, anul 1903 poate fi socotit la fel de 
bogat în denigrări ca 1932, când a apărut monografia lui Gheorghe Călinescu. 


Medici şi cotarle 


Şcolarul cu tema făcută 

Doctorul Zosin nu a fost nici singurul, nici primul mânuitor de aşa-zise 
documente Eminescu. Înaintea lui, ca primadonă a melodramei, şi-a executat 
rolul Cornelia Emilian, pe care Harieta, în credulitatea ei, o numea „scumpă 
mamă” . În paginile cu care deschide volumul de corespondenţă al Harietei, 
această Cornelia Emilian scrie: 


„In anul 1886, Eminescu, găsindu-se la Iaşi, ocupa un loc la biblioteca 
Universităţei, dar wa ţinut mult timp, din cauză că la picioare avea nişte răni pe care 
medicul le închisese şi boala mentală imediat i-a revenit a doua oară”. 


Într-adevăr, slujba lui Eminescu la Biblioteca Universităţii „n’a ținut mult 
timp”, dar numirea (asupra legalităţii şi durabilităţii căreia nu mai revenim) 
se făcuse în 1884, cu mai bine de doi ani înainte ca Eminescu să plece la 
Neamţ. Or, din exprimarea Corneliei Emilian rezultă că faptul s-ar fi petrecut 
în 1886, puţin înainte de părăsirea Iaşilor. Să nu fi cunoscut adevărul tocmai 
ea, băgăreaţă din fire şi care, în plus, avea de bărbat un profesor universitar? 

Aceeaşi Cornelia-muma, apropiata cercurilor socialiste — cărora atât de 
încrezătoarea Harieta le transmitea salutări prin intermediul ei —, a fost prima 
care a publicat într-o carte şi informaţia că Eminescu ar fi fost în ospiciul de 
la Neamţ „de cu toamnă până până în primăvară”, când, zice ea, „fugi la 
Botoşani la Henrietta sora lui” . Verbul folosit spune totul despre onestitatea şi, 
implicit, despre intenţiile ei reale. Chiar să fi fugit Eminescu, de ce nu spune şi de 
cine şi din ce cauză fugea? Şi exemple mai sunt, dar nu-i aici locul lor. 

Cu sau fără îndemnul cuiva, să fi studiat Zosin arhiva ospiciului din acea 
perioadă? Aşa este tentat să creadă orice cititor, care, influenţat şi de faptul 
că Zosin fusese medicul ospiciului, având, aşadar, acces la arhiva acestuia, 
îşi imaginează că articolul lui este rodul unei temeinice căutări prin documente 
vechi de aproape două decenii. 

În Dare de seamă..., din ianuarie 1904, Zosin scrie despre sine: 


„Numit medic primar al ospiciului în Mai 1903...” (subl. ns.). 


Pe de altă parte, când termini lectura articolului Nebunia lui Eminescu, 
constaţi că acesta a fost încheiat la 30 mai 1903. Altfel spus, Zosin ar fi avut 
la dispoziţie maximum o lună, perioadă în care trebuia să caute şi să 
interpreteze „ştiinţific” fiţuicile „transcrise”, să aşeze informaţia cap la cap şi 
să o înainteze revistei Spitalul spre publicare, sub formă de studiu. Problema 
e că Zosin nu era la Neamţ pacient meditativ, ci medic primar. Avea el răgaz 
să se şi documenteze, ştiut fiind că în balamucul ce-i fusese dat în grijă se 
găseau, cum singur declară, „în mijlociu” între 80 şi 85 de pacienţi vii, nu în 
dosare, ale căror diagnostice el trebuia să le verifice şi de al căror tratament 
trebuia să se ocupe zilnic? Dacă, aşa cum declară, a „revizuit toate actele 
internaţilor, în cea mai mare parte incomplecte” , mai avea el timp să producă 
şi istorie literară, când, potrivit propriilor tabele, luna mai a cunoscut un vârf 
al numărului de internări (în medie, cam una la două zile) şi când numai 
bogata şi variata statistică prezentată presupunea un mare volum de muncă 
zilnică? Şi avea el dispoziţia necesară când stabilimentul în care abia venise 
îi era nu numai complet străin, ci şi — în parte — ostil, el având de luptat atât 
cu „personalul inferior înnărăvit, pentru ca bolnavii să nu fie victimele 
maltratărilor” , cât mai ales cu intendentul, care transformase ospiciul în 
ceea ce el numeşte „paşalăc intendențesc”? 

Să admitem, totuşi, că am răspunde afirmativ şi la asemenea întrebări. 
Care ar fi motivul credibil pentru care Zosin nu a dat publicităţii pretinsa 
adresă a lui Caragiani, mulţumindu-se să-i semnaleze existenţa într-o notă 
de subsol? Cum se explică faptul că în 1903 publicul nu ştia nici că 
Eminescu ar fi fost salariatul Bibliotecii din Iaşi în 1886, nici că ar fi fost 
internat în ospiciul de lângă Mănăstirea Neamţului? Oare chiar lipseşte 
orice temei pentru a lua în calcul şi ipoteza în care, de pildă, într-un fel sau 
altul, fiţuica lui Caragiani, datată de Zosin „5 decembrie 1886", şi tardivele 
afirmaţii ale celui din urmă fac parte dintr-un plan gândit mult după stingerea 
lui Eminescu, de personaje cu interese convergente? Supralicităm, punând 

astfel problema? Dar, oare, până ce am demonstrat noi paternitatea 
manuscrisului lui Şuţu, şi-ar fi imaginat cineva că N. Petraşcu şi-a pus pe 
hârtie „studiul” din 1892, având drept documentare... textul olograf al celui 
în al cărui spital privat murise Eminescu? S-ar fi gândit cineva la o astfel de 
legătură subterană, mai ales în condiţiile în care cei doi s-au ştiut doar din 
vedere? A existat însă Terţul, „centrala”, care-i cunoştea la fel de bine pe 
amândoi. El a obţinut textul de la Şuţu (căruia, poate, i l-a şi comandat), el i-a 
cerut lui Petraşcu să scrie studiul despre Eminescu, punându-i la dispoziţie şi 
manuscrisul lui Şuţu, şi tot el i-a înlesnit şi publicarea la îndatoritorul Socec. 
Iar Petraşcu a scris cuminte, fără să pomenească o iotă despre misterioasele 
lui surse documentare, rămase în umbră (din păcate, nu şi la răcoare). 

Poate, unii vor întreba: ce atâtea suspiciuni, nu ajunge că Zosin datează 
adresa lui Caragiani atât de exact, „5 decembrie”? Nu! Dimpotrivă, acest 
amănunt nu face decât să sporească suspiciunile, deoarece în ciorna din 
arhiva Universităţii, singura care s-a dovedit palpabilă, nu figurează o dată 
anume. lar dacă în ciornă nu este, dacă actul final nu apare nicăieri, cum era 
să cunoască Zosin data la care ar fi fost redactat inexistentul? 

Dacă 5 decembrie este o zi pe care nu o pune nimeni la îndoială, acest 
lucru se datorează îndeosebi lui Gh. Ungureanu, care publică textul 
conceptului în bogata şi serioasa lui culegere Eminescu în documente de 
familie. Există însă un mic detaliu, pe care nu l-am văzut semnalat în lucrările 
de specialitate: Ungureanu scrie şi el, ce-i drept, „1886, decembrie 5, laşi”, 
dar nu în cadrul conceptului, ci în notiţa lui, prin care prezintă succint 
conţinutul acestuia. Iar dacă originalul ciornei nu are dată, nu putem deduce 
decât că Gh. Ungureanu s-a folosit şi el de informaţia lansată de Zosin şi 
preluată frecvent de feluriţi autori. 

De asemenea, Gh. Ungureanu nu a găsit în arhivele ieşene răspunsul pe 
care ospiciul de lângă Mănăstirea Neamţului se presupune că l-ar fi dat 
Bibliotecii ieşene, iar între documentele contabile ale Bibliotecii era musai 
să se afle un stat de plată semnat de Eminescu în decembrie 1886. Acestea 
neexistând, îndoielile privind afirmaţiile lui Zosin referitor la adresa 
Bibliotecii nu fac decât să se accentueze, iar „documentele” prezentate de el 
(fără dată, fără număr de înregistrare şi, fireşte, fără rezoluţie) să aducă tot 
mai mult a fiţuici inserate de mâna cuiva interesat într-un dosar măsluit. 

+ 

Un alt document redactat de Caragiani prin noiembrie sau decembrie 
1886 ar fi cel adresat ministrului Cultelor şi Instrucțiunii publice. În această 
pretinsă hârtie oficială nedatată şi neînregistrată, prin care ar fi propus şefului 


Nr. 6-9 O——————— Semnele Timpului — 247 


său înlocuirea lui Eminescu cu Gârcineanu, emitentul Caragiani afirmă la un 
moment dat că „Domnul Mihail Eminescu, subbibliotecarul acestei Biblioteci” 
ar fi fost „atins *** de boala de care suferea şi mai nainte” . Merită remarcat 
că nu se invocă o boală de care a mai suferit (cândva, cu ani în urmă), ci boala 
de care „suferea şi mai înainte” — adică, o boală contractată de mult şi rămasă 
nevindecată. Nu este o eroare de exprimare, întrucât cel care a redactat textul 
revine asupra ideii, atunci când deplânge faptul că „lucrările din această 
Biblotecă” („multe şi urgente” , bineînţeles) nu ar trebui să mai „sufere *** 
precum a suferit până acuma din cauza stării sănătăţii Dlui Eminescu”. 
Numai că, în atare situaţie, cum l-ar mai fi putut „atinge” pe malad o boală pe 
care deja o avea, şi nu de ieri de azi? Şi-apoi, boală, boală, dar care anume? 
Intenţia autorului este limpede. Asupra detaliilor nu mai insistăm, întrucât 
le-am abordat cu altă ocazie. Ne referim însă la aspectul formal al chestiunii: 
documentele oficiale (inclusiv cel medical) pe baza cărora Eminescu ar fi fost 
înlocuit cu Gârcineanu. Unde sunt acestea? Dacă într-adevăr au existat cândva, 
de ce au dispărut şi cine este răspunzător de asta? Unde este dosarul 
subbibliotecarului Eminescu? Cum de arhivele au păstrat în original mai 
toate documentele privind anul 1874, când Eminescu a fost temporar numit 
director al Bibliotecii ieşene, dar din mult mai îndelungata perioadă 1884—1886, 
nu mai au decât două ciorne, care nu îşi găsesc corespondent nici în arhiva 
ospiciului de la Neamţ, nici la Ministerul Instrucţiei, unde se luau deciziile? 
Când I. Caragiani spune că „după un consult medical [Eminescu] a fost 
transportat la ospițiul de alienaţi de la Mănăstirea Neamţu” , începe să se 
întrevadă puntea dintre el şi Zosin, care îl completează „transcriind” aşa-numita 
„constatare medicală a doctorilor luliano şi Bogdan. Cei doi se „argumentează” 
reciproc. Prin Zosin apare diagnosticul: „alienațiune mentală cu accese acute, 
produse probabil de gome syphilitice la creer şi exacerbate prin alcoholism” , 
iar prin Caragiani, care afirmă că Eminescu ar fi fost lovit de „boala de care 
suferea şi mai nainte”, se induce ideea că, încă din iunie 1883, Eminescu a 
fost sechestrat din cauză că, pasămite, ar fi fost bolnav de sifilis. Această 
punte dintre cei doi ne face să bănuim că articolul lui Zosin şi „conceptul” 
lui Caragiani au apărut cam în acelaşi timp, fără ca asta să însemne, neapărat, 
o colaborare directă a celor doi. Cum arătam mai sus, iuţeala cu care Zosin a 
descoperit „documentele” şi le-a fructificat ne face să ne întrebăm dacă el nu 
a ajuns la Neamţ cu lecţia gata ticluită, ca un reporter trimis să transmită „de 
la faţa locului”, după ce ziarul fusese deja tipărit. S-ar zice că Zosin şi 
Caragiani, asemenea duetului Şuţu — Petraşcu, au executat o comandă sau 

au răspuns individual câte unei sugestii bine focalizate, viziunea panoramică 
având-o numai Terţul. Cine era acesta? Poate, Maiorescu. Sigur că nu putem 
demonstra acest lucru cu acte, magistrul uitând să dea o declaraţie în acest 
sens pentru posteritate, dar la ce ne putem gândi când ştim fără dubii că el a 
aranjat răpirea şi sechestrarea lui Eminescu, când am demonstrat minciuni 
existente chiar şi în jurnalul intim ori în corespondenţa cu propria soră, când 
avem chiar mărturia lui privind emiterea de documente oficiale fără acoperire 
în realitate, când există exemple indiscutabile de oameni manevraţi de el şi 
când vedem că, departe de a corecta minciunile spuse pe seama lui Eminescu, 
el le înmulţea? 
+ 
Zosin contra Zosin 
Să ne întoarcem la articolul lui Zosin: 


„Un gardian de pe acele vremi, care este şi astăzi (30 Mai 1903 — n. ns.) în serviciu 
şi care l-a îngrijit de aproape, ne relatează că Eminescu avea perioade de mare agitație, 
se lovea de pereți şi de balcoane, îşi cauza răni, nu dormea, une-ori mânca foarte putin, 
se murdărea, făcea figuri şi murdărea pereții cu escremente, etc. Aproape toată iarna a 
fost aşa; către primăvara anului 1887 se făcuse bine, după care timp a şi plecat la 
data arătată. 

Nimic mai mult nu se ştie asupra vieței poetului în ospiciu. Pe cât se vede starea de 
care ne pomeneşte gardianul în simplitatea lui psihiatrică, coroborează cu diagnozele 
trecute în registru: manie furibundă şi mai apoi delirium tremens. Această din urmă 
diagnoză indică clar natura agentului vătămător: alcoolul, care reesă şi dintr'o 
scrisoare a D-lui Maiorescu către sora lui Eminescu din 10 Februar 1888, prin care 
întreabă: «dacă s'a lăsat de băut»...” (subl. ns.). 


Dacă în registru figurează două boli distincte, pe care Eminescu le-ar 
fi contractat în mod succesiv, cu atât mai mult ar fi trebuit să existe şi fişa 
medicală. Doctorul trebuia să urmărească evoluţia stării de sănătate a 
pacientului său şi să explice tratamentul aplicat. Chiar admițând că acesta 
nu şi-ar fi îndeplinit obligaţiile, cum se explică faptul că nimeni dintre 
rude, „amici” şi duşmani n-a auzit de mania furibundă şi delirium tremens, 
până la Zosin? În plus, aşa cum am mai spus, din dorinţa de a-şi impune 
cu orice preţ punctul de vedere, Zosin merge până la a schimba conţinutul 
real al registrului la care se referă, dovadă în acest sens rămânând şi 
faptul că în respectiva condică nu se trecea niciodată diagnosticul, 
deoarece condica se afla în grija intendentului — căruia ne îndoim că 
medicul îi dădea vreodată raportul, în general, şi cu atât mai puţin Zosin, 


Nr. 6-9 O——————— Semnele Timpului — w9 


care s-a zbătut ca să-l dea afară, inclusiv pe considerentul că acesta nu-i 
acorda atenţia şi respectul dorite. 

Şi-apoi, chiar să fi suferit Eminescu, consecutiv, de manie furibundă şi 
de delirium tremens, ce rost avea ca numele primei boli să fie şters? Oare, 
în clipa în care un pacient se vindeca, diagnosticul lui era radiat din registru, 
iar celelalte documente medicale cerute de Lege erau distruse? Dacă Zosin 
ar spune adevărul şi dacă intendenţa stabilimentului ar fi fost ţinută la curent 
cu detaliile medicale privindu-i pe smintiţi, „manie furibundă” şi „delirium 
tremens” ar fi trebuit să figureze alături în invocatul registru. 

În studiul intitulat Expertiza psihiatrică (1902), P. Zosin scrie referitor 
la alcoolici: 


„Alcoolismul cronic, isvorât adese şi numai dintr'o întrebuințare cantitativă de 
alcool socotită nu peste măsură, ba poate chiar relativ mică, se prezintă cele mai dese 
ori cu caractere bine definite, constituind o boală permanentă ca să zicem aşa, ale cărei 
accese (delir, manie, melancolie) isbucnesc obişnuit printr” o nouă întrebuințare de alcool. 
Dacă în intervale libere conştiinţa alcoolicului, deşi pradă tulburărilor pricinuite de 
boala lui, se poate menţine şi poate până la un grad oare-care afirma, în accesele 
alcoolice, ori-care le-ar fi forma clinică, conştiinţa alcoolicului poate fi extrem de 
tulburată şi cu chipul acesta uzul raţiunei cu totul pierdut. Alcoolicul se recunoaşte 
corporaliceşte prin ținuta cu totul neglijentă, roşața nasului, răguşirea vocei, catarul 
gastric, tremurarea limbei şi membrelor, etc. psihiceşte prin slăbirea inteligenţei, 
pierderea sentimentelor de afecţie, pornirea către ceartă, către dominare, către gelozie, 
cu deosebire împotriva nevestei în legătură cu slăbirea puterei sale genitale şi cu 
mulțimea iluziunilor şi halucinațiunilor sale. Accesele alcoolice se prezintă sub forma 
unor stări de alienaţie bine definite cliniceşte, după cari se şi numesc (pseudoepilepsie, 
pseudoparalizie, paranoia alcoolică); aşa că rămâne numai a se determina starea de 
cronicitate a alcoolismului. Numai în delirium tremens, care-i aşa-zicând accesul 
alcoolic tipic, sunt simptome speciale de observat: somn neliniștit şi întrerupt de visuri 
îngrozitoare, tremurarea evidentă şi continuă a limbei şi membrelor, vâjăituri şi țiuituri 
în urechi, desorientare, iluzii şi halucinaţii cu srămada luate drept lucruri şi fenomene 
reale, comportarea conform cu închipuirea excitată, sugerarea lesne de halucinaţii, 
tremurături în tot corpul până la a face mersul chiar imposibil, pulsul şi respirația 
precipitate, temperatura uneori destul de ridicată (delir febril, după Magnan), etc. 
Această stare durează obişnuit de la 3 până la 12 zile, terminându-se mai rar treptat, 
mai des după un somn de 20-30 de ore şi chiar mai mult. Expertul va trebui să-şi dea 
samă deplin dacă faptele imputate se cantonează în durata acceselor alcoolice. 
Ori-cum e mai de recomandat o îndelungă observare a cazului într' un azil.” 


Observăm că delirium tremens era o „stare” care nu dura prea mult şi că 
prezenta o simptomatologie din care absolut nimic nu se regăseşte în descrierea 

„bolnavului” Eminescu — descriere pe care Zosin pretinde că i-ar fi făcut-o, 
lui şi numai lui, „un gardian de pe acele vremi”. Ca psihiatru cu tupeu, care 
pretindea ca medicina să joace în actul justiţiar un rol cel puţin la fel de 
important ca magistratura, trebuia să constate aceste carenţe şi era de aşteptat 
ca el să pună întrebări suplimentare. N-a făcut-o. 

De asemenea, din moment ce ştia că internarea e „de recomandat”, dar 
nu obligatorie, era de aşteptat să justifice în vreun fel nepermis de lunga 
şedere a lui Eminescu în — zice el — ospiciul de lângă Mănăstirea Neamţului, 
pentru o afecţiune care se trata prin abstinenţă. Asta ca să nu mai vorbim de 
faptul că, dacă ar fi fost alcoolic, Eminescu ar fi suferit de o „boală 
permanentă”. Astfel, orice pahar cu vin băut în Botoşani, adică orice 
„întrebuințare cantitativă de alcool, socotită nu peste măsură”, ar fi provocat 
noi „accese (delir, manie, melancolie)” . N-a fost cazul, iar Zosin a ştiut foarte 
bine acest lucru, din moment ce a citit corespondenţa Harietei, care, între 
altele, aminteşte că doctorul Isac îi permite lui Eminescu să bea până la o 
litră de vin vechi, ba, mai apoi, socoteşte chiar necesar să-l consume: „Doctorul 
Isac zice că, pe cât e de necesar ca Mihai să beie o litră* de vin vechiu la masă, 
pe atât este de otrăvitor în timpul curei de peste zi” (4 tebruarie 1888). 

* La acea vreme, 15 decembrie un sfert din oca, „veche măsură de 
capacitate (11,520 sau 11,288) şi de greutate (1 kg. 272 sau 1 kg. 291): ocaua 
era împărțită în 400 dramuri” (L. Şăineanu). Mai exact, în funcţie de locuri, 
litra era echivalentul a 318 / 322 grame sau a 0,32 / 0,38 litri. Cum ocaua 
este o unitate de măsură la care s-a renunţat, a rămas doar ideea că litra ar 
reprezenta a patra parte dintr-o unitate mai mare (nu degeaba i se spune şi 
sfert), care sunt kilogramul şi litrul, cele mai apropiate de fosta oca. 

+ 

În textul Nebunia lui Eminescu, prezentat de Zosin însuşi drept „scurtă 
expunere documentată a vieţei morbide a lui Eminescu”, doctorul nostru 
contestă teoria privind caracterul exclusiv ereditar al „bolii” lui Eminescu 
(„opiniunea D-lui Maiorescu, că: «dacă a înebunit Eminescu, cauza este 
esclusiv internă» trebueşte modificată” ), murdărind astfel şi mai mult 
imaginea acestuia, căci îl prezintă ca fiind şi vicios până în măduva oaselor. 
Socialistul Zosin admite că Eminescu ar fi fost „un bizar, dar nu mai puţin 
geniu”, după care atacă violent: „Ceea ce a dat caracterul grav şi vulgar 
boalei sale au fost alcoolismul şi sifilisul”, şi atunci, „Ca psihopat alcoolic şi 
sifilitic el a ajuns să aibă perioade de furie, de inconştientă, de prozaică 
întunecare a activităţii psihice până la gradul de a utiliza excrementele, etc.” 

La pretinsul alcoolism ne-am referit mai sus. Să vedem ce l-a determinat 
pe Zosin să invoce fără ezitări şi sifilisul (sublinierile ne aparţin): 


„Cât se atinge de sililis, scrisorile surorei lui Eminescu sunt dovezi neîndoioase. 
Vindecarea, ce a motivat eliberarea lui din ospiciu, nu era de cât aparentă. Nu mai 
târziu de cât după vre-o două săptămâni de la plecarea din ospiciu, Eminescu s'a 
îmbolnăvit foarte greu la Botoşani, prezentând simptome sililitice. lată extrase din 
scrisorile Henrietei Eminescu către D-na Cornelia Emilian: (...) [Urmează frânturi 
desprinse din cinci epistole, care acoperă perioada 12 mai — 3 iunie 1887. Nu insistăm 
acum asupra acestora, întrucât urmează să revenim amplu asupra întregii corespondențe 
a Harietei.] 


1887, el putu singur scrie D-nei Emilian: «să nu credeți că vârsta D-voastră m a împedicat 
de a vă scrie până astăzi, ci îndelungata mea boală m a făcut să fiu foarte descurajat...» 
(Fraza continuă astfel: „Astăzi, simțindu-mă bine, vă satisfac dorința de a vă trimite 
fotografia cerută de mult timp” — n. ns.) 

În anul următor el se simți destul de bine ca să poată să plece la Bucureşti. Dar 
sănătatea nu'i fu de lungă durată, nu trecu un an la mijloc şi trebui să fie internat în 
institutul D-lui Prof. Sutu, unde, cât se crede, prezenta simptomele de paralizie generală 
şi unde se şi stinse în 15 Iunie 1889.” 


Să admitem că Eminescu ar fi fost într-adevăr internat în ospiciul de lângă 
Mănăstirea Neamţului. Deci: „Vindecarea ... ce a motivat eliberarea lui din 
ospiciu, nu era de cât aparentă” . De unde ştia însă Zosin, copil la vremea la 
care se petreceau faptele, dacă şi în ce măsură se vindecase Eminescu? Din 
documentele medicale „descoperite” de el în arhiva ospiciului, pe când i-a 
fost director? Nu, pentru că, afară de cele două plăsmuiri ale lui, nu mai citează 
nici un colţ de hârtie, care să fi fost redactat de medicul sau de intendentul 
balamucului, fiind evident că acestea nici n-au existat vreodată. Cele două 
„probe” că Eminescu ar fi fost internat reprezintă simulacre de documente 
emise din afara stabilimentului, nici un petecuţ de hârtie neprovenind din 
interiorul balamucului — unde, în mod obligatoriu trebuiau să se găsească 
mult mai multe şi mai edificatoare documente medicale, a căror întocmire 
era stabilită prin Lege. 

Apoi: vindecare-vindecare, dar de care boală anume? De pretinsa manie 
furibundă? De delirium tremens? De amândouă? Rămâne să aleagă fiecare. 
De ce vindecare aparentă şi, mai ales, de ce o nouă „îmbolnăvire” imediată, 
„Nu mai târziu de cât după vre-o două săptămâni de la plecarea din ospiciu”? 
Probabil, pentru a crea iluzia unei stări maladive continue şi fără scăpare. 
Numai că, din dorinţa de a fi convingător cu orice preţ, Zosin depăşeşte 

limitele realităţilor medicale credibile. Bunăoară, el mai afirmă şi că Eminescu 
s-ar fi „îmbolnăvit foarte greu la Botoşani, prezentând simptome sililitice” . 
Ne atrage atenţia precizarea: „prezentând simptome sililitice”, care, nefiind 
făcută şi atunci când este abordat episodul Neamţ, rezultă că luesul era o 
noutate (de altminteri, el nici nu afirmă că Eminescu ar fi fost tratat de sifilis 
la Neamţ). De aceea, în scenariul lui, „îmbolnăvirea” de „la Botoşani” apare 
ca fiind a treia, într-o jumătate de an Eminescu suferind de manie furibundă, 
de delirium tremens şi de sifilis. 

Potrivit teoriei lui Zosin, incompleta „însănătoşire” de la Neamţ ar fi fost 
cauza „îmbolnăvirii” de la Botoşani, sifilisul apărând în versiunea lui ca un 
fel de dobândă la precedentele suferinţe. Problema este: chiar pot maniile, 
de orice fel ar fi ele, sau delirium tremens să genereze sifilis, adică să producă 
fiinţa vie botezată de nemţii Schaudinn şi Hoffmann spirochetae pallida? 

Tendenţios şi lipsit de argumente, dar plin de ambiţie scriitoricească, 
doctorul Zosin încearcă să inducă şi ideea unei pretinse neputinţe fizice. 
Astfel, lasă să se înţeleagă că, dacă Eminescu nu i-a scris Corneliei Emilian, 
Eminescu ar fi simţit cum prinde şi iar prinde puteri, până ce „în 20 Noembre 
1887, el putu singur scrie D-nei Emilian”, câteva luni mai târziu reuşind 
chiar să se plimbe cu trenul. Cine nu citeşte decât maculatura lui Zosin îşi 
poate imagina un Eminescu complet sleit, ca şi paralizat, care ar fi zăcut la 
pat luni în şir, unde primea mâncare cu linguriţa. În realitate, cu excepţia 
câtorva zile pe care le vom analiza în pagini viitoare, chiar dacă era chinuit 
de nefastul tratament mercurial ce i se aplica, Eminescu rămânea în 
deplinătatea puterilor şi, în limitele unui nejustificat de sever regim impus de 
doctorul Isac, era liber să facă ce pofteşte, iar privitor exclusiv la putinţa de 
a scrie, ajunge să spunem că numai în perioada 10 aprilie-27 mai, scrisese 
mai multe poezii, între care şi Kamadeva, publicată în Convorbiri literare la 
1 iulie 1887 (alte două, trimise de A. C. Cuza lui Negruzzi, nu au mai fost 
publicate). Aşadar, nu exista vreun motiv de sănătate care să îl împiedice să 
aştearnă câteva cuvinte pe hârtie, dacă ar fi dorit (de altfel, chiar în rândurile 
de care se foloseşte Zosin, Eminescu nu motivează amânarea răspunsului 
către Emiliani prin boala în sine, ci prin descurajarea produsă de aceasta). 
Motivele pentru care nu i-a scris Corneliei Emilian au fost de cu totul altă 
natură decât cea medicală. 

Nu este aici locul cel mai potrivit pentru detalii privind modul în care s-a 
înfipt cu de-a sila Cornelia Emilian în viaţa lui Eminescu şi care au fost 

urmările. Deocamdată, ajunge să spunem că Eminescu i-a scris Corneliei 
Emilian, în întreaga lui viaţă, numai cinci scrisori, de o politeţe care te îngheaţă. 
Prima, din care citează şi Zosin în pasajul de mai sus, constituie un răspuns 
întârziat la o veche solicitare (ca şi Moţoc, Emilianca îi cerea o fotografie, pe 
care el o făcuse la presiunile Harietei şi pe care tocmai o ridicase de la atelierul 
lui Jean Bielig). Cea de-a doua scrisoare către C. Emilian a fost scrisă pentru 
că fusese din nou chestionat asupra unor imaginare surse de venit („Cu privire 
la întrebarea ce ne-o faceți despre D-nii Motoc, Alexandru şi C. Mille, vă 
putem răspunde că n'am primit nici un ban de la ei” ), iar celelalte trei, care 
acoperă intervalul 26 decembrie 1887 — 12 martie 1888, se datorează numai 
şi numai faptului că Harieta căzuse greu bolnavă — fapt asupra căruia 
Eminescu îi informează pe Emiliani. 

Strict orientativ, reamintim că prima scrisoare a Harietei către C. Emilian 
(făcută pierdută, ca să se poată minţi în voie privitor la debutul acestei relaţii 
funeste) datează din prima decadă a lunii mai 1887 (când, repetăm, Eminescu 
continua să scrie poezie) şi că, la 14 iulie, Eminescu a fost expertizat medical 
în casa Emilianilor, a doua zi plecând la băi în străinătate (de unde trimite o 
unică scrisoare, către Ştefan Emilian: „Mult stimate domnule, // Am primit 
scrisorile D-voastre de 'mpreună cu 225 fiorini, din cari scrisori am putut 
vedea cu bucurie intersul ce bine-voiţi a-mi purta. ...— 26 august). În fine, 
revenise în Botoşani într-una din ultimele zile ale lui august („Am fost trăsnită 
ca de fulger la vederea lui Mihai în starea în care l-a adus...” — 1 septembrie). 
Din acel moment şi până la 20 noiembrie sunt aproape trei luni încheiate. 

De ce nu i-a scris Eminescu Corneliei Emilian? Câteva răspunsuri primim 
de la Harieta, care, formalistă şi nebănuind sau nepricepând anumite 
dedesubturi, cerea scuze în numele lui (19 mai 1887): 


„ear în ce priveşte că v' am trimes chitanta, cum mi-a scris Domnul Pompiliu, nu 
strică nimica pentru că Mihai Singur v'a scris’o numai mi'a zis s*0 iscălesc ieu. Vă rog 
să nu vă supăraţi că nu v'a scris iel singur mulțămirea de bani ce aţi binevoit a'i 
trimete. Aşa a fost el tot-deauna greu la scris epistole” (subl. ns.). 


Principala explicaţie nu stă în ultima frază, altminteri, destul de apropiată 
de adevăr şi ea, ci în cuvântul-cheie al acestei justificări a Harietei: „chitanta”, 
iar faptul că Eminescu n-a găsit de cuviinţă a scrie „iel singur mulțămirea de 
bani ce” Comitetul de minori ieşeni a „bine-voit a'i trimete”, arată că el nu 
dorea aceşti bani şi că, departe de a se simţi obligat faţă de respectivii copii, 

abil manevraţi de bătrâni cu experienţă şi cu interese directe, era chiar supărat 
de întorsătura lucrurilor. Dar să nu anticipăm. 
+ 

Stropitoarea cu noroi 

Doctorul Zosin afirmă că Eminescu ar fi prezentat „simptome sifilitice” 
pe când era la Botoşani, dar, cum nu spune şi în ce anume constau acestea, 
nu putem intui nici faza aproximativă a bolii. Probabil, Zosin şi-a spus că 
nici nu e nevoie, căci, din moment ce două paragrafe mai sus scrisese că 
Eminescu „murdărea pereții cu escremente, etc.” „cititorul o fi atât de inteligent 
încât să facă legătura între cele două momente. Problema e că respectivele 
„escremente” ar fi fost la Neamţ, unde Eminescu era tratat de manie furibundă, 
de delirium tremens sau de amândouă, dar în nici un caz de sifilis. Cât priveşte 
pretinsa cură antisifilitică, Zosin zice că ar fi avut „un efect mulțumitor” 
şi noi trebuie să îl credem, întrucât, e drept, peste nici doi ani Eminescu 
nu mai era în viaţă. 

Aşezat comod sub generoasa umbrelă a lui „se pare” şi „se crede”, 
aceeaşi stropitoare cu noroi afirmă că, pe când îşi trăia ultimele zile în temniţa 
lui Şuţu, Eminescu „prezenta simptomele de paralizie generală” . Neruşinarea 
sau inconştienţa este absolută. 

Cum am mai scris, Maiorescu şi N. Petraşcu nu au avut nici o reacţie 
atunci când a apărut articolul lui Zosin. N-au spus nimic nici când, în acelaşi 
an, în revista condusă de N. Petraşcu, Literatură şi artă română, a apărut 
amplul studiu al lui Anghel Demetriescu, Mihail Eminescu, din cauza căruia 
autorul va fi inclus între detractorii lui Eminescu, după Petru Grădişteanu 
(1873), Gr. Gellianu (1875), Alexandru Grama (1891) şi Aron Densuşianu 
(1894). Tăcerea magistrului şi a lui Petraşcu este cu atât mai surprinzătoare, 
cu cât amândoi aveau cunoştinţă de mărturia olografă a doctorului Şuţu. Iar 
acesta recunoaşte, îndată după decesul lui Eminescu: 


„S-a zis că Eminescu a devenit alienat în urma unei maladii sifilitice ce l-ar fi izbit 
acum 10-12 ani. Eroare. 
Eminescu n-a fost sifilitic, ideea aceasta s-a născut din doctrina eronată ce profesă 


Alţii au zis că el se alcooliza. Şi această idee este ca şi cea dintâi o supozițiune cu 
totul gratuită.” 


Peste decenii, habar n-având de acest manuscris al lui Şuţu, doctorul V. 
Vineş (subaltern al Şuţului, plătit de acesta), va recunoaşte că lui Eminescu 
i s-a administrat tratamentul anti-sifilis, sub formă de injecții. 

Mărturisirea lui Şuţu, care l-a avut pacient pe Eminescu şi care este posibil 
să-l fi şi autopsiat, face pulbere aberaţiile lui Zosin. Problema este, repetăm, 
că, din motive pe care doar le intuim, acest adevăr recunoscut în prea 
târzia „spovedanie” a celui dintâi medic implicat în diversiunea privind 
boala-lui-Eminescu a rămas doar pentru „iniţiaţi”, publicului românesc 
servindu-i-se cu rânjet de profesionist minciuna nebuniei lui Eminescu. 


Cuiul lui Pepelea 


Zosin: „Ca psihopat alcoolic şi sifilitic el a ajuns să aibă perioade de furie, de 
inconștientă, de prozaică întunecare a activităţii psihice până la gradul de a utiliza 
excrementele, etc. 

Numai cine l-ar fi văzut în aşa hal pe sărmanul poet şi ar fi înțeles fondul intim al 
unor atari manifestaţiuni, numai cine nu crede că nebunia în sensul strict al cuvântului 
este însuşirea implicită a geniului, numai cine îşi dă socoteală că nebunia, orice formă 
ar îmbrăca, comportă în strict înţeles pe lângă o abatere şi o scoborâre mintală, numai 
acela poate înţelege şi, prin documentele ce le invocăm în susținerea tezei noastre, se 
poate convinge că ceva dobândit putea anihila mintea ce se înălțase până acolo că 

Umbra celor nefăcute nu “ncepuse-a se desface 
Şi în sine împăcată stăpânea eterna pace! 
Monastirea Neamţ, 30 Mai 1903.” 


Întru totul de acord cu prima condiţionare: pentru a putea înţelege „fondul 
intim” al unui bolnav, este musai să-l vezi. Şi, cum ştim că Zosin nu l-a 
întâlnit vreodată, nici măcar prin fişe medicale, luăm aceste cuvinte drept o 
avertizare, o mărturisire a faptului că tot ce-a scris în articolul Nebunia lui 
Eminescu sunt simple baliverne de om supărat. De altfel, chiar spre final, 
Zosin afirmă limpede că jongleria lui, modest numită „expunere 
documentată” , rămâne, de fapt, o simplă părere mediatizată, nicidecum un 
adevăr indubitabil. 

Că Zosin fusese deosebit de interesat de destinul lui Eminescu şi înainte 
de a ajunge la Neamţ, ne-o spune chiar el, când se referă la „scrisorile surorei 
lui Eminescu pe cari le-am utilizat în teza mea de doctorat”. În acelaşi 
paragraf, adaugă: 


„împrejurarea de-a fi numit medic al ospiciului de alienaţi dela Mănăstirea 
Neamtului, unde poetul a fost internat un timp, mi-a permis de-a găsi încă câte-va 
documente noi”. 


256 O —————— Semnele Timpului — N 6-9 


„Încă câte-va documente noi”? Întrebăm ce trebuiau să întrebe toţi: care 
erau documentele... vechi, pe baza cărora şi-a scris lucrarea de diplomă? Nu 
există, iar Zosin ştia mai bine decât noi acest lucru. Încă din acest moment, el 
se arată a fi un şmecher (ca să nu spunem mai mult), care încearcă să-şi impună 
părerea personală, formată înainte de a deveni medicul ospiciului de lângă 
Mănăstirea Neamţului. Nu ne interesează dacă această opinie a izvorât din 
duşmănie sau din oportunism, ori dacă a fost cumva legată de cauza 
socialiştilor. Singurul lucru care contează este acela că teza a fost apărată în 
mod tainic, spre a se salva cu orice preţ o dezinformare obscur planificată. 
O dezinformare prin care — din solidaritate de breaslă? — Zosin îi acoperă pe 
colegii lui Isac (din Botoşani) şi Şuţu (din Bucureşti), al căror intens 
bombardament cu derivați ai mercurului ar fi făcut praf şi nişte rinichi din tablă. 

+ 

În condițiile întregului context mai sus prezentat, suspiciunea că Zosin 
s-a dus la Neamţ cu tema gata făcută şi-ar spori legitimitatea chiar dacă el nu 
ar fi mărturisit că „fondul morbid al lui Eminescu” l-a interesat mult înainte 
de a ajunge acolo. Bănuiala este întărită de aceea că, în ciuda faptului că 
articolul lui răstoarnă tot ceea ce se ştiuse până în 1903 despre ultimii ani din 
viaţa lui Eminescu, presa vremii nu l-a băgat în seamă. În schimb, a găsit 
suport tacit la istoricii literari. Situaţia devine şi mai stranie când observăm 
modul în care aceştia s-au servit de el şi de articolul lui. 

Bunăoară, Călinescu scrie în monografia Viaţa lui Mihai Eminescu: 


„În primele luni de iarnă [imediat după pretinsa internare la Neamţ — n. ns.] fu 
agitat, având perioade de furie, cu lovire de pereți şi alte inconştienţe mai joase, pentru 
care motiv i se decretă ca diagnostic delirium tremens, suferință ce ştim că este o 
urmare a alcoolismului” . 


Că „divinul” s-a inspirat din textul lui Zosin este evident, deoarece acesta 
din urmă este singura sursă care invocă delirium tremens, „loviri de pereți” şi 
ceea ce biograful numeşte „inconştiențe mai joase”. Lucru curios însă, cu 
toate că el trece numele lui Zosin în bibliografie, să fie la număr, nu precizează 
dacă şi ce anume informaţii a preluat de la el, cititorul neputând face nici o 
legătură între pasajul citat şi articolul lui Zosin. La timpul potrivit, vom acorda 
atenţie modului în care a fost primită lucrarea lui Călinescu de unele publicuri, 
pe care acesta încerca să le convingă în 1938 că „Totul este documentat”, 
Viaţa lui Mihai Eminescu fiind „o biografie de documentaţie riguroasă”, 
din care aparatul critic ar lipsi „în scopul de a răspândi cunoştinţele despre 

poet (?) în publicul mare”. Asta după ce, în 1933, asigura că „Urmărirea 
izvoarelor e aşa de uşoară în biografia eminesciană (?), încât orice aparat 
critic e o vană paradă de falsă şi ipocrită erudiție” . Deocamdată, amintim 
doar că până la cea de-a treia ediţie, când a cedat criticilor („am dat indicarea 
izvoarelor chiar aşa cum am fost sfătuiți” , scrie Călinescu în anul 1938, 
„Am pus numere de ordine la bibliografie, pe care le-am reportat în text”), 
bibliografia oferită de Călinescu a fost pentru cititorul obişnuit o sumă de 
pagini conţinând nume de autori, de publicaţii şi de texte, imposibil de 
verificat fără un efort considerabil. În nici una dintre multele ediţii ale acestei 
cărţi menite să promoveze o anumită imagine a lui Eminescu (esențialmente 
falsă în ceea ce priveşte ultimii ani de viaţă), informaţia preluată din articolul 
lui P. Zosin nu a fost însă în vreun fel direct legată de numele acestuia. 

George Munteanu merge şi mai departe, făcând complet abstracţie de 
lucrările lui Zosin, deşi este imposibil să nu fi ştiut că articolul acestuia stă la 
baza fanteziilor lui Călinescu (de altfel, şi el afirmă că „internarea” lui Eminescu 
ar fi avut loc în ziua de 9 noiembrie, iar această dată este pentru prima oară 
scrisă de Zosin). În schimb, ambii istorici literari apelează cu încredere la 
producţiile lui Leon Onicescu, la ale fictivului Gheorghe Bojeicu şi ale flagrant 
mincinosului Vintilă Russu-Şirianu. Dar despre efectele falsurilor asupra 
unor lucrări despre Eminescu socotite capitale vom discuta cu altă ocazie, 
aşezând textele faţă în faţă şi urmărind otrăvitele roade ale folosirii unor 
minciuni ca adevăruri. 

Ion Creţu nu scrie nici el numele lui Zosin, dar asta nu-i creează inhibiţii, 
astfel încât se referă cu o degajare de invidiat la pretinsa internare a lui Eminescu 
în ospiciul de la Neamţ — internare despre care, subliniem încă o dată, numai 
Zosin oferă „documente” aşa-zis probatorii, dar de fapt inexistente. 

Doctorul Ion Nica prezintă integral aşa-numita „constatare medicală”, 
semnată Juliano şi Bogdan, adaugă sec data la care Eminescu „fu internat 
la ospiciul de la Mănăstirea Neamțului” , dar nu spune nici el de unde 
deţine informaţia. 

De ce fug biografii „grei” ai lui Eminescu de numele lui Zosin? Pentru că, 
dacă ar lega textul pretinselor documente de numele unei anumite persoane, 
ele îşi pierd din „autoritate” şi poate intra lumea la idei, întrebându-se cum de 
un ins aproape anonim ştie ceea ce n-au ştiut autorităţile vremii şi cum de 
numai el a văzut înscrisuri pe care pretinde că le-ar transcrie? Oare acesta să 
fie motivul pentru care, în mod frecvent, „documentele Zosin” sunt publicate 
fără ca el să fie nominalizat, lăsând impresia greşită că ar fi vorba de nişte 

documente oficiale notorii? Să fie acest medic ascuns în congelatorul istoriei 
literare „paratrăsnetul” care să preia întreaga responsabilitate în eventualitatea 
în care adevărul iease la iveală? 

Articolul Nebunia lui Eminescu aduce a „cuiul lui Pepelea”. El există, 
dar nu poate fi parcurs de oricine, apărând în publicaţii pe care le citeşte o 
mână de oameni (Spitalul şi, din 1912, Convorbiri ştiinţifice şi filozofice). 
Iar acea minoritate absolută pentru care par a fi scrise texte precum cel al lui 
Zosin decupează numai ce o interesează, adică pretinsa transcriere a 
documentelor, fiecare retipărire a acestora întărind credinţa publicului că 
aceste făcături ar fi acte oficiale. 

În lucrările lor, anterioare articolului lui Zosin, nici Maiorescu, nici 
N. Petraşcu, autorul primului studiu ceva mai consistent (cantitativ) scris pe 
seama lui Eminescu, nu pomenesc măcar de trecerea acestuia din urmă pe la 
ospiciul de la Neamţ. În consecinţă, dacă ar fi fost autentice, documentele 
publicate de Zosin ar fi trebuit să le atragă atenţia fie pentru a le contesta, fie 
spre a-şi exprima surprinderea. Nici vorbă de aşa ceva. Şi nu sunt singurii în 
această situaţie. Mai mult, în cea de-a doua ediţie a monografiei lui (1934), 
N. Petraşcu adaugă „internarea” la Neamţ, dar nu spune că această informaţie 
(fundamentală, de-ar fi fost şi adevărată) i-a lipsit în 1890-1891, când a redactat 
scurta şi atât de îndoielnica „biografie” eminesciană (în fapt, o mixtură de 
vodevil şi cronografie ştirbă). De asemenea, este de remarcat faptul că, în 
1934, Petraşcu preia numai jumătate din informaţia lui Zosin: şederea la Neamţ. 
În ceea ce priveşte tratamentul, cum Zosin nu spune absolut nimic în acest 
sens, Petraşcu, în loc să semnaleze strania absenţă, oferă o explicaţie neutră şi 
personală, valabilă oricând şi în cazul oricui: „liniştea şi aerul îi îmbunătăți 
starea” . Textul lui din 1934, atât de diferit de cel din 1892, nu conţine nici o 
notă de uimire în ceea ce priveşte neaşteptata „descoperire” a „documentelor” 
pe care le citează ca autentice şi, bineînţeles, nu provoacă nici o întrebare. 

Ca să n-o mai lungim, descoperirea unor astfel de documente din arhiva 
ospiciului, repetăm, ar fi trebuit să-l surprindă şi pe Zosin. Or, el ni le oferă ca 
şi cum prezenţa şi conţinutul lor ar fi fost notorii, nicidecum de nebănuit. 


Probe de ticăloşie 


La 1 octombrie 1903, numărul 18 al revistei Spitalul începe tot cu un 
articol al medicului P. Zosin, intitulat Confuzia mintală şi demenţa precoce. 

Textul este extrem de important, deoarece, deşi constituie o probă indirectă, 
răspunde la întrebări la care, nemaivând cui le adresa, nu am găsi răspunsuri 
ferme. În articolul cu pricina, Zosin îşi susţine părerile folosind şi următorul 
caz socotit de el drept „tipic”: 


„Haim S... 18 ani, israelit, muncitor, comuna Săveni, judeţul Dorohoi, internat la 8 
Mai 1903. 

Diagnosa: Confuzie mintală simplă. 

Anamnesa. Părinţii sunt sănătoşi. În familie nu s'a observat din punct de vedere 
mintal nimic patologic. Cele dintâi semne de alienaţie s'au declarat la 7 Februarie 
1903 printr aceea că «vorbea mult şi neînțeles», devenind «violent şi încercând să 
fugă». Certificatul medical, fără a da multe indicaţiuni conchide că «este atins de 
alienație mintală sub formă de manie acută» (acelaşi diagnostic a fost folosit şi de Şuţu 
în cazul lui Eminescu, la 5 iulie 1883 —n. ns.). 

Starea presentă. Slab, palid, emaciat, privirea aiurită; vorbeşte singur fără înţeles. 
Răspunde greu la întrebări, fiind reticent. După fiecare întrebare zice întâi: Hi! şi apoi 
tace sau răspunde mai adese într aiure. Spune că ştie a citi şi scrie; nu poate însă să 
arate aceasta în faptă. Se plânge că l doare pieptul, capul, că nu poate mânca. Din 
când în când divaghează: «nici nu pot mânca», «să mă scrieţi», «inima mi-i închisă» 
etc. Aceste expresiuni revin mereu. Desorientat în timp şi spațiu. Atenţiunea nu i se 
poate fixa. Întrebat: cât face 3+5 ? Răs-punde după o pauză : «Cât face ? face mult: 
totul e închis, să-mi aducă strae; nici n-am putere să grăesc». 

La obrazul stâng prezintă o cicatrice despre care spune că i-a fost cauzată prin 
împunsătura unui bou, cu câţiva ani în urmă. 

Peste zi stă liniştit în pat în stare de somnolenţă. 

Katamnesa. 25 Mai: Desorientat. Cere să plece acasă, spunând că îi e dor de 
mamă. Răspunde bine la unele chestiuni privitoare la familie. Atenţiunea i se fixază cu 
mare greutate. Spune c[-]a învățat numai carte evreească. Se insistă şi se observă ca să 
fie bine hrănit. 

30 Mai: Cântăreşte 39 kgr. Starea organo-psihică aproape aceeaşi ca înainte. Se 
nutreşte bine singur. Peste zi se mai mişcă încoace şi încolo. 

7 Iunie: Cântăreşte 41 kgr. Starea organo-psihică mai bună. Se prinde la lucru în 
grădină. 

12 Iunie: Cere să plece acasă, spunând că îi [este] dor de mamă. Desorientat. 
Întrebat cât face 3+5. Răspunde după o pausă: «Să vă spun»; «astă-zi au spus 
Dumnealor c'au să pue o iapă la căruţă să plec acasă»; «Să-mi daţi mai bine strae să 
mă duc acasă»... Cunoaşte monedele şi socoteşte cu ele. 

19 Iunie: Cântăreşte 45 kgr. Organiceşte şi mintaliceşte destul de bine. Lucrează 
în grădină. 

10 Iulie: Orientat asupra internării lui, duratei de când e în ospiciu şi asupra 
locului. Atenţiunea i se fixează mai cu lesniciune. 

23 Iulie: Cântăreşte 51 kgr. Starea organo-psihică bună. Esă vindecat.” 

Dacă între anexe am inserat un autentic raport medico-legal şi opinii 
teoretice ale lui Zosin, spre a arăta ce prevedeau Legea şi deontologia 
profesională referitor la conţinutul unui asemenea document medical, iată aici 
dovada că bolnavilor de la ospiciul de lângă Mănăstirea Neamţului li se 
întocmeau fişe medicale. Exemplul ales de Zosin este dintre cele mai banale, 
subiectul necomiţând nici o faptă ieşită din comun. Totuşi, fişa lui medicală 
există. Şi-atunci întrebăm: dacă Zosin nu a „descoperit” în arhiva ospiciului 
decât două hârtiuţe referitoare la Eminescu, unde este reacţia lui profesională 
faţă de această anomalie? El afirmă că, afară de ceea ce i-ar fi povestit un 
gardian, „nimic mai mult nu se ştie asupra vieţei poetului în ospiciu”, dar nu 
spune că i-ar fi căutat şi fişa medicală, însă n-a găsit-o. Dacă nici măcar unul 
ca el nu a avut tupeul să o inventeze, cât de naivi ar trebui să fim pentru a 
crede că ar fi existat? Iar fără ea, cum să acceptăm că Eminescu ar fi fost 
internat în „acel ospiciu” în care, culmea, unuia cu faima lui medicii i-ar fi 
acordat incomparabil mai puţină atenţie decât anonimului Haim? 

+ 

Tăinuirea corespondenţei 

În Moartea antumă a lui Eminescu (1883-1889), N. Georgescu observă 
cu temei: 


„...la 1900, Panaite Zosin nu avea vreo consideraţie deosebită pentru Eminescu, îl 
credea doar unul dintre autorii «pesimismului contemporan» şi lupta să dovedească 
lumii că, bolnav fiind, ideile poetului nu trebuiesc urmate!” 


Aşa cum am mai spus, adesea, vârfuri ale intelectualităţii repetă ceea ce 
a spus Zosin, dar se ruşinează să rostească numele acestui mincinos pe cât 
de banal, pe atât de necesar unora. Întrucât prezintă un Eminescu beţiv şi 
luetic, pentru publicul larg, imaginativul doctor Zosin devine temeiul 
ştiinţific al unor critici literari care, precum preşedintele Academiei Române, 
domnul E. Simion, invocă „utopia eminesciană” , depistând că meritul prozei 
politice a lui Eminescu ar fi doar acela că e „plină de idei şi colorată de o 
emotivitate şi o imaginaţie” cum rar găseşti în rândurile gazetarilor. 

Pe lângă toate cele de până aici, există şi o altă probă, care atestă că 
Zosin a fost ticălos. Concret: în scurta lui „expunere documentată a vieţei 
morbide a lui Eminescu” , Zosin susţine că acesta ar fi sosit la balamuc suferind 
de manie furibundă, de care s-ar fi vindecat doar pentru a trece în delirium 
tremens. Deci, iarna începând în decembrie, această stare ar fi durat cel puţin 
până în februarie, după care s-ar mai fi domolit. „Către primăvara anului 

1887", odată încheiată şi repriza de delirium tremens, „morbosul” ar fi 
plecat la Botoşani. 

Acestea petrecându-se în ospiciu, să reamintim ce se întâmpla tot pe-atunci 
şi în afara lui. 

La 15 februarie 1887, în Lupta, C. Mille a semnat singurul text publicat 
în timpul vieţii lui Eminescu, în care acesta este prezentat ca fiind nebun”. 
Mille deplânge faptul că ziarelor le-ar fi „chiar ruşine să spună că Eminescu 
e nebun” şi, ca să arate că lui nu-i este, după ce prezintă „simptomele”, 
adaugă: 


„De sigur că această nebunie, e o nebunie lucidă, o nebunie care te face să ştii că 
eşti nebun, care te face să "ţi anihilezi şi mai mult cugetarea, primblându-te printre 
nebunii şi călugării de la monastirea Neamţului... Căci acolo a ajuns bietul Eminescu.” 


Paradoxal, acest atac jurnalistic a fost în favoarea situaţiei lui Eminescu, 
prin faptele pe care le-a declanșat. În primul rând, a forţat intervenţia intervenţia 
în scris a lui Eminescu însuşi, provocând tipărirea unor incontestabile argumente 
care, foarte probabil, altminteri nu ar fi devenit niciodată publice. În al doilea 
rând, a obligat presa să dea dezminţirile care se impuneau. Şi poate, în al 
treilea rând, a impus chiar publicarea poeziei De ce nu-mi vii, apărută în numărul 
din 1 februarie al revistei Convorbiri literare, adică la nici zece zile după ce 
Lupta şi Universul anunţaseră că Eminescu restabilise adevărul, rectificând 
„O ştire greşită ce se răspândise asupra sănătăţii sale” . Faptul că nu i-au mai 
urmat şi celelalte poeme ridică întrebarea dacă nu cumva şi aceasta a fost 
tipărită doar sub presiune, din cauză că se crease sâmburele unui posibil 
scandal, care trebuia evitat cu orice preţ. 

Dacă Zosin ar fi avut dreptate, Eminescu fiind internat în ospiciu, 
însemna că articolul lui Mille (Lupta, 15 ianuarie '87) încă ar mai fi căpătat o 
explicaţie, iar formularea „nebunul din Mănăstirea Neamţului” rămânea dură, 
dar nu fără vreo acoperire. Ca membru al grupării socialiste şi amic al lui 
Mille, cu care fusese coleg la Munca, în 1896 (atunci să se fi „contaminat”?), 
doctorul nostru avea tot interesul să-şi apere tovarăşul de liberă cugetare. Cu 
toate acestea, în 1903, Zosin nu spune că Eminescu i s-a adresat lui Panu 
dintre zidurile balamucului, ignorând complet acest fapt notoriu şi 
imposibil de contestat. Cum Eminescu anunţase public că se află la 
„Monastirea Neamţului” , nu în ospiciu, Zosin ar fi avut ocazia să demonstreze 
că minţea, dovedind cu documente — zdrobitoare, nu-i aşa? — că un „nebun” 
ar fi reuşit să inducă în eroare întreaga presă românească. N-a făcut-o. 

De ce? Pentru că nimeni nu ar fi crezut că replica trimisă de Eminescu 
lui Panu: 


„S-a răspândit prin ziare ştirea că aş fi grav bolnav. Toate aceste zvonuri, lipsite de 
orice fundament, sunt răspândite, poate cu rea intenţie, din laşi, încât d. C. Mille, într-unul 
din articolele sale, a găsit motiv de-a vorbi de boala mea pretinsă. Te rog a spune 
tuturor că se află în deplină eroare şi că (afară de suferinţa mea de picioare) nu am 
absolut nimic” (subl. ns.), 


ar fi fost formulată în scurtele clipe în care nu „se lovea de pereți şi de 
balcoane, îşi cauza răni... se murdărea, făcea figuri şi murdărea pereţii cu 
escremente, etc.” . În schimb, oricine ar fi înţeles că Eminescu fusese informat 
asupra lansării acestui zvon, ştiind poate şi cine se afla la originea lui (la un 
moment dat, într-o situaţie asemănătoare, îl va suspecta pe Morţun). Astfel, 
ar fi devenit evident că, în vremea în care a stat la Mănăstirea Neamţului, 
Eminescu a purtat corespondenţă şi cu Iașii, nu numai cu Bucureştii. Unde 
sunt acele scrisori? Unde a dispărut corespondenţa lui Creangă? Unde 
este pitit restul corespondenței cu Veronica, brusc întreruptă la anul în 
1883? 

În concluzie, articolul Nebunia lui Eminescu nu e o întâmplare nefericită, 
o greşită interpretare a unui medic mai puţin priceput. Textul a fost conceput 
cu scopul precis de a murdări amintirea lui Eminescu şi de ascunde crima 
comisă împotriva lui, iar faptul că Panu, Caragiani, precum şi doctorii Iuliano 
şi Bogdan nu au avut nici o reacţie nu este în favoarea lor. Poţi să nu te 
întrebi: cine sau ce le-a determinat tăcerea? 

+ 

Cazul lui Zosin este foarte simplu, cu condiția să-l analizezi fără 
prejudecăți. Afară de vinovăția numitului, el mai demonstrează încă un lucru: 
acela că meseriaşii, analizând afirmaţiile lui, oricum ar fi putut să se apropie 
de adevăr. Bineînțeles, cu condiția să fi vrut. 


Eminescu, în folclorul academic de la Freiburg 


Spre sfârşitul capitolului P. Zosin: un întemeietor, din volumul Moartea 
antumă a lui Eminescu, N. Georgescu aduce o informaţie interesantă: între 
feluritele studii strânse de Paul Miron sub titlul Logos semantikos. Studia in 
honorem Eugenio Coseriu (Freiburg, 1981) se află şi un text privind O ciudată 

însemnare manuscrisă despre Eminescu, existentă „pe o carte de rugăciuni” 
şi întreruptă brusc, la mijlocul frazei (sublinierile ne aparţin): 


„Pe ziua de sf. Voievozi la anul 1886 m-au chemat la M-rea Neamţu, la bolniţă, şi 
l-am spovedit şi l-am împărtăşit pe poetul M. Eminescu. Şi au fost acolo Ion Ghiorghiţă, 
din Crăcăoani*, care acum este primar. lar M. Eminescu era limpede la minte, numai 
tare posac şi trist. Şi mi-au sărutat mâna şi au spus: Părinte, să mă îngropaţi la țărmurile 
mării şi să fie într-o mănăstire de maici, şi să ascult în fiecare sară ca la Agafton cum 
cântă «Lumină lină». lar a doua zi...” 


* Comuna Crăcăoani se află la vreo 20 de kilometri Sud de Mănăstirea 
Neamţului, în imediata apropiere a Mănăstirii Văratec şi a oraşului Târgu 
Neamţ (unde amintim că Veronica avea o casă; cumpărat la venirea mamei 
sale în Moldova, imobilul a fost cedat de ea Mănăstirii Văratec chiar în 1886, 
dar, temporar, Veronica — având pe atunci „domiciliul în Sf. Măn. Varatic” — 
a mai folosit acea locuinţă şi după ce a donat-o). 

Nu ştim ce argumente utilizează Paul Miron sau dacă textul la care se 
referă (mai) există în original. De aceea, nu putem exclude posibilitatea de a 
ne afla în faţa unei plăsmuiri, ca atâtea altele. Cum de autorul acestor rânduri 
a rămas anonim? Cum de nu s-a dat de urma proprietarului acelei cărţi, când, 
dacă textul e autentic, este limpede că ea a aparţinut unui duhovnic, iar de 
duhovnici nu te împiedici chiar la fiecare intersecţie? Unde a fost găsită acea 
„carte de rugăciuni” şi de către cine? 

Informaţia a mai circulat în anumite medii şi, probabil, continuă să circule. 
Astfel, la 1 mai 1990, în primul număr al revistei Mihai Eminescu (publicaţie 
având trei „Directori: Victor Crăciun, Mihai Cimpoi, Vasile Leviţchi” ), 
părintele Constantin Galeriu a publicat textul intitulat „Lumină lină”, din 
care cităm: 


„Era în tratament la Spitalul de la Mânăstirea Neamt. Şi a chemat preotul să-l 
spovedească şi să-l împărtăşească. Şi după sfânta împărtăşanie, este dovedit, îndemnat 
de preotul care l-a spovedit şi împărtăşit pe o carte de cult veche, Eminescu a spus: 
«Părinte, vă rog, să aveți grijă să fiu aşezat la locul meu de odihnă, undeva pe malul 
mării, şi să fie acolo o mănăstire de măicuţe şi să murmure aşa cum în copilăria mea am 
auzit la Mânăstirea Agafton, să murmure cântecul meu atât de scump Lumină lină.[»] 
Eminescu vorbea de un imn rostit la vecernie, la slujba de seară: Lumină lină.” 


Părintele Galeriu — Dumnezeu să-l odihnească! — a fost un om care, 
poate, a acordat prea multă încredere cuvântului altora. Nu-i al lui păcatul, 

dar riscul care apare e chiar mai mare decât dacă ar fi minţit, căci, nu o dată, 
mărturiile cele mai credibile vin de la cei care cred în ceea ce spun. 

Când citim următoarea strofă dintr-o poezie postumă, publicată de Hodoş 
în 1902: 


„Răsai asupra mea, lumină lină, 
Ca ’n visul meu ceresc d odinioară; 
O, maică sfântă, pururea fecioară, 
În noaptea gândurilor mele vină”, 


nu putem să nu ne întrebăm dacă nu cumva între consemnarea anonimă şi 
aceste versuri există o tainică legătură. 
+ 

Duhovnicul misterios 

„...m-au chemat la M-rea Neamţu...” Sună ciudat, persoana care a 
consemnat aceste cuvinte părând a fi venit din afara Mănăstirii. Şi-atunci, te 
întrebi: oare tocmai în lăcaşul lui Dumnezeu să nu se fi găsit nimeni care să-l 
spovedească pe Eminescu? Asemenea mărturie nu poate veni însă decât din 
partea unui duhovnic. şi nu toţi preoţii ori călugării au acest dar în plus. Într-o 
mănăstire, duhovnic poate fi şi un simplu monah, dar asta nu face ca orice 
monah să fie şi duhovnic. 

În căutarea unei explicaţii plauzibile, ne-am putea închipui că duhovnicul 
de la Neamţ lipsea din cine ştie ce motiv, situaţie în care, dacă trebuia cineva 
neapărat spovedit urgent, era nevoie de un înlocuitor, chemat din afara 
mănăstirii. Nu credem, căci rămâne improbabil ca o mănăstire mare 
precum cea în cauză să fi avut un unic duhovnic, dar să zicem că aşa ar fi 
fost. De ce această grabă, însă, câtă vreme Eminescu nu era bolnav, ci numai 
„posac şi trist”? 

Ne-am mai putea gândi că, poate, Eminescu a vrut să se spovedească 
cuiva anume. Cui? Conform consemnării citate, el cere să fie îngropat „într-o 
mănăstire de maici” şi îşi aminteşte cu duioşie de Agafton, unde au îmbrăcat 
rasa monahală şi trei dintre rudele lui. Să facem o legătură cu faptul că destul 
de aproape de Mănăstirea Neamţului se găseşte marele ansamblu monahal 
de la Văratec, unde mergea adesea Veronica, şi să ne întrebăm dacă n-o fi 
vrut să se spovedească aceluiaşi părinte căruia i se spovedea şi ea? Cam 
aduce a telenovelă (şi, oricum, ne îndoim că Eminescu cunoştea numele 
celui căruia i se spovedea Veronica). 

Din formulare, reiese aproape cert că Eminescu ar fi solicitat pe cineva 
anume, care nu putea fi decât un cunoscut. Principalul element care duce la 
o altă concluzie este faptul că autorul scrie „m-au”, nu „m-a” chemat, 
deschizând astfel şi varianta în care Unii (nu contează cine) ar fi acţionat în 
numele lui Eminescu (fiind vorba şi de o împărtăşire urgentă, te-ai putea 
întreba chiar în ce măsură el a mai ştiut sau nu ce hotărăsc ceilalţi pentru 
sine). Impresia este accentuată de lipsa oricărei menţiuni din care să reiasă 
că Eminescu şi duhovnicul s-ar fi cunoscut dinainte. De aceea, dacă Eminescu 
chiar ar fi apelat la un dohovnic după ce a ajuns la Neamţ, parcă mai verosimilă 
ni se pare o altă variantă: unchiul lui Ion Creangă, preotul Gheorghe Creangă, 
de la paraclisul spitalului din Târgu Neamţ — persoană complet trecută cu 
vederea de prea grăbiţii cercetători ai biografiei eminesciene. 

Indivizi care ştiu despre Eminescu ceea ce n-a ştiut nici el s-au grăbit să 
afirme că, din moment ce s-a spovedit, ar fi însemnat că se afla pe patul de 
moarte, uitând că autorul însemnării precizează că acesta era „posac şi trist”, 
nu şi bolnav. Şi-apoi, ştim noi că Eminescu nu s-a mai spovedit şi altădată? 
Ştim noi că nu o făcea cu o anumită regularitate, impusă măcar de marile 
sărbători, precum cea de Paşti? Dar asupra acestui subiect vom reveni, pentru 
că prea s-au înmulţit cei care susţin că Eminescu ar fi fost ateu. Amintindu-le 
că asemenea afirmaţii n-a cutezat să facă nici cea mai turbată propagandă 
comunistă, deşi i-ar fi slujit de minune, îi întrebăm dacă un ateu ar scrie, de 
pildă: „Christos ce din mormântu-i răsare-nvingător” (manuscrisul 2254, 99). 

+ 

Amintitori dubioşi şi biografi fără Dumnezeu 

Părintele duhovnic a fost chemat „la bolniţă” . De obicei, istoricii literari 
denumesc prin bolniţă ospiciul de lângă Mănăstirea Neamţului. Ce însemna 
însă acest cuvânt în epocă? „Infirmerie, într-o mânăstire” (subl. ns.), răspunde 
L. Şăineanu, în 1910. Iar în Dicţionarul limbii române literare contemporane 
(1958) citim referitor la acelaşi cuvânt: „( Învechi şi arhaizant) Spital (pe lângă 
o mănăstire sau un aşezământ de binefacere); infirmerie + Locul unde se 
izolează şi se îngrijesc vitele bolnave.” (Aceeaşi explicaţie este preluată şi de 
autorii DEX.) 

Ambele prezentări trimit la un stabiliment sanitar, care putea fi şi privat, 
dar care, de obiecei, era unul bisericesc. Or, în cazul nostru, se vădeşte că 
ospiciul ieşise de două decenii de sub administrarea Mănăstirii, devenind 
instituţie de Stat, dirijată de laicii ieşeni, aleşi pe criterii politice. Prin urmare, 
cuvântul bolniţă a fost în mod eronat folosit pentru a desemna balamucul, 

deosebit fie şi numai prin dotări (avea carcere cu zăbrele la ferestre şi uşi 
întărite ori beciuri cu lanţuri grele, fixate în ziduri) ori prin personal, aici 
fiind necesari şi gardienii. 

Referitor la infirmeria Mănăstirii Neamţului, date preţioase aduce chiar 
P. Zosin. Citând din Viața starețului Paisie (1722-1744), el ne informează că 
în 1779 funcționau două bolniţe (vezi Dare de seamă despre mişcarea şi 
asistenţa bolnavilor din ospiciul Mănăstirea Neamţu pe anul 1903). Una, 
zisă „bolnița bătrânilor” , era spital destinat călugărilor şi mirenilor bolnavi 
şi fără adăpost (Eminescu era mirean, ectima se reactivase, iar starea lui 
materială era precară). O alta a servit un timp drept cantină pentru străinii 
găzduiţi de monahi. Dacă pe atunci Statul nu se implica deloc în treburile 
ospiciului, în schimb, „după secularizarea averilor mănăstireşti, la 1 Ianuarie 
1863, ospiciul de la mănăstirea Neamtu se recunoaşte ca aşezământ oficial 
şi se pune sub vegherea direcției sanitare...” Situaţia a durat până la 1 Aprilie 
1866, când ospiciul „trece sub d'a dreptul administrare a onor. epitropiei 
generale a casei Sft. Spiridon din laşi”. 

Lucrurile devin şi mai limpezi dacă privim hărţile pe care doctorul Zosin 
le-a ataşat Dării de seamă. Din ele vedem că ospiciul se afla pe drumul ce 
leagă Târgu Neamţ de Mănăstire, la câteva sute de metri distanţă de aceasta 
din urmă şi la 14 km de oraş, „bolnita bătrânilor” găsindu-se de cealaltă parte 
a Mănăstirii, între păduri de brazi. 

Evenimentul ar fi avut loc „Pe ziua de sf. Voievozi”, iar Sfinţi Voievozi li 
se spune Arhanghelilor Mihail şi Gavriil, care sunt sărbătoriţi la dată fixă: 
8 noiembrie. Prin urmare, numai o zi desparte data indicată de Anonim de 
cea parvenită prin doctorul Zosin şi care, de-ar fi adevărată, ar arăta că la 
8 noiembrie Eminescu era în arestul Poliţiei din laşi, sărbătorindu-şi într-un 
mod cam prea original ziua numelui, în vreme ce junimiştii benchetuiau în 
jurul marelui lui „protector”, Maiorescu, apărut în oraş în ziua precedentă. 

Atunci însă, rămâne şi întrebarea: a fost Eminescu spovedit în mare grabă, 
îndată ce a ajuns la Mănăstirea Neamţului? Ce nu-i posibil acolo unde e excedent 
de imaginaţie? De la Iaşi la Mănăstire sunt circa 110 km. Normal era ca până 
la Paşcani (peste 80 de kilometri) drumul să fie străbătut cu trenul, restul, care 
nu-i chiar „peste deal”, urmând să fie parcurs cu o trăsură sau un car, cu ceea 
ce numim astăzi o „ocazie” sau, la nevoie, chiar pe jos. În asemenea condiţii, 
de la Iaşi la Mănăstirea Neamţului se putea ajunge într-un interval de timp 
variind de la câteva ceasuri la maximum o zi. Dacă ar fi să luăm în serios 
certificatul medical şi adresa Epitropiei, datate 6 noiembrie, ar trebui să 

acceptăm că Eminescu putea ajunge la Mănăstire chiar mai devreme, pe 
7 noiembrie (ziua în care Maiorescu sosea în Iaşi). 


„Şi au fost acolo Ion Ghiorghiţă... lar M. Eminescu era limpede la minte... Şi mi-au 
sărutat mâna... lar a doua zi...” (subl. ns.). 


Pleșu luc 


Fadas de lran 


! Dea lal Bra ilenc 
Faoburi le bragli 





MANTA MOASTE NEAMTU 

În înscrisul cu iz de cronică veche avem, aşadar, şi un martor ocular: Ion 
Gheorghiţă. Ce căuta Ion Gheorghiţă la Neamţ? Să zicem că-l adusese pe 
preot. Cum se potriveşte secretul spovadaniei cu prezenţa acestui terţ? Să 
zicem că n-a fost martor. Bine, dar atunci, dacă preotul a sosit doar ca să-l 
spovedească şi împărtăşească pe Eminescu, după care a plecat de unde-a 

venit, şi dacă Ion Gheorghiţă n-a asistat la spovedanie, ce sens are menţionarea 
numelui lui? În schimb, nu este pomenit nimic despre cei din stăreţie, de-ai 
zice că popa, lon Gheorghiţă şi Eminescu se întâlniseră în secret, pe creştet 
de munte, la miezul nopţii, când urlă lupii. De ce într-o relatare atât de scurtă 
autorul consumă puţinul spaţiu existent cu date complet nesemnificative, 
prezenţa lui lon Gheorghiţă fiind la fel de edificatoare precum ar fi fost 
culoarea ochilor stareţului? 

Din întregul text, cea mai suspectă este precizarea: „lar M. Eminescu 
era limpede la minte”. De unde şi până unde? Există două explicaţii. 

Întâi, deşi scrie: „m-au chemat la M-rea Neamtu”, autorul anonim s-ar 
referi, de fapt, la ospiciul de lângă mănăstire. În această ipoteză, ne-am putea 
gândi că duhovnicul se aşteptase să găsească un dement, dar că, surpriză, 
creştinul nu era aşa cum îl creionează Zosin („psihopat alcoolic şi sifilitic” 
cu „perioade de furie, de inconştiență”, ajungând „până la gradul de a 
utiliza excrementele, etc.” ), ci doar „tare posac şi trist”. Şi-atunci, în mod 
firesc, preotul a simţit nevoia să precizeze că a spovedit un om normal, nu 
un nebun. Sună binişor, dar există o problemă: dacă Eminescu ar fi fost în 
balamuc şi ar fi cerut să-i fie adus un duhovnic, dar nu cel obişnuit, de la 
mănăstirea de alături, ci unul anume, c-aşa voia el, un alienat oarecare, l-ar fi 
băgat cineva în seamă? Oare în acel „paşalâc intendenţesc” , cum numeşte 
Zosin ospiciul de lângă Mănăstirea Neamţului, intendentul s-ar fi grăbit să-i 
satisfacă lui Eminescu dorinţa, trimițând gonacii ospiciului să-l descopere şi 
să-l înhaţe pe duhovnicul „comandat” , sau l-ar fi „tratat” pe pacient cu câteva 
găleți de apă rece? 

Şi-apoi, dacă omul Bisericii aflase pe cineva zdravăn la minte aruncat 
între nebuni, el nu avea oare nici o datorie morală faţă de soarta acestuia? 
Era un simplu prestator de servicii? 

A doua explicaţie este aceea că totul este o invenţie clădită pe câteva mărunte 
adevăruri. Bunăoară, în ce ne priveşte, acceptăm că Ion Gheorghiţă o fi fost un 
personaj real şi socotim foarte posibil să fi ajuns şi primar (în Crăcăoani ori în 
altă parte), dar întrebăm: ce legătură are Ion Gheorghiţă cu Eminescu? 

Nefiresc sună şi vorbele puse în gura lui Eminescu: 


„Părinte, să mă îngropaţi la țărmurile mării şi să fie într-o mănăstire de maici, şi să 
ascult în fiecare sară ca la Agafton cum cântă «Lumină lină»” . 


Câteva observaţii pe marginea acestor cuvinte, care nu sunt simboluri, 
ci cereri precise. Atare solicitare nu formulează decât un om aflat pe patul de 

moarte (după doctorul Zosin, era chiar un „furios” cu suficientă energie ca 
să se izbească „de pereți şi de balcoane”). Precizarea că mănăstirea trebuia 
să fie neapărat una de maici este cu atât mai nepotrivită, cu cât, în pofida a 
ceea ce se poate deduce din formularea de mai sus, malul mării nu-i înţesat 
de asemenea locaşuri, iar Eminescu nu avem ştiinţă să fi vizitat ori să fi auzit 
de unul anume. Chiar să fi vrut, pretinsul duhovnic (mărunt preot, slujind 
într-o parohie ori într-o mănăstire de maici, aflată la sute de kilometri de 
malul mării) nu ar fi putut da curs cerinţelor de mai sus. 

Ne îndoim, deci, că o asemenea rugăminte putea veni din partea unui 
om „limpede la minte” şi este foarte posibil ca acesta să fi şi fost mesajul real 
al notiţei. Textul pare redactat de cineva care nu era ignorant în ceea ce-l 
priveşte pe Eminescu şi care, invocând mănăstirea Agafton (Matei ne asigură 
că pe vremuri i se spunea Gafton), creşte cota de credibilitate a notaţiilor lui. 
Din punctul nostru de vedere, tocmai prea marea aglomerare de informaţii 
auxiliare într-un text atât de scurt ar trebui să ne facă prudenţi. Scrierea lui pe 
o carte de rugăciuni poate să fie şi ea privită ca o subtilă intenţie de susţinere 
a impresiei că autorul ar fi om al Bisericii. Brusca întrerupere a relatării este 
însă şi mai suspectă, pentru că, afară de cazul în care autorul ar fi făcut stop 
cardiac, nimic n-o justifică. În clipa în care moaie penita în cerneală, autorul 
manifestă voinţa de a consemna fapte pe care le socotea deosebit de 
importante. De aceea, normal ar fi fost ca el să nu pună punct decât după ce 
ar fi înşirat pe hârtie tot ceea ce credea că este esenţial. A fost întrerupt de 
cineva/ceva? Ar fi reluat consemnarea de unde rămăsese. S-a terminat spaţiul 
pe care putea să scrie? Numai Dumnezeul lui ştie, dar întrebăm: dacă văzuse 
că nu mai are loc decât pentru trei, patru cuvinte, de ce ar mai fi început acel 
capăt de frază fără sens în lipsa unei continuări: „Iar a doua zi...” ? 

Faptul că a fost consemnat pe o carte de rugăciuni sporeşte aparenta 
veridicitate a citatului Anonimului, din multiple motive, unele acţionând din 
subconştient. La Agafton erau maici Fevronia şi Olimbiada luraşcu, două dintre 
mătuşile lui Eminescu dinspre partea mamei şi este posibil ca, în vreun drum 
făcut acolo cu cine ştie ce ocazie, copilul Eminescu să fi auzit cântându-se 
Lumină lină şi să fi fost puternic impresionat de această rugăciune foarte 
veche şi foarte frumoasă, care sună astfel: 


„Lumină lină a sfintei slave a Tatălui ceresc Celui fără de moarte, a Sfântului, 
Fericitului, lisuse Hristoase, viind la apusul soarelui, văzând lumina cea de seară, lăudăm 
pe Tatăl, pe Fiul şi pe Sfântul Duh, Dumnezeu; vrednic eşti în toată vremea a fi lăudat de 
glasuri cuvioase, Fiul lui Dumnezeu, Cel ce dai viață, pentru aceasta lumea Te măreşte.” 

Victor, unul dintre nepoţii lui Eminescu (care n-a apucat însă să-l 
întâlnească vreodată), semnează la 11 iulie 1928 textul intitulat Din copilăria 
lui Eminescu (apărut în publicaţia ieşeană Oraşul nostru): 


„În liniştea de la Mânăstirea Agafton, s'a refugiat foarte adese ori acela care a 
scris «Luceafărul». 

Ori de câte ori, sufletul lui de copil suferia asprimile unui părinte care nu l'a 
înțeles nici odată, găsia în popasurile odihnitoare din chilia monahală a mătuşelor 
Fevronia şi Olimpiada luraşcu, toată recrearea de care avea nevoe. Aceste evadări din 
casa părintească, au continuat şi în timpul adolescenţei şi chiar mai târziu, când, după 
perigrinări în lumea largă se regăsia din nou în calmul înserărei, călător dornic să-şi 
rânduiască aducerile aminte, mai vii şi mai puternice de cât realitatea însăşi. 

Firea lui schimbătoare în care retrăia cu preciziune zbuciumul nomad de veacuri 
al cine ştie cărui strămoș tătar din stepele infinite ale Ucraniei, simţia nevoia violentă 
ca după atâta risipă a întregei lui fiinţi, să soarbă cu lăcomia pelerinului însetat toată 
odihna dela Mănăstirea Agafton. 

Acolo a ascultat pe călugărița bătrână (pe nume Zenaida, aflăm de la tatăl lui 
Victor, Matei Eminescu — n. ns.) care i-a istorisit povestea lui «Călin»; acolo a scris 
multe din primele poezii, acolo a șlefuit adeseori versuri rămase definitive. 

Chilioara maicelor luraşcu, a găzduit adeseori pe Mihai, când viaţa îl umilia sau 
îl ofensa, când fiorii demiurgi ai poeziei, dădeau buzna la porțile gândirei. 

Întâmplarea face că mai dăi-nueşte şi astăzi căsuţa modestă şi anonimă de lângă 
arhondaricul mănăstirei. Mâine când timpul sau cine ştie ce mână incultă va suprima 
de pe fața pământului, refugiul vremelnic al lui Eminescu, nu va mai şti nimeni că acolo 
a luat fiinţă povestea în versuri a lui «Călin» sau că a fost adăpostul celui mai nefericit 
cântăreț al acestui neam.” 


Fraze ostenite! Ambiţios, dar aşteptând zadarnic să fie şi el asaltat de 
„Jiorii demiurgi” , nepotul repetă ceea ce-şi mai aminteşte că a auzit de la 
tatăl lui şi mai pune şi de la sine. lar Matei, tătâne-său, nu s-ar zice că avea o 
părere prea bună despre onestitatea lui: 


„Deci spusele lui fiu-meu sunt anecdote şi nu-l prea crede ce spune, căci graţie 
educaţiei ce i-a dat-o mamă-sa, are multe apucături, care ar trebui să lipsească unui 
om” (epistolă către Corneliu Botez, 20 aprilie 1909). 


Referitor la Eminescu şi Agafton, Matei însuşi povesteşte în termeni mai 
precişi şi fără leşioasele explicaţii găsite de fiu-său: 


„Izvorul inspiraţiei «Luceafărului» nu-l cunosc, dar ştiu că a apărut tare cu puţin 
înainte de a se înbolnăvi pentru prima dată, însă pe a lui Călin îl ştiu. 

Harieta stătea mai mult la maica Fevronia la mănăstire la Gafton (aşa-i zicea 
lumea mănăstirei, şi nu Agafton). 

Mihaiu era la laşi, ce slujbă avea nu ştiu, dar de locuit, locuia la un loc cu 
Budnărescu, în nişte chilii foste a călugărilor greci din fundul curţii bisericii Trei erarhi. 
Venind pe acasă s-a dus şi pe la Gafton şi de acolo într-o seară maica Fevronia a făcut 
şezătoare de tors lână şi au venit la acea şezătoare mai multe călugăriţe, şi una din ele 
anume Zenaida, a spus povestea lui Călin, Mihaiu a ascultat-o, a luat notițe şi a versificat. 

Pe atunci este fotografiat pentru a doua oară în viaţa lui în fotografia a căria 
reproducție v-am trimis-o.” 


Din aceste rânduri, conţinând şi o informaţie în mod sigur greşită (a 
doua fotografie a lui Eminescu nu a fost făcută la Iaşi, ci în 1878, pe când 
lucra la Timpul), nu reiese că Eminescu ar fi mers la Agafton din motivele 
enunțate de nepotul Victor, ci pentru a o vedea pe Harieta, care „stătea mai 
mult” acolo. Simplul fapt că a fost reţinută cu atâtea detalii acea „şezătoare 
de tors lână” este de natură să arate că vizita lui Eminescu la mănăstire 
fusese ceva deosebit. Precizarea: „Venind pe acasă s-a dus şi pe la Gafton” 
indică tot o vizită întâmplătoare. 

Oricare ar fi adevărul, atât Matei, cât şi Victor rămân posibile surse de 
inspiraţie pentru autorul consemnării din cartea de rugăciuni — dacă, aşa cum 
credem, aceasta este o făcătură. 

G. Munteanu scrie că „şase din cei nouă copii ai stolnicului (luraşcu, 
bunicul lui Eminescu dinspre mamă — n. ns.) s-au consacrat la diferite vârste 
existenței monahale”, adăugând că, în opinia lui, alegerea acestei căi s-ar 
putea să fi fost, nici mai mult, nici mai puţin, decât „înțelepciunea ultimă” a 
unui neam pe care el îl vedea îmbibat cu sifilis. Cum nimeni nu se supără 
pe căruţă că nu e Mercedes, nici noi nu avem a ne necăji pe limitele amintitului 
istoric literar. De aceea, n-avem decât a compătimi neputinţele acestui biograf- 
fără-Dumnezeu. 

Dincolo de motivaţia fiecăruia dintre cei şase luraşci, rămâne faptul în 
sine. lar acesta aruncă o cu totul altă lumină asupra informaţiei — incerte — 
că Eminescu însuşi ar fi intenţionat să se retragă într-o comunitate 
mănăstirească. Ne amintim unul dintre motivele pentru care Maiorescu a 
socotit că Eminescu s-ar fi alienat: „vrea să se călugărească” (Însemnări 
zilnice, 23 iunie 1883). Nu insistăm foarte mult asupra acestui aspect, pentru 
că explicarea lui ar necesita un temeinic incurs în copilăria lui Eminescu — şi 
aceasta, obiect de divertisment pentru procuratura literară. Modul ferm în 
care Eminescu a apărat Biserica Neamului chiar şi faţă de sora Apuseană a 

acesteia (nu mereu blândă şi dezinteresată) indică anumite afinități pentru 
oamenii lui Dumnezeu — afinități care i-or supăra pe ateii mai nervoşi, grăbiţi 
să le considere probă de alienare, sau cuib pentru spirochete. 


Omul care pleacă în mai multe direcţii deodată 


Ce concluzii să tragem din cele de mai sus? Mărturiile, atâtea câte sunt, 
arată doar că în noiembrie 1886, în viaţa lui Eminescu a avut loc un eveniment 
necunoscut, care a determinat brusca lui dispariţie din oraş. Unde plecase? 
Depinde pe cine întrebăm. De exemplu, putem primi următoarele răspunsuri: 

+ „mănăstirea Neamţu” (Epoca, 14 şi 15 noiembrie 1886); 

+ „...printre alienaţii de la Mănăstirea Neamtul” (Maiorescu către Slavici, 
18 noiembrie 1886); 

+ „la Niamțu” (Şt. Vârgolici către Negruzzi, 25 ianuarie 1887); 

+ „Spitalul din Târgu Neamț” (Liberalul, 18 iulie 1887); 

+ „la Neamţ în casa de alienati” (Cornelia Emilian, 1892); 

+ „ospiciul Golia” (N. A. Bogdan, Amintiri despre Eminescu, revista 
Familia, 1902). Golia este prefigurată şi în aşa-zisa epistolă a lui Maiorescu 
către Gh. Eminovici [18 octombrie 1883], dar nu ca balamuc de tranzit — „Dacă 
nu se va îndrepta până atunci, va fi timpul venit să-l aşezăm la Golia sau la 
Mărcuţa, ca pe un bolnav fără leac”). N. A Bogdan nu se numără printre 
sursele care excelează prin exactitate, dar, vorba lui Maiorescu, există — şi, 
adăugăm noi, e luat în seamă. 

Pe cine să crezi mai iute? 

Privitor la cauza pentru care Eminescu a părăsit laşii în toamna lui 1886, 
lucrurile nu sunt cu nimic mai limpezi. În mare, avem două feluri de mărturii: 
unele făcute pe când Eminescu mai trăia, altele, mai puţin credibile, doar 
după ce s-a stins. 

Relatările antume. Acestea se împart, şi ele, în mai multe categorii. 
Unii susţin că, alienat fiind, ar fi ajuns în ospiciu, alţii că ar fi fost internat 
într-un spital obişnuit, din cauza ectimei, alţii acceptă că ar fi fost bolnav, dar 
nu spun explicit că ar fi fost internat, iar alte voci elimină din ecuaţie atât 
îmbolnăvirea, cât şi internarea. Cu trecerea timpului, despre ultimele trei 
versiuni s-a vorbit tot mai puţin, astfel încât putem spune că, practic, acestea 
n-au mai ajuns până la noi decât în măsura în care nu au fost eliminate şi din 
arhive. Nu s-a renunţat la ele în urma unor analize, ci, pur şi simplu, au fost 

făcute uitate, pentru că nu conveneau elementului politic. Desigur, nu 
politicienii sunt direct responsabili — ei nici măcar nu au ştiut (după cum nu 
ştiu nici astăzi) altceva decât că Eminescu a fost un gazetar periculos şi cam 
complicat, pe care nu trebuie să îl citească, ci doar să se folosească din opera 
lui poetică de acele citate avizate de Propagandă, ignorându-l complet ca 
gânditor. Şi, în majoritatea cazurilor, este firesc să fie aşa, inclusiv ca măsură 
de autoprotecţie. Căci ce inimă de câine ar trebui să ai pentru a-i cere unui 
biet actor politic să parcurgă întreaga operă a lui Eminescu, sleindu-i cei trei 
neuroni şi-un sfert? 
+ 

Să enumerăm ipoteticele destinații ale lui Eminescu, după părăsirea 
Iaşilor, precum şi cauzele care au determinat plecarea lui. Începem cu relatările 
antume : 

1) Plecat din Iaşi din motive medicale neprecizate 

Epoca: „Sănătatea d-lui Eminescu merge din ce în ce mai rău. În urma 
avizului unui consiliu medical, şi prin îngrijirea administrației judetului 
Iaşi, nenorocitul poet a fost transportat acum trei zile la mănăstirea Neamţu” 
(14 noiembrie 1886, rubrica „Ultime informațiuni” , pagina 3). Anunţul este 
lapidar, nu face nici o referire la tipul bolii şi la momentul declanşării ei şi 
nici nu pretinde că ar fi o recidivă. Mai mult, redactorii scriu că administraţia 
s-ar fi îngrijit de transport şi spun explicit că Eminescu ar fi fost dus „la 
mănăstirea Neamtu” , nu la ospiciul din apropierea acesteia. 

2) Internat în ospiciu 

Maiorescu: „Eminescu are o recidivă şi este printre alienaţii de la 
Mănăstirea Neamtul” , îl anunţă el pe Slavici la 18 noiembrie 1886. Cu 
puţin înainte, chiar a doua zi după apariţia primului anunţ din Epoca, la 
14 noiembrie, Creangă îi scrisese şi el lui Slavici (iar Maiorescu semnase şi 
el epistola), căruia îi transmite „cele mai cordiale mulțumiri” , îi urează succes 
„în lupta mult mai grea ce aţi întreprins-o în Sibiu” şi îl informează că în 
România au fost „mari agitări politice”, dar fără a-l anunţa şi privitor la 
pretinsa internare a lui Eminescu — probabil pentru că, ştiind care e adevărul, 
nu luase în serios ştirea din Epoca. Cu excepţia magistrului, nici unul 
dintre ceilalţi semnatari ai epistolei nu ştim să mai fi anunţat pe cineva că 
Eminescu ar fi avut „o recidivă” . Ba, mai mult, nici măcar Epoca nu pretinsese 
asemenea enormitate. 

De aceea, micul post-scriptum din epistola lui Maiorescu către Slavici 
este încă o probă privind soiul intrigilor ţesute de magistru împotriva lui 

Eminescu, „protejatul” lui: şopârle mediatizate prin gazetele grupării politice 
Junimea, prin rude şi prin cunoscuţi. Strict în cazul la care ne referim acum, 
dacă nu chiar reaua-credinţă a magistrului, atunci măcar lipsa lui de bunăvoință 
faţă de Eminescu devine imposibil de tăgăduit, iar acest exemplu ne indică, şi 
el, încotro trebuie să privim când, în chestiunea Eminescu, descoperim grave 
erori ale presei româneşti din Transilvania ocupată. (La data la care Maiorescu 
a scris aceste cuvinte, Slavici era un influent om de presă în Sibiu, prin Tribuna, 
şi un agitator de spirite în sensul indicat de Bucureşti, inclusiv de Palat.) De 
altfel, în pofida acestor rânduri, Maiorescu rămâne printre cei care probează 
că ştirea din Epoca era falsă. 

C. Mille (două luni după plecarea lui Eminescu din laşi): „Şi această 
personalitate, această ființă excepțională... duce greul jug al vietei moarte 
într'o casă de nebuni”, ceva mai încolo adăugând că respectiva fiinţă 
excepțională s-ar plimba „printre nebunii şi călugării de la monastirea 
Neamtului... Căci acolo a ajuns bietul Eminescu.” 

Câteva zile după apariţia articolului lui Mille, la 21 ianuarie, ca urmare a 
primirii replicii lui Eminescu (17 ianuarie) şi, probabil, a unei verificări făcute 
la Mănăstirea Neamţului, Lupta se dezice de afirmaţiile lui Mille: 

„Am publicat mai zilele trecute o scrisoare de la Eminescu prin care 
restabilea el singur adevărul în privința stărei lui de sănătate” (subl. ns.). 

La rândul lui, Universul anunţă că a fost rectificată acea „ştire greşită ce 
se răspândise asupra sănătăţii” lui Eminescu (22 ianuarie 1887). 

Concluzia firească: Mille minte. Eminescu nu era în ospiciul de lângă 
Mănăstire, ci era găzduit de aceasta din urmă — aici, de altminteri, primind şi 
bogata corespondenţă din acea perioadă. 

3) Internat din alte cauze decât boală psihică 

Liberalul: „Earna trecută, poetul nostru M. Eminescu căzuse greu bolnav 
de picioare. Epitropia Ospitalului Sf. Spiridon, văzându-l lipsit de mijloacele 
necesară, l-a trimes la spitalul din Târgu-Neamţ (subl. ns.). Aflându-se 
aceasta, toate ziarele noastre fără deosebire de culoare politică, precum şi 
multă lume orășenească pretinsă «cultă», manifestară necontenit 
compătimirea şi îngrijirea lor pentru marele poet. Îndemnuri, care de care 
mai patriotice-naţionale, nu lipseau” (18 iulie 1887). 

Remarcăm că în acest text, scris la vreo jumătate de an după cel al lui 
Mille, nu apare nici un ecou al minciunilor acestuia. (Pe când Eminescu scria 
la Timpul, Liberalul era condus de G. Panu. Eminescu îşi începe articolul din 
26 iunie 1881 cu cuvintele: „«Liberalul» din Iaşi, cu care îndealmintrelea nu 

mai polemizăm, revine cu calomnia absurdă că...” afirmând în text că numita 
foaie „minte pur şi simplu” — evident, nu în favoarea lui. În perioada 
1885-1887, ziarul s-a aflat pe mâinile lui I. N. Roman.) 

4) Plecat din laşi din motive nemedicale şi prin proprie voinţă 

Al. Vlahuţă: „Ce păcat că nu mai avem între noi pe cel mai puternic şi 
mai luminat talent, ce ne-a fost dat s'avem, pe fratele Eminescu, al cărui 
desgust de om superior nedreptăţit — "l-a făcut să se retragă din mijlocul 
nostru (subl. ns.), tocmai atunci când ne era mai scump şi mai necesar!” 
(Lupta, 4 ianuarie 1887). 

Nici două săptămâni după publicarea acestor rânduri, Panu avea să 
accepte în Lupta textul mişelesc al lui Mille, text apărut, ai zice, ca un răspuns 
din partea celor care se temeau ca nu cumva otrava pe care o picurau ei să 
fie neutralizată de adevăr. 

Şt. Vârgolici: „Eminescu, care e la Niamţu, e cu totul bine, dar dacă ar 
veni la laşi war avea cu ce trăi. Nu s' ar putea face ceva pentru dânsul? Vr o 
rentă viageră, vr'o recompensă naţională? sau vr'o pensiune de la vr'un 
bogătaş de pe acolo? E o adevărată ruşine pentru țară ca un asemenea om 
să nu aibă cu ce trăi în viaţă când numele lui va trăi cât veacurile” (epistolă 
către I. Negruzzi, 25 ianuarie 1887). În lista pe care Maiorescu înşiră „oameni 
de care am putea dispune — o importantă falangă pentru mai târziu” (11 
septembrie 1876), Vârgolici este caracterizat drept „dubios” (oare, pentru 
că nu ţinuse cont de îndemnurile lui din 7 octombrie 1875, când îi ceruse să 
aibă drept rațiune a vieţii „Jertfa ideală şi nimic alta”, căci „a lucra numai 
pe bani” e la îndemâna oricui?). 

Localizarea lui Vârgolici: „Eminescu, care e la Niamţu...” ne arată că, la 
acea dată, locul în care se găsea Eminescu nu era chiar aşa de cunoscut pe cât 
ne dau unii de înţeles, căci, de-ar fi fost notorii alienarea lui Eminescu la laşi 
şi şederea lui în ospiciul de lângă Mănăstirea Neamţului, ce rost mai avea să 
precizeze unde se găsea acesta, tocmai într-o scrisoare către Negruzzi, care 
în noiembrie fusese la Iaşi, cu ocazia banchetului Junimii, presupunându-se, 
astfel, că era bine informat asupra „bolnavului”? La data conceperii acestei 
misive nu exista nici un motiv medical care să-l împiedice pe Eminescu să 
meargă în laşi. Vârgolici nu face decât să constate că acesta „e cu totul 
bine”, fără să sugereze, măcar, că până atunci ar fi fost altfel. 

Poate, unii se vor gândi: dacă nu era nimic cu sănătatea lui Eminescu, 
ce i-a venit lui Vârgolici să dea asemenea asigurări, dacă n-ar fi existat nici 
o problemă de această natură? 

Explicații pot fi mai multe. Una dintre acestea, s-ar putea găsi în articolul 
lui Mille, apărut cu 10 zile înainte de scrisoarea lui Vârgolici, acesta din 
urmă bătând şaua, să priceapă iapa de lemn. Cum înfioratul Mille vorbea 
acolo de Eminescu ca de „nebunul din Mănăstirea Neamtului” , căruia durerea 
„ i-a Sfărâmat minţile” , cum afirma ferm că „Omul cugetător, scriitorul care 
a ştiut să întrupeze în forme aşa de gingaşe vorba românească, nu mai 
există” , precizând brutal şi fără drept de apel: „tor ce a rămas din Eminescu, 
e animalul care "şi îndeplineşte funcțiunile” , era posibil, bunăoară, să fi intrat 
lumea la gânduri şi să se fi interesat la Neamţ, spre a afla ce s-a întâmplat 
(dezminţirile din Lupta şi din Universul dovedesc acest lucru). De aceea, 
rândurile lui Vârgolici pot să fie (şi) o atestare suplimentară a faptului că 
toate cele spuse de Mille pe seama lui Eminescu erau, aşa cum afirmă acesta 
din urmă şi cum recunoaşte chiar şi ziarul prin care fusese lansată calomnia, 
doar zvonuri „răspândite, poate cu rea intenţie, din laşi” . Simpla întrebare: 
„Nu s'ar putea face ceva pentru dânsul?” arată că Eminescu nu era un biet 
smintit, aflat sub tratament la balamuc, căci nu ni s-o cere să credem că 
Vârgolici solicita „vr'o recompensă națională” sau „vr'o pensiune de la 
vr'un bogătaş de pe acolo” pentru un alienat mintal. 

O altă explicaţie plauzibilă, poate fi următoarea: numărul mare de vizitatori 
care mergeau la Mănăstirea Neamţului, încurajați şi de practicarea unei „chirii 
eftine” (am prezentat mai sus mărturia lui Vlahuţă în acest sens) era în epocă 
o realitate notorie. De aceea, Vârgolici nu a socotit necesar să ofere amănunte. 
Şederea lui Eminescu la Neamţ era la fel de firească precum a lui Chibici 
la băi, la Repedea. 

Fraza de încheiere („E o adevărată ruşine pentru tară ca un asemenea 
om să nu aibă cu ce trăi în viaţă când numele lui va trăi cât veacurile”) este şi 
mai lămuritoare, fie şi numai pe considerentul că, dacă ar fi fost nebun, 
Eminescu ar fi trebuit să stea în ospiciu, iar acolo, de bine de rău, ar fi avut „cu 
ce trăi”. Scriind: „un asemenea om” , Vârgolici nu numeşte un fost Eminescu, 
ci se referă la persoana acestuia, aşa cum era ea în acel moment. 

În sfârşit, dacă Eminescu ar fi înnebunit subit la Iaşi, rămâne cel puţin 
improbabil ca Vârgolici, care a purtat o corespondenţă destul de bogată cu 
Negruzzi în acea perioadă, să nu fi scris nimic despre tragicul eveniment. 
Torouţiu publică trei asemenea epistole, datate: 8 ianuarie, 25 ianuarie şi 9 martie. 
Dintre toate, numai cea din 25 ianuarie conţine referiri la Eminescu. Şi asta, 
bănuim, din cauză că în ziua precedentă scrierii acestei epistole, tocmai 
apăruse articolul lui Vlahuţă, care apela la mila cititorului, căruia îi motiva 

cererea de bani pentru Eminescu într-un alt mod: „La noi guvernul hărăzeşte 
moşii bogaților, risipeşte milioane ca să întrețină spioni şi bătăuşi” şi, pe de 
altă parte, mai zice el, „Noi avem un rege lacom de bani şi cumplit de avar, 
care tremură de milogeala unui sărac, ca de cuțitul unui conspirator, un palat 
ale cărui uşi sunt vecinic zăvorăte când e vorba de milă şi pe al cărui prag 
zadarnic ar îngenunchia, ş ar plânge un nenorocit!” . De aceea, dacă nu vrea 
să fie acuzată de „ruşine şi neomenie” , atunci, „Tara aceasta, aşa de milostivă 
şi darnică cu toţi străinii” ar trebui să intervină, găsind „un strop din legendara 
generozitate, pentru cel mai ales şi mai fără sprijin copil al ei”. 

Acestea au fost principalele opinii exprimate în timpul vieţii lui Eminescu, 
cu privire la pretinsa lui (re)alienare în 1886. Cea mai otrăvită dintre toate, 
aceea a lui C. Mille, a fost dezminţită de Eminescu însuşi şi, după două-trei 
zile, chiar şi de ziarul care publicase articolul calomnios. 

+ 

Istorisirile postume anterioare infamului text al lui P. Zosin se împart în 
două grupe: unele se referă strict la pretinsa arestare din Iaşi, cu urmările ei, 
altele privesc boala-lui-Eminescu în general. Majoritatea opiniilor din prima 
categorie nu face absolut nici o legătură între faptele petrecute în 1883 şi cele 
din 1886. Cele mai vehiculate mărturii de acest soi sunt: 

Cornelia Emilian: „În nebunia sa nu făcea alt rău de cât, cum întâlnea 
vre-o tânără, o apuca de turnură, iar când a stricat două fanare de la uliţă, 
autoritatea îndată l'a închis şi...” 

Medicii Iuliano şi Bogdan: ,...din interogatorul şi conversaţia avută cu 
Eminescu, am putut constata că el sufere de o alienațiune mentală cu accese 
acute...” Implicit, spusele medicilor contrazic declaraţia Corneliei Emilian, 
care reduce manifestările „nebuniei” la frecventa apucare de turnură şi la o 
unică stricare a două felinare, căci dacă acestea erau singurele manifestări 
ale „nebuniei”, cum au depistat medicii accesele acute ale pretinsei alienaţii, 
doar stând la taclale? 

N. Petraşcu: „,...se ținea după femei ordinare, înşăla lumea, fura mici 
lucruri ca un copil, cerea bani şi în rare momente lucide se simţea umilit de 
ceea ce făcuse” (Mihai Eminescu, 1892). 

Chibici-Revneanu: „Delirul său nu avea alte descărcări de ordin 
muscular, decât mişcările de expresia a intenselor lui procese afective. Acestea 
alternau între extreme, de la exaltarea triumfală, la adânca tristețe, de la 
spaimă, la beatitudine”. Dacă alăturăm spusele lui Chibici băznelilor lui 
Petraşcu, ale duetului medical Iuliano-Bogdan sau ale Emiliancei, ne întrebăm: 

oare, când Eminescu se repezea la coconetul Iaşilor, înhăţându-l şi scuturându- 
| de turnură ca pe un preş, de vină să fi fost o mare „spaimă”? Oare din 
„exaltare triumfală” se apucase să distrugă reţeaua de iluminare a oraşului? 
Oare din „adânca tristețe” i se rupsese „rezortul”, de care îndrugă Mille? 
Oare în clipe de „beatitudine” * „cerea bani” şi „se ținea după femei ordinare”, 
ca orice om care cunoaşte... Nirvana? 

* Nu ştim ce înţelegea Chibici prin beatitudine, dar cum unii au probleme 
cu proprietatea asupra termenilor, cum dicționarele rămân singurul arbitru 
complet neutru şi cum ele au fost şi sunt accesibile oricui, vom apela din nou 
la „memoria” lor inalterabilă, pentru a arăta că beatitudinea nu are legătură 
cu alcoolismul, cum par să fi crezut alde Zosin. Parcă pornind de la spusele 
lui Cicero: „Virtutis compoti beati sunt” (cei virtuoşi sunt fericiţi), Vaticanul 
a instituit beatificarea, „actul prin care un om răposat e declarat «fericit» şi 
prin urmare i se cuvine cult public numai în anumite regiuni sau țări” 
(Minerva). Cuvântul este folosit şi în locuţiunea beati possidentes (fericiţi 
posesori), o formulă juridică, „indicând precăderea posesorului faţă de orice 
reclamant” . Faptul că unii psihiatri folosesc cuvântul beatitudine (provenit 
din latineştile beatitas sau beatitudo, ambele însemnând fericire) pentru a 
denumi o stare de patologie psihică îi priveşte. De la ins la ins, psihologii 
înţeleg prin beatitudine: „stare de satisfacție totală, echilibrare spirituală 
superioară, condiționată de înţelepciune; după P. Janet, sentiment de bucurie 
complet însoţit de uitarea realității. Are un sens apropiat de cel al fericirii, 
dar nu identic cu acesta” (Dicţionar de psihologie). În DEX, explicaţia e 
scurtă: „Stare de fericire deplină”. 

I. Negruzzi-1889: „După o călătorie lungă prin Italia în care îl conduse 
amicul său devotat d. Chibici-Râvneanu, el a putut să se întoarcă în țară. 
Însă îndreptarea era numai aparentă. În mai multe rânduri Eminescu se 
simți mai bine, aşa încât putu chiar să scrie — sau poate complecta după 
vechi manuscripte ale sale (neruşinare... academică, menită să ascundă furtul 
manuscriselor şi să minimalizeze importanţa creaţiilor! — n. ns.) — câteva 
poesii pe care «Convorbirile» le-au publicat (nici un cuvânt despre cele 
respinse chiar de el şi dosite! — n. ns.), dar boala îl tot apuca din nou după 
scurte perioade de luciditate, până când în timpurile din urmă el nu mai fu 
în stare să lupte” (Convorbiri literare, 1 iulie). Remarcăm că în 18809, când 
memoria publică încă era limpede, Negruzzi nu îndrăzneşte să vorbească 
de vreo altă internare în ospiciu, afară de cele din 1883. O va face însă peste 
trei decenii. 

Negruzzi-1921: „Întors în ţară el se aşeză la Iaşi unde după stăruinţele 
noastre fu numit Ssubbibliotecar pentru a avea un mic salariu din care să 
poată trăi. După câteva timp însă un alt acces de nebunie îl lovi şi el fu 
condus în institutul de alienați de la Mânăstirea Neamţu” (Amintiri din 
Junimea, 1921). Reamintim că, la data la care a scris aceste rânduri, Negruzzi 
fusese: preşedinte, vicepreşedinte şi secretar general al Academiei Române, 
precum şi preşedinte al Secţiunii Literare a Academiei Române. Se pare că 
ştia Vlahuţă de ce refuză alegerea lui ca academician! 

Familia: „Vindecat, el se rentoarse la laşi, dar nu peste mult recăzu 
într'o crisă nervoasă. Şi de astădată scăpă 'n aerul vivificator al unei 
mănăstiri din codri. Atunci se mută la Bucureşci şi părea că spiritul său 
tulburat s'a vindecat cu totul” (25 iunie 1889). 

Precum se vede, în corul posterităţii clevetitoare, câte capete, atâţia dirijori. 
Nu diferă doar simptomele „bolii”, ci şi momentul izbucnirii, care este 
prezentat în mod diametral opus: fie cu doar câteva zile înainte de internare, 
fie pierdut în timp, ca şi cum nimeni nu-şi mai putea aminti de când devenise 
notorie „nebunia” lui Eminescu — sugestie prin care ni se dă de înţeles că, de 
fapt, după 1883, nici n-ar mai fi fost zdravăn decât pur accidental. 

Ne întrebăm: dacă pretinsele manifestări nebunegşti ale lui Eminescu, din 
cauza căruia, pasămite, coconetul Iaşilor nu mai îndrăznea să iasă din casă, 
oraşul rămăsese în beznă, prin distrugerea felinarelor de către acelaşi periculos 
individ, care băga bordelul în faliment hingherindu-i fetiţele până deveneau 
inapte de lucru şi stresa comunitatea, căreia-i sărea somnul când el îşi plimba 
sadic bastonul de-a lungul ulucilor, ei bine, dacă toate acestea ar fi fost realităţi, 
chiar crede cineva că Liberalul, un ziar local al Puterii, ar fi îndrăznit să tacă 
cu privire la asemenea fapte ale lui Eminescu, cel care în ziarul Timpul îi 
sancţionase atât de aspru pe stăpânii foii ieşene? Oare pe liberalii aflaţi la 
guvernare îi încânta ideea ca Eminescu să fie recunoscut ca sănătos sau îi 
avantaja zvonul că ar fi nebun? Şi-ar fi riscat redactorii slujba de dragul lui 
Eminescu „nebunul”? Dacă faptele lui Eminescu ar fi fost notorii, care putea 
fi logica unei asemenea muţenii de-a dreptul sinucigaşe? 

Şi-apoi, să admitem că Liberalul ar fi ocolit realitatea. Dar celelalte foi? 
Au vrut să-l menajeze pe Eminescu, tăcând toate, ca să nu-i strice imaginea 
pentru posteritate, într-o perioadă în care toate probele existente converg 
spre concluzia că Eminescu nu mai interesa decât pe duşmanii prudenţi? 

Textul apărut în Liberalul la 18 iulie 1887 nu trebuie privit ca un gest de 
bunăvoință faţă de Eminescu. Pentru că, întrebăm: putea foaia ieşeană să afirme 

altceva, după ce ziare centrale importante, ca Lupta şi Universul (Lupta fiind 
chiar direct implicată în lansarea falsei ştiri), recunoscuseră că informaţia 
privind alienarea lui Eminescu în toamna anului 1886 era un zvon lipsit de 
orice fundament? Putea, dar îi trebuiau dovezi. Dacă „documentele” prezentate 
de Zosin ar fi fost autentice, de ce nu s-a făcut nici o referire publică la ele 
atunci, în 1886-1887, când guvernul era liberal, poliţia şi procuratura ieşeană 
erau în mâini de liberali, numitul ziar local — aşişderea? Cum de autorii textului 
din Liberalul (text apărut ulterior episodului Botoşani, când Eminescu a fost 
cu adevărat supus unui tratament medical — inoportun, dar real) nu au făcut 
nici atunci vreo legătură între cele întâmplate la Botoşani şi pretinsele 
evenimente din 1886, în arestul poliţiei ieşene, ori pretinsa internare în 
balamucul de lângă Mănăstirea Neamţului? Există un singur răspuns: pentru 
că adevărul era cu totul altul şi pentru că nimeni nu se gândise încă la o minciună 
de tipul celei răspândite, abia în 1903, de medicul-publicist Zosin, ca parte a 
unui scenariu mai larg privind justificarea dispariţiei premature a lui Eminescu. 


Potlogării publicitare 

Îndoieli justificate asupra exactităţii unor informaţii din articolul la care 
ne referim pornesc şi de la posibila — dar nedemonstrata — intervenţie a 
Epitropiei, ai cărei administratori erau liberali, precum şi de la faptul că în 
acea perioadă cam prea mulţi se zbăteau să convingă că ar face totul pentru 
Eminescu. Liberalul chiar ironizează prefăcătoria presei şi a lumii „pretinsă 
«cultă»” , care (aidoma fariseilor ce se închinau la răscruci, ca să-i vadă 
lumea) transpira ţipându-şi compătimirea şi lansând îndemnuri „care de care 
mai patriotice-naţionale” . Din cauza prea marii înghesuieli a celor grăbiţi 
să-l ajute, afară de multă larmă, nimeni n-a mai reuşit nimic concret. Toată 
această tevatură a fost creată, subliniem, la aflarea veştii că „M. Eminescu 
căzuse greu bolnav de picioare”. 

Tardiv, articolul din Liberalul aduce a tentativă de a drege busuiocul: 


„Epitropia Ospitalului Sf. Spiridon, văzându-l lipsit de mijloacele necesară 
(subl. ns.), l-a trimes la spitalul din Târgu-Neamt” (iulie 1887). 


Dacă numita Epitropie chiar ţinea morţiş să îl ajute, ce o oprea să îi ofere 
un pat chiar în spitalul Sfântul Spiridon din laşi? Şi-apoi, cum a ajuns ea la o 
atare decizie? A înaintat Eminescu o cerere în acest sens? S-o vedem! S-a 
autosesizat, ca Parchetul? Intervenţia unei alte instituţii iese din calcul, deoarece 
textul pare suficient de limpede pentru a înţelege că motivul pentru care ar fi 

acţionat cum se spune era sărăcia lui Eminescu, nicidecum „nebunia” lui. 
(Fără să contestăm că Eminescu ajunsese sărac, rostim apăsat că el nu a trăit 
pe spinarea nimănui. Banii cheltuiţi pentru a-l ţine prin diverse stabilimente 
din Ţară şi din străinătate nu au fost risipiţi spre binele lui, ci dimpotrivă, iar 
micile sume primite în 1884 nu au provenit numai de la junimişti. În plus, să 
nu uităm că din drepturile lui de autor nu este probat că a primit cu acest 
titlu decât un acont de 500 de lei: „CHITANŢĂ // L.n. // 500 cinci sute lei 
noi am primit prin d. T. Maiorescu de la d. So-cec ca a compte pentru 
edițiunea a doua a poesiilor mele. // laşi 14 septemvrie 1885.” Semnează: 
„M. Eminescu.” De ce nu caută prin arhiva editurii lui Socec şi a lui Socec 
personal cei care au acces la ele?) 


„Eminescu, lăsat fără sprijin, era nevoit (subl. ns.), ca de la Neamt să se ducă la 
Botoşani punându-se sub îngrijirea surorei sale Henrieta, care, fiind şi ea bolnavă, abia 
dacă dispuse de mijloacele cele mai restrânse pentru viaţa ei. 

Cu toate aceste d-ra Henrieta Eminescu îl primi şi s-a dedat cu sacrificiile cele mai 
mari pentru îngrijirea fratelui său. Din nefericire boala lui Eminescu are nevoie de un 
tratament foarte îndelungat şi foarte costisitor. Reţetele zilnic se urcau până la 25 lei.” 


Aici, textul începe să devină suspect. 

Din primul paragraf se înţelege că Eminescu, pe când se găsea la Neamţ, 
ar fi fost brusc „lăsat fără sprijin” , din acest motiv fiind „nevoit” să părăsească 
acel loc, plecând spre Botoşani. De aici rezultă un singur lucru: Eminescu 
era liber. Iar dacă era liber, nu putea fi şi bolnav mintal, altminteri (în ipoteza 
în care ar fi fost în ospiciu), medicii nepermiţându-i să plece. De altfel, 
informaţii referitoare la excelenta stare a sănătăţii lui Eminescu în momentul 
în care a ajuns în Botoşani ne furnizează, la cald, Curierul român (una dintre 
publicaţiile locale) şi, mai târziu, oameni care l-au întâlnit în acele zile, precum 
poetul Păun-Pincio. Prin urmare, este evident că Eminescu nu a fost „nevoit, 
ca de la Neamt să se ducă la Botoşani punându-se sub îngrijirea surorei 
sale Henrieta” , ci a ales această cale din motive neştiute, dar precis altele 
decât dragostea pentru „amicii” ieşeni. 

Liberalul subliniază „indiferentismul orăşenilor «culți»”, apoi 
trâmbiţează „inițiativa d-rei Cornelia S. Emilian elevă”, care, împreună cu 
câţiva colegi, a deschis lungi „liste de subscrieri” , pentru a procura „marelui 
nostru poet mijloacele necesare pentru căutarea sănătăţii sale” (subl. ns.). 
Greşit! De data aceasta, putem dovedi că Liberalul era tendenţios. Înființat 
în ciuda voinţei lui Eminescu (vom reveni asupra chestiunii), „comitetul” de 

minori naivi, abil manevraţi din umbră, n-a avut drept scop iniţial declarat 
„Căutarea sănătăţii” lui Eminescu, ci era menit a-i „înlesni mijloacele de 
trai” (Universul, 6 aprilie 1887, rubrica Ştiri, citând din declaraţia oficială a 
„comitetului ). 

Pasajul din Liberalul mai păcătuieşte şi prin faptul că, la o lectură grăbită, 
s-ar putea concluziona că Eminescu ar fi suferit la Botoşani de aceeaşi boală 
nevindecată, pe care ar fi avut-o şi la Neamţ şi la Iaşi. Şi, când cititorul mai 
ştie şi că Harieta îşi vaită fratele în termeni precum: „De patru ani este el 
nebun, numai din sifilis încarnat ce este în corpul lui” (23 iunie 1887), el 
deduce că „alienarea” lui Eminescu ar fi început în Iaşi, continuând şi la 
Neamţ. De asemenea, aceeaşi contradictorie Harietă care se vaietă că 
Eminescu ar fi fost „de patru ani ... nebun”, scrisese doar cu câteva luni 
înainte că acesta este perfect limpede la minte. Că ea exagerează când repetă: 
„Bietul Mihai, patru ani trecuţi nebun!” ne-o dovedesc faptele: anagajarea 
lui Eminescu ca profesor în laşi, traducerea Gramaticii sanscrite sau poeziile 
trimise lui Negruzzi şi La steaua. 

Se mai spune în articolul din Liberalul că „boala lui Eminescu are nevoie 
de un tratament foarte îndelungat şi foarte costisitor. Refetele zilnic se urcau 
până la 25 lei.” Subliniem că nimic din toate acestea nu erau valabile şi la 
Neamţ, ci numai la Botoşani — şi chiar şi acolo, doar de la un anumit moment 
şi din cauze pe care le vom comenta când le va veni rândul. În plus, costurile 
tratamentului sunt umflate cu 25 la sută; drept dovadă, la cinci zile după ce 
afirmă că „Medicamentele numai bani cheltuiţi în zadar” , Harieta raportează: 
„Cheltuielile se urcă la două-zeci franci şi două-zeci şi cinci bani pe zi, fără 
să plătesc lui generosul şi nobilul Isac, de cât numai birja, că el nu ţine 
trăsură” (23 iunie 1887). Lunar, diferenţa de 4,75 lei/zi însuma 142,5 de lei/ 
lună — bani care nu erau chiar de aruncat, dacă ne gândim că un copist clasa 
I primea 140 de lei, iar retribuţia unui „comisar în provincie” oscila între 
100 şi 150 de lei. 


Martorii avocatului Maiorescu 


Mite: „Niciodată n-am observat semne de boală în mintea lui” 

Impropriu numite „amintiri”, părerile postume sunt uneori doar ecouri 
târzii ale unor zvonuri dezminţite la vremea la care au fost lansate. Ele sunt 
asemănătoare aiurelilor lui Mille (scorneli tratate ca atare la timpul emiterii 

lor, dar reactivate după 15 iunie 1889, îndată ce Eminescu nu s-a mai putut 
apăra). Această partitură de închipuiri se află în frapantă contradicţie cu spusele 
lui Vlahuţă („„Eminescu, al cărui desgust de om superior nedreptăţit — "l-a făcut 
să se retragă din mijlocul nostru” ) ori cu afirmaţiile din Liberalul. Dar nu numai 
cu acestea. Bunăoară, aşa cum am mai arătat, Mite Kremnitz declară: 


„Cât trebuie să fi suferit Eminescu de frica nenorocirii care-l ameninta şi cât o fi 
luptat împotriva ei. Însă era fire închisă, şi chiar în zilele de visătoare dragoste pentru 
mine, n-a pomenit nimic în această privință. Niciodată n-am observat semne de boală 
în mintea lui, cu excepția unei neînţelese superstiții” (Amintiri fugare despre M. 
Eminescu — Bucureşti, octombrie 1893). 


Primele cuvinte sunt simple supoziţii, pornind de la premiza că Eminescu 
chiar ar fi înnebunit. Ca orice om, şi Mite avea dreptul să se socotească un 
foarte bun psiholog. Pentru noi, esenţială rămâne ultima frază, prin care 
mărturiseşte că ea una, persoană aflată în anturajul lui Eminescu, n-a observat 
niciodată „semne de boală în mintea lui” . Deci, nici înainte, nici după 1883. 
Spre finalul amintirilor, referindu-se la anul 1889, Mite scrie că Eminescu ar 
fi fost „grozav schimbat”, dar iată în ce context: 


„Eram într-o lojă la teatru, iar el la parter. Într-o pauză veni la noi cu un aer 
strălucitor; bărbatul meu, de felul său blajin, îl salută călduros. Eminescu se îndreptă 
spre mine, luă braţul meu gol şi-l sărută de două ori, mai sus de încheietura mâinii, aşa 
încât mă-nroşii de spaimă. Îmi spuse că arăt la faţă ca şi înainte, c-am rămas neschimbată, 
că e foarte fericit să mă vadă. ÎI întrebai de ce nu vine la noi — «Mâine am să vin, zise, 
mâine vin sigur»; apoi vorbi de Baby, pe care îl văzuse pe stradă şi de care zicea că se 
făcuse tare frumos. Apoi, nu ştiu cum, ajunserăm a vorbi de regele Ioan al Saxoniei şi de 
traducerea lui din Dante, pe care Eminescu o lăuda mult şi, în sfârşit, ne spuse că el 
însuşi traduce acum din sanscrită. «De când ştii d-ta sanscrita? », îl întrebai eu mirată. 
«O, am ştiut-o totdeauna», zise el. Cu asigurarea repetată că «are să vină mâine», 
părăsi loja noastră. Toate amintirile lecţiilor mele şi dicționarului nostru se deşteptară 
în mine şi-mi era aproape frică de ceea ce văzusem în ochii omului acesta, aşa de 
grozav schimbat (subl. ns.). 

Însă a doua zi de dimineaţă sărmanul avu un acces de furie şi acum se găsea din 
nou într-un spital de alienaţi.” 


Să recitim unele afirmaţii. Buna lui dispoziţie, „traduce acum din 
sanscrită” şi chiar simpla prezenţă la teatru sunt elemente care să atenţioneze 
că Eminescu ar fi fost în derivă? „Şi-mi era aproape frică de ceea ce văzusem 


în ochii omului acesta”, zice Mite. Ce-o fi văzut, Doamne, care să se 

potrivească şi cu teza pretinsei nebunii şi cu acel „aer strălucitor” , pe care- 
l invocă la începutul paragrafului? Zărise în privirea lui Eminescu ceva... 
nepoliticos, obraznic chiar? Atunci, de ce l-a mai invitat la masă? Sau, pur şi 
simplu, este vorba de nişte cuvinte otrăvite, care, într-o formulă mai abilă, 
ne amintesc de aberaţiile vânturate de Mille? 

„Grozav de schimbat” ... În ce consta frapanta modificare, dacă Eminescu 
avea un „aer strălucitor”, iar dialogul s-a purtat în limitele normalităţii? Cum 
de Mite zăreşte schimbarea „în ochii” lui Eminescu, dar nu spune nimic despre 
rapida îmbătrânire a trăsăturilor lui? Biografii nu pun astfel de întrebări. Ca 
noi toţi, şi ei au parcurs amintirile lui Mite Kremnitz mult după ce fuseseră 
învăţaţi că Eminescu ar fi murit nebun. Dar — ironie într-adevăr divină — gura 
păcătosului adevăr grăieşte. O schimbare exista, într-adevăr şi nu exagerăm 
dacă o numim „grozavă”.. Ajunge să alăturăm fotografia din 1885 de cea din 
1887, care nu degeaba a fost publicată extrem de rar. Această ultimă fotografie 
a lui Eminescu a imortalizat un chip chinuit de mari suferinţe fizice, care nu 
erau produse de leziunile pe creier visate în cine ştie ce coşmaruri de biografi. 

Cât priveşte accesul de furie invocat ca pretext de recluziune medicală, 
este drept că Mite pare să fi ştiut ce a scris Şuţu în raportul medical din 
martie 1889 („„oare-cari fapte impulsive şi scandaloase, au provocat reaşezarea 
sa într-un asil special” ), dar nu-i mai puţin adevărat că spusele ei rămân la 
fel de lipsite de concreteţe, motivul exact al reţinerii (răpirii) nefiind nici astăzi 
cunoscut, pentru că n-a fost consemnat în vreun document (oficial sau nu). 

Poziţia lui Mite Kremnitz este dubioasă. Ea pare să încerce să împace 
propriile percepții cu zvonuri pe cale de a deveni istorie oficială. Şi din spusele 
ei lipseşte un element fundamental: diagnosticul. Admiţând că n-a discutat 
despre acest subiect cu Maiorescu, rămâne greu de crezut că nu şi-a întrebat 
nici propriul soţ, Wilhelm, care era un medic foarte bun. Maiorescu notează 
la 17 august 1883 că ar fi mers împreună cu doctorul Kremnitz la sanatoriul 
lui Şuţu, unde ar fi stat doar „] minut”, dar nu spune nici un cuvânt despre 
opinia cumnatului său, notând doar observaţiile personale. Singurele 
informaţii privind opinia doctorului Kremnitz provin de la Slavici: atunci 
când lui Eminescu „i se umpluseră fluierele picioarelor de nişte bube urâte”, 
neamţul l-a liniştit pe speriatul şirian, încredinţându-l „că bubele acelea sunt 
cu desăvârşire nevinovate”. Râmâne improbabil ca, dacă doctorul Kremnitz 
ar fi crezut că Eminescu ar fi alienat, acest lucru să fi fost trecut sub tăcere, 
întrucât nu există un răspuns rezonabil la întrebarea: „de ce?”. 


+ 

Suţu, duplicitarul incurabil 

În manuscrisul descoperit de G. Potra în 1934 şi considerat anonim până 
recent — când am demonstrat că-i aparţine lui Şuţu — nefastul psihiatru pune 
şi el pe hârtie propriile păreri postume: 


„Nu putem cunoaşte ultimile faze ale maladiei din 1883; ştim însă că, 
convalescenta a fost adesea întreruptă de accese de agitațiune maniacă şi că restabilirea 
fu anevoioasă şi niciodată complectă” . 


Ce temei avea doctorul Şuţu ca să afirme că „restabilirea” lui Eminescu 
ar fi fost „anevoioasă şi niciodată complectă”, ştiut fiind faptul că el nu l-a 
mai întâlnit pe Eminescu vreme de 6 ani — din toamna lui 1883 şi până în 
ianuarie 1889? Deţinea informaţii de la „amici”? Atunci, cum de nu cunoaşte 


şi „ultimile faze ale maladiei din 1583"? 


„După o şedere de câteva luni în casa din Viena şi după o călătorie de câteva 
săptămâni în mai multe localităţi din Europa, Eminescu reveni în 1884 la locul său 
natal, unde a încercat a reîncepe să lucreze. Însă el ducea o viaţă din care activitatea de 
odinioară era cu totul absentă” (subl. ns.). 


Erau laşii pentru Eminescu „locul său natal”? Nici vorbă, dovadă că fie 
era prost informat, fie era ticălos (concluzie valabilă şi în ipoteza în care 
Şuţu s-ar referi la anul petrecut în Botoşani). Care anume „activitate de 
odinioară” deplângea medicul nostru? Ca să răspundem, ar trebui să ştim ce 


“yy 


înţelegea prin „odinioară” (reamintim că Eminescu a devenit salariat la Iaşi 
în anul 1874, când a fost numit director al aceleiaşi Biblioteci, în cadrul 
căreia se spune că ar fi lucrat şi în intervalul 1884—1886). 


„Amicii săi ne pot spune care a fost adevărata sa stare mintală; prin ce producțiuni 
literare sau politice s'a manifestat în acea perioadă a vieţii sale, acea genială inteligență 
care fu capabilă a îmbrățişa în sânul ei universalitatea cunoştinţelor omeneşti. Amicii 
săi ne pot spune dacă lucra după prima sa maladie şi cum lucra şi dacă lucrările sale 
au putut vreodată atinge înălţimea celor dinainte; dacă în fine exista o concordanță o 
continuitate logică între debutul acelei strălucitoare cariere şi mersul ei ulterior. 

Lăsăm deci amicilor şi criticilor din literatură să răspundă la aceste întrebări. Ne 
este teamă însă, că Eminescu semăna cu acel turist care pleacă plin de inimă şi entusiasm, 
dar care se opreşte în drum şi-n loc să ajungă la vârful muntelui unde plecase, se 
scoboară obosit, incapabil chiar de a se menţine în regiunea ce o atinsese. 

După malatia din 1883, Eminescu scade şi scade mereu, steaua se întunecă, cu tot 
focul ce încercă a-i insufla amicii şi admiratorii săi.” 

Ce să mai zici, când vezi atâta mârşăvie? Şuţu începe prin a se distanţa 
de grupul Maiorescu, mărturisind că habar n-avea cum a evoluat Eminescu 
după ce a părăsit ospiciul lui privat. Urmează o invitaţie adresată „amicilor 
şi criticilor din literatură”, cărora le cere să se pronunţe, spunând naţiunii 
„care a fost adevărata sa stare mintală” şi — atenţie! — „prin ce producțiuni 
literare sau politice s'a manifestat în acea perioadă a vieţii sale” (subl. ns). 
În acest ultim pasaj s-ar putea afla sămânţa turbării cu care, încă de pe când 
Eminescu trăia, „amici”, critici literari şi biografi tot încearcă să convingă că 
28 iunie 1883 a acţionat pentru opera lui Eminescu ca o ghilotină, el 
nemaiputând crea ceva după aceea. După aceşti doi primi paşi, în care declară 
răspicat că nu ştie ce s-a întâmplat cu Eminescu din clipa în care acesta a 
scăpat din carcerele lui pentru a intra în altele, pe Şuţu îl apucă „temerea” şi-şi dă 
cu presupusul: nu cumva, totuşi, bietul geniu... bla-bla-bla...? 

Când se întreabă dacă, după 1883, lucrările lui Eminescu au mai „putut 
vreodată atinge înălțimea celor dinainte”, indirect el recunoaşte că acest 
lucru ar fi fost foarte posibil din punct de vedere medical. „Înălţimea...”? 
Care înălţime-anume? Din punct de vedere valoric, opera unui scriitor este 
liniară, ca bordura trotuarului? Creaţiile literare pot fi apreciate precis şi 
unanim, precum pătlăgelele? Cu excepţia unor scăderi calitative prea evidente, 
a alunecării în zona non-valorii, fiecare creaţie îşi are propria „înălţime”, 
coordonata ei. În plus, când un scriitor produce şi lucrări mediocre nu 
înseamnă că el s-a alienat. Sunt nenumărate cazurile în care creatorii 
traversează mai lungi sau mai scurte deşerturi şi nimeni nu s-a gândit vreodată 
că asta ar dovedi nebunie. 

În sfârşit, vine şi faza ultimă, în care dispare orice urmă de bun-simţ, 
Şuţu decretând cu siguranţa martorului ocular: „După malatia din 1883, 
Eminescu scade şi scade mereu, steaua se întunecă, cu tot focul ce încercă 
a-i insufla amicii şi admiratorii săi” . Această declaraţie fiind ultima, cititorul 
rămâne în gând cu ea, nu cu contradictoriul preludiu avocăţesc, menit doar 
să-i dea credibilitate autorului. 

Două lucruri bune în această mărturie scrisă: unu, Şuţu nu îndrăzneşte 
să o semneze şi, doi, el nu susţine că, între externarea de la Döbling (1884) 
şi reinternarea în ospiciul său (1889), Eminescu ar mai fi trecut prin vreun alt 
stabiliment medical. Cum manuscrisul lui Şuţu a fost redactat la cel mult un 
an, doi, după decesul lui Eminescu, rezultă că scenariul privind şederea 
acestuia în balamucul de la Mănăstirea Neamţului a fost gândit ulterior, 
trebuind să se maturizeze unul ca Zosin pentru a fi înfăptuit. 

Poate se va zice că suntem prea aspri cu Şuţu, căruia ar trebui să-i fim 
recunoscători pentru rândurile prin care, de sub plapuma anonimatului, adevereşte 
şoptit (dar din proprie iniţiativă) că Eminescu nu a suferit nici de sifilis, nici de 
alcoolism. I-am fi mulţumit cu adevărat, trecându-i cu vederea toate păcatele, 
dacă această declaraţie ar fi fost făcută public. În condiţiile date, în care 
deţinem manuscrisul fără voia autorului şi fără a şti contextul în care a fost 
redactat şi scopul lui precis, ne putem gândi inclusiv la faptul că asemenea 
mărturisiri există doar pentru că autorul nu-şi putea minţi în faţă colegii care 
au asistat la autopsie (dacă aceasta chiar s-a făcut). De asemenea, ne putem 
întreba dacă textul a fost scris spre a fi publicat ori spre a rămâne unul „de 
sertar”, necesar — poate — în anumite condiţii imprevizibile. Cert este că 
manuscrisul a ajuns (cu sau fără ştirea lui Şuţu) la N. Petraşcu, care s-a inspirat 
din el când a scris prima variantă a studiului său despre Eminescu. Şi, cum 
simţea în spate ochi de „olimpian” , a selectat doar partea dubitativ-negativă, 
încălzind inima rece a lui Maiorescu, care i-a deschis porţile editurii lui Socec. 

Tăcerea privind episodul de la Mănăstirea Neamţului arată că, indiferent de 
evoluţia relaţiilor lui cu Maiorescu, Şuţu a rămas în gaşcă cu acesta. Prieteni sau 
duşmani, ei au aparţinut şi continuă să aparţină unei aceleiaşi lumi elevat-imorale. 

+ 

Caragiale n-a auzit decât de „recidiva” din 1889 

Între părerile postume ale unora sau altora, se numără şi cea a lui 
Caragiale. La „câtva timp” după ce „întâia criză trecuse”, acesta îl reîntâlneşte 
mai sărac decât niciodată, „în completă mizerie”: 


„nu mai era acelaşi om, dar era un om ca toți oamenii, cu mintea normală, întreagă, 
şi tocmai de aceea nu mai era acelaşi om” (Ironie). 


Spre deosebire de Maiorescu, care, fără să schimbe vreo vorbă cu 
Eminescu, îl prezintă pe acesta surorii lui, Emilia, ca având „totală lipsă a 
oricărei demnități personale” , cerşind şi primind „de la oricine câţiva franci”, 
magistrul precizând şi că: „Simțul de jenă că ar cădea sarcină prietenilor 
ş.a. au dispărut”, Caragiale îl vede în altă lumină: 


„Era liniştit, trist, sfios şi, o probă mai mult că devenise iar cuminte, era cam 
Tuşinos....” 


După ce citează câteva rânduri din epistola trimisă de Eminescu lui 
V. G. Morţun, Caragiale oftează: „Trist document!” , apoi scrie: 

„După destulă vreme de mizerie, a venit recidiva şi apoi, din fericire, moartea.” 


Aşadar, „recidiva” a fost una singură, cea (tot) de la Bucureşti, din ianuarie 
1889. Nici vorbă de şedere în ospiciul de la Mănăstirea Neamţului! Mărturia lui 
Caragiale este cu atât mai credibilă, cu cât Eminescu, cerându-i lui Vlahuţă de la 
Mănăstirea Neamţului: „Ie rog ca în scrisoarea ta viitoare să-mi comunici, de se 
poate, adresa lui lancu Caragiale, căci am a-i aduce aminte o promisiune care 
mi-a Jăcut-o”, este de bănuit căi s-a adresat acestuia din urmă, chiar de la Mănăstire 
— unde rămâne foarte probabil să fi şi primit răspuns (lipsa astăzi a corespondenţei 
celor doi nu înseamnă că ea n-a existat, cel mai nou argument concret în acest 
sens fiind cele circa o sută de epistole adresate de Eminescu Veronicăi şi publicate 
la peste un veac după ce fuseseră scrise, timp în care existenţa lor, intuită de unii, 
fusese contestată de marea majoritate). 

De asemenea, mai merită precizat că sora lui Maiorescu, Emilia Humpel, 
deşi atât de interesată de soarta lui Eminescu, nu invocă nici ea internarea 
acestuia în balamucul de lângă Târgu Neamţ şi nici nu face vreo aluzie măcar 
la şederea lui în vreun ospiciu oarecare, în perioada noiembrie 1886 — aprilie 
1887. Fapt ce poate fi edificator, nu a fost dată publicităţii nici o epistolă 
trimisă de ea fratelui Titus, în intervalul în care unii afirmă că Eminescu s-ar 
fi găsit în ospiciul nemţean. 

+ 

Magistrul însuşi contestă internarea lui Eminescu la Neamt 

La rândul lui, marţi, 27 mai 1886, după vizita făcută la Iaşi în sâmbăta şi 
duminica precedente (24 şi 25 mai), Maiorescu îşi notează în jurnal: „...Am 
văzut şi pe Eminescu, care devine din nou direct alienat” , dar, cum nu mai 
urmează nimic, ne gândim că fie tăcerea lui a fost o recunoaştere a faptului că 
avusese o impresie greşită, fie aceste cuvinte le-a adăugat mult mai târziu 
(exemplele din 1883 dovedesc că n-ar constitui o excepţie). În susţinerea ipotezei 
stă şi studiul intitulat Eminescu şi poeziile lui (1889), în care Maiorescu însuşi 
invocă în mod public doar două izbucniri ale „nebuniei”, în 1883 şi în 1889: 


„lovit în 1883 de izbucnirea nebuniei, al cărui germen era din naştere, îndreptat 
întrucâtva la începutul anului 1884, dar degenerat în forma lui etică şi intelectuală, 
apucat din nou de nemiloasa fatalitate ereditară, Eminescu moare la 15 iunie 1889 
într-un institut de alienați” (subl. ns.). 


De ce acum, brusc, Maiorescu nu mai este crezut, deşi, în esenţă, el 
spune ceea ce, într-un fel sau altul, aflăm şi de la Slavici, Caragiale, 

Vlahuţă ori I. N. Roman? Cine şi cum poate dovedi că, tocmai de data 
aceasta, Maiorescu nu prezintă adevărul? Ce interes ar fi avut magistrul să 
păstreze secretă pretinsa internare a lui Eminescu în ospiciul de la Neamţ? 
Cât preţ putem pune pe pesonaje precum C. Emilian sau N. A. Bogdan, care, 
fără textele scrise despre Eminescu, ar fi fost de mult uitate? Cât preţ putem 
pune chiar pe cele scrise în revista Familia, editată la Oradea (pe atunci, în 
Imperiu şi dependentă de buna-credinţă a surselor de dincolo de Carpaţi)? 

Dacă în epocă au existat şi îndoieli privind „nebunia” lui Eminescu nu 
ştim ca ele să fi fost rostite public. Nu puţine mărturii exprimă însă suprinderea 
autorilor care l-au întâlnit pe „bolnav” în momente considerate „de alienare” 
fără a observa ceva anormal la el. De fapt, despre Eminescu s-a spus (scris) că 
ar fi fost nebun, dar nimeni nu convinge când anume a izbucnit boala, în ce fel 
s-ar fi manifestat şi — nici atât — cum a fost tratată de medici. Există doar un 
„folclor” al pretinsei lui nebunii, dovedit ca fiind o sumă de calomnii. Opiniile 
privind starea sănătăţii lui Eminescu, exprimate mai toate după moartea 
acestuia, au fost mai împărţite decât s-ar crede, dar, curios, ele nu s-au confruntat 
niciodată, direct, făţiş. Unii, pe care Maiorescu îi agrea, susțineau pe şoptite 
că leziunile de pe gambe ar fi cauzate de sifilis (existenţa lor a uşurat mult 
inducerea în eroare şi a Harietei). Alţii separau net această afecţiune de „cruda 
boală”, care l-ar fi „isbit” în 1883. Între aceştia din urmă se numără atât 
doctorul Kremnitz, din cercul restrâns al lui Maiorescu, cât şi unele condeie 
de gazetari. De pildă, în textul intitulat „Memoriu asupra lui Eminescu”, un 
redactor al revistei Fântâna Blanduziei — Radu Popea, se pare — scrie în 
numărul 27/1889: 


„De la 1878 şi până în ultimile zile, dânsul a suferit foarte mult din cauza unor 
bube ce-i eşiseră pe picioare. A căutat în mai multe rânduri să se tămăduească dar fără 
vr'un folos mai îndelungat şi sigur. 

În anul 1883 fiind inaugurarea statuei lui Ştefan cel Mare la Iaşi, s'a dus şi Eminescu 
acolo şi a compus cu această ocasiune cunoscuta sa doină poporală: 

De la Nistru pân’ la Tisa 

Tot Românul plânsu mi-s'a 

Că nu mai poate străbate 

D'atâta străinătate 
Această poesie când a fost citită în societatea «Junimea» a produs adevărate tunete de 
aplause şi o mare mulţime dintre membrii se grăbiră să felicite pe poet (autorul pare să 
se fi inspirat din articolul lui Negruzzi: „un tunet de aplausuri isbucni la sfârşitul 
citirii, şi mai mulți dintre numeroșii membri prezenţi îmbrăţişară pe poet” — Convorbiri 

literare, 1 iulie 1889). Curând însă după publicarea acestei poesii, după ce s'a reîntors 
în Bucureşti, poate a mai trecut vr'o lună de zile, şi Eminescu fu isbit de cruda boală 


>» 


care în anul acesta i-a fost atât de fatală” (subl. ns.). 


Precum se vede, au existat oameni de bună-credinţă, care nu au privit 
leziunile apărute cu cinci ani înaintea „întunecării” drept simptom al crudei 
boli. Foarte mulţi dintre români au acordat însă credit nemeritat autorităţilor şi 
celor precum Maiorescu, negândindu-se vreo clipă că aceştia i-ar putea minţi. 
Aşa se explică de ce tinerii redactori ai acestei reviste scriu că, atunci când l-au 
vizitat pe Eminescu la Şuţu, în 1889, acesta nu era cu nimic schimbat. Din 
păcate, ei nu îndrăznesc să meargă mai departe, punând la îndoială necesitatea 
internării lui. Dar gazetarii de la Fântâna Blanduziei nu sunt o excepţie. La 
prima internare din 1883, la fel reacţionase şi Livia Maiorescu, care, reamintim 
episodul, o înştiinţa pe mătuşa ei, Emilia Humpel (20 octombrie 1883): 


„Azi-dimineaţă am văzut la gară pe Eminescu, care a plecat la Viena cu un păzitor 
şi cu d-l Chibici. (...) La drept vorbind, nu prea voiam să merg la gară, te stăpâneşte un 
sentiment atât de dureros pentru el, acesta însă dispare cu totul la vederea-i. Nu ştiu 
cum să mă exprim, la un om sănătos aş califica o asemenea atitudine drept exaltată 
veselie. În tot cazul, el nu suferă de loc. Vocea-i şi râsul lui sunt exact ca mai înainte, 
când făcea mare haz de anecdote, poveşti.” 


În 1869, Şuţu credea că în ţara noastră „misiunea şi sciinta medicului 
sunt pe fie-care zi despreţuite şi desconsiderate”. Aşa o fi fost. Relatări precum 
cea de mai sus ne arată însă că, de frică ori din respect, cuvântul medicului era 
sfânt pentru marea colectivitate, care credea mai mult în ce zice doctorul, 
decât în propriile percepții. 


Alo, Academia? E cineva pe-acolo? 


Să admitem însă că rândurile de mai sus tratează opinii personale, care 
au doza lor de subiectivism, fără ca aceasta să le facă, automat, rău-voitoare, 
ori că noi am greşi în unele dintre interpretări. Chestiunea are însă şi o altă 
faţetă, care poate fi discutată (aproape) în alb şi negru: este vorba de aspectul 
legal al celor petrecute cu „pacientul” Eminescu. 

Repetăm o veche întrebare: unde sunt documentele? 

Se scrie mult şi apăsat despre pretinsa slujbă de sub-bibliotecar, care i-ar 
fi fost acordată lui Eminescu la stăruinţele Junimii şi pe care ar fi îndeplinit-o din 

septembrie 1884 până în noiembrie 1886, când, la o dată necunoscută, 
disputată în câteva mărturii contradictorii, l-ar fi lovit din nou „nebunia”. 
Piesele pe care se bazează această afirmaţie sunt trei la număr. 

Despre primele două se pretinde că ar fi fost emise de Caragiani. Prin 
prima ar fi solicitat ministrului Cultelor să-l înlocuiască pe Eminescu din 
funcţia de sub-bibliotecar, întrucât acesta, fiind atins „de boala de care suferea 
şi mai nainte, după un consult medical a fost transportat la ospiţiul de alienaţi 
de la Mănăstirea Neamtu”, iar prin cealaltă l-ar fi rugat pe directorul unui 
ospiciu fără nume „a pune pe d. Eminescu să iscălească la locul respectiv 
(din statul de plată — n. ns.) şi a ne înapoia statul ca să putem lua paralele”. 
Aparent, lucrurile se leagă. Când citeşti astfel de fraze, ce dubii să mai ai? 
Majoritatea celor care citează din aceste documente contrafăcute ascund 
însă câteva detalii esenţiale. Bunăoară, dumnealor nu spun că respectivele 
fițuici nu sunt documente oficiale. Nu sunt nici datate, nu au nici numere de 
înregistrare, nu există absolut nici o dovadă că într-adevăr ar fi fost expediate 
şi nu avem nici măcar garanţia că ar fi fost scrise de Caragiani. Când au fost 
ele inserate în dosarul în care le-a găsit cercetătorul Ungureanu? Cândva! 
Poate acum vreo sută de ani, poate mai ieri... Dar ce mai contează când 
avem declaraţia olografă a lui Maiorescu, prin care povesteşte cum a aranjat 
cu însuşi ministrul Cultelor ca directorul Bibliotecii din laşi să-şi dea „demisia 
numai de formă”, iar Eminescu să fie „numit de asemeni numai de formă” ? 

Aşa se face că Eminescu ar fi fost înlocuit, dar nu se ştie la ce dată şi din 
ce cauză. După cum s-a văzut, argumentul lui Caragiani ar fi fost: „boala de 
care [Eminescu] suferea şi mai nainte” . Sună plauzibil în cadrul unui anumit 
scenariu, dar rămâne întru totul neadevărat, căci, aşa cum am arătat, cât timp 
a trăit Eminescu, nici o sursă credibilă nu s-a referit public la internarea în 
ospiciul de la Mănăstirea Neamţului. Simplul fapt că, în ianuarie 1887, la 
circa două luni şi jumătate după pretinsa internare, Mille o prezintă ca pe o 
noutate arată că până atunci ideea nu circulase nici ca zvon (,,... ți anihilezi şi 
mai mult cugetarea, primblându-te printre nebunii şi călugării de la 
monastirea Neamţului... Căci acolo a ajuns bietul Eminescu” — subl. ns.). 

Viteza cu care informaţia a fost dezminţită de presă dovedeşte fără putinţă 
de tăgadă că era mincinoasă. 

Cel mai solid temei al minciunii cu internarea lui Eminescu în 1886 se află 
în Monitorul Oficial din 26 noiembrie 1886, unde este anunţată înlocuirea lui 
Eminescu din post („„D. Petru Gărcineanu, actual custode la biblioteca centrală 
din laşi, sub-bibliotecar la acea bibliotecă în locul D-lui Mihail Eminescu” ). 

Să punem la îndoială Monitorul oficial? Pare aproape absurd! 
Tot scrisă este însă şi mărturisirea lui Maiorescu: 


„Am vorbit cu Ministrul Cultelor, care în curând (în vreo zece zile, probabil) va 
emite un decret de numire a lui Eminescu, numai de formă, ca bibliotecar al Universităţii 
din laşi, cu un salar efectiv de 285 franci lunar. Postul de bibliotecar îl ocupă acum 
profesorul Carajani... De bună voie nu va ceda. Te rog comunică tuturor cunoştinţilor 
că eu am aranjat cu ministerul în următorul mod: el, Carajani, îşi dă demisia numai de 
formă, Eminescu este numit de asemeni numai de formă, nu-şi ia slujba în primire sau 
se prezintă numai din când în când, fiind în concediu. Aşa că de fapt tot Carajani 
rămâne bibliotecar şi continuă să-şi încaseze salarul” (7 aprilie 1884). 


Când pentru magistru nu era mare scofală să determine un ministru liberal 
să emită un document ilicit, „numai de formă” , mai putem fi atât de siguri că 
anunţul din Monitorul oficial ar reflecta în mod cert realitatea? Trecând peste 
faptul că, în pagini anterioare, am arătat de ce Eminescu nu putea funcţiona 
legal ca sub-bibliotecar, întrebăm: dată fiind mărturisirea lui Maiorescu, cine 
şi cum mai demonstrează că, bunăoară, anunţul din Monitorul oficial nu a 
fost publicat în temeiul unui act administrativ redactat de ministru „numai 
de formă”, la cererea magistrului sau a altuia ca el? 

+ 

Să zicem, totuşi, că informația din Monitorul oficial ar fi legală şi 
conformă adevărului. În atare ipoteză, unde este adresa prin care autorităţile 
(Parchetul, Poliţia etcetera) înştiinţează Biblioteca asupra deciziei de internare 
a lui Eminescu? Unde este documentul medical pe baza căruia Eminescu ar 
fi fost dat afară din slujbă? Unde este adresa oficială prin care Biblioteca 
solicita Ministerului Cultelor înlocuirea lui Eminescu cu Gârcineanu? Unde 
este documentul prin care respectivul minister răspunde favorabil? 

Unde sunt procesele-verbale întocmite de poliţia ieşeană cu prilejul 
reţinerii lui Eminescu şi, mai apoi, cu ocazia predării lui către ospiciu? Unde 
este adresa prin care procurorii apelează la ştiinţa medicilor Iuliano şi Bogdan? 
Şi unde este chiar pretinsul „certificat” eliberat de cei din urmă şi publicat 
de Zosin? Unde este fişa medicală care automat i-ar fi fost întocmită la ospiciul 
de lângă Mănăstirea Neamţului? Unde este acel „buletin” cerut de Lege 
pentru fiecare pacient, în care medicul primar al balamucului „va descri 
causa admiterii” în stabiliment? Unde este celălalt buletin, prin care se justifică 
ieşirea? Unde sunt rapoartele medicale care se pretinde că ar fi fost întocmite 
şi înainte şi după acest moment? Unde este adresa parchetului către 

preşedintele Tribunalului? Unde sunt adresele prin care familia lui Eminescu 
a fost înştiinţată de „îmbolnăvirea” acestuia? 

Practic, nu există absolut nici un document oficial care să ne facă să 
credem în scenariul propus de doctorul netratat P. Zosin. Se mai poate 
face apel la principii precum prezumția de nevinovăție, când promovarea 
minciunii şi eludarea adevărului apar atât de evident ca jumătăţi ale unei unice 
metode de lucru? 

+ 

Basmele unor râzgâiați 

Când ni se povesteşte despre reținerea lui Eminescu în arestul poliției din 
Iaşi, ar trebui să ne întrebăm: dar, în noiembrie 1886, ce au ştiut contemporanii 
lui Eminescu despre soarta acestuia? Au fost ei informați că în acea zi Eminescu 
s-ar afla la Poliţia din Iaşi, unde ar fi fost interogat de doctorii Iuliano şi Bogdan? 
Cunoşteau ei motivele pentru care „nebunul” ajunsese acolo şi care fusese 
concluzia medicilor? A avut vreunul dintre ei vreo reacţie? Dacă „da”, care a 
fost aceea? Dacă „nu”, de ce şi ce să înţelegem din această nepăsare? Cu 
superioritate şi iscusinţă de profesionist, biografii au ocolit o abordare atât 
de firească. Pur şi simplu, ei l-au decupat pe Eminescu din societatea timpului, 
i-au închipuit o „fotografie la minut” şi abia mult mai târziu, după moartea 
lui, au lipit-o pe toţi stâlpii editoriali, ca în cazul infractorilor. 

În anul 1903, doctorul P. Zosin comite primul mare „delict de imagine”, 
publicând în revista Spitalul articolul Nebunia lui Eminescu. Acest titlu brutal 
până la mârlănie a devenit unica (şi otrăvita) sursă de informare pentru istoricii 
literari, netulburaţi nici de aberantul verdict medical stabilit post-mortem, 
nici de evidentul fals săvârşit de medici cu veleităţi literare. În numitul articol, 
Zosin pretinde că ar transcrie două documente inedite, extrem de importante: 


„Într adevăr iată adresa Epitropiei generale a casei Sft. Spiridon către Epitropii 
ospiciului de alienaţi de lângă Monastirea Neamț: ... [urmează textul]. 
Iată şi actul medical ...” (subl. ns.). 


“sy 


Deci, „iată” şi iar „iată”. „lată”, unde? De ce nu este trecută sursa? Era 
prea lesne de verificat, falsul ieşind imediat la iveală? Asemenea întrebări îi 
supără şi astăzi pe cosmeticienii istoriei literare. Îi enervează. Şi cum să rămână 
calmi, când ştiu bine că în „documentele” lui Zosin nu este trecut nici măcar 
numele ospiciului spre care era expediat „nebunul” Eminescu? Imaginaţia 
biografilor a produs scenarii însuşite până astăzi de atâta amar de lume. Când 
în toate aceste lucră(tu)ri, aparent atât de bine închegate, e musai ca Eminescu 

să treacă şi pe la Neamţ, dar numai ca smintit, şi când Zosin este singura 
fiinţă care le susţine teoria, ar fi productiv să nu-i protejeze, la rândul lor, 
„Stiinţifica creaţie”? 

Din moment ce Zosin a publicat în 1903 texte inedite, despre care este 
evident că nici el n-a avut ştiinţă până ce nu i s-au infiltrat în buzunarul de la 
vestă, întrebarea: ce ştiau ieşenii despre Eminescu, în prima decadă a lui 
noiembrie 1886? se pune şi mai apăsat. Auzise cineva că, la 6 noiembrie 1886, 
Eminescu ar fi fost supus unor investigaţii medicale şi că, urmare a acestora, trei 
zile mai târziu ar fi fost internat în ospiciul de lângă Mănăstirea Neamţului? 

Unii mai agitaţi flutură imediat un argument: publicaţia junimistă 
bucureşteană Epoca a anunţat în numărul din 14 noiembrie că Eminescu ar fi 
fost „transportat acum trei zile la mănăstirea Neamţu” , deoarece, afirmă foaia, 
sănătatea acestuia ar „merge din ce în ce mai rău”. Nici unul dintre aceşti 
domni biografi nu se mai întreabă însă cum de o asemenea informaţie a ajuns 
la gazetarii din Capitală, scăpând cu totul celor din Iaşi, strânşi ciorchine în 
jurul lui Eminescu! Nici unul dintre dumnealor nu este surprins de lipsa unui 
diagnostic şi nu remarcă nici tăcerea absolută care a urmat în Epoca privitor 
la situaţia, nu-i aşa?, de-a dreptul tragică în care se găsea Eminescu! Dar, 
mai ales, nici unul nu conexează această informaţie cu fapte ulterioare, din a 
căror cronologie putem înţelege că Eminescu se găsea între două tabere 
potrivnice, care se luptau în numele lui, dar fără să-l ia în seamă. Cât a mai 
trăit Eminescu, bătălia a fost pierdută de denigratorii lui, dar prezentul arată 
că, scurt timp după moartea sa, aceştia aveau să câştige războiul: 

14 noiembrie 1886 — Epoca: „Sănătatea d-lui Eminescu merge din ce 
în ce mai rău”, motiv pentru care „a fost transportat acum trei zile la 
mănăstirea Neamtu”. 

4 ianuarie 1887 — Vlahuţă: „Ce păcat că nu mai avem între noi pe cel 
mai puternic şi mai luminat talent, ce ne-a fost dat s'avem, pe fratele 
Eminescu, al cărui desgust de om superior nedreptăţit — "l-a făcut să se 
retragă din mijlocul nostru (subl. ns.), tocmai atunci când ne era mai scump 
şi mai necesar!” 

Ianuarie (zi incertă) — De la Mănăstirea Neamţului, Eminescu îi trimite 
lui Negruzzi „mai multe versuri” şi îl informează: „Îndealmintrelea mă aflu 
bine şi sănătos în mijlocul acestor munţi şi-ţi doresc asemenea” (subl. ns). 
Negruzzi va publica doar una dintre poeziile primite (De ce nu-mi vii). 
[Negruzzi să fie personajul la care se referă cel care scrie în numărul omagial 
din 15 iunie 1899 al revistei Floare-Albastră: „În public a transpirat numai 

atât, că un fruntaş literat şi bun cunoscător al lui Eminescu, posedă vre-o 
15 poesii inedite de-ale poetului, pe cari are de gând a le scoate la iveală 
mai târziu”? Oricare ar fi adevărul, merită să remarcăm unirea în tăcere a 
elevatei găşti de literaţi.] 

15 ianuarie — Mille vorbeşte de „nebunul din Mănăstirea Neamţului” . 

17 ianuarie — Panu publică replica primită de la Eminescu însuşi: „S-a 
răspândit prin ziare ştirea că aş fi grav bolnav. Toate aceste zvonuri, lipsite 
de orice fundament, sunt răspândite, poate cu rea intenţie, din laşi...” 

18 ianuarie — Universul reproduce scrisoarea lui Eminescu, apărută 
în Lupta. 

21 ianuarie — Urmare a investigaţiilor necesare, Lupta recunoaşte că, prin 
scurta epistolă publicată în urmă cu patru zile, Eminescu „restabilea el singur 
adevărul în privinţa stărei lui de sănătate” — deci, gazeta recunoaşte public 
că Mille greşise vorbind de „nebunul din Mănăstirea Neamțului” , căruia îi 
imputase nişte păcate imaginare şi, în consecinţă, Eminescu nu era în ospiciu, 
ci la numita mănăstire — unde, am mai spus-o şi vom repeta-o de câte ori va 
fi nevoie, Eminescu îşi primea corespondenţa. „O persoană din Neamtu” 
înştiinţează ziarul că „Eminescu a început a se ocupa serios şi a compus deja 
câte-va poezii.” 

22 ianuarie — Universul, rubrica Ştiri (sublinierea ne aparţine): 

„Am reprodus scrisoarea adresată unui confrate de d. Mihail Eminescu, 
prin care rectifica o ştire greşită ce se răspândise asupra sănătăţii sale” . 

Marele nostru poet şi-a reînceput deja lucrările sale literare.” 

25 ianuarie — Vlahuţă apelează la public, cerând bani pentru Eminescu. 
Nici un cuvânt despre starea de sănătate, argumentul fiind de cu totul 
altă natură. Vlahuţă nu vrea bani pentru aspirine sau pentru doctori, ci 
pentru o pâine: 

„Trăieşte în țara asta un om într-adevăr superior şi într-adevăr sărac. 

Şi cu toate acestea e un om mare, da, un om mare în toată puterea 
cuvântului. Numele lui va trece în istorie. Copiii în şcoală îi vor învăța biografia, 
şi peste câteva sute de ani va fi o chestie foarte secundară şi mai de nimeni 
cercetată cine a domnit şi cine a fost prim-ministru în ţara asta către apusul 
veacului al nouăsprezecelea, dar nu se va găsi om cu puțină cultură care să 
nu ştie cine-a fost cel mai mare poet, cine a fost singurul poet de-o adevărată 
valoare în zilele noastre. (...)// Eminescu ware avere de la părinţi şi nici nu 
e din stofa oamenilor cari ştiu să facă avere. // Eminescu e artist — şi arta, la 
noi, se ştie că nu e profesie. (...) || Eminescu e sărac. Aceasta nu e o ruşine, 

pentru el, dar e o mare nenorocire şi pentru el şi pentru noi. |I Ne-a scris că i 
sănătos. Un cunoscut al lui ne spune că se ocupă, şi c a făcut câte-va poesii. 
(...) I| Ce? Nu ne mai mişcă nimic? Nu tresare nimic în noi la ideea că cel 
mai frumos talent, splendoarea literaturii noastre, se mistue sub greutăţile şi 
cumplita discurajare a sărăciei? (...) /] ...vă rog să vă gândiţi la lipsa de ori-ce 
sprijin a marelui nostru poet. I| Faceţi colecte, deschideţi liste de subscripții, 
organizaţi baluri şi representaţii, contribuiţi cu ce puteți, pentru a face o 
viață mai senină acestui geniu nenorocit” (subl. ns.). 

Poate şi mai important este însă începutul acestei scrisori deschise, 
către Ţară: 

„Iubiti cititori, [| Acum cinci ani, amicii şi admiratorii D-lui loan 
Brătianu au deschis, în toată țara, liste de subscripţii, şi i-au adunat un 
milion (subl. ns.). Mă abtin de la orice reflecţie. Câtă nevoie avea primul 
nostru ministru de acest ajutor, e un lucru de discutat... Şi regele a avut 
mai deunăzi nevoe de vr'o două spre-zece moşii mari, şi ţara `i le-a dat la 
moment.” 

Exemplele oferite de Vlahuţă (îndeosebi primul, dotaţia regelui având 
altă nuanţă) ne arată că susţinerea materială a unor personalităţi nu era deloc 
ceva deosebit — la urma urmei, Statul nu se hrăneşte din averile demnitarilor, 
ci din taxe şi impozite puse cetăţenilor, banii aduşi de aceste surse de venit 
diferind de cei proveniţi prin completarea listelor de subscripţie doar prin 
faptul că sunt luaţi cu forţa. Acestea fiind faptele, nimeni nu mai poate sugera 
că deschiderea unor liste de subscripţie pentru Eminescu ar proba alienarea 
acestuia. 

4 februarie — Fotografia lui Eminescu apare pe prima pagină a ziarului 
Universul (datat 5 februarie), care-l declară „cel dintâi poet român” , scriind 
negru pe alb că „forza geniului său” i-a spulberat pe „duşmanii lui literari”, 
siliţi fie să-şi înghită ura faţă de el, fie să joace un rol de falşi admiratori. 

Fără dată — Într-un catalog întocmit de Arhivele Naţionale ale României 
(Mihai Eminescu în documente de arhivă), la poziţia 824 citim: „<1887 ?> 
— Carte poştală reprezentându-l pe Mihai Eminescu. II D.A.N.I.C., col. M. 
Eminescu, 1/22 (1), din Colecția scriitorilor români.” 

Prin urmare, chiar pe când Eminescu mai trăia, s-au găsit persoane care 
să-i mediatizeze chipul. A primit el vreun drept material de pe urma vânzării 
acelor cărți poştale? Dacă ne luăm strict după corespondenţa Harietei, nu. În 
atare ipoteză, în care de pe urma lui Eminescu s-au câştigat parale şi înainte 
ca el să se stingă, avem un motiv suplimentar să-l credem pe Caragiale, când 

Universul, 5 (4) februarie 1887, pagina I (capetele de rând ale coloanei 
din dreapta uşurează estimarea corectă a dimensiunilor fotografiei 

scrie: „astăzi se mănâncă mulți bani — direct, cu opera lui, indirect, sub 

pretextul numelui lui” (Ironie, iulie 1890) sau când îşi exprimă iritarea faţă 


de „neadevărurile absurde ce se spun de trei ani de zile pe seama lui”, care 
îl revoltă, precum „scandalul cu portretele şi busturile puse fără sfială în 

circulaţie ca fiind ale lui, ca şi cum ar fi vorba, încă o dată zic, de un tip din 
evul mediu, iar nu de cineva care a trăit în mijlocul nostru atâta vreme” 
(Două note). 

Spusele lui Caragiale şi simpla invocare de către contemporanii lui 
Eminescu a duşmanilor lui literari ar fi trebuit să atragă atenţia biografilor. 
Dar îndrăzneşte cineva să-i trezească din patrioticul somn? 


Şi cu Legea cum rămâne, dom’ profesor? 


Iluştrii biografi ai lui Eminescu nu s-au întrebat niciodată cu voce tare: 
în ce temei legal putea fi acesta internat în ospiciul de pe lângă Mănăstirea 
Neamţului? De exemplu: chiar admițând că s-ar fi bazat pe un certificat 
medical, fie el şi valid, avea totuşi Parchetul puterea să ia o astfel de decizie 
de unul singur? 

Ni se spune că Eminescu ar fi fost trimis la ospiciu de către Epitropia 
spitalului Sfântul Spiridon, prin adresa mai sus prezentată. Probabil, în mintea 
autorului (autorilor), acest pretins document ar trebui să ţină locul a ceea ce 
Legea numea „uă hârtie formală către medicul primar al stabilimentului, 
însoțită de act medical în original sau în copie legalisată” , hârtie pe care 
orice autoritate care „înaintează pe ver-un smintit la spitalul de smintiţi” era 
obligată să o redacteze (Decretul 1012/1867, articolul 3). Problema e că 
Spiridonia nu era inclusă între autorităţile „în drept de a lua inițiativa pentru 
aşezarea unui smintit într un spital special”, acestea fiind: „instantele 
judecătoreşti, Prefectura poliției, şi în lipsă, Prefectura de judet, Primăriile 
urbane şi pentru comunele rurale Sub-prefecturile ...”. 

Dacă Legea hotărâse că pentru oraşele mari doar Tribunalul şi Prefectura 
aveau dreptul să închidă pe cineva într-un ospiciu, îşi putea epitropia unui 
spital aroga prerogative similare, doar — să zicem — pe considerentul că 
Direcţia generală a Serviciului sanitar depindea pe atunci de Interne? 

În plus, în cazul nostru, avem toate motivele să credem că, fie şi în ipoteza 
în care Eminescu realmente ar fi înnebunit, tot nu ar fi fost obligatoriu ca el 
să ajungă în ospiciu, putând fi îngrijit acasă, de familie. Ajunge să reamintim 
că în august 1883 Matei, mezinul Eminovicilor, a venit în Bucureşti chiar în 
acest scop, fiind însă respins (drept mărturie stă şi declaraţia Clarei, soţia de- 
atunci a lui Maiorescu), şi că Harieta a încercat în repetate rânduri să-şi scoată 
fratele din Iaşi, această veritabilă puşcărie fără gratii la vedere, dar de fiecare 

dată se opuseseră „amicii”, temători că, de-ar ajunge la Botoşani, lui Eminescu 
i-ar lipsi... distracţiile. Paradoxal însă, tot ei aveau să afirme că Eminescu 
era tăcut, că şedea unde-l puneai, în fine, că numai om „de distracţii” nu era! 

Cât priveşte aşa-zisa lui sminteală... Dacă, în pofida evidenţelor, se va 
spune în continuare că Eminescu ar fi fost nebun atunci când a scris La 
steaua, Kamadeva, De ce nu-mi vii şi restul poeziilor rămase în sertarul lui 
Negruzzi, dacă se va susţine că şi Gramatica sanscrită şi Laïs sunt traducerile 
unui nebun, le vom înţelege poziţia, numai că, atunci, va trebui să fim foarte 
atenţi la sensul pe care dânşii îl dau noţiunii de normalitate, întrebându-ne 
cu îngrijorare dacă a fi astfel „normal” chiar este un lucru îmbucurător. 

+ 

Şmecherie de oligofren pentru biografi naivi 

Scenariul lui Zosin este diabolic şi ne îndoim că n-a avut un co-autor de 
specialitate, rămas — cu modestie — în umbră. Să vedem care a fost mecanismul. 

Din aşa-zisele documente „descoperite” de Zosin rezultă că, în noiembrie 
1886, destinul lui Eminescu ar fi fost înrâurit de o serie de evenimente cruciale: 

1) Eminescu este reţinut de Poliţia din laşi, pe considerente necunoscute, 

2) prim-procurorul apelează la competenţa medicilor Iuliano şi Bogdan, 

3) aceştia fac o rapidă „expertiză” medicală şi 

4) Spiridonia îl trimite pe „pacient” la ospiciu. 

Să le luăm pe rând. 

Poliţia. Indiferent ce anume ar fi făcut Eminescu în noiembrie la Iaşi, nu 
Parchetul ar fi fost cel care l-ar fi ridicat pe Eminescu de pe stradă, ci Poliţia. 
Iar aceasta, automat, trebuia să-şi justifice intervenţia, consemnând faptele 
incriminate într-un proces-verbal contrasemnat de martori la acele fapte. 
Ulterior, ea trebuia să emită o adresă explicativă către Parchet. De-abia apoi 
procurorii puteau apela la priceperea medicilor — medici pe care nu îi 
alegeau ei, după bunul plac —, iar o atare solicitare nu se făcea oral, de pe 
un trotuar pe altul. 

Cererea Parchetului. În funesta lor „constatare medicală”, medicii 
Iuliano şi Bogdan declară că ar acţiona „în urma requisițiunei D-lui Prim 
Procuror din 5 Noembre 1886”. Întrucât hârtia semnată de ei era document 
oficial, ar fi fost obligatoriu ca pretinsa solicitare a Parchetului să fie limpede 
identificată, prezentându-se şi numărul ei de înregistrare. Pentru că, indiferent 
cum s-ar fi derulat lucrurile, nimeni nu putea fi internat fără a i se întocmi 
un dosar, în absenţa căruia orice abuz ar fi devenit posibil. Acest adevăr atât 
de supărător pentru biografi poate fi lesne demonstrat. 

Concret: 

1883. Urmare a răpirii şi sechestrării din 28 iunie, la Bucureşti a apărut 
dosarul de curatelă numărul 968/1883 (tăinuit decenii în şir, descoperit 
accidental în 1958 şi mistificat ulterior de Augustin Z. N. Pop, care a înlocuit 
adevărata rezoluţie). În acest dosar bucureştean, între altele, găsim şi solicitarea 
prim-procurorului către preşedintele Tribunalului, însoţită de trei piese: 
certificatul medical „registrat la nr. 12535/83", „un proces-verbal” şi „adresa 
nr. 21433 a Poliţiei”. Deci, şi la Iaşi, în 1886, fiţuica lui Iuliano şi Bogdan 
trebuia să fie nu numai înregistrată, ci şi însoţită de procesul-verbal al Poliţiei, 
în care să fie prezentate faptele comise de cel reţinut, precum şi de o adresă 
către Parchet. 

1889. La câteva luni după sechestrarea (din nou la Bucureşti) din 
ianuarie, va fi emisă o cerere similară, nr. 6794, din 8 aprilie 1889, prin care 
G. A. Mavrus, prim-procuror pe lângă Tribunalul Ilfov, se adresează 
preşedintelui aceluiaşi tribunal: 


„Am onoare a vă înainta, pe lângă aceasta raportul medico-legal registrat la 
Nr. 6033/89 privitor la alienatul Mihail Eminescu şi ve rugăm să...” 


Aceste documente oficiale, cărora li se vor adăuga şi altele, fac parte din 
dosarul numărul 645/1889. Dacă Eminescu ar fi fost internat şi în 1886, la 
laşi ar fi trebuit, deci, să se găsească un dosar similar. Or, acesta nu există. 

Cu tupeu, ni se cere să credem că în anul 1886 s-ar fi putut face excepţie 
de la Lege, Eminescu fiind internat, dar fără a se mai cere instanţei 
judecătoreşti numirea unui curator şi a unui consiliu de familie şi, mai ales, 
fără ca autorităţile să mai comunice între ele prin documente oficiale. Că se 
cere, nu-i de mirare; la mijloc sunt interese nebănuit de mari. Surprinzător 
este însă că oameni care, aparent, au un fel de cap pe umeri sunt dispuşi să 
accepte asemenea născociri care, dincolo de denigrarea lui Eminescu, 
constituie o ofensă la adresa inteligenţei şi demnităţii tuturor. 

Expertiza medicală. Fără a mai dezvolta acest subiect analizat în alte 
pagini, atenţionăm că Eminescu ar fi fost trimis la ospiciu în temeiul unui 
bileţel de câteva rânduri, în care, pe de o parte, se vorbeşte de „accese acute, 
produse probabil de gome syphilitice la creer şi exacerbate prin alcoholism” , 
dar, pe de altă parte, se recunoaşte că „bolnavului” nu i s-a făcut un consult 
complet, concluziile, atât de grave, fiind trase doar „din interogatorul şi 
conversaţia avută” cu acesta. Dacă era bănuită existenţa unor „gome syphilitice 
la creer” , de ce nu au fost căutate sifilidele (sau cicatricele lor), urme pe 


802 O ————— Semnele Timpului — w6- 


care această boală le lăsa pe trup, deci, la vedere? Dacă Justiţia ar putea 
acţiona precum se spune, acceptând ca unei ipoteze fără fundament să i se 
pună masca adevărului, de ce noi, oameni care încearcă să o cerceteze, nu 
ne-am întreba dacă minciunile biografilor lui Eminescu n-or fi — „probabil” — 
generate de, să zicem, leziuni pe creier? 

Internarea în ospiciu. În ce calitate a ajuns Eminescu la ospiciul de 
lângă Mănăstirea Neamţului? Liberalul, am văzut, dă de înţeles că ar fi fost 
trimis la spitalul din Târgu Neamţ, ca la un soi de azil pentru săraci. De altă 
părere, biografii pretind că ar fi avut statut de pacient, dar „uită” că nimeni 
nu putea fi trimis la balamuc fără ca înainte să-i fie întocmit un dosar „de 
tutelă” şi fără a-i anunţa familia. În acest sens există trei mărturii, semnate de 
P. Zosin, L. Onicescu şi, respectiv, Gh. Bojeicu (toate trei mincinoase, 
neverificate de biografi şi inaccesibile publicului). Superficialitatea (laşitatea? 
complicitatea?) cu care au fost tratate documentele în cauză nu necesită 
demonstraţii complicate, fiind prea bătătoare la ochi. 

N. Gane, unul dintre pretinşii semnatari ai trimiterii lui Eminescu către 
„acel ospiciu”, ar afirma că acţionează „În urma adresei parchetului de Iaşi 
şi în baza alăturatului Certificat medical, prin care se atestă că pacientele 
Mihail Eminescu sufere de alienaţiune mintală” . Adresa Parchetului nu numai 
că nu există, dar Gane (?) nu o plasează în timp şi nu precizează numărul ei 
de înregistrare, deşi acest lucru era obligatoriu. Pretinsul raport medical 
semnat de Iuliano şi Bogdan se află într-o situaţie asemănătoare. Aşa se face 
că ambele „documente” transcrise de Zosin pomenesc câte o adresă a 
Parchetului, dar nici unul dintre ele nu o identifică prin date concrete, unuia 
lipsindu-i chiar şi ziua emiterii acesteia. 

De ce? Din teama că o simplă verificare a registrelor Parchetului ar fi 
dezvăluit că e vorba de două falsuri. Altă explicaţie nu găsim. De altminteri, 
dacă n-ar fi aşa, unde sunt celelalte piese care, potrivit Legii, trebuiau să 
formeze presupusul dosar-Eminescu? Moţ al unei imaginare piramide de 
documente cerute de Lege, ipotetica adresă a Epitropiei generale pluteşte în 
gol, nefiind susţinută cu nimic. Agşa-zisul raport medico-legal nu poate fi 
luat în calcul, deoarece se află într-o situaţie identică. O simplă ochire arată 
că nu este adresat cuiva anume, nefiind menţionat de către cine anume şi în 
ce scop a fost cerut şi emis şi, în plus, că nu are nici el număr de înregistrare 
— fapt din care, repetăm, rezultă că nu a trecut prin mâinile autorităţilor 
sau, şi mai exact, nu a fost folosit de acestea ca act oficial. 

De conţinut ce să mai vorbim? 


Nr. 6-9 O O—————— Semnele Timpului — 303 


Despre clipa internării lui Eminescu, Zosin scrie doar atât: „Eminescu fu 
adus la ospiciu în ziua de 9 Noembre 1856". Cine l-ar fi adus? Tăcere. O 
tăcere cu atât mai suspectă, cu cât, referitor la condicile de tipul celei din 
care se preface şi Zosin a cita, Legea impunea clar (Decretul 1012/1867, 
articolul 12): 


„...dacă bolnavul este trimis de veri-uă autoritate, se va însemna aceasta, numărul 
hârtiei şi dosarul hârtiei unde s'a depus hârtia...” (subl. ns.). 


Absența tuturor acestor informaţii obligatorii prin Lege vorbeşte de la 
sine, arătând cât credit merită Zosin. Probabil că, în timp, „amicii” mai vechi 
sau mai noi ai lui Eminescu au înţeles că lucrurile scârţâie prea strident. Şi 
atunci, neajunsul a fost cârpit prin stupida „mărturie” a inexistentului 
Gh. Bojeicu. Respectivul personaj ar pretinde că, „la venirea sa” la Mănăstirea 
Neamţului, Eminescu ar fi fost „înto-vărăşit de un sergent” . Din aceste cuvinte 
aruncate parcă în treacăt, subconştientul cititorului extrage încă o „probă” că 
nebunia ar fi fost reală şi că internarea s-ar fi făcut potrivit Legii, ceea ce este 
absolut fals. 

+ 

Si, totuşi: unde e dosarul-Eminescu? 

Ca de atâtea ori, măsura în care prevederile Legii sunt sau nu încălcate 
într-o speță, oricare ar fi aceasta, rămâne mult mai edificatoare decât opiniile 
te miri cui. Referirile bâlbâite la nişte pretinse demersuri ale Parchetului arată 
limpede că aceasta este cheia întregii mistificări. Dacă, aşa cum argumentam, 
n-a existat dosarul Eminescu, unde a găsit Zosin cele două „documente”? 
Admiţând, prin absurd, că din întregul dosar scăpaseră numai cele două foiţe, 
de ce nu a precizat acest lucru? Cum de Zosin, atât de scrupulos când interesul 
i-o cere, nu observă nici măcar că în arhivele ospiciului, pe care ne dă de 
înţeles că le-ar fi cercetat, nu există nici un document medical privindu-l pe 
un pacient numit Eminescu? Adică, s-ar fi păstrat un fals diagnostic, 
„probabil” şi pur orientativ, pus de medicii Iuliano şi Bogdan în urma unei 
pretinse discuţii cu Eminescu, dar ar fi dispărut absolut orice document 
referitor la tratamentul medical care i-ar fi fost aplicat acestuia, în decurs 
de o jumătate de an? 

Mai mult, oricâtă bunăvoință am avea, faptul că Zosin acceptă fiţuica lui 
Iuliano şi Bogdan devine cu atât mai puţin de înţeles, cu cât tocmai el scrie, 
învățând pe alţii cum să redacteze un asemenea document medical (sublinierile 
din ultimele paragrafe ne aparţin): 

„ni S a părut nimerit împărțirea raportului psihiatric în trei părți: introducerea; 
documentarea, care să cuprindă anamnesa (antecedentele ereditare, personale şi 
referitoare la faptul incriminat), starea [presentă a acuzatului, katamnesa (mersul stărei 
acuzatului în observare: delir, accese, impulsiuni, etc.), chestiunea simulaţiei şi 
disimulaţiei, diagnoza; şi încheerea. 

Partea introductivă se referă în primul loc la cererea de expertiză şi la întrebarea 
pusă asupra cazului. Se indică apoi pe scurt faptul incriminat, asupra căruia trebue să 
vizeze raportul şi în special cu oare-care amănunțime circumstanțele anumite ce au dat 
de bănuit asupra stărei mintale a acuzatului. (...) În urmă se indică şi căile pe care s'a 
cules materialul raportului: acte, marturi, rude, etc. iarăşi cu observaţiunile ce 
circumstanţele le pot comporta. 

În partea documentativă, care formează aşa zicând substanţa sau miezul raportului 
psihiatric, se aranjază datele pe cât posibil în ordine cronologică, afară de cazul când 
o altă aranjare o altă aranjare a materialulul s ar putea să corespundă mai bine scopului 
final al raportului. Ca normă generală se poate recomanda, prin urmare, în primul loc 
descrierea antecedentelor ereditare, după cari să vie în ordine succesivă, antecedentele 
colaterate, antecedentele personale, descrierea amănunţită a săvârşirei faptului 
incriminat (toate aceste puncte menţionate până aici constituind anamnesa), apoi 
rezultatul examinărei acuzatului (Status praesens), starea şi simptomele ce se pot ivi în 
timpul aflărei acuzatului în observare (katamnesa), chestiunea simulaţiei şi disimulației 
şi în sfârşit diagnoza.” (Pentru detalii, vezi Anexa 12.) 


Remarcăm fireasca insistenţă cu care Zosin se referă la „acuzat” şi la un 
anume „fapt incriminat” . A fost însă Eminescu „acuzat” ? În articolul Nebunia 
lui Eminescu, Zosin dă de înţeles că da, dar nu are curaj să spună verde în ce 
ar fi constat „faptul incriminat” . Viclean, el aminteşte un pasaj din bâiguielile 
Corneliei Emilian, singura persoană care afirmă că Eminescu ar fi fost reţinut 
de autorităţi din cauză că ar fi distrus „două fanare”, comiţând astfel o faptă 
dacă nu penală, atunci aflată la limita penalului. 

Codul civil în vigoare la acea dată stipula că acela care dă frecvent semne 
de sminteală, „trebuie a fi interzis” (art. 435), faptele lui „de smintire” trebuind 
să fie „arătate în scris”, printr-o petiție, iar „cei ce vor cere interdicția vor 
înfățişa martori şi înscrisuri sprijinitoare cererii lor” (art. 439). Indiferent 
cine ar fi înaintat cererea de punere sub interdicţie, „După ce va primi părerea 
consiliului de familie (traţii buni fiind „de drept membrii ai consiliului de 

familie”, cf. art. 358 —n. ns.), şi opiniunea medicilor competinți, Tribunalul 
va face interogator pârăâtului” (art. 442), iar „Hotârârea asupra unei cereri 
de interdicțiune, după ce s-au ascultat părţile, sau se vor fi chemat legal nu 
va putea fi dată, decât în şedinţă publică” — subl. ns. (art. 444). Pe lângă 
publicitatea procesului (care îi permitea lui Eminescu să îşi apere cauza în 

mod deschis, putând să ridiculizeze orice acuzaţie), deschiderea unui ipotetic 
dosar de tutelă ar fi obligat Tribunalul să cheme şi „rudele cele mai de aproape” 
ale lui Eminescu din tot „coprinsul ţărei” (art. 359). 

Cum un dosar Eminescu-1886 nu a existat niciodată, evident că nu-s de 
găsit nici piesele pe care ar fi trebuit să le conţină şi fără de care nimeni nu 
putea fi internat în ospiciu. În absenţa acestora, biografii jonglează cu cele 
două aşa-zise transcrieri ale lui Zosin, pe care îl cred pe cuvânt, în ciuda faptului 
că, repetăm, lipsa oricărui element tipic actelor oficiale (număr de înregistrare, 
dată, semnătură etcetera) arată că nici unul dintre pretinsele lui transcrieri nu 
avea cum să treacă prin vreo instituţie ca document oficial. Inexistentul poate 
avea efecte juridice? De altfel, nimeni nu a pretins că în noiembrie 1886 lui 
Eminescu i-ar fi fost întocmit un dosar; or acesta era un lucru obligatoriu, 
aşa cum — sub aspect formal — o dovedesc evenimentele din 1883 şi, după 
două luni de reţinere ilegală a lui Eminescu, cele din martie 1889. 

Să punem „documentele” lui Zosin faţă în faţă cu Legea. 

Dacă, aşa cum susţine Zosin, Eminescu ar fi avut „perioade de furie, de 
inconştientă, de prozaică întunecare a acti-vităţii psihice până la gradul de a 
utiliza ex-crementele, etc.” (subl. ns.), această stare durând luni de zile, atunci 
el ar fi făcut parte dintre cei vizaţi de articolul 435 din Codul civil, care 
precizează imperativ: 


„Majorul, care este în o stare obişnuită de imbecilitate, de sminteală, sau de nebunie 
cu furie, trebuie a fi interzis chiar şi când are intervale lucide” (subl. ns.). 


Când Zosin invocă unele „perioade de furie” ale lui Eminescu (informaţie 
obţinută, zice el, de la un gardian al ospiciului, nu din fişa de observaţie medicală 
a „pacientului”), o face tocmai pentru a-l apropia de starea în care Legea 
impunea reținerea şi internarea lui într-un ospiciu. Aceeaşi idee se vrea a fi 
transmisă şi prin aşa-zisa „constatare medicală” a lui Iuliano şi Bogdan, în 
care, înfioriaţi de pericolul pe care Eminescu îl reprezenta pentru neamul 
românesc, aceştia afirmă: „starea lui este periculoasă atât pentru societate, 
cât şi pentru el însuşi”, fiind „neapărată nevoie de a fi internat în o casă 
specială”. Cum au ajuns la această concluzie? Prin „interogatorul şi 
conversaţia avută cu Eminescu”. Ce va să zică asta? 

Ca sumă a unor întrebări şi răspunsuri la acele întrebări, interogatoriul 
este, în esenţă, altceva decât o conversaţie? Fireşte că nu. Atunci cum de, într-un 
text atât de lapidar, pretinşii autori repetă: „interogatorul şi conversaţia”? 
Explicaţia o aflăm tot în Codul civil, în articolul 442: 

„După ce va primi părerea consiliului de familie şi opinia medicilor competenţi, 
tribunalul va face interogatoriul pârâtului, şi de nu va fi în stare a se înfățișa în camera 
de chibzuire, se va face la locuinţă, de unul din judecători, însărcinat cu aceasta, însoțit 
de grefier. În toate cazurile procurorul va fi de faţă la interogatoriu” (subl. ns.). 


Interogatoriul constituia unul dintre elementele esenţiale ale interdicţiei, 
deoarece era singurul mod în care pârâtul şi-ar fi putut pleda propria cauză, 
dovedind, dacă era cazul, că este victima unui abuz. Un asemenea dialog 
era foarte util şi pentru judecător, ferindu-l de comiterea unei posibile 
nedreptăţi. Interogatoriul trebuia consemnat într-un document, care se ataşa 
la dosar. Cum „constatarea medicală” tace distincţie între interogatoriu şi 
conversaţie, este limpede că autorul acestui document medical redactat după 
moartea lui Eminescu înţelege prin interogatoriu un proces-verbal, 
cuprinzând întrebări şi răspunsuri. Unde este acel document? Aveau pretinşii 
semnatari ai constatării medicale dreptul de a „face interogatoriul pârâtului” 
sau această prerogativă, aşa cum arată articolul sus citat, revenea strict Justiţiei? 
Şi-apoi, în acelaşi articol mai sus citat, este stipulat că „tribunalul va face 
interogatoriul pârâtului” tie în „camera de chibzuire” (de la Tribunal), fie 
în locuința pârăâtului, nicidecum la Poliţie sau într-un ospiciu (unde pârâtul 
nu putea ajunge şi rămâne vreme îndelungată fără ştiinţa şi acordul instanţei 
de judecată). În cazul în care Eminescu ar fi fost trimis la mai bine de 100 de 
kilometri depărtare înainte de a i se „face interogariul”, mai putea să fie 
respectată această prevedere? Cum Legea permitea orânduirea mai multor 
interogatorii, să înţelegem că, de fiecare dată, fie trimiteau gardienii să-l aducă 
la Iaşi, fie o echipă formată din judecător, grefier şi procuror bătea drumul 
până la ospiciul de lângă Mănăstirea Neamţului, când ar fi fost atât de simplu 
ca, măcar temporar, Eminescu să fi fost internat chiar în laşi? 

În consecinţă, socotim întru totul legitimă suspiciunea că în „documentul” 
transcris de doctorul Zosin se face vorbire de „interogatoriu şi conversaţie” 
numai şi numai din cauză că autorul textului cunoştea Legea şi încerca să 
acopere lacunele scenariului său. Altfel spus, aşa-numita constatare 
medicală urmăreşte să ţină loc şi de raport medico-legal şi de interogatoriu, 
care era de neocolit. 

Spuneam că procurorul (mai exact, absenţa acestuia) constituie cheia 
acestui scenariu, simptomele şi falsul diagnostic pus lui Eminescu fiind 
stabilite de Zosin, după aproape două decenii, în funcţie de prerogativele 
şi de obligaţiile şefului Parchetului. 

Cu excepţia Harietei („ieri a avut o furie îngrozitoare”, 27 mai 1887), 
nimeni, dar absolut nimeni nu pretinde că ar fi fost martor la o scenă în care 

Eminescu ar fi devenit furios, pierzându-și controlul. Există totuşi o unică 
sugestie în acest sens. Formulată, bineînţeles, tot după moartea lui Eminescu, 
ea provine de la aceeaşi făţarnică Cornelia Emilian, constanta duşmancă a 
Veronicăi: 


„În nebunia sa... a stricat două fanare de la uliţă... (subl. ns). 


Ipocritul personaj vorbeşte din auzite şi este singura sursă care ar fi auzit 
de teribila întâmplare. De aceea, absenţa oricărui document prin care anonima 
„autoritate” invocată să consemneze dezastrul provocat de Eminescu 
sistemului de iluminat al oraşului nu ne mai surprinde. Detaliu care poate fi 
semnificativ, Cornelia Emilian s-a aflat în călduroase relaţii cu socialiştii lui 
Zosin, Morţun sau Mille. 

Eminescu a fost prezentat de absolut toţi „amicii” şi inamicii lui ca fiind 
incapabil să comită vreo faptă violentă. În pofida acestei realități incontestabile, 
întreaga teorie a doctorului Zosin se bazează pe contrariu. Mai exact, el 
pretinde că în momentul pretinsei internări a lui Eminescu în ospiciul de 
lângă Mănăstirea Neamţului, acestuia i s-ar fi pus diagnosticul: „manie 
furibundă” . Alegerea diagnozei nu a fost deloc întâmplătoare. 

Furibund însemnând „apucat de furii” (L. Şăineanu, 1910), prima 
constatare este că, prin diagnosticul „manie furibundă”, Zosin contrazice 
toate mărturiile din epocă, de la cele mai oneste, la maculatura cea mai abjectă. 
În ciuda frapantelor contradicții dintre el şi toţi ceilalţi, Zosin a fost luat 
sub aripa caldă a biografilor, ca şi Cornelia Emilian, căreia doar că nu i s- 
a ridicat statuie. 

Zosin pretinde că ar fi transcris acest diagnostic din registrul de internări 
şi externări al ospiciului. Fals! Aşa cum am arătat, în respectiva condică — un 
registru tipizat — nu figura şi o rubrică în care să fie menţionat diagnosticul, 
probabil din simplul motiv că acel registru se afla în grija intendentului, nu a 
medicului, iar confidenţialitatea trebuia respectată. 

De ce voia însă Zosin, neapărat, „manie furibundă” ? Răspunsul ni-l dă 
tot Legea. 

Cum ospiciile n-au fost niciodată case de vacanţă, zăvorârea cuiva între 
pereţii unui astfel de stabiliment atrăgea o mare răspundere. În cazul nostru, 
aceasta este atribuită unui procuror fără identitate, invocat în ambele 
„documente” ale lui Zosin. De ce procuror? Pentru că procurorul putea şi el 
să ceară punerea cuiva sub interdicţie (ceea ce nu e totuna cu a decide în 

acest sens), în două situaţii: a) „în caz de nebunie cu furie” şi numai „dacă 
interdicţia nu este provocată nici de sot, nici de rude” sau b) când persoana 
în cauză „n-are soț, nici soție, nici rude cunoscute” (Codul civil, articolul 
437). Cum se ştie, nici una dintre aceste condiţii nu era îndeplinită. În perioada 
jeşeană a lui Eminescu, Harieta era nu doar foarte aproape de el, ci, repetăm, 
chiar l-a vizitat şi a încercat, tocmai pe-atunci, să îl ia cu sine. 

Limitarea referirilor la prim-procurorul din Iaşi are — credem — scopul de 
a restrânge numărul instituţiilor pretins implicate în „internarea” lui Eminescu, 
dând, totodată, impresia de legalitate. Totul este croşetat în jurul unei singure 
persoane, fără nume, despre care se spune că ar fi emis sau ar fi determinat 
emiterea unor documente pe care nu le-a văzut nimeni. Făcătura este ordinară 
şi, dacă a fost acceptată atâta amar de vreme ca adevăr indiscutabil, de vină 
sunt, în primul rând, biografii lui Eminescu şi mult prea obedienţii lor discipoli. 

+ 

Doctorul Zosin, biet paravan străveziu 

Aşa cum este prezentată de Zosin şi de biografii lui Eminescu, situația 
din noiembrie 1886 aminteşte de cea din vara lui 1883, când Şuţu a iscălit 
un simulacru de „certificat medical” la fel de lipsit de argument medical 
solid, ca şi de valoare juridică. Iniţial, am avut impresia că, în comparaţie cu 
evenimentul din 28 iunie 1883, arestarea de la Iaşi ar fi fost, din punct de 
vedere formal, mai aproape de cerinţele Legii. Inexact. În 1883, de bine de 
rău, chiar s-a întocmit un dosar-Eminescu, rămas în arhiva Tribunalului. 
Atunci s-au exprimat şi s-au angajat nominal unii funcţionari ai Statului. În 
1886, nimic din asemenea rigori juridice. Practic, potrivit biografilor de după 
„Isprava” lui Zosin, avem la rampă patru nume: Caragiani, Gane, Iuliano şi 
Bogdan, nici unul împuternicit legal să decidă soarta lui Eminescu, ci, în cel 
mai bun caz, să constate starea sănătăţii lui (Iuliano şi Bogan) şi, în cazul lui 
Gane, să pună în aplicare hotărârea unui prim-procuror, despre care se 
vorbeşte, fără a se demonstra în vreun fel reala lui implicare (decizia lui 
Caragiani depindea de a celorlalţi). În consecinţă, conform acestui scenariu 
prost gândit şi prost executat, dar bine mediatizat şi memorat, răspunderea 
revine unui angrenaj rămas anonim. 

Scenariul lui Zosin nu putea să nu fie pe placul Junimii, deoarece, astfel, 
în viaţa lui Eminescu apăreau două trimiteri la ospiciu, care, pentru public, 
se „argumentau” reciproc: pe de o parte pretinsa internare din noiembrie 
1886 se explica prin existenţa „precedentului” din 1883 şi, pe de altă parte, 
prin iluzia repetării aceloraşi fapte, ea reducea la minimum posibilele 
suspiciuni privind necesitatea primei internări la Şuţu. Inevitabil, apare 

întrebarea: Zosin a minţit pentru sine sau pentru alţii? Răspunsul este cu 
atât mai necesar, cu cât Junimea nu a reacţionat la aberaţiile lui Zosin, deşi 
ştia prea bine că adevărul era altul. La fel, Zosin a avut ştiinţă de existenţa 
unor ciorne scrise, zice-se, cu aproape două decenii în urmă şi pe care nu le 
regăsim decât în arhiva Universităţii din laşi (universitate în care junimiştii 
erau ca la ei acasă). Mai mult, în Amintirile lui, Negruzzi se aliniază disciplinat 
la spusele lui Zosin. Concluzia o trage fiecare. 


Aberaţii universitare 


O „familie ciudată”, de „oameni normali” 

Vedem că se acordă mare încredere teoriei eredității bolii-lui-Eminescu. 
Este o făcătură convenabilă, Ralu(ca) luraşcu (1816-1876) — fiica stolnicului 
Vasile luraşcu şi mama lui Eminescu — şi familia ei nefiind suficient cunoscute. 
De aceea, probabil, nici nu există o părere unică asupra bolii anume pe care 
ea ar fi transmis-o copiilor ei (ceea ce dovedeşte că maculatura în care se 
face referire la ereditatea „bolii-lui-Eminescu” conţine doar ipoteze 
contradictorii, bazate pe o unică premiză, nedemonstrată). De altminteri, 
Călinescu însuşi constată în paginile de început ale monografiei lui: 


„Despre fraţii şi surorile lui Eminescu avem ştiri puţine şi nesigure. Această familie 
ciudată, asupra căreia a apăsat o soartă tragică, începe să fie mistuită de legendă. 
Opinia unei familii originale şi nevropate, în care copiii se împuşcă din senin după ce 
dau dovezi de sclipitoare inteligenţă, aerul de tristeţă fatală indicibilă, în care aceştia 
erau înfăţişaţi de către unii, se dovedesc, la lumina documentelor, falsă literatură. 
Fraţii erau oameni normali, cu o varietate de atitudini psihologice care îi depărtau 
unul de altul, unii din ei poate cu o sensibilitate prea acută, care la o izbitură morală 
prea mare putea să le aducă zdruncinarea sufletului. Despre vreo manifestaţiune 
patologică hotărâtă nu avem însă, după cum vom vedea, nici un indiciu serios” 
(subl. ns.). 


Zosin afirmă altceva: 


„Această scurtă expunere documentată a vieţei morbide a lui Eminescu ne arată 
că avem a-face la el cu două elemente patologice bine definite: unul constituţional, 
congenital sau ereditar, această din urmă presupunere fiind cea mai plausibilă, căci 
doi frați ai săi s'au sinucis şi sora care la îngrijit era paraplegică de picioare din 
copilărie, şi altul dobândit prin alcoolism şi sifilis. Aşa că opiniunea D-lui Maiorescu, 
că: «dacă a înebunit Eminescu, causa este esclusiv internă» trebueşte modificată. 

În ceea ce depindea de ereditate, Eminescu s'ar fi putut menţine prea bine: întreaga 
lui viaţă ar fi fost un bizar, dar nu mai puţin un geniu continuu productiv. Ceea ce 
a dat caracterul grav şi vulgar boalei sale au fost alcoolismul şi sifilisul. Ca psihopat 
ereditar el ar fi petrecut încă nopţi albe, ar fi făcut orgii, ar fi mistuit narcotice şi 
escitante; dar inteligența sa s'ar fi menținut la stadiul în care a produs versurile 
citate la început. Ca psihopat alcoolic şi sifilitic el a ajuns să aibă perioade de furie, de 
inconştientă, de prozaică întunecare a acti-vităţii psihice până la gradul de a utiliza 
ex-crementele, etc.” (subl. ns.). 


Textul te lasă fără replică, aici fiind însumat tot ceea ce poate fi mai rău 
pentru un om: nebun, beţiv şi sifilitic. Deci, Eminescu a fost un „psihopat 
ereditar” , care a „făcut orgii”, a avut „perioade de furie, de inconştientă, de 
prozaică întunecare a acti-vităţii psihice până la gradul de a utiliza 
ex-crementele, etc.” şi, în timpul liber, a scris Luceafărul, Glossa şi alte chestii 
de-astea! Născut nebun, acest „bizar” a fost un pic şi „geniu continuu 
productiv”? Dacă rândurile lui Zosin ne miră şi nu tocmai, tăcerea criticilor 
literari faţă de acest atac infam nu are nici o scuză, iar îmbrăţişarea lor, 
nici atât. Şi asta cu atât mai puţin cu cât Chibici-Revneanu, unanim prezentat 
ca „prieten intim” al lui Eminescu, nu îndrăzneşte să scrie despre acesta 
decât atât: 


„In cele câteva reprize ale bolii, Eminescu nu avea propriu-zis manifestări de furie 
primejdioase”. 


Informaţia prin care, aşa cum am arătat mai sus, G. Munteanu îi atribuie 
lui Matei „fantezista ştire” că Eminescu s-ar fi îmbolnăvit încă de pe când era 
student în Viena se află plasată în următorul context: 


„.„ipoteza unei îmbolnăviri la Viena, prin 1870-1871 (acreditată de I. Grămadă 
$..), nu e trebuitoare şi, de altfel, nu se susține prin nimic. (...) Fantezista ştire aparține 
căpitanului Matei. S-a văzut din mărturiile tuturor prietenilor şi colegilor că Eminescu 
era între 1870-1871 de o remarcabilă sănătate şi prins în activități multiple, iar 
Viena a părăsit-o numai în vara lui 1870, pentru foarte scurt timp” (subl. ns.). 


La primă vedere, iată o succintă dar binevenită punere la punct. Falsă 
impresie, căci G. Munteanu contestă o eroare evidentă, pentru a o înlocui cu 
alta, ceva mai greu de demontat. În locul unui neadevăr prost ticluit, pune o 
afirmaţie împotriva căreia nu există probe indubitabile, împingând, astfel, 
lucrurile din spaţiul unei relative limpezimi, în cel al ceţurilor tipice Dosarului 
Eminescu. Astfel, de „prin 1870-1871", pretinsa îmbolnăvire este mutată 

„pe la 1872-1874", adică în tulburea perioadă în care Eminescu a studiat la 
Berlin (despre acest interval, în care Eminescu a funcţionat şi ca secretar al 
legaţiei noastre, Călinescu scrie în monografia lui: „Viaţa pe care o duce 
Eminescu la Berlin ne apare în linii şterse, din cauza lipsei unor amintiri de 
felul celor scrise de prietenii de la Viena”). 


Iată citatul din lucrarea lui G. Munteanu: 


„O legendă mult discutată, pusă în circulaţie de Brătescu-Voineşti, vrea ca 
Maiorescu să se amestece şi în relaţiile poetului cu Veronica, prin 1881—1882. Alegaţia 
e, de rândul acesta, superficială şi nedreaptă. Maiorescu putea să vină aici cu un sfat, 
cu o părere a lui, cum îndrăznise între timp Creangă (pro), iar ceva mai târziu o va face 
Slavici (contra). Opinia criticului nu putea fi, bineînţeles, decât defavorabilă, însă ea 
mergea în sensul unei hotărâri ce aparținea lui Eminescu încă de pe la 1872-1874, 
când şi-a descoperit boala şi i-a dedus consecințele din felul cum sfârşise Iorgu, apoi 
Şerban” (subl. ns.). 


Începem prin a (re)aminti ce susţine „olimpianul” magistru (sublinierile 
ne aparţin): 


„Cei ce cunosc date din familia lui ştiu că la doi fraţi ai săi, morţi sinucişi, a 
izbucnit nebunia înainte de a sa şi că această nevropatie se poate urmări în linie 


>» 


ascendentă” (Eminescu şi poeziile lui). 


Întrucât mulţi istorici literari dau drept certă informaţia că Nicu ar fi fost 
bolnav de lues, acesta fiind motivul pentru care s-a sinucis (1884), dacă 
l-am lua în seamă pe G. Munteanu, ar trebui să credem că, în total, Eminescu 
a avut trei fraţi afectaţi de aceeaşi „boală”, nu doi, cum afirmă magistrul, nu 
unul (şi, poate, şi Raluca Eminovici, mama lui Eminescu), cum dă de înţeles 
Caragiale, şi nici doi fraţi şi-o soră, cum depune mărturie Slavici: 


„Pe cât ştiu eu, nu din acte medicale, nici din adeverinte oficiale, ci din spusele 
prietenului meu M. Eminescu, el a avut doi fraţi mai mari şi o soră mai mare, d-na 
Drogli, care s-au sfârşit tot cam în felul lui, şi nu o dată era neliniștit de gândul acesta” 
(subl. ns.). [Notă: Aglaia a murit după Eminescu, în 1900, deci acesta nu avea cum să 
fie „neliniştit” din cauza felului în care s-a stins.] 


Mai limpede nici că se poate! Nici unul dintre cei citați nu spune adevărul, 
dar, dacă magistrul şi Slavici mai pot fi înţeleşi — „greşeala” slujind 
intereselor lor imediate — ca şi Caragiale, care nu se pronunţă explicit, poziţia 

lui G. Munteanu nu mai are absolut nici o scuză, căci a perpetua cu bună-ştiinţă 
răul poate fi mai grav chiar decât a-l produce. 
+ 

Fiecare face ce poate. Unii mint. 

Aici se impune o digresiune, motivată atât de modul greu calificabil în 
care anumiţi istorici literari îi prezintă pe Eminescu şi familia lui, cât şi de 
unele exprimări orale, făcute recent cu voce puternică şi pe ton sentențios, 
dar la fel de lipsite de argument ca de-o sută de ani încoace. Cei care socotesc 
fie că „biografismul” ar fi păgubos, în general, fie că el poate conține trimiteri 
către oricine, mai puțin anumite entități, aprioric declarate inocente, ne conving 
din nou că, odată însuşită, minciuna este apărată ca un bun personal. Se 
spune că adevărul ar ieşi greu la lumină. Nu-i aşa; el răzbate uşor, se află 
mereu sub ochii noştri, dar slăbiciunile umane fac să fie greu acceptat. 

Aşadar, zice G. Munteanu, Eminescu şi-ar fi „descoperit boala” încă 
„de pe la 1872-1874" şi, de aceea, încă de pe atunci se hotărâse să nu se 
însoare? Este aberant, fie şi numai din simplul motiv că în 1872 trăiau atât 
Iorgu, cât şi Şerban, primul decedând în 1873, iar celălalt — pe care Eminescu 
îl aprecia foarte mult — un an mai târziu. În consecinţă, dacă Eminescu ar fi 
fost bolnav, ar fi cunoscut acest lucru şi ar fi „dedus consecințele din felul 
cum sfârşise Iorgu, apoi Şerban”, aceasta nu se putea petrece decât după 
1874, adică nu în perioada inginereşte indicată de ilustrul biograf. În plus, 
deşi lansează strania ipoteză a îmbolnăvirii de sifilis a celor doi fraţi Eminovici, 
Munteanu nu se întreabă nici o clipă cum se explică faptul că aceştia nu au 
încercat să-şi trateze ipotetica maladie, mai ales ştiut fiind faptul că Şerban 
era un medic foarte bun. Într-o epistolă către ai săi, Eminescu se referă atât la 
Iorgu, cât şi la Şerban: 


„Berlin, în 17 iuni 873 

Scumpii mei părinţi, 

De două ori am scris lui Iorgu şi n-am căpătat nici un răspuns, aşa încât nu ştiu 
cum vă aflaţi acasă şi tăcerea fratelui mă împle de neliniște. Afară de aceea i-a scris şi 
Şerban de două ori şi, după cum mi-a spus înainte de vro 4 zile, nici el nu căpătase încă 
răspuns. Vă rog dar a mă scoate din această neliniște şi a-mi răspunde numaidecăt în 
urma primirei scrisorii de față. Pe la finea lui august sau începutul lui septemvrie gândesc 
că mi-oi isprăvi esamenele şi m-oi întoarce-n țară. Aştept cu nerăbdare capătul vieții 
mele de student, care desigur că pentru mine numai plăcută n-a fost. 

Pe Şerban îl văd rar, căci şede foarte departe de mine. Dacă vorbesc cu el despre 
afacerile lui, el nu mă clarifică niciodată într-atâta ca să ştiu ce are de gând să facă. 
Ceea ce ştiţi d-voastre despre el ştiu şi eu... şi nici cred ca să-i fi descoperit el vrunui om 

din lume tot ce sândeste. Altfel el o duce destul de pasabil; are amici, cunoştinţe cu doctori 
germani, şi societatea lui e foarte căutată. El e şi membru la o societate ştiinţifică-medicală. 
Ce sânt românii cari învață medicina aicea pe lângă el? Pot să zic că dispar ... şi cu 
toate acestea ... Eu o spun curat, nu-l înţeleg şi pace. Eu gândesc că n-ar avea decât să 
se prezinte aici, la Universitate, pentru ca să-l facă de trei ori doctor, dacă nu este încă. 
Aici în Berlin poartă acest titlu fără ca cineva să i-l contesteze, scrie reţete, face chiar 
vizite, căci după legile prusiane [î]i este permis aceasta, se-nțelege că sub 
responsabilitatea sa personală.” 


[Notă: În Contribuţii..., A. Z. N. Pop citează ce scrie „botoşeneanca 
vârstnică S. Tăutu, într-o scrisoare din 4 mai 1909": 


„Mi-amintesc când a venit Şarban de la Vienna, că pe fratele meu l-a muşcat un 
câine de buze, dar aşa de grozav, încât i-a spintecat gura şi Şarban (care era la D-na 
Mavrodin, vecină cu noi) a venit, i-a cusut buza cu atâta măestrie încât acuma nici nu se 
mai cunoaşte locul unde a fost muşcat. 

Mai ştiu c-a fost chemat în consultaţii de Dna Maria Văsescu şi Dnu Alexandru 
Văsescu spunea că în viaţa lui n-a întâlnit un om cu o cultură mai vastă ca Sarban.” ] 


Tot G. Munteanu mai spune că Maiorescu „îşi va fi pus în gând de pe 
acum (1872 — n. ns.) să facă din metafizicul poet un succesor la fosta sa 
catedră de filozofie” şi, în acest scop, ar fi încercat „a-i demonstra necesitatea 
continuării studiilor”. Apoi, istoricul întreabă cu gravitate: 


„Eminescu, la aceasta, ce putea să răspundă? Că o boală fără scadenţă previzibilă, 
despre care nimeni nu vorbeşte cu plăcere, şi el cu atât mai puţin, îi definitivase 
într-altfel planurile de viitor?” 


Deci Eminescu nu şi-a terminat studiile doar pentru că ar fi ştiut că sufere 
de „o boală fără scadenţă previzibilă” ? Atunci de ce s-ar mai fi dus la facultate, 
când era aşa de simplu să-şi pună ştreangul de gât, făcând în ciudă treponemei? 
De altfel, G. Munteanu se contrazice, căci, după ce o nevoie de moment îl face 
să pretindă că Eminescu ar fi ştiut din 1872 de „boală”, în alt context o lasă 
mai moale cu exactitatea aceasta uşor funebră, afirmând că şi-ar fi descoperit 
„boala” „pe la 1872-1874". Concluzia este una: istoricul nu are argumente. 
El bănuieşte. Şi bănuiala lui nu se întemeiază pe vreun fapt concret, 
indubitabil, ci pe limitele unui scenariu de el prestabilit, între care trebuie să 
se încadreze masa informativă, folosită şi adaptată uneori nevoilor autorului. 

Cât priveşte intervalul 1872—1874, să vedem, extrem de succint, cam ce a 


făcut Eminescu în aceşti ani: 

1872 — Martie: O cunoaşte pe Veronica, sosită la Viena. + La 18 martie 
scrie la Ipoteşti: „„Scumpii mei părinți, // Anul acesta e într-adevăr un an 
nefast pentru mine. Abia am scăpat de catarul de stomac şi de gălbinare şi 
m-a cuprins o aprindere de mate care-a ţinut trei săptămâni şi era să mă 
coste viața. (...) În vremea din urmă am mai căpătat durerea de urechi care 
„..” Maiciunie: Din motive strict financiare, părăseşte Viena, mergând la 
Ipoteşti. Septembrie. Se află la Iaşi, unde participă la o parte din şedinţele 
Junimii („a fost totuşi nelipsit de la reuniunile societății, devenind stâlpul ei 
central” — Călinescu). Octombrie: Ajunge la Berlin. 12 decembrie: Se înscrie 
la Facultatea de Filozofie a Universităţii berlineze. 

1873 — lanuarie-august: Urmează cursurile de istorie, filozofie etc. 
Iunie: Th. Rosetti, agentul diplomatic al României la Berlin, îi sporeşte 
retribuţia de secretar al agenţiei diplomatice. 

1874 — Aprilie: Se redeschid cursurile la Facultăţi. August: Revine în 
Ţară, după ce trece prin Königsberg, Cracovia şi Lemberg. În România, stă 
scurt timp la Ipoteşti şi la Botoşani, apoi se stabileşte la Iaşi, unde, din 29 august, 
este numit director al Bibliotecii Universităţii. Noiembrie: „am mai căpătat 
şi o aprindere la încheietura piciorului, care se vindică foarte încet şi e 
foarte dureroasă. Astfel mă mişc abia şi totuşi trebuie să-mi caut de serviciu 
şi să dau lecţii în Institutul Academic, în care înlocuiesc pe Xenopol în cursul 
de logică” (Eminescu către loan Al. Samurcaş — 4); $ Veronica îl invită la 
seratele ei literare; + Şerban, cel mai mare dintre fraţii lui, moare la Berlin, 
de tuberculoză (dată incertă, foarte probabil la 15/27 noiembrie). 

Eminescu neavând prieteni la Berlin, lipsesc şi amintirile acestora despre 
el. Desigur, ceva detalii trebuia să cunoască Th. Rosetti, care-l avea sub control, 
dar acestuia i-a lipsit interesul să relateze public tot ceea ce ştia. În schimb, 
există o mărturie indirectă: corespondenţa lui Slavici, care era cu adevărat 
bolnav de sifilis (realitate pe care istoricii au ocolit-o din motive asupra cărora 
vom reveni). Iată ce îi scrie Slavici lui Negruzzi, la 31 decembrie 1873: 


„N' am decât trei rane deschise şi sperez că în 8-10 zile se vor închide şi aceste. În 
ianuarie nu cred însă că voi putea părăsi spitalul. Sunt slab la constituţie şi lipsit de 
sânge; nu suport nici cura de mercuriu nici aceea de iod, decât în dose foarte mici, 
recipiate ca sublimat în băi.” 


Cu vreo două săptămâni înainte, afirmă într-o altă epistolă către acelaşi: 


„Am înţeles, că şi Xenopol a trecut p’ in necazul meu. Ei bine! Cu asemenea tovarăşi, 
calea-mi pare mai uşoară” (8 decembrie 1873). 

Dacă Eminescu ar fi fost şi el bolnav, în vreunul din anii anteriori, nu l-ar fi 
adăugat Slavici lui Xenopol, când aproape că nu e scrisoare către Negruzzi 
în care şirianul să nu-l pomenească? Or, chiar şi la 1 februarie 1874, numele 
lui Eminescu nu îi aduce aminte de sifilisul care-l rodea pe el, ci îi trezeşte cu 
totul alte amintiri: 


„Din când în când mă visitează câte un «cunoscut» ori «stimător». Nu este însă 
nimeni un al doilea Eminescu, care să ştie a suscita gândiri distrăgătoare în sufletul meu.” 


De-ar fi ştiut Eminescu pe cine alină... 

Târziu, peste decenii, Slavici este foarte precis: „Eminescu s-a îmbolnăvit 
în vara anului 1583...” Luată în sensul strict al cuvintelor, afirmaţia contrazice 
teoria adepților sifilisului, deoarece era imposibil ca, în nici şase luni, 
Eminescu să contracteze boala şi să-i parcurgă primele două faze, ajungând 
atât de rapid în aceea în care devine posibilă apariţia unor leziuni pe creier, 
cu toate urmările ce decurg de aici. 

Slavici: „Sunt îndeosebi oameni care se socotesc încredințaţi că 
Eminescu n-a fost niciodată pe deplin sănătos. Adevărul este că el nu era un 
om aşa-zis normal, întru toate deopotrivă cu orişicare Stan şi Bran. Fiind 
sufleteşte mai presus de cei mai mulți dintre contimporanii lui, el avea 
deosebitul său fel de a vedea lucrurile şi pozițiunea omului în lumea aceasta. 
Ceea ce altora li se părea lucru de mare însemnătate pentru dânsul era ceva 
de nebăgat în samă. El nesocotea îndeosebi propriile sale interese materiale 
şi era mereu preocupat de ale altora. Nepăsător în ceea ce priveşte nevoile 
cu care avea să se lupte, el lua parte la bucuriile şi la durerile altora, 
exagerându-le chiar pe aceste câteodată. E deci lucru firesc că foarte mulți 
dintre oamenii normali sau aşa-zişi «cuminţi» îl socoteau «tâcnit», «într-o 
ureche», dacă nu chiar nebun. Judecat însă după adevăratul său fel de a fi, 
el a fost în toate împrejurările cel mai cuminte om” (subl. ns.). 

Din ultima frază deducem că doar anumite aparente sau greşite cunoaşteri 
(provocate, poate, de intrigi?) îi determinau pe alţii să-l creadă „fâcnir”. Dacă 
acesta a fost adevărul, deşi nimic nu-l atestă înainte de 1883, explicaţia ar 
putea sta în faptul că, în general, despre poeţi lumea are are astfel de impresie, 
poate tocmai pentru că nu toţi sunt capabili să priceapă limbajul poetic — limbaj 
care, adesea, este rod (şi) al unui temperament pe măsură. 

Referitor la „propriile sale interese materiale” — despre care Slavici, 
fidel ecou al lui Maiorescu, afirmă că Eminescu şi le-ar fi nesocotit —, Caragiale 
ţine minte altceva: 

+ „S-a susținut că disprețuia averea... E un neadevăr — pe care nu-l poate spune 
decât sau cine n-a cunoscut pe poet sau cine... vrea să spună un neadevăr — o afirm eu 
aci cu siguranță că afară de teorii de teorii fantaziste, psihologice, etnice, etice, estetice, 
şcl. nu voi căpăta nici o dezminţire serioasă. L-am cunoscut, am trăit lângă el foarte 
aproape vreme îndelungată şi ştiu cât de mult preț punea pe plăcerile materiale ale 
vieţii. L-am văzut destul de adesea scrâşnind de lipsă. Contrarietatea patimilor, dorul 
vag de poet, acel dor de care se depărtează ţinta cu cât îi pare lui că se apropie de 
dânsa, îl aruncau, ce-i drept, în cea mai întunecată melancolie, dar nu-l zdrobeau 
niciodată; lipsa materială însă îl excita, îl demoraliza, îl sfârâma cu desăvârşire... da, 
dar era prea mândru ca să se plângă de asta şi mai ales acelora ce trebuiau s-o înțeleagă 
nespusă (subl. ns.). 

S-a zis că era risipitor şi că, orice sumă ar fi trecut prin mână-i, el tot nefericit ar 
fi fost, de vreme ce nefericirea lui era de un fel curat moral. Minunată judecată, dar 
ieftină scuză pentru acei ce l-au lăsat totdeauna în lipsă, deşi-l puteau ajuta cu toată 
dignitatea, deşi apropierea lui le-a făcut cinste şi... profit — şi încă le face. Da, era 
risipitor pentru că iubea şi el plăcerile brutale ale vieţii; şi doar are şi un om de valoare 
dreptul să dorească aceste plăceri; da, nenorocirea lui era de un fel moral, şi tot nenorocit 
ar fi fost dispunând de orişicâte mijloace; însă, fiindu-i sufletul atât de iritabil, îi mai 
trebuia şi trupul chinuit şi nemângâiat? şi obținerea bunurilor lumeşti i-ar fi sporit ori 
alinat chinul sufletesc?” (Ironie). 

+ „Acest Eminescu a suferit de multe, a suferit şi de foame. Da, dar nu s-a încovoiat 
niciodată; era un om dintr-o bucată, şi nu dintr-una care se găseşte pe toate cărările. 

Generaţii întregi or să suie cu pompă dealul care duce la Şerban-vodă, după ce vor 
fi umplut cu nimicul lor o vreme, şi o bucată din care să scoţi un alt Eminescu nu se va 
mai găsi poate” (În Nirvana). 


În literatura de specialitate este intens folosit portretul făcut lui Eminescu 
de către Caragiale în articolul În Nirvana. Axată îndeosebi pe alăturarea 
extremelor („vesel şi trist; comunicativ şi ursuz ...” etcetera), această descriere 
nu relevă un om anormal, pendularea necontenită dinspre bine spre rău şi 
înapoi fiind motorul vieţii. De altminteri, în ciuda aparenţelor, Caragiale însuşi 
nu a fost mult diferit. (La altă scară, Helvetius constata încă din 1773: 
„caracterul şi spiritul popoarelor se schimbă o dată cu forma lor e 
guvernământ”, motiv pentru care „diferitele forme de guvernământ dau 
aceleiaşi naţiuni, succesiv, ba un caracter înălțător, ba unul josnic, ba 
permanent, ba schimbător, ba curajos, ba sfios” — vezi Despre om, facultățile 
sale intelectuale şi educaţia sa.) Şi-apoi, În Nirvana este un text care se 
deosebeşte prin cel puţin două elemente de un obişnuit articol „la zi”, despre 
problemele comunităţii: este semnat de un scriitor şi reprezintă un necrolog. 


+ 

Din corespondenţa celor care l-au cunoscut pe Eminescu în perioadă 
berlineză nu rezultă cu nici un chip că acesta ar fi căpătat vreo boală venerică. 
In schimb, cei care îi acordă credit lui Slavici, şi între aceştia se număra 
şi G. Munteanu, trebuiau să ştie că, în Amintiri, „amicul” din Ardeal contestă 
implicit „îmbolnăvirea” înainte de anul 1877: 


„El s-a îmbolnăvit în cele din urmă — o boală care mie îmi părea foarte primejdioasă: 
i se umpluseră fluierele picioarelor de nişte bube urâte, care se întindeau. D-rul Kremnitz, 
care ţinea mult el, l-a examinat însă şi ne-a încredinţat că bubele acelea sunt cu 
desăvărşire nevinovate, că le au adeseori oamenii care trăiesc în mizerie şi că se vor 
vindeca ele de ele după ce Eminescu va fi trăit un timp oarecare mai regulat. 

A rămas deci ca el să plece la țară, şi răposatul Nicolae Mandrea i-a făcut rost să 
steie un timp oarecare la moşia Floreşti din Valea Gilortului, unde avea şi aer curat şi 
apă bună. Pentru ca să nu steie de pomană, ceea ce el n-ar fi primit, comisiunea 
însărcinată cu publicarea documentelor rămase de la baronul Hurmuzaki i-a dat, în 
urmă stăruinţelor lui Teodor Rosetti, un onorar de câteva mii de lei pentru traducerea 
în româneşte a unui volum din Fragmente (este primul volum al colecţiei, care nu 
poartă şi numele traducătorului, spre deosebire de cele traduse mai apoi de Slavici, care 
a primit şi medalia Bene merenti pentru efortul depus în cadrul Comisiei documentelor 
istorice — n. ns.). A rămas ca aceasta să fie singura carte pe care să o ia cu dânsul, căci 
cărţile pe care le cetea erau duşmanii lui. 

Am trecut peste câteva săptămâni şi eu pe la Floreşti şi l-am găsit acolo sănătos tun 
şi în voie bună. Era numai el la conacul moşiei, singur, adecă în foarte bună societate.” 


O dovadă asemănătoare avem şi de la Eminescu însuşi, care îi scrie 
Veronicăi, în 1882 (sublinierile ne aparţin): 

4 iunie: „Am fost de marți seara până astăzi la Giurgiu. Costinescu a 
promis să mă împrumute cu 600 fr., din care mi-a şi dat 200. Cred că tot la 
Lacul Sărat o să mă duc. Numai dac-aş putea să scap de bubele acestea 
cari constituie o supărare zilnică şi un chin de tot ceasul.” 

6 iunie: „Dacă nu ţi-oi scrie câteva zile, atunci să ştii c-am plecat. Nu ştiu 
încă bine unde să plec: la Pucioasa, la Strunga, la Balta Albă, la Lacul Sărat, 
dar destul că de plecat trebuie să plec căci picioarele mele au nevoie, fie de 
băi sărate, fie de băi alcaline, dar însfârşit de băi cari au un efect determinant 
asupra pielei. Tratamentul intern e stabilit deja... Fier, fier şi iar fier, în 
formă liquidă şi în formă de pilule.” 

24 iunie: „Cât despre bubele mele, toate s-au închis, afară de una la 
piciorul drept care e foarte îndărătnică” (epistolă trimisă din Constanţa). 

Viteza cu care se vindeca ectima, precum şi simplitatea curei arată şi mai 
apăsat că tratamentul cu mercur aplicat la Botoşani n-a avut nici un rost benefic. 

În mod normal, asemenea probe ar fi trebuit să fie arhisuficiente pentru a 
convinge că bubele lui Eminescu nu erau de natură sifilitică. Problema e că 
adevărul îi deranja pe cei implicaţi în conspirația anti-Eminescu. De aceea, în 
pofida diagnosticului pus de doctorul Kremnitz şi împotriva evidenţei, bubele 
ectimei, la care se referă şi Slavici, au rămas „dovada indiscutabilă” că 
Eminescu ar fi fost luetic. Că Slavici a fost speriat la început de ele, crezând 
că boala lui Eminescu ar fi „foarte primejdioasă”, rămâne foarte probabil, 
ştiută fiind aventura-i personală cu treponema pallida. Dar faptul că niciodată 
el nu a făcut o distincţie între această boală de piele şi sifilis arată că se 
numără printre cei care aveau interesul ca lumea să le confunde. Şi au reuşit 
în demersul lor ticălos. Tot datorită acestor bube este indusă în eroare şi 
Harieta. Aceste leziuni constituie temeiul nestrămutatei ei convingeri că 
Eminescu, fratele de lângă ea, ar fi fost bolnav de sifilis şi, deci, şi nebun. Iar 
istoricii literari, care altfel nu-i arată nici cea mai măruntă consideraţie Harietei, 
de data aceasta iau notițe după sentinţele ei medicale. 

„De patru ani el este nebun, numai din sifilis încarnat ce este în corpul 
lui” se tânguieşte Harieta la 23 iunie 1887 şi, peste nici o săptămână, repetă: 


„Bietul Mihai, patru ani trecuţi nebun!” 


Singurul aspect pozitiv al acestor naivităţi este acela că Harieta stabileşte 
limpede că Eminescu nu dăduse nici un semn de alienare înainte de 28 iunie 
1883 şi cu atât mai puţin ar fi fost la Ipoteşti pentru a se trata, cum bate câmpii 
I. Grămadă, citând acelaşi articol din Fântâna Blanduziei, publicat de Emiliancă 
în otrăvitul volumaş Diverse şi pus mai târziu de Călinescu în seama lui Matei. 
Importanţa care se dă acestui articol de gazetă indică limpede că biografii 
sunt în criză de argumente. 

Din clipa în care a venit în laşi ca director al Bibliotecii şi până când a 
dispărut ca prin farmec în Bucureşti, Eminescu a trăit „la vedere”, ca în vitrină. 
După 1877, s-a făcut referire la „nebunia” lui numai în două-trei texte, apărute 
în ziare cu care polemiza Timpul. Dintre acestea, cel mai dur aparţine lui Nicolae 
Xenopol (frate cu istoricul), devenit din 1882 gazetar la Românul, ziarul 
guvernamental: 


„Aveam până acum pe omul care se crede cucoş, pe acel care-şi închipuie că-i 
umbrelă şi stă toată ziua într-un ungher pentru a se usca etc., dar pe omul care se crede 
român şi vorbeşte de «sângele strămoşilor», fiindcă şi-a schimbat terminația numelui 
din ovici în escu, aceasta nu s-a mai văzut. Desigur că doctorul Maudsley, în vreo nouă 

ediție a cărţii sale Pathology of Mind, va trage toate foloasele din egzemplul ce-i 
aducem aici. Ne e teamă însă că Mausley va rândui d-lui Eminovici o cură îndelungată 
în vreun stabiliment bunăoară la Mărcuţa” — subl. ns. (vezi Telegraful, Un critic de la 
«Timpul», d-l Mihai Eminescu, 2 aprilie 1882). 

(Notă. Coincidenţă, într-un fragment dintr-o nuvelă neterminată de Eminescu şi intitulată 
de Călinescu — mai mult sau mai puţin inspirat — Avatarii faraonului Tlă, întâlnim un personaj 
— cerşetorul — care se credea cocog, din acest motiv fiind batjocorit şi terorizat de copii: 

„Azvârleau pietre după el ... şi plângea sărmanul Lidiot, adaugă M. Cimpoi — n. ns.] şi 
striga din toate puterile: 

— Cucurigul...” — text conform M. Eminescu. OPERE, volumul VII) 


Aceste ironii — cărora Eminescu le-a răspuns în Timpul (8 aprilie 82) — 
rămân excepţii şi, oricum, pamfletul nu numai că n-a fost niciodată anamneză 
ori diagnostic, dar nici n-a ţintit în smintiţi autentici. Cu excepţia lui C. Mille, 
până la decesul lui Eminescu, în 1889, nimeni nu a îndrăznit să afirme public 
că acesta ar fi dat reale semne de alienare. Dacă asemenea discuţii ar fi avut loc, 
Chiar şi în medii mai restrânse, ele ar fost rememorate de amintitori şi/sau le-am 
fi regăsit în jurnalul lui Maiorescu. În schimb, după moartea lui, n-ajungeau 
paginile jurnalelor ca să împacheteze amintiri, impresii şi pretinse confesiuni. 

Poziţia pro-Maiorescu a lui G. Munteanu este evidentă, oricât ar încerca 
el să mascheze acest lucru. În fapt, Munteanu recunoaşte adevărurile prea 
evidente, de soiul: „Maiorescu nu l-a «descoperit» pe Eminescu”, dar îl 
apără pe magistru în punctele cele mai sensibile. Între altele, el atestă „nebunia” 
lui Eminescu, atestă pretinsa ereditate a bolii, contrazice afirmaţia privind 
amestecul magistrului în planurile matrimoniale ale „protejatului” şi atestă 
(ceva mai puţin ferm) legitimitatea lui Maiorescu de a se socoti „«părinte» 
spiritual” al lui Eminescu. În aceste condiţii, faptul că G. Munteanu 
autoapreciază că ar fi spus „destule lucruri despre ticăloşia maioresciană” 
nu mai valorează mare lucru, iar precizarea că Hyperion. I este teză de doctorat 
cu conţinut autocenzurat („N-am spus tot ce ştiam” ), din teamă că mai-marii 
lumii literare „se vor scandaliza până acolo încât să-mi respingă lucrarea, 
la sustinere” nu-i este nici ea mai favorabilă. Din păcate, aceasta este însă 
măsura celor mai mulţi dintre intelectuali — şi la noi, şi la alţii. Asta-i plămada 
şi nu e nouă (Eminescu, fără a pretinde că făcuse o descoperire, vorbeşte de 
„şarlatanismul intelectual” şi de spiritul „de neadevăr al «academicianilor»” 
încă din 1877 — vezi Curierul de laşi, 20 martie). 

Chiar şi fără aceste mărturisiri ale lui G. Munteanu, Hyperion. I conduce 
spre concluzii similare. Autorul nu este un disident autentic, care spune doar 
ceea ce crede, ci un om care-şi calculează vorbele, astfel încât acestea să nu 

supere pe iritabilii procurori literari (sau, cine mai ştie?, chiar să vină în 
întâmpinarea aşteptărilor lor) şi, totodată, să pară publicului rostiri de 
înalt curaj. 

G. Munteanu spune că Iorgu şi Şerban Eminovici ar fi fost (şi ei) bolnavi 
de sifilis. Argumente? Dar i-a cerut cineva aşa ceva, ca să se complice în 
asemenea hal? 


Să-i privim pe rând, pe fraţii mai mari ai lui Eminescu. 


Forga şi Conu Tanca 


Cea mai vânturată relatare referitoare la Iorgu (G[h]eorg[h]e) Eminovici 
este cea a lui Caragiale. Dintr-o falsă pudoare, mulţi se sfiesc s-o pună la 
îndoială, ca şi cum a corecta greşeala unei personalităţi ar echivala cu a o 
ofensa. Perpetuarea cu bună-ştiinţă a erorii cuiva nu este nici act prietenesc, 
nici semn de respect, ci rod al unui sinistru amestec de obedienţă, laşitate şi 
viclenie. Iar acesta nu e de găsit decât în cadrul politicii intelectualului care 
se apără pe sine, căci numai pe sine se vede. 

Caragiale, despre Iorgu: 


„Mai în urmă, l-am întâlnit tot aici pe 
Eminescu, cu un frate al lui, ofițer. Plecau 
amândoi în străinătate — el la Viena, celălalt 
la Berlin. 

Militarul era frate mai mare; tot aşa de 
frumos, de blând şi de ciudat — o izbitoare 
asemănare în toate. 

Acela a mers la Berlin; în câteva luni a 
speriat Academia militară cu talentele-i şi a 
dat un examen care l-a făcut pe mareşalul 
Moltke să se intereseze foarte de aproape de 
soarta lui, hotărât să-l ia pe lângă dânsul. Ca 
să-şi încoroneze succesul, militarul s-a dus 
acasă şi, fără să lase măcar o vorbă, s-a 
împuşcat. Peste mai multă vreme, când am vorbit 
cu Eminescu de trista împrejurare a militarului, 
el mi-a răspuns râzând: 

— Mai bine! ăla era mai cuminte ca noi!” 
(În Nirvana, 18 iunie 1889 — articol publicat şi în cărțulia Emiliancei, Mihail 
Eminescu. Diverse). 

Potrivit acestor rânduri, Caragiale ar fi singura persoană căreia Eminescu 
i-ar fi dezvăluit ipotetice secrete de familie. Discuţia la care se referă 
Caragiale, trebuie să fi avut loc după 1877, anul în care Eminescu s-a stabilit 
în Capitală, dar faptele evocate s-au petrecut cu mult înainte. 

Prin Bucureşti nu a trecut doar Iorgu. Aici au stat şi Ilie, un alt frate al lui 
Eminescu, înscris în 1861 la Şcoala naţională de medicină şi farmacie şi ucis 
de tifos în 1863 (28 decembrie), precum şi Şerban, înscris în acelaşi funest 
an la Şcoala naţională de agricultură din Pantelimon (octombrie), de unde, 
peste doi ani, va pleca spre Erlangen, devenind student la Facultatea de 
medicină de acolo (30 noiembrie 1865). 

În general, amintirile lui Caragiale despre primele lui întâlniri cu Eminescu 
sunt de o claritate îndoielnică şi nu prea conţin date concrete. În plus, bunăoară, 
surprinde şi că, pe de o parte, Eminescu i-ar fi făcut ciudate confidenţe cu 
privire la Iorgu, dar, pe de altă parte, pe la 1881, Caragiale încă nu ştia dacă 
mama acestuia trăieşte sau nu (se stinsese în august 1876, deci, înaintea 
mărturisirii invocate). Lipsa acestei informaţii pare cu atât mai stranie cu cât 
Mite Kremnitz pretinde: Eminescu ,,...îmi povestea despre mama sa, de care 
adesea îi era dor” . Nu-i vorbă, nici Mite nu e tocmai credibilă, căci îl cunoscuse 
pe Eminescu la câţiva ani după moartea Ralucăi, iar dorul de cineva defunct 
e parcă altceva. 

Credem că explicaţia relatării lui Caragiale s-ar putea afla în ultimele 
două fraze citate din articolul În Nirvana, pe care, dacă le-am citi fără să ştim 
despre cine era vorba şi în ce conjunctură fuseseră puse pe hârtie, am putea 
fi uşor descumpăniţi de uşurinţa, aproape amuzamentul, cu care un personaj 
priveşte sinuciderea fratelui său. Evident, nu acesta a fost mesajul gândit de 
Caragiale, aici întrezărindu-se pana artistului, a creatorului, care vrea să 
sugereze marea detaşare de lumesc a lui Eminescu. Într-acolo ne trimite chiar 
titlul articolului, În Nirvana, care se şi încheie astfel: 


„Ferventul budist este acuma fericit: el s-a întors în Nirvana — aşa de frumos cântată, 
atât de mult dorită — pentru dânsul prea târziu, prea devreme pentru noi”, 


Nirvana fiind „stare mistică de fericire, presupusă a fi realizată prin 
eliberarea de grijile vieţii, de suferințe şi prin contopirea sufletului individului 
cu esenţa divină, cu ajutorul contemplaţiei şi al ascezei” (DEX). În vreme 
ce în această explicaţie Nirvana apare ca un fel de „rai pe pământ”, o ţintă ce 
poate fi atinsă în timpul vieţii, L. Şăineanu afirmă că Nirvana „constă mai 
ales în credinţa, că omul expiază, într un şir de existenţe indefinite, păcatele 

ce a făcut într una precedentă, şi în năzuinta de a merita repaosul final sau 
neființa (nirvana), adică mântuirea sufletului, care încetează de a renaşte şi 
prin urmare de a expia” (a expia provine din latinescul expio, -are, şi înseamnă 
a împăca, a curăţi prin jertfă, rugă etcetera; a plăti, a ispăşi). 

Mai apropiată de sensul dorit de Caragiale pare să fie lămurirea din 
Enciclopedia Minerva: „Nirvana (sanscr. = stângere), în filos. buddhistă 
tendința renunţării la voința de a trăi, la viața pământească şi plăcerile ei şi 
uitarea de sine prin confundarea în nimicnicie; singurul mijloc, prin care se 
ajunge la isbăvirea de suferinţi” . În fapt, aşa cum se ştie, lucrurile sunt mult 
mai complicate, fie şi numai din motivul că atingerea Nirvanei este altceva 
decât a merge în grup la picnic ori a intra în discotecă, unde toată lumea 
ascultă aceeaşi muzică. 

În subcapitolul intitulat „Calea care duce către Nirvana”, din Istoria 
credințelor şi ideilor religioase, Mircea Eliade explică: 


„Buddha nu dă deloc o «definiţie» a Nirvanei, dar revine neîncetat asupra unora 
din «atributele» sale. El afirmă că oamenii numiți arhat (sfinții eliberaţi) «au atins 
fericirea de neclintit» (Udana, VIII, 10), că Nirvana «este beatitudine» (Anguttara, IV, 414), 
că el, Preafericitul, «l-a atins pe Cel Nemuritor», şi că şi călugării îl pot atinge: «Vi-l 
veţi însuşi încă din această viaţă, veţi trăi bucurându-vă de Cel Nemurtitor» (Majjhima, 
1, 172). Arhatul, «chiar din această viaţă, întărit, nirvanizat (nibutta), simțind fericirea 
în sine, îşi petrece vremea cu Brahman.” 


Iar în subsol, precizează: 


„Trebuie totuşi făcută o deosebire între Nirvana «vizibilă», adică accesibilă în 
timpul vieţii, şi parinibbana (în alte locuri, parinirvana — n. ns.), care se realizează la 
moarte”. 


Caragiale priveşte Nirvana prin prisma creştinismului şi tinde s-o substituie 
Raiului: „Lupta a fost groaznică. Încercarea, drumul către Nirvana, a fost 
tot aşa de dureroasă cât şi de strălucită” . Nirvana nu se atinge prin încercări 
de soiul celor la care a fost supus Iov, de exemplu, ci prin puterea sinelui de 
a se detaşa de mediu şi chiar de propriul trup. De asemenea, dacă ar fi să nu 
ţinem cont de numele autorului acestor rânduri şi de scopul lor, am putea 
spune că fraza de încheiere (,,...el s-a întors în Nirvana — aşa de frumos 
cântată, atât de mult dorită — pentru dânsul prea târziu, prea devreme pentru 
noi” ) este un simplu tiv literar, căci Nirvana nu e niciodată ceva „prea târziu” 
pentru cel care aspiră la ea, iar plecarea lui Eminescu „prea devreme” pentru 

ceilalți rămâne o formulă de politeţe, să zicem, ştiut fiind cât de nebăgat în 
seamă a fost acesta după 1883 — din păcate, inclusiv de Caragiale. 

În privinţa lui Iorgu, Caragiale face o confuzie (cu atât mai explicabilă, 
cu cât el l-ar fi văzut o singură dată şi doar preţ de câteva minute pe acest 
frate, căruia i-a uitat şi numele). Textul lui, repetăm, nu este nici măcar „notiţă 
biografică”, ci necrolog, pentru a cărui redactare autorul s-a silit să aducă la 
lumină amintiri care nu valorau mai nimic în orice alte împrejurări, spre a 
alege dintre ele pe cele care puteau fi mai semnificative atunci, în acel scop. 
Identitatea fratelui invocat conta prea puţin, important fiind că fusese de 
acelaşi sânge cu defunctul. Iorgu era un simbol, iar simbolurile nu sunt 
neadevăruri, dar nici realităţi absolute, ci reprezentări care au la bază 
corespondențe analogice, subînţelese, frecvent asemănătoare, de la om la 
om, Şi, cu toate acestea, întotdeauna unice. Jocul ideilor a permis să se comită 
o eroare nevinovată (cel puţin, aşa ne place să credem, neexistând deocamdată 
indicii în alt sens), care nu conta mai deloc în contextul de atunci, din iunie 
1889, dar care avea să cântărească extrem de mult mai târziu, când a fost 
tendenţios interpretată. 

O posibilă explicaţie a confuziei credem că se găseşte într-un paragraf 
din monografia lui Călinescu (care nu face însă nici o legătură cu relatarea 
lui Caragiale): 


„Prietenii care-şi amintesc tinereţea lui Eminescu, sub impresia de mai târziu a 
operei sale cu formula pesimismului, sau sub aceea a boalei care l-a răpus, sunt înclinați 
să ne înfăţişeze viaţa poetului într-un ton sumbru şi dezechilibrat. Într-aceasta este şi 
o doză de incultură şi naivitate. Într-o zi, Barițiu primi de la un coleg bucovinean, care 
se sinucisese, Alex. Procinkievicz, următorul bilet: «Moriturus te salutat. După cum ţi-am 
promis. Adio!» Studentul făgăduise că se va împuşca şi, întocmai ca şi doctorul din 
Nora, îşi vestea acum prietenii. Eminescu primi această ştire aprobativ: «Bine a făcut 
Procinkievicz. Viaţa e un moft, o prostie.» Şi de aici discuţie aprinsă despre voința 
oarbă de a trăi şi Nirvana, cu largi referinţe din Schopenhauer din partea lui Eminescu.” 


Să fi fost Caragiale influenţat de această întâmplare, atunci când a scris 
despre Iorgu? Să-i fi jucat memoria o festă? 

Un lucru este cert: la 2 aprilie 1909, Matei — ale cărui amintiri, e drept, nu 
sunt mereu foarte exacte — îi scrie lui Corneliu Botez câteva cuvinte menite să 
explice ale cui sunt cele 4 fotografii pe care i le trimite. La punctul, „b)” citim: 


„A fratelui meu Iorgu, fost ofițer, care a fost trimis la Berlin, şi despre care circulă 
o anecdotă că s-ar fi sinucis” (subl. ns.). 

Caragiale să fi fost cel care, cu sau fără voie, a lansat această „anecdotă”? 

Dacă ne luăm strict după afirmaţii semnate de Caragiale, indiscutabil, 
acesta l-a prezentat pe Eminescu nebun („În capul cel mai bolnav, cea mai 
luminoasă inteligenţă” — În Nirvana; # „Când era în culmea funcţionării, 
maşina cea admirabilă s-a stricat deodată; regulatorul, care avea de la 
început în aliajul său un punct țâcnit, s-a frânt în toiul mişcării: «Organele 
erau acum sfărâmate şi maestrul nebun!»"; „Moartea — ea a desăvărşit 
opera nebuniei” — Ironie). Dar nici el nu prezintă, fie cât de vag, manifestarea 
respectivei „nebunii”, ci elemente aflate la limita dintre real şi metaforă. De 
asemenea, foloseşte deducţii care pornesc de la premiza că informaţiile pe 
care le deţinea el ar fi corecte. Bunăoară, explicaţia pe care o dă atitudinii lui 
Eminescu, după întoarcerea acestuia din Italia (Ironie, iulie 1890): 


„Era liniştit, trist, sfios şi, o probă mai mult că devenise iar cuminte, era cam 
ruşinos, având conştiinţa deplină de tot ce i se întâmplase. Acum încalte, nu mai poate 
încăpea vorbă, era în completă mizerie” (subl. ns). 


Timiditatea ar fi fost, aşadar, efectul a „tot ceea ce i se întâmplase” . Dar 
„ce i se întâmplase” , de fapt? Caragiale ştia doar din auzite, nu fusese martor, 
iar nouă nu ne spune nici puţinul pe care-l cunoştea. De altfel, în acelaşi 
articol, el prezintă astfel reîntâlnirea cu Eminescu, după ce acestuia „i se 
întâmplase” ceea „ce i se întâmplase”: 


„A trecut apoi câtva timp şi l-am revăzut. Întâia criză trecuse; nu mai era acelaşi 
om, dar era un om ca toţi oamenii, cu mintea normală, întreagă, şi tocmai de aceea nu 
mai era acelaşi om (subl. ns.). 


Acestea sunt singurele argumente ale lui Caragiale, privind „alienarea” 
lui Eminescu. Din spusele lui înţelegem că „bolnavul” ar fi parcurs o 
perioadă în care n-ar fi fost „cuminte” , dar nu ne spune în ce consta, concret, 
necuminţenia. 

La fel, relatarea lui Caragiale nu este un adevăr atestat de documente 
nici în cazul lui Iorgu Eminovici. „Ca să-şi încoroneze succesul, militarul 
s-a dus acasă şi, fără să lase măcar o vorbă, s-a împuşcat” „ zice dramaturgul. 
La o lectură grăbită, de aici, am putea înţelege că, abia ajuns la Ipoteşti 
venind de la Berlin, lorgu ar fi descălecat şi s-ar fi dus aţă către locul în care 
s-ar fi sinucis. Or, n-a fost deloc aşa. Certificatul de deces nu atestă acest 
lucru nici măcar după ce a fost „îmbunătăţit” cu adăugirile atât de necesare 

unora. Iorgu s-a întors în Ţară în toamna lui 1872, mergând întâi la Botoşani: 
„Iata mâne trebuie să [ie la Botoşani, unde aproape de 6 săptămâni mă aflu 
împreună cu Iorgu, care a fost foarte bolnav şi încă este” — Şerban către 
Eminescu, 3 noiembrie 1872. Potrivit Cronologiei mediatizate prin CD-ROM-ul 
lansat în anul 2000 de Centrul Naţional de Studii «Mihai Eminescu», la 
„Sept. 14. Grav bolnav de tuberculoză, Iorgu Eminovici se întoarce la Ipotești 
pentru a fi îngrijit de familie”. Nu ştim pe ce anume se bazează această 
informaţie atât de precis aşezată în timp, dar, dată fiind mica distanţă dintre 
Ipoteşti şi Botoşani şi cum Şerban nu precizează dacă Iorgu se afla sau nu în 
spital, ea este plauzibilă. Sigur nu rămâne însă decât faptul că, atunci când a 
revenit în Ţară, lorgu suferea de tuberculoză, într-o fază avansată, dar nu 
s-a stins decât peste un an, la 31 octombrie 1873 (vom demonstra că data de 
21 septembrie, acreditată de istoricii literari, este eronată). 
+ 

Fra Iorgu „blând” şi de o „izbitoare asemănare în toate” cu Eminescu, 
cum îşi aminteşte Caragiale, sau are dreptate Matei, care, orice s-ar spune, 
era mai bine informat şi care îl prezintă astfel: „Nalt, păr, mustață negre, 
ochi căprii, pielea albă, sombru, când râdea, se schimba vremea” ? În schimb, 
pentru Matei, „blând” şi „bun la suflet” a tost Nicu, alt frate. Problema e că 
Nicu nu era ofiţer şi nici nu se ştie să fi plecat vreodată cu Eminescu spre 
Occident (de altfel, exceptându-l pe Caragiale, nici în cazul lui Iorgu nu mai 
există vreo mărturie de acest soi, iar probă nici atât). Nicu este însă cel care, 
într-adevăr, s-a sinucis (dar numai în 1884, adică după „întunecarea” lui 
Eminescu — moment dincolo de care un dialog precum cel redat de Caragiale 
devine imposibil). 

Caragiale afirmă că avea 17 ani atunci când l-a întâlnit prima oară pe 
Eminescu (1852 + 17 = 1869). Pe de altă parte, tot el povesteşte cum 
înamoratul Eminescu i-a citit „o bucată dedicată unei actrițe”, adăugând 
mai încolo: „Poezia aceasta îmi pare că s-a publicat prin 68 sau 69 în Familia 
din Pesta”. Din formulare nu reiese cu claritate dacă poezia a fost publicată 
înainte sau după ce i-o citise lui. Cum credem că este vorba de poezia La o 
artistă (apărută în numărul din 18 august 1868 al revistei Familia), în primul 
caz, se poate deduce că întâlnirea lor a avut loc înainte de anul 1868, când 
Caragiale avea 15 ani. Imprecizia este firească şi, tocmai de aceea, afirmaţiile 
lui nu trebuie tratate drept literă de lege, mai ales în ceea ce priveşte plasarea 
lor în timp. Pe de altă parte însă, nu putem nici să le schimbăm fără a avea 
argumente extrem de puternice. 

„Primăvara următoare a plecat cu o trupă ambulantă de teatru prin 
Moldova...” , continuă dramaturgul. Cum astăzi este prezentat drept cert faptul 
că în iunie 1869 Eminescu ar fi însoţit trupa lui Pascaly într-un turneu prin 
Moldova şi cum noi nu avem alte informaţii, admitem această variantă, care 
ne duce la concluzia că Eminescu şi Caragiale s-au cunoscut în 1868. În vara 
anului următor Eminescu a părăsit Capitala, unde n-a mai revenit curând, 
pentru că în toamna lui 1869 îl găsim la Facultatea de filosofie din Viena. 

Dar Iorgu? În ce an ar mai fi avut loc întâlnirea cu Iorgu? Caragiale nu 
excelează prin limpezime: 


„Mai în urmă, l-am întâlnit tot aici pe Eminescu, cu un frate ale lui, ofițer. Plecau 
amândoi în străinătate — el la Viena, celălalt la Berlin” (subl. ns.). 


Cronologic, incertul „mai în urmă” reprezintă al treilea moment cunoscut 
de Caragiale. În primul s-au cunoscut, în cel de-al doilea Eminescu a plecat în 
turneu „prin Moldova”, iar în cel de-al treilea s-ar fi revăzut. A mai existat 
această a doua întâlnire, la scurt timp? Credem că nu. 

„L-am întâlnit tot aici.” Ce înseamnă „tot aici”? „Aici” la teatru, „aici” 
în Bucureşti, „aici” la gară, „aici” la Capşa? Au stat de vorbă mult, puţin? 
Din ce anume s-a convins Caragiale că Iorgu era „blând”? Reamintim unde 
localizează Caragiale prima lui întâlnire cu Eminescu: 


„Seara trebuia să vină la directorul lui — astfel puteam să-l văz. (...) Tânărul 
sosi” (subl. ns.). 


Să ne imaginăm că Iorgu l-ar fi însoţit pe Eminescu în biroul unui director 
de teatru, doar ca să-l poată contempla Caragiale? Chiar să fi vrut, putea? 
Să recitim ce-şi aminteşte Caragiale despre sfârşitul lui Iorgu: 


„S-a dus acasă şi, fără să lase măcar o vorbă, s-a împuşcat. Peste mai multă 
vreme, când am vorbit cu Eminescu de trista împrejurare a militarului, el mi-a 
răspuns...” (subl. ns.). 


Este neclar de unde până unde, cândva, „peste mai multă vreme”, 
Caragiale ar fi „vorbit cu Eminescu de trista împrejurare a militarului” . 
„Irista împrejurare”... A muri la 29 de ani nu-i o „tristă împrejurare”? Desigur, 
nu spre asta ţinteşte marele dramaturg, care caută, pe de o parte, sinuciderea 
lui Iorgu şi, pe de altă parte, reacţia indiferentă a lui Eminescu pentru a le 
topi într-un unic simbol. Pentru ca Eminescu să-i fi „răspuns”, obligatoriu, 

Caragiale trebuia să întrebe înainte ceva. Cam cum putea să sune acea 
întrebare despre Iorgu, astfel încât să urmeze replica: 

„— Mai bine! ăla era mai cuminte ca noi!” ? 

Şi-apoi, cum s-ar fi ajuns la aceast subiect? Cât de deschis era sau nu 
Eminescu atunci când tema discuţiilor o constituiau problemele lui 
personale, de familie, ne-o dovedesc cu prisosinţă marile pete albe din 
biografia lui (amintim că nu este cert nici măcar nivelul lui de şcolarizare). 
De altfel, din formularea lui Caragiale, rezultă că pretinsa sinucidere a lui 
Iorgu ar fi fost fapt notoriu, nu informaţie confidențială. Caragiale prezintă 
lucrurile ca şi când el şi Eminescu ar fi avut în Iorgu un subiect comun de 
discuţie — fapt ireal. 

Incontestabil, Caragiale nu pomeneşte niciodată numele lui Iorgu. 
Delicateţe? Foarte posibil. În lipsa unor dovezi, rămâne însă deschisă şi cealaltă 
variantă: marele dramaturg nu l-a întâlnit niciodată pe Iorgu. 

Izbitoare este şi asemănarea reacției lui Eminescu la aflarea sinuciderii 
colegului lui Procinkievicz, cu comentariul făcut de el pe marginea morţii 
lui Iorgu, în timpul discuţiei cu Caragiale: 


+ „Bine a făcut Procinkievicz. Viaţa e un moft, o prostie.” 
+ „Mai bine! ăla era mai cuminte ca noi!” 


Coincidenţe? Spre edificare, să reluăm firul faptelor, potrivit lui Caragiale: 

1868 — Caragiale îl cunoaşte pe Eminescu, în Bucureşti. 

1869 — Eminescu părăseşte Bucureştii, împreună cu o trupă de teatru. 
Anul 1960 este singurul în care şi Eminescu şi Iorgu pleacă în străinătate şi, 
totodată, singurul în care Caragiale l-ar mai fi putut vedea pe Iorgu, deoarece 
acesta nu s-a mai întors în Ţară decât în toamna lui 1872, pentru a nu mai 
pleca decât în pământ, la 31 octombrie viitor; în ultimele luni de viaţă a mai 
pendulat de câteva ori între Ipotești şi Botoşani, dar n-a mai ajuns în Bucureşti. 
Numai că Eminescu şi Iorgu n-au plecat împreună în 1869. Iorgu a făcut parte 
dintr-o misiune militară trimisă la Berlin, iar Eminescu, conform versiunii 
consacrate, trebuie să fi ajuns la Praga, unde şi-ar fi făcut prima lui fotografie, 
după care s-ar fi înscris ca student extraordinar la Facultatea de Filozofie din 
Viena. În afară de asta, anul 1869 trebuie scos din calcul şi deoarece Caragiale 
afirmă că întâlnirea în trei ar fi avut loc „mai în urmă” — formulare care te 
duce cu gândul la un interval de timp mai mare, nu de doar câteva luni. 

1870 sau ulterior — Caragiale i-ar întâlni în Capitală pe Eminescu şi pe 
Iorgu (imposibil, din motive deja arătate). 

Cronologia faptelor reduce drastic optimismul. În consecinţă, devine mult 
mai probabil ca personajul în care noi îl vedem pe Iorgu să fi fost, de fapt, o 
compoziţie inspirată (conştient sau nu) de două sinucideri: a lui Nicu, care 
avea calitatea de frate al lui Eminescu, şi al lui Procinkievicz, al cărui gest a(r fi) 
fost aproape aplaudat de Eminescu. 

Departe de a acuza inexactităţile din articolul lui Caragiale, chiar dacă 
unele dintre ele nu-şi au justificare (precum afirmaţia privind-o pe Ralu, 
mama lui Eminescu: „de moartea ei se legau nişte amintiri mai crude decât 
ca de o moarte normală”), modul în care asamblează cioburi de amintiri şi 
de felurite informaţii într-un întreg este remarcabil. Informaţiile greşite 
strecurate? Nu avem argumente puternice să credem că acestea ar fi fost 
deliberate (de pildă, spre deosebire de Maiorescu, Caragiale nu îl aminteşte 
şi pe Nicu, care s-a sinucis cu adevărat). În schimb, ştim câţi alţii au fost 
induşi în eroare în epocă şi de către cine. Deocamdată, încă putem să credem 
cu tărie că în necrologul În Nirvana Caragiale nu recompune evenimente cu 
date biografice certe, ci o atmosferă, filtrând şi concentrând — poate 
imprudent, uneori — un destin într-un unic strop de viaţă descrisă metaforic. 

Totodată, însă, nu putem face abstracţie de alte realităţi. 

În primul rând, o coincidenţă: informaţia lui Caragiale (18 iunie 1889) 
este repetată — sub o altă formă — de Maiorescu (în două texte distincte, unul 
datat octombrie 1889 şi apărut în ediţia IV a Poesii, celălalt, mai amplu şi 
care-l include pe primul, publicat la 1 noiembrie, în Convorbiri literare). 
Indirect, cei doi se susţin reciproc. O mulţime de alte fapte indubitabile (atât 
de dinaintea lui 18 iunie 1889, cât şi ulterioare acestei date) atestă însă că, 
dintre cei doi, numai Maiorescu putea profita de pe urma neadevărului 
despre Iorgu. Interesul magistrului era inclusiv unul avocăţesc, în cel mai 
rău sens al cuvântului. 

În al doilea rând, literaturizarea lui Caragiale a fost preluată de indivizi 
care s-au slujit de ea ca de o armă, pentru a lovi în imaginea lui Iorgu şi, prin 
acesta, în Eminescu. Ei sunt aceia care, în privinţa lui lorgu, au extras din 
articolul lui Caragiale ceea ce Matei numeşte „o anecdotă că s-ar fi sinucis” 
(2 aprilie 1909). 

În al treilea rând, Caragiale n-ar fi putut să discute cu Eminescu despre 
sinuciderea lui Iorgu, din bunul motiv că, aşa cum demonstrează 
documentele, acest gest care pătează memoria militarului rămâne o invenţie 
răuvoitoare a celor care nu ştiau cum să demonstreze că Eminescu ar fi fost 
alienat, „nebunia” lui având, pasămite, caracter ereditar. 

Torga gi efectul Wataneacu 


Matei, mezinul familiei Eminovici, îl prezintă astfel pe fratele-i Iorgu, 
trecut prin şcoala militară prusacă: 


„Semăna la față cu mama. Era înalt, brun-alb; a fost trimis la Berlin ca sub-locotenent, 
ataşat cu serviciul la o companie de infanterie. Dintr-o căzătură de pe cal la o manevră 
în Brandemburg, a zăcut doi ani şi i s-a tras moartea. A murit în 1873" + „Nalt, păr, 
mustață negre, ochi căprii, pielea albă, sombru, când râdea se schimba vremea” (epistolă 
către Corneliu Botez, 11 aprilie 1909). 


Cu altă ocazie, Matei scrie: 


„Asupra identităţii fotografiei lui Iorgu, dă pe la generalul Manu care e un boier 
de toată demnitatea şi întreabă-l D-l general, pe la 1868—69, a fost trimisă o misiune de 
ofițeri români la Berlin, misiune a căreia eraţi D-voastră pe atunci Colonel şi aveaţi în 
misiune pe Maiorul Cantili (mai pe urmă general), pe maiorul Gorjan (mai pe urmă tot 
general), pe Locot. Otetelişanu (mai pe urmă colonel de geniu) etc. — Era în acea misiune 
şi acest ofiter şi arată-i fotografia ce ţi-am trimis, şi cum îl chema? Şi-ți va răspunde: 
Locot. Eminovici Gheorghe. — Acelaş lucru poți să-l faci şi cu mai puţin etichetă, mergând 
la generalul în retragere Eustațiu Mihail, tot în Bucureşti, fost el multă vreme director 
de serviciu (personal şi operaţii militare) în ministerul de resboiu, cel mai intim prietin 
a lui Iorgu din toată armata. Acestuia arată-i numai fotografia şi întreabă-l cine-i? 

Cu această ocasie vei mai afla un lucru: Iorgu la ducerea la Berlin a mai avut şi o 
misiune confidențială, a dus corespondenţă secretă a Regelui, acuma nu ştiu, cătră tatăl 
Regelui, cătră Wilhelm I, sau către prinţul de coroană de pe atunci, mai pe urmă Împăratul 
Frideric III-le. Atât generalul Manu cât şi Eustațiu îți vor da desluşiri în această privinţă” 
(scrisoare către Corneliu Botez, 26 aprilie 1909). 


Nu ştim dacă şi cu ce rezultate a urmat C. Botez sfaturile lui Matei. Ştim 
însă că, dacă s-ar fi dorit, la acea vreme încă se puteau afla multe detalii despre 
Iorgu, de la „cel mai intim prietin” al acestuia. A fost preferată însă „o 
anecdotă”, în care el apare ca sinucigaş. Nu putem demonstra cine a lansat- 
o, dar ştim cine au fost primii care au afirmat public acest lucru şi mai ştim că 
eminescologi de vârf au acceptat această gogoaşă uşor de contestat, căci se 
bazează pe un ordinar fals în acte publice, produs ulterior morţii lui Eminescu. 

Înainte de a prezenta „argumentul” scriptic al celor care promovează şi 
în şcoli ideea că Iorgu s-ar fi sinucis, socotim absolut necesar să oferim un 
exemplu de „alienare biografistă” — sau cum să-i spunem? — pentru a arăta 

ce monstruozităţi pot creşte dintr-o minciună scuipată de Maiorescu, estetul 
care ar trebui să dea de gândit prin simplul fapt că minte prea mult şi prea 
uşor. La rădăcina răului se află prima parte a articolul Eminescu şi poeziile 
lui, apărut în revista Junimii, precum şi în ediţia a IV-a a volumului Poesii, 
unde — sub titlul Poetul Eminescu — este prezentată de autor drept „notiță 
biografică” . Ea reprezintă modelul folosit de papagalii cu papion, adică de 
acei istorici literari care nu ştiu să facă altceva decât să preia teorii lansate ori 
acceptate de cei care le-ar putea crea necazuri — profesionale sau de altă 
natură. Spre deosebire de contemporanii lui Maiorescu, care au putut fi induşi 
în eroare (şi) pentru că le lipseau informaţii esenţiale, papagalii cu papion au 
la îndemână documente care i-au lipsit şi lui Eminescu însuşi. Totul era să fi 
vrut să le citească şi să le reproducă identic. 
+ 

În ediţia din 1934 a studiului său despre Eminescu, până şi N. Petraşcu 

este obligat să recunoască: 


„S'a spus de mulți că boala lui a fost o moştenire din familie. E însă o afirmare 
nedovedită, repetată de toți, unii după alţii. În familia lui un frate s”a sinucis. Acesta e 
singurul stigmat” (subl. ns.). 


Când întâlnesc asemenea cuvinte, gândurile biografilor lui Eminescu 
încep să patineze, să alunece ca Stan şi Bran pe coji de banane. În prima 
ediţie, din 1892, Petraşcu nici măcar nu aminteşte teoria „bolii ereditare”, 
dar şamanii istoriei noastre literare se prefac a nu observa acest lucru. 
Timpul trece, martorii se duc, lumea uită vechile polemici, iar istoria literară 
are forţe suficiente pentru a reveni cu neruşinare asupra unei minciuni 
care n-a prins în trecut. Astfel, ce n-a cunoscut nici Petraşcu, a aflat unul ca 
G. Munteanu: 


„Se poate pune întrebarea dacă Eminescu va fi înțeles avertismentul pe care îl 
constituiau repetatele sale «troahne» din 1872. După cum îşi descrie simptomele, s-ar 
zice că nu. Însă el îşi ascunde adevăratele gânduri, ca totdeauna în împrejurări similare, 
spre a-şi menaja mama. Că asupra etiologiei înșelătoare a luesului era suficient de 
prevenit o dovedeşte, peste un an şi ceva, scrisoarea adresată părinţilor la 18 iunie 1873, 
prin care se informa asupra lui Iorgu, ofițerul, lovit şi el între timp de înfricoşătoarea 
boală şi venit la Ipoteşti: «De două ori am scris lui lorgu şi n-am căpătat nici un răspuns, 
aşa încât nu ştiu cum vă aflaţi acasă şi tăcerea fratelui meu mă umple de neliniște. [...] 
Vă rog dar a mă scoate din această neliniște şi a-mi răspunde numaidecât în urma 
primirii scrisorii de faţă.» Pentru cine cunoaşte codul epistolar eminescian, «neliniştea » 
aceasta e un nume mai blând dat stării cu care asculta deşirându-se firul Moirei.” 

Peste vreo 15 pagini, biograful-cu-orice-preţ repetă mizerabila lui 
minciună: 


„Iar acum, în loc de orice nădejde, fratele mai mare îi dădea [lui Eminescu — n. ns.] 
grozava ştire că şi la Iorgu s-a declarat boala Iurăsceştilor, aducându-l pe capul 
bătrânului” (subl. ns.). 


Răsfoim alte câteva file şi ajungem la punctul culminant al infamiei: 


„Îngrijit câteva timp de către Şerban cu mijloacele ce se puteau afla la Ipotești ori 
la Botoşani, bolnavul înţelese până la urmă că nu-i nici o nădejde să se vindece şi căzu 
într-o deprimare adâncă; mai ales după ce fratele mai mare, terorizat el însuşi de 
semnele ancestralei maladii, găsi un pretext şi luă drumul Berlinului. La 21 septembrie 
1873, Iorgu îşi curmă zilele — ca un militar ce se afla — prin împușcare. Familia, 
consternată, încercă să tăinuiască grozăvia, îngropându-l pe furis după rânduiala 
creştinească şi declarându-i decesul cu întârziere. Totuşi vestea se răspândi, dacă preotul 
care slujise la înmormântare era chemat să dea seama în fata autorităţilor ecleziastice. 
De acum înainte, felul cum se poartă între dânşii cei din familia Eminovici — îndeosebi 
bărbaţii — trădează câteodată ceva dintr-un veritabil coşmar etic, din psihologia celor 
ajunşi în situațiile-limită ale biologiei, simbolizată prin clasicul episod dantesc al 
contelui Ugolino. Putea fuga lui Şerban de lângă fratele în năpastă, precum şi tot ce 
profera bătrânul în scrisorile trimise lui Mihai, să nu-şi afle nici un răsunet ori 
complement în atitudinile acestuia?” 


Mai sărim vreo 20 de pagini din „lucrătura” lui G. Munteanu: 


„Semnificativ e că nimeni — cu excepția lui Maiorescu, vag prevenit pe altă cale — 
nu-şi da seama ce ascunde existența aceasta alertă, contagioasă, din începuturile 
şederii lui Eminescu la Iaşi. Când soseşte el însuşi în capitala Moldovei, pe la jumătatea 
lui octombrie 1874, Slavici e bucuros de starea în care îşi află prietenul, plin de inițiative 
şi proiecte, sociabil, făcându-le toate cu voioşie. Însă fundalul e altul. Cu puţin mai 
înainte, Samurcaş telegrafiase poetului că fratele său Şerban ajunsese într-un stadiu 
catastrofal al bolii de plămâni şi dădea semne de alienare...” (subl. ns.). 


Noroc că autorul îşi dă singur cu stângul în dreptul. Prin ultimele rânduri 
citate, el recunoaşte că ancestrala maladie care l-a ucis pe Şerban a fost 
tuberculoza. Şi dacă, aşa cum mărturiseşte în pasajul anterior, Şerban era 
„terorizat” de aceeaşi boală care-l secerase pe Iorgu, rezultă aproape 
matematic că nici acesta din urmă nu avusese sifilis, ci o maladie pulmonară 
— incurabilă la acea vreme. 

Alte câteva observaţii. 

+ Din toată românimea, doar Maiorescu ar fi fost „vag prevenit pe altă 
cale” să nu se lase indus în eroare de Eminescu, cineva sau ceva mai presus de 
percepțiile umane obişnuite atenţionându-l că, dacă acesta devenea „plin de 
inițiative şi proiecte, sociabil, făcându-le toate cu voioşie”, însemna că 
prăpădul bate la uşă. Nu ştim cât de „vag” fusese avertizat Maiorescu şi nici 
de la G. Munteanu nu mai putem spera să aflăm, dar poate ne ajută cei care- 
i împărtăşesc părerile. Poate tot dânşii ne vor spune şi dacă acea „altă cale”, 
prin care Maiorescu primea astfel de mesaje era alta decât somnul. Când o 
elită chiar crede că sociabilitatea şi voioşia sunt manifestări de-un dramatism 
zguduitor, e numai bună de casat, până nu-i casează ea pe toţi ceilalţi. 

De unde aberaţiile lui G. Munteanu? De la Maiorescu: 


„De altminteri şi în vremea, în care spiritul lui era în vigoare, felul traiului său 
făcuse pe amici să se teamă de resultatul final” (Poetul Eminescu şi Eminescu şi 
poeziile lui). 


Care au fost acei amici care întrezăriseră cum va sfârşi Eminescu? Cum 
de ştiau cu toţii, dar nu au discutat niciodată despre asta? Dar, mai ales, cine 
poate demonstra că spiritul lui Eminescu nu „era în vigoare” şi la 28 iunie 1883, 
când editorialul din Timpul probează acest lucru cu asupra de măsură? Ce 
resorturi nevăzute, ce apartenenţe nebănuite fac ca şi astăzi cuvântul lui 
Maiorescu (politician de profesie avocat, parvenit prin mijloace pe care nu le 
discutăm acum şi aparţinând unei găşculiţe pentru care trădarea era mijloc de 
ascensiune) să aibă mai mare preţ decât realităţile indubitabile, aflate la 
îndemâna oricui? Pot fi socotiți mai morali aceia care îl apără astăzi cu orice 
preţ, preluând marile lui vinovăţii? 

+ „...Şi la Iorgu s-a declarat boala lurăsceştilor” ... Care era acea boală? 
Pe la începutul cărţii, G. Munteanu opinează: 


„Să nu căutăm deci în aceste privinţe — cum au făcut unii — vreun miraculos stimul 
ori vreo obscură frână atavică de ordin patologic. Dar nici să nu pregetăm a constata 
— cum au încercat alţii — că la nivelul purei biologii (şi determinând explicabile rezonanțe 
psihologice) a acţionat o fortă malefică, sortindu-i nimicirii pe urmaşii căminarului 
unul după altul, la termenele variabile pe care le hotărau rezistența individuală şi 
împrejurările.” 


Ce-o fi priceput autorul prin „pură biologie”, „rezonanţe psihologice” 
şi „fortă malefică”? Ne temem că nimic. Toate acestea rămân simple cuvinte 


ceva mai poleite, simple simboluri ceţoase menite să fure atenţia şi să creeze 

iluzia că gravele afirmaţii ale istoricului ar avea acoperire. Trist, dar şi 
revoltător! Deci „boala lurăsceştilor” ar fi existat, dar nu era ceva „de ordin 
patologic”. Unde s-o includem, atunci? Între talente? Între virtuţi? Dacă 
Eminovicii ar fi pierit cu toţii din cauza unei unice maladii, „boala 
iurăsceştilor”, şi dacă Iorgu şi Eminescu ar fi fost luetici, evident că tot 
luetici trebuiau să fie şi ceilalți. 

Temeiul afirmațiilor lui G. Munteanu? Acelaşi Maiorescu. Printre alte 
minciuni, acesta o scapă şi pe următoarea (publicată pentru prima dată în 
textul Poetul Eminescu — prefaţă la ediţia IV a volumului Poesii, să-i fie clar 
publicului pe cine citeşte!): 


„Dacă a nebunit Eminescu, causa este exclusiv internă, este înnăscută, este 
ereditară. Cei ce cunosc datele din familia lui, ştiu că la doi fraţi ai săi, morti sinucigi, 
a izbucnit nebunia înainte de a sa şi că această nevropatie se poate urmări în linie 
ascendentă.” 


Observăm viclenia avocăţească: „Cei ce cunosc datele din familia lui, 
ştiu că... această nevropatie se poate urmări în linie ascendentă” . Cine erau 
respectivii cunoscători de Eminovici? Nimeni, căci afirmaţia este mincinoasă. 
Simpla includere a lui Iorgu între nebuni arată cât de bine intenţionat era 
Maiorescul. „Linie ascendentă” ? Care dintre ele, căci sunt două posibilităţi. 
Ambele? Cititorul poate fi descumpănit. Aici încep să joace un rol nefast 
cuvintele lui Caragiale: 


„L-am întrebat atunci pe Eminescu dacă mama lui trăieşte. Mama murise, dar, 
după aerul posomorât cu care mi-a răspuns, am înţeles că de moartea ei se legau nişte 
amintiri mai crude decât ca de o moarte normală, nu numai dureroase, dar şi neplăcute.” 


Pasajul este ciudat. Ce înţelegea Caragiale prin „moarte normală”? I s-a 
spus lui că şi mama lui Eminescu s-ar fi sinucis ori că s-ar fi stins alienată 
mintal? I-au fost turnate felurite braşoave după ce Maiorescu îl alesese spre 
a face parte din consiliul de tutelă al lui Eminescu? Vrea Caragiale să sugereze 
acest lucru fără a fi influenţat de altcineva? Deşi (mai?) nimeni nu contestă că 
Raluca luraşcu a murit răpusă de cancer, nu de o complicaţie provocată de 
sifilis, din cauza acestor nefericite cuvinte ale lui Caragiale, ea este socotită 
„linia” prin care în familia ei s-ar fi scurs nebunia. 

+ „Clasicul episod dantesc al contelui Ugolino”... Cinste istoricului 
nostru că l-a citit şi pe Dante (şi norocul acestuia că nu s-a ocupat şi de el!), 
dar nu prea vedem legătura cu Eminovicii. În cazul lui Ugolino, nimeni din 


334 —— Semnele Timpului — w6- 


jurul lui n-a putut, bunăoară, să scape prin fugă, cum ni se spune că ar fi 
procedat Şerban. Pentru cei care au citit mai de mult Infernul, amintim că 
Ugolino della Gherardesca a fost un conte din Pisa (fiul lui Guelfo), având 
un timp sub comandă flota şi, mai apoi, scurtă vreme, treburile cetăţii. În 
această ultimă calitate (podestà), deoarece Pisa pierduse bătălia navală de la 
Meloria (1284), unde fusese învinsă de genovezi, şi pentru că o alianţă ad- 
hoc (Genova, Florenţa şi Lucca) ameninţa Pisa, contele Ugolino a cedat 
acestora unele puncte fortificate ale cetăţii. Duşmănit de Ruggieri degli 
Ubaldini, arhiepiscop al Pisei şi rivalul său, contele Ugolino şi patru dintre 
rudele lui de sânge (doi copii — Gaddo şi Ugoccione — şi doi nepoți — Brigata 
şi Anselmuccio) au fost închişi în iunie 1287 în turnul Gualandi din piaţa 
Dei Cavalieri, unde au şi murit, doi ani mai târziu. Deoarece au fost lăsaţi să 
piară de foame, locul în care au fost ţinuţi închişi a fost numit apoi Turnul 
foamei. (Ruggieri era şi conducător al ghibelinilor, gruparea care, în opoziţie 
cu guelfii, susţinea interesele împăraţilor germani în dauna Papei — de aici şi 
plasarea lui de către Dante pe ultimul inel al Infernului, cel de-al nouălea, 
unde ajungeau trădătorii.) 

Când Dante intră în dialog cu contele Ugolino, acesta tocmai muşca din 
țeasta lui Ruggieri (de aceea îl şi compară cu Tideu, fost rege al Tebei). De 
asemenea, potrivit unor versiuni (lansate, evident, de duşmanii care-l 
uciseseră), înainte de a muri, Ugolino ar fi încercat să se hrănească cu carnea 
propriilor copii. Probabil acesta este aspectul la care se referă G. Munteanu 
atunci când invocă „psihologia celor ajunşi în situaţiile-limită ale biologiei”. 
În Infernul lui Dante, contele Ugolino se prezintă drept victimă a minciunii 
şi a bestialităţii lui Ruggieri. Ugolino relatează o scenă în care, atunci când el 
îşi muşca mâinile cu furia neputinței, copiii, înţelegându-l greşit, s-au oferit 
să muşte din ei — de aici, poate, concluzia unora că aşa ar fi şi făcut. Dante 
însuşi numeşte însă Pisa „leagăn al ruginii” , al dezonoarei, pentru că a permis 
crime precum cele relatate de contele Ugolino, cea mai revoltătoare faptă 
fiind chinuirea copiilor acestuia, evident nevinovaţi. 

„Coşmar etic”? Trăit de cine: de Ugolino sau de Ruggieri? Mai degrabă 
de Dante. Dar Eminovicii? În ce a constat pretinsul lor „coşmar”? 'Tăcere. 
De ce a fost unul „etic”? Pentru că Maiorescu a decis, iar ceilalţi trebuie să 
repete ca nişte şcolari cuminţi: Eminescu ar fi fost „degenerat în forma lui 
etică şi intelectuală”, lovit fiind de „nemiloasa fatalitate ereditară”? 

+ „Se poate pune întrebarea dacă Eminescu va fi înțeles avertismentul 
pe care îl constituiau repetatele sale «troahne» din 1872.” Întrebări se pot 

pune multe, dar nu numai despre Eminescu sau familia lui, ci şi despre cei 
care au făcut diverse aprecieri cu privire la el. Cât priveşte cumplitele 
„troahne” acuzate, s-ar zice că G. Munteanu nu ştia ce-s acelea. Pentru cine nu 
cunoaşte, troahnă este sinonim cu guturai, care astăzi n-o mai fi frecvent ca la 
începutul secolului trecut, dar care era ceva obişnuit pe la 1900 şi înainte: 


„Rar se întâmplă ca cineva să scape din iarnă fără guturaiu, mai ales din iarnă, 
căci această supărătoare boală o poate avea omul şi în celelalte anotimpuri. De aceea 
nu este greu de a cunoaşte un catar, sau o troahnă (subl. ns.), care constă într’ o creştere 
trecătoare a cantităţii lichidului care se găseşte de obiceiu la suprafața membranelor 
numite mucoase, cari căptuşesc pe dinăuntru organele noastre” (Doctorul de casă). 


Dacă ar fi să ne luăm după G. Munteanu, ar însemna să credem că sifilisul 
bate străzile mai mult decât vântul şi că, ori de câte ori unei femei începe să-i 
curgă nasul, trebuie rapid transportată la ginecolog. Feministele ce zic? 

+ Când tăcerea lui Iorgu îl îngrijorează pe Eminescu, istoricul nostru 
vede în asta o dovadă „că asupra etiologiei înșelătoare a luesului era suficient 
de prevenit”. Ca savant, G. Munteanu n-are timp să se întrebe: tuberculoza 
făcând ravagii la acea vreme şi Iorgu suferind de această boală, nu era firească 
neliniştea fraţilor acestuia? Dacă astăzi cineva este alarmat atunci când fratele 
lui, bolnav de cancer, nu mai răspunde apelurilor sale, înseamnă că-l caută 
sifilisul deghizat în troahnă sau vreo „forță malefică” capabilă să-i dea unele 
„rezonanţe psihologice” — desigur, „la nivelul purei biologii”? 

Pe lângă acestea, nepăsătoare faţă de tremurul interior al biografilor, 
documentele nu indică o nelinişte chiar atât de grozavă, de vreme ce Şerban îi 
scrie în toamna lui 1872: 


„leri chiar a fost vorba de tine, că de atâte săptămâni ai plecat, fără să ne fi 
înştiințat până acum, şi că, dacă vei scrie, apoi numai ca să ţi se trimeată bani”. 


Noi nu am sesizat prezenţa a ceea ce G. Munteanu numeşte „codul 
epistolar eminescian”, dar dacă aşa ceva este totuşi o realitate, ne îndoim 
profund că numitul l-ar fi putut vreodată desluşi. 

+ Şerban, „terorizat el însuşi de semnele ancestralei maladii, găsi un 
pretext şi luă drumul Berlinului” . Simţind că mai lipseşte ceva, dascălul istoric 
literar adaugă: 


„Putea fuga lui Şerban de lângă fratele în năpastă, precum şi tot ce profera bătrânul 
în scrisorile trimise lui Mihai, să nu-şi afle nici un răsunet ori complement în atitudinile 
acestuia?” 

Aşadar, „fuga lui Şerban” l-ar fi afectat şi pe Eminescu? Cum? În ce a 
constat acel interior „răsunet”, acel vaier pustiitor, de care vorbeşte istoricul? 
Când vorbele ajung şi ele să facă strip tease, adevărul se clatină. 

După ce Iorgu a venit în Țară, cel care l-a îngrijit a fost Şerban (şi nu 
putem şti dacă nu cumva acest fapt nu a avut urmări asupra propriei lui 
sănătăţi). Şerban a rămas la Botoşani (Ipoteştii erau aproape) până în 
primăvara lui 1873, când a plecat spre Berlin nu ca să-şi părăsească „fratele 
în năpastă” ci pentru a încerca să se salveze pe sine, cât mai putea spera în 
vindecare. Matei este foarte categoric când scrie despre Şerban şi dacă poate 
greşi anul, nu poate greşi şi cauza majoră, imperativă: 


„A murit de oftică în Berlin, unde se dusese să se caute (subl. ns.) în 1874" (de fapt, 
1873, cum ne atestă corespondenţa lui Eminescu cu părinţii lui). 


Ce suflet trebuie să ai pentru ca din plecarea lui Şerban „ca să se caute” şi 
din cunoaşterea faptului că acesta chiar va muri în anul următor să faci un 
„Dretext”, menit să justifice, pasămite, fuga „de lângă fratele în năpastă” ? 
Ştim noi în ce condiţii s-a decis plecarea lui Şerban? Ştim noi dacă nu cumva 
chiar Iorgu, ştiindu-se fără scăpare pe sine, dar sperând în vindecarea lui Şerban, 
i-a cerut acestuia să plece, spre a nu face un sacrificiu inutil? 

Dar, mai ales, Eminescu însuşi nu era plecat din Țară? Pe el de ce nu l-am 
acuza tot de „fugă”, când ştim că în septembrie 1872 Iorgu venise în Ţară, 
fiind deja bolnav, iar în octombrie Eminescu a plecat la Berlin, ca să se înscrie 
la Universitatea de acolo (Facultatea de filozofie) — lucru pe care, spre supărarea 
lui Şerban, nici măcar nu l-a făcut imediat, ci abia la 18 decembrie? 

În strania viziune a lui G. Munteanu, alt lucru care ar fi avut „rezonanță 
ori complement în atitudinile” lui Eminescu ar fi fost tot ceea ce „profera 
bătrânul în scrisorile trimise lui Mihai” . Care sunt scrisorile la care se referă 
şi, mai ales, ce anume „profera bătrânul”? Ticălos mai e acest descântec, 
care se pretinde a fi „ştiinţific”! 

+ Cea mai mare mizerie este însă concentrată în următorul pasaj: 


„Familia, consternată, încercă să tăinuiască grozăvia, îngropându-l pe furiş după 
rânduiala creştinească şi declarându-i decesul cu întârziere. Totuşi vestea se răspândi, 
dacă preotul care slujise la înmormântare era chemat să dea seama în fata autorităţilor 
ecleziastice.” 


„Vestea se răspândi”? Nu, căci nu era o veste, ci un zvon otrăvit. Un 
zvon care n-a bâzâit la vremea înmormântării lui lorgu, ci decenii mai târziu. 

De aceea, dacă s-a răspândit, explicaţia nu stă în faptul că preotul satului ar 
fi fost „chemat să dea seama în fața autorităţilor ecleziastice”, ci în funeste 
existenţe profesional-morale precum cea a lui G. Munteanu. Pentru ca istoricul 
nostru să fie atât de sigur pe sine când afirmă că autorităţile ecleziastice l-ar 
fi luat la zor pe preot, el trebuia să cunoască şi cum se numea preotul vinovat, 
şi care erau respectivele autorități, şi cum anume au soluţionat cauza. De ce 
nu ne-a spus şi nouă şi de ce, în general, nu este G. Munteanu concret? 
Pentru că minte. De ce minte? Unii, ştiind că G. Munteanu indică drept sursă 
a acestor informaţii pe A. Z. N. Pop, ar putea da vina pe acesta. Ce nu-i 
posibil pe lume? Problema este că A. Z. N. Pop prezintă întregul text al 
certificatului de deces — atât partea autentică, cât şi nota adăugată ulterior. 
De aceea, orice comentarii ar face A. Z. N. Pop pe marginea lui, el nu va mai 
fi crezut decât de cei care au mai mult memorie, decât rațiune. A fost şi cazul 
lui G. Munteanu? 

În afară de aceasta, A. Z. N. Pop nu este decât aparent vârful acestei 
piramide a minciunilor, pentru că el a publicat textul certificatului de deces 
al lui Iorgu. Nimeni nu s-ar fi gândit vreodată să falsifice acest document, 
dacă n-ar fi existat greşita informaţie privind „sinuciderea” lui Iorgu. Iar 
aceasta n-a fost inventată de A. Z. N. Pop (ceea ce nu înseamnă însă, automat, 
că ar fi fost complet străin de mistificare). 

Şerban ar fi fost îngropat „pe furig” — noaptea, înţelegem. Groapa i-o fi 
fost săpată chiar de Căminar, ca să nu afle lumea, iar slujba preotului „vinovat” 
a fost ţinută în şoaptă, la lumina a doi ochi de bufniţă? Să admitem şi-un 
asemenea scenariu, oricât de tare ar puţi a boala-biografului. Dar din clipa în 
care mormântul ar fi fost închis, ce rațiune l-ar mai fi împiedicat pe Căminar 
să anunţe moartea fiului? „Declarându-i decesul cu întârziere” de aproape 
o lună şi jumătate el nu reuşea decât să atragă atenţia. În plus, când, cum şi 
de la cine a aflat autoritatea administrativă de decesul lui Iorgu? Iar în cazul 
în care Căminarul minţise autorităţile, el nu era răspunzător în nici un fel? 
Unde este mărturia incriminatoare şi cui a aparţinut ea? 

În sinistra versiune a lui G. Munteanu, toţi Eminovicii (în 1873 trăia şi 
Raluca, soţia Căminarului) apar ca un fel de grup mafiot, care-l ispiteşte şi-l 
cumpără pe popă pentru a-ncerca să-L păcălească pe Dumnezeu. Critic şi 
istoric literar, profesor universitar şi, nu în ultimul rând, autor socotit drept 
unul dintre marii biografi ai lui Eminescu, G. Munteanu lasă a se înţelege că 
preotul l-ar fi îngropat pe Iorgu încălcând canoanele religioase şi că de aceea 
ar fi fost, vezi Doamne, „chemat să dea seama” . În realitate, documentul nu 

transmite acest mesaj nici măcar după ce a fost mistificat, singura vinovăţie 
care i se impută preotului fiind aceea că n-ar fi avut „autorisațiunea Primării” . 
Iar primăria nu ştim să fi fost for ecleziastic. 
+ 
G. Munteanu nu este singurul autor care pune decesul lui Iorgu pe seama 
sifilisului, însă mulți alți autori socotesc că moartea lui Iorgu s-a tras de la o 
boală de plămâni. De pildă: 


Gh. Călinescu: „În urma unei răceli contractate la acele manevre sau a unei 
căderi de pe cal, s-a îmbolnăvit, şi după vreo trei ani, la 21 septembrie 1873, muri, 
în vârstă de 29 de ani, fiind înmormântat la Ipoteşti. Se prea poate să fi fost atins de 
ftizie.” 

O. Minar: „O boală de piept îl sileşte să-şi înainteze demisia din armată.” 

Gala Galaction: „Ofiţer excelent, care studiase în Prusia ... moare de pneumonie 
(sau dintr-o trântitură de cal), şi este înmormântat la Ipotești.” 


Ne atrag atenţia şi spusele lui Gh. Cunescu: 


„În 1914 nu se cunoştea că locotenentul Gheorghe (Iorgu) Eminovici, suferind de 
o boală incurabilă (în epocă, şi tuberculoza era incurabilă — n. ns.), s-a sinucis. Căminarul 
Gh. Eminovici a lansat versiunea că a căzut de pe cal. A declarat moartea lui, la Primărie, 
cu două luni mai târziu.” 


Vedem că se face adesea legătură între căderea de pe cal şi tuberculoză. 
În mod ciudat, nimeni nu le aşează invers, tuberculoză şi cădere de pe cal, 
deşi astfel sugerata legătură de cauzalitate dintre ele devine mai firească, 
căci, dacă e mai greu de crezut că o acţiune mecanică poate produce bacili, 
sleirea unui organism măcinat de boala de plămâni poate oricând să-l facă 
pe călăreț să cadă din şa. lar căzătura poate fi mortală. 

Aşadar, în 1914, nu era cunoscută nici „sinuciderea” lui Iorgu, nici faptul 
că acesta ar fi suferit de o boală incurabilă, dar brusc, adevărul ar fi irumpt!? 
Oare? După cum am arătat mai sus, primul care a afirmat public că Iorgu s- 
ar fi sinucis a fost Caragiale, în iunie 1889. La foarte scurt timp (după patru 
luni), i-a urmat Maiorescu. Şi totuşi — teoretic, cel puţin — rămâne posibil ca 
mult timp să nu se fi auzit de pretinsa sinucidere a lui Iorgu, deoarece nici 
Caragiale, nici magistrul nu nominalizează (primul se referă doar la un 
frate mai mare, de profesie militar, iar celălalt nu face nici atât, pomenind 
doar „doi fraţi ai săi, morţi sinucişi” ). Că numai Iorgu corespunde relatării 
lui Caragiale (frate mai mare, militar, decedat timpuriu) este perfect adevărat, 

dar câţi cunoşteau detalii despre familia lui Eminescu, ca să-l identifice? De 
aceea, nu contestăm că este posibil ca în 1914 (când se împlinea un sfert de 
veac de la stingerea lui Eminescu şi era nevoie de „dezvăluiri”) publicul larg 
să se fi întâlnit pentru prima oară cu numele Iorgu Eminovici. Faptul că încă 
din 1909 Matei aminteşte de acest zvon, existent de pe atunci, nu contrazice 
automat spusele lui Gh. Cunescu, pentru că Matei se număra printre foarte 
puţinii care era firesc să înţeleagă cine era „militarul” din familia Eminovici, 
care s-ar fi sinucis. 

Dacă Gh. Cunescu nu greşeşte, informaţia lui ar constitui încă o mostră 
privind una dintre modalităţile de operare ale acelor farsori a căror unică 
virtute rămâne răbdarea cu care aşteaptă să se stingă din viaţă cei care i-ar 
putea contrazice cu succes. Căci există un soi de elevate hiene cu pix, care 
nu fac decât să adapteze şi să readapteze trecutul după indicaţiile mentorului 
lor — persoană distinsă, cultă, care nu ordonă niciodată, ci doar sugerează, 
dar ia gâtul oricui pricepe prea târziu sau refuză să execute comanda. 


Tanga şi Elita detractorilor ca diplomă 


Nu ştim să fi fost formulată întrebarea: cine şi din ce motive a căutat 
certificatul de deces al lui Iorgu la decenii de la moartea acestuia? Pe cine 
interesa actul de moarte al lui Iorgu, într-o perioadă în care Eminescu însugi 
era pe cale de a fi uitat? Presa vremii arată că în 1899, când se împlineau 
zece ani de la decesul lui, de acest lucru şi-a amintit doar o publicaţie 
muribundă: Floare-albastră. Acest adevăr incontestabil este de natură să ne 
convingă că falsul comis în documentul care atestă decesul lui Iorgu a fost 
produs ulterior anului 1899 — fapt care ar veni în susținerea sus-menționatei 
afirmații a lui Gh. Cunescu. 

Cui şi la ce ar fi servit falsificarea unui asemenea document privind familia 
Eminovici? Răspunsul îl găsim în conţinutul pasajului adăugat în acest 
certificat de deces, de o mână rău-voitoare — o mână de infractor. 

Alăturăm în facsimil modul în care A. Z. N. Pop prezintă „Actul de moarte 
a lui Iorgu Eminovici, fratele poetului”, reprodus — informează istoricul 
literar — din „Registrul stării civile pentru morţi”. Nu contestăm că o exista 
un document care, în total, să cuprindă toate cele prezentate de A. Z. N. Pop, 
după modelul arătat. Până şi un neuron cu crampe sesizează făcătura, căci, 
chiar admițând că nota adăugată în documentul original (nu se ştie când şi 

de cine) ar fi fost scrisă de primarul semnatar, conţinutul ei tot se află în 
flagrantă contradicţie cu restul afirmațiilor. 

Aşa cum se vede, în stânga, sub numărul de înregistrare şi imediat sub 
numele defunctului, „Gheorghe sin Gheorghi Eminovici” citim: 


„N.B. Defunctul au în cetatu din vieaţă la douăzeci şi una Septembrie anul corent 
şi s-a şi în mormântatu de preutu fără autorisaţiunea Primării, — ear declararea s-a 
făcut astăzi decătră părintile defunctului, — ear pe Preutu seva în nainta Parchetului 
pentru cutezare” . 


MII, DE MOARTE A LI PORGI ERIE, FRATELE POETULUI 
REGISTRUL STĂHIL CIVILE PESTHI MORȚI 


Nr- 2 

Gheorghe 
giii 

Ghrorghi 


Din annl ung mie opto sute aphez gi 
irii Luna Noembrie ir done zilla ora zeci 
dimineti. = 


Eiritoriei 


N.P. Vrafunetul Ai În ma 
batu «lin viet la dn esti 
şi ana: Septembrie anml t- 
Telt și n-a şi în morminte 
„ln preutu Fără materiei ua 
ner Primiării, 


war iloelaria- 
Tia 5-A făcut astăzi decătră 


Atu de Morteal Gheorghi Eminovici 
in ebati de ani duuieeci ġi rue, de probe 
siune melitari in armgti. — 

Ne chettoritu, — 

Fiu a Dlui Gheorghi Eminaviui şi n 
D-asi Harita. — 

Mortu alnltiari la ora doue din noapte. 

Îr cà părin ți ler sei din cana Ip 


pärintile deoangtmini, — 
ear pe Prentu peva În nain- 
ta Pørthetalui pentru cn- 
iezuru. — 


în etate de ani patruzeci și Ionu Herezanu în etate de ani şeptezeci — ambii 
de profesiune agricoli domicilieaţi în cotuna Ipotești, Vecini ai mortului — 
cari au subscris în preună cu noi acestu actu după ce li le-am cetitu şi 
după ci amu constatatu moartea noi în şine Costachi Issăcescu Primar 
Comunei Cocorăni şi officiar Sterei Civile, 


teati, 
Marturia fanta Li-nii Cometantin liră 


x CONETANTIN LEANCĂ 
x IONU IIEREZANU 
Primar şi off. St. Civile 

C. ISBĂCEACU 


——— Semnele Timpului 


Marturi 

Autorul acestor rânduri ar fi un anume C. Issăcescu, primar al comunei 
Cucoreni, din plasa Târgului, judeţul Botoşani. Interesant personaj trebuie 
să fi fost, de vreme ce ştie ce-i aceea „N.B.”, dar n-a auzit de „observaţie” 
(bunăoară) şi îl scrie pe încetat din două cuvinte şi pe se va dintr-unul! Cât 
despre ameninţarea lui, că-l va da pe preot pe mâna Parchetului, „pentru 
cutezare” , aceasta putea fi legitimă, dar nu-i mai puţin adevărat că pornirea 
primarului împotriva popii alături de care împărăţea surprinde. În plus, în 
„notă” se pretinde că Iorgu ar fi fost „în mormântat de preut fără 
autorisațiunea Primării” , din această afirmaţie circumvoluţiunile mai iritate 
deducând că preotul n-ar fi avut voie să-l înhumeze. De ce nu? Pentru că s-ar fi 
sinucis şi sinucigaşii n-au „dreptul la popă”. De ce falsificatorul n-a scris de- 
a dreptul, că preotul ar fi încălcat canoanele bisericeşti? Pentru că asemenea 
ipotetică chestiune nu privea Primăria. 

Este drept că pentru a înmormânta un sinucigaş trebuia obţinută o aprobare 
prealabilă (exista riscul comiterii unui asasinat, mascat prin pretins suicid), 
dar nu primăriile erau abilitate să o emită, ci Procuratura. În actul de deces al 
lui Nicu, singurul dintre Eminovici care s-a sinucis, apar şi următoarele 
precizări, care lipsesc în cazul lui Iorgu: 


+ „...mortu alaltăiri pela ora şepte şi jumatate a.m. în casa sa din com. Cucorani, 
Cotuna Ipoteşti prin împuşcare de sine însuşi...” ; 

+ „...D-lu Medic de Plasse care a luat parte la intervenire cătra D-lu Procuror 
Tribunalului Judeţului Botoşani spre a se autorisa înmormântarea suicidului” 
(subl. ns). 


Dacă sinuciderea lui Iorgu nu fusese declarată, cum putea fi ea demonstrată, 
inclusiv de către cei care l-ar fi cercetat pe preot? Nu trebuia dezgropat abia 
înhumatul Iorgu? Iar o ipotetică sinucidere n-ar fi presupus, înainte de 
vinovăția preotului, implicarea Eminovicilor, care deveneau responsabili în 
faţa Legii? 

G. Munteanu, Gh. Cunescu şi atâţia alţii susţin că tatăl lui Iorgu ar fi 
ascuns moartea acestuia vreme de două luni. Reiese că în tot acest timp s-a 
gândit cum să înşele primăria locului şi istoria literară, scop în care ar fi „lansat 
versiunea că a căzut de pe cal” (Cunescu). Chiar dac-am zice că aşa o fi fost, 
dumnealor de unde ştiu? Le-a mărturisit Căminarul între patru ochi? În plus, 
repetăm: admițând că ar fi fost inventată o altă cauză a morţii decât cea reală, 
ce sens mai avea întârzierea declarării decesului, din clipa în care Iorgu era 
în pământ? Şi-apoi, fie până şi ipoteza în care Iorgu ar fi fost înmormântat 

fără aprobare. De când una ca asta devine dovadă irefutabilă că mortul s-ar 
fi sinucis, când în actul constatator nu se face nici o aluzie la aşa ceva? 

Rezolvând chestiunea privind modul în care ar fi venit moartea (la ordin, 
nu nechemată), istoricii literari mai inspirați merg mai departe: ce l-o fi împins 
la un asemenea gest disperat? Răspunsul a sosit prompt, aproape de la sine, ca 
şi cum pe lume n-ar exista decât sifilis şi istorie literară — perechea de vis. 
Astfel, câteva cuvinte adăugate pe un act oficial oferă aparent temei celor 
care, turbaţi fiind de neputinţă în faţa lui Eminescu, l-au discreditat nu doar pe 
el, ci şi întreaga lui familie. 

Puerilul şi rău-voitorul raţionament al biografilor se bazează exclusiv pe 
adăugirea marcată „N.B.”, ca şi cum la ea s-ar reduce întregul document. Să 
citim câteva rânduri şi din cealaltă coloană, care cuprinde textul autentic al 
actului de moarte (sublinierile ne aparțin): 


„Din anul una mie optu sute şeptezeci şi trii Luna Noembrie în doue zille ora zeci 
dimineţi. — 

Actu de Morte al Gheorghi Eminovici în etati de ani douăzeci şi noue, de profesiune 
melitari în armată. — 

Ne căsătoritu, — 

Fiu al D-lui Gheorghi Eminovici şi a D-nei Rariţa. — 

Mortu alaltăeri la ora doue din noapte” (tocmai bună pentru „sinucideri”!). 


Dacă documentul a fost întocmit la 2 noiembrie şi dacă defunctul decedase 
„alaltăeri”, adică la 31 octombrie, cum rămâne cu pretinsa întârziere a declarării 
morţii lui? Cum să susţii că decesul lui Iorgu ar fi fost păstrat secret vreme de 
două luni, când primarul scrie cu mâna lui că acesta murise „alaltăeri” 
(„Alaltăieri adv. În ziua care precedă ziua de ieri” — DEX)? Cum rămâne cu 
decesul lui la 21 septembrie, adăugat pe coloana alăturată? 

Să parcurgem documentul până la sfârşit, continuând de unde ne-am 
întrerupt: 


„În casa părinţilor sei din cotuna Ipotești. 

Marturi au fost D-nii Constantin Leancă în etate de ani patruzeci şi lonu Herezeanu 
în etate de ani şeptezeci — ambii de profesiune agricoli domiciliaţi în cotuna Ipotești, 
Vecini ai mortului — cari au subscris în preună cu noi acestu actu după ce li le-am cetitu 
şi după ci amu constatatu moartea noi în şine Costachi Issăcescu Primar Comunei 
Cocorăni şi officiar Sterei Civille” (subl. ns.). 


Din moment ce primarul afirmă nu numai că Iorgu murise „alaltăeri” ci 
adaugă, parcă special pentru cei cu deficit: „amu constatatu moartea noi în 

şine”, cum am mai putea crede că bătrânul Eminovici ar fi declarat decesul 
„Cu două luni mai târziu” şi că între timp ar fi „lansat versiunea că [Iorgu] 
a căzut de pe cal’? Cum am mai putea crede că preotul putea fi acuzat de 
cutezarea de a-l duce pe Iorgu la groapă fără ştiinţa Primăriei, când primarul 
însuşi declară că a constatat moartea, fără a face vreo menţiune privind 
pretinsa sinucidere? Câtă orbire sau câtă rea-credinţă îţi trebuie pentru a nu 
observa un astfel de fals? Dacă în asemenea situaţii, în care nu sunt necesare 
cercetări deosebite, ajungând să citeşti integral documentul, biografii pot fi 
atât de uşor duşi de nas, ce pretenţii să mai avem de la dumnealor atunci când 
lucrurile sunt cu adevărat complicate? 

Lansarea de către magistru a zvonului că şi Iorgu s-ar fi sinucis este 
semnificativă, întrucât ea ne arată cui i-a servit falsificarea actului de moarte 
al acestuia. Rău e însă că şi peste mai bine de-un veac acest neadevăr continuă 
să fie repetat de diverşi. 

De-a lungul deceniilor, Țara asta a plătit sute de persoane ca să se ocupe 
numai de Eminescu — viaţa şi opera. Cu ce ne-am ales, se vede. Au existat 
institute, deci persoane juridice, plătite din buzunarul public şi menite să 
limpezească petele albe din biografia lui şi, implicit, a familiei lui. Nici unul 
nu dovedeşte că s-ar fi gândit să caute date despre Iorgu în arhivele (şi române, 
şi germane), din care puteau afla cu precizie măcar data şi motivul pentru 
care acest frate al lui Eminescu a abandonat cariera militară. N-au avut bani, 
când sutele de cercetători au format şi încă mai formează o mică industrie, 
atât de bine retribuită şi moral recompensată la vârf? N-au avut pricepere? 
Au fost indolenţi ori ticăloşi? 

Cine a produs falsul sus prezentat? Cunoaştem doar că el este efectul 
unei abateri deliberate „de la sistemul de corespondențe social admise între 
realitate şi anumite forme de exprimare” (definiţia dată minciunii de Sutter). 
Mai ştim şi că psihologia împarte minciunile în mai multe categorii, între 
care şi cea a adultului normal (unde „rolul preponderent revine caracterului” ) şi 
cea patologică („la subiecţi dezechilibraţi mintal, fie datorită tulburărilor primitive 
ale personalităţii, fie unei situaţii nevrotice” — Dicţionar de psihologie). 

Aşa cum ne este prezentat, actul de moarte al lui Iorgu dovedeşte că 
falsurile din Dosarul Eminescu nu sunt produs al unor amatori, ci al unor 
profesionişti, care operează având drept complici funcţionari ai Statului. 
Minciunile publicate de unul sau altul (de la Teleor la Ciurcu), ca şi textele 
inventate şi puse de obicei în seama unor defuncţi sau a unor persoane inexistente 
(vezi situaţia lui Zosin, a lui Călinescu/Onicescu, Bojeicu/A. Z. N. Pop etcetera) 
rămân mărunţişuri, contrafaceri private, ca să zicem aşa, căci dacă A. Z. N. Pop 

a transcris corect actul de moarte al lui Iorgu, înseamnă că există ingi capabili să 
pătrundă în Arhivele Naţionale şi să modifice până şi conţinutul unor documente 
oficiale. În atare situaţie, lucrurile devin extrem de grave. 

Situaţia este cutremurătoare nu din cauza falsului în sine — un escroc în 
plus sau în minus ce mai contează? Într-adevăr cumplit rămâne faptul că 
acest soi de escroc convinge (acolo unde nu reuşeşte să convertească, 
perverteşte, obţinând acelaşi rezultat). 

Aparent, Călinescu nu ar avea absolut nici o legătură cu toate aceste 
infracţiuni, deoarece el acceptă că Iorgu „se prea poate să fi fost atins de 
ftizie” şi nu afirmă că s-ar fi sinucis. Rămân însă două aspecte peste care nu 
se poate trece. Întâi, el nu contestă varianta celor care promovează ideea 
sinuciderii şi a infestării luetice, deşi în atâtea alte cazuri, mult mai puţin 
importante, s-a arătat a fi un polemist redutabil. Dar faptul care ne determină 
să-l suspectăm de viclenie este altul: „divinul” afirmă că lorgu s-ar fi stins la 
21 septembrie 1873, adică în ziua care apare în nota ulterior adăugată în 
certificatul de deces, dând astfel girul lui celor care cultivă acest fals. Altfel 
spus, a văzut adevărul, dar i-a lăsat pe alţii să mintă în continuare, pentru că 
neadevărul lor îi slujea, întărind indirect propriile-i aberaţii. 

După cum, în ciuda circului anual, naşterea lui Eminescu nu mai este 
astăzi sărbătorită, el nefiind născut la 15 ianuarie, la fel, moartea lui Iorgu nu 
ar putea fi comemorată, deoarece acesta s-a stins la 31 octombrie, nu la 
21 septembrie, cum ne învaţă falsificatorii istoriei Neamului. 

Acest document ar trebui să fie o lecţie pentru toţi, deoarece el ne arată 
cu câtă atenţie citesc cărţile cei mai mulţi dintre noi. Superficialitatea noastră, 
a cititorilor, îi ajută pe şmecheri să ne ducă lesne cu preşul. Certificatul de 
deces al lui Iorgu l-am avut cu toţii sub ochi, dar câţi l-am şi citit? Pentru că 
nu conţine o poveste captivantă, dăm pagina fără să-l băgăm în seamă. Ne 
mulţumim ca altul să gândească în locul nostru, noi preluând şi perpetuând 
erori mai vechi sau mai noi. În loc să fim un filtru suplimentar, care să 
descopere eventuale viclenii sau să elimine impurități accidentale (cine nu 
greşeşte şi fără voie?), şi noi, cititorii, stimulăm indolenţa şi superficialitatea, 
făcând posibilă frauda informaţională, sub poleiala unor orgolioase cărţi 
de vizită. 

+ 

Cam atâta în cazul lui Iorgu, despre al cărui destin istoricii literari exprimă 
opinii atât de diferite, dar, respectând cu toții regulile de bază ale oricărui 
clan, nu se contrazic, nu polemizează, etalând argumente şi contraargumente. 
Şi probabil că au dreptate: de ce să se certe, când pot vorbi singuri? 

Şerban 


Pe Şerban, primul fiu al Căminarului, 
Gala Galaction îl apreciază drept „copilul 
cel mai bun al soților Iminovici”, 
adaugând cu tristeţe: „Tocmai el moare 
de oftică...” . Alţii, precum G. Munteanu, 
îl plasează în rândul sifiliticilor, ca şi pe 
Eminescu (care, reamintim, încă „de pe 
la 1872-1874" şi-ar fi „descoperit boala 
şi i-a dedus consecințele din felul cum 
sfârşise Iorgu, apoi Şerban”). Între 
martorii lui G. Munteanu este şi Eminescu: 


„Iaşi, în 4/16 noiemvrie 874 

Iubite Tată, 

Şerban, după cum prevăzusem, e alienat 
şi totodată în stadiu foarte greu a boalei de 
plămâni. Încă înainte de-a intra în spital, îmi „Şerban are două fotografii, unde e 
scrie d. secretar al agenţiei, se observară semne | cu barbă scurtă e mai reuşit. Unde e 
de alienaţiune a minţii, care însă, crescând din | ras aproape că nici nu samănă” 
ce în ce, au ajuns la un grad foarte mare. | (Matei, 18 mai 1909, carte poştală 
Intreţinerea sa în spital costă opt napoleoni pe | către C. Botez). 
lună, sumă de care eu nu dispun. D-nul 
Kreţulescu se-nţelege că nu poate lua asupră-şi 
o asemenea sarcină, deşi pân-acum au avut /I 
toate îngrijirile putincioase pentru însul. Vă 
rog a-mi răspunde grabnic ce puteţi face şi 
dacă-i puteți trimite cel puţin pe două luni 
deocamdată. Să-mi spuneţi şi cum stau toate 
acasă şi să tăinuiți mamei cuprinsul scrisorii 
mele. Ministrul Cultelor a fost în laşi. El ştia 
deja despre Şerban, dar, neavând nici o sumă 
disponibilă din buget, nu poate veni în 
ajutorul său. 

Sărutându-vă mânile, rămân al d-voastre 
Supus fiu 

Mihai.” 

Epistola de mai sus fiind redactată cu puţine zile înaintea morţii lui Şerban, 
nu trebuie să fii medic ca să îţi dai seama că, dată fiind perioada de incubație 
a bacilului lui Koch, întâi a fost boala de plămâni şi abia apoi, târziu, spre 
final, au apărut manifestările alienării. Probabil, G. Munteanu şi cei de-o 
părere cu el pun mare preţ pe primele cuvinte ale scrisorii: „Șerban, după 
cum prevăzusem, e alienat...” , de aici deducând că toţi Eminovicii ar fi avut 
convingerea că se nasc cu morbul nebuniei, care, mai devreme sau mai târziu, 
îi va apuca pe fiecare (motiv pentru care Eminescu nu ar fi vrut nici să-şi 
termine studiile, nici să se însoare!). Complet fals. Eminescu, reîntors în Ţară 
din Germania abia în august 1874, deci cu două-trei luni înaintea posibilei 
alienări a lui Şerban, îl lăsase pe acesta cu plămânii zdrenţe, dar zdravăn la 
minte, de posibila alienare aflând de la terţi (când Eminescu a plecat din 
Germania, Şerban nu era internat). Drept dovadă, în aceeaşi zi în care a 
conceput scrisoarea către tatăl lui, Eminescu a mai expediat una, pe adresa 
lui loan Al. Samurcaş, „secretar al agenţiei” noastre din Berlin. Iar încheierea 
acestei epistole nu lasă loc de dubii în acest sens: 


„NB. Întâia dv. depeşă a fost greşită în text prin serviciul telegrafic. Până la scrisoare 
n-am ştiut nimic de alienaţiune” (subl. ns.). 


Deci Eminescu nu şi-a văzut nici o clipă fratele după alienarea acestuia. 

Unde a fost internat Şerban? În mai multe epistole, Eminescu se referă la 
un „spital” şi, ştiută fiind grava afecţiune pulmonară a lui Şerban, am putea 
crede că era vorba de un spital obişnuit. Atunci când Eminescu află însă de 
decesul fratelui lui, el îşi anunţă familia că este datoare „spitalului de alienaţi 
în care fusese condus nefericitul Şerban”, căruia trebuie să-i plătească câte 40 
de taleri pentru fiecare lună de internare a defunctului. Nefiind precizată 
suma, nu putem cunoaşte durata spitalizării şi, implicit, nici când s-a produs 
posibila alienare a lui Şerban. Avem însă două puncte de referinţă, destul de 
nesigure, e drept: luna august, când Eminescu s-a întors în Țară, fără să fi 
constatat ceva suspect la fratele lui, şi sfârşitul lui octombrie, când află „de 
alienaţiune” . Până la proba contratrie, există deci şi posibilitatea ca Şerban 
să fi fost mutat într-un spital pentru alienaţi, unde să fi stat ceva mai puţin 
de o lună. 

Cine a sesizat cele dintâi semne de alienare la Şerban? Nu se ştie decât 
că primul care vorbeşte de ele este „d. secretar al agenţiei” , acesta observând 
şi cât de mult şi de rapid evoluează, până ce a „ajuns la un grad foarte 
mare”. Ne întrebăm: ce conjunctură îl făcea pe „d. secretar” să fie atât de 

des în preajma lui Şerban, astfel încât să observe degradarea lui progresivă? 
Iar dacă îşi întemeia spusele pe ceea ce auzise de la alţii, de ce le-am prelua 
fără rezervă, ca şi cum ar fi unica explicaţie plauzibilă? De ce n-am lua în 
calcul şi ipoteza în care Şerban, ca medic priceput, a avut şi duşmani de 
breaslă sau de ce am exclude complet ideea că, poate, totul se trage de la o 
impresie greşită sau greşit interpretată? Acestea sunt întrebări de principiu, 
pe care socotim că, în lipsa unei certitudini, ar trebui să şi le pună orice 
istoric (literar sau nu), inclusiv pentru că Şerban suferea de tuberculoză într- 
o fază foarte avansată — drept dovadă, scurt timp după internare a şi murit 
din această cauză — dar, cu toate acestea, el nu a fost internat într-un spital, ci 
într-un ospiciu. Vom vedea însă că lucrurile sunt foarte fireşti. 

Aşa cum am arătat mai sus, în epistola din 17 iunie 1873, Eminescu 
scrie familiei: „Pe Şerban îl văd rar, căci şede foarte departe de mine” , dar 
suficient de des pentru a cunoaşte că acesta „o duce destul de pasabil”, că e 
„membru la o societate ştiințifică-medicală” şi că dovedeşte o deosebită 
pricepere profesională, care explică şi cum de „are amici, cunoştinţe cu doctori 
germani, şi societatea lui e foarte căutată” . Aspect ciudat, Eminescu nu ştie 
cu precizie dacă Şerban a obţinut sau nu titlul de doctor la Universitate, 
sigur fiind însă că „Aici în Berlin poartă acest titlu fără ca cineva să i-l 
contesteze...” Din faptul că, pe de o parte, Eminescu nu scrie că Şerban ar fi 
medic al vreunui spital berlinez, dar, pe de altă parte, „scrie rețete, face 
Chiar vizite” am putea deduce că acesta avea — sau era pe cale să aibă — un 
cabinet privat. (Despre perioada anterioară, Călinescu afirmă: „Fusese, de 
altfel, un student strălucit şi ţinuse la Viena, o vreme, de casa unui medic 
vestit, Opolze. Era un chirurg remarcabil şi savant.” ) 

Ce e totuşi cu invocata smintire, apărută în ultimele lui zile? 

Doctorul Şuţu scrie în Alienatul în fața societăţii şi a şciinței: 


„Mania tuberculoasă este uă afecţiune care nu se observă foarte rar, mai cu seamă 
la femei. Nu considerăm însă ca delir propriu acestei manii, acea stare melancolică pe 
care o provoacă apariţiunea primelor simptome ale tuberculosei pulmonare, nici 
iritabilitatea nervoasă şi defiența ce coprinde pe tuberculoşi în cursul malatiei lor, 
nici chiar satisfacţiunea şi propensiunea (pornirea, înclinarea — n. ns.) de a face planuri 
ce o vedem mai la toţi tuberculoşii în ultima perioadă a vieței lor. Aceste stări mintale 
n'au nici un caracter special. Prin denominațiunea de manie tuberculoasă ar trebui să 
înțellegem udă formă de alienațiune mintală dependintă de nisce lesiuni speciale ale 
creerilor, procedând din diatesa tuberculoasă” (subl. ns). 


Verbul a proceda are aici un sens aproape deloc folosit astăzi, pe acela 
de „a proveni, a-şi trage originea” (L. Şăineanu), iar despre diateză aflăm 

din Doctorul casei că este o adaptare a grecescului „diathessis, constituțiune”, 
care are înţelesul: „Dispozițiune generală a organismului, congenitală sau 
câştigată, însă permanentă, care produce la individul care este atins, 
diferite boale, având o origine comună, de exemplu: diateza artritică, 
limfatică, urică.” 

În lumina acestor informaţii, cuvintele lui Eminescu: „Șerban, după cum 
prevăzusem, e alienat...” apar fireşti şi nu vizează decât o evoluţie foarte 
probabilă a bolii de plămâni, pe care o include specificul bolii, nu o maladie 
psihică distinctă. Simptomele se manifestă prin instalarea unei nervozităţi 
crescânde şi prin elaborarea de vaste planuri pentru un viitor care se încheie 
mâine. (De altfel, Eminescu scrie: „alienat şi totodată în stadiu foarte greu a 
boalei de plămâni” .) Sigur că, în anumite conjuncturi, asemenea manifestări 
previzibile, din moment ce sunt simptomatice, pot determina includerea 
bolnavului de tuberculoză între smintiţi — fapt care explică şi de ce Şerban 
s-a stins într-un balamuc, nu într-un sanatoriu (unde şi întreţinerea era mai 
costisitoare). 

Şuţu aminteşte ca pe un fapt notoriu „iritabilitatea nervoasă şi defiența 
ce coprinde pe tuberculoşi în cursul malatiei lor” (defienţă este, probabil, 
un franţuzism care se trage de la défier, care înseamnă atât a provoca, a sfida 
— soarta, am înţelege din context —, cât şi a nu avea încredere), precizând: 
„Aceste stări mintale n'au nici un caracter special”. Aşadar, din punct de 
vedere medical, atari „stări mintale” nu reprezentau dovezi ale instalării 
unei maladii psihice de sine stătătoare. Oare medicii care, în lipsă de altceva, 
au scris despre Eminescu nu ştiau acest lucru? 

Adevărul despre „nebunia” lui Şerban ni-l atestă şi documentele, el 
decedând la mai puţin de două luni după ivirea celor dintâi „semne de 
alienațiune mintală”. Ca să eliminăm orice îndoieli, preluăm din lucrarea lui 
A. Z. N. Pop (Contribuţii...) informații fundamentale privitor la sănătatea lui 
Şerban, în ultimele lui luni din viaţă (1874): 

10 octombrie — Agenţia României din Berlin cere Spitalului de Stat 
Charité „să binevoiască a primi în Spitalul Comunal pe supusul român 
DI. Dr. Eminovici Şerban, care suferă de boală, în ultimul timp a dat semne 
de aberațiune mintală şi este lipsit de mijloace spre a se îngriji în particular” 
(subl. ns). Dovadă că alienarea era ceva nou stă şi faptul că în aceeaşi zi este 
anunţat telegrafic şi Eminescu, de către I. Samurcaşi (secretarul Agenţiei): 


„Boala lui Şerban înrăutăţită, complicată cu nebunie, silit internat în spital, de 
urgență luaţi măsuri băneşti” . 

12 octombrie — Spitalul vienez, care anunţă că nu e „în măsură” să 
asigure „o îngrijire gratuită” pacientului, mai informează Agenţia noastră: 


„Subsemnata Direcţiune are onoarea să comunice cu deplin devotament Agenţiei 
Domneşti Române, referitor la Dr. Eminovici: că în afară de boala de plămâni, acesta 
suferă într-un grad înaintat de turburare mintală şi de aceea, chiar la 10 ale lunii 
acesteia, a trebuit să fie internat în Sanatoriul de alienaţi, unde în momentul de faţă se 
află într-o stare atât de agitată, încât medicii, pe mai multă vreme, nu pot îngădui nici 
o vizită a rudelor sau a prietenilor la el.” 


În aceeaşi zi, trimisul României la Berlin cere permisiunea ca, împreună 
cu I. Samurcaşi, să-l poată „vizita pe numitul bolnav cel puţin la fiecare 
două zile”. Nu ştim dacă şi ce a răspuns Spitalul Charité. 

13 octombrie — Eminescu îi telegrafiază lui Samurcaşi: „Faceți vă rog 
cheltuielile necesare. Cu proxima trimitem banii.” 

4 noiembrie — Eminescu îi scrie tatălui său: „Şerban, după cum 
prevăzusem, e alienat...” 

28 noiembrie — Samurcaşi îl anunţă telegrafic pe Eminescu: „Spitalul 
vesteşte Şerban mort ieri, luăm dispoziţii înmormântare miercuri, telegrafiați 
imediat intenţiile dumneavoastră.” 

Ce-a urmat nu mai contează. Şerban se stinsese. 


Weca 


Al treilea frate, mult folosit pentru a „demonstra” pretinsa nebunie a lui 
Eminescu şi caracterul ereditar al sifilisului de care unii indivizi josnici au 
afirmat că ar fi fost răpus, este Neculaie. Asemenea lui Şerban şi Iorgu, Nicu 
nu reprezintă un caz, ci o piatră cu care se dă în Eminescu. Tragedia lui este 
— şi ea — pasată în două-trei cuvinte, spunându-se ori doar sugerându-se că 
s-ar fi îmbolnăvit de sifilis şi de aceea s-ar fi sinucis — şi, cum era frate cu 
Eminescu, ce puteai aştepta de la acesta? EI, bietul Nicu, vorba Harietei, este 
pentru istoricii literari un un fel de constantă... biografică, folosită în orice 
formulă imaginabilă, diverse cioburi din destinului lui fiind fructificate cu 
egală eficienţă de mai toţi autorii care încearcă să convingă că boala-lui-Eminescu 
ar fi fost sifilisul. De asemenea, fie că invocă ereditatea acelei „boli”, fie că o 
contestă, istoricii literari apelează statornic la acelaşi Nicu şi niciodată nu se 
ceartă între dumnealor. 

Matei îl descrie astfel pe acest frate al său: 

+ „Saten („deschis”, adaugă în mai 1909 — n. ns.), ochi căprii, maladiv, bun la 
suflet, — statură mai jos de mijlocie.” 
+ „A studiat dreptul; caracter blând, trăia pe lângă tata; foarte bolnăvicios. S-a 


împuşcat în Ipotești, curând după moartea tatei, din cauză de boală” (epistolă către 
Corneliu Botez, 14 aprilie 1909). 


A prezentat Nicu simtome de nebunie? A căzut 
el victimă sifilisului? 

Să începem cu prima întrebare. Singurul 
argument ce poate fi invocat de cei care răspund 
afirmativ se găseşte consemnat în amintirile lui 
Slavici, care, referitor la perioada mai-iunie 1883, 
îşi aminteşte: 


„Primise de la tatăl său o scrisoare, în care îi spunea 
că fratele său, acela care fusese la Sibiu şi mai târziu la 
Timişoara (Nicu — n. ns.), s-a întors acasă, unde s-a 
îmbolnăvit. Stăruia să vie şi să-l ieie de «pe cap», căci i s-a PEM ORS TOG 
făcut lehamite. A rămas să se ducă, să-l ridice şi să-l ducă la VE II TE UTA 
sanatoriul «Şuţu». Pentru aceasta era nevoie de bani. Pe (BRE ANS RI) 
cât îmi aduc aminte, în urma stăruinţelor d-lui T. Nica, a şi găsit, nu ştiu cum, 2.000 de lei, 
la Botoşani n-a plecat însă, căci s-a îmbolnăvit şi nu se ştie ce s-a ales de cele 2.000 de lei.” 





Cu altă ocazie, Slavici oferă chiar şi citate din pretinsa scrisoare-apel, 
prin care Căminarul ar fi cerut cu disperare intervenţia lui Eminescu: 


„Eu eram din ce în ce mai stăruitor (îi bătea noaptea în perete — n. ns.), iar el se făcea 
tot mai îndărătnic şi zicea în cele din urmă că abuzez de afecțiunile lui şi-l terorizez. 

Acesta a fost pentru mine primul semn al bolii de nervi care-l cuprinsese. 

Doi dintre fraţii lui periseră de aceeaşi boală, iar al treilea, cel ce trăise la Sibiu 
şi la Timişoara, căzuse acum bolnav şi se afla acasă. «Mi s-a urât cu viata, îi scrisese 
bătrânul: fă ce faci şi vino de-l ia, ca să-l duci în vreo casă de sănătate».” 


Asta zice Slavici, fără a-şi dovedi în vreun fel spusele, dar din clipa în 
care citează atât de exact te gândeşti că precis are documentul sub pernă. 
Oare? Nimeni nu a văzut această scrisoare, dar asta nu i-a împiedicat pe 
mulţi să recite fraza pusă în seama Căminarului, fără ca vreun istoric să se 
gândească, măcar, că bine-ar fi să ceară „dovada”, fie şi numai pentru a 
vedea caligrafia bătrânului. Dacă epistola la care face referire Slavici ar fi 
existat vreodată, ea ar fi rămas chiar la acesta acasă, unde stătea Eminescu în 
gazdă în clipa răpirii şi sechestrării lui. Iar Slavici ar fi găsit-o atunci când i-a 

cercetat conţinutul (căci a făcut acest lucru, din moment ce aminteşte 
„testimoniul şcolar pe care l-am găsit între hârtiile lui”). 

Când s-ar fi îmbolnăvit Nicu? Din felul în care este conceput textul de 
mai sus, reiese că doar după ce s-a întors la Ipoteşti (în 1883, deci simultan 
cu Eminescu: „Eminescu s-a îmbolnăvit în vara anului 1883"). De altfel, 
în Amintiri, Slavici indică foarte precis motivul pentru care Nicu a plecat 
din Timişoara: 


„În acelaşi timp (pe când Eminescu studia la Cernăuţi — n. ns.) unul dintre fraţii lui 
mai mari îşi urma studiile la Academia de drept din Sibiu. Mihai n-a fugit dar de la casa 
printească, ci s-a dus la acest frate mai mare al său.” 


Urmează câteva informaţii referitoare strict la Eminescu (în parte, greşite), 
după care Slavici revine la soarta lui Nicu (Cutreierările lui Eminescu): 


„Fratele din Sibiu, terminându-şi studiile, s-a stabilit la Temişoara, unde pe timpul 
acela limba oficială era cea germană. Aşa ajunge Mihai în Banatul Temişoarii, unde dă 
peste trupa de actori condusă de Matei Millo. 

După ce la Temişoara limba maghiară s-a impus din ce în ce mai mult, pozițiunea 
fratelui lui Eminescu a fost şi ea din ce în ce mai grea (subl. ns.). El s-a şi întors mai 
târziu în Moldova” (vezi Revista copiilor şi a tinerimei, 14 iunie 1914). 


Aşadar, dacă Slavici spune acum adevărul, sub un anume aspect Nicu a 
fost ceea ce, recent, au fost (şi continuă să fie) mulţi români din Covasna. 

Cât priveşte motivul care a impus împrumutarea de către Eminescu a celor 
2.000 de lei, precum şi pretinsa (şi posibila) stare conflictuală existentă între 
Căminar şi fiul lui, acestea sunt prezentate numai de Slavici. 

Iată însă şi ce-i scrie Nicu lui Eminescu, de la Cernăuţi, în aprilie 1883: 


„Iubite Mihai! 

Am primit epistola ta, ne bucurăm cu toții — Tata — Harieta şi eu — despre cele 
comunicate. Trimite-ne din banii împrumutaţi — cât vei pute. După Paşti contează pe 
persoana şi caracterul meu — măcar, că oamenii mă numea cu «Nec. cel prost». 

Tate[-]i [îi] mai bine; mai mult smintit la minte, după tipicul său. De la Mathe[i] 
n'am ştiri, nici cunosc adresa sa. 

Al tău frate 

Nicu” (vezi I. E. Torouţiu, Studii..., IV, p. 272). 


Cine are dreptate: Slavici, care spune că banii ar fi fost trebuitori ca să-l 
interneze pe Nicu, sau acesta din urmă, de la care înţelegem că, din cu totul 
alte motive (gospodăreşti, să zicem), cei din Ipoteşti puseseră mari speranţe 

în creditul obţinut prin Eminescu? În vara lui 1881, Nicu se află la Ipotești, 
îngrijindu-se de gospodărie şi raportându-i tatălui său, internat în Spitalul 
Brâncovenesc din Bucureşti, cum evoluează lucrurile (vezi epistola din 
19 iunie), până la moarte el fiind socotit de ceilalţi ca având „profesiunea 
arendaşi de moşie”. 

Pretinsele tensiuni dintre Gheorghe Eminovici şi Nicu, fiul lui, sugerate 
de Slavici, sunt doar aparent susţinute de scrisoarea lui Nicu către Eminescu, 
deoarece cuvintele: „Tata i mai bine; mai mult smintit la minte, după tipicul 
său” sună a glumă — oricum, nu credem că prin „smintit” Nicu înţelegea 
nebun, bolnav psihic (şi, până acum, n-am întâlnit nici un autor care să afirme 
aşa ceva). În plus, epistola este trimisă din Cernăuţi, unde Nicu trebuie să se fi 
aflat împreună cu Căminarul, din moment ce-l pomeneşte astfel, fiind cu toţii 
în vizită la Aglaia, fata cea mai mare a Eminovicilor. lar acolo, aşa cum răzbate 
din primele lui rânduri, atmosfera era veselă, nu încrâncenată. Chiar şi referirea 
la porecla ce i se dădea lui în copilărie, „Neculai cel prost”, rămâne tot o 
dovadă de bună dispoziţie, stare de neconceput dacă Slavici ar spune 
adevărul. Să se fi schimbat Nicu peste noapte, din „blând, binecrescut şi 
foarte simtitor” , devenind teroarea familiei? N-am exclude nici această ipoteză, 
dar care sunt probele? 

În ultima scrisoare (cunoscută) trimisă de Eminescu tatălui său nu găsim 
nici un cuvânt din care să bănuim că acesta nu s-ar afla în bune relaţii cu 
Nicu. Iat-o în întregime: 


„Bucureşti, 18 martie 1881 

Iubite Tată, 

M-am bucurat mult primind scrisoarea d-tale în versuri şi m-am întristat asemenea 
aflând din ea că nu eşti tocmai bine. Altfel şi eu am avut acele friguri de primăvară atât 
de obicinuite în ţară la noi. N-am răspuns numaidecât pentru că m-a apucat proclamarea 
regatului pe dinainte şi-n asemenea împrejurări noi, negustorii de gogoşi şi de braşoave, 
adică noi gazetarii, suntem foarte ocupați. Aş dori din toată inima să vin acasă să vă 
văd, dac-aş găsi vrun om de încredere care să-mi ţie locul, căci negustoria asta, pe 
lângă că n-aduce nimic, nici nu te îngăduie să închizi o zi două dugheana şi să mai iei 
lumea-n cap, ci-n toate zilele trebuie omul să-şi bată capul ca să afle minciuni nouă. 
Dac-oi putea scăpa, iubite tată, fie acum, fie la vară, vin desigur acasă. Îl rog pe Nicu 
Să-mi scrie mai des şi să nu se uite la aceea că nu-i răspund, căci, dacă am aşa de puţină 
vreme de scris şi dacă mi-e acru sufletul de cerneală şi de condei, citesc totuşi cu multă 
bucurie scrisorile ce le primesc de la d-voastră. 

Sărutându-ţi mânile şi dorindu-ţi multă sănătate şi voie bună // rămân al d-tale / 
/ supus fiu [I Mihai.” 

Călinescu, încearcând să împace contrarii precum declaraţia lui Slavici 
şi epistola lui Nicu către Eminescu, nu produce decât o bălmăjeală: 


„Prin 1881 îl găsim întors acasă şi ocupându-se pe lângă tată-său cu trebile 
agriculturii. Nenorocul a făcut să se îmbolnăvească şi el de o gravă boală venerică. 
Bătrânul văzând că şi acest băiat, care nu se chivernisise, îi cade pe cap, scrie iritat în 
1883 lui Mihai: «Mi s-a urât viaţa... fă ce faci şi vino de-l ia, ca să-l duci în vreo casă 
de sănătate». Într-adevăr, Eminescu, săritor pentru fraţii săi, ia cu împrumut de unde 
poate 2.000 de lei cu gândul de a i-i trimite. Înainte de Paşti 1883, Niculae aştepta cu 
nerăbdare banii, într-o scrisoare ce arată un om cu desăvârşire sănătos la minte. Dar în 
curând se întâmplă boala lui Eminescu ...” 


Dacă Eminescu împrumutase bani pentru a-l aduce pe Nicu în Bucureşti 
ca să-l interneze, care era logica pentru care i-ar fi trimis la Ipotești, unde erau 
aşteptaţi cu nerăbdare şi speranţă de întreaga familie? De altfel, biograful 
recunoaşte că Nicu era „cu desăvârşire sănătos la minte”. 

La 25 octombrie 1923, Matei îi scrie lui Leca Morariu, atenţionându-l că 
„Sunt iarăşi câteva greşeli” în fascicola primită de la acesta. Una dintre ele 
era falsa informaţie „că Nicu s-a împuşcat din cauză că-l tot certa tata”. 
Argumentul lui Matei este imbatabil şi ne miră că Leca Morariu nu l-a 
descoperit singur: „Nicu s-a sinucis după moartea tatei” (subl. ns.). 

De ce minte Slavici? De ce-l acoperă Călinescu, afirmând (cu ce temei?) 
că peste Nicu ar fi dat „o gravă boală venerică”? De unde obsesia asta a 
biografilor, care cnd se uită îndărăt văd numai treponeme? Şi de ce G. Munteanu 
îi susţine pe amândoi (după festivitatea de la Iaşi, „Eminescu se pare că plecase 
curând, luând drumul Ţării de Sus, către Botoşani şi Ipoteşti, unde va fi 
lăsat din banii ce împrumutase pentru Nicolae”)? Îi leagă pe toţi ceva 
nevăzut? Ce anume şi Cine a făcut nodul? 

+ 

A fost Nicu bolnav de sifilis? Mulți, dacă nu toți, afirmă că da, motivând 
astfel şi sinuciderea acestuia. De pildă, G. Munteanu face mâinile pâlnie la 
gură şi emite: 


„La 19 iunie 1881, Nicolae (fugărit ca şi ceilalți frați mai mari spre locurile 


natale de o anume scadenţă a bolii) îi adresa părintelui său o foarte minuțioasă scrisoare 
despre mersul treburilor la Ipotești” (subl. ns.). 


Posibil să aibă dreptate, dar nu trebuie oare ca acest lucru să fie şi 
demonstrat? Or, ce indicii avem? 

O mărturie este cea a lui Slavici, ale cărui spuse — am văzut — sunt 
demontate de epistola lui Nicu către Eminescu. Din relatările lui rezultă că 
Nicu şi Eminescu s-ar fi îmbolnăvit în acelaşi an, dar nicăieri nu găsim vreun 
indiciu că maladia, ereditară sau nu, ar fi fost sifilisul. Slavici nu spune direct 
de ce boală suferea Nicu, dar, afirmând că urma să fie internat la Şuţu, despre 
care ştim că avea ospiciu nu cafenea, pare clar cam încotro bate. Problema 
este că alienarea are multe cauze. În plus, detaliu prea puţin cunoscut, 
stabilimentul lui Şuţu nu trata totuşi exclusiv bolnavi psihici, Regulamentul 
Institutului precizând chiar din primul articol (sublinierea ne aparţine): 


„CARITATEA este destinată principalmente la căutarea boalelor nervoase” . 


Cum s-a ajuns la sifilis? Principalii responsabili sunt adepţii teoriei că 
Eminescu ar fi căzut victimă unei boli ereditare; pentru a fi credibili, aceştia 
au fost obligaţi să stabilească o singură cauză a morţii, pentru toţi Eminovicii 
decedați înainte de 1889. De unde insistența disperată cu care se încearcă 
acreditarea ideii că „nebunia” lui Eminescu ar fi ceva ereditar? Între altele, 
pentru că ereditatea, mai ales când e trecută în contul defuncţilor, devine 
incontrolabilă. 

Când a fost vânturat prima oară diagnosticul de sifilis? Avem motive să 
credem că el a fost gândit de Maiorescu încă din 1883, dar nu cu privire la 
Nicu, ci doar la Eminescu. Afirmaţii scrise în acest sens găsim însă doar în 
1893, mulţumită „grijii” Corneliei Emilian; faptul că, până la controversata 
monografie a lui Călinescu (1932), atare diagnoză a fost acceptată de o 
minoritate arată fără dubii că, la moartea lui Eminescu, public se ştia altceva, 
teza sifilisului sporindu-şi adepţii doar cu timpul, pe măsură ce apăreau noi 
generaţii de condeieri şi dispăreau contemporanii lui Eminescu. 

Cu mici abateri, mici răbufniri de aşa-zisă personalitate, istoricii literari 
au urmat cuminţi linia trasată de Maiorescu: 


„Dacă a înnebunit Eminescu, cauza este exclusiv internă, este înăscută, este 
ereditară. Cei ce cunosc datele din familia lui ştiu că la doi fraţi ai săi, morți sinucişi, a 
izbucnit nebunia înainte de a sa şi că această nevropatie se poate urmări în linia 
ascendentă.” 


Aşa să fi fost, el ce probe avea în acest sens, când, afară poate de Matei, 
nu mai cunoscuse pe nimeni din familia lui Eminescu? Cum a urmărit el 
„această nevropatie ... în linia ascendentă”? 

Una peste alta, putem spune că, într-un fel, Nicu este victima fratelui 
său, deoarece despre el s-a spus că ar fi fost luetic numai pentru că acelaşi 
lucru se afirmase şi despre Eminescu. Dar există şi reciproca: faptul că Nicu 
s-a sinucis a dat apă la moară celor care afirmau că Eminescu ar fi fost alienat. 

În Însemnări zilnice, Maiorescu strecoară o „şopârliţă” convergentă cu a 
lui Slavici, spre întărirea ideii că, în ultima decadă a lunii iunie 1883, Eminescu 
ar fi intenţionat să plece la Botoşani: 


„Eminescu e vorba să plece astăzi la Botoşani, ieri era însă moleşit şi mult mai 
liniştit” (26 iunie 1883). 


Nimic clar, dar suficient ca să poată fi conexat, de cei abili şi fără scrupule, 
cu afirmaţiile lui Slavici, aşa ajungându-se la sentinţe de soiul celei iscălite de 
Călinescu: 


„Prin 1881 îl găsim [pe Nicu] întors acasă şi ocupându-se pe lângă tată-său cu 
trebile agriculturii. Nenorocul a făcut să se îmbolnăvească şi el de o gravă boală 
venerică” (subl. ns.). 


Nici Slavici, nici Maiorescu nu precizează că boala ar fi fost „venerică”. 
O face însă mai puţin timidul Călinescu, o jumătate de veac mai încolo. Şi, ca 
să nu se încurce cu jumătăţi de măsură, „divinul” adaugă că era şi „gravă”. Şi 
aşa, iată înc-o „dovadă” că Eminescu ar fi suferit de sifilis ereditar! Chiar 
adevărat să fie ce scrie Călinescu, vinovăția lui nu ar fi cu nimic mai mică, 
deoarece, lipsindu-i până şi cea mai măruntă probă materială la data la care 
a făcut aceste afirmaţii, numai întâmplarea ar face ca ele să coincidă cu 
adevărul. 

Din ce motive credem că în cazul lui Nicu ne aflăm în faţa unei făcături a 
tandemului Maiorescu-Slavici, preluată de Călinescu şi de cei care n-au 
îndrăznit să-l contrazică pe acesta? Iată de ce: 

1) În epistola către Eminescu, Nicu scrie limpede că nu aşteaptă să vină 
Eminescu, personal, ci doar banii împrumutaţi de acesta. 

2) Din nici un alt izvor nu reiese că Eminescu ar fi intenţionat să plece 
spre Botoşani în acea perioadă. De altfel, dacă el ar fi vrut să treacă pe la 
Ipoteşti, ar fi făcut-o cu două săptămâni în urmă, când s-a aflat la Iaşi, cu 
ocazia dezvelirii statuii lui Ştefan cel Mare. Corespondenţa cu Veronica ne 
arată că nici în zilele lui cele mai bune nu îşi permitea să bată oricând drumul 
Iaşilor, (şi) din cauza costului ridicat al biletului de tren. 

3) Pe 26 iunie, Maiorescu scrie că Eminescu ar fi fost „moleşit” în ziua 
precedentă, dând de înţeles că din această cauză n-ar mai fi plecat la Botoşani. 
Indirect, Eminescu este de altă părere (sublinierile ne aparţin): 


„Astăzi, 25 iunie 1883 la una oră şi 23 de minute după miezul-nopții, subsemnaţii 
Mihai Eminescu şi Constantin Simţion s-au remăşit împreună. Mihaiu Eminescu a 
susținut că, amândoi viețuind încă, Simţion va lucra la podul care se va dura între 
Giurgiu şi Rusciuc, într-un timp în care Carol I, rege al României, va fi ales de Bulgari 
principe al Bulgariei. 

Simţion a tăgăduit aceasta. 

Cine pierde rămăşagul plăteşte două sticle de lohannisberger şi care se vor bea 
împreună de cei doi subsemnați... la Rusciuc. 

M. Eminescu, Const. Simţion. 

Bucureşti, 25 iunie 1883" (manuscrisul numărul 2292). 


Oare un om atât de lipsit de vigoare, încât nici să se suie în tren nu mai 
poate, stă noaptea până la ore mici, spre dimineaţă, făcând pariuri cu amicii? 
Şi dacă, în pofida mizei modeste („două sticle de lohannisberger” ), le mai 
face şi în scris şi sub forma de mai sus, am putea crede că era sleit sau, 
dimpotrivă, că avea atât energie, cât şi bună dispoziţie? 

4) Nicu — zice Slavici — ar fi urmat să fie internat la Şuţu. Aparent, sună 
plauzibil. În fapt, ştiind că Şuţu avea cel mai scump ospiciu şi că Eminovicii 
erau departe de a sta pe roze cu banii, informaţia este cel puţin improbabilă, 
deoarece: + nimic nu probează că Nicu ar fi necesitat internarea în balamuc, 
neexistând nici o mărturie privind comiterea unor fapte anormale, nici vreun 
diagnostic medical; # chiar şi Călinescu recunoaşte că banii respectivi au 
fost luaţi „cu gândul de a i-i trimite” la Ipoteşti, nu de a-i plăti lui Şuţu, în 
Bucureşti; + suma de două mii de lei era prea mare pentru pretinsa intenţie 
(tariful la Şuţu fiind de 300 de lei pe lună, să credem că Eminescu dorea să 
achite în avans pentru mai bine de o jumătate de an, când, chiar alienat să fi 
fost Nicu, se putea întâmpla să-şi revină în două, trei luni sau nici atât?); 
+ Eminescu era el „săritor pentru frații săi”, cum zice Călinescu, dar nu 
inconştient, astfel încât să-şi ţină fratele într-un balamuc... de lux, cheltuind 
— poate zadarnic — importante sume împrumutate, care, altfel dirijate, ar fi 
salvat moşia de la Ipoteşti, uşurând astfel nu numai situaţia Căminarului şi a 
Harietei, ci şi pe a lui Nicu. Eminescu pare să fi făcut destul de des împrumuturi 
(„Harietă dragă, |I Nu-ţi pot promite pozitiv că voi putea trimite în fiece lună 
căte 100 franci, pentru că nu-mi văd capul de mulțimea datoriilor cari le-am 
făcut anul acesta” — 26 august 1880), dar niciodată nu s-a angajat dincolo 

de limita puterilor lui. De pildă, ca să alegem o situaţie similară celei imaginate 
de biografi, atunci când a fost internat Şerban a spus franc că nu are forţă 
financiară pentru a-i plăti spitalizarea, iar după decesul acestuia, scrie familiei: 
„Întrebarea principală este dacă puteți (subl. ns.) să faceți şi această 
cheltuială...” Şi-atunci era vorba de doar câteva sute de lei, de nici un sfert 
din banii împrumutaţi în 1883! 

5) „Mi s-a urât cu viața ... fă ce faci şi vino de-l ia, ca să-l duci în vreo 
casă de sănătate”, susţine Slavici că i-ar fi scris Căminarul lui Eminescu. Să 
pricepem că Nicu îi strica tatălui său cheful de viaţă şi că, dacă acesta ar fi 
scăpat de el, ar fi redevenit voios? Să credem că Gheorghe Eminovici nu s-ar fi 
putut descurca singur? Indiferent de răspunsurile la asemenea întrebări, 
rămâne un alt aspect, fundamental: ce temei legal şi moral ar fi avut Eminescu 
ca să-şi interneze fratele, pe care nu-l mai văzuse de multişor, dar de la care 
primea epistole din care nu reieşea deloc că ar fi alienat şi pe mâna căruia 
avea încredere să dea bani luaţi cu împrumut? Oare Nicu era un sac cu cartofi, 
iar Eminescu se credea mai presus de Lege? 

Slavici nu afirmă că bătrânul Eminovici i-ar fi cerut lui Eminescu să-l 
ducă pe Nicu într-un ospiciu, această deducție urmând să o facem noi, furaţi 
de context. Dar principalul motiv pentru care scriitorul introduce în naraţiunea 
lui o „casă de sănătate”, nu un balamuc, este altul: internarea în ospiciu era 
de obicei gratuită, pe când în casa de sănătate nu se putea sta decât în 
pensiune, deci contra cost, iar el, autorul, încearcă să ne convingă că Nicu 
urma să fie dus în ospiciul privat al lui Şuţu, explicând astfel — tendenţios — 
de ce împrumutase Eminescu cei două mii de lei. 

6) Dacă Nicu şi Eminescu ar fi fost bolnavi de sifilis, Maiorescu ar fi 
făcut o cât de vagă aluzie la acest fapt, în scrisorile trimise Harietei. 

7) Dacă Nicu ar fi fost alienat, necesitând internarea la Şuţu, Căminarul 
i-ar mai fi lăsat banii şi gospodăria pe mână sau ar fi cerut punerea lui sub 
interdicţie? 

8) În ipoteza alienării lui Nicu, ce rost avea să-l aducă la Bucureşti, când 
era mult mai aproape ospiciul de la Neamţ sau Golia, unde putea fi mai lesne 
vizitat şi de familie? 

A doua sursă pe care se bazează cei care pretind că Nicu ar fi fost bolnav 
de sifilis este Harieta. La 18 martie 1884, ea îi scrie lui Maiorescu: 


„Nu-mi ţine Vă rog de rău, că m am interesat de fratele meu Mihai, dară necontenita 
suferință de timp de un an a bietului Nicu care nu mai pe mine mă putea suferi” (la fel 
se va exprima şi în legătură cu Eminescu). 

Harieta către Maiorescu, 18 martie 1884, pagina 3 





Este drept că Harieta invocă „necontenita sufirinţă... a bietului Nicu”, 
dar nu precizează soiul bolii. În schimb, există o altă mărturia a ei: 


„...mMătuşa noastră s'a retras de la testament, căci şi ea este bolnavă de pept, 
boală ereditară a tuturor din familia noastră; ori la care etate ne apucă, de pept 
murim toţi” (subl. ns.). 


Un alt aspect elocvent este următorul: dacă Nicu ar fi fost bolnav de 
sifilis, acest lucru ar fi răzbătut măcar o dată din mulţimea scrisorilor trimise 
de Harieta Corneliei Emilian. Ea vorbeşte de „necontenita suferință” a fratelui 
ei, adaugă că numai ea îl mai alina, dar nu face nici o paralelă cu situaţia lui 

Eminescu — ajuns, şi el, în grija sa. Este cel puţin improbabil ca o gură bogată 
ca Harieta să fi tăcut faţă de Emiliancă, pe care o numea „scumpă mamă” , în 
cazul în care fie tratamentul medical aplicat lui Eminescu (sau lipsa acestuia), 
fie simptomele i-ar fi adus aminte de stările similare prin care s-ar presupune că 
ar fi trecut şi Nicu, în urmă cu trei-patru ani. 

De exemplu, ea informează Comitetul din Iaşi: „...boala lui [Eminescu] 
este foarte gravă din necătare, dară nu'i mortală că n'o ajuns la ciolan” 
(18 iunie 1887). Dacă Nicu ar fi fost bolnav de sifilis, Harieta ar fi avut o, să- 
i zicem, minimă experienţă în ceea ce priveşte îngrijirea acestei maladii şi ar 
fi privit comparativ (şi tragic) destinele celor doi fraţi, loviți, nu-i aşa?, de 
acelaşi nenoroc. Or, în cazul lui Eminescu, pe care ea îl declară luetic pentru 
că aşa i-au spus „amicii” şi medicii, totul este nou, neaşteptat şi înspăimântător 
uneori. Când Harieta învaţă cum se tratează sifilisul, Nicu era de mult oale şi 
ulcele. Abia după câteva luni de îngrijire a lui Eminescu, în baza acestei 
unice experienţe, ea ajunge să scrie: „De mi s-ar permite apoi, eu singură 
aşi scrie reţetele, aşa de bine mi s'a întipărit în memorie toată diagnoza 
boalei şi esecutarea ei” (22 septembrie 1887). De asemenea, Harieta l-ar fi 
cunoscut pe doctorul care trebuia, dacă nu să-l aibă în grijă, măcar să-i 
stabilească diagnoza lui Nicu. 

Nimic din toate astea! 

+ 

Că Nicu s-a sinucis este indiscutabil, faptul fiind atestat atât de Harieta 
(„Nicu care numai pe mine mă putea suferi — probă este testamentul şi 
scrisoarea ce le-a făcut înainte de a-şi lua viața” — epistolă către Maiorescu, 
18 martie 1884), cât şi de Registrul stărei civile pentru morţi, din care Augustin 
Z. N. Pop transcrie următoarele: 


„Din anul una mie optu sute optu Zeci şi patru luna Martie în nouă zile orele 
unsprezece şi jumătate a.m. 

Actu de morte alui Neculai Eminovici în etate de patruzeci şi doi ani de religiune 
ortodocse de profesiunea arendaşi de moşie, mortu alaltăiri pela ora şepte şi 
jumătate a.m. în casa sa din com. Cucorani, Cotuna Ipoteşti prin înpuşcarea de sine 
însuşi — holtei fiu majoru a decedaţilor Gheorghi Eminovici şi a Rarucăi.” 


Coincidenţă, Nicu se sinucide în dimineaţa aceleiaşi zile în care Harieta 
îi scrie magistrului, cerându-i informaţii despre Eminescu. Faptul este ciudat 
nu numai pentru că Harietei i-a mai ars de corespondenţă, ci din cauză că 

evenimentul nu este menţionat. Dacă în chiar capul scrisorii nu ar fi scris 
mare „Ipoteşti” , ne-am putea gândi că, poate, Harieta era plecată de acolo — 
de pildă, la mănăstirea Agafton, unde mai fusese şi unde mai multe măicuţe 
îi erau rude apropiate. Aşa însă, nu ne rămâne decât să bănuim că moartea 
fratelui Nicu n-a fost pentru ea o pierdere zdrobitoare şi că, poate, porecla 
„Neculai cel prost” era — pentru ea — mai mult decât o glumă. Nu ştim ce 
părere avea Eminescu despre Nicu şi ce simţea pentru el, dar din moment ce 
luase cu împrumut o sumă de bani atât de mare, pe care înţelegem că urma 
să o manevreze mai mult acesta din urmă, n-am spune că-i era indiferentă 
soarta lui şi nici că n-avea încredere în „persoana şi caracterul” lui. În plus, 
dacă au dreptate cei care afirmă că Eminescu a stat o vreme la Sibiu, locuind 
la acest frate aflat pe atunci acolo, căpătăm încă un motiv să credem că 
relaţiile lor erau bune, probabil, şi datorită unor afinități structurale de care 
nu ştim nimic. Un mic indiciu în acest sens poate fi însă faptul că şi Nicu 
avea o bibliotecă „de mare valoare”. 

Ce a determinat sinuciderea lui Nicu? În primăvara lui 1883 părea destul 
de vesel, aşteptând ca Eminescu să-i trimită „din banii împrumutați” . Chiar 
atunci însă acesta fusese răpit şi zăvorât la Şuţu, apoi dus la Viena — ocazie 
cu care au dispărut şi banii. Ne putem gândi că prin acelaşi gest au fost 
dramatic influențate două destine. Nu-i însă mai puţin adevărat că o influenţă 
nefastă, poate decisivă, a venit şi din partea familiei. După ce s-a prăpădit 
Căminarul (8 ianuarie 1884), între fraţi au izbucnit unele disensiuni. Aşa 
cum s-a văzut, Nicu îi răspunde lui Eminescu în aprilie 1883, dintr-un hotel 
din Cernăuţi: „De la Mathe[i] n'am ştiri, nici cunosc adresa sa”. Prin urmare, 
legătura mezinului cu Ipoteştii era ca şi inexistentă. (Nici cu Eminescu nu s- 
ar zice că a fost în relaţii prea strânse, acesta scriindu-i Harietei, la 6 
februarie 1880: „Matei s-a însurat ieri. Mi-a trimis o invitaţie prin poştă, 
pe care am primit-o abia azi după amiazi. Dacă-i scrii, scrie-i că-l felicit 
— eu n-am nici vreme nici dispoziție; şi nu voi avea-o mult timp de a mă 
ocupa de aceasta.” ) 

Dacă în aprilie 1883 Matei pare să fi fost pentru tată-său şi pentru fraţii 
de la Ipoteşti ca şi pierdut pe undeva, prin Ţară, nici un an mai târziu, îndată 
ce bătrânul Eminovici a închis ochii, a apărut şi el, ca să facă ordine şi 
„curăţenie”. Harieta îi povesteşte lui Maiorescu ce s-a întâmplat: 


„Ipoteşti 1884 — Martie 18/30 
Stimabile Domnule Maiorescu, 

Primiţi sâncera mea mulțămire pentru scrisoarea din 14 martie a.c. şi mă grăbesc 
a Vă comunica următoarile. 

Sunt deja 2 luni trecute decând au murit tatăl meu. La înmormântare[a] lui au fost 
de faţă şi fratele meu locotenentul Matei din Râm. Sarat; după înmormântarea (sic!) în 
loc ca să facă fratele Matei o catagrafie (1. inventar şi 2. recensământ — n. ns.), el au 
început a vinde în drela]pta şi în stânga toate obiectile mobile şi imobile sub cuvânt, 
că el va lua pe fratele său Neculai la sine la 15 Martie. El a vândut toate vitele la număr 
27 mobile din casă 5 stoguri de fân, 3 vagoane de popuşoi, făcând trei părţi, adic mie, 
lui Nicului şi lui Mihai, luând cu sine bani şi toate hărtiile de valoare, mai ales o 
obligaţie de 6.000 fr. şi bibi[i]oteca Nicului de mare valoare, zicând că el [v]a sprijini 
pe a mân doi frați[i], şi mai multe lucruri le-a făcut care de şi am o creştere de tot simplă, 
totuşi nu ţi le pot scrie: şi întrebat de mulți din familie de ce el o face, răspunse că el le 
va păstra pentru Mihai şi pre Nicu îl va lua la dânsul. Spre a vă încredința că vă scriu 
adivărul, o pot dovidi prin un înscris ce au lăsat el însuş, precum şi marturi mătuşile şi 
toți casnicii, în fine satul întreg. Deci eu vă rog din inimă şi suflet a vă adresa la fratele 
meu Matei, care este obligat a-l țâne, luându-i toată partea lui. Eu sunt singură [şi] 
prible]agă, de oare ce în Ipotești au intrat deja posesorul cel nou şi eu mă văd nevoită 
a mă depărta pe lângă o mătuşă la mănăstire. 

Nu-mi ţine Vă rog de rău că m am interesat de fratele meu Mihai, dară necontenita 
Sufirinţă în timp de un an a bietului Nicu care nu mai pe mine mă putea suferi [-] probă 
este testamentul şi scrisoarea ce le-au făcut înainte de aşi lua viața, moartea tatului 
meu foarte iute, eu singură şi oloagă, puteţi sânguri să gândiţi poziția mea cât au fost 
de critică şi astăzi este şi mai critică; eară că nu se interesează fratele Matei, vă rog să 
vă răspundă D-lui sângur. Primiţi — Vă rog — profundele mele mulțămiri pentru 
părinteasca îngrijire a iubitului meu frate Mihai, rugându-vă încă o dată de a avea 
bunătatea să mă înştiinţaţi ce rezultat veți lua cu betul Mihai. Cu deosebită salutare, 

Henriette Eminovici.” 


Această scrisoare ne arată că, spre deosebire de fratele lui mai mic, Nicu 
nu era deloc un bătăios, un om care să îşi impună punctul de vedere, decizând 
soarta altora. Modul în care a asistat cum Matei îi vinde bunurile şi, mai mult, 
bagă banii în buzunar ne aminteşte de lipsa de reacţie a lui Eminescu faţă de 
Maiorescu (de la care acesta nu şi-a recuperat nici manuscrisele, nici cărțile) 
şi chiar faţă de Biblioteca din laşi, de unde n-a mai obţinut traducerea 
Gramaticii sanscrite, începută în 1886 (reamintim că prima filă poartă 
menţiunea: „1886. În biblioteca de Iaşi” ). Pentru mulţi, o asemenea lipsă de 
reacţie este de neconceput, deci anormală. De fapt, uneori, ea se regăseşte la 
nivel naţional. 

Motivația sinuciderii lui Nicu pare să fi fost groaza faţă de viitor. Întrucât 
gestul a fost comis imediat după vinderea Ipoteştilor de către Matei, putem 

crede că principalul factor determinant a fost critica situaţie materială şi socială, 
boala fiind un element secundar. Când „posesorul cel nou” al Ipoteştilor şi-a 
preluat achiziţia, Nicu a rămas fără acoperiş şi fără vreo sursă de trai, 
angajamentul lui Matei de a-l lua pe lângă casa lui fiind, poate, mai mult o 
lovitură decât o uşurare. Tristă coincidenţă, după Vlahuţă, două-trei luni mai 
târziu, la fel ar fi gândit şi Eminescu: 


„Sunt grozav de demoralizat — mi-a spus de nenumărate ori cât am stat cu el, — aş 
vrea s-adorm şi să nu mă mai diştept. — Cum nu poate să moară omul când vrea! — 

Nu mă 'nduplec la acte de violenţă cu mine însu'mi” (Vlahuţă către Maiorescu, 
20 iunie 1884). 


Mai slab, Nicu a cedat acestui imbold. Documentele existente nu atestă 
(nici măcar nu sugerează) că gestul lui s-ar fi datorat vreunei boli psihice. 
Nu a fost nici un simplu şi accidental impuls nebunesc, decizia fiind luată la 
rece (ceea ce, desigur, nu înseamnă şi că ar fi fost cea mai fericită alegere). 
Înainte de a-şi pune capăt zilelor, Nicu şi-a încheiat în felul lui socotelile cu 
lumea, aşternând pe hârtie atât testamentul, cât şi o scrisoare explicativă — care, 
din păcate (sau din fericire?), nu a mai ajuns până la noi. 

În alte pagini, am arătat de ce nu credem că Matei ar fi furat ceasul lui 
Eminescu, după cum afirmă magistrul. Răspunsul nu mai este însă la fel de 
ferm la alte întrebări: şi-a însuşit Matei drepturile de moştenitor ale lui 
Eminescu? L-a avut el pe conştiinţă pe frate-său, Nicu? 

O întrebare şi mai importantă este: ar fi reuşit Eminescu să-l oprească, 
dacă la 14 februarie, odată scăpat de la Döbling, în loc să apuce calea nedorită 
a Italiei, unde a fost dus cu sila, ca şi cum ar fi presimţit ceva rău, s-ar fi 
întors direct în Ţară? Cum de nici un biograf nu priveşte mai atent momentul 
în care Matei vinde tot ce se găsea la Ipoteşti, acţionând exact invers 
decât intenţiona Eminescu în iunie 1883 şi lăsându-și, astfel, familia pe 
drumuri? Cum de Maiorescu, care l-a acuzat de nefăcute, n-a mai avut nici o 
reacţie atunci când căpitanul şi-a lăsat fraţii fără casă şi fără sursa minimă de 
întreţinere? Trebuia ca Eminescu (care nu întâmplător, pe când era închis în 
ospiciul vienez, întreba cu insistenţă „cine plăteşte” pentru şederea lui acolo) 
să nu mai aibă chiar nici un punct temeinic de sprijin? 

+ 

Este sinuciderea, prin ea însăşi, probă indubitabilă de nebunie? Atenţie 
la răspuns, pentru că iată ce-i relatează I. Chiţimia lui I. Oprişan, privitor 
la Călinescu: 


Nr. 6-9 O O—————— Semnele Timpului — 363 


„— Iar când a avut accesul acela, să se ducă să se înece, nu ştiu ce... 

— Ce acces? 

— S-a dus aci, la lac, să se arunce în lac. 

— Prin ce an? 

— Spre sfârşit... Prin 1960 şi nu ştiu cât... 

— Ce se întâmplase? Ce depresiune sufletească avusese? Din ce cauză? 

— Din cauza unei colege de-a noastre. Fată inteligentă, apreciată... Dar, la un 
moment dat, ea a încercat să se recăsătorească cu altcineva. În momentul acela, 
Profesorul a avut revelaţia că legătura cu el fusese minoră: «A! Nu m-a iubit! Dacă mă 
iubea, trebuia să rămână numai cu mine.» 

— Şi a vrut să se sinucidă? 

— Da. A avut nişte momente când a vrut să se sinucidă. Noi ne-am dus la el acasă. 
Şi eu i-am spus: «Domnule Profesor, pentru o femeie să vă necăjiţi dumneavoastră 
atât!? Sunt atâtea!» 

— Devenise de notorietate publică treaba? Cel puţin în cadrul Institutului? 

— Sigur, domnule! Ea a venit la Institut. A făcut scandal. S-a trântit acolo în boxa 
aceea şi-a început: «E un porc! N-am avut nimic cu el!» şi alte chestiuni, de felul acesta, 
încercând să se dezvinovățească.” (Ea trebuia să se „dezvinovățească” ?) 


Iar aşa-numitul „porc” scrie în Viața lui Mihai Eminescu: 


„Opiniunea aşă dar că Veronica Micle formează obiectul aproape unic al pasiunii 
lui Eminescu este cu totul greşită. Eminescu eră un tip sexual veneric, adică stăpânit 
mereu de obsesia funcţiunii erotice, căutând dragostea, nu femeia, victimă mereu a 
improvizațiunii şi a absurdului. (...) Pentru Eminescu iubirea este un leagăn de desfătări 
venerice, o necesitate nu spirituală dar afectivă bineînţeles şi fiziologică, o nevoie 
naturală de a trăi viaţa speţei cu toate deliciile de ordin sufletesc pe care conştiinţa le 
suprapune mecanismului reflex, dar în sfârşit un instinct 

Ce le-abate şi la păsări de vre-o două ori pe an." 


Asta este artă, ştiinţă, septicemie culturală sau mărturisire? 
+ 

Am insistat asupra unor detalii din viața acestor trei frați ai lui Eminescu 
din două motive importante. Întâi, pentru că toți sunt folosiți ca false 
argumente pentru a murdări imaginea lui Eminescu (al cărui destin încercăm 
să-l mai descâlcim, cât de cât). În al doilea rând, pentru că există legi mai 
presus de orice efemere coduri legislative: Şerban, Iorgu şi Nicu au fost 
oameni, nu personaje de nuvelă, iar această calitate le conferă, pe veşnicie, 
drepturi egale cu ale noastre, cei încă vii. 

CĂLĂUZE RĂTĂCITE 


„Vai lumii, din pricina smintelilor! Că smintelile 
trebuie să vină, dar vai omului aceluia prin care 
vine sminteala!” (Matei, 18, 7) 


În 1999, subtitlul generic: Eminescu — Înfăşurat în manta-mi, la Chişinău 
au fost editate mai multe volume cu texte de şi (mai ales) despre Eminescu. 
Pagina a 2-a a fiecăruia dintre cele 8 tomuri componente anunţă: 


„Acest 

CORPUS EMINESCU 

elaborat de eminescologi din România, Republica Moldova, Comunitățile 
Româneşti şi alți iubitori ai poetului din întreaga lume 

este coordonat de: ...” (urmează 14 nume sonore, în majoritate covârşitoare, modest 
implicate cantitativ în cele 8 volume, spre deosebire de Cristiana şi Victor Crăciun, care, 
sub acest aspect, par iniţiatorii şi adevărații autori ai acestui „corpus”, ce le-ar putea 
purta numele). 


Cele 8 perechi de cotoare de cărți ocupă mai bine de o treime de metru 
liniar de raft, din care nu s-a găsit nici o zecime de milimetru pentru câteva 
dintre piesele esenţiale privind dramaticele episoade din viaţa celui căruia — nu- 
i aşa? — le-ar fi dedicate. De mai bine de un secol, se analizează şi răs-analizează 
Eminescu, fără... Eminescu. 

Sub titlul celui de-al doilea volum, cuprinzând o leşioasă maculatură 
documentară (Memorialistică. Mărturiile contemporanilor), citim: „Ediţie, 
antologie, aparat critic de Cristiana Crăciun şi Victor Crăciun” , onorabilul 
domn ( „prof. dr.” şi „Preşedintele Ligii Culturale pentru Unitatea Românilor 
de Pretutindeni” ) semnând Studiul introductiv şi tabelul cronologic (în total, 
peste 50 de pagini, care deschid opul). 

În această carte, găsim şi textul lui Gh. Bojeicu. Surpriză, însă: prin 
comparaţie cu versiunea lui A. Z. N. Pop, din el lipsesc unele paragrafe, cele 
rămase sunt aranjate în altă ordine şi, ca să fie masa bogată, s-a mai şi adăugat 
o plombă informaţională, şi ea făcută din bucăţi. Ca orice... creaţie, 
neadevărurile importante sunt şi ele „revăzute şi adăugite” de la epocă la 

epocă, în tentativa de a le legitima nemeritatul statut de realităţi incontestabile. 
Iată adausul, cuiul (stiletul?) informatic înfipt voiniceşte de V. Crăciun în 
varianta lui A. Z. N. Pop, spre a ne fi oferit ca peticit bonus cultural: 


„Din inițiativa domnişoarei Cornelia S. Emilian, elevă la Şcoala Artelor Frumoase 
din laşi, se constituie un comitet de elevi «cu scop de a deschide liste de subscrieri 
pentru formarea unui capital, care să procure marelui nostru poet mijloacele necesare 
pentru căutarea sănătăţii sale». Listele de subscripţie sunt însoțite de acest apel: 
«Subsemnaţii elevi şi eleve ai şcolii de pictură din laşi, voind să venim în ajutorul 
distinsului poet Mihail Eminescu, îndrăznim a aminti ţării că este de datoria ei, ca în 
semn de recunoştinţă pentru prețioasa avere intelectuală ce-i lasă, să-i formeze un fond 
pentru a-şi înlesni mijloacele de trai. În acest scop subsemnaţii am împărţit 500 de liste 
pentru Subscripțiuni, care, aducând câte 20 lei una, în total ar face suma de 10 000 lei. 
Ca să poată însă contribui țara întreagă, fiecare persoană este rugată să binevoiască a 
nu subscrie mai mult de 10 bani»” (subl. ns.). 


Cum spunem, acest pasaj este, la rândul lui, format din cârpeli copiate 
din cel puţin două surse: prima frază, uşor pilită pe la colţuri, ca să se brodească, 
provine din ziarul Liberalul, din 18 iulie 1887, iar citatul mai mare a apărut 
atât în Universul (vezi numărul din 6 aprilie 1887, rubrica Știri), cât şi în 
cărţulia M. Eminescu. Diverse (Colecţiunea Şaraga, 1893 — editură ieftină şi 
vicleană, care una anunţă pe copertă, alta prezintă în realitate). 

Într-un spaţiu bibliografic dominat de erori, exactitatea actului de copiere 
ne-a tăiat răsuflarea. Problema este că scribul n-a sesizat că peniţa dumnealui 
o ia razna şi prezintă două motivații complet diferite ale listelor de subscripţie: 
„pentru căutarea sănătăţii” (neadevărat) şi „pentru a-şi înlesni mijloacele 
de trai” (asupra acestui aspect, deloc întâmplător, vom reveni). La fel, ca şi 
cum n-ar fi ştiut ce scrie, V. Crăciun n-a sesizat nici lipsa oricărei legături 
directe între referirea la această iniţiativă şcolărească şi restul textului redactat, 
zice-se, de... Gh. Bojeicu. Îi fugeau acestuia ideile? De-aia venise să ia aer 
de ospiciu, ca să le mai domolească? 

Dacă ar fi fost vorba de eliminarea unui pasaj, câteva bâlbâieli savante 
încă ar mai fi putut justifica ciopârţirea, printr-o eroare de editare, de 
tehnoredactare etcetera. Fiind însă vorba de o adăugare, este limpede că ne 
aflăm în faţa unei lucrături care, departe de a avea un plus de autenticitate 
faţă de textul prezentat de A. Z. N. Pop, ne înfundă şi mai mult în minciună. 
Cazul este încă un exemplu de informaţie falsă, decupată din foarfecă spre a 
da credibilitate unui alt document contrafăcut. Presărarea unor citate din lucrări 

vechi într-o linguriţă de memorii noi a fost mereu o metodă eficientă de a 
induce în eroare. 

Primul gând: de ce? 

Răsfoim ultimele pagini ale volumului, spre a vedea „de unde”. La 
Surse, note, bibliografie, V. Crăciun anunţă: „Transcris după Petre Vintilă, 
Eminescu, roman cronologic, Editura «Cartea Românească», Bucureşti, 
1974". Aşadar, un „prof. dr.” , într-o atât de pretențioasă culegere, se 
informează din lucrări pe care înşişi autorii lor le includ beletristicii? P. Vintilă 
nu poate fi făcut răspunzător de nimic, căci, din momentul în care a folosit 
încă din titlu cuvântul „roman”, a atenţionat asupra faptului că lucrarea lui 
nu este tocmai mostră de exactitate (şi chiar nu e). Titlul spune limpede că 
autorul nu pretinde că ar fi scris biografia lui Eminescu, ci numai că, 
folosindu-se de un impresionant număr de texte reale, fragmentar prezentate 
în ordine cronologică, a conturat un Eminescu pe inima lui. P. Vintilă a produs 
un montaj, care încearcă să fie documentar, dar şi artistic — de unde, probabil, 
şi reaşezarea unor fraze din documente autentice ori comasarea unor 
fragmente decupate din documente diferite (ca în cazul de faţă). Textul a 
fost aranjat de P. Vintilă din motive care îl privesc şi care, repet, date fiind 
specificul declarat al lucrării lui şi modul mai reţinut în care (spre deosebire 
de E. Lovinescu, de pildă) şi-a folosit imaginaţia în chestiunile mai delicate, 
nu îl fac, documentaristic vorbind, mai culpabil decât alţii. 

Ca specialist care se străduieşte să reconstituie în mod ştiinţific ceea ce 
numeşte „imaginea atât de tulburătoare a geniului”, V. Crăciun nu avea 
însă nici a zecea parte din libertatea romancierului P. Vintilă. Când pretinzi 
că oferi publicului mărturii, nu ai voie să apelezi la produse distilate de 
subiectivismul unui terţ. Domnia sa nu aflase că primul care a publicat textul 
lui Bojeicu a fost A. Z. N. Pop, în 1962? Şi chiar să nu fi ştiut, nu era dator să 
verifice exactitatea lui P. Vintilă? 

Aşa cum am arătat în pagini anterioare, A. Z. N. Pop a şifonat adevărul 
nu o dată şi în mod impardonabil, fără ca vreunul dintre colegi să îl tragă de 
mânecă. Asta nu înseamnă însă că absolut tot ceea ce a scris ar fi fals. La ce 
servesc însă specialiştii dacă, în loc să elucideze faptele despre care declară 
şi sus şi tare că ar constitui scopul lor profesional, contribuie la cronicizarea 
unor flagrante erori de cunoaştere în rândurile a mii de studenţi care le 
trec prin mână? 

În plus, din volumul celor doi Crăciun lipsesc informaţii esenţiale pentru 
potenţialii biografi ai lui Eminescu — cum ar fi rândurile lui Leon Onicescu 
(false cum sunt, acestea indică o realitate, altminteri greu de bănuit şi de 

contestat) sau spusele lui Dumitru Cosmănescu (Cum a murit Eminescu, 
Universul, 28 iunie 1926: „,...soarta a făcut însă ca într-o zi să-l văd murind, 
aş putea zice, pe brațele mele” ), iar dacă răsfoim lucrarea, mai găsim câte-o 
greşeală (de exemplu, scrisoarea lui Păun-Pincio nu datează din 1886, ci din 
1887). Tendința este mai mult decât străvezie. Autorii sunt interesaţi de elemente 
pe marginea cărora să poată dumnealor şi epigonii dumnealor sporovăi în 
linişte, altă sută de ani, timp în care cei mai curajoşi şi mai adaptabili vor 
deveni vedete, dând spectacole în adunări festive şi sporind inflaţia de noi 
statui. Pe asemenea specialişti nu-i interesează omul Eminescu, ci pretextul 
cu acest nume. Pe Eminescu îl iubesc, îl adoră chiar, dar cu două condiţii: să 
nu ieşim dintre versurile lui şi să nu le cerem să discute despre activitatea lui de 
gazetar şi de ultimii lui şase ani de viaţă altfel decât cum au fost dresați s-o facă. 

Lucrurile devin infinit mai gingaşe şi mai alarmante când ne amintim că, 
potrivit prezentării, C. şi V. Crăciun nu sunt coordonatori unici, ci ar face 
parte dintr-un veritabil A.G.A. literar, dumnealor adăugându-li-se alţi 12 
specialişti, între care îl regăsim până şi pe actualul preşedinte al Academiei 
Române. Prezentarea sus citată lasă să se înţeleagă că toţi au avut obligaţia de 
a coordona, adică de „A pune de acord părțile unui tot, a îndruma într-un sens 
unitar (subl. ns.) o serie de activități desfăşurate în vederea aceluiaşi scop” 
(Dicționarul limbii române literare contemporane şi DEX). Prima concluzie: 
cei 14 împărtăşesc aceleaşi opinii, orice divergență impunând fie menţionarea 
ei explicită, fie retragerea celor ce au alte opinii. O dilemă: aveau sau nu cei de 
la coordonare obligaţia de a verifica dacă şi cât de mult s-a ţinut seama de 
îndrumările dumnealor? Să zicem că, datorită numărului foarte mare de pagini, 
nu ar fi putut să le parcurgă integral? Am zice-o şi pe-asta, însă atunci ar 
deveni şi mai acută întrebarea: cine răspunde în cazul în care cei coordonaţi 
nu-şi fac bine munca, inducând lumea în eroare? Şi-apoi, nici măcar 
bibliografia nu putea fi citită şi amendată? 

Pe de o parte, ar trebui să credem că profesionalismul a obligat ca textele 
introductive, precum cel care deschide volumul asupra căruia ne concentrăm 
atenţia, Memorialistică. Mărturiile contemporanilor, să fi fost parcurse de 
întreaga echipă a coordonatorilor. Pe de altă parte, după lectura invocatului 
material, parcă ne-am bucura să aflăm că majoritatea lor nu a ştiut ce conţine. 

Problema pare să fie strict de „firmă” şi cazul la care ne referim nu este 
nici singurul, nici cel mai frapant, dar l-am invocat pentru că ne-am lovit de el 
în cursul documentării. Şi, ca să fim cât mai exacţi, subliniem că, deşi ştim 
bine că există oameni de litere care-şi iubesc mai mult numărul volumelor, 

rândurile noastre nu acuză şi nu prezumă o faptă deliberată, ci constată o 
seamă de efecte, care ne interesează în mod direct, deoarece sunt segment 
din ceea ce am putea numi „dosarul Eminescu, la zi”. A-ţi lăsa împrumutat 
— mai mult sau mai puţin protocolar — numele unei coperţi de carte nu este 
mereu indicat ori lăudabil. Cu toate acestea, de destule ori, la edituri este ca 
pe terenul de sport: aşa cum o echipă de fotbal este sponsorizată de firma X, 
obligându-se să îmbrace tricouri cu numele acesteia, la fel, în lumea literelor, 
editorul caută, nu rareori, o cât de subţire punte cu personalităţi de profil, le 
„agaţă”, sperând că prezenţa numelor acestora pe coperţi va spori vânzările. 

Incontestabil, contribuţia cea mai mare la elaborarea celor 8 volume au 
avut-o C. şi V. Crăciun. Pe fiecare dintre cele 8 volume se pretinde însă explicit: 
„Acest CORPUS EMINESCU” (deci toate cele 8 volume) ar fi fost „elaborat 
de eminescologi din România, Republica Moldova, Comunitățile Româneşti 
şi alți iubitori ai poetului din întreaga lume”, vegheaţi de 14 coordonatori. 
Deci Creangă, Caragiale, Negruzzi sau chiar zisul Bojeicu au contribuit, şi 
ei, ca... eminescologi, la elaborarea volumului de Memorialistică sau, de 
fapt, C. şi V. Crăciun nu au elaborat, ci au compilat, ciugulind de ici, de 
colo, fragmente publicate de alţii, prin diverse cărţi? Dacă numiții au elaborat 
un volum cuprinzând textele altora, să deducem că şi Maiorescu a elaborat 
volumul Poezii al lui Eminescu? 

Pentru arbitraj, căutăm câteva surse neutre, de încredere şi aflate la 
îndemâna mai oricui, potrivit cărora a elabora înseamnă: 


+  „(Cuprivire la idei, doctrine, texte literare, juridice etc.) A da o formă definitivă 
pe baza unor elemente nesistematizate de mai înainte; a formula. V. crea, redacta.” 
(D.Lr.l.c.); 

+ „1. A realiza, a da o formă definitivă unei idei, unei doctrine, unui text de lege 
etc.; p. ext. a redacta.” (DEX). Conform tot DEX, în sensul care ne interesează, a redacta 
înseamnă: „A compune, a formula în scris, a scrie, a întocmi (un studiu, un act etc.)”. 


In aceleaşi lucrări, a compila apare ca: 


+ „A aduna, din mai multe lucrări, texte sau păreri relative la un subiect, făcând 
o lucrare nouă, dar fără o contribuţie personală” (D.I.r.l.c.); 

+ „Aaduna fapte sau păreri din operele diverșilor autori pentru a alcătui o lucrare 
nouă, fără o contribuţie personală” (DEX). 


De ce a elabora şi nu a compila? Probabil, unde la noi compilaţia este 
mai mereu privită cu dispreţ. A compila cu bună-credinţă nu este ruşinos 

decât pentru sfertodocţi şi, dacă lucrezi cu rigurozitate, nu este nici pe departe 
atât de uşor pe cât poate să le pară unora. 

Până una-alta, însă, faptul editorial de la Chişinău s-a comis şi cale de 
întoarcere nu mai este, cărţile fiind deja în bibliotecile oamenilor. Deocamdată, 
nu ne rămâne decât să sperăm că în viitor adevărații profesionişti vor fi mai 
atenţi, astfel ca formulări ambigue să mute pe umeri străini o parte din 
responsabilitatea pentru cele scrise evident eronat. 


Flaşnetă editorială cu papagal vopsit 


În pofida suspiciunii unora, în ancheta noastră jurnalistică nu ne-a interesat 
şi nu ne interesează în mod deosebit persoana vreunui autor care a scris despre 
Eminescu, ci numai lucrările lui. Când cineva moare în mod suspect, înainte 
de a te gândi serios la posibili vinovaţi, trebuie să aduni probe şi să încerci să 
înţelegi ce s-a petrecut. 

Cu amabilitatea specifică rasei doctorale, un domn mai... dinamic mi-a 
atras atenţia că aş încerca să-mi arog drepturi de magistrat. l-am răspuns că, 
dacă nu se supără şi mai rău, am făcut şi voi continua să fac distincţie între a 
mă opune executării unei sentinţe judecătoreşti şi a-mi spune părerea asupra 
ei. Dacă insul este fiinţă raţională, pe baza cărui considerent moral i s-ar putea 
cere Inginerului, Ziaristului, Profesorului sau chiar Analfabetului să tacă, atunci 
când, în opinia acestora, Judecătorul soluţionează nedrept o cauză (şi nu se 
poate spune că am duce lipsă de astfel de exemple)? Este acesta infailibil sau 
este el totdeauna onestitatea întruchipată? 

Indiferent de domeniu, atunci când eroarea ajunge să fie însuşită de prea 
mulţi şi se transmite din generaţie în generaţie, se conturează o adevărată 
şcoală a greşelii, ai cărei apostoli sunt, vrând-nevrând, specialiştii acelui 
domeniu. A arunca totul în seama lor este simplu şi convenabil. Dar o fi 
şi etic? 

+ 

Invocam mai sus răspunderea solidară a coordonatorilor întregului 
„corpus” de la Chişinău. În ceea ce priveşte volumul de Memorialistică, ultima 
pagină a tomului ne informează că, afară de C. şi V. Crăciun, la apariţia acestuia 
au mai contribuit două persoane: Anatol Vidraşcu („FEditori: Anatol & Dan 
Vidraşcu” ) şi Arcadie Suceveanu, ca „redactor”. Ambii figurează şi în lotul 
de coordonatori (selecționat, de cine oare şi la a cui propunere?). 

Mai importantă decât travaliul din culise rămâne însă introducerea 
volumului Memorialistică. Mărturiile contemporanilor, căci aici se află linia 
„oficială”, dioptria aleasă de corpul tehnic al echipei (naţionale, reiese) de 
eminescologi. Ea este cea care acţionează tăcut, influenţa cea mai nefastă 
manifestându-se asupra elevilor şi studenţilor. Ce au de spus V. Crăciun şi, 
implicit, ceilalţi 13 colegi? Să frunzărim din invocatul Studiu introductiv, care 
deschide cel de al doilea volum al „corpus”-ului. 


„Cum să poţi reconstitui imaginea atât de tulburătoare a geniului, când ea însăşi 
nu se lasă acaparată, opunându-se la orice atingere, cu dificultăţile încă neînvinse de a 
cuprinde lumina! lată problema fundamentală [pe] care şi-o pun toţi aceia care încearcă, 
totuşi, apropierea de «monstrul sacru», cu suferinda teamă de a nu primi drasticul 
avertisment cunoscut de milenii: «Noli me tangere»!” 


Pentru ca o imagine să fie „tulburătoare” , obligatoriu, înainte ea trebuie 
să existe, adică, în cazul nostru, să fie (re)constituită. În lumea hologramelor 
visate de V. Crăciun, imaginea există, dumnealui vrea s-o acapareze (ca să 
facă, ce, mă rog?, cu dânsa?), dar întâmpină rezistenţă. Cochetă, provocatoare 
până peste poate, ea, imaginea tulburătoare, dă peste mână distinsului hărţuitor, 
ce vrea musai s-o palpeze. $ Dacă nevoia de rimă nu bate cu pumnul în 
masă, intimidând artistul, teama nu poate fi „suferindă” nici măcar în poezie, 
dar, e drept, poate produce suferinţă. + „Apropierea de «monstrul sacru»"? 
Depinde cine se încumetă. Să nu fie tot monştri, dar mititei, păgâni şi 
„lustruindu-se” pe ei! $ Apelul atât de laic la „drasticul avertisment” biblic 
este înduioşător. V. Crăciun vrea să pipăie idei pe care nu le cunoaşte, dar la 
care, tocmai de aceea, râvneşte cu patimă. Astfel, Eminescu apare ca un fel 
de obiectiv turistic, la care îţi propui să ajungi, folosind călăuze specializate 
şi calcule sofisticate, când, de mic, lângă el poţi să fii sau nu. În lumea poeziei 
şi a ideilor, dascălii pot ajuta foarte mult, dar nu obligând memoria să înghită 
tot felul de păreri năstruşnice. 

Dăm pagina: 


„A-l cunoaşte pe adevăratul şi neegalatul Eminescu este cu toate acestea, şi în 
pofida teoriei preconizate, o datorie, care răstoarnă propria-i năzuinţă de a-şi păstra 
viaţa o taină. În fond, însăşi taina «planeţilor» a fost dezghiocată de oameni, tehnica 
modernă descifrându-le, fără să le distrugă fascinația.” 


Goana disperată după o imagine şi suferinda teamă aferentă sunt, aşadar, 
cronicizate. Obsedat de dorinţa de a dezghioca suflete la gura sobei, autorul 

nu are încredere în propriile-i puteri şi asta-l irită cumplit, fiind la un pas de 
a izbucni în lacrimi de necaz şi de nervi. 
Pe de altă parte, în acelaşi text, autorul oftează: 


„Din numeroasele dovezi cunoscute şi împărtășite de Veronica Micle — care a dus 
cu ea în mormânt, ca şi Slavici, Creangă, Maiorescu, atâtea alte fapte esenţiale pentru 
înțelesul ascuns al marii personalităţi — consemnăm aceste rânduri care...” 


Deci, există un înțeles ascuns al personalităţii lui Eminescu, la care am fi 
putut ajunge dacă numiții, înainte să moară, ar fi binevoit să ne transmită 
anumite fapte esențiale. Ce putea să facă Eminescu esențial şi deosebit de 
restul purtării lui doar în preajma celor amintiţi? Ocolim orice speculaţii pe 
această temă, rezumându-ne la a aminti lucruri certe: nu se ştie cum şi unde 
a petrecut Eminescu un număr de ani (ba, nu e clar nici măcar ce nivel 
formal de şcolarizare a avut). 

Şi, dacă de la cei aflaţi în imediata apropiere a lui Eminescu nu au rămas 
„dovezi”, ce rost mai are demersul celor precum V. Crăciun, când, în lipsa 
probelor, într-adevăr, ne putem întreba: „Cum să poți reconstitui imaginea 
atât de tulburătoare a geniului?” 

Dacă Eminescu a încercat să-şi păstreze „viaţa o taină”, putem fi siguri 
că a şi reuşit. De ce am avea noi „o datorie” din a-i face în ciudă, nu prea 
pricepem şi ne temem că nici ilustrul „prof. dr.” nu va putea vreodată explica 
în mod coerent. Şi, în fond, care ar fi scopul intrării în intimitatea cuiva pe 
care, oricum, nu-l înţelegi? Ce ar câştiga omenirea şi chiar Victor Crăciun 
dacă s-ar izbândi într-un astfel de demers? Ce or spera dumnealui şi cei 
asemenea dumnealui că vor găsi în micul spaţiu rezervat de Eminescu doar 
pentru sine? 

În ceea ce priveşte asemănarea făcută cu „taina «planeților»” , ne îndoim 
că aceasta ar fi fost „dezghiocată de oameni”, tehnica modernă ajutându-ne 
să percepem ceva mai mulţi dintre acei „planeţi” şi să ne holbăm la ei mai 
de aproape, ceea ce nu-i totuna cu a înţelege. V. Crăciun are ambiţii mari, 
sperând că, împreună cu alţii, cel puţin la fel de penetranţi, va ajunge la 
„reala înţelegere a geniului”. Sinceri fiind, spunem clar: după cum avem 
mari rezerve că un geniu ar încerca să „toarne” un al geniu, tocându-l mărunt, 
spre a putea fi înghiţit fără noduri de oricine, ne îndoim că un ne-geniu poate 
pricepe ceea ce este deasupra lui. Geniul nu este aparat electrocasnic, pe 
care orice curios dispus să se curenteze la domiciliu îl poate desface pe masa 
din bucătărie. 

+ „De aceea, credem că trebuie adunate toate mărturiile despre sinea poetului, 
indiferent de proveniența lor — din bruma rămasă de la el însuşi, din operă, din 
documente, de la contemporanii şi urmaşii lor care le-au reţinut şi repovestit (ştiinţa 
e folclor? — n. ns.) — şi cernute în sita cunoaşterii integrale, căci corelaţia lor logică şi 
sistematică va duce firesc la firul tainic al Ariadnei.” 


Rândurile de mai sus surprind prin faptul că V. Crăciun nu pare deloc 
interesat de faptele lui Eminescu, ci de sinea acestuia. În locul terenului 
sigur, preferă unul extrem de alunecos. Sinea cuiva, nefiind mereu nici măcar 
la cheremul proprietarului”, încercarea străinilor de a o creiona rămâne o 
speculație mai mult sau mai puţin inspirată, niciodată o certitudine, nu o dată 
ajungându-se însă la adevărate aiurări de om cumsecade. În schimb, fapta nu 
e decât rareori în conflict cu sinele şi, fiind concretă, are un contur ferm, pe 
care nu i-l pot modifica decât cei de rea-credinţă. 

Cât priveşte „sita cunoaşterii integrale” , aceasta are ochiuri prea largi, 
într-un demers precum cel propus de V. Crăciun aducând a urzeală voit rărită. 


+ „Pentru noi, memorialistica este literatură Şi ştiinţă deopotrivă, evocare şi 
cercetare istorico-literară, cu toate încercările de plăsmuire ale unor autori, care trebuie 
analizate şi corelate cu alte surse înainte de a fi definitiv eliminate” . 


Premiza pune cu atât mai serios pe gânduri, cu cât constituie modul de 
abodare ales de cineva care declară că ar avea „o datorie” din a descifra ceea 
ce Eminescu şi-a permis să-i ascundă, dar nu şi ceea ce a încercat să-i transmită. 
Ea pare să explice de ce în volumul în discuţie nu s-a găsit decât atât de puţin 
loc pentru scrisorile Harietei, scrise la cald, ca un jurnal intim, şi lipsite de 
intenţia de a induce în eroare pe cineva. Atunci când acestui tip de informaţie 
îi este preferată amintirea pusă pe hârtie decenii după consumarea faptei 
relatate (şi când imaginea publică a eroului s-a modificat radical) ceva este 
în neregulă. Iar dacă rememorarea este şi „literatură şi ştiinţă” , ea devine un 
surogat de roman... ştiinţific, adică nu mai este nimic, deşi, aparent, ar putea 
fi totul, după nevoi. 


„Memorialiştii observă că şi atunci când este topit fizic, nu se lasă învins moral, 
cruda boală reuşind să-l înfrângă abia după şase ani de luptă continuă.” 


„Memorialiştii observă...” Ai zice că respectivii domni sunt în egală 
măsură o entitate profesională, cu statut şi sindicat, şi un fel de comisie 
medical-literară, care l-au urmărit continuu pe Eminescu, din spatele unui 

geam fumuriu. Ce înseamnă, concret, „topit fizic” ? Ce argumente există pentru 
a se putea vorbi de „şase ani de luptă continuă” cu „cruda boală”? 
Intr-un alt loc, V. Crăciun notează spre neuitare: 


„Să adăugăm că Mite Kremnitz era o memorialistă versată, lucrase cele patru 
volume din Memoriile lui Carol I şi ale Carmen Silviei şi altele, cu implicații 
caracterologice şi socio-istorice, experienţă care a fost fundamentală şi în alcătuirea 
portretului eminescian.” 


Păi, dacă V. Crăciun ştie că există memorialişti versaţi, care scriu la 
comandă memoriile altora, ce preţ mai poţi să pui pe obiectivitatea afirmațiilor 
din propriile lor amintiri? Mai supunem atenţiei domnului V. Crăciun şi faptul 
că între florile pe care Casa Regală le-a avut în schemă, nu figurează nici 
una cu pseudonimul Carmen Silvia, tot ceea ce am putut găsi fiind o anume 
Carmen Sylva, zisă şi Elisabeta, regina României. 


+ „În schimb, o mare parte din viaţa şi preocupările eminesciene de prin 
1870 — 1872 şi până la 1889 pot fi reconstituite din epistolele şi Jurnalul lui Titu 
Maiorescu. Corespondenta Maiorescu — Eminescu este dintre cele mai bogate şi datorită 
faptului că scrisorile s-au păstrat, criticul junimist având o disciplină aparte a muncii, 
reținând ciornele şi adunând, în folosul istoriei culturale, corespondenţa şi documentele. 
Rezultă, din toate scrisorile lui Maiorescu, permanentul interes faţă de prezentul şi 
viitorul poetului, încă de la momentul debutului, dorința de a-şi susține doctoratul şi a 
obține o catedră la Universitatea din laşi (de unde, de bine ce era, magistrul tocmai 
fugise — n. ns.) şi, până la cumpăna îmbolnăvirii, grija discretă dar fermă de a fi tratat 
în țară şi străinătate pentru a reveni în sfera culturii naţionale” (subl. ns.). 


Oprim citarea, din respect faţă de codru. 

„Corespondența Maiorescu — Eminescu” nu este remarcabilă cantitativ, 
bogată fiind cea dintre subaltern şi şef, adică dintre directorul Bibliotecii şi 
ministrul de resort. Mai direct spus, respectiva corespondenţă făcea parte din 
sarcinile de serviciu şi nu găsim în epistolele trimise de Eminescu magistrului 
din această postură nimic deosebit faţă de înscrisuri similare adresate altor 
persoane aflate pe trepte ierarhic superioare. 

Pentru perioada anterioară anului 1874 (când Eminescu revine definitiv 
în ţară), I. E. Torouţiu a găsit şi publicat 7 epistole ale lui Eminescu către 
magistru (una se referă la serbarea de la Putna, alta îl prezintă favorabil pe 
violonistul Micher, iar 5 privesc doctoratul atât de dorit de Maiorescu). În 
intervalul 1883-1889, Eminescu îi scrie de trei ori: o dată spre a obţine 

eliberarea sa din ospiciul de la Döbling, a doua oară, pentru a-i cere lada şi 
cărţile („EI e cam supărat pe d-nul Maiorescu, pentru că i-a scris recomandat 
rugându-l foarte călduros pentru Biblioteca lui şi nişte manuscrise, pe 
care el ar voi să le mântuie” — Harieta, 27 tebruarie 1888) şi, în sfârşit, la 
14 martie 1888, când îi răspunde, cu foarte mare întârziere, că nu are titluri 
noi pe care să i le ofere spre a-şi îmbogăţi volumul Poesii. 

Cât despre Maiorescu, în toată această perioadă nu i s-a adresat direct lui 
Eminescu decât o singură dată, la 10 februarie 1884, când îl asigură de marea 
lui iubire şi când precizează, între altele: 


„După aceasta, aşa dar pe la August, în urma intervenirei Reginei, care îți poartă 
cel mai sincer interes, vei fi numit în vre o funcţie care să-ţi convie, d.e. ca Bibliotecar al 
Universităţii laşi. De aici înţelegi, că despre vre o îngrijire pentru existența D-tale 
materială în viitor nu poate fi vorba” (subl. ns.). 


Şi, într-adevăr, n-a fost absolut nici o îngrijire pentru soarta lui Eminescu! 

Interesant este că Maiorescu nu trimite epistole către Eminescu, ci despre 
Eminescu, pentru a-i convinge pe ieşeni că acesta ar fi un nebun irecuperabil 
(jurnalul magistrului este edificator în acest sens). În acelaşi timp, prin asemenea 
epistole, Maiorescu răspundea şi deosebitului interes pe care sora lui, Emilia, 
l-a manifestat mult timp faţă de „bolnav”. Referitor la valoarea documentară a 
epistolelor expediate de magistru ajunge să amintim că, aşa cum am arătat în 
alte pagini, nu o dată, acesta a minţit sfruntat. 

Invocatul Jurnal (apărut sub titlul Însemnări zilnice) este chiar şi mai sărac 
în informaţii, aici putând fi găsite preponderent notițe de natură să acopere 
abuzurile magistrului (unele, fapte penale). Fără a fi vreodată argumentate ori 
precise, din mai 1883 consemnările despre Eminescu sunt nişte pretinse 
constatări, lipsite de orice explicaţie medicală şi de orice real element 
simptomatologic. Ele apar doar în preajma unor noi sechestrări ale acestuia, 
iar între 1886 şi 1889 numele Eminescu lipseşte cu totul din jurnal, fiind pomenit 
doar cu ocazia decesului „protejatului”. 

Pretenţia că „o mare parte din viaţa şi preocupările eminesciene de prin 
1870 — 1872 şi până la 1889 pot fi reconstituite din epistolele şi Jurnalul lui 
Titu Maiorescu” constituie, şi ea, o temeritate impresionantă ca orice gravă 
imprudenţă, dată fiind uşurinţa cu care se poate demonstra contrariul. 

Avem motive reale spre a invoca în mod serios şi onest „grija discretă 
dar fermă de a fi tratat în țară şi străinătate pentru a reveni în sfera culturii 
naţionale”? Ajutorul lui Maiorescu a fost, de fapt, o bine calculată investiţie, 

care spera să-i aducă mare profit. Eminescu nu a fost nici primul, nici ultimul 
tânăr pe care magistrul a încercat să-l „„ungă”, pentru a-l face să se simtă obligat 
faţă de el — şi, implicit, să-i fie supus. Aşa cum singur declară, aceasta era 
strategia lui. Spre a reuşi, Maiorescu apela la artificii care nu erau mereu licite. 
Iar dacă lui, om de stat în anii lichidării lui Eminescu, i se admite să comită 
ilegalităţi atât de grave, ce am mai avea de reproşat unor guverne, indiferent 
care? Dacă ne târguim cu Legea, ce rost mai are aceasta? lar dacă nu ne 
trebuie Lege, de ce să mai ducem în spinare ditamai aparatul specializat în 


astfel de emanaţii? 


Toţi ştiu că Maiorescu minte, dar tac complice 


V. Crăciun este unul dintre destuii autori care demonstrează că, dacă ai 
îndrăzneală şi sponsori, poţi spune orice, fără să te mai complici căutând dovezi. 
Ajung frânturi de fraze formale şi banalizate ca o reţetă pentru murături. Tot 
respectul pentru opinia personală, însă când specialistul care se vrea arhitect 
al timpului şi al destinelor aşează în locul Cofetăriei Capşa un birt din Vestul 
Sălbatic, ori când ni-l prezintă pe Capone drept poet romantic născut la Tecuci, 
nu e loc, nu e timp şi nu e rost pentru atenţionări academice, deoarece, vorba 
lui Maiorescu, către ipocriţi şi neştiutori rămân puţine de spus: „În lături/”. 

Adevărat, omul poate minţi şi fără să ştie. Spre deosebire de „prof. 
dr.” V. Crăciun, în ancheta noastră jurnalistică am acordat o firească atenţie 
legislaţiei din epocă şi documentelor oficiale, care ne-au convins că este 
greşit să se creadă că Maiorescu ar fi dorit revenirea lui Eminescu „în sfera 
culturii naționale”, când tocmai el, magistrul, se zbătuse să îl elimine de 
acolo. Să zicem că V. Crăciun n-a avut unele documente? N-ar fi jenant ca 
un „prof. dr.” , care se numără printre coordonatorii eminescologilor lumii şi 
care poate apela şi la ajutorul unora dintre studenţii lui, să aibă asupra unui 
subiect o documentaţie mai săracă decât aceea a unui gazetar, întâmplător 
interesat de tema respectivă? Dar, chiar şi fără documente, rămâne raţiunea: 
dacă Maiorescu l-ar fi vrut pe Eminescu cât mai repede înapoi, „în sfera 
culturii naţionale” , unde sunt îndemnurile prin care acesta şi „amicii” l-ar fi 
tot îmboldit să scrie şi, mai ales, de ce a refuzat să-i înapoieze fie şi doar o 
parte din manuscrisele pe care i le furase? Ca să nu le prăpădească „nebunul”, 
cum afirmă unele voci? Dacă Maiorescu chiar nu dormea de grijă pentru 
Eminescu şi pentru manuscrisele acestuia, de ce nu i-a trimis vreuna dintre 

multele variante ale poeziilor nefinisate, atunci când au fost cerute de însuşi 
Eminescu, tocmai pentru că autorul dorea să le desăvârşească, noile lui 
versuri constituind cea mai bună pledoarie privind starea reală a sănătăţii 
şi a puterii lui de creaţie? De ce la Eminescu nu a ajuns nici măcar o copie 
a vreuneia dintre poeziile lui, a căror finisare numai de la el se putea spera? 

A fost (şi este) just ca de pe urma bruioanelor lui Eminescu să câştige 
doar nişte mânuitori de cuvinte şi, mai mult, profitul lor să fie în dauna 
autorului? De ce astăzi i se găsesc lui Maiorescu justificări pe care acesta nu 
le-a formulat nici aluziv? De ce trebuie muşamalizate murdăriile lui? 

La asemenea întrebări, răspundem cu fapte şi documente, nu cu presupuneri 
crescute din „sinea” victimei, ca lăstărişul pe mormânt: când Eminescu începea 
să scrie (vezi La steaua ori Kamadeva), gata şi zvonul cu... nebunia! Cine 
nu cunoaşte bine faptele şi confundă personajele acestei drame ar fi mai util 
plimbând nepoţii prin parc, decât scriind corpus-uri. 

Nu o dată mi s-a atras atenţia asupra faptului că aş exagera atunci când 
afirm că Maiorescu a furat manuscrisele lui Eminescu, unii amici sugerându-mi 
ca, în loc de „magistrul a furat manuscrisele”, să scriu că le-ar fi sechestrat 
numai. Nu o fac, pentru că nu acesta este adevărul. Raportat la bunurile lui 
Eminescu, Maiorescu a fost un infractor. François Villon are o operă care 
rezistă mult mai bine în timp decât a lui Maiorescu, dar asta nu i-a obligat pe 
francezi să-i spele biografia de păcate (reamintim că, după repetate tâlhării şi 
violenţe comise împreună cu bandele cu care se înhăitase, a sfârşit prin a fi 
condamnat la moarte, în 1462, scăpând în ultima clipă). La noi, s-a creat o 
incredibilă stare de complicitate, la nivelul intelectualităţii subţiri. De pildă, 
când a pus manuscrisele lui Eminescu în poalele Academiei Române, 
Maiorescu a declarat negru pe alb: 


„De la Mihail Eminescu posed — dăruite mie de dânsul în diferite ocaziuni — multe 
manuscripte...” 


Deşi manuscriptele nu erau câteva file rătăcite, ci zeci de caiete, conţinând 
inclusiv informaţie intimă, nimeni nu a tresărit. Nimeni nu s-a întrebat: de ce 
i-ar fi dăruit Eminescu notele lui de spălătorie, din perioada studenţiei? Ca să 
învelească în ele merele, peste iarnă? Toţi au ştiut că magistrul minte, dar 
nimeni nu a scos un cuvânt. Nimeni n-a îndrăznit să nu se lase prostit în faţă 
şi să se-ntrebe: de ce această minciună neruşinată? Şi, subliniem, nu era vorba 
de politicieni veroşi şi mai puţin şcoliţi, ci de cei care, în mintea tuturor, 
alcătuiesc elita neamului. 

Şi-apoi, cărţile din biblioteca lui Eminescu de cine au mai fost „ferite”? 
Oare nu se cunoaşte şi la Chişinău că, atunci când a predat Academiei câteva 
dintre ele, Maiorescu a pretins că şi acelea ar fi aparţinut tătălui său, loan? 
Dacă magistrul ar fi fost, aşa cum zic unii, un depozitar onest, dezinteresat, 
de ce a trebuit să treacă 15 ani de la moartea proprietarului pentru a face 
acest gest? 

Degeaba i-a scris Vlahuţă lui Maiorescu, despre Eminescu: 


„Grozav `l tulbură şi `l demoralisează lipsa de ocupaţie hrănitoare. El o spune 
adesea. — De aici, poate, în mare parte vădita umilinţă — sfieala copilărească din vorba 
şi mişcările lui” (20 iunie 1884), 


căci, o dată ce a apucat manuscrisele „nebunului” (desigur, cu ştiinţa lui 
Slavici, la care Eminescu stătea cu chirie la data bruştei lui ridicări şi sechestrări 
din 28 iunie 1883), magistrul nu le-a mai dat drumul. Dar despre toate acestea 
merită discutat pe larg, căci vinovăția lui Maiorescu este egală cu aceea a 
personajelor care au ştiut de ea, dar care nu numai că nu au denunţat ticăloşia, 
ci i-au pus zorzoane din cuvinte, transformând-o în operă de caritate, izvorâtă 
din profundă iubire pentru Eminescu şi Patrie. 

+ Cuun intelect mai vânjos, V. Crăciun îl îndeasă cu de la sine putere pe 
Bojeicu între „amici” lui Eminescu: 


„În ceea ce priveşte precizările documentare privind (?!) accentuarea şi drama 
bolii lui — chiar dacă vin de la cei mai apropiaţi, ca sora sa Harieta şi familia Emilian, 
care a oferit un nepreţuit ajutor prin complexul de măsuri luate pentru a susține o parte 
din cheltuielile medicale, apoi de la prietenii Titu Maiorescu şi loan Slavici, Scipione 
Bădescu, V. G. Morţun, I. Bojeicu, Miron Pompiliu, Gh. Panu sau de la medicii Al. Şuţu 
sau Gh. Marinescu, dar şi de la mulţi alții — , considerăm că nu sunt de interesul celui 
mai larg public ci al specialiştilor care reconfigurează viaţa geniului, fapt pentru care 
răspândirea lor se cade a fi făcută cu discreție, pietate şi discernământ” (subl. ns.). 


Impresionant pomelnic cu „amici”, albi şi negri, numai cu Creangă şi cu 
Veronica nu! 

„Cei mai apropiati”? Apropiaţi, în ce sens? Adică, inima lui Eminescu 
era frăţeşte împărţită de Harieta şi o femeie străină, care i se vârâse pe gât, 
îndesându-i, din umilitoare colectă publică, ceva mărunţiş în buzunarul de 
şomer? Naivitate, rea-credinţă, ori dovadă că domnii care tind să cuprindă 
lumina şi să-l cunoască „pe adevăratul şi neegalatul Eminescu” şi-au făcut 
documentarea pe scara tramvaiului? 

Chiar oferă „Harieta şi familia Emilian” informaţii referitoare la 
„accentuarea şi drama bolii lui” Eminescu sau vorbim să n-adormim? Care 
era acea boală şi în ce a constat pretinsa ei accentuare? Da, aşa cum se va 
vedea, Eminescu a suferit mult (şi) la Botoşani, dar nu din cauza sifilisului, 
cum ajunsese şi Harieta să creadă, indusă în eroare îndeosebi de doctorul 
Isac. Cauzele care au provocat autentica lui „dramă” erau de cu totul altă 
natură. 

„Prietenii” Morţun, Bojeicu şi Panu? În 1884, primul (născut în 1860) 
era cunoscut de Eminescu doar pentru că în 1875 acesta îl avusese elev, în 
scurtul timp în care a predat limba germană la Institutul Academic din Iaşi. 
Bojeicu, în ipoteza în care ar fi existat, declară singur: „Am cunoscut pe Mihai 
Eminescu cam prin 1864... (...) Nu l-am mai văzut până în 1875 la laşi. (...) 
La 1887, l-am regăsit prin Martie, în Mânăstirea Neamţ...” George Panu, 
despre relaţiile lui cu Eminescu: „Am spus în aceste amintiri că noi la Junimea 
n-am dus niciodată casă bună; eu totdeauna îl consideram mentaliceşte un 
zdruncinat de geniu — dacă voiţi — el simţea oarecare antipatie pentru felul 
meu de a gândi şi de a mă exprima”. (Cât priveşte opera, în opinia lui Panu, 
aceasta nu era mai presus de autor: „Eminescu nu a fost un poet al timpului 
nou, el nu a avut aproape nici o legătură cu contimporanii Săi, mai cu seamă 
cu românii” ). Ăştia da, „prieteni”! 

Încheierea este tipică oricărui procuror literar, chiar dacă poartă cununiţă 
şi rochie de mireasă. Să urmărim ideea, eliminând balastul: 


„In ceea ce priveşte precizările documentare privind accentuarea şi drama bolii lui 
. considerăm că nu sunt de interesul celui mai larg public ... fapt pentru care 
răspândirea lor se cade a fi făcută cu discreţie, pietate şi discernământ.” 


Cu alte cuvinte, spre deosebire de mine, tu, publicul, eşti incapabil să 
pricepi ceva din „accentuarea şi drama bolii lui” ori, chiar dacă ai mai 
înţelege câte ceva, pe ici, pe colo, nu îţi face bine să ştii prea multe? Informaţia 
este monopolul celor competenţi, care, în combinezoane şi în spaţii special 
amenajate şi dotate, „reconfigurează viața geniului”? Ce să pricepem? Că 
viaţa cuiva este un obiect ce poate fi aşezat pe bancul de lucru, ca să o prelucreze 
artizanal literați de anvergură, care din asta trăiesc, şi că există un S.R.L. de 
eminescologi specializaţi în configurări şi reconfigurări de destine? 

Dacă V. Crăciun deţine date concrete în acest sens, nu ne mai spune, 
căci, ne explică tot dumnealui, răspândirea adevărului se face „cu discreție, 
pietate şi discernământ” ... Nimic nu este mai nesuferit şi mai periculos decât 

scriitorul-printre-rânduri, omul care mereu o poate suci, după necesităţi. 
Ce e acela adevăr rostit „cu discreție” într-o biografie? Oare din „discreție” în 
şcoli nu s-a învăţat (şi nu se învaţă nici astăzi) că Eminescu a fost unul dintre 
cei mai străluciți gazetari ai epocii? Oare de aceea sunt ţinuţi elevii departe 
de gândirea lui politică şi economică, de analizele şi de soluţiile pe care le 
propune pentru ridicarea neamului românesc, pornind de la faptul istoric şi 
de la statisticile oficiale? Asta-i discreție sau tăcere vinovată? 

Se doreşte adevărul? Nu putem demonstra contrariul. Am fi însă realişti 
dacă am spera că vom ajunge la el cu ajutorul unor precizări documentare 
răspândite „cu discernământ” ? Despre ce şi al cui discernământ mai poate fi 
vorba, când o anume istorie literară confundă crasa necunoaştere cu „pietatea”? 


Între gafă, ignoranță şi şmecherie 


Aşa-intitulata Cronologie păstrează linia Studiului introductiv, deosebirea 
fiind că aici se bârfeşte concis, dar pe mai multe claviaturi. Când apare „boala”, 
aceasta aduce cu ea şi cele mai tendenţioase prezentări. 

Vom începe cu un exemplu mai puţin semnificativ prin sine, dar care, 
împreună cu altele asemenea, ajută la limpezirea situaţiei: 


„1883 ianuarie Eminescu, spitalizat, urmează tratamentul indicat de Wilhelm 
Kremnitz” . 


Spitalizat-spitalizat, dar cu ce diagnostic? Nu avem fişa medicală 
întocmită la Spitalul Brâncovenesc, dar nu o are nici familia de clone ideatice 
pe care o acreditează şi prof. dr. V. Crăciun. În schimb, avem cu toţii acces la 
spusele lui Slavici, care, chiar dacă nu se referă la ianuarie 1883, rămâne 
suficient de lămuritor: 


„El s-a îmbolnăvit în cele din urmă — o boală care mie îmi părea foarte primejdioasă: 
i se umpluseră fluierele picioarelor de nişte bube urâte, care se întindeau. D-rul Kremnitz, 
care ţinea mult la el (şi care a fost medic şi la Spitalul Brâncovenesc — n. ns.), l-a 
examinat însă şi ne-a încredinţat că bubele acelea sunt cu desăvârşire nevinovate, că 
le au adeseori oamenii care trăiesc în mizerie (cuvântul avea la acea vreme doar sensul 
de sărăcie — n. ns.) şi că se vor vindeca ele de ele după ce Eminescu va fi trăit un timp 
oarecare mai regulat. 

A rămas deci ca el să plece la țară, şi răposatul Nicolae Mandrea i-a făcut rost să 
steie un timp oarecare la moşia Floreşti din Valea Gilortului, unde avea şi aer curat şi 
apă bună. (...) 

Am trecut peste câteva săptămâni şi eu pe la Floreşti şi l-am găsit acolo sănătos 
tun şi în voie bună. Era numai el la conacul moşiei, singur, adecă în foarte bună 
societate” (subl. ns.). 


Şi-apoi, există şi alte mărturii. De pildă, mult elogiatele Amintiri fugare 
despre Mihai Eminescu, scrise în 1893 de făptura ştearsă a Mitei Kremnitz, 
căreia V. Crăciun îi închină galant mai bine de trei pagini. Veninoasă ca orice 
femeie orgolioasă care nu primeşte ceea ce doreşte sau ceea ce speră din partea 
bărbatului pe care a pus ochii, nemţoaica noastră scrie: 


„Ani trecură până să-mi dau seama, cu spaimă, de ceea ce era acel mister ce plutea 
asupra lui şi de care el se temuse din tinereţe. Nici el, nici tatăl său, care fusese în cura 
bărbatului meu un timp mai îndelungat, când venise odată la Bucureşti, nu făcuseră 
vreo aluzie la grozava boală de care murise şi mama şi fratele său mai mare. 

Cât trebuie să fi suferit Eminescu de frica nenorocirii care-l ameninţa şi cât o fi 
luptat contra ei. Însă era o fire închisă, şi chiar în zilele lui de visătoare dragoste 
pentru mine, n-a pomenit niciodată nimic în această privinţă. Niciodată n-am observat 
semne de boală în mintea lui, cu excepţia unei neînţelese superstiții.” 


Ideea maladiei congenitale a fost, probabil, preluată de la cumnatul Titus. 
Plasarea „şopârlei” privind internarea Căminarului la Brâncovenesc (lucru 
real) o face şi mai credibilă. Mite K. lasă deschisă portiţa ideii că — de ce nu, 
la urma urmei? — şi acesta ar fi avut „grozava boală” tără nume. 

Mite afirmă că misterul „ce plutea asupra lui” Eminescu ar fi fost, de 
fapt, cunoaşterea faptului că va sfârşi nebun. Să credem că avea dreptate şi 
că, aşa cum susţin şi unii istorici literari, într-adevăr, Eminescu „se temuse 
din tinereţe” de acest sfârşit fatal? Nici vorbă! Acesta rămâne un alt element 
de prost gust din melodrama compusă colectivist, de intriganţi... neinspiraţi, 
să zicem. 

De obicei, astfel de scorneli, deşi lipsite de argumente, sunt foarte greu 
de demontat cu probe reale, întrucât nimeni nu poate pretinde că ar pătrunde 
gândurile cuiva, nici măcar călare pe-un glonţ. Din fericire, însă, de data 
aceasta există şi un document olograf suficient de edificator. În manuscrisul 
2255, găsim şi următoarea consemnare făcută de Eminescu chiar în anul 
1883 (OPERE, vol. XV): 


1849 1883 

1849 

34 ani 

78 de ani viața mea întreagă atâta am să trăiesc. 

Bătrânul meu tot astfel (Gheorghe Eminovici a trăit 72 de ani: nascut la 
10 februarie 1812, s-a stins la 8 ianuarie 1884 — n. ns.). Asta este mărimea 
constantă de timp a vieţii unui individ din rasa noastră. 

Vor fi urcări şi scăderi pe această scară, va fi o oscilație născută din 
coadaptarea cu împrejurările, dar în sine acea constantă rămâne constantă 
(subl. ns.). 


Notă. Cercetătorii socotesc că cifra corectă a calculului ar fi 68, dublul lui 34. 
Atenţionăm că şi aici Eminescu scrie cu mâna sa că s-a născut în 1849, nu în 1950. 











Un om care ştie că are morbul unei boli fatale face astfel de calcule? Se 
mai gândeşte el, măcar, la longevitatea rasei lui? Asta, ca să nu mai vorbim 
de faptul că Eminescu scrie fără ezitare: „78 de ani ... atâta am să trăiesc”. 
Dacă el credea că, în mod normal, trebuia să se stingă la 78 (68?) de ani, 
adică prin anul 1927, mai putem accepta fraze patetice precum: „Cât trebuie 
să fi suferit Eminescu de frica nenorocirii care-l amenința şi cât o fi luptat 
contra ei”, altfel decât ca pe nişte simple născociri ale unei memorialiste 
versate, pe care numai un prea distrat prof. dr. o poate lua în seamă? 


V. Crăciun: „5 iunie La festivitățile închinate lui Ştefan cel Mare, Eminescu nu 
participă; în schimb, în seara aceleiaşi zile, citeşte poema Doina la reuniunea «Junimii». 
«Pentru întâia dată de 20 de ani de când exista societatea, un tunet de aplausuri 
izbucni la sfârşitul citirii şi mai mulți dintre numeroșii membri prezenţi îmbrățișează pe 
poet» (lacob Negruzzi)”. — Asta scrie Negruzzi la 1 iulie 18809, imediat după stingerea 
lui Eminescu. Mai târziu, în Amintiri din «Junimea» (1921) devine mult mai ponderat, 
amintind doar „aplausele entusiaste ale Societăţii” . 


V. Crăciun continuă (între paranteze drepte se află cuvintele care lipsesc 
din pretinsele afirmaţii făcute de Eminescu faţă de Slavici, aşa cum le prezintă 
acesta în Amintiri): 


„Întrebat, mai apoi, de Slavici, de ce nu a citit poema şi la festivități, Eminescu a 
răspuns: «[- Nu mi-am citit la dezvelirea monumentului poezia — mi-a zis el — fiindcă] 
Nu mă simțeam bine şi eram chinuit de temerea ca nu cumva să zic ori să fac ceva 
nepotrivit cu împrejurările...»” [încât să râdă lumea de mine!]. 


Nu credem că un om ros de astfel de spaime face destăinuiri precum 
cele inventate de Slavici, tocmai pentru că se teme să nu fie greşit interpretat. 
Iar când mărturiseşte, totuşi, lucruri atât de intime, înseamnă că încrederea 
lui e mai mare decât prudenţa, caz în care nu foloseşte literaturizări îngheţate, 

mai degrabă spunând de-a dreptul ce-l macină. În plus, invocata teamă de a 
nu face „ceva nepotrivit cu împrejurările” ne aminteşte de Mite Kremnitz, 
care insinuează că Eminescu ar fi ştiut de mult că se apropia de „nebunie”. 
Să fie o coincidenţă faptul că atât Mite Kremnitz, cât şi Slavici au fost doi 
apropiaţi de suflet ai lui Maiorescu şi că, în măsuri diferite, au beneficiat de 
amabilitatea regelui? 

V. Crăciun susţine că „Eminescu nu participă” la festivități. Se bizuie 
probabil pe una dintre afirmaţiile lui Slavici: Eminescu „nici n-a luat parte la 
serbare”. În cazul în care nu cunoaşte, îl informăm că în aceeaşi carte (Amintiri, 
1924), Slavici susţine şi contrariul: „În timpul acesta a scris Doina, anume 
pentru inaugurarea statuei lui Ştefan cel Mare, la care a şi asistat, în o stare 
sufletească prin care a pus pe mulți pe gânduri” (subl. ns.). Referitor la 
ultimele cuvinte, privind pretinsa „stare sufletească prin care a pus pe mulți 
pe gânduri” „remarcăm că nici unul dintre participanţii la serbare n-a observat 
schimbarea respectivei stări sufleteşti. În schimb, a sesizat-o Slavici, care nu 
era de faţă, dar era pe-aproape, la o zvârlitură de nici 600 de kilometri, de 
unde, cocoţat pe un stâlp de telegraf de la ieşirea din Capitală, urmărea totul 
prin monoclul lui Macedonski! 

Afară de suspect de fidel redata mărturisire a lui Eminescu, Slavici nu 
mai spune nimic despre cele petrecute la Iaşi. Ai zice că pentru Eminescu totul 
s-ar fi rezumat la un prelungit disconfort, dublat de o stranie şi difuză stare 
de frică. Or, ştie chiar şi V. Crăciun, lucrurile nu au stat aşa, în aceeaşi zi, 
acelaşi — zice dumnealui — crispat Eminescu înfierbântându-i până la clocot 
pe junimişti. De ce Slavici nu suflă un cuvânt despre reacţia junimiştilor, 
unică în istoria organizaţiei, uitând de acel „tunet de aplausuri” menţionat 
de aceleaşi surse care i-ar fi dezvăluit că Eminescu ar fi „pus pe mulți pe 
gânduri” (atât de „mulți”, încât nici unul n-are nume!)? 

Slavici mai scrie şi V. Crăciun îl crede: „Eminescu a scris poezia De la 
Nistru pân” la Tisa, pe care avea de gând s-o citească la serbarea dezvelirii” . 
Ai zice că la festivitatea de la Iaşi ar fi fost ca în Hyde Park, venea cine poftea, 
se cocoţa pe o găleată întoarsă cu gura-n jos, striga ce-l ardea şi se ducea 
acasă, să-şi bată nevasta. Chiar nu exista un protocol? Era Eminescu nominalizat 
între vorbitori — adică între liberalii pe care îi toca zilnic în Timpul? Să admitem 
până şi asta, chit că este nu numai nedemonstrat, dar şi improbabil. Dar, din 
clipa în care ar fi intrat în joc, Eminescu mai putea să iasă oricum, ca un 
adolescent care s-a supărat pe lume, fără a fi prompt sancţionat de adversari? 
Dintre conservatori şi dintre junimişti nu mai ştia nimeni că Eminescu ar fi 


Nr. 6-9 O O——————— Semnele Timpului — 383 


urmat să ia cuvântul? Cum de nici un memorialist (nici măcar Maiorescu!) 
nu mai pretinde că Eminescu s-ar fi răzgândit în ultima clipă, provocând 
stupoarea „amicilor”? 

+ 

Când analizăm amănunțit informația încă existentă, observăm că vina 
biografilor este egal de mare cu aceea a contemporanilor lui Eminescu şi că ea 
sporeşte pe măsură ce trece timpul. Şi unora şi altora li se poate imputa (şi) că, 
tratându-l ca pe o statuie, neglijează fățiş omul Eminescu. Bunăoară, ei sunt 
liberi să interpreteze pretinsul răspuns dat de Eminescu lui Slavici („Nu mă 
simțeam bine şi...” ) şi drept posibilă dovadă de pre-alienare, ca subtil crainic 
al nebuniei. Dar, oricine apelează la această libertate trebuie să respecte şi 
îndatoririle pe care ea le implică. Biografii au obligaţia morală şi profesională 
să caute şi să elimine cu probe toate variantele posibile, iar atunci când acest 
lucru nu este posibil din cauza subţirimii informaţiilor existente, faptul trebuie 
anunţat public. Ce îi sileşte ca, dintr-o sumă de variante incerte, să aleagă în 
mod arbitrar — fără a da explicaţii — una anume, pe care să o prezinte drept 
adevăr? Din cele scrise de dânşii, rezultă clar că mulţi nu au făcut temeinic 
verificările şi confruntările surselor şi tare ne temem că aceasta este una 
dintre cauzele principale pentru care refuză să „suspende” temporar clasicizata 
diagnoză stabilită în lipsa „pacientului” real, pentru a privi lucrurile şi din 
alte unghiuri. 

Să zicem că la evenimentul de la Iaşi Eminescu s-ar fi numărat pe lista 
vorbitorilor. Să zicem şi că Slavici, având o memorie colosală, ar fi reprodus 
peste patruzeci de ani cuvânt cu cuvânt spusele lui Eminescu şi să mai zicem că 
acesta chiar ar fi trăit emoţiile invocate de şirian. Dar un om de bună-credinţă nu 
poate zări îndărătul lor decât teama de propria înnebunire a celui care le rosteşte? 
Când vrem neapărat să căutăm posibile motivații care l-ar fi putut determina 
pe Eminescu să spună vorbele citate, nu ar trebui să ne amintim, de pildă, şi 
că în viaţa celor mai mulţi se întâmplă să apară şi stări de mare emoție, în care 
siguranţa de sine este drastic diminuată? Bunăoară, toţi ştim ce este tracul, 
dar, ca să nu riscăm nimic, să citim din Dicţionarul de psihologie: 


„TRAC, perturbare emoţională cu efect paralizant survenită în confruntarea cu o 
persoană sau, mai ales, cu o mulţime, un public. Este efectul unei stări de inhibție 
temporară ce împiedică pe elev să răspundă la examen deşi a învăţat, pe actor să-şi 
joace rolul, pe sportiv să acţioneze optim etc. T. este un efect comportamental ce poate 
izvoră din variate cauze: hipotonie neuropsihică, hiperemotivitate, supramotivare 
anticipativă, nesiguranță de sine în urma unei slabe pregătiri, slabă sociabilitate etc.” 

Ştiind că gândirea este anticipativă, care ar fi argumentele pentru care 
nu am fi obligaţi ca, până la proba contrarie, să luăm în calcul şi cauze 
medicale precum cele mai sus enumerate (de pildă, nesiguranța de sine ori 
supramotivarea anticipativă), care nu sunt simptome ale unei forme de 
nebunie? Dacă tot ne jucăm cu supoziţiile, de ce nu am imagina lucrurile şi 
altfel? Bunăoară: admițând că într-adevăr Eminescu ar fi fost programat să 
se adreseze mulţimii, de ce nu ne-am gândi că, dacă el s-a temut de ceva în 
timpul acelei festivități, atunci s-a temut că, evenimentul fiind în mâna 
oamenilor Puterii, a căror lipsă de scrupule o invoca aproape în fiecare număr 
al ziarului Timpul, aceştia i-ar putea pregăti o reacţie comandată (huiduieli, 
să spunem)? Sau de ce nu ne-am gândi că, poate, decizia lui ar fi avut cauze 
şi mai profunde, la care ne-ar putea duce cu gândul disprețul lui pentru fraza 
lustruită şi la scepticismul din versurile: „Unde vei găsi cuvântul / Ce exprimă 
adevărul?” (Criticilor mei). 

Pentru Eminescu, împrejurările erau de o solemnitate deosebită, ştiut 
fiind respectul lui faţă de Ştefan cel Mare. Citirea Doinei putea avea urmări 
neprevăzute, sărbătoarea devenind manifestaţie antiguvernamentală. Or, nu 
asta urmărea Eminescu. El critica uneori în termeni extrem de duri, dar nu 
era deloc un anarhist, cum pretind autorii ultimului scenariu (vom reveni 
asupra acestui subiect, cât de curând). Eminescu nu a fost un revoluţionar la 
minut — caftangiul coleric (uneori şi sângeros), care pune mâna pe piatră şi 
sparge ce nimereşte, în numele câtorva fraze uşor de memorat, pe care i le 
şopteşte Altcineva. El ştia bine că, asemenea anumitor „războaie de 
independeţă”, şi unele „revoluţii” pot constitui paravane, ce ascund o mare 
afacere. Adevărate piese de teatru scrise de autori mereu necunoscuţi public, 
acestea îi fac poporului „onoarea” de a se crede câteva zile personaj-cheie, iar 
uriaşul orb, până atunci bun doar spre a fi stors de bani şi vlagă, intră naiv în 
joc, legitimizând, astfel, beneficiile pe care orice astfel de agitaţie le aduce 
doar câtorva. 

+ 

Să vedem ce spune Eminescu însugi despre evenimentul de la Iaşi (Timpul, 

12 iunie 1883): 


„Alţii au luat inițiativa erigerii unei statue lui Ştefan cel Mare, alții şi-au depus 
obolul spre realizarea acestei pioase fapte; iar, când lucrul a fost de tot gata, când n-a 
mai rămas decât târnosirea, cum am zice, a statuei prin adunarea inimelor românilor în 
jurul ei şi tămâiarea ei cu amintirea faptelor eroului național, atunci iată deodată un 
guvern hrăpitor că îmbrânceşte pe ctitori şi la el asupră-şi să prezinte publicului 
scumpa imagine. (...) 

Putea fi ceva mai cuviincios şi mai corespunzător simţimântului de venerațiune ce 
viază în tot românul pentru memoria lui Ştefan Vodă decât să participe poporul, în 
masa lui cea mai compactă, la serbarea numelui marelui domn şi să-i depună închinările 
lui de aproape?! ... 

Ei bine, amesticul arbitrar al guvernului a depărtat acea masă mare populară 
care era gata să se rădice spre a merge la laşi, a ținut în rezervă chiar şi partea cea mai 
cu greutate a populaţiunii ieşene şi, în jurul statuei, pe lângă vreo trei sute de oficiali 
şi oameni ai poliţiei bucureştene, aduşi pe socoteala statului, n-a strălucit decât miile 
de jidovi, atraşi de solemnitate ca spectatori, spre imagine spăimântătoare a stării de 
jale în care a ajuns patria eroului sărbătorit!” (subl. ns.) 


Bârta tardivă a lui Slavici (căruia nu mai avea cine să-i conteste spusele 
la data la care a publicat volumul Amintiri) se află în totală opoziţie cu aceste 
rânduri scrise la cald. În presa vremii (facem abstracţie de ziarul 
guvernamental, Românul, care contesta aproape din reflex spusele lui 
Eminescu), relatarea sus citată nu a provocat reacţii critice serioase: 


„«L' Independence roumaine» insistă asupra relatării după care serbarea de la laşi 
se transformă într-o glorificare a Partidului liberal. Reproduce două fragmente («Alţii 
au luat inițiativa... lucru ce nu-i aparține», «Ei bine, amesticul... eroului sărbătorit»). 
«La Gazette de Roumanie» scrie că «Timpul» acuza pe nedrept guvernul. Editorialul 
este comentat şi de «Bukarester Tagblatt» în prezentarea presei româneşti” (OPERE, 
volumul XIII, pag. 519). 


Rândurile lui Eminescu constituie o probă zdrobitoare că „amintirile” lui 
Slavici au o mare încărcătură de imoralitate, iar bunăvoința (competenţa?) 
multor istorici literari este cam prea... limitată. Dacă guvernul, „hrăpitor”, i-a 
dat la o parte pe politicienii din opoziţie, pentru a nu împărţi cu nimeni nişte 
merite oricum discutabile (statuia nu crescuse nici din banii regelui, nici din 
cei ai Guvernului sau ai Camerelor), cum ne-am putea imagina că echipa lui 
Brătianu l-ar fi acceptat între vorbitori pe Eminescu? 

De altfel, în editorialul din 21 iunie 1883, când se referă la „regulile 
etichetei ş' ale bunei cuviințe” , Eminescu precizează (oferind un alt argument 
că pasajul citat din zisele Amintiri ale lui Slavici este un sfruntat neadevăr, 
care se adaugă multiplelor neconcordanţe şi grave contradiţii deja prezentate 
de-a lungul acestei anchete jurnalistice): 


„Conform ceremonialului stabilit de d. mareşal al Curţii M. Sa este atât de scrupulos 
în această privință încât nici măcar pe nişte bieţi moşnegi înălbiţi în grijile țării şi ale 
neamului românesc, cum sunt Lascăr Catargiu, Florescu şi Kogălniceanu, nu vrea să-i 

primească fără observarea ad literam al acelui reglement ceremonios, conform, zicem, 
acelui ceremonial strict de la care nu există abatere posibilă pentru nimenea, oricine ar 
fi acela...” 


Toate cele de până aici constituie, credem, probe arhi-suficiente că Slavici 
minte atunci când afirmă că Eminescu ar fi trebuit să citească Doina cu prilejul 
solemnităţii de la Iaşi, dar că n-a făcut-o din teamă să nu râdă lumea de el. 

Este posibil ca lor să li se mai adauge una, care, de se va dovedi autentică, 
ar fi deosebit de puternică: epistola prin care Eminescu îl anunţă pe Creangă 
că va veni la laşi, „la Serbările inaugurării statuiei lui Ştefan cel Mare”. 
Dacă Eminescu într-adevăr a scris această epistolă, mai sus prezentată, 
devine evident că starea lui de spirit era departe de cea descrisă de Slavici. 
„Pregăteşte-te părintele, că împărtăşania o vom lua împreună, pentru izbăvirea 
şi ertarea păcatelor ce le-am făcut şi le vom face!” sau „odată şi odată voi 
avea parte şi de bucuria adevăratei prietenii” sunt cuvinte pline de voie bună 
şi de speranţă, întreaga epistolă având un ton vesel. Faptul că, din motive încă 
incerte, Eminescu se afla în relaţii tensionate cu Slavici (din casa căruia 
intenţiona să plece) şi cu liderii Junimii, nu înseamnă că respectiva stare era 
generalizată în raporturile lui cu lumea întreagă. Suspiciunea că Slavici încearcă 
să explice stricarea legăturilor lui (implicit, şi pe ale Junimii) cu Eminescu 
prin alienarea acestuia, ascunzând astfel motivele reale, nu este deloc gratuită. 

Slavici nu a fost doar coleg cu Eminescu (ca studenţi la Viena şi, mai 
apoi, ca salariaţi la Timpul) ori doar gazdă a acestuia. Până în 1883, Eminescu 
a investit multă afecţiune în Slavici (care — zic multe voci — n-ar fi fost 
niciodată prozator de limbă română fără Eminescu). Apoi, brusc, n-a mai 
vrut să audă de el, până la sfârşitul vieţii lui. Poate ar trebui să ne gândim şi 
la curiozitatea care a făcut ca, deşi Eminescu a fost cel care l-a adus pe 
Slavici la Junimea, nu invers, şi cu toate că — în ceea ce priveşte cunoştinţele, 
harul natural şi onestitatea — Eminescu era mult deasupra, cel care a intrat în 
grațiile lui Maiorescu a fost Slavici. În anul 1874, lui Eminescu i se oferă 
postul de director al Bibliotecii din Iaşi (30 august), în vreme ce Slavici este 
chemat în Bucureşti, unde e numit secretar al comisiei pentru Colecţia 
Hurmuzaki (calitate pe care o va păstra timp de trei decenii). Primeşte medalia 
„Bene merenti” (18 septembrie 1881), iar din 22 martie 1882, devine membru 
corespondent al Academiei la Secţia istorică. În 1890, aspiră la titlul de 
membru plin al Academiei, Secţia literară, dar este respins. Slavici s-a aflat 
în bune relaţii cu Palatul, deşi, potrivit lui C. Mohanu, a căpătat cetăţenia 
română abia la 25 noiembrie 1892! 

Până când va veni vremea să-l privim pe Slavici mai atent decât până 
acum, tragem linie şi încheiem comentariul pe marginea variantelor lui, 
întrebându-ne nu atât de ce a minţit el atât de grosolan în cazul Eminescu, cât, 
mai ales, ce motive ascunse îi determină pe profesionişti să-i menajeze imaginea, 
prezentându-l elevilor ca pe un bunicuţ simpatic şi inofensiv? 

+ 

Vreo jumătate de veac după ce Slavici a scris Amintiri, detalii despre 
cele petrecute la Iaşi în primele zile ale lunii mai 1883 ne oferă un cunoscut 
biograf al lui Eminescu, G. Munteanu (Dumnezeu să-l ierte şi să-l 
odihnească!), care aminteşte şi el „tunetul de aplauzuri” şi îmbrăţişările care 
au urmat citirii poeziei Doina în faţa junimiştilor (sursa menţionată: „Iacob 
Negruzzi, Eminescu, în Convorbiri literare, nr. 4, 1 iulie 1889; cf. şi «Amintiri 
din «Junimea», p. 270”). 


„Pe urmă — continuă istoricul — ocolind lumea multă îngrămădită cu acest prilej în 
Iaşi, Eminescu petrecu singur la «Bolta rece» („Borta Rece”, la Negruzzi, în Amintiri 
— n. ns.), cu paharul de Cotnar despre care ştia că-i plăcuse şi Voievodului, iar la 
Creangă, unde trăsese, scoase înainte de culcare un mic revolver şi-l aşeză la îndemână, 
explicând că destui au motive şi pot încerca să-l omoare (sursa precizată: „Em. Gârleanu, 
Ion Creangă şi Mihail Eminescu, în Luceafărul, 1909, p. 295-297" —n. ns.). Aşa-numitele 
serbări «populare» s-au prelungit vreo opt zile, însă cu ostaşii din garda regală 
supraveghind totul. Eminescu se pare că plecase curând, luând drumul Ţării e Sus, 
către Botoşani şi Ipotești, unde va fi lăsat din banii ce împrumutase pentru Nicolae. La 
Bucureşti ajungea peste vreo săptămână şi ceva, fiindcă abia în Timpul din 18 iunie 
1883 apăru articolul care sublinia cum mărimile zilei s-au adunat «împrejurul bronzului 
ce reprezintă pe marele domnitor, nu spre a-l glorifica pe El, ci spre a lustrui nulităţile 
lor sub razele numelui său».” (Hyperion ID) 


G. Munteanu ne cere să credem că Eminescu ar fi provocat între junimişti 
o reacţie unică în cele două decenii de existenţă ale grupării, după care ar fi 
părăsit adunarea (care nu numai că nu a încercat să-l oprească, dar nici măcar 
nu s-a mirat de plecarea lui), spre a se înfunda într-o crâşmă. Mai mult, nici 
Creangă, cât era de Creangă, n-ar fi avut loc alături de el! Cei doi s-ar mai fi 
întâlnit pe înnoptate, când Eminescu revenise în bojdeuca din Ţicău, ca un 
turist într-un motel. În vremea asta, poporul desfunda bute după bute şi înghiţea 
discurs după discurs, pe cucuiul oraşului desfăşurându-se originale Saturnalii, 
adaptate locului şi momentului. 

Istoricii literari prezintă bibliografii care cuprind sute de nume şi de titluri. 
De unde să ştie cititorul că acele izvoare sunt insuficient studiate şi 

confruntate, ba chiar desconsiderate, la nevoie autorul făcând abstracţie de 
unele şi modificând în mod ştiinţific altele? De pildă, în rândurile citate 
(nicidecum cel mai elocvent exemplu), G. Munteanu indică două surse diferite 
pentru două fapte care, şi reale să fi fost, nu au nici o legătură între ele, dar 
pe care istoricul le-a unit, pentru continuitatea naraţiunii imaginate de el. Şi, 
ca să nu fie loc de îndoială, iată pasajele vizate: 


I. Negruzzi: „În contra obiceiului Junimii căreia nu-i plăcea să-şi manifeste 
entusiasmul, pentru întâia dată de 20 de ani de când exista societatea un tunet de 
aplausuri isbucni la sfârşitul citirii, şi mai mulți dintre numeroșii membri prezenţi 
îmbrățişară pe poet.” 

E. Gârleanu: „Un amănunt interesant în legătură cu una — poate cea din urmă — 
din aceste revederi; Eminescu veni la Iaşi, abătut. — Nu stătu mult şi-i ceti lui Creangă 
«Doina» scrisă la Bucureşti. — Apoi, când se puse să se odihnească, scoase din buzunar 
un revolver mic...” 


Aşadar, Negruzzi n-a auzit nimic de revolverul victorios ridicat deasupra 
capului de către Gârleanu, iar acesta habar n-are de citirea Doinei în faţa 
junimiştilor şi de „tunetul de aplausuri” declanşat cu două-trei ceasuri mai 
devreme, deşi ambele informaţii sunt de importanţă crucială, fiind în mod 
abuziv folosite împotriva lui Eminescu. 

În Amintiri din „Junimea” , Negruzzi oferă detalii (care l-au „inspirat” pe 
G. Munteanu, făcându-l să repete aproape mecanic aceeaşi snoavă): 


„Într' o notiţă ce am publicat în Convorbiri Literare cu ocasiunea morţii lui 
Eminescu, am vorbit despre venirea sa la Iaşi în luna Iunie 1889 (de fapt, 1883 —n. ns.) 
când s'a ţinut acolo o mare serbare pentru inaugurarea statuei lui Ştefan Cel Mare ce 
se ridicase pe piața Curţii domneşti. Eminescu îşi regăsi atunci prietenii săi intimi, pe 
Creangă, pe Miron Pompiliu, pe ceilalți, cu care petrecu vre' o zece zile. În o «Junime» 
numeroasă ce se ţină la mine, el ne ceti, în aplausele entusiaste ale Societăţii, 
cunoscutele sale versuri în formă de Doină 

Dela Nistru păn'la Tisa 

Tot Românul plânsu-mi-s”a... 
pe care serbarea i le inspirase. Foarte caracteristic este că, deşi trimes de jurnalul 
«Timpul» pentru a scrie corespondențe despre festivitățile din Iaşi, el nici măcar se 
duse să asiste la inaugurarea statuei, ci în răstimpul când mii şi mii de oameni se 
grămădeau înaintea Palatului domnesc, şi ascultau discursurile patriotice ce se rosteau, 
el petrecea singur la Borta Rece cu un pahar de Cotnar. 

Abia trecuse opt zile după întoarcerea sa în Bucureşti şi primii o scrisoare dela 
D-na Maiorescu prin care aceasta îmi da trista ştire că Eminescu a înnebunit...” 

Să facem o mică socoteală, pornind de la următorul anunţ apărut în Timpul 
(4 iunie 1883): 


„Ca reprezentant al ziarului nostru la serbarea dezvelirii statuii lui Ştefan cel Mare 
la laşi, ce se va face în ziua de 5 iunie viitor, va pleca d. M. Eminescu, unul dintre 
redactorii noştri politici” (OPERE, vol. XIII, pag. 519). 


Timpul verbului care ne interesează („va pleca”) arată că Eminescu a 
pornit spre laşi cel mai devreme la 3 iunie, când a apărut acest anunţ (reamintim 
că ziarele erau antedatate). Când s-a întors? Greu de precizat. Dacă, aşa cum 
socoteşte şi G. Munteanu (şi cum pare cel mai plauzibil), data ne este indicată 
de ziua apariţiei primului articol în Timpul, atunci Eminescu a revenit în Capitală 
cel mai târziu în ziua de 11 iunie (12, după frontispiciul ziarului). Sigur este 
faptul că formularea lui G. Munteanu, care încearcă să lungească şederea lui 
Eminescu în provincie (pentru a nu contrazice afirmaţiile lui Negruzzi?), 
sună ciudat: „La Bucureşti ajungea peste vreo săptămână şi ceva, fiindcă 
(subl. ns.) abia în Timpul din 15 iunie 1883 apăru articolul care sublinia 
cum mărimile zilei s-au adunat...” De fapt, prima prezentare a festivităților 
a fost publicată, repetăm, în numărul din 12 iunie, în cel la care se referă 
G. Munteanu tema fiind reluată, din cauza amplificării scandalului pe care l-a 
declanşat toastul lui P. Grădişteanu. [Reamintim, cuvintele acestuia vor obliga 
Guvernul Țării să treacă prin grele umilinţe. „Acum mărgăritarele d-lui 
Grădişteanu şi Rigatul d-lui Rosetti reclamă de la guvernanţii noştri tot 
atâtea genuflexiuni şi umile rugăciuni de iertare!” avea să scrie Eminescu 
la 26 iunie 1883, în penultimul text publicat de el în Timpul.] 

Negruzzi declară: „Eminescu îşi regăsi atunci prietenii... cu care petrecu 
vre'o zece zile”. Nici vorbă de a fi părăsit laşii cu altă destinaţie afară de 
Capitală. Nu spunem că n-o avea dreptate G. Munteanu, care afirmă că, de 
aici, Eminescu ar fi pornit „către Botoşani şi Ipoteşti” , dar, dacă îl contrazice 
pe Negruzzi, înseamnă că putea să dovedească greşeala greu de înţeles a 
acestuia. De ce nu a făcut acest lucru? De ce nu a contestat explicit veridicitatea 
informaţiei în cauză, atrăgând cititorului neavizat atenţia asupra prezenţei 
unei (posibile) informaţii controversate? Pentru a nu compromite „sacralitatea” 
istoriei literare (care ştie tot şi nu greşeşte niciodată), pentru a păstra buna 
imagine a lui Negruzzi, sau pentru că, de fapt, nu avea probe privind posibila 
eroare a acestuia din urmă? Din păcate, poziţia lui G. Munteanu faţă de 
Negruzzi nu este singulară. Majoritatea cercetătorilor l-or fi citit pe critic, dar 
a fost prea... grăbită ca să separe apele cu propria minte. Lucrul este grav, 

chiar foarte grav, din multiple motive, între care şi acela că miza tărăşeniei o 
constituie pretinsa nebunie, fiind astfel, o chestiune de viaţă sau de moarte. 
Câteva observaţii şi completări, pe marginea rândurilor lui Negruzzi. 

Destul de ofensiv, acesta scrie despre Eminescu: „el nici măcar se duse 
să asiste”, nu el nici măcar veni (împreună cu noi), la sărbătoarea de la Iaşi. 
Să deducem că nici Negruzzi nu a participat la serbare, putându-ne gândi la 
un mai mic sau mai mare boicot al Opoziţiei, ca răspuns la monopolizarea 
evenimentului de către Putere? În sprijinul unei astfel de supoziţii stă afirmaţia 
repetată a lui Eminescu (,,...amesticul arbitrar al guvernului a depărtat acea 
masă mare populară..., a ținut în rezervă chiar şi partea cea mai cu greutate 
a populațiunii ieşene...” — 12 iunie; + „Societatea ieşană în înțelesul adevărat 
al cuvântului s-a abținut cu totul de la serbare, lăsând câmp deschis lumii 
oficiale şi oficioase” — 18 iunie [posibil ca precizarea „Societatea ieşană în 
înțelesul adevărat al cuvântului” să se afle în legătură cu o alta, mai veche: 
„C-un cuvânt suntem ameninţaţi de-a vedea şi Bucureştii prefăcându-se 
într-un murdar cuib jidovesc cum sunt laşii astăzi” — 13 noiembrie 1881]). 

Ne oprim aici, lăsând la o parte întrebări de detaliu, precum: dacă 
Negruzzi nu ştie exact cât timp a stat Eminescu în laşi („petrecu vre”o zece 
zile”), înseamnă că nu ştie nici când a plecat, şi-atunci cum poate spune cu 
atâta precizie că vestea „înnebunirii” i-ar fi parvenit când „Abia trecuse opt 
zile după întoarcerea sa în Bucureşti”? Mai consemnăm doar că în relatarea 
lui Negruzzi este elocvent faptul că, peste ani, discursurile liberalilor au devenit 
„Patriotice”. Poziţia lui trebuie înţeleasă ţinând cont de (minimum) trei 
elemente: dimensiunea reală a personajului, faptul politic conjunctural şi marele 
adevăr de neiertat: ultima sechestrare a lui Eminescu şi lichidarea lui fizică 
au avut loc sub mandatul politic al lor, al „protectorilor”. 

+ 

Una dintre cauzele pentru care am citat din Hyperion I, făcând un nou 
ocol, este aceea că şi autorul lui se numără printre cei 14 coordonatori ai ediţiei 
de Chişinău. La fel, a cântărit mult faptul că, asemenea majorităţii monografiilor 
cu acest subiect, şi cea a lui G. Munteanu este plină de sentinţe ciudate, de 
parcă ar fi fost dictate de umbrele lui Eminescu (şi chiar umbre sunt). Fără să 
avertizeze, şi G. Munteanu şi V. Crăciun (şi atâţia alții) literaturizează. 

Pentru a urzi poveşti nu e nevoie de istorici literari, meşteşugari versaţi 
în turnarea cuvintelor otrăvite în urechi nevinovate. În scenariile așa-numitei 
biografii ale lui Eminescu, până şi lacrimile sunt infestate. Când le confrunţi 
cu documentele alături, ai impresia că te afli într-un cabinet de medicină 

legală al literaturii, unde te împresoară mormane de ciozvârte (unele reale, 
altele butaforice) şi amestec de gaz lacrimogen şi deodorant ieftin, împrăştiat 
cu pompa zugravului. 

Nu ne preocupă în mod deosebit dacă astfel de istorici literari nu pot sau 
nu vor să tragă învăţăminte din experienţele înaintaşilor, aşa cum face 
Anonimul-analfabet-de-geniu, de când lumea. Pe măsură ce ancheta noastră 
jurnalistică înaintează, vedem tot mai clar că spusa lor e subordonată altor 
instanţe, voit mute. Suntem tot mai convinşi că între motivele pentru care 
gazetarul Eminescu a fost atât de brutal eliminat se numără, prioritar, 
dezvăluirile lui clare, fără menajamente de salon, privind situaţia Ţării şi a 
celor care îi hotărau destinele. Încă viu şi profund actual, scrisul gazetarului 
Eminescu continuă să arate şi astăzi cu degetul spre fracturile din istoria 
naţională, apărând valorile fiinţei naţionale, năzuinţele şi nevoile românilor. 


Aritmetica manipulării: 
„discreţie” + „pietate” = dezinformare 


Să ne întoarcem la volumul de memorialistică lansat pe piaţă de Cristina 
şi Victor Crăciun. La pagina 298, găsim o ciudată lucrătură din foarfecă a 
jurnalului lui Maiorescu. Aşa cum se vede în facsimilul alăturat, între 
consemnările făcute la 6 aprilie 1884 şi, respectiv, 15 iunie 1889, este plasat 
următorul paragraf: 


„Astăzi vizitat un minut împreună cu Wilhelm pe M. Emines-cu, alienat, la Dr. Şuţu. 
Delirare neîntreruptă. Nu m-a recunos-cut, vorbind întruna, scuipând în toate părțile. 
O privelişte care te întristează şi te dezgustă, fără nici o atracţie. Acum 2 zile a fost la 
mine tatăl său (anecdote din societatea moldovenească de odi-nioară) şi după aceea 
fratele său, locotenentul, care s-a folosit de această ocazie spre a-şi anexa ceasornicul 
alienatului său frate.” 


După cum sunt aranjate textele în pagină, ai crede că acest pasaj ar fi 
fost scris într-o zi incertă, din intervalul 1884—1889. Fals. Textul a fost redactat 
la 17 august 1883! 

Să credem că este o eroare de... tehnoredactare? Teoretic, ce nu-i posibil 
în lume? Nu putem să demonstrăm că n-ar fi aşa, dar ne exercităm dreptul de 
a nu crede în inocenţa autorilor şi ne temem că explicaţia stă într-un gând nu 

1: APĂ Apele Să. Foarte cald de 7 zile, dimineata la ora B, + 17 R 
6 aprilie 1884? Sesiunea Academiei a fost inchisă abia miercuri {alahäieri}, am 
făcut corecturile la cavdintarea de la Cameră, Acum azi, Întâi să 
determina pe Eminescu să plece la Tapi gi să-l insopese la pară, 
Apoi, de măine incolo, este posibilă linişrea sărbătorilor, Timp de 
nare inoordarg, oare obositor, 


Telegrami 









Doamnei Hurmpel, 
lassi 
Eminczeu restabilit, soscgte la Ilagi, mäns, sâmbătă, amiază, 
cu renal din Bucureşri, Îngriinţează amicii, Îngrijiţi odaia, Chibici 
aduse scrisoare cu amănunte. 
Maiorem 


(Scris) scrisoare Emiliei, cu amănunte despre Eminescu care 
are mernata imtreagă, dar este Fără voință, are menite in prana 
estena sale, aranje de bani 

EE 
17 august 1883:P|( Asizi vizinat un miru impreună cu Wilhelm pe M. Emines- 

Maiorescu) UCEAEIĂ cecazie spre a-şi anexa ceasoenicul alienarului siu frate. 


e . iși i 
15 iunie 18899 | Pi | 
Pe la 6 are a menit Semil și Viten la mine si-mi spună că 
C. şi V. Crăciun, Eminescu - Înfăşurat în manta-mi..., Ill 
(Memorialistică. Mărturiile contemporanilor), 1999 

tocmai lăudabil. Un lucru este sigur: aşa cum sunt manevrate citatele din 
jurnalul lui Maiorescu, se creează impresia greşită că Eminescu ar fi delirat 
şi după ce revenise în Ţară, de unde şi ideea că nu s-ar fi vindecat niciodată. 
Mai direct spus, avem de-a face cu încă un preparat „documentar”, prin care 
fapte convenabile autorilor sunt transferate în timp, fiind mutate acolo unde 
servesc acestora. 

Să mai cităm din conspectul domnului V. Crăciun: 


„28 iunie La ora 6 dimineaţa, Titu Maiorescu primeşte vestea dureroasă a 
îmbonăvirii poetului. Precizează Maiorescu: «A venit apoi la mine Caragiale, la masă; 
a izbucnit în lacrimi când a auzit ce e cu Eminescu». Poetul este internat la Sanatoriul 
Caritas al dr. Suţu.” 


Aparent, n-ar fi mare lucru de spus, mirând doar faptul că „Grecul” ar fi 
mers la Maiorescu „la masă”, deci la amiază, exact în ziua (mai agitată) în 
care ştia că acesta urma să se îmbarce pentru străinătate — trenul a şuierat 
ultima oară la 17,30. În fapt, în redactarea lui V. Crăciun, întreaga lucrătură a 
lui Maiorescu este trecută sub tăcere. Citatul referitor la pretinsa reacţie a lui 
Caragiale este suspectat că a fost ales în mod special, pentru a spori 
credibilitatea zvonului privind „nebunia” lui Eminescu (din acelaşi motiv 
folosindu-l, de altfel, şi Maiorescu). V. Crăciun scrie că magistrul ar fi primit 
vestea „alienării”. Cum nu spune şi de unde ar fi venit acea veste, lectorul de 
bună-credinţă, dar insuficient informat, va crede că diagnoza ar fi fost stabilită 
de altcineva (un specialist, în mintea oricărui om normal). Altfel spus, urmele 
implicării lui Maiorescu, limpezi ca orice mărturie olografă scrisă de bunăvoie, 
sunt curățate rapid de domnul prof. dr. V. Crăciun. 

În Studiu introductiv, domnia sa afirmă: 


„28 iunie 1883 devine o zi fatală pentru poet şi pentru cultura românească. De 
acum, evenimentele se vor precipita, suprapunându-se, dar el nu le va mai putea stăpâni. 
Va rămâne ca prietenii şi adevărații iubitori ai poeziei sale — unii dintre ei cu totul 
necunoscuţi poetului — să acționeze cu hotărâre pentru a-l scoate din greaua stare prin 
care trecea”. 


„...Zi fatală pentru poet şi pentru cultura românească...” Pentru poet? 
Nu, nu pentru poet a fost fatală acea zi, ci pentru ziarist şi pentru cetăţean. 
În vreme ce aceştia au fost complet anihilaţi prin brutalitatea forţei, steaua 
poetului, departe de a se întuneca, avea să lumineze din ce în ce mai tare 
opinia publică, distrăgând în mod premeditat atenţia de la crima comisă 
împotriva gazetarului. 

28 iunie 1883 a fost o zi fatală „şi pentru cultura românească”? Este 
neclar ce vrea autorul să spună, dat fiind sensul cuvântului fatal. Cum e de 
crezut că domnul V. Crăciun nu are necazuri cu lexicul, bănuim că dumnealui 
vrea astfel să afirme că eliminarea lui Eminescu din viaţa publică a avut 
urmări nefericite asupra culturii noastre doar prin faptul că, din acea zi, 
acesta nu ar mai fi putut scrie versuri. Numai că, şi o atare recunoaştere 
limitată presupune încă o inculpare a lui Maiorescu, omul care, după ce i-a 
furat lui Eminescu manuscrisele, a refuzat să i le înapoieze atunci când acesta 
i le-a cerut, împiedicându-l cu bună ştiinţă să le finiseze. De ce? Limpede: 
chiar şi o simplă poezie publicată de Eminescu după vara lui 1883 putea 
constitui o dovadă împotriva pretinsei lui alienări. 

Adevărata pierdere „pentru cultura românească” a tost mult mai mare 
decât cea pe care s-ar părea că o sugerează V. Crăciun, întrucât la 28 iunie 1883 
întreaga gândire eminesciană a fost confiscată şi îngropată pentru viitorime, 
deasupra ei, ca o lespede de mormânt, fiind aşezat volumaşul cu 61 de poezii 
plus 3 variante ale uneia dintre acestea, (prelucrat de Maiorescu. De atunci, 
de pe când victima încă trăia, tot auzim un prohod ce se pretinde a fi odă, 
cântat de ipocriţi care, paradoxal, îl mai ucid încă şi astăzi pe Eminescu, 
ungându-l „poet național” şi, totodată, scoţându-l aproape cu totul din 
manuale. Dacă deţinut politic nu mai poate fi prin forţa lucrurilor, în schimb 
opera îi poate fi din nou confiscată şi luată în râs de cucii literaturii. Poţi să te 
prefaci a nu observa că anumiţi intelectuali, socotiți a fi demni de toată cinstea, 
au devansat cu decenii (nu spunem că au inspirat) practicile unor instituţii, 
devenite astăzi simboluri ale răului? 

Fără „protectorul” Maiorescu, personaj fatal pentru destinul lui Eminescu, 
ziua de 28 iunie 1883 ar fi fost una banală. El, Maiorescu, a orchestrat 
sechestrarea lui Eminescu, el a întreţinut ideea că acesta ar fi irecuperabil 
(Chiar în pofida spuselor medicilor), el i-a oprit accesul la propriile manuscrise, 
el l-a menţinut într-o stare de dependenţă financiară şi tot el, prin intrigi, i-a 
întunecat viaţa intimă, făcând imposibilă căsătoria lui cu Veronica Micle şi 
rupându-l de Caragiale. 

Dacă domnul V. Crăciun are crampe şi furnicături când citeşte şi altceva 
scris de Eminescu, afară de aşa-numita „ediție Maiorescu”, îl priveşte. Ştim 
bine că ziaristul a supărat şi continuă să supere, cu toate că unii dintre uşor 
iritabilii noştri frizeri din literatură sunt departe de a dovedi că l-au citit integral 
pe cel de care, zic dumnealor, ar ţine să se apropie pe furiş. 

„De acum, evenimentele se vor precipita, suprapunându-se, dar el nu le 
va mai putea stăpâni.” Care-or fi fost acele evenimente care s-ar fi precipitat 
şi cine o fi produs repectiva precipitare? Tăcere — probabil, pe considerentul 
că, spre a nu şoca publicul sau a-i crea stări de disconfort, atunci când 
„reconfigurează viața geniului”, specialiştii de talia domnului V. Crăciun 
trebuie să manipuleze informaţia „cu discreție, pietate şi discernământ” . 

Din scrisoarea trimisă de Eminescu lui Chibici la 12 ianuarie, V. Crăciun 
nu a selectat decât fraza care-i cădea bine („Nu sunt deloc în stare să-mi dau 
seama de boala cumplită prin care am trecut, nici de modul în care am fost 
internat...” ), iar ceva mai jos scrie: 


„27 martie, la ora 8 seara, revenirea [lui Eminescu şi Chibici] în Bucureşti, 
întâmpinat la gară de Titu Maiorescu”. 


Cum astfel de întâlniri sunt de obicei călduroase, cititorul şi-i va imagina 
pe cei doi bărbaţi îmbrăţişându-se — lucru ireal, Eminescu trecând pe lângă 
Maiorescu ca pe lângă o vitrină nespălată. Şi cum ar fi fost altfel, când despre 
ziua expedierii lui sub pază la Viena, spre a fi închis în balamucul lui 
Obersteiner, fiica lui Maiorescu îi va povesti în scris Emiliei Humpel, mătuşa ei: 


„Când ne apropiarăm de cupeu, păzitorul deschise fereastra. Eminescu întinse 
îndată braţele afară, se puse la fereastră şi făcându-şi un «ochean» din degetul cel 
gros şi din arătătorul ambelor mâini ce-l ţinea la ochi şi râzând foarte înveselit spuse 
lui Papa: «Dr. Robert Mayer, marele moment, o conspirație şi acolo marea domnişoară» 
(subl. ns.); apoi scuipă de câteva ori, începu să râdă şi se aşeză” ? 


Cum era de aşteptat, acest moment nu este consemnat de discretul şi 
piosul autor V. Crăciun, care, în schimb, adaugă: 


„Început de aprilie Decis să locuiască la Iaşi, Eminescu se află între vechii săi 
prieteni (Creangă, Miron Pompiliu, Petre Misir, N. Petraşcu, Al Vlahuţă şi alții) la care 
se adaugă numeroşi noi cunoscuţi.” 


„Decis să locuiască la laşi, Eminescu...” Pentru a vedea cât adevăr este 
în aceste cuvinte, prin care ni se lasă a înţelege că Eminescu ar fi ales de 
bunăvoie să stea la Iaşi, reamintim trei citate, care nu mai necesită comentarii: 

Eminescu — „A-ți spune pe larg câte împrejurări contribuie a-mi face 
laşii nesuferiţi ar însemna a scrie volume; destul că-i Krăhwinkel, unde toată 
lumea se ocupă de un om, oricât de călugăr ar fi, oricum mi-ar semăna mie. 
Unaustehlich !” (epistolă către Slavici, 12 octombrie 1877); 

Negruzzi — „Iaşul e pierdut pentru ori ce viaţă deosebită şi neatârnată, 
atât politică cât şi intelectuală” (Amintiri din „Junimea” y, 

Maiorescu — „Acum azi, întâi să determin pe Eminescu să plece la Iaşi 
şi să-l însoțesc la gară. (...) Timp de mare încordare, foarte obositor” 
(Însemnări zilnice, 6 aprilie 1884). 

Cât despre anturajul invocat... Să reluăm numele citate de V. Crăciun 
drept vechi prieteni ai lui Eminescu: 

Creangă. Cu adevărat prieten (poate singurul). O mărturie explicită în 
acest sens, venind chiar din partea lui Eminescu, citează D. Caracostea: „afară 
de Creangă, la Junimea n-am avut cu nimeni nici un raport sufletesc” 
(Personalitatea lui Eminescu). 

M. Pompiliu. Cunoştinţă într-adevăr mai veche, însărcinată de magistru 
să-l supravegheze, dar nu şi prieten (faptele vor demonstra acest lucru). 

P. Missir. Cum era să se numere acesta printre „vechii săi prieteni”, 
când până atunci abia dacă îl ştia din vedere? (Missir către Maiorescu: „Nefiind 
bine cunoscut cu dânsul de mai înainte, când m-am întors la laşi după Paşti 
m-am ferit de a-i intra în suflet, pentru ca să nu-l jenez” — 13 mai 1884). 

P. Missir către Maiorescu, 13 mai 1884 





N. Petraşcu. A-l număra printre prietenii vechi al lui Eminescu aduce a 
ironie. A pretinde că i-a ținut tovărăşie după „expulzarea” lui Eminescu la 
Iaşi este deja o imensă gafă. In primul rând, din 1880, Petraşcu n-a mai 

părăsit Bucureştii (unde venise, zice el: „...să urmez la Universitate” ), astfel 
încât, chiar să fi vrut, nu avea cum să fie la laşi în aprilie 1884. Trecem peste 
faptul că N. Petraşcu a fost un mare mincinos, care nu s-a dat legat principiilor, 
mult mai atractive părându-i-se faima şi banul. De altfel, nici el nu susţine că 
ar fi schimbat vreo vorbă cu Eminescu înainte de 1885, deşi, într-o frază 
afirmă: „Prin anii aceştia, 1880-1581, l-am văzut şi eu pentru întâia oară 
pe Eminescu” (subl. ns.). Şi-apoi, un individ care, pe când accepta cu plăcere 
hamul lui Maiorescu, lăsându-se strunit cu zăbala interesului personal, a 
contribuit direct la lipsirea lui Eminescu de o parte din drepturile lui băneşti 
ar putea fi socotit prieten al acestuia? Tot ca prieten a pretins şi că micile 
sume înapoiate cu ţârâita celui în drept ar fi constituit ajutoare din partea 
unor junimişti ca P. P. Carp? 

Vlahuţă. Îl cunoştea mai bine decât Missir ori Petraşcu, dar el nu 
locuia în laşi (iar înainte de 28 iunie 1883, nu locuise nici în Bucureşti). 
Scrisorile trimise de el lui Maiorescu din Dobrovăț atestă fără putinţă de 
tăgadă că, după sechestrarea din 28 iunie 1883 şi până la revenirea lui 
Eminescu în Capitală în aprilie 1888, Vlahuţă nu l-a văzut decât foarte 
rar şi întâmplător. Concret: 

20 iunie 1884 : „Am văzut pe Eminescu şi” am stat cu el o zi. Mi-a fost cu 
neputintă să l înduplec a veni cu mine la ţară. — La ce — zicea el — să mai 
porți prin lume un om mort!” 

27 decembrie 1884 : „În Iaşi am stat trei zile, pe care le-am petrecut mai 
mult cu Eminescu. — L’ am găsit mult mai bine. — Ar vrea să vie în Bucureşti.” 

Deci, în 1884, din 365 de zile, Vlahuţă a petrecut cu Eminescu doar 
patru, iar înainte nici atât! De altfel, în 1889, după stingerea lui Eminescu, 
declară public că nu cunoştea prea multe lucruri despre viaţa acestuia: „Îmi 
pare rău că n am datele necesare ca să pot schiţa aici biografia lui Eminescu” 
(vezi Din goana vieții [Amintiri despre Eminescu]). 

Nu contestăm bunele sentimente ale lui Vlahuţă pentru Eminescu, dar 
amintim că prietenia nu este o relaţie afectivă unilaterală. De aceea, simplul 
fapt că, zic unii, Vlahuţă aproape îl idolatriza pe Eminescu nu justifică 
includerea lui între prietenii intimi ai acestuia. Dar asupra relaţiei Eminescu 
— Vlahuţă ne propunem să revenim pe larg. Până atunci, constatăm că, una 
peste alta, venerabilul prof. dr. de la Chişinău s-a silit să alcătuiască pomelnicul 
de mai sus, încheiat cu atât de elasticul „alții” . 

Fără supărare, mai şi citiţi, domnilor, înainte de a scrie! 

SINECURA-NCHIDE GURA! 


Cineva mi-a atras atenţia că multora le va fi greu să creadă că directorul 
Bibliotecii Universitare ieşene a fost amestecat în manevre murdare, ca 
„insinuarea” unor concepte de adrese în dosare de mult arhivate. Sunt convins 
că are dreptate, căci unul dintre motivele din cauza cărora românii pot fi 
adesea păcăliţi este aproape nefiresc: au un simţ al dreptăţii înnăscut şi atât 
de viguros, încât nu le permite să se gândească vreo clipă că aceia cărora le 
acordă încrederea lor ar putea fi neoneşti. 

Îmi mai spunea aceeaşi persoană că I. Caragiani ar fi mai presus de orice 
suspiciune şi pentru că, zicea dumnealui, acesta nu ar fi fost motivat în vreun 
fel să comită astfel de gesturi. Dincolo de faptul că nu mereu este nevoie de 
o motivaţie reală, logică, rămânea întrebarea: de unde ştia dumnealui cât de 
motivat era Caragiani? Când am cerut argumente, am constatat că domnul 
care băga atât de hotărât mâna în foc pentru fostul director al Bibliotecii din 
laşi nu ştia nici măcar care era profesia de bază a acestuia. 

Cine era, de fapt, loan D. Caragiani, în câteva cuvinte? Fiu de ţărani 
aromâni, născut la 11 februarie 1841, în Grecia ($1921, Iaşi), şcolit întâi în 
Avdel(l)a, locul de baştină, şi, din 1856, student la filologie în Atena, Caragiani 
devine în 1885 junimist, un an mai târziu este numit academician şi profesor 
suplinitor de limba şi literatura elină a Universităţii din laşi şi, ca reprezentant 
al românilor macedoneni (vom reveni asupra acestui aspect), din 1880, a 
fost în repetate rânduri decan al Facultăţii de litere, într-un moment propice 
sacrificându-se pentru neam şi acceptând, simultan, şi funcţia de director al 
Bibliotecii ieşene. 

Nu mai revenim asupra obligaţiilor pe care Caragiani le avea ca membru 
al Junimii. Ştiind că zornăitul banilor i-a ameţit pe mulţi, fără a pretinde că 
aici s-ar găsi în mod sigur explicaţia (care, foarte probabil, este mai 
complexă), propunem o mai atentă tratare a aspectului material al chestiunii. 

Să ne amintim ce-i scrie Emilia Humpel fratelui ei Titus: 


„Eu încă nu sunt convinsă că el [Eminescu] nu poate obține postul de biblotecar, 
în mod serios. Caragiani să se dea la o parte. Dacă ar fi vorba de un om sărac, care prin 
asta ar rămâne fără pâine, atunci procedeul ar fi inadmisibil. Dar domnului Caragiani, 
profesor universitar şi în acelaşi timp profesor la Institutele Unite, acestuia să nu i se 

poată lua această sinecură? Ar fi foarte bine. Nici un om n-ar fi împotrivă, peste tot 
s-ar în cuviința” (11 aprilie 1884). 


Ce însemna concret, pentru buzunar, postul de director al Bibliotecii? 


„Personalul bibliotecii la acea dată (11 octombrie 1884 — n. ns.) era următorul: 
I. Caragiani, bibliotecar, primea bugetar 333 lei şi 33 bani, M. Eminescu, subbibliotecar, 
primea bugetar 200 lei — în realitate pe octombrie a primit 85 lei 50 bani, avînd reţineri 
110 lei...” (Gh. Ungureanu, Eminescu în documente de familie). 


Aşa cum am arătat în alte pagini, salariul net al unui subbibliotecar era 
de 171 lei — deci, puţin peste jumătate din cât primea directorul, fără să 
treacă pe la instituţia pe care (în scripte) o conducea. 


„Am vorbit cu Ministrul Cultelor, care în curând (în vreo zece zile, probabil) va 
emite un decret de numire a lui Eminescu, numai de formă, ca bibliotecar al Universităţii 
din laşi, cu un salar efectiv de 285 franci lunar. Postul de bibliotecar îl ocupă acum 
profesorul Carajani... De bună voie nu va ceda. Te rog comunică tuturor cunoştinţilor 
că eu am aranjat cu ministerul (subl. ns.) în următorul mod: el, Carajani, îşi dă demisia 
numai de formă, Eminescu este numit de asemeni numai de formă, nu-şi ia slujba în 
primire sau se prezintă numai din când în când, fiind în concediu. Aşa că de fapt tot 
Carajani rămâne bibliotecar şi continuă să-şi încaseze salarul. Salarul lui Eminescu 
însă, de 285 franci lunar, îl plătim noi” (Maiorescu către Emilia, 7 aprilie 1884). 


Informaţiile citate, indubitabile în ceea ce priveşte exactitatea prezentării 
situaţiei, arată că postul de bibliotecar aducea 3.420 de lei pe an, fără ca titularul 
să mişte un deget în alt scop decât pentru a semna 12 state de plată. Motivația 
lui Maiorescu (Caragiani „De bună voie nu va ceda” ) nu prinde nici la copii, 
căci directorul nu se auto-numise, pentru ca destituirea lui să depindă tot de 
buna lui voie. Ba, să nu uităm, la putere erau liberalii, de care Junimea politică 
s-o fi ţinut ea ca scaiul, dar, la o adică, tot ca scaiul putea fi şi tratată. Să 
credem că Maiorescu putea determina un act ilicit al ministrului liberal, dar 
nu-şi putea convinge un subordonat politic să facă un gest legal şi socotit de 
marea majoritate ca fiind necesar? 

Să intrăm şi mai în amănunt, întrebând: ce însemnau, anual, 3.400 de lei 
în plus, cât încasa Caragiani pentru directoratul lui? Ajunge să aşezăm această 
sumă primită degeaba alături de diurna lunară încasată de Maiorescu ca 
rector (185 de lei — sau 2.220 lei/an) şi de cei 15.800 de lei, bani depuşi la 
bancă, reprezentând totalul economiilor magistrului în anul 1893. Sau, pentru 
a avea alţi termeni de comparaţie, amintim că în acea perioadă „una zi de 

lucru cu mâinele” se plătea cu 50 de bani, din 3.400 de lei putând plăti 
6.800 de zile/muncă (: 365 = 18,6 ani/persoană!), kilogramul de lână de 
tigaie costa 30 de bani, un bivol de mâna I era 130 de lei (cel de mâna a treia 
costând mai puţin de jumătate), un armăsar de lux era 500 de lei, iar calul 
„de mijloc” 260 de lei etcetera. Cât priveşte bunurile imobile, în 1883, cu 
doar câteva zile înainte de „întunecare”, Eminescu împrumutase 2.000 de 
lei, cu intenţia de a răscumpăra Ipoteştii, peste câţiva ani Harieta va încerca 
să cumpere cu 4-5.000 de lei o casă în Botoşani (pe atunci un oraş mult mai 
important decât este astăzi), iar Veronica şi-a vândut locuinţa din laşi cu 
8.500 lei („Veronica şi fetele lichidară casa lor din laşi, str. Butu nr. 14, 
vânzând-o pe 8 500 lei, prin mijlocirea avocatului N. Gh. Nanu, la 4 ianuarie 
1889" — A. Z. N. Pop, Pe urmele lui Eminescu). 

Date fiind cele de mai sus şi cum sinecura („post retribuit ce nu obligă 
la nicio muncă” — L. Şăineanu) a fost şi mai este un mod legal de a plăti 
servicii nebănuite sau discutabile, şi cazul lui Caragiani trebuie tratat cu 
atenţia cuvenită. 

În ceea ce priveşte relaţia acestuia cu Maiorescu, remarcăm în pasajul 
citat descrierea de bunăvoie a modului de operare pe care îl suspectam mai 
sus: Maiorescu îi sugerează Emiliei să anunţe „cunoştinţile” asupra 
aranjamentului făcut de el în Capitală. În cazul în care scrisoarea magistrului 
către Emilia n-ar fi ajuns la noi (cum s-a întâmplat cu atâtea altele), iar Caragiani 
ar fi demisionat, ar fi bănuit ne-cunoştințile motivul real al renunţării acestuia 
la sinecură? 

+ 

Moralitate şi olimpianism 

Pentru a nu-l lăsa singur pe Caragiani, să mai aruncăm o privire prin epocă, 
centrându-ne atenţia asupra altor personaje legate de Maiorescu — personaje 
care, prin ceea ce au scris despre Eminescu, au devenit un fel de „(d)efecte 
colaterale” ale faptelor comise sau doar determinate de magistru. 

Afirmația lui Zosin, potrivit căruia biografiile lui Eminescu ar indica 
„primele simptome de nebunie în anul 1871" a fost preluată şi prelucrată şi de 
I. Grămadă. În studiul Mihail Eminescu, acesta din urmă afirmă: 


„Care să fi fost cauza acestei întreruperi a studiilor sale printr’ un interval de un 
an şi jumătate? Probabil că ocupaţia cu serbările dela Putna, deoarece-l vedem luând 
parte foarte activă la pregătirea lor; e probabil însă ca, el să fi căzut jertfă boalei 
venerice, care i-a fost aşa de fatală mai târziu, prin lunile April sau Mai din 1870. În 
«Diverse»* se spune că el s'a îmbolnăvit greu în 1871 «şi de aceea fu luat de fratele său 

Şerban, care tocmai terminase studiul (la Berlin) şi dus a casă la Ipoteşti, unde, după o 
cură mai îndelungată şi îngrijit de aproape de fratele său, s'a restabilit pe deplin.» 
Domnu Scurtu crede că boala l-a atins în toamna anului 1871**, ceea ce nu corespunde 
însă adevărului, deoarece chiar în toamna acestui an s'a înscris din nou la universitate. 
Pentru ipoteza noastră, că adecă Eminescu a părăsit Viena prin April sau Mai 1870, 
vorbeşte şi faptul că dela 14 April 1870 înainte nu mai aflăm, aproape un an întreg, 
nici un cuvânt în arhivele «României June» despre participarea sa la ședințele 
comitetului central pentru serbarea dela Putna, nici la cele ale societăţii «România» 
sau la ale «Societăţii literarie şi ştiinţifice». Trebuie deci că în acest răstimp va fi fost 
atins de nemiloasa boală, iar prin April 1871, când a fost ales bibliotecar al «României 
June», se va fi întors din nou la Viena, fără ca să se mai înscrie la universitate până în 
toamna anului 1871" (subl. ns.). 

* Diverse este tiltul unui volum, conţinând, la încheiere, şi textul invocat de Grămadă (un 

articol din Fântâna Blanduziei, nr. 27 din 1889). 

** Pentru I. Scurtu, I. Grămadă citează lucrarea Mihail Eminescu’ s Leben und Prosaschriften 

(Leipzig, 1904), apărută în anul imediat următor tipăririi textului lui P. Zosin, atât de lesne 

preluat de toţi specialiştii. 


I. Grămadă rămâne un personaj ciudat şi insuficient cunoscut. Un lucru 
ştim, însă, cu precizie: la data elaborării studiului din care am citat, în mare 
măsură autorul depindea financiar de Maiorescu. La 20 februarie 1913, în 
plină guvernare Maiorescu, când magistrul era nu numai prim-ministru, ci şi 
ministru de Externe, I. Grămadă (fost redactor la ziarul Românul şi ajuns la 
Viena pentru a-şi da doctoratul) îi scrie lui Simion Mehedinţi, apropiat al lui 
Maiorescu şi, din 1907, conducător al revistei Convorbiri literare: 


„Eram disperat şi vecinic chinuit de grija zilei de mâne. La Bucureşti nu mai aveam 
cui Să scriu, iar să vă mai scriu d-voastră nu îndrăsniam, ca să nu vă supăr. leri primii 
însă corespondenţa din Arad. 

De altfel cine şi-ar putea închipui că eu, lipsit cu totul de mijloace materiale, fără 
nici o bursă, nimic, să nu întind imediat mâna după sprijinul ce vi l am cerut şi pe care 
d-voastră v' aţi grăbit a mi l pune în vedere, ce'i drept deocamdată îndemnându-mă să 
nu pierd curajul? (...) 

D-voastră mă întrebaţi cât timp am să mai stau la Viena. După predarea tezelor mă 
pregătesc deodată şi pentru doctorat şi pentru examenul de capacitate. Primul — am cea 
mai bună speranţă — îl termin încă înainte de vacanțe, iar din al doilea voi putea face 
numai obiectele secundare înaintea vacanţelor, anume igiena, limba germană şi filosofia; 
restul după vacanțe, adică în Septembre sau Octombre voi fi cu totul gata şi atunci voi 
fi profesor la o şcoală medie din Cernăuţi. «Cam cât îi trebue unui student în Viena»? 
dacă n'are de plătit taxele de doctorat, pentru teză şi pentru examenul de capacitate, 
cari se ridică la 400 cor., poate trăi şi cu 150 cor. pe lună; de altfel cu 200 cor., iar din 
aceşti bani să-şi scoată şi taxele.” 

Iacă insul! Lui Grămadă (şi nu numai lui) i s-a părut firesc să fie chinuit 
de grija zilei de mâine, dar nu a avut înţelegerea necesară şi pentru Eminescu. 
Când intelectualul Grămadă a simţit pe propria piele ce înseamnă să fii 
„disperat şi vecinic chinuit de grija zilei de mâne” , faptul nu l-a mai îngrijorat, 
făcându-l să se întrebe dacă nu cumva s-a alienat. 

La 23 aprilie, disperat de fluturarea buzunarelor lui goale, Grămadă revine 
asupra arzătoarei chestiuni financiare (sublinierile ne aparţin): 


„În vremea unei rugăminţi a mele spre a-mi căuta un loc de colaborator la vr' un 
ziar din capitală, ca să pot trăi aici până ce voi trece examenele şi să pot plăti taxa 
pentru aceste, d-voastră v aţi dat toată silinţa să mă ajutaţi şi în epistola ce ați binevoit 
a-mi scrie în 4 Martie a.c. îmi comunicaţi că ați «asigurat 400 lei» dintre cari 200 îi 
trimiteţi imediat. Apoi scriaţi: «Sper să adaug suma până la»... 

Maţi îndatora foarte mult dacă aţi binevoi să-mi scrieţi cum stau cu banii promişi, 
căci o duc greu pe aici. În Mai dau tezele. Ştiindu-vă pe la congresul de la Roma, după 
epistola de primă mulțămită, în care am alăturat şi un articol nemtesc scris de mine, 
n'am mai cercat să vă scriu, aşteptând să primesc suma de 200 fr. ce mi-aţi promis 
imediat. Vă rog deci, să nu vă supăraţi dacă vă molestez cu această scrisoare.” 


În sfârşit, la 11 iunie 1913, după ce, dovedind o anume abilitate, îl întreabă 
pe Medehinţi dacă o fi bine sau rău să publice în Convorviri literare un text 
favorabil lui P. P. Carp, I. Grămadă ne spune şi cam din ce soi de surse 
proveneau banii ce îi erau trimişi lui: 


„Dar să mă întorc la epistola d-voastră. Dela d-voastră am primit 200 franci, iar 
cei 300 mi i-a trimis ministeriul de comert şi abia acum văd că şi aici a fost mâna d-voastră. 
La început nu-mi puteam explica ce fel de studiu despre comerțul ambulant în Austria 
îmi cere respectivul minister în schimbul celor 300 de franci. Acum înțeleg. Eu le-am 
cerut lămuriri, dar n'am primit nimică. 

Trebuie să v'o mărturisesc sincer şi cu adâncă recunoştinţă că cele 500 de franci, 
primite în urma bunevoitoarei d-voastră intervenţii, mi-au fost unica resursă de bani 
dela Ianuarie încoace, mi-au fost strictul necesar pentru susţinerea mea în Viena. Acum 
mă pregătesc pentru examenul de doctorat anume rigurosul de filosofie, pe care’ l dau la 
finea lunei Iunie. Înainte de o săptămână mi-am predat teza, solvind taxa de 45 coroane. 
Rigurosul prim costă de asemenea 40 cor., al doilea 80, iar promoţia 65 fără de 
obicinuitele bacşişe pe la toți portarii şi pedelii şi fără să număr costul diplomei. 

Dumnezeule, de unde să mai scot atât amar de bani? mi-am zis disperat. 

Dar văd că în epistola d-voastră îmi puneţi în vedere un mărinimos ajutor de 200 
franci, o adevărată salvare pentru mine, mai ales acuma, când aş vrea ca să-mi concentrez 
gândurile în jurul examenului şi să nu mă gândesc la taxe şi la pânea cea de toate 
zilele” (subl. ns.). 

Teoretic, ajutorul acordat lui Grămadă, care urma să devină profesor la 
Cernăuţi, era benefic. Practic însă, el producându-se în mod ilicit, prin 
deturnarea unor fonduri din bugetul Statului, se pierdea tocmai caracterul 
salubru al intervenţiei Guvernului Român. Pe un gest elegant cade astfel 
noroiul şmecheriei mărunte, iar Grămadă, beneficiar al acestei intervenţii 
murdare, va fi silit să o accepte ca sistem de lucru la cel mai înalt nivel. 
„M ați îndatora foarte mult dacă...” vorbeşte de la sine. Deja, mai mult sau 
mai puţin conştient, Grămadă îşi amanetase libertatea sau, şi mai rău, era 
deplin corupt. 

+ 

Contrafacere cu documente autentice tăinuite 

La 19 Noiembrie 1887, când se vedea „iar înfiripat şi aproape (?) 
asigurat în existența materială...” Maiorescu îi mărturiseşte lui Eduard Gruber 
că propria-i reuşită se datora, între altele, şi respectării unor norme interioare 
precum: „nici o părere a altora despre mine, nici o complicare de evenimente 
externe, nimic din aceea ce nu atârnă direct de mine, nu mă atinge adânc”. 
Epistola se încheie cu îndemnul: 


„Aşa cum eşti, studiază, scrie, publică, pregăteşte-te la concurs şi dă cu piciorul în 
restul lumii” (subl. ns). 


Acest imbold — straniu, chiar şocant dacă e pus în gura unui om normal — 
sună firesc când vine din partea unui parvenit, iar Maiorescu era şi aşa ceva: 


„Am venit din străinătate cu o licenţă şi un doctorat, dar fără nici un ban şi fără 
sprijin. După 8 luni de aşteptare în absolută calicie, m au numit supleant la tribunal cu 
235 fr. pe lună, şi eram şi căsătorit.” 


Când folosim cuvântul „parvenit” avem în vedere faptul că nici averea 
lui Maiorescu, nici poziţia lui socială nu s-au datorat operei sale critice. Statutul 
social i l-a adus politica (deloc cinstită), iar bani i-a obţinut în urma unor 
procese în care inteligenţa avocatului a apărat la bară infractori de teapa lui 
Warszawski. De aceea, Maiorescu nu s-a ajuns prin puterile proprii decât în 
măsura în care aceste puteri includ şi plimbarea peste cadavre. 

Scrisoarea lui către Gruber este neaşteptat de lungă. Îndemnat la răbdare 
şi acceptare a unei stări materiale modeste („Eşti profesor de geografie şi poți 
da lecţii private, ai o pâine şi o ciorbă şi un stânjen de lemne. Nu mori de 
foame.” ), Gruber va fi ajutat în 1889 de Maiorescu (redevenit ministru al 
Cultelor în 1888), care îi oferă o bursă în străinătate. 

Relaţia dintre recunoscătorul Gruber şi Maiorescu ar merita mai multă 
atenţie. Căsătorit în 1891 cu Virginia, una dintre fiicele Veronicăi, Gruber a 
fost preocupat de psihologie, întemeind la Iaşi primul curs şi primul laborator 
de psihologie experimentală din România. Lui i-au fost date pe mână 
manuscrisele lui Creangă, vândute, după moartea lui, la kilogram, spre a 
servi drept hârtie de ambalaj. În calitatea de ginere al Veronicăi, el trebuie să 
fi avut acces şi la corespondenţa acesteia cu Eminescu — corespondenţă din 
care, cum bine se ştie, a fost ascunsă cea mai mare parte, nici astăzi nefiind 
integral publicată. 

Şi-apoi, să ne amintim cum procedase Maiorescu cu Vârgolici (cel căruia 
Junimea i-a interzis să se însoare cu văduva pe care o iubea): 


„A venit Challiol pe aici, l-am văzut, s'a rugat să nu `l nenorocesc cu familia lui, 
lovitura i-a venit pe neaşteptate, zice el; de la Liceul nou e retras de vre un an, altă 
existență ware; recunoaşte, că nu s'a purtat destul de bine şi că țara are un efect 
slăbitor asupra energiei omului, etc. În fine, omul era scăzut de tot şi cam miserabil. l-am 
făgăduit să intervin pe lângă D-ta, ca săi cedezi catedra dela şcoala militară. (...) 
[Urmează detalii privind viitorul lui Vârgolici, conform scenariului maiorescian.] 

Dacă acceptezi polita morală ce am tras-o asupra Dumitale, te rog să faci lucrul 
aşa: propune şcoalei militare îndată cedarea Profesurei D-tale în favoarea lui Chaillol 
şi în acelaş timp îmi arăţi prin hârtie oficială mie, că — primind catedra Universităţii — 
cedezi acea catedră a şcoalei militare fostului profesor Chaillol. Pe baza acestei petiţii 
a D-tale eu intervin direct la Minist. de Resbel pentru confirmarea propunerii” 
(subl. ns.) — epistolă din 7 octombrie 1875. 


Manevre, manevre şi iar manevre. 

Aparent, Maiorescu asuda împărțind binele. În realitate, el comitea fapte 
menite să creeze obligaţii celor ce beneficiau de intervenţiile lui (pe multe, 
astăzi le-am include la trafic de influență). Astfel, manevrele determinau 
contra-servicii — adică, un alt soi de manevre, efectuate de uneltele 
magistrului. Nu ştim dacă sfatul de a da „cu piciorul în restul lumii” l-a mai 
dat şi altora, dar este cert că mulţi din jurul lui au acţionat ca şi cum l-ar fi 
primit. La primă vedere, şi Gruber pare să-i fi ascultat îndemnul, comiţând o 
şmecherie, care nu-i aducea nici un folos lui, personal, dar care servea 
„Olimpianului” şi celor care i-au îmbrăţişat cauza. Iată despre ce este vorba. 

În Istoria literaturii române, Călinescu prezintă şi un pasaj dintr-o epistolă 
a lui Eminescu către Veronica: 


„In 1882, după vreo cinci ani de jurnalistică, era complet plictisit: «Aştept 
telegramele Havas, ca să scriu, iar scriu de meserie, scrie-mi-ar numele pe mormânt şi 
n-aş mai fi ajuns să trăiesc»”. 

Eminescu a scris cu adevărat aceste cuvinte, dar nu în 1882, ci în 1879. 
Unii zic că asemenea detalii n-ar conta. Pentru ei, oricând gata să substituie 
cauza efectului şi invers, cronologia n-are importanţă, ba chiar încurcă, 
esenţiale fiind unele fapte sau zvonuri (anecdotica, în general), pe care 
dumnealor se cred liberi să le smulgă din context, spre a croi din ele destine 
ireale sau să adapteze unele poveşti mai vechi interesului lor imediat. De 
data aceasta, vina nu-i aparţine lui Călinescu, căci el preia spusele lui Eminescu 
dintr-un text semnat de Eduard Gruber (psiholog autentic, nu de ocazie, ca 
Maiorescu, acesta a ţinut la catedra de psihologie, pedagogie şi estetică a 
Facultăţii de litere şi filozofie din Iaşi primul curs de psihologie experimentală 
din România). „Divinul”, ştiind că Gruber fusese soţul fiicei mai mici a 
Veronicăi Micle, a copiat informaţia cu încredere. Potrivit indicaţiilor lui din 
Viaţa lui Mihai Eminescu, ar fi preluat falsul din „Eminescu comemorativ. 
Album artistic-literar, întocmit de Octav Minar, laşi (1909)”, unde putem 
citi următoarele: 


„Eminescu, ca şi Leopardi, ca şi Lucia Ackermann face parte din familia 
intelectuială a pesimiştilor, a deznădăjduiților, a răzvrătiților. Admirator al teoriilor 
lui Schopenhauer, el s'a întâlnit prin temperament în cugetare cu marele filosof german. 
De la dânsul a învăţat el pesimizmul, însă pesimizmul lui Eminescu nu este un pesimizm 
egoist, purcezând de la mica individualitate omenească, ci este un pesimizm altruist, al 
unui om cu inima largă, cu simţirea întinsă, cu aspirații nobile. Şi sub acest aspect îl 
putem pune în alăturare cu Lord Byron. Ca şi marele poet englez, Eminescu compătimeşte, 
suspină, blastămă pentru soarta omenirii. Şi dacă opera lui e relativ mică, totuşi 
scânteele cugetării lui sunt tot din aceeaşi mină scoase. Pesimist prin altruism — iată 
nota caracteristică a lui Eminescu. Opera lui, «o vecie întreagă de dureri» este o operă 
de simpatie, o operă de înfrățire şi înduioşare a inimilor! 

Acest fond filosofic, sub nişte orizonturi largi l-a turnat «cu bucăţi din inima lui 
rupte» într'o formă nouă, ne auzită pănă la dânsul în « limba veche şi 'nţeleaptă» 
dându-se astfeliu nemuritoarele lui creaţiuni. Lumea lui Eminescu — eşită pe deoparte 
din temperamentul său ereditar, pe de altă parte din condițiunile sociale în care a 
hălăduit, — este o lume în care «geniul e o nefericire». 

Ceea ce Eminescu este în opera lui, este şi în partea lui mai intimă, acolo unde 
omul se arată mai spontaneu, mai neprefăcut, în corespondenta sa. Să vă citez câteva 
pasaje caracteristice dintr'o scrisoare (subl. ns.) pe care a adresat-o în 1882 unei 
persoane din laşi: 

«[Draga mea copilă —] Tu trebuie să-ţi închipuieşti astăzi sub figura mea un om 
foarte obosit, de vreme ce sunt singur la negustoria asta de principii şi peste acela]stla] 
bolnav, care ar avea nevoie de cel puţin şase luni de repaus pentru a-şi veni în fire. Ei 
bine, de şase ani aproape o duc într-o muncă zadarnică, de şase ani mă sbat ca într-un 

cerc vicios în cercul acesta, care cu toate acestea e singurul adevărat, de şase ani n-am 
linişte, n-am repausul senin, de care aş avea atâta trebuinţă pentru ca să mai pot lucra 
şi altceva decât politică». 

«Eu rămân cel mai amăgit în afacere, căci am lucrat din convingere şi cu speranţa 
în consolidarea ideilor mele şi un mai bun viitor. Dar nu mai merge. În opt ani de când 
m-am întors în România, decepțiunea a urmat la decepțiune şi mă simt atât de bătrân, 
atât de obosit, încât degeaba pun mâna pe condei să-ncerc a scrie ceva. Simt că nu mai 
pot, mă simt că am secat moraliceşte şi că mi-ar trebui un lung repaus, ca să-mi vin în 
fire. Şi cu toate acestea, ca lucrătorii cei de rând din fabrici, un asemenea repaus nu-l 
pot avea nicăieri şi la nimeni. Sunt strivit, nu mă mai regăsesc, nu mă mai recunosc. 

Aştept telegramele Havas, ca să scriu, iar scriu de meserie, scrie-mi-ar numele pe 
mormânt şi n-aş mai fi ajuns să trăiesc». 


Tot cam în această vreme (subl. ns.) când Eminescu îşi făcea această tânguire de 
moarte (subl. ns.) scria cel mai de pe urmă şi mai sfâşietor al său suspin. 

«Ah! organele-s sfărămate şi maestru e nebun!» 

Lumea lui lăuntrică a fost o simfonie cântată într’ un paradis sufletesc. lar această 
lume ideală, a tălmăcit o într' un stil bogat în volumul său de poezii. 

ł Eduard GRUBER.” 


Trecem peste amănunte (Eminescu nu a fost „admirator al teoriilor lui 
Schopenhauer”, „pesimizmul” nu numai că nu se-nvaţă, ca tabla înmulţirii, 
Slavici contestă cu îndreptăţire şi că acesta ar fi fost pesimist, dar fără a 
încerca să schimbe părerea greşită, deoarece — crede el despre cei ce-o 
împărtăşesc — „Prea sunt mulți aceştia pentru ca să nu-mi fie zadarnică 
silința” etcetera), oprindu-ne asupra faptului fundamental: în textul citat, 
rândurile prezentate drept „pasaje caracteristice dintr'o scrisoare pe care a 
adresat-o în 1882 unei persoane din laşi” constituie o făcătură. Scrisoarea 
prezentată nu există în realitate, cele trei paragrafe publicate de Gruber 
fiind selecţionate din tot atâtea epistole. Primul este decupat din cea expediată 
Veronicăi la 12 august 1882, al doilea, dintr-una din februarie 1882, iar 
ultimul fusese scris cu vreo trei ani înainte, la 28 decembrie 1879. Păcatul 
forfecarului Gruber este cu atât mai mare, cu cât el a obţinut epistolele lui 
Eminescu graţie relaţiei lui speciale cu o fiică a Veronicăi (cu care se va şi însura 
peste un an) şi nici Eminescu nu-i fusese complet necunoscut. Comparativ 
cu modul în care a prelucrat şi s-a servit de conţinutul scrisorilor acestuia, 
faptul că a dat buzna cu bocancii în intimitatea lui rămâne o măruntă nesimţire. 

Rădăcina acestei făcături este mult anterioară lui 19009 şi în forma ei 
originală este mai amplă. O găsim în discursul ţinut de E. Gruber la Botoşani, 

încă din 1890, „la inaugurarea bustului lui Eminescu” (vezi Curierul român 
din 4 octombrie 1890). 

În foarte rarelele lucrări care reproduc „varianta integrală”, aceasta este 
prezentată drept epistolă către o „persoană necunoscută” . Inexact, din două 
motive: adresantul este Veronica şi, doi, colajul conţine pasaje din cinci epistole 
diferite. Faţă de varianta Minar, intens mediatizată după folosirea ei de către 
Călinescu, are în plus frazele mai jos subliniate (în paranteze am trecut data 
adevărată la care a fost scris fiecare paragraf): 


„Tu trebuie să-ţi închipuieşti... (...) ...decât politică. Quelle vie, mon Dieu, quelle 
vie! (12 august 1882) 


Să pot sbura pe trei zile la Iaşi, tare-aş veni. Dar mai mult de trei zile n-aş avea, 
pentru că eu nu am vacanțe, ci trebuie să trag ca catârii, greu la vale şi greu la deal. 
(21 martie 1882) 


Ei, dacă ai şti cum salahoria asta în care petrec, împreunată cu boala şi mizeria, 
mă apasă şi mă fac incapabil de-a voi! (septembrie 1882) 


Folosul meu după atâta muncă e că sunt stricat cu toată lumea şi că toată energia, 
dacă am avut-o vreodată, şi toată elasticitatea intelectuală s-a dus pe apa Sâmbetei. 
(...) Eu rămân cel amăgit... (...) ...nu mă mai recunosc. (februarie 1882) 


Aştept telegramele... n-aş mai fi ajuns să trăiesc!” (28 decembrie 1879). 


De ce a comasat autorul frânturi culese din scrisori diferite, trimise de-a 
lungul a trei ani? Ca să pară mai credibil. Numai că el nu prezintă o teorie 
proprie, ci, aidoma atâtor alţii, foloseşte tribuna de hârtie pentru a repeta sub 
altă formă ideile scăpărate în căpăţâni străine. De aici, suspiciunea că 
autorul vine înaintea dorințelor cuiva sau execută un dans cu temă. Iar 
dacă într-adevăr aşa au stat lucrurile, devine aproape cert că tot el a fost 
elementul decisiv prin care (încă nu ştim cum) s-a reuşit blocarea publicării 
scrisorilor lui Eminescu către Veronica (pe care Titus nu a iertat-o nici după 
moarte) şi tăinuirea lor. 

În ultima clipă, am obţinut o informaţie surprinzătoare, care poate 
deschide căi nebănuite. În Dicţionarul literaturii române, despre sfârşitul lui 
E. Gruber scrie doar atât: „Bolnav de nervi, G. moare încă tânăr”. Ceva 
amănunte am găsit la Ionel Maftei (Personalităţi ieşene, volumul III, 1978): 


„În timpul celor doi ani cît a ţinut cursul de psihologie la Iaşi( 1898-1895), Eduard 
Gruber a continuat cercetările sale în problema audi-ţiei colorate, întreținând 

corespondenţă cu savanții care se ocupau de această problemă (subl. ns). Moartea 
neașteptată — survenită la 24 martie 1896 la ospiciul Mărcuţa din Bucureşti — a curmat 
cercetările tînărului psiholog român. Dispărut la 35 de ani, în plină putere de creaţie 
ştiinţifică, Eduard Gruber nu şi-a putut realiza opera sa, care promitea a fi remarcabilă, 
în domeniul psihologiei experimentale” (subl. ns.). 


Din păcate, nu avem timpul necesar pentru verificarea acestei a doua 
informaţii, care poate fi senzaţională, căci coincidenţei (oricum stranii) care 
a făcut ca Eminescu şi toţi apropiații lui să piară în nici o jumătate de an 


Diiin adunare, 


Ceea ca Eminescu cate în opèra lal 
eshe el pi 'm partea lul mar intima, acolo 
mala omal sarai mal spontanei, mil mi- 
prelkcat, ia corespondența sa. Daţi-mi vos 
să vă citess aci elte-va pasje seracteris- 
ties dintre acriioara pa care a adresat-a 
èl în 1583 unei persoana din Lam: 

„Ta trobos să-ţi iaabipaegii astia, anbi 
„ÎguTă man, un sm abasăt, de treme 
„be siot singar la segosioria asta de pric- 
stipii gi prste acesta balnar, care-a a- 
„vea Bevon da cel pația qos lami de re- 
„pănă spro api veni ia fre Et bins, 
pile sisp Ani aproape e due latre menei 
aEădarnici, de şine mol më abat za inir'um 
„bara viciaa În careul maaala, care em toate. 
„itesia e singarul adertrat; de žre nal 
ñam linişte, m'am repausul senin, da cară 
„Bi avea atâta trabuiață ca să mai Ta- 
mēra gi alt-cera de căt politică. Quelle via, 
„oa Leu, quelle via! 


„Ba pot abura pe tret dile In lași, tare- 


„şi veal D'ar mai mult de trei dile o'npi e 


„Avaa, penira ci că mu um văsanța, ci 
mbfabiaa mù trag aa atinin grea la vale gi 
mEreă lu dyal, 

„Er, dag'al şti cum salakaria mata, În cara 
„petrea, impreamată cu boala pi miseris, 
„Mă apasă şi më fto incapabil de-a voi! 
oe noe repena‘ 

„Falasal mð dupatătu munsi e că sint 
sătrizai cu toati lumea și ci toaiă ener- 
„Ei, dai am aval-a vrodată, şi toată 
„elaatinitataa intelectuala, aaa das pe apa 
a Sea be lei, 


altă rimăn cel amăgii in aiizere, ial 
„sm lucrat din convingere și ca aperaajá 
„la consslilarea ideilor mele si em mal 
abua viitor Dar po morge. la ept ani, 
„ie chud mam jatora io Romania, derep- 
ajione a urmat la dece pţiuze și mă simi 
Katit de betrâm, atăt de obosit, îm cât de- 
pagtaba pun mäsa pë còndeiù sinceri s 
aane ceva. Simt că ma màl pat, më simt 
ati am bici evaraliceite pi că ‘mi-ar ire- 
„băi au laog. lnag repazi, ca Hiat via in 
„Era. ȘI, tă taate-atestea, ca Inzrălarii eri 
mila Find dia fabrici, ua asemenea repaus 
smal pat aves nicăieri pi la nimeni, Sint 
sălrivit, mu më mal rogâsese gi mū më măi 
srecănose. . . Aptept telegramelu Haris, 
„Că mă seriă iar, să scrid de maseria, crie- 
„l-ar naseli pe mormEut pi nași mal È 
mamă PÀ iriiss i” 

Tai onm lu mesa vreme, chod Eminema 
Îşi idea mernstă „tănguira m lol de mòar- 
te,” al aeria gi cal mal da pe urmă pi mai 
sigiatar al scă suspin : 

Vada-a girando iure dis slagă-ml să Ec span. 

AL! argpamale-a Mirmate pl mătutul e zaban ! 


CURIERUL 


ROMÂN 


Orgar Liberal, Social, Comercial, Lcon și Literar, 


Discursul D-lui Ed. Gruber, 
la inaugurarea busiulal jul Eminescu. 


Pasajul citat se află în pagina a treia a ziarului, coloana din centru. 





i s-ar adăuga un alt deces „neaşteptat”. Gruber a fost legat atât de Eminescu 
şi de Creangă (prin manuscrisele acestora şi, în cazul celui dintâi, prin folosirea 
frauduloasă a corespondenţei), cât şi de Veronica (i-ar fi devenit ginere, dacă 
aceasta nu se stingea la fel de „neaşteptat” ca el) ori de Maiorescu (faţă de 
care avea obligaţii de bursier, ca să zicem aşa). lar prin moartea lui subită la 
Mărcuţa, în ecuaţie apare şi Şuţu, personaj macabru în Dosarul Eminescu şi 
director al numitului ospiciu. Cum ştim că în iarna lui 1889 Eminescu însuşi 
a fost cules de pe stradă şi aruncat la Mărcuţa fără a-i fi pus un diagnostic şi 
fără a-i fi întocmite documentele de internare, devine evident că precedentul 
exista (poate chiar de dinainte de 1889). 

Ce s-a întâmplat în 1895? Când, cum şi de ce a ajuns Gruber la Mărcuţa 
— unde, de obicei, erau duşi doar irecuperabilii? Dacă era profesor în laşi şi 
dacă internarea se impunea, de ce nu a fost aleasă Golia (ospiciul aflat în 
oraşul în care-şi avea familia şi prietenii), ori chiar balamucul de lângă 
Mănăstirea Neamţului? Cum a ajuns în celălalt capăt al Ţării? Şi, dacă ne 
amintim că Şuţu a motivat în primăvara lui 1889 că i-ar lipsi banii necesari 
pentru a-l întreţine şi pe „pacientul” Eminescu (care locuia în Capitală, unde-şi 
avea şi locul de muncă), întrebăm: cum s-au găsit parale pentru Gruber, 
profesor în laşi, unde se şi născuse? 

Performanţele profesionale ale lui Gruber au stârnit invidia cuiva? A 
ameninţat în vreun fel pe cineva? În fond, ce fapte a comis Eduard Gruber, 
ca să-i oblige pe medici să ceară închiderea lui în ospiciu? Cine a semnat 
raportul medico-legal, ce diagnostic a stabilit şi ce evoluţie a avut boala? 
Care a fost cauza morţii „neaşteptate” ? De ce după decesul lui nu s-a încercat 
să se recupereze manuscrisele lui Creangă, care se aflau acasă la Gruber, 
evitând astfel distrugerea lor? Cu riscul de a părea tendenţioşi, întrebăm: 
ştiind că Creangă n-a avut prieteni în conducerea Junimii, a atârnat şi faptul 
că Gruber (ale cărui lucrări fuseseră bine primite la Paris — 1889 — şi la 
Londra — 1892), folosind „procedee” specifice, ajunsese la concluzia că 
„Stilul lui A. I. Odobescu este «complet» sau «desăvârşit», aşezându-l pe 
acelaşi plan şi pe I. Creangă, în care vede un exponent al psihologiei 
poporului român”? A fost Gruber un ţap ispăşitor, ca Grigore Ventura şi, în 
general, ca atâţia alţi defuncţi? 

Promitem să nu lăsăm lucrurile neclare cum sunt — desigur, dacă nu ne-o va 
lua înainte altcineva, limpezind apele. Şi sperăm sincer că suspiciunea noastră 
se va dovedi poate nefondată, căci, în caz contrar, ar însemna că am avut şi 
noi o Borgia autohtonă, însă ca familie politică. Ar fi prea trist. 

Din cioburi de falsă iubire 


(mic cronograf adnotat) 


Când anume a ajuns Eminescu la Mănăstirea Neamţului nu putem şti cu 
precizie (şi am arătat de ce). Aproape cert, faptul s-a petrecut în noiembrie 1886. 
Ce a urmat? Dacă punem cap la cap informaţiile esenţiale existente privitor 
la şederea lui Eminescu în acel loc, obţinem următoarea curgere a faptelor. 


1 decembrie 1886 

Preluată din România liberă (25 octombrie), poezia La steaua apare şi în 
Convorbiri literare. Publicată la două săptămâni după anunţul din Epoca 
(„Sănătatea d-lui Eminescu merge din ce în ce mai rău...” ), prin simpla sa 
prezenţă, acestă poezie nouă are aproape efectul unei dezminţiri. 

Silitorul domn S. Horvat, care a întocmit un fel de 
Dicţionar cronogic al vieţii lui Eminescu, printre multele 
inexactităţi, o comite şi pe următoarea: 


„dec. 1. Se publică în Convorbiri literare poezia La steaua, 
găsită între manuscrisele ce le avea la el”. 





Neştiinţă? Sperăm. La steaua, aşa cum am arătat mai sus, a apărut în 
vremea în care despre Eminescu nu umbla nici măcar zvonul că s-ar fi alienat. 
Această poezie nu a fost „găsită”, cum visează S. Horvat, ci a fost trimisă 
ziarului România liberă, care a şi publicat-o, la 25 octombrie. De găsit, avea 
să găsească A. C. Cuza (peste vreun an, la Botoşani), dar nu La steaua, ci 
Kamadeva şi alte două poezii, pe care Negruzzi a refuzat însă să le publice şi 
care nu s-au mai descoperit nici între manuscrisele predate de Maiorescu 
Academiei Române. 

Să nu fim greşit înţeleşi! Nu avem nimic cu domnul Horvat, care are 
necazuri prea mari cu limba română, ca să-l mai supărăm şi noi. Pentru cine 
a avut şansa să nu-i parcurgă lucrarea, spunem că aceasta conţine prezentarea 
cronologică a unor evenimente, documente etcetera, al căror principal subiect 
este Eminescu. Amintim numitului domn că prin dicţionar se înţelege: 


„Operă lexicografică conţinând cuvintele unei limbi, ale unui dialect, ale unui domeniu 
de activitate, ale unui scriitor etc., organizate într-o anumită ordine (de obicei alfabetică) 
şi explicate în aceeaşi limbă sau traduse într-o limbă străină” — DEX (subl. ns.). 


Nr. 6-9, O——————— Semnele Timpului — M 


Faptele pot fi redate prin cuvinte, dar nu-s totuna cu acestea, iar autorul 
nu explică, ci compilează. 


14 Decembrie 
La pagina 2, între Știri d'ale zilei, Românul informează: 


„Lupta ne spune că unul din colaboratorii săi, d. Constantin Mille, propunând 
mai multor membri ai Ateneului ca să ţină conferință asupra subiectului Eminescu şi 
Alecsandri şi-a văzut conferința refuzată de comitet pentru considerentul că d. Mille 
este socialist 1... Va să zică, observă confratele nostru, nu numai o censură de idei, dar 
o censură de persoane, când subiectul colaboratorului nostru numai socialist nu era.” 


În esenţă, Lupta are dreptate, refuzul membrilor Ateneului fiind cu atât 
mai greu de explicat, cu cât, la 31 martie 1889, aceiaşi oameni aveau să-i 
permită unui anume Mihai Chintescu să ţină conferinţa intitulată „Încercări 
asupra poetului Eminescu” , prin care acest Gâgă în formare, care declara că 
„Eminescu e un om fără ideal, pentru că idealul lui e perdut în noaptea unei 
lumi ce nu mai este”, ne-a îmbogăţit cultura cu descoperiri senzaţionale, 
precum: „Eminescu e un poet artist” sau „Sunt două epoci cari au preocupat 
pe Eminescu şi pe cari le-a studiat cu o inteligenţă şi cu o pricepere ce "i sunt 
caracteristice: aceste epoci sunt trecutul şi prezentul” . 

Lăsat fără supapă de siguranţă, Mille avea să explodeze curând, sub forma 
unei ploi de neadevăruri publicate în Lupta. În mod curios, din acel text lipseşte 
orice referire la Alecsandri. 

Un lucru e limpede: plecarea lui Eminescu la Mănăstirea Neamţului a 
agitat lumea! 


Ianuarie 1887 — incert 
De la simţ politic, la nesimţire 
În ianuarie 1887, la o dată neprecizată, Eminescu îi trimite lui I. Negruzzi 
următoarea scrisoare (reproducere din lucrarea lui I. E. Torouţiu [Srudii..., I], 
care şi de data aceasta îşi arată reaua-credinţă în privinţa lui Eminescu: 


„Mânăstirea Neamţului, lanuarie 1887. 

IUBITE AMICE, 

Îţi trimit deodată cu aceasta mai multe versuri, cărora, de ţi se par acceptabile, le 
vei face loc în «Convorbiri». Îndealmintrelea mă aflu bine şi sănătos în mijlocul acestor 
munţi şi-ţi doresc asemenea. (subl. ns.). 

Multe salutări d-lor Maiorescu, Theodor Rosetti, Mandrea, Nica, şi sărutări de 
mână d-nelor Maiorescu şi Kremnitz, precum şi d-şoarei Livia. 

Cu tot respectul al d-tale 
Credincios amic 
M. EMINESCU.” 


Urmare scrisorii de mai sus, în Convorbiri literare avea să apară poezia 
De ce nu-mi vii (1 februarie 1887). Formularea lui Eminescu: „mai multe 
versuri” indică în mod cert mai multe poezii, ştiut fiind că nici măcar epigrama 
nu are un singur vers. Tocmai de aceea, în evidenta strădanie de a elimina 
orice întrebare privind soarta celorlalte poezii eminesciene, nepublicate de 
echipa Maiorescu-Negruzzi, la „Note”, I. E. Torouţiu precizează ce ar fi înţeles 
Eminescu prin „mai multe versuri”: 


„Poezia «De ce nu-mi vii» în Conv. Lit. 1887, XX, pg. 977-978.” 


Asta scrie Torouţiu la nota 61, după ce, la cea anterioară, tot el oferise un 
citat din Negruzzi, prin care acesta recunoaşte că Eminescu i-a trimis de la 
Mănăstire mai multe poezii, nu doar „De ce nu-mi vii”: 


„«După îmbolnăvirea sa, Eminescu a petrecut cât-va timp la mănăstirea Neamţului 
(subl. ns.), unde se găseşte cunoscutul institut de alienaţi. Eminescu avea săptămâni 
întregi de deplină (subl. ns.) luciditate. Aşa se explică cum a putut scrie câte-va poesii 


ranscrierea scrisorii va) 
pagina 323 
Mânăstirea Neamțului, Ianuarie 1887. 
IUBITE AMICE, 


Iţi trimit deodată cu aceasta mai multe versurile) cărora, 


xplicaţiile autorilor 
pagina 328 


()..Dupa îmbalnâvlrea sa. Eminescu a petrecut câtva Hmp la, mânăstirea Neam- 
tulsi, unde se găseşte cunvscutul institut de alenat. Eminescu avea săptămâni întregi 
de deplină luciditate. Aga se explică cum a pntut serie câte-va poesil frumoase in acea 
«pocâ”, - Iacob C. Negruzzi în Conv, Fit. 1899, XXXIII pg. 10. 

Poezia „De ce nu-mi wl” în Conv. Lit. 1887, XX, pg. 977—978. 


I. E. Torouţiu şi Gh. Cardaş, Studii şi documente literare, I 
(Am încercuit numărul notelor din cauza slabei calităţi a facsimilului) 

frumoase în acea epocă (subl. ns.)». — Iacob C. Negruzzi în Conv. Lit. 1899 XXXIII pg. 10" 
(vezi Torouţiu, volumul I, pagina 328). 


Jocul lui Negruzzi rămâne făţiş şi pueril, dar este agreat şi de 'Torouţiu, 
(poate şi din cauză că volumul este un „respectuos omagiu” adus acestuia, 
fiindu-i dedicat: Lui Iacob C. Negruzzi «Ale tale dintru ale tale» la al 90-lea 
an din viaţă” ). El scrie că Eminescu „a petrecut cât-va timp la mănăstirea 
Neamţului”, apoi adaugă tendenţios: „unde se găseşte cunoscutul institut de 
alienaţi” . Astfel, Negruzzi nu are curajul de a-şi asuma răspunderea pe care ar 
fi atras-o afirmaţia tranşantă că Eminescu ar fi stat în ospiciu, dar îl împinge 
pe cititor cu gândul în această direcţie, spunând că Eminescu ar fi ajuns acolo 
„după îmbolnăvirea sa” (dar „uitând” însă să precizeze şi numele respectivei 
boli). În esenţă, Negruzzi operează cu câteva adevăruri parţiale care, fiind 
tendenţios alăturate, pot deveni o unică minciună, dacă sunt tratate superficial. 
Concret: 

1) Eminescu a fost la Mănăstirea Neamţului — adevărat; 

2) a plecat acolo „după îmbolnăvire” — adevărat (ectima se reactivase); 

3) lângă Mănăstirea Neamţului se afla un balamuc — adevărat; 

4) starea generală a lui Eminescu nu era deloc rea, acesta aflându-se 
„bine şi sănătos” — lucru pe care nu l-ar fi putut afirma cineva aflat în ospiciu; 

Un argument suplimentar că Eminescu era găzduit de mănăstire rămâne 
şi faptul că nici măcar Negruzzi, care minţea atât de uşor şi fără limite, nu 
susţine că Eminescu i-ar fi trimis poeziile din balamuc. 

Negruzzi scrie: „Eminescu avea săptămâni întregi de deplină luciditate”, 
pentru că nu mai avea de ales. Prin poeziile trimise, Eminescu produsese 
probele materiale ale perfectei lui stări de sănătate mintală, obligându-l să 
facă astfel de declaraţii. Unii opinează că Negruzzi l-ar privi pe Eminescu cu 
simpatie, şi, drept argument, amintesc că el ar fi cerut în Cameră ca acestuia 
să-i fie acordată o pensie viageră. Aceşti domni se prefac a nu şti că „iniţiativa” 
se datora presiunii exercitate pe diverse căi de oameni ca Şt. Vârgolici sau 
Emilia Humpel. În realitate, Negruzzi a fost inamicul lui Eminescu, minciunile 
lui vorbind de la sine în acest sens: 


„Spre bucurie tuturora şi până a nu trece un an deplin de la îmbolnăvirea sa, 
Eminescu păru că se îndreaptă. După o călătorie lungă prin Italia în care îl conduse 
amicul său devotat d. Chibici-Răvneanu, el a putut să se întoarcă în ţară. Însă îndreptarea 
era numai aparentă. În mai multe rânduri Eminescu se simţi mai bine, aşa încât putu 
Chiar scrie — sau poate complecta după vechi manuscripte ale sale — câteva poesii pe 

care «Convorbirile» le-au publicat, dar boala îl tot apuca din nou după scurte perioade 
de luciditate, până când în timpurile din urmă el nu mai fu în stare să lupte” (vezi 
Eminescu, Convorbiri literare, 1 iulie 1889). 


Interesa(n)t agregat cerebral trebuie să fi avut Negruzzi în dotare, ca să 
afirme că „Îndreptarea [sănătăţii lui Eminescu] era numai aparentă” , dar 
„boala îl tot apuca din nou”! Păi, dacă „boala” azi îl „apuca”, mâine îl lăsa, 
poimâine îl „apuca” iar şi tot aşa înainte, cum s-ar mai fi putut vorbi de 
vindecare, fie ea chiar şi „aparentă”? Şi, dacă era clar că „boala” nu trecuse, 
pentru ce l-au externat? Şi, dacă l-au externat, pentru ce nu l-au supus unui 
consult medical în laşi, spre a i se recomanda tratamentul corespunzător? 

Probă a bunei sau a relei-credinţe a academicianului Iacob Negruzzi (fost 
preşedinte, vicepreşedinte şi secretar general al Academiei Române şi preşedinte 
al Secţiunii Literare din instituţie) stă şi faptul că în Amintiri din „Junimea”, 
publicată peste decenii (1921), când murise majoritatea celor implicaţi şi 
când, oricum, lumea uitase unele detalii, acesta schimbă placa, înlocuind 
boala care „îl tot apuca din nou”, cu un unic „acces de nebunie”: 


„Întors în ţară, el se aşeză la Iaşi ... După câtva timp însă un alt acces de nebunie 
îl lovi şi el fu condus în institutul de alienaţi de la Mănăstirea Neamtu. Eminescu se 
îndreptă din nou întrucâtva, se duse la Botoşani...” (subl. ns.). 


Negruzzi apelează la atributul „aparentă” pentru a se justifica în ochii 
celor care-l întâlniseră pe Eminescu şi care nu descoperiseră la acesta nici 
urmă din alienarea pe care n-o depistau decât senzorii „băieţilor” lui 
Maiorescu. Cea mai bună dovadă că Negruzzi minte rămâne faptul că nu 
spune niciodată cum anume s-ar fi manifestat acea „boală” când îl „apuca 
din nou” pe Eminescu. Şi, pentru cei care poate au uitat, amintim că în perioada 
aprilie 1884-aprilie 1885, Negruzzi încă se mai găsea în laşi, putând fi, 
aşadar, martor ocular al invocatei alienări. Cum nu spune nici un cuvânt 
despre vreo întâlnire a sa cu Eminescu în respectiva perioadă, situaţia devine 
şi mai suspectă. 

Când citeşti asemenea rânduri, cu greu îţi temperezi revolta, căci numai 
un individ de o crasă nesimţire putea pretinde, cu un tupeu care te-ngheaţă, 
că ar fi publicat toate poeziile primite de la Eminescu. Numai un asemenea 
individ putea scrie: „În mai multe rânduri Eminescu... putu chiar scrie — sau 
poate complecta după vechi manuscripte ale sale...” atâta vreme cât ştia 
bine că acele „vechi manuscripte ale sale” zăcuseră mereu sechestrate în 

beciul cumnatului Titus. Din „ipoteza” lansată de Negruzzi s-au adăpat toţi 
cei care au afirmat că, după 28 iunie 1883, Eminescu ar fi scris „din memorie” . 
Falsa prestanţă, forţa brută şi un aparat propagandistic bine reglat îi pot face 
pe mulţi să creadă că sunt marţieni între muritori de rând. 

Insistăm asupra numărului poeziilor scrise de Eminescu în perioada 
1886-87. Armata noastră de cercetători stă de-a buşilea şi numără virgule 
sau priveşte în soare, imaginând ce ar fi făcut Eminescu în anii despre care 
nu există absolut nici o informaţie, dar generalii ei nu numai că nu-şi permit 
curiozitatea de a afla care au fost celelalte poezii trimise de acesta şi nici de 
ce nu au văzut lumina tiparului, dar nici măcar nu sesizează această anomalie, 
care sare în ochi: bararea accesului lui Eminescu la presă şi complicitatea 
(tacită?) a unor junimişti mărunți, ca M. Pompiliu sau amicul lui, A. C. Cuza. 
Indiferenţă a specialiştilor? Ar însemna că sunt incompetenţi. Încercare de 
muşamalizare? Ar fi şi mai rău! 

Să nu fi publicat Negruzzi celelalte poezii primite, deoarece nu i s-au 
părut „acceptabile”? La primă vedere, n-ar fi complet imposibil, căci 
previziunile lui asupra operei lui Eminescu n-au fost tocmai încurajatoare 
(sublinierile ne aparţin): 


„El va avea câţi-va amatori răzleţi, dar publicul cel mare nu-l va ține în seamă de 
nu se va îndrepta” (epistolă către Maiorescu, 12 decembrie 1876). 


Problema este că Negruzzi nu spune, fie şi în treacăt, că Eminescu i-ar fi 
trimis mai multe poezii de la Mănăstirea Neamţului, deşi, dacă acestea ar fi 
fost de slabă calitate, ar fi slujit de minune evidentei lui strădanii de a convinge 
că Eminescu ar fi fost alienat. Or, Negruzzi le tăinuieşte tocmai pentru că 
respectivele versuri erau cel mai bun avocat pentru „nebun”, demonstrând o 
sănătate mintală care a stârnit invidie chiar şi după moartea lui Eminescu. 

Atenţionam mai sus asupra insinuării lui Negruzzi, potrivit căreia poezii 
ca La steaua, De ce nu-mi ori Kamadeva ar fi fost scrise „după vechi 
manuscripte” ale autorului. În 1889, când a fost făcută, afirmaţia nu putea fi 
contestată, doar câţiva ştiind de soarta manuscriselor lui Eminescu şi de 
impresionantul lor număr. Ce a însemnat „donarea” lor pentru imaginea lui 
Eminescu, aflăm de la N. Iorga: 


„Li înțeleseră pe Eminescu ca pe un romantic: din voia lui el se despărțise de lume, 
pe care «artistul» — termin importat, cu nouă teorii estetice, din Franţa — are dreptul şi 
datoria de a o despreţui, iar, întâmplător, chiar de a o minţi, exploata şi înşela. Trăise 
cu toată demnitatea schivnicului într-un «turn de fildeş» — «nepăsător şi rece», cum 

singur s-a zugrăvit. Avea oarecare simpatie pentru vremi de tot vechi, compătimire 
pentru cei de tot săraci şi încolo dorise pentru neamul românesc distrugerea pe care o 
merită. Scrisese puţin şi greu, amestecând blestemul pentru realitate în rugăciunile lui 
către Ideal. Un zeu sinistru, tăiat în marmură neagră. Cât rău a făcut această concepție, 
— nu se poate spune îndeajuns. 


Însă iată că ea se dovedeşte falsă. Se scot la lumină articolele poetului, şi se vede 
că el nu le-a scris pentru pâne, făcându-şi de râs de cei ce i-o dădeau cu o cumpănă 
prea mică, ci din căldura adevărată a unui suflet ce voia să facă bine, nu sie însuşi, nu 
prietenilor de cafenea şi berărie, nu membrilor unui cenaclu literar, ci neamului întreg, 
mai presus de clase şi mai presus de hotare. Se destăinuiesc scrieri ale lui pierdute prin 
ziare, se comunică o sumă de caiete, în care se cuprind poezia şi proza pe care nu le-a 
tipărit. Dar nici nu le-a distrus, căci el ştia bine că sunt în ele diamante care aşteaptă 
numai ceva mai multă tăietură pentru a străluci deplin (subl. ns). Se văzu astfel că 
Eminescu, marele cetitor, era şi un mare comunicativ (subl. ns.), un foarte harnic scriitor, 
şi se înțelese că el nu s-a născut beteag în aripile voinţii sale de a produce, ci că aceste 
aripi au fost frânte prin duşmănie (subl. ns.), şi mai ales prin acea prietenie 
neînţelegătoare care le distruge mai sigur” (Eminescu şi generația de azi,1903). 


După 1902, când Maiorescu a predat Academiei manuscrisele, minţind 
că le-ar fi primit cadou chiar de la Eminescu, devenea imposibil să mai susţii 
că acesta ar fi scris „după vechi manuscripte ale sale”. Neajunsul a fost 
recuperat de biografii cu imaginaţie, care au continuat ticăloşiile liderilor 
Junimii, adaptând minciunile din mers. lată ce scrie Călinescu în 1932: 


„Iotdeodată se observă la poet o redobândire a voinței de a scrie care nu l-a mai 
părăsit. E adevărat că poezia De ce nu-mi vii, pe care o trimite de aci la Convorbiri 
literare, nu poate fi scrisă acum prin însăş conținutul ei liniştit-erotic. Poetul punea pe 
hârtie versuri vechi, ştiute pe dinafară, spre a da lumii iluzia productivităţii sale, făptuind 
prin aceasta o înduioşetoare fraudă” (subl. ns.). 


Două paragrafe mai încolo, ca să nu încapă loc de îndoială, calomniatorul 
repetă cam acelaşi lucru, dar cu referire la poeziile scrise de Eminescu la 
Botoşani, câteva luni mai târziu, şi înlocuieşte cauza, în locul pretinsei fraude 
apărând inconştienţa: 


„Eminescu îi privi năuc fără să-i recunoască (pe M. Pompiliu şi A. C. Cuza —n. ns.) şi 
n'avă decât un mic fulger în ochi, atunci când Cuza îi ceti una din poeziile scrise în 
neştire, din memorie, pe bucăţi de hârtie ghemuite şi apoi svârlite pe jos. 

În curând însă, mulțumită îngrijirilor d-rului Isac, fu mai bine şi putu să scrie — aşa 
cel puţin pretindea Henrieta, iar noi credem să înşire pe hârtie ca deobiceiu versuri 
din memorie — şi să iasă la plimbare, pe câmp, la braţ cu soră-sa” (subl. ns.). 

Lucrat de patimă, Călinescu nu numai că ajunge să pună propria părere, 
prin nimic justificată, mai presus de ceea ce Harieta vedea cu ochii ei, dar 
devine şi mai puţin logic. Dacă „voința de a scrie”, recâştigată la Mănăstirea 
Neamţului, „nu l-a mai părăsit”, nu înseamnă că ea s-a manifestat şi la 
Botoşani? Dacă „da”, atunci când a locuit la Harieta, mai putea Eminescu să 
scrie „în neştire”? În cel de-al doilea pasaj citat, răutatea romancierului 
deghizat în biograf se regăseşte şi în detalii pe care nu se sfieşte să le inventeze 
şi să le prezinte drept adevăruri. Bunăoară, el pretinde că manuscrisele 
descoperite de A. C. Cuza ar fi fost „svârlite pe jos”. Fals. Aceasta este o 
— să-i zicem — pată de culoare, folosită spre a întări cititorului impresia că 
personajul imaginat de Călinescu ar fi un „nebun”, care consuma în mod 
mecanic hârtie, însăilând produse ce nu-i mai încăpeau în memorie — memorie 
la care nu mai avea acces! A. C. Cuza informează că starea proastă a 
respectivelor manuscrise se datora faptului că „hârtia e dintre cele mai 
proaste, scrisoarea de plumb, şi le-a purtat tot timpul în buzunar (subl. ns.), 
aşa că-s rupte şi şterse” (A. C. Cuza către Negruzzi, mai-iunie 1887). 
Distanţa dintre „svârlite pe jos” şi „le-a purtat tot timpul în buzunar” este 
uriaşă, precizarea lui A. C. Cuza indicând fără doar şi poate interesul 
deosebit al lui Eminescu pentru creaţie, redevenită principala lui 
preocupare. Să nu te revolţi? 

Primul pasaj citat este chiar şi mai jignitor decât celălalt, întrucât smintitul, 
neavând discernământ, nu poate fi acuzat de imoralitate. În ipoteza în care 
Eminescu ar fi vrut să „dea iluzia productivității” , însemna Că raţiona şi că, 
aşa cum recunoaşte „divinul” , avea „voinţa de a scrie”. Călinescu, rătăcit în 
propriile scorneli, nu spune însă şi care au fost roadele „voinţei de a scrie” şi 
cum se face că n-au mai ajuns până la noi. Dacă Eminescu avea versurile 
stocate în memorie şi dacă dorea să le dea publicităţii, ce era mai simplu 
decât să le transcrie? [Maiorescu mărturiseşte că inteligenţa „copleşitoare” a 
lui Eminescu era „ajutată de o memorie căreia nimic din cele ce-şi întipărise 
vreodată nu-i mai scăpa (nici chiar în epoca alienaţiei declarate) — subl. ns.; 
(Eminescu şi poeziile lui).] 

Când îl acuză pe Eminescu că ar fi încercat să dea „lumii iluzia 
productivităţii sale”, Călinescu devine agresiv şi jignitor. Care lume? Faţă 
de cine dorea Eminescu să pară altceva decât era? Cu ce scop s-ar fi străduit 
să înşele nişte oameni pe a căror moralitate (şi chiar inteligenţă) nu dădea 
două parale? Cum să-l fi încălzit buna părere a unora care, zice el, nu ştiau 
să vorbească bine româneşte? 

Să admitem însă că Gh. Călinescu ar fi avut dreptate, Eminescu rescriind 
versurile din memorie. Faptul nu putea constitui în nici un caz o „fraudă” 
(Călinescu nu pune cuvântul între ghilimele), pentru că textele oricum îi 
aparţineau şi nu mai fuseseră vreodată publicate sau date de bunăvoie altcuiva 
spre lectură. Iar Călinescu ştia bine acest lucru. De aici, şi greţoasa îndulcire, 
prin adăugarea atributului „înduioşetoare” . Călinescu deformează caracterul 
lui Eminescu, acuzându-l cu zâmbetul pe buze de viclenie stupidă, pe care 
nu ar fi comis-o nici un oligofren, căci, dacă Eminescu ar fi pus pe hârtie 
„Versuri vechi, ştiute pe dinafară”, cum să fi sperat el că i-ar putea păcăli pe 
junimişti, câtă vreme respectivele versuri se aflau în lada lui cu manuscrise, 
ladă despre care avea garanţia că ajunsese la Maiorescu, din moment ce 
acesta se autoservise de acolo cu 20 de poezii, incluse în volumul editat la 
Socec şi adus lui la Döbling, pe 31 decembrie 1883? 

G. Munteanu, alt biograf cu carte de vizită sticloasă şi mare cât un panou 
publicitar electoral, după ce citează misiva trimisă de Eminescu lui Negruzzi 
de la Mănăstirea Neamţului, se întreabă derutat ca un titirez în căutarea 
repaosului: 


„Mod de a le reaminti complementaţilor că încă n-a murit? Ar fi interesant de ştiut 
Cum au receptat ei acest mesaj.” 


Nici un cuvânt despre faptul că, din acele „mai multe versuri”, trimise o 
dată cu epistola, Negruzzi nu a publicat decât o poezie! În schimb, ni se 
sugerează că aceste rânduri ar fi o umilă atenţionare „că încă n-a murit” 
— din ce alt motiv, dacă nu pentru a cerşi un gologan sau un zâmbet pus pe 
hârtie? Teamă ne e că nici de data aceasta biograful n-a reuşit să depăşească 
propria nimicnicie, întrebarea lui dezvăluind doar cum ar fi procedat el însuşi, 
într-o situaţie similară. 

+ 

În pagini trecute, am prezentat cu reținere câteva fraze dintr-o scrisoare 
despre care se pretinde că Eminescu i-ar fi trimis-o Veronicăi Micle din ospiciul 
de lângă Mănăstirea Neamțului. Revenim asupra textului, reproducându-l 
aşa cum apare în lucrarea doctorului Ion Nica, Mihai Eminescu. Structura 
psiho-somatică (publicată în 1972, la patru decenii după beletristica... 
ştiinţifică a lui Călinescu): 


„Aşadar — scrie I. Nica —, Eminescu, perfect lucid, sensibil şi afectuos, are iar 
aparenţa unui om sănătos, şi e pe punctul de a-şi relua locul în societate şi de a demonstra 
conservarea facultăţilor sale spirituale şi creatoare. Prăbuşirile interioare îşi găsesc 

însă expresie în conştiinţa stării rele prin care a trecut şi în sentimentul singurătăţii şi 
al morţii obsedante. Complexele ce-l stăpânesc şi-l dezarmează îi mai conferă un singur 
refugiu. «Vei fi aflat lovitura ce a zdrobit creierul meu. Singur, fără un ajutor şi o 
mângăiere, îmi duc zilele de azi pe mâine. Numai privindu-ţi portretul, în sufletul meu 
blazat se coboară o rază de lumină din ochii tăi. Vestea că vei veni să mă vezi, aici, în 
casa de nebuni, mă face să mai supraviețuiesc clipelor de a sfârşi cu viața. Micul tău 
Emin n-a uitat să mai scrie versuri, citeşte-le: 


Aşternut în iarba verde 

În poiană, către seară, 
Aştept luna cea de vară 
După deal ca să răsară. 

Şi privesc cu drag în valea 
Ce se-ntinde hăt departe... 
Pân” ce munţii-nchide calea 
Unei lumi ce ne desparte. 
ŞI tot trec gândiri, o mie, 
Prin o minte amăgită... 

Ce va fi în veşnicie 

Dacă clipa-i urgisită? 


Tristeţea poeziei ne face să dăm crezare celor ce au făcut să ne parvină veştile că 
«Eminescu în ospiciul de la mânăstirea Neamţ era de o melancolie sfârşietoare»” 
(afirmaţia citată în final îi aparţine lui R. Şuţu). 


Că autorul acestor rânduri (nu se ştie de unde preluate de I. Nica) face pe 
neajutoratul, treacă-meargă (poate chiar e, şi-atunci e-n dreptul lui deplin). 
Dar ca noi să citim asemenea confecţii puse pe seama lui Eminescu şi să 
ezităm dacă să-l credem sau nu pe medicul literator, nu ne-o mai iertăm. Am 
comis imprudenţa de a supraestima profesionalismul autorului şi, astfel, ne-am 
lăsat influenţaţi de reputaţia lui I. Nica — ceea ce, desigur, este inacceptabil. 

logică şi prost formulată, pretinsa scrisoare de mai sus conţine afirmaţii 
pe care Eminescu nu le-a făcut nici când s-a aflat sub o mare şi constantă 
presiune (de pildă: „Vei fi aflat lovitura ce a zdrobit creierul meu” subl. ns.), 
precizarea „aici, în casa de nebuni” , fiind parcă dictată de un procuror trimis 
să smulgă de la victimă, cu orice chip, declaraţii explicit incriminatoare. 
Textul este plasat de I. Nica imediat după menţionarea epistolei lui Eminescu 
către Vlahuţă („Nu te pot încredința îndestul cât de odioasă e pentru mine 
această specie de cerşetorie, deghizată sub titlul de subscripţie publică...” 
— 26 ianuarie 1887), despre care constată că are „un scris corect, îngrijit, 
fără ezitări sau tremurături”, această aşezare în pagină fiind de natură să 
sporească credibilitatea falsului. 

Aşa-numita epistolă prezentată se află în stranie „concurenţă” cu poezia 
De ce nu-mi vii, care rămâne o chemare plauzibilă, la care Veronica a şi 
răspuns, cinci zile după publicarea ei, trimiţându-i propriul volum de versuri, 
împreună cu dedicaţia: „„Scumpului meu Mihai Eminescu, ca o mărturisire 
de neştearsă dragoste” (dovadă că nu se adresa unui nebun, închis în 
balamuc). Mesajul din De ce nu-mi vii, discret, demn, potrivit firii 
dintotdeauna a lui Eminescu, incapabil să abdice vreodată de la sine, este 
vădit incompatibil cu formulări puerile, precum aceea că „n-a uitat să mai 
scrie versuri”. Şi asta nu pentru că s-ar fi supraestimat, cum lasă să se înţeleagă 
alde Panu. Dimpotrivă, ne îndoim că Eminescu, personalitate de dimensiune 
morală şi intelectuală încă puţin cunoscută de către cei care s-au îmbulzit să-i 
romanţeze viaţa, a avut conştiinţa înaltei sale valori, înţelepciunea geniului 
impunându-i şi modestia marelui creator autentic. Faptul că a apreciat unele 
dintre propriile poezii nu înseamnă că era entuziasmat de poetul Eminescu, 
numărul mare de ciorne nedate de el tiparului, dar publicate de Maiorescu, 
atestând grăitor acest lucru. Niciodată deplin mulţumit de sine (de aici, şi 
necontenitele cizelări ale manuscriselor), Eminescu a dovedit şi un spirit de 
responsabilitate ieşit din comun: 


„Vă mulțămesc din inimă pentru eventualitatea ce mi-aţi pus-o în perspectivă a 
numirii umilei mele persoane în însemnatul post de profesor de filosofie, dar cred că, cu 
toate că o astfel de propunere nu-mi poate fi decât măgulitoare şi potrivită întregii mele 
dispoziţii fireşti, după conştiinţa mea totuşi ea vine prea devreme. Formalitatea unui 
titlu academic, ar fi, desigur, piedica cea mai mică şi cel mai uşor de trecut; dar e 
aceasta singură? Pot eu, ca fără un plan de studii hotărât, pe care să-l fi prelucrat în 
întregime, să îndrăznesc la vârsta mea să mă apuc de acest lucru?” (epistolă către 
Maiorescu, 5 februarie 1874). 


Nu sentimentul propriei superiorităţi l-a marcat pe Eminescu, ci groasa 
îngustime a celor care dovedeau o ştiinţă invers proporţională cu poziţia lor 
socială şi care, nu în ultimul rând, aveau o moralitate de paradă. Nu credem 
că Eminescu a remarcat atât lumina pe care o aducea el însuşi, cât negrul 
ocean de mediocrităţi din jur (12 februarie 1882): 


„La Cameră mă duc în toate zilele, mă voi duce şi mâine. Adunarea e 
îndealtmintrelea foarte agitată de cestiunea agrară şi azi a vorbit Rusilachi — ceea 
ce rar se întâmplă — trei ceasuri în contra conservatorilor fel de fel de nerozii şi de 
nimicuri. Cu ocazia asta am constatat cu oarecare ruşine că nu există în toată 
adunarea decât doi oameni poate cari pot construi o frază corectă: Cogălniceanu 
şi Maiorescu” (subl. ns.). 

Spre deosebire de cei care, învârtindu-se în sine ca un gândac într-un 
borcan, au impresia c-ar fi ei înşişi nesfârşiţi, Eminescu şi-a simţit mereu 
propriile limite. Bunăoară, după ce reciteşte Epigonii şi Venere şi madonă, îi 
scrie Veronicăi: 


„Ce greşeli de ritm şi rimă, câte nonsensuri, ce cuvinte stranii! E oare cu putinţă 
a le mai corija, a face ceva din ele?” (8 februarie 1882). 


A fi mai mult decât nimicul nu-i chiar foarte greu, dar nici încântător nu 
e. Credem că Eminescu a fost alesul care, paradoxal sau nu, a reuşit să 
întrunească, totdeauna la superlativ, nebănuitele virtuţi ale omului obişnuit. 

De aceea, acel fals Eminescu propus de doctorul I. Nica este structural 
(ca să fim în tema cărţii numitului) opusul celui care, la 8 februarie 1878, îi 
mărturisea lui I. Negruzzi: 


„Spun drept că n-aveam de gând a mai tipări versuri. Această cură radicală de 
lirism o datoram Junimii din laşi, căci desigur că pentru convulsiuni lirice râsul e 
mijlocul cel mai bun şi cel mai rău. Acest din urmă punct e mai cu samă important nu 
pentru deşertăciunea personală (departe de mine aceasta), dar pentru convingerea că 
lucrezi sau nu în zadar. Eu sunt scriitor de ocazie, şi dacă am crezut de cuviinţă a 
statornici pe hârtie puţinele momente ale unei vieți destul de deşerte şi de neînsemnate, 
e un semn că le-am crezut vrednice de aceasta.” 


Eminescu, ca pretins autor al epistolei publicate de I. Nica, nu putea fi 
decât duşman celui care, în Criticilor mei, întreabă exasperat: 


„Unde vei găsi cuvântul 
Ce exprimă adevărul?” 


şi al celui care socotea de-a dreptul ofensator îndemnul ca un poet să devină 
negustor de vorbe, pentru a-şi asigura un „nume” sau glorie („Oare glorie 
să fie a vorbi într-un pustiu?” ): 


„Acea tainică simţire, care doarme `n a ta harfă, 

În cuplete de teatru s'o desfaci ca pe o marfă, 

Când cu sete cauţi forma ce să poată să te-ncapă, 

Să le scrii cum cere lumea, vro istorie pe apă?” (Scrisoarea II) 

Oricât de mare ar fi încărcătura simbolică pe care am da-o dilemei de 
salon din marginea târgului, cu care se încheie versurile oferite de I. Nica: 


„Ce va fi în veşnicie 
Dacă clipa-i urgisită?”, 


aceasta rămâne parte dintr-o scriere ce aduce a melodramatic jurnal intim 
versificat, model Riria, din care mai lipsesc doar numele intendentului şi ora 
la care bătea clopotul ospiciului ca să cheme la masă. Cum ar putea sta o 
astfel de întrebare, rostită parcă de cineva căruia tocmai i s-a furat portofelul, 
alături de convingeri precum: 


„Noi reducem tot la praful, azi în noi, mâine "n ruină; 

Proşti şi genii, mic şi mare, sunet, sufletul, lumină — 

Toate-s praf... Lumea-i cum este, şi ca dânsa suntem noi” (Epigonii). 
* 

„Muşti de-o zi pe-o lume mică de se măsură cu cotul, 

În acea nemărginire ne 'nvelim, uitând cu totul 

Cumcă lumea asta 'ntreagă e o clipă suspendată, 

Că 'ndărătu-i şi 'nainte-i întuneric se arată. 

Precum pulberea se joacă în imperiul unei rază, 

Mii de fire viorie ce cu raza încetează, 

Astfel, într'a veciniciei noapte pururea adâncă 

Avem clipa, avem raza, care tot mai ţine încă. 

Cum s'o stinge, totul piere, ca o umbră 'n întuneric, 

Căci e vis al nefiinţii universul cel himeric . . .” (Satira I) 


Poate, unii vor spune că în cuvinte stupide precum: „să mai supraviețuiesc 
clipelor de a sfârşi cu viața” s-ar găsi formidabila dovadă a alienării lui 
Eminescu! I-am întreba: precis au citit La steaua, De ce nu-mi vii şi epistolele 
către G. Panu şi Vlahuţă? Ar mai putea zice dumnealor: comparaţiile de mai 
sus n-au relevanţă, căci ele în sine nu pot dovedi că Eminescu n-ar fi înnebunit 
după ce le-a scris. Aşa este, numai că mult vânturata nebunie trebuie şi 
demonstrată. Or, în timp ce denigratorii lui Eminescu spun verzi şi uscate, 
dar nu numai că nu aduc probe, ci le resping sau le falsifică şi pe cele existente, 
Eminescu însuşi dovedeşte prin tot ceea ce face (poezii, traduceri, articole în 
presă) deplină şi constantă luciditate. 

4 ianuarie 

Al. Vlahuţă publică în ziarul Lupta un articol pe cât de interesant, pe atât 
de ocolit de biografii lui Eminescu. Apărut la rubrica „Scrisoare către cititori”, 
articolul (pentru textul integral, vezi Anexa 5) este redactat sub influenţa 
situaţiei din acel moment a lui Eminescu. 

Aşa cum am arătat (şi cum vom mai repeta, căci prea mult timp a stat 
ascunsă această informaţie), încă din primele rânduri, Vlahuţă face o afirmaţie 
surprinzătoare, ca să nu spunem şocantă: 


„Ce păcat că nu mai avem între noi pe cel mai puternic şi mai luminat talent, ce 
ne-a fost dat s' avem, pe fratele Eminescu, al cărui desgust de om superior nedreptăţit 
— L-a făcut să se retragă din mijlocul nostru (subl. ns.), tocmai atunci când ne era mai 
scump şi mai necesar! — Puţini sunt oamenii luminaţi şi drepți, de cari să ne fie dor când 
nu "i-ai văzut o săptămână, a căror vorbă bună, cinstită şi înțeleaptă să 'ţi răcorească 
inima şi să "ţi însenineze gândurile, a căror prietenie să 'ţi potolească necazurile şi să 
te întărească în dureroasa luptă a vieței.” 


Iată o explicaţie a dispariţiei lui Eminescu din Iaşi, total neconvenabilă 
celor a căror „ştiinţă” se bazează pe băznelile lui Zosin (care nu împlinise 14 
ani, la data la care Vlahuţă scria aceste rânduri). Prin urmare, Vlahuţă nu ştia 
că Eminescu ar fi fost trimis sub escortă spre a fi predat unui ospiciu, ci că 
acesta, dezgustat de nedreptăţile la care era supus, ar fi părăsit laşii din 
proprie voinţă. Şi, desigur, el nu era singurul care cunoştea acest lucru. 
Până şi Epoca, ziarul conservatorilor — care, profitând de faptul că lângă 
Mănăstirea Neamţului se afla un ospiciu, sugerase în noiembrie că Eminescu 
ar fost internat în acel balamuc — a fost nevoit să tacă mâlc. 

Ceva mai încolo, Vlahuţă bate şaua să priceapă Maiorescu: 


„Nu lauda ieftină şi banală a fluturaşilor uşurei şi cu pretenţii de cunoscători, nu 
strângerea precipitată de mână şi zâmbetul afectat al celebrităților patentate, ce vor să 
treacă fără multă osteneală de patroni şi de proteguitori ai literaturii acestui veac 
(subl. ns.), nici aprecierile în doi peri ale criticaştrilor, cari fac pe şireţii şi pe grozavii, 
— nu ast-fel de fleacuri vor putea vr'o dată să ţie de cald unui semănător cinstit şi serios 
în țarina uscată a literaturii noastre. 

Acestea sunt parigorii şi încântări copilăreşti, după cari tremură lăutăraşii perpeliţi 
şi ahtiaţi, cari "şi închipuesc că gloria e o milostivă de trotuar, ce se dă 'n capcană, pe 
te-miri-ce, şi se lasă "n cucerirea ori-cărui neghiob. 

Unii dintr înşii rămân vecinic netulburaţi în desmerdătoarea lor amăgire şi mor 
împăcaţi şi siguri că operile lor trec la posteritate, mari şi neperitoare.” 


De ce nici unul dintre biografi nu aminteşte acest articol al lui Vlahuţă? 
Când ai idei fixe sau vrei să aperi cu orice preţ o anumită nelegiuire, vezi 
numai ceea ce îţi convine. 


15 ianuarie 


„Şi ce e alta nebunia 
decât cea mai grozavă înjosorire?” 

Lacrimi mucegăite şi scrâşnet de dinţi 

Ziarul Lupta (datat 15 ianuarie) publică articolul Eminescu, semnat de 
Constantin Mille (textul integral se găseşte în Anexa 6). Conţinutul mincinos 
şi întru totul anti-Eminescu ne obligă să luăm în calcul ipoteza în care apariţia 
lui ar fi fost determinată de două evenimente anterioare: epistola lui Vlahuţă, 
din 4 ianuarie şi, mai ales, expedierea de către Eminescu a unui număr 
necunoscut de poezii către Negruzzi, care a publicat, repetăm, numai una 
dintre ele (De ce nu-mi vii). 

Mille nu se încurcă cu jumătăţi de măsură: 


„Omul cugetător, scriitorul care a ştiut să întrupeze în forme aşa de gingaşe vorba 
românească, nu mai există. Tot ce a rămas din Eminescu, e animalul care "şi îndeplineşte 
funcțiunile, maşina omenească, pe care nu o mai însufleţete suflul cugetărei” (subl. ns.). 


De unde această nenorocire? Nu e prea clar. O dată, C. Mille pune totul 
pe seama durerii („durerea care "i-a sfărâmat mințile”), altă dată, vede 
răul numai în efortul de a gândi („Cugetarea prea adâncă "i-a luat lui puterea 
de a cugeta...” ). 

„Pentru public”, zice Mille, Eminescu ar fi fost una dintre umpluturile 
care dădeau formă Junimii, doar „un cerc restrâns de oameni” socotindu-l 
„Cu drept cuvânt, poetul cel mai talentat al României contimporane” . Ca banală 
umplutură în versuri, Eminescu şi-ar fi trăit „traiul mai bine de zece ani din 
viața sa”, vreme în care, accidental, ai zice, a mai comis şi ceva articole de 
ziar (cam cât să umpli vreo mie două sute de pagini de carte, scrise cu literă 
mică, de gazetă). Numai că, mai spune Mille (care nu poate uita că a fost „de 
cîte-va ori batjocorit” de Eminescu, în paginile Timpului), articolele respective 
or fi ele „memorabile”, dar numai „ca bucăți literare” (parcă ar cita din 

E. Simion!), căci „Neputându-şi pune idealul înainte, el a trebuit să şi l pună 
în urmă, declarând de nebunii şi invențiuni demagogice, în deobşte toate 
sforțările cinstite de-a merge înainte” . Poate Mille chiar asta credea, deşi ne 
îndoim serios, deoarece, peste numai câteva luni, la 1 aprilie, Panu, în a 

R cărui foaie publica, va semna 
OMUL PERICULOS articolul intitulat Omul periculos, 
E care începe astfel (textul integral 
se află în Anexa 8): 


Eri seară o ualegiuira gi o trădare a 
intereselor pire] s'a comis da gurem gi 
de Cameră la condiţiele cele mal nedemaa 
Sa votat autorizarea ca guzernul să poată 
incheia convenția provizorie ce Austra- 
Uogaria. 
ijIostigatarul aceata! manaperi, omul 


„Ieri seară o nelegiuire şi o trădare 
a intereselor ţării s-a comis de guvem şi 
de Cameră în condiţiile cele mai 
nedemne” . 
care a impia mainta sa alriigă ministe- = 
Tull şi ish ai aaen MA = Aşadar, Guvernul a trădat, 
de aul ete, Jẹ nol instrumentul „străin, Parlamentul — aşişderea. Regele era 
sali apel pirsonagiă gyak t mgiubitar | mai breaz? Dimpotrivă, zice Panu, 
de ţară care sA mumegta rege gi care în [el era capul răutăților, era acea 
realitate pu esia da cât când a catană „ființă care de ani este la noi 
nemească, când un ulan prasiăn. [instrumentul străin, este acel 

personagiu egoist şi neiubitor de 

țară”, căruia i se zice rege în mod 
greşit, întrucât, „în realitate nu este decât când o cătană nemţească, când 
un ulan prusian”. Acest „om sinistru”, care „a îngenunchiat țara Austriei” 
(chiar în perioada în care a fost sechestrat Eminescu), „a impus ministerului său 
această trădare, iar servilii de la guvern au impus aceasta celorlalți servili din 
Cameră” — adicătelea, trădare în lanţ, a tuturor palierelor clasei politice, energic 
susţinute de „forțe? economice precum Warshawski. Panu aruncă întreaga 
vinovăţie asupra regelui, „sufletul blestemat al regimului” de-atunci, dar prin 
ceea ce spune dovedeşte că o fi fost acesta „izvorul tuturor relelor”, dar că era 
un izvor care plăcea multora, dispuşi oricând să se adape la el. 

Aşa stând lucrurile din punctul de vedere al ziarului Lupta, care erau 
acele „sforțări cinstite de-a merge înainte” invocate de Mille şi pe care le-ar 
fi blamat pe nedrept Eminescu, declarându-le „de nebunii şi invențiuni 
demagogice”? Dacă, la patru ani după eliminarea lui Eminescu din viaţa 
publică, Lupta constata putregaiul descris de Panu, unde mai era eroarea lui 
Eminescu? Cine făcuse „sforțări cinstite” în ţara asta, devenind din acest 
motiv, pe nedrept, ciuca bătăilor în Timpul? 

Scuipând din când în când zemuri de soiul: „facla geniului poetic” , Mille 
îl căinează pe Eminescu pentru „zdrobitoarea muncă a ziaristicei”, în care 
acesta ar fi pus „aceiaşi patimă care o punea în versuri” (?). Observând din 
pruncie că orice gură de apă băută din ulcică secătuieşte recipientul, socialistul 
C. Mille aplică regula şi în cazul lui Eminescu, ajungând la o concluzie 
pe măsura lui: 


„In fie-care din revistele sale, punea câte ceva din puternicul său eu, consumându-se 
pe dânsul”. 


Pentru Mille, „Eminescu judeca cu simţirea, nu cu mintea” , motiv pentru 
care ar fi devenit şi „reacţionar” . În întreaga lui expunere, remarcăm suspecta 
apropiere de linia Maiorescu. De asemenea, nu ne-ar mira ca de aici să se fi 
inspirat şi autorii mai recentului scenariu privindu-l pe Eminescu, care îl 
prezintă gata-gata să treacă munţii cu arma în mână, decis să nu se oprească 
decât la Viena. Asupra acestei teorii noi, în care este implicat şi numele lui 
Axente Sever, vom reveni. 

Eminescu, mai scrie Mille, „duce greul jug al vieței moarte într o casă 
de nebuni” . De ce ajunsese acolo? Socialist cu o răbdare divină, Mille explică: 


„această nebunie este o tortură pentru dânsul. Nebuniea nu "i-a pus cu desăvârşire 
vălul inconştientului între el şi lume. Ea stă în aceia că în capul lui s'au sfărâmat 
rezorturile minţei care te fac să ai şi oare-care conveni[e]nţe sociale, care stăpânesc 
înclinările fireşti. Î[n]chipuiţi-vă că vedeţi o femee frumoasă, cu forme bogate, o femee 
care deşteaptă în tine pofta firească de-a o poseda. Închipuiţi-vă că această femee este 
amanta sau nevasta ta, de sigur nu te-ai opri nici un minut să a (?) atingi sânul, să o 
ciupeşti chiar. Pe această femee nu o cunoşti însă, o găseşti pe stradă sau într un local. 
De sigur că convenienţele sociale te opreşte să ți dai curs liber dorințelor năutrice. De 
îndată ce acest rezort care te ţine pe loc e rupt, omul în această privință e nebun, de şi 
în toate cele alte relațiuni cu seminii săi, poate să fie cât de sănătos. 

Tocmai acest rezort al convenienţelor sociale e rupt la Eminescu. El nu mai poate 
opri cursul înclinărilor fireşti.” 


Din mărturia lui Mille lipseşte orice exemplu concret de victimă. Este 
straniu cum din multele femei, „cu forme bogate” şi cu sâni tatonaţi zi de zi 
de Eminescu pe stradă şi în localuri, nici una nu s-a revoltat. În schimb, iată, 
depune plângere pentru posteritate un mascul. Şi nu o face pe când se 
petreceau teribilele scene care l-ar fi scandalizat (şi la care, cum altfel?, nu 
fusese martor), ci la două luni după ce „pericolul public” părăsise Iaşii. Dar 

dacă Mille n-a îndrăznit să pretindă că, o singură dată măcar, asemenea gesturi 
imaginare ar fi fost sancţionate de Poliţie ori de opinia publică (presa vremii 
stă şi ea mărturie), această neruşinare şi-a permis-o Călinescu, căruia i-a 
venit mănuşă: 


„cum femeile nu-i aruncau decât ocări şi expedițiile se terminau cu intervenţia 
poliției, vechiul misoginism al poetului se traduse în acte reale, şi Eminescu alerga să 
pedepsească pe Dalila, apucând pe doamne de turnura învoaltelor lor rochii...” (subl. ns.). 


Şi nimeni nu i-a cerut socoteală, că de!, era „divinul” şi se enerva uşor 
şi, vorba Corneliei Ştefănescu, subordonat al lui Călinescu la Institut (vezi 
I Oprişan, G. Călinescu. Spectacolul personalității): 


„Când se enerva, se făcea pata aceea roşie şi dădea din cap. Ştiu din excursii, din 
călătoriile de studii... Când începea să-i apară pata, deveneam toţi de-o cumințenie 
exemplară. Altfel, ne zbenguiam (?), făceam toate cele... Când se ivea pata, nu mai 
spunea nimeni nimic.” 


Fără comentarii! 
Mille îşi încheie explicaţia cu o precizare (sublinierea ne aparţine): 


„De sigur că această nebunie, e o nebunie lucidă, o nebunie care te face să ştii că 
eşti nebun, care te face să 'ţi anihilezi şi mai mult cugetarea, primblându-te printre 
nebunii şi călugării de la monastirea Neamţului... Căci acolo a ajuns bietul Eminescu.” 


Cum călugării nu se plimbau prin ospiciu şi cum alienaţii nu aveau voie 
să părăsească curtea acestuia, Mille se dă singur de gol: Eminescu nu fusese 
dus cu forţa la Neamţ, ca un ireponsabil, ci a mers la mănăstire din proprie 
iniţiativă. De altfel, în alt pasaj Mille scrie că Eminescu era „înmormântat de 
viu între zidurile monastirei Neamţului”, care era situată la câteva sute de 
metri depărtare de balamuc. În plus, prin acest articol, Mille îi contrazice nu 
numai pe Vlahuţă — care scrie că Eminescu s-a retras scârbit — ori pe 
redactorii ziarului Universul — care informează că acesta este adăpostit la 
mănăstire —, ci şi pe „amica” lui, Cornelia Emilian-muma. 

Că Mille minte, nu încape îndoială. Cum însă de a născocit ceea ce era 
posibil din punct de vedere medical — şi, deci, credibil? De unde a obţinut 
suportul teoretic al invențiilor lui? S-a documentat singur sau a avut consilieri? 

Ceea ce ştim sigur este că şi Maiorescu prezintă lucrurile cam la fel. Pe 
de o parte, când îi scrie Emiliei (7 aprilie 1884), el recunoaşte: 

„În ceea ce priveşte gândirea logică, şi-a revenit complet. Extraordinara lui memorie 
de totdeauna, aceeaşi desăvârşită şi evidentă”. 


Dar o şi avertizează că ochiu-i vigilent ar fi observat şi „unele trăsături 
patologice”, între care şi următoarea: 


„E tăcut şi liniştit, nu vorbeşte neîntrebat, când îl întrebi însă ceva, răspunde cu 
toată luciditatea.” 


Desigur, între grosolănia lui Mille şi cuvintele lui Maiorescu este ceva 
diferenţă, dar nu putem uita că Maiorescu făcea aprecierile citate într-o 
scrisoare către sora lui, foarte sensibilă la tot ceea ce era legat de Eminescu, 
şi că, în plus, acesta tocmai fusese declarat deplin „vindecat” chiar de medicii 
vienezi. Prin contrast, Mille îl prezintă pe când s-ar fi aflat, pasămite, în 
ospiciu, „în ghiarele nebuniei, sub loviturile păzitorilor, sub privegherea 
călugărilor” (?). De-aceea, spre deosebire de Maiorescu, Mille îşi permite 
să-l numească duios „nebunul din Mănăstirea Neamţului” . 

Cum am arătat, Mite Kremnitz avea să facă şi ea declaraţii asemănătoare 
în esenţă, însă mai abile în exprimare: 


„Cât trebuie să fi suferit Eminescu de frica nenorocirii care-l ameninta şi cât o fi 
luptat contra ei” (Amintiri fugare despre M. Eminescu, octombrie 1893 — fragmente). 


Ca şi Mille, nevasta medicului Curţii regale supralicitează. Ea nu 
inventează însă un prezent paralel cu cel real, ci o poveste veche: 


„Numele lui Eminescu l-am auzit pomenindu-se, îndată ce am aflat ceva despre 
România. Cumnatul meu (Maiorescu — n. ns.) povestea adesea despre ciudăţeniile acestui 
om plin de talent, care, preocupat de cărţile sale, uita mâncarea şi băutura, şi care-şi 
pusese paltonul amanet în toiul iernii ca să cumpere un manuscript vechi. Rosetti 
(Theodor, fondator al Junimii, implicat în prima sechestrare a lui Eminescu şi, mai târziu, 
scurtă vreme, viitor prim-ministru — n.ns.) de asemenea povestea cu căldură de 
apucăturile naive ale tânărului şi inteligentului student, iar soțul meu (Wilhelm 
Kremnitz, medic al Palatului şi la Spitalul Brâncovenesc, fratele Clarei, prima soţie 
a lui Maiorescu — n. ns.), care-l văzuse odată (la Teodor Rosetti în Berlin), fusese 
impresionat de capul acestui tânăr tăcut şi timid. Şi toţi vorbeau ca şi cum o grea 
nenorocire ar fi atârnat asupra tânărului acestuia, ca şi cum originea sa ar fi fost 
învăluită în mister” (subl. ns.). 


Basme pentru copii! Şi uite că unii chiar au adormit, auzindu-le! 

Ce ziceau medicii despre smintiţii autentici? Într-un raport medico-legal, 
întocmit în martie 1878 de Al. Şuţu, George Alexianu şi Paul Petrini se afirmă 
neted că în paralizia generală se ajunge rapid la demenţă (pag. 18): 


„În perioada prodromică a paralisiei generale, omul, deşi în apparenţă se bucură 
de facultăţile lui intellectuale, deşi nu presintă în cuvintele lui un delir oare-care, el 
însă committe fapte immorale şi delictuoase. El devine incendiar, violator, furt, omucid; 
el desprețuesce toate conveninţele sociale, se isbesce de toate legile; el esse la fie-care 
pass din simptul commun. 

Dară, fară de considerațiunea că această perioadă prodromică dureză câte-va 
săptămâni şi luni, malatia ajungând repede la demenţă.” (subl. ns.). 


Problema este: Eminescu nu a ajuns „la demenţă” nici repede, nici încet. 
Principalul nostru martor rămâne doctorul Şuţu, a cărui mărturie exclude 
paralizia generală progresivă, în care unii îşi puseseră toate speranţele. 

Asta, ca să nu mai vorbim de faptul că în acelaşi document medical se 
face şi următoarea afirmaţie: 


„Dară, mai nainte de a arăta în ce malatii mintale se observă formă zisă raţionantă, 
trebue să declarăm că noi nu admittem alteraţiunea isolată a facultăţilor umane, ci 
alterațiunea lor totală; cu alte cuvinte, nu poate exista, după noi, lesiune în unele 
facultăţi numai, celle-l-alte fiind absolut sănătoase” 


Ce mai scrie Mille, fost Milea, fiu de boiernaş scăpătat? 


„Când din nou Eminescu fu luat de vârtejul nebuniei, ziarele de abea anunţară 
faptul, fiindu-le chiar ruşine să spună că Eminescu e nebun. Nebunia pentru unele ziare, 
să traduce prin perifrază: o crudă boală.” 


Sărmană presă timidă, manevrând tremurătoare perifraze! Noroc cu Mille, 
care n-ar fi roşit nici pus la fiert! 


„Şi ca ultim ecou, Monitorul Oficial publică numirea d-lui X, în locul d-lui M. Eminescu, 
în postul de sub-bibliotecar al Universităţei din Iaşi!... Un post în care Eminescu murea 
de foame cu o sută cinci zeci de lei pe lună... 

Şi după această nimic, nimic. Alte lucruri interesa opiniunea publică.” 


Dacă după anunţul din Monitorul Oficial, privind aşa-zisa înlocuire a lui 
Eminescu dintr-un post pe care nu l-a deţinut n-a mai urmat „nimic, nimic”, 
de vină nu a fost „opiniunea publică” , interesată de „alte lucruri”, ci gazetarii, 
care-o îndopau cu acele „alte lucruri”. Dar unul dintre acei gazetari nu se 


chema oare C. Mille? 

„Iar de atunci, înmormântat de viu între zidurile monastirei Neamţului, nimeni nu 
am mai auzit de Eminescu” (subl. ns.). 


Oare Mille nu discuta niciodată cu Vlahuţă? Oare nu citea nici Lupta, 
unde acesta scrisese negru pe alb, cu doar 11 zile mai devreme: 


„Ce păcat că nu mai avem între noi pe cel mai puternic şi mai luminat talent, ce 
ne-a fost dat s' avem, pe fratele Eminescu, al cărui desgust de om superior nedreptăţit 
— “l-a făcut să se retragă din mijlocul nostru (subl. ns.), tocmai atunci când ne era mai 
Scump şi mai necesar!” ? 


Dacă patetismul viclean al lui Mille are şi ceva bun în fraza de mai sus, 
aceasta rămâne recunoaşterea involuntară a faptului că Eminescu era „între 
zidurile monastirei Neamțului” , nu la balamuc. 

„Cea mai tristă priveleşte pentru mine este a vedea natura omenească 
înjosorită, târâtă în noroi.” Unde anume urmărise Mille cum „natura 
omenească” a lui Eminescu se târa „în noroi”? Că era „înjosorită” nu 
contestăm, doar acesta a fost scopul articolului! Tupeul lui Mille nu surprinde, 
căci ştim cam ce şi cât poate, dar cum de nu l-a tras nimeni de mânecă, aşa 
cum s-a procedat în cazul lui Macedonski? Mille îl acuză pe Macedonski că 
a comis „infamia” , nesocotind că propria-i faptă era cel puţin la fel de gravă. 

Mille vorbeşte despre Eminescu la trecut. De pildă: „Ultimii ani din viaţă 
nu au fost de cât o vegetare trupească” (interesant cum îl fură penita, căci, 
scriind trupească, disociază suferinţa fizică de cea intelectuală). Sau: „fărâna 
rece a mormântului în care zace (subl. ns.) gloria veacului nostru!...”) şi îşi 
încheie mizeria cu o formulare din care reiese, din nou, că nu-i mai dă acestuia 
multe zile de trăit (,,.. întind talgerul publicului, tuturor acelora care cred că 
poetului Eminescu i se cuvine ca răsplată naţională o moarte liniştită” 
[subl. ns.]), iar cu altă ocazie cere milos: „...dacă nu mintea, cel puţin trupul 
să trăiască omeneşte, ca o îngrijire umană să îndulcească tristul apus al 
acestei triste vieţi!...” (subl. ns.). A spune despre un artist că, potrivit meritelor 
lui, răsplata supremă la care poate spera este „o moarte — nu o viaţă — liniştită” 
sună teribil de încurajator şi de elogios! 

De la Mille să fi înţeles unii că Eminescu ar fi fost pe moarte? Aici să fie 
şi temeiul — sau inspiraţia — anonimului autor al consemnării făcute, se zice, 
pe o carte de rugăciuni, de către cel care pretinde că l-ar fi spovedit şi 
împărtăşit la 8 noiembrie? 

A greşit Mille fără să vrea? Nu credem. Chiar „nebun” să fi fost Eminescu, 
Mille nu ar fi scris în veci acest lucru din sinceră compătimire, căci tot el 
întreabă meditativ: 


„Şi ce e alta nebunia decât cea mai grozavă înjosorire?”, 


arătând că era deplin conştient de urmările propriei fapte. Avalanşa lui de 
minciuni avea un scop precis: discreditarea. 

La întrebarea: cum se explică apariţia unei atari murdării împotriva lui 
Eminescu?, încă am mai avea răspunsuri plauzibile. De pildă, ne putem aminti 
că, în vara lui '83, Eminescu însuşi fusese pe punctul de a demisiona de la 
Timpul, pentru că, profitându-se de lipsa lui din redacţie, „s-a strecurat 
articolul infect al lui Bassarabescu” (împotriva lui Maiorescu). Acuzând 
„modul anonim în care acest individ îşi trimite insanităţile la Timpul”, 
Eminescu îi scrie lui Maiorescu: „Azi am declarat că mă retrag de la Timpul 
dacă nu se face o deplină şi sinceră retragere a acelor scrieri injurioase. 
Domnul Păucescu a fost însărcinat să stilizeze această retractare” (2 iunie). 

„Deplină şi sinceră retragere a acelor scrieri injurioase...” Citeşti şi 
oftezi, apoi îţi aduci aminte că semnează cel mai mare gazetar al nostru şi 
pricepi care a fost motorul care i-a purtat geniul atât de sus. 

Mult mai jenant decât spusele lui Mille rămâne însă faptul că nimeni, 
absolut nimeni, nu a intervenit pentru a-i lua apărarea lui Eminescu, măcar 
pentru a sancţiona exprimările de o brutalitate întru totul gratuită! De ce 
acum nu s-a mai găsit un Grigore Ventura care să reacționeze, ca atunci când 
Macedonski publicase, în august 1883, o epigramă evident mai puţin vinovată 
decât spusele furibundului Mille? 

Creangă? ÎI necăjeau pe el însuşi mari probleme şi, în general, nu avea 
cale bătută către ziare. Mai mult, după 1 februarie 1885, când Convorbiri 
literare a publicat Moş Ion Roată (Anecdotă), revista Junimii n-a mai primit 
sau — ca şi în cazul lui Eminescu — n-a mai vrut să publice nici un text scris 
de Creangă. Dar ceilalţi? Unde era Caragiale? Unde erau Maiorescu, Negruzzi 
şi toţi ceilalţi junimişti care aveau să-şi aroge peste ani pretinse merite faţă de 
Eminescu? Ce făcea Vlahuţă, care cu nici două săptămâni înaintea lui Mille 
scrisese în aceeaşi foaie că Eminescu s-a retras din societate, „desgustat”? 
De ce au tăcut Miron Pompiliu, Bodnărescu, Missir şi atâţia alţi „prieteni 
intimi” din laşi? Ba, dacă Harieta are dreptate când scrie că Veronica ar fi 
declarat „faţă cu persoane de cea mai bună condiţie din Botoşani că preferă 

să fie metresa lui Mihai de cât femeea unui print” (20 aprilie 1888), îndrăznim 
s-o adăugăm pe listă până şi pe ea. 

În fine, cu nici un chip nu putem trece peste stridentele nepotriviri, precum 
următoarea. 

La 20 iunie 1884, Vlahuţă îi scrie lui Maiorescu, din Dobrovăț: 


„Am văzut pe Eminescu şi am stat cu el o zi. Mi-a fost cu neputintă să l înduplec a 
veni cu mine la ţară. — La ce — zicea el — să mai porţi prin lume un om mort! — 

Doarme puţin, vorbeşte puţin şi sunt zile în care uită să mănânce. Şi cu toate astea 
se 'ngraşă — asta l amărăşte mult. Grozav’ l tulbură şi 'l demoralisează lipsa de ocupaţie 
hrănitoare. El o spune adesea. — De aici, poate, în mare parte vădita umilinţă — sfieala 
copilărească din vorba şi mişcările lui. — E mişcător pân la lacrimi când vezi la ce e 
redusă vieaţa lui. — Toată existența i se 'ncheie într-o dinamică foarte restrânsă şi înceată 
— cât îi trebue cuiva ca să nu fie mort. — Citeşte tare puţin — căci îl oboseşte. Nu scrie 
nimica. S'a încercat — mi-a spus — dar 'i-a fost cu neputinţă. — L-ar trage inima la un 
post de revizor. 

I-am propus locul de la Asil şi S-ta Ecaterina, la care eu — dacă e să ni se dea — aş 
renunţa c'o adevărată mulțămire, pentru Eminescu, — le-ar primi şi i-ar prii mult. 

În tot casul — grăbiţi a | numi undeva. Altfel 1 pierdem — fără nădejde de întoarcere. 

«Sunt grozav de demoralizat — mi-a spus de nenumărate ori cât am stat cu el, — aş 
vrea s-adorm şi să nu mă mai diştept. — Cum nu poate să moară omul când vrea! — 

Nu mă 'nduplec la acte de violență cu mine însu' mi.» — 

E nespus de sfâşietor.” 


Parcurgerea acestei epistole poate produce o scurtă, dar intensă emoție 
„pân la lacrimi”. La fel de bine, însă, poate ridica şi unele întrebări (inclusiv, 
datorită îndemnului adresat lui Maiorescu: „grăbiţi a l numi undeva”, care 
sună niţel ciudat, dacă ne gândim că, totuşi, Maiorescu nu numai că nu era 
prim-ministru, dar nici măcar nu se afla la guvernare). Să ne rezumăm însă la 
faptele relatate de Vlahuţă, privitor la întâlnirea lui cu Eminescu. 

Aşadar, Vlahuţă a „stat cu el o zi”, timp în care a constatat că „vorbeşte 
puțin”, dar „spune adesea” că-l „demoralisează lipsa de ocupație 
hrănitoare” şi că ar vrea să moară? Ce-o fi-nsemnat pentru Vlahuţă a vorbi 
mult? Ce post putea spera Eminescu, atâta timp cât lectura îl obosea, iar 
scrisul i-ar fi „fost cu neputinţă” ? Ca revizor şcolar, slujbă la care l-ar fi tras 
inima, tocmai asta trebuia să facă, iar el o ştia bine. Putea el, ocupând acest 
post, să-şi depăşească brusc „sfieala copilărească” depistată de Vlahuţă? 

Pe Vlahuţă îl doare sufletul când vede „la ce e redusă vieața lui” . Dar se 
afla, oare, Eminescu pentru prima dată într-o asemenea situaţie? Şi-apoi, 
Eminescu n-o fi citit şi n-o fi scris. Dar gândul? Făcea toată ziua curte morţii? 

Noi înşine am folosit din scrisoarea lui Vlahuţă frazele pe care acesta le 
pune în gura lui Eminescu. Dar nu ne-am întrebat: oare chiar se socotea 
Eminescu „un om mort” la acea dată? Chiar îi venea să-şi curme zilele? 

În Amintiri despre Eminescu (1909) Augustin B. Sânceleanu creionează, 
pentru aceeaşi perioadă, un cu totul alt Eminescu (textul este preluat din 
Eminescu — înfăşurat în manta-mi, volumul II, unde este „transcris după 
«Neamul românesc», anul I, nr. 9”): 


„M-am mai întâlnit cu Eminescu după însănătoşirea sa din întâia boală, când 
tocmai se întorsese din Italia. Eram mai mulți ingi împrejurul unei mese din grădina 
Otelului de Bulevard la câte un pahar de bere într-o duminică după-amiază. 
Eminescu era foarte în vervă, foarte vesel şi comunicativ. El ne-a recitat bucăţi întregi 
din Virgiliu, aşa că am rămas cu toții uimiţi cum de nu i s-a alterat memoria în urma 
bolii” (subl. ns.). 


Cine prezintă adevărul? Vlahuţă sau Sânceleanu? Să credem că amândoi 
aveau dreptate, relatând despre clipe diferite, în care şi dispoziţia lui Eminescu 
era alta? Vom apela la un arbitru. ÎI alegem pe Missir, căci, din gaşca junimistă 
fiind, în nici un caz nu l-ar fi favorizat pe Eminescu în detrimentul „şefilor” 
din Capitală. El îi scrie magistrului: 


„Va fi fost el melancolic şi blazat înainte de boală, dar nu cred că împrejurările 
externe şi teoriile pesimiste, cu care se îndeletnicea (?) pe atuncea, să-i fi smuls tot 
gustul de viaţă. Astăzi pare că nu i-a mai rămas nici un stimulent, care să-i activeze fie 
gândirea, fie simţirea lui; pare că nu există nimic pe lume care să-l poată atrage, lucru 
pe care l-am constatat în multe ocasiuni” (13 mai 1884). 


La primă vedere, ar spune cam ceea ce zice şi Vlahuţă, Missir constatând, 
personal şi „în multe ocasiuni”, că n-ar exista „nimic pe lume care să-l poată 
atrage” pe Eminescu. Dacă s-ar fi oprit aici, încă am mai fi stat pe gânduri. 
Din fericire, continuă, spunând ce anume socotea el că ar trebui să-l atragă 
pe un om normal: 


„Aşa d. ex. trebuia să se mute de la Pompiliu, fiindcă se dădea cu chirie odaia ce o 
ocupă alăturea cu Pompiliu. A fost mutat la Burlă. Aici a rămas nemulțumit de 
comunitatea locuinţei cu Burlă. I-am propus atunci să se mute singur într-o odaie 
mobilată, şi fiindcă era o asemenea odaie în casa unde şed eu, am voit să-l aduc la 
mine. Aceasta i-ar fi plăcut, dar n-a avut energia să o voiască, nici energia să se 
despărțească de 40 de franci pe lună. I-a trebuit haine subțiri. Şi-a făcut cu Pompiliu, 
şi a dat 60 fi. — cu greu nevoie, fiindcă i se păreau prea scumpe. Îi trebuie lucruri de 

schimb şi se căinează că n-are; îi propun să meargă să-şi cumpere, lasă lucrul baltă. 
Regretă că n-are biblioteca lui lângă dânsul...” 


Aşadar, lipsa de voință se manifesta în chestiuni nesemnificative, precum 
închirierea unei locuinţe mai bine plasate ori cumpărarea unor haine noi. 
Este clar că Missir n-a priceput nimic din drama lui Eminescu, habar n-având 
că acesta fusese deposedat peste noapte de o bilbiotecă având mii de volume 
şi de circa 14.000 de pagini de manuscris. Capac la toate, nu mai avea nici 
slujbă. În atare situaţie, chiar ar fi dovedit luciditate dacă şi-ar fi tocat puţinii bani 
rămaşi spre a cumpăra lucruri mai mult sau mai puţin necesare, dar nu vitale? 

Cităm din aceeaşi epistolă a lui Missir: 


„Mai deunăzi îmi spunea că el este «ein aufpegebener Mensch» (un om sacrificat 
— n. ns.) şi în adevăr acesta este sentimentul ce pare că-l are despre sine. Cu două zile în 
urmă dispăruse cu provisorul de la liceu, cu Dogaru, şi nu-l mai vedeam. Am avut ieri o 
adevărată surpriză întâlnindu-l mai vesel şi mai comunicativ, istorisindu-ne că s-a dus 
cu Dogaru la Pesther (o grădină din Iaşii acelor vremuri — n. ns.) — Dogaru e rudă cu 
[V. A.] Ureche — şi că a dormit acolo, că mănâncă la masă la Dogaru şi îşi trece timpul 
cu el, că d-na Dogaru e o femeie tare bună. Asară a venit la Junimea şi era iar 
întunecat la fată.” 


Socotindu-se un om sacrificat, Eminescu nu avea un sentiment, cum 
crede Missir, ci făcea o constatare. Şi, cum încă putea să fie „vesel” şi 
„Ccomunicativ”, rezultă limpede că nu o făcea de pe poziţii fataliste, starea 
lui depinzând de mediul în care se afla — Junimea nedovedindu-se unul 
prielnic, din motive lesne de bănuit. 

În ciuda acestei realităţi corect percepute, moralul lui Eminescu nu era 
nici pe departe atât de căzut cum îl prezintă Vlahuţă. Missir mai raportează: 


„Nefiind bine cunoscut cu dânsul de mai înainte, când m-am întors la laşi după 
Paşti m-am ferit de a-i intra în suflet, pentru ca să nu-l jenez. Încetul cu încetul am 
intrat însă în intimitatea lui prin Pompiliu, astfel că azi când îi dau prilej, îmi spune 
multe şi-l cunosc foarte bine în ceea ce este şi cum este...” (subl. ns.). 


În acel an, Paştele căzuse pe 5 aprilie. Aşadar, în circa o lună, fără să-i fi 
fost „bine cunoscut” lui Eminescu „de mai înainte” , Missir reuşeşte să pătrundă 
„în intimitatea” acestuia. Mai mult, el face o mărturisire senzaţională: Eminescu 
îi spunea multe, dar numai cu condiţia ca să i se dea prilejul să o facă. Adică, 
Eminescu vorbea, dar numai dacă alţii aveau timp şi pentru el! 

Ce să mai credem despre afirmaţiile lui Vlahuţă? 

Scrisoarea lui Missir este mai apropiată prin cele relatate de mărturia lui 
Sânceleanu, asigurându-ne că aceasta este plauzibilă. În măsura în care spune 
adevărul, Sânceleanu marchează unul dintre primele momente în care „amicii” 
au avut o serioasă tresărire în urma întâlnirii lor directe cu Eminescu, după 
„întunecarea” acestuia. În contextul dat, recitarea unor „bucăți întregi din 
Virgiliu” poate fi privită drept subtilă atenţionare a celorlalţi asupra realei 
stări de sănătate. 

Fără a băga mâna în foc pentru exactitatea spuselor lui A. B. Sânceleanu, 
constatăm că starea de spirit prezentată de acesta este atestată şi de I. Păun- 
Pincio, când se referă la sosirea lui Eminescu în Botoşani: 


„Era voinic şi vioi. Fără barbă, fără mustăţi părea foarte tânăr şi parcă nu-mi 
venea a crede că acesta e omul, că acesta e poetul care a suferit atâta. Răspundea 
zâmbind şi fuma cu multă poftă un capăt de ţigară. (...) 

Poetul râdea... Era sănătos, vesel, mulțumit” (epistolă, 22 ianuarie 1895). 

+ 

Dacă poziţia lui Mille seamănă cu a lui Maiorescu, lucrul este curios şi 
nu tocmai. Ţara a fost şi este condusă de un element politic, a cărui împărţire 
în partide a fost şi continuă să fie în bună măsură formală, la nevoie, stânga 
şi dreapta fiind totuna. În şcoli, se învaţă că liberalii şi conservatorii ar fi dat 
o bătălie pe viaţă şi pe moarte, dar nu se spune că această luptă nu s-a dus 
între doctrine şi idealuri precis exprimate, ci între persoane, ale căror interese, 
simpatii şi legături cu străinătatea diferă. De aceea, a spune că s-ar fi luptat 
partidele este impropriu, căci acestea nu sunt decât o mică armată de inşi cu 
carnet de membru, slujind o mână de generali ambiţioşi, gata oricând să 
tocmească ciomăgari, care să le aducă voturi. La fel, socotim incorect a spune 
că politica ar fi curvă, „curve” fiind doar anumiţi politicieni, care, tocmai 
prin lipsa lor de simţire şi, adesea, prin minima lor cultură, pot deveni un real 
pericol social, capabili să falimenteze un neam ori să-l târască în războaie. 

+ 

N. Georgescu citează un articol apărut în Almanahul ziarului Adevărul 
(1911), în care, pornindu-se de la teoria „legăturii dintre geniu şi nebunie”, 
sunt date exemple concrete de „seminebuni care au avut o înaltă valoare 
socială” (Goethe, Balzac, Newton, Voltaire, Flaubert etcetera). Textul se 
încheie cu următoarea frază: 


„Și, pentru a cita şi unul de la noi, se ştie că Eminescu a fost paralitic general şi a 
murit nebun.” 

Cum spuneam, articolul a apărut în Almanahul Adevărul. Reamintim că 
Mille se lăsase de socialism încă din 1895, preferând să devină patron (apoi, 
şi „director politic”) al acestui ziar. Dacă în 1887 Eminescu îl silise să-şi 
înghită veninul, acum, acesta nemaitrăind, putea da liniştit din clanţă şi din 
stilou sau putea accepta ca alţii să scrie în ziarul lui lucruri care, înainte de a 
fi adevărate, trebuiau să-l ungă pe el la inimă. 

Reamintim că tot în Adevărul, în acelaşi an, a apărut articolul mincinos 
de la un capăt la celălalt semnat de Al. Ciurcu (Din amintirile mele — 17 
octombrie 1911), prin care acesta povestea cum Ventura (decedat de doi ani, 
la acea vreme) l-ar fi dus pe Eminescu la băile Mitraşewski, după care ar fi 
anunţat Prefectura că acesta ar fi înarmat şi că ar intenţiona să-l asasineze pe 
rege — denunţ a cărui urmare ar fi fost rapida arestare şi internare a „teroristului” 
în ospiciul privat al lui Şuţu. 

De asemenea, N. Georgescu mai scrie că în 1887 Mille ar fi organizat „o 
adevărată campanie de presă pentru a strânge bani prin chete publice, ca 
să aibă Eminescu din ce trăi”. Cum ar reacţiona oare N. Georgescu dacă 
alţii, în pofida voinţei sale, ar cerşi sub pretextul că dumnealui ar fi un dezaxat 
de geniu, care ar merita să moară în linişte? Oare experienţa lui Eminescu 
chiar trebuie trăită pentru a fi corect înţeleasă şi pentru a deveni lecţie? 

Şi-apoi, Mille să fi organizat acea „campanie de presă”? Mille conducea 
Lupta? Vom vedea ce scrie Vlahuţă, zece zile mai târziu. 

+ 

Citate culese din pod 

Potrivit lui I. Nica şi lui Săluc Horvat, în această zi Eminescu i-ar fi scris 
lui V. Pogor: 


„...Nu pot să uit dragostea ce mi-ai arătat când am fost găzduit şi prin bunăvoința 
căruia am fost recomandat ca director de bibliotecă. Azi sunt într-o stare materială tot 
aşa de precară ca pe vremea când eram student la Berlin. Atunci d. Maiorescu mi-a 
trimis din banii statului 100 de galbeni...” 


Nu ştim de unde este preluat citatul — autorii nu precizează — şi nici de ce 
nu a fost publicată scrisoarea întreagă. Prin urmare, nu putem şti nici dacă 
este autentică. Pentru a cui imagine a fost tipărit acest pasaj nu mai trebuie s-o 
spunem. Admiţând că Eminescu ar fi pus pe hârtie asemenea rânduri, devine 
esenţial ce anume scrisese înainte şi după aceste trei fraze. Ipotetica amintire 
a unor gesturi frumoase poate fi folosită şi pentru a sublinia, prin contrast, 
fapte prezente de semn contrar. 

17 ianuarie 
Eminescu denunţă mârşăvia 
Lupta publică epistola lui Eminescu către Gh. Panu, replică la textul lui 
C. Mille: 


„lubite Panu, 
S-a răspândit prin ziare ştirea că aş fi grav bolnav. Toate aceste zvonuri, lipsite de 
orice fundament, sunt răspândite, 


poate cu rea intenție, din laşi, încât Ultime Informatiuni 


d. C. Mille, într-unul din articolele 
sale, a găsit motiv de-a vorbi de boala Biy- ; 
mea pretinsă (subl. ns.). Te rog a Primim de la prietenul nostru E- 


spune tuturor că se află în deplină || minescu următoarea scrisoare : 
eroare şi că (afară de suferința mea 
de picioare) nu am absolut nimic. Un Monastirea Neamţului. Ianuario 1887 
mic dementi în organul d-tale de Iubite Panu, 

publicitate n-ar strica.” 


S'a r&spândit prin ziare ştirea că aş 
Poate unii îşi spun că e||fi grav bolnav. Toate aceste zvonuri 
imposibil ca Eminescu să nu fi ||lipsite de ori-ce fundament sunt răs- 
fost niciodată bolnav psihic, câtă || pândite, poate cu rea intenție, din 
vreme, în prima scrisoare către ||laşi, în cât şi d. C. Mille într'unul din 
Chibici, trimisă în 1884 de la||articolele sale, a găsit motiv dea vorbi 
Ober-Dăbling, el însuşi făcea şi || de boala mea pretinsă. Te rog a spu- 
următoarele mărturisiri: ne tuturor că se află în deplină eroa- 
re şi că (afară de suferinţa mea de 
„Nu sunt deloc în stare să-mi || picioare) nu am absolut nimic. Un mic 
dau seama de boala cumplită prin || dementi în organul d-tale de publici- 
care am trecut, nici de modul în care || tute mar strica. 
am fost internat aici în ospiciul de Primeşte salutările melo cele maï 


alienaţi (subl. ns.). Ştiu numai atât å 
că boala intelectuală mi-a trecut, deşi cordiale, on care rămân al d-tale cre- 
dincios priatan. 


fizic stau îndestul de prost.” 


M. Eminescu 


Şi, ar mai putea continua 
dumnealor raţionamentul, dacă Lupta, 17 ianuarie 1887 
Eminescu însuşi recunoaşte în 
scris că nu-şi dădea seama de boala cumplită prin care trecuse, ar fi evident 
că maladia nu era invenţie. Aşa cum am mai arătat şi cum — la nevoie — vom 
mai repeta, Eminescu nu le-a scris de drag nici lui Chibici, nici lui Maiorescu, 

epistolele expediate acestora din Viena constituind pentru el un compromis 
absolut necesar, fără de care se convinsese că risca să rămână definitiv în 
ospiciu. O dovadă în acest sens aflăm şi în „Sumar din povestea bolii 
Domnului Eminescu Mihail” , cules de Ion Grămadă direct de la Obersteiner. 
Aici citim (sublinierea ne aparţine): 


24. ianuarie. Pare destul de bine, dă răspunsuri corecte, îşi aminteşte de începutul 
bolii, ia parte la discuţii, serios, prietenos, doreşte informaţii în legătură cu situaţia lui.” 


În acea epocă, Bucureştii şi Viena aveau calendare diferite. În Imperiu 
era în vigoare stilul nou calendaristic, care devansa cu 12 zile stilul vechi, 
valabil în România şi folosit cu consecvență şi de Eminescu. Prin urmare, 24 
ianuarie vienez echivala cu 12 ianuarie românesc. Observăm astfel că în 
aceeaşi zi în care încerca să-l liniştească pe Chibici, asigurându-l că n-ar fi 
reţinut nimic din cele ce se petrecuseră cu el (mai bine zis împotriva lui), 
Eminescu îl convingea pe Obersteiner de contrariu, cu speranţa că va fi 
externat. Dar asupra măsurilor de auto-protecţie luate de Eminescu într-o 
lume ce-i era ostilă vom reveni. 

+ 

Dacă la Neamţ Eminescu s-ar fi aflat în ospiciu, nu chiar în mănăstire, 
aşa cum el însuşi scrie, i-ar fi fost imposibil să răspundă articolului lui Mille 
-— ŞI, în nici un caz, atât de rapid. Înainte de orice, trebuia să aibă ziarul 
Lupta, or un balamuc care avea probleme cu numărul de cearceafuri şi cu 
hrana zilnică a pacienţilor ne îndoim că îşi permitea astfel de luxuri. Să spunem 
însă că totul s-a petrecut întâmplător (cineva din afara stabilimentului, ar fi 
trecut pe-acolo şi avea cu sine ziarul cu pricina ori că intendentul era un 
cititor înfocat al lui Panu şi făcuse abonament în nume propriu etcetera)? Să 
admitem, dar ce explicaţie mai găsim faptului că un alienat internat în balamuc 
îl determina pe patronul ziarului Lupta să-şi recunoască eroarea? Ce explicaţie 
mai găsim faptului că, peste nici două săptămâni, la 25 ianuarie, lucrurile se 
vor repeta identic? 

Nu mai pierdem timpul analizând minuţios toate cele necesare pentru ca 
Eminescu — alienat aflat sub tratament, se zice — să-i scrie lui Panu (hârtie şi 
cerneală, bani pentru timbru, acceptul intendentului, amabilitatea unui curier 
ş.a.). Ne rezumăm la a constata că în aberanta ipoteză Mille-Zosin, Eminescu 
numai duios nu ar fi fost tratat. Corespondenţă bogată, cum a avut Eminescu? 
O glumă! Cine nu crede, să parcurgă mărturiile privind pretinsa şedere în 
ospiciul de la Neamţ, prezentate de noi până acum! Reamintim doar ce spune 

A. Z. N. Pop: „la Neamt Eminescu a fost tratat cu găleți de apă rece aruncate 
pe spinare şi în cap, cu cufundări în putină — tratament rudimentar 
hidroterapic — şi cu bătăi cu frânghia udă”. Azi-mâine o să aflăm că Eminescu 
citea Lupta în butoi, sub apă! 


21 ianuarie 
Lupta, rubrica Informaţiuni, pagina 2: 


> 
Am publicat mal zilele trecute o 
scrisoare de la Eminescu prin care 
restabilea el singur adevărul în pri- 
viuţa stăreï lu! de sănătate. 
Astăzi primim o altă scrisoare de 
la o persoană din Neamţu în care 


„Am publicat mai zilele trecute 
o scrisoare de la Eminescu prin care 
restabilea el singur adevărul în 
privinţa stărei lui de sănătate. 

Astă-zi primim o altă scrisoare 
de la o persoană din Neamţu în care 
scrisoare ni se spune că Eminescu a 
început a se ocupa serios şi a compus 
deja câte-va poezii.” 


scrisoare ni se spune că Eminescu 4 
loceput a se ocupa serios şi a şi 
compus deja câte-va poezit. 
Bănuim că este vorba de pui 

poeziile pe care i le-a trimis lui 
Negruzzi, poezii care, în marea 
lor majoritate, nu au fost publicate din raţiuni ce dovedesc încă o dată că nu 
exista interesul ca măcar poetul Eminescu să mai supravieţuiască public. 
Oricum, ştirea este foarte importantă, deoarece ea reprezintă o dovadă 
indirectă că Eminescu a expediat pe adresa Convorbirilor literare mai multe 
poezii, nu una. 


Lupta, 21 ianuarie 1887 





25 ianuarie 

O pâine, pentru „cel mai mare poet”! 

Fără a-şi modifica direcţia şi scopul, ziarul Lupta schimbă strategia, 
renunțând la elementul medical, pe care Mille îşi bazase strania şi agresiva 
milogeală din 15 ianuarie. Aşa apare o jenantă scrisoare-apel (Scrisoare către 
cititori), redactată de Vlahuţă (textul integral se află în Anexa 7): 


„Acum cinci ani, amicii şi admiratorii D-lui loan Brătianu au deschis, în toată 
țara, liste de subscripții, şi i-au adunat un milion. Mă abţin de la orice reflecţie. Câtă 
nevoie avea primul nostru ministru de acest ajutor, e un lucru de discutat... Şi regele a 
avut mai deunăzi nevoe de vr’ o două spre-zece moşii mari, şi țara "i le-a dat la moment. 

Noi, românii, suntem de-o generositate fără seamăn. Aceasta se ştie.” 


S-o şti, dar se şi uită al naibii de repede! 

Lăsându-i pe rege şi pe Brătianu să-i rumege spusele, Vlahuţă continuă: 


„Trăeşte în țara asta un om într adevăr superior şi într adevăr sărac. Omul acesta 
nu e nici rege, nici prim-ministru. El n'a făcut răsboi. El n'a luat Plevna, din porunca 
lui şi pentru glorificarea lui n' au murit nici măcar o mie de dorobanţi. 

Şi cu toate acestea e un om mare...” 


E vorba de Eminescu, pe care Vlahuţă îl socotește „cel mai mare poet”, 
ba chiar „singurul poet de-o adevărată valoare în zilele noastre”, care „şi-a 
dobândit, printr'o muncă inteligentă şi neîntreruptă, pe lângă cunoştinţa 
perfectă a limbii, o cultură serioasă şi vastă, pe care puţini, foarte puțini 
oameni or fi având?o în țara românească”. 

„Cel mai mare poet”? Cine, un „nebun”? Să nu-i sară muştarul lui 
Alecsandri şi, prin (profundă) simpatie, avocatului Titus? 

Vlahuţă insistă asupra faptului că „Eminescu e sărac”, socotind cu drept 
cuvânt că „Aceasta nu e o ruşine, pentru el, dar e o mare nenorocire şi 
pentru el şi pentru noi”. Apoi, cu ceva emoţii, umblă la coarda sensibilăa 
omului, sperând să nu fie complet înţepenită: 


„nu pot să cred că nu se va găsi inimi bune şi drepte, cari să simtă că rugăciunea 
mea nu e cerşire, şi darul lor nu e pomană. 

El sufere, şi nouă să nu ne pese?... 

Ce? Nu ne mai mişcă nimic? (...) 

Tara aceasta, aşa de milostivă şi darnică cu toți străinii nu găseşte un strop din 
legendara generozitate, pentru cel mai ales şi mai fără sprijin copil al ei ... de la care 
moşteneşte cea mai frumoasă bogăţie artistică, ce-a putut agonisi un cap genial, în 
săracul imperiu al literaturii noastre?” 


Ei, uite că... 


„Ne-a scris că i sănătos. Un cunoscut al lui ne spune că se ocupă, şi c'a făcut 
câte-va poesii.” 


„Ne bucurăm s-auzim asta”, vor fi spus mulţi, după care şi-au văzut de 
treabă, fiind cu toţii de acord că, într-adevăr, Vlahuţă are dreptate: „E 
ruşine şi neomenie” . 

După ce şi-a pregătit terenul, Vlahuţă anunţă: 


„Pentru marele nostru poet deschid, fără ştirea lui şi fără voia lui o listă de 
subscripţie” (subl. ns.), 

îndeamnă cititorii să nu dea „cel mai trist exemplu de nepăsare şi de 
ingratitudine” , apoi dă atacul final, sărind la punga omului: 


„Faceţi colecte — zice el —, deschideţi liste de subscripții, organizaţi baluri şi 
representaţii, contribuiţi cu ce puteți, pentru a face o viaţă mai senină acestui geniu 
nenorocit. 

În alte părţi asemenea fapte se chiamă datorii sfinte. Guvernul şi palatul îşi dispută 
onoarea de a le plăti mai în grabă şi mai cu dărnicie. 

La noi guvernul hărăzeşte moşii bogaţilor, risipeşte milioane ca să întrețină spioni 
şi bătăuşi, ca să facă luminaţii şi ca să îngraşe miile de trântori ce'i țin hangul şi i laudă 
isprăvile. 

Noi avem un rege lacom de bani şi cumplit de avar, care tremură de milogeala unui 
sărac, ca de cuțitul unui conspirator, un palat ale cărui uşi sunt vecinic zăvorâte când 
e vorba de milă şi pe al cărui prag zadarnic ar îngenunchia, ş' ar plânge un nenorocit! 

La D-voastră, iubiţi cititori, e toată nădejdea, iar lista de subscripţie e la 
administraţia ziarului Lupta.” 


La sfârşit, spre deosebire de C. Mille, care scria: „întind talgerul 
publicului” , deoarece socotea că „poetului Eminescu "i se cuvine ca răsplată 
națională cel puţin o moarte liniştită...” , Vlahuţă are altă motivaţie („pentru 
a face o viaţă mai senină acestui geniu nenorocit” ). Cu toate acestea, când 
ne amintim ultimele versuri din Scrisoarea II, aşa cum atenționează Caragiale 
că au fost iniţial: 


„De-oi urma să scriu în versuri, teamă-mi e ca nu cum-va 
Famenii din ziua de-astăzi să mă 'nceap' a lăuda. 

Dacă port cu uşurinţă şi cu zâmbet a lor ură 

Laudele lor de sigur m'ar scârbi peste măsură”, 


nu ne-ar mira ca vaierul dulceag al lui Vlahuţă să-l fi iritat pe Eminescu chiar 
mai mult decât calomniile lui Mille. 

Marea greşeală a lui Vlahuţă (căci greşeală sperăm c-a fost, deşi există 
anumite suspiciuni generate de faptul că el nu a dat imediat publicităţii răspunsul 
prompt primit de la Eminescu, ci doar după decenii) constă în faptul că, fără 
să o spună explicit, el se alătură cererii formulate de Mille cu doar zece zile 
mai devreme. Practic, deşi motivaţia şi esenţa demersului lui au alte aparenţe, 
Vlahuţă rămâne un ecou al lui Mille — distorsionat, dar ecou. 

În sfârşit, spre deosebire de Mille, care, cu zece zile în urmă, întindea un 
talger imaginar, Vlahuţă se prezintă pe sine organizator al milogelii centralizate 
(deschid, fără ştirea lui şi fără voia lui o listă de subscripţie” ) şi precizează: 
„lista de subscripţie e la administrația ziarului Lupta” . 

Eminescu îi va replica lui Vlahuţă peste numai două zile. Între timp, 
însă, se pronunţă şi Ştefan Vârgolici. 
+ 
„E o adevărată ruşine” 
Ştefan Vârgolici îi transmite lui Iacob Negruzzi: 


„Eminescu, care e la Neamţu, e cu totul bine, dar dacă ar veni la laşi n-ar avea cu 
ce trăi. Nu s-ar putea face nimic pentru dânsul? Vro rentă viageră, vro recompensă 
națională? Sau vro pensiune de la vrun bogătaş de pe acolo? E o adevărată ruşine 
pentru ţară ca un asemenea om să nu aibă cu ce trăi pe viață, când numele lui va trăi 
cât veacurile” (subl. ns.). 


Prin aceste rânduri, Vârgolici nu face decât să atenționeze că Eminescu 
nu avea nici o sursă de venituri (lucru perfect adevărat) şi că spusele lui 
Mille, publicate în Lupta, sunt baliverne. Asemenea Emiliei Humpel, el este 
revoltat de nepăsarea oamenilor influenţi şi/sau bogaţi, faţă de situaţia unei 
valori ca Eminescu, precum şi de minciunile spuse pe seama lui. 

Nici astăzi, chestiunea banilor lui Eminescu şi a celor strânşi pentru el 
nu a fost limpezită de domnii care i-au scris şi rescris o mereu altă viaţă, 
complet străină de realitate. Conform acestora, Eminescu avea parale atunci 
când normal era să nu le aibă, şi invers, banii îi lipseau atunci când firesc ar 
fi fost să-i prisosească. 

[Notă: Ştefan Vârgolici este cel căruia Maiorescu i-a trimis la 7 octombrie 1875 o 
lungă şi învăluitoare epistolă (pe care am prezentat-o integral în pagini trecute), 
încercând, între altele, să-l convingă cu ipocrizie că veniturile mari distrug omenia şi 
talentul din individ dictându-i cum să acţioneze astfel încât să-şi poată face el jocurile: 
„D-ta... ai câştigat destul şi câştigi destul. A câştiga prea mult, ar fi o adevărată 
pierdere. Ştii că Pascu e un om moraliceşte ruinat; Bodnărescu îmi face asemenea 
impresia a fi pierdut pentru poesia...” Peste vreun an, la 11 septembrie 1876, Maiorescu 
îl include pe Vârgolici între acei „oameni de care am putea dispune — o impor-tantă 
falangă pentru mai târziu”, dar îl socoteşte „dubios”. Tot Vârgolici este cel care a 
intenţionat să se însoare cu văduva cu care trăia şi care rămăsese însărcinată, dar, după 
cum relatează G. Panu, a trebuit să renunţe din cauza presiunilor făcute de liderii Junimii.] 


26 ianuarie 
Eminescu către Vlahuţă: 


„Dragă Vlahuţă, 
Nu te pot încredința îndestul cât de odioasă e pentru mine această specie de 
cerşetorie, deghizată sub titlul de subscripţie publică, recompensă naţională etc. E drept 

că n-am bani, dar aceasta e departe de a fi un motiv pentru a întinde talgerul în public. 
Te rog să desistezi cu desăvârşire de la planul tău, oricât de bine intenţionat ar fi, 
de-a face pentru mine apel la public. Mai sunt destule alte mijloace onorabile pentru 
a-mi veni în ajutor, iar cel propus de voi e desigur cel din urmă la care aş avea vrodată 
recurs. 

Te rog ca în scrisoarea ta viitoare să-mi comunici, de se poate, adresa lui lancu 
Caragiale, căci am a-i aduce aminte o promisiune care mi-a făcut-o. 

Sărutându-te şi rugându-te să spui complimentele mele d-nului şi d-nei Păucescu, 
rămân al tău 

Credincios prieten 

M. Eminescu 

N.B. Adresa mea o ştii.” 


Scrisoarea, având „un scris corect, îngrijit, fără ezitări sau tremurături” (l. 
Nica), a fost publicată, abia după 27 de ani, în Universul literar (16 iunie 1913). 

Unde se găsea Eminescu în clipa în care a redactat şi această a doua 
epistolă? Biografii zic că în ospiciu. Aşa cum am arătat, noi credem că ar fi 
fost imposibil. Nota din finalul epistolei („Adresa mea o ştii” ) arată şi ea că 
nu putea fi vorba de ospiciu, deoarece cu doar câteva zile înainte Eminescu 
tocmai contestase spusele lui Mille, care susţinea că s-ar afla internat acolo, 
iar presa recunoscuse că Mille greşise. De aceea, dacă Vlahuţă ştia adresa 
lui, în mod cert aceasta era alta decât a ospiciului (de altfel, Vlahuţă nici nu 
a scris în acea perioadă că Eminescu ar fi bolnav). 

Textul scrisorii nu a văzut lumina tiparului decât în 1913. De ce? Nu a 
vrut conducerea ziarului Lupta să revină cu o altă misivă? Posibil, dar 
improbabil, de vreme ce, cu doar câteva zile înainte, publicase o ştire venită 
de la un anonim, care informa redacţia că „Eminescu a început a se ocupa 
serios şi a compus deja câte-va poezii”. De aceea, pare mai plauzibil ca 
Vlahuţă, căruia îi era adresată, să nu fi vrut să o publice. (Chiar presupunând 
că Panu ar fi respins cererea lui Vlahuţă de a o da publicităţii, acesta din 
urmă putea apela la o altă foaie — de exemplu, la Universul, care se arăta 
încă de atunci extrem de interesat de soarta lui Eminescu, preluând toate 
ştirile mai importante despre acesta). 

De ce a(r fi) păstrat Vlahuţă scrisoarea doar pentru sine? Greu de răspuns. 
Oare, pentru că nu-i cădea bine ca acţiunea promovată de el spre ceea ce 
socotea a fi binele lui Eminescu să fie public taxată de acesta nici mai mult, 
nici mai puţin decât o odioasă „specie de cerşetorie” ? Sau pentru că astfel 
devenea imposibilă lansarea listelor de subscripţie, atât de necesare în 
scenariul unora? 

Trebuie ştiut că pe atunci se făcea destul de des apel la mila cetăţeanului. 
Pentru Brătianu, am văzut, se colectase „un milion” — sumă care departe de 
a fi de colea, reprezenta echivalentul unui salariu de 500 de lei, plătit timp de 
peste 166 de ani! De asemenea, se organizau spectacole „în beneficiul” unuia 
sau altuia. De pildă, Universul din 15 aprilie 1887 anunţă la rubrica Ştiri: 


„Astă seară, la Teatrul naţional, în beneficiul d-nei Ana Manolescu, senzaţionala 
dramă «Moartea civilă»”, 


iar a doua zi revenea cu o informaţie similară: 


„Deseară la Teatrul Naţional «Boccacio» în beneficiul d-nelor M. Ionescu, El. 
Mateescu, E. Odesianu şi d-lor Catopol şi Roşianu.” 


Din primul anunţ vedem că „moartea civilă” era un subiect care interesa 
în epocă. Aşadar, contemporanii care vorbesc de moartea civilă a lui 
Eminescu n-au nici măcar meritul de a fi originali. 


1 februarie 
Este publicată poezia De ce nu-mi vii (Convorbiri literare). 
+ 

Acasă, în biroul lui din strada Mercur 1, Maiorescu notează iritat: „Am 
scris lui Ocăşanu la Paris, 41 Bd. St. Michel, i-am trimes 100 franci francezi 
şi l-am rugat să mă lase în pace.” Lansator profesionist de zvonuri şi om al 
Poliţiei, Ocăşanu este dintre cei doi civili care ar fi apelat la Poliţie pentru a-l 
ridica pe Eminescu de la baia Mitraşevski, în 28 iunie 1883. Alături de 
Siderescu, Simţion şi T. Nica, numele lui apare în cele două procese-verbale 
existente în primul dosar de curatelă întocmit lui Eminescu, în iulie 1883. 
Tot Ocăşanu a fost cel care a pretins că Eminescu ar fi presimţit ca va 
„înnebuni” şi, de aceea, l-ar fi rugat să aibă grijă de el când va veni nefericitul 
moment. Împreună cu alţi patru, Ocăşanu a fost expulzat în septembrie 1885. 
Ne întrebăm dacă şi cu ce îl şantaja pe Maiorescu. 


De la Mănăstirea Neamţului, Eminescu îi scrie lui Socec: 


„Stimabile domnule, 

Vă rog a mi se trimite, conform promisiunii d-voastre, numerii pe ianuarie şi 
fevruarie ale «Convorbirilor literare». 

Al d-voastre devotat 

M. Eminescu.” 

Putuse cere Eminescu să-i fie trimisă revista la ospiciu? Nu, căci Socec 
n-ar fi corespondat cu alienaţi mintal. De altfel, reamintim că până şi 
Maiorescu, cu toate că s-a referit de mai multe ori la „alienarea” lui 
Eminescu, nu a afirmat niciodată că acesta ar fi fost internat în ospiciul 
de lângă Mănăstirea Neamţului. 

Cum a ajuns Eminescu să-i scrie lui Socec sau când şi în ce termeni i-a 
făcut acesta invocata promisiune, nu mai prea sperăm că vom afla din 
documente, deoarece mâna nevăzută care le-a cules şi le-a pus bine n-o să le 
returneze de bunăvoie (dac-o mai avea ce returna!). Un lucru rămâne însă 
incontestabil: Eminescu şi Socec îşi mai scriseseră. Cererea adresată lui 
Socec explică rapiditatea cu care Eminescu a parat atacul lui Mille, dovedind 
că era la curent cu informaţiile mediatizate prin presă. Scrisoarea este 
importantă şi din cauză că, pentru ca Eminescu să solicite în avans numărul 
din ianuarie 1887, prima lui scrisoare către Socec trebuia să fie anterioară 
datei de 1 ianuarie 1887 (Convorbiri literare apărea mereu în prima zi a 
lunii). Astfel, devine foarte plauzibil ca prima epistolă de acest fel trimisă de 
Eminescu lui Socec să dateze din decembrie 1886. 

Reacţia lui Socec, care nu şi-a respectat promisiunea, este cu atât mai 
curioasă cu cât el era primul (şi singurul, încă) editor al lui Eminescu, iar 
revista Convorbiri literare îi fusese cedată lui încă din 1885 (când se mutase 
în Capitală). Faptul că atâta timp cât a mai condus-o Negruzzi (până la 1 mai 
1893) acesta s-a bucurat de o independenţă absolută nu explică de ce I. V. Socec 
şi-ar fi încălcat cuvântul faţă de Eminescu. Este însă posibil ca şi acum să fi 
intervenit Maiorescu — aşa cum avea să o facă şi peste vreun an şi jumătate, 
când fie l-a minţit pe Socec, pentru a obţine el drepturile de autor al lui 
Eminescu, fie i-a dezvăluit planurile lui de viitor: 


„Eminescu, care este aici şi nu e în starea sigură de a se îngriji însuşi, se formează 
un Comitet de amici care să l ia iarăşi sub un fel de tutelă. (...) 
Vă rog, daţi d-lui Pătraşcu acomptul de 500 lei noi pentru ediţia a treia a poeziilor 


lui Eminescu...” 


Autori Era 27 iunie 1888. „Amicii” erau chitiţi pe treabă. 
S. Horvat, M. Eminescu. Dicţionar cronologic: 


„febr. 1. Convorbirile literare publică poezia De ce nu-mi vii. 
Aceasta a făcut pe mulţi să creadă că poetul îşi revenise complet. De 

fapt poezia trimisă în perioada bolii nu era decât o rememorare, acolo în sanatoriu, a 
unei poezii create înainte de 28 iunie 1883, când izbucnise pentru prima dată boala.” 


Aşteptăm ca autorul să demostreze: 1) că boala a izbucnit „pentru prima 
dată” în ziua de 28 iunie 1883; 2) că, scriind De ce nu-mi vii, Eminescu nu 
a creat, ci a rememorat, ca după dictare (ipoteză contrazisă de faptul că varianta 
trimisă lui Negruzzi nu se regăseşte între versiunile aflate în lada cu 
manuscrise); 3) că rememorarea s-a făcut „acolo în sanatoriu”. 

De asemenea, aşteptăm numele celor care ar fi avut impresia „că poetul 
îşi revenise complet” , evenimentele care ar fi produs respectiva iluzie, precum 


şi dovada că s-ar fi înşelat. 


2 februarie 
Cine nu ştie că în această zi Ion Creangă şi V. G. Morţun îl vizitează pe 
Eminescu la Mănăstirea Neamţului? 
De la Florin Rotaru aflăm: 


„O mărturie făcută de fiul marelui povestitor humuleştean, căpitanul C. I. Creangă, 
confirmă ipoteza noastră: «I. Creangă, nemângâiat de boala scumpului său prieten, 
M. Eminescu, propuse domnilor V. G. Morţun şi Alexandru Cuza să scoată o cărticică 
cu chipul lui Eminescu, pe care să o vândă spre folosința şi pentru căutarea sănătăţii 
lui Eminescu” . 


Posibil ca informaţia să fie corectă, dar rezultatele de până acum ale 
anchetei noastre jurnalistice ne obligă să suflăm şi-n iaurt. Din păcate, din 
cauza unor biografi periculoşi, ca să nu spunem mai mult, din motivaţia: 
„spre căutarea sănătăţii”, publicul înţelege aproape automat că, în cazul 
Eminescu, ar fi vorba de sănătatea mintală, pentru a cărei îngrijire ar fi fost 
făcute inclusiv repetate drumuri în străinătate — desigur, pe paralele acelor 
„prieteni şi numai prieteni” strânşi în jurul lui Maiorescu. Fals! 

Cu ocazia acestei vestite vizite să se fi stabilit primi termeni ai înţelegerii 
lui Eminescu cu Morţun, privitor la editarea unui nou volum de poezii? Sau 
palma fusese bătută de mai înainte, Creangă şi Morţun făcând acum un drum 
de plăcere? Sigur este doar că, în cazul în care socialistul Morţun şi-ar fi ţinut 
cuvântul, aşa-zisa „ediție Maiorescu” trebuia să înceteze a mai apărea. 
Norocul lui Maiorescu a stat în grosimea obrazului lui Morţun. Dar despre 
asta, pe larg, în pagini viitoare. 

Suspect cât de uşor şi de superficial trec biografii cu vederea importanţa 
prezenţei lui Creangă în viaţa lui Eminescu, în perioada 1884-1889, 
eliminându-l cu totul din predicile dumnealor privind pretinsa internare în 
ospiciul de lângă Mănăstirea Neamţului! Nu se vorbeşte nici de relaţii strânse, 
nici de răcirea lor. La fel, în cazul Veronicăi. Pur şi simplu, se tace. Este şi 
asta o politică! 

Relaţiile dintre Eminescu, Creangă şi Veronica au fost şi continuă să fie 
ţinute în umbră, spunându-ni-se doar că genialul povestitor a contribuit cu 
numai 25 de lei pe an la chetele făcute pentru a-l ţine pe Eminescu prin 
balamucuri. La fel, prietenia lui Eminescu cu Caragiale este enunțată, dar nu 
se spune mai nimic despre cum s-a manifestat după plecarea lui Iancu de la 
Timpul, puţinele informaţii existente asupra modului în care Maiorescu a 
stricat această prietenie şi cele câteva date destul de vagi, în mare parte 
insinuante, referitoare la Veronica sunt şi ele derizorii. Se intenţionează 
încremenirea într-un unic şi viclean scenariu, care prezintă o lume amorţită, 
aproape împietrită. Or, tocmai atunci s-au dat bătăliile cele mai crâncene, 
care împingeau Țara pe şleauri de import — căi potrivnice convingerilor lui 
Eminescu. Se doreşte să se impună aparenţa unei lumi provinciale liniştite, 
calme, unanim ocrotitoare a „bietului Eminescu”. Imagini ieftine, create 
artificial. Ni se cere să credem că numai strania coincidenţă ce a jalonat 
destinul lui Eminescu putea face ca, imediat ce s-a stins el, să moară şi Harieta 
(sora care ştia mai multe decât aflăm din epistolele ce au ajuns până la noi), 
Creangă (singurul prieten constant acceptat şi de Eminescu) şi Veronica 
— iubirea vieţii lui. Şi, aflăm mai nou, acestora alăturându-li-se încă un personaj 
dispărut în condiţii misterioase: Eduard Gruber, cel care i-ar fi fost ginere 
Veronicăi, dacă aceasta nu ar fi dispărut prematur şi omul pe mâna căruia se 
aflau manuscrisele lui Creangă (distruse aproape integral după decesul lui). 

Cu privire la Creangă, Călinescu notează: „Pe la începutul lunii februarie 
îl vizitară Creangă şi Morțun”. Asta o spune în 1932, în Viața lui Mihai 
Eminescu (1932), şase ani mai târziu, dar în Viaţa lui Ion Creangă, celor doi 
fiindu-le adăugat Vlahuţă, scos din manşetă: 


„Prietenii din generația mai tânără, Vlahuţă, Morţun, merseră să vadă pe Eminescu 
la mânăstire. Se duse şi Creangă cu Morţun la începutul lui februarie, când poetul se 
limpezise iarăşi la cap.” 


Observăm că, potrivit „divinului”, Morţun ar fi făcut cel puţin două 
drumuri la Neamţ. De ce Vlahuţă nu a consemnat nici un cuvânt despre o 

asemenea plimbărică? Dar, mai ales, de ce nu l-a contrazis pe Mille, cu care 
se întâlnea în redacţia ziarului Lupta? 
Şi despre Creangă, Călinescu are numai cuvinte de „laudă”: 


„Creangă ar fi aruncat ideea de a se tipări foițe de ţigară cu portretul lui Eminescu. 
Va fi ajutat Creangă el însuşi pe Eminescu? Poate da, mai sigur însă nu. Fiindcă, prin 
firea lui de ţăran, mereu văităreţ, se va fi socotit el însuşi un om sărac, vrednic deopotrivă 
de mila altora. Îl durea numai starea prietenului şi socotea, ca orice om de mentalitatea 
lui, că internarea este o «închisoare». (...) Dis-de-dimineaţă, pe la orele şase şi jumătate, 
Creangă privi din arhondaricul mânăstirii un curcubeu ivit la răsărit, semn, poate, 
pentru el de schimbări în bine. E de bănuit că o superstiție caracteristică bolnavilor 
cuprinsese sufletul povestitorului, fiindcă de aici încolo el pare a urmări de aproape 
starea lui Eminescu. Va fi avut credința că dacă poetul învingea boala, oarecum 
asemănătoare cu a lui, ar fi biruit-o şi el.” 


Citeşti şi te linişteşti: deci Creangă şi Eminescu erau doi „nebuni”, iar 

„văităreţul” mai era şi zgârcit! 
+ 

Nedumeriri 

În pagini trecute, am comentat pretinsa internare a lui Eminescu în ospiciul 
de lângă Mănăstirea Neamţului, urmare a arestării lui în laşi din motive 
necunoscute. De asemenea, ne-am referit şi la vizita făcută de Creangă şi 
V. G. Morţun lui Eminescu, pe când acesta s-ar fi găsit în acel teribil loc. 
Analiza noastră, bazată pe materiale documentare „clasicizate”, care se pot 
regăsi în majoritatea lucrărilor, pornea de la premiza că informaţiile erau 
exacte (prea le foloseau toţi, ne-am spus, şi am căzut victimă prejudecăţi că 
dacă o mulţime spune acelaşi lucru, acesta trebuie să fie şi adevărat). La 
acea vreme, nu puneam nici o clipă la îndoială faptul că Eminescu chiar ar fi 
fost pacient al balamucului de lângă Mănăstirea Neamţului, deşi apariţia lui 
V. G. Morţun era stranie, iar imaginea lui Creangă în arhondaricul Mănăstirii, 
admirând liniştit apariţia unui splendid curcubeu nu se prea potrivea cu aceea 
a lui Eminescu, împărțind o cameră cu şapte-opt nebuni autentici şi neavând 
voie să iasă din grădina stabilimentului. Faptele cuprinse în paginile de mai 
sus ne obligă să scriem acum, precum doctorul Şuţu: „Erroare?/” 

De unde informaţia privind vizita lui Creangă şi a lui Morţun la Neamţ? 
De la Gh. T. Kirileanu, care, într-o Notită asupra manuscriptelor lui loan 
Creangă, face o serie de precizări interesante, din care cităm: 


„Pe păretele din urmă a «Poeziilor populare» de Alexandri, stă scris cu creionul 
de mâna lui Creangă următoarele: 

«În 2 Fevruarie, dimineaţa, pe la vr'o 6 112 ceasuri am văzut un curcubeu frumos 
în spre răsărit, privindu-l din coridorul arhondaricului de la Mănăstirela] Neamţului, 
când am fost cu V. G. Morțun să vedem pe Eminescul!... Era şi omăt de vro palmă 
domnească de gros în una şi noaptea 2 Fevruarie 1887. 

Acum, după atâta amar de secetă, adecă în 2 (două) Septembrie st. vechi, pe la 3 
ceasuri după amează, ear am văzut un curcubeu tot spre răsărit. 1887 Sept. 2. I. Creangă»” 


N-am văzut nici cartea cu pricina, nici vreun facsimil după acest text 
olograf, care bănuim că trebuie să existe, totuşi. Informaţia a apărut într-o 
revistă din Fălticeni, Șezătoarea, al cărei director era Artur Gorovei. Este 
vorba de numărul 12, din decembrie 1899, închinat lui Ion Creangă, „în 
semn de neţărmurită şi veşnică admiraţie” , cum se precizează pe copertă. În 
total, publicaţia are 38 de pagini, dintre care 7 (ultimele) sunt ocupate de 
Notita lui Kirileanu. În întregul lui, textul constituie o depoziţie privind modul 
incalificabil în care au fost prăpădite manuscrisele lui Creangă, grosul lor 
ajungând să fie, la un moment dat, cumpărate de „negustorul Nicolae 
Mihăilescu ... de la un jidan cu chilogramul” („jidanul” înţelegem că era fie 
unul zis Mendel, fie un anume Israiliteanu). De la Nicolae Mihăilescu, 
negustorul român care, fără a şti ale cui sunt manuscrisele, le cumpărase 
pentru a le folosi „la învălirea mărfei vândute”, au fost recuperate doar câteva, 
de „D-l Silvestru, student universitar” . Când citeşti astfel de informaţii, nu 
poţi să nu-ţi aminteşti grupajele fotografice în care Maiorescu tronează încadrat 
de Eminescu, Creangă, Caragiale şi Slavici şi-atunci te întrebi: unde-a fost 
Mecena literaturii române în acele momente? Ce să înţelegem din faptul că 
Junimea a permis ca manuscrisele lui Creangă să fie distruse parcă în 
duşmănie, după ce, supremă umilire a memoriei autorului, slujeau ca ambalaj 
pentru te miri ce mărfuri? 

Gh. T. Kirileanu este cunoscut drept un cercetător serios, iar faptul că el 
a copiat pasajul privind vizita făcută la Neamţ de Creangă şi de Morţun 
direct dintr-una dintre „cărțile rămase de la Creangă, la casa unde a murit, 
căci el avea obicei să scrie pe filele cărţilor fel de fel de însemnări” ar trebui 
să fie argument suficient pentru a îndepărta orice suspiciuni. În plus, unul 
dintre rarii autori în care se poate avea încredere, Gh. Ungureanu, precizează 
şi locul în care se găseşte acum cartea cu pricina: „B.C.U. «Mihai Eminescu» 
din Iaşi, inv. 3667". De asemenea, mărturisim că nu avem temeiuri să ne 
îndoim că Creangă l-ar fi vizitat pe Eminescu (dimpotrivă, ne întrebăm dacă 
în intervalul noiembrie 1886 — aprilie 1887 el nu a fost chiar de mai multe ori la 
Neamţ). Şi, totuşi, acest document provoacă unele incertitudini. 

Nu vom lua în calcul o serie de ciudăţenii ale conţinutului (datare făcută 
şi în cifre şi cu litere, dublă datare [2 (două) Septembrie” şi, doar câteva 
cuvinte mai încolo, „1887 Sept. 2"], semnul exclamării pus după numele lui 
Eminescu etcetera), deoarece nu este vorba nici de ceva aberant, nici de 
ceva ce poate fi contrazis cu probe irefutabile. Există însă şi alte aspecte, 
asupra cărora fiecare este liber să judece. 

Unul dintre ele ţine de meteorologie: curcubeul apare în urma refracției, 
reflexiei totale şi dispersiei razelor soarelui în picăturile de apă din atmosferă. 
Din acest motiv, el nu este vizibil decât înainte şi după ploaie. Or, Creangă 
precizează că afară era „omăt de vro palmă domnească de gros” (subl. ns.). 
Sigur, se poate spune că vremea s-a încălzit, astfel că după ninsoare a venit 
ploaie sau, pur şi simplu, temperatura aerului a crescut dicolo de 0°C, făcând 
să dispară acele de gheaţă din atmosferă — şi poate aşa a şi fost, deşi la acea 
vreme iernile erau mai lungi şi mai reci decât astăzi, zona în care se află 
Mănăstirea Neamţului nu-i tocmai uşă de cuptor, iar Creangă scrie că zăpada 
ar fi fost „în una şi noaptea 2 Fevruarie 1887" — deci, ne putem gândi că, 
din moment ce curcubeul fusese văzut la primele ore ale dimineţii, iar în 
noaptea aceleiaşi zile omătul era la fel de gros, nu plouase. Pentru cât mai 
multă siguranţă, am întrebat la Institutul de Meteorologie dacă pot exista 
excepţii. O doamnă care s-a prezentat Viorica Dima ne-a confirmat că — în 
mod natural — curcubeul nu apare decât atunci când temperatura aerului este 
pozitivă, precizând că un asemenea fenomen nu este exclus în primele zile 
ale lunii februarie, dar că probabilitatea este mică. În consecinţă, putem fi 
siguri că, în cazul în care însemnarea îi aparţine lui Creangă, atunci când a 
mers el la Mănăstirea Neamţului, vremea se mai dezmorţise, iar zăpada 
începuse să se topească. 

Un alt detaliu. Ziarul Lupta din 8 februarie anunţă că „Restriştea în care 
se găseşte strălucitul poet Eminescu” (deci „restriştea” , nu boala!) i-a făcut 
pe unii studenţi ieşeni să organizeze reprezentații teatrale, de soiul celor pe 
care, aşa cum am arătat mai sus, le iniţia chiar Teatrul Naţional, spre 
„Ssustinerea” unor persoane din Capitală. Bine informaţi asupra intenţiilor 
studenţilor, cei de la Lupta transmit la rândul lor că tinerii ieşeni s-au întrunit 
„în ziua de 30 Ianuarie la Universitate”, când şi-au ales „un comitet alcătuit 
din 10 studenţi şi 2 studente” şi când au decis să ceară încuviințarea scrisă a 
lui Eminescu. În acest scop, comitetul „îi trimise o scrisoare foarte 
măgulitoare” , la care ar fi primit răspuns afirmativ („Eminescu încuviință 
cele cerute”). 

Era, deci, imediat după 30 ianuarie sau chiar în acea zi. Peste două-trei 
zile, (cam) pe 1 februarie, Creangă şi Morţun (socialist cu „priză” la tineret) 
ar fi ajuns la Neamţ. Să fie fost o pură coincidenţă? Să nu fi apelat studenţii 
la amabilitatea lor, sperând că, pe lângă scrisoarea lor, nu strica şi „intervenţia” 
unui prieten precum Creangă, aşa explicându-se şi multele detalii 
publicate în Lupta? (Bunele relaţii dintre Morţun şi Mille — redactor la acest 
ziar — erau cunoscute.) 

Lupta susţine că Eminescu ar fi fost de acord cu planul studenţilor. Cum 
aceştia nu au primit nimic scris de la el, se deschid două variante: foaia 
minte sau răspunsul a fost transmis oral, prin Creangă şi Morţun. Numai că, 
de-ar fi existat intermediari atât de importanţi, n-ar fi specificat Lupta acest 
lucru, dacă nu pentru Creangă, măcar pentru Morţun şi cauza socialistă? 

Informaţia care pune însă cel mai serios sub semnul îndoielii adevărul 
din notiţa lui Creangă, descoperită de Gh. T. Kirileanu „Pe păretele din urmă a 
«Poeziilor populare» de Alexandri” este alta. În 1914, sub titlul „D-IV G. Morţun 
şi Eminescu” şi având subtitlu: „Ministrul de interne îşi povesteşte amintirile 
despre marele poet”, Flacăra publică un interviu cu Morţun. Consemnat de 
un anume Al. Şerban, gazetar penibil de obedient, interviul surprinde prin 
faptul că V. G. Morţun nu pomeneşte nimic de vizita lui la Mănăstirea 
Neamţului, deşi o asemenea relatare i-ar fi slujit de minune în atât de evidenta 
lui tentativă de a sugera că s-ar fi aflat cu Eminescu în relaţii mai strânse 
decât în realitate. Şi aceasta cu atât mai mult cu cât, afară de Creangă şi de el, 
fostul elev rebel ajuns la vârsta de 27 de ani, nici un alt picior de „amic” nu 
mai călcase pe la Mănăstirea Neamţului, în perioada în care Eminescu a stat 
acolo. Interviul, asupra căruia vom reveni, ne arată un Morţun mic la suflet, 
mare-n pungă şi-n flaşnetă şi încântat de propria persoană. 


3 februarie 
Eminescu — „cel d'intâi poet român” 
Pe prima pagină a ziarului Universul, fotografia lui Eminescu. Sub 
aceasta, o trimitere la pagina a treia, unde citim următorul text, intitulat Mihail 
Eminescu: 


„Abia câţi-va ani au trecut de când acest nume era foarte puţin cunoscut, şi tot 
atât de puţin pretuit, în lumea acelora cari citesc în ţara românească. În lumea acelora 
cari scriu, duşmanii lui Mihail Eminescu erau mulți: toți aceia cari nu’ l înțelegeau sau 
cari pismuiau puternicul lui geniu. 

Astă-zi, ce schimbare, consolatoare pentru poet, ca şi pentru toţi iubitorii adevărului 
şi frumosului! Prin forța geniului său şi numai prin ea, Eminescu a ajuns, în scurtă 
vreme, prețuit de aceia cari citesc, aproape după adevărata lui valoare. 

De aceeaşi forță spulberaţi, duşmanii lui literari s'au dat d o parte şi "şi stăpânesc ura 
care ştiu că, esprimată, n ar mai avea nici un răsunet. Alţii din duşmani S au făcut admiratori; 
ura absurdă, zadarnică şi neputincioasă, adese-ori sufere astfel de transformații. 


Mihail 


fia thji Ta an! at trecut da când a 
ama era lăte puțin canaieut, să tat 
de puțin prețuit, în lumea acelora 
Btitaie in țara ramintacă. In lumea | 
cari seni; dugimami lat Mihail E 
eran mwaiți: boji aceia cari mu "|| 
pei sau cari pismulali pularpicwl 
rad, 
Bia, ce schimbare, cunenlatire pon- 
oci ca pi poniroa tofl iubitori ade. | 
Bnl si iran wsului | Prio fo ja geniului | 
Pp ama prin oa, Eminescu a ajuns, | 
Barta vreme, prejuit e aceia cari ci- | 
apròpe după nderărata lui maldre, 
seal forja epuberaţi, duşmanii lu 
z Bkü iai d'o parta pi "si påpi” 
EEN cara gi th, aspri aad, n'ar mal 
pii an rëmanat. Alpi din da gman 
icut admiratori; ura absurdă, Z4- 
şi m pati muia iileat-uri sufere 
de tranatorunații 
ineaca ii aată-zi cle-maupra cotal 
a aviar Lu Ei 15 Liri actual i pe pizioa 
pe care £ anial măi j la cladit; mial sunt 
pa-cari En să nu"! vază, si-i 
asc, pentru ca mă conserva întâia 
Bunul alt poat a cârul glorio” uebră 
île clitinată de alta mal puternică 
SI Indreptaţită. Vor trese pi aceata 
Sări napalinuidae, gi tremes- ü birta 
pe. când Eminescu nn va apărea tu- 
Obea ca îm milavăr este: čal d'in 
pt román. 


Eminescu 


Bi! An 


illest 


Universul, 4 februarie 1887, p. 3 

Eminescu stă astă-zi de-asupra cetei 
întregi a scriitorilor noştri actuali pe 
piedestalul pe care geniul său i l'a clădit; 
mai sunt câți-va cari se silesc să nu l vază, 
să l îngăduiască, pentru ca să conserve 
întâietatea unui alt poet a cărui glorie 
uşoară se simte clătinată de alta mai 
puternică şi mai îndreptătită. Vor trece şi 
aceste încercări neputincioase, şi vremea 
e foarte aproape, când Eminescu ne va 
apărea tuturor ceea ce în adevăr este: cel 
dintâi poet român.” 


Textul a apărut a doua zi după 
ce Convorbiri literare publicase 
poezia De ce nu-mi vii, trimisă de 
Eminescu lui Negruzi, de la 
Mănăstirea Neamţului, împreună 
cu altele, rămase necunoscute 
graţie manevrelor oculte ale 
Junimii. Nota este unică în ceea 
priveşte conţinutul, căci nici un alt 
jurnal n-a mai afirmat pe când 
Eminescu era în viaţă că acesta s-a 
ridicat „Prin forta geniului său şi 
numai prin ea” şi că, astfel, treptat, 
ar fi ajuns să fie prețuit „aproape 
după adevărata lui valoare” 
(subl. ns.). 

Încheierea arată că ne aflăm în 
faţa unui material polemic, ştiut 
fiind faptul că, nu demult, Vlahuţă 
îl înspumase pe magistru, afirmând 
că Eminescu este mai presus de 

Alecsandri. Lucru rar, în aceste câteva paragrafe se face referire la scriitorul 
Eminescu, nu doar la poet. Reamintim că, la 1 aprilie 1886, Maiorescu 
publicase în Convorbiri literare articolul Poeți şi critici, în care pleca de la 
premiza că un creator n-ar avea dreptul nici să-şi apere propria operă, nici să 
o aprecieze critic pe a altora: 


„Nu este dar chemat d. Barbu Șt. Delavrancea, nu este chemat d. Vlahuţă ..., nu 
sunt ei chemaţi să judece pentru public lucrarea poetică a d-lui Alecsandri în genul ei 
propriu. Această sarcină să ne-o lase nouă...” 


De asemenea, autorul acestui text ne ajută să înţelegem cât de disputat a 
fost Eminescu încă de pe atunci şi cât de... adaptabile prin făţărnicie sunt 
anumite specimene din lumea celor cu pretenţii: „duşmanii lui literari s'au 
dat d'o parte şi ` şi stăpânesc ura ... Alţii din duşmani s au făcut admiratori...” 


6 februarie 
Din nou, compromiţătoarea cerşetorie şi profesioniștii ei 
Universul, rubrica Ştiri (sublinierea ne aparţine): 


„De câte-va zile au început în toată țara a se face subscrieri pentru Mihail 
Eminescu, marele nostru poet. Listele poartă în fruntea lor următoarea desluşire: 

«Subsemnaţii elevi şi eleve ai şcolii de pictură din laşi, voind să venim în ajutorul 
distinsului poet Mihail Eminescu, îndrăznim a aminti țării, că este de datoria ei, ca în 
semn de recunoştinţă pentru prețioasa avere intelectuală ce-i lasă, să-i formeze un fond 
pentru a-şi înlesni mijloacele de trai. În acest scop subsemnaţii am împărţit 500 de liste 
pentru subscripțiuni, care, aducând câte 20 lei una, în total ar face suma de 10 000 lei.” 


Este vorba de iniţiativa Corneliei Emilian-fiica, asupra căreia vom reveni. 
Deocamdată atenţionăm că scopul declarat public era acela de a-i „înlesni 
mijloacele de trai” , nu de a-i asigura vreun tratament medical, cum avea să se 
pretindă ulterior. 

+ 

Pe un exemplar al volumului ei Poesii (editura Haimann), Veronica Micle 

scrie următoarea dedicație: 


„Scumpului meu Mihai Eminescu, ca o mărturisire de neştearsă dragoste 
Bucureşti 6 februarie 1887 
Veronica Micle” . 


Aşa cum am mai spus, Augustin Z. N. Pop susține că „primul exemplar 
Veronical-a expediat la Botoşani lui Eminescu” . Posibil, dar improbabil. 

Eminescu a ajuns la Botoşani abia în prima decadă a lui aprilie şi, în plus, 
până când a plecat de la Mănăstirea Neamţului, nu s-a ştiut că va refuza să se 
întoarcă la Iaşi, preferând Botoşanii. Şi, admițând că Veronica ar fi expediat 
cartea pe adresa Harietei, întrebăm: cine a primit-o, dacă Eminescu, adică 
destinatarul, nu era în localitate? 

Cum Eminescu se mai afla încă la Mănăstirea Neamţului, avem temei să 
credem că Veronica i-a trimis respectiva plachetă chiar la mănăstire. Cuvintele 
care o însoțesc nu sunt un gest singular, între cei doi existând o corespondenţă 
poate nu la fel de bogată ca până în 1883, dar nici foarte săracă. Unde sunt 
epistolele lor, din perioada 1884-1889? Bunul Dumnezeu ştie! Să nu uităm, 
însă, că acum câţiva ani am mai avut supriza de a ne trezi peste noapte că se 
publică în premieră peste o sută de scrisori necunoscute, schimbate de 
Eminescu şi Veronica. Şi să ne mai amintim că unii distrug premeditat 
documente. Fără să mai dăm exemple şi din prezent, cităm dintr-o epistolă a 
lui Maiorescu către Emilia, la 4 octombrie 1883: 


„Scrisoarea ta către Clara, trimisă acum 4 săptămâni, nu i-am dat-o, ci am rupt-o, 
foarte liniştit. Erai obosită şi iritată când ai scris-o, şi mie îmi părea rău de tine să fi 
risipit abilităţi de stil pentru asemenea nimicuri” (|. E. Torouţiu, VI, p. 43). 


Trecem peste faptul că Maiorescu citea până şi corespondenţa propriei 
soţii şi ne oprim asupra cenzurii pe care o instituise chiar şi la el acasă. 
Întrebarea cea mai tulburătoare este: ce se întâmplase, de fapt? Cum să afli, 
dacă protagoniștii sunt de mult oale şi ulcele, iar cei interesaţi au distrus 
documentele? 

Şi mai sunt şi alte fapte care ne îndeamnă să credem că, într-un fel sau 
altul, relaţia dintre Eminescu şi Veronica nu a fost complet ruptă (cum ne dau 
să înţelegem istoricii literari, fără însă ca vreunul dintre ei să afirme acest 
lucru în mod explicit). De pildă, A. Z. N. Pop relatează: 


„Traian Demetrescu povesteşte emoționat în Revista olteană din 1889 cum o 
cunoscuse pe Veronica Micle în redacția unei publicaţii din Bucureşti, frecventată în 
1887, şi o portretizează : «Vârsta ei se arăta a fi înaintată, cu toate astea păstra încă un 
aer dulce de voluptate, iar în ochi reflexul vioi al unei imaginațiuni aprinse, umbrite de 
o tristeţe uşoară şi nestatornică». Tradem (pseudonimul lui Traian Demetrescu — n. ns.) 
citise în acea seară, Veronica Micle l-a felicitat, şi, venind vorba despre Eminescu, radem 
a văzut-o tresărind şi cu aerul că ar vrea să înlăture discuția, dar — continuă el — 
«aproape instinctiv, începu să-mi vorbească tocmai despre el, aşa cum un fanatic ar 
vorbi de Dumnezeul lui. şi din toate acele cuvinte înţelesei nesfirşita ei admirație şi 
iubire pentru marele poet, care poate o visa, din cînd în cînd, în celula sa».” 

La 17 aprilie 1888, mai scrie A. Z. N. Pop, Veronica s-a adresat lui Iacob 
Negruzzi, rugându-l să-i trimită lui Eminescu revista Junimii: 


„Fiind zilele trecute în Botoşani, am văzut şi pe Eminescu, care mi-a spus cu multă 
părere de rău că nu primeşte Convorbirile. 
Vă rog fiți bun şi dispuneți să i se trimită.” 


Data este eronată, Eminescu părăsind Botoşanii la 12 aprilie. Este posibil 
însă ca istoricul să fi folosit stilul nou, caz în care 17 devine la 5 aprilie stil 
vechi (cel în vigoare în România acelor vremuri). Ne amintim, o solicitare 
similară făcuse şi Eminescu însuşi, în prima zi a lui februarie 1887, când se 
adresase lui Socec. 

Intervenţia Veronicăi în favoarea lui Eminescu spune multe, dovedind şi 
că aceştia ţineau legătura. Natural ar fi fost ca istoria literară să se străduiască 
să afle cât mai multe detalii semnificative despre relaţiile celor doi (ca şi 
despre felul în care a continuat prietenia lui Eminescu cu Creangă). Nu a 
făcut-o şi nici nu sunt semne că ar avea de gând să-şi propună astfel de teme 
pentru viitor. 

Nu ştim cum au fost convinse fiicele Veronicăi să publice doar anumite 
scrisori din schimbul epistolar dintre mama lor şi Eminescu, dar este cert că, 
dacă nu au fost distruse un număr important de piese, foarte multe aşteaptă 
încă să fie tipărite. Este totuşi, repetăm, puţin plauzibil să le vedem curând, 
deşi (sau tocmai pentru că) ele pot conţine informaţii — implicite sau explicite 
— privind adevărul despre Eminescu. Nu ne-ar mira să aflăm că multe 
necunoscute şi ciudăţenii îşi au răspunsul în modul neaşteptat în care au 
pierit atât Veronica, cât şi ginerele ei, E. Gruber. 


9 aprilie 

Potrivit Harietei, Eminescu ajunge la Botoşani: „...de când şede la mine, 
de la 9 April...” (12 mai 1887). Cum 9 aprilie a căzut într-o joi, deducem că 
autorul rândurilor semnate Gheorghe Bojeicu (reamintim: „În April, în 
septămâna luminată, Joi, am tocmit o trăsură şi am plecat cu dânsul...” ) 
s-a bazat pe epistola Harietei. (De aici, am putea concluziona că a citit 
atent corespondenţa acesteia cu Cornelia Emilian, publicată la editura 
fraţilor Şaraga). 

Zosin însă susţine că în registrul ospiciului de lângă Mănăstirea Neamţului, 
în dreptul numelui Eminescu, ar fi stat scris, ca încheiere: „eşit vindecat în 
ziua de 10 Aprilie 1887". 

În sfârşit, presa locală informează că Eminescu ar fi ajuns la Botoşani pe 
11 aprilie: „Cu trenul de ieri sosi iubitul amic, dulcele poet şi distinsul 
concetățean între noi...” (Curierul român, 12 aprilie 1887). 

Ca şi în cazul internării, iată că avem de unde alege. Teoretic, dintre cele 
trei variante, cea mai credibilă ar trebui să fie cea din Curierul român, care 
scrie la cald. Harieta putea să uite, iar Zosin să-şi greşească socotelile. Date 
fiind celelalte neadevăruri ale lui Zosin, credem că datarea făcută de acesta 
s-a datorat întâmplării. Curierul român este prima (dacă nu şi singura) 
publicaţie care a anunţat prompt data sosirii lui Eminescu în Botoşani, fiind, 
de aceea, şi singura sursă publică pe baza căreia se poate face o datare exactă 
a evenimentului. Foarte probabil ca Zosin să fi citit şi el acel anunţ. În general, 
aşa cum am mai spus, presa era pe atunci antedatată. Deci, dacă pe ziar scria 
12 aprilie, cum este şi în cazul nostru, puteai fi sigur că apăruse pe 11 aprilie. 
Iar dacă într-un text se făcea referire la „ieri”, acea zi nu putea fi decât 
10 aprilie. Aşa bănuim că a raţionat şi Zosin. Ghinionul lui, însă, ziarul 
Curierul român (foaie pe care scria mare: „Apare Duminica şi Joia”) 
reprezenta excepţia de la regulă: nu se antedata! Iar 12 aprilie 1887 a căzut 
într-o duminică. Dar pe cine-a mai interesat atare mărunţiş, câtă vreme 
manopera lui Zosin crease acele anumite documente necesare unei anumite 
istorii literare? 

+ 

G. Munteanu crede că, „eliberat fiind la începutul lui aprilie 1887 din 
ospiciul nemțean, Eminescu nu mai avea încotro să apuce şi nimeri automatic 
la Botoşani, la soră-sa Henrieta” . Este, desigur, şi acesta un punct de vedere, 
care, în esență, reproduce — fără să o spună — părerea Harietei: „...acuma când 
s'a tras el din instinct la mine...” (23 iunie '87) 

Adăugarea prin care biograful precizează că Eminescu n-ar mai fi avut 
„încotro să apuce” rămâne însă complet gratuită şi contrazice varianta oficială 
(la care subscrie şi G. Munteanu), conform căreia acest oraş gemea de prietenii 
lui, care de care mai „intim”. 


S. Horvat, Mihail Eminescu. Dicţionar cronologic: 


Autori 
minori, 


„apr. 9. Eminescu părăseşte Mănăstirea Neamţului unde fusese 
obrăznicie|| internat pe data de 3 nov. 1886 şi se stabileşte la Botoşani, la sora 
sa, Harieta, care se străduieşte din răsputeri să-şi trateze fratele, 
aplicându-i tot felul de proceduri, după prescripțiile medicului sau 
după priceperea sa.” 

Perfid, textul vrea să inducă ideea că Eminescu ar fi ajuns la Botoşani 
gata bolnav şi că Harieta, intrată instantaneu în priză, l-ar fi doftoricit intens, 
după cum o ducea mintea. Astfel, se susţine minciuna Emiliancei, care, la 
rândul ei, face jocul altora mai mari şi mai isteţi ca ea. Nu insistăm acum 
asupra acestei aiureli, deoarece o vom analiza curând, pe îndelete. 

Tot personajul care semnează citatul de mai sus mai afirmă: 


„nov. 6. În timp ce Eminscu era escortat de un gardian de la sediul poliţiei spre a fi 
depus la Mănăstirea Neamţului, în urma unei noi crize (?), V. Burlă, prietenul poetului, 
văzându-l îmbrăcat într-un pardesiu subțire şi vechi, îşi dezbracă paltonul, sub arcul 
Academiei Mihăilene din Iaşi, oferindu-l nenorocitului escortat. 

nov. 9. Boala poetului se agravează. Comportamentul său este tot mai puţin 
controlat, fapt care duce la internarea lui la Ospiciul de alienati mintali de lângă 
Mănăstirea Neamţului, unde va rămâne până la 9 apr. 1887.” 


Deci internarea a fost decisă de comportamentul din 9 noiembrie, la trei 
zile după ce fusese deja escortat „spre a fi depus la Mănăstirea Neamţului” ? 


11 aprilie 
Eminescu ajunge la Botoşani. Evenimentul va fi anunţat a doua zi de 
unul dintre ziarele locale, Curierul român, pe pagina 1: „Poetul Eminescu / 
/ este oaspele urbei noastre. (...) Marele Bard va petrece'n mijlocul nostru 
câte-va zile.” 


(va urma) 

MANUSCRISELE EMINESCIENE. 
OAMENI ŞI INSTITUŢIILE LOR 


Ideea de a publica în facsimil toate manuscrisele eminesciene este veche. 
De-a lungul deceniilor, au existat câteva tentative de a o pune în practică (în 
timpul guvernării mareşalului Ion Antonescu, „au fost fotografiate mai multe 
volume pentru a proteja originalele”, aflăm de la G. Ştrempel), dar toate 
încercările au eşuat, din varii motive. Recent, Academia Română a tipărit un 
volum, reprezentând copia (aproape) fidelă a ceea ce este cunoscut sub 
numele de manuscrisul numărul 2254 (care are 457 de file). Lucrarea 
cântăreşte aproximativ 4 kilograme şi este însoţită de un CD (surprinzător de 
slab gândit şi realizat din punct de vedere tehnic, dacă socotim că editorul 
este Academia Română, nu un tarabagiu din Piaţa Crângaşi şi că, la 
dimensiunea întregii investiţii, se cerea un lucru de o calitate pe măsură). 


Un gospodar norocos 


Pe prima pagină, ca să nu lase loc vreunei îndoieli, este specificat limpede 
că avem în faţă o „Ediţie coordonată de Eugen Simion Preşedintele 
Academiei Române” . Să fie atât de mare efortul de coordonare a unui lucrări 
care constă într-o sumă de manuscrise fotocopiate în ordinea numerelor sub 
care sunt înregistrate, încât să justifice o astfel de prezentare? Credem că 
dacă domnul Eugen Simion ar fi fost mai modest, înscriindu-şi numele în 
rând cu ceilalţi participanţi la tipărirea acestui volum, nu ar fi avut decât de 
câştigat (între altele, şi pentru că nu mai era la fel de responsabil pentru 
afirmaţiile altora, cu care, coordonator find, devine solidar). 

Cu ai cui bani a apărut acest prim caiet facsimilat? G. Ştrempel, directorul 
general al Bibliotecii Academiei Române şi membru de onoare al Academiei, 
scrie doar atât, în penultimul paragraf al contribuţiei domniei sale: „preşedintele 
Academiei a găsit resursele financiare — nu puţine — pentru împlinirea acestui 

deziderat”. Norocos om, domnul preşedinte, de se-mpiedică de valize cu 
bani! Unde i-a „găsit”? La colţ de stradă? Credem că nu, în volumul în 
cauză fiind menţionat explicit: „Lucrarea a apărut cu sprijinul Ministerului 
Culturii şi Cultelor”. Ce să mai înţelegem, dacă alăturăm aceste două 
informaţii? Că Ministerul a dat bani Academiei nu pentru ceea ce reprezintă 
aceasta ca instituţie sau pentru că i-ar socoti necesară întreprinderea, ci pentru 
că are un anumit preşedinte, cu care dumnealui, Ministerul, se află în raporturi 
de frăţietate? Nu cumva lucrurile stau (sau ar trebui să stea) invers? Şi, oricum, 
nu era mai simplu din partea domnului Ştrempel să fi nominalizat instituţia 
sau persoana fără de care acest volum nu ar fi văzut (încă) lumina tiparului, 
în loc să afirme vag că preşedintele instituţiei sale (deci, şeful său) ar fi „găsir” 
pe nu se ştie unde „resursele financiare” necesare? Oare domnul director 
general al Bibliotecii Academiei chiar crede că Eugen Simion nu se poate 
peria şi singur? 


Omisiunea, ca armă perfidă 


Din cele cinci imagini care îl reprezintă pe Eminescu (fotografiile făcute 
în anii: 1869, 1878, 1885 şi 1887, plus masca mortuară), volumul 
Manuscrisele Mihai Eminescu (I) le conţine doar pe primele trei. Mai mult, 
editorul a găsit de cuviinţă ca volumul să fie deschis de fotografiile din 1869 
şi din 1885, fiecare ocupând câte o filă, între acestea şi cea de-a treia (1878) 
fiind plasat ceea ce am putea numi prefaţă (Cuvânt înainte, semnat de E. Simion, 
şi Introducere la miracolul eminescian — C. Noica, 1977). 

Nu cunoaştem motivul pentru care, tocmai într-o lucrare care se remarcă 
prin redarea fidelă a manuscriselor lui Eminescu (cuprinzând inclusiv pagini 
nescrise), fotografiile acestuia nu sunt prezentate nici în întregime, nici în 
mărime naturală. Astfel, dintr-un bust a mai rămas un foarte mult mărit prim 
plan din semi-profil, imaginile originale fiind înlocuite cu prelucrări. Şi, mai 
mult, asupra uneia dintre ele s-a intervenit în mod grosolan. 

De asemenea, nu ştim de ce fotografiile n-au fost prezentate în ordine 
cronologică şi nici motivul pentru care cele din 1869 şi din 1885 sunt alăturate, 
îndată ce deschizi cartea, în vreme ce fotografia din 1878 se află stingheră. 
Dar, în contextul în care Academia (şi nu numai ea) afirmă sus şi tare că 
despre Eminescu ar trebui ştiut chiar şi ceea ce el a dorit să păstreze doar 
pentru sine, şi mai greu de înţeles rămâne absenţa fotografiei din 1887 (făcută 

când Eminescu se afla la Botoşani, unde doctorul Isac turna în el uriaşe doze 
de mercur) şi a măştii mortuare, care arată un chip chinuit şi cumplit de slăbit 
— stare care nu era efect al alienării, ci al mizerabilei întreţineri şi al unui 
criminal „tratament”. 

Fără a da răspunsuri, constatăm un lucru cert: în felul acesta, cititorul nu mai 
este frapat de stridenta şi rapida modificare a fizionomiei lui Eminescu, a cărui 
sănătate s-a prăbuşit brusc, în 1887, fără ca asta să aibă vreo legătură cu „nebunia”. 

Când ne uităm peste planul editorial al Academiei Române privitor la 
Manuscrisele Mihai Eminescu, observăm că abia volumele XX şi XXI vor 
cuprinde corespondenţa, iar Arhiva Mihai Eminescu este programată hăt 
pentru volumul XXII, care o să apară (dacă o să apară!) Dumnezeu ştie când. 
Astfel, este amânată cât se poate publicarea documentelor, singurele care 
ne pot lumina asupra destinului său. Întâmplare? Poate, dar nu prea credem. 
S-au irosit zeci (dacă nu chiar sute) de metri cubi de hârtie pentru a tipări şi 
retipări, bunăoară, procesele-verbale redactate de Eminescu pe când era 
revizor şcolar, dar nu şi conţinutul dosarelor întocmite lui cu ştiinţa lui 
Maiorescu, acestea apărând târziu, mai mult accidental şi, din câte ştim, 
niciodată în facsimil, primele fotocopii după asemenea documente văzând 
lumina tiparului abia în paginile anchetei noastre, Recurs Eminescu. 

Manuscrisele Mihai Eminescu ne amintesc de Perpessicius, a cărui ediţie 
nu este de natură să ne facă prea optimişti: în 30 de ani, acesta abia ajunsese 
la volumul VI, din cele XX preconizate la un moment dat (planul iniţial se 
rezuma la trei tomuri, cu posibilitatea de a le înmulţi — „la capătul a trei 
volume” urma să se facă un popas „necesar în lămurirea proiectelor de 
viitor ale acestei ediții”). Încă din prefața volumului II, anunţă: „Dificultăţi 
multiple şi particulare, legate fie de epocă fie de natura obiectului au întârziat 
pe de o parte apariția volumului II, iar pe de alta au impus o sensibilă şi 
fatală modificare a planului stabilit”. Să sperăm că, întrucât astăzi copierea 
este o lucrare aproape pur tehnică, iar Perpessicius a fost încetinit şi de 
starea precară a sănătăţii, facsimilarea manuscriselor eminesciene va putea 
respecta calendarul propus? Ne-am gândi şi-aşa, numai că respectivul calendar 
nu există. Academia a stabilit un număr total de volume, a bătut în cuie şi 
conţinutul fiecăruia, dar nu s-a angajat asupra termenelor de publicare. Altfel 
spus, Perpessicius a întârziat mult, dar poate fi şi mai rău! 

Afară de lumea literaţilor, care au fost scutiţi de cercetări proprii, cui şi 
sub ce formă a slujit, concret, uriaşul travaliu al lui Perpessicius? Pe câţi 
interesează să cunoască diverse variante ale unei singure poezii şi cum anume 

folosesc acestea? Ce să răspunzi, când constaţi că nici măcar volumele 
conţinând articolele publicate în Curierul de Iaşi ori în Timpul nu au fost 
integral citite decât de câţiva? Majoritatea celor care, fie şi numai prin profesie, 
ar fi avut obligaţia să le parcurgă, manifestă un penibil dezinteres faţă de 
jurnalistica eminesciană, căreia, însă, nu se sfiesc să-i dea note. Aparent, 
prezentul nu are nevoie de asemenea lucrări. Noroc că Azi nu durează prea 
mult şi că lumea aleargă în cerc, astfel încât, după orice eclipsă culturală 
(intelectuală?), va veni iar un moment de recunoaştere a trudei cu folos şi a 
realelor valori. 


La Academia Română se falsifică 
fotografia lui Eminescu 


„„..mă revoltă şi scandalul cu 
portretele şi busturile puse fără sfială 
în circulație ca fiind ale lui... 

I. L. Caragiale, Două note (1892) 


Am afirmat mai sus că nepublicarea tuturor fotografiilor lui Eminescu şi 
micşorarea unora prin... mărire ar fi o armă perfidă. N-am fi folosit acest 
atribut, dacă asupra primei lui fotografii nu s-ar fi intervenit în mod 
incalificabil. Concret, aşa cum se vede în facsimil, cam pe unde ar trebui să 
fie cristalinul, cineva a făcut să apară două pete albe rotunde, cum se întâmplă 
la cei bolnavi de cataractă sau la cei care au leucom (albeaţă) la ambii ochi 
(în lucrări mai noi, cataracta şi albeaţa sunt prezentate ca fiind acelaşi lucru). 


Fotografia studentului Eminescu (detaliu), sub coordonări diferite 
(G. Strempel) (E. Simion) 





În Bibliografie (1999), este deplâns faptul că diverşi „artişti ori practicienii 
penelului/creionului” lipsiţi de har „viciază imaginea” lui Eminescu. Aşa 

este, prin imagine Eminescu este ucis iar, şi iar. Afară de Academia Română 
însă, nimeni nu a îndrăznit să-l batjocorească în halul acesta. Azi, mâine o 
să-l vedem cu bărbuţa lui N. D. Xenopol şi cu monoclul lui Macedonski. 

Care este rostul acestei modificări, care, între altele, face ca privirea lui 
Eminescu să pară puţin crucişe şi care ne aminteşte de trucajele din filmele 
proaste cu vampiri? Au vreun simbol cele două pete albe? Pragmaticul 
coordonator al ediţiei, omul care „a găsit resursele financiare” publicării 
acestui volum atât de costisitor, să nu le fi observat? Posibil. Vom înţelege 
cum stau lucrurile din reacţia pe care Academia o va avea (sau nu) după ce 
aceste rânduri vor deveni publice. Oricum, observăm cu nelinişte că nu este 
prima oară când, în cazul Eminescu, Academia se arată atât de distrată, încât 
riscă nu numai să fie privită drept orice altceva decât „cel mai înalt for ştiinţific 
şi cultural al țării” (cum a fost stabilit prin Decretul-lege nr. 4 din 5 ianuarie 
1990), dar ridică întrebarea dacă nu cumva, departe de a fi fost nedrept 
acuzator, „divinul” Călinescu n-ar fi fost deplasat de optimist atunci când, în 
vara anului 1936, îi scria lui Al. Rosetti: 


„Toate academiile din lume cuprind o cincime numai de oameni merituoşi şi sunt 
chioare pentru viaţa contimporană” . 


Pe lângă identitatea celui răspunzător de această batjocură, necunoscuta 
poate şi mai importantă rămâne scopul modificării celei mai reuşite fotografii 
a lui Eminescu. Despre această fotografie Colectivul de autori al volumului 
XVII al OPERE afirmă: „Este imaginea cea mai reprezentativă a poetului, 
aceea sub care a intrat în conştiinţa noastră”. Totodată, constată că, „foarte 
adesea, aflându-se un clişeu în redacția unei reviste sau gazete, acesta va fi 
reprodus, fără discernământ, timp de ani de zile” . Nu ştim la ce cazuri concrete 
se referă autorii, pentru că, din păcate, n-au avut inspiraţia sau n-au crezut 


necesar să dea şi exemple. In continuare, Colectivul afirmă: 


„In genere, reproducerile sunt de slabă calitate, imaginea deseori inversată, 
fotografia reprodusă, uneori, după un desen sau o gravură, tehnici greu de identificat 
din cauza calităţii precare a tiparului” . 


Dacă pe co-autori îi deranjează până şi publicarea în oglidă a unei poze 
(uneori, poate doar pentru a respecta regula privind direcţia privirii celui pe 
care-l reprezintă, în raport cu pagina), ce-ar mai spune astăzi, văzând „albeaţa” 
pusă pe pupilele lui Eminescu, exact în fotografia care constituie „imaginea 


Nr. 6-9 O O—————— Semnele Timpului — 463 


cea mai reprezentativă a poetului” ? Ar afirma tranşant că fapta a fost comisă 
de cineva care a acţionat „fără discernământ”? Vom trăi şi vom vedea. 

Revenim la întrebarea noastră: ce sens are această falsificare? Să facem 
vreo legătură cu faptul că o cataractă poate fi produsă şi de sifilis? A vrut 
cineva să transmită astfel că — pentru dumnealui — Eminescu ar fi fost un 
orb? Este o simplă şi stupidă bătaie de joc? 

Ne-am întrebat: să fi fost aceste două puncte reflexe existente şi în original, 
unde nu ies însă în evidenţă? Să fi apărut ele doar prin mărirea fotografiei? 
Chestiunea poate fi privită din două unghiuri de vedere. 

Înainte de toate, precizăm că fotografia apare de peste o sută de ani şi n-am 
întâlnit în nici una dintre lucrările parcurse vreun indiciu că asupra ei s-ar fi 
intervenit — spre mai bine ori spre mai rău. Ipoteza unui „accident” produs 
chiar în 1869? Credem că nu rezistă din cel puţin trei motive: 1) J. Tomas, 
fotograful praghez care a produs-o, n-ar fi multiplicat un astfel de rebut, 
pentru că n-ar fi îndrăznit să-l ofere vreunui client; 2) chiar să fi încercat, ar fi 
primit Eminescu? 3) admițând că l-ar fi putut păcăli pe acesta, ar fi reacţionat 
ceilalţi membri ai familiei, care erau împreună cu el (mama, Şerban şi Aglaia). 

Să admitem ipoteza existenţei petelor în formă minusculă, imperceptibilă 
cu ochiul liber pentru oricine priveşte originalul fotografiei? Nu, fie şi doar 
pentru că atunci apare întrebarea: dacă prin mărire ar fi devenit vizibile aceste 
detalii nenaturale şi deloc favorabile subiectului, de ce nu s-a renunţat la 
acest procedeu, mai ales în situaţia în care lucrarea nu prezintă şi fotografia 
originală, în mărime naturală? 

Pe lângă abordarea de mai sus, mai degrabă teoretică, există şi o alta, 
întemeiată exclusiv pe realităţi materiale. 

În primul rând, când vine din lateral, cum s-a întâmplat în cazul fotografiei 
în discuţie, lumina nu se reflectă pe cornee sub formă de disc şi nici atât ca 
unul cu contururi difuze. Ochiul nu este plat ca un perete, iar sursa luminoasă 
nu e o lanternă focalizată perpendicular pe el. În al doilea rând, asemenea 
reflexe au o strălucire aparte, care lipseşte în cazul nostru. În al treilea rând, 
pe lângă cele două pete deliberat create pe calculator, facsimilul arată că la 
ambii ochi, imediat sub pleoapă, se zăresc reflexele produse în mod natural 
de sursa de lumină în momentul expunerii (pe atunci nu exista flash-ul, care 
a fost inventat abia în 1929). Or, pentru cel care priveşte dintr-un punct fix, 
cum este cazul lentilei aparatului foto, o unică sursă de lumină nu se reflectă 
în mai multe locuri pe acelaşi ochi şi, repetăm, nu are formă de disc. (Dovadă 
indubitabilă că fotografia din 1869 [?] a fost prelucrată înainte de a fi adăugată 

în masivul volum de copii coordonat de E. Simion stă CD-ROM-ul lansat 
odată cu acesta.) 

Aceasta în ceea ce priveşte „albeaţa”, care ne dovedeşte că un anonim 
ce ştie a se servi de Academia Română şi de dotările ei tehnice l-a „retuşat” 
pe Eminescu. Dacă pe unii îi amuză situaţia, îi sfătuim să nu uite că mâine 
poate veni rândul dumnealor şi că tăcerea de acum va fi în mod legitim 
interpretată ca o acceptare a acestui mod de a opera. 

O altă întrebare, esenţială: care este, în realitate, fotografia făcută de 
J. Tomas lui Eminescu? Oricât ar părea de ciudat, răspunsul devine tot mai 
nesigur. Lasăm la o parte imaginile grosiere care circulă prin Internet ori prin 
diverse cărţi sau publicaţii. Facem abstracţie şi de calitatea imaginilor (cea 
de pe site-ul Bibliotecii Academiei s-o vrea artistică, dar nu este decât penibilă) 
şi le alăturăm doar pe cele provenind din cele mai autorizate surse: Academia 
Română, Biblioteca Academiei Române şi Memorialul Ipoteşti. Cum se face 
că fotografia mediatizată de Memorialul Ipoteşti şi firma Software PETAR 
este în sepia (din păcate, facsimilul nostru nu redă cafeniul), iar celelalte 
două, în gri? Putem accepta că există mai multe exemplare ale unei unice 
fotografii şi că, fiind conservate în mod diferit, şi claritatea este alta, dar nu 
credem că J. Tomas i-a dat lui Eminescu nişte fotografii în tonuri cafenii şi 
altele în nuanţe de gri. Precum se vede în facsimil, Biblioteca Academiei 
oferă ea singură două variante, la alegere: Eminescu cu vestă fie deschisă 
la culoare, în contrast cu haina, fie neagră, ca să se asorteze. A încăput 
fototeca instituţiei pe mâini nepotrivite sau nepricepute? Ar fi trist şi 
deosebit de periculos. Biblioteca Academiei Române se numără printre 
puţinele instituţii de interes documentar mai importante decât orice 
minister — ba, am îndrăzni să spunem, mai importantă chiar decât 
Academia. Faptele care se petrec în „ograda” Academiei ne conving că 
una sau mai multe persoane chiar din sânul acesteia ori doar oploşite sub 
pulpana ei au profunde convingeri anti-eminesciene. Foarte bine, opiniile 
se respectă. Dar lipsa bunului-simţ, nu! 

Înainte de a demara alte costisitoare şi îndoielnice proiecte legate de 
numele lui Eminescu, Academia Română are obligaţia să lipezească măcar 
situaţia fotografiilor acestuia, arătând care dintre ele sunt autentice şi care 
nu. Pentru că, în general, cine falsifică o dată, poate fi tentat să „greşească” 
şi a doua oară, iar o dotare specifică oferă nenumărate facilităţi în acest sens 
(azi e pocit un chip, dar mâine poate să apară te miri ce nou „document”). Şi, 
tot fapt general valabil: cel care greşeşte cu bună-ştiinţă nu merită încrederea 

şi respectul celorlalţi dacă, în loc să încerce să îndrepte răul produs, caută 
să-şi muşamalizeze fapta. 

Notă: Am scris mai sus că, atunci când s-a fotografiat la Praga, Eminescu 
era împreună cu mama sa, cu Şerban şi cu Aglaia. Prezenţa acestora este 
atestată de Matei, în scrisorile lui către Corneliu Botez: 


+ „...mama în toată viaţa ei s-a fotografiat numai de două ori, odată împreună cu 
Aglaia... la unicul pe vremuri fotograf, Otto Belig în Botoşani... A doua oară, mama 
s-a fotografiat la Praga sau Viena, singură, bust, când s-a fotografiat şi Mihai şi tot 
bust (subl. ns.), adică acolo unde este scos în profil, cu mustețele rase şi cu părul 
pieptănat în sus” (20 aprilie 1909). 

+ „Toate fotografiile de la Praga, precum şi a lui Nicu, care cred că e din Buda 
Pesta sunt din vara anului 1870, adică atunci când mama cu Aglaia, însoţite şi de 
Şerban (subl. ns.) şi de o soră a Cuconei Valeria, Zoica Macri (văduvă) au fost pe acolo 
şi s-au întors curând din cauza izbucnirii războiului franco-german” (16 mai 1909). 


Apare o nepotrivire de date. Cu o unică excepţie, absolut toate sursele 
cercetate de noi fie atestă că fotografia lui Eminescu pe când era student ar 
data din 1869, fie nu prezintă anul, dar nici nu contrazic această datare. 
Uneori, autorii ajung în situaţii jenante, cărora nu par însă că ar vrea să le 
caute explicaţie. De pildă, G. Munteanu afirmă neted: „Îi privim fotografia 
făcută la Praga, în toamna anului 1869...” Când anume „toamna” ? În pagini 
anterioare, acelaşi autor precizează că prin august Eminescu era cu o trupă 
de teatru la Cernăuţi; „la întoarcerea prin Botoşani...” ar fi fost interceptat 
de Căminar şi „dus la Ipoteşti «mai cu binele, mai cu sila»”, pentru ca 
„Toamna, la 2 octombrie 1869" să se înscrie „la facultatea de filozofie din 
Viena”? Într-o „agendă” atât de încărcată, unde mai e loc şi pentru Praga? 
Oare, dacă Eminescu fusese „capturat” de familie după o despărţire atât de 
lungă, să nu fi stat la Ipoteşti decât câteva zile? Decizia de a pleca în străinătate 
pentru a se înscrie la o facultate n-a necesitat gândire şi lungi comentarii, 
cunoscut fiind că Eminovicii nu erau bancă naţională, iar Eminescu nu era 
obsedat de dorinţa de a urma şcoli înalte? Putem vorbi cu nonşalanţă de 
„fotografia făcută la Praga, în toamna anului 1869", fără a cunoaşte contextul, 
cauza şi modul în care ar fi ajuns Eminescu în acest oraş? 

Singurul care susţine altceva este Matei, el indicând, am văzut, anul 1870. 
Greşeşte acesta? Posibil, dar improbabil, deoarece întreruperea unei călătorii 
din cauza declanşării unui război nu este un eveniment care să se petreacă 
prea des în viaţa unui om, fiind — de aceea — greu de uitat. lar războiul 

Care dintre aceste fotografii este autentică? 
Este vreuna? 


Biblioteca 
Academiei Române 


M. Eminescu, Site-ul B.A.R., 
OPERE, vol XVII Bibliotecă virtuală 
(coord. G. Ştrempel) 


Manuscrisele Mihai Emine Memorialul Ipoteşti şi 
Academia Română Software PETAR 





franco-prusian a izbucnit în vara lui 1870 (19 iulie). Înăsprite încă de prin 
februarie, relaţiile franco-prusiene au degenerat în conflict militar după 
intervenţia lui Bismark (15 iulie) în mesajul împăratului său, Wilhelm I, către 
ambasadorul Franţei (telegrama de la Ems — orăşel în Renania). Cum vara 
începe în luna iunie, spusele lui Matei sunt plauzibile. 

În consens cu G. Munteanu şi alţi biografi, Colectivul de autori ai 
Bibliografiei Eminescu (1999) afirmă (vezi Iconografie eminesciană): 


„Prima fotografie — «astrala fotografie», cum o caracterizează George Călinescu 
— a fost făcută la Praga, în 1869, de către fotograful J. Tomas, în toamna în care Mihai 
Eminescu se îndrepta către Viena, la studii” (subl. ns.). 


Nu cunoaştem argumentele care i-au ajutat pe bibliografi să o dateze, 
dar sesizăm un detaliu geografic: spre deosebire de Budapesta, aflată în 
drumul spre Viena, Praga era dincolo de capitala Imperiului autro-ungar, la 
nord-vest (aproximativ 350 de kilometri, pe calea ferată). Pentru ca Eminescu 
să ajungă la Praga, nu trebuia să treacă prin Viena? Şi, chiar admițând că ar 
mai fi fost o linie de legătură paralelă, Ipoteşti-Praga, ce motiv îl putea 
determina să facă un ocol atât de lung, care lăsa urme adânci şi în buzunarul 
oricum nu foarte plin? Ce altceva ar mai fi făcut Eminescu în capitala Cehiei? 
S-a dus la Praga doar ca să se fotografieze la Tomas şi ca să-şi cumpere 
țigări, după care s-a întors la Viena? 

Este anul 1869 înscris pe spatele vreunei copii a acestei fotografii? 
Chiar aşa să fie, cât timp nu ştim încă precis care exemplar este original, 
Academia însăşi oferind — după regulile pieţii de consum — mai multe 
variante, cum să tragi o concluzie fermă? Asta, ca să nu mai vorbim de 
faptul că simpla existenţă a unei ipotetice consemnări nu garantează 
exactitatea ei. 

Unii pot spune că nu contează asemenea detalii. Într-un asemenea caz, 
însă, n-ar mai conta nici modificările făcute de Maiorescu în volumul Poesii 
şi, prin extensie, n-ar mai conta dacă, de pildă, şi noi ne-am permite să mai 
rotunjim pe ici, pe colo, după gust, orice alte scrieri ori să ne mai jucăm cu 
timpul, întinerind sau îmbătrânind pe unul sau pe altul. Fără exactitate, 
certitudinea nu e decât un vis, istoria — şi noi, odată cu ea — devenind un 
nesfârşit zigzag. 

Confuzii 


Încă din al doilea paragraf al mesajului domnului Strempel, citim: 


„De multă vreme, dinainte chiar de cel de-al doilea război mondial, s-a încercat 
fotocopierea unor volume, mai uşor de lecturat (cele mai multe pagini ale poetului 
sunt scrise într-o grafie de o desăvârşită fineţe şi prin reproducere fotografică literele 
se îngroşau şi deveneau ilizibile). Abia patru sau cinci volume au putut fi utilizate sub 
această formă şi încercarea n-a putut fi continuată” (subl. ns.). 


Cum al doilea război mondial a început în 1939, deducem că prima 
tentativă de fotocopiere a unor volume ar fi anterioară datei de 7 septembrie 
1939. În penultimul paragraf al textului domnului Strempel, avem însă 
surpriza să citim: 


„Un cuvânt de spus în legătură cu facsimilarea manuscriselor Eminescu, atât de 
discutată în ultimii ani de lume de tot felul (subl. ns.). A stat întotdeauna în centrul 
vederilor Bibliotecii şi, cum spuneam mai sus, încă în anii 1941-1942 au fost fotografiate 
mai multe volume pentru a proteja originalele” (subl. ns.). 


Nici 1941, nici 1942 nu ştim să fie totuna cu 1939 sau vreun an anterior 
acestuia. Ştim însă că „în anii 1941-1942" guverna mareşalul Ion Antonescu. 
Dacă acesta a susţinut sau nu fotografierea respectivelor volume nu mai 
ştim, întrucât acest lucru nu este precizat, cu toate că o astfel de informaţie 
era binevenită. 

Domnul Strempel opinează şi că, prin facsimilarea manuscriselor lui 
Eminescu, „în sfârşit, cercetătorii avizaţi şi publicul larg vor avea la 
îndemână oglinda fidelă a scrisului marelui poet” (subl. ns.). „Cercetătorii 
avizaţi”? Dacă până acum acestora le era interzis accesul la manuscrise, 
atunci, în ce anume sunt „avizaţi” ? Cât despre „publicul larg”, ne îndoim că 
acesta a bătut la uşile Bibliotecii Academiei, după cum ne îndoim că va 
parcurge vreodată cele 23 de volume pe care Academia şi-a propus să le 
tipărească. Dar, sigur, asta nu înseamnă că tirajul nu va fi epuizat, căci 
bani au mulţi, iar cotorul acestei lespezi din hârtie (35,5 cm lungime) 
arată destul de bine. 

ELOGIU HOŢIEI 


Scenarii penibile 


Toţi ştim că Maiorescu este cel care a predat manuscrisele eminesciene 
Academiei Române. În şcoli suntem învăţaţi că predarea ar fi fost donaţie, 
motiv pentru care, mai mult sau mai puţin explicit, suntem îndemnați să-i 
mulţumim pentru înţelepciune şi generozitate. lar Academia Română, la care 
privim ca la soare (poate de aceea uneori nici nu mai prea vedem mare 
lucru), departe de a contesta acest neadevăr, îl susţine cu aplombul temperat 
al senectuţii uneori înțelepte, alteori doar... pricepute. Dacă reducem faptele 
la esenţa lor, putem spune că, în unele privinţe, referitor la Eminescu, prin 
tăceri de plumb sau prin repetări riscante, Academia minte. 

Să panoramăm contextul, focalizând apoi asupra detaliilor importante. 

Probabil pentru a-l feri pe Maiorescu de neplăcerile includerii lui printre 
infractori, a fost lansată şi teoria conform căreia Eminescu şi-ar fi păstrat o 
vreme manuscrisele la Simţion. Inevitabil, asta a făcut ca relaţiile celor doi 
să fie prezentate ca fiind cu mult mai solide decât o atestă documentele şi 
relatările unor terţi. Că nu a fost vorba de o prietenie autentică, ci de un soi 
de acceptare reciprocă, ne-o arată Eminescu, aducând vorba de, zice el, 
„ceasornicul pe care l-am scos de la Simţion”. Cum credem că-l lăsase gaj, 
nu pentru a-l repara, rezultă că între raporturile dintre ei nu erau foarte mult 
diferite de relaţia lui Eminescu cu Ştrul Avrum („Mi-am scos ceasornicul 
meu de aur de unde şedea cu chirie la părintele Ştrul Avrum...” — epistolă 
către Veronica, 17 februarie 1882). Se afirmă că, la întoarcerea din Italia, 
„Timp de două săptămâni [Eminescu] a fost găzduit de bunul prieten, ing. 
Constantin Simţion care locuia pe strada Apolodor. De fapt, acesta îi era o 
veche gazdă întrucât aici Mihail Eminescu îşi tezaurizase cărțile şi 
manuscrisele pentru a nu le pierde cu ocazia deselor mutări dintr-o locuință 

în alta.” Am citat dintr-un autor anume (V. Z. Teodorescu, Bucureşti, pe 
urmele lui Mihail Eminescu), dar ideile se regăsesc la mulţi. Cu puţină 
tenacitate, se ajunge şi la excentricităţi. De exemplu, legat tot de locuinţa lui 
Simţion, domnul din paranteză mai precizează: „Aici [la Simţion] a fost unul 
din refugiile lui Mihail Eminescu”. 

A vorbi de „refugiile” lui Eminescu rămâne o exagerare adolescentină, 
să-i zicem, lipsită de orice suport documentar serios. La fel de neargumentată 
apare şi părerea că, în intervalul 27 martie — 7 aprilie 1884, Eminescu ar fi 
stat la Simţion ori că acesta din urmă „îi era o veche gazdă”. Frecvent, în 
susţinerea acestei aserţiuni, sunt folosite două notițe ale lui Eminescu şi o 
scrisoare a acestuia către Chibici. Lor le adăugăm alte două scrisori, 
adresate Emiliei Humpel de către cumnata ei Clara Maiorescu şi, respectiv, 
de Mite Kremnitz. 

În analizarea acestor documente, vom fi obligaţi să facem mari ocoluri. 
Nu ne vom limita să punem faţă în faţă lucruri neclare sau contradictorii, ci 
vom încerca să şi înţelegem de ce sau cum s-a ajuns la aceste anomalii grijuliu 
întreţinute. 

Să parcurgem pasajele care ne interesează. 

Notiţele. Una, conform lui Augustin Z. N. Pop, se găseşte în Manuscrisul 
românesc 2255, fila 303: 


„Am să vorbesc cu Simţion să-mi dea odaia de alături de el. Am să duc un dulap 
cumpărat din Târgul de vechituri [...] să măsor întâi uşa, să nu fie dulapul prea mare şi 
să nu dea loc la supărările câte le-am avut până acum. Tot acolo duc cărțile de la 
Gaster să nu mai am nevoie a i le împrumuta. Egoist în privința cărţilor din care mi s-a 
pierdut o mulțime (să scriu lui Tiktin pentru Boiadgi şi Cipariu). Acolo, legându-mi 
cărţile, le voi transporta încet-încet, până ce nu oi mai fi nici eu aici. Până la toamnă 
mi-a succede. Atunci anunţ că mă duc şi pace!” 


Dacă intenţiile au fost consemnate de Eminescu în 1882, nefiind duse la 
îndeplinire, înseamnă că a intervenit ceva care l-a determinat să-şi schimbe 
gândul. Dacă au fost făcute în 1883, cum pare mult mai probabil, în esenţă, 
deducem cam acelaşi lucru, întrucât planul urma să se încheie abia în toamnă, 
iar Eminescu a fost răpit şi sechestrat încă din prima lună a verii. Deci, gândul 
n-a fost pus în practică. 

Apoi, consemnările se referă exclusiv la cărţi, Eminescu nepropunându- 
şi să se despartă şi de manuscrise. Ideea că el ar fi putut locui la Slavici, 
dar că-şi ţinea manuscrisele la Simţion sună a şagă, fiind la fel de credibilă 

cu povestea gospodinei care-şi are bucătăria în locuinţa unei cunoştinţe, 
dintr-un alt cartier. În cazul lui Eminescu ea este cu atât mai nostimă, cu cât 
a rămas notorie stricteţea cu care acesta îşi păzea intimitatea, inclusiv primele 
forme ale operelor socotite de el ca neîncheiate. 

Cealaltă însemnare, asemănătoare, se găseşte în manuscrisul 2266: 


„In orice caz iau odaie în oraş în care-mi mut încet, încet cărţile” . 


Nu ştim care dintre cele două consemnări a fost scrisă mai întâi, dar este 
limpede interesul lui Eminescu de a-şi muta cărţile de la Slavici, precum şi 
faptul că Simţion n-a fost pentru el decât o simplă alternativă, de care pare să 
fi fost interesat mai mult pentru rezolvarea unor aventuri erotice, să le zicem, 
dând unor notițe intime, încifrate, o interpretare ce poate să pară plauzibilă, 
dar care rămâne extrem de riscantă: 


„Pe grasa o duc apoi acasă — la Simţion ...” (manuscrisul 2292). 


Indiferent ce s-ar ascunde îndărătul acestor cuvinte, „acasă — la Simţion” 
rămâne ceva temporar, Eminescu nefiind genul care să-şi împartă secretele 
vieţii, intimităţile, cu alţii, indiferent cine. De altminteri, ne-o spune foarte 
limpede chiar el, tot în manuscrisul 2292: 


„O casă în oraş de care să nu ştie nimeni. Cu două chei. Una s-o am eu — alta 
muierea la care voi ţine şi voi vrea să dorm cu dânsa. Când voi schimba muierea voi 
schimba şi odaia respectivă. Totdeauna o casă foarte izolată şi foarte neştiută de 
nimenea.” 


Lucrurile devin şi mai limpezi, când citim epistola trimisă de Slavici lui 
Negruzzi la 30 martie 1872: 


„Eminescu nu lucrează nimic, — e leneş... Cel puţin el zice aşa... Eu însă nu-l cred; 
el e şiret.” 


(Notă. Se susţine că însemnările lui Eminescu mai sus citate datează din 
prima parte a anului 1883. Posibil. Surprinde bogăţia detaliilor, căci autorul 
lor era recunoscut pentru formidabila lui memorie. Pentru cineva cu o asemenea 
tinere de minte, notarea ideii de locuinţă „de care să nu ştie nimeni” putea fi 
suficientă pentru a-i aminti întregul plan. Dovadă alte notițe, precum: „Știrbei 


“sy 


Rosetti Cabală mare” , „Sluga Dimitrie — plan scenă tragică” etcetera. Pentru 

cine citeşte asemenea notițe, în ciuda aparenţelor, marea şi eterna necunoscută 
va fi măsura în care consemnările conţin informaţii despre Eminescu însuşi 
sau au un tâlc nebănuit, pe care numai el l-a ştiut.) 

Scrisoarea către Chibici. La 20 octombrie 1884, Eminescu îi adresează 
lui Chibici o epistolă, al cărui principal mesaj este următorul: 


„Dragă Chibici, /! De vreme ce residez la hotel «România»... e lesne de înţeles că 
nu am unde pune lucrurile mele, încât ar fi foarte bine dac-ai păstra tu încă câtva timp 
aşa-numita mea ladă, deşi presupun că acest lucru nu e tocmai plăcut (...) Te rog dar să 
iei tu lada de la Simţion, dacă nu mai e cu putinţă să stea acolo până ce starea mea se 
va îndrepta, dacă e cu putinţă să se-ndrepte vrodată” (subl. ns.). 


Înainte de orice, să lămurim un lucru. Şi despre Chibici se afirmă că ar fi 
fost prieten intim cu Eminescu, aducându-se drept argument amintiri precum 
cele ale lui Slavici, care scrie că, la Viena, „unul din cei mai buni prieteni ai 
lui era era Chibici-Râvneanu, pentru că acesta era sufletul veseliei când 
petreceam împreună” (vezi Eminescu la Viena). Reamintim că asta, afară de 
faptul c-o spune contradictoriul Slavici, se petrecea în perioada studenţiei, 
când tinerii români aflaţi la studii în străinătate erau vânaţi cu ochi ageri, de 
cunoscători, de unii politicieni din Țară, între care şi vârfurile Junimii. Cui a 
uitat, îi amintim că Negruzzi a mers la Viena special pentru a-l întâlni pe 
Eminescu, ale cărui poezii (Venere şi Madonă şi Epigonii) treziseră un mare 
şi firesc interes pentru persoana autorului lor („Având a pleca în acea vară la 
băi în Austria, hotărâi să mă opresc la Viena câtva timp pentru a face cunoştinţă 
cu Eminescu şi a petrece cu dânsul o bucată de vreme” ). 

Cronologic vorbind, altă „dovadă” privind strânsa prietenie a lui Eminescu 
cu Chibici ar fi o carte de vizită a celui dintâi, pe care scrie doar: „Chibici, 
II Du-te, du-te, du-te cu Simţion unde te cheamă” . În stârşit, a treia piesă o 
reprezintă epistola trimisă acestuia de la Döbling, pe la mijlocul lui ianuarie 
1884. Este o excepţie, care nu se datorează prea bunelor lor relaţii, ci are o cu 
totul altă cauză: 


„Doctorii mi-au spus că trebuie să-ţi scriu ţie în privirea aceasta”. 


Prin urmare, Eminescu nu i s-a adresat lui Chibici precum celui mai bun 
prieten al lui, ci, pur şi simplu, pentru că n-a avut de ales. Precizarea lui 
Eminescu explică şi de ce, în octombrie 1884, i-a cerut tot lui Chibici să ia 
lada de la Simţion, pe ambii ştiindu-i implicaţi în povestea lui. Cât de bun 

„amic” i-a fost Chibici lui Eminescu ne-o dovedeşte şi telegrama trimisă lui 
Maiorescu, la 19 aprilie 1884: 


„Eminescu instalat la Pompiliu. In drum a avut semne foarte suspecte de recidivă. 
Doresc sărbători fericite. Chibici.” 


Cum am mai spus, respectivele „semne foarte suspecte de recidivă” rămân 
simple — dar grele — cuvinte, nelegate de vreo faptă concretă anume. Ele ar fi 
apărut numai „în drum”, când unic martor era Chibici, dispărând subit şi 
total în clipa coborârii pe peronul gării din laşi. 

Epistola Mitei Kremnitz către Emilia. A fost expediată pe 26 martie 
1884, într-un moment în care cele două nu se aflau în cele mai fericite relaţii, 
Emilia acuzându-i pe oamenii importanţi ai vremii de pasivitate faţă de soarta 
lui Eminescu. Între altele, Mite scrie: 


„Cu scrisoarea ta am fost astăzi la Regina, ea [a] cetit-o şi a promis să vorbească 
chiar astăzi cu ministrul, la Academie. Eminescu soseşte aici mâne sară, amicul său 
Simţion a pregătit o cameră pentru dânsul (invitaţia noastră a fost refuzată) şi domnii 
se duc fireşte cu toţii la gară ca să-l primească” (subl. ns.). 


[În Amintiri fugare despre Eminescu (1893), Mite va minţi cu neruşinare: 


„După ce ieşi din ospiciul de la Viena şi, în drum spre Iaşi, se opri o zi la Bucureşti 
— o petrecu aproape toată cu noi — l-am dus la Regina, care-l îmbărbătă din toată inima...” 


În realitate, Eminescu a stat în Capitală din 27 martie până la 7 aprilie şi 
n-a vrut să vadă pe niciunul dintre vechii „amici” (cu sau fără fustă). La fel, 
este fals că Eminescu ar fi fost primit de regină. Mite minte sfruntat, dar 
spusele ei sunt luate de bune, nu atât pentru că era nemţoaică, cât pentru că 
a fost una dintre slugile intelectuale ale Casei Regale.] 

Epistola Clarei către Emilia. Prin preajma întoarcerii lui Eminescu din 
Italia (27 martie 1884), Clara Maiorescu îi scrie cumnatei sale Emilia, referitor 
la şederea acestuia în Capitală (sublinierea ne aparţine): 


„Dragă Emilie, 

Probabil că Titus nu ţi-a putut scrie, fiind copleşit de treburi (iiberhetzt). Eminescu 
a hotărât, după cum scrie Chibici, să vie la Bucureşti, scrisoarea nu dă altă lămurire, 
însă dorința hotărâtă a lui Eminescu fiind să vie aici, se va face potrivit voinţei lui. Va 
locui deocamdată la un amic [al său] Simţion, cărţile şi manuscrisele lui, împachetate 
în lăzi, au fost duse acolo. E speranță că se va lăsa convins pe urmă pentru [cuvânt 
neceteţ, pe semne] lassy. 

Spre sfârşitul săptămânii viitoare, pe Joi sau Vineri, va sosi probabil la Bucureşti. 
Se aşteaptă însă veste dela Chibici, care e foarte laconic. 
Cu cele mai bune salutări // Clara /| Joi.” 


Credem că scrisoarea datează din 22 martie, deoarece Eminescu a revenit 
în Capitală marți, 27 martie. Plasarea ei cu o săptămână în urmă (15 martie) 
ar fi hazardată, deoarece asta ar însemna că Eminescu şi-ar fi întârziat 
venirea, ceea ce nu corespunde cu arzătoarea lui dorinţă de a ajunge cât 
mai iute în Ţară. 

În ceea ce priveşte sursa, precizăm că ambele texte ale scrisorilor trimise 
Emiliei Humpel au fost date publicităţii de C. Meissner, care le-a inserat în 
articolul Despre T. Maiorescu şi Mareşal Averescu, dar mai ales despre 
M. Eminescu (Convorbiri literare, mai 1937). Potrivit lui Meissner, acestea 
fac parte dintr-un set de 16 scrisori (unele întregi, altele ciopârţite) „din 
corespondenţa rămasă dela defuncta Emilia Humpel, sora lui Titu Maiorescu” . 
Deşi în continuare vom folosi părţi din unele dintre aceste scrisori, nu 
excludem posibilitatea ca transcrierile lui Meissner să redea identic conţinutul 
textelor originale. Pentru a ne explica prudenţa, apelăm la forţa exemplului, 
aşezând faţă în faţă două variante ale aceluiaşi text (subliniem informaţia pe 
care fiecare dintre acestea o conţine în plus faţă de cealaltă): 

Maiorescu: „Joi 20 Oct./1 Noem. 1883. Astăzi, la ora 9 dimineaţa, am 
fost la gară la plecarea la Viena a lui Eminescu cu Chibici şi cu un îngrijitor. 
— Soare admirabil, dar de la ora 7 dimineaţa. — 1° R. 

Seara, J. Negruzzi, Gane, Misir, Annette, Caragiali. — Mai târziu Lecomte 
şi P. P. Carp, ministrul nostru la Viena, sosit acum de la Viena.” 

Meissner: „Azi, la ora 9 dimineaţa, am fost la gară, unde plecau 
Eminescu cu Chibici şi un păzitor la Viena. Bietul om.” 








Joi 20 Oct. | 1 Nodm, 18834 Nățăzi, la ora 9 dimi- 
neaja, am fost la gară la! pjecarest ii Viena a lui |'minescu 
Chibici şi cu un ingrijitor. — ,5dare admirabil, dar la 


i <l 


ora T dimineața — 1° RE L. Maiorescu 





C Meissner 

Între a te bucura de soare şi a ofta compătimitor să nu fie nici o diferenţă? 
Când citeşti, îţi poţi imagina că Meissner o fi apelat la manuscrisul 
Însemnărilor zilnice, făcând propria traducere. Ne-am uitat şi noi peste text, 
dar n-am găsit decât ceea ce am prezentat mai sus şi ceea ce se regăseşte şi în 
facsimilul alăturat. 

Cine adaugă aici un cuvânt, cum face Meissner, poate adăuga (tăia) şi în 
altă parte. De altfel, spre sfârşitul articolului său, Meissner mărturiseşte: 


„Am reprodus tot ce mi s'a părut mai convingător pentru dovedirea grijii familiei 
Maiorescu faţă de nenorocirea ce-l lovise pe acela «care este şi va rămâne cea mai 
înaltă încorporare a inteligenței române»” . 


A o aşeza pe Emilia Humpel (şi chiar pe soţul acesteia) pe aceeaşi treaptă 
cu frate-său Titus şi cu Mite Kremnitz rămâne o nedreptate greu de catalogat. 
Emilia a avut nu numai simţire, ci şi mult bun-simţ. Ceilalţi... 


Eminescu — minţit în faţă 


La primă vedere, informaţiile din documentele prezentate s-ar lega într-un 
întreg coerent, un cititor mai grăbit putând înţelege din ele că, în 1883, din 
proprie voinţă, Eminescu a început să-şi care cărţile la Simţion, dar că nu a 
apucat să le ducă pe toate, deoarece l-ar fi lovit nebunia. Când s-a întors în 
Ţară de la tratament, le-ar fi regăsit acasă la Simţion, unde ar fi şi dormit în 
zilele petrecute în Bucureşti şi unde grijuliii lui „amici” le transportaseră între 
timp. În consecinţă, s-ar putea deduce că, după ce l-a întrebat pe Chibici din 
ospiciul lui Leidesdorf (12 ianuarie 1884): „Ceea ce-aş voi să ştiu de la tine 
este dacă cărţile şi lada mea sunt în oarecare siguranță şi dacă pot spera să 
le revăd” , Eminescu ar fi primit răspunsuri liniştitoare, fiind asigurat că „amicii” 
s-au îngrijit de toate lucrurile lui, pe care stabiliseră de comun acord să le 
depoziteze temporar la Simţion. Când a plecat spre laşi, Eminescu nu ar fi 
luat cu sine întreg calabalâcul, din bunul motiv că, înainte de toate, trebuia 
să-şi găsească acolo o gazdă pe placul şi pe buzunarul lui. Lucrurile s-ar fi 
tergiversat, apoi, dintr-un motiv necunoscut, l-a rugat pe Chibici, „prietenul 
lui intim” , să le preia temporar de la Simţion şi să le mai păstreze o vreme, 
până ce se va muta de la hotel, închiriind o locuinţă în laşi. 

Nimic mai neadevărat decât această explicaţie, foarte plauzibilă în situaţii 
normale! În realitate, cu excepţia anunţurilor Clarei şi Mitei Kremnitz privind 

preconizata şedere a lui Eminescu la Simţion, singurele puncte comune al 
textelor de mai sus sunt numele celui din urmă şi/sau lada (alteori, lăzile) lui 
Eminescu. În rest, documentele diferă profund, întrucât se referă la perioade 
de timp şi la acţiuni diferite. În plus, avem enunțate anumite gesturi, dar nu 
şi motivațiile lor. 

Primele absenţe frapante dintr-un atare scenariu (de bun-simţ, aparent) 
sunt întrebările legitime: de ce a fost necesar ca bunurile lui Eminescu să 
părăsească locuinţa lui Slavici, „amicul lui intim”, mai ales dacă erau aşa de 
puţine precum se zice? şi de ce la Simţion şi nu la Maiorescu, bunăoară, la 
Negruzzi sau la sediul revistei Convorbiri literare? Trecem peste ele şi 
întrebăm altceva, mult mai important: când a aflat Eminescu că „lada” lui 
ar fi ajuns la Simţion? (Cum i s-a justificat mutarea acesteia poate fi relevant 
dar contează mai puţin acum.) 

Să-i fi scris Chibici la Viena? Teoretic, nu ar fi imposibil, însă nimeni nu 
a auzit de o atare epistolă şi nimic nu ne îndrituieşte să-l suspectăm pe Chibici 
de atâta amar de eleganţă şi independenţă. Cert este că Eminescu îi scrie lui 
Chibici, dar primeşte răspuns de la Maiorescu, care plimbă pe hârtie multe 
fraze înşelătoare, dar nu aduce niciodată vorba despre bibliotecă sau 
manuscrise, deşi era clar că acestea îl frământau în primul rând pe Eminescu. 

În consecinţă, de-ar fi să luăm în calcul măcar şi numai materialul 
documentar ultra-vânturat, am putea afirma în linişte că, atunci când a fost 
informat că lada lui s-ar găsi la Simţion, Eminescu nu se mai găsea în 
ospiciul din Viena. 

Să fi aflat de la Chibici, în timpul călătoriei în Italia? Ar părea foarte 
posibil, chiar dacă Chibici lasă să se înţeleagă că nu a fost deloc o excursie 
(„priveşte însă călătoria în Italia ca cea mai nenorocită idee şi mă 
duşmăneşte că l-am adus aici” ). Dar principala condiţie ce trebuia îndeplinită 
pentru ca ipoteza să reziste este aceea ca însuşi Chibici să fi cunoscut acest 
lucru. Or, scrisoarea Clarei ne face să ne îndoim că acest fapt era posibil, ea 
prezentând mutarea lucrurilor lui Eminescu acasă la Simţion ca pe o ultimă 
noutate dinaintea sosirii lui Eminescu — deci, un fapt care se derulase pe 
când Chibici lipsea din Ţară. 

Dar o dovadă şi mai puternică ne oferă chiar Chibici. În corespondenţa 
cu Maiorescu (atâta câtă a ajuns şi la noi), Chibici, bine dresat de magistru, 
prezintă strădaniile lui de a-l convinge pe Eminescu să nu se mai întoarcă în 
Bucureşti, într-o scrisoare datată 14 martie 1884: 


„In zadar i-am demonstrat că ar fi pentru dânsul mult mai bine ca să stea la Iaşi, 
nici amintirile neplăcute ale boalei, nici căldurile grozave ale Bucureştilor, care, desigur, 

au contribuit foarte mult la declararea boalei, nici alte considerente... n-au putut 
schimba această a lui hotărâre. 

Ziua sosirii noastre în Bucureşti nu o pot indica, totul depinde de la vrointa lui 
Eminescu. La 17/29 cr. plecăm din Florența spre Viena, unde, după prevederile mele, 
vom ajunge pe la 5 sau 6 aprilie st. nou; încolo nu este nimic cert. 

Am stăruit pe lângă Eminescu ca să scrie câteva rânduri d-lui Slavici rugându-l 
să-i pregătească, sau mai bine zis, să-i închirieze undeva o locuință, spre a nu fi nevoit 
a trage la hotel la sosirea în Bucureşti, se vede însă că preferă a sta la hotel, căci tot îmi 
răspunde că n-are ce scrie d-lui Slavici” (subl. ns.). 


Începem prin a sublinia menţionarea de către Chibici a unor misterioase 
„alte considerente” , pe care le-a folosit spre a-l determina pe Eminescu să 
meargă oriunde în Ţară, numai la Bucureşti nu. Să fi fost promisiuni? Să fi 
fost ameninţări voalate? Ceva prea lăudabil nu putea să fie, din moment ce 
Chibici se fereşte să scrie. Din corespondenţa scăpată de lunga şi puternica 
mână maioresciană rezultă că nu doar magistrul îl prefera pe Eminescu departe 
şi cât mai neimplicat în viaţa socială, sosirea lui producând ceva furnicături 
la nivel înalt. 

Dacă hotărârea lui Eminescu de a reveni în Capitală fusese luată abia la 
14 martie şi doar după discuţii contradictorii, evident că Chibici nu putea să 
o prevadă cu o lună în urmă, la 14 februarie, când plecaseră împreună în 
Italia. În consecinţă, nici plănuita şedere la Simţion şi, de aici, nici pretinsa 
mutare a bibliotecii şi a manuscriselor lui Eminescu în locuinţa acestuia nu- 
i puteau fi cunoscute lui Chibici înainte de-a coborî pe peronul Gării de 
Nord. lar dacă Eminescu nu a aflat nici de la el, nici de la Maiorescu că 
bunurile lui s-ar găsi la Simţion, deducem că nu a primit noutatea pe când 
mai era în străintate şi că sursa acestei ştiri nu a fost Chibici. 

Atunci, să ne gândim că, potrivit contextului de mai sus, informaţia i-ar 
fi parvenit curând după sosirea în Bucureşti, la 27 martie 1884? Să ni-l 
imaginăm acasă la Simţion, unde gazda îi arată locul în care, cu dragoste 
frăţească, i-a stivuit lăzile cu cărţi de care vorbeşte Clara, precum şi 
manuscrisele? Biografii asta ne cer, dar nu mai suntem atât de neştiutori 
încât să credem o asemenea minciună grosolană. 

De ce minciună? Pentru că aşa spun Eminescu şi Missir. Concret, la 
13 mai 1884, acesta din urmă expediază pe adresa lui Maiorescu o detaliată 
scrisoare-raport, în care citim referitor la Eminescu: 


„Regretă că n-are biblioteca lui lângă dânsul; îi spun să scrie el să i se trimeată 
Sau să scrim noi; el ne obiectează însă că degeaba scrim, că s-a împrăştiat totul şi nu se 
mai ştie ce s-a făcut” (subl. ns.). 


Nr. 6-9 O——————— Semnele Timpului — 4279 


Înainte de toate, remarcăm că analiza atentă a acestor cuvinte a fost şi 
continuă să fie cu grijă ocolită de biografi şi de domni precum G. Strempel, 
care sar cu agilitate peste această precizare — probabil, pentru că nu slujeşte 
teoriilor lor. 

Relatarea lui Missir convinge că, atunci când s-a întors în Capitală după 
sechestrarea de la Viena, Eminescu nu numai că nu şi-a revăzut lada cu 
manuscrise, dar nutrea convingerea că „s-a împrăştiat totul şi nu se mai ştie 
ce s-a făcut”. Cu alte cuvinte, Eminescu a fost minţit. A crezut el însă acea 
minciună? Nu se poate răspunde afirmativ nici măcar în ipoteza în care ar fi 
fost convins de propria nebunie, căci nu trebuie să fii geniu ca să te întrebi: se 
putea „împrăştia” totul, fără a se mai şti de urma a ceva? Era casa lui Slavici 
un deşert, iar cărţile lui Eminescu boabe de nisip, ca să dispară în mod natural, 
la simplă adiere de vânt? Nici unul dintre biografi nu s-a arătat nedumerit de 
faptul că Eminescu nu l-a întrebat pe Slavici absolut nimic în legătură cu 
cărțile şi cu manuscrisele, deşi era limpede că nu puteau fi luate din casa 
acestuia fără acordul lui. 

Dar Eminescu nu a fost singura persoană minţită. Drept dovadă, în aceeaşi 
epistolă din 13 mai 1884, Missir opina naiv şi prietenos: 


„Despre partea cărţilor lui n'ar fi rău dacă s’ar da de urma lor şi sar aduna la un 
loc, d[e] exlemplu] la Chibici şi i s-ar scrie lui de-a dreptul că i se ţin cărțile la dispoziție 
şi că le poate avea oricând va voi. A se trimite acum aice n-ar fi bine, fiindcă Burlă, în 
casa căruia şede Eminescu, nu e prea gospodar şi n-are unde să le pună; ş-apoi în 
vacanţă, poate ca Eminescu să se mute în locul lui Pompiliu, care pleacă (la Keskemet), 
sau în odaia mea».” 


Textul arată cât de dezinformaţi erau „amicii” ieşeni, oricât de loiali i-ar fi 
fost ei lui Maiorescu: însuşi Missir, legătura directă a acestuia în cazul 
Eminescu, nu ştia nici măcar confidenţial ca dispăruta bibliotecă să se fi găsit 
la Simţion sau în altă parte (de junimiştii de rând ce să mai vorbim?). De 
aceea, el sugerează să li se dea cărţilor „de urmă”, pentru a se „aduna la un 
loc” . Implicit, această stare de lucruri presupune şi o „intoxicare” a presei, fie 
şi numai pe considerentul că unii dintre „amici” erau (şi) gazetari, mulţi 
ajungând însă să publice neadevăruri doar pentru că nu cunoşteau realitatea. 

În raportul către Maiorescu, Missir se referă numai la cărţi, nu şi la 
manuscrise, de a căror existenţă poate că nici nu ştia (sau, mai exact, nu 
bănuia cât de numeroase erau). A intenţionat Eminescu vreodată să le 
depoziteze în alt loc decât acela în care locuia? 

Când îi scrie lui Chibici de la Döbling (12 ianuarie 1884), înainte de 
orice, se interesează de soarta cărţilor şi a manuscriselor, cerând să i se spună: 

„dacă pot spera să le revăd. În ladă trebuie să se fi aflând şi ceasornicul 
pe care l-am scos de la Simţion” (subl. ns.). 

Sare în ochi temerea că „amicii” îi făcuseră pierdute „cărțile şi lada”, 
unul dintre motive putând fi tocmai conştientizarea importanţei conţinutului 
acelei lăzi. Timpul avea să probeze că teama îi era perfect întemeiată, până 
la moarte el nemaiavând bucuria să folosească o pagină, măcar, din cele 
peste 15.000 predate de Maiorescu Academiei Române, după 19 ani de la 
data însuşirii lor prin rapt! Pe de altă parte, cum emoţiile privind soarta acelor 
documente ar fi complet nejustificate într-o situaţie normală, apare întrebarea: 
ştia Eminescu, de pe atunci, că era „un om sacrificat” , dar încă nu-şi pierduse 
orice speranţă? Înţelesese că notițele lui, de tipul „Tot ce voi afla în Ardeal, 
scriu cu legături sanscrite”, o dată descoperite de cei care îl internaseră, 
aveau să-l coste nu numai libertatea? 


„Totdeauna gata să-nfrunte greutăţile 
de orişice fel” 


Interesantă este şi referirea lui Eminescu la ceas. Această punctare aduce 
a atenţionare că n-a uitat de existenţa lui şi a detaliilor, în general, şi, de 
aceea, se află în diplomatică contradicţie cu o altă afirmaţie, din aceeaşi 
scrisoare: 


„Mi-aduc în adevăr aminte c-am venit cu tine în tren, dar încolo nu mai ştiu nimic 
decât că am stat închis şi am suferit nu numai de halucinaţiuni, ci şi mai mult încă de 
foame” (subl. ns). 


Această frază a fost folosită exclusiv pentru a demonstra că Eminescu ar 
fi recunoscut propria nebunie. Credem că lucrurile nu stau deloc aşa, atari 
cuvinte având un rol tactic, să zicem, într-o epistolă la a cărei formă finală 
trebuie să se fi ajuns prin cizelarea a multe ciorne. Şi vom explica de ce. 

„Încolo nu mai ştiu nimic” pare o declaraţie smulsă sub presiune. Pentru 
avocatul Maiorescu, om al înscrisurilor (pe care, după nevoi, le folosea sau 
le făcea dispărute), aceste cuvinte erau o adevărată poliţă de asigurare, 
semnată de un om despre care Slavici afirmă: 

„Eminescu nu era în stare să mintă... (...) Vorba lui era vorbă şi angajamentul luat 
de dânsul era sfânt. Niciodată el nu lua asupra sa sarcini pentru care nu se socotea 
îndeajuns pregătit ori pe care nu era gata să le poarte cu toată inima” (Eminescu-omul), 


în alt context prezentându-l astfel: 


„Adevărul e că el era om care trăieşte mai mult pentru alţii decât pentru sine 
însuşi, vede toate cele ce se petrec împrejurul lui, judecă drept, se bucură de cele bune 
şi stăruie cu îndărătnicie pentru înlăturarea celor rele, deci nu numai poet şi cugetător 
cu vederi bine lămurite, ci totodată şi om de acţiune înzestrat cu bun-simt practic, care 
ştie să-şi aleagă mijloacele şi e totdeauna gata să-nfrunte greutăţile de orişice fel” — 
subl. ns.; (Eminescu la Viena). 


Omul descris de Slavici nu este un poet cu capul în nori (şi, de altfel, 
autorul insistă asupra acestei greşite percepții, încercând s-o corijeze). Este 
adevărat că în lumea din noi se petrec multe lucruri pe care nu le pricepem 
sau nici nu le sesizăm, dar nu credem că firea omului poate fi strivită, anulată 
complet nici măcar de boala psihică autentică, căci atunci n-ar mai fi bolnavi, 
ci clone ale unui singur pacient. Un luptător înnăscut (şi gazetăria lui Eminescu 
dovedeşte cu asupra de măsură că aceasta era plămada lui) poate traversa 
clipe grele, de prăbuşire (om este!), dar îşi va reveni mereu. Dacă vehemenţa 
lui se reduce uneori sau chiar dispare, explicaţia modificării nu este, neapărat, 
de natură patologică, putând fi o dovadă că într-adevăr avea un „bun-simt 
practic” şi că, atunci când „nu se socotea îndeajuns pregătit” să lupte cu 
anumite forţe, „ştia să-şi aleagă mijloacele”, temporara lui reţinere fiind, 
pentru moment, modalitate tactică, nu abandonare a luptei. 

Eminescu scrie: „Încolo nu mai ştiu nimic”. Reamintind că, atât în 
Bucureşti, cât şi la Viena internarea lui s-a făcut pe furiş şi în total dispreţ faţă 
de Lege, întrebăm: care ar fi probele care să impună eliminarea ipotezei că, 
după luni de îndârjire zadarnică, convingându-se (cu sau fără temei) că era 
uitat de o lume ipocrită într-un balamuc în care nu îl adusese boala, ci ura 
adversarilor, Eminescu declară prin aceste cuvinte că este capabil să lase în 
urmă tot răul căruia îi căzuse victimă — adică, să uite, dacă nu să şi ierte? 

El declară că ar fi suferit „de halucinaţiuni”, dar diminuează cu tâlc 
forţa afirmației, adăugând că respectivele halucinaţii erau mai nesemnificative 
decât foamea pe care a fost obligat să o îndure, fapt care aproape le anulează. 
(În mod similar procedează şi când întreabă, la fel de maliţios: „Cine plăteşte 
pentru mine aici şi cine are grijă de mine?” , a doua jumătate fiind o umplutură, 

o auto-ironizare menită să îndulcească prima întrebare, care s-ar putea citi: 
cine are atâta interes să rămân aici, încât ia asupra lui toate cheltuielile? 
Iar câteva rânduri mai încolo adaugă că este supus unui regim „cu totul fără 
folos atât pentru mine cât şi pentru amicii cari au binevoit a se interesa de 
mine şi a mă trimite aici” — halal bunăvoință!) 


Halucinaţie: „Când cineva vede, gustă sau simte un lucru care nu există, sau când 
aude sgomote cari nu sunt în realitate, zicem că are alucinațiune. Alucinaţiunile sunt 
produse de diferite tulburări ale sistemului nervos. Alucinaţiunile pot exista şi atunci 
când a pierit auzul, mirosul şi vederea; ele pot exista fără ca omul să fie atins de nebunie, 
mai ales în momentul trecerii de la veghere la somn şi în minutul deşteptării” (vezi 
Doctorul de casă). 


Altfel spus, când are halucinaţii, insul trăieşte într-o lume paralelă cu cea 
reală. Poate respectivul om să-şi dea seama că are halucinaţii? Are el 
certitudinea că percepțiile lui sunt lipsite de obiect? Nu, căci ar însemna că 
planul conştientului funcţionează, caz în care vedenia nu mai e vedenie, 
devenind imaginaţie controlată. Se putea Eminescu convinge singur că ar fi 
avut vedenii, conştientizând existenţa lor sau pentru asta era nevoie de cel 
puţin încă o persoană, cu care să discute în contradictoriu? Şi, mai ales, în 
ce au constat halucinaţiile la care se referă? Ce anume susţinea Eminescu că 
s-ar fi întâmplat, iar unii contestau, străduindu-se să-l convingă că ar greşi? 
Era vorba de modul în care ajunsese la Şuţu şi de persoanele implicate? 
Posibil, dacă ne amintim mărturia Liviei Maiorescu (sublinierile ne aparţin): 


„Când ne apropiarăm de cupeu, păzitorul deschise fereastra. Eminescu întinse 
îndată braţele afară, se puse la fereastră şi făcându-şi un «ochean» (cuvântul românesc 
în ghilimele în textul german) din degetul cel gros şi din arătătorul ambelor mâini 
ce-l ţinea la ochi şi râzând foarte înveselit spuse lui Papa: «Dr. Robert Mayer, marele 
moment, o conspirație şi acolo marea domnişoară»; apoi scuipă de câteva ori, începu 
să râdă şi se aşeză. Păzitorul ridică geamul şi E. continuă să vorbească, scuipă apoi de 
două ori în geam. În momentul plecării îl neliniști fluieratul şi sunatul şi începu să 
strige «Argus»; nu se ridică însă de pe canapea” (epistolă trimisă Emiliei Humpel, 
la 20 octombrie 1883). 


Disponibilitatea lui Eminescu pentru dialog nu prea poate fi contestată, 
dar pe nimeni nu surprinde tăcerea celorlalţi. Relatarea parcă prezintă un 
personaj care chiar dacă fierbe în sinea lui, încearcă să ascundă acest lucru, 
ironizându-l pe cel care-l ţine captiv. Dar acesta nu-i răspunde în nici un fel. 

Poate nici nu se uită în ochii lui. Ultimul strigăt al pasagerului din cupeu n-a 
fost rodul vreunei neliniști, cum crede Livia, ci al unui nemăsurat dispreţ, 
numele Argus fiind în respectivul context o adevărată invectivă. Ei, şi? Golit 
de mult de freamătul unui suflet ales, Maiorescu nu se simte ofensat, ci 
eliberat. În sfârşit, poate să plece acasă, să noteze în jurnal reuşita zilei. Are 
încă o dovadă că Eminescu e „nebun”. 

Copilă încă, Livia Maiorescu încheie epistola mărturisindu-şi nedumerirea, 
sincera tulburare pe care a avut-o la (re)vederea lui Eminescu, fiind suficient 
de limpede că în imaginaţia ei, datorită celor pe care le tot auzise în casă, 
acesta trebuie să fi arătat cumplit: 


„La drept vorbind, nu prea voiam să merg la gară, te stăpâneşte un sentiment atât 
de dureros pentru el, acesta însă dispare cu totul la vederea-i. Nu ştiu cum să mă exprim, 
la un om sănătos aş califica o asemenea atitudine drept exaltată veselie. În tot cazul, el 
nu suferă de loc. Vocea-i şi râsul lui sunt exact ca mai înainte, când făcea mare haz de 
anecdote, poveşti.” 


Când, imediat după aceste cuvinte, adaugă: „Surzo crede că nu prea e 
speranță de îndreptare”, Livia se face ecoul tatălui ei. Informaţia nu numai 
că nu-i parvenise direct de la Şuţu, ci prin mijlocirea lui Maiorescu, care 
avea şi el fixul lui foarte sănătos, dar era şi frapant contrazisă de constatările 
ei nemijlocite, de care ai zice că se teme. 

Cu excepţia scrisorii lui Eminescu către Chibici, despre halucinaţiile celui 
dintâi se vorbeşte pentru prima oară abia în 1914, cu ocazia publicării studiului 
lui I. Grămadă — aflat în străinătate pe banii grupului condus de Maiorescu. 
El este cel care a publicat fragmente dintr-o aşa-zisă fişă medicală, pe care 
le-ar fi obţinut direct de la doctorul Obersteiner, la Viena, precizând că „restul 
din jurnal nu poate fi dat publicității” . Trebuie să fi fost chestiuni grele la 
mijloc! Ca să n-avem ce regreta, întrebăm: chiar exista acel „rest”? 


La 31 decembrie 1883, Eminescu constată 
că fusese jefuit de „editorul” Maiorescu 


Cei care au organizat răpirea şi sechestrarea lui Eminescu au ştiut încă 
din 28 iunie că acesta nu-şi va mai vedea în veci manuscrisele. Cea mai clară 
dovadă în acest sens este faptul că nu i-au mai returnat nici măcar o filă, iar 


ysa —— Semnele Timpului —— M6- 


atunci când el s-a interesat de soarta manuscriselor lui, Maiorescu i-a răspuns 
prin tăcere. O asemenea decizie nu o puteau lua Simţion (personaj mărunt, 
care — foarte probabil — n-a priceput niciodată prea bine de ce a fost Maiorescu 
atât de atras de manuscrisele „amicului” Eminescu), Chibici, Missir sau alţii 
de talia lor. Interesul pentru aceste documente impunea şi o parcurgere a lor de 
către Maiorescu însuşi, care, în chestiuni importante, nu se lăsa pe mâna altora. 
De aceea, putem bănui că Maiorescu a plecat spre Braşov numai după ce 
Eminescu fusese sechestrat. Dacă lada acestuia fusese chiar în acea zi adusă la 
el acasă, în strada Mercur 1, nu ştim, dar este posibil. Pe de altă parte, Slavici 
îşi revendică şi el „meritul” de a-şi fi băgat nasul printre hârtiile lui Eminescu 
(după sechestrarea acestuia), aşa că, la fel de bine, s-ar putea să fi rămas la 
acesta, până la întoarcerea magistrului din voiaj. 

Reluăm una dintre frazele-cheie din scrisoarea trimisă de Eminescu lui 
Chibici, din ospiciul lui Leidesdorf: 


„Ceea ce-aş voi să ştiu de la tine este dacă cărţile şi lada mea sunt în oarecare 
siguranță şi dacă pot spera să le revăd”. 


Pe lângă alte consideraţii posibile pe marginea acestor cuvinte, se observă 
şi o ciudăţenie: Eminescu disocia ideea că bunurile i-ar fi „în oarecare 
siguranță” de putinţa de a mai intra în posesia lor. Deci, el ştia că nu ajungea 
doar ca acestea să fie conservate, pentru a avea garanţia că-i vor fi returnate. 
Simplul fapt că întreabă dacă sunt sau nu „în oarecare siguranță” arată că nu 
se ştia înconjurat de prieteni. Asta, pe de-o parte. Pe de altă parte, cu două 
săptămâni în urmă, la 31 decembrie 1883, tocmai primise vizita de „un minut” 
a lui Maiorescu, sosit la Döbling: 


„D. Maiorescu a trecut pe aici într-o zi, dar a stat mai puţin de un minut şi nu mi-a 
spus nimic în ce mă priveşte... nu ştiu absolut nimic asupra sorții care mă aşteaptă, căci 
sper că nu voi fi condamnat a petrece aci ani întregi fără necesitate. (...) 

Îmi sunt dar necunoscute măsurile pe cari d. Maiorescu va fi binevoit să le ia în 
privirea-mi şi văd pe de altă parte că doctorii de la institut nu ştiu asemenea nimic, ci 
se mărginesc a-mi cita numele d-sale şi al tău, ceea ce — în izolarea în care mă aflu — nu 
e de natură a mă satisface” (12 ianuarie 1884). 


Subordonarea medicilor vienezi faţă de Maiorescu — omul care îi plătea 
(sau, mai sigur, prin care le veneau banii) — este evidentă. Totodată, reiese 
limpede că „pacientul” şi „musafirul” lui nu conversaseră nici măcar pe 
marginea volumului Poesii, editat de Socec cu doar câteva zile în urmă şi 
adus de magistru în „dar” (în epistola către Chibici, Eminescu nici nu-l 

aminteşte). Iar între coperţile acestuia Eminescu a dat şi de o mulţime de 
poezii încă neîncheiate şi ale căror variante se găseau numai în lada de care 
îl întreabă pe Chibici. În consecinţă, aceste cuvinte ale lui Eminescu cuprind 
o cotă de nelinişte disperată, el ştiind acum prea bine că manuscrisele lui 
ajunseseră în mâinile lui Maiorescu. Cunoscând despre acesta lucruri de care 
noi poate încă nu avem habar, îngrijorarea lui era cu atât mai legitimă. 
Întrebarea „dacă pot spera să le mai revăd” se justifică tocmai din acest 
motiv, cumulat cu intenţiile evidente exprimate în prefața volumului abia 
tipărit, precum şi cu anumite păreri deloc măgulitoare pe care Eminescu le 
avea despre magistru. Le repetăm, căci prea sunt ocolite şi nebăgate în seamă: 


„D. Maiorescu a căutat să-mi impue modul său de a vedea... (...) Acum, când sunt 
departe, îmi sună în urechi sfaturile spuse pe un ton dulce, ademenitor, cu scopul de a 
mă atrage, ca păianjenul prada; apoi satisfăcut, dacă se poate, prin umilire, iată cine e 
Chemat să stăpânească. Mărire, cât se poate ; prin ce mijloace nu-ntreba, sunt mai 
murdare şi mai negre decât glodul...” 


Ce să fi avut Eminescu de comunicat intim şi sincer cu un asemenea om, 
oricât de cult ar fi fost el? Ce simţiri comune i-ar fi putut uni vreodată? 


Poveşti bibliotecăreşti 


Să ne întoarcem la spusele domnului director general G. Strempel, care 
istoriseşte atât de cursiv şi de sigur pe sine ireala plimbare a manuscriselor 
eminesciene, prin întreaga Capitală, din locaţie în locaţie şi de la „amic” 
la „amic”: 


„De la Simţion — mai scrie acesta —, care n-a fost implicat prea mult în îngrijirea lui 
Eminescu, lada cu cărțile şi manuscrisele, la care poetul s-a referit în mai multe scrisori, 
a trecut în grija lui Chibici-Râvneanu, cum în grija acestuia a fost încredințată 
supravegherea poetului în 1884 (subl. ns). 

Că lucrurile s-au petrecut aşa rezultă şi dintr-o scrisoare adresată la 13 mai 1884 
de Petre Missir lui Titu Maiorescu, în finalul căreia se spune: «.. Despre partea cărţilor 
lui n-ar fi rău dacă s-ar da de urma lor şi s-ar aduna la un loc, de exemplu la Chibici şi 
i s-ar scrie lui de-a dreptul că i se țin cărțile la dispoziţie şi că le poate avea oricând va 
voi. A se trimite acum aice (adică la Iaşi) n-ar fi bine, fiindcă Burlă, în casa căruia 
şede Eminescu, nu prea e gospodar şi n-are unde să le pună; ş-apoi în vacanţă, 
poate ca Eminescu să se mute în locul lui Pompiliu, care pleacă (la Keskemet), sau 
în odaia mea».” 

În puţine cuvinte, autorul înghesuie neaşteptat de multe erori... academice. 

+ Ceea ce domnul G. Strempel numeşte „lada cu cărțile şi manuscrisele” 
n-a existat niciodată, întrucât biblioteca lui Eminescu nu încăpea într-o ladă şi 
cu atât mai puţin într-una în care — singur ne mai spune — se aflau deja peste 
15.000 de pagini, scrise sau nu! Dânsul este liber să aibă opţiuni oricât de 
extravagante, dar directorul general al Bibliotecii Academiei nu ne poate cere 
să-l credem pe dumnealui, în dauna lui Eminescu, care întreba altceva („aş 
voi să ştiu de la tine este dacă cărţile şi lada mea..." ). Ca şi Clara Maiorescu, 
de altfel, aceasta referindu-se la „cărţile şi manuscrisele lui, împachetate în 
lăzi” (subl. ns). 

+ G. Strempel are ştiinţă de „Mai multele” scrisori în care Eminescu se 
referă la ceea ce dânsul numeşte „lada cu cărțile şi manuscrisele”. Acele 
„mai multele” sunt două, ambele trimise lui Chibici (12 ianuarie şi, repectiv, 
20 octombrie 1884) nu din dragoste frăţească, ci pentru că n-a avut de ales 
(drept dovadă, afară de ele, Eminescu n-a mai avut — din 1883, cel puţin — 
nici o altă legătură cu numitul). Cele două epistole apar în tot atâtea clipe 
cruciale: atunci când, în afară de Maiorescu, nu mai avea alt canal de 
comunicare pentru a obţine eliberarea din ospiciul de la Ober-Dăbling şi, 
apoi, când a făcut mai multe tentative de a-şi recupera îndeosebi manuscrisele 
(cărţi, de bine, de rău, găsea şi la biblioteca publică). Harieta invocă şi o 
scrisoare către Maiorescu, dar ne ferim s-o alăturăm celor trimise lui Chibici, 
întrucât nu avem ştiinţă de conţinutul ei — conţinut care trebuie să fi fost 
interesant, de vreme ce magistrul a păstrat epistola doar pentru el. 

+ Dacă Simţion, asupra căruia vom reveni, „n-a fost implicat prea mult 
în îngrijirea lui Eminescu” , asta se datorează faptului că n-a fost implicat 
absolut deloc. 

+ Directorul B.A.R. scrie şi că lui Chibici-Revneanu i-ar fi „fost 
încredințată supravegherea poetului în 1884". Nu cunoaştem ce înţelege 
domnia sa prin „supraveghere” şi nici cum îşi explică necesitatea 
„supravegherii” în zile în care nimeni nu se îndoia de sănătatea acestuia. Ştim 
însă că numele Chibici a rămas legat de viaţa lui Eminescu mai ales pentru că 
el s-a ocupat cu strângerea paralelor pentru menţinerea acestuia în balamucul 
privat al lui Şuţu şi că tot el l-a internat la Viena, de unde l-a şi scos, cărându-l pe 
un traseu prestabilit de alţii, cărora le raporta periodic în scris, ca un salariat. 
Pe unde au mers? Se pare că prin nişte oraşe din Italia, ale căror nume nu a 
avut nici timp, nici dispoziţie să le dezvăluie public (a istorisit vag, mult mai 
târziu, doar cum Eminescu ar fi reuşit să scape de el şi cum l-ar fi 

„recuperat” cu ajutorul poliţiei italiene). Mai scurt spus, Chibici Revneanu 
n-a avut nici o iniţiativă personală, fiind un simplu executant, ale cărui 
„servicii” nu ştim dacă au fost sau nu plătite. Şederea în Italia n-a durat nici 
o lună şi jumătate. 

+ În pofida unor aparenţe, Eminescu trebuie să fi ştiut tot timpul cât preţ 
poate pune pe prietenia lui Chibici, căci, atunci când — pe peronul Gării de 
Nord — îl acuză pe Maiorescu de „conspirație” (20 octombrie 1883, ora 9 
dimineaţa), Chibici era nu numai unic martor, ci şi executant al planului şi, 
desigur, unul dintre „ochii” lui Maiorescu-Argus. Amintim celor ce par să nu 
ştie că „supravegherea poetului” a fost „încredințată” şi gardienilor din 
ospiciile prin care a fost târât, precum şi spionilor Vienei, fără ca asta să-i 
transforme pe respectivii în prietenii lui. 

+ Domnul G. Strempel mai spune că biblioteca şi manuscrisele lui 
Eminescu o dată plecate de la Slavici (nu ni se explică de ce acest „prieten 
intim” nu le-a mai putut ţine în propriul căsoi — avea 7 camere —, simțind 
nevoia să le arunce), ar fi luat drumul lui Simţion şi că de la acesta, într-un 
moment nedeterminat şi fără o cauză anume, ar fi fost iar încărcate în căruţă, 
spre a fi transportate la alt domiciliu, de astă dată, „în grija lui Chibici- 
Râvneanu” . Când s-a întâmplat asta? Nimeni nu ştie, singurul lucru clar 
fiind acela că, de-ar fi fost să fie aşa, mutarea lăzii acasă la Chibici nu se 
putea face înainte de 20 octombrie 1884, când Eminescu îl roagă pe acesta 
să preia cărţile de la Simţion. Ce-i face atunci pe specialişti să fie, totuşi, atât 
de fermi în afirmaţii? De unde au dânşii certitudini? De la Missir, explică 
G. Ştrempel şi repede prezintă documentul, o scrisoare către magistru, din 
care citează un pasaj ce începe astfel: 


„Despre partea cărţilor lui n-ar fi rău dacă s-ar da de urma lor şi s-ar aduna la un loc” . 


Nimeni nu vrea însă să observe un detaliu esenţial: la 13 mai 1884, când 
scrie această epistolă, nici măcar Missir, care, în cazul Eminescu, a fost dublura 
ieșeană a lui Chibici, nu ştia ce s-a întâmplat cu cărţile, fiind convins că s-au 
pierdut! Faptul că el sugerează că „n-ar fi rău” dacă s-ar găsi „şi s-ar aduna 
la un loc”, indicând drept posibilă depozitarea la Chibici, rămâne o amabilă 
părere, dar nu şi o probă că Maiorescu l-ar fi luat în serios. 

După ce lada lui Eminescu ar fi urmat traseul Slavici — Simţion — Chibici, 
afirmă G. Strempel, ar fi „uşor de presupus că [Maiorescu] i-a cerut lui 
Chibici să depună la el lada, pentru deplină siguranță”. Fiecare e liber să 
presupună ce-i place şi ce poate! Ne întrebăm însă dacă presupunerile nu 

trebuie, totuşi, să pornească de la o bază cât mai vizibil logică şi dacă, în 
lipsa acesteia, n-ar fi mai bine pentru toată lumea ca presupuitorul să explice 
ce-i împinge gândurile într-o direcţie anume. De ce lada nu s-ar fi găsit „în 
deplină siguranță” decât în buncărele lui Maiorescu? O ochise (şi) altcineva 
şi voia să pună mâna pe ea? Exista suspiciunea că avocatul Chibici ar putea 
aprinde focul cu paginile lăsate în custodie? Atunci, ce-l face pe domnul 
Strempel să respingă ideea că magistrul ar fi luat-o de la bun început? 

Când a aflat Eminescu că lada lui s-ar găsi la Simţion? 

În străinătate, am văzut de ce nu a putut primi o astfel de informaţie. În 
cele circa două săptămâni cât a stat în Bucureşti (27 martie — 7 aprilie 1884), 
la fel, căci altminteri n-ar fi exprimat o lună, două mai târziu regretul că totul 
s-ar fi „împrăştiat”. Conform documentelor cunoscute, rămâne o singură 
explicaţie, conducând la Emilia Humpel, pentru că, am mai spus, aceasta a 
fost înştiinţată de Clara, în a doua jumătate a lui martie '84, că Eminescu 
avea să locuiască „deocamdată la un amic Simţion”, precum şi că, deja, 
„cărțile şi manuscrisele lui, împachetate în lăzi, au fost duse acolo”. 

Dacă informaţiile Clarei ar fi fost corecte, Eminescu şi-ar fi recuperat 
lada, din cuvintele de mai sus reieşind că totul se petrecea la lumină, nefiind 
nimic de ascuns, faţă de nimeni şi cu atât mai puţin faţă de Eminescu, special 
cazat în aceeaşi casă în care urma să fie şi biblioteca lui. Cum n-a fost aşa, 
automat, rezultă că măcar jumătate din fraza de mai sus, cea privind mutarea 
cărţilor şi manuscriselor la locaţia numită ori era greşită de la bun început, 
Clara necunoscând adevărul (n-ar fi nici prima, nici ultima oară când, asemenea 
Emiliei Humpel, ar fi fost în mod deliberat greşit informată), ori planul a fost 
schimbat. Ipoteza în care cărţile şi manuscrisele ar fi fost duse la Simţion, 
dar Eminescu n-a ştiut acest lucru pentru că ar fi tras la altcineva în gazdă 
sau ar fi dormit la hotel nu rezistă, fiindcă locul în care înnopta nu condiţiona 
obţinerea de veşti despre soarta averii lui de suflet. 

Cealaltă jumătate a frazei, referitoare la şederea lui Eminescu la Simţion 
rămâne însă validă? Nu credem. În primul rând, încă din Italia, Eminescu îi 
dădea de înţeles lui Chibici că n-are de gând să poposească la vreun „amic”, 
experienţa din 28 iunie diminuându-i drastic încrederea în cei din jurul lui. 
„Se vede însă că preferă a sta la hotel, căci tot îmi răspunde că n-are ce scrie 
d-lui Slavici...” — raportează Chibici, înciudat de nereuşita misiunii lui. 
Respinsă a fost şi familia Kremnitz, despre a cărei ofertă biografii preferă să 
nu vorbească, ca să nu provoace alte întrebări incomode. Cum la 26 iunie 
1884 Mite Kremnitz îi scrie Emiliei: 

„.„„Simțion a pregătit o cameră pentru dânsul (invitaţia noastră a fost refuzată) şi 
domnii...” (subl. ns.), 


este clar că Eminescu a fost subiectul unei corespondențe mult mai intense 
decât cea (re)cunoscută. Şi, dacă ţinem seamă de precizarea Clarei („E speranță 
că se va lăsa convins pe urmă pentru [cuvânt neceteț, pe semne] lassy” 
— 22 martie 1884), ca şi de a lui Mite („Prea dragă Emilie, // Cu scrisoarea 
ta am fost astăzi la Regina, ea [a] cetit-o şi a promis să vorbească chiar 
astăzi cu ministrul, la Academie” — 26 martie 1884), deducem că era ceva 
vânzoleală, sosirea lui Eminescu provocând agitaţie în anumite saloane. 
Maiorescu nu era nici singura, nici cea mai importantă persoană pentru care 
Eminescu era indezirabil. Ne amintim că regina i-a înaintat lui Maiorescu 
500 de lei ca să-l interneze pe Eminescu la Viena (adică, în inima Imperiului 
pe care acesta îl judecase atât de aspru). Nu băgăm mâna în foc pentru motivul 
real care i-a provocat criza de generozitate, dar nu putem să uităm că, în 
Ţară, lui Eminescu, personal, nu i-a dat sfanţ, iar regalul ei soţ a făcut tot ce 
a putut pentru a întârzia cât mai mult acordarea pensiei viagere. 

Pe lângă aceste aspecte, socotim că este moral şi necesar să subliniem 
intervenţia Emiliei Humpel, care, în chestiunea Eminescu, s-a aflat mai mereu 
pe poziţii diametral opuse fratelui Titus. Dintre toţi contemporanii lui Eminescu, 
ea a depus cele mai mari eforturi pentru ca acesta să nu fie nedreptăţit. 

În al doilea rând, dacă Eminescu ar fi acceptat să fie găzduit de Simţion, 
participarea acestuia la răpirea şi la sechestrarea sa deveneau îndoielnice, căci 
victima nu prea bea şpriţuri cu călăul ei. De asemenea, asta ar fi presupus că, 
într-adevăr, i-ar fi unit o relaţie mai trainică, nu una conjuncturală sau aflată 
la început. Numai că, de-ar fi stat lucrurile aşa, Eminescu nu i-ar fi scris lui 
Chibici înainte de a-i scrie lui Simţion. Or, epistola din 20 octombrie 1884, 
prin care îl roagă pe Chibici să-i preia lada de la Simţion, nu conţine nici o 
explicaţie privind cauza solicitării, care sună ambiguu: 


„Te rog dar să iei tu lada de la Simţion, dacă nu mai e cu putinţă să stea acolo 
până ce starea mea se va-ndrepta, dacă e cu putinţă să se-ndrepte vrodată” (subl. ns.). 


De unde ideea că lada lui n-ar mai fi „cu putință să stea acolo” „la Simţion? 
Când şi de la cine aflase că s-ar găsi la acesta? Îi scrisese Simţion însuşi? 
Poate, dar unde sunt, dacă nu scrisoarea în sine, atunci mărturiile privind 
existenţa ei? Îi transmisese cineva prin viu grai? Şi-asta e posibil, dar nici în 
acest sens nu există vreo probă ori vreo aluzie scrisă. Indiferent care ar fi 

explicaţia, n-ar fi fost de aşteptat ca Eminescu să i se adreseze (şi) lui Simţion, 
măcar pentru a-şi recupera ceasul de aur (ceas care, nu se ştie când şi pe ce căi, 
a ajuns la Aglaia)? 

Când scrie: „Până ce starea mea se va îndrepta” , Eminescu nu se referă 
la starea lui de sănătate (oricum, nu strict la ea), ci la cea materială, căci nici 
frigurile, nici durerea de cap şi nici ectima nu împiedicau cu nimic returnarea 
lăzii furate. Singura problemă reală era de cu totul altă natură şi ea se regăseşte 
chiar la începutul epistolei: 


„Dragă Chibici, |! De vreme ce residez la hotel «România» (vechiul han al lui 
Bacalu), într-o hulubărie puţin recomandabilă din orice punct de vedere, e lesne de 
înțeles că nu am unde pune lucrurile mele, încât...” (subl. ns.). 


Există unii care traduc „starea mea” prin „starea sănătăţii mele mintale” 
— sănătate definitiv pierdută, zic ei, folosind drept „probă” câteva cuvinte ale 
lui Eminescu, din aceeaşi epistolă: 


„Sănătatea mea scârţăie într-una ca o moară de mult stricată, ba poate ireparabilă” . 


Asemenea indivizi se opresc la cuvântul „ireparabilă” , nespunând că, 
în continuare, Eminescu precizează ce anume îl supăra: 


„Săptămîna aceasta am avut friguri şi dureri de cap; cât despre picioare — ele sunt 
într-o stare aşa de plâns, precum erau în Bucureşti. O tristă iarnă mă aşteaptă şi o tristă 
viaţă. Te rog dar...” (subl. ns.). 


Temerea privind sănătatea care „scârţâie... ca o moară... stricată, ba 
poate ireparabilă” , porneşte de la ectima de care Eminescu suferea de vreo 
zece ani, timp în care, în repetate rânduri, se vindecase temporar, pentru ca 
apoi să-l necăjească iar, şi care avea mici şanse să dispară cât timp era obligat 
să trăiască „Într-o hulubărie putin recomandabilă din orice punct de vedere”. 
Nu aceasta este însă principala cauză a scepticismului din cuvintele lui 
Eminescu („dacă e cu putință să se-ndrepte vrodată” ), ci dificultăţi de altă 
natură, prin care trecuse de la venirea în laşi. El văzuse bine că numai şansa îl 
ajutase să obţină o slujbă, cea de profesor suplinitor, iar experienţele anterioare 
îi arătaseră cât de uşor îţi poţi pierde locul de muncă, din care-ţi câştigi pâinea. 
Vechile duşmănii împotriva lui, fără efect pe când avea paginile Timpului la 
dispoziţie, se puteau manifesta acum în voie. În plus, primise „lovitura morală”, 
care, nu-şi făcea iluzii, era „ireparabilă” , având, scrie el, „influență rea asupra 
întregului rest al vieţii ce voi mai avea-o de trăit” (12 ianuarie). 

Am exprimat părerea că epistola prin care Eminescu îl roagă în octombrie 
1884 pe Chibici să preia lada lui cu manuscrise ar putea fi efectul unei 
informaţii primite cu puţin înainte de a pune pe hârtie respectiva solicitare, 
scrisoarea Clarei indicându-ne-o ca posibilă sursă pe Emilia Humpel. Emilia 
a primit ştirea puţin înainte de 27 martie, dar, la mijlocul lui mai, „amicii” din 
laşi credeau toţi că manuscrisele lui Eminescu ar fi fost pierdute. Cu alte 
cuvinte, deşi era prilej de împăunare, arătând grija pentru păstrarea bunurilor 
lui Eminescu (şi nu putem spune că Junimea politică a ratat ocazii similare), 
iată că despre acest lucru se vorbea în şoaptă — drept dovadă, repetăm, nici 
măcar Missir, casier şi om de încredere al lui Maiorescu, nu aflase că acestea 
ar fi fost conservate (nu mai contează unde). 

În contextul dat, ne-am putea imagina că, într-un moment şi din cauze 
pe care nu le vom cunoaşte niciodată cu precizie, această ştire (în realitate, 
falsă, fiind poate insinuată tot de magistru, spre a ascunde prezenţa 
manuscriselor şi a bibliotecii lui Eminescu în propria lui casă) a „respirat”, 
ajungând (probabil tot prin luna octombrie) şi la urechea lui Eminescu. Într- 
o atare ipoteză, teoretic, primul lucru pe care ne-am fi aşteptat să-l facă 
Eminescu era acela de a i se adresa lui Simţion. De ce n-a făcut-o? (Că nu i- 
a scris ne-o spune şi epistola către Chibici, în care nu face nici o referire în 
acest sens.) Poate pentru că, pe lângă experienţa din 28 iunie, şi-a dat seama 
că, dacă Simţion nu căutase din proprie iniţiativă să-l informeze asupra situaţiei 
reale, însemna că acesta nu era decât o slugă, un gestionar, care nu poate 
decide asupra mărfii pe care alţii i-au dat-o spre tăinuire şi care, pentru a o 
apăra, este gata de orice. De aceea, a-i scrie era chiar pierdere de vreme. 


Infracţiunea nu este act filantropic 


Nedumereşte şi următorul lucru: Clara a anunţat-o pe Emilia că 
manuscrisele şi cărțile lui Eminescu ar fi fost împachetate şi duse la Simţion, 
dar nu i-a cerut să ţină acest lucru secret. Şi dacă am mai crede că nu era 
obligatoriu ca Emilia să se-apuce să bată toba prin oraş (deşi, de obicei, 
informaţiile privindu-l pe Eminescu erau transmise tuturor), rămâne mai greu 
de explicat cum de ea ar fi tăcut faţă de Eminescu însuşi, atunci când acesta 
regreta cu voce tare că n-are biblioteca lui lângă dânsul şi când refuza „să 
scrie el să i se trimeată” , deoarece era convins „că s-a împrăştiat totul şi nu 
se mai ştie ce s-a făcut”. 

Lucrurile devin cu atât mai ciudate, cu cât, repetăm, la 26 martie 1884 
Mite îi scrisese şi ea Emiliei, pomenind tot numele lui Simţion, dar fără a se referi 
la manuscrisele şi la cărţile ambalate şi duse la locuinţa acestuia: 


„Eminescu soseşte aici mâne sară, amicul său Simţion a pregătit o cameră pentru 
dânsul (invitaţia noastră a fost refuzată) şi domnii se duc fireşte cu toții la gară ca 
să-l primească”. 


Pentru noi, este o enigmă cum de Emilia, tocmai Emilia, l-ar fi lăsat să se 
chinuie aşa, prin mai 1884 Eminescu ajungând să-i spună lui Missir că este 
„ein aufgegebener Mensch” (un om sacrificat — n. ns.). Oricât şi-ar fi susţinut 
fratele, nu credem că ar fi făcut chiar orice pentru a-l acoperi şi, nu în ultimul 
rând, nu credem nici că Maiorescu ar fi încercat să-i ceară să-l acopere într- 
un furt ordinar. Reacţia ei vehementă împotriva ideii de a-l batjocori pe 
Eminescu, numindu-l bibliotecar „numai de formă”, aşa cum aranjase 
Maiorescu „cu Ministerul” arată ce fel de om era Emilia. Reamintim cum îşi 
începe scrisoarea către fratele ei, la 11 aprilie 1884: 


„Trebuie să-ţi mărturisesc Titus, că am rămas cu totul încremenită când am citit în 
scrisoarea ta ce comedie se va pune la cale în legătură cu numirea lui Eminescu. Dar 
aşa ceva ar fi avut rost atâta timp cât s-a crezut Budha; azi, capul îi este cu siguranță 
prea limpede încât să nu-şi dea seama, în cel mai scurt timp, de amăgirea grosolană. Ce 
influență ar putea avea asupra lui? Cea mai vătămătoare ce se poate închipui. Şi noi 
înşine să-i spunem basmul din laşi, să facem din el un nărod ridicol şi, pentru a-i 
menaja ideea fixă, să-l acoperim cu o falsă demnitate? Nu, el este prea scump: atunci 
mai bine adevărul gol şi foarte trist (subl. ns). 

Deci, cel mai mare poet al ţării — cum îl numiţi — trebuie sau să piară de mizerie în 
România sau să fie obiectul filantropiei particulare? Nu, asta nu o cred niciodată! (...) 

De ce nu l-a numit regina secretarul ei particular? De ce nu i-a încredințat vreo 
misiune ştiinţifică oarecare, pe care s-o remunereze din casa ei particulară? Aceasta, în 
orice caz, i-ar fi stat în putinţă. O asemenea ocazie nu i se va mai oferi ei în viaţă!” 


De unde convingerea Emilei că Eminescu ar fi trecut printr-o perioadă 
în care „s-a crezut Budha” (aceasta fiind, probabil, şi „ideea fixă” amintită)? 
Există un singur izvor în acest sens: epistola lui D. Boghean către Missir 
(1 februarie 1884). Precizând că informaţiile pe care este „constrîns, sper în 
interessul lui Eminescu” a i le comunica lui Missir „sunt susceptibile de a fi 
cetite în totalul «junimei» întregi ori comunicate numai parţial unor junimişti 
aleşi, pentru un scop anumit” (subl. ns.), Boghean relatează câteva constatări 
făcute de el asupra lui Eminescu, pe care l-a urmărit din umbră: 

„Era cu o glugă pe cap făcută din coperta crivatului (patului — n.n.) şi zice că e aci 
Buda, aci un brahman indian — că numeră la alfabetul seu egyptean — că drul 
Obersteiner ar fi Heine etc.” (vezi I. Filipciuc, Înspre alt Eminescu). 


Depedenţa Emiliei de alţii, de la care primea informaţiile din care creiona 
chipul unui Eminescu necunoscut de ea, este evidentă. La fel, este evident că 
exista o cenzură a informaţiilor, care nu pornea de la ideea menajării imaginii 
lui Eminescu, ci de la un interes obscur. Nu este clar ce vrea să spună Boghean 
prin „junimişti aleşi, pentru un scop anumit”, cărora să li se împărtăşească 
cele transmise de el, dar una dintre posibilităţi rămâne aceea în care respectivul 
„scop” consta în difuzarea în rândurile publicului a unor ştiri bine ţintite, 
între care şi aceea că Eminescu s-ar fi „crezut Budha” . Dacă această stare, în 
care Eminescu se prezenta „aci Buda, aci un brahman indian”, era ca şi 
permanentă, aşa cum sugerează D. Boghean, cum de Obersteiner nu se referă 
deloc la ea, în aşa-zisul „Sumar din povestea bolii Domnului Eminescu 
Mihail”? Dar, mai ales, întrebăm: din moment ce constatarea era, conform 
autorului, veche de două luni de zile, de ce Boghean a pus-o pe hârtie abia 
după ce Eminescu îi scrisese lui Chibici (12 ianuarie 1884), dovedind că 
este perfect lucid? Ce rost mai aveau asemenea informaţii dubioase, care 
numai în favoarea „bolnavului” nu erau? Nu cumva l-am creditat prea mult 
pe D. Boghean? 

Aceasta fiind lumea în care trăia şi Emilia Humpel, posibilitatea ca şi ea 
să fi fost dezinformată creşte. De altfel, la 11 aprilie, îi spune direct fratelui ei: 


„N-am aflat confirmarea a tot ceea ce ai scris despre el...” 


În acest context, şi informaţia prin care Clara o anunţa că ar fi fost duse 
la Simţion mai multe lăzi cu cărţi şi manuscrise ale lui Eminescu trebuie 
privită cu prudenţă, căci cine poate să garanteze că lăzile la care se referă 
Clara conţineau întreaga bibliotecă a lui Eminescu şi toate manuscrisele 
acestuia? Şi-apoi, spusele Clarei puteau fi valabile la un moment dat, dar, 
aşa cum astăzi puteau să ajungă la Simţion, mâine lucrurile puteau să şi 
plece de la acesta. Iar dacă noi nu avem o epistolă în care Clara relatează şi 
acest lucru, nu înseamnă că n-a existat ori că faptul nu s-ar fi petrecut. Oare 
degeaba nu mai găsim fir de scrisoare conţinând vreun amănunt despre cele 
două săptămâni petrecute de Eminescu în Bucureşti, ştiindu-se doar că încă 
de-a doua zi vizitase redacţia României libere? Oare putem să credem că 
fluxul de informaţii către Emilia Humpel a încetat brusc, fără ca aceasta să 
aibă vreo reacţie? 

Chestiunea este: ce fel de noutăţi i-au parvenit Emiliei? 

Din moment ce Eminescu era convins în luna mai că lucrurile lui s-ar fi 
împrăştiat, este limpede că la Bucureşti nu a existat dorinţa ca el să ştie 
adevărul. Cunoscând cine ţinea hăţurile acestei poveşti, nu e deloc fantezist 
să credem că Maiorescu transmisese prin ţânţarii din jurul lui zvonul că 
biblioteca şi manuscrisele lui Eminescu s-ar fi risipit în cele patru zări. lar 
dacă a fost aşa, devine limpede că magistrul nu se putea răsuci peste noapte, 
afirmând dintr-o dată că le-a găsit (unde? căzuseră după noptieră?). În 
consecinţă, dacă era să existe, secretul nu putea fi cu nici un chip dezvăluit 
de vreunul dintre puţinii care aveau ştiinţă de el. Şi asta nu doar pentru că era 
greu să se revină asupra unei minciuni, ci şi din cauză că, odată recunoscut 
faptul, apărea şi obligaţia de a returna manuscrisele şi biblioteca, căci, oricât 
de ascultători ar fi fost junimiştii din laşi, privarea lui Eminescu de posibilitatea 
de a le folosi i-ar fi pus pe mulţi pe gânduri, iar pe unii ca Emilia i-ar fi revoltat. 

În epistola către Chibici (20 octombrie), Eminescu se exprimă ca şi cum 
ar fi citit rândurile Clarei, dar asta nu presupune, automat, că i-ar fi fost 
dezvăluit un secret (care nici măcar nu era unul de familie, ci al anonimului 
Simţion). Rămâne însă plauzibil să i se fi vorbit de transportul manuscriselor 
lui la Simţion, fie ca de o intenţie nedusă la îndeplinire, fie ca de o decizie 
asupra căreia s-a revenit la scurt timp după ce a fost luată, fie ca de un zvon. 
Ipoteza este susţinută de faptul că peste ani, atunci când prin presă se va cere 
celui care deţinea manuscrisele eminesciene să le predea, numele lui Simţion 
nu va fi rostit nici o dată. Totodată, aşa s-ar explica şi ceea ce altminteri 
poate să pară o complicitate a Emiliei Humpel, precum şi motivul pentru 
care Eminescu pomeneşte numele lui Simţion, dar nu afirmă că acesta n-ar 
mai vrea sau n-ar mai putea să-i păstreze lucrurile, rugămintea lui către Chibici 
fiind condiţionată în mod ciudat („dacă nu mai e cu putință să stea” la Simţion). 

Altfel spus, rostul epistolei lui Eminescu către Chibici devine cu mult 
mai subtil. Eminescu putea fi sigur că manuscrisele şi cărţile lui se găseau la 
discreţia lui Maiorescu, deoarece, aşa cum spuneam, volumul Poesii editat 
de acesta conţinea versuri existente numai în lada lui şi era de neconceput ca 
Maiorescu, pentru a selecţiona respectivele poezii, să se fi deplasat acasă la 
Simţion, ca la bibliotecă. Numai că lui Eminescu nu-i ajungea să ştie, trebuia 
să şi demonstreze. Nu este imposibil ca el să fi forţat obţinerea unui răspuns 
din partea lui Chibici, care să-i furnizeze această dovadă. Dacă toate lucrurile 
lui se găseau la Maiorescu, se putea aştepta ca Chibici să nici nu-i răspundă, 
cum se întâmplase şi când îi scrisese din Viena (şi, de altfel, se pare că la fel 

s-a întâmplat şi acum). lar dacă erau la Simţion, odată ce ar fi preluat lada, 
Chibici trebuia să-l anunţe şi atunci Eminescu i-ar fi cerut-o lui, nu lui Maiorescu. 

Realităţi în susţinerea acestei ipoteze există. În cazul fericit în care Chibici 
ar fi fost lipsit de rele intenţii, el nu numai că i-ar fi răspuns imediat lui 
Eminescu, dar ar fi făcut cunoscută ştirea (îmbucurătoare, nu-i aşa?) că acesta 
vrea să se apuce cât mai repede de scris. Dacă ar fi preluat sau nu lada 
acestuia ori dacă i-ar fi comunicat că manuscrisele nu sunt la Simţion, rămân 
chestiuni mai degrabă de detaliu, esenţial fiind că — în mod normal — trebuia 
să răspundă. Aşa cum se prezintă lucrurile însă, tăcerea lui n-a fost discreţie, 
ci tăinuire. În favoarea cui? Poate fi altcineva, afară de cel căruia îi preda 
mereu scrisorile primite de la Eminescu? Nu credem. Muţenia lui Chibici a 
avut exclusiv menirea de a-l proteja pe Maiorescu, făcând ca peste ani 
chestiunea manuscriselor eminesciene să fie una „foarte misterioasă”, cum 
este prezentată în publicaţia Floare albastră (15 iunie 1899). 

Din moment ce Eminescu nu reuşise pânâ în octombrie 1884 să-i determine 
pe „amicii” din Bucureşti să spună unde îi sunt manuscrisele, cu atât mai mici 
i-ar fi fost şansele după aceea. Probabil că din acest motiv s-a şi lăsat păgubaş. 
Cu toate acestea, fără a mai primi între timp vreo informaţie în acest sens, în 
1887, Eminescu şi-a călcat brusc pe suflet şi şi-a cerut în scris manuscrisele 
de unde ştia precis că sunt, aducă de la Maiorescu. Aidoma lui Chibici în 
ianuarie şi în octombrie 1884, magistrul a practicat politica tăcerii. 

Acum, după un veac şi mai bine, G. Ştrempel (şi alţii ca dânsul) ne spun 
că lada lui Eminescu ar fi plecat de la Slavici pentru a ajunge la Simţion, de 
unde ar fi preluat-o Chibici, şi că după aceea, gata, ar deveni „uşor de 
presupus” că filantropul Maiorescu ar fi pocnit din degete, cerându-i lui 
Chibici „să depună la el lada” . Cu alte cuvinte, domnul Ştrempel ar şti ceea 
ce n-au cunoscut contemporanii lui Eminescu — ba, nici acesta însuşi? Să 
vedem întregul paragraf, căci este plin de afirmaţii interesante: 


„Cum Titu Maiorescu şi-a asumat întreaga grijă a lui Eminescu, fiind pe deplin 
convins de valoarea întregii sale creaţii, este uşor de presupus că i-a cerut lui Chibici 
să depună la el lada, pentru deplină siguranţă. A fost un act de excepţională judecată 
şi, în acelaşi timp, de mare răspundere. A rezistat la toate solicitările poetului, aflat la 
Botoşani. Căci, dacă i-ar fi trimis lada cu manuscrise, este probabil că acestea ar fi 
avut soarta manuscriselor lui Creangă. La puţină vreme după moartea lui Mihai 
Eminescu, câteva luni doar, murea şi Harieta, sora atât de iubitoare, şi lucrurile ei erau 
vândute la mezat. Manuscrisele ar fi fost împrăștiate şi folosite la împachetat. Nu vom 
putea niciodată aprecia îndeajuns actul de mare simţire şi patriotism al lui Maiorescu. 
Mă întorc, cu decenii în urmă, când Maiorescu era socotit o nulitate şi un interesat în 

ajutorarea lui Eminescu. Este cea mai mare ruşine pe care au putut-o săvârşi slujitorii 
condeiului acelei epoci întunecate.” 


Înainte de a face câteva observaţii de pieton care tocmai trece prin faţa 
Academiei, se impun nişte clarificări. Aprecierile altora, care-l socoteau pe 
Maiorescu „o nulitate” nu ne interesează acum nici tangenţial, noul şi prea 
luminosul prezent dându-ne alte preocupări. La fel, nu ştim dacă şi în ce 
măsură a fost „un interesat”, dar „interesat în ajutorarea lui Eminescu” 
spunem cu mâna pe inimă că, într-adevăr, n-a fost! Cât priveşte aprecierea 
conform căreia „cea mai mare ruşine pe care au putut-o săvârşi slujitorii 
condeiului acelei epoci întunecate” s-ar fi rezumat la a-l nedreptăţi pe 
Maiorescu, în cazul în care acesta este adevărul, înseamnă că nici n-am stat 
prea rău, dacă ar fi să ne gândim fie şi numai la faptul că Maiorescu însuşi a 
nedreptăţit mulţi autori, fără ca asta să-l facă odios. 

Şi-acum, o foarte scurtă privire critică asupra citatului de mai sus: 

1) Actul lui Maiorescu a fost, într-adevăr, unul de „excepțională 
judecată” , dar nu în sensul de rațiune, ci în acela de condamnare. 

2) Maiorescu şi-a însuşit manuscrisele lui Eminescu, deoarece era „pe 
deplin convins de valoarea întregii sale creaţii”. Manuscrisele lui Creangă 
s-au pierdut, însă. Concluzia logică: în ciuda celor învăţate prin şcoli, 
Maiorescu NU era convins şi de valoarea creaţiei acestuia. E bine de ştiut. 

3) Când Maiorescu i-ar fi cerut lui Chibici manuscrisele şi cărţile lui 
Eminescu, acesta era perfect sănătos. Drept dovadă, reuşise prin proprii puteri 
să obţină un mărunt post de profesor. Mai mult, indirect, chiar Maiorescu 
recunoaşte acest lucru, nemainotând în jurnal nimic în acest sens. Sănătos 
fiind, Eminescu avea drepturile cetăţeneşti de care se bucurau nu doar 
junimiştii, ci până şi escroci ca alde Warshawsky, pe care magistrul îi apăra 
în faţa instanţelor judecătoreşti. De aceea, din momentul în care laudă furtul 
lui Maiorescu, implicit, domnul Strempel nu instigă la infracţiuni similare şi 
nu justifică fapte derulate (şi) în timpul a ceea ce dânsul numeşte epocă 
întunecată, dar arată că acestea, peste decenii, într-un context istoric favorabil, 
pot deveni dovezi de iubire de ţară. În consecinţă, deducem că dumnealui 
însuşi, de-ar trăi experienţele lui Eminescu, le-ar privi cu seninătatea cu care 
bolnavul primeşte ajutorul Crucii negre literare. 

4) „Manuscrisele [lui Eminescu] ar fi fost împrăştiate şi folosite la 
împachetat” , declară domnul Ştrempel, şi ne frapează siguranţa domniei sale, 
de om care pare a cunoaşte cu precizie că împrăştierea şi folosirea „la 

împachetat” a manuscriselor unora nu foarte simpatizaţi ar fi o practică. 
Domnia sa pare să fi uitat că manuscrisele lui Creangă, pe care le dă exemplu, 
au ajuns să fie distruse prin împrăştiere şi utilizare la împachetat tocmai 
pentru că fuseseră date în grija cuiva — a lui Eduard Gruber (decedat 
„pe neaşteptate” într-un ospiciu condus de Şuţu). Îi amintim ce se poate 
citi în articolul Notiză asupra manuscriptelor lui loan Creangă, scris de 
Gh. Teodorescu-Kirileanu i apărut în Şezătoarea, 1899: 


„Murind însă Gruber, Doamna Gruber (fiica Veronicăi Micle — n. ns.) a vândut 
D-lui Dr. A. Mendel biblioteca soțului său, în care se găseau în păstrare şi toate 
manuscriptele lui Creangă. Parte din cărțile cumpărate astfel, D-l Mendel le-a vândut 
librarului Israiliteanu, parte le-a păstrat. Între cărţile păstrate erau şi cele câteva vravuri 
cu toate manuscriptele lui Creangă, dintre care pe cele mai multe D-l Mendel le-a 
aruncat afară ca netrebnice” (subl. ns.). 


Şi fară asta, însă, raţionamentul... preventiv al directorului general al 
Bibliotecii Academiei Române ar fi la fel de straniu, căci nimic nu-l împiedica 
pe Maiorescu-Argus să ţină sub control soarta manuscriselor lui Eminescu, 
prin oamenii special aleşi să-l urmărească pe acesta. Ideea că ar exista vreo 
faptă generoasă care să fie, totodată, şi o odioasă infracţiune, rămâne extrem 
de periculoasă şi dă cu atât mai mult de gândit, cu cât este promovată prin 
însăşi Academia Română. Că-i place sau nu domnului Ştrempel, deocamdată 
nu există nici o lege care să prevadă întâietatea Statului pe lista de moştenitori 
ai defuncţilor (cu atât mai puţin a unei organizaţii de tipul Academiei sau a 
unei persoane private, fie ea şi avocato-deputato-esteto-psihiatru). Bunurile 
lui Eminescu nu puteau reveni decât familiei lui, de la care, dacă într-adevăr 
Maiorescu ar fi fost „pe deplin convins de valoarea întregii sale creaţii”, le 
putea solicita Academia Română, fiind foarte plauzibil ca demersul să aibă 
succes La 17 mai 1895, L'Independence Roumaine informează că Matei 
deţine 400 de cărţi din biblioteca lui Eminescu, obţinute nu se ştie când şi nu 
se ştie cum, iar fiul mai mare al acestuia, Victor, îi scrie lui Corneliu Botez, la 
13 aprilie 1909: „La moartea lui Mihai s-a găsit şi o mulțime de monede 
antice” — ceea ce arată că nu era deloc nevoie ca manuscrisele lui Eminescu 
să stea la Maiorescu pentru a fi în deplină siguranţă. 

5) Maiorescu a minţit în mod ordinar însăşi Academia Română, a cărei 
bibliotecă o conduce astăzi domnul G. Ştrempel. Să înţelegem că de vină ar 
fi un copleşitor excedent de „mare simţire şi patriotism” ? Maiorescu a minţit 
din eleganţă şi pentru binele poporului? Şi, cunoscut fiind că Maiorescu a 

minţit (în două rânduri!) Academia Română, cine şi cum probează că el i-a 
predat acesteia toate manuscrisele furate de la Eminescu? 

Asumându-ne riscurile repetării, subliniem persistenţa unei stări de 
lucruri, în egală măsură revoltătoare şi jalnică: biografii şi alți înalţi specialişti 
(între care şi domnul Ştrempel, ale cărui afirmaţii le-am citat nu doar pentru 
că ar fi inedite, ci pentru că sunt mai recente şi vin din partea unui om foarte 
bine informat, reprezentând o instituţie de vârf) se prefac a nu observa că nu 
numai Eminescu, dar nici junimiştii ieşeni nu au ştiut ce s-a întâmplat cu 
cărțile şi manuscrisele acestuia, toţi crezând că s-ar fi pierdut! Aceiaşi domni 
cercetători ignoră faptul că Chibici nu a răspuns scrisorii lui Eminescu. Nu le 
atrage atenţia nici absenţa oricărei declaraţii ulterioare, prin care Chibici să fi 
pretins că ar fi fost cândva depozitarul temporar al manuscriselor şi bibliotecii 
lui Eminescu. Asta nu-i opreşte însă ca, bazându-se exclusiv pe rugămintea 
exprimată de Eminescu în epistola din 20 octombrie 1884, să prezume şi că 
informaţiile acestuia ar fi fost exacte — deci, că lada ar fi trecut pe la Simţion 
— şi că Chibici ar fi dat curs cererii lui, luându-le la sine. 

Chiar aşa să fi fost, tot am întreba: de ce Chibici i le-ar fi predat lui 
Maiorescu nu doar fără să-l întrebe pe Eminescu, ci chiar fără ca măcar să-l 
anunţe? Tot din convingere că serveşte Patria? În plus, asta s-ar fi petrecut 
după 20 octombrie 1884, adică la aproape un an şi jumătate de la aşa-numita 
„întunecare” . De ce, în tot acest răstimp, Maiorescu n-ar fi arătat absolut nici 
o urmă de interes pentru manuscrise, dacă ar fi fost mereu „pe deplin convins 
de valoarea întregii sale creaţii” , aşa cum pretinde domnul G. Ştrempel? 
Şi-apoi, manuscrisele ca manuscrisele, dar biblioteca de ce i-a mai furat-o şi 
de ce puţinele cărţi care-au ajuns în fişele antecesorilor domnului Strempel 
nici nu apar ca aparţinând lui Eminescu? 


Scrisoarea-alibi 


Spuneam mai sus că Simţion „n-a fost implicat prea mult în îngrijirea lui 
Eminescu”, după cum susţine domnul director general al Academiei Române, 
deoarece numitul inginer n-a avut legătură cu „îngrijirea” lui Eminescu, el 
participând numai la răpirea şi la sechestrarea acestuia, când a jucat rolul 
de nadă şi de martor mincinos. Când se referă la contribuţia numitului, domnul 
G. Ştrempel ia — probabil — în calcul scrisoarea trimisă de acesta lui Maiorescu 
la 12 iulie 1883, precum şi anunţul Clarei că, odată sosit în Bucureşti, 

Eminescu va sta „la un amic Simţion”. Dacă atâta ar fi de ajuns, mare ar fi 
bucuria plastografilor şi a falsificatorilor de istorie! 

La epistola lui Simţion către Maiorescu ne-am referit încă de când am 
lansat Recurs Eminescu. Suprimarea gazetarului, dar se vede că argumentele 
folosite de noi atunci nu convin(g). Reluăm câteva dintre ele, oferind în plus 
alte două-trei, precum şi textul integral al scrisorii în cauză (vezi Anexa 3). 
Totodată, facem precizarea că întreaga analiză asupra implicării lui Simţion 
în conjuraţia anti-Eminescu porneşte de la premiza că acesta i-a scris lui 
Maiorescu scrisoarea datată 12 iulie 1883 şi semnată cu numele lui şi că 
Maiorescu spune adevărul atunci când îl invocă pe numitul în jurnalul lui. 

Vinovăţia lui Simţion în cazul Eminescu pare certă, de acest lucru 
convingându-ne nu atât spusele unuia sau altuia, cât, mai ales, atitudinea lui 
Eminescu faţă de el, prin nimic diferită faţă de cea adoptată în cazul lui 
Maiorescu sau Slavici. Simţion rămâne un personaj încă enigmatic, neştiindu-se 
exact în ce a constat misiunea lui şi dacă, în afară de Maiorescu (cu care 
nu se cunoaşte cum a ajuns să colaboreze) nu a mai ascultat şi de ordinele 
Altcuiva. Acest aburos inginer îi scrie lui Maiorescu (aflat în străinătate, 
în voiaj): 


„Cam aceasta e starea lui de până azi şi pe care Doctoru nel[-]au declarat — cu 
ocazia achitării locuinţiei — că n ar* privi[-]o chiar ca grea dacă n ar* 
esista complicația boalei în familie” . 
* (Ortografia este foarte ciudată. Pe lângă frapantele erori marcate, 
se remarcă „n ar” , care este scris legat, apostroful părând un accent pus 
între două litere. 


Fraza este elocventă din cel puţin trei motive. O dată, pentru că gravitatea 
unei boli nu depinde de modul cum este contractată. De aceea, dacă Şuţu 
chiar a spus aşa ceva, a lui să fie onoarea, iar dacă nu, înseamnă că mai 
avem un fals. A doua oară, pentru că şi reală să fi fost „complicaţia bolii în 
familie” , n-ar fi fost cunoscută de străini (Eminescu nu făcea nici mărturisiri 
mai banale, iar Eminovicii nu s-au aflat în tandreţuri cu vreun „amic” al lui). 
Precizarea lui Simţion dovedeşte atentă premeditare, cei răspunzători 
pregătindu-i „recitalul” în amănunt. Faptul poate fi în favoarea lui Şuţu, căruia, 
până la un punct, i s-ar putea găsi scuza că a(r fi) fost indus în eroare, de o 
anamneză falsă. 

În sfârşit, Simţion afirmă că el i-ar fi achitat lui Şuţu preţul internării 
lui Eminescu, plata făcându-se „azi”, 12 iulie 1883 (sau, puţin probabil, 

într-o zi anterioară, însă alta decât 28 iunie). Or, încă din dimineaţa zilei 
de 28 iunie 1883, după ce notează că ar fi primit „o carte [de vizită] de 
la d-na Slavici”, prin care-i cerea să o scape de Eminescu, care ar fi 
„înnebunit”, Maiorescu adaugă: 


„Curând după aceea Simţion la mine, întâia oară. M’ am dus cu el la Dr. Şuţu şi am 
pus să se pregătească în a sa «Casă de sănătate» o cameră pentru Eminescu; am luat 
asupra mea nota de plată pentru aceasta, 300 de lei pe lună; apoi am venit acasă, am 
înștiințat încă pe Th. Rosetti despre aceasta” (subl. ns). 


Să zicem că Maiorescu se angajase doar verbal să suporte cheltuielile, 
plata efectivă făcând-o Simţion, băiat timid şi bun la toate? Nu credem. 

În primul rând, din cauză că Simţion nu declară nici măcar aluziv că 
banii ar proveni de la Maiorescu. Mai mult, implicarea acestuia în aşa-zisa 
internare a lui Eminescu este eliminată complet, căci, după ce afirmă că el şi 
amicii lui ar fi achitat preţul „locuinței? (ce ironie!), Simion încheie 
exprimându-şi speranţa că Maiorescu li se va alătura şi va „binevoi a lua 
conducerea intelectuală în încercarea d'a se scăpa un om ca Eminescu”. 
(Negruzzi, care nu invocă niciodată numele lui Simţion, se referă fără ezitări 
la „o colectă făcută de prietenii poetului după inițiativa d-lui T. Maiorescu”. 
Ce-o fi aia „inițiativă” ?) 

În al doilea rând, banii trebuiau plătiţi chiar din 28 iunie, Regulamentul 
Institutului Caritatea stipulând fără echivoc (sublinierile ne aparţin): 


„13. Pensiunea este de 300 lei noi pe lună, sau de 750 pe trimestru, în care întră 
onorarele medicului, medicamentele, băile locuinţa, hrana, serviciul şi spălătura. 

14. Acestă summă se plătesce în ziua intrărei bolnavului, de către familia, tutorele, 
sau corespondintele acestora, în casu când bolnavul vine din provincie.” 


Dacă banii n-ar fi fost daţi chiar în ziua internării, să înţelegem că 
Maiorescu i-ar fi cerut un răgaz lui Şuţu? Multe a făcut magistrul, dar ne 
îndoim că şi-ar fi riscat vreodată blazonul faţă de cineva din aşa-zisa „lume 
bună” ori că ar fi dat ocazia unui Simţion să-mprăştie vorba că el, ditai 
avocatul şi omul politic, n-are nici trei sute de lei disponibili în casă. O amânare 
mergea poate cu Negruzzi, dar nu cu unul ca Şuţu. Relaţia magistrului cu 
şeful fabricii de nebuni era una strict de afaceri bilateral avantajoase, care 
crea complicitate, dar nu şi obligaţii ori prea vesele amiciţii. Şi-apoi, îşi 
imaginează cineva că lucrurile au fost stabilite atunci, pe 28 iunie, la ora 
6 dimineaţa, ca să ne putem gândi că Maiorescu a fost luat pe neaşteptate? 
Crede cineva că banii nu erau deja pregătiţi? 

Autorul scrisorii semnate „Simțion” începe prin a-şi cere scuze faţă de 
magistru pentru „îndrăzneala” de a-i scrie. A-i scrie, unde? Maiorescu era 
peste hotare, în concediu, iar Simţion, dacă au colaborat atât de strâns în 
dimineaţa acelei zile nenorocite, trebuia să ştie că pe seară pleacă în străinătate. 
I-a dat Maiorescu o listă cu oraşele Europei, în care-l putea căuta în 
următoarele 30 de zile? În ce scop ar fi făcut-o? Sănătatea lui Eminescu nu-l 
interesa, oricare ar fi fost aceasta, iar dacă totuşi dorea informaţii le-ar fi 
obţinut direct de la Şuţu, nu de la Simţion, pe care nu l-a apreciat mai mult 
decât pe o rangă, bună doar pentru a da cuiva în cap. Şi-apoi, dacă Simţion 
ar fi primit de la Maiorescu instrucţiuni privind locul în care să-i scrie, 
cum şi-ar mai fi cerut iertare pentru „îndrăzneală”, când aceasta era, de 
fapt, misiune îndeplinită? 

Încordându-şi simţurile, inginerul Simţion constată personal că „boala 
înaintează agravându-se” şi, prea concentrat asupra crescătoarei diagrame 
a „bolii”, uită să pomenească faptele care ar fi determinat internarea, numele 
doctorului şi al „amicilor”, cât şi locul exact în care l-ar fi întâlnit pe Eminescu 
ori condiţiile în care acesta era „cazat”, toate băznelile înşirate de el putând fi 
scrise şi într-o cafenea din Paris, fără a şti cine-s Eminescu sau Şuţu. De 
asemenea, lipsesc diagnosticul (stabilit de Şuţu cu o săptămână înainte), datele 
privitor la tratament şi amănunte despre felul în care se încheiase „înfelegerea” 
lui cu Maiorescu. 

În schimb, poliglotul Simţion ne asigură că Eminescu „Pronunţă puţine 
idei şi foarte multe vorbe, care nu aparțin nici unei limbi şi pe care le 
forțiază a se rima în penta şi hecsametru” . Suntem teribil de curioşi să 
aflăm cum numărase ideile rostite prin vorbe „care nu aparțin nici unei 
limbi”. Cu „penta şi hecsametru”, însă, chiar că ne-a făcut praf! Era 
tare-n prozodie, inginerul nostru! 

„Din mai mulți câți l’ am văzut pe nici unul nu pare a ne fi cunoscut”, 
scrie Simţion, ridicând un nou şi mare semn de întrebare, căci, dacă Eminescu 
şi-ar fi pierdut controlul în aşa hal, vizitatorilor nu le-ar fi fost deloc greu să- 
şi dea seama dacă îi recunoaşte ori ba. 

„După apreţierile noastre numai în Bucureşti şi laşi se poate conta 
pe 40-50 de amici, ceea ce ajunge”, mai afirmă Simţion, iar noi ne 
întrebăm: de unde putea şti acesta care era situaţia la Iaşi? Oricum, faptele 
aveau să demonstreze că ale lui „aprețieri” erau eronate şi că tocmai el, 
care pretindea că ar fi făcut estimările, se scosese pe sine din calcul. Să 
nu zâmbeşti? 

De asemenea, înțeleptul Simţion propune (şi Maiorescu chiar va dispune) 
constituirea „unui grup” de ajutorare a lui Eminescu, precizând însă că acesta 
bine-ar fi să fie compus „numai din bărbaţi şi amici” . De unde misoginismul 
inginerului de Dâmboviţe? În cazul de faţă, vedem o unică explicaţie: 
Veronica. Nu mai intrăm acum în detalii, motivaţia fiind prea evidentă. 

Culmea culmilor e însă alta: Simţion nu pomeneşte nimic nici despre 
episodul de la baia Mitraşevski, la 
care ar fi participat direct, dacă e 
să ne luăm după documentul 
Poliţiei, în care găsim numele şi 
semnătura lui. Nu contestăm că 
Poliţia, prin comisarul C. N. 
Nicolescu şi Dumnezeu mai ştie — 
care şef al acestuia, se poate să fi 
avut vreo participare neoficială întocmit de Poliţie la 28 iunie 1883 
(legală), în sensul că şi-a pus haidamacii să-l ridice pe Eminescu şi să-l ducă 
la Şuţu. Asta nu se putea însă întâmpla la ora 19, cum scrie comisarul, ci 
înainte de prânz, căci Maiorescu declară că i-a pus lui Şuţu banii în palmă, 
încă de dimineaţă. 

Unde locuia Simţion? V. G. Teodorescu zice că pe strada Apolodor, 
unde, adaugă el, la numărul 19 se afla sediul societăţii Carpaţii (vezi Bucureşti. 
Pe urmele lui Mihail Eminescu). În cazul în care are dreptate contemporanul 
nostru autor (care preia cu încredere informaţia lui A. Z. N. Pop, privitor la 
perioada 27 martie — 7 aprilie 1884: „N-a locuit nici la Slavici în Piaţa Amzei, 
ci la Simţion, pe str. Apolodor, după ce refuzase invitația lui Maiorescu de-a 
fi cazat în str. Mercur” — vezi Pe urmele lui Eminescu), conchidem că Simţion 
avea probleme de orientare în 
spaţiu, deoarece, atunci când îi fe AI pi 
scrie lui Maiorescu, el indică drept et. ch slein C 
adresă strada Sfinții 14 (pe lângă 
Colțea, deci, destul de departe de 
sediul societății Carpații, societate de 


A 
ale cărei acţiuni unii se străduiesc JE ră. H wie AE AA. 


să-l lege pe Eminescu). 


V. G. Teodorescu apreciază că TERT T F 
AS i S ; . . | Adresa lui Simţion, scrisă cu mâna lui, 
Simţion ar fi fost nici mai mult, nici A : $ : 
k A A în epistola către Maiorescu 
mai puţin, decât: 


Nr. 6-9, O——————— Semnele Timpului — 503 





3 





INA 





„cel mai temeinic şi de încredere prieten al lui Mihail Eminescu, fapt care l-a 
determinat pe poet să-i încredinţeze spre păstrare, pentru a fi salvate de la pierdere cu 
ocazia deselor mutări, tezaurul eminescian: cărţile, manuscrisele, însemnările sale. La 
moartea lui Mihail Eminescu, Titu Maiorescu a preluat acest inestimabil tezaur pe care, 
ulterior, l-a depus la Academia Română la 25 ianuariel7 februarie 1902 pentru o bună 
păstrare perpetuă.” 


Unde poate ajunge imaginaţia unora, pornind de o simplă intenţie! Iar 
dacă am dat atâta importanţă unei broşuri (care, inevitabil, are şi merite), am 
făcut-o deoarece ea a fost publicată în anul 2000, deci într-o perioadă în 
care, pur teoretic, cei care se interesează de Eminescu ar trebui să pornească 
de la întrebări noi, nu de la răspunsuri gata formulate de-un secol. 

Cât de important a fost sau nu Simţion în ecuaţie ne-o spune şi absenţa 
numelui său în jurnalul lui Maiorescu, atunci când înşiră principalele persoane 
care l-au aşteptat pe Eminescu la Gara de Nord ori când îi prezintă pe cei 
care, după sosire, au mers la Maiorescu spre a discuta „despre Eminescu”. 
Ne-am putea gândi că nu a mers la Maiorescu, deoarece trebuia să îl 
găzduiască pe Eminescu, dar de-ar fi fost aşa, cu atât mai mult ne-am fi 
aşteptat ca magistrul să-l nominalizeze drept persoana împreună cu care ar fi 
plecat acesta, după ce a coborât din tren. Omul-negru îşi făcuse treaba în 
iunie trecut, înhăţase polul, apoi dispăruse din socoteli. 

De ce a apelat Maiorescu la Simţion, complicându-se cu o persoană care 
nu era din cercul lui şi pe care nu o putea cumpăra cu genul de favoruri pe 
care obişnuia să le facă celor pentru care sugestiile lui erau comenzi precise? 
Nu vrem să speculăm pe această temă. Spunem doar că între ipotezele care 
nu pot fi excluse se numără şi aceea că, poate, în primele momente, Simţion 
chiar a crezut că îi face un serviciu lui Eminescu. Este puţin probabil, dar nu 
şi imposibil, totul atârnând de motivațiile cu care inginerul Capitalei a fost 
atras în acest joc. Asta, în varianta favorabilă lui Simţion. 

La polul opus, o viziune mult mai neagră în ceea ce priveşte persoana 
lui Simţion. Ea porneşte de la întrebarea pusă de Eminescu lui Chibici, din 
ospiciul lui Leidesdorf: „Cine plăteşte pentru mine aici şi cine are grijă de 
mine?” Reterirea la grija pe care i-ar purta-o alţii, reluată şi câteva fraze mai 
încolo („amicii cari au binevoit a se interesa de mine şi a mă trimite aici” ) 
este evident pur formală (dar şi cu două tăişuri!), „amicii” fiind pentru el 
imaginea tenebroasă a necunoscutului care, apărut în momente de grea 
cumpănă, este suspectat a fi răuvoitor. 

„Cine plăteşte?” 


„Fii bun, iubite Chibici, şi răspunde-mi cum stau lucrurile cu mine. Doctorii de 
aici vorbesc de d. Maiorescu şi de tine. Eu ştiu despre tine că tu n-ai mijloace 
pentru a îngriji de mine în starea în care sunt. Îmi sunt dar necunoscute măsurile pe 
cari d. Maiorescu va fi binevoit să le ia în privirea-mi şi văd pe de altă parte că doctorii 
de la institut nu ştiu asemenea nimic, ci se mărginesc a-mi cita numele d-sale şi al tău, 
ceea ce — în izolarea în care mă aflu — nu e de natură a mă satisface” (subl. ns.). 


Că lui Eminescu i-a fost ascuns şi acum adevărul reiese limpede. 
Întrebarea este: de ce? În cazul în care lucrurile ar fi stat aşa cum se pretinde, 
de ce nu i s-a spus, simplu, că e vorba de o chetă? Pentru că, ne temem, o 
astfel de afirmaţie n-ar fi avut suport în realitate, contribuţiile junimiştilor 
mărunți fiind infime faţă de cheltuieli, cei mai mulţi dintre ei fiind la fel de 
„bogaţi” ca Simţion. Şi-atunci, apare întrebarea: cine a dat restul? Cine a 
susținut financiar totul? 

Pentru transferarea de la Şuţu la Leidesdorf, la 4 octombrie '83 fuseseră 
strânşi 1140 de lei (500 de la regină, restul de la unul sau mai mulţi 
necunoscuţi). Principalul sponsor la vedere a fost însă Alecsandri (în jur de 
2000 de lei), care, pe lângă o altă calitate, tindea să devină poet de curte 
(Negruzzi o zice, noi repetăm). El obținuse suma citind în premieră la Ateneu 
piesa Fântâna Blanduziei, cu scopul mult mediatizat de a veni în ajutorul lui 
Eminescu. Aşa s-a spus şi se mai spune, dar, afară de cuvinte risipite prin 
presă, epistole sau diverse lucrări, nu ştim să existe vreo chitanţă eliberată de 
Chibici — casier în această afacere — pe numele lui Alecsandri. 

Problema banilor a fost socotită de magistru drept una delicată, la care 
nu orice mocofan trebuia să aibă acces. De aceea, el informează că „nu 
oamenii de bine contribuiesc, ci prieteni, şi numai prieteni”, adaugă şi 
că s-a „asigurat că nimeni, oricât de mare sumă ar da, nu este îngăduit a 
subscrie pe listă, dacă n-a fost dintre prietenii lui Eminescu” (România liberă, 
6 septembrie '83), dar se preface a uita să precizeze criteriul de selecţie al 
acestora şi componenţa „juriului”. Aici nu avem atât un act de bravadă, cât 
unul de prudenţă. Dacă s-ar fi lansat liste de subscripţie, era obligatoriu să se 
dea seamă de sursa sumelor strânse (făcându-se, astfel, cunoscută identitatea 
prea-generoşilor) şi de modul în care erau cheltuite. Fără liste, totul se 
transforma într-o mică afacere familială, Maiorescu putând primi de la 


Nr. 6-9 O——————— Semnele Timpului — 505 


„prietenii lui Eminescu” şi milioane de gălbenei, fără ca altcineva să ştie. 


Y 


Uşurinţa cu care zgârcitul Maiorescu o îndeamnă pe Emilia să-i spună dacă 
e nevoie de mai multe parale, de parcă la cişmeaua lui curgea aur nu apă, dă 
de gândit, căci, aşa cum sunt prezentate, sursele erau foarte limitate. 

Chestiunea banilor manipulaţi pentru a-l închide pe Eminescu în ospiciu 
şi a-l păstra acolo rămâne departe de a fi explicată şi constituie un nod 
important al întregii afaceri. Când privim lucrurile prin această prismă, asupra 
căreia vom reveni, mai apare o întrebare extrem de tulburătoare: misteriosul 
Simţion a ascultat cu precădere de ordinele date de Maiorescu, sau de 
Altcineva? În lipsa unui răspuns cert, argumentat, devine neclar până şi dacă 
Maiorescu îl găsise pe Simţion (în 1880, zice Bacalbaşa, „inginer şef” al 
lucrărilor de rectificare a cursului Dâmboviţei) sau dacă, dimpotrivă, el însuşi 
fusese cel găsit şi folosit de Alţii. 

Este limpede că Eminescu avea în vedere simboluri foarte clare atunci 
când i-a spus lui Maiorescu în faţă: Argus. Potrivit lui George Lăzărescu 
(Dicţionar de mitologie), Argos (Argus fiind forma latinizată a acestui nume) 
ar fi un personaj care a apărut întâi în mitologia egipteană (din care s-au 
inspirat şi grecii). Ca „frate al lui Osiris” (zeu „al vegetației şi al Nilului, fiu 
al zeiței pământului, Geb, şi al zeiței cerului, Nut”), Argos a fost „pus de 
acesta să o păzească pe Isis” (soţia şi sora lui Osiris şi mamă a lui Horus, 
Isis era divinitate a fecundității, formând, împreună cu aceştia, „trinitatea 
sacră supremă”). El era ajutat de „100 de paznici, care trebuiau să-i spună 
tot ce face zeița”, cu toţii fiind, am zice astăzi, un soi de „informatori” şi/sau 
câini de pază. Oricum, „prestatori de servicii”, nu stăpâni. 

Dacă Eminescu ştia sau nu de existenţa acestui posibil Argus egiptean 
nu putem şti, la fel de incert fiind şi care anume dintre multele variante ale 
miturilor îi erau cunoscute. Mai probabil însă, el s-a referit la varianta (?) 
grecească, în care Argos devine odios, un monstru având o sută de capete în 
unele versiuni, sau, în altele, 100 (1000) de ochi, care se închideau pe rând, 
niciodată toţi (câte unul pentru fiecare dintre cei 100 de paznici care îl ajutau 
pe celălalt Argos, fratele lui Osiris?). El apare în atenţie după ce Zeus se 
îndrăgosteşte de Io, fiica regelui din Argos, Inachus. Atunci, crezând că-şi 
protejează iubita, Zeus o transformă în vacă, însă Hera (soră, dar şi soţie a lui 
Zeus) intuieşte adevărul şi i-o cere în dar, iar după ce o primeşte, o pune sub 
paza monstruosului Argus. Când acesta va fi ucis din ordinul lui Zeus (de 
Hermes sau de Heracles), Hera porunceşte unui tăun imens să o împungă 
continuu pe Io, astfel încât aceasta, disperată, încearcă să scape fugind (ea 

traversează marea — de atunci numită Marea Ionică —, cutreieră o parte din 
Asia, oprindu-se doar în Egipt, unde-l naşte pe Epaphos şi, după ce îşi recapătă 
vechea înfăţişare, domneşte în acea ţară). 

Prin urmare, şi pentru egipteni şi pentru greci, Argos era paznic al unei 
singure persoane, care, în mitologia greacă, era aprig duşmănită de însăşi 
soţia zeului suprem, Hera, din a cărei poruncă a şi fost torturată. Nu facem 
analogie cu faptul întâmplător că regina Carmen Sylva nu l-a avut deloc pe 
Eminescu la inimă. Asta nu ne opreşte să observăm însă cât de mult a suferit 
Eminescu din cauza unor „tăuni” ca doctorii Şuţu şi Isac. Şi, desigur, rămâne 
întrebarea: în cazul Eminescu, cine a fost, totuşi... Hera? 

+ 

Suntem convinşi că domni precum G. Strempel nu ar fi capabili nici 
să-şi ducă „pupilul” la nebuni, doar pentru că o vecină a soacrei lor afirmă 
că respectivul ar fi nebun, nici să-l interneze fără ca măcar să-l vadă. De 
aceea, ne întrebăm: ce-i opreşte să raționeze şi reacționeze şi în cazul 
Eminescu aşa cum ştiu că ar proceda ei înşişi? Ce instanță supremă, ce forţă 
malefică îi împiedică de-un secol şi mai bine să vrea să afle, bunăoară, cum 
a motivat Maiorescu cererea de internare a lui Eminescu, inhibându-i în aşa 
măsură încât nici nu se referă la acest aspect? În sinea dumnealor, subita 
colaborare a lui Maiorescu cu Simţion (de care nu mai pomenise niciodată 
până atunci şi de care nici nu avea să pomenească după ce-i va sluji în 
odiosul plan) nu a produs nici cea mai mică tresărire? Îi sperie cumva ceva 
atât de tare, încât au îngheţat cu totul? 


Trista misiune de ecou 


Referitor la „Destinul manuscriselor eminesciene” , domnul G. Ştrempel 
apreciază că acesta „se aseamănă întrucâtva celor ale poeților Văcăreşti sau 
ale lui Nicolae Bălcescu” . Să-l ascultăm: 


„Soarta caietelor eminesciene este greu de urmărit şi nimeni nu poate preciza cu 
certitudine care a fost drumul pe care l-au urmat după anul 1853. Cum se ştie, poetul 
locuia la Slavici în vara anului de declanşare a bolii şi cu siguranţă că manuscrisele şi 
întreaga sărăcăcioasă zestre a lui Eminescu au rămas acolo. Cum Slavici era nemulțumit 
de viaţa de boem a poetului, care îl deranja, şi cum soția acestuia, Szöke, voia să scape 
de prezenţa lui Eminescu — cum s-a şi exprimat printr-un bileţel către Maiorescu, în 
chiar ziua declanşării bolii — este de bănuit că s-au folosit de această situaţie şi au 

trecut în grija lui Simlțlion, prieten intim al lui Eminescu, tot ceea ce îi aparținea, 
inclusiv cărţile şi manuscrisele acestuia.” 


Pe Slavici îl deranja „viața de boem a poetului”? Se pare că domnul G. 
Ştrempel oferă cuvântului „boem” un sens foarte... personal. Ca să scurtăm 
vorba, iată prezentarea boemului în DEX: 


„Artist care duce viaţă de vagabond, de azi pe mâine, manifestându-şi astfel 
neconformismul față de societate”. 


În 1883, Eminescu nici nu era vagabond, nici nu trăia de pe o zi pe alta 
(dimpotrivă, a fost mereu foarte prudent în ceea ce priveşte siguranţa zilei de 
mâine) şi, în nici un caz, sărăcia lui nu era rodul dorinţei de a-şi manifesta 
astfel neconformismul faţă de societate, chiar dacă o privea adesea în mod 
critic. Da, Slavici afirmă că ar fi fost iritat de chiriaşul Eminescu şi explică în 
Amintiri prin ce anume îl deranja acesta: 


„În primăvara anului 1883, însă, el a început să se îndărătnicească şi nu mai eram 
nici eu tot cel de mai nainte. Sufeream de câţiva ani de o hiperclorhidrie, ale cărei 
simptome interpretate de medici drept manifestațiuni ale unei alte boli mă chinuiau, 
mă umpluseră de îngrijare şi mă făcuseră nerăbdător. Nu mai aveam dar măsura de mai 
nainte nici în relaţiunile mele cu Eminescu şi mă supăram câteodată pe el. 

Obiceiul lui era că citea cu voce tare ceea ce îi plăcea, mai ales poeziile, şi făcea 
multă gălăgie când scria, se plimba, declama, bătea cu pumnul în masă, era oarecum în 
hartă cu lumea la care se adresa. 

Îi băteam în perete; el stingea lumânarea şi se liniştea, dar era de rea-credinţă şi nu 
se culca. Peste câtva timp, când credea c-am adormit, aprindea din nou lampa şi iar 
începea să bodogănească. Mă sculam atunci, mă duceam la el şi-l rugam să mă lase să 
dorm. Aceasta-l răpunea, dar relaţiunile dintre noi erau din ce în ce mai încordate. Eu 
eram din ce în ce mai Stăruitor, iar el se făcea tot mai îndărătnic şi zicea în cele din 
urmă că abuzez de afecțiunile lui şi-l terorizez.” 


Oare, singur în odaie fiind, Eminescu „citea cu voce tare ceea ce îi 
plăcea” în scopul de a-şi exprima nonconformismul? Oare, trăirile lui atunci 
„când scria” au vreo legătură cu vagabondajul, cu traiul de azi pe mâine ori 
cu convenienţele sociale, ca să-l putem numi boem? Să fi vrut domnul 
Ştrempel să fie niţel poet când a folosit acest cuvânt? Posibil, dar nepotrivit, 
căci boem nu-i totuna cu visător, cu romantic, cum se socotea Eminescu 
însuşi. Ne aşteptam ca un critic fin ca domnia sa să observe că, potrivit lui 
Slavici, Eminescu „stingea lumânarea” , după care „aprindea din nou lampa”, 

detaliu ce poate fi semnificativ, întrucât calitatea luminii şi preţul cu care se 
obținea aceasta prin cele două surse menţionate erau diferite. Dacă Slavici a 
vrut să evite repetarea unui cuvânt putem fi siguri că nu este singurul loc din 
Amintiri în care forma a fost mai importantă decăt fondul. La fel, ne aşteptam 
să ne fie sesizat faptul că memorialistul scrie că Eminescu i-ar fi reproşat că 
abuzează „de afecțiunile lui”, cuvânt care, mai ales în contextul dat, trimite 
cu gândul tot la boli. 

Directorul general al Bibliotecii Academiei Romane afirmă şi că soţia lui 
Slavici „voia să scape de prezenţa lui Eminescu — cum S-a şi exprimat printr-un 
bilețel către Maiorescu”. Nu contestăm că, poate, Ecaterina Szöke şi-o fi 
dorit ca Eminescu să se mute din casa ei, dar ţinem să precizăm că această 
posibilă intenţie nu este atestată decât în atât de bine cizelatul „jurnal intim” 
al lui Maiorescu: 


„Astăzi, Marţi, la ora 6 dimineata, o carte [de vizită] de la d-na Slavici, la care 
locuieşte Eminescu, cu aceste rânduri scrise: «Domnu Eminescu a înnebunit. Vă 
rog faceţi ceva să mă scap de el că foarte reu»” (vezi Însemnări zilnice; potrivit lui 
I. E. Torouţiu, textul biletului a fost publicat în Convorbiri literare 1906/995). 


Chiar dacă un asemenea bilet ar fi existat, el nu poate fi determinant în 
analizarea dosarului-Eminescu, decât dacă se demonstrează, pe de o parte, 
că într-adevăr ar fi fost scris de cine pretinde Maiorescu şi numai cu condiţia 
să se probeze că informaţiile lui erau reale. Or, ce constatăm? Întâi, că biletul 
nu a devenit public decât în 1906, adică, la 23 de ani după consumarea 
faptelor. Apoi, sare în ochi faptul că nimeni nu a încercat să afle în ce ar fi 
constat faptele care ar fi speriat-o pe femeie şi, nu în ultimul rând, atrage 
atenţia absenţa martorilor. Toate acestea se observă dintr-o primă ochire, 
fără o analiză aprofundată. Când mai ştim şi că unele dintre minciunile lui 
sunt deja dovedite, mai putem să-i acordăm credit necondiţionat magistrului? 

Astăzi, pornind de la acceptarea necondiționată a spuselor magistrului, 
domnul G. Strempel exprimă convingeri pe care le împărtăşesc cei mai mulţi: 
Slavici „era nemulțumit” de Eminescu, „care îl deranja” , iar nevastă-sa voia 
şi dânsa „să scape de prezența lui”. Aşadar, se recunoaşte implicit că, la 
acea dată, Slavici nu mai era „prieten intim” cu Eminescu? Erau faptele lui 
Eminescu atât de grave încât să nu poată fi trecute cu vederea de cel pe care 
istoria literară îl prezintă ca pe un frate de suflet al acestuia? Să admitem că 
Eminescu ar fi devenit cumplit de nesuferit. S-ar justifica, astfel, gestul lui 
Slavici şi al soţiei lui, care, zice G. Strempel, „s-au folosit de această situație” 

(declanşarea „„bolii”) pentru a trece „în grija lui Simlt]ion, prieten intim al 
lui Eminescu, tot ceea ce îi aparținea, inclusiv cărțile şi manuscrisele 
acestuia”? Ce suflet de câine trebuie să ai ca să loveşti în cel căzut? Cât de 
jos trebuie să coboare moralitatea ta, pentru a ajunge să-ţi împlineşti dorinţele 
doar folosindu-te de nenorocirea prietenului intim, căruia nu ai avut curajul 
să îi spui verde-n faţă ce te supără la el? Dacă Slavici chiar a crezut că Eminescu 
ar fi înnebunit şi dacă, în pofida acestui fapt, practic, i-ar fi aruncat afară 
cărțile şi manuscrisele, el trebuie să fi fost teribil de josnic — scânteie între 
scriitori, dar glod între oameni. 

Ca de atâtea ori, se vorbeşte mult şi curgător, citându-se din oricine, mai 
puţin Eminescu. Aşa-numitele biografii păcătuiesc prin faptul că, în ceea ce 
priveşte viaţa lui Eminescu, el este ultima persoană băgată în seamă. Nimeni 
nu are timp să-l asculte, toţi speculând în fel şi chip scornelile unor indivizi 
pentru care Eminescu n-a avut nici timp, nici preţuire, fără ca vreun autor să 
prezinte critic contradicţiile sau chiar minciunile evidente, atenţionând astfel 
publicul — aşa cum, într-un moment fast, a făcut-o Caragiale. 

Bunăoară: oare chiar se uita madam Szöke atât de încruntat la chiriaşul 
Eminescu, dorind din inimă „să scape de prezenţa lui” ? Notiţele lui Eminescu 
înşuşi sunt de natură să probeze contrariul (vezi manuscrisul 2292): 


+ „Nu ti-i ruşine madam S.? Am arătat * servitoarei c-ai spart oglinda din cauza 
ei, din gelozie în contra ei. Bine-ţi stă una ca aceasta d-tale, femeie serioasă?” 

+ „D-ra ştii foarte bine că eu nu ţi-am [făcut] absolut niciodată curte cu vro 
intenție oarecare; am fost totdeuna gentil cu d-ta, ţi-am făcut * *** etc., dar nimic 
încolo. Martoră sora d-tale, care e aci de săptămâni şi care n-a putut observa absolut 
nimic în privirea aceasta, martor nepotul lui Slavici care stă zile întregi aci Talos.” 
(Notă: „Nepotul lui Slavici” nu era Ion Russu-Şirianu, cum se acreditează şi cum 
povesteşte fiul acestia, Vintilă, ci era băiatul Vondrăcesei, cumnata lui Slavici.) 


Ce să se fi întâmplat? Cu un an şi ceva în urmă, se va vedea, relaţiile 
lui Eminescu cu soţia lui Slavici erau foarte bune. Nu degeaba Slavici îl 
prezintă astfel: 


„Eminescu era foarte iubit nu numai de junimişti, ci de toți cei ce-l cunoşteau 
personal, îndeosebi de Lascări Catargiu, de prințul Ştirbei, de Mihail Kogălniceanu, de 
Manolache Costachi şi de alți oameni însemnați, care-l prețuiau pentru ştiinţa lui, pentru 
judecata lui limpede, pentru firea lui deschisă şi pentru purtările lui totdeauna corecte.” 


Cât despre cele petrecute în primăvara-vara lui 1883, Slavici explică 
propria-i nervozitate doar prin hiperclorhidria care-l chinuia, nescoţând un 

cuvânt despre gravele divergențe dintre el şi soţie (de care va şi divorța 
curând, în favoarea Elenei Tănăsescu, cu care se căsătoreşte la 18 martie 
1885, la Sibiu). 

În pagini trecute, am prezentat câteva fapte concrete care reduc foarte 
mult credibilitatea lui Slavici. Mai adăugăm un exemplu: 


„Nu mai ajungea nimeni să-i dereticească şi să-i măture prin casă, nici să-i perie 
hainele ori să-i curețe ghetele. Răpus de oboseală, el adormea adeseori îmbrăcat şi 
hainele i se jerpeleau, iar albitura, rar primenită şi nelăută, i se făcea cocoloş. Barba 
şi-o uita nerasă, şi fiindcă-l supărau țepii ei, lua briceagul şi, perdut în gânduri ori 
adâncit în lectură, şi-o scotea fir cu fir, încât îi rămâneau pete-pete-n fată. Când nu mai 
putea s-o ducă aşa, schimba locuinţa, îşi cumpăra haine şi albituri noi, se rădea şi iar 
se simțea bine” (Amintiri, Eminescu-omul). 


Cum nu avea slujnică, precum mai pricopsiţii lui amici, cum trudea mai 
mult decât ei şi cum, în plus, ca fire, nu era de nimic mai mult obosit ca de 
măruntele lucruri rutiniere, nu-i deloc exclus să se fi întâmplat ca Eminescu să 
iasă şi cu ghetele nu chiar oglindă. Era însă un îngălat, aşa cum sugerează 
aceste rânduri? Dăm pagina înapoi şi, cu numai 5 paragrafe înaintea celui 
invocat, ce citim despre aceeaşi perioadă? Iată: 


„În timpul pe care l-a petrecut la Viena, el ținea mult să aibă locuinţă comodă, 
largă, curată, liniştită şi luminoasă, să se îmbrace curat şi bine, să-şi aleagă mâncările 
după plac, să fumeze ţigări fine, să-şi gătească el însuşi cafeaua de Mocca, şi bea numai 
vinuri de calitate superioară ori apă curată. Aşa l-am cunoscut eu, şi tot aşa şi-l vor fi 
aducând aminte şi cei încă-n viaţă, care au trăit atunci în legături mai apropiate de dânsul. 

Era om cu trebuințe puţine, dar cu apucături boiereşti, care ştia să sufere şi să 
rabde fără ca să se plângă şi respingea cu un fel de oroare tot ceea ce i se părea vulgar, 
mijloacele pe care tatăl său i le punea la dispozițiune erau îndestulătoare pentru 
traiul pe care şi-l dorea, căci primea regulat câte 18-20 galbeni pe lună, deseori şi 
mai mult” (subl. ns.). 


Iar în Eminescu la Bucureşti tot mâna şirianului scrie referitor la perioada 
în care acesta, de voie-de nevoie, a acceptat să stea în gazdă la Maiorescu: 


„El nu era în stare să nu se supună până-n cele mai mici amănunte la rânduiala 
casei, în care se bucura de toată bunăvoința. Dimineţile se scula şi se îmbrăca la timp, 
la oara mesei, atât de prânz, cât şi de cină, era totdeauna prezent, serile, mai nainte de 
a se culca, îşi dădea hainele şi încălțămintea ca să fie curăţite.” 


Despre perioada în care au locuit în aceeaşi casă, Slavici îşi aminteşte: 

„Atâta timp cât a stat aici (în Calea Victoriei — n. ns.), şi în urmă, după ce ne-am 
mutat în piaţa Amzei (la etagiu, lângă brutărie), el ținea la curățenie şi la rânduială. Nu 
le păstra, ce-i drept, aceste, dar se bucura când, întorcându-se acasă, îşi găsea locuința 
curată şi-n bună rânduială. Dacă se-ntâmpla s-o săsească tot cum o lăsase, el pleca 
iar, mărginindu-se a-i spune servitoarei că se va întoarce în curând” (vezi Eminescu 
în Bucureşti). 


Nu e rostul să analizăm cele dintâi afirmaţii citate din scrierile şirianului 
— afirmaţii pe care le pot lectura şi biografii care-l prezintă pe Eminescu 
drept îngălat, cu sertarul mesei de brad plin cu mezeluri mucegăite şi având 
mereu un pumn de ploşniţe cu el. Merită însă să arătăm până unde poate 
duce neruşinarea unor romancieri cu pretenţii de biograf, care, în loc să 
sesizeze contradicţiile din afirmaţiile lui Slavici şi să încerce să afle care a 
fost adevărul, trag propriile flegme pe portretul victimei, după care vine 
Academia Română şi-i premiază. Din cele trei-patru fraze ale lui Slavici, 
romancierul Călinescu a scos două paragrafe: 


„Lui Eminescu nu-i trecea prin gând să măture prin casă ori să arunce apa din 
doniță. Acestea erau oarecum fenomene naturale şi, după cum ar fi fost nefiresc să 
cureți iarba din livadă şi să primeneşti apa din iaz, tot astfel i s-ar fi părut inoportun să 
întrerupă putrefacţia gunoaielor prin colțuri, industria păianjenilor sau fermentația 
acră a rufelor murdare. Cel care umblase cu picioarele goale, împreună cu iubita, la 
Ipoteşti, căpătând astfel un fel de voluptate a clisei încrustate pe degete, nu-şi curăța 
ghetele, dintr-o confuzie între piciorul organic şi încălțămintea inorganică. Lipsa totală 
a oricărui simţ de convenţie îl făcea pe Eminescu să asculte de instincte, să doarmă 
neregulat şi pe apucate, să mănânce oricând şi oricum, să-şi sufle nasul în şervetul 
de masă. 

Mizeria în care trăieşte încă de pe acum Eminescu n-ar fi exlicabilă, oricâte cărţi 
ne-am închipui că-şi cumpăra din cei 450 lei vechi, dacă nu ne-am da seama că poetul 
este predispus, din pricina condiţiilor sociale în care a fost nevoit să trăiască, către 
ceea ce idealiştii germani ar fi fost ispitiți a numi o mizerie metafizică, care, de fapt, era 
la poet o intuiţie cosmică a mişcării moleculare, un sest filozofic, iar nu o simplă 
indigență. La Eminescu lumea sensibilităţii convenționale este atât de depărtată de 
aceea ideologică, încât se produce o transcendere a noţiunilor de timp şi de spațiu, 
sau, mai lămurit, mintea cade într-un fel de extaz abstract, iar percepția rămâne 
intangibilă, eternă, într-o permanență moartă. De aci acel sentiment de deces, într-un 
interior putred, de înstrăinare în prezent, comparabil rătăcirii unui defunct deşteptat 
peste veacuri într-o încăpere calcinată, erborificată, străină pentru memorie, ca şi 
odaia lui Dionis: 

«...intră într-o cameră naltă, spațioasă şi goală. Păreţii erau negri de şiroaiele de 
ploaie ce curgeau prin pod, şi un mucegai verde se prinsese de var, cercevelele ferestrelor 
se curmau sub presiunea zidurilor vechi, şi gratiile erau rupte, numai rădăcinile lor 
ruginite se iveau în lemnul putred.»” 

Dacă „divinul” se năştea în spaţiul germanic, şi-ar mai fi îngăduit astfel 
de insalubrităţi? I le-ar fi permis ceilalți? 

Bietul Eminescu! S-ajungă să fie batjocorit şi bătut cu propriile opere! 
Este aceasta artă ori batjocură infectă la adresa cuiva dispărut? 

Strict informativ, pe lângă celelalte spuse ale lui Slavici însuşi, care se 
contrazice copios, le opunem documente. Simplul fapt că Eminescu dădea 
la spălat şi câte 6, 7 ori chiar 9 „cămeşi de zi” arată că avea respectivele 
obiecte vestimentare, iar asta nu indică decât grijă pentru curăţenie. În 
perioada 21 ianuarie — 26 februarie (1878, se pare), adică în 36 de zile, a dat 
la spălat 21 de cămăşi, ceea ce ar însemna că, în medie, schimba cămaşa la 
două zile, uneori şi mai des. Manuscrisul 2306 ne dovedeşte că în intervalul 
3 — 24 iunie (1878?), adică în 21 de zile, a dat spălătoresei 14 cămăși, 
frecvenţa crescândă a schimbării acestora datorându-se probabil încălzirii 
vremii. lar dacă la 24 iunie a dat la spălat 3 cămăşi, iar la 2 iulie, după opt 
zile, a dat la spălat „5 cămăși (5 cu gulere, 3 fără gulere)” , deducem că în 
perioada 24 iunie — 2 iulie s-a schimbat zilnic. Câţi o fac astăzi? 

Ne displace profund să facem astfel de calcule, abordând chestiuni care 
nu ne-ar fi interesat absolut deloc, dacă n-ar fi existat relatările denigratoare 
făcute de Slavici şi preluate dilatat de (un fel de) biografi, aproape cu 
nesaţ, ai zice. 


Gazdă şi chiriaş 


Vorbim cu toţii de şederea lui Eminescu în gazdă la Slavici. Cum s-a 
ajuns însă la această situaţie? I-a bătut Eminescu în poartă? S-a dus la el 
acasă, aşa cum mersese la Creangă, în laşi? În mod curios, cei care au scris 
romane pornind de la biografia lui Eminescu sar şi peste acest element, deşi 
oferea din plin jocuri de culoare pentru demersul lor beletristico... ştiinţific. 

Începem ascultând versiunile lui Slavici (vezi Amintiri): 


„De Sf. Gheorghe mi-am căutat deci o locuinţă în care puteam să-i închiriez o 
odaie, şi până la îmbolnăvirea lui, timp de câțiva ani, am stat sub acelaşi 
acoperământ” (subl. ns). 


Aşadar, Slavici şi-ar fi ales casa în funcţie de Eminescu? 
Câteva pagini mai încolo, oferă o altă explicaţie găzduirii lui Eminescu: 

„Am spus că-n timpul când locuia pe la biserica Sf. Constantin, Eminescu era 
hotărât s-o ieie în căsătorie pe Veronica Micle, care rămăsese văduvă. Şi-a schimbat 
însă, aşa se vede, gândul, căci după un timp oarecare a părăsit locuinţa aceea şi s-a 
mutat la mine, în Podul Mogoşoaiei” (Eminescu la Bucureşti). 


Din aceste fraze, s-ar putea înţelege că Eminescu dorea să se însoare pe 
când „locuia pe la biserica Sf. Constantin” (lucru adevărat) şi că s-ar fi 
mutat de acolo din cauză că renunţase la proiect. Neadevărat. Din epistolele 
trimise Veronicăi, reiese că Eminescu avusese în plan să stea împreună cu ea 
în casa Slavicilor din Piaţa Amzei 6 — pe atunci încă necumpărată (nu 
neînchiriată?), dar avută în vedere. Cu menţiunea că scrisorile din care vom 
cita sunt datate îndeosebi de Veronica şi că, aparent, există unele 
necorcondanţe asupra cărora nu insistăm acum, iată, într-o ordine pe care-o 
dorim cronologică, evenimentele şi pasajele care interesează: 


23 decembrie 1881 — Eminescu şi Veronica se împacă, după ce, mai multe luni, 
fuseseră certaţi. 

Ianuarie 1882 (dată incertă) — „Spune-mi când vii la Bucureşti, dar spune-mi iute. 
Lucrurile se vor putea aranja astfel încât să rămâi pentru totdeauna aici. De la anul 
nou mi S-a ușurat cu mult sarcina încât am patru zile aproape libere pe săptămână pe 
care ţi le voi oferi întregi ţie.” 

Februarie (incert) — „Altceva. A[u] venit sora Slăvicioaiei şi cumnatul Slăvicioaiei. 
«Cacasă» face treburi bune cu teatrul lui lonescu, dar odae pentru tine nu mai e 
pe-aci, încât o să-ți îngrijesc alt cuib mai gentil, mai la centru şi ştii tu? Nu tot jumere 
şi usturoi şi usturoi şi jumere. Altă cale luăm pe viitor. Da doarme Vondracec de-i merg 
petecele, c-a venit târziu de la beţie. Acum sunt 5 şi 40 de minute. Va să zică patruzeci 
şi unu, şi două de minute de când vorbesc cu tine ca şi când ai fi faţă. Lasă-mă să dorm, 
Veronică, mă rog ţie, că azi trebue să mă duc la 7 la redacţie.” 

25 Februarie — „Acum venirea ta la Bucureşti. 

Tu aici, la Slăvicioaia, nu ai unde te adăposti. A sosit precum ştii Vondracec, a 
sosit în urmă şi Vondrăceasa, nervoasă şi certăreaţă, talpa iadului cum s-ar prinde; 
s-au perindat de atunci mai multe slujnice şi mai multe capete sparte.” 

2 martie: „Când vei veni, vei afla de la madame Slavici dacă am ieşit vreodată 
seara sau m-am dus pe undeva. La comediile lui Vondracec n-am fost decât una singură 
dată et c'est tout...” 


De aici şi din epistola precedentă („Iu aici, la Slăvicioaia...) s-ar putea 
deduce că Eminescu locuia împreună cu familia Slavici. Ipoteza este contrazisă 
în epistole ulterioare: „Eu mă mut de la sf. Gheorghe începând la Slavici”, 
anunţă el la sfârşitul lunii martie, iar în primele zile ale lui aprilie îi comunică 
noua adresă, cea din Calea Victoriei (Podul Mogoşoaiei). 

3 martie: „Dragă Veronicuţă, 

Am vorbit azi cu Madame Slavici, cum ar fi de făcut ca să te aducem mai curând la 
Bucureşti, şi iată anume de ce am vorbit: Dumniasa găseşte casa asta în care şed că e şi 
umedă şi nepotrivită şi nu mă sfătueşte s'o iau până la Sf. Dumitru. Dumniasa mai ia o 
casă pe Podul Mogoşoaii, deci în centrul oraşului, unde are şapte odăi în şir pe o 
galerie cu geamlâc din care poate închiria ori câte. Aici ţi-oi putea aranja pentru tine 
un salonaş şi o cameră de culcare şi pentru mine asemenea s'ar găsi o odăiţă... lângă 
bucătărie sau în pod în care să-mi țin cărţile. 

Toate aceste până la toamnă (Sf. Dumitru), căci am colindat amândoi Bucureştiul 
ca să-ţi găsesc o casă după placul tău, încăpătoare şi comodă. 

Pentru a hotări toate acestea, Madame Slavici cere un timp de cugetare de trei zile, 
când îţi voi scrie iar ce vom fi pus la cale. Eu aş vrea să-ţi trimit oricând bani de drum, 
căci o pot face acum, totul e numai ca să găsesc un chip cât se poate de facil pentru 
şederea ta aici, să stai mai la centru, să te poţi amuza, să poți mânca mai bine de cum ai 
avut aici. Grija asta mă preocupă mai mult decât toate, căci dacă te iubesc ca un 
nebun, mi-e milă de tine. Şi tot de milă am şters câte-va şiruri din această scrisoare: îţi 
spuneam în ele un lucru bun, dar pe care nu ştiu dacă-l pot împlini până la toamnă şi nu 
voiu Să-ţi dau durerea unei speranțe prea mature.” 


Fără să contestăm că, poate, într-adevăr Slavici i-o fi bătut lui Eminescu 
noaptea în perete, cerându-i astfel să stingă lumina şi să se culce, nu putem să 
nu ne întrebăm de ce, dacă erau 7 încăperi de-a lungul unui coridor (toate de 
închiriat — cel puţin, în planul iniţial), Slavici nu a rezolvat problema simplu, 
rugându-şi chiriaşul să se mute o încăpere, două mai încolo? 

Remarcăm precizarea că Slăvicioaia socotea locuinţa lui Eminescu „umedă 
şi nepotri-vită” . Între fabulaţiile lansate de Vintilă Rusu-Şirianu în 1969 şi 
folosite de I. Nica, G. Munteanu şi de atâţia alţii ca argumente indubitabile 
avea să stea şi afirmaţia că Eminescu ar fi „vrut să dărâme casa [lui Slavici], 
că-i „urâtă şi umedă...” Încă o dată ne convingem că falsificatorii de istorie 
sunt mereu bine documentaţi. Altfel ar risca să spună adevărul. 


14 martie: „Madame Slavici caută casă şi tot casă se face. Pân-acum nu mi-a dat 
nici un răspuns de ceea ce are de gând să facă pentru că nici nu ştie. Preocupată de 
bărbată-său câte o dată turbă plângând, apoi iar se mai împacă câte o zi două cu 
el — apoi iar îi vine focul ş-aşa la infinit.” 

17 martie: „Uite ce zic eu. Madame Slavici e în sfârşit hotărâtă să ia casă şi o ia în 
Podu Mogoşoaii, în centru pot zice. Acolo îmi dă mie două odăi, fiecare cu intrare 
separată, cu toate acestea comunicând una cu alta, pe 60 fr. pe lună amândouă. Foarte 
ieftin pentru locul acela. Aceasta va fi locuinţa provizorie pân’ la toamnă, când, după 
cum ne-am înţeles, vii aci şi aranjăm o mai mare statornicie în viața noastră. Atunci tu 
vei alege, tu vei face, tu vei drege...” 

21 Martie: „Ce spui tu minciuni în depeşă, că de opt zile nu ţi-am scris? leri 
de-abia am primit scrisoarea ta din urmă (epistola „din urmă” face parte dintre cele 
încă nepublicate, cine ştie pe unde depozitate — n. ns.) şi azi aveam de gând să-ţi 
răspund, când de-o dată... hop, depeşă. Fii liniştită, copilaşul meu cel sperios şi mic, nu 
s-a-ntâmplat nimic. Madame Slavici caută o casă de Sf. Gheorghe, unde să-ncap eu... 
vorba vine... dar să-ncapi şi tu mai cu seamă. Ea se cam lăsase de căutat casă, pentru că 
se făcuse iar ruptură definitivă cu bărbată-său. Acum, împăcându-se ieri din nou, cu 
multe scene lăcrămoase, tot rămâne-n Bucureşti.” (Atrage atenţia faptul că Slavici nu 
mai este leni, ca în urmă cu câţiva ani, ci „bărbată-său” .) 


Scrisoarea nu este deloc datată de Eminescu, singura plasare în timp 
fiind a Veronicăi: „martie 1882". Datarea făcută de noi se bazează pe 
telegrama invocată de Eminescu (în mod cert trimisă de Veronica la 21 martie) 
şi a faptului că acesta a răspuns în aceeaşi zi în care a primit-o: „...azi aveam 
de gând să-ți răspund, când de-o dată... hop, depeşă”. 

Atragem atenţia şi asupra faptului că această epistolă nu este singura ce 
pare să fi fost scrisă de Eminescu în această zi. O alta, datată: „Duminica 
Floriilor” (în 1882, Floriile au căzut în ziua de 21 martie), are un conţinut 
parţial asemănător, fără ca în vreuna dintre ele să se facă referire la cealaltă. 
Mai mult, epistola datată „Duminica Floriilor” începe cu cuvintele: „Ţi-am 
Scris ieri că-i scriu şi azi, ceea ce şi fac”. Nu există nici o scrisoare de-a lui 
Eminescu datată 20 martie 1882 (ceea ce, desigur, nu înseamnă că n-ar fi 
fost scrisă). 


„Duminica Floriilor” (21 martie): „Deşi mi-am scos ceasornicul şi am plătit afară 
de asta, numai de când ai plecat tu, 525 fr. datorii din trecut totuşi stau passablement, 
încât, să am unde te plasa, numaidecât te-aş aduce la Bucureşti. Departe de tine, îţi 
spun drept, nu voi să şed. Tu pe Podul Mogoşoaei, eu lângă gară (pe strada Buzeştilor 
nr. 5 -—n. ns.) nu merge. Tu eşti prea convoatizată şi eu prea gelos, pentru ca să nu-mi fac 
mie însumi zile fripte în asemenea împrejurări. (...) 

Sper cu toate astea ca în două trei zile să găsesc o nouă combinaţie strategică, ca 
să ne putem vedea încă înainte de sf. Gheorghe căci pân-atunci mai e o lună aproape. 
Nu zic însă nimic de combinația mea, până ce n-oi vedea-o pe deplin realizabilă. 
Atunci va fi ca şi realizată.” 

Martie (dată incertă; unii autori avansează data de 20 martie, însă credem că greşesc, 
aceasta părând a fi epistola prin care îi anunţă decizia lui de a se muta „în Podu Mogoşoaii” >: 
„De acum am aranjat deci, şi aranjamentul e definitiv, că până la Sf. Dumitru mă mut în 
Podu Mogoşoaii în două trei odăi unde ai să ai loc îndestul şi unde o să am şi eu loc şi 
timp pentru zile nebune. De la Sf. Dumitru încolo, e treaba ta să alegi şi să aranjezi cum 
ti-o plăcea ție” (subl. ns.). 


516 ———— Semnele Timpului —— N 6-9 


Martie (incert): „Dulcea mea Nică, // Eu mă mut de la sf. Gheorghe începând la 
Slavici în două odăi precum ţi-am scris deja, şi unde o să vii tu. Te rog să nu te superi 
dacă întârzii cu răspunsurile, dar am o lucrare a Reginei de tradus, care cere grabă. (...) 
II Urechia iar mi-a propus o funcţie.” 

aprilie — Eminescu o înştiinţează: „Adresa mea nouă: II Bucureşti // Calea Victoriei 
No. 67. Etaj 1”. Cum adresa lui Slavici va fi Piaţa Amzei nr. 6, deducem că Eminescu nu 
a stat „câțiva ani” la Slavici, cum pretinde acesta, ci câteva luni, cel mult un an, şi că 
sugestia coabitării nu i-a aparţinut, venind fie de la nevastă-sa, fie chiar de la Eminescu, 
după ce aceştia bătuseră împreună şi fără succes străzile Bucureştilor în căutarea unei 
locuinţe de închiriat. 

30 aprilie: Zi funestă pentru Veronica, de care-şi aminteşte în epistola din 7 
octombrie 1882: „Domnul meu, după cum probează înseşi scrisorile d-tale, d-ta erai 
acela care făceai paradă de moarte pentru mine, se vede însă că lucrurile din lumea 
aceasta se reflectă totdeauna întoarse, aşa că eu îți voi aduce ca ultimă jertfă viaţa 
mea pe care de la 30 april abia ştiu cum o mai port. Îmi vei permite să aştept un răspuns 
de la d-ta, voi muri în ziua de 27 octombrie...” (subl. ns.). 


Păcat de-atâta chin şi-aşa sfârşit! 


Slavici — complice pasiv sau hoţ sadea? 


Toţi ştiu că Maiorescu este cel care a predat manuscrisele eminesciene 
Academiei Române, dar puţină lume îşi pune întrebarea: cum a ajuns Maiorescu 
în posesia manuscriselor? Răspunsul este: prin efracţie. Şi iată de ce. 

În primele zile de după 28 iunie 1883, statutul lui Eminescu a fost, practic, 
acela al unui dispărut, despre care s-a zvonit că s-ar găsi la o anume locaţie. 
Dacă termenul „zvonit” este sau nu potrivit ne-o arată faptul că, pe de o 
parte, nu a fost dat publicităţii nici un document oficial care să ateste că 
Eminescu ar suferi de o boală anume şi că într-adevăr s-ar afla în ospiciul lui 
Şuţu, şi, pe de altă parte, ştim că el a fost ulterior expediat în străinătate fără 
ca acest lucru să fie cunoscut de altcineva, afară de cei direct implicaţi şi 
interesaţi (acea mână de oameni care pretindeau că i-ar fi „amici”). Amănunt 
elocvent, el a fost trecut peste graniţă în mod ilegal, fără a avea paşaport. 

Între noţiunile întâlnite în Codul civil este şi aceea de „absent”, prin 
care se numeşte acea persoană dispărută brusc dintre ai săi, fără a se cunoaşte 
locul în care se găseşte, şi, astfel, putând fi incert chiar şi dacă mai este sau 
nu în viaţă. Într-o astfel de eventualitate şi doar „dacă în curs de 4 ani nu va 
avea nimeni ştiinţă” de persoana în cauză (art. 101), „Ministerul public este 
special însărcinat de a priveghea asupra intereaselor” respectivului (art. 100), 

iar „Tribunalul, după cererea părții celei mai stăruitoare, va însărcina un 
curatore spre a reprezenta pe cei presupuşi absenţi, la inventare, socoteli, 
împărțeli şi desfaceri (subl. ns.) la care s-ar afla interesaţi.” (art. 99). Evident, 
nici vorbă ca în cazul nostru să se poată pune astfel problema. Am menţionat 
totuşi şi această variantă, pentru a sublinia modul în care avuţia personală, 
mare sau mică, era sau nu protejată prin Lege. 

Când dispariţia se datora internării într-un ospiciu, acționau prevederile 
articolului 435: 


„Majorele care este în o stare obicinuită de imbecilitate, de sminteală sau de 
nebunie cu furie, trebuie a fi interzis, chiar şi când are intervale lucide” . 


Nu insistăm acum asupra acestui aspect, la care, de altfel, ne-am mai 
referit, dar care, se va vedea, merită şi mai multă atenţie. Situaţiile concrete 
prin care a trecut Eminescu arată cu asupra de măsură de ce Codul civil 
obliga ca, îndată ce o persoană era închisă într-un ospiciu, ea să fie pusă sub 
tutelă, singurul mod de a-i apăra interesele, ferindu-l de posibilele manevre 
oculte ale celor interesaţi. 

Indiscutabil, după ce stătuse lângă biserica Sfântul Constantin („în casele 
unui Săpunar” , unde avea două odăi: „una cu iatac de dormit, în care n-avea să 
intre peste zi, iar alta un fel de birou, în care-şi avea biblioteca şi-şi petrecea 
ziua” ) Eminescu a locuit un timp la Slavici. A existat între cei doi şi un raport 
contractual sau Eminescu a fost musafir, aşa cum fusese în bojdeuca lui 
Creangă? Ne lămureşte Slavici: 


„Am luat deci înțelegerea cu el să se mute la mine, plătind chiria cuvenită” . 


Ne interesează doar ultimele trei cuvinte, care clarifică lucrurile, aratând 
fără doar şi poate că, aşa cum era de bănuit, între Eminescu şi Slavici a 
existat şi un raport contractual. Faptul este reconfirmat patru pasaje mai încolo: 


„Eminescu era un foarte bun chiriaş, un fel de copil cuminte, care rămâne unde-l 
pui, face tot ceea ce îi zici şi bagă în toată clipa de samă ca nu cumva să supere pe 
cineva. (...) Pe lângă toate acestea era totdeauna în voie bună, râdea cu multă poftă, se 
mulțumea şi cu mai puţin decât ceea ce i se cuvenea şi chiar şi mâhnit ori supărat dacă 
ar fi fost, el nu se posomora, iar chiria şi-o plătea totdeauna nainte, pentru ca nu cumva 
să se încurce” (subl. ns.). 


[Informaţii similare oferă şi T. Secula („Chiria şi-o plătea Eminescu 
înainte şi foarte cinstit” — vezi Amintiri despre Eminescu) şi Călinescu, în 
monografia lui: 

„Îşi plătea, de altfel, chiria regulat şi înainte, cruțând avutul său intelectual de 
orice popriri. Dintr-o chitanţă, de pildă, din 28 noiembrie 1878, luăm cunoştinţă că-şi 
plătise chiria cu două luni înainte, câte patruzeci şi cinci de lei noi lunar, proprietăresei 
din str. Speranţei (mss. 2255, f. 337). ] 


O precizare: din rândurile lui Slavici ai înţelege că el era proprietar — şi 
poate chiar o fi fost. Într-un proces-verbal despre care se susţine că ar fi întocmit 
de Poliţie, se vorbeşte de „subînchirietoarea Ecaterina Slavici” . Dacă Poliţia 
nu a greşit, rezultă că Slavici nu era proprietar al casei, ci chiriaş, ca şi Eminescu, 
doar că el era la „mâna întâi”. Oricum însă, stăpân să fi fost, plăci de marmură 
precum cea din Piaţa Amzei, având inscripţia: „Pe acest loc s-a aflat / casa 
în care scriitorul | Ion Slavici l-a găzduit pe | marele poet Mihail Eminescu / 
în anul 1883" (vezi V. Z. Teodorescu, Bucureşti. Pe urmele lui Mihail 
Eminescu) nu excelează prin exactitate, întrucât sensul principal al cuvântului 
gazdă este acela de amfitrion, „stăpânul sau stăpâna casei în raport cu 
oaspeţii pe care-i primesc” (|. A. Candrea), iar oaspeţii nu prea plătesc chirie 
pentru şedere, cum făcea Eminescu. E drept că gazdă poate avea şi 
înţelesul de locuinţă luată cu chirie, dar într-un context precum cel citat nu 
la asta te gândeşti. 

A fi chiriaş însemna a fi parte a unui contract de locaţiune. Contractul 
putea fi scris, prevăzând date certe, dar putea fi şi verbal, închirierea 
considerându-se „făcută pe un an, când s-a stipulat atâta chirie pe an, /I/ De o 
lună, când s-a stipulat atâta chirie pe lună, II De o zi, când s-a stipulat atâta 
chirie pe zi”, iar când toate acestea lipsesc, „se va considera făcută conform 
obiceiului locului” (articolul 1451). 

Sub aspect juridic, cam acestea erau datele chestiunii la 28 iunie 1883, 
când ar fi înnebunit Eminescu, fiind reţinut (dus cu forţa?) în stabilimentul 
lui Şuţu. Ce putea să facă Slavici sau nevastă-sa din acel moment? Răspunsul 
depinde în mare măsură de tipul înţelegerii dintre Eminescu şi Slavici şi de 
perioada pentru care primul îşi plătise chiria în avans, cum afirmă însăşi gazda 
lui. Oricum, mai devreme sau mai târziu, el fiind purtat prin ospicii, perioada 
pentru care plătise se stingea. Ce urma să se petreacă după acel moment? 
Dacă, de prea „intim” ce era cu el, nu reuşea să le găsească un loc în propria 
casă, avea Slavici dreptul legal să arunce, de capul lui, lucrurile lui Eminescu 
în stradă sau în beciul lui Maiorescu, sub pretextul că vrea să-şi elibereze 
camera spre a o folosi în nu-contează-ce-scop? 

Ca principii generale, „Convenţiunile legal făcute au putere de lege între 
părțile contractante” , putându-se „revoca prin consimțământul mutual sau 

din alte cauze autorizate de lege” (art. 969), iar „Condițiunea rezolutorie 
este subințeleasă totdeauna, în contractele sinalgamatice (care dau naştere 
la obligaţii reciproce — n. ns.), în caz când una din părți nu îndeplineşte 
angajamentul său” , păgubitul având de ales: „sau să silească pe cealaltă a 
executa convenţiunea, când este posibil, sau să-i ceară desființarea cu daune- 
interese. Desființarea trebuie să se ceară înaintea justiţiei (subl. ns.), care, 
după circumstanţe, poate acorda un termen părții acționate” (articolul 1021). 

O dată sechestrat, Eminescu nu-şi mai îndeplinea una dintre „îndatoririle 
sale principale” (articolul 1439), plata chiriei, încălcând astfel prevederile 
alieatului 2 din articolul 1429 (locatarul „Trebuie să plătească pretul 
locaţiunii la termenele statornicite” ), proprietarul urmând fie să ceară 
rezilierea contractului, printr-o cerere adresată Judecătoriei, fie să se 
folosească de prevederile articolului 1436 (locaţia „încetează de la sine cu 
trecerea termenului” ). 

Asta, în mare, în ceea ce priveşte încăperile închiriate. Problema e că 
respectivele odăi erau pline cu lucrurile lui Eminescu. Ce urma să se întâmple 
cu acele bunuri şi cine decidea asta? Avea Slavici drept suveran în acest sens? 

Răspunsul îl găsim, parţial, în procesul-verbal al Poliţiei, întocmit chiar 
în acea nefastă zi de 28 iunie 1883. Deşi nu credem în autenticitatea celor 
relatate, vom cita din el, întrucât el prezintă procedurile în vigoare pe atunci: 


„PS. Transportându-ne la camera ce ocupă Dl. Mihail Eminescu în str. Piaţa Amzei 
nr. 6, am găsit pe subînchirietoarea Ecaterina Slavici” , în prezenţa căreia, zice comisarul, 
„am aruncat în interior toate obiectele” găsite asupra lui Eminescu, după care, „la 
moment am închis uşa, încuind-o şi sigilând-o, iar cheia s-a luat de noi, spre a se 
înnainta cu acest act” (subl. ns.). 


Deci, polițistul Nicolescu a încuiat încăperea şi nu numai că a păstrat la 
sine cheia, dar a pus şi un sigiliu pe uşa ei. A doua zi, 29 iunie 1883, ar fi 
procedat la fel: (re)vine la locuinţa lui Eminescu şi, în prezenţa a trei martori 
(T. Nica, E. Slavici şi G. Ocăşanu), ia „de acolo un costum de haine (Jachetă, 
vestă, pantaloni) şi o cămaşe, o pereche pantaloni de noapte”, după care, 
adaugă comisarul, „am aplicat la loc numitul sigiliu” . 

O dată pus, sigiliul invocat nu mai putea fi dat jos decât cu aprobarea 
autorităţilor, care ar fi asistat şi la inventarierea bunurilor aflate în cameră. 
Numai că, în acest caz, în mod inevitabil se ridica problema tutelei „nebunului”, 
iar judecătorul ar fi pus din nou o rezoluţie nesuferită, ca aceea din 12 iulie '83: 


„Se va întreba Parquetu ce persoane ar putea constitui consiliul de familie, care 
sunt rudele interzisului şi dacă este în ţară”. 

În lipsa unei sentinţe judecătoreşti privind destinul bunurilor lui Eminescu, 
a unei oricât de formale împuterniciri oficiale, orice pătrundere în locuinţa 
acestuia cu scopul de a o goli de ele spre a nu i le mai înapoia niciodată 
proprietarului lor de drept era, de fapt, spargere prin efracţie. Faptul că 
persoanele implicate deţineau cheia lui Eminescu, făcut prizonier la Şuţu, nu 
schimbă nici datele problemei, nici pe vinovaţi. Sigur că Maiorescu nu a 
mers personal să ridice cărţile (care nu erau două-trei), dar asta nu-l scuteşte 
de responsabilitate, după cum, să zicem, în ciuda unor rânduri semnate de 
Călinescu, Stalin n-a rămas pentru posteritate un dulce prunc doar pentru că 
asasinatele comandate de el au fost comise de alţii. Dimpotrivă, asta l-a făcut 
chiar şi mai odios. 


Minciuna, zăpăcită în camera oglinzilor 


Când mai mulţi indivizi comit o faptă rea care, de-ar fi descoperită, i-ar 
costa mult, în general, ei pregătesc un crochiu de minciună comună, cu care 
să se acopere faţă de ceilalţi. Cum nimeni nu comite răul pornind de la 
certitudinea că va fi prins, şi atari „alibiuri” sunt cam la fel de vagi. 

Referitor la Eminescu, Slavici a minţit mult. Şuţu — la fel. Asta nu 
înseamnă însă că în toate spusele lor nu se găsesc şi adevăruri. Unul dintre 
criteriile pe baza cărora încercăm să le separăm de minciuni este măsura în 
care acestea au slujit sau nu celui ce le-a făcut publice. Bunăoară, nu putem 
crede că Şuţu ar fi minţit atunci când a mărturisit în scris că Eminescu nici n- 
a suferit de sifilis, nici n-a fost alcoolic, câtă vreme această falsă părere indusă 
de unii (între care şi el însuşi) i-ar fi servit ca singură justificare pentru 
tratamentul cu produse mercuriale, la care îl supusese. 

Mai devreme sau mai târziu, oricui răsfoieşte dosarul Eminescu i se 
impune şi concluzia: păcat că laşitatea se pedepseşte doar în vreme de război! 


Unde era Slavici când a fost sechestrat Eminescu? 

La această întrebare, corul biografilor răspunde: se găsea în străinătate, 
la băi, unde ar fi plecat la data de 25 iunie 1883. Există documente în acest 
sens, adaugă vocea a doua. Să le răsfoim, precizând de la bun început că 
există numai două surse în acest sens: Slavici şi Maiorescu. 

1) 25 iunie 1883 (Slavici către Maiorescu): 

„Mai înainte de a pleca cred că trebuie să vă spun ce treabă s-a făcut 
ieri la societatea «Carpaţi».” 

Notă: Nu ştim unde se află această epistolă şi nu am întâlnit fotocopia 
ei. Textul sună însă foarte plauzibil şi nu ştim ca autenticitatea lui să fi fost 
vreodată contestată (vezi Anexa 2). 

2) 26 iunie 1883 (Maiorescu, în jurnal): 

„Duminecă 26 lunie / 8 Iulie 1883. (...) Vrednică de însemnat scrisoare 
a lui Slavici, care a plecat ieri la Hall...” 

3) 17 iulie 1883 (Slavici către Maiorescu): 

„Sâmbătă (25 iunie '83 — n. ns.) am plecat însă cu trenul accelerat şi 
nici nu m'am oprit până la Viena”. 

4) 1924 (Slavici, în anumite Amintiri): 

„Când s-a întâmplat aceasta, eu nu mă aflam la Bucureşti, plecasem 
la Viena...” 

Acestea sunt argumentele pe care se întemeiază afirmaţia că la 28 iunie 
1883 Slavici nu era în Capitală. Aparent, lucrurile se leagă. Dacă citim însă 
în întregimea lor textele din care am desprins aceste afirmaţii şi dacă luăm în 
calcul şi alte mărturii, căpătăm suficiente motive pentru a accepta ipoteza că, 
totuşi, atunci când a fost sechestrat Eminescu, Slavici era în Capitală. 

Reluăm mai amplu relatarea din Amintiri: 


„Când s-a întâmplat aceasta, eu nu mă aflam la Bucureşti, plecasem la Viena, ca să 
consult medicii în ceea ce priveşte o boală supărătoare de care sufeream. 

Din spusele altora ştiu că s-a dus la băile «Mitraşefski», unde s-a încuiat într-o 
cabină şi-a dat drumul la apă, încât a fost nevoie să se spargă uşa. Acum a fost el dus 
la sanatoriul Şuţu, unde, după întoarcerea mea în ţară, l-am văzut în mai multe rânduri. 
Părea că mă recunoaşte, dar de vorbit nu am putut să vorbim. Se plimba în sus şi-n jos 
prin grădină recitând cu mult avânt fel de fel de poezii, mai ales părți din Iliada” 
(Eminescu-omul). 


Slavici declară că l-ar fi vizitat pe Eminescu „la sanatoriul Şuţu ... după 
întoarcerea” în Ţară (adică, spre sfârşitul lui iulie sau începutul lui august), 
iar în prezentarea lui găsim un Eminescu mai preocupat de poezia antică decât 
de contemporanii prefăcuţi, dar perfect calm. De unde să fi ştiut el că Şuţu 
apucase să descrie un cu totul alt pacient, periculos nevoie mare: 


„La 8 iulie 1883, Mihail Eminescu a fost isbit într-un mod quasi subit şi mai mai 
fără prodrom de o malatie mintală care a întristat şi a surprins pe amicii şi cunoscuţii 
săi. Irritabil numai şi muncit de o insomnie ținând cu câte va zile mai nainte, se armă în 
invidia lui cu un revolver şi ameninţă, fără motiv pe unul dintre cei mai devotați ai lui 
amici. Cu multă difficultate el fu stăpânit în agitațiunea sa şi dus la Institutul medical 

«Caritatea» din Bucuresci. Acuitatea extremă a simptomelor nu permitea în primele 
momente un studiu amănunţit al diferritelor funcțiuni şi facultăţi. Aspectul malatiei 
era acella al unei manii acute caracterisată prin un delir absolut incoherent, prin 
mişcări desordonate, prin illusiuni şi hallucinaţiuni sensoriale care deveneau uneori 
terrifiante, în fine prin tendinţa a tot distruge Pinprejurul său în paroxismul răului. 
Excitaţiunea continuă a centrilor psychomotori şi psychosensoriali era factorul unic 
al acellui delir, al acellei perturbaţiuni ale facultăţilor intellectuale şi morale, cari se 
aflau libere de ori ce control al voinței şi ca nişce instrumente passive ale unei 
cerebrațiuni neconsciente. 

Nimic nu-l putea calma din acea stare, nici morfina, nici hidroterapia, nici 
tratamentul moral, nici tratamentu(l) fizic” (subl. ns.). 


Un ins „irritabil numai”, stăpânit de un „delir absolut incoherent” şi 
având „tendinţa a tot distruge pinprejurul său” , poate fi imaginat plimbându- 
se „în Sus şi-n jos prin grădină recitând cu mult avânt fel de fel de poezii, 
mai ales părţi din Iliada”? 

Modul în care s-ar fi manifestat „nebunia” lui Eminescu după încarcerare 
apare descris de patru surse, care pretind că ar fi fost martori nemijlociţi la 
cele relatate: Şuţu, Slavici, Simţion şi Maiorescu. Pe primii doi i-am văzut. 
Simţion, preluând iritarea de la Şuţu şi pe Homer de la Slavici, scrie (vezi 
epistola din 12 iulie): 


„Se află — aproape neîntrerupt — foarte agitat. Pronunţă puţine idei şi foarte multe 
vorbe, care nu aparțin nici unei limbi şi pe care le forțiază a se rima în penta şi 
hecsametru. Din mai mulți câți l am văzut pe nici unul nu pare a ne fi cunoscut.” 


Maiorescu oferă un tablou ceva mai apropiat de al lui Slavici (poate, 
unde şi autorii erau în relaţii mult mai strânse), dar în care mecanicii recitări 
de versuri îi este preferată o stare mai apropiată de extazul mistic (Maiorescu 
scrisese cu câteva zile în urmă că Eminescu ar intenţiona să se călugărească, 
dar informaţia nu se regăseşte la nimeni altcineva): 


„Pe la 10 veni cu trăsura la mine Eminescu, binecuvântă, cu privirea fixă, pe sotia 
mea şi pe Ilie Nicolescu care tocmai pleca, mă îmbrăţişă tremurând. Eu îi arătaiu pe 
Hermes şi pe Venus din Melos, la care el zise, cu privirea în extaz: «Lasă, că va reînvia 
arta antică!». Potrivit înţelegerei [ce avusesem cu Simţion], i-am spus că trebuie să se 
ducă la Simţion, pentru societatea «Carpaţii». Mi-a cerut să-i dau 5 lei pentru trăsură 
şi a plecat cu trăsura acolo [la Simţion].” 


Un „nebun” cu patru chipuri sau patru nebuni despre un singur chip? 

Rândurile lui Şuţu au fost scrise în perioada iunie 1889 — 1892, dar 
povestea cu revolverul nu a fost „livrată pieţii” decât în 1911, când în 
scornelile povestitorilor „unul dintre cei mai devotați ai lui amici” a fost 
înlocuit cu regele, iar tărăşenia cu totul a devenit parte a unui scenariu atât 
de prost, încât nici N. Pătraşcu nu a folosit-o (deşi a avut la îndemână textul 
lui Şuţu), iar Slavici pare şi el să nu fi auzit vreodată de ea. Asemenea fapte, 
precum şi coexistenţa altor multe surse contradictorii, dar la fel de rău- 
intenţionate, dau tot mai multă pregnanţă ideii că împotriva lui Eminescu nu 
s-a operat pe baza unui plan minuţios, coordonat dintr-un unic centru. Lucru 
firesc, dacă ne gândim la secretul păstrat asupra cauzei concrete care a dus 
la închiderea lui la Şuţu, precum şi la faptul că Eminescu nu-i avea duşmani 
doar pe cei care au acţionat „la vedere” împotriva lui. 

Slavici afirmă că la întoarcerea din Imperiu (cel târziu în prima decadă a 
lui august), l-ar fi vizitat pe lucidul recitator Eminescu la ospiciu. La Şuţu 
citim, însă: 


„În timp de două luni, abea de trei ori el avu câteva momente de luciditate. Restul 
îl petrecea într'o aiurare, căreia politica, ştiinţa, literatura îi oferea elemente între ele, 
fără ca cugetările, frazele şi chiar cuvintele, să fie câtuşi de puţin inteligibile, aşa de 
puțină legătură logică exista între ele. 

În fața unei atare stări patologice ce nu putea fi altfel denumită decât o manie 
acută, medicii care îl îngrijeau aşteptau cu impacienţă evoluţiunea naturală a maladiei 
spre un Sfârşit fericit, convinşi prin experienţă că această psihoză este o maladie care 
isbucneşte brusc, durează 2-3-5 luni şi apoi se vindecă, fără să lase de (cele) mai multe 
ori urmări definitive, defavorabile organismului mintal. 

Într adevăr, pe la începutul lunii a treia, Eminescu începu a avea ore liniştite şi 
lucide, îşi regăsi somnul, întreba de amicii săi, se preumbla prin institut şi afară din 
institut fără pericol” (subl. ns.). 


Dacă primele „ore liniștite şi lucide” ar fi fost numărate doar prin 
septembrie, să înţelegem că Slavici nu s-a grăbit să-l viziteze, aşteptând să 
cadă frunza şi să vină ploile? 

Mai spune Slavici şi că, în opinia lui, Eminescu l-ar fi recunoscut, după 
care adaugă cuvinte stranii: „dar de vorbit nu am putut să vorbim”. De ce 
nu? Ce anume i-a creat impresia că Eminescu l-ar recunoaşte şi ce a împiedicat 
conversaţia? I s-a adresat, dar nu a primit răspuns? I-a aruncat „pacientul” 
priviri pline de înţeles? De ce nu o spune pe şleau? 

La Slavici, locul acţiunii ar fi fost grădina. Dintotdeauna, spitalele de 
psihiatrie au avut în jur spaţii destul de largi, iar mai nou, de când numărul 

pacienţilor a crescut, între pavilioanele lor e o adevărată forfotă. Ospiciul 
privat al lui Şuţu oferea o cu totul altă imagine, în care domina clădirea 
tăcută, în care erau internaţi pacienţii. Grădina, parţial ocupată de mici clădiri 
administrative, rămânea foarte mică. În afară de asta, acolo nu se putea 
pătrunde oricum, Regulamentul Institutului Caritatea fiind foarte strict: 


„12. Bolnavii nu pot fi visitaţi de rudele sau amicii lor, de cât dupe o autorisaţiune 
accordată de medicul-director care locuesce în Institut” . 


În consecinţă, pentru a-l întâlni pe Eminescu, nu ajungea ca Slavici să-i 
dea 10 bani portarului, ci trebuia să discute cu Şuţu însuşi. Şi este greu de 
bănuit că, de-ar fi fost să-l viziteze pe Eminescu „de câteva ori”, Slavici nu i-ar 
fi cerut părerea de specialist, aflând astfel, între altele, şi dacă pacientul îşi 
recunoaşte „amicii”. Or el, ca şi Simţion, pare să nici nu-l fi văzut pe doctor. 

În sfârşit, Eminescu nu se putea plimba prin grădină, ca să-l vizioneze 
Slavici cu un interes mut de prozator în criză de idei, din simplul motiv că a 
fost ţinut închis ca o fiară sălbatică, uşa metalică deschizându-se, ca la 
puşcăriaşii periculoşi, numai pentru a i se da mâncarea şi a i se face injecţiile 
cu substanţe mercuriale. 

Un alt aspect care atrage atenţia în pasajul citat din Amintiri, este referirea 
la „băile «Mitraşefski»”. Această versiune privind cauza care ar fi dus la 
sechestrarea lui Eminescu a devenit publică abia în 1911, prin gura lui Al. Ciurcu, 
care, spre a da coerenţă unor minciuni ce se băteau cap în cap, a cuplat-o cu 
pretinsa ameninţare cu revolverul, introducând şi elemente decorative, precum 
episodul de la Capşa. Să admitem că varianta lui Slavici ar fi adevărată. De 
ce a fost nevoie să treacă aproape trei decenii până să fie lansată? Şi, în tot 
acest timp, ce minciună i-a ţinut locul şi de ce Slavici şi alţii ca el au tăcut, 
lăsând ca întregul public românesc să fie prostit în faţă şi, mai ales, ca un 
om să fie atât de chinuit şi de batjocorit? Dacă, aşa cum credem, nu de la 
„băile Mitraşeţski” a fost ridicat Eminescu şi în nici un caz din motivul 
oferit de un comisar nu prea deştept şi de trei ardeleni aidoma, lucrurile sunt 
şi mai grave, căci înseamnă că Slavici a minţit până la capăt. Şi-atunci dăm 
dreptate lui Delavrancea şi ne amintim subit că Slavici a refuzat cetăţenia 
română şi că a depus jurământ sub un stindard străin. Poate că asta nu spune 
nimic, dar, la fel de bine, poate că spune totul. 

+ 

Prin cele de mai sus nu demonstrăm, obligatoriu, că Slavici era în Capitală 

la 28 iunie, dar căpătăm o anume orientare privind onestitatea lui şi înviorăm 

culorile epocii. Versiunea conform căreia s-ar fi aflat la Viena în clipa ridicării 
chiriaşului lui îi este favorabilă lui Slavici, scutit în felul acesta de întrebări 
supărătoare. Aşa stând lucrurile, devine cert că nu ar fi fost deloc în interesul 
lui să se ştie contrariul. De aceea, se justifică următoarele rânduri, publicate, 
culmea, tot în Amintiri: 


„După examene eu trebuia să plec fără întârziere la Viena ca să consult medici, iar 
de acolo la băile ce-mi vor fi recomandat, şi vorba era ca Eminescu să plece şi el în 
Moldova ca să-şi aducă fratele bolnav. 

Când era însă să-mi iau rămas bun de la dânsul, el a început să-mi facă imputări 
pline de amărăciune că profit de ocaziune ca să-l părăsesc în nişte împrejurări atât de 
grele pentru el. În zadar îi spuneam că sunt alţii care ţin la el şi pot să-i fie de mai mare 
ajutor decât mine: el nu mă lăsa să plec. 

Un singur mijloc îmi rămânea ca să-l liniştesc: să-i cer un serviciu prietenesc, o 
dovadă de dragoste. 

— Uite, i-am zis, am să-l rog pe d-l T. Maiorescu ceva şi nu pot să mă duc acum la 
dânsul, te rog să-i duci un bilet din partea mea. 

Rugam în bilet pe d-l T. Maiorescu să-l observe bine pe Eminescu, căci mie mi se 
pare greu bolnav. 

Era prea târziu. 

La d-l T. Maiorescu el s-a stăpânit, dar s-a dus apoi să ieie o baie ca să-şi potolească 
nervii şi de la baie a fost dus la casa de sănătate.” 


Ultima frază arată limpede că acţiunea s-a desfăşurat de-a lungul unei 
singure zile, la încheierea căreia Slavici, ca şi Maiorescu, putea lua acceleratul 
de Viena. Ar fi ceva să fi plecat împreună, nu-i aşa?! 

Dacă Eminescu ar fi invocat „împrejurări atât de grele” pentru el, trebuie 
să-i fi spus lui Slavici şi în ce anume constau acestea. De ce Slavici nu le 
reproduce, fie şi doar spre a arăta că erau aiurite? Nu facem nici o supoziţie 
în acest sens, întrucât, deşi suntem convinşi că în acele zile împrejurările 
erau „grele” pentru Eminescu, nu credem că el le-ar fi comentat cu gazda 
Slavici. Aşa cum o prezintă acesta din urmă, reacţia lui Eminescu este 
nefirească, el fiind (re)cunoscut pentru puterea de a îndura în singurătate. 
Eminescu nu avea reacţiile şi principiile Harietei. Pretinsul lui apel disperat 
la ajutorul cuiva este straniu şi nu degeaba Slavici nu spune concret nici ce 
anume i-ar fi cerut, nici în ce mod l-ar fi putut el ajuta — adică lucrurile cele 
mai importante. Povestea lui Slavici este cu atât mai incredibilă cu cât este 
dovedit că Eminescu tocmai intenţiona să-şi caute o altă gazdă, părăsindu-l 
chiar fără să-l informeze în prealabil („anunț că mă duc şi pace!” — vezi 
manuscrisul 2255). 

Rândurile de mai sus conţin şi informaţii care contrazic spusele aceluiaşi 
Slavici din epistola datată 17 iulie 1883 (subliniem fraza pe care am prezentat-o 
la început, ca argument că Slavici nu ar fi fost în Bucureşti la 28 iunie '83): 


„Stimabile Domnule Maiorescu, 

După convorbirea ce avusesem cu D-l Sturdza am stat încă Vineri acasă şi m am 
bălăbănit până pe la 12 din noapte cu tinerii de la societatea «Carpaţii». Sâmbătă am 
plecat însă cu trenul accelerat şi nici nu m am oprit până la Viena. Înnainte de plecare 
Vi-am scris o epistolă, pe care aveam de gând să Vi-o las a casă. Întâlnindu-l însă pe 
Eminescu, m-am speriat de el; cu toate acestea nu mă lăsa firea să cred c'a sosit 
nenorocirea, de care mă temeam de mult acum. Am luat numai înţelegere cu el să meargă 
la D-Voastră, sigur fiind că-l veţi observa cu mai multă atențiune decât mine, care eram 
ameţit de boala mea. Spre a fi şi mai sigur, că va merse, i-am predat scrisoarea, rugându-l 
s'o ducă neîntârziat, pentru că lucruri mari atârnă de aceasta. 

Nu ştiu dacă V-a [a]dus ori nu scrisoarea; astă-zi am primit însă ştirea, că s'a 
întâmplat. Vă rog, Domnule Maiorescu, să binevoiţi a mă vesti despre starea în care se 
află acum şi dacă mai e speranţă să ne mai putem bucura de dânsul. 

Eu sunt nemângâiat” (subl. ns.). 





Scrisoarea invocată nu avea două-trei rânduri (vezi anexele) şi nu 
conţinea nici o invitaţie la analize psihologice făcute pe material didactic 
viu. Indiscutabil, vrând să repovestească acelaşi lucru, Slavici foloseşte două 
naraţiuni fundamental diferite, dar structurate pe elemente comune. Într-una 
din ele, o epistolă preexistentă determină întâmplătoarea trimitere a lui 
Eminescu la „sediul” din Mercur 1, în cealaltă, lucrurile se văd taman invers, 
Eminescu fiind motivul pentru care ar fi fost redactată o fiţuică (de care 
Maiorescu n-a auzit niciodată). Ca detaliu, sesizăm că Slavici porneşte de la 
premiza că Eminescu urma să zăbovească mai mult acolo, deşi era mai 
plauzibil ca acesta, care bătea drumul exclusiv pentru „amicul” Slavici, 
nemaiavând altceva de discutat cu Maiorescu, să plece de îndată ce îndeplinea 
serviciul prietenesc solicitat sau, oricum, înainte ca magistrul să se-apuce să 
citească în faţa lui biletul, pentru care nu aştepta răspuns. 

Când citeşti varianta-,„bilet”, prin care naşul Maiorescu era politicos 
invitat de finul Slavici „să-l observe bine pe Eminescu” , deoarece acestuia 
i se părea „greu bolnav”, nu poţi să nu-ţi aminteşti ce scrie Maiorescu în 
jurnal: 


„Astăzi, Marţi, la ora 6 dimineaţa, o carte [de vizită] de la d-na Slavici, la care 
locuieşte Eminescu, cu aceste rânduri scrise: «Domnu Eminescu a înnebunit. Vă rog 
faceţi ceva să mă scap de el că foarte reu»” (28 iunie '83). 

În ciuda afirmației (cam prea) explicite că Slavici ar fi părăsit Bucureştii 
înainte de 28 iunie, epistola din 17 iulie conţine elemente care conduc la o 
părere contrară, înscriindu-se pe aceeaşi linie cu relatarea din Amintiri, privind 
trimiterea lui Eminescu la magistru cu „un bilet”. Din cuvintele lui Slavici 
reiese fără dubii că respectiva epistolă ar fi prima scrisă lui Maiorescu după 
plecarea din Capitală şi, totodată, că ea ar fi răspuns la o scrisoare anterioară, 
a magistrului, pentru că numai de la acesta putea să primească „ştirea” că 
Eminescu i-ar fi adus misiva. Toate bune şi frumoase, cu condiţia să se 
răspundă la o întrebare: de unde cunoştea Maiorescu adresa din străinătate 
a lui Slavici, care în nici una dintre epistole nu face vreo precizare în 
acest sens? Slavici nu scrie cu exactitate când va pleca, iar destinaţia nu o 
indică deloc, din textele existente decizia de a părăsi Capitala părând a fi 
luată chiar în ziua respectivă, de la o oră la alta. De asemenea, lasă impresia 
că pleacă fără vreun aranjament prealabil, fără să ştie ce va găsi în străinătate. 
Ai zice că anunţă un drum până la tutungerie, cu diferenţa că nu foloseşte 
birja, ci un tren internaţional. 

Drept dovadă că nu degeaba ne agăţăm de amănunte, cum poate ne 
impută unii, aducem aminte că Slavici pretinde că epistola din 17 iulie ar fi 
fost expediată din Viena. Maiorescu ştia oare acelaşi lucru? Nu, pentru că în 
jurnal îl pomeneşte pe „Slavici, care a plecat ieri la Hall”. Dacă Hall e totuna 
cu Viena, ne cerem scuze! 

Am invocat unele elemente de natură să ateste că, la 17 iulie, Slavici nu 
spune adevărul, ci face un soi de decont. Mai exact, e vorba de anumite 
nuanţe. Concret, el afirmă că la 25 iunie a scris o epistolă, pe care intenţiona 
să o lase acasă la Maiorescu, nu s-o trimită acolo. Aşadar, dorea să i-o ducă 
personal. Precizarea „aveam de gând să Vi-o las a casă. Întâlnindu-l însă...” 
arată că acţiunea demarase, dar a fost stopată de întâlnirea, neaşteptată, cu 
Eminescu — întâlnire care se presupune că ar fi avut loc pe stradă, nu în bucătărie. 

Cu alte cuvinte, lucrurile s-ar fi derulat astfel: 1) Slavici concepe scrisoarea 
către Maiorescu; 2) deşi era „amețit” de boală, se decide să i-o ducă, personal, 
acasă; 3) pe drum, se întâlneşte cu Eminescu, de care, din motive pe care le-a 
dus cu el în mormânt, se sperie; 4) starea sănătăţii lui Eminescu alarmându- 
l, se gândeşte că acesta ar trebui „observar” de Maiorescu; 5) ca să fie sigur 
că Eminescu va merge la Maiorescu, îi înmânează scrisoarea sa, „rugându-l s'o 
ducă neîntârziat”; 6) Eminescu porneşte spre Maiorescu, iar Slavici se 
întoarce acasă, îşi verifică bagajele şi pleacă la Viena, fără să ştie dacă 
scrisoarea i-a fost sau nu predată lui Maiorescu. 


528  —————— Semnele Timpului — N 6-9 


În cazul în care Slavici era chitit să ajungă, oricum, la Maiorescu pentru 
a-i lăsa scrisoarea, este absolut ilogic ca el să se fi oprit din drum datorită 
stării în care s-ar fi găsit Eminescu, teama „c'a sosit nenorocirea” (?) fiind, 
în mod normal, de natură să-l determine, eventual, să-l ia cu sine, pentru a 
nu-l scăpa de sub control, nicidecum să-l trimită singur (ba, încă, şi cu 
importanta lui scrisoare). Or, el acţionează invers, astfel încât nu numai că îl 
lasă la voia întâmplării pe Eminescu, dar îşi pune în pericol şi propriul interes, 
deoarece, dacă amicul s-ar fi găsit într-o stare atât de jalnică, risca prea mult 
ca raportul lui să nu ajungă la destinaţie. Motivația este cu atât mai cusută cu 
aţă albă, cu cât distanţa dintre strada Amzei şi strada Mercur era foarte mică. 
Capac la toate însă, tronează întrebarea: dacă Slavici intenţiona să-l viziteze 
pe magistru la domiciliu, ce sens mai avea să-i ducă o scrisoare, când, foarte 
bine, putea să-i transmită verbal mesajul? (Celor care, poate, vor răspunde 
că Slavici ar fi ştiut că Maiorescu n-ar fi acasă le atragem atenţia că, în acest 
caz, dispare orice sens al trimiterii lui Eminescu, întrucât n-avea cine să-l 
observe, în general, şi „cu mai multă atențiune” , în particular.) 

Şi-apoi, de ce să nu ne mai întrebăm: dacă era nevoie şi de părerea 
magistrului, şi încă de una bazată pe o observaţie atentă, mai putem să ne 
permitem a crede că „nebunia” era atât de evidentă pe cât pretinde Slavici, 
când cu dulce neruşinare afirmă că, deşi amețit de boală, a mai găsit 
resursele necesare pentru a se înfricoşa la vederea lui Eminescu? Sau aşa era 
el, mai spărios? 

Spre o mai bună subliniere a neconcordanţelor dintre spusele lui Slavici 
(care în iulie '83 nu mai are scuza că ar fi uitat unele amănunte) şi consemnările 
lui Maiorescu, iată ce nota cel din urmă în jurnal, în ziua imediat următoare: 


„Duminecă 26 Iunie / 8 Iulie 1883. La ora 4 dimineaţa, înainte de răsăritul soarelui, 
15* R. — Eminescu e vorba să plece astăzi la Botoşani, ieri era însă moleşit şi mult mai 
liniştit. — Vrednică de însemnat scrisoare a lui Slavici, care a plecat ieri la Hall, despre 
ațâțările lui Rosettaki şi ale poliției în contra Austro-Ungariei la societatea 
«Carpaţi», pe când ministrul Sturdza vrea să potolească lucrurile. — La 6 1/2 seara 
primblare cu trăsura...” 


Indiscutabil, este vorba de aceeaşi epistolă la care se referă şi Slavici. 
Modul în care cei doi îl percep pe Eminescu este însă diametral opus. În 
vreme ce Slavici s-ar fi „speriat de el” şi ar fi strâns din fălci, doar-doar nu l-o 
„lăsa firea” , simţurile maioresciene scanează un Eminescu „moleşit şi mult 
mai liniştit” decât cu o zi înainte, când Slavici îl socotise însă perfect normal, 

înscriindu-l între ceea ce numeşte „amicii mei mai aşezaţi”. Putem să nu 
remarcăm că Maiorescu nu numai că nu face nici o legătură expresă între 
epistola lui Slavici şi Eminescu, pretinsul ei aducător, dar şi grafic frazele 
dedicate fiecăruia sunt separate cu o cratimă? 

În plus, observăm că în acea perioadă Maiorescu sta cu ochii pe Eminescu. 
La 23 iunie, după ce îl studiază bine, nu cumva să uite, magistrul scrie iute în 
jurnal că acesta „devine, din ce în ce mai evident, alienat” , explicând şi de 
unde i s-a năzărit: „Foarte excitat, sentiment al personalității exagerat (să 
învețe acum albaneza!), vrea să se călugărească, dar să rămână în 
Bucureşti” . Două zile mai târziu, când Slavici i-ar fi cerut în mod expres să- 
| examineze pe Eminescu şi pe faţă şi pe dos, că precis îi găseşte ceva, 
Maiorescu n-a mai notat însă nimic. Să nu fi ajuns Eminescu la el? Nu se 
poate, căci scrisoarea respectivă (sau biletul, după alte gusturi) i-a parvenit, 
ştim asta atât de la naşul Titus, cât şi de la finul Ioan („Nu ştiu dacă V-a 
[a]dus ori nu scrisoarea; astă-zi am primit însă ştirea, că s'a întâmplat” — 
Slavici, 17 iulie). Ce să înţelegem? Una din două: Slavici sau minte sfruntat 
sau are vedenii! 

Slavici zice că l-ar fi întâlnit brusc pe Eminescu şi nimeni nu se întreabă: 
unde anume? Slujba de la Timpul era pentru Eminescu o sinecură, cum era 
cea a lui Caragiani la conducerea Bibibliotecii din Iaşi? Toate mărturiile din 
epocă arată contrariul, atestând efortul făcut zilnic de Eminescu. La cafenele 
mergea rar — ne-o spune şi Slavici, care adaugă că nici masa nu şi-o lua 
regulat — fiind prea ocupat cu pregătirea ziarului pentru tipar. Ce program 
avea Eminescu aflăm mai exact chiar de la el, când se destăinuie Veronicăi: 


„leri am primit ultima ta scrisoare şi alaltăieri penultima. lartă-mi gelozia şi explic-o 
prin depărtarea în care suntem unul din altul şi prin dispoziția posomorâtă în care am 
rămas fără tine. De aceea mi se şi urăşte o casă de unde plec dimineaţa şi nu vin 
decât spre seară pe la 6, 7 (subl. ns.) obosit şi fără dispoziție de lucru sau de citiri” 
(12 februarie 1882). 


Tot prin februarie '82, îi scrie că „organizarea partidului de la «Timpul» 
e în plină descompunere” şi că el este „cel amăgit în afacere” „buna lui credinţă 
neaducându-i decât duşmani şi o copleşitoare stare de oboseală. Simte că i-ar 
trebui un „lung, lung repaos”, apoi adaugă resemnat: „Şi cu toate acestea, 
ca lucrătorii cei de rând din fabrici, un asemenea repaos nu-l pot avea 
nicăiri şi la nimeni” . 

Cam aşa stând lucrurile, unde să-l fi întâlnit Slavici în ziua de 25 iunie 
1883? Ce-l putea duce pe acest Eminescu la punct fix, exact pe scurtul drum 

dintre Piaţa Amzei şi strada Mercur, şi ce făcea el acolo sau încotro se îndrepta? 
Şi, aşa să fi fost, când s-a întâmplat minunea? Inainte sau după ce scrisese 
nota prezentată mai jos? 


„AUSTRIA ŞI GUVERNUL NOSTRU 

«Neue freie Presse» de la 22 iunie vine şi confirmă ştirea că guvernul austro-ungar 
nu s-a mulțumit cu comunicatul din «Monitorul oficial» român privitor la rodomontadele 
roşii din laşi. Numita foaie scrie, între altele: 


Întâmplările de la banchetul din Iaşi preocupă necontenit lumea diplomatică. Cabinetul vienez 
a declarat oficial că nu se poate mulțumi cu comunicatul apărut în «Monitorul oficial» din 
Bucureşti şi, în sensul acesta, la 20 iunie deja, ministrul de externe a însărcinat pe ambasadorul 
austro-ungar, baronul Mayr, să ceară de la guvernul român declaraţiuni pozitive şi precise. 


După cum ne încredințează foaia vieneză, mai ales cei din Pesta sunt îndârjiți, nu 
atât contra celor vorbite de d. Grădişteanu, ci contra discursului pronuntat la laşi 
de d. C. A. Rosetti, care a numit pe regele Carol «Rege al românilor». Regele a răspuns 
la acest discurs, ce s-a reprodus şi în «Monitorul oficial», ca fiind unul din discursurile 
oficiale. 

Acum mărgăritarele d-lui Grădişteanu şi Rigatul d-lui Rosetti reclamă de la 
guvernanţii noştri tot atâtea genuflexiuni şi umile rugăciuni de iertare!” 


Păi, să nu se sperie Slavici şi „amicii” de „nebun”? 

Să continuăm a pleca de la premiza că Eminescu chiar ar fi fost rugat de 
Slavici să-i ducă o scrisoare lui Maiorescu în ziua de 25 iunie. Din jurnalul 
lui Maiorescu rezultă însă că epistola i-a parvenit pe 26 iunie şi că nu i-a fost 
adusă de Eminescu (în caz contrar, ar fi ştiut cu precizie dacă acesta va pleca 
sau nu la Botoşani). Concluzia este una singură: scrisoarea îi fusese adusă de 
poştaş. De ce a socotit magistrul că epistola lui Slavici era „vrednică de 
însemnat”, incluzând astfel între excepţii o informare privind o găinărie a 
Poliţiei? Fără a face proces de intenţie, constatăm doar că astfel Maiorescu 
devine un martor al lui Slavici, singurul care atestă că acesta n-ar fi fost în 
Capitală la data sechestrării chiriaşului şi a „prietenului lui intim”, Eminescu. 

Nepotriviri nu sunt numai în ceea ce priveşte locul către care ar fi plecat 
Slavici în 25 iunie (,, Viena” , după Slavici şi „Hall” , după Maiorescu), ci şi în 
ceea ce priveşte motivul respectivei călătorii. La urma urmei, din ce cauză ar 
fi părăsit şirianul tocmai atunci Bucureştii? 

Slavici ne lasă să alegem. În epistola către Maiorescu scrie: 


„Eu sunt rău, domnule Maiorescu, şi nu mă lasă firea să mai stau. Am răcit zilele 
acestea şi m-a apucat boala cu atâta vehemenţă încât ieri dimineaţă, sculându-mă, 

m-am trezit cu un dinte ieşit, şi mă tem că, perzând timpul, pe aici, înainte de toate o să 
rămâi fără de dinţi, căci dinţii de trei zile mi se plimbă prin gură” (subl. ns.). 


În (unele) Amintiri rămâne la fel de precis, dar afirmă altceva: 


„În primăvara anului 1883, însă, el a început să se îndărătnicească şi nu mai eram 
nici eu tot cel de mai nainte. Sufeream de câțiva ani acum de o hiperclorhidrie, ale 
cărei simptome, interpretate de medici drept manifestațiuni ale unei alte boli, mai grave, 
mă umpluseră de îngrijare şi mă făcuseră nerăbdător” (subl. ns.). 


Hiperclohidria („Iperclorhidrie, hiperclorhidrie. — Când în stomac se 
produce acid clorhidric în cantitate prea mare se zice că este iperclorhidrie” ; 
vezi Doctorul de casă) produce tulburări digestive, arsuri şi alte plăceri. Are 
ea vreo legătură cu răceala — „scăderea temperaturii (căldurii) corpului, 
precum şi tulburările cari rezultă din această stare a sănătăţii”? Au 
hiperclorhidria ori răceala timpul şi abilitatea de a plimba dinţii prin gură? 

Dacă justificarea din Amintiri mai e cum mai e (un ulcer rebel, bunăoară, 
putea să-l determine pe Slavici să vrea să se trateze în străinătate), cea din 
scrisoare sună penibil, deoarece, ştiindu-se că un bilet de tren până la Viena 
costa 154 de lei (111, la clasa a doua), nimeni nu crede că o banală răceală l-ar fi 
îngrozit pe Slavici în aşa hal, încât, spre a o trata, să plătească numai pentru 
drum o sumă ce era aproape cât leafa unui director de prefectură. 

Dar asta nu e tot. Dacă la 25 iunie afirmă că e răcit, iar în Amintiri spune 
că avea hiperelorhidrie, la 17 iulie, pe când era la Viena, se trata de... piele: 


„Cât pentru mine, sosind aici, m'am dus la Zeiszl şi el a fost de părere, că mi-am 
făcut spaimă degeaba. Pentru mai mare siguranță, m a sfătuit să stau aici câte-va zile, 
ca să mă observe şi să-mi arate cum trebue să mă caut. «Sie haben das gemeine 
Psoriasis», mi-a zis — «und wenn das wahr ist, so sind Sie in acht Tagen geheilt» 
(Torouţiu traduce: „e obişnuită boală de piele, şi dacă nu mă înşel în diagnoză, după 
opt zile vei fi vindecat” — n. ns.). Aşa a şi fost: astă-zi e a cincea zi de când mă aflu în 
căutarea lui şi sunt aproape pe deplin lecuit. În aceste cinci zile nu mi-a dat altă decât 
«ung. diachyl». După părerea lui ceea ce mi-a causat răul au fost băile calde ce-am 
făcut peste iarnă şi săpunul de păcură, cu care mă spălasem mai "nainte de a mă fi 
căutat D-l Doctor. 

Eu cu toate acestea voi merge la Hall[e] şi voi vedea ce va zice Dr-l Rabl, pentru 
care am recomandaţie de la D-l Doctor. 

Cât pentru mine dar, mă Simt şi poate că sunt mai sănătos decât ori-şi când.” 


În ce a constat tratamentul? În „Ung/uent?]. diachyl”, care bănuim că 
era aşa-numitul „diachilon (dela grec. dia, cu, şi chyl6s, suc), talion. — Este 

un fel de plasture (emplastru), care se prepară din untură de porc (2 părți) şi 
plumb oxidat pulverizat (1 parte), cari se fierb împreună pe un foc moderat...” 
(Medicul de casă). 

Poate fi confundată o boală de piele cu una de stomac sau cu răceala? 
Nu-s cam multe variante (pentru fiecare document, câte una!)? Dacă scria 
adevărul la 25 iunie, afirmând că-i fug dinţii pe gingii, să pricepem că i-a 
„rezolvat” tot cu un plasture, care i-a pus la locul lor? Chiar nu miră că după 
folosirea a numai 5 plasturi Slavici se simţea „mai sănătos decât ori-şi când”? 
Îi luaseră plasturii şi oboseala acumulată şi hiperaciditatea şi răceala, rezolvând 
şi boala de piele? 

Scrisoarea lui Slavici nu începe cu vreo referire la starea lui Eminescu, 
cum ne-am fi aşteptat, ci cu o stupidă repetare a unor informaţii total 
nesemnifative, cuprinse şi în epistola din 25 iunie — şi, probabil, intenţia 
autorului a fost tocmai aceea ca şi alţii să facă exact această legătură. 
Documentul este datat 17 iulie. Slavici fiind venit din România, unde se 
folosea stilul vechi, era de aşteptat ca, din reflex, să uzeze tot de calendarul 
iulian. Putem însă admite că mintea lui nefiind ceasornic, iar vienezii având 
timpul dat înainte cu 12 zile, Slavici să se fi adaptat involuntar coordonatelor 
locului. Asta ar însemna că, de fapt, scrisoarea lui a fost pusă pe hârtie la 
5 iulie şi că Maiorescu îl anunţase cu o zi în urmă de „întunecarea” lui 
Eminescu, scriindu-i, aşadar, pe 2 iulie. Problema e că la 2 iulie Maiorescu 
însuşi nu mai era în Capitală şi, de-ar fi să credem că întreaga corespondenţă 
purtată în acele zile s-ar fi rezumat la epistola lui Simţion din 12 iulie, ar 
rezulta că nu prea avea ce să-i spună. De altminteri, nici Slavici nu face vreo 
afirmaţie tranşantă. El scrie doar că a primit „ştirea, că s'a întâmplat” (ciudat 
verb!), cere ca Maiorescu să-l anunţe „despre starea în care se află acum şi 
dacă mai e speranță să ne mai putem bucura de dânsul”, după care se 
declară întru totul „nemângâiar”. 

Ai zice că nu-i nici o ciudăţenie în toate astea. Nu-i ciudăţenie, pentru că 
e ditai absurditatea! Admiţând că un porumbel roz în cioc i-ar fi adus magistrului 
adresa lui Slavici din Viena, faptul s-ar fi petrecut după 28 iunie, când 
Maiorescu era în străinătate, după cum singur scrie în jurnal: 


„Marţi 28 Iunie / 10 Iulie 1883, la 5 1/2 după amiaza pe o mare zăpuşeală, plecat 
cu trenul până la Braşov, unde am sosit la ora 11 noaptea. Hotel Nr. 1 prost. Apoi 
călătorie de vacanţă, prin Sighişoara, Debrețin (băi sub salcâmi, pe o căldură extremă), 
Poprad (grădină tânără a parcului Huss cu ceva vedere slabă a Tatrei), Oderberg, 
Breslau, Weimar, Franckfurt alM., Schaffhausen, la Wiesen, unde 8 zile...” 

Aceasta a fost ruta şi este cel puţin improbabil ca, de i-ar fi scris lui 
Slavici (poate în pauza dintre două „băi sub salcâmi” ?), să nu-i fi comunicat 
şi acest lucru, fie şi indirect. În consecinţă, nu mai avea nici un sens ca 
Slavici să-i răspundă atât de prompt şi comunicându-i lucruri care, în mod 
evident, ar fi fost de mult depăşite la revenirea lui Maiorescu în Ţară, 
nemaiavând nici o valoare. 

În Recurs... ne-am întrebat ce anume i-ar fi putut spune Maiorescu lui 
Caragiale despre Eminescu, în ziua de 28 iunie, astfel încât acestuia să-i dea 
lacrimile. Pe-atunci nu ne imaginam că putregaiul, cangrena zisă cazul 
Eminescu ar putea avea aşa întindere şi profunzime. Astăzi, când nivelul 
documentării noastre este altul, pretinsa reacţie a lui Caragiale ne pare din ce 
în ce mai puţin plauzibilă, având motive serioase să ne îndoim că el l-ar fi 
vizitat pe magistru în acea zi. Fără să intrăm acum în datalii, ne întoarcem la 
Slavici, punând aceeaşi întrebare: ce anume i-a transmis Maiorescu şi cum 
de s-a pierdut acea epistolă prețioasă? Logic ar fi să-i fi spus ceea ce ne-a 
spus şi nouă: că pe la ora 10, parcă ştiind că este aşteptat cu sufleţelul făcut 
ghemotoc în gât, ar fi apărut Eminescu, care „binecuvântă, cu privirea fixă” 
tot ce întâlni, după care ar fi fost trimis într-un loc în care era aşteptat de 
personal specializat, care să-l ducă la Şuţu. Dacă se reuşise sau nu, Maiorescu 
n-a mai scris. La rându-i, Slavici concentrează ipoteticele informaţii primite 
de la Maiorescu într-un singur verb, „s'a întâmplat” — verb ciudat inclusiv 
prin faptul că nu cuprinde nici o umbră de surprindere, marcând mai iute 
reuşita unui plan. 

Să încercăm să refacem perioada 25 iunie — 5 iulie, potrivit celor două 
surse, Slavici şi Maiorescu. Deci, pe 25, Slavici pleacă spre Viena, probabil 
tot cu acceleratul de 17,30, în care se va sui şi Maiorescu, trei zile mai târziu. 
Dacă, aşa cum scrie în epistola datată 17 iulie, a mers aţă până la destinaţie, 
(„nici nu m'am oprit până la Viena”), călătoria trebuie să i se fi încheiat a 
doua zi, 26 iunie. În ziua următoare, care cădea într-o luni, firesc era ca 
înspăimântatul de el să meargă imediat la doctor. N-a făcut-o. N-a făcut-o 
nici a doua zi, 28 iunie, nici a treia, nici chiar într-a patra, ducându-se abia la 
1 iulie: 


„astă-zi (5 iulie — n. ns.) e a cincea zi de când mă aflu în căutarea lui şi sunt 
aproape pe deplin lecuit. În aceste cinci zile nu mi-a dat altă decât «ung. diachyl».” 


Aşa stând lucrurile, care mai e justificarea teribilei lui grabe spre Viena? 
De ce a(r fi) fugit din Bucureşti atunci când Eminescu i-a(r fi) cerut să rămână, 

spre a-l ajuta? Cum se potriveşte această nejustificată întârziere cu afirmaţia 
că ar fi fost obligat să plece „fără întârziere la Viena”, cu scopul unic de a 
consulta medici? 

Una dintre gravele erori de logică comise de Slavici o găsim în fraza: 


„Vă rog, Domnule Maiorescu, să binevoiţi a mă vesti despre starea în care se află 
acum şi dacă mai e speranţă să ne mai putem bucura de dânsul” (subl. ns.). 


Prin „acum” se înţelege una din zilele următoare lui 5 (17?) iulie. Cererea 
lui Slavici vrea să arate interesul acestuia pentru soarta lui Eminescu, dar 
este stupid, întrucât atunci Maiorescu nu mai era în Bucureşti (deci n-avea 
cum să ştie „dacă mai e speranță” cu Eminescu), iar el trebuie să fi ştiut 
acest lucru, întrucât, chiar de-am admite că magistrul nu i-a specificat că 
pleacă în străinătate, atunci când i-ar fi scris (pe 2 sau pe 3, dacă ne raportăm 
la datarea lui Slavici), deja nu mai era în Ţară. În consecinţă, şi de pe plic 
trebuia să lipsească ştampila Poştei Române. Iar în atare situaţie, chiar dacă 
Slavici avea să ajungă şi la Halle, el nu putea să rămână acolo mult timp, 
deoarece încă din 5 iulie se simţea „mai sănătos decăt ori-şi când”, iar motivul 
declarat pentru care ajunsese în Imperiu era sănătatea. De aceea, el trebuia 
să se întoarcă în Capitală cu mult înaintea lui Maiorescu. 

Cele de mai sus rămân doar câteva dintre faptele care ne conving că 
grupul din jurul avocatului Maiorescu, spre a se proteja, s-a blindat cu 
documente derutante, care să-l scoată din culpă. Când planurile se împlineau 
fără probleme, acestea erau date uitării sau — dacă era posibil — distruse. Tot 
ceea ce a spus sau a scris Maiorescu a fost dat publicităţii. Mai puţin cauzele 
pe care le-a apărat la bară. Or, acestea sunt fundamentale nu numai pentru că 
ele i-au adus bani cu lopata, ci şi pentru că analiza lor ar putea evidenția 
partea nevăzută a insului Maiorescu, acea zonă întunecată peste care istoricii 
literari au întins foiţa destul de subţire, dar lucitoare, pe care scrie estet. 


Literatură cu scame 


Slavici afirmă că ar fi fost planificat ca el să se ducă „fără întârziere la 
Viena”, iar „Eminescu să plece şi el în Moldova”. Când să se despartă însă 
de (subychiriaşul lui, iacă, probleme neaşteptate. Să dăm banda înapoi, ca 
să-l ascultăm pe povestitorul Slavici: 

„Când era însă să-mi iau rămas bun de la dânsul, el a început să-mi facă imputări 
pline de amărăciune că profit de ocaziune ca să-l părăsesc în nişte împrejurări atât de 
grele pentru el. În zadar îi spuneam că sunt alţii care ţin la el şi pot să-i fie de mai mare 
ajutor decât mine: el nu mă lăsa să plec.” 


Dacă Slavici pleca doar pentru că sănătatea şubrezită impunea acest lucru, 
era clar pentru oricine că ipotetica lui stare nu era o „ocaziune” de care să 
profite. Ne-am putea gândi că, poate, tocmai aici ar fi o probă a smintelii lui 
Eminescu, dacă n-am fi ştiut tot de la Slavici că, oricum, tot atunci, Eminescu 
ar fi trebuit să meargă la Botoşani. Cum era să-l părăsească Slavici în 
Bucureşti, dacă Eminescu însuşi avea să plece din Capitală? De ce să nu-i fi 
motivat în mod firesc că, din moment ce Eminescu pleca la Botoşani, el, 
„prietenul intim” i-ar fi la fel de puţin folositor, indiferent că se află la Bucureşti 
sau la Viena? 

Şi-apoi, la ce soi de ajutor putea spera Eminescu din partea lui Slavici? 
Care erau problemele în care Eminescu necesita ajutor şi cum l-ar fi putut 
ajuta acei „alții care ţin la el”? Punându-l în cămaşă de forţă? Şi, cum am 
arătat şi mai sus, ar fi cerut Eminescu, un om atât de mândru, să fie ajutat de 
cineva faţă de care avea tot mai puţin respect şi afecţiune? Dintre multele 
voci care au atestat acest lucru, cităm pe Harieta şi pe Caragiale, unii dintre 
puţinii care l-au cunoscut ceva mai bine: 


+ „...el mai are încă un defect în natura sa, căci după ce'i sărac, apoi e şi mândru 
de nu mai are pereche” (epistolă către Cornelia Emilian, 3 februarie 1888). 

+ „Acest Eminescu a suferit de multe, a suferit şi de foame. Da, dar nu s-a încovoiat 
niciodată; era un om dintr-o bucată, şi nu dintr-una care se găseşte pe toate cărările” 
(Caragiale, În Nirvana). 


„Acest Eminescu” pe care nu l-a supus nici forţa brutală, nici dulcea ispită, 
s-ar fi agăţat disperat ca un copil de poalele lui Slavici? Cum să-i ceară să 
rămână cu el, dacă între ei apăruseră tensiuni care creşteau de la zi la zi, 
Slavici singur scriind că Eminescu îl acuza „că abuzez de afecțiunile lui şi-l 
terorizez”? Cu alte cuvinte, Eminescu se temea că plecarea lui Slavici îl va 
lăsa fără factorul de stres? 

Incontestabil, Eminescu a fost cumplit de supărat pe Slavici, din moment ce 
a încetat orice relaţie cu el. Interesanta lume a cercetătorilor noştri n-a fost nici o 
clipă înfiorată de întrebarea: ce motiv atât de grav a avut Eminescu, de nu i s-a 
mai adresat niciodată, după 28 iunie 1883? Slavici vrea — nu prea subtil — să ne 
facă a crede că vina ar sta în „boala” lui Eminescu. Am putea accepta ideea 


586  —————— Semnele Timpului —— N 6-9 


pentru perioada premergătoare închiderii lui în balamuc. Dar după aceea? De ce 
atitudinea lui Eminescu faţă de Slavici nu s-a modificat nici după „însănătoşire”? 

Teoria conform căreia Eminescu ar fi ştiut că urmează să înnebunească a 
fost în mod grosier susţinută de un G. Ocăşanu („Eu mă apropii cu paşi 
repezi de nebunie, să aveți grijă de mine”, i-ar fi spus Eminescu) sau de-un 
Slavici, a cărui versiune e ceva mai distilată. Bunăvoinţa cu care au fost 
îmbrăţişate ambele elucubraţii dovedeşte că avem potenţial serios, azi-mâine 
fiind de aşteptat să aflăm că, de fapt, Eminescu, simțind pe şira spinării cum 
se apropie clipa declanşării „bolii”, ar fi împrumutat cei 2.000 de lei cu scopul 
de a-şi plăti personal internarea la Şuţu, venind de acasă şi cu propria-i cămaşă 
de forţă, croită la comandă şi cu monogramă! 

Biografii ori n-au fost curioşi să ştie de ce junimiştii au ales locuinţa lui 
Simţion ca prim domiciliu pentru Eminescu la întoarcerea în Ţară, ori au crezut 
că nu merităm să cunoaştem şi noi răspunsul. De fapt, propuneri au fost mai 
multe (Mite Kremnitz în mod cert s-a oferit să-l găzduiască, mizând probabil 
pe faptul că Eminescu îl stima mult pe bărbatul ei, doctorul Kremnitz). Nu se 
vorbeşte de ele — după cum nu se vorbeşte nici de propunerea ce i s-a făcut 
de a merge cu Slavici la Sibiu —, pentru că nu e convenabil. Dintr-o epistolă 
a lui Chibici, reiese că în acel moment relaţiile lui Eminescu cu Slavici puteau 
fi socotite ca fiind definitiv rupte: 


„Am stăruit pe lângă Eminescu ca să scrie câteva rânduri d-lui Slavici rugându-l 
să-i pregătească, sau mai bine zis, să-i închirieze undeva o locuință, spre a nu fi nevoit 
a trage la hotel la sosirea în Bucureşti, se vede însă că preferă a sta la hotel, căci tot îmi 
răspunde că n-are ce scrie d-lui Slavici” (subl. ns.). 


Când se corectează („să-i pregătească, sau mai bine zis, să-i închirieze 
undeva o locuinţă” — subl. ns.), Chibici pare să cunoască fapte din cauza 
cărora ideea că Eminescu ar mai trage în gazdă la Slavici era o naivitate, o 
scăpare provocată de o veche obişnuinţă. În mod normal, refuzul lui 
Eminescu de a-i scrie lui Slavici şi de a locui la acesta trebuia să-i surprindă 
pe „amici”, dacă aceştia nu se ştiau cu musca pe căciulă. De ce a insistat 
Chibici ca Eminescu să i se adreseze, musai, lui Slavici — şi nu lui Simţion, 
bunăoară, dacă acesta chiar i-ar fi fost prieten? Pentru a vedea dacă şi în ce 
măsură îl socoteşte vinovat? Cine să mai ştie?! În orice caz, faptul că Eminescu 
nu i-a scris lui Slavici nici măcar pentru a-l întreba de soarta manuscriselor şi 
a bibliotecii lui arată că puntea către acesta fusese tăiată definitiv. Asemeni 
întregului grup căruia îi aparţinea, Omul-din-Şiria era pentru el ca şi mort. 

Unde-i documentul, domnilor? 


„După testimoniul şcolar pe care l-am găsit între hârtiile lui, el a trecut 
a treia clasă gimnazială la Sibiu, de unde a trecut apoi la Blaj”, scrie Slavici 
chiar în primul paragraf al articolului Eminescu şi ardelenii (vezi Tribuna, 
16 iunie 1909). Cum certificatul nu i-a fost arătat de Eminescu, accidental, ci 
i l-a „găsit între hârtiile lui”, rezultă că Slavici a fost unul dintre cei care i-au 
cotrobăit printre lucruri. Când s-a întâmplat aceasta? În 1889, după deces, 
nu se putea, Slavici aflându-se în Imperiu, tras la răcoare, în puşcăria 
ungurească de la Vacz (şi, oricum, relaţiile lui cu Eminescu fiind rupte, ce să 
fi căutat în locuinţa acestuia?). Deci, e vorba de anul 1883. Când, mai precis? 
Dacă Slavici chiar a fost plecat din Țară (la băi sau în alte părţi), el trebuie să 
fi revenit, cel târziu, în primele zile ale lui august '83. 

Referitor la „testimoniul şcolar”, credem în sinceritatea spuselor lui, 
deoarece minciuna nu îl ajuta de data aceasta cu nimic. Nu este însă limpede 
ce vrea să spună prin „l-am găsit” — „l-am găsit”, cine? Eu sau noi şi care 
noi? Detaliul poate fi important, în prima variantă însemnând că toate lucrurile 
lui Eminescu au rămas la Slavici până în august, la întoarcerea lui Maiorescu. 
Nu pierdem timpul cu supoziţii, constatând doar finalitatea: în perioada dintre 
28 iunie şi 28 august, Maiorescu s-a înstăpânit pe bunurile lui Eminescu 
(fiind posibil ca tot acum Slavici să se fi delectat şi de unul singur, citind 
pagini care numai pentru el nu erau scrise). Repetăm trei dintre principalele 
argumente care conduc la această concluzie, contestată doar pentru că-l 
plasează pe magistru la un loc cu infractorii pe care-i apăra la bară: 

1) Simţion, persoana despre care se pretinde că ar fi preluat (când? de 
ce? cu al cui acord? etcetera) manuscrisele lui Eminescu, apare în 
corespondenţă abia în martie 1884; 

2) volumul Poesii, cuprinzând şi 24 de texte culese de Maiorescu din 
ladă, a fost tipărit în decembrie 1883; 

3) Slavici nu are îndestul tupeu ca să afirme că biblioteca şi manuscrisele 
lui Eminescu ar fi fost transportate de la el la un anume Simţion, de unde ar 
fi fost preluate de Chibici doar pentru a i le da lui Maiorescu; în schimb, o 
vor face diverşi Alţii, care, de o sută şi ceva de ani trudesc la o minciună 
stupidă şi incompletă din pornire şi pe care ei încearcă s-o mascheze 
„revizuind-o” şi „adăugind-o” ciclic. 

Pe lângă furt, ca faptă în sine, esenţială rămâne şi existenţa festimoniului 
şcolar, care a trecut şi prin mâna lui Slavici, dar n-a mai ajuns la Academie, 
odată cu manuscrisele predate de Maiorescu. De ce a oprit Maiorescu 
certificatul şcolar al lui Eminescu? Nu cutezăm încă să dăm un răspuns şi 
nici nu ştim dacă-l vom avea vreodată. Ştim însă că Maiorescu, pe lângă 
interesul deosebit faţă de manuscrisele lui Eminescu, pe care nu degeaba le-a 
cules în majoritate covârşitoare, a manifestat şi ambiția de a-i stabili, tot el, o 
altă dată de naştere decât cea reală şi o altă familie — una de mulţi şi vechi 
sifilitici. De asemenea, corespondenţa lui Eminescu sau cea în care se făcea 
referire la el a dispărut ca prin farmec, rămânând numai ceea ce au dorit 
meşterii. De ce? Răspunsul credem că este dincolo de Maiorescu, în zona 
impalpabilului: la 15 ianuarie românii nu sărbătoresc naşterea „poetului 
naţional”, ci pe a Nimănui. Este ca şi cum am celebra Paştele în August şi 
Ziua Naţională a României de 1 aprilie. Altfel spus, suntem batjocoriţi cu 
toţii. Mai în glumă, mai în serios, ne amintim de un cuvânt deseori scris de 
Eminescu în ultimele lui luni de libertate autentică: cabală. 


Cum să furi „patru mii de volume” 


Înainte de a ne referi la destinaţia cărţilor şi manuscriselor lui Eminescu, 
să spunem câteva cuvinte şi despre valoarea lor. Despre manuscrise ne 
abţinem să facem aprecieri, nefiind, îndeobşte, de acord cu ideea că scotocirea 
în ungherele cele mai intime şi mai greu de descifrat ale unui cuget ar fi o 
necesitate, căci dacă au timp destul, bine-ar fi ca oamenii să se cerceteze (sau 
chiar să se caute), mai întâi, fiecare pe sine. Pur orientativ, putem însă oferi 
exemplul lui Kogălniceanu, care, în viaţă fiind, desigur, şi-a vândut 
manuscrisele Academiei Române, obţinând pentru o mână de hârtie scrisă 
de peste şapte ori mai mult decât îi trebuia lui Eminescu în 1883 pentru a 
recupera Ipoteştii — dovadă că, dacă dorea, Academia Română putea fi chiar 
mai mult decât o casă de ajutor reciproc. (Reamintim că Maiorescu i-a 
sechestrat lui Eminescu peste 15.000 de pagini şi că nimeni nu s-a gândit 
vreo clipă că volumul Poesii ar merita un premiu academic!) Şi, ca să evităm 
polemici inutile, pe cei ce-ar vrea să ne contrazică îi invităm să se certe cu 
Moses Gaster: 


„Când a ieşit la pensie, [Kogălniceanu] şi-a vândut manuscrisele Academiei 
Române pentru 15 mii de lei (erau şapte sau opt), pe timpul acela cam două mii de lire 

sterline. Bineînţeles, era vorba doar de o vănzare de formă, o scuză pentru a-şi băga 
banii în buzunar. El a fost consilierul lui Brătianu înainte de tratatul de la Berlin, 
sfătuindu-l să o ia înaintea puterilor şi să acorde emanciparea evreilor.” 


Asta era cu manuscrisele. Cu cărţile e altceva. 

S-a spus, se spune şi se va mai repeta de către unii că Eminescu ar fi avut o 
bibliotecă mică. După unii încăpea într-un geamantan, alţii vorbesc de „o poliţă” 
pe care ar fi stat rânduită, alţii de „rafturi”, iar alţii invocă şi aşezarea lor pe jos 
(de la autor la autor, fie ca semn al dezorganizării profunde, fie ca probă că îi 
plăcea să cumpere cărţi, dar era atât de sărac încât nu avea unde să le pună). 

Credem că se face o mare eroare. Eminescu nu a fost atât de sărac pe cât 
îl vaită unii, dar nici pe departe atât de bogat încât să-şi satisfacă prea lesne 
plăceri sufleteşti precum cumpărarea unei cărţi noi sau a unui manuscris 
vechi. Banii câştigaţi lunar de el la Timpul ar fi făcut fericiţi pe mulţi, care 
socoteau că trăiesc bine cu jumătate din sumă, întreţinându-şi şi familia. 
Problema e că nevoile lor erau mai restrânse. Pentru a înţelege ce s-a întâmplat, 
ajunge să ne amintim că savantul H. Coandă a plecat din Ţară, pentru că aici 
nu găsea dotarea tehnică necesară spre a da viaţă ideilor lui. 

Dacă Eminescu nu a fost mereu vesel, una dintre explicaţii stă tocmai în 
neajunsurile băneşti, nejustificate, dat fiind volumul de muncă depus cu 
sacrificiu: 


+ „Sunt foarte ostenit, Momotică, pentru că, pe căldurile astea afurisite am 
alergături şi de lucru în toate zilele. Nu lua şi tu toate în nume de rău — ci când m-apucă 
câte-o jale nebună ori o gelozie nebună, tu îngăduie şi iartă. Crede-mă, omul necăjit şi 
singur, cum Sunt eu, îi vine căte o dată turbarea, ş-atunci mi-i jale şi de mine şi de tine 
şi-mi ies din minţi” (5 iulie 1882). 

+ „E prea adevărat ceea ce-mi scrii, că oamenii sunt mai îngăduitori cu viciile 
celor bogaţi decât cu patimile adevărate alle] omului sărac” (august 1882). 

+ „Ei, dac-ai şti cum salahoria asta în care petrec împreunată cu boală şi mizerie 
mă apasă şi mă fac incapabil de-a voi ceva, ai înţelege şi m-ai ierta” (septembrie 1882). 


Dar poate şi mai tragic era faptul că în România acelor vremuri (ca şi în 
cea a celor ce-au urmat, a celor ce sunt şi-a celor care vor veni) nu ajungea 
să vrei să munceşti şi să poţi să o faci, pentru a-ţi căpăta liniştea, ci trebuia să 
te pleci celui care, într-un fel sau altul, înmulțește banii (adesea, furându-i şi 
din buzunarul tău): 


„E cu putinţă în România de-a găsi o ocupaţie independentă, e putință a trăi cu 
condeiul făcând ştiinţă sau literatură, e în fine cu putinţă să mă umilesc la oamenii de 
azi să le cer un post — ca Bădescu ori ca alţii?” (4 august 1882). 

Tristeţea — aproape disperarea — lui era cu atât mai explicabilă, cu cât, 
aşa cum scrie la 12 februarie 1882, după ce asistase la o întrunire de „la 
Cameră” , unde mergea zilnic, a „constatat cu oarecare ruşine că nu există 
în toată adunarea decât doi oameni poate cari pot construi o frază corectă: 
Cogălniceanu şi Maiorescu”. De aici, şi unul dintre motivele pentru care, cu 
altă ocazie, afirmă: 


„În opt ani de când m-am întors în România decepțiune a urmat la decepțiune şi 
sunt atât de bătrân, atât de obosit, încât degeaba pun mâna pe condei să-ncerc a scrie 
ceva — simt că nu mai pot, mă simt că am secat moraliceşte şi că mi-ar trebui un lung, 
lung repaos ca să-mi vin în fire”. 


Cauza profundă a cotidianului său „disconfort emoţional” nu credem că 
a fost atât mult-puţinul lui, în sine, cât faptul că, în acelaşi timp, paradoxul 
făcea ca unii dintre intelectualii oraşelor să obţină din moralitatea lor discutabilă 
şi din neştiinţă socluri pentru faimă şi belşug exagerat: 


„Nimic nu demoralizează mai mult pe un popor decât erigerea nulităţii şi a lipsei 
de cultură în titluri de merit. 

Încurajarea nulităţii, erijată în principiu de guvernământ, [î]i îndeamnă pe cei răi 
de a uza de orice fel de mijloace numai pentru a izbuti să pună mâna pe stat. (...) Aceşti 
oameni nu mai sunt caractere bărbăteşti, ci nişte panglicari cari şi-au făcut o jucărie 
din diferitele forme de guvernământ şi o meserie lucrativă din amăgirea poporului cu ele. 

Dar există o lature şi mai gravă a lucrului. Într-un stat în care nu există măsură 
pentru merit, în care, din contra, merit şi ştiinţă sunt cauze de persecuţiune din partea 
demagogiei ignorante şi lacome a Costineştilor şi Caradalelor, spiritele tinere cari 
s-au născut cu o coardă mai energică de percepțiune şi de voință, am putea zice naturile 
alese, pierd încrederea în organizarea societăţii şi înclină a adopta ca ale lor nişte idei 
de destrucţiune cari cuprind în ele nimicirea oricărui stat. (...) 

E firesc ca asemenea naturi energice să fie izbite de spectacolul încurajării 
sistematice a nulităţilor, să le apuce un fel de desperare de viitorul societăţii în care 
trăiesc şi să-şi deschiză perspectiva unei reforme prin răsturnarea radicală a tot ce 
există” (Timpul, 20 martie 1881). 

+ 

Potrivit mărturiilor unor colegi din perioada vieneză, studentul Eminescu 
obişnuia să cumpere continuu cărți, pe care apoi le vindea, spre a lua altele. 
În amintirile grupate sub titlul Eminescu la Viena, Slavici scrie: 


„Fiind deprins să citească la el acasă, în toată tigna, cu întreruperi, mai luând 
notite, mai tolănindu-se pe canapea, mai plimbându-se de ici până colo, ca să gândească 

nesupărat de nimeni şi de nimic asupra celor cetite, el nu era în stare să cetească-n 
biblioteci publice. Avea deci obiceiul de a se plimba din când în când de la o librărie la 
alta şi din anticar în anticar şi astfel ştia totdeauna ce cărţi nouă au apărut şi ce cărţi 
vechi sunt puse în vânzare. Când primea apoi bani de acasă, cumpăra cărţile ce voia să 
cetească, iar după ce le-a cetit, le vindea pe cele mai multe şi păstra numai pe acelea la 
care ținea mai mult. El cetea de altminteri foarte repede şi, câtă vreme avea ce să 
cetească, de obicei nu mai venea pe la Universitate. Nici atunci nu lipsea însă din 
laboratorul lui Teclu, nici din sala de gimnastică, nici mai ales de la şedinţele societăţii 
«România jună» ori de la excursiunile puse la cale de ea...” (subl. ns.). [Merită remarcat 
interesul lui Eminescu pentru sport.] 


În alte amintiri (Eminescu-omul), Slavici repetă unele dintre ideile de 
mai sus (Eminescu citea „cu o repeziciune uimitoare, nu vorbă cu vorbă, ci 
cuprinzând cu privirea fraze întregi” şi „nu se ducea pe la bibliotecile 
publice”), dar indică o cauză foarte precisă a revinderii cărţilor cumpărate: 


„Deşi ținea foarte mult la biblioteca lui, nevoia-l silea să înceapă a vinde dintre 
cărţile citite pe la anticari şi ajungea în cele din urmă de nu mai avea nici cafea, 
petrecea zile întregi fără ca să mănânce şi cerea câte o «pițulă» mai de la unul, mai de 
la altul” (subl. ns.). 


La Bucureşti nu s-a mai întâmplat acelaşi lucru, poate pentru că venitul 
era ceva mai mare şi pentru că aici, spre deosebire de Viena, se simţea acasă. 
De ce trebuie să luăm în calcul şi ipoteza foarte plauzibilă că nu o dată Eminescu 
s-a împrumutat pentru a cumpăra cărți sau a ajuns să se împrumute din cauză 
că le cumpărase? Deoarece ne obligă Mite Kremnitz, care povesteşte că, înainte 
de a-l întâlni pe Eminescu, Maiorescu îi relatase unele ciudăţenii ale acestuia, 
între care şi faptul că îşi „pusese paltonul amanet în toiul iernii ca să cumpere 
un manuscript vechi” . 

Despre numărul cărţilor lui ne putem face o idee vagă şi citind din epistola 
pe care i-o trimite Harietei, la 20 aprilie 1880: 


„Iartă-mă, puiule, dacă nu pot veni după chemarea ta la laşi, dar cum au căzut 
sărbatorile pe dos, am avut atâta de lucru zilele acestea, încât nu m-am putut urni din 
loc. Ba mi-am legat cărţile în teancuri ca să mă mut, ba mi-am căutat casă şi pe lângă 
toate acestea mai sânt bolnav şi trupeşte, dar şi mai mult sufletește (subl. ns.). 


Dacă numai legarea cărţilor şi căutarea locuinţei i-au răpit timpul liber, 
de-a lungul mai multor zile, putem fi siguri că încă din 1880 nu era vorba de 
o sută, două de cărţi. 

Logica elementară ne spune că Eminescu trebuie să fi fost strâns legat 
de biblioteca şi de manuscrisele lui. Pe lângă raţionament, există însă şi 
documente care atestă acelaşi firesc sentiment. Astfel, în prima epistolă scrisă 
după „întunecare”, Eminescu, aflat în ospiciul din Viena, îl întreabă pe Chibici: 


„Ceea ce-aş voi să ştiu de la tine este dacă cărţile şi lada mea sunt în oarecare 
siguranță şi dacă pot spera să le revăd” (12 ianuarie 1884). 


Aceste rânduri, scrise îndată după paragraful formal de introducere, 
denotă un interes major în ceea ce priveşte „cărțile şi lada”, mai importante 
decât ceasornicul de aur, care-l ajutase de destule ori să obţină bani, gajându-l 
(„în el e pururea posibilitatea imediată de-a te aduce la Bucureşti cu nepusă- 
n masă, căci el reprezintă oricând capitalul necesar pentru transportul celui 
mai scump odor ce-l am eu în laşi” — epistolă către Veronica, 17 februarie 
1882), ba chiar şi decât întrebarea „cine plăteşte” pentru ca el să stea într-o 
puşcărie medicală, în care tratamentul se rezuma la „mâncare puţină şi proastă 
şi în recluziune” : 


„În ladă trebuie să se fi aflând şi ceasornicul pe care l-am scos de la Simţion. 
Încolo aş voi să ştiu dacă pot scăpa de aici, unde în adevăr îmi pare că stau fără nici un 
folos. Tratamentul pare a consista în mâncare puţină şi proastă şi în recluziune; încolo 
n-am observat nimic în maniera de-a mă trata.” 


Câteva luni după aceea, Missir va constata şi îi va raporta lui Maiorescu 
că Eminescu „Regretă că n-are biblioteca lui lângă dânsul” (13 mai 1884), 
iar ceva mai târziu, la 20 noiembrie 1887, Harieta îi scrie Corneliei Emilian: 


„Are lipsă de cărţi de cetit, el a scris d-lui Maiorescu să-i trimată biblioteca lui, 
dară până în prezent n'a primit nici un răspuns” . 


Şi n-avea să primească niciodată! 

Dacă respectiva bibliotecă ar fi fost modestă, şi-ar mai fi călcat Eminescu 
pe inimă, adresându-se în scris tocmai lui Maiorescu? Aspect demn de 
menţionat, magistrul nu a găsit niciodată de cuviinţă să împărtăşească şi 
altora conţinutul ei (aviz celor care afirmă că acesta ar fi reţinut manuscrisele 
lui Eminescu din iubire şi respect pentru posteritate). Dacă epistola a fost 
cenzurată, putem fi siguri că în conţinutul ei se găseau şi ceva afirmaţii sau 
aluzii supărătoare pentru destinatar. Ori şi mai rău. 

La 1 iunie 1889, în Foița «Tribunei» apare următoarea ştire-bombă: 

„Aflăm, că biblioteca lui Eminescu se află la dl. Titu Maiorescu. Această bibliotecă 
conţine patru mii de volume (subl. ns.), precum şi o mulțime de manuscrise ale poetului. 

În manuscrisele aflate la dl. Maiorescu, sunt scrieri de multă valoare, între care o 
gramatică a limbilor slave, scrise de poet precând era sănătos.” 


FITA „LRIBUNEI: 


Tribuna, an 6, nr. 123, joi 1/13 iunie 1889, p. 489-490 


(„foita” unei publicaţii conţinea de obicei un foileton). 





Citra avansată descumpăneşte puternic, schimbând mult imaginea despre 
Eminescu. „Patru mii de volume” constituie o bibliotecă serioasă, 
impresionantă chiar şi astăzi şi cu atât mai mult în epocă, nu câteva cărți 
înşirate pe jos, cum susţin unii, sau pe o poliţă, două — cum zic alţii. Un leu 
să fi valorat fiecare volum, cărţile însumau de două ori necesarul de bani cu 
care Eminescu ar fi vrut să răscumpere Ipoteştii. Dintr-o dată, el apare ca... 
investitor — un investitor care, între a da banii pe o carte sau pe un prânz, 
alegea cartea. Cele patru mii de volume nu s-au cumpărat uşor şi trebuie să 
fi ocupat un spaţiu apreciabil. 

[Călinescu, deşi preocupat constant de minimalizarea „averii” lui 
Eminescu afirmă: 


„Odaia reprezentă pentru el întâi de toate un depozit pentru numeroasele sale 
cărți, din care, prin transporturi dese în lăzi sau pachete, se pierduse un număr însemnat. 

Poetul îşi iubiă cărțile şi eră furios când, împrumutându-le, nu i se înnapoiau. Dăduse 
cu împrumut cărți şi manuscrise lui Tiktin şi lui Gaster, de care acesta din urmă s'a şi 
folosit în vestita Crestomanţie. Odăile pe cari le închiriă erau mici iar proprietarii 
sperioşi de aşă calabalăc, încât Eminescu îşi trântiă ca deobiceiu volumele pe duşumea 
sau le lăsă în lăzi şi numai când puteă le înşiră pe rafturi de lemn.” 


Nu ştim ce-o fi înţeles Călinescu prin „numeroase” , dar în mod sigur era 
ceva mai mare decât la fel de vagul „număr însemnat”, Eminescu neputând 
să piardă mai mult decât avea. Când auzi că la fiecare mutare sărăcea cu „un 
număr însemnat” de cărţi, îţi vine să-ntrebi dacă nu cumva autorul se referă 
la boabe de porumb, deşi nici acelea, comparativ cu un întreg transport, nu 
se pierd în „număr însemnat”. Or, 400 de volume au ajuns numai la Matei 
(cine ştie când şi în ce conjunctură?). 

Desigur, ne putem întreba dacă n-o fi o exagerare sau dacă informaţia n-o fi 
fost greşită (ipotetica greşeală de tipar iese din calcul, întrucât sunt folosite 
litere, nu cifre, ca să suspectăm adăugarea unui zero, bunăoară). Aproape cert, 
Eminescu n-o fi avut fix patru mii de titluri. Două detalii importante: 
Maiorescu nu a avut nici o reacţie de contestare şi, doi, informaţia a apărut în 
Foita Tribunei, gazetă sibiană condusă până în 1890 de Slavici, gazda lui 
Eminescu în anul premergător „alienării” acestuia. Faptul că la 14 iunie 1888 
Slavici a plecat spre temniţa de la Vac, spre a executa anul de detenţie, nu 
elimină ipoteza ca ştirea să fi provenit de la el, deoarece Eminescu fiind 
foarte îndrăgit în Transilvania („Sosind la gară [în Sibiu], am fost întâmpinat 
de dăscălimea de aici, care s'a simţit foarte desilusionată, aflând, că nu 
ľ am adus şi pe Eminescu” — Slavici către Maiorescu, 10 aprilie 1884), Slavici 
avea ce şi cui povesti despre acesta şi biblioteca lui. 

Revenind la aspectul cantitativ al bilbiotecii lui Eminescu, cităm mărturia 
lui Moses Gaster, un contemporan care nu numai că a cunoscut acea bibliotecă 
(în care, fotografiază el, „Pe unul din aceste rafturi stăteau îngrămădite opt 
sau nouă ms. vechi româneşti”), dar a şi putut-o aprecia ca un specialist: 


„Avea o colecție de manuscrise româneşti impresionantă, din care am împrumutat 
unele şi am reprodus fragmente în «Chrestomaţia» mea”. 


A. Z. N. Pop îl citează pe Scipione Bădescu, care descrie astfel prima 
locuinţă închiriată de Eminescu în Capitală, în curtea Caimatei (noiembrie 1877): 


„înăuntru un pat de scânduri, cu o velinţă albă; în colț o masă de brad cu un scaun 
de lemn, iar în jurul pereţilor policioare acoperite cu cărţi” (subl. ns.). 

Dacă încă de la venirea lui în Bucureşti Eminescu avea atâtea cărţi încât 
să ocupe policioare dispuse „în jurul pereților”, ne putem imagina cam cu 
cât s-au înmulţit acestea în cei şase ani de trudă la Timpul, pe o leafă nu 
foarte mică, şi oricum substanţial mai mare decât cea din laşi. 

În „Amintiri despre Eminescu” (1889), Vlahuţă oferă şi el ceva informaţii 
legate de interesul lui Eminescu faţă de cărți şi de manuscrise, confirmând 
informaţia lui Mite, potrivit căreia acesta ar fi făcut orice sacrificiu pentru a 
le obţine: 


„Cititor pasionat, el era unul din cei mai adânci cunoscători ai limbei şi literaturei 
noastre din cele mai întunecate vremuri. De multe ori a trebuit să-şi dea paraua gurii 
pentr'un manuscris vechi, ori o carte rară descoperită în vrafurile mucezite ale vr unui 
buchinist” (subl. ns.). 


Totodată, în acelaşi articol, în care mărturiseşte că nu cunoaşte prea multe 
despre viaţa lui Eminescu („Îmi pare rău că n am datele necesare ca să pot 
schița aici biografia lui”), oferă indirect şi câteva date despre dimensiunea 
bibliotecii acestuia, în anul 1879: 


„El sta pe-atunci într o odaie largă în care avea un pat simplu, trei scaune de lemn, 
o masă mare de brad, cărți multe ticsite pe nouă polii lungi ca de vr'o patru metri...” 
(subl. ns.). 


Un calcul estimativ ne arată că nouă rafturi a câte patru metri înseamnă 36 
de metri liniari. Pe un raft lung de un metru încap 50 de cărţi având o grosime 
medie de 2 centimetri (în funcţie de fineţea hârtiei şi de copertă, însumând 
circa 300 de pagini fiecare). Dicţionarele bunăoară, pot depăşi cu mult această 
grosime, dar cum nu ele sunt majoritare, broşurile, plachetele sau manuscrisele 
mai subţiri pot compensa diferenţa. Dacă înmulţim pe 36 cu 50, rezultă un 
total de 1.800 de unităţi. Când ne gândim că asta era situaţia în 1879, după 
care au mai urmat patru ani în care Eminescu şi-a tot sporit biblioteca, şi 
când ţinem cont de numărul mare de broşuri care se tipărea în epocă, precum 
şi de faptul că erau „ticsite” pe poliţe, informaţia din Tribuna devine 
plauzibilă. 

O imagine globală despre biblioteca lui Eminescu ne putem forma şi din 
corespondenţa acestuia. Iată, bunăoară, ce-i scrie Veronicăi, în aprilie 1882: 


„Duminecă am început a mă muta; îți spun drept, o adevărată boală, încât o 
săptămână de zile nu mă mai desobosesc din acest chin. Totul e încă în cea mai cumplită 

desordine unde m-am mutat, încât ar trebui să mai treacă vro două zile până să-mi 
aranjez mulțimea de cărţi şi de buclucuri şi să-mi deosebesc chaosul de zi, vechiturile şi 
pergamentele de odaia ce ţi-o gătesc ţie” (subl. ns.). 


Ăsta-i oare „poetul boem”, care avea doar o ladă cu hârtii şi o masă de 
brad? 

Repetăm, cifra de „patru mii” fiind şocant de mare, nu poţi să nu te 
întrebi dacă nu cumva este o eroare. Nu credem. Întâi, pentru că „patru mii” 
trebuie să fi reprezentat numărul de titluri, nu de cărţi, fiecare manuscris din 
mulţimea acestora fiind contabilizat ca una din cele patru mii de unităţi. În al 
doilea rând, nefiind folosite cifre, aşa cum arătam mai sus, ci litere, se elimină 
aproape total ipoteza greşelii de tipar. În al treilea rând, se ştie că Matei a 
intenţionat să doneze patru sute de cărţi moştenite de la Eminescu, dar că 
aceste patru sute erau numai o parte din totalul volumelor care-i parveniseră. 
(Oare aceste cărţi să fi fost unul dintre „argumentele” cu care Maiorescu l-a 
convins în august 1883 să se întoarcă la cazarmă, lăsându-l pe Eminescu în 
seama lui? Oricum, specialiştii n-au fost curioşi să afle când şi cum a intrat 
ofiţerul în posesia lor, iar astăzi e cam târziu pentru a mai descoperi adevărul, 
dar nu şi imposibil.) În plus, este cert că Maiorescu a oprit pentru sine o altă 
parte (cea mai mare, s-ar zice, din care, în 1904, a „donat” un braţ Academiei, 
multe prezentându-le ca fiind de la tătâne-său). Un alt argument de natură să 
susţină cifra patru mii rămâne intervalul mare de timp pe care Eminescu îl 
socoteşte necesar pentru a-şi muta încetişor cărţile de la Slavici la Simţion. 
„Până la toamnă mi-a succede”, spera el. Ştiind că a fost arestat încă din 
prima lună a verii, este limpede că îşi propusese să facă mutarea cărţilor în 
timp de minimum două luni şi jumătate. 


Un „cadou” de furat şi o mărturie neruşinată 


La 24 ianuarie 1902, prin Rădulescu-Pogoneanu, omul său de încredere, 
Maiorescu trimite Academiei Române 43 de caiete formate din felurite 
manuscrise ale lui Eminescu, alăturându-le un bileţel explicativ (sublinierea 
ne aparţine): 


„De la Mihail Eminescu posed — dăruite mie de dânsul în diferite ocaziuni — multe 
manuscripte, parte poezii publicate, parte încercări, fragmente şi variante de poezii 
nepublicate, parte studii, traduceri şi articole de presă. 


Nr. 6-9 O——————— Semnele Timpului — 547 


Toate aceste manuscripte, aşa cum se află: în cărţi cartonate, în caiete cusute şi în 
foi volante, vi le trimit alăturat şi le dăruiesc la rândul meu Academiei Române, pentru 
a servi celor ce se vor ocupa în viitor cu cercetări mai amănunțite asupra vieţii şi 
activităţii marelui nostru poet. 

Printre manuscriptele alăturate se află şi două caiete de inscripțiuni la 
Universitatea Berlin («Anmeldungs-Buch») din anii 1872 şi 1873, şi patru documente 
cu slove cirilice” (vezi Analele Academiei Române, Partea administrativă, 1902). 


Notă: Pentru detalii privind „caietele eminesciene” vezi Anexa 20. 
Biletul se numără printre documentele binevenite, rândurile lui 
constituind o probă a uşurinţei cu care avocatul Maiorescu putea să mintă în 

public. Oricât nu ne-ar conveni, ne aflăm în faţa unei sfruntate mărturii 
mincinoase, menită să acopere furtul comis în iunie 1883. Şi, ceea ce rămâne 
şi mai grav, este vorba de o minciună pe care, când nu o elogiază, instituţii 
precum Academia Română sau Ministerul Învăţământului se tot prefac a nu 
o vedea, de peste o sută de ani. „Darul” magistrului conţinea, şi acele poezii 
publicate de el încă din prima ediţie a Poesii — volum în a cărui prefaţă scrie 
şi semnează că noutăţile s-ar fi aflat „până acum numai în manuscript pe la 
diverse persoane particulare” (subl. ns.). Dacă manuscrisele se aflau „pe la 
diverse persoane” , cum îi fuseseră toate dăruite lui chiar de către Eminescu? 
EI era... mai mulţi? Această primă frază a prefeţei trebuie să-i fi spus multe 
lui Eminescu, atenţionându-l că încetase să mai fie proprietarul propriilor 
bunuri. În esenţă, acest text reprezintă o mărturie mincinoasă, făcută public 
de un individ care încearcă prin orice mijloace să-şi însuşească bunurile 
cuiva, după ce, prin forţă şi variate complicităţi, proprietarul de drept a fost 
lipsit de libertate, iar maşina de fabricat zvonuri i-a promovat imaginea de „alienat”. 

Noroc că există prescripţia, bucuria hoţilor şi a tâlharilor, altminteri, ca 
depozitar de bunuri furate, Academia Română devenea tăinuitor. 

Aşadar, viitorimea este invitată să facă „cercetări mai amănunțite asupra 
vieţii şi activității” lui Eminescu. Cu alte cuvinte, oameni care nu-l cunosc 
decât din cuvinte înşirate pe hârtie să descopere ceea ce tăinuiseră unii dintre 
contemporanii lui, care i-au făcut pierdut până şi nevinovatul certificat şcolar? 
Pare o glumă, dar nu e. Prima întrebare pe care ţi-o pui este: dacă Maiorescu, 
aşa cum s-a exprimat în nenumărate rânduri, conştientiza valoarea lui Eminescu, 
de ce a blocat cu bună-ştiinţă această cercetare, care a devenit posibilă numai 
după 1902? Era memoria multora încă prea proaspătă? Nu muriseră toţi 
„incomozii”? De ce el însuşi, în loc să ajute atari cercetări, a adoptat politica 
mutului, dar, în paralel, s-a străduit în mod constant ca, prin glasul altora, să 
inducă în eroare? 

Când invocăm somațiile din presă, nu ne imaginăm vreo clipă că 
Maiorescu ar fi cedat „presiunii” lor, întrucât toţi cei care ştiau că la el se află 
manuscrisele şi biblioteca lui Eminescu erau din echipa lui, iar lumea politică 
îl susţinea pe el, nu o gazetă oarecare. Despre ruşine nu vorbim, căci 
Maiorescu n-a suferit de aşa ceva. De altfel, el nici n-a reacţionat prompt la 
semnalul public, ci abia după trei ani. Nu ştim dacă Maiorescu a avut în cap 
să dea astfel de lucru celor specializaţi în emiterea de păreri pe marginea 
spuselor altora, dar viaţa ne-a dovedit că notițele împrăştiate de Eminescu pe 
aproximativ 14-15.000 de pagini (orientativ, DEX are puţin peste 1000 de 

pagini) permit specularea la nesfârşit, căutându-se apostrofi şi virgule, 
apoi virgule şi apostrofi, făcându-se verificări în care nici inspectorii noştri 
super-culturali nu cred, dar care continuă să umple alte mii şi mii de pagini. 
Adevărata viaţă şi activitate a cetăţeanului Eminescu n-au interesat şi nu 
interesează — drept dovadă, chiar şi astăzi, în ce-l priveşte, Academia Română 
are o inerție suspectă, nefiind deloc grăbită să cerceteze spre a confirma ori 
a contesta, dacă are argumente concrete, adevăruri precum cele înfăţişate de 
noi în cursul acestei anchete jurnalistice. Asemenea altor instituţii, Academia 
face investiţii uriaşe într-o direcţie care nu ajută imaginii lui Eminescu, ci 
acelora care se mândresc că ar fi pus în practică un mai vechi vis — de parcă 
toate visurile ar fi frumoase! 

Chiar dacă nu a sustras el însuşi documentele, Maiorescu rămâne 
principalul beneficiar al acestei infracţiuni. Nu putem proba cu înscrisuri 
când, cui şi în ce termeni a comandat Maiorescu acest furt, dar este indiscutabil 
faptul că, timp de 19 ani, a fost unica persoană care a tras foloase de pe 
urma lui. Abureli de soiul: „Maiorescu a făcut un serviciu culturii române 
prin publicarea volumului Poesii” nu rezistă, câtă vreme este notorie reacţia 
de respingere a autorului, faţă de încropirea gândită în locul lui de o minte 
complet străină de cugetul şi de simţirile lui. Într-un fel, Eminescu şi-a repudiat 
propria operă, aşa cum apăruse ea în forma dată pieţii. Celor care scriu la 
metru şi se rezumă la a interpreta creaţia altora le vine greu să priceapă ce-i 
aceea iubirea şi respectul faţă de cuvânt şi nu au niciodată impresia că pe 
cap le „cade cerul”, doar pentru că nu găsesc „cuvântul ce exprimă 
adevărul”. Caietele eminesciene stau dovadă, dar cum unii nu rețin din ele 
decât ce vor, cităm şi spusele rabinului Moses Gaster, care poate îi conving: 


„El avea obiceiul de a copia des ceea ce a scris odată şi a tot schimba şi netezi 
cuvintele” . 


Iar „cadou”, iar de furat 
Li ? 


Tot din Analele Societăţii Academice Române aflăm că „Sedinta dela 
28 Maiu 1904" s-a desfăşurat sub „Preşedinţa d-lui I. Kalinderu” , precum şi 
că, atunci, 


„D-l T. Maiorescu prezentă în dar 25 volume manuscripte şi 72 volume broşuri 
tipărite, rămase din biblioteca părintelui d-sale, loan Maiorescu, zicând că ele nu pot 

avea un loc mai bun şi o mai bună întrebuințare decât în biblioteca Academiei” (subl. ns.). 
[Pe pagina următoare, este prezentată lista manuscriselor „dăruite Academiei Române” 
de Maiorescu (vezi Anexa 14), dar nu şi a celor „72 volume” .] 


Nu contestăm că lui Maiorescu i-au rămas cărţi şi manuscrise de la tatăl 
lui, ba, dacă n-ar fi dovedit contrariul, am merge până la a accepta că absolut 
toate cele 97 de titluri sus invocate ar proveni de la acesta. Întrebarea noastră 
este: de ce nu a procedat la fel şi cu biblioteca lui Eminescu? Ce soi de 
aranjament a fost între el şi Matei, fratele lui Eminescu, care s-a oferit să 
doneze 142 de volume rămase de la fratele său? Rămase-rămase, dar cum, 
prin cine şi când? Erau într-adevăr toate cărţi ce aparținuseră lui Eminescu 
(unele fuseseră în mod sigur ale lui, pentru că aveau consemnări marginale 
făcute de el), sau făceau parte şi din biblioteca lui Nicu, celălalt frate, despre 
care Harieta ne informează că era bogată şi că a fost preluată de Matei? 

Nu deţinem un răspuns clar, dar, cu speranţa că altcineva va desluşi ce 
anume s-a întâmplat, reamintim câteva date certe. Ştim, bunăoară, cu câtă 
uşurinţă i-a lăsat Matei pe drumuri pe Harieta şi pe Nicu. Atunci, vânzând 
absolut totul fără o justificare rezonabilă, practic, Matei a acţionat exact 
invers decât intenţiona Eminescu să o facă în zilele premergătoare 
„întunecării” lui (când, amintim, se împrumutase cu speranţa de a salva 
Ipoteştii — în manuscrisul 2255 invocă şi „Cabala Ipoteştilor”, dovadă că 
nu-i era deloc indiferent locul natal). De asemenea, ştim că în august 1883, 
după ce venise la Bucureşti decis să-l scoată pe Eminescu din balamuc, spre 
a-l îngriji la el acasă, brusc, din motive necunoscute, a renunţat la generoasa 
idee. Mai ştim şi că nimic nu ne sugerează măcar interesul lui pentru soarta 
lui Eminescu, după sechestrarea din 1889, dacă ne luăm după ştirile din 
presă, neparticipând nici la înmormântare. În sfârşit, ştim că abia în decembrie 
1892 Matei interzice apariţia volumului editat de Maiorescu (ajuns la ediţia a 
şaptea), anunțând public că „nimeni nu are dreptul de a edita şi vinde scrierile 

rămase de la decedatul meu frate Mihai Eminescu şi că voi urmări şi 
sechestra ori unde voi găsi ediții apărute de la moartea dânsului încoace”. 
S-ar zice că după ani de stranie tăcere, brusc, căpitanul Matei a făcut explozie. 
Acesta a fost efectul. Dar cauza? 

Peste doi ani, „în scop de a culege, clasifica, edita şi da publicităţii toate 
scrierile poetului Eminescu” , ia fiinţă societatea Matei Eminescu şi Stavri 
Dimitriu. În acest moment, continuând să păstreze pentru sine manuscrisele 
furate lui Eminescu, Maiorescu devine culpabil şi faţă de fratele acestuia, 
demonstrând că, în realitate, interesul lui pentru a „clasifica, edita şi da 
publicităţii toate scrierile poetului Eminescu” era (ca şi) nul. Căci dacă lui 
Eminescu nu i le-a înapoiat de teamă, pasămite să nu le risipească, ce l-a 
oprit să i le predea fratelui moştenitor, în clipa în care acesta se străduia să 
culeagă toate scrierile lui Eminescu, spre a le edita? Bun sau rău, Matei era 
în drept să primească averea luată cu japca şi depozitată acasă la Maiorescu. 
Iar dacă, totuşi, Maiorescu era obsedat de valoarea manuscriselor şi de 
îmbogățirea culturii naţionale, le-ar fi predat Academiei cel târziu în acel 
moment, cu speranţa că le vor „clasifica, edita şi da publicității” — nu-i aşa? 
— oameni de specialitate. A trecut mai bine de-un secol şi, iată, fără a susţine 
necondiţionat acest deziderat, constatăm, pur şi simplu, că el tot nu s-a împlinit. 

Şi, la urma urmei, ce atu avea Academia Română de-atunci faţă de 
Arhivele Naţionale? De ce să fi fost cedată o asemenea valoare unei instituţii 
din care Maiorescu însuşi s-a retras la un moment dat şi despre care aflăm 
astăzi de la G. Ştrempel că era o mică feudă a politicului, din această cauză 
magistrul întârziind predarea manuscriselor lui Eminescu? Subiectul merită 
toată atenţia, pentru că Academia nu a fost dintotdeauna declarată prin lege 
drept „cel mai înalt for ştiinţific şi cultural al țării”? 

Referitor la cărţile oferite de Matei actualei B.C.U., cităm din lucrarea lui 
D. Vatamaniuc (Caietele Eminescu. Mitologie şi document) pasajele care 
ne interesează: 


+ „O donatie de cărţi, cu specificarea că aparțineau bibliotecii lui Eminescu, 
face şi Matei Eminescu, fratele mai mic al poetului, de astă dată Fundaţiei Universitare 
din Bucureşti, în 1895. Din cele 37 de titluri, în 142 de volume, Fundaţia Universitară, 
azi Biblioteca Centrală Universitară, nu reţine decât 16 titluri, în 52 de volume.” 

+ „Biblioteca Centrală Universitară din Bucureşti reconstituie un fond separat 
Eminescu, pe baza donaţiei lui Matei Eminescu, din 1895. Aceste lucrări sunt definitiv 
pierdute prin incendierea instituţiei respective în 1989. Ar fi fost de dorit să se facă 
reproduceri după toate paginile cu scrisul lui Eminescu, însă această inițiativă a 
noastră nu a fost încununată de succes” (subl. ns.). 

De la viaţă la banii de chirie, orice pierdere definitivă are urmări imposibil 
de calculat, indiferent ce unităţi de măsură am folosi. De cele mai multe ori, 
nimeni nu este responsabil, datul uman cuprinzând şi o anume disponibilitate 
către eroare. În cazul de mai sus, însă, lucrurile stau cu totul altfel, căci fiecare 
filă de carte, având pe margine consemnarea unui creator de talia lui Eminescu, 
este mai mult decât o filă de carte, este un alt document. Un document la fel 
de important ca oricare dintre paginile caietelor predate de Maiorescu 
Academiei. De aceea, era obligatoriu ca un profesionist onest, îndeosebi 
după ce a fost atenţionat în acest sens, să acţioneze în consecinţă, fotocopiind 
paginile în cauză, fie şi numai pe considerentul că Timpul nu este mai 
îngăduitor cu un fir de cerneală. 


+ 
Despre rolul lui Matei în mediatizarea operei lui Eminescu există 
informații care nu-l pun deloc într-o lumină bună. Deocamdată, iată ce se 
poate citi în Odiseea editării «Poeziilor» lui Eminescu, cartea bine echilibrată 
a lui Pericle Martinescu: 


„Singurul lucru constant pe care-l aveau aceste ediții, ce se pretindeau «critice», 
erau greşelile de tipar şi de cronologie, aceeaşi hârtie proastă, acelaşi tipar murdar şi 
tehnoredactarea cât se poate de defectuaosă. Toate acestea l-au determinat pe lon 
Scurtu să spună, în analiza făcută edițiilor apărute până la el (1908), despre fraţii 
Şaraga că «opera lor era dintru început prea puţin culturală şi prea negustorească în 
cel mai vinovat sens al speculei». 

* 

Dar se pare că «specula» aceasta nu era o exclusivitate a librarilor de la Iaşi. Ea 
mai ademenise şi pe alți amatori de câştiguri uşoare, căci la câțiva ani numai de la 
moartea poetului, fratele său, căpitanul Matei Eminescu a luat atitudine după cum am 
arătat mai înainte, publicând în 1894 şi o somaţie în Monitorul Oficial prin care 
declara că «nimeni nu are dreptul de a edita şi vinde» scrierile rămase de la decedatul 
său frate. Ce efect a avut şi la ce aranjamente s-a ajuns după această intervenţie s-a 
văzut mai sus. Fapt este că publicarea edițiilor întocmite până atunci (Maiorescu, 
Xenopol) a continuat, ba încă, pe lângă cele existente, au mai apărut şi altele, alcătuite 
de diverşi alți editori. 

Apariţia noilor ediţii şi discuţiile ce s-au iscat în jurul lor au atras atenţia 
guvernului din acel timp, care nu putea admite să se vorbească la infinit despre Eminescu 
ca despre o victimă a societăţii, căutându-se mereu capete de acuzare pentru sfârşitul 
lui prematur. De asemeni, guvernul de la 1895, format din partidul liberal, partid pe 
care Eminescu îl atacase mereu în articolele lui politice, nu vedea cu ochi buni nici 
retipărirea integrală a Poeziilor, deoarece în unele din ele erau vizaţi sau atacați chiar 
reprezentanţi ai acestui partid. De aceea, spre a «feri» tineretul de influența ce ar fi 

putut s-o aibă asupra lui diferite poezii ale lui Eminescu, Ministerul Instrucțiunii Publice 
şi Cultelor luă hotărârea să alcătuiască el o ediţie selectivă, «pentru uzul şcoalelor». 
În felul acestea, pe baza aprobării nr 2531, din 28 Aprilie 1895, apăru la Bucureşti în 
1895 o ediţie de Poezii, îngrijită de S. Dimitriu şi Matei Eminescu, având o Prefaţă de 
N. Petraşcu, iar la laşi, aceeaşi fraţi Şaraga, scoaseră şi ei, în 1896, o ediție absolut 
similară ca text şi continut, prefațată de I. I. Alexandrescu-Dafin. 

Aceste ediţii «oficiale» aveau în primul rând menirea de a schimba caracterul 
discuţiilor asupra «cazului Eminescu», abătând atenția opiniei publice, în special a 
tineretului, căruia i se adresau, de la soarta poetului, şi recurgând la improvizate analize 
literare ale poeziilor. Fără a mai pomeni nici un cuvânt despre viaţa poetului, N. Petrașcu 
exprima în Prefaţa lui punctul de vedere oficial, vorbind despre valoarea poeziei lui 
Eminescu în termeni ceva mai eclectici. «Adăpat la izvoarele veşnic vii ale poeziei 
populare române, stăpân pe clasicism şi pe ideile moderne, — idei asimilate într-un chip 
minunat de agera şi studioasa lui inteligență, -Eminescu urmează pe Alecsandri cu 
mai multă putere şi cu mai largi vederi...» 

De-a dreptul pitorească este prefața ediţiei de la laşi, unde autorul ei 
(Alexandrescu-Dafin), după ce constată că în cărţile didactice «nu se citează aproape 
deloc din poeziile nemuritorului nostru poet», anunță că umple el acest gol prin 
publicarea volumului de față, în care s-au «strâns câteva din poeziile lui Eminescu, 
menite pentru a dezvolta gustul literar al tinerilor vlăstare». 

Ambele ediţii conţin 24 poezii, aceleaşi şi într-o carte şi în alta, conform aprobării 
Ministerului Instrucțiunii Publice şi Cultelor. Poeziile sunt dintre cele mai inofesive, 
unele din prima tinerete a poetului, altele alese din diferite epoci, fiind evitate cu grijă 
toate bucăţile cu conţinut filosofic sau social. 

Dintre creaţiile majore ale poetului, una singură este publicată în aceste ediţii: 
Scrisoarea III. Dar, pentru ca posteritatea să nu se mire cumva că Ministerul 
Instrucțiunii Publice din 1895, liberal sadea, a pus în mâna şcolarilor această satiră 
puternică la adresa politicienilor liberali, înaltul for a suprimat pur şi simplu partea a 
doua a poeziei, aprobând pentru «gustul literar al tinerilor vlăstare» numai partea 
întâia, unde e vorba de lupta cu turcii, de patriotismul lui Mircea ş.a.m.d. Partea cea 
mai incisivă şi mai legată de actualitate a satirei, începând cu versul: «De-aşa vremi se- 
nvredniciră cronicarii şi rapsozii» şi până la sfârşit, este cu desăvârşire suprimată. 
Practica mai veche de amputare a poemelor fusese deci, precum se vede, adoptată şi de 
oficialitate. 

* 

Oricum ar fi fost publicate însă, Poeziile lui Eminescu se bucurau de mare succes 
la public. Volumele se vindeau repede, iar ediţiile se succedau una după alta. Aşa se 
face că, pe lângă cele două case editoare care-şi asiguraseră o sursă bună de venit din 
tipărirea Poeziilor — «Socec» din Bucureşti şi «Şaraga» de la Iaşi — o a treia casă de 
editură, şi anume «Alcalay» din Bucureşti, inițiază şi ea tipărirea unor ediţii proprii.” 


Scurtarea poeziei Scrisoarea III prin eliminarea părţilor neconvenabile 
nu trebuie să ne mire. Aşa cum vom demonstra, la fel procedează şi Academia 
Română astăzi, în epoca electronică. 

+ 
Amănunt important în derularea faptelor, Matei îşi revendică drepturile 
asupra creaţiei lui Eminescu şi acestea îi sunt recunoscute, din moment ce 
Socec, editorul, cade la pace cu el, determinându-l prin cointeresare 
materială să revină asupra deciziei de a interzice vânzarea aşa-numitei 
„ediții Maiorescu”: 


„Ouitanţă 

Subscrisul Matei Eminescu Căpitan în dimisie în calitate de unic moştenitor al 
fratelui meu poetu Mihai Eminescu, recunosc prin aceasta că am primit de la Dnii 
Socec şi Compania una mie lei pentru pretenţiile mele asupra celor şapte ediții ale 
poesiilor fratelui meu Mihail Eminescu editate de Dumnealor şi din care a 7-a ediţie de 
una mie exemplare este încă ne-pusă în vânzare, fără d-a mai putea tipări şi alte ediţii. 

Bucureşti, 1894, Mai 17 

Matei Eminescu” (text preluat din lucrarea lui A. Z. N. Pop, Contribuţii...) 


O mie de lei pentru 7 ediţii înseamnă o medie de 142 de lei şi 85 de bani 
pentru fiecare apariţie sau 14 bani pentru fiecare carte, dacă tirajele au fost 
toate de câte o mie de exemplare. Orientativ, cu câţiva ani în urmă, când 
Socec îi achitase „honorarul integral pentru edițiunea a cincia a Poesiilor 
de Eminescu în o mie exemplare” (7 noiembrie 1890), Maiorescu semnase 
pentru primirea a fix 665,55 lei, încasând astfel de 4,6 ori mai mulţi bani 
decât Matei, care, juridic vorbind, deţinea drepturile autorului. Atitudinea 
lui Matei devine din ce în ce mai stranie, dat fiind faptul că el acţiona în 
calitatea de „unic moştenitor” al lui Eminescu, oficial recunoscut ca atare. 
Asupra căpitanului vom reveni când vom prezenta în detaliu dosarele prin 
care s-a încercat punerea lui Eminescu sub tutela magistrului. 


Involuntar, M. Gaster atestă premeditarea 


Revenim la „cadourile” de furat acceptate de Academie din partea lui 
Maiorescu. 

Este dovedit că Eminescu a scris mult şi după prima sechestrare, dar, cu 
câteva excepţii, manuscrisele respective nu mai sunt de găsit. Cineva le-a 
adunat şi fie le-a distrus, fie le-a pus deoparte. lar Moses Gaster pare să ne 
spună şi cine: Maiorescu. Că Maiorescu minte atunci când declară că ar fi 
primit cadou manuscrisele lui Eminescu îşi dă seama oricine. Prea puţini 

cunosc însă că magistrul nu s-a mulţumit cu ceea ce — în august 1883 — a 
găsit în lada „protejatului” său, străduindu-se să pună mâna şi pe alte hârtii 
scrise de mâna acestuia. De asemenea, se vorbeşte destul de puţin şi fără 
vlagă despre încercările lui Eminescu de a-şi recupera îndeosebi manuscrisele. 
Cum era de aşteptat, scrisoarea prin care el cerea să îi fie înapoiate nu mai 
este de găsit. Noroc că a scăpat o parte din corespondenţa Harietei, care 
vorbeşte şi de supărarea lui Eminescu „pe d-nul Maiorescu, pentru că "i-a 
scris recomandat, rugându-l foarte călduros pentru Biblioteca lui şi nişte 
manuscrise, pe cari el ar voi să le mântue (subl. ns.) şi nici un răspuns n'a 
primit până acum” (27 tebruarie 1888). Cu toate acestea, Maiorescu continuă 
să fie prezentat ca un generos, care a făcut un serviciu naţiunii, punând la 
dispoziţia Academiei Române o parte dintr-un bun care nu-i aparţinea de drept. 

Zic unii că n-ar fi cine ştie ce scofală în faptul că Maiorescu este prezentat 
drept „donator”.. Oare? A primi un bun despre care ştii că este furat nu 
reprezintă în orice condiţii o faptă penală, dar în mod cert rămâne oriunde şi 
oricând una profund imorală, după cum a-l glorifica pe hoţ înseamnă a 
îndemna şi pe alţii să procedeze ca el. Şi dacă în legea scrisă există şi prescripţia, 
din legea Bunului-simţ lipseşte această favoare făcută doar infractorilor, cărora 
le anulează practic vinovăţiile, astfel încât decisivă nu mai rămâne fapta în 
sine, ci clipa în care ajunge să fie prezentată instanţei judecătoreşti. Ce-ar fi ca 
astăzi nişte pungaşi să dea buzna prin casele unor mari scriitori şi să le golească 
de toate manuscrisele, inclusiv notițele cele mai intime, sub motivul că, la 15 
ani după decesul proprietarilor, le vor depune cu pioşenie la Academia 
Română? Nota violentă, huliganică, a acţiunii întreprinse împotriva lui 
Eminescu este evidentă pentru oricine încearcă să-şi imagineze cam ce fel 
de reacţie ar avea dacă brusc, fără motiv, s-ar trezi dus la balamuc, iar la 
întoarcere ar găsi casa golită de către „amicii” care-l internaseră, din prea 
multă grijă pentru el. 

Legat de documentele aflate în proprietatea lui Eminescu şi preluate după 
moartea lui de Maiorescu, o mărturie interesantă ne-a lăsat Moses Gaster 
(junimist — după unii, devenit din 1880 rabin şi predicator). Într-o scrisoare 
către N. Cartojan (text nedatat, dar databil: curând după 20 octombrie 1934), 
Gaster povesteşte: 


„Eminescu... îmi zise: «Drept pomenire şi ca să ştii ce te aşteaptă, ţine aici 
ml[anuscri]slul] acesta cu povestea lui Vasile cel Nou». După moartea lui, Titu 
Maiorescu, care ştia că noi eram prieteni, veni şi mă întrebă dacă am ceva mlanuscri]s[e] 
ale lui Eminescu. Eu, care n-am înţeles că mă întreba dacă am ceva din cele scrise de 

Eminescu, care, dacă aş fi avut atunci mintea de acum, aş fi căpătat uşor de la dânsul, 
şi am crezut că era vorba despre mlanuscri]s[ele] cele vechi, pe care Eminescu le lăsase 
la mine, şi atuncea le-am predat lui Maiorescu, rugându-l ca să le predea Academiei 
Române în numele meu, ca aparținând lui Eminescu. Nu mă îndoiesc că aşa a făcut şi 
desigur că se află acum în Biblioteca Academiei” (subl. ns.). 


Relatarea arată nemăsuratul, manifestul şi subitul interes al lui Maiorescu 
faţă de orice cuvânt pus pe hârtie de Eminescu. Dacă ar fi strâns documentele 
spre delectarea Neamului, le-ar fi predat cel târziu în 1889. Or el, profitând 
de statutul lui public, a căutat să culeagă cât mai mult din ceea ce era de 
cules şi să ascundă ceea ce era de ascuns (metodă pe care o vom regăsi 
aplicată, peste mai bine de o jumătate de veac, la urmaşii lui într-ale fraudei 
informaţionale). Cu toate acestea, voci din prezent găsesc explicaţii întârzierii 
cu care caietele lui Eminescu au ajuns la Academie: 


„Se pune, firesc, întrebarea de ce n-a depus Maiorescu tezaurul eminescian la 
Academie, sau la o altă instituţie de profil, la puțină vreme după tragicul sfârşit al 
poetului? Maiorescu era membru al Academiei, dar raporturile sale cu aceasta nu erau 
din cele mai bune. Motivarea trebuie căutată în influența partidului liberal din 
Academie, exercitată prin D. A. Sturdza — şeful partidului — secretarul general al înaltului 
for timp de 34 de ani. loan Bianu, ca om de casă al lui D. A. Sturdza şi administratorul 
Academiei — nu numai conservatorul Bibliotecii — nu ar fi putut acţiona altfel decât 
mentorul său” (Gabriel Ştrempel, Manuscrisele lui Mihai Eminescu, 2004). 


Stranie justificare! Relaţiile personale cu şefii Academiei pot legitima 
interceptarea unor valori destinate acestei instituţii? E bine de ştiut la ce ne 
putem aştepta! Domnul Ştrempel aruncă vorbe, dar nu ne spune lucrul 
esenţial. Deci, loan Bianu „nu ar fi putut acționa altfel decât mentorul său”. 
Posibil. Dar „mentorul” cum a(r fi) acţionat? Concret: ce anume a făcut 
D. A. Sturdza sau ce anume socoteşte directorul Bibliotecii Academiei că ar 
fi putut acesta să facă, în ipoteza în care Maiorescu ar fi predat manuscrisele 
înainte de a fi fost somat public? Ar fi cerut să li se dea foc? Ce se schimbase 
în 1902, când D. A. Sturdza continua să fie secretar general, fără a-l mai 
împiedica însă pe Maiorescu să trimită manuscrisele chiar numitului Bianu? 
Nu cumva sunt manevrate vorbe care aduc a descântec? Academia cu totul 
era nesigură, doar Maiorescu — nu? De ce magistrul nu a dezvăluit acest 
lucru? Dacă asta se petrecea într-o epocă de glorie, să înţelegem că şi astăzi 
pot fi unii care procedează la fel? În cazul în care Academia a fost încă de la 
începuturi sub comanda politicului, cine şi când a eliberat-o de această 


Nr. 6-9  O——————— Semnele Timpului — 557 


servitute? Şi-apoi, Maiorescu era vreun prunc timorat de zmeii Bianu şi 
Sturdza? El nu era om politic? Ba, în 1889, când a fost lichidat Eminescu, 
gruparea lui nu era la guvernare, el însuşi având portofoliul Cultelor în clipa 
sechestrării acestuia? 

Din spusele lui Gaster, „m/anuscri]s[ele] cele vechi, pe care Eminescu 
le lăsase la mine” am putea pricepe că Eminescu le depozitase la acesta 
— fapt cel puţin îndoielnic atâta timp cât, am văzut, în manuscrisul 2255, la 
fila 303, îşi nota intenţia de a deveni „egoist în privința cărților”, ducând 
într-un loc ferit şi „cărțile de la Gaster să nu mai am nevoie a i le împrumuta”. 
Interesantă percepţia lui Gaster, care scrie despre anumite manuscrise luate 
cu împrumut: „Eminescu le lăsase la mine”, de parcă i-ar fi făcut o favoare. 
În fapt, cu o singură excepţie, marcată de însuşi Gaster, i le împrumuta pe 
rând („Îmi dădea mlanuscri]slele] să le iau cu mine acasă, aşa că, într-o 
vreme, am avut cinci sau şase la mine” ), dar viitorul rabin cerea mereu altele, 
fără să le returneze pe cele deja luate. 

Această consemnare nu se potriveşte întru totul cu afirmaţia lui Gaster 
despre relaţia celor doi: „Am devenit prieteni foarte intimi şi îl vizitam adesea” . 
Că îl vizita frecvent nu ne mai îndoim, dar avem rezerve în ceea ce priveşte 
prietenia lor foarte intimă. Oricum însă, exagerarea lui Gaster rămâne 
rezonabilă (între producerea evenimentelor şi relatarea lor se scursese, totuşi, 
o jumătate de veac) şi nu afectează cu nimic imaginea lui Eminescu. Spre 
deosebire de mulţi alţii, Gaster n-a avut neruşinarea să pretindă că ar fi depistat 
semne de „alienare” anterior lui 28 iunie 1883 (ulterior, nu s-au mai întâlnit). 
Ba, în Amintiri, acest moment nu este nici măcar invocat, autorul scriind 
doar că, asemenea lui Lenau, Eminescu „şi-a sfârşit şi el zilele într-un azil”. 
Ca percepţie personală, îl creionează astfel: 


„Eminescu stătea acolo [la Carul cu bere — n. ns.] întotdeauna pierdut în gânduri, 
niciodată destăinuindu-se pe de-a-ntregul, ca şi cum ar fi fost devorat de o tulburare 
lăuntrică sau pierdut pentru această lume. Nu era căzut în reverie, întotdeauna prietenos, 
întotdeauna bun la suflet, dar, nu ştiu, făcea întotdeauna impresia cuiva cu capul în nori.” 


y9. 


Rară această viziune prudentă („ca şi cum”, nu „pentru că”; „făcea... 
impresia”, nu „€era”), în care Gaster aşează faţă în faţă realitate şi aparenţă, 
părând el însuşi derutat de forţa celei din urmă. Rabinul M. Gaster respinge 
şi acuzaţia că Eminescu ar fi fost duşman al conaţionalilor săi: 


„Lumea spunea că era un antisemit. Pe timpul acela, antisemitismul devenise extrem 
de agresiv, dar el nu a fost infectat de acel virus...” 

Informaţie într-adevăr prețioasă rămâne însă precizarea privind anumite 
documente date de Gaster lui Maiorescu, „rugându-l — zice el — ca să le 
predea Academiei Române în numele meu” . De unde şi până unde a apărut 
Academia Română în conversaţia celor doi? Sub ce motiv i-a cerut 
Maiorescu manuscrisele şi de ce Gaster, la rândul lui, ar fi solicitat, tam-nesam, 
să fie predate acestei instituţii, şi nu Arhivelor Naţionale, bunăoară? 
Răspunsul cel mai plauzibil este acela că Maiorescu fie şi-a argumentat cererea 
cu intenţia personală de a constitui un, să-i zicem, fond Eminescu la 
Academie, fie i s-a adresat lui Gaster în numele acestei instituţii. 

Când s-au petrecut cele relatate? Cândva, „după moartea lui” Eminescu 
zice Gaster. Credem că aici memorialistul greşeşte, deoarece: 

1) Gaster a fost expulzat din România în 1885, când Eminescu trăia 
(,„...am fost expulzat din țară cu încă 9 confrați evrei de credință”, scrie el 
într-o scrisoare către ziarul Neue Freie Presse, la 10 noiembrie 1885), şi n-a 
mai revenit în Țară decât în 1921, când, chiar să fi avut la subsoară 
manuscrisele cu pricina, n-ar mai fi avut cui să le arate, Maiorescu fiind de 
multişor oale şi ulcele. Să fi bătut magistrul drumul până la Londra, unde se 
stabilise Gaster după expulzare, doar pentru a-l întreba între patru ochi dacă 
nu deţine manuscrise de la Eminescu? Glumim, desigur, pentru că acelaşi 
rezultat putea fi obţinut simplu, printr-o telegramă sau printr-o scrisoare — care 
nu numai că nu există, dar nici nu se pretinde că ar fi existat vreodată. 

2) Ca să-i ceară lui Gaster manuscrisele în cauză, Maiorescu trebuia să 
aibă, înainte de orice, un motiv. (Cei care îi mulţumesc pentru gestul lui 
profund „patriotic” uită să explice de ce „olimpianul” nu a predat încă din 
1883 prada luată din locuinţa lui Eminescu, dacă tot nu mai avea de gând să-i 
returneze acestuia o filă, măcar.) Apoi, magistrul trebuia să aibă vie în memorie 
prietenia lui Gaster cu Eminescu — prietenie care, dacă a existat, s-a încheiat 
brusc şi definitiv în iunie 1883. Cum Gaster a părăsit România în 1885, ce 
irezistibil resort interior l-ar fi determinat pe Maiorescu să cearnă peste şase 
sau şi mai mulţi ani toate numele celor care fuseseră cât de cât apropiaţi de 
Eminescu, spre a-i întreba dacă nu posedă documente de la acesta? Avea 
Maiorescu serviciu informativ, a ajuns el la Gaster după ce, obţinând lada cu 
manuscrise a lui Eminescu, a citit şi fila din actualul manuscris 2255, în care 
erau invocate şi „cărțile de la Gaster”, sau, pur şi simplu, i-a luat la rând pe 
toţi cei cu care Eminescu se aflase în relaţii mai strânse? 

3) Cum au ajuns manuscrisele de la Gaster la Maiorescu? Putea Gaster 
să i le predea, aşa cum afirmă, când locuia pe Tamisa, iar Maiorescu pe 

Dâmboviţa? Să zicem că nu a ales verbul cel mai potrivit, folosindu-l pe a 
preda în locul lui a trimite? Chiar şi-aşa, Gaster era obligat să facă 
manuscrisele pachet şi să le expedieze prin poştă — amănunt pe care ne îndoim 
că l-ar fi trecut sub tăcere, de-ar fi fost real. 

4) Faptul că, atunci când Maiorescu l-a întrebat dacă are „ceva ms. ale 
lui Eminescu” , Gaster s-a gândit la vechile manuscrise româneşti luate cu 
împrumut şi nu la pagini scrise de mâna lui Eminescu pare să arate că 
solicitarea i-a fost adresată într-un moment în care acestea din urmă valorau 
mai puţin — adică, pe când încă mai trăia. 

5) Şi-apoi, Gaster scriind: Maiorescu „veni şi mă întrebă dacă am ceva 
ms. ale lui Eminescu” (subl. ns.), devine limpede că solicitarea s-a făcut 
obraz către obraz — lucru imposibil de realizat în România după 1885. 

6) În ipoteza în care Gaster ar fi luat manuscrisele lui Eminescu cu sine, 
în exil, nu ar însemna că le-ar fi furat? Aşa a fost? Hoţul returnează ceea ce 
înşfacă şi fără a fi constrâns? 

Punct. 

Dacă, aşa cum se vede, Maiorescu a plecat la cosit manuscrise 
(eminesciene sau mult mai vechi) chiar din 1883, se poate trage o singură 
concluzie: încă de pe atunci, soarta lui Eminescu fusese irevocabil decisă. 
Eminescu nu mai avea voie să scrie. Strângând manuscrisele, Maiorescu 
nu făcea decât să şteargă urmele crimei sale şi să-l lase pe Eminescu fără 
singura lui armă de luptă. La fel de bine însă, este posibil ca aceasta să fi fost 
un soi de pedepsire a rebelului, stabilită nu de Maiorescu singur şi pornind 
de la nişte criterii-simbol necunoscute. Oricare ar fi adevărul, este limpede 
că primul paragraf din prefața lui Maiorescu la nedoritul volum Poesii i-a 
arătat foarte exact lui Eminescu cum stau lucrurile (sublinierile ne aparţin): 


„Colecţia de față cuprinde toate poesiile lui Eminescu publicate în «Convorbiri 
Literare» de vre-o doisprezece ani încoace, precum şi cele aflate până acum numai în 
manuscript pe la unele persoane particulare”. 


Altfel spus: „domnilor, ce vedeţi aci, în volumul ăsta de patru lei editat 
de prietenul Socec, sunt «toate poesiile lui Eminescu», pe care eu le-am 
cules din Convorbiri literare şi de «pe la unele persoane particulare», 
unde-au ajuns nu mă-ntrebaţi cum. Eminescu, personal, nu mai are în plus 
nici un capăt de vers, măcar! Şi asta, pentru că aşa-i e soiul: «totdeauna prea 
impersonal şi prea nepăsător de soarta lucrărilor sale».” 

Ce-o fi fost în sufletul lui Eminescu când, închis la Döbling, a citit prefața 
lui Maiorescu numai Dumnezeu ştie. Dintr-un lădoi cu manuscrise 
rămăseseră doar 64 de titluri, cu care s-a împăunat un avocat mai lipsit de 
moralitate decât piatra de apă. 

În pagini trecute ne miram cum de Maiorescu a publicat într-un volum 
de debut patru versiuni ale unei singure poezii (Mai am un singur dor), 
remarcând că astfel o carte de versuri se transformă în maculator al unui 
poet. Credem că acum rostul acestei penibile alăturări este destul de limpede. 
Întâi, variantele s-ar datora, pasămite, faptului că ar proveni de la tot atâtea 
„persoane particulare” , doi, ar arăta o anumită obsesie a autorului şi, trei, 
prezenţa lor este de natură să convingă că altă „marfă” n-ar mai fi existat. Că 
asta s-a dorit şi s-a reuşit, aflăm şi de la N. Iorga, care mărturiseşte că, până 
ce Maiorescu a predat Academiei manuscrisele lui Eminescu, acesta fusese 
perceput în mod complet greşit, el însuşi înțelegând că Eminescu 


„Scrisese puţin şi greu, amestecând blestemul pentru realitate în rugăciunile lui 
către Ideal. Un zeu sinistru, tăiat în marmură neagră. Cât rău a făcut această concepție, 
— nu se poate spune îndeajuns” (vezi Eminescu şi generaţia de azi,1903). 


Apariţia manuscriselor i-a schimbat radical părerea: 


„Eminescu, marele cetitor, era şi un mare comunicativ, un foarte harnic scriitor, şi 
se înțelese că el nu s-a născut beteag în aripile voinţii sale de a produce, ci că aceste 
aripi au fost frânte prin dușmănie...” 


Asta scria Iorga în 1903. Dar Iorga a murit şi el, iar articolul din care am 
citat a fost făcut uitat, lăsând din nou libertate unor scribi să susţină contrariul, 
deşi ei nu au apucat să trăiască acele momente. Şi, treptat, crima lui Maiorescu 
a devenit act caritabil, cu adânci conotaţii de-a dreptul patriotice. 

Mărturia lui lorga este deosebit de importantă, căci reprezintă o 
experienţă personală care, conexată cu celelalte informaţii, ne deschide 
ochii. Înţelegem astfel că motivul real care l-a determinat pe Maiorescu să 
publice cele 64 dintre poeziile lui Eminescu (unele, cenzurate de implacabila 
ghilotină a propriei limitări), nu a fost acela de a-i face o plăcere „nebunului”, 
ci de a-şi acoperi propriile fapte criminale şi de a-l lipsi pe veci de manuscrise. 
Căci, dat fiind cele scrise de Maiorescu în prezentarea volumului, precum şi 
convingerea publicului că Eminescu s-ar fi alienat, cine l-ar fi crezut dacă ar 
fi spus că, în clipa sechestrării, în locuinţa lui se găseau peste 15.000 de 
pagini de manuscris? 

Consecința celor de mai sus şi a premizei că Gaster nu a inventat totul (şi 
nu prea vedem de ce ar fi făcut-o) este stupefiantă, deoarece ar însemna că, 
pe lângă furtul în sine, imediat după sechestrarea lui Eminescu din iunie 
1883, magistrul a trecut la culegerea tuturor urmelor scrise care, într-un 
fel sau altul, erau în legătură cu viaţa şi creaţia acestuia. Iar o dată ce 
avem exemplul lui Gaster, fireşte că se naşte întrebarea: la câte alte asemenea 
uşi a mai bătut Maiorescu, direct sau prin interpuşi? În măsura în care este 
reală, acţiunea lui Maiorescu poate căpăta o importanţă şi o direcţie nebănuite. 

Relatarea lui Gaster arată un deosebit interes al lui Maiorescu faţă de 
orice cuvânt scris care fusese în proprietatea lui Eminescu, inclusiv 
„mlanuscri]s[ele] cele vechi” (de arhivă istorică) — probă elocventă, nu a 
refuzat primirea lor, ci le-a înhăţat şi pe ele, fără a le mai preda Academiei 
„ca aparținând lui Eminescu” , cum îl rugase M. Gaster. 

A avut Eminescu documente importante privind istoria Ţării? A vrut 
Cineva să le strângă, odată cu consemnările acestuia? (Reamintim succint: 
„Panule... nu este nimic mai interesant decât istoria poporului nostru... un 
şir neîntrerupt de martiri”; $ era cunoscut că Eminescu îşi „făcuse un fel de 
specialitate din aşa numitul «jus olahale (dreptul român)»” ; æ „Hotărnicia* 
cu Austria n-au acte” (mss. 2292 — probabil, 1883); + Haşdeu: Eminescu 
avea „cunoştinţe serioase în istoria şi paleografia română” ). În ale cui mâini 
au ajuns manuscrisele pe care îşi baza Eminescu afirmaţiile? La 18 octombrie 
1883, Maiorescu scria în jurnalul lui: 


Încheierea socotelilor despre cassa pentru susținerea lui Eminescu şi trimiterea lui 
la Viena într un institut de boale mintale. Proces-verbal semnat la mine de T. G. Rosetti, 
Simţion, Slavici, Nica şi Chibici”. 


Unde e acel proces-verbal? De ce atunci când a fost vorba de 
manuscrisele şi de cărţile aceluiaşi Eminescu, nu s-a mai întocmit nici o 
evidenţă şi nici n-a mai fost nevoie de martori? Dar, mai ales, de ce Academia 
Română, continuând să invoce pretinsa „donaţie” a lui Maiorescu, acceptă 
să-i fie paravan? 


Rapt din patrimoniul naţional 


Se scrie cu sârg despre manuscrisele şi despre biblioteca lui Eminescu. 
Domnii cercetători se prefac a uita însă că din bibliotecă făceau parte şi 

înscrisurile de interes documentar istoric şi că în celebra ladă, pe lângă 
manuscrise, se mai afla depozitată încă o valoare imensă: corespondenţa. 
„Amabilul” avocat Maiorescu nu numai că a întrerupt în mod brutal şi 
întru totul ilegal creaţia emineasciană, despărţind autorul de manuscrisele 
lui, ci a şi făcut pierdute alte înscrisuri conţinând detalii de ordin intim, 
cum sunt şi scrisorile acestuia către Veronica şi Creangă — ca să pomenim 
doar două nume, în mod cert aflate la inima lui. Nu mai vorbim de posibile 
schimburi de mesaje cu persoane din străinătate — unele, deliberat blocate 
de şefii Junimii. 

Sustragerea corespondenței lui Eminescu dovedeşte fără putinţă de tăgadă 
că Maiorescu, care s-a insinuat ca un soi de vicleană rudă vitregă a acestuia, 
cu drept de succesiune obţinut prin uzurpare, nu a predat Academiei Române 
decât ceea ce a crezut el de cuviinţă. Dincolo de violențele fizice şi morale 
îndreptate direct împotriva cetăţeanului Eminescu, dincolo de infracţiunea 
comisă în clipa în care bunurile lui de suflet au fost furate cu complicitatea 
lui Slavici, s-a comis şi o altă hoţie: furtul corespondenţei. Dacă Maiorescu, 
aşa cum îl glorifică unii, ar fi reţinut manuscrisele pentru că aprecia corect 
valoarea lor şi pentru că avea convingerea că viitorul îi va rezerva lui 
Eminescu loja regală în literatura noastră, atunci el ştia şi că, pentru cei „ce 
se vor ocupa în viitor cu cercetări mai amănunțite asupra vieții şi activităţii 
marelui nostru poet”, cum însuşi prevede, epistolele sustrase pot avea o 
valoare chiar mai mare decât multe dintre ciornele lui. În consecinţă, această 
a treia infracţiune a fost în modul cel mai evident comisă împotriva 
patrimoniului naţional, pe care l-a sărăcit cu barbarie. 

Eminescu îşi „pusese paltonul amanet în toiul iernii ca să cumpere un 
manuscript vechi” , zice Mite, şi tot de la ea aflăm că Maiorescu cunoştea 
sacrificiile uriaşe făcute de Eminescu pentru a achiziţiona cărţi. De aceea, 
când ştim cum şi le-a însuşit, umplându-şi cu ele propria bibliotecă, furtul lui 
apare cu atât mai odios. Într-un asemenea context mintea rece cu care se tot 
lăuda aminteşte de reptila care se furişează prin iarba cuvintelor. Ce fel de 
precepte scrise şi nescrise pot guverna într-o ţară în care asemenea fapte 
ganstereşti sunt elogiate? 

Maiorescu nu este o excepţie. Fapte ca ale lui au fost şi sunt posibile din 
cauza unei anomalii de sistem. Există o categorie moral privilegiată, care se 
sustrage oricărei pedepse, sub pretextul că, deşi manifestându-se public, ar 
acţiona în incontrolabila zonă a spiritului, unde orice este permis, gândul şi 
sentimentul neputând fi nici trase la ştanţă, nici raţionalizate. De acord, numai 

că, atunci când un asemenea argument subiectiv se insinuează drept adevăr 
absolut în educaţia obligatorie, situaţia e alta. Aşa-numitul om-de-cultură 
Chiar să nu ştie ce-i aceea răspunderea pentru adevărul şi calitatea muncii 
sale sociale, pentru propriile fapte, numai pentru că el lucrează cu idei, iar 
ideile sunt un intangibil domeniu privat? Să aibă omul-de-cultură 
responsabilităţi de nou-născut chiar şi atunci când ideile, emise de el din 
jilțul unei funcţii a Statului, sunt impuse prin — să zicem — programe şcolare? 
Chiar să nu conteze că, dacă acele idei sunt eronate, generaţii întregi pot fi 
îndrumate pe căi greşite? Credem că, atunci când devine „inginer de suflete” 
(Stalin, parcă!?), lucrând pentru Stat, omul-de-cultură nu mai este un simplu 
scriitor sau critic, ci salariat retribuit din banul public şi având obligaţii foarte 
bine definite. Din acel moment, nu mai ţine să lucrezi doar cu „idei de ordin 
privat”, ca metaforele interpretabile în fel şi chip, fiecare cuvânt trebuind să 
fie bine pritocit şi întemeiat, cu răbdarea şi atenţia cu care redactezi un tratat 
internaţional, determini structura de rezistenţă a unei clădiri sau stabileşti 
compoziţia unui medicament. 

A te pronunţa — într-o chestiune sau alta — în lipsă de informaţii se 
sancţionează, lucrul de mântuială putând să coste în toate domeniile. Este 
atunci firesc ca fapte similare, care afectează imaginea valorilor de 
patrimoniu, proferând neadevăruri, să fie tolerate? Este firesc ca elevilor să 
nu li se fi spus niciodată şi care sunt îndoielile ce plutesc încă asupra unor 
pesoane sau evenimente, drogându-i de mici cu superficialitate instituită ca 
metodă de lucru şi stimulându-i să emită doar sentinţe? Şi, dacă nimeni nu 
are atâta avere sau ani de trăit ca să poată despăgubi pentru un rău produs de 
informaţiile false strecurate cu sau fără ştiinţă, înseamnă că aceste fapte chiar 
s-au prescris? 

Omul-de-cultură din cafeneaua de Stat absolutiează libertatea de 
gândire, dar cadrele de educaţie impun o singură gândire, oricând discutabilă 
şi adesea evident greşită. Sunt, oare, elevul sau studentul simple dischete 
cuplate la mica putinţă a fiecărui profesor (şi el, fostă victimă, care n-a învăţat 
nimic din tristeţile propriilor experienţe)? Dacă, pe lângă lucrurile limpezi (2 
+ 2 = 4), nu li se arată şi ceea ce este îndoielnic, vor reuşi şcolarii de astăzi să 
nu se lase păcăliţi mâine, când Ţara va fi în seama lor? Şcoala trebuie să 
stimuleze elasticitatea minţii, prin învăţare, înţelegere a celor învăţate şi prin 
corectare a erorilor antecesorilor, sau rămâne un simplu mijloc de bătătorit 
neuronii prin acumulare mecanică? Câţi mai caută astăzi cunoaşterea şi la 
câţi le fug ochii doar după ştampila unei diplome oarecare? 

Complicitate la cel mai înalt nivel 


Pornind de la documente incontestabile, scrise de mâna lui Maiorescu 
însuşi, D. Vatamaniuc concluzionează: 


„Maiorescu îşi luase măsuri pentru a nu putea fi tras la răspundere în fața justiţiei 
că îşi însuşise manuscrise şi cărţi care nu-i aparțineau de drept. El precizează astfel că 
manuscrisele îi fuseseră dăruite de Eminescu «în diferite ocaziuni», iar cărţile le prezintă 
ca făcând parte din biblioteca lui loan Maiorescu, tatăl său. Criticul ținea să atragă 
atenţia că între manuscrise se aflau şi documente privind studiile universitare urmate 
de Eminescu în străinătate, răspunzând astfel acuzațiilor privind promovarea în funcţii 
a poetului fără o pregătire corespunzătoare în instituţiile de învăţământ” (Caietele 
Eminescu, 1998). 


Subscriem fără reţinere, deoarece credem că trebuie să fii copil ca să 
crezi că Eminescu ar fi făcut cadou cuiva, indiferent cine, un metru cub de 
ciorne, majoritatea având noimă doar pentru el. 

Modul de redactare a fiţuicilor de „donaţie” arată frapant că nici 
manuscrisele, nici cărţile nu au fost predate de omul de cultură, „ocrotitor” 
al lui Eminescu, ci de avocatul Maiorescu. Ne miră însă subţirimea 
argumentaţiei cu care acesta vrea să înşele o lume întreagă. Nimeni nu l-a 
crezut şi nimeni nu-l crede nici astăzi, minciuna fiind de-a dreptul infantilă, 
dar te lasă consternat prefăcătoria a generaţii întregi de oameni de cultură, 
incalificabila lor subordonare unor interese care nu au nimic comun cu 
onestitatea. Când instituţii precum Academia Română sau cele girând Cultura 
ori Învăţământul se complac, acceptând şi perpetuând minciuna grosolană a 
lui Maiorescu, ele nu-i fac nici acestuia un serviciu, ci, dimpotrivă, vădind 
o toleranţă dusă până la absurd, îl fac odios prin puterea de a cultiva răul 
şi din mormânt. 


„Eminescu — mai scrie D. Vatamaniuc — foloseşte pentru acelaşi text, foi volante de 
diferite dimensiuni şi provenienţe şi aşterne, pe aceeaşi pagină, alături de texte literare, 
însemnări din cele mai variate domenii, care merg de la reflecţii filosofice şi calcule 
matematice până la notații strict personale.” 


Date cadou cuiva, asemenea manuscrise puteau fi socotite ca o jignire 
sau chiar un semn de nesănătate. In plus, aşa cum este descris Eminescu, nu 

sta în firea lui să facă un astfel de gest, care ar rămâne unic în istoria lumii şi 
care nu ar avea nimic comun cu, bunăoară, poezia îngrijit transcrisă, pe care 
i-a dăruit-o lui Mite Kremnitz. Şi-apoi, Eminescu era de părere că 


„Ideea cum îţi vine trebuie scrisă, căci de şi te sumei a o ţine minte — însă 
se nvecheşte — se palifică în cap, astfel în cât în loc d o gândire de aur strălucitor batem 
o monetă ştearsă şi veche care sună falş când o pui în urmă pe hârtie” (vezi |. Scurtu, 
Mihai Eminescu. Scrieri politice şi literare, 1905). 


Iar ceea ce „se palifică” până şi pentru capul prin care trece prima oară, 
pentru mintea unui străin, obişnuită cu alt soi de gânduri, va părea şi mai 
„ştearsă şi veche” — adică, lipsită de importanţă, ba, şi de sens. Cum i-ar fi 
dat Eminescu manuscrisele sale lui Maiorescu? Vrac sau câte 3-4 file pe zi 
[15.000 : (365 x 6)]? În fine, când s-ar fi întâmplat minunea? Înainte de 
internarea lui Eminescu, în mod cert, nu — există mărturia acestuia contrară, 
chiar dacă indirect. După încheierea „voiajului” prin străinătăţuri, Eminescu 
nici măcar nu a mai vrut să-i calce pragul lui Maiorescu. De la Iaşi, îl întreba 
tactic pe Chibici de destinul lăzii, sperând, repetăm, să o recapete prin el, iar 
de la Botoşani i-a scris lui Maiorescu, rugându-l să i-o trimită, nu s-o accepte 
în dar de Crăciun. Cât priveşte puţinele luni de libertate petrecute în Bucureşti 
(în 1888, îndeosebi), acestea nu au fost de natură să-l apropie de Maiorescu, 
la care a ajuns (dac-a ajuns!) doar după îndelungi presiuni şi unde nu ştim 
cum s-a comportat şi ce replici a dat. Poate devenise tot mai conştient că 
acesta îl tratează de pe poziţia unui medic de duminică, care oferă consultaţii 
gratuite doar ca să aibă ce scrie în fişele cu care se joacă, precum un copil 
nesupravegheat, care a nimerit trăgaciul mitralierei. 


Reacţia 


Din parcurgerea studiului intitulat de D. Vatamaniuc Caietele Eminescu 
— mitologie şi document, rezultă următoarea succesiune de fapte: 

1) 15 iunie 1899, în revista Floare albastră apare „şi articolul La cine 
sunt manuscrisele lui Eminescu. Se arată aici că o Doamnă L., la care stătea 
Eminescu în gazdă, după ce acesta se îmbolnăveşte a doua oară, adună 
manuscrisele care rămân de la el, versuri şi proză, le împachetează într-un 
geamantan, dar nu ştie cui să le predea. Vin însă «trei domni», care se 
recomandă «prieteni» ai poetului, preiau manuscrisele, fără să-şi spună 

numele şi fără să lase adresa lor.” Referitor la aceste rânduri, autorul precizează, 
câteva paragrafe mai departe: „Invocarea unei «Doamne L.», gazda lui Eminescu 
în Bucureşti, şi prezența celor «trei 
domni» necunoscuţi, care ridică 


manuscrisele, sunt de domeniul FLOARE. ALBASTRA 


a 


mai ma ai 
a = in 


fabulației.” (Textul integral se află BEVET LITA FAHAT 
în Anexa 10) e enen PETE 
2) 17 iunie 1899 (ziarul e datat | Revista Floare-Albastră a apărut în perioada 


18 iunie): „Somațtia din «Floare 11 octombrie 1898 - 23 mai 1899 
albastră» şi din «Familia» stârneşte 
ecou în presa vremii.” Aşa apar în 
Epoca, pe prima pagină, notiţa 
Mihail Eminescu şi, la Note zilnice, 
articolul Eminescu (pentru aceste 
texte, precum şi pentru cele publicate la 21 şi 28 iunie, vezi Anexa 11). 
Ambele critică absenţa oricărei referiri în presa cotidiană a faptului că pe 
15 iunie se împliniseră 10 ani de când se stinsese Eminescu, dar cum nici 
Epoca nu fusese mai brează, concluzia este că Lys, semnatarul articolului, şi 
colegul lui fuseseră ceva mai abili sau mai interesaţi decât ceilalţi, publicând 
textele pe 17 iunie, când se împlineau 10 ani de la înmormântare. 
| IHi A Tla EN IN ESCE E] Jatat 21 iunie): Epoca publică Manuscrisele 
z$ Eminescian: „Corespondentul anonim — scrie 
D. vaamnanut — — yua cu manuscrisele le deținea «O personalitate literară cu 
foarte mare trecere», care aştepta să treacă termenul de prescripţie pentru a 
nu-i da dreptul de autor lui Matei Eminescu, succesorul legal al moştenirii 
lăsate de poet. (...) Corespondentul nu dezvăluia numele deținătorului 
manuscriselor, pe motiv că dorea să trăiască în linişte restul zilelor pe care 
le mai avea” (subl. ns). 

4) 27 iunie 1899 (ziarul e datat 28 iunie): „Un corespondent anonim al 
ziarului «Epoca» informează redacția, într-un articol, Manuscrisele inedite 
ale lui Eminescu, că acestea se găsesc în păstrarea unei persoane «foarte 
cumsecade» şi vor fi scoase «curând la iveală». Corespondentul dădea informații 
şi asupra textelor eminesciene: „Amintiri despre Schiller, Ce este o iubire?, Ce 
este Dumnezeu?, Ce este femeia?, Jonvil şi Didina, Închipuirea şi nebunia, 
Facerea lumii, Mombehada şi gelosia, 48 de poezii istorice şi filosofice.” 

„Lucrările înşirate în corespondența în care se vorbeşte de Amintiri 
despre Schiller, de reflecţiile filosofice şi de 48 de poezii istorice şi filosofice 
nu se găsesc în Caietele Eminescu, cum ar fi de aşteptat. Dacă, într-adevăr, 
aceste texte au existat, ele nu au fost recuperate nici până astăzi.” Şi cutezăm 

Subtitlul numărului omagial editat de revistă 
la 15 iunie 1899 (ultima ei apariţie) 





Ziua de astăzi, 17 lunie, e a dată memo- 
rabilă pentru nol. G 
„ Azi sa implinesc zece ani :de cmd ma- 
estrul poezie! romioe a lost dus de prie- 
tni să! la ultimu-i locaş în cimitirul Belu 
Alalţă-eri, la 15 s'a împlinit prima decenie 
de la moartea iul. Cine s'a mal. gindit insă 
la nefericitul poet? In ce ziar s'a văzut 
măcar în treacăt remarearea aceste! date 
atit de însemnată penlru țara noastră? Ni 
càirt şi nimic. Politica absoarbe totul in mo 
cirla mesehinăriilor ef, La ordinea zile! suni 
lucruri mat- *importante(!)»: -prinderea - lu! 
Pipă, : manifestul «intelectualilor», personali 
tatea d-in Bogdan-Pitegtlu i Jau 

In mijlocul atitor «importante» cestiuni, care 
ziarist sl-ar fi. adus aminte de nefericitul 
poet stins în easa din strada, Plantelor! Nic) 
chlar foştii Iur amict; meschinăriile vieţei 
noastre le-ai impăienjenit amintirea... 


Epoca, 18 iunie 1899 


Un corespondent anonim ne scrie că 
manuscrisele rămase de la Eminescu, 
manuscrise cari. se perduseră un mo- 
ment, s'aii găsit, sunt în pästrarea unet 
persoane «foarte cum se cade> şi că vor 
fi date în curind la iveală. 


Amintiri despre Schilles ; 

Ce este o iubire? ,; 

Ce eate, Dumnesen ? 

Ce este o femee ? 

Jonmi şi Didina (7 

Inchipuirea şi Nebunia. Epoca 

Facerea Mumet 28 iunie 

e talor fn a Aee ae 1899 
45 de poezii istorice și filosofice. 

MANUSCRIPTELE LUI EMINESCU 


inrig «Mihali Eminescu», foaia spinta cum 
cazia aniversării a zecea a merei marelul 


post TE i 
Si eolo si, cal, nik arecași Întrebare 
i operei | maniiscripiele La bre a a 


artuik. 
lee bal rapi birt PAD, P oE 
acele -m i pe 
are e poseda, m Van da" cause 
a dinme a LE 
re inima mi sè para, ai 
mrin, nr in Porauii fer mă ritm |egănărae 
artio, CERTE "UI presia „abar 
acesiar pisèrele a Mal ani aġalu pus 
sil de amar, cite=wa su mubieci antic, pi a 
pma cam de mărimea pomiri singer şi 


ba 
 WPamesorul aoesior comori a a personalitaja 
licerară cu foarte mare trecere, care după 
ci pil aprapid să mal Ereaeă pi 
d gahan va prenerie =drepiul de autar: 
drepă pa care acum lar avea Frwlele pasni- 
lii d. Căpitan Eminescu. Mu pot să meme 
imad pe acel innali persanagii dintriun motit 
pe cură, o mărturie, mig beaamd adl spun 
penina Că roiñ mă trăiesc linistit rratul zilelor 
pa cara le mal am. 


Epoca, 21 iunie 1899 

să adaugăm că, foarte probabil, nici nu vor mai fi vreodată găsite, deoarece 
ele ar demonstra continuitatea creaţiei eminesciene, dincolo de 28 iunie '83, 
şifonând obrazul multor biografi de ocazie. 

Să admitem ipoteza că Maiorescu, conştient de valoarea manuscriselor 
peste timp, a vrut să le conserve. Atunci, de ce nu le-a dat el însuşi la legat, 
fără a le răvăşi (nu ne referim la paginile scrise invers chiar de Eminescu, în 
caiete gata cusute) şi de ce le-a predat Academiei abia după 19 ani (mai 
mulţi decât i-au trebuit lui Eminescu pentru a le scrie)? Dar, mai ales, de ce a 
fost nevoie să treacă zece ani până când s-a pus prima întrebare referitoare 
la manuscrisele lui Eminescu? Erau puţini aceia care ştiau de existenţa lor? 
Să fi fost atât de mari laşitatea şi spaimele? 


„Nu pot însă să numesc pe acel înnalt personagiu — scrie anonimul — dintr’ un 
motiv pe care, o mărturisesc, mi-e teamă să-l spun, pentru că vroi să trăesc liniştit restul 
zilelor pe care le mai am” (vezi Anexa 11). 


Oare groaza corespondentului a fost provocată de omul de cultură 
care strângea manuscrise ori de individul politic, care constituia platoşa şi 
stiletul de care eruditul se servea atunci când pana lui nu mai era suficient 
de persuasivă? 

Nu ne hazardăm să acordăm credit total relatării despre necunoscuţii care- 
ar fi vizitat-o pe „doamna L., la care Eminescu stătuse în locuinţă”, dar a nu- 
i băga deloc în seamă ar fi şi mai riscant, căci este cert că în 1889 Eminescu 
avea acasă şi alte noi manuscrise (inexistente în vara lui '83), care puteau 
clarifica inclusiv unele probleme de ordin biografic. Pe de altă parte, „doamna 
L.” rămâne prima persoană care depune mărturie pentru existenţa acestora, 
prin Floare-albastră. 

Desigur, aceste manuscrise oglindeau creaţia eminesciană de după 28 
iunie '83, adică, opera concepută în anii care pentru Eminescu au însemnat 
perioada marii terori: 1883 — 1889. Manuscrise noi, ele nu trebuie confundate 
cu cele din celebra ladă sechestrată, pe care Eminescu a încercat (zadarnic) 
să le recupereze de la Maiorescu, rugându-l „foarte călduros” să i le înapoieze, 
întrucât „ar voi să le mântue” (Harieta, 27 februarie 1888). Puternicii lui 
duşmani nu au dat publicului, ca praf în ochi, măcar câteva pagini inedite, 
deşi existenţa acestora se presupunea fie şi numai din 1888, când 
Eminescu revenise în publicistică şi încheiase traducerea unei piese de 
teatru (Laïs), iar apropiaților lui le era cunoscută şi existenţa unor poezii 
noi, încheiate ori în lucru. 

Revine gazetarul Eminescu 


Mulţi afirmă că, odată revenit în Bucureşti de la Botoşani, Eminescu şi-ar fi 
trecut mare parte a timpului acasă, unde, fiind extrem de preocupat de istoria 
neamului, studia cronici istorice. Eminescu, care citea cu o viteză ce aproape-l 
umilea pe Slavici, a parcurs mii de pagini fără a face vreo consemnare? Este 
foarte greu de crezut. Oricum, cronicile istorice nefiind basme, simplul interes 
pentru ele indică o stare morală şi intelectuală diametral opusă celei ce 
transpare din anumite „amintiri”. 

Biografii vor să ne facă să credem că Eminescu a plecat întâmplător din 
Botoşani, luând drumul Capitalei doar de dragul de a-şi plimba ideile prin 
Cişmigiu, citind presa şi gândindu-se melancolic că el şi parcul sunt leat, 
amenajarea acestuia în jurul băltoacei mai mari numită „lacul lui Dura 
neguțătorul” începând în anul naşterii lui, 1849. Fals! Cu alte arme şi de pe 
alte poziţii (deci, având o cu totul altă strategie), el reîncepea lupta. Dorinţa 
de a reintra în presă şi-o exprimase încă de la întoarcerea din Italia, dar 
ceilalţi reacţionaseră negativ şi el nu fusese insistent, spre a nu agita spiritele. 
Anul 1885 a fost plictisitor ca orice şedere forţată într-un loc care nu-ţi place, 
dar spre sfârşitul lui făcuse un mare pas înainte, încheind Dalila (fragment 
din viitoarea Scrisoare V), publicată chiar la 1 ianuarie 1886 în Epoca 
ilustrată, unicul supliment al ziarului Epoca (condus pe-atunci de Delavrancea, 
prim-redactor, şi Gr. Păucescu, director). După aceea, a început să traducă 
Gramatica sanscrită. Punctul mort era depăşit, motoarele fuseseră repornite. 
La steaua a apărut de la sine, scoţându-l complet din tăcerea grea, ca de 
mormânt. Lăsând Gramatica nefinisată, în toamna aceluiaşi an plecase la 
Mănăstirea Neamţului, unde îi mersese bine şi, chiar dacă Negruzzi nu-i 
publicase decât una dintre poeziile trimise de acolo, ele existau şi se înmulţeau. 
Articolul infect semnat de C. Mille în Lupta, supărător la apariţie, îşi avusese 
şi latura pozitivă, căci îl determinase să iasă la bătaie — şi câştigase. În 1887, 
după Paşti, poate în urma unui schimb de epistole cu Harieta, poate unde-şi 
amintise insistența cu care aceasta încercase de mai multe ori să-l smulgă din 
Iaşi, oraş nesuferit ca orice temniţă, plecase spre Botoşani. În ciuda rebelei 
eczeme, lucrurile mergeau ca unse. A urmat incidentul în urma căruia a fost 
din nou supus unei cure „mercuriale”, dar a reuşit să-l depăşească, noul 
volum de versuri căpătând contururi tot mai clare (Harieta, 27 februarie 1888: 

„D-lui Maiorescu nu "i-a scris să'i tipărească a treia ediţie, zicându' mi că, 
de nu va putea căpăta pensie, va tipări o ediție nouă şi atunci îşi va procura 
mulți bani” ). 


Acesta era omul care în aprilie 1888 pornise din Botoşani spre Bucureşti, 
decis să scape de penibila situaţie de a fi hrănit din pomeni date cu de-a sila, 
astfel încât îi mai şi creau obligaţii nedorite, şi, stând iar drept şi pe picioarele 
lui, nu pe targă, începu să-şi facă din nou auzită vocea. Spaima lui Maiorescu 
a fost pe măsură, el lansând din nou zvonul că Eminescu ar fi nebun (vezi 
epistola către Socec) şi furându-i banii care reprezentau drepturile de autor. 
Dacă, pe când mai lucra la Timpul, Eminescu se bucurase o vreme de sprijinul 
bătrânului Lascăr Catargiu, acum, în condiţii încă neclare, el devine mentor 
al tinerilor redactori de la recent înfiinţata revistă Fântâna Blanduziei. A 
publicat două articole şi la România liberă (13 şi 20 noiembrie 1888), dar 
gazeta nu mai era aşa cum o ştiuse el în 1883, devenind foaie de partid. Zic 
unii că România liberă l-ar fi acceptat doar pentru a-l putea ajuta cu ceva 
bani. Probabil, n-au citit bine textele, altminteri şi-ar fi pus întrebarea: de ce 
invitaţia nu a fost făcută încă de la venirea lui Eminescu în Bucureşti, în 
martie 1884 sau măcar în aprilie 1888? Ne temem că lucrurile au stat invers, 
Eminescu ocolind România liberă, deşi la 28 martie 1884, în ziua imediat 
următoare sosirii lui din Italia, prima vizită a făcut-o acolo („Azi amicul nostru 
Eminescu ne-a făcut deosebita plăcere de a ne vizita la redacţiune” — România 
liberă, 29 martie 1884), unde a găsit însă multe schimbări. Apropierea liniei 
ziarului de convingerile Junimii politice, începută prin 1881 şi evoluând cu 
încetul, sfârşise între timp prin transformarea gazetei în, i-am zice astăzi, 
organul de partid al junimiştilor de Bucureşti. De altminteri, ştirea în sine (15 
cuvinte) vorbeşte de la sine. 

Victimă a unui obraz gros, bietul Călinescu scrie în Viaţa lui Eminescu: 


„La Bucureşti, Eminescu veni îmbiat a-şi reîncepe activitatea de gazetar, pe care o 
părăsise de cinci ani, colaborând la gazeta conservatoare România liberă, care-i oferea 
200 de lei pe lună, mai mult ca ajutor. Articolele ce se bănuiesc a fi de Eminescu (de 
pildă Iconarii d-lui Beldiman, semnat cu inițialele M. E.) arată multă chibzuinţă a 
judecății şi o linişte, în sfârşit, a conceptiunii, încât nimic nu te-ar face să crezi că sunt 
scrise de un om care până mai deunăzi privea lumea cu ochii rătăciţi” (subl. ns.). 


Citeşti şi nu poţi să spui decât: ce porcărie! Sigur că dreptul Academiei 
de a-l ţine pe Călinescu în braţe cu iubire sau cu disperarea celui care se 
teme de înec (nuanțele o privesc) este inalienabil. Dar dacă nu se scandalizează 

de mizeriile acestui Goe academic, să nu se mire când va fi tratată ca atare, 
ca o „tanti Miţa” sau ca „mam mare”. 

G. Munteanu a pozat într-un fel de biograf „dizident”, dar, raportat strict 
la Eminescu, n-a fost decât copil de trupă în găştile literare patronate de 
Călinescu. El n-a avut premiul Academiei Române pentru Hyperion. I, dar a 
ambiţionat să-l merite, pentru că a fost la fel de harnic ca „divinul”, de la 
linia căruia nu se abate decât pentru a îngroşa şi mai mult neadevărurile: 


„Cum se întâmpla mereu din 1883 înainte, tot prietenii şi admiratorii au trebuit să 
se ocupe de întreţinerea lui Eminescu, după venirea în Bucureşti. Ceea ce nu făcuseră în 
primăvara anului 1854, redactorii foii junimiste România liberă au împlinit acum, 
luându-l pe poet printre ei mai mult simbolic, pentru a-i oferi un subsidiu lunar de 200 
de lei. Eminescu venea la redacţie destul de conştiincios, însă afară de articolele Iconarii 
d-lui Beldiman şi lar iconarii (din 13 şi 20 noiembrie 1888), n-a mai lăsat şi alte urme 
certe. Nici o deosebire nu se vădea între ideile profesate în aceste articole şi ceea ce 
publicase în Timpul. Neclătinată îi rămăsese credinţa în «sentimentul de conservare al 
românilor, care să asigure rezistenţa necesară faţă de orice primejdii externe, după cum 
în programul de odinioară apărea în felul de a preconiza combaterea relelor interne: 
«Cauzele care ar putea slăbi siguranța statului român sunt cu totul de altă natură: sunt 
economice şi sociale»” (vezi articolul Iar iconarii — România liberă, 20 noiembrie 1888). 


Să nu juri că G. Munteanu a fost pontator la România liberă în acele 
vremuri? El scrie că Eminescu n-ar fi „lăsat şi alte urme certe” la numitul 
ziar, dar, decis să devină nemuritor cu orice preţ, a „uitat” să probeze că, într- 
adevăr, Eminescu ar fi fost angajatul foii, încă din aprilie-mai 1888, cum dă 
de înţeles, ori că „prietenii şi admiratorii” (care-or fi fost aceia?) s-ar fi 
„ocupat” de Eminescu şi altfel decât Petraşcu, omul care-l urmărea cu mare 
drag şi care, la comanda stăpânului, s-a autodepăşit, furându-i banii. Dacă 
stimabilii de la România liberă, al căror şef a fost direct implicat în cea de-a 
doua sechestrare a lui Eminescu, îl iubeau atât, de ce nu l-au oprit încă din 
28 martie 1884, când el pentru asta i-a vizitat, cu speranţa că va scăpa de 
Maiorescu? După ce încearcă să ne convingă că „redactorii foii junimiste 
România liberă” i-ar fi oferit lui Eminescu „un subsidiu lunar de 200 de 
lei”, G. Munteanu o suceşte, cât să-i facă loc şi lui Petraşcu: de fapt, „salariul 
de la România liberă i se va fi plătit cu intermitențele de la Timpul” 
(intermitenţele din care perioadă?), motiv pentru care, iacă, i-ar fi fost acordat 
un „ajutor paralel” de către Petraşcu. Azi, mâine, o să aflăm că la Eminescu 
la poartă sponsorii stăteau permanent la coadă. „Nici o deosebire nu se vădea 
între ideile profesate în aceste articole şi ceea ce publicase în Timpul”, mai 


572  ————— Semnele Timpului —— N 6-9 


scrie G. Munteanu. Deci ideile, cele a căror prezenţă sau absenţă îl deosebesc 
pe geniu de imbecil, erau la locul lor, nealterate. Dar mai bine ne oprim, căci 
reaua-credinţă prea sare în ochi. 

Gheorghe Călinescu şi George Munteanu mint nonşalant şi cu neruşinare 
o dau cu totul la o parte pe Veronica, încercând să inducă falsa idee că 
Eminescu nu s-ar fi reîntors în Bucureşti pentru ea şi pentru planul lor, ci 
fiindcă ar fi fost „îmbiar” de cei de la România liberă, care l-ar fi şi întreţinut! 

+ 

Să fi fost pură coincidență faptul că paginile României libere s-au deschis 
pentru Eminescu brusc, cu nici trei săptămâni înainte de apariția primului 
număr al revistei Fântâna Blanduziei, după ce timp de şapte luni (între 12 aprilie, 
ziua în care a părăsit Botoşanii, şi 13 noiembrie 1888, când a apărut Iconarii 
d-lui Beldiman) nu i s-a publicat acolo nici un rând? Sau să vedem aici o 
tentativă de a-l capta, spre a-l avea sub control? Oare tot coincidență să fi 
fost şi faptul că, după ce, în 1889, forța brută a intrat din nou în acțiune, 
Eminescu fiind din nou sechestrat la Şuţu, iar avocatul Maiorescu s-a apucat 
să facă demersuri pentru a-l pune juridic sub interdicţie, doi dintre cei cinci 
membri ai preconizatului consiliului de familie erau M. Brăneanu (prim- 
redactor al României libere şi, totodată, omul care se pare că a depus şi 
plângerea — dispărută astăzi — pe baza căreia a fost ridicat) şi D. A. Laurian, 
proprietarul şi directorul României libere? 

În noiembrie 1888, Fântâna Blanduziei „stătea să apară”. Chiar dacă nu 
avea tiraj mare şi redactori versaţi, era o tribună sigură, un loc pe care 
Eminescu îl putea transforma în ceea ce numim „şcoală de presă”. Articolele 
pe care a apucat să le publice aici arată că forţa exprimării nu se diminuase 
deloc, dispărând doar vehemenţa — ceea ce putea fi un atu, căci nimeni nu se 
mai putea lega nici măcar de asprimei formei, fondul fiind mai mereu de 
necontestat. 

La 29 ianuarie 1889, Familia îi informa pe cititori: 


„Despre Eminescu ni se scrie de la Bucureşti, că după lungi suferințe fisice şi 
materiale, azi, la sfârşit se află pe deplin sănătos şi iarăşi se ocupă de literatură. În 
curând Teatrul Naţional are să represinteze o piesă de dânsul. Pensia viageră de 250 lei 
pe lună i s-a votat mai zilele trecute şi de Senat cu unanimitate de voturi. Are încă o 
mulţime de poesii inedite; e vorba ca să le corecteze şi să le publice. Sperăm că şi noi 
vom fi-n posiţia d-a publica câteva din ele” (Familia). 


Precum se vede, ştirile erau mai mult decât încurajatoare. Eminescu se 
afla din nou în centrul atenţiei, iar inspiraţia nu-i lipsea. Totodată însă, la 


Nr. 6-9 O O—————— Semnele Timpului — 573 


putere se găsea al doilea cabinet Th. Rosetti, în cadrul căruia lui Maiorescu îi 
fusese repartizat portofoliul Cultelor şi Instrucțiunii Publice, P. P. Carp era la 
Externe, generalul Manu avea Ministerul de Război, Al. Lahovari, pe cel al 
Agriculturii, Industriei, Comerţului şi Domeniilor. Altfel spus, Guvernul era 
plin de „prieteni” şi „protectori”, care au făcut tot ce-au putut pentru a întârzia 
votarea pensiei lui de către Senat (la rege nu mai era nevoie să intervină în 
acest scop). Având în vedere cele de mai sus, precum şi spusa lui Slavici, 
scăpată în Convorbiri literare, la mare supărare pe Haşdeu: 


„Aş vrea să ştiu de unde ai fi putut să-l apuci pe omul acesta ca să-l scoţi din ale lui 
şi să-l faci să intre şi el, cum intrăm noi ceilalți, în jug” (1 aprilie 1902), 


ridicarea lui Eminescu, (re)sechestrarea şi rapida lui suprimare devin previzibile, 
mai ales pentru cei care ştiau că, deşi nedus până la capăt, exista un precedent 
în acest sens. Zorul cu care s-a acţionat, într-un moment în care Eminescu nu 
apucase să se arate realmente primejdios pentru cineva anume, aminteşte de 
execuţie şi/sau de răzbunare. În această lumină, şi reîntoarcerea în Țară, din 
luna februarie 1884, când i s-a dat drumul de la Döbling, parcă aduce a 
eliberare condiţionată, iar ianuarie 1889 devine clipa de nebunie a unui 
executor nevăzut şi înfuriat că Eminescu nu-l ascultă. 

Am arătat că, potrivit Legii, Eminescu nu ar fi putut să fie trimis într-un 
ospiciu fără să-i fie anunţată familia — care, pe lângă diversele moduri în 
care putea încerca să-i uşureze şederea în balamuc, avea şi dreptul să îl 
externeze, îndeosebi în situaţia în care era declarat irecuperabil (idee furibund 
împrăştiată de Maiorescu) şi „nebunia” lui nu primejduia pe ceilalţi. Or, medicii 
care s-au „ocupat” de Eminescu nu descriu măcar un singur acces de furie, 
iar Harieta invocă o singură dată o „furie”, care, neștiind în ce a constat, nu 
putem spune că a fost de natură patologică propriu-zis, chiar dacă era pretext 
pentru a-i aplica nenorocitul tratament cu mercur, „în doze uriaşe”. În 
eventualitatea implicării juridice a Eminovicilor în destinul lui Eminescu, 
prin — să admitem — sincera lor solicitare de a fi pus sub interdicţie, magistrul 
nu avea motiv de mare bucurie, deoarece bunurile lui Eminescu ar fi trecut în 
gestiunea acestora. Astfel, Maiorescu ar fi fost obligat să se despartă definitiv de 
imaginea de „ocrotitor”, de biblioteca şi de manuscrisele „protejatului”, iar 
volumul Poesii, lansat de el în 1883, s-ar fi oprit la a treia ediţie. 

Instituirea unei curatele ar fi schimbat radical statutul juridic al 
„bolnavului”. O asemenea decizie trebuia însă temeinic motivată, punându-l pe 
Eminescu sub protecţia unui grup de oameni obligaţi să răspundă în instanţă 

pentru el, dar şi pentru buna-credinţă a faptelor lor. Chiar dacă Maiorescu s-ar fi 
insinuat în consiliul de familie şi ar fi încercat să-i ameţească pe toţi ceilalţi 
membri ai acestuia, autoritatea lui nu putea dura la nesfârşit, într-o astfel de 
situaţie ipotetică cel mai mare pericol reprezentându-l tot Eminescu. „Nebun” 
cu... acte în regulă, dar având asigurate casă, masă, hârtie şi cerneală şi 
aflându-se în relativă pace cu destinul, el şi-ar fi reîntâlnit manuscrisele şi 
bilbioteca, reluând lucrul de acolo de unde fusese silit să se oprească la 
28 iunie 1883. Or, pentru unii, asta ar fi însemnat prăpădul. 

Lucrurile sunt complicate şi de faptul că nu întrezărim nici un motiv real 
pentru ca Maiorescu să intervină astfel din proprie iniţiativă, el nefiind un 
port-drapel în chestiunile politice, în general, şi în cele mai delicate, în special. 
Deşi era un om care nu uita şi nu revenea asupra unor hotărâri privind relaţiile 
lui cu ceilalţi şi, dacă i se ivea ocazia, profita de ea pentru a plăti îndoit, nu 
credem să fi fost într-atât de răzbunător, încât să aibă obsesia de a face rău cu 
orice preţ. Ca şi doctorul Şuţu, colaboratorul lui de bază, Maiorescu pare să 
se fi aflat sub influenţa unui straniu terţ rămas în umbră, de unde îşi folosea 
puterile... hipnotice. Până ce vom întregi cercetarea documentară a acestor 
supoziţii, ajunge să spunem că în 1889 „internarea” s-a făcut chiar şi mai 
ilegal decât în 1883, dacă se poate zice aşa. În aceste condiţii, a conchide că 
nimeni n-a fost vinovat echivalează cu a afirma că toată elita românimii era 
dezaxată şi că unii, precum medicii Şuţu sau Alexianu, acționau inconştient, 
în stare de transă. Aşa o fi fost? 


Spaima de a recunoaşte 


Ne întoarcem la notele din Floare-Albastră, apărute chiar pe 15 iunie 
1899, când unii au comemorat, iar alţii au sărbătorit un deceniu de la stingerea 
lui Eminescu. Atrage atenţia faptul că textele din Epoca au fost publicate 
mai târziu, ele apărând ca un fel de contra-reacţie la cele din Floare-Albastră. 

Întâi, în numărul din 18 iunie, cineva care semnează Lys (Al. Antemireanu 
credem), repetă ca un ecou principala întrebare din Floare-Albastră, cu care 
se solidarizează: 


„Nu putem sfârşi aceste câte-va rânduri, fără a nu atrage atenţia asupra unor 
întrebări pe care ziarul ocazional «Mihail Eminescu» le pune: ce s'a făcut cu 
manuscriptele inedite rămase după moartea marelui poet? Cine le posedă? De ce 
nu se publică? 

Cel care le are şi nu le-a dat la lumină pănă acum comite o adevărată crimă atât 
față de memoria iubitului maestru, cât şi faţă de țara aceasta în care trăeşte şi care 
devoră ori-ce cuvânt nou rămas de la gloriosul ei fiu. 

Cine poate să răspunză la aceste întrebări, rău face tăcând!” 


Să fi fost acest text o „scăpare”, prin care cineva de bună-credinţă, dar 
neinformat asupra adevărului, să fi opus involuntar această foaie a 
conservatorilor intereselor personale (sau nu) ale lui Maiorescu? Cert este că, 
trei zile mai târziu, tot printr-un anonim, Epoca informează că manuscrisele 
se găsesc la „o personalitate literară cu foarte mare trecere” , al cărui nume se 
teme să-l spună. Urmează o săptămână de linişte, după care, brusc, puhoi de 
informaţii — inclusiv titlurile unor poezii inedite. Şi acum însă, numele celui 
care le deţinea rămâne secret. Apoi, linişte totală asupra subiectului. Geniştii 
presei îşi făcuseră datoria. Pericolul fusese înlăturat. 

Ce s-a reuşit, de fapt, prin intervenţiile din Epoca? În primul rând, publicul 
a fost liniştit: manuscrisele lui Eminescu există şi se află în grija unor persoane 
serioase („Posesorul acestor comori e o personalitate literară cu foarte mare 
trecere”, scrie cel care semnează Un Eminescian), iar acesta le va da 
publicităţii nu peste multă vreme (,....după cât ştiu aşteaptă să mai treacă 
puțin timp până ce se va prescrie «dreptul de autor», drept pe care acum l-ar 
avea fratele poetului, d. Căpitan Eminescu” , scrie acelaşi). Cele câteva titluri 
prezentate anulau întrebările din Floare-Albastră şi inhibau formularea unora 
noi, şi mai precis ţintite. Lumea nu avusese timp să gândească asupra 
subiectului, zgândărind trecutul. În al doilea rând, în felul acesta se stabilea 
fără comentarii că toate manuscrisele lui Eminescu s-ar fi aflat în geamantanul 
invocat de „doamna L.” şi, implicit, era eliminată orice discuţie privitor la 
lada furată de Maiorescu cu 16 ani în urmă. Modul în care se discută în 
1899 despre manuscrisele lui Eminescu dovedeşte că „iniţiaţii” au păstrat 
un secret deplin asupra furtului din vara anului 1883, opinia publică nutrind 
convingerea că Eminescu ar fi avut mereu la îndemână bunurile lui, din care 
nimeni nu şi-ar fi însuşit un ac. 

După cele trei aşa-zise somaţii (în realitate, nişte „sedative” impuse de 
apariţia textelor din Floarea-Albastră), Epoca nu a mai revenit asupra acestui 
subiect, iar anonimii care o informaseră şi-au văzut şi ei de alte treburi. Lumea 
s-a împăcat aproape instantaneu cu ideea că individul „cu foarte mare trecere” 
o fi el „foarte cum se cade”, dar nu renunţă la tezaurul pe care pusese mâna. 

Faptul că nimeni nu a mai ridicat ulterior această problemă, fie şi cât de 
timid, aruncă o umbră rece, neplăcută, asupra intelectualităţii din epocă, în 

întregul ei. Fără a vorbi de autentică complicitate, totuşi, parcă prea le-a 
plăcut unora să înghită găluştile lui Maiorescu! Când anonimul care semnează 
Un Eminescian afirmă că nu poate da detalii, deoarece are de gând să se 
bucure în tihnă de anii care i-au rămas, poate că minte; la fel de bine, însă, 
este posibil ca el să fi fost sincer, teama de represalii politice fiind vie încă de 
atunci. Ipoteza este cu atât mai plauzibilă cu cât acum putem proba că nu 
toată lumea din epocă a putut fi păcălită de înscenarea lui Maiorescu. În mod 
cert, unii nu au crezut în autenticitatea „nebuniei” lui Eminescu, pe care l-au 
socotit o victimă a redutabilului tandem Putere-Prostie. 
+ 

Se pare că la Bucureşti lumea era mai slab informată decât în Imperiu. 
Cum am mai arătat, încă de la 1 iunie 1889, în Foița «Tribunei» (Sibiu) apăruse 
o informaţie privind biblioteca şi manuscrisele lui Eminescu. O repetăm, 
întrucât prea e limpede, chiar şi pentru biografi (sublinierile ne aparţin): 


„Aflăm, că biblioteca lui Eminescu se află la dl. Titu Maiorescu. Această bibliotecă 
conţine patru mii de volume, precum şi o mulţime de manuscrise ale poetului. 

În manuscrisele aflate la dl. Maiorescu, sunt scrieri de multă valoare, între care o 
gramatică a limbilor slave, scrise de poet precând era sănătos.” 


Amintim şi ce scrie Harieta, la 20 noiembrie 1887, despre Eminescu: 
„Are lipsă de cărți de cetit, el a scris d-lui Maiorescu să-i trimată biblioteca 
lui...” (subl. ns.). 

Ce-ar mai fi de spus, pe lângă aceste informaţii publice? Ce le mai lipsea 
biografilor şi istoricilor literari? 


Undeva, în Bucureşti, când înflorea liliacul 


Ne-am referit mai sus la numărul omagial al revistei literare săptămânale 
Floare-Albastră, a lui I. N. Constantinescu-Stans, citând dintr-o notă 
nesemnată apărută în paginile lui. Unii o atribuie junimistului ardelean Ilarie 
Chendi („vioi spirit critic”, zice N. lorga când îl mai lasă supărarea, şi un 
„incomod” — afirmă destule alte voci — nerecunoscut la justa lui valoare), 
dar numai ca supoziţie. Supoziţie corectă, deoarece i-am găsit şi susţinere 
documentară, în cronica „Despre «Nevroza lui Eminescu» de dr. Şunda” (1905). 
Acolo, între altele, Chendi relatează cele aflate „de la o veche gazdă” a lui, „la 
care poetul locuise înainte de a intra pentru a doua oară în casa de sănătate” . 

Din moment ce Ilarie Chendi spune că a fost chiriaşul ultimei gazde a lui 
Eminescu, iar aceasta era „doamna L., domiciliată în strada Ştirbei-Vodă 
din Bucureşti”, devine clar că persoana prezentată în 1905 drept „o veche 
gazdă a mea” era totuna cu „doamna L.” , din 1899. Faptul nu prea este în 
favoarea lui Chendi, deoarece arată că, la o dată neprecizată din intervalul 
1899-1905, acesta a schimbat placa, de la acuzaţia nesemnată de „egoism 
rău înțeles” şi de „vanitate” , el trecând abrupt la mulţumiri adresate public 
lui Maiorescu pentru deosebita grijă cu care a păstrat manuscrisele. Ne-am 
putea gândi că brusca lui răsucire pe călcâie s-ar explica prin faptul că, între 
timp, Maiorescu predase Academiei Române atât manuscrisele, cât şi cărţile 
(atâtea câte „dăruise”), numai că, întrebăm: hoţul încetează a mai fi hoţ, din 
clipa în care se recuperează bunurile furate de el? Oare nu se impunea ca 
lucrurile să fie limpezite deplin, fie demonstrând că „doamna L.” inventase 
povestea cu cei „trei domni”, care au preluat de la ea manuscrisele lui 
Eminescu (dacă minţea, putea fi dovedit că acesta ar fi locuit la altă gazdă), 
fie aflând cine erau respectivii, la a cui solicitare au acţionat şi de ce a fost 
necesară păstrarea secretului absolut? 

Pentru un gazetar, I. Chendi e mult prea puţin curios să afle detalii. Oricum 
am suci lucrurile, el ar fi, în cel mai bun caz, de-o rară naivitate. Din păcate, 
o asemenea speranţă este deşartă. Şi iată de ce. 


„După moartea lui Eminescu — scrie Chendi în 1899 —, neştiind ea cui să se adreseze, 
fiind-că nu cunoştea rudele lui, doamna L., a ținut la sine încă vre-o trei luni mica avere 
a poetului, până ce într'o zi au venit trei domni...” 


Aşadar, în ianuarie 1889, pentru „doamna L.” , Eminescu dispăruse, pur 
şi simplu. Plecase într-o zi şi nu mai revenise. Ce avea ea să facă într-o atare 
situaţie? Îşi putea face griji. Cât timp? Aici, apare o necunoscută extrem de 
importantă: când anume a aflat respectiva doamnă că Eminescu ar fi internat 
şi din ce sursă? În mod ciudat, între mulţii autori care scriu despre Eminescu, 
n-am întâlnit nici unul care să citeze şi anunţuri prin care presa vestea reținerea 
lui Eminescu la începutul anului 1889. De altfel, oricât ar părea de incredibil, 
nici astăzi nu se cunoaşte data precisă a ultimei lui sechestrări, aceasta nefiind 
specificată nici măcar în raportul medico-legal (23 martie 1889), în care se 
aproximează că Eminescu s-ar găsi „la Institutul Caritatea... de aproape 
două luni” (unde, rezultă, fusese internat tot fără a se întocmi vreun document 
— adică, la fel de ilegal ca în iunie 1883). Mai mult, această informaţie 
contravine celei prin care Epoca anunţa la 9 aprilie că „Direcțiunea ospiciului 

Mărcuţa (deci, nu Institutul Caritatea — n. ns.) a făcut cunoscut parchetului 
că nu mai poate ține în căutare pe nenorocitul nostru poet Eminescu” , Căci, 
pasămite, n-avea bani stabilimentul. Într-un asemenea context nebulos, devine 
explicabil şi de ce Veronica îi scrie unui necunoscut, referitor la Eminescu: 
„nu ştiu unde se află internat, la Mărcuţa sau la Sutu” (10 aprilie 1889). 
Dar să nu anticipăm. 

+ 

Contradicţii şi veselie 

În primele zile ale primăverii lui 1889, oricum se aflase de 
„reîmbolnăvirea” lui Eminescu, dovadă stând o scrisoare a Harietei (7 martie). 
De-atunci, „Doamna L.” îl putea compătimi sincer pe Eminescu, dar asta nu 
ar fi făcut-o să-i păstreze locuinţa neatinsă, pierzând astfel nişte bani buni 
pentru o cauză care nu o privea şi pentru care nici nu avea vreo garanţie că, 
făcând un sacrificiu, ar putea ajuta. De altfel, ea nici nu pretinde acest lucru. 
Cum femeia nu relatează venirea cuiva (autorităţi sau „amici”), spre a lua 
vestminte din garderoba „morbosului” , prima concluzie pe care o putem trage 
este aceea că Eminescu nu fusese internat la Caritatea, unde regulamentul cerea 
explicit ca pacienţii să vină cu haine de acasă („Orice persoană intră trebuie să 
aibă o cantitate suficientă de rufărie, şese bucăţi cel puțin la fiecare rufă, şi 
două rânduri de îmbrăcăminte. Trusoul patului este procurat de Institut” 
— articolul 6), ci la Mărcuţa, aici Statul asigurând un fel de uniforme. Ipoteza 
este susţinută de anunţul sus amintit apărut în Epoca la 9 aprilie. Şi-atunci, 
să fi minţit raportul medico-legal? Vom vedea la vremea potrivită. 

De ce trebuie să luăm în considerare (şi) povestea lui Ilarie Chendi, 
privind-o pe „doamna L.” ? Între altele, şi pentru că, la vremea aceea, nimeni 
nu a contrazis relatarea lui. În cazul în care „doamna L.” ar fi inventat totul, 
ea putea fi lesne prinsă cu mâţa-n sac, inclusiv misteriosul ins „foarte cum se 
cade”, despre care s-a scris în paginile Epocii, putând face corecţiile necesare 
— direct sau tot sub acoperirea anonimatului. 

[În monografia lui Călinescu se poate citi: 


„Vlahuţă susținea că prin decembrie 1882 Eminescu avea domiciliul într-o «căsuţă 
veche» din str. Ştirbey-vodă”, 


de unde s-a mutat în Piaţa Amzei, la Slavici. Nu ştim când şi în ce context 
face Vlahuţă afirmaţia invocată, dar ea ne arată o dată în plus că nu trebuie 
să trecem peste această adresă. Cum V. Z. Teodorescu are dreptate când 
declară: „De la 23 aprilie 1882 şi până la 2 iulie 1883 redacția a funcționat 

pe strada Ştirbei Vodă nr. 2" (vezi Bucureşti. Pe urmele lui Mihail Eminescu), 
devine posibil ca Vlahuţă să fi confundat adresa redacţiei cu aceea a locuinţei 
lui Eminescu. Totodată, însă, apare şi ipoteza ca Eminescu să nu fi fost un 
străin pentru cei ce stăteau pe acea stradă — situaţie în care alegerea doamnei 
L. drept gazdă să nu fi fost întru totul întâmplătoare.] 

Apoi, dacă Eminescu n-ar fi avut domiciliul la locaţia prezentată (undeva, 
pe Ştirbei Vodă), el netrecând vreodată pragul casei doamnei L., ar fi cel 
puţin straniu să credem că I. Chendi cuteza să inducă în eroare atâta amar de 
„amici”. Relatarea privind-o pe „doamna L.” nu a fost contestată nici măcar 
de G. Panu, care ne asigură că (măcar un timp) ar fi fost vecin cu Eminescu 
şi care, având Lupta pe mână, l-ar fi putut trage de mânecă pe Chendi. Şi 
dacă, totuşi, Chendi ar fi minţit şi nici un contemporan de-al lui n-a fost în 
stare să dovedească acest lucru, ar însemna că, de fapt, în epocă, nimeni nu 
ştia unde locuia Eminescu. Într-o asemenea ipoteză, multe s-ar schimba. 

A fost Ilarie Chendi onest până la capăt? Dacă „da”, înseamnă că eroarea 
pe care o comite este involuntară, datorată necunoaşterii. Concret: din cauză 
că el nu separă manuscrisele eminesciene de dinainte de 1883 de cele ulterioare 
acestui an, atunci când îi mulţumeşte lui Maiorescu pentru a fi predat caietele 
eminesciene Academiei, se înţelege că „darul” acestuia cuprindea şi paginile 
provenind de la „doamna L.”. De aici s-ar putea deduce în mod eronat că 
Eminescu ar fi avut permanent la îndemână lada cu manuscrise. Dar deserviciul 
cel mai mare constă în faptul că a dat astfel apă la moară acelor istorici 
literari care au afirmat că Eminescu n-ar mai fi creat nimic după iunie 1883. 

+ 

Un lucru trebuie totuşi subliniat: în 1889, asupra sechestrării lui Eminescu 
a fost păstrat un secret absolut. Faptul a fost posibil nu numai pentru că presa 
era prea servilă ca să pună anumite întrebări, ci şi pentru că lucrurile fuseseră 
atent planificate. Acum, în ianuarie 1889, se vede cel mai bine de ce în urmă 
cu vreo şase ani, în septembrie '83, România liberă publica următorul anunţ: 


„Notiţa luată după Națiunea, în care spuneam că mai mulţi români de bine au 
contribuit să ajute pe iubitul şi nenorocitul nostru Eminescu, ne facem o plăcere 
modificând-o în sensul adevărului, căci nu oamenii de bine contribuiesc, ci prieteni, şi 
numai prieteni, şi îndeplinesc o datorie către o fiinţă iubită. În adevăr, ne-am asigurat 
că nimeni, oricât de mare sumă ar da, nu este îngăduit a subscrie pe listă, dacă n-a fost 
dintre prietenii lui Eminescu” (subl. ns.). 


Într-adevăr, nu „oamenii de bine” au contribuit! 'Tăind orice cale de 
acces către Eminescu, găştile politice au acţionat ca un commando, izolându-l 

în cercul sufocant al unor „prieteni şi numai prieteni”, spre a-l elimina din 
viaţa publică (şi, cum vom arăta în alte pagini, spre a nu-i permite să fie 
contactat, inclusiv de persoane din străinătate), au putut acţiona nestingherit 
şi, culmea, aproape la vedere, acest lucru fiind înlesnit şi de muţenia altora. 
Se vorbeşte de subscriere pe listă, dar aceste liste nu au fost nicicând lansate, 
conform procedurii legale uzitate, rămânând un fel de afacere de familie, în 
care doar câţiva au ştiut ce sume şi de la cine s-au strâns, după cum tot 
numai ei au ştiut şi cum s-au cheltuit. În Eminescu pensionar (vezi Țara, 
6 aprilie 1904, sau Eminescu intim), D. Teleor „dezvăluie”: 


„Cea d'intâi pensie a lui Eminescu, după ce a înebunit era produsă din cotizaţii 
benevole ale prietinilor săi intimi. (...) II Aceste cotizaţiuni nu erau fixate la suma de 
cinci lei; d. Maiorescu a dat în ziua întâi trei sute de lei, bani pe care i-a încasat imediat 
d. d-r. Şutzu, pentru întreţinerea poetului. /[/ Şase luni a ținut această contribuţie, cât a 
stat Eminescu la Döbling în Viena, şi cea mai mare parte din subscriptori nu ştiau pentru 
cine dă. Li se spunea atât: pentru un literat bolnav.” 


Revenim la începutul ştirii din România liberă: „Notița luată după 
Națiunea, în care spuneam că mai mulți români de bine au contribuit...” De 
unde să fi obţinut Națiunea informaţii pe care nu le aveau nici toţi junimiştii, 
silind România liberă să le preia? Lăsând pe fiecare să-şi explice, „ne facem o 
plăcere” — vorba lui Maiorescu — din a preciza că Națiunea era ziar înfiinţat 
în 1881, de fracțiunea liberală condusă de D. Brătianu. 

+ 

Când aminteşte de mai vechea lui gazdă, „la care poetul locuise înainte 
de a intra pentru a doua oară în casa de sănătate” , Chendi repetă ceea ce era 
cunoscut public la acea dată: sechestrarea din 1889 fusese „a doua”, nu a 
treia. Prin urmare, subliniem acest lucru, la acea dată, zece ani după moartea 
lui Eminescu, nu se ştia că acesta ar fi stat la Neamţ ca pacient al balamucului. 
Sau, mai exact, chiar dacă unii auziseră acest zvon, lansat de Cornelia Emilian 
graţie editurii fraţilor Şaraga, nimeni nu lua în serios asemenea bazaconie. 
(Este posibil ca acest lucru să se fi datorat, pe lângă faptul că Emilianca- 
mama se rezumă la a face o simplă şi tardivă afirmaţie, cu nimic argumentată, 
şi reputației editorilor, despre care I. Scurtu a afirmat: „opera lor era dintru 
început prea puţin culturală şi prea negustorească în cel mai vinovat sens: al 
speculei” — vezi Pericle Martinescu, Odiseea editării « Poeziilor» lui Eminescu.) 

Reînnodăm firul: în 1899, prin Floare-Albastră (apariţie ca un fulg de 
nea căzut în Sahara, dar fără de care, foarte probabil, astăzi nu s-ar mai vorbi 
de manuscrisele lui Eminescu), I. Chendi aminteşte cititorilor că Eminescu a 

ajuns de două ori „în casa de sănătate” . Peste şase ani, el devine promotorul 
teoriei exprimate de Zosin prin articolul Nebunia lui Eminescu (1903): 


„Este al doilea caz când doctorii de pronunță asupra boalei lui Eminescu în 
legătură cu activitatea lui poetică. Cel dintâi, d-l dr. Panait Zosin, păstrează tonul 
demn al cercetărilor ştiinţifice şi fără nici o vânătoare după idei originale, constată 
caracterul organic al pesimismului lui Eminescu. Pe lângă răul ereditar Zosin găseşte 
cu drept cuvânt şi boalele dobândite (sifilisul şi alcoolismul — n. ns.), pe cum şi mizeriile 
sociale...” (subl. ns.). [Textul integral se găseşte în Anexa 16.] 


I. Chendi îl face praf pe doctorul A. Şunda — şi, nu-i vorbă, are prea 
destule motive. În schimb, pentru P. Zosin, despre care afirmă că „ajunge la 
rezultate fireşti”, are doar cuvinte de respect, deşi, aşa cum s-a văzut, acesta 
nu era cu nimic mai breaz, ba dimpotrivă. La primă vedere, Ilarie Chendi ar 
fi obiectiv, respingând doar exagerările. În fapt, tot ceea ce este critică la 
adresa lui Şunda devine elogiu implicit adus lui Zosin, căruia îi întăreşte 
credibilitatea. Acelaşi (H)llarie, care declară, referindu-se la Şunda: „Nu 
înțelegem uşurinţa asta în argumentare” , devine brusc superficial când i se 
dă să înghită pe nemestecate dizertaţia mai „savantă” a lui Zosin. Prin rândurile 
de mai sus, Ilarie Chendi acreditează — „cu drept cuvânt” , zice el în susţinerea 
lui Zosin — ideea că Eminescu ar fi suferit de „răul ereditar”, de sifilis şi de 
alcoolism, deşi toate acestea erau simple afirmaţii, la fel de lipsite de factorul 
probator ca şi elucubraţiile lui Şunda. 

Există însă un paradox în poziţia lui Chendi: garantând pentru onestitatea 
doctorului Zosin, teoretic, el mai adaugă celor două internări în ospiciu ale 
lui Eminescu încă una, pe cea de la Neamţ. Practic, însă, atât în textul din 
1899, cât şi în cel din 1905, I. Chendi repetă că Eminescu ar fi căzut bolnav 
tot de două ori — fapt care respinge fără drept de apel teoria lui Zosin. De 
aceea, dacă răsucirea în ceea ce-l priveşte pe Maiorescu, ca deţinător neştiut 
al manuscriselor lui Eminescu, rămâne mai greu, dar, totuşi, de înţeles, în 
cazul lui Zosin devine posibil ca şi I. Chendi să fi căzut victimă dezinformării 
abile privind şederea lui Eminescu în ospiciul de la Neamţ. Inexistentele 
„documente” descoperite, pasămite, şi transcrise de Zosin par să-l fi 
impresionat şi pe el — de aici, şi iluzia „cercetărilor ştiinţifice” . 

Curios este şi faptul că, dacă I. Chendi ar fi avut deplină încredere în 
diagnosticul lui Zosin, aşa cum poate rezulta din paragraful sus citat, s-ar 
presupune că lucrurile erau limpezi. Numai că, spre finalul textului, Ilarie 
Chendi scrie: 


582 O ———— Semnele Timpului — N 6-9 


„O învinuire generală putem să aducem acestor domni doctori (Zosin şi Şunda, 
singurii care se pronunţaseră până atunci „asupra boalei lui Eminescu în legătură cu 


“s 


activitatea lui poetică” ), autori de studii prea uşoare” . 
Incheierea este şi mai ciudată: 


„Şi câte alte preţioase documente n-ar mai găsi în manuscrise, dacă ar avea 
răbdarea conştienţioşilor scrutători şi obiectivitatea adevăraţilor oameni de 


ştiinţă” (subl. ns.). 

Chendi constată că ambii medici îşi „razimă cercetările lor pe des citatele 
afirmatiuni ale d-lor Caragiale şi Maiorescu despre viaţa dezordonată a 
poetului şi pe crâmpeie din poeziile cunoscute” , dar nu se întreabă: unde sunt 
faptele de nebunie pentru care fusese Eminescu aruncat în balamuc? Din 
moment ce „argumentele” se reduceau la „viața dezordonată a poetului”, nu 
era destul de clar că simptomele „bolii” lipsiseră? Iar dacă lipsiseră, cum de 
nu s-a întrebat nimeni: de ce l-aţi internat pe Eminescu, dacă n-a făcut nimic 
rău? De ce Caragiale a admis ca el să fie folosit ca martor al pretinsei nebunii 
a lui Eminescu? De ce nu a recţionat, atunci când a văzut cum sunt folosite 
pasaje din textele lui? Pentru că era la Berlin? Dar Vlahuţă sau Delavrancea, 
ceilalţi doi „muşchetari”, nu-l puteau suplini? Cu Vlahuţă, Caragiale a avut 
un intens schimb epistolar, care a şi fost publicat, încă de pe atunci. Niciodată 
însă nu a fost abordat cazul Eminescu sub acest aspect. Preferăm să ne oprim. 

Ne întoarcem la Ilarie Chendi (sublinierile ne aparţin): 


„După teoriile d-lui Sunda, orice poet, care mai şi platonizează din când în când, 
mai visează la lună şi pribegie prin crânguri în căutarea unei ruine, este, trebuie să fie 
epileptic! N-are haz! 

Bolnav a fost el, nenorocitul nostru Eminescu. Ştiu şi eu de la o veche gazdă a mea, 
la care poetul locuise înainte de a intra pentru a doua oară în casa de sănătate, că 
avea nopți neliniştite. Târziu, după miezul nopții, îşi lua un cearceaf sau o plapomă în 
spate şi se plimba prin curte, pe sub tufele dese de liliac înflorit” 


Sare în ochi faptul că, deşi respinge diagnosticul aberant al lui Şunda, 
Chendi nu are, de fapt, un altul, în care să creadă. De altminteri, nici 
Zosin, nici Şunda nu contestă şi nu susţin un diagnostic preexistent, ci 
caută unul, tocmai pentru a suplini această incredibilă lipsă şi a intra în 
„legalitate”. De ce o fac ei? Pentru că, spre deosebire de Şuţu sau Isac, spusele 
lor nu atrăgeau nici o răspundere, întrucât nu ei semnaseră pentru închiderea 
lui Eminescu în balamuc şi nu ei îi administraseră în cantităţi uriaşe 
medicamente extrem de toxice, de care acesta nu avea nevoie. 

Parcă speriat de perspectiva deschisă de absenţa unei diagnoze ferme, 
oficiale, stabilite în mod legal, pe când Eminescu mai trăia, Chendi adaugă 
că, totuşi, „Bolnav a fost el, nenorocitul nostru Eminescu” . Chendi ştie că ar 
fi existat boala-lui-Eminescu, dar atât. Mai mult, lucrări precum cele ale lui 
Zosin sau Şunda îi arată că acest zvon nu are la bază manifestări incontestabile 
de nebunie, cunoscute de toată lumea. El parcă ar vrea să se auto-convingă 
de adevărul unor fapte pe care nu cutează să le pună la îndoială. De aceea şi 
aduce singura „dovadă” de care avea ştiinţă: Eminescu ar fi avut „nopți 
neliniştite”. Relatările sunt de perfectă normalitate, care nu mai lasă loc 
vreunei suspiciuni. Faptul că I. Chendi încearcă să le prezinte drept „simptom” 
nu este, neapărat, dovadă de rea-credinţă. Mai mult sau mai puţin convingător 
chiar pentru sine, poate că astfel îşi explica el lucrurile. Ocolind întrebările 
tranşante, repetă şi el refrenul pe care îl murmură toţi: „Bolnav a fost el, 
nenorocitul nostru Eminescu”... 

La urma urmei, ce-i povestise „doamna L.” că ar fi făcut Eminescu mai 
neobişnuit? Uneori, „după miezul nopții ... se plimba prin curte”. Multora li 
se poate întâmpla să iasă uneori noaptea la aer, fără ca asta să-i facă 
somnambuli voiajori pe crestele caselor. Cu atât mai puţin, asta ar fi ceva 
tipic sifiliticului ori beţivului, care sforăie ne-ntors. Din formularea lui Chendi, 
nu reiese că „doamna L.” l-ar fi suspectat pe Eminescu de nebunie, de sifilis 
ori că ar fi alcoolic, deşi această ultimă incriminare, formulată de Zosin şi 
acceptată de Chendi din considerente care ne scapă, se depista cel mai uşor, 
mai ales de către o gazdă care doarme cu un ochi patrulând pe pervaz. Or, 
Ilarie al nostru nu pretinde că „doamna L.” l-ar fi văzut pe Eminescu vreodată 
ameţit, să zicem. Şi ea nu avea de ce să-l mintă. Mai mult, dacă s-ar fi lăsat 
furată de opinia generală, cum au făcut atâţia şi atâţia distingi literați, ar fi 
amplificat unele mărunţişuri sau le-ar fi dat interpretări năstruşnice. (Până şi 
Panu, care nu l-a iertat nici după moarte, recunoaşte că „bea foarte puţin” .) 

Relatarea doamnei L. sună foarte credibil, dar, spre deosebire de Chendi, 
nu vedem nimic nefiresc în faptul că, în nopţi în care nu-i venea somnul sau 
voia să facă o pauză pentru a respira aer proaspăt, Eminescu ieşea din casă, 
plimbându-se puţin prin curte. Folosirea unui cearceaf sau a plapumei puse 
pe spate, departe de a constitui o dovadă că ducea cu sine „răul ereditar”, 
sifilisul şi alcoolismul, făcute pachet de mult-necăjitul Zosin, se poate explica 
lesne. Din moment ce în casă mai era nevoie de plapumă, înseamnă că afară 
era destul de rece, aşa că ne-am putea imagina că Eminescu se înfăşura cu ea 
pentru că-i era mai comod decât să îmbrace mai multe rânduri de haine doar 

pentru ca să aibă ce da jos peste numai câteva minute, iar ora înaintată, 
când doar caraula mai umbla pe străzi, îi risipea teama că ar putea fi 
văzut într-o postură mai puţin obişnuită. Faptul că prefera să meargă „pe 
sub tufele dese de liliac înflorit” este la fel de firesc, dat fiind atât de 
plăcutul parfum al florilor. 

Eminescu a venit în Bucureşti în 12, cel târziu 13 aprilie 1888. Liliacul, 
pe lângă tufele căruia povesteşte „doamna L.” că s-ar fi plimbat el în unele 
nopţi, înfloreşte spre sfârşitul lui aprilie, fiind în plină floare în luna mai. Prin 
urmare, dacă această necunoscută spune adevărul, Eminescu trebuia să-i 
devină chiriaş cel târziu în ultima lună a primăverii. N-ar fi fost deloc imposibil. 
În România acelor vremuri, două erau momentele din an în care se făcea 
majoritatea schimbărilor de locuinţă: de Sfântul Gheorghe (23 aprilie) şi de 
Sfântul Dimitrie (26 octombrie). Prin urmare, dacă Eminescu a sosit pe 
12-13 în Capitală, este posibil ca el să fi stat în Calea Victoriei, alături de 
Panu, timp de vreo două săptămâni, după care, fie pentru a scăpa de 
vecinătatea acestuia şi a redacţiei lui indiscrete prin natura profesiei, fie din 
alte motive, să se fi mutat în Ştirbei Vodă. 

De acord, „doamna L.” putea să fabuleze. Ea putea să povestească multe 
despre Eminescu, chiar fără a-l fi văzut vreodată faţă către faţă, căci există şi 
asemenea oameni. Într-un asemenea caz, obligatoriu, Eminescu ar fi stat în 
gazdă la altcineva, care putea lesne dovedi că „doamna L” minte. Nimeni 
însă, absolut nimeni nu a reacţionat. Restul presei a tăcut şi ea chitic, deşi 
miza era mare, iar rolul ei teoretic era cu totul altul. S-ar zice însă că subiectul 
nu trebuia dezbătut, la rădăcina lui aflându-se crunte încălcări ale Legii. 

Dacă miră ceva în declaraţia culeasă şi publicată de Chendi în 1899, 
acesta e faptul că misterioasa doamnă L povesteşte cum ea, personal, a strâns 
manuscrisele chiriaşului şi le-ar fi împachetat, dându-le apoi unor 
necunoscuţi, care-i bătuseră în poartă. Nici un cuvânt despre alte bunuri. În 
esenţă, spusele ei sunt de natură să-l dezarmeze pe cel care ar intenţiona să 
caute ultimele manuscrise ale lui Eminescu şi să convingă că acesta nu avea 
decât un maldăr de hârtii scrise şi hainele de pe el. Chiar aşa să fi fost? De 
asemenea, „doamna L” nu spune nimic nici despre vreo intervenţie legală a 
autorităţilor, a succesorilor ori a curatorilor (care, cerând Tribunalului să-l 
dea pe Eminescu în grija lor, îşi asumau obligaţia de a-i apăra interesele). Să 
fie cursivele informaţii provenite de la proprietăreasa din Ştirbei Vodă o simplă 
poezie, uşor de memorat? 

Profesioniştii şterg urmele 


Să recitim o afirmaţie a lui Ilarie Chendi: 
„După moartea lui Eminescu ... într'o zi au venit trei domni...” 


Chiar au fost manuscrisele ridicate „După moartea lui Eminescu”, nu 
înainte? 

Credem că, într-adevăr, în poarta casei doamnei L au apărut unul sau 
mai mulţi necunoscuţi, credem şi că faptul s-a petrecut după un eveniment 
important, dar ne îndoim că vizita ar fi fost după decesul lui Eminescu, mult 
mai plauzibil părându-ne să fi fost curând după sechestrarea lui. 

Să începem cu un aspect care priveşte esenţa chestiunii: au existat 
manuscrisele invocate de necunoscuta proprietăreasă din Ştirbei Vodă? 
Evident, da. Şi asta din mai multe motive. Eminescu reintrase în publicistică 
(nimeni nu poate susţine că îşi scria articolele în redacţie — care din ele? —, 
când se cunoaşte că dintotdeaua a preferat tihna propriei locuinţe, şi ne vine 
greu a crede că nici unul dintre ele nu a fost rescris). De asemenea, lucrase la 
piesa Laïs şi la diverse poezii („are încă o mulțime de poesii inedite” , anunţă 
Familia la 29 ianuarie 1889) — altă realitate incontestabilă, care presupune 
prezenţa unor manuscrise. (Cele 15.000 de pagini furate din lada lui atestă 
că Eminescu nu distrugea manuscrisele, chiar dacă textele pe care le conţineau 
fuseseră publicate.) Ştiind de la alde Panu cât de mult a citit Eminescu în 
ultimele 9 luni de libertate, petrecute la Bucureşti, şi cunoscând din alte 
manuscrise convingerea lui: „Ideea cum îți vine trebuie scrisă”, nu putem să 
credem că în toată această perioadă nu ar fi făcut nici o consemnare. 

Cea mai puternică dovadă că Eminescu avea în casă o călimară de care 
se şi folosea rămâne poate mărturia Harietei: „Bălduca [aflată la Botoşani, 
timp de peste o lună — n. ns.] îmi trimite să cetesc în fie-care zi scrisoarea 
lui...” (27 noiembrie 1888). Dacă Eminescu îi scria aproape zilnic Veronicăi, 
de ce răspunsurile ei nu au fost găsite? De ce nu au ajuns şi ele la Academie? 

Toate acestea demonstrează că, în ziua în care Eminescu a fost din nou 
sechestrat în Bucureşti, la ultimul lui domiciliu — oricare ar fi fost acesta — 
se găseau şi manuscrise, toate ulterioare anului 1883. Prin urmare, 
„doamna L” nu minte atunci când afirmă că în locuinţa lui Eminescu se afla 

un număr nedefinit de pagini de manuscris. Câte anume? E mai puţin 
important acum. 

Al doilea aspect al chestiunii priveşte momentul în care respectivele 
manuscrise au fost predate de către gazdă celor trei inşi fără identitate. 

Cel care a intrat în posesia manuscriselor a avut în mod cert intenţia de a 
le păstra numai pentru sine (dovadă, aşa a şi procedat). Cineva care urmăreşte 
să obţină manuscrisele şi/sau corespondenţa cuiva profită de prima ocazie 
ivită pentru a le înhăţa şi nu-şi anunţă public reuşita. În cazul nostru, îşi 
imaginează cineva că respectivele manuscrise şi epistole puteau încăpea pe 
mâna altcuiva decât Maiorescu, fără ca acesta să aibă vreo reacţie? Cum ar 
mai rămâne atunci cu ideea că în 1883 i-ar fi oprit lada cu manuscrise pentru 
a face un bine posterităţii? Pe de altă parte, magistrul (ministru, la vremea 
sechestrării lui Eminescu) a ştiut de la bun început că, odată ajuns din nou la 
discreţia lui Şuţu, „protejatul” nu va mai ieşi viu din ospiciu. El nu îşi putea 
permite să aştepte luni de zile ca victima să se sfârşească, deoarece exista riscul 
ca, într-un context neprăvăzut, altcineva să i-o ia înainte, preluând de la gazdă 
manuscrisele atât de importante pentru el (ei?). De aceea, credem că 
necunoscuţii trimişi să le „recupereze” au vizitat-o pe „doamna L” curând 
după sechestrarea lui Eminescu. 

Un alt indiciu în acest sens: cei „trei domni” nu au fost nici oameni ai 
Legii, nici persoane pe care gazda să le mai fi văzut. Ei s-au prezentat ca 
fiind „«prieteni» ai poetului” . Ne amintim că în iunie 1889 demersurile pentru 
interzicerea lui Eminescu erau avansate (fusese stabilită şi componenţa 
consiliului de familie, fără ca Eminovicii să fi fost anunţaţi). Totodată, reacţia 
gazdei era teoretic imprevizibilă. De aceea, ar fi fost mult mai sigur pentru 
respectivii indivizi să apeleze la calitatea de curatori, care, chiar dacă nu 
apucase să fie bătută în cuie de judecător, putea fi folosită spre a crea aparenţa 
unor drepturi legale asupra bunurilor lui Eminescu. Deoarece s-au 
recomandat doar prieteni, pare mai credibil ca apariţia lor să fi fost anterioară 
începerii de către magistru a demersurilor de interzicere a „bolnavului”. 

În sfârşit, un argument că, în clipa în care Eminescu se stingea la Şuţu, 
manuscrisele lui erau depozitate cine ştie unde, unde fuseseră deja răsfoite 
cu interes, ne oferă familia lui. La 13 aprilie 1909, Victor Eminescu îi trimite 
lui Corneliu Botez o epistolă în care se referă la bunurile care s-au găsit „la 
moartea lui Mihai”. Chiar dacă există unele motive pentru care să fim 
rezervaţi faţă de relatările acestui nepot dinspre frate, un lucru rămâne 
indubitabil: tatăl lui, Matei — moştenitor legal, intrat însă nu se ştie când şi nu 

se ştie cum în posesia unei părţi din biblioteca lui Eminescu — n-a afirmat 
niciodată că ar deţine manuscrise cuprinzând texte inedite. De asemenea, la el n- 
a ajuns nici un colţ de scrisoare trimisă lui Eminescu de Veronica sau de altcineva. 
Concluzie temporară: spre deosebire de celelalte bunuri, manuscrisele 
au fost ridicate înaintea decesului, de mâini grăbite, care ştiau ce caută. 


Adrese fără adresă 


Mulţi autori elimină complet din calcul adresa din Ştirbei Vodă. Cu toate 
că nimeni nu a dovedit că Eminescu n-ar fi locuit într-un imobil de pe acea 
stradă, i se dă crezare lui G. Panu, care afirmă: 


„Prin 1888-1889 Eminescu este adus în Bucureşti. Întâmplător el îşi ia o odăiță 
într-o mare casă mobilată din Calea Victoriei, unde era tipografia şi redacția «Luptei» 
şi unde aveam şi eu apartamentul. Eminescu ca să se coboare jos în stradă trebuia să 
treacă prin culoarul pe unde locuiam, prin urmare aveam ocazia foarte des să-l văd. Nu 
mai era nebun ca înainte (nimeni n-a întrebat: dar cum anume era „Înainte” ?— n. ns.), dar 
era într-o stare de prostaţiune, din care rar, foarte rar ieşea. Mă interesam să ştiu cum îşi 
petrecea ziua. Şedea închis într-o odaie toată ziua, având plăcere de a citi numai cronicile 
tării precum şi toate scrierile atingătoare la istoria acestor ţări, încolo nimic nu-l mai 
interesa. Evita societatea oamenilor şi chiar a prietenilor.” 


Despre această locuinţă vorbesc mulţi, contemporanii noştri, ca V. Z. 
Teodorescu, ştiind dumnealor că ar fi fost „închiriată de la Herman 
Weinberger de către tânărul critic literar Nicolae Petraşcu care obținea de 
la Corpul Diplomatic din cadrul Ministerului Afacerilor Străine sumele pentru 
ajutorarea discretă a poetului Mihail Eminescu” . Aşa cum am arătat în pagini 
anterioare, pretinsul ajutor bănesc primit de Eminescu de la Ministerul de 
Externe, unde se-ncrunta doar P. P. Carp (al cărui şef de cabinet era Petraşcu), 
constituie o dezinformare ordinară, lansată de extraordinarul A. Z. N. Pop. 
Reamintind că sluga intelectuală numită N. Petraşcu a acceptat să intre în 
jocul lui Maiorescu pentru a prelua drepturile băneşti ale lui Eminescu de la 
Socec, siliţi de împrejurări, reproducem din nou „dovada” lui A. Z. N. Pop: 


«L. n. 50. Am primit suma de lei noi cincizeci de la d. M. Eminescu, plata chiriei de 
la 5 Iuliu până la 5 August 1858. 
Herman Weinberger»." 


Departe mai merge neruşinarea, dacă o chitanţă eliberată lui Eminescu 
ajunge să fie declarată probă materială că banii ar fi fost plătiţi de... Petraşcu! 

Există vreun ins alfabetizat care să nu poată redacta o chitanţă identică? Din 
formulare lipsesc atât adresa, cât şi orice element care să convingă că într-adevăr 
Herman Weinberger (a cărui existenţă reală rămâne plauzibilă, dar nu a fost 
dovedită) i-ar fi înmânat lui Eminescu însuşi această hârtiuţă. Cum ştim cât 
de ticălos a fost Petraşcu, pe ce considerent am elimina ipoteza că acesta a 
fost beneficiarul real al sumei date unui anume Herman Weinberger — sumă 
pe care, dacă tot erau Externele mai miloase decât Biserica, o putea deconta 
pentru sine de la invocatul Minister al Afacerilor Străine, unde avea amici? 
Un motiv suplimentar pentru a pune această întrebare îl constituie şi relatarea 
lui Moses Gaster (pentru care nu băgăm mâna în foc, dar care există): 


„Cineva care a făcut parte din guvernul în care el [Kogălniceanu] era ministru de 
externe mi-a povestit că se ducea la casa cu bani în care erau ţinute fondurile pentru 
serviciile secrete, pe vremea aceea doar în aur şi, umplându-şi buzunarele, spunea: «Nu 
trebuie să le permitem hoţilor aceia care vor veni după noi să fure proprietatea națiunii». 
Asta în timp ce lua cât putea” (vezi Din vremurile de altădată). 


Dacă privim preţul locuinţei, remarcăm că Eminescu, într-o perioadă în 
care ni se spune că ar fi stat foarte rău cu banii, era dispus să plătească cu 25 
la sută mai mult decât în perioada ieşeană, când, se zice, avea asupra lui o 
rezervă bănească de peste 1.500 de lei, dovadă raportul lui Missir către 
Maiorescu: 


„I-am propus atunci să se mute singur într-o odaie mobilată, şi fiindcă era o 
asemenea odaie în casa unde şed eu, am voit să-l aduc la mine. Aceasta i-ar fi plăcut, 
dar n-a avut energia să o voiască, nici energia să se despărțească de 40 de franci pe 
lună... (...) Trebuie să ştiţi că el are acum cel puţin 1.500 fr. asupra sa...” (13 mai 1884). 


Să zicem însă că şi pe atunci între laşi şi Bucureşti exista o diferenţă de 
tarife substanţială (chit că, în manuscrisul 2255, aşa cum arată Călinescu, există 
dovada că în toamna lui 1878, când, de bine, de rău, avea un salariu, Eminescu 
plătea o chirie de 45 de lei). Pe de altă parte însă, nemaiavând cu sine o bibliotecă 
atât de mare ca în 1883 şi, în general, având mai puţine „buclucuri”, şi spaţiul 
necesar era mai mic. La urma urmei, aspectul rămâne derizoriu faţă de o 
realitate cel puţin curioasă: istoricii literari ne învaţă că Petraşcu i-ar fi plătit 
lui Eminescu chiria, dar Petraşcu însuşi, care a spus multe pe seama lui 
Eminescu, nu a pretins niciodată acest lucru, nu invocă numele lui Herman 
Weinberger şi nici nu dovedeşte în vreun fel că ar fi cunoscut exact adresa/ 
adresele lui Eminescu din Bucureşti, în 1888-1889. Lipsa acestor informaţii, 
a acestor elemente concrete, pe care el trebuia să le fi deţinut, este cu atât 

mai surprinzătoare, cu cât Petraşcu a încercat fel şi chip să se prezinte ca un 
intim al lui Eminescu şi ca o persoană care s-a străduit să-l ajute. Cum îi 
putea plăti chiria, cum zic unii, fără să ştie unde locuieşte? 

Istoricii literari raţionează cam aşa: din moment ce G. Panu afirmă că 
Eminescu ar fi ocupat o odăiţă de lângă apartamentul lui, iar N. Petraşcu 
prezintă o chitanţă către un Weinberger, înseamnă că Weinberger era 
proprietarul locuinţei din Calea Victoriei. Punct. 

(Dar dacă, bunăoară, această chitanţă are doar menirea de a ne îndepărta 
de „doamna L” , importantă poate nu atât prin ceea ce i-a relatat lui I. Chendi, 
cât prin ceea ce nu i-a spus?) 

Nu avem nici forţa, nici timpul necesar unei cercetări mai amănunțite, 
deşi provocarea este mare. Undeva, într-un raft al Arhivelor Naţionale s-or 
găsi şi documente care să cuprindă lista celor care locuiau pe Ştirbei Vodă la 
acea vreme, s-o găsi şi numele Hermann Weinberger (dacă a existat — şi 
credem că da), în fine, pot ieşi la iveală multe lucruri neaşteptate (nu neapărat 
toate legate de Eminescu). Din păcate, biografii nu îşi fac timp şi pentru aşa 
ceva. Dar căile de lumină se confundă uşor cu căile iluminate de-un interes 
meschin, părând să fie o fatalitate: intrăm în lume prin câte-o uşă proprie, 
croită după statura fiecăruia şi, de multe ori, intrarea coincide cu ieşirea... 

În cazul în care chitanţa semnată Hermann Weinberger i-a fost eliberată 
lui Eminescu, aşa cum scrie negru pe alb, evident că ea s-a aflat în locuinţa 
acestuia. lar dacă Petraşcu a intrat în posesia ei, prima ipoteză care-i vine 
oricui în minte este că el a fost unul dintre cei „trei domni” , care s-au prezentat 
la „doamna L.” „spre a ridica manuscrisele lui Eminescu, în calitate de pretinşi 
prieteni. Ideea este cu atât mai credibilă, cu cât există precedentul, în care 
aceeaşi slugă intelectuală, mereu fremătând după bani şi după onoruri, fusese 
trimisă să ridice (şi să semneze de primire, că nu degeaba era Maiorescu 
avocat!) banii datoraţi de Socec lui Eminescu. Şi, când ne amintim că un 
asemenea individ ne-a reprezentat Ţara peste hotare, ştiind că sacul şi peticul 
se-aseamănă, putem să nu întrebăm: cei care i-au dat funcţii şi l-au impus 
erau mai breji? 

O ciudăţenie este şi aceea că în volumul VI al colecţiei cuprinzând Studii 
şi documente literare, I. E. Torouţiu publică la început autobiografia lui 
N. Petraşcu, iar de pe la mijloc încolo, corespondenţa acestuia. Între 
documentele grupate sub genericul „Mihai Eminescu cătră Nicolae 
Petraşcu” , toate având un unic izvor, „Arhiva Nicolae Petraşcu”, se află şi 
chitanţa prezentată mai sus, dar nu şi „altele două din septembrie, una din 5 

octombrie, iar alta din 9 decembrie 1888", aşa cum afirmă G. Munteanu. 
Fără a contesta că G. Munteanu a văzut, poate (nu ne spune unde), şi cele 
patru chitanţe amintite în plus, ne întrebăm: de ce Petraşcu nu le-o fi dat 
tiparului, atunci când generosul Torouţiu i-a pus la dispoziţie aproape un 
întreg volum, care însumează peste 500 de pagini? Le-a pus Cineva „în 
arhiva lui Petraşcu”, după moartea acestuia (1944)? S-au găsit celelalte la 
Altcineva? Altcineva, cine? Acelaşi care i-a trimis şi pe cei „trei domni” 
la ultima gazdă a lui Eminescu, să facă şi acolo „curat”? Acelaşi care-l 
căutase şi pe M. Gaster de manuscrise? 


„N-am dus niciodată casă bună” 


Este foarte posibil ca, imediat după sosirea în Capitală, prin cine ştie ce 
împrejurare, Eminescu să fi stat un timp şi la adresa indicată de Panu, în 
Calea Victoriei. Panu nu spune nici că acela ar fi fost singurul lui domiciliu 
bucureştean (caz în care ar fi greu de crezut că manuscrisele lui Eminescu 
puteau fi ridicate de la acesta de acasă fără ca Panu şi redactorii de la Lupta, 
aflaţi în aceeaşi clădire, să ştie cine anume le-a luat), dar nici că s-ar fi mutat. 
Ce n-a avut curaj să spună Panu, zic autori ca V. Z. Teodorescu, stabilind 
fără ezitare: „Din primăvara anului 1888 şi până în ianuarie 1889, revenind 
pentru o temporară activitate ca «redactor» la ziarul «România liberă», 
[Eminescu] a locuit în Piaţa Teatrului Naţional, în casa Mercuş”, tra-la-la... 
şi tot aşa! 

În ceea ce priveşte relaţiile lor directe, G. Panu recunoaşte ceea ce oricum 
ştia toată lumea în epocă şi caută să se prezinte drept un filantrop care oferă 
o supă săracilor: 


„La început Eminescu mă evita. Am spus în aceste amintiri că noi la «Junimea» 
n-am dus niciodată casă bună (subl. ns.); eu totdeauna îl consideram mentaliceşte un 
zdruncinat de geniu — dacă voiţi —; el simţea oarecare antipatie pentru felul meu de a 
gândi şi de a mă exprima. 

Cu toate acestea, am căutat, în noua ocazie care mi se prezenta, să-l cultiv, simțeam 
o imensă milă pentru nenorocirea lui şi voiam să ştiu până la ce grad nenorocirea este 
ireparabilă. Îl pofteam la mine la masă, refuza de două ori şi venea numai o dată. La 
masă erau totdeauna colaboratorii de la «Lupta» şi alte persoane. El şedea jenat, 
timid, cu ochii în jos şi nu vorbea aproape deloc. La întrebările ce i se făceau, el 
răspundea prin un «da» sau «nu», şi cu toate acestea toată lumea îi arăta stimă şi 
dragoste.” 

Că Panu l-a socotit pe Eminescu „zdruncinat” credem. Dar că pentru el 
a fost unul „de geniu” înainte de a fi astfel declarat de toţi ceilalţi, ne îndoim. 
Nici măcar în pretinsa lui „imensă milă” nu credem. Şi asta nu doar pentru 
că nu s-ar fi manifestat decât prin a-l invita uneori la masă (unde, din descrierile 
existente, era mai mult punct de atracţie exotică), cât pentru că Panu vorbeşte 
de „nenorocirea lui”, declară că avea şi el ambiția să-l măsoare pe Eminescu 
pe dinăuntru, spre a afla „până la ce grad nenorocirea este ireparabilă” , dar nu 
oferă nici un rezultat al interesantelor lui studii. Era sau nu „ireparabilă” ? 

E drept că una dintre marile surse de probleme pentru Eminescu pare să 
fi fost neputinţa lui de a refuza solicitarea celorlalţi, indiferent de raporturile 
în care se afla cu aceştia şi indiferent de prețuirea pe care le-o acorda. Pe cei 
mai mulţi, Eminescu nu îi agrea fiindcă îi considera „prea zgomotoşi”, iar 
Panu, pe care niciodată n-a dat prea mulţi bani şi care nu cu mult timp în 
urmă găzduise elucubraţiile lui C. Mille, nu avea de ce să-i fie mai drag. Nu 
pretindem că am şti cum a gândit Eminescu, dar e limpede că dacă acesta 
prefera să stea ceva mai departe de Panu, soluţia era foarte simplă: să schimbe 
gazda. În opinia noastră, amintirile de mai sus rămân o literatură de slabă 
factură, dar nu excludem posibilitatea ca, pur accidental ori forţat de 
împrejurări, Eminescu să fi participat la vreo întrunire precum cea la care se 
referă Panu. 


Harieta îl contrazice pe Panu 


Petraşcu nu pare să fi ştiut nici că locuinţa lui Eminescu ar fi fost vreodată 
alături de „tipografia şi redacția Luptei”, cum scrie Panu în Amintiri de la 
«Junimea» din laşi, după cum nu scrie nici că ar fi fost vecin cu acesta din 
urmă, deşi detaliul nu era complet lipsit de importanţă. Să fi uitat Petraşcu? Să 
fi exagerat sau chiar să fi minţit Panu? 

Să ne uităm din nou peste cuvintele lui Panu. „Prin 1888-1889 Eminescu 
este adus în Bucureşti”, afirmă el şi inexactitatea afirmației: „este adus” 
arată că autorul nu e obiectiv. „Nu mai era nebun ca înainte, dar era într-o 
stare de prostațiune, din care rar, foarte rar ieşea”, mai spune Panu şi noi 
întrebăm: când l-a văzut el pe Eminescu „nebun” şi ce făcea acesta de l-a 
convins că ar fi alienat? Mai mult, Panu afirmă că Eminescu ar fi ieşit „foarte 
rar” din starea „de prostațiune” în care ar fi căzut. Să admitem că Eminescu 
ar fi avut asemenea stări. Cum putea însă Panu să ştie cât durau acestea, din 

moment ce tot el scrie că „şedea închis într-o odaie toată ziua”? Şedeau 
cumva împreună, împărtăşind prostaţiunea? De asemenea, dacă Eminescu 
stătea mereu închis în casă, cum mai avea Panu „foarte des” ocazia să îl 
vadă, atunci când cobora „jos în stradă”? 

Pentru a pune astfel de întrebări elementare, nu e necesară cine ştie ce 
documentare. Nu trebuie să fii cercetător plătit de Stat şi cu atât mai puţin 
unul specializat în... Eminescu. Cât de necesare sunt răspunsurile, aflăm din 
corespondenţa Harietei, care scrie cu totul altceva despre Eminescu 
(sublinierile ne aparţin): 


15 aprilie 1888 — „Oare de ce nu la luat bolnav, să-l caute? Acuma sănătos cred 
şi eu că are gust să fie Doamna Eminescu.” 

26 septembrie — După ce l-a vizitat pe Eminescu, în Bucureşti: „Mihai este bine, 
dar a trebuit să fac multe închinăciuni adoratei lui până 'mi-a permis să-l văd.” 

28 septembrie — „Acuma Mihai fiind mai bine, am stăruit la berecheta de V... să 
stărue ca el să se poseze la Bucureşti ea "mi-a promis, însă nu ştiu de-i drept, având 
destule rezoane a mă ndoi.” 

27 noiembrie — „Mihai este bine şi 'mi-a scris că i s'a votat pensia şi la Senat şi 
anume 250 franci pe lună.” 

7 decembrie — „Domnişoara Adela Andrei, mi-a scris şi *'mi spune că Mihai este 
salvat de ori-ce suferinţă şi că săptămâna viitoare va eşi de sub tipar un ziar literar al 
lui Mihai.” 

30 ianuarie 1889 — „...medicii se’ nşală [în privinta lui M. Pompiliu], fiind că şi de 
Mihai ziceau că creerul îi este paralisat şi astăzi este sănătos.” 

7 martie — „Ce rău a făcut ea [Veronica] de l'a luat pe Mihai de lângă mine. Mi s'a 
spus că este iarăşi plin de bube (repetabilitatea apariţiei bubelor atestă că nu era vorba 
de sifilis — n. ns.). De aceea ce m'am temut, n'a scăpat, pentru că n'a mântuit cura şi 
mizerabila boală s'a ivit cu putere de “i-a luat iarăşi mintea.” (La această dată, Eminescu 
se afla de mai bine de o lună internat în ospiciu, dar nimeni nu se grăbea să precizeze 
unde şi să-i stabilească un diagnostic, deşi Legea interzicea reținerea lui mai mult de trei 
zile fără să se raporteze cazul — în maximum 24 de ore — şi fără ca, în cel mult trei zile, 
„uă comisie medicală” special desemnată să emită un document de admitere în ospiciu 
— Decretul 1012, art. 11. Un asemenea certificat era valabil timp de 15 zile. Mai consemnăm 
şi faptul că Harieta n-a fost înştiinţată de autorităţi că Eminescu ar fi „bolnav”, ceea ce 
constituie o dovadă în plus că reținerea lui era ilegală, fiind pusă la cale de duşmani, nu 
de protectori.) 


În ciuda tuturor asigurărilor date de Harieta, noi să-l credem, totuşi, pe 
Panu, deşi acesta recunoaşte că el şi Eminescu n-au „dus niciodată casă 
bună”? Dacă Panu ar fi fost nepăsător faţă de soarta lui Eminescu, era bine 
pentru amândoi. Problema e că Panu i-a fost duşman. El este principalul 

autor care i-a oferit lui Călinescu pretextul pentru a afirma cu siguranţa cuiva 
care le deretica prin casă: 


„Locuia într-o odăiță de la etajul al III-lea al unei case de raport din Piaţa Teatrului, 
dând într-un coridor întunecos, odăiţă la fel cu toate cele pe care le avusese, şi mergea 
în haine mistuite, cu încălțăminte desfundată şi pălărie cu orificii, deşi, trecând cu 
vederea trista condiția de a trăi din mila altora, în nici un chip nu este credibilă 
legenda mizeriei poetului, deoarece ştim sigur că era urmărit pas cu pas de prieteni, şi 
N. Petraşcu era însărcinat de «Junimea» să-i aţină calea şi să-i dea numai atâți bani 
câți îi erau de trebuinţă. Eminescu mergea la teatru şi pe la cafenele şi declama uneori 
prietenilor pasaje întregi din Eneida lui Vergiliu, înlocuind astfel cu învârtirea automată 
a memoriei procesul gândirii spontane. Din vechea personalitate îi rămăsese mişcări 
intelectuale subconştiente. Se închidea, aşadar, în casă şi citea mai toată ziua cronici 
şi scrieri istorice, fiindcă avea încredințarea că trecutul nostru este un şir neîntrerupt 
de martiri.” 


Din toate mizeriile acestea care doar puse pe muzică n-au fost, singura 
informaţie plauzibilă este aceea că Eminescu „era urmărit pas cu pas”. 
Imaginea unui Petraşcu cu chip de pompă de benzinărie, tăindu-i calea lui 
Eminescu, ca o maşină a Poliţiei care prinde infractorul, spre a-i cântări rapid 
buzunarele şi necesităţile şi, în funcţie de rezultat, a-l alimenta fix cu suma 
trebuitoare până la următoarea întâlnire, după care demara în trombă, 
scăpărând ca girofarul, poate fi folosită în desene animate, dar nu în istoria 
literară. Că Petraşcu, tânăr cu buzunarul în formare şi dornic să iasă din 
anonimat pe orice căi, accepta să bată străzile după Eminescu rămâne posibil, 
mai ales că „divinul” declară că ar şti „sigur” acest lucru (de la cine, oare?). 
Numai că, dac-a fost aşa, începe să ne atragă şi mai mult atenţia ceea ce pare 
să fi fost completa dedicare a lui Eminescu studiului izvoarelor istorice. Că 
îşi schimbase stilul gazetăresc au aflat chiar şi cei care nu i-au citit articolele. 
Dar ideile şi principiile, recunosc absolut toţi, rămăseseră nealterate. De aceea, 
este posibil ca unii să fi ajuns aproape să regrete că nu mai ataca deloc 
persoane, ci se pregătea să abordeze exclusiv probleme. Genul lui de 
documentare ne aminteşte că în marea sa bibliotecă furată de Maiorescu 
exista o impresionantă colecţie de manuscrise vechi (o spune Moses Gaster) 
şi că intenţiona să meargă în Ardeal, cu gândul de a afla ceva — nu ştim ce 
proiecte avea, căci între noi şi el s-a interpus filtrul numit Maiorescu. În 
cronicile şi scrierile istorice la care se referă Panu, găsea argumentul imbatabil, 
găsea exemplul, găsea puncte-cheie, care indicau cu forţa faptului petrecut 
fie progres, fie involuţie, justificându-i afirmaţiile mai vechi sau mai noi. 

Istoria reală rămâne cel mai bun sfetnic. Problema e că trebuie s-o cunoşti. 
Iar ca s-o cunoşti, trebuie s-o cercetezi. S-o cercetezi direct, nu să înghiţi 
grăunţele altora ca gâsca pusă la îndopat. 

Dacă Panu nu minte, în urma lecturii vechilor documente, Eminescu 
trăsese o primă concluzie: 


„Panule ... istoria poporului nostru, trecutul lui, tot, tot, este un şir neîntrerupt de 
martiri” . 


Părerea lui l-a lăsat rece pe buimacul Panu, care o consemnează tot ca pe 
un fel de dovadă că n-ar fi stat prea bine cu sănătatea. Nu facem aprecieri 
asupra măsurii în care Eminescu are sau nu dreptate, dar reținem că el îi 
socotea pe români „martiri”. Pentru ca un neam întreg să fie martir, el trebuie 
să fie martirizat. Chiar dacă am reduce sensul cuvântului strict la suferinţa 
morală, tot rămâne întrebarea: martirizat de cine? lar dacă ne amintim că 
mai sus tocmai am prezentat un citat ales de G. Munteanu din articolul Jar 
iconarii (România liberă, 20 noiembrie 1888): „Cauzele care ar putea slăbi 
siguranța statului român sunt cu totul de altă natură: sunt economice şi 
sociale”, înţelesul dat de Eminescu martiriului ar depăşi sfera sufletului 
fiecăruia. În fond, factorul economic îl determină în bună măsură pe cel 
social şi, tot el, influenţează — şi prin acesta, dar şi direct — viaţa morală. Cine 
ştie ce-or fi cuprins manuscrisele lui Eminescu referitor la această chestiune, 
care-l preocupa atât de tare? Oricum, consemnările lui nu au fost ascunse 
(distruse?) chiar degeaba. Faptul că — aşa cum am arătat — Călinescu nu ştie 
despre ultima şedere a lui Eminescu în Capitală decât că România liberă i-ar 
fi oferit „200 de lei pe lună, mai mult ca ajutor”, iar G. Munteanu repetă fără 
teamă de penibil ori de ziua de mâine că redactorii acestei foi l-ar fi luat pe 
Eminescu „printre ei mai mult simbolic, pentru a-i oferi un subsidiu lunar 
de 200 de lei” poate face rău imaginii lui Eminescu, dar nu schimbă adevărul. 
Ce se vorbea pe-atunci în mediile gazetăreşti? Să mai cităm şi din ziarele 
vremii, nu numai din istorici literari: 


„ În domeniul istoric şi făcuse un fel de specialitate din aşa numitul 
«jus olachale (dreptul român)». Mulţi '] au auzit vorbind adesea în această 
privință şi este probabil, ca dânsul să fi adunat şi material pentru a începe o 
lucrare serioasă în această direcţiune” (Fântâna Blanduziei, 23 iulie 1889 
— vezi autenticul articol intitulat Memoriu asupra lui Eminescu). 

+ 

Atunci când se cere românilor să-şi imagineze că Eminescu şi-ar fi plătit 

chiria din mărunţiş aruncat de un veleitar nesemnificativ ca Petraşcu, chipul 

adevăratului Eminescu este deformat în mod deliberat, până la batjocură. 
Celor care au uitat, le amintim, între altele, că Eminescu o fi fost el tăcut 
atunci când, după mari insistenţe, accepta să stea în câte un grup precum cel 
al redactorilor de la Lupta, dar că niciodată nu s-a lăsat umilit. Eminescu a 
cerut bani cu împrumut sau şi-a pus ceasul de aur amanet, dar niciodată nu a 
cerut pomană, până şi lui Morţun, singura persoană căreia îi cere sprijin 
bănesc, adresându-se numai în temeiul unei înţelegeri prealabile privind 
editarea operei sale. Demnitatea lui era cu atât mai greu de înfrânt într-un 
context în care Veronica, a cărei prezenţă îl potenţa, nu îl inhiba, pare să fi 
fost mereu împreună cu el, altminteri Harieta neavând de ce să-i facă 
„închinăciuni” pentru a-şi vedea fratele. Tăcerea impusă asupra modului în 
care Eminescu şi Veronica îşi petreceau timpul, precum şi a intenţiilor lor 
este nefirească şi ea ne aduce aminte de faptul că Maiorescu a reţinut pentru 
sine întreaga corespondenţă a lui Eminescu, pe care a „uitat” să o predea 
Academiei Române, iar aceasta s-a sfiit să i-o ceară. În locul acestor scrisori 
care ar fi putut clarifica lucrurile, sub pretextul că i-ar recompune cât mai 
fidel viaţa au apărut felurite scrieri otrăvite, à la D. Teleor. Nici una nu o 
prezintă însă şi pe Veronica, nici una nu îi aminteşte numele, de-ai zice că ea 
murise înaintea lui (dovadă că Eminescu intuise bine atunci când îi scrie că 
inamicii lui vor căuta să o facă şi pe ea să sufere). Or, Harieta demonstrează 
cu prisosinţă cât de strânsă era legătura lor. 


Călinescu — publicat, dar necercetat 


Faţă de personaje precum Călinescu cu greu reuşeşti să-ţi păstrezi 
cumpătul. Îl poţi înţelege pe Grama, care, poate şi unde era „canonic şi 
scriitor bisericesc (n. 1850 f 1896), prof. de istoria bis. şi drept canonic la 
Fac. Teologică, rector al Sem. Teologic din Blaj” (Minerva), l-a socotit pe 
Eminescu un jug ruşinos pentru poporul român şi un pericol pentru tineret, 
dar numai din cauza operei. El nu l-a batjocorit pornind de la tot felul de 
zvonuri, n-a râs de „nebun”, cum fac unele canalii. A fost extrem de dur, dar 
a avut bunul-simţ de a nu-i număra porii şi găurile unei pălării pe care n-a 
văzut-o niciodată şi nu a pretins în mod stupid că se închidea în casă, ca să... 
bată mai bine cafenelele (unde, de tăcut ce era, declama din Eneida — probabil, 
urcat pe masă, cu o portavoce în mâna stângă, dreapta fiind ocupată cu 
agitarea unui tricolor găurit de molii). 

Ni se reproşează insistent că l-am ataca dur pe Călinescu. Repetăm: noi 
suntem de vină că el şi-a mulat morala astfel încât, indiferent cât noroi ar 
arunca în indiferent cine, el să stea bine şi cu buzunarul şi cu faima? Noi 
suntem de vină că n-a avut curajul opiniei proprii, atunci când aceasta nu 
coincidea cu interesul politic? Noi i-am scris textele în care personaje sinistre 
ca Stalin apăreau drept bunici blânzi, salvatori ai omenirii? Credem că mulţi 
au fost fascinaţi de ceea ce le spunea la cursuri! Foarte posibil ca dintre 
colaboratorii şi subalternii lui, mai vârstnici sau mai tineri, unii să rememoreze 
cu plăcere clipa în care, de Sărbători, jucau câte un rol scris de „divin” sau 
beau un pahar cu şampanie („Avea ceva de demiurg” , zice D. I. Suchianu, 
„Mi-l alesesem drept guru ideal”, adaugă D. Micu, „Vedeam în el un geniu”, 
zice şi T. Vârgolici, iar Cornelia Ştefănescu simte ceva ciudat: „Mulțumită 
lui, m-am născut a doua oară”, amintindu-şi cu sufocantă nostalgie: ,„...ne 
lua pe toți şi mergeam la Capşa, sau la Nestor şi ne dădea să mâncăm 
lucruri bune” — subl. ns.). E problema dumnealor, sunt amintirile dumnealor, 
de care ne pare sincer rău, ca de orice iluzie frumoasă. Şi, dacă iluzia ar fi 
fost generală, poate că încă am mai fi stat pe gânduri, nu pentru că pe cât de 
frumoase sunt picioarele celor care vestesc victoria, pe atât de nesuferită e 
vocea celui care te deşteaptă dintr-un vis amăgitor. Domnii care ne sugerează 
că, poate, n-ar fi rău să lăsăm unele neadevăruri la locul lor, doar pentru că 
dumnealor le place cum sună sau doar pentru că ele fac parte din tinereţea 
dumnealor, sunt — totuşi — doar o mână de oameni, care ar trebui să se 
gândească de două ori înainte de a vorbi, căci prin solicitarea unor cosmetizări 
de acest soi ei înşişi pot deveni crunte dezamăgiri. Creaţia este una, moralitatea 
— cu totul altceva. Aşa cum unui ins moral nu-i putem declara merite 
inexistente doar pentru că este onest şi cumsecade, la fel, din imoralul dăruit 
de Dumnezeu cu talent nu putem face model educativ. 

În cazul nostru, pe lângă etică şi har, mai există un aspect, care n-are, 
musai, o legătură cauzală cu celelalte, dar care, în funcţie de răspuns, poate 
da unele explicaţii. „Unora li se părea nebun”, zice T. Vârgolici (susţinător 
aproape fanatic al lui Călinescu), după care adaugă: „Dar nouă nu ni s-a 
părut nebun”. Nu ne-ar fi interesat deloc simpla existenţă a acestor două 
opinii diametral opuse, dacă la mijloc n-ar fi fost cazul Eminescu. Domni ca 
T. Vârgolici au crezut şi pot crede ce vor despre individul Călinescu, dar nu 
au dreptul să susţină (propagând cu sau fără voie) chiar orice afirmaţie a 
şefului, dacă aceasta loveşte nejustificat imaginea altcuiva. Călinescu o fi 
fost geniu, cum i-a plăcut şi lui T. Vârgolici să creadă. Asta nu-l îndrituia 

însă să profite de poziţia socială (câştigată nu discutăm cum), pentru a-l 
denigra pe Eminescu — din motive pe care iară nu le comentăm acum. Dacă 
se socoteşte firesc ca medicii şi nemedicii să se ocupe de psihologia lui 
Eminescu, dacă se admite ca numărul diagnosticelor puse în cârca lui să fie 
aproape egal cu numărul bolilor mintale ştiute şi dacă există convingerea că 
geniile trebuie să aibă certificat medical numai post-mortem, aşteptăm ca 
regula să fie aplicată, egal de „ştiinţific”, şi în cazul celui botezat „divinul”. 
Ne trebuie un răspuns ferm, pentru a şti dacă Gheorghe Călinescu a fost 
doar ticălos cu Eminescu, ori dacă nu era cumva şi el, ca să-l cităm pe Panu, 
zdruncinat. Caz în care, desigur, orice critică la adresa lui ar fi josnică şi fără 
rost, chiar dacă el rămâne unul dintre capii de bandă ai acelor critici şi istorici 
dispuşi să lucreze la comandă. 

Despre Eminescu se poate îngădui a se spune orice (de rău), dar, dacă 
sunt arătate fapte nedemne ale lui Maiorescu sau Călinescu, se găsesc încă 
destui apărători, care să susţină că n-ar ajuta pe nimeni dezvăluirea lor. De 
ce Viața lui Mihai Eminescu a putut primi premiul Hamangiu, al Academiei 
Române, dar lui C. Schifirneţ i se reproşează că a publicat şi unele articole 
care îl pun pe Călinescu într-o altă lumină decât aceea cu care s-a obişnuit 
românul, obligat să înveţe că Maiorescu a fost „olimpian”, Călinescu a fost 
„divin”, iar Eminescu ar fi fost „nebun”? De ce se permite şi se stimulează 
perpetuarea minciunii evidente în cazul Eminescu, dar dezvăluirea adevărului 
devine inoportună în cazurile altora? 


Narcisism? Posibil, depinde de cine vorbim 


Deocamdată, nu putem decât să constatăm că, dacă lui Eminescu nu 
îi este pusă în seamă nici o faptă realmente stranie sau cu totul anormală, 
nu la fel stau lucrurile şi cu alţii, asupra cărora a fost instituită o falsă 
protecţie, deoarece a tăinui adevărul nu înseamnă a salva, ci a favoriza, 
prin amânarea inevitabilului „decont”. Această paternă ocrotire 
funcţionează şi asupra celor mai mici amănunte, multe fiind stabilite după 
ureche. În cazul lui Călinescu, bunăoară, pe unii îi deranjează până şi 
faptul că folosim prenumele Gheorghe, care, probabil, li se pare că nu 
sună îndestul de preţios. Şi cum să-i mai spunem lui Călinescu (născut 
Vişan), care în acte e Gheorghe, prin 1925 semna Gică, câţiva ani mai 
încolo ezita între George (mai rar) şi Gicu, iar în timpul Republicii Populare 

s-a mulţumit c-un G şi c-un punct? Dacă pe unii îi supără Gheorghe, să-i 
zicem George? Nu, pentru că O. Papadima avertizează: „Toată posteritatea 
lui s-a obişnuit să-i spună George. Prenumele acesta îl abhora. Când îl 
auzea, chiar şi din partea soţiei sale, îl irita.” Să-i zicem Gicu, Ge ori Gî? 
Sau să ţinem cont de spusele soţiei lui, Alice-Vera: „aşa-i plăcea lui să-i 
spună Ghiţă”? Parcă tot Gheorghe e de preferat, fiind, bineînţeles, şi mai 


corect de citat ca „parte reclamată” în Recurs Eminescu. 
La un moment dat, Călinescu scrie în monografia lui: 


„Eminescu erà acum un tânăr în preajma bărbăţiei, de unde şi acea liniştire a 
gesturilor, provenită din încrederea în sine. Printr'un narcisim frecvent la el, înfăţişarea 
sa de atunci, o găsim mai bine decât în amintirea prietenilor, în propriile sale cuvinte: 
«Erà frumos — d'o frumusețe demonică. Asupra fetei palide, musculoase, expresive, se 
ridică o frunte senină şi rece ca cugetarea unui filosof. Iar deasupra frunței se 
sburliă cu o genialitate sălbatecă părul său negru-strălucit ce cădeă pe nişte umeri 
compacți şi bine făcuţi. Ochii săi mari căprii ardeau ca un foc negru sub nişte mari 
sprincene stufoase şi îmbinate, iar buzele strâns lipite, vinete, erau de o asprime 
rară»” (subl. ns.). 


Curioase mai sunt legile criticii literare! Dar, chiar de-ar fi să le acceptăm, 
faţa musculoasă nu-i totuna cu una cărnoasă (cum o apreciază Mite, în urma 
primei întâlniri cu Eminescu), palid nu-i totuna cu negricios (cum îşi descrie 
Matei fratele), lui Eminescu nu i-a căzut niciodată părul pe umeri, 
„Ssprincene stufoase şi îmbinate” avea Brejnev, nu Eminescu, iar buzele 
acestuia din urmă nu puteau fi „de o asprime rară”, câtă vreme toţi şi-l 
amintesc zâmbind mereu. 

Studios, Călinescu îl găseşte pe Eminescu şi în alte cotloane literare, de 
unde îl trage iute afară, să-l pună la gazeta de perete, să-l râdă lumea: 


„Eminescu, în aceşti ani, era însă evident bolnav. Ulcere hidoase îi acoperiau 
picioarele şi capul îi apăsa greu pe umeri de dureri lăuntrice. Legăturile cu Veronica 
îi erau apăsătoare şi din pricina aceasta, deşi aceea, conştientă de existența răului, nu 
se arăta înspăimântată. Boala cauza poetului o apăsare şi o silă de sine şi de viaţă, 
doborându-l în cele din urmă sub deprimatoare turburări psihice. Visa de pildă că l-a 
lovit apoplexia, care-l împiedica să se ridice din pat, într’ o agitaţie grozavă a inimii. O 
încercare de nuvelă din această vreme desvălue ebulițiunea de valuri înfuriate şi 
în-vinețite a sângelui. Eroul, loan Vestimie, impiegat monoton, circulând zilnic între 
căsuţa sa, cancelarie, birt economic şi cafeneaua cu jurnale ilustrate, simte deodată o 
turburare în lăuntrul său, prevestită prin pulsaţiuni şi bătăi ale inimii tot mai neregulate. 
Memoria, până atunci aşa de strălucită, îl părăsi deodată, încât spre a găsi numele 

unei «fetițe blonde pe care o iubia cu credinţă de 16 ani» trebui să-l caute în dicționar. 
Începu să creadă că fusese lovit de o afazie parţială, sau că o tumoare sub oasele 
craniului îi apăsa creerul. Toată existenţa lui Vestimie este dealtfel pierdută într'o 
învolburare a spiritului, ce-l afundă ca în-tr un puț adânc în visuri grele, concentrice, 
cu pierderea distincţiei între subiectiv şi realitate. Su-ferinţele lui Vestimie sunt fără 
îndoeală acelea ale lui Eminescu. Versurile, corespondența, actele ne desvălue în 
aceşti ani un om violent şi sarcastic, bănuitor de comploturi morale şi mizantrop, 
îngrijorat şi neîncrezator în viitor, misogin şi urmărit totuş de o luxurie chinuitoare 
(luxură sau luxurie: „Viciu al celor ce se dedau fără reținere plăcerilor sexuale; 
desfrânare, concupiscenţă” — DEX), ce-l pune câteodată în situaţia penibilă de a fi 
răscumpărat de prieteni din captivitatea femeilor de noapte. Dorinţa de moarte se face 
tot mai puternică dar este înveninată de obsesia hâdă a decesului, care îl țintueşte mai 
cu seamă în vis (subl. ns.). 


Spre exemplificare, „divinul” continuă cu strofele 1, 7 şi 8 din poezia 
Vis, pe care o publicăm în întregime, precizând că a avut două versiuni, 
ambele din prima perioada ieşeană — mai exact, din anul 1876, când numai 
Călinescu ştia ca Eminescu să fi fost urmărit de „obsesia hâdă a decesului” 
şi când numai el socotea că oamenii scriu doar despre ceea ce-i obsedează: 


l. Ce vis ciudat avui, dar visuri 
Sunt ale somnului făpturi, 
A nopții minte le scorneşte, 
Le spun a nopții negre guri. 


2, Pluteam pe-un râu. Sclipiri bolnave 
Fantastic trec din val în val, 
În urmă-mi noaptea de dumbrave, 
Nainte-mi domul cel regal. 


3. Căci pe o insulă în farmec 
Se "'nnalţă negre, sfinte bolți 
Şi luna murii lungi albeşte, 
Cu umbră împle orice colţ. 


4. Mă urc pe scări, intru "nlăuntru, 
Tăcere-adâncă l'al meu pas. 
Prin întuneric văd înnalte 
Chipuri de sfinţi p'iconostas . 

5. Sub bolta mare doar străluce 
Un singur sâmbure de foc; 
În dreptul lui s'arat” o cruce 
Şi 'ntunecime ’n orice loc. 


6. Acum de sus din chor apasă 
Un cântec trist pe murii reci 
Ca o cerşire tânguioasă 
Pentru repaosul de veci. 


7 Prin tristul sgomot se arată, 
Încet, sub văl, un chip ca ’n somn, 
Cu o făclie 'n mâna-i slabă, 
În albă mantie de Domn. 


8. Şi ochii mei în cap îngheaţă 
Şi spaima-mi seacă glasul meu. 
Eu îi rup vălul de pe faţă... 
Tresar... încremenesc... sunt eu. 


9. De-atunci, ca "n somn eu îmblu ziua 
Şi uit ce spun adeseori; 
Şoptesc cuvinte ne "nţelese 
Şi parc” aştept ceva — să mor? 


In Opera lui Eminescu, Călinescu merge mai departe cu descoperirile 
sale: 


„Poezia Vis e fără discuţie onirică. (...) Autenticitatea visului se verifică prin acel 
element tipic al autoscopiei. E un caz, în fond, de dedublare, aşa de frecvent la Eminescu. 
Insula cu bolta în care descoperim un mort este insula cu peşteră, înconjurată de ape, 
pe care Euthanasius îşi sfârşeşte zilele.” 


Exemple precum cele de sus ar fi putut trece uşor, provocând un zâmbet, 
asemenea involuntarului autoportret pe care şi-l face „divinul”, atunci când 
descrie fantezistele relaţii ale lui Eminescu cu femeile, obsesiile sexuale şi 
altele de soiul ăsta. Din păcate, „atestatele” mai mult sau mai puţin oficiale 
acordate lucrării lui de către Academia Română şi de către Învăţământul de 

Stat dintr-o anumită perioadă au transformat biografia scrisă de el într-un 
adevărat HCM. În consecinţă, mulţi autori au luat de bune minciunile, 
bufoneriile sau acrele ironii cu care este împănată această monografie 
literaturizată, transformată ad-hoc în... anamneză. Un exemplu ne oferă 
doctorul C. Vlad („docent universitar” ), care în 1936 redactează studiul Mihai 
Eminescu din punct de vedere psihanalitic. Aşa cum am arătat în pagini 
trecute, acesta afirmă că „Narcisismul e cel mai capital simptom în 
schizofrenie” , apreciind că până „şi înstrăinarea de realitate şi incapacitatea 
de a se adapta la ea se datoreşte tot acestui narcisim, acestui refugiu în sine 
şi de la sine, îndestulându-se cu persoana proprie şi lumea sa imaginară 
creată după bunul lui plac, şi nu după cum i-o arăta realitatea... Din acelaşi 
narcisism derivă şi toate tulburările psiho-sexuale ale schizofrenilor în 
general, şi ale lui Eminescu în special” (subl. ns.). 

Cum a ajuns doctorul C. Vlad la concluzia că Eminescu ar fi fost narcisist 
şi schizofrenic? Aflăm chiar de la acesta, încă din primele rânduri: 


„Urmărind cursul vieţii lui Eminescu, aşa cum ni Pa expus, centralizat, în recenta 
sa lucrare, D-l G. Călinescu şi mai recitind odată şi operele celui mai mare şi mai 
nenorocit poet, nu-i e greu unui medic să-şi dea imediat seama că Mihail Eminescu a 
prezentat în tot timpul — până la isbucnirea meningoencefalitei sale — tabloul clinic al 
unui bolnav care era continuu în pericol de a deveni schizofrenic, o maladie numită şi 
demenţă precoce” (subl. ns.). 


Cu trecerea anilor, gluma s-a tot îngroşat. Biografia romanţată scrisă de 
Călinescu s-a transformat în punct de referinţă, în ancoră pentru o întreagă 
literatură. Astfel, a devenit un real pericol, ca orice sentinţă arbitrară. 

Am încercat să ocolim anumite aspecte privitor la „divin”, sperând că 
puterea documentelor va fi suficientă spre a determina reexaminarea 
nedreptăţii făcute de acesta cetăţeanului Eminescu. Nu a ajuns invitaţia de a 
separa talentul de statura morală a insului, pentru că nu am fost crezuţi. Mai 
mult, ni s-a imputat rea-voinţă. Ne vedem obligaţi să recitim câteva mărturii 
care-l privesc pe Călinescu. 

Întrebată de I. Oprişan ce afla de la „amici despre Călinescu” , Ştefana 
Velisar Teodoreanu, soţia lui Ionel Teodoreanu, răspunde: 


„Nu povesteau prea minunat. Ralea, de exemplu, ne spunea că-i făcuse odată o 
vizită lui Călinescu şi, în plină conversaţie, a intrat nevasta lui Călinescu cu o tavă 
cu dulceaţă, cafea, ca-n Moldova... Şi s-a înfuriat Călinescu că le-a întrerupt discuţia 
şi a tras un picior în tavă, de s-a răsturnat pe jos tot — şi cafea, şi dulceaţă... Şi 

Ralea s-a ridicat şi a plecat. A fost un gest nervos, cum nu se pomenea aşa ceva la 
Iaşi” (subl. ns.). 


Nu spunem că a da cu piciorul într-o tavă cu dulceaţă ar fi dovadă de 
nebunie, dar nu pare să fi fost un simplu accident. Un incident asemănător 
relatează chiar Alice- Vera (soţia lui Călinescu), cu diferenţa că tava cu dulceaţă 
(şi fără cafea) era ţinută chiar de către mama nervosului istoric literar: 


„El se rădea cu lame. Ei! Dar când era ceva, eram eu de vină, cum eraţi voi la 
Institut, când nu era lucrarea făcută! Făcea o gură! Se rădea şi făcea o gură acolo! Că 
avea o gură mare şi urla de s-auzea peste trei străzi. Mă-sa la uşă: «Hm! Băiatul meu! 
Băiatul meu n-a fost nervos! Ce să mă fac?! Băiatul meu!» Adică, din cauza mea! Că ea 
nu ştia că era necăjit din cauza lamelor, că se tăiase. Eu mă duc la bucătărie plângând... 
Zic: «Uite, domnule, în ce-am intrat! Am plecat de la ai mei, care sunt cumsecade, să vin 
la asta cu morala!» Zic: «Eu mă duc acasă!» Mi-am luat seamantanul şi-am plecat. 
Dar, înainte de-a pleca, prin uşa din față am auzit: «Pooc!» Venise cu dulceaţă ca 
să-l îmbuneze. Şi el i-a dat un picior la dulceaţă cu tavă cu tot!” 


Despre relaţia lui Călinescu cu propria-i mamă naturală, Alice-Vera 
povesteşte cum, în urma a ceea ce pentru străini era un „scandal între slugi” 
(una dintre respectivele slugi fiind... însăşi mama lui Călinescu), s-a lăsat cu 
bătaie şi a intervenit Sindicatul. În faţa acestuia, Călinescu „a explicat: 
«Domnilor, am pe femeia asta... m-a crescut de când eram mic». N-a spus 
că-i mama lui”, Marița, o „olteancă de aia, care-ţi dădea replica pe loc! 
Fără să fie cu şcoli. Dar te punea la punct dintr-un cuvânt. Era deşteaptă. 
(...) Eu am iubit-o” (subl. ns.). 

Răspunzând curiozităţii lui N. Țone („Ce amintiri păstraţi «divinului 
critic»?" ), Zoe Dumitrescu-Buşulenga îşi aduce aminte (vezi Eminescu al nostru): 


„Sunt 35 de ani de atunci... Amintirile sunt foarte amestecate, adică eram toți, la 
vremea aceea, pur şi simplu copleșiți de personalitatea lui, aş zice chiar striviți. Fiindcă, 
mi-aduc aminte, dacă vreți să trecem la capitolul anecdotică, mi-aduc aminte cum 
tremuram ca varga înaintea şedinţelor, una pe săptămână, la care trebuia să citim nişte 
biete referate de-ale noastre. Vă închipuiți cum ne înfăţişam în fata marelui Călinescu. 
Era o teamă generală, tremuram toţi şi ne temeam toţi de dispoziția maestrului: «Cum 
e azi, cum e, cum e? E bine dispus? E prost dispus?» Căci dacă Jupiter era «tonans» în 
ziua aceea, atunci ne simțeam pierduţi. Dacă era bine dispus, era fermecător, 
fermecător...” (subl. ns.) 


Teama invocată de Zoe Dumitrescu-Buşulenga era împărtăşită şi de alţii. 
„Ce resorturi psihologice îl determinau pe Profesor să propage în jurul său 

frica? Şi de ce era aşa de mulțumit că o putea provoca?” , întreabă I. Oprişan, 
iar George Muntean îi oferă propria explicaţie: 


„Călinescu era şi un om complexat, nu numai complex. Sigur că, în primul rând, 
era un om complex. Era complexat de acea copilărie nefericită pe care a avut-o. A şi 
mâncat cam multă bătaie în copilărie (?) — şi de la mama adoptivă de la tatăl adoptiv 
şi de pe la rude... A fost destul de des urecheat. Rămăsese c-o stare de retractilitate 
fizică. Şi-atunci, prin compensație, se bucura că-i poate înfricoşa pe ceilalți, să dârdâie 
de frica lui... «Ăsta e şi-un mijloc de legătură», zicea el. Dovadă că, dacă cineva din 
târg spunea despre vreunul din «ipochimeni» — cum ne zicea el — câte ceva, Călinescu 
reacţiona violent. Eram ai lui. Buni, răi, cum eram, el ne judeca, dar în afară n-avea 
nimeni dreptul...” (subl. ns.). 


Interesantă percepţie! Interesant sentiment trebuie să fie acela trăit de cel 
bucuros a se şti „individ” aflat în proprietatea unui complexat, în faţa căruia 
dârdâie cu suprem respect! Tot de la G. Muntean aflăm şi o nuanţă de altă 
natură, privind... natura: „Ciudăţenia e că el nu s-a socotit niciodată român 
curat. Nici nu era român curat...” (subl. ns.). Din păcate, I. Oprişan, în faţa 
căruia a fost făcută afirmaţia, nu a cerut detalii, trecând peste această informaţie 
ca unul care ştia la fel de bine ca G. Muntean despre ce e vorba, dar, din 
motive care îl privesc, prefera să nu discute subiectul. Concluzie temporară: 
despre Eminescu s-a spus că ar fi fost turc, bulgar etcetera, el fiind român, 
iar despre Călinescu se spune că a fost român, deşi el era... etcetera. 

Despre relaţiile lui Călinescu cu unele femei şi cu soţia, G. Muntean ştie: 


„— Călinescu avea amorurile despre care se face caz, dar pe care le socot mai mult 
platonice. Nu ca să-l apăr, dar din câte mi-am dat seama. Mergând cu «Cronica 
optimisului», dădeam şi peste câte una din aceste fiinţe pe acolo, sau nimeream în 
momente când doamna Călinescu era trimisă la plimbare... Era o stare de tensiune. 
Ivaşcu a răbufnit odată. I-a zis direct: «Domnule, n-o mai altoi!» Călinescu era puţin 
de principiul lui Creangă că femeia nebătură e ca moara neferecată. Şi-o fereca din 
când în când... 

— Adevărat? 

— Da. Nu chiar s-o calce în picioare... Să-i ştie de frică, cum s-ar zice.” 


Ei, dacă o bătea, dar nu o călca în picioare, cinste lui! 
Să-l credem însă pe Muntean? Nu prea avem de ales, câtă vreme chiar 
Alice-Vera îşi aminteşte: 


„Mergem noi să-mi arate Capela Sixtină. Am intrat în capelă. Aveam un basc, aşa, 
pus pe-o parte. Capela era plină de lume! Ştiţi cum e în Capela Sixtină, că n-ai loc 

deloc..., englezi..., toate neamurile acolo. Zice el: «Leonardo da Vinci şi-a făcut portretul, 
îl vezi?» «Nu-l văd». «Uită-te-n partea aia.» Pe urmă l-am văzut eu... dar cu Cornelia 
l-am văzut. Zice: «Îl vezi? Uite-l colo, mic, aşa, portretul lui, făcut între ălea!» «Nu-l 
văd!» Cine dracu m-a pus să spun aşa... Şi când mi-a ars o palmă, mi-a sărit basca pe 
partea cealaltă!” 


Despre cât de modest era Călinescu aflăm şi de la Ion Chiţimia, care se 
confesează aceluiaşi I. Oprişan: 


+ „— Cineva mi-a istorisit de un incident care s-ar fi petrecut la o mănăstire în 
legătură cu lucrarea dumneavoastră despre Ştefan cel Mare. Că un călugăr v-ar fi 
acordat mai multă importanță decât lui Călinescu şi Profesorul ar fi fost afectat. 

— Da. S-a supărat. Asta s-a petrecut în satul Densuş. Într-adevăr, când a aflat 
preotul, a venit la mine, mi-a dat mâna... Călinescu s-a făcut foc. La drept vorbind, nu 
era o ambiţie. Era just. El era directorul Institutului, el conducea această excursie... 
Preotul, nefericitul, nu ştia că el este directorul Institutului, că altfel, sunt convins că i 
s-ar fi adresat întâi lui.” 

+ „— S-a făcut, de exemplu, foc, când Bistriţeanu trebuia să se întoarcă la Bucureşti, 
dintr-o excursie, pentru că avea obligaţii profesionale la catedră. De altfel, atunci s-a 
supărat şi pe Papadima, dar l-am convins că Papadima n-a mers cu noi pentru că era 
bolnav. Dar când a aflat că Bistrițeanu vrea să se întoarcă la Bucureşti pentru treburile 
Catedrei, a spus: «Dar eu ce sunt aici? Sunt cantitate neglijabilă? Se pleacă pentru un 
alt profesor şi Călinescu poate să rămână în drum? Atunci puteţi pleca cu toții şi 
rămân singur?!» L-am convins pe Bistrițeanu să nu mai plece. 

— Dar nu l-a dat jos din maşină? 

— Stai! Stai! Stai! După ce l-am lămurit pe Bistriţeanu să nu mai plece şi i-am 
arătat lui Călinescu că Bistrițeanu s-a hotărât să rămână, am crezut că totul s-a liniştit. 
Dar, a doua zi, când — plecând de la Putna, spre o mănăstire, spre Moldovita — Bistrițeanu 
s-a dus să dea telefon spre a anunța că nu mai soseşte la Bucureşti (fapt pentru care 
eram foarte bucuros), ne-am trezit cu bagajele lui Bistrițeanu date jos din maşină. 
De altfel, şi secretara a fost dată jos din maşină, căci şi ea voia să plece şi i-a spus: 
«Acum poți să pleci! Nu mai am nevoie de dumneata». Şi-a rămas acolo, şi-a plecat 
la Bucureşti.” 

+ „În al doilea rând, mi s-a părut că lucrul cel mai neplăcut, pentru el, era să se 
vadă înconjurat de nişte egali... Din punctul ăsta de vedere, a încercat să-i facă neplăceri 
lui Perpessicius.” 

+ „Atitudinea lui era a unui director care vrea să introducă timorarea.” 


G. Muntean mai spune despre „şeful” Călinescu: 


„Dacă uneori apuca să zică ceva, era greu să-l tragi din drum, chiar dacă sersiza 
că n-are dreptate. De regulă, asemenea reacţii erau violente. li spuneai: «Domnule 

Profesor, pânza asta-i verde». Şi el zicea: «Nu, e roşie!» Era ca o durere care ţâşnea din 
el, că trebuie să-şi recunoască eroarea. Nu-i făcea plăcere. Nu l-am văzut cerându-şi 
scuze, în anii cât am stat lângă el! Nu ştiu dacă avea chiar conştiinţa infailibilităii, 
dar conştiinţa valorii o avea” (subl. ns.). 


De ce era aşa? Poate pentru că i se permitea. Cât priveşte suportul politic, 
când este întrebat de I. Oprişan, D. Vatamaniuc răspunde tranşant: 


„— În spatele lui Călinescu se afla Gheorghiu-Dej? 

— Da, în spatele lui se afla Gheorghiu-Dej]! 

— M-am întrebat care era omul politic care îl sprijinea? 

— Era Gheorghiu-Dej. El i-a fost recunoscător pentru acea campanie pe care a 
făcut-o Călinescu la procesul lui Antonescu!” (|. Oprişan, G. Călinescu. Spectacolul 
personalităţii | „dialoguri adnotate” ). 

+ 

Dac-ar fi să facem scurta paralelă la care alții ne obligă, privitor la autorul 
injurioasei minciuni literaturizate intitulate Viața lui Mihai Eminescu am 
constata: + tatăl lui s-a sinucis; + Călinescu însuşi a fost internat în sanatoriul 
de la Predeal, manifestările lui fiind relatate de cei care îi erau apropiaţi (soția: 
„El era bolnav de nervi de când era student” ), dar diagnosticul a fost ascuns; 
+ profitând de poziţia socială obţinută prin comprimosuri jenante, îşi ducea 
„indivizii” să le dea câte o memorabilă prăjitură, că bani avea, slavă Domnului; 
+ uneori violent nu numai în vorbă, ci şi în faptă, îşi teroriza subalternii şi 
nu se sfia să-şi plesnească nevasta, chiar şi în public; $ nu-şi corecta erorile 
(deci, putea trăi în minciună); + s-a zbătut continuu să iasă cât mai în faţă şi 
să fie mereu aplaudat. 

Câtă deosebire între un asemenea personaj sugrumat de propria-i 
infatuare şi victima crimei lui literare — crimă încununată cu premiu 
academic! Ce imensă distanţă între unul ca el, bob de lut lipit de lut, şi 
înălțimile eminesciene: 


„De ce nu voi pentru nume, pentru glorie să scriu! 
Oare glorie să fie a vorbi într un pustiu? 

Azi, când patimilor proprii muritorii toţi sunt robi, 
Gloria-i închipuirea ce o mie de neghiobi 

Idolului lor închină, numind mare pe-un pitic 
Ce-o beşică e de spumă într un secul de nimic.” 


Ne oprim aici şi sperăm să nu mai fim obligaţi să deschidem acest subiect. 

TREZIŞI-VĂ, BĂTRÂNĂ DOAMNĂ! 


Merită remarcată constanţa atitudinii Academiei Române faţă de „divin” : 
înainte de 1940 i-a acordat Premiul Hamangiu (100.000 de lei, în 1936), iar 
din 1948, de la 29 aprilie, luna în care tocmai începuseră şi lucrările pe şantierele 
de la Bumbeşti-Livezeni, l-a ales membru titular al Academiei, în care pe- 
atunci dirija M. Roller, omul care, pânâ să se sinucidă (1958), a făcut istoriei 
naţionale un bine comparabil cu puroiul scurs din pana confratelui Robert 
Rössler, autorul aşa-numitelor „Studii româneşti. Cercetări asupra istoriei 
vechi a românilor”. Peste nici patru luni, simțind academicienii noştri 
(„fosilele de la Academie”, cum le numeşte Călinescu, într-o epistolă din 
iunie 1936 către Al. Rosetti) că, dacă nu fac şi acest pas, riscă să se ducă de 
râpă şi artele şi ştiinţele în România, la 12 august, l-au avansat pe Călinescu 
„membru titular activ”. Utile, fosilele astea! 

Aparent, nimic ciudat, consecvenţa fiind o virtute. În cazul nostru însă, 
este vorba de decizii luate sub regimuri care se luptaseră pe viaţă şi pe moarte. 
Se poate spune: tocmai asta e o dovadă că Academia, Bătrâna Doamnă a 
culturii române, ar fi apolitică. Ce glumă! Dacă ar fi scăpat de influenţele (ca 
să nu spunem dictatura) politicului, această orgolioasă instituţie şi-ar fi permis 
să vorbească liber şi despre alţii, dar şi despre sine. Acum un secol, sub 
acoperişul ei se înfruntau oameni ca Haşdeu şi Maiorescu, astăzi nu ştim 
dacă şi cine mai polemizează, dar observăm că, doar pentru simple schimburi 
de idei, nu e neapărat nevoie să fiinţeze pe banii Statului încă o instituţie, cu 
înrâurire atât de anemică asupra vieţii societăţii noastre. lar când girează şi 
mari neadevăruri, din ipotetic factor de echilibru şi progres devine real pericol, 
ca orice model strâmb. 

De Academie suntem obligaţi să vorbim în prezenta noastră anchetă 
jurnalistică, pentru că, în cazul Eminescu, ea nu a dovedit dreaptă judecată. 
Şi continuă să fie la fel de echivocă în soluţii. Nu ştim exact ce reprezintă 
domnii dintre zidurile ei pentru cultura naţională, dar ştim că nu e mai cruntă 
ironie pentru un scriitor decât a-l îngropa în propria-i creaţie, deasupra lespezii 
aşezând bustul tipografului! 

De la Academie multe speră românul obişnuit, care o priveşte cu respect, 
dus până aproape de un soi de teamă mistică faţă de suprema competenţă. 

Dr. Dorina N. Rusu, autoarea Dicţionarului 





Ştim în ce scop a fost înfiinţată, dar nu mai e deloc la fel de clar ce vrea 
astăzi cu adevărat această instituţie de la noi, după cum noi nu ştim ce să-i 
cerem. Teoretic, acolo sunt concentrate marile forţe de inteligenţă ale 
Națiunii. Dea Dumnezeu aşa să fie! Problema este că n-am auzit ca Academia, 
care-ar putea fi un fel de Biserică laică, să se fi implicat frontal şi crucial în 
chestiunile importante ale acestui neam. N-am auzit ca de acolo să fi venit 
totdeauna şi cele mai înțelepte sfaturi. 

Dar de ce ne-am mira, când Academia, părând lovită de amnezie totală, 
şi-a creat şi şi-a romanţat mitul propriilor fondatori. Falsă temelie, discutabil 
prestigiu. Academia Română s-a înfiinţat pe bani străini, iar primii ei membri 
n-au fondat nimic, fiind numiţi, asemenea unor funcţionari la primărie, şi 
având o sarcină precisă, pe care nici măcar nu şi-au ales-o singuri. Din 
motive care ne scapă, în locul acestui adevăr simplu, cu nimic înjositor, a 
fost aleasă formula fondatorilor. Asupra numărului acestora încă par a mai fi 
controverse. Bunăoară, în lucrarea Membrii Academiei Române. 1866 — 1999. 
Dicţionar ne sunt oferite trei cifre: 16, 21 şi 25. Concret: 1) fotografia care îi 
înfăţişează pe „Membrii Societăţei academice române” cuprinde doar 16 
chipuri, 2) în Cuvânt înainte, domnul preşedinte Eugen Simion se referă la 
„cei 21 de fondatori” şi 3) Dr. Dorina N. Rusu (autoarea numitului Dicţionar) 
întocmeşte o listă cu „Membrii fondatori”, care conţine 25 de nume 
aşezate alfabetic. Cei 25 au fost numiţi la patru date diferite: în 1866, la 
22 aprilie şi la 11 iunie, iar în 1867, la 2 iunie şi 20 iulie. Asemenea stranii 
cumulări de membri fondatori amintesc neplăcut de mult de majorările de 
capital prin emisiune de acţiuni la o societate comercială. Cam multe petice 
la un singur sac! 


Informaţia, nervul puterii arbitrare 


În mod firesc, documentarea necesară anchetei noastre jurnalistice ne 
obligă să mai aruncăm privirea şi asupra unor pagini de pe Internet. Aşa am 
ajuns la numărul din iunie 2003 al publicaţiei Lumea copiilor, zisă „revista 
celor mici” . Ce găsesc autorii necesar să transmită populaţiei din grădiniţe şi 
elevilor din primele clase? De pildă, domnii cu babeţică la gât şi fraţii lor 
care asudă făcând bastonaşe sunt învăţaţi că Eminescu a urmat „clasa a II-a şi 
a IV-a la şcoala «National Hauptschule» din Cernăuţi, apoi este înscris la 
«Ober-Gymnasium» din acelaşi oraş”, că „învățătura nu prea se potrivea 

cu firea sa zbuciumată şi zburdalnică” (deci: să facă sau să nu facă şi ei ca 
el?) şi că a continuat „studiile ca «privatist» (un fel de student la facultate 
particulară)” . Spre marea lor satisfacţie, ţâncii află că Eminescu a debutat 
„în revista «Convorbiri literare» cu poezia «Venere şi Madonă». Publică 
apoi «Epigonii», «Fat-Frumos din lacrimă», «Mortua est», «Înger de pază» 
şi îl recomandă pe Slavici celor de la revista «Junimea»” . 

Urmează două paragrafe bine împănate cu titluri de poezii, lipsind doar 
referirile la Shopenhauer şi citatele din Homer — în greacă, desigur. 

Mai departe: 


„Un an mai târziu, după ce demisia de la «Timpul» nu îi este acceptată, Eminescu 
dă primele semne de boală, fiind internat — pe 28 iunie 1883 — la sanatoriul doctorului 
Suțu. Sfârşitul aceluiaşi an aduce apariția primului volum din poezia lui Eminescu, 
prefața fiind semnată de Titu Maiorescu. Volumul conținea poeziile publicate anterior, 
plus încă 26 de creaţii lirice noi, iar pe coperta interioară scria «1884 — POESII». 
(Deci „1884" face parte din titlu? — n. ns.) 

Internat în continuare la sanatoriu, Eminescu este zdruncinat de aflarea unei alte 
(2) veşti proaste: moartea tatălui său (pe 8 ianuarie 1884). În septembrie, deoarece 
starea sănătăţii se îmbunătăţise, participă la banchetul anual al «Junimii» şi este 
numit subdirector la Biblioteca Centrală din laşi. Nu trec, însă, nici două luni, şi 
Eminescu se internează din nou, de data aceasta la Spitalul «Sf. Spiridon» din laşi, 
unde este vizitat — printre alţii — şi de Alexandru Vlahuţă. În 1885 este tipărit al doilea 
volum de poezii şi, separat, în «Convorbiri literare», apare «Sara pe deal». După un 
tratament la Balta-Liman, se întoarce în Iasi şi continuă activitatea la bibliotecă... 
Boala, totuşi, revine. După tratamente la băile Repedea (lângă Iaşi), urmează internarea 
la ospiciul Mănăstirii Neamţ, apoi — în urma unui consult în laşi — este trimis în 
străinătate, la Halle, pentru a fi tratat de nişte doctori 
specialişti.” 


Nu mai pierdem vremea comentând toate POESI 
erorile, mai mici sau mai mari, mulţumindu-ne 
să spunem că al doilea paragraf este astfel 
conceput, încât sugerează continuitatea „bolii” 
declanşate în 1883. Cauzele? Nici nu mai 
contează. 

Acest text ne aduce aminte de prima vizită 
făcută la Chişinău ca gazetar, curând după 
1990. Nu înţelegeam atunci de ce majoritatea 
moldovenilor întâlniți dincolo de Prut priveau 
cu interes rece pe toţi cei din România. (Astăzi, 

ostilitatea lor pare a fi şi mai mare.) Şi mai ciudat era că nu-şi motivau 
atitudinea — mulţi nici n-o recunoşteau (dar nici nu se străduiau să ne convingă 
că am greşi). Am priceput totul doar după ce m-am uitat prin manualele lor 
şcolare şi după ce unul dintre ei şi-a călcat pe inimă şi ne-a adus aminte de 
vara lui 1940. Nu comentăm aici dacă au sau nu dreptate, dar poziţia lor este 
în logica firii. Şi ne ajută să înţelegem sensul adânc al afirmației: „informația 
este putere”. Acolo unde copiii sunt crescuţi în regim de pui de Crevedia, 
otrava neadevărului făcând parte din hrana lor zilnică, minciuna se va instala 
atotstăpânitoare, adevărul devenind folclor. Practic, trecutul piere. 

În general, folosirea Internet-ului presupune asumarea a tot soiul de 
riscuri, inclusiv cele privitor la exactitatea informaţiei, pe această cale 
putându-se planta şi dezinformări periculoase. 

Ce să facă Academia Română? Nu ne permitem să-i dăm sfaturi, dar 
ştim că simpla deţinere a celor mai mari depozite de carte, de manuscrise şi 
de periodice din Țară o obligă să intervină în general, şi în particular în cazul 
lui Eminescu, căci pe site-ul Bibliotecii Academiei Române, jumătate din 
prezentarea făcută la Istoric sună astfel (sublinierile ne aparțin): 


„Beneficiară a depozitului Legal din 1885, are în atribuţiile sale publicarea 
bibliografiei retrospective a cărţii şi periodicelor româneşti, precum şi a unor 
bibliografii speciale, cum ar fi Bibliografia Mihai Eminescu sau Bibliografia 
Războiului de Independenţă, servind documentarea şi cercetarea asupra ştiinţei şi 
culturii române. 

Fondurile sale se cifrează la peste 10 milioane de unităţi, dintre care 3.600.000 
monografii şi 5.300.000 publicaţii seriale. 

Colecţiile speciale, aflate în patrimoniul Bibliotecii Academiei Române, îi asigură 
acesteia un loc de frunte printre instituţiile de acest fel din România. Dintre ele, colecția 
de manuscrise este cea mai bogată din tară, iar colecţiile Cabinetului de Stampe, cele 
ale Cabinetului de Numismatică, Cabinetului de Muzică şi Cabinetului de Hărţi sunt 
adevărate puncte de referință în domeniu” (text preluat, indică site-ul, „din vol. Acad. 
Duiliu Marcu: ARHITECTURA; Bucuresti, Ed. Tehnică 1960, p, 395"). 


Inestimabila sa avere informativă îi impune să facă şi altceva decât să o 
ţină sub cheie. Nimeni nu-i cere să emită sentinţe, căci nu asta e menirea ei. 
Dar a nu-şi revizui propriile judecăţi de valoare atunci când apar dovezi că a 
greşit e intolerabil. Prin forţa lucrurilor, Academia Română este instituţia cea 
mai aptă pentru ca, prin tipărituri, suporturi magnetice de orice fel sau site-uri, 
să pună la dispoziţia publicului (singură sau în colaborare — de exemplu, cu 
Arhivele Statului) informaţii primare privind, de pildă, persoane şi evenimente 
controversate (adică faţetele adevărului), fotografii autentice ori trucate ale 

marilor personalităţi, precum şi liste cu marile falsuri dovedite ca atare. Suntem 
convinşi că după numai o lună specialiştii instituţiei (academicieni sau nu) 
ar putea oferi un număr impresionant de date sistematizate tematic, creându- 
se astfel nucleul unui centru informativ, pe care să-l viziteze oricine înainte 
de a-şi începe documentarea. Fără a fi obligată să impună concluzii, Academia 
poate deveni un credibil factor de echilibru, parte într-adevăr vie a societăţii. 
Altminteri, prin lipsă de implicare şi de competitivitate, ne aminteşte de 
Călinescu, care vorbea de „fosilele” ei. 

Desigur, înainte de a ajuta pe alţii, Academia trebuie să se ajute pe sine, 
căci nu ţine la sânu-i bogat numai oameni oneşti sau pricepuţi. Dovadă, 
ultimul volum din OPERE (XVII). 

Iată despre ce este vorba. 

În anul 2000, declarat chiar Anul-Eminescu, Academia Română a pus 
în circulaţie un CD-ROM, a cărui prezentare grafică de vede în facsimil. 

CD-ul nu este numai greu de folosit, dar are şi un conţinut straniu, dat 
fiind enunţul de pe copertă: „M. Eminescu 
+ OPERE |I Vol. XVII. Bibliografie // Partea M. EMINESCU 
1(1866 -— 1938)”. Din întreaga lui capacitate, 
bibliografia ocupă doar circa 4 la sută, iar în 
jur de 3 la sută revin unor pagini facsimilate OPERE 
din volumul Poesii, prefaţat de Maiorescu. 
De ce tocmai această ediţie, pe care XVII 


A. Emineica * OPERE 


Tei AVi. A lg pas 


BIBLIOGRAFIE 
Partea I (1866—1938) 


Editura Academici Române 
Bucureşti, 2000 

Partea | (1866-1938) 
[i Editura rad: 





Eminescu a urât-o? Tot din considerente care ne scapă, nu sunt integral 
prezentate în facsimil nici măcar versurile grupate la opţiunea Poezii ilustrate 
grafic şi sonor, deşi programul are şi o facilitate expresă de a „întoarce pagina” 
(facilitate a cărei prezenţă trebuie să o ghiceşti). Bunăoară, Luceafărul este 
recitat integral, dar facsimilele cuprind doar 14 strofe (primele şi ultimele 
două pagini, aşa cum apar în ediţia Maiorescu). 

Doina este reprodusă, dar nu este recitată, probabil, din motive similare 
celor care au făcut ca decenii în şir să fie interzisă. Interzicerea ei în a doua 
jumătate a veacului trecut n-a făcut decât să continue o situaţie instaurată în 
1895 şi respectată şi de O. Minar, care în Programa analitică pentru 
bacalaureat din 1933 — vezi Colecţia de legislație şcolară — ocoleşte Doină. 
De aceea, G. Ştrempel are dreptate când afirmă că „în 1950, el [Eminescu] 
nu era prea iubit” de către oficialități, dar adevărul este că situaţia din 1950 
nu a fost deloc ceva nou, ci o veche moştenire. 

Revenim la CD-ul nostru. Când atacă Scrisoarea III, recitatorul începe 
cu „Un sultan dintre aceia...” , dar înregistrarea se încheie cu versul: „Ear în 
urma lor se-ntinde falnic armia română” , eliminându-se aşadar exact partea 
cenzurată încă din secolul al XIX-lea. Într-un cuvânt, nimic nou. Avem 
convingeri (sau obligaţii?) şi le repectăm. 

Dacă pentru versurile lui Eminescu nu s-a găsit destul spaţiu pe CD, în 
schimb, 76 de procente din capacitatea acestuia au fost alocate unor fişiere 
audio: 9 cântece pe versuri de Eminescu, 27 de poezii recitate (unele 
fragmentar), prefaţă şi prezentare (ca pentru analfabeți), iar 13 procente 
revin unor clip-uri banale (mulţi copii pot face lucruri mai interesante şi 
superioare calitativ). 

Cine cântă pe CD-ul Academiei? Diverşi, singura melodie cu adevărat 
inspirată părându-ni-se a fi cea a trupei Mondial (Atât de fragedă) — din 
păcate, înregistrarea este de foarte slabă calitate. Cine citeşte? Preferăm să 
nu dăm nume. Spunem doar că este vorba de vechi monştri sacri ai scenei 
româneşti, înregistraţi cu decenii în urmă. În cele mai multe cazuri 
bătrânicioase, uneori parcă muribunde, când nu par ecouri dintr-un coşmar 
al lui Bacovia, rămas brusc fără apă, vocile amintesc de fatalişti faliţi care 
zac la pat răpuşi de dureri de şale. Deşi personalităţi foarte puternic 
individualizate pe scenă, când recită din Eminescu, seamănă între ei neaşteptat 
de mult, parând să fi avut un regizor care ţinea morţiş să dea o anumită 
faţadă complexului Eminescu, cât mai mohorâtă. Să fie totul doar rodul 
momentului istoric, pe-atunci pretinsul pesimism eminescian fiind susţinut 

cu şi mai mare îndărătnicie decât astăzi, când G. Ştrempel şi cei conduşi de 
dumnealui în fructuoase „şedinţe de discuţii” se numără printre puţinii care 
găsesc la un Eminescu al lor doar „tristețea şi strălucirea lui”? De-aici 
sobrietatea morbidă, monotonia exasperantă? 

Pe acelaşi CD intitulat M. Eminescu + OPERE // Vol. XVII. Bibliografie 
găsim şi o stupefiantă prezentare radiofonică a basmului Făt-Frumos din 
lacrimă. Dramatizat tot de un nume destul de sonor în branşă, ciobul de 
basm începe abrupt, de undeva dinspre ultimul sfert al textului, de la 
cuvintele: „EI se urcă pe cal cu buzduganul de-a umere” , şi se încheie după 
mai bine de trei minute şi jumătate cu un încurajator nechezat de cal. Curat 
Anul Eminescu! 

Excepţionale să fi fost interpretarea actorilor, muzica şi vocile cântăreților 
ori dramatizarea basmului, tot nu aveau ce să caute în OPERE. XVII, care nu 
e totuşi o casetă pirat, ci unul dintre volumele care încheie aşa-numita ediție 
Perpessicius. Alături de Bibliografia eminescienă puteau sta falsurile 
depistate, facsimile ale unor documente sau opiniile unor oameni de cultură, 
care se rostesc avizat despre Eminescu şi opera lui (sunt atâţia), Eminescu 
cântat sau recitat putând face obiectul unui CD special. 

În sfârşit, CD-ul Academiei foloseşte pentru comprimarea fişierelor un 
format tipic CD-urilor audio şi pe care-l putem înţelege atunci când ar fi 
vorba de Pavarotti sau de Maria Calas, dar nu şi în cazul unor funcţionari, 
care numai privighetori nu-s. Nu vrem să se înţeleagă că am fi împotriva 
înregistrării vocii domnului G. Strempel cale de 6 minute, cu banii sponsorilor 
sau chiar cu ai Statului, după cum n-am avea nimic împotrivă ca pentru asta 
să fie şi plătit, căci e munca dumnealui. Dar ca înregistrarea respectivă să 
ocupe de 150 de ori mai mult decât întregul volum Poesii ni se pare un pic 
exagerat, deoarece dacă ne-ar întreba cineva ce anume preferăm să găsim 
într-o lucrare declarată ca fiind închinată lui Eminescu şi apărută în Anul 
Eminescu: opera acestuia sau glasul unui funcţionar al Bibliotecii Academiei 
Române, în nici un caz nu am alege a doua variantă. 

Calitatea produsului academic poate fi apreciată şi prin comparaţie. Tot 
în 1999-2000, cei de la Petar Software din Botoşani au lansat pe piaţă un 
excelent CD care cuprinde, pagină cu pagină, primele 16 volume din OPERE 
şi faţă de care — şi ca grafică, şi ca gândire, şi ca programare — oferta Academiei 
Române rămâne o modestă încropire de garsonieră confort IV. Un exerciţiu. 
Păcat de munca majorităţii bibliografilor (se va vedea imediat de ce subliniem 
că nu ne referim la toţi). 

Cine foloseşte Internet-ul ştie că astăzi circulă şi o alcătuire cuprinzând 
Poeziile ediției princeps ale lui Eminescu. Are 0,2 MB, pe un CD cu capacitatea 
celui lansat de Academie încăpând trei mii de asemenea fişiere — adică tot 
atâtea cărți de mărime egală. Totodată, programul folosit pentru a-l deschide 
permite între altele adnotarea pe marginea textului, căutarea anumitor cuvinte 
sau marcarea şi copierea strict a pasajelor care interesează (nu ca în cazul 
CD-ului Academiei, unde vrei doar un rând şi ţi se dau zeci de pagini, de nu 
mai ştii cum să smulgi imprimanta din priză). Varianta la care ne referim nu 
prezintă în facsimil ediţia Maiorescu, ba nu-i publică nici prefața (dar asta nu 
impietează, căci nu Maiorescu este autorul, iar prefața nu conţine adevărul). 


„Nestrămutat chiar în faţa evidenţei” 


Înaintea CD-ului din 2000 a fost însă volumul tipărit în anul precedent. 

Să începem cu Prefaţa lucrării. Semnată şi citită de G. Ştrempel, datează 
din „noiembrie 1998", fiind, se pare, prima realizare audio a Colectivului de 
lucru condus de domnia sa. Aici, domnul Ştrempel informează: 


„Am urmărit câţiva ani buni colectivul de lucru şi am condus zecile de şedinţe de 
discuţii purtate asupra metodologiei adoptate, dar nu numai. Întreaga grupare de 
specialişti, unii detaşaţi pentru necesităţi legitime, de la alte servicii, şi-a făcut datoria, 
dacă nu de dragul instituţiei, întotdeauna, de dragul lui Eminescu, fără îndoială. Căci 
apropiindu-se, zi de zi, de tristețea şi strălucirea lui s-au deprins să-l iubească şi să-l 
respecte.” 


Ne bucurăm să citim şi să auzim că Eminescu este atât de iubit la Academia 
Română şi nu contestăm că grupul a tins in corpore spre el, dar dacă n-au 
găsit decât tristețe şi strălucire, înseamnă că au greşit drumul, „apropiindu-se, zi 
de zi” de o iluzie. Precizările directorului general al Bibliotecii Academiei 
Române sunt însă binevenite, căci nu-i rău să cunoaştem cât de târziu „s-au 
deprins să-l iubească şi să-l respecte” anumiţi cercetători pe Eminescu, 
precum şi cine anume încă se mai numără printre susţinătorii teoriei privind 
aşa-zisul lui pesimism. 

Iar dacă „La data apariţiei ultimului volum (OPERE XV, 1993 —n. ns.), 
bibliografia era terminată în forma ei primară, fiind necesare doar revizuiri, 
rectificări unele completări” (G. Ştrempel, Prefaţă vol. XVII), faptul nu prea 
este de natură să probeze iubire faţă de Eminescu. Ba nici măcar exces de 

pasiune profesională, căci, totuşi, între 1993 şi 1999 sunt 6 ani, iar lucrarea 
are 11 autori şi 16 colaboratori, care doar inventariază cărţi şi articole, nu le 
şi scriu. Problema reală pare să fi fost una mai veche: nu s-au oferit bani 
pentru această muncă. (Nu acuzăm, dar nici nu acceptăm împăunări 
gratuite.) Nimeni n-a fost dispus să-şi sacrifice timpul liber sau timpii morţi 
de la slujbă, pentru bibliografia Eminescu. Explicații de soiul: „între timp se 
schimbase optica cu privire la planul lucrării” sau „fluctuațiile intervenite 
în conducerea serviciului” nu rezistă, deoarece nu şefii redactează asemenea 
lucrări, iar esenţial nu era modul în care avea să fie organizat materialul, ci 
existenţa lui. Fişele nu sar singure de la locul lor când se schimbă directorii, 
iar criteriul cronologic a existat dintotdeauna şi mai mereu a dat roadele cele 
mai bune. Împărțirile tematice şi indexurile (oricâte), puteau fi (oricând şi de 
oricine) grupate la încheiere, conţinând trimiteri la paginile din volum. Oricum, 
până în 1889 firul vieţii lui Eminescu trebuia să se deruleze neîntrerupt, 
astfel încât să poată fi lesne sesizate contradicţiile, reacţiile la diverse 
evenimente ori informaţiile care dau de gândit. De altfel, aşa cum se va 
vedea, tocmai „optica cu privire la planul lucrării” este cea care îndepărtează 
de adevăratul Eminescu. 

Nu credem că suntem de rea-credinţă dacă aducem în discuţie realităţi 
ocolite de alţii. Întâi, amintim că încă din 1960 (dacă nu anterior) Biblioteca 
avea „în atribuţiile sale” publicarea „unor bibliografii speciale, cum ar fi 
Bibliografia Mihai Eminescu”, dar lucrul n-a demarat decât în 1965. Când 
luăm în calcul faptul că volumul în discuţie este rodul eforturilor unui „număr 
apreciabil” de persoane (40, din 1965 până în 1999), care l-au produs muncind 
24 ani în regimul trecut (1965-1989) şi alţi 10 în cel prezent (1990-2000) 
— din care 6 ani de „revizuiri, rectificări, unele completări” — şi când ştim că 
vor urma alte două — poate chiar trei — lucrări similare, înţelegem că, la mai 
bine de un secol de la stingerea sa, Eminescu încă mai asigură o pâine 
specialiştilor. Nu o spunem nici cu reproş, nici cu invidie. Constatăm, pur şi 
simplu şi ne gândim că măcar pentru asta Eminescu merita să fie iubit şi 
respectat de absolut toţi autorii Bibliografiei. 

Ilustraţia volumului XVII atrage şi ea atenţia. Întâi, prin absenţa unei 
liste a facsimilelor inserate, apoi prin cele alese spre publicare (dintre toate, 
cel mai util este acela care prezintă tomul întâi al lucrării lui Eudoxiu 
Hurmuzaki, Fragmente din istoria românilor [1879], deoarece dovedeşte 
involuntar că numele traducătorului, Eminescu, nu apare, aşa cum avea să 
se întâmple cu Slavici, în volumele următoare). Colectivul de autori prezintă 

capul de pagină al „ziarelor cu care polemizează Eminescu” şi al unor 
publicaţii străine, dar li s-a terminat hârtia tocmai la Timpul! 

Largheţea cu care sunt prezentate lucrările care literaturizează viaţa lui 
Eminescu surprinde, deoarece nu la fel se procedează şi cu cele care publică 
documente autentice. Despre Călinescu ştiam că este marea slăbiciune a multora 
din Academie. Dar Riria, cu penibilul ei „Dialog dramatic în 5 scene”, 
intitulat Ultima rază din viața lui Eminescu? Sunt atât de meritorii romanele 
Bălăuca şi Mite, scrise de E. Lovinescu cu neîmplinita speranţă declarată că 
va eclipsa monografia lui Călinescu? Au extaziat publicul romanele semnate 
de Cezar Petrescu (Luceafărul, Nirvana şi Carmen Saeculare, unite sub titlul 
generic Romanul lui Eminescu)? Ce criteriu a operat pentru a aduce în faţă 
lucrări ştiute ca fiind nu doar partizane, ci şi siropos literaturizate, toate 
provocând polemici aprinse la apariţie? De ce Academia Română prezintă 
numai lucrările uneia dintre taberele care şi l-au disputat pe Eminescu? 

Detaliu interesant, Riria apare în volum, dar este eliminată pe CD, unde 
locul ei e luat de doctorul C. Vlad, cu textul său profund denigrator (Mihai 
Eminescu din punct de vedere psihanalitic), scris în mare măsură pe baza 
monografiei „divinului” . (Strict informativ, pentru că se potriveşte situaţiei 
şi pentru că din raţiuni copilăreşti DEX şi MDE au eliminat acest cuvânt: în 
dicţionarul lui I. A. Candrea se precizează că vlad „se zice cuiva care se 
amestecă în vorba altora şi spune o prostie” .) 

Din Lămuriri privind metodologia şi structura lucrării aflăm: 


„Din dorinta, altfel legitimă, de a descoperi şi aduce la lumină cât mai multe date 
şi imagini fotografice ale lui Eminescu, din entuziasm, nepricepere sau, uneori, 
incorectitudine, au fost puse în circulaţie, drept autentice, fotografii false (Caragiale 
avertizează asupra acestei realităţi încă din 1892: „mă revoltă şi scandalul cu portretele 
şi busturile puse fără sfială în circulaţie ca fiind ale lui” [Două note] — n. ns.). Astfel, în 
1909, Octav Minar publica o fotografie a lui Eminescu la Mănăstirea Neamţului, evident 


Din domajn, sării legi lisă, de a leon gi mihnea: la hmanà cii mal muie dawe pi imagini fotografice 
al: lui Fmescu, din eunas, mepesi a, unei, eared, m a pose in cmula, drepi 
uularitice, Evicegraiii False Astfel, în Le. Oca Minar peblica o fotografa (E) a bi Eases Ia Milie 
Mrcamjulai, evidem un fala gian, in care a just obesit uliimal porirei, cel din 1837. Faptul esiu cu atăt mai 
regectabul cu căt apinta ao = i a fest apai ai drept aurai de inspirajic pamir pocirele in 
uki (0. Meca ael Dupi apru 3 i E cicu, Utoe Omran, va pubisca, in PAE, o 


boil sileriar pe dire diar embazizamul desciparmiii I poate paiia, ù i 
hp cum s-a dedii, D repeczirtă pe Cmsamin Bikinescu, ador bpm. becu în pa Merima 

e Călinesca va reproduce Fotografia şi după publicarea urce angumenie 
perempti ale neatentie e, find erluază de edron șa îi edipi pesume cnizui hui 


M. Eminescu. OPERE , Bibliografie (volumul XVII), Partea I, 1999 


aie a pul E ere eare 





un fals grosolan, în care a fost folosit ultimul portret, cel din 1887. Faptul este cu atât 
mai regretabil cu cât această fotografie, pretins autentică, a fost apoi luată drept sursă 
de inspirație pentru portrete în ulei (D. Stoica etc.). După aproape 30 de ani, exegetul 
lui Eminescu, George Călinescu, va publica, în 1938, cu tonul autoritar pe care doar 
entuziasmul descoperirii îl poate justifica, o fotografie a poetului la tinereţe care, 
după cum s-a dovedit, îl reprezintă pe Constantin Bălănescu, actor ieşean, binecunoscut 
în epocă. Nestrămutat chiar în faţa evidenţei, George Călinescu va reproduce fotografia 
şi după publicarea unor argumente peremptorii ale neautenticităţii ei, fiind reluată 
de editori şi în ediţiile postume criticului (subl. ns.). 

Socotim inutil a zăbovi asupra imaginii de pe coperta volumului Eminescu de 
Octav Minar, apărut la Bucureşti în 1935, şi care reprezintă un copil de 4-5 ani aşezat 
pe un fotoliu, faptul putând crea neplăcute confuzii.” (Nu înţelegem ce „neplăcută 
confuzie” ar putea provoca fotografia unui „copil de 4-5 ani” şi credem că, dimpotrivă, 
tocmai aceste falsuri ar trebui inventariate şi publicate rapid, pentru ca publicul neavizat 
să nu poată fi păcălit de tot soiul de escroci.) 


Ne bucură că Academia recunoaşte nestrămutarea lui Călinescu, dar nu 
şi faptul că ea, depozitara tuturor manuscriselor eminesciene, nu acţionează 
în nici un fel pentru a stopa perpetuarea falsurilor. Am prefera fapte, nu 
lacrimi uscate, căci dacă fiecare continuă să facă rău altora, scriind ce vrea 
despre aceştia chiar după ce îi sunt aduse „argumente peremptorii” că greşeşte, 
vina nu mai e atât a lui, cât a celorlalţi. A rămâne „Nestrămutat chiar în fața 
evidenţei” nu-i semn bun pentru nimeni — psihiatrii pot da detalii. Iar dacă 
până şi astăzi Academia Română încearcă să îndulcească situaţia neverosimilă 
mai sus relatată, „entuziasmul descoperirii” devenind scuză pentru 
promovarea neadevărului, lucrurile sunt chiar foarte grave. 

Îşi imaginează cumva Academia Română că, recunoscând o seamă de 
lucruri evidente printr-un mic text citit de foarte puţini, se acoperă 
moralmente? Pasivitatea acestei instituţii faţă de încăpăţânarea „divinului” 
surprinde şi nu tocmai, pentru că, la urma urmei, are ea căderea morală să-l 
denunțe pe Călinescu ca „nestrămutat chiar în fața evidenţei”, câtă vreme 
procedează similar? Nu „nestrămutată” a rămas şi ea atunci când felurite 
semnale critice — inclusiv ancheta noastră jurnalistică — i-au prezentat atâtea 
alte evidențe? Dacă socoteşte că noi nu am avea „argumente peremptorii” , 
de ce nu dovedeşte că am greşi? De ce nici măcar nu redeschide subiectul? 
Să nu te-ntrebi: Academia Română a făcut jocul lui Călinescu sau, dimpotrivă, 
Călinescu a făcut jocul Academiei Române, care l-a şi premiat? 

Dar toate acestea pot fi socotite fleacuri, comparativ cu faptul că 
Bibliografia din 1999, care trebuia (şi putea) să fie neutră, se dovedeşte mai 

mult decât tendenţioasă în oglindirea adevărului privind îndeosebi destinul 
gazetarului şi cetăţeanului Eminescu. Este de natură să inducă în eroare 
prin sugestie, prin omisiune, prin minciună şi, nu în ultimul rând, prin 
prezentarea propagandistică a unor autori preferaţi. 


Zosin, denigratorul lui Eminescu, 
răsfăţatul bibliografilor 


În sumarul volumului XVII al OPERE, la „Referinţe despre viaţa şi opera 
lui Mihai Eminescu”, un subcapitol tratează „Reflectarea sa în literatură” 
(care „sa”? viaţa sau opera?). Aici, de pildă, un anume M. Codreanu apare 
la poziţia 5860 cu propriul volum de versuri numai şi numai pentru că, ne 
anunţă Colectivul academic, cartea lui este „dedicată memoriei lui M.E.” Şi, 
spre ştiinţă, se precizează şi tipografia implicată în demers: H. Goldner, 1901. 
Oare chiar se poate reflecta Eminescu în literatură printr-o simplă dedicație? 
Este dedicaţia literatură? 

Disproporţionat de multă atenţie se acordă şi Mitei Kremnitz. Bunăoară, 
la poziţia 5834 este anunţat: 


„GEORGE ALLAN [KREMNITZ, MITE]: Fluch der Liebe! [Blestemul iubirii] 
Novellen von... Leipzig, Verlag von Wilhelm Friedrich, 1851, 190 p. 

Volumul cuprinde nuvela Das Liebebild în care i se face o caracterizare lui 
M.E., p. 44-93.” 


Nu ştim nici cum demonstrează autorul menţiunii că Mite l-ar caracteriza 
pe Eminescu, nici dacă e de bine sau de rău. La poziţiile 13275 şi 14563 
(care au conţinut aproape identic), sunt enunțate principalele subiecte abordate 
de Călinescu într-un articol. Mite figurează doar pentru că, zic autorii 
Bibliografiei: „muza poetului din Atât de fragedă şi Bogdan Dragoş (1876), 
presupune a fi Mite Kremnitz” . Dacă este firesc să fie menţionate paginile 
conţinând Amintiri fugare despre M. Eminescu (încredințate fiului meu 
adoptiv), nu ne par de folos şi referirile altora „la memoriile lui Mite Kremnitz” 
(11814, de pildă), căci aşa, din referire la referire, împovărăm la nesfârşit (şi 
degeaba) rafturile bibliotecii. 

Cei care au produs Bibliografia Eminescu par să fi uitat că mass media 
cuprind şi radioul şi televiziunea. Văzând ciudatele criterii aplicate până acum, 

suntem curioşi cum se vor descurca în bibliografiile următorilor ani cu sutele 
de mii de „referiri din referiri” făcute de cine vrei şi cine nu vrei prin aceste 
două canale de informare. 

Toate exemplele de mai sus ar putea fi socotite nesemnificative, dacă 
situaţia nu s-ar repeta şi în cazul altor autori. Reamintim titlul volumului: 
„BIBLIOGRAFIE. Viața — Opera. Referinţe” . Este vorba de viaţa şi de opera 
reale, nu de ficțiuni. „Referințele”, o arată şi titlul, privesc — şi ele — strict 
„viaţa şi opera” aceluiaşi Eminescu. În consecinţă, subcapitolul Reflectarea 
sa în literatură trebuia să fie un apendice al lucrării, căci între scrierea unui 
roman despre Eminescu şi crearea unui bust mai mult sau mai puţin stilizat 
nu diferă decât mijloacele de exprimare. Romanele pornesc de la unele fapte 
din viaţa lui Eminescu, dar rămân opere doar inspirate dintr-o realitate 
obiectivă, cuprinzând în proporţii variabile adevăr şi minciună. Oglindirea 
în literatură poate alcătui, aşadar, un capitol distinct, plasat în anexa lucrării, 
nicidecum în miezul acesteia, astfel încât cel mai puţin avizat nu mai ştie ce 
este autentic şi ce nu. (Statutul de critic literar al lui Lovinescu, de pildă, 
poate induce şi mai mult în eroare). Romanul, nuvela ori schiţa inventează 
personaje care pot aminti de anumite persoane, dar nu sunt biografii sau 
studii lucide asupra personalităţii cuiva. De altfel, Colectivul de autori ne 
informează (5988) că după apariţia romanului lui Lovinescu, în articolul 
Psihologia erotică a lui Eminescu (Rampa nouă ilustrată, 25 decembrie 1934), 


„Autorul afirmă, printre altele, că bazându-se pe memoriile lui Mite Kremnitz, a 
încercat să definească psihologia erotică a lui M.E., în romanul Mite.” 


De la o asemenea documentare, ce rezultate puteam aştepta? 
„Reflectarea” se face la mâna a doua, pornind de la o altă „reflectare”, pusă 
pe hârtie de o femeie nemulțumită. Inevitabil, înainte şi după publicarea 
unui roman, în gazete apar tot felul de ştiri, se stârnesc polemici. Aşa s-a 
întâmplat, de exemplu, şi cu romanul Mite. Reacţia presei poate folosi celor 
care vor să scrie despre Lovinescu, dar nu-i ajută cu nimic pe cei interesaţi 
de Eminescu, întrucât nu există nici o legătură între „viața şi opera” acestuia 
din urmă şi aşa-numitele „anticipări” privind ba faptul că „E. Lovinescu 
scrie la Fălticeni romanul Mite” (5970), ba „apariţia, în toamnă, a cărții lui 
E. Lovinescu” (5971), ba că „E. Lovinescu va publica: Dragostea lui 
Eminescu” (5974), apoi iar că „volumul urma să apară la toamnă” (5976) 
şi din nou că „se anunță apariția, pentru luna noiembrie” (5977)? Culmea, 
în pofida acestei aparente acribii, data exactă a lansării romanului Mite nu ni 
se face cunoscută! 

Când în Bibliografia întocmită de Academie numai asemenea 
„anticipări” ocupă vreo 20 de poziţii, nu-i greu de bănuit cât spaţiu tipografic 
este rezervat comentariilor. Şi n-apucă să se încheie paginile cu ecouri la 
Mite, că totul este reluat — de data aceasta cap de afiş fiind celălalt roman al 
lui Lovinescu, Bălăuca. Problema nu este aceea că s-ar fi stricat prea multă 
hârtie pentru Lovinescu, într-o carte dedicată exclusiv lui Eminescu. Alte 
lucruri supără. De pildă, amestecarea informaţiilor literaturizate cu cele reale. 
Biografia romanţată poate fi plăcută şi utilă, dar în cazul nostru ea nu a făcut 
decât să conserve vreme de peste un secol false impresii despre Eminescu. 
În nefericită competiţie cu Călinescu, Lovinescu a inventat ce l-a dus mintea 
şi ce l-a lăsat inima, dar ceilalţi n-au tratat opera lui ca atare, ci au socotit-o 
reconstituire a realităţii, dându-i astfel o greutate pe care n-o merita şi 
încurcând merele cu perele. Reacţiile la apariţia romanelor lui Lovinescu nu 
s-au limitat la analiza estetică — aceasta nici n-a mai prea contat. Aproape 
totul a fost raportat la percepţia individuală asupra subiectului (preexistentă) 
şi la fapte mai corect sau mai deformat cunoscute despre Eminescu, persoană 
devenită personaj. Recenziile nu au adus nici un element nou privind viaţa 
sau opera lui Eminescu, totul fiind o dezbatere sterilă, adesea dirijată de 
mama tiroidă. E greu să fii biograf, pentru că e greu să vrei şi să poţi să intri 
în pielea şi în cugetul altcuiva. Ar putea spera un critic să înţeleagă vreodată 
creatorul de geniu? Implacabil, Mite şi Bălăuca dovedesc că nu. Probabil, 
Lovinescu ştia asta şi de aceea nici nu s-a străduit să slujească adevărul. 

Fireşte, cu Viaţa lui Mihai Eminescu, varianta Călinescu, s-a procedat în 
mod similar. Cartea (socotită de Eugen Ionescu a nu depăşi „tecnica unei 
simple vieți romantate cu unele date exacte” ) a apărut în 1932, dar a început 
să fie anunţată încă din toamna lui 1931. Care este rostul unor asemenea ştiri 
de presă în Bibliografia Eminescu? Ce contează reclama de presă, pe marginea 
unor lucrări încă netipărite? Nu e prea de-ajuns publicitatea făcută în epocă 
unor critici literari certaţi cu adevărul? 

Şi mai neplăcută este altă constatare: în vreme ce Colectivul de autori a 
găsit pentru romane câteva pagini în care să presare alternativ „recenzie 
laudativă” şi „recenzie elogioasă”, accidental şi câte-o „recenzie critică” 
(recenzia nu este critică prin definiţie?), a omis anumite texte publicate în 
momente-cheie ale vieţii lui Eminescu. De asemenea, a putut să tipărească 
facsimile după pagina de gardă a romanelor lui Lovinescu şi Cezar Petrescu 
atât de defavorabile imaginii lui Eminescu, dar n-a socotit ştiinţific să ofere 
facsimile după „documentele” lui Zosin, după manuscrisul lui Onicescu sau 

după acela al lui Bojeicu şi nici după documentele medicale şi polițienești- 
administrative (care, dacă Eminescu a fost aşa cum pretind dumnealor, era 
obligatoriu să-i fie întocmite). Ce să facem cu recenziile laudative la adresa 
unor scriitori care-au scris ce-au vrut despre Eminescu, când lipsesc piesele 
nodale care i-au marcat acestuia destinul? Să nu te-ntrebi dacă nu cumva 
unii din sau de pe lângă Academia Română s-au contaminat de la cei cu 
tendinţe anti-Eminescu declarate? 

Un articol precum: Chopin şi Mihail Eminescu din punct de vedere 
medical chiar are ce căuta la capitolul intitulat Personalitatea poetului? Şi 
dacă s-a găsit de cuviinţă să se extragă poetul din întreg, de ce nu a fost 
rezervat şi un subcapitol intitulat Personalitatea gazetarului? Pentru că 
Maiorescu reduce în 1889 opera lui Eminescu la poeziile pe care le-a publicat 
el la Socec? Autorii Bibliografiei (1999) s-au mulţumit să întocmească 
subcapitolul „Jurnalistică”, în care au copiat titlurile articolelor cuprinse în 
volumele IX — XIII al OPERE. Nu găsim însă o cât de mică explicaţie privind 
conţinutul lor — măcar al celor mai importante. Criteriul care a făcut ca pentru 
Lovinescu să se facă precizări de soiul: „se anunță apariția, pentru luna 
noiembrie” , de ce nu a mai funcţionat şi în cazul lui Eminescu, cel căruia 
— nu-i aşa? — îi este închinată lucrarea? Unde sunt, bunăoară, referirile pe 
care ziarul guvernamental Românul le făcea atât de des la ceea ce scria 
Eminescu în Timpul? De ce nu sunt menţionate polemicile lui Eminescu? 
Pentru că, vorba preşedintelui Academiei, am găsi „utopia eminesciană” ? 
De ce nu suntem lăsaţi să apreciem singuri? De ce nu se acordă creditul 
minim puterii noastre de a discerne? 

Dar Eminescu nu este singurul la care se termină generozitatea 
Colectivului condus de domnul G. Ştrempel. La subcapitolul Cărţi consacrate 
lui M. Eminescu, poziţia 4254 anunţă existenţa volumului în care Cornelia 
Emilian a publicat scrisorile primite de la Harieta (trei-patru chiar de la 
Eminescu). Acest volum cuprinde textul integral al epistolelor şi constituie 
prima adunare între două coperţi a acestei corespondențe cu cântec. În pofida 
acestui lucru, în Bibliografie „inventarul” nu este însoţit de absolut nici o 
notă referitoare la conţinutul scrisorilor, aşa cum se procedează în alte cazuri. 
Nimic! Numele Harietei a apărut pentru că n-a putut fi ocolit. Faptul este 
vădit părtinitor, întrucât fiecare dintre epistolele Harietei reprezintă un 
document în sine, mult mai important decât majoritatea ştirilor din ziare. 

Ulterior, aceeaşi corespondenţă avea să fie retipărită şi de I. E. Torouţiu, 
în Studii şi documente literare (volumul IV, 1933). Faţă de acesta, G. Ştrempel 

are atitudini deconcertante. Pe un site al Bibliotecii pe care o conduce, îl 
plânge şi mai că-i mulţumeşte pentru donația făcută (Dumnezeu ştie în 
ce condiţii!): 


„Printre donatorii deosebiți trebuie pomenit Ilie Torouţiu, care, împins la sinucidere 
de mizeriile vieții, a lăsat prin testament Bibliotecii o neprețuită colecție de manuscrise 
şi documente literare, printre ele figurând autografe Eminescu, Caragiale, Maiorescu, 
Slavici etc., toate ridicându-se la peste 11.000 de piese” (vezi Biblioteca Academiei 
Române după 130 de ani). 


În Bibliografia pe care a coordonat-o acelaşi domn Ştrempel, pentru cele 
13 volume ale lui I. E. Torouţiu (primul editat împreună cu Gh. Cardaş), editorii 
de la Academie n-au avut însă mai mult de o pagină şi vreun sfert, totul scris 
îndesat, parcă în duşmănie (7404). Şi asta cu toate că măcar volumul IV al 
Studii... este, recunosc şi dumnealor: 


„dedicat «Memoriei lui Eminescu, geniu al Junimii şi neamului, al umanităţii şi 
veacurilor»” . (Din altă notă aflăm că „volumul ... cuprinde 300 de pagini referitoare la 
poet” — din circa 500, adăugăm noi.) 


Aici, cel puţin, numele Harietei nici măcar nu este pomenit, despre 
paginile 190-280, unde este publicată corespondenţa ei cu Cornelia Emilian, 
notându-se sec: 

„corespondenţă care cuprinde referiri M.E.” 

Prin frapant contrast cu aria lucrărilor literare, apariţia volumului IV din 
seria Torouţiu nu este anunţată şi separat, cum era firesc şi cum de altfel se şi 
procedează cu celelalte tomuri editate până în 1938. În schimb, sunt menţionate 
o mulţime de texte de gazetă care se referă la acest volum închinat „Memoriei 
lui Eminescu”. Dacă principiul aplicat de Academia Română în prezentarea 
lucrării lui 'Torouţiu (care, în pofida scăderilor ei — în cazul lui Eminescu 
mergând uneori până la neadevăr — rămâne o operă fundamentală, de 
neocolit) ar fi fost respectat şi în cazul presei, actuala Bibliografie s-ar fi 
redus la circa o sută de pagini. Dovadă că prezentarea epistolelor Harietei 
constituie o abatere de la regulă şi de la profesionalism găsim, de pildă, la 
poziţia 4366, unde încropirii Cum a iubit Eminescu, semnată de O. Minar 
(sub 200 de pagini), îi este afectat mai mult spaţiu decât celor 13 volume ale 
lui 'Torouţiu la un loc, în ciuda faptului că opinia cvasi-unanimă privitor la 
onestitatea autorului nu este deloc una favorabilă (titlul mai este pomenit şi 
la numerele 4353 şi 4360, la a doua adresă având o explicaţie ce pare 

desprinsă dintr-o monografie). Nu spunem că aici s-ar proceda rău cu Minar, 
ci că i se face o nedreptate lui Torouţiu (şi prin el, nouă). 

Cine consultă Bibliografia, degeaba caută informaţii acolo unde figurează 
prima sursă care a publicat integral scrisorile Harietei. Ceva amănunte despre 
acestea va găsi însă la subcapitolul Scrisori între diverse persoane, despre 
Mihai Eminescu, unde sunt menţionate scrisorile publicate fragmentar în 
diverse texte. Aici, autorii volumului XVII al OPERE au spaţiu tipografic 
pentru a prezenta inclusiv primele cuvinte cu care începe fragmentul, dar 
nicăieri nu fac trimitere la sursele iniţiale, care conţin textele în bloc şi în 
întregimea lor. În schimb, amabili ca trişorul care se pregăteşte să-ţi ia banii 
indică: „Reprodus fragmentar şi în...” De ce? Pentru că — asemenea oricărei 
amputări arbitrare — în majoritate covârşitoare fragmentele au fost folosite 
împotriva lui Eminescu. 

Aici, la „fragmente”, apare cu insistenţă numele lui Zosin şi al articolului 
lui, Nebunia lui Eminescu, care între poziţiile 9808 şi 9812 inclusiv poate fi 
citit de zece ori. Pretextul: menţionarea publicării de către Zosin a unor pasaje 
din câteva epistole ale Harietei — epistole care, repetăm, au fost integral 
publicate de alţi autori, dar unde nu se mai specifică, aşa cum se procedează 
cu Zosin, primele cuvinte ale textului. 

Interesul deosebit pentru Zosin este demonstrat şi altfel. 


„4315 ZOSIN [PANAITE].: Nebunia lui Eminescu. Bucureşti, Inst. de Arte Grafice 
«Eminescu», p. 3-8 (Revista medicală «Spitalul», nr. 11, 1903) (Extras).” 


Poziţia 4315 este inclusă la Cărţi, capitolul Cărţi consacrate lui M. 
Eminescu, subcapitolul Viaţa. Este cumva Nebunia lui Eminescu o carte apărută 
în 1903? Aşteptăm să o vedem, dar ne îndoim că ne va fi vreodată arătată, câtă 
vreme nici autorii Bibliografiei nu oferă vreun detaliu despre ea, deşi s-au 
arătat deosebit de generoşi în informaţii despre autor. Noi ştim că Nebunia 
lui Eminescu este un simplu articol, a cărui redactare nu permite nici o 
bănuială că ar fi parte dintr-un întreg mai mare. De aceea, nu înţelegem la ce 
fel de „extras” se face referire. Nu ne-ar mira însă să fie vorba de un 
aranjament la locul de muncă, ca să zicem aşa, prin xerografierea articolului 
şi prezentarea lui separat de revista Spitalul. 

La poziţia 8466 surpriză: textul de la 4315 se repetă identic, dar îi mai 
sunt adăugate nişte trimiteri la diverse producte intelectuale, ultimul fiind 
Efectele tutunului şi consecințele fumatului asupra organismului omenesc, 
apărut în Gazeta Lugojului la 24 decembrie 1922 (oricine bănuieşte cam 

despre ce poate fi vorba într-o bibliografie dedicată lui Eminescu). 8466 se 
află în subcapitolul Lucrări despre M. Eminescu, apărute fragmentar în 
periodice. Mişcare inteligentă sau hazard? Dacă ar fi întâmplare, ce părere 
să ne facem despre „zecile de şedinţe de discuţii purtate asupra metodologiei 
adoptate” sub bagheta domnului G. Ştrempel? 

Un detaliu cel puţin suspect: nici la 4315, nici la 8466 nu se scrie vreun 
cuvânt despre faptul că acest articol este unicul loc în care se găsesc 
transcrise” pretinsa constatare medicală şi aşa-zisa trimitere redactată 
la 6 noiembrie 1886, prin care Spiridonia l-ar fi internat pe Eminescu la 
ospiciul de la Neamţ. Şi, bineînţeles, nu se menţionează nici un cuvânt despre 
faptul că Zosin este unica sursă care ar pretinde că ar fi văzut cele două 
documente. Dubioasă este şi plasarea articolului Nebunia lui Eminescu la 
poziţiile arătate, şi nu la subcapitolul care cuprinde „suferințele şi declinul 
poetului”. De ce? Probabil, pentru că acolo avea prioritate C. Mille, care 
invocă şi el internarea lui Eminescu la Neamţ, dar inventează cu totul alte 
simptome decât Zosin. 

Dovadă că Zosin este mult apreciat în sferele academice stă şi lucrarea 
lui intitulată Substratul patologic în pesimismul contemporan (în care 
Eminescu este privit ca bolnav). Şi aceasta este invocată în nu mai puţin de 
patru locuri. În ordinea numerelor, se începe cu o neaşteaptă invitaţie: 


„5219 Vezi: ZOSIN, P.: Substratul patologic în pesimismul contemporan, 
Bucureşti 1900. 
Capitolul Eminescu, p. 152-159.” 


De ce să-l vedem oare? Ceva mai încolo căpătăm detalii, nu atât despre 
text, cât despre autor: 


HI ZOSIN. P- Subriraztai paiolopic n pennir 


„6545 ZOSIN, P.: Substratul patologic 
în pesimismul contemporan. Teză pentru 
doctorat în medicină şi chirurgie. Prezentată 
şi susținută la 6 mai 1900. Bucureşti, Inst. 
de Arte Grafice «Eminescu», 1900, 168 p. 
(Facultatea de Medicină din Bucureşti, nr. 
541). 

M.E. adept al filozofiei schopenhauriene, 
p. 50-51; 

M.E. îşi traducea pesimismul în poezie, 
p. 53; capitolul: Eminescu, cu fragmente 
din: Satira I, Melancolie, Mortua est, p. 
152-159.” 

Grosolana mediatizare continuă la poziţia imediat următoare, unde se 
repetă aceleaşi lucruri, în formă ceva mai succintă. 

Ultima trimitere se face la poziţia 7295, unde figurează cartea unui anume 
Dan Bădărău, O sută de ani de naturalism în România. Ca încheiere a 
prezentării acestui titlu, Colectivul academic punctează referirea acestuia la 
„lucrarea Substratul patologic în pesimismul contemporan, scrisă de doctorul 
P. Zosin”, care „analizează, în cadrul pesimiştilor patologici clasici, şi pe 
M.E., p. 185". Nu mai lipsea decât să fie adăugat şi Maiorescu, pe considerentul 
că Zosin, citat de Bădărău, se referă la rându-i şi la el. După atâtea repetări, 
parcă într-adevăr ceva e patologic. 

Ce mai găsim referitor la doctorul nostru propagandist? 


„7716 ZOSIN, PANAITE: Calea unei vieți. Copilăria şi adolescenţa — Tinereţea, 
virilitatea — Maturitatea şi bătrâneţea. Mărturisiri, constatări, interpretări, aprecieri, 
învățături, poveţe şi îndemnuri pentru un copil de suflet, privind multiplele contingente 
ale unei vieţi. Cu o fotogravură şi o notiţă despre autor. laşi, Edit. Autorului, 1935. VIII 
+ 312 p. cu portr. 

Citate din poeziile lui M.E.: Scrisoarea II, p. 6; Doina, p. 57; Scrisoarea IV, p. 64; 
Criticilor mei, p. 86; Luceafărul, p. 147; Glossa, p. 303; fragment din Înger şi demon, 
p. 303; aforisme ale lui M.E., p. 63, 185, 305; despre demonul poetic eminescian, p. 126; 
M.E. menţionat, p. VI, 48, 123, 129, 147.” 


Ne scapă motivul pentru care Colectivul de autori ţine să informeze că 
cum ne scapă şi rostul pentru care această lucrare, atât de zgârcită în 
prezentarea unora, găseşte necesar să înşire poeziile sus citate, deşi nu sunt 
nici întregi, nici publicate în premieră. De ce Zosin face mereu excepţie? 
Are cineva obligaţii faţă de el? Îi este cineva recunoscător pentru că s-a 
născut şi a imaginat scenarii medicale? 

Dar Colectivul de autori ne dovedeşte că poate face şi mai mult(e): 


„6768 ZOSIN, P.: Coup d? otil sur la «libre pensée» en Roumanie. laşi, Tip. 
«Progresul», 1911, 14 p. (Extrait de «La Pensée, organe hebdomadaire de la Federation 
des Sociétés belges de Libre Pensée et de la Federation Internationale de Libre Pensée, 
N-os 316 et 317, Bruxelles, Février 1911). 

Despre poezia filozofică a lui M.E., cu exemple din Împărat şi proletar, p. 4-5; 
M.E. menţionat, p. 6.” 


(Pur informativ, subiectul mai fusese abordat de Zosin cu un an înainte, în 
Libera cugetare, publicată în seria Biblioteca de propagandă. Tot în 1910 a 

publicat şi Câteva consideraţiuni pentru libertatea de cugetare. Ambele broşurele 
trebuie să fi plăcut unora, pentru că, ateu fiind, Zosin combătea bine.) 

Nu pricepem de ce s-a socotit necesar să fie copiat tot ce scrie pe coperta 
acestei lucrări (lipseşte numai adresa tipografiei: „Strada Mare No. 4"), dar 
şi mai de neînțeles rămâne nota în sine, care conţine şi neadevăruri. A scris 
Zosin „Despre poezia filozofică a lui M.E., cu exemple din Împărat şi 
proletar”? Să ne uităm peste paginile invocate de specialiştii Academiei 
Române, să vedem ce conţin referitor la Eminescu: 


>„p. 4-5" — „Après l union des principautes et la formation de la Roumanie, des 
1870, ľ émancipation intellectuelle et on peut dire la Libre Pensée dans le sens propre 
du mot, trouvent le plus grand combattant dans la personne du poète Michel Eminescu 
qui, par des vers philosophiques publiés dans la revue «Convorbiri literare» (Entretiens 
littéraires ose ouvertement jeter bas le masque 
religieux. Par la voix du personnage révolté 
de sa célèbre poésie «Imparat şi proletar» 
(Empereur et prolétaire) de 1874, il dit aux 
prolétaires: 

«La religion est un mot inventé par 
eux, afin que par sa force ils vous tiennent 
sous le joug; car s'il manquait aux coeurs 
l espoir de récompense, après que vous 
avez travaillé amèrement tout la vie, 
misérables, supporteriez-vous la peine 
comme la bête de somme? 

«Avec des ombres qui n’ existent pas ils 
vous ont voilé le regard et vous ont habitué 
à croire que vous serez récompensés... Non! 

La mort éteint avec la vie tout plaisir : celui qui ici-bas n'a eu que de la douleur 
n'obtient rien eu-delă... care les morts sont définitivement morts».” 

„„p. 6" — „De sorte que vers 1880 il y avait en Roumanie et précisement à Jassy, un 
très beau mouvement de Libre Pensée sous l’ impulsion de ces deux émules, Eminescu et 
Conta. Ils ont inculqué à la société littéraire «Junimea» (La Jeunesse), dont ils étaient 
membres, leur pensée philosophique et, pour un bon nombre d' années, ils ont donnée le 
cachet de leurs idées à la revue encore existante: «Convorbiri literare», l organe de 


2» 


cette société. 


Justifică aceaste câteva rânduri, parte din ele derutante pentru cititorul 
de limbă franceză, includerea întregii lucrări în capitolul Referințe despre 
viața şi opera lui Mihai Eminescu, subcapitolul Cărţi consacrate parțial lui 
M. Eminescu? A prezenta în proză două-trei strofe dintr-o poezie înseamnă a 
da referinţe despre opera autorului ei? Amintim Colectivului de autori că 
nişte colegi de-ai dumnealor întru Academie au produs numitul DEX, în 
care cuvântul referință are următoarele înţelesuri: 


„1. Informaţie pe care o dă cineva cu privire la situația unei persoane. e P. gener. 
Informaţie, lămurire, explicaţie. 2. Faptul de a raporta un lucru la altul sau o chestiune 
la alta.” 


În cele două lucrări menţionate (7716 şi 6768) oferă Zosin vreo informaţie 
„Cu privire la situația” lui Eminescu? Dă el informații, lămuriri, explicaţii, 
când repetă conţinutul unui pasaj dintr-o poezie? Ce şi la ce raportează 
Zosin atunci când prezintă Împărat şi proletar în proză, punând propriul 
text între ghilimele? De când simpla menționare a numelui cuiva sau citarea 
bâlbâită din opera respectivului transformă o lucrare în operă consacrată 
parţial celui invocat? Ce facem atunci cu manualele şcolare? 

„Exemple din Împărat şi proletar” a dat jumătate din clasa politică şi 
cine nu l-a „menţionat” o dată pe Eminescu? Unde sunt acele milioane de 
exemple? Dacă vrem să fim atât de riguroşi, să înţelegem că în următoarele 
volume ale Bibliografiei vor fi contabilizate toate ocaziile în care a fost 
menţionat numele lui Eminescu ori în care s-a făcut referire la „orânduirea 
cea crudă şi nedreaptă” ? Nu ştim ce ne aşteaptă, dar este cert că, deocamdată, 
criteriile care au funcţionat în cazul lui Zosin nu s-au aplicat şi la Delavrancea, 
de pildă. Un singur exemplu. În dezbaterile Adunării deputaţilor din 4 decembrie 
1915, „M.E.” este „menţionat”, atunci când oratorul îl atacă pe Slavici: 


„Vai! D-lor, ce odioase fapte trebuie să spui în această interpelare! Germanii 
aveau în slujba lor două organe, două ruşini, le mai trebuia şi talente. Incă de la 
început au pus ochii pe un om bătrân, pe un literat de o reputaţie însemnată. Acest om 


628  —————— Semnele Timpului —— w6- 


fusese scos din direcțiunea şcoalei de menaj de la Măgurele de către «Academia 
Română»! Bătrânul literat era la strâmtoare. Bătrânul literat fusese prins odinioară în 
curentul de stat maghiar. Numai graţie influenţei lui Eminescu, de pe când era tânăr, a 
fost smuls din vultoarea ungurească. Bietul Eminescu! Bietul mare om! Cu inima lui 
caldă, cu patriotismul lui transcendental, cu vorba lui apăsată şi grea, cu ochii lui în 
care strălucea lumina veacurilor trecute, l-a covârşit, l-a convins şi l-a adus în lumea 
românească. (Aplauze prelungite pe băncile opoziţiei.) Mai bine nu l-ar fi adus! Mai 
bine ar fi îmbogățit cu câteva nuvele literatura maghiară decât să-l vedem acum, la 
adânci bătrâneţe, reîntorcându-se iarăşi în tabăra din care cu greu l-a răpit marele 
nostru Eminescu. Și astfel se fundă Ziua, în fruntea căruia stă omul care moare în fiece 
zi pentru orice conştiinţă românească. (Aplauze pe băncile minorităţii. )” (Vezi 
Monitorul oficial nr. 8.) 


Chiar să nu fie mai importante spusele lui Delavrancea decât faptul că 
Zosin a citat din cutare poezie a lui Eminescu? Iar ajungem la criterii şi, 
împinşi de realităţi, la scop. Modul în care se caută orice pretext pentru a 
face publicitate unuia dintre cei mai mari denigratori ai lui Eminescu arată 
fără dubii pe cine are acesta în spate şi obligă să ne întrebăm dacă nu cumva 
şi în 1903, când a publicat celebrul articol Nebunia lui Eminescu, a avut 
aceiaşi susţinători. 

Încrederea oarbă a Academiei Române în spusele lui Zosin este dovedită 

grafiei au desprins din articolul Nebunia lui 
atare medicală a doctorilor Iuliano şi Bogdan, 
ice-se — de N. Gane şi le-au prezentat de sine 


stătător, dându-le numere distincte 
(10030 şi 10031). De asemenea, aşa 
cum se observă în facsimil, Colectivul 
de autori a adăugat şi alte gazete care 
au copiat aceste aşa-zise transcrieri 
din articolul lui Zosin, întărind iluzia 
că ar fi vorba de două documente 
care pot fi oricând pipăite de oricine. 
Profesionalism? Depinde la ce ne 
referim. 

Ne oprim aici cu exemplificări de 
genul Zosin. Socotim cele arătate 
suficient de elocvente pentru a 
preveni cititorul că este preferabil să 
folosească Bibliografia Eminescu 
(1999) cu prudenţă. 

Cine minte la Academia Română? 


Fără a ne pronunţa asupra întregului volum, care în mod inevitabil conţine 
şi pagini impecabil redactate, atenţionăm asupra a ceea ce socotim a fi extrem 
de grav şi de nejustificat. La capitolul Viaţa lui M. Eminescu, aşa cum a fost 
ea relatată în periodice, găsim şi subcapitolul „/883-/689: Suferințele şi 
declinul poetului”. Care suferințe şi care declin? Cum le-au depistat 
bibliografii? Reies ele din textele culese din gazete? Posibil, dar dacă 
bibliograful operează în mod critic când invocă declinul, de ce nu procedează 
aşa mereu? De ce nu semnalează, de pildă, şi neconcordanţele? Ne temem 
că titlul folosit este expresia prejudecăţilor atât de grijuliu întreţinute — vedem 
— chiar de către Academia Română. 

Înainte de a merge mai departe, să stabilim însă nişte lucruri. Discutăm 
despre o carte care conţine Bibliografia Eminescu. Ce este, cât mai exact, 
bibliografia? 


„1. Descriere de specialitate a lucrărilor unui autor sau a lucrărilor referitoare la 
o anumită problemă. 2. Carte care cuprinde o bibliografie (1). 3. Ramură a bibliologiei 
care se ocupă cu descrierea, aprecierea, sistematizarea şi răspândirea publicaţiilor” (DEX). 


Nu vrem să dăm lecţii specialiştilor, dar nici să ne lăsăm la cheremul lor 
nu este mereu rezonabil. Dacă bibliografia cuprinde inclusiv „aprecierea” 
lucrărilor pe care le cataloghează şi dacă în Bibliografia Eminescu (1999) 
întâlnim şi prezentări critice (în cazul lui O. Minar, de exemplu), nu era firesc 
ca la fel să se fi procedat în toate situaţiile în care fie apar contradicții, fie este 
limpede că anumite informaţii sunt greşite? În cazul imaginilor, nu se impunea 
ca toate fotografiile autentice să fie separate de cele produse prin diverse 
metode tehnico-artistice? 

Interesaţi de acest subiect, am căutat o lucrare elementară de 
biblioteconomie. Şi am ales una care precis fusese la îndemâna specialiştilor: 
manualul lui Dan Simonescu, „pentru clasele a XI-a şi a XII-a” (1979). 
Cităm din el câteva pasaje, pe care le socotim interesante şi necesare acum: 


+ „Cuvântul bibliografie vine din gr. biblion=carte şi graphein=a scrie. În 
antichitate, prin bibliografie se înțelegea «scrierea cărţilor», iar bibliografi erau 
copiştii, scribii de manuscrise. (...) Termenii catalogus, bibliotheca, index librorum au 

însemnat în antichitate şi mai târziu, în evul mediu (până prin secolul al XVI-lea), listă 
de cărţi. (...) 

Termenul de bibliografie, cu sensul actual, a fost folosit pentru prima oară de 
către istoricul şi eruditul francez Gabriel Naudé, bibliotecar al lui Richelieu, în 
Bibliographia politica (Venetia, 1638), apoi de către Louis Jacob (librar francez) în 
două opere ale sale: Bibliographia Galica universalis (Paris 1644-1654) şi 
Bibliographia Parisiana (Paris, 1645-1651). 

Cu sensul de disciplină ştiinţifică, bibliografia este ştiinţa care se ocupă cu 
cercetarea tipăriturilor (vechi) pentru a le descrie, clasifica şi aprecia în vederea 
informării cititorilor. Această definiţie generală se poate completa cu afirmația 
profesorului Camille Couderc, după care, bibliografia este «ştiinţa cărții tipărite sau 
manuscrise, considerată mai ales în elementele ei materiale, în vederea descrierii şi 
clasificării, a precizării valorii ei ştiinţifice, a interesului şi folosirii pentru un anume 
studiu»” (subl. ns.) 

+ „Fie că numai semnalează (bibliografia signaletică), fie că se pronunţă asupra 
conţinutului şi valorii lucrărilor (bibliografia adnotată)”, bibliografia — mai spune 
manualul — „sistematizează, valorifică şi recomandă cele mai bune lucrări de literatură, 
artă, tehnică, ştiinţă etc. Ajută studiul individual, cât şi instruirea autodidactică.” 


În ce categorie se include Bibliografia Eminescu, concepută şi editată de 
specialiştii Academiei? Greu de spus. Ea este „signaletică” (inexistent în 
dicționarele limbii române, termenul este preluat probabil din franţuzescul 
signalétique — n. ns.) când se mulţumeşte să înşire titlurile articolelor publicate 
de acesta în Timpul, dar devine „adnotată” când autorii prezintă lucrări ca 
ale lui P. Zosin. Poţi să nu te întrebi inclusiv dacă autorii au citit integral 
jurnalistica eminesciană ori s-au bazat îndeosebi pe volumele IX-XIII al OPERE 
— volume la care fac permanent trimitere? Nu suntem specialişti, dar operarea 


cu criterii diferite o putem sesiza. Când într-un manual de bibliologie citim: 


„O bibliografie corectă presupune prelucrarea critică a izvoarelor — adică 
supunerea celor citite unei judecăţi proprii, care să oglindească atitudinea cititorului 
față de carte” (subl. ns.) 


şi când constatăm că în volumul XVII al OPERE această cerinţă este 
îndeplinită (aproape?) exclusiv atunci când e vorba de texte defavorabile lui 
Eminescu, mai putem să credem în asigurarea lui G. Ştrempel, conform căruia 
membrii colectivului condus de dumnealui „s-au deprins (prin antrenament 
la sală? — n. ns.) să-l iubească” pe Eminescu? 

În sfârşit, la subcapitolul „Formele principale ale caracterizării 
bibliografice” din manualul sus invocat aflăm şi în ce constă aşa-numitul 
referat bibliografic: 

„Referatul bibliografic este expunerea conținutului unei cărți sau articol, 
analizând şi apreciind metoda folosită şi rezultatul obținut în acea lucrare. 

Se compune din descrierea exterioară şi apreciere. Referatul este făcut numai 
de către specialişti, competenţi în sesizarea noutăţii pe care o prezintă cartea în 
problema dată. 

Din punctul de vedere al scopului şi cuprinsului referatul se apropie de recenzie. 
Trebuie să fie precis şi concludent, astfel încât cititorul să nu aibă nevoie, eventual, să 
recurgă la original” (subl. ns.). 


Posibil ca în cele aproximativ 1.200 de pagini ale volumului XVII al 
OPERE să existe şi unul sau mai multe referate bibliografice, deşi suntem 
sceptici în această privinţă. Oricum, în punctele-cheie nu sunt de găsit. În 
schimb, repetări cu duiumul, material aruncat cu furca şi absenţe ale unor 
informaţii esenţiale. De aceea, în cel mai fericit caz, acest cărţoi rămâne o 
lucrare tipărită înainte de a fi încheiată. Parcă ne-am afla în faţa inventarului 
unei gospodării private. Un inventar la care a participat toată familia, dar 
fiecare în felul lui şi fără a avea habar de ceea ce fac ceilalţi, în final, constatările 
fiind vărsate de-a valma, ca nişte saci cu boabe de porumb, într-un unic registru, 
lângă care sforăie bunicul. 

Cel mai alarmant aspect este însă altul. Dacă regula impune ca referatele 
bibliografice să fie întocmite „numai de către specialişti... în problema dată” 
(în cazul nostru, problema fiind Eminescu) şi dacă aceste referate lipsesc 
(sau sunt într-un număr insignifiant), apare întrebarea: Colectivul de autori 
ai acestei bibliografii Eminescu a avut sau nu între membrii lui competențele 
necesare? Dacă „da”, dorim să cunoaştem numele dumnealor. Dacă „nu” 
(şi ne temem că acesta este răspunsul, din moment ce G. Ştrempel afirmă că 
specialiştii coordonaţi de dumnealui s-au apropiat „zi de zi” de Eminescu, 
doar după ce au început să participe la „zecile de şedinţe de discuţii” conduse 
de domnia sa), cerem să se explice de ce nu au fost consultaţi cei care puteau 
oferi un sfat avizat. Amatorism la Academia Română? 

+ 

Acestea fiind datele „tehnice” ale chestiunii, ne întoarcem la subcapitolul 
„1883-1889: Suferințele şi declinul poetului”. Întrebam mai sus: de ce 
suferințe şi de ce declin? Vedem acum ce mult contează lipsa unor referate 
bibliografice convingătoare. Nu ştim cine a intitulat subcapitolul, dar ştim 
că nu este deloc limpede. Despre care suferințe este vorba? Morale? Asta ar 
însemna că se recunoaşte luciditatea lui Eminescu, ceea ce ar echivala cu a 
contesta — pe drept cuvânt, nu-i vorbă — „nebunia” lui, acuzată în cor. Suferinţe 

fizice? N-au apărut în 1883 şi nici n-au fost continue, de-a lungul celor şase 
ani indicaţi. „Declinul”? Declin în ce sens? Nedumerirea este cu atât mai 
legitimă, cu cât şi copiii de şcoală ştiu că din 1883 faima lui Eminescu a 
fost în continuă creştere, steaua lui a tot urcat. Care sunt argumentele ce au 
convins Colectivul de redactori ai Bibliografiei (1999) că Eminescu asfinţea 
şi tot asfinţea, când la sfârşitul lui 1888 era din nou pe val? 

Şi, nu în ultimul rând, de ce precizarea: „poetului”? În clipa în care s-ar 
fi declanşat pretinsul declin, Eminescu era în primul rând cetăţean (Legea 
primează, nu Arta), în al doilea rând gazetar şi abia în al treilea rând era 
scriitor (sau poet, ca să nu se supere unii). De unde insistența cu care se 
repetă această calitate? Îşi imaginează cineva că e vreun român care să nu 
ştie că Eminescu a fost şi poet? Unii ajung până acolo că numesc poetul 
Eminescu, dar citează din gazetar. Niciodată însă şi invers. Ştim că multora 
le-ar fi plăcut ca Eminescu chiar să fi fost un soi de Leopardi, genial şi uşor 
de purtat într-un volumaş de buzunar, dar n-a fost să fie după plăcerea 
dumnealor! Nu credeam însă că tocmai Academia Română, posesoarea tuturor 
manuscriselor lui Eminescu, va promova prin specialiştii ei aceeaşi formulare 
limitativă. S-ar zice însă că asta este o convingere profundă în instituţie. 
Însuşi preşedintele Academiei Române, domnul Eugen Simion, după ce ţine 
să precizeze că ar exista unii care pun sub semnul îndoielii „paternitatea 
unor articole atribuite lui Eminescu”, din simplul considerent că autorul 
acoperă o arie tematică mult prea mare pentru înţelegerea dumnealor (opţiunea 
autorului — dacă există — nu e clară în această privinţă), declară răspicat în 
Prefaţa la Eminescu. OPERE. I (a nu se confunda cu ediția Perpessicius): 


„Un fapt este însă sigur: Eminescu este sincer interesat de aceste probleme şi ideile 
pe care le aduce, chiar dacă nu sunt ale sale (subl. ns.), le trece prin imaginarul său 
politic şi istoric şi ideile ies, la urmă, tensionate, încărcate de culorile şi aromele unei 
veritabile utopii. O utopie istorică, o utopie socială, o utopie culturală prin care răzbate, 
cu o mare forță plastică, credinţa nestrămutată a unui mare poet. Să-i spunem utopia 
eminesciană care, în punctul ei de plecare se bazează pe o teorie destul de coerentă.” 


Şi, ca să nu rămână fir de îndoială, ultimul paragraf sună aşa: 


„Nu trebuie, în concluzie, exagerată importanța practică a acestei filozofii politice, 
dar trebuie recunoscut, franc, că proza politică a lui Eminescu este eminentă, creatoare 
(în sens literar) în cel mai înalt grad, plină de idei şi colorată de o emotivitate şi o 
imaginaţie pe care nu ştiu câți alți gazetari români au putut-o egala. O citim azi, repet, 

ca pe o superioară epică de idei în care conceptul şi invectiva împart confortabil 
acelaşi compartiment” (subl. ns.). 


Cu alte cuvinte, gazetarul Eminescu nu a avut forţa de a produce idei, ci 
numai pe aceea de a distorsiona în mod plastic preluări de la nu ni se spune 
cine, făcându-le inaplicabile „prin imaginarul său politic şi istoric”, ca un 
fel de maşină de tocat gânduri. Cum textele cuprinzând incursiuni în istorie 
sau analize sociale din jurnalistica eminesciană pot fi declarate părţi ale unei 
utopii multilateral-dezvoltate numai în urma unor aprofundate studii în 
direcţiile respective şi cum domnul preşedinte al Academiei Române este un 
foarte riguros specialist, îl rugăm să ne indice titlurile lucrărilor în temeiul 
cărora se exprimă atât de categoric. Spunem asta deoarece afirmaţiile domniei 
sale ne dezorientează. De la Al. Brătescu-Voineşti, de pildă, ştim că Maiorescu 
i-a spus despre Eminescu, „într-o dimineață de iunie 1892": 


„Dumneata, ca toţi cei din generația dumitale, nu-l cunoşti îndeajuns şi nu-ţi poți 
da seama de genialitatea lui: dumneata nu-l cunoşti decât ca poet. Evident, ea se vede 
şi din poeziile lui, se vede însă mult mai strălucitoare din articolele lui scrise în proză 
şi risipite în diverse reviste şi ziare. Mai târziu, când se vor aduna şi se vor publica 
acele articole, atunci aveţi să vă daţi seama ce vastă minte avea, constatând că nu 
există problemă a neamului nostru care să nu-l fi preocupat şi asupra căreia să nu se 
fi pronunţat cu desăvârşită competenţă şi claritate.” 


Greşea Maiorescu? Minte Brătescu- Voineşti? Sau nici domnul E. Simion 
nu-l cunoaşte bine pe Eminescu „decât ca poet” ? 

Brătescu-Voineşti nu credem că minte, întrucât în Eminescu şi poeziile 
lui (1889) Maiorescu recunoaşte în mod public: 


„Eminescu era omul cel mai silitor, veşnic cetind, meditând, scriind. Lipsit de orice 
interes egoist, el se interesa cu atât mai mult la toate manifestările vieţii intelectuale, 
fie scrierile vreunui prieten, fie studierea mişcării filozofice în Europa, fie izvoarele 
istorice, despre care (Haşdeu atestă — n. ns.) avea cunoştinţa cea mai amănunţită 
(subl. ns.), fie luptele politice din țară. A se ocupa cu vreuna din aceste chestii şi a scrie 
asupra lor era lucrul cel mai potrivit cu felul spiritului său. Şi energia cu care a redactat 
Timpul, înălțimea de vederi ce apare în toare articolele lui (subl. ns.), puterea neuitată 
cu care în contra frazei despre naționalismul liberal al partidului de la guvern a opus 
importanța elementului autohton sunt o dovadă pentru aceasta.” 


„Utopie istorică” ? Nu cunoaştem cu exactitate ce înţelege domnul Eugen 
Simion prin „utopie istorică”, ştiut fiind faptul că utopiile, ca orice proiect, 


privesc viitorul. Bănuind însă cam la ce se referă, spunem: posibil să aibă 

dreptate, dar aşteptăm să ne ofere şi câteva exemple concrete de utopism 
pus pe hârtie de „acuzat”. Până sosesc ipoteticele argumente contrare, putem 
reaminti lucruri certe, indubitabile. De pildă, documentele autentice aflate 
sub controlul Direcţiei Generale a Arhivelor Statului din România atestă că, 
atunci când Ministerul Cultelor şi Instrucțiunii Publice i-a cerut să recomande 
pe cineva la conducerea sucursalei din laşi a Arhivelor (al căror director 
general era), Haşdeu a pus pe respectiva solicitare oficială următoarea 
rezoluţie, a cărei aplicare a fost blocată de nu se ştie ce umbre (vezi lucrarea 
Lidiei Brânceanu, B. P. Haşdeu. Mărturii — 1993): 


„Rugând pe Ministeriu a regula cât mai curând la pensie pe DI. Tăutu, subscrisul 
recomandă în locu-i pe DI. Eminescu, foarte cunoscut nu numai ca scriitor, dar posedând 
totodată, după cum a avut subscrisul ocaziunea de a constata însuşi, cunoştinţe serioase 
în istoria şi paleografia română” (subl. ns.). 


Când a murit Eminescu, acelaşi Haşdeu a scris un articol care a făcut 
ceva vâlvă la vremea aceea. Cităm începutul lui şi un pasaj dinspre încheiere: 


„Eminescu 
. . „et souvent je regrette 
D’être née en des temps un peu trop raffinées 
Où l’on trouve l’ honneur et l’ amour surannées 
Et dans lesquels un fou peut seul être poète! 
Julie Hajdeu, Chevalerie, p. 5 


La 15 Iulie, când trebuia să apară acest număr al Revistei noue, am aflat că 
Eminescu nu mai este. Am oprit aparițiunea, preferind să întârzie mai bine cu câteva 
zile, decât să nu cuprinză o pagină în onoarea aceluia care face onoare ţărei sale. 

[Notă. Aceste fraze introductive şi motto-ul lipsesc din multe lucrări — mai mult sau 
mai puţin — documentare, apărute în ultimele decenii. (În schimb, unii îi modifică titlul, 
iar alţii, ca V. Crăciun, ciudatul editor de peste Prut, compensează epurarea, adăugând 
cu de la sine putere cuvântul „necrolog” , scris cu majuscule şi silnic introdus între titlu 
şi motto). Faptul este cu atât mai surprinzător, cu cât necrologul lui Haşdeu reprezintă, 
conform bibliografilor Academiei, primul text prin care este public anunţat că Eminescu 
s-a stins. De aceea, între altele, atunci când citim în jurnalul lui Maiorescu: „Pe la 6 ore 
a venit Stemill şi Vitzu la mine să-mi spună că astăzi pe la 3 ore a murit Eminescu...” , ar 
trebui să avem în vedere ipoteza că numiții aflaseră ştirea citind Revista Nouă, a lui 
Haşdeu. Asta, dacă plecăm de la premiza că datarea corectă a publicării articolului ar fi 
15 iunie. Numai că revista în discuţie apărea, fără greş, la 15 ale fiecărei luni. Şi cum, pe 
de altă parte, Haşdeu anunţă: „am oprit aparițiunea, preferind să întârzie” , fără a adăuga 
că, până la urmă, publicaţia s-a difuzat totuşi în aceeaşi zi, ar rezulta că, indiferent ce 

scrie pe copertă (care apucase să fie tipărită), în iunie 1889, Revista nouă a apărut pe 
piaţă ulterior acestei zile. Oricum, rămâne interesant faptul că nici o foaie cu ediţie de 
seară n-a menţionat evenimentul — care, tot presa zice, ar fi avut loc dimineaţa. ] 

Eminescu a lăsat multe versuri admirabile; însă meritul lui cel covârșitor, un merit 
de principiu, este acela de a fi voit să introducă şi de a fi introdus în poezia românească 
adevărata cugetare ca fond şi adevărata artă ca formă (subl. ns.), în locul acelei uşoare 
ciripiri de mai “nainte, care era foarte igienică pentru poet şi pentru cetitor, scutindu-i 
deopotrivă, pe unul şi pe celălalt, de orice bătaie de cap şi de orice bătaie de inimă. (...) 

În toate epocile s-au văzut, însă, şi de acele firi semețe, înalte, vrednice de solia ce 
le-a dat-o Dumnezeirea, care niciodată n-au întins o mână cerşetoare către vreo mărire 
pământească, către acei ce uită că nu săracii spălau picioarele lui Isus, ci Isus a spălat 
picioarele săracilor. Aşa poet a fost Eminescu” (Eminescu — vezi Revista Nouă din 
15 Iunie 1889). 


„Adevărata cugetare ca fond” poate merge mână în mână cu utopia 
deplină? Nu ştia Haşdeu ce spune? 

Să citim şi spusele unui specialist într-un alt domeniu, vital. Iată ce declară 
un economist de talia lui Mihail Manoilescu: 


„Dacă Eminescu ar fi fost numai poet, ar fi disprețuit substratul material al unei 
naţiuni. Fiindcă a fost şi gânditor, el şi-a dat seama de valoarea lui imensă pentru 
consolidarea şi puterea naţiunii; de aceea a dat atâta importanţă fenomenelor care se 
petrec în subsolul vieții naţionale, fenomenelor economice.” + „Este drept că poetul a 
străbătut de multe ori gândirea economistului şi l-a făcut să conceapă câteodată prea 
simplist şi idilic organizarea producției noastre naţionale în forma medievală a unui 
regim limitat la meserii. Dar linia mare a cugetării lui Eminescu rămâne întreagă şi 
nestrămutabilă. (...) Eminescu a fost economist şi încă unul de linie mare. Eminescu a 
avut, întâi, o cultură reală în domeniul economic. A cetit pe toți clasicii economiei... (...) 
// Mai mult decât atât, Eminescu a avut o reală cultură matematică.” + „Eminescu a 
văzut ceea ce atâţi economişti orbiţi de ştiinţa falsă a Apusului nu reuşiseră să vadă. 
El a înţeles toată nedreptatea care se ascunde sub diviziunea internaţională a muncii, 
care face ca unele națiuni să nu mai producă altceva decât câteva mărfuri inferioare cu 
metode primitive” (subl. ns.). 


Dacă Manoilescu greşeşte când elogiază lucida şi profunda înţelegere a 
„fenomenelor economice” de către Eminescu, aşteptăm dovezile. 

Dar, cum Eminescu nu are nevoie de apărători, oricât de iluştri ar fi 
aceştia, adăugăm în anexă primul lui articol scris în Fântâna Blanduziei (vezi 
Anexa 9). L-am ales pe acesta întrucât, fiind redactat cu doar câteva luni 
înainte de a se stinge, se presupune că „boala” lui trebuie să fi fost teribil de 
avansată în acel moment — fapt care ar trebui să se vadă în spusele lui. 

Dimpotrivă, articolul conţine o exemplară analiză globală a situaţiei din 
Europa acelor vremuri. Textul este de o limpezime şi de conciziune pe care 
ne îndoim că le-ar putea egala mulţi gazetari contemporani. N-o spunem 
doar noi. Învins de realitatea minimalizată astăzi de E. Simion, după lectura 
textelor publicate de Eminescu în Fântâna Blanduziei, medicul Gh. Marinescu 
îndeamnă (vezi Geniul şi nebunia lui Eminescu, Universul, 21 august 1934): 


„Toţi admiratorii lui Eminescu să citească aceste articole care reflectează 
cunoştinţele lui întinse şi analiza profundă ce o face vieţii sufleteşti” (subl. ns.). 


Este capabil un utopist sadea, cum îl declară criticul E. Simion pe 
Eminescu, să facă o analiză profundă vieţii sufleteşti? Oare utopia nu 
porneşte de la greşită înţelegere, în primul rând, a naturii umane, principalul 
element de care depinde realizarea unui proiect? Oare cel care cunoaşte 
sufletul nu poate determina potenţialul şi limitările umane? Iar asta nu se 
cheamă luciditate? Şi-apoi, din moment ce preşedintele Academiei Române 
îi poate poate măsura „importanța practică” numitei „filozofii politice” 
eminesciene, înseamnă că aceasta există şi că dumnealui — nu ne îndoim — o 
cunoaşte foarte bine. Pentru utopiile lui Platon şi Aristotel, de pildă, adânc 
cugetătorii veacurilor ce le-au urmat au identificat foarte exact elementele 
care le fac imposibil de aplicat. În cazul lui Eminescu de ce nu se procedează 
similar, arătându-se, concret, care ar fi ideile care ne-ar obliga să fim prudenţi, 
nu cumva să exagerăm valoarea filozofiei lui politice? De ce oare Academia, 
înainte de a se pune pe copiat manuscrisele scăpate prin filtrul Maiorescu, 
nu prezintă într-un întreg respectiva filozofie politică? Cât de utopică sau nu 
este viziunea lui Eminescu poate să decidă fiecare, fără intermediari care nu 
garantează prin nimic că într-adevăr au înţeles tot ceea ce spune acesta. Totul 
este să-l citească. 

Modul de abordare al lui E. Simion ne aminteşte de Călinescu, care se 
îndeamnă curajos în Opera lui Eminescu: 


„Oricât de greu ne-ar veni, fără ştiri despre cuprinsul acelei biblioteci de şapte 
rafturi, fără aluziuni, în scrieri, asupra operelor citite, să tragem hotarele culturii lui 
Eminescu, bizuiţi pe o intuiţie nestricată de o falsă idolatrie şi pe atâtea referinţe câte 
se află prin manuscrise şi prin compunerile publicate, vom fi în măsură să ne dăm seama, 
sub specia unei anumite relativităţi, de întinderea şi lacunele culturii sale” (subl. ns.). 


Incontestabil, cultura lui Eminescu nu putea fi altfel decât limitată. 
Problema este: putea Călinescu singur să o măsoare, fie şi „sub specia unei 

anumite relativităţi” ? Prin urmare, Eminescu ar fi gângania, iar Călinescu ar 
fi microscopul care o analizează? Putea Călinescu să dea note pentru 
cunoştinţe pe care el nu le avea? Întrucât cultura nu este teren arabil, să-l 
poată măsura oricine, ca să determini „întinderea şi lacunele culturii” cuiva 
nu trebuie, automat, ca tu însuţi să ai cunoştinţe şi mai vaste şi o putere de 
pătrundere cel puţin egală? Nu contestăm că poate, aşa cum zic unii, „divinul” 
o fi fost superior lui Eminescu, dar cum din compararea operelor celor doi 
acest lucru nu se vede nu evident, ci absolut deloc, aşteptăm demonstraţia 
care să ne convingă că greşim. 

Cât priveşte „utopia culturală” a lui Eminescu depistată de domnul 
preşedinte al Academiei, uimirea noastră este şi mai mare. Nu insistăm însă, 
deoarece scriitorul Eminescu ne interesează doar accidental, Recursul nostru 
vizând gazetarul şi cetăţeanul cu acest nume. Atenţionăm doar că în articolul 
anexat cititorul va avea surpriza să constate că Eminescu, intens prezentat 
drept pesimist şi adept al lui Schopenhauer, avea cu totul alte păreri. 

Oricum, poziţia domnului E. Simion surprinde, căci rotundele dumnealui 
sentinţe nu răspund la unele întrebări de ordin general. De pildă: cum se face 
că, în ciuda vehemenței lui, Eminescu n-a avut procese de presă? Dacă opera 
politică a lui Eminescu ar fi utopică, pentru ce a publicat-o instituţia pe care 
o conduce acum chiar domnul E. Simion? Doar pentru calităţile literare 
nemaiîntâlnite în ziaristică? Meritau acestea asumarea riscului de a sminti 
un popor? Şi-apoi, dacă-i aşa cum afirmă renumitul critic, de ce Academia 
nu a făcut nici un demers pentru ca aceste pagini, care cuprind „o superioară 
epică de idei”, „proza politică a lui Eminescu” fiind „eminentă, creatoare 
(în sens literar) în cel mai înalt grad” (subl. ns.), să fie incluse în programa 
şcolară? Ce nebunie „şi tristă şi goală” ne-o fi apucat, ca să edităm în facsimil, 
cu costuri uriaşe, absolut toate manuscrisele eminesciene, copiind ca atare 
inclusiv paginile rămase albe în original? Dar, mai ales, de ce Academia 
Română contribuie şi azi la escamotarea adevărului despre un biet „utopist” 
cu geniu poetic? 

Să ne întoarcem la Bibliografia Eminescu. 

În facsimilul alăturat se observă care ar fi referirile la Eminescu apărute 
în presa lunii ianuarie 1887. Absența epistolelor trimise de Eminescu de la 
Mănăstirea Neamţului, precum şi a poeziei De ce nu-mi vii (vezi Convorbiri 
literare, 1 februarie) se observă imediat. Pentru necunoscători, faptul poate 
să pară normal: deoarece subcapitolul se intitulează „suferințele şi declinul 
poetului” , cum s-ar putea aştepta la o bogată corespondenţă ori la noi creaţii? 

Printr-o abilă „manevră de criteriu”, 
o parte a scrisorilor din ianuarie şi 
februarie '87 sunt dispersate la 
capitolul Corespondenta lui M. 
Eminescu, iar poezia De ce nu-mi 
vii poate fi găsită câteva sute de 
pagini îndărăt, la Operă. Poate fi 
întâmplătoare această împrăştiere 
a informaţiei, astfel încât să nu poţi 
pune lucrurile cap la cap, înțelegând 
ce s-a petrecut în epocă? Dacă te 
interesează o anumită perioadă din 
viaţa lui Eminescu trebuie să 
parcurgi întreaga Bibliografie (şi 
acesta nu e decât primul volum!). 
Separarea este cu atât mai stranie, 
cu cât corespondenţa nu numai că 
este probă materială, dar face parte 
din viaţă, pe care o luminează. Să 
aibă tăinuitorii fotofobie? 

După textul denigrator al lui C. 
Mille (plasat la numărul 8756), 
urmează o ştire din Tribuna, 
relatată pe scurt astfel: 


lanaaria LANT 


B756 MILLE, CONST: Emines.  LUFIE, 
MWLBETh ar. 147. 15027] an. p. 3-3 (Săpabeuleca 
literarăi. 
Despre situația grea În care sz afla poczul intermaa la 
Mânăstirea Mam} Faze un rechizitoriu cosiriigi 
ranile gi ipida un apel de ajoțorare 
EIST ou [Poem] Eminescu). TRIB-5. IVILĂĂ7), 
ñr. 14, 20 ian febr., p. 55 (Cromie). 
Anunţă că ME. a trimis o serizaare lui Gh. Panu, În 
ianuarie THET, prin care respinge rvocurile despre 
boala sa. 
Vezi pă; LUPU, Li LAT, ne. 161, 21 bani eb.) 
P 2 (informații U, LIINI935), ni. 22, 23 ian., p 7 
{Fel de fel Agam cdndiod de ana). 


BISE VLAHUȚĂ, AL: Beria cie faine 


LUP-IE, M1447), mr. 165, 25 afa lt | p 2 
Lansează un apel pentru deschiderea unor lisie de 
pubacripiiă, ccdecia, organizări de spectacede gic, În 
acipa iprijinirii maleriale à pamuli, 

EISD +s  Conaiibuii la  inarical Swoich 

„Aunia de ie Jap, Cowenpomima dui 

Îi, Fărgolici cu acad Co Meprart paica? de 

CA Corday ALA. d 3. Wo9) ar. 145, 19 iig. p. 8 

(Însemnări). 

Releriri la boala gi misaia ba ME; siliciul pentru 
adina d pena siageră au alti recoingpensă najionalà. 


2 februarie LAN? 
E0 CUCU, GEORGE: Coreea iw MA 


„Eminescu. OPERE, volumul XVII 





„Anunţă că M.E. a trimis o scrisoare lui Gh. Panu, în ianuarie 1887, prin care 


respinge zvonurile despre boala sa”. 


La primă vedere, nimic anormal. În fapt, „ianuarie 1887" fiind datare 


evazivă, nu se face nici o legătură directă cu textul lui Mille, care a provocat 
reacţia lui Eminescu. În plus, nu se informează nici că respectiva epistolă a 
lui „M.E.” fusese publicată în Lupta din 17 ianuarie. Mai mult, după amintirea 
Tribunei, la „vezi şi” se face trimitere la o ediţie ulterioră din Lupta (21 
ianuarie), astfel fiind ocolit exact numărul în care fusese publicată în ziar 
replica lui Eminescu. 

Manevra sare în ochi. Pe ce criteriu logic articolul lui Mille trebuia separat 
de răspunsul prompt dat de Eminescu (vezi numărul 9698) şi publicat de 
acelaşi ziar Lupta, în aşa fel încât două texte polemice tipărite la distanţă de 

doar două zile, în Bibliografia Academiei să fie despărțite de peste 80 de 
pagini, cuprinzând aproape o mie de poziţii? Pe ce criteriu logic epistola 
prin care Eminescu îi trimite lui Negruzzi mai multe poezii este separată de 
anunţul privind publicarea uneia dintre acestea? Tipul acesta de bibliografie 
doreşte să-i ajute pe cei interesaţi de adevăr ori să-i determine să se lase păgubaşi? 
Avem un singur răspuns rezonabil: Colectivul de autori ai lucrării a forţat 
un titlu („suferințele şi declinul poetului” ), eliminând dovezile care-l 
spulberau. Superticialitate sau vicleşug? Când vedem făţişa „dezmembrare” 
a lui Eminescu prin pulverizarea informaţiei favorabile adevărului, ce să 
credem? Până unde pot fi acceptate coincidenţa şi eroarea, în cazul unor 
instituţii precum Academia Română? E 
De ce Colectivul de autori nu a ACRISOARE CATRE CITITORI z 
inserat înaintea articolului denigrator SE | 
al lui Mille (15 ianuarie) pe cel al lui Duminică, d lamuarie 1487, 
Vlahuţă, din 4 ianuarie? Probabil Tubim estitori, 
pentru că Vlahuţă afirmă negru pe alb: | Adese wi me iad de vară cui 
priciizi! maci despre starea gi soarta 
„Ce păcat că nu mai avem între noi pe | litaraturel noastra. Sunt lungt şi àe | rd 
cel mai puternic şi mai luminat talent, ce | mirita discuțiile acestea, Ne pliu |ti 
ne-a fost dat s' avem, pe fratele Eminescu, | gam da malta nesjansuri şi in tot-laj 
al cărui desgust de om superior nedreptăţit | A'a-uma è a stăita afialk ui măhknire |a 
—"l-afăcut să se retragă din mijlocul nostru | Yh Voemrajările pa cwi ni În tacere 
(subl. ns.), tocmai E e era mai Wwa aiii n paoa O Wa Wi ke 
SCUMP s Hat NECESAN: = u a BUN oamenn Lari Wia Wi Wi wad WA A 
uniţi dei sie e o ăn | a dn ulant, oo mea în W 
ari "avari, pa fatele Eminescu, al cărul 
deaguat de am superiar nedreptăţit — 


bună, cinstită şi înțeleaptă să’ ți răcorească 
inima şi să ti însenineze gândurile, a căror A ; 
a. a fiout sh sa retragă din mijlocul 
3 gabu, boem atunci cnd mă era mal 
da 


prietenie să "ţi potolească necazurile şi să 
te întărească în dureroasa luptă a vieței.” s k aj 
á i ap şi mal necesar | — Puţini sunt 
b 


De asemenea, aşa cum am spus, |? Pai. emissi qi drepţi, ue cari să 
E Aa dar bsnd pu "i-al vEzul o sip- 


ştirea apărută în Lupta din 21 ianuarie nä, a carr vorbă buză, cinstită 

este trecută la „vezi şi” (menţiune care şi tmeltaptă ză "I răoorenscă inima 

indică subiecte „identice sau aproape qi an "ţi însenincza gândurila, a căror | 
identice” ), fiind astfel prezentată ca| pristenie ah "ţi potalaaacă necazurile 

şi cum ar repeta ştirea apărută în ziua | îi #5 te Intâreaacă în durervaza luptă 
precedentă în Tribuna. De ce? Pentru 
că în realitate Tribuna se referea la epistola lui Eminescu (publicată în 17 ianuarie), 
pe când Lupta din 21 anunţa primirea alteia, scrisă de un necunoscut: 

| În 





„Am publicat mai zilele trecute o scrisoare de la Eminescu prin care restabilea el 
singur adevărul în privința stărei lui de sănătate. 

Astă-zi primim o altă scrisoare de la o persoană din Neamţu în care scrisoare ni se 
spune că Eminescu a început a se ocupa serios şi a compus deja câte-va poezii” (subl. ns.). 


Şi-asta e greşeală involuntară, când al doilea paragraf citat indică limpede 
că la redacţia ziarului Lupta tocmai sosise o nouă scrisoare, despre care 
Tribuna nu avea cum să scrie cu o zi înainte? Simpla menționare a Tribunei, 
aflată la Sibiu (deci în străinătate), înaintea ziarului Lupta — singura publicaţie 
direct implicată în cele relatate — rămâne descalificantă. 

A doua zi, Universul transmite şi el noutatea (sublinierea ne aparţine): 


„Am reprodus scrisoarea adresată unui confrate de d. Mihail Eminescu, prin care 
rectifica o ştire greşită ce se răspândise asupra sănătăţii sale. 
Marele nostru poet şi-a reînceput deja lucrările sale literare”. 


Această ştire, cel puţin, nu a mai fost deloc marcată de alcătuitorii 
Bibliografiei Eminescu, editată de Academie. De ce? Pentru că afirmaţii de 
soiul: „Marele nostru poet şi-a reînceput deja lucrările sale literare” nu 
aveau ce să caute acolo unde unii hotărâseră să vorbească numai despre 
„Suferințele şi declinul poetului” ! Pentru că, informând că Eminescu „rectifica 
o ştire greşită ce se răspândise asupra sănătăţii sale”, erau infirmate 
balivernele lui Mille, aflate la mare preţ în ochii Colectivului de autori? Dar 
acesta nu este singurul caz în care Universul a fost omis. 

Tot din ianuarie (25) datează şi scrisoarea lui Vârgolici către Negruzzi. 
Iată ce citim în volumul Academiei despre conţinutul acesteia: 


„Referiri la boala şi mizeria lui M.E. (subl. ns.); solicită pentru acesta o rentă 
viageră sau altă recompensă naţională” . 


8759 se Contribuții la istoricul  Socierăţii 
„Junimea” de dla laşi  Corespondența  iui| | k i 
$.G. Vârgolici cu lacob C Negruzzi, publicată de |$I Peste rândurile pe 
Gh. Cardaș. ALA, s. 3, IV(1923), nr. 143, 19 aug., p.8|care Vârgolici într- 
(Însemnări). adevăr i le-a trimis lui 
Referiri la boala şi mizeria lui ME; solicită pentru | Negruzzi (sublinierile 
acesta O rentă viageră sau altă recompensă națională. | ne aparțin): 








Să ne uităm acum 


„Eminescu, care e la Niamţu, e cu totul bine, dar dacă ar veni la laşi n'ar avea cu 
ce trăi. Nu s'ar putea face ceva pentru dânsul? Vr'o rentă viageră, vr'o recompensă 

naţională? sau vr'o pensiune de la vr'un bogătaş de pe acolo? E o adevărată ruşine 
pentru ţară ca un asemenea om să nu aibă cu ce trăi în viaţă când numele lui va trăi 
cât veacurile.” 


Unde sunt aşa-zisele „referiri la boala” lui „M.E.”? Asta e rigoare 
academică sau, vorba lui Vârgolici, „E o adevărată ruşine pentru țară? 

Pentru luna februarie, Bibliografia Academiei oferă doar două 
evenimente: vizita lui Creangă şi agitația binevoitorilor studenţi ieşeni. Nimic 
despre dedicaţia dată de Veronica la 6 februarie pe volumul ei, Poezii. De 
ce? Pe considerentul că acel unicat nu e potrivit pentru a fi inclus într-o 
bibliografie sau din cauză că, dedicaţia fiind o „mărturisire de neştearsă 
dragoste”, oricine îşi dă seama că Veronica nu se adresa unui alienat? 

Informăm Academia Română şi pe amnezicii de sub pulpana ei că, la 
data de 5 februarie 1887, fotografia lui Eminescu se află pe prima pagină a 
ziarului Universul. Sub fotografie, o trimitere la pagina a treia, unde se poate 
citi următorul text, intitulat Mihail Eminescu: 


„Abia câţi-va ani au trecut de când acest nume era foarte puţin cunoscut, şi tot 
atât de puţin pretuit, în lumea acelora cari citesc în ţara românească. În lumea acelora 
cari scriu, duşmanii lui Mihail Eminescu erau mulți: toți aceia cari nu’ l înțelegeau sau 
cari pismuiau puternicul lui geniu. 

Astă-zi, ce schimbare, consolatoare pentru poet, ca şi pentru toţi iubitorii adevărului 
şi frumosului! Prin forța geniului său şi numai prin ea, Eminescu a ajuns, în scurtă 
vreme, prețuit de aceia cari citesc, aproape după adevărata lui valoare. 

De aceeaşi forță spulberaţi, duşmanii lui literari s'au dat d'o parte şi "şi stăpânesc 
ura care ştiu că, esprimată, n ar mai avea nici un răsunet. Alţii din duşmani Sau făcut 
admiratori; ura absurdă, zadarnică şi neputincioasă, adese-ori sufere astfel de 
transformaţii. 

Eminescu stă astă-zi de-asupra cetei întregi a scriitorilor noştri actuali pe 
piedestalul pe care geniul său i l'a clădit; mai sunt câți-va cari se silesc să nu’ l vază, 
să l îngăduiască, pentru ca să conserve întâietatea unui alt poet a cărui glorie uşoară 
se simte clătinată de alta mai puternică şi mai îndreptăţită. Vor trece şi aceste încercări 
neputincioase, şi vremea e foarte aproape, când Eminescu ne va apărea tuturor ceea ce 
în adevăr este: cel d'intâi poet român.” 


Cel care ascunde un asemenea text chiar face parte dintre oamenii care 
(ne asigură domnul G. Ştrempel) „s-au deprins să-l iubească şi respecte” 
pe Eminescu? 

La 28 februarie Universul anunţă că a fost dat în judecată pentru calomnie, 
deoarece a publicat acea „invitare a proprietarului tipografiei «Universul» 

către d. A. Macedonski ca să-i achite o sumă pe care-i o datoreşte” . Redacţia 
ziarului a refuzat propunerea Parchetului de „a face o retractare a «insultei»”, 
anunțând că va continua să tipărească respectiva „insultă”. În continuare, 
este publicată scrisoarea lui Luigi Cazzavillan, proprietarul tipografiei 
Universul, materialul încheindu-se cu o explicaţie dată unei afirmaţii 
anterioare: 


„* În scrisoarea d-sale, d. A. M. vorbeşte şi de fotografia ziarului — de care are 
neapărată nevoie, fireşte, de oare-ce «Universul» este un ziar ilustrat, cea-ce credem că 
nu e o crimă. — Aceasta ne arată că poate (atât de mare e vanitatea omenească!) d. A. M. 
s'a supărat c'am pus în ziar portretul marelui poet Eminescu, însoțindu-l de cuvenitele 
omagii. Dacă acesta e motivul supărării fotografice a d-lui M., îl înştiințăm că şi 
portretul dumisale va apare în foaia umoristiocă «Pisica». Nu e mare greutate! (Nota 
redacției)” . 


Simpla pomenire a ipotezei de mai sus arată că publicarea fotografiei lui 
Eminescu provocase agitaţiuni printre „duşmanii lui literari”, Universul ştiind 
bine că acţionează contra curentului (ceea ce nu înseamnă că ar fi fost şi 
complet dezinteresat). Oare acest context, în care Eminescu este „menționat 
în” Universul, să fie mai puţin semnificativ decât rândul în care Zosin îl 
pomeneşte ca émule, alături de Conta? 

Ce aflăm din OPERE. XVII referitor la plecarea lui Eminescu spre Neamţ? 

La poziţia 8749, suntem informaţi că ziarul Epoca din 14 noiembrie 
1886 ar conţine o ştire „Despre înrăutățirea stării sănătății lui M. E. şi 
transportarea sa la ospiciul de la Mănăstirea Neamt (subl. ns.), în urma 
avizului unui consiliu medical” 3149 <i [Sănâtatea poemului Eminescu). EP-BI, 
şi că primele trei cuvinte ale [pasă mr 293, 1426 nov, ed, M, p3 (Uime 
respectivei ştiri ar fi „Sănătatea | inforematiuna). 
poetului Eminescu” (subl. ns). | Deipre înrbatmerea stării sănătății lui M.E. g 
Bibliograful care a formulat] — Wransportarea sa la negiiciul de la Mânăstirea Neamj- 


: ia A rada Yy e in urm i i i gmh medical 
fraza fie nu ştie să citească, fie stiai 


serveşte anumite interese, 
străine adevărului. In realitate, 
Epoca nu se referă la „poetul”, ci la „d-nul” Eminescu (pe-atunci nu se 
conturase încă intenţia de a-l reduce pe Eminescu la poet-şi-atât), iar destinaţia 
nu era „ospiciul de la...” : 

„Sănătatea d-lui Eminescu merge din ce în ce mai rău. În urma avizului unui 
consiliu medical, şi prin îngrijirea administraţiei judetului laşi, nenorocitul poet a fost 
transportat acum trei zile la mănăstirea Neamţu” (subl. ns.). 

A doua zi, 15 noiembrie 1886, Epoca (| TIME INFOI MATII 
reia ştirea — nu cumva să rămână vreun i l ! 
cititor neinformat — dar Bibliografia|  sânătatea d-lu! Eminescu merge 
patronată de Academie nu mai pomeneşte | din ce în ce mal rëŭ. In urma avi- 
şi acest fapt nici măcar la „vezi şi” sului unui consilii medical, şi prin 
S e ingrijirea administrație] judeţului 
(repetarea ghnu putând da de gândit). luşi, nenorocitul poet a fost trans- 
Eroare să fie faptul că destinaţia | portat acum trei zile In mânăstirea 
ospiciu stabilită de membrii Colectivului | Neamţu. 
de autori condus de domnul Ştrempel nu e 


are nici o acoperire în realitate? Ce anume || Epoca, 14 noiembrie 1886, ed. II 


s-a dezbătut la „zecile de şedinţe de 


discuţii purtate (sub conducerea lui I INFORMATIEI 


G. Ştrempel — n. ns.) asupra metodologiei |. „sanatatea d-lui Eminescu merge 
aplicate dar nu numai”? Să nu aibă |din ea in ca mal råġ. ln urma ari- 


domnul Ştrempel suficientă autoritate? |iului anul consilii mrodieal, şi prin 
Sau are prea multă? Ingrijirea administrația judejului 

Ks ae „bi, nenorocitul post a losl . lrans- 
Tot spre ştiinţa Academiei Române portat apum iral zile la mânăstirea 
informăm că există, într-adevăr, şi | each. : 


următoarea ştire, apărută duminică 16 x 
noiembrie în Universul: Epoca, 15 noiembrie 1886 


„Aflăm cu adâncă mâhnire| Aflăm cu adâncă mâhaire că d. Mi- 
că d. Mihail Eminescu, marele |b8ii Eminescu, marele poot al nostru, a 
poet al nostru, a fost adăpostit la |Eo5t adăpostit la mânăstirea Nomţu'ul în 
mănăstirea Neamţului în urma unui | urma. unui noŭ atac al nemilostiver bólo de 


K 4 Pat ` Tat? 
atac al nemiloasei boale de care a | Cate & mal fost lovit odată. 


mai fost lovit odată” (subl. ns.). Universul, 16 noiembrie 1886 


Problema e că această ştire nu este cuprinsă în volumul XVII al OPERE. 
În consecinţă, deducem că nu ea a provocat academica dezinformare. Cum 
se explică atunci faptul? Cât timp Academia Română va continua să 
rămână precum „divinul” ei model, nestrămutată chiar în fața evidenţei, 
parcă mai contează? 

Textul mai sus citat din Universul se împarte în două. Prima parte conţine 
evenimentul în sine (Eminescu „a fost adăpostit la mănăstirea Neamţului” ), 
despre care au auzit de la colegii de la Epoca ori de la cei de la România 
liberă, ambele ziare publicând cu o zi în urmă aceeaşi ştire. Partea a doua a 
frazei se referă la cauza evenimentului şi rămâne o adăugare a ziarului 

Universul. Că lucrurile stau aşa ne-o dovedeşte verbul folosit în prima parte: 
Eminescu „a fost adăpostit la mănăstirea Neamtului” , nu internat în ospiciul 
de lângă mănăstire, precum şi precizarea că Eminescu ar fi avut „un atac”, 
detaliu care nu se regăseşte în ştirea din Epoca, dar care pentru cei neinformaţi 
constituia unica explicaţie. Acest caz arată încă o dată unde pot duce 
adevărurile spuse pe jumătate. 

Începutul ştirii din Epoca pare formulat de un intrigant de clasă: 

„Sănătatea d-lui Eminescu merge din ce în ce mai rău”. 

Cum până atunci de „sănătatea d-lui Eminescu” nu se vorbise decât 
spre a anunţa „cruda boală”, la ce altceva să se gândească publicul, dacă nu 
la „nebunie”? Dar ceea ce ar mai fi de înţeles în cazul redactorului de la 
Universul (poate nu prea deştept, poate stresat de faptul că trebuia să încheie 
ediţia) nu este tolerabil pentru un colectiv de bibliografi cercetători, care 
privesc lucrurile echidistant şi au acces la infinit mai multă informaţie decât 
un grăbit gazetar din epocă. Pentru cercetătorii contemporani, lipsa oricărei 
menţiuni privind boala lui Eminescu trebuia să atragă atenţia, deoarece nici 
nu se justifică, nici nu se poate crede că redactorii de la Epoca aflaseră de 
avizul medicilor şi de implicarea administraţiei judeţului, dar nu aveau habar 
asupra cauzei. Cum ar fi putut însă ei să spună de ectimă, când aceasta 
fusese (şi avea să mai fie) folosită ca „probă” a nebuniei provocate de sifilis? 
În plus, este foarte posibil să li se fi cerut expres ca ştirea să fie publicată în 
forma în care o cunoaştem şi noi. Cine s-o fi redactat? Un lucru e cert: la 18 
noiembrie, Maiorescu îi scrie lui Slavici (trâmbiţă pentru tot Ardealul) o 
epistolă cu următorul post-scriptum: 

„Eminescu are o recidivă şi este printre alienaţii de la Mănăstirea 
Neamţul” (subl. ns.). 

Acesta era conţinutul care trebuia citit printre rânduri de toţi cei cărora le 
cădea în mână Epoca din 14 şi 15 noiembrie. Acesta era mesajul. 

Ne întoarcem la cuvintele prin care Bibliografia din 1999 comprimă 
conţinutul ştirii din Epoca, 14 noiembrie 1886: 


„Despre înrăutățirea stării sănătăţii lui M. E. şi transportarea sa la ospiciul de la 
Mănăstirea Neamţ, în urma avizului unui consiliu medical” . 


Onorabilii bibliografi deveniți co-autori socotesc că Eminescu nu putea 
suferi decât de o boală, „alienarea mintală”? „Transportarea sa” presupune 
stare de inconştienţă? Nici unul dintre autorii Bibliografiei nu a fost vreodată 
„transportat” de alţii, fără a fi nebun? Iar de-ar fi fost alienat, Eminescu nu 
ar fi fost internat la Golia, ospiciul din laşi? 

Ordinea în care sunt înşirate faptele din ştirea citată: 1) sănătatea scârţâie 
(nu este invocată însă sănătatea mintală), 2) un consiliu medical pune pe 
hârtie un aviz, iar 3) „administrația județului” înlesneşte transportul arată că 
prima intervenţie a fost a medicilor. Întrucât nu este invocat un terţ şi nici de 
autosesizarea doctorilor nu se vorbeşte (de altfel, din Epoca nu rezultă că 
Eminescu ar fi făcut ceva ieşit din comun), deducem că, dacă respectivul 
aviz a fost într-adevăr cerut de cineva, acela nu putea fi decât Eminescu 
însuşi. Faptul că acel document n-a fost niciodată văzut de (alt)cineva nu 
face decât să ne convingă că doar acesta ar putea fi adevărul. 

Să privim mai atent sensurile cuvântului „aviz”, de-a lungul vremii: 

+ „înştiinţare. A. de trată, încunoştințare despre cuprinsul cambiilor şi 
felul acoperirii sau rambursării” (Minerva). 

+ „părere, sfat; + înştiintare în scris prin care se face cunoscut ceva 
publicului; + Înştiinţare, adresă din partea unei autorităţi prin care se 
încuviințează ceva, precum plata unei sume, ridicarea unui mandat etc.” 
(I. A. Candrea, Dicţionar enciclopedic ilustrat „Cartea Românească” ). 

+ „1. înştiinţare, informațiune; 2. transmitere de plată la o bancă” (Lazăr 
Şăineanu). 

+ „1. Hârtie, document prin care se comunică o înştiinţare cu caracter 
oficial. 2. (Mai ales în legătură cu verbele «a da», «a cere», «a lua») Punct 
de vedere, fel de a vedea, părere, apreciere emisă de cineva asupra unei 
probleme în dezbatere. $ Apreciere oficială, încheiere, rezoluție a unei 
autorităţi competente” (D.l.r.c. şi — cam la fel — DEX). 

Aşadar, cuvântul aviz a avut mereu şi sensul de document oficial, care 
conţinea de obicei o părere competentă. Părerea nu se exprimă însă din 
senin. Or, repetăm, nici unul dintre jurnalele epocii nu afirmă că familia, 
autorităţile sau amicii ar fi solicitat expertizarea medicală a lui Eminescu. 
Arhivele demonstrează că nimeni dintre cei amintiţi n-a cerut aşa ceva. Cum 
am mai spus, rămâne Eminescu. Posibil ca avizul amintit de Epoca să fi fost 
o banală formalitate, necesară poate tocmai pentru a-i convinge pe cei în 
mâna cărora era „administraţia județului” că au temeiul legal ca „prin 
îngrijirea” lor, cum spune ziarul, Eminescu să fie „transportar” la Neamţ. 
De ce tocmai acolo? Pentru că în Târgu Neamţ avea casă Veronica (chiar 
lângă spitalul local), pentru că acolo locuia unchiul lui Creangă (preot la 
paraclisul spitalului) şi pentru că până la Mănăstirea Neamţului mai erau 
doar câţiva kilometri. „Avizul” era un fel de recomandare menită să îi uşureze 
transportul şi să îi înlesnească eventuala internare în spitalul din Târgu Neamţ. 

De ce internare? Pentru că ectima de la picioare (un argument în plus pentru 
a fi „transportat” ) se agravase, iar medicamentele erau deosebit de scumpe. 
De altfel, acest lucru este prezentat public de Liberalul, câteva luni mai 
târziu, când face o recapitulare a evenimentelor ultimului an: 


„Earna trecută, poetul nostru M. Eminescu căzuse greu bolnav de picioare. 
Epitropia Ospitalului Sf. Spiridon, văzându-l lipsit de mijloacele necesară, l-a trimes 
la spitalul din Târgu-Neamt” (18 iulie 1887). 


EMINESCU 


Farna trecută, poetul nostru M. Eminescu căzuse greu 
bolnav de picioare. Epitropia Ospitalului Sf. Spiridon, 
veztndu-l lipsit de mijloacele necesare, l-a trimes la 


spitalul din 'Vârgu-Nearmnţ. Aflându-se aceasta, toate zia- 
rele noastre fără deosebire de coloare politică. precum și 
multă lume orăşănească pretinsă «cultă», manifestară ne- 
contenit compălimirea şi iugrijirea lor pentru marele poet. 
Indemnuri, care de care mal patriolice-naţionale, nu lipseau. 


Articolul din Liberalul (18 iulie 1887), 
preluat din volumul Diverse, 1895 (1893?) 





Ne oprim deocamdată aici cu argumentaţia, urmând să o dezvoltăm la 

locul potrivit: Botoşanii. 
+ 

Când comparăm Bibliografia din 1999 cu aceea din 1976 (pe a cărei 
structură s-a clădit) ies la iveală alte mizerii. Dacă le aşezăm alături, întâi 
frapează diferenţa dintre grosimile lor (formatul este acelaşi). Ediţia din 1976 
are 4612 poziţii şi ocupă 278 de pagini, iar cea din 1999 are 1236 de pagini 
şi 15802 poziţii. Diferenţa este mare, dar nu neapărat semnificativă şi în plan 
calitativ. Am arătat mai sus cazul lui Zosin, căruia în 1999 doar că nu i-au 
fost prezentaţi unchii şi mătuşile. Totodată, Bibliografia din 1976 conţine şi 
o informaţie interesantă, de care masiva ei „fiică” de la sfârşit de mileniu s-a 
scuturat oripilată: „Lista publicațiilor periodice consultate care nu conțin 
materiale M. Eminescu”. 

Principala deosebire constă în faptul că, în vreme ce Bibliografia din 
1999 apare ca operă a Academiei Române şi a Bibliotecii Academiei 

Române, de cea din 1976 este responsabilă doar Biblioteca Academiei 
Republicii Socialiste România. De altminteri, în primele 6 volume, cât timp 
a fost vorba de o „Ediţie critică îngrijită de Perpessicius” , numele Academiei 
Române nu a apărut pe pagina de gardă, unde s-a insinuat doar după moartea 
lui Perpessicius, alături de Muzeul Literaturii Române. Altfel spus, din 1977, 
când a apărut volumul VII, s-au schimbat criteriile. Trecându-şi numele înainte 
de al lui Eminescu, Academia şi Biblioteca devin autori, iar Eminescu, 
subiectul lor. Până la volumul VI inclusiv, Eminescu fusese autorul publicat 
prin îngrijirea lui Perpessicius şi, de la o vreme, cu banii Academiei, dar 
fără ca numele instituţiei să fie pomenit undeva. Mai mult, cât a trăit criticul, 
capul tuturor paginilor cu număr par conţinea numele M. Eminescu, în cele 
cu număr impar fiind prezentat titlul operei comentate în respectiva pagină 
(după moartea lui Perpessicius, s-a renunţat şi la una şi la alta). Apărând 
Colectivul de autori, Academia s-a grăbit să-l reprezinte cât mai vizibil, uitând 
rostul acestei ediţii, declarat public încă din 1939, în Prefază: 


„Către această prezentare totală a operei lui Eminescu purcede, cu acest întâiu 
volum, Fundaţia pentru literatură şi artă «Regele Carol II». Integrală şi critică, ediția 
aceasta năzueşte să ducă la bun sfârşit împlinirea acelui corpus eminescianum, la care 
şi memoria poetului, şi obligațiile culturii contimporane, şi năzuințele ani de ani amânate, 
au deopotrivă dreptul” ( subl. ns). 


[O curiozitate: în 1999, în colecţia Opere fundamentale, tot Academia 
Română a editat trei volume intitulate „Eminescu. OPERE”, făcându-şi astfel 


În timpul lui Perpessicius După Perpessicius 


ME MESCU ACADEMIA REPUBLICI! MUZEUL LITERATURI 
POEZII TIPĂRITE ÎN ae i 
TIMPUL VIEŢII M. EMINESCU 


i OFERE 
VII 


INTRODUCERE = HOTE ŞI VARLANTE " ANEXE 


eoe Carn horar PROZĂ LITERARĂ 


nisi SARMAHUL DIONS = LA AHIVEREABĂ = CEZARA 
a Mh ipac dica iapa nasari DOEHIL PUSTIU -CELELALTE PRI Ps LEA 
TEXTE EHEDHTE 
STONU ME pills 
E. 4 i 
indata aere e = ZII 77 DE REFROIDIIICERI 
i i DUFA MANUSCRISE 





singură concurenţă (simpla eliminare a majusculei „M” contează doar la 
tribunal). O ediţie Eminescu. OPERE, în 8 volume, a apărut şi la Chişinău, 
sub coordonarea lui Mihai Cimpoi.] 

A doua deosebire esenţială între cele două 
bibliografii Eminescu este aceea că versiunea & 
din 1976 nu are nimic comun cu lucrarea lui $ 
Perpessicius, fiind de sine stătătoare. Chiar şi y 
titlul este altul: în loc de Mihai Eminescu. 
OPERE (după care ar fi urmat numärul 


FETELEITECA irkEEEIF] EEA MHT SALA Hiya 


volumului şi conținutul lui), pe coperta lucrării BIBI lOG R AF IA 
citim: Bibliografia Mihai Eminescu. 1866- MIHAL EMINESCU 
1970. Volumul I. OPERA. Fosaa 

Şi, de altfel, Perpessicius nici nu avusese OFERA 





în plan o bibliografie precum cea din 1999. 
Pornind la drum cu speranţe mult mai modeste decât s-ar crede, Perpessicius 
şi-a lărgit din mers frontul de lucru, în funcţie 
1939, când a apărut primul volum al OPERE, 
el ar fi avut în gând şi o bibliografie, necum 
M. EMINESCU una exhaustivă. 
OPERE În introducerea la volumul VII al OPERE 
ma (Perpessicius şi romanul ediției integrale a 
; operei lui Eminescu), Al. Oprea, pornind de la 
documente din „arhiva particulară a lui 
Perpessicius” , afirmă: 


„Apăruse volumul al IV-lea (1952 — n. ns.), se 
pregăteau pentru tipar volumul al V-lea şi al VI-lea 
şi iată-l pe Perpessicius alcătuind un nou itinerariu 
(subl. ns.), cu escale prevăzute în spaţiul unui cincinal. 
Aşa se şi intitulează noul program Schiţă a planului cincinal al ediţiei integrale a 
operei lui Mihai Eminescu”. 





Urmează planul în sine, încheiat cu „Volumul XVIII. Bibliografie selectată. 
Indice general al întregii ediții.” Dacă ultima formă a bibliografiei gândite 
de Perpessicius era una „selectată”, problema era pe jumătate rezolvată, el 
prezentând critic încă din volumul I Tabloul edițiilor până în 1938, ultima 
fiind cea întocmită de Călinescu. Ne îndoim că Perpessicius ar fi dat celor 
care doar se referiseră la Eminescu sau citaseră din poeziile lui importanţa 

de care s-au bucurat din partea grupului condus de G. Ştrempel. În afară de 
aceasta, un argument că bibliografia imaginată de Perpessicius nu putea fi 
foarte amplă îl constituie însuşi titlul lucrării lui, OPERE, care arată că nu 
intenţiona să abordeze şi VIAŢA. Şi poate că a fost mai bine aşa, dacă ne 
gândim că el, cercetătorul atât de meticulos, a făcut încă din primul volum 
afirmaţii stupefiante privitor la destinul lui Eminescu. Mai exact, în Lămuriri 
pentru ediția de faţă, anunţă Cronologia lui Eminescu şi explică rostul acesteia 
(sublinierile ne aparţin): 


„Adeseori în cursul lecturii uneia din note sau a urmăririi unei circumscrieri 
cronologice, cetitorul, care am fost tot timpul şi noi, simte nevoia unei confruntări, 
unei certitudini: unde se afla la epoca, despre care se vorbeşte, Eminescu, ce făcea, ce 
scrisese sau ce eveniment îl încadra? Atunci, ce plăcut e să poţi întoarce pagina şi ca 
pe o transparentă scară a anilor, să afli preciziunile ce-ţi sunt de lipsă.” 


În esenţă, adevăruri. Când parcurgem textul în sine, surpriză! De pildă, 
referitor la anul 1883 citim: 


„1883. — În Februarie îşi dă demisia dela Timpul. Încredinţează lui Iosif Vulcan 
pentru Familia, poeziile: S'a dus amorul, Când amintirile, Adio, Ce e amorul, Pe 
lângă plopii fără soț, Şi dacă. 

Almanahul României June, cu data de Aprilie, tipăreşte Luceafărul. 

In Iunie, la Iaşi, cu prilejul desvelirii statuei lui Ştefan cel Mare, citeşte la Junimea: 
Doina. 

În vremea căldurilor tropicale, abătute asupra Bucureştilor, Eminescu suferă şocul 
decisiv. Între 28 Iunie — 15 August se află internat la Sanatoriul Şuţu. 

Convorbiri Literare din Iulie tipăreşte Doina şi în August reproduce Luceafărul. 
La 14 Octomvrie Alecsandri conferenţiază la Ateneu (ora 3 p. m.). Intrarea 2 lei noi. 

«Venitul întreg .... destinat unui scop de binefacere», va sluji la întreținerea lui 
Eminescu într un institut de alienaţi. 

La 20 Octomvrie, Chibici însoțește pe Eminescu la sanatoriul din Ober-Dobling de 
lângă Viena. 

În Decemvrie (c.ca 20) apare, la Socec, întâia ediţie a poesiilor, îngrijită, de 
Maiorescu.” 


Cu alte cuvinte, atunci când a ajuns la Şuţu, Eminescu ar fi fost şomer, 
demisionat de la Timpul încă din februarie — situaţie în care foaia era descărcată 
de orice obligaţie faţă de el. Noroc că modul mizerabil în care a reacţionat 
Timpul poate fi oricând dovedit cu ziarul în faţă. Perpessicius nu are nici o 
scuză. Este adevărat că la 15 februarie 1883 Eminescu îşi înaintase demisia 
către Lascăr Catargiu — Perpessicius însuşi a publicat pasaje din ea în Cuvântul 

— dar un istoric de calibrul lui nu ştia că lucrurile se liniştiseră rapid? Nu ştia 
că, la 2 iunie, Eminescu i se adresează magistrului, anunţându-l: 


„Domnule Maiorescu, 

Ieri, sosind Făsărăşanu de la Galaţi, nu am fost la redacție (subl. ns). Numai aşa 
se poate explica cum s-a strecurat articolul infect al lui Bassarabescu (împotriva lui 
Maiorescu — n. ns.). Azi am declarat că mă retrag de la Timpul dacă nu se face o deplină 
şi sinceră retragere a acelor scrieri injurioase.” (Epistola a fost publicată şi de Torouţiu, 
încă din 1934 — vezi volumul V.) 


Sau, în sfârşit, se putea să nu aibă Rucu resli, 25 Iunie 1843 
Perpessicius cunoştinţă de ultimele 
articole scrise de Eminescu la Timpul, | Vimtoris in alegeri, ingenuchiaren 
după scandalul de la Iaşi? Nu ştia el | naţiunii inaintea puterii usarpătnare, 


cum se încheie editorialul din 28 | desteapta și apetituri tiranice, prinire 
iunie 1883? Îl reamintim, spre | ari pretențiunea, rani ‘mainte de ion- 
completă edificare: iè, de n fi aprobat gi aplamdat t 

surputorul in “luptele sale, pe bonte 


„Dar credem că nu este nevoie a 
argumenta mult, spre a convinge despre 


| l presei. 
1} ù F; r ii "Pila -] |] ii | = 
mimplie ar Ñ actele sala de reshu ailte 


nare, nu va Ñ in stare nici ele aa- panta 
bale unele caraciere tari ce se gă- până-n 
sesc Intr Ensa, gi ibama ne erä, cin- 
tänd victoria preste iot, va perdo gita să-l 
pë dia dèja castigati iñ NISA Ra implite 
su pornire de a-şi suhjuga şi presa, va fi în 
re tari 
za ONN E e e că, 
căutând victoria peste tot, va pierde şi |— 
cea deja câştigată în monstruoasa sa Inceputul şi încheierea ultimului 
pornire de a-şi subjuga presa” editorial scris de Eminescu la Timpu 


o —— 





HR Za ICE Lana Aminar, A abea Vipigo Nr. IT, 


Da ăi TIE PUL 


Tunami a pipii h herie 


be beirbi D a ie 





Nu doar Perpessicius prezintă astfel demisia lui Eminescu. Zigu Ornea 
scrie şi el într-o paranteză din Junimea şi junimismul: 


„Eminescu a demisionat de la Timpul la 16 februarie 1883. Dar nu-şi mai exercita 
acolo funcţiile redacționale de la instalarea lui Păucescu.” 


Dar Z. Ornea măcar face şi alt soi de precizări, „care-ţi sunt de lipsă” 
uneori, vorba lui Perpessicius: 


„Eminescu nu era maleabil, nu admitea să se adapteze conjuncturalului şi nu 
concepea ideea tranzacţiei cu idealul şi convingerile. Oricine i-ar fi cerut-o, l-ar fi 
refuzat decis.” 

„Un Eminescu în postura de mercenar de idei e o imposibilitate logică şi morală.” 


De aceea, decât „certitudini” precum cele din Cronologia lui Eminescu, 
varianta Perpessicius, mai bine lipsă! 

Să revenim la compararea celor două Bibliografii: din 1976 şi din 1999. 

Aşa cum am văzut, G. Ştrempel, directorul Bibliotecii Academiei Române, 
s-a ocupat direct de numita „coordonare generală” . În perioada în care a 
apărut prima variantă a Bibliografiei, director al Bibliotecii Academiei 
Române era Şerban Cioculescu, care nu mai necesită nici o prezentare. În 
1976, numele acestuia apare mai mult prin forţa împrejurărilor. Sub lista 
bibliografilor implicaţi (se precizează şi perioada în care a lucrat fiecare) 
găsim următoarea frază: 


„Lucrarea a fost elaborată se serviciile de bibliografie ale Bibliotecii, director 
general fiind acad. Serban Cioculescu” 


Deci Cioculescu nu s-a amestecat în treaba bibliografilor din subordine 
pentru a-i coordona prin întruniri asemănătoare cu „zecile de şedinţe de 
discuţii” conduse de domnul G. Ştrempel. Modestie, prudenţă, normalitate? 


Oameni uitaţi 


G. Ştrempel afirmă că în 1965, când a început a se întocmi Bibliografia 
Mihai Eminescu, un „număr apreciabil, dar nu constant, de specialişti a 
atacat frontal subiectul”. În total, au fost 17, unii lucrând doar o lună-două. 
Dacă 17 înseamnă „număr apreciabil”, 27 — câţi apar în volumul XVII — 
cum mai e? 

Din curiozitate şi pentru că socotim că s-a făcut o nedreptate, am alcătuit 
o „foaie de pontaj” a bibliografilor care au conlucrat la cartea din 1976, 
marcând cu bold numele celor care au activat întregul an şi cu italice pe ale 
celor a căror participare a fost temporară: 

1965 : Nicolae Liu, Sevastia Bălăşescu, Valeria Trifu, Liliana Ţopa- 
Alexandrescu, Eleonora Vlăduţiu. 

1966 : aceiaşi. 

1967 : aceiaşi. 

1968 : Nicolae Liu, Sevastia Bălăşescu, Valeria Trifu, Eleonora 
Vlăduţiu, Liliana Ţopa-Alexandrescu (până în martie), Aurora Nasta 
(decembrie). 

1969 : Nicolae Liu, Valeria Trifu, Eleonora Vlăduţiu, Rodica Fochi o 
înlocuieşte pe Sevastia Bălăşescu (februarie), Traian Păunescu-Ulmu 
(ianuarie-aprilie), Angela Marinescu (martie-mai), Ana Ioachim (iunie- 
decembrie). 

1970 : Nicolae Liu, Valeria Trifu, Eleonora Vlăduţiu, Rodica Fochi, 
Ana loachim (până la o dată incertă), Marin Cernea (septembrie-decembrie) 
şi Traian Păunescu-Ulmu (septembrie-octombrie), Sergiu Sălăgean 
(decembrie). 

1971 : Nicolae Liu, Valeria Trifu, Rodica Fochi, Liana Miclescu, 
Eleonora Vlăduţiu (până în februarie), Marin Cernea (ianuarie-mai), Sergiu 
Sălăgean (ianuarie iunie), Neonilă Onofrei (ianuarie-iulie), Avram P. Tudor 
(iunie-august), Aurora Nasta (august-septembrie). 

1972 : Valeria Trifu, Rodica Fochi, Liana Miclescu, Nicolae Liu (până 
la 17 aprilie), Marin Cernea (noiembrie-decembrie, cu jumătate de normă) 

1973 : Valeria Trifu, Rodica Fochi, Liana Miclescu, Irina Puşchilă, 
Marin Cernea (februarie-iunie, cu jumătate de normă) 

1974 : Valeria Trifu, Rodica Fochi, Liana Miclescu, Irina Puşchilă, 
Marin Cernea (aprilie-iulie). 

„Sistematizarea în volum a materialului a fost efectuată de RODICA 
FOCHI şi VALERIA TRIFU (noiembrie 1972-iulie 1974), care au alcătuit şi 
indicii (aprilie-septembrie 1975)” şi care semnează Introducerea. 

Din toate numele de mai sus, volumul coordonat de G. Ştrempel nu a 
reţinut decât patru: Rodica Fuchi, Valeria Trifu, Liana Miclescu şi Neonilă 
Onofrei, toţi cei amintiţi fiind trecuţi la „au mai colaborat” — nu se ştie când 
şi cât. Eleganţa minimă cerea Academiei Române şi Bibliotecii acesteia să 
adauge într-o casetă minusculă şi numele celor au deschis calea pentru actuala 

lucrare. Faptul se impunea cu atât mai mult cu cât pe fiecare volum al 
OPERE scrie „Ediţie critică întemeiată de Perpessicius”. Este munca (nu 
persoana!) unui critic literar mai respectabilă decât cea a unui bibliograf? Se 
poate face abstracţie de Nicolae Liu, atâta timp cât se recunoaşte public că el 
i-a propus lucrarea lui Tudor Vianu (pe atunci director al Bibliotecii), iar 
acesta a înscris-o „în planul de activitate al B.A.R.” (merit pe care nu i-l 
recunosc mulţi cu voce tare, dar pe care nici nu i-l poate lua nimeni)? Posibil 
ca dacă n-ar fi fost Liu sau Vianu să fi fost alţii. Deocamdată însă, ei au fost 
scânteia, făcând pentru Bibliografie incomparabil mai mult decât a visat 
Perpessicius la început. 

Paradoxal însă, colectivului care a redactat „varianta '76" i s-a făcut astfel 
un serviciu, deoarece nu mai poate fi învinovăţit de nici una dintre gafele 
existente în volumul XVII al OPERE. Cine, când şi de ce a decis schimbarea 
„garniturii '76"? Poate ni se va explica vreodată. Până atunci, avem răspuns 
la o altă întrebare: a fost înlocuirea lor şi faptul că, aşa cum mărturiseşte 
G. Ştrempel, „se schimbase optica cu privire la planul lucrării”, în favoarea 
lui Eminescu? Nu. Dimpotrivă! Dat fiind cei 7 ani de „revizuiri, rectificări, 
unele completări” ale datelor strânse de-a lungul a trei decenii, era de aşteptat 
să apară modificări în bine, îndeosebi în ceea ce priveşte informaţia referitoare 
la viaţa lui Eminescu. Or, tocmai acum s-au operat prelucrările bibliografice, 
să le zicem aşa, menite să inducă în eroare. 

De ce s-a schimbat „optica” ? Nu pretindem că am deţine adevărul, dar 
ştim că, dacă ar fi fost directivă de Partid în acest sens, faptul ar fi fost dezvăluit 
de mult. Mai ştim că, odată epuizată OPERA, Bibliografia din 1976 avea să 
abordeze VIAŢA lui Eminescu. Mai ştim şi că ziaristica lui Eminescu de la 
Timpul — în bună măsură, parte din viaţa lui — a agitat atât de puternic o 
seamă de compatrioți, încât unul dintre volumele care o conţinea (X) s-a 
aflat la un pas de a fi trimis la topit. Mai ştim şi că bibliografia onestă şi 
profesionist întocmită poate fi extrem de elocventă pentru cercetători. În 
sfârşit, mai ştim şi că volumul XVII al OPERE foloseşte criterii pe care nu 
noi le vom califica, dar despre care putem spune cu certitudine că reuşesc 
doar să înnegureze firul vieţii lui Eminescu în momentele-cheie. Eliminând 
în mod abil orice suspiciune, această variantă girată de Academia Română 
impune un vechi scenariu, la care instituţia însăşi pare să fi aderat 
necondiţionat. 

[N-am vrea să se înţeleagă că Bibliografia din 1976 ar fi fără greşeală. 
Iată una chiar grosolană: 

„4007 Eminescu şi ziaristica, SE, VII (1943), nr. 1733, aug. 5/6, p. 2 (Caleidoscop) 

M. Eminescu a mărturisit: 

Incipit: «Sunt strivit, nu mă mai recunosc... 

Aştept telegramele Havas, ca să scriu, iar, de meserie, scrie mi-ar numele pe mormânt 
şi n-aş mai fi ajuns să trăiesc». 

Se citează cunoscuta scrisoare despre munca la «Timpul».” 


Aşa cum am arătat, cuvintele sunt citate dintr-un colaj al cărui autor este 
E. Gruber (pasajele au fost pentru prima oară rostite public la Botoşani, în 
toamna anului 1890). În 1976, „cunoscuta scrisoare” nu fusese văzută de 
nimeni, iar publicaţia indicată [Seara] era departe de a fi prima care găzduia 
această făcătură. Rea-intenţie? Posibil, dar nu este evidentă, chit că verbul a 
mărturisi nu este cel mai potrivit în context, acest soi de amestec din partea 
bibliografului fiind el însuşi nepotrivit.] 
Evoluţia lucrurilor face legitimă întrebarea: s-a temut cineva de volumul 
II al Bibliografiei Mihai Eminescu. 1866-1970? Aproape cert, da. Cât de 
bogat era materialul informativ strâns până la data înlocuirii echipei de 
bibliografi? Din 1974, doi dintre primii bibliografi s-au ocupat cu 
sistematizarea informaţiei existente. Dar ceilalți? Nu avem mărturii în acest 
sens, însă niciodată nu-i prea târziu. 
9697 [Seri soare adresată de la Adânăziirea Neam 10Erafice”. lată de ce. În Bibliografia 
lui Jacob Negruzzi, ianuarie 887]. CL, XXXIII(1899).e de M. Eminescu citim: 


or. 1. 15 ian., p. 10 (Scrisori de la Eminescu), i ERE FIE: 
Incipit: j yi trimit deodată”. 'mțului, adresată lui Iacob Negruzzi, în 
Cuo scună notă explicativă de lacob Megruzai, p. 1. n supă 
. CE OPERE XVI, p. 239 4 ersuri...» 


-» 
CU U SCUILU PIEZEIUUIE UE 1ULUV LVESI uzzl. 


În Bibliografia din 1999 
constatăm drastica scurtare 
a citatului din epistola lui 
Eminescu (poziția 9697): 


„Incipit: 
«Îţi trimit deodată... »” 


De ce a fost nevoie să 
intervină satârul măcelarilor 
pe care Academia Română 

pare a-i ţine ascunşi în Bibliotecă? Pentru a nu se mai atrage atenţia asupra 

faptului că Eminescu i-a trimis lui Negruzzi de la Neamţ mai multe poezii 
(nu doar De ce nu-mi vii, cum pretinde inclusiv Călinescu, biograful premiat 
de Academia Română) şi pentru a elimina astfel întrebările: de ce? unde sunt 
celelalte? Când ştim că Negruzzi a fost în repetate rânduri preşedinte şi 
vicepreşedinte al Academiei Române, cum să nu ne întrebăm dacă 
dezinformări prin omisiune de acest soi nu sunt menite să apere însuşi 
prestigiul acestei instituţii? Cum să nu ne întrebăm: în beciurile cărei minţi 
au fost clocite toate acestea? 

Dacă cei 11 autori ai volumului XVII nu ar fi preluat materialul strâns de 
colegii lor şi nu l-ar fi ciuntit fără nici o justificare, drămuind arbitrar 
informaţia, prezentarea putea fi neprofesionistă, dar nu s-ar fi pus şi problema 
onestităţii cenzorului. Aşa, cosmetizarea devine evidentă şi explică încă o 
dată de ce informaţia a fost grijuliu disipată de-a lungul a 1200 de pagini, 
astfel încât destinul lui Eminescu să-şi piardă cursivitatea. Academia mai 
bifează o „reuşită”, iar cititorul neavizat rămâne complet dezorientat, rătăcit 
ca într-un nor negru, ca într-o gogoaşă otrăvită, în care sporadic izbucnesc 
orbitoare şi derutante jocuri de artificii. 

Poziţia 3980 a Bibliografiei din 1976 sună astfel: 


„3980 [Scrisoare de la «Monastirea Neamţului», adresată lui G. Panu în ian. 
1887]. LUPTA, IV (1887), nr. 158, ian. 17, p. 3. (Ultime informaţiuni). 
Incipit: «S'a răspândit prin ziare ştirea că aş fi grav bolnav...» 
Dezminte afirmaţiile lui Const. Mille în legătură cu gravitatea bolii sale. Reprodusă 
în «Universul», IV (1887), nr. 15, ian. 18/30, p. 3.” (subl. ns.) 
3980 {Scrisoare de la ,,Monastirea Neamjului", 
adresală lui G, Panu în ian, 1887]. LUPTA, IV (1887), 
nr. 158, ian. 17, p. 3. (Ultime informaţiuni), gí 
Incipit: „Sa rëspåndit prin ziare știrea că uș fi grav 
bolnav...” 


Dearninte afirmaţiile lui Const. Mille în legătură cu gravitatea bolii aul, 
Reprodusă ín , Universul”, LY (1887), nr. 15, lan. 18/50, D. 8. 





Şi iată acum ce a mai scăpat din acest text după ce a trecut prin filtrul 
echipei coordonate de domnul G. Ştrempel: 


„9698 [Scrisoare adresată, 
de la Mănăstirea Neamţ, lui G. 
Panu, ianuarie 1887]*. LUP.-IB, 
IV (1687), nr. 158, 17/29 ian., p. 9 
3. (Ultime informaţii). 499 
Incipit: «S'a răspândit prin 
ziare ştirea...»” 

Aşadar, a fost eliminată exact cheia întregii întâmplări: faptul că, la doar 
două zile după ce Mille răspândeşte zvonul că Eminescu ar suferi de o 
interesantă „nebunie lucidă” , acesta îi adresează lui Panu un elegant drept la 
replică, al cărui miez suntem obligaţi să-l amintim, căci prea e acaparatoare 
„iubirea” unora pentru „poetul național”, de şi-o manifestă încercând să-i 
îndepărteze pe toţi ceilalţi de el: 


„Toate aceste zvonuri, lipsite de orice fundament, sunt răspândite, poate cu rea 
intenţie, din Iaşi, încât d. C. Mille, într-unul din 
articolele sale, a găsit motiv de-a vorbi de boala 
mea pretinsă. Te rog a spune tuturor că se află în 
deplină eroare şi că (afară de suferința mea de 
picioare) nu am absolut nimic” (subl. ns.). 


Reamintim celor ce dovedesc grave 
probleme de memorie că punerea la punct 
a chestiunii de către Eminescu este atestată 
chiar şi de ziarul Liberalul, care recunoaşte 
că acesta nu a plecat la Neamţ pentru că ar 
fi înnebunit, ci din cu totul altă cauză: 
„căzuse greu bolnav de picioare” şi era 
„lipsit de mijloacele necesară” unui 
tratament eficient. 

Acum este şi mai limpede de ce în 


Tabu PPupra, 17i ianuarie] 1887 volumul XVII al OPERE scrisoarea lui 


Fa mp Mille se găseşte la poziția 8757, iar 
Ñ grer balnar., Toae ar EEE 


lipate de ormt-ze fondament sut rëi- , care trebuia să-i urmeze imediat, a fost mutat hăt la 
plină, poète mo mea imismjis, aia | A li a Ziy d A l 

Tagh, în eat şi d. E. Mila intr'unoldis Price explicație privind conținutul. 

artimăcie Bal, a păi motit da a varbi 

de boala ma pretinaă, Te rog a spè- 

sii tuinror ză se afā io deplisi rca- 9 


ra şi dA faari de aclerința mia de T, TEET, e SA 
pisam} sa am absolut nimle. Un mie | SUS EXiStă formulări din care poate reieşi că întreaga 
dementi în orgamol d-ale da publisi [i responsabilă de viclenitul volum XVII al OPERE. 
Lai b'ar siri. i Na | | a Peo îi 
Primegte salutările mate cata sai | la ideea că nici o instituţie nu poate fi făcută vinovată, 
cordiale, ma care rămân al d-ialè cref .. . . $ $ AS ia LE INA y 
dinciaa pridan. rii ai ei. Instituţia, ca produs al gândirii, sigur că este 
aoas ul Emeeen lau are personalitate decât prin oameni. De aceea, 
bineînţeles că nu avem nimic de imputat frumoasei idei de Academie Română, 
după cum nu avem a ne certa cu clădirile în care cugetă cei dedicați acestei 


idei — iar organigrama nu ne interesează acum. În ceea ce priveşte însă 

Primă di la prietenul nasira E- 
MENES HIFMĂLOAFEA BEFisaara 





personalul specializat, lucrurile stau altfel, întrucât vinovăţii nu sunt numai 
cele sancţionate de Lege (şi-acelea foarte nuanţate); există şi responsabilitate 
implicită, iar a nu fi la fel de vinovat nu echivalează cu a fi inocent ca un 
prunc. Deşi produs îndeosebi de bibliografi, nu de plenul Academiei, volumul 
XVII al OPERE rămâne — cel puţin parţial — o gafă (să nu spunem mai mult) 
a întregii instituţii, căci în fruntea paginii de gardă nu sunt trecute numele 
autorilor (oricum solidari, din moment ce textul: Lămuriri privind metodologia 
şi structura lucrării este semnat Colectivul de autori), ci scrie Academia 
Română şi Biblioteca Academiei Române, în josul paginii anunţându-se şi 
participarea Editurii Academiei Române. Prin urmare, dumnealor ne 
adresăm, chestiunile de viaţă internă privindu-i direct. 

Situaţia este delicată pentru toată lumea, dar sperăm că nu-şi imaginează 
cineva că, mai devreme sau mai târziu, nu s-ar fi ajuns tot aici. Volumul 
XVII al OPERE arată, credem, destul de limpede că (în) Academia Română 
este şi astăzi o rotiţă care face parte din mecanismul anti-Eminescu. Cele de 
mai sus, enunțate după o primă lectură, dovedesc că până şi la cel mai înalt 
nivel de competenţă încă se operează cu prejudecăţi, unii încercând să le 
permanentizeze, inclusiv prin cosmetizarea realităţii. 

Mai puţin emoţionaţi de dimensiunea cheltuielilor făcute în ultimii ani 
(din banul public, la urma urmei) pentru tipărirea operelor şi manuscriselor 
lui Eminescu, cerem Bătrânei Doamne să spună public şi fără ocolişuri cum 
priveşte cazul Eminescu. Dacă va continua să-l declare nebun, aşteptăm să 
prezinte şi dovezile respectivei nebunii sau să probeze că semnalările noastre 
ar fi fundamental eronate. Dacă nu se încumetă, atunci trebuie să reanalizeze 
dosarul. Este greu şi neplăcut, dar nu noi suntem responsabili de faptul că 
Academia Română a fost adusă în greşeală, ci chiar unii dintre membrii ori 
doar salariaţii ei din corpul administrativ. Nu se poate trăi la nesfârşit nici din 
sugestii strecurate printre rânduri, nici din tăceri vinovate, menite să păstreze 
nealterate iluziile unui Neam privind o mână de oameni. 


Călin L. Cernăianu 
2005 

Anexa 1 
G. ALEXIANU, Al. SUTZU, P. PETRINI (5 iunie 1878) 


„RAPPORT MEDICO-LEGAL 


Asupra stării mintale a lui Ştefan Logotetopulo 

Acusat de omor 

Elaborat de 

D-rii : G. Alexianu, A. Sutzu şi Petrini Paul 

Numiţi esperţi în această afacere de primul preşedinte al Curţei cu juraţi din Ilfov 


Sub-semnaţii, doctori în medicină, G. Alexianu, profesor la facultatea de medicină, medic al 
spitalelor, medic legist al Capitalei; A. Sutzu, medic primar al spitalelor civile, şi Petrini P., medic 
al spitalelor civile, invitaţi de D. Preşedinte al Curţei cu Juraţi Ilfov, sesiunea din Martiu 1878, cu 
adressa No... spre a esamina starea facultăţilor mintale ale lui Ştefan Logotetopulo, acusat de 
omoru, după ce am luat cunoscinţă de cele conţinute în dosarul sus-zisului, am mers în trei 
rânduri la penitenciarul Văcăresci unde el se află, şi am procedat la cercetarea directă a facultăţilor 
sélle mintale. Resultatul investigaţiunilor nostre, l'am consemnat în aceste 5 capitole privitore: 1, 
faptelor petrecute; 2, commemorativelor procurate de martori; 3, cercetării noastre directe; 4, 
discuţiuni medico-legale, şi 5, conclusiunilor acestui raportu. 

$ 1. Faptele 

Ştefan Logotetopulo, domiciliat în strada, Lucaci 61, aceeaşi casă cu concubina sa, Veta 
Ştefăneasca şi muma sa Maria Logotetopulo, după ce în seara de 20 Ianuariu 1878, s'a certat mai 
mult de uă oră cu muma sa, a intrat a doua zi, pe la 8 ore dimineţa, în camera sa şi după uă 
întârziere de uă jumetate de oră, a eşit palid, turburat, spunând către concubina lui că a sugrumat 
pe muma sa. A doua zi după acesta el a redus cadavrul mamei salle în zece bucăţi, iar în a treia a 
aruncat intestinele şi capul într'un puţu, trunchiul însă mânile şi piciorele le a pus într'uă ladă. 
Această ladă, a încredințat’ o unui om de la ţearră spre a o duce la Ştefănesci şi a o preda unui frate 
presupus ale său. Aceste fapte resultă atât din interogatorul luat de d. jude instructor, cât şi din 
propriile lui spuse precum şi din zisele femeei Veta Ştefănescu către subsemnaţii. Ele sunt prin 
urmare autentice şi necontestabile. 


$ 2. Comemorativele 


Din depunerile martorilor chemaţi de justiţie resultă că Ştefan Logotetopulo, născut în 
Tessalia, a venit sunt deja mai mulţi ani în România, adus de fratele lui reposatul Hristache 
Logotetopulo, care se găsea de mai nainte în ţerră şi care, occupatt cu comerţul grânelor, avea pe 
lângă densul ca îngrijitor pe accusatul Ştefan. Martorii: Safta văduva, Teodora Niculeasca, Anica 
Alexoaia şi Dima Polimeridi, vecini şi cunoscuţi cu susnumiţii, au depusu, că bătrâna Maria 
Logotetopulo se plângea de multe ori în contra fiului său Ştefan, zicând că ea i-ar fi dat bani 
pentru a face comerţ; că el i-ar fi cheltuit; că Ştefan trăia în posadnicie de mai mulţi ani cu Veta, 
fără a voi a se căsători cu densa, sau a o lăsa spre a se căsători cu alta pe care ea "i-o găsise. Toţi 
marturisesc că Ştefan era un om posac, tăcut, umbla prin cafenele. venea acasă la ore neregulate, 
nevoind adessea a se pune la masă cu mumă sa şi tot d'auna, certându-se cu aceasta în cestiuni de 


bani, căci bătrâna Maria încredinţase lui Ştefan de câtu-va timp uă sumă de 200 galbeni pe care el 
"i-a perdutu. Aceste certuri erau zilnice în aceste după urmă zille, după cum mărturisesce şi 
femeia Veta Stefăneasca concubina lui, certuri care au împins pe accusat să” şi exprime cugetarea 
sa: el a zis către Veta de mai multe ori, «Cum o să ne scăpăm de dânsa?» 

Violenţa caracterului şi răutatea simţimântelor şi a moravurilor lui reesse într'un mod evident 
din purtarea sa către mama sa Maria, din viaţa nelegitimă cu Veta, din risipirea banilor ce”i s'a 
încredinţat de muma lui, din certurile necontenite ce avea cu dânsa, din abusurile de încredere ce 
le-a comis către fratele său Hristache când acesta l'avea îngrijitor la moşie. 

Nu voim să dăm acestui rapport forma unui recuisitor care ar avea tendinţa de a agrava 
situaţiunea inculpatului. Trebue să se scie însa că elementele ce procură instrucţiunea, sunt 
adessea acelleaşi pentru a pune pe experţi în stare să confirme appreciaţiunile lor sciinţifice. 
Găsim în viaţa lui Ştefan Logotetopulo probe suficiente de uă viaţă desordonată şi necuviincioasă, 
plină de fapte immorale şi reprehensibile, aci înşelând pe fratele sau care l'a îmbrăţişat , aci 
extorcând bani de la mama sa subt pretext de a face comerţ de porumb, certându-se mereu cu 
aceasta de câte-ori nu voia să'i mai dea bani, vagabondând şi petrecând viaţa prin cafenele şi 
lenevie, trăind în ciuda şi subt ochii batrânei selle mame cu uă femee puţin stimabilă şi de 
condiţiune socială inferioară cu a sa, aşteptând cu nerăbdare moartea mumei salle, care, cu toate 
acestea, după deposiţiunea tutulor martorilor avea un caracter blând şi bun; mumă, zicem, de care 
inculpatul cerea să scape, după cum s'a pronunţat către posatnica sa. Această purtare nu arată oare 
că inculpatul trăia şi a trăit o viaţă de viciuri şi că crima era uă consecinţă naturală a unei 
assemenea existenţe? Cercetarea directă la care "l-am supus confirmă pe deplinu această 
apreciaţiune. 

$ 3. Cercetarea directă a inculpatului. 


Ştefan Logotetopulo, de ani 48, de constituţie forte, de temperament nervos, de talie subt cea 
de mijloc, se presintă noă în cabinetul penitenciarului Văcăresci având un esterior umil. Figura lui 
esprimă preocupaţiunea, căutătura este mobilă, defientă, îndreptându-se adessea către 
interlocutorele său într'un mod furiş. El se esprimă cu înlesnire, răspunsurile lui sunt intelligente, 
calculate, denotând uă perfectă memorie. El povestesce în toate amănuntele ei viaţa sea trecută, 
fapta ce a commis, căutându une-ori a se contrazice pe el însuşi, pare că ar voi să denatureze 
faptele deja mărturisite de dânsul şi să deruteze pe acel care îl întreabă. Într'un cuvânt ne găsim în 
faţa unui om intelliginte, deştept şi chiar viclean. 


Este de remarcat aci că în differitele interogatorii luate de către d. jude de Instrucţiune, 
cuvintele lui au fost logice, denotând uă perfectă memorie. El n'a negat că se certa adessea cu 
mumă-sa, ca de mai multe ori a fost supărat pe dânsa, când ea îi spunea că o să-i mănînce plăcintă 
din erburi culese pe mormântul lui: nu neagă că îi împrumutase bani în mai multe rânduri pre care 
nu “i-a înapoiat. Motivele, zicem, ce a alegat în faţa d-lui jude de Instrucţiune sunt : aci că a comis 
fapta fără a voi : el a strîns'o puţin de gât şi ea a murit; sau că a ucis'o pentru că ea "i-ar fi spus 
că are să mănînce plăcintă de erburi de pe mormântul său. În faţa noastră însă el a mai adăogat un 
al treilea motiv: el ne-a spus că era «zăpăcit, nebun» când a comis fapta. 

Pentru a demonstra Justiţiei cât de slabă şi de deşeartă este această alegaţiune, punem aci 
câte-va, întrebări ce le-am adresat inculpatului împrennă cu răspunsurile ce ne-a dat. 

— În. Ai fost de multe ori zăpăcit şi nebun ca atunci când ai comis omorul? 

—R. Am fost de mai multe ori şi la Giurgiu şi aci. 

— În.. Ţii minte ce făceai când te găseai în această stare? 

— R. Nu ţiu minte. Mi se spunea numai pe urmă, că nu sciam ce făceam, că strîngeam 
lucrurile, că vorbeam multe, că voiam să trimit pe Veta a-casă; că eram neliniştit. 

— În. Când erai în această stare erai închis în cassă sau eşiai din cassă. 

—R. Eşiam, mă duceam la cafenea, mă întorceam a-cassă singur, dară eram zăpăcit. 

— În. Câtă vreme ţinea această stare? 

—R. Trei-patru zille. 

— În. În timpul acestei stări ţineai minte de faptele şi de mişcările talle ? 

— Nu. 

— În. Dară cum ai arătat singur d-lui Judecător unde ai pus capul şi maţele mumei talle? 

Aci accusatul tace şi nu mai îucearcă să mai răspundă. 

— În. După ce ai ucis pe muma ta, de ce n'ai arătat autorităţilor că muma ta este moartă? 

—R. De teamă ca să nu se descopere moartea prin violenţă. 

— În. A doua zi de ce ai făcut'o îu bucăţi şi "i-ai ascuns maţele şi capul ? 

— R. Ca să poată cu înlesnire să se transporte la ţearră şi să nu fie recunoscută. 

— În. Nu “i-a fost teamă că, chiar fără, cap să se descopere crima ? 

— R. Nu; pentru că am crezut că destupând lada ce se încredinţase ţăranului şi văzând un 
cadavru fără cap şi hainele pusse d'asupra bucăţilor, ţăranul se va mulţumi cu hainele, şi va 
îngropa corpul fără să denunțe autorităţilor. 

— În. Cine este acell Christache Grecu către care ai trimis lada cu cadavrul? 

—R. Am spus acest nume pentru că aveam un frate aşa numit care este mort. 

Pentru a nu lăsa să existe cea mai mică bănueală în spiritul nostru de vre-uă maladie capabilă 
să altereze liberul arbitru al accusatului, am împins investigaţiunile noastre în sensul acesta şi mai 
departe. "L-am întrebat dacă el a sufferit vre-uă data de boale nervoase: el ne-a răspuns că a 
sufferit, căci în penitenciarul Văcăresci el ar fi avut într'uă noapte un fel de ameţeală, ar fi avut 
epilepsie. 

— În. Ce fel de ameţeală a fost aceasta şi cum s'a întâmplat ? 

—R. Întruă noapte pe la 12 ore, am leşinat în pat şi am căzut jos; după două ore m'am 
deşteptat şi arestanţii mi-au spus că am vorbit singur şi am făcut spumă la gură. 

— În. Ţi s”a întîmplat altă dată această boală când erai a-cassă? 

—R. Nu ţin minte. 

— În. Cine te-a văzut, căci nici păzitorul, nici vreunul din personalul direcţiunei penitenciarului 
n'au nici uă scire, ci numai arestanţii? 

La această întrebare rămâne uimit, spuindu-ne ca nu scie, şi să ne referim arestanţilor. Vom 
vedea în urmă că ameţeala, dacă a existat, a fost în totul simulată. 

Atât memoria cât şi percepţiunea şi ideaţiunea şi raţionamentul şi associaţiunea ideilor sunt 
dară în perfectă stare normală, nepermitându-ne a cugeta la vre-uă malatie care "i-a putut turbura 
ideaţiunea şi voliţiunea, şi prin urmare produce impulsiuni rău-făcătoare. 

Cercetarea organelor physice nu denotă, nici uă diformitate sau neregularitate a craniului 
care să ne facă să bănuim uă malatie hereditară sau acuistă. În sensibilitatea şi în motilitatea 
generală sau locală nu constatăm nici uă perturbaţiune care să denote uă malatie nervoasă acuistă 
sau accidentală. 

Pentru a complecta această cercetare, am întrebat pe Veta Stefăneasca cu care el a trăit şase 
ani aproape, dacă a observat la accusat vre-uă malatie nervoasă. Ea ne-a răspuns într'un mod 
negativ: el n'avea obiceiul de a bea, el n'avea nici epilepsie, nici vre-uă boală de asemenea natură. 
«A fost numai de două sau de trei ori, de când îl cunosc, ca zăpăcit; îi venea să strîngă lucrurile, 
să se mute la altă cassă, devenea posac; dară nu bătea pe nimeni, nu făcea neorândueli, îşi vedea 
de treabă.» 

— În. În starea aceasta era când a comis omorul assupra mumei salle? 

-R. Nu. 

Din cei trei martori arestanţi aduşi în faţa noastră de dînsul, spre a mărturisi că el ar fi avut 
într'uă noapte epilepsie, duoi au spus că n'au văzut nimic, iară al treilea, Israelit, a respuns, că l'a 
văzut. 

— În. Cum era figura lui în momentul boalei lui, avea spasme, se strîmba ? 

—R. N'am văzut, că era întunerec. 

— În. Cum ai simţit că el a avut boala? 

—R. "L-am văzut jos din pat, dând din picioare, el vorbea fără să-l înţeleg şi avea spumă la 
gură. 

— În. Cât a ţinut aceasta ? 

—R. Aceasta a ţinut ca uă jumătate de oră. 

(Acestu individ dormea în al şeselea pat după acel ocupat de inculpat.) 

— În. "L-ai văzut în realitate că făcea spume, tu care erai aşa departe de dînsul care era jos, şi 
fără să te scoli ? 

—R. Nu "l-am văzut fâcând spume, dară pentru că scuipa am crezut că făcea spume. 

— În. Dară cum ai văzut că scuipa ? 

—R. Aceasta mi s'a spus de chiar Ştefan Logotetopulo; căci în adevăr n'am văzut nimic. 

În cursul visitelor făcute de noi la penitenciar inculpatul pretindea în răspunsurile sele că ar 
fi supus «zăpacelei, nebuniei», etc. Însă mai în urmă, după întrebările noastre el părea convins că 
susţinerile lui sunt deşerte, şi termina cu frasa «nu am ce să mai zic, şi degeaba umblu, căci faptul 
este făcut.» 

$ 4. Discuţiunea medico-legală. 

După studiul condiţiunilor în care fapta s'a săvârşit, după cercetarea commemorativelor, şi 
după analisa directă a facultăţilor mintale ale lui Ştefan Logotetopulo, ne râmâne a resolva 
următoarele cestiuni. 

a). Ştefan Logotetopulo fost-a în vre-uă epocă a existenţei sele atins de alienaţiune mintală 


b). Fost'a el alienat în momentul săvârşirei crimei, sau cel puţin isbit de vr'uă stare mintală 
analogă? 

Discuţiunea acestor două puncte ne va pune pe cale să vedem dacă a existat la Ştefan 
Logotetopulo uă lipsă în funcţionamentul cerebral, dacă la un moment dat a fost isbit într'un mod 
oare-care arbitrul şi libertatea sa morală, base necesarii ale responsabilităţii. 

Trebuie să se scie că alienaţiunea mintală, ca toate malatiile în genere, îşi are istoricul ei, 
adică uă serie de caractere essenţiale, nedispensabile, bine definite, care ne permit să constatăm 
existenţa sa într'un mod sciinţific şi consciinţios. Ori cât ne-am sili să căutăm în trecutul acestui 
om acele semne sau unele din ele, nu le putem găsi. În toată existenţa sa pînă la anul 1878, 
existenţă ce el povestesce, atât în interogatoriul instrucţiunei cât şi subsemnaţilor cu uă forţă de 
memorie şi cu uă luciditate de spirit ce nu lasă nimic de dorit, nu găsim nici uă faptă care s'ar putea 
atribui vre-unei affecţiuni mintale. 

Venit în România de mai mulţi ani împreună cu mumă-sa, adusă de răposatul fratele lui mai 
mare, el a fost de ei adăpostit şi îngrijit. Dară relele lui instincte l’au depărtat din calea onestă în 
care familia sa se găsea. El era leneş, nesupus mumei şi fratelui său, abusa de încrederea lor, 
pentru care a şi fost condus, după cererea fratelui său, în fiare de la Ploiesci la Giurgiu; trăia cu 
uă femeie pe care muma lui o credea nedemnă de dânsul. Apoi, după moartea fratelui său, 
devenind possesor al unei sume de bani, parte a risipit'o şi parte a îngagiatt'o în speculaţiuni ce 
n'au reuşit. De acea el cerea bani mumei lui, care i-a dat, îi mai cerea, dară ne mai putând obţine, 
se certa cu dânsa, simţea deja uă ură către ea, ură şi aviditate care l'au condus la crima ce a comis. 
Nici uă lacună dară în viaţa inculpatului din punctul de vedere intellectual, nici un accident 

anormal; nici uă lipsă a eului; uă deplină, consciinţă şi libertate, mişcate de mobile naturale, dară 
viciose, de lenevie, de aviditate, de dorinţa de a posseda într'un mod neonest. Unde există dară 
alienaţiunea mintală; ce fapt, cât de mic ar fi, care să denote înabuşirea liberului lui arbitru? Iată 
pentru trecut. 

În lanuariu 1878, ura ce simţia către muma-sea crescând mereu şi certurile devenind zilnice, 
se hotărăsce în ziua de 21 Ianuariu, în urma unei certe şi mai grave petrecute de cu seară, se 
hotărăsce, zicem, să aducă uă lovitură ca să'şi asigure cu uă oră mai nainte averea mumei sale. El 
se scoală de dimineţă, după ce a dormit puţin, şi pe când încă concubina sa era în pat, intră în 
camera mumei sale, o omoară prin sugrumare şi se duce la ladă unde ea îşi ţinea banii. După 
aceasta, simțind încă uă remuşcare a faptei sale, spune femeei Veta care insista în întrebarea sa, cu 
vocea tremurândă şi cu figura palidă, că a comis crima. La exclamaţiunea acesteia, el o ameninţă 
că dacă nu tace o va omorî şi pe dânsa. Dară această turburare se potolesce peste puţin: el se pune 
a cugeta cum are să ascundă cadavrul; esse afară din casă, după ce încuiă odaia, în care se afla 
cadavrul mumei sale, caută a se distra, revine şi în fine îşi face planul şi se culcă; dară, impacient, 
doarme puçin. A doua zi el intră în camera mumei sale şi începe a executa oribila mutilare a 
corpului ei. O face în bucăţi, scoate intestinele pe care, împreună cu capul, le aruncă întrun puț, 
ca să nu fie recunoscută persoana omorită ; iară trunchiul şi extremităţile le aşează într’uă ladă. În 
a treia zi el găsesce uă saniă de birjă, încarcă lada şi merge cu dânsa la ţăranul Sandu Drăgoiu, la 
hanul Florea, se învoiesce cu dânsul ca s'o ducă la Stefănesci a o preda unui presupus Hristache, 
recomandându'i ca în cas de nul va găsi, să păstreze lada pînă la sosirea lui. 

În aceste diferite fapte, săvârşite în mijlocul celei mai depline sănatăţi mintale, calculate 
într'un mod logic şi inteligent combinate, în deşert căutăm să găsim un semn de turburare mintală, 
uă lesiune a ideaţiunei, «uă zăpăceală, uă nebunie», după cum zicea el, uă pierdere a liberului 
arbitru, ori uă slăbire a voliţiunei. Consciinţa faptei el a avut'o neatinsă, integritatea raţionamentului 
absolută. Toate fasele faptei, începând de la mobilul principal pînâ la disimularea ei, au fost legate 
între ele într'un mod natural, era inteliginte, era logice. 

Să pressupunem cu toate acestea că ar fi existat uă alienaţiune mintală; să admitem un 
moment alegaţiunea de zăpăceală făcută nouă de inculpat şi de femeia Veta Stefănescu. 

Dară atunci vom avea sa ne întrebăm de ce natură a fost acea smintire şi sub ce formă 
s'a presentat. 

Hereditatea care joacă, după cum se scie, un rol însemnat în studiul causelor smintirei, nu 
poate fi invocată în favoarea inculpatului. Nici părintele, nici muma, nici fratele său n'au presintat 
vre-un semn de alienaţiune mintală. Smintirea dară, dacă există, nu este hereditară. 

Alcoolismul, una din cele mal frecuente cause de alienaţiune mintală care conduce la fapte 
criminale, nu există la inculpat. În cursul vieţii sale, ca şi în momentul crimei, nu găsim după 
deposiţiunile martorilor, nici uă împrejurare care să denote abusuri alcoolice sau vre-un acces 
acut de alcoolism. Cercetarea directă asemenea nu arată urme de un alcoolism cronic. Fapta dară 
n'a fost efectul acestei nevrose, nici chiar al unei beţii accidentale. 

În cursul cercetărilor noastre asupra inculpatului s'a invocat de către dânsul trei stări 
apparţinând alienaţiunei mintale în genere. 1, perderea memoriei, 2, epilepsia şi 3, zăpăceala. Să 
ne fie permis a analisa aci într'un mod repede una câte una aceste stări, doară vom găsi explicaţiunea 
faptei. 

1. Perderea memoriei, este un simptom al mai multor marbe mintale. Dară care este caracterul 
acestei alteraţiuni şi în ce forme se observă ? Perderea memoriei, sau amnesia, se observă în 
duoă moduri şi în două classe de malatii. Ea este sau permanentă, sau transitorie. Într'un mod 
permanent, o găsim în toate acelle morbe mintale care constă în alteraţiunea organică a substanţei 
Chiar a creerilor, precum este mania paralitică, demenţa, ramoliţiunea cerebrului, hydrocefalia. 

Transitorie, ea se presintă în morbele caracterisate priutr'un ictus apoplectic, precum sunt, 
maniile congestive, apoplexia, epilepsia, somnambulismul, malatii şi stări în cursul cărora individul 
îşi perde cu desăvârşire memoria faptelor. Într”uă congestiune cerebrală, spre exemplu, amnesia 
are uă durată de câteva ore numai, egală cu durata congestiunei, însoţită mai tot-d'auna sau de 
delir acut, sau de coma. În epilepsie amnesia este assemenea transitorie, şi cât ţine atacul epileptic. 
Inculpatul avut'a ore uă arnnesie permanentă? Nu, de sigur; căci el a povestit d-lui Jude instructor 
şi subsemnaţilor toate phasele vieţei salle, tote peripeţiile oribilei fapte ce a comis. — Avut'a uă 
amnesie transitorie? Assemenea nu, căci el scie când a intrat în camera mumei salle, şi cât a stat; 
el "şi aduce aminte ce a făcut până a doua ai, cum s'a încuiat cu cadavrul mumei salle şi l'a mutilat; 
unde a pus capul şi intestinele; cum a treia zi a mers la Sandu Drăgoiu şi ce i-a, spus. Nu: 
inculpatul n'a perdut memoria faptelor salle; el n'a fost şi nu este dement; el n'a fost nici 
somnambul, nici isbit de vertigiu epileptic, cându a comis fapta; el n'a fost mente captus. 

2. Atacul epileptic ce ne spune că ar fi avut într'uă noapte la Văcăresci, fost-a un atac 
adevărat de epilepsie? Am văzut din cercetarea directă că atacul a fost simulat, dară şi aşa fiind, 
epilepsia simplă nu exclude responsabilitatea, căci nu lezează funcţionamentul intellectual. Epilepsia 
se transformă însă uneori, devine larvată, devine manie transitorie: dară atunci mania epileptică 
are caractere speciale, presintându-se la toţi indivizii sub uă formă cu totul identică. Perderea 
eului este complectă, illusiunile şi hallucinaţiunile sunt automatice şi primejdioase; delirul cuvintelor 
şi a faptelor desordonat, incoerent, acut. Acest aparat simptomatic presintatu-s'a la inculpatul vre 
uă dată în cursul vieţei salle, sau în momentul săvîrşirei crimei? El n'a fost epileptic în viaţa sa, n'a 
fost zăpăcit în urma epilepsiei, după cum s-a invocat; el eşea din cassă; nimeni, nici vecinii, nici 
cunoscuţii lui nu’l simţea; se ducea la cafenea, mânca şi dormea ca tot-d'una. Zăpăceala, ne spune 
el şi Veta Stefăneasca, îi venea la 3-4 luni uă dată şi dura 2-3 zille. Cum, fără delir, fără 
impulsiuni automatice, fără perderea consciinţei faptelor lui? Nu ast-fel se presintă mania epileptică, 
sau mănia periodică. 

3. Există uă formă de smintire caracterisată, nu de delir de cuvinte, ci de delir de fapte, formă 
cunoscută sub numele se manie morală, manie lucidă, manie raţionantă. Când vorbim cu 
individul atinsu de această formă mintală, nu constatăm uă turburare în funcțiunile intellectuale 
propriu zis. El raţionează ut caeteri mentis sanae omines rationuntur, după judiciosa 
observaţiune a lui Paul Zacchias, medic legist Italian din al XVII secol. Dară faptele salle denotă 
uă perturbaţiune în facultăţile lor morale, uă perversiune malativă, a simpţimintelor affective. 
Această formă mintală a fost invocată de mai multe ori, în aceşti de pe urmă ani în faça tribunalelor 
din străinătate, de apărătorii criminalilor. Acum însă ea a fost părăsită, de când, mai cu seamă, 
alieniştii moderni au ajuns să demonstre că mania raţionantă nu este uă malatie, nu este uă entitate 
morbidă, ci că ea constitue numai un grup de simptome apaţinând unor alte malatii bine definite 
şi cunoscute. 

Dară, mai nainte de a arăta în ce malatii mintale se observă formă zisă raţionantă, trebue să 
declarăm că noi nu admittem alteraţiunea isolată a facultăţilor umane, ci alteraţiunea lor totală; cu 
alte cuvinte, nu poate exista, după noi, lesiune în unele facultăţi numai, celle-l-alte fiind absolut 
sănătoase. Integritatea tutulor facultăţilor concură la formarea simpţului moral a cărui slăbire 
atrage supă sine turburarea întregului sistem cerebral şi prin urmare şi neresponsabilitatea. Mania 
raţionantă nu consistă în alteraţiunea unui simţimânt isolat, în săvârşirea unui act unic, care 
appare de uă dată, în mijlocul unei inteliginţi sănătoase din toate celle-l-alte puncturi de vedere şi 
la un individ ale căruia funcțiuni organice se execută cu toată regularitatea cerută; mania raţionantă 
se compune de uă serie de fenomene anormale şi patologice pe care medicul-legist scie să le 
descopere. Ei bine, aceste fenomene apparţin mai multor malatii nervoase pe care să ne fie permis 
a le enumera aci în câte-va cuvinte. 

a. În perioada prodromică a paralisiei generale, omul, deşi în apparenţă se bucură de facultăţile 
lui intellectuale, deşi nu presintă în cuvintele lui un delir oarecare, el însă committe fapte immorale 
şi delictuoase. El devine incendiar, violator, furt, omucid; el despreţuesce toate conveninţele 
sociale, se isbesce de toate legile; el esse la fie-care pass din simpţul commun. 

Dară, fară de consideraţiunea că această perioadă prodromică dureză câte-va săptămâni şi 
luni, malatia ajungând repede la demenţă, uă cercetare directă arată şi alte simptome de mare 
însemnătate. Memoria individului se slăbesce, voluntatea devine incapabilă de a se oppune 
impulsiunilor malative; el devine apatic, neconsciinte, fără ruşine, fără remuşcare a faptelor salle. 
Aceste iară suntu successive, variate, mobile: căci un paralitic general, în perioada raţionantă a 
malatiei salle, nu se opresce la un singur fapt, la un singur delict; astăzi comite un delict, mâine un 
altul, fără consciinţă, fără reflexiune. Lăsăm la uă parte coexistenţa unor fenomene corporale ce 
medicul constată în aceste casuri, în sistemele de simpţibilitate şi de motilitate, ori care ar fi 
perioada şi phasa malatiei. Am văzut în cercetarea directă la care am supus pe accusat, că 
reflexiunea există, că memoria este intactă, că simţimântul remuşcării nu este distrus, că phenomenele 
physice lipsesc cu desăvârşire. 

b. Mania raţionantă se presintă, adessea, fără phenomene phisice în mania cronică caracterisată 
prin perioade de excitaţiune şi prin perioade de depressiune melancolică. În casul acesta, individul, 
deşi sănătos de minte, este condus a comite fapte immorale şi delictuoase. Această formă este 
cunoscută sub numele de manie circulară, sau manie în formă îndoită. Trebue însă să se scie 
că ceea ce caracterisă această formă, hereditară mai tot-d'auna, este successiunea, regulată a 
perioadelor de excitaţiune şi de depressiune, este cyclul regulat ce percură malatia în timp de mai 
mulţi ani; successiune şi cyclu pe care în deşert am căutat să le descoperim în existenţa accusatului 
Ştefan Logotetopulo. 

c. Mania raţionantă se observă în nisce deliruri parţiale, precum este delirul religios şi 
delirul de persecuţiune. Indivizii isbiţi de aceste deliruri, foarte grelle de descoperit în unele 
casuri, presintă uă percepţiune, uă inteligenţă, un raţionament remarcabile ; ei nu delirează. În 
mijlocul lumei, în mijlocul amicilor lor, ei trăesc fără a da semne de vre uă sufferinţă interioară ; 
la un moment dat ei comit uă faptă, un omor de obicei, care aruncă terroarea, şi spaima în sânul 
familiei lor. Însă, trebue să se scie, crima commisă ei nu caută a o ascunde, ei nu cer a se sustrage, 
ei nu iau nici o precauţiune pentru a face să dispară corpul delictului : ei se duc în faţa justiţiei, se 
denunţă singuri, fără a manifesta nici uă remuşcare. Pe de altă parte, medicul, studiând individul, 
ideile sale actuale şi trecute, recunoasce aci un fapt patologic, uă idee fixă, uă monomanie după 
cum se zicea altă dată, un delir într'un cuvânt de religiune sau de persecuţiune. Cine poate vedea 
uă idee fixă în cugetul inculpatului, în trecutul vieţei salle, în mobilul care l'a condus la omucidere? 
Cum ar putea cine-va să identifice modul cum a procedat acusatul Ştefan în crima sa cu modul ce 
întrebuinţează deliranţii de persecuţiune? 

În sciinţa medicală, nu pe faptul unic al delictului sau al crimei, ori-cât de stranie şi de oribile 
ar fi elle, putem basa existenţa smintirei, ci pe uă serie de fenomene clinice culese în viaţa trecută 
şi actuală a individului ce suntem chemaţi a judeca; pe uă observaţiune patologică complectă. 
Ast-fel numai, adică printr'un apreciaţiune sciinţifică a tutulor elementelor ce ne procură faptele, 
commemorativele şi analisa directă, putem descoperi punctele fundamentale prin care differă 
raţiunea sănătoasă de alienaţiunea mintală. 

Este de prisos de a mai menţiona cele-l'alte malatii mintale: Mania acută, demenţa, 
imbecilitatea, idiotismul caracterisate prin simptome proprie sunt de sine escluse în casul de 
facă. 


$ 5. Conclusiuni. 

Studiul ce am făcut în dosarul acusatului, unde am căutat a cunoasce faptul şi modul cum el 
a procedat la săvârşirea crimei, precum şi diferitele fase ale existenţei salle, cercetarea directă la 
care l'am supus în mai multe rânduri, cercetare ce avea de scop analisa differitelor facultăţi 
intelectuale şi affective alle suszisului individ, în fine discuţiunea medico-legală asupra stărei 
stărei salle mintale, ne conduce a formula următoarele conclusiuni : 

1. Cosiderând fapta prin sineşi şi modul cum s'a săvârşit crima, putem afirma existenţa unei 
puteri intelectuale remarcabilă din partea făptuitorului. Plin de hotărâre el committe fapta în 
deplina consciinţă a eului, a sigur de mai nainte că nu va fi denunţat de singura persoană ce mai 
exista în cassă, de concubina sa Veta Stefăneasca, către care comunică îndată fapta recomandând 
absolută tăcere. El se găsea, zicem, în deplina consciinţă a faptei salle, căci plănuesce modul cum 
să depărteze cadavrul din casă, spre a nu fi doscoperit, trece prin differite cugetări şi se opresce 
la una pe care o realizează cu uă acuitate de spirit şi uă forţă de voluntate din celle mai mari. 

2. Având în vedere commemorativele, ele ne arată, că în nici uă epocă a vieţei salle inculpatul 
n’a dat semne de alienaţiune mintală. În nici un interogatoriu luat de d. Jude instructore de la 
inculpat ca şi de la Veta Ştefăneasca, în nici uă deposiţiune a vre unuia din martorii chemaţi nu se 
vorbesce de vre uă alienaţiune mintală, de vre uă stare care să denote uă perdere fie momentană 
a raţionamentului său. Din contra, ele ne arată că a fost leneş, cheltuitor, a abusat de încrederea 
fratelui său, traia în concubinagiu cu uă femee, se certa necontenit ca muma lui în cestiuni de bani; 
cu alte cuvinte uă viaţă în care viciul şi dorinţa se a poseda într'un mod neonest formau fondul 
principal al existenţei salle ; el a abusat de încrederea fratelui său furându[-]i bani; a cerut bani de la 
mumă-sa pentru a face comerţ, bani pe care i-a risipit, el se certa cu ea pentru a'i mai lua, în fine o 
sugrumă spre a avea şi fără voea ei. Mobilul este determinat, consecinţele naturale şi logice. 

3. Având în vedere cercetarea directă la care am supus pe accusat, vedem un om care se 
bucură de integritatea facultăţilor mintale. Memoria lui este perfectă, deşi alegă aici lipsa de 
memorie, sau voesce să se contrazică. Percepţiunea este intactă, căci el percepe cu mare facilitate 
cestiunile ce-i posăm şi răspunde îndată, ideaţiunea normală, raţionamentul perfect, fără a se 
observa vre uă lacună în associaţiunea ideilor lui sau un delir în cuvintele lui. El are consciinţa 
mişcărilor sale, consciinţa crimei commise, căci caută a o explica, a o justifica adessa, a o regreta 
de mai multe ori. Zăpăceala chiar ce o alegă în faça noastră e cu totul hipotetică, şi cum am văzut 
deja, nesutenabilă în faţa cestiunelor noastre. Atacul de epilepsie invocat este cu totul simulat şi 
Chiar într'un mod puçin dibace. Din partea organelor physice, aceeaşi constatare nu ne-a dovedit 
nici uă lesiune a cranului sau a vre unei părţi a corpului, nici un semn de vre uă malatie nervoasă, 
de alcoolism, de meningoencefalită cronică etc. Atât dară sub raportul intelectual cât şi subt cell 
physic, inculpatul se bucură de uă perfectă sănătate mintală. 

4. Luând în vedere discuţiunea medico-legală, am putut demonstra că inculpatul, nici în vre 
uă epocă a vieţei salle, nici în momentul săvârşirei faptei, nu era isbit de uă alienaţiune mintală, 
alegată de dânsul în faţa noastră, sau de vre uă morbă care să”i fi alterat partea intellectuală a eului. 
Memoria amănuntelor faptei salle este perfectă, căci nu este attins de demenţă, nici de manie 
paralitică, nici de somnambulism, malatii care isbesc facultatea memoriei. Zăpăceala invocată 
pentru a-şi esplica fapta, este uă pură alegaţiune fără valoare. Ori care ar fi natura şi gradul 
vertigiului epileptic şi al smintirei, el exclude consciinţa faptelor, integritatea mişcărilor. De şi în 
zăpăceală, ne spune, el eşea, se ducea la cafenea, lucra, durmea ca tot-d'auna. El nu este nici chiar 
un maniac lucid, sau raţionant, după cum s'ar putea crede; căci am văzut că această formă 
apparţine unor malatii bine definite, malatii ale căror simptome patologice lipsesc cu desăvârşire 
la accusatul Logotetopulo. 

În resumat. 
1. Ştefan Logotetopulo n'a presintat în nici uă epocă a vieţei salle semne de smintire. 
2. El n'a fost atins de smintire sau de vre uă stare mintală care distruge liberul arbitru în 
momentul când a commis crima. 
3. El este responsabil de fapta sa. 
Dr. Alexianu; Dr. Sutzu; Dr. Petrini Paul 
Bucuresci, 5 luniu 1878" 


În broşura în care a fost publicat, textului de mai sus îi este adăugată precizarea: 

„P.S. On. Curte cu jurati, în ziua de 6 luniu 1878, a condamnat pe Ștefan 
Logotetopulo la muncă silnică pe viaţă.” 

Notă: Reamintim cum sună penibilul document medical pe baza căruia s-a 
produs prima sechestrare a lui Eminescu, în ospiciul privat al lui Şuţu: 

„Subsemnatul doctor în medicină attest prin aceasta că dl. Eminescu adus în 
căutarea Institutului «Caritatea» din Bucureşti la 28 Iunie 1883 de către Onor 
Prefectura Capitalei este atins de alienaţie mintală în forma «manie acută», stare 
care reclamă o căutare serioasă în un stabiliment special.” 

Nici un cuvânt în plus! Această fiţuică ilegal eliberată de doctorul Şuţu la 5 iulie 
1883 şi aşa-numită „certificat medical” reprezintă numai 1,04 (unu) la sută din 
Raportul medico-legal mai sus prezentat, care este de peste 96 de ori mai amplu şi — 
cum era şi firesc — porneşte de la o acuzaţie foarte precisă şi de la un dosar întocmit de 
autorităţi. 


Anexa 2 


I. SLAVICI (25 iunie 1883) 


„Mai înainte de a pleca cred că trebuie să vă spun ce treabă s-a făcut ieri la societatea 
«Carpaţi». 

Precum veţi fi ştiind, eu am intrat abia sunt acum câteva săptămâni în această societate şi nu 
prea am relaţiuni cu membri ei, care sunt oameni mai tineri decât mine. Am cerut, ce-i drept, de 
multe ori să fiu primit în societate, însă, precum se vede, cu intenţie s-a amânat răspunsul la 
cererea mea. Ceea ce m-a hotărât să intru în societate a fost tocmai hotărârea de a combate 
tendinţele manifestate într-însa şi mai înainte de a fi cerut să fiu primit între membri ei, am luat 
înţelegere cu amicii mei mai aşezaţi ca: Făgărăşanu, Eminescu, Densuşeanu, Babeş şi ceilalţi, care 
şi-au făcut studiile la Viena şi care toţi dezaprobă manifestaţiile societăţii «Carpaţi». Intrând dar 
în societate, am dat expresie acestei desaprobări şi-am ţinut conferinţa din duminica trecută, 
anume pentru a produce un curent în sensul ideilor noastre. Cu părere de bine am aflat apoi, că 
acesta e curentul predominator în societate şi numai tinerii conduşi de Laurian, care sunt puţini, 
combat ideile noastre. Sigur dar de reuşită, am făcut să se convoace comitetul, care a hotărât cu 5 
voturi contre unuia singur, că balul nu se va ţine şi nu se va spune motivul pentru care se amână. 
În cursul discuţiilor am aflat că nu avea a face numai cu Laurianu, ci cu redacţia Românului, care 

stăruieşte cu tot dinadinsul să se facă o manifestaţie iredentistă cu poliţia capitalei, care lucrează 
la ordinele lui Rusetache. Secăşeanu, preşedintele, a fost chemat la redacţia Românului, poliţia ar 
fi oprit balul, şi dacă acesta nu se va ţine, preşedintele va protesta prin ziare. Afară de aceasta s- 
a făcut presiune asupra membrilor comitetului, ca să vie la şedinţă, pentru ca ori şi ce hotărâre să 
fie peste putinţă, ba după ce, cu toate aceste, veniseră, membrii în număr, Ocăşeanu, unul dintre 
oamenii de încredere ai poliţiei şi totodată şi ai lui Laurianu, a făcut ca un membru a plecat înainte 
de votare. Astfel ieri nu s-a putut lua nici o hotărâre. 

S-a hotărât să se convoace pe astăzi o şedinţă; eu, Domnule Maiorescu, nu mai pot rămâne 
şi de prisos să mai rămân. Oamenii nu vor să se ţie balul şi vor hotărî în acest sens: unsprezece 
dintre 14 membrii sunt de această părere; doi sunt nehotărâţi şi numai doi inspirați de redacţia 
Românului. Dar dacă domnii Sturza şi Aurelianu pot face ca poliţia să nu facă presiune asupra 
comercianților care fac parte din comitet, hotărârea se va lua astăzi în sensul nostru. Şi atunci însă 
Românul va face tapaj. Voi face şi eu emigrantul, o declaraţiune, dacă se va crede de cuviinţă, şi 
desigur oamenii de valoare se vor uni cu mine. 

Vă rog, dar, stăruiţi, dacă veţi fi crezând de cuviinţă, pe lângă Laurianu să fie sincer şi pe 
lângă domnul Sturdza să facă ce poate ca poliţia să le dea pace oamenilor acelora. Altfel se face 
scandal. 

Eu sunt rău, domnule Maiorescu, şi nu mă lasă firea să mai stau. Am răcit zilele acestea şi 
m-a apucat boala cu atâta vehemenţă încât ieri dimineaţă, sculându-mă, m-am trezit cu un dinte 
ieşit, şi mă tem că, perzând timpul, pe aici, înainte de toate o să rămâi fără de dinţi, căci dinţii de 
trei zile mi se plimbă prin gură. 

Apoi — eu n-o să-l scap pe dl. Sturdza de amicii săi politici.” 

(Scrisoare către T. Maiorescu). 


Anexa 3 


C. SIMŞION (12 iulie 1883) 


„Bucureşti 1883 Iulie 12/24 

Stimate Domn 

Starea jalnică a D-lui Eminescu şi bunăvoința Domniei-Voastre îmi vor scuza, poate, 
îndrăzneala d'a vă informa în privirea Lui şi d'a Vă supune aprecierii D-niei Voastre gândirile 
câtorva din amicii săi. 

Asară l'am văzut — şi după afirmările Doctorului şi după toate câte am putut observa 
noi, boala înaintează agravându-se. Se află — aproape neîntrerupt — foarte agitat. Pronunţă 
puţine idei şi foarte multe vorbe, care nu aparţin nici unei limbi şi pe care le forţiază a se rima 
în penta şi hecsametru. Din mai mulţi câţi l'am văzut pe nici unul nu pare a ne fi cunoscut. 
Am reuşit însă prin mângâieri a-l linişti puţin şi, întrebându-l dacă e supărat pe amicii săi, ne-a 
răspuns că: «Nu». Arătându-i că în curând se va însănătoşi, ne-a zis c'un accent plin de 
durere: «Boala asta nu-mi mai trece niciodată». În urmă ne-a zis: «Vedeţi, nu mai ştiu nici o 
limbă» şi de-aci înainte au început iarăşi în pentametru privindu-ne cu asprime şi nesuferind 
a-l privi mult timp în ochi. 

Cam aceasta e starea lui de până azi şi pe care Doctoru ne-a declarat-o — cu ocazia achitării 
locuinţei — ci n'ar privi-o chiar ca grea dacă n'ar esista complicaţia bolii în familie. Cu toate 
acestea ne-a lăsat încă bună speranţă şi în unii dintre amicii lui s-a stabilit convingerea: că trebuie 
să se întrebuinţeze toate mijloacele recomandate de şciinţă spre a-l scăpa. 

Cheltuielile necesare să se acopere din cotizaţii lunare de la membri unui grup, ce se va 
constitui numai din bărbaţi şi amici, care s-ar simţi dureros atinşi, când s'ar vedea escluşi de la o 
asemenea intreprindere. După apreţierile noastre numai în Bucureşti şi Iaşi se poate conta pe 40- 
50 de amici, ceea ce ajunge. 

Odată grupul constituit, cel mai urgent lucru ar fi să vedem dacă «aicea» sau «aiurea» i se 
poate asigura o îngrijire deplină şi mai minuțioasă, observându-se maladia pas cu pas şi înfăţişând- 
o — după cum cred că se poate — printr-un tablou grafic. În legătură cu proiectata căutare poate că 
facem bine a Vă mărturisi de pe acuma că afară de Bucureşti noi nu cunoaştem specialişti distinşi 
în această ramură. 

Mi-am permis, pentru ceea ce Vă rog să binevoiţi a mă scuza, a supune aceasta la aprecierea 
D-voastre în speranţa că poate dimpreună cu Domnul Teodor Rosetti (actualmente la moşia D- 
sale) veţi aproba aceste gânduri şi veţi binevoi a lua conducerea intelectuală în încercarea d'a se 
scăpa un om ca Eminescu. 

Primiţi, Vă rog, stimate Domn, încredințarea de stimă şi respect ce Vă port. 

Const. Simţion, 

str. Sfinţii nr. 14". 

(Scrisoare către T. Maiorescu.) 

PERIOADA 27 OCTOMBRIE - 19 DECEMBRIE 1886 
— spicuiri din presa vremii — 


27 octombrie — România liberă, prima pagină. Un anonim face constatarea: 


„Tara noastră e o țară plină de pasiuni. De la cel mai mare până la cel mai mic, rezultanta 
tuturor acțiunilor zilnice e patima, — patima gloriei, a vanităţii, patima intereselor personale. 

Şi sunt aşa de strâmte aceste patimi încât interesul general pare o utopie, o acţiune cu totul 
zadarnică, un vis vecinic nerealizabil. 

E firesc ca într-o astfel de situaţie să fie ignorate, sau cel puţin luate în râs, orice tendinţe 
mai emancipate, şi să troneze perversiunea. 

Într-o societate bine echilibrată aparențele sunt scărmănate, adevărul scos la iveală şi 
minciuna dispreţuită,; la noi din contră: lumea se conduce după aparente şi minciuna formează 
crezul tuturor oamenilor noştri şi pretinşi politici şi nepolitici. 

Aşa este educația noastră socială, de multă vreme, — şi tot aşa înaintăm. 

E fals acest progres — dacă progres poate fi — şi încărcat de nenorociri. 

Că în genere nu există adevărul convingerii la ... (cuvinte lipsă — n. ns.), că întreg modul 
nostru (cuvinte lipsă —n. ns.) ... ca e falsificat, dovezi găseşti în tot momentul şi în ori-ce direcție 
ai vrea să 'ţi îndreptezi investigaţiile.” 

29 octombrie — Românul, prima pagină (sublinierile ne aparţin): 


„Transilvania sau Basarabia? 


Organul d-lui Tisza, Nemzet, într-unul din numerele sale, se ocupă pe larg cu aspiraţiunile 
politice ale Daco şi Pan-Românilor, care ar dori să anexeze la regatul român sau Transilvania 

sau Basarabia, aşteptănd ivirea unei asemenea eventualităţi de la isbucnirea unuii resbel între 
Austro-Ungaria şi Rusia. Ziarul pestan zice că această părere nu este numai falşă şi comică, ci 
că accentuarea ei în presa română jigneşte foarte mult interesele române, deoarece în timp de 
pace împedică prietenia sinceră între România şi Ungaria. Nemzet încheie articolul în modul 
următor : 

Orice patriot român care iubeşte în adevăr patria sa, trebuie să lupte din toate puterile 
contra unui asemenea şovinism dezastruos. Câtă vreme poporul român ascunde — fie chiar şi 
în cel mai ferit colţişor al inimei sale — pofta asupra Transilvaniei, nu poate să esiste între noi 
nici o prietenie, şi câtă vreme aceasta nu esistă, soarta României este nesigură. Existenţa 
Transilvaniei şi împreunarea ei cu Ungaria este o necesitate europeană. Aceasta o spunem 
pentru casul imposibil când monarhia noastră, silită de Rusia să facă răsbel, ar fi bătută. Noi 
nu ne putem închipui nici o înfrângere atât de grozavă, încât să ne facă să renunţăm la 
Transilvania şi apoi convingerea noastră este că d'uă cam dată nici nu poate fi vorba resbel, 
cu atât mai puţin de o înfrângere a uneia sau altei părţi. 

Dar noi am admis casul cel mai rău, spre a arăta absurditatea ilusiunilor române. Dacă 
poporul român pricepe adevăratele sale interese, dacă opiniunea public română ştie să se 
ridice la maturitate politică, atunci va suprima partea întâia din alternativa ei politică şi, în fata 
încurcăturilor orientale, se va alia în mod sincer cu monarhia noastră. În cas contrar, va trebui 
să esperimenteze încă în timp de pace şi cu atât mai mult în timp de resbel, că celor slabi le 
merge rău când cad pe mâinile celor mari şi tari, dacă n-au tact, modestie şi înțelegerea dreaptă 
a împregiurărilor.” 


31 octombrie — Notă apărută în Epoca: 


„«Poliţia în România» 

Sub acest titlu citim în ziarul francez L'echos de Paris, publicat la Paris, următoarele 
apreciaţiuni asupra celor ce se petrece la noi. Eacă cum judecă străinii poliția dlui Brătianu: 

Poliţia Română continuă isprăvile sale. În noaptea de Sâmbătă spre Duminică, ea a 
devastat casa d-lui Staicovici, partisan al opoziţiei. Trebuie să se terorizeze acei români care au 
marea îndrăsneală de a nu aproba cu desăvârşire actele d-lui Ion Brătianu. La 14 ale lunei 
(s.n.) vor avea loc alegerile comunale în toată România. 

Opoziția a hotărât să ia parte la vot; aceasta e un pericol pentru d. Ion Brătianu. 

Edificiul puterei sale care, de departe pare aşa de solid, arc rezista cu greu la cea mai mică 
înfrângere; şi pentru a întreţine raportul în supunerea ce a arătat până acum, d. Brătianu dă 
drumul zelului poliției sale. 

Vor fi 2 luni la 16 Noembre (s.n.) de când s-a tras asupra d-lui I. Brătianu o lovitură de 
revolver în urma căreia a doua zi, bandele plătite de poliție devastară biurourile ziarelor 
independente.” 


Pe prima pagină a aceluiaşi număr citim: 


„Lista de subscripţie pentru despăgubirea d. Al. Staicovici (comerciant) pentru daunele 
cauzate de agenţii poliţiei. 

Între prime subscrieri: 

Red. Epoca 100 lei, Alex Lahovary şi Alex. Catargiu (50 lei), un anonim (5 lei), T. Maiorescu 
(20 lei).” 

1 noiembrie — Epoca, pagina I: 


„Telegrama M. S. Regelui 

Primi din Râmnicu Vâlcei următoarea depeşă: 

Următoarea telegramă am adresat-o Majestăţei Sale Regelui 

Cei cinci arestaţi politici, Bonciu, Apostolescu, Zugrăvescu, Davidescu şi Stoenescu sunt 
torturați într-un mod din ce în ce mai neomenos de către Administraţie. Sunt ţinuţi în beci plin 
cu apă. Zile întregi nu li se dă de mâncare, adesea ori îi pun în fiare, nu li se permite să 
comunice cu nimeni, nici cu părinţii lor, deşi secretul e ridicat şi judele instructor permite 
comunicarea. 

Toate reclamaţiile adresate autorităţei judecătoreşti nu au nici un efect, fiind că nu se ţin în 
seamă de administraţie. 

Vă rugăm respectos să faceţi a înceta aceste violențe ale prefectului acestui județ care e 
interesat direct în această afacere.” 

(Semnează Constantin Herăscu, Sc. Călinescu, Georghe Fărcăşanu, loan Bucşenescu, 
Matache Temelie, loan N. Iancovescu, C. N. Vlădescu, N. Iepure, I. Sinescu.) 


Ziarul se întreabă, cu majuscule: 


„Mai funcţionează justiţia în ţara românească? 

Şi dacă mai funcţionează: 

Când se vor judeca acuzaţii din Râmnicul-Vâlcii pe care guvernul caută să-i omoare prin 
relele tratamente în închisoare? 

Când se va termina instrucţiunea deputatului Oroveanu şi a celor alți implicaţi în atentatul 
de la 4 septembrie? Când se va lua măsuri pentru a se pedepsi vandalismul esercitat contra 
ziarelor România, L’ Indépendance Roumaine şi Epoca? Nu cum-va este porunca ca aceste 
afaceri să stea atârnate până după alegerile comunale?” 


La rubrica „Informaţiuni” : 


+ „Aflăm că M. S. Regele, care era hotărât să vie în Bucureşti în timpul alegerilor, precum 
chiar declarase unui personagiu politic, a renunțat la acest proect şi nu va veni în capitală decât 
după alegerile comunale.” + „Aflăm că d. Moruzi, prefectul Poliţiei, a convocat azi pe toți 
comisarii pentru a le da ordine severe contra celor ce vor împărți listele opozițiunii.” 4 
„Guvernul desperând d'a reuşi la alegerile comunale de la Iaşi, a hotărăt să pornească pe d. 
Radu Mihai în capitala Moldovei, ca să organizeze lupta, aplicând şi la laşi metoda pe care d- 
sa a experimentat-o în Bucureşti.” 

+ 


Universul. Pe pagina întâi, este anunţată o „Manifestaţie socialistă la 
Londra”, unde „mai multe sute de lucrători s-au adunat... în jurul statuei lui 
Nelson pe Trafalgar-Square.” 

Rubrica Ştiri: „D.I. C. Brătianu şi toți cei-l alți miniştri au plecat ieri la Sinaia.” 

2 noiembrie — Universul, la Ştiri: 

„Ieri pe la orele 4, d. N. Filipescu, proprietarul ziarului «Epoca» a fost insultat 
şi lovit de un individ necunoscut.” Publicaţia mai anunţă şi că „D. I. C. Brătianu a 

plecat ieri la Florica”, unde îşi avea moşia. Informarea privind plecarea şi revenirea 
săptămânală a lui I. C. Brătianu de la Florica s-a făcut cu o remarcabilă constanţă (cel 
puţin în această perioadă). 

4 noiembrie — Maiorescu către sora lui: 


„Broşura asta o vinde Poliţia pe la sară cu 10 bani. C'est rouge! Dar vezi, ce teamă trebue 
să aibă Guvernul de mine pentru a mă combate cu atâta stăruinţă. Eu am şi scris răspunsul. Va 
apărea Joi la 2 ore în «Romania Liberă». Ţi-l aduc la laşi.” (Vezi 8 noiembrie.) 


În Epoca, la rubrica Alegerile de ieri [Din districte] citim: 


„Iaşi — Din laşi primim dupe 12 ore, următoarea depeşă: 

«Colectiviştii cu bătăuşii în cap instigaţi de Prefectul Poliţiei şi de alți membri comunali la 
10 ore presimţind se vede că nu pot avea majoritatea, s-au repezit în sală cu furie ca să pună 
mâna pe urnă, desordinea la culme. Preşedintele a cerut forța armată în acest moment armata 
a şi intrat în sală. Nu putem prevede ce se poate întâmpla apărăndu-ne sacrul nostru drept. Ne 
repezim la moment în sala de alegere»” (urmează numele mai multor semnatari). 


5 noiembrie — Pe prima pagină a ziarului Epoca, titlu mare: „Terorismul la 
Botoşani” . În colţul din dreapta, jos, informaţii despre „Manifestul botoşenenilor” : 


„Următorul manifest a fost redactat de membrii oposițiunii din Botoşani. El n a putut însă 
să apară, căci nu s'a putut tipări nicăeri. 

Cetăţeni 

Guvernul v'a chemat la vot. Aţi venit şi vi s'a răspuns cu înşelăciune şi v au primit cu 
gloante. [| Astă-zi încă ulițele sunt ocupate milităreşte. // lată cum oamenii zilei, iată cum părinţii 
comunei, plătiţi din munca şi sudoarea noastră înţeleg libertăţile electorale! // Cetăţeni, sunteţi 
oameni de ordine, sunteţi cu femei şi copii, cu forta brutală nu puteţi şi nu vroiți a vă pune, în 
mijlocul baionetelor nu puteţi vota. 

Cetăţeni staţi acasă! Feriţi-vă de o urnă udată cu sângele vostru! Am apelat la Rege şi 
aşteptăm dreptate. || Nu am cerut milă Regelui; am cerut dreptate pentru voi, o dreptate care 
trebue să v'o dea, căci coroana care o poartă voi ați luat-o pentru El în șanțurile Plevnei! 

Cetăteni, s avem credință în Dumnezeul părinților noştrii; mai bine de cât oamenii El 
cunoaăte duferințele, dreptăţile noastre şi nu ne va părăsi. /! Cetăţeni, staţi acasă. Ne vom 
întâlni însă îndată dupe alegere şi cu toţii împreună, în linişte şi ordine, vom chibzui de presentul 
nostru, de viitorul copiilor noştrii.” 


În paralel, în sânul Bisericii Ortodoxe Române tensiunile sporesc, dar încă rămân 
nevăzute. Esenţa răului pare să fi constat în dependenţa absolută a Bisericii faţă de 
clasa politică. Drept pildă, ajunge să amintim că Maiorescu a fost în repetate rânduri 
ministru al Cultelor, deşi era ateu. Chiar slujbaş onest şi conştiincios să fie, cel care 
neagă existenţa lui Dumnezeu Însuşi nu va putea sluji interesele Bisericii Acestuia, 
între altele, şi pentru că nu le va înţelege niciodată. 

7 noiembrie — România liberă informează asupra evoluţiei scandalului de la 
Botoşani: 


XIV 


„Judele instructor Mănescu, trimis ad-hoc la Botoşani, a făcut până acum 70 de arestări, 
între care este şi d-nii Bobeica şi Henţescu” . 


Universul. Ştiri: „Ieri s'a inaugurat linia ferată Bucureşti-Călăraşi.” 
8 noiembrie — Epoca reproduce un articol apărut în România liberă şi scris de 
Maiorescu sub pseudonimul Un craiovean: 


„La alegerile din Botoşani s-a vărsat sânge. Cine este de vină pentru vărsarea de sânge? 
Este de vină «vandalismul» opoziţiei, cum zice Voința Naţională? Este de vină «terorismul» 
poliției, cum zice Epoca? În fierberea unor lupte politice aşa de încordate, cu greu se poate 
stabili adevărul în toată precisiunea lui. Un lucru ne pare însă stabilit: ori a cui ar fi fost vina, 
este regretabil pentru guvernul «liberal» al d-lui Brătianu că s-a vărsat sânge. Sângele este un 
suc foarte curios, după limba sinistră a lui Mefistofeles. Sub lucirea lui roşie şi cele petrecute 
mai nainte primesc o faţă deosebită. A doua zi după atentatul în contra d-lui Brătianu, o ceată 
de oameni înarmaţi cu băte au năvălit asupra redacțiilor a trei ziare din capitală, au bătut câţiva 
jurnalişti şi au devastat câteva odăi. A cui a fost vina? A ziarelor? a bătăuşilor? a Poliţiei? Ori 
a cui va fi fost vina, este regretabil pentru guvernul «liberal» al d-lui Brătianu, că au fost bătuţi 
jurnalişti în asemenea împrejurări. (...) În momentul acestor agitări electorale, Ministerul 
Justiţiei a făcut schimbări surprinzătoare în magistratură: la Bucureşti, la laşi, la Buzău, la 
Râmnicul Vâlcea, la Botoşani, la Tribunale, la Curți şi chiar la Curtea de Casaţie. A fost 
ministrul în dreptul său formal de a le face? Incontestabil. Dar nu rămâne mai puţin regretabil 
pentru guvernul «liberal» al d-lui Brătianu, că s-au făcut asemenea schimbări în magistratură 
în momentul alegerilor. Schimbări în magistratură, devastarea casei unui alegător, băte în 
contra jurnaliştilor, sânge vărsat la Botoşani, atentat în contra ministrului president, omor la 
Râmnicul Vâlcea ... presiunea atmosferică creşte. 

Un Craiovean.” 


11 noiembrie — România liberă, mereu atentă la tulburările intestinale ale 
guvernantilor, trage semnal de alarmă: „Aflăm cu regret că d. Petre Mavrogheni, 
ministrul României la Viena, este destul de greu indispus de câteva zile”. 

14 noiembrie — Aflat în Capitală, Creangă îi scrie lui Slavici, scuzând întârzierea 
cu care-i răspunde prin faptul că în Iaşi, „Sâmbăta şi Dumineca trecută mari agitări 
politice” şi, pe de altă parte, n-a vrut să apeleze la „un mijloc de comunicare aşa de 
indiscret precum este Telegraful în România şi în Ungaria”. 

În pagina a doua, Universul tratează „Afacerea atentatului de la 4 Septembrie”, 
comis împotriva lui I. C. Brătianu, iar la Ştiri informează: „Sâmbătă se întruneşte 
Sinodul. Se crede că primat va fi ales mitropolitul Moldovei.” 

19 noiembrie — Universul. Ştiri: „Studenţii care au ţinut conferința la Bârlad 
au fost daţi în judecata consiliului universitar pentru că ar fi susținut idei socialiste. 
Se zice că tinerimea universitară din laşi are de gând să se pună în grevă.” 

22 noiembrie (sâmbătă) — Epoca rezervă aproape întreaga pagină întâi problemei 
alegerii noului Mitropolit primat al Ţării. Este o mostră de gazetărie care — între 
altele — arată că nimic din ceea ce trăieşte astăzi Biserica Neamului nu este nou. 

„ÎNTRUNIREA SECRETĂ DE LA SENAT 

Eri-seară s'au întrunit senatorii şi deputaţii din majoritate, pentru a se consfătui asupra 
alegerii Mitropolitului primat. 

Nici unul din Episcopi nu erea present afară de P. S. S. Episcopul Melchissedec, care aflând 
că va fi atacat, venise la această şedinţă. 

Mai întâiu d. Urechie s'a suit la tribună şi a spus, desemnând pe Episcopul Melchissedec, 
că acela trebue ales care are mai multe merite. D-sa a spus că nu este destul ca Mitropolitul se fie 
un om cuvios, ci trebue un om care se fie şi instruit şi capabil d 'a ridica nivelul clerului nostru. 

După d. Urechie a luat cuvântul d. Dim. Sturdza, care a susţinut că înainte de toate trebue 
ales un Mitropolit patriot şi care să nu aibă legături afară din ţară. Ministrul instrucţiunii publice 
a făcut direct alusiune la P. S. S. Melchissedec. 

D. Boldur Lăţescu a spus că nu e bine se se învenineze lucrurile, punându-se în joc numele 
persoanelor. 

D-sa crede că ar fi bine să se urmeze hierarhia, aducându-se ca Primat al României, Mitropolitul 
Moldovei. 

D. Nicolae Ionescu într'un lung şi elocinte discurs a zis că trebue înainte de toate un 
Mitropolit învăţat şi care se nu'şi ia inspiraţiile de la Roma. D-sa a susţinut candidatura P. S. S. 
Melchissedec. 

P. S. S. Melchissedec Episcopul de Roman, a respins insinuările calomnioase ale d-lui 
Sturdza spuind că [este] născut şi crescut în România, de şi a petrecut câţi-va ani la Universitatea 
din Kiev, el însă n'a cunoscut nici o dată altă patrie de cât ţara părinţilor săi. Că de altminteri ar 
privi ca o grea sarcină dacă ar fi numit Mitropolit Primat şi că nu doreşte alt-ceva de cât să'şi 
păstreze Episcopatul de la Roman. 

D. Agarici, a spus că va vota pentru P. S. S. Episcopul Melchissedec. 

D. Mihail Cornea, a pus înainte canidatura susţinută de guvern, a P .S. S. Episcopul 
Dunării de jos. 

Această candidatură a fost primită cu aplause de deputaţii şi senatorii presenţi.” 


„EPISCOPATUL ROMÂNIEI 

Cum vedem din schiţele biografice a le vieţei Mitropolitutui Filaret al Ungro-Valahiel, date 
de curând la lumină, de Prea sfinţitu Melhisedek al Romanului, Episcopatul nostru atinse se 
culmea strălucirei în biserica răsăritulul în veacul al XVIII-ă 

Farul luminator al românizmulul în secolul trecut a fost Marele Grigorie Mitropolitul, care 
a întemeiat în jurul său o pepinieră de Episcopi, creând literatura limbei române, prin traducerea 
tutulor cărţilor bisericeşti pe româneşte, la a căror tipărire "şi a consacrat viaţa, împreună cu 
ucenicii săi, Episcopii Cozma al Buzăului, Kesarie al Râmnicului şi Filaret, devenit în cele din 
urmă Mitropolit şi căruia "i-a dedicat a 1787 întâia gramatică română, Marele Vistiernic al ţerei şi 
Dikeofilax al bisericei ecumenice, Enake Văcărescul. 

Patriotismul şi înţelepciunea Mitropolitulul Grigorie şi al Episcopatulul crescut de sfânta 
suflare a duhului său, Lăţise strălucirea bisericei române peste întreg răsăritul. În cât la 1776, 
marea biserică ecumenică crezând, că titlul de prea onorabil şi exarh al laturilor şi rangul de 
precădere al Mitropoliel Ungro-Vlahiel între Ierarhii bisericei resăritulul, nu mai era îndestulător, 
ridică prin actul patriarhului Sofronie, Mitropolia Ţărei Româneşti la Kesaria Kapadokiei, care 
are pasul imediat dupe Patriarhul ecumenic şi al cărui titular cum am văzut de ună-zi cu prilejul 
abdicărei Patriarhului, este de drept chiemat a[-]i ţine locul. 

Cu fericiţii Mitropoliţi Veniamin Costache al Moldovel, Grigorie al IV-a şi Neofit al Ungro- 
Valahiei, către sfârşitul întâiei jumătăţi a secolului nostru, strălucirea Bisericei române, a mers 
apunând şi a ajuns în jalnica lângezire, în care o vedem zăcând azi. În cât, de la alegerea de azi, a 
Capului Bisericei noastre atârnă foarte mult ridicarea acestei divine instituţii. 

Ne fiindu-ne dat a indica pe Ierarhul ce urmează să fie chiemat a lua nomolita succesiune a 
răposatulul mitropolit primat, credem a ne îndeplini o sfântă datorie, schiţând pe cât ne e cu 


putinţă de esact, dar cu totul imparţial, starea Episcopatului nostru actual. 
* 


kok 

Episcopatul României constă, pre cum se ştie, în două Mitropolii şi şase Episcopii. Dupe 
tradiţia ab-antiquo şi de la unirea ţărilor surori diocezele bisericei noastre s'au clasificat în 
următoarele ranguri: 

În primul rând Mitropolia Ungro-Vlahiei, Mitropolia Moldovei şi Sucevei. 

Apoi: Episcopia Râmnicului-Noul Severin, a Romanului, a Buzăului, a Huşilor, a Argeşului 
şi la sfârşit a Dunărei-de-jos. În această rânduială "şi iau locurile chiriarhii respectivi la toate 
actele bisericeşti şi politice. Ba adese ori s'a ţinut socoteală de această clasificare şi la promoţiunile 
de la un scaun la cel-alt. 

În această ordine vom procede dar în aşternerea schițelor actualilor chiriarhii, precum urmează: 


I. P. S. Iosif Mitropolitul Moldovei şi Sucevei 

Fiu de preot născut în Basarabia, unde are şi azi un frate preot, rămâind orfan din cea mai 
fragedă copilărie, fu luat de unchiul său, care era călugăr în monastirea Frumoasă, situată în 
apropiere de satul natal. 

Pe la 1835 fiind în vârstă de 12 ani a părăsit urmând pe unchiul său zisa monastire şi au 
trecut în Moldova, unde a petrecut câţi-va ani la Mitropolia din Iaşi, la sf. Spiridon şi pe la 
monastirea Neamţu. 

Apoi trecu la Buzău, unde unchiul său fu numit de Episcopul Kessarie, ecliziarh al Episcopiei; 
iar băiatul atrase asupră”i atenţia Episcopului, care °l călugări la vârsta de 15 ani, ’l hirotonisi 
Diacon ataşându'l la persoana sa. 

Fiind cu Episcopul său în Bucureşti când acesta era reţinut în Capitală de îndatoririle sale 
politice, tânărul Diacon cercetă cât-va timp şcoala de la sf. Sava. Dupe încetarea din viaţă a 
protectorului său Episcopul Kessarie, părăsind eparhia Buzăului, fu numit Egumen la un mic 
schit Brâncovenesc; iar mai târziu fu mutat în aceiaşi calitate la monastirea Găiseni, tot a 
Brâncoveni!or, unde a lăcuit până la anul 1864, când s'au secularizat monastirile. 

D'aci se aşează în Bucureşti devenind d'o camdată profesor la Seminar, apoi profesor de 
religie la Liceul Matheiu Basarab. 

Mitropolilul Nifon îl dete rangul de Arhimandrit. Cuvioşia şi blândeţa cu care se conducea, 
îl ridicară în afecțiunea mitropolitului, care ’l hirotonisi în curând Arhiereu. 

La 1873 fu ales Episcop de Argeş, unde stătu puţin spre a trece în 1874 la Mitropolia 
Moldovei, la care fu ales, după trecerea Mitropolitului Calinic ca primat al României. 

Ca operă literară n-a dat la lumină, decât discursul ce a pronunţat la 1879 în Senat, în cauza 
unei înmormântări civile de la Curtea de Argeş; discurs, devenit celebru prin vehemenţa cu care 
a atacat pe primul ministru Brătianu. 

I. P. S. atinge vârsta de 65 ani, şi în timpul din urmă sănătatea i-a fost zdruncinată de o 
paralizie a vederei, care din norocire n-a avut urmări funeste. 


Episcopul Iosif al Râmnicului Noul-Severin 

Este fiul unul Diacon din satul Adâncata, judeţul Botoşani. A absolvit cursurile seminarulul 
de Socola din Iaşi între anii 1836-42. Apoi fu orânduit profesor la şcoala catihetică din Botoşani 
tot-odată şi preot, dupe ce se căsători cu o nepoată a Arhiereului Filaret Scriban. Devenind văduv, 
trecu ca preot de regiment, mai în urmă călugărindu-se deveni profesor la seminar. Iar la 1860 fu 
înălţat la treapta de Arhiereu, în care calitate petrecu în laşi până la 1879, când fu ales Episcop al 
Râmnicului. 

O dată cu suirea sa pe scaunul Episcopiei, P. S. S. a făcut o însemnată danie spitalului Sf. 
Spiridon şi a destinat toate economiele sale pentru binefaceri. Din nenorocire, Episcopul suferă 
de câtva timp de o paralizie, ce'l împiedică a părasi camera, pentru cea mai mare întristare a 


Eparhiei sale. 
* 


x ë % 


Episcopul Melhisedek al Romanului, 
membru al Academiei române 


E fiu de preot din satul Gârcina, județul Neamţu. Între anii 1835-41 îşi făcu studiele la 
seminarul Socola, în biserica căreia fu tuns în monahizm la anul 1844 şi numit profesor la acelaşi 
seminar, unde funcţionă până la 1848, când fu trimis de Mihail Vodă Sturdza în înţelegere cu 
Mitropolitul Meletie la Kiev spre a'şi desâvârşi la academia de acolo, studiele sale teologice şi 
filosofice. Întorcându-se în ţară cu gradul de magistru în filosofie şi teologie fu numit profesor 
definitiv la Seminarul de Socola. În anul 1856 Gr. Vodă Ghica îl strămută ca director al seminarulul 
de Huşi de curând înfiinţat pe care ’l organisă. 

Fiind ales deputat în Divanul Ad-hoc din 1857 se alipi pe lângă grupul tinerilor conservatori, 
cu cari conlucră la realisarea celor mai scumpe dorinţe ale naţiunei. Activitatea şi zelul ce”l 
desfăşură îl desemnară printre corifeii Unirei şi la 1859, de şi simplu Arhimandrit, fu numit 
Ministru al şcoalelor şi al cultelor în cabinetul presidat de d. Mih. Cogălniceanu. 

La începutul anului 1861 fu numit locot. de Episcop la Huşi şi către sfârşitul aceluiaş an 
priimi consacrarea de arhiereu. 

La 1864 fu transferat la Episcopia Dunărei de Jos şi la 1865 fu numit definitiv Episcop al 
acelei Eparhii, pe care o cârmui până la 1879 când fu ales Episcop la Roman. 

Dupe vechimea promoţiunei la treapta Episcopală, părintele Melhisedek este decanul 
Episcopatulul român. P .S. S. a păşit peste al 60-lea an al vârstei sale şi se bucură de o sănătate 
înfloritoare, cu toată nepregetata osteneală ce depune, mai în toate ramurile activităţei naţionale. 

Credem că e de prisos să înşirăm aci numeroasele lucrări literare ale eruditului prelat, care "şi 
consacră o mare parte din viaţă în cercetări istrorice asupra neamului şi bisericei române. 

Iar adâncele sale cunoştinţe teologice şi filosofice "l-a făcut nu numai o autoritate în ţară, dar 
chiar şi peste hotare în învăţătura dogmelor şi canoanelor bisericii creştine ortodoxe. 

Guvernul actual a avut ocasiunea a se folosi de patriotismul luminat al Episcopului Melhisedec, 
într'o grea împrejurare diplomatică, misiune de care se achită pentru cel mai mare bine al ţărei şi 
pentru care Regele 'i acordă Marile Cruci ale amânduror ordine naţionale. În cât, nu ne putem 
esplica intrigele mârşave şi calomniele odioase cu care este urmărit eminentul prelat de câtăva 


vreme. 
* 


kok 
Episcopul Inocentie Buzeu 

Fiu de preot din Bucureşti. A urmat cursurile Seminarului d' aci şi fu trimis de Mitropolitul 

Neofit cu alţi tineri seminarişti la Pesta, unde a stat câţiva ani într'un gimnaziu spre a învăţa 

latineşte şi nemţeşte. Întors în țară fu numit Egumen la Monastirea Dealul. Dupe secularizare 

trecu director şi profesor la Seminaru din Bucureşti şi înălţat la treapta de Arhiereu de Mitropolitul 
Nifon. Îndeplini câtva timp postul de locotenent Episcop al Râmnicului; iar la 1873 fu ales 
Episcop de Buzău, unde "şi a făcut un renume pentru indiferența rece ce are pentru Eparhia sa 
cum şi de toate afacerile bisericeşti. P. S. S. ţiind foarte mult la casele ce le are în Bucureşti, 
petrece cea mai mare parte a anului în capitală. Literatura profană ca şi cea bisericească nu ”] 


cunoaşte de loc. 
x 

Episcopul Calinik al Huşilor 

Fiu de preot din satul Vutcanii judeţul Fălciu, fu ataşat din copilărie ca băiat în casă de 
Mitropolitul Calinik, pe lângă care şi-a făcut creşterea fără a fi cercetat vr’o scoală. Esteriorul său 
atletic şi talentul de cântare, au fost calităţile sale distinctive, pe temeiul cărora a trecut treptele 
erarhiei bisericeşti până la 1873, când dupe stăruința îndărătnică a Mitropolitului Calinik în Sinod 
fu înălţat la treapta de Arhiereu; iar la 1879 mulţumită aceleiaşi favori fu ales Episcop de Huşi. 
Cum "şi înţelege sacra sa misiune în guvernarea Eparhiei renunţăm a o spune aci, din respect către 
Biserică. 

* 
xx 


Episcopul Ghenadie Argesiu 

Este fiul unul cafav din Bucureşti. De tânâr s'a dus la Mânăstirea Cernica, unde se călugări 
şi'şi primi creşterea, fără să fi cercetat vr'o şcoală. Având o înfăţişare plăcută atrase asupră”i 
atenţiunea Mitropolitului Nifon, care”l luă în casă ca pagiu (băiat de serviciu), °l hirotonisi 
Diacon trecându'l repede prin treptele ierarhiei inferioare. 

Mai înainte de a'şi da obştescul sfârşit, Nifon Mitropolitul ţinea să ridice la treapta de 
Arhiereu pe protejatul său şi la 1873 înduioşa cu lacrimi Sf. Sinod care'i acordă sufragiele. 
Slăbiciune de care s'a folosit Mitropolitul Moldovei spre a face să treacă şi pe favoritul său. 

Părintele Ghenadie de şi lipsit de instrucţiune, e foarte iscusit, ambițios şi mlădios; aşa că, 
reuşi a'şi câştiga după moartea Mitropolitulul Nifon, protecţia palatului şi la 1874 fu ales Episcop 
de Argeşiu. Dela protectorul şi părintele său sufletesc a învăţat magnificenţa slujbelor divine şi se 
înfâţişează în biserică cu o adevărată strălucire. 

Păcat, că n'a adoptat în aceia’ ṣi măsură, tactul şi demnitatea ţinutei publice a protectorelui 
său. 


Episcopul Iosif al Dunării-de-Jos 

Copilăria sa a fost foarte zvânturată; fiind nevoit a părăsi casa părintească de fragedă vârstă, 
se făcu băiat de casă pe lângă mai mulţi Arhierei, cu ajutorul cărora a urmat câteva clase la liceul 
din Iaşi. Apoi a trăit câtăva vreme la schitul Gurovei unde se călugări. Devenind bun cântâreţ şi 
bisericaş a fost luat de Episcopul de Huşi, Melatie Istrati şi făcut Archidiacon. De acolo trecu în 
aceiaşi cualitate la Mitropolia din Iaşi. Dar, din oare-cari împrejurări, făcându-se imposibil pe lângă 
Mitropolit Sofronie, pe care '] nemulţumi foarte, fu silit a se întoarce la Huşi unde petrecu până 
la 1858, când murind Episcopul său, se duse la Paris, după chiemarea Archimandritului Iosafat 
care °l ataşă ca Diacon la capela de acolo. După câţiva ani ivindu-se mari neînţelegeri între Diacon 
şi Superiorul său, fu silit a se întoarce în ţară la 1860. Petrecu câtva la Monastirea Neamţu, de 
unde trecu superior la schitul Păpăuţi din jud. Botoşani şi la 1865 fu numit Episcop de Huşi; iar 
la 1879 fu ales la Dunărea de Jos. 

Foarte iubitor de lectură, în lipsa unei culturi înalte, se îndeletnici cu traducerea din limba 
franşeză a următoarelor opere: 

1. Jidovul rătăcitor editura librăriei Ioanid. 2. Catehismul paralel despre dogmele ortodoxe- 
papiste şi lutherane şi al 3. Papalitatea schismatică, a învățatului Arhim. VI. Guetée. 

Suferințele fizice ale Episcopului Dunărei de Jos, "1 arată mai bătrân de cât nu e. Starea 
sănătăţei P. S. S. e atât de precară în cât adesea "1 pune în neputinţa de a oficia chiar sfânta 


liturghie. Cea ce a dat naştere zvonului, că a hotărât a se retrage la Monastire. 
* 


xx 
Cum oricine poate vedea din această credincioasă expunere, alegerea Mitropolitului Primat, 
ar fi foarte uşoară, întru cât ce-i chemaţi a” şi da votu ar fi însufleţiţi de dorul mărirei bisericei şi 
a demnităţei naţionale. 
Noi ne am îndeplinit datoria oferind celor chiemaţi la alegere această călăuză şi naţiunei, 
mijlocul d'a judeca despre râvna reprezentanţilor ei legali, după rezultatul alegerei. 
Baba-Novak.” 


22 noiembrie — Universul, Ştiri: „Mâne, la 12 ore amiazi, se va alege în localul 
camerei, de adunarea deputaţilor de Senat şi Sinod, întrunite într-un singur colegiu, 
un nou mitropolit primat în locul răposatului părinte Calinic.” 

23 noiembrie — Universul, Ştiri: 


+ „Ieri, după liturghia ţinută la Mitropolie, s-a deschis sesiunea de toamnă a Sinodului 
Bisericei române, de către d. ministru al cultelor. Nefiind decât 1] membri, şedinţa n-a putut 
urma. Dacă numărul legiuit de 12 arhierei nu se va complecta, azi poate să nu se facă alegerea 
de mitropolit.” 

+ „Episcopul care are mai mulţi sorţi de a fi ales mitropolit primat pare a fi episcopul 
Dunării de jos. Candidatura sa propusă de deputatul C. Dumitrescu la o întrunire de la 
Senat, a fost primită cu aplause” (subl. ns.). 


24 noiembrie — Universul. Pe pagina I se află fotografia I.P.S.S. Mitropolitul 
Primat. 

+ Rubrica Știri: „Se zice că în urma alegerei Episcopului Dunării de Jos ca 
Primat, Mitropolitul Moldovei ar avea de gând să demisioneze.” 

26 noiembrie — Universul. Pe pagina 1, portretul Mitropolitului Moldovei, despre 
care se afirmă: „P.S.S. s-a făcut cunoscut, la 1879, printr-un vehement discurs, cu 
ocazia înmormântării civile a unui socialist român, dr. Zubcu Codreanu, la Curtea 
de Argeş.” 

2 decembrie — Ştiri din Epoca: 


+ „Ceremonia instituirei noului Mitropolit Primat săvârşită eri a fost foarte palidă. 
Aceasta se explică de unii prin faptul că chiar PSS Mitropolitul ar fi cerut ca această ceremonie 
să se facă în modul cel mai simplu. IPSS Mitropolitul Iosif al Moldovei n-a luat parte la 
ceremonia investiturei noului Mitropolit Primat. 

În ultimul moment, M.S. Regele ordonă să se mai aştepte Mitropolitul Moldovei dar după 
o jumătate de oră de aşteptare zadarnică, ceremonia se săvârşi cu vădita nemulțumitre a 
suveranului.” 

+ „Aflăm că dl. Cogălniceanu a regretat foarte mult că din cauza sănătăţei n-a putut lua 
parte la alegerea Mitropolitului Primat. D-sa a adăogat că de-ar şti că se va duce în cârje, şi tot 
va căuta să fie față la alegerea ce se va face pentru episcopi şi că, cu această ocaziune, va da pe 
față toate netrebniciele [făcute?] în numele Bisericii şi religii.” 


3 decembrie — Epoca, ştire (Ultime informaţii): 


„M. S. Regele a lucrat azi cu d.. D. Sturza, Ministrul Cultelor şi Instrucțiunii Publice. 
D. Sturza a prezentat semnăturii M. S. trei proecte de lege privitoare la acordarea unor 
pensiuni viagere pentru P. S. Episcopul de Huşi, P. S. Episcopul de Vâlcea şi Arhiereul 
Botoşăneanu, care se retrag la mănăstiri.” 


Notă. Modul în care s-au încheiat cele petrecute în 1886 nu reprezintă ceva 
neobişnuit decât pentru cel învăţat cu logica Dreptăţii. În primul tom al lucrării 
Fragmente din istoria românilor (tradus de Eminescu), Eudoxiu Cavaler de Hurmuzaki 
povesteşte fapte petrecute în Imperiul Bizantin, cu mai bine de o jumătate de mileniu 
în urmă: 


„Ivirea lui Mihail Paleolog împărat. 

În acelaşi grad în care creştea însemnătatea, mărimea şi succesul temeinic al Împărăției 
romeice, centralizate la Niceea, şi cu cât ea se apropia de scaunul ei de odinioară de lângă 
Bosfor, cu atâta grăbea în aceeaşi vreme spre cădere puterea româno-bulgară şi cea latină din 
Împărăţia romană a Răsăritului. Împăratul Teodor Laskaris II murind (august 1259 — n. ns.), 
lăsase moştenitor al tronului şi urmaş pe fiul său, de nouă ani numai, loan, dar magnații 
Împărăției nu puseră epitropi şi purtători trebilor Impărăţiei pe cei doi bărbaţi, George Muzalos 
şi Arsenie patriarhul, pe care-i însemnase împăratul cu limbă de moarte prin testament, ci 
rânduiră în locul acestora numai pe Mihail Paleolog, care covârşea pe ceilalți prin înalta sa 
nobilitate şi prin simţul său de orn de stat. Acest bărbat ambițios trecu cu vederea după patru 
luni deja pe epitropisitul său, singur în drept de-a moşteni, şi puse oștirea să-l proclame 
Impărat şi să-l ridice în scaun cu tot protestul energic al patriarhului Arsenie, cărele cu toate 
acestea fu în curând silit să cedeze şi încercă numai să mântuie viața prințului loan printr-o 
nouă prestare de jurământ din partea lui Mihail şi să asigure venirea la domnie a legitimului 
moştenitor al tronului, după ce va fi ajuns maioren. Când după doi ani împăratul Mihail merse 
atât de departe încât puse să scoată ochii detronatului prinț loan şi-l ţinu închis într-o cetate, 
virtuosul patriarh Arsenie fu cuprins de o indignaţie turbată şi deznădăjduită şi aruncă afurisania 
asupra neomenosului împărat. n zădar aşteptă Mihail cel escomunicat cu răbdare cucernică 
trei ani după dezlegarea pedepsei bisericeşti rostită asupră-i; în zădar ameninţa că va apela la 
papa; în sfârşit convocă un sinod spre a-l judeca pe patriarh şi, fiindcă acesta nu voi să se 
prezinte înaintea sinodului ca acuzat, fu osândit pentru absența sa, dezbrăcat de demnitate şi 
exilat la Priconesos.” 


Asta era pe la 1260-1261. Peste un deceniu şi ceva, lucrurile se vor repeta: 

„Sumisiunea clerului, mai cu sila, mai cu vorba, avu de urmare că împăratul (Mihail 
Paleologu — n. ns.) trimise la anul1274 solii săi la al doilea conciliu din Lyon, ţinut de papa 
Grigorie al XI -lea], şi anume pe marele logofăt George Acropolita în numele împăratului şi pe 
lectorul loan în numele întregului cler grecesc, cari întăriră prin jurământ solemn primirea 
credinţei bisericei romane. Numai patriarhul Iosif al Constantinopolului stărui ne-mpăcat să 

respingă uniunea, făcu jurământ în scris contra păcii bisericeşti, căzu în dizgrația împăratului 
şi fu scos din scaun sub pretexte nule prin hotărârea unui sinod patriarhicesc. Urmașul său, 
învățatul loan Bekkus, ridicat din chartophylax patriarh, s-acomodă mlădios cu voinţa şi părerea 
împăratului şi astfel se făcu că în anul1274, în ziua Obezilor Sf. Petru, s-au serbat serviciu 
solemn în biserica Sflintei] Sofii, de fată fiind împăratul şi solii întorşi de la Lyon, s-au citit evanghelia 
greceşte şi latineşte, după care s-au pomenit papa Grigorie X ca arhipăstor suprem al bisericii 
apostolice şi papă ecumenic.” (Texte preluate din volumul IV al ediţiei Eminescu. Opere, coordonat 
de acad. Mihai Cimpoi.) 


Toate au însă un sfârşit. Împăratul „se săvârşi din viaţă, la capătul anului 1282", 
când „nu i se acordă nici înmormântarea bisericească, pentru că fusese părtinitorul 
de căpetenie al uniunii” . 

4 decembrie — La Bucureşti este semnat Tratatul de comerţ româno-rus. 

5 decembrie — Epoca, rubrica Ultime informaţii: 


„Aflăm că studentul Lateş de la Universitatea din laşi, dupe ce a fost eliminat de la 
facultatea de ştiinţe, a fost primit la facultatea de medicină. D. Lateş este unul dintre cei trei cari 
au căzut sub furia d-lui Sturza. Eliminarea D-sale a provenit din aceea că d. Cosmovici, 
profesor la laşi, ar fi afirmat că soarele dă căldură la toți copii, iar d. Lateş îi ar fi zis că nu e 
adevărat. Bine merg treburile la Universitatea de Iaşi.” 


9 decembrie — Epoca, ştire: „Aflăm că dl. Leon Negruzzi, va demisiona din 
consiliul comunal din laşi. D-sa a declarat încă înainte de alegeri, că dacă nu va fi 
ales primar, se va retrage din consiliul comunal. Se pare că d-sa va stărui în această 
hotărâre.” 

19 decembrie — Epoca, Ultime informaţii: „Aflăm că spiritele sunt atât de 
surecitate la Botoşani încât d. senator Arapu a declarat d-lui Brătianu că situaţia sa 
a devenit imposibilă, că nimeni în Botoşani nu mai vrea să-i atingă mâna, şi că a fost 
scuipat la gară de o damă din societatea botoşăneană.” 


Anexa $ 
Al. VLAHUŞĂ (4 ianuarie 1887) 


„SCRISOARE CĂTRE CITITORI 


Duminică, 4 Ianuarie 1887. 

Iubiti cititori, 

Adesea ori mă iau de vorbă cu prietinii mei despre starea şi soarta literaturei noastre. Sunt 
lungi şi amărâte discuţiile acestea. Ne plângem de multe neajunsuri şi în totd'a-una e o vădită 
sfială şi mâhnire în încurajările pe cari ni le facem unul altuia. Ce păcat că nu mai avem între noi 
pe cel mai puternic şi mai luminat talent, ce ne-a fost dat s'avem, pe fratele Eminescu, al cărui 
desgust de om superior nedreptăţit — "l-a făcut să se retragă din mijlocul nostru (subl. ns.), 
tocmai atunci când ne era mai scump şi mai necesar! — Puţini sunt oamenii luminaţi şi drepţi, de 

cari să ne fie dor când nu "i-ai văzut o săptămână, a căror vorbă bună, cinstită şi înţeleaptă să "ţi 
răcorească inima şi să "ţi însenineze gândurile, a căror prietenie să "ţi potolească necazurile şi să 
te întărească în dureroasa luptă a vieţei. Când "ţi-ai pierdut toate iluziile cu cari ai eşit din şcoală, 
când tot restul vieţei tale se încheie într'o biată muncă de condei, strâmtorată şi anevoioasă, când 
te simţi aşa de mic, aşa de slab şi de prăpădit în faţa acestei colosale nepăsări de mort, care te 
înspăimântă, şi împotriva căreia tot risipindu-ţi puterile şi răsvrătindu-te mereu, fără nici o isbândă, 
ajungi să te întrebi singur uneori dacă nu cum-va ai înebunit, — când toate, toate, de câte încerci să te 
reazimi, să rup, şi începi a şovăi, obosit, trist şi fără noroc, singura mângâere ce te mai leagă de 
vieaţă, singurul sprijin ce te mai ţine în picioare, sunt câţi-va prietini, cari "ţi ascultă păsul şi ţi-l cred, 
— câţi-va oameni buni, sinceri şi inteligenţi, care "ţi ştiu suferinţa, şi "ţi dau răsplata morală şi 
încurajarea pe care indiferența celor-l'alţi "ţi-o refuză. 

Nu lauda ieftină şi banală a fluturaşilor uşurei şi cu pretenţii de cunoscători, nu strângerea 
precipitată de mână şi zâmbetul afectat al celebrităților patentate, ce vor să treacă fără multă 
osteneală de patroni şi de proteguitori ai literaturii acestui veac, nici aprecierile în doi peri ale 
criticaştrilor, cari fac pe şireţii şi pe grozavii, — nu ast-fel de fleacuri vor putea vr'o dată să ţie de 
cald unui semănător cinstit şi serios în țarina uscată a literaturii noastre. 

Acestea sunt parigorii* şi încântări copilăreşti, după cari tremură lăutăraşii perpeliţi şi 
ahtiaţi, cari "şi închipuesc că gloria e o milostivă de trotuar, ce se dă 'n capcană, pe te-miri-ce, şi 
se lasă ’n cucerirea ori-cărui neghiob. 

Unii dintr înşii rămân vecinic netulburaţi în desmerdătoarea lor amăgire şi mor împăcaţi şi 
siguri că operile lor trec la posteritate, mari şi neperitoare. 

E rău de cei cari 's pătrunşi de adânca evlavie şi pricepere a artei, de cei chinuiţi de setea 
vecinică a unei perfecţiuni pe care o caută şi n'o pot atinge, o simt, parcă, în ei, şi n'o pot scoate 
şi întrupa în afară de ei. Aceştia sunt osândiţii cari sapă necurmat în ocna fără fund a gândurilor 
şi se sbuciumă nopţi întregi pentru ca să pue în viaţă o idee şi s'o îmbrace într'o formă mai 
deosebită, pentru ca să scoaţă din ei fiinţa unei simţiri, fără s'o omoare, fără s'o mutileze, fără să 
lase pe ea urmele forcepsului, clară, întreagă şi frumoasă, aşa cum a trăit atâta vreme, şi a purtat'o 
cu sfinţenie, şi a simţit'o de atâtea ori tresărind în sânul cald al minţii lui înfiorate ca fecioara 
Maria de pruncul sfânt pe cere °l purta în ea. Şi apoi, în lehuzie, palizi, obosiţi, bolnavi, mistuiţi 
de amarnica lor trudă, întrebându-se, c'o frică de mamă înebunită de dureri, dacă nu cum-va e 
mort, dacă nu cum-va e schilod, dacă nu cum-va a eşit un monstru după atâtea svârcoliri..... 

Hei, domnilor, cari’mi turnaţi, pe porunceală, a la Lope de Vega, câte o sută de versuri pe 
seară, şi cari vă încântați de perfecta disciplină a silabelor, cum să nu fiţi veseli, cum să nu vă 
sticlească ochii de mulţumire şi cum să nu vă îngrăşaţi în piealea voastră de triumfători, când 
vedeţi că faceţi sgomot, şi să găsesc oameni cari să vă laude şi Miniştrii cari să vă dea slujbe 
pentru înaltele voastre merite literare!... 

Nu vă grăbiţi, iubiţi cititori, a face reflecţii răutăcioase asupră-mi. Aţi fi nedrepţi dacă aţi 
crede că vorbeşte în mine necazul, pica, invidia îngustă de paraponisit**. Fireşte că nu sunt 
mulţumit de ce să petrece, şi dacă "mi-ar sta în mână, pe câţi nu "i aşi pedepsi ca pe copii, ca să nu 
mai scrie, i să nu mai batjocorească cea limbă de-a surda! — Dar — atâta tot. 

Eu sunt bine. Şi bine vă doresc la toţi (anul e încă nou), că de bine să satură omul, dar nici 
odată nu se plânge.” 

(Lupta, 4 ianuarie 1887.) 

*Parigorie, „mângâiere (luat mai mult ironic)” — L. Şăineanu. 

**Paraponisit, „nemulțumit, care se plânge de neluare în seamă” (L.Ş.) 

Anexa 6 


C. MILLE (15 ianuarie 1887) 


„EMINESCU 


E frică condeiului pare-că să atingă acest nume. Pe cerul întunecos al literaturei române 
luci de odată puternicul talent al lui Eminescu, care făcu să piară prin lumina lui, strălucirea 
nefirească a gloriilor fabricate de prostia omenească. Şi această slavă a scriitorului, această 
lumină vie care a întunecat totul, a făcut ca lumea să uite pe om. Ca şi când în dosul scrisului 
nu ar fi fiinţa omenească care sufere şi care dă publicului, cristalizate în forme gingaşe, 
tocmai suferinţele ce "i sfăramă trupul, ce "i istoveşte puterile poetului. Şi când mă scobor 
din sfera senină a scriitorului, în noroiul zilnic al vieţei omeneşti, oh! pare-că ’mi-e frică să 
ating cu condeiul numele acestui om, întocmai cum "ţi-e teamă o rană deschisă să o atingi. În 
lunga serie a martirilor literari, nu e nici o viaţă mai jalnică ca aceea a lui Eminescu. 

Pe scriitor cu toţii îl cunoaşteţi, pe om însă puţini, foarte puţini. 

Voi ridica astă-zi, pe cât "mi stă cu putinţă colţurile vălului acestui trai, sondând durerea 
care "i-a sfărâmat minţile. 

Şi dacă am curagiul să vorbesc de om este că, dacă nu moartea’ şi-a întins umbra peste 
dânsul, ceva mai jalnic ca moartea, îl acopere. Omul cugetător, scriitorul care a ştiut să 
întrupeze în forme aşa de gingaşe vorba românească, nu mai există. Tot ce a rămas din 
Eminescu, e animalul care "şi îndeplineşte funcțiunile, maşina omenească, pe care nu o mai 
însufleţete suflul cugetărei. Sunt oameni care a iubit prea mult şi puterea de a iubi a perdut'o 
în aceste sforţări supreme. Cugetarea prea adâncă "i-a luat lui puterea de a cugeta... 

Când mă gândesc la soarta acestui om mă înfior. Iată o fiinţă superioară, individualitate 
pe care omenirea o dă la lumină numai la intervale foarte rari, rezultantă poate a unui veac de 
sforţări şi încercări, iată un om care este suprema sforţare a veacului, eflorescenţă tot aşa de 
rară ca şi aceea a plantei cactus. Şi această personalitate, această fiinţă excepţională, cât a dus 
viaţa vie a trăit necunoscut de toţi, dezgustat şi amărât şi astă-zi, dupe ce slava i s'a recunoscut, 
duce greul jug al vieţei moarte într'o casă de nebuni.... 

Şi chiar această nebunie este o tortură pentru dânsul. Nebuniea nu "i-a pus cu desăvârşire 
vălul inconştientului între el şi lume. Ea stă în aceia că în capul lui s'au sfărâmat rezorturile 
minţei care te fac să ai şi oare-care conveni[e]nţe sociale, care stăpânesc înclinările fireşti. 
Îln]chipuiţi-vă că vedeţi o femee frumoasă, cu forme bogate, o femee care deşteaptă în tine 
pofta firească de-a o poseda. Închipuiţi-vă că această femee este amanta sau nevasta ta, de 
sigur nu te-ai opri nici un minut să a (?) atingi sânul, să o ciupeşti chiar. Pe această femee nu 
o cunoşti însă, o găseşti pe stradă sau într'un local. De sigur că convenienţele sociale te 
opreşte să "ţi dai curs liber dorințelor năutrice. De îndată ce acest rezort care te ţine pe loc e 
rupt, omul în această privinţă e nebun, de şi în toate cele alte relaţiuni cu seminii săi, poate să fie 
cât de sănătos. 

Tocmai acest rezort al convenienţelor sociale e rupt la Eminescu. El nu mai poate opri cursul 
înclinărilor fireşti. De sigur că această nebunie, e o nebunie lucidă, o nebunie care te face să ştii 

că eşti nebun, care te face să "ţi anihilezi şi mai mult cugetarea, primblându-te printre nebunii şi 
călugării de la monastirea Neamţului... Căci acolo a ajuns bietul Eminescu. 

Cine cunoaşte ce fel de ospiciuri pentru bolnavii minţei, sunt monastirile, pot apreţui în ce 
iad a fost aruncat cel mai gingaş dintre poeţii noştri. Şi mişei şi nepăsători ce suntem, drept 
răsplată a vieţii sale necăjite şi jalnice, drept recompensă a volumului, unic, fireşte, dar care 
preţueşte mai mult ca o bibliotecă întreagă, noi nici nu ne-am interesat ca să facem cel puţin din 
rămăşiţele vasfrângerei (răsfrângerei?) acestei vieţi, o liniştită scurgere de zile, în care dacă nu 
mintea, cel puţin trupul să trăiască omeneşte, ca o îngrijire umană să îndulcească tristul apus al 
acestei triste vieţi!... 

Neam şi curcitură bizantină ce suntem!... 

Când din nou Eminescu fu luat de vârtejul nebuniei, ziarele de abea anunţară faptul, fiindu- 
le chiar ruşine să spună că Eminescu e nebun. Nebunia pentru unele ziare, să traduce prin 
perifrază: o crudă boală. 

Şi ca ultim ecou, Monitorul Oficial publică numirea d-lui X, în locul d-lui M. Eminescu, în 
postul de sub-bibliotecar al Universităţei din Iaşi!... Un post în care Eminescu murea de foame cu 
o sută cinci zeci de lei pe lună!... 

Şi după această nimic, nimic. Alte lucruri interesa opiniunea publică. 

Iar de atunci, înmormântat de viu între zidurile monastirei Neamţului, nimeni nu am mai 
auzit de Eminescu. Peste cât-va timp, târziu poate, vom auzi că Eminescu a murit de-atâtea 
luni de zile, uitat de toată lumea, aruncat în groapa obştească şi nici o floare, nici o lacrimă de 
prieten sau de drăguță nu va încălzi ţărăna rece a mormântului în care zace gloria veacului 
nostru!... 

Editorii vor face stare cu volumul lui, iar asupra vieţii sale biografii vor alcătui prefețe 
legendare, în care vor spune întocmai cum el bine a prezis: 


Ne-putând să te ajungă, crezi c'ar vrea să te admire?... 

Ei vor aplauda de sigur biografia subţire 

Care s'a 'ncerca s'arate că n'ai fost un lucru mare 

C'ai fost om cum sunt şi dânşăii... Măgulit e fie-care 

Că n'ai fost mai mult ca dânsul. Şi prostaticele nări 

Şi le umflă fie-care în savante adunări 

Când dă bine (sic!) să vorbeşte, "I-a (sic!) "nţeles de mai nainte, 

C'o ironică grimază să te laude "n cuvinte. 

Ast-fel încăput pe mâna ori-căruia te va drege, 

Rele-or zice că sunt toate, câte nu vor înţelege. 

Dar afară de acestea, vor căta vieţei tale, 

Să”i găsească pete multe, răutăţi şi mici scandale: 

Astea toate te apropie de dânşii... Nu lumina 

Ce în lume a'i revărsat'o, ci păcatele şi vina 

Oboseala, slăbiciunea, toate relele ce sunt 

Într-un mod fatal legate de o mănă de pământ, 

Toate micele mizerii unui suflet chinuit 

Mult mai mult ii va atrage de cât tot ce ai gândit. 

Eminescu aducând în literatura română şi un fond şi o formă nouă, e firesc lucru să fi avut 

o lungă şi grea perioadă de gestaţiune, de formaţiune. Când eşti banal, şi în cugetare şi în forma 
în care îmbraci cugetarea ce mai lucru uşor e să cănţi: 


XXV 


Frunză verde trei sarmale 
Şi pe dealuri şi pe vale 
Urmăresc ochii matale. 

Şi în general poezia şcoalei lui Alexandri şi Bol.intineanu nu stă de cât în acerastă caracteristică 
banalitate de formă şi de fond. 

Când însă ai pretenţiunea să aduci o nouă cugetare, când vreo ca aceată cugetare să fie 
întrupată în o formă nouă şi originală, e firesc lucru să cauţi mult şi îndelung, să pipăeşti mult 
terenul, să dibueşti mult, până când poţi găsi adevărata cale. 

Începuturile greoaie ale lui Eminescu, mai ales forma, a speriat lumea învățată cu alifiele 
literare dinainte. Asperităţile lui Eminescu nu putea să împace urechile şi creerii cititorilor. 

Însă cu încetul forma a început să se desăvârşească, să se personifice [şi] să se degajeze de 
toate asperităţile de la început. Lumea însă pe care o îndepărtase primele poezii ale lui Eminescu, 
pe care o îndepărtase criticele neghioabe ale criticilor Bucureşteni de la Revista Contemporană, 
întârzia să vie la dânsul mai ales, că strâmtul cerc de publicitate şi activitate al Junimei şi al 
Convorbirilor Literare nu era făcut pentru a face cunoscut numele lui Eminescu. 

Şi cum în asemenea împrejurări curentul nu putea să se alcătuiască, cum turma necuvântătoare 
a oilor omeneşti, nu avea după ce să se ea, fireşte că Eminescu, nu putea fi trecut printre poeţii de 
frunte ai României. 

Pentru public, Eminescu nu reeşia de loc dintre palidele nume ale lui S. Bodnarescu, Vasile 
Pogor, St. Vârcolici şi a celor-alte umpluturi din societatea Junimea. 

Pentru un cerc restrâns de oameni, Eminescu deveni, cu drept cuvânt, poetul cel mai talentat 
al României contimporane. Şi ast-fel şi-a trăit poetul traiul mai bine de zece ani din viaţa sa, anii 
bărbăţiei lui literare, aproape necunoscut de nimeni, nepublicat de cât în cele 5-600 de 
exemplare ale Convorbirilor, negat de aproape toată lumea cu pretenţiuni literare şi ne ştiut 
de vulgul necuvântător şi necugetător. 

Şi de sigur i-au fost aceste timpuri jalnice. A fi întâiul om care te-ai înălţat prin talentul 
literar, a-ţi cunoaşte superioritatea şi totuşi a fi silit să trăeşti în obscuritate, negat de toată lumea 
pentru că ea nu e capabilă să te priceapă şi privind pe toţi nevoiaşii gândirei, pe toţi banalii şi deci, 
pe toate stârpiturile literare cum să tolănesc în uşoara slavă a zilei, tămâiaţi, onoraţi, cântărindu- 
li-se cu aur talentul lor de contrabandă. — Desigur că toate acestea nu erau de natură să înveselească 
spiritul atât de simţitor şi impresionabil al poetului. 

Iar ca ocupaţiune zilnică, zdrobitoarea muncă a ziaristicei! 

Ca în toate cele ce eşeau din pana lui, Eminescu punea în articolele sale politice, tot aceiaşi 
patimă care o punea în versuri. În fie-care din revistele sale, punea câte ceva din puternicul său eu, 
consumându-se pe dânsul. 

Sînt memorabile articolele Timpului de pe acele vremuri ca bucăţi literare, Eu unul, care 
am fost de cîte-va ori batjocorit prin aceste reviste, nu pot decât să le recunosc talentul. 
Eminescu judeca cu simţirea, nu cu mintea şi de aceea nu punea în polemica sa de cât 
pasiunea care ’l insufla. În ura'i pasionată a oamenilor care ne guvernează şi care îi insuflase 
tot dezgustul, mai ales că puneau d'asupra faptelor lor firma liberalismului, Eminescu trecu 
în partea opusă, deveni reacţionar. Neputându-şi pune idealul înainte, el a trebuit să şi”l 
pună în urmă, declarând de nebunii şi invenţiuni demagogice, în deobşte toate sforţările 


cinstite de-a merge înainte. 
* 


x ë %* 


A trebuit ca Eminescu să înnebunească, a trebuit ca Macedonschi să "şi comită infamia, 
pentru ca opiniunea publică să se întoarcă înspre el. Şi o-dată curentul alcătuit, edițiunea poeziilor 

sale se vându toate, lumea zăpăcită nu ştiea de unde a răsărit acest talent original de care nu mai 
auzise vorbindu-se. Eminescu numai după moartea lui intelectuală fu în sfârşit recunoscut, 
gustat, proclamat şi sacrat în public cu dinadinsul de poet... 

Acum însă era prea târziu. Poetul nu mai trăea cu mintea pentru aşi (sic!) vedea fructul 
ostenelelor sale. Însănătoşarea nu i-a fost nici o-dată desăvârşită. Nebuniea, pentru tot-d'a-una stinsese 
cu sufletul ei rece, facla geniului poetic... Ultimii ani din viaţă nu au fost de cât o vegetare 
trupească, o îndrumare din nou spre neantul îngrozitor al nebuniei!... Cea mai tristă priveleşte 
pentru mine este a vedea natura omenească înjosorită, târâtă în noroi. Şi ce e alta nebunia decât cea 
mai grozavă înjosorire? 

Şi acum când în toate gurele e numele său, când nimeni nu "şi mai ridică glasul spre a”i 
nesocoti talentul, când slava îi e mai temeinică decât ori şi când, fie-care din noi am uitat omul care 
să zbuciumă în ghiarele nebuniei, sub loviturile păzitorilor, sub privegherea călugărilor, omul 
care îşi cunoaşte starea jalnică în care zace şi care înainte ca şi înapoi, la dreapta ca şi la stânga, nu 
vede de cât nepăsarea, deşertul, care '1 desparte de lumea exterioară! 

Toţi oamenii de inimă, toţi aceia care ţin cu vrednicie o pană în mână, toţi şi toate cărora 
Eminescu le-a dat şi le dă minute plăcute, ar trebui să se gândească la nebunul din Mănăstirea 
Neamţului... 

Întind talgerul, căci aceasta este soarta tuturor scriitorilor, întind talgerul publicului, tuturor 
acelora care cred că poetului Eminescu "i se cuvine ca răsplată naţională cel puţin o moarte 
liniştită... 

Întind talgerul!... 

Const. Mille.” 

(Lupta, Săptămâna literară. VI. Eminescu, 15 ian. 1887, p. 2-3). 


Anexa 7 
Al. VLAHUŞĂ (25 ianuarie 1887) 


„SCRISOARE CĂTRE CITITORI 


Duminică, 25 ianuarie 1887. 

Tubiţi cititori, 

Acum cinci ani, amicii şi admiratorii D-lui loan Brătianu au deschis, în toată ţara, liste de 
subscripţii, şi i-au adunat un milion. Mă abţin de la orice reflecţie. Câtă nevoie avea primul nostru 
ministru de acest ajutor, e un lucru de discutat... Şi regele a avut mai deunăzi nevoe de vr'o două 
spre-zece moşii mari, şi ţara "i le-a dat la moment. 

Noi, românii, suntem de-o generositate fără seamăn. Aceasta se ştie. 

Trăeşte în ţara asta un om într'adevăr superior şi într” adevăr sărac. Omul acesta nu e nici 
rege, nici prim-ministru. El n'a făcut răsboi. El n'a luat Plevna, din porunca lui şi pentru glorificarea 
lui n'au murit nici măcar o mie de dorobanţi. 

Şi cu toate acestea e un om mare, da — un om mare, în toată puterea cuvântului. Numele lui 
va trece în istorie. Copiii în şcoală îi vor învăţa biografia, şi peste câte-va sute de ani va fi o chestie 
foarte secundară, şi mai de nimeni cercetată, cine-a domnit şi cine-a fost prim-ministru în ţara asta 

către apusul veacului al nouă-spre-zecilea, — dar nu se va găsi om cu puţină cultură care să nu ştie 
cine-a fost cel mai mare poet, cine a fost singurul poet de-o adevărată valoare în zilele noastre. 

Aţi simţit de cine e vorba...... Da, e vorba de Eminescu! 

Cugetător profund, observator distins, înzestrat cu o minunată putere de sensibilisare, el "şi-a 
dobândit, printr'o muncă inteligentă şi neîntreruptă, pe lăngă cunoştinţa perfectă a limbii, o 
cultură serioasă şi vastă, pe care puţini, foarte puţini oameni or fi având?o în ţara românească. 

Într'o ţară civilizată, Eminescu incontestabil, ar fi fost fericit, sărbătorit, acoperit de onoruri 
şi de toate mulţumirile cuvenite unui ast-fel de om. 

La noi aşa lucruri sunt foarte eftine pentr'un om de nimic, şi foarte scumpe, de multe ori 
refuzate cu desăvârşire, adevăratelor merite. 

Eminescu n'are avere de la părinţi şi nici nu e din stofa oamenilor cari ştiu să facă avere. 

Eminescu e artist — şi arta, la noi, se ştie că nu e profesie. 

Munca, sbuciumul, arderea neîntreruptă a unei inteligenţe cinstite, roadele preţioase şi 
neperitoare culese anevoe din mistuirea atâtor nopţi triste de veghere,... toate acestea sunt bune şi 
frumoase, dar n'aduc parale. 

Simpatiile şi admiraţia, din ce în ce crescândă, a celor cari’l citesc, — gloria, aşa platonică, nu 
prea ţin de cald — ba nu ţin de loc — unui talent fără mijloace. 

Eminescu e sărac. Aceasta nu e o ruşine, pentru el, dar e o mare nenorocire şi pentru el şi 
pentru noi. 

Ne-a scris că”i sănătos. Un cunoscut al lui ne spune că se ocupă, şi c'a făcut câte-va poesii. 

Le vom citi şi pe acestea, le vom admira de sigur, şi nici de astă dată nu ne vom interesa să 
aflăm ce rost are autorul, unde şi cu ce trăeşte. Sunt beţivi cari, în mijlocul orgiei, aruncă paharul 
şi”1 sfarmă, după ce l’a golit. Aşa facem şi noi. Ce ne importă vasul. Îi bem cuprinsul, îl stoarcem 
de sfânta lui licoare, şi °l azvârlim uitării. 

E ruşine şi neomenie. 

Iubiţi cititori, dacă mai e vr'un simţâmânt frumos în ţara asta, fac apel la d-voastră. 

Pentru marele nostru poet deschid, fără ştirea lui şi fără voia lui o listă de subscripţie. De se 
va supăra pe mine, 'mi va fi greu să suport aceasta, — dar vă mărturisesc că'mi e mai greu şi mai 
dureros să’l ştiu sărac şi fără nici un ajutor. — Să ne ridicăm deci — să nu dăm cel mai trist exemplu 
de nepăsare şi de ingratitudine!... 

E rău că această propunere, cade tocmai în nişte momente zăpăcite, când mai toată inteligenţa 
ţării este aţâţată şi târâtă în vârtejul luptelor politice, când atmosfera e grea, furtunoasă, azurzitor 
de gălăgioasă, şi când atenţia tu[tulrora, tresare la tot ceasul sub biciul scandalelor de sensaţie. 

În această smăcinare şi fierbere generală, în mijlocul acestui tumult îngrozitor de patimi şi de 
ţipete, cine mai are chip să-mi asculte rugămintea mea! Şi cu toate astea nu pot să cred că nu se va 
găsi inimi bune şi drepte, cari să simtă că rugăciunea mea nu e cerşire, şi darul lor nu e pomană. 

El sufere, şi nouă să nu ne pese?... 

Ce? Nu ne mai mişcă nimic? Nu tresare nimic în noi la ideea că cel mai frumos talent, 
splendoarea literaturii noastre, se mistue sub greutăţile şi cumplita discurajare a sărăciei? 

Ţara aceasta, aşa de milostivă şi darnică cu toţi străinii nu găseşte un strop din legendara 
generozitate, pentru cel mai ales şi mai fără sprijin copil al ei, pentru muncitorul nobil şi dezinteresat, 
de la care moşteneşte cea mai frumoasă bogăţie artistică, ce-a putut agonisi un cap genial, în 
săracul imperiu al literaturii noastre? 

Ridic, cu încredere, glasul şi vă rog pe toţi, cari mai păstraţi o urmă din strămoşeasca 
îndurare şi omenie, pe toţi cari mai puteţi avea un moment de linişte în aceste zile de 'nvălmăşag 
şi de vijelie, — pe voi, studenţi încălziţi de idei mari şi frumoase, pe voi, tineri generoşi şi 
entusiaşti, pe voi, doamne nobile, cari iubiţi arta şi aveţi milă de cei cari sufăr, pe toţi şi pe toate 
cărora vii viaţa tihnită şi casa îndestulată şi nima bună, vă rog să vă gândiţi la lipsa de ori-ce 
sprijin a marelui nostru poet. 

Faceţi colecte, deschideţi liste de subscripţii, organizaţi baluri şi representaţii, contribuiţi cu 
ce puteţi, pentru a face o viaţă mai senină acestui geniu nenorocit. 

În alte părţi asemenea fapte se chiamă datorii sfinte. Guvernul şi palatul îşi dispută 
onoarea de a le plăti mai în grabă şi mai cu dărnicie. 

La noi guvernul hărăzeşte moşii bogaţilor, risipeşte milioane ca să întreţină spioni şi 
bătăuşi, ca să facă luminaţii şi ca să îngraşe miile de trântori ce”i ţin hangul şi'i laudă isprăvile. 

Noi avem un rege lacom de bani şi cumplit de avar, care tremură de milogeala unui sărac, ca 
de cuțitul unui conspirator, un palat ale cărui uşi sunt vecinic zăvorâte când e vorba de milă şi pe 
al cărui prag zadarnic ar îngenunchia, ş' ar plânge un nenorocit! 

La D-voastră, iubiţi cititori, e toată nădejdea, iar lista de subscripţie e la administraţia 
ziarului Lupta.” 

(Lupta, 25 ianuarie 1887) 


Anexa 8 


G. PANU (1 aprilie 1887) 


„OMUL PERICULOS 


Ieri seară o nelegiuire şi o trădare a intereselor ţării s-a comis de guvem şi de Cameră în 
condiţiile cele mai nedemne. S-a votat autorizarea ca guvemul să poată încheia convenţia provizorie 
cu Austro-Ungaria. 

Instigatorul acestei manoperi, omul care a impus voinţa sa străină ministerului şi Camerei 
este acea fiinţă care de ani este la noi instrumentul străin, este acel personagiu egoist şi neiubitor 
de ţară care se numeşte rege şi care în realitate nu este decât când o cătană nemţească, când un ulan 
prusian. 

De îndată ce am văzut că acest instrument străin pe teritoriul nostru pleacă din ţară am şi 
spus că el se duce ca să prepare ceva rău pentru tară. 

În adevăr, regele a fost la Viena pe când erau delegaţii noştri acolo, el a avut o întrevedere cu 
Kalnoky şi în acea întrevedere a făgăduit că va da convenţia comercială, că va vinde interesele 
economice ale ţării. 

Pe când delegaţii români se întorceau fără rezultat, el acordase nemților tot ce ceruse, el 
făgăduise convenţia comercială. 

Întors în ţară regele a impus ministerului său această trădare, iar servilii de la guvem au 
impus aceasta celorlalţi servili din Cameră. 

Iată cum să explică repeziciunea cu care, prin surprindere şi în mod brutal, Camera a votat 
ieri provizoratul. 

Astăzi, mai mult decât oricând, este constatat că izvorul tuturor relelor, omul care comite 
abuzuri şi permite guvernului să facă totul este regele. El este samsarul tuturor trădărilor intereselor 
naţionale, el este sufletul blestemat al regimului ce ne guvemează. 

Călătoriile acestui om sinistru sunt totdeauna fatale ţării, totdeauna el vine aducând în 
poalele mantiei sale de ulan, umilinţa şi înjosirea. 

Fiecare îşi aduce aminte că acum patru ani regele a îngenunchiat ţara Austriei; după serbarea 
inaugurării statuii lui Ştefan cel Mare el s-a dus la Viena şi acolo ne-a umilit, venind în ţară, 
imediat s-a inaugurat acea politică economică care durează şi până astăzi. 

Culpabilul cel mai mare este el; el trebuie lovit fără cruţare, el trebuie arătat cu degetul. 

Pericolul cel mare este acest om, trebuie pus deci la rezon. Trebuie ca ţara în picioare să-i zică 
cuvintele care s-ar părea că pentru dânsul au fost inventate: J faut se soumettre ou se démettre. A mai 
tolera în condiţiile actuale influenţa sa nefastă este a voi să vedem ţara subjugată şi politiceşte şi 
economiceşte. 

Trebuie deci ca opoziţia să agiteze şi să lumineze ţara asupra provizoratului cu Austria, 
trebuie să înfierăm procedeurile infame ale colectiviştilor şi să arătăm pe rege cine este şi ce 
voieşte. 

Dacă opoziţia nu are curagiul să facă aceasta îi vom zice că este nedemnă de sarcina ce 
şi-a luat.” 

(Lupta, an IV, nr. 218, 1 aprilie 1887, p. 1.). 


Anexa 9 


EMINESCU (4 decembrie 1888) 


„FÂNTÂNA BLANDUZIEI 

În sânul naţiunilor civilizate există foarte mulţi cari cred că organizaţia socială şi cea politică 
nu e conformă cu preceptele unei raţiuni normale, nici cu rezultatele date de ştiinţele experimentale, 
fizice şi naturale, şi că o asemenea situaţiune nu poate fi continuată în mod stăruitor şi consecvent 
în direcţiunea apucată. Cu toate că învăţătura şi civilizaţiunea se răspândesc aproape în toate ţările 
europene şi transatlantice, că descoperiri nouă pe terenul industrial sporesc condiţiunile bunului 
trai, omenirea e mai nemulțumită decât orişicând. 

Dacă ne vom uita în Germania, stat de o importanţă politică ridicată în linia întâia, vom 
observa că nici legile excepţionale, nici puterea discreţionară a organelor polițienești, nici chiar 
starea de asediu, nu pot suprima cu desăvârşire acea mişcare care roade din temelie stâlpii 
edificiului social. Afară de aceea un rău ascuns, care nu se poate explica cu toată lămurirea cerută, 
împinge mii şi iar mii de indivizi să-şi părăsească patria şi să treacă valurile mării, un fel de 
hemoragie a corpului naţional ce se împotriveşte oricărei încercări de vindecare. 

În Rusia administraţia a pierdut sentimentul solidarităţii publice, funcţionarii nu gândesc 
nici la interesele ţării, nici la ale poporului, ci numai la ale lor proprii; toate mijloacele sunt bune 
pentru ei: chiar venalitatea şi traficarea dreptăţii. Oamenii învăţaţi caută o armă desperată în 
nihilism. Oamenii de stat recurg la leacuri stranii: unul vede binele în introducerea regimului 
parlamentar, altul, neavând nădejde decât în asiatism, reclamă întărirea despotismului ereditar; un 
altul crede cu stăruinţă în eficacitatea unui tratament derivativ şi propagă războiul în contra 

Germaniei, Austriei, Turciei, în contra tuturor daca trebuie. şi, pe când se discută asemenea 
remedii, militarismul şi mizeria cresc. 

În Franţa oratori populari cer împărţirea bunurilor. Clasa a patra se pregăteşte a pune mâna 
pe puterea statului şi a alunga din funcţii şi sinecure burghezia, care, de la 1789, singură deţine 
puterea. Vechile partizi vor să reziste, dar fără speranţă şi fără unitate, prin comploturi clericale, 
monarhice şi militare. 

În Italia mizeria agrară e mare, salahorii lanurilor de orez din Lombardia şi din singurătăţile 
mlăştinoase ale Romagnei, decimaţi de friguri şi de pelagră, emigrează în stoluri, iar, daca rămân 
în ţara lor, vând pentru cincizeci de bani pe zi munca lor. 

În Anglia s-ar părea la întâia vedere că soliditatea e mai mare. Dar, privită mai de aproape, 
se va vedea că singuranţa edificiului social e din ce în ce mai compromisă. E adevărat că biserica, 
aristocrația de naştere şi plutocraţia sunt organizate în mod puternic şi au o idee exactă de 
interesele lor. 

Burghezia se pleacă sub legile scrise şi nescrise ; se preface cu făţărnicie c-ar fi evlavioasă 
şi se-nchină la titluri, jură că nu e convenabil decât ceea ce satisface pe cei zece mii de aristocrați 
şi afirmă că e vulgar de a contraria privilegiile lor. Dar muncitorul şi fermierul rămân în afară de 
această conjurație ipocrită ; aceştia înființează societăţi de liberi-cugetători şi de republicani, arată 
pumnii regalității şi aristocrației şi, cine ştie a citi în ochii proletarului englez, vede că furtuna va 
fi amenințătoare. Cât despre Irlanda, mişcările sângeroase întâmplate acolo sunt cunoscute. 

În Austria sau Austro-Ungaria zeci de naţionalităţi se luptă unele cu altele şi caută a-şi face 
reciproc răul cel mai mare posibil, în fiece provincie, adesea în fiece sat, majorităţile chiar relative 
caută a nimici minoritățile; acestea, neputând rezista, se prefac a se supune, dar cu turbarea în 
inimă şi dorind chiar destrucţiunea Imperiului ca mijloc unic pentru a ieşi dintr-o situaţiune 
nesuferită. 

În sfârşit, toate ţările, puternice sau slabe, au câte-o plagă nevindecată şi cred a afla, dacă nu 
scăparea, cel puţin uşurare, sacrificând miliarde în fiece an militarismului, cu o spaimă ş-o 
anxietate care creşte din ce în ce. 

Lupta între guverne şi popoare, mânia partidelor politice una în contra alteia, frământarea 
diferitelor clase sociale e fără îndoială forma unei boale generale a epocii. Ea se află în toate ţările, 
deşi în fiecare are un alt nume. 

Dar o formă şi mai gravă a acestei boale e cea sufletească, e nemulţumirea adâncă şi 
melancolia, independente de legături naţionale sau de altele, neprivind graniţele politice şi situaţiunea 
socială, şi cari umplu cu toate astea sufletul oricărui om care e la nivelul civilizaţiei contemporane. 
Fiecine simte un fel de iritare, pe care o atribuie la mii de cauze accidentale, mai totdauna eronate 
dacă nu caută justificarea ei cu ajutorul analizei. El e împins a critica cu asprime dacă nu condamnă 
toate manifestaţiile vieţii sociale. Unii numesc acest rău nervozitate, alţii pesimism, alţii scepticism. 
Dar, oricât numirile şi designaţiunea ar varia, ele acopăr totuşi unul şi acelaşi rău. 

Din nefericire neajunsurile politice şi economice ale statelor europene n-au rămas fără 
o înrâurire determinantă asupra artelor şi literaturei. Astfel, ca un fel de adăpost împotriva 
realităţii s-a născut în Germania romantismul, care descria veacul de mijloc cu colori atât de 
strălucite precum desigur în realitate nu le-a putut avea, şi tot pentru a scăpa de un prezent 
insuficient, cu ideea ca orice altă stare de lucruri trebuie să fie mai bună decât cea existentă, 
s-a născut şcoala romantică în Franţa, fiică a şcoalei romantice germane şi a dispreţului 
byronian pentru lume. 

În timpul din urmă apoi francezii, în literatură şi în arte, au admis un sistem, numit naturalist, 
care circumscrie terenul artelor în prezent şi la realitate, respinge întoarcerea trecutului şi orice 
aspirație spre viitor, spre un ideal mai bun. 

Dar şi naturalismul reprezintă poate tablouri de fericire şi părţile frumoase ale vieţii? Nu. C- 
un exclusivism care i se impută, el se leagă numai de părţile cele mai urâte şi mai lipsite de 
mângâiere ale civilizaţiei, se sileşte a arăta pretutindenea corupţia, suferinţa, lipsa consistenţei 
morale omul murind într-o societate în agonie. Cât despre arta modernă, chiar daca nu se poate 
opri de-a recunoaşte frumuseţa ş-a o copia, caută a o mânji, amestecând ideea că forma nobilă şi 
pură, servă pentru scopuri puţin înalte şi cari o profanează. Corul e batjocurit în maiestatea 
frumuseţei prin trăsături de senzualitate şi de libertinaj, cari nu lipsesc în mai niciunul din 
tablourile contimporane. 

Cât despre filozofie, pesimismul e la modă: Schopenhauer e Dumnezeu, Hartmann profetul 
său. Pozitivismul lui Auguste Comte nu face nici un progres; filozofii francezi nu mai studiază 
decât psihofiziologie, filozofia engleză nu mai merită numele de metafizică şi se ocupă de chestii 
practice de ordine secundară, nu de soluţiunea unor probleme universale. Numai Germania are o 
metafizică vie, dar şi aceea e întunecoasă şi desperată. 

Nu noi vom contesta meritele extraordinare ale marelui filozof german. În adevăr, el a risipit 
prin criticile lui energice dominaţiunea acelui filozofem compus din o goală şi stearpă frazeologie 
pe care Hegel o introdusese şi care a stăpânit spiritele în curs de un sfert de secol. Dar afară de 
acest merit au înlăturat prin critica lui şi alte sisteme, ce exercitau o dominaţiune mai restrânsă la 
unele universităţi, precum acelea ale lui Schelling, Fichte, Schleiermacher etc. Era necesar să se 
purifice atmosfera ştiinţifică de miasmele unei frazeologii în care cuvinte abstracte lipsite de 
cuprins şi neînsemnând aproape nimic pretindeau a rezolva problemele universului. Însă tocmai 
această critică meritoasă a frazeologiei deşerte a descoperit şi contradicţiunea constantă între 
ideile noastre şi formele civilizaţiei, ne-au descoperit necesitatea de a trăi în mijlocul unor instituţiuni 
ce ni se par mincinoase şi ne-a făcut pesimişti. În acest conflict pierdem adeseori bucuria de a trăi 
şi dorinţa de a lupta; acesta e izvorul relei dispoziţii care munceşte pe oamenii culţi din mai toate 
ţările. 

Arta antică însă, precum şi cea latină din veacul de mijloc erau lipsite de amărăciune şi de 
dezgust, erau un refugiu în contra grijelor şi durerilor. Literatura şi artele sunt chemate dar să 
sanifice inteligenţele de această boală psicologică a scepticismului, şi de aceea, în amintirea acelei 
arte, care putea face asemenea minuni, am pus acestei foi numele «Fântâna Blanduziei», numele 
izvorului ce răsărea de sub un stejar în vecinătatea oraşului Tibur, izvor care întinerea şi inspira 
şi despre care Horaţiu spune (în piesa d-lui Alecsandri): 


Fântâna Blanduziei ! vei deveni tu încă 
Celebră "ntre izvoare când voi cânta stejarul 
Ce 'nfige rădăcina-i adânc în alba stâncă, 
Din care ieşi vioaie şi vie ca nectarul. 


Dacă în autorii anticităţii, plini de adevăr, de eleganţă, de idei nemerite şi cari vor rămâne pururea 
tineri, găsim un remediu în contra regresului intelectual, nu vom uita că şi în timpurile noastre există un 
asemenea izvor pururea reîntineritor, poezia populară, atât cea de la noi cât aceea a popoarelor ce ne 
încunjură. De aceea am dat şi acestei literaturi un loc larg în coloanele noastre. 

Pentru ca foaia să intereseze pe toţi cititorii, i-am dat varietatea necesară şi sperăm că 
concursul unui public binevoitor nu ne va lipsi. 

E.” 


(Fântâna Blanduziei, 4 decembrie 1888 —text preluat din Mihai Eminescu. OPERE, vol. XII). 


XXXII 


Anexa 10 


FLOARE-ALBASTRĂ (15 iunie 1899) 
(Număr omagial, intitulat Mihail Eminescu). 


+ Nota comemorativă a redacţiei: 


„LUI MIHAIL EMINESCU 
(f 15 iunie 1889) 

Zece ani se împlinesc astăzi de când te-ai dus dintre noi, dulce poete! Sufletul 
tău întunecat era de mult de zăbranicul fioros. Lumea cu visurile şi cu toate ale ei 
deşertăciuni se închisese înaintea ta. Pământul de trei coţi ţi-a adus isbăvire de toate 
nevoile lumești şi împlinirea dorurilor tale. 

Şi zece ani noi te-am slăvit şi ca robi şi ca copii sufleteşti ai tăi, ţie ne-am 
închinat. Căci din glasul tău deslegat-ai dulcele graiu românesc, dat-ai simţire 
generaţiunilor, desemnat-ai măreţe idealuri, şi mărire între străini adus-ai neamului 
nostru. 

După zece ani venim şi cucernici ne plecăm genunchii înaintea numelui tău, 
aducând acest mic prinos amintirei tale, pe care din inimi curate o bine-cuvântăm. 

În veci iubi-te-vom, căci mare eşti şi sfânt, Mihail Eminescu. 

15 iunie 1899 «Floare-Albastră».” 


+ Text nesemnat 


„LA CINE SUNT MANUSCRISELE LUI EMINESCU? 


Doamna L., domiciliată în strada Ştirbei-Vodă din Bucureşti, la care Eminescu 
stătuse în locuinţă înainte de a cădea pentru a doua oară bolnav, are cunoştinţă 
positivă, că poetul a lăsat în urma sa mai multe manuscrise, proză şi versuri. Aceste 
manuscrise numita doamnă le-a adunat în teancuri şi le-a pachetat într'un geamantan. 
După moartea lui Eminescu, neştiind ea cui să se adreseze, fiind-că nu cunoştea 
rudele lui, doamna L., a ţinut la sine încă vre-o trei luni mica avere a poetului, până 
ce într'o zi au venit trei domni şi dându-se drept prietini ai răposatului, au cerut să li 
se predea cărţile şi manuscrisele lui. Doamna L. le-a predat tot, fără a'şi reţine nici o 
slovă şi fără a mai cerceta, dacă buna-credinţă acest... (câteva cuvinte lipsă) de numele 
«prietinilor», n'a mai... (câteva cuvinte lipsă). 

Chestiunea e foarte misterioasă. 

După câte ştim, până acum nu se cunosc acei prietini, posesori ai manuscriselor 
lui Eminescu. Încă nimeni n'a spus în public, unde se găsesc lucrările inedite ale 
lui Eminescu, — despre cari doamna L. cu siguranţă ştie că există. In public a transpirat 
numai atât, că un fruntaş literat şi bun cunoscător al lui Eminescu, posedă vre-o 15 
poesii inedite de-ale poetului, pe cari are de gând a le scoate la iveală mai târziu. 

În faţa acestor stări de lucruri ne credem în drept a întreba: 

1. Cine sunt acei «prietini», acei fericiţi şi egoişti posesori ai unor hârtii de 
valoare atât de mare pentru literatură? 

2. Este oare vorba de un egoism rău-înţeles, de vanitatea de a avea în arhivul 
privat scrieri inedite de-ale genialului nostru poet, sau misterioşii prietini rețin acele 
hârtii în scopul meschin de a le utiliza şi preface în bani, îndată ce intră prescipţia 
dreptului de autor. 

Somăm pe cei ce ştiu da, în privinţa aceasta, lămuririle necesare, să o facă fără 
nici o reservă şi consideraţie la persoane, căci vor aduce ast-fel un mare serviciu 
literaturei şi memoriei aceluia, pe care astăzi cu slavă îl amintim.” 

[Foarte probabil ca acest text să-i aparţină lui Ilarie Chendi, care, după ce s-a 
stins Eminescu, a stat în gazdă la aceeaşi „doamnă L.” .] 


+ Ultima dintre „Note”: 
„Avem cunoştinţă că la un fost amic şi povățuitor al lui Eminescu se găsesc fragmente din 


Filosofia lui Kant, traduse de Eminescu din limba nemţească. Întrebăm pentru ce nu se dau 
publicităţii acele prețioase traduceri?” 

EPOCA, 18 iunie 1899 





+ Pagina I: 

„MIHAIL EMINESCU 

Alaltăeri, Marţi, 15 Iunie, s'au împlinit 10 ani de la moartea celui mai mare poet 
al nostru, de la moartea «neuitatului» Eminescu. 

În alte ţări, un asemenea eveniment este întâmpinat cu cele mai mari festivități. 
La noi, această data a fost aproape trecută cu vederea. 

Alecsandri, Creangă, Eminescu sunt uitaţi aproape cu desăvârşire: pe mormintele 
lor doar câte un bust mai reaminteşte vre-unui vizitator străin că au existat odată în 
ţara românească aceşti mari scriitori. Încolo — nici un monument, nici o festivitate în 
amintirea lor, nici o urmă care să reîmprospăteze date şi amănunte din viaţa lor. 

Să sperăm însă indolenţă e numai un simptom trecător al procesului de 
transformare prin care trece societatea noastră.” 


Notă: Tot pe prima pagină a ziarului, sub titlul O datorie pioasă, mai citim: 

„D. Gr. Tocilescu, raportorul comitetului delegaților Senatului în cercetarea căruia a venit 
eri proiectul, din inițiativă parlamentară, pentru aşezarea, în incinta maturului Corp, a busturilor 
marilor patrioți Lascăr Catargi şi Alex. Lahovari (primul, decedat chiar în 1899, celălalt, cu doi 


ani înainte — n. ns.), proiect admis în unanimitate, a citit în şedinţa de Miercuri a Senatului, 
următorul raport...” 


Urmează o sumă de fraze gonflabile, seci de idei şi sărace în formă. 

+ Pagina I: 
„NOTE ZILNICE 
EMINESCU 


Fii bun şi mare ori pătat de crime: 

Acelaşi praf, aceeaşi adâncime! 

Iar moştenirea ta ş-a tot: uitarea 
Eminescu 


Ziua de astăzi, 17 Iunie, e o data memorabilă pentru noi. 

Azi se împlinesc zece ani de când maestrul poeziei române a fost dus de prietinii săi la 
ultimu-i locaş în cimitirul Bellu. Alaltă-eri, la 15 s'a împlinit prima decenie de la moartea lui. Cine 
s'a mai gândit însă la nefericitul poet? În ce ziar s'a văzut măcar în treacăt remarcarea acestei date 
atât de însemnată pentru ţara noastră? Nicăiri şi nimic. Politica absoarbe totul în mocirla 
meschinăriilor ei. La ordinea zilei sunt lucruri mai «importante»: prinderea lui Pipă..., manifestul 
«intelectualilor», personalitatea d-lui Bogdan-Piteşti... 

În mijlocul atâtor «importante» cestiuni, care ziarist şi-ar fi adus aminte de nefericitul poet 
stins în casa din strada Plantelor! Nici chiar foştii lui amici; meschinăriile vieţei noastre le-au 
împăienjenit amintirea... 

Şi cu toate acestea Mihail Eminescu e numele cel mai iubit în țara noastră, cel mai regretat şi 
cel mai pomenit! Librarii fac averi cu operile lui; actorii câştigă lauri declamându-i măestritele-i 
versuri; criticii se fac celebri analizându-l operile... Eminescu e un piedestal pentru gloria 
«mititeilor», Eminescu e în gura tuturor şi totuşi câţi îşi mai aduc aminte că astăzi e aniversarea 
veşnicei lui dispariţii din lumea muritorilor! 

Câţi-va tineri de inimă şi-au adus însă aminte şi ca prinos de adoraţie maestrului nemuritor, 
au scos un ziar: «Mihail Eminescu», şi fapta lor merită laudele cele mai calde. 

Prin acel ziar anonimii iniţiatori au izbutit să trezească, socotim, amintirea publicului lesne 
uitător şi — tot de-odată — au făcut şi o bună afacere, de sigur. 

De mii de ori s'a zis: Românul e bun; Românul uită lesne răul ce i se face! Aşa este! Dar 
această înseamnă tot de-odată şi altceva: anume că impresiunile pe cari el le primeşte sunt prea 
slabe spre a lăsa urme adânci, şi aceasta nu e bine. Românul uită repede răul, dar tot de repede uită 
şi pe oamenii cari i-au făcut bine, cari au făcut gloria neamului său. Aşa s'a întâmplat şi cu 
Eminescu. 

Dacă astăzi adolescentul cu plete declamă: «a fi, nebunie şi tristă şi goală;» dacă toate 
domnişoarele palide, de prin pensioane, rostesc în dormitor: 

«În veci îl voi iubi, şi "'nveci 

«Va rămânea departe... 
într-un cuvânt: dacă poetul Eminescu e în gura tuturor; omul însă, care a suferit mizeria, care a 
plâns, a gemut şi a înnebunit, e uitat, mai uitat de cât un ostaş glorios mort «la o mie patru sute». 

E trist, e afară din cale trist, dar asta e! 

Admiratori entuziaşti ai celui mai artist şi mai gânditor dintre poeţii noştri, ne grăbim să-i 
aducem modestul nostru prinos de adoraţie în această zi de dureroasă memorie! 

Nu putem sfârşi aceste câte-va rânduri, fără a nu atrage atenţia asupra unor întrebări pe care 
ziarul ocazional «Mihail Eminescu» le pune: ce s'a făcut cu manuscriptele inedite rămase după 
moartea marelui poet? Cine le posedă? De ce nu se publică? 

Cel care le are şi nu le-a dat la lumină pănă acum comite o adevărată crimă atât faţă de 
memoria iubitului maestru, cât şi faţă de ţara aceasta în care trăeşte şi care devoră ori-ce cuvănt 
nou rămas de la gloriosul ei fiu. 

Cine poate să răspunză la aceste întrebări, rău face tăcând! 

Lys” 

EPOCA, 21 iunie 1899 





„MANUSCRIPTELE LUI EMINESCU 


Ca răspuns la un articolaş apărut Joia trecută în Epoca şi intitulat «Eminescu», primim 
următoarea scrisoare de la un anonim căruia am dori cu tot dinadinsul să-i facem cunoştinţa. 
În dorinţa de a se face lumină asupra cestiunei manuscriptelor rămase de la Eminescu, dăm loc 
acesteio scrisori, cu toată aceea ce cuprinde ea e destul de vag. 

lată scrisoarea: 


Domnule Redactor, 

Am citit în onor. D-v ziar un articol titulat Eminescu; cu o zi mai înnainte citisem iarăşi 
«Mihail Eminescu», foaia apărută cui ocazia aniversărei a zecea a morţei marelui poet. 

Şi colo şi colo, am ghicit aceeaşi întrebare: «unde sunt manuscrptele rămase de la Emienscu? 
Cine le posedă şi de ce nu le dă publicităţei»? Drepte întrebări! E o «adevărată crimă» cum aţi zis, 
fapta acelui om neînțeles care posedă asemenea tezaure şi le ţine ascunse. 

Ei bine, d-le Redactor, eu ştiu unde sunt acele manuscripte nepreţuite. Am auzit chiar 
citindu-se câte-va dintre ele. Aşa, de pildă, e o prea frumoasă poesie titulată, mi se pare, 
Rândunelele, scrisă în versuri pe un ritm legănător, onomatopeic, care "ţi dă impresia sborului 
acestor păsărele gingaşe. Mai sunt acolo poesii de amor, câte-va cu subiect antic, şi o poemă cam 
de mărimea poesiei «Înger şi Demon». 

Posesorul acestor comori e o personalitate literară cu foarte mare trecere, care după cât ştiu 
aşteaptă să mai treacă puţin timp până ce se va prescrie «dreptul de autor», drept pe care acum l-ar avea 
fratele poetului, d. Căpitan Eminescu. Nu pot însă să numesc pe acel înnalt personagiu dintr'un 
motiv pe care, o mărturisesc, mi-e teamă să-l spun, pentru că vroi să trăesc liniştit restul zilelor pe 
care le mai am. 

Dacă păstrarea lor se datoreşte unui îndemn nobil, să o declare posesorul. Eu unul însă nu 
văz această nobleţe şi aceasta m'a îndemnat să vă scriu aceste rânduri, cari dacă nu spun nimic 
limpede, pot după părerea mea să indice mult. 

Acestea am avut de spus. Poate altă dată să mai reviu. 

Primiţi, etc. 

Un Eminescian” 


EPOCA, 28 iunie 1899 





Ştire fără titlu, deosebită doar prin faptul că este scrisă cu litere italice: 


„Un corespondent anonim ne scrie că manuscrisele rămase de la Eminescu, manuscrise 
cari se perduseră un moment, s'au găsit, sunt în păstrarea unei persoane «foarte cum se cade» 
şi că vor fi date în curând la iveală. 

Aceste manuscrise conţin după scrisoarea anonimului : 

Amintiri despre Schilles (sic); 

Ce este o iubire?; 

Ce este Dumnezeu? 

Ce este ofemee? 

Jonvil şi Didina (?) 

Închipuirea şi Nebunia. 

Facerea lumei 

Mombehada şi gelozia. 

48 de poezii istorice şi filosofice.” 


Anexa 12 


P. ZOSIN (iulie 1902) 


„IV. RAPORTUL PSIHIATRIC 

Expertiza psihiatrică are loc numai după anumite formalităţi legale. Înafară de judecători, 
nimeni nu-i legaliminte în drept să decidă expertizarea. Aşa că medicii experţi, sub punctul de 
vedere judiciar, nu stau pe acelaş plan cu judecătorii, ci vin numai ca nişte elemente auxiliare în 
exerciţiul justiţiei. Precum am văzut, părerea experţilor este numai un element de informaţie, 
numai o circumstanţă nouă mai mult cunoscută; nimic alta. Judecătorii nu sunt întru nimic ţinuţi, 
după spiritul legilor noastre, a se supune concluziunilor medicale. 

Neîndoios că această stare de lucruri este cât se poate de neavenită. Pe de o parte expertul 
este chemat tocmai în vederea unui punct, unde judecătorul este cu totul nepriceput, unde opiniunea 
expertului ar trebui să fie o adevărată hotărâre de instanţă; pe de altă parte această opiniune se 
priveşte ca un element secundar, peste care judecătorul, cu toată a sa nepricepere, poate trece 
nestingherit. Ca atare expertiza psihiatrică nu poate avea urmările binefăcătoare dorite şi toată 
strădania medicală nu-i menită deseori de cât să prelungească zadarnic desbaterile judiciare. 

Câtă vreme jurisprudenţei i se dau drepturi şi prerogative pe cari natura ei nu le comportă de 
loc, câtă vreme expertizei psihiatrice i se prescriu numai îndatoririle şi nu şi drepturile unei 
instanţe, care se poate vedea cât de sine stătătoare-i şi cât de specială; câtă vreme expertul 
psihiatru, păstrând proporţiile referitoare la natura cerinţelor judiciare, nu-i mai mult de cât un 
martur;, câtă vreme hotărârea psihiatrică are a se lovi de arbitraritatea judecătorească, câtă vreme 
nu se recunoaşte legalminte un raport ca de la instanţă la instanţă, psihiatria nu poate avea o 
înrâurire efectivă şi ştiinţa dreptului e menită să stea încă învăluită în ceața metafizicei. 

Această stare de lucruri nu trebue însă să ripească expertizei psihiatrice nimic din ceea 
ce, pentru cine îşi dă samă, trebue să-i constituescă valoarea. Nevoea ei, chiar aşa fără nici-o 
regulă şi în special fără nici-o urmare serioasă reclamată, încă dovedeşte că ce era mult s'a 
împlinit şi că ce-a rămas, cu toate că la prima vedere apare aşa de greu de îndeplinit, e puţin şi mai 
uşor se va împlini. Am văzut că în multe teri codicele recente şi chiar şi codicele mai vechi sunt 
în alt spirit concepute şi că, prin urmare, influenţa binefăcătoare a ideilor moderne psihologice 
trebueşte să-şi facă drum şi la noi. De aceea, experţii psihiatri trebue să se poarte ca şi cum acel 
drum s'ar fi făcut şi să lucreze în consecinţă. Indiferent de chipul cum vor fi privite de judecători 
încheerile lor, experţii psihiatri se vor considera ca o instanţă recunoscută şi vor lucra ca atare, 
întru nimic influenţabili de circumstantele ce n'au raport cu meseria şi misiunea lor. Expertiza 
psihiatrică se va face totdeauna din punct de vedere strict ştiinţific cu puţinele concesiuni ce le-am 
acordat numai terminologiei juridice, şi înţelesul despre care am vorbit deja. (...) 

Rezultatea expertizei psihiatrice constituesc materialul, din care se încheagă raportul 
psihiatric, care poate fi mai rare ori oral şi mai dese ori scris. În general, acest din urmă fel de 
raport se cere şi e de preferat, pentru că în el datele şi ideila sunt mai limpede reprezentate şi 
formulale, raportul oral nu rare ori este influenţat de starea momentană a expertului, de eventualele 
date ce se pot ivi sau numai se par că au loc, pe când raportul scris, făcut pe îndelete, cu atenţie, 
exprimă mult mai bine starea de fapt şi de aceea este preferabil. Obişnuit însă raportul psihiatric 
este mixt, şi scris şi oral, judecătorii dorind diverse explicaţiuni asupra unor puncte, ceea ce nu 

rare ori nevoeşte pe expert şi la un raport detailat verbal, în vederea căruia el cată să fie bine 
pregătit. Pentru expert nu-i de loc cazul ca pentru advocat, de a face retorică; ci de a expune cu 
limpoziciune, fără sfială, datele şi încheerile sale, întru cât raportul oral e nemerit să urmeze 
aceeaşi alcătuire ca şi raportul scris, ce vom spune despre aceasta se va referi la orice raport 
psihiatric în general; aşa că ar fi de prisos a ne repeta. 

Înainte de toate trebue să vedem pe ce căi expertul îşi capătă materialul raportului psihiatric, 
căci datoria lui cată să fie de a nu neglija nici un element ce-ar putea veni în sprijinul părerilor sale 
sau care mai ales ar putea să-l contrazică. Natural că perspicacitatea expertului joacă rolul de 
frunte şi că practica este mai indicată ca orice formulare pentru întocmirea unui raport psihiatric. 
Cu toate aste credem nimerit a indica punctele capitale ce trebueşte să le aibă în vedere expertul în 
culegerea materialului său; cât pentru punctele secundare ce în anumite cazuri pot avea rol de 
frunte, rămâne să le pună în evidenţă studiul şi practica. 

În primul loc se pot considera actele referitoare la acuzat, cari pot da expertului indicii 
asupra stărei mintale. Nu rare ori din însăşi descrierea faptelor incriminate reesă pentru expert 
ferma convingere de alienaţia acuzatului. Lipsa de precugetare este deja un element de bănuială. 
Modul cum a purces la fapt, cum l-a săvârşit, cum sa purtat după consumarea faptului, etc. e de 
multe ori aşa de caracteristic în raport cu anumite stări morbide, că expertul poate fi aproape sigur 
de boala acuzatului şi chiar de natura ei. (...) 

În cercetarea actelor, expertul va fi nu mai puţin atent asupra depoziţiei marturilor, în care 
poate găsi importante elemente. În special din acte se degajază starea psihică în care se găsea 
acuzatul în momentul făptuirei, mai ales dacă era în stare de pierderea uzului raţiunei, tocmai 
punctul capital asupra căruia expertul este chemat să decidă. Negreşit că expertul nu trebue să se 
mulțămească niciodată numai cu încheerile ce le-ar putea trage din acte, ori câtă siguranţă s'ar 
degaja din ele; dar nu mai puţin actele dunt un element important, sint o bună parte de material, 
care înlesneşte dobândirea şi apreciarea celorlalte părţi de material. Deseori numai prin studiarea 
actelor expertul capătă indicii în ce senz urmează să-şi îndrepte mai cu deosebire cercetările sale, 
bine înţeles, ferindu-se a-şi formula o convingere înainte să fi sleit toate elementele. 

Calea însă pe care expertul îşi încheagă convingerea este fără îndoială examinarea acusatului, 
care, atât somaticeşte cât şi psihiceşte, trebue să se facâ în modul cel mai complect. Cu toată 
convingerea ce se va fi degajat chiar de la citirea actelor, de la vederea acuzatului, de la primele 
cercetări, pentru o anumită boală, expertul este dator să nu se mărginească a examina numai în 
senzul acelei boale, ci şi celelalte laturi ale vieţei organice şi psihice, în care poate descoperi alte 
metehne sau alte elemente, cari să schimbe sau să modifice interpretarea cazului. Se va căuta a se 
evita cu desăvârşite examinarea superficială ce poate avea loc când un judecător puţin experimentat 
şi grăbit chiamă spre expertiză într'un loc strâmtorat, la închisoare sau la instrucţie, pe un medic 
nu mai puţin neexperimentat şi grăbit. Cum în destul de multe cazuri s'ar putea întâmpla ca nici 
din acte şi nici din examinare să nu se poată decide cu siguranţă asupra stărei psihice în momentul 
săvârşirei faptului, raportul psihiatric poate conchide, în vederea unei observări mai îndelungi, la 
trimiterea cazului într'un azil, de unde urmează să emane raportul psihiatric decisiv. 

Din prezenţa la instrucţie cu punere de întrebări expertul poate încă scoate elemente 
pentru raportul psihiatric, în genere sunt cu totul streine domeniile şi scopurile de cercetare: 
judecătorul îşi îndreaptă atenţiunea mai mult într'o anumită direcţie, de unde rareori reese 
morbiditatea acuzatului; de aceea expertul trebue, pe lângă să-şi noteze punctele ce i se reliefează 
din instructia judecătorească, însuşi să pue întrebări marturilor, rudelor, ca şi acuzatului, spre a- 
şi culege informaţiunile sale proprii, cari pot prea bine să nu aibă nimic de comun cu cele ale 
judecătorului. Conlucrarea aceasta medico-judiciară are încă bunul de a obişnui atât pe judecător 
cât şi pe medic a avea în de ei o înaltă consideraţie şi a-şi înlesni reciproc întelegerea cazului, aşa 
că sentinţa judecătorească să nu aibă, cum prea des se întâmplă, mai mult aerul de a fi consfințit 
una din potrivnicele lor tendinţi, ci să fie cât în mai riguros raport cu fiinţa acuzatului. 

Datele culese din acte, din examinarea acuzatului, din cercetările marturilor, rudelor, etc. 
constituesc materialul brut, din care urmează să se alcătuiască raportul psihiatric. Compunerea 

acestuia este o treabă foarte serioasă şi destul de ostenitoare. Raportul psihiatric trebue să fie cât 
se poate de complect, de o logică strânsă, fără nici o urmă pe confusiune sau de dublu înţeles. 
Neapărat că dimensiunea lui urmează să varieze cu cantitatea materialului cules; dar nu mai puţin 
se vor evita descrierile de prisos, umpluturile, care n'ar face adeasea de cât să dilueze esenţialul 
şi prin aceasta să-l scoboare în umbră şi concluzia să se pară puţin motivată. Considerând că 
judecatorul nu-i ţinut să decidă conform expertizei, expertul nu poate spera a-l influenţa, a-i vădi 
dreptatea sa de cât printr'un raport bine alcăluit, în care nici un rând să nu fie de prisos şi în care 
încheerea să decurgă aşa de lesne, că cetitorul să şi-o fi scos singur înainte de-a ajunge s'o fi citit. 

Modul întocmirei unui raport psihiatric poate varia, după natura cazului, după ideea călăuză 
ce se degajă pentru expert din culegerea materialului, după felul întrebărilor puse de judecător, 
etc. În general însă, cu referire mai ales la raporturile psihiatrice menite a răspunde la art. 57%, cel 
mai des în chestie, se poate stabili o normă, care să permită închegarea raportului, aşa ca nici un 
element să nu rămâe înafară, Spre acest scop ni s'a părut nimerit împărţirea raportului psihiatric 
în trei părţi: introducerea; documentarea, care să cuprindă anamneza (antecedentele ereditare, 
personale şi referitoare la faptul incriminat), starea presentă a acuzatului, katamnesa (mersul 
stărei acuzatului în observare: delir, accese, impulsiuni, etc,), chestiunea simulaţiei şi disimulaţiei, 
diagnoza; şi încheerea. 


Partea introductivă se referă în primul loc la cererea de expertiză şi la întrebarea pusă asupra 
cazului. Se indică apoi pe scurt faptul incriminat, asupra căruia trebue să vizeze raportul şi în 
special cu oare-care amănunţime circumstanţele anumite ce au dat de bănuit asupra stărei mintale 
a acuzatului. Se pomeneşte de asemenea locul unde expertul este chemat a cerceta pe acuzat: 
închisoare, judecătorie, domiciliu, etc. făcându-se observaţiunile reclamate de împrejurări, mai 
ales dacă expertul a avut să întămpine greutăţi. În urmă se indică şi căile pe care s'a cules 
materialul raportului: acte, marturi, rude, etc. iarăşi cu observaţiunile ce circumstanţele le pot 
comporta. 

În partea documentativă, care formează aşa zicând substanţa sau miezul raportului psihiatric, 
se aranjază datele pe cât posibil în ordine cronologică, afară de cazul când o altă aranjare o altă 
aranjare a materialulul s'ar putea să corespundă mai bine scopului final al raportutui. Ca normă 
generală se poate recomanda, prin urmare, în primul loc descrierea antecedentelor ereditare, după 
cari să vie în ordine succesivă, antecedentele colaterate, antecedentele personale, descrierea 
amănunţită a săvârşirei faptului incriminat (toate aceste puncte menţionate până aici constituind 
anamnesa), apoi rezultatul examinărei acuzatului (status praesens), starea şi simptomele ce se pot 
ivi în timpul aflărei acuzatului în observare (katamnesa), chestiunea simulaţiei şi disimulaţiei şi în 
sfârşit diagnoza. 

În antecedentele ereditare se vor cuprinde toate metehnele trupeşti sau sufleteşti ale 
părinţilor mai ales. Mai departe, în linie ascendentă, se vor menţiona indicii morbide de-ale 
membritor familiei numai în cazul unei cel puţin probabile legături de cauzalitate, cum ar fi d. ex. 
a se întâlni la un membru, cu toate că întru câtva depărtat, aceeaşi afecţiune de care sufere 
acuzutul. De alt-fel, indiciile ereditare nu pot constitui o dovadă peremtorie, după cum nici lipsa 
lor nu implică imposibilitatea morbidităţei cazului ce se cercetează. Fără îndoială că, în general 
vorbind, ereditatea este un factor de necontestat în genesa celor mai multe dintre boalele psihice 
şi nervoase, dar în specie pot avea loc numeroase abateri; părinţi afectaţi trupeşte şi sufleteşte pot 
avea cel puţin unii din copii sănătoşi, precum se poate de asemine ca părinţii sănătoşi să aibă 
aproape de nu chiar toţi copiii bolnavi. Calea operaţiunilor intime ate eredităţei este prea puţin 
cunoscută, ca să poată fi vorba a ne bizui pe ereditate cu aceeaşi siguranţă, cu care ne-am bizui pe 
un agent ale cărui taine le cunoaştem. Acelaş lucru trebue să-l spunem şi despre antecedentele 


* Este vorba de un articol din codicele penal, pe care, într-un alt capitol, Zosin îl citează 
astfel: „Nu se socoteşte nici crimă nici delict faptul săvârşit în stare de smintire şi în ori-care 
altă stare de pierderea uzului rațiunei sale prin cauze independente de voinţa sa”. 

colaterale, cari se tălmăcesc tot prin ereditate: morbiditatea unui copil nu implică de fel, în 
specie mai cu samă, şi morbiditatea celorlalţi. Ca să poată fi vorba de-a conchide către o 
probabilă înrâurire ereditară sau de-a considera cel puţin ereditatea ca un element mai mult în 
sprijin, trebueşte încă să se vadă dacă acuzatul prezintă anumite semne (stigmate ereditare 
sau de degenerescenţă), cari sunt aşa zicând o confirmare a morbidităţei ereditare, ce încă nu 
poate fi luată ca probă peremtorie, dacă nu se vede o legătură cauzală între faptul comis şi 
meteahna ereditară. 

În ori-ce caz, semnele de degenerare, fără să poată câtuşi de puţin îmbrăca un caracter 
patognomonic, sunt un element mai mult în interpretarea antecedentelor erditare şi ca atare 
indicarea lor în raportul psihiatric se impune. Ele sunt de două feluri: corporale sau somatice şi 
psihice. Cu referire la stigmatele corporale, expertul trebuie să indice: talia (pitic, uriaş, constituţie 
feminină la bărbat, constituţie masculină la femee etc.); faţa (asimetrie, prognatism, nas deviat, 
etc.); craniul (microcefal, macrocefal, în formă de turn, ovoid, etc.); ochii (câmpul vederei, 
asimetria deschiderei pleoapelor, asimetria colorărei irisului, pupile ovale, excentrile, neegale, 
etc.); urechile (microtie, macrotie, lobul lipit, etc.); gura (neregularitatea dinţilor, lipsa congeniotală 
a unora, creşterea lor în părţi neindicate, buză de epure, adâncimea vălului palatin, despicarea 
luetei, etc.); extremităţile (sindactiile, polidactiile, picior lat, etc.); pielea (polimastie, barbă la 
femei, lipsa ei la bărbaţi, încărunţirea de timpuriu, etc.), organele genitale (epispadias, ipospadias, 
kriptorchidie, vagin dublu, hermafrodism, etc.). Cu referire la stigmatele nervoase şi psihice, 
expertul trebue să indice: enuresis nocturna, migrena, gângăvirea, diversele viciuri, minţirea, 
halucinarea, impulsivitatea, etc. 

În antecedentele personale se cuprind întâmplările şi toate boalele suferite de acuzat de la 
naştere, bine înţeles arătate cu toate detaliile acele mai cu samă cari ar putea avea vre-o legătură, 
ca etiologie, sau ca simptomatologie, cu starea actuatâ a acuzatutui. De altfel, şi în privinţa acestul 
punct expertul se va conduce caşi în cazul eredităţei: morbiditatea trecută, ori câtă influenţă ar 
avea în general, în specie poate rămâne fără nici-o urmare, şi dacă nu sunt anumite simptome în 
starea prozentă a acuzatului, cari să fie reversibile asupra unei boale suferite mai de mult (sifilis, 
traumatism, alcoolism etc.) existenţa numai, într'un timp oare-care, a unei boale, vădită chiar cu 
semne manifeste, dar prin sine inofensive, nu motivează întru nimic morbiditatea prezentă. De un 
interes mai deosebit şi de o valoare mai mare este însă descrierea vieţei psihice a acuzatului. 
Pentru asta servesc informaţiunile culese de la părinţi, de la învăţători, de la camarazi de şcoală şi 
de lucru, de la nevastă, de la autorităţile cu cari eventual acuzatul s'ar fi putut găsi în conflict, de 
la serviciul militar, de la penitenciarele în cari va fi fost închis, de la azilurile în cari eventual ar fi 
fost îngrijit etc. Bine înţeles toate aceste date trebuesc amănunţit controlate. Expertul să albă 
totdeauna în vedere şi calea pe care-i vin informaţiunile ca să poată şti ce temei să pună pe ele în 
raport cu gradul de cultură şi de pricepere, cu vrâsta şi experienţa, cu prejudecățile şi credinţele, 
cu interesul, indiferența sau ura persoanelor ce-l informează. Aşa că în raport să se zugrăvească 
cât mai deplin şi cât mai adevărat personalitatea acuzatului, atât trupeşte cât şi sufleteşte, până în 
ajun de-a purcede la faptul ce necesiteazâ expertiza psihiatrică. 

În descrierea faptului incriminat se vor indica cu deosebire părţile cari vădesc morbiditatea 
cazului. De oare-ce expertul este ţinut să răspundă asupra stărei psihice, în care se găsea acuzutul 
în timpul săvărşirei faptului, şi nu asupra stărei în care eventual în momentul examinării s'ar 
putea găsi, toate indiciile şi circumstanţele trebuesc revăzute şi specială atenţiune dată acelora cari 
ar putea fi în legătură cu o stare psihică morbidă din timpul faptului. În general în cazurile cu 
«stare de smintire» greutatea nu-i aşa de mare, căci totul nu se reduce de cât la constatarea duratei 
boalei şi, prin urmare, dacă faptul incriminat se cuprinde în acea durată, pe când în cazurile cu 
«stare de pierderea uzului raţiunei», unde în momentul examinărei acuzatul poate fi, dacă nu chiar 
sănătos, dar adese ori într'o stare psihică care să nu comporte aplicarea articolului 57, greutatea 
determinărei stărei psihice din momentul făptuirei este incomparabil cu mult mai mare. Pierderea 
conştiinţei sau tulburarea ei evidentă merg obişnuit paralel cu nechibzuirea faptului, cu nepăsarea 
pentru împrejurările în cari se săvârşeşte, cu neprevederea primejdiilor manifeste în cari are loc, 

cu propia vătămare a făptaşului, etc., indicii cari vădesc tulburarea psihică din timpul săvârşirei 
faptului. Dar nu rare ori în pierderea sau tulburarea conştiintei au loc şi acte complicate, părând să 
fie rezultatul chibzuinţei şi calculului; în care caz trebueşte a se avea în vedere şi alte indicii din 
timpul săvârşirei faptului, culese din acte şi din mărturii, cum sunt: expresia feţei, expresia 
privirei, paliditate sau roşaţă, tremurarea membrelor, caracterul maşinal al mișcărilor, etc. În afară 
de asta, modul comportărei făptaşului după consumarea faptului, poate fi un important indiciu 
pentru apreciarea stărei de conştiinţă; aşa d. ex. căderea făptaşului într'un somn adânc după un 
grav fapt criminal, cum ar fi omor sau viol, surprinderea petrifiantă sau nepăsarea glacială pentru 
cea ce s'a petrecut sunt un indiciu de lipsă sau de tulburare gravă de conştiinţă în timpul faptului. 

Examinarea memoriei, cu privire mai ales la faptul incriminat, furnizază importante indicii. 
Neamintirea desăvârşită a faptului (amnesie absolută) sau amintirea fragmentară numai (amnesie 
relativă), aşa fel cum obişnuit la un om sănătos nu poate avea loc (căci nu trebue să scăpăm din 
vedere că şi la oamenii sănătoşi capacitatea memoriei variază după circumstanţe, după interese, 
după moment, etc.) dovedesc deplin tulburarea conştiinţei în momentul faptului. (...) 

În examenul acuzatului (status praesens) se vor cuprinde toate semnele şi metehnele 
găsite, exceptându-se stigmatele de degenerescenţă, dacă se vor fi indicat la antecedentele ereditare. 
În primul loc expert va indica impresia ce i-a făcut-o acuzatul; apoi va trece la descrierea tulburărilor 
corporale, cu specială insistenţă asupra acelora ce-ar putea avea vre-un răsunet asupra vieţei 
psihice sau ar putca sta în oare-care raport (greutatea corporală, tremor, reflexe pupilare, reflexe 
patelare, sensibilitate, traume, semne sifilitice, simptome pelagroase, alcoolice, infecțioase, etc.). 
Cu deosebire anomaliile sistemului nervos se vor indica cât mai amănunţit. Apoi se va indica 
starea psihică sub toate punctele de vedere, arătându-se cât mai complect posibil facultăţile 
psihice alterate, pe cari expertul urmează să se întemeeze în concluzia raportului său. Spre acest 
scop se vor da dovezi de sine vorbitoare, cum ar fi răspunsurile la anumite întrebări, fragmente de 
scrisori, etc. 

În ce priveşte examenul special al stărei psihice se va indica în primul loc starea senzorială, 
specificându-se pe cât posibil natura iluziunilor şi halucinaţiunilor ce le-ar avea acuzatul, precum 
şi funcţia senzorică, în domeniul căreia se cantonează (vedere, auz, simţ general, tact, miros, gust, 
etc.). Cu privire la starea motorică se vor indica poziţiunile şi mişcările (manierate, spastice, 
paretice, atactice, cataleptice, etc.); apoi tulburările voinţei (apatie, impulsivitate, furie, etc.). Cu 
privire la starea afectivă se va indica gradul depresiunei şi natura ei (tristeţă adâncă, tristeţă 
superficială); indiferența în raport cu diferite domenii (familie, societate, mediu actual, propiul 
său eu, etc.); gradul expansiunei şi natura ei (euforie, veselie mare, veselie superficială), indicâadu- 
se până la ce grad starea afectivă se îndepărtează de la ceea ce-ar putea fi în normal raport cu 
împrejurările. Cu privire la starea intelectuală se vor indica percepţia, modul asociaţiei ideilor 
(după ritm sau asonanţă, goană de idei, inhibiţie, etc.), atenţiunea, memoria, în legătură cu care 
urmează a se distinge pierderea desăvârşită a amintirilor pentru un timp dat (amnezie totală) sau 
numai în parte (amnezie parţială), de asemine falşificarea amintirilor, fabulizarea, etc.; judecata, 
care trebue să nu se confunde cu memoria...” 


Câteva rânduri mai jos, Zosin precizează: 


„Din acest punct de vedere cu privire la starea psihică complexă, se vor indica: aspectul 
psihic general (delirant, stuporos, normal); ocupaţiunea (serioasă, neserioasă, nulă); somnul 
(liniştit, îndelung, puţin tulburat etc.); vorbirea: conţinutul, forma (clară, monotonă, sgomotoasă, 
înceată, tulburată, impuls de vorbă, stereotipie, verbigeraţie, paralogie etc.); scrierea: conţinutul, 
forma (ataxie, tremurare, paragrafie etc.), calcularea; cantitatea şi natura cunoştinţelor; orientarea, 
după timp şi după loc; ideile (de mărire, de persecuție, de nimicnicie, de gelozie, de reformă; fobii, 
obsesiuni, sisteme etc.); şi în sfârşit starea conştiinţei în raport cu lumea din afară şi cu propriul 
său eu somatic şi psihic. (...) 

În diagnosă se va face o recapitulare a simptomelor capitale, fără nici-un detaliu secundar, 
reluiefându-se bine înţeles semnele patognomonice, şi apoi se va numi pur şi simplu boala ce ele 
o încheagă. Pentru mai multă întărire se va face diagnosticul diferenţial, dar fără a se da raportului 
o extindere de prisos, pomenindu-se numai de boalele ce s'ar putea presupune în raport cu 
simptomele întălnite. Enunţarea diagnosticului va fi totdeauna absolută, d. ex. numitul (cutare) 
sufere de (sau are) boala (cutare), evitându-se cu desăvârşire expresiile dubioase: probabil, cu 
probabilitate, foarte probabil, etc. Când nu s'ar putea conchide în mod absolut la un diagnostic, 
deşi în mod absolut alienaţie poate exista, expertul va arăta limpede lucrul acesta, zicând d. ex. 
deşi din semnele constatate asupra numitului (cutare) o diagnosă nu se poate stabili; totuşi aceste 
semne dovedesc o stare de smintire. (...) 

În ce se atinge de raportul psihiatric verbal, trebue încă să recomandăm a se evita obiceiul 
întocmirei în scris a unui raport şi apoi cetirea sau rostirea lui. De obicei expertul răspunde verbal 
asupra feluritelor chestiuni ce incidental intervin şi pe cari el nu le poate prevedea. Dacă el este 
numai papagaliceşte pregătit să răspundă, va face o tristă figură când circumstanţele i-ar cere să 
răspundă raţionaliceşte şi în special să elucideze elementele noi ce s'ar ivi.” 

(Expertiza psihiatrică, lucrare datată de autor: „Heidelberg, Mai-lunie-lulie, 1902.) 


Anexa 13 
P. ZOSIN, mai 1903 


„NEBUNIA LUI EMINESCU 
de Dr. ZOSIN 


La "nceput pe când fiinţă nu era, nici neființă, 

Pe când totul era lipsă de viaţă şi voinţă, 

Când nu s'ascundea nimica, deşi tot era ascuns, 
Când pătruns de sine însuşi odihnea cel nepătruns, 
Fu prăpastie? genună? Fu noian intins de apă? 

N'a fost lume pricepută şi nici minte s'o priceapă, 
Căci era un întunerec ca o mare făr '0 rază; 

Dar nici de văzut nu fuse şi nici ochiu, care s'o vază, 
Umbra celor nefăcute nu "'ncepuse a se deface, 

Şi în sine împăcată stăpânia eterna pace! 


Acel ce-a scris aceste versuri a fost negreşit croit dintr'o stofă, ce nu se întâlneşte pe toate 
cărările : aşa că faptul de-a fi înnebunit, de-a se fi scoborât sub măsura mintală, care îngădue încă 
cuiva a se menţine în mijlocul lumei, a trezit interesul şi curiozitatea tuturora, dar mai ales ale celor 
cari l'au cunoscut ori măcar l'au cetit. Totuş această parte a vieţei marelui poet şi gânditor este 
puţin cunoscută. Puținele indicii ce s'au prezentat pe ici pe colo au contribuit mai mult să 
acrediteze părerea că geniul este nedeslipit de nebunie, şi că înălţarea excepţională a cugetului n'ar 
putea avea loc de cât cu preţul uneia dintre cele mai dureroase căderi. 

Pe lângă scrisorile surorei lui Eminescu pe cari le-am utilizat în teza mea de doctorat 
(Substratul patologic în Pesimismul Contimporan.) vorbind de fondul morbid al lui Eminescu, 
împrejurarea de-a fi numit medic al ospiciului de alienaţi dela Mănăstirea Neamţului, unde poetul 
a fost internat un timp, mi-a permis de-a găsi încă câte-va documente noi, aşa că pot mai în deplină 
cunoaştere a adevărului să aduc puţină lumină în partea cea mai tristă a vieţei marelui om. 

Neapărat că indicaţiuni mai amănuntite ar fi fost şi mai de preţ, dar, considerând starea noastră 
înnapoiată sub raportul psihiatric, cată să ne mulţumim cu ceea ce avem. 

Că Eminescu era o întruchipare particulară care cel puţin pe trei sferturi se înfăţişa cu un 
caracter bizar şi excepţional, chiar patologic în sensul strict utilitarist al cuvântului, nu mai încape 
îndoială. «O figură clasică, zice Caragiale, încadrată de nişte plete mari negre; o frunte înaltă şi 
senină; nişte ochi mari; la aceste ferestre ale sufletului se vedea că cine-va este înăuntru; un 
zâmbet blând şi adânc melancolic. Avea aerul unui sfânt tânăr coborât dintr'o veche icoană, un 
copil predestinat durerei, pe chipul căruia se vedea scrisul unor chinuri viitoare... Aşa lam 
cunoscut atuncea, aşa a rămas până în cele din urmă momente bune: vesel şi trist, comunicativ şi 
ursuz, blând şi aspru, mulţumindu-se cu nimica şi nemulţumit totdeauna de toate, aci de o 
abstinenţă de pusnic, aci apoi lacom de plăcerile vieţei, fugind de oameni şi căutându-i, nepăsător 
ca un bătrân stoic şi iritat ca o fată nervoasă. Ciudată amestecătură! fericită pentru artist, nefericită 
pentru om!». 

Biografiile sale indică primele simptome de nebunie în anul 1871, adică pe la 20-21 de ani, 
considerând anul său de naştere 1850. Cari să fi fost caracterele acelei nebunii, nu putem şti cu 
siguranţă. Se pare că fondul său originar de bizarerie se manifesta mai cu putere, relevând ceea ce 
alieniştii franceji numesc degenerescenţă, adică o stare de desechilibru congenitală ori ereditară. 
«Atmosfera locuinţei lui Eminescu, relatează un coleg al său, era infernală, căci lui îi plăcea prea 
mult cafeaua neagră şi când lucra maşina funcţiona fără întrerupere. Mirosul cafelei, al spirtului 
dela maşină, împreună cu fumul tutunului care umplea casa cu o ceaţă de nu puteai vedea obiectele 
cele mai aproape din casă, îl alunga pe fiecare curând dela Eminescu.» Ceea ce coroborează 
perfect cu ceea ce zice şi d. Maiorescu: «Viaţa lui era neregulată, adesea se hrănea numai cu 
narcotice şi excitante, abuz de tutun şi de cafea, nopţi petrecute în citire şi scriere, zile întregi 
petrecute fără mâncare şi apoi deodată la vreme neobişnuită, după miezul nopţii, mâncare şi 
băutură fără alegere şi fără măsură». 

Cum se vede Eminescu prezenta stigmatele psihice ale degenerescentei, şi de sigur că ceea 
ce se notează în viaţa lui ca simptome de nebunie, până pe la vârsta de 30 ani, nu erau de cât accese 
episodice ale acelei stări morbide constituţionale. cu toate aceste Eminescu nu era implicit 
condamnat să devie ce-a devenit câtre sfârşitul zilelor sale. El putea fi prea bine socotit ca un 
degenerat superior, după înţelesul şcoalei psihiatrice franceze şi totuşi să vieţuiască mult şi bine, 
mărind numărul operelor ce l'au imortalizat. Starea lui de degenerescenţă nu l’ar fi putut scoate 
din mijlocul societăţei, dacă nu se alăturau alţi doi capitali factori morbizi: alcoolismul şi sifilisul. 
Dacă cum-va Eminescu ar fi scăpat acestor din urmă două influenţe vitruitoare, poate şi astăzi s'ar 
afla printre noi, aşa distins şi bizar precum era. 

Că Eminescu făcea abuz de băuturi spirtoase şi că devenise sililitic reese din numeroase 
documente. [«]În 1886, zice D-na Cornelia Emilian, găsindu-se în Iaşi, ocupa un loc la biblioteca 
Universităţei *, dar n'a ţinut mult timp; avea nişte răni, pe cari medicul le închisese (?) şi boala 
mintală i-a revenit a doua oară. În nebunia sa nu făcea alt rău de cât, cum întâlnea vre-o tânără, o 
apuca de turnură, iar când a stricat două felinare de la uliţă, autoritatea îndată l'a închis şi l’a trimis 
la Neamţu în casa de alienaţi.» 


Într”adevăr iată adresa Epitropiei generale a casei Sft. Spiridon către Epitropii ospiciului de 
alienaţi de lângă Monastirea Neamţ : 

+ „În 1886, Eminescu se afla ca sub-bibliotecar la biblioteca centrală din Iaşi, precum reese 
dintr'o adresă din 5 Decembrie 1886, pe care D-l Caragiani, bibliotecarul de atunci, o face către 


directorul ospiciului de la Neamţ, unde se afla intemat Eminescu, trimițându-i statul, ca să subscrie de 
primirea lefei” (n. a.). 


XLIII 


Iassy, 1886 Noembre 6 

Domnilor Epitropi, 

În urma adresei parchetului de Iaşi şi în baza alăturatului Certificat medical, prin care se atestă 
că pacientele Mihail Eminescu sufere de alienaţiune mintală, avem onoare a vă face cunoscut că 
Epitropia generală a admis intemarea citatului pacient în acel ospiciu şi deci la prezentarea lui să 
bine-voiţi a-l intema. 

Primiţi, etc. 

Epitropi, N. Gane Director, (x) şef, (x) 


Iată şi actul medical: 


Constatare medicală 

Subsemnaţti doctori în medicină de la facultatea din Paris, etc., în urma requisiţiunei D-lui 
Prim Procuror din 5 Noembre 1886 de a constata starea mintală a lui Mihail Eminescu, mergând 
la arestul comisiei desp. I unde se află pacientul, din interogatorul şi conversaţia avută cu Eminescu, 
am putut constata că el sufere de o alienaţiune mentală cu accese acute, produse probabil de gome 
syphilitice la creer şi exacerbate prin alcoholism; starea lui este periculoasă atât pentru societate cât 
şi pentru el însuşi şi este neapărată nevoie a fi internat în o casă specială spre căutare şi observare 
pe un timp limitat, după socotinţa medicului curant. 

Dr. luliono, Dr. Bogdan Iassy 1886, Noembre 6 


Eminescu fu adus la ospiciu în ziua de 9 Noembre 1886. În registrul din acel timp nu sunt 
trecute alte indicaţiuni de cât cele următoare: 

34 ani (?), ortodox; român; profesiunea liberă; din urbea Iaşi; boala: Manie furibundă, care 
diagnosă e ştearsă şi pus alături: Delirium tremens; eşit vindecat în ziua de 10 Aprilie 1887. 

Un gardian de pe acele vremi, care este şi astăzi (30 Mai 1903 — n. ns.) în serviciu şi care l-a 
îngrijit de aproape, ne relatează că Eminescu avea perioade de mare agitaţie, se lovea de pereţi şi 
de balcoane, îşi cauza răni, nu dormea, une-ori mânca foarte puţin, se murdărea, făcea figuri şi 
murdărea pereţii cu escremente, etc. Aproape toată iarna a fost aşa; către primăvara anului 1887 
se făcuse bine, după care timp a şi plecat la data arătată. 

Nimic mai mult nu se ştie asupra vieţei poetului în ospiciu. Pe cât se vede starea de care ne 
pomeneşte gardianul în simplitatea lui psihiatrică, coroborează cu diagnozele trecute în registru: 
manie furibundă şi mai apoi (subl. ns.) delirium tremens. Această din urmă diagnoză indică clar 
natura agentului vătămător: alcoolul, care reesă şi dintr'o scrisoare a D-lui Maiorescu către sora 
lui Eminescu din 10 Februar 1888, prin care întreabă: «dacă s'a lăsat de băut»... 

Cât se atinge de sililis, scrisorile surorei lui Eminescu sunt dovezi neîndoioase. Vindecarea, 
ce a motivat eliberarea lui din ospiciu, nu era de cât aparentă. Nu mai târziu de cât după vre-o două 
săptămâni de la plecarea din ospiciu, Eminescu s'a îmbolnăvit foarte greu la Botoşani, prezentând 
simptome sililitice. Iată extrase din scrisorile Henrietei Eminescu către D-na CorneliaEmilian: 

«3 Mai 1887 (datare greşită; de fapt, este 3 iunie — n. ns.). Doctorii susţin că este la cap o 
rană ca la picioare, din a cărei cauză nu poate articula nici-un cuvânt...» 

«12 Mai 1887. Ordonanţa este de 3 ori pe zi iod şi extern unsori în bae fiartă cu 
romaniţă (muşeţel). Azi sunt 6 zile de când este în cură; progresul este până în momentul de 
faţă foarte mic.» 

«19 Mai 1887. Sunt pline de răni picioarele.» 

«27 Mai 1887. Bietul Mihai a ajuns în starea cea mai teribilă care poate să fie: numai pe mine 
mă cunoaşte; eri a avut furie îngrozitoare... S'a ţinut consiliu de doctori şi rezultatul a fost că 
pierderea lui mintală este din boală fizică, adică totala stricare de sânge.» 

«1 Iunie 1887. De astă noapte lui Mihai îi este mai binişor sub o cură foarte serioasă, 
fricţiuni cu mercur într'o cantitate enormă, iod de 6 ori pe zi. Doctorii mă asigură că în 15 zile 
ni-l va da cum a fost venit de la Neamţ.» 

Pe cât se pare cura antisifilitică a avut un efect mulţumitor, căci în 20 Noembre 1887, el putu 
singur scrie D-nei Emilian: «să nu credeti că vârsta D-voastră m'a împedicat de a vă scrie până 
astăzi, ci îndelungata mea boală m'a făcut să fiu foarte descurajat...» 

In anul următor el se simţi destul de bine ca să poată să plece la Bucureşti. Dar sănătatea nu'i 
fu de lungă durată; nu trecu un an la mi,jloc şi trebui să fie internat în institutul D-lui Prof. Şutu, 
unde, cât se crede, prezenta simptomele de paralizie generală şi unde se şi stinse în 15 Iunie 1889. 

Această scurtă expunere documentată a vieţei morbide a lui Eminescu ne arată că avem aface 
la el cu două elemente patologice bine definite: unul constituţional, congenital sau ereditar, 
această din urmă presupunere fiind cea mai plausibilă, căci doi fraţi ai săi s'au sinucis şi sora care 
l'a îngrijit era paraplegică de picioare din copilărie, şi altul dobândit prin alcoolism şi sifilis. Aşa 
că opiniunea D-lui Maiorescu, că: «dacă a înebunit Eminescu, causa este esclusiv internă» 
trebueşte modificată. 

În ceea ce depindea de ereditate, Eminescu s’ar fi putut menţine prea bine: întreaga lui viaţă 
ar fi fost un bizar, dar nu mai putin un geniu continuu productiv. Ceea ce a dat caracterul grav şi 
vulgar boalei sale au fost alcoolismul şi sifilisul. Ca psihopat ereditar el ar fi petrecut încă nopţi 
albe, ar fi făcut orgii, ar fi mistuit narcotice şi escitante; dar inteligenţa sa s'ar fi menţinut la stadiul 
în care a produs versurile citate la început. Ca psihopat alcoolic şi sifilitic el a ajuns să aibă 
perioade de furie, de inconştientă, de prozaică întunecare a activităţii psihice până la gradul de a 
utiliza excrementele, etc. 

Numai cine l-ar fi văzut în aşa hal pe sărmanul poet şi ar fi înţeles fondul intim al unor atari 
manifestaţiuni, numai cine nu crede că nebunia în sensul strict al cuvântului este însuşirea 
implicită a geniului, numai cine îşi dă socoteală că nebunia, orice formă ar îmbrăca, comportă în 
strict înţeles pe lângă o abatere şi o scoborâre mintală, numai acela poate înţelege şi, prin 
documentele ce le invocăm în susţinerea tezei noastre, se poate convinge că ceva dobândit putea 
anihila mintea ce se înălţase până acolo că 

Umbra celor nefăcute nu *ncepuse-a se desface 
Şi în sine împăcată stăpânea eterna pace! 


Monastirea Neamţ, 30 Mai 1903.” 


Anexa 14 


ANALELE Societăţii Academice Române, 1904 


Pagina 18: 
„SEDINŞA DELA 28 MAIU 1904 


Preşedinţa d-lui I. Kalinderu. 

D-1 T. Maiorescu prezentă în dar 25 volume manuscripte şi 72 volume broşuri tipărite, 
rămase din biblioteca părintelui d-sale, loan Maiorescu, zicând că ele nu pot avea un loc mai bun 
şi o mai bună întrebuințare decât în biblioteca Academiei. 

Agenţia diplomatică a ţării la Sofia trimite în dar volumul XIX din publicaţiunea bulgară: 
Culegere de folklore, de ştiinţă şi de literatură, Sofia, 1903.” 


Pagina 19-20 (continuare): 


„LISTA MANUSCRIPTELOR DĂRUITE ACADEMIEI ROMÂNE DE D-L 
T. MAIORESCU. 

1. Colecţiune de poezii populare şi lirice, între cari : «Istoria a unue vetiaz anume Doncilă». 
— «Cântecul lui Ştefan Vodă cu a lui Costantin Vodă când l-au tăiat împăratul împreună cu cinci 
beizadele a lui. S'au sfârşit la 1809 Mai 24.» — «Gromovnic a împăratului Iraclie ce au fost cetitor 
de stele...». — La sfârşitul volumului se află câteva poezii greceşti. — Sec. XIX, in-8', pag. 206. 

2. Psaltichie românească. — Sec. XIX, in-4. 

3. «Ritorică». -Sec. XIX, in-4', pag. 145. 

4. «Mărturie pentru sf[â]ntul Calist, al lui Meletie al Athiniloru din Biséricésca istorie». 
Scris la 1796 de Theofan monahul. — Sec. XVIII, in-4. 

5. «Proimion a lui Neofit Peloponisanul ierodiaconul şi marele dascălu alu Bucureştiloru». 
— Sec. XIX, in-4', foi 78. 

6. «Theatron politicon». Tomul al treile. — Sec. XIX, in-4, pag. 215. 

7. «Elisaveta sau cei surguniţi în Săberiia. S'au prescris în oraşul Nicolaev în anul 1830 de 
Alexandru Roşculescu». — Sec. XIX, in-4°. 

8. «Cuvânt pentru viitoare giudecată şi pentru sfărgitul lumii. 1815». — Sec. XIX, in-4. 

9. «Tretaj pentru tihnologhiia etimologhii. Theofan, 1810». — «Bunele năravuri. 1812, 
Theofan Ioanu». «Învăţătură în scurt pentru creştinătate». — Sec. XIX, in-4'. 

10. Psaltichie românească şi grecească. — Sec. XIX, in-4". 

11. «Istoria lui Gil Blas de Santilana. Carte a şepté. Am sfărşit tălmăcire, 1843 Mart. 25. 
Socola». — Sec. XIX, in-4, pag. 338+296. 

12. «Pravoslavnică învăţătură adecă Bogoslovie creştinescă». — Sec. XIX, in-4, foi 146. 

13. «Carte ce să numeşte Zăbava fandasiei. Sau scris acum... tomul 1 în anii... 1802». — 
Sec. XIX, in-4,, foi 118. 

14. Colecţiune de poezii, cântece rumâneşti. — Sec. XIX, in-4', foi 177. 

15. «Bisericâsca istorie». Tomul I. 1838. Scrisă de Medelniceriul Gheorghie Vrabie când 
învăţa în Seminaria Socolei. — Sec. XIX, in-4°. 

16. Istoria evului vechiu, «se numeşte Istorie de obştie a lumii. Scrisă în Seminariul Socola, 
la 1823, de Ioan Nanu.» — Sec. XIX, in-4. 

17. «Viața pré cuviosului părintelui nostru Vasilie cel nou, scrisă de Grigorie ucenicul lui...» 
Scrisă cu cheltuiala Arhimandritului Chiril Nemţanul, egumenul m-rii Răşca, la anul 1799.» — «A 
sfântului pré cuviosului părintelui nostru Theodor ce au fostu şi Episcopu Edesului capete a 
faptelor celor bune». — Sec. XVIII, in-folio. 

18. «Tomul al doilé a lui Iliodor. S'au scris de Grigori Hudici pisaru ot Episcopia Romanului 
la velet 1784». — Sec. XVIII, in-fol., foi 97. 

19. «Cărticică sfătuitoare pentru păzire celor cinci simţiri şi a nălucirei şi a minţii şi a inimii... 
s'au tălmăcit la 1819». — Sec. XIX, in-folio, pag. 491. 

20. «Pentru pustietate sau săngurătate, din cartea ce să numeşte «Oczentie. S'au scris la 
1779 de Gheorgache vel Clucer.» — Sec. XVIII, in-fol., pag. 228. 

21. «Geografie a tuturor stăpânirilor după alfavita. Scrisă în anul 1834 de Ioan proin 
eclisiarh». — «Jurnalul mergerii boerilor deputaţi în Țarigrad la anul 1822». — Sec. XIX, in-fol., 
pag. 227. 

22. «Theatron politicon, adică privelişte politiciască. S’au scris de Ianachi Rugi(nă) la lét 
1787.» — Sec. XVIII, in-fol., pag. 152. 

23. «Enhirid adecă mân€lnic al dreptslăvitoriului hristian. Scris grecâşte de Alexandru 
Sturza, typărit în Petrupoli, şi hărăzit sfintei soborniceşti şi apostoleşti beserici a lu Hs. : 1828». 
— Sec. XIX, in-fol., pag. 242. 

24. «Hronograful sfântului Dimitrie Rostovschi». — «A lui Iliodoru Istorie ethiopenescă. 
Carte 6. Scris de Grigorie Cumpănă cântăreţul la anii 1811 în sf. Episcopie Huşului.» — «Istoriia 
Aretusii şi a împăratului Iraclie tatăl său». — «Viaţa şi petrecere a celoru dentru sfinţi cuvioşi 
părinţii noştri Varlaam şi Iosaf Indiianilor. Au scris-o Grigorie, fiul răposatului lerimie Cumpănă 
den sat Pocrâca, ţinutul Vasluiului, la anii 1814.» — Sec. XIX, in-folio. 

25. «Întămplările lui Tilimah, fiiul lui Odiseu. Carte 6». — Sec. XVIII, in-folio.” 

(BAR P I, II 10734) 


Anexa 15 
R. ŞUŢU, 29 iunie 1904 


„EMINESCU LA M-REA NEAMŞ 


Prin 1883 bietul Eminescu fusese lovit de o crudă boală ce nu l-a lăsat în odihnă până la 
sfârşitul vieței. De la 1883, Eminescu trăia numai prin case de sănătate. A stat destulă vreme şi la 
M-rea Neamţ, unde, nu e vorbă, era tratat mai omeneşte, de cât ceilalți bolnavi. 

Se povestesc multe pe socoteala lui Eminescu, cât timp a stat la Neamț. Aga, în privința 
chipului cum îşi petrecea zilele, se dau amănunte, ce până acuma nu şi-au luat încă chip de adevăr. 
La 5 dimineaţa era treaz. Se îmbrăca aşa pe tăcute, umbla atât de încet, par'că i era necaz de a trezi 
pe ceilalţi bolnavi, aşa era de bun în nebunia lui. Nu putea suferi odaia. Îi plăcea aer, lumină, 
natură. leşea în cerdac şi se plimba de-a lungul lui, ceasuri întregi, recitând versuri, ori poate 
versuri, pe care nici nu le-a publicat. 

Această plimbare, dimineaţa, ţinea neîntrerupt vre-o 5 ceasuri, fără nici o clipă de odihnă, 
până ce în cele din urmă, de oboseală trebuea să se supue clopoţelului, care chema pe bolnavi la 
dejun. Vara li se servea, ca şi azi, prânzul în grădină. 

O masă lungă de lemn, era aşezată în mijlocul grădinei, iar peste dânsa se puneau câte o 
lingură de lemn şi o cană pentru apă, care reprezentau tacâmul fie-cărui bolnav. 

La dejunul acesta, nu era zi, ca bolnavii să nu se sfădească, ba mai mult, să nu se apuce la 
bătae, din pricina vre-unei bucăţi de pâne, ori din pricină că un vecin ar fi căpătat o porţie mai mare 
de mâncare. 

Eminescu mânca foarte puţin. Fire blândă şi împăciuitoare, dânsul da de multe ori din 
mizerabila lui porţie, acelor bolnavi lacomi, să nu audă glasuri de protestare, ori sfezi şi pe 
deasupra, răcnetele sălbatece al[e] sălbatecilor gardieni. 

Peste zi, dacă”i era foame, se pitula pe din dosul spitalului, sărea gardul, apuca peste câmp, 
trecând Nemţişorul şi fuga fuga se abătea la crâşmă deşi lua o jumătate de pâne şi un păhar de 
vin. Mai mult îi tihnea acestea, aşa pe negândite, decât dejunul din grădină. 

După aşa zisul dejun, se culca până la 4, când se trezea şi'şi începea iarăşi plimbarea prin 
cerdac. Singurul său prieten, singura sa mângâere în acest pustiu, era acest cerdac. Pe la acest 
ceas, cerdacul era al său, căci ceilalţi deţinuţi (subl. ns.) dormeau. Şi, pe când dimineaţa străbătea 
de-a lungul cerdacului, ceasuri întregi, şoptind mereu, după amează, se aşeza pe un scaun, cu 
picioarele întinse peste coloanele cerdacului, cu mânile încrucişate şi privirea rătăcită în văzduh. 
Dar oare cine ar putea, ori prin câte cuvinte, spune ce însemnau priviri de ale lui Eminescu? (sic!) 

Clopoţelul de masă apuca pe Eminescu în acelaşi loc, cu aceeaşi privire, îndreptată spre 
aceiaş parte. 

Se povesteşte că, într'una din zile pe când sta Eminescu ast-fel, un bolnav, dar rău bolnav, 
scăpase din fiare şi stăpân pe libertate cum se credea, o luase la sănătoasa. Îşi plănuise ca să treacă 
cerdacul şi apoi de aci sărind în curte să poată ajunge în câmpie. 

Nebunul eşind dete peste Eminescu, trânti scaunul, trânti şi pe Eminescu şi o şterse înainte. 

Lui Eminescu nici nu-i păsa. El rămase aşa cum a vrut nebunul. Doar dacă s'ar fi gândit să 
se întrebe de această schimbare, nici încă nu s'ar fi ostenit să o dreagă, stricându-şi firul gândurilor 
lui sublime (sic!). 

Suna ceasul 6, când mizerabila masă, cum o poreclise genialul poet, aduna iarăşi pe toţi 
nebunii în ceată, ca să sbieretele a mai marilor nebuni (sic!). 

Eminescu să făcea că mestecă din gură, însă bietul nu mânca nimica. Era sătul el de viaţă, d- 
apoi de mâncare? Ce-i mai trebuea, ce-i mai folosea? De la 8 seara înainte începe timpul când 
Eminescu se simţea în culmea fericirii. 

Bolnavii se culcau de vreme. Eminescu însă, liniştit şi tăcut cum era, se ducea în cerdac, şi, 
în puterea nopţei, se lăsa legănat de cele mai dulci visuri şi iluzii. Cerul şi stelele erau par'că numai 
ale lui. Acum însă era neliniştit, îş întorcea privirea mereu în altă parte; nu-i ajungeau stelele, îi 
lipsea ceva mai puternic, ceva pentru care a închinat destul în sublimele lui versuri. Căta luna, care 
însă, la munte răsărea ceva mai târziu, ceia ce şi făcea pe Eminescu, să plângă une ori, să-şi plângă 
durerea, necazurile, suferinţele acestei deşarte vieţi. 

Şi, după ce îş mulțumea sufletul cu ceia ce dorea acest suflet, după ce dânsul vorbise şi 
se-nţelesese cu natura, ce'i mai trebuea, ce mai aştepta? Prinsese însă un obicei, ca, înainte de 
culcare, să poată auzi sunetul buciumului, venit din deal şi să nu adoarmă decât în armonia acestui 
plâns şi tânguitor ecou: 


Tânguiosul bucium sună, 
"ascultam cu atâta drag, 
Pe când iese dulcea lună 
Dintr'o rarişte de fag..... 


De abea pe la 2 după miezul nopţei, îl fura somnul pe Eminescu. Pănă s'adoarmă însă, 
cerca versuri. Nu-i vorbă, câte gândiri eterne n-au rămas din acele «fugitive» ale bolnavului 
de la M-rea Neamţ. 

R. Şuţu.” 

(Evenimentul, 29 iunie 1904) 


Notă. În variante ulterioare, textul a mai fost cizelat, fiind întărite nuanțele care 
să reamintească cititorului că Eminescu ar fi fost alienat şi internat în balamuc. 

Anexa 16 


Ilarie CHENDI, 1905 
„DESPRE <NEVROZA LUI EMINESCU» DE DR. SUNDA 


Vorbisem, în una din informaţiile trecute, despre ţinuta până la care biograful şi criticul pot 
să intre în amănuntele vieţii unui scriitor pentru a-i explica valoarea creaţiilor. Am citit, cu acea 
ocazie pe Eminescu, arătând principiul lui potrivnic scrutărilor amănunțite. O broşură, apărută 
zilele aceste, trăind despre Nevroza lui Eminescu, mă face să reiau tema, pentru ca să arăt că în 
adevăr se fac greşeli destule în râvna de a şti totul despre viaţa unui autor . 

E al doilea caz când doctorii se pronunţă asupra boalei lui Erninescu în legătură cu activitatea 
lui poetică. Cel dintâi, d-l. dr. Panait Zosin, păstrează tonul demn al cercetărilor ştiinţifice şi fără 
nici o vânătoare după idei originale, constată caracterul organic al pesimismului lui Eminescu. Pe 
lângă răul ereditar Zosin găseşte cu drept cuvânt şi boalele dobândite, pe cum şi mizeriile sociale, ca 
izvor al pesimismului marelui nostru poet. Cel de-al doilea, d-l dr. Sunda, în numita sa 
broşură — despre care permitem afirmarea că e scrisă fără nici un sistem şi în absolută necunoştinţă 
a studiilor analoage germane — vrea să stabilească o nevroză specială «pe terenul degenerescenţei 
psihice constituţionale» a lui Eminescu. 

Amândoi aceşti doctori (şi auzim că un al treilea, renumitul neurolog şi acum academician 
dr. Marinescu prepară un studiu complet) îşi razimă cercetările lor pe des citatele afirmaţiuni ale 
d-lor Caragiale şi Maiorescu despre viaţa dezordonată a poetului şi pe crâmpeie din poeziile 
cunoscute. Dar, pe când unul ajunge la rezultate fireşti, al doilea inventează ca din senin o boală 
despre care nici un prieten a lui Eminescu nu are vreo cunoştinţă: cică autorul Luceafarului ar fi 
fost... epileptic. 

Ascultaţi puţină argumentare doftoricească. Ar fi avut boala asta cumplită pentru că şi 
Creangă a avut-o, iar el era prieten cu Creangă! Ar fi suferit de ea şi pentru că amorul lui nu era 
normal, ci anormal, platonic. (Nu e dovedit deloc a fi fost platonic pe toată linia!) Ar fi fost 
epileptic pentru că avea visuri multe şi grele, iar ziua îl chinuia o gelozie fără seamăn. Şi, în sfârşit, 
pentru că era excentric şi hoinar . 

Ştiinţa e foarte frumoasă şi adevărul nu trebuie să supere pe nimeni. Accese de epilepsie a 
avut şi Napoleon I, încât Eminescu s-ar găsi în bună tovărăşie. Dar nu înţelegem uşurinţa asta în 
argumentare. După teoriile d-lui Sunda, orice poet, care mai şi platonizează din când în când, mai 
visează la lună şi pribegie prin crânguri în căutarea unei ruine, este, trebuie să fie epileptic! N-are 
haz! 

Bolnav a fost el, nenorocitul nostru Eminescu. Ştiu şi eu de la o veche gazdă a mea, la care 
poetul locuise înainte de a intra pentru a doua oară în casa de sănătate, că avea nopţi neliniştite. 
Târziu, după miezul nopţii, îşi lua un cearşaf sau o plapomă în spate şi se plimba prin curte, pe sub 
tufele dese de liliac înflorit. Dar nimeni din familia la care stătuse nu-şi aminteşte de o cădere în 
«boala copiilor», cum zice poporul epilepsiei. 

Nu zic că Eminescu şi opera sa n-ar putea fi obiectul unui studiu de patologie şi că doctorii 
n-ar avea o foarte frumoasă ocazie de a se distinge. Pentru asta le trebuie mai multe calităţi, dacă 
e să avem un studiu serios. Să fie mai întâi neurologi specialişti; şi din acest punct de vedere avem 
destui savanţi care s-ar putea angaja. Să cunoască bine opera şi viaţa poetului şi să nu se 
mărginească la cele câteva date incerte sau la câteva crâmpeie de versuri, să nu exagereze în a 
reduce totul la manifestări patologice, ştiut fiind că artistul nu redă totdeauna adevărata sa stare 

sufletească, ci exagerează şi el la rândul său, de dragul formei, a efectului sau a capriciului 
momentan. Dar mai presus de toate, trebuie să fie un conducător cinstit şi obiectiv. 

O învinuire generală putem să aducem acestor domni doctori, autori de studii prea uşoare. 
Sunt acum doi ani de zile de când manuscrisele inedite ale lui Eminescu stau la dispoziţia oricui. 
Se cuprind acolo poezii întregi sau strofe izolate, notițe aruncate în treacăt şi alte urme, pe cari nu 
le poţi da în vileag, dar cari, toate împreună, pot servi ca material de preţ pentru studiul sufletului 
lui Eminescu. 

Cu deosebire viaţa erotică poate fi urmărită aici mai cu dinadinsul. Am văzut într-un loc un 
Gazel foarte limpede, scris la 20 dec. 1873 şi cu următorul sfârşit: 


Un corp am fost îngemănat 
Trăind o viaţă obscură, 
Demonic dulce, amoros, 
Bolnavă şi febrilă. 

Şi sufletele noastre-atunci 
Pe buze atârnate 

S-au contopit în sărutări, 

În dezmierdări, în milă. 
Parcă-am trecut noi amândoi 
În noaptea nefiinţei: 

Ne-am sugrumat în sărutări, 
Ne-am omorât, copilă! 


Şi câte alte preţioase documente n-ar mai găsi în manuscrise, dacă ar avea răbdarea 
conştienţioşilor scrutători şi obiectivitatea adevăraţilor oameni de ştiinţă.” 
(Text scris în 1905, preluat din volumul Eminescu şi vremea sa, îngrijit de R. Voncu — 1999.) 


Anexa 17 
I. N. ROMAN, 8 martie 1931 


„O PAGINĂ INEDITĂ DIN VIAŞA LUI EMINESCU, 
— AMINTIRILE POETULUI I. N. ROMAN - 

Oricât s'ar părea că s'a scris suficient despre Eminescu şi epoca lui, încă nu s'a spus 
cuvântul definitiv nici despre geniala lui operă, nici despre trista şi dureroasa-i viaţă. 

Din punctul de vedere al istoriografiei, nu se cunoaşte mai nimic despre copilăria şi 
adolescența sa. Materialul biografic despre Eminescu se rezumă la «Amintirile» lui Th. V. Stefanelli, 
la cele ale lui I. Slavici şi la biografia scrisă de magistratul Corneliu Botez în volumul «Omagiu 
lui Eminescu». Această biografie, bogată în date şi amănunte, este consacrată, pe larg, copilăriei. 
Întregul material biografic a fost utilizat în monografia lui N. Zaharia: «Viaţa şi opera lui 
Mihail Eminescu». 

Este interesant de observat că nu s'a scris aproape nimic despre timpul pe care Eminescu 
l-a petrecut în laşi, în anii cei mai fecunzi ai geniului său, deşi a trăit în mijlocul cărturarilor şi 
scriitorilor dela «Junimea», «Convorbiri Literare» şi «Contemporanul». 

Cu singura excepție a «Amintirilor» lui Gh. Panu — care vorbeşte mai mult în spirit critic 
decât ca biograf, puține sunt amintirile despre această parte din viaţa poetului. Şi totuşi Eminescu 
s'a bucurat de prietenia multor ieşeni, din toate straturile sociale. Sunt şi astăzi căteva persoane 
— puține de tot — care l-au cunoscut pe marele poet şi filosof şi care păstrează prețioase amintiri 
despre dănsul. 

Printre aceştia e şi poetul şi scriitorul Ion N. Roman dela Constanta — care a stat în anii 
tineri în fost capitală a Moldovei — şi căruia i am solicitat, prin sumare întrebări, căteva 
amintiri despre viața lui Eminescu. 

Transcriem evocările d-lui I. N. Roman, care alcătuiesc o tristă şi dureroasă pagină din 
viața lui Eminescu.” 

După această prezentare, semnată de un anume C. Săteanu, urmează dialogul 
propriu-zis: 


„Alecsandri şi Eminescu 

— Când l-aţi cunoscut pe Eminescu opera lui era răspândită în lumea cetitoare? 
Geniul său era apreciat? 

— Printre intelectuali, da; populară însă, nu era! Căci Alecsandri mai trona ca «rege» necontestat 
al; poeziei. Orice producţiune a bardului dela Mirceşti era un eveniment literar. Poemele şi 
pastelurile lui se reproduceau în toate publicaţiunile vremii, se tipăreau în cărţile dida tioce, se 
învățau pe dinafarăşi se declamau pretutindeni, pe scenă, prin şcoli, la serate şi în toate ocaziunile 
solemne. În afară de cercul «Junimii», Eminescu era mult mai puţin cunoscut decât Alexandrescu 
şi Bolintineanu şi chiar decât Cârlova, Depărățeanu şi Mihai Zamfirescu. 

E drept că în criticele sale, Maiorescu îl citase îndată după Alexandrescu (eroare: e vorba de 
Alecsandri — n. ns.), dar cu câtă sfială şi el! Nici chiar după 1881, adică după-ce apăruseră în 
«Convorbiri Literare» cele patru «Scrisori» şi când opera sa poetică putea fi socotită ca definitiv 
închegată, în straturi prea-adânci Eminescu n'a izbutit să străbată — poate şi unde «Convorbirile 
Literare» se adresau elitei intelectuale şi prin urmare nu erau destul de răspândite. Numai după 
prima criză a bolii sale, a izbucnit dintr'o dată marea popularitate a poetului. La ea a contribuit 
chiar nenorocirea ce-l lovise şi care-i atrăgea compătimirea şi simpatia; a contribuit mult şi 
«Contemporanul» dela Iaşi care i-a relevat marele talent, cu toate rezervele ce făcea în privinţa 
filosofiei şi idealurilor sale; a contribuit pănă şi cunoscuta epigramă sau mai corect pamfletul lui 
Macedonski din «Literatorul»: 

Un X, pretins poet, acum 

S'a dus pe cel mai jalnic drum, etc... 
cu tot valul de indignare ce stârnise şi care a făcut atâta rău... autorului! Ceva mai târziu, când 
Maiorescu a tipărit «Poeziile» lui Eminescu în editura «Socec» volumul se vindea ca pânea caldă. 
Cred că pân'atunci n'a fost carte să fi avut un mai mare, sau măcar egal succes de librărie. 

Steaua bardului dela Mirceşti începuse a păli, şi tot mai des şi mai stăruitor se punea 
întrebarea: Cine e mai mare poet: Alecsandri sau Eminescu? Fireşte, preferinţele celor mai în 
vârstă rămâneau pentru Alecsandri, dar admiraţia noastră, a celor mai tineri, mergea întregă spre 
Eminescu. În el vedeam noi simţirea adâncită şi forma renovată. În jurul numelui şi operei sale 
formaserăm un adevărat cult. 


Versul eminescian 
În ce mă priveşte, s'a mai întâmplat ca prin 1883-84 să cetesc un ciclu de vre-o şapte poezii 
lirice ale lui Eminescu în «Familia» la care începusem şi eu să colaborez, şi să-i cunosc astfel din 
timp opera mai complectă. Şi'n legătură cu această împrejurare pot spune că poezia «În noaptea 

vecinicei uitări» care nu figura în prima ediţie «Socec» a lui Maiorescu a fost semnalată şi 
comunicată de mine lui V. G. Morţun pentru ediţia populară «Şaraga». Şi nu ştiu, — pentrucă n'am 
la îndemănă colecţia «Familiei» ca să pot controla — dar mie mi se pare că versul a patrulea din 
prima strofă a poeziei «Şi dacă ramuri bat în geam» era: 

Să-mi paie că te-apropii. 
egal cu moldovenismul «să-mi pară», ceeace e, de sigur, mai în nota poeziei decât forma în 
general admisă: 

Şi ncet să te apropii. 
(cu umplutura «încet»). Tot aşa ultimul vers din strofa [a] doua, în loc de: 

La tine-avându-mi gândul — 
(cum se vede în cele mai multe ediţii), era: 

Înseninându-mi gândul 
(cum văd în ediţia Ibrăileanu) — ceeace e şi mai frumos şi mai eminescian. În fine, din sonetul 
«Ori câte stele» primele două versuri mi se pare că sunau: 

Ori-câte stele ies din înălţime 

Oricâte unde scoate "n faţă marea 
ceea-ce nu e nici mai frumos, nici mai eminescian decât forma curent adoptată: 

Ori-câte stele ard în înălţime, 

Ori-câte unde-aruncă "n faţă marea 
dar care totuşi, cu verbele schimbate — dacă se verifică — ar trebui menţionată măcar într'o notă, 
ca o formă mai liniştită a aceleiaşi imagini. 

Dar această chestiune va fi, probabil, pusă la punct de editorii lui Eminescu care au interesul 
de a-l reda în toate nuanțele cugetării şi ale mijloacelor sale de exprimare. Ceeace deocamdată 
poate interesa, este că poetul a văndut lui Josif Vulcan ciclul celor şapte poezii cu 35 lei — adică 5 
lei bucata — fapt autentic ce mi-a fost confirmat în redacţia «Adevărului», prin 1902, de chiar Iosif 
Vulcan, venit la Bucureşti ca să aprticipe la şedinţele Academiei Române. De unde urmează că pe 
atunci poezia era mult gustată şi apreciată, dar... nimeni nu dădea doi bani pe ea! 


Figura Poetului 

— Nu păstraţi nici o amintire personală despre Emienscu? 

— Aproape nimic! În perioada de efervescenţă a geniului său, eu eram incă prin clasele 
primare. Despre acel Eminescu — desigur cel mai interesant — şi despre chipul cum muncea, 
cum îşi alcătuia şi cizela capodoperele, în odaia lui săracă, deobicei cu cafeaua dinainte 
«stând la masa lui [de] brad» în cea mai desăvârşită izolare şi sărăcie — au scris alţii, Slavici 
mai cu seamă, după cum despre copilăria şi adolescenţa lui au scris cei care l'au cunoscut pe 
atunci, colegii săi de şcoală, şi, după-cum în fine, despre impresia pe care Eminescu o făcea 
asupra oamenilor «normali» au scris prietenii lui de mai târziu şi mai ales Gh. Panu în prea 
interesantele sale «Amintiri dela <Junimea>». 

Eu l-am cunoscut pe Eminescu la ultimul banchet al «Junimei» de la Iaşi, după un an de la 
strămutarea «Convorbirilor Literare» la Bucureşti. Poetul era după prima criză a bolii sale. Asta 
nu înseamnă că nu-l mai văzusem pân” atunci. ÎI mai văzusem ca toată lumea, pe străzile Iaşilor; 
şi-l mai văzusem la biblioteca Universităţii vechi (devenită, între timp, Facultatea de Medicină —n. ns.), 
citind tot timpul la biroul lui din fund, în faţa intrării, după-ce servea celor 4-5 vizitatori cărţile 
dorite. Şi mi-a făcut impresia unui om absolut normal şi-a unui funcţionar conştiincios, care-şi 

făcea slujba aproape cu plăcere. Bibliotecarul titular, profesorul de greacâ Gârcineanu, dădea 
foarte rar pela bibliotecă. 

Odată, într-o zi de primăvară, pe la amiază, l-am întâlnit pe stradela Universirăţii, 
coborând spre strada Alecsandri, îmbrăcat în haine de doc, albc şi curate — şi cu mustăţile 
rase — singura dată când şi-a ras mustiţile. Cu trăsăturile regulate ale feţei sale cezariene 
complet degajate, cu părul negru, bogat, strălucitor, dat pe spate, încadrându-i fruntea lată, 
cu zâmbetu-i imperceptibil încremenit pe buze şi cu privirea încadrată de nu ştiu ce tainică 
melancolie... Niciodată nu mi s-a părut mai frumos decât atunci... şi acuma, de câte ori văd 
fotografiile rămase de la el — sau desemnurile caricaturale ale celor care îi mercantilizează 
chipul —, de atâtea ori Eminescu din stradela vechii Universităţi dela Iaşi îmi apare în minte, 
şi regret că nimănui nu i-a dat prin gând să-l fotografieze atunci, deoarece am credinţa că 
fotografia aceea ar fi rămas fotografia consacrată care ar fi păstrat, în cele mai armonioase 
trăsături, figura genialului autor al «Luceafărului». 


Boala poetului 

— Cunoaşteţi vre-o întâmplare caracteristică din viaţa poetului? 

— Mai nimic care să merite a fi relevat. Sănătatea lui Eminescu părea bună. Mulţi îl creeau 
Chiar cu desăvârşire vindecat şi destoinic pentr'o nouă activitate literară. Boala însă îl submina 
continulu], pe nesimţite. Manifestările ei se accentuau zilnic. Pentru el şi pentru sănătatea sa 
Eminescu era de o indiferenţă de necrezut. El îşi trăia, în cea mai pregnantă realitate, filosofia 
inertă din «Glossa»: nu spera nimic, n' avea teamă de nimic şi rămânea la toate rece! Mânca, dacă 
avea ce; bea, dacă i se oferea — şi dacă i se oferea mult, bea fără măsură... Dormea unde apuca... 

Îngrijirile unei mame iubitoare, ale unei surori sau ale unei soţii devotate — de care ar fi avut 
atâta nevoe — i-au lipsit. Şi ceiace e revoltător, aşi putea zice criminal, e că nimeni nu i-a venit, 
atunci, în ajutor: nici Statul, nici prietenii politici şi literari — nimeni! 

Am avut întotdeauna, am şi astăzi convingerea nestrămutată că poetul care a luptat cu 
mizeria şi cu foamea ca «să toarne "n formă nouă limba veche şi "nţeleaptă» şi să dea simţirilor 
celor mai înalte şi cugetărilor celor mai adânci atâta gingăşie, avânt şi conciziune, a murit cu zile... 

Eminescu avea nevoe de un tratament serios şi de lungă durată. Cum se vindecase după 
primul tratament, s'ar fi vindecat de bună seamă şi acum, în urmă, dacă ar fi fost luat în pripă. 
Diagnozele postume ale incurabilităţii sale seamănă mai mult a scuze tardive şi slabe pentru o 
nepăsare condamnabilă. Adevărul e că îngrijirile şi tratamentul medical de care poetul avea nevoe 
cereau oarecare sacrificii pe care nu s'a găsit nimeni dispus să le facă... 

Înlocuit din postul de sub-bibliotecar, Eminescu rămăsese literalmente fără mijloace de 
existenţă. E drept că vreo câţiva prieteni căutau să-i vie în ajutor, întrebuinţând tot felul de 
«trucuri» pentru a nu-i jigni susceptibilitatea... Şi fiindcă e interesant a cunoaşte câte ceva din 
viaţa lui Eminescu din această perioadă, amintesc unul din aceste «trucuri» spre a dovedi că 
poetul le înţelegea şi că numai sărăcia şi nevoia, în definitiv, îl siliră să accepte... 


Un «maus» la Bolta-Rece 
Într'o după amiază Miron Pompiliu veni la mine şi-mi spuse: 
— Hai să vedem unde-i Mihai; am auzit c'ar fi la Bolta-Rece şi mă tem să nu se'ncurce. 
Ne-am dus şi l'am găsit într'adevăr la Bolta-Rece jucând maus la un păhărel de vin cu 
profesorul de liceu G. Vârgolici, cu Ştefan Cerchez, profesor la gimnaziul «Ştefan cel Mare» şi 
nu-mi mai amintesc cu care alţii... 

Am luat şi noi loc, la msă, făcând pe Kibiții. Dar jocul n’a mai durat decât puţin. 

G. Vârgolici s'a ridicat, zicând: 

«Eu am stat! Altul mai tare!... Cu norocul tău, Mihai, cine se poate pune?!...[»] 

Eminescu zâmbea. Fără să spună un cuvânt, strânse cei 40-50 lei ce-i avea dinainte, îi 
strecură în buzunar şi mă întrebă: 

— Cunoşti mausul? 

I-am răspuns că nu; şi atunci el îmi dădu povaţa: 

— Să cauţi să-l înveţi, pentrucă la jocul ăsta nu se pierde niciodată. 

Mi s'a explicat în urmă că cei trei «parteneri» ai lui Eminescu simulau că joacă cu el, ca să- 
i poată da, pe această cale, doi-trei poli, ca bani câştigaţi; şi înţelegerea lor era ca ori de câte ori 
deschidea dânsul, ei să se retragă cu orice carte, pretextând că n'au cu ce ajuta şi să” lase să ridice 
potul. 

Se pare însă că Eminescu li-a înţeles «jocul» şi-l acceptase tacit şi în resemnare... Aşa, încât 
avea toată dreptatea să-mi spună, melancolic-ironic, că «la jocul ăsta nu se pierde niciodată». 

Dar nu toţi prietenii aveau aceeaşi grijă de el. Unii îl antrenau chiar la petreceri vătămătoare 
sănătăţii. Într'un rând unul dintre aceştia — dacă prieteni li se poate spune — îl luaseră cu ei la un 
cules de vii, la Socola, unde au hoinărit toată ziua şi au dormit peste noate, împreună cu el, într'o 
clae de fân. A doua zi Miron Pompiliu s'a dus şi l'a adus cu o birjă în oraş... 

Şi aşa, fară nici o îngrijire şi fără nici un tratament, boala poetului se agrava mereu... 


Eminescu în arest 

O dată l-am văzut la vechiul teatru de la Copou, la o reprezentaţie. Era abătut, nepăsător de 
ce era în jurul său, îngrijindu-şi rănile dela picioare, nepăsător faţă de privirile spectatorilor. 

Uneori — poate din instinct erotic, sau poate fiindcă moda i se părea ridicolă, — apuca femeile 
de «turnură» pe stradă... 

În cele din urmă G. Morţun, prefectul poliţiei, — om cult, mai târziu secretar la Interne sub 
Anastase Stolojan — se văzu nevoit să dispue arestarea poetului. Eminescu, bolnav, cu mintea 
rătăcită, fu reţinut într-o cameră mică la comisariatul Despărţirii |. Acolo i se dădea de mâncare şi 
dormea pe o canapea veche cu droturile ieşite din rostul lor... 

După vre-o trei zile m-am dus să-l văd. L-am găsit stând liniştit pe canapea. M-a recunoscut 
imediat şi părea mulţumit că m'am gândit la el şi că mai avea cu cine vorbi. L-am întrebat cum o 
mai duce şi mi-a răspuns: 

— Nu se poate mai bine! Dacă aşi avea jurnale şi cafea, aş fi omul cel mai fericit din lume! 

Am rugat pe comisarul Dioghenide, să-l lase să dejuneze cu mine la o «locantă» din 
apropiere, peste drum de «Tufli». Am obţinut învoirea, cu obligaţia să-l aduc înapoi îndată după 
dejun, «ca să nu-şi găsească beleaua cu prefectul». 

Eminescu m-a urmat bun, bucuros. 

La «locantă» s'a întâmplat să fim singuri, într'o cameră de subsol. O friptură, suculentă, de 
muşchiu, puţină brânză, câteva fructe, un pahar de vin şi o cafea l-au înviorat numaidecât. 

Contrar obiceiului său, el începu să-mi vorbiască despre el, spunându-mi să nu-l cred 
«ignorant» şi că cunoaşte mai multe limbi iar în cele din urmă începu să fredoneze «Cucuruz cu 
frunza-n sus», cântec pe care — zicea el — l-a învăţat în Bucovina... 

Vedeam bine că poetul începea să divagheze. 

Mi-a mai cerut vin. l-am răspuns că nu mai am parale şi că nu-l cunosc pe cârciumar ca să- 
i cer pe datorie... S'a recules îndată şi, par'că ruşinat, mi-a spus: 

— Păcat, măi frate Roman, că oameni ca noi n-au avere!... 

Apoi după o pauză: 

— De ce nu-i serii Nababului? Eu socot că ţi-ar trimite imediat câteva mii de lei... Ăla — 
n'auzi? — are atâtea bogății c'ar putea să pardosească tot oraşul c'un strat de aur!... 

Nu mult după aceea Eminescu a fost dus la Botoşani, unde soră-sa, Henrietta, bolnavă şi ea, 
paralitică, l-a îngrijit... 


Tragedia finală 

O ultimă întrebare, căci ochii d-lui Roman erau înlăcrămaţi: «I/aţi vizitat şi la 
Botoşani?» 

— Nu. La Botoşani n'am fost să-l văd. Dar ştiu că şi acolo, în oraşul său natal, a întâmpinat 
aceeaşi nepăsare generală. Soră-sa, Henrietta, — pe care am cunoscut-o şi eu în casele doamnei 
Emilian, ne istorisise toată mizeria în care au trăit, ea şi fratele ei... 

Atunci un cerc de admiratori ai poetului ne-am adunat în casele d-nei Emilian din strada 
Vovideniei şi ne-am constituit în comitet, în scopul de a aduna mijloace spre a-i veni în ajutor. 
Făceau parte din acel comitet, pe cât îmi amintesc: doamna Cornelia Emilian, o bătrână inimoasă 
peste puterile ei şi care nu ştiu de ce n'a putea suferi pe Veronica Micle; domnişoara Cornelia 
Emilian, fiica ei; domnişoara Izabela Andrei, studentă, sclipitoare de inteligenţă, (acum d-na 
Izabela Sadoveanu), inginerul Anton Sc. Savul, (Toni) eu care mă însărcinasem ca gazetar, cu 
lansarea subscripţiei şi Arhir, casierul general al judeţului Iaşi (administratorul financiar) însărcinat 
să păstreze şi eventual să fructifice sumele ce aveau să se adune. 

Şi luasem hotărârea ca subscripţiile să fie uniforme — 10 bani de fiecare subscriitor — cu 
libertatea pentru oricine de a subscrie pe mai multe liste, sau chiar pe aceiaşi listă mai multe 
numere — pentru ca toqtă lumea să poată subscrie şi să-şi dea obolul pentru ajutorarea 
nefericitului poet. 

Am strâns astfel vre-o şase-şapte mii de lei (vezi raportul din Liberalul — n. ns.) şi i-am 
trimis la Botoşani, iar Eminescu ne-a mulţumit într'o scurtă scrisoare, caligrafic scrisă, 
adresată D-nei Emilian. 
din nou, că a scris «Vezi rândunelele se duc»... Veşti bune, dar din nenorocire urmate de altele 
rele şi nu mult după aceea am aflat de ridicarea poetului de cătră Veronica Micle, de transportarea 
lui la Bucureşti şi în cele din urmă despre internarea şi moartea lui la ospiciul dela Mărcuţa... 

I. N. ROMAN” 

(Adevărul literar şi artistic, numărul 535, 8 martie 1931.) 


Anexa 18 


G. CĂLINESCU, 27 octombrie 1944 


„MAREȘALUL STALIN 


O fizionomie hotărâtă — în ipostazul de acum câţiva ani — cu profil uşor oriental, fin şi blând, 
acesta este mareşalul Stalin, aşa de regretabil de puţin cunoscut până deunăzi la noi. S-au petrecut 

în vecinătatea noastră prefaceri sociale istorice, au apărut personalităţi de valoare milenară şi noi 
ne-am menţinut într-o primejdioasă ignoranță. Izbitoare la mareşalul Stalin este seninătatea 
zâmbitoare care-i dă un humor venerabil ca unul indian de rasă, cum era Tagore. Acest calm 
superior al ochilor este semnul bărbatului de stat clasic. 

Eroarea noastră stă în a presupune că Rusia continuă revoluţia. În realitate revoluţia a luat 
sfârşit, cristalizându-se, şi acum Uniunea Sovietică se află în stadiul construcţiei. Părăsind orice 
ideologie şi făcând analogii cu momente capitale din istoria omenirii, Uniunea Sovietică înfăţişează 
azi un adevărat imperiu roman, cu structură republicană, intra în faza solemnă a ordinci consolidate. 
Dacă Lenin a fost un Cesar al revoluţiei, mareşalul Stalin este un Octavian August. Cu imagini 
mai recente, el este un Richelieu care zideşte statul sovietic, înlăturând din cale orice piedică, şi 
este fără îndoială, dincolo de orice accepţie ideologică, un nou Petru cel Mare, o voinţă de 
construcţie statală uriaşă. 

Aceste observaţii sunt aşa de serioase şi de adevărate, încât căpetenia statului. Aceasta 
convenţionalism*. Măreţia mareşalului Stalin e făcută din linişte, dintr-o aureolă imensă de 
iubire. Poporul rus trece azi prin acea fază ideală de libertate în care cetăţeanul îşi dă seama că 
toate imperativele elementare ale patriei eteme sunt exprimate de căpetenia statului. Acesta conduce 
nu prin forţă, ci prin prestigiu, într-o înţelegere deplină cu poporul. Chiar un posibil rus cu 
sentimentele vechii aristocrații recunoaşte că eliberând teritoriul naţional de cotropitorul inamic, 
mareşalul Stalin a binemeritat de la Rusia veşnică. Lenin era un mare bărbat al revoluţiei, mareşalul 
Stalin este un mare om de stat al Rusiei. 

Măreţia e mensurabilă şi prin incomensurabilitatea spaţiului supravegheat patern. Ce este 
această Rusie sovietică? O fabuloasă întindere de pământ pe două continente, de la Dunăre până 
la Marea Japoniei, de la Oceanul artic până la Munţii Altai. Ape catastrofale străbat aceste 
imensităţi: Donul, Volga, Obi, lenisel, Lena. Solul e presărat cu mări interioare şi lacuri cât nişte 
mâri: Onega, Azovul, Caspica, Marea Aral, lacul Baikal. Spre glacialul Septentrion se îngrămădesc 
codrii negri, nestrăbătuţi de pini şi brazi, jos înspre Persia se mişcă la vânt foaia lată a smochinului. 
Sus pe gheţurile din apropierea aurorei boreale samovedul şi iakutul aleargă tragi în sănii de renii 
cu coame crengoase, în Turkestan îşi clatină cocoaşele cămila. La un capăt, în Europa, moldoveanu 
merge potolit în cojocul lui de oaie, la celălalt capăt, lângă Amur, manciurianul calcă pe tălpi de 
pâslă cu mâinile ascunse în largi mâneci. La Omsk laptele împietreşte de ger, la Samarkand, 
izvorul se face fum de secetă. 

Acest imens spaţiu cu geologia lui misterioasă şi adesea inexplorabilă a dat sufletului rus de 
totdeauna un freamăt de infinitate. Derjavin nu visa decât o glorie naţională, care însă prin natura 
geografică devenea colosală: 


Gloria mea se va răspândi de la Marea Albă până la Marea Neagră, 

Pe tărâmurile străbătute de Volga, Don, Neva şi Uralul care se rostogoleşte de pe Munţii Rifei: 
Nenumăratele popoare nu vor uita niciodată 

Că eu, cel dintâi, am îndrăznit a cânta virtuțile Caterinei 


Şi Puşchin se vede proiectat pe cele două continente: 


Gloria mea va dura atât cât va exista pe pământ 
Un poet, fie şi singur pe lume. 

Faima numelui meu se va răspândi peste tot 
De-a lungul imensei Rusii. 

Fiece popor îmi va spune numele : 

Mândrul urmaş al slavului, finlandezul, 
Tunguzul, rămas încă sălbatec, 

Şi Kalmukul, prieten al stepelor. 

Şeful unui stat aşa de întins nu poate să nu fie străbătut de fiorul sublimităţii răspunderii lui, 
intercontinentale. Papii, părinţi spirituali ai globului, au avut şi au mereu această expresie blajină 
de înduioşare paternă (mă tem că pentru români, cetăţeni ai unei ţări mici, noţiunea e încă 
inaccesibilă). Fapt este că ultimele imagini ale mareşalului Stalin în uniformă ne aduc o fizionomie 
din ce în ce mai părintească, cu o privire timidă şi pură. Ecranele ni l-au arătat cu astfel de gesturi 
de suavă timiditate primind sabia de onoare din partea d-lor Churchill şi Eden. Sfiala e notă 
fundamentală, surprinzând adesea, a personalităţilor imense, suverane, copleşite de iubire şi de 
răspundere. 

Noi românii datorăm mareșalului Stalin, acestui mare om al ultimelor veacuri, nu numai 
ruseşti dar şi europene, gratitudine pentru generozitatea cu care ne-a absolvit de trecutele erori. 
Viteaza armată rusească a dezrobit Transilvania noastră. Bunătatea ce licăre în ochii genialului 
Mareşal care veghează peste destinele unei ţări întinzându-se de la Prut până la Marea Ohotsk va 
înţelege micile nădejdi ale unui popor de ţară strâmtă şi ne va ajuta să păstrăm toată Transilvania.” 

(«Tribuna poporului», 1, nr. 1, 27 octombrie 1944, p. 1 — text preluat din antologia lui 
C. Schifirneţ, G. Călinescu. Cultură şi națiune, 2002) 

*Fraze neinteligibile, conform cu textul din ziarul după care s-a reprodus. 


Anexa 19 
L. ONICESCU 


PRIMA SCRISOARE 
„AVATARURI 
(Titlul original declarat: „Eminescu la M-rea Neamţului” — n. ns.) 

[A. Z. N. Pop:] 

Suplimentar şi esenţial peste ceea ce se cunoaşte asupra pacienţii lui Eminescu între 1886-1887 
comunica memoriul autograf al fostului casier al bolniţei de la Neamţ, Leon Onicescu, redactat 
la un an după moartea poetului şi ajuns înaintea primului război mondial în revista «Flacăra», 
în mâinile lui N. Locusteanu, care nu l-a publicat, rămânând inedit până la publicarea de faţă. 
Provenit de la un martor de fiece zi al stagiului poetului la Mănăstirea Neamt, el concordă şi 
amplifică amănuntele de viață a poetului în nefericita lui agonie morală. 

[L. Onicescu: ] 

«Era în toamna anului 1886, şi mă aflam ca Casieri Administrator ospiciului de alienaţi din 
Mănăstirea Neamţ, când într-una din zile, un gardian din Iaşi a adus şi internat în ospiciu pe 
Eminescu, trimis pe cale administrativă cu formalităţile obişnuite. Eu eram la Iaşi aşa c-a fost 
internat în lipsa mea. Personalul inferior al ospiciului nu cunoştea cine-i Eminescu şi l-a internat 
într-o cameră cu mai mulţi alienaţi şi fără nici o excepţiune de tratament. 

Cum am ajuns din Iaşi la Mănăstire, m-am dus să văd pe Eminescu. L-am găsit culcat, 
îmbrăcat cu haine de spital cu boneta pe cap. I-am dat bună ziua şi l-am întrebat cum se află şi dacă 
este mulţumit de tratament. Eu îl cunoşteam din copilărie de la Botoşani. El nu mă cunoştea. 

Eminescu s-a arătat foarte mulţumit şi vesel. Observ însă din convorbirea cu el că nu-şi 
dădea socoteala unde se afla şi nici nu era în stare să spuie voiajul din Iaşi la Monastire. Pe lângă 
aceste comisese şi mai multe necuviinţi şi mă conving că raţiunea-i lipseşte. Din simplul 
răspuns al lui Eminescu, că era mulţumit de tratament, se vedea că aiureşte. Căci, cum poate 

Mi s-a -comunical un ms. semnat Leon 
Onicescu, din sept, 1890, cu ţitlul Eminescu 
la Mănăstitea Neamţu, Şuscriitoruii decla 
ră a ti fast în toamna 18880 Admi- 
nistrator: ospiciului de ea i alone 


“din el ceea ce mi se pare wilo La 


„poetul: iu predat de un pandist e laşi 


în ziua de 9 noiambrie 856 ospiciului de = 
"Henaţi de lingă Mânăstitea : Neamţului, |, 


Caragiani se grăbi să ceară inlocuirea dui din 
postul de sub-bibiiolecar (19 noiembrie)“. 
„Aci petrecu Emineseu vreo cinei teni ingri- 
jit insă cu mai: multă băgare de seamă, me- 
dic fiind un dr. Ursulescu. Leon Onicescu 
casier administrator, in lipsa căruia intra- 
se, il găsi în. haine ospitaliceşti şi cu 
bonetă pe cap Într-o cameră cu Încă un- 


sprezece alienaţi, unii luribunzi, şi fără 


dovadă | de aceasta. Cind dn se piane: 
tici, ar fi fugit într-un sat din oper 
fn halnete': spitalului, Fusesë- adus. la 

năstite, între, completă. jip: Alto ră 
zetia de, nedescris -Butlă li- dăduse : un 
palton lyng- pinë peste . pala rg - Casierul, 
spre a distrape poei, îi 'puse să: copieze 
nişte tabele de = nutritânt și  Eshinettu 
mărturisi disperat că å greşit, ameste- 
cind maaătea; cu fasolea. Caşicind pla un 
văl nw at E: trecut propre- mini sale, 
stea limpede,” 


-Alte Miel, “ethar voi ania 
notă intrun miel viilor b e A i 





fi mulţumit cineva, păzit de gardieni la un loc cu alţi unsprezece, din care unii furibunzi, şi 
cari comit tot felul de necuviinţi. 

Am regulat să-i deie o cameră deosebită şi o îngrijire specială. La câteva zile a venit medicul 
ospiciului, dl. dr. Ursulescu şi i-a prescris cuvenitul tratament. Pe lângă boala mentală, Eminescu 
avea o rană la un picior. 

După cîteva zile de tratament Eminescu se simţea mai bine, începuse a-şi reveni în cunoştinţă. 
Atunci a văzut unde se afla şi a fugit din ospiciu îmbrăcat în hainele spitalului. A fost până la un 
sat din apropiere şi, fiind recunoscut după haine, a fost adus la ospiciu. 

De atunci începuse a deveni trist, melancolic. Arăta mirare pentru ce-a fost adus la Mănăstire 
şi cerea să i se permită sa îmbrace hainele lui. Nu i se putea însă da hainele de teamă să nu fugă. 

Eminescu a fost adus la Mănăstire într-o complectă lipsă. Cu cât era pe el. Într-o aşa 
mizerie de nedescris. 

Graţie tratamentului medical şi îngrijirilor particulare Eminescu din zi în zi mergea mai bine 
şi devenea raţionabil, aşa că-şi putea da socoteala de starea lui. Medicul îi interzisese băuturile 
alcoolice, cafea şi tutun, — îi limitase numărul ţigărilor, treptat însă, i se permise tot mai mult, 
dându-i şi chiar câte puţin vin. Mâncare îi dădeam din masa mea şi mai totdeauna îl luam la mine 
la masa. Când era dispus, cînta, recita versuri, spunea anecdote, nu te mai urai cu dînsul. 

Cea mai mare pasiune era tutunul, pentru tutun se lipsea de mâncare. Când avea o ţigară şi 
o cafea neagră spunea că-i cel mai fericit. Tutun îi dădeam eu fiind că ospiciul nu dădea, ceea ce 
era o cheltuială simţitoare. 

Stăteam de vorbă cu Eminescu şi-l întrebam: cum se face ca dintr-atâţi amici nimenea nu se 
interesa de soarta lui, îi ziceam: bine, Domnule Eminescu, D-ta care ai scris atâtea şi atâta de bine, 
ţi-ai făcut un renume şi acum să n-ai D-ta un ban în pungă şi părăsit de toţi ? 

Eminescu foarte indiferent răspundea că a avut bani dar i-a cheltuit cu boala şi a zis: Nu 
vroiesc să cer nimănui şi ştiu că n-am. Am să iau de la unii chiar pentru o editură şi nu-mi trimite. 

ÎL îndemnam să scrie la acei de la cari are să ieie bani şi n-a voit. Totdeauna indiferent: 
Las-că-mi or da iei. 

Trecuseră trei, patru luni şi nimeni nu se interesa de soarta lui Eminescu, el însă devenise cu 
totul raţionabil, dar melancolic. Simţea lipsa şi mizeria, îi făgăduisem că dacă va fi corect şi nu va 
fugi din ospiciu să-i dau hainele lui şi el, în aceasta speranţă, într-una din zile când servitorul meu 
îmi scosese hainele să le şteargă afară, Eminescu s-a desbrăcat de hainele spitalului şi a îmbrăcat 
pe-ale mele. Servitorul, îngrijat, vine şi-mi spune ce-a făcut Eminescu; şi i le-am lăsat să le poarte, 
căci hainele proprii ale lui Eminescu erau cu totul uzate. 

Eminescu nu era însă cu totul uitat, căci la câtva timp în două rânduri, M. Vasiliu a trimis mi 
se pare 70 lei pentru a-i procura tutun, bani strânşi prin subscripţiuni de la amicii cei mici. 

Într-o vreme a venit la Mănăstire D. V. G. Morţun, şi regretatul profesor Creangă să vadă pe 
Eminescu şi au stat cu el două zile — singurii dintre prietenii lui Eminescu — mi-aduc aminte că era 
o iarna mare şi gre. Morţun şi Creangă au adus din partea studenţilor din Iaşi o scrisoare către 
Eminescu prin care-i cer învoiere, să deie un şir de reprezentații în folosul lui Eminescu şi el a 
refuzat, cu toată mizeria în care se afla. 

Iată conţinutul scrisorii studenţilor a căror prevederi s-a realizat pe deplin cu ridicarea 
monumentului lui Eminescu : 


Ilustre poet, 

Tartă năzuinţa noastră dacă ea te-ar jigni întru ceva. Curăţenia gândului ce urmărim vorbească-ţi 
în numele şi în ajutorul nostru. 

Văzut-am cu întristare în istoria vremurilor apuse cum poeţii şi geniile, cu cari omenirea se 
mândreşte astăzi, trăit-au în restrişte traiul lor lumesc. Văzut-am apoi marmora şi bronzul nalţându-se 

falnic întru amintirea şi nemurirea acelor eroi ai gândirei şi zisu-ne-am că mult mat bine-ar fi priit 
acelor oameni fără samăn un trai mai lin în vremea vieţei decât măreţele statui ridicate-n urma lor. 
Zisu-ne-am şi la tine am gîndit. 

Restriştea nu e ruşinoasă în nişte vremi de sbucium, cum e vremea noastră, stăvileşte rodnicia 
unui poet ca tine. 

Vroim, dar numai cu încuviințarea ta să dăm un şir de reprezentații pentru a-ţi strâge un avut 
care să-ţi uşureze traiul, să-ţi adăpostească bătrâneţele pe care le dorim cât mai mândre şi mai 
strălucite. 

Vroiam ca slobod de grijele şi neajunsurile vieţei, să te îndeletniceşti în voie cu idealurile ce 
ti-au şoptit viersurile, cari ne-au mişcat atât de-adânc şi ne-au stors atâtea lacrimi. 

Pleacă-te rugăminţei noastre şi învoieşte pe admiraforii tăi să-ţi dovedească nemărginita 
dragoste care mişcă ţara-ntreaga pentru strălucitul ei poet. 

Comitetul studenţilor : A. Conta, Th. Stratilescu, N. Lateş, George Vasiliu, D. A. Teodoru, 
Ţurcanovici, D. Neculau, Gr. Guţu, L. Grigorescu, St. Nedelcu, J. Panaitescu. 


La plecare Morţun mi-a dat lei 100 — pentru Eminescu — cu care i-am cumpărat un rând de 
haine, căciulă şi ghete şi a făgăduit ca va mai trimite. 

Totdeauna îndemnam pe Eminescu să scrie şi el pretexta că nu-i dispus. Ca să-i fac ocupaţiune 
îi dădeam de scris în cancelarie şi scria cu multă bunăvoință. Mi-aduc aminte într-o zi îi dădusem 
să copieze nişte tabele de nutriment şi el a greşit rubricile unde se menţiona alimentele întrebuințate 
şi vine la mine îngrijat şi spune c-a greşit tabelele fiind că a amestecat mazărea cu fasolele. 

După stăruinţele mele — îmi făgăduise în fine că va face nişte versuri şi într-o dimineaţa îmi 
aduce versurile «Vezi rândunelele se duc» să le văd dacă-s bune şi să le corectez. 

Le-am cetit şi nu credeam că le-a scris atunci, fiind că încă nu era deplin restabilit. A scris 
două exemplare cu acele versuri, — unul l-am trimis, cu o scrisoare a lui Eminescu, d-lui Iacob 
Negruzzi, care le-a pus în «Convorbiri literare», cunoscute acum şi căutate de toţi, şi altul scris şi 
subscris de Eminescu îl păstrez şi acum. 

L-am îndemnat să mai facă versuri, dar n-a mai făcut. Se restabilise cu totul şi grija nevoiei 
îl preocupa. 

Voia să iasă din ospiciu şi medicul nu-i permitea încă. 

S-apropiau sărbătorile Paştelor în 1887 şi Eminescu vroia să iasă, medicul chiar îi permise. 
Mai mulţi prieteni îi făgăduise că vor veni de Paşti la Mănăstire să petreacă cu el, între care 
Morţun, şi n-au venit. Trecuse Paştele şi Eminescu era nerăbdător să iasă, n-avea însă bani de 
drum. Am cerut 40 lei formal la Epitropia Generală ca ajutor şi i-a acordat, dar din pricina 
formalităţilor a întârziat trimitetea sumei. 

L-am îndemnat să scrie lui Morţun să-i ceară bani şi a scris cu mare greutate. Morţun 
întârzie răspunsul şi tocmai după plecarea lui Eminescu de la Mănăstire vine o scrisoare a lui 
Morţun către Eminescu şi cu un mandat poştal de 100 sau 200 lei. Scrisoarea am oprit-o şi 
mandatul l-am restituit şi mi se pare c-am şi scris imediat o carte d-lui Morţun despre 
plecarea lui Eminescu. 

Iată conţinutul scrisorii d-lui Morţun către Eminescu: 


Scumpe şi ilustre prieten, 

De vreo douăzeci de zile sunt la ţară, de aceea nu am putut să-ţi răspund îndată la răvaşul ce mi- 
ai trimis, răvaş care m-a îmbucurat foarte mult aflând că în curând vei veni spre Iaşi, şi că te afli bine şi 
sănătos. 

Eu unul regret că nu am putut veni pe acolo de Paşti, dar nădăjduiesc că d-ta vei putea veni 
pe aci, la ţară, unde voi căuta să ai cât se vor putea mai multe distracţii, aer curat... etc. 

Dari orişicum, ne vom întâlni în curând. Cu poşta de azi îţi trimit mica sumă ce-mi ceri şi te 
îmbrăţişez din toată inima. 

Vecinic şi devotat prieten, 

V. G. Morţun 

Cuciulaţi 8 april, 87 


Am zis că banii de la Epitropie şi de la Morțun au întârziat. Eminescu însă stăruia să plece 
cu orice chip. 

S-a întâmplat c-atunci un prieten al meu, G. Buzescu, să plece din Monastire şi l-a luat cu el 
până la Paşcani, înlesnindu-i voiajul până la Botoşani. La plecare am dat lui Eminescu 5 lei de 
buzunar şi i-am oferit un geamantan al meu ca să-şi puie lucrurile. El a plecat sănătos, mulțumit 
şi vesel şi eu am rămas satisfăcut că am avut ocaziune de a îndulci câteva luni de trai din viața a 
mai tristă a lui Eminescu, atunci când gazetele-l numeau «Ilustrul poet» şi el era părăsit într-un 
ospiciu în cea mai neagră mizerie şi de unde, numai graţie doctorului Ursulescu şi îngrijirilor 
mele particulare, a ieşit cumplect vindecat. 

Şi dacă Eminescu ar fi avut tot acea îngrijire şi tratament la cel din urmă acces al boalei, şi un 
trai cum îi recomandase drul Ursulescu, desigur nu se stingea aşa de timpuriu. 

Sfârşind sunt silit să fac o rectificare la o cronică a d.lui Leon Nicoleanu din «Gazeta 
gazetarilor» de la Botoşani, intitulată «Paltonu lui Eminescu». 

Istoria paltonului spusă de Nicoleanu este inventată. 

Paltonul ce-l purta Eminescu în urma ieşirii lui de la Mănăstirea Neamţului şi care, în adevăr, că 
era lung peste genunchi, larg în spate, i-a fost dat lui Eminescu de D. Burlă, când Eminescu 
a fost trimis din laşi la Mănăstire. Se ştie că Eminescu era robust, dar se ştie că dl. Burlă e 
mai corpolent decât Eminescu, aşa că paltonul trebuie să fie peste genunchi. 

În iarna 1888 am fost în Bucureşti, am văzut pe Eminescu tot cu acel palton — tocmai în 
timpul când dl. Nicoleanu spune că s-a întâmplat istoria paltonului. 

Leon Onicescu». 

1890 sept.” (Vezi Augustin Z. N. Pop, Întregiri documentare, pagina 146.) 


Notă privind data şi cauza redactării: 

„Solicitat în preajma primului război mondial să comunice din observările sale asupra lui 
Eminescu, Leon Onicescu a pus pe hârtie câteva amintiri, expuse greoi. Trimise revistei Flacăra 
după apariția Vieţii lui Eminescu, de Gala Galaction, n-au fost publicate şi au fost găsite 
postum în arhiva lui N. Locusteanu” (Augustin Z. N. Pop, Contribuţii..., pagina 464). 

A. Z. N. Pop, singurul autor care a publicat acest text, nu precizează cine ar 
deţine documentul, afirmând doar că acesta s-ar găsi într-o „colecţie particulară” . 


+ 


L. ONICESCU 
A DOUA SCRISOARE 
(fără titlu, fără destinatar, fără dată — prezentată de A. Z. N. Pop) 

„În arhivele personale din Biblioteca Academiei R.P.R. Serv. Manuscrise, se găseşte 
răspunsul lui Leon Onicescu la un chestionar trimis din laşi, scrisoare în care el declară, la 21 
iunie 1919, din Vaslui: 

<Îmi pare bine că a venit prilejul să-mi reamintesc de ilustrul poet. Regret însă că n-am avut 
prevederea sau, şi eu, ca toată lumea, n-am dat la vreme, destulă însemnatate aceluia care mai 

târziu a fost recunoscut geniul poesiei române. Mai târziu văzând din reviste că în scrierile despre 
Eminescu nu se vorbeşte nimic despre timpul petrecut de poet la M-rea Neamţului — memorisindu-mi 
am scris nişte însemnări «Eminescu la M-rea Neamţului» şi aflândumă în Bucureşti (în 
1914), le am dat la revista «Flacăra» lui Locusteanu şi Galaction să le revadă şi se le publice. 
A trecut mult timp şi văzând că nu se mai publică, am scris lui Locusteanu şi-mi respunde 
(«carta p. din 25 August 1914), că însemnările sunt la Galaction. Am scris lui Galaction şi-mi 
respunde prin revista «Cronica» (No. 35 din Oct. 1915) că sunt la Locusteanu. 

În 1916, afândumă în Bucureşti, m-am dus acasă la Locusteanu şi mi a spus că au rămas în 
biroul de la «Flacăra». A vinit pe urmă resboiul şi n-am mai putut face nimic. Şi când acum mă 
gândeam se-i mai întreb, cum ştiţi, unul a murit (P. Locusteanu, născut în 1883 şi decedat în 
martie 1919 —n. ns.) şi eu am remas păgubaş. 

Ceea ce pot face acum pentru Dvoastră este să-mi reamintesc şi se reconstitui întru cât va 
acele însemnări — căci am făcut şi greşeala de a nu-mi opri copie — pe lângă că am lăsat şi nişte 
scrisori, din care un manuscris a lui Eminescu, — se mi lăsaţi însă timpul necesar. 

Cu poesia «Vezi rândunelele se duc» este adevărat, că după ce au scris-o mi-au dat-o mie s- 
o văd dacă-i bună; şi am trimis-o Dlui Iacob Negruzzi la Convorbiri literare. 

De o cam dată am început se-mi adun oare care date — căci de la 1887 sunt 32 ani şi se fac 
mai mult o povestire, de când a intrat şi până a eşit poetul din Ospiciu.>” 

(Vezi Augustin Z. N. Pop, Contribuţii... pagina 464.) 


Notă: La „Serv. Manuscrise” al Academiei Române numele L. Onicescu este de 
negăsit. 


Anexa 20 


D. VATAMANIUC, 1998 
„TOPOGRAFIA CAIETELOR 


Caietele Eminescu se prezintă ca unităţi independente, de diferite formate şi număr de 
pagini. Sunt caiete originale, procurate din comerţ, şi caiete constituite la Academia Română din 
foile volante. 

Eminescu avea concepţia sa despre scris şi o metodă personală de lucru. «Ideea cum îţi vine 
— scrie el în caietul 2258, 186 — trebuie scrisă, căci deşi te sumeţi a o ţine minte, însă se-nvecheşte, 
se palifică în cap, astfel încât, în loc d-o gândire de aur strălucitor, batem o monedă ştearsă şi 
veche, care sună fals când o pui în urmă pe hârtie». 

Potrivit acestui principiu, pe care poetul îl subliniază, multe însemnări sunt scrise noaptea, 
pe întuneric, şi ridică mari dificultăţi în descifrare. Eminescu nu are, pe de altă parte, nici o ordine 
în utilizarea paginilor şi le foloseşte cum îi vine bine, indiferent de destinaţia iniţială a caietului 
original, a caietelor confecţionate de el sau a foilor volante. 

Impresia dominantă la primul contact cu aceste «caiete» este cea de haos. Perpessicius era 
cel mai în drept să vorbească, după o muncă de uzură de câteva decenii în descifrarea lor, de 
«labirintul dedalic» şi de imposibilitatea stăpânirii unui fir al Ariadnei, care să te scoată la liman 
într-o viaţa e om. 

Dificultăţile cele mai mari le-a ridicat organizarea foilor volante în «corpusuri» care să le 
grupeze după format şi natura textelor. Operația aceasta, importantă şi utilă din toate punctele de 

vedere, este cu neputinţă de pus în practică, datorită metodei de lucru a poetului. Eminescu 
foloseşte, pentru acelaşi text, foi volante de diferite dimensiuni şi provenienţe şi aşterne, pe 
aceeaşi pagină, alături de texte literare, însemnări din cele mai variate domenii, care merg de la 
reflecţii filosofice şi calcule matematice până la notații strict personale. Preocuparea cu privire la 
organizarea foilor volante după formatul lor şi natura textelor este mai evidentă în «caietele» 
2254, 2255 şi 2264, programate să grupeze teatrul, proza şi articolele politice. Şi aici sunt însă 
integrate foi de diferite formate şi cu texte din alte domenii. Astfel constituite, «caietele», în 
terminologia curentă, sunt în realitate «corpusuri miscelanee». 

Eminescu avea, evident, ordinea sa în această «dezordine», unică în felul ei în literatura 
noastră şi, poate, şi în cea universală. Organizarea foilor volante în «corpusuri miscelanee» face 
ca pentru unele texte, precum cele de fizică, de pildă, primele două părţi să fie integrate în 
«caietul» 2270, iar celelalte patru în «caietul» 2267. Nu se respectă, cum se vede de aici, succesiunea 
numerotării manuscriselor şi se începe cu ultimele părţi, pentru a se continua cu primele două. 

Probleme de această natură se pun şi în legătură cu caietele originale. Acestea sunt procurate 
din comerţ, având diferite dimensiuni, care merg de la carnete de note, purtate de poet în buzunar, 
până la registrele comerciale de fonnat mare. Şi aici ne întâmpină metoda de lucru a poetului, care 
aşteme pe aceleaşi pagini însemnări din cele mai variate domenii. Unele caiete originale, ca 2277, 
2283, 2292, nu au, în realitate, un sfârşit, ci sunt scrise invers. 

Mai notăm tot aici că partea cea mai mare a Caietelor cuprind texte din mai multe epoci, de la cea 
preuniversitară până la ultima parte a vieţii poetului, iar o parte din ele sunt scrise în germană. 

Sarcina editorului, deloc de invidiat, constă în obligaţia, impusă de rigoarea ştiinţifică, de a 
pune ordine în această «dezordine» şi de a organiza textele în funcţie de natura lor. Ediţiile din 
opera lui Eminescu, indiferent de cuprinsul lor, sunt opera editorilor şi nu oferă şi imaginea 
complexă a «caietelor» originale şi cu atât mai puţin a «corpusurilor miscelanee». 

Discuţii se poartă în legătură cu numărul caietelor şi se dau diferite cifre. Academia Română le 
cataloghează într-o suită care începe cu 2254 şi continuă cu 2255, 2256, 2257 „2258, 2259, 2260, 
2261 , 2262, 2263, 2264. 2265, 2266, 2267 , 2268, 2269, 2270, 2271 , 2272, 2273, 2274, 2275A, 
2275B, 2276A, 2276B, 2277 „2278, 2279, 2280, 2281 , 2282, 2283. 2284, 2285, 2286, 2287 , 2288, 
2289, 2290, 2291 , 2292, 2306, 2307, 2308, 3215, 5186, 5453. Sunt 47 de caiete originale şi 
miscelanee. Se alătură la acestea manuscrisul 1064, cu o însemnare autografă [Ziua de 4/16 fevr.876], 
scrisă pe un Codex miscelaneus şi ştearsă înainte de a-l împrumuta lui M. Gaster, manuscrisul 1489, 
album junimist, în care Eminescu figurează cu trei versuri din oda lui Horaţiu, Către Bullatius, 
manuscrisul 1829, cu planuri de lecţii ale lui Miron Pompiliu, profesor la Iaşi, prieten cu Eminescu, în 
care este inclus şi un text al poetului [Pământul], pregătit pentru un manual şcolar, şi manuscrisul 
3194, Rigatul femeilor sau lumea pe dos, piesă în două acte, cu patru versuri pe coperta finală. Este 
un caiet de format mijlociu, de 47 file, cumpărat de la un anticar la 9 noiembrie 1904; se desprinde de 
aici concluzia că nu face parte din donația lui Maiorescu. 

Un statut aparte are şi caietul 4850, format de registru, de 64 file, care cuprinde acte şi 
corespondenţă. Sunt incluse aici cererea către Tribunalul din Botoşani, din 5 octombrie 1864, 
pentru numire între «practicanți» şi de demisie din slujba de «scriitoriu» la Consiliul judeţean din 
Botoşani, din 5 martie 1865, scrisorile către Maiorescu, din 6 august 1871, 18 iunie 1875, 4 
februarie 1884, către Alexandru Samurcaş, din 4/16 noiembrie 1874 şi 1 decembrie 1874, către 
Vasile Burlă, din 18 august 188534, către Alexandru Vlahuţă, din 26 ianuarie 1887. Caietul 
cuprinde, în copii, 20 de scrisori ale Veronicăi Micle către Eminescu, din 1877-1882. Scrisorile 
sunt publicate de Octav Minar în cartea sa Cum a iubit Eminescu, din 1912, primită rău de 
istoricii literari, care o consideră lucrarea unui «necrofor». Nu rezultă însă de nicăieri că Minar îşi 
propunea să facă o ediţie critică; el întocmeşte cu aceste scrisori ceea ce numim «colaje» şi se 

cuvine să-i recunoaştem în această privinţă suficientă îndemânare. Meritul său indiscutabil constă 
în achiziţionarea scrisorilor şi păstrarea lor cu cea mai mare grijă, pentru a le dona, mai târziu, 
Academiei Române. 

Probleme deosebite se ridică şi în egătură cu dimensiunile Caietelor luate în parte şi în 
totalitatea lor. Ne întâmpină şi aici o mare diversitate de situaţii. S-a lucrat în cursul anilor cu mari 
aproximaţii, iar estimările dau diferite cifre care merg, după câte ştim, până la 14.000 de file. Este 
locul să facem evaluările pentru fiecare caiet în parte şi în totalitatea lor, pentru a obţine cifra cea 
mai apropiată de realitate. Avem, evident, şi unele rezerve, pe care le formulăm mai departe. 

Caietele originale însumează, în general, un număr mic de file, în vreme ce caietele miscelanee 
adună între coperţile lor cel mai mare număr de file. Caietele originale aparţin la patru epoci, 
marcate de statutul poetului în viaţa şi activitatea sa. 

Epocii preuniversitare, când Eminescu face parte din trupele teatrale, îi aparţine caietul 
3215, de 54 file, care cuprinde piese de teatru din repertoriul lui Iorgu Caragiale. Sunt copiate de 
poet: Smeul nopţii comedie într-un act, de Hippolite Lucas, Marga Contesa, vodevil tradus din 
franceză de T. Profiriu, şi O palmă sau Voinicos da fricos, comedie tradusă din franceză de D. 
Porfiriu. Acestei epoci îi aparţin mai multe poezii, scrise pe foi volante şi integrate în caietele 
miscelanee, traducerea tratatului lui E. Th. Râtscher Arta reprezentării dramatice, repartizată în 
caietul miscelaneu 2254, consacrat dramaturgiei, şi romanul Geniu pustiu, trecut în caietul 
miscelaneu 2255, destinat de la început prozelor. 

Epocii studiilor la Viena şi Berlin îi aparţin caietele: 2276B, 68 file, 2280, 35 file, 2281, 144 file, 
2284, 67 file, 2285, 185 file, 2286, 98 file, 2287, 95 file, 2290, 89 file, 2291, 72 file. Sunt caiete, în 
general, de format mic şi mijlociu, în mare parte caiete-agendă, purtate de Eminescu în buzunar şi în 
care acesta îşi face însemnări la Universitate, la prelegerile profesorilor săi şi la cafenea, unde citea 
presa vremii. Sunt texte predominant în germană. Aici găsim şi studiile fundamentale, tot în germană, 
privind psihologia popoarelor. Dintre textele scrise pe foi volante ocupă primul loc traducerea tratatului 
lui Kant Critica raţiunii pure, integrată în caietul miscelaneu 2258. Caietele din epoca studiilor 
universitare cuprind cele mai importante texte privind formarea intelectuală a lui Eminescu şi lărgirea 
orizontului său ştiinţific, ele stând la baza publicisticii sale de mai târziu. 

Acestei epoci îi aparţin şi proiectele dramatice, precum şi poemele cu desfăşurare amplă, 
rămase în manuscrise. Din ele, Eminescu detaşează secvenţe ca Împărat şi proletar şi Egipetul, 
pe care le elaborează în forma definitivă şi le publică în «Convorbiri literare» încă din epoca 
studiilor universitare. 

Epocii ieşene îi aparţin caietele: 2256, 58 file, 2268, 57 file, 2269, 78 file, 2275A, 155 file, 
2278, 83 file, 2283, 155 file, 2289, 89 file, 2306, 170 file, 2307, 84 file. Dintre aceste caiete, două 
— 2288 şi 2289 — sunt carnete-agendă, primul, cu însemnări din epoca revizoratului şcolar, al 
doilea, cu poezii îndreptate împotriva lui D. Petrino şi poezii populare. 

Alte trei, 2256, 2306 şi 2307, sunt registre comerciale, primul, cu poemul Diamantul 
Nordului, Gemenii, Umbra lui Istrate Dabija Voevod, al doilea, cu însemnări din timpul 
revizoratului şcolar, Rugăciunea unui dac şi o colecţie de irmoase, al treilea, cu extrase din 
Oxenstern, documente — -Întrebările din partea Bucovinei şi răspunsurile din partea boierilor 
la 1782, Alte şapte ponturi de întrebări din partea Bucovinei, cum se arată mai gios pe număr, 
Întrebările din partea Bucovinei. Răspunsurile din partea divanului Moldaviei — şi traducerea 
tratatului lui August Leskian, Manual de limbă paleoslavă. 

Celelalte sunt caiete de format mijlociu, dictando, cu un cuprins variat: poezii, proză, poezii 
populare, însemnări din epoca revizoratului şcolar. 

Caietul 2275A este un repertoriu destinat inspecțiilor din timpul revizoratului şcolar în 
judeţele Iaşi şi Vaslui. Şcolile sunt înregistrate în ordine alfabetică la litera respectivâ. Caietul 
2268 are o dublă numerotare a filelor, iar caietul 2289, pregătit iniţial pentru un dicţionar de rime, 
este numerotat de poet cu 1-105. Lipsesc însă din numerotarea sa filele 5-6, 72--76, 78-81, 
83-87, 93. 

Epocii bucureştene îi aparţin caietele 2263, 79 file, 2266, 163 file, 2267, 164 file, 2270, 163 
file, 2271, 120 file, 2272, 121 file, 2273, 71 file, 2274, 101 file, 2275B, 121 file, 2282, 147 file, 
2292, 59 file, 2308, 168 file. În ce priveşte caietele 2292 şi 2308, primul, de format agendă, cu 
scrisul invers de la fila 46, cuprinde însemnări din ajunul prăbuşirii intelectuale a poetului, al 
doilea, de format registru, este numerotat de Eminescu 1-175, fiind destinat iniţial pentru dicţionarul 
de rime. Celelalte caiete sunt de format mijlociu, dictando şi pot fi grupate după conţinutul lor. 

Caietele 2271, 2272, 2273, 2274, 2275B, liniate, formează dicţionarul de rime; 2263, numerotat 
de Eminescu 1-28, cuprinde însemnări istorice; 2266 şi 2276A sunt destinate însemnărilor 
lingvistice; 2277, scris invers de la fila 139, cuprinde prozodie şi metrică. În caietele 2279 şi 2282 
găsim poezii, între care Afară-i toamnă, Atât de fragedă, Glossa, Scrisorile. 

Epocii bucureştene îi aparţin, însă, numai sub raportul constituirii lor, caietele miscelanee: 
2254, 457 file, 2255, 435 file, 2257, 450 file, 2258, 263 file, 2259, 367 file, 2260, 327 file, 2261, 
337 file, 2262, 217 file, 2264, 438 file, 2265, 305 file. Caietele grupează foi volante de diferite 
formate, cu însemnări din diferite epoci şi conţinuturi din toate domeniile. 

Mai unitar este caietul 2264, cu file tot de diferite fonnate. Cuprinde studiul Creditul 
mobiliar, concepte, fragmente şi articole politice, texte de bază în stabilirea paternităţii în publicistica 
de la «Timpul», din 1877-1883. 

Caietele confecţionate de Eminescu sau «cusute», cum se specifică în scrisoarea lui Maiorescu 
de donaţie către Academia Română, din 1902, sunt integrate în aceste «corpusuri miscelanee». 
Caietul 2258 se deschide cu un glosar de termeni populari (fila 1-20), căruia îi urmează traducerea 
tratatului lui Kant Critica rațiunii pure (fila 20-162); caietul continuă cu foi volante de diferite 
mărimi. 

Caietul 2265 cuprinde dicţionare de rime, pe litere, probabil primele încercări în acest 
domeniu (filele 1-65, 200-292), multe din ele necompletate. 

Un interes aparte prezintă, cum vom arăta mai departe, Caietul 2259, ce cuprinde două 
«caiete cusute», în care Eminescu îşi transcrie poeziile scrise în epoca preuniversitară şi la 
începutul studiilor universitare. 

Eminescu vorbeşte, în însemnările sale din manuscrise, de preocuparea unor intelectuali 
pentru economisirea materialului de scris. «Ce înseamnă factul — notează Eminescu în manuscrisul 
2258, 173v — că mulţi au un fel de zgârcenie pentru hârtie?» 

O însemnare în germană, din acelaşi manuscris, oferă şi explicaţia, potrivit căreia hârtia se 
fabrică din materii organice şi omul are o mare predilecție pentru orice formă a organicului. 
«Ausserdem ist es organischen Ursprungs, und der Mensch hat ausgesprochene Simpathie für 
das Organische in jeglicher Form». 

Spiritul de economie privind materialul de scris este prezent pretutindeni în manuscrisele 
eminesciene. Nu avem în vedere numai foile volante de diferite dimensiuni şi provenienţe, ci şi 
faptul că poetul utilizează somaţiile de la Garda civică, programele de la concerte şi reprezentațiile 
de teatru. Operează şi decupări ale unor coperţi de cărţi, cărora le dă aceeaşi utilizare, şi aruncă la 
coş textul tipărit ca nefolositor pentru a mai fi păstrat în arhiva sa. 

Caietele însumează, după evaluarea noastră provizorie, 7626 file, fără să luăm în calcul şi 
manuscrisul 4850, care reuneşte documente şi corespondenţă, şi cele patru manuscrise 1064, 
1489, 1829 şi 3194, care aparţin altor domenii şi în care găsim doar câteva rânduri scrise de poet. 

Cifra nu corespunde situaţiei din manuscrise nici în privinţa caietelor originale şi nici a celor 
miscelanee. Multe file rămân nescrise. Caietul 2288, de numai 50 de file, are nu mai puţin de 33 
file nescrise, caietul 2281, 44 file, caietul 2276A, 77 file, caietul 2265, 179 file. Se găsesc în 
această situaţie 15 caiete. Filele scrise sunt, pe de altă parte, de diferite dimensiuni, acoperite cu 
scrisul poetului, parţial, şi găsim file numai cu câteva cuvinte. 

Pentru a avea o imagine exactă asupra dimensiunii Caietelor, luate în totalitatea lor, va trebui 
să apelăm la calculator, să înregistrăm toate cuvintele şi să le repartizăm în pagini standard. 
Operația este posibilă, ţinând seama că toate textele din Caiete sunt tipărite în ediţia academică a 
operei sale. Această operaţie ne va da şi o imagine exactă asupra tezaurului lexical din manuscrise. 

Până atunci, suntem nevoiţi să ne mulţumim cu constatarea că cele 47 de caiete însumează 
peste şapte mii de file, în cea mai mare parte acoperite cu scrisul poetului.” 

(Vezi D. Vatamaniuc, Caietele Eminescu. Mitologie şi document, 1998 — fragment.) 


Anexa 21 


MĂNĂSTIREA NEAMŞULUI 
— împrejurări şi împrejurimi — 


Pe la începutul veacului al XIX-lea, cele mai vehiculate informaţii despre ansamblul 
arhitectonic Mănăstirea Neamţului (Neamţ sau Neamţu) erau: aflată într-o zonă deosebit de 
pitorească (în apropiere de Agapia şi Văratic, de schitul Durău, de ruinele cetăţii Neamţului, 
ridicată de Ştefan cel Mare, de Războieni, de Ceahlău ori de Humuleştii lui Creangă), datează din 
1392, când tradiţia spune că a fost fundată de trei călugări, şi este unul dintre cele mai importante 
lăcaşuri de acest gen din Ţară, aici slujind un impresionant număr de călugări (prin 1920 erau în 
jur de 400). Mănăstirea era alcătuit dintr-un chenar de chilii dispuse pe două etaje, deasupra porţii 
de intrare aflându-se o impresionantă clopotniţă. În interior, se găseşte biserica Înălţarea, zidită 
din piatră de Ştefan cel Mare, la 1497, iar în afară, ca nişte ciuperci mai mari răspândite pe o arie 
destul de largă, căsuțe ale călugărilor. Biserica iniţială, de fapt, un schit cunoscut cu numele de 
Vovidenia (Vovedania, după alţii), se găseşte în apropiere, ca şi biserica ridicată de Alexandru cel 
Bun în 1402 (fiul acestuia, Ştefan, îşi doarme somnul de veci într-unul dintre mormintele mănăstirii). 
Mănăstirea Neamţului era ştiută pentru cărţile şi odoarele ei de preţ. În secolul al XV-lea, aici a lucrat 
şi Gavril Uric (în formulări trecute, Gavriil de la Neamţu, fiul lui Uric), unul dintre cei mai 
importanţi miniaturişti din Moldova. Aici, în 1429, acesta a copiat pentru Alexandru cel Bun şi 
pentru doamna acestuia, celebrul Tetraevanghel cu miniaturi, ajuns, cum-necum, într-o 
bibliotecă din Oxford. 

O vreme, la Mănăstirea Neamţului s-a găsit un stabiliment pentru invalizi, întreţinut de mănăstire, 
iar în perioada 1855-1862, aici a funcţionat un seminar teologic, înlocuit apoi cu o şcoală primară. 
Ospiciul, administrat de Epitropia ieşeană Sfântul Spiridon, se găsea la circa 200 de metri de mănăstire 
(Zosin estimează că distanţa ar fi de două ori şi jumătate mai mare). În jur, păduri de brazi. (Vlahuţă 
afirmă că brazii erau destul de departe şi că, în general, locul nu l-a impresionat.) 

Pe timp de vară, Mănăstirea Neamţului era destul de vizitată, pentru cei interesaţi existând 
posibilitatea de a închiria, după pungă şi interes, cai, trăsuri sau care cu boi, cu care să facă turism sau 
să iasă de sărbători ori la sfârşit de săptămână într-un loc mai pitoresc, pentru recreere. 

În lucrări precum enciclopedia Minerva (1930), în legătură cu mănăstirile din România aflăm că: 

„În decursul veacurilor au fost centre de cultură bisericească şi adăpost de viaţă cuvioasă. 
Au dat umili călugări, harnici la învățătură, copişti şi miniaturişti ai cărților bisericeşti, tipografi, 
zugravi cu renume, episcopi şi mitropoliți, cari au făcut bine poporului român. M.[ănăstirile] în 
trecut fiind foarte bogate, au ajutat nu numai pe Români, dar în largă măsură şi pe ortodoxii din 
Răsărit supuşi Turcilor. Multe din ele vitregia vremurilor le-a distrus; viața călugărească s'a 
împuţinat. Rostul mare al M.[ănăstirilor] a scăzut mai ales, după ce Cuza Vodă le-a secularizat 
averile (1863).” 


Cât priveşte strict Mănăstirea Neamţului, aceeaşi sursă informează: 


„Neamţu, mănăstire în jud. N., înființată la 1392 de nişte călugări. La această mănăstire 
Ştefan cel Mare zidi o biserică de piatră, din care azi nu mai există de cât clopotniţa. Mănăstirea 
N. a avut un rol însemnat în mişcarea literară a României. A întreţinut şi două institute de invalizi 
şi de alienaţi” (subl. ns.). 


Subiectul nostru principal fiind ultimii ani din viaţa lui Eminescu, ne atrage atenţia în mod 
deosebit ultima precizare, privind existenţa simultană a două stabilimente medicale, unul pentru 
neputincioşi, altul pentru smintiţi. Aşa cum se va vedea, Zosin însuşi confirmă veridicitatea 
informaţiei. 

Peste decenii, în 1968, N. Grigoraş şi I. Caproşu scriu despre „Vechea mănăstirea Neamt”: 


„Un monument bisericesc din cele mai vechi ale Moldovei a fost biserica ridicată de Petru I 
Muşat în mănăstirea Neamţ. După inscripția de pe cel mai vechi clopot al actualei mănăstiri 
(returnat în 1862 şi care se foloseşte şi astăzi) ştim că biserica exista în 1393. Sigur că biserica de 
lemn a lui Petru I Muşat a fost înlocuită cu una de zid, construită de Alexandru cel Bun. În 
interiorul acesteia a fost înmormântat Ştefan al II-lea, decapitat de nepotul său Roman al II-lea 
la 13 iulie 1447. Ştefan cel Mare a transferat mormântul acestuia în biserica sa, punându-i şi o 
lespede funerară. 

Dintre construcţiile actualei mănăstiri, lui Alexandru cel Bun îi aparține partea inferioară a 
turnului-clopotniță, pe sub bolta căruia se pătrunde în incintă. Bolta turnului are dublouri în arc 
uşor frânt. Cei care au zugrăvit bolta, poate în vremea lui Ştefan cel Mare, dacă nu se va fi făcut 
această lucrare mai înainte, s-au inspirat din romanul religios Varlaam şi Ioasaf, care circula în 
Moldova încă din a doua jumătate a secolului al XIV-lea. 

Tot Alexandru cel Bun a construit în incinta mănăstirii Neamţ un corp de case în care 
poposeau împreună cu o parte din curteni şi membrii familiei sale. Aceasta o dovedesc şi documentele 
scrise şi întărite de domnitor în mănăstire. Dintre urmaşii săi, Ştefan al II-lea, Alexăndrel Vodă şi 
Petru al II-lea au locuit în aceste case. S-ar părea că tot Alexandru cel Bun a ridicat în jurul 
mănăstirii o incintă rectangulară, cu turnuri la colțuri.” (Biserici şi mănăstiri vechi din Moldova). 


Balamucul fără medic 
Privitor strict la ospiciul de lângă Mănăstirea Neamţului, istoria literară şi biografiile nu 
abundă în informaţii, majoritatea autorilor citându-l pe N. A. Bogdan, care, în ale lui Amintiri 
despre Eminescu, îl prezintă ca pe o „casă inchizițională” . După gusturi şi pricepere, autorii aleg 
mai mult sau mai puţin din următoarele paragrafe: 


„Eminescu era după puţin timp internat la ospiciul Golia; apoi fu expediat, fără multă 
socoteală, la ospiciul de alienaţi de la mânăstirea Neamţ, o adevărată casă inchiziţională, pe a 
cărei poartă onorabilii epitropi ai Spitalului Spiridon ar face bine să pună firma pe care Dante a 
scris-o pentru infern[:] «Lasciate ogni sperantza voi che entrate». 

Căci aproape nimeni din cei ce-au intrat odată în acel lăcaş, unde lipsa de supraveghere şi 
umanitate tronează, n-a mai ieşit vindecat şi n-a putut suporta supliciul tratamentului de acolo 
decât un timp relativ scurt.” 

Ceva date oficiale din epocă a găsit şi a publicat Gh. Ungureanu. Astfel aflăm că în jurul 
datei la care Eminescu a fost internat la Mănăstirea Neamţului, în ospiciul de acolo se aflau „59 
bolnavi, care erau îngrămădiţi în 7 camere” şi care nu-l vedeau prea des pe medic, din moment 
ce se depuneau eforturi pentru „ca vizitele să se facă cel puţin la intervale de 3 zile şi în toate 
zilele în cazuri extraordinare” . Gh. Ungureanu mai precizează într-o notă: „Cămaşa de forță, 
carcera, duşul cu apă rece şi bătaia erau «medicamentele» şi terapeutica uzitată. Nu ştim ce 
dușuri or fi fost, dar ştim că în curte era un butoi cu apă unde erau scufundaţi pacienții 
nesupuşi. Ospiciul era instalat într-o clădire veche, fostă tipografie — se pare —, care avea un 
etaj prevăzut cu un cerdac de jur împrejur. Beciul servea de carceră, aici erau aruncaţi acei pe 
care personalul îi credea periculoşi. Mai târziu s-au făcut «carcere» în clădire şi după ce unii 
dintre bolnavi şi-au spart capetele de pereți au fost căptuşiți pereţii odăii cu saltele.” 

Citind cele de mai sus, începi să înţelegi de ce se spunea că majoritatea celor care intrau în 
acel ospiciu nu-l mai părăseau decât cu picioarele înainte. Şi-atunci, în această lumină, parcă nici 
n-ar mai fi de mare mirare faptul că, la numai câteva luni după ceea ce el prezintă drept internarea 
lui Eminescu în stabiliment, Mille va cere bani de la popor, pentru a-i îndulci „bolnavului” 
ultimele clipe. Pe de altă parte, Vlahuţă scrie că, vizitând ospiciul în vara lui 1891, a găsit „Î n toate 
odăile o curățenie ş'o ordine, care ia localului ori-ce aspect de casă de nebuni”. 

Informaţii despre istoria balamucului de lângă Mănăstirea Neamţului oferă şi P. Zosin, într- 
o Dare de seamă despre mişcarea şi asistenţa alienaţilor din ospiciul Mănăstirea Neamtu pe 
anul 1903. Biografii lui Eminescu nici măcar nu menţionează această lucrare. Desigur, când 
povesteşti viaţa cuiva, nu te preocupă şi istoria tuturor locurilor prin care trece acesta. Numai că 
ospiciul de pe lângă Mănăstirea Neamţului, având o faimă sinistră, devenea „interesant” nu doar 
prin sine, cât mai ales prin modul în care un asemenea loc de spaimă acţionase asupra lui 
Eminescu. Stând confortabil călare pe poeziile lui şi pe idei preconcepute, acestor biografi cu ora 
le-a lipsit interesul de a se constitui un cât mai complet şi mai corect dosar Eminescu spre a fi făcut 
public. Îmbătaţi de propriile fraze supte din pix, au uitat o întrebare esenţială. Căci, chiar nebun 
să fi fost Eminescu, cine l-ar fi azvârlit într-un asemenea iad: prietenii sau duşmanii? 

Să ne întoarcem la invocata Dare de seamă... a lui Zosin. Aceasta începe cu următoarea 
„Notiţă istorică asupra ospiciului” , pe care o prezentăm integral: 


„Din vremuri vechi, ca şi pe la alte mănăstiri, se obişnuia a se aduce alienaţi la mănăstirea 
Neamţu spre a se curarisi de afecțiunile lor prin rugăciuni şi citiri. Cu siguranţă se ştie însă, că pe 
la anul 1779 starețul Paisie organizase un spital pentru călugări zis «bolnița bătrânilor» şi în 
paralel cu aceasta «din mireni parte bărbătească cu feluri de neputinţi şi de duhuri necurate 
pătimind şi neavând unde-şi pleca capul, îi primea şi într'o altă bolniţă (cu mâncare) de la 
trapeza de obştie îi hrănia, şi şidea pe cât voia, unia şi pân la moarte» [conform lui Zosin, citatele 
sunt preluate din Viaţa starețului Paisie (1722-1744)]. 

Se destinau anumite clădiri pentru sălăşluirea alienaţilor cari se primiau după învoială cu 
mai marii mănăstirei, Statul neavând nici un amestec şi nici interesându-se câtuşi de puţin de 
starea alienaţilor. Abia tocmai după secularizarea averilor mănăstireşti, la 1 Ianuarie 1863, 
ospiciul de la mănăstirea Neamţu se recunoaşte ca aşezământ oficial şi se pune sub vegherea 
direcţiei sanitare; spre acest sfârşit a contribuit mult Davilla, «fiind-că — zice el într'o adresă — 
umanitatea reclamă a se lua cele mai grabnice dispoziţii de-a se îmbunătăţi şi starea serviciului 
acestui institut cu un ceas mai "nainte spre a se face demn de purtarea numirei sale prin introducerea 
de noui organizări chibzuite». 

În toamna anului 1864 ospiciul este aşezat în clădirile în cari se află şi astăzi (1904 — n. ns.). 
Întemeiate la 1843, aceste clădiri au servit ca local pentru tipografie de cărţi religioase până în 
1857; de la această dată tipografia s'a restrâns în aripa de sud, iar aripa de nord a clădirilor s'a 

afectat pentru seminarie până la 1862. Ne mai avându-se altă destinaţie ca să li se dea, după ce 
s'au desființat instituţiile mănăstirei, aceste clădiri rămase goale s'au destinat pentru ospiciu de 
înşişi mai marii mănăstirei. 

Administrat la început de către Stat sub privigherea direcţiei sanitare, care s'a arătat de-o 
solicitudine vrednică de toată lauda pentru acea vreme, la 1 Aprilie 1866 «prin Decretul Înaltei 
Locotenenţe Domneşti No. 370, ospiciul alienaţilor din rnănăstirea Neamţu trece sub d'a dreptul 
administrare a onor. epitropiei generale a casei Sft. Spiridon din laşi», care prin Decretul No. 687 
orândueşte ca epitrop la ospiciu pe un ieromonah, care împreună cu medicul ospiciului «să aibă 
o strictă privighere pentru buna rânduială asupra zisului stabiliment». 

Încrezătoare în epitropia locală, care se pricepea în asistenţa alienaţilor tot pe cât se pricepeau 
şi călugării, epitropia generală dispune ca serviciul medical să se îndeplinească de către medicul 
spitalului din Tg. Neamţu, urmând să vie măcar odată pe săptâmână, dar el fireşte că venea şi mai 
rar. Astfel că vreme de aproape 40 de ani, adică până la 1898, acest ospiciu n'a avut medicul său 
propriu: conducătorul de fapt a fost intendentul; partea medicală era încredințată unui profan cu 
titlul de medic secundar. 

«În urma unei denunţări prin care se arată că la ospiciu s'ar fi comis de către gardieni 
maltratări asupra bolnavilor şi din care cauză unii din ei ar fi murit», prefectura judeţului Neamţu 
face o anchetă la 13 Iunie 1891 şi după ce arată cari ar fi «măsurile de îndreptare» îşi încheie 
astfel raportul: «Este cu totul insuficient ca bolnavii să fie văzuţi de medic de 3-4 ori pe lună şi să 
fie lăsaţi a fi trataţi de un om care n'are nici cea mai mică noţiune de poziţia sa: medicamentele, 
al căror număr este redus la 3 sau 4 pentru toate boalele, nu sunt administrate în modul în care s'a 
ordonat, ci se dă unul în locul altuia; duşurile sunt administrate după întâmplare». 

Cu toate astea starea lucrurilor s'a menţinut până mai eri; dovadă că la 13 Ianuarie 1898 
intendentul ospiciului, după ce arată că bolnavii sunt aşa de răi că violențele lor nu se pot 
împiedica «chiar dacă fiecare din aceşti bolnavi ar avea gardianul său şi aceasta numai din 
cauză că nu sunt ţinuţi în cămeşă de izolare pentru fie-care» roagă epitropia generală «a dispoza 
trimiterea cel puţin a 30 cămeşi de forţă, căci altfel nu mai putem răspunde de accidentele ce se 
vor ivi». Şi-i de notat că numărul bolnavilor în acel timp nu trecea peste 60. 

Cei patruzeci de ani de paşalâc intendenţesc într'atât au influențat şi după ce s'a luat 
dispoziția de-a se numi un medic anume pentru ospiciu, că cei 2 predecesori ai mei medici primari 
n'au putut face nimic pentru îmbunătăţirea soartei bolnavilor. Numit medic primar al ospiciului în 
Mai 1903, am resimţit adânc influenţa acelui paşalânc,; dar hotărât a nu ceda, am realizat parte 
din ceea ce credeam că-i bine şi posibil de realizat. Mărturisesc că tot ce-i posibil n'am realizat, 
fiind-că ospiciul ca şi acum 40 de ani, este sub o epitropie locală şi ca şi acum 40 de ani, 
intendentul este un personaj important, atât de important că nu se sfieşte de a-mi pune alternativa 
sau de a-l agrea necondiționat sau de-a pleca! Aşa că în loc ca clădirea progresului să meargă 
mai departe, văd că se nărue şi din cea ce apucasem să clădesc.” 


Din broşurica Ospiciul de alienaţi dela M-rea Neamţului, a aceluiaşi doctor P. Zosin, mai aflăm: 


„La 1 Septembre 1863, după cum se vede din adresa Direcţiei sanitare No. 5330 din 6 
August 63 «prin Înaltul Decret al Măriei Sale Principelui Domnitor No. 731 de la 31 ale lunei Iulie 
expirat, după recomandația Inspectorului general (Dr. Davilla) făcută d-lui Ministru din Năuntru 
prin referatul No. 1034, se numeşte d. Doctor în medicină Emanoil Lozinschi în vacantul post de 
medic al Institutului alienaţilor din M-rea Neamţului, răspunzându-i-se leafa hotărâtă de lei şease 
sute pe lună după statul legiuit». Dr. Lozinschi a fost prin urmare cel dintâi medic, căruia s-a 
încredințat dirijarea ospiciului de alienaţi de la M-rea Neamţului.” 


„Cea mai mare bibliotecă mânăstirească” 
Între lucrările contemporane care se referă şi la Mănăstirea Neamţului se numără şi Drumuri 
spre mânăstiri (1992), semnată de Mihai Vlasie: 


„Arhiepiscopia Iaşilor 

Mânăstirea NEAMŢ /| cu hramul «Înălțarea Domnului» // com. Vânători-Neamţ, satul 
Mânăstirea Neamţ, jud. Neamţ // şos. Piatra Neamţ — Târgu Neamţ — Pipirig -Vatra Domei, la 10 
km NV de Târgu Neamţ // mânăstire de călugări, 60 vieţuitori, stareț Irineu Chiorbeja — viaţă de 
obşte 

Citorită în secolul al XIV-lea mai întâi de Petru Muşat, apoi de Alexandru cel Bun. Biserica 
mare a mânăstirii a fost ctitorită de Ştefan cel Mare, la 1497 . 

În incinta mânăstirii sunt două biserici şi două paraclise: biserica mare «Înălţarea Domnului» 
— din secolul al XV-lea, biserica «Sf. Gheorghe» — secolul al XIX-lea, paraclisul «Buna Vestire» — 
secolul al XVI-lea şi paraclisul «Adormirea Maicii Domnului» — secolul al XVIII-lea. 

Arhitectura bisericii mari este specific moldovenească din epoca lui Ştefan cel Mare, pictura 
originară s-a mai păstrat în altar, naos şi camera mormintelor, în pridvor şi pronaos pictura este 
din timpul lui Petru Rareăş; până în 1997, când se vor împlini 500 de ani de la sfinţirea bisericii 
lui Ştefan; se preconizează restaurarea picturii, precum şi a altarului şi camerei mormintelor. 

Până în secolul nostru s-au făcut restaurări la întâmplare, care au estompat aspectul medieval 
al mânăstirii. Ultima restaurare, între anii 1954-1961, a readus la forma inițială biserica lui 
Ştefan şi cetatea. După aceea, prin grija mitropoliților Justin şi Teoctist, mânăstirea a căpătat 
frumoasa înfăţişare, pe care o putem vedea astăzi. 

La muzeul mânăstirii se află o colecţie de artă bisericească, sala tiparului şi colecţia de 
obiecte de cult şi icoane. Aşezământul posedă cea mai mare bibliotecă mânăstirească, de 18.000 
volume, cu manuscrise de mare valoare (peste 200 în limba slavonă, peste 80 în limba greacă, 150 
în limba română din secolele XIV-XIX). 

Mânăstirea Neamţ a fost unul dintre aşezămintele cu o contribuţie deosebită la dezvoltarea 
culturii şi artei româneşti medievale; aici a funcţionat şcoala de caligrafi şi miniaturişti, întemeiată 
de Gavriil Uric. În secolul al XVII-lea au trăit aici vestiţii cronicari Macarie şi Eftimie, iar în secolul 
al XVIII-lea Paisie Velicicovski. Veniamin Costache a înființat, în 1808, o tipografie (care a funcţionat 
până în 1882, fiind reactivată în 1912 — n. ns.). 

Specific aşezâmântului este şi aghiazmatarul din fața mânăstirii, unde la hram se face 
sfințirea apei. Pentru evlavia credincioşilor, în biserică se află o icoană făcătoare de minuni, 
Lidianca, adusă de Lidia, donată lui Alexandru cel Bun, Ia 1401, de loan al VIll-lea Paleologul. 
De asemenea, sfintele moaşte descoperile în 1986 prin scoaterea asfaltului de pe aleea care 
duce la biserica lui Ştefan; gropnița cu osemintele călugărilor şi ale ostaşilor care au apărat 
această zonă, precum şi sunetele celor 11 clopote. 

Aici funcţionează tipografia mitropolitană, cu 15 lucrători, monahi şi civili, ateliere de 
tâmplărie, fierărie etc. II În incinta mânăstirii se află Seminarul Teologic al Arhiepiscopiei Iaşului. 
II În apropierea acestui centru mânăstiresc de mare tradiție pentru ţara noastră, dar şi pentru 
întreaga ortodoxie, se află mai multe schituri, dintre care amintim: Vovidenia, Icoana şi Pocrov. 
/I În această mânăstire a intrat în monahism I.P.S. Nestor Vornicescu, mitropolitul Olteniei.” 


„Călugării acestei Mănăstiri erau cei mai învăţaţi oameni ai ţării” 

Prin Internet, la adresa Seminarului teologic Veniamin Costachi de la Mănăstirea Neamţ, 
găsim un „Scurt istoric” al acestui institut de învăţământ, din care redăm informaţiile care ne-ar 
putea servi acum: 

„Căutând să desprindem file de istorie legate de existența Mănăstirii Neamţ observăm că 
specificul vieții monahale a fost împletit permanent de activităţi noi materializate în şcoli bisericeşti, 
bolnița pentru bătrâni şi invalizi, ospicii, farmacii, tipografii, etc. Mănăstirea Neamt a fost multă 
vreme singurul aşezământ al ţării, răspânditor de credința şi cultură. Călugării acestei Mănăstiri 
erau cei mai învăţati oameni ai ţării. Ei dădeau satelor preoți, cancelariei domneşti functionari, de 
aici se alegeau vlădicii ţării. 

Grija pentru învăţătură a fost o preocupare permanentă încă din sec. al XV-lea când exista 
pe lângă Mănăstire o şcoala în care s-au copiat foarte multe texte. |! Sistemul de şcolarizare din 
secolul al XV-lea era cel specific şcolii de grămătic, şcoli de chilie, cu părinţi initiaţi pe lângă care 
se formau fraţii rânduiţi de starețul Mănăstirii. Despre un învățământ sistematic (cu programă, cu 

personal didactic, cu cataloage şi alte documente de evidenţă şi de urmărire a învățământului) nu 
se poate vorbi la Mănăstirea Neamt decât din secolul al XIX - lea. Secolele XVI, XVII, XVIII au 
fost eclipsate în ceea ce priveşte învățământul datorită momentelor grele prin care trecea Moldova. 
// Deşi s-a vorbit de şcoala lui Ilarie din 1821, de şcoala lui Neonil din 1834, o şcoala propriu-zisă 
ia ființă în anul 1843[:] şcoala duhovnicească a starețului Neonil, care a funcționat până în 
1848. (...) 

În toamna anului 1864, deci după terminarea anului şcolar 1363-1864, ospiciul din 
Mănăstirea Neamţ este recunoscut ca aşezământ oficial şi este pus sub supravegherea direcţiei 
sanitare care se înființează în clădirea ridicată în 1843 [«]mai jos de odael»] unde va rămâne 
până la 23 aprilie 1906 când se va face primul transport de 40 de bolnavi la Socola-laşi. 

Timp de peste 40 de ani s-au rânduit mulţi pacienţi în ospiciul de boli nervoase de la 
Mănăstirea Neamţ, instalat în clădirea fostului Seminar. Bolnavii foloseau Movila Unirii ca loc de 
destindere din care pricină unii i-au zis Movila Nebunilor. Este deja cunoscut că într-o vreme şi 
poetul Mihai Eminescu a stat în acest ospiciu aşa cum s-a relatat în câteva numere din ziarul- 
revistă a Seminarului de aici şi care a rămas nefinalizată din pricini necunoscute (subl. ns). Totuşi 
V. R. Şutu a publicat în Evenimentul nr.112, din anul 1904 un articol intitulat Eminescu la 
Mănăstirea Neamţ.” 


Aceste ultime fraze tulburi prin formulare ne-au determinat să încercăm să aflăm despre ce 
ziar-revistă era vorba şi ce anume informaţii conţinea acesta referitor la Eminescu. Ni s-a spus că 
autorul textului sus citat este un părinte profesor, care ne-a asigurat că unicul temei al acestor 
afirmaţii era articolul lui Rudolf Şuţu. Reamintim că şi părintele arhimandrit Benedict, stareţul 
Mănăstirii Neamţului, ne-a transmis următoarele: 


„Referitor la marele poet Mihai Eminescu nu este menţionat nici într-un loc faptul că el ar 
fi fost bolnav şi că a venit la această mănăstire pentru tratament” . 

De la Mănăstirea Neamţului, Eminescu însuşi denunţă 


diversiunea privind pretinse lui boală 





Acest foarte scurt drept la 
replică constituie unica mărturie 
rămasă de la Eminescu. Este 
singura lui reacție publică față de 
calvarul început din vara lui 1883. 
Cât timp presa a folosit formulări 
ambigue, precum „cruda boală”, 
Eminescu nu a putut să 
riposteze, crudă fiind (nu-i aşa?) 
ŞI ectima care nu-i trecea decât ca 
să reapară. Paradoxal, obrăznicia 
lui Mille s-a dovedit a fi o şansă 
atât pentru Eminescu, cât şi pentru 
posteritate. 

Odată ce-i scrie lui Panu că „şi 
d. C. Mille... a găsit motiv”, indi- 


Primim da la pristenal nostru E- 
minescu următoarea BErizdare : 


Manastirea Haarnimlul. Laruarie 1853 
Dohiy Pare, 

Sa reapăndii prin ziare glirea că aş 
A grav bolnav, Toate acèste zvonuri 
lipite de art-ea lundament sunt mës- 
pândita, poata cu rea intenție, diñ 
lazi, în căt şi d. C. Mille intr'unul dim 
articolele sale, a găsit motiv da a vorbi 
de boala mea pretinaă. Ta rog a pu 
na tatarar că sa ana la depiină eron- 
re yi oh (alari de suferința mia de 
picioare) mu am absolut nimie. Un mic 
dementi în organul d-tale do publici: 
bula n ar sima- 





rect, Eminescu răspunde tuturor gazetelor care sugerau că s-ar fi alienat. 
Contestând folclorul mediatic privind starea lui medicală, el îşi defineşte 
„nebunia” în termeni lipsiţi de echivoc: „boala mea pretinsă”. Când se 
referă la „toate aceste zvonuri... lipsite de orice fundament” (între care şi 
cel lansat de Mille), Eminescu are sau nu are în vedere întreaga perioadă 
de după 28 iunie 1883, dar în mod cert se referă şi la texte precum cele 
apărute în Epoca, la 14 şi 15 noiembrie 1886. 

După experienţa lui Mille, cât timp a trăit Eminescu, nici o gazetă n-a 
mai cutezat să afirme că acesta ar fi nebun. Numai după dispariţia lui, 
condeie netrebnice au batjocorit tainele dramei unui destin de excepţie. 


Mărturia lui Eminescu este ignorată de biografi precum: 

